
QUAESTIO  I. 

De  jine  ultimo  hominis  in  communi. 

1.  Utrum  homini  conveniat  agere  propter  finem. 

2.  Utrum  agere  propter  finem  sit  proprium  ra¬ 

tionalis  naturae. 

3.  Utrum  actus  hominis  recipiant  speciem  ex  fine. 

4.  Utrum  sit  aliquis  finis  ultimus  humanae  vitae. 

5.  Utrum  unius  hominis  possint  esse  plures  ul¬ 

timi  fines. 

6.  Utrum  homo  ordinet  omnia  in  ultimum  finem. 

7.  Utrum  idem  sit  ultimus  finis  omnium  ho¬ 

minum. 

5.  Utrum  in  illo  ultimo  fine  aliae  creature  con¬ 
veniant. 

/ 

QUAESTIO  II. 

De  beatitudine  hominis ,  in  quibus  consistat. 

1.  Utrum  beatitudo  hominis  consistat  in  divitiis. 

2.  Utrum  consistat  in  honoribus. 

5.  Utrum  in  fama,  sive  gloria. 

4.  Utrum  in  potestate. 

5.  Utrum  in  aliquo  corporis  bono. 

6.  Utrum  in  voluptate. 

7.  Utrum  in  aliquo  bono  animae. 

8.  Utrum  in  aliquo  bono  creato. 

QUAESTIO  III. 

De  beatitudine,  quid  sit. 

1.  Utrum  beatitudo  sit  aliquid  increatum. 

2.  Utrum,  si  est  aliquid  creatum,  sit  operatio. 

3.  Utrum  sit  operatio  sensitivae  partis,  aut  in¬ 

tellectivae  tantum. 

4.  Utrum,  si  est  intellectivae,  sit  operatio  intel¬ 

lectus,  an  voluntatis. 

5.  Utrum,  si  est  operatio  intellectus,  sit  ope¬ 

ratio  intellectus  speculativi,  aut  practici. 

S.  Thomae  Summa  Theologica.  Vol.  II. 


6.  Utrum,  si  est  operatio  intellectus  speculativi, 

consistat  in  speculatione  scientiarum  spe¬ 
culativarum. 

7.  Utrum  sit  in  speculatione  substantiarum  se¬ 

paratarum,  scilicet  angelorum. 

8.  Utrum  sit  in  sola  speculatione  Dei,  qua  per 

essentiam  videtur. 

QUAESTIO  IV. 

De  his,  quae  exiguntur  ad  bealitndinem . 

1.  Utrum  delectatio  requiratur  ad  beatitudinem. 

2.  Utrum  in  beatitudine  sit  principalius  visio, 

quam  delectatio. 

3.  Utrum  ad  beatitudinem  requiratur  compre 

liensio. 

4.  Utrum  requiratur  rectitudo  voluntatis. 

5.  Utrum  ad  beatitudinem  hominis  requiratur 

corpus. 

6.  Utrum  requiratur  ad  eam  perfectio  corporis. 

7.  Utrum  requirantur  ad  eam  aliqua  exteriora 

bona. 

8.  Utrum  requiratur  ad  eam  societas  amicorum. 

QUAESTIO  V. 

De  adeptione  beatitudinis. 

1.  Utrum  homo  possit  consequi  beatitudinem. 

2.  Utrum  unus  homo  possit  esse  beatior  alio. 

3.  Utrum  aliquis  possit  esse  in  hac  vita  beatus. 

4.  Utrum  beatitudo  habita  possit  amitti. 

5.  Utrum  homo  per  sua  naturalia  possit  acqui¬ 

rere  beatitudinem. 

6.  Utrum  homo  consequatur  beatitudinem  per 

actionem  alicujus  superioris  creaturae. 

7.  Utrum  requirantur  aliqua  opera  hominis  ad 

hoc,  quod  homo  beatitudinem  consequatur 
a  Deo. 

8.  Utrum  omnis  homo  appetat  beatitudinem. 

QUAESTIO  VI. 

De  voluntario  et  involuntario, 

1.  Utrum  in  humanis  actibus  inveniatur  volun¬ 

tarium. 

2.  Utrum  inveniatur  in  animalibus  brutis. 

3.  Utrum  voluntarium  possit  esse  absque  omni 

actu. 

4.  Utrum  violentia  voluntati  possit  inferri. 

5.  Utrum  violentia  causet  involontarium. 

6.  Utrum  metus  causet  involuntarium  simpli¬ 

citer. 

7.  Utrum  concupiscientia  causet  involontarium. 

8.  Utrum  ignorantia  causet  involontarium. 

QUAESTIO  VII. 

De  circumstantiis  humanorum  ac  tuum , 
in  quibus  voluntarium,  et  involontarium  invenitur . 

1.  Utrum  circumstantia  sit  accidens  actus  hu¬ 

mani,  vel  quid  sit. 

2.  Utrum  circumstantiae  humanorum  actuum 

sint  considerandae  a  Theologo. 

5,  Utrum  convenienter  enumerentur  circumstan¬ 
tiae  in  tertio  Ethicorum. 

4.  Utrum  sint  principales  circumstantiae  propter 
quid,  et  ea,  quibus  est  operatio,  ut  dicitur 
in  tertio  Ethicorum. 

QUAESTIO  VIII. 

De  voluntate,  quorum  sit  ut  v olitorum. 

1.  Utrum  voluntas  sit  tantum  boni. 

2.  Utrum  voluntas  sit  tantum  finis,  an  eorum, 

quae  sunt  ad  finem. 

3.  Utrum  voluntas,  si  est  eorum,  quae  sunt  ad 

finem,  uno  actu  moveatur  in  finem,  et  in 
ea,  quae  sunt  ad  finem. 

QUAESTIO  IX* 

De  motivo  voluntatis, 

1.  Utrum  voluntas  moveatur  ab  intellectu. 

2.  Utrum  ab  appetitu  sensitivo. 

3.  Utrum  moveat  seipsam. 

4.  Utrum  moveatur  ab  aliquo  exteriori  principio. 

5.  Utrum  moveatur  a  corpore  coelesti. 

6.  Utrum  moveatur  a  Deo  solo,  sicut  ab  exte¬ 

riori  principio. 

QUAESTIO  X. 

De  modo,  quo  voluntas  movetur. 

1.  Utrum  voluntas  ad  aliquid  naturaliter  mo¬ 

veatur. 

2.  Utrum  moveatur  de  necessitate  a  suo  objecto. 

3.  Utrum  moveatur  de  necessitate  ab  inferiori 

appetitu. 

4.  Utrum  moveatur  de  necessitate  ab  exteriori 

motivo,  quod  est  Deus. 

QUAESTIO  XI. 

De  fruitione,  quae  est  actus  voluntatis. 

1,  Utrum  frui  sit  actus  appetiti  vae  potentiae. 


2.  Utrum  frui  conveniat  tantum  rationali  crea 

turae,  an  etiam  animalibus  brutis. 

3.  Utrum  fruitio  sit  tantum  ultimi  finis. 

4.  Utrum  sit  solum  finis  habiti. 

QUAESTIO  XII. 

De  intentione,  quae  est  actus  voluntatis , 

1.  Utrum  intentio  sit  actus  intellectus,  vei  vo¬ 

luntatis. 

2.  Utrum  sit  tantum  ultimi  finis. 

3.  Utrum  aliquis  possit  simul  duo  intendere. 

4.  Utrum  intentio  finis  sit  idem  actus  cum  vo¬ 

luntate  ejus,  quod  est  ad  finem. 

5.  Utrum  intentio  conveniat  brutis  amraaaoas.. 

QUAESTIO  XIII. 

De  electione,  quae  est  acsui  lehtilatis 
in  comparatione  ad  ea,  quae  sunt  ad  finem, 

1.  Utrum  electio  sit  actus  vcluntatis,  vel  ra¬ 

tionis. 

2.  Utrum  electio  conveniat  brutis  ammancm®. 

3.  Utrum  electio  sit  solum  eorum,  quae  sun^ ad 

finem  vel  etiam  quandoque  ipsius  finis. 

4.  Utrum  electio  sit  tantum  eorum,  quae  per  nos 

aguntur. 

5.  Utrum  electio  sit  solum  possibilium. 

6.  Utrum  homo  ex  necessitate  eligat,  vei  iioere. 

QUAESTIO  XIV. 

De  consilio,  quod  praecedit  electionem. 

1.  Utrum  consilium  sit  inquisitio. 

2.  Utrum  consilium  sit  de  fine,  vel  solum  de- 

iis,  quae  sunt  ad  finem. 

3.  Utrum  consilium  sit  solum  de  iis,  quae  a  no¬ 

bis  aguntur. 

4.  Utrum  consilium  sit  de  omnibus,  quae  a  no¬ 

bis  aguntur. 

5.  Utrum  procedat  ordine  resolutorio. 

6.  Utrum  consilium  procedat  in  infinitum. 

QUAESTIO  XV. 

De  consensu,  qui  est  actus  voluntatis 
in  comparatione  ad  eorum,  quae  sunt  ad  finem. 

1.  Utrum  consensus  sit  actus  appetitivae,  vet 

apprehensivae  virtutis. 

2.  Utrum  conveniat  brutis  animalibus. 

3.  Utrum  consensus  sit  de  fine,  vel  de  his,  quae 

sunt  ad  finem. 

4.  Utrum  consensus  in  actum  pertineat  solum 

ad  superiorem  animae  partem. 

QUAESTIO  XVI. 

De  usu,  qui  est  actus  voluntatis 
in  comparatione  ad  ea,  quae  sunt  ad  finem. 

1.  Utrum  uti  sit  actus  voluntatis. 

2.  Utrum  conveniat  brutis  aniraaiic-s. 

3.  Utrum  sit  tantum  eorum,  q^ae  sunt  aa  nnem,, 

vel  etiam  finis. 

4.  Utrum  usus  praecedat,  vei  sequatur  cncw-na 

nem. 

QUAESTIO  XVII. 

De  actibus  imperatis  a  voluntate, 

t.  Utrum  imperare  sit  actus  rationis,  vel  vo¬ 
luntatis. 

2.  Utrum  imperare  pertineat  ad  bruta  animalia. 

3.  Utrum  imperium  praecedat  usum,  vel  e  con¬ 

verso. 

4.  Utrum  imperium,  et  actus  imperatus  sint  unus 

vel  diversi. 

$.  Utmir  actus  vel  voluntatis  imperetur. 

6.  Utrum  actus  rationis  imperetur. 

7.  Utrum  actus  appetitus  sensitivi  imperetur. 

8.  Ut-vm  actus  animae  vegetabilis  imperetur. 

9.  Utrum  actus  exteriorum  membrorum  impe¬ 

rentur. 

QUAESTIO  XVIII. 

De  bonitate ,  et  malitia  humanorum  actuum 
in  generali. 

1.  TJtrv-B  cmnis  humana  actio  sit  bona,  vel 

aJioua  sit  mala. 

2.  Utrum  aerio  liominis  habeat  bonitatem,  vel 

malitiam  ex  objecto. 

3.  Utrum  hoc  habeat  ex  circumstantia. 

4.  Utrum  hoc  habeat  ex  fine. 

5.  Urra  aliqua  actio  hominis  sit  bona,  vel 

mala  in  sua  specie. 

6.  Utrum  actus  habeat  speciem  boni,  vel  mali 

ex  fine. 

7.  Utrum  species,  quae  est  ex  fine,  contineatur 

sub  specie,  quae  est  ex  objecto,  sicut  sub 
genere,  vel  e  converso. 

8.  Utrum  aliquis  actus  sit  indifferens  secundum 

suam  speciem. 

9.  Utrum  aliquis  actus  sit  indifferens  secundum 

individuum. 

10.  Utrum  aliqua  circumstantia  constituat  actum 

moralem  in  specie  boni,  vel  mali. 

11.  Utrum  omnis  circumstantia  augens  bonita¬ 

tem,  vel  malitiam  constituat  actum  mora¬ 
lem  in  specie  boni,  vel  mali. 

QUAESTIO  XIX. 

De  bonitate ,  et  malitia  humanorum  actuum 
interioris  voluntatis. 

1.  Utrum  bonitas  voluntatis  dependeat  ex  ob¬ 

jecto. 

2.  Utrum  dependeat  ex  solo  objecto. 

3.  Utrum  dependeat  ex  ratione. 

4.  Utrum  dependeat  ex  lege  aeterna. 

5.  Utrum  ratio  errans  obliget. 

6.  Utrum  voluntas  contra  legem  Dei  sequens 

rationem  errantem  sit  mala. 

7.  Utrum  bonitas  voluntatis  in  his,  quae  sunt 

ad  finem,  dependeat  ex  intentione  finis. 

8.  Utrum  quantitas  bonitatis,  vel  malitiae  in 

ve,untate  sequatur  quantitatem  boni,  vel 
mali  in  intentione. 

o  Ut-um  bonitas  voluntatis  dependeat  ex  con« 
tormitate  ad  voluntatem  divinam. 

O.  Utrum  necessarium  sit,  voluntatem  humanam 

conformari  voluntati  divinae  in  volito  ad 
hoc,  quod  sit  bona. 

QUAESTIO  XX. 

De  bonitate,  et  malitia  exteriorum  actuum 
humanorum. 

1.  Utrum  bonitas,  vel  malitia  per  prius  sit  in 

actu  voluntatis,  vel  in  actu  exteriori. 

2.  Utrum  tota  bonitas,  et  malitia  exterioris  actus 

dependeat  ex  bonitate  voluntatis. 

3.  Utrum  bonitas,  et  malitia  sit  eadem  interioris, 

et  exterioris  actus. 

4.  Utrum  actus  exterior  aliquid  addat  de  boni¬ 

tate,  et  malitia  supra  actum  interiorem. 

5.  Utrum  eventus  sequens  aliquid  addat  de  bo¬ 

nitate,  vel  malitia  ad  exteriorem  actum. 

6.  Utrum  idem  actus  exterior  possit  esse  bonus, 

et  malus. 

QUAESTIO  XXI. 

De  his,  quae  consequuntur  actus  humanos 
ratione  bonitatis ,  et  malitiae. 

1.  Utrum  actus  humanus,  inquantum  est  bonus,. 

vel  malus,  habeat  rationem  rectitudinis,  vel 
peccati. 

2.  Utrum  habeat  rationem  laudabilis,  vel  culpa¬ 

bilis. 

3.  Utrum  habeat  rationem  meriti,  vel  demeriti. 

4.  Utrum  habeat  rationem  meriti,  vel  demeriti 

apud  Deum. 

QUAESTIO  XXII. 

De  passionibus  animae  in  generali. 

1.  Utrum  aliqua  passio  sit  in  anima. 

2.  Utrum  magis  sit  in  parte  appetitiva,  quam  in 

apprehensiva. 

3.  Utrum  magis  sit  in  appetitu  sensitivo,  quam 

in  intellectivo,  qui  dicitur  voluntas. 

QUAESTIO  XXIII. 

De  differentia  passionum  ab  invicem. 

1.  Utrum  passiones,  quae  sunt  in  concupiscibili, 

sint  diversae  ab  his,  quae  sunt  in  irascibili. 

2.  Utrum  contrarietas  passionum  irascibilis  sit 

secundum  contrarietatem  boni,  et  mali. 

3.  Utrum  sit  aliqua  passio  animae  non  habens 

contrarium. 

4.  Utrum  sint  aliquae  passiones  differentes  spe¬ 

cie  in  eadem  potentia  non  contraria  ad 
invicem. 

QUAESTIO  XXIV. 

De  bono,  ei  malo  circa  passiones  animae. 

1.  Utrum  bonum,  et  malum  morale  possit  in 

passionibus  animae  inveniri. 

2.  Utrum  omnis  passio  animae  sit  mala  mora- 

liter. 

3.  Utrum  passio  addat,  vel  diminuat  ad  boni¬ 

tatem,  vel  malitiam  actus 

4.  Utrum  aliqua  passio  sit  bona,  vel  mala  ex  sua 
specie. 

QUAESTIO  XXV 
De  ordine  passionum  ad  invicem. 

1.  Utrum  passiones  irascibilis  sint  priores  pas¬ 

sionibus  concupiscibilis,  vel  e  converso. 

2.  Utrum  amor  sit  prima  passionum  concupi¬ 

scibilis. 

3.  Utrum  spes  sit  prima  inter  passiones  irasci¬ 

bilis. 

4.  Utrum  istae  quatuor,  scilicet  gaudium,  tristitia, 

spes  et  timor,  sint  principales  passiones. 

QUAESTIO  XXVI. 

De  passionibus  animae  in  speciali ; 
et  primo  de  amore. 

1.  Utrum  amor  sit  in  concupiscibili. 

2.  Utrum  amor  sit  passio. 

3.  Utrum  amor  sit  idem,  quod  dilectio. 

4.  Utrum  amor  convenienter  dividatur  in  amorem 

amicitiae,  et  amorem  concupiscentiae. 

QUAESTIO  XXVII. 

De  causa  amoris. 

1.  'Utrum  bonum  sit  sola  causa  amoris. 

2.  Utrum  cognitio  sit  causa  amoris. 

3.  Utrum  similitudo  sit  causa  amoris. 

4.  Utrum  aliqua  alia  passionum  animae  sit  causa 

amoris. 

QUAESTIO  XXVIII.  • 

De  effectibus  amoris . 

1.  Utrum  unio  sit  effectus  amoris. 

2.  Utrum  mutua  inhaesio  sit  ejus  effectus. 

3.  Utrum  extasis  sit  ejus  effectus. 

4.  Utrum  zelus  sit  ejus  effectus. 

3.  Utrum  amor  sit  passio  laesiva  amantis. 

6.  Utrum  amor  sit  causa  omnium,  quae  amans 
agit. 

QUAESTIO  XXIX. 

De  odio. 

1.  Utrum  causa,  et  objectum  odii  sit  malum. 

2.  Utrum  odium  causetur  ex  amore. 

3.  Utrum  odium  sit  fortius,  quam  amor. 

4.  Utrum  aliquis  possit  habere  odio  seipsum. 

5.  Utrum  aliquis  possit  habere  odio  veritatem. 

6.  Utrum  aliquid  possit  haberi  odio  in  universali. 

QUAESTIO  XXX. 

De  concupiscentia. 

1.  Utrum  concupiscentia  sit  tantum  in  appetitu 

sensitivo. 

2.  Utrum  concupiscentia  sit  passio  specialis. 

3.  Utrum  sint  aliquae  concupiscentiae  naturales, 

et  aliquae  non  naturales. 

4.  Utrum  concupiscentia  sit  infinita. 


QUAESTIO  XXXI. 

De  delectatione  secundum  se. 

1.  Utrum  delectatio  sit  passio. 

2.  Utrum  delectatio  sit  in  tempore. 

3.  Utrum  differat  a  gaudio. 

4.  Utrum  delectatio  sit  in  appetitu  intellectivo. 

3.  Utrum  delectationes  corporales,  et  sensibiles 

sint  majores  delectationibus  spiritualibus, 
et  intelligibilibus. 

6.  Utrum  delectationes  tactus  sint  majores  de¬ 

lectationibus,  quae  sunt  secundum  alios 
sensus. 

7.  Utrum  aliqua  delectatio  sit  non  naturalis. 

8.  Utrum  delectatio  possit  esse  delectationi  con¬ 

traria. 

QUAESTIO  XXXII. 

De  causa  delectationis. 

1 .  Utrum  operatio  sit  causa  propria  delectationis. 

2.  Utrum  motus  sit  causa  delectationis. 

3.  Utrum  spes,  et  memoria  sint  causa  delecta¬ 

tionis. 

4.  Utrum  tristitia  sit  causa  delectationis. 

3.  Utrum  actiones  aliorum  sint  nobis  cama  de¬ 
lectationis. 

6.  Utrum  benefacere  alteri  sit  causa  delecta¬ 

tionis. 

7.  Utrum  similitudo  sit  causa  delectationis. 

8.  Utrum  admiratio  sit  causa  delectationis. 

QUAESTIO  XXXIII. 

De  effectibus  delectationis. 

X.  Utrum  delectationis  sit  dilatare. 

2.  Utrum  delectatio  causet  sui  sitim,  vel  desi¬ 

derium. 

3.  Utrum  delectatio  impediat  usum  rationis. 

4.  Utrum  delectatio  perficiat  operationem. 

QUAESTIO  XXXIV. 

De  bonitate ,  et  malitia  delectationum , 

1.  Utrum  omnis  delectatio  sit  mala. 

2.  Utrum  omnis  delectatio  sit  bona. 

3.  Utrum  aliqua  delectatio  sit  optima. 

4.  Utrum  delectatio  sit  mensura,  vel  regula,  se¬ 

cundum  quam  judicetur  bonum  vel  malum 
in  moralibus. 

QUAESTIO  XXXV. 

De  tristitia ,  seu  dolore  secundum  se. 

1.  Utrum  dolor  sit  passio  animae. 

2.  Utrum  tristitia  sit  idem,  quod  dolor. 

3.  Utrum  tristitia,  seu  dolor,  sit  contraria  de¬ 

lectationi. 

4.  Utrum  omnis  tristitia  omni  delectationi  con- 

trarietur. 

5.  Utrum  delectationi  contemplationis  sit  aliqua 

tristitia  contraria. 

6.  Utrum  magis  sit  fugienda  tristitia,  quam  xe- 

lectatio  appetenda. 

7.  Utrum  dolor  exterior  sit  major,  quam  interior. 

8.  Utrum  sint  tantum  quatuor  species  tristitiae. 

QUAESTIO  XXXVI. 

De  causis  tristitiae,  seu  doloris. 

1.  Utrum  causa  doloris  sit  bonum  amissum,  vel 

malum  conjunctum. 

2.  Utrum  concupiscientia  sit  causa  doloris. 

3.  Utrum  appetitus  unitatis  sit  causa  doloris. 

4.  Utrum  potestas,  cui  non  potest  resisti,  sit 

causa  doloris. 

QUAESTIO  XXXVII. 

De  effectibus  doloris,  seu  tristitiae. 

1.  Utrum  dolor  auferat  facultatem  addiscendi. 

2.  Utrum  aggravatio  animi  sit  effectus  tristitae, 

vel  doloris. 

3.  Utrum  tristitia,  vel  dolor  debilitet  omnem 

operationem. 

4.  Utrum  tristitia  magis  noceat  corpori,  quam 

aliae  animae  passiones. 

QUAESTIO  XXXVIII. 

De  remediis  tristitiae,  seu  doloris. 

1.  Utrum  dolor,  et  tristitia  mitigetur  per  quam¬ 

libet  delectationem. 

2.  Utrum  mitigetur  per  fletum. 

3 .  Utrum  mitigetur  per  compassionem  amicorum. 

4.  Utrum  per  contemplationem  veritatis. 

5.  Utrum  per  somnum,  et  balnea. 

QUAESTIO  XXXIX. 

De  bonitate,  et  malitia  tristitiae,  seu  doloris. 

1.  Utrum  omnis  tristitia  sit  mala. 

2.  Utrum  tristitia  possit  esse  bonum  honestum. 

3.  Utrum  possit  esse  bonum  utile. 

4.  Utrum  dolor  corporis  sit  summum  malum. 

QUAESTIO  XL. 

De  passionibus  irascibilis ;  et  primo  de  spe, 
et  desperatione. 

1.  Utrum  spes  sit  idem,  quod  desiderum  vel  cu¬ 

piditas. 

2.  Utrum  spes  sit  in  vi  apprehensiva,  vel  in  vi 

appetitiva. 

3.  Utrum  spes  sit  in  brutis  animalibus. 

4.  Utrum  spei  contradetur  desperatio. 

5.  Utrum  causa  spei  sit  experientia. 

6.  Utrum  in  juvenibus,  et  in  ebriosis  abundet 

spes. 

7.  Utrum  spes  sit  causa  amoris. 

8.  Utrum  spes  conferat  ad  operationem,  vel  ma¬ 

gis  impediat. 

QUAESTIO  XLI. 

De  timore  secundum  se. 

I.  LVur:  timor  sit  passio  animae, 
i  Utrum  sit  specialis  passio. 


3.  Utrum  sit  aliquis  timor  naturalis. 

4.  De  speciebus  timoris. 

QUAESTIO  X  L  1 1 . 

De  objecto  timoris . 

1.  Utrum  objectum  timoris  sit  bonum,  vel 

malum. 

2.  Utrum  malum  naturae  sit  objectum  timoris. 

3.  Utrum  timor  sit  de  malo  culpae. 

4.  utrum  ipse  timor  timeri  possit. 

5.  Utrum  repentina  magis  timeantur. 

6.  Utrum  ea,  contra  quae  non  est  remedium, 

magis  timeantur. 

QUAESTIO  XLIII. 

De  causa  timoris. 

1.  Utrum  causa  timoris  sit  amor. 

2.  Utrum  causa  timoris  sit  defectus. 

QUAESTIO  X  L  I V  . 

De  effectibus  timoris. 

1.  Utrum  timor  faciat  contractionem, 

2.  Utrum  faciat  consiliativos. 

3.  Utrum  faciat  tremorem. 

4.  Utrum  impediat  operationem. 

QUAESTIO  XLV. 

De  audacia. 

1.  Utrum  audacia  sit  contraria  timori* 

2.  Utrum  audacia  sequatur  spem. 

3.  De  causa  audaciae. 

4.  De  effectu  audaciae. 

QUAESTIO  X  L  V  I . 

De  ira  secundum  se. 

1.  Utrum  sit  specialis  passio. 

2.  Utrum  objectum  irae  sit  bonum,  an  malurp. 

3.  Utrum  ira  sit  in  concupiscibili. 

4.  Utrum  ira  sit  cum  ratione. 

5.  Utrum  ira  sit  naturalior,  quam  concupi¬ 

scentia. 

6.  Utrum  ira  sit  gravior,  quam  odium. 

7.  Utrum  ira  sit  ad  illos  solum,  ad  quos  est 

justitia. 

8.  Utrum  fel,  mania,  et  furor  sint  species  irae. 

QUAESTIO  XLVII. 

De  causa  effectiva  irae,  et  de  remediis  ejus. 

1.  Utrum  semper  motivum  irae  sit  aliquid  factum 

contra  eum,  qui  irascitur. 

2.  Utrum  sola  parvipensio,  vel  despectio  sit  mo¬ 

tivum  irae. 

3.  Utrum  excellentia  irascentis  sit  causa  irae. 

4.  Utrum  defectus  hominis  sit  causa,  quod  con¬ 

tra  eum  aliquis  irascatur. 

QUAESTIO  XLVIII. 

De  effectibus  irae. 

1.  Utrum  ira  causet  delectationem. 

2.  Utrum  maxime  causet  fervorem  in  corde. 

3.  Utrum  maxime  impediat  rationis  usum. 

4.  Utrum  causet  taciturnitatem. 

QUAESTIO  XLIX. 

De  habitibus  in  generali  quantum  ad  substantiam 
eorum. 

1.  Utrum  habitus  sit  qualitas. 

2.  Utrum  habitus  sit  determinata  species  quali¬ 

tatis. 

3.  Utrum  habitus  importet  ordinem  ad  actum. 

4.  De  necessitate  habituum,  utrum  scilicet  sit 

necessarium  esse  habitus. 

QUAESTIO  L. 

De  subjecto  habituum. 

1.  Utrum  in  corpore  sit  aliquis  habitus. 

2.  Utrum  anima  sit  subjectum  habitus  secun¬ 

dum  suam  essentiam,  vel  secundum  suam 
potentiam. 

3.  Utrum  in  potentiis  sensitivae  partis  possit 

esse  aliquis  habitus. 

4.  Utrum  in  ipso  intellectu  sit  aliquis  habitus. 

5.  Utrum  in  voluntate  sit  aliquis  habitus. 

6.  Utrum  in  substantiis  separatis  sit  aliquis  ha¬ 

bitus. 

QUAESTIO  LI. 

De  causa  habituum  quantum  ad  generationem 
ipsorum. 

X.  Utrum  aliquis  habitus  sit  a  natura. 

2.  Utrum  aliquis  habitus  causetur  ex  actibus. 

3.  Utrum  per  unum  actum  possit  generari  ha¬ 

bitus. 

4.  Utrum  aliqui  habitus  sint  hominibus  infusi 

a  Deo. 

QUAESTIO  LII. 

De  causa  habituum  quantum  ad  augmentum. 

1.  Utrum  habitus  augeantur. 

2.  Utrum  habitus  augeantur  per  additionem. 

3.  Utrum  quilibet  actus  augeat  habitum. 

QUAESTIO  LIII. 

De  corruptione ,  et  diminutione  habituum. 

1.  Utrum  habitus  corrumpi  possit. 

2.  Utrum  possit  diminui. 

3.  Utrum  habitus  corrumpatur,  vel  diminuatur 

per  solam  cessationem  ab  opere. 

QUAESTIO  LIV. 

De  distinctione  habituum. 

1.  Utrum  multi  habitus  possint  esse  in  una  po¬ 
tentia. 


2.  Utrum  habitus  distinguantur  secundum  sua 

objecta. 

3.  Utrum  habitus  distinguantur  secundum  bo¬ 

num,  et  malum. 

4.  Utrum  unus  habitus  ex  multis  habitibus  con¬ 

stituatur. 

QUAESTIO  LV. 

De  virtutibus  quantum  ad  suas  essentias. 

1.  Utrum  virtus  humana  sit  habitus. 

2.  Utrum  sit  habitus  operativus. 

3.  Utrum  sit  habitus  bonus. 

4.  De  definitione  virtutis. 

QUAESTIO  L  V I . 

De  subjecto  virtutis. 

1.  Utrum  virtus  sit  in  potentia  animae,  sicut  in 

subjecto. 

2.  Utrum  una  virtus  possit  esse  in  pluribus  po¬ 

tentiis. 

3.  Utrum  intellectus  possit  esse  subjectum  vir¬ 

tutis. 

4.  Utrum  irascibilis,  et  concupiscibilis  possit 

esse  subjectum  virtutis. 

3.  Utrum  vires  apprehensivae  sensitivae  sint 
subjectum  virtutis. 

6.  Utrum  voluntas  possit  esse  subjectum  virtutis. 

QUAESTIO  LVII. 

De  distinctione  virtutum  intellectualium. 

1.  Utrum  habitus  intellectuales  speculativi  sint 

virtutes. 

2.  Utrum  sint  tantum  tres,  scilicet:  sapientia, 

scientia,  et  intellectus. 

3.  Utrum  habitus  intellectualis,  qui  est  ars,  sit 

virtus. 

4.  Utrum  prudentia  sit  virtus  distincta  ab  arte. 

5.  Utrum  prudentia  sit  virtus  necessaria  homini. 

6.  Utrum  eubulia,  synesis,  et  gnome  sint  vir¬ 

tutes  adjunctae  prudentiae. 

QUAESTIO  LVIII. 

De  distinctione  virtutum  moralium 
ab  intellectualibus. 

1.  Utrum  omnis  virtus  sit  virtus  moralis. 

2.  Utrum  virtus  moralis  distinguatur  ab  intel¬ 

lectuali. 

3.  Utrum  sufficienter  dividatur  virtus  per  mo¬ 

ralem,  et  intellectualem. 

4.  Utrum  moralis  virtus  possit  esse  sine  intel¬ 

lectuali. 

5.  Utrum  e  converso  intellectualis  possit  esse 

sine  morali. 

QUAESTIO  LIX. 

De  distinctione  virtutum  moralium  secundum 
comparationem  ad  passiones. 

1.  Utrum  virtus  moralis  sit  passio. 

2.  Utrum  virtus  moralis  possit  esse  cum  pas¬ 

sione. 

3.  Utrum  virtus  moralis  possit  esse  cum  tristitia. 

4.  Utrum  omnis  virtus  moralis  sit  circa  pas¬ 

siones. 

$.  Utrum  aliqua  virtus  moralis  possit  esse  sine 
passione. 

QUAESTIO  LX. 

De  distinctione  virtutum  moralium  ab  invicem. 

1..  Utrum  sit  una  tantum  virtus  moralis. 

2.  Utrum  virtutes  morales,  quae  sunt  circa  ope¬ 
rationes,  distinguantur  ab  iis,  quae  sunt 
circa  passiones. 

%.  Utrum  circa  operationes  sit  una  tantum  vir¬ 
tus  moralis. 

4.  Utrum  circa  diversas  passiones  sint  diversae 

virtutes  morales. 

5.  Utrum  virtutes  morales  distinguantur  secun¬ 

dum  diversa  objecta  passionum. 

QUAESTIO  LXI. 

De  virtutibus  cardinalibus. 

1.  Utrum  virtutes  morales  debeant  dici  cardina¬ 

les,  vel  principales. 

2.  De  numero  earum,  utrum  scilicet  sint  tan¬ 

tum  quatuor,  scilicet:  prudentia  justitia, 
temperantia,  et  fortitudo. 

3.  Utrum  aliae  virtutes  magis  debeant  dici  prin¬ 

cipales,  quam  istae. 

4.  Utrum  quatuor  virtutes  cardinales  differant 

ab  invicem. 

5.  Utrum  virtutes  cardinales  convenienter  divi¬ 

dantur  in  virtutes  politicas,  purgatorias, 
purgati  animi,  et  exemplaris. 

QUAESTIO  LXII. 

De  virtutibus  theologicis . 

1.  Utrum  sint  aliquae  virtutes  theologicae. 

2.  Utrum  virtutes  theologicae  distinguantur  ab 

intellectualibus,  et  moralibus. 

3.  Quot,  et  quae  sint  hujusmodi  virtutes. 

4.  De  ordine  earum,  utrum  scilicet  fides  sit  prior 

spe;  et  spes  sit  prior  charitate. 

QUAESTIO  LXI 1 1 . 

De  causa  virtutum. 

1.  Utrum  virtus  sit  in  nobis  a  natura. 

2.  Utrum  aliqua  virtus  causetur  in  nobis  ex  as¬ 

suetudine  operum. 

3.  Utrum  aliquae  virtutes  morales  sint  in  nobis 

per  infusionem. 

4.  Utrum  virtus,  quam  acquirimus  ex  assuetudine 

operum,  sit  ejusdem  speciei  cum  virtute 
infusa. 

QUAESTIO  LXI  V. 

Dt  medio  virtutum. 

a.  Utrum  virtutes  morales  sint  in  medio. 

2.  Utrum  medium  virtutis  moralis  sit  medium 
rei,  vel  rationis. 


3.  Utrum  virtutes  intellectuales  consistant  in 

medio. 

4.  Utrum  virtutes  theologicae  consistant  in 

medio. 

QUAESTIO  LXV. 

De  connexione  virtutum. 

1.  Utrum  virtutes  morales  sint  ad  invicem  con¬ 

nexae. 

2.  Utrum  virtutes  morales  possint  esse  sine 

charitate. 

3.  Utrum  charitas  possit  esse  sine  eis. 

4.  Utrum  fides,  et  spes  possint  esse  sine  cha¬ 

ritate. 

5.  Utrum  charitas  possit  esse  sine  eis,  scilicet: 

fide,  et  spe. 

QUAESTIO  LXVI. 

De  aequalitate  virtutum. 

1.  Utrum  virtus  possit  esse  major,  vel  minor. 

2.  Utrum  omnes  virtutes  simul  in  eodem  exi- 

stentes  sint  aequales. 

-  3.  De  comparatione  virtutum  moralium  ad  in¬ 
tellectuales. 

4.  De  comparatione  virtutum  moralium  ad  in¬ 

vicem. 

5.  De  comparatione  virtutum  intellectualium  ad 

invicem. 

6.  De  comparatione  virtutum  theologicarum  ad 

invicem. 

QUAESTIO  LXVII. 

De  duratione  virtutum  post  hanc  vitam. 

1.  Utrum  virtutes  morales  maneant  post  hanc 

vitam. 

2.  Utrum  virtutes  intellectuales  maneant. 

3.  Utrum  fides  maneat. 

4.  Utrum  remaneat  spes. 

5.  Utrum  aliquid  fidei,  vel  spei  remaneat. 

6.  Utrum  remaneat  charitas. 

QUAESTIO  LXVIII. 

De  donis. 

1.  Utrum  dona  differant  a  virtutibus. 

2.  De  necessitate  donorum,  utrum  scilicet  dona 

necessaria  sint  homini  ad  salutem. 

3.  Utrum  dona  sint  habitus. 

4.  Quae,  et  quot  sint. 

5.  Utrum  dona  sint  connexa. 

6.  Utrum  maneant  in  patria. . 

7.  De  comparatione  eorum  ad  invicem. 

8.  De  comparatione  eorum  ad  virtutes. 

QUAESTIO  LXIX. 

De  beatiludinibus. 

1.  Utrum  beatitudines  a  donis,  et  virtutibus  di¬ 

stinguantur. 

2.  Utrum  praemia  beatitudinum  pertineant  ad 

hanc  vitam. 

3.  De  numero  beatitudinum. 

4.  De  convenientia  praemiorum,  quae  eis  attri¬ 

buuntur. 

QUAESTIO  LXX. 

De  fructibus. 

x.  Utrum  fructus  Spiritus  Sancti  sint  actus. 

2.  Utrum  differant  a  beatitudinibus. 

3.  De  numero  eorum. 

4.  De  oppositione  eorum  ad  opera  carnis. 

QUAESTIO  LXXI. 

De  peccatis ,  et  vitiis  secundum  se. 

1.  Utrum  vitium  contrarietur  virtuti. 

2.  Utrum  vitium  sit  contra  naturam. 

3.  Utrum  vitium  sit  pejus,  quam  actus  vitiosus. 

4.  Utrum  actus  vitiosus  possit  esse  simul  cum 

virtute. 

5.  Utrum  in  omni  peccato  sit  aliquis  actus  vi¬ 

tiosus. 

6.  De  definitione  peccati,  quam  Augustinus  po¬ 

nit  22.  contra  Faustum,  scilicet,  quod  pec¬ 
catum  est  dictum,  vel  factum,  vel  concu¬ 
pitum  contra  legem  aeternam. 

QUAESTIO  LXXII. 

De  distinctione  peccatorum ,  et  vitiorum. 

1.  Utrum  peccata  distinguantur  specie  secundum 

objecta. 

2.  Utrum  convenienter  distinguantur  peccata 

spiritualia  a  carnalibus. 

3.  Utrum  peccata  distinguantur  specie  secundum 

causas. 

4.  Utrum  secundum  eos,  in  quos  peccatur,  sci¬ 

licet  in  Deum,  proximum,  et  seipsum. 

5.  Utrum  veniale,  et  mortale  differant  specie. 

6.  Utrum  secundum  omissionem,  et  commis¬ 

sionem. 

7.  Utrum  secundum  diversum  peccati  processum. 

8.  Utrum  secundum  abundantiam,  et  defectum. 

9.  Utrum  secundum  diversas  circumstantias. 

QUAESTIO  LXXIII. 

De  comparatione  peccatorum  ad  invicem. 

1.  Utrum  omnia  peccata,  et  vitia  sint  connexa. 

2.  Utrum  omnia  sint  paria. 

3.  Utrum  gravitas  peccatorum  attendatur  se¬ 

cundum  objecta. 

4.  Utrum  secundum  dignitatem  virtutum,  qui¬ 

bus  peccata  opponuntur. 

5.  Utrum  peccata  carnalia  sint  graviora,  quam 

spiritualia. 

6.  Utrum  secundum  causas  peccatorum  atten¬ 

datur  gravitas  ipsorum. 

7.  Utrum  secundum  circumstantias. 

8.  Utrum  secundum  quantitatem  nocumenti. 

9.  Utrum  secundum  conditionem  personae,  in 

quam  peccatur. 

10.  Utrum  propter  magnitudinem  personae  pec¬ 

cantis  aggravetur  peccatum. 


QUAESTIO  LXXIV. 

De  subjecto  peccatorum ,  sive  vitiorum. 

1.  Utrum  voluntas  possit  esse  subjectum  pec¬ 

cati. 

2.  Utrum  sola  voluntas  possit  esse  subjectum 

peccati. 

3.  Utrum  sensualitas  possit  esse  subjectum  pec¬ 

cati. 

4.  Utrum  possit  esse  subjectum  peccati  mor¬ 

talis. 

5.  Utrum  ratio  possit  esse  subjectura  peccati. 

6.  Utrum  peccatum  delectationis  morosae,  vel' 

non  morosae  sit  in  ratione  inferiori,  sicut 
in  subjecto. 

7.  Utrum  peccatum  consensus  in  actum  sit  in- 

ratione  superiori,  sicut  in  subjecto. 

8.  Utrum  consensus  in  delectationem  sit  pec* 

catum  mortale. 

9.  Utrum  ratio  superior  possit  esse  subjectum 

peccati  venialis. 

10.  Utrum  in  ratione  superiori  possit  esse  pec¬ 
catum  veniale  circa  proprium  objectum,, 
idest  secundum  quod  inspicit  rationes, 
aeternas. 

QUAESTIO  LXXV. 

De  causis  peccatorum  in  generali, 

1.  Utrum  peccatum  habeat  causam. 

2.  Utrum  habeat  causam  interiorem. 

3.  Utrum  habeat  causam  exteriorem. 

4.  Utrum  peccatum  sit  causa  peccati. 

QUAESTIO  LXXVI. 

De  ignorantia ,  quae  est  causa  peccati 
ex  parte  rationis. 

1.  Utrum  ignorantia  sit  causa  peccati. 

2.  Utrum  ignorantia  sit  peccatum. 

3.  Utrum  totaliter  excuset  a  peccato. 

4.  Utrum  diminuat  peccatum. 

QUAESTIO  LXXVII. 

De  causa  peccati  ex  parte  appetitus  sensitivi . 

1.  Utrum  passio  appetitus  sensitivi  possit  mo¬ 

vere,  vel  inclinare  voluntatem. 

2.  Utrum  possit  superare  rationem  contra  ejus. 

scientiam. 

3.  Utrum  peccatum,  quod  ex  passione  provenit, 

sit  peccatum  ex  infirmitate. 

4.  Utrum  haec  passio,  quae  est  amor  sui,  sit 

causa  omnis  peccati. 

3.  De  his  tribus  causis  quae  ponuntur  1.  Joan.  3. 
scilicet:  concupiscentia  oculorum,  concu¬ 
piscentia  carnis,  et  superbia  vitae. 

6.  Utrum  passio,  quae  est  causa  peccati,  dimi¬ 

nuat  peccatum. 

7.  Utrum  ipsum  totaliter  excuset. 

8.  Utrum  peccatum,  quod  est  ex  passione,  pos¬ 

sit  esse  mortale. 

QUAESTIO  LXXVIII. 

De  causa  peccati ,  quae  est  ex  parte  voluntatis , 
quae  dicitur  malitia. 

1.  Utrum  aliquis  possit  ex  certa  malitia,  vel  in¬ 

dustria  peccare. 

2.  Utrum  quicumque  peccat  ex  habitu,  ex  certa 

malitia  peccet. 

3-  Utrum  quicumque  peccat  ex  certa  malitia, 
ex  habitu  peccet. 

4.  Utrum  ille,  qui  peccat  ex  certa  malitia,  gra¬ 
vius  peccet,  quam  ille,  qui  peccat  ex  pas¬ 
sione. 

QUAESTIO  LXXIX. 

De  causis  exterioribus  peccati  ex  parte  Dei. 

1.  Utrum  Deus  sit  causa  peccati. 

2.  Utrum  a  Deo  sit  actus  peccati. 

3.  Utrum  Deus  sit  causa  excaecationis,  et  ob¬ 

durationis. 

4.  Utrum  haec  ordinentur  ad  salutem  eorum, 

qui  excaecantur,  et  obdurantur. 

QUAESTIO  LXXX. 

De  causa  peccati  ex  parte  diaboli. 

1.  Utrum  diabolus  sit  directe  causa  peccati. 

2.  Utrum  diabolus  inducat  ad  peccandum  inte¬ 

rius  persuadendo. 

3.  Utrum  diabolus  possit  necessitatem  peccandi 

inducere. 

4.  Utrum  omnia  peccata  ex  diaboli  suggestione 

proveniant. 

QUAESTIO  LXXXI. 

De  causa  peccati  ex  parte  hominis , 
et  de  traductione  peccati  originalis ,  cujus  homo 
est  causa  per  originem. 

1 .  Utrum  primum  peccatum  primi  hominis  in 

posteros  derivetur  per  originem. 

2.  Utrum  omnia  peccata  primi  parentis,  vel 

etiam  aliorum  parentum  per  originem  in 
posteros  deriventur. 

3.  Utrum  peccatum  originale  derivetur  ad  omnes, 

qui  ex  Adam  per  viam  seminis  generantur. 

4.  Utrum  peccatum  originale  ad  illos  deriva¬ 

retur,  qui  miraculose  ex  aliqua  parte  ho¬ 
minis  formarentur. 

5.  Utrum,  si  foemina  peccasset,  viro  non  pec¬ 

cante,  traduceretur  peccatum  originale. 

QUAESTIO  LXXXII. 

De  peccato  originali  quantum  ad  suam  essentiam. 

1.  Utrum  originale  peccatum  sit  habitus. 

2.  Utrum  sit  tantum  unum  in  uno  homine. 

3.  Utrum  sit  concupiscentia. 

4.  Utrum  sit  aequaliter  in  omnibus. 

QUAESTIO  LXXXIII. 

De  subjecto  originalis  peccati. 

I.  Utrum  subjectum  originalis  peccati  per  prius 
sit  caro,  an  anima. 


2.  Utrum,  si  anima,  per  essentiam,  vel  per  po¬ 

tentias  suas. 

3.  Utrum  voluntas  per  prius  sit  subjectum  pec¬ 

cati  originalis,  quam  aliae  potentiae. 

4.  Utrum  aliquae  potentiae  animae  sint  specia¬ 

liter  infectae,  scilicet:  generativa,  vis  con¬ 
cupiscibilis,  et  sensus  tactus. 

QUAESTIO  LXXXIV. 

De  causa  peccati ,  secundum  quod  unum  peccatum 
est  causa  alterius. 

1.  Utrum  cupiditas  sit  radix  omnium  pecca¬ 

torum. 

2.  Utrum  superbia  sit  initium  omnis  peccati. 

3.  Utrum  praeter  superbiam,  et  avaritiam,  de¬ 

beant  dici  capitalia  vitia  quaedam  alia  spe¬ 
cialia  peccata. 

4.  Utrum  quot,  et  quae  sint  capitalia  vitia. 

QUAESTIO  LXXXV. 

De  e jfectibus  peccati  quantum  ad  corruptionem 
boni  naturae. 

1.  Utrum  peccatum  diminuat  bonum  naturae. 

2.  Utrum  totaliter  tolli  possit. 

3.  De  quatuor  vulneribus,  quae  Beda  ponit,  qui¬ 

bus  humana  natura  vulnerata  est  propter 
peccatum. 

4.  Utrum  privatio  modi,  speciei,  et  ordinis  sit- 

effectus  peccati. 

5.  Utrum  mors,  ct  alii  defectus  corporales  sint 

effectus  peccati. 

6.  Utrum  mors,  et  alii  defectus  corporales  sint- 

homini  aliquo  modo  naturales. 

QUAESTIO  LXXXVI. 

De  effectu  peccati  quantum  ad  maculam  animae. 

1.  Utrum  macula  animae  sit  effectus  peccati. 

2.  Utrum  macula  remaneat  in  anima  post  actum 

peccati. 

QUAESTIO  LXXXVII. 

De  effectu  peccati  quantum  ad  reatum  poenae, 
et  de  ipso  reatu  poenae. 

1.  Utrum  reatus  poenae  sit  efiectus  peccati. 

2.  Utrum  unum  peccatum  possit  esse  poena  al¬ 

terius  peccati. 

3.  Utrum  aliquod  peccatum  faciat  reum  poenae 

aeternae. 

4.  Utrum  faciat  reum  poenae  infinitae  secundum 

quantitatem. 

5.  Utrum  omne  peccatum  faciat  reum  aeternae, 

et  infinitae  poenae. 

6.  Utrum  reatus  poenae  possit  remanere  post. 

peccatum. 

7.  Utrum  omnis  poena  inferatur  pro  aliquo  pec¬ 

cato. 

8.  Utrum  unus  puniatur  pro  peccato  alterius. 

QUAESTIO  LXXXVIII. 

De  peccatis ,  quae  distinguuntur  secundum  reatum 
poenae,  et  de  venialibus 
per  comparationem  ad  mortale. 

i.  Utrum  veniale  peccatum  dividatur  conve¬ 
nienter  contra  mortale  peccatum. 
st.  Utrum  peccatum  veniale,  et  mortale  distin¬ 
guantur  genere. 

3.  Utrum  veniale  peccatum  sit  dispositio  ad  mor¬ 

tale. 

4.  Utrum  veniale  peccatum  possit  fieri  mortale. 

5.  Utrum  circumstantia  aggravans  possit  facere 

de  veniali  peccato  mortale. 

■  6.  Utrum  peccatum  mortale  possit  fieri  veniale. 

QUAESTIO  LXXXIX. 

De  veniali  peccato  secundum  se. 

1.  Utrum  veniale  peccatum  causet  maculam  in 

anima. 

2.  De  distinctione  peccati  venialis,  prout  figu¬ 

ratur  per  lignum,  foenum,  et  stipulam,  1.  ad 
Corinth.  2. 

3.  Utrum  homo  in  statu  innocentiae  potuerit 

peccare  venialiter. 

4.  Utrum  angelus  bonus,  vel  malus  possit  pec¬ 

care  venialiter. 

5.  Utrum  primi  motus  sensualitatis  infidelium 

sint  peccata  venialia. 

6.  Utrum  peccatum  veniale  possit  esse  simul  in 

aliquo  cum  solo  peccato  originali. 

QUAESTIO  XC. 

De  csteriori  principio  actuum  movente 
ad  bonum,  scilicet  de  lege  in  communi 
quantum  ad  ejus  essentiam. 

1.  Utrum  lex  sit  aliquid  rationis. 

2.  De  fine  ejus,  utrum  scilicet  lex  ordinetur 

semper  ad  bonum  commune,  sicut  ad  finem. 

3.  De  causa  ejus,  utrum  scilicet  cujuslibet  sit 

facere  leges. 

4.  Utrum  de  promulgatione  ipsius,  scilicet  pro¬ 

mulgatio  sit  de  ratione  legis. 

QUAESTIO  XCI. 

De  legibus  quantum  ad  earum  differentiam. 

1.  Utrum  sit  aliqua  lex  aeterna. 

-2.  Utrum  sit  aliqua  lex  naturalis. 

3.  Utrum  sit  aliqua  lex  humana. 

4.  Utrum  sit  aliqua  lex  divina. 

5.  Utrum  sit  una  tantum,  vel  plures. 

QUAESTIO  XCII. 

De  lege  quantum  ad  suos  effectus. 

z.  Utrum  effectus  legis  sit  homines  facere  bonos. 

2.  Utrum  effectus,  seu  actus  legis  sint  imperare, 

vetare,  permittere,  et  punire,  ut  legispe¬ 
ritus  dicit. 


QUAESTIO  XCIII. 

De  legibus  in  speciali  quantum  ad  leges  singulares, 
et  de  ipsa  lege  aeterna. 

1.  Quid  sit  lex  aeterna. 

2.  Utrum  sit  omnibus  nota. 

3.  Utrum  omnis  lex  ab  ea  derivetur. 

4.  Utrum  necessaria,  et  aeterna  subjiciantur  legi 

aeternae. 

5.  Utrum  contingentia  naturalia  subjiciantur  legi 

aeternae. 

6.  Utrum  omnes  res  humana  subjiciantur  legi 

aeternae. 

QUAESTIO  XCIV. 

De  lege  naturali. 

X.  Quid  sit  lex  naturalis. 

2.  Quae  sint  praecepta  legis  naturalis. 

5.  Utrum  omnes  actus  virtutum  sint  de  lege 
naturali. 

4.  Utrum  lex  naturalis  sit  una  apud  omnes. 

5.  Utrum  sit  mutabilis. 

6.  Utrum  possit  a  mente  hominis  deleri. 

QUAESTIO  XCV. 

De  lege  humana  secundum  st. 

1.  De  utilitate  legis  humanae. 

2.  De  ejus  origine,  utrum  scilicet  derivetur  a 

lege  naturali. 

3.  De  qualitate  ejus. 

4.  De  divisione  ejusdem. 

QUAESTIO  XGVI. 

De  lege  humana  quantum  ad  ejus  potestatem. 

1.  Utrum  lex  humana  debeat  poni  in  communi. 

2.  Utrum  lex  humana  debeat  omnia  vitia  cohi¬ 

bere. 

3.  Utrum  omnium  virtutum  actus  habeat  ordi¬ 

nare. 

4.  Utrum  imponat  homini  necessitatem  quantum 

ad  forum  conscientiae. 

5.  Utrum  omnes  homines  legi  humanae  sub¬ 

dantur. 

6.  Utrum  his,  qui  sunt  sub  lege,  liceat  agere 

praeter  verba  legis. 

QUAESTIO  XCVII. 

De  lege  humana  quantum  ad  ejus  mutationem. 

1.  Utrum  lex  humana  sit  mutabilis 

2.  Utrum  lex  humana  debeat  semper  mutari, 

quando  aliquid  melius  occurrit 

3.  Utrum  lex  humana  per  consuetudinem  abo¬ 

leatur,  et  utrum  consuetudo  obtineat  vim 
legis. 

4.  Utrum  usus  legis  humanae  per  dispositionem 

Rectorum  debeat  immutari. 

QUAESTIO  XCVIII. 

De  veteri  lege  secundum  se. 
x.  Utrum  lex  vetus  sit  bona. 

z2.  Utrum  sit  a  Deo. 

3.  Utrum  sit  Deo  mediantibus  angelis. 

4.  Utrum  data  sit  omnibus. 

5.  Utrum  omnes  obliget. 

6.  Utrum  congruo  tempore  fuerit  data. 

QUAESTIO  XCIX. 

De  lege  veteri  quantum  ad  praecepta  ejus , 
scilicet  de  praeceptorum  ejus  distinctione. 

1.  Utrum  veteris  legis  sint  plura  praecepta,  vel 

unum  tantum. 

2.  Utrum  lex  vetus  contineat  aliqua  praecepta 

moralia. 

3.  Utrum  praeter  moralia  praecepta  contineat 

aliqua  ceremonialia. 

4.  Utrum  praeter  haec  contineat  aliqua  judicialia 

praecepta. 

5.  Utrum  praeter  praecepta  moralia,  ceremo¬ 

nialia,  et  judicialia  contineat  aliqua  alia. 
•6.  De  modo,  quo  lex  inducebat  ad  observantiam 
praedictorum. 

QUAESTIO  C. 

De  praeceptis  veteris  legis,  et  primo  de  moralibus. 

1.  Utrum  omnia  praecepta  moralia  veteris  legis 

sint  de  lege  naturae. 

2.  Utrum  sint  de  actibus  omnium  virtutum. 

3.  Utrum  omnia  praecepta  moralia  veteris  legis 

reducantur  ad  decem  praecepta  decalogi. 

4.  De  distinctione  praeceptorum  decalogi. 

5.  De  numero  praeceptorum  decalogi. 

6.  De  ordine  eorumdem. 

7.  De  modo  tradendi  ipsa. 

8.  Utrum  sint  dispensabilia. 

9.  Utrum  modus  observandi  virtutem  cadat  sub 

praecepto. 

10.  Utrum  modus  charitatis  cadat  sub  praecepto. 

11.  De  distinctione  aliorum  praeceptorum  mo¬ 

ralium. 

.12.  Utrum  praecepta  moralia  veteris  legis  justi¬ 
ficent. 

QUAESTIO  CI. 

De  praeceptis  ceremonialibus  veteris  legis 
secundum  se. 

2,  Qua  sit  ratio  praeceptorum  ceremonialium. 

2.  Utrum  sint  figuralia. 

3.  Utrum  debuerint  esse  multa, 

4.  De  distinctione  ipsorum. 

QUAESTIO  CII. 

De  praeceptis  ceremonialibus  quantum  ad  suas  causas . 

1.  Utrum  praecepta  ceremonialia  habeant  cau¬ 

sam. 

2.  Utrum  habeant  causam  literalem,  vel  solum 

figuralem. 

3.  De  causis  sacrificiorum. 

4.  De  causis  sacramentorum. 

5.  De  causis  sacrorum. 

■6,  De  causis  observantiarum. 


QUAESTIO  CIII. 

De  praeceptis  ceremonialibus  quantum  ad  eorum 
durationem, 

1.  Utrum  praecepta  ceremonialia  fuerint  ante 

legem. 

2.  Utrum  in  lege  aliquam  virtutem  habuerint 

justificandi. 

3.  Utrum  cessaverint,  Christo  veniente. 

4.  Utrum  sit  peccatum  mortale  ea  observare  post 

Christum. 

QUAESTIO  CIV. 

De  praeceptis  judicialibus  in  communi. 

1.  Quae  sint  judicialia  praecepta. 

2.  Utrum  sint  figuralia. 

3.  De  duratione  eorum,  scilicet  utrum  obligent 

in  perpetuum. 

4.  De  distinctione  ipsorum. 

QUAESTIO  CV. 

De  praeceptis  judicialibus  quantum 
ad  ipsorum  rationem. 

1.  De  ratione  praeceptorum  judicialium,  quae 

pertinent  ad  principes. 

2.  De  his  quae  pertinent  ad  convictum  homi¬ 

num  ad  invicem. 

3.  De  iis,  quae  pertinent  ad  extraneos. 

4.  De  iis,  quae  pertinent  ad  domesticam  con¬ 

versationem. 

QUAESTIO  CVI. 

De  lege  nova,  scilicet  Evangelii ,  secundum  se. 

1.  Utrum  lex  nova  sit  scripta,  vel  indita. 

2.  De  virtute  ejus,  utrum  justificet. 

3.  Utrum  debuerit  dari  a  principio  mundi. 

4.  Utrum  sit  duratura  usque  ad  finem  mundi,  an 

debeat  ei  alia  lex  succedere. 

QUAESTIO  CVII. 

De  comparatione  legis  novae  ad  veterem . 

1.  Utrum  lex  nova  sit  alia  lex  a  lege  veteri. 

2.  Utrum  lex  nova  impleat  veterem. 

3.  Utrum  contineatur  in  veteri. 

4.  Quae  sit  gravior,  utrum  lex  nova,  vel  vetus. 

QUAESTIO  CVIII. 

De  his,  quae  continentur  in  lege  nova. 

1.  Utrum  lex  nova  debeat  aliqua  opera  exteriora 

praecipere,  vel  prohibere. 

2.  Utrum  sufficienter  exteriores  actus  ordinaverit. 

3.  Utrum  convenienter  instituat  homines  quan¬ 

tum  ad  actus  exteriores. 

4.  Utrum  convenienter  superaddat  consilia  prae¬ 

ceptis. 

QUAESTIO  CIX. 

De  principio  exteriori  humanorum  actuum , 
per  quod  juvamur  ad  recte  agendum, 
scilicet  de  gratia  quantum 
ad  ejus  necessitatem. 

1.  Utrum  absque  gratia  possit  homo  aliquod 

verum  cognoscere. 

2.  Utrum  absque  gratia  Dei  possit  homo  aliquod 

bonum  facere,  vel  velle. 

3.  Utrum  homo  absque  gratia  possit  Deum  su¬ 

per  omnia  diligere. 

4.  Utrum  homo  absque  gratia  per  sua  naturalia 

possit  praecepta  legis  observare. 

5.  Utrum  homo  absque  gratia  possit  mereri 

vitam  aeternam. 

6.  Utrum  homo  possit  se  ad  gratiam  praepa¬ 

rare  sine  gratia. 

7.  Utrum  absque  gratia  possit  homo  resurgere 

a  peccato. 

8.  Utrum  absque  gratia  possit  homo  vitare 

peccatum. 

9.  Utrum  homo  gratiam  consecutus  possit  abs¬ 

que  alio  divino  auxilio  bonum  facere,  et 
vitare  peccatum. 

10.  Utrum  possit  perseverare  in  bono  per  se- 
ipsum. 

QUAESTIO  CX. 

De  gratia  Dei  quantum  ad  ejus  essentiam. 

1.  Utrum  gratia  ponat  aliquid  in  anima. 

2.  Utrum  gratia  sit  qualitas. 

3.  Utrum  gratia  differat  a  virtute  infusa. 

4.  De  subjecto  gratiae,  utrum  scilicet  gratia  sit 

in  essentia  animae,  sicut  in  subjecto. 

QUAESTIO  CXI. 

De  divisione  gratiae . 

X.  Utrum  gratia  convenienter  dividatur  per  gra¬ 
tiam  gratis  datam,  et  gratum  facientem. 

2.  De  divisione  gratiae  gratum  facientis  per 

operantem,  et  cooperantem 

3.  De  divisione  ejusdem  per  gratiam  praevenien¬ 

tem,  et  subsequentem. 

4.  De  divisione  gratiae  gratis  datae. 

5.  De  comparatione  gratiae  gratum  facientis,  et 

gratis  datae. 

QUAESTIO  CXII. 

De  gratia  quantum  ad  ejus  causam, 

i.  Utrum  solus  Deus  sit  causa  efficiens  gratiae. 


2.  Utrum  requiratur  aliqua  dispositio  ad  gratiam 

ex  parte  recipientis  ipsam  per  actum  liber»" 
arbitrii. 

3.  Utrum  ex  necessitate  detur  gratia  se  praepa¬ 

ranti  ad  gratiam. 

4.  Utrum  gratia  sit  aequalis  in  omnibus. 

5.  Utrum  aliquis  possit  scire,  se  habere  gra¬ 

tiam. 

QUAESTIO  CXIII. 

De  gratia,  quantum  ad  ejus  effectum,  et  primcr 
de  justificatione  impii, 
qui  est  effectus  gratiae  operantis. 

1.  Quid  sit  justificatio  impii. 

2.  Utrum  ad  eam  requiratur  gratiae  infusio. 

3.  Utrum  ad  eam  requiratur  aliquis  motus  liberi 

arbitrii . 

4.  Utrum  ad  eam  requiratur  motus  fidei. 

5.  Utrum  ad  eam  requiratur  motus  liberi  arbi¬ 

trii  in  peccatum. 

6.  Utrum  praemissis  sit  connumeranda  remissio- 

peccatorum. 

7.  Utrum  in  justificatione  impii  sit  ordo  tem¬ 

poris,  aut  fiat  subito. 

8.  De  naturali  ordine  eorum,  quae  ad  justifi¬ 

cationem  concurrunt. 

9.  Utrum  justificatio  impii  sit  maximum  opus- 

Dei. 

10.  Utrum  justificatio  impii  sit  miraculosa. 
QUAESTIO  CXIV. 

De  merito,  quod  est  effectus  gratiae  cooperantis ^ 

1.  Utrum  homo  possit  aliquid  mereri  a  Deo. 

2.  Utrum  aliquis  sine  gratia  possit  mereri  vi¬ 

tam  aeternam. 

3.  Utrum  aliquis  per  gratiam  possit  mereri  vi¬ 

tam  aeternam  ex  condigno. 

4.  Utrum  gratia  sit  principium  merendi  me¬ 

diante  charitate  principaliter. 

5.  Utrum  homo  possit  sibi  mereri  primam  gra¬ 

tiam. 

6.  Utrum  homo  possit  eam  mereri  alii. 

7.  Utrum  aliquis  possit  sibi  mereri  reparatio¬ 

nem  post  lapsum. 

8.  Utrum  possit  aliquis  sibi  mereri  augmentum 

gratiae,  vel  charitatis. 

9.  Utrum  possit  aliquis  sibi  mereri  finalem 

perseverantiam . 

10.  Utrum  bona  temporalia  cadant  sub  merito. 


PROLOGUS. 


uia,  sicut  Damascenus  dicit  (lib.  2.  Orth.  Fid.  cap.  12.  a 
prine.),  homo  factus  ad  imaginem  Dei  dicitur,  secundum 
quod  per  imaginem  significatur  intellectuale,  et  arbitrio 
et  per  se  potestativum,  postquam  praedictum  est  de  exem¬ 
plari,  scilicet  de  Deo,  et  de  his,  quae  processerunt  ex  divina  po¬ 
testate  secundum  ejus  voluntatem,  restat  ut  consideremus  de  ejus 
imagine,  idest  de  homine:  secundum  quod  et  ipse  est  suorum 
operum  principium,  quasi  liberum  arbitrium  habens,  et  suorum 
operum  potestatem. 


liberum, 


QUAESTIO  I. 


DE  ULTIMO  FINE  HOMINIS  IN  COMMUNI, 
IN  OCTO  ARTICULOS  DIVISA. 


Ubi  primo  considerandum  occurrit  de  ultimo  fine  humanae  vitae,  et  deinde 
de  his,  per  quae  homo  ad  hunc  finem  pervenire  potest,  vel  ab  eo  deviare: 
ex  fine  enim  oportet  accipere  rationes  eorum,  quae  ordinantur  ad  finem:  et 
quia  ultimus  finis  humanae  vitae  ponitur  esse  beatitudo,  oportet  primum  con¬ 
siderare  de  ultimo  fine  in  communi,  deinde  de  beatitudine. 

Circa  primum  quaeruntur  octo. 

Primo.  Utrum  hominis  sit  agere  propter  finem. 

Secundo.  Utrum  hoc  sit  proprium  rationalis  naturae. 

Tertio.  Utrum  actus  hominis  recipiant  speciem  a  fine. 

Quarto.  Utrum  sit  aliquis  ultimus  finis  humanae  vitae. 

Quinto.  Utrum  unius  hominis  possint  esse  plures  ultimi  fines. 

Sexto.  Utrum  homo  ordinet  omnia  in  ultimum  finem. 

Septimo.  Utrum  idem  sit  finis  ultimus  omnium  hominum. 

Octavo.  Utrum  in  illo  ultimo  fine  omnes  aliae  creaturae  conveniant. 


ARTICULUS  I.  ! 

UTRUM  HOMINI  CONVENIAT  AGERE  PROPTER  FINEM. 

(Infr.  art.  2.  corp.  et  q.  6.  art.  1.  corp.  et  q.  28.  art.  6.  corp.  et  q.  1)4.  art.  2.  corp. 
et  q.  109.  art.  6.  corp.  et  lib.  q.  Contr.  g.  cap.  2.  et  opusc.  2.  cap.  100.). 

Ad  primum  sic  proceditur.  Videtur,  quod  homini  non  conveniat  agere 
propter  finem:  causa  enim  naturaliter  prior  est  suo  effectu:  sed  finis  habet 
rationem  ultimi,  ut  ipsum  nomen  sonat;  ergo  finis  non  habet  rationem  causae: 
sed  propter  illud  agit  homo,  quod  est  causa  actionis;  cum  haec  praepositio 
propLr designet  habitudinem  causae;  ergo  homini  non  convenit  agerepropter 
finem. 

2.  Praeterea.  Illud,  quod  est  ultimus  finis,  non  est  propter  finem :  sed 
in  quibusdam  actiones  sunt  ultimus  finis,  ut  patet  per  Philos.  in  1.  Ethicor. 
(cap.  1.  in  prine.);  ergo  non  omnia  homo  agit  propter  finem. 

3.  Praeterea.  Tunc  videtur  homo  agere  propter  finem,  quando  deli¬ 
berat;  sed  multa  homo  agit  absque  deliberatione,  de  quibus  etiam  quan 
doque  nihil  cogitat:  sicut  cum  aliquis  movet  pedem,  vel  manum  aliis  in¬ 
tentus,  vel  fricat  barbam;  non  ergo  homo  omnia  agit  propter  finem. 

Sed  contra.  Omnia,  quae  sunt  in  aliquo  genere,  derivantur  a  principio 
illius  generis;  sed  finis  est  principium  in  operabilibus  ab  homine,  ut  patet 
per  Philos.  in  2.  Physicor.  (lex.  8y.  et  89.);  ergo  homini  convenit  omnia 
agere  propter  finem. 

'Respondeo  dicendum,  quod  actionum,  quae  ab  homine  aguntur,  illae 
solae  proprie  dicuntur  humanae,  quae  sunt  propriae  hominis,  inquantum  est 
homo :  differt  autem  homo  ab  irrationalibus  creaturis  in  hoc,  quod  est  suorum 
actuum  dominus ;  unde  illae  solae  actiones  vocantur  proprie  humanae,  quarum 
homo  est  dominus;  est  autem  homo  dominus  suorum  actuum  per  rationem, 
et  voluntatem;  unde  et  liberum  arbitrium  esse  dicitur  facultas  voluntatis,  et 
rationis;  illae  ergo  actiones  proprie  humanae  dicuntur,  quae  ex  voluntate  de¬ 
liberata  procedunt :  si  quae  autem  aliae  actiones  homini  conveniant,  possunt 
dici  quidem  hominis  actiones,  sed  non  proprie  humanae,  cum  non  sint  hominis, 
inquantum  est  homo.  Manifestum  est  autem,  quod  omnes  actiones,  quae 
procedunt  ab  aliqua  potentia,  causantur  ab  ea  secundum  rationem  sui  objecti; 
objectum  autem  voluntatis  est  finis,  et  bonum :  unde  oportet,  quod  omnes 
actiones  humanae  propter  finem  sint. 

Ad  primum  ergo  dicendum,  quod  finis  etsi  sit  postremus  in  executione, 
est  tamen  primus  in  intentione  agentis :  et  hoc  modo  habet  rationem  causae. 

Ad  secundum  dicendum,  quod  si  qua  actio  humana  sit  ultimus  finis, 
oportet  eam  esse  voluntariam ;  alias  non  esset  humana,  ut  dictum  est  (in  corp. 
ari.) :  actio  autem  aliqua  dupliciter  dicitur  voluntaria  Uno  modo,  quia  impe¬ 
ratur  a  voluntate,  sicut  ambulare,  vel  loqui.  Alio  modo,  quia  elicitur  a  volun¬ 
tate,  sicut  ipsum  velle.  Impossibile  autem  est,  quod  ipse  actus  a  voluntate 
elicitus  sit  ultimus  finis:  nam  objectum  voluntatis  est  finis,  sicut  objectum 
visus  est  color:  unde  sicut  impossibile  est,  quod  primum  visibile  sit  ipsum 
videre;  quia  omne  videre  est  alicujus  objecti  visibilis:  ita  impossibile  est, 
quod  primum  appetibile,  quod  est  finis,  sit  ipsum  velle.  Unde  relinquitur, 
quod  si  qua  actio  humana  sit  ultimus  finis,  ipsa  sit  imperata  a  voluntate:  et 
ita  ibi  aliqua  actio  hominis,  ad  minus  ipsum  velle,  est  propter  finem:  quid¬ 
quid  ergo  homo  faciat,  verum  est  dicere,  quod  homo  agat  propter  finem, 
etiam  agendo  actionem,  quae  est  ultimus  finis. 

Ad  tertium  dicendum,  quod  hujusmodi  actiones  non  sunt  proprie  hu¬ 
manae,  quia  non  procedunt  ex  deliberatione  rationis,  quae  est  proprium  prin¬ 
cipium  humanorum  actuum:  et  ideo  habent  quasi  finem  imaginatum,  non 
autem  per  rationem  praestitutum. 

ARTICULUS  II.  2 

UTRUM  AGERE  PROPTER  FINEM  SIT  PROPRIUM  RATIONALIS  NATURAE. 

(Infr.  q.  jo.  art.  2.  corp.  et  lib.  2.  Contr.  g.  cap.  46. 
et  lib.  3.  cap.  1.  2.  16.  24.  100.  109.  110.  et  m.  et  de  Unione  Verbi  art.  y.  corp. 
et  2.  Phys.  lect.  4.  cap.  2.  prine,  et  lect.  10.  prine.). 

Ad  secundum  sic  proceditur.  Videtur,  quod  agere  propter  finem  sit  pro¬ 
prium  rationalis  naturae :  homo  enim,  cujus  est  agere  propter  finem,  numquam 

agit  propter  finem  ignotum :  sed  multa  sunt,  quae  non  cognoscunt  finem ;  vel  , 
quia  omnino  carent  cognitione,  sicut  creaturae  insensibiles;  vel  quia  non 
apprehendunt  rationem  finis,  sicut  bruta  animalia ;  videtur  ergo  proprium  esse 
rationalis  naturae  agere  propter  finem. 

2.  Praeterea.  Agere  propter  finem  est  ordinare  suam  actionem  ad  finem; 
sed  hoc  est  rationis  opus;  ergo  non  convenit  his,  quae  ratione  carent. 

3.  Praeterea.  Bonum,  et  finis  est  objectum  voluntatis:  sed  voluntas  in 
ratione  est,  ut  dicitur  in  3.  de  Anima  (tex.  42.);  ergo  agere  propter  finem 
non  est  nisi  rationalis  naturae. 

Sed  contra  est,  quod  Philosophus  probat  in  2.  Physic.  (tex.  49.),  quod 
non  solum  intellectus,  sed  etiam  natura  agit  propter  finem. 

Respondeo  dicendum,  quod  omnia  agentia  necesse  est  agere  propter  finem : 
causarum  enim  ad  invicem  ordinatarum  si  prima  subtrahatur,  necesse  est  alias 
subtrahi.  Prima  autem  inter  omnes  causas  est  causa  finalis:  cujus  ratio  est, 
quia  materia  non  consequitur  formam,  nisi  secundum  quod  movetur  ab  agente. 
Nihil  enim  reducit  se  de  potentiam  actum :  agens  autem  non  movet,  nisi  ex 
intentione  finis.  Si  enim  agens  non  esset  determinatum  ad  aliquem  effectum, 
non  magis  ageret  hoc,  quam  illud:  ad  hoc  ergo  quod  determinatum  effectum 
producat,  necesse  est  quod  determinetur  ad  aliquid  certum,  quod  habet  ratio¬ 
nem  finis:  haec  autem  determinatio  sicut  in  rationali  natura  per  rationalem 
fit  appetitum,  qui  dicitur  voluntas ;  ita  in  aliis  fit  per  inclinationem  naturalem, 
quae  dicitur  appetitus  naturalis. 

Tamen  considerandum  est,  quod  aliquid  sua  actione,  vel  motu  tendit  ad 
finem  dupliciter.  Uno  modo ,  sicut  seipsum  ad  finem  movens,  ut  homo.  Alio 
modo,  sicut  ab  alio  motum  ad  finem,  sicut  sagitta  tendit  ad  determinatum 
finem  ex  hoc  quod  movetur  a  sagittante,  qui  suam  actionem  dirigit  in  finem: 
illa  ergo  quae  rationem  habent,  seipsa  movent  ad  finem;  quia  habent  domi¬ 
nium  suorum  actuum  per  liberum  arbitrium,  quod  est  facultas  voluntatis,  et 
rationis:  illa  vero,  quae  ratione  carent,  tendunt  in  finem  propter  naturalem 
inclinationem,  quasi  ab  alio  mota,  non  tamen  aseipsis:  cum  non  cognoscant 
rationem  finis :  et  ideo  nihil  in  finem  ordinare  possunt,  sed  solum  in  finem 
ab  alio  ordinantur :  nam  tota  irrationalis  natura  comparatur  ad  Deum, 
sicut  instrumentum  ad  agens  principale,  ut  supra  habitum  est  (part.  1.  q.  22. 
art.  2.  et  q.  104.  art.  4.).  Et  ideo  proprium  est  naturae  rationalis,  ut  tendat  in 
finem,  quasi  se  agens,  vel  ducens  ad  finem;  naturae  vero  irrationalis,  quasi 
ab  alio  acta,  vel  ducta; sive  in  finem  apprehensum,  sicut  bruta  animalia; sive 
in  finem  non  apprehensum,  sicut  ea,  quae  omnino  cognitione  carent. 

Ad  primum  ergo  dicendum,  quod  quando  homo  per  seipsum  agit  [al.  homo 
seipsum  agit,  et  al.  quod  homo  quando  per  se  agit ]  propter  finem,  cognoscit 
finem :  sed  quando  ab  alio  agitur,  vel  ducitur,  puta  cum  agit  ad  imperium 
alterius,  vel  cum  movetur  altero  impellente,  non  est  necessarium  quod  co¬ 
gnoscat  finem:  et  ita  est  in  creaturis  irrationalibus. 

Ad  secundum  dicendum,  quod  ordinare  in  finem  est  ejus,  quod  seipsum 
agit  in  finem:  ejus  vero,  quod  ab  alio  agitur  in  finem,  est  ordinari  in  finem; 
quod  potest  esse  irrationalis  naturae,  sed  ab  aliquo  rationem  habente. 

Ad  tertium  dicendum,  quod  objectum  voluntatis  est  finis,  et  bonum  in 
universali:  unde  non  potest  esse  voluntas  in  his,  quae  carent  ratione,  et  in¬ 
tellectu,  cum  non  possint  apprehendere  universale:  sed  est  in  eis  appetitus 
naturalis,  vel  sensitivus  determinatus  ad  aliquod  bonum  particulare.  Mani¬ 
festum  autem  est,  quod  particulares  causae  moventur  a  causa  universali: 

sicut  cum  rector  civitatis,  qui  intendit  bonum  commune,  movet  suo  imperia 
omnia  particularia  officia  civitatis,  ct  ideo  necesse  est,  quod  omnia,  quae 
carent  ratione,  moveantur  in  fines  particulares  ab  aliqua  voluntate  rationali, 
quae  se  extendit  in  bonum  universale,  scilicet  a  voluntate  divina. 

ARTICULUS  III.  3 

UTRUM  ACTUS  HUMANI  RECIPIANT  SPECIEM  EX  FINE. 

(Infr.  art.  4.  et  q.  18.  art.  2.  et  3.  et  4.  et  q.  72.  art.  1.  et  3.  et  2.  Dist.  40.  art.  2.  corp „ 

et  Mal.  q.  2.  art.  4.  ad  <3.). 

Ad  tertium  sic  proceditur.  Videtur,  quod  actus  humani  non  recipiant 
speciem  a  fine:  finis  enim  est  causa  extrinseca:  sed  unumquodque  habet 
speciem  ab  aliquo  principio  intrinseco;  ergo  actus  humani  non  recipiunt 
speciem  a  fine. 

2.  Praeterea.  Illud,  quod  dat  speciem,  oportet  esse  prius:  sed  finis  est 
posterior  in  esse;  ergo  actus  humanus  non  habet  speciem  a  fine. 

3.  Praeterea.  Idem  non  potest  esse  nisi  in  una  specie:  sed  eumdem  nu¬ 
mero  actum  contingit  ordinari  ad  diversos  fines;  ergo  finis  non  dat  speciem 
actibus  humanis. 

Sed  contra  est,  quod  dicit  August.  in  lib.  de  Moribus  Eccl.  et  Mani¬ 
chaeorum  (lib.  2.  cap.  13.  cir.  prine.) :  Secundum  quod  finis  est  culpabilis,  vel 
laudabilis,  secundum  hoc  sunt  opera  nostra  culpabilia,  vel  laudabilia. 

Respondeo  dicendum,  quod  unumquodque  sortitur  speciem  secundum 
actum,  et  non  secundum  potentiam;  unde  ea,  quae  sunt  composita  ex  ma¬ 
teria,  et  forma,  constituuntur  in  suis  speciebus  per  proprias  formas.  Et  hoc 
etiam  considerandum  est  in  motibus  propriis:  cum  enim  motus  quodam¬ 
modo  distinguatur  per  actionem,  et  passionem,  utrumque  horum  ab  actu 
speciem  sortitur;  actio  quidem  ab  actu,  qui  est  principium  agendi:  passio 
vero  ab  actu,  qui  est  terminus  motus  nostri;  unde  calefactio  actio  nihil  aliud 
est,  quam  motio  quaedam  a  calore  procedens:  calefactio  vero  passio  nihil 
aliud  est,  quam  motus  ad  calorem :  definitio  autem  manifestat  rationem  speciei. 
Et  utroque  modo  actus  humani,  sive  considerentur  per  modum  actionum, 
sive  considerentur  per  modum  passionum,  speciem  a  fine  sortiuntur;  utroque 
enim  modo  possunt  considerari  actus  humani,  eo  quod  homo  movet  seipsum, 
et  movetur  a  seipso.  Dictum  est  autem  su-pra  (art.  1.  huj.  q.),  quod  actus  di¬ 
cuntur  humani,  inquantum  procedunt  a  voluntate  deliberata :  objectum  au¬ 
tem  voluntatis  est  bonum,  et  finis :  et  ideo  manifestum  est,  quod  principium 
humanorum  actuum,  inquantum  sunt  humani,  est  finis;  et  similiter  est  ter¬ 
minus  eorumdem.  Nam  id,  ad  quod  terminatur  actus  humanus,  est  id,  quod 
voluntas  intendit  tamquam  finem ;  sicut  in  agentibus  naturalibus  forma  ge¬ 
nerati  est  conformis  formae  generantis;  et  quia,  ut  Ambrosius  dicit  super 
Lucam  (in  praefat.  prope  finem):  Mores  proprie  dicuntur  humani,  actus  mo¬ 
rales  proprie  speciem  sortiuntur  ex  fine:  nam  idem  sunt  actus  morales,  et 
actus  humani. 

Ad  primum  ergo  dicendum,  quod  finis  non  est  omnino  aliquid  extrinsecum 
ab  actu;  quia  comparatur  ad  actum,  ut  principium, vel  terminus:  et  hoc  idem 
ipsum  est  de  ratione  actus,  ut  scilicet  sit  ab  aliquo,  quantum  ad  actionem,, 
et  ut  sit  ad  aliquid,  quantum  ad  passionem. 

Ad  secundum  dicendum,  quod  finis,  secundum  quod  est  prior  in  inten¬ 
tione,  ut  dictum  est  (art.  1.  huj.  q.  ad  1.),  secundum  hoc  pertinet  ad  volun¬ 
tatem,  et  hoc  modo  dat  speciem  actui  humano,  sive  morali. 

Ad  tertium  dicendum,  quod  idem  actus  numero,  secundum  quod  semel 
egreditur  ab  agente,  non  ordinatur  nisi  ad  unum  finem  proximum,  a  quo  habet 
speciem:  sed  potest  ordinari  ad  plures  fines  remotos,  quorum  unus  est  finis 
alterius  :  possibile  tamen  est,  quod  unus  actus  secundum  speciem  naturae 
ordinetur  ad  diversos  fines  voluntatis:  sicut  hoc  ipsum  quod  est  occidere 
hominem,  quod  est  idem  secundum  speciem  naturae,  potest  ordinari  sicut 
in  finem  ad  conservationem  justitiae,  et  ad  satisfaciendum  irae :  et  ex  hoc 
erunt  diversi  actus  secundum  speciem  moris  ;  quia  uno  modo  erit  actus  vir¬ 
tutis,  alio  modo  erit  actus  vitii.  Non  enim  motus  recipit  speciem  ab  eo,  quod 
est  terminus  per  accidens,  sed  solum  ab  eo,  quod  est  terminus  per  se.  Fines 
autem  morales  accidunt  rei  naturali  et,  e  converso,  ratio  naturalis  finis  accidit 
morali ;  et  ideo  nihil  prohibet,  actus,  qui  sunt  iidem  secundum  speciem  na¬ 
turae,  esse  diversos  secundum  speciem  moris,  et  e  converso. 


ARTICULUS  IV.  4 

UTRUM  SIT  ALIQUIS  ULTIMUS  FINIS  HUMANAE  VITAE. 

(Lib.  3.  Contr.  g.  cap.  3S.  cir.  med.  et  3.  Dist.  3.  q.  2.  art.  3.). 

Ad  quartum  sic  proceditur.  Videtur,  quod  non  sit  aliquis  ultimus  finis 
humanae  vitae,  sed  procedatur  in  finibus  in  infinitum :  bonum  enim  secun¬ 
dum  suam  rationem  est  diffusivum  sui,  ut  patet  per  Dionysium  4.  capite  de 
Div.  Nom.  (in  principio  lectionis  primae);  si  ergo  quod  procedit  ex  bono,  ipsum 
etiam  est  bonum,  oportet,  quod  illud  bonum  diffundat  aliud  bonum;  et  sic 
processus  boni  est  in  infinitum:  sed  bonum  habet  rationem  finis;  ergo  in  fi¬ 
nibus  est  processus  in  infinitum. 

2.  Praeterea.  Ea,  quae  sunt  rationis,  in  infinitum  multiplicari  possunt: 
unde  et  mathematicae  quantitates  in  infinitum  augentur:  species  etiam  nu 
merorum  propter  hoc  possunt  esse  infinitae,  quia  dato  quolibet  numero,  alium 
majorem  excogitare  potes:  sed  desiderium  finis  sequitur  apprehensionem  ra¬ 
tionis;  ergo  videtur,  quod  in  finibus  procedatur  in  infinitum. 

3.  Praeterea.  Bonum,  et  finis  est  objectum  voluntatis:  sed  voluntas  in- 
finities  potest  reflecti  supra  seipsam :  possum  enim  velle  aliquid,  et  velle  me 
velle  illud,  et  sic  in  infinitum ;  ergo  in  finibus  humanae  voluntatis  proceditur 
in  infinitum,  et  non  est  aliquis  ultimus  finis  humanae  voluntatis. 

Sed  contra  est,  quod  Philos.  dicit  2.  Met.  (tex.  8.),  quod  qui  infinitum 
faciunt,  auferunt  naturam  boni:  sed  bonum  est,  quod  habet  rationem  finis; 
ergo  contra  rationem  finis  est,  quod  procedatur  in  infinitum;  necesse  est  ergo 
ponere  unum  ultimum  finem. 

Respondeo  dicendum,  quod  per  se  loquendo,  impossibile  est  in  finibus 
procedere  in  infinitum  ex  quacumque  parte:  in  omnibus  enim,  quae  per  se 
habent  ordinem  ad  invicem,  oportet,  quod  remoto  primo,  removeantur  ea, 
quae  sunt  ad  primum.  Unde  Philosophus  probat  in  8.  Physicorum  (tex.  34.), 
quod  non  est  possibile  in  causis  moventibus  procederem  infinitum;  quia  non 
esset  primum  movens,  quo  subtracto,  alia  movere  non  possunt,  cum  non 
moveant  nisi  per  hoc  quod  moventur  a  primo  movente.  In  finibus  autem 


24  QUAESTIO  I.  ARTICULUS  IV. 

invenitur  dupliix  ordo,  scilicet  ordo  intentionis,  et  ordo  executioms :  et  in  utro¬ 
que  ordine  oportet  esse  aliquid  primum.  Id  enim,  quod  est  primum  in  ordine 
intentionis,  est  quasi  principium  movens  appetitum:  unde,  subtracto  princi¬ 
pio,  appetitus  a  nullo  moveretur.  Id  autem,  quod  est  principium  in  executione, 
est  unde  inc:pit  operatio :  unde,  isto  principio  subtracto,  nullus  inciperet  ali¬ 
quid  operari:  principium  autem  intentionis  est  ultimus  finis:  principium  au¬ 
tem  executionis  est  primum  eorum,  quae  sunt  ad  finem:  sic  ergo  ex  neutra 
parte  possibile  est  in  infinitum  procedere :  quia  si  non  esset  ultimus  finis, 
nihil  appeteretur,  nec  aliqua  actio  terminaretur ;  nec  etiam  quiesceret  intentio 
agentis.  Si  autem  non  esset  primum  in  his,  quae  sunt  ad  finem,  nullus  inci¬ 
peret  aliquid  operari ;  nec  terminaretur  consilium,  sed  in  infinitum  procederet. 

Ea  vero,  quae  non  habent  ordinem  per  se,  sed  per  accidens  sibi  invicem 
conjunguntur,  nihil  prohibet  infinitatem  habere.  Causae  enim  per  accidens 
indeterminatae  sunt:  et  hoc  etiam  modo  contingit  esse  infinitum  per  acci¬ 
dens  in  finibus,  et  his,  quae  sunt  ad  finem. 

Ad  primum  ergo  dicendum,  quod  de  ratione  boni  est,  quod  aliquid  ab 
ipso  effluat ;  non  tamen  quod  ipsum  ab  alio  procedat.  Et  ideo,  cum  bonum 
habeat  rationem  finis,  et  primum  bonum  sit  ultimus  finis,  ratio  ista  non  probat, 
quod  non  sit  ultimus  finis;  sed  quod  a  fine  primo  supposito  procedatur  in 
infinitum  inferius  versus  ea,  quae  sunt  ad  finem  :  et  hoc  quidem  competeret, 
si  consideraretur  sola  virtus  primi  boni,  quae  est  infinita:  sed  quia  primum 
bonum  habet  diffusionem  secundum  intellectum,  cujus  est  secundum  aliquam 
causam  certam  profluere  in  causata,  aliquis  certus  modus  adhibetur  bonorum 
effluxui  a  primo  bono,  a  quo  omnia  alia  bona  participant  virtutem  diffusivam ; 
et  ideo  diffusio  bonorum  non  procedit  in  infinitum :  sed,  sicut  dicitur  Sap.  1 1. : 
Deus  omnia  disposuit  in  numero,  pondere,  et  mensura. 

Ad  secundum  dicendum,  quod  in  his,  quae  sunt  per  se,  ratio  incipit  a 
principiis  naturaliter  notis,  et  ad  aliquem  terminum  progreditur:  unde  Philos. 
probat  in  i.  Poster,  (tex.  6),  quod  in  demonstrationibus  non  est  processus  in 
infinitum  ;  quia  in  demonstrationibus  attenditur  ordo  aliquorum  per  se  ad 
invicem  connexorum,  et  non  per  accidens:  in  his  autem,  quae  per  accidens 
connectuntur,  nihil  prohibet  rationem  in  infinitum  procedere.  Accidit  autem 
quantitati,  aut  numero  praeexistenti,  inquantum  hujusmodi,  quod  ei  addatur 
quantitas,  aut  unitas:  unde  in  hujusmodi  nihil  prohibet  rationem  procedere 
in  infinitum. 

Ad  tertium  dicendum,  quod  illa  multiplicatio  actuum  voluntatis  reflexae 
supra  seipsam  per  accidens  se  habet  ad  ordinem  finium :  quod  patet  ex  hoc, 
quod  circa  unum,  et  eumdem  actum  indifferenter  semel,  vel  pluries  supra 
seipsam  voluntas  reflectitur. 

ARTICULUS  V.  s 

UTRUM  UNIUS  HOMINIS  POSSINT  ESSE  PLURES  ULTIMI  FINES. 

(Infr.  q.  12.  art.  i.  ad  i.  et  q.  13.  art.  3.  ad  2.  et  2.  Dist.  24.  art.  3.  corp. 
et  3.  Dist.  31.  q.  1.  art.  1.  corp.  et  Mal.  q.  14.  art.  2.  corp.  fin.). 

Ad  quintum  sic  proceditur.  Videtur,  quod  possibile  sit  voluntatem  unius 
hominis  in  plura  ferri  simul,  sicut  in  ultimos  fines.  Dicit  enim  Aug.  19  de 
Civ.  Dei  (cap.  1.  a.  prine,  et  cap.  $.),  quod  quidam  ultimum  hominis  finem  po- 

suerunt  in  quatuor,  scilicet  in  voluptate,  in  quiete,  in  bonis  naturae,  et  in 
virtute:  haec  autem  manifeste  sunt  plura;  ergo  unus  homo  potest  constituere 
ultimum  finem  suae  voluntatis  in  multis. 

2.  Praeterea.  Quae  non  opponuntur  ad  invicem,  se  invicem  non  exclu¬ 
dunt;  sed  multa  inveniuntur  in  rebus,  quae  sibi  invicem  non  opponuntur;  ergo 
si  unum  ponatur  ultimus  finis  voluntatis,  non  propter  hoc  alia  excluduntur. 

3.  Praeterea.  Voluntas  per  hoc  quod  constituit  ultimum  finem  in  aliquo, 
suam  liberam  potentiam  non  amittit:  sed  antequam  constitueret  ultimum 
finem  suum  in  illo,  puta  in  voluptate,  poterat  constituere  finem  suum  ultimum 
in  alio,  puta  in  divitiis  :  ergo  etiam  postquam  constituit  aliquis  ultimum  finem 
suae  voluntatis  in  voluptate,  potest  simul  constituere  ultimum  finem  in  divitiis ; 
ergo  possibile  est,  unius  hominis  voluntatem  simul  ferri  in  diversa,  sicut  in 
ultimos  fines. 

Sed  contra.  Illud,  in  quo  quiescit  aliquis  sicuti  in  ultimo  fine  hominis 
affectui  dominatur;  quia  ex  eo  totius  vitae  suae  regulas  accipit.  Unde  de  gu¬ 
losis  dicitur  Philip.  3.:  Otiorum  deus  venter  est;  quia  scilicet  constituunt  ul¬ 
timum  finem  in  deliciis  ventris:  sed,  sicut  dicitur  Matth.  6. :  Nemo  potest  duobus 
dominis  servire,  ad  invicem  scilicet  non  ordinatis;  ergo  impossibile  est  esse 
plures  ultimos  fines  unius  hominis  ad  invicem  non  ordinatos. 

Respondeo  dicendum,  quod  impossibile  est,  quod  voluntas  unius  hominis 
simul  se  habe  ad  diversa,  sicut  ad  ultimos  fines.  Cujus  ratio  potest  triplex 
assignari.  Prima  est,  quia  cum  unumquodque  appetat  suam  perfectionem, 
illud  appetit  aliquis  ut  ultimum  finem,  quod  appetit  ut  bonum  perfectum,  et 
completivum  sui  ipsius  [al.  ut  sit  bonum  perfectum  ipsius ]  :  unde  Aug.  dicit  19. 
de  Civ.  Dei  (cap.  1.  a  prine.)  :  Finem  boni  nunc  dicimus,  non  quo  consumitur, 
ut  non  sit,  sed  quo  perficitur,  ut  plenum  [al.  plene ]  sit.  Oportet  igitur,  quod 
ultimus  finis  ita  impleat  totum  hominis  appetitum,  quod  nihil  extra  ipsum 
appetendum  relinquatur ;  quod  esse  non  potest,  si  aliquid  extraneum  ad 
ipsius  perfectionem  requiratur;  unde  non  potest  esse;  quod  in  duo  sic  ten¬ 
dat  appetitus,  ac  si  utrumque  sit  bonum  perfectum  [al.  perfectivum]  ipsius. 
Secunda  ratio  est,  quia  sicut  in  processu  rationis  principium  est  id,  quod 
naturaliter  cognoscitur:  ita  in  processu  rationalis  appetitus,  qui  est  vo¬ 
luntas,  oportet  esse  principium  id,  quod  naturaliter  desideratur:  hoc  autem 
oportet  esse  unum;  quia  natura  non  tendit  nisi  ad  unum:  principium  autem 
in  processu  rationalis  appetitus  est  ultimus  finis:  unde  oportet,  id,  in  quod 
tendit  voluntas  sub  ratione  ultimi  finis,  esse  unum.  Tertia  ratio  est,  qua  cum 
actiones  voluntariae  ex  fine  speciem  sortiantur,  sicut  supra  habitum  est  (art.  5. 
huj.  q.),  oportet,  quod  a  fine  ultimo,  qui  est  communis,  sortiantur  rationem 
generis:  sicut  et  naturalia  ponuntur  in  genere  secundum  formalem  ratio¬ 
nem  communem;  cum  igitur  omnia  appetibilia  voluntatis,  inquantum  hujus¬ 
modi,  sint  unius  generis,  qportet,  ultimum  finem  esse  unum ;  et  praecipue 
quia  in  quolibet  genere  est  unum  primum  principium:  ultimus  autem  finis 
habet  rationem  primi  principii,  ut  dictum  est  (art.  praec.).  Sicut  autem  se 
habet  ultimus  finis  hominis  simpliciter  ad  totum  humanum  genus:  ita  se  habet 
ultimus  finis  hujus  hominis  ad  hunc  hominem;  unde  oportet,  quod  sicut 
omnium  hominum  est  naturaliter  unus  finis  ultimus,  ita  hujus  hominis  vo 
luntas  in  uno  ultimo  fine  statuatur. 

Ad  primum  ergo  dicendum,  quod  omnia  illa  plura  accipiebantur  in  ra 
tione  unius  boni  perfecti  ex  his  constituti  ab  his,  qui  in  eis  ultimum  finem 
ponebant. 

Ad  secundum  dicendum,  quod  etsi  plura  accipi  possunt,  quae  ad  invicem 
oppositionem  non  habeant :  tamen  bono  perfecto  opponitur,  quod  sit  aliquid 
de  perfectione  rei  extra  ipsam  [al.  ipsum]. 

Ad  tertium  dicendum,  quod  potestas  voluntatis  non  habet,  ut  faciat 
opposita  esse  simul:  quod  contingeret,  si  tenderet  in  plura  disparata,  sicut 
in  ultimos  fines,  ut  ex  dictis  patet  (in  corp.). 


ARTICULUS  VI.  6 

UTRUM  HOMO  OMNIA,  QUAE  VULT,  VELIT  PROPTER  ULTIMUM  FINEM. 

(Infr.  q.  60.  art.  2.  corp.  et  4.  Dist.  49.  q.  1.  art.  3.  q.  4. 
et  lib.  1.  Contr.  g.  cap.  90). 

Ad  sextum  sic  proceditur.  Videtur,  quod  non  omnia,  quaecumque  vult 
homo,  propter  ultimum  finem  velit:  ea  enim,  quae  ad  finem  ultimum  ordi¬ 
nantur,  seriosa  dicuntur,  quasi  utilia:  sed  jocosa  a  seriis  distinguuntur;  ergo 
ea,  quae  homo  jocose  agit,  non  ordinat  in  ultimum  finem. 

2.  Praeterea.  Philos.  dicit  in  prine.  Metaphys.  (cap.  2.  in  prine.),  quod 
scientiae  speculativae  propter  seipsas  quaeruntur:  nec  tamen  potest  dici,  quod 
quaelibet  earum  sit  ultimus  finis;  ergo  non  omnia,  quae  homo  appetit,  appetit 
propter  ultimum  finem. 

3.  Praeterea.  Quicumque  ordinat  aliquid  in  finem,  cogitat  de  illo  fine: 
sed  non  semper  homo  cogitat  de  ultimo  fine  in  omni  eo,  quod  appetit,  aut 
facit;  non  ergo  omnia  homo  appetit,  aut  facit  propter  ultimum  finem. 

Sed  contra  est,  quod  dicit  August.  19.  de  Civ.  Dei  (cap.  1.  a  prin.) :  Illud 
est  finis  boni  nostri,  propter  quod  amantur  caetera,  illud  autem  propter  seipsum. 

Respondeo  dicendum,  quod  necesse  est,  quod  omnia,  quae  homo  appetit, 
appetat  propter  ultimum  finem;  et  hoc  apparet  duplici  ratione. 

Primo  quidem,  quia  quidquid  homo  appetit,  appetit  sub  ratione  boni;  quod 
quidem  si  non  appetitur  ut  bonum  perfectum,  quod  est  ultimus  finis,  necesse 
est  ut  appetatur  ut  tendens  in  bonum  perfectum :  quia  semper  inchoatio  ali- 
cujus  ordinatur  ad  consummationem  ipsius:  sicut  patet  tam  in  his,  quae  fiunt 
a  natura,  quam  in  his,  quae  fiunt  ab  arte :  et  ita  omnis  inchoatio  perfectionis 
ordinatur  in  perfectionem  consummatam,  quae  est  per  ultimum  finem. 

Secundo ,  quia  ultimus  finis  hoc  modo  se  habet  in  movendo  appetitum, 
sicut  se  habet  in  aliis  motionibus  primum  movens.  Manifestum  est  autem, 
quod  causae  secundae  moventes  non  movent,  nisi  secundum  quod  moventur 
a  primo  movente;  unde  secunda  appetibilia  non  movent  appetitum,  nisi  in 
ordine  ad  primum  appetibile,  quod  est  ultimus  finis. 

Ad  primum  ergo  dicendum,  quod  actiones  ludicrae  non  ordinantur  ad 
aliquem  finem  extrinsecum,  sed  tantum  ordinantur  ad  bonum  ipsius  luden¬ 
tis,  prout  sunt  delectantes,  vel  requiem  praestantes:  bonum  autem  consum¬ 
matum  hominis  est  ultimus  finis  ejus. 

Et  similiter  dicendum  ad  secundum  de  scientia  speculativa,  quae  appe¬ 
titur  ut  bonum  quoddam  speculantis,  quod  comprehenditur  sub  bono  com¬ 
pleto,  et  perfecto,  quod  est  ultimus  finis. 

Ad  tertium  dicendum,  quod  non  oportet,  ut  semper  aliquis  cogitet  de 
ultimo  fine,  quandocumque  aliquid  appetit,  vel  operatur:  sed  virtus  primae 
intentionis,  quae  est  respectu  ultimi  finis,  manet  in  quolibet  appetitu  cujus- 

cumque  rei,  etiamsi  de  ultimo  fine  actu  non  cogitetur :  sicut  non  oportet,  quod 
qui  vadit  per  viam,  in  quolibet  passu  cogitet  de  fine. 


ARTICULUS  VII.  7 

UTRUM  SIT  UNUS  ULTIMUS  FINIS  OMNIUM  HOMINUM. 

(Supr.  art.  $.  corp.  et  i.  Eth.  lect.  9.  fin.). 

Ad  septimum  sic  proceditur.  Videtur,  quod  non  omnium  hominum  sit 
unus  finis  ultimus :  maxime  enim  videtur  ultimus  finis  esse  hominis  incom¬ 
mutabile  bonum:  sed  quidam  avertuntur  ab  incommutabili  bono  peccando; 
non  ergo  omnium  hominum  unus  est  ultimus  finis. 

2.  Praeterea.  Secundum  ultimum  finem  tota  vita  hominis  regulatur;  si 
igitur  esset  unus  ultimus  finis  omnium  hominum,  sequeretur,  quod  in  homi¬ 
nibus  non  essent  diversa  studia  vivendi,  quod  patet  esse  falsum. 

3.  Praeterea.  Finis  est  actionis  terminus:  actiones  autem  sunt  singula¬ 
rium:  homines  autem,  etsi  conveniant  in  natura  speciei,  tamen  differunt  se¬ 
cundum  ea,  quae  ad  individua  pertinent;  non  ergo  omnium  hominum  est 
unus  ultimus  finis. 

Sed  contra  est,  quod  August.  dicit  13.  de  Trinit.  (cap.  4.  in  prine.)  quod, 
omnes  homines  conveniunt  in  appetendo  ultimum  finem,  qui  est  beatitudo. 

Respondeo  dicendum,  quod  de  ultimo  fine  possumus  loqui  dupliciter. 
Uno  modo  secundum  rationem  ultimi  finis:  alio  modo  secundum  id,  in  quo 
finis  ultimi  ratio  invenitur.  Quantum  igitur  ad  rationem  ultimi  finis,  omnes 
conveniunt  in  appetitu  finis  ultimi :  quia  omnes  appetunt  suam  perfectionem 
adimpleri ;  quae  est  ratio  ultimi  finis,  ut  dictum  est  ( art.  j.  huj.  q.)  :  sed  quan¬ 
tum  ad  id,  in  quo  ista  ratio  invenitur,  non  omnes  homines  conveniunt  in 
ultimo  fine.  Nam  quidam  appetunt  divitias,  tamquam  consummatum  bonum ; 
quidam  vero  voluptatem;  quidam  vero  quodeumque  aliud:  sicut  et  omni  gu¬ 
stui  delectabile  est  dulce:  sed  quibusdam  maxime  delectabilis  est  dulcedo 
vini,  quibusdam  dulcedo  mellis,  aut  alicujus  talium.  Illud  tamen  dulce  oportet 
simpliciter  esse  melius  delectabile,  in  quo  maxime  delectatur,  qui  habet  opti¬ 
mum  gustum;  et  similiter  illud  bonum  oportet  esse  completissimum;  quod 
tamquam  ultimum  finem  appetit  habens  affectum  bene  dispositum. 

Ad  primum  ergo  dicendum,  quod  illi,  qui  peccant,  avertuntur  ab  eo,  in 
quo  vere  invenitur  ratio  ultimi  finis:  non  autem  ab  ipsa  ultimi  finis  inten¬ 
tione,  quam  quaerunt  falso  in  aliis  rebus. 

Ad  secundum  dicendum,  quod  diversa  studia  vivendi  contingunt  in  homi¬ 
nibus  propter  diversas  res,  in  quibus  quaeritur  ratio  summi  boni. 

Ad  tertium  dicendum,  quod  etsi  actiones  sint  singularium;  tamen  pri¬ 
mum  principium  agendi  in  eis  est  natura,  quae  tendit  ad  unum,  ut  dictum 
•est  (art.  p.  huj.  q.). 

ARTICULUS  VIII.  s 

UTRUM  IN  ILLO  ULTIMO  FINE  ALIAE  CREATURAE  CONVENIANT. 

(Infr.  q.  103.  art.  2.  et  2.  Dist.  38.  art.  1.  et  2.  corp. 
et  iib.  1.  Contr.g.  cap.  33.  etlib.3.  cap.1y.23.  et2y.fin.  et  97.  et  Veri. q. 3.  art.  6.  ad  4.). 

Ad  octavum  sic  proceditur.  Videtur,  quod  in  ultimo  fine  hominis  etiam 
omnia  alia  conveniant:  finis  enim  respondet  principio:  sed  illud,  quod  est 
principium  hominum,  scilicet  Deus,  est  etiam  principium  omnium  aliorum; 
ergo  in  ultimo  fine  hominis  omnia  alia  communicant. 

2.  Praeterea.  Dionys.  dicit  in  lib.  de  Div.  Nom.  ( cap .  10.  in  prine,  et  cap.  4. 
lect.  1.),  quod  Deus  convertit  omnia  ad  seipsum,  tamquam  ad  ultimum  finem : 
sed  ipse  est  ultimus  finis  hominis ;  quia  solo  ipso  fruendum  est ;  ergo  in  fine 
ultimo  hominis  etiam  alia  conveniunt. 

3.  Praeterea.  Finis  ultimus  hominis  est  objectum  voluntatis :  sed  obje¬ 
ctum  voluntatis  est  bonum  universale,  quod  est  finis  omnium ;  ergo  necesse 
est,  quod  in  ultimo  fine  hominis  omnia  conveniant. 

Sed  contra  est,  quod  ultimus  finis  hominum  est  beatitudo,  quam  omnes 
appetunt,  ut  August.  dicit  (lib.  19.  de  Civ.  Dei  cap.  1.  et  13.  de  Trinit.  cap.  4.): 
sed  non  cadit  in  animalia  expertia  rationis,  ut  beata  sint,  sicut  August.  dicit 
in  lib.  83.  Q.Q..  (q.  3.),  non  ergo  in  ultimo  fine  hominis  alia  conveniunt. 

Respondeo  dicendum,  quod,  sicut  Philos.  dicit  in  5.  Metaphysic.  (tex.  22.) , 
finis  dupliciter  dicitur,  scilicet  cujus,  et  quo;  idest  ipsa  res,  in  qua  ratio  boni 
invenitur,  et  usus,  sive  adeptio  illius  rei:  sicut  si  dicamus,  quod  motus  cor¬ 
poris  gravis  finis  est  vel  locus  inferior,  ut  res;  vel  hoc  quod  est  esse  in  loco- 
inferiori,  ut  usus:  et  finis  avari  est  vel  pecunia,  ut  res;  vel  possessio  pecu¬ 
niae,  ut  usus:  si  ergo  loquamur  de  ultimo  fine  hominis  quantum  ad  ipsam 
rem,  quae  est  finis,  sic  in  ultimo  fine  hominis  omnia  alia  conveniunt,  quia 
Deus  est  ultimus  finis  hominis,  et  omnium  aliarum  rerum.  Si  autem  loquamur 
de  ultimo  fine  hominis  quantum  ad  consecutionem  finis,  sic  in  hoc  fine  ho¬ 
minis  non  communicant  creaturae  irrationales :  nam  homo,  et  aliae  ratio¬ 
nales  creaturae  consequuntur  finem  cognoscendo,  et  amando  Deum :  quod 
non  competit  aliis  creaturis,  quae  adipiscuntur  ultimum  finem,  inquantum 
participant  aliquam  similitudinem  Dei,  secundum  quod  sunt,  vel  vivunt,  vel 
etiam  cognoscunt. 

Et  per  hoc  patet  responsio  ad  objecta.  Nam  beatitudo  nominat  adoptio¬ 
nem  ultimi  finis. 


QUAESTIO  II. 

DE  HIS,  IN  QUIBUS  HOMINIS  BEATITUDO  CONSISTIT, 
IN  OCTO  ARTICULOS  DIVISA. 


Deinde  considerandum  est  de  beatitudine.  Primo  quidem,  in  quibus  sitr. 
secundo,  quid  fit:  tertio,  qualiter  eam  consequi  possumus. 


QUAESTIO  II.  ARTICULUS  I. 


29 


Circa  primum  quaeruntur  octo. 

Primo.  Utrum  beatitudo  consistat  in  divitiis. 
Secundo.  Utrum  in  honoribus. 

Tertio.  Utrum  in  fama,  sive  in  gloria. 

Quarto.  Utrum  in  potestate. 

Quinto.  Utrum  in  aliquo  corporis  bono. 

Sexto.  Utrum  in  voluptate. 

Septimo.  Utram  in  aliquo  bono  animae. 

Octavo.  Utram  in  aliquo  bono  creato. 


ARTICULUS  I.  9 

UTRUM  BEATITUDO  HOMINIS  CONSISTAT  IN  DIVITIIS. 

(Lib.  4.  Contr.  g.  cap. 40.  et  opusc.  2.  cap.  10S.  262.  264. 
et  opusc.  20.  lib.  1.  cap.  8.  et  Matth.  4.  com.  4.  4.  et  4.  et  1.  lib.  Eth.  lect.  4.  fin .). 

Ad  primum  sic  proceditur.  Videtur,  quod  beatitudo  hominis  in  divitiis 
consistat:  cum  enim  beatitudo  sit  ultimus  finis  hominis,  in  eo  consistit,  quod 
maxime  in  hominis  affectu  dominatur:  hujusmodi  autem  sunt  proprie  di¬ 
vitiae:  dicitur  enim  Eccl.  10.:  Pecuniae  obediunt  omnia;  ergo  in  divitiis  beati¬ 
tudo  hominis  consistit. 

2.  Praeterea.  Secundum  Boet,  in  3.  de  Consol.  (pros.  2.),  beatitudo  est' 
status  omnium  bonorum  aggregatione  perfectus :  sed  in  pecuniis  omnia  pos¬ 
sideri  videntur:  quia,  ut  Phil.  dicit  in  5.  Eth.  (cap.  4.  et  1.  Polit,  cap.  6.),  ad 
hoc  nummus  est  inventus,  ut  sit  quasi  fidejussor  habendi  pro  eo,  quodcumque: 
homo  voluerit;  ergo  in  divitiis  beatitudo  consistit. 

3.  Praeterea.  Desiderium  summi  boni,  cum  numquam  deficiat,  videtur 
esse  infinitum:  sed  hoc  maxime  in  divitiis  invenitur;  quia  avarus  non  imple¬ 
bitur  pecunia,  ut  dicitur  Eccl.  5.;  ergo  in  divitiis  beatitudo  consistit. 

Sed  contra.  Bonum  hominis  in  retinendo  beatitudinem  magis  consistit,, 
quam  in  emittendo  ipsam:  sed,  sicut  Boet,  in  2.  de  Consol.  (prosa 4.  circ.pr.) 
dicit:  Divitiae  effundendo  magis,  quam  coacervando  melius  nitent:  siquidem  ava¬ 
ritia  semper  odiosos,  claros  facit  largitas;  ergo  in  divitiis  beatitudo  non  consistit. 

Praeterea.  (Hoc  argume?itum  in  pluribus  codicibus  et  editionibus  deest).  Bea¬ 
titudo  debet  esse  perfectum  bonum,  et  sufficiens  ad  hominis  desiderium  sa¬ 
tiandum,  vel  ad  illius  indigentiam  removendam;  et  ita  firmum,  ac  stabile,  ut 
nec  auferri  possit,  nec  amitti:  sed,  sicut  rursum  Boetius  dicit  in  3.  de  Consol. 
(prosa  4.),  inter  abundantissimas  opes  aliqua  semper  confundit  animum  an¬ 
xietas,  et  quod  absens  est,  desideratur:  qui  desiderat  autem,  eget;  qui  vero 
eget,  non  usquequaque  sibi  sufficiens  est;  ac  proinde  nihilo  indigentem,  suf- 
ficientemque  sibi  facere  nequeunt  opes;  possuntque  ipsae  vel  invitis  auferri, 
vel  amitti ;  ac  propterea  praesidio  indigent,  ut  serventur ;  ergo  in  divitiis  bea¬ 
titudo  consistere  dici  non  potest. 

Respondeo  dicendum,  quod  impossibile  est,  beatitudinem  hominis  in  di¬ 
vitiis  consistere:  sunt  enim  duplices  divitiae,  ut  Philos.  dicit  in  1.  Politic. 
(cap.  6.),  scilicet  naturales,  et  artificiales.  Naturales  quidem  divitiae  sunt,  quibus 
homini  subvenitur  ad  defectus  naturales  tollendos:  sicut  cibus,  et  potus,  ve¬ 
stimenta,  vehicula,  et  habitacula,  et  alia  hujusmodi.  Divitiae  artificiales  sunt, 

■quibus  secundum  se  natura  non  juvatur,  ut  denarii,  sed  ars  humana  eos  adin 
venit  propter  facilitatem  commutationis,  ut  sint  quasi  mensura  (quaedam) 
rerum  venalium.  Manifestum  est  autem,  quod  in  divitiis  naturalibus  beatitudo 
hominis  esse  non  potest:  quaeruntur  enim  hujusmodi  divitiae  ad  sustentandam 
naturam  hominis:  et  ideo  non  possunt  esse  ultimus  finis  [al.  finis  hominis']  : 
sed  magis  ordinantur  ad  hominem,  sicut  ad  finem;  unde  in  ordine  naturae 
omnia  hujusmodi  sunt  infra  hominem,  et  propter  hominem  facta,  secundum 
illud  Ps.  8. :  Omnia  subjecisti  sub  pedibus  ejus.  Divitiae  autem  artificiales  non 
quaeruntur  nisi  propter  naturales:  non  enim  quaererentur,  nisi  quia  per  eas 
emuntur  res  ad  usum  vitae  necessariae:  unde  multo  minus  habent  rationem 
ultimi  finis;  impossibile  est  igitur,  beatitudinem,  quae  est  ultimus  finis  ho¬ 
minis,  in  divitiis  esse. 

Ad  primum  ergo  dicendum,  quod  omnia  corporalia  obediunt  pecuniae, 
quantum  ad  multitudinem  stultorum,  qui  sola  corporalia  bona  cognoscunt, 
quae  pecunia  acquiri  possunt:  judicium  autem  de  bonis  humanis  non  debet 
sumi  a  stultis,  sed  a  sapientibus:  sicut  et  judicium  de  saporibus  ab  his,  qui 
habent  gustum  bene  moderatum  [al  dispositum]. 

Ad  secundum  dicendum,  quod  pecunia  [al.  pro  pecunia]  possunt  haberi 
omnia  venalia,  non  autem  spiritualia,  quae  vendi  non  possunt;  unde  dicitur 
Proverb.  1 7. :  Quid  prodest  stulto  divitias  habere ,  cum  sapientiam  emere  non  possit? 

Ad  tertium  dicendum,  quod  appetitus  naturalium  divitiarum  non  est 
infinitus;  quia  secundum  certam  mensuram  sufficiunt  naturae:  sed  appetitus 
divitiarum  artificialium  est  infinitus;  quia  deservit  concupiscentiae  inordinatae, 
quae  non  modificatur,  ut  patet  per  Philos.  in  primo  Politic.  (cap.  6.  a  med.): 
aliter  tamen  est  infinitum  desiderium  divitiarum,  et  desiderium  summi  boni: 
nam  summum  bonum  quanto  perfectius  possidetur,  tanto  ipsum  magis  amatur, 
et  alia  contemnuntur,  quia  quanto  magis  habetur,  magis  cognoscitur;  et  ideo 
dicitur  Eccli.  24.:  Oui  edunt  me,  adhuc  esurient:  sed  in  appetitu  divitiarum,  et 
quorumcumque  temporalium  bonorum  est  e  converso:  nam  quando  jam  ha¬ 
bentur,  ipsa  contemnuntur,  et  alia  appetuntur,  secundum  quod  significatur 
Joan.  4.  cum  Dominus  dicit:  Qui  biberit  ex  hac  aqua  (per  quam  temporalia 
significantur)  sitiet  iterum;  et  hoc  ideo,  quia  eorum  insufficientia  magis  co¬ 
gnoscitur,  cum  habentur;  et  ideo  hoc  ipsum  ostendit  eorum  imperfectionem, 
et  quod  in  eis  summum  bonum  non  consistit. 

ARTICULUS  II.  IO 

UTRUM  BEATITUDO  HOMINIS  CONSISTAT  IN  HONORIBUS. 

(Lib.  5.  Contr.  g.  cap.  28.  et  opusc.  2.  cap.  108.  et  264.  et  Mattii.  3. 

et  1.  Eth.  lect.  p). 

Ad  secundum  sic  proceditur.  Videtur,  quod  beatitudo  hominis  in  hono¬ 
ribus  consistat:  beatitudo  enim,  sive  felicitas  est  praemium  virtutis,  ut  Philos. 
dicit  in  1.  Ethic.  (cap.  9.  in  prine.):  sed  honor  maxime  videtur  esse  id,  quod 
est  virtutis  praemium,  ut  Philos.  dicit  in  4.  Ethic.  (cap.  p);  ergo  in  honore 
maxime  consistit  beatitudo. 

2.  Praeterea.  Illud,  quod  convenit  Deo,  et  excellentissimis,  maxime  vi¬ 
detur  esse  beatitudo,  quae  est  bonum  perfectum :  sed  hujusmodi  est  honor. 

ut  Philos.  dicit  in  8.  Ethic.  (cap.  14.  et  loc.  nunc  cit.),  et  ad  Timoth.  2.  dicit  Apost.' 
Soli  Deo  honor,  et  gloria;  ergo  in  honore  consistit  beatitudo. 

3.  Praeterea.  Illud,  quod  est  maxime  desideratum  ab  hominibus,  est 
beatitudo :  sed  nihil  videtur  esse  magis  desiderabile  ab  hominibus,  quam  honor, 
quia  homines  patiuntur  jacturam  in  omnibus  aliis  rebus,  ne  patiantur  aliquod 
detrimentum  sui  honoris;  ergo  in  honore  beatitudo  consistit. 

Sed  contra.  Beatitudo  est  in  beato  :  honor  autem  non  est  in  eo,  qui 
honoratur,  sed  magis  in  honorante,  qui  reverentiam  exhibet  honorato,  ut 
Philos.  dicit  in  1.  Ethic.  (cap.  p);  ergo  in  honore  beatitudo  non  consistit. 

Respondeo  dicendum,  quod  impossibile  est,  beatitudinem  consistere  in 
honore:  honor  enim  exhibetur  alicui  propter  aliquam  ejus  excellentiam:  et 
ita  est  signum,  et  testimonium  quoddam  illius  excellentiae,  quae  est  in  hono¬ 
rato  :  excellentia  autem  hominis  maxime  attenditur  secundum  beatitudinem, 
quae  est  hominis  bonum  perfectum ;  et  secundum  partes  ejus,  idest  secundum 
illa  bona,  quibus  aliquid  beatitudinis  participatur.  Et  ideo  honor  potest  quidem 
consequi  beatitudinem ;  sed  principaliter  in  eo  beatitudo  consistere  non  potest. 

Ad  primum  ergo  dicendum,  quod  honor  non  est  praemium  virtutis,  propter 
quod  virtuosi  operantur;  sed  accipiunt  honorem  ab  hominibus  loco  praemii, 
quasi  a  non  habentibus  ad  dandum  majus.  Verum  autem  praemium  virtutis 
est  ipsa  beatitudo,  propter  quam  virtuosi  operantur:  si  autem  propter  hono¬ 
rem  operarentur,  jam  non  esset  virtus,  sed  magis  ambitio. 

Ad  secundum  dicendum,  quod  honor  debetur  Deo,  et  excellentissimis, 
in  signum,  vel  testimonium  excellentiae  praeexistentis,  non  quod  ipse  honor 
faciat  eos  excellentes. 

Ad  tertium  dicendum,  quod  ex  naturali  desiderio  beatitudinis,  quam  con¬ 
sequitur  honor,  ut  dictum  est  (in  corp.  art.),  contingit,  quod  homines,  maxime 
honorem  desiderant:  unde  quaerunt  homines  maxime  honorari  a  sapientibus, 
quorum  judicio  credunt  se  esse  excellentes,  vel -felices. 

ARTICULUS  III.  11 

UTRUM  BEATITUDO  HOMINIS  CONSISTAT  IN  FAMA,  SIVE  GLORIA. 

(Lib.  3.  Contr.  g.  cap.  29.  et  opusc.  2.  cap.  10S.  et  264. 
et  opusc.  20.  lib.  1.  cap.  7.  et  8). 

Ad  tertium  'sic  proceditur.  Videtur,  quod  beatitudo  hominis  consistat  in 
gloria:  in  eo  enim  videtur  beatitudo  consistere,  quod  redditur  sanctis  pro 
tribulationibus,  quas  in  mundo  patiuntur:  hujusmodi  autem  est  gloria  :  dicit 
enim  Apost.  ad  Rom.  8. :  Non  sunt  condignae  passiones  hujus  temporis  ad  Juturam 
gloriam,  quae  revelabitur  in  nobis;  ergo  beatitudo  consistit  in  gloria. 

2.  Praeterea.  Bonum  est  diffusivum  sui,  ut  patet  per  Dionys.  4.  cap.  de 
Div.  Nom.  (cir.  prine,  lect.  1.) :  sed  per  gloriam  bonum  hominis  maxime  dif¬ 
funditur  in  notitiam  aliorum;  quia  gloria,  ut  Ambrosius  dicit  (vel potius  August. 
lib.  5.  eant.  Maximin.  cap.  12.  cir.  med. :  nam  ex  Ambros.  non  occurrit),  nihil  aliud 
est,  quam  clara  cum  laude  notitia;  ergo  beatitudo  hominis  consistit  in  gloria. 

5.  Praeterea.  Beatitudo  est  stabilissimum  bonorum:  hoc  autem  esse  vi¬ 
detur  fama,  vel  gloria;  quia  per  hanc  quodammodo  homines  aeternitatem 
sortiuntur;  unde  Boet,  dicit  in  lib.  2.  de  Consol.  (pros.  7.  cir.  med.) ;  Vos  im- 

mortalitatem  vobis  propagare  videmini,  cum  futuri  famam  temporis  cogitatis ;  ergo 
beatitudo  consistit  in  fama,  seu  gloria. 

Sed  contra.  Beatitudo  est  verum  hominis  bonum  :  sed  famam,  seu  gloriam 
contingit  esse  falsam,  ut  enim  dicit  Boet,  in  lib.  3.  de  Gonsol.  (pros.  6.  in  prine.): 
Plures  magnum  saepe  nomen  falsis  vulgi  opinionibus  abstulerunt  [al.  attulerunt ], 
quod  quid  turpius  excogitari  potest  ?  Nam  qui  falso  praedicantur,  suis  ipsi  necesse 
est  laudibus  erubescant;  non  ergo  beatitudo  hominis  consistit  in  fama,  seu  gloria. 

Respondeo  dicendum,  quod  impossibile  est,  beatitudinem  hominis  infama,, 
seu  gloria  humana  consistere.  Nam  gloria  nihil  aliud  est,  quam  clara  notitia, 
cum  laude,  ut  Ambrosius  dicit  (loc.  cit.  in  arg.  2.) :  res  autem  cognita  aliter 
comparatur  ad  cognitionem  divinam,  et  aliter  ad  cognitionem  humanam.  Hu¬ 
mana  enim  cognitio  a  rebus  cognitis  causatur  sed  divina  cognitio  est  causa 
rerum  cognitarum;  unde  perfectio  humani  boni,  quae  beatitudo  dicitur,  non 
potest  causari  a  notitia  humana,  sed  magis  notitia  humana  de  beatitudine 
alicujus  procedit;  et  quodammodo  causatur  ab  ipsa  humana  beatitudine,  vel 
inchoata,  vel  perfecta;  et  ideo  in  fama,  vel  in  gloria  non  potest  consistere 
hominis  beatitudo.  Sed  bonum  hominis  dependet,  sicut  ex  causa,  ex  cogni¬ 
tione  Dei;  et  ideo  ex  gloria,  quae  est  apud  Deum,  dependet  beatitudo  hominis, 
sicut  ex  causa  sua,  secundum  illud  Psalm.  90. :  Eripiam  eum,  et  glorificabo 
eum,  longitudine  dierum  replebo  eum,  et  ostendam  illi  salutare  meum.  Est  etiam 
aliud  considerandum,  quod  humana  notitia  saepe  fallitur,  et  praecipue  in  sin¬ 
gularibus  contingentibus,  cujusmodi  sunt  actus  humani:  et  ideo  frequenter 
humana  gloria  fallax  est:  sed  quia  Deus  falli  non  potest,  ejus  gloria  semper 
vera  est:  propter  quod  dicitur  2.  ad  Cor.  10.:  Ille  probatus  est,  quem  Deus 
commendat. 

Ad  primum  ergo  dicendum,  quod  Apostolus  non  loquitur  ibi  de  gloria,, 
quae  est  ab  hominibus,  sed  de  gloria,  quae  est  a  Deo  coram  angelis  ejus^ 
unde  dicitur  Mar.  8. :  Filius  hominis  confitebitur  eum  in  gloria  Patris  sui  coram 
angelis  ejus. 

Ad  secundum  dicendum,  quod  bonum  alicujus  hominis,  quod  per  famam, 
vel  gloriam  est  in  cognitione  multorum,  si  cognitio  quidem  vera  sit,  oportet 
quod  derivetur  a  bono  existente  in  ipso  homine:  et  sic  praesupponit  per¬ 
fectam  beatitudinem,  vel  inchoatam :  si  autem  cognitio  falsa  sit,  non  con¬ 
cordat  rei:  et  sic  bonum  non  invenitur  in  eo,  cujus  fama  celebris  habetur;, 
unde  patet,  quod  fama  nullo  modo  potest  facere  hominem  beatum  [al.  bonum].. 

Ad  tertium  dicendum,  quod  fama  non  habet  stabilitatem:  immo  falso 
rumore  de  facili  perditur :  et  si  stabilis  aliquando  perseveret,  hoc  est  per  ac¬ 
cidens:  sed  beatitudo  habet  per  se  stabilitatem,  et  semper. 


ARTICULUS  IV.  I2 

UTRUM  BEATITUDO  HOMINIS  CONSISTAT  IN  POTESTATE. 

(Lib.  3.  Contr.  g.  cap.  31.  et  opusc.  2.  cap.  10S.  et  274.). 

Ad  quartum  sic  proceditur.  Videtur,  quod  beatitudo  consistat  in  pote- 
state :  omnia  enim  appetunt  assimilari  Deo,  tamquam  ultimo  fini,  et  primo 
principio:  sed  homines,  qui  in  potestatibus  sunt,  propter  similitudinem  po¬ 
testatis  maxime  videntur  esse  Deo  conformes  :  unde  in  Scriptura  Dii  vocantur, 
ut  patet  Exod.  22. :  Diis  non  detrahes ;  ergo  in  potestate  beatitudo  consistit. 

2.  Praeterea.  Beatitudo  est  bonum  perfectum :  sed  perfectissimum  est, 
■quod  homo  etiam  alios  congrue  possit  regere;  quod  convenit  his,  qui  in  po¬ 
testate  sunt  constituti;  ergo  beatitudo  consistit  in  potestate. 

3.  Praeterea.  Beatitudo,  cum  sit  maxime  appetibilis,  opponitur  ei,  quod 
maxime  est  fugiendum  :  sed  homines  maxime  fugiunt  servitutem,  cui  con¬ 
traponitur  potestas;  ergo  in  potestate  beatitudo  consistit. 

Sed  contra.  Beatitudo  est  perfectum  bonum:  sed  potestas  est  maxime 
imperfecta,  ut  enim  dicit  Boetius  lib.  3.  de  Consol.  (pros.  3.  cir.  rned.) :  Potestas 
humana  soli citudinum  morsus  expellere,  formidinum  aculeos  vitare  nequit.  Et  postea: 
Potentem  censes,  qui  satellite  latus  ambit  ?  qui  quos  terret  ipse  plus  metuit  ?  non 
igitur  beatitudo  consistit  in  potestate. 

Respondeo  dicendum,  quod  impossibile  est,  beatitudinem  in  potestate  consi¬ 
stere,  propter  duo.  Primo  quidem,  quia  potestas  habet  rationem  principii,  ut 
patet  in  5.  Metaph.  (tex.  iy.) :  beatitudo  autem  habet  rationem  ultimi  finis. 
Secundo,  quia  potestas  se  habet  ad  bonum,  et  ad  malum:  beatitudo  autem  est 
proprium,  et  perfectum  hominis  bonum:  unde  magis  posset  consistere  bea¬ 
titudo  aliqua  in  bono  usu  potestatis,  qui  est  per  virtutem,  quam  in  ipsa  po¬ 
testate.  Possunt  autem  quatuor  generales  rationes  induci  ad  ostendendum, 
quod  in  nullo  praemissorum  exteriorum  bonorum  beatitudo  consistat. 

Quarum  prima  est,  quod,  cum  beatitudo  sit  summum  hominis  bonum, 
non  compatitur  secum  aliquod  malum :  omnia  autem  praedicta  possunt  in¬ 
veniri  et  in  bonis,  et  in  malis.  Secunda  ratio  est,  quia  cum  de  ratione  beati- 
tudinis  sit,  quod  sit  per  se  sufficiens;  ut  patet  in  primo  Ethic.  (cap.  7.)  hoc 
necesse  est,  quod  beatitudine  adepta,  nullum  bonum  necessarium  homini 
desit;  adeptis  autem  singulis  praemissorum,  possunt  adhuc  multa  bona  homini 
necessaria  deesse,  puta  sapientia,  sanitas  corporis,  et  hujusmodi.  Tertia,  quia 
cum  beatitudo  sit  bonum  perfectum,  ex  beatitudine  non  potest  aliquod  malum 
alicui  provenire:  quod  non  convenit  praemissis:  dicitur  enim  Eccl.  5.  quod 
divitiae  interdum  conservantur  in  malum  domini  sui :  et  simile  patet  in  aliis  tribus. 
Quarta  ratio  est,  quia  ad  beatitudinem  homo  ordinatur  per  principia  inte¬ 
riora;  cum  ad  ipsam  naturaliter  ordinetur:  praemissa  autem  quatuor  bona 
magis  sunt  a  causis  exterioribus;  et  ut  plurimum  a  fortuna:  unde  et  bona 
fortunae  dicuntur.  Unde  patet,  quod  in  praemissis  nullo  modo  beatitudo 
consistit. 

Ad  primum  ergo  dicendum,  quod  divina  potestas  est  sua  bonitas:  unde 
uti  sua  potestate  non  potest  nisi  bene;  sed  hoc  in  hominibus  non  invenitur ; 
unde  non  sufficit  ad  beatitudinem,  quod  homo  assimiletur  Deo  quantum  ad 
potestatem,  nisi  assimiletur  ei  quantum  ad  bonitatem. 

Ad  secundum  dicendum,  quod  sicut  optimum  est,  quod  aliquis  utatur 
bene  potestate  in  regimine  multorum :  ita  pessimum  est,  si  male  utatur :  et 
ita  potestas  se  habet  ad  bonum,  et  ad  malum. 

Ad  tertium  dicendum,  quod  servitus  est  impedimentum  boni  usus  pote¬ 
statis:  et  ideo  naturaliter  homines  eam  fugiunt,  et  non  quasi  in  potestate 
hominis  sit  summum  bonum. 

ARTICULUS  V.  15 

UTRUM  BEATITUDO  HOMINIS  CONSISTAT  IN  ALIQUO  CORPORIS  BONO. 

(Infr.  q.  y  art.  y  corp.  et  4.  Dist.  49.  q.  1.  art.  1. 
et  lib.  y  Contr.  g.  cap  33.  et  37.  prine,  et  opusc.  y  cap.  264.  et  Ps.  32. 
et  1.  Eth.  lect.  10.). 

Ad  quintum  sic  proceditur.  Videtur,  quod  beatitudo  hominis  consistat  in 
bonis  corporis:  dicitur  enim  Eccli.  30.:  Non  est  census  supra  censum  salutis 
corporis:  sed  in  eo,  quod  est  optimum,  consistit  beatitudo;  ergo  consistit  in 
corporis  salute. 

2.  Praeterea.  Dionysius  dicit  5.  cap.  de  Div.  Nom.  (a prine,  lect.  1.),  quod 
esse  est  melius,  quam  vivere,  et  vivere  melius,  quam  alia,  quae  consequuntur : 
sed  ad  esse,  vel  vivere  hominis  requiritur  salus  corporis;  cum  ergo  beatitudo 
sit  summum  bonum  hominis,  videtur,  quod  salus  corporis  maxime  pertineat 
ad  beatitudinem. 

3.  Praeterea.  Quanto  aliquid  est  communius,  tanto  ab  altiori  principio 
dependet;  quia  quanto  est  causa  superior,  tanto  ejus  virtus  ad  plu.-a  se  ex¬ 
tendit  :  sed  sicut  causalitas  causae  efficientis  consideratur  secundum  influen¬ 
tiam,  ita  causalitas  finis  attenditur  secundum  appetitum  ;  ergo  sicut  prima 
causa  efficiens  est,  quae  in  omnia  influit;  ita  ultimus  finis  est,  quod  ab  omnibus 
desideratur:  sed  ipsum  esse  est,  quod  maxime  desideratur  ab  omnibus;  ergo 
in  his,  quae  pertinent  ad  esse  hominis,  sicut  est  salus  corporis,  maxime  con¬ 
sistit  beatitudo. 

Sed  contra  est,  quod  secundum  beatitudinem  homo  excellit  omnia  alia 
animalia:  sed  secundum  bona  corporis  a  multis  animalibus  superatur:  sicut 
ab  elephante  in  diuturnitate  vitae ;  a  leone  in  fortitudine ;  a  cervo  in  cursu ; 
ergo  beatitudo  hominis  non  consistit  in  bonis  corporis. 

Respondeo  dicendum,  quod  impossibile  est,  beatitudinem  hominis  in  bonis 
corporis  consistere,  propter  duo. 

Primo  quidem,  quia  impossibile  est,  quod  illius  rei,  quae  ordinatur  ad 
aliud,  sicut  ad  finem,  ultimus  finis  sit  ejusdem  conservatio  in  esse  ;  unde  gu¬ 
bernator  non  intendit,  sicut  ultimum  finem,  conservationem  navis  sibi  com¬ 
missae,  eo  quod  navis  ad  aliud  ordinatur  sicut  in  finem,  scilicet  ad  navigan¬ 
dum:  sicut  autem  navis  committitur  gubernatori  ad  dirigendum;  ita  homo 
est  suae  voluntati,  et  rationi  commissus,  secundum  illud,  quod  dicitur  Eccli.  15.: 
Deus  ab  initio  constituit  hominem,  et  reliquit  eum  in  manu  consilii  sui.  Manifestum 
est  autem,  quod  homo  ordinatur  ad  aliquid  sicut  ad  finem :  non  enim  homo 
est  summum  bonum:  unde  impossibile  est,  quod  ultimus  finis  rationis,  et  vo¬ 
luntatis  humanae  sit  conservatio  humani  esse. 

Secundo,  quia  dato  quod  finis  rationis,  et  voluntatis  humanae  esset  con¬ 
servatio  humani  esse,  non  tamen  posset  dici,  quod  finis  hominis  esset  aliquod 
corporis  bonum,  esse  enim  hominis  consistit  in  anima,  et  in  corpore;  et 
quamvis  esse  corporis  dependeat  ab  anima,  esse  tamen  humanae  animae 
non  dependet  a  corpore,  ut  supra  ostensum  est  (p.  1.  q.  73.  art.  1.  et  q.  90.  art.  4.) ,* 
ipsumque  corpus  est  propter  animam,  sicut  materia  propter  formam,  et  instru¬ 
menta  propter  motorem,  ut  per  ea  suas  actiones  exerceat :  unde  omnia  bona 
corporis  ordinantur  ad  bona  animae  sicut  ad  finem:  unde  impossibile  est, 
quod  in  bonis  corpors  beatitudo  consistat,  quae  est  ultimus  finis. 

Ad  primum  ergo  dicendum,  quod  sicut  corpus  ordinatur  ad  animam,  sicut 
ad  finem;  ita  bona  exteriora  ad  ipsum  corpus;  et  ideo  rationabiliter  bonum 
corporis  praefertur  bonis  exterioribus,  quae  per  censum  significantur:  sicut 
et  bonum  animae  praefertur  omnibus  bonis  corporis. 

Ad  secundum  dicendum,  quod  esse  simpliciter  acceptum,  secundum  quod 
includit  in  se  omnem  perfectionem  essendi,  praeeminet  vitae,  et  omnibus  per¬ 
fectionibus  subsequentibus:  sic  igitur  ipsum  esse  praehabet  in  se  omnia  bona 
subsequenda:  et  hoc  modo  Dionys.  loquitur.  Sed  si  consideretur  ipsum  esse, 
prout  participatur  in  hac  re,  vel  in  illa,  quae  non  capiunt  totam  perfectionem 
essendi,  sed  habent  esse  imperfectum,  sicut  est  esse  cujuslibet  creaturae,  sic 
manifestum  est,  quod  ipsum  esse  cum  perfectione  superaddita  est  eminentius; 
unde  et  Dionys.  ibidem  dicit,  quod  viventia  sunt  meliora  existentibusj  et  intel- 
ligentia  viventibus. 

Ad  tertium  dicendum,  quod  quia  finis  respondet  principio,  ex  illa  ratione 
probatur,  quod  ultimus  finis  est  primum  principium  essendi,  in  quo  est  omnis 
essendi  perfectio:  cujus  similitudinem  appetunt,  secundum  suam  perfectio¬ 
nem,  quaedam  quidem  secundum  esse  tantum,  quaedam  secundum  esse  vivens, 
quaedam  secundum  esse  vivens,  et  intelligens,  et  beatum :  et  hoc  pauco¬ 
rum  est. 

ARTICULUS  VI.  r4: 

UTRUM  BEATITUDO  HOMINIS  CONSISTAT  IN  VOLUPTATE. 

(4.  Dist.  44.  q.  1.  ari. 3.  q.  4.  ad 3.  et  4.  et  lib.3.  Contr.  g.  cap.  27.  et  33.  et  opusc.  1.  cap.  108. 
et  Matth.j.  et  2.  Ethic.  lect.  3.  et  lect.  10). 

Ad  sextum  sic  proceditur.  Videtur,  quod  beatitudo  hominis  in  voluptate 
consistat:  beatitudo  enim,  cum  sit  ultimus  finis,  non  appetitur  propter  aliud, 
sed  alia  propter  ipsam:  sed  hoc  maxime  convenit  delectationi:  ridiculum  est 
enim  ab  aliquo  quaerere,  propter  quid  velit  delectari,  ut  dicitur  in  10.  Eth. 
(cap.  2.) ;  ergo  beatitudo  maxime  in  voluptate,  et  delectatione  consistit. 

2.  Praeterea.  Causa  prima  vehementius  imprimit,  quam  secunda,  ut 
dicitur  in  lib.  de  Causis  (proposit.  1.) :  influentia  autem  finis  attenditur  secun¬ 
dum  ejus  appetitum.  Illud  ergo  videtur  habere  rationem  finis  ultimi,  quod 
maxime  movet  appetitum:  hoc  autem  est  voluptas:  cujus  signum  est,  quod 
delectatio  in  tantum  absorbet  hominis  voluntatem,  et  rationem,  quod  alia  bona 
contemnere  facit;  ergo  videtur,  quod  ultimus  finis  hominis,  qui  est  beatitudo, 
maxime  in  voluptate  consistat. 

3.  Praeterea.  Cum  appetitus  sit  boni,  illud,  quod  omnia  appetunt,  videtur 
:  esse  bonum  optimum:  sed  delectationem  omnia  appetunt,  et  sapientes,  et 

insipientes,  et  etiam  ratione  carentia ;  ergo  delectatio  est  optimum ;  consistit 
ergo  in  voluptate  beatitudo,  quae  est  summum  bonum. 

Sed  contra  est,  quod  Boet,  dicit  in  3.  de  Consol.  (prosa  7.)  :  Tristes  exitus 
esse  voluptatum,  quisquis  reminisci  libidinum  suarum  volet,  intelliget :  quae  si  beatos 
efficere  possent,  nihil  causae  esset,  quin  pecudes  quoque  beatae  esse  dicantur. 

Respondeo  dicendum,  quod  quia  delectationes  corporales  pluribus  notae 
sunt,  assumpserunt  sibi  nomen  voluptatum,  ut  dicitur  7.  Ethicor.  (cap.  13.  ad 
(in.):  in  quibus  tamen  beatitudo  princinaliter  non  consistit,  quia  in  unaquaque 
re  aliud  est,  quod  per  '  et  ad  essentiam  ejus,  aliud  est  -rium  accidens 

ipsius:  sicut  in  homine  aliud  est,  quod  est  animal  rationale  mortale,  aliud,  quod 
est  risibile.  Est  igitur  considerandum,  quod  omnis  delectatio  est  quoddam 
proprium  accidens,  quod  consequitur  beatitudinem,  vel  aliquam  beatitudinis 
partem.  Ex  hoc  enim  aliquis  delectatur,  quia  habet  bonum  aliquod  sibi  con¬ 
veniens,  vel  in  re,  vel  in  spe,  vel  saltem  in  memoria:  bonum  autem  conve¬ 
niens,  si  quidem  sit  perfectum,  est  ipsa  hominis  beatitudo;  si  autem  sit  imper¬ 
fectum,  est  beatitudo  quaedam  participata,  vel  propinqua,  vel  remota,  vel 
saltem  apparens,  unde  manifestum  est,  quod  nec  ipsa  delectatio,  quae  sequitur 
bonum  perfectum,  est  ipsa  essentia  beatitudinis,  sed  quoddam  consequens  ad 
ipsam,  sicut  per  se  accidens. 

Voluptas  autem  corporalis  non  potest  etiam  modo  praedicto  sequi  bonum 
perfectum:  nam  sequitur  bonum,  quod  apprehendit  sensus,  qui  est  virtus 
animae  corpore  utens:  bonum  autem,  quod  pertinet  ad  corpus,  quod  appre¬ 
henditur  secundum  sensum,  non  potest  esse  perfectum  hominis  bonum.  Cum 
enim  anima  rationalis  excedat  proportionem  materiae  corporalis,  pars  animae, 
quae  est  ab  organo  corporeo  absoluta,  quamdam  habet  infinitatem  respectu 
ipsius  corporis,  et  partium  animae  corpori  concreatarum:  sicut  invisibilia 
sunt  quodammodo  infinita  respectu  materialium,  eo  quod  forma  per  mate¬ 
riam  quodammodo  contrahitur,  et  finitur :  unde  forma  a  materia  absoluta  est 
quodammodo  infinita;  et  ideo  sensus,  qui  est  vis  corporalis,  cognoscit  sin¬ 
gulare,  quod  est  determinatum  per  materiam  :  intellectus  vero,  qui  est  vis 
a  materia  absoluta,  cognoscit  universale,  quod  est  abstractum  a  materia,  et 
ontinet  sub  se  infinita  singularia;  unde  patet,  quod  bonum  conveniens  cor¬ 
pori,  quod  per  apprehensionem  sensus  delectationem  corporalem  causat, 
non  est  perfectum  bonum  hominis,  sed  est  minimum  quiddam  in  compara- 
*'ne  ad  bonum  animae;  unde  Sapient.  7.  dicitur,  quod  omne  aurum  in  com¬ 
paratione  sapientiae  arena  est  exigua;  sic  igitur  neque  voluptas  corporalis  est 
ipsa  beatitudo,  nec  est  per  se  accidens  beatitudinis. 

Ad  primum  ergo  dicendum,  quod  ejusdem  rationis  est,  quod  appetatur 
bonum,  et  quod  appetatur  delectatio,  quae  nihil  est  aliud,  quam  quietatio 
appetitus  in  bono :  sicut  ex  eadem  virtute  naturae  est,  quod  grave  feratur 
deorsum,  et  quod  ibi  quiescat.  Unde  sicut  bonum  propter  seipsum  appetitur; 
ita  et  delectatio  propter  se,  et  non  propter  aliud  appetitur,  si  ly  propter  dicat 
causam  finalem:  si  vero  dicat  causam  formalem,  vel  potius  causam  motivam, 
sic  delectatio  est  appetibilis,  propter  aliud,  idest  propter  bonum,  quod  est 
delectationis  objectum ;  et  per  consequens  est  principium  ejus,  et  dat  ei  for¬ 
mam  :  ex  hoc  enim  delectatio  habet  quod  appetatur,  quia  est  quies  in  bono 
desiderato. 

Ad  secundum  dicendum,  quod  vehemens  appetitus  delectationis  sensibilis 
contingit  ex  hoc,  quod  operationes  sensuum,  quia  sunt  principia  nostrae  co¬ 
gnitionis,  sunt  magis  perceptibiles:  unde  etiam  a  pluribus  delectationes  sen¬ 
sibiles  appetuntur. 

Ad  tertium  dicendum,  quod  eo  modo  omnes  appetunt  delectationes, 
sicut  et  appetunt  bonum :  et  tamen  delectationem  appetunt  ratione  boni,  et 
non  e  converso,  ut  dictum  est  (in  corp.  art.):  unde  non  sequitur,  quod  dele¬ 
ctatio  sit  maximum,  et  per  se  bonum;  sed  quod  unaquaeque  delectatio  con¬ 
sequatur  aliquod  bonum,  et  aliqua  delectatio  consequatur  id,  quod  est  per 
se,  et  maximum  bonum. 

ARTICULUS  VII.  I5 

UTRUM  BEATITUDO  HOMINIS  CONSISTAT  IN  ALIQUO  BONO  ANIMAE. 

Ad  septimum  sic  proceditur.  Videtur,  quod  beatitudo  consistat  in  aliquo 
bono  animae:  beatitudo  enim  est  quoddam  hominis  bonum:  hoc  autem  per 
tria  dividitur;  quae  sunt  bona  exteriora,  bona  corporis,  et  bona  animae:  sed 
beatitudo  non  consistit  in  bonis  exterioribus,  neque  in  bonis  corporis,  sicut 
supra  ostensum  est  (art.  3.  et  6.  huj.  q.) ;  ergo  consistit  in  bonis  animae. 

2.  Praeterea.  Illud,  cui  appetimus  aliquod  bonum,  magis  amamus,  quam 
bonum,  quod  ei  appetimus:  sicut  magis  amamus  amicum,  cui  appetimus  pe¬ 
cuniam,  quam  pecuniam:  sed  unusquisque  quodcumque  bonum  sibi  appetit: 
ergo  seipsum  amat  magis  quam  omnia  alia  bona:  sed  beatitudo  est,  quod 
maxime  amatur:  quod  patet  ex  hoc,  quod  propter  ipsam  omnia  amantur, 
et  desiderantur;  ergo  beatitudo  consistit  in  aliquo  bono  ipsius  hominis:  sed 
non  in  bonis  corporis;  ergo  in  bonis  animae. 

3.  Praeterea.  Perfectio  est  aliquid  ejus,  quod  perficitur:  sed  beatitudo 
est  quaedam  perfectio  hominis;  ergo  beatitudo  est  aliquid  hominis;  sed  non 
est  aliquid  corporis,  ut  ostensum  est  (art.  3.  huj.  q.);  ergo  beatitudo  est 
aliquid  animae:  et  ita  consistit  in  bonis  animae. 

Sed  contra  est,  quod,  sicut  Augustin.  dicit  in  lib.  1.  de  Doctrina  Chri¬ 
stiana  (cap.  22.) :  Id,  in  quo  constituitur  beata  vita,  propter  se  diligendum  est:  sed 
homo  non  est  propter  seipsum  diligendus;  sed  quidquid  est  in  homine,  est 
diligendum  propter  Deum;  ergo  in  nullo  bono  animae  beatitudo  consistit. 

Respondeo  dicendum,  quod,  sicut  supra  dictum  est  (q.  praec.  art.  8.), 
finis  dupliciter  dicitur,  scilicet  ipsa  res,  quam  adipisci  desideramus  ,  et  usus, 
seu  adeptio,  vel  possessio  illius  rei.  Si  ergo  loquamur  de  ultimo  fine  hominis 
quantum  ad  ipsam  rem,  quam  appetimus  sicut  ultimum  finem,  impossibile 
est,  quod  ultimus  finis  hominis  sit  ipsa  anima,  vel  aliquid  ejus.  Ipsa  enim 
anima  in  se  considerata  est  ut  in  potentia  existens :  fit  enim  de  potentia  sciente 
actu  sciens,  et  de  potentia  virtuosa  actu  virtuosa.  Cum  autem  potentia  sit 
proter  actum,  sicut  propter  complementum,  impossibile  est,  quod  id,  quod 
est  secundum  se  in  potentia  existens,  habeat  rationem  ultimi  finis ;  unde  im¬ 
possibile  est,  quod  ipsa  anima  sit  ultimus  finis  sui  ipsius:  similiter  etiam 
neque  aliquid  ejus,  sive  sit  potentia,  sive  actus,  sive  habitus;  bonum  enim 
quod  est  ultimus  finis,  est  bonum  perfectum  complens  boni  appetitum:  appe¬ 
titus  autem  humanus,  qui  est  voluntas,  est  boni  universalis:  quodlibet  auterq 
bonum  inhaerens  ipsi  animae  est  bonum  participatum,  et  per  consequens 
particulatum :  unde  impossibile  est,  quod  aliquod  eorum  sit  ultimus  finis 
hominis. 

Sed  si  loquamur  de  ultimo  fine  hominis  quantum  ad  ipsam  adeptionem, 
vel  possessionem,  seu  quemcumque  usum  ipsius  rei,  quae  appetitur  ut  finis, 
si:  ad  ultimum  finem  pertinet  aliquid  hominis  ex  parte  animae:  quia  homo 
per  animam  beatitudinem  consequitur.  Res  ergo  ipsa,  quae  appetitur  ut  finis, 
est  id,  in  quo  beatitudo  consistit,  et  quod  beatum  facit:  sed  hujus  rei  adeptio 
vocatur  beatitudo,  unde  dicendum  est,  quod  beatitudo  est  aliquid  animae;  sed 
id,  in  quo  consistit  beatitudo,  est  aliquid  extra  animam. 

Ad  primum  ergo  dicendum,  quod  secundum  quod  sub  illa  divisione  com¬ 
prehenduntur  omnia  bona,  quae  homini  sunt  appetibilia,  sic  bonum  animae 
S.  Tiiomae  Summa  Theologica.  Vol.  II.  4 

dicitur  non  solum  potentia,  aut  habitus,  aut  actus,  sed  et  objectum,  quod  est 
extrinsecum:  et  hoc  modo  nihil  prohibet  dicere,  id,  in  quo  beatitudo  consi¬ 
stit,  esse  quoddam  bonum  animae. 

Ad  secundum  dicendum,  quantum  ad  propositum  pertinet,  quod  beatitudo 
maxime  amatur,  tamquam  bonum  concupitum,  amicus  autem  amatur,  tam¬ 
quam  id,  cui  concupiscitur  bonum:  et  sic  etiam  homo  amat  seipsum:  unde- 
non  est  eadem  ratio  amoris  utrobique.  Utram  autem  amore  amicitiae  aliquid 
homo  supra  se  amet,  erit  locus  considerandi,  cum  de  charitate  agetur  (2-2.  q.  2j. 
art.  10.  et  q.  26.  art .  q.). 

Ad  tertium  dicendum,  quod  beatitudo  ipsa,  cum  sit  perfectio  animae,  est 
quoddam  animae  bonum  inhaerens:  sed  id,  in  quo  beatitudo  consistit,  quod 
scilicet  beatum  facit,  est  aliquid  extra  animam,  ut  dictum  est  (in  corp.  art.), 

ARTICULUS  VIII.  16 

UTRUM  BEATITUDO  HOMINIS  CONSISTAT  IN  ALIQUO  BONO  CREATO.. 

(Part.  1.  q.  12.  art.  1.  corp.  et  q.  82.  art.  2.  corp. 

et  2-2.  q.  85.  art.  2.  corp.  et  lib.  4.  Contr.  g.  cap.  7.  §  14.  et  cap.  54. 
et  opusc.  2.  cap.  108.  et  264.  et  opusc.  20.  lib.  1.  cap.  8.  et  Ps.  32.). 

Ad  octavum  sic  proceditur.  Videtur,  quod  beatitudo  hominis  consistat  in 
aliquo  bono  creato:  dicit  enim  Dion.  4.  cap.  de  Divinis  Nominibus  (part.  1. 
lect.  3.  et  6.)  quod  divina  sapientia  conjungit  fines  primorum  principiis  secun¬ 
dorum.  Ex  quo  potest  accipi,  quod  summum  inferioris  naturae  sit  attingere 
infimum  naturae  superioris:  sed  summum  hominis  bonum  est  beatitudo  ;  cum 
ergo  angelus  naturae  ordine  sit  supra  hominem,  ut  in  primo  habitum  est 
(q.  77.  art.  7.  et  108.  art.  8.  et  m.  art.  1.),  videtur,  quod  beatitudo  hominis 
consistat  in  hoc,  quod  aliquo  modo  attingit  ad  angelum. 

2.  Praeterea.  Ultimus  finis  cujuslibet  rei  est  insuo  opere  perfecto:  unde 
pars  est  propter  totum,  sicut  propter  finem:  sed  tota  universitas  creaturarum, 
quae  dicitur  major  mundus,  comparatur  ad  hominem,  qui  in  8.  Phys.  (tex.  17.) 
dicitur  minor  mundus,  sicut  perfectum  ad  imperfectum;  ergo  beatitudo  hominis 
consistit  in  tota  universitate  creaturarum. 

3.  Praeterea.  Per  hoc  homo  efficitur  beatus,  per  quod  ejus  naturale  de¬ 
siderium  quietatur:  sed  desiderium  hominis  non  extenditur  ad  majus  bonum, 
quam  ipse  capere  potest:  cum  ergo  homo  non  sit  capax  boni,  quod  excedit  li¬ 
mites  totius  creaturae,  videtur,  quod  per  aliquod  bonum  creatum  homo  beatus 
fieri  possit:  et  ita  beatitudo  hominis  in  aliquo  bono  creato  consistit. 

Sed  contra  est,  quod  August.  dicit  19.  de  Civit.  Dei  (cap.  26.  in  prine.); 
Ut  vita  carnis  anima  est ;  ita  beata  vita  hominis  Deus  est :  de  quo  dicitur  Psal.  143. ; 
Beatus  populus,  cujus  Dominus  Deus  ejus  est. 

Respondeo  dicendum,  quod  impossibile  est,  beatitudinem  hominis  esse 
in  aliquo  bono  creato:  beatitudo  enim  est  bonum  perfectum,  quod  totaliter 
quietat  appetitum:  alioquin  non  esset  ultimus  finis,  si  adhuc  restaret  aliquid 
appetendum:  objectum  autem  voluntatis,  quae  est  appetitus  humanus,  est 
universale  bonum:  sicut  obiectum  intellectus  est  universale  verum:  ex  quo 
patet,  quod  nihil  potest  quietare  voluntatem  hominis,  nisi  bonum  universale; 
quod  non  invenitur  in  aliquo  creato,  sed  solum  in  Deo:  quia  omnis  creatura 
habet  bonitatem  participatam.  Unde  solus  Deus  voluntatem  hominis  implere. 

potest,  secundum  quod  dicitur  in  Ps.  102.:  Qui  replet  in  bonis  desiderium ,  etc. 
In  solo  igitur  Deo  beatitudo  hominis  consistit. 

Ad  primum  ergo  dicendum,  quod  superius  hominis  attingit  quidem  infi¬ 
mum  angelicae  naturae  per  quamdam  similitudinem;  non  tamen  ibi  sistit 
sicut  in  ultimo  fine,  sed  procedit  usque  ad  ipsum  universalem  fontem  boni, 
qui  est  universale  objectum  beatitudinis  omnium  beatorum,  tamquam  infi¬ 
nitum,  et  perfectum  bonum  existens. 

Ad  secundum  dicendum,  quod  si  totum  aliquod  non  sit  ultimus  finis,  sed 
ordinetur  ad  finem  ulteriorem,  ultimus  finis  partis  non  est  ipsum  totum,  sed 
aliquid  aliud:  universitas  autem  creaturarum,  ad  quam  comparatur  homo  ut 
pars  ad  totum,  non  est  ultimus  finis;  sed  ordinatur  in  Deum  sicut  in  ultimum 
finem :  unde  bonum  universi  non  est  ultimus  finis  hominis,  sed  ipse  Deus. 

Ad  tertium  dicendum,  quod  bonum  creatum  non  est  minus,  quam  bonum, 
cujus  est  homo  capax,  ut  rei  intrinsecae,  et  inhaerentis:  est  tamen  minus, 
quam  bonum,  cujus  est  capax,  ut  objecti,  quod  est  infinitum:  bonum  autem, 
quod  participatur  ab  angelo,  et  a  toto  universo,  est  bonum  finitum,  et  con¬ 
tractum. 


QUAESTIO  III. 

QUID  SIT  BEATITUDO,  IN  OCTO  ARTICULOS  DIVISA. 

Deinde  considerandum  est,  quid  sit  beatitudo,  et  quae  requirantur  ad  ipsam. 

Circa  primum  quaeruntur  octo. 

Primo.  Utrum  beatitudo  sit  aliquid  increatum. 

Secundo.  Si  est  aliquid  creatum,  utrum  sit  operatio. 

Tertio.  Utrum  sit  operatio  sensitivae  partis,  an  intellectivae  tantum. 

Quarto.  Si  est  operatio  intellectivae  partis,  utrum  sit  operatio  intellectus, 
an  voluntatis. 

Quinto.  Si  est  operatio  speculativi  intellectus,  aut  practici. 

Sexto.  Si  est  operatio  intellectus  speculativi,  utrum  consistat  in  specula¬ 
tione  scientiarum  speculativarum. 

Septimo.  Utrum  consistat  in  speculatione  substantiarum  separatarum,  sci¬ 
licet  angelorum. 

Octavo.  Utrum  in  sola  speculatione  Dei,  qua  per  essentiam  videtur. 

ARTICULUS  I.  j, 

*■ » 

UTRUM  BEATITUDO  SIT  ALIQUID  INCREATUM. 

(Infr.  q.  26.  ari.  3.  et  4.  Dist.  49.  q.  1.  art.  2.  q.  1.). 

Ad  primum  sic  proceditur.  Videtur,  quod  beatitudo  sit  aliquid  increatum: 
dicit  enim  Boet,  in  3.  de  Consol.  (prosa  10.  cir.  med.) :  Esse  Deum  ipsam  bea- 
titudinem  necesse  est  confiteri. 

2.  Praeterea.  Beatitudo  est  summum  bonum:  sed  esse  summum  bonum 
convenit  Deo:  cum  ergo  non  sint  plura  summa  bona,  videtur,  quod  beati¬ 
tudo  sit  idem,  quod  Deus. 

3.  Praeterea.  Beatitudo  est  ultimus  finis,  in  quem  naturaliter  humana 
voluntas  tamquam  in  finem  tendit:  sed  in  nullum  aliud  voluntas  tamquam 
in  finem  tendere  debet,  nisi  in  Deum,  quo  solo  f ruendum  est,  ut  Augustinus 
dicit  (lib.  1.  de  Doctr.  Christ.  cap.  3.  et  22.) ;  ergo  beatitudo  est  idem,  quod  Deus. 

Sed  contra.  Nullum  factum  est  increatum:  sed  beatitudo  hominis  est 
aliquid  factum;  quia  secundum  Augustin.  1.  de  Doctrina  Christiana  (cap.  3. 
in  prine.)  :  Illis  rebus  fruendum  est,  quae  nos  beatos  faciunt;  ergo  beatitudo  non 
est  aliquid  increatum. 

Respondeo  dicendum,  quod,  sicut  supra  dictum  est  (q.  1.  art.  8-  et  q.  praec. 
art.  y.),  finis  dicitur  dupliciter.  Uno  modo  ipsa  res,  quam  cupimus  adipisci: 
sicut  avaro  est  finis  pecunia.  Alio  modo  ipsa  adeptio,  vel  possessio,  seu  usus, 
aut  fruitio  ejus  rei,  quae  desideratur:  sicut  si  dicatur,  quod  possessio  pecuniae 
est  finis  avari,  et  frui  re  voluptuosa  est  finis  intemperati.  Primo  ergo  modo 
ultimus  hominis  finis  est  bonum  increatum,  scilicet  Deus,  qui  solus  sua  in¬ 
finita  bonitate  potest  voluntatem  hominis  perfecte  implere.  Secundo  autem 
modo  ultimus  finis  hominis  est  creatum  aliquid  in  ipso  existens ;  quod  nihil 
est  aliud,  quam  adeptio,  vel  fruitio  finis  ultimi.  Ultimus  autem  finis  vocatur 
beatitudo  :  si  ergo  beatitudo  hominis  consideretur  quantum  ad  causam,  vel 
objectum,  sic  est  aliquid  increatum ;  si  autem  consideretur  quantum  ad  ipsam 
essentiam  beatitudinis,  sic  est  aliquid  creatum. 

Ad  primum  ergo  dicendum,  quod  Deus  est  beatitudo  per  essentiam  suam: 
non  enim  per  adeptionem,  aut  participationem  alicujus  alterius  beatus  est, 
sed  per  essentiam  suam.  Homines  autem  sunt  beati,  sicut  ibidem  dicit  Boet, 
per  participationem ;  sicut  et  dii  per  participationem  dicuntur :  ipsa  autem 
participatio  beatitudinis,  secundum  quam  homo  dicitur  beatus,  aliquid  crea¬ 
tum  est. 

Ad  secundum  dicendum,  quod  beatitudo  dicitur  esse  summum  hominis 
bonum,  quia  est  adeptio,  vel  fruitio  summi  boni. 

Ad  tertium  dicendum,  quod  beatitudo  dicitur  ultimus  finis,  per  modum, 
quo  adeptio  finis  dicitur  finis. 

ARTICULUS  II.  18 

UTRUM  BEATITUDO  SIT  OPERATIO. 

(1.  Dist.  1.  q.  1.  art.  1.  et  5.  Dist.  34.  q.  1.  art.  3.  corp.  et  3.  Dist.  49.  q.  1.  art.  2. 

q.  2.  et  q.  4.  art.  2. 

et  Ouodl.  8.  art.  19.  corp.  et  1.  Eth.  lect.  1.  et  4.  Met.  lect.  9.  fin.). 

Ad  secundum  sic  proceditur.  Videtur,  quod  beatitudo  non  sit  operatio : 
dicit  enim  Apost.  Rom.  6.:  Habetis  fructum  vestrum  in  sanctificationem,  finem 
vero  vitam  aeternam  :  sed  vita  non  est  operatio,  sed  est  ipsum  esse  viventium ; 
ergo  ultimus  finis,  qui  est  beatitudo,  non  est  operatio. 

2.  Praeterea.  Boet,  dicit,  in  3.  deConsol.  (prosa  2.  cir. prine.)  quod  bea¬ 
titudo  est  status  omnium  bonorum  aggregatione  perfectus:  sed  status  non 
nominat  operationem;  ergo  beatitudo  non  est  operatio. 

3.  Praeterea.  Beatitudo  significat  aliquid  in  beato  existens  [al.  in  bono 
exis  tentis],  cum  sit  ultima  perfectio  hominis  :  sed  operatio  non  significat  ut 

aliquid  existens  in  operante,  sed  magis  ut  ab  ipso  procedens;  ergo  beatitudo 
non  est  operatio. 

4.  Praeterea.  Beatitudo  permanet  in  beato;  operatio  autem  non  per¬ 
manet,  sed  transit;  ergo  beatitudo  non  est  operatio. 

5.  Praeterea.  Unius  hominis  est  una  beatitudo:  operationes  autem  sunt 
multae;  ergo  beatitudo  non  est  operatio. 

6.  Praeterea.  Beatitudo  inest  beato  absque  interruptione;  sed  operatio 
humana  frequenter  interrumpitur;  puta  somno,  vel  aliqua  alia  occupatione, 
vel  quiete;  ergo  beatitudo  non  est  operatio. 

Sed  contra  est,  quod  Philos.  dicit  in  1.  Ethic.  (cap.  7.),  quod  felicitas 
est  operatio  secundum  virtutem  perfectam. 

Respondeo  dicendum,  quod,  secundum  quod  beatitudo  hominis  est  ali¬ 
quid  creatum  in  ipso  existens,  necesse  est  dicere,  quod  beatitudo  hominis 
sit  operatio.  Est  enim  beatitudo  ultima  hominis  perfectio :  unumquodque  au¬ 
tem  intantum  perfectum  est,  inquantum  est  actu :  nam  potentia  sine  actu 
imperfecta  est:  oportet  ergo  beatitudinem  in  ultimo  actu  hominis  consistere; 
manifestum  est  autem,  quod  operatio  est  ultimus  actus  operantis:  unde 
et  actus  secundus  a  Philosopho  nominatur  in  2.  de  Anima  (tex.  2.7.  et  6): 
nam  habens  formam  potest  esse  in  potentia  operans:  sicut  sciens  est  in 
potentia  considerans;  et  inde  est,  quod  in  aliis  rebus  res  unaquaeque  dicitur 
esse  propter  suam  operationem,  ut  dicitur  in  2.  de  Coelo  (tex.  17.);  necesse 
est  ergo,  beatitudinem  hominis  operationem  esse. 

Ad  primum  ergo  dicendum,  quod  vita  dicitur  dupliciter.  Uno  modo  ipsum 
esse  viventis:  et  sic  beatitudo  non  est  vita:  ostensum  est  enim  (q.  2.  art.  7. 
et  7),  quod  esse  unius  hominis,  qualecumque  sit,  non  est  hominis  beatitudo : 
solius  enim  Dei  beatitudo  est  suum  esse.  Alio  modo  dicitur  vita  ipsa  operatio 
viventis,  secundum  quam  principium  vitae  in  actum  reducitur.  Et  sic  nomi¬ 
namus  vitam  activam,  vel  contemplativam,  vel  voluptuosam:  et  hoc  modo 
vita  aeterna  dicitur  ultimus  finis,  quod  patet  per  hoc,  quod  dicitur  Joan.  17.: 
Haec  est  vita  aeterna,  ut  cognoscant  te  (solum)  Deum  verum,  et  unum. 

Ad  secundum  dicendum,  quod  Boet.,  definiendo  beatitudinem,  conside¬ 
ravit  ipsam  communem  beatitudinis  rationem.  Est  enim  communis  beatitudinis 
ratio,  quod  sit  bonum  commune  perfectum:  et  hoc  significavit,  cum  dixit, 
quod  est  status  omnium  bonorum  aggregatione  perfectus ;  per  quod  nihil  aliud 
significatur,  nisi  quod  beatus  est  in  statu  boni  perfecti :  sed  Arist.  expressit 
ipsam  essentiam  beatitudinis,  ostendens,  per  quid  homo  sit  in  hujusmodi 
statu,  quia  per  operationem  quamdam:  et  ideo  in  1.  Ethic.  (loc.  cit.  in  arg.  sed 
cont.)  ipse  etiam  ostendit,  quod  beatitudo  est  bonum  perfectum. 

Ad  tertium  dicendum,  quod,  sicut  dicitur  in  9.  Metapb.  (tex.  16 ),  duplex 
est  actio.  Una,  quae  procedit  ab  operante  in  exteriorem  materiam;  sicut  urere, 
et  secare:  et  talis  operatio  non  potest  esse  beatitudo:  nam  talis  operatio  non 
est  actus,  et  perfectio  agentis,  sed  magis  patientis,  ut  ibidem  dicitur.  Alia  est 
actio  manens  in  ipso  agente;  ut  sentire,  intelligere,  et  velle:  et  hujusmodi 
actio  est  perfectio,  et  actus  agentis:  et  talis  operatio  potest  esse  beatitudo. 

Ad  quartum  dicendum,  quod,  cum  beatitudo  dicat  quamdam  ultimam 
perfectionem,  secundum  quod  diversae  res  beatitudinis  capaces  ad  diversos 
gradus  perfectionis  pertingere  possunt,  secundum  hoc  necesse  est,  quod  di¬ 
versimode  beatitudo  dicatur:  nam  in  Deo  est  beatitudo  per  essentiam,  quia 
ipsum  esse  eius  est  operatio  ejus;  quia  non  fruitur  alio,  sed  seipso.  In  an¬ 
gelis  autem  beatitudo  est  ultima  perfectio  secundum  aliquam  operationem, 

qua  conjunguntur  bono  increato :  et  haec  operatio  est  in  eis  unica,  et  sempi¬ 
terna.  In  hominibus  autem  secundum  statum  praesentis  vitae  est  ultima  per¬ 
fectio  secundum  operationem,  qua  homo  conjungitur  Deo:  sed  haec  operatio 
nec  continua  potest  esse,  et  per  consequens  nec  unica  est;  quia  operatio  in- 
terscissione  multiplicatur:  et  propter  hoc  in  statu  praesentis  vitae  perfecta 
beatitudo  ab  homine  haberi  non  potest;  unde  Phil.  in  lib.  i.  Ethic.  (cap.  10. 
infin.)  ponens  beatitudinem  hominis  in  hac  vita,  dicit  eam  imperfectam,  post 
multa  concludens:  B catos .autem  dicimus,  ut  homines:  sed  promittitur  nobis  a 
Deo  beatitudo  perfecta,  quando  erimus,  sicut  angeli  in  Coelo,  sicut  dicitur 
Matth.  22;  quantum  ergo  ad  illam  beatitudinem  perfectam  cessat  objectio: 
■quia  una,  et  continua,  et  sempiterna  operatione  in  illo  beatitudinis  statu  mens 
hominis  Deo  conjungitur:  sed  in  praesenti  vita  quantum  deficimus  ab  unitate, 
et  continuitate  talis  operationis,  tantum  deficimus  a  beatitudinis  perfectione : 
est  tamen  aliqua  participatio  beatitudinis :  et  quanto  operatio  potest  esse  magis 
continua,  et  una,  tanto  plus  habet  rationem  beatitudinis;  et  ideo  in  activa 
vita,  quae  circa  multa  occupatur,  est  minus  de  ratione  beatitudinis,  quam  in 
vita  contemplativa,  quae  versatur  circa  unum,  idest  circa  veritatis  contem¬ 
plationem:  etsi  aliquando  homo  actu  non  operetur  hujusmodi  operationem; 
tamen,  quia  in  promptu  habet  eam,  semper  potest  operari :  et  quia  etiam  ipsam 
cessationem  (puta  ratione  somnii,  vel  occupationis  alicujus  naturalis)  ad  ope¬ 
rationem  praedictam  ordinat,  quasi  videtur  operatio  continua  esse. 

Et  per  hoc  patet  solutio  ad  quintum,  et  ad  sextum. 

ARTICULUS  III.  19 

UTRUM  BEATITUDO  SIT  OPERATIO  SENSITIVAE  PARTIS, 

AUT  INTELLECTIVAE  TANTUM. 

(Lib.  2.  Contr.  g.  cap.  33.  et  37.  prine,  et  opusc.  2.  cap.  264.  et  1.  Eth.  lect.  10.). 

Ad  tertium  sic  proceditur.  Videtur,  quod  beatitudo  consistat  etiam  in 
operatione  sensus.  Nulla  enim  operatio  invenitur  in  homine  nobilior  opera¬ 
tione  sensitiva,  nisi  intellectiva :  sed  operatio  intellectiva  dependet  in  nobis 
ab  operatione  sensitiva,  quia  non  possumus  intelligere  sine  phantasmate, 
ut  dicitur  in  3.  de  Anima  (tex.  30.) ;  ergo  beatitudo  consistit  etiam  in  opera¬ 
tione  sensitiva. 

2.  Praeterea.  Boet,  dicit  in  3.  de  Consol.  (pros .  2.  cir.  prine.)  quod 
beatitudo  est  status  omnium  bonorum  aggregatione  perfectus :  sed  quaedam 
bona  sunt  sensibilia,  quae  attingimus  per  sensus  operationem ;  ergo  videtur, 
quod  operatio  sensus  requiratur  ad  beatitudinem. 

3.  Praeterea.  Beatitudo  est  bonum  perfectum,  ut  probatur  in  1.  Eth. 
(cap.  7.),  quod  non  esset,  nisi  homo  perficeretur  per  ipsam  secundum  omnes 
partes  suas:  sed  per  operationes  sensitivas  quaedam  partes  animae  perficiuntur; 
ergo  operatio  sensitiva  requiritur  ad  beatitudinem. 

Sed  contra.  In  operatione  sensitiva  communicant  nobis  bruta  animalia, 
non  autem  in  beatitudine ;  ergo  beatitudo  non  consistit  in  operatione  sen¬ 
sitiva. 

Respondeo  dicendum,  quod  ad  beatitudinem  potest  aliquid  pertinere 
tripliciter.  Uno  modo  essentialiter:  alio  modo  antecedenter:  tertio  modo  conse¬ 
quenter.  Essentialiter  quidem  non  potest  pertinere  operatio  sensus  ad  beati- 

tudinem.  Nam  beatitudo  hominis  consistit  essentialiter  in  conjunctione  ipsius 
ad  bonum  increatum,  quod  est  ultimus  finis,  ut  supra  ostensum  est  (art.  i. 
huj.  q.),  cui  homo  conjungi  non  potest  per  sensus  operationem:  similiter 
etiam,  quia  sicut  ostensum  est  (q.  2.  art.  q.),  in  corporalibus  bonis  beatitudo 
hominis  non  consistit,  quae  tamen  sola  per  sensus  operationem  attingimus. 
Possunt  autem  operationes  sensus  pertinere  ad  beatitudinem  antecedenter, 
et  consequenter :  antecedenter  quidem  secundum  beatitudinem  imperfectam, 
qualis  in  praesenti  vita  haberi  potest:  nam  operatio  intellectus  praeexigit  ope¬ 
rationem  sensus :  consequenter  autem  in  illa  perfecta  beatitudine,  quae  expe- 
ctatur  in  coelo :  quia  post  resurrectionem  ex  ipsa  beatitudine  animae,  ut  Augustin. 
dicit  in  epist.  56.  ad  Dioscorum,  fiet  quaedam  refluentia  in  corpus,  et  in  sensus 
corporeos,  ut  in  suis  operationibus  perficiantur,  ut  infra  magis  patebit  (quod  hic 
■citatur,  S.  D.  non  absolvit;  habetur  tamen  aliquid  simile,  part.  q.  q.  q 4 .  art.  q.  ad  1. 
et  suppi,  q.  S2.  art.  q.  et  4.),  cum  de  resurrectione  agetur:  non  autem  tunc  ope¬ 
ratio,  qua  mens  humana  Deo  conjungitur,  a  sensu  dependebit. 

Ad  primum  ergo  dicendum,  quod  objectio  illa  probat,  quod  operatio  sensus 
requiritur  antecedenter  ad  beatitudinem  imperfectam,  qualis  in  hac  vita  haberi 
potest. 

Ad  secundum  dicendum,  quod  beatitudo  perfecta,  qualem  angeli  habent, 
habet  congregationem  omnium  bonorum  per  conjunctionem  ad  universalem 
fontem  totius  boni;  non  quod  indigeat  singulis  particularibus  bonis;  sed  in 
hac  beatitudine  imperfecta  requiritur  congregatio  bonorum  sufficientium  ad 
perfectissimam  operationem  hujus  vitae. 

Ad  tertium  dicendum,  quod  in  perfecta  beatitudine  perficitur  totus  homo, 
sed  in  inferiori  parte  per  redundantiam  a  superiori:  in  beatitudine  autem 
imperfecta  praesentis  vitae,  e  converso,  a  perfectione  inferioris  partis  proce¬ 
ditur  ad  perfectionem  superioris. 

ARTICULUS  IV.  20 

UTRUM,  SI  BEATITUDO  EST  INTELLECTIVAE  PARTIS, 

SIT  OPERATIO  INTELLECTUS,  AN  VOLUNTATIS. 

filnfr.  q.  26.  art.  2.  et  q.  et  lib.  2.  Contr.  g.  cap.  25.  26.  et  27.  §  2.  et  Mal.  q.  16. 

art.  2.  ad  6.  et  Veri.  q.  1.  art.  q.  ad  S.  et  q.  8.  art.  19.  et  opusc.  2.  cap ■  107.). 

Ad  quartum  sic  proceditur.  Videtur,  quod  beatitudo  consistat  in  actu 
voluntatis:  dicit  enim  Aug.  10.  de  Civ.  Dei  (cap.  10.  et  11.),  quod  beatitudo 
hominis  in  pace  consistit;  unde  in  Psal.  147.:  Qui  posuit  fines  tuos  pacem:  sed 
pax  ad  voluntatem  pertinet;  ergo  beatitudo  hominis  in  voluntate  consistit. 

2.  Praeterea.  Beatitudo  est  summum  bonum:  sed  bonum  est  objectum 
voluntatis;  ergo  beatitudo  in  voluntatis  operatione  consistit. 

3.  Praeterea.  Primo  moventi  respondet  ultimus  finis;  sicut  ultimus  finis 
totius  exercitus  est  victoria  quae  est  finis  ducis,  qui  omnes  movet:  sed  primum 
movens  ad  operandum  est  voluntas;  quia  movet  alias  vires,  ut  infra  dicetur 
(q.  cj.  art.  1.  et  q.) ;  ergo  beatitudo  ad  voluntatem  pertinet. 

4.  Praeterea.  Si  beatitudo  est  aliqua  operatio,  oportet,  quod  sit  nobilis¬ 
sima  operatio  hominis :  sed  nobilior  est  Dei  dilectio,  quae  est  actus  voluntatis, 
quam  cognitio,  quae  est  operatio  intellectus,  ut  patet  per  Apost.  1.  ad  Cor.  13.; 
•ergo  videtur,  quod  beatitudo  consistat  in  actu  voluntatis. 

5.  Praeterea.  August.  dicit  in  13.  de  Trin.  (cap.  y  in  fin.)  quod  beatus  esty 
qui  habet  omnia,  quae  vult,  et  nihil  vult  male.  Et  post  pauca  subdit  (cap.  6.  cir. 
med.) :  Et  appropinquat  beato,  qui  bene  vult,  quodcumque  vult,  bona  enim  bea¬ 
tum  faciunt,  quorum  bonorum  jam  habet  aliquid,  ipsam  scilicet  bonam  voluntatem  ; 
ergo  beatitudo  in  actu  voluntatis  consistit. 

Sed  contra  est,  quod  Dominus  dicit  Joan.  17.:  Haec  est  vita  aeterna,  ut 
cognoscant  ie  Deum  verum,  unum :  vita  autem  aeterna  est  ultimus  finis,  ut  di¬ 
ctum  est  (q.  art.  2.  ad  1.) ;  ergo  beatitudo  hominis  in  cognitione  Dei  con¬ 
sistit,  quae  est  actus  intellectus. 

Respondeo  dicendum,  quod  ad  beatitudinem,  sicut  supra  dictum  est  (q.  2. 
art.  6.),  duo  requiruntur.  Unum,  quod  est  esse  beatitudinis :  aliud,  quod  est 
quasi  per  se  accidens  ejus,  sicut  [al.  scilicet ]  delectatio  ei  adjuncta.  Dico  ergo, 
quod  quantum  ad  id,  quod  est  essentialiter  ipsa  beatitudo,  impossibile  est, 
quod  consistat  in  actu  voluntatis.  Manifestum  est  enim  ex  praemissis  (art.  1. 
lmj.  q.),  quod  beatitudo  est  consecutio  finis  ultimi :  consecutio  autem  finis  non 
consistit  in  ipso  actu  voluntatis:  voluntas  autem  fertur  in  finem,  et  absen¬ 
tem,  cum  ipsum  desiderat,  et  praesentem,  cum  in  ipso  requiescens  delectatur  : 
manifestum  est  autem,  quod  ipsum  desiderium  finis  non  est  consecutio  finis, 
sed  est  motus  ad  finem :  delectatio  autem  advenit  voluntati  ex  hoc,  quod  finis 
est  praesens :  non  autem  e  converso  ex  hoc  aliquid  fit  praesens,  quia  voluntas 
delectatur  in  ipso:  oportet  igitur  aliquid  aliud  esse,  quam  actum  voluntatis, 
per  quod  fit  finis  ipse  praesens  voluntati.  Et  hoc  manifeste  apparet  circa  fines 
sensibiles:  si  enim  consequi  pecuniam  esset  per  actum  voluntatis,  statim  a 
principio  cupidus  consecutus  esset  pecuniam,  quando  vult  eam  habere:  sed 
a  principio  quidem  est  absens  ei,  consequitur  autem  ipsam  per  hoc,  quod 
manu  ipsam  apprehendit,  vel  aliquo  hujusmodi:  et  tunc  jam  delectatur  in 
pecunia  habita:  sic  igitur  et  circa  intelligibilem  finem  contingit:  nam  a  prin¬ 
cipio  volumus  consequi  finem  intelligibilem;  consequimur  autem  ipsum  per 
hoc,  quod  fit  praesens  nobis  per  actum  intellectus;  et  tunc  voluntas  delectata 
conquiescit  in  fine  jam  adepto:  sic  igitur  essentia  beatitudinis  in  actu  intel¬ 
lectus  consistit.  Sed  ad  voluntatem  pertinet  delectatio  beatitudinem  conse¬ 
quens,  secundum  quod  Augustin.  dicit  10.  Conf.  (cap.  23.  ante  med.),  quod 
beatitudo  est  gaudium  de  veritate;  quia  scilicet  ipsum  gaudium  est  consum¬ 
matio  beatitudinis. 

Ad  primum  ergo  dicendum,  quod  pax  pertinet  ad  ultimum  hominis  finem,, 
non  quasi  essentialiter  sit  ipsa  beatitudo,  sed  quia  antecedenter,  et  conse¬ 
quenter  habet  se  ad  ipsam:  antecedenter  quidem,  inquantum  jam  sunt  remota 
omnia  perturbantia,  et  impedientia  ab  ultimo  fine:  consequenter  vero,  inquan¬ 
tum  jam  homo,  adepto  ultimo  fine,  remanet  pacatus  desiderio  quietato. 

Ad  secundum  dicendum,  quod  primum  objectum  voluntatis  non  est  actus 
ejus,  sicut  nec  primum  objectum  visus  est  visio,  sed  visibile;  unde  ex  hoc 
ipso  quod  beatitudo  pertinet  ad  voluntatem,  tamquam  primum  objectum  ejus, 
sequitur,  quod  non  pertineat  ad  ipsam,  tamquam  actus  ipsius. 

Ad  tertium  dicendum,  quod  finem  primo  apprehendit  intellectus,  quam 
voluntas :  tamen  motus  ad  finem  incipit  in  voluntate:  et  ideo  voluntati  de¬ 
betur  id,  quod  ultimo  consequitur  consecutionem  finis,  scilicet  delectatio,  vel 
fruitio. 

Ad  quartum  dicendum,  quod  dilectio  praeeminet  cognitioni  in  mo¬ 
vendo  .  sed  cognitio  piaevia  est  dilectioni  in  attingendo.  Non  enim  diligitur  nisi 
cognitum,  ut  dicit  August.  in  10.  de  Trin.  (cap.  1.  et  2.):  et  ideo  intelligibilem 

finem  primo  attingimus  per  actionem  intellectus:  sicut  et  finem  sensibilem 
primo  attingimus  per  actionem  sensus. 

Ad  quintum  dicendum,  quod  ille,  qui  habet  omnia  quae  vult,  ex  hoc  est 
beatus,  quod  habet  ea  quae  vult:  quod  quidem  est  per  aliud,  quam  per  actum 
voluntatis :  sed  nihil  male  velle  requiritur  ad  beatitudinem,  sicut  quaedam  de¬ 
bita  dispositio  ad  ipsam.  Voluntas  autem  bona  ponitur  in  numero  bonorum,, 
quae  beatum  faciunt,  prout  est  inclinatio  quaedam  in  ipsa;  sicut  motus  re¬ 
ducitur  ad  genus  sui  termini,  ut  alteratio  ad  qualitatem. 


ARTICULUS  V.  2r 

UTRUM  BEATITUDO  SIT  OPERATIO  INTELLECTUS  SPECULATIVI, 

AN  PRACTICI. 

(Part.  1.  q.  20.  art.  S.  et  4.  Dist.  41).  q.  1.  art.  1.  q.  3. 
et  opusc.  2.  cap.  164.  et  1.  Eth.  lect.  10.). 

Ad  quintum  sic  proceditur.  Videtur,  quod  beatitudo  consistat  in  opera¬ 
tione  intellectus  practici :  finis  enim  ultimus  cujuslibet  creaturae  consistit  in 
assimilatione  ad  Deum:  sed  homo  magis  assimilatur  Deo  per  intellectum 
practicum,  qui  est  causa  rerum  intellectarum,  quam  per  intellectum  specula¬ 
tivum,  cujus  scientia  accipitur  a  rebus;  ergo  beatitudo  hominis  magis  con¬ 
sistit  in  operatione  intellectus  practici,  quam  speculativi. 

2.  Praeterea.  Beatitudo  est  perfectum  bonum  hominis:  sed  intellectus 
practicus  magis  ordinatur  ad  bonum,  quam  speculativus,  qui  ordinatur  ad 
verum:  unde  et  secundum  perfectionem  practici  intellectus  dicimur  boni,  non 
autem  secundum  perfectionem  speculativi  intellectus;  sed  secundum  eam  di¬ 
cimur  scientes,  vel  intelligentes;  ergo  beatitudo  hominis  magis  consistit  in 
actu  intellectus  practici  quam  speculativi. 

3.  Praeterea.  Beatitudo  est  quoddam  bonum  ipsius  hominis:  sed  specu¬ 
lativus  intellectus  occupatur  magis  circa  ea,  quae  sunt  extra  hominem:  pra¬ 
cticus  autem  intellectus  occupatur  circa  ea,  quae  sunt  ipsius  hominis,  scilicet 
circa  operationes,  et  passiones  ejus;  ergo  beatitudo  hominis  magis  consistit 
in  operatione  intellectus  practici,  quam  intellectus  speculativi. 

Sed  contra  est,  quod  Augustin.  dicit  in  1.  de  Trin.  (cap.  10.  in  prine.) 
quod  contemplatio  promittitur  nobis  actionum  omnium  finis,  atque  aeterna 
perfectio  gaudiorum. 

Respondeo  dicendum,  quod  beatitudo  magis  consistit  in  operatione  spe¬ 
culativi  intellectus,  quam  practici,  quod  patet  ex  tribus.  Primo  quidem  ex  hoc,, 
quod  si  beatitudo  hominis  est  operatio,  oportet  quod  sit  optima  operatio  ho¬ 
minis.  Optima  autem  operatio  hominis  est,  quae  est  optimae  potentiae  re¬ 
spectu  optimi  objecti:  optima  autem  potentia  est  intellectus,  cujus  objectum 
optimum  est  bonum  divinum;  quod  quidem  non  est  objectum  practici  intel¬ 
lectus,  sed  speculativi:  unde  in  tali  operatione,  scilicet  in  contemplatione  di¬ 
vinorum,  maxime  consistit  beatitudo.  Et  quia  unusquisque  videtur  esse  id, 
quod  est  optimum  in  eo,  ut  dicitur  in  9.  Ethic.  (cap.  4.  et  S.)  et  10.  (cap.  7. 
adfin),  ideo  talis  operatio  est  maxime  propria  homini,  et  maxime  dele¬ 
ctabilis.  Secundo  apparet  idem  ex  hoc,  quod  contemplatio  maxime  quaeritur 
propter  seipsam  :  actus  autem  intellectus  practici  non  quaeritur  propter  se- 
ipsurn,  sed  propter  actionem:  ipsae  autem  actiones  ordinantur  ad  aliquem 

finem:  unde  manifestum  est,  quod  ultimus  finis  non  potest  consistere  in  vita 
.activa,  quae  pertinet  ad  intellectum  practicum.  Tertio  idem  apparet  ex  hoc, 
quod  in  vita  contemplativa  homo  communicat  cum  superioribus,  scilicet 
cum  Deo,  et  Angelis,  quibus  per  beatitudinem  assimilatur:  sed  in  his,  quae 
pertinent  ad  vitam  activam,  etiam  alia  animalia  cum  homine  aliqualiter  com¬ 
municant,  licet  imperfecte.  Et  ideo  ultima,  et  perfecta  beatitudo,  quae  expe- 
ctatur  in  futura  vita,  tota  principaliter  consistit  in  contemplatione:  beatitudo 
autem  imperfecta,  qualis  hic  haberi  potest,  primo  quidem,  et  principaliter 
consistit  in  contemplatione;  secundario  vero  in  operatione  practici  intellectus 
ordinantis  actiones,  et  passiones  humanas,  ut  dicitur  in  io.  Ethic.  (cap.  7.  et  8.). 

Ad  primum  ergo  dicendum,  quod  similitudo  praedicta  intellectus  practici 
ad  Deum  est  secundum  proportionalitatem ;  quia  scilicet  habet  se  ad  suum 
cognitum,  sicut  Deus  ad  suum;  sed  assimilatio  intellectus  speculativi  ad  Deum 
est  secundum  unionem,  vel  informationem,  quae  est  multo  major  assimilatio. 
Et  tamen  dici  potest,  quod  respectu  principalis  cogniti,  quod  est  sua  essentia, 
non  habet  Deus.  practicam  cognitionem,  sed  speculativam  tantum. 

Ad  secundum  dicendum,  quod  intellectus  practicus  habet  bonum,  quod 
est  extra  ipsum:  sed  intellectus  speculativus  habet  bonum  in  seipso,  scilicet 
contemplationem  veritatis:  et  si  illud  bonum  sit  perfectum,  ex  eo  totus  homo 
perficitur,  et  fit  bonus:  quod  quidem  intellectus  practicus  non  habet,  sed  ad 
illud  ordinat. 

Ad  tertium  dicendum,  quod  ratio  illa  procederet,  si  ipsemet  homo  esset 
ultimus  finis :  tunc  enim  consideratio,  et  ordinatio  actuum,  et  passionum 
ejus  esset  beatitudo:  sed  quia  ultimus  hominis  finis  est  aliud  bonum  extrin- 
secum;  scilicet  Deus  ad  quem  per  operationem  intellectus  speculativi  attin¬ 
gimus,  ideo  magis  beatitudo  hominis  in  operatione  intellectus  speculativi 
-consistit,  quam  in  operatione  intellectus  practici. 

ARTICULUS  VI.  22 

UTRUM  BEATITUDO  CONSISTAT  IN  CONSIDERATIONE 
SCIENTIARUM  SPECULATIVARUM. 

(2-2.  q.  167.  art.  1.  ad  1.  et  opusc.  2.  cap.  104.  262.  et  264.). 

Ad  sextum  sic  proceditur.  Videtur,  quod  beatitudo  hominis  consistat  in 
consideratione  scientiarum  speculativarum  :  Philosophus  enim  dicit  in  lib.  10. 
Ethic.  (cap.  7.  in  prine.)  quod  felicitas  est  operatio  secundum  perfectam  vir¬ 
tutem  :  et  distinguens  virtutes  speculativas,  non  ponit  nisi  tres:  scientiam,  sa¬ 
pientiam,  et  intellectum  :  quae  omnes  pertinent  ad  considerationem  scientiarum 
speculativarum :  ergo  ultima  hominis  beatitudo  in  consideratione  scientiarum 
speculativarum  consistit. 

2.  Praeterea.  Illud  videtur  esse  ultima  hominis  beatitudo,  quod  natu¬ 
raliter  desideratur  ab  omnibus  propter  seipsum :  sed  hujusmodi  est  conside¬ 
ratio  speculativarum  scientiarum:  quia,  ut  dicitur  in  1.  Metaphysic.  (in  prine.): 
Omnes  homines  natura  scire  desiderant.  Et  post  pauca  subditur  (cap.  2.  a  prine.) 
quod  speculativae  scientiae  propter  seipsas  quaeruntur;  ergo  in  consideratione 
scientiarum  speculativarum  consistit  beatitudo. 

3.  Praeterea.  Beatitudo  est  ultima  hominis  perfectio:  unumquodque 
nutem  perficitur,  secundum  quod  reducitur  de  potentia  in  actum :  intellectus 

.autem  humanus  reducitur  in  actum  per  considerationem  scientiarum  specu¬ 
lativarum:  ergo  videtur,  quod  in  hujusmodi  consideratione  ultima  hominis 
beatitudo  consistat. 

Sed  contra  est,  quod  dicitur  Hieremiae  9. :  Non  glorietur  sapiens  in  sa¬ 
pientia  sua:  et  loquitur  de  sapientia  speculativarum  scientiarum;  non  ergo 
consistit  in  harum  consideratione  ultima  hominis  beatitudo. 

Respondeo  dicendum,  quod,  sicut  supra  dictum  est  (art.  2.  huj.  q.  ad  4.), 
duplex  est  hominis  beatitudo  :  una  perfecta,  et  alia  imperfecta :  oportet  autem 
intelligere  perfectam  beatitudinem,  quae  attingit  ad  veram  beatitudinis  ra¬ 
tionem  ;  beatitudinem  autem  imperfectam,  quae  non  attingit,  sed  participat 
quamdam  particularem  beatitudinis  similitudinem:  sicut  est  perfecta  prudentia 
in  homine,  apud  quem  est  ratio  rerum  agibilium ;  imperfecta  autem  prudentia 
est  in  quibusdam  animalibus  brutis,  in  quibus  sunt  quidam  particulares  instinctus 
ad  quaedam  opera  similia  operibus  prudentiae.  Perfecta  igitur  beatitudo  in 
consideratione  scientiarum  speculativarum  essentialiter  consistere  non  potest. 
Ad  cujus  evidentiam  considerandum  est,  quod  consideratio  speculativae  scien¬ 
tiae  non  se  extendit  ultra  virtutem  principiorum  illius  scientiae:  quia  in  prin¬ 
cipiis  scientiae  virtualiter  tota  scientia  continetur.  Prima  autem  principia  scien¬ 
tiarum  speculativarum  sunt  per  sensum  accepta,  ut  patet  per  Philosophum 
in  principio  lib.  Metaphys.  et  in  fine  Posterior,  (lex.  ult.) ;  unde  tota  con¬ 
sideratio  scientiarum  speculativarum  non  potest  ultra  extendi,  quam  sensi¬ 
bilium  cognitio  ducere  potest.  In  cognitione  autem  sensibilium  non  potest 
consistere  ultima  hominis  beatitudo,  quae  est  ultima  ejus  perfectio:  non  enim 
aliquid  perficitur  ab  aliquo  inferiori,  nisi  secundum  quod  in  inferiori  est  aliqua 
participatio  superioris:  manifestum  est  autem,  quod  forma  lapidis,  vel  cujus- 
libet  rei  sensibilis  est  inferior  homine,  unde  per  formam  lapidis  non  perficitur 
intellectus,  inquantum  est  talis  forma,  sed  inquantum  in  ea  participatur  ali¬ 
quid  simile  alicui,  quod  est  supra  intellectum  humanum,  scilicet  lumen  intel- 
ligibile,  vel  aliquid  hujusmodi:  omne  autem,  quod  est  per  aliud,  reducitur  ad 
id,  quod  est  per  se;  unde  oportet,  quod  ultima  perfectio  hominis  sit  per  co¬ 
gnitionem  alicujus  rei,  quae  sit  supra  intellectum  humanum:  ostensum  est 
autem  (part.  1.  q.  88.  art.  2.),  quod  per  sensibilia  non  potest  deveniri  in  co¬ 
gnitionem  substantiarum  separatarum,  quae  sunt  supra  intellectum  humanum; 
unde  relinquitur,  quod  hominis  ultima  beatitudo  non  possit  esse  in  conside¬ 
ratione  speculativarum  scientiarum.  Sed  sicut  in  formis  sensibilibus  partici- 
qiatur  aliqua  similitudo  substantiarum  superiorum;  ita  consideratio  scientiarum 
speculativarum  est  quaedam  participatio  verae,  et  perfectae  beatitudinis. 

Ad  primum  ergo  dicendum,  quod  Philosophus  loquitur  in  lib.  Ethicor.  de 
Felicitate  imperfecta,  qualiter  in  hac  vita  haberi  potest,  ut  supra  dictum  est 
(ari.  2.  huj.  q.  ad  4.). 

Ad  secundum  dicendum,  quod  naturaliter  desideratur  non  solum  per¬ 
fecta  beatitudo,  sed  etiam  qualiscumque  similitudo,  vel  participatio  ipsius 
[al.  ejus]. 

Ad  tertium  dicendum,  quod  per  considerationem  scientiarum  specula¬ 
tivarum  reducitur  intellectus  noster  aliquo  modo  in  actum,  non  autem  in 
ultimum,  et  completum. 

ARTICULUS  VII.  2* 

UTRUM  BEATITUDO  CONSISTAT  IN  COGNITIONE  SUBSTANTIARUM 
SEPARATARUM,  SCILICET  ANGELORUM. 

(Pari.  r.  q.  64.  ari.  1.  ad  2.  et  q.  89.  art.  2.  ad  3.  et  lib.  3.  Contr.  g.  cap.  44. 
et  Veri.  q.  2.  art.  3.  ad  3.  et  opusc.  2.  cap.  108.  et  164.). 

Ad  septimum  sic  proceditur.  Videtur,  quod  beatitudo  hominis  consistat 
in  cognitione  substantiarum  separatarum,  idest  Angelorum :  dicit  enim  Gre- 
gorius  in  quadam  homilia  (quae  est  26.  in  Evang.  parum  a  med.)  :  Nihil  prodest 
interesse  festis  hominum,  si  non  contingat  inter  esse  festis  Angelorum:  per  quod 
finalem  beatitudinem  designat:  sed  festis  angelorum  interesse  possumus  per 
eorum  contemplationem;  ergo  videtur,  quod  in  contemplatione  angelorum 
ultima  hominis  beatitudo  consistat. 

2.  Praeterea.  Ultima  perfectio  uniuscujusque  rei  est,  ut  conjungatur  suo 
principio ;  unde  et  circulus  dicitur  esse  figura  perfecta,  quia  habet  idem  prin 
cipium  et  finem :  sed  principium  cognitionis  humanae  est  ab  ipsis  angelis, 
per  quos  homines  illuminantur,  ut  dicit  Dionys.  4.  cap.  de  Coei.  Hierarch. 
(parum  a  prine.);  ergo  perfectio  humani  intellectus  est  in  contemplatione 
angelorum. 

3.  Praeterea.  Unaquaeque  natura  perfecta  est,  quando  conjungitur  supe¬ 
riori  naturae:  sicut  ultima  perfectio  corporis  est,  ut  conjungatur  naturae  spi¬ 
rituali :  sed  supra  intellectum  humanum  ordine  naturae  sunt  angeli;  ergo 
ultima  perfectio  humani  intellectus  est,  ut  conjungatur  per  contemplationem 
ipsis  angelis. 

Sed  contra  est,  quod  dicitur  Hierem.  9.:  In  hoc  glorielur,  qui  gloriatur , 
scire,  etnosse  me;  ergo  ultima  hominis  gloria,  vel  beatitudo  non  consistit  nisi 
in  cognitione  Dei. 

Respondeo  dicendum,  quod,  sicut  dictum  est  (art.  praec.),  perfecta  ho¬ 
minis  beatitudo  non  consistit  in  eo,  quod  est  perfectio  intellectus,  secundum 
alicujus  participationem,  sed  in  eo,  quod  est  per  essentiam  tale.  Manifestum 
est  autem,  quod  unumquodque  intantum  est  perfectio  alicujus  potentiae,  in 
quantum  ad  ipsum  pertinet  ratio  proprii  objecti  illius  potentiae.  Proprium 
autem  objectum  intellectus  est  verum.  Quidquid  ergo  habet  veritatem  par¬ 
ticipatam,  contemplatum  non  facit  intellectum  perfectum  ultima  perfectione : 
cum  autem  eadem  sit  dispositio  rerum  in  'esse,  sicut  in  veritate,  ut  dicitur 
in  2.  Metaph.  (tex.4.),  quaecumque  sunt  entia  per  participationem,  sunt  vera 
per  participationem.  Angeli  autem  habent  esse  participatum  ;  quia  solius  Dei 
suum  esse  est  sua  essentia,  ut  in  primo  ostensum  est  (q.  3.  art.  4.  et  q.  61. 
art.  1.);  unde  relinquitur,  quod  solus  Deus  sit  veritas  per  essentiam,  et  quod 
ejus  contemplatio  faciat  perfecte  beatum.  Aliqualem  autem  beatitudinem 
imperfectam  nihil  prohibet  attendi  in  contemplatione  angelorum,  et  etiam 
altiorem,  quam  in  consideratione  scientiarum  speculativarum. 

Ad  primum  ergo  dicendum,  quod  festis  angelorum  intererimus  non  so¬ 
lum  contemplantes  angelos,  sed  simul  cum  ipsis  Deum. 

Ad  secundum  dicendum,  quod  secundum  illos,  qui  ponunt  animas  hu¬ 
manas  esse  ab  angelis  creatas,  satis  conveniens  videtur,  quod  beatitudo  ho¬ 
minis  sit  in  contemplatione  angelorum,  quasi  in  conjunctione  ad  suum  prin 

•cipium:  sed  hoc  est  erroneum,  ut  in  primo  dictum  est  (q.  90.  art.  4.);  unde 
ultima  perfectio  intellectus  humani  est  per  conjunctionem  ad  Deum,  qui 
-est  principium  et  creationis  animae,  et  illuminationis  ejus:  angelus  autem 
illuminat  tamquam  minister,  ut  in  primo  habitum  est  (q.  111.  art.  1.);  unde 
suo  ministerio  adjuvat  hominem,  ut  ad  beatitudinem  perveniat;  non  autem 
est  humanae  beatitudinis  objectum. 

Ad  tertium  dicendum,  quod  attingi  superiorem  naturam  ab  inferiori 
contingit  dupliciter.  Uno  modo,  secundum  gradum  potentiae  participantis:  et 
sic  ultima  perfectio  hominis  erit  in  hoc,  quod  homo  attinget  ad  contem¬ 
plandum,  sicut  angeli  contemplantur.  Alio  modo,  sicut  objectum  attingitur  a 
potentia:  et  hoc  modo  ultima  perfectio  cujuslibet  potentiae  est,  ut  attingat 
ad  id,  in  quo  plene  invenitur  ratio  sui  objecti. 

ARTICULUS  VIII.  24 

UTRUM  BEATITUDO  HOMINIS  SIT  IN  VISIONE  DIVINAE  ESSENTIAE. 

(Supr.  art.  3.  et  pari.  1.  q.  12.  art.  4.  et  q.  26.  art.  2.  et  3. 

.et  1.  Dist.  1.  q.  1.  art.  1.  et  2.  Dist.  4.  et  4.  Dist.  49.  q.  1.  art.  2.  et  q.  4.  art.  3.  q.  1. 
et  lib.  3.  Contr.  g.  cap.  24.  et  32.  et  opusc.  3.  cap.  106.  107.  108.  133. 

166.  167.  168.  174.  262.  et  264.). 

Ad  octavum  sic  proceditur.  Videtur,  quod  beatitudo  hominis  non  sit  in 
visione  ipsius  divinae  essentiae  :  dicit  enim  Dionys.in  1.  cap.  Mystic.  Theolog. 
(ad  fin.)  quod  per  id,  quod  est  supremum  intellectus,  homo  Deo  conjungitur, 
sicut  omnino  ignoto:  sed  id,  quod  videtur  per  essentiam,  non  est  omnino 
ignotum:  ergo  ultima  intellectus  perfectio,  seu  beatitudo  non  consistit  in 
hoc,  quod  Deus  per  essentiam  videtur. 

2.  Praeterea.  Altioris  naturae  perfectio  altior  est;  sed  haec  est  perfectio 
divini  intellectus  propria,  ut  suam  essentiam  videat;  ergo  ultima  perfectio 
intellectus  humani  ad  hoc  non  pertingit,  sed  infra  subsistit. 

Sed  contra  est,  quod  dicitur  primae  Joann.  3.:  Cum  apparuerit,  similes 
ei  erimus,  et  videbimus  eum,  sicuti  est. 

Respondeo  dicendum,  quod  ultima,  et  perfecta  beatitudo  non  potest  esse 
nisi  in  visione  divinae  essentiae.  Ad  cujus  evidentiam  duo  consideranda  sunt. 
Primo  quidem,  quod  homo  non  est  perfecte  beatus,  quamdiu  restat  sibi  ali¬ 
quid  desiderandum,  et  quaerendum.  Secundum  est,  quod  uniuscujusque  poten¬ 
tiae  perfectio  attenditur  secundum  rationem  sui  objecti.  Objectum  autem 
intellectus  est  quod  quid  est,  idest  essentia  rei,  ut  dicitur  in  3.  de  Anima 
(tex.  26.):  unde  intantum  procedit  perfectio  intellectus,  inquantum  cognoscit 
essentiam  alicujus  rei.  Si  ergo  intellectus  aliquis  cognoscat  essentiam  ali  - 
cujus  effectus,  per  quam  possit  cognosci  essentia  causae,  ut  scilicet  sciatur 
de  causa  quid  est,  non  dicitur  intellectus  attingere  ad  causam  simpliciter, 
quamvis  per  effectum  cognoscere  possit  de  causa,  an  sit;  et  ideo  remanet 
naturaliter  homini  desiderium,  cum  cognoscit  effectum,  et  scit,  eum  habere 
causam,  ut  etiam  sciat  de  causa,  quid  est;  et  illud  desiderium  est  admira¬ 
tionis,  et  causat  inquisitionem,  ut  dicitur  in  principio  Metaphys.  (cap.  2.  cir. 
med.),  puta,  si  aliquis  cognoscens  eclipsim  solis  considerat,  quod  ex  aliqua 
causa  procedit,  de  qua,  quia  nescit,  quid  sit,  admiratur,  et  admirando  in¬ 
quirit;  nec  ista  inquisitio  quiescit,  quousque  perveniat  ad  cognoscendum  es- 

sentiam  causae.  Si  igitur  intellectus  humanus  cognoscens  essentiam  alicujus 
effectus  creati  non  cognoscat  de  Deo,  nisi  an  est,  nondum  perfectio  ejus 
attingit  simpliciter  ad  causam  primam,  sed  remanet  ei  adhuc  naturale  desi¬ 
derium  inquirendi  causam;  unde  nondum  est  perfecte  beatus:  ad  perfectam 
igitur  beatitudinem  requiritur,  quod  intellectus  pertingat  ad  ipsam  essentiam 
primae  causae.  Et  sic  perfectionem  suam  habebit  per  unionem  ad  Deum, 
sicut  ad  objectum,  in  quo  solo  beatitudo  hominis  consistit,  ut  supra  dictum 
est  (art.  praec.  et  art.  i.  huj.  q.). 

Ad  primum  ergo  dicendum,  quod  Dionysius  loquitur  de  cognitione 
eorum,  qui  sunt  in  via,  tendentes  ad  beatitudinem. 

Ad  secundum  dicendum,  quod,  sicut  supra  dictum  est  (art.  i.  huj.  q.); 
finis  potest  accipi  dupliciter.  Uno  modo,  quantum  ad  rem  ipsam,  quae. deside¬ 
ratur:  et  hoc  modo  idem  est  finis  et  superioris,  et  inferioris  naturae,  imo 
omnium  rerum,  ut  supra  dictum  est  (q.  i.  art.  8.).  Alio  modo ;  quantum  ad  con¬ 
secutionem  hujus  rei:  et  sic  diversus  est  finis  superioris,  et  inferioris  naturae 
secundum  diversam  habitudinem  ad  rem  talem.  Sic  igitur  altior  est  beatitudo 
Dei  suam  essentiam  intellectu  comprehendentis,  quam  hominis,  vel  angeli 
videntis,  et  non  comprehendentis. 


QUAESTIO  IV. 

DE  HIS,  QUAE  AD  BEATITUDINEM  EXIGUNTUR, 

IN  OCTO  ARTICULOS  DIVISA. 

Deinde  considerandum  est  de  his,  quae  exiguntur  ad  beatitudinem. 

Et  circa  hoc  quaeruntur  octo. 

Primo.  Utrum  delectatio  requiratur  ad  beatitudinem. 

Secundo.  Quid  sit  principalius  in  beatitudine,  utrum  delectatio,  vel  visio.. 
Tertio.  Utrum  requiratur  comprehensio. 

Quarto.  Utrum  requiratur  rectitudo  voluntatis. 

Quinto.  Utrum  ad  beatitudinem  hominis  requiratur  corpus. 

Sexto.  Utrum  perfectio  corporis. 

Septimo.  Utrum  aliqua  exteriora  bona. 

Octavo.  Utrum  requiratur  societas  amicorum. 

ARTICULUS  I.  25 

UTRUM  DELECTATIO  REQUIRATUR  AD  BEATITUDINEM. 

(Supr.  q.  ■}.  art.  4.  corp.  et  2.  Dist.  38.  art.  2.  corp.  et  4.  Dist.  49.  q.  p  art.  4.  q.  j. 
et  opusc.  2.  cap.  102.  i6p). 

Ad  primum  sic  proceditur.  Videtur,  quod  delectatio  non  requiratur  ad 
beatitudinem:  dicit  enim  August.  in  1.  de  Trinit.  (cap.  8.  a  med.)  quod  visio 
est  tota  merces  fidei:  sed  id,  quod  est  praemium,  vel  merces  virtutis,  est  bea- 

titudo,  ut  patet  per  Philos.  in  i.  Ethic.  (cap.  9.  in  prine.) ;  ergo  nihil  aliud 
requiritur  ad  beatitudinem,  nisi  sola  visio. 

2.  Praeterea.  Beatitudo  est  per  se  sufiicientissimum  bonum,  ut  Philo¬ 
sophus  dicit  1.  Ethic.  (cap.  7.  cir.  med.).  Quod  autem  eget  aliquo  alio,  non 
est  perfecte  sufficiens:  cum  igitur  essentia  beatitudinis  in  visione  Dei  consi¬ 
stat,  ut  ostensum  est  (q.  3.  art.  8.),  videtur,  quod  ad  beatitudinem  non  requi¬ 
ratur  delectatio. 

3.  Praeterea.  Operationem  felicitatis,  seu  beatitudinis  oportet  esse  non 
impeditam,  ut  dicitur  in  10.  Eth.  (cap.  7.):  sed  delectatio  impedit  actionem 
intellectus,  corrumpit  enim  aestimationem  prudentiae,  ut  dicitur  in  6.  Eth.  (cap.p); 
ergo  delectatio  non  requiritur  ad  beatitudinem. 

Sed  contra  est,  quod  August.  dicit  10.  Confess.  (cap.  22.  ante  med.)  quod 
beatitudo  est  gaudium  de  veritate. 

Respondeo  dicendum,  quod  quadrupli  citer  aliquid  requiritur  ad  aliud. 
Uno  modo,  sicut  praeambulum,  vel  praeparatorium  ad  ipsum:  sicut  disciplina 
requiritur  ad  scientiam.  Alio  modo,  sicut  perficiens  aliquid:  sicut  anima  requi¬ 
ritur  ad  vitam  corporis.  Tertio  modo,  sicut  coadjuvans  extrinsecus:  sicut  amici 
requiruntur  ad  aliquid  agendum.  Quarto  modo ,  sicut  aliquid  concomitans: 
ut  si  dicamus,  quod  calor  requiritur  ad  ignem.  Et  hoc  modo  delectatio  re¬ 
quiritur  ad  beatitudinem:  delectatio  enim  causatur  ex  hoc,  quod  appetitus 
requiescit  in  bono  adepto;  unde,  cum  beatitudo  nihil  aliud  sit, quam  adeptio 
summi  boni,  non  potest  esse  beatitudo  sine  delectatione  concomitante. 

Ad  primum  ergo  dicendum,  quod  ex  hoc  ipso  quod  merces  alicui  red¬ 
ditur,  voluntas  merentis  quiescit;  quod  est  delectari;  unde  in  ipsa  ratione 
mercedis  redditae  delectatio  includitur. 

Ad  secundum  dicendum,  quod  ex  ipsa  visione  Dei  causatur  delectatio; 
unde  ille,  qui  Deum  videt,  delectatione  indigere  non  potest. 

Ad  tertium  dicendum,  quod  delectatio  concomitans  operationem  intel¬ 
lectus  non  impedit  ipsam,  sed  magis  eam  confortat,  ut  dicitur  in  10.  Ethic. 
(cap.  4.):  ea  enim,  quae  delectabiliter  facimus,  attentius,  et  perseverantius 
operamur.  Delectatio  autem  extranea  impedit  operationem:  quandoque  quidem 
ex  intentionis  distractione;  quia,  sicut  dictum  est  (hic  supra),  ad  ea,  quibus 
delectamur,  magis  intenti  sumus;  et  dum  uni  vehementer  intendimus,  necesse 
est,  quod  ab  alio  intentio  retrahatur:  quandoque  autem  etiam  ex  contrarietate: 
sicut  delectatio  sensus  contraria  rationi  impedit  aestimationem  prudentiae 
magis,  quam  aestimationem  speculativi  intellectus. 

ARTICULUS  II.  26 

UTRUM  IN  BEATITUDINE  SIT  PRINCIPALIUS  VISIO, 

QUAM  DELECTATIO. 

(Supr.  art.  1.  et  locis  ibi  notatis). 

Ad  secundum  sic  proceditur.  Videtur,  quod  delectatio  sit  principalius  in 
beatitudine,  quam  visio:  delectatio  enim,  ut  dicitur  in  10.  Ethicor.  (cap.  4. 
a  med.)  est  perfectio  operis:  sed  perfectio  est  potior  perfectibili;  ergo  delectatio 
est  potior  operatione  intellectus,  quae  est  visio. 

•  2.  Praeterea.  Illud,  propter  quod  aliquid  est  appetibile,  est  potius:  sed 
operationes  appetuntur  propter  delectationem  ipsarum,  unde  et  natura  in  ope- 

rationibus  necessariis  ad  conservationem  individui,  et  speciei  delectationem 
apposuit,  ut  hujusmodi  operationes  ab  animalibus  non  negligantur;  ergo  de¬ 
lectatio  est  potior  in  beatitudine,  quam  operatio  intellectus,  quae  est  visio. 

3.  Praeterea.  Visio  respondet  fidei;  delectatio  autem,  sive  fruitio  cha- 
ritati:  sed  charitas  est  major  fide,  ut  dicit  Apostol.  r.  ad  Corinth.  13.:  ergo 
delectatio  sive  fruitio  est  potior  visione. 

Sed  contra.  Causa  est  potior  effectu :  sed  visio  est  causa  delectationis; 
ergo  visio  est  potior,  quam  delectatio. 

Respondeo  dicendum,  quod  istam  quaestionem  movet  Philos.  in  10. 
Ethicor.  ( cap .  4.  infin.)  et  eam  insolutam  dimittit.  Sed  si  quis  diligenter  con¬ 
sideret,  ex  necessitate  oportet,  quod  operatio  intellectus,  quae  est  visio,  sit  potior 
delectatione :  delectatio  enim  consistit  in  quadam  quietatione  voluntatis  :  quod 
autem  voluntas  in  aliquo  quietetur,  non  est  nisi  propter  bonitatem  ejus,  in 
quo  quietatur;  si  ergo  voluntas  quietatur  in  aliqua  operatione,  ex  bonitate 
operationis  procedit  quietatio  voluntatis.  Nec  voluntas  quaerit  bonum  propter 
quietationem :  sic  enim  ipse  actus  voluntatis  esset  finis;  quod  est  contra 
praemissa  ( q .  1.  art.  1.  ad  2.) :  sed  ideo  quaerit,  quod  quietetur  in  operatione, 
quia  operatio  est  bonum  ejus;  unde  manifestum  est,  quod  principalius  bonum 
est  ipsa  operatio,  in  qua  quietatur  voluntas,  quam  quietatio  voluntatis  in  ipso. 

Ad  primum  ergo  dicendum,  quod,  sicut  Philosophus  ibidem  dicit  (loc. 
citat,  in  arg.),  delectatio  perficit  operationem,  sicut  decor  juventutem,  qui  est  ad 
juventutem  consequens:  unde  delectatio  est  quaedam  perfectio  concomitans 
visionem,  non  sicut  perfectio  faciens  visionem  in  sua  specie  perfectam  esse. 

Ad  secundum  dicendum,  quod  apprehensio  sensitiva  non  attingit  ad  com¬ 
munem  rationem  boni,  sed  ad  aliquod  bonum  particulare,  quod  est  delecta¬ 
bile;  et  ideo,  secundum  appetitum  sensitivum,  qui  est  in  animalibus,  operationes 
quaeruntur  propter  delectationem:  sed  intellectus  apprehendit  universalem 
rationem  boni,  ad  cujus  consecutionem  sequitur  delectatio  :  unde  principalius 
intendit  bonum,  quam  delectationem.  Et  inde  est,  quod  divinus  intellectus, 
qui  est  institutor  naturae,  delectationes  apposuit  propter  operationes:  non 
est  autem  aliquid  aestimandum  simpliciter  secundum  ordinem  sensitivi  ap¬ 
petitus,  sed  magis  secundum  ordinem  appetitus  intellectivi. 

Ad  tertium  dicendum,  quod  charitas  non  quaerit  bonum  dilectum  propter 
delectationem ;  sed  hoc  est  ei  consequens,  ut  delectetur  in  bono  adepto,  quod 
amat:  et  sic  delectatio  non  respondet  ei  ut  finis,  sed  magis  visio,  per  quam 
primo  finis  fit  ei  praesens. 


ARTICULUS  III.  27 

UTRUM  AD  BEATITUDINEM  REQUIRATUR  COMPREHENSIO. 

(1.  Dist.  1.  q.  1.  art.  1.  corp.  et  4.  Dist.  49.  q.  4.  art.  j.  q.  1.  corp.). 

Ad  tertium  sic  proceditur.  Videtur,  quod  ad  beatitudinem  non  requiratur 
comprehensio:  dicit  enim  August.  ad  Paulinum  de  Videndo  Deum  (epist.  112. 
cap.  9.  implic.  sed  expres.  serm.yS.  de  Verb.  Dom.  cap.  3.):  Attingere  mente  Deum, 
magna  est  beatitudo ;  comprehendere  autem  est  impossibile;  ergo  sine  comprehen, 
sione  est  beatitudo. 

2.  Praeterea.  Beatitudo  est  perfectio  hominis  secundum  intellectivam 
partem,  in  ana  non  sunt  aliae  potentiae,  quam  intellectus,  et  voluntas,  ut  iu 

primo  dictum  est  (q.  yg.):  sed  intellectus  sufficienter  perficitur  per  visionem 
Dei;  voluntas  autem  per  delectationem  in  ipso;  ergo  non  requiritur  com¬ 
prehensio,  tamquam  aliquod  tertium. 

3.  Praeterea.  Beatitudo  in  operatione  consistit:  operationes  autem  de¬ 
terminantur  secundum  objecta:  objecta  autem  generalia  sunt  duo:  verum,  et 
bonum:  verum  correspondet  visioni,  et  bonum  correspondet  dilectioni;  ergo 
non  requiritur  comprehensio,  quasi  aliquod  tertium. 

Sed  contra  est,  quod  Apost.  dicit  1.  ad  Cor.  9.:  Sic  currite,  ut  compre¬ 
hendatis :  sed  spiritualis  cursus  terminatur  ad  beatitudinem ;  unde  ipse  dicit  2. 
ad  Tim.  ult. :  Bonum  certamen  certavi,  cursum  consummavi,  fidem  servavi:  in 
reliquo  reposita  est  mihi  corona  justitiae;  ergo  comprehensio  requiritur  ad  bea¬ 
titudinem. 

Respondeo  dicendum,  quod,  cum  beatitudo  consistat  in  consecutione  ul¬ 
timi  finis,  ea  quae  requiruntur  ad  beatitudinem,  sunt  consideranda  ex  ipso 
ordine  hominis  ad  finem.  Ad  finem  autem  intelligibilem  ordinatur  homo, 
partim  quidem  per  intellectum,  partim  autem  per  voluntatem :  per  intellectum 
quidem,  inquantum  in  intellectu  praeexistit  aliqua  cognitio  finis  imperfecta, 
per  voluntatem  autem,  primo  quidem  per  amorem,  qui  est  primus  motus  vo¬ 
luntatis  in  aliquid ;  secundo  autem  per  realem  habitudinem  amantis  ad  amatum* 
quae  quidem  potest  esse  triplex.  Quandoque  enim  amatum  est  praesens  amanti, 
et  tunc  jam  non  quaeritur:  quandoque  autem  non  est  praesens,  sed  impos¬ 
sibile  est  ipsum  adipisci;  et  tunc  etiam  non  quaeritur :  quandoque  autem  pos¬ 
sibile  est  ipsum  adipisci,  sed  est  elevatum  supra  facultatem  adipiscentis,  ita 
utstatim  haberi  non  possit;  et  haec  est  habitudo  sperantis  ad  speratum,  quae 
sola  habitudo  facit  finis  inquisitionem. 

Et  istis  tribus  respondent  aliqua  in  ipsa  beatitudine.  Nam  perfecta  cognitio 
finis  respondet  imperfectae :  praesentia  vero  ipsius  finis  respondet  habitudini 
spei:  sed  delectatio  in  praesentia  consequitur  dilectionem,  ut  supra  dictum  est 
(art.  1.  huj.  q.);  et  ideo  necesse  est  ad  beatitudinem  ista  tria  concurrere, 
scilicet :  visionem,  quae  est  cognitio  perfecta  intelligibilis  finis :  comprehen¬ 
sionem,  quae  importat  praesentiam  finis:  delectationem,  vel  fruitionem,  quae 
importat  quietationem  rei  amantis  in  amato. 

Ad  primum  ergo  dicendum,  quod  comprehensio  dicitur  dupliciter.  Uno 
modo  inclusio  comprehensi  in  comprehendente:  et  sic  omne,  quod  com¬ 
prehenditur  a  finito,  est  finitum :  unde  hoc  modo  Deus  comprehendi  non 
potest  ab  aliquo  intellectu  creato.  Alio  modo  comprehensio  nihil  aliud  no¬ 
minat,  quam  tentionem  alicujus  rei,  quae  jam  praesentialiter  habetur:  sicut 
aliquis  consequens  aliquem,  dicitur  eum  comprehendere,  quando  tenet  eum : 
et  hoc  modo  comprehensio  requiritur  ad  beatitudinem. 

Ad  secundum  dicendum,  quod,  sicut  ad  voluntatem  pertinet  spes,  et  amor; 
quia  ejusdem  est  amare  aliquid,  et  tendere  in  illud  non  habitum  ;  ita  etiam 
ad  voluntatem  pertinet  comprehensio,  et  delectatio;  quia  ejusdem  est  habere 
aliquid,  et  quiescere  in  illo. 

Ad  tertium  dicendum,  quod  comprehensio  non  est  aliqua  operatio 
praeter  visionem,  sed  quaedam  habitudo  ad  finem  jam  habitum:  unde  etiam  ipsa 
visio,  vel  res  visa,  quae  praesentialiter  adest,  objectum  comprehensionis  est. 

ARTICULUS  IV. 

UTRUM  AD  IU  ATITI  DINHU  REQUIRATUR  RECTITUDO  VOl.UMTATIS. 

(Infr.  q.  y  ait.  4.  <1  7.  corp.  H  «puse,  1.  dtp.  1  7;.). 

Ao  quartum  sic  proceditur.  Videtur,  quod  rectitudo  voluntatis  non  requi* 
r.itur  ad  beatitudinem :  beatitudo  enim  consistit  in  operatione  intellectus,  ut 
dictum  est  (.:  sed  ad  perfectam  intellectus  operationem  non  requi¬ 

ritur  rectitudo  voluntatis,  per  quam  homines  mundi  dicuntur:  dicit  enim 
Aug,  in  lib,  1.  Rectractation.  ,  .  '  Sol  No 

d  i n  ormtiom  dixi;  Pons,  qui  nonnisi  mundos  vtrtm  scirt  voluisti : 
•  cspon.iori  potest,  multos  t no-:  mundos  multa  sc  n  :  o-.t :  ergo  rectitudo 
voluntatis  non  requiritur  ad  beatitudinem. 

e.  Praeterea.  Prius  non  dependet  a  posteriori:  sed  operatio  intellectus 
est  prior,  quam  operatio  voluntatis;  ergo  beatitudo,  quae  est  perfecta  ope¬ 
ratio  intellectus,  non  dependet  a  rectitudine  voluntatis. 

Praeterea.  Quod  ordinatur  ad  aliquid,  tamquam  ad  tinem,  non  est 
necessarium,  adepto  jam  tine;  sicut  navis,  postquam  pervenitur  ad  portum; 
sed  rectitudo  voluntatis,  quae  est  per  virtutem,  ordinatur  ad  beatitudinem, 
tamquam  ad  finem;  ergo,  adepta  beatitudine.  non  est  necessaria  rectitudo 
voluntatis. 

S  \  est,  .  tui  Matth.  5.:  Booti  mutulo  cordt,  quo 

Dtum  viderunt  Et  lleb.  1 :  Paro-:  sequimini  eu"i  omnibus,  ot  sanetimoniam, 
sino  qua  nomo  ridebit  Deum. 

Respon  o  dicendi  n,  quod  rectitudo  voh  itatis  requiritur  ad  beatitudinem 
et  anteeedente  .  et  ccice-.-  .  Anteved.  ntor  quidem;  quia  rectitudo  voluntatis 
est  per  debitum  ordinem  ad  tinem  ultimum:  tinis  autem  comparatur  ad  id, 
quod  ordinatur  ad  tinem,  sicut  forma  ad  materiam:  unde,  sicut  materia  non 
potest  consequi  formam,  nisi  sit  debito  modo  disposita  ad  ipsam :  ita  nihil 
consequitur  finem,  nisi  sit  debito  modo  ordinatum  ad  ipsum;  et  ideo  nullus 
potest  ad  beatitudinem  pervenire,  nisi  habeat  rectitudinem  voluntatis.  Con - 
comitanto’  autem,  quia,  sicut  dictum  est  (q.  ,\  S.),  beatitudo  ultima  con¬ 

sistit  in  visione  divinae  essentiae,  quae  est  ipsa  essentia  bonitatis:  et  ita 
voluntas  videntis  Dei  essentiam  es  necessitate  amat  quidquid  amat  sub  or¬ 
dine  ad  Deum:  sicut  voluntas  non  videntis  Dei  essentiam  es  necessitate 
amat,  quidquid  amat  sub  communi  ratione  betv,  quam  novit:  et  hoc  ipsum 
est,  quod  facit  voluntatem  rectam:  unde  manifestum  est,  quod  beatitudo  non 
potest  esse  sine  recta  voluntate. 

An  primum  ergo  dicendum,  quod  Augustinus  loquitur,  de  cognitione 
veri,  quod  non  est  ipsa  essentia  bonitatis. 

Ao  secundum  dicendum,  quod  omnis  actus  voluntatis  procedit  ab  aliquo 
actu  intellectus:  aliquis  tamen  actus  voluntatis  est  prior,  quam  aliquis  actus 
intellectus:  voluntas  enim  tendit  in  finalem  actum  intellectus,  qui  est  bea¬ 
titudo:  et  io. eo  recta  ;ncl. '.'..itio  voluntatis  praeexigitur  ad  beatitudinem :  sicut 
rectus  motus  sagittae  ad  percussionem  signi. 

Ad  tertium  dicendum,  quod  non  omne,  quod  ordinatur  ad  finem,  cessat 
adveniente  fine;  sed  id  tantum,  quod  se  habet  in  ratione  imperfectionis,  ut 

notus  -  necessai  . .  postquam  pervenitur 
ad  tinem:  sed  debitus  ordo  ad  finem  est  necessarius. 

ARTICULUS  V.  29 

UTRUM  AD  BEATITUDINEM  HOMINIS  REQUIRATUR  CORPUS. 

(Part.  p.  q.  7.  art.  4.  ad  2.  et  q.  13.  art.  10.  corp.  et  ad  2. 
et  4.  Dist.  49.  q.  4.  art.  p.  q.  2.  corp.  et  ad  1.  et  lib.  4.  Contr.  g.  cap.  47. 
et  Pot.  q.  p.  art.  10.  corp.  et  opusc.  2.  cap.  ip2.  et  in  Job  ip.fin.). 

Ad  quintum  sic  proceditur.  Videtur,  quod  ad  beatitudinem  requiratur  cor¬ 
pus:  perfectio  enim  virtutis,  et  gratiae  praesupponit  perfectionem  naturae:  sed 
beatitudo  est  perfectio  virtutis,  et  gratiae:  anima  autem  sine  corpore  non 
habet  perfectionem  naturae,  cum  sit  pars  naturaliter  humanae  naturae;  omnis 
autem  pars  est  imperfecta  a  suo  toto  separata;  ergo  anima  sine  corpore  non 
potest  esse  beata. 

2.  Praeterea.  Beatitudo  est  operatio  quaedam  perfecta,  ut  supra  dictum 
e,t  (q.  p.  art.  2.):  sed  operatio  perfecta  sequitur  esse  perfectum:  quia  nihil 
operatur,  nisi  secundum  quod  est  ens  in  actu;  cum  ergo  anima  non  habeat 
esse  perfectum,  quando  est  a  corpore  separata,  sicut  nec  pars  separata  a  toto, 
videtur,  quod  anima  sine  corpore  non  possit  esse  beata. 

3.  Praeterea.  Beatitudo  est  perfectio  hominis :  sed  anima  sine  corpore 
non  est  homo;  ergo  beatitudo  non  potest  esse  in  anima  sine  corpore. 

4.  Praeterea.  Secundum  Philos.  in  10.  Etichor.  (cap.  7.  et  lib.  7.  cap.  ip.) 
operatio  felicitatis,  in  qua  consistit  beatitudo,  est  non  impedita;  sed  operatio 
animae  separatae  est  impedita;  quia,  ut  dicit  August.  12.  super  Genes,  ad 
lit.  (cap.  pp.),  inest  ei  naturalis  quidam  appetitus  corpus  administrandi,  quo  ap¬ 
petitu  retardatur  quodammodo,  ne  tota  intentione  pergat  in  illud  summum 
coelum,  idest  in  visionem  essentiae  divinae;  ergo  anima  sine  corpore  non 
potest  esse  beata. 

5.  Praeterea.  Beatitudo  est  sufficiens  bonum,  et  quietat  desiderium:  sed 
hoc  non  convenit  animae  separatae;  quia  adhuc  appetit  corporis  unionem, 
ut  Augustin.  dicit  (loc.  cit.);  ergo  anima  separata  a  corpore  non  est  beata. 

6.  Praeterea.  Homo  in  beatitudine  est  angelis  aequalis:  sed  anima  sine 
corpore  non  aequatur  angelis,  ut  Augustin.  dicit  (ibid.) ;  ergo  non  est  beata. 

Sed  contra  est,  quod  dicitur  Apocal.  14 :  Beati  mortui,  qui  in  Domino  mo¬ 
riuntur. 

Respondeo  dicendum,  quod  duplex  est  beatitudo.  Una  imperfecta,  quae 
habetur  in  hac  vita,  et  alia  perfecta,  quae  in  Dei  visione  consistit.  Manife¬ 
stum  est  autem,  quod  ad  beatitudinem  hujus  vitae  de  necessitate  requiritur 
corpus:  est  enim  beatitudo  hujus  vitae  operatio  intellectus  vel  speculativi,  vel 
practici;  operatio  autem  intellectus  in  hac  vita  non  potest  esse  sine  phan¬ 
tasmata,  quod  non  est  nisi,  in  organo  corporeo,  ut  in  r.  habitum  est  (q.  84. 
art.  p.) ;  et  sic  beatitudo,  quae  in  hac  vita  haberi  potest,  dependet  quodammodo 
ex  corpore.  Sed  circa  beatitudinem  perfectam,  quae  in  Dei  visione  consistit, 
aliqui  posuerunt,  quod  non  potest  animae  advenire  sine  corpore  existenti,  di¬ 
centes,  quod  animae  sanctorum  a  corporibus  separatae  ad  illam  beatitudinem 
non  pervenient  [al.  perveniunt ]  usque  ad  diem  judicii,  quando  corpora  resu¬ 
ment.  Quod  quidem  apparent  esse  falsum  et  auctoritate,  et  ratione.  Auctoritate 
quidem,  quia  Apost.  dicit  2.  ad  Cor.  5  :  Quamdiu  sumus  in  corpore,  peregrinamur 
a  Domino:  et  quae  sit  ratio  peregrinationis  ostendit,  subdens,  per  fidem  enim 

ambulamus,  et  non  per  speciem.  Ex  quo  apparet,  quod  quamdiu  aliquis  ambulat 
per  fidem,  et  non  per  speciem,  carens  visione  divinae  essentiae,  nondum  est 
Deo  praesens:  animae  autem  sanctorum  a  corporibus  separatae  sunt  Deo 
praesentes  ;  unde  subditur :  Audemus  autem,  et  voluntatem  habemus  bonam  pere¬ 
grinari  a  corpore,  et  praesentes  esse  ad  Deum;  unde  manifestum  est,  quod  animae 
sanctorum  separatae  a  corporibus  ambulant  per  speciem,  Dei  essentiam  videntes, 
in  quo  est  vera  beatitudo;  hoc  etiam  per  rationem  apparet;  nam  intellectus 
ad  suam  operationem  non  indiget  corpore  nisi  propter  phantasmata,  in  quibus 
veritatem  intelligibilem  contuetur,  ut  in  i.  dictum  est  (q.  84.  art.  J.).  Manife¬ 
stum  est  autem,  quod  divina  essentia  per  phantasmata  videri  non  potest,  ut 
in  1.  ostensum  est  (q.  12.  art.  2.);  unde  cum  in  visione  divinae  essentiae  per¬ 
fecta  hominis  beatitudo  consistat,  non  dependet  beatitudo  perfecta  hominis 
a  corpore ;  unde  sine  corpore  potest  anima  esse  beata. 

Sed  sciendum,  quod  ad  perfectionem  alicujus  rei  dupliciter  aliquid  pertinet. 
Uno  modo  ad  constituendam  essentiam  rei:  sicut  anima  requiritur  ad  perfe¬ 
ctionem  hominis.  Alio  modo  requiritur  ad  perfectionem  rei,  quod  pertinet  ad 
bene  esse  ejus:  sicut  pulchritudo  corporis,  vel  velocitas  ingenii  pertinet  ad 
perfectionem  hominis;  quamvis  ergo  corpus  primo  modo  ad  perfectionem 
beatitudinis  humanae  non  pertineat,  pertinet  tamen  secundo  modo  :  cum  enim 
operatio  dependeat  ex  natura  rei,  quanto  anima  perfectior  erit  in  sua  natura, 
tanto  perfectius  habebit  suam  propriam  operationem,  in  qua  felicitas  con¬ 
sistit.  Unde  August.  in  12.  super  Genes,  ad  lit.  (cap.  33.)  cum  quaesivisset: 
utrum  spiritibus  defunctorum  sine  corporibus  possit  summa  illa  beatitudo  prae¬ 
beri,  respondet,  quod  non  sic  possunt  videre  incommutabilem  substantiam, 
ut  sancti  angeli  vident,  sive  alia  latentiore  causa,  sive  ideo  quia  est  in  eis  na¬ 
turalis  quidam  appetitus  corpus  administrandi. 

Ad  primum  ergo  dicendum,  quod  beatitudo  est  perfectio  animae  ex  parte 
intellectus,  secundum  quem  anima  transcendit  corporis  organa,  non  autem 
secundum  quod  est  forma  naturalis  corporis;  et  ideo  illa  naturalis  perfectio 
manet,  secundum  quam  ei  beatitudo  debetur;  licet  non  maneat  illa  naturae 
perfectio,  secundum  quam  est  corporis  forma  [al.  secundum  corporis  formant]. 

Ad  secundum  dicendum,  quod  anima  aliter  se  habet  ad  esse,  quam  aliae 
partes :  nam  esse  totius  non  est  alicujus  suarum  partium ;  unde  vel  pars  omnino 
desinit  esse,  destructo  toto;  sicut  partes  animalis,  destructo  animali:  vel  si 
remanent,  habent  aliud  esse  in  actu ;  sicut  pars  lineae  habet  aliud  esse,  quam 
tota  linea:  sed  animae  humanae  remanet  esse  compositi  post  corporis  destru¬ 
ctionem:  et  hoc  ideo,  quia  idem  est  esse  formae,  et  materiae;  et  hoc  idem 
est  esse  compositi:  anima  autem  subsistit  in  suo  esse,  ut  in  1.  ostensum  est 
(q.  7/.  art.  2.),  unde  relinquitur  quod  post  separationem  a  corpore  perfectum 
esse  habeat;  unde  perfectam  operationem  habere  potest,  licet  non  habeat 
perfectum  naturam. 

Ad  tertium  dicendum,  quod  beatitudo  est  hominis  secundum  intellectum: 
et  ideo,  remanente  intellectu,  potest  inesse  ei  beatitudo :  sicut  dentes  Aethiopis 
possunt  esse  albi  etiam  post  evulsionem,  secundum  quos  Aethiops  dicitur 
albus. 

Ad  quartum  dicendum,  quod  dupliciter  aliquid  impeditur  ab  alio.  Uno 
modo  per  modum  contrarietatis ;  sicut  frigus  impedit  actionem  caloris:  et  tale 
impedimentum  operationis  repugnat  felicitati.  Alio  modo  per  modum  cujusdam 
defectus,  quia  scilicet  res  impedita  non  habet,  quidquid  ad  omnimodam  ejus 
perfectionem  requiritur:  et  tale  impedimentum  operationis  non  repugnat  fe- 

licitati,  sed  omnimodae  perfectioni  ipsius:  et  sic  separatio  animae  a  corpore 
dicitur  animam  retardare,  ne  tota  intentione  tendat  in  visionem  divinae  es¬ 
sentiae.  Appetit  enim  anima  sic  frui  Deo,  quod  etiam  ipsa  fruitio  derivetur 
ad  corpus  per  redundantiam,  sicut  est  possibile:  et  ideo  quamdiu  ipsa  fruitur 
Deo  sine  corpore,  appetitus  ejus  sic  quiescit  in  eo,  quod  tamen  adhuc  ad 
participationem  ejus  vellet  suum  corpus  pertingere. 

Ad  quintum  dicendum,  quod  desiderium  animae  separatae  totaliter  quie¬ 
scit  ex  parte  appetibilis  [al.  appetibili ],  quia  habet  id,  quod  suo  appetitui  suf¬ 
ficit:  sed  non  totaliter  quiescit  ex  parte  appetentis ;  quia  illud  bonum  non  pos¬ 
sidet  secundum  omnem  modum,  quo  possidere  vellet:  et  ideo,  corpore  re¬ 
sumpto,  beatitudo  crescit,  non  intensive,  sed  extensive. 

Ad  sextum  dicendum,  quod  id,  quod  ibidem  dicitur,  quod  spiritus  defun¬ 
ctorum  non  sic  vident  Deum,  sicut  Angeli,  non  est  intelligendum  secundum 
inaequalitatem  quantitatis:  quia  etiam  modo  aliquae  animae  beatorum  sunt 
assumptae  ad  superiores  ordines  Angelorum,  clarius  videntes  Deum,  quam 
inferiores  angeli :  sed  intelligitur  secundum  inaequalitatem  proportionis ;  quia 
angeli  etiam  infimi  habent  omnem  perfectionem  beatitudinis,  quam  sunt  ha¬ 
bituri;  non  autem  animae  separatae  sanctorum. 

ARTICULUS  VI.  50 

UTRUM  AD  BEATITUDINEM  REQUIRATUR  ALIQUA  PERFECTIO  CORPORIS. 

(Supr.  art.  5.  et  locis  ibi  inductis). 

Ad  sextum  sic  proceditur.  Videtur,  quod  perfectio  corporis  non  requi¬ 
ratur  ad  beatitudinem  hominis  perfectam :  perfectio  enim  corporis  est  quoddam 
corporale  bonum:  sed  supra  ostensum  est  (q.  2.),  quod  beatitudo  non  con¬ 
sistit  in  corporalibus  bonis;  ergo  ad  beatitudinem  hominis  non  requiritur  aliqua 
perfecta  dispositio  corporis. 

2.  Praeterea.  Beatitudo  hominis  consistit  in  visione  divinae  essentiae,  ut 
ostensum  est  (q.  7.  art.  8.):  sed  ad  hanc  operationem  nihil  exhibet  corpus,  ut 
dictum  est  (art.  praec.);  ergo  nulla  dispositio  corporis  requiritur  ad  beatitu¬ 
dinem. 

3.  Praeterea.  Quanto  intellectus  est  magis  abstractus  a  corpore,  tanto 
perfectius  intelligit:  sed  beatitudo  consistit  in  perfectissima  operatione  intel¬ 
lectus;  ergo  oportet  omnibus  modis  animam  esse  abstractam  a  corpore;  nullo 
ergo  modo  requiritur  aliqua  dispositio  corporis  ad  beatitudinem. 

Sed  contra.  Praemium  virtutis  est  beatitudo:  unde  dicitur  Joan.  13.. 
Beati  eritis,  si  feceritis  ea:  sed  sanctis  repromittitur  pro  praemio  non  solum  visio 
Dei,  et  delectatio,  sed  etiam  corporis  bona  dispositio :  dicitur  enim  Isa.  ult.: 
Videbitis ,  et  gaudebit  cor  vestrum,  et  ossa  vestra,  quasi  herba  germinabunt ;  ergo 
bona  dispositio  corporis  requiritur  ad  beatitudinem. 

Respondeo  dicendum,  quod  si  loquamur  de  beatitudine  hominis,  qualis 
in  hac  vita  potest  haberi,  manifestum  est,  quod  ad  eam  ex  necessitate  requi¬ 
ritur  bona  dispositio  corporis:  consistit  enim  haec  beatitudo,  secundum  Phi¬ 
losophum  (1.  Ethic.  cap.  7.  cir.  med.),  in  operatione  virtutis  perfectae.  Mani¬ 
festum  est  autem,  quod  per  invaletudinem  corporis  in  omni  operatione  virtutis 
homo  impediri  potest.  Sed  si  loquamur  de  beatitudine  perfecta,  sic  quidam 
posuerunt,  quod  non  requiritur  ad  beatitudinem  aliqua  corporis  dispositio : 

immo  requiritur  ad  eam,  ut  omnino  anima  sit  a  corpore  separata;  unde 
Aug.  12.  de  Civ.  Dei  (cap.  26.  in  prine.)  introducit  verba  Porphyrii  dicentis, 
quod  ad  hoc  quod  sit  beata  anima,  omne  corpus  fugiendum  est:  sed  hoc  est  in¬ 
conveniens:  cum  enim  naturale  sit  animae  corpori  uniri,  non  potest  esse,  quod 
perfectio  animae  naturalem  ejus  perfectionem  excludat.  Et  ideo  dicendum 
est,  quod  ad  beatitudinem  omnibus  modis  perfectam  requiritur  perfecta  dispo¬ 
sitio  corporis  et  antecedenter,  et  consequenter :  aniecedenter  quidem,  quia,  ut  Aug. 
dicit  12.  super  Gen.  ad  literam  (cap.  }$.) :  Si  tale  sit  corpus,  cujus  sit  difficilis, 
et  gravis  administratio,  sicut  caro,  quae  corrumpitur ,  et  aggravat  animam  aver¬ 
titur  mens  ab  illa  visione  summi  coeli;  unde  concludit,  quod  cum  hoc  corpus  jam 
non  erit  animale,  sed  spirituale,  tunc  angelis  adaequabitur,  et  erit  ei  ad  gloriata, 
quod  sarcinae  fuit:  consequenter  vero,  quia  ex  beatitudine  animae  fiet  redun¬ 
dantia  ad  corpus,  ut  et  ipsum  sua  perfectione  potiatur;  unde  August.  dicit  in 
epist.  56.  ad  Dioscorum:  Tam  potenti  natura  Detis  fecit  animam,  ut  ex  ejus  ple¬ 
nissima  beatitudine  redundet  in  inferiorem  naturam  incorruptionis  vigor. 

Ad  primum,  ergo  dicendum,  quod  in  corporali  bono  non  consistit  beati- 
tudo,  sicut  in  objecto  beatitudinis :  sed  corporale  bonum  potest  facere  ad  ali¬ 
quem  beatitudinis  decorem,  vel  perfectionem. 

Ad  secundum  dicendum,  quod  etsi  corpus  nihil  conferat  ad  illam  opera¬ 
tionem  intellectus,  qua  Dei  essentia  videtur,  tamen  posset  ab  hac  impedire: 
et  ideo  requiritur  perfectio  corporis,  ut  non  impediat  elevationem  mentis. 

Ad  tertium  dicendum,  quod  ad  perfectam  operationem  intellectus  requi¬ 
ritur  quidem  abstractio  ab  hoc  corruptibili  corpore,  quod  aggravat  animam : 
non  autem  a  spirituali  corpore;  quod  erit  totaliter  spiritui  subjectum.  De  quo 
in  tertia  parte  hujus  operis  dicetur.  (Et  dicturus  erat,  nisi  mors  praevenisset.  Vide 
supplement.  2.  et  seq.). 

ARTICULUS  VII.  3I 

UTRUM  AD  BEATITUDINEM  REQUIRANTUR  ALIQUA  EXTERIORA  BONA. 

(2-2.  q.  18.  art.  5.  ad  4.). 

Ad  septimum  sic  proceditur.  Videtur,  quod  ad  beatitudinem  requirantur 
etiam  exteriora  bona,  quod  enim  in  praemium  sanctis  promittitur,  ad  beati¬ 
tudinem  pertinet :  sed  sanctis  repromittuntur  exteriora  bona,  sicut  et  potus, 
divitiae,  et  regnum:  dicitur  enim  Luc.  22.:  Ut  edatis,  et  bibatis  super  mensam 
meam  in  regno  meo.  Et  Matth.  6.:  Thesaurigctte  vobis  thesaurum  in  coelo.  Et 
Matth.  25.:  Venite,  benedicti  Patris  mei,  possidete  regnum;  ergo  ad  beatitudinem 
requiruntur  exteriora  bona. 

2.  Praeterea.  Secundum  Boet,  in  3.  de  Consol.  (prosa  2),  beatitudo  est 
status  omnium  bonorum  aggregatione  perfectus:  sed  exteriora  sunt  aliqua 
hominis  bona,  licet  minima,  ut  August.  dicit  ( lib .  2.  de  Lib.  Arb.  cap.  i<p.  et 
1.  Retr.  cap.  <).) ;  ergo  ipsa  etiam  requiruntur  ad  beatitudinem. 

3.  Praeterea.  Dominus  Matth.  5.  dicit:  Merces  vestra  multa  est  in  coelis: 
sed  esse  in  coelis  significat  esse  in  loco;  ergo  saltem  locus  exterior  requi¬ 
ritur  ad  beatitudinem. 

Sed  contra  est,  quod  dicitur  in  Psal.  72. :  Quid  enim  mihi  est  in  coelo,  et  a 
te  quid  volui  super  terram  ?  quasi  dicat :  Nihil  volo,  nisi  hoc,  quod  sequitur : 
Milii  adhaerere  Deo  bonum  est;  ergo  nihil  aliud  extra  Deum  ad  beatitudinem 
requiritur. 

Respondeo  dicendum,  quod  ad  beatitudinem  imperfectam,  qualis  in  hac 
Tita  potest  haberi,  requiruntur  exteriora  bona,  non  quasi  de  essentia  beatitu- 
dinis  existentia,  sed  quasi  instrumentaliter  deservientia  beatitudini,  quae  con¬ 
sistit  in  operatione  virtutis,  ut  dicitur  in  i.  Ethic.  (cap.  7.  a  med.).  Indiget 
enim  homo  in  hac  vita  necessariis  corporis  tam  ad  operationem  virtutis 
contemplativae,  quam  etiam  ad  operationem  virtutis  activae  ad  quam  etiam 
plura  alia  requiruntur,  quibus  exerceat  opera  activae  virtutis. 

Sed  ad  beatitudinem  perfectam,  quae  in  visione  Dei  consistit,  nullo  modo 
hujusmodi  bona  requiruntur.  Cujus  ratio  est,  quia  omnia  hujusmodi  bona 
exteriora  vel  requiruntur  ad  sustentationem  animalis  corporis,  vel  requiruntur 
ad  aliquas  operationes,  quas  per  animale  corpus  exercemus,  quae  humanae 
vitae  conveniunt:  illa  autem  perfecta  beatitudo,  quae  in  visione  Dei  consistit, 
vel  erit  in  anima  sine  corpore,  vel  erit  in  anima  corpori  juncta,  non  jam  ani¬ 
mali,  sed  spirituali ;  et  ideo  nullo  modo  hujusmodi  exteriora  bona  requiruntur 
ad  illam  beatitudinem,  cum  ordinentur  ad  vitam  animalem.  Et  quia  in  hac  vita 
magis  accedit  ad  similitudinem  illius  perfectae  beatitudinis  felicitas  contem¬ 
plativa,  quam  activa,  utpote  etiam  Deo  similior,  ut  ex  dictis  patet  (q.  q.art.  j.)  ; 
ideo  minus  indiget  hujusmodi  bonis  corporis,  ut  dicitur  in  10.  Ethic.  (cap.  S.). 

Ad  primum  ergo  dicendum,  quod  omnes  illae  corporales  promissiones, 
quae  in  Sacra  Scriptura  continentur,  sunt  metaphorice  intelligendae ;  secun¬ 
dum  quod  in  Scripturis  solent  spiritualia  per  corporalia  designari,  ut  ex  his, 
quae  novimus,  ad  desiderandum  incognita  consurgamus;  sicut  Greg.  dicit  in 
quadam  hom.  (scilicet  11.  in  Evang.  in  prine.)  :  sicut  per  cibum  et  potum  intelli- 
gitur  delectatio  beatitudinis,  per  divitias  sufficientia,  qua  homini  sufficiet  Deus; 
per  regnum  exaltatio  hominis  usque  ad  conjunctionem  cum  Deo. 

Ad  secundum  dicendum,  quod  bona  ista  deservientia  animali  vitae  non 
•competunt  vitae  spirituali,  in  qua  beatitudo  perfecta  consistit :  et  tamen  erit 
in  illa  beatitudine  omnium  bonorum  congregatio :  quia  quidquid  bonum  in¬ 
venitur  in  istis,  totum  habebitur  in  summo  fonte  bonorum. 

Ad  tertium  dicendum,  quod,  secundum  Augustin.  in  lib.  1.  de  Serm. 
Dom.  in  monte  (cap.  7.  a  med.),  merces  sanctorum  non  dicitur  esse  in  cor¬ 
poreis  coelis;  sed  per  coelos  intelligitur  altitudo  spiritualium  bonorum.  Nihi¬ 
lominus  tamen  locus  corporeus,  scilicet  coelum  empyreum,  aderit  beatis, 
non  propter  necessitatem  beatitudinis,  sed  secundum  quamdam  congruen- 
.tiam,  et  decorem. 


ARTICULUS  VIII.  32 

UTRUM  AD  BEATITUDINEM  REQUIRATUR  SOCIETAS  AMICORUM. 

Ad  octavum  sic  proceditur.  Videtur,  quod  amici  sint  necessarii  ad  bea¬ 
titudinem.  Futura  enim  beatitudo  in  Scripturis  frequenter  nomine  gloriae 
designatur:  sed  gloria  consistit  in  hoc,  quod  bonum  hominis  ad  notitiam 
multorum  deducitur ;  ergo  ad  beatitudinem  requiritur  societas  amicorum. 

2.  Praeterea.  Boetius  dicit  (nec  apud  illum  occurrit,  sed  hab,  Senec.  epist.  6. 
cir.  med.)  quod  nullius  boni  sine  consortio  jucunda  est  possessio :  sed  ad  beatitu¬ 
dinem  requiritur  delectatio;  ergo  etiam  requiritur  societas  amicorum. 

3.  Praeterea.  Charitas  in  beatitudine  perficitur:  sed  charitas  extendit  se 
ad  dilectionem  Dei,  et  proximi;  ergo  videtur,  quod  ad  beatitudinem  requi 
aratur  societas  amicorum. 

Sed  contra  est,  quod  dicitur  Sap.  7.:  Venerunt  mihi  omnia  bona  pariter 
cum  illa ,  scilicet  cum  divina  sapientia,  quae  consistit  in  contemplatione  Dei: 
et  sic  ad  beatitudinem  nihil  aliud  requiritur. 

Respondeo  dicendum,  quod  si  loquamur  de  felicitate  praesentis  vitae,  sicut 
Philosophus  dicit  in  9.  Ethic.  (cap.  9.  et  11.),  felix  indiget  amicis,  non  quidem 
propter  utilitatem,  cum  sit  sibi  sufficiens;  nec  propter  delectationem,  quia 
habet  in  seipso  delectationem  perfectam  in  operatione  virtutis;  sed  propter 
bonam  operationem,  ut  scilicet  eis  benefaciat,  et  ut  eos  inspiciens  benefacere 
delectetur,  et  ut  ab  eis  in  benefaciendo  juvetur.  Indiget  enim  homo  ad  bene 
operandum  auxilio  amicorum,  tam  in  operibus  vitae  activae,  quam  in  ope¬ 
ribus  vitae  contemplativae. 

Sed  si  loquamur  de  perfecta  beatitudine,  quae  erit  in  patria,  non  requiri¬ 
tur  societas  amicorum  de  necessitate  ad  beatitudinem;  quia  homo  habet  to 
tam  plenitudinem  suae  perfectionis  in  Deo  :  sed  ad  bene  esse  beatitudinis  facit 
societas  amicorum;  unde  August.  dicit  8.  super  Gen.  ad  lit.  (cap.  25.  post 
med.),  quod  creatura  spiritualis  ad  hoc  quod  sit  beata,  nonnisi  intrinsecus  adju¬ 
vatur  aeternitate,  veritate,  charitate  creatoris:  extrinsecus  vero  si  adjuvari 
dicenda  est,  fortasse  hoc  solo  adjuvatur,  quod  se  invicem  vident,  et  de  sua 
societate  gaudent. 

Ad  primum  ergo  dicendum,  quod  gloria,  quae  est  essentialis  beatitudini 
est,  quam  habet  homo  non  apud  hominem,  sed  apud  Deum. 

Ad  secundum  dicendum,  quod  verbum  illud  intelligitur,  quando  in  ea 
bono,  quod  habetur,  non  est  plena  sufficientia:  quod  in  proposito  dici  non 
potest:  quia  omnis  boni  sufficientiam  habet  homo  in  Deo. 

Ad  tertium  dicendum,  quod  perfectio  charitatis  est  essentialis  beatitu 
dini  quantum  ad  dilectionem  Dei,  non  quantum  ad  dilectionem  proximi:  unde 
si  esset  una  sola  anima  fruens  Deo,  beata  esset  non  habens  proximum,  quem 
diligeret:  sed,  supposito  proximo,  sequitur  dilectio  ejus  ex  perfecta  dilectione 
Dei:  unde  quasi  concomitanter  se  habet  amicitia  ad  perfectam  beatitudinem» 


QUAESTIO  V. 

DE  ADEPTIONE  BEATITUDINIS,  IN  OCTO  ARTICULOS  DIVISA* 

Deinde  considerandum  est  de  ipsa  adeptione  beatitudinis. 

Et  circa  hoc  quaeruntur  octo. 

Primo.  Utrum  homo  possit  consequi  beatitudinem. 

Secundo.  Utrum  unus  homo  possit  esse  alio  beatior. 

Tertio.  Utrum  aliquis  possit  esse  in  hac  vita  beatus. 

Quarto.  Utrum  beatitudo  habita  possit  amitti. 

Quinto.  Utrum  homo  per  sua  naturalia  possit  acquirere  beatitudinem. 
Sexto.  Utrum  homo  consequatur  beatitudinem  per  actionem  alicujus  su¬ 
perioris  creaturae. 

Septimo.  Utrum  requirantur  opera  hominis  aliqua  ad  hoc,  quod  horna- 
beatitudinem  consequatur  a  Deo. 

Octavo.  Utrum  omnis  homo  appetat  beatitudinem. 

ARTICULUS  I.  35 

UTRUM  HOMO  POSSIT  CONSEQUI  BEATITUDINEM. 

Ad  primum  sic  proceditur.  Videtur,  quod  homo  beatitudinem  adipisci  non 
possit:  sicut  enim  natura  rationalis  est  supra  sensibilem,  ita  natura  intelle¬ 
ctualis  est  supra  rationalem,  ut  patet  per  Dionys.  in  lib.  de  Div.  Nomin.  in 
multis  locis  (cap.  4.  3.  6.  7.  et  8.):  sed  bruta  animalia,  quae  habent  naturam 
sensibilem  tantum,  non  possunt  pervenire  ad  finem  rationalis  naturae;  ergo 
nec  homo,  qui  est  rationalis  naturae,  potest  pervenire  ad  finem  intellectualis 
naturae,  qui  est  beatitudo. 

2.  Praeterea.  Beatitudo  vera  consistit  in  visione  Dei,  quae  est  veritas 
pura:  sed  homini  est  connaturale,  ut  veritatem  intueatur  in  rebus  materia¬ 
libus:  unde  species  intelligibiles  in  phantasmatibus  intelligit,  ut  dicitur  in  3.  de 
Anim.  (tex.  39-);  ergo  non  potest  ad  beatitudinem  pervenire. 

3.  Praeterea.  Beatitudo  consistit  in  adeptione  summi  boni:  sed  aliquis  non 
potest  pervenire  ad  summum,  nisi  transcendat  media :  cum  igitur  inter  Deum, . 
et  naturam  humanam  media  sit  natura  angelica,  quam  homo  transcendere 
non  potest,  videtur,  quod  non  possit  beatitudinem  adipisci. 

Sed  contra  est,  quod  dicitur  in  Ps.  93.:  Beatus  homo,  quem  tu  erudieris 
Domine. 

Respondeo  dicendum,  quod  beatitudo  nominat  adeptionem  perfecti  boni: 
quicumque  ergo  est  capax  perfecti  boni,  potest  ad  beatitudinem  pervenire; 
quod  autem  homo  boni  perfecti  sit  capax,  ex  hoc  apparet,  quod  ejus  intelle¬ 
ctus  potest  comprehendere  universale,  et  perfectum  bonum,  et  ejus  voluntas 
appetere  illud,  et  ideo  homo  potest  beatitudinem  adipisci.  Apparet  etiam 
idem  ex  hoc,  quod  homo  est  capax  visionis  divinae  essentiae,  sicut  in  primo 
habitum  est  (q.  12.  art.  1.):  in  qua  quidem  visione  perfectam  hominis  beatitu¬ 
dinem  consistere  diximus. 

Ad  primum  ergo  dicendum,  quod  aliter  excedit  natura  rationalis  sensiti¬ 
vam,  et  aliter  intellectualis  rationalem :  natura  enim  rationalis  excedit  sensi¬ 
tivam  quantum  ad  cognitionis  objectum;  quia  sensus  nullo  modo  potest 
cognoscere  universale,  cujus  ratio  est  cognoscitiva :  sed  intellectualis  natura 
excedit  rationalem  quantum  ad  modum  cognoscendi  intelligibilem  veritatem: 
nam  intellectualis  natura  statim  apprehendit  veritatem,  ad  quam  rationalis 
natura  per  inquisitionem  rationis  pertingit,  ut  patet  ex  his,  quae  in  primo 
dicta  sunt  (q.  79.  art.  8.)  :  et  ideo  ad  id,  quod  intellectus  apprehendit,  ratio 
per  quemdam  motum  pertingit;  unde  rationalis  natura  consequi  potest  bea¬ 
titudinem,  quae  est  perfectio  intellectualis  naturae:  tamen  alio  modo,  quam 
angeli:  nam  angeli  consecuti  sunt  eam  statim  post  principium  suae  condi¬ 
tionis:  homines  autem  per  tempus  ad  ipsam  perveniunt:  sed  natura  sensitiva 
ad  hunc  finem  nullo  modo  pertingere  potest. 

Ad  secundum  dicendum,  quod  homini  secundum  statum  praesentis  vitae 
est  connaturalis  modus  cognoscendi  veritatem  intelligibilem  per  phantasmata: 
sed  post  hujus  vitae  statum  habet  alium  modum  connaturalem,  ut  in  primo 
dictum  est  (q.  84.  art.  7.  et  q.  89.  art.  1.). 

Ad  tertium  dicendum,  quod  homo  non  potest  transcendere  angelos 
gradu  naturae,  ut  scilicet  naturaliter  sit  eis  superior:  potest  tamen  eos  tran- 

scendere  per  operationem  intellectus,  dum  intelligit  aliquid  super  angelos 
esse,  quod  homines  beatificat ;  quod  cum  perfecte  consequetur,  perfecte 
:  beatus  erit. 

ARTICULUS  II.  34 

UTRUM  UNUS  HOMO  POSSIT  ESSE  BEATIOR  ALTERO. 

(4.  Dist.  49.  q.  1.  art.  4.  q.  2.). 

Ad  secundum  sic  proceditur.  Videtur,  quod  unus  homo  alio  non  possit 
•esse  beatior:  beatitudo  enim  est  praemium  virtutis,  ut  Philosophus  dicit  in 

1.  Ethic.  (cap.  9.):  sed  pro  operibus  virtutum  omnibus  aequalis  merces  red¬ 
ditur.  Dicitur  enim  Matth.  20.  quod  omnes,  qui  operati  sunt  in  vinea,  acce¬ 
perunt  singulos  denarios:  quia,  ut  dicit  Gregor,  (hoin.  19.  in  Evang.  ante  med.), 
.aequalem  aeternae  vitae  retributionem  sortiti  sunt;  ergo  unus  non  erit  bea¬ 
tior  alio. 

2.  Praeterea.  Beatitudo  est  summum  bonum ;  sed  summo  non  potest  esse 
.aliquid  majus;  ergo  beatitudine  unius  hominis  non  potest  esse  alio  major 
beatitudo. 

3.  Praeterea.  Beatitudo,  cum  sit  perfectum,  et  sufficiens  bonum,  deside¬ 
rium  hominis  quietat:  sed  non  quietatur  desiderium,  si  aliquod  bonum  deest, 
quod  suppleri  possit ;  si  autem  nihil  deest,  quod  suppleri  possit,  non  poterit 
•esse  aliquid  aliud  majus  bonum;  ergo  vel  homo  non  est  beatus,  vel  si  est 
beatus,  non  potest  alia  major  beatitudo  esse. 

Sed  contra  est,  quod  dicitur  Joan.  14. :  In  domo  Patris  mei  mansiones  multae 
sunt,  per  quas,  ut  Augustinus  dicit  (lib.  de  S.  Virginii,  cap.  26.  in  Hn.  et  tract.  69. 
in  Joan.  circ.  med.),  diversae  meritorum  dignitates  intelliguntur  invita  aeterna: 
dignitas  autem  vitae  aeternae,  quae  pro  merito  datur,  est  ipsa  beatitudo;  ergo 
sunt  diversi  gradus  beatitudinis,  et  non  omnium  est  aequalis  beatitudo. 

Respondeo  dicendum,  quod,  sicut  supra  dictum  est  (q.  1.  art.  8.  et  q.  2. 
art.  9 .),  in  ratione  beatitudinis  duo  includuntur;  scilicet  ipse  finis  ultimus,  qui  est 
summum  bonum,  et  adeptio,  vel  fruitio  ipsius  boni:  quantum  igitur  ad  ipsum 
bonum,  quod  est  beatitudinis  objectum,  et  causa,  non  potest  esse  una  beati- 
'tudo  alia  major :  quia  non  est  nisi  unum  summum  bonum,  scilicet  Deus,  cujus 
fruitione  homines  sunt  beati.  Sed  quantum  ad  adeptionem  hujusmodi  boni, 
vel  fruitionem,  potest  aliquis  alio  esse  beatior :  quia  quanto  magis  hoc  bono 
fruitur,  tanto  beatior  est.  Contingit  autem,  aliquem  perfectius  frui  Deo,  quam 
alium,  ex  eo  quod  est  melius  dispositus,  vel  ordinatus  ad  ejus  fruitionem :  et 
secundum  hoc  potest  aliquis  alio  beatior  esse. 

Ad  primum  ergo  dicendum,  quod  unitas  denarii  significat  unitatem  bea¬ 
titudinis  ex  parte  objecti:  sed  diversitas  mansionum  significat  diversitatem 
beatitudinis  secundum  diversum  gradum  fruitionis. 

Ad  secundum  dicendum,  quod  beatitudo  dicitur  esse  summum  bonum 
inquantum  est  summi  boni  perfecta  possessio,  sive  fruitio. 

Ad  tertium  dicendum,  quod  nulli  beato  deest  aliquod  bonum  deside¬ 
randum,  cum  habeat  ipsum  bonum  infinitum,  quod  est  bonum  omnis  boni,  ut 
August.  dicit  (ep.  96.  part.  ant.  med.  et  19.  de  Trin.  cap.  9.)  :  sed  dicitur  aliquis 
.alio  beatior  ex  diversa  ejusdem  boni  participatione:  additio  autem  aliorum 
bonorum  non  auget  beatitudinem ;  unde  Aug.  dicit  in  5.  Conf.  (cap.  4.  cir. 
frinc.) :  Qui  te,  et  illa  novit ,  non  propter  illa  beatior,  sed  propter  te  solum  beatus. 

ARTICULUS  III.  35 

UTRUM  ALIQUIS  IN  HAC  VITA  POSSIT  ESSE  BEATUS. 

(Infr.  art.  7.  corp.  et  q.  62.  art.  1.  corp.  et  5.  Dist.  27.  q.  2.  art.  2.  corp. 
et  4.  Dist.  42.  q.  1.  art.  2.  q.  2.  ad  7. 
et  Veri.  q.  14.  art.  2.  corp.  et  1.  Eihic.  lect.  16.  fin.). 

Ad  tertium  sic  proceditur.  Videtur,  quod  beatitudo  possit  in  hac  vita 
liaberi:  dicitur  enim  in  Ps.  118. :  Beati  immaculati  in  via,  qui  ambulant  in  lege 
Domini:  hoc  autem  in  hac  vita  contingit;  ergo  aliquis  in  hac  vita  potest 
esse  beatus. 

2.  Praeterea.  Imperfecta  participatio  summi  boni  non  adimit  rationem 
beatitudinis ;  alioquin  unus  non  esset  beatior  alio:  sed  in  hac  vita  homines 
possunt  participare  summum  bonum  cognoscendo,  et  amando  Deum,  licet 
imperfecte;  ergo  homo  in  hac  vita  potest  esse  beatus. 

3.  Praeterea.  Quod  ab  omnibus  dicitur,  non  potest  totaliter  falsum  esse: 
videtur  enim  naturale,  quod  in  pluribus  est:  natura  autem  non  totaliter  de¬ 
ficit:  sed  plures  ponunt  beatitudinem  in  hac  vita,  ut  patet  per  illud  Ps.  143.: 
Beatum  dixerunt  populum,  cui  haec  sunt,  scilicet  praesentis  vitae  bona;  ergo 
aliquis  in  hac  vita  potest  esse  beatus. 

Sed  contra  est,  quod  dicitur  Job  14.:  Homo  natus  de  muliere,  brevi  vivens 
tempore,  repletur  multis  miseriis:  sed  beatitudo  excludit  miseriam;  ergo  homo 
in  hac  vita  non  potest  esse  beatus. 

Respondeo  dicendum,  quod  aliqualis  beatitudinis  participatio  in  hac  vita 
haberi  potest:  perfecta  autem,  et  vera  beatitudo  non  potest  haberi  in  hac 
vita.  Et  hoc  quidem  considerari  potest  dupliciter.  Primo  quidem  ex  ipsa  com¬ 
muni  beatitudinis  ratione:  nam  beatitudo,  cum  sit  perfectum,  et  sufficiens 
bonum,  omne  malum  excludit,  et  omne  desiderium  implet:  in  hac  autem 
vita  non  potest  omne  malum  excludi:  multis  enim  malis  praesens  vita  sub¬ 
jacet,  quae  vitari  non  possunt,  et  ignorantiae  ex  parte  intellectus,  et  inor¬ 
dinatae  affectioni  ex  parte  appetitus,  et  multiplicibus  poenalitatibus  ex  parte 
corporis,  ut  Augustinus  diligenter  prosequitur  19.  de  Civit.  Dei  (cap.  7.  6.  7. 
et  8.).  Similiter  etiam  boni  desiderium  in  hac  vita  satiari  non  potest:  natu¬ 
raliter  enim  homo  desiderat  permanendam  ejus  boni,  quod  habet:  bona  autem 
praesentis  vitae  transitoria  sunt;  cum  et  ipsa  vita  transeat,  quam  naturaliter 
desideramus,  et  eam  perpetuo  permanere  vellemus;  quia  naturaliter  homo 
refugit  mortem:  unde  impossibile  est,  quod  in  hac  vita  vera  beatitudo  ha¬ 
beatur.  Secundo,  si  consideretur  id,  in  quo  specialiter  beatitudo  consistit,  sci¬ 
licet  visio  divinae  essentiae,  quae  non  potest  homini  provenire  in  hac  vita, 
ut  in  1.  ostensum  est  (q.  12.  art.  11.).  Ex  quibus  manifeste  apparet,  quod  non 
potest  aliquis  in  hac  vita  veram,  et  perfectam  beatitudinem  adipisci. 

Ad  primum  ergo  dicendum,  quod  beati  dicuntur  aliqui  in  hac  vita,  vel 
propter  spem  beatitudinis  adipiscendae  in  futura  vita,  secundum  illud  Rom.  8.: 
Spe  salvi  facti  sumus;  vel  propter  aliquam  participationem  beatitudinis  se¬ 
cundum  aliqualem  summi  boni  fruitionem. 

Ad  secundum  dicendum,  quod  participatio  beatitudinis  potest  esse  im¬ 
perfecta  dupliciter.  Uno  modo  ex  parte  ipsius  objecti  beatitudinis;  quod  quidem 
secundum  sui  essentiam  non  videtur:  et  talis  imperfectio  tollit  rationem  verae 

beatitudinis.  Alio  modo  potest  esse  imperfecta  ex  parte  ipsius  participantis' 
qui  quidem  ad  ipsum  objectum  beatitudinis  secundum  seipsum  attingit,  sci¬ 
licet  Deum,  sed  imperfecte  per  respectum  ad  modum,  quo  Deus  seipso 
fruitur:  et  talis  imperfectio  non  tollit  veram  rationem  beatitudinis:  quia,  cum 
beatitudo  sit  operatio  quaedam,  ut  supra  dictum  est  (q.  3.  art.  2.),  vera  ratio 
beatitudinis  consideratur  ex  objecto,  quod  dat  speciem  actui,  non  autem  ex 
subjecto. 

Ad  tertium  dicendum,  quod  homines  reputant  in  hac  vita  esse  aliquam 
beatitudinem,  propter  aliquam  similitudinem  verae  beatitudinis :  et  sic  non. 
ex  toto  in  sua  aestimatione  deficiunt. 

ARTICULUS  IV. 

UTRUM  BEATITUDO  HABITA  POSSIT  AMITTI.  36 

(Part.  1.  q.  64.  art.  2.  corp.  it  1.  Dist.  8.  q.  3.  art.  2.  corp.  fin. 
et  lib.  3.  Contr.  g.  cap.  61.  et  62. 
et  opusc.  2.  corp.  169.  et  in  Joan.  10.  lect.  3.). 

Ad  quartum  sic  proceditur.  Videtur,  quod  beatitudo  possit  amitti :  beati 
tudo  enim  est  perfectio  quaedam :  sed  omnis  perfectio  inest  perfectibili  se 
eundum  modum  ipsius :  cum  igitur  homo  secundum  naturam  suam  sit  mu¬ 
tabilis,  videtur,  quod  beatitudo  ab  homine  mutabiliter  participetur :  et  ita 
videtur,  quod  homo  beatitudinem  possit  amittere. 

2.  Praeterea.  Beatitudo  consistit  in  actione  intellectus,  qui  subjacet  vo¬ 
luntati:  sed  voluntas  se  habet  ad  opposita;  ergo  videtur,  quod  possit  desistere 
ab  operatione,  qua  homo  beatificatur:  et  ita  homo  desinet  esse  beatus. 

3.  Praeterea.  Principio  respondet  finis:  sed  beatitudo  hominis  habet 
principium;  quia  homo  non  semper  fuit  beatus;  ergo  videtur,  quod  habeat 
finem. 

Sed  contra  est,  quod  dicitur  Matth.  25.  de  Justis,  quod  ibunt  in  vitam  aeter¬ 
nam;  quae,  ut  dictum  est  (art.  2.  huj.  q.),  est  beatitudo  sanctorum:  quod  autem 
est  aeternum,  non  deficit;  ergo  beatitudo  non  potest  amitti. 

Respondeo  dicendum,  quod  si  loquamur  de  beatitudine  imperfecta,  qualis 
in  hac  vita  potest  haberi,  sic  potest  amitti :  et  hoc  patet  in  felicitate  contem 
plativa,  quae  amittitur,  vel  per  oblivionem,  puta  cum  corrumpitur  scientia  ex 
aliqua  aegritudine,  vel  per  aliquas  occupationes,  quibus  totaliter  abstrahitur 
aliquis  a  contemplatione.  Patet  etiam  idem  in  felicitate  activa :  voluntas  enim 
hominis  transmutari  potest,  ut  videlicet  degeneret  a  virtute,  in  cujus  actu 
principaliter  consistit  felicitas:  si  autem  virtus  remanet  integra,  exteriores 
transmutationes  possunt  quidem  beatitudinem  talem  perturbare,  inquantum 
impediunt  multas  operationes  virtutum;  non  tamen  possunt  eam  totaliter  au¬ 
ferre;  quia  adhuc  remanet  operatio  virtutis,  dum  ipsas  adversitates  homo  lau¬ 
dabiliter  sustinet.  Et  quia  beatitudo  hujus  vitae  amitti  potest,  quod  videtur 
esse  contra  rationem  beatitudinis,  ideo  Philos.  dicit  in  1.  Ethic.  (cap.  10.  in 
fin.)  aliquos  esse  in  hac  vita  beatos,  non  simpliciter,  sed  sicut  homines,  quo¬ 
rum  natura  mutationi  subjecta  est.  Si  vero  loquamur  de  beatitudine  perfecta, 
quae  expectatur  post  hanc  vitam,  sciendum  est,  quod  Origenes  posuit  (lib.  1. 

eriarch.  cap.  3.)  quorumdam  Platonicorum  errorem  sequens,  quod  post  ul¬ 
timam  beatitudinem  homo  potest  fieri  miser:  sed  hoc  manifeste  apparet  esse 

falsum  dupliciter.  Primo  quidem  ex  ipsa  communi  ratione  beatitudinis :  cum 
enim  ipsa  beatitudo  sit  perfectum  bonum,  et  sufficiens,  oportet,  quod  desiderium 
hominis  quietet,  et  omne  malum  excludat:  naturaliter  autem  homo  desiderat 
■retinere  bonum,  quod  habet  et  quod  ejus  retinendi  securitatem  obtineat:  alio- 
quin  necesse  est,  quod  timore  amittendi,  vel  dolore  de  certitudine  amissionis 
affligatur:  requiritur  igitur  ad  veram  beatitudinem,  quod  homo  certam  habeat 
opinionem,  bonum,  quod  habet,  numquam  se  amissurum:  quae  quidem  opinio 
si  vera  sit,  consequens  est,  quod  beatitudinem  numquam  amittet:  si  autem 
falsa  sit,  hoc  ipsum  est  quoddam  malum,  falsam  opinionem  habere:  nam 
falsum  est  malum  intellectus,  sicut  verum  est  bonum  ipsius,  ut  dicitur  in 
6.  Ethic.  (cap.  2.);  non  igitur  jam  vere  erit  beatus,  si  aliquod  malum  ei  inest. 
Secundo  idem  apparet,  si  consideretur  ratio  beatitudinis  in  speciali,  ostensum 
est  enim  supra  (q.  3.  art.  8.),  quod  perfecta  beatitudo  hominis  in  visione  di¬ 
vinae  essentiae  consistit.  Est  autem  impossibile,  quod  aliquis  videns  divinam 
essentiam  velit  eam  non  videre:  quia  omne  bonum  habitum,  quo  aliquis  ca¬ 
rere  vult,  aut  est  insufficiens;  et  quaeritur  aliquid  sufficientius  loco  ejus:  aut 
habet  aliquod  incommodum  annexum,  propter  quod  in  fastidium  venit.  Visio 
autem  divinae  essentiae  replet  animam  omnibus  bonis,  cum  conjungat  fonti 
totius  bonitatis.  Unde  dicitur  in  Ps.  16.:  Satiabor,  cum  apparuerit  gloria  tua.  Et 
Sap.  7.  dicitur:  Venerunt  mihi  omnia  bona  pariter  cum  illa,  scilicet  cum  con¬ 
templatione  sapientiae:  similiter  etiam  non  habet  aliquod  incommodum  ad¬ 
junctum:  quia  de  contemplatione  Sapientiae  dicitur  Sapient.  8.:  Non  habet 
amaritudinem  conversatio  illius,  nec  taedium  convictus  ejus ;  sic  ergo  patet,  quod 
propria  voluntate  beatus  non  potest  beatitudinem  deserere:  similiter  etiam 
non  potest  eam  perdere,  Deo  subtrahente:  quia  cum  subtractio  beatitudinis 
sit  quaedam  poena,  non  potest  talis  subtractio  a  Deo  justo  judice  provenire 
nisi  pro  aliqua  culpa;  in  quam  cadere  non  potest,  qui  Dei  essentiam  videt; 
■cum  ad  hanc  visionem  ex  necessitate  sequatur  rectitudo  voluntatis,  ut  supra 
ostensum  est  (q.  4.  art.  4.):  similiter  etiam  nec  aliquod  aliud  agens  potest 
eam  subtrahere:  quia  mens  Deo  conjuncta  super  omnia  alia  elevatur.  Et  sic 
ab  hujusmodi  conjunctione  nullum  aliud  agens  potest  ipsam  excludere,  unde 
inconveniens  videtur,  quod  per  quasdam  alterationes  temporum  transeat  homo 
de  beatitudine  ad  miseriam,  et  e  converso:  quia  hujusmodi  temporales  alte¬ 
rationes  esse  non  possunt,  nisi  circa  ea,  quae  subjacent  tempori,  et  motui. 

Ad  primum  ergo  dicendum,  quod  beatitudo  est  perfectio  consummata, 
quae  omnem  defectum  excludit  a  beato :  et  ideo  absque  mutabilitate  advenit 
eam  habenti,  faciente  hoc  virtute  divina,  quae  hominem  sublevat  in  partici¬ 
pationem  aeternitatis  transcendentis  omnem  mutationem. 

Ad  secundum  dicendum,  quod  voluntas  ad  opposita  se  habet  in  his, 
quae  ad  finem  ordinantur:  sed  ad  ultimum  finem  naturali  necessitate  ordi¬ 
natur:  quod  patet  ex  hoc,  quod  homo  non  potest  non  velle  esse  beatus. 

Ad  tertium  dicendum,  quod  beatitudo  habet  principium  ex  conditione 
participantis;  sed  caret  fine  propter  conditionem  boni,  cujus  participatio 
facit  beatum;  unde  ab  alio  est  initium  beatitudinis,  et  ab  alio  est,  quod 
«caret  fine. 

ARTICULUS  V.  37 

UTRUM  HOMO  PER  SUA  NATURALIA  POSSIT  ACQUIRERE 
BEATITUDINEM. 

(Infr.  q.  62.  art.  1.  et  3.  et  Part.  1.  q.  12.  art.  4.  et  q.  <44.  art.  1. 
et  4.  Dist.  49.  q.  2.  art.  6.  et  lib.  3.  Contr.  g.  cap.  p.  147.  137. 
et  139.  et  Rom.  z.  lect.  9.  fin.). 

Ad  quintum  sic  proceditur.  Videtur,  quod  homo  per  sua  naturalia  possit 
beatitudinem  consequi:  natura  enim  non  deficit  in  necessariis:  sed  nihil  est 
homini  tam  necessarium,  quam  id,  per  quod  finem  ultimum  consequitur; 
ergo  hoc  naturae  humanae  non  deest;  potest  igitur  homo  per  sua  naturalia 
beatitudinem  consequi. 

2.  Praeterea.  Homo,  cum  sit  nobilior  irrationalibus  creaturis,  videtur 
esse  sufficientior :  sed  irrationales  creaturae  per  sua  naturalia  possunt  consequi 
suos  fines;  ergo  multo  magis  homo  per  sua  naturalia  potest  beatitudinem 
consequi. 

3.  Praeterea.  Beatitudo  est  operatio  perfecta,  secundum  Philosophum 
(lib.  1.  Ethic.  cap.  7.):  ejusdem  autem  est  incipere  rem,  et  perficere  ipsam  ; 
cum  igitur  operatio  imperfecta,  quae  est  quasi  principium  in  operationibus 
humanis,  subdatur  naturali  hominis  potestati,  qua  suorum  actuum  est  do¬ 
minus,  videtur,  quod  per  naturalem  potentiam  possit  pertingere  ad  opera¬ 
tionem  perfectam,  quae  est  beatitudo. 

Sed  contra.  Homo  est  principium  naturaliter  actuum  suorum  per  intel¬ 
lectum,  et  voluntatem:  sed  ultima  beatitudo  sanctis  praeparata  excedit  intel¬ 
lectum,  et  voluntatem.  Dicit  enim  Apost.  1.  ad  Cor.  2.  :  Oculus  non  vidit,  et' 
auris  non  audivit,  et  in  cor  hominis  non  ascendit,  quae  praeparavit  Deus  diligen¬ 
tibus  se;  ergo  homo  per  sua  naturalia  non  potest  beatitudinem  consequi. 

Respondeo  dicendum,  quod  beatitudo  imperfecta,  quae  in  hac  vita  haberi 
potest,  potest  ab  homine  acquiri  per  sua  naturalia,  eo  modo,  quo  et  virtus, 
in  cujus  operatione  consistit:  de  quo  infra  dicetur  (q.  63.).  Sed  beatitudo 
hominis  perfecta,  sicut  supra  dictum  est  (q.  3.  art.  8.),  consistit  in  visione 
divinae  essentiae.  Videre  autem  Deum  per  essentiam  est  supra  naturam  non 
iolum  hominis,  sed  etiam  omnis  creaturae,  ut  in  1.  ostensum  est  (q.  12.  art.  4.): 
naturalis  enim  cognitio  cujuslibet  creaturae  est  secundum  modum  substantiae 
ejus:  sicut  de  intelligentia  dicitur  in  lib.  de  Causis  (propos.  8.),  quod  cognoscit 
ea,  quae  sunt  supra  se,  ec  ea,  quae  sunt  infra  se,  secundum  modum  substan¬ 
tiae  suae.  Omnis  autem  cognitio,  quae  est  secundum  modum  substantiae 
creatae,  deficit  a  visione  divinae  essentiae,  quae  in  infinitum  excedit  omnem 
substantiam  creatam;  unde  nec  homo,  nec  aliqua  creatura  potest  consequi 
beatitudinem  ultimam  per  sua  naturalia. 

Ad  primum  ergo  dicendum,  quod  sicut  natura  non  deficit  homini  in  ne¬ 
cessariis,  quamvis  non  dederit  sibi  arma,  et  tegumenta,  sicut  aliis  animalibus ; 
quia  dedit  ei  rationem,  et  manus,  quibus  possit  haec  sibi  acquirere:  ita  nec 
deficit  homini  in  necessariis,  quamvis  non  daret  sibi  aliquod  principium, 
quo  posset  beatitudinem  consequi:  hoc  enim  erat  impossibile:  sed  dedit  ei 
liberum  arbitrium,  quo  possit  converti  ad  Deum,  qui  eum  faceret  beatum. 

Quae  enim  per  amicos  possumus,  per  nos  aliqualiter  possumus,  ut  dicitur 
in  3.  Ethic.  (cap.  3.  post  tned.). 

Ad  secundum  dicendum,  quod  nobilioris  conditionis  est  natura,  quae 
potest  consequi  perfectum  bonum,  licet  indigeat  exteriori  auxilio  ad  hoc  con¬ 
sequendum,  quam  natura,  quae  non  potest  consequi  perfectum  bonum,  sed 
consequitur  quoddam  bonum  imperfectum,  licet  ad  consecutionem  ejus  non 
indigeat  exteriori  auxilio,  ut  Philosophus  dicit  in  2.  de  Coelo  ( 'a  tex.  60.  usque 
ad  66.).  Sicut  melius  est  dispositus  ad  sanitatem,  qui  potest  consequi  per¬ 
fectam  sanitatem,  licet  hoc  sit  per  auxilium  medicinae,  quam  qui  solum  potest 
consequi  quamdam  imperfectam  sanitatem  sine  medicinae  auxilio.  Et  ideo 
creatura  rationalis,  quae  potest  consequi  perfectum  beatitudinis  bonum,  indi¬ 
gens  ad  hoc  divino  auxilio,  est  perfectior,  quam  creatura  irrationalis,  quae 
hujusmodi  boni  non  est  capax,  sed  quoddam  bonum  imperfectum  consequitur 
virtute  suae  naturae. 

Ad  tertium  dicendum,  quod  quando  imperfectum,  et  perfectum  sunt 
ejusdem  speciei,  ab  eadem  virtute  causari  possunt:  non  autem  hoc  est  ne- 
cesse,  si  sint  alterius  speciei:  non  enim  quidquid  potest  causare  dispositionem 
materiae,  potest  ultimam  perfectionem  conferre.  Imperfecta  autem  operatio, 
quae  subjacet  naturali  hominis  potestati,  non  est  ejusdem  speciei  cum  ope¬ 
ratione  illa  perfecta,  quae  est  hominis  beatitudo;  cum  operationis  species 
dependeat  ex  objecto;  unde  ratio  non  sequitur. 

ARTICULUS  VI.  38, 

UTRUM  HOMO  CONSEQUATUR  BEATITUDINEM  PER  ACTIONEM 
ALICUJUS  SUPERIORIS  CREATURAE. 

Ad  sextum  sic  proceditur.  Videtur,  quod  homo  possit  fieri  beatus  per 
actionem  alicujus  superioris  creaturae,  scilicet  angeli:  cum  enim  duplex  ordo 
inveniatur  in  rebus,  unus  partium  universi  ad  invicem,  alius  totius  universi  ad 
bonum,  quod  est  extra  universum,  primus  ordo  ordinatur  ad  secundum,  sicut 
ad  finem,  ut  dicitur  12.  Metaphysic.  (tex.  p.  et  p.),  sicut  ordo  partium  exer¬ 
citus  ad  invicem  est  propter  ordinem  totius  exercitus  ad  ducem:  sed  ordo 
partium  universi  ad  invicem  attenditur  secundum  quod  superiores  creaturae 
agunt  in  inferiores,  ut  in  1.  dictum  est  (q.  21.  art.  1.  et  3.):  beatitudo  autem 
consistit  in  ordine  hominis  ad  bonum,  quod  est  extra  universum,  quod  est 
Deus;  ergo  per  actionem  superioris  erraturae,  scilicet  angeli  in  hominem 
homo  beatus  efficitur. 

2.  Praeterea.  Quod  est  in  potentia  tale,  potest  reduci  in  actum  per 
id,  quod  est  actu  tale;  sicut  quod  est  potentia  calidum,  fit  actu  calidum  per 
id,  quod  est  actu  calidum;  sed  homo  est  in  potentia  beatus;  ergo  potest 
fieri  actu  beatus  per  angelum,  qui  est  actu  beatus. 

3.  Praeterea.  Beatitudo  consistit  in  operatione  intellectus,  ut  supra  di¬ 
ctum  est  (q.  3.  art.  4.) :  sed  angelus  potest  illuminare  intellectum  hominis, 
ut  in  primo  habitum  est  (q.  m.  art.  1.);  ergo  angelus  potest  facere  ho¬ 
minem  beatum. 

Sed  contra  est,  quod  dicitur  in  Ps.  83.:  Gratiam,  et  gloriam  dabit  Do¬ 
minus. 

Respondeo  dicendum,  quod  cum  omnis  creatura  naturae  legibus  sit  sub¬ 
jecta,  utpote  habens  limitatam  virtutem,  et  actionem,  illud  quod  excedit 


68 


QUAESTIO  V.  ARTICULUS  VI. 


naturam  cieatam,  non  potest  fieri  virtute  alicujus  creaturae  ;  et  ideo  si  quid 
fieri  oporteat,  quod  sit  supra  naturam,  hoc  fit  immediate  a  Deo :  sicut  susci¬ 
tatio  mortui, illuminatio  caeci,  et  caetera  hujusmodi.  Ostensum  est  autem  (art. 
praec),  quod  beatitudo  est  quoddam  bonum  excedens  naturam  creatam,  unde 
impossibile  est,  quod  per  actionem  alicujus  creaturae  conferatur;  sed  homo 
heatus  fit  solo  Deo  agente,  si  loquamur  de  beatitudine  perfecta.  Si  vero  lo¬ 
quamur  de  beatitudine  imperfecta,  sic  eadem  ratio  est  de  ipsa,  et  de  virtute, 
in  cujus  actu  consistit. 

Ad  primum  ergo  dicendum,  quod  plerumque  contingit  in  potentiis  activis 
ordinatis,  quod  perducere  ad  ultimum  finem  pertinet  ad  supremam  potentiam  : 
inferiores  vero  potentiae  coadjuvant  ad  consecutionem  illius  ultimi  finis  di¬ 
sponendo  :  sicut  ad  artem  gubernativam,  quae  praeest  navifactivae,  pertinet 
usus  navis,  propter  quem  navis  ipsa  fit.  Sic  igitur  in  ordine  universi  homo 
quidem  adjuvatur  ab  angelis  consequendum  ultimum  finem  secundum  aliqua 
praecedentia,  quibus  disponitur  ad  ejus  consecutionem:  sed  ipsum  ultimum 
finem  consequitur  per  ipsum  primum  agentem,  qui  est  Deus. 

Ad  secundum  dicendum,  quod  quando  aliqua  forma  actu  existit  in  aliquo 
secundum  esse  perfectum,  et  naturale,  potest  esse  principium  actionis  in  al¬ 
terum:  sicut  calidum  per  calorem  calefacit:  sed  si  forma  existit  in  aliquo  im¬ 
perfecte,  et  non  secundum  esse  naturale,  non  potest  esse  principium  commu¬ 
nicationis  sui  ad  alterum :  sicut  intentio  coloris,  qui  est  in  pupilla,  non  potest 
facere  album :  neque  etiam  omnia,  quae  sunt  illuminata,  aut  calefacta,  possunt 
alia  calefacere,  et  illuminare:  sic  enim  illuminatio,  et  calefactio  essent  usque 
ad  infinitum  :  lumen  autem  gloriae,  per  quod  Deus  videtur,  in  Deo  quidem 
est  perfecte  secundum  esse  naturale;  in  qualibet  autem  creatura  est  imper¬ 
fecte,  et  secundum  esse  similitudinarium,  vel  participatum ;  unde  nulla  crea¬ 
tura  beata  potest  communicare  suam  beatitudinem  alteri. 

Ad  tertium  dicendum,  quod  angelus  beatus  illuminat  intellectum  hominis, 
vel  etiam  inferioris  angeli,  quantum  ad  aliquas  rationes  divinorum  operum, 
non  autem  quantum  ad  visionem  divinae  essentiae,  ut  in  primo  dictum  est 
(q.  106.  art.  i.  ad  i.  et  2.) :  ad  eam  enim  videndam  omnes  immediate  illumi¬ 
nantur  a  Deo. 


ARTICULUS  VII.  39 

UTRUM  REQUIRANTUR  ALIQUA  OPERA  BONA  AD  HOC, 

QUOD  HOMO  BEATITUDINEM  CONSEQUATUR  A  DEO. 

(Infr.  q.  6.  art.  1.  q.  62.  art.  p  ad  1.  et  opusc.  2.  cap.  173.). 

Ad  septimum  sic  proceditur.  Videtur,  quod  non  requirantur  aliqua  opera 
hominis  ad  hoc,  ut  beatitudinem  consequatur  a  Deo :  Deus  enim  cum  sit  agens 
infinitae  virtutis,  non  praeexigit  in  agendo  materiam,  aut  dispositionem  ma¬ 
teriae,  sed  statim  potest  totum  producere :  sed  opera  hominis,  cum  non  re¬ 
quirantur  ad  beatitudinem  ejus,  sicut  causa  efficiens,  ut  dictum  est  (art.  prae.), 
non  possunt  requiri  ad  eam,  nisi  sicut  dispositiones;  ergo  Deus,  qui  dispo¬ 
sitione  non  praeexigit  in  agendo,  beatitudinem  sine  praecedentibus  operibus 
confert. 

2.  Praeterea.  Sicut  Deus  est  auctor  beatitudinis  immediate,  ita  et  na¬ 
turam  immediate  instituit:  sed  in  prima  institutione  naturae  produxit  creaturas 

-lulla  dispositione  praecedente,  vel  actione  creaturae,  sed  statim  fecit  unum¬ 
quodque  perfectum  in  sua  specie;  ergo  videtur,  quod  beatitudinem  conferat 
homini  sine  aliquibus  operationibus  praecedentibus. 

3.  Praeterea.  Apostolus  dicit  Rom.  4.,  beatitudinem  hominis  esse,  cui 
Deus  confert  justitiam  sine  operibus;  non  ergo  requiruntur  aliqua  opera  ho¬ 
minis  ad  beatitudinem  consequendam. 

Sed  contra  est,  quod  dicitur  Joan.  13.:  Si  haec  scitis ,  beati  eritis,  si  feceritis 
ea;  ergo  per  actionem  ad  beatitudinem  pervenimus. 

Respondeo  dicendum,  quod  rectitudo  voluntatis,  ut  supra  dictum  est  (q.  4. 
art.  4.),  requiritur  ad  beatitudinem ;  cum  nihil  aliud  sit,  quam  debitus  ordo 
voluntatis  ad  ultimum  finem;  quae  ita  exigitur  ad  consecutionem  ultimi  finis, 
sicut  debita  dispositio  materiae  ad  consecutionem  formae  :  sed  ex  hoc  non 
ostenditur,  quod  aliqua  operatio  hominis  debeat  praecedere  ejus  beatitudinem: 
posset  enim  Deus  simul  facere  voluntatem  recte  tendentem  in  finem,  et  finem 
consequentem :  sicut  quandoque  simul  materiam  disponit,  et  inducit  formam. 
Sed  ordo  divinae  sapientiae  exigit,  ne  hoc  fiat.  Ut  enim  dicitur  in  2.  de  Coelo 
(tex.  62.  et  seq.),  eorum,  quae  nata  sunt  habere  bonum  perfectum,  aliquid  habet 
Ipsum  sine  motu,  aliquid  uno  motu,  et  aliquid  pluribus.  Habere  autem  per¬ 
fectum  bonum  sine  motu  convenit  ei,  quod  naturaliter  habet  illud:  habere 
autem  beatitudinem  naturaliter  est  solius  Dei;  unde  solius  Dei  proprium  est, 
cuod  ad  beatitudinem  non  moveatur  per  aliquam  operationem  praecedentem.  Cum 
autem  beatitudo  excedat  omnem  naturam  creatam,  nulla  pura  creatura  con¬ 
venienter  beatitudinem  consequitur  absque  motu  operationis,  per  quam  tendit 
in  ipsam:  sed  angelus,  qui  est  superior  ordine  naturae,  quam  homo,  conse¬ 
cutus  est  eam  ex  ordine  divinae  sapientiae  uno  motu  operationis  meritoriae, 
ut  in  1.  expositum  est  (q.  62.  art.  5.) :  homines  autem  consequuntur  ipsam 
multis  motibus  operationum,  qui  merita  dicuntur;  unde  etiam  secundum 
Philos.  ( lib .  1.  Etb.  cap.  9.  et  lib.  10.  cap.  6.  7.  et  S.),  beatitudo  est  praemium 
virtuosarum  operationum. 

Ad  primum  ergo  dicendum,  quod  operatio  hominis  non  praeexigitur  ad 
consecutionem  beatitudinis  propter  insufficientiam  divinae  virtutis  beatifi¬ 
cantis,  sed  ut  servetur  ordo  in  rebus. 

Ad  secundum  dicendum,  quod  primas  creaturas  statim  Deus  perfectas 
produxit  absque  alia  dispositione,  vel  operatione  creaturae  praecedente :  quia 
sic  instituit  prima  individua  specierum,  ut  per  ea  natura  propagaretur  ad 
posteros:  et  similiter  quia  per  Christum,  qui  est  Deus,  et  homo,  beatitudo 
erat  ad  alios  derivanda,  secundum  illud  Apostoli  ad  Heb.  2.:  Qui  multos  filios 
in  gloriam  adduxerat,  statim  a  principio  suae  conceptionis,  absque  aliqua  ope¬ 
ratione  meritoria  praecedente,  anima  ejus  fuit  beata:  sed  hoc  est  singulare 
in  ipso:  nam  pueris  baptizatis  subvenit  meritum  Christi  ad  beatitudinem 
consequendam,  licet  desint  in  eis  merita  propria,  eo  quod  per  baptismum 
sunt  Christi  membra  effecti. 

Ad  tertium  dicendum,  quod  Apostolus  loquitur  de  beatitudine  spei, 
quae  habetur  per  gratiam  justificantem:  quae  quidem  non  datur  propier 
opera  praecedentia;  non  enim  habet  rationem  termini  motus,  ut  beatitudo, 
sed  magis  est  principium  motus,  quo  ad  beatitudinem  tenditur. 

(Infr.  q ■  10.  art.  1.  et  2.  et  part.  1.  q.  19.  ari.  1.  et  q.  S2.  art.  1. 

et  lib.  2.  Conlr.  g.  cap.  88.  et  lib.  3.  cap.  97.  et  Veri.  q.  22.  art  3.  et  6. 
et  Mal.  q.  6.  ari.  4.  corp.  et  3.  Etbic.  com.  j). 

Ad  octavum  sic  proceditur.  Videtur,  quod  non  omnes  appetant  beatitu- 
dinem:  nullus  enim  potest  appetere  quod  ignorat;  cum  bonum  apprehensum- 
sit  objectum  appetitus,  ut  dicitur  in  3.  de  Anima  (lex.  29.  et  34.):  sed  multi 
nesciunt,  quid  sit  beatitudo,  quod,  sicut  August.  dicit  in  13.  de  Trinit.  (cap.  4. 
cir.  prine.),  patet  ex  hoc,  quod  quidam  posuerunt  beatitudinem  in  voluptatibus- 
corporis,  quidam  in  virtute  animae,  quidam  in  aliis  rebus;  non  ergo  omnes 
beatitudinem  appetunt. 

2.  Praeterea.  Essentia  beatitudinis  est  visio  essentiae  divinae,  ut  dictum 
est  (q.  3.  art.  8.) :  sed  aliqui  opinantur,  hoc  esse  impossibile,  quod  Deus  per 
essentiam  ab  homine  videatur :  unde  hoc  non  appetunt;  ergo  non  omnes  ho¬ 
mines  appetunt  beatitudinem. 

3.  Praeterea.  Augustinus  dicit  in  13.  de  Trinit.  (cap.  3.  in  fin.),  quod 
beatus  est,  qui  habet  omnia  quae  vult,  et  nihil  male  vult:  sed  non  omnes- 
hoc  volunt :  quidam  enim  male  aliqua  volunt,  et  tamen  volunt  illa  se  vellet, 
non  er°[o  omnes  volunt  beatitudinem. 

Sed  contra  est,  quod  August.  dicit  13.de  Trin.  (cap.  3.  cir.  fin.)  :  Si  mi¬ 
mus  [al.  unus]  dixisset:  Omnes  beati  esse  vultis,  miseri  esse  non  vultis,  dixisset  ali¬ 
quid,  quod  nullus  in  sua  non  cognosceret  voluntate ;  quilibet  ergo  vult  esse  beatus. 

Respondeo  dicendum,  quod  beatitudo  dupliciter  potest  considerari.  Uno 
modo  secundum  communem  rationem  beatitudinis:  et  sic  necesse  est,  quod 
omnis  homo  beatitudinem  velit:  ratio  autem  beatitudinis  communis  est,  ut 
sit  bonum  perfectum,  sicut  dictum  est  (q.  3.  huj.  q.  et  q.  1.  art.  3.  ety.).  Cum 
autem  bonum  sit  objectum  voluntatis,  perfectum  bonum  est  alicujus,  quod 
totaliter  ejus  voluntati  satisfacit;  unde  appetere  beatitudinem  nihil  aliud  est,, 
quam  appetere  ut  voluntas  satietur:  quod  quilibet  vult.  Alio  modo  possumus 
loqui  de  beatitudine  secundum  specialem  rationem,  quantum  ad  id,  in  quo 
beatitudo  consistit:  et  sic  non  omnes  cognoscunt  beatitudinem:  quia  nesciunt, 
cui  rei  communis  ratio  beatitudinis  conveniat,  et  per  consequens,  quantum 
ad  hoc,  non  omnes  eam  volunt. 

Unde  patet  responsio  ad  primum. 

Ad  secundum  dicendum,  quod  cum  voluntas  sequatur  apprehensionem 
intellectus,  seu  rationis,  sicut  contingit,  quod  aliquid  est  idem  secundum 
rem,  quod  tamen  est  diversum  secundum  rationis  considerationem  ;  ita  con¬ 
tingit,  quod  aliquid  est  idem  secundum  rem;  et  tamen  uno  modo  appeti¬ 
tur,  alio  modo  non  appetitur;  beatitudo  ergo  potest  considerari  sub  ratione 
finalis  boni,  et  perfecti,  quae  est  communis  ratio  beatitudinis:  et  sic  naturali¬ 
ter,  et  ex  necessitate  voluntas  in  illud  tendit,  ut  dictum  est  (in  corp.  art.  etq.i. 
art.  3.J;  potest  etiam  considerari  secundum  alias  speciales  considerationes,, 
vel  ex  parte  ipsius  operationis,  vel  ex  parte  potentiae  operativae,  vel  exparte 
objecti:  et  sic  non  ex  necessitate  voluntas  tendit  in  ipsam. 

Ad  tertium  dicendum,  quod  ista  definitio  beatitudinis,  quam  quidam 
posuerunt:  Beatus  est,  qui  habet  omnia  quae  vult,  vel,  cui  omnia  optata  succe¬ 
dunt,  quodam  modo  intellecta  est  bona,  et  sufficiens ;  alio  vero  modo  est 
imperfecta.  Si  enim  intelligatur  simpliciter  de  omnibus,  quae  vult  homo  na¬ 
turali  appetitu,  sic  verum  est,  quod  qui  habet  omnia  quae  vult,  est  beatus : 
nihil  enim  satiat  naturalem  hominis  appetitum,  nisi  bonum  perfectum,  quod 
est  beatitudo.  Si  vero  intelligatur  de  his,  quae  homo  vult  secundum  appre¬ 
hensionem  rationis,  sic  habere  quaedam  quae  homo  vult,  non  pertinet  ad 
beatitudinem,  sed  magis  ad  miseriam  ;  inquantum  hujusmodi  habita  impediunt 
hominem,  ne  habeat  quaecumque  vult  naturaliter:  sicut  etiam  ratio  accipit 
ut  vera  interdum,  quae  impediunt  a  cognitione  veritatis.  Et  secundum  hanc 
considerationem  August.  addidit  ad  perfectionem  beatitudinis,  quod  nihil  mali 
[al.  male]  velit:  quamvis  primum  posset  sufficere,  si  recte  intelligeretur, 
scilicet  quod  beatus  est,  qui  habet  omnia  quae  vult. 


QUAESTIO  VI. 

DE  VOLUNTARIO,  ET  INVOLUNTARIO, 
IN  OCTO  ARTICULOS  DIVISA. 


Quia  igitur  ad  beatitudinem  per  actus  aliquos  necesse  est  pervenire,  oportet 
consequenter  de  humanis  actibus  considerare;  ut  sciamus,  quibus  actibus 
perveniatur  ad  beatitudinem,  vel  impediatur  beatitudinis  via:  sed  quia  opera¬ 
tiones,  et  actus  circa  singularia  sunt,  ideo  omnis  operativa  scientia  in  parti¬ 
culari  consideratione  perficitur;  moralis  igitur  consideratio,  quia  est  huma¬ 
norum  actuum,  primo  quidem  tradenda  est  in  universali,  secundo  vero  in 
particulari.  Circa  universalem  autem  considerationem  humanorum  actuum, 
primo  quidem  considerandum  occurrit  de  ipsis  actibus  humanis,  secundo  de 
principiis  eorum:  humanorum  autem  actuum  quidam  sunt  hominis  proprii, 
quidam  sunt  homini,  et  aliis  animalibus  communes.  Et  quia  beatitudo  est  pro¬ 
prium  hominis  bonum,  propinquius  se  habent  ad  beatitudinem  actus,  qui  sunt 
proprie  humani,  quam  actus,  qui  sunt  homini,  aliisque  animalibus  communes, 
Primo  ergo  considerandum  est  de  actibus,  qui  sunt  proprii  hominis:  secundo 
de  actibus,  qui  sunt  homini,  aliisque  animalibus  communes,  qui  dicuntur 
animae  passionis.  Circa  primum  duo  consideranda  occurrunt:  primo  de  condi¬ 
tione  humanorum  actuum ;  secundo  de  distinctione  eorum  actuum.  Cum  autem 
actus  humani  proprie  dicantur,  qui  sunt  voluntarii,  eo  quod  voluntas  est 
rationalis  appetitus,  qui  est  proprius  hominis,  oportet  considerare  de  actibus, 
inquantum  sunt  voluntarii.  Primo  ergo  considerandum  est  de  voluntario,  et 
involuntario  in  communi.  Secundo  de  actibus,  qui  sunt  voluntarii,  quasi  ab 
ipsa  voluntate  eliciti,  ut  immediate  ipsius  voluntatis  existentes.  Tertio  de 
actibus,  qui  sunt  voluntarii,  quasi  a  voluntate  imperati,  qui  sunt  ipsius  vo¬ 
luntatis  mediantibus  aliis  potentiis.  Et  quia  actus  voluntarii  habent  quasdam 
circumstantias,  secundum  quas  dijudicantur,  primo  considerandum  est  de  vo¬ 
luntario,  et  involuntario,  et  consequenter  de  circumstantiis  ipsorum  actuum, 
in  quibus  voluntarium,  et  involuntarium  invenitur. 

Circa  primum  quaeruntur  octo. 

Primo.  Utrum  in  humanis  actibus  inveniatur  voluntarium. 
Secundo.  Utrum  inveniatur  in  animalibus  brutis. 

Tertio.  Utrum  voluntarium  esse  possit  absque  omni  actu. 
Quarto.  Utrum  violentia  voluntati  possit  inferri. 

Quinto.  Utrum  violentia  causet  involuntarium. 

Sexto.  Utrum  metus  causet  involuntarium. 

Septimo.  Utrum  concupiscentia  involuntarium  causet. 
Octavo.  Utrum  ignorantia. 


ARTICULUS  I.  41 

UTRUM  IN  HUMANIS  ACTIBUS  INVENIATUR  VOLUNTARIUM. 

Ad  primum  sic  proceditur.  Videtur,  quod  in  humanis  actibus  non  inve¬ 
niatur  voluntarium.  Voluntarium  enim  est,  cujus  principium  est  in  ipso,  ut 
patet  per  Gregor.  Nyssenum  (vel  potius  Nemesiam  lib.  de  Nat.  Hom.  cap.  52. 
in  prine.)  et  Damasc.  (lib.  2.  Orth.  Fid.  cap.  24.)  et  Aristot.  (3.  Elhic.  cap.  1.): 
sed  principium  humanorum  actuum  non  est  in  ipso  homine,  sed  est  extra: 
nam  appetitus  hominis  movetur  ad  agendum  ab  appetibili,  quod  est  extra, 
quod  est  sicut  movens  non  motum,  ut  dicitur  in  3.  de  Anim.  (tex.  54.);  ergo 
in  humanis  actibus  non  invenitur  voluntarium. 

2.  Praeterea.  Philos.  in  8.  Physic.  (tex.  28.)  probat,  quod  non  invenitur 
in  animalibus  aliquis  motus  novus,  qui  non  praeveniatur  ab  alio  motu  exte¬ 
riori:  sed  omnes  actus  hominis  sunt  novi;  nullus  enim  actus  hominis  aeternus 
est;  ergo  principium  omnium  humanorum  actuum  est  ab  extra;  non  igitur 
in  eis  invenitur  voluntarium. 

3.  Praeterea.  Qui  voluntarie  agit,  per  se  agere  potest:  sed  hoc  homini 
non  convenit:  dicitur  enim  Joan.  15.:  Sine  me  nihil  potestis  facere ;  ergo  volun¬ 
tarium  in  humanis  actibus  non  invenitur. 

Sed  contra  est,  quod  dicit  Damascenus  in  2.  lib.  (Orth.  Fid.  cap.  24.),  quod 
voluntarium  est  actus,  qui  est  operatio  rationalis :  tales  autem  sunt  actus  hu¬ 
mani;  ergo  in  actibus  humanis  invenitur  voluntarium. 

Respondeo  dicendum,  quod  oportet  in  actibus  humanis  voluntarium  esse. 
Ad  cujus  evidentiam  considerandum  est,  quod  quorumdam  actuum,  seu  mo¬ 
tuum  principium  est  in  agente,  seu  in  eo  quod  movetur:  quorumdam  autem 
motuum,  vel  actuum  principium  est  extra:  cum  enim  lapis  movetur  sursum, 
principium  hujus  motionis  est  extra  lapidem;  sed  cum  movetur  deorsum,  prin¬ 
cipium  hujus  motionis  est  in  ipso  lapide.  Eorum  autem,  quae  a  pricipio  in¬ 
trinseco  moventur,  quaedam  movent  seipsa,  quaedam  autem  non:  cum  enim 
omne  agens,  seu  motum  agat,  seu  moveatur  propter  finem,  ut  supra  habitum 
est  (q.  1.  art.  1.),  illa  perfecte  moventur  a  principio  intrinseco,  in  quibus  est 
aliquod  intrinsecum  principium,  non  solum  ut  moveantur,  sed  ut  moveantur 
in  finem.  Ad  hoc  autem  quod  fiat  aliquid  propter  finem,  requiritur  cognitio 
finis  aliqualis :  quodeumque  igitur  sic  agit,  vel  movetur  a  principio  intrinseco, 
quod  habet  aliquam  notitiam  finis,  habet  in  seipso  principium  sui  'actus,  non 
solum  ut  agat,  sed  etiam  ut  agat  propter  finem.  Quod  autem  nullam  notitiam 
finis  habet,  etsi  in  eo  sit  principium  actionis,  vel  motus ;  non  tamen  ejus  quod 

est  agere,  vel  moveri,  propter  finem,  est  principium  in  ipso,  sed  in  alio,  a 
quo  ei  imprimitur  principium  suae  motionis  in  finem:  unde  hujusmodi  non 
dicuntur  movere  seipsa,  sed  ab  aliis  moveri:  quae  vero  habent  notitiam  finis, 
dicuntur  seipsa  movere;  quia  in  eis  est  principium,  non  solum  ut  agant,  sed 
etiam  ut  agant  propter  finem.  Et  ideo,  cum  utrumque  sit  ab  intrinseco  prin¬ 
cipio,  scilicet  quod  agunt,  et  quod  propter  finem  agunt,  horum  motus,  et 
actus  dicuntur  voluntarii:  hoc  autem  importat  nomen  voluntarii,  quod  motus, 
et  actus  sit  a  propria  inclinatione;  et  inde  est,  quod  voluntarium  dicitur  esse 
secundum  definitionem  Aristotelis,  et  Gregorii  Nysseni,  et  Damasceni  (loc.  in 
arg.  i.  cit.),  non  solum  cujus  principium  est  intra,  sed  cum  additione  scientiae; 
unde,  cum  homo  maxime  cognoscat  finem  sui  operis,  et  moveat  seipsum, 
in  ejus  actibus  maxime  voluntarium  invenitur. 

Ad  primum  ergo  dicendum,  quod  non  omne  principium  est  principium 
primum;  licet  ergo  de  ratione  voluntarii  sit,  quod  principium  ejus  sit  intra ; 
non  tamen  est  contra  rationem  voluntarii,  quod  principium  intrinsecum  cau- 
setur,  vel  moveatur  ab  exteriori  principio:  quia  non  est  de  ratione  voluntarii, 
quod  principium  intrinsecum  sit  principium  primum.  Sed  tamen  sciendum, 
quod  contingit  aliquod  principium  motus  esse  primum  in  genere,  quod  tamen 
non  est  primum  simpliciter:  sicut  in  genere  alterabilium  primum  alterans 
est  corpus  coeleste,  quod  tamen  non  est  primum  movens  simpliciter,  sed 
movetur  motu  locali  a  superiori  movente.  Sic  igitur  principium  intrinsecum 
voluntarii  actus,  quod  est  vis  cognoscitiva,  et  appetitiva,  est  primum  prin¬ 
cipium  in  genere  appetitivi  motus,  quamvis  moveatur  ab  aliquo  exteriori  se¬ 
cundum  alias  species  motus. 

Ad  secundum  dicendum,  quod  motus  animalis  novus  praevenitur  quidem 
ab  aliquo  exteriori  motu,  quantum  ad  duo.  Uno  modo,  inquantum  per  motum 
exteriorem  praesentatur  sensui  animalis  aliquod  sensibile,  quod  apprehensum 
movet  appetitum:  sicut  leo  videns  cervum  per  ejus  motum  appropinquantem, 
incipit  moveri  ad  ipsum.  Alio  modo,  inquantum  per  exteriorem  motum  incipit 
aliqualiter  immutari  naturali  immutatione  corpus  animalis,  puta  per  frigus, 
vel  calorem:  corpore  autem  immutato  per  motum  exterioris  corporis,  im¬ 
mutatur  etiam  per  accidens  appetitus  sensitivus,  qui  est  virtus  organi  cor¬ 
porei  :  sicut  cum  ex  aliqua  alteratione  corporis  commovetur  appetitus  ad 
concupiscentiam  alicujus  rei:  sed  hoc  non  est  contra  rationem  voluntarii, 
ut  dictum  est  (ad  arg.  i.) :  hujusmodi  enim  motiones  ab  exteriori  principio 
sunt  alterius  generis. 

Ad  tertium  dicendum,  quod  Deus  movet  hominem  ad  agendum,  non 
solum  sicut  proponens  sensui  appetibile,  vel  sicut  immutans  corpus,  sed  etiam 
sicut  movens  ipsam  voluntatem:  quia  omnis  motus  tam  voluntatis,  quam 
naturae  ab  eo  procedit,  sicut  a  primo  movente.  Et  sicut  non  est  contra  ra¬ 
tionem  naturae,  quod  motus  naturae  sit  a  Deo,  sicut  a  primo  movente,  in¬ 
quantum  natura  est  quoddam  instrumentum  Dei  moventis:  ita  non  est  contra 
rationem  actus  voluntarii,  quod  sit  a  Deo,  inquantum  voluntas  a  Deo  mo¬ 
vetur:  est  tamen  communiter  de  ratione  naturalis,  et  voluntarii  motus,  quod 
sint  a  principio  intrinseco. 

ARTICULUS  II.  42 

UTRUM  VOLUNTARIUM  INVENIATUR  IN  ANIMALIBUS  BRUTIS. 

(2.  Dist.  23.  art.  2.  ad  6.  et  3.  Dist.  27.  q.  1.  art.  4.  ad  3.  et  Veri.  q.  24.  art.  2.  ad  1. 

et  3.  Eth.  lect.  4.  et  3.). 

Ad  secundum  sic  proceditur.  Videtur,  quod  voluntarium  non  sit  iri  brutis 
animalibus:  voluntarium  enim  a  voluntate  dicitur:  voluntas  autem,  cum  sit 
in  ratione,  ut  dicitur  in  3.  de  Anima  (tex.42.),  non  potest  esse  in  brutis  ani¬ 
malibus;  ergo  neque  voluntarium  in  eis  invenitur. 

2.  Praeterea.  Secundum  hoc  quod  actus  humani  sunt  voluntarii,  homo 
dicitur  esse  dominus  suorum  actuum:  sed  bruta  animalia  non  habent  domi¬ 
nium  sui  actus,  non  enim  agunt,  sed  magis  aguntur,  ut  Damascenus  dicit 
(lib.  2.  Orth.  Fid.  cap.  27.);  ergo  in  brutis  animalibus  non  est  voluntarium. 

3.  Praeterea.  Damascenus  dicit  (ibid.  cap.  24.),  quod  actus  voluntarios 
sequitur  laus,  vel  vituperium:  sed  actibus  brutorum  animalium  non  debetur 
neque  laus,  neque  vituperium ;  ergo  in  eis  non  est  voluntarium. 

Sed  contra  est,  quod  dicit  Philos.  in  3.  Etich.  (cap.  1.  prop.  fin.)  quod 
pueri  et  bruta  animalia  communicant  voluntario  :  et  idem  dicunt  Gregorius 
Nyssenus  (vel  Nemesim  de  Nat.  Hom.  cap.  32.)  et  Damasc.  (loc.  prox.  cit). 

Respondeo  dicendum,  quod,  sicut  dictum  est  (art.  praec.),  ad  rationem 
voluntarii  requiritur,  quod  principium  actus  sit  intra  cum  aliqua  cognitione 
finis.  Est  autem  duplex  cognitio  finis,  perfecta  scilicet,  et  imperfecta.  Perfecta 
quidem  finis  cognitio  est,  quando  non  solum  apprehenditur  res,  quae  est  finis, 
sed  etiam  cognoscitur  ratio  finis,  et  proportio  ejus  quod  ordinatur  ad  finem 
ipsum :  et  talis  cognitio  finis  competit  soli  rationali  naturae.  Imperfecta  autem 
cognitio  finis  est,  quae  in  sola  finis  apprehensione  consistit,  sine  hoc  quod 
cognoscatur  ratio  finis,  et  proportio  actus  ad  finem :  et  talis  cognitio  finis  re- 
peritur  in  brutis  animalibus  per  sensum,  et  aestimationem  naturalem.  Per¬ 
fectam  igitur  cognitionem  finis  sequitur  voluntarium  secundum  rationem  per¬ 
fectam,  prout  scilicet,  apprehenso  fine,  aliquis  potest  deliberans  de  fine,  et  de 
his  quae  sunt  ad  finem,  moveri  in  finem,  vel  non  moveri :  imperfectam  autem 
cognitionem  finis  sequitur  voluntarium  secundum  rationem  imperfectam;  prout 
scilicet  apprehendens  finem  non  deliberat,  sed  subito  movetur  in  ipsum:  unde 
soli  rationali  naturae  competit  voluntarium  secundum  rationem  perfectam ; 
sed  secundum  rationem  imperfectam  competit  etiam  brutis. 

Ad  primum  ergo  dicendum,  quod  voluntas  nominat  rationalem  appetitum: 
et  ideo  non  potest  esse  in  his,  quae  ratione  carent :  voluntarium  autem  deno- 
minative  dicitur  a  voluntate,  et  potest  trahi  ad  ea,  in  quibus  est  aliqua  par¬ 
ticipatio  voluntatis  secundum  aliquam  convenientiam  ad  voluntatem:  et  hoc 
modo  voluntarium  attribuitur  animalibus  brutis;  inquantum  scilicet  per  co¬ 
gnitionem  aliquam  moventur  in  finem. 

Ad  secundum  dicendum,  quod  ex  hoc  contingit,  quod  homo  est  dominus 
sui  actus,  quod  habet  deliberationem  de  suis  actibus:  ex  hoc  enim  quod  ra¬ 
tio  deliberans  se  habet  ad  opposita,  voluntas  in  utrumque  potest:  sed  secundum 
hoc  voluntarium  non  est  in  brutis  animalibus,  ut  dictum  est  (in  corp.  art.). 

Ad  tertium  dicendum,  quod  laus,  et  vituperium  consequuntur  actum  vo¬ 
luntarium  secundum  perfectam  voluntarii  rationem,  qualis  non  invenitur  in 
sb  rutis. 

ARTICULUS  III.  43 

UTRUM  VOLUNTARIUM  POSSIT  ESSE  ABSQUE  OMNI  ACTU. 

■(Iufr.  q.  yi.  art.  y.  ad  2.  et  2.  Dist.  23.  art.  3.  corp.  et  ad  5.  et  Mal.  q.  11.  art.  1.  ad  2.). 

Ad  tertium  sic  proceditur.  Videtur,  quod  voluntarium  non  possit  esse 
'Sine  actu:  voluntarium  enim  dicitur,  quod  est  a  voluntate:  sed  nihil  potest 
esse  a  voluntate,  nisi  per  aliquem  actum,  ad  minus  ipsius  voluntatis;  ergo  vo¬ 
luntarium  non  potest  esse  sine  actu. 

2.  Praeterea.  Sicut  per  actum  voluntatis  dicitur  aliquis  velle;  ita  ces- 
-sante  actu  voluntatis  dicitur  non  velle :  sed  non  velle  involuntarium  causat, 
quod  opponitur  voluntario ;  ergo  voluntarium  non  potest  esse  actu  voluntatis 
-cessante. 

3.  Praeterea.  De  ratione  voluntarii  est  cognitio,  ut  dictum  est  (art. praec.): 
•sed  cognitio  est  per  aliquem  actum:  ergo  voluntarium  non  potest  esse  absque 
■aliquo  actu. 

Sed  contra.  Illud,  cujus  domini  sumus,  dicitur  esse  voluntarium:  sed 
nos  domini  sumus  ejus  quod  est  agere,  et  non  agere,  velle,  et  non  velle:  ergo 
■sicut  agere,  et  velle  est  voluntarium,  ita  et  non  agere,  et  non  velle. 

Respondeo  dicendum,  quod  voluntarium  dicitur,  quod  est  a  voluntate. 
Ab  aliquo  autem  dicitur  esse  aliquid  dupliciter.  Uno  modo  directe,  quod  sci¬ 
licet  procedit  ab  aliquo,  inquantum  est  agens;  sicut  calefactio  a  calore.  Alio 
modo  indirecte,  ex  hoc  ipso  quod  non. agit;  sicut  submersio  navis  dicitur  esse 
.a  gubernatore,  inquantum  desistit  a  gubernando.  Sed  sciendum,  quod  non 
semper  id,  quod  sequitur  ad  defectum  actionis,  reducitur  sicut  in  causam  in 
agens,  ex  eo  quod  non  agit,  sed  solum  tunc,  cum  potest,  et  debet  agere:  si 
-enim  gubernator  non  posset  navem  dirigere,  vel  non  esset  ei  commissa  gu- 
nernatio  navis,  non  imputaretur  ei  navis  submersio,  quae  per  absentiam  gu¬ 
bernatoris  contingeret.  Quia  igitur  voluntas  volendo,  et  agendo  potest  impe¬ 
dire  hoc  quod  est  non  velle,  et  non  agere,  et  aliquando  debet,  hoc  quod  est 
non  velle,  et  non  agere,  imputatur  ei,  quasi  ab  ipsa  existens.  Et  sic  volun¬ 
tarium  potest  esse  absque  actu ;  quandoque  quidem  absque  actu  exteriori 
cum  actu  interiori,  sicut  cum  vult  non  agere ;  aliquando  autem  etiam  absque 
actu  interiori,  sicut  cum  non  vult  agere. 

Ad  primum  ergo  dicendum,  quod'voluntarium  dicitur,  non  solum  quod  pro¬ 
cedit  a  voluntate  directe  sicut  ab  agente,  sed  etiam  quod  est  ab  ea  indirecte, 
sicut  a  non  agente. 

Ad  secundum  dicendum,  quod  non  velle  dicitur  dupliciter.  Uno  modo,  prout 
sumitur  in  vi  unius  dictionis,  secundum  quod  est  infinitivum  hujus  verbi:  nolo; 
unde  sicut  cum  dico:  Nolo  legere,  sensus  est:  Volo  non  legere:  ita  hoc  quod 
■est:  non  velle  legere,  significat:  velle  non  legere:  et  sic  non  velle  causat  invo¬ 
luntarium.  Alio  modo  sumitur  in  vi  orationis;  et  tunc  non  affirmatur  actus  vo¬ 
luntatis:  et  hujusmodi  non  velle  non  causat  involuntarium. 

Ad  tertium  dicendum,  quod  eo  modo  requiritur  ad  voluntarium  actus 
cognitionis,  sicut  et  actus  voluntatis;  ut  scilicet  sit  in  potestate  alicujus  con- 

siderare,  et  velle,  et  agere:  et  tunc  sicut  non  velle,  et  non  agere,  cum  tem¬ 
pus  fuerit,  est  voluntarium;  ita  etiam  non  considerare. 


ARTICULUS  IV.  44 

UTRUM  VIOLENTIA  VOLUNTATI  POSSIT  INFERRI. 

(Part.  i.  q.  82.  art.  1.  corp.  et  ad  1.  et  4.  Dist.  29.  art.  1.  et  Veri.  q.  22.  art.  5.  et  8- 
et  q.  24.  art.  4.  et  Rom.  6.  lect.  4.). 

Ad  quartum  sic  proceditur.  Videtur,  quod  voluntati  possit  violentia  in¬ 
ferri:  unumquodque  enim  potest  cogi  a  potentiori:  sed  aliquid  est  humana 
voluntate  potentius,  scilicet  Deus;  ergo  saltem  ab  eo  cogi  potest. 

2.  Praeterea.  Omne  passivum  cogitur  a  suo  activo,  quando  immutatur 
ab  eo:  sed  voluntas  est  vis  passiva:  est  enim  movens  motum,  ut  dicitur  in 
3.  de  Anima  (tex.  44.);  cum  ergo  aliquando  moveatur  a  suo  activo,  videtur,, 
quod  aliquando  cogatur. 

3.  Praeterea.  Motus  violentus  est,  qui  est  contra  naturam:  sed  motus 
voluntatis  aliquando  est  contra  naturam,  ut  patet  de  motu  voluntatis  ad  pec¬ 
candum,  qui  est  contra  naturam,  utDamasc.  dicit  (lib.  4.  Orti).  Fid.  cap.  21.) 4 
ergo  motus  voluntatis  potest  esse  coactus. 

Sed  contra  est,  quod  August.  dicit  in  5.  de  Civit.  Dei  (cap.  10.)  quod, 
si  aliquid  fit  voluntarie,  non  fit  ex  necessitate:  omne  autem  coactum  fit  ex 
necessitate ;  ergo  quod  fit  ex  voluntate,  non  potest  esse  coactum ;  ergo  vo¬ 
luntas  non  potest  cogi  ad  agendum. 

Respondeo  dicendum,  quod  duplex  est  actus  voluntatis.  Unus  quidem,  qui 
est  ejus  immediate,  velut  ab  ipsa  elicitus,  scilicet  velle.  Alius,  qui  est  actus 
voluntatis  a  voluntate  imperatus,  et  mediante  alia  potentia  exercitus;  ut  am¬ 
bulare,  et  loqui,  qui  a  voluntate  imperantur,  exercentur  autem  mediante  po¬ 
tentia  motiva.  Quantum  igitur  ad  actus  a  voluntate  imperatos,  voluntas  vio¬ 
lentiam  pati  potest;  inquantum  per  violentiam  exteriora  membra  impediri 
possunt,  ne  imperium  voluntatis  exequantur.  Sed  quantum  ad  ipsum  proprium 
actum  voluntatis,  non  potest  ei  violentia  inferri.  Et  hujus  est  ratio,  quia  actus 
voluntatis  nihil  est  aliud,  quam  inclinatio  quaedam  procedens  ab  interiori 
principio  cognoscente  :  sicut  appetitus  naturalis  est  quaedam  inclinatio  ab 
interiori  principio,  et  sine  cognitione :  quod  autem  est  coactum,  vel  violentum, 
est  ab  exteriori  principio:  unde  contra  rationem  ipsius  actus  voluntatis  est, 
quod  sit  coactus,  vel  violentus:  sicut  etiam  est  contra  rationem  naturalis  in¬ 
clinationis,  vel  motus  lapidis,  quod  feratur  sursum:  potest  enim  lapis  per  vio¬ 
lentiam  ferri  sursum:  sed  quod  iste  motus  violentus  sit  ex  ejus  naturali  incli¬ 
natione,  esse  non  potest:  similiter  etiam  potest  homo  per  violentiam  trahit 
sed  quod  hoc  sit  ex  ejus  voluntate,  repugnat  rationi  violentiae. 

Ad  primum  ergo  dicendum,  quod  Deus,  qui  est  potentior,  quam  voluntas 
humana,  potest  voluntatem  humanam  movere,  secundum  illud  Proverb.  21.  t 
Cor  regis  in  manu  Dei  est;  et  quocumque  voluerit,  inclinabit  illud:  sed  si  hoc 
esset  per  violentiam,  jam  non  esset  cum  actu  voluntatis:  nec  ipsa  voluntas 
movetur,  sed  aliquid  contra  voluntatem. 

Ad  secundum  dicendum,  quod  non  semper  est  motus  violentus,  quando' 
passivum  immutatur  a  suo  activo;  sed  quando  hoc  fit  contra  interiorem  in¬ 
clinationem  passivi :  alioquin  omnes  alterationes,  et  generationes  simplicium- 

corporum  essent  innaturales,  et  violentae:  sunt  autem  naturales  propter  na¬ 
turalem  aptitudinem  interiorem  materiae,  vel  subjecti  ad  talem  dispositionem ; 
et  similiter  quando  voluntas  movetur  ab  appetibili  secundum  propriam  incli¬ 
nationem,  non  est  motus  violentus,  sed  voluntarius. 

Ad  tertium  dicendum,  quod  id,  in  quod  voluntas  tendit  peccando,  etsi 
sit  malum,  et  contra  rationalem  naturam  secundum  rei  veritatem,  apprehen¬ 
ditur  tamen  ut  bonum,  et  conveniens  naturae;  inquantum  est  conveniens 
homini  secundum  aliquam  delectationem  sensus,  vel  secundum  aliquem  ha¬ 
bitum  corruptum. 


ARTICULUS  V.  4S 

UTRUM  VIOLENTIA  CAUSET  INVOLUNTARIUM. 

(Supr.  art.  4.  corp.  et  infr.  ari.  6.  ad  1.  q.  73.  art.  6.  corp.  et  2-2.  q.  88.  art.  6.  ad  r. 

et  Mal.  q.  6.  corp.). 

Ad  quintum  sic  proceditur.  Videtur,  quod  violentia  non  causet  involun¬ 
tarium:  voluntarium  enim,  et  involuntarium  secundum  voluntatem  dicuntur: 
sed  voluntati  violentia  inferri  non  potest,  ut  ostensum  est  (art.  praec.);  ergo 
violentia  involuntarium  causare  non  potest. 

2.  Praeterea.  Id,  quod  est  involuntarium,  est  cum  tristitia,  ut  Daniasc^ 
(lib.  2.  Ortb.  Fid.  cap.  21.)  et  Philos.  (5.  Eth.cap.i.)  dicunt:  sed  aliquando  pa¬ 
titur  aliquis  violentiam,  nec  tamen  inde  tristatur;  ergo  violentia  non  causat 
involuntarium. 

3.  Praeterea.  Id,  quod  est  a  voluntate,  non  potest  esse  involuntarium: 
sed  aliqua  violenta  sunt  a  voluntate  :  sicut  cum  aliquis  cum  corpore  gravi 
sursum  ascendit;  et  sicut  cum  aliquis  inflectit  membra  contra  naturalem 
eorum  flexibilitatem;  ergo  violentia  non  causat  involuntarium. 

Sed  contra  est,  quod  Philos.  et  Damasc.  dicunt  (locis  in  arg.  2.  cit.),. 
quod  aliquid  est  involuntarium  per  violentiam. 

Respondeo  dicendum,  quod  violentia  directe  opponitur  voluntario;  sicut 
etiam  et  naturali:  commune  est  enim  voluntario,  et  naturali,  quod  utrumque 
sit  a  principio  intrinseco :  violentum  autem  est  a  principio  extrinseco.  Et  pro¬ 
pter  hoc,  sicut  in  rebus,  quae  cognitione  carent,  violentia  aliquid  facit  contra 
naturam  :  ita  in  rebus  cognoscentibus  facit  aliquid  esse  contra  voluntatem  : 
quod  autem  est  contra  naturam,  dicitur  esse  innaturale;  et  similiter  quod 
est  contra  voluntatem,  dicitur  esse  involuntarium;  unde  violentia  involunta¬ 
rium  causat. 

Ad  primum  ergo  dicendum,  quod  involuntarium  voluntario  opponitur  1 
dictum  est  autem  supra  (art.  praec.),  quod  voluntarium  dicitur  non  solum 
actus,  qui  est  immediate  ipsius  voluntatis,  sed  etiam  actus  a  voluntate  impe¬ 
ratus;  quantum  igitur  ad  actum,  qui  est  immediate  ipsius  voluntatis,  ut  supra 
dictum  est  (art.  praec.),  violentia  voluntati  inferri  non  potest:  sed  quantum 
ad  actum  imperatum  voluntas  potest  pati  violentiam:  et  quantum  ad  hunc 
actum  violentia  involuntarium  facit. 

Ad  secundum  dicendum,  quod  sicut  naturale  dicitur,  quod  est  secundum 
inclinationem  naturae;  ita  voluntarium  dicitur,  quod  est  secundum  inclina¬ 
tionem  voluntatis:  dicitur  autem  aliquid  naturale  dupliciter.  Uno  modo,  quia 
est  a  natura,  sicut  a  principio  activo :  sicut  calefacere  est  naturale  igni.  Aflio 

modo  secundum  principium  passivum,  quia  scilicet  est  innata  inclinatio  ad  re¬ 
cipiendum  actionem  a  principio  eXtrinseco :  sicut  motuS  coeli  dicitur  esse 
naturalis  propter  aptitudinem  naturalem  coelestis  corporis  ad  talem  motum, 
licet  movens  sit  voluntarium.  Et  similiter  voluntarium  potest  aliquid  dici 
dupliciter.  Uno  modo  secundum  actionem;  puta  cum  aliquis  vult  aliquid  agere. 
Alio  modo  secundum  passionem ;  scilicet  cum  aliquis  vult  pati  ab  alio.  Unde 
cum  actio  infertur  ab  aliquo  exteriori,  manente  in  eo  qui  patitur  voluntate 
patiendi,  non  est  simpliciter  violentum :  quia  licet  ille  qui  patitur,  non  con¬ 
ferat  agendo,  confert  tamen  volendo  pati :  unde  non  potest  dici  involuntarium. 

Ad  tertium  dicendum,  quod,  sicut  Philos.  dicit  in  8.  Phys.  (tex.  27)  motus 
animalis,  quo  interdunrmovetur  animal  contra  naturalem  inclinationem  cor¬ 
poris,  etsi  non  sit  naturalis  corpori,  est  tamen  quodammodo  naturalis  ani¬ 
mali;  cui  naturale  est,  quod  secundum  appetitum  moveatur:  et  ideo  hoc  non 
est  violentum  simpliciter,  sed  secundum  quid.  Et  similiter  est  dicendum,  cum 
aliquis  inflectit  membra  contra  naturalem  dispositionem ;  hoc  enim  est  vio¬ 
lentum  secundum  quid,  scilicet  quantum  ad  membrum  particulare ;  non  tamen 
simpliciter,  quantum  ad  ipsum  hominem. 

ARTICULUS  VI.  46 

UTRUM  METUS  CAUSET  INVOLUNTARIUM  SIMPLICITER. 

(Infr.  art.  7.  ad  1.  et  2.  et  4.  Disl.  29.  q.  1.  art.  2.  et  Quodl.  7.  art.  10. 
et  2.  Cor.  cap.  9.  com.  3.  et  3.  Eth.  com.  2.  et  4-fiii.). 

Ad  sextum  sic  proceditur.  Videtur,  quod  metus  causet  involuntarium 
•simpliciter :  sicut  enim  violentia  est  respectu  ejus,  quod  contrariatur  prae- 
sentialiter  voluntati ;  ita  metus  est  respectu  futuri  mali,  quod  repugnat  vo¬ 
luntati;  sed  violentia  causat  involuntarium  simpliciter':  ergo  et  metus  invo¬ 
luntarium  simpliciter  causat. 

2.  Praeterea.  Quod  est  secundum  se  tale,  quolibet  addito  remanet  tale: 
sicut  quod  secundum  se  est  calidum,  cuicumque  conjungatur,  nihilominus  est 
calidum  ipso  manente  :  sed  illud  quod  per  metum  agitur,  secundum  se  est 
involuntarium;  ergo  etiam,  adveniente  metu,  est  involontarium. 

3.  Praeterea.  Quod  sub  conditione  tale  est,  secundum  quid  est  tale;  quod 
autem  absque  conditione  est  tale,  simpliciter  est  tale ;  sicut  quod  est  neces¬ 
sarium  ex  conditione,  est  necessarium  secundum  quid;  quod  autem  est  ne¬ 
cessarium  absolute,  est  necessarium  simpliciter:  sed  id,  quod  per  metum 
agitur,  est  involontarium  absolute:  non  est  autem  voluntarium,  nisi  sub  con¬ 
ditione,  scilicet  ut  vitetur  malum,  quod  timetur;  ergo  id,  quod  per  metum 
agitur,  est  simpliciter  involuntarium. 

Sed  contra  est,  quod  Gregorius  Nyssenus  dicit  (vel  Nemesius  lib.  de  Nat. 
Hom.  cap.  30.)  et  etiam  Philos.  (lib.  3.  Eth.  cap.  1.  non  procul,  a  prine.),  quod 
hujusmodi,  quae  per  metum  aguntur,  sunt  magis  voluntaria  quam  invo¬ 
luntaria. 

Respondeo  dicendum,  quod,  sicut  Philos.  dicit  in  3.  Ethic.  (ibid.)  et  idem 
dicit  Gregor.  Nyssen.  in  lib.  suo  de  Homine  (ibid);  hujusmodi,  quae  per 
metum  aguntur,  mixta  sunt  ex  voluntario,  et  involuntario :  id  enim,  quod 
per  metum  agitur,  in  se  consideratum  non  est  voluntarium;  sed  fit  volunta¬ 
rium  in  casu,  scilicet  ad  vitandum  malum,  quod  timetur. 

Sed  si  quis  recte  consideret,  magis  sunt  hujusmodi  voluntaria,  quam  involun¬ 
taria:  sunt  enim  voluntaria  simpliciter,  involuntaria  autem  secundum  quid: 
-unumquodque  enim  simpliciter  esse  dicitur,  secundum  quod  est  in  actu:  se¬ 
cundum  autem  quod  est  in  sola  apprehensione,  non  est  simpliciter,  sed  se¬ 
cundum  quid.  Hoc  autem,  quod  per  metum  agitur,  secundum  hoc  est  inactu, 
secundum  quod  fit:  cum  enim  actus  in  singularibus  sint,  singulare  autem, 
inquantum  hujusmodi,  est  hic  et  nunc,  secundum  hoc  id  quod  fit  est  in  actu, 
secundum  quod  est  hic  et  nunc,  et  sub  aliis  conditionibus  individualibus.  Sic 
autem  hoc,  quod  fit  per  metum,  est  voluntarium,  inquantum  scilicet  est  hic 
et  nunc;  prout  scilicet  in  hoc  casu  est  impedimentum  majoris  mali,  quod 
timebatur:  sicut  projectio  mercium  in  mare  fit  voluntarium  tempore  tempe¬ 
statis,  propter  timorem  periculi :  unde  manifestum  est,  quod  simpliciter  volun¬ 
tarium  est;  unde  et  competit  ei  ratio  voluntarii;  quia  principium  ejus  est 
intra.  Sed  quod  accipiatur  id  quod  per  metum  fit,  ut  extra  hunc  casum  exi- 
stens,  prout  repugnat  voluntati,  hoc  non  est  nisi  secundum  rationem  tantum: 
et  ideo  est  involuntarium  secundum  quid,  idest  prout  consideratur  extra  hunc 
casum  existens. 

Ad  primum  ergo  dicendum,  quod  ea  quae  aguntur  per  metum,  et  per  vim, 
non  solum  differunt  secundum  praesens,  et  futurum,  sed  etiam  secundum  hoc, 
quod  in  eo  quod  agitur  per  vim,  voluntas  non  consentit,  sed  omnino  est 
contra  motum  voluntatis:  sed  id,  quod  per  metum  agitur,  fit  voluntarium 
ideo,  quia  motus  voluntatis  fertur  in  id,  licet  non  propter  seipsum,  sed  propter 
aliud,  scilicet  ad  repellendum  malum,  quod  timetur :  sufficit  enim  ad  ratio¬ 
nem  voluntarii,  quod  sit  propter  aliud  voluntarium.  Voluntarium  enim  est, 
non  solum  quod  propter  seipsum  volumus,  ut  finem,  sed  etiam  quod  propter 
aliud  volumus,  ut  propter  finem;  patet  ergo,  quod  in  eo,  quod  per  vim  agitur, 
■voluntas  interior  nihil  agit  [al.  additur:  sed  in  eo,  quod  per  metum  agitur,  vo¬ 
luntas  aliquid  agit].  Et  ideo,  ut  Gregor.  Nyssen.  dicit  (loc.  sup.  cit.)  ad  exclu¬ 
dendum  ea,  quae  per  metum  aguntur,  in  definitione  violenti  non  solum  dicitur, 
quod  violentum  est,  cujus  principium  est  extra,  sed  additur,  nihil  conferente  vim 
passo:  quia  ad  id,  quod  agitur  per  metum,  voluntas  timentis  aliquid  confert. 

Ad  secundum  dicendum,  quod  ea,  quae  absolute  dicuntur,  quolibet  addito, 
remanent  talia;  sicut  calidum,  et  album:  sed  ea,  quae  relative  dicuntur,  va¬ 
riantur  secundum  comparationem  ad  diversa:  quod  enim  est  magnum  com¬ 
paratum  huic,  est  parvum  comparatum  alteri:  voluntarium  autem  dicitur  ali¬ 
quid,  non  solum  propter  se  quasi  absolute,  sed  etiam  propter  aliud  quasi 
relative;  et  ideo  nihil  prohibet,  aliquid  quod  de  se  non  esset  voluntarium, 
alteri  comparatum  fieri  voluntarium,  per  comparationem  ad  aliud. 

Ad  tertium  dicendum,  quod  illud,  quod  per  metum  agitur,  absque  con¬ 
ditione  est  voluntarium,  idest  secundum  quod  actu  agitur ;  sed  involuntarium 
est  sub  conditione,  idest  si  talis  metus  non  immineret;  unde  secundum  illam 
rationem  magis  potest  concludi  oppositum. 

ARTICULUS  VII.  47 

UTRUM  CONCUPISCENTIA  CAUSET  INVOLUNTARIUM. 

(2-2.  q.  142.  art.  1.  corp.  et  3.  Elhic.  lect.  3.  cotn.p.  etlect.  4.). 

Ad  septimum  sic  proceditur.  Videtur,  quod  concupiscentia  causet  invo¬ 
luntarium;  sicut  enim  metus  est  quaedam  passio,  ita  et  concupiscentia:  sed 
metus  causat  quodammodo  involuntarium;  ergo  etiam  concupiscentia. 

2.  Praeterea.  Sicut  per  timorem  timidus  agit  contra  id,  quod  propo¬ 
nebat:  ita  incontinens  propter  concupiscentiam :  sed  timor  aliquo  modo  causat 
involuntarium;  ergo  et  concupiscentia. 

3.  Praeterea.  Ad  voluntarium  requiritur  cognitio:  sed  concupiscentia 
corrumpit  cognitionem:  dicit  enim  Philos.  in  6.  Eth.  (cap. 5.)  quod  delectatio, 
sive  concupiscentia  delectationis  corrumpit  aestimationem  prudentiae;  ergo 
concupiscentia  causat  involuntarium. 

Sed  contra  est,  quod  Damasc.  dicit  (lib.  2.  Fid.  Orth.  cap.  24.) :  involun¬ 
tarium  est  misericordia,  vel  indulgentia  dignum,  et  cum  tristitia  agitur:  sed  neu¬ 
trum  horum  competit  ei,  quod  per  concupiscentiam  agitur;  ergo  concupi¬ 
scentia  non  causat  involuntarium. 

Respondeo  dicendum,  quod  concupiscentia  non  causat  involuntarium, 
sed  magis  facit  aliquid  voluntarium :  dicitur  enim  aliquid  voluntarium  ex  eo, 
quod  voluntas  in  id  fertur:  per  concupiscentiam  autem  voluntas  inclinatur 
ad  volendum  id,  quod  concupiscit:  et  ideo  concupiscentia  magis  facit  ad 
hoc  quod  aliquid  sit  voluntarium,  quam  quod  sit  involuntarium. 

Ad  primum  ergo  dicendum,  quod  timor  est  de  malo :  concupiscentia  autem 
respicit  bonum;  malum  autem  secundum  se  contrariatur  voluntati:  sed  bo¬ 
num  est  voluntati  consonum;  unde  magis  se  habet  timor  ad  causandum 
involuntarium,  quam  concupiscentia. 

Ad  secundum  dicendum,  quod  in  eo,  qui  per  metum  aliquid  agit,  manet 
repugnantia  voluntatis  ad  id,  quod  agitur,  secundum  quod  in  se  consideratur: 
sed  in  eo,  qui  agit  aliquid  per  concupiscentiam  (sicut  est  incontinens)  non 
manet  prior  voluntas,  quae  repudiabat  illud,  quod  concupiscitur;  sed  mu¬ 
tatur  ad  volendum  id,  quod  prius  repudiabat:  et  ideo  quod  per  metum  agitur, 
quodam  modo  est  involuntarium:  sed  quod  per  concupiscentiam  agitur,  nullo 
modo :  nam  incontinens  concupiscentiae  agit  contra  id,  quod  prius  propo¬ 
nebat,  non  autem  contra  hoc  quod  nunc  vult:  sed  timidus  agit  contra  id, 
quod  etiam  nunc  secundum  se  vult. 

Ad  tertium  dicendum,  quod  si  concupiscentia  totaliter  cognitionem  au¬ 
ferret,  sicut  contingit  in  illis,  qui  propter  concupiscentiam  fiunt  amentes;  se¬ 
queretur,  quod  concupiscentia  voluntarium  tolleret:  nec  tamen  proprie  esset 
ibi  involuntarium ;  quia  in  his,  quae  usum  rationis  non  habent,  neque  volun¬ 
tarium  est,  neque  involuntarium:  sed  quandoque  in  his,  quae  per  concupi¬ 
scentiam  aguntur,  non  totaliter  tollitur  cognitio,  quia  non  tollitur  potestas 
cognoscendi,  sed  solum  consideratio  actualis  in  particulari  agibili.  Et  tamen 
hoc  ipsum  est  voluntarium,  secundum  quod  voluntarium  dicitur  quod  est  in 
potestate  voluntatis,  ut  non  agere,  et  non  velle ;  similiter  autem  et  non  con¬ 
siderare;  potest  enim  voluntas  passioni  resistere,  ut  infra  dicetur  (q.  77. 
ari.  6.  et  y.). 


ARTICULUS  VIII.  4S 

UTRUM  IGNORANTIA  CAUSET  INVOLUNTARIUM. 

(Injr.  q.  19.  art.  6.  corp.  et  q.  y6.  art.  3.  et  4.  et  1.  Dist.  39.  q.  1.  ari.  1.  ad  4. 
et  Dist.  43.  art.  1.  ad  2.  et  Mal.  q.  3.  art.  8.  corp.). 

Ad  octavum  sic  proceditur.  Videtur,  quod  ignorantia  non  causet  invo¬ 
luntarium:  involuntarium  enim  veniam  meretur,  ut  Damasc.  dicit  (lib.  2 _ 

Orth.  Fid.  cap.  24.)  sed  interdum  quod  per  ignorantiam  agitur,  veniam  non 
meretur,  secundum  illud  1.  ad  Cor.  14.:  Si  quis  ignorat,  ignorabitur;  ergo  igno¬ 
rantia  non  causat  involuntarium. 

2.  Praeterea.  Omne  peccatum  est  cum  ignorantia,  secundum  illud 
Proverb.  14.:  Errant,  qui  operantur  malum.  Si  igitur  ignorantia  involuntarium 
causaret,  sequeretur,  quod  omne  peccatum  esset  involuntarium,  quod  est 
contra  August.  dicentem  (lib.  1.  Retract.  cap.  14.  cir.  med.),  quod  omne  peccatum 
est  voluntarium. 

3.  Praeterea.  Involuntarium  cum  tristitia  est,  ut  Damascenus  dicit  (loc. 
sup.  cit.) :  sed  quaedam  ignoranter  aguntur,  et  sine  tristitia:  puta  si  aliquis 
occidit  hostem,  quem  quaerit  occidere,  putans  occidere  cervum ;  ergo  igno¬ 
rantia  non  causat  involuntarium. 

Sed  contra  est,  quod  Damasc.  (loc.  nunc  dicto)  et  Philos.  (3.  Etb.  cap.  1.) 
dicunt,  quod  involuntarium  quoddam  est  per  ignorantiam. 

Respondeo  dicendum,  quod  ignorantia  habet  causare  involuntarium  ea 
ratione,  qua  privat  cognitionem,  quae  praeexigitur  ad  voluntarium,  ut  supra 
dictum  est  (art.  2.  huf.  q.),  non  tamen  quaelibet  ignorantia  hujusmodi  cogni¬ 
tionem  privat.  Et  ideo  sciendum,  quod  ignorantia  tripliciter  se  habet  ad  actum 
voluntatis.  Uno  modo  concomitanter,  alio  modo  consequenter,  tertio  modo  an- 
tecedenter.  Concomitanter  quidem,  quando  ignorantia  est  de  eo,  quod  agitur; 
tamen  etiamsi  sciretur,  nihilominus  ageretur:  tunc  enim  ignorantia  non  in¬ 
ducit  ad  volendum,  ut  hoc  fiat;  sed  accidit  simul  esse  aliquid  factum,  et  igno¬ 
ratum;  sicut  in  exemplo  posito,  scilicet  cum  aliquis  vellet  quidem  occidere 
hostem,  sed  ignorans  occidit  eum,  putans  occidere  cervum.  Et  talis  ignorantia 
non  facit  involuntarium,  ut  Philos.  dicit  (loc.  prox,  cit.) ;  quia  non  causat  aliquid, 
quod  sit  repugnans  voluntati,  sed  facit  non  voluntarium,  quia  non  potest  esse 
actu  volitum,  quod  ignoratum  est. 

Consequenter  autem  se  habet  ignorantia  ad  voluntatem,  inquantum  ipsa 
ignorantia  est  voluntaria:  et  hoc  contingit  dupliciter,  secundum  duos  modos 
voluntarii  supra  positos  (art.  3.  huj.  q.  ad  1.).  Uno  modo,  quia  actus  voluntatis 
fertur  in  ignorantiam;  sicut  cum  aliquis  ignorare  vult,  vel  ut  excusationem 
peccati  habeat,  vel  ut  non  retrahatur  a  peccando,  secundum  illud  Job  21.: 
Scientiam  viarum  tuarum  nolumus:  et  haec  dicitur  ignorantia  affectata.  Alio 
modo  dicitur  ignorantia  voluntaria  ejus,  quod  quis  potest  scire,  et  debet.  Sic 
enim  non  agere,  et  non  velle  voluntarium  dicitur,  ut  supra  dictum  est  (art.  3. 
huj.  q.).  Hoc  igitur  modo  dicitur  ignorantia,  sive  cum  aliquis  actu  non  con¬ 
siderat,  quod  considerare  potest,  et  debet,  quae  est  ignorantia  malae  electionis, 
vel  ex  passione,  vel  ex  habitu  proveniens;  sive  cum  aliquis  notitiam,  quam 
debet  habere  non  curat  acquirere:  et  secundum  hunc  modum  ignorantia  uni¬ 
versalium  juris,  quae  quis  scire  tenetur,  voluntaria  dicitur,  quasi  per  negli- 
gentiam  proveniens.  Cum  autem  ipsa  ignorantia  sit  voluntaria  aliquo  istorum 
modorum,  non  potest  causare  simpliciter  involuntarium:  causat  tamen  se¬ 
cundum  quid  involuntarium,  inquantum  praecedit  motum  voluntatis  ad  aliquid 
agendum,  qui  non  esset  scientia  praesente. 

Antecedenter  autem  se  habet  ad  voluntatem  ignorantia,  quando  non  est 
voluntaria,  et  tamen  est  causa  volendi,  quod  alias  non  vellet :  sicut  cum  ali¬ 
quis  homo  ignorat  aliquam  circumstantiam  actus,  quam  non  tenebatur  scire, 
et  ex  hoc  aliquid  agit  quod  non  faceret,  si  sciret:  puta  cum  aliquis  diligentia 
adhibita  nesciens  aliquem  transire  per  viam,  projicit  sagittam,  qua  interficit 
transeuntem.  Et  talis  ignorantia  causat  involuntarium  simpliciter. 

Et  per  hoc  patet  responsio  ad  objecta.  Nam  prima  ratio  procedit  de  igno¬ 
rantia  eorum,  quae  quis  tenetur  scire :  secunda  autem  de  ignorantia  electionis* 
quae  quodammodo  est  voluntaria,  ut  dictum  est  (in  corp.  art.):  tertia  vero  de: 
ignorantia,  quae  concomitanter  se  habet  ad  voluntatem. 


QUAESTIO  VII. 

DE  CIRCUMSTANTIIS  HUMANORUM  ACTUUM, 
IX  QUATUOR  ARTICULOS  DIVIDA. 


Deinde  considerandum  est  de  circumstantiis  humanorum  actuum. 

Et  circa  hoc  quaeruntur  quatuor. 

Primo.  Quid  sit  circumstantia. 

Secundo.  Utrum  circumstantiae  sint  circa  humanos  actus  attendendae  a 
Theologo. 

Tertio.  Quot  sunt  circumstantiae. 

Quarto.  Quae  sunt  in  eis  principaliores. 


ARTICULUS  I.  49- 

UTRUM  CIRCUMSTANTIA  SIT  ACCIDENS  ACTUS  HUMANT. 

(Infr.  art.  3.  corp.  et  q.  iS.  art.  3.  et  4.  Dist.  16.  q.  3.  art.  1.  q.  1.  et  Mal.  q.  2.. 
art.  4.  ad  3.  et  art.  3.  in  corp.  et  3.  Eth.  lect.  3.  com.  2.  fin.). 

Ad  primum  sic  proceditur.  Videtur,  quod  circumstantia  non  sit  accidens 
actus  humani:  dicit  enim  Tullius  in  Rhetoricis  (quid  simile  habet  lib.  1.  de 
Invent.),  quod  circumstantia  est,  per  quam  argumentationi  auctoritatem,  et 
firmamentum  adjungit  oratio;  sed  oratio  dat  firmamentum  argumentationi, 
praecipue  ab  his,  quae  sunt  de  substantia  rei  [al.  quae  sunt  subjecta  rei],  ut 
definitio,  genus,  et  species,  et  aliis  hujusmodi,  a  quibus  etiam  Tullius  (in 
Topic.  ad  Trebat.),  oratorem  argumentari  docet;  ergo  circumstantia  non  est. 
accidens  humani  actus. 

2.  Praeterea.  Accidentis  proprium  est  inesse ;  quod  autem  circumstat,, 
non  inest,  sed  magis  est  extra;  ergo  circumstantiae  non  sunt  accidentia  hu¬ 
manorum  actuum. 

3.  Praeterea.  Accidentis  non  est  accidens;  sed  ipsi  humani  actus  sunt 
quaedam  accidentia;  non  ergo  circumstantiae  sunt  accidentia  actuum. 

Sed  contra.  Particulares  conditiones  cujuslibet  rei  singularis  dicuntur 
accidentia  individuantia  ipsam;  sed  Philosophus  in  3.  Ethic.  (cap.  1.  ante 
med.)  circumstantias  nominat  particularia,  sed  idest  particulares  singulorum 
actuum  conditiones;  ergo  circumstantiae  sunt  accidentia  individuantia  huma¬ 
norum  actuum. 

Respondeo  dicendum,  quod  quia  nomina,  secundum  Philosophum  (lib.  1 . 
Periherm.  cap.  i.),sunt  signa  intellectum,  necesse  est,  quod  secundum  processuro 

intellectivae  cognitionis  sit  etiam  nominationis  processus :  procedit  autem  no¬ 
stra  cognitio  intellectualis  a  notioribus  ad  minus  nota:  et  ideo  apud  nos  a 
notioribus  nomina  transferuntur  ad  significandum  res  minus  notas.  Et  inde 
est,  quod,  sicut  dicitur  in  io.  Metaphysic.  (tex.  ip  et  14.),  ab  his,  quae  sunt 
secundum  locum,  processit  nomen  distantiae  ad  omnia  contraria:  et  similiter 
nominibus  pertinentibus  ad  motum  localem  utimur  ad  significandum  alios 
motus,  eo  quod  corpora,  quae  toto  circumscribuntur,  sunt  maxime  nobis 
nota.  Et  inde  est,  quod  nomen  circumstantiae  ab  his,  quae  in  loco  sunt,  deri¬ 
vatur  ad  actus  humanos.  Dicitur  autem  in  localibus  aliquid  circumstare,  quod 
est  quidem  extrinsecum  a  re,  tamen  attingit  ipsam,  vel  appropinquat  ei  se¬ 
cundum  locum :  et  ideo  quaecumque  conditiones  sunt  extra  substantiam  actus, 
et  tamen  attingunt  aliquo  modo  actum  humanum,  circumstantiae  dicuntur: 
quod  autem  est  extra  substantiam  rei  ad  rem  ipsam  pertinens,  accidens  ejus 
dicitur;  unde  circumstantiae  actuum  humanorum  accidentia  eorum  dicendae  sunt. 

Ad  primum  ergo  dicendum,  quod  oratio  quidem  dat  firmamentum  argu¬ 
mentationi,  primo  ex  substantia  actus,  secundario  vero  ex  his,  quae  circum¬ 
stant  actum.  Sicut  primo  accusabilis  redditur  aliquis  ex  hoc,  quod  homicidium 
fecit:  secundario  vero  ex  hoc,  quod  dolo  fecit,  vel  propter  lucrum,  vel  in  tem¬ 
pore,  vel  in  loco  sacro,  aut  aliquid  hujusmodi;  et  ideo  signanter  dicit,  quod 
per  circumstantiam  oratio  argumentationi  firmamentum  adjungit,  quasi  se¬ 
cundario. 

Ad  secundum  dicendum,  quod  aliquid  dicitur  accidens  alicujus  dupliciter. 
Uno  modo,  quia  inest  ei:  sicut  album  dicitur  accidens  Socratis.  Alio  modo, 
quia  est  simul  cum  eo  in  eodem  subjecto;  sicut  dicitur,  quod  album  accidit 
musico,  inquantum  conveniunt,  et  quodammodo  se  contingunt  in  uno  subjecto. 
Et  per  hunc  modum  dicuntur  circumstantiae  accidentia  actuum. 

Ad  tertium  dicendum,  quod,  sicut  dictum  est  (in  solui. praec.),  accidens 
dicitur  accidenti  accidere  propter  convenientiam  in  subjecto:  sed  hoc  con¬ 
tingit  dupliciter.  Uno  modo,  secundum  quod  duo  accidentia  comparantur  ad 
unum  subjectum  abque  aliquo  ordine  ;  sicut  album,  et  musicum  ad  Socratem. 
Alio  modo  cum  aliquo  ordine,  puta  quia  subjectum  recipit  unum  accidens 
alio  mediante:  sicut  corpus  recipit  colorem  medianfe  superficie  :  et  sic  unum 
accidens  dicitur  etiam  alteri  inesse,  dicimus  enim  colorem  esse  in  superficie. 
Utroque  autem  modo  circumstantiae  se  habent  ad  actus :  nam  aliquae  cir¬ 
cumstantiae  ordinatae  ad  actum  pertinent  ad  agentem  non  mediante  actu, 
puta  locus,  et  conditio  personae :  aliquae  vero  mediante  ipso  actu,  sicut  modus 
agendi. 


ARTICULUS  II.  50 

UTRUM  CIRCUMSTANTIAE  HUMANORUM  ACTUUM 
SINT  CONSIDERANDAE  A  THEOLOGO. 

(4.  Dist.  16.  q.  art.  1.  q.  1.  ad  2.  et  q.  2.  corp.). 

Ad  secundum  sic  proceditur.  Videtur,  quod  circumstantiae  humanorum 
actuum  non  sint  considerandae  a  Theologo: non  enim  considerantur  a  Theo¬ 
logo  actus  humani,  nisi  secundum  quod  sunt  aliquales,  idest  boni,  vel  mali: 
sed  circumstantiae  non  videntur  posse  facere  actus  aliquales:  quia  nihil  qua- 


$4  QUAESTIO  VII.  ARTICULUS  II. 

iificatur,  formaliter  loquendo,  ab  eo  quod  est  extra  ipsum,  sed  ab  eo  quod  in 
ipso  est;  ergo  circumstantiae  actuum  non  sunt  a  Theologo  considerandae. 

2.  Praeterea.  Circumstantiae  sunt  accidentia  actuum:  sed  nisi  infinita 
-accidunt;  et  ideo,  ut  dicitur  in  6.  Metaph.  (tex.  4.)  nulla  ars,  vel  scientia  est 
circa  ens  per  accidens,  nisi  sola  sophistica;  ergo  Theologus  non  habet  con¬ 
siderare  circumstantias  humanorum  actuum. 

3.  Praeterea.  Circumstantiarum  consideratio  pertinet  ad  rhetorem:  rhe¬ 
torica  autem  non  est  pars  Theologiae;  ergo  consideratio  circumstantiarum 
non  pertinet  ad  Theologum. 

Sed  contra.  Ignorantia  circumstantiarum  causat  involuntarium,  ut  Da¬ 
mascenus  (lib.  2.  Orlh.  Fid.  cap.  24.)  et  Greg.  Nyss.  (vel  Nemes.  lib.  de  Nat.  Hom. 
cap.  31.)  dicunt:  sed  involuntarium  excusat  a  culpa, cujus  consideratio  pertinet 
ad  Theologum;  ergo  et  consideratio  circumstantiarum  ad  Theologum  pertinet. 

Respondeo  dicendum,  quod  circumstantiae  pertinent  ad  considerationem 
Theologi  triplici  ratione.  Primo  quidem,  quia  Theologus  considerat  actus 
humanos,  secundum  quod  per  eos  homo  ad  beatitudinem  ordinatur :  omne 
autem,  quod  ordinatur  ad  finem,  oportet  esse  proportionatum  fini :  actus  autem 
proportionantur  fini  secundum  commensurationem  quamdam,  quae  fit  per 
-debitas  circumstantias,  unde  consideratio  circumstantiarum  ad  Theologum 
pertinet.  Secundo ,  quia  Theologus  considerat  actus  humanos,  secundum  quod 
in  eis  invenitur  bonum,  et  malum,  melius,  et  pejus:  et  hoc  diversificatur  se¬ 
cundum  circumstantias,  ut  infra  patebit  ( q .  18.  art.  10.  et  11.  et  q.  73.  art.  y.). 
Tertio,  quia  Theologus  considerat  actus  humanos,  secundum  quod  sunt  me¬ 
ritorii,  vel  demeritorii;  quod  convenit  actibus  humanis;  ad  quod  requiritur, 
-quod  sint  voluntarii.  Actus  autem  humanus  judicatur  voluntarius,  vel  invo¬ 
luntarius,  secundum  cognitionem,  vel  ignorantiam  circumstantiarum,  ut 
dictum  est  (in  argum.  sed  contra) :  et  ideo  consideratio  circumstantiarum  per¬ 
tinet  ad  Theologum. 

Ad  primum  ergo  dicendum,  quod  bonum  ordinatum  ad  finem  dicitur  utile, 
quod  importat  relationem  quamdam,  unde  Philos.  dicit  in  Ethic.  (cap.  6.  circa 
prine.),  quod  in  ad  aliquid  bonum  est  utile:  in  his  autem,  quae  ad  aliquid 
dicuntur,  denominatur  aliquid  non  solum  ab  eo  quod  inest,  sed  etiam  ab  eo 
quod  extrinsecus  adjacet;  ut  patet  in  dextro,  et  sinistro,  aequali,  et  inaequali, 
et  similibus;  et  ideo,  cum  bonitas  actuum  sit,  inquantum  sunt  utiles  ad  finem, 
nihil  prohibet  eos  bonos,  vel  malos  dici  secundum  proportionem  ad  aliqua, 
quae  exterius  adjacent. 

Ad  secundum  dicendum,  quod  accidentia,  quae  omnino  per  accidens  se 
habent,  relinquuntur  ab  omni  arte  propter  eorum  incertitudinem,  et  infini¬ 
tatem :  sed  talia  accidentia  non  habent  rationem  circumstantiae:  quia,  ut 
dictum  est  (art.  praec.),  sic  circumstantiae  sunt  extra  actum,  quod  tamen 
actum  aliquo  modo  contingunt  ordinatae  ad  ipsum :  accidentia  autem  per  se 
cadunt  sub  arte. 

Ad  tertium  dicendum,  quod  consideratio  circumstantiarum  pertinet  ad 
Moralem,  et  Politicum,  et  ad  Rhetorem.  Ad  Moralem  quidem,  prout  secundum 
eas  invenitur,  vel  praetermittitur  medium  virtutis  in  humanis  actibus,  et  pas¬ 
sionibus.  Ad  Politicum  autem,  et  Rhetorem,  secundum  quod  ex  circumstantiis 
actus  redduntur  laudabiles,  vel  vituperabiles,  excusabiles,  vel  accusabiles: 
diversimode  tamen:  nam  quod  Rhetor  persuadet,  Politicus  dijudicat:  ad 
Theologum  autem,  cui  omnes  aliae  artes  deserviunt,  pertinet  omnibus  modis 
praedictis :  nam  ipse  habet  considerationes  de  actibus  virtuosis,  et  vitiosis 

cum  Morali,  et  considerat  actus,  secundum  quod  merentur  poenam,  vel 
praemium,  cum  Rhetore,  et  Politico. 

ARTICULUS  III.  SI 

UTRUM  CONVENIENTER  ENUMERENTUR  CIRCUMSTANTIAE 
IN  TERTIO  LIBRO  ETHICORUM. 

(4.  Dist.  16.  q.  3.  ari.  1.  q.>  2.  et  3.  et  Mal.  q.  2.  art.  6.  corp.  bct.  3.). 

Ad  tertium  sic  proceditur.  Videtur,  quod  inconvenienter  circumstantiae 
numerentur  in  3.  Ethicorum  (cap.  1.  a  med.):  circumstantia  enim  actus  di¬ 
citur,  quod  exterius  se  habet  ad  actum:  hujusmodi  autem  sunt  tempus,  et 
locus;  ergo  solae  duae  sunt  circumstantiae,  scilicet:  quando,  et  ubi. 

2.  Praeterea.  Ex  circumstantiis  accipitur,  quid  bene,  vel  male  fiat:  sed 
hoc  pertinet  ad  modum  actus;  ergo  omnes  circumstantiae  includuntur  sub 
una,  quae  est  modus  agendi. 

3.  Praeterea.  Circumstantiae  non  sunt  de  substantia  actus :  sed  ad 
substantiam  actus  pertinere  videntur  causae  ipsius  actus;  ergo  nulla  circum¬ 
stantia  debet  sumi  ex  causa  ipsius  actus  [al.  ex  substantia ] ;  sic  ergo  neque  quis, 
neque  propter  quid,  neque  circa  quid,  sunt  circumstantiae :  nam  quis  pertinet 
ad  causam  efficientem:  propter  quid  ad  finalem;  circa  quid  ad  materialem. 

Sed  contra  est  auctoritas  Philos.  in  3.  Ethicor.  (loc.  sup.  cit.). 

Respondeo  dicendum,  quod  Tullius  in  sua  Rhetorica  (aequivalenter  1.  de 
Invent.)  assignat  septem  circumstantias,  quae  hoc  versu  continentur: 

Quis,  quid,  ubi,  quibus  auxiliis,  cur,  quomodo,  quando. 

Considerandum  est  enim  in  actibus,  quis  fecit,  quibus  auxiliis,  vel  instru¬ 
mentis  fecerit,  quid  fecerit,  ubi  fecerit,  cur  fecerit,  quomodo  fecerit,  et  quando 
fecerit.  Sed  Aristot.  in  3.  Ethic.  (loc.  cit.)  addit  aliam,  scilicet  circa  quid,  quae 
a  Tullio  comprehenditur  sub  quid.  Et  ratio  hujus  annumerationis  sic  accipi 
potest.  Nam  circumstantia  dicitur  quasi  extra  substantiam  actus  existens,  ita 
tamen  quod  aliquo  modo  attingit  ipsum:  contingit  autem  hoc  fieri  tripliciter. 
Uno  modo,  inquantum  attingit  ipsum  actum ;  alio  modo,  inquantum  attingit 
causam  actus;  tertio  modo,  inquantum  attingit  effectum.  Ipsum  autem  actum 
attingit,  vel  per  modum  mensurae,  sicut  tempus,  et  locus;  vel  per  modum 
qualitatis  actus,  sicut  modus  agendi:  ex  parte  autem  effectus,  ut  cum  consi¬ 
deratur  quid  aliquis  fecerit:  ex  parte  vero  causae  actus,  quantum  ad  causam 
finalem,  accipitur  propter  quid :  ex  parte  autem  causae  materialis,  sive  objecti 
accipitur  circa  quid:  ex  parte  vero  causae  agentis  principalis  accipitur  quis 
egerit:  ex  parte  vero  causae  agentis  instrumentalis  accipitur  quibus  auxiliis. 

Ad  primum  ergo  dicendum,  quod  tempus,  et  locus  circumstant  actum  per 
modum  mensurae;  sed  alia  circumstant  actum,  inquantum  attingunt  ipsum 
quocumque  alio  modo  extra  substantiam  ejus  existentia. 

Ad  secundum  dicendum,  quod  iste  modus,  qui  est  bene,  vel  male,  non 
ponitur  circumstantia,  sed  consequens  ad  omnes  circumstantias :  sed  specialis 
circumstantia  ponitur  modus,  qui  pertinet  ad  qualitatem  actus;  puta  quod 
aliquis  ambulet  [al.  ambulat]  velociter,  vel  tarde;  et  quod  aliquis  percutiet 
[al.  percutit ]  fortiter,  vel  remisse;  et  sic  de  aliis. 

Ad  tertium  dicendum,  quod  illa  conditio  causae,  ex  qua  substantia 

actus  dependet,  non  dicitur  circumstantia,  sed  aliqua  conditio  adjuncta:  sicut 
in  objecto  non  dicitur  circumstantia  furti,  quod  sit  alienum;  hoc  enim  per¬ 
tinet  ad  substantiam  furti ;  sed  quod  sit  magnum,  vel  parvum :  et  similiter  est 
de  aliis  circumstantiis,  quae  accipiuntur  ex  parte  aliarum  causarum.  Non. 
enim  finis,  qui  dat  speciem  actus,  est  circumstantia,  sed  aliquis  finis  adjun¬ 
ctus,  sicut  quod  fortis  fortiter  agat  propter  bonum  fortitudinis,  non  est  cir¬ 
cumstantia:  sed  si  fortiter  agat,  propter  liberationem  civitatis,  vel  propter 
Christum  [al.  vel  populi  Christiani ],  vel  aliquid  hujusmodi:  similiter  etiam, 
[al.  intelligitur  etiam]  ex  parte  ejus  quod  est  quid:  nam  quod  aliquis  perfun¬ 
dens  aliquem  aqua,  abluat  ipsum,  non  est  circumstantia  ablutionis;  sed  quod 
abluendo  infrigidet,  vel  calefaciat,  et  sanet,  vel  noceat,  hoc  est  circumstantia. 


ARTICULUS  IV. 

UTRUM  SINT  PRINCIPALES  CIRCUMSTANTIAE,  PROPTER  QUID, 
ET  EA,  IN  QUIBUS  EST  OPERATIO. 


(4.  Dist.  16.  q.  3.  ari.  2.  et  Dist.  33.  q.  1.  art.  3.  q.  2.  ad  4.  et  3.  Eth.  lib.  3.fin.)„ 

Ad  quartum  sic  proceditur.  Videtur,  quod  non  sint  principales  circum 
stantiae,  propter  quid ,  et  ea,  in  quibus  est  operatio,  ut  dicitur  in  3.  Ethicorum 
(cap.  1.  a  med.):  ea  enim,  in  quibus  est  operatio,  videntur  esse  locus,  et: 
tempus;  quae  non  videntur  esse  principalia  inter  circumstantias,  cum  sinu 
maxime  extrinseca  ab  actu;  ea  ergo,  in  quibus  est  operatio,  non  sunt  prin¬ 
cipalissimae  circumstantiarum. 

2.  Praeterea.  Finis  est  extrinsecus  rei;  non  ergo  videntur  esse  princi¬ 
palissima  circumstantiarum. 

3.  Praeterea.  Principalissimum  in  unoquoque  est  causa  ejus,  et  forma r 
sed  causa  ipsius  actus  est  persona  agens;  forma  autem  actus  est  modus- 
ipsius ;  ergo  istae  duae  circumstantiae  videntur  esse  principalissimae. 

Sed  contra  est,  quod  Gregorius  Nyssenus  (vel  Nemes.  lib.  de  Nat . 
Hom.  cap.  31.)  dicit,  quod  principalissimae  circumstantiae  sunt,  cujus  gratia 
agitur,  et  quid  est,  quod  agitur. 

Respondeo  dicendum,  quod  actus  proprie  dicuntur  humani,  sicut  supra 
dictum  est  (q.  1.  art,  1.),  prout  sunt  voluntarii:  voluntatis  autem  motivum,. 
et  objectum  est  finis.  Et  ideo  principalissima  est  omnium  circumstantiarum, 
illa,  quae  attingit  actum  ex  parte  finis,  scilicet,  cujus  gratia:  secundaria  vero,, 
quae  attingit  ipsam  substantiam  actus,  idest,  quid  fecit.  Aliae  vero  circum¬ 
stantiae  sunt  magis,  vel  minus  principales,  secundum  quod  magis,  vel  minus 
ad  has  appropinquant. 

Ad  primum  ergo  dicendum,  quod  per  ea,  in  quibus  est  operatio,  Philoso¬ 
phus  non  intelligit  tempus,  et  locum,  sed  ea,  quae  adjunguntur  ipsi  actui. 
Unde  Gregorius  Nyssenus  (loc.  sup.  cii.)  quasi  exponens  dictum  Philosophi,, 
loco  ejus,  quod  Philosophus  dixit:  in  quibtis  est  operatio,  dicit,  quid  agitur. - 

Ad  secundum  dicendum,  quod  finis,  etsi  non  sit  de  substantia  actus,  est 
tamen  causa  actus  principalissima,  inquantum  movet  agentem  ad  agendum ; 
unde  et  maxime  actus  moralis  speciem  habet  ex  fine. 

Ad  tertium  dicendum,  quod  persona  agens  causa  est  actus,  secundum, 
quod  movetur  a  fine:  et  secundum  hoc  principaliter  ordinatur  ad  actum:  aliae: 

vero  conditiones  personae  non  ita  principaliter  ordinantur  ad  actum:  modus 
etiam  non  est  substantialis  forma  actus  (haec  enim  attenditur  in  actu  secun¬ 
dum  objectum,  vel  finem,  et  terminum);  sed  est  quasi  quaedam  qualitas 
accidentalis. 


QUAESTIO  VIII. 

DE  VOLUNTATE,  QUORUM  SIT  UT  VOLITORUM, 
IN  TRES  ARTICULOS  DIVISA. 


Deinde  considerandum  est  de  ipsis  actibus  voluntatis  in  speciali.  Et  primo 
de  actibus,  qui  sunt  immediate  ipsius  voluntatis,  velut  a  voluntate  eliciti : 
secundo  de  actibus  imperatis  a  voluntate:  voluntas  autem  movetur  et  in  finem, 
et  in  ea,  quae  sunt  ad  finem.  Primo  igitur  considerandum  est  de  actibus  vo¬ 
luntatis,  quibus  movetur  in  finem:  et  deinde  de  actibus  ejus,  quibus  movetur 
in  ea,  quae  sunt  ad  finem.  Actus  autem  voluntatis  in  finem  videntur  esse 
tres,  scilicet :  velle,  frui,  et  intendere :  primo  ergo  considerabimus  de  voluntate: 
secundo  de  fruitione:  tertio  de  intentione 

Circa  primum  consideranda  sunt  tria.  Primo  quidem,  quorum  voluntas  sit ; 
secundo ,  a  quo  moveatur:  tertio,  quomodo  moveatur. 

Circa  primum  quaeruntur  tria. 

Primo.  Utrum  voluntas  sit  tantum  boni. 

Secundo.  Utrum  sit  tantum  finis,  an  etiam  eorum,  quae  sunt  ad  finem. 

Tertio.  Si  est  aliquo  modo  eorum,  quae  sunt  ad  finem,  utrum  uno  motu 
moveatur  in  finem,  et  in  ea,  quaesunt  ad  finem. 

ARTICULUS  I.  53 

UTRUM  VOLUNTAS  SIT  TANTUM  BONI. 

(Part.  1.  q.  16.  art.  9.  corp.  et  1.  Dist.  46.  art.  2.  ad  2.  et  2.  Dist.  3.  q.  4.  ad  2. 
et  4.  Dist.  49.  q.  1.  art.  3.  q.  1.  corp.  et  lib.  1.  Contr.  g.  cap.  96.  §  2. 
et  Veri.  q.  14.  art.  2.). 

Ad  primum  sic  proceditur.  Videtur,  quod  voluntas  non  tantum  sit  boni: 
eadem  enim  est  potentia  oppositorum  (ex  Ethic.  5.  cap.  5.) ;  sicut  visus  albi,  et 
nigri :  sed  bonum,  et  malum  sunt  opposita ;  ergo  voluntas  non  solum  est  boni, 
sed  etiam  mali. 

2.  Praeterea.  Potentiae  rationales  se  habent  ad  opposita  prosequenda, 
secundum  Philosophum  (lib.  9.  Met.  tex. }.);  sed  voluntas  est  potentia  ratio¬ 
nalis:  est  enim  in  ratione,  ut  dicitur  in  3.  de  Anima  (tex.  42.);  ergo  voluntas 
se  habet  ad  opposita;  non  ergo  tantum  ad  volendum  bonum,  sed  etiam  ad 
volendum  malum. 

3.  Praeterea.  Bonum,  et  ens  convertuntur:  sed  voluntas  non  solum  est 
entium,  sed  etiam  non  entium  :  volumus  enim  quandoque  non  ambulare,  et 


88 


QUAESTIO  VIII.  ARTICULUS  I. 

non  loqui;  volumus  etiam  interdum  quaedam  futura,  quae  non  sunt  entia  in 
actu;  ergo  voluntas  non  tantum  est  boni. 

Sed  contra  est,  quod  Dion,  dicit  4.  cap.  de  Div.  Nom.  (lecl.  <).),  quod 
malum  est  praeter  voluntatem,  et  quod  omnia  bonum  appetunt. 

Respondeo  dicendum,  quod  voluntas  est  appetitus  quidam  rationalis : 
omnis  autem  appetitus  non  est  nisi  boni:  cujus  ratio  est,  quia  appetitus  nihil 
aliud  est,  quam  quaedam  inclinatio  appetentis  in  aliquid:  nihil  autem  incli¬ 
natur,  nisi  in  aliquid  simile,  et  conveniens :  cum  igitur  omnis  res,  inquantum 
est  ens,  et  substantia,  sit  quoddam  bonum,  necesse  est,  ut  omnis  inclinatio  sit 
in  bonum.  Et  inde  est,  quod  Philosophus  dicit  in  1.  Ethic.  (in  prine.)  quod 
bonum  est,  quod  omnia  appetunt :  sed  considerandum  est,  quod  cum  omnis 
inclinatio  consequatur  aliquam  formam,  appetitus  naturalis  consequitur  for¬ 
mam  in  natura  existentem:  appetitus  autem  sensitivus,  vel  etiam  intellectivus, 
seu  rationalis,  qui  dicitur  voluntas,  sequitur  formam  apprehensam :  sicut  igitur 
id,  in  quod  tendit  appetitus  naturalis,  est  bonum  existens  in  re:  ita  id,  in 
quod  tendit  appetitus  animalis,  vel  voluntarius,  est  bonum  apprehensum.  Ad 
hoc  igitur  quod  voluntas  in  aliquid  tendat,  non  requiritur,  quod  sit  bonum 
in  rei  veritate,  sed  quod  apprehendatur  in  ratione  boni.  Et  propter  hoc,  Phi¬ 
losophus  dicit  in  2.  Physic.  (tex.  31.),  quod  finis  est  bonum,  vel  apparens 
bonum. 

Ad  primum  ergo  dicendum,  quod  eadem  potentia  est  oppositorum:  sed 
non  eodem  modo  se  habet  ad  utrumque.  Voluntas  igitur  se  habet  et  ad  bo¬ 
num,  et  ad  malum;  sed  ad  bonum,  appetendo  ipsum;  ad  malum  vero,  fu¬ 
giendo  illud.  Ipse  ergo  actualis  appetitus  boni  vocatur  voluntas,  secundum 
quod  voluntas  nominat  actum  voluntatis ;  sic  enim  nunc  loquimur  de  volun¬ 
tate  :  fuga  autem  mali  magis  dicitur  noluntas :  unde  sicut  voluntas  est  boni,  ita 
noluntas  est  mali. 

Ad  secundum  dicendum,  quod  potentia  rationahs  non  se  habet  ad  quae¬ 
libet  opposita  prosequenda,  sed  ad  ea,  quae  sub  suo  objecto  convenienti  con¬ 
tinentur:  nam  nulla  potentia  prosequitur  nisi  suum  conveniens  objectum: 
objectum  autem  voluntatis  est  bonum:  unde  ad  illa  opposita  prosequenda  se 
habet  voluntas,  quae  sub  bono  comprehenduntur;  sicut  moveri,  et  quiescere, 
loqui,  et  tacere,  et  alia  hujusmodi:  in  utrumque  enim  horum  fertur  voluntas 
sub  ratione  boni. 

Ad  tertium  dicendum,  quod  illud,  quod  non  est  ens  in  rerum  natura, 
accipitur  ut  ens  in  ratione;  unde  negationes,  et  privationes  entia  dicuntur  ra¬ 
tionis, 'per  quem  etiam  modum  futura,  prout  apprehenduntur,  sunt  entia:  in¬ 
quantum  igitur  sunt  hujusmodi  entia,  apprehenduntur  sub  ratione  boni,  et 
sic  voluntas  in  ea  tendit;  unde  Philosophus  dicit  in  5.  Ethic.  (cap.  1.  a  prine.) 
quod  carere  malo  habet  rationem  boni. 

ARTICULUS  II.  54 

UTRUM  VOLUNTAS  SIT  TANTUM  FINIS,  AN  ETIAM  EORUM, 
QUAE  SUNT  AD  FINEM. 

(Veri.  q.  22.  art.  2.  ad  y.). 

Ad  secundum  sic  proceditur,  quod  voluntas  non  sit  eorum,  quae  sunt  ad 
finem,  sed  tantum  finis.  Dicit  enim  Philos.  in  3.  Ethic.  (cap.  2.),  quod  vo¬ 
luntas  est  finis,  electio  autem  eorum,  quae  sunt  ad  finem. 

2.  Praeterea.  Ad  ea,  quae  sunt  diversa  genere,  diversae  potentiae  animae 
ordinantur,  ut  dicitur  in  6.  Ethicor.  (cap.  1.  a  med.):  sed  finis,  et  ea,  quae  sunt 
ad  finem,  sunt  in  diverso  genere  boni,  nam  finis,  qui  est  bonum  honestum, 
vel  delectabile,  est  in  genere  qualitatis,  vel  actionis,  aut  passionis:  bonum 
autem,  quod  dicitur  utile,  quod  est  ad  finem,  est  in  ad  aliquid,  ut  dicitur  in 
1.  Ethic.  (cap.  6.);  ergo  si  voluntas  est  finis,  non  erit  eorum,  quae  sunt  ad 
finem. 

3.  Praeterea.  Habitus  proportionantur  potentiis,  cum  sint  earum  perfe 
ctiones:  sed  in  habitibus,  qui  dicuntur  artes  operativae,  ad  aliud  pertinet  finis, 
et  ad  aliud  quod  est  ad  finem:  sicut  ad  gubernationem  [al.  gubernatorem]  per 
tinet  usus  navis,  qui  est  finis  ejus:  ad  navifactivam  vero  constructio  navis, 
quae  est  propter  finem;  ergo  cum  voluntas  sit  finis,  non  erit  eorum,  quae 
sunt  ad  finem. 

Sed  contra  est,  quia  in  rebus  naturalibus  per  eamdem  potentiam  aliquid 
pertransit  media,  et  pertingit  ad  terminum:  sed  ea,  quae  sunt  ad  finem,  sunt 
quaedam  media,  per  quae  pervenitur  ad  finem,  sicut  ad  terminum;  ergo  si 
voluntas  est  finis,  ipsa  etiam  est  eorum,  quae  sunt  ad  finem. 

Respondeo  dicendum,  quod  voluntas  quandoque  dicitur  ipsa  potentia,  qua 
volumus,  quandoque  autem  ipse  voluntatis  actus.  Si  ergo  loquamur  de  volun¬ 
tate,  secundum  quod  nominat  potentiam,  sic  se  extendit  et  ad  finem,  et  ad 
ea  quae  sunt  ad  finem.  Ad  ea  enim  se  extendit  unaquaeque  potentia,  in  quibus 
inveniri  potest  quocumque  modo  ratio  sui  objecti:  sicut  visus  se  extendit  ad 
omnia  quaecumque  participant  quocumque  modo  colorem:  ratio  autem  boni, 
quod  est  objectum  potentiae  voluntatis,  invenitur  non  solum  in  fine,  sed  etiam 
in  his,  quae  sunt  ad  finem.  Si  autem  loquamur  de  voluntate,  secundum  quod 
nominat  proprie  actum,  sic  proprie  loquendo  est  finis  tantum:  omnis  enim 
actus  denominatus  a  potentia  nominat  simplicem  actum  illius  potentiae: 
sicut  intelligere  nominat  simplicem  actum  intellectus.  Simplex  autem  actus 
potentiae  est  in  id,  quod  est  secundum  se  objectum  potentiae :  id  autem,  quod 
est  propter  se  bonum,  et  volitum,  est  finis,  unde  voluntas  proprie  est  ipsius 
finis:  ea  vero,  quae  sunt  ad  finem,  non  sunt  bona,  vel  volita  propter  seipsa, 
sed  ex  ordine  ad  finem :  unde  voluntas  in  ea  non  fertur,  nisi  quatenus  fertur 
in  finem:  unde  hoc  ipsum,  quod  in  eis  vult,  est  finis:  sicut  et  intelligere  pro¬ 
prie  est  eorum,  quae  secundum  se  cognoscuntur,  scilicet  principiorum.  Eorum 
autem,  quae  cognoscuntur  per  principia  non  dicitur  esse  intelligentia,  nisi 
inquantum  in  eis  ipsa  principia  considerantur:  sic  enim  se  habet  finis  in 
appetibilibus,  sicut  se  habet  principium  in  intelligibilibus,  ut  dicitur  in  7. 
Ethicor.  (cap.  8.). 

Ad  primum  ergo  dicendum,  quod  Philosophus  loquitur  de  voluntate,  se¬ 
cundum  quod  proprie  nominat  simplicem  actum  voluntatis,  non  autem  se¬ 
cundum  quod  nominat  potentiam. 

Ad  secundum  dicendum,  quod  ad  ea,  quae  sunt  diversa  genere,  ex  aequo 
se  habentia,  ordinantur  diversae  potentiae :  sicut  sonus,  et  color  sunt  diversa 
genera  sensibilium,  ad  quae  ordinantur  auditus,  et  visus :  sed  utile,  et  hone¬ 
stum  non  ex  aequo  se  habent,  sed  sicut  quod  est  secundum  se,  et  secundum  al¬ 
terum;  hujusmodi  autem  semper  referuntur  ad  eamdem  potentiam,  sicut  per 
potentiam  visivam  sentitur  et  color,  et  lux  per  quam  color  videtur. 

Ad  tertium  dicendum,  quod  non  quidquid  diversificat  habitum,  diversi- 
ficat  potentiam:  habitus  enim  sunt  quaedam  determinationes  potentiarum  ad 
aheuos  speciales  actus:  et  tamen  quaelibet  ars  operativa  considerat  et  finem, 

et  id  quod  est  ad  finem:  nam  ars  gubernativa  [aX.ars  gubernatoris ]  considerat 
quidem  finem,  ut  quem  operatur;  id  autem,  quod  est  ad  finem,  ut  quod  im¬ 
perat.  E  contra  vero  navifactiva  considerat  id,  quod  est  ad  finem,  ut  quod 
operatur;  id  vero,  quod  est  finis,  ut  ad  quod  ordinat  id  quod  operatur,  et  iterum 
in  unaquaque  arte  operativa  est  et  aliquis  finis  proprius,  et  aliquid,  quod  est 
ad  finem;  quod  proprie  ad  illam  artem  pertinet. 

ARTICULUS  III.  55 

UTRUM  VOLUNTAS  EODEM  ACTU  MOVEATUR  IN  FINEM, 

ET  IN  ID  QUOD  EST  AD  FINEM. 


(Infr.  q.  /2.  art.  4.  corp.  et  j.  Dist.  14.  art.  2.  q.  4.  corp. 
et  Veri.  q.  2.  art.  2 4.  corp.  et  ad  q.). 

Ad  tertium  sic  proceditur.  Videtur,  quod  eodem  actu  voluntas  feratur 
in  finem,  et  in  id  quod  est  ad  finem;  quia,  secundum  Philos.  (lib.  1.  Topic. 
cap.  2.  in  explic.  loci  22.),  ubi  est  unum  propter  alterum,  ibi  est  unum  tantum  : 
sed  voluntas  non  vult  id  quod  est  ad  finem,  nisi  propter  finem;  ergo  eodem 
actu  movetur  in  utrumque. 

2.  Praeterea.  Finis  est  ratio  volendi  ea,  quae  sunt  ad  finem  ;  sicut  lumen 
est  ratio  visionis  colorum:  sed  eodem  actu  videtur  lumen,  et  color;  ergo 
idem  est  motus  voluntatis,  quo  vult  finem,  et  ea  quae  sunt  ad  finem. 

5.  Praeterea.  Idem  numero  motus  naturalis  est,  qui  per  media  tendit  ad 
ultimum;  sed  ea  quae  sunt  ad  finem,  comparantur  ad  finem,  sicut  media 
ad  ultimum;  ergo  idem  motus  voluntatis  est,  quo  voluntas  fertur  in  finem, 
et  in  ea  quae  sunt  ad  finem. 

Sed  contra.  Actus  diversificantur  secundum  objecta:  sed  diversae  spe¬ 
cies  boni  sunt  finis:  et  id  quod  est  ad  finem,  quod  dicitur  utile;  ergo  non 
eodem  actu  voluntas  fertur  in  utrumque. 

Respondeo  dicendum,  quod  cum  finis  sit  secundum  se  volitus,  id  autem 
quod  est  ad  finem,  inquantum  hujusmodi,  non  sit  volitum  nisi  propter  finem, 
manifestum  est,  quod  voluntas  potest  ferri  in  finem,  inquantum  hujusmodi, 
sine  hoc  quod  feratur  in  ea  quae  sunt  ad  finem :  sed  in  ea,  quae  sunt  ad  finem, 
inquantum  huiusmodi,  non  potest  ferri,  nisi  feratur  in  ipsum  finem;  sic  ergo 
voluntas  in  ipsum  finem  dupliciter  fertur  :  uno  modo  absolute  secundum  se :  alio 
modo  sicut  in  ratione  volendi  ea  quae  sunt  ad  finem. 

Manifestum  est  ergo,  quod  unus  et  idem  motus  voluntatis  est,  quo  fertur 
in  finem,  secundum  quod  est  ratio  volendi  ea  quae  sunt  ad  finem,  et  in  ipsa 
quae  sunt  ad  finem.  Sed  alius  actus  est,  quo  fertur  in  ipsum  finem  absolute 
et  quandoque  procedit  tempore:  sicut  cum  aliquis  primo  vult  sanitatem,  et 
postea  deliberans  quo  modo  possit  sanari,  vult  conducere  medicum,  ut  sa¬ 
netur:  sic  etiam  et  circa  intellectum  accidit;  nam  primo  aliquis  intelligit  ipsa 
principia  secundum  se;  postmodum  autem  intelligit  ea  in  ipsis  conclusio¬ 
nibus,  secundum  quod  assentit  conclusionibus  propter  principia. 

Ad  primum  ergo  dicendum,  quod  ratio  illa  procedit,  secundum  quod  vo¬ 
luntas  fertur  in  finem  ;  ut  est  ratio  volendi  ea  quae  sunt  ad  finem. 

Ad  secundum  dicendum,  quod  quandocumque  videtur  color,  eodem  actu 
videtur  lumen:  potest  tamen  videri  lumen  sine  hoc  quod  videatur  color:  et 

•similiter  quandocumque  quis  vult  ea  quae  sunt  ad  finem,  vult  eodem  actu 
finem;  non  tamen  e  converso. 

Ad  tertium  dicendum,  quod  in  executione  operis  ea  quae  sunt  ad  finem, 
habent  se  ut  media,  et  finis  ut  terminus :  unde  sicut  motus  naturalis  interdum 
•sistit  in  medio,  et  non  pertingit  ad  terminum :  ita  quandoque  operatur  ali¬ 
cui3  id  quod  est  ad  finem,  et  tamen  non  consequitur  finem:  sed  in  volendo 
■est  e  converso.  Nam  voluntas  per  finem  devenit  ad  volendum  ea  quae  sunt 
ad  finem:  sicut  et  intellectus  devenit  in  conclusiones  per  principia,  quae  media 
■dicuntur;  unde  intellectus  aliquando  intelligit  medium,  et  ex  eo  non  procedit 
ad  conclusionem :  et  similiter  voluntas  aliquando  vult  finem,  et  tamen  non 
procedit  ad  volendum  id  quod  est  ad  finem.  Ad  illud  vero,  quod  in  contra¬ 
rium  objicitur,  patet  solutio  per  ea,  quae  supra  dicta  sunt  (art.  praec.  ad  2.)- 
nam  utile,  et  honestum  non  sunt  species  boni  ex  aequo  divisae:  sed  se  habent 
•sicut  propter  se,  et  propter  alterum;  unde  actus  voluntatis  in  unum  potest  ferri 
sine  hoc  quod  feratur  in  alterum :  sed  non  e  converso. 


QUAESTIO  IX. 

DE  MOTIVO  VOLUNTATIS,  IN  SEX  ARTICULOS  DIVISA. 


Deinde  considerandum  est  de  motivo  voluntatis. 

Et  circa  hoc  quaeruntur  sex. 

Primo.  Utrum  voluntas  moveatur  ab  intellectu. 

.Secundo.  Utrum  moveatur  ab  appetitu  sensitivo. 

Tertio.  Utrum  voluntas  moveat  seipsam. 

•Quarto.  Utrum  moveatur  ab  aliquo  exteriori  principio. 

Quinto.  Utrum  moveatur  a  corpore  coelesti. 

Sexto.  Utrum  voluntas  moveatur  a  solo  Deo,  sicut  ab  exteriori  principio. 


ARTICULUS  I.  56 

UTRUM  VOLUNTAS  MOVEATUR  AB  INTELLECTU. 

(Infr.  q.  77.  art.  1.  et  q.  82.  art.  4.  et  Veri.  q.  14.  art.  1.  et  2.  et  q.  22.  art.  2. 
et  Mal.  q.  4.  art.  2.  corp.  et  13.  et  q.  6.  corp.  et  ad  10.  et  12.). 

Ad  primum  sic  proceditur.  Videtur,  quod  voluntas  non  moveatur  ab  in¬ 
tellectu:  dicit  enim  August.  super  illud  Psal.  118.:  Concupivit  anima  mea  de¬ 
siderare  justificationes  tuas  (conc.  8.  prope  fin.):  Praevolat  intellectus,  sequitur  tar- 
■dus,  aut  nullus  affectus:  scimus  Ionum,  nec  delectat  agere:  hoc  autem  non  esset, 
si  voluntas  ab  intellectu  moveretur;  quia  motus  mobilis  sequitur  motionem 
moventis;  ergo  intellectus  non  movet  voluntatem. 

2.  Praeterea.  Intellectus  se  habet  ad  voluntatem  ut  demonstrans  appe¬ 
tibile:  sicut  imaginatio  demonstrat  appetibile  appetitui  sensitivo:  sed  imagi¬ 
natio  demonstrans  appetibile  non  movet  appetitum  sensitivum :  immo  quando- 

que  ita  nos  habemus  ad  ea  quae  imaginamur,  sicut  ad  ea  quae  in  pictura 
nobis  ostenduntur,  ex  quibus  non  movemur,  ut  dicitur  in  lib.  i.  de  Anima 
(tex.  154.);  ergo  neque  etiam  intellectus  movet  voluntatem. 

3.  Praeterea.  Idem  respectu  ejusdem  non  est  movens,  et  motum:  sed 
voluntas  movet  intellectum:  intelligimus  enim,  quando  volumus;  ergo  intel¬ 
lectus  non  movet  voluntatem. 

Sed  contra  est,  quod  Phil.  dicit  in  3.  de  Anima  (tex.  54.),  quod  appetibile 
intellectum  est  movens  non  motum:  voluntas  autem  est  movens  motum. 

Respondeo  dicendum,  quod  intantum  aliquid  indiget  moveri  ab  aliquo,, 
inquantum  est  in  potentia  ad  plura:  oportet  enim,  ut  id  quod  est  in  potentia,, 
reducatur  in  actum  per  aliquid,  quod  est  in  actu:  et  hoc  est  movere.  Dupli¬ 
citer  autem  aliqua  vis  animae  invenitur  esse  in  potentia  ad  diversa.  Uno  modo,. 
quantum  ad  agere,  vel  non  agere.  Alio  modo,  quantum  ad  agere  hoc,  vel 
illud.  Sicut  visus  quandoque  videt  actu,  et  quandoque  non  videt;  et  quando¬ 
que  videt  album,  et  quandoque  videt  nigrum;  indiget  igitur  movente  quan¬ 
tum  ad  duo,  scilicet  quantum  ad  exercitium,  vel  usum  actus,  et  quantum  ad 
determinationem  actus:  quorum  primum  est  ex  parte  subjecti,  quod  quandoque 
invenitur  agens,  quandoque  non  agens:  aliud  autem  est  ex  parte  objecti,  se¬ 
cundum  quod  specificatur  actus.  Motio  autem  ipsius  subjecti  est  ex  agente- 
aliquo:  et  cum  omne  agens  agat  propter  finem,  ut  supra  ostensum  est  (q.  r. 
ari.  2.),  principium  hujus  motionis  est  ex  fine:  et  inde  est,  quod  ars,  ad  quam- 
pertinet  finis,  movet  suo  imperio  artem,  ad  quam  pertinet  id,  quod  est  ad 
finem:  sicut  gubernatoria  ars  imperat  navifactivae,  ut  in  2.  Physic.  (tex.  25.) 
dicitur.  Bonum  autem  in  communi,  quod  habet  rationem  finis,  est  objectum 
voluntatis :  et  ideo  ex  hac  parte  voluntas  movet  alias  potentias  animae  ad  suos 
actus :  utimur  enim  aliis  potentiis,  cum  volumus :  nam  fines,  et  perfectiones- 
omnium  aliarum  potentiarum  comprehenduntur  sub  objecto  voluntatis,  sicut 
quaedam  particularia  bona.  Semper  autem  ars  vel  potentia,  ad  quam  pertinet 
finis  universalis,  movet  ad  agendum  artem,  vel  potentiam,  ad  quam  pertinet 
finis  particularis  sub  illo  universali  comprehensus:  sicut  dux  exercitus,  qui  in¬ 
tendit  bonum  commune,  scilicet  ordinem  totius  exercitus,  movet  suo  imperio- 
aliquem  ex  tribunis,  qui  intendit  ordinem  unius  aciei.  Sed  objectum  movet 
determinando  actum  ad  modum  principii  formalis,  a  quo  in  rebus  naturalibus 
actio  specificatur;  sicut  calefactio  a  calore.  Primum  autem  principium  for¬ 
male  est  ens,  et  verum  universale,  quod  est  objectum  intellectus:  et  ideo  isto- 
modo  motionis  intellectus  movet  voluntatem,  sicut  praesentans  ei  objectum 
suum. 

Ad  primum  ergo  dicendum,  quod  ex  illa  auctoritate  non  habetur,  quod 
intellectus  non  moveat,  sed  quod  non  moveat  ex  necessitate. 

Ad  secundum  dicendum,  quod  sicut  imaginatio  formae  sine  aestimatione 
convenientis,  vel  nocivi  non  movet  appetitum  sensitivum;  ita  nec  apprehensio 
veri  sine  ratione  boni,  et  appetibilis ;  unde  intellectus  speculativus  non  movet* 
sed  intellectus  practicus,  ut  dicitur  in  3.  de  Anima  (tex.  46.  et  seq.). 

Ad  tertium  dicendum,  quod  voluntas  movet  intellectum  quantum  ad 
exercitium  actus:  quia  et  ipsum  verum,  quod  est  perfectio  intellectus,  con¬ 
tinetur  sub  universali  bono,  ut  quoddam  bonum  particulare:  sed  quantum 
ad  determinationem  actus,  quae  est  ex  parte  objecti,  intellectus  movet  volun¬ 
tatem,  quia  et  ipsum  bonum  apprehenditur  secundum  quamdam  specialem- 
rationem  comprehensam  sub  universali  ratione  veri;  et  sic  patet,  quod  non 
est  idem  movens,  et  motum  secundum  idem. 

ARTICULUS  II.  57 

UTRUM  VOLUNTAS  MOVEATUR  AB  APPETITU  SENSITIVO. 

(Infr.  art. corp.fin.  et  q.  io.  art.  3.  et  q.  77.  art.  1.  ei  Veri.  q.  3.  art.  10.  corp. 
et  q.  22.  art.  9.  ad  q.  et  6.). 

Ad  secundum  sic  proceditur.  Videtur,  quod  voluntas  ab  appetitu  sensi¬ 
tivo  moveri  non  possit:  movens  enim,  et  agens  est  praestantius  patiente,  ut 
August.  dicit  12.  super  Gen.  ad  lit.  (cap.  16.  circa  med.) :  sed  appetitus  sen¬ 
sitivus  est  inferior  voluntate,  quae  est  appetitus  intellectivus;  sicut  sensus 
est  inferior  intellectu;  ergo  appetitus  sensitivus  non  movet  intellectum. 

2.  Praeterea.  Nulla  virtus  particularis  potest  facere  effectum  univer¬ 
salem:  sed  appetitus  sensitivus  est  virtus  particularis:  consequitur  enim  par¬ 
ticularem  sensus  apprehensionem ;  ergo  non  potest  causare  motum  voluntatis,, 
qui  est  universalis,  velut  consequens  apprehensionem  universalem  intellectus. 

3.  Praeterea.  Ut  probatur  in  8.  Physic.  (tex.  40.),  movens  non  movetur 
ab  eo,  quod  movet,  ut  sit  motio  reciproca:  sed  voluntas  movet  appetitum 
sensitivum,  inquantum  appetitus  sensitivus  obedit  rationi;  ergo  appetitus  sen¬ 
sitivus  non  movet  voluntatem. 

Sed  contra  est,,  quod  dicitur  Jacobi  1.:  Unusquisque  tentatur  a  concupi¬ 
scentia  sua  abstractus,  et  illectus:  non  autem  abstraheretur  quis  a  concupiscentia, 
nisi  voluntas  ejus  moveretur  ab  appetitu  sensitivo,  in  quo  appetitu  est  con¬ 
cupiscentia;  ergo  appetitus  sensitivus  movet  voluntatem. 

Respondeo  dicendum,  quod,  sicut  supra  dictum  est  (art.  praec.),  id  quod 
apprehenditur  sub  ratione  boni,  et  convenientis,  movet  voluntatem  per  modum 
objecti;  quod  autem  aliquid  videatur  bonum,  et  conveniens,  ex  duobus  con¬ 
tingit;  scilicet  ex  conditione  ejus  quod  proponitur,  et  ejus,  cui  proponitur;, 
conveniens  enim  secundum  relationem  dicitur;  unde  ex  utroque  extremorum 
dependet,  et  inde  est,  quod  gustus  diversimode  dispositus  non  eodem  modo' 
accipit  aliquid  ut  conveniens,  et  ut  non  conveniens;  unde  Philos.  dicit  in  3. 
Ethic.  (cap.  7.  a  med.):  Qualis  unusquisque  est,  talis  finis  videtur  ei.  Manifestum 
est  autem,  quod  secundum  passionem  appetitus  sensitivi  immutatur  homo 
ad  aliquam  dispositionem  ;  unde  secundum  quod  homo  est  in  passione  aliqua,, 
videtur  sibi  [al.  ipsi]  aliquid  conveniens,  quod  non  videtur  ei  extra  passionem 
existenti:  sicut  irato  videtur  bonum,  quod  non  videtur  quieto.  Et  per  hunc 
modum  ex  parte  objecti  appetitus  sensitivus  movet  voluntatem. 

Ad  primum  ergo  dicendum,  quod  nihil  prohibet,  id,  quod  est  simpliciter,, 
et  secundum  se  praestantius,  quoad  aliquid  esse  debilius;  voluntas  igitur 
simpliciter  praestantior  est,  quam  appetitus  sensitivus :  sed  quoad  illum,  in 
quo  passio  dominatur  inquantum  subjacet  passioni,  praeeminet  appetitus  sen¬ 
sitivus. 

Ad  secundum  dicendum,  quod  actus,  et  electiones  hominum  sunt  circa 
singularia;  unde  ex  hoc  ipso  quod  appetitus  sensitivus  est  virtus  particularis,, 
habet  magnam  virtutem  ad  hoc,  quod  per  ipsum  sic  disponatur  homo,  ut  ei 
aliquid  videatur  sic,  vel  aliter,  circa  singularia. 

Ad  tertium  dicendum,  quod,  sicut  Philos.  dicit  in  1.  Polit,  (cap.  3.  post 
med.),  ratio,  in  qua  est  voluntas,  movet  suo  imperio  irascibilem,  et  concupi¬ 
scibilem;  non  quidem  despotico  principatu,  sicut  movetur  servus  a  domino; 

sed  principatu  regali,  seu  politico ;  sicut  liberi  homines  reguntur  a  gubernante, 
qui  tamen  possunt  contra  movere.  Unde  et  irascibilis,  et  concupiscibilis  pos¬ 
sunt  in  contrarium  movere  voluntatem:  et  sic  nihil  prohibet,  voluntatem 
aliquando  ab  eis  moveri. 


ARTICULUS  III.  58 

UTRUM  VOLUNTAS  MOVEAT  SEIPSAM. 

(Veri.  q.  22.  art.  9.  corp.  et  ad  1.  et  Mal.  q.  5.  art.  3.  corp. 
et  q.  6..  corp.  et  ad  4.). 

Ad  tertium  sic  proceditur.  Videtur,  quod  voluntas  non  moveat  seipsam: 
•omne  enim  movens,  inquantum  hujusmodi,  est  in  actu:  quod  autem  movetur, 
«st  in  potentia:  nam  motus  est  actus  existentis  in  potentia,  inquantum  hujus¬ 
modi:  sed  non  est  idem  in  potentia,  et  in  actu  respectu  ejusdem;  ergo  nihil 
movet  seipsum,  neque  ergo  voluntas  seipsam  movere  potest. 

2.  Praeterea.  Mobile  movetur  ad  praesentiam  moventis:  sed  voluntas 
semper  sibi  est  praesens;  si  ergo  seipsam  moveret,  semper  moveretur,  quod 
patet  esse  falsum. 

3.  Praeterea.  Voluntas  movetur  ab  intellectu,  ut  dictum  est  (art.  1.  huj.  q.); 
si  igitur  voluntas  movet  seipsam,  sequitur,  quod  idem  simul  moveatur  a 
•duobus  motoribus  immediate,  quod  videtur  inconveniens ;  non  ergo  volun¬ 
tas  movet  seipsam. 

Sed  contra  est,  quia  voluntas  domina  est  sui  actus,  et  in  ipsa  est  velle, 
et  non  velle,  quod  non  esset,  si  non  haberet  in  potestate  movere  seipsam  ad 
'volendum;  ergo  ipsa  movet  seipsam. 

Respondeo  dicendum,  quod,  sicut  supra  dictum  est  (art.  1.  huj.  q.),  ad 
-voluntatem  pertinet  movere  alias  potentias  ex  ratione  finis,  qui  est  voluntatis 
•objectum:  sed,  sicut  dictum  est  (q.  praec.  art.  2.),  hoc  modo  se  habet  finis 
in  appetibilibus,  sicut  principium  in  intelligibilibus.  Manifestum  est  autem, 
quod  intellectus  per  hoc  quod  cognoscit  principium,  reducit  seipsum  de  po¬ 
tentia  in  actum,  quantum  ad  cognitionem  conclusionum:  et  hoc  modo  movet 
seips.um.  Et  similiter  voluntas  per  hoc  quod  vult  finem,  movet  seipsam  ad 
-volendum  ea,  quae  sunt  ad  finem. 

Ad  primum  ergo  dicendum,  quod  voluntas  non  secundum  idem  movet, 
et  movetur:  unde  nec  secundum  idem  est  in  actu,  et  in  potentia:  sed  in¬ 
quantum  actu  vult  finem,  reducit  se  de  potentia  in  actum  respectu  eorum, 
-quae  sunt  ad  finem,  ut  scilicet  actu  ea  velit. 

Ad  secundum  dicendum,  quod  potentia  voluntatis  semper  actu  est  sibi 
praesens :  sed  actus  voluntatis,  quo  vult  finem  aliquando,  non  semper  est  in 
ipsa  voluntate:  per  hunc  autem  modum  movet  seipsam;  unde  non  sequitur, 
•quod  semper  seipsam  moveat. 

Ad  tertium  dicendum,  quod  non  eodem  modo  voluntas  movetur  ab 
intellectu,  et  a  seipsa :  sed  ab  intellectu  quidem  movetur  secundum  ratio¬ 
nem  objecti;  a  seipsa  vero,  quantum  ad  exercitium  actus,  secundum  ratio¬ 
nem  finis. 

ARTICULUS  IV.  59 

UTRUM  VOLUNTAS  MOVEATUR  AB  ALIQUO  EXTERIORI  PRINCIPIO. 

(Infr.  q.  xy.  art.  y.  ad  2.  et  q.  80.  art.  1.  corp.  et  part.  1.  q.  125.  art.  4. 

•et  q.  106.  art.  2.  corp.  et  q.  111.  art.  2.  corp.  et  lib.  5.  Contr.  g.  cap.  88.  et  89.). 

Ad  quartum  sic  proceditur.  Videtur,  quod  voluntas  non  moveatur  ab 
aliquo  exteriori:  motus  enim  voluntatis  est  voluntarius:  sed  de  ratione  vo¬ 
luntarii  est,  quod  sit  a  principio  intrinseco,  sicut  et  de  ratione  naturalis ;  non 
ergo  motus  voluntatis  est  ab  aliquo  extrinseco. 

2.  Praeterea.  Voluntas  violentiam  pati  non  potest,  ut  supra  ostensum  est 
(q.  6.  art.  4.):  sed  violentum  est,  cujus  principium  est  extra;  ergo  voluntas 
non  potest  ab  aliquo  exteriori  moveri. 

3.  Praeterea.  Quod  sufficienter  movetur  ab  uno  motore,  non  indiget 
moveri  ab  alio:  sed  voluntas  sufficienter  movet  seipsam;  non  ergo  movetur 
ab  aliquo  exteriori. 

Sed  contra.  Voluntas  movetur  ab  objecto,  ut  dictum  est  (art.  1.  buj.  q.) : 
sed  objectum  voluntatis  potest  esse  aliqua  exterior  res  sensui  proposita ;  ergo 
voluntas  potest  ab  aliquo  exteriori  moveri. 

Respondeo  dicendum,  quod  secundum  quod  voluntas  movetur  ab  objecto, 
manifestum  est,  quod  moveri  potest  ab  aliquo  exteriori:  sed  eo  modo,  quo 
movetur  quantum  ad  exercitium  actus,  adhuc  necesse  est  ponere  voluntatem 
ab  aliquo  principio  exteriori  moveri.  Omne  enim,  quod  quandoque  est  agens 
in  actu,  et  quandoque  in  potentia,  indiget  moveri  ab  aliquo  movente;  mani¬ 
festum  est  autem,  quod  voluntas  incipit  velle  aliquid,  cum  hoc  prius  non 
vellet;  necesse  est  ergo,  quod  ab  aliquo  moveatur  ad  volendum:  et  quidem, 
-sicut  dictum  est  (art.  praec.),  ipsa  movet  seipsam,  inquantum  per  hoc  quod 
vult  finem,  reducit  seipsam  ad  volendum  ea  quae  sunt  ad  finem:  hoc  autem 
non  potest  facere,  nisi  consilio  mediante:  cum  enim  aliquis  vult  sanari,  in¬ 
cipit  cogitare,  quomodo  hoc  consequi  possit;  et  per  talem  cogitationem  per¬ 
venit  ad  hoc,  quod  potest  sanari  per  medicum,  et  hoc  vult;  sed  quia  non 
semper  sanitatem  actu  voluit,  necesse  est,  quod  inceperit  velle  sanari  ab  aliquo 
movente.  Et  si  quidem  ipsa  moveret  seipsam  ad  volendum,  oportuisset,  quod 
mediante  consilio  hoc  ageret  ex  aliqua  voluntate  praesupposita :  non  autem 
est  [al.  hoc  autem  non  est ]  procedere  in  infinitum :  unde  necesse  est  ponere, 
quod  in  primum  motum  voluntatis  voluntas  prodeat  ex  instinctu  alicujus  exte¬ 
rioris  moventis,  ut  Aristoteles  concludit  in  quodam  cap.  Eth.  Eudemicae 
(cap.  18.  cir.  prine.). 

Ad  primum  ergo  dicendum,  quod  de  ratione  voluntarii  est,  quod  princi¬ 
pium  ejus  sit  intra:  sed  non  oportet,  quod  hoc  principium  intrinsecum  sit 
primum  principium  non  motum  ab  alio ;  unde  motus  voluntarius,  etsi  habeat 
principium  proximum  intrinsecum,  tamen  principium  primum  est  ab  extra: 
-sicut  et  primum  principium  motus  naturalis  est  ab  extra;  quod  scilicet  movet 
naturam. 

Ad  secundum  dicendum,  quod  hoc  non  sufficit  ad  rationem  violenti,  quod 
principium  sit  extra;  sed  oportet  addere,  quod  nullam  [al.  nihil]  conferat  vim 
patiens:  quod  non  contingit,  dum  voluntas  ab  exteriori  movetur;  nam  ipsa 
est,  quae  vult,  ab  alio  tamen  mota:  esset  autem  motus  iste  violentus,  si  esset 

contrarius  motui  voluntatis,  quod  in  proposito  esse  non  potest;  quia  sic  idem 
vellet,  et  non  vellet. 

Ad  tertium  dicendum,  quod  voluntas  quantum  ad  aliquid  sufficienter  se 
movet,  et  in  suo  ordine,  scilicet,  sicut  agens  proximum :  sed  non  potest  seipsam 
movere  quantum  ad  omnia,  ut  ostensum  est  (in  corp.  art.) ;  unde  indiget 
moveri  ab  alio,  sicut  a  primo  [al.  proximo ]  movente. 


ARTICULUS  V.  60 

UTRUM  VOLUNTAS  MOVEATUR  A  CORPORE  COELESTI. 

(Pari.  i.  q.  113.  art.  3.  et  4.  et  2-2.  q.  9/.  art.  3.  6.  et  7. 
et  2.  Dist.  15.  q.  1.  art.  2.  et 3.  et  lib.  3.  Contr.  g.  cap.  84.  usq.  <33.  et  Veri.  q.  3.  art.  9. 
et.  10.  et  opusc.  2.  cap.  123. 130.  et  161.  et  opusc.  10.  art.  19. 
et  opusc.  23.  art.  3.  et  opusc.  26.). 

Ad  quintum  sic  proceditur.  Videtur,  quod  voluntas  humana  a  corpore 
coelesti  moveatur;  omnes  enim  motus  varii,  et  multiformes  reducuntur,  sicut 
in  causam,  in  motum  uniformem,  qui  est  motus  coeli,  ut  probatur  in  8.  Physic. 
(tex.  36.  et  lib.  4.  tex.  133.) ;  sed  motus  humani  sunt  varii,  et  multiformes,  in¬ 
cipientes  postquam  prius  non  fuerant;  ergo  reducuntur  in  motum  coeli,  sicut 
in  causam,  qui  est  uniformis  secundum  naturam. 

2.  Praeterea.  Secundum  Augustinum  in  tertio  de  Trinit.  (cap.  4.  m 
prine.):  Corpora  inferiora  moventur  per  corpora  superiora;  sed  motus  humani 
corporis,  qui  causatur  a  voluntate,  non  posset  reduci  in  motum  coeli,  sicut 
in  causam,  nisi  etiam  voluntas  a  coelo  moveretur;  ergo  coelum  movet  vo¬ 
luntatem  humanam. 

3.  Praeterea.  Per  observationem  coelestium  corporum  Astrologi  quae¬ 
dam  vera  praenuntiant  de  humanis  actibus  futuris,  qui  sunt  a  voluntate:  quod 
non  esset,  si  corpora  coelestia  voluntatem  hominis  movere  non  possent; 
movetur  ergo  voluntas  humana  a  coelesti  corpore. 

Sed  contra  est,  quod  Damascen.  dicit  in  2.  lib.  (Orth.  Fid.  parum  ante 
ined.)  quod  corpora  coelestia  non  sunt  causae  nostrorum  actuum:  essent  autem, 
si  voluntas,  quae  est  humanorum  actuum  principium,  a  corporibus  coelestibus 
moveretur;  non  ergo  movetur  voluntas  a  corporibus  coelestibus. 

Respondeo  dicendum,  quod  eo  modo,  quo  voluntas  movetur  ab  exteriori 
objecto,  manifestum  est,  quod  voluntas  potest  moveri  a  corporibus  coele¬ 
stibus;  inquantum  scilicet  corpora  exteriora,  quae  sensui  proposita  movent 
voluntatem,  et  etiam  ipsa  organa  potentiarum  sensitivarum,  subjacent  mo¬ 
tibus  coelestium  corporum.  Sed  eo  modo,  quo  voluntas  movetur,  quantum 
ad  exercitium  actus,  ab  aliquo  exteriori  agente,  adhuc  quidam  posuerunt,  cor¬ 
pora  coelestia  directe  imprimere  in  voluntatem  humanam.  Sed  hoc  est  im¬ 
possibile;  voluntas  enim,  ut  dicitur  in  tertio  de  Anima  (tex.  42.)  est  in  ra¬ 
tione:  ratio  autem  est  potentia  animae  non  alligata  organo  corporali;  unde 
relinquitur,  quod  voluntas  sit  potentia  omnino  immaterialis,  et  incorporea. 
Manifestum  est  autem,  quod  nullum  corpus  agere  potest  in  rem  incorpoream,, 
sed  potius  e  converso;  eo  quod  res  incorporeae,  et  immateriales  sunt  forma¬ 
lioris,  et  universalioris  virtutis,  quam  quaecumque  res  corporales;  unde  im¬ 
possibile  est,  quod  corpus  coeleste  imprimat  directe  in  intellectum,  aut  vo¬ 
luntatem.  Et  propter  hoc  Aristoteles,  in  lib.  2.  de  Anima  (tex.  130.),  recitans 

■opinionem  dicentium,  quod  talis  est  voluntas  in  hominibus,  qualem  in  diem 
inducit  pater  deorum,  virorumque  [al.  qualem  in  eis  inducit,  et  al.  in  dies  in¬ 
ducit,  et  al.  in  die  ducit  pater  dictorum  virorum ];  scilicet  Jupiter,  per  quem 
totum  coelum  intelligitur  [al.  intelligunt ],  attribuit  eis,  qui  ponebant  intelle¬ 
ctum  non  differre  a  sensu.  Omnes  enim  vires  sensitivae,  cum  sint  actus  orga¬ 
norum  corporalium,  per  accidens  moveri  possunt  a  coelestibus  corporibus, 
motis  scilicet  corporibus,  quorum  sunt  actus.  Sed  quia  dictum  est  ( art .  2. 
huj.  q.),  quod  appetitus  intellectivus  quodammodo  movetur  ab  appetitu  sensi- 
tivo,  indirecte  redundant  motus  coelestium  corporum  in  voluntatem ;  inquan- 
tum  scilicet  per  passiones  appetitus  sensitivi  voluntatem  moveri  contingit. 

Ad  primum  ergo  dicendum,  quod  multiformes  motus  voluntatis  humanae 
reducuntur  in  aliquam  causam  uniformem,  quae  est  in  intellectu,  et  volun 
tate  superiorum  [al.  quae  est  tamen  intellectu,  et  voluntate  snperior ],  quod  non 
potest  dici  de  aliquo  corpore,  sed  de  aliqua  superiori  substantia  immateriali ; 
unde  non  oportet,  quod  motus  voluntatis  in  motum  coeli  reducatur,  sicut  in 
causam. 

Ad  secundum  dicendum,  quod  motus  corporales  humani  reducuntur  in 
motum  coelestis  corporis,  sicut  in  causam ;  inquantum  ipsa  dispositio  orga¬ 
norum  congrua  est  ad  motum  aliqualiter  ex  impressione  coelestium  corpo¬ 
rum;  et  inquantum  etiam  appetitus  sensitivus  commovetur  ex  impressione 
coelestium  corporum;  et  ulterius  inquantum  corpora  exteriora  moventur  se¬ 
cundum  motum  coelestium  corporum,  ex  quorum  concursu  voluntas  incipit 
aliquid  velle,  et  non  velle :  sicut  adveniente  frigore  incipit  aliquis  velle  fa¬ 
cere  ignem.  Sed  ista  motio  voluntatis  est  ex  parte  objecti  exterius  praesen- 
tati,  non  ex  parte  interioris  instinctus. 

Ad  tertium  dicendum,  quod,  sicut  dictum  est  (art.  2.  huj.  q.  et part.  1.  et  q.  So 
et  Si.),  appetitus  sensitivus  est  actus  organi  corporalis;  unde  nihil  prohibet, 
•ex  impressione  corporum  coelestium  aliquos  esse  habiles  ad  irascendum,  vel 
concupiscendum,  vel  aliquam  hujusmodi  passionem  :  sicut  et  ex  complexione 
naturali  plures  hominum  sequuntur  passiones,  quibus  soli  sapientes  resistunt; 
et  ideo  ut  in  pluribus  verificantur,  quae  pronuntiantur  de  actibus  hominum, 
secundum  considerationem  coelestium  corporum.  Sed  tamen,  ut  Ptolomaeus 
dicit  in  Centiloquio  (parum  a  prine.)  :  Sapiens  dominatur  astris;  scilicet  quia 
■resistens  passionibus  impedit  per  voluntatem  liberam,  et  nequaquam  motui 
coelesti  subjectam,  hujusmodi  coelestium  corporum  effectus:  vel,  ut  Augu¬ 
stinus  dicit  2.  super  Gen.  ad  lit.  (cap.  ij.  cir.  fin.),  fatendum  est  quando  ab 
Astrologis  vera  dicuntur,  instinctu  quodam  occultissimo  dici,  quem  nescien¬ 
tes  humanae  mentes  patiuntur :  quod  cum  ad  decipiendum  homines  fit,  spi 
'rituum  seductorum  operatio  est. 

ARTICULUS  VI.  61 

UTRUM  VOLUNTAS  MOVEATUR  A  DEO  SOLO, 

SICUT  AB  EXTERIORI  PRINCIPIO. 

(Infr.  q.  80.  art.  1.  et  part.  1.  q.  iop.  art.  4.  et  q.  111.  art.  2. 
et  lib.  j.  Contr.  g.  cap.  88.  89.  91.  et  95.  prine,  et  Mal.  q.  5.  art.  j.  corp. 
et  q.  16.  art.  p.  corp.  et  ad  ij.). 

Ad  sextum  sic  proceditur.  Videtur,  quod  voluntas  non  a  solo  Deo  mo¬ 
neatur,  sicut  ab  exteriori  principio :  inferius  enim  natum  est  moveri  a  suo 

superiori;  sicut  corpora  inferiora  a  corporibus  coelestibus:  sed  voluntas  ho¬ 
minis  habet  aliquid  superius  post  Deum,  scilicet  Angelum;  ergo  voluntas 
potest  moveri,  sicut  ab  exteriori  principio,  etiam  ab  Angelo. 

2.  Praeterea.  Actus  voluntatis  sequitur  actum  intellectus :  sed  intellectus 
hominis  reducitur  in  suum  actum  non  solum  a  Deo,  sed  etiam  ab  Angelo' 
per  illuminationes,  ut  Dionysius  dicit  (cap.  4.  de  Div.  Nom.  lect.  1.  et  6.); 
ergo  eadem  ratione  et  voluntas. 

3.  Praeterea.  Deus  non  est  causa  nisi  bonorum,  secundum  illud  Genes.: 
Vidi  Deus  cuncta,  quae  fecerat,  et  erant  valde  bona;  si  ergo  a  solo  Deo  voluntas 
hominis  moveretur,  numquam  moveretur  ad  malum;  cum  tamen  voluntas 
sit,  qua  peccatur,  et  recte  vivitur,  ut  Augustinus  dicit  (lib.  1,  Retract.  cap.  9. 
ante  med.). 

Sed  contra  est,  quod  Apost.  dicit  ad  Philipp.  2.:  Deus  est,  qui  operatur 
in  nobis  velle,  et  perficere. 

Respondeo  dicendum,  quod  motus  voluntatis  est  ab  intrinseco,  sicut  et 
motus  naturalis,  quamvis  autem  rem  naturalem  possit  aliquid  movere,  quod 
non  est  causa  naturae  rei  motae:  tamen  motum  naturalem  causare  non 
potest,  nisi  quod  est  aliqualiter  causa  naturae.  Movetur  enim  lapis  sursum  ab 
homine,  qui  naturam  lapidis  non  causat;  sed  hic  motus  non  est  lapidi  natu¬ 
ralis:  naturalis  autem  motus  ejus  non  causatur  nisi  ab  eo,  quod  causat  na¬ 
turam.  Unde  dicitur  in  8.  Physic.  (tix.  29.  30.  31.  32.),  quod  generans  movet 
secundum  locum  gravia,  et  levia.  Sic  ergo  hominem  voluntatem  habentem 
contingit  moveri  ab  aliquo,  qui  non  est  causa  ejus :  sed  quod  motus  volun¬ 
tarius  ejus  sit  ab  aliquo  principio  extrinseco,  quod  non  est  causa  voluntatis, 
est  impossibile.  Voluntatis  autem  causa  nihil  aliud  esse  potest,  quam  Deus. 
Et  hoc  patet  dupliciter.  Primo  quidem  ex  hoc,  quod  voluntas  est  potentia  ani¬ 
mae  rationalis,  quae  a  solo  Deo  causatur  per  creationem,  ut  in  primo  dictum 
est  (q.  90.  art.  3  et  3.).  Secundo  vero  ex  hoc,  quod  voluntas  habet  ordinem  ad 
universale  bonum ;  unde  nihil  aliud  potest  esse  voluntatis  causa,  nisi  ipse 
Deus,  qui  est  universale  bonum.  Omne  autem  aliud  bonum  per  participa¬ 
tionem  dicitur,  et  est  quoddam  particulare  bonum :  particularis  autem  causa 
non  dat  inclinationem  universalem ;  unde  nec  materia  prima,  quae  est  in 
potentia  ad  omnes  formas,  potest  causari  ab  aliquo  particulari  agente. 

Ad  primum  ergo  dicendum,  quod  angelus  non  sic  est  supra  hominem, 
quod  sit  causa  voluntatis  ejus;  sicut  corpora  coelestia  sunt  causa  formarum 
naturalium,  ad  quas  consequuntur  naturales  motus  corporum  naturalium. 

Ad  secundum  dicendum,  quod  intellectus  hominis  movetur  ab  angelo  ex 
parte  objecti,  quod  sibi  proponitur  virtute  angelici  luminis  ad  cognoscen¬ 
dum:  et  sic  etiam  voluntas  ab  exteriori  creatura  potest  moveri,  ut  dictum 
est  (art.  4.  huj.  q.). 

Ad  tertium  dicendum,  quod  Deus  movet  voluntatem  hominis,  sicut 
universalis  motor,  ad  universale  objectum  voluntatis,  quod  est  bonum;  et 
sine  hac  universali  motione  homo  non  potest  aliquid  velle:  sed  homo  per 
rationem  determinat  se  ad  volendum  hoc,  vel  illud,  quod  est  vere  bonum, 
vel  apparens  bonum :  sed  tamen  interdum  specialiter  Deus  movet  aliquos  ad 
aliquid  determinate  volendum,  quod  est  bonum ;  sicut  in  his,  quos  movet 
per  gratiam,  ut  infra  dicetur  (q.  109.  et  112.). 

QUAESTIO  X. 

DE  MODO,  QUO  VOLUNTAS  MOVETUR, 
IN  QUATUOR  ARTICULOS  DIVISA. 


Deinde  considerandum  est  de  modo,  quo  voluntas  movetur. 

Et  circa  hoc  quaeruntur  quatuor. 

Primo.  Utrum  voluntas  ad  aliquid  naturaliter  moveatur. 

Secundo.  Utrum  de  necessitate  moveatur  a  suo  objecto. 

Tertio.  Utrum  de  necessitate  moveatur  ab  appetitu  inferiori. 

Quarto.  Utrum  de  necessitate  moveatur  ab  exteriori  motivo,  quod  es* 
Deus. 


ARTICULUS  I.  62. 

UTRUM  VOLUNTAS  AD  ALIQUID  NATURALITER  MOVEATUR. 

(Part.  1.  q.  42.  art.  2.  corp.  et  Veri.  q.  22.  art.  5.  et  9.  et  Mal.  q.  iS.  art.  4.  ad  y). 

Ad  primum  sic  proceditur.  Videtur,  quod  voluntas  non  moveatur  ad  ali¬ 
quid  naturaliter:  agens  enim  naturale  dividitur  contra  agens  voluntarium,  ut. 
patet  in  prine.  2.  Physic.  (et  etiam  tex.  49.);  non  ergo  voluntas  ad  aliquid  na¬ 
turaliter  movetur. 

2.  Praeterea.  Id,  quod  est  naturale,  inest  alicui  semper;  sicut  igni  esse 
calidum:  sed  nullus  motus  inest  voluntati  semper;  ergo  nullus  motus  est 
naturalis  voluntati. 

3.  Praeterea.  Natura  est  determinata  ad  unum:  sed  voluntas  se  habet 
ad  opposita;  ergo  voluntas  nihil  naturaliter  vult. 

Sed  contra  est,  quod  motus  voluntatis  sequitur  actum  intellectus:  sed 
intellectus  aliqua  intelligit  naturaliter ;  ergo  et  voluntas  aliqua  vult  naturaliter. 

Respondeo  dicendum,  quod,  sicut  Boetius  dicit  in  libro  de  Duabus  Na¬ 
turis  (parum  a  prine.),  et  Philos.  in  5.  Metaphysic.  (tex.  $.),  natura  dicitur 
multipliciter.  Quandoque  dicitur  principium  intrinsecum  in  rebus  mobilibus: 
et  talis  natura  est  vel  materia,  vel  forma  materialis,  ut  patet  in  2.  Physic. 
(lex.  4.).  Alio  modo  dicitur  natura  quaelibet  substantia,  vel  quodlibet  ens.  Et 
secundum  hoc  illud  dicitur  esse  naturale  rei,  quod  convenit  ei  secundum  suam 
substantiam:  et  hoc  est,  quod  per  se  inest  rei.  In  omnibus  autem  ea  quae  non 
per  se  insunt,  reducuntur  in  aliquid,  quod  per  se  inest,  sicut  in  primum;  et 
ideo  neces  e  est,  quod  hoc  modo  accipiendo  naturam,  semper  principium  in 
his,  quae  conveniunt  rei,  sit  naturale;  et  hoc  manifeste  apparet  in  intellectu: 
nam  principia  intellectualis  cognitionis  sunt  naturaliter  nota :  similiter  etiam 
principium  motivum  [al.  motuum ]  voluntariorum  oportet  esse  aliquid  naturaliter 
volitum. 

Hoc  autem  est  bonum  in  communi,  in  quod  voluntas  naturaliter  tendit: 
sicut  etiam  quaelibet  potentia  in  suum  objectum,  et  etiam  ipse  finis  ultimus». 

■qui  hoc  modo  sehabet  in  appetibilibus,  sicut  prima  principia  demonstrationum 
in  intelligibilibus;  et  universaliter  omnia  illa,  quae  conveniunt  volenti  secun¬ 
dum  suam  naturam:  non  enim  per  voluntatem  appetimus  solum  ea;  quae 
pertinent  ad  potentiam  voluntatis,  sed  etiam  ea,  quae  pertinent  ad  singulas 
potentias,  et  ad  totum  hominem ;  unde  naturaliter  homo  vult  non  solum 
•  objectum  voluntatis,  sed  etiam  alia,  quae  conveniunt  aliis  potentiis;  ut  co¬ 
gnitionem  veri,  quae  convenit  intellectui;  et  esse,  et  vivere,  et  hujusmodi 
alia,  quae  respiciunt  consistendam  naturalem :  quae  omnia  comprehenduntur 
sub  objecto  voluntatis,  sicut  quaedam  particularia  bona. 

Ad  primum  ergo  dicendum,  quod  voluntas  dividitur  contra  naturam,  sicut 
ama  causa  contra  aliam.  Quaedam  enim  fiunt  naturaliter,  et  quaedam  fiunt 
voluntarie:  est  autem  alius  modus  causandi  proprius  voluntati,  quae  est  do¬ 
mina  sui  actus,  praeter  modum,  qui  convenit  naturae,  quae  est  determinata 
ad  unum.  Sed  quia  voluntas  in  aliqua  natura  fundatur,  necesse  est,  quod 
modus  proprius  naturae,  quantum  ad  aliquid,  participetur  a  voluntate :  sicut 
quod  est  prioris  causae,  participatur  a  posteriori.  Est  enim  prius  in  unaquaque 
re  ipsum  esse,  quod  est  per  naturam,  quam  velle,  quod  est  per  voluntatem; 
■et  inde  est,  quod  voluntas  naturaliter  aliquid  vult. 

Ad  secundum  dicendum,  quod  in  rebus  naturalibus  id,  quod  est  naturale, 
quasi  consequens  formam  tantum,  semper  actu  inest;  sicut  calidum  igni; 
quod  autem  est  naturale,  sicut  consequens  materiam,  non  semper  actu  inest, 
sed  quandoque  secundum  potentiam  tantum;  nam  forma  est  actus  ;  materia 
vero  potentia:  motus  autem  est  actus  existentis  in  potentia  (Phys.  lib.  y).  Et  ideo 
illa,  quae  pertinent  ad  motum,  vel  quae  sequuntur  motum  in  rebus  natura¬ 
libus,  non  semper  insunt:  sicut  ignis  non  semper  movetur  sursum,  sed  quando 
est  extra  locum  suum.  Et  similiter  non  oportet,  quod  voluntas,  quae  de  po¬ 
tentia  in  actum  reducitur,  dum  aliquid  vult,  semper  actu  velit,  sed  solum 
quando  est  in  aliqua  dispositione  determinata:  voluntas  autem  Dei,  quae  esr 
actus  purus,  semper  est  in  actu  volendi. 

Ad  tertium  dicendum,  quod  semper  naturae  respondet  unum  proportio- 
natum  naturae :  naturae  enim  iu  genere  respondet  aliquid  unum  in  genere ; 
•et  naturae  in  specie  acceptae  respondet  unum  in  specie;  naturae  autem  in- 
dividuatae  respondet  aliquid  unum  individuale ;  cum  igitur  voluntas  sit 
quaedam  vis  immaterialis,  sicut  et  intellectus,  respondet  sibi  [al.  ei]  natura¬ 
liter  aliquod  unum  commune,  scilicet  bonum ;  sicut  etiam  intellectui  aliquod 
unum  commune  [al.  aliquod  bonum],  scilicet  verum,  vel  ens,  vel  quidquid 
■est  hujusmodi.  Sub  bono  autem  communi  multa  particularia  bona  continentur, 
ad  quorum  nullum  voluntas  determinantur. 


ARTICULUS  II.  63 

UTRUM  VOLUNTAS  MOVEATUR  DE  NECESSITATE  A  SUO  OBJECTO. 

(Infr.  q.  So  art.  i.  corp.fin.  et  part.  i.  q.  82.  art.  1.  et  2. 
et  Veri.  q.  22.  art.  y.  et  6.  et  Mal.  q.  6.  art.  q.  et  10.). 

Ad  secundum  sic  proceditur.  Videtur,  quod  voluntas  de  necessitate  mo¬ 
veatur  a  suo  objecto;  objectum  enim  voluntatis  comparatur  ad  ipsam,  sicut 
motivum  ad  mobile,  ut  patet  in  3.  de  Anima  (tex.  54.):  sed  motivum,  si 
sit  sufficiens,  ex  necessitate  movet  mobile;  ergo  voluntas  ex  necessitate  po¬ 
test  moveri  a  suo  objecto. 

2.  Praeterea.  Sicut  voluntas  est  vis  immaterialis,  ita  et  intellectus;  et 
utraque  potentia  ad  objectum  universale  ordinatur,  ut  dictum  est  ( art .  praec. 
ai  3.)  :  sed  intellectus  ex  necessitate  movetur  a  suo  objecto ;  ergo  et  voluntas 
a  suo. 

3.  Praeterea.  Omne,  quod  quis  vult,  aut  est  finis,  aut  aliquid  ordinatum 
ad  finem:  sed  finem  aliquis  ex  necessitate  vult,  ut  videtur;  quia  est  sicut 
principium  in  speculativis,  cui  ex  necessitate  assentimus:  finis  autem  est 
ratio  volendi  ea  quae  sunt  ad  finem,  et  sic  videtur  etiam,  quod  ea  quae  sunt 
ad  finem,  ex  necessitate  velimus;  voluntas  ergo  ex  necessitate  movetur  a 
suo  objecto. 

Sed  contra  est,  quod  potentiae  rationales,  secundum  Philos.  (9.  Metaph 
lex.  3.),  sunt  ad  opposita:  sed  voluntas  est  potentia  rationalis:  est  enim  in 
ratione,  ut  dicitur  in  3.  de  Anima  ( tex .  42-)>  er§°  voluntas  se  habet  ad  op¬ 
posita  ;  non  ergo  ex  necessitate  movetur  ad  alterum  oppositorum. 

Respondeo  dicendum,  quod  voluntas  movetur  dupliciter.  Uno  modo ,  quan¬ 
tum  ad  exercitium  actus.  Alio  modo,  quantum  ad  specificationem  actus,  quae 
■est  ex  objecto.  Primo  ergo  modo,  voluntas  a  nullo  objecto  ex  necessitate  mo¬ 
vetur:  potest  enim  aliquis  de  quocumque  objecto  non  cogitare,  et  per  con¬ 
sequens  neque  actu  velle  illud. 

Sed  quantum  ad  secundum  motionis  modum,  voluntas  ab  aliquo  objecto 
ex  necessitate  movetur,  ab  aliquo  autem  non :  in  motu  enim  cujuslibet  po¬ 
tentiae  a  suo  objecto  consideranda  est  ratio,  per  quam  objectum  movet  po¬ 
tentiam  :  visibile  enim  movet  visum  sub  ratione  coloris  actu  visibilis ;  unde  si 
color  proponatur  visui,  ex  necessitate  movet  ipsum,  nisi  aliquis  visum  aver- 
tat;  quod  pertinet  ad  exercitium  actus:  si  autem  proponeretur  aliquid  visui, 
quod  non  omnibus  modis  esset  color  in  actu,  sed  secundum  aliquid  esset  tale, 
secundum  autem  aliquid  non  tale,  non  ex  necessitate  visus  tale  objectum 
videret;  posset  enim  intendere  in  ipsum  ex  ea  parte,  qua  non  est  coloratum 
in  actu,  et  sic  ipsum  non  videret :  sicut  autem  coloratum  in  actu  est  objectum 
visus,  ita  bonum  est  objectum  voluntatis;  unde  si  proponatur  aliquod  objectum 
voluntati,  quod  sit  universaliter  bonum,  et  secundum  omnem  considerationem, 
ex  necessitate  voluntas  in  illud  tendit,  si  aliquid  velit:  non  enim  poterit  velle 
oppositum:  si  autem  proponatur  sibi  aliquod  objectum,  quod  non  secundum 
quamlibet  considerationem  sit  bonum,  non  ex  necessitate  voluntas  fertur  in 
illud.  Et  quia  defectus  cujuscumque  boni  habet  rationem  non  boni,  ideo  llLud 
solum  bonum  quod  est  perfectum,  et  cui  nihil  deficit,  est  tale  bonum,  quod 
voluntas  non  potest  non  velle,  quod  est  beatitudo ;  alia  autem  quaelibet  par¬ 
ticularia  bona,  inquantum  deficiunt  ab  aliquo  bono,  possunt  accipi  ut  non 
bona-  et  secundum  hanc  considerationem  possunt  repudiari,  vel  approbari 
a  voluntate,  quae  potest  in  idem  ferri  secundum  diversas  considerationes. 

Ad  primum  ergo  dicendum,  quod  sufficiens  mouvum  alicujus  potentiae 
non  est  nisi  objectum,  quod  totaliter  habet  rationem  motivi :  si  autem  in  aliquo 
deficiat,  non  ex  necessitate  movebit,  ut  dictum  est  (tn  corp.  art). 

Ad  secundum  dicendum,  quod  intellectus  ex  necessitate  movetur  a  tali 
objecto,  quod  est  semper,  et  ex  necessitate  verum;  non  autem  ab  eo  quod 
potest  esse  verum,  et  falsum,  scilicet  a  contingenti,  sicut  et  de  bono  dictum 

est  (in  corp.  art.).  .  , 

Ad  tertium  dicendum,  quod  finis  ultimus  ex  necessitate  movet  volun¬ 
tatem  quia  est  bonum  perfectum:  et  similiter  illa,  quae  ordinantur  ad  hunc 
finem,  sine  quibus  finis  haberi  non  potest;  sicut  esse,  et  vivere,  ethu,usmodi: 

alia  vero,  sine  quibus  finis  haberi  potest,  non  ex  necessitate  vult  qui  vult 
finem :  sicut  conclusiones,  sine  quibus  principia  possunt  esse  vera,  non  ex. 
necessitate  credit  qui  principia  credit. 

ARTICULUS  III.  64 

UTRUM  VOLUNTAS  MOVEATUR  DE  NECESSITATE 
AB  INFERIORI  APPETITU. 

Ad  tertium  sic  proceditur.  Videtur,  qucd  voluntas  ex  necessitate  mo¬ 
veatur  '  p«ssione  appetitus  inferioris:  dicit  anim  Apostolus  ad  Rom.  7.:  Norz 
enim  quod  volo  bonum,  hoc  ago;  sed  quod  odi  malum,  illud  facio:  quod  dicitur 
propter  concupiscentiam,  quae  est  passio  quaedam;  ergo  voluntas  ex  neces¬ 
sitate  movetur  a  passione. 

2.  Praeterea.  Sicut  dicitur  in  3.  Ethic.  (cap.  5.) :  Qualis  unusquisque  est,, 
talis  finis  videtur  er:  sed  non  est  in  potestate  voluntatis,  quod  statim  pas¬ 
sionem  abjiciat;  ergo  non  est  in  potestate  voluntatis,  quod  non  velit  illud,, 
ad  quod  passio  se  inclinat. 

3.  Praeterea.  Causa  universalis  non  applicatur  ad  effectum  particularem,, 
nisi  mediante  causa  particulari;  unde  ratio  universalis  non  movet,  nisi  me¬ 
diante  aestimatione  particulari,  ut  dicitur  in  3.  de  Anima  (tex.  58.):  sed  sicut 
se  habet  ratio  universalis  ad  aestimationem  particularem,  ita  se  habet  voluntas- 
ad  appetitum  sensitivum  ;  ergo  ad  aliquod  particulare  volendum  non  movetur 
voluntas,  nisi  mediante  appetitu  sensitivo;  ergo  si  appetitus  sensitivus  sit  per 
aliquam  passionem  ad  aliquid  dispositus,  voluntas  non  poterit  in  contrarium. 
moveri. 

Sed  contra  est,  quod  dicitur  Genes.  4. :  Subter  te  erit  appetitus  tuus,  ei  tu 
dominaberis  illius;  non  ergo  voluntas  hominis  ex  necessitate  movetur  ab  ap¬ 
petitu  inferiori. 

Respondeo  dicendum,  quod,  sicut  supra  dictum  est  (q.  praec.  art.  2.), 
passio  appetitus  sensitivi  movet  voluntatem  ex  ea  parte,  qua  voluntas  mo¬ 
vetur  ab  objecto;  inquantum  scilicet  homo  aliqualiter  dispositus  per  pas¬ 
sionem  judicat  aliquid  esse  conveniens,  et  bonum,  quod  extra  passionem  exi- 
stens  non  judicaret.  Hujusmodi  autem  immutatio  hominis  per  passionem 
duobus  modis  contingit.  Uno  modo  sic,  quod  totaliter  ratio  ligatur,  ita  quod 
homo  usum  rationis  non  habet:  sicut  contingit  in  his,  qui  propter  vehemen¬ 
tem  iram,  vel  concupiscentiam  furiosi,  vel  amentes  fiunt,  sicut  et  propter  ali¬ 
quam  aliam  perturbationem  corporalem,  hujusmodi  enim  passiones  non  sine 
corporali  transmutatione  accidunt,  et  de  talibus  eadem  est  ratio,  sicut  et  de 
animalibus  brutis,  quae  ex  necessitate  sequuntur  impetum  passionis:  in  his 
enim  non  est  aliquis  rationis  motus,  et  per  consequens  nec  voluntatis. 

Aliquando  autem  ratio  non  totaliter  absorbetur  a  passione,  sed  remanet 
quantum  ad  aliquid  judicium  rationis  liberum:  et  secundum  hoc  remanet 
aliquid  de  motu  voluntatis;  inquantum  ergo  ratio  manet  libera,  et  passioni 
non  subjecta,  in  tantum  voluntatis  motus,  qui  manet,  non  ex  necessitate  tendit 
ad  hoc,  ad  quod  passio  inclinat:  et  sic  aut  motus  voluntatis  non  est  in  homine, 
sed  sola  passio  dominatur ;  aut  si  motus  voluntatis  sit,  non  ex  necessitate  se¬ 
quitur  passionem. 

Ad  primum  ergo  dicendum,  quod  etsi  voluntas  non  possit  facere,  quin 
motus  concupiscentiae  insurgat,  de  quo  Apostolus  dicit  Rom.  7. :  Quod  odi. 

malum ,  illud  facio,  idest  concupisco:  tamen  potest  voluntas  non  velle  concu¬ 
piscere,  aut  concupiscentiae  non  consentire,  et  sic  non  ex  necessitate  sequitur 
concupiscentiae  motum. 

Ad  secundum  dicendum,  quod  cum  in  homine  duae  sint  naturae,  intel¬ 
lectualis  scilicet  et  sensitiva,  quandoque  quidem  est  homo  aliqualis  uniformiter 
secundum  totam  animam,  quia  scilicet  vel  pars  sensitiva  totaliter  subjicitur 
rationi,  sicut  contingit  in  virtuosis;  vel  e  converso  ratio  totaliter  absorbetur 
a  passione,  sicut  accidit  in  amentibus:  sed  aliquando,  etsi  ratio  obnubiletur 
a  passione,  remanet  tamen  aliquid  rationis  liberum:  et  secundum  hoc  potest 
aliquis  vel  totaliter  passionem  repellere,  vel  saltem  se  tenere,  ne  passionem 
sequatur.  In  tali  enim  dispositione,  quia  homo  secundum  diversas  partes  animae 
diversimode  disponitur,  aliud  ei  videtur  secundum  rationem,  et  aliud  secun¬ 
dum  passionem. 

Ad  tertium  dicendum,  quod  voluntas  non  solum  movetur  a  bono  uni¬ 
versali  apprehenso  per  rationem,  sed  etiam  a  bono  apprehenso  per  sensum; 
et  ideo  potest  moveri  ad  aliquod  particulare  bonum  absque  passione  appe¬ 
titus  sensitivi :  multa  enim  volumus,  et  operamur  absque  passione  per  solam 
appetitus  electionem;  ut  patet  in  his,  in  quibus  ratio  renititur  passioni. 


ARTICULUS  IV.  65 

UTRUM  VOLUNTAS  MOVEATUR  DE  NECESSITATE  AB  EXTERIORI  MOTIVO, 

QUOD  EST  DEUS. 

Ad  quartum  sic  proceditur.  Videtur,  quod  voluntas  ex  necessitate  mo¬ 
veatur  a  Deo :  omne  enim  agens,  cui  resisti  non  potest,  ex  necessitate  movet: 
sed  Deo,  cum  sit  infinitae  virtutis,  resisti  non  potest;  unde  dicitur  Rom.  9.: 
Voluntati  ejus  quis  resistit  ?  Ergo  Deus  ex  necessitate  movet  voluntatem. 

2.  Praeterea.  Voluntas  ex  necessitate  movetur  in  illa,  quae  naturaliter 
vult,  ut  dictum  est  (art.  1.  huj.  q.):  sed  hoc  est  unicuique  naturale,  quod 
Deus  in  eo  operatur,  ut  Augustin.  dicit  26.  contra  Faustum  ( cap .3.  antemed.); 
ergo  voluntas  ex  necessitate  vult  omne  illud,  ad  quod  a  Deo  movetur. 

3.  Praeterea.  Possibile  est,  quo  posito  non  sequitur  impossibile:  sequitur 
autem  impossibile,  si  ponatur,  quod  voluntas  non  velit  hoc,  ad  quod  Deus 
eam  movet;  quia  secundum  hoc  operatio  Dei  esset  inefficax;  non  ergo  est 
possibile,  voluntatem  non  velle  hoc,  ad  quod  Deus  eam  movet;  ergo  necesse 
est,  eam  hoc  velle. 

Sed  contra  est,  quod  dicitur  Eccles.  15. :  Detcs  ab  initio  constituit  hominem, 
et  reliquit  eum  in  manu  consilii  sui;  non  ergo  ex  necessitate  movet  volunta¬ 
tem  ejus. 

Respondeo  dicendum,  quod,  sicut  Dion,  dicit  4.  cap.  de  Div.  Nom.  (prope 
fin.  lect.  2 3.),  ad  providentiam  divinam  non  pertinet  naturam  rerum  corrum¬ 
pere,  sed  servare;  unde  omnia  movet  secundum  eorum  conditionem,  ita  quod 
ex  causis  necessariis  per  motionem  divinam  sequuntur  [al.  consequuntur ]  ef¬ 
fectus  ex  necessitate;  ex  causis  autem  contingentibus  sequuntur  effectus  con¬ 
tingentes.  Quia  igitur  voluntas  est  activum  principium  non  determinatum  ad 
unum,  sed  indifferenter  se  habens  ad  multa;  sic  Deus  ipsam  movet,  quod  non 
ex  necessitate  ad  unum  determinat,  sed  remanet  motus  ejus  contingens,  et 
non  necessarius,  nisi  in  his,  ad  quae  naturaliter  movetur. 

Ad  primum  ergo  dicendum,  quod  voluntas  divina  non  solum  se  extendit, 
ut  aliquid  fiat  per  rem,  quam  movet ;  sed  ut  etiam  eo  modo  fiat,  quo  congruit 
naturae  ipsius ;  et  ideo  magis  repugnaret  divinae  motioni,  si  voluntas  ex  ne¬ 
cessitate  moveretur,  quod  suae  naturae  non  competit,  quam  si  moveretur  li¬ 
bere,  prout  competit  suae  naturae. 

Ad  secundum  dicendum,  quod  naturale  est  unicuique,  quod  Deus  ope¬ 
ratur  in  ipso,  ut  sit  ei  naturale :  sic  enim  unicuique  convenit  aliquid,  secundum 
quod  Deus  vult,  quod  ei  conveniat:  non  autem  vult,  quod  quidquid  operatur 
in  rebus,  sit  eis  naturale;  puta,  quod  mortui  resurgant;  sed  hoc  vult  unicuique 
esse  naturale,  quod  potestati  divinae  subdatur. 

Ad  tertium  dicendum,  quod  si  Deus  movet  voluntatem  ad  aliquid,  in- 
compossibile  est  huic  positioni  [al.  impossibile  est  poni],  quod  voluntas  ad  illud 
non  moveatur:  non  tamen  est  impossibile  simpliciter;  unde  non  sequitur, 
quod  voluntas  a  Deo  ex  necessitate  moveatur. 


QUAESTIO  XI. 

DE  FRUITIONE,  QUAE  EST  ACTUS  VOLUNTATIS, 

IN  QUATUOR  ARTICULOS  DIVISA. 

Deinde  considerandum  est  de  fruitione. 

Et  circa  hoc  quaeruntur  quatuor. 

Primo.  Utrum  frui  sit  actus  appetitivae  potentiae. 

Secundo.  Utrum  soli  rationali  creaturae  conveniat,  an  etiam  animalibus 
brutis. 

Tertio.  Utrum  fruitio  sit  tantum  ultimi  finis. 

Quarto.  Utrum  sit  solum  finis  habiti. 


ARTICULUS  I.  66 

UTRUM  FRUI  SIT  ACTUS  APPETITIVAE  POTENTIAE. 

(Infr.  art.  2.  corp.  et  1.  Dist.  1.  q.  1.  art.  1.). 

Ad  primum  sic  proceditur.  Videtur  quod  frui  non  sit  solum  appetitivae 
potentiae:  frui  enim  nihil  aliud  esse  videtur,  quam  fructum  capere:  sed  fru¬ 
ctum  humanae  vitae,  quae  est  beatitudo,  accipit  intellectus,  in  cujus  actu 
beatitudo  consistit,  sicut  supra  ostensum  est  ( q .  5.  art.  S.);  ergo  frui  non  est 
appetitivae  potentiae,  sed  intellectus. 

2.  Praeterea.  Quaelibet  potentia  habet  proprium  finem,  qui  est  ejus  per¬ 
fectio  ;  sicut  visus  finis  est  cognoscere  visibile,  auditus  percipere  sonos,  et  sic 
de  aliis:  sed  finis  rei  est  fructus  ejus;  ergo  frui  est  potentiae  cujuslibet  et 
non  solum  appetitivae. 

3.  Praeterea.  Fruitio  delectationem  quamdam  importat:  sed  delectatio 
sensibilis  pertinet  ad  sensum,  qui  delectatur  in  suo  objecto,  et  eadem  ratione 

delectatio  intellectualis  ad  intellectum  ;  ergo  fruitio  pertinet  ad  apprehen- 
sivam  potentiam,  et  non  ad  appetitivam. 

Sed  contra  est,  quod  Augustinus  dicit  in  1.  de  Doctr.  Christ.  (cap.  4.) 
et  in  10.  ce  Trinit.  (cap.  10. parum  a  prine.):  F rui  est  amore  inhaerere  alicui 
rei  propter  seipsam :  sed  amor  pertinet  ad  appetitivam  potentiam ;  ergo  et  frui 
est  actus  appetitivae  potentiae. 

Respondeo  dicendum,  quod  fruitio,  et  fructus  ad  idem  pertinere  videntur, 
et  unum  ex  altero  derivari:  quid  autem  a  quo,  nihil  ad  propositum  refert, 
nisi  quod  hoc  probabile  videtur,  quod  id,  quod  magis  est  manifestum,  prius 
etiam  fuerit  nominatum.  Sunt  autem  nobis  primo  manifesta,  quae  sunt  sen¬ 
sibilia  magis ;  unde  a  sensibilibus  fructibus  nomen  fruitionis  derivatum  vi¬ 
detur.  Fructus  autem  sensibilis  est  id,  quod  ultimum  ex  arbore  expectatur, 
et  cum  quadam  suavitate  percipitur:  unde  fruitio  pertinere  videtur  ad  amorem, 
vel  delectationem,  quam  aliquis  habet  de  ultimo  expectato,  quod  est  finis : 
finis  autem,  et  bonum  est  objectum  appetitivae  potentiae;  unde  manifestum 
est,  quod  fruitio  est  actus  appetitivae  potentiae. 

Ad  prjmum  ergo  dicendum  quod  nihil  prohibet,  unum  et  idem  secundum 
diversas  rationes  ad  diversas  potentias  pertinere ;  ipsa  igitur  visio  Dei,  in- 
quantum  est  visio,  est  actus  intellectus;  inquantum  autem  est  bonum,  et 
finis,  est  voluntatis  objectum.  Et  hoc  modo  est  ejus  fruitio:  et  finem  hunc 
intellectus  consequitur  tamquam  potentia  agens;  voluntas  autem  tamquam 
potentia  movens  ad  finem,  et  fruens  fine  jam  adepto. 

Ad  secundum  dicendum,  quod  perfectio,  et  finis  cujuslibet  alterius  po¬ 
tentiae  continetur  sub  objecto  appetitivae,  sicut  proprium  sub  communi,  ut 
dictum  est  supra  (q.  9.  art.  1.) ;  unde  perfectio,  et  finis  cujuslibet  potentiae, 
inquantum  est  quoddam  bonum,  pertinet  ad  appetitivam,  propter  quod  ap- 
petitiva  potentia  movet  alias  ad  suos  fines,  et  ipsa  consequitur  finem,  quando 
quaelibet  aliarum  pertingit  ad  finem. 

Ad  tertium  dicendum,  quod  in  delectatione  duo  sunt,  scilicet  perceptio 
convenientis,  quae  pertinet  ad  apprehensivam  potentiam;  et  complacentia  ejus , 
quod  offertur  ut  conveniens:  ut  hoc  pertinet  ad  appetitivam  potentiam,  in 
qua  ratio  delectationis  completur. 

ARTICULUS  II.  67 

UTRUM  FRUI  CONVENIAT  TANTUM  RATIONALI  CREATURAE, 

AN  ETIAM  ANIMALIBUS  BRUTIS. 

(Infr.  q.  13.  art.  7.  ad  2.  et.  1.  Dist.  1.  q.  4.  art.  1.). 

Ad  secundum  sic  proceditur.  Videtur,  quod  frui  solummodo  sit  hominum; 
dicit  enim  Augustinus  in  primo  de  Doctr.  Christ.  (cap.  7.  ei  22.)  quod  nos 
homines  sumus,  qui  fruimur,  et  utimur;  non  ergo  alia  animalia  frui  possunt. 

2,  Praeterea.  Frui  est  ultimi  finis:  sed  ad  ultimum  finem  non  possunt 
pertingere  bruta  animalia;  ergo  eorum  non  est  frui. 

3.  Praeterea.  Sicut  appetitus  sensitivus  est  sub  intellectivo,  ita  appe¬ 
titus  naturalis  est  sub  sensitivo :  si  igitur  frui  pertinet  ad  appetitum  sensi¬ 
tivum,  videtur,  quod  pari  ratione  possit  ad  naturalem  pertinere,  quod  patet 
esse  falsum;  quia  ejus  non  est  delectari;  ergo  appetitus  sensitivi  non  est 
frui :  et  ita  non  convenit  brutis  animalibus. 

Sed  contra  est,  quod  Augustin.  dicit  in  lib.  83.  Q.Q.  (q.  30.  circ.  med.) : 
Frui  quidem  cibo,  et  qualibet  corporali  voluptate  non  absurde  existimantur  et  bestiae. 

Respondeo  dicendum,  quod,  sicut  ex  praedictis  habetur  (art.praec.  ad  2.), 
frui  non  est  actus  potentiae  pervenientis  ad  finem,  sicut  exequentis,  sed  po¬ 
tentiae  imperantis  executionem :  dictum  est  enim  (ibidem),  quod  est  appeti- 
tivae  potentiae.  In  rebus  autem  cognitione  carentibus  invenitur  quidem  potentia 
peregrina  ad  finem  per  modum  exequentis;  sicut  grave  tendit  deorsum,  et 
leve  sursum:  sed  potentia,  ad  quam  pertinet  finis  per  modum  imperantis, 
non  invenitur  in  eis,  sed  in  aliqua  superiori  natura,  quae  sic  movet  totam 
naturam  per  imperium :  sicut  in  habentibus  cognitionem  appetitus  movet  alias 
potentias  ad  suos  actus;  unde  manifestum  est,  quod  in  his  quae  cognitione 
carent,  quamvis  pertingant  ad  finem,  non  invenitur  fruitio  finis,  sed  solum  in 
his,  quae  cognitionem  habent:  sed  cognitio  finis  est  duplex,  perfecta,  et  im¬ 
perfecta.  Perfecta  quidem,  qua  non  solum  cognoscitur,  id,  quod  est  finis,  et 
bonum,  sed  ratio  universalis  finis,  et  boni:  et  talis  cognitio  est  solius  ratio¬ 
nalis  naturae:  imperfecta  autem  cognitio  est,  qua  cognoscitur  particulariter 
finis,  et  bonum:  et  talis  cognitio  est  in  brutis  animalibus,  quorum  et  virtutes 
appetitivae  non  sunt  imperantes  libere:  sed  secundum  naturalem  instinctum 
ad  ea,  quae  apprehendunt,  moventur;  unde  rationali  naturae  convenit  fruitio 
secundum  rationem  perfectam;  brutis  autem  animalibus  secundum  rationem 
imperfectam;  aliis  autem  creaturis  nullo  modo. 

Ad  primum  ergo  dicendum,  quod  Augustinus  loquitur  de  fruitione  perfecta. 

Ad  secundum  dicendum  quod  non  oportet,  quod  fruitio  sit  ultimi  finis 
simpliciter,  sed  ejus,  quod  habetur  ab  unoquoque  pro  ultimo  fine. 

Ad  tertium  dicendum,  quod  appetitus  sensitivus  consequitur  aliquam  co¬ 
gnitionem,  non  autem  appetitus  naturalis,  praecipue  prout  est  in  his,  quae 
cognitione  carent. 

Ad  quartum  dicendum,  quod  Augustinus  ibi  loquitur  de  fruitione  im¬ 
perfecta,  quod  ex  ipso  modo  loquendi  apparet :  dicit  enim,  quod  frui  non  adeo 
absurde  existimantur  et  bestiae,  scilicet  sicut  uti  absurdissime  dicerentur. 


ARTICULUS  III.  68 

UTRUM  FRUITIO  SIT  TANTUM  ULTIMI  FINIS. 

(Infr.  q.  12.  art.  2.  ad  j.J. 

Ad  tirtium  sic  proceditur.  Videtur,  quod  fruitio  non  sit  tantum  ultimi 
finis:  dicit  enim  Apost.  ad  Philem.  20.:  Itaque  frater,  ego  tefruar  in  Domino: 
sed  manifestum  est,  quod  Paulus  non  posuerat  ultimum  suum  finem  in  ho¬ 
mine;  ergo  frui  non  tantum  est  ultimi  finis. 

2.  Praeterea.  Fructus  est,  quo  aliquis  fruitur:  sed  Apostolus  dicit  ad 
Galat.  5.:  Fructus  spiritus  est  charitas,  gaudium,  pax,  et  hujusmodi,  quae  non 
habent  rationem  ultimi  finis;  non  ergo  fruitio  est  tantum  ultimi  finis. 

3.  Praeterea.  Actus  voluntatis  supra  seipsos  reflectuntur:  volo  enim  me 
velle,  et  amo  me  amare:  sed  frui  est  actus  voluntatis:  voluntas  enim  est,  per 
quam  fruimur,  ut  August.  dicit  10.  de  Trin.  (cap.  10.),  ergo  aliquis  fruitur 
sua  fruitione:  sed  fruitio  non  est  ultimus  finis  hominis,  sed  solum  bonum  in- 
creatum,  quod  est  Deus;  non  ergo  fruitio  est  solum  ultimi  finis. 

Sed  contra  est,  quod  August.  dicit  10.  de  Trin.  (cap.  11.),  quod  non 
fruitur,  si  quis  id,  quod  in  facultatem  voluntatis  assumit,  propter  aliud  appetit: 
•sed  solum  ultimus  finis  est,  qui  non  propter  aliud  appetitur;  ergo  solius  ultimi 
finis  est  fruitio. 

Respondeo  dicendum,  quod,  sicut  dictum  est  (art.  1.  huj.  q),  ad  rationem 
■fructus  duo  pertinent :  scilicet  quod  sit  ultimum,  et  quod  appetitum  quietet  qua¬ 
dam  dulcedine,  vel  delectatione.  Ultimum  autem  est  simpliciter,  et  secundum 
quid ;  simpliciter  quidem,  quod  ad  aliud  non  refertur:  sed  secundum  quid,  quod 
■est  aliquorum  ultimum.  Quod  ergo  est  simpliciter  ultimum,  in  quo  aliquis 
-delectatur,  sicut  in  ultimo  fine,  hoc  proprie  dicitur  fructus,  et  eo  proprie 
•dicitur  aliquis  frui:  quod  autem  in  seipso  non  est  delectabile,  sed  tantum 
appetitur  in  ordine  ad  aliud,  sicut  potio  amara  ad  sanitatem,  nullo  modo 
fructus  dici  potest:  quod  autem  in  se  habet  quamdam  delectationem,  ad 
•quam  quaedam  praecedentia  referuntur,  potest  quidem  aliquo  modo  dici 
fructus,  sed  non  proprie,  et  secundum  completam  rationem  fructus  eo  dici¬ 
mur  frui,  unde  August.  in  10.  de  Trin.  (cap.  10.  ante  med.)  dicit,  quod  fruimur 
•cognitis,  in  quibus  voluntas  delectata  conquiescit :  non  autem  quescit  simpli- 
■citer,  nisi  in  ultimo;  quia  quamdiu  aliquid  expectatur,  motus  voluntatis  re¬ 
manet  in  suspenso,  licet  jam  ad  aliquid  pervenerit:  sicut  in  motu  locali  licet 
illud,  quod  est  medium  in  magnitudine,  sit  principium,  et  finis;  non  tamen 
accipitur  ut  finis  in  actu,  nisi  quando  in  eo  quiescitur. 

Ad  primum  ergo  dicendum,  quod,  sicut  August.  dicit  in  1.  de  Doctr. 
■Christ.  (cap.  post,  med.),  si  dixisset:  Te  fruar,  et  non  addidisset :  In  Domino, 
•videretur  finem  delectationis  in  eo  posuisse:  sed  quia  addit:  In  Domino,  in 
Domino  se  posuisse  finem,  atque  eo  se  frui  significavit;  ut  sic  fratre  se  frui 
-dixerit,  non  tamquam  termino,  sed  tamquam  medio. 

Ad  secundum  dicendum,  quod  fructus  aliter  comparatur  ad  arborem  pro¬ 
ducentem,  et  aliter  ad  hominem  fruentem:  ad  arborem,  quidem  producentem 
comparatur,  ut  effectus  ad  causam :  ad  fruentem  autem,  sicut  ultimum  expe- 
ctatum,  et  delectans:  dicuntur  igitur  ea,  quae  enumerat  ibi  Apostolus,  fructus, 
■quia  sunt  effectus  quidam  Spiritus  Sancti,  in  nobis  (unde  et  fructus  Spiritus 
•dicuntur)  non  autem  ita  quod  eis  fruamur,  tamquam  ultimo  fine.  Vel  aliter 
dicendum,  quod  dicuntur  fructus  secundum  Ambrosium  (ut  citatur  in  1.  Sent. 
d.  1.  et  habetur  in  Gloss.  interi,  ad  Gal.  5.  sup.  illud :  Fructus  autem  Spiritus),  quia 
propter  se  petenda  sunt:  non  quidem,  ita  quod  ad  beatitudinem  non  referantur; 
•sed  quia  in  seipsis  habent  unde  nobis  placere  debeant. 

Ad  tertium  dicendum,  quod,  sicut  supra  dictum  est  (q.  1.  art.  8.  et  q.2. 
■art.  j),  finis  dicitur  dupliciter.  Uno  modo  ipsa  res:  alio  modo  adeptio  rei,  quae 
-quidem  non  sunt  duo  fines,  sed  unus  finis  in  se  consideratus,  et  alteri  appli¬ 
catus.  Deus  igitur  est  ultimus  finis,  sicut  res,  quae  ultimo  quaeritur;  fruitio 
autem,  sicut  adeptio  hujus  ultimi  finis:  sicut  igitur  non  est  alius  finis  Deus, 
•et  fruitio  Dei;  ita  eadem  ratio  fruitionis  est,  qua  fruimur  Deo,  et  qua  fruimur 
divina  fruitione:  et  eadem  ratio  est  de  beatitudine  creata,  quae  in  fruitione 
-consistit. 

ARTICULUS  IV.  69 

UTRUM  FRUITIO  SIT  SOLUM  FINIS  HABITI. 

Ad  quartum  sic  proceditur.  Videtur,  quod  fruitio  non  sit  nisi  finis  habiti : 
dicit  August.  10.  de  Trin.  (cap.  11.  ante  med),  quod  frui  est  cum  gaudio  uti. 

non  adhuc  spei,  sed  jam  rei:  sed  quamdiu  non  habetur,  non  est  gaudium  rei, 
sed  spei ;  ergo  fruitio  non  est  nisi  finis  habiti. 

2.  Praeterea.  Sicut  dictum  est  (art.  3.  huj.  q.),  fruitio  non  est  proprie 
nisi  ultimi  finis ;  quia  solus  ultimus  finis  quietat  appetitum:  sed  appetitus  non 
quietatur  nisi  in  fine  jam  habito;  ergo  fruitio,  proprie  loquendo,  non  est  nisi 
finis  habiti. 

3.  Praeterea.  Frui  est  capere  fructum :  sed  non  capitur  fructus,  nisi  quanda 
jam  finis  habetur;  ergo  fruitio  non  est  nisi  finis  habiti. 

Sed  contra.  Frui  esi  amore  inhaerere  alicui  rei  propter  seipsarn,  ut  August. 
dicit  (lib.  1.  de  Doctr.  Christ.  cap.  4.  in  prine.) :  sed  hoc  potest  fieri  etiam  de 
re  non  habita ;  ergo  frui  potest  esse  etiam  finis  non  habiti. 

Respondeo  dicendum,  quod  frui  importat  comparationem  quamdam  vo¬ 
luntatis  ad  ultimum  finem,  secundum  quod  voluntas  habet  aliquid  pro  ultimo 
fine.  Habetur  autem  ultimus  finis  dupliciter.  Uno  modo  perfecte,  et  alio  modo 
imperfecte.  Perfecte  quidem,  quando  habetur  non  solum  in  intentione,  sed 
etiam  in  re.  Imperfecte  autem,  quando  habetur  in  intentione  tantum.  Est  ergo 
perfecta  fruitio  jam  habiti  finis  realiter:  sed  imperfecta  est  etiam  finis  non 
'habiti  realiter,  sed  in  intentione  tantum. 

Ad  primum  ergo  dicendum,  quod  Augustinus  loquitur  de  fruitione  perfecta. 

Ad  secundum  dicendum,  quod  quies  voluntatis  dupliciter  impeditur.  Uner 
modo  ex  parte  objecti;  quia  scilicet  non  est  ultimus  finis,  sed  ad  aliud  ordi¬ 
natur.  Alio  modo  ex  parte  appetentis  finem,  qui  nondum  adipiscitur  finem; 
objectum  autem  est,  quod  dat  speciem  actui:  sed  ab  agente  dependet  modus 
agendi,  ut  sit  perfectus,  vel  imperfectus  secundum  conditionem  agentis;  et. 
ideo  ejus,  quod  non  est  ultimus  finis,  fruitio  est  impropria,  quasi  deficiens  a 
specie  fruitionis:  finis  autem  ultimi  non  habiti  est  fruitio  propria  quidem,  sed 
imperfecta  propter  imperfectum  modum  habendi  ultimum  finem. 

Ad  tertium  dicendum,  quod  finem  accipere,  vel  habere  dicitur  aliquis 
non  solum  secundum  rem,  sed  etiam  secundum  intentionem,  ut  dictum  est 
(in  corp.  art.). 


QUAESTIO  XII. 

DE  INTENTIONE,  IN  QUINQUE  ARTICULOS  DIVISA. 


Deinde  considerandum  est  de  intentione. 

Et  circa  hoc  quaeruntur  quinque. 

Primo.  Utrum  intentio  sit  actus  intellectus,  vel  voluntatis. 

Secundo.  Utrum  sit  tantum  finis  ultimi. 

Tertio.  Utrum  aliquis  possit  simul  duo  intendere. 

Quarto.  Utrum  intentio  finis  sit  idem  actus  cum  voluntate  ejus  quod  est. 
ad  finem. 

Quinto.  Utrum  intentio  conveniat  brutis  animalibus. 

ARTICULUS  I.  7o, 

UTRUM  INTENTIO  SIT  ACTUS  INTELLECTUS,  VEL  VOLUNTATIS. 

(2-2.  q.  i6S.  art.  i.  corp.  et  2.  Dist.  28.  art.  3.  et  Veri.  q.  23.  art.  13. 
et  Mal.  q.  16.  art.  11.  ad  3.). 

Ad  primum  sic  proceditur.  Videtur,  quod  intentio  sit  actus  intellectus,  et 
non  voluntatis.  Dicitur  enim  Matth.  6. :  Si  oculus  tuus  fuerit  simplex,  totum 
corpus  tuum  lucidum  erit :  ubi  per  oculum  significatur  intentio,  ut  dicit  Augustin- 
in  lib.  2.  de  Serm.  Dom.  in  monte  (cap.  13.):  sed  oculus,  cum  sit  instru¬ 
mentum  visus,  significat  apprehensivam  potentiam;  ergo  intentio  non  est 
actus  appetitivae  potentiae,  sed  apprehensivae. 

2.  Praeterea.  Ibidem  Augustinus  dicit  (in  fin.  cap.),  quod  intentio  lumen - 
vocatur  a  Domino  ubi  dicit  (Matth.  6.) :  Si  lumen,  quod  in  te  est,  tenebrae 
sunt,  etc.:  sed  lumen  ad  cognitionem  pertinet;  ergo  et  intentio. 

3.  Praeterea.  Intentio  designat  ordinationem  quamdam  in  finem:  sed 
ordinare  est  rationis;  ergo  intentio  non  pertinet  ad  voluntatem,  sed  ad  ra¬ 
tionem. 

4.  Praeterea.  Actus  voluntatis  non  est  nisi  finis,  vel  eorum  quae  sunt  ad 
finem;  sed  actus  voluntatis  respectu  finis  vocatur  voluntas,  seu  fruitio :  respectu 
autem  eorum,  quae  sunt  ad  finem,  est  electio,  a  quibus  differt  intentio;  ergo 
intentio  non  est  actus  voluntatis. 

Sed  contra  est,  quod  Augustinus  dicit  in  10.  de  Trinit.  (cap.  7.  cir.  fin. 
innuitur,  el  lib.  11.  cap.  3.  et  4.  et  6.  ei  clar.  cap.  9.),  quod  voluntatis  intentio 
copulat  corpus  visum  visui,  et  similiter  speciem  in  memoria  existentem  ad 
aciem  animi  interius  cogitantis;  est  igitur  intentio  actus  voluntatis. 

Respondeo  dicendum,  quod  intentio,  sicut  ipsum  nomen  sonat,  significat 
in  aliud  tendere:  in  aliquid  autem  tendit  et  actio  moventis,  et  motus  mobilis: 
sed  hoc  quod  motus  mobilis  in  aliquid  tendit,  ab  actione  moventis  procedit. 
Unde  intentio  primo,  et  principaliter  pertinet  ad  id,  quod  movet  ad  finem;, 
unde  dicimus  architectorem,  et  omnem  praecipientem  movere  suo  imperio- 
alios  ad  id,  ad  quod  ipse  tendit:  voluntas  autem  movet  omnes  alias  vires 
animae  ad  finem,  ut  supra  habitum  est  (q.  9.  art.  1);  unde  manifestum  est,, 
quod  intentio  proprie  est  actus  voluntatis. 

Ad  primum  ergo  dicendum,  quod  intentio  nominatur  oculus  metaphorice; 
non  quia  ad  cognitionem  pertinet;  sed  quia  cognitionem  praesupponit,  per¬ 
quam  proponitur  voluntati  finis,  ad  quem  movet:  sicut  oculo  praevidemus,, 
quo  tendere  corporaliter  debeamus. 

Ad  secundum  dicendum,  quod  intentio  dicitur  lumen,  quia  manifesta  est 
intendenti ;  unde  et  opera  dicuntur,  tenebrae,  quia  homo  scit  quid  intendit, 
sed  nescit  quid  ex  opere  sequatur,  sicut  Aug.  ibidem  exponit  (loc.  cit.  in  arg.).. 

Ad  tertium  dicendum,  quod  voluntas  quidem  non  ordinat,  sed  tamen 
in  aliquid  tendit  secundum  ordinem  rationis;  unde  hoc  nomen,  intentio,  no¬ 
minat  actum  voluntatis,  praesupposita  ordinatione  rationis  ordinantis  aliquid 
in  finem. 

Ad  quartum  dicendum, quod  intentio  est  actus  voluntatis  respectu  finis: 
sed  voluntas  respicit  finem  tripliciter.  Uno  modo  absolute :  et  sic  dicitur  vo¬ 
luntas,  prout  absolute  volumus  vel  sanitatem,  vel  si  quid  aliud  est  hujusmodi. 

Alio  modo  consideratur  finis,  secundum  quod  in  eo  quiescitur:  et  hoc  modo 
fruitio  respicit  finem.  Tertio  modo  consideratur  finis,  secundum  quod  est  tei- 
minus  alicujus,  quod  in  ipsum  ordinatur:  et  sic  intentio  respicit  finem:  non 
enim  solum  ex  hoc  intendere  dicimur  sanitatem,  quia  volumus  eam,  sed  quia 
volumus  ad  eam  per  aliquid  aliud  pervenire. 


ARTICULUS  II.  71 

UTRUM  INTENTIO  SIT  TANTUM  ULTIMI  FINIS. 

(2-2.  q.  180.  ari.  1.  corp.  et  2.  Dist.  38.  art.  3.  et  Veri.  q.  22.  art.  13.  corp.). 

Ad  secundum  sic  proceditur.  Videtur,  quo  intentio  sit  tantum  ultimi  finis  ; 
dicitur  enim  in  lib.  Sent.  Prosperi  (Sent.  100.  inter  opera  Aug.)  :  Clamor  ad 
Deum  est  intentio  cordis :  sed  Deus  est  ultimus  finis  humani  cordis;  ergo  inten¬ 
tio  semper  respicit  ultimum  finem. 

2.  Praeterea.  Intentio  respicit  finem,  secundum  quod  est  terminus,  ut  di¬ 
ctum  est  (art.  praec.  ad  4.) ;  sed  terminus  habet  rationem  ultimi  finis ;  ergo 
intentio  semper  respicit  ultimum  finem. 

3.  Praeterea.  Sicut  intentio  respicit  finem,  ita  et  fruitio :  sed  fruitio  sem¬ 
per  est  ultimi  finis ;  ergo  et  intentio. 

Sed  contra.  Ultimus  finis  humanarum  voluntatum  est  unus,  scilicet 
beatitudo,  ut  supra  dictum  est  (q.  1.  art.  y.) ;  si  igitur  intentio  esset  tantum 
ultimi  finis,  non  essent  diversae  hominum  intentiones,  quod  patet  esse  falsum. 

Respondeo  dicendum,  quod,  sicut  dictum  est  (art.  praec.),  intentio  respicit 
finem,  secundum  quod  est  terminus  motus  voluntatis :  in  motu  autem  potest 
accipi  terminus  dupliciter.  Uno  modo  ipse  terminus  ultimus,  in  quo  quiesci¬ 
tur,  qui  est  terminus  totius  motus.  Alio  modo  aliquod  medium,  quod  est 
principium  unius  partis  motus,  et  finis,  vel  terminus  alterius:  sicut  in  motu, 
-quo  itur  de  A  in  C  per  B,  C  est  terminus  ultimus,  B  autem  terminus,  sed 
non  ultimus.  Et  utriusque  potest  esse  intentio;  unde  etsi  semper  sit  finis,  non  ta¬ 
men  oportet,  quod  semper  sit  ultimi  finis. 

Ad  primum  ergo  dicendum,  quod  intentio  cordis  dicitur  clamor  ad  Deum, 
non  quod  Deus  sit  objectum  intentionis  semper,  sed  quia  est  intentionis  co¬ 
gnitor;  vel  quia,  cum  oramus  intentionem  nostram  ad  Deum  dirigimus,  quae 
■quidem  intentio  vim  clamoris  habet. 

Ad  secundum  dicendum,  quod  terminus  habet  rationem  ultimi  finis,  sed 
non  semper  ultimi  respectu  totius,  sed  quandoque  respectu  alicujus  partis. 

Ad  tertium  dicendum,  quod  fruitio  importat  quidem  quietem,  quae  est 
in  fine,  quod  pertinet  solum  ad  ultimum  finem;  sed  intentio  importat  mo¬ 
tum  in  finem,  non  autem  in  quietem ;  unde  non  est  similis  ratio. 


ARTICULUS  III.  72 

UTRUM  ALIQUIS  POSSIT  SIMUL  DUO  INTENDERE. 

(Veri.  q.  13.  art.  13.  corp.). 

Ad  tertium  sic  proceditur.  Videtur,  quod  non  possit  aliquis  simul  in¬ 
tendere  plura;  dicit  enim  Aug.  in  lib.  2.  de  Serm.  Dom.  in  monte  (cap.  14. 16. 

-et  17.  et  22.),  quod  non  potest  homo  simul  intendere  Deum,  et  commodum 
•corporale ;  ergo  pari  ratione  neque  aliqua  alia  duo. 

2.  Praeterea.  Intentio  nominat  motum  voluntatis  ad  terminum:  sed  unius 
motus  non  possunt  esse  plures  termini  ex  una  parte;  ergo  voluntas  non  po¬ 
test  simul  multa  intendere. 

3.  Praeterea.  Intentio  praesupponit  actum  rationis,  sive  intellectus:  sed 
•non  contingit  simul  plura  intelligere,  secundum  Philos.  (lib.  2.  Topic.  cap.  4. 
in  declarat,  loci  %.) ;  ergo  etiam  neque  contingit  simul  plura  intendere. 

Sed  contra.  Ars  imitatur  naturam :  sed  natura  ex  uno  instrumento  in¬ 
tendit  duas  utilitates ;  sicut  lingua  ordinatur  ad  gustum,  et  ad  locutionem,  ut 
dicitur  in  3.  de  Anima  (in  fin.  et  lib.  2.  tex.  88.);  ergo  pari  ratione  ars,  vel 
ratio  potest  simul  aliquid  unum  ad  duos  fines  ordinare :  et  ita  potest  aliquis 
simul  plura  intendere. 

Respondeo  dicendum,  quod  aliqua  duo  possunt  accipi  dupliciter,  vel  or¬ 
dinata  ad  invicem,  vel  ad  invicem  non  ordinata.  Et  si  quidem  ad  invicem 
fuerint  ordinata,  manifestum  est  ex  praemissis  (art.  2.  huj.  q),  quod  homo 
.potest  simul  multa  intendere:  est  enim  intentio  non  solum  finis  ultimi,  ut 
dictum  est  (ibid.),  sed  etiam  finis  medii:  simul  autem  intendit  aliquis  et  finem 
proximum,  et  ultimum;  sicut  confectionem  medicinae  et  sanitatem.  Si  autem 
accipiantur  duo  ad  invicem  non  ordinata,  sic  etiam  simul  homo  potest  plura 
intendere.  Quod  patet  ex  hoc,  quod  homo  unum  alteri  praeeligit,  quia  melius 
est  altero :  inter  alias  autem  conditiones,  quibus  aliquid  est  melius  altero,  una 
est,  quod  ad  plura  valet,  unde  potest  aliquid  praeeligi  alteri  ex  hoc,  quod  ad 
plura  valet;  et  sic  manifeste  homo  simul  plura  intendit. 

Ad  primum  ergo  dicendum,  quod  Augustinus  intelligit,  hominem  non 
posse  simul  Deum,  et  commodum  temporale  intendere,  sicut  ultimos  fines; 
quia,  ut  supra  ostensum  est  (q.  1.  art.y),  non  possunt  esse  plures  fines  ultimi 
unius  hominis. 

Ad  secundum  dicendum,  quod  unius  motus  possunt  ex  una  parte  esse 
plures  termini,  si  unus  ad  alium  ordinetur:  sed  duo  termini  ad  invicem  non 
ordinati  ex  una  parte  unius  motus  esse  non  possunt:  sed  tamen  consideran¬ 
dum  est,  quod  id,  quod  non  est  unum  secundum  rem,  potest  accipi  ut  unum 
secundum  rationem:  intentio  autem  est  motus  voluntatis  in  aliquid  praeor¬ 
dinatum  in  ratione,  sicut  dictum  est  (art.  1.  huj.  q.  ad  y) :  et  ideo  ea,  quae 
sunt  plura  secundum  rem,  possunt  accipi  ut  unus  terminus  intentionis,  prout 
sunt  unum  secundum  rationem:  vel  quia  aliqua  duo  concurrunt  ad  integran¬ 
dum  aliquid  unum ;  sicut  ad  sanitatem  concurrunt  calor,  et  frigus  commen- 
surata:  vel  quia  aliqua  duo  sub  uno  communi  continentur,  quod  potest  esse 
intentum ;  puta  acquisitio  vini,  et  vestis  continetur  sub  lucro,  sicut  sub  quodam 
■communi ;  unde  nihil  prohibet,  quin  ille,  qui  intendit  lucrum,  simul  haec  duo 
intendat. 

Ad  tertium  dicendum,  quod,  sicut  in  1.  dictum  est  (q.  85.  art.  4.),  con¬ 
tingit  simul  plura  intelligere,  inquantum  sunt  aliquo  modo  unum. 

ARTICULUS  IV.  7? 

UTRUM  INTENTIO  FINIS  SIT  IDEM  ACTUS  CUM  VOLUNTATE  EJUS, 

QUOD  EST  AD  FINEM. 

(Supr.  q.  8.  art.  3.  et  2.  Dist.  38.  art.  4.  ei  3.  Disl.  14.  art.  1.  q.  4.  corp. 
et  Veri.  q.  22.  art.  4.). 

Ad  quartum  sic  proceditur.  Videtur,  quod  non  sit  unus,  et  idem  motus 
intentio  finis,  et  voluntas  ejus  quod  est  ad  finem:  dicit  enim  August.  in  11, 
de  Trinit.  (cap.  6.  cir.  prine.),  quod  voluntas  videndi  fenestram  finem  habet 
fenestrae  visionem,  et  altera  est  voluntas  per  fenestram  videndi  transeuntes : 
sed  hoc  pertinet  ad  intentionem,  quod  velim  videre  transeuntes  per  fenestram; 
hoc  autem  ad  voluntatem  ejus  quod  est  ad  finem,  quod  velim  videre  fene¬ 
stram  ;  ergo  alius  est  motus  voluntatis  intentio  finis,  et  alius  voluntas  ejus, 
quod  est  ad  finem. 

2.  Praeterea.  Actus  distinguuntur  secundum  objecta :  sed  finis,  et  id  quod 
est  ad  finem,  sunt  diversa  objecta;  ergo  alius  motus  voluntatis  est  intentio 
finis,  et  voluntas  ejus  quod  est  ad  finem. 

3.  Praeterea.  Voluntas  ejus  quod  est  ad  finem,  dicitur  electio:  sed  non 
est  idem  electio,  et  intentio ;  ergo  non  est  idem  motus  intentio  finis  cum  vo¬ 
luntate  ejus  quod  est  ad  finem. 

Sed  contra  est,  quod  id  quod  est  ad  finem,  se  habet  ad  finem,  ut  me¬ 
dium  ad  terminum:  sed  idem  motus  est,  qui  per  medium  transit  ad  terminum 
in  rebus  naturalibus;  ergo  et  in  rebus  voluntariis  idem  motus  est  intentio 
finis,  et  voluntas  ejus  quod  est  ad  finem. 

Respondeo  dicendum,  quod  motus  voluntatis  in  finem,  et  in  id  quod  est 
ad  finem,  potest  considerari  dupliciter.  Uno  modo,  secundum  quod  voluntas 
in  utrumque  fertur  absolute,  et  secundum  se ;  et  sic  sunt  simpliciter  duo  motus 
voluntatis  in  utrumque.  Alio  modo  potest  considerari,  secundum  quod  volun¬ 
tas  fertur  in  id,  quod  est  ad  finem  propter  finem:  et  sic  unus  et  idem  subjecto 
motus  voluntatis  est  tendens  ad  finem,  et  in  id,  quod  est  ad  finem.  Cum  enim 
dico :  volo  medicinam  propter  sanitatem,  non  designo  nisi  unum  motum  vo¬ 
luntatis,  cujus  ratio  est,  quia  finis  ratio  est  volendi  ea  quae  sunt  ad  finem,  idem 
autem  actus  cadit  super  objectum,  et  super  rationem  objecti:  sicut  eadem  visio 
est  coloris,  et  luminis,  ut  supra  dictum  est  (q.  8.  art.  3.  ad  2.).  Et  est  simile  de 
intellectu:  quia  si  absolute  principium,  et  conclusionem  consideret,  diversa 
est  consideratio  utriusque:  in  hoc  autem  quod  conclusioni  propter  principia 
assentit,  est  unus  actus  intellectus  tantum. 

Ad  primum  ergo  dicendum,  quod  Augustinus  loquitur  de  visione  fene¬ 
strae,  et  visione  transeuntium  per  fenestram,  secundum  quod  voluntas  in 
utrumque  absolute  fertur. 

Ad  secundum  dicendum,  quod  finis,  inquantum  est  res  quaedam,  est  aliud' 
voluntatis  objectum,  quam  id  quod  est  ad  finem:  sed  inquantum  est  ratio 
volendi  id  quod  est  ad  finem,  est  unum  et  idem  objectum. 

Ad  tertium  dicendum,  quod  motus,  qui  est  unus  subjecto,  potest  ratione 
differre  secundum  principium,  et  finem,  ut  ascensio,  et  descensio,  sicut  di¬ 
citur  in  3.  Phys.  (tex.  21.).  Sic  igitur  inquantum  motus  voluntatis  fertur  in  id 

-quod  est  ad  finem,  prout  ordinatur  ad  finem,  est  electio :  motus  autem  vo¬ 
luntatis,  qui  fertur  in  finem,  secundum  quod  acquiritur  per  ea  quae  sunt  ad 
-finem,  vocatur  intentio,  cujus  signum  est,  quod  intentio  finis  esse  potest, 
•etiam  nondum  determinatis  his  quae  sunt  ad  finem,  quorum  est  electio. 


ARTICULUS  V.  74 

UTRUM  INTENTIO  CONVENIAT  BRUTIS  ANIMALIBUS. 

(2-2.  q.  110.  art.  1.  corp.  et  2.  Dist.  qS.  art.  3.  corp.  et  ad  2.). 

Ad  quintum  sic  proceditur.  Videtur,  quod  bruta  animalia  intendant  finem: 
natura  enim  in  his,  quae  cognitione  carent,  magis  distat  a  rationali  natura, 
quam  natura  sensitiva,  quae  est  in  animalibus  brutis:  sed  natura  intendit 
finem  etiam  in  his,  quae  cognitione  carent,  ut  probatur  in  2.  Physic.  (tex.  77 
et  seq.) ;  ergo  multo  magis  bruta  animalia  intendunt  finem. 

2.  Praeterea.  Sicut  intentio  est  finis,  ita  et  fruitio :  sed  fruitio  convenit 
brutis  animalibus,  ut  dictum  est  (q.  11.  art.  2.) ;  ergo  et  intentio. 

3.  Praeterea.  Ejus  est  intendere  finem,  cujus  est  agere  propter  finem; 
cum  intendere  nihil  sit  nisi  in  aliud  tendere:  sed  bruta  animalia  agunt  propter 
finem:  movetur  enim  animal  vel  ad  cibum  quaerendum,  vel  ad  aliquid  hujus¬ 
modi  ;  ergo  bruta  animalia  intendunt  finem. 

Sed  contra.  Intentio  finis  importat  ordinationem  alicujus  in  finem,  quod 
est  rationis:  cum  igitur  bruta  animalia  non  habeant  rationem,  videtur,  quod 
non  intendant  finem. 

Respondeo  dicendum,  quod,  sicut  supra  dictum  est  (art.  1.  huj.  q.),  inten¬ 
dere  est  in  aliud  tendere:  quod  quidem  est  et  moventis  et  moti.  Secundum  igitur 
[al.  secundum  quidem  igitur\  quod  dicitur  intendere  finem  id,  quod  movetur  ad 
finem  ab  alio,  sic  natura  dicitur  intendere  finem,  quasi  mota  ad  suum  finem 
a  Deo ;  sicut  sagitta  a  sagittante :  et  hoc  modo  etiam  bruta  animalia  inten¬ 
dunt  finem,  inquantum  moventur  ab  instinctu  naturali  ad  aliquid.  Alio  modo 
intendere  finem  est  moventis,  prout  scilicet  ordinat  motum  alicujus,  vel  sui, 
vel  alterius  in  finem,  quod  est  rationis  tantum.  Unde  per  hunc  modum  bruta 
non  intendunt  finem,  quod  est  proprie,  et  principaliter  intendere,  ut  dictum  est 
(art.  1.  huj.  q.). 

Ad  primum  ergo  dicendum,  quod  ratio  illa  procedit,  secundum  quod  in¬ 
tendere  est  ejus,  quod  movetur  ad  finem. 

Ad  secundum  dicendum,  quod  fruitio  non  importat  ordinationem  alicujus 
in  aliquid,  sicut  intentio,  sed  absolutam  quietem  in  fine. 

Ad  tertium  dicendum,  quod  bruta  animalia  moventur  ad  finem,  non  quasi 
considerantia,  quod  per  motum  suum  possint  [al.  possunt ]  consequi  finem, 
quod  est  proprie  intendentis ;  sed  quasi  concupiscentia  finem  [al.  sed  concupi¬ 
scentia  fnem ]  naturali  instinctu  moventur  ad  finem,  quasi  ab  alio  mota:  sicut 
•  et  caetera,  quae  moventur  naturaliter. 

QUAESTIO  XIII. 

DE  ELECTIONE  EORUM,  QUAE  SUNT  AD  FINEM, 

IN  SEX  ARTICULOS  DIVISA. 

Consequenter  considerandum  est  de  actibus  voluntatis,  qui  sunt  in  com¬ 
paratione  ad  ea  quae  sunt  ad  finem:  et  sunt  tres:  eligere,  consentire,  et  uti. 
Electionem  autem  praecedit  consilium.  Primo  ergo  considerandum  est  de- 
electione:  secundo  de  consilio:  tertio  de  consensu:  quarto  de  usu. 

Circa  electionem  quaeruntur  sex. 

Primo.  Cujus  potentiae  sit  actus,  utrum  voluntatis,  vel  rationis. 

Secundo.  Utrum  electio  conveniat  brutis  animalibus. 

Tertio.  Utrum  electio  sit  solum  eorum  quae  sunt  ad  finem,  vel  etiam 
quandoque  finis. 

Quarto.  Utrum  electio  sit  tantum  eorum,  quae  per  nos  aguntur. 

Quinto.  Utrum  electio  sit  solum  possibilium. 

Sexto.  Utrum  homo  ex  necessitate  eligat,  vel  libere. 

ARTICULUS  I.  7* 

UTRUM  ELECTIO  SIT  ACTUS  VOTUNTATIS,  VEL  RATIONIS. 

(Pari.  i.  q.  8.  art.  3.  corp.  ei  2.  Dist.  24.  q.  1.  art.  2.  et  Veri.  q.  22.  art.  rj. 
et  3.  Eth.  lect.  6.  et  lect.  2.  fin.). 

Ad  primum  sic  proceditur.  Videtur,  quod  electio  non  sit  actus  voluntatis* 
sed  rationis;  electio  enim  collationem  quamdam  importat,  qua  unum  alteri 
praefertur:  sed  conferre  est  rationis;  ergo  electio  est  rationis. 

2.  Praeterea.  Ejusdem  est  syllogizare,  et  concludere:  syllogizare  autem 
in  operabilibus  est  rationis,  cum  igitur  electio  sit  quasi  conclusio  in  opera- 
bilibus,  ut  dicitur  in  7.  Ethic.  (ex  cap.  q.),  videtur,  quod  sit  actus  rationis. 

3.  Praeterea.  Ignorantia  non  pertinet  ad  voluntatem,  sed  ad  vim  co¬ 
gnitivam:  est  autem  quaedam  ignorantia  electionis,  ut  dicitur  in  3.  Ethic. 
(cap.  1.);  ergo  videtur,  quod  electio  non  pertineat  ad  voluntatem,  sed  ad  ra¬ 
tionem. 

Sed  contra  est,  quod  Philos.  dicit  in  3.  Ethic.  (cap.  3.  prope  fin.)  quod 
electio  est  desiderium  eorum,  quae  sunt  in  nobis :  desiderium  autem  est  actus 
voluntatis;  ergo  et  electio. 

Respondeo  dicendum,  quod  in  nomine  electionis  importatur  aliquid  per¬ 
tinens  ad  rationem,  sive  ad  intellectum,  et  aliquid  pertinens  ad  voluntatem: 
dicit  enim  Philos.  in  6.  Ethic.  (cap.  2.),  quod  electio  est  appetitivus  intelle¬ 
ctus,  vel  appetitus  intellectivus.  Quandocumque  autem  duo  concurrunt  ad  ali¬ 
quid  unum  constituendum,  unum  eorum  est  ut  formale  respectu  alterius ; 
unde  Gregorius  Nyssenus  (vel  Nemes.  lib.  de  Nat.  Hom.  cap.  33.J  dicit  quod 
electio  neque  est  appetitus  secundum  seipsum,  neque  consilium  solum,  sed 

ex  his  aliquod  compositum :  sicut  enim  dicimus,  animal  ex  anima,  et  cor¬ 
pore  compositum  esse,  neque  vero  corpus  esse  secundum  seipsum,  neque 
animam  solam,  sed  utrumque;  ita  et  electionem.  Est  autem  considerandum 
in  actibus  animae,  quod  actus,  qui  est  essentialiter  unius  potentiae,  vel  habi¬ 
tus,  recipit  formam,  et  speciem  a  superiori  petentia,  vel  habitu,  secundum 
quod  ordinatur  inferius  a  superiori:  si  enim  aliquis  actum  fortitudinis  exer¬ 
ceat  propter  Dei  amorem,  actus  quidem  ille  materialiter  est  fortitudinis,  for- 
maliter  vero  charitatis.  Manifestum  est  autem,  quod  ratio  quodammodo  vo¬ 
luntatem  praecedit,  et  ordinat  actum  ejus;  inquantum  scilicet  voluntas  in 
suum  objectum  tendit  secundum  ordinem  rationis;  eo  quod  vis  apprehensiva 
appetitivae  suum  objectum  repraesentat:  sic  igitur  ille  actus,  quo  voluntas 
tendit  in  aliquid,  quod  proponitur  ut  bonum,  ex  eo  quod  per  rationem  est 
ordinatum  ad  finem,  materialiter  quidem  est  voluntatis,  formaliter  autem  ra¬ 
tionis.  In  hujusmodi  autem  substantia  actus  materialiter  se  habet  ad  ordinem,, 
qui  imponitur  a  superiori  potentia  ;  et  ideo  electio  substantialiter  non  est 
actus  rationis,  sed  voluntatis :  perficitur  enim  electio  in  motu  quodam  animae, 
ad  bonum,  quod  eligitur;  unde  manifeste  actus  est  appetitivae  potentiae. 

Ad  primum  ergo  dicendum,  quod  electio  importat  collationem  quamdam: 
praecedentem,  -non  quod  essentialiter  sit  ipsa  collatio. 

Ad  secundum  dicendum,  quod  conclusio  syllogismi,  quae  fit  in  operabi- 
libus,  ad  rationem  pertinet,  et  dicitur  sententia,  vel  judicium,  quam  sequitur 
electio:  et  ob  hoc  ipsa  conclusio  pertinere  videtur  ad  electionem,  tamquam, 
ad  consequens. 

Ad  tertium  dicendum,  quod  ignorantia  dicitur  esse  electionis,  non  quod 
ipsa  electio  sit  scientia,  sed  quia  ignoratur,  quid  sit  eligendum. 

ARTICULUS  II.  76 

UTRUM  ELECTIO  CONVENIAT  BRUTIS  ANIMALIBUS. 

(2.  Dist.  25.  art.  1.  ad  6.  et  7.  et  y.  Met.  lect.  23.  fin.). 

Ad  secundum  sic  proceditur.  Videtur,  quod  electio  brutis  animalibus  con¬ 
veniat  :  electio  enim  est  appetitus  aliquorum  propter  finem,  ut  dicitur  in  3 .  Ethic. 
(cap.  3.  cir.fin.):  sed  bruta  animalia  appetunt  aliquid  propter  finem:  agunt 
enim  propter  finem,  et  ex  appetitu;  ergo  in  brutis  animalibus  est  electio. 

2.  Praeterea.  Ipsum  nomen  electionis  significare  videtur,  quod  aliquid 
prae  aliis  accipiatur:  sed  bruta  animalia  accipiunt  aliquid  prae  aliis:  sicut 
manifeste  apparet,  quod  ovis  unam  herbam  comedit,  aliam  refutat;  ergo  in 
brutis  animalibus  est  electio. 

3.  Praeterea.  Ut  dicitur  in  6.  Ethic.  (cap.  12.  in  med.),  ad  prudentiam 
pertinet,  quod  aliquis  bene  eligat  ea,  quae  sunt  ad  finem :  sed  prudentia  con¬ 
venit  brutis  animalibus;  unde  dicitur  in  prine.  Metaph.  (cap.  1.  parum  a  prine.) 
quod  prudentia  sunt  sine  disciplina,  quaecumque  sonos  audire  non  potentia 
sunt,  ut  apes:  et  hoc  etiam  sensui  manifestum  videtur.  Apparent  enim  mi¬ 
rabiles  sagacitates  in  operibus  animalium,  ut  apum,  et  aranearum,  et  canum: 
canis  enim  insequens  cervum,  si  ad  trivium  venerit,  odoratu  quidem  explorat, 
an  cervus  per  primam,  vel  secundam  viam  transiverit ;  quod  si  invenerit  non 
transisse,  jam  securus  per  tertiam  viam  incedit  non  explorando,  quasi  utens 
syllogismo  divisivo,  quo  concludi  posset,  cervum  per  istam  viam  incedere, 

-ex  quo  non  incedit  per  alias  duas,  cura  non  sint  plures;  ergo  videtur,  quod 
electio  brutis  animalibus  conveniat. 

Sed  contra  est,  quod  Greg.  Nyss.  (vel  Nentes,  lib.  de  Nat.  Hom.  cap.  33. 
in  prine.)  dicit,  quod  pueri,  et  irrationalia  voluntarie  quidem  faciunt,  non 
Tamen  eligentia;  ergo  in  brutis  animalibus  non  est  electio. 

Respondeo  dicendum,  quod  cum  electio  sit  praeacceptic  ur.icj  respectu 
alterius,  necesse  est,  quod  electio  sit  respectu  plurium,  quae  eligi  possunt : 
et  ideo  in  his,  quae  sunt  penitus  determinata  ad  unum,  electio  locum  non 
habet.  Est  autem  differentia  inter  appetitum  sensitivum,  et  voluntatem ;  quia, 
ut  ex  praedictis  patet  (q.  1.  art.  2.  ad  3.),  appetitus  sensitivus  est  determinatus 
ad  unum  particulare  secundum  ordinem  naturae:  voluntas  autem  est  quidem 
secundum  naturae  ordinem  determinata  ad  unum  commune,  quod  est  bonum, 
sed  indeterminate  se  habet  respectu  particularium  bonorum;  et  ideo  proprie 
voluntatis  est  eligere,  non  autem  appetitus  sensitivi,  qui  solus  est  in  brutis 
animalibus ;  et  propter  hoc  brutis  animalibus  electio  non  convenit. 

Ad  primum  ergo  dicendum,  quod  non  omnis  appetitus  alicujus  propter 
finem  vocatur  electio,  sed  cum  quadam  discretione  unius  ab  altero,  quae 
locum  habere  non  potest,  nisi  ubi  appetitus  potest  ferri  ad  plura. 

Ad  secundum  dicendum,  quod  brutum  animal  accipit  unum  prae  alio, 
quia  appetitus  ejus  est  naturaliter  determinatus  ad  ipsum;  unde  statim  quando 
per  sensum,  vel  per  imaginationem  repraesentatur  sibi  aliquid,  ad  quod  na¬ 
turaliter  inclinatur  ejus  appetitus,  absque  electione  movetur  ad  ipsum:  sicut 
•etiam  absque  electione  ignis  movetur  sursum,  et  non  deorsum. 

Ad  tertium  dicendum,  quod,  sicut  dicitur  in  3.  Phys.  (tex.  16.  et  seq.), 
motus  est  actus  mobilis  a  movente:  et  ideo  virtus  moventis  apparet  in  motu 
mobilis.  Et  propter  hoc  in  omnibus,  quae  moventur  a  ratione,  apparet  ordo 
rationis  moventis ;  licet  ipsa,  quae  a  ratione  moventur,  rationem  non  habeant : 
sic  enim  sagitta  directe  tendit  ad  signum  ex  motione  sagittantis,  ac  si  ipsa 
rationem  haberet  dirigentem;  et  idem  apparet  in  motibus  horologiorum,  et 
omnium  ingeniorum  humanorum,  quae  arte  fiunt.  Sicut  autem  comparantur 
..artificialia  ad  artem  humanam,  ita  comparantur  omnia  naturalia  ad  artem 
divinam;  et  ideo  ordo  apparet  in  his,  quae  moventur  secundum  naturam, 
sicut  et  in  his,  quae  moventur  secundum  artem,  ut  dicitur  in  2.  Phys.  (ex  tex.  49.). 
;Et  ex  hoc  contingit,  quod  in  operibus  brutorum  animalium  apparent  quaedam 
sagacitates,  inquantum  habent  inclinationem  naturalem  ad  quosdam  ordina¬ 
tissimos  processus,  utpote  a  summa  arte  ordinatos;  et  propter  hoc  etiam 
quaedam  animalia  dicuntur  prudentia,  vel  sagacia ;  non  quod  in  eis  sit  aliqua 
ratio,  vel  electio;  quod  ex  hoc  apparet,  quod  omnia,  quae  sunt  unius  naturae, 
similiter  operantur. 


ARTICULUS  III.  77 

UTRUM  ELECTIO  SIT  SOLUM  EORUM  QUAE  SUNT  AD  FINEM, 

AN  ETIAM  QUANDOQUE  IPSIUS  FINIS. 

(Infr.  art.  4.  et  6.  corp.  et  part.  3.  q.  iS.  art.  4.  corp. 
et  lib.  4.  Contr.  g.  cap.  93.  fin.  ei  opusc.  2.  cap.  177.  et  3.  Eth.  lect.  1. 
et  1.  Perii. >.  lect.  14.  fin.). 

Ad  tertium  sic  proceditur.  Videtur,  quod  electio  non  sit  tantum  eorum 
quae  sunt  ad  finem:  dicit  enim  Philos.  in  6.  Eth.  (cap.  12.  post  med.),  quod  ele- 

ctionem  rectam  facit  virtus :  quaecumque  autem  illius  gratia  nata  sunt  fieri, 
non  sunt  virtutis,  sed  alterius  potentiae:  illud  autem,  cujus  gratia  fit  aliquid, 
■est  finis:  ergo  electio  est  finis. 

2.  Praeterea.  Electio  importat  praeacceptionem  unius  respectu  alterius: 
■sed  sicut  eorum  quae  sunt  ad  finem,  unum  potest  praeaccipi  alteri,  ita  etiam 
diversorum  finium;  ergo  electio  potest  esse  finis,  sicut  et  illorum  quae  sunt 
ad  finem. 

Sed  contra  est,  quod  Philos.  dicit  in  3.  Ethic.  (cap.  2.),  quod  voluntas 
est  finis;  electio  autem  eorum  quae  sunt  ad  finem. 

Respondeo  dicendum,  quod,  sicut  jam  dictum  est  (art.  j.  huj.  q.  ad  2.), 
electio  consequitur  sententiam,  vel  judicium,  quod  est  sicut  conclusio  syllo¬ 
gismi  operativi;  unde  illud  cadit  sub  electione,  quod  se  habet  ut  conclusio 
in  syllogismo  operabilium :  finis  autem  in  operabilibus  se  habet  ut  principium, 
et  non  ut  conclusio,  ut  Philos.  dicit  in  2.  Physic.  (tax.  89.);  unde  finis,  in- 
quantum  est  hujusmodi,  non  cadit  sub  electione.  Sed  sicut  in  speculativis 
•nihil  prohibet,  id  quod  est  unius  demonstrationis,  vel  scientiae  principium, 
esse  conclusionem  alterius  demonstrationis,  vel  scientiae;  primum  tamen 
principium  indemonstrabile  non  potest  esse  conclusio  alicujus  demonstra¬ 
tionis,  vel  scientiae:  ita  etiam  contingit,  id  quod  est  in  una  operatione  ut 
finis,  ordinati  ad  aliquid  ut  ad  finem:  et  hoc  modo  sub  electione  cadit:  sicut 
in  operatione  medici  sanitas  se  habet  ut  finis;  unde  hoc  non  cadit  sub  ele¬ 
ctione  medici,  sed  hoc  supponit  tamquam  principium :  sed  sanitas  corporis 
ordinatur  ad  bonum  animae;  unde  apud  eum,  qui  habet  curam  de  animae 
salute,  potest  sub  electione  cadere  esse  sanum,  vel  esse  infirmum.  Nam  Apo¬ 
stolus  dicit  2.  ad  Corinth.  12 Cum  enim  infirmor,  tunc  potens  sum :  sed  ultimus 
finis  nullo  modo  sub  electione  cadit. 

Ad  primum  ergo  dicendum,  quod  fines  proprii  virtutum  ordinantur  ad 
beatitudinem,  sicut  ad  ultimum  finem:  et  hoc  modo  potest  esse  eorum  electio. 

Ad  secundum  dicendum,  quod,  sicut  supra  habitum  est  (q.  1.  art.  $.), 
ultimus  finis  est  unus  tantum ,  unde  ubicumque  occurrunt  plures  fines,  inter 
eos  potest  esse  electio,  secundum  quod  ordinantur  ad  ultimum  finem. 


ARTICULUS  IV.  78 

UTRUM  ELECTIO  SIT  TANTUM  EORUM,  QUAE  PER  NOS  AGUNTUR. 

(Infr.  art.  3.  corp.). 

Ad  quartum  sic  proceditur.  Videtur,  quod  electio  non  sit  solum  respectu 
humanorum  actuum:  electio  enim  est  eorum  quae  sunt  ad  finem;  sed  ea 
quae  sunt  ad  finem,  non  solum  sunt  actus,  sed  etiam  organa,  ut  dicitur  in 
2.  Phys.  (tex.  84.  et  seq.);  ergo  electiones  non  sunt  tantum  humanorum  actuum. 

2.  Praeterea.  Actio  a  contemplatione  distinguitur:  sed  electio  etiam  in 
contemplatione  locum  habet,  prout  scilicet  una  opinio  alteri  praeeligitur;  ergo 
electio  non  est  solum  humanorum  actuum. 

3.  Praeterea.  Eliguntur  homines  ad  aliqua  officia  vel  saecularia,  vel 
ecclesiastica  ab  his,  qui  nihil  erga  eos  agunt;  ergo  electio  non  solum  est 
humanorum  actuum. 

Sed  contra  est,  quod  Philosophus  dicit  in  3.  Ethic.  (cap.  2.),  quod  nullus 
■eligit,  nisi  ea,  quae  existimat  fieri  per  ipsum. 

Respondeo  dicendum,  quod  sicut  intentio  est  finis,  ita  electio  est  eorum 
quae  sunt  ad  finem.  Finis  autem  vel  est  actio,  vel  res  aliqua.  Et  cum  res  aliqua 
fuerit  finis,  necesse  est,  quod  aliqua  humana  actio  interveniat;  vel  inquantum 
homo  facit  rem  illam,  quae  est  finis  (sicut  medicus  facit  sanitatem,  quae  est 
finis  ejus;  unde  et  facere  sanitatem  dicitur  finis  medici)  ;  vel  inquantum  homo 
aliquo  modo  utitur,  vel  fruitur  re,  quae  est  finis ;  sicut  avaro  est  finis  pecunia,, 
vel  possessio  pecuniae.  Et  eodem  modo  dicendum  est  de  eo  quod  est  ad 
finem:  quia  necesse  est,  ut  id  quod  est  ad  finem,  vel  sit  actio,  vel  res  aliqua,, 
interveniente  aliqua  actione,  per  quam  facit  id  quod  est  ad  finem,  vel  utitur 
eo;  et  per  hunc  modum  electio  semper  est  humanorum  actuum. 

Ad  primum  ergo  dicendum,  quod  organa  ordinantur  ad  finem,  inquantum 
homo  utitur  eis  propter  finem. 

Ad  secundum  dicendum,  quod  in  ipsa  contemplatione  est  aliquis  actus- 
intellectus  assentientis  huic  opinioni,  vel  illi:  actio  vero  exterior  est,  quae 
contra  contemplationem  dividitur. 

Ad  tertium  dicendum,  quod  homo,  qui  eligit  Episcopum,  vel  Principem 
civitatis,  eligit  nominare  ipsum  in  talem  dignitatem:  alioquin  si  nulla  esset 
ejus  actio  ad  constitutionem  Episcopi,  vel  Principis,  non  competeret  ei  electio.. 
Et  similiter  dicendum  est,  quod  quandocumque  dicitur  aliqua  res  praeeligi 
alteri,  adjungitur  ibi  aliqua  operatio  eligentis. 

ARTICULUS  V.  79 , 

UTRUM  ELECTIO  SIT  SOLUM  POSSIBILIUM. 

(Veri.  q.  22.  art.  13.  ad  11.  et  3.  Eth.  lect.  3.  fin.  art.  1.). 

Ad  quintum  sic  proceditur.  Videtur,  quod  electio  non  sit  solum  possi¬ 
bilium:  electio  enim  est  actus  voluntatis,  ut  dictum  est  {art.  1.  huj.  q.) :  sed' 
voluntas  est  possibilium,  et  impossibilium,  ut  dicitur  in  3.  Ethicor.  (cap.  2.); 
ergo  et  electio. 

2.  Praeterea.  Electio  est  eorum,  quae  per  nos  aguntur,  sicut  dictum  est 
(art.  praec.);  nihil  ergo  refert,  quantum  ad  electionem,  utrum  eligatur  id,, 
quod  est  impossibile  simpliciter,  vel  id,  quod  est  impossibile  eligenti:  sed 
frequenter  ea,  quae  eligimus,  perficere  non  possumus;  et  sic  sunt  impossi¬ 
bilia  nobis;  ergo  electio  est  impossibilium. 

3.  Praeterea.  Nihil  homo  tentat  agere,  nisi  eligendo:  sed  B.  Benedictus- 
dicit  (in  suis  Regulis  ad  Mon.  cap.  68.),  quod  si  Praelatus  aliquid  impossibile 
praeceperit,  tentandum  est;  ergo  electio  potest  esse  impossibilium. 

Sed  contra  est,  quod  Philos.  dicit  in  3.  Ethic.  (loc.  nunc  cit.)  quod  ele¬ 
ctio  non  est  impossibilium. 

Respondeo  dicendum,  quod,  sicut  dictum  est  (art.  4.  huj.  q.),  electiones- 
nostrae  referuntur  semper  ad  nostras  actiones :  ea  autem,  quae  per  nos  aguntur, 
sunt  nobis  possibilia ;  unde  necesse  est  dicere,  quod  electio  non  sit  nisi  pos¬ 
sibilium.  Similiter  etiam  ratio  eligendi  aliquid  est,  ut  ex  hoc  possimus  con¬ 
sequi  finem,  vel  hoc  quod  ducit  ad  finem.  Per  id  autem,  quod  est  impossi¬ 
bile,  non  potest  aliquis  consequi  finem:  cujus  signum  est,  quia  cum  in  con¬ 
siliando  perveniunt  homines  ad  id,  quod  est  eis  impossibile,  discedunt,  quasi: 
non  valentes  ulterius  procedere.  Apparet  etiam  hoc  manifeste  ex  processu 
rationis  praecedente:  sic  enim  se  habet  id  quod  est  ad  finem,  de  quo  electio- 

est,  ad  finem,  sicut  conclusio  ad  principium.  Manifestum  est  autem,  quod 
conclusio  impossibilis  non  sequitur  ex  principio  possibili;  unde  non  potest 
esse,  quod  finis  sit  possibilis,  nisi  id  quod  est  ad  finem,  fuerit  possibile:  ad 
id  autem,  quod  est  impossibile,  nullus  movetur;  unde  nullus  tenderet  in  finem 
nisi  per  hoc:  quod  apparet  id  quod  est  ad  finem,  esse  possibile;  unde  id, 
quod  est  impossibile,  sub  electione  non  cadit. 

Ad  primum  ergo  dicendum,  quod  voluntas  media  est  inter  intellectum, 
et  exteriorem  operationem:  nam  intellectus  proponit  voluntati  suum  obje¬ 
ctum,  et  ipsa  voluntas  causat  exteriorem  actionem  ;  sic  igitur  principium  motus 
voluntatis  consideratur  ex  parte  intellectus,  qui  apprehendit  aliquid  ut  bonum 
in  universali:  sed  terminatio,  seu  perfectio  actus  voluntatis  attenditur  secun¬ 
dum  ordinem  ad  operationem,  per  quam  aliquis  tendit  ad  consecutionem  rei; 
nam  motus  voluntatis  est  ab  anima  ad  rem;  et  ideo  perfectio  actus  voluntatis 
attenditur  secundum  hoc,  quod  est  aliquid  bonum  alicui  ad  agendum;  hoc 
autem  est  possibile;  et  ideo  voluntas  completa  non  est  nisi  de  possibili,  quod 
est  bonum  volenti ;  sed  voluntas  incompleta  est  de  impossibili,  quae  secundum 
quosdam  velleitas  dicitur;  quia  scilicet  aliquis  vellet  illud,  si  esset  possibile; 
electio  autem  nominat  actum  voluntatis  jam  determinatum  ad  id,  quod  est 
huic  [al.  hic]  agendum;  et  ideo  nullo  modo  est  nisi  possibilium. 

Ad  secundum  dicendum,  quod  cum  objectum  voluntatis  sit  bonum  ap¬ 
prehensum,  hoc  modo  judicandum  est  de  objecto  voluntatis,  secundum  quod 
cadit  sub  apprehensione;  et  ideo  sicut  quandoque  voluntas  est  alicujus,  quod 
apprehenditur  ut  bonum,  et  tamen  non  est  vere  bonum:  ita  quandoque 
est  electio  ejus,  quod  apprehenditur  ut  possibile  eligenti,  quod  tamen  non  est 
ei  possibile. 

Ad  tertium  dicendum,  quod  hoc  ideo  dicitur,  quia  an  aliquid  sit  possi¬ 
bile  subditus  non  debet  suo  judicio  definire,  sed  in  unoquoque  judicio  supe¬ 
rioris  stare. 


ARTICULUS  VI.  80 

UTRUM  HOMO  EX  NECESSITATE  ELIGAT,  VEL  LIBERE. 

(Pari.  1.  q.  115.  art.  1.  corp.  et  2-2.  q.  104.  art.  1.  corp.  et  Veri.  q.  22.  art.  6. 
et  q.  24.  ari.  1.  ei  Mal.  q.  6.). 

Ad  sextum  sic  proceditur.  Videtur,  quod  homo  ex  necessitate  eligat:  sic 
enim  se  habet  finis  ad  eligibilia,  ut  principia  ad  ea,  quae  ex  principiis  con¬ 
sequuntur,  ut  patet  in  7.  Ethic.  (cap.  8.  in  fin.):  sed  ex  principiis  ex  necessi¬ 
tate  deducuntur  conclusiones  ;  ergo  ex  fine  de  necessitate  movetur  aliquis 
ad  eligendum. 

2.  Praeterea.  Sicut  dictum  est  (art.  1.  huj.  q.),  electio  consequitur  judi¬ 
cium  rationis  de  agendis:  sed  ratio  ex  necessitate  judicat  de  aliquibus  propter 
necessitatem  praemissarum;  ergo  videtur,  quod  etiam  electio  ex  necessitate 
sequatur. 

3.  Praeterea.  Si  aliqua  duo  sunt  penitus  aequalia,  non  magis  movetur 
homo  ad  unum,  quam  ad  aliud :  sicut  famelicus  si  habet  cibum  aequaliter 
appetibilem  in  diversis  partibus,  et  secundum  aequalem  distantiam,  non  magis 
movetur  ad  unum,  quam  ad  alterum,  ut  Plato  dicit,  assignans  rationem  quietis 
terrae  in  medio,  sicut  dicitur  in  2.  de  Coelo  (tex.  7;.  et  90.):  sed  multo  minus 
potest  eligi,  quod  accipitur  ut  minus,  quam  quod  accipitur  ut  aequale;  ergo 

si  proponantur  duo,  vel  tria,  vel  plura,  inter  quae  unum  majus  appareat, 
impossibile  est  aliquod  aliorum  eligere;  ergo  ex  necessitate  eligitur  illud, 
quod  eminentius  apparet:  sed  omnis  electio  est  de  omni  eo,  quod  videtur 
aliquo  modo  melius;  ergo  omnis  electio  est  ex  necessitate. 

Sed  contra  est,  quod  electio  est  actus  potentiae  rationalis,  quae  se  habet 
ad  opposita,  secundum  Philosophum  (lib.  9.  Met.  lex.  3.). 

Respondeo  dicendum,  quod  homo  non  ex  necessitate  eligit:  et  hoc  ideo, 
quia  quod  possibile  est  non  esse,  non  necesse  est  esse,  quod  autem  possibile 
sit  non  eligere,  vel  eligere,  hujus  ratio  ex  duplici  hominis  potestate  accipi  potest: 
potest  enim  homo  velle,  et  non  velle,  agere,  et  non  agere:  potest  etiam  velle 
hoc,  aut  illud:  cujus  ratio  ex  ipsa  virtute  rationis  accipitur:  quidquid  enim 
ratio  potest  apprehendere  ut  bonum,  in  hoc  voluntas  tendere  potest:  potest 
autem  ratio  apprehendere  ut  bonum,  non  solum  hoc  quod  est  velle,  aut  agere, 
sed  hoc  etiam  quod  est  non  velle,  et  non  agere.  Et  rursum  in  omnibus  par¬ 
ticularibus  bonis  potest  considerare  rationem  boni  alicujus,  et  defectum  ali- 
cujus  boni,  quod  habet  rationem  mali:  et  secundum  hoc  potest  unumquodque 
hujusmodi  bonorum  apprehendere  ut  eligibile,  vel  fugibile:  solum  autem 
perfectum  bonum,  quod  est  beatitudo,  non  potest  ratio  apprehendere  sub  ra 
tione  mali,  aut  alicujus  defectus:  et  ideo  ex  necessitate  beatitudinem  homo 
vult,  nec  potest  velle  non  esse  beatus,  aut  esse  miser.  Electio  autem,  cum 
non  sit  de  fine,  sed  de  his  quae  sunt  ad  finem,  ut  jam  dictum  est  (art.  3.  huj.  q.), 
non  est  perfecti  boni,  quod  est  beatitudo,  sed  aliorum  particularium  bonorum; 
et  ideo  homo  non  ex  necessitate,  sed  libere  eligit. 

Ad  primum  ergo  dicendum,  quod  non  semper  ex  principiis  ex  necessitate 
procedit  conclusio,  sed  tunc  solum,  quando  principia  non  possunt  esse  vera, 
si  conclusio  non  sit  vera,  et  similiter  non  oportet,  quod  semper  ex  fine  insit 
homini  necessitas  ad  eligendum  ea  quae  sunt  ad  finem  ;  quia  non  omne  quod 
est  ad  finem,  tale  est,  quod  sine  eo  finis  haberi  non  possit;  aut  si  tale  sit, 
non  semper  sub  tali  ratione  consideratur. 

Ad  secundum  dicendum,  quod  sententia,  sive  judicium  rationis  de  rebus 
agendis  est  circa  contingentia,  quae  a  nobis  fieri  possunt;  in  quibus  conclu¬ 
siones  non  ex  necessitate  sequuntur  ex  principiis  necessariis  absoluta  neces¬ 
sitate,  sed  necessariis  solum  ex  conditione:  ut,  si  currit,  movetur. 

Ad  tertium  dicendum,  quod  nihil  prohibet,  si  aliqua  duo  aequalia  pro 
ponantur  secundum  unam  considerationem,  quin  circa  alterum  consideretur 
aliqua  conditio,  per  quam  emineat,  et  magis  flectatur  voluntas  in  ipsum,  quam 
in  aliud. 


QUAESTIO  XIV. 

DE  CONSILIO,  QUOD  ELECTIONEM  PRAECEDIT, 

IN  SEX  ARTICULOS  DIVISA. 

Deinde  considerandum  est  de  consilio. 

Et  circa  hoc  quaeruntur  sex. 

Primo.  Utrum  consilium  sit  inquisitio. 

Secundo.  Utrum  consilium  sit  de  fine,  vel  solum  de  his  quae  sunt  ad 
finem. 

Tertio.  Utrum  consilium  sit  solum  de  his,  quae  a  nobis  aguntur. 
Quarto.  Utrum  consilium  sit  de  omnibus,  quae  a  nobis  aguntur. 
Quinto.  Utrum  consilium  procedat  ordine  resolutorio. 

Sexto.  Utrum  consilium  procedat  in  infinitum. 


ARTICULUS  I.  8l 

UTRUM  CONSILIUM  SIT  INQUISITIO. 

(2-2.  q.  49.  art.  4,  corp.  et  3.  Dist.  33.  q.  2.  art.  1.  corp.). 

Ad  primum  sic  proceditur.  Videtur,  quod  consilium  non  sit  inquisitio ' 
dicit  enim  Damasc.  (Ub.  2.  Orth.  Fici.  cap.  22.),  quod  consilium  est  appetitus, 
sed  ad  appetitum  non  pertinet  inquirere;  ergo  consilium  non  est  inquisitio. 

2.  Praeterea.  Inquirere  intellectus  discurrentis  est ;  et  sic  Deo  non  con¬ 
venit,  cujus  cognitio  non  est  discursiva,  ut  in  r.  habitum  est  (q.  14.  art.  7.): 
sed  consilium  Deo  attribuitur:  dicitur  enim  ad  Ephes.  1.  quod  operatur  omnia 
secundum  consilium  voluntatis  suae ;  ergo  consilium  non  est  inquisitio. 

3.  Praeterea.  Inquisitio  est  de  rebus  dubiis:  sed  consilium  datur  de  his, 
quae  sunt  bona  certa,  secundum  illud  Apost.  1.  ad  Cor.  7.:  De  virginibus 
autem  praeceptum  Domini  non  habeo,  consilium  autem  do;  ergo  consilium  non 
est  inquisitio. 

Sed  contra  est,  quod  Gregor.  Nyss.  (vel  Nemes.  lib.  de  Nat.  Hom.  cap.  34. 
in  prine.)  dicit :  Omne  quidem  consilium  quaestio  est,  non  autem  omnis  quaestio 
consilium. 

Respondeo  dicendum,  quod  electio,  sicut  dictum  est  (q.  praec.  art.  1.), 
consequitur  judicium  rationis  de  rebus  agendis:  in  rebus  autem  agendis  multa 
incertitudo  invenitur:  quia  actiones  sunt  circa  singularia  contingentia,  quae 
propter  sui  variabilitatem  incerta  sunt :  in  rebus  autem  dubiis,  et  incertis  ratio 
non  profert  judicium  absque  inquisitione  praecedente,  et  ideo  necessaria  est 
inquisitio  rationis  ante  judicium  de  eligendis.  Et  haec  inquisitio  consilium 
vocatur,  propter  quod  Philos.  dicit  in  3.  Ethic.  (cap.  3.  cir.  fin.)  quod  electio 
est  appetitus  praeconsiliati. 

Ad  primum  ergo  dicendum,  quod  quando  actus  duarum  potentiarum  ad 
invicem  ordinantur,  in  utroque  est  aliquid,  quod  est  alterius  potentiae,  et  ideo 
uterque  actus  ab  utraque  potentia  denominari  potest.  Manifestum  est  autem, 
quod  actus  rationis  dirigentis  in  his  quae  sunt  ad  finem,  et  actus  voluntatis 
secundum  regimen  rationis  in  ea  tendentis,  ad  se  invicem  ordinantur;  unde 
et  in  actu  voluntatis,  qui  est  electio,  apparet  aliquid  rationis,  scilicet  ordo; 
et  in  consilio,  quod  est  actus  rationis,  apparet  aliquid  voluntatis,  sicut  ma¬ 
teria,  quia  consilium  est  de  his,  quae  homo  vult  facere,  et  etiam  [al.  et  est ] 
sicut  motivum;  quia  ex  hoc  quod  homo  vult  finem,  movetur  ad  consilium 
de  his,  quae  sunt  ad  finem.  Et  ideo  Philos.  dicit  in  6.  Ethic.  (cap.  2.)  quod 
electio  est  intellectus  appetitivus,  ut  ad  electionem  utrumque  concurrere  ostendat: 
ita  Damasc.  dicit  (loc.  sup.  cii.) :  Consilium  est  appetitus  inquisitivus ,  ut  con¬ 
silium  aliquo  modo  pertinere  ostendat  et  ad  voluntatem,  circa  quam,  et  ex 
qua  fit  inquisitio,  et  ad  rationem  inquirentem. 

Ad  secundum  dicendum,  quod  ea  quae  dicuntur  de  Deo,  accipienda  sunt 
absque  omni  defectu,  qui  invenitur  in  nobis:  sicut  in  nobis  scientia  est  con¬ 
clusionum  per  discursum  a  causis  in  effectus:  sed  scientia  dicta  de  Deo  si- 

gnificat  certitudinem  de  omnibus  effectibus  in  prima  causa  absque  omni 
discursu.  Et  similiter  consilium  attribuitur  Deo,  quantum  ad  certitudinem  sen¬ 
tentiae,  vel  judicii,  quae  in  nobis  provenit  ex  inquisitione  consilii:  sed  hujus¬ 
modi  inquisitio  in  Deo  locum  non  habet:  et  ideo  consilium  secundum  hoc 
Deo  non  attribuitur.  Et  secundum  hoc  Damascenus  dicit  (lib.  2.  Orth.  Fid. 
cap.  22.),  quod  Deus  non  consiliatur:  ignorantis  enim  est  consiliari. 

Ad  tertium  dicendum,  quod  nihil  prohibet,  aliqua  esse  certissima  bona 
secundum  sententiam  sapientum,  et  spiritualium  virorum,  quae  tamen  non 
sunt  certa  bona  secundum  sententiam  plurium,  vel  carnalium  hominum,  et 
ideo  de  talibus  consilia  dantur. 

ARTICULUS  II.  82 

UTRUM  CONSILIUM  SIT  DE  FINE,  AN  SOLUM  DE  HIS, 

QUAE  SUNT  AD  FINEM. 

(2-2.  q.  33.  art.  1.  ad  2.  et  q.  47.  ari.  1.  ad  2.  ei  3.  Dist.  33.  q.  2.  art.  4.  q.  1.  corp. 

ei  3.  Elh.  lect.  8.). 

Ad  secundum  sic  proceditur.  Videtur,  quod  consilium  non  solum  sit  de 
his,  quae  sunt  ad  finem,  sed  etiam  de  fine:  quaecumque  enim  dubitationem 
habent,  de  his  potest  inquiri:  sed  circa  operabilia  humana  contingit  esse  du¬ 
bitationem  de  fine,  et  non  solum  de  his  quae  sunt  ad  finem:  cum  igitur  in¬ 
quisitio  circa  operabilia  sit  consilium,  videtur  quod  consilium  possit  esse 
de  fine. 

2.  Praeterea.  Materia  consilii  sunt  operationes  humanae:  sed  quaedam 
operationes  humanae  sunt  fines,  ut  dicitur  in  1.  Eth.  (in  prine,  cap.  1.) ;  ergo 
consilium  potest  esse  de  fine. 

Sed  contra  est,  quod  Gregorius  Nyssenus  (vel  Nemes.  lib.  de  Nai.  Hom. 
cap.  34.  a  ined.)  dicit,  quod  non  de  fine,  sed  de  his  quae  sunt  ad  finem,  est 
consilium. 

Respondeo  dicendum,  quod  finis  in  operabilibus  habet  rationem  principii, 
eo  quod  rationes  eorum  quae  sunt  ad  finem,  ex  fine  sumuntur:  principium 
autem  non  cadit  sub  quaestione:  sed  principia  oportet  supponere  in  omni  in 
quisitione:  unde  cum  consilium  sit  quaestio,  de  fine  non  est  consilium,  sed 
solum  de  his  quae  sunt  ad  finem.  Tamen  contingit,  id  quod  est  finis  respectu 
quorumdam  ordinari  ad  alium  finem:  sicut  etiam  id,  quod  est  principium 
unius  demonstrationis,  est  conclusio  alterius;  et  ideo  id,  quod  accipitur  ut 
finis  in  una  inquisitione,  potest  accipi  ut  ad  finem  in  alia  inquisitione:  et  sic 
de  eo  erit  consilium. 

Ad  primum  ergo  dicendum,  quod  id  quod  accipitur  ut  finis,  est  jam  de¬ 
terminatum;  unde  quamdiu  habetur  ut  dubium,  non  habetur  ut  finis:  et  ideo, 
si  de  eo  consilium  habetur,  non  erit  consilium  de  fine,  sed  de  eo  quod  est 
ad  finem. 

Ad  secundum  dicendum,  quod  de  operationibus  est  consilium,  inquantum 
ordinantur  ad  aliquem  finem:  unde  si  aliqua  operatio  humana  sit  finis,  de 
ea,  inquantum  hujusmodi,  non  est  consilium. 

ARTICULUS  III.  83 

UTRUM  CONSILIUM  SIT  SOLUM  DE  HIS,  QUAE  A  NOBIS  AGUNTUR. 
1(2-2.  q.  47.  art.  2.  corp.  et  3.  Dist.  33.  q.  2.  art.  4.  q.  1.  corp.  et  3.  Eth.  Ject.  7.). 

Ad  tertium  sic  proceditur.  Videtur,  quod  consilium  non  sit  solum  de 
his,  quae  aguntur  a  nobis:  consilium  enim  collationem  quamdam  importat: 
sed  collatio  inter  multos  potest  fieri  etiam  de  rebus  immobilibus,  quae  non 
■fiunt  a  nobis;  puta  de  naturis  rerum;  ergo  consilium  non  solum  est  de  his, 
quae  aguntur  a  nobis. 

2.  Praeterea.  Homines  interdum  consilia  quaeruntur  de  his,  quae  sunt 
lege'statuta,  unde  et  Jurisconsulti  dicuntur:  et  tamen  eorum,  qui  quaerunt 
hujusmodi  consilium,  non  est  leges  facere;  ergo  consilium  non  solum  est  de 
his,  quae  a  nobis  aguntur. 

3.  Praeterea.  Dicuntur  etiam  quidam  consultationes  facere  de  futuris 
•eventibus,  qui  tamen  non  sunt  in  potestate  nostra ;  ergo  consilium  non  solum 
est  de  his,  quae  a  nobis  fiunt. 

4.  Praeterea.  Si  consilium  esset  solum  de  his  quae  a  nobis  fiunt,  nullus 
■consiliaretur  de  his,  quae  sunt  per  alium  agenda:  sed  hoc  patet  esse  falsum; 
^rgo  consilium  non  solum  est  de  his,  quae  a  nobis  fiunt. 

Sed  contra  est,  quod  Greg.  Nyssenus  (vel  Nemes.  de  Nat.  Hom.  cap.  34.) 
dicit:  Consiliamur  de  his,  quae  sunt  in  nobis,  et  per  nos  Jieri  possunt. 

Respondeo  dicendum,  quod  consilium  proprie  importat  collationem  inter 
plures  habitam:  quod  et  ipsum  nomen  designat:  dicitur  enim  consilium,  quasi 
considium,  eo  quod  multi  consident  ad  simul  conferendum.  Est  autem  con¬ 
siderandum,  quod  in  particularibus  contingentibus,  ad  hoc  quod  aliquid  certum 
cognoscatur,  plures  conditiones,  seu  circumstantias  considerare  oportet,  quas 
ab  uno  non  facile  est  considerari,  sed  a  pluribus  certius  percipiuntur,  dum 
quod  unus  considerat,  alii  non  occurrit :  in  necessariis  autem,  et  universalibus 
est  absolutior,  et  simplicior  consideratio,  ita  quod  magis  ad  hujusmodi  con¬ 
siderationem  unus  per  se  sufficere  potest;  et  ideo  inquisitio  consilii  proprie 
pertinet  ad  contingentia  singularia. 

Cognitio  autem  veritatis  in  talibus  non  habet  aliquid  magnum,  ut  per  se 
sit  appetibilis,  sicut  cognitio  universalium,  et  necessariorum:  sed  appetitur, 
secundum  quod  est  utilis  ad  operationem;  quia  actiones  sunt  circa  contin¬ 
gentia  singularia,  et  ideo  dicendum  est,  quod  proprie  consilium  est  circa  ea, 
quae  aguntur  a  nobis. 

Ad  primum  ergo  dicendum,  quod  consilium  importat  collationem,  non 
•quamcumque,  sed  collationem  de  rebus  agendis,  ratione  jam  dicta  (in 
corp.  art.). 

Ad  secundum  dicendum,  quod  id,  quod  est  lege  positum,  quamvis  non 
sit  ex  operatione  quaerentis  consilium,  tamen  est  directivum  ejus  ad  ope¬ 
randum  :  quia  ista  est  una  ratio  aliquid  operandi,  scilicet  mandatum  legis. 

Ad  tertium  dicendum,  quod  consilium  non  solum  est  de  his  quae  agun- 
lur,  sed  de  his  quae  ordinantur  ad  operationes:  et  propter  hoc  consultatio 
■dicitur  fieri  de  futuris  eventibus,  inquantum  homo  per  futuros  eventus  co¬ 
gnitos  dirigitur  ad  aliquid  faciendum,  vel  vitandum. 

Ad  quartum  dicendum,  quod  de  aliorum  factis  consilium  quaerimus, 
inquantum  sunt  quodammodo  unum  nobiscum;  vel  per  unionem  affectus; 

sicut  amicus  solicitus  est  de  his,  quae  ad  amicum  spectant,  sicut  de  suis 
vel  per  modum  instrumenti:  nam  agens  principale,  et  instrumentale  sunt 
quasi  una  causa,  cum  unum  agat  per  alterum:  et  sic  dominus  consiliatur 
de  his,  quae  sunt  agenda  per  servum. 

ARTICULUS  IV.  84 

UTRUM  CONSILIUM  SIT  DE  OMNIBUS,  QUAE  A  NOBIS  AGUNTUR. 

(3.  Dist.  33.  q.  2.  art.  4.  q.  1.  corp.  et  Ps.  19.  et  3.  Eth.  lect.  y.). 

Ad  quartum  sic  proceditur.  Videtur,  quod  consilium  sit  de  omnibus,, 
quae  sunt  per  nos  agenda  [al.  quae  per  nos  aguntur ]  :  electio  enim  est  qppe~ 
titus  praeconsiliati,  ut  dictum  est  (art.  1.  huj.  q.):  sed  electio  est  de  omnibus,., 
quae  per  nos  aguntur;  ergo  et  consilium. 

2.  Praeterea.  Consilium  importat  inquisitionem  rationis:  sed  in  omnibus, 
quae  non  per  impetum  passionis  agimus,  procedimus  ex  inquisitione  rationis;, 
ergo  de  omnibus,  quae  aguntur  a  nobis,  est  consilium. 

3.  Praeterea.  Philosophus  dicit  in  3.  Ethicor.  (cap.  3.  in  med.)  quod,  si 
per  plura  aliquid  fieri  potest,  consilio  inquiritur,  per  quod  facillime,  et  optime  fiat: 
si  autem  per  unum,  qualiter  per  illud  fiat:  sed  omne,  quod  fit,  fit  per  unum, 
vel  per  multa;  ergo  de  omnibus,  quae  fiunt  a  nobis,  est  consilium. 

Sed  contra  est,  quod  Greg.  Nyssenus  (vel  Nemes.  lib.  de  Nat.  Hom. 
cap.  34.)  dicit,  quod  de  his,  quae  secundum  disciplinam,  vel  artem  sunt,, 
operibus  non  est  consilium. 

Respondeo  dicendum,  quod  consilium  est  inquisitio  quaedam,  ut  dictum 
est  (art.  1.  huj.  q.) :  de  illis  autem  inquirere  solemus,  quae  in  dubium  ve¬ 
niunt:  unde  et  ratio  inquisitiva,  quae  dicitur  argumentum,  est  rei  dubiae  facient 
fidem.  Quod  autem  aliquid  in  operabilibus  humanis  non  sit  dubitabile,  ex 
duobus  contingit.  Uno  modo,  quia  per  determinatas  vias  proceditur  ad  deter¬ 
minatos  fines,  sicut  contingit  in  artibus,  quae  habent  certas  vias  operandi; 
sicut  scriptor  non  consiliatur,  quomodo  debeat  trahere  literas:  hoc  enim  de¬ 
terminatum  est  per  artem.  Alio  modo,  quia  non  multum  refert,  utrum  sic,  vel 
sic  fiat:  et  ista  sunt  minima,  quae  parum  adjuvant,  vel  impediunt  respectu 
finis  consequendi:  quod  autem  parum  est,  quasi  nihil  accipit  ratio;  et  ideo 
de  duobus  non  consiliamur,  quamvis  ordinentur  ad  finem,  ut  Philos.  dicit  (lib.  3. 
Eth.  cap.  q.),  scilicet  de  rebus  parvis,  et  de  his,  quae  sunt  determinata  qualiter 
fieri  debent:  sicut  est  in  operationibus  artium,  praeter  quasdam  conjecturales; 
ut  Greg.  Nyssen,  dicit  (loc.  sup.  cit.),  ut  puta  medicinalis,  negotiativa,  et 
hujusmodi. 

Ad  primum  ergo  dicendum,  quod  electio  praesupponit  consilium  ratione 
judicii,  vel  sententiae:  unde,  quando  judicium,  vel  sententia  manifesta  esi 
absque  inquisitione,  non  requiritur  consilii  inquisitio. 

Ad  secundum  dicendum,  quod  ratio  in  rebus  manifestis  non  inquirit,  sed 
statim  judicat;  et  ideo  non  oportet,  in  omnibus,  quae  ratione  aguntur,  esse 
inquisitionem  consilii. 

Ad  tertium  dicendum,  quod,  quando  aliquid  per  unum  potest  fieri,  sed. 
diversis  modis,  potest  dubitationem  habere,  sicut  et  quando  fit  per  plura: 
ideo  opus  est  consilio:  sed  quando  determinatur  non  solum  res,  sed  modus,, 
tunc  non  est  opus  consilio. 

ARTICULUS  V.  83. 

UTRUM  CONSILIUM  PROCEDAT  ORDINE  RESOLUTORIO. 

Ad  quintum  sic  proceditur.  Videtur,  quod  consilium  non  procedat  modo 
resolutorio:  consilium  enim  est  de  his,  quae  a  nobis  aguntur:  sed  operationes 
nostrae  non  procedunt  modo  resolutorio,  sed  magis  modo  compositivo,  sci¬ 
licet  de  simplicibus  ad  composita;  ergo  consilium  [al.  compositi  consilium]. 
non  semper  procedit  modo  resolutorio. 

2.  Praeterea.  Consilium  est  inquisitio  rationis:  sed  ratio  a  prioribus- 
incipit,  et  ad  posteriora  devenit,  secundum  convenientiorem  ordinem :  cum 
igitur  praeterita  sint  priora  praesentibus,  et  praesentia  priora  futuris,  in  consul¬ 
tando  videtur  esse  procedendum  a  praesentibus,  et  praeteritis  in  futura ;  quod 
non  pertinet  ad  ordinem  resolutorium ;  ergo  in  consiliis  non  servatur  ordo 
resolutorius. 

3.  Praeterea.  Consilium  non  est  nisi  de  his,  quae  sunt  nobis  possibilia, 
ut  dicitur  in  3.  Ethic.  (cap.  3.  paulo  post,  prine.)  :  sed  an  sit  nobis  aliquod  pos¬ 
sibile,  perpenditur  ex  eo,  quod  possumus  facere,  vel  non  possumus  facere, 
ut  perveniamus  in  illud ;  ergo  in  inquisitione  consilii  a  praesentibus  incipere; 
oportet. 

Sed  contra  est,  quod  Philosophus  dicit  in  3.  Ethic.  (cap.  3.  post,  med.) 
quod  ille,  qui  consiliatur,  videtur  quaerere,  et  resolvere. 

Respondeo  dicendum,  quod  in  omni  inquisitione  oportet  incipere  ah 
aliquo  principio :  quod  quidem  si  sicut  est  prius  in  cognitione,  ita  etiam  sit 
prius  in  esse,  non  est  processus  resolutorius,  sed  magis  compositivus :  pro¬ 
cedere  enim  a  causis  in  effectus,  est  processus  compositivus:  nam  causae 
sunt  simpliciores  effectibus:  si  autem  id,  quod  est  prius  in  cognitione,  sit 
posterius  in  esse,  est  processus  resolutorius :  utpote  cum  de  effectibus  mani¬ 
festis  judicamus,  resolvendo  in  causas  simplices.  Principium  autem  in  inqui¬ 
sitionem  consilii  est  finis,  qui  quidem  est  prior  in  intentione,  posterior  tamen 
in  esse:  et  secundum  hoc  oportet,  quod  inquisitio  consilii  sit  resolutoria, 
incipiendo  scilicet  ab  eo,  quod  in  futuro  intenditur,  quousque  perveniatur  ad 
id,  quod  statim  agendum  est. 

Ad  primum  ergo  dicendum,  quod  consilium  est  de  operationibus:  sed  ratio 
operationum  accipitur  ex  fine:  et  ideo  ordo  ratiocinandi  de  operationibus 
est  contrarius  ordini  operandi. 

Ad  secundum  dicendum,  quod  ratio  incipit  ab  eo,  quod  est  prius  secun¬ 
dum  rationem,  non  autem  semper  ab  eo,  quod  est  prius  tempore. 

Ad  tertium  dicendum,  quod  de  eo,  quod  est  agendum  propter  finem, 
non  quaereremus  scire  an  sit  possibile,  si  non  esset  congruum  fini:  et  ideo- 
prius  oportet  inquirere,  an  conveniat  ad  ducendum  in  finem,  quam  conside¬ 
retur  an  sit  possibile. 

ARTICULUS  VI.  86 

UTRUM  CONSILIUM  PROCEDAT  IN  INFINITUM. 

Ad  sextum  sic  proceditur.  Videtur,  quod  inquisitio  consilii  procedat  in 
infinitum :  consilium  enim  inquisitio  est  de  particularibus,  in  quibus  est  ope 
ratio:  sed  singularia  sunt  infinita;  ergo  inquisitio  consilii  est  infinita. 


126 


QUAESTIO  XIV.  ARTICULUS  VI. 

2.  Praeterea.  Sub  inquisitione  consilii  cadit  considerare,  non  solum  quid 
agendum  sit,  sed  etiam  quomodo  impedimenta  tollantur:  sed  quaelibet  humana 
actio  potest  infinite  impediri,  et  impedimentum  tolli  potest  per  aliquam  ra¬ 
tionem  humanam;  ergo  in  infinitum  remanet  quaerere  de  impedimentis 
tollendis. 

3.  Praeterea.  Inquisitio  scientiae  demonstrativae  non  procedit  in  infini¬ 
tum;  quia  est  devenire  in  aliqua  principia  per  se  nota,  quae  omnimodam 
certitudinem  habent;  sed  talis  certitudo  non  potest  inveniri  in  singularibus 
■contingentibus,  quae  sunt  variabilia,  et  incerta ;  ergo  inquisitio  consilii  pro¬ 
cedit  in  infinitum. 

Sed  contra.  Nullus  movetur  ad  id,  ad  quod  impossibile  est  quod  per¬ 
veniat,  ut  dicitur  in  1.  de  Coelo  (tex.  ; 8 .):  sed  infinitum  impossibile  est  tran¬ 
sire,  si  igitur  inquisitio  consilii  sit  infinita,  nullus  consiliari  inciperet,  quod 
patet  esse  falsum. 

Respondeo  dicendum,  quod  inquisitio  consilii  est  finita  in  actu  ex  duplici 
parte,  scilicet  ex  parte  principii,  et  ex  parte  termini:  accipitur  enim  in  inqui¬ 
sitione  consilii  duplex  principium.  Unum  proprium  ex  ipso  genere  operabi- 
lium:  et  hoc  est  finis,  de  quo  non  est  consilium,  sed  supponitur  in  consilio, 
ut  principium,  ut  dictum  est  (art.  2.  huj.  q.).  Aliud  quasi  ex  alio  genere  as¬ 
sumptum:  sicut  et  in  scientiis  demonstrativis  una  scientia  supponit  aliqua  ab 
alia,  de  quibus  non  inquirit. 

Hujusmodi  autem  principia,  quae  in  inquisitione  consilii  supponuntur,  sunt 
quaecumque  sunt  per  sensum  accepta;  utpote  quod  hoc  sit  panis,  vel  fer¬ 
rum:  et  quaecumque  sunt  per  aliquam  scientiam  speculativam,  vel  practicam 
in  universali  cognita;  sicut  quod  moechari  est  a  Deo  prohibitum,  et  quod 
homo  non  potest  vivere,  nisi  nutriatur  nutrimento  convenienti :  et  de  istis 
non  inquirit  consiliator.  Terminus  autem  inquisitionis  est  id,  quod  statim  est 
in  potestate  nostra,  ut  faciamus:  sicut  enim  finis  habet  rationem  principii; 
ita  id,  quod  agitur  propter  finem,  habet  rationem  conclusionis:  unde  id,  quod 
primo  agendum  occurrit,  habet  rationem  ultimae  conclusionis,  ad  quam  in¬ 
quisitio  terminatur.  Nihil  autem  prohibet  consilium  potentia  infinitum  esse, 
secundum  quod  in  infinitum  possunt  aliqua  occurrere  consilio  inquirenda. 

Ad  primum  ergo  dicendum,  quod  singularia  non  sunt  infinita  actu,  sed 
in  potentia. 

Ad  secundum  dicendum,  quod  licet  humana  actio  possit  impediri,  non 
tamen  semper  habet  impedimentum  paratum:  et  ideo  non  semper  oportet 
consiliari  de  impedimento  tollendo. 

Ad  tertium  dicendum,  quod  in  singularibus  contingentibus  potest  aliquid 
accipi  certum,  etsi  non  simpliciter,  tamen  ut  nunc,  prout  assumitur  in  ope¬ 
ratione:  Socratem  enim  sedere  non  est  necessarium:  sed  eum  sedere,  dum 
sedet,  est  necessarium;  et  hoc  per  certitudinem  accipi  potest. 

QUAESTIO  XV. 

DE  CONSENSU,  QUI  EST  ACTUS  VOLUNTATIS,  RESPECTU  EORUM, 
QUAE  SUNT  AD  FINEM, 

IN  QUATUOR  ARTICULOS  DIVISA. 

Deinde  considerandum  est  de  consensu 

Et  circa  hoc  quaeruntur  quatuor. 

Primo.  Utrum  consensus  sit  actus  appetitivae,  vel  apprehensivae  virtutis. 
Secundo.  Utrum  conveniat  brutis  animalibus. 

Tertio.  Utrum  sit  de  fine,  vel  de  his,  quae  sunt  ad  finem. 

(Quarto.  Utrum  consensus  in  actum  pertineat  solum  ad  superiorem  animae 
partem. 


ARTICULUS  I.  87 

UTRUM  CONSENSUS  SIT  ACTUS  APPETITIVAE, 

VEL  APPREHENSIVAE  VIRTUTIS. 

(Infr.  q.  7 4.  art.  7.  ad  1.  et  4.  Dist.  29.  art.  1.  corp.). 

Ad  primum  sic  proceditur.  Videtur,  quod  consentire  pertineat  solum  ad 
partem  animae  apprehensivam.  Aug.  enim  12.  de  Trin.  (cap.  12.)  consensum 
-attribuit  superiori  rationi:  sed  ratio  nominat  apprehensivam  virtutem;  ergo 
consentire  pertinet  ad  apprehensivam  virtutem. 

2.  Praeterea.  Consentire  est  simul  sentire:  sed  sentire  est  apprehensivae 
potentiae;  ergo  et  consentire. 

3.  Praeterea.  Sicut  assentire  dicit  applicationem  intellectus  ad  aliquid,  ita 
et  consentire:  sed  assentire  pertinet  ad  intellectum,  qui  est  vis  apprehensiva ; 
■ergo  et  consentire  ad  vim  apprehensivam  pertinet. 

Sed  contra  est,  quod  Damasc.  dicit  in  2.  lib.  (Orth.  Fid.  cap.  22.),  quod 
si  aliquis  judicet,  et  non  diligat,  non  est  sententia,  idest  consensus:  sed  dili¬ 
gere  ad  appetitivam  virtutem  pertinet ;  ergo  et  consensus. 

Respondeo  dicendum,  quod  consentire  importat  applicationem  sensus  ad 
aliquid :  est  autem  proprium  sensus,  quod  cognoscitivus  est  rerum  praesen- 
cium :  vis  enim  imaginativa  est  apprehensiva  similitudinum  corporalium,  etiam 
rebus  absentibus,  quarum  sunt  similitudines :  intellectus  autem  apprehensivus 
est  universalium  rationum,  quas  potest  apprehendere  indifferenter,  et  prae¬ 
sentibus,  et  absentibus  singularibus:  et  quia  actus  appetitivae  virtutis  est  quae¬ 
dam  inclinatio  ad  rem  ipsam,  secundum  quamdam  similitudinem  [al.  conjun¬ 
ctionem ]  ipsa  applicatio  appetitivae  virtutis  ad  rem,  secundum  quod  ei  inhaeret 
.[al.  hinc  est  quod  ipsa  applicatio  appetitivae  virtutis  ad  rem,  secundum  quam  ei 
inhaeret],  accipit  nomen  sensus,  quasi  experientiam  quamdam  sumens  de  re, 
cui  inhaeret,  inquantum  complacet  sibi  in  ea.  Unde  Sap.  1. dicitur:  Sentite  de 
Domino  in  bonitate.  Et  secundum  hoc  consentire  est  actus  appetitivae  virtutis. 

Ad  primum  ergo  dicendum,  quod,  sicut  dicitur  in  3.  de  Anima  (tex.  42.), 
voluntas  in  ratione  consistit:  unde  cum  Augustinus  attribuit  consensum  ra¬ 
tioni,  accipit  rationem ,  secundum  quod  in  ea  concluditur  voluntas. 

Ad  secundum  dicendum,  quod  sentire  proprie  dictum  ad  apprehensivam 
potentiam  pertinet:  sed  secundum  similitudinem  cujusdam  experientiae  per¬ 
tinet  ad  appetitivam,  ut  dictum  est  (iu  corp.  art.). 

Ad  tertium  dicendum,  quod  assentire  est  quasi  ad  aliud  sentire;  et  sic 
importat  quamdam  distantiam  ad  id,  cui  assentitur:  sed  consentire  est  simul 
sentire ;  et  sic  importat  quamdam  conjunctionem  ad  id,  cui  consentitur,  et 
ideo  voluntas,  cujus  est  tendere  ad  ipsam  rem,  magis  proprie  dicitur  consen¬ 
tire:  intellectus  autem,  cujus  operatio  non  est  secundum  motum  ad  rem,  sed 
potius  e  converso,  ut  in  primo  dictum  est  (q.  16.  art.  1.  et  q.  27.  art.  4.  et  q.  79. 
art.  2.),  magis  proprie  dicitur  assentire:  quamvis  unum  pro  alio  poni  soleat. 
Potest  etiam  dici,  quod  intellectus  assentit,  inquantum  a  voluntate  movetur. 

ARTICULUS  II.  88- 

UTRUM  CONSENSUS  CONVENIAT  BRUTIS  ANIMALIBUS. 

(Infr.  q.  16.  art.  2.  corp.). 

Ad  secundum  sic  proceditur.  Videtur,  quod  consensus  conveniat  brutis 
animalibus:  consensus  enim  importat  determinationem  appetitus  ad  unum: 
sed  appetitus  brutorum  animalium  sunt  determinati  ad  unum ;  ergo  consensus 
in  brutis  animalibus  invenitur. 

2.  Praeterea.  Remoto  priori,  removetur  posterius:  sed  consensus  prae-, 
cedit  operis  executionem ;  si  ergo  in  brutis  non  esset  consensus,  non  esset  in 
eis  operis  executio,  quod  patet  esse  falsum. 

3.  Praeterea.  Homines  interdum  consentire  dicuntur  in  aliquid  agendum 
ex  aliqua  passione,  puta  concupiscentia,  vel  ira :  sed  bruta  animalia  ex  pas¬ 
sione  agunt;  ergo  in  eis  est  consensus. 

Sed  contra  est,  quod  Damasc.  dicit  (lib.  2.  Orth.  Fid.  cap.  22.),  quod 
post  judicium  homo  disponit,  et  amat,  quod  ex  consilio  judicatum  est;  quod 
vocatur  sententia,  idest  consensus:  sed  consilium  non  est  in  brutis  animalibus; 
ergo  nec  consensus. 

Respondeo  dicendum,  quod  consensus,  proprie  loquendo,  non  est  in  brutis 
animalibus:  cujus  ratio  est,  quia  consensus  importat  applicationem  appetitivi 
motus  ad  aliquid  agendum:  ejus  autem  est  applicare  appetitivum  motum  ad 
aliquid  agendum,  in  cujus  potestate  est  appetitivus  motus:  sicut  tangere  la¬ 
pidem  convenit  quidem  baculo:  sed  applicare  baculum  ad  tactum  lapidis  est 
ejus,  qui  habet  in  potestate  movere  baculum.  Bruta  autem  animalia  non 
habent  in  sua  potestate  appetitivum  motum ;  sed  talis  motus  in  eis  est  ex 
instinctu  naturae;  unde  brutum  animal  appetit  quidem,  sed  non  applicat  ap¬ 
petitivum  motum  ad  aliquid. 

Et  propter  hoc  non  proprie  dicitur  consentire,  sed  solum  rationalis  na¬ 
tura,  quae  habet  in  potestate  sua  appetitivum  motum,  et  potest  ipsum  appli¬ 
care,  vel  non  applicare  ad  hoc,  vel  ad  illud. 

Ad  primum  ergo  dicendum,  quod  in  brutis  animalibus  invenitur  determi¬ 
natio  appetitus  in  aliquid  passive  tantum :  consensus  vero  importat  determi¬ 
nationem  appetitus  non  solum  passivam,  sed  magis  activam. 

Ad  secundum  dicendum,  quod  remoto  priori,  removetur  posterius,  quod 
proprie  ex  eo  tantum  sequitur:  si  autem  aliquid  ex  pluribus  sequi  possit,  non 
propter  hoc  posterius  removetur,  uno  priorum  remoto:  sicut,  si  induratio 
possit  fieri  et  a  calido,  et  frigido  (nam  lateres  indurantur  ab  igne,  et  aqua 
congelata  induratur  ex  frigore)  non  oportet,  quod,  remoto  calore,  removeatur 
induratio:  executio  autem  operis  non  solum  sequitur  ex  consensu,  sed  etiam 
ex  impetuoso  appetitu,  qualis  est  in  brutis  animalibus. 

Ad  tertium  dicendum,  quod  homines,  qui  ex  passione  agunt,  possunt  pas¬ 
sionem  non  sequi,  non  autem  bruta  animalia;  unde  non  est  similis  ratio. 


ARTICULUS  III.  89 

UTRUM  CONSENSUS  SIT  DE  FINE,  VEL  DE  HIS,  QUAE  SUNT  AD  FINEM. 

Ad  tertium  sic  proceditur.  Videtur,  quod  consensus  sit  de  fine:  quia 
propter  quod  unumquodque,  et  illud  magis :  sed  his,  quae  sunt  ad  finem,  con¬ 
sentimus  propter  finem;  ergo  fini  consentimus  magis. 

2.  Praeterea.  Actio  intemperati  est  finis  ejus :  sicut  et  actio  virtuosi  est 
finis  ejus:  sed  intemperatus  consentit  in  proprium  actum;  ergo  consensus 
potest  esse  de  fine. 

3.  Praeterea.  Appetitus  eorum  quae  sunt  ad  finem,  est  electio,  ut  supra 
dictum  est  (q.  23.  art.  3.);  si  igitur  consensus  esset  solum  de  his  quae  sunt  ad 
finem,  in  nullo  ab  electione  differre  videretur,  quod  patet  esse  falsum  per 
Damasc.  qui  dicit  (lib.  2.  Orth.  Fid.  cap.  22.),  quod  post  disputationem 
[al.  affectationem,  et  al.  affectionem]  quam  vocaverat  sententiam,  fit  electio;  non 
ergo  consensus  est  solum  de  his  quae  sunt  ad  finem. 

Sed  contra  est,  quod  Damasc.  ibidem  dicit,  quod  sensus  (sive  sententia) 
est,  quando  homo  disponit,  et  amat,  quod  ex  consilio  judicatum  est:  sed  con¬ 
silium  non  est  nisi  de  his  quae  sunt  ad  finem;  ergo  nec  consensus. 

Respondeo  dicendum,  quod  consensus  nominat  applicationem  appetitivi 
motus  ad  aliquid  praeexistens  in  potestate  applicantis:  in  ordine  autem  agibi- 
lium  primo  quidem  oportet  sumere  apprehensionem  finis,  deinde  appetitum 
finis,  deinde  consilium  de  his  quae  sunt  ad  finem,  deinde  appetitum  eorum 
quae  sunt  ad  finem:  appetitus  autem  in  ultimum  finem  tendit  naturaliter, 
unde  et  applicatio  motus  appetitivi  in  finem  apprehensum  non  habet,  rationem 
consensus,  sed  simplicis  voluntatis.  Quae  autem  sunt  [al.  De  his  autem  quae 
sunt ]  post  ultimum  finem,  inquantum  sunt  ad  finem,  sub  consilio  cadunt;  et 
sic  potest  esse  de  eis  consensus,  inquantum  motus  appetitivus  applicatur  ad 
id,  quod  ex  consilio  judicatum  est:  motus  vero  appetitivus  in  finem  non 
applicatur  consilio,  sed  magis  consilium  ipsi;  quia  consilium  praesupponit  ap¬ 
petitum  finis  :  sed  appetitus  eorum  quae  sunt  ad  finem,  praesupponit  deter¬ 
minationem  consilii. 

Et  ideo  applicatio  appetitivi  motus  ad  determinationem  consilii  proprie 
est  consensus,  unde,  cum  consilium  non  sit  nisi  de  his  quae  sunt  ad  finem,  con¬ 
sensus,  proprie  loquendo,  non  est  nisi  de  his,  quae  sunt  ad  finem. 

Ad  primum  ergo  dicendum,  quod  sicut  conclusiones  scimus  per  principia, 
horum  tamen  non  est  scientia,  sed  quod  majus  est,  scilicet  intellectus:  ita 
consentimus  his  quae  sunt  ad  finem  propter  finem ;  cujus  tamen  non  est  con 
sensus,  sed  quod  majus  est,  scilicet  voluntas. 

Ad  secundum  dicendum,  quod  intemperatus  habet  pro  fine  delectationem 
operis  [al.  operationis]  propter  quam  consentit  in  opus,  magis  quam  in  ipsam 
operationem  [al.  delectationem]. 

Ad  tertium  dicendum,  quod  electio  addit  supra  consensum  quamdam  re¬ 
lationem  respectu  ejus,  cui  aliquid  praeeligitur :  et  ideo  post  consensum  adhuc 
remanet  electio :  potest  enim  contingere,  quod  per  consilium  inveniantur  plura 
ducentia  ad  finem,  quorum  dum  quodlibet  placet,  in  quolibet  eorum  consen¬ 
titur;  sed  ex  multis,  quae  placent,  praeaccipimus  unum  eligendo:  sed  si  in¬ 
veniatur  unum  solum,  quod  placeat,  non  differunt  re  consensus,  et  electio,, 
sed  ratione  tantum:  ut  consensus  dicatur,  secundum  quod  placet  ad  agen¬ 
dum  ;  electio  autem,  secundum  quod  praefertur  his,  quae  non  placent. 


ARTICULUS  IV.  9a 

UTRUM  CONSENSUS  IN  ACTUM  PERTINEAT  SOLUM 
AD  SUPERIOREM  ANIMAE  PARTEM. 

(2-2.  q.  110.  art.  1.  corp.). 

Ad  quartum  sic  proceditur.  Videtur,  quod  consensus  ad  agendum  non 
semper  pertineat  ad  superiorem  rationem:  delectatio  enim  consequitur  ope¬ 
rationem,  et  perficit  eam,  sicut  decor  juventutem,  sicut  dicitur  in  10.  Ethic. 
(cap.  4.  post,  mei.) :  sed  consensus  in  delectationem  pertinet  ad  inferiorem  ra¬ 
tionem,  ut  dicit  August.  in  12.  de  Trin.  (cap.  12);  ergo  consensus  in  actum 
non  pertinet  ad  solam  superiorem  rationem. 

2.  Praeterea.  Actio,  in  quam  consentimus,  dicitur  esse  voluntaria:  sed 
multarum  potentiarum  est  producere  actiones  voluntarias  ;  ergo  non  sola  su¬ 
perior  ratio  consentit  in  actum. 

3.  Praeterea.  Superior  ratio  intendit  aeternis  inspiciendis,  et  consulendis, 
ut  Augustinus  dicit  in  12.  de  Trin.  (cap.  7.  in  fin.):  sed  multoties  homo  con¬ 
sentit  in  actum,  non  propter  rationes  aeternas,  sed  propter  aliquas  rationes 
temporales,  vel  etiam  propter  aliquas  animae  passiones;  non  ergo  consen¬ 
tire  in  actum  pertinet  ad  solam  superiorem  rationem. 

Sed  contra  est,  quod  August.  dicit  in  12.  de  Trinit.  (cap.  12.  circ.  med.), 
non  potest  peccatum  efficaciter  perpetrandum  mente  decerni,  nisi  illa  mentis 
intentio,  penes  quam  summa  potestas  est  membra  in  opus  movendi,  vel  ab 
opere  cohibendi,  malae  actioni  cedat,  et  serviat. 

Respondeo  dicendum,  quod  finalis  sententia  semper  pertinet  ad  eum,  qui 
superior  est,  ad  quem  pertinet  de  aliis  judicare;  quamdiu  enim  judicandum 
restat,  quod  proponitur, nondum  datur  finalis  sententia:  manifestum  est  autem, 
quod  superior  ratio  est,  quae  habet  de  omnibus  judicare:  quia  de  sensibir 
libus  per  rationem  [al.  per  rationes  humanas]  judicamus:  de  his  vero,  quae  ad 
rationes  humanas  pertinent,  judicamus  secundum  rationes  divinas,  quae  per¬ 
tinet  ad  rationem  superiorem:  et  ideo  quamdiu  incertum  est,  an  secundum 
rationes  divinas  resistatur,  vel  non,  nullum  judicium  rationis  habet  rationem 
finalis  sententiae :  finalis  autem  sententia  de  agendis  est  consensus  in  actum; 
et  ideo  consensus  in  actum  pertinet  ad  rationem  superiorem,  secundum  tamen 
quod  in  ratione  voluntas  includitur,  sicut  supra  dictum  est  (art.  1.  huj.  q.  ad  1.). 

Ad  primum  ergo  dicendum,  quod  consensus  in  delectationem  operis  per¬ 
tinet  ad  superiorem  rationem,  sicut  et  consensus  in  opus:  sed  consensus  in 

delectationem  cogitationis  pertinet  ad  rationem  inferiorem,  sicut  ad  ipsam 
pertinet  cogitare:  et  tamen  de  hoc  ipso  quod  est  cogitare,  vel  non  cogitare,  in- 
quantum  consideratur  ut  actio  quaedam,  habet  judicium  superior  ratio :  et 
similiter  de  delectatione  consequente :  sed  inquantum  accipitur  ut  ad  actionem 
aliam  ordinatum,  sic  pertinet  ad  inferiorem  rationem.  Quod  enim  ad  aliud 
ordinatur,  ad  inferiorem  artem,  vel  potentiam  pertinet,  quam  finis,  ad  quem 
ordinatur,  unde  ars,  quae  est  de  fine,  architectonica,  seu  principalis  vocatum 
Ad  secundum  dicendum,  quod  quia  actiones  dicuntur  voluntariae,  ex  hoc 
quod  eis  consentimus,  non  oportet,  quod  consensus  sit  cujuslibet  potentiae,, 
sed  voluntatis,  a  qua  dicitur  voluntarium,  quae  est  in  ratione,  sicut  dictum 
est  (q.  6.  ari.  i.). 

Ad  tertium  dicendum,  quod  ratio  superior  dicitur  consentire,  non  solum 
quia  secundum  rationes  aeternas  semper  movet  [al.  movetur ]  ad  agendum,  sed. 
etiam  quia  secundum  rationes  aeternas  non  dissentit. 


QUAESTIO  XVI. 

DE  USU,  QUI  EST  ACTUS  VOLUNTATIS, 

IN  COMPARATIONE  EORUM,  QUAE  SUNT  AD  FINEM* 

IN  QUATUOR  ARTICULOS  DIVISA. 

Deinde  considerandum  est  de  usu. 

Et  circa  hoc  quaeruntur  quatuor. 

Primo.  Utrum  uti  sit  actus  voluntatis. 

Secundo.  Utrum  conveniat  brutis  animalibus. 

Tertio.  Utrum  sit  tantum  eorum  quae  sunt  ad  finem,  vel  etiam  finis 

Quarto.  De  ordine  usus  ad  electionem. 

ARTICULUS  I.  9r 

UTRUM  UTI  SIT  ACTUS  VOLUNTATIS. 

(i.  Dist.  i.  q.  i.  art.  2.). 

Ad  primum  sic  proceditur.  Videtur,  quod  uti  non  sit  actus  voluntatis :  dicit, 
enim  August.  in  1.  de  Doctr.  Christ.  (cap.  4.  in  prine,  et  lib.  10.  de  Trin.  cap.  10. 
aprine.),  quod  uti  est  id  quod  in  usum  venit,  ad  aliud  obtinendum  referret 
sed  referre  aliquid  ad  aliud  est  rationis,  cujus  est  conferre,  et  ordinare;  ergo 
uti  est  actus  rationis,  non  ergo  voluntatis. 

2.  Praeterea.  Damasc.  dicit  (lib.  2.  Orth.  Fid.  cap.  22.),  quod  homo  im¬ 
petum  facit  ad  operationem,  et  dicitur  impetus :  deinde  utitur,  et  dicitur  usus, 
sed  operatio  pertinet  ad  potentiam  exeeutivam:  actus  autem  voluntatis  non 
sequitur  actum  exeeutivae  potentiae,  sed  exeeutio  est  ultimum;  ergo  usus  non- 
est  actus  voluntatis. 

3.  Praeterea.  August.  dicit  in  lib.  83.  QQ.  (q.  30.  in  fin.) :  Omnia  quae 
facta  sunt,  in  usum  hominis  facta  sunt :  quia  omnibus,  utitur  ratio,  judicando  ea , 

quae  hominibus  data  sunt:  sed  judicare  de  rebus  a  Deo  creatis,  pertinet  ad  ra¬ 
tionem  speculativam,  quae  omnino  separata  videtur  a  voluntate,  quae  est  prin¬ 
cipium  humanorum  actuum ;  ergo  uti  non  est  actus  voluntatis. 

Sed  contra  est,  quod  August.  dicit  in  io.  de  Trinit.  (cap.  ii.  ante  mei.): 
Uti  est  assumere  aliquid  in  facultatem  voluntatis. 

Respondeo  dicendum,  quod  usus  rei  alicujus  importat  applicationem  rei 
illius  ad  aliquam  operationem;  unde  et  operatio,  ad  quam  applicamus  rem 
aliquam,  dicitur  usus  ejus:  sicut  equitare  est  usus  equi,  et  percutere  est  usus 
baculi.  Ad  operationem  autem  applicamus  et  principia  interiora  agendi,  sci¬ 
licet  ipsas  potentias  animae,  vel  membra  corporis,  ut  intellectum  ad  intelli- 
gendum,  et  oculum  ad  videndum,  et  res  exteriores,  sicut  baculum  ad  percu¬ 
tiendum:  sed  manifestum  est,  quod  res  exteriores  non  applicamus  ad  aliquam 
operationem  nisi  per  principia  intrinseca,  quae  sunt  potentiae  animae,  aut  ha¬ 
bitus  potentiarum,  aut  organa,  quae  sunt  corporis  membra.  Ostensum  est  autem 
supra  (q.  9.  art.  1.),  quod  voluntas  est,  quae  movet  potentias  animae  ad  suos 
actus:  et  hoc  est  applicare  eas  ad  operationem ;  unde  manifestum  est,  quod  uti 
primo,  et  principaliter  est  voluntatis  tamquam  primi  moventis,  rationis  au¬ 
tem  tamquam  dirigentis,  sed  aliarum  potentiarum  tamquam  exequentium 
■quae  comparantur  ad  voluntatem,  a  qua  applicantur  ad  agendum,  sicut  in¬ 
strumenta  ad  principale  agens.  Actio  autem  proprie  non  attribuitur  instru¬ 
mento,  sed  principali  agenti,  sicut  aedificatio  aedificatori,  non  autem  instru¬ 
mentis;  unde  manifestum  est,  quod  uti  proprie  est  actus  voluntatis. 

Ad  primum  ergo  dicendum,  quod  ratio  quidem  in  aliud  refert,  sed  vo 
luntas  tendit  in  id,  quod  est  in  aliud  relatum  per  rationem:  et  secundum  hoc 
dicitur,  quod  uti  est  referre  aliquid  in  alterum. 

Ad  secundum  dicendum,  quod  Damascenus  loquitur  de  usu,  secundum 
quod  pertinet  ad  executivas  potentias. 

Ad  tertium  dicendum,  quod  etiam  ipsa  ratio  speculativa  applicatur  ad 
opus  intelligendi,  vel  judicandi  a  voluntate;  et  ideo  intellectus  speculativus 
uti  dicitur,  tamquam  a  voluntate  motus,  sicut  aliae  executivae  potentiae. 


ARTICULUS  II.  92 

UTRUM  UTI  CONVENIAT  BRUTIS  ANIMALIBUS. 

(Supr.  q.  11.  art.  1.  ad  4.). 

Ad  secundum  sic  proceditur.  Videtur,  quod  uti  conveniat  brutis  anima¬ 
libus:  frui  enim  est  nobilius,  quam  uti;  quia  ut  Augustinus  dicit  in  10.  de 
Trinit.  (cap.  10.  post  prine.)  :  Utimur  eis,  quae  ad  illud  referimus,  quo  f ruendum 
est:  sed  frui  convenit  brutis  animalibus,  ut  supra  dictum  est  (q.  11.  art.  2.); 
ergo  multo  magis  convenit  eis  uti. 

2.  Praeterea.  Applicare  membra  ad  agendum  est  uti  membris :  sed  bruta 
animalia  applicant  membra  ad  aliquid  agendum,  sicut  pedes  ad  ambulan 
dum,  cornua  ad  percutiendum;  ergo  brutis  animalibus  convenit  uti. 

Sed  contra  est,  quod  August.  dicit  in  lib.  83.  Q.Q..  (q.  30.  cir.  med.) : 
Uti  aliqua  re  non  potest,  nisi  animal,  quod  rationis  est  particeps. 

Respondeo  dicendum,  quod,  sicut  dictum  est  (art.  praec.),uti  est  applicare 
aliquod  principium  actionis  ad  actionem  :  sicut  consentire  est  applicare  motum 
.appetitivum  ad  aliquid  appetendum,  ut  dictum  est  (q.  praec.  art.  1.  2.  et  3.); 

-applicare  autem  aliquid  ad  alterum  non  est  nisi  ejus,  quod  habet  super  illud 
arbitrium:  quod  non  est  nisi  ejus,  qui  scit  referre  aliquid  in  alterum;  quod 
ad  rationem  pertinet;  et  ideo  solum  animal  rationale  et  consentit,  et  utitur. 

Ad  primum  ergo  dicendum,  quod  frui  importat  absolutum  motum  appe¬ 
titus  in  appetibile :  sed  uti  importat  motum  appetitus  ad  aliquid  in  ordine  ad 
alterum ;  si  ergo  comparentur  uti,  et  frui  quantum  ad  objecta,  sic  frui  est 
nobilius,  quam  uti:  quia  id,  quod  est  absolute  appetibile,  est  melius,  quam 
id,  quod  est  appetibile  solum  in  ordine  ad  aliud:  sed  si  comparentur  quan¬ 
tum  ad  vim  apprehensivam  praecedentem,  major  nobilitas  requiritur  ex  parte 
usus ;  quia  ordinare  aliquid  in  alterum  est  rationis :  absolute  autem  aliquid 
apprehendere  potest  etiam  sensus. 

Ad  secundum  dicendum,  quod  animalia  per  sua  membra  aliquid  agunt 
mstinctu  naturae,  non  per  hoc  quod  cognoscant  ordinem  membrorum  ad 
illas  operationes:  unde  non  dicuntur  proprie  applicare  membra  ad  agendum, 
nec  uti  membris. 

ARTICULUS  III.  93 

UTRUM  USUS  POSSIT  ESSE  ETIAM  ULTIMI  FINIS. 

Ad  tertium  sic  proceditur.  Videtur,  quod  usus  possit  esse  etiam  ultimi 
finis:  dicit  enim  August.  in  10.  de  Trinit.  (cap.11.  antemed.):  Omnis,  quifrui- 
tur ,  utitur :  sed  ultimo  fine  fruitur  aliquis ;  ergo  ultimo  fine  aliquis  utitur. 

2.  Praeterea.  Uti  est  assumere  aliquid  in  facultatem  voluntatis,  ut  ibi¬ 
dem  dicitur:  sed  nihil  magis  assumitur  a  voluntate,  quam  ultimus  finis;  ergo 
usus  potest  esse  ultimi  finis. 

3.  Praeterea.  Hilar.  dicit  in  2.  de  Trin.  (cir.  prine.)  quod  aeternitas  est 
in  Patre,  species  in  imagine,  idest  in  Filio,  usus  in  munere,  idest  in  Spiritu  San¬ 
cto :  sed  Spiritus  Sanctus,  cum  sit  Deus,  est  ultimus  finis;  ergo  usus  potest 
esse  ultimi  finis. 

Sed  contra  est,  quod  dicit  August.  in  lib.  83.  Q.Q..  (q.  30.  cir.  fin.):  Deo 
nullus  recte  utitur,  sed.  fruitur  [sed  fruitur  deest  in  i.a  edit.  Rom.] :  sed  solus  Deus 
est  ultimus  finis ;  ergo  ultimo  fine  non  est  utendum. 

Respondeo  dicendum,  quod  uti,  sicut  dictum  est  (art.  1.  huj.  q.),  im¬ 
portat  applicationem  alicujus  ad  aliquid:  quod  autem  applicatur  ad  aliud,  se 
habet  in  ratione  ejus,  quod  est  ad  finem ;  et  ideo  uti  semper  est  ejus,  quod 
est  ad  finem  :  propter  quod  et  ea,  quae  sunt  ad  finem  accommoda,  utilia  di¬ 
cuntur,  et  ipsa  utilitas  interdum  usus  nominatur.  Sed  considerandum  est,  quod 
ultimus  finis  dicitur  dupliciter.  Uno  modo  simpliciter :  et  alio  modo  quoad  ali¬ 
quem  :  cum  enim  finis,  ut  supra  dictum  est  (q.i.art.  8.  q.  2.  art.  y.et  q.  5.  art.  2.), 
dicatur  quandoque  quidem  res,  quandoque  autem  adeptio  rei,  vel  possessio 
ejus  (sicut  avaro  finis  est  vel  pecunia,  vel  possessio  pecuniae)  ;  manifestum 
est,  quod,  simpliciter  loquendo,  ultimus  finis  est  ipsa  res, non  enim  possessio 
pecuniae  est  bona,  nisi  propter  bonum  pecuniae :  sed  quoad  hunc  adeptio 
pecuniae  est  finis  ultimus:  non  enim  quaereret  pecuniam  avarus,  nisi  ut  ha¬ 
beret  eam ;  ergo,  simpliciter  loquendo  et  proprie,  pecunia  homo  aliquis 
fruitur,  quia  in  ea  ultimum  finem  constituit:  sed  inquantum  refert  eam  ad 
possessionem,  dicitur  uti  ea. 

Ad  primum  ergo  dicendum,  quod  Augustin.  loquitur  de  usu  communiter, 
secundum  quod  importat  ordinem  finis  ad  ipsam  fruitionem,  quam  aliquis 
quaerit  de  fine. 

Ad  secundum  dicendum,  quod  finis  assumitur  in  facultatem  voluntatis,, 
ut  voluntas  in  illo  quiescat:  unde  ipsa  requies  in  fine,  quae  fruitio  est,  dicitur 
hoc  modo  usus  finis :  sed  id  quod  est  ad  finem,  assumitur  in  facultatem  vo¬ 
luntatis,  non  solum  in  ordine  ad  usum  ejus,  quod  est  ad  finem,  sed  in  or¬ 
dine  ad  aliam  rem,  in  qua  voluntas  quiescit. 

Ad  tertium  dicendum,  quod  usus  accipitur  in  verbis  Hilarii  pro  quiete, 
in  ultimo  fine,  eo  modo  quo  aliquis,  communiter  loquendo,  dicitur  uti  fine 
ad  obtinendum  ipsum,  sicut  dictum  est  (in  corp.  et  ad  i.) :  unde  August.  in 
6.  de  Trin.  (cap.  io.  cir.  med.)  dicit,  quod  illa  delectatio,  felicitas,  vel  beati- 
tudo  usus  ab  eo  appellatur. 

ARTICULUS  IV.  9  * 

i 

UTRUM  USUS  PRAECEDAT  ELECTIONEM. 

Ad  quartum  sic  proceditur.  Videtur,  quod  usus  praecedat  electionem 
post  electionem  enim  nihil  sequitur  nisi  executio :  sed  usus,  cum  pertineat 
ad  voluntatem,  praecedit  executionem;  ergo  praecedit  etiam  electionem. 

2.  Praeterea.  Absolutum  est  ante  relatum;  ergo  minus  relatum  est  ante 
magis  relatum:  sed  electio  importat  duas  relationes,  unam  ejus  quod  eligitur 
ad  finem,  aliam  vero  ad  id  cui  praeeligitur :  usus  autem  importat  solam  rela¬ 
tionem  ad  finem;  ergo  usus  est  prior  electione. 

3.  Praeterea.  Voluntas  utitur  aliis  potentiis,  inquantum  movet  eas:  sed 
voluntas  movet  etiam  seipsam,  ut  dictum  est  (q.  9.  art.  3.);  ergo  etiam  utitur 
seipsa  applicando  se  ad  agendum:  sed  hoc  facit,  cum  consentit;  ergo  in  ipso 
consensu  est  usus:  sed  consensus  praecedit  electionem,  ut  dictum  est  (q.  13. 
art.  3.  ad  3.) ;  ergo  et  usus. 

Sed  contra  est,  quod  Damasc.  dicit  (lib.  2.  Orth.  Fid.  cap.  22.),  quod  vo¬ 
luntas  post  electionem  impetum  facit  ad  operationem,  et  postea  utitur;  ergo- 
usus  sequitur  electionem. 

Respondeo  dicendum  quod  voluntas  duplicem  habitudinem  habet  ad  voli- 
tum.  Unam  quidem,  secundum  quod  est  quodammodo  in  volentem  per  quam¬ 
dam  proportionem,  vel  ordinem  ad  volitum :  unde  et  res,  quae  naturaliter  sunt 
proportionatae  ad  aliquem  finem,  dicuntur  appetere  illum  naturaliter;  sed  sic 
habere  finem  est  imperfecte  habere  ipsum:  omne  autem  imperfectum  tendit  in 
perfectionem:  et  ideo  tam  appetitus  naturalis,  quam  voluntarius  tendit,  ut  ha¬ 
beat  ipsum  finem  realiter ;  quod  est  perfecte  habere  ipsum :  et  haec  est  secunda 
habitudo  voluntatis  ad  volitum.  Volitum  autem  non  solum  est  finis,  sed  id 
quod  est  ad  finem.  Ultimum  autem,  quod  pertinet  ad  primam  habitudinem 
voluntatis,  respectu  ejus  quod  est  ad  finem,  est  electio:  ibi  enim  completur 
proportio  voluntatis,  ut  complete  velit  id  quod  est  ad  finem:  sed  usus  jam 
pertinet  ad  secundam  habitudinem  voluntatis,  qua  tendit  ad  consequendum 
rem  volitam :  unde  manifestum  est,  quod  usus  sequitur  electionem  ;  si  tamen 
accipiatur  usus,  secundum  quod  voluntas  utitur  executiva  potentia,  movendo 
ipsam.  Sed  quia  voluntas  etiam  quodammodo  rationem  movet,  et  utitur  e^, 
potest  intelligi  usus  ejus  quod  est  ad  finem,  secundum  quod  est  in  consi¬ 
deratione  rationis  referentis  ipsum  in  finem :  et  hoc  modo  usus  praecedit 
electionem. 

Ad  primum  ergo  dicendum,  quod  ipsam  executionem  operis  praecedit 
motio,  qua  voluntas  movet  ad  exequendum :  sequitur  autem  electionem :  et. 

sic  cum  usus  pertineat  ad  praedictam  motionem  voluntatis,  medium  est  inter 
electionem,  et  executionem. 

Ad  secundum  dicendum,  quod  id,  quod  est  per  essentiam  suam  relatum 
posterius  est  absoluto:  sed  id,  cui  attribuuntur  relationes,  non  oportet  quod 
sit  posterius:  immo  quanto  causa  est  prior,  tanto  habet  relationes  ad  plures 
effectus. 

Ad  tertium  dicendum,  quod  electio  praecedit  usum,  si  referantur  ad 
idem:  nihil  autem  prohibet,  quod  usus  unius  praecedat  electionem  alterius; 
et  quia  actus  voluntatis  reflectuntur  supra  seipsos,  in  quolibet  actu  voluntatis 
potest  accipi  consensus ,  et  electio,  et  usus:  ut  si  dicatur,  quod  voluntas  consentit 
se  eligere,  et  consentit  se  consentire,  et  utitur  se  ad  consentiendum,  et  eli¬ 
gendum  :  et  semper  isti  actus  ordinati  ad  id,  quod  est  prius,  sunt  priores. 


QUAESTIO  XVII. 

DE  ACTIBUS  IMPERATIS  A  VOLUNTATE, 

IN  NOVEM  ARTICULOS  DIVISA. 

Deinde  considerandum  est  de  actibus  imperatis  a  voluntate. 

Et  circa  hoc  quaeruntur  novem. 

Primo.  Utrum  imperare  sit  actus  voluntatis,  vel  rationis. 

Secundo.  Utrum  imperare  pertineat  ad  bruta  animalia. 

Tertio.  De  ordine  imperii  ad  usum. 

Quarto.  Utrum  imperium,  et  actus  imperatus  sint  unus  actus,  vel  diversL 
Quinto.  Utrum  actus  voluntatis  imperetur. 

Sexto.  Utrum  actus  rationis. 

Septimo.  Utrum  actus  appetitus  sensitivi. 

Octavo.  Utrum  actus  animae  vegetabilis. 

Nono.  Utrum  actus  exteriorum  membrorum. 


ARTICULUS  I.  95 

UTRUM  IMPERARE  SIT  ACTUS  RATIONIS,  VEL  VOLUNTATIS. 

(Infr.  q.  60.  art.  1.  corp.fin.  et  2-2.  q.  83.  art.  1.  et  10.  corp. 
et  Veri.  q.  22.  art.  12.  ad  4.  et  Quodl.  9.  art.  12.). 

Ad  primum  sic  proceditur.  Videtur,  quod  imperare  non  sit  actus  rationis, 
sed  voluntatis:  imperare  enim  est  movere  quoddam:  dicit  enim  Avicen.  quod 
quadruplex  est  movens  scilicet :  perficiens,  disponens,  imperans,  et  consilians:  sed 
ad  voluntatem  pertinet  movere  omnes  alias  vires  animae,  ut  dictum  est  supra 
(q.  9.  art.  1.) ;  ergo  imperare  est  actus  voluntatis. 

2.  Praeterea.  Sicut  imperari  pertinet  ad  id,  quod  est  subjectum,  ita  im¬ 
perare  pertinere  videtur  ad  id,  quod  est  maxime  liberum :  sed  radix  libertatis 
est  maxime  in  voluntate;  ergo  voluntatis  est  imperare. 

3.  Praeterea.  Ad  imperium  statim  sequitur  actus :  sed  ad  actum  rationis 
non  statim  sequitur  actus :  non  enim  qui  judicat  aliquid  esse  faciendum,  statim 
illud  operatur ;  ergo  imperare  non  est  actus  rationis,  sed  voluntatis. 

Sed  contra  est,  quod  Gregorius  Nyssenus  (vel.  Nemes.  lib.de  Nat.  Hom. 
cap.  16.)  dicit,  et  etiam  Philos.  (1.  Ethic.  cap.  13.  infin.),  quod  appetitus  obedit 
rationi ;  ergo  rationis  est  imperare. 

Respondeo  dicendum,  quod  imperare  est  actus  rationis,  praesupposito 
tamen  actu  voluntatis.  Ad  cujus  evidentiam  considerandum  est,  quod  quia 
actus  voluntatis,  et  rationis  supra  se  invicem  possunt  ferri,  prout  scilicet  ratio 
ratiocinatur  de  volendo,  et  voluntas  vult  ratiocinari,  contingit  actum  volun¬ 
tatis  praeveniri  ab  actu  rationis,  et  e  converso.  Et  quia  virtus  prioris  actus 
remanet  in  actu  sequenti,  contingit  quandoque,  quod  est  aliquis  actus  volun¬ 
tatis,  secundum  quod  manet  virtute  in  ipso  aliquid  de  actu  rationis,  ut  dictum 
est  de  usu  (q.  16.  art.  1.),  et  electione  (q.  13.  art.  1.),  et  e  converso  aliquis  est 
actus  rationis,  secundum  quod  virtute  manet  in  ipso  aliquid  de  actu  volun¬ 
tatis.  Imperare  autem  est  quidem  essentialiter  actus  rationis :  imperans  enim 
ordinat  eum,  cui  imperat,  ad  aliquid  agendum,  intimando,  vel  denuntiando : 
sicut  autem  ordinare  per  modum  cujusdam  intimationis  est  rationis:  sed  ratio 
potest  aliquid  intimare,  vel  denuntiare  dupliciter.  Uno  modo  absolute;  quae 
.quidem  intimatio  exprimitur  per  verbum  indicativi  modi:  sicut  si  aliquis  alicui 
Edicat:  Hoc  est  tibi  faciendum.  Aliquando  autem  ratio  intimat  aliquid  alicui, 
movendo  ipsum  ad  hoc :  et  talis  intimatio  exprimitur  per  verbum  imperativi 
modi:  puta,  cum  alicui  dicitur:  Fac  hoc.  Primum  autem  movens  in  viribus 
animae  ad  exercitium  actus  est  voluntas,  ut  supra  dictum  est  (q.  9.  art.  1). 
Cum  ergo  secundum  movens  non  moveat  nisi  in  virtute  primi  moventis, 
sequitur,  quod  hoc  ipsum  quod  ratio  movet  imperando,  sit  ei  ex  virtute  vo-  - 
luntatis;  unde  relinquitur,  quod  imperare  sit  actus  rationis,  praesupposito  actu 
voluntatis,  in  cujus  virtute  ratio  movet  per  imperium  ad  exercitium  actus. 

Ad  primum  ergo  dicendum,  quod  imperare  non  est  movere  quocumque 
modo,  sed  cum  quadam  intimatione  denuntiativa  ad  alterum:  quod  est  rationis. 

Ad  secundum  dicendum,  quod  radix  libertatis  est  voluntas,  sicut  subjectum; 
sed  sicut  causa,  est  ratio:  ex  hoc  enim  voluntas  libere  potest  ad  diversa  ferri, 
quia  ratio  potest  habere  diversas  conceptiones  boni:  et  ideo  philosophi  defi¬ 
niunt  liberum  arbitrium,  quod  est  liberum  de  ratione  judicium,  quasi  ratio 
sit  causa  libertatis. 

Ad  tertium  dicendum,  quod  ratio  illa  concludit,  quod  imperium  non  sit 
actus  rationis  absolute,  sed  cum  quadam  motione,  ut  dictum  est  (in  corp.  art.). 


ARTICULUS  II.  96 

UTRUM  IMPERARE  PERTINEAT  AD  ANIMALIA  BRUTA. 

(Supr.  q.  11.  art.  1.  corp.). 

Ad  secundum  sic  proceditur.  Videtur,  quod  imperare  conveniat  brutis 
animalibus ;  quia  secundum  Avie,  virtus  imperans  motum  est  appetitiva,  et 
virtus  exequens  motum  est  in  musculis,  et  in  nervis;  sed  utraque  virtus  est 
in  brutis  animalibus;  ergo  imperium  invenitur  in  brutis  animalibus. 

2.  Praeterea.  De  ratione  servi  est,  quod  ei  imperetur:  sed  corpus  com¬ 
paratur  ad  animam,  sicut  servus  ad  dominum,  sicut  dicit  Philosophus  in  1. 

Polit,  (c.ap.  1.  a  med.);  ergo  corpori  imperatur  ab  anima  etiam  in  brutis;  quae 
sunt  composita  ex  anima,  et  corpore. 

3.  Praeterea.  Per  imperium  homo  facit  impetum  ad  opus:  sed  impetus 
in  opus  invenitur  in  brutis  animalibus,  ut  Damasc.  dicit  (lib.  2.  Orth.  Fid. 
cap.  22.);  ergo  in  brutis  animalibus  invenitur  imperium. 

Sed  contra.  Imperium  est  actus  rationis,  ut  dictum  est  (art.  praec.);  sed 
in  brutis  non  est  ratio ;  ergo  neque  imperium. 

Respondeo  dicendum,  quod  imperare  nihil  aliud  est,  quam  ordinare  ali¬ 
quem  ad  aliquid  agendum  cum  quadam  intimativa  motione:  ordinare  autem 
est  proprius  actus  rationis ;  unde  impossibile  est,  quod  in  brutis  animalibus,  in 
quibus  non  est  ratio,  sit  aliquo  modo  imperium. 

Ad  primum  ergo  dicendum,  quod  vis  appetitiva  dicitur  imperare  motum, 
inquantum  movet  rationem  imperantem;  sed  hoc  est  solum  in  hominibus; 
in  brutis  autem  animalibus  virtus  appetitiva  non  est  proprie  imperativa,  nisi 
imperativum  sumatur  large  pro  motivo. 

Ad  secundum  dicendum,  quod  in  brutis  animalibus  corpus  quidem  habet 
unde  obediat,  sed  anima  non  habet  unde  imperet;  quia  non  habet  unde  or 
dinet;  et  ideo  non  est  ibi  ratio  imperantis,  et  imperati,  sed  solum  moventis, 
et  moti. 

Ad  tertium  dicendum,  quod  aliter  invenitur  impetus  ad  opus  in  brutis 
animalibus,  et  aliter  in  hominibus;  homines  enim  faciunt  impetum  ad  opus 
per  ordinationem  rationis;  unde  in  eis  habet  impetus  rationem  imperii;  in 
brutis  autem  fit  impetus  ad  opus  per  instinctum  naturae;  quia  scilicet  appe¬ 
titus  eorum  statim  apprehenso  convenienti,  vel  inconvenienti,  naturaliter 
movetur  ad  prosecutionem,  vel  fugam;  unde  ordinantur  ab  alio  ad  agendum, 
non  autem  ipsa  seipsa  ordinant  ad  actionem;  et  ideo  in  eis  est  impetus,  sed 
non  imperium. 

ARTICULUS  III.  97 

UTRUM  USUS  PRAECEDAT  IMPERIUM. 

Ad  tertium  sic  proceditur.  Videtur,  quod  usus  praecedat  imperium ; 
imperium  enim  est  actus  rationis,  praesupponens  actum  voluntatis,  ut  supra 
dictum  est  (art.  i.buj.  q.) ;  sed  usus  est  actus  voluntatis,  ut  supra  dictum  est 
(q.  16.  art.  1.);  ergo  usus  praecedit  imperium. 

2.  Praeterea.  Imperium  est  aliquid  eorum,  quae  ad  finem  ordinantur; 
eorum  autem,  quae  sunt  ad  finem,  est  usus ;  ergo  videtur,  quod  usus  sit  prius, 
quam  imperium. 

3.  Praeterea.  Omnis  actus  potentiae  motae  a  voluntate  usus  dicitur;  quia 
voluntas  utitur  aliis  potentiis,  ut  supra  dictum  est  (loc.  cit.)  :  sed  imperium 
est  actus  rationis,  prout  mota  est  a  voluntate,  sicut  dictum  est  (art.  1.  huj.  q.); 
ergo  imperium  est  quidam  usus:  commune  autem  est  prius  proprio;  ergo 
usus  est  prius,  quam  imperium. 

Sed  contra  est,  quod  Damascenus  dicit  (lib.  2.  Orth.  Fid.  cap.  22.)  quod 
impetus  ad  operationem  praecedit  usum :  sed  impetus  ad  operationem  fit  per 
imperium;  ergo  imperium  praecedit  usum. 

Respondeo  dicendum,  quod  usus  ejus  quod  est  ad  finem,  secundum  quod 
est  in  ratione  referente  ipsum  in  finem,  praecedit  electionem,  ut  supra  d'- 
ctum  est  (q.  praec.  art.  4.):  unde  multo  magis  praecedit  imperium.  Sed  usus 

ejus  quod  est  ad  finem,  secundum  quod  subditur  potentiae  executivae,  sequitur 
imperium;  eo  quod  usus  utentis  conjunctus  est  cum  actu  ejus,  quo  quis  utitur: 
non  enim  utitur  aliquis  baculo,  antequam  aliquo  modo  per  baculum  operetur. 
Imperium  autem  non  est  simul  cum  actu  ejus,  cui  imperatur;  sed  naturaliter 
prius  est  imperium,  quam  imperio  obediatur,  et  aliquando  etiam  est  prius 
tempore;  unde  manifestum  est,  quod  imperium  est  prius,  quam  usus. 

Ad  primum  ergo  dicendum,  quod  non  omnis  actus  voluntatis  praecedit 
hunc  actum  rationis,  qui  est  imperium :  sed  aliquis  praecedit,  scilicet  electio; 
et  aliquis  sequitur,  scilicet  usus :  quia  post  determinationem  consilii,  quae  est 
judicium  rationis,  voluntas  eligit;  et  post  electionem  ratio  imperat  ei,  per 
quod  agendum  est,  quod  eligitur;  et  tunc  demum  voluntas  alicujus  incipit 
uti  exequendo  imperium  rationis:  quandoque  quidem  voluntas  alterius,  cum 
aliquis  imperat  alteri :  quandoque  autem  voluntas  ipsius  imperantis,  cum  ali¬ 
quis  imperat  sibi  ipsi. 

Ad  secundum  dicendum,  quod  sicut  actus  sunt  praevii  potentiis,  ita  objecta 
actibus:  objectum  autem  usus  est  id  quod  est  ad  finem;  ex  hoc  ergo  quod 
ipsum  imperium  est  ad  finem,  magis  potest  concludi,  quod  imperium  sit  prius, 
usu,  quam  quod  sit  posterius. 

Ad  tertium  dicendum,  quod  sicut  actus  voluntatis  utentis  ratione  ad  im¬ 
perandum  praecedit  ipsum  imperium;  ita  etiam  potest  dici,  quod  et  istum 
usum  voluntatis  praecedit  aliquod  imperium  rationis,  eo  quod  actus  harum 
potentiarum  supra  seipsos  invicem  reflectuntur. 

ARTICULUS  IV.  98 

UTRUM  IMPERIUM,  ET  ACTUS  IMPERATUS  SINT  ACTUS  UNUS, 

VEL  DIVERSI. 

(Infr.  q.  20.  art  3.  corp.  et  ad  1.  et  3.  q.  19.  art.  1.). 

Ad  quartum  sic  proceditur.  Videtur,  quod  actus  imperatus  non  sit  unus 
actus  cum  imperio :  diversarum  enim  potentiarum  diversi  sunt  actus :  sed  al¬ 
terius  potentiae  est  actus  imperatus,  et  alterius  ipsum  imperium;  quia  aha 
est  potentia,  quae  imperat,  et  alia,  cui  imperatur;  ergo  non  est  idem  actus 
imperatus  cum  imperio. 

2.  Praeterea.  Quaecumque  possunt  ab  invicem  separari,  sunt  diversa : 
nihil  enim  separatur  a  seipso:  sed  aliquando  actus  imperatus  separatur  ab 
imperio:  praecedit  enim  quandoque  imperium,  et  non  sequitur  actus  impe¬ 
ratus;  ergo  aliud  est  imperium  ab  actu  imperato. 

3.  Praeterea.  Quaecumque  se  habent  secundum  prius,  et  posterius,  sunt 
diversa:  sed  imperium  naturaliter  praecedit  actum  imperatum;  ergo  sunt 
diversa. 

Sed  contra  est,  quod  Philosophus  dicit  (lib.  3.  Top.  cap.  2.  in  explic. 
Icci  22.),  quod  ubi  est  unum  propter  alterum,  ibi  est  unum  tantum :  sed  actus 
imperatus  non  est  nisi  propter  imperium ;  ergo  sunt  unum. 

Respondeo  dicendum,  quod  nihil  prohibet,  aliqua  esse  secundum  quid 
multa,  et  secundum  quid  unum:  quinimmo  omnia  multa  sunt  secundum 
aliquid  unum,  ut  Dionys.  dicit  ult.  cap.  de  Div.  Nom.  (paulo post  prine,  lect.  2.): 
est  tamen  differentia  attendenda  in  hoc,  quod  quaedam  sunt  simpliciter  multa, 
et  secundum  quid  unum:  quaedam  vero  e  converso.  Unum  autem  hoc  modo 

•dicitur,  sicut  et  ens:  ens  autem  simpliciter  est  substantia;  sed  ens  secundum 
•quid  est  accidens,  vel  etiam  ens  rationis ;  et  ideo  quaecmnque  sunt  unum 
■secundum  substantiam,  sunt  unum  simpliciter,  et  multa  secundum  quid;  sicut 
totum  in  genere  substantiae  compositum  ex  suis  partibus,  vel  integralibus, 
vel  essentialibus,  est  unum  simpliciter:  nam  totum  est  ens,  et  substantia  sim¬ 
pliciter:  partes  vero  sunt  entia,  et  substantiae  in  toto.  Quae  vero  sunt  diversa 
secundum  substantiam,  et  unum  secundum  accidens,  sunt  diversa  simpliciter, 
■et  unum  secundum  quid:  sicut  multi  homines  sunt  unus  populus,  et  multi 
'lapides  sunt  unus  acervus,  quae  est  unitas  compositionis,  aut  ordinis.  Simi¬ 
liter  etiam  multa  individua,  quae  sunt  unum  genere,  vel  specie,  sunt  simpli¬ 
citer  multa,  et  secundum  quid  unum:  nam  esse  unum  genere,  vel  specie  est 
■esse  unum  secundum  rationem. 

Sicut  autem  in  genere  rerum  naturalium  aliquod  totum  componitur  ex 
materia,  et  forma,  ut  homo  ex  anima,  et  corpore,  qui  est  unum  ens  natu- 
Tale,  licet  habeat  multitudinem  partium;  ita  etiam  in  actibus  humanis  actus 
Inferioris  potentiae  materialiter  se  habet  ad  actum  superioris  ;  inquantum  in¬ 
ferior  potentia  agit  in  virtute  superioris  moventis  ipsam:  sic  enim  et  actus 
moventis  primi  formaliter  se  habet  ad  actum  instrumenti ;  unde  patet,  quod 
imperium,  et  actus  imperatus  sunt  unus  actus  humanus,  sicut  quoddam  totum 
est  unum,  sed  est  secundum  partes  multa. 

Ad  primum  ergo  dicendum,  quod  si  essent  potentiae  diversae  ad  invicem 
non  ordinatae,  actus  earum  essent  simpliciter  diversi :  sed  quando  una  po¬ 
tentia  est  movens  alteram,  tunc  actus  earum  sunt  quodammodo  unus:  nam 
idem  est  actus  moventis,  et  moti,  ut  dicitur  in  3.  Physicor.  (tex.  20.  et  21.). 

Ad  secundum  dicendum,  quod  ex  hoc  quod  imperium,  et  actus  imperatus 
possunt  ab  invicem  separari,  habetur,  quod  sunt  multa  partibus:  nam  partes 
Iiominis  possunt  ab  invicem  separari,  quae  tamen  sunt  unum  toto. 

Ad  tertium  dicendum,  quod  nihil  prohibet,  in  his  quae  sunt  multa  par¬ 
tibus,  et  unum  toto,  unum  esse  prius  alio :  sicut  anima  quodammodo  est  prius 
•corpore,  et  cor  est  prius  aliis  membris. 


ARTICULUS  V.  99 

UTRUM  ACTUS  VOLUNTATIS  IMPERETUR. 

(2.  Dist.  24.  q.  1.  art.  1.  corp.  et  Mal.  q.  3.  art.  3.  ad  p.). 

Ad  quintum  sic  proceditur.  Videtur,  quod  actus  voluntatis  non  sit  impe¬ 
ratus:  dicit  enim  August.  in  8.  Confess.  (cap.  9.  ante  mei.)  :  Imperat  animus, 
.ut  velit  animus,  nec  tamen  facit:  velle  autem  est  actus  voluntatis;  ergo  actus 
voluntatis  non  imperatur. 

2.  Praeterea.  Ei  convenit  imperari,  cui  convenit  imperium  intelligere : 
sed  voluntatis  non  est  intelligere  imperium:  differt  enim  voluntas  ab  intel¬ 
lectu,  cujus  est  intelligere ;  ergo  actus  voluntatis  non  imperatur. 

3.  Praeterea.  Si  aliquis  actus  voluntatis  imperatur,  pari  ratione  omnes 
imperantur :  sed  si  omnes  actus  voluntatis  imperantur,  necesse  est  in  infinitum 
procedere ;  quia  actus  voluntatis  praecedit  actum  imperantis  rationis,  ut  di¬ 
ctum  est  (art.  1.  lmj.  q.),  qui  voluntatis  actus  si  iterum  imperatur,  illud  iterum 
imperium  praecedet  aliquis  ratione  actus;  et  sic  in  infinitum:  hoc  autem  est 

inconveniens,  quod  procedatur  in  infinitum;  non  ergo  actus  voluntatis  im¬ 
peratur. 

Sed  contra.  Omne  quod  est  in  potestate  nostra,  subjacet  imperio  no¬ 
stro:  sed  actus  voluntatis  sunt  maxime  in  potestate  nostra :  nam  omnes  actus- 
nostri  intantum  dicuntur  in  potestate  nostra  esse,  inquantum  voluntarii  sunt; 
ergo  actus  voluntatis  imperantur  a  nobis. 

Respondeo  dicendum,  quod,  sicut  dictum  est  (art.  1.  huj.  q.),  imperium1 
nihil  aliud  est,  quam  actus  rationis  ordinantis  cum  quadam  motione  ad  aliquid 
agendum  :  manifestum  est  autem,  quod  ratio  potest  ordinare  de  actu  volun¬ 
tatis:  sicut  enim  potest  judicare,  quod  bonum  sit  aliquid  velle,  ita  potest  or¬ 
dinare  imperando,  quod  homo  velit;  ex  quo  patet,  quod  actus  voluntatis 
potest  esse  imperatus. 

Ad  primum  ergo  dicendum,  quod,  sicut  Aug.  ibidem  dicit,  animus,  quando 
perfecte  imperat  sibi  ut  velit,  tunc  jam  vult:  sed  quod  aliquando  imperet,  et 
non  velit,  hoc  contingit  ex  hoc,  quod  non  perfecte  imperat;  imperfectum 
autem  imperium  contingit  ex  hoc,  quod  ratio  ex  diversis  partibus  movetur 
ad  imperandum,  vel  non  imperandum;  unde  fluctuat  inter  duo,  et  non  per¬ 
fecte  imperat. 

Ad  secundum  dicendum,  quod  sicut  in  membris  corporalibus  quodlibet, 
membrum  operatur  non  sibi  soli,  sed  toti  corpori;  ut  oculus  videt  toti  cor¬ 
pori  :  ita  etiam  est  in  potentiis  animae :  nam  intellectus  intelligit  non  solum 
sibi,  sed  omnibus  potentiis;  et  voluntas  vult  non  solum  sibi,  sed  omnibus 
potentiis:  et  ideo  homo  imperat  sibi  ipsi  actum  voluntatis,  inquantum  est 
intelligens,  et  volens. 

Ad  tertium  dicendum,  quod  cum  imperium  sit  actus  rationis,  ille  actus 
imperatur,  qui  rationi  subditur:  primus  autem  voluntatis  actus  ex  rationis 
ordinatione  non  est,  sed  ex  instinctu  naturae,  aut  superioris  causae,  ut  supra. 
dictum  est  (q.  9.  art.  4.);  et  ideo  non  oportet,  quod  in  infinitum  procedatur. 


ARTICULUS  VI.  100 

UTRUM  ACTUS  RATIONIS  IMPERETUR. 

(Part.  1.  q.  112.  art.  1.  ad  1.). 

Ad  sextum  sic  proceditur.  Videtur,  quod  actus  rationis  non  possit  esse 
imperatus :  inconveniens  enim  videtur,  quod  aliquid  imperet  sibi  ipsi :  sed 
ratio  est,  quae  imperat,  ut  supra  dictum  est  (art  1.  huj.  q.) ;  ergo  rationis  actus 
non  imperatur. 

2.  Praeterea.  Id,  quod  est  per  essentiam,  diversum  est  ab  eo,  quod  est 
per  participationem:  sed  potentia,  cujus  actus  imperatur  a  ratione,  est  ratio 
per  participationem,  ut  dicitur  in  1.  Ethic.  (cap.  14.  vtzrs.  fin.) ;  ergo  illius  po¬ 
tentiae  actus  non  imperatur,  quae  est  ratio  per  essentiam. 

3.  Praeterea.  Ille  actus  imperatur,  qui  est  in  potestate  nostra :  sed  co¬ 
gnoscere,  et  judicare  verum,  quod  est  actus  rationis,  non  est  semper  in  po¬ 
testate  nostra;  non  ergo  actus  rationis  potest  esse  imperatus. 

Sed  contra.  Id,  quod  libero  arbitrio  agimus,  nostro  imperio  agi  potest: 
sed  actus  rationis  exercentur  per  liberum  arbitrium:  dicit  enim  Damasc. 
(lib.  2.  Orth.  Fid.  cap.  22.),  quod  libero  arbitrio  homo  exquirit,  et  scrutatur* 
et  judicat,  et  disponit;  ergo  actus  rationis  possunt  esse  imperati. 

Respondeo  dicendum,  quod  quia  ratio  supra  seipsam  reflectitur,  sicut  ordi¬ 
nat  de  actibus  aliarum  potentiarum,  ita  etiam  potest  ordinare  de  suo  actu ;  unde 
etiam  actus  suus  [al.  ipsius]  potest  esse  imperatus.  Sed  attendendum  est,  quod 
actus  rationis  potest  considerari  dupliciter.  Uno  modo,  quantum  ad  exercitium 
actus :  et  sic  actus  rationis  semper  imperari  potest :  sicut  cum  indicitur  alicui,, 
quod  attendat,  et  ratione  utatur.  Alio  modo,  quantum  ad  objectum,  respectu 
cujus  duo  actus  rationis  attenduntur.  Primo  quidem,  ut  veritatem  circa  aliquid 
apprehendat :  et  hoc  non  est  in  potestate  nostra  :  hoc  enim  contingit  per  vir¬ 
tutem  alicujus  luminis  vel  naturalis,  vel  supernaturalis ;  et  ideo  quantum  ad 
hoc  actus  rationis  non  est  in  potestate  nostra,  nec  imperari  potest.  Alius 
autem  actus  rationis  est,  dum  his,  quae  apprehendit,  assentit;  si  igitur  fuerint 
talia  apprehensa,  quibus  naturaliter  intellectus  assentiat,  sicut  prima  principia, 
assensus  talium,  vel  dissensus  non  est  in  potestate  nostra,  sed  in  ordine  na¬ 
turae:  et  ideo,  proprie  loquendo,  naturae  imperio  subjacet.  Sunt  autem  quae¬ 
dam  apprehensa,  quae  non  adeo  convincunt  intellectum,  quin  possit  assen- 
tire,  vel  dissentire,  vel  saltem  assensum,  vel  dissensum  suspendere  propter 
aliquam  causam:  et  in  talibus  assensus  ipse,  vel  dissensus  in  potestate  nostra 
est,  et  sub  imperio  cadit. 

Ad  primum  ergo  dicendum,  quod  ratio  hoc  modo  imperat  sibi  ipsi,  sicut 
et  voluntas  movet  seipsam,  ut  supra  dictum  est  (q.  9.  art.  3.):  inquantum 
scilicet  utraque  potentia  reflectitur  supra  suum  actum,  et  ex  uno  in  aliud 
tendit. 

Ad  secundum  dicendum,  quod  propter  diversitatem  objectorum,  quae 
actui  rationis  [al.  actu  rationi ]  subduntur,  nihil  prohibet,  rationem  seipsam 
participare:  sicut  in  cognitione  conclusionum  participatur  cognitio  princi¬ 
piorum. 

Ad  tertium  patet  responsio  ex  dictis. 


ARTICULUS  VII.  ior 

UTRUM  ACTUS  APPETITUS  SENSITIVI  IMPERETUR. 

(Infr.  q.  30.  art.  3.  et  q.  36.  art.  4.  et  Veri.  q.  23.  art.  4.). 

Ad  septimum  sic  proceditur.  Videtur,  quod  actus  sensitivi  appetitus  non 
sit  imperatus :  dicit  enim  Apostolus  ad  Roman.  7. :  Non  enim  quod  volo  bonum,, 
hoc  ago,  et  Gloss.  (Aug.  lib.  3.  contr.  Julian.  cap.  26.)  exponit,  quod  homo  vult 
non  concupiscere,  et  tamen  concupiscit:  sed  concupiscere  est  actus  appetitus 
sensitivi;  ergo  actus  appetitus  sensitivi  non  subditur  imperio  nostro. 

2.  Praeterea.  Materia  corporalis  soli  Deo  obedit,  quantum  ad  transmu¬ 
tationem  formalem,  ut  in  primo  habitum  est  (q.  103.  art.  1.  et  q.  110.  art.  2.): 
sed  actus  appetitus  sensitivi  habet  quamdam  formalem  transmutationem  cor¬ 
poris,  secundum  calorem,  vel  frigus ;  ergo  actus  appetitus  sensitivi  non  subditur 
imperio  humano. 

3.  Praeterea.  Proprium  motivum  appetitus  sensitivi  est  apprehensum 
secundum  sensum,  vel  imaginationem:  sed  non  est  in  potestate  nostra  semper, 
quod  aliquid  apprehendamus  sensu,  vel  imaginatione ;  ergo  actus  appetitus 
sensitivi  non  subjacet  imperio  nostro. 

Sed  contra  est,  quod  Gregorius  Nyssenus  dicit  (vel  Nemes.  lib.  de  Nat.. 
Hom.  cap.  16.  a  prine.),  quod  obediens  rationi  dividitur  in  duo,  in  desiderati- 

vum,  et  irascitivum,  quae  pertinent  ad  appetitum  sensitivum;  ergo  actus  ap¬ 
petitus  sensitivi  subjacet  imperio  rationis. 

Respondeo  dicendum,  quod  secundum  hoc  aliquis  actus  imperio  nostro 
subjacet,  prout  est  in  potestate  nostra,  ut  supra  dictum  est  (art.  praec.)  ;  et 
ideo  ad  intelligendum,  qualiter  actus  appetitus  sensitivi  subdatur  imperio  ra¬ 
tionis,  oportet  considerare,  qualiter  sit  in  potestate  nostra.  Est  autem  scien- 
.dum,  quod  appetitus  sensitivus  in  hoc  differt  ab  appetitu  intellectivo,  qui  di¬ 
citur  voluntas,  quod  appetitus  sensitivus  est  virtus  organi  corporalis,  non  autem 
voluntas:  omnis  autem  actus  virtutis  utentis  organo  corporali  dependet  non 
solum  ex  potentia  animae,  sed  etiam  ex  corporalis  organi  dispositione;  sicut 
visio  ex  potentia  visiva,  et  qualitate  oculi,  per  quam  juvatur,  vel  impeditur : 
unde  et  actus  appetitus  sensitivi  non  solum  dependet  ex  vi  appetitiva,  sed 
etiam  ex  dispositione  corporis.  Illud  autem,  quod  est  ex  parte  potentiae  ani¬ 
mae,  sequitur  apprehensionem:  apprehensio  autem  imaginationis,  cum  sit 
particularis,  regulatur  ab  apprehensione  rationis,  quae  est  universalis ;  sicut 
virtus  activa  particularis  a  virtute  activa  universali :  et  ideo  ex  ista  parte  actus 
appetitus  sensitivi  subjacet  imperio  rationis:  qualitas  autem,  et  dispositio  cor¬ 
poris  non  subjacet  imperio  rationis:  et  ideo  ex  hac  parte  impeditur,  quin 
motus  sensitivi  appetitus  totaliter  subdatur  imperio  rationis.  Contingit  autem 
etiam  quandoque,  quod  motus  appetitus  sensitivi  subito  concitatur  ad  apprehen¬ 
sionem  imaginationis,  vel  sensus:  et  tunc  ille  motus  est  praeter  imperium 
rationis;  quamvis  potuisset  impediri  a  ratione,  si  praevidisset:  unde  Philo¬ 
sophus  dicit  in  1.  Politic.  (cap.3.  a  med.),  quod  ratio  praeest  irascibili,  et  con¬ 
cupiscibili,  non  principatu  despotico,  qui  est  domini  ad  servum,  sed  princi¬ 
patu  politico,  aut  regali,  qui  est  ad  liberos,  qui  non  totaliter  subduntur  imperio. 

Ad  primum  ergo  dicendum,  quod  hoc  quod  homo  vult  non  concupiscere, 
et  tamen  concupiscit,  contingit  ex  dispositione  corporis,  per  quam  impeditur 
appetitus  sensitivus,  ne  totaliter  sequatur  imperium  rationis :  unde  et  Apost. 
ibidem  subdit :  Video  aliam  legem  in  membris  meis  repugnantem  legi  mentis  meae: 
hoc  etiam  contingit  propter  subitum  motum  concupiscentiae,  ut  dictum  est 
(in  corp.  art.). 

Ad  secundum  dicendum,  quod  qualitas  corporalis  dupliciter  se  habet  ad 
actum  appetitus  sensitivi:  uno  modo,  ut  praecedens;  prout  aliquis  est  aliqua¬ 
liter  dispositus  secundum  corpus  ad  hanc,  vel  illam  passionem:  alio  modo, 
ut  consequens ;  sicut  cum  ex  ira  aliquis  incalescit.  Qualitas  igitur  praecedens 
non  subjacet  imperio  rationis;  quia  vel  est  ex  natura,  vel  ex  aliqua  praece¬ 
denti  motione,  quae  non  statim  quiescere  potest:  sed  qualitas  consequens 
sequitur  imperium  rationis;  quia  sequitur  motum  localem  cordis,  quod  diver¬ 
simode  movetur  secundum  diversos  actus  sensitivi  appetitus. 

Ad  tertium  dicendum,  quod  quia  ad  apprehensionem  sensus  requiritur 
sensibile  exterius,  non  est  in  potestate  nostra  apprehendere  aliquid  sensu,  nisi 
sensibili  praesente,  cujus  praesentia  non  semper  est  in  potestate  nostra:  tunc 
enim  homo  potest  uti  sensu  cum  voluerit,  nisi  sit  impedimentum  ex  parte 
organi,  apprehensio  autem  imaginationis  subjacet  ordinationi  rationis  secun¬ 
dum  modum  virtutis,  vel  debilitatis  imaginativae  potentiae:  quod  enim  homo 
non  possit  imaginari,  quae  ratio  considerat,  contingit,  vel  ex  hoc  quod  non 
sunt  imaginabilia,  sicut  incorporalia ;  vel  propter  debilitatem  virtutis  imagi¬ 
nativae,  quae  est  ex  aliqua  indispositione  organi. 

ARTICULUS  VIII.  I02 

UTRUM  ACTUS  ANIMAE  VEGETABILIS  IMPERETUR. 

(Infr.  q.  y 0 .  art.  3.  ad  1.  et  2-2.  q.  18.  art.  1.  ad  5.  et  3.  q.14.  art.  2.  ad  1. 

•et  q.  10.  art.  2.  corp.  et  2.  Dist.  20.  art.  2.  ad  3.  et  Veri.  q.  13.  art.  4.  q.  4.  art.  21.  corp. 

et  1.  Eth.  fin.). 

Ad  octavum  sic  proceditur.  Videtur,  quod  actus  vegetabilis  animae  im¬ 
perio  rationis  subdantur :  vires  enim  sensitivae  nobiliores  sunt  viribus  animae 
vegetabilis :  sed  vires  animae  sensitivae  subduntur  imperio  rationis  ;  ergo 
multo  magis  vires  animae  vegetabilis. 

2.  Praeterea.  Homo  dicitur  minor  mundus,  quia  sic  anima  est  in  corpore, 
sicut  Deus  in  mundo :  sed  Deus  sic  est  in  mundo,  quod  omnia,  quae  sunt  in 
mundo,  obediunt  ejus  imperio;  ergo  et  omnia,  quae  sunt  in  homine,  obediunt 
imperio  rationis,  etiam  vires  vegetabilis  animae. 

3.  Praeterea.  Laus,  et  vituperium  non  contingit  nisi  in  actibus,  qui  sub¬ 
duntur  imperio  rationis:  sed  in  actibus  nutritivae,  et  generativae  potentiae 
•contingit  esse  laudem,  et  vituperium,  et  virtutem,  et  vitium,  sicut  patet  in 
gula,  et  luxuria,  et  virtutibus  oppositis;  ergo  actus  harum  potentiarum  sub¬ 
duntur  imperio  rationis. 

Sed  contra  est,  quod  Greg.  Nyss.  (vel  Nemes.  lib.  de  Nat.  Hom.  cap.  22.) 
dicit,  quod  id  quod  non  persuadetur  a  ratione,  est  nutritivum,  et  generativum. 

Respondeo  dicendum,  quod  actus  quidam  procedunt  ex  appetitu  naturali, 
quidam  autem  ex  appetitu  animali,  vel  intellectuali ;  omne  enim  agens  aliquo 
modo  appetit  finem.  Appetitus  autem  naturalis  non  consequitur  aliquam  ap¬ 
prehensionem,  sicut  sequitur  appetitus  animalis,  et  intellectualis:  ratio  autem 
imperat  per  modum  apprehensivae  virtutis,  et  ideo  actus  illi,  qui  procedunt 
ab  appetitu  intellectivo,  vel  animali  possunt  a  ratione  imperari,  non  autem 
actus  illi,  qui  procedunt  ex  appetitu  naturali:  hujusmodi  enim  actus  sunt 
vegetabilis  animae:  unde  Gregor.  Nyssen.  dicit  (loc.  sup.  cit.),  quod  vocatur 
naturale,  quod  generativum,  et  nutritivum:  et  propter  hoc  actus  vegetabilis 
animae  non  subduntur  imperio  rationis. 

Ad  primum  ergo  dicendum,  quod  quanto  aliquis  actus  est  immaterialior, 
tanto  est  nobilior,  et  magis  subditus  imperio  rationis ;  unde  ex  hoc  ipso  quod 
vires  animae  vegetabilis  non  obediunt  rationi,  apparet  has  vires  infimas  esse. 

Ad  secundum  dicendum,  quod  similitudo  attenditur  quantum  ad  aliquid ; 
quia  scilicet  sicut  Deus  movet  mundum,  ita  anima  movet  corpus:  non  autem 
quantum  ad  omnia:  non  enim  anima  creavit  corpus  ex  nihilo,  sicut  Deus 
mundum,  propter  quod  totaliter  subditur  ejus  imperio. 

Ad  tertium  dicendum,  quod  virtus,  et  vitium,  laus,  et  vituperium  non 
debentur  ipsis  actibus  nutritivae,  vel  generativae  potentiae,  quae  sunt  digestio, 
et  formatio  corporis  humani;  sed  actibus  sensitivae  partis  ordinatis  ad  actus 
generativae,  vel  nutritivae;  puta  in  concupiscendo  delectationem  cibi,  et  Ve¬ 
nereorum,  et  utendo  secundum  quod  oportet,  vel  non  secundum  quod  oportet. 

ARTICULUS  IX. 

UTRUM  ACTUS  EXTERIORUM  MEMBRORUM  IMPERENTUR. 


(Pari.  i.  q.  81.  art.  5.  ad  2.  et  2-2.  q.  16S.  ari.  1.  corp. 
et  2.  Dist.  10.  q.  1.  art.  2.  ad  q.  et  Veri.  q.  1/.  art.  4.  ad  5.  art.  y.  ad  14. 
et  Mal.  q.  7.  art.  2.  ad  ij). 


Ad  nonum  sic  proceditur.  Videtur,  quod  membra  corporis  non  obediant 
rationi  quantum  ad  actus  suos :  constat  enim  quod  membra  corporis  magis- 
distant  a  ratione,  quam  vires  animae  vegetabilis:  sed  vires  animae  vegeta¬ 
bilis  non  obediunt  rationi,  ut  dictum  est  (art.  praec.) ;  ergo  multo  minus 
membra  corporis. 

2.  Praeterea.  Cor  est  principium  motus  animalis:  sed  motus  cordis  non 
subditur  imperio  rationis:  dicit  enim  Gregorius  Nyssenus  (vel  Nemes.  lib.  de 
Nat.  Hom.  cap.  22.),  quod  pulsativum  non  est  persuasibile  ratione;  ergo  motus- 
membrorum  corporalium  non  subjacet  imperio  rationis. 

3.  Praeterea.  August.  dicit  14.  de  Civ.  Dei  (cap.  16.  a  med.),  quod  motus 
membrorum  genitalium  aliquando  importunus  est  nullo  poscente ;  aliquando 
autem  destituit  inhiantem;  et  cum  in  animo  concupiscentia  ferveat,  friget  in. 
corpore ;  ergo  motus  membrorum  non  obediunt  rationi. 

Sed  contra  est,  quod  August.  dicit  8.  Confess.  (cap.  9.  parum  a  prine.), 
imperat  animus,  ut  moveatur  manus,  et  tanta  est  facilitas,  ut  vix  a  servitio 
discernatur  imperium. 

Respondeo  dicendum,  quod  membra  corporis  sunt  organa  quaedam  po¬ 
tentiarum  animae;  unde  eo  modo,  quo  potentiae  animae  se  habent  ad  hoc, 
quod  obediant  rationi,  hoc  modo  se  habent  etiam  corporis  membra:  quia 
igitur  vires  sensitivae  subduntur  imperio  rationis,  non  autem  vires  naturales, 
ideo  omnes  motus  membrorum,  quae  moventur  a  potentiis  sensitivis,  sub¬ 
duntur  imperio  rationis:  motus  autem  membrorum,  qui  consequuntur  vires 
naturales,  non  subduntur  imperio  rationis. 

Ad  primum  ergo  dicendum,  quod  membra  non  movent  seipsa,  sed  mo¬ 
ventur  per  potentias  animae ;  quarum  quaedam  sunt  rationi  viciniores,  quam 
vires  animae  vegetabilis. 

Ad  secundum  dicendum,  quod  in  his,  quae  ad  intellectum,  et  voluntatem 
pertinent,  primum  invenitur  id,  quod  est  secundum  naturam,  ex  quo  alia  de¬ 
rivantur;  ut  a  cognitione  principiorum  naturaliter  notorum  cognitio  conclu¬ 
sionum,  et  a  voluntate  finis  naturaliter  desiderati  derivatur  electio  eorum, 
quae  sunt  ad  finem;  ita  etiam  in  corporalibus  motibus  principium  est  se¬ 
cundum  naturam.  Principium  autem  corporalis  motus  est  a  motu  cordis; 
unde  motus  cordis  secundum  naturam  est,  et  non  secundum  voluntatem: 
consequitur  enim,  sicut  per  se  accidens,  vitam,  quae  est  ex  unione  corporis,, 
et  animae:  sicut  motus  gravium,  et  levium  consequitur  formam  substantialem 
ipsorum;  unde  et  a  generante  moveri  dicuntur,  secundum  Philos.  in  8.  Physic.. 
(tex.  29.  et  seq),  et  propter  hoc  motus  iste  vitalis  dicitur;  unde  Greg.  Nyssen. 
dicit  (loc.  cit.  in  arg),  quod  sicut  generativum,  et  nutritivum  non  obedit  ra¬ 
tioni,  ita  nec  pulsativum,  quod  est  vitale.  Pulsativum  autem  appellat  motum 
cordis,  qui  manifestatur  per  venas  pulsatiles. 


QUAESTIO  XVII.  ARTICULUS  IX. 


14  5 

Ad  tertium  dicendum,  quod,  sicut  August.  dicit  in  14.  de  Civ.  Dei  (loc. 
■cit  in  arg.),  hoc  quod  motus  genitalium  membrorum  rationi  non  obedit,  est 
-ex  poena  peccati,  ut  scilicet  anima  suae  inobedientiae  ad  Deum  in  illo  prae¬ 
cipue  membro  poenam  patiatur,  per  quod  peccatum  originale  ad  posteros 
traducitur:  sed  quia  per  peccatum  primi  parentis,  ut  infra  dicetur  (q.  8$.  ari.  1. 
et  3.),  natura  est  sibi  relicta,  subtracto  supernaturali  dono,  quod  homini  di¬ 
vinitus  erat  collatum,  ideo  consideranda  est  ratio  naturalis,  quare  motus 
hujusmodi  membrorum  specialiter  rationi  non  obedit.  Cujus  causam  assignat 
Aristoteles  in  lib.  de  Causis  motus  animalium  (seu,  quod  idem  est,  de  Com¬ 
muni  animal,  motione  cap.  11.  a  med.)  dicens,  involuntarios  esse  motus  cordis, 
et  membri  pudendi;  scilicet  quia  ex  aliqua  apprehensione  hujusmodi  mem¬ 
bra  commoventur,  inquantum  scilicet  intellectus,  et  phantasia  repraesentant 
aliqua,  ex  quibus  consequuntur  passiones  animae,  ad  quas  consequitur  motus 
diorum  membrorum:  non  tamen  moventur  secundum  jussum  rationis,  aut 
intellectus;  quia  scilicet  ad  motum  horum  membrorum  requiritur  aliqua  al- 
teratio  naturalis,  scilicet  caliditatis,  et  frigiditatis;  quae  quidem  alteratio  non 
subjacet  imperio  rationis.  Specialiter  autem  hoc  accidit  in  his  duobus  mem¬ 
bris,  quia  utrumque  istorum  membrorum  est  quasi  quoddam  animal  separa¬ 
tum,  inquantum  est  principium  vitae:  principium  autem  est  virtute  totum: 
cor  enim  principium  est  sensuum ;  et  ex  membro  genitali  virtus  exit  seminalis, 
quae  est  virtute  totum  animal:  et  ideo  habent  proprios  motus  naturaliter;  quia 
principia  oportet  esse  naturalia,  ut  dictum  est  (in  solut.  ud  2.). 


QUAESTIO  XVIII. 

DE  BONITATE,  ET  MALITIA  HUMANORUM  ACTUUM  IN  GENERALI, 
IN  UNDECIM  ARTICULOS  DIVISA. 

Post  hoc  considerandum  est  de  bonitate,  et  malitia  humanorum  actuum. 
Et  primo,  quomodo  actio  humana  sit  bona,  vel  mala :  secundo  de  his,  quae 
consequuntur  ad  bonitatem,  vel  malitiam  humanorum  actuum;  puta  meritum, 
vel  demeritum,  peccatum,  et  culpa. 

Circa  primum  occurrit  triplex  consideratio.  Prima  est  de  bonitate,  vel  ma¬ 
litia  humanorum  actuum  in  generali:  secunda  de  bonitate,  et  malitia  interio¬ 
rum  actuum :  tertia  de  bonitate,  et  malitia  exteriorum  actuum. 

Circa  primum  quaeruntur  undecim. 

Primo.  Utrum  omnis  actio  sit  bona,  vel  aliqua  sit  mala. 

Secundo.  Utrum  actio  hominis  habeat,  quod  sit  bona,  vel  mala  ex 
objecto. 

Tertio.  Utrum  hoc  habeat  ex  circumstantia. 

Quarto.  Utrum  hoc  habeat  ex  fine. 

Quinto.  Utrum  aliqua  actio  hominis  sit  bona,  vel  mala  in  sua  specie. 
Sexto.  Utrum  actus  habeat  speciem  boni,  vel  mali  ex  fine. 

Septimo.  Utrum  species,  quae  est  ex  fine,  contineatur  sub  specie,  quae 
-est  ex  objecto,  sicut  sub  genere,'  aut  e  converso. 

.  Octavo.  Utrum  sit  aliquis  actus  indifferens  secundum  suam  speciem. 

Nono.  Utrum  aliquis  actus  sit  indifferens  secundum  individuum. 

Decimo.  Utrum  aliqua  circumstantia  constituat  actum  moralem  in  specie 
boni,  vel  mali. 

Undecimo.  Utrum  omnis  circumstantia  augens  bonitatem,  vel  malitiam 
constituat  actum  moralem  in  specie  boni,  vel  mali. 

ARTICULUS  I.  104 

UTRUM  OMNIS  HUMANA  ACTIO  SIT  BONA,  VEL  ALIQUA  MALA. 

(Infr.  art.  2.  corp.  et  q.  33.  art.  7.  ad  1.  et  Mal.  q.  2.  art.  2. 
et  3.  et  7.  corp.). 

Ad  primum  sic  proceditur.  Videtur,  quod  omnis  actio  hominis  sit  bona, 
et  nulla  sit  mala:  dicit  enim  Dion.  4.  cap.  de  Div.  Nom.  (part.  4.  lect.  22.),. 
quod  malum  non  agit,  nisi  virtute  boni:  sed  virtute  boni  non  fit  malum;, 
ergo  nulla  actio  est  mala. 

2.  Praeterea.  Nihil  agit  nisi  secundum  quod  est  actu:  non  est  autem 
aliquid  malum,  secundum  quod  est  actu,  sed  secundum  quod  potentia  pri¬ 
vatur  actu :  inquantum  autem  potentia  perficitur  per  actum,  est  bonum,  ut 
dicitur  in  9.  Metaph.  (tex  19.  et  20.):  nihil  ergo  agit,  inquantum  est  malum, 
sed  solum  inquantum  est  bonum :  omnis  ergo  actio  est  bona,  et  nulla  mala. 

3.  Praeterea.  Malum  non  potest  esse  causa  nisi  per  accidens,  ut  patet 
per  Dionys.  4.  cap.  de  Div.  Nom.  (part .  4.  lect.  23.):  sed  omnis  actionis  est 
aliquis  per  se  effectus;  nulla  ergo  actio  est  mala,  sed  omnis  actio  est  bona. 

Sed  contra  est,  quod  Dominus  dicit  Jo an.  3.:  Omnis,  qui  male  agit,  odit 
lucem;  est  ergo  aliqua  actio  hominis  mala. 

Respondeo  dicendum,  quod  de  bono,  et  malo  in  actionibus  oportet  loqui,, 
sicut  de  bono,  et  malo  in  rebus  ;  eo  quod  unaquaeque  res  talem  actionem 
producit,  qualis  est  ipsa.  In  rebus  autem  unumquodque  tantum  habet  de  bono, 
quantum  habet  de  esse:  bonum  enim,  et  ens  convertuntur,  ut  in  primo  dictum 
est  (q.  3.  art.  3.) :  solus  autem  Deus  habet  totam  plenitudinem  sui  esse  se¬ 
cundum  aliquid  unum,  et  simplex.  Unaquaeque  res  vero  habet  plenitudinem 
essendi  sibi  convenientem  secundum  diversa ;  unde  in  aliquibus  contingit, 
quod  quantum  ad  aliquid  habent  esse,  et  tamen  eis  aliquid  deficit  ad  pleni¬ 
tudinem  essendi  eis  debitam:  sicut  ad  plenitudinem  esse  humani  requiritur, 
quod  sit  quoddam  compositum  ex  anima,  et  corpore,  habens  omnes  poten¬ 
tias,  et  instrumenta  cognitionis,  et  motus ;  unde,  si  aliquid  horum  deficiat  alicui 
homini,  deficit  ei  aliquid  de  plenitudine  sui  esse:  quantum  igitur  habet  de 
esse,  tantum  habet  de  bonitate:  inquantum  vero  aliquid  ei  deficit  de  plenitu¬ 
dine  essendi  intantum  deficit  a  bonitate,  et  dicitur  malum:  sicut  homo  caecus 
habet  de  bonitate,  quod  vivit:  et  malum  est  ei,  quod  caret  visu:  si  vero  nihil 
haberet  de  entitate,  vel  bonitate,  neque  malum,  neque  bonum  dici  posset.  Sed 
quia  de  ratione  boni  est  ipsa  plenitudo  essendi,  si  quidem  alicui  aliquid  de¬ 
fuerit  de  debita  essendi  plenitudine  non  dicetur  simpliciter  bonum,  sed  se¬ 
cundum  quid,  inquantum  est  ens:  poterit  tamen  dici  simpliciter  ens,  et  se¬ 
cundum  quid  non  ens,  ut  in  primo  dictum  est  (q.  ;.  art.  1.  ad  1).  Sic  igitur 
dicendum  est,  quod  omnis  actio,  inquantum  habet  aliquid  de  esse,  intantum 
habet  de  bonitate:  inquantum  vero  deficit  ei  aliquid  de  plenitudine  essendi. 

quae  debetur  actioni  humanae,  intantum  deficit  a  bonitate,  et  sic  dicitur  mala: 
puta,  si  deficiat  ei  vel  determinata  quantitas  secundum  rationem,  vel  debitus- 
locus,  vel  aliquid  hujusmodi. 

Ad  primum  ergo  dicendum,  quod  malum  agit  in  virtute  boni  deficientis : 
si  enim  nihil  esset  ibi  de  bono,  neque  esset  ens,  neque  agere  posset:  si  autem 
non  esset  deficiens,  non  esset  malum:  unde  et  actio  causata  est  quoddam 
bonum  deficiens ;  quia  secundum  quid  est  bonum,  simpliciter  autem  malum. 

Ad  secundum  dicendum,  quod  nihil  prohibet,  aliquid  esse  secundum  quid 
in  actu,  unde  agere  possit,  et  secundum  aliud  privari  actu,  unde  causet  de¬ 
ficientem  actionem:  sicut  homo  caecus  actu  habet  virtutem  gressivam,  per 
quam  ambulare  potest;  sed  inquantum  caret  visu,  qui  dirigit  in  ambulando,,, 
patitur  defectum  in  ambulando,  dum  ambulat  cespitando. 

Ad  tertium  dicendum,  quod  actio  mala  potest  habere  aliquem  effectum 
per  se,  secundum  id  quod  habet  de  bonitate,  et  entitate;  sicut  adulterium  est 
causa  generationis  humanae,  inquantum  habet  commixtionem  maris,  et  foe~ 
minae;  non  autem  inquantum  caret  ordine  rationis. 

ARTICULUS  II.  10% 

UTRUM  ACTIO  HOMINIS  HABEAT  BONITATEM,  VEL  MALITIAM 

EX  OBJECTO. 

(Ittfr.  q.  19.  art.  1.  et  2.  corp.  et  q.  21.  art.  1.  corp.  et  2.  Dist.  36.  art.  3.  corp.);. 

Ad  secundum  sic  proceditur.  Videtur,  quod  actio  non  habeat  bonitatem,, 
vel  malitiam  ex  objecto:  objectum  enim  actionis  est  res:  in  rebus  autem  non 
est  malum,  sed  in  usu  peccantium,  ut  August.  dicit  in  lib.  3.  de  Doctr.  Christ. 
(cap.  12.  parum  aprine.);  ergo  actio  humana  non  habet  bonitatem,  vel  mali¬ 
tiam  ex  objecto. 

2.  Praeterea.  Objectum  comparatur  ad  actionem,  ut  materia;  bonitas- 
autem  rei  non  est  ex  materia,  sed  magis  ex  forma,  quae  est  actus ;  ergo  bonum,, 
et  malum  non  est  in  actibus  ex  objecto. 

3.  Praeterea.  Objectum  potentiae  activae  comparatur  ad  actionem,  sicut 
effectus  ad  causam:  sed  bonitas  causae  non  dependet  ex  effectu,  sed  magis- 
e  converso ;  ergo  actio  humana  non  habet  bonitatem,  vel  malitiam  ex  objecto. 

•Sed  contra  est,  quod  dicitur  Oseae  9. :  Facti  sunt  abominabiles,  sicut  ea,, 
quae  dilexerunt:  fit  autem  homo  Deo  abominabilis  propter  malitiam  suae  ope¬ 
rationis ;  ergo  malitia  operationis  est  secundum  objecta  mala,  quae  homo  di¬ 
ligit:  et  eadem  ratio  est  de  bonitate  actionis. 

Respondeo  dicendum,  quod,  sicut  dictum  est  (art.  praec.),  bonum,  et 
malum  actionis,  sicut  et  caeterarum  rerum,  attenditur  ex  plenitudine  essendi, 
vel  defectu  ipsius.  Primum  autem,  quod  ad  plenitudinem  essendi  pertinere 
videtur,  est  id  quod  dat  rei  speciem.  Sicut  autem  res  naturalis  habet  speciem 
ex  sua  forma;  ita  actio  habet  speciem  ex  objecto;  sicut  et  motus  ex  termino ; 
et  ideo  sicut  prima  bonitas  rei  naturalis  attenditur  ex  sua  forma,  quae  dat 
speciem  ei;  ita  et  prima  bonitas  actus  moralis  attenditur  ex  objecto  conve¬ 
nienti,  unde  et  a  quibusdam  vocatur  bonum  ex  genere,  puta  uti  re  sua :  et  sicut 
in  rebus  naturalibus  primum  malum  est,  si  res  generata  non  consequitur 
formam  specificam;  puta  si  non  generetur  homo,  sed  aliquid  loco  hominis: 
ita  primum  malum  in  actionibus  moralibus  est,  quod  est  ex  objecto,  sicut 

accipere  aliena:  et  dicitur  malum  ex  genere,  genere  pro  specie  accepto,  eo 
modo  loquendi,  quo  dicimus  humanum  genus  totam  humanam  speciem. 

Ad  primum  ergo  dicendum,  quod  licet  res  exteriores  sint  in  seipsis  bonae, 
tamen  non  semper  habent  debitam  proportionem  ad  hanc,  vel  illam  actionem: 
et  ideo,  inquantum  considebantur  ut  objecta  talium  actionum,  non  habent 
rationem  boni. 

Ad  secundum  dicendum,  quod  objectum  non  est  materia  ex  qua,  sed  ma¬ 
teria  circa  quam;  et  habet  quodammodo  rationem  formae,  inquantum  dat 
speciem. 

Ad  tertium  dicendum,  quod  non  semper  objectum  actionis  humanae  est 
objectum  activae  potentiae:  nam  appetitiva  potentia  est  quodammodo  pas¬ 
siva,  inquantum  movetur  ab  appetibili :  et  tamen  est  principium  humanorum 
actuum.  Neque  etiam  potentiarum  activarum  objecta  semper  habent  rationem 
effectus,  sed  quando  jam  sunt  transmutata :  sicut  alimentum  transmutatum  est 
effectus  nutritivae  potentiae ;  sed  alimentum  nondum  transmutatum  compa¬ 
ratur  ad  potentiam  nutritivam,  sicut  materia  circa  quam  operatur.  Ex  hoc 
autem  quod  objectum  est  aliquo  modo  effectus  potentiae  activae,  sequitur, 
quod  sit  terminus  actionis  ejus,  et  per  consequens  quod  det  ei  formam,  et 
speciem:  motus  enim  habet  speciem  a  terminis.  Et  quamvis  etiam  bonitas 
actionis  non  causetur  ex  bonitate  effectus;  tamen  ex  hoc  dicitur  actio  bona, 
quod  bonum  effectum  inducere  potest;  et  ita  ipsa  proportio  actionis  ad  effectum 
est  ratio  bonitatis  ipsius. 


ARTICULUS  III.  106 

UTRUM  ACTIO  HOMINIS  SIT  BONA,  VEL  MALA  EX  CIRCUMSTANTIA. 

(Infr.  q.  42.  art.  6.  corp.  et  Mal.  q.  2.  art.  4.  corp.  et  q.  7.  art.  4.  corp. 
et  Quodl.  4.  art.  16.  corp.  et  2.  Dist.  36.  art.  5.  et  corp.). 

Ad  tertium  sic  proceditur.  Videtur,  quod  actio  non  sit  bona,  vel  mala 
ex  circumstantia :  circumstantiae  enim  circumstant  actum,  sicut  extra  ipsum 
existentes,  ut  dictum  est  (q.  7.  art.  1.) :  sed  bonum,  et  malum  sunt  in  ipsis 
rebus,  ut  dicitur  in  6.  Metaph.  (tex.  8.);  ergo  actio  non  habet  bonitatem,  vel 
malitiam  ex  circumstantia. 

2.  Praeterea.  Bonitas,  vel  malitia  actus  maxime  consideratur  in  doctrina 
morum:  sed  circumstantiae,  cum  sint  quaedam  accidentia  actuum,  videntur 
esse  praeter  considerationem  artis ;  quia  nulla  ars  considerat  id,  quod  est  per 
accidens,  ut  dicitur  in  6.  Metaph.  (tex.  4.);  ergo  bonitas,  vel  malitia  actionis 
non  est  ex  circumstantia. 

3.  Praeterea.  Id,  quod  convenit  alicui  secundum  suam  substantiam,  non 
attribuitur  ei  per  aliquod  accidens:  sed  bonum,  et  malum  convenit  actioni 
secundum  suam  substantiam;  quia  actio  ex  suo  genere  potest  esse  bona,  vel 
mala,  ut  dictum  est  (art.  praec.);  ergo  non  convenit  actioni  ex  circumstantia, 
quod  sit  bona,  vel  mala. 

Sed  contra  est,  quod  Philos.  dicit  in  lib.  2.  Ethic.  (cap.  6.)  quod  vir- 
tuosus  operatur,  secundum  quod  oportet,  et  quando  oportet,  et  secundum 
alias  circumstantias ;  ergo  e  contrario  vitiosus  secundum  unumquodque  vitium 
operatur,  quando  non  oportet,  ubi  non  oportet ;  et  sic  de  aliis  circumstantiis; 
■-  ergo  actiones  humanae  secundum  circumstantias  sunt  bonae,  vel  malae. 

Respondeo  dicendum,  quod  in  rebus  naturalibus  non  invenitur  tota  ple¬ 
nitudo  perfectionis,  quae  debetur  eis  ex  forma  substantiali,  quae  dat  speciem  ; 
sed  multum  superadditur  ex  supervenientibus  accidentibus;  sicut  in  homine 
ex  figura,  ex  colore,  et  sic  de  aliis;  quorum  si  aliquod  desit  ad  decentem 
habitudinem,  consequitur  malum.  Ita  etiam  est  in  actione:  nam  plenitudo 
bonitatis  ejus  non  tota  consistit  in  sua  specie,  sed  aliquid  additur  ex  his,  quae 
adveniunt  tamquam  accidentia  quaedam:  et  hujusmodi  sunt  circumstantiae 
debitae:  unde  si  aliquid  desit,  quod  requiratur  ad  debitas  circumstantias,  erit 
actio  mala. 

Ad  primum  ergo  dicendum,  quod  circumstantiae  sunt  extra  actionem, 
inquantum  non  sunt  de  essentia  actionis :  sunt  tamen  in  ipsa  actione,  velut 
quaedam  accidentia  ejus:  sicut  et  accidentia,  quae  sunt  in  substantiis  natu¬ 
ralibus,  sunt  extra  essentias  earum. 

Ad  secundum  dicendum,  quod  non  omnia  accidentia  per  accidens  se  ha¬ 
bent  ad  sua  subjecta:  sed  quaedam  sunt  per  se  accidentia,  quae  in  unaquaque 
arte  considerantur :  et  per  hunc  modum  considerantur  circumstantiae  actuum 
in  doctrina  morali. 

Ad  tertium  dicendum,  quod  cum  bonum  convertatur  cum  ente,  sicut 
ens  dicitur  secundum  substantiam,  et  secundum  accidens,  ita  et  bonum  attri¬ 
buitur  alicui  et  secundum  esse  suum  essentiale,  et  secundum  esse  accidentale, 
tam  in  rebus  naturalibus,  quam  in  actionibus  moralibus. 


ARTICULUS  IV.  I07 

UTRUM  ACTIO  HUMANA  SIT  BONA,  VEL  MALA  EX  FINE. 

(Infr.  q.  73.  art.  1.  ad  1). 

Ad  quartum  sic  proceditur.  Videtur,  quod  bonum,  et  malum  in  actibus 
bumanis  non  sint  ex  fine:  dicit  enim  Dionys.  4.  cap.  deDiv.  Nomin.  (part.  4. 
aliquant.  a  prine,  lect.  14.),  quod  nihil  respiciens  ad  malum  operatur;  si  igitur 
ex  fine  derivaretur  operatio  bona,  vel  mala,  nulla  actio  esset  mala,  quod  patet 
esse  falsum. 

2.  Praeterea.  Bonitas  actus  est  aliquid  in  ipso  existens:  finis  autem  est 
causa  extrinseca;  non  ergo  secundum  finem  dicitur  actio  bona,  vel  mala. 

3.  Praeterea.  Contingit  aliquam  bonam  operationem  ad  malum  finem 
ordinari;  sicut  cum  aliquis  dat  eleemosynam  propter  inanem  gloriam;  et  e 
converso  aliquam  malam  operationem  ordinari  ad  bonum  finem;  sicut  cum 
quis  furatur;  ut  det  pauperi;  non  ergo  est  ex  fine  actio  bona,  vel  mala. 

Sed  contra  est,  quod  Boet,  dicit  inTopic.  (implic.  lib.  3.  cap.  1.  non  procul 
a  prine.)  quod  cujus  finis  bonus  est,  ipsum  quoque  bonum  est;  et  cujus  finis 
malus  est,  ipsum  quoque  malum  est. 

Respondeo  dicendum,  quod  eadem  est  dispositio  rerum  in  bonitate,  et  in 
esse:  sunt  enim  quaedam,  quorum  esse  ex  alio  non  dependet:  et  in  his  sufficit 
considerare  ipsum  eorum  esse  absolute.  Quaedam  vero  sunt,  quorum  esse 
dependet  ab  alio ;  unde  oportet,  quod  considerentur  per  considerationem  ad 
causam,  a  qua  dependent :  sicut  autem  esse  rei  dependet  ab  agente,  et  forma, 
sic  bonitas  rei  dependet  a  fine:  unde  in  personis  divinis,  quae  non  habent 
bonitatem  dependentem  ab  alio,  non  consideratur  aliqua  ratio  bonitatis  ex 
£ne:  actiones  autem  humanae,  et  alia,  quorum  bonitas  dependet  ab  "no,  na 

bent  rationem  bonitatis  ex  fine,  a  quo  dependent,  praeter  bonitatem  absolu¬ 
tam,  quae  in  eis  existit.  Sic  igitur  in  actione  humana  bonitas  quadruplex  consi¬ 
derari  potest.  Una  quidem  secundum  genus,  prout  scilicet  est  actio ;  quia  quan¬ 
tum  habet  de  actione,  et  entitate,  tantum  habet  de  bonitate,  ut  dictum  est. 
(art.i.  huj.  q.):  alia  vero  secundum  speciem,  quae  accipitur  secundum  objectum 
conveniens :  tertia  secundum  circumstantias,  quasi  secundum  accidentia  quae¬ 
dam:  quarta  autem  secundum  finem,  quasi  secundum  habitudinem  ad  boni¬ 
tatis  causam. 

Ad  primum  ergo  dicendum,  quod  bonum,  ad  quod  aliquis  respiciens  ope¬ 
ratur,  non  semper  est  verum  bonum,  sed  quandoque  verum  bonum,  et  quan¬ 
doque  apparens:  et  secundum  hoc  ex  fine  sequitur  actio  mala. 

Ad  secundum  dicendum,  quod  quamvis  finis  sit  causa  extrinseca,  tamen 
debita  proportio  ad  finem,  et  relatio  in  ipsum  inhaeret  actioni. 

Ad  tertium  dicendum,  quod  nihil  prohibet,  actioni  habenti  unam  prae¬ 
dictarum  bonitatum  deesse  aliam  :  et  secundum  hoc  contingit,  actionem,  quae 
est  bona  secundum  speciem  suam,  vel  secundum  circumstantias,  ordinari  ad 
finem  malum,  vel  e  converso :  non  tamen  est  actio  bona  simpliciter,  nisi  omnes 
bonitates  concurrant:  quia  quilibet  singularis  defectus  causat  malum;  bonum 
autem  causatur  ex  integra  causa,  ut  Dionys.  dicit  4.  cap.  de  Div.  Nom.  (part.  4 - 
post  med.  lect.  22.). 

UTRUM  ALIQUA  ACTIO  HUMANA  SIT  BONA,  VEL  MALA  IN  SUA  SPECIE- 
(Mal.  q.  2.  art.  4.  ad  j.  et  art. 3.  corp.). 

Ad  quintum  sic  proceditur.  Videtur,  quod  actus  morales  non  differant 
specie  secundum  bonum,  et  malum :  bonum  enim,  et  malum  in  actibus  inve¬ 
nitur  conformiter  rebus,  ut  dictum  est  (art.  1.  huj.  q.):  sed  in  rebus  bonum, 
et  malum  non  diversificant  speciem:  idem  enim  specie  est  homo  bonus,  et 
malus ;  ergo  neque  etiam  bonum,  et  malum  in  actibus  diversificant  speciem. 

2.  Praeterea.  Malum,  cum  sit  privatio,  est  quoddam  non  ens :  sed  non 
ens  non  potest  esse  differentia,  secundum  Philos.  in  3.  Metaphys.  (tex.  10.); 
cum  ergo  differentia  constituat  speciem,  videtur,  quod  aliquis  actus  ex  hoc 
quod  est  malus,  non  constituatur  in  aliqua  specie:  et  ita  bonum,  et  malum 
non  diversificant  speciem  humanorum  actuum. 

3.  Praeterea.  Diversorum  actuum  secundum  speciem  diversi  sunt  ef¬ 
fectus:  sed  idem  specie  effectus  potest  consequi  ex  actu  bono,  et  malo:  sicut: 
homo  generatur  ex  adulterio,  et  ex  matrimoniali  concubitu ;  ergo  actus  bonus, 
et  malus  non  differunt  specie. 

4.  Praeterea.  Bonum,  et  malum  dicitur  in  actibus  quandoque  secundum 
circumstantiam,  ut  dictum  est  (art.  3.  huj.  q.)  :  sed  circumstantia,  cum  sit  ac¬ 
cidens,  non  dat  speciem  actui;  ergo  actus  humani  non  differunt  specie  propter 
bonitatem,  et  malitiam. 

Sed  contra.  Secundum  Philos.  in  2.  Eth.  (cap.  1.  et  2.),  similes  habitus 
similes  actus  reddunt:  sed  habitus  bonus,  et  malus  differunt  specie;  ut  libe- 
raiitas,  et  prodigalitas;  ergo  et  actus  bonus,  et  malus  differunt  specie. 

Respondeo  dicendum,  quod  omnis  actus  speciem  habet  ex  suo  objecto,, 
sicut  supra  dictum  est  (q.  1.  art.  3.  et  art.  3.  huj.  q.) :  unde  oportet,  quod  aliqua. 

differentia  objecti  faciat  diversitatem  speciei  in  actibus :  est  autem  conside¬ 
randum,  quod  aliqua  differentia  objecti  facit  differentiam  speciei  in  actibus, 
secundum  quod  referuntur  ad  unum  principium  activum,  quae  non  facit  dif¬ 
ferentiam  in  actibus,  secundum  quod  referuntur  ad  aliud  principium  activum: 
quia  nihil  quod  est  per  accidens,  constituit  speciem,  sed  solum  quod  est  per 
se:  potest  autem  aliqua  differentia  objecti  esse  per  se  in  comparatione  ad 
unum  activum  principium,  et  per  accidens  in  comparatione  ad  aliud,  sicut 
cognoscere  colorem,  et  sonum  per  se  differunt  per  comparationem  ad  sensum, 
non  autem  per  comparationem  ad  intellectum.  In  actibus  autem  Ionum,  et 
malum  dicitur  per  comparationem  ad  rationem  :  quia,  ut  Dionys.  dicit  4.  cap. 
de  Div.  Nom.  (part.  4.  a  med.  lect.  21.),  bonum  hominis  est  secundum  rationem 
esse ;  malum  autem,  quod  est  praeter  rationem :  unicuique  enim  rei  est  bonum, 
quod  convenit  ei  secundum  suam  formam ;  et  malum,  quod  est  ei  praeter  or¬ 
dinem  suae  formae:  patet  ergo,  quod  differentia  boni,  et  mali  circa  objectum 
considerata  comparatur  per  se  ad  rationem,  scilicet  secundum  quod  objectum 
est  ei  conveniens,  vel  non  conveniens:  dicuntur  autem  aliqui  actus  humani, 
vel  morales,  secundum  quod  sunt  a  ratione.  Unde  manifestum  est,  quod  donum, 
et  malum  diversificant  speciem  in  actibus  moralibus,  differentiae  enim  per  se 
diversificant  speciem. 

Ad  primum  ergo  dicendum,  quod  etiam  in  rebus  naturalibus  donum,  et 
malum,  quod  est  secundum  naturam,  et  contra  naturam,  diversificant  spe¬ 
ciem  naturae:  corpus  enim  mortuum,  et  corpus  vivum  non  sunt  ejusdem 
speciei:  et  similiter  donum,  inquantum  est  secundum  rationem,  et  malum,  in- 
quantum  est  praeter  rationem,  diversificant  speciem  moris. 

Ad  secundum  dicendum,  quod  malum  importat  privationem  non  abso¬ 
lutam,  sed  consequentem  talem  potentiam:  dicitur  enim  malus  actus  secun¬ 
dum  suam  speciem,  non  ex  eo  quod  nullum  habeat  objectum,  sed  quia  habet 
objectum,  non  conveniens  rationi;  sicut  tollere  aliena:  unde,  inquantum 
objectum  est  aliquid  positive,  potest  constituere  speciem  mali  actus. 

Ad  tertium  dicendum,  quod  actus  conjugalis,  et  adulterium,  secundum 
quod  comparantur  ad  rationem,  differunt  specie;  et  habent  effectus  specie 
differentes:  quia  unum  eorum  meretur  laudem  et  praemium,  aliud  vitupe- 
rium  et  poenam:  sed  secundum  quod  comparantur  ad  potentiam  generativam, 
non  differunt  specie;  et  sic  habent  unum  effectum  secundum  speciem. 

Ad  quartum  dicendum,  quod  circumstantia  quandoque  sumitur  ut  diffe¬ 
rentia  essentialis  objecti,  secundum  quod  ad  rationem  comparatur:  et  tunc 
potest  dare  speciem  actui  morali:  et  hoc  oportet  esse,  quandocumque  cir¬ 
cumstantia  transmutat  actum  de  bonitate  in  malitiam:  non  enim  circum¬ 
stantia  faceret  actum  malum,  nisi  per  hoc  quod  rationi  repugnat. 

UTRUM  ACTUS  HABEAT  SPECIEM  BONI,  VEL  MALI  EX  FINE. 

(Infr.  q.  19.  art.  1.  et  2.  Dist.  40.  art.  1.). 

Ad  sextum  sic  proceditur.  Videtur,  quod  bonum,  et  malum,  quod  est  ex  fine, 
non  diversificent  speciem  in  actibus:  actus  enim  habent  speciem  ex  objecto; 
sed  finis  est  praeter  rationem  objecti;  ergo  bonum,  et  malum,  quod  est  ex  fine, 
non  diversificant  speciem  actus. 

2.  Praeterea.  Id,  quod  est  per  accidens,  non  constituit  speciem,  ut  dictum 
est  (art.  praec.) :  sed  accidit  alicui  actui,  quod  ordinetur  ad  aliquem  finem; 
sicut  quod  aliquis  det  eleemosynam  propter  inanem  gloriam;  ergo  secundum 
bonum,  et  malum,  quod  est  ex  fine,  non  diversificantur  actus  secundum  speciem. 

3.  Praeterea.  Diversi  actus  secundum  speciem  ad  unum  finem  ordinari 
possunt;  sicut  ad  finem  inanis  gloriae  ordinari  possunt  actus  diversarum  vir¬ 
tutum,  et  diversorum  vitiorum ;  non  ergo  bonum,  et  malunt,  quod  accipitur 
secundum  finem,  diversificat  speciem  actuum. 

Sed  contra  est,  quod  supra  ostensum  est  (q.  1.  art.].),  quod  actus  humani 
habent  speciem  a  fine;  ergo  bonum,  et  malum,  quod  accipitur  secundum  finem, 
diversificat  speciem  actuum. 

Respondeo  dicendum,  quod  aliqui  actus  dicuntur  humani,  inquantum  sunt 
voluntarii,  sicut  supra  dictum  est  (q.  1.  ari.  1.) :  in  actu  autem  voluntario  in¬ 
venitur  duplex  actus,  scilicet :  actus  interior  voluntatis,  et  actus  exterior.  Et 
uterque  horum  actuum  habetsuum  objectum:  finis  autem  proprie  est  objectum 
interioris  actus  voluntarii:  id  autem,  circa  quod  est  actio  exterior,  est  objectum 
ejus:  sicut  igitur  actus  exterior  accipit  speciem  ab  objecto,  circa  quod  est: 
ita  actus  interior  voluntatis  accipit  speciem  a  fine,  sicut  a  proprio  objecto 
Id  autem,  quod  est  ex  parte  voluntatis,  se  habet  ut  formale  ad  id,  quod  est 
ex  parte  exterioris  actus:  quia  voluntas  utitur  membris  ad  agendum,  sicut 
instrumentis:  neque  actus  exteriores  habent  rationem  moralitatis,  nisi  in¬ 
quantum  sunt  voluntarii;  et  ideo  actus  humani  species  formaliter  conside¬ 
ratur  secundum  finem,  materialiter  autem  secundum  objectum  exterioris 
actus;  unde  Philos.  dicit  in  5.  Ethic.  (cap.  2.  post  prine.),  quod  ille,  qui  fu¬ 
ratur,  ut  committat  adulterium,  est  per  se  loquendo  magis  adulter  quam  fur. 

Ad  primum  ergo  dicendum,  quod  finis  habet  rationem  objecti,  ut  dictum 
est  (in  corp.  et  q.  1.  art.  ].). 

Ad  secundum  dicendum,  quod  ordinari  ad  talem  finem,  etsi  accidat  exte¬ 
riori  actui,  non  tamen  accidit  actui  interiori  voluntatis,  qui  comparatur  ad 
exteriorem,  sicut  formale  ad  materiale. 

Ad  tertium  dicendum,  quod  quando  multi  actus  specie  differentes  ordi¬ 
nantur  ad  unum  finem,  est  quidem  diversitas  speciei  ex  parte  exteriorum 
actuum,  sed  unitas  speciei  ex  parte  actus  interioris. 

ARTICULUS  VII.  no 

UTRUM  SPECIES  BONITATIS,  QUAE  EST  EX  FINE, 
CONTINEATUR  SUB  SPECIE,  QUAE  EST  EX  OBJECTO,  SICUT  SUB  GENERE, 

VEL  E  CONVERSO. 

(2-2.  q.  11.  art.  1.  ad  2.). 

Ad  septimum  sic  proceditur.  Videtur,  quod  species  bonitatis,  quae  est  ex 
fine,  contineatur  sub  specie  bonitatis,  quae  est  ex  objecto,  sicut  species  sub 
genere;  puta,  cum  aliquis  vult  furari,  ut  det  eleemosynam:  actus  enim  habet 
speciem  ex  objecto,  ut  dictum  est  (art.  praec.  et  2.  huj.  q.  et  q.  1.  art  ].):  sed 
impossibile  est,  quod  aliquid  contineatur  in  aliqua  alia  specie,  quod  sub 
propria  specie  continetur  [al.  non  continetur,  et  al.  quae  sub  propria  aliqua 
specie  non  contineatur'],  quia  idem  non  potest  esse  in  diversis  speciebus  non 

subalternis;  ergo  species,  quae  est  ex  fine,  continetur  sub  specie,  quae  est  ex 
objecto. 

2.  Praeterea.  Semper  ultima  differentia  constituit  speciem  specialissi¬ 
mam  :  sed  differentia,  quae  est  ex  fine,  videtur  esse  posterior,  quam  diffe¬ 
rentia,  quae  est  ex  objecto,  quia  finis  habet  rationem  ultimi;  ergo  species, 
quae  est  ex  fine,  continetur  sub  specie,  quae  est  ex  objecto,  sicut  species  spe¬ 
cialissima. 

3.  Praeterea.  Quanto  aliqua  differentia  est  magis  formalis,  tanto  magis 
est  specialis;  quia  differentia  comparatur  ad  genus,  ut  forma  ad  materiam: 
sed  species,  quae  est  ex  fine,  est  formalior  ea,  quae  est  ex  objecto,  ut  dictum 
est  (art.  praec.);  ergo  species,  quae  est  ex  fine,  continetur  sub  specie,  quae 
est  ex  objecto,  sicut  species  specialissima  sub  genere  subalterno. 

Sed  contra.  Cujuslibet  generis  sunt  determinatae  differentiae :  sed  actus 
ejusdem  speciei  ex  parte  objecti  potest  ad  infinitos  fines  ordinari;  puta  furtum 
ad  infinita  bona,  vel  mala;  ergo  species,  quae  est  ex  fine,  non  continetur  sub 
specie,  quae  est  ex  objecto,  sicut  sub  genere. 

Respondeo  dicendum,  quod  objectum  exterioris  actus  dupliciter  potest  se 
habere  ad  finem  voluntatis.  Uno  modo,  sicut  per  se  ordinatum  ad  ipsum;  sicut 
bene  pugnare  per  se  ordinatur  ad  victoriam :  alio  modo  per  accidens  ;  sicut 
accipere  rem  alienam  per  accidens  ordinatur  ad  dandum  eleemosynam: 
oportet  autem,  ut  Philosophus  dicit  in  7.  Metaph.  (tex.  43.),  quod  differentiae 
dividentes  aliquod  genus,  et  constituentes  speciem  illius  generis  per  se  di¬ 
vidant  illud:  si  autem  per  accidens,  non  recte  procedit  divisio:  puta,  si  quis 
dicat:  Animalium  aliud  rationale,  aliud  irrationale,  et  animalium  irrationa¬ 
lium  aliud  alatum,  aliud  non  alatum:  alatum  enim,  et  non  alatum  non  sunt 
per  se  determinativa  ejus,  quod  est  irrationale.  Oportet  autem  sic  dividere: 
Animalium  aliud  habens  pedes,  aliud  non  habens  pedes,  et  habentium  pedes 
aliud  habet  duos,  aliud  quatuor,  aliud  multos  :  haec  enim  per  se  determinant 
priorem  differentiam.  Sic  igitur  quando  objectum  non  est  per  se  ordinatum 
ad  finem,  differentia  specifica,  quae  est  ex  objecto,  non  est  per  se  determi¬ 
nativa  ejus,  quae  est  ex  fine,  nec  e  converso:  unde  una  istarum  specierum 
non  est  sub  alia,  sed  tunc  actus  moralis  est  sub  duabus  speciebus,  quasi  di¬ 
sparatis  ;  unde  dicimus,  quod  ille  qui  furatur,  ut  moechetur,  committit  duas 
malitias  in  uno  actu  :  si  vero  objectum  per  se  ordinetur  ad  finem,  una  di¬ 
ctarum  differentiarum  est  per  se  determinativa  alterius  ;  unde  una  istarum 
specierum  continebitur  sub  altera.  Considerandum  autem  restat  quae  sub  qua. 
Ad  cujus  evidentiam  primo  considerandum  est,  quod  quanto  aliqua  differentia 
sumitur  a  forma  magis  particulari,  tanto  magis  est  specifica :  secundo,  quod 
quanto  agens  est  magis  universale,  tanto  ex  eo  est  forma  magis  universalis : 
tertio,  quod  quanto  aliquis  finis  est  posterior,  tanto  respondet  agenti  univer¬ 
saliori  :  sicut  victoria,  quae  est  ultimus  finis  exercitus,  est  finis  intentus  a 
summo  duce;  ordinatio  autem  hujus  aciei,  vel  illius  est  finis  intentus  ab  aliquo 
inferiorum  ducum.  Et  ex  istis  sequitur,  quod  differentia  specifica,  quae  est  ex 
fine,  est  magis  generalis :  et  differentia,  quae  est  ex  objecto  per  se  ad  talem 
finem  ordinato,  est  specifica  respectu  ejus :  voluntas  enim,  cujus  proprium 
objectum  est  finis,  est  universale  motivum  respectu  omnium  potentiarum 
animae,  quarum  propria  objecta  sunt  objecta  particularium  actuum. 

Ad  primum  ergo  dicendum,  quod  secundum  substantiam  suam  non  potest 
aliquid  esse  in  duabus  speciebus,  quarum  una  sub  altera  non  ordinetur:  sed 
secundum  ea,  quae  rei  adveniunt,  potest  aliquid  sub  diversis  speciebus  con 

tineri:  sicut  hoc  pomum  secundum  colorem  continetur  sub  hac  specie,  sci¬ 
licet  albi,  et  secundum  odorem  sub  specie  bene  redolentis:  et  similiter  actus, 
qui  secundum  substantiam  suam  est  in  una  specie  naturae,  secundum  con¬ 
ditiones  morales  supervenientes  ad  duas  species  referri  potest,  ut  supra  dictum 
est  (q.  i.  art.  3.  ad  3.). 

Ad  secundum  dicendum,  quod  finis  est  postremus  in  executione,  sed  est 
primum  in  intantione  rationis,  secundum  quam  accipiuntur  moralium  actuum 
species. 

Ad  tertium  dicendum,  quod  differentia  comparatur  ad  genus,  ut  forma 
ad  materiam,  inquantum  facit  esse  genus  in  actu:  sed  etiam  genus  conside¬ 
ratur  ut  formalius  specie,  secundum  quod  est  absolutius,  et  minus  contractum ; 
unde  et  partes  definitionis  reducuntur  ad  genus  causae  formalis,  ut  dicitur  in 
2.  Physic.  (itnplic.  tex.31.);  et  secundum  hoc  genus  est  causa  formalis  speciei; 
et  tanto  erit  formalius,  quanto  communius. 


ARTICULUS  VIII.  in 

UTRUM  ALIQUIS  ACTUS  SIT  INDIFFERENS  SECUNDUM  SUAM  SPECIEM. 

(1.  Dist.  1.  q.  3.  ad  3.  et  2.  Dist.  40.  art.  /.  et  Mal.  q.  2.  art.  4.  per  tot. 

et  3.  corp.). 

Ad  octavum  sic  proceditur.  Videtur,  quod  non  sit  aliquis  actus  indifferens 
secundum  suam  speciem:  malum  enim  est  privatio  boni,  secundum  August. 
(in  Enchir.  cap.  11.  a  prine.) :  sed  privatio,  et  habitus  sunt  opposita  imme¬ 
diata,  secundum  Philosophum  (in  praedic,  cap.  de  Oppos.) ;  ergo  non  est  ali¬ 
quis  actus,  qui  secundum  speciem  suam  sit  indifferens,  quasi  medium  existens 
inter  bonum,  et  malum. 

2.  Praeterea.  Actus  humani  habent  speciem  a  fine,  vel  objecto,  ut  dictum 
est  (q.  1.  art.  3.  et  art.  6.  lmj.  q.) :  sed  omne  objectum,  et  omnis  finis  habet 
rationem  boni,  vel  mali ;  ergo  omnis  actus  humanus  secundum  suam  speciem 
est  bonus,  vel  malus;  nullus  ergo  est  indifferens  secundum  speciem. 

3.  Praeterea.  Sicut  dictum  est  (art.  1.  hitj.  q.),  actus  dicitur  bonus,  qui 
habet  debitam  perfectionem  bonitatis;  malus,  cui  aliquid  de  hoc  deficit:  sed 
necesse  est,  quod  omnis  actus  vel  habeat  totam  plenitudinem  suae  bonitatis, 
vel  aliquid  ei  deficiat;  ergo  necesse  est,  quod  omnis  actus  secundum  speciem 
suam  sit  bonus,  vel  malus,  et  nullus  indifferens. 

Sed  contra  est,  quod  Augustinus  dicit  in  lib.  2.  de  Serm.  Domini  in 
monte  (cap.  iS.  parum  a  prine.),  quod  sunt  quaedam  facta  media,  quae  pos¬ 
sunt  bono,  vel  malo  animo  fieri,  de  quibus  est  temerarium  judicare;  sunt 
ergo  aliqui  actus  secundum  speciem  suam  indifferentes. 

Respondeo  dicendum,  quod,  sicut  dictum  est  (art.  2.  huj.  q.),  actus  omnis 
habet  speciem  ab  objecto,  et  actus  humanus  qui  dicitur  moralis,  habet 
speciem  ab  objecto  relato  ad  principium  actuum  humanorum,  quod  est 
ratio;  unde  si  objectum  actus  includat  aliquid,  quod  conveniat  ordini  ra¬ 
tionis,  erit  actus  bonus  secundum  suam  speciem;  sicut  dare  eleemosynam 
indigenti:  si  autem  includat  aliquid,  quod  repugnet  ordini  rationis,  erit  malus 
actus  secundum  speciem;  sicut  furari,  quod  est  tollere  aliena.  Contingit  au¬ 
tem,  quod  objectum  actus  non  includit  aliquid  pertinens  ad  ordinem  rationis; 

sicut  levare  festucam  de  terra,  ire  ad  campum,  et  hujusmodi:  et  tales  actus 
secundum  speciem  suam  sunt  indifferentes. 

Ad  primum  ergo  dicendum,  quod  duplex  est  privatio.  Quaedam  quae  con¬ 
sistit  in  privatum  esse:  et  haec  nihil  relinquit,  sed  totum  aufert:  ut  caecitas 
totaliter  aufert  visum,  et  tenebrae  lucem,  et  mors  vitam:  et  inter  hanc  priva¬ 
tionem,  et  habitum  oppositum  non  potest  esse  aliquod  medium  circa  proprium 
susceptibile.  Est  autem  alia  privatio,  quae  consistit  in  privari:  sicut  aegritudo 
■est  privatio  sanitatis,  non  quod  tota  sanitas  sit  sublata,  sed  quod  est  quasi 
quaedam  via  ad  totalem  ablationem  sanitatis,  quae  fit  per  mortem;  et  ideo 
talis  privatio,  cum  aliquid  relinquat,  non  semper  est  immediata  cum  oppo¬ 
sito  habitu:  et  hoc  modo  malum  est  privatio  boni,  ut  Simplicius  dicit  in 
tomment.  super  lib.  Praedic,  (in  cap.  de  Oppos.),  quia  non  totum  bonum 
aufert,  sed  aliquid  relinquit;  unde  potest  esse  aliquod  medium  inter  bonum, 
•et  malum. 

Ad  secundum  dicendum,  quod  omne  objectum,  vel  finis  habet  aliquam 
bonitatem,  vel  malitiam,  saltem  naturalem;  non  tamen  semper  importat  bo¬ 
nitatem,  vel  malitiam  moralem,  quae  consideratur  per  comparationem  ad 
rationem,  ut  dictum  est  (in  corp.  art.) ;  et  de  hac  nunc  agitur. 

Ad  tertium  dicendum,  quod  non  quidquid  habet  actus,  pertinet  ad  spe¬ 
ciem  ejus;  unde  etsi  in  ratione  suae  speciei  non  contineatur  quidquid  per¬ 
tinet  ad  plenitudinem  bonitatis  ipsius,  non  propter  hoc  est  ex  specie  sua  malus, 
nec  etiam  bonus:  sicut  homo  secundum  suam  speciem  neque  virtuosus, 
neque  vitiosus  est. 


ARTICULUS  IX.  112 

UTRUM  ALIQUIS  ACTUS  SIT  INDIFFERENS  SECUNDUM  INDIVIDUUM. 

(2.  Dist.  40.  art.  j.  corp. 

et  4.  Dist.  26.  q.  1.  art.  4.  corp.  et  Mal.  q.  2.  art.  4.  et  $.). 

Ad  nonum  sic  proceditur.  Videtur,  quod  aliquis  actus  secundum  indivi¬ 
duum  sit  indifferens:  nulla  enim  species  est,  quae  sub  se  non  contineat,  vel 
continere  possit  aliquod  individuum:  sed  aliquis  actus  est  indifferens  secun¬ 
dum  suam  speciem,  ut  dictum  est  (art.  praec.) ;  ergo  videtur,  quod  aliquis 
actus  individualis  potest  esse  indifferens. 

2.  Praeterea.  Ex  individualibus  actibus  causantur  habitus  conformes 
ipsis,  ut  dicitur  in  2.  Ethic.  (cap.  1.  et  2.) :  sed  aliquis  habitus  est  indifferens: 
dicit  enim  Philos.  in  4.  Ethicor.  (cap.  1.  arned.)  de  quibusdam,  sicut  de  pla¬ 
cidis,  et  prodigis,  quod  non  sunt  mali,  et  tamen  constat,  quod  non  sunt  boni, 
cum  recedant  a  virtute;  et  sic  sunt  indifferentes  secundum  habitum;  ergo 
aliqui  actus  individuales  sunt  indifferentes. 

3.  Praeterea.  Bonum  morale  pertinet  ad  virtutem,  malum  autem  mo¬ 
rale  pertinet  ad  vitium:  sed  contingit  quandoque,  quod  homo  actum,  qui  ex 
specie  sua  est  indifferens,  non  ordinat  ad  aliquem  finem  vitii,  vel  virtutis; 
ergo  contingit,  aliquem  actum  individualem  esse  indifferentem. 

Sed  contra  est,  quod  Gregorius  dicit  in  quadam  hom.  (quae  est  6.  in 
Evang.  infin.),  otiosum  verbum  est,  quod  aut  utilitate  rectitudinis,  aut  ratione 
justae  necessitatis,  aut  piae  utilitatis  caret:  sed  verbum  otiosum  est  malum: 
quia  de  eo  reddent  homines  rationem  in  die  judicii,  ut  dicitur  Matth.  12.:  si 


QUAESTIO  XVIII.  ARTICULUS  IX. 


156 

autem  non  caret  ratione  justae  necessitatis,  aut  piae  utilitatis,  est  bonum ; 
ergo  omne  verbum  aut  est  bonum,  aut  malum:  pari  ergo  ratione  et  quilibet 
alius  actus  vel  est  bonus,  vel  malus;  nullus  ergo  individualis  actus  est  in¬ 
differens. 

Respondeo  dicendum,  quod  contingit  quandoque  aliquem  actum  esse 
indifferentem  secundum  speciem,  qui  tamen  est  bonus,  vel  malus  in  indivi¬ 
duo  consideratus:  et  hoc  ideo,  quia  actus  moralis,  sicut  dictum  est  (art.  3. 
huj.  q.),  non  solum  habet  bonitatem  ex  objecto,  a  quo  habet  speciem,  sed 
etiam  ex  circumstantiis,  quae  sunt  quasi  quaedam  accidentia:  sicut  aliquid 
convenit  individuo  hominis  secundum  accidentia  individualia,  quod  non  con¬ 
venit  homini  secundum  rationem  speciei.  Et  oportet,  quod  quilibet  indivi¬ 
dualis  actus  habeat  aliquam  circumstantiam,  per  quam  trahatur  ad  bonum, 
vel  malum,  ad  minus  ex  parte  intentionis  finis:  cum  enim  rationis  sit  ordi¬ 
nare;  actus  a  ratione  deliberativa  procedens,  si  non  sit  ad  debitum  finem- 
ordinatus,  ex  hoc  ipso  repugnat  rationi,  et  habet  rationem  mali:  si  vero  or¬ 
dinetur  ad  debitum  finem,  convenit  cum  ordine  rationis:  unde  habet  ratio¬ 
nem  boni:  necesse  est  autem,  quod  vel  ordinetur,  vel  non  ordinetur  ad  de¬ 
bitum  finem:  unde  necesse  est,  omnem  actum  hominis  a  deliberativa  ratione 
procedentem,  in  individuo  consideratum,  bonum  esse,  vel  malum.  Si  autem 
non  procedit  a  ratione  deliberativa,  sed  ex  quadam  imaginatione  (sicut  cum 
aliquis  fricat  barbam,  vel  movet  manum,  aut  pedem)  talis  actus  non  est, 
proprie  loquendo,  moralis,  vel  humanus,  cum  hoc  habeat  actus  a  ratione:  et 
sic  erit  indifferens,  quasi  extra  genus  moralium  actuum  existens. 

Ad  primum  ergo  dicendum,  quod  aliquem  actum  esse  indifferentem  se¬ 
cundum  suam  speciem,  potest  esse  multipliciter.  Uno  modo  sic,  quod  ex  sua 
specie  debeatur  ei,  quod  sit  indifferens:  et  sic  procedit  ratio:  sed  tamen  isto 
modo  nullus  actus  ex  sua  specie  est  indifferens:  non  enim  est  aliquod  obje¬ 
ctum  humani  actus,  quod  non  possit  ordinari  vel  ad  malum,  vel  ad  bonum 
per  finem,  vel  circumstantiam.  Alio  modo  potest  dici  indifferens  ex  sua  specie, 
quia  non  habet  ex  sua  specie,  quod  sit  bonus,  vel  malus :  unde  per  aliquid 
aliud  potest  fieri  bonus,  vel  malus:  sicut  homo  non  habet  ex  sua  specie,  quod 
sit  albus,  vel  niger;  nec  tamen  habet  ex  sua  specie,  quod  non  sit  albus,  aut 
niger.  Potest  enim  albedo,  vel  nigredo  supervenire  homini  aliunde,  quam  a 
principiis  speciei. 

Ad  secundum  dicendum,  quod  Philos.  dicit,  illum  esse  malum  proprie, 
qui  est  aliis  hominibus  nocivus:  et  secundum  hoc  dicit,  prodigum  non  esse 
malum,  quia  nulli  alteri  nocet,  nisi  sibi  ipsi:  et  similiter  de  omnibus  aliis, 
qui  non  sunt  proximis  nocivi.  Nos  autem  hic  dicimus  malum  communiter 
omne,  quod  est  rationi  rectae  repugnans ,  et  secundum  hoc  omnis  individualis 
actus  est  bonus,  vel  malus,  ut  dictum  est  (in  corp.  art.). 

Ad  tertium  dicendum,  quod  omnis  finis  a  ratione  deliberativa  intentus 
pertinet  ad  bonum  alicujus  virtutis,  vel  ad  malum  alicujus  vitii:  nam  hoc 
ipsum  quod  aliquis  agit  ordinate  ad  sustentationem,  vel  quietem  sui  corporis, 
ad  bonum  virtutis  ordinatur  in  eo,  qui  corpus  suum  ordinat  ad  bonum  vir¬ 
tutis,  et  idem  patet  in  aliis. 

ARTICULUS  X.  115 

UTRUM  ALIQUA  CIRCUMSTANTIA  CONSTITUAT  ACTUM  MORALEM 
IN  SPECIE  BONI,  VEL  MALI. 

(Supr.  art.  3.  ad  4.  et  infr.  art.  11.  corp.  et  q.  73.  art.  7.  corp.  et  ad  1. 
et  2.  Dist.  36.  art.  3.  corp.  et  4.  Dist.  16.  q.  3.  art.  2.  corp. 
et  Dist.  41.  art.  4.  q.  1.  corp. 

et  Mal.  q.  2.  art.  6.  per  tot.  et  art.  7.  q.  7.  art.  4.  corp.). 

Ad  decimum  sic  proceditur.  Videtur,  quod  circumstantia  non  possit  con¬ 
stituere  aliquam  speciem  boni,  vel  mali  actus :  species  enim  actus  est  ex 
objecto  :  sed  circumstantiae  differunt  ab  objecto;  ergo  circumstantiae  non 
dant  speciem  actui. 

2.  Praeterea.  Circumstantiae  comparantur  ad  actum  moralem,  sicut  ac¬ 
cidentia  ejus,  ut  dictum  est  (q.  7.  art.  1.) :  sed  accidens  non  constituit  spe¬ 
ciem  ;  ergo  circumstantia  non  constituit  aliquam  speciem  boni,  vel  mali. 

3.  Praeterea.  Unius  rei  non  sunt  plures  species  :  unus  autem  actus  sunt 
plures  circumstantiae;  ergo  circumstantia  non  constituit  actum  moralem  in 
aliqua  specie  boni,  vel  mali. 

Sed  contra.  Locus  est  circumstantia  quaedam :  sed  locus  constituit 
actum  moralem  in  quadam  specie  mali:  furari  enim  aliquid  de  loco  sacro 
est  sacrilegium ;  ergo  circumstantia  constituit  actum  moralem  in  aliqua  specie 
boni,  vel  mali. 

Respondeo  dicendum,  quod  sicut  species  rerum  naturalium  constituuntur 
ex  naturalibus  formis:  ita  species  moralium  actuum  constituuntur  ex  formis, 
prout  sunt  a  ratione  conceptae,  sicut  ex  supradictis  patet  (art. 4.  huj.  q).  Quia 
vero  natura  determinata  est  ad  unum,  nec  potest  esse  processus  naturae  in 
infinitum,  necesse  est  pervenire  ad  aliquam  ultimam  formam,  ex  qua  su¬ 
matur  differentia  specifica,  post  quam  alia  differentia  specifica  esse  non  pos¬ 
sit,  et  inde  est,  quod  in  rebus  naturalibus,  id,  quod  est  accidens  alicui  rei, 
non  potest  accipi  ut  differentia  constituens  speciem:  sed  processus  rationis 
non  est  determinatus  ad  aliquid  unum ;  sed,  quolibet  dato,  potest  ulterius 
procedere:  et  ideo  quod  in  actu  uno  accipitur  ut  circumstantia  superaddita 
objecto,  quod  determinat  speciem  actus,  potest  iterum  accidi  a  ratione  ordi¬ 
nante  ut  principalis  conditio  objecti  determinantis  speciem  actus:  sicut  tol¬ 
lere  alienum  habet  speciem  ex  ratione  alieni:  ex  hoc  enim  constituitur  in 
specie  furti. Et  si  consideretur  super  hoc  ratio  loci,  vel  temporis,  se  habebit 
in  ratione  circumstantiae:  sed  quia  ratio  etiam  de  loco,  vel  de  tempore,  et 
aliis  hujusmodi  ordinare  potest,  contingit  conditionem  loci  circa  objectum 
accipi,  ut  contrariam  ordini  rationis,  puta  quod  ratio  ordinat  injuriam  non 
esse  faciendam  loco  sacro;  unde  tollere  aliquid  alienum  de  loco  sacro  addit 
specialem  repugnantiam  ad  ordinem  rationis :  et  ideo  locus,  qui  prius  consi¬ 
derabatur  ut  circumstantia,  nunc  consideratur  ut  principalis  conditio  objecti 
rationi  repugnans.  Et  per  hunc  modum  quandocumque  aliqua  circumstantia 
respicit  specialem  ordinem  rationis  velaro,  vel  contra,  oportet,  quod  circum- 
stantantia  det  speciem  actui  morali  vel  bono,  vel  malo. 

Ad  primum  ergo  dicendum,  quod  circumstantia,  secundum  quod  dat  spe¬ 
ciem  actui,  consideratur  ut  quaedam  conditio  objecti,  sicut  dictum  est  (in 
corp.  art),  et  quasi  quaedam  specifica  differentia  ejus. 

Ad  secundum  dicendum,  quod  circumstantia  manens  in  ratione  circum¬ 
stantiae,  cum  habeat  rationem  accidentis,  non  dat  speciem :  sed  inquantum 
mutatur  in  principalem  conditionem  objecti,  secundum  hoc  dat  speciem. 

Ad  tertium  dicendum,  quod  non  omnis  circumstantia  constituit  actum 
moralem  in  aliqua  specie  boni,  vel  mali;  cum  non  quaelibet  circumstantia 
importet  aliquam  consonantiam,  vel  dissonantiam  ad  rationem;  unde  non 
oportet,  licet  sint  multae  circumstantiae  unius  actus,  quod  unus  actus  sit  in 
pluribus  speciebus.  Licet  etiam  non  sit  inconveniens,  quod  unus  actus  mo¬ 
ralis  sit  in  pluribus  speciebus  moris  etiam  disparatis,  ut  dictum  est  (q.  i.  art .3. 
ad  5.  et  art.  7.  huj.  q.  ad  1.). 


ARTICULUS  XI.  14 

UTRUM  OMNIS  CIRCUMSTANTIA  AUGENS  BONITATEM,  VEL  MALITIAM 
CONSTITUAT  ACTUM  MORALEM  IN  SPECIE  BONI,  VEL  MALI. 

(Infr.  q.  75.  art.  7.  corp. 

et  4.  Dist.  16.  q.  3.  art.  1.  q.  5.  corp.  et  Mal.  q.  1.  art.  J.). 

Ad  undecimum  sic  proceditur.  Videtur,  quod  omnis  circumstantia  perti¬ 
nens  ad  bonitatem,  vel  malitiam  det  speciem  actui:  bonum  enim,  et  malum 
sunt  differentiae  specificae  moralium  actuum;  quod  ergo  facit  differentiam  in 
bonitate,  vel  malitia  moralis  actus,  facit  differre  secundum  differentiam  spe¬ 
cificam,  quod  est  differre  secundum  speciem:  sed  id,  quod  addit  in  bonitate, 
vel  malitia  actus,  facit  differre  secundum  bonitatem,  et  malitiam;  ergo  facit 
differre  secundum  speciem;  ergo  omnis  circumstantia  addens  in  bonitate,  vel 
malitia  actus,  constituit  speciem. 

2.  Praeterea.  Aut  circumstantia  adveniens  habet  in  se  aliquam  rationem 
bonitatis,  vel  malitiae,  aut  non:  si  non,  non  potest  addere  in  bonitate,  vel 
malitia  actus:  quia  quod  non  est  bonum,  non  potest  facere  majus  bonum; 
et  quod  non  est  malum,  non  potest  facere  majus  malum:  si  autem  habet  in 
se  rationem  bonitatis,  vel  malitiae,  ex  hoc  ipso  habet  quamdam  speciem  boni, 
vel  mali;  ergo  omnis  circumstantia  augens  bonitatem,  vel  malitiam  constituit 
novam  speciem  boni,  vel  mali. 

3.  Praeterea.  Secundum  Dion.  4.  cap.  de  Div.  Nom.  (part.  4.  a  rned. 
lect.  22.),  malum  causatur  ex  singularibus  defectibus:  quaelibet  autem  circum¬ 
stantia  aggravans  malitiam  habet  specialem  defectum ;  ergo  quaelibet  circum¬ 
stantia  habet  novam  speciem  peccati:  et  eadem  ratione  quaelibet  augens  bo¬ 
nitatem  videtur  addere  novam  speciem  boni:  sicut  quaelibet  unitas  addita 
numero  facit  novam  speciem  numeri:  bonum  enim  consistit  innumero,  pon¬ 
dere,  et  mensura. 

Sed  contra.  Magis,  et  minus  non  diversificant  speciem :  sed  magis,  et  minus 
est  circumstantia  addens  in  bonitate,  vel  malitia;  ergo  non  omnis  circum¬ 
stantia  addens  in  bonitate,  vel  malitia,  constituit  actum  moralem  in  specie 
boni,  vel  mali. 

Respondeo  dicendum,  quod,  sicut  dictum  est  (art.  praec.),  circumstantia 
fiat  speciem  boni,  vel  mali  actui  morali,  inquantum  respicit  specialem  ordinem 
rationis:  contingit  autem  quandoque,  quod  circumstantia  non  respicit  ordinem 
rationis  in  bono,  vel  malo,  nisi  praesupposita  alia  circumstantia,  a  qua  actus 
moralis  habet  speciem  boni,  vel  mali:  sicut  tollere  aliquid  in  magna  quanti- 

tate,  vel  parva,  non  respicit  ordinem  rationis  in  bono,  vel  malo,  nisi  praesup- 
posita  aliqua  alia  conditione,  per  quam  actus  habeat  malitiam,  vel  bonitatem: 
puta  hoc  quod  est  esse  alienum,  quod  repugnat  rationi,  unde  tollere  alienum 
in  magna,  vel  parva  quantitate  non  diversificat  speciem  peccati:  tamen  po¬ 
test  aggravare,  vel  diminuere  peccatum.  Et  similiter  est  in  aliis  malis,  vel 
bonis;  unde  non  omnis  circumstantia  addens  in  bonitate,  vel  malitia  variat 
speciem  moralis  actus. 

An  primum  ergo  dicendum,  quod  in  his  quae  intenduntur,  et  remittuntur 
differentia  intensionis,  et  remissionis  non  diversificat  speciem  :  sicut  quod 
differt  in  albedine  secundum  magis,  et  minus,  non  differt  secundum  speciem 
coloris.  Et  similiter  quod  facit  diversitatem  in  bono,  vel  malo,  secundum  in¬ 
tensionem,  et  remissionem,  non  facit  differentiam  moralis  actus  secundum 
speciem. 

Ad  secundum  dicendum,  quod  circumstantia  aggravans  peccatum,  vel 
augens  bonitatem  actus,  quandoque  non  habet  bonitatem,  vel  malitiam  se¬ 
cundum  se,  sed  per  ordinem  ad  aliam  conditionem  actus,  ut  dictum  est  (in 
corp.):  et  ideo  non  dat  novam  speciem,  sed  auget  bonitatem,  vel  malitiam, 
quae  est  ex  alia  conditione  actus. 

Ad  tertium  dicendum,  quod  non  quaelibet  circumstantia  inducit  singu¬ 
larem  defectum  secundum  seipsam,  sed  solum  secundum  ordinem  ad  aliquid 
aliud:  et  similiter  non  quaelibet  superaddit  novam  perfectionem,  nisi  per 
comparationem  ad  aliquid  aliud:  et  pro  tanto  licet  augeat  bonitatem,  vel  ma¬ 
litiam,  non  tamen  semper  variat  speciem  boni,  vel  mali. 


QUAESTIO  XIX. 

DE  BONITATE,  ET  MALITIA  ACTUS  INTERIORIS  VOLUNTATIS, 
IN  DECEM  ARTICULOS  DIVISA. 

Deinde  considerandum  est  de  bonitate  actus  interioris  voluntatis. 

Et  circa  hoc  quaeruntur  decem. 

Primo.  Utrum  bonitas  voluntatis  dependeat  ex  objecto. 

Secundo.  Utrum  ex  solo  objecto  dependeat. 

Tertio.  Utrum  dependeat  ex 'ratione. 

Quarto.  Utrum  dependeat  ex  lege  aeterna. 

Quinto.  Utrum  ratio  errans  obliget. 

Sexto.  Utrum  voluntas  contra  legem  Dei  sequens  rationem  errantem  sit 
mala. 

Septimo.  Utrum  bonitas  voluntatis  in  his,  quae  sunt  ad  finem,  dependeat 
ex  intentione  finis. 

Octavo.  Utrum  quantitas  bonitatis,  vel  malitiae  in  voluntate  sequatur 
quantitatem  boni,  vel  mali  in  intentione. 

Nono.  Utrum  voluntatis  bonitas  dependeat  ex  conformitate  ad  voluntatem 

divinam. 

Decimo.  Utrum  necesse  sit,  voluntatem  humanam  conformari  divinae  vo¬ 
luntati  in  volito,  ad  hoc  quod  sit  bona. 

ARTICULUS  I.  nS 

UTRUM  BONITAS  VOLUNTATIS  DEPENDEAT  EX  OBJECTO. 

Ad  primum  sic  proceditur.  Videtur,  quod  bonitas  voluntatis  non  depen¬ 
deat  ex  objecto:  voluntas  enim  non  potest  esse  nisi  boni;  quia  malum  est 
praeter  voluntatem,  ut  Dionys.  dicit  4.  cap.  de  Div.  Nom.  (part.  4.  lect.  22.); 
si  igitur  bonitas  voluntatis  judicaretur  ex  objecto,  sequeretur,  quod  omnis  vo¬ 
luntas,  esset  bona,  et  nulla  esset  mala. 

2.  Praeterea.  Bonum  per  prius  invenitur  in  fine;  unde  bonitas  finis,  in- 
quantum  hujusmodi,  non  dependet  ab  aliquo  alio:  sed  secundum  Philos.  in 
6.  Eth.  (cap. ).  a  prine.)  bona  actio  est  finis,  licet  factio  numquam  sit  finis : 
ordinatur  enim  semper,  sicut  ad  finem,  ad  aliquid  factum;  ergo  bonitas  actus 
voluntatis  non  dependet  ex  aliquo  objecto. 

3.  Praeterea.  Unumquodque  quale  est,  tale  alterum  facit:  sed  objectum 
voluntatis  est  bonum  bonitate  naturae :  non  ergo  potest  praestare  voluntati 
bonitatem  maralem;  moralis  ergo  bonitas  voluntatis  non  dependet  ex  objecto. 

Sed  contra  est  quod  Philos.  dicit  in  5.  Ethic.  (cap.  1.  in  prine.),  quod 
justitia  est,  secundum  quam  aliqui  volunt  justa:  et  eadem  ratione  virtus  est, 
secundum  quam  aliqui  volunt  bona:  sed  bona  voluntas  est,  quae  est  secun¬ 
dum  virtutem ;  ergo  bonitas  voluntatis  est  ex  hoc,  quod  aliquis  vult  bonum. 

Respondeo  dicendum,  quod  bonum,  et  malum  sunt  per  se  differentiae  actus 
voluntatis;  nam  bonum,  et  malum  per  se  ad  voluntatem  pertinet,  sicut  verum, 
et  falsum  ad  rationem,  cujus  actus  per  se  distinguitur  differentia  veri,  et  falsi, 
prout  dicimus  opinionem  esse  veram,  vel  falsam;  unde  voluntas  bona,  et 
mala  sunt  actus  differentes  secundum  speciem:  differentia  autem  speciei  in 
actibus  est  secundum  objecta,  ut  dictum  est  (q.  praec.  ari.  $.);  et  ideo  bonum, 
et  malum  in  actibus  voluntatis  proprie  attenditur  secundum  objecta. 

Ad  primum  ergo  dicendum,  quod  voluntas  non  semper  est  veri  boni,  sed 
quandoque  est  apparentis  boni,  quod  quidem  habet  rationem  aliquam  boni, 
non  tamen  simpliciter  convenientis  ad  appetendum;  et  propter  hoc  actus  vo¬ 
luntatis  non  est  bonus  semper,  sed  aliquando  malus. 

Ad  secundum  dicendum,  quod  quamvis  aliquis  actus  possit  esse  ultimus 
finis  hominis  secundum  aliquem  modum :  non  tamen  talis  actus  est  actus  vo¬ 
luntatis,  ut  supra  dictum  est  (q.  3.  ari.  4.). 

Ad  tertium  dicendum,  quod  bonum  per  rationem  repraesentatur  volun¬ 
tati  ut  objectum,  et  inquantum  cadit  sub  ordine  rationis,  pertinet  ad  genus 
moris,  et  causat  bonitatem  moralem  in  actu  voluntatis:  ratio  enim  principium 
est  humanorum,  et  moralium  actuum,  ut  supra  dictum  est  (q.  iS.  art.  $.). 

ARTICULUS  II.  Il6 

UTRUM  BONITAS  VOLUNTATIS  DEPENDEAT  EX  SOLO  OBJECTO. 

Ad  secundum  sic  proceditur.  Videtur,  quod  bonitas  voluntatis  non  de¬ 
pendeat  solum  ex  objecto:  finis  enim  affinior  est  voluntati,  quam  alteri  po¬ 
tentiae  :  sed  actus  aliarum  potentiarum  recipiunt  bonitatem  non  solum  ex 
objecto,  sed  etiam  ex  fine,  ut  ex  supradictis  patet  (q.  iS.  art.  4.);  ergo  etiam 
actus  voluntatis  recipit  bonitatem  non  solum  ex  objecto,  sed  etiam  ex  fine. 

2.  Praeterea.  Bonitas  actus  non  solum  est  ex  objecto,  sed  etiam  ex  cir¬ 
cumstantiis,  ut  supra  dictum  est  (q.  18.  art.  }.) ;  sed  secundum  diversitatem 

circumstantiarum  contingit  esse  diversitatem  bonitatis,  et  malitiae  in  actu  vo 
luntatis;  puta  quod  aliquis  velit  quando  debet,  et  ubi  debet,  et  quantum  debet, 
et  quomodo  debet,  vel  prout  debet;  ergo  bonitas  voluntatis  non  solum  de¬ 
pendet  ex  objecto,  sed  etiam  ex  circumstantiis. 

3.  Praeterea.  Ignorantia  circumstantiarum  excusat  malitiam  voluntatis, 
ut  supra  habitum  est  (q.  6.  art.  S.):  sed  hoc  non  esset,  nisi  bonitas,  et  ma¬ 
litia  voluntatis  a  circumstantiis  dependeret;  ergo  bonitas,  et  malitia  volun¬ 
tatis  dependent  ex  circumstantiis,  et  non  a  solo  objecto. 

Sed  contra.  Ex  circumstantiis,  inquantum  hujusmodi,  actus  non  habet 
speciem,  ut  supra  dictum  est  (q.  iS.  art.  10.  ad  2.):  sed  bonum ,  et  malum  sunt 
specificae  differentiae  actus  voluntatis,  ut  dictum  est  (q.  iS.  art.  5.) ;  ergo  bo¬ 
nitas,  et  malitia  voluntatis  non  dependet  ex  circumstantiis,  sed  ex  solo  objecto. 

Respondeo  dicendum,  quod  in  quolibet  genere  quanto  aliquid  est  prius, 
tanto  est  simplicius,  et  in  paucioribus  consistens:  sicut  prima  corpora  sunt 
simplicia:  et  ideo  invenimus,  quod  ea,  quae  sunt  prima  in  quolibet  genere, 
sunt  aliquo  modo  simplicia,  et  in  uno  consistunt:  principium  autem  boni¬ 
tatis,  et  malitiae  humanorum  actuum  est  ex  actu  voluntatis ;  et  ideo  bonitas, 
et  malitia  voluntatis  secundum  aliquid  unum  attenduntur  [al.  attenditur ]  alio¬ 
rum  vero  actuum  bonitas,  et  malitia  possunt  [al.  potest]  secundum  diversa 
attendi.  Illud  autem  unum,  quod  est  principium  in  quolibet  genere,  non  est 
per  accidens,  sed  per  se,  quia  omne,  quod  est  per  accidens,  reducitur  ad  id, 
quod  est  per  se,  sicut  ad  principium;  et  ideo  bonitas  voluntatis  ex  solo  uno 
illo  dependet,  quod  per  se  facit  bonitatem  in  actu,  scilicet  ex  objecto,  et  non 
ex  circumstantiis,  quae  sunt  quaedam  accidentia  actus. 

Ad  primum  ergo  dicendum,  quod  finis  est  objectum  voluntatis,  non  autem 
aliarum  virium:  unde  quantum  ad  actum  voluntatis  non  differt  bonitas,  quae 
est  ex  objecto,  a  bonitate,  quae  est  ex  fine,  sicut  in  actibus  aliarum  virium; 
nisi  forte  per  accidens,  prout  finis  dependet  ex  fine,  et  voluntas  ex  voluntate. 

Ad  secundum  dicendum,  quod,  supposito  quod  voluntas  sit  boni,  nulla 
circumstantia  potest  eam  facere  malam;  quod  ergo  dicitur,  quod  aliquis  vult 
aliquod  bonum,  quando  non  debet,  potest  intelligi  dupliciter.  Uno  modo  ita, 
quod  ista  circumstantia  referatur  ad  volitum:  et  sic  voluntas  non  est  boni; 
quia  velle  facere  aliquid,  quando  non  debet  fieri,  non  est  velle  bonum:  alio 
modo  ita,  quod  referatur  ad  actum  volendi:  et  sic  impossibile  est,  quod  aliquis 
velit  bonum,  quando  non  debet;  quia  semper  homo  debet  velle  bonum:  nisi 
forte  per  accidens,  inquantum  aliquis  volendo  hoc  bonum,  impeditur  ne  tunc 
velit  aliquod  bonum  debitum:  et  tunc  non  incidit  malum  ex  eo  quod  aliquis 
vult  illud  bonum;  sed  ex  eo  quod  non  vult  aliud  bonum:  et  similiter  dicen¬ 
dum  est  de  aliis  circumstantiis. 

Ad  tertium  dicendum,  quod  circumstantiarum  ignorantia  excusat  ma¬ 
litiam  voluntatis,  secundum  quod  circumstantiae  se  tenent  ex  parte  voliti, 
inquantum  scilicet  ignorat  circumstantias  actus,  quem  vult. 

ARTICULUS  III.  n 7 

UTRUM  BONITAS  VOLUNTATIS  DEPENDEAT  EX  RATIONE. 

(Infr.  q.  21.  art.  1.  corp.). 

Ad  tertium  sic  proceditur.  Videtur,  quod  bonitas  voluntatis  non  depen¬ 
deat  a  ratione:  prius  enim  non  dependet  a  posteriori:  sed  bonum  per  prius 

pertinet  ad  voluntatem,  quam  ad  rationem,  ut  ex  supradictis  patet  (q.  S.  art.  i . 
et  q.  9.  art.  1.);  ergo  bonum  voluntatis  non  dependet  a  ratione. 

2.  Praeterea.  Philos.  dicit  in  6.  Ethic.  (cap.  2.),  quod  bonitas  intellectus 
practici  est  verum  conforme  appetitui  recto :  appetitus  autem  rectus  est  vo¬ 
luntas  bona;  ergo  bonitas  rationis  practicae  magis  dependet  a  bonitate  vo¬ 
luntatis,  quam  e  converso. 

3.  Praeterea.  Movens  non  dependet  ab  eo,  quod  movetur,  sed  e  con¬ 
verso:  voluntas  autem  movet  rationem,  et  alias  vires,  ut  supra  dictum  est 
(q.  9.  art.  1.);  ergo  bonitas  voluntatis  non  dependet  a  ratione. 

Sed  contra  est,  quod  Hilar.  dicit  in  10.  de  Trinit.  (in  prine,  lib.),  immo¬ 
derata  est  omnis  susceptarum  voluntatum  pertinacia,  ubi  non  rationi  voluntas 
subjicitur:  sed  bonitas  voluntatis  consistit  in  hoc,  quod  non  sit  immoderata; 
ergo  bonitas  voluntatis  dependet  ex  hoc,  quod  sit  subjecta  rationi. 

Respondeo  dicendum,  quod,  sicut  dictum  est  (art.  1.  et  2.  huj.  q.),  bonitas 
voluntatis  proprie  ex  objecto  dependet;  objectum  autem  voluntatis  proponitur 
ei  per  rationem :  nam  bonum  intellectum  est  objectum  voluntatis  proportio 
natum  ei:  bonum  autem  sensibile,  vel  imaginarium  non  est  proportionatum 
voluntati,  sed  appetitui  sensitivo:  quia  voluntas  potest  tendere  in  bonum  uni¬ 
versale,  quod  ratio  apprehendit:  appetitus  autem  sensitivus  non  tendit  nisi. 
in  bonum  particulare,  quod  apprehendit  vis  sensitiva ;  et  ideo  bonitas  volun¬ 
tatis  dependet  a  ratione  eo  modo,  quo  dependet  ab  objecto. 

Ad  primum  ergo  dicendum,  quod  bonum  sub  ratione  boni,  idest  appeti¬ 
bilis,  per  prius  pertinet  ad  voluntatem,  quam  ad  rationem :  sed  tamen  per 
prius  pertinet  ad  rationem  sub  ratione  veri,  quam  ad  voluntatem  sub  ratione- 
appetibilis:  quia  appetitus  voluntatis  non  potest  esse  de  bono,  nisi  prius  a 
ratione  apprehendatur. 

Ad  secundum  dicendum,  quod  Philos.  ibi  loquitur  de  intellectu  practico,. 
secundum  quod  est  consiliativus,  et  ratiocinativus  eorum,  quae  sunt  ad  finem: 
sic  enim  perficitur  per  prudentiam :  in  his  autem  quae  sunt  ad  finem,  rectitudo- 
rationis  consistit  in  conformitate  ad  appetitum  finis  debiti:  sed  tamen  et  ipse 
appetitus  finis  debiti  praesupponit  rectam  apprehensionem  de  fine,  quae  est 
per  rationem. 

Ad  tertium  dicendum,  quod  voluntas  quodammodo  movet  rationem : 
et  ratio  alio  modo  movet  voluntatem,  ex  parte  scilicet  objecti,  ut  supra  dictum, 
est  (q.  9.  ari.  1.). 


ARTICULUS  IV. 

UTRUM  BONITAS  VOLUNTATIS  DEPENDEAT  EX  LEGE  AETERNA. 

(Infr.  q.  21.  art.  1.  corp.). 

Ad  quartum  sic  proceditur.  Videtur,  quod  bonitas  voluntatis  humanae- 
non  dependeat  a  lege  aeterna;  unius  enim  una  est  regula,  et  mensura:  sed 
regula  humanae  voluntatis,  ex  qua  ejus  bonitas  dependet,  est  ratio  recta; 
ergo  non  dependet  bonitas  voluntatis  a  lege  aeterna. 

2.  Praeterea.  Mensura  est  homogenea  mensurato,  ut  dicitur  in  10.  Metaph. 
(tex.  4.):  sed  lex  aeterna  non  est  homogenea  voluntati  humanae;  ergo  lex. 
aeterna  non  potest  esse  mensura  voluntatis  humanae,  ut  ab  ea  bonitas  ejus- 
dependeat. 

3.  Praeterea.  Mensura  debet  esse  certissima :  sed  lex  aeterna  est  nobis- 
ignota  ;  ergo  non  potest  esse  nostrae  voluntatis  mensura,  ut  ab  ea,  bonitas 
voluntatis  nostrae  dependeat. 

Sed  contra  est,  quod  August.  dicit  22.  contr.  Faust.  (cap.  27.  in  princ.)r 
quod  peccatum  est  dictum,  factum,  vel  concupitum  aliquid  contra  aeternam 
legem:  sed  malitia  voluntatis  est  radix  peccati;  ergo  cum  malitia  bonitati 
opponatur,  bonitas  voluntatis  dependet  a  lege  aeterna. 

Respondeo  dicendum,  quod  in  omnibus  causis  ordinatis  effectus  plus  de¬ 
pendet  a  causa  prima,  quam  a  causa  secunda:  quia  causa  secunda  non  agit 
nisi  in  virtute  primae  causae :  quod  autem  ratio  humana  sit  regula  voluntatis 
humanae,  ex  qua  ejus  bonitas  mensuretur,  habet  ex  lege  aeterna,  quae  est 
ratio  divina.  Unde  in  Ps.  4.  dicitur:  Multi  dicunt :  Quis  ostendit  nobis  bona  ?  Si¬ 
gnatum  est  super  nos  lumen  vultus  tui,  Domine  :  quasi  diceret :  lumen  rationis, - 
quod  in  nobis  est,  intantum  potest  nobis  ostendere  bona,  et  nostram  volun¬ 
tatem  regulare,  inquantum  est  lumen  vultus  tui,  idest  a  vultu  tuo  derivatum. 
Unde  manifestum  est,  quod  multo  magis  dependet  bonitas  voluntatis  humanae 
a  lege  aeterna,  quam  a  ratione  humana  :  et  ubi  deficit  humana  ratio,  oportet, 
ad  rationem  aeternam  recurrere. 

Ad  primum  ergo  dicendum,  quod  unius  rei  non  sunt  plures  mensurae 
proximae ;  possunt  tamen  esse  plures  mensurae,  quarum  una  sub  alia  or¬ 
dinetur. 

Ad  secundum  dicendum,  quod  mensura  proxima  est  homogenea  men¬ 
surato,  non  autem  mensura  remota. 

Ad  tertium  dicendum,  quod  licet  lex  aeterna  sit  nobis  ignota,  secundum 
quod  est  in  mente  divina;  innotescit  tamen  nobis  aliqualiter  vel  per  rationem 
naturalem,  quae  ab  ea  derivatur,  ut  propria  ejus  imago,  vel  per  aliqualem 
revelationem  superadditam. 


ARTICULUS  V.  „9 

UTRUM  VOLUNTAS  DISCORDANS  A  RATIONE  ERRANTE  SIT  MALA. 

(2.  Dist.  39.  q.  3.  art.  2.  corp.  et  art.  3.  per  tot. 
et  4.  Dist.  9.  art.  3.  q.  2.  ad  2.  et  Veri.  q.  ij.  art.  3.  et  Mal.  q.  2.  art.  2.  ad  S. 
et  Quodl.  3.  art.  27.  et  S.  art.  73.  et  15.  et  9.  ari  13.  corp. 
et  in  Rom.  14.  lect.  2.  et  3.  fin.  et  in  Gal.  $.). 

Ad  quintum  sic  proceditur.  Videtur,  quod  voluntas  discordans  a  ratione 
errante  non  sit  mala :  ratio  enim  est  regula  voluntatis  humanae,  inquantum 
derivatur  a  lege  aeterna,  ut  dictum  est  (art.  praec.)  :  sed  ratio  errans  non  de¬ 
rivatur  a  lege  aeterna  ;  ergo  ratio  errans  non  est  regula  voluntatis  humanae  ; 
non  est  ergo  voluntas  mala,  si  discordat  a  ratione  errante. 

2.  Praeterea.  Secundum  Aug.  (serm.  6.  de  Verb.  Dom.  cap.  8.)  :  inferioris 
potestatis  praeceptum  non  obligat,  si  contrarietur  praecepto  potestatis  supe¬ 
rioris :  sicut  si  proconsul  jubeat  aliquid,  quod  imperator  prohibet:  sed  ratio 
errans  quandoque  proponit  aliquid,  quod  est  contra  praeceptum  superioris, 
scilicet  Dei,  cujus  est  summa  potestas;  ergo  dictamen  rationis  errantis  non 
obligat;  non  est  ergo  voluntas  mala,  si  discordet  a  ratione  errante. 

3.  Praeterea.  Omnis  voluntas  mala  reducitur  ad  aliquam  speciem  ma¬ 
litiae  :  sed  voluntas  discordans  aratione  errante  non  potest  reduci  ad  aliquam 

•speciem  malitiae:  puta  si  ratio  errans  errat  in  hoc,  quod  dicat  esse  fornican¬ 
dum,  voluntas  ejus,  qui  fornicari  non  vult,  ad  nullam  malitiam  reduci  potest ; 
ergo  voluntas  discordans  a  ratione  errante  non  est  mala. 

Sed  contra.  Sicut  in  primo  dictum  est  (q.  79.  art.  19.),  conscientia  nihil 
aliud  est,  quam  applicatio  scientiae  ad  aliquem  actum :  scientia  autem  in  ra¬ 
tione  est;  voluntas  ergo  discordans  a  ratione  errante  est  contra  conscientiam: 
sed  omnis  talis  voluntas  est  mala:  dicitur  enim  Rom.  14.:  Omne,  quod  non  est 
ex  fide,  peccatum  est,  idest,  omne  quod  est  contra  conscientiam;  ergo  voluntas 
discordans  a  ratione  errante  est  mala. 

Respondeo  dicendum,  quod  cum  conscientia  sit  quodammodo  dictamen  ra¬ 
tionis  ;  est  enim  quaedam  applicatio  scientiae  ad  actum,  ut  in  primo  dictum 
est  (loc.  sup.  cit.) ;  idem  est  quaerere:  utrum  voluntas  discordans  a  ratione 
errante  sit  mala,  quod  quaerere:  utrum  conscientia  errans  obliget.  Circa  quod 
aliqui  distinxerunt  tria  genera  actuum.  Quidam  enim  sunt  boni  ex  genere: 
quidam  sunt  indifferentes :  quidam  sunt  mali  ex  genere :  dicunt  ergo,  quod  si 
ratio,  vel  conscientia  dicat  aliquid  esse  faciendum,  quod  sit  bonum  ex  suo 
genere,  non  est  ibi  error:  similiter  si  dicat  aliquid  non  esse  faciendum,  quod 
est  malum  ex  suo  genere.  Eadem  enim  ratione  praecipiuntur  bona,  qua  prohi¬ 
bentur  mala:  sed  si  ratio,  vel  conscientia  dicat  alicui,  quod  illa,  quae  sunt 
-secundum  se  mala,  homo  tenetur  facere  ex  praecepto ;  vel  quod  illa,  quae 
sunt  secundum  se  bona,  sint  prohibita,  erit  ratio,  vel  conscientia  errans:  et 
similiter  si  ratio,  vel  conscientia  dicat  alicui,  quod  id,  quod  est  secundum  se 
indifferens,  ut  levare  festucam  de  terra,  sit  prohibitum,  vel  praeceptum,  erit 
ratio,  vel  conscientia  errans.  Dicunt  ergo,  quod  ratio,  vel  conscientia  errans 
circa  indifferentia,  sive  praecipiendo,  sive  prohibendo,  obligat  ita  quod  vo¬ 
luntas  discordans  a  tali  ratione  errante  erit  mala,  et  peccatum:  sed  ratio, 
vel  conscientia  errans  praecipiendo  ea,  quae  sunt  per  se  mala,  vel  prohibendo 
ea,  quae  sunt  per  se  bona,  et  necessaria  ad  salutem,  non  obligat:  unde  in 
talibus  voluntas  discordans  a  ratione,  vel  conscientia  errante  non  est  mala. 

Sed  hoc  irrationabiliter  dicitur.  In  indifferentibus  enim  voluntas  discordans 
a  ratione,  vel  conscientia  errante  est  mala  aliquo  modo  propter  objectum,  a 
quo  bonitas,  vel  malitia  voluntatis  dependet,  non  autem  propter  objectum 
secundum  sui  naturam,  sed  secundum  quod  per  accidens  a  ratione  apprehen¬ 
ditur  ut  bonum,  vel  malum  ad  faciendum,  vel  ad  vitandum:  et  quia  objectum 
voluntatis  est  id,  quod  proponitur  a  ratione,  ut  dictum  est  (q.  8.  art.  1.),  ex 
quo  aliquid  proponitur  a  ratione,  ut  malum,  voluntas,  dum  in  illud  fertur, 
accipit  rationem  mali:  hoc  autem  contingit  non  solum  in  indifferentibus,  sed 
etiam  in  per  se  bonis,  vel  malis.  Non  solum  enim  id  quod  est  indifferens, 
potest  accipere  rationem  boni,  vel  mali  per  accidens:  sed  etiam  id  quod  est 
bonum,  potest  accipere  rationem  mali,  vel  illud  quod  est  malum,  rationem 
boni,  propter  apprehensionem  rationis  :  puta  abstinere  a  fornicatione,  bonum 
quoddam  est:  tamen  in  hoc  bonum  non  fertur  voluntas:  nisi  secundum  quod 
a  ratione  proponitur;  si  ergo  proponatur  ut  malum  a  ratione  errante,  fertur 
in  hoc  sub  ratione  mali;  unde  voluntas  erit  mala:  quia  vult  malum,  non 
-quidem  id  quod  est  malum  per  se,  sed  id  quod  est  malum  per  accidens  pro¬ 
pter  apprehensionem  rationis:  et  similiter  credere  in  Christum  est  per  se 
bonum,  et  necessarium  ad  salutem;  sed  voluntas  non  fertur  in  hoc,  nisi  se¬ 
cundum  quod  a  ratione  proponitur;  unde  sia  ratione  proponamur  ut  malum, 
voluntas  feretur  in  hoc  ut  malum;  non  quia  illud  sit  malum  secundum  se, 
.sed  quia  est  malum  per  accidens  ex  apprehensione  rationis.  Et  ideo  Philos. 

•dicit  in  7.  Ethicor.  (cap.  1.  et  2.),  quod  per  se  loquendo  incontinens  est,  qui 
non  sequitur  rationem  rectam;  per  accidens  autem,  qui  non  sequitur  ratio¬ 
nem  falsam.  Unde  dicendum,  quod  simpliciter  omnis  voluntas  discordans  a 
ratione,  sive  recta,  sive  errante,  semper  est  mala. 

Ad  primum  ergo  dicendum,  quod  judicium  rationis  errantis,  licet  non  de¬ 
rivetur  a  Deo,  tamen  ratio  errans  judicium  suum  proponit  ut  verum,  et  per 
consequens  ut  a  Deo  derivatum,  a  quo  est  omnis  veritas. 

Ad  secundum  dicendum,  quod  verbum  Augustini  habet  locum,  quando 
cognoscitur,  quod  inferior  potestas  praecipit  aliquid  contra  praeceptum  supe¬ 
riores  potestatis:  sed  si  aliquis  crederet,  quod  praeceptum  proconsulis  esset 
praeceptum  imperatoris,  contemnendo  praeceptum  pronconsulis,  contemneret 
praeceptum  imperatoris.  Et  similiter  si  aliquis  homo  cognosceret  quod  ratio 
humana  dictaret  aliquid  contra  praeceptum  Dei,  non  teneretur  rationem 
sequi:  sed  tunc  ratio  non  totaliter  esset  errans  :  sed  quando  ratio  errans  pro¬ 
ponit  aliquid  ut  praeceptum  Dei,  tunc  idem  est  contemnere  dictamen  rationis, 
et  Dei  praeceptum. 

Ad  tertium  dicendum,  quod  ratio,  quando  apprehendit  aliquid  ut  malum, 
semper  apprehendit  illud  sub  aliqua  ratione  mali:  puta  quia  contrariatur  di¬ 
vino  praecepto,  vel  quia  est  scandalum,  vel  propter  aliquod  hujusmodi,  et 
tunc  ad  talem  speciem  malitiae  reducitur  talis  mala  voluntas. 

ARTICULUS  VI.  ito 

UTRUM  VOLUNTAS  CONCORDANS  RATIONI  ERRANTI  SIT  BONA. 

(Supr.  art.  7.  et  locis  ibi  inductis). 

Ad  sextum  sic  proceditur.  Videtur,  quod  voluntas  concordans  rationi 
erranti  sit  bona;  sicut  enim  voluntas  discordans  a  ratione  tendit  in  id,  quod 
ratio  judicat  malum;  ita  voluntas  concordans  rationi  tendit  in  id,  quod  ratio 
judicat  bonum:  sed  voluntas  discordans  a  ratione  etiam  errante  est  mala; 
ergo  voluntas  concordans  rationi  etiam  erranti  est  bona. 

2.  Praeterea.  Voluntas  concordans  praecepto  Dei,etlegi  aeternae  semper 
est  bona:  sed  lex  aeterna,  et  praeceptum  Dei  proponitur  nobis  per  apprehen¬ 
sionem  rationis  etiam  errantis;  ergo  voluntas  concordans  etiam  rationi  er¬ 
ranti  est  bona. 

3.  Praeterea.  Voluntas  discordans  a  ratione  errante  est  mala;  si  ergo 
voluntas  concordans  rationi  erranti  sit  etiam  mala,  videtur,  quod  omnis  vo¬ 
luntas  habentis  rationem  errantem  sit  mala;  et  sic  talis  homo  erit  perplexus, 
et  ex  necessitate  peccabit,  quod  est  inconveniens;  ergo  voluntas  concordans 
rationi  erranti  est  bona. 

Sed  contra.  Voluntas  occidentium  Apostolos  erat  mala:  sed  tamen  con¬ 
cordabat  rationi  erranti  ipsorum,  secundum  illud  Joan.  16.:  Venit  hora,  ut 
omnis,  qui  interficit  vos,  arbitretur  obsequium  se  praestare  Deo;  ergo  voluntas 
concordans  rationi  erranti  potest  esse  mala. 

Respondeo  dicendum,  quod  sicut  praemissa  quaestio  eadem  est  cum 
quaestione,  qua  quaeritur;  utrum  conscientia  erronea  liget;  ita  ista  quaestio 
eadem  est  cum  illa,  qua  quaeritur;  utrum  conscientia  erronea  excuset.  Haec 
autem  quaestio  dependet  ab  eo,  quod  supra  de  ignorantia  dictum  est;  dictum 
est  enim  supra  (q.  6.  art.  8),  quod  ignorantia  quandoque  causat  involun- 

tarium,  quandoque  autem  non.  Et  quia  bonum,  et  malum  morale  consistit: 
in  actu,  inquantum  est  voluntarius,  ut  ex  praemissis  patet  (art.  2.  huj.  q.) ,  ma¬ 
nifestum  est,  quod  illa  ignorantia,  quae  causat  involuntarium,  tollit  rationem 
boni,  et  mali  moralis;  non  autem  illa,  quae  involuntarium  non  causat;  dictum- 
est  etiam- supra  (q.  6.  art.  8.),  quod  ignorantia,  quae  est  aliquo  modo  volitar 
sive  directe,  sive  indirecte,  non  causat  involuntarium.  Et  dico  ignorantiam 
directe  voluntariam,  in  quam  actus  voluntatis  fertur :  indirecte  autem  propter 
negligentiam,  ex  eo  quod  aliquis  non  vult  illud  scire,  quod  scire  tenetur,  ut 
supra  dictum  est  (ibid.).  Si  igitur  ratio  vel  conscientia  erret  errore  volun¬ 
tario,  vel  directe,  vel  indirecte  propter  negligentiam,  quia  est  error  circa  id,, 
quod  quis  scire  tenetur,  tunc  talis  error  rationis,  vel  conscientiae  non  excu¬ 
sat,  quin  voluntas  concordans  rationi,  vel  conscientiae  sic  erranti  sit  mala: 
si  autem  sit  error,  qui  causet  involontarium,  proveniens  ex  ignorantia  ali- 
cujus  circumstantiae  absque  omni  negligentia,  tunc  talis  error  rationis,  vel 
conscientiae  excusat,  ut  voluntas  concordans  rationi  erranti  non  sit  mala: 
puta,  si  ratio  errans  dicat,  quod  homo  teneatur  ad  uxorem  alterius  accedere,, 
voluntas  concordans  huic  rationi  erranti  est  mala:  eo  quod  error  iste  pro¬ 
venit  ex  ignorantia  legis  Dei,  quam  scire  tenetur:  si  autem  ratio  erret  in  hoc 
quod  credat,  aliquam  mulierem  submissam  esse  suam  uxorem,  et  ea  petente 
debitum,  velit  eam  cognoscere,  excusatur  voluntas  ejus,  ut  non  sit  mala: 
quia  error  iste  ex  ignorantia  circumstantiae  provenit,  quae  excusat,  et  invo¬ 
luntarium  causat. 

Ad  primum  ergo  dicendum,  quod,  sicut  Dionys.  dicit  in  4.  cap.  de  Div_ 
Nom.  (part.  4.  lect.  22.),  bonum  causatur  ex  integra  causa,  malum  autem 
ex  singularibus  defectibus;  et  ideo  ad  hoc  quod  dicatur  malum  id,  in  quod 
fertur  voluntas,  sufficit,  sive  quod  secundum  suam  naturam  sit  malum,  sive- 
quod  apprehendatur  ut  malum:  sed  ad  hoc  quod  sit  bonum,  requiritur,  quod, 
utroque  modo  sit  bonum. 

Ad  secundum  dicendum,  quod  lex  aeterna  errare  non  potest:  sed  ratio- 
humana  potest  errare:  et  ideo  voluntas  concordans  rationi  humanae  non 
semper  est  recta,  nec  semper  est  concordans  legi  aeternae. 

Ad  tertium  dicendum,  quod  sicut  in  syllogisticis,  uno  inconvenienti  dato,, 
necesse  est  alia  sequi:  ita  in  moralibus,  uno  inconvenienti  posito,  ex  neces¬ 
sitate  alia  sequuntur:  sicut  supposito  quod  aliquis  quaerat  inanem  gloriam,, 
sive  propter  inanem  gloriam  faciat,  quod  facere  tenetur,  sive  dimittat,  semper 
peccabit:  nec  tamen  est  perplexus;  quia  potest  intentionem  malam  dimit¬ 
tere  :  et  similiter,  supposito  errore  rationis,  vel  conscientiae,  qui  procedit  ex 
ignorantia  non  excusante,  necesse  est,  quod  sequatur  malum  in  voluntate: 
nec  tamen  est  homo  perplexus:  quia  potest  ab  errore  recedere,  cum  igno¬ 
rantia  sit  vincibilis,  et  voluntaria. 

ARTICULUS  VII.  izz 

UTRUM  VOLUNTATIS  BONITAS  IN  HIS,  QUAE  SUNT  AD  FINEM, 
DEPENDEAT  EX  INTENTIONE  FINIS. 

(2.  Dist.  ]S.  art.  4.  ad  4.  et  art.  4.  corp.  et  Dist.  40.  art.  1.  et  in  exp.  Iit.). 

Ad  septimum  sic  proceditur.  Videtur,  quod  bonitas  voluntatis  non  depen¬ 
deat  ex  intentione  finis:  dictum  est  enim  supra  (art.  2.  huj.  q.),  quod  bonitasb 

voluntatis  dependet  ex  solo  objecto:  sed  in  his  quae  sunt  ad  finem,  aliud  est 
objectum  voluntatis,  et  aliud  finis  intentus;  ergo  in  talibus  bonitas  voluntatis 
non  dependet  ab  intentione  finis. 

a.  Praeterea.  Velle  servare  mandatum  Dei  pertinet  ad  voluntatem  bonam: 
sed  hoc  potest  referri  ad  malum  finem,  scilicet  ad  finem  inanis  gloriae,  vel 
cupiditatis,  dum  aliquis  vult  obedire  Deo  propter  temporalia  consequenda; 
ergo  bonitas  voluntatis  non  dependet  ab  intentione  finis. 

3.  Praeterea.  Bonum,  et  malum  sicut  diversificant  voluntatem,  ita  diver- 
sificant  finem:  sed  malitia  voluntatis  non  dependet  a  malitia  finis  intenti:  qui 
enim  vult  furari,  ut  det  eleemosynam,  voluntatem  malam  habet,  licet  in¬ 
tendat  finem  bonum ;  ergo  etiam  bonitas  voluntatis  non  dependet  a  bonitate 
finis  intenti. 

Sed  contra  est,  quod  August.  dicit  9.  Confes.  (forte  ex  cap.  3.  ubi  intentio¬ 
nem  Verecundi  baptismatis  suscipiendi  laudat,  et  addit :  Retribues  illi,  Domine,  etc.), 
quod  intentio  remuneratur  a  Deo:  sed  ex  eo  aliquid  remuneratur  a  Deo, 
quia  est  bonum;  ergo  bonitas  voluntatis  ex  intentione  finis  dependet. 

Respondeo  dicendum,  quod  intentio  dupliciter  se  potest  habere  ad  volun¬ 
tatem.  Uno  modo,  ut  praecedens :  alio  modo,  ut  consequens  [al.  concomitans ]» 
Praecedit  quidem  causaliter  intentio  voluntatem,  quando  aliquid  volumus 
propter  intentionem  alicujus  finis :  et  tunc  ordo  ad  finem  consideratur  ut  ratio 
quaedam  bonitatis  ipsius  voliti:  puta  cum  aliquis  vult  jejunare  propter  Deum : 
habet  enim  jejunium  rationem  boni  ex  hoc  ipso,  quod  fit  propter  Deum; 
unde  cum  bonitas  voluntatis  dependeat  a  bonitate  voliti,  ut  supra  dictum  est 
(art.  1.  et  2.  huj.  q.),  necesse  est,  quod  dependeat  ex  intentione  finis.  Conse¬ 
quitur  autem  intentio  voluntatem,  quando  accedit  voluntati  praeexistenti:  puta 
si  aliquis  vellet  aliquid  facere,  et  postea  referat  illud  in  Deum  :  et  tunc  primae 
voluntatis  bonitas  non  dependet  ex  intentione  sequenti,  nisi  quatenus  reite¬ 
ratur  actus  voluntatis  cum  sequenti  intentione. 

Ad  primum  ergo  dicendum,  quod  quando  intentio  est  causa  volendi,  ordo 
ad  finem  accipitur  ut  quaedam  ratio  bonitatis  in  objecto,  ut  dictum  est  (in 
corp.  art.). 

Ad  secundum  dicendum,  quod  voluntas  non  potest  dici  bona,  si  sit  in¬ 
tentio  mala  causa  volendi;  qui  enim  vult  dare  eleemosynam  propter  inanem 
gloriam  consequendam,  vult  id,  quod  de  se  est  bonum  sub  ratione  mali;  et 
ideo,  prout  est  volitum  ab  ipso,  est  malum ;  unde  voluntas  ejus  est  mala :  sed 
si  intentio  sit  consequens,  tunc  voluntas  potuit  esse  bona :  et  per  intentionem 
sequentem  non  depravatur  ille  actus  voluntatis,  qui  praecessit,  sed  actus  vo¬ 
luntatis,  qui  iteratur. 

Ad  tertium  dicendum,  quod,  sicut  jam  dictum  est  (art.  praec.  ad  1.),  ma¬ 
lum  contingit  ex  singularibus  defectibus:  bonum  autem  ex  tota,  et  integra 
causa;  unde,  sive  voluntas  sit  ejus,  quod  est  secundum  se  malum,  et  sub  ra¬ 
tione  boni,  sive  sit  boni  sub  ratione  mali,  semper  voluntas  erit  mala:  sed  ad 
hoc  quod  sit  voluntas  bona,  requiritur,  quod  sit  boni  sub  ratione  boni,  idest 
quod  velit  bonum,  et  propter  bonum. 

ARTICULUS  VIII.  122 

UTRUM  QUANTITAS  BONITATIS,  VEL  MALITIAE  IN  VOLUNTATE 
SEQUATUR  QUANTITATEM  BONI,  VEL  MALI  IN  INTENTIONE. 

(Supr.  art.  7.  ad  2.  et  Mal.  q.  2.  art  2.  ad  7.). 

Ad  octavum  sic  proceditur.  Videtur,  quod  quantitas  bonitatis  in  voluntate 
dependeat  ex  quantitate  bonitatis  in  intentione,  quia  super  illud  Matth.  12.: 
Bonus  homo  de  thesauro  bono  cordis  sui  profert  bona,  dicit  Gloss.  (interlinearis) : 
Tantum  boni  quis  facit,  quantum  intendit:  sed  intentio  non  solum  dat  boni¬ 
tatem  actui  exteriori,  sed  etiam  voluntati,  ut  dictum  est  (art.  praec.);  ergo 
tantum  aliquis  habet  bonam  voluntatem,  quantum  intendit. 

2.  Praeterea.  Augmentata  causa  augmentatur  effectus:  sed  intentionis 
bonitas  est  causa  bonae  voluntatis;  ergo  quantum  quis  intendit  de  bono, 
tantum  voluntas  est  bona. 

3.  Praeterea.  In  malis  quantum  aliquis  intendit,  tantum  peccat;  si  enim 
aliquis  projiciens  lapidem  intenderet  facere  homicidium,  reus  esset  hemi- 
cidii ;  ergo  pari  ratione  in  bonis  tantum  est  bona  voluntas,  quantum  aliquis 
bonum  intendit. 

Sed  contra.  Potest  esse  intentio  bona,  et  voluntas  mala;  ergo  pari  ra¬ 
tione  potest  esse  intentio  magis  bona,  et  voluntas  minus  bona. 

Respondeo  dicendum,  quod  circa  actum,  et  intentionem  finis  duplex  quan¬ 
titas  potest  considerari.  Una  ex  parte  objecti,  quia  vult  maius  bonum,  vel 
agit:  alia  ex  intensione  actus,  quia  intense  vult,  vel  agit,  quod  est  majus  ex 
parte  agentis.  Si  igitur  loquamur  de  quantitate  utriusque  quantum  ad  obje¬ 
ctum,  manifestum  est,  quod  quantitas  actus  non  sequitur  quantitatem  inten¬ 
tionis.  Quod  quidem  ex  parte  actus  exterioris  contingere  potest  dupliciter. 
Uno  modo,  quia  objectum,  quod  ordinatur  ad  finem  intentum,  non  est  pro- 
portionatum  fini  illi:  sicut  si  quis  daret  decem  libras,  non  posset  consequi 
suam  intentionem,  si  intenderet  emere  rem  valentem  centum  libras:  alio 
r?iodo  propter  impedimenta,  quae  supervenire  possunt  circa  exteriorem  actum, 
quae  non  est  in  potestate  nostra  removere :  puta  aliquis  intendit  ire  usque  Ro¬ 
mam,  et  occurrunt  ei  impedimenta,  quod  non  potest  hoc  facere :  sed  ex  parte 
interioris  actus  voluntatis  non  est  nisi  uno  modo:  quia  interiores  actus  volun¬ 
tatis  sunt  in  potestate  nostra,  non  autem  exteriores  actus:  sed  voluntas  potest 
velle  aliquod  objectum  non  proportionatum  fini  intento:  et  sic  voluntas,  quae 
fertur  in  illud  objectum  absolute  consideratum,  non  est  tantum  bona,  quantum 
est  intentio :  sed  quia  etiam  ipsa  intentio  quodammodo  pertinet  ad  actum  vo¬ 
luntatis,  inquantum  scilicet  est  ratio  ejus,  propter  hoc  redundat  quantitas 
bonae  intentionis  in  voluntatem;  inquantum  scilicet  voluntas  vult  aliquod 
bonum  magnum,  ut  finem;  licet  illud,  per  quod  vult  consequi  tantum  bonum, 
non  sit  dignum  illo  bono.  Si  vero  consideretur  quantitas  intentionis  et  actus, 
secundum  intensionem  utriusque,  sic  intensio  intentionis  redundat  in  actum 
interiorem,  et  exteriorem,  voluntatis:  quia  ipsa  intentio  quodammodo  se 
habet  formaliter  ad  utrumque,  ut  ex  supra  dictis  patet  (q.  12  art.  4.),  licet 
materialiter  intentione  recta  existente  intensa,  possit  esse  actus  interior,  vel 
exterior  non  ita  intensus,  materialiter  loquendo :  puta  cum  aliquis  non  ita 
intense  vult  medicinam  sumere,  sicut  vult  sanitatem:  tamen  hoc  ipsum  quod 

est  intense  intendere  sanitatem,  redundat  formaliter  in  hoc  quod  est  intense 
velle  medicari:  sed  tamen  hoc  est  considerandum,  quod  intensio  actus  inte¬ 
rioris,  vel  exterioris  potest  referri  ad  intentionem,  ut  objectum :  puta  cum 
aliquis  intendit  intense  velle,  vel  aliquid  intense  operari;  et  tamen  non  pro¬ 
pter  hoc  intense  vult,  vel  operatur:  quia  quantitatem  intenti  boni  non  se¬ 
quitur  bonitas  actus  interioris,  vel  exterioris,  ut  dictum  est  (hic  supra);  et 
inde  est,  quod  non  quantum  aliquis  intendit  mereri,  meretur :  quia  quantitas 
meriti  consistit  in  intensione  actus,  ut  infra  dicetur  (q.  114.  art.  4.). 

Ad  primum  ergo  dicendum,  quod  Glossa  illa  loquitur  quantum  ad  repu¬ 
tationem  Dei,  qui  praecipue  considerat  intentionem  finis,  unde  alia  Glossa 
(ord.  ex  Rabano)  dicit  ibidem,  quod  thesaurus  cordis  intentio  est,  ex  qua  Deus 
judicat  opera.  Bonitas  enim  intentionis,  ut  dictum  est  (in  corp.  art),  re¬ 
dundat  quodammodo  in  bonitatem  voluntatis,  quae  facit  etiam  exteriorem 
actum  apud  Deum  meritorium. 

Ad  secundum  dicendum,  quod  sola  bonitas  intentionis  non  est  tota  causa 
bonae  voluntatis,  unde  ratio  non  sequitur. 

Ad  tertium  dicendum,  quod  sola  malitia  intentionis  sufficit  ad  malitiam 
voluntatis ;  et  ideo  etiam  quantum  mala  est  intentio,  tantum  etiam  mala  est 
voluntas :  sed  non  est  eadem  ratio  de  bonitate,  ut  dictum  est  (in  resp.  ad  2). 

ARTICULUS  IX.  123 

UTRUM  BONITAS  VOLUNTATIS  DEPENDEAT  EX  CONFORMITATE 
AD  VOLUNTATEM  DIVINAM. 

(1.  Dist.  48.  art.  1.  et  Veri.  q.  23.  art.  7.  corp). 

Ad  nonum  sic  proceditur.  Videtur,  quod  bonitas  voluntatis  humanae  non 
dependeat  ex  conformitate  voluntatis  divinae:  impossibile  est  enim  voluntatem 
hominis  conformari  voluntati  divinae,  ut  patet  per  id  quod  dicitur  Isa.  55.: 
Sicut  exaltantur  coeli  a  terra,  ita  exaltatae  sunt  viae  meae  a  viis  vestris,  et  cogita¬ 
tiones  meae  a  cogitationibus  vestris;  si  ergo  ad  bonitatem  voluntatis,  requireretur 
conformitas  ad  divinam  voluntatem,  sequeretur,  quod  impossibile  esset  ho¬ 
minis  voluntatem  esse  bonam,  quod  est  inconveniens. 

2.  Praeterea.  Sicut  voluntas  nostra  derivatur  a  voluntate  divina,  ita 
scientia  nostra  derivatur  a  scientia  divina:  sed  non  requiritur  ad  scientiam 
nostram,  quod  sit  conformis  scientiae  divinae ;  multa  enim  Deus  scit,  quae 
nos  ignoramus;  ergo  non  requiritur,  quod  voluntas  nostra  sit  conformis  vo¬ 
luntati  divinae. 

3.  Praeterea.  Voluntas  est  actionis  principium:  sed  actio  nostra  non 
potest  conformari  actioni  divinae ;  ergo  non  requiritur,  quod  voluntas  nostra 
sit  conformis  voluntati  divinae. 

Sed  contra  est,  quod  dicitur  Matth.  26.:  Non  sicut  ego  volo,  sed  sicut  tu 
vis:  quod  dicit,  quia  rectum  vult  esse  hominem,  et  ad  Deum  dirigi,  ut  August. 
dicit  in  Enchir.  (implic.  ex  cap.  106.  sed  expres.  in  Psal.  32.  conc.  1.  super  illud : 
Rectos  decet  collaudatio) :  rectitudo  autem  voluntatis  est  bonitas  ejus ;  ergo 
bonitas  voluntatis  dependet  ex  conformitate  ad  voluntatem  divinam. 

Respondeo  dicendum,  quod,  sicut  dictum  est  (art.  7.  huj.  q),  bonitas  vo¬ 
luntatis  dependet  ex  intentione  finis:  finis  autem  ultimus  voluntatis  humanae 
est  summum  bonum,  quod  est  Deus,  ut  supra  dictum  est  (q.  1.  art.  8)  :  re- 

quiritur  ergo  ad  bonitatem  humanae  voluntatis,  quod  ordinetur  ad  summum 
bonum.  Hoc  autem  bonum  primo  quidem  et  per  se  comparatur  ad  volun¬ 
tatem  divinam,  ut  objectum  proprium  ejus:  illud  autem,  quod  est  primum 
in  quolibet  genere,  est  mensura,  et  ratio  omnium,  quae  sunt  illius  generis : 
unumquodque  autem  rectum,  et  bonum  est,  inquantum  attingit  ad  propriam 
mensuram ;  ergo  ad  hoc  quod  voluntas  hominis  sit  bona,  requiritur,  quod 
conformetur  voluntati  divinae. 

Ad  primum  ergo  dicendum,  quod  voluntas  hominis  non  potest  conformari 
voluntati  divinae  per  aequiparantiam,  sed  per  imitationem :  et  similiter  con¬ 
formatur  scientia  hominis  scientiae  divinae,  inquantum  cognoscit  verum;  et 
actio  hominis  actioni  divinae,  inquantum  est  agenti  conveniens;  et  hoc  per 
imitationem,  non  autem  per  aequiparantiam. 

Unde  patet  solutio  ad  secundum,  et  ad  tertium  argumentum. 

ARTICULUS  X.  124 

UTRUM  NECESSARIUM  SIT  VOLUNTATEM  HUMANAM 
CONFORMARI  VOLUNTATI  DIVINAE  IN  VOLITO, 

AD  HOC  QUOD  SIT  BONA. 

(Infr.  q.  39.  art.  2.  ad  3.  et  2-2.  q.  104.  ari.  4.  eid  3.  et  1.  Dist.  48.  art.  3.  et  4. 
et  Veri.  q.  23.  art.  7.  et  8.  et  opusc.  9.  q.  87.). 

Ad  decimum  sic  proceditur.  Videtur,  quod  voluntas  hominis  non  debeat 
semper  conformari  divinae  voluntati  in  volito :  non  enim  possumus  velle, 
quod  ignoramus,  bonum  enim  apprehensum  est  objectum  voluntatis:  sed 
quid  Deus  velit  ignoramus  in  plurimis;  ergo  non  potest  humana  voluntas 
divinae  voluntati  conformari  in  volito. 

2.  Praeterea.  Deus  vult  damnare  aliquem,  quem  praescit  in  mortali 
peccato  moriturum;  si  ergo  homo  teneretur  conformare  voluntatem  suam 
divinae  voluntati  in  volito,  sequeretur,  quod  homo  teneretur  [al.  sequitur  quod 
teneatur ]  velle  suam  damnationem,  quod  est  inconveniens. 

3.  Praeterea.  Nullus  tenetur  velle  aliquid,  quod  est  contra  pietatem: 
sed  si  homo  vellet  illud  quod  Deus  vult,  hoc  esset  quandoque  contra  pietatem: 
puta  cum  Deus  vult  mori  patrem  alicujus,  si  filius  hoc  idem  vellet,  contra 
pietatem  esset;  ergo  non  tenetur  homo  conformare  voluntatem  suam  volun¬ 
tati  divinae  in  volito. 

Sed  contra  est,  quia  super  illud  Ps.  32.:  Rectos  decet  collaudatio ,  dicit 
Gloss.  (ord.  ex  Aug.):  Rectum  cor  habet,  qui  vult  quod  Deus  vult:  sed  quilibet 
tenetur  habere  rectum  cor;  ergo  quilibet  tenetur  velle  quod  Deus  vult. 

2.  Praeterea.  (Hoc  argumentum  deest  in  edit.  Nicolai).  Forma  voluntatis 
est  ex  objecto,  sicut  et  cujuslibet  actus:  si  ergo  tenetur  homo  conformare 
voluntatem  suam  voluntati  divinae,  requiritur  [al.  sequitur ],  quod  teneatur  con¬ 
formare  in  volito. 

3.  Praeterea.  Repugnantia  voluntatum  consistit  in  hoc,  quod  homines 
diversa  volunt:  sed  quicumque  habet  voluntatem  repugnantem  divinae  vo¬ 
luntati,  habet  malam  voluntatem ;  ergo  quicumque  non  conformat  volun¬ 
tatem  suam  voluntati  divinae  in  volito,  habet  malam  voluntatem. 

Respondeo  dicendum,  quod,  sicut  ex  praedictis  patet  (art.  3.  huj.  q),  vo¬ 
luntas  fertur  in  suum  objectum,  secundum  quod  a  ratione  proponitur,  con- 

tingit  autem  aliquid  a  ratione  considerari  diversimode,  ita  quod  sub  una 
ratione  est  bonum,  et  secundum  aliam  rationem  non  bonum,  et  ideo  si  vo¬ 
luntas  alicujus  velit  illud  esse,  secundum  quod  habet  rationem  boni,  est  bona ; 
■et  voluntas  alterius,  si  velit  illud  idem  non  esse,  secundum  quod  habet  ra¬ 
tionem  mali,  erit  voluntas  etiam  bona:  sicut  judex  habet  bonam  voluntatem, 
dum  vult  occisionem  latronis,  quia  justa  est:  voluntas  autem  alterius,  puta 
uxoris,  vel  filii,  qui  vult  non  occidi  ipsum,  inquantum  est  secundum  naturam 
mala  occisio,  est  etiam  bona.  Cum  autem  voluntas  sequatur  apprehensio¬ 
nem  rationis,  vel  intellectus,  secundum  quod  ratio  boni  apprehensi  fuerit 
communior,  secundum  hoc  et  voluntas  fertur  in  bonum  communius:  sicut 
patet  in  exemplo  proposito.  Nam  judex  habet  curam  boni  communis,  quod 
■est  justitia  ;  et  ideo  vult  occisionem  latronis,  quae  habet  rationem  boni  se¬ 
cundum  relationem  ad  statum  communem:  uxor  autem  latronis  considerare 
habet  bonum  privatum  familiae ;  et  secundum  hoc  vult  maritum  latronem  non 
■occidi.  Bonum  autem  totius  universi  est  id,  quod  est  apprehensum  a  Deo, 
-qui  est  universi  factor,  et  gubernator;  unde  quidquid  vult,  vult  sub  ratione 
boni  communis,  quod  est  sua  bonitas,  quae  est  bonum  totius  universi. 

Apprehensio  autem  creaturae  secundum  suam  naturam  est  alicujus  boni 
particularis  proportionati  suae  naturae:  contingit  autem  aliquid  esse  bonum 
■secundum  rationem  particularem,  quod  non  est  bonum  secundum  rationem 
universalem  :  aut  e  converso,  ut  dictum  est  (hic  supra);  et  ideo  contingit,  quod 
aliqua  voluntas  est  bona  volens  aliquid  secundum  rationem  particularem 
•consideratum,  quod  tamen  Deus  non  vult  secundum  rationem  universalem ; 
aut  e  converso,  et  inde  est  etiam,  quod  possunt  diversae  voluntates  diver¬ 
sorum  hominum  circa  opposita  esse  bonae,  prout  sub  diversis  rationibus  par¬ 
ticularibus  volunt  hoc  esse,  vel  non  esse.  Non  est  autem  recta  voluntas  ali¬ 
cujus  hominis  volentis  aliquod  bonum  particulare,  nisi  referat  illud  in  bonum 
commune,  sicut  in  finem;  cum  etiam  naturalis  appetitus  cujuslibet  partis 
ordinetur  in  bonum  commune  totius:  ex  fine  autem  sumitur  quasi  formalis 
ratio  volendi  illud,  quod  ad  finem  ordinatur :  unde  ad  hoc  quod  aliquis  recta 
■voluntate  velit  aliquod  particulare  bonum  oportet,  quod  illud  particulare  bo¬ 
num  sit  volitum  materialiter;  bonum  autem  commune  divinum  sit  volitum 
formaliter.  Voluntas  igitur  humana  tenetur  conformari  divinae  voluntati  in 
volito  formaliter:  tenetur  enim  velle  bonum  divinum,  et  commune,  sed  non 
materialiter ,  ratione  jam  dicta  (hic  sup.).  Sed  tamen  quantum  ad  utrumque 
aliquo  modo  voluntas  humana  conformatur  voluntati  divinae;  quia  secun¬ 
dum  quod  conformatur  voluntati  divinae  in  communi  ratione  voliti,  confor¬ 
matur  ei  in  fine  ultimo  :  secundum  autem  quod  non  conformatur  ei  in  volito 
materialiter,  conformatur  ei  secundum  rationem  causae  efficientis :  quia  hanc 
propriam  inclinationem  consequentem  naturam,  vel  apprehensionem  parti¬ 
cularem  hujus  rei  habet  res  a  Deo,  sicut  a  causa  effectiva;  unde  consuevit 
dici,  quod  conformatur  quantum  ad  hoc  voluntas  hominis  voluntati  divinae : 
quia  vult  hoc,  quod  Deus  vult  eum  velle.  Est  et  alius  modus  conformitatis 
secundum  rationem  causae  formalis,  ut  scilicet,  homo  velit  aliquid  ex  chari- 
tate,  sicut  Deus  vult:  et  ista  etiam  conformitas  reducitur  ad  conformitatem 
formalem,  quae  attenditur  ex  ordine  ad  ultimum  finem,  quod  est  proprium 
objectum  charitatis. 

Ad  primum  ergo  dicendum,  quod  volitum  divinum,  secundum  rationem 
•communem,  quale  sit,  scire  possumus:  scimus  enim,  quod  Deus  quidquid 
•-vult,  vult  sub  ratione  boni:  et  ideo  quicumque  vult  aliquid  sub  quacumque 

ratione  boni,  habet  voluntatem  conformem  voluntati  divinae  quantum  ad  ra¬ 
tionem  voliti:  sed  in  particulari  nescimus,  quid  Deus  velit:  et  quantum  ad 
hoc  non  tenemur  conformare  voluntatem  nostram  divinae  voluntati.  In  statu 
tamen  gloriae  omnes  videbunt  in  singulis,  quae  volent,  ordinem  eorum  ad 
id,  quod  Deus  circa  hoc  vult  :  et  ideo  non  solum  formaliter,  sed  materialiter 
in  omnibus  suam  voluntatem  Deo  conformabunt. 

Ad  secundum  dicendum,  quod  Deus  non  vult  damnationem  alicujus  sub 
ratione  damnationis,  nec  mortem  alicujus,  inquantum  est  mors :  quia  ipse- 
vult  omnes  homines  salvos  fieri:  sed  vult  ista  sub  ratione  justitiae:  unde  suf¬ 
ficit  circa  talia,  quod  homo  velit  justitiam  Dei,  et  ordinem  naturae  servarL 

Unde  patet  solutio  ad  tertium. 

Ad  primum  vero,  quod  in  contrarium  objiciebatur,  dicendum,  quod  magis- 
vult  quod  Deus  vult,  qui  conformat  voluntatem  suam  voluntati  divinae  quan¬ 
tum  ad  rationem  voliti,  quam  qui  conformat  quantum  ad  ipsam  rem  volitam  t 
quia  voluntas  principalius  fertur  in  finem,  quam  in  id  quod  est  ad  finem. 

Ad  secundum  dicendum,  quod  species,  et  forma  actus  magis  attenditur 
secundum  rationem  objecti,  quam  secundum  id,  quod  est  materiale  in  objecto. 

Ad  tertium  dicendum,  quod  non  est  repugnantia  voluntatum,  quando 
aliqui  diversa  volunt  non  secundum  eamdem  rationem :  sed  si  sub  una  ra¬ 
tione  esset  aliquid  ab  uno  volitum,  quod  alius  nollet,  hoc  induceret  repu¬ 
gnantiam  voluntatum,  quod  tamen  non  est  in  proposito. 


QUAESTIO  XX. 

DE  BONITATE,  ET  MALITIA  EXTERIORUM  ACTUUM  HUMANORUM* 
IN  SEX  ARTICULOS  DIVISA. 


Deinde  considerandum  est  de  bonitate,  et  malitia  quantum  ad  exteriores- 
actus. 

Et  circa  hoc  quaeruntur  sex. 

Primo.  Utrum  bonitas,  et  malitia  per  prius  sit  in  actu  voluntatis,  vel  in 
actu  exteriori. 

Secundo.  Utrum  tota  bonitas,  vel  malitia  actus  exterioris  dependeat  ex 
bonitate  voluntatis. 

Tertio.  Utrum  sit  eadem  bonitas,  et  malitia  interioris,  et  exterioris  actus- 

Quarto.  Utrum  actus  exterior  aliquid  addat  de  bonitate,  vel  malitia  su¬ 
pra  actum  interiorem. 

Quinto.  Utrum  eventus  sequens  aliquid  addat  de  bonitate,  vel  malitia  ad 
actum  exteriorem. 

Sexto.  Utrum  idem  actus  exterior  possit  esse  bonus,  et  malus. 

ARTICULUS  I.  I2S. 

UTRUM  BONITAS,  VEL  MALITIA  PER  PRIUS  SIT  ID  ACTU  VOLUNTATIS, 
VEL  IN  ACTU  EXTERIORI. 

Ad  primum  sic  proceditur.  Videtur,  quod  bonum,  et  malum  per  prius  con¬ 
sistat  in  actu  exteriori,  quam  in  actu  voluntatis:  voluntas  enim  habet  boni¬ 
tatem  ex  objecto,  ut  supra  dictum  est  (q.  19.  art.  1.  et  2.):  sed  actus  exterior 
est  objectum  interioris  actus  voluntatis :  dicimur  enim  velle  furtum,  vel  velle 
dare  eleemosynam;  ergo  bonum,  et  malum  per  prius  est  in  actu  exteriori,  quam 
in  actu  voluntatis. 

2.  Praeterea.  Bonum  per  prius  convenit  fini;  quia  ea  quae  sunt  ad  finem, 
habent  rationem  boni  ex  ordine  ad  finem:  actus  autem  voluntatis  non  potest 
esse  finis,  ut  supra  dictum  est  (q.  1.  art.  1.  ad  2.) :  actus  autem  alterius  po¬ 
tentiae  potest  esse  finis;  ergo  per  prius  consistit  bonum  in  actu  potentiae 
alterius,  quam  in  actu  voluntatis. 

3.  Praeterea.  Actus  voluntatis  formaliter  se  habet  ad  actum  exteriorem, 
ut  supra  dictum  est  (q.  iS.  art.  6.):  sed  id,  quod  est  formale,  est  posterius: 
nam  forma  advenit  materiae;  ergo  per  prius  est  bonum,  et  malum  in  actu, 
exteriori,  quam  in  actu  voluntatis. 

Sed  contra  est,  quod  August.  dicit  in  lib.  1.  Retract.  (cap.  9.  parum  cc 
med.),  quod  voluntas  est,  qua  peccatur,  et  rer  ae  vivitur;  ergo  bonum,  et 
malum  morale  per  prius  consistit  in  voluntate. 

Respondeo  dicendum,  quod  aliqui  actus  exteriores  possunt  dici  boni,  vel 
mali  dupliciter.  Uno  modo  secundum  genus  suum,  et  secundum  circumstan¬ 
tias  in  ipsis  consideratas:  sicut  dare  eleemosynam,  servatis  debitis  circum¬ 
stantiis,  dicitur  esse  bonum:  alio  modo  dicitur  aliquid  esse  bonum,  vel  ma¬ 
lum  ex  ordine  ad  finem:  sicut  dare  eleemosynam  propter  inanem  gloriam 
dicitur  esse  malum.  Cum  autem  finis  sit  proprium  objectum  voluntatis,  mani¬ 
festum  est,  quod  ista  ratio  boni,  vel  mali,  quam  habet  actus  exterior  ex  or¬ 
dine  ad  finem,  per  prius  invenitur  in  actu  voluntatis,  et  ex  eo  derivatur  ad 
actum  exteriorem.  Bonitas  autem,  vel  malitia,  quam  habet  actus  exterior 
secundum  se  propter  debitam  materiam,  et  debitas  circumstantias,  non  de¬ 
rivatur  a  voluntate,  sed  magis  a  ratione :  unde  si  consideretur  bonitas  exte¬ 
rioris  actus  secundum  quod  est  in  ordinatione,  et  apprehensione  rationis,, 
prior  est,  quam  bonitas  actus  voluntatis:  sed  si  consideretur,  secundum 
quod  est  in  executione  operis,  sequitur  bonitatem  voluntatis,  quae  est  prin¬ 
cipium  ejus. 

Ad  primum  ergo  dicendum,  quod  actus  exterior  est  objectum  voluntatis, 
inquantum  proponitur  voluntati  a  ratione  ut  quoddam  bonum  apprehensum, 
et  ordinatum  per  rationem;  et  sic  est  prius  bonum,  quam  actus  voluntatis: 
inquantum  vero  consistit  in  executione  operis,  est  effectus  voluntatis,  et  se¬ 
quitur  voluntatem. 

Ad  secundum  dicendum,  quod  finis  est  prior  in  intentione,  sed  est  po¬ 
sterior  in  executione. 

Ad  tertium  dicendum,  quod  forma,  secundum  quod  est  recepta  in  ma¬ 
teria,  est  posterior  via  generationis,  quam  materia,  licet  sit  prior  natura:  sed 
secundum  quod  est  in  causa  agente,  est  omnibus  modis  prior:  voluntas 
autem  comparatur  ad  actum  exteriorem,  sicut  causa  efficiens:  unde  bonitas 
actus  voluntatis  est  forma  exterioris  actus,  sicut  in  causa  agente  existens. 

ARTICULUS  II.  126 

UTRUM  TOTA  BONITAS,  ET  MALITIA  EXTERIORIS  ACTUS 
DEPENDEAT  EX  BONITATE,  ET  MALITIA. VOLUNTATIS. 

Ad  secundum  sic  proceditur.  Videtur,  quod  tota  bonitas,  et  malitia  actus 
■exterioris  dependeat  ex  voluntate.  Dicitur  enim  Matt.  7. :  Non  potest  arbor 
bona  malos  fructus  facere,  nec  arbor  mala  facere  fructus  bonos :  per  arborem 
autem  inteUigitur  voluntas,  et  per  fructum  opus,  secundum  Glos.  (ord.  Aug. 
lib.  1.  conlr.  fulian.  cap.  8.  ante  med.);  ergo  non  potest  esse,  quod  voluntas 
interior  sit  bona,  et  actus  exterior  sit  malus:  aut  e  converso. 

2.  Praeterea.  August.  dicit  in  lib.  1.  Retract.  (cap.  9.),  quod  nonnisi  vo¬ 
luntate  peccatur;  si  ergo  non  sit  peccatum  in  voluntate,  non  erit  peccatum 
in  exteriori  actu:  et  ideo  tota  bonitas,  vel  malitia  exterioris  actus  ex  volun¬ 
tate  dependet. 

3.  Praeterea.  Bonum,  et  malum,  de  quo  nunc  loquimur,  sunt  differen¬ 
tiae  moralis  actus :  differentiae  autem  per  se  dividunt  genus,  secundum  Phi¬ 
losophum  in  7.  Metaph.  (tex.  43.);  cum  igitur  actus  sit  moralis  ex  eo  quod 
est  voluntarius,  videtur,  quod  bonum,  et  malum  accipitur  in  actu  solum  ex 
parte  voluntatis 

Sed  contra  est,  quod  August.  dicit  in  lib.  Contra  Mendacium  (cap.  7. 
parum  ante  med.)  quod  quaedam  sunt,  quae  nullo  quasi  bono  fine,  aut  bona 
■voluntate  possunt  bene  fieri. 

Respondeo  dicendum,  quod,  sicut  jam  dictum  est  (art.  praec.),  in  exte 
riori  actu  potest  considerari  duplex  bonitas,  vel  malitia :  una  secundum  debi 
tam  materiam,  et  circumstantias :  alia  secundum  ordinem  ad  finem.  Et  illa 
quidem,  quae  est  secundum  ordinem  ad  finem,  tota  dependet  ex  voluntate: 
illa  autem,  quae  est  ex  debita  materia,  vel  circumstantiis,  dependet  ex  ra¬ 
tione:  et  ex  hac  dependet  bonitas  voluntatis,  secundum  quod  in  ipsam  fertur. 
Est  autem  considerandum,  quod,  sicut  supra  dictum  est  (q.  praec.  art.  6.  ad  1.), 
ad  hoc  quod  aliquid  sit  malum,  sufficit  unus  singularis  defectus:  ad  hoc  au¬ 
tem  quod  sit  simpliciter  bonum,  non  sufficit  unum  singulare  bonum,  sed 
requiritur  integritas  bonitatis:  si  igitur  voluntas  sit  bona  et  ex  objecto  pro¬ 
prio,  et  ex  fine,  consequens  est,  actum  exteriorem  esse  bonum:  sed  non 
sufficit  ad  hoc  quod  actus  exterior  sit  bonus,  bonitas  [al.  bonitate ]  voluntatis, 
-quae  est  ex  intentione  finis ;  sed  si  voluntas  sit  mala  sive  ex  intentione  finis, 
sive  ex  actu  volito,  consequens  est,  actum  exteriorem  esse  malum. 

Ad  primum  ergo  dicendum,  quod  voluntas  bona,  prout  significatur  per 
.arborem  bonam,  est  accipienda,  secundum  quod  habet  bonitatem  ex  actu  vo¬ 
lito,  et  ex  fine  intento. 

Ad  secundum  dicendum,  quod  non  solum  aliquis  voluntate  peccat,  quando 
vult  malum  finem,  sed  etiam  quando  vult  malum  actum. 

Ad  tertium  dicendum,  quod  voluntarium  dicitur  non  solum  actus  interior 
voluntatis,  sed  etiam  actus  exteriores,  prout  a  voluntate  procedunt,  et  ratione; 
et  ideo  circa  utrosque  actus  potest  esse  differentia  boni,  et  mali. 

ARTICULUS  III.  127 

UTRUM  BONITAS,  ET  MALITIA  SIT  EADEM  EXTERIORIS, 

ET  INTERIORIS  ACTUS. 

(lnfr.  art.  4.  ad  2.). 

Ad  tertium  sic  proceditur.  Videtur,  quod  non  eadem  sit  bonitas,  vel 
ma.itia  actus  interioris  voluntatis,  et  exterioris  actus :  actus  enim  interioris 
principium  est  vis  animae  interior  apprehensiva,  vel  appetitiva:  actus  autem 
exterioris  principium  est  potentia  exequens  motum:  ubi  autem  sunt  diversa 
principia  actionis,  ibi  sunt  diversi  actus:  actus  autem  est  subjectum  boni¬ 
tatis,  vel  malitiae:  non  potest  autem  esse  idem  accidens  in  diversis  subje¬ 
ctis;  ergo  non  potest  esse  eadem  bonitas  interioris,  et  exterioris  actus. 

2  Praeterea.  Virtus  est,  quae  bonum  facit  habentem,  et  opus  ejus  bonum 
reddit,  ut  dicitur  in  2.  Ethic.  (cap.  6.  in  prine.) :  sed  alia  est  virtus  intelle¬ 
ctualis  in  potentia  imperante,  et  alia  virtus  moralis  in  potentia  imperata,  ut 
patet  in  prine.  2.  Ethic.  (cap.  1.) ;  ergo  alia  est  bonitas  actus  interioris,  quae 
est  potentiae  imperantis :  et  alia  est  bonitas  actus  exterioris,  quae  est  potentiae 
imperatae. 

3.  Praeterea.  Causa,  et  effectus  idem  esse  non  possunt:  nihil  enim  est 
causa  sui  ipsius:  sed  bonitas  actus  interioris  est  causa  bonitatis  actus  exte¬ 
rioris,  aut  e  converso,  ut  dictum  est  (art.  1.  et  2.  huj.  q.) ;  ergo  non  potest 
esse  eadem  bonitas  utriusque. 

Sed  contra  est,  quod  supra  ostensum  est  (q.  18.  art.  6.),  quod  actus 
voluntatis  se  habet  ut  formale  ad  actum  exteriorem:  ex  formali  autem,  et 
materiali  fit  unum;  ergo  est  una  bonitas  actus  interioris,  et  exterioris. 

Respondeo  dicendum,  quod,  sicut  supra  dictum  est  (q.  ly.  art.  4.  et  q.  18. 
art.  6.  ad  3.),  actus  interior  voluntatis,  et  actus  exterior,  prout  considerantur 
in  genere  moris,  sunt  unus  actus:  contingit  autem  quandoque,  actum,  qui 
est  unus  subjecto,  habere  plures  rationes  bonitatis,  vel  malitiae,  et  quandoque 
unam  tantum ;  sic  ergo  dicendum,  quod  quandoque  est  eadem  bonitas,  vel 
malitia  interioris  actus,  et  exterioris,  quandoque  alia,  et  alia.  Sicut  enim  di¬ 
ctum  est  (q.  18.  art.  6.),  praedictae  duae  bonitates,  vel  malitiae,  scilicet  inte¬ 
rioris,  et  exterioris  actus,  ad  invicem  ordinantur:  contingit  autem  in  his,  quae 
ad  aliud  ordinantur,  quod  aliquid  est  bonum  ex  hoc  solum  quod  ad  aliud 
•ordinatur:  sicut  potio  amara  ex  hoc  solo  est  bona,  quod  est  sanativa;  unde 
non  est  alia  bonitas  sanitatis,  et  potionis,  sed  una  et  eadem;  quandoque  vero 
illud,  quod  ad  aliud  ordinatur,  habet  in  se  aliquam  rationem  boni,  etiam 
praeter  ordinem  ad  aliud  bonum:  sicut  medicina  saporosa  habet  rationem 
boni  delectabilis,  praeter  hoc  quod  est  sanativa. 

Sic  ergo  dicendum,  quod  quando  actus  exterior  est  bonus,  vel  malus 
solum  ex  ordine  ad  finem,  tunc  est  omnino  eadem  bonitas,  et  malitia  actus 
voluntatis,  quae  per  se  respicit  finem,  et  actus  exterioris,  qui  respicit  finem 
mediante  actu  voluntatis:  cum  autem  actus  exterior  habet  bonitatem,  vel 
'malitiam  secundum  se,  scilicet  secundum  materiam,  vel  circumstantiam,  tunc 
Tonitas  exterioris  actus  est  una,  et  bonitas  voluntatis,  quae  est  ex  fine,  est 
alia :  ita  tamen,  quod  bonitas  finis  ex  voluntate  redundat  in  actum  exte¬ 
riorem;  et  bonitas  materiae,  et  circumstantiarum  redundat  in  actum  volun¬ 
tatis,  sicut  jam  dictum  est  (art.  1.  huj.  q.). 

Ad  primum  ergo  dicendum,  quod  ratio  illa  probat,  quod  actus  interior,, 
et  exterior  sunt  diversi  secundum  genus  naturae :  sed  tamen  ex  eis  sic  diversis 
constituitur  unum  in  genere  moris,  ut  supra  dictum  est  (q.  17.  art.  4.). 

Ad  secundum  dicendum,  quod,  sicut  dicitur  in  6.  Ethic.  (cap.  12.  parum 
a  prine.),  virtutes  morales  ordinantur  ad  ipsos  actus  virtutum,  qui  sunt  quasi 
fines:  prudentia  autem,  quae  est  in  ratione,  ad  ea  quae  sunt  ad  finem;  et 
propter  hoc  requiruntur  diversae  virtutes ;  sed  ratio  recta  de  ipso  fine  virtutum 
non  habet  aliam  bonitatem,  quam  bonitatem  virtutis,  secundum  quod  bonitas 
rationis  participatur  in  qualibet  virtute. 

Ad  tertium  dicendum,  quod  quando  aliquid  ex  uno  derivatur  in  alterum, 
sicut  ex  causa  agente  univoca,  tunc  aliud  est,  quod  est  in  utroque:  sicut  cum 
calidum  calefacit,  alius  numero  est  calor  calefacientis,  et  calor  calefacti,  licet 
idem ’sit  in  specie:  sed  quando  aliquid  derivatur  ab  uno  in  alterum  secundum 
analogiam,  vel  proportionem,  tunc  est  tantum  unum  numero;  sicut  a  sano, 
quod  est  in  corpore  animalis,  derivatur  sanum  ad  medicinam,  et  urinam:  nec 
alia  sanitas  est  medicinae,  et  urinae,  quam  sanitas  animalis,  quam  medicina, 
facit,  et  urina  significat;  et  hoc  modo  a  bonitate  voluntatis  derivatur  bonitas 
actus  exterioris,  et  e  converso ;  scilicet  secundum  ordinem  unius  ad  alterum. 

ARTICULUS  IV.  128 

UTRUM  ACTUS  EXTERIOR  ALIQUID  ADDAT  DE  BONITATE,  VEL  MALITIA 
SUPRA  ACTUM  INTERIOREM. 

(Infr.  q.  2 4.  art.  3.  corp.  et  2-2.  q.  76.  art.  4.  ad  2.  et  2.  Dist.  4.  art.  3. 
et  Mal.  q.  2.  art.  2.  ad  8.). 

Ad  quartum  sic  proceditur.  Videtur,  quod  exterior  actus  non  addat  in 
bonitate,  vel  malitia  supra  actum  interiorem  :  dicit  enim  Chrysostomus  super 
Matth.  (hotn.  19.  parum  a  prine.) :  Voluntas  est,  quae  aut  remuneratur  pro  Pono, 
aut  condemnatur  pro  malo :  opera  autem  testimonia  sunt  voluntatis ;  non  ergo 
quaerit  Deus  opera  propter  se,  ut  sciat  quomodo  judicet;  sed  propter  alios,  ut 
omnes  intelligant,  quia  justus  est  Deus  :  sed  malum,  vel  bonum  magis  est  aesti¬ 
mandum  secundum  judicium  Dei,  quam  secundum  judicium  hominum  ;  ergo 
actus  exterior  nihil  addit  ad  bonitatem,  vel  malitiam  super  actum  interiorem. 

2.  Praeterea.  Una  et  eadem  est  bonitas  interioris,  et  exterioris  actus,  ut 
dictum  est  (art.  praec.) :  sed  augmentum  fit  per  additionem  unius  ad  alterum; 
ergo  actus  exterior  non  addit  in  bonitate,  vel  malitia  super  actum  interiorem. 

3.  Praeterea.  Tota  bonitas  creaturae  nihil  addit  supra  bonitatem  divi¬ 
nam;  quia  tota  derivatur  a  bonitate  divina:  sed  bonitas  actus  exterioris  quan¬ 
doque  tota  derivatur  ex  bonitate  actus  interioris,  quandoque  autem  e  con¬ 
verso,  ut  dictum  est  (art.  praec.) ;  non  ergo  unum  eorum  addit  in  bonitate, 
vel  malitia  super  alterum. 

Sed  contra.  Omne  agens  intendit  consequi  bonum,  et  vitare  malum;  si 
ergo  per  actum  exteriorem  nihil  additur  de  bonitate,  vel  malitia,  frustra  qui 
habet  bonam  voluntatem,  vel  malam,  facit  opus  bonum,  aut  desistit  a  malo 
opere,  quod  est  inconveniens. 

Respondeo  dicendum,  quod  si  loquamur  de  bonitate  exterioris  actus, 
quam  habet  ex  bonitate  finis,  tunc  actus  exterior  nihil  addit  ad  bonitatem, 
nisi  contingat  ipsam  voluntatem  secundum  se  fieri  meliorem  in  bonis,  vel 

pejorem  in  malis,  quod  quidem  videtur  posse  contingere  tripliciter.  Uno  modo 
secundum  numerum:  puta  cum  aliquis  vult  aliquid  facere  bono  fine,  vel  malo, 
et  tunc  quidem  non  facit,  postmodum  autem  vult,  et  facit,  duplicatur  actus 
voluntatis;  et  sic  fit  duplex  bonum,  vel  duplex  malum:  alio  modo  quantum 
ad  extensionem :  puta  cum  aliquis  vult  facere  aliquid  bono  fine,  vel  malo,  et 
propter  aliquod  impedimentum  desistit;  alius  autem  continuat  motum  volun¬ 
tatis,  quousque  opus  perficiat;  manifestum  est,  quod  hujusmodi  voluntas  est 
diuturnior  in  bono,  vel  malo:  et  secundum  hoc  est  pejor,  vel  melior:  tertio 
secundum  intensionem:  sunt  enim  quidam  actus  exteriores,  qui  inquantum 
sunt  delectabiles,  vel  poenosi,  nati  sunt  intendere  voluntatem,  vel  remittere: 
constat  autem,  quod  quanto  voluntas  intensius  tendit  in  bonum,  vel  malum, 
tanto  est  melior,  vel  pejor.  Si  autem  loquamur  de  bonitate  actus  exterioris, 
quam  habet  secundum  materiam,  et  debitas  circumstantias,  sic  comparatur, 
ad  voluntatem  ut  terminus,  et  finis:  et  hoc  modo  addit  ad  bonitatem,  vel 
malitiam  voluntatis :  quia  omnis  inclinatio,  vel  motus  perficitur  in  hoc,  quod 
-consequitur  finem,  vel  attingit  terminum.  Unde  non  est  perfecta  voluntas, 
nisi  sit  talis,  quae  opportunitate  data  operetur:  si  vero  possibilitas  desit,  vo¬ 
luntate  existente  perfecta,  ut  operaretur,  si  posset,  defectus  perfectionis,  quae 
est  ex  actu  exteriori,  est  simpliciter  involuntarius :  involuntarium  autem  sicut 
non  meretur  poenam,  vel  praemium  in  operando  bonum,  aut  malum :  ita 
non  tollit  aliquid  de  praemio,  vel  de  poena,  si  homo  involuntarie  simpliciter 
deficiat  ad  faciendum  bonum,  vel  malum. 

Ad  primum  ergo  dicendum,  quod  Chrysost.  loquitur,  quando  voluntas 
hominis  est  consummata,  et  non  cessatur  ab  actu,  nisi  propter  impotentiam 
faciendi. 

Ad  secundum  dicendum,  quod  ratio  illa  procedit  de  bonitate  actus  exte¬ 
rioris,  quam  habet  a  bonitate  finis:  sed  bonitas  actus  exterioris,  quam  habet 
a  materia,  et  circumstantiis,  est  alia  a  bonitate  voluntatis,  quae  est  ex  fine ; 
non  autem  alia  a  bonitate  voluntatis,  quam  habet  ex  ipso  actu  volito;  sed 
comparatur  ad  ipsam,  ut  ratio,  et  causa  ejus,  sicut  supra  dictum  est  (art.  1. 
Imj.  q.). 

Et  per  hoc  etiam  patet  solutio  ad  tertium. 

ARTICULUS  V.  129 

UTRUM  EVENTUS  SEQUENS  ALIQUID  ADDAT  DE  BONITATE, 

VEL  MALITIA  AD  EXTERIOREM  ACTUM. 

(Infr.  q.  yj.  art.  8.  et  Mal.  q.  1.  art.  y  ad  iy  et  q.  5.  art.  10.  ad  y). 

Ad  quintum  sic  proceditur.  Videtur,  quod  eventus  sequens  addat  ad  bo¬ 
nitatem,  vel  malitiam  actus:  effectus  enim  virtute  praeexistit  in  causa:  sed 
eventus  consequuntur  actus,  sicut  effectus  causas;  ergo  virtute  praeexistunt 
in  actibus:  sed  unumquodque  secundum  suam  virtutem  judicatur  bonum,  vel 
malum:  nam  virtus  est,  quae  bonum  facit  habentem,  ut  dicitur  in  2.  Ethic.  (cap.  6. 
in  prine.);  ergo  eventus  addunt  aliquid  ad  bonitatem,  vel  malitiam  actus. 

2.  Praeterea.  Bona,  quae  faciunt  auditores,  sunt  effectus  quidam  conse¬ 
quentes  ex  praedicatione  Doctoris:  sed  hujusmodi  bona  redundant  ad  me¬ 
ritum  Praedicatoris,  ut  patet  per  id  quod  dicitur  Philipp.  4.:  Fratres  mei  cha - 

rissimi,  et  desideratissimi ,  gaudium  meum,  et  corona  mea;  ergo  eventus  sequens- 
addit  aliquid  ad  bonitatem,  vel  malitiam  actus. 

3.  Praeterea.  Poena  non  additur,  nisi  crescente  culpa:  unde  dicitur 
Deuter.  25. :  Pro  mensura peccatierit  et  plagarum  modus :  sed  ex  eventu  sequente 
additur  ad  poenam:  dicitur  enim  Exod.  21.,  quod,  si  bos  fuerit  cornupeta  ab 
heri,  et  nudius  tertius,  et  contestati  sunt  dominum  ejus,  nec  recluserit  eum,  occide- 
ritque  virum,  aut  mulierem,  et  bos  lapidibus  obruetur,  et  dominum  illius  occident: 
non  autem  occideretur  si  bos  non  occidisset  hominem,  etiam  non  reclusus;, 
ergo  eventus  sequens  addit  ad  bonitatem,  vel  malitiam  actus. 

4.  Praeterea.  Si  aliquis  ingerat  causam  mortis,  percutiendo,  vel  senten- 
tiam  dando,  et  mors  non  sequatur,  non  contrahitur  irregularitas :  contrahe¬ 
retur  autem,  si  mors  sequeretur;  ergo  eventus  sequens  addit  ad  bonitatem, 
vel  malitiam  actus. 

Sed  contra.  Eventus  sequens  non  facit  actum  malum,  qui  erat  bonus,  nec 
bonum,  qui  erat  malus:  puta  si  aliquis  det  eleemosynam  pauperi,  qua  ille 
abutatur  ad  peccatum,  nihil  deperit  ei,  qui  eleemosynam  facit:  et  similiter  si 
aliquis  patienter  ferat  injuriam  sibi  factam,  non  propter  hoc  excusatur  ille,, 
qui  fecit;  ergo  eventus  sequens  non  addit  ad  bonitatem,  vel  malitiam  actus. 

Respondeo  dicendum,  quod  eventus  sequens  aut  est  praecogitatus,  aut 
non:  si  est  praecogitatus,  manifestum  est,  quod  addit  ad  bonitatem,  vel  ma¬ 
litiam  actus:  cum  enim  aliquis  cogitat,  quod  ex  opere  suo  multa  mala  pos¬ 
sunt  sequi,  nec  propter  hoc  dimittit,  ex  hoc  apparet  voluntas  ejus  esse  magis 
inordinata.  Si  autem  eventus  sequens  non  sit  praecogitatus,  tunc  distinguen¬ 
dum  est,  quia  si  per  se  sequitur  ex  tali  actu,  et  ut  in  pluribus,  secundum  hoc 
eventus  sequens  addit  ad  bonitatem,  vel  malitiam  actus:  manifestum  est  enim, 
meliorem  actum  esse  ex  suo  genere,  ex  quo  possunt  plura  bona  sequi:  et 
pejorem,  ex  quo  nata  sunt  plura  mala  sequi.  Si  vero  per  accidens,  et  ut  in 
paucioribus,  tunc  eventus  sequens  non  addit  ad  bonitatem,  vel  ad  malitiam 
actus;  non  enim  datur  judicium  de  re  aliqua  secundum  illud  quod  est  per  ac¬ 
cidens,  sed  solum  secundum  illud  quod  est  per  se. 

Ad  primum  ergo  dicendum,  quod  virtus  causae  existimatur  secundum  ef¬ 
fectus  per  se,  non  autem  secundum  effectus  per  accidens. 

Ad  secundum  dicendum,  quod  bona,  quae  auditores  faciunt,  consequuntur 
ex  praedicatione  Doctoris,  sicut  effectus  per  se;  unde  redundant  ad  praemium 
Praedicatoris,  et  praecipue  quando  sunt  praeintenta. 

Ad  tertium  dicendum,  quod  eventus  ille,  pro  quo  illa  poena  infligenda 
mandatur,  et  per  se  sequitur  ex  tali  causa,  et  iterum  ponitur  ut  praecogi¬ 
tatus:  et  ideo  imputatur  ad  poenam. 

Ad  quartum  dicendum,  quod  ratio  illa  procederet,  si  irregularitas  seque¬ 
retur  culpam:  non  autem  sequitur  culpam,  sed  factum,  propter  aliquem  de¬ 
fectum  sacramenti. 

ARTICULUS  VI.  130. 

UTRUM  IDEM  ACTUS  EXTERIOR  POSSIT  ESSE  BONUS,  ET  MALUS. 

(Infr.  q.  72.  art.  6.  corp.  2-2.  q.  99.  art.  2.  ad  2.  et  art.  3.  ad  2. 
et  2.  Dist.  40.  art.  4.  et  Mal.  q.  2.  art.  4.  et  Veri.  q.  1.  art.  4.  corp. 
et  q.  2.  art.  3.  corp.). 

Ad  sextum  sic  proceditur.  Videtur,  quod  unus  actus  possit  esse  bonus,, 
et  malus:  motus  enim  est  unus,  qui  est  continuus,  ut  dicitur  in  5.  Physic- 

( tex.  39.  et  40.) :  sed  unus  motus  continuus  potest  esse  bonus,  et  malus :  puta 
si  aliquis  continue  ad  ecclesiam  vadens  primo  quidem  intendat  inanem  glo¬ 
riam,  postea  intendat  Deo  servire ;  ergo  unus  actus  potest  esse  bonus,  et  malus, 

2.  Praeterea.  Secundum  Philos.  in  3.  Physic.  (tex.  20.  et  21.)  actio,  et 
passio  sunt  unus  actus:  sed  potest  esse  passio  bona,  sicut  Christi;  et  actio- 
mala,  sicut  Judaeorum;  ergo  unus  actus  potest  esse  bonus,  et  malus. 

3.  Praeterea.  Cum  servus  sit  quasi  instrumentum  domini,  actio  servi  est 
actio  domini;  sicut  actio  instrumenti  est  actio  artificis:  sed  potest  contingere,, 
quod  actio  servi  procedat  ex  bona  voluntate  domini,  et  sic  sit  bona ;  et  ex 
voluntate  mala  servi,  et  sic  sit  mala;  ergo  idem  actus  potest  esse  bonus,  et 
malus. 

Sed  contra.  Contraria  non  possunt  esse  in  eodem:  sed  bonum,  et  malunt 
sunt  contraria;  ergo  unus  actus  non  potest  esse  bonus,  et  malus. 

Respondeo  dicendum,  quod  nihil  prohibet,  aliquid  esse  unum,  secundum 
quod  est  in  uno  genere,  et  esse  multiplex,  secundum  quod  refertur  ad  aliud 
genus:  sicut  superficies  continua  est  una,  secundum  quod  consideratur  in 
genere  quantitatis:  tamen  est  multiplex,  secundum  quod  refertur  ad  genus 
coloris,  si  partim  sit  alba,  et  partim  nigra.  Et  secundum  hoc  nihil  prohibet, 
aliquem  actum  esse  unum,  secundum  quod  refertur  ad  genus  naturae,  qui. 
tamen  non  est  unus,  secundum  quod  refertur  ad  genus  moris :  sicut  et  e  con¬ 
verso,  ut  dictum  est  (art.  3.  huj.  q.)\  ambulatio  enim  continua  est  unus  actus- 
secundum  genus  naturae:  potest  tamen  contingere,  quod  sint  plures  secundum 
genus  moris,  si  mutetur  ambulantis  voluntas,  quae  est  principium  actuum  mo¬ 
ralium.  Si  ergo  accipiatur  unus  actus,  prout  est  in  genere  moris,  impossibile 
est,  quod  sit  bonus,  et  malus  bonitate,  et  malitia  morali:  si  tamen  sit  unus 
unitate  naturae,  et  non  unitate  moris,  potest  esse  bonus,  et  malus. 

Ad  primum  ergo  dicendum,  quod  ille  motus  continuus,  qui  procedit  ex  di¬ 
versa  intentione,  licet  sit  unus  unitate  naturae,  non  est  tamen  unus  unitate  moris. 

Ad  secundum  dicendum,  quod  actio,  et  passio  pertinent  ad  genus  moris, 
inquantum  habent  rationem  voluntarii;  et  ideo,  secundum  quod  diversa  vo¬ 
luntate  dicuntur  voluntaria,  secundum  hoc  sunt  duo  moraliter;  et  potest  esse 
una  parte  inesse  bonum,  et  ex  alia  malum. 

Ad  tertium  dicendum,  quod  actus  servi,  inquantum  procedit  ex  volun¬ 
tate  servi,  non  est  actus  domini,  sed  solum  inquantum  procedit  ex  mandato 
domini;  unde  sic  non  facit  ipsum  malum  mala  voluntas  servi. 


QUAESTIO  XXI. 

DE  HIS,  QUAE  CONSEQUUNTUR  ACTUS  HUMANOS 
RATIONE  BONITATIS,  VEL  MALITIAE, 

IN  QUATUOR  ARTICULOS  DIVISA. 

Deinde  considerandum  est  de  his,  quae  consequuntur  actus  humanos  ra¬ 
tione  bonitatis,  vel  malitiae. 

Et  circa  hoc  quaeruntur  quatuor. 

Primo.  Utrum  actus  humanus,  inquantum  est  bonus,  vel  malus,  habeat 
rationem  rectitudinis,  vel  peccati. 


i8o 


QUAESTIO  XXL  ARTICULUS  I. 


Secundo.  Utrum  habeat  rationem  laudabilis,  vel  culpabilis. 

Tertio.  Utrum  habeat  rationem  meriti,  vel  demeriti. 

Quarto.  Utrum  habeat  rationem  meriti,  vel  demeriti  apud  Deum. 


ARTICULUS  I.  1 5 1 

UTRUM  ACTUS  HUMANUS,  INQUANTUM  EST  BONUS,  VEL  MALUS, 
HABEAT  RATIONEM  RECTITUDINIS,  VEL  PECCATI. 

( Mal .  q.  2.  art.  2.  ad  p). 

Ad  primum  sic  proceditur.  Videtur,  quod  actus  humanus,  inquantum  est 
bonus,  vel  malus,  non  habeat  rationem  rectitudinis,  vel  peccati:  peccata  enim 
sunt  monstra  in  natura,  ut  dicitur  in  2.  Physic.  (tex.  82.)  :  monstra  autem 
non  sunt  actus,  sed  sunt  quaedam  res  generatae  praeter  ordinem  naturae: 
ea  autem,  quae  sunt  secundum  artem,  et  rationem,  imitantur  ea  quae  sunt 
secundum  naturam,  ut  ibidem  dicitur;  ergo  actus  ex  hoc  quod  est  inordi¬ 
natus,  et  malus,  non  habet  rationem  peccati. 

2.  Praeterea.  Peccatum,  ut  dicitur  in  2.  Phys.  (loc.  cit.),  accidit  in  na¬ 
tura,  et  arte,  cum  non  pervenitur  ad  finem  intentum  a  natura,  vel  arte:  sed 
bonitas,  vel  malitia  actus  humani  maxime  consistit  in  intentione  finis,  et  ejus 
prosecutione ;  ergo  videtur,  quod  malitia  actus  non  inducat  rationem  peccati. 

3.  Praeterea.  Si  malitia  actus  induceret  rationem  peccati,  sequeretur, 
quod  ubicumque  esset  malum,  ibi  esset  peccatum:  hoc  autem  est  falsum: 
nan  aoena,  licet  habeat  rationem  mali,  non  tamen  habet  rationem  peccati ; 
non  ergo  ex  hoc  quod  aliquis  actus  est  malus,  habet  rationem  peccati. 

Sed  contra.  Bonitas  actus  humani,  ut  supra  ostensum  est  (q.  19.  art.  4.), 
principaliter  dependet  a  lege  aeterna;  et  per  consequens  malitia  ejus  in  hoc 
consistit,  quod  discordat  a  lege  aeterna:  sed  hoc  facit  rationem  peccati:  dicit 
enim  August.  22.  contr.  Faust.  (cap.  27.  in  prine.),  quod  peccatum  est  dictum, 
vel  factum,  vel  concupitum  contra  legem  aeternam ;  ergo  actus  humanus  ex 
hoc  quod  est  malus,  habet  rationem  peccati. 

Respondeo  dicendum,  quod  malum  in  plus  est,  quam  peccatum,  sicut  et 
bonum  in  plus  est,  quam  rectum :  quaelibet  enim  privatio  boni  in  quocumque 
constituit  rationem  mali:  sed  peccatum  proprie  consistit  in  actu,  qui  agitur 
propter  finem  aliquem,  cum  non  habet  debitum  ordinem  ad  finem  illum.  De¬ 
bitus  autem  ordo  ad  finem  secundum  aliquam  regulam  mensuratur:  quae 
quidem  regula  in  his,  quae  secundum  naturam  agunt,  est  ipsa  virtus  naturae, 
quae  inclinat  in  talem  finem;  quando  ergo  actus  procedit  a  virtute  naturali 
secundum  naturalem  inclinationem  in  finem,  tunc  servatur  rectitudo  in  actu : 
quia  medium  non  exit  ab  extremis,  scilicet  actus  ab  ordine  activi  principii 
ad  finem:  quando  autem  a  rectitudine  tali  actus  aliquis  recedit,  tunc  incidit 
ratio  peccati.  In  his  vero,  quae  aguntur  per  voluntatem,  regula  proxima  est 
ratio  humana,  regula  autem  suprema  est  lex  aeterna:  quandocumque  ergo 
actus  hominis  procedit  in  finem  secundum  ordinem  rationis,  et  legis  aeternae, 
tunc  actus  est  rectus:  quando  autem  ab  hac  rectitudine  obliquatur,  tunc  di¬ 
citur  peccatum.  Manifestum  est  autem  ex  praemissis  (q.  19.  art.  3.  et  4.),  quod 
'omnis  actus  voluntarius  est  malus  per  hoc,  quod  recedit  ab  ordine  rationis, 
et  legis  aeternae :  et  omnis  actus  bonus  concordat  rationi,  et  legi  aeternae : 

unde  sequitur,  quod  actus  humanus,  ex  hoc  quod  est  bonus,  vel  malus,  habeat 
rationem  rectitudinis,  vel  peccati. 

Ad  primum  ergo  dicendum,  quod  monstra  dicuntur  esse  peccata,  inquantum 
producta  sunt  ex  peccato  in  actu  naturae  existente. 

Ad  secundum  dicendum,  quod  duplex  est  finis,  scilicet :  ultimus,  et  propinquus. 
In  peccato  autem  naturae  deficit  quidem  actus  a  fine  ultimo,  qui  est  perfectio 
generati;  non  autem  deficit  a  quocumque  fine  proximo:  operatur  enim  natura 
aliquid  formando.  Similiter  in  peccato  voluntatis  semper  est  defectus  ab  ul¬ 
timo  fine  intento;  quia  nullus  actus  voluntatis  malus  est  ordinabilis  ad  bea- 
titudinem,  quae  est  ultimus  finis,  licet  non  deficiat  ab  aliquo  fine  proximo, 
■quem  voluntas  intendit,  et  consequitur:  unde  etiam,  cum  ipsa  intentio  hujus 
finis  ordinetur  ad  finem  ultimum,  in  ipsa  intentione  hujusmodi  finis  potest 
inveniri  ratio  rectitudinis,  et  peccati. 

Ad  tertium  dicendum,  quod  unumquodque  ordinatur  ad  finem  per  actum 
suum:  et  ideo  ratio  peccati,  quae  consistit  in  deviatione  ab  ordine  ad  finem, 
proprie  consistit  in  actu:  sed  poena  respicit  personam  peccantem,  ut  in  primo 
dictum  est  (q.  48.  art.  /.  ad  4.  et  art.  6.  ad  3.). 

ARTICULUS  II.  1 

UTRUM  ACTUS  HUMANUS,  INQUANTUM  EST  BONUS,  VEL  MALUS, 
HABEAT  RATIONEM  LAUDABILIS,  VEL  CULPABILIS. 

(3.  Disi.  24.  art.  1.  q.  2.  corp.  et  4.  Dist.  16.  q.  3.  art.  2.  q.  1.  ad  1. 
et  q.  6.  art.  2.  ad  3.  et  Mal.  q.  2.  art.  2.  ad  3.). 

Ad  secundum  sic  proceditur.  Videtur,  quod  actus  humanus  ex  hoc  quod 
■est  bonus,  vel  malus,  non  habeat  rationem  laudabilis,  vel  culpabilis;  pecca¬ 
tum  enim  contingit  in  his,  quae  aguntur  a  natura,  ut  dicitur  in  2.  Phys. 
(tex.  82.) :  sed  tamen  ea,  quae  sunt  naturalia,  non  sunt  laudabilia,  nec  cul¬ 
pabilia,  ut  dicitur  in  2.  Ethic.  (cap.  3.);  ergo  actus  humanus  ex  hoc  quod  est 
malus,  vel  peccatum,  non  habet  rationem  culpae;  et  per  consequens  nec  ex 
hoc  quod  est  bonus,  habet  rationem  laudabilis. 

2.  Praeterea.  Sicut  contingit  peccatum  in  actibus  moralibus,  ita  et  in 
actibus  artis;  quia,  ut  dicitur  in  2.  Physic.  (tex.  82.),  peccat  Grammaticus  non 
recte  scribens,  et  Medicus  non  recte  dans  potionem:  sed  non  culpatur  artifex 
ex  hoc,  quod  aliquid  malum  facit;  quia  ad  industriam  artificis  pertinet,  quod 
possit  et  bonum  opus  facere,  et  malum,  cum  voluerit;  ergo  videtur,  quod 
etiam  actus  moralis  ex  hoc  quod  est  malus,  non  habeat  rationem  culpabilis. 

3.  Praeterea.  Dionys.  dicit  in  4.  cap.  de  Div.  Nom.  (part.  4.  lect.  22.), 
quod  malum  est  infirmum,  et  impotens;  sed  infirmitas,  vel  impotentia  vel 
tollit,  vel  diminuit  rationem  culpae;  non  ergo  actus  humanus  est  culpabilis 
ex  hoc,  quod  est  malus. 

Sed  contra  est,  quod  Philos.  dicit  (1.  Ethic.  cap.  12.  et  7.  Magn.  Moral. 
cap.  19.),  quod  laudabilia  sunt  virtutum  opera ;  vituperabilia  autem,  vel  cul¬ 
pabilia  opera  contraria:  sed  actus  boni  sunt  actus  virtutis;  quia  virtus  est, 
quae  bonum  facit  habentem,  et  opus  ejus  bonum  reddit,  ut  dicitur  in  2.  Ethic. 
(cap.  6.);  unde  actus  oppositi  sunt  actus  mali;  ergo  actus  humanus  ex  hoc 
quod  est  bonus,  vel  malus,  habet  rationem  laudabilis,  vel  culpabilis. 

S.  Thomae  Summa  Theologica.  Vol.  II.  13 

Respondeo  dicendum,  quod  sicut  malum  est  in  plus,  quam  peccatum ;  ita- 
peccatum  est  in  plus,  quam  culpa.  Ex  hoc  enim  dicitur  actus  culpabilis,  veL 
laudabilis,  quod  imputatur  agenti:  nihil  enim  est  aliud  laudari,  vel  culpari,, 
quam  imputari  alicui  malitiam,  vel  bonitatem  sui  actus :  tunc  enim  actus 
imputatur  agenti,  quando  est  in  potestate  ipsius,  ita  quod  habeat  dominium 
sui  actus.  Hoc  autem  est  in  omnibus  actibus  voluntariis:  quia  per  volun¬ 
tatem  homo  dominium  sui  actus  habet,  ut  ex  supradictis  patet  (q.  i.  art.  i , 
et  2.);  unde  relinquitur,  quod  bonum,  vel  malum  in  solis  actibus  voluntariis 
constituit  rationem  laudis,  vel  culpae,  in  quibus  idem  est  malum,  peccatum, 
et  culpa. 

Ad  primum  ergo  dicendum,  quod  actus  naturales  non  sunt  in  potestate 
naturalis  agentis,  cum  natura  sit  determinata  ad  unum,  et  ideo,  licet  in  actibus 
naturalibus  sit  peccatum,  non  tamen  est  ibi  culpa. 

Ad  secundum  dicendum,  quod  ratio  aliter  se  habet  in  artificialibus,  et 
aliter  in  moralibus:  in  artificialibus  enim  ratio  ordinatur  ad  finem  particu¬ 
larem,  quod  est  aliquid  per  rationem  excogitatum:  in  moralibus  autem  ordi¬ 
natur  ad  finem  communem  totius  humanae  vitae;  finis  autem  particularis 
ordinatur  ad  finem  communem:  cum  autem  peccatum  sit  per  deviationem 
ab  ordine  ad  finem,  ut  dictum  est  (art.  i.  huj.  q.),  in  actu  artis  contingit 
dupliciter  esse  peccatum :  uno  modo  per  deviationem  a  fine  particulari  intento 
ab  artifice:  et  hoc  peccatum  erit  proprium  arti:  puta  si  artifex  intendens- 
facere  bonum  opus  faciat  malum,  vel  intendens  facere  malum  faciat  bonum  p 
alio  modo  per  deviationem  a  fine  communi  humanae  vitae :  et  hoc  modo  di¬ 
cetur  peccare,  si  intendat  facere  malum  opus,  et  faciat,  per  quod  alius  deci¬ 
piatur  [al.  etiamsi  intendat  facere  malum  opus,  et  faciat  per  hoc  ut  alius  decipia¬ 
tur ]:  sed  hoc  peccatum  non  est  proprium  artificis,  inquantum  artifex,  sed 
inquantum  homo  est;  unde  ex  primo  peccato  culpatur  artifex,  inquantum 
artifex;  sed  ex  secundo  culpatur  homo,  inquantum  homo;  sed  in  moralibus, 
ubi  attenditur  ordo  rationis  ad  finem  communem  humanae  vitae,  semper 
peccatum,  et  malum  attenditur  per  deviationem  ab  ordine  rationis  ad  finem 
communem  humanae  vitae:  et  ideo  culpatur  ex  tali  peccato  homo,  et  in¬ 
quantum  est  homo,  et  inquantum  moralis  est;  unde  Philos.  dicit  in  6.  Ethic. 
(cap.  p.  cir.fin.),  quod  in  arte  volens  peccans  est  eligibilior,  circa  prudentiam 
autem  minus;  sicut  et  in  virtutibus  moralibus,  quarum  prudentia  est  directiva. 

Ad  tertium  dicendum,  quod  illa  infirmitas,  quae  est  in  malis  voluntariis,, 
subjacet  potestati  hominis:  et  ideo  nec  tollit,  nec  diminuit  rationem  culpae- 


ARTICULUS  III.  In 

UTRUM  ACTUS  HUMANUS,  INQUANTUM  EST  BONUS,  VEL  MALUS, 
HABEAT  RATIONEM  MERITI,  VEL  DEMERITI. 

(2.  Dist.  40.  art.  4.  et  4.  Dist.  16.  q.3.  art.  1.  ad  1.  et  Mal.  q.  2.  art.  2.  ad  3.). 

Ad  tertium  sic  proceditur.  Videtur,  quod  actus  humanus  non  habeat  ra¬ 
tionem  meriti,  vel  demeriti  propter  suam  bonitatem,  vel  malitiam:  meritum 
enim,  et  demeritum  dicitur  per  ordinem  ad  retributionem,  quae  locum  solum 
habet  in  his,  quae  ad  alterum  sunt:  sed  non  omnes  actus  humani  boni,  vel 
mali  sunt  ad  alterum,  sed  quidam  sunt  ad  seipsum ;  ergo  non  onmis  actus 
humanus  bonus,  vel  malus  habet  rationem  meriti,  vel  demeriti. 

2.  Praeterea.  Nullus  meretur  poenam,  vel  praemium  ex  hoc  quod  di¬ 
sponit,  ut  vult,  de  eo  cujus  est  dominus:  sicut  si  homo  destruat  rem  suam, 
ccn  punitur,  sicut  si  destrueret  rem  alterius:  sed  homo  est  dominus  suorum 
actuum ;  ergo  ex  hoc  quod  bene,  vel  male  disponit  de  suo  actu,  non  meretur 
poenam,  vel  praemium. 

3.  Praeterea.  Ex  hoc  quod  aliquis  sibi  ipsi  acquirit  bonum,  non  meretur 
ut  ei  bene  fiat  ab  alio:  et  eadem  ratio  est  de  malis:  sed  ipse  actus  bonus  est 
quoddam  bonum,  et  perfectio  agentis ;  actus  autem  inordinatus  est  quoddam 
malum  ipsius;  non  ergo  ex  hoc  quod  homo  facit  malum  actum,  vel  bonum, 
meretur,  vel  demeretur. 

Sed  contra  est,  quod  dicitur  Isa.  3.:  Dicite  justo,  quoniam  bene,  quoniam 
fructum  adinventionum  suarum  comedet.  Vae  impio  in  malum:  retribuitio  enim 
manuum  ejus  fiet  ei. 

Respondeo  dicendum,  quod  meritum,  et  demeritum  dicuntur  in  ordine  ad 
retributionem,  quae  fit  secundum  justitiam :  retributio  autem  secundum  justi¬ 
tiam  fit  alicui  ex  eo,  quod  agit  in  profectum,  vel  nocumentum  alterius.  Est 
autem  considerandum,  quod  unusquisque  in  aliqua  societate  vivens  est  aliquo 
modo  pars,  et  membrum  totius  societatis;  quicumque  ergo  agit  aliquid  in 
bonum,  vel  malum  alicujus  in  societate  existentis,  hoc  redundat  in  totam 
societatem:  sicut  qui  laedit  manum,  per  consequens  laedit  hominem:  cum 
ergo  aliquis  agit  in  bonum,  vel  malum  alterius  singularis  personae,  cadit  ibi 
dupliciter  ratio  meriti,  vel  demeriti:  uno  modo,  secundum  quod  debetur  ei 
retributio  a  singulari  persona,  quam  juvat,  vel  offendit:  alio  modo,  secundum 
quod  debetur  ei  retributio  a  toto  collegio.  Quando  vero  aliquis  ordinat  actum 
suum  directe  in  bonum,  vel  malum  totius  collegi,  debetur  ei  retributio,  primo 
quidem,  et  principaliter  a  toto  collegio,  secundario  vero  ab  omnibus  collegii 
partibus.  Cum  vero  aliquis  agit,  quod  in  bonum  proprium,  vel  malum  vergit, 
etiam  debetur  ei  retributio,  inquantum  etiam  hoc  vergit  in  commune,  secundum 
quod  ipse  est  pars  collegii;  licet  non  debeatur  [al  .licet  debeatur\ei  retributio, 
inquantum  est  bonum,  vel  malum  singularis  personae,  quae  est  eadem  agenti, 
nisi  forte  a  seipso,  secundum  quamdam  similitudinem,  prout  est  justitia  ho¬ 
minis  ad  seipsum.  Sic  igitur  patet,  quod  actus  bonus,  vel  malus  habet  rationem 
laudabilis,  vel  culpabilis,  secundum  quod  est  in  potestate  voluntatis :  rationem 
vero  rectitudinis,  et  peccati,  secundum  ordinem  ad  finem:  rationem  vero 
meriti,  et  demeriti,  secundum  retributionem  justitiae  ad  alterum. 

Ad  primum  ergo  dicendum,  quod  quandoque  actus  hominis  boni,  vel  mali, 
licet  non  ordinentur  ad  bonum,  vel  malum  alterius  singularis  personae,  tamen 
ordinantur  ad  bonum,  vel  ad  malum  alterius,  quod  est  ipsa  communitas. 

Ad  secundum  dicendum,  quod  homo,  qui  habet  dominium  sui  actus,  ipse 
etiam,  inquantum  est  alterius,  scilicet  communitatis,  cujus  est  pars,  meretur 
aliquid,  vel  demeretur;  inquantum  actus  suos  bene,  vel  male  disponit;  sicut 
etiam  si  alia  sua,  de  quibus  communitati  servire  debet,  bene,  vel  male  di¬ 
spensat. 

Ad  tertium  dicendum,  quod  hoc  ipsum  bonum,  vel  malum,  quod  aliquis 
sibi  facit  per  suum  actum,  redundat  in  communitatem,  ut  dictum  est  (in 
corp.  art.). 

ARTICULUS  IV.  m 

UTRUM  ACTUS  HUMANUS,  INQUANTUM  EST  BONUS,  VEL  MALUS, 
HABEAT  RATIONEM  MERITI,  VEL  DEMERITI  APUD  DEUM. 

(Heb.  6.  lect.  3.). 

Ad  quartum  sic  proceditur.  Videtur,  quod  actus  hominis  bonus,  vel  malus 
non  habeat  rationem  meriti,  vel  demeriti  per  comparationem  ad  Deum:  quia, 
ut  dictum  est  (ari.  praec.),  meritum,  et  demeritum  importat  ordinem  ad  re¬ 
compensationem  profectus,  vel  damni  ad  alterum  illati:  sed  bonus  actus  ho¬ 
minis,  vel  malus  non  cedit  in  aliquem  profectum,  vel  damnum  ipsius  Dei: 
dicitur  enim  Job  35.:  Si  peccaveris,  quid  ei  nocebis  ?  porro  si  juste  egeris,  quid 
donabis  ei  ?  Ergo  actus  hominis  bonus,  vel  malus  non  habet  rationem  meriti, 
vel  demeriti  apud  Deum. 

2.  Praeterea.  Instrumentum  nihil  meretur,  vel  demeretur  apud  eum,  qui 
utitur  instrumento ;  quia  tota  actio  instrumenti  est  utentis  ipso :  sed  homo  in 
agendo  est  instrumentum  divinae  virtutis  principaliter  ipsum  moventis ;  unde 
dicitur  Isa.  10.:  Numquid  gloriabitur  securis  contra  eum,  qui  secat  in  ea?  aut 
exaltabitur  serra  contra  eum,  a  quo  trahitur  ?  Ubi  manifeste  hominem  agentem 
comparat  instrumento;  ergo  homo,  bene  agendo,  vel  male,  non  meretur,  vel 
demeretur  apud  Deum. 

3.  Praeterea.  Actus  humanus  habet  rationem  meriti,  vel  demeriti,  in 
-quantum  ordinatur  ad  alterum:  sed  non  omnis  actus  humanus  ordinatur  ad 
Deum;  ergo  non  omnes  actus  boni,  vel  mali  habent  rationem  meriti,  vel 
demeriti  apud  Deum. 

Sed  contra  est,  quod  dicitur  Eccl.  ult. :  Cuncta,  quae  fiunt,  adducet  Deus 
in  judicium,  sive  bonum,  sive  malum:  sed  judicium  importat  retributionem, 
respectu  cujus  meritum,  vel  demeritum  dicitur  ;  ergo  omnis  actus  hominis 
bonus,  vel  malus  habet  rationem  meriti,  vel  demeriti  apud  Deum. 

Respondeo  dicendum,  quod,  sicut  dictum  est  (art.  praec.),  actus  alicujus 
hominis  habet  rationem  meriti,  vel  demeriti,  secundum  quod  ordinatur  ad 
alterum,  vel  ratione  ejus,  vel  ratione  communitatis.  Utroque  autem  modo 
actus  nostri  boni,  vel  mali  habent  rationem  meriti,  vel  demeriti  apud  Deum: 
ratione  quidem  ipsius,  inquantum  est  ultimus  hominis  finis ;  est  autem  de¬ 
ditum,  ut  ad  finem  ultimum  omnes  actus  referantur,  ut  supra  habitum  est 
■(q.  19.  art.  10.);  unde  qui  facit  actum  malum  non  referibilem  in  Deum,  non 
servat  honorem  Dei,  qui  ultimo  fini  debetur:  ex  parte  vero  totius  commu¬ 
nitatis  universi,  quia  in  qualibet  communitate  ille  qui  regit  communitatem, 
praecipue  habet  curam  boni  communis;  unde  ad  eum  pertinet  retribuere  pro 
his,  quae  bene,  vel  male  fiunt  in  communitate:  est  autem  Deus  gubernator, 
et  rector  totius  universi,  sicut  in  primo  habitum  est  (q.  103.  art.  6.),  et  spe¬ 
cialiter  rationalium  creaturarum.  Unde  manifestum  est,  quod  actus  humani 
habent  rationem  meriti,  vel  demeriti  per  comparationem  ad  ipsum:  alioquin 
sequeretur,  quod  Deus  non  haberet  curam  de  actibus  humanis. 

Ad  primum  ergo  dicendum,  quod  per  actum  hominis  Deo  secundum  se 
nihil  potest  accrescere,  vel  deperire:  sed  tamen  homo,  quantum  in  se  est, 
aliquid  subtrahit  Deo,  vel  ei  exhibet,  cum  servat,  vel  non  servat  ordinem, 
quem  Deus  instituit. 

Ad  secundum  dicendum,  quod  homo  sic  movetur  a  Deo  ut  instrumentum, 
quod  tamen  non  excludit,  quin  moveat  seipsum  per  liberum  arbitrium,  ut  ex 
supradictis  patet  (q.  10.  art.  4.) ;  et  ideo  per  suum  actum  meretur,  vel  deme¬ 
retur  apud  Deum. 

Ad  tertium  dicendum,  quod  homo  non  ordinatur  ad  communitatem  po¬ 
liticam  secundum  se  totum,  et  secundum  omnia  sua:  et  ideo  non  oportet, 
quod  quilibet  actus  ejus  sit  meritorius,  vel  demeritorius  per  ordinem  ad  com¬ 
munitatem  politicam:  sed  totum  quod  homo  est,  et  quod  potest,  et  habet, 
ordinandum  est  ad  Deum;  et  ideo  omnis  actus  hominis  bonus,  vel  malus 
habet  rationem  meriti,  vel  demeriti  apud  Deum,  quantum  est  ex  ipsa  ra¬ 
tione  actus. 


QUAESTIO  XXII. 

DE  SUBJECTO  PASSIONUM  ANIMAE, 
IN  TRES  ARTICULOS  DIVISA. 


Post  hoc  considerandum  est  de  passionibus  animae.  Et  primo  in  generali: 
secundo  in  speciali.  In  generali  autem  quatuor  occurrunt  circa  eas  conside¬ 
randa:  primo  quidem  de  subjecto  earum:  secundo  de  differentia  earum:  tertio 
de  comparatione  earum  ad  invicem:  quarto  de  malitia,  et  bonitate  ipsarum. 

Circa  primum  quaeruntur  tria. 

Primo.  Utrum  aliqua  passio  sit  in  anima. 

Secundo.  Utrum  magis  in  parte  appetitiva,  quam  in  apprehensiva. 

Tertio.  Utrum  magis  sit  in  appetitu  sensitivo,  quam  intellectivo,  qui  di¬ 
citur  voluntas. 

ARTICULUS  I.  135 

UTRUM  ALIQUA  PASSIO  SIT  IN  ANIMA. 

(q.  Dist.  ip.  q.  2.  art.  1.  et  Veri.  q.  26.  art.  1.  et  2.  corp.). 

Ad  primum  sic  proceditur.  Videtur,  quod  nulla  passio  sit  in  anima:  pati 
enim  est  proprium  materiae:  sed  anima  non  est  composita  ex  materia,  et 
forma,  ut  in  primo  habitum  est  (q.  77.  art.  p) ;  ergo  nulla  passio  est  in 
anima. 

2.  Praeterea.  Passio  est  motus,  ut  dicitur  in  3.  Physic.  (tex.  19.  et  seq.) : 
sed  anima  non  movetur,  ut  probatur  in  1.  de  Anima  (tex.  36.  et  seq.);  ergo 
passio  non  est  in  anima. 

3.  Praeterea.  Passio  est  via  in  corruptionem:  nam  omnis  passio  magis 
facta  abjicit  a  substantia,  ut  dicitur  in  lib.  6.  Topic.  (cap.  2.  in  explic.  loci  19.): 
sed  anima  est  incorruptibilis;  ergo  nulla  passio  est  in  anima. 

Sed  contra  est,  quod  Apostolus  dicit  ad  Rom.  7.:  Cum  essemus  in  carne, 
passiones  peccatorum ,  quae  per  legem  erant,  operabantur  in  membris  nostris :  pec 

cata  autem  sunt  proprie  in  anima;  ergo  et  passiones,  quae  dicuntur  pecca • 
torum,  sunt  in  anima. 

Respondeo  dicendum,  quod  pati  dicitur  tripliciter:  uno  modo  communiter, 
secundum  quod  omne  recipere  est  pati,  etiamsi  nihil  abjiciatur  a  re;  sicut  si 
dicatur  aerem  pati,  quando  illuminatur,  hoc  autem  magis  est  perfici,  quam 
pati:  alio  modo  dicitur  proprie  pati,  quando  aliquid  recipitur  cum  alterius 
abjectione:  sed  hoc  contingit  dupliciter:  quandoque  enim  abjicitur  id,  quod 
non  est  conveniens  rei :  sicut  cum  corpus  animalis  sanatur,  dicitur,  pati ;  quia 
recipit  sanitatem,  aegritudine  abjecta:  alio  modo  quando  e  converso  contingit: 
sicut  aegrotare  dicitur  pati;  quia  recipitur  infirmitas,  sanitate  abjecta.  Et  hic 
est  propriissimus  modus  passionis:  nam  pati  dicitur  ex  eo,  quod  aliquid 
trahitur  ad  agentem:  quod  autem  recedit  ab  eo,  quod  est  sibi  conveniens, 
maxime  videtur  ad  aliud  trahi.  Et  similiter  in  primo  de  Generatione  (ex  tex.  iS.) 
dicitur,  quod  quando  ex  ignobiliori  generatur  nobilius,  est  generatio  simpli¬ 
citer,  et  corruptio  secundum  quid:  e  converso  autem,  quando  ex  nobiliori 
ignobilius  generatur.  Et  his  tribus  modis  contingit  esse  in  anima  passionem: 
nam  secundum  receptionem  tantum  dicitur,  quod  sentire,  et  intelligere  est 
quoddam  pati:  passio  autem  cum  abjectione  non  est,  nisi  secundum  transmu¬ 
tationem  corporalem ;  unde  passio  proprie  dicta  non  potest  competere  ani¬ 
mae,  nisi  per  accidens;  inquantum  scilicet  compositum  patitur:  sed  in  hoc 
est  diversitas,  nam  quando  hujusmodi  transmutatio  fit  in  deterius,  magis  pro¬ 
prie  habet  rationem  passionis,  quam  quando  fit  in  melius ;  unde  tristitia  magis 
proprie  est  passio,  quam  laetitia. 

Ad  primum  ergo  dicendum,  quod  pati,  secundum  quod  est  cum  abjectione, 
et  transmutatione,  proprium  est  materiae ;  unde  non  invenitur  nisi  in  com¬ 
positis  ex  materia  et  forma;  sed  pati,  prout  importat  receptionem  solam, 
non  est  necessarium  quod  sit  materiae,  sed  potest  esse  cujuscumque  existentis 
in  potentia :  anima  autem,  etsi  non  sit  composita  ex  materia,  et  forma,  habet 
tamen  aliquid  potentialitatis,  secundum  quam  convenit  sibi  recipere,  et  pati; 
secundum  quod  intelligere  pati  est,  ut  dicitur  in  3.  de  Anima  (tex,  12.). 

Ad  secundum  dicendum,  quod  pati,  et  moveri,  etsi  non  conveniat  ani¬ 
mae  per  se,  convenit  tamen  ei  per  accidens,  ut  in  1.  de  Anima  (loc.  cit.  arg.) 
dicitur. 

.Ad  tertium  dicendum,  quod  ratio  illa  procedit  de  passione,  quae  est 
cum  transmutatione  ad  deterius,  et  hujusmodi  passio  animae  convenire  non 
potest,  nisi  per  accidens;  per  se  autem  convenit  composito,  quod  est  cor¬ 
ruptibile. 


ARTICULUS  II.  I36 

UTRUM  PASSIO  MAGIS  SIT  IN  PARTE  APPETITIVA, 

QUAM  IN  APPREHENSIVA. 

(Infr.  q.  41.  art.  1.  corp.  et  3.  q.  13.  art.  4.  corp.  et  Veri.  q.  26.  art.  3.  corp.  et  ad  18. 
et  Dion.  2.  lect.  5.  et  2.  Eth.  lect.  6.fin.  et  1.  Petr.  et  lect.  2.). 

Ad  secundum  sic  proceditur.  Videtur,  quod  passio  magis  sit  in  parte 
animae  apprehensiva,  quam  in  parte  appetitiva:  quod  enim  est  primum  in 
quolibet  genere,  videtur  esse  maximum  illorum,  quae  sunt  in  genere  illo,  et 
causa  aliorum,  ut  dicitur  in  2.  Metaph.  (tex.  4.):  sed  passio  prius  invenitur 

in  parte  apprehensiva,  quam  in  parte  appetitiva :  non  enim  patitur  pars  ap¬ 
petitiva,  nisi  passione  praecedente  in  parte  apprehensiva;  ergo  passio  est 
magis  in  parte  apprehensiva,  quam  in  parte  appetitiva. 

2.  Praeterea.  Quod  est  magis  activum,  videtur  esse  minus  passivum: 
actio  enim  passioni  opponitur:  sed  pars  appetitiva  est  magis  activa,  quam 
pars  apprehensiva;  ergo  videtur,  quod  in  parte  apprehensiva  magis  sit  passio. 

3.  Praeterea.  Sicut  appetitus  sensitivus  est  virtus  in  organo  corporali; 
ita  et  vis  apprehensiva  sensitiva:  sed  passio  animae  fit  proprie  loquendo  se¬ 
cundum  transmutationem  corporalem;  ergo  non  magis  est  passio  in  parte 
appetitiva  sensitiva,  quam  in  apprehensiva  sensitiva. 

Sed  contra  est,  quod  August.  dicit  in  9.  de  Civ.  Dei  (cap.  4.  in  prine.), 
quod  motus  animi,  graece  nad-rj,  nostri  autem,  sicut  Cicero,  perturbationes, 
quidam,  affectiones,  vel  affectus,  quidam  vero,  sicut  in  graeco  habetur,  expres¬ 
sius  passiones  vocant:  ex  quo  patet,  quod  passiones  animae  sunt  idem,  quod 
affectiones:  sed  affectiones  manifeste  pertinent  ad  partem  appetitivam,  et  non 
ad  apprehensivam ;  ergo  et  passiones  magis  sunt  in  appetitiva,  quam  in  ap¬ 
prehensiva. 

Respondeo  dicendum,  quod,  sicut  jam  dictum  est  ( art .  praec.),  nomine 
passionis  importatur,  quod  patiens  trahatur  ad  id,  quod  est  agentis;  magis 
autem  trahitur  anima  ad  rem  per  vim  appetitivam,  quam  per  vim  apprehen¬ 
sivam  :  nam  per  vim  appetitivam  anima  habet  ordinem  ad  ipsas  res,  prout 
in  seipsis  sunt:  unde  Phil.  dicit  in  6.  Met.  (tex.  8.)  quod  bonum,  et  malum, 
quae  sunt  objecta  appetitivae  potentiae,  sunt  in  ipsis  rebus :  vis  autem  apprehen¬ 
siva  non  trahitur  ad  rem,  secundum  quod  in  seipsa  est;  sed  cognoscit  eam 
secundum  intentionem  rei,  quam  in  se  habet  vel  recipit  secundum  proprium 
modum  [al.  motum ] ;  unde  et  ibidem  dicitur,  quod  verum  et  falsum,  quae  ad 
cognitionem  pertinent,  non  sunt  in  rebus,  sed  in  mente:  unde  patet,  quod 
ratio  passionis  magis  invenitur  in  parte  appetitiva,  quam  in  parte  apprehensiva. 

Ad  primum  ergo  dicendum,  quod  intensio  e  converso  se  habet  in  his,  quae 
pertinent  ad  perfectionem,  et  in  his,  quae  pertinent  ad  defectum:  nam  in  his, 
quae  ad  perfectionem  pertinent,  attenditur  intensio  per  accessum  ad  unum 
primum  principium,  cui  quanto  est  aliquid  propinquius,  tanto  est  magis  in¬ 
tensum:  sicut  intensio  lucidi  attenditur  per  accessum  ad  aliquid  summe  lu¬ 
cidum:  cui  quanto  aliquid  magis  appropinquat,  tanto  est  magis  lucidum.  Sed 
in  his,  quae  ad  defectum  pertinent,  attenditur  intensio,  non  per  accessum  ad 
aliquod  summum,  sed  per  recessum  a  perfecto :  quia  in  hoc  ratio  privationis, 
et  defectus  consistit:  et  ideo,  quanto  minus  recedit  a  primo,  tanto  est  minus 
intensum;  et  propter  hoc  in  principio  semper  invenitur  parvus  defectus,  qui 
postea  procedendo  magis  multiplicatur.  Passio  autem  ad  defectum  pertinet, 
quia  est  alicujus,  secundum  quod  est  in  potentia:  unde  in  his,  quae  appro¬ 
pinquant  primo  perfecto,  scilicet  Deo,  invenitur  parum  de  ratione  potentiae, 
•et  passionis ;  in  alus  autem  consequenter  plus :  et  sic  etiam  in  priori  vi  ani¬ 
mae,  scilicet  apprehensiva,  invenitur  minus  de  ratione  passionis. 

Ad  secundum  dicendum,  quod  vis  appetitiva  dicitur  esse  magis  activa, 
quia  est  magis  principium  exterioris  actus:  et  hoc  habet  ex  hoc  ipso,  ex  quo 
habet  quod  sit  magis  passiva,  scilicet  ex  hoc  quod  habet  ordinem  ad  rem, 
prout  est  in  seipsa :  per  actionem  enim  exteriorem  venimus  ad  consequen¬ 
das  res. 

Ad  tertium  dicendum,  quod,  sicut  in  1.  dictum  est  ( q .  yS.  art.}.),  dupli¬ 
citer  organum  animae  potest  transmutari :  uno  modo  transmutatione  spirituali, 

secundum  quod  recipit  intentionem  rei;  et  hoc  per  se  invenitur  in  actu  ap- 
prebensivae  virtutis  sensitivae:  sicut  oculus  immutatur  a  visibili,  non  ita  quod 
coloretur,  sed  ita  quod  recipiat  intentionem  coloris :  est  autem  et  alia  natu¬ 
ralis  transmutatio  organi,  prout  organum  transmutatur  quantum  ad  suam 
naturalem  dispositionem ;  puta  quod  calefit,  aut  infrigidatur,  vel  alio  modo- 
simili  transmutatur:  et  hujusmodi  transmutatio  per  accidens  se  habet  ad 
actum  apprehensivae  virtutis  sensitivae :  puta  cum  oculus  fatigatur  ex  forti 
intuitu,  vel  dissolvitur  ex  vehementia  visibilis  :  sed  ad  actum  appetitus  sen¬ 
sitivi  per  se  ordinatur  hujusmodi  transmutatio :  unde  in  definitione  motuum 
appetitivae  partis  materialiter  ponitur  aliqua  naturalis  transmutatio  organi: 
sicut  dicitur,  quod  ira  est  accendo  sanguinis  circa  cor,  unde  patet,  quod  ratio 
passionis  magis  invenitur  in  actu  sensitivae  virtutis  appetitivae,  quam  in¬ 
actu  sensitivae  virtutis  apprehensivae;  licet  utraque  sit  actus  organi  corporalis. 

ARTICULUS  III.  i37 

«UTRUM  PASSIO  SIT  MAGIS  IN  APPETITU  SENSITIVO, 

QUAM  INTELLECTIVO,  QUI  DICITUR  VOLUNTAS. 

Ad  tertium  sic  proceditur.  Videtur,  quod  passio  non  magis  sit  in  ap  - 
petitu  sensitivo,  quam  in  appetitu  intellectivo:  dicit  enim  Dion.  2.  cap.  de 
Div.  Nom.  (part.  1.  lect.  4.),  quod  Hierotheus  ex  quadam  est  doctus  divi¬ 
niore  inspiratione,  non  solum  discens,  sed  etiam  patiens  divina:  sed  passio- 
divinorum  non  potest  pertinere  ad  appetitum  sensitivum,  cujus  objectum  est 
bonum  sensibile  ;  ergo  passio  est  in  appetitu  intellectivo,  sicut  et  in  sensitivo. 

2.  'Praeterea.  (Quanto  activum  est  potentius,  tanto  passio  est  fortior:  sed- 
objectum  appetitus  intellectivi,  quod  est  bonum  universale,  est  potentius  acti¬ 
vum,  quam  objectum  appetitus  sensitivi,  quod  est  particulare  bonum;  ergo 
ratio  passionis  magis  invenitur  in  appetitu  intellectivo,  quam  in  appetitu 
sensitivo. 

3.  Praeterea.  Gaudium,  et  amor  passiones  quaedam  esse  dicuntur:  sed 
haec  inveniuntur  in  appetitu  intellectivo,  et  non  solum  in  sensitivo  ;  alioquin- 
non  attribuerentur  in  Scripturis  Deo,  et  Angelis;  ergo  passiones  non  magis 
sunt  in  appetitu  sensitivo,  quam  in  intellectivo. 

Sed  contra  est,  quod  dicit  Damascenus  in  2.  lib.  (Ortb.  Fid.  cap.  22.} 
describens  animales  passiones :  Passio  est  motus  appetitivae  virtutis  sensibilis 
in  imaginatione  boni,  vel  mali;  et  aliter:  Passio  est  motus  irrationalis  animae 
per  susceptionem  boni,  et  mali  [Damasc.  habet:  ob  boni  vel  mali  opinionem ]. 

Respondeo  dicendum,  quod,  sicut  jam  dictum  est  ( art .  1.  huj.  q.  et  art.  2. 
ad  ■$.),  passio  proprie  invenitur,  ubi  est  transmutabo  corporalis,  quae  quidem 
invenitur  in  actibus  appetitus  sensitivi,  et  non  solum  spiritualis,  sicut  est  in 
apprehensione  sensitiva,  sed  etiam  naturalis :  in  actu  autem  appetitus  intel¬ 
lectivi  non  requiritur  aliqua  transmutatio  corporalis:  quia  hujusmodi  appe¬ 
titus  non  est  virtus  alicujus  organi ;  unde  patet,  quod  ratio  passionis  magis 
proprie  invenitur  in  actu  appetitus  sensitivi,  quam  intellectivi,  ut  etiam  patet 
per  definitiones  Damasceni  inductas  (in  arg.  sed  cont.). 

Ad  primum  ergo  dicendum,  quod  passio  divinorum  ibi  dicitur  affectio  ad 
divina,  et  conjunctio  ad  ipsa  per  amorem:  quod  tamen  fit  sine  transmuta¬ 
tione  corporali. 

Ad  secundum  dicendum,  quod  magnitudo  passionis  non  solum  dependet 
ex  virtute  agentis,  sed  etiam  ex  passibilitate  patientis:  quia  quae  sunt  bene 
passibilia  multum  patiuntur  etiam  a  parvis  activis;  licet  ergo  objectum  ap- 
petitus  intellectivi  sit  magis  activum,  quam  objectum  appetitus  sensitivi; 
tamen  appetitus  sensitivus  est  magis  passivus. 

Ad  tertium  dicendum,  quod  amor,  et  gaudium,  et  alia  hujusmodi,  cum 
attribuuntur  Deo,  vel  angelis,  aut  hominibus,  secundum  appetitum  intellecti¬ 
vum,  significant  simplicem  actum  voluntatis  cum  similitudine  effectus  absque 
passione.  Unde  dicit  August.  9.  de  Civ.  Dei  (cap.  4  in  fin.) :  Sancti  angeli 
et  sine  ira  puniunt,  et  sine  miseriae  compassione  subveniunt ,  et  tamen  istarum 
nomina  passionum  consuetudine  locutionis  humanae  etiam  in  eos  usurpantur,  propter 
quamdam  operum  similitudinem,  non  propter  affectionum  infirmitatem. 


QUAESTIO  XXIII. 

DE  DIFFERENTIA  PASSIONUM  AD  INVICEM 
IN  QUATUOR  ARTICULOS  DIVISA. 

Deinde  considerandum  est  de  passionum  differentia  ab  invicem. 

Et  circa  hoc  quaeruntur  quatuor. 

Primo.  Utrum  passiones,  quae  sunt  in  concupiscibili,  sint  diversae  ab  his, 
quae  sunt  in  irascibili. 

Secundo.  Utrum  contrarietates  passionum  irascibilis  sint  secundum  con- 
trarietatem,  boni  et  mali. 

Tertio.  Utrum  sit  aliqua  passio  non  habens  contrarium. 

Quarto.  Utrum  sint  aliquae  passiones  differentes  specie  in  eadem  po¬ 
tentia,  non  contrariae  ad  invicem. 

ARTICULUS  I.  138 

UTRUM  PASSIONES,  QUAE  SUNT  IN  CONCUPISCIBILI, 

SINT  DIVERSAE  AB  HIS,  QUAE  SUNT  IN  IRASCIBILI. 

(Veri.  q.  26.  art.  4.). 

Ad  primum  sic  proceditur.  Videtur,  quod  passiones  eaedem  sint  in  irasci¬ 
bili,  et  in  concupiscibili:  dicit  enim  Philos.  in  2.  Ethicor.  (art.  p.  cir.  prine.) 
quod  passiones  animae  sunt,  quas  sequitur  gaudium,  et  tristitia:  sed  gaudium 
et  tristitia  sunt  in  concupiscibili;  ergo  omnes  passiones  sunt  in  concupi¬ 
scibili;  non  ergo  sunt  aliae  in  irascibili,  et  aliae  in  concupiscibili. 

2.  Praeterea.  Matth.  13.  super  illud:  Simile  est  regnum  coelorum  fer¬ 
mento,  etc.  dicit  Gloss.  (ordinaria  Hieron.) :  In  ratione  possideamus  prudentiam, 
in  irascibili  odium  vitiorum,  in  concupiscibili  desiderium  virtutum :  sed  odium 
est  in  concupiscibili,  sicut  et  amor,  cui  contrariatur,  ut  dicitur  in  2.  Topic. 
(cap.  3.  loc.  2y);  ergo  eadem  passio  est  in  concupiscibili,  et  irascibili. 

3.  Praeterea.  Passiones,  et  actus  differunt  specie  secundum  objecta:  sed 
passionum  irascibilis,  et  concupiscibilis  eadem  objecta  sunt,  scilicet:  Ionum, 
et  malum;  ergo  eaedem  passiones  sunt  irascibilis,  et  concupiscibilis. 

Sed  contra.  Diversarum  potentiarum  actus  sunt  specie  diversi;  sicut 
videre,  et  audire:  sed  irascibilis,  et  concupiscibilis  sunt  duae  potentiae  divi¬ 
dentes  appetitum  sensitivum,  ut  in  primo  dictum  est  (q.  81.  art.  2.) ;  ergo, 
cum  passiones  sint  motus  appetitus  sensitivi,  ut  supra  dictum  est  (q.  22.  ari.  2.)  ; 
passiones,  quae  sunt  in  irascibili,  erunt  aliae  secundum  speciem  a  passionibus, 
quae  sunt  in  concupiscibili. 

Respondeo  dicendum,  quod  passiones,  quae  sunt  in  irascibili,  et  in  con¬ 
cupiscibili,  differunt  specie:  cum  enim  diversae  potentiae  habent  diversa  objecta, 
ut  in  primo  dictum  est  (q.  77.  art.  3.),  necesse  est,  quod  passiones  diversarum 
potentiarum  ad  diversa  objecta  referantur:  unde  multo  magis  passiones  di¬ 
versarum  potentiarum  specie  differunt:  major  enim  differentia  objecti  requi¬ 
ritur  ad  diversificandam  speciem  potentiarum,  quam  ad  diversificandam  spe¬ 
ciem  passionum,  vel  actuum.  Sicut  enim  in  naturalibus  diversitas  generis 
consequitur  diversitatem  potentiae  materiae,  diversitas  autem  speciei  diver¬ 
sitatem  formae  in  eadem  materia :  ita  in  actibus  animae,  actus  ad  diversas 
potentias  pertinentes  sunt  non  solum  specie,  sed  etiam  genere  diversi:  actus 
autem,  vel  passiones  respicientes  diversa  objecta  specialia  comprehensa  sub 
uno  communi  objecto  unius  potentiae,  differunt  sicut  species  illius  generis. 
Ad  cognoscendum  ergo,  quae  passiones  sunt  in  irascibili,  et  quae  in  concu¬ 
piscibili,  oportet  assumere  objectum  utriusque  potentiae:  dictum  est  autem 
in  primo  (q.  81.  art.  2.),  quod  objectum  potentiae  concupiscibilis  est  Ionum , 
vel  malum  sensibile  simpliciter  acceptum,  quod  est  delectabile,  vel  dolorosum  : 
sed  quia  necesse  est,  quod  interdum  anima  difficultatem,  vel  pugnam  patiatur 
in  adipiscendo  aliquod  hujusmodi  bonum,  vel  fugiendo  aliquod  hujusmodi 
malum,  inquantum  hoc  est  quodammodo  elevatum  supra  facilem  potestatem 
animalis  ;  ideo  ipsum  Ionum,  vel  malum,  secundum  quod  habet  rationem 
ardui,  vel  difficilis,  est  objectum  irascibilis:  quaecumque  ergo  passiones  re¬ 
spiciunt  absolute  bonum,  vel  malum,  pertinent  ad  concupiscibilem ;  ut  gaudium, 
tristitia,  amor,  odium,  et  similia:  quaecumque  vero  passiones  respiciunt  bonum, 
vzlmalumsub  ratione  ardui,  prout  est  aliquid  adipiscibile,  velfugibile  cum  aliqua 
difficultate,  pertinent  ad  irascibilem;  ut  audacia,  et  timor,  spes,  et  hujusmodi. 

Ad  primum  ergo  dicendum,  quod,  sicut  in  primo  dictum  est  (q.  81.  art.  2.), 
ad  hoc  vis  irascibilis  data  est  animalibus,  ut  tollantur  impedimenta,  quibus 
concupiscibilis  in  suum  objectum  tendere  prohibetur,  vel  propter  difficultatem 
boni  adipiscendi,  vel  propter  difficultatem  mali  superandi :  et  ideo  passiones 
irascibilis  omnes  terminantur  ad  passiones  concupiscibilis:  et  secundum  hoc 
etiam  passiones,  quae  fiunt  in  irascibili,  consequuntur  gaudium,  et  tristitiam, 
quae  sunt  in  concupiscibili. 

Ad  secundum  dicendum,  quod  odium  vitiorum  attribuit  Hieron.  irascibili, 
non  propter  rationem  odii,  quae  proprie  competit  concupiscibili,  sed  propter 
impugnationem,  quae  pertinet  ad  irascibilem. 

Ad  tertium  dicendum,  quod  bonum,  inquantum  est  delectabile,  movet 
concupiscibilem:  sed  si  bonum  habeat  quamdam  difficultatem  ad  adipiscen¬ 
dum,  ex  hoc  ipso  habet  aliquid  repugnans  concupiscibili;  et  ideo  necessarium 
fuit,  esse  aliam  potentiam;  quae  in  id  tenderet:  et  ratio  est  eadem  de  malis: 
et  haec  potentia  est  irascibilis;  unde  ex  consequenti  passiones  concupisci¬ 
bilis,  et  irascibilis  specie  differunt. 

ARTICULUS  II.  i39 

UTRUM  CONTRARIET  AS  PASSIONUM  IRASCIBILIS 
SIT  SECUNDUM  CONTRARIET ATEM  BONI,  ET  MALI. 

(Infr.  q.  40.  art.4.etq. 45.  art.i.  2.  elj.  Dist.26.q.i.art.pcorp.  et  Veri.  q.  26.  art.  4.). 

Ad  secundum  sic  proceditur.  Videtur,  quod  contrarietas  passionum  ira- 
scibilis  non  sit  nisi  secundum  contrarietatem  boni,  et  mali:  passiones  enim 
irascibilis  ordinantur  ad  passiones  concupiscibilis,  ut  dictum  est  (art.  praec. 
ad  1.) :  sed  passiones  concupiscibilis  non  contrariantur,  nisi  secundum  con¬ 
trarietatem  boni,  et  mali;  sicut  amor,  et  odium,  gaudium,  et  tristitia;  ergo 
nec  passiones  irascibilis. 

2.  Praeterea.  Passiones  differunt  secundum  objecta,  sicut  et  motus  se¬ 
cundum  terminos ;  sed  contrarietas  non  est  in  motibus,  nisi  secundum  con¬ 
trarietatem  terminorum,  ut  patet  in  5.  Physic.  (tex.  49.);  ergo  neque  in  pas¬ 
sionibus  est  contrarietas  passionum,  nisi  secundum  contrarietatem  objectorum: 
objectum  autem  appetitus  est  bonum,  vel  malum ;  ergo  in  nulla  potentia  ap- 
petitiva  potest  esse  contrarietas  passionum,  nisi  secundum  contrarietatem 
boni,  et  mali. 

3.  Praeterea.  Omnis  passio  animae  attenditur  secundum  accessum,  et 
recessum,  ut  Avicen.  dicit,  in  6.  de  Naturalibus :  sed  accessus  causatur  ex 
ratione  boni,  recessus  autem  ex  ratione  mali,  quia  sicut  bonum  est,  quod 
omnia  appetunt,  ut  dicitur  1.  Ethic.,  ita  malum  est,  quod  omnia  fugiunt; 
ergo  contrarietas  in  passionibus  animae  non  potest  esse  nisi  secundum  bonum, 
et  malum. 

Sed  contra.  Timor,  et  audacia  sunt  contraria,  ut  patetin  3.  Ethic.  (cap.j.): 
sed  timor,  et  audacia  non  differunt  secundum  bonum,  et  malum;  quia  utrum¬ 
que  est  respectu  aliquorum  malorum;  ergo  non  omnis  contrarietas  passionum 
irascibilis  est  secundum  contrarietatem  boni,  et  mali. 

Respondeo  dicendum,  quod  passio  quidam  motus  est,  ut  dicitur  in  3.  Physic. 
(tex.  19.  et  seq.) ;  unde  oportet  contrarietatem  passionum  accipere  secundum 
contrarietatem  motuum,  vel  mutationum :  est  autem  duplex  contrarietas  in 
mutationibus,  et  motibus,  ut  dicitur  in  5.  Phys.  (tex  47. 48.  et  49.) :  ima  quidem 
secundum  accessum,  et  recessum  ab  eodem  termino,  quae  quidem  contra¬ 
rietas  est  proprie  mutationum,  idest  generationis,  quae  est  mutatio  ad  esse,  et 
corruptionis,  quae  est  mutatio  ab  esse :  alia  autem  secundum  contrarietatem 
terminorum,  quae  proprie  est  contrarietas  motuum:  sicut  dealbatio,  quae  est 
motus  a  nigro  in  album,  opponitur  denigrationi,  quae' est  motus  ab  albo  in 
nigrum;  sic  igitur  in  passionibus  animae  duplex  contrarietas  invenitur:  una 
quidem  secundum  contrarietatem  objectorum,  scilicet  boni,  et  mali:  alia  veto 
secundum  accessum,  et  recessum  ab  eodem  termino.  In  passionibus  quidem 
concupiscibilis  invenitur  prima  contrarietas  tantum,  quae  scilicet  est  secundum 
objecta:  in  passionibus  autem  irascibilis  invenitur  utraque:  cujus  ratio  est 
quia  objectum  concupiscibilis,  ut  supra  dictum  est  (art.  praec.),  est  bonum, 
vel  malum  sensibile  absolute.  Bonum  autem,  inquantum  bonum,  non  potest 
esse  terminus  ut  a  quo,  sed  solum  ut  ad  quem:  quia  nihil  refugit  bonum,  in¬ 
quantum  bonum;  sed  omnia  appetunt  ipsum:  similiter  nihil  appetit  malum, 
inquantum  hujusmodi,  sed  omnia  fugiunt  ipsum:  et  propter  hoc  malum  non 

habet  rationem  termini  ad  quem,  sed  solum  termini  a  quo.  Sic  igitur  omnis 
passio  concupiscibilis  respectu  boni,  est  ut  in  ipsum ;  sicut  amor,  desiderium, 
et  gaudium :  omnis  vero  passio  respectu  mali  est  ut  ab  ipso  [al.  ab  ipsa) .  sicut 
odium,  fuga,  seu  abominatio,  et  tristitia;  unde  in  passionibus  concupiscibilis 
non  potest  esse  contrarietas  secundum  accessum,  etrecessum  ab  eodem  objecto: 
sed  objectum  irascibilis  est  sensibile  bonum,  vel  malum,  non  quidem  absolute, 
sed  sub  ratione  difficultatis,  vel  arduitatis,  ut  supra  dictum  est  (art.  praec.) : 
bonum  autem  arduum,  sive  difficile  habet  rationem,  ut  in  ipsum  tendatur, 
inquantum  est  bonum,  quod  pertinet  ad  passionem  spei;  et  ut  ab  ipso  rece¬ 
datur,  inquantum  est  arduum,  et  difficile  quod  pertinet  ad  passionem  despe¬ 
rationis.  Similiter  malum  arduum  habet  rationem,  ut  vitetur,  inquantum  est 
malum:  et  hoc  pertinet  ad  passionem  timoris;  habet  etiam  rationem,  ut  in 
ipsum  tendatur,  sicut  in  quoddam  arduum,  per  quod  scilicet  aliquid  evadit 
subjectionem  mali,  et  sic  tendit  in  ipsum  audacia.  Invenitur  ergo  in  passio¬ 
nibus  irascibilis  contrarietas  secundum  contrarietatem  boni,  et  mali,  sicut 
inter  spem,  et  timorem :  et  iterum  secundum  accessum,  et  recessum  ab  eodem 
termino,  sicut  inter  audaciam,  et  timorem. 

Et  per  hoc  patet  responsio  ad  objecta. 

ARTICULUS  III.  140 

UTRUM  SIT  ALIQUA  PASSIO  ANIMAE  NON  HABENS  CONTRARIUM. 

Ad  tertium  sic  proceditur.  Videtur,  quod  omnis  passio  animae  habeat 
aliquod  contrarium :  omnis  enim  passio  animae  vel  est  in  irascibili,  vel  in 
concupiscibili,  sicut  supra  dictum  est  (art.  praec.):  sed  utraeque  passiones  ha¬ 
bent  contrarietatem  suo  modo;  ergo  omnis  passio  animae  habet  contrarium. 

2.  Praeterea.  Omnis  passio  animae  habet  bonum  vel  malum  pro  objecto: 
quae  sunt  objecta  universaliter  appetitivae  partis:  sed  passioni,  cujus  obje¬ 
ctum  est  bonum,  opponitur  passio,  cujus  objectum  est  malum;  ergo  omnis 
passio  habet  contrarium. 

3.  Praeterea.  Omnis  passio  animae  est  secundum  accessum,  vel  secun¬ 
dum  recessum,  ut  dictum  est  (art.  praec.):  sed  cuilibet  accessui  contrariatur 
recessus,  et  e  converso;  ergo  omnis  passio  animae  habet  contrarium. 

Sed  contra.  Ira  est  quaedam  passio  animae:  sed  nulla  passio  contraria 
ponitur  irae,  ut  patet  in  4.  Ethic.  (cap.  j.  parum  a  prine.);  ergo  non  omnis 
passio  habet  contrarium. 

Respondeo  dicendum,  quod  singulare  est  in  passione  irae,  quod  non  po¬ 
test  habere  contrarium  neque  secundum  accessum,  et  recessum,  neque  se¬ 
cundum  contrarietatem  boni,  et  mali:  causatur  enim  ira  ex  malo  difficili  jam 
injacente;  ad  cujus  praesentiam  necesse  est  quod  aut  appetitus  succumbat; 
et  sic  non  exit  terminos  tristitiae,  quae  est  passio  concupiscibilis:  aut  habet 
motum  ad  invadendum  malum  laesivum,  quod  pertinet  ad  iram,  motum 
autem  ad  fugiendum  habere  non  potest;  quia  jam  malum  ponitur  praesens, 
vel  praeteritum:  et  sic  motui  irae  non  contrariatur  aliqua  passio  secundum 
contrarietatem  accessus  et  recessus:  similiter  etiam  nec  secundum  contrarie¬ 
tatem  boni,  et  mali:  quia  malo  jam  injacenti  opponitur  bonum  ]am  adeptum, 
quod  jam  non  potest  habere  rationem  ardui,  vel  difficilis :  nec  post  adeptio¬ 
nem  boni  remanet  alius  motus,  nisi  quietatio  appetitus  in  bono  adepto,  quae 
pertinet  ad  gaudium,  quod  est  passio  concupiscibilis;  unde  motus  irae  non 

.potest  habere  aliquem  motum  animae  contrarium;  sed  solummodo  opponitur 
ei  cessatio  a  motu  ;  sicut  Philos.  dicit  in  sua  Rhetorica  (lib.  2.  cap.  5.  in  prine.) 
quod  mitescere  opponitur  ei  quod  est  irasci:  quod  non  est  oppositum  con¬ 
trarie,  sed  negative,  vel  privative. 

Et  per  hoc  patet  responsio  ad  objecta. 

ARTICULUS  IV.  i4i 

UTRUM  SINT  ALIQUAE  PASSIONES  DIFFERENTES  SPECIE 
IN  EADEM  POTENTIA  NON  CONTRARIAE  AD  INVICEM. 

(Infr.  q.  i$.  art.  3.  et  4.  corp.  et  2.  Eth.  lect.  5.). 

Ad  quartum  sic  proceditur.  Videtur,  quod  non  possint  in  aliqua  potentia 
esse  passiones  specie  differentes,  et  non  contrariae  ad  invicem:  passiones 
enim  animae  differunt  secundum  objecta:  objecta  autem  passionum  animae 
sunt  bonum  et  malum,  secundum  quorum  differentiam  passiones  habent  con¬ 
trarietatem  ;  ergo  nullae  passiones  ejusdem  potentiae  non  habentes  contrarie- 
tatem  ad  invicem  differunt  specie. 

2.  Praeterea.  Differentia  speciei  est  differentia  secundum  formam:  sed 
omnis  differentia  secundum  formam  est  secundum  aliquam  contrarietatem, 
ut  dicitur  in  10.  Metaphys.  (tex.  24.);  ergo  passiones  ejusdem  potentiae,  quae 
non  sunt  contrariae,  non  differunt  specie. 

3.  Praeterea.  Cum  omnis  passio  animae  consistat  in  accessu,  vel  recessu 
ad  bonum ,  vel  ad  malum,  necesse  videtur,  quod  omnis  differentia  passionum 
animae  sit  vel  secundum  differentiam  boni,  et  mali,  vel  secundum  differen¬ 
tiam  accessus,  et  recessus,  vel  secundum  majorem,  vel  minorem  accessum, 
et  recessum  [al.  boni  vel  mali...  accessus,  vel  recessus,  vel  recessus...  accessum 
vel  recessum] :  sed  primae  duae  differentiae  inducunt  contrarietatem  in  pas¬ 
sionibus  animae,  ut  dictum  est  (art.  2.  huj.  q.)  •  tertia  autem  differentia  non 
diversificat  speciem:  quia  sic  essent  infinitae  species  passionum  animae; 
ergo  non  potest  esse,  quod  passiones  ejusdem  potentiae  animae  differant 
specie,  et  non  sint  contrariae. 

Sed  contra.  Amor,  et  gaudium  differunt  specie,  et  sunt  in  concupisci¬ 
bili  :  nec  tamen  contrariantur  ad  invicem,  quin  potius  unum  est  causa  alte¬ 
rius;  ergo  sunt  aliquae  passiones  ejusdem  potentiae,  quae  differunt  specie, 
nec  sunt  contrariae. 

Respondeo  dicendum,  quod  passiones  differunt  secundum  activa,  quae 
sunt  objecta  passionum  animae:  differentia  autem  activorum  potest  attendi 
dupliciter:  uno  modo  secundum  speciem,  vel  naturam  ipsorum  activorum; 
sicut  ignis  differt  ab  aqua:  alio  modo  secundum  diversam  virtutem  activam. 

Diversitas  autem  activi,  vel  motivi,  quantum  ad  virtutem  movendi,  potest 
accipi  in  passionibus  animae  secundum  similitudinem  agentium  naturalium: 
omne  enim  movens  trahit  quodammodo  ad  se  patiens,  vel  a  se  repellit. 
Trahendo  quidem  ad  se,  tria  facit  in  ipso.  Nam  primo  quidem  dat  ei  inclina¬ 
tionem,  vel  aptitudinem,  ut  in  ipsum  tendat:  sicut  cum  corpus  leve,  quod  est 
sursum,  dat  levitatem  corpori  generato,  per  quam  habet  inclinationem,  vel 
aptitudinem  ad  hoc  quod  sit  sursum.  Secundo,  si  corpus  generatum  est  extra 
locum  proprium,  dat  ei  moveri  ad  locum.  Tertio  dat  ei  quiescere,  in  locum 
■cum  pervenerit :  quia  ex  eadem  causa  aliquid  quiescit  in  loco,  per  quam  move- 

batur  ad  locum.  Et  similiter  intelligendum  est  de  causa  repulsionis.  In  motibus 
autem  appetitivae  partis  Ionum  habet  quasi  virtutem  attractivam ,  malum  autem 
virtutem  repulsivam.  Bonum  ergo  primo  in  potentia  appetitiva  causat  quam¬ 
dam  inclinationem,  seu  aptitudinem,  seu  connaturalitatem  ad  bonum,  quod 
pertinet  ad  passionem  amoris,  cui  per  contrarium  respondet  odium  ex  parte 
mali.  Secundo,  si  bonum  sit  nondum  habitum,  dat  ei  motum  ad  assequendum 
bonum  amatum :  et  hoc  pertinet  ad  passionem  desiderii,  vel  concupiscentiae : 
et  ex  opposito  ex  parte  mali  est  fuga,  vel  abominatio.  Tertio,  cum  adeptum 
fuerit  bonum,  dat  appetitus  quietationem  quamdam  in  ipso  bono  adepto :  et 
hoc  pertinet  ad  delectationem,  vel  gaudium,  cui  opponitur  ex  parte  mali  do¬ 
lor,  vel  tristitia.  In  passionibus  autem  irascibilis  praesupponitur  quidem  apti- 
tudo,  vel  inclinatio  ad  prosequendum  bonum,  vel  fugiendum  malum  ex  con¬ 
cupiscibili,  quae  absolute  respicit  bonum,  vel  malum :  et  respectu  boni  nondum 
adepti  est  spes,  et  desperatio  :  respectu  autem  mali  nondum  injacentis  est  ti¬ 
mor,  et  audacia;  respectu  autem  boni  adepti  non  est  aliqua  passio  in  irasci- 
bili,  quia  jam  non  habet  rationem  ardui,  ut  supra  dictum  est  (art.  praec.)  . 
sed  ex  malo  jam  injacenti  sequitur  passio  irae.  Sic  igitur  patet,  quod  in  con¬ 
cupiscibili  sunt  tres  conjugationes  passionum;  scilicet:  amor ,  et  odium;  desi¬ 
derium,  et  fuga;  gaudium,  et  tristitia.  Similiter  in  irascibili  sunt  tres;  scilicet: 
spes,  et  desperatio ;  timor,  et  audacia;  et  ira,  cui  nulla  passio  opponitur:  sunt 
ergo  omnes  passiones  specie  differentes  undecim :  sex  quidem  in  concupisci¬ 
bili,  et  quinque  in  irascibili,  sub  quibus  omnes  animae  passiones  continentur. 

Et  per  hoc  patet  responsio  ad  objecta. 


QUAESTIO  XXIV. 

DE  BONO,  ET  MALO  IN  ANIMAE  PASSIONIBUS, 
IN  QUATUOR  ARTICULOS  DIVISA. 


Deinde  considerandum  est  de  bono,  et  malo  circa  passiones  animae. 

Et  circa  hoc  quaeruntur  quatuor. 

Primo.  Utrum  bonum,  et  malum  morale  possit  in  passionibus  animae 
inveniri. 

Secundo.  Utrum  omnis  passio  animae  sit  mala  moraliter. 

Tertio.  Utrum  omnis  passio  addat,  vel  diminuat  ad  bonitatem,  vel  mali¬ 
tiam  actus. 

Quarto.  Utrum  aliqua  passio  sit  bona,  vel  mala  ex  sua  specie. 

ARTICULUS  I.  142 

UTRUM  BONUM,  VEL  MALUM  MORALE  INVENIRI  POSSIT 
IN  PASSIONIBUS  ANIMAE. 

(Infr.  q.  49.  art.  1.  corp.  et  ad  2.  et  2-2.  q.  33.  art.  1.  ad  1.  et  2.  Dist.  36.  art.  2. 
et  Mal.  q.  10.  art.  1.  ad  1.  et  q.  12.  art.  2.  ad  1.  et  art.  3.  corp.). 

Ad  primum  sic  proceditur.  Videtur,  quod  nulla  passio  animae  sit  bona, 
vel  mala  moraliter:  bonum  enim,  et  malum  morale  est  proprium  hominis  v 
mores  enim  proprie  dicuntur  humani,  ut  Ambrosius  dicit  super  Lucam  (in 
firaef.  prope  finem) :  sed  passiones  non  sunt  propriae  hominum,  sed  sunt  etiam 
aliis  animalibus  communes ;  ergo  nulla  passio  animae  est  bona,  vel  mala 
moraliter. 

2.  Praeterea.  Bonum,  vel  malum  hominis  est  secundum  rationem  esse,  vel 
praeter  rationem  esse,  ut  Dion,  dicit  4  cap.  de  Div.  Nom.  (part .  4.  lect.  21.)  : 
sed  passiones  animae  non  sunt  in  ratione,  sed  in  appetitu  sensitivo,  ut  supra 
dictum  est  (q.  22.  art.  3.);  ergo  non  pertinent  [al .pertinet]  ad  bonum,  vel 
malum  hominis,  quod  est  bonum  morale. 

3.  Praeterea.  Philos.  dicit  in  2.  Ethic.  (cap.  3.)  quod  passionibus  neque 
laudamur,  neque  vituperamur :  sed  secundum  bona,  et  mala  moralia  laudamur, 
et  vituperamur;  ergo  passiones  non  sunt  bonae,  vel  malae  moraliter. 

Sed  contra  est,  quod  Aug.  dicit  in  14.  de  Civ.  Dei  (cap.  7.  a  med.  et 
cap.  9.  in  prine.)  de  passionibus  animae  loquens:  Mala  sunt  ista,  si  malus  est 
amor ;  bona,  si  bonus. 

Respondeo  dicendum,  quod  passiones  animae  dupliciter  possunt  conside- 
rari:  uno  modo  secundum  se:  alio  modo  secundum  quod  subjacent  imperio 
rationis,  et  voluntatis.  Si  igitur  secundum  se  considerentur,  prout  scilicet  sunt 
motus  quidam  irrationalis  appetitus,  sic  non  est  in  eis  bonum,  vel  malum 
morale,  quod  dependet  a  ratione,  ut  supra  dictum  est  (q.  19.  art.  3.).  Si  autem 
considerentur,  secundum  quod  subjacent  imperio  rationis,  et  voluntatis,  sic 
est  in  eis  bonum,  vel  malum  morale:  propinquior  enim  est  appetitus  sensi¬ 
tivus  ipsi  rationi,  et  voluntati,  quam  membra  exteriora ;  quorum  tamen  motus, - 
et  actus  sunt  boni,  vel  mali  moraliter,  secundum  quod  sunt  voluntarii;  unde 
multo  magis  et  ipsae  passiones,  secundum  quod  sunt  voluntariae,  possunt 
dici  bonae,  vel  malae  moraliter.  Dicuntur  autem  voluntariae,  vel  ex  eo  quod 
a  voluntate  imperantur,  vel  ex  eo  quod  a  voluntate  non  prohibentur. 

Ad  primum  ergo  dicendum,  quod  istae  passiones  secundum  se  conside¬ 
ratae  sunt  communes  hominibus,  et  animalibus  aliis:  sed  secundum  quod  a 
ratione  imperantur,  sunt  propriae  hominibus. 

Ad  secundum  dicendum,  quod  etiam  inferiores  vires  appetitivae  dicuntur 
rationales,  secundum  quod  participant  aliqualiter  rationem,  ut  dicitur  in  1.  Eth. 
(cap.  13.). 

Ad  tertium  dicendum,  quod  Philos.  dicit,  quod  non  laudamur,  aut  vitu¬ 
peramur  secundum  passiones  absolute  consideratas:  sed  non  removet,  quin 
possint  fieri  laudabiles,  vel  vituperabiles  secundum  quod  a  ratione  ordinantur  ; 
unde  subdit:  Non  enim  laudatur,  aut  vituperatur  qui  timet,  aut  irascitur,  sed  qui 
aliqualiter,  idest  secundum  rationem,  vel  praeter  rationem. 

ARTICULUS  II. 

UTRUM  OMNIS  PASSIO  ANIMAE  SIT  MALA  MORALITER. 

(Infr.  q.  39.  art.  2.  et  3.  et  2.  q.  123.  ari.  10.  corp.  et  Mal.  q.  2.  art.  1.  corp. 
et  1.  Eth.  lect.  16.  et  lib.  2.  lect.  3.  et  7.  Phys.  lect.  6). 

Ad  secundum  sic  proceditur.  Videtur,  quod  omnes  passiones  animae  sunt 
maiae  moraliter:  dicit  enim  August.  9.  de  Civit.  Dei  (cap.  4.  in  prine,  et 
lib.  14.  cap.  8.),  quod  passiones  animae  quidam  vocant  morbos,’  vel  pertur¬ 
bationes  animae :  sed  omnis  morbus,  vel  perturbatio  animae  est  aliquid  ma¬ 
lum  moraliter;  ergo  omnis  passio  animae  moraliter  mala  est. 

2.  Praeterea.  Damasc.  dicit  (lib.  2.  Orth.  Fid.  cap.  22 ),  quod  operatio 
quidem,  quae  secundum  naturam  motus  est;  passio  vero,  quae  praeter  na¬ 
turam:  sed  quod  est  praeter  naturam  in  motibus  animae,  habet  rationem 
peccati,  et  mali  moralis;  unde  ipse  alibi  dicit  (lib.  2.  cap.  4.),  quod  diabolus 
versus  est  ex  eo,  quod  est  secundum  naturam,  in  id,  quod  est  praeter  na¬ 
turam  ;  ergo  hujusmodi  passiones  sunt  malae  moraliter. 

3.  Praeterea.  Omne,  quod  inducit  ad  peccatum,  habet  rationem  mali: 
sed  hujusmodi  passiones  inducunt  ad  peccatum  ;  unde  Rom.  7.  dicuntur 
passiones  peccatorum ;  ergo  videtur,  quod  sint  malae  moraliter. 

Sed  contra  est,  quod  August.  dicit  in  14.  de  Civ.  Dei  (cap.  9.  parum 
a  prine.),  quod  rectus  amor  omnes  istas  affectiones  rectas  habet:  metuunt 
enim  peccare,  cupiunt  perseverare,  dolent  in  peccatis,  gaudent  in  operibus 
bonis. 

Respondeo  dicendum,  quod  circa  hanc  quaestionem  diversa  fuit  sen¬ 
tentia  Stoicorum,  et  Peripateticorum :  nam  Stoici  dixerunt,  omnes  passiones 
esse  malas  :  Peripatetici  vero  dixerunt,  passiones  moderatas  esse  bonas.  Quae 
quidem  differentia,  licet  magna  videatur  secundum  vocem,  tamen  secundum 
rem  vel  nulla  est,  vel  parva,  si  quis  utrorumque  intentiones  consideret. 
Stoici  enim  non  discernebant  inter  sensum,  et  intellectum,  et  per  consequens 
nec  inter  intellectivum  appetitum,  et  sensitivum ;  unde  nec  discernebant  pas¬ 
siones  animae  amoribus  voluntatis,  secundum  hoc  quod  passiones  animae  sunt 
in  appetitu  sensitivo ;  simplices  autem  motus  voluntatis  sunt  in  intellectivo : 
sed  omnem  rationabilem  motum  appetitivae  partis  vocabant  voluntatem  ; 
passiones  autem  dicebant  motum  progredientem  extra  limites  rationis;  et 
ideo  eorum  sententiam  sequens  Tullius  in  3.  lib.  de  Tusculanis  quaestionibus 
(parum  a  prine.)  omnes  passiones  vocat  animae  morbos :  ex  quo  argumen¬ 
tatur,  quod  qui  morbosi  sunt,  sani  non  sunt;  et  qui  sani  non  sunt,  insi¬ 
pientes  sunt :  unde  insipientes  insanos  dicimus.  Peripatetici  vero  omnes  motus 
appetitus  sensitivi  passiones  vocant ;  unde  eas  bonas  aestimant,  cum  sunt  a 
ratione  moderatae;  malas  autem,  cum  sunt  praeter  moderationem  rationis. 

Ex  quo  patet,  quod  Tullius  in  eodem  libro  Peripateticorum  sententiam, 
qui  approbabant  mediocritatem  passionum,  inconvenienter  improbat,  dicens, 
quod  omne  malum  etiam  mediocre  vitandum  est:  nam  sicut  corpus,  etiam 
mediocriter  aegrum,  sanum  non  est;  sic  ista  mediocritas  morborum,  vel 
passionum  animae  sana  non  est:  non  enim  passiones  dicuntur  morbi,  vel 
perturbationes  animae,  nisi  cum  carent  moderatione  rationis. 

Unde  patet  responsio  ad  primum. 

Ad  secundum  dicendum,  quod  in  omni  passione  animae  additur  aliquid, 
vel  diminuitur  a  naturali  motu  cordis;  inquantum  cor  intensius,  vel  remissius 
movetur,  secundum  systolem,  aut  diastolem:  et  secundum  hoc  habet  passionis 
rationem:  tamen  non  oportet,  quod  passio  semper  declinet  ab  ordine  natu¬ 
ralis  rationis. 

Ad  tertium  dicendum,  quod  passiones  animae,  inquantum  sunt  praeter 
ordinem  rationis,  inclinant  ad  peccatum:  inquantum  autem  sunt  ordinatae  a 
ratione,  pertinent  ad  virtutem. 

ARTICULUS  III.  I44 

UTRUM  PASSIO  ADDAT,  VEL  DIMINUAT  AD  BONITATEM, 

VEL  MALITIAM  ACTUS. 

(Infr.  q.  77.  art.  6.  et  Veri.  q.  26.  ari.  7.  et  Mal.  q.  3.  ari.  2.). 

Ad  tertium  sic  proceditur.  Videtur,  quod  passio  quaecumque  semper 
■diminuat  de  bonitate  actus  moralis:  omne  enim,  quod  impedit  judicium  ra¬ 
tionis,  ex  quo  dependet  bonitas  actus  moralis,  diminuit  per  consequens  bo¬ 
nitatem  actus  moralis:  sed  omnis  passio  impedit  judicium  rationis:  dicit  enim 
Sallustius  in  Catilinario  (in.  prine,  orat.  Caesaris) :  Omnes  homines,  qui  de  rebus 
dubiis  consultant,  ab  odio,  ira,  et  amicitia,  atque  misericordia  vacuos  esse  decet ; 
ergo  omnis  passio  diminuit  bonitatem  moralis  actus. 

2.  Praeterea.  Actus  hominis  quanto  est  Deo  similior,  tanto  est  melior: 
unde  dicit  Apost.  Eph.  5.:  Estote  imitatores  Dei,  sicut  filii  charissimi:  sed  Deus, 
et  sancti  Angeli  puniunt  sine  ira,  sine  miseriae  compassione  subveniunt,  ut  August. 
dicit  in  9.  de  Civ.  Dei  (cap.  3.  cir.  fin.) ;  ergo  est  melius  hujusmodi  opera 
agere  sine  passione  animae,  quam  cum  passione. 

3.  Praeterea.  Sicut  malum  morale  attenditur  per  ordinem  ad  rationem, 
ita  et  bonum  morale:  sed  malum  morale  diminuitur  per  passionem:  minus 
enim  peccat,  qui  peccat  ex  passione,  quam  qui  peccat  ex  industria.;,  ergo 
minus  bonum  operatur,  qui  operatur  cum  passione,  quam  qui  operatur  sine 
passione. 

Sed  contra  est,  quod  August.  dicit  9.  de  Civ.  Dei  (loc.  cit.),  quod  passio 
misericordiae  rationi  deservit,  quando  ita  praebetur  misericordia,  ut  justitia 
conservetur,  sive  cum  indigenti  tribuitur,  sive  cum  ignoscitur  poenitenti :  sed 
nihil,  quod  deservit  rationi,  diminuit  bonum  morale;  ergo  passio  animae  non 
diminuit  bonum  moris. 

Respondeo  dicendum,  quod  Stoici  sicut  ponebant  omnem  passionem 
animae  esse  malam,  ita  ponebant  consequenter  omnem  passionem  animae 
diminuere  actus  bonitatem:  omne  enim  bonum  ex  permixtione  mali  vel  to¬ 
taliter  tollitur,  vel  fit  minus  bonum;  et  hoc  quidem  verum  est,  si  dicamus 
passiones  animae  solum  inordinatos  motus  sensitivi  appetitus,  prout  sunt  per¬ 
turbationes,  seu  aegritudines:  sed  si  passiones  simpliciter  nominemus  omnes 
motus  appetitus  sensitivi,  sic  ad  perfectionem  humani  boni  pertinet,  quod 
etiam  ipsae  passiones  sint  moderatae  per  rationem :  cum  enim  bonum  hominis 
■consistat  in  ratione  sicut  in  radice,  tanto  istud  bonum  erit  perfectius,  quanto 
ad  plura,  quae  homini  conveniunt,  derivari  potest:  unde  nullus  dubitat,  quin 
ad  perfectionem  moralis  boni  pertineat,  quod  actus  exteriorum  membrorum 
per  rationis  regulam  dirigantur :  unde  cum  appetitus  sensitivus  possit  obedire 

rationi,  ut  supra  dictum  est  (q.  17.  art.  7.),  ad  perfectionem  moralis,  sive 
humani  boni  pertinet,  quod  etiam  ipsae  passiones  animae  sint  regulatae  per 
rationem. 

Sicut  igitur  melius  est,  quod  homo  et  velit  bonum,  et  faciat  exteriori  actu  c 
ita  etiam  ad  perfectionem  boni  moralis  pertinet,  quod  homo  ad  bonum  mo¬ 
veatur,  non  solum  secundum  voluntatem,  sed  etiam  secundum  appetitura 
sensitivum,  secundum  illud  quod  in  Psal.  83.  dicitur:  Cor  meum,  et  caro  mea, 
exaltaverunt  in  Deum : qivum ,  ut  cor  accipiamus  pro  appetitu  intellectivo,  carnem 
autem  pro  appetitu  sensitivo. 

Ad  primum  ergo  dicendum,  quod  passiones  animae  dupliciter  se  possunt- 
habere  ad  judicium  rationis:  uno  modo  antecedenter :  et  sic,  cum  obnubilent 
judicium  rationis,  ex  quo  dependet  bonitas  moralis  actus,  diminuunt  actus- 
bonitatem:  laudabilius  enim  est,  quod  ex  judicio  rationis  aliquis  faciat  opus- 
charitatis,  quam  ex  sola  passione  misericordiae.  Alio  modo  se  habent  conse¬ 
quenter:  et  hoc  dupliciter;  uno  modo  per  modum  redundantiae,  quia  scilicet 
cum  superior  pars  animae  intense  movetur  in  aliquid,  sequitur  motum  ejus 
etiam  pars  inferior:  et  sic  passio  existens  consequenter  in  appetitu  sensitivo- 
est  signum  intensionis  voluntatis ;  et  sic  indicat  bonitatem  moralem  majorem: 
alio  modo  per  modum  electionis,  quando  scilicet  homo  ex  judicio  rationis- 
eligit  affici  aliqua  passione,  ut  promptius  operetur,  cooperante  appetitu  sensi 
tivo:  et  sic  passio  animae  addit  ad  bonitatem  actionis. 

Ad  secundum  dicendum,  quod  in  Deo,  et  in  angelis  non  est  appetitus  sen¬ 
sitivus,  neque  etiam  membra  corporea,  et  ideo  bonum  in  eis  non  attenditur 
secundum  ordinationem  passionum,  aut  corporeorum  actuum,  sicut  in  nobis. 

Ad  tertium  dicendum,  quod  passio  tendens  in  malum  praecedens  judi¬ 
cium  rationis  diminuit  peccatum,  sed  consequens  aliquo  praedictorum  mo¬ 
dorum  auget  ipsum,  vel  significat  augmentum  ejus. 

ARTICULUS  IV.  i4s. 

UTRUM  ALIQUA  PASSIO  SIT  BONA,  VEL  MALA  EX  SUA  SPECIE. 

(2-2.  q.  178.  ari.  1.  corp.  et  4.  Dist.  17.  q.  1.  ad  4.  q.  2.  art.  1. 
et  Dist.  70.  q.  2.  art.  4.  q.  7.  ad  7.  et  Mal.  q.  10.  art.  1.). 

Ad  quartum  sic  proceditur.  Videtur,  quod  nulla  passio  animae  secundum 
speciem  suam  sit  bona,  vel  mala  moraliter:  bonum  enim,  et  malum  morale 
attenditur  secundum  rationem:  sedpassiones  suntin  appetitu  sensitivo  :  etitaid 
quod  est  secundum  rationem,  accidit  eis;  cum  ergo  nihil,  quod  est  per  acci¬ 
dens,  pertineat  ad  speciem  rei,  videtur,  quod  nulla  passio  secundum  suam 
speciem  sit  bona,  vel  mala. 

2.  Praeterea.  Actus,  et  passiones  habent  speciem  ex  objecto ;  si  ergo  aliqua 
passio  secundum  aliquam  suam  speciem  esset  bona,  vel  mala,  oporteret,, 
quod  passiones,  quarum  objectum  est  bonum,  bonae  essent  secundum  suam 
speciem:  ut  amor,  desiderium,  et  gaudium:  et  passiones,  quarum  objectum 
est  malum,  essent  malae  secundum  suam  speciem ;  ut  odium,  timor,  et  tri¬ 
stitia:  sed  hoc  patet  esse  falsum;  non  ergo  aliqua  passio  est  bona,  vel  mala 
ex  sua  specie. 

3.  Praeterea.  Nulla  species  passionum  est,  quae  non  inveniatur  in  aliis- 
animalibus:  sed  bonum  morale  non  invenitur  nisi  in  homine;  ergo  nulla, 
pissio  animae  bona  est,  vel  mala  ex  sua  specie. 

Sed  contra  est,  quod  Aug.  dicit  9.  de  Civ.  Dei  (cap.  }.),  quod  miseri¬ 
cordia  pertinet  ad  virtutem.  Philos.  etiam  dicit  in  2.  Ethic.  (cap.  7.  brop.  fin.) 
quod  verecundia  est  passio  laudabilis;  ergo  aliquae  passiones  sunt  bonae,  vel 
malae  secundum  suam  speciem. 

Respondeo  dicendum,  quod  sicut  de  actibus  dictum  est  ( q .  18.  art.  6.  et  7. 
et  q.  20.  art.  q.),  ita  et  de  passionibus  dicendum  videtur;  quod  scilicet  species 
actus,  vel  passionis  dupliciter  considerari  potest.  Uno  modo,  secundum  quod 
est  in  genere  naturae:  et  sic  bonum,  vel  malum  morale  non  pertinet  ad  spe¬ 
ciem  actus,  vel  passionis.  Alio  modo,  secundum  quod  pertinent  ad  genus 
moris;  prout  scilicet  participant  aliquid  de  voluntario,  et  judicio  rationis:  et 
hoc  modo  bonum,  et  malum  morale  possunt  pertinere  ad  speciem  passionis: 
secundum  quod  accipitur,  ut  objectum  passionis,  aliquid  de  se  conveniens 
rationi,  vel  dissonum  a  ratione :  sicut  patet  de  verecundia,  quae  est  timor 
turpis:  et  de  invidia,  quae  est  tristitia  de  bono  alterius:  sic  enim  pertinent  ad 
speciem  exterioris  actus. 

Ad  primum  ergo  dicendum,  quod  ratio  illa  procedit  de  passionibus,  se¬ 
cundum  quod  pertinent  ad  speciem  naturae:  prout  scilicet  appetitus  sensitivus 
in  se  consideratur:  secundum  vero  quod  appetitus  sensitivus  obedit  rationi, 
jam  bonum,  et  malum  rationis  non  est  ex  passionibus  ejus  per  accidens,  sed 
per  se. 

Ad  secundum  dicendum,  quod  passiones,  quae  in  bonum  tendunt,  si  sit 
verum  bonum,  sunt  bonae ;  et  similiter  quae  a  vero  malo  recedunt :  e  con¬ 
verso  vero  passiones,  quae  sunt  per  recessum  a  bono,  et  per  accessum  ad 
malum,  sunt  malae. 

Ad  tertium  dicendum,  quod  in  brutis  animalibus  appetitus  sensitivus  non 
obedit  rationi:  et  tamen  inquantum  ducitur  quadam  aestimativa  naturali,  quae 
subjicitur  rationi  superiori,  scilicet  divinae,  est  in  eis  quaedam  similitudo  mo¬ 
ralis  boni,  quantum  ad  animae  passiones. 


QUAESTIO  XXV. 

DE  ORDINE  PASSIONUM  AD  INVICEM, 
IN  QUATUOR  ARTICULOS  DIVISA. 


Deinde  considerandum  est  de  ordine  passionum  ad  invicem. 

Et  circa  hoc  quaeruntur  quatuor. 

Primo.  De  ordine  passionum  irascibilis  ad  passiones  concupiscibilis. 
Secundo.  De  ordine  passionum  concupiscibilis  ad  invicem. 

Tertio.  De  ordine  passionum  irascibilis  ad  invicem. 

Quarto.  De  quatuor  principalibus  passionibus. 

ARTICULUS  I.  146 

UTRUM  PASSIONES  IRASCIBILIS 

SINT  PRIORES  PASSIONIBUS  CONCUPISCIBILIS,  VEL  E  CONVERSO. 

(Infr.  q.  40.  art.  1.  corp.  et  2-2.  q.  141.  art.  3.  ad  1.  et 3.  Dist.  26.  q.  2.  art.  3.  corp. 
et  Veri.  q.  23.  art.  1.  corp.  et  Mal.  q.  4.  art.  2.  ad  12.). 

Ad  primum  sic  proceditur.  Videtur,  quod  passiones  irascibilis  sint  priores 
passionibus  concupiscibilis:  ordo  enim  passionum  est  secundum  ordinem 
objectorum:  sed  objectum  irascibilis  est  bonum  arduum,  quod  videtur  esse 
supremum  inter  alia  bona;  ergo  passiones  irascibilis  videntur  praeesse  passio¬ 
nibus  concupiscibilis. 

2.  Praeterea.  Movens  est  prius  moto:  sed  irascibilis  comparatur  ad  con¬ 
cupiscibilem,  sicut  movens  ad  motum :  ad  hoc  enim  datur  animalibus,  ut 
tollantur  impedimenta,  quibus  concupiscibilis  prohibetur  frui  suo  objecto,  ut 
supra  dictum  est  (q.  23.  art.  1.) :  removens  autem  prohibens  habet  rationem 
moventis,  ut  dicitur  in  8.  Phys.  (tex.32.) ;  ergo  passiones  irascibilis  sunt  priores 
passionibus  concupiscibilis. 

3.  Praeterea.  Gaudium,  et  tristitia  sunt  passiones  concupiscibilis:  sed 
gaudium,  et  tristitia  consequuntur  ad  passiones  irascibilis:  dicit  enim  Phil.  in 

4.  Eth.  (cap.  3.  a  mei.),  quod  punitio  quietat  impetum  irae,  delectationem  loco 
tristitiae  faciens  ;  ergo  passiones  concupiscibilis  sunt  posteriores  passionibus 
irascibilis. 

Sed  contra.  Passiones  concupiscibilis  respiciunt  bonum  absolutum:  pas 
siones  autem  irascibilis  respiciunt  bonum  contractum,  scilicet  arduum :  cum 
igitur  bonum  simpliciter  sit  prius,  quam  bonum  contractum,  videtur,  quod 
passiones  concupiscibilis  sint  priores  passionibus  irascibilis. 

Respondeo  dicendum,  quod  passiones  concupiscibilis  ad  plura  se  habent, 
quam  passiones  irascibilis:  nam  in  passionibus  concupiscibilis  invenitur  ali¬ 
quid  pertinens  ad  motum,  sicut  desiderium;  et  aliquid  pertinens  ad  quietem, 
sicut  gaudium,  et  tristitia:  sed  in  passionibus  irascibilis  non  invenitur  aliquid 
pertinens  ad  quietem,  sed  solum  pertinens  ad  motum:  cujus  ratio  est,  quia 
id,  in  quo  jam  quiescitur,  non  habet  rationem  difficilis,  seu  ardui,  quod  est 
objectum  irascibilis. 

Quies  autem,  cum  sit  finis  motus,  est  prior  in  intentione,  sed  posterior 
In  executione:  si  ergo  comparentur  passiones  irascibilis  ad  passiones  concu¬ 
piscibilis,  quae  significant  quietem  in  bono,  manifeste  passiones  irascibilis 
praecedunt  ordine  executionis  hujusmodi  passiones  concupiscibilis;  sicut  spes 
praecedit  gaudium;  unde  causat  ipsum,  secundum  illud  Apostoli  Rom.  12.: 
Spe  gaudentes:  sed  passio  concupiscibilis  importans  quietem  in  malo,  scilicet, 
tristitia,  media  est  inter  duas  passiones  irascibilis:  sequitur  enim  timorem: 
cum  enim  occurrerit  malum,  quod  timebatur,  causatur  tristitia:  praecedit 
autem  motum  irae,  quia  cum  ex  tristitia  praecedente  aliquis  insurgit  in  vin¬ 
dictam,  hoc  pertinet  ad  motum  irae :  et  quia  rependere  vicem  mali,  appre¬ 
henditur  ut  bonum,  cum  iratus  hoc  consecutus  fuerit,  gaudet:  et  sic  manifestum 
est,  quod  omnis  passio  irascibilis  terminatur  ad  passionem  concupiscibilis 
pertinentem  ad  quietem,  scilicet  vel  ad  gaudium,  vel  ad  tristitiam.  Sed  si 
comparentur  passiones  irascibilis  ad  passiones  concupiscibilis,  quae  impor- 

tant  motum,  sic  manifeste  passiones  concupiscibilis  sunt  priores;  eo  quod 
passiones  irascibilis  addunt  supra  passiones  concupiscibilis:  sicut  et  objectum 
irascibilis  addit  supra  objectum  concupiscibilis  arduitatem,  sive  difficultatem: 
spes  enim  supra  desiderium  addit  quemdam  conatum,  et  quamdam  eleva¬ 
tionem  animi  ad  consequendum  bonum  arduum:  et  similiter  timor  addit 
supra  fugam,  seu  abominationem,  quamdam  depressionem  animi  propter  dif¬ 
ficultatem  mali.  Sic  ergo  passiones  irascibilis  mediae  sunt  inter  passiones 
concupiscibilis,  quae  important  motum  in  bonum,  vel  in  malum,  et  inter 
passiones  concupiscibilis,  quae  important  quietem  in  bono,  vel  in  malo  ;  et 
sic  patet,  quod  passiones  irascibilis  et  principium  habent  a  passionibus  con¬ 
cupiscibilis  et  in  passionibus  concupiscibilis  terminantur. 

Ad  primum  ergo  dicendum,  quod  illa  ratio  procederet,  si  de  ratione 
objecti  concupiscibilis  esset  aliquid  oppositum  arduo;  sicut  de  ratione  obje¬ 
cti  irascibilis  est,  quod  sit  arduum :  sed  quia  objectum  concupiscibilis  est 
bonum  absolute,  prius  naturaliter  est,  quam  objectum  irascibilis,  sicut  com¬ 
mune  proprio. 

Ad  secundum  dicendum,  quod  removens  prohibens  non  est  movens 
per  se,  sed  per  accidens ,  nunc  autem  loquimur  de  ordine  passionum  per 
se ;  et  praeterea  irascibilis  removet  prohibens  quietem  concupiscibilis  in 
suo  objecto.  Unde  ex  hoc  non  sequitur,  nisi  quod  passiones  irascibilis  prae¬ 
cedunt  passiones  concupiscibilis  ad  quietem  pertinentes. 

De  quibus  etiam  tertia  ratio  procedit. 

ARTICULUS  II.  147 

UTRUM  AMOR  SIT  PRIMA  PASSIONUM  CONCUPISCIBILIS. 

(Part.  1.  q.  20.  art.  1.  corp.  et  3.  Dist.  27.  q.  1.  art.  3.  et  lib.  4.  Contr.  g.  cap.  19. 
et  Veri.  q.  26.  art.  4.  corp.  et  Gal.  3.  lect.  6.  et  1.  Met.  lect.  3.  fin.). 

Ad  secundum  sic  proceditur.  Videtur,  quod  amor  non  sit  prima  passio¬ 
num  concupiscibilis:  vis  enim  concupiscibilis  a  concupiscentia  denominatur, 
quae  est  eadem  passio  cum  desiderio :  sed  denominatio  fit  a  potiori,  ut  di¬ 
citur  in  2.  de  Anima  (tex.  49.);  ergo  concupiscentia  est  potior  amore. 

2.  Praeterea.  Amor  unionem  quamdam  importat :  est  enim  vis  unitiva, 
et  concretiva,  ut  Dion,  dicit  in  4.  cap.  de  Div.  Nom.  (part.  2.  lect.  9.);  sed  con¬ 
cupiscentia,  vel  desiderium  est  motus  ad  unionem  rei  concupitae,  vel  desi¬ 
deratae;  ergo  concupiscentia  est  prior  amore. 

3.  Praeterea.  Causa  est  prior  effectu;  sed  delectatio  est  quandoque 
causa  amoris:  quidam  enim  propter  delectationem  amant,  ut  dicitur  in  8. 
Eth.  (cap.  2.  et  3.);  ergo  delectatio  est  prior  amore;  non  ergo  prima  inter  pas¬ 
siones  concupiscibilis  est  amor. 

Sed  contra  est,  quod  Aug.  dicit  in  14.  de  Civ.  Dei  (cap/  7.  et  9.),  quod 
omnes  passiones  ex  amore  causantur:  amor  enim  inhians  habere ,  quod  amatur, 
cupiditas  est :  id  autem  habens,  eoque  j ruens,  laetitia  est;  amor  ergo  est  prima 
passionum  concupiscibilis. 

Respondeo  dicendum,  quod  objecta  concupiscibilis  sunt  bonum,  et  malum: 
naturaliter  autem  est  prius  bonum  malo,  eo  quod  malum  est  privatio  boni; 
unde  et  omnes  passiones,  quarum  objectum  est  bonum,  naturaliter  sunt 
priores  passionibus,  quarum  objectum  est  malum:  unaquaeque  scilicet  sua 

passione  opposita,  quia  enim  bonum  quaeritur,  ideo  refutatur  oppositura 
malum.  Bonum  autem  habet  rationem  finis,  qui  quidem  est  prior  in  inten¬ 
tione,  sed  est  posterior  in  executione;  potest  ergo  ordo  passionum  concu¬ 
piscibilis  attendi  vel  secundum  intentionem,  vel  secundum  consecutionem. 

Secundum  quidem  consecutionem  illud  est  prius,  quod  primo  fit  in  eo, 
quod  tendit  ad  finem:  manifestum  est  autem,  quod  omne,  quod  tendit  ad 
finem  aliquem,  primo  quidem  habet  aptitudinem,  seu  proportionem  ad  finem: 
nihil  enim  tendit  in  finem  non  proportionatum :  secundo  movetur  ad  finem : 
tertio  quiescit  in  fine  post  ejus  consecutionem :  ipsa  autem  aptitudo,  sive  pro¬ 
portio  appetitus  ad  bonum  est  amor,  qui  nihil  aliud  est,  quam  complacentia 
boni:  motus  autem  ad  bonum  est  desiderium,  vel  concupiscentia:  quies  autem 
in  bono  est  gaudium,  vel  delectatio :  et  ideo  secundum  hunc  ordinem  amor 
praecedit  desiderium,  et  desiderium  praecedit  delectationem. 

Sed  secundum  ordinem  intentionis  est  e  converso :  nam  delectatio  intenta 
causat  desiderium,  et  amorem:  delectatio  enim  est  fruitio  [al.  fruitio  boni], 
quae  quodammodo  est  finis,  sicut  et  ipsum  bonum,  ut  supra  dictum  est  (q.  ii. 
art.  3.  ad  3.). 

Ad  primum  ergo  dicendum,  quod  hoc  modo  nominatur  aliquid,  secundum 
quod  nobis  innotescit:  voces  enim  sunt  signa  intellectuum,  secundum  Philo¬ 
sophum  (lib.  1.  Perih.  in  prine.) :  nos  autem  ut  plurimum  per  effectum  cogno¬ 
scimus  causam :  effectus  autem  amoris,  quando  quidem  habetur  ipsum  ama¬ 
tum,  est  delectatio :  quando  vero  non  habetur,  est  desiderium,  vel  concu¬ 
piscentia:  ut  autem  August.  dicit  in  10.  de  Trinit.  (cap.  12.  a  rned.):  Amor 
magis  sentitur,  cum  eum  prodit  indigentia :  unde  inter  omnes  passiones  concu¬ 
piscibilis  magis  est  sensibilis  concupiscentia:  et  propter  hoc  ab  ea  denomi¬ 
natur  potentia. 

Ad  secundum  dicendum,  quod  duplex  est  unio  amati  ad  amantem :  una 
quidem  realis,  secundum  scilicet  conjunctionem  ad  rem  ipsam :  et  talis  unio 
pertinet  ad  gaudium,  vel  delectationem,  quae  sequitur  desiderium :  alia  autem 
est  unio  affectiva,  secundum  scilicet  quod  aliquid  habet  aptitudinem,  vel 
proportionem ;  prout  scilicet  ex  hoc  quod  aliquid  habet  aptitudinem  ad  alte¬ 
rum,  et  inclinationem,  jam  participat  aliquid  ejus:  et  sic  amor  unionem  im¬ 
portat;  quae  quidem  unio  praecedit  motum  desiderii. 

Ad  tertium  dicendum,  quod  delectatio  causat  amorem,  secundum  quod 
est  prior  in  intentione. 


ARTICULUS  III.  i48 

UTRUM  SPES  SIT  PRIMA  INTER  PASSIONES  IRASCIBILIS. 

(Supr.  q.  23.  art.  4.  corp.). 

Ad  tertium  sic  proceditur.  Videtur,  quod  spes  non  sit  prima  inter  pas¬ 
siones  irascibilis :  vis  enim  irascibilis  ab  ira  denominatur;  cum  ergo  denomi¬ 
natio  fiat  a  potiori,  videtur,  quod  ira  sit  potior,  et  prior,  quam  spes. 

2.  Praeterea.  Arduum  est  objectum  irascibilis :  sed  magis  videtur  esse 
arduum,  quod  aliquis  conetur  superare  malum  contrarium,  quod  imminet, 
ut  futurum  (quod  pertinet  ad  audaciam)  vel  quod  injacet  jam,  ut  praesens 
(quod  pertinet  ad  iram),  quam  quod  conetur  acquirere  simpliciter  aliquod 
bonum:  et  similiter  magis  videtur  esse  arduum,  quod  conetur  vincere  malum 

praesens,  quam  malum  futurum;  ergo  ira  videtur  esse  potior  passio,  quam 
audacia;  et  audacia,  quam  spes:  et  sic  spes  non  videtur  esse  potior. 

3.  Praeterea.  Prius  occurrit  in  motu  ad  finem  recessus  a  termino,  quam 
accessus  ad  terminum:  sed  timor,  et  desperatio  important  recessum  ab  ali¬ 
quo;  audacia  autem,  et  spes  important  accessum  ad  aliquid;  ergo  timor,  et 
desperatio  praecedunt  spem  et  audaciam. 

Sed  contra.  Quanto  aliquid  est  propinquius  primo,  tanto  est  prius :  sed 
spes  est  propinquior  amori,  qui  est  prima  passionum;  ergo  spes  est  prior 
inter  omnes  passiones  irascibilis. 

Respondeo  dicendum,  quod,  sicut  jam  dictum  est  (art.  1.  huj.  q.),  omnes 
passiones  irascibilis  important  motum  in  aliquid:  motus  autem  ad  aliquid 
in  irascibili  potest  causari  ex  duobus:  uno  modo  ex  sola  aptitudine,  seu  pro¬ 
portione  ad  finem,  quae  pertinet  ad  amorem,  vel  odium:  alio  modo  ex  prae¬ 
sentia  ipsius  boni,  vel  mali,  quae  pertinet  ad  tristitiam,  vel  gaudium :  et  qui¬ 
dem  ex  praesentia  boni  non  causatur  aliqua  passio  in  irascibili,  ut  dictum 
est  (q.  23.  art.  q.) :  sed  ex  praesentia  mali  causatur  passio  irae.  Quia  igitur  in 
via  generationis,  seu  consecutionis  proportio,  vel  aptitudo  ad  finem  praecedit 
consecutionem  finis,  inde  est,  quod  ira  inter  omnes  passiones  irascibilis  est 
ultima  ordine  generationis:  inter  alias  autem  passiones  irascibilis,  quae  im¬ 
portant  motum  consequentem  amorem,  vel  odium  boni,  vel  mali,  oportet, 
quod  passiones,  quarum  objectum  est  bonum,  scilicet  spes,  et  desperatio,  sint 
naturaliter  priores  passionibus,  quarum  objectum  est  malum,  scilicet  audacia, 
et  timore:  ita  tamen,  quod  spes  est  prior  desperatione :  quia  spes  est  motus  in 
bonum  secundum  rationem  boni,  quod  de  sua  ratione  est  attractivum :  et  ideo 
est  motus  in  bonum  per  se:  desperatio  autem  est  recessus  a  bono,  qui  non 
■competit bono,  secundum  quod  est  bonum,  sed  secundum  aliquid  aliud:  unde 
est  quasi  per  accidens:  et  eadem  ratione  timor,  cum  sit  recessus  a  malo,  est 
prior,  quam  audacia,  quod  autem  spes,  et  desperatio  sint  naturaliter  priores, 
quam  timor,  et  audacia,  ex  hoc  manifestum  est,  quod  sicut  appetitus  boni 
est  ratio  quare  vitetur  malum,  ita  etiam  spes,  et  desperatio  sunt  ratio  timoris, 
et  audaciae:  nam  audacia  consequitur  spem  victoriae;  et  timor  consequitur 
desperationem  vincendi:  ira  autem  consequitur  audaciam :  nullus  enim  irascitur 
vindictam  appetens,  nisi  audeat  vindicare,  secundum  quod  Avie,  dicit  in  6.  de 
Naturalibus;  sic  ergo  patet,  quod  spes  est  prima  inter  omnes  passiones  ira¬ 
scibilis. 

Et  si  ordinem  omnium  passionum  secundum  viam  generationis  scire  ve¬ 
limus  ;  primo  occurrunt  amor,  et  odium ;  secundo  desiderium,  et  fuga ;  tertio 
spes,  et  desperatio;  quarto  timor,  et  audacia;  quinto  ira;  sexto,  et  ultimo  gau¬ 
dium,  et  tristitia,  quae  consequuntur  ad  omnes  passiones,  ut  dicitur  in  2.  Ethic. 
(cap.  p) ;  ita  tamen  quod  amor  est  prior  odio,  et  desiderium  fuga,  et  spes  de¬ 
speratione,  et  timor  audacia,  et  gaudium,  quam  tristitia,  ut  ex  praedictis  col¬ 
ligi  potest  (ex  isto  art.  et  ex  art.  1.  et  2.  praec.). 

Ad  primum  ergo  dicendum,  quod  quia  ira  causatur  ex  aliis  passionibus, 
sicut  effectus  a  causis  praecedentibus,  ideo  ab  ea,  tamquam  a  manifestiori, 
denominatur  potentia. 

Ad  secundum  dicendum,  quod  arduum  non  est  ratio  accedendi,  vel  ap¬ 
petendi,  sed  potius  bonum :  et  ideo  spes,  quae  directius  respicit  bonum,  est 
prior :  quamvis  audacia  aliquando  sit  in  magis  arduum,  vel  etiam  ira. 

Ad  tertium  dicendum,  quod  appetitus  primo,  et  per  se  movetur  in  bo¬ 
num,  sicut  in  proprium  objectum:  et  ex  hoc  causatur,  quod  recedat  a  malo: 

proportionatur  enim  motus  appetitivae  partis,  non  quidem  motui  naturali, 
sed  intentioni  naturae,  quae  per  prius  intendit  finem,  quam  remotionem  con¬ 
trarii,  quae  non  quaeritur,  nisi  propter  adeptionem  finis. 

ARTICULUS  IV.  149 

UTRUM  ISTAE  SINT  QUATUOR  PRINCIPALES  PASSIONES  : 

GAUDIUM,  TRISTITIA,  SPES,  ET  TIMOR. 

(Infr.  q.  84.  art.  4.  ad  2.  et  2-2.  q.  123.  art.  12.  ad  1.  et  q.  141.  art.  7.  ad  3, 

et  Veri.  q.  26.  art.  3.). 

Ad  quartum  sic  proceditur.  Videtur,  quod  non  sint  istae  quatuor  prin¬ 
cipales  passiones:  gaudium,  et  tristitia,  spes,  et  timor:  Augustinus  enim  in  14. 
de  Civ.  Dei  (cap.  7.  et  <).)  non  ponit  spem,  sed  cupiditatem  loco  ejus. 

2.  Praeterea.  In  passionibus  animae  est  duplex  ordo,  scilicet :  intentionis ^ 
et  consecutionis,  seu  generationis.  Aut  ergo  principales  passiones  accipiuntur 
secundum  ordinem  intentionis;  et  sic  tantum  gaudium,  et  tristitia,  quae  sunt 
finales,  erunt  principales  passiones :  aut  secundum  ordinem  consecutionis,  seu 
generationis,  et  sic  erit  amor  principalis  passio  :  nullo  ergo  modo  debent 
dici  quatuor  passiones  istae  principales :  gaudium,  et  tristitia,  spes,  et  timor. 

3.  Praeterea.  Sicut  audacia  causatur  ex  spe,  ita  timor  ex  desperatione r 
aut  ergo  spes,  et  desperatio  debent  poni  principales  passiones,  tamquam 
causae ;  aut  spes,  et  audacia,  tamquam  sibi  ipsis  affines. 

Sed  contra  est  illud,  quod  Boetius  in  lib.  1.  de  Consolat,  (metr.  j.)  enu¬ 
merans  quatuor  principales  passiones,  dicit:  Gaudia  pelle,  pelle  timorem,  spemque 
fugato,  nec  dolor  adsit. 

Respondeo  dicendum,  quod  hae  quatuor  passiones  communiter  princi¬ 
pales  esse  dicuntur,  quarum  duae;  scilicet:  gaudium,  et  tristitia,  principales 
dicuntur;  quia  sunt  completivae,  et  finales  simpliciter  respectu  omnium  pas¬ 
sionum;  unde  ad  omnes  passiones  consequuntur,  ut  dicitur  in  2.  Ethic.  (cap  3.). 
Timor  autem,  et  spes  sunt  principales,  non  quidem  quasi  completivae  sim¬ 
pliciter,  sed  quia  sunt  completivae  in  genere  motus  appetitivi  ad  aliquid: 
nam  respectu  boni  incipit  motus  in  amore,  et  procedit  in  desiderium,  et  ter¬ 
minatur  in  spe :  respectu  vero  mali  incipit  in  odio,  et  procedit  ad  fugam,  et 
terminatur  in  timore. 

Et  ideo  solet  harum  quatuor  passionum  numerus  accipi  secundum  diffe¬ 
rentiam  praesentis,  et  futuri :  motus  enim  respicit  futurum,  sed  quies  est  in 
aliquo  praesenti:  de  bono  igitur  praesenti  est  gaudium,  de  malo  praesenti  est 
tristitia,  de  bono  futuro  est  spes,  de  malo  futuro  est  timor:  omnes  autem  aliae 
passiones,  quae  sunt  de  bono,  vel  de  malo  praesenti,  vel  futuro,  ad  has  com¬ 
pletive  reducuntur.  Unde  etiam  a  quibusdam  dicuntur  principales  hae  prae¬ 
dictae  quatuor  passiones,  quia  sunt  generales,  quod  quidem  verum  est,  si  spesr 
et  timor  designant  motum  appetitus  communiter  tendentem  in  aliquid  appe¬ 
tendum,  vel  fugiendum. 

Ad  Trimum  ergo  dicendum,  quod  Augustinus  ponit  desiderium;  vel  cu¬ 
piditatem  loco  spei,  inquantum  ad  idem  pertinere  videntur,  idest  ad  bonum 
futurum. 

Ad  secundum  dicendum,  quod  passiones  istae  dicuntur  principales  se¬ 
cundum  ordinem  intentionis,  et  complementi;  et  quamvis  timor,  et  spes  non 

sint  ultimae  passiones  simpliciter,  tamen  sunt  ultimae  in  genere  passionum 
tendentium  in  aliud,  quasi  in  futurum:  nec  potest  esse  instantia  nisi  de  ira, 
quae  tamen  non  potest  poni  principalis  passio ;  quia  est  quidam  effectus 
audaciae,  quae  non  potest  esse  passio  principalis,  ut  infra  dicetur  (q.  4 /, 
art.  2.  ad  y). 

Ad  tertium  dicendum,  quod  desperatio  importat  recessum  a  bono,  quod 
est  quasi  per  accidens :  et  audacia  importat  accessum  ad  malum,  quod  etiam 
est  per  accidens:  ideo  hae  passiones  non  possunt  esse  principales;  quia  quod 
est  per  accidens  non  potest  dici  principale:  et  sic  etiam  nec  ira  potest  dici 
passio  principalis,  quae  consequitur  audaciam. 


QUAESTIO  XXVI. 

DE  PASSIONIBUS  ANIMAE  IN  SPECIALI,  ET  PRIMO  DE  AMORE, 
IN  QUATUOR  ARTICULOS  DIVISA. 


Consequenter  considerandum  est  de  passionibus  animae  in  speciali.  Et 
primo  de  passionibus  concupiscibilis:  secundo  de  passionibus  irascibilis. 

Prima  consideratio  erit  tripartita :  nam :  primo  considerabimus  de  amore, 
et  odio:  secundo  de  concupiscentia,  et  fuga:  tertio  de  delectatione,  et  tristitia. 

Circa  amorem  consideranda  sunt  tria. 

Primo.  De  ipso  amore. 

Secundo.  De  causa  amoris. 

Tertio.  De  effectibus  ejus. 

Circa  primum  quaeruntur  quatuor. 

Primo.  Utrum  amor  sit  in  concupiscibili. 

Secundo.  Utrum  amor  sit  passio. 

Tertio.  Utrum  amor  sit  idem,  quod  dilectio. 

Quarto.  Utrum  amor  convenienter  dividatur  in  amorem  amicitiae,  t 1  in 
amorem  concupiscentiae. 


ARTICULUS  I.  150 

UTRUM  AMOR  SIT  IN  CONCUPISCIBILI. 

(Infr.  art.  2.  ad  2.  ety  Dist.  26.  q.  2.  art.  2.  corp.  fin.  et  Dist.  27.  q.  1.  art.  2. 
et  Mal.  q.  8.  art.  q.  ad  6.  et  y  de  Anim.  lect.  4.). 

Ad  primum  sic  proceditur.  Videtur,  quod  amor  non  sit  in  concupiscibili: 
dicitur  enim  Sap.  8. :  Hanc,  scilicet  sapientiam,  amavi,  et  exquisivi  a  juven¬ 
tute  mea:  sed  concupiscibilis,  cum  sit  pars  appetitus  sensitivi,  non  potest 
tendere  in  sapientiam,  quae  non  comprehenditur  sensu ;  ergo  amor  non  est 
in  concupiscibili. 

2.  Praeterea.  Amor  videtur  esse  idem  cuilibet  passioni:  dicit  enim  Au¬ 
gustinus  in  14.  de  Civ.  Dei  (cap.  7.  a  med.)  :  Amor  inhians  habere  quod  amatur, 
cupiditas  est:  id  autem  habens,  eoque  fruens,  laetitia:  fugiens,  quod  ei  adver¬ 
satur,  timor  est:  idque  si  acciderit  sentiens,  tristitia  est:  sed  non  omnis  passio 
est  in  concupiscibili;  sed  timor  etiam  hic  enumeratus  est  in  irascibili;  ergo 
■non  est  simpliciter  dicendum,  quod  amor  sit  in  concupiscibili. 

3.  Praeterea.  Dionysius  in  cap.  4.  de  Div.  Nom.  (part.  2.  lect.  y.)  ponit 
quemdam  amorem  naturalem :  sed  amor  naturalis  magis  videtur  pertinere  ad 
vires  naturales,  quae  sunt  animae  vegetabilis;  ergo  amor  non  simpliciter  est 
in  concupiscibili. 

Sed  contra  est,  quod  Philos.  dicit  in  2.  Topic.  (cap.  3.  in  loco  25.)  quod 
amor  est  in  concupiscibili. 

Respondeo  dicendum,  quod  amor  est  aliquid  ad  appetitum  pertinens, 
cum  utriusque  objectum  sit  bonum :  unde  secundum  differentiam  appetitus 
est  differentia  amoris.  Est  enim  quidam  appetitus  non  consequens  apprehen¬ 
sionem  ipsius  appetentis,  sed  alterius:  et  hujusmodi  dicitur  appetitus  naturalis: 
res  enim  naturales  appetunt,  quod  eis  convenit  secundum  suam  naturam, 
non  per  apprehensionem  propriam,  sed  per  apprehensionem  instituentis  na¬ 
turam,  ut  in  primo  libro  dictum  est  (part.  1.  q.  103.  art.  1.  2.  et  3.).  Alius 
autem  est  appetitus  consequens  apprehensionem  ipsius  appetentis,  sed  ex 
necessitate,  non  ex  judicio  libero.  Et  talis  est  appetitus  sensitivus  in  brutis, 
qui  tamen  in  hominibus  aliquid  libertatis  participat,  inquantum  obedit  rationi. 
Alius  autem  est  appetitus  consequens  apprehensionem  appetentis  secundum 
liberum  judicium :  et  talis  est  appetitus  rationalis,  sive  intellectivus,  qui  dicitur 
voluntas. 

In  unoquoque  autem  horum  appetituum  amor  dicitur  id,  quod  est  princi¬ 
pium  motus  tendentis  in  finem  amatum:  in  appetitu  autem  naturali  princi¬ 
pium  hujusmodi  motus  est  connaturalitas  appetentis  ad  id,  in  quod  tendit; 
quae  dici  potest  amor  naturalis:  sicut  ipsa  connaturalitas  corporis  gravis  ad 
locum  medium  est  per  gravitatem,  et  potest  dici  amor  naturalis :  et  similiter 
coaptatio  appetitus  sensitivi,  vel  voluntatis  ad  aliquod  bonum,  idest  ipsa  com¬ 
placentia  boni,  dicitur  amor  sensitivus,  vel  intellectivus,  seu  rationalis ;  amor 
igitur  sensitivus  est  in  appetitu  sensitivo,  sicut  amor  intellectivus  in  intelle¬ 
ctivo  appetitu  ;  et  pertinet  ad  concupiscibilem ;  quia  dicitur  per  respectum  ad 
bonum  absolute,  non  per  respectum  ad  arduum,  quod  est  objectum  irascibilis. 

Ad  primum  ergo  dicendum,  quod  auctoritas  illa  loquitur  de  amore  intel¬ 
lectivo,  vel  rationali. 

Ad  secundum  dicendum,  quod  amor  dicitur  esse  timor,  gaudium,  cupi¬ 
ditas,  et  tristitia,  non  quidem  essentialiter,  sed  causaliter. 

Ad  tertium  dicendum,  quod  amor  naturalis  non  solum  est  in  viribus 
animae  vegetativae :  sed  in  omnibus  potentiis  animae,  et  etiam  in  omnibus 
partibus  corporis,  et  universaliter  in  omnibus  rebus:  quia,  ut  Dionys.  dicit 

4.  cap.  de  Div.  Nom.  (loc.  cit.  in  arg. ) :  Omnibus  est  pulchrum,  et  bonum  amabile ; 
cum  unaquaeque  res  habeat  connaturalitatem  ad  id,  quod  est  sibi  conveniens 
secundum  suam  naturam. 

ARTICULUS  II.  151 

UTRUM  AMOR  SIT  PASSIO. 

(Infr.  art.  5.  ad  5.  et  4.  et  q.  28.  art.  6.  ad  1.). 

Ad  secundum  sic  proceditur.  Videtur,  quod  amor  non  sit  passio :  nulla 
enim  virtus  passio  est:  sed  omnis  amor  est  virtus  quaedam,  ut  dicit  Dionys. 
4.  cap.  de  Div.  Nom.  (part.  2.  lect.  9.) ;  ergo  amor  non  est  passio. 

2.  Praeterea.  Amor  est  unio  quaedam,  vel  nexus,  secundum  August.  in 
lib.  8.  de  Trin.  (cap.  10.) :  sed  unio,  vel  nexus  non  est  passio,  sed  magis  re¬ 
latio;  ergo  amor  non  est  passio. 

3.  Praeterea.  Damascenus  dicit  in  lib.  2.  (Orth.  Fid.  cap.  22.),  quod  passio 
est  motus  quidam :  amor  autem  non  importat  motum  appetitus,  qui  est  desi¬ 
derium,  sed  principium  hujusmodi  motus;  ergo  amor  non  est  passio. 

Sed  contra  est,  quod  Philos.  dicit  in  8.  Ethic.  (cap.  4.  cir.  med.),  quod 
amor  est  passio. 

Respondeo  dicendum,  quod  passio  est  effectus  agentis  in  patiente:  agens 
autem  naturale  duplicem  effectum  inducit  in  patiens:  nam  primo  quidem  dat 
formam,  secundo  dat  motum  consequentem  formam:  sicut  generans  dat  cor¬ 
pori  gravitatem,  et  motum  consequentem  ipsam;  et  ipsa  gravitas,  quae  est  prin¬ 
cipium  motus  ad  locum  connaturalem,  propter  connaturalitatem  [al.  propter 
gravitatem ]  potest  quodammodo  dici  amor  naturalis.  Sic  etiam  ipsum  appetibile 
dat  appetitui  primo  quidem  quamdam  coaptationem  ad  ipsum,  quae  est  quae¬ 
dam  complacentia  appetibilis,  ex  qua  sequitur  motus  ad  appetibile.  Nam  appeti - 
tivus  motus  circulo  agitur,  ut  dicitur  in  3.  de  Anima  (tex.  $$.) :  appetibile  enim 
movet  appetitum,  faciens  se  quodammodo  in  ejus  intentione  [al  .faciens  quodam¬ 
modo  in  eo  ejus  inclinationem'] ;  et  appetitus  tendit  in  appetibile  realiter  conse¬ 
quendum,  ut  sit  ibi  finis  motus,  ubi  fuit  principium.  Prima  ergo  immutatio 
appetitus  ab  appetibili  vocatur  amor,  qui  nihil  est  aliud,  quam  complacentia 
appetibilis:  et  ex  hac  complacentia  sequitur  motus  in  appetibile,  qui  est  de¬ 
siderium:  et  ultimo  quies,  quae  est  gaudium.  Sic  ergo  cum  amor  consistat 
in  quadam  immutatione  appetitus  ab  appetibili,  manifestum  est,  quod  amor 
est  passio,  proprie  quidem  secundum  quod  est  in  concupiscibili,  communiter 
autem,  et  extenso  nomine,  secundum  quod  est  in  voluntate. 

Ad  primum  ergo  dicendum,  quod  quia  virtus  significat  principium  motus, 
vel  actionis,  ideo  amor,  inquantum  est  principium  appetitivi  motus,  a  Dio¬ 
nysio  vocatur  virtus. 

Ad  secundum  dicendum,  quod  unio  pertinet  ad  amorem,  inquantum  per 
complacentiam  appetitus  amans  se  habet  ad  id  quod  amat,  sicut  ad  seipsum, 
vel  aliquid  sui.  Et  sic  patet,  quod  amor  non  est  ipsa  relatio  unionis,  sed  unio 
est  consequens  amorem.  Unde  et  Dionys.  dicit  (cap.  4.  de  Div.  Nom. part.  2. 
lect.  9.),  quod  amor  est  virtus  unitiva.  Et  Philos.  dicit  in  2.  Polit,  (cap.  2.  a  med.) 
quod  unio  est  opus  amoris. 

Ad  tertium  dicendum,  quod  amor,  etsi  non  nominat  motum  appetitus 
tendentem  in  appetibile,  nominat  tamen  motum  appetitus,  quo  immutatur  ab 
appetibili,  ut  ei  appetibile  complaceat. 

ARTICULUS  III.  152 

UTRUM  AMOR  SIT  IDEM,  QUOD  DILECTIO. 

(2.  Dist.  10.  in  Exp.  lib.  et  3.  Dist.  27.  q.  11.  art.  1.  et  Dist.  4.  lect.  9. 
et  Ps.  17.  et  Joan.  21.  lect.  3.). 

Ad  tertium  sic  proceditur.  Videtur,  quod  amor  sit  idem,  quod  dilectio : 
Dionys.  enim  4.  cap.  de  Div.  Nom.  (lect.  q.)  dicit,  quod  hoc  modo  se  habent 
amor,  et  dilectio,  sicut  quatuor,  et  bis  duo,  rectilineum,  et  rectas  habens  lineas; 
sed  ista  significant  idem ;  ergo  amor,  et  dilectio  significant  idem. 

2.  Praeterea.  Appetitivi  motus  secundum  objecta  differunt:  sed  idem  est 
objectum  dilectionis,  et  amoris;  ergo  sunt  idem. 

3.  Praeterea.  Si  dilectio,  et  amor  in  aliquo  differunt,  maxime  in  hoc  dif¬ 
ferre  videntur,  quod  dilectio  sit  in  bono  accipienda,  amor  autem  in  malo  u.t 
quidam  dixerunt,  secundum  quod  August.  narrat  in  14.  de  Civ.  Dei  (cap.  y.)  : 
sed  hoc  modo  non  differunt;  quia,  ut  ibidem  August.  dicit,  in  Sacris  Scripturis 
utrumque  accipitur  in  bono,  et  in  malo;  ergo  amor,  et  dilectio  non  differunt; 
sicut  ipse  Augustinus  ibidem  concludit,  quod  non  est  aliud  amorem  dicere, 
et  aliud  dilectionem  dicere. 

Sed  contra  est,  quod  Dion,  dicit  4.  cap.  de  Div.  Nom  (lect.  q.),  quod  qui¬ 
busdam  sanctorum  visum  est,  divinius  esse  nomen  amoris,  quam  nomen  di¬ 
lectionis. 

Respondeo  dicendum  quod  quatuor  nomina  inveniuntur  ad  idem  quodam¬ 
modo  pertinentia,  scilicet:  amor,  dilectio,  charitas,  et  amicitia.  Differunt  tamen 
in  hoc,  quod  amicitia  secundum  Philosophum  in  8.  Ethic.  (cap.  3.  parum  a 
med.),  est  quasi  habitus :  amor  autem,  et  dilectio  significatur  per  modum  actus, 
vel  passionis:  charitas  autem  utroque  modo  accipi  potest.  Differenter  tamen 
significatur  actus  per  ista  tria:  nam  amor  communius  inter  ea  est:  omnis  enim 
dilectio,  vel  charitas  est  amor,  sed  non  e  converso,  addit  enim  dilectio  supra 
amorem  electionem  praecedentem,  ut  ipsum  nomen  sonat :  unde  dilectio  non 
est  in  concupiscibili,  sed  in  voluntate  tantum,  et  est  in  sola  rationali  natura: 
charitas  autem  addit  supra  amorem  perfectionem  quamdam  amoris,  inquan- 
tum  id,  quod  amatur,  magni  pretii  aestimatur,  ut  ipsum  nomen  designat. 

Ad  primum  ergo  dicendum,  quod  Dionysius  loquitur  de  amore,  et  dile¬ 
ctione,  secundum  quod  sunt  in  appetitu  intellectivo :  sic  enim  amor  idem  est, 
quod  dilectio. 

Ad  secundum  dicendum,  quod  objectum  amoris  est  communius,  quam 
objectum  dilectionis;  quia  ad  plura  se  extendit  amor,  quam  dilectio,  sicut 
dictum  est  (in  corp.  art.). 

Ad  tertium  dicendum,  quod  non  differunt  amor,  et  dilectio  secundum 
differentiam  boni,  et  mali,  sed  sicut  dictum  est  (in  corp.  art.)  :  in  parte  tamen 
intellectiva  idem  est  amor,  et  dilectio:  et  sic  loquitur  ibi  Augustinus  de 
amore;  unde  parum  post  subdit  (loc.  cit.  in  arg.),  quod  recta  voluntas  est 
amor  bonus:  et  quod  perversa  voluntas  est  malus  amor:  quia  tamen  amor, 
qui  est  passio  concupiscibilis,  plurimos  inclinat  ad  malum,  inde  habuerunt 
occasionem,  qui  praedictam  differentiam  assignaverunt. 

Ad  quartum  dicendum,  quod  ideo  aliqui  posuerunt  etiam  in  ipsa  volun¬ 
tate  nomen  amoris  esse  divinius  nomine  dilectionis,  quia  amor  importat 

■quamdam  passionem,  praecipue  secundum  quod  est  in  appetitu  sensitivo: 
dilectio  autem  praesupponit  judicium  rationis:  magis  autem  in  Deum  homo 
potest  tendere  per  amorem  passive  quodammodo  ab  ipso  Deo  attractus, 
quam  ad  hoc  eum  propria  ratio  possit  ducere;  quod  pertinet  ad  rationem 
dilectionis,  ut  dictum  est  (in  corp.  art),  et  propter  hoc  divinius  est  amor,  quam 
dilectio. 


ARTICULUS  IV.  I53 

UTRUM  AMOR  CONVENIENTER  DIVIDATUR  IN  AMOREM  AMICITIAE, 
ET  AMOREM  CONCUPISCENTIAE. 

(Part.  i.  q.  60.  art.  q.  corp.  et  art.  4.  ad q.  ei  Mal.  q.  1.  art.q.  corp.  et  Veri.  q.  4.  art.  q. 
ei  Dionys.  4.  lib.  9.  et  10.  et  Joan.  iq.  lect.  4.). 

Ad  quartum  sic  proceditur.  Videtur,  quod  amor  inconvenienter  dividatur 
in  amorem  amicitiae ,  et  concupiscentiae :  amor  enim  est  passio,  amicitia  vero 
est  habitus,  ut  dicit  Philos.  in  8.  Eth.  (cap.  q.  a  med.)  :  sed  habitus  non  potest 
esse  pars  divisiva  passionis;  ergo  amor  inconvenienter  dividitur  per  amorem 
concupiscentiae,  et  amorem  amicitiae. 

2.  Praeterea.  Nihil  dividitur  per  id,  quod  ei  connumeratur:  non  enim 
homo  connumeratur  animali:  sed  concupiscentia  connumeratur  amori,  sicut 
aha  passio  ab  amore ;  ergo  amor  non  potest  dividi  per  concupiscentiam. 

3.  Praeterea.  Secundum  Philos.  in  8.  Eth.  (art.  q.)  triplex  est  amicitia: 
utilis,  delectabilis,  et  honesta:  sed  amicitia  utilis,  et  delectabilis  habet  concupi¬ 
scentiam;  ergo  concupiscentia  non  debet  dividi  contra  amicitiam. 

Sed  contra.  Quaedam  dicimur  amare,  quia  ea  concupiscimus;  sicut 
dicitur  aliquis  amare  vinum  propter  dulce,  quod  in  eo  concupiscit,  ut  dicitur 
in  2.  Top.  (cap.  2.  ad  loc.  8.):  sed  ad  vinum,  et  ad  hujusmodi  non  habemus 
amicitiam,  ut  dicitur  in  8.  Ethic.  (cap.  2.  in  prine.);  ergo  alius  est  amor  con¬ 
cupiscentiae,  et  alius  est  amor  amicitiae. 

Respondeo  dicendum,  quod,  sicut  Philos.  dicit  in  2.  Rhetor,  (cap.  4.  in 
prine.),  amare  est  velle  alicui  bonum;  sic  ergo  motus  amoris  in  duo  tendit; 
scilicet  in  bonum,  quod  quis  vult  alicui,  vel  sibi,  vel  alii;  et  in  illud,  cui  vult 
bonum ;  ad  illud  ergo  bonum,  quod  quis  vult  alteri,  habetur  amor  concupi¬ 
scentiae:  ad  illud  autem,  cui  aliquis  vult  bonum,  habetur  amor  amicitiae. 
Haec  autem  divisio  est  secundum  prius,  et  posterius:  nam  id,  quod  amatur 
amore  amicitiae,  simpliciter,  et  per  se  amatur:  quod  autem  amatur  amore  con¬ 
cupiscentiae,  non  simpliciter,  et  secundum  se  amatur,  sed  amatur  alteri;  sicut 
enim  ens  per  se  simpliciter  est,  quod  habet  esse;  ens  autem  secundum  quid, 
quod  est  in  alio;  ita  bonum,  quod  convertitur  cum  ente,  simpliciter  quidem 
est,  quod  ipsam  habet  bonitatem :  quod  autem  est  bonum  alterius,  est  bonum 
secundum  quid:  et  per  consequens  amor,  quo  amatur  aliquid,  ut  ei  sit  bonum, 
est  amor  simpliciter :  amor  autem,  quo  amatur  aliquid,  ut  sit  bonum  alte¬ 
rius,  est  amor  secundum  quid. 

Ad  primum  ergo  dicendum,  quod  amor  non  dividitur  per  amicitiam,  et 
concupiscentiam,  sed  per  amorem  amicitiae,  et  concupiscentiae :  nam  ille  proprie 
dicitur  amicus,  cui  aliquod  bonum  volumus :  illud  autem  dicitur  concupiscere, 
quod  volumus  nobis. 

Et  per  hoc  patet  solutio  ad  secundum. 

Ad  tertium  dicendum,  quod  in  amicitia  utili,  et  delectabili  vult  quidem 
aliquis  aliquod  bonum  amico ;  et  quantum  ad  hoc  salvatur  ibi  ratio  amici¬ 
tiae  i  sed  quia  illud  bonum  refert  ulterius  ad  suam  delectationem,  et  utilita¬ 
tem,  inde  est,  quod  amicitia  utilis,  et  delectabilis,  inquantum  trahitur  ad  amo¬ 
rem  concupiscentiae,  deficit  a  ratione  verae  amicitiae. 


QUAESTIO  XXVII. 

DE  CAUSA  AMORIS,  IN  QUATUOR  ARTICULOS  DIVISA. 

Deinde  considerandum  est  de  causa  amoris. 

Et  circa  hoc  quaeruntur  quatuor. 

Primo.  Utrum  bonum  sit  sola  causa  amoris. 

Secundo.  Utrum  cognitio  sit  causa  amoris. 

Tertio.  Utrum  similitudo. 

Quarto.  Utrum  aliqua  alia  animae  passionum. 

ARTICULUS  I.  iS4 

UTRUM  BONUM  SIT  SOLA  CAUSA  AMORIS. 

(Part.  i.  q.  20.  art.  i.  et  Dionys.  4.  lect.  12.). 

Ad  primum  sic  proceditur.  Videtur,  quod  non  solum  bonum  sit  causa 
amoris:  bonum  enim  non  est  causa  amoris,  nisi  quia  amatur:  sed  contingit 
etiam  malum  amari,  secundum  illud  Ps.  10.:  Qui  diligit  iniquitatem,  odit  animant 
suam,  alioquin  omnis  amor  esset  bonus;  ergo  non  solum  bonum  est  causa 
amoris. 

2.  Praeterea.  Philos.  dicit  in  2.  Rhet.  (cap.  4.  a  vied.)  quod  eos,  qui  mala 
sua  dicunt,  amamus ;  ergo  videtur,  quod  malum  sit  causa  amoris. 

3.  Praeterea.  Dionys.  dicit  4.  cap.  de  Div.  Nom.  (lect.  9.),  quod  non  solum 
bonum,  sed  etiam  pulchrum  est  omnibus  amabile. 

Sed  contra  est,  quod  August.  dicit  8.  de  Trin.  (cap.  3.  in  prine.):  non- 
amatur  certe,  nisi  bonum  solum;  ergo  bonum  est  causa  amoris. 

Respondeo  dicendum,  quod,  sicut  supra  dictum  est  (q.  26.  art.  1.),  amor 
ad  appetitivam  potentiam  pertinet,  quae  est  vis  passiva:  unde  objectum  ejus- 
comparatur  ad  ipsam,  sicut  causa  motus,  vel  actus  ipsius :  oportet  igitur,  ut 
illud  sit  proprie  causa  amoris,  quod  est  amoris  objectum;  amoris  autem  pro¬ 
prium  objectum  est  bonum :  quia,  ut  dictum  est  (q.  26.  art.  1.  et  2.),  amor 
importat  quamdam  connaturalitatem,  vel  complacentiam  amantis  ad  amatum: 
unicuique  autem  est  bonum  id,  quod  est  sibi  connaturale,  et  proportionatum : 
unde  relinquitur,  quod  bonum  sit  propria  causa  amoris. 

Ad  primum  ergo  dicendum,  quod  malum  numquam  amatur,  nisi  sub  ra¬ 
tione  boni;  scilicet  inquantum  est  secundum  quid  bonum,  et  apprehenditur 

ut  simpliciter  bonum:  et  sic  aliquis  amor  est  malus,  inquantum  tendit  in  idr 
quod  non  est  simpliciter  verum  bonum,  et  per  hunc  modum  homo  diligit 
iniquitatem,  inquantum  per  iniquitatem  adipiscitur  aliquod  bonum,  puta  de¬ 
lectationem,  vel  pecuniam,  vel  aliquid  hujusmodi. 

Ad  secundum  dicendum,  quod  illi,  qui  mala  sua  dicunt,  non  propter  mala 
amantur,  sed  propter  hoc,  quod  dicunt  mala,  hoc  enim  quod  est  dicere  mala 
sua,  habet  rationem  boni,  inquantum  excludit  fictionem,  seu  simulationem. 

Ad  tertium  dicendum,  quod  pulchrum  est  idem  bono  sola  ratione  differens: 
cum  enim  bonum  sit,  quod  omnia  appetunt,  de  ratione  boni  est,  quod  in  eo 
quietetur  appetitus:  sed  ad  rationem  pulchri  pertinet,  quod  in  ejus  aspectu, 
seu  cognitione  quietetur  appetitus:  unde  et  illi  sensus  praecipue  respiciunt 
pulchrum,  qui  maxime  cognoscitivi  sunt;  scilicet  visus,  et  auditus  rationi  de¬ 
servientes  :  dicimus  enim  pulchra  visibilia,  et  pulchros  sonos.  In  sensibilibus 
autem  aliorum  sensuum  non  utimur  nomine  pulchritudinis :  non  enim  dicimus 
pulchros  sapores,  aut  odores:  et  sic  patet,  quod  pulchrum  addit  supra  bonum. 
quemdam  ordinem  ad  vim  cognoscitivam:  ita  quod  bonum  dicatur  id,  quod 
simpliciter  complacet  appetitui;  pulchrum  autem  dicatur,  id  cujus  ipsa  ap¬ 
prehensio  placet. 


ARTICULUS  II.  :55 

UTRUM  COGNITIO  SIT  CAUSA  AMORIS. 

(2-2.  q.  26.  art.  2.  ad  1.  et  1.  Dist.  if.  q.  4.  art.  1.  ad  3). 

Ad  secundum  sic  proceditur.  Videtur,  quod  cognitio  non  sit  causa  amorist 
quod  enim  aliquid  quaeratur,  hoc  contingit  ex  amore :  sed  aliqua  quaeruntur, 
quae  nesciuntur;  sicut  scientiae:  cum  enim  in  his  idem  sit  eas  hahere,  quod 
eas  noscere,  ut  Aug.  dicit  in  libro  83.  Q.Q,  (q.  33.  ante  med),  si  cognoscerentur, 
haberentur,  et  non  quaererentur  ;  ergo  cognitio  non  est  causa  amoris. 

2.  Praeterea.  Ejusdem  rationis  videtur  esse,  quod  aliquid  incognitum 
ametur,  et  quod  aliquid  ametur  plus,  quam  cognoscatur :  sed  aliqua  amantur 
plus,  quam  cognoscantur;  sicut  Deus,  qui  in  hac  vita  potest  per  seipsum 
amari,  non  autem  per  seipum  cognosci ;  ergo  cognitio  non  est  causa  amoris. 

3.  Praeterea.  Si  cognitio  esset  causa  amoris  non  posset  inveniri  amor, 
ubi  non  est  cognitio :  sed  in  omnibus  rebus  invenitur  amor,  ut  dicit  Dionys.- 

4.  cap.  de  Div.  Nom.  (lect.  9.  in  prine.),  non  autem  in  omnibus  invenitur  co¬ 
gnitio;  ergo  cognitio  non  est  causa  amoris. 

Sed  contra  est,  quod  August.  probat  in  10.  de  Trin.  (in  prine,  lib),  quod 
nullus  potest  amare  aliquid  incognitum. 

Respondeo  dicendum,  quod,  sicut  dictum  est  (ari.  praec),  bonum  est  causa 
amoris  per  modum  objecti:  bonum  autem  non  est  objectum  appetitus,  nisi 
prout  est  apprehensum ;  et  ideo  amor  requirit  aliquam  apprehensionem  boni, 
quod  amatur.  Et  propter  hoc  Philos.  dicit  9.  Ethic.  (cap.  3.  et  12.  in  prine), 
quod  visio  corporalis  est  principium  amoris  sensitivi,  et  similiter  contem¬ 
platio  spiritualis  pulchritudinis,  vel  bonitatis  est  principium  amoris  spiritualis ; 
sic  igitur  cognitio  est  causa  amoris  ea  ratione,  qua  et  bonum  quod  non 
potest  amari,  nisi  cognitum. 

Ad  primum  ergo  dicendum,  quod  ille,  qui  quaerit  scientiam,  non  omnino 
ignorat;  sed  secundum  aliquid  eam  praecognoscit,  vel  in  universali,  vel  in 

aliquo  ejus  effectu,  vel  per  hoc  quod  audit  eam  laudari,  ut  August.  dicit  io. 
.de  Trin.  (cap.  i.  2.  et  3.):  sic  autem  eam  cognoscere  non  est  eam  habere, 
sed  cognoscere  eam  perfecte. 

Ad  secundum  dicendum,  quod  aliquid  requiritur  ad  perfectionem  cogni¬ 
tionis,  quod  non  requiritur  ad  perfectionem  amoris:  cognitio  enim  ad  ra¬ 
tionem  pertinet,  cujus  est  distinguere  inter  ea,  quae  secundum  rem  sunt 
conjuncta,  et  componere  quodammodo  ea,  quae  sunt  diversa,  unum  alteri 
comparando:  et  ideo  ad  perfectionem  cognitionis  requiritur,  quod  homo  co¬ 
gnoscat  singillatim  quidquid  est  in  re,  sicut  partes,  et  virtutes,  et  proprietates. 
Sed  amor  est  in  vi  appetitiva,  quae  respicit  rem,  secundum  quod  in  se  est: 
unde  ad  perfectionem  amoris  sufficit,  quod  res,  prout  in  se  apprehenditur, 
ametur;  ob  hoc  ergo  contingit  quod  aliquid  plus  ametur,  quam  cognoscatur, 
quia  potest  perfecte  amari,  etiamsi  non  perfecte  cognoscatur :  sicut  maxime 
patet  in  scientiis,  quas  aliqui  amant  propter  aliquam  summariam  cognitionem, 
quam  de  eis  habent;  puta  quod  sciunt  Rhetoricam  esse  scientiam,  per  quam 
homo  potest  persuadere:  et  hoc  in  Rhetorica  amant:  et  similiter  est  dicendum 
circa  amorem  Dei. 

Ad  tertium  dicendum,  quod  etiam  amor  naturalis,  qui  est  in  omnibus 
rebus,  causatur  ex  aliqua  cognitione,  non  quidem  in  ipsis  rebus  naturalibus 
4'iistente,  sed  in  eo,  qui  naturam  instituit,  ut  supra  dictum  est  (q.  26.  art.  1.). 


ARTICULUS  m.  156 

UTRUM  SIMILITUDO  SIT  CAUSA  AMORIS. 

(Infr.  q.  pp.  art.  2.  corp.  et  de  Hebd.  lect.  2.  fin.  et  4.  Eth.  corp. fin.  et  lib.  8.  lect.  3.) 

Ad  tertium  sic  proceditur.  Videtur,  quod  similitudo  non  sit  causa  amoris : 
idem  enim  non  est  causa  contrariorum :  sed  similitudo  est  causa  odii :  dicitur 
enim  Proverb.  13.  quod  inter  superbos  sernper  sunt  jurgia,  et  Philos.  dicit  in  8. 
Ethic.  (cap.  1.  a  med.)  quod  figuli  corrixantur  ad  invicem;  ergo  similitudo 
non  est  causa  amoris. 

2.  Praeterea.  August.  dicit  in  4.  Confess.  (cap.  4.  cir.  med.)  quod  aliquis 
amat  in  alio,  quod  asse  non  vellet:  sicui  homo  amat  histrionem,  qui  non 
vellet  esse  histrio:  hoc  autem  non  contingeret,  si  similitudo  esset  propria 
causa  amoris :  sic  enim  homo  amaret  in  altero,  quod  ipse  haberet,  vel  vellet 
habere;  ergo  similitudo  non  est  causa  amoris. 

3.  Praeterea.  Quilibet  homo  amat  id,  quo  indiget,  etiamsi  illud  non 
habeat :  sicut  infirmus  amat  sanitatem,  et  pauper  divitias :  sed  inquantum 
indiget,  et  caret  cis,  habet  dissimilitudinem  ad  ipsa;  ergo  non  solum  simili¬ 
tudo,  sed  dissimilitudo  est  causa  amoris. 

4.  Praeterea.  Philosophus  dicit  in  2.  Rhet.  (cap.  4.  post,  prine.)  quod 
beneficos  in  pecunias,  et  salutem  amamus:  similiter  eos,  qui  circa  mortuos 
servant  amicitiam,  omnes  diligunt :  non  autem  omnes  sunt  tales ;  ergo  simi¬ 
litudo  non  est  causa  amoris. 

Sed  contra  est,  quod  dicitur  Eccl.  13.:  Omne  animal  diligit  simile  sibi. 

Respondeo  dicendum,  quod  similitudo,  proprie  loquendo,  est  causa  amoris 
sed  considerandum  est,  quod  similitudo  inter  aliqua  potest  attendi  dupliciter, 
uno  modo  ex  hoc,  quod  utrumque  habet  idem  in  actu :  sicut  duo  habentes  al 
hedinem  dicuntur  similes;  alio  modo  ex  hoc,  quod  unum  habet  in  potentia, 

et  in  quadam  inclinatione  illud,  quod  aliud  habet  in  actu :  sicut  si  dicamus, 
quod  corpus  grave  existens  extra  suum  locum  habet  similitudinem  cum  cor¬ 
pore  gravi  in  suo  loco  existenti :  vel  etiam  secundum  quod  potentia  habet 
•similitudinem  ad  actum  ipsum:  nam  in  ipsa  potentia  quodammodo  est  actus; 
primus  ergo  similitudinis  modus  causat  amorem  amicitiae,  seu  benevolentiae. 
Ex  hoc  enim  quod  aliqui  duo  sunt  similes,  quasi  habentes  unam  formam, 
sunt  quodammodo  unum  in  forma  illa  :  sicut  duo  homines  sunt  unum  in 
specie  humanitatis,  et  duo  albi  in  albedine ;  et  ideo  affectus  unihs  tendit  in 
alterum,  sicut  in  unum  sibi,  et  vult  ei  bonum,  sicut  et  sibi.  Sed  secundus  mo¬ 
rius  similitudinis  causat  amorem  concupiscentiae,  vel  amicitiam  utilis,  seu 
delectabilis  :  quia  unicuique  existenti  in  potentia,  inquantum  hujusmodi,  inest 
appetitus  sui  actus,  et  in  ejus  consecutione  delectatur,  si  sit  sentiens,  et  co¬ 
gnoscens.  Dictum  est  autem  supra  (q.  26.  art.  4.),  quod  in  amore  concupiscen¬ 
tiae  amans  proprie  amat  seipsum,  cum  vult  illud  bonum,  quod  concupiscit: 
magis  autem  unusquisque  seipsum  amat,  quam  alium:  quia  sibi  unus  est  in 
substantia,  alteri  vero  in  similitudine  alicujus  formae:  et  ideo,  si  ex  eo  quod 
est  sibi  similis  in  participatione  formae,  impediatur  ipsemet  a  consecutione 
boni,  quod  amat,  efficitur  ei  odiosus;  non  inquantum  est  similis,  sed  inquan¬ 
tum  est  proprii  boni  impeditivus.  Et  propter  hoc  figuli  corrixantur  ad  invicem; 
qtiia  se  invicem  impediunt  in  proprio  lucro;  et  inter  superbos  sunt  jurgia ;  quia 
se  invicem  impediunt  in  propria  excellentia,  quam  concupiscunt. 

Et  per  hoc  patet  responsio  ad  primum. 

Ad  secundum  dicendum,  quod  in  hoc  etiam  quod  aliquis  in  altero  amat, 
quod  in  se  non  amat,  invenitur  bonum  [al.  ratio]  similitudinis  secundum  pro- 
portionalitatem;  nam  sicut  se  habet  alius  ad  hoc,  quod  in  eo  amatur,  ita 
ipse  se  habet  ad  hoc,  quod  in  se  amat:  puta  si  bonus  cantor  bonum  amet 
scriptorem,  attenditur  ibi  similitudo  proportionis,  secundum  quod  uterque 
habet,  quod  convenit  ei  secundum  suam  artem. 

Ad  tertium  dicendum,  quod  ille,  qui  amat  hoc,  quo  indiget,  habet  simi¬ 
litudinem  ad  id,  quod  amat,  sicut  quod  est  potentia  ad  actum,  ut  dictum  est 
(in  corp.  art.). 

Ad  quartum  dicendum,  quod  secundum  eamdem  similitudinem  potentiae 
ad  actum  ille,  qui  non  est  liberalis,  amat  eum,  qui  est  liberalis  inquantum 
expectat  ab  eo  aliquid,  quod  desiderat;  et  eadem  ratio  est  de  perseverante 
in  amicitia  ad  eum,  qui  non  perseverat;  utrobique  enim  videtur  esse  amicitia 
propter  utilitatem.  Vel  dicendum,  quod  licet  non  omnes  homines  habeant 
hujusmodi  virtutes  secundum  habitum  completum,  habent  tamen  eas  secun¬ 
dum  quaedam  seminalia  rationis  [vel,  secundum  Nicolaium,  quaedam  semina 
rationis],  secundum  quae  qui  non  habet  virtutem,  diligit  virtuosum,  tamquam 
suae  naturali  rationi  conformem. 

ARTICULUS  IV.  i57 

UTRUM  ALIQUA  ALIA  PASSIONUM  ANIMAE  SIT  CAUSA  AMORIS. 

Ad  quartum  sic  proceditur. Videtur,  quod  aliqua  alia  passio  possit  esse  causa 
amoris;  dicit  enim  Philos.  in  8.  Eth.  (cap.  3.),  quod  aliqui  amantur  propter 
delectationem:  sed  delectatio  est  passio  quaedam;  ergo  aliqua  alia  passio  est 
causa  amoris. 

2.  Praeterea.  Desiderium  quaedam  passio  est:  sed  aliquos  amamus 
propter  desiderium  alicujus,  quod  ab  eis  expectamus ;  sicut  apparet  in  omni 

.  amicitia,  quae  est  propter  utilitatem;  ergo  aliqua  alia  passio  est  causa  amoris. 

3.  Praeterea.  Aug.  dicit  in  10.  de  Trin.  (cap.  1.  cir.  tned.) :  Cujus  rei  adi¬ 
piscendae  spem  quisque  non  gerit,  aut  tepide  amat,  aut  omnino  non  amat,  quamvis 
quam  pulchra  sit,  videat;  ergo  spes  est  etiam  causa  amoris. 

Sed  contra  haec  est  [al.  hoc  est],  quod  omnes  aliae  affectiones  animae  ex 
amore  causantur,  ut  August.  dicit  14.  de  Civ.  Dei  (cap.  7.  et  <).). 

Respondeo  dicendum,  quod  nulla  alia  passio  est,  quae  non  praesupponat 
aliquem  amorem;  cujus  ratio  est,  quia  omnis  alia  passio  animae  importat 
motum  ad  aliquid,  vel  quietem  in  aliquo;  omnis  autem  motus  ad  aliquid, 
vel  quies  in  aliquo  ex  aliqua  connaturalitate,  vel  coaptatione  procedit,  quae 
pertinet  ad  rationem  amoris ;  unde  impossibile  est,  quod  aliqua  alia  passio 
animae  sit  causa  universaliter  omnis  amoris.  Contingit  tamen,  aliquam  aliam 
passionem  esse  causam  amoris  alicujus;  sicut  etiam  unum  bonum  est  causa- 
alterius. 

Ad  primum  ergo  dicendum,  quod  cum  aliquis  amat  aliquid  propter  dele¬ 
ctationem,  amor  quidem  ille  causatur  ex  delectatione:  sed  delectatio  illa 
iterum  causatur  ex  alio  amore  praecedente ;  nullus  enim  delectatur,  nisi  in 
re  aliquo  modo  amata. 

Ad  secundum  dicendum,  quod  desiderium  rei  alicujus  semper  praesup- 
ponit  amorem  illius,  rei;  et  sic  desiderium  alicujus  rei  potest  esse  causa,  ut 
res  alia  ametur:  sicut  qui  desiderat  pecuniam,  amat  propter  hoc  eum,  a  quo 
pecuniam  recipit. 

Ad  tertium  dicendum,  quod  spes  causat,  vel  auget  amorem;  et  hoc  ra¬ 
tione  delectationis,  quia  delectationem  causat,  et  etiam  ratione  desiderii, 
quia  spes  desiderium  fortificat:  non  enim  ita  intense  desideramus,  quae  non 
speramus:  sed  tamen  et  ipsa  spes  est  alicujus  boni  amati. 


QUAESTIO  XXVIII. 

DE  EFFECTIBUS  AMORIS,  IN  SEX  ARTICULOS  DIVISA. 


Deinde  considerandum  est  de  effectibus  amoris. 

Et  circa  hoc  quaeruntur  sex. 

Primo.  Utrum  unio  sit  effectus  amoris. 

Secundo.  Utrum  mutua  inhaesio. 

Tertio.  Utrum  extasis  sit  effectus  amoris. 

Quarto.  Utrum  zelus. 

Quinto.  Utrum  amor  sit  passio  laesiva  amantis. 

Sexto.  Utrum  amor  sit  causa  omnium,  quae  amans  agic. 

ARTICULUS  I.  158 

UTRUM  UNIO  SIT  EFFECTUS  AMORIS. 

(Part.  1.  q.  20.  art.  1.  ad  y  q.  60.  ari.  y  ad  2.  et  y  Dist  27.  q.  1.  art.  1. 

et  Dion.  4.  lect.  10.). 

Ad  primum  sic  proceditur.  Videtur,  quod  unio  non  sit  effectus  amoris: 
absentia  enim  unioni  repugnat:  sed  amor  compatitur  secum  absentiam;  dicit 
enim  Apost.  ad  Galat.  4.:  Botmm  aemulamini  in  bono  semper,  loquens  de  se 
ipso,  ut  Gloss.  (interi.)  dicit,  et  non  tantum  cum  praesens  sum  apud  vos;  ergo 
unio  non  est  effectus  amoris. 

2.  Praeterea.  Omnis  unio  aut  est  per  essentiam,  sicut  forma  unitur  ma¬ 
teriae,  et  accidens  subjecto,  et  pars  toti,  vel  alteri  parti  ad  constitutionem 
totius:  aut  est  per  similitudinem  vel  generis,  vel  speciei,  vel  accidentis:  sed 
amor  non  causat  unionem  essentiae;  alioquin  numquam  haberetur  amor  ad 
ea,  quae  sunt  per  essentiam  divisa:  unionem  autem,  quae  est  per  similitu¬ 
dinem,  amor  non  causat,  sed  magis  ab  ea  causatur,  ut  dictum  est  (q.  27.  art  y); 
ergo  unio  non  est  effectus  amoris. 

3.  Praeterea.  Sensus  in  actu  fit  sensibile  in  actu,  et  intellectus  in  actu 
fit  intellectum  in  actu:  non  autem  amans  in  actu  fit  amatum  in  actu;  ergo 
unio  magis  est  effectus  cognitionis,  quam  amoris. 

Sed  contra  est,  quod  dicit  Dion.  4.  cap.  de  Div.  Nom.  (lect.  9.  circ.  fin.), 
quod  amor  quilibet  est  virtus  unitiva. 

Respondeo  dicendum,  quod  duplex  est  unio  amantis  ad  amatum;  una 
quidem  secundum  rem;  puta  cum  amatum  praesentialiter  adest  amanti:  alia 
vero  secundum  affectum;  quae  quidem  unio  consideranda  est  ex  apprehen¬ 
sione  praecedente  :  nam  motus  appetitivus  sequitur  apprehensionem :  cum 
autem  sit  duplex  amor,  scilicet  concupiscentiae,  et  amicitiae ,  uterque  procedit 
ex  quadam  apprehensione  unitatis  amati  ad  amantem;  cum  enim  aliquis  amat 
aliquid,  quasi  concupiscens  illud,  apprehendit  illud  quasi  pertinens  ad  suum 
bene  esse.  Similiter  cum  aliquis  amat  aliquem  amore  amicitiae,  vult  ei  bonum, 
sicut  et  sibi  vult  bonum ;  unde  apprehendit  eum  ut  alterum  se,  inquantum  sci¬ 
licet  vult  ei  bonum,  sicut  et  sibi  ipsi,  et  inde  est,  quod  amicus  dicitur  esse 
alter  ipse;  et  August.  dicit  in  4.  Confess.  (cap.  6.  cir.fin.  et  lib.  2.  Retract.  cap.  6.): 
Bene  quidam  dixit  de  amico  suo,  dimidium  animae  suae.  Primam  ergo  unionem 
amor  facit  effective ;  quia  movet  ad  desiderandum,  et  quaerendum  praesentiam 
amati,  quasi  sibi  convenientis,  et  ad  se  pertinentis.  Secundam  autem  unionem 
facit  formaliter;  quia  ipse  amor  est  talis  unio,  vel  nexus;  unde  August.  dicit 
in  8.  de  Trin.  (cap.  10),  quod  amor  est  quasi  junctura  quaedam  duo  aliqua 
copulans,  vel  copulare  appetens,  amantem  scilicet,  et  quod  amatur,  quod 
enim  dicit  copulans,  refertur  ad  unionem  affectus,  sine  qua  non  est  amor; 
quod  vero  dicit  copulare  intendens,  pertinet  ad  unionem  realem. 

Ad  primum  ergo  dicendum,  quod  objectio  illa  procedit  de  unione  reali, 
quam  quidem  requirit  delectatio  [al.  dilectio ],  sicut  causam :  desiderium  vero 
est  in  reali  absentia  amati:  amor  vero  et  in  absentia,  et  in  praesentia. 

Ad  secundum  dicendum,  quod  unio  tripliciter  se  habet  ad  amorem :  quae¬ 
dam  enim  unio  est  causa  amoris:  et  haec  quidem  est  unio  substantialis,  quan¬ 
tum  ad  amorem,  quo  quis  amat  seipsum;  quantum  vero  ad  amorem,  quo 

quis  amat  alia,  est  unio  similitudinis,  ut  dictum  est  (q.  praec.  art.  q.):  quaedam 
vero  unio  est  essentialiter  ipse  amor:  et  haec  est  unio  secundum  coaptatio¬ 
nem  affectus ;  quae  quidem  assimilatur  unioni  substantiali,  inquantum  amans 
se  habet  ad  amatum,  in  amore  quidem  amicitiae,  ut  ad  seipsum,  in  amore 
autem  concupiscentiae,  ut  ad  aliquid  sui :  quaedam  vero  unio  est  effectus  amoris : 
et  haec  est  unio  realis,  quam  amans  quaerit  de  re  amata ;  et  haec  quidem 
unio  est  secundum  convenientiam  amoris:  ut  enim  Philos.  dicit  2.  Politic. 
(cap.  2.  post  med.),  Aristophanes  dixit,  quod  amantes  desiderarent  ex  ambobus 
fieri  unum:  sed  quia  ex  hoc  accideret,  aut  ambos,  aut  alterum  corrumpi, 
quaerunt  unionem,  quae  convenit,  et  decet;  ut  scilicet  simul  conversentur, 
et  simul  colloquantur,  et  in  aliis  hujusmodi  conjungantur. 

Ad  tertium  dicendum,  quod  cognitio  perficitur  per  hoc,  quod  cognitum 
unitur  cognoscenti  secundum  suam  similitudinem:  sed  amor  facit,  quod  ipsa 
res,  quae  amatur,  amanti  aliquo  modo  uniatur,  ut  dictum  est  (art.  praec.); 
unde  amor  est  magis  unitivus,  quam  cognitio. 


ARTICULUS  II.  iS9 

UTRUM  MUTUA  INHAESIO  SIT  EFFECTUS  AMORIS. 

(Infr.  q.  66.  art.  6.  corp.  et  5.  Dist.  27.  q.  1.  art.  1.  ad  4.). 

Ad  secundum  sic  proceditur.  Videtur,  quod  amor  non  causet  mutuam 
inhaesionem,  scilicet  ut  amans  sit  in  amato,  et  e  converso:  quod  enim  est 
in  altero,  continetur  in  eo:  sed  non  potest  idem  esse  continens,  et  contentum; 
ergo  per  amorem  non  potest  causari  mutua  inhaesio,  ut  amatum  sit  in  amante, 
et  e  converso. 

2.  Praeterea.  Nihil  potest  penetrare  in  interiora  alicujus  integri,  nisi  per 
aliquam  divisionem:  sed  dividere,  quae  sunt  secundum  rem  conjuncta,  non 
pertinet  ad  appetitum,  in  quo  est  amor,  sed  ad  rationem;  ergo  mutua  inhaesio 
non  est  effectus  amoris. 

3.  Praeterea.  Si  per  amorem  amans  est  in  amato,  et  e  converso,  se¬ 
quetur,  quod  hoc  modo  amatum  uniatur  amanti,  sicut  amans  amato:  sed 
ipsa  unio  est  amor,  ut  dictum  est  (art.  praec.) ;  ergo  sequitur,  quod  semper 
amans  ametur  ab  amato;  quod  patet  esse  falsum;  non  ergo  mutua  inhaesio 
est  effectus  amoris. 

Sed  contra  est,  quod  dicitur  1.  Joan.  4.:  Qui  manet  in  charitate,  in  Deo 
manet,  et  Deus  in  eo:  charitas  autem  est  amor  Dei;  ergo  eadem  ratione  qui¬ 
libet  amor  facit  amatum  esse  in  amante. 

Respondeo  dicendum,  quod  iste  effectus  mutuae  inhaesionis  potest  in- 
telligi,  et  quantum  ad  vim  apprehensivam,  et  quantum  ad  vim  appetitivam : 
nam,  quantum  ad  vim  apprehensivam,  amatum  dicitur  esse  in  amante,  in¬ 
quantum  amatum  immoratur  in  apprehensione  amantis,  secundum  illud 
Philipp.  1.:  Eo  quod  habeam  vos  in  corde;  amans  vero  dicitur  esse  in  amato 
secundum  apprehensionem,  inquantum  amans  non  est  contentus  superficiali 
apprehensione  amati,  sed  nititur  singula,  quae  ad  amatum  pertinent,  intrin¬ 
secus  disquirere;  et  sic  ad  interiora  ejus  ingreditur;  sicut  de  Spiritu  Sancto, 
qui  est  amor  Dei,  dicitur  1.  ad  Cor.  2.  quod  scrutatur  etiam  profunda  Dei.  Sed, 
quantum  ad  vim  appetitivam,  amatum  dicitur  esse  in  amante,  prout  est  per 
quamdam  complacentiam  in  ejus  affectu;  ut  vel  delectetur  in  eo,  aut  in  bonis 

ejus  apud  praesentiam,  vel  in  absentia  per  desiderium  tendat  in  ipsum  ama¬ 
tum  per  amorem  concupiscentiae,  vel  in  bona,  quae  vult  amato,  per  amorem 
[al.  amato  ejus,  et  al.  amato  per  ejus  amorem ]  amicitiae:  non  quidem  ex  aliqua 
extrinseca  causa,  sicut  cum  aliquis  desiderat  aliquid  propter  alterum,  vel  cum 
aliquis  vult  bonum  alteri  propter  aliquid  aliud;  sed  propter  complacentiam 
amati  interius  radicatam;  unde  et  amor  dicitur  intimus,  et  dicuntur  viscera 
charitatis.  E  converso  autem  amans  est  in  amato,  aliter  quidem  per  amorem 
concupiscentiae,  aliter  per  amorem  amicitiae  :  amor  namque  concupiscentiae  non 
requiescit  in  quacumque  extrinseca,  aut  superficiali  adeptione,  vel  fruitione 
amati;  sed  quaerit  amatum  perfecte  habere,  quasi  ad  intima  illius  perveniens 
in  amore  vero  amicitiae  amans  est  in  amato,  inquantum  reputat  bona,  vel 
mala  amici,  sicut  sua,  et  voluntatem  amici,  sicut  suam ;  ut  quasi  ipse  in  suo 
amico  videatur  bona,  vel  mala  pati,  et  affici ;  et  propter  hoc  proprium  est 
amicorum  eadem  velle,  et  in  eodem  tristari,  et  gaudere,  secundum  Philosophum 
in  9.  Ethic.  (cap.  3.  a  med.)  et  in  2.  Rhetor,  (cap.  4.  in  prine.),  ut  sic,  inquan¬ 
tum  quae  sunt  amici  aestimat  sua,  amans  videatur  esse  in  amato,  quasi  idem 
factus  amato:  inquantum  autem  e  converso  vult,  et  agit  propter  amicum, 
sicut  propter  seipsum,  quasi  reputans  amicum  idem  sibi,  sic  amatum  est  in 
amante.  Potest  autem  et  tertio  modo  mutua  inhaesio  intelligi  in  amore  ami¬ 
citiae,  secundum  viam  redamationis,  inquantum  mutuo  se  amant  amici,  et 
sibi  invicem  bona  volunt,  et  operantur. 

Ad  primum  ergo  dicendum,  quod  amatum  continetur  in  amante,  inquan¬ 
tum  est  impressum  in  affectu  ejus  per  quamdam  complacentiam:  e  converso 
vero  amans  continetur  in  amato,  inquantum  amans  sequitur  aliquo  modo 
illud,  quod  est  intimum  amati;  nihil  enim  prohibet,  diverso  modo  esse  aliquid 
continens,  et  contentum:  sicut  genus  continetur  in  specie,  et  e  converso. 

Ad  secundum  dicendum,  quod  rationis  apprehensio  praecedit  affectum 
amoris;  et  ideo  sicut  ratio  disquirit;  ita  affectus  amoris  subintrat  in  amatum, 
ut  ex  dictis  patet  (in  corp.  art.). 

Ad  tertium  dicendum,  quod  illa  ratio  procedit  de  tertio  modo  mutuae 
inhaesionis,  qui  non  invenitur  in  quolibet  amore. 


ARTICULUS  III.  160 

UTRUM  EXTASIS  SIT  EFFECTUS  AMORIS. 

(2-2.  q.  173.  art.  2.  et  3.  Dist.  27.  q.  1.  art.  1.  ad  4. 
et  Veri.  q.  13.  art.  2.  ad  9.  et  1.  Cor.  12.). 

Ad  tertium  sic  proceditur.  Videtur,  quod  extasis  non  sit  effectus  amoris: 
extasis  enim  quamdam  alienationem  importare  videtur:  sed  amor  non  semper 
facit  alienationem:  sunt  enim  amantes  interdum  sui  compotes;  ergo  amor  non 
facit  extasim. 

2.  Praeterea.  Amans  desiderat  amatum  sibi  uniri:  magis  ergo  amatum 
trahit  ad  se,  quam  etiam  pergat  in  amatum,  extra  se  exiens. 

3.  Praeterea.  Amor  unit  amatum  amanti,  sicut  dictum  est  (art.  1.  et  2. 
praec.):  si  ergo  amans  extra  se  tendit,  ut  in  amatum  pergat,  sequitur,  quod 
semper  plus  diligat  amatum,  quam  seipsum,  quod  patet  esse  falsum;  non  ergo 
extasis  est  effectus  amoris. 

Sed  contra  est,  quod  Dion,  dicit  4.  cap.  de  Div.  Nom.  (lect.  10.  in  prine.), 
quod  divinus  amor  extasim  facit :  et  quod  ipse  Deus  propter  amorem  est 
extasim  passus ;  cum  ergo  quilibet  amor  sit  quaedam  similitudo  participata 
divini  amoris,  ut  ibidem  dicitur  (lect.  12.),  videtur,  quod  quilibet  amor  causet 
•extasim. 

Respondeo  dicendum,  quod  extasim  pati  aliquis  dicitur,  cum  extra  se 
ponitur ;  quod  quidem  contingit  et  secundum  vim  apprehensivam,  et  secun¬ 
dum  vim  appetitivam.  Secundum  quidem  vim  apprehensivam  aliquis  dicitur 
■extra  se  poni,  quando  ponitur  extra  cognitionem  sibi  propriam:  vel  quia  ad 
superiorem  sublimatur :  sicut  homo,  dum  elevatur  ad  comprehendenda  aliqua, 
quae  sunt  supra  sensum,  et  rationem,  dicitur  extasim  pati,  inquantum  ponitur 
extra  connaturalem  apprehensionem  rationis,  et  sensus:  vel  quia  ad  inferiora 
deprimitur:  puta  cum  aliquis  in  furiam,  vel  amentiam  cadit,  dicitur  extasim 
passus.  Secundum  appetitivam  vero  partem  dicitur  aliquis  extasim  pati,  quando 
appetitus  alicujus  in  alterum  fertur,  exiens  quodammodo  extra  seipsum.  Pri¬ 
mam  quidem  extasim  facit  amor  dispositive,  inquantum  scilicet  facit  medi¬ 
tari  de  amato,  ut  dictum  est  (art.  praec.) :  intensa  autem  meditatio  unius 
abstrahit  ab  aliis.  Sed  secundam  extasim  facit  amor  directe,  simpliciter,  qui¬ 
dem  amor  amicitiae,  amor  autem  concupiscentiae  non  simpliciter,  sed  se¬ 
cundum  quid ;  nam  in  amore  concupiscentiae  quodammodo  fertur  amans  extra 
seipsum,  inquantum  scilicet  non  contentus  gaudere  de  bono,  quod  habet, 
quaerit  frui  aliquo  extra  se:  sed  quia  illud  extrinsecum  bonum  quaerit  sibi 
habere,  non  exit  simpliciter  extra  se,  sed  talis  affectio  in  fine  intra  ipsum  con¬ 
cluditur  :  sed  in  amore  amicitiae  affectus  alicujus  simpliciter  exit  extra  se : 
quia  vult  amico  bonum,  et  operatur  bonum,  quasi  gerens  curam,  et  provi¬ 
dentiam  ipsius  propter  ipsum  amicum. 

Ad  primum  ergo  dicendum,  quod  illa  ratio  procedit  de  prima  extasi. 

Ad  secundum  dicendum,  quod  illa  ratio  procedit  de  amore  concupiscentiae , 
qui  non  facit  simpliciter  extasim,  ut  dictum  est  (in  corp.  art.). 

Ad  tertium  dicendum,  quod  ille,  qui  amat,  intantum  extra  se  exit,  in¬ 
quantum  vult  bona  amici,  et  operatur:  non  tamen  vult  bona  amici  magis, 
quam  sua;  unde  non  sequitur,  quod  alterum  plus,  quam  se  diligat. 

ARTICULUS  IV.  161 

UTRUM  ZELUS  SIT  EFFECTUS  AMORIS. 

(Mal.  q.  10.  art.  1.  ad  2.). 

Ad  quartum  sic  proceditur.  Videtur,  quod  zelus  non  sit  effectus  amoris: 
zelus  enim  est  contentionis  principium;  unde  dicitur  1.  ad  Cor.  3.:  Cum  sit 
inter  vos  Teius,  et  contentio,  etc. :  sed  contentio  repugnat  amori;  ergo  zelus  non 
est  effectus  amoris. 

2.  Praeterea.  Objectum  amoris  est  bonum,  quod  est  communicativum 
sui:  sed  zelus  repugnat  communicationi:  ad  zelum  enim  pertinere  videtur, 
quod  quis  non  patitur  consortium  in  amato ;  sicut  viri  dicuntur  zelare  uxores, 
quas  nolunt  habere  communes  cum  caeteris  ;  ergo  zelus  non  est  effectus 
amoris. 

3.  Praeterea.  Zelus  non  est  sine  odio,  sicut  nec  sine  amore:  dicitur  enim 
in  Ps.  72. :  Zelavi  super  iniquos;  non  ergo  debet  dici  magis  effectus  amoris, 
auam  odii 

Sed  contra  est,  quod  Dionys.  dicit  4.  cap.  de  Div.  Nom.  (kct.  10.),  quod 
Deus  appellatur  zelotes  propter  multum  amorem,  quem  habet  ad  existentia. 

Respondeo  dicendum,  quod  zelus,  quocumque  modo  sumatur,  ex  inten¬ 
sione  amoris  provenit :  manifestum  est  enim,  quod  quanto  aliqua  virtus  in¬ 
tensius  tendit  in  aliquid,  fortius  repellit  omne  contrarium,  vel  repugnans;  cum 
igitur  amor  sit  quidam  motus  in  amatum,  ut  August.  dicit  in  lib.  83.  Q.Q, 
(q.  35-  et  36.),  intensus  amor  quaerit  excludere  omne  id,  quod  sibi  repugnat. 
Aliter  tamen  hoc  contingit  in  amore  concupiscentiae,  et  aliter  in  amore  ami¬ 
citiae:  nam  in  amore  concupiscentiae,  qui  intense  aliquid  concupiscit,  mo¬ 
vetur  contra  omne  illud,  quod  repugnat  consecutioni,  vel  fruitioni  quietae 
ejus,  quod  amatur :  et  hoc  modo  viri  dicuntur  zelare  uxores,  ne  per  consor¬ 
tium  aliorum  impediatur  singularitas,  quam  in  uxore  quaerunt :  similiter  etiam 
•qui  quaerunt  excellentiam,  moventur  contra  eos,  qui  excellere  videntur,  quasi 
impedientes  excellentiam  eorum:  et  iste  est  zelus  invidiae,  de  quo  dicitur  in 
Ps.  36.:  Noli  aemulari  in  malignantibus,  neque  gelaveris  facientes  iniquitatem. 
Amor  autem  amicitiae  quaerit  bonum  amici:  unde  quando  est  intensus,  facit 
hominem  moveri  contra  omne  illud,  quod  repugnat  bono  amici:  et  secundum 
hoc .  aliquis  dicitur  zelare  pro  amico,  quando,  si  quae  dicuntur,  vel  fiunt  contra 
bonum  amici,  homo  repellere  studet:  et  per  hunc  etiam  modum  aliquis  di¬ 
citur  zelare  pro  Deo,  quando  ea,  quae  sunt  contra  honorem,  vel  voluntatem 
Dei,  repellere  secundum  posse  conatur,  secundum  illud  3.  Reg.  19.:  Zelatus  sum 
pro  Domino  exercituum :  et  Joan  2.  super  illud :  Zelus  domus  tuae  comedit  me,  dicit 
-Gloss.  (ordin.  ex  Aug.  tract.  10.  in  Joan )  quod  bono  zelo  comeditur,  qui  quae¬ 
libet  prava,  quae  viderit,  corrigere  satagit;  si  nequit,  tolerat,  et  gemit. 

Ad  primum  ergo  dicendum,  quod  Apostolus  ibi  loquitur  de  zelo  invidiae, 
qui  quidem  est  causa  contentionis,  non  contra  rem  amatam,  sed  pro  re  amata 
contra  impedimenta  ipsius. 

Ad  secundum  dicendum,  quod  bonum  amatur,  inquantum  est  communi- 
cabile  amanti;  unde  omne  illud,  quod  perfectionem  hujus  communicationis 
impedit,  efficitur  odiosum:  et  sic  ex  amore  boni  zelus  causatur:  ex  defectu 
autem  bonitatis  contingit,  quod  quaedam  parva  bona  non  possunt  integre 
simul  possideri  a  multis;  et  ex  amore  talium  causatur  zelus  invidiae;  non 
autem  proprie  ex  his,  quae  integre  possunt  a  multis  possideri:  nullus  enim 
invidet  alteri  de  cognitione  veritatis,  quae  a  multis  integre  cognosci  potest, 
sed  forte  de  excellentia  circa  cognitionem  hujus. 

Ad  1  er  itum  dicendum,  quod  hoc  ipsum  quod  aliquis  odio  habet  ea,  quae 
repugnant  amato,  ex  amore  procedit;  unde  zelus  proprie  ponitur  effectus 
.amoris  magis,  quam  odii. 


ARTICULUS  V.  162 

UTRUM  AMOR  SIT  PASSIO  LAESIVA  AMANTIS. 

Ad  quintum  sic  proceditur.  Videtur,  quod  amor  sit  passio  laesiva :  lan¬ 
guor  enim  significat  laesionem  quamdam  languentis:  sed  amor  causat  lan¬ 
guorem:  dicitur  enim  Cant.  2  .■.Fulcite  me  floribus,  stipate  me  malis,  quia  amore 
.langueo;  ergo  amor  est  passio  laesiva. 

2.  Praeterea.  Liquefactio  est  quaedam  resolutio:  sed  amor  est  lique- 
factivus:  dicitur  enim  Cantic.  5.:  Anima  mea  liquefacta  est,  ut  dilectus  meus 
locutus  est;  ergo  amor  est  resolutivus;  est  ergo  corruptivus,  et  laesivus. 

3.  Praeterea.  Fervor  designat  quemdam  excessum  in  caliditate,  qui  qui¬ 
dem  excessus  corruptivus  est:  sed  fervor  causatur  ex  amore:  Dion,  enim  7.  cap. 
Coei.  Hier,  (parum  a  prine.)  inter  caeteras  proprietates  ad  amorem  Seraphim 
pertinentes,  ponit  calidum,  et  acutum,  et  super  fervens.  Et  Cant.  8.  dicitur  de 
amore,  quod  lampades  ejus  sunt  lampades  ignis,  atque  flammarum ;  ergo  amor 
est  passio  laesiva,  et  corruptiva. 

Sed  contra  est,  quod  dicit  Dionys.  4.  cap.  de  Div.  Nom.  (part.  1.  lect.  q.),. 
quod  singula  seipsa  amant  contentive,  idest  conservative;  ergo  amor  non  est 
passio  laesiva,  sed  magis  conservativa,  et  perfectiva. 

Respondeo  dicendum,  quod,  sicut  supra  dictum  est  ( q.  16.  ari.  1.  et  2.  q.  27. 
art.  i.),  amor  significat  coaptationem  quamdam  appetitivae  virtutis  ad  ali¬ 
quod  bonum :  nihil  autem,  quod  coaptatur  ad  aliquid,  quod  est  sibi  conve¬ 
niens,  ex  hoc  ipso  laeditur ;  sed  magis,  si  sit  possibile,  proficit  [al.  perficitur } 
et  melioratur;  quod  vero  coaptatur  ad  aliquid,  quod  non  est  sibi  conveniens* 
ex  hoc  laeditur,  et  deterioratur:  amor  ergo  boni  convenientis  et  perfectivus,. 
et  meliorativus  amantis:  amor  autem  boni,  quod  non  est  conveniens  amanti, 
est  laesivus,  et  deteriorativus  amantis;  unde  maxime  homo  perficitur,  et  me¬ 
lioratur  per  amorem  Dei;  laeditur  autem,  et  deteiioratur  per  amorem  pec¬ 
cati,  secundum  illud  Oseae  9. :  Facti  sunt  abominabiles  sicut  ea,  quae  dilexerunt 
et  hoc  quidem  sic  dictum  est  de  amore,  quantum  ad  id,  quod  est  formale  in 
ipso,  quod  est  scilicet  ex  parte  appetitus.  Quantum  vero  ad  id,  quod  est  ma¬ 
teriale  in  passione  amoris,  quod  est  immutatio  aliqua  corporalis,  accidit,  quod 
amor  sit  laesivus  propter  excessum  immutationis ;  sicut  accidit  in  sensu,  et 
in  omni  actu  virtutis  animae,  qui  exercetur  per  aliquam  immutationem  or¬ 
gani  corporalis. 

Ad  ea  vero,  quae  in  contrarium  objiciuntur,  dicendum,  quod  amori  at¬ 
tribui  possunt  quatuor  effectus  proximi;  scilicet:  liquefactio,  fruitio,  languor, 
et  fervor.  Inter  quae  primum  est  liquefactio,  quae  opponitur  congelationi:  ea 
enim,  quae  sunt  congelata,  in  seipsis  constricta  sunt,  ut  non  possint  de  facili 
subintrationem  alterius  pati:  ad  amorem  autem  pertinet,  quod  appetitus  coa¬ 
ptetur  ad  receptionem  boni  amati,  prout  amatum  est  in  amante,  sicut  jam 
supra  dictum  est  (art.  2.  huj.  q.);  unde  cordis  congelatio,  vel  duritia  est  dispo¬ 
sitio  repugnans  amori:  sed  liquefactio  importat  quamdam  mollificationem 
cordis,  qua  exhibet  se  cor  habile;  ut  amatum  in  ipsum  subintret;  si  ergo  ama¬ 
tum  fuerit  praesens,  et  habitum,  causatur  delectatio,  sive  fruitio :  si  autem 
fuerit  absens,  consequuntur  duae  passiones,  scilicet  tristitia  de  absentia,  quae 
significatur  per  languorem  (unde  et  Tullius  in  3.  de  Tuscul.  quaest.  maxime 
tristitiam  aegritudinem  nominat),  et  intensum  desiderium  de  consecutione 
amati,  quod  significatur  per  fervorem.  Et  isti  quidem  sunt  effectus  amoris  for- 
maliter  accepti  secundum  habitudinem  appetitivae  virtutis  ad  objectum:  sed  in 
passione  amoris  consequuntur  aliqui  effectus  his  proportionati  secundum  im¬ 
mutationem  organi. 


ARTICULUS  VI.  163; 

UTRUM  AMOR  SIT  CAUSA  OMNIUM,  QUAE  AMANS  AGIT. 

Q.  Dist.  27.  q.  1.  art.  1.  corp.). 

Ad  sextum  sic  proceditur.  Videtur,  quod  amans  non  agat  omnia  ex  amore: 
amor  enim  quaedam  passio  est,  ut  supra  dictum  est  (q.  26.  art.  2.) :  sed  non 

omnia,  quae  agit  homo,  agit  ex  passione,  sed  quaedam  agit  ex  electione,  et 
quaedam  ex  ignorantia,  ut  dicitur  in  3.  Ethic.  (cap.  $.);  ergo  non  omnia,  quae 
homo  agit,  agit  ex  amore. 

2.  Praeterea.  Appetitus  est  principium  motus,  et  actionis  in  omnibus 
animalibus,  ut  patet  in  3.  de  Anima  (lex.  48.  et  seq.);  si  igitur  omnia,  quae 
quis  agit,  agit  ex  amore,  aliae  passiones  appetitivae  partis  erunt  superfluae. 

3.  Praeterea.  Nihil  causatur  simul  a  contrariis  causis:  sed  quaedam  fiunt 
ex  odio ;  non  ergo  omnia  sunt  ex  amore. 

Sed  contra  est,  quod  Dion,  dicit  4.  cap.  de  Div.  Nom.  (lect.  q.)  quod 
propter  amorem  boni  omnia  agunt,  quaecumque  agunt. 

Respondeo  dicendum,  quod  omne  agens  agit  propter  finem  aliquem,  ut 
supra  dictum  est  (q.  1.  art.  1.  et  2.) :  finis  autem  est  bonum  desideratum,  et 
amatum  unicuique ;  unde  manifestum  est,  quod  omne  agens,  quodcumque 
sit,  agit  quamcumque  actionem  ex  aliquo  amore. 

Ad  primum  ergo  dicendum,  quod  objectio  illa  procedit  de  amore,  qui  est 
passio  in  appetitu  sensitivo  existens:  nos  autem  loquimur  nunc  de  amore 
communiter  accepto,  prout  comprehendit  sub  se  amorem  intellectualem,  ra¬ 
tionalem,  animalem,  naturalem:  sic  enim  Dion,  loquitur  de  amore  in  4.  cap.. 
de  Div.  Nom.  (lect.  12.). 

Ad  secundum  dicendum,  quod  ex  amore,  sicut  jam  dictum  est  Q.  23.  art.  2.), 
causatur  et  desiderium,  et  tristitia,  et  delectatio,  et  per  consequens  omnes 
aliae  passiones ;  unde  omnis  actio,  quae  procedit  ex  quacumque  passione,  pro¬ 
cedit  etiam  ex  amore,  sicut  ex  prima  causa;  unde  non  superfluunt  aliae  pas¬ 
siones,  quae  sunt  causae  proximae. 

Ad  tertium  dicendum,  quod  odium  etiam  ex  amore  causatur,  sicut  infra 
dicetur  (q.  seq.  art.  2.). 


QUAESTIO  XXIX. 

DE  ODIO,  IN  SEX  ARTICULOS  DIVISA. 

Deinde  considerandum  est  de  odio. 

Et  circa  hoc  quaeruntur  sex. 

Primo.  Utrum  causa,  et  objectum  odii  sit  malum. 

Secundo.  Utrum  odium  causetur  ex  amore. 

Tertio.  Utrum  odium  sit  fortius,  quam  amor. 

Quarto.  Utrum  aliquis  possit  habere  odio  seipsum. 

Quinto.  Utrum  aliquis  possit  habere  odio  veritatem. 

Sexto.  Utrum  aliquid  possit  haberi  odio  in  universali. 

ARTICULUS  I.  164 

UTRUM  CAUSA,  ET  OBJECTUM  ODII  SIT  MALUM. 

(Mal.  q.  12.  art.  4.  corp.). 

Ad  primum  sic  proceditur.  Videtur,  quod  objectum,  et  causa  odii  non  sit 
malum:  omne  enim,  quod  est,  inquantum  hujusmodi,  bonum  est;  si  igitur 

objectum  odii  sit  malum,  sequitur,  quod  nulla  res  odio  habeatur,  sed  solun. 
defectus  alicujus  rei,  quod  patet  esse  falsum. 

2.  Praeterea.  Odire  malum  est  laudabile;  unde  in  laudem  quorumdam 
dicitur  2.  Mach.  3.  quod  leges  optime  custodiebantur  propter  Oniae  pontificis  pie¬ 
tatem,  et  animos  odio  habentes  mala;  si  igitur  nihil  odiatur,  nisi  malum,  sequi¬ 
tur,  quod  omne  odium  sit  laudabile,  quod  patet  esse  falsum. 

3.  Praeterea.  Idem  non  est  simul  bonum,  et  malum:  sed  idem  diversis 
est  odibile,  et  amabile;  ergo  odium  non  solum  est  mali,  sed  etiam  boni. 

Sed  contra.  Odium  contrariatur  amori:  sed  objectum  amoris  est  bonum, 
ut  supra  dictum  est  (q.  26.  art.  1.);  ergo  objectum  odii  est  malum. 

Respondeo  dicendum,  quod  cum  appetitus  naturalis  derivetur  ab  aliqua 
apprehensione,  licet  non  conjuncta,  eadem  ratio  videtur  esse  de  inclinatione 
appetitus  naturalis,  et  appetitus  animalis,  qui  sequitur  apprehensionem  conjun¬ 
ctam,  sicut  supra  dictum  est  (q.  26.  art.  2.).  In  appetitu  autem  naturali  hoc 
manifeste  apparet,  quod  sicut  unumquodque  habet  naturalem  consonantiam, 
'vel  aptitudinem  ad  id,  quod  sibi  convenit,  quae  est  amor  naturalis:  ita  ad  id, 
quod  est  repugnans,  et  corruptivum,  habet  dissonantiam  naturalem,  quae  est 
odium  naturale;  sic  igitur  et  in  appetitu  animali,  seu  intellectivo  amor  est 
consonantia  quaedam  appetitus  ad  id,  quod  apprehenditur  ut  conveniens: 
odium  vero  est  dissonantia  quaedam  appetitus  ad  id,  quod  apprehenditur  ut 
repugnans,  et  nocivum.  Sicut  autem  omne  conveniens,  inquantum  hujus¬ 
modi,  habet  rationem  boni;  ita  omne  repugnans,  inquantum  hujusmodi,  habet 
rationem  mali;  et  ideo  sicut  bonum  est  objectum  amoris, ita  malum  est  obje¬ 
ctum  odii. 

Ad  primum  ergo  dicendum,  quod  ens,  inquantum  ens,  non  habet  ratio¬ 
nem  repugnantis,  sed  magis  convenientis;  quia  omnia  conveniunt  in  ente: 
sed  ens,  inquantum  est  hoc  ens  determinatum,  habet  rationem  repugnantis 
ad  aliquod  ens  determinatum:  et  secundum  hoc  unum  ens  est  odibile  alteri, 
et  est  malum,  etsi  non  in  se,  tamen  per  comparationem  ad  alterum. 

Ad  secundum  dicendum,  quod  sicut  aliquid  apprehenditur  ut  bonum,  quod 
non  est  vere  bonum;  ita  aliquid  apprehenditur  ut  malum,  quod  non  est  vere 
malum;  unde  contingit  quandoque  nec  odium  mali,  nec  amorem  boni  esse 
bonum. 

Ad  tertium  dicendum,  quod  contingit  idem  esse  amabile,  et  odibile  di¬ 
versis,  secundum  appetitum  quidem  naturalem,  ex  hoc  quod  unum,  et  idem 
est  conveniens  uni  secundum  suam  naturam,  et  repugnans  alteri :  sicut  calor 
convenit  igni,  et  repugnat  aquae:  secundum  appetitum  vero  animalem,  ex 
hoc  quod  unum,  et  idem  apprehenditur  ab  uno  sub  ratione  boni,  et  ab  alio 
:sub  ratione  mali. 


ARTICULUS  II.  j 6 3 

UTRUM  ODIUM  CAUSETUR  EX  AMORE. 

(Supr.  q.  28.  art.  6.  ad  3.  et  infr.  art.  3.  corp.  et  lib.  4.  Contr.  g.  cap.  ip.). 

Ad  secundum  sic  proceditur.  Videtur,  quod  amor  non  sit  causa  odii:  ea 
■enim,  quae'  ex  opposito  dividuntur,  naturaliter  sunt  simul,  ut  dicitur  in 
Postpraedicamentis  (in  cap,  de  Simul.) :  sed  amor,  et  odium,  cum  sint  contra¬ 
ria,  ex  opposito  dividuntur;  ergo  naturaliter  sunt  simul;  non  ergo  amor  est 
■causa  odii. 

2.  Praeterea.  Unum  contrariorum  non  est  causa  alterius:  sed  amor,  et 
■odium  sunt  contraria;  ergo,  etc. 

3.  Praeterea.  Posterius  non  est  causa  prioris:  sed  odium  est  prius  amore, 
ut  videtur:  nam  odium  importat  recessum  a  malo,  amor  vero  accessum  ad 
■bonum;  ergo  amor  non  est  causa  odii. 

Sed  contra  est,  quod  dicit  August.  14.  de  Civ.  Dei  (cap.  7.  et  q.),  quod 
omnes  affectiones  causantur  ex  amore  ;  ergo  et  odium,  cum  sit  quaedam 
■affectio  animae,  causatur  ex  amore. 

Respondeo  dicendum,  quod,  sicut  dictum  est  (art.praec.),  amor  consistit 
in  quadam  convenientia  amantis  ad  amatum:  odium  vero  consistit  in  quadam 
repugnantia,  vel  dissonantia. 

Oportet  autem  in  quolibet  prius  considerare,  quid  ei  conveniat,  quam  quid 
■ei  repugnet:  per  hoc  enim  aliquid  est  repugnans  alteri,  quia  est  corruptivum, 
vel  impeditivum  ejus,  quod  est  conveniens;  unde  necesse  est,  quod  amor  sit 
prior  odio,  et  quod  nihil  odio  habeatur,  nisi  per  hoc  quod  contrariatur  con¬ 
venienti,  quod  amatur.  Et  secundum  hoc  omne  odium  ex  amore  causatur. 

Ad  primum  ergo  dicendum,  quod  in  his,  quae  ex  opposito  dividuntur, 
quaedam  inveniuntur,  quae  sunt  naturaliter  simul,  et  secundum  rem,  et  se¬ 
cundum  rationem ;  sicut  duae  species  animalis,  vel  duae  species  coloris : 
quaedam  vero  sunt  simul  secundum  rationem,  sed  unum  realiter  est  prius  al¬ 
tero,  et  causa  ejus :  sicut  patet  in  speciebus  numerorum,  figurarum,  et  motuum : 
quaedam  vero  non  sunt  simul  nec  secundum  rem,  nec  secundum  rationem ; 
sicut  substantia,  et  accidens :  nam  substantia  realiter  est  causa  accidentis;  et 
■ens  secundum  rationem  prius  attribuitur  substantiae,  quam  accidenti:  quia 
accidenti  non  attribuitur,  nisi  inquantum  est  in  substantia :  amor  autem,  et 
■odium  naturaliter  quidem  sunt  simul  secundum  rationem,  sed  non  realiter; 
unde  nihil  prohibet,  amorem  esse  causam  odii. 

Ad  secundum  dicendum,  quod  amor,  et  odium  sunt  contraria,  quando  ac¬ 
cipiuntur  circa  idem :  sed  quando  sunt  de  contrariis,  non  sunt  contraria,  sed 
se  invicem  consequentia:  ejusdem  enim  rationis  est,  quod  ametur  aliquid,  et 
odiatur  ejus  contrarium:  et  sic  amor  unius  rei  est  causa,  quod  ejus  contra¬ 
rium  odiatur. 

Ad  tertium  dicendum,  quod  in  executione  prius  est  recedere  ab  uno  ter¬ 
mino,  quam  accedere  ad  alterum  terminum:  sed  in  intentione  est  e  converso: 
propter  hoc  enim  receditur  ab  uno  termino,  ut  accedatur  ad  alterum :  motus 
autem  appetitivus  magis  pertinet  ad  intentionem,  quam  ad  executionem ;  et 
ideo  amor  est  prior  odio,  cum  utrumque  sit  motus  appetitivus. 

ARTICULUS  III.  166 

UTRUM  ODIUM  SIT  FORTIUS,  QUAM  AMOR. 

Ad  tertium  sic  proceditur.  Videtur,  quod  odium  sit  fortius  amore:  dicit 
enim  August.  in  lib.  83.  Q.Q..  (q.  76.  paulo  a  prine.) :  Nemo  est,  qui  non  magis 
dolorem  fugiat,  quam  appetat  voluptatem :  sed  fugere  dolorem  pertinet  ad  odium  : 
appetitus  autem  voluptatis  pertinet  ad  amorem ;  ergo  odium  est  fortius  amore. 

2.  Praeterea.  Debilius  vincitur  a  fortiori :  sed  amor  vincitur  ab  odio, 
quando  scilicet  amor  convertitur  in  odium;  ergo  odium  est  fortius  amore. 

3.  Praeterea.  Affectio  animae  per  effectum  manifestatur:  sed  fortius  in¬ 
sistit  homo  ad  repellendum  odiosum,  quam  ad  prosequendum  amatum;  sicut 

etiam  bestiae  abstinent  a  delectabilibus  propter  verbera,  ut  August.  introducit 
in  lib.  83.  Q.Q,  (loco  nunc  cit.) ;  ergo  odium  est  fortius  amore. 

Sed  contra.  Bonum  est  fortius,  quam  malum;  quia  malum  non  agit,  nisi 
in  virtute  boni,  ut  Dion,  dicit  cap.  4.  de  Div.  Nom.  (lect.  16.  et  seq.)  :  sed  odium,, 
et  amor  differunt  secundum  differentiam  boni,  et  mali;  ergo  amor  est  for¬ 
tior  odio. 

Respondeo  dicendum,  quod  impossibile  est,  effectum  sua  causa  esse  for¬ 
tiorem  :  omne  autem  odium  procedit  ex  aliquo  amore,  sicut  ex  causa,  ut 
supra  dictum  est  (art.  praec.);  unde  impossibile  est,  quod  odium  sit  fortius 
amore  simpliciter.  Sed  oportet  ulterius,  quod  amor  simpliciter  loquendo  sit 
odio  fortior:  fortius  enim  movetur  aliquid  in  finem  quam  in  ea  quae  sunt  ad 
finem  :  recessus  autem  a  malo  ordinatur  ad  consecutionem  boni,  sicut  ad 
finem;  unde  simpliciter  loquendo  fortior  est  motus  animae  in  bonum,  quam 
in  malum:  sed  tamen  aliquando  videtur  odium  fortius  amore,  propter  duo.  Primo 
quidem,  quia  odium  est  magis  sensibile,  quam  amor:  cum  enim  sensus  per¬ 
ceptio  sit  in  quadam  immutatione,  ex  quo  aliquid  jam  immutatum  est,  non 
ita  sentitur,  sicut  quando  est  in  ipso  immutari;  unde  calor  febris  hecticae, 
quamvis  sit  major,  non  tamen  ita  sentitur,  sicut  calor  tertianae;  quia  calor 
hecticae  jam  versus  est  quasi  in  habitum,  et  naturam:  et  propter  hoc  etiam 
amor  magis  sentitur  in  absentia  amati,  sicut  August.  dicit  in  10.  de  Trin.  (cap.  12. 
amed.),  quod  amor  non  ita  sentitur,  cum  non  prodit  eum  indigentia:  et  propter 
hoc  etiam  repugnantia  ejus,  quod  oditur,  sensibilius  percipitur,  quam  conve¬ 
nientia  ejus,  quod  amatur.  Secundo,  quia  non  comparatur  odium  ad  amorem 
sibi  correspondentem :  secundum  enim  diversitatem  bonorum  est  diversitas 
amorum  in  magnitudine,  et  parvitate,  quibus  proportionantur  opposita  odia ; 
unde  odium,  quod  correspondet  majori  amori,  magis  movet,  quam  minor  amor. 

Et  per  hoc  patet  responsio  ad  primum.  Nam  amor  voluptatis  est  minor,, 
quam  amor  conservationis  sui  ipsius,  cui  respondet  fuga  doloris:  et  ideo- 
magis  fugitur  dolor,  quam  ametur  voluptas. 

Ad  secundum  dicendum,  quod  odium  numquam  vinceret  amorem,  nisi 
propter  majorem  amorem,  cui  odium  correspondet:  sic  homo  magis  diligit 
se,  quam  amicum:  et  propter  hoc  quod  diligit  se,  habet  odio  etiam  amicum,, 
si  sibi  contrarietur. 

Ad  tertium  dicendum,  quod  ideo  intensius  aliquid  operatur  ad  repellen¬ 
dum  odiosa,  quia  odium  est  magis  sensibile. 

ARTICULUS  IV.  l6j 

UTRUM  ALIQUIS  POSSIT  HABERE  ODIO  SEIPSUM. 

(2-2.  q.  25.  art.  7.  ei  2.  Dist.  42.  q.  2.  ari.  2.  ad  2.  et  Ps.  10.  et  Ephes. ;.  lect.  6.). 

Ad  quartum  sic  proceditur.  Videtur,  quod  aliquis  possit  seipsum  odio- 
habere :  dicitur  enim  in  Psalm.  10.:  Oui  diligit  iniquitatem,  odit  animam  suam  : 
sed  multi  diligunt  iniquitatem;  ergo  multi  odiunt  seipsos. 

2.  Praeterea.  Illum  odimus,  cui  volumus,  et  operamur  malum:  sed  quan¬ 
doque  aliquis  vult,  et  operatur  sibi  ipsi  malum ;  puta  qui  interimunt  seipsos  7 
ergo  aliqui  seipsos  habent  odio. 

3.  Praeterea.  Boetius  dicit  in  2.  de  Cons.  (prosa  5.  parum  a  prine.),  quod 
avaritia  facit  homines  odiosos :  ex  quo  potest  accipi,  quod  omnis  homo  odit 
avarum:  sed  aliqui  sunt  avari;  ergo  ile.  odiunt  seipsos. 


QUAESTIO  XXIX.  ARTICULUS  IV.  225 

Sed  contra  est,  quod  Apostolus  dicit  ad  Ephes.  5.  quod  nemo  umquam 
-carnem  suam  odio  habuit. 

Respondeo  dicendum,  quod  impossibile  est,  quod  aliquis  per  se  loquendo 
odiat  seipsum:  naturaliter  enim  unumquodque  appetit  bonum;  nec  potest 
aliquid  sibi  appetere,  nisi  sub  ratione  boni :  nam  malum  est  praeter  volun¬ 
tatem,  ut  Dion,  dicit  4.  cap.  de  Div.  Nom.  (lect.  22.):  amare  autem  aliquem 
est  velle  ei  bonum,  ut  supra  dictum  est  (q.  26.  art.  4.) ;  unde  necesse  est, 
quod  aliquis  amet  seipsum  ;  et  impossible  est,  quod  aliquis  odiat  seipsum, 
per  se  loquendo.  Per  accidens  tamen  contingit,  quod  aliquis  seipsum  odio 
habeat:  et  hoc  dupliciter;  uno  modo  ex  parte  boni,  quod  sibi  aliquis  vult,  ac¬ 
cidit  enim  quandoque,  illud  quod  appetitur  ut  secundum  quid  bonum,  esse 
simpliciter  malum:  et  secundum  hoc  aliquis  per  accidens  vult  sibi  malum, 
quod  est  odire.  Alio  modo  ex  parte  sui  ipsius,  cui  vult  bonum :  unumquodque 
enim  maxime  est  id,  quod  est  principalius  in  ipso  ;  unde  civitas  dicitur  facere 
id,  quod  Rex  facit,  quasi  Rex  sit  tota  civitas ;  manifestum  est  ergo,  quod  homo 
maxime  est  mens  hominis:  contingit  autem,  quod  aliqui  aestimant  se  maxime 
•esse  illud,  quod  sunt  secundum  naturam  corporalem,  et  sensitivam;  unde 
amant  se  secundum  id,  quod  aestimant  se  esse ;  sed  odiunt  id,  quod  vere  sunt, 
dum  volunt  contraria  rationi ;  et  utroque  modo  ille  qui  diligit  iniquitatem,  odit 
non  solum  animam  suam,  sed  etiam  seipsum. 

Et  per  hoc  patet  responsio  ad  primum. 

Ad  secundum  dicendum,  quod  nullus  sibi  vult,  et  facit  malum,  nisi  in- 
auantum  apprehendit  illud  sub  rationi  boni:  nam  et  illi,  qui  interimunt  se- 
ipsos,  hoc  ipsum  quod  est  mori  apprehendunt  sub  ratione  boni,  inquantum  est 
terminativum  alicujus  miseriae,  vel  doloris. 

Ad  tertium  dicendum,  quod  avarus  odit  aliquod  accidens  suum:  non  ta¬ 
men  propter  hoc  odit  seipsum:  sicut  aeger  odit  suam  aegritudinem  ex  hoc 
ipso  quod  se  amat.  Vel  dicendum,  quod  avaritia  odiosos  facit  aliis,  non  autem 
sibi  ipsi:  quinimmo  causatur  ex  inordinato  sui  amore,  secundum  quem  de 
•bonis  temporalibus  plus  sibi  aliquis  vult,  quam  debeat. 


ARTICULUS  V.  168 

UTRUM  ALIQUIS  POSSIT  ODIO  HABERE  VERITATEM. 

(2-2.  q.  34.  art.  1.  corp.). 

Ad  quintum  sic  proceditur.  Videtur,  quod  aliquis  non  possit  habere  odio 
veritatem:  bonum  enim,  et  ens,  et  verum  convertuntur:  sed  aliquis  non  potest 
habere  odio  bonitatem;  ergo  nec  veritatem. 

2.  Praeterea.  Omnes  homines  naturaliter  scire  desiderant,  ut  dicitur  in 
principio  Met. :  sed  scientia  non  est  nisi  verorum ;  ergo  veritas  naturaliter  de¬ 
sideratur,  et  amatur:  sed  quod  naturaliter  inest,  semper  inest;  nullus  ergo 
potest  habere  odio  veritatem. 

3.  Praeterea.  Philosophus  dicit  in  2.  Rhet.  (cap.  4.  amed.)  quod  homines 
amant  non  fictos:  sed  non  nisi  propter  veritatem ;  ergo  homo  naturaliter  amat 
veritatem;  non  ergo  eam  odio  habet. 

Sed  contra  est,  quod  Apostolus  dicit  ad  Gal.  4.:  Factus  sum  vobis  ini¬ 
micus,  verum  dicens  vobis. 

Respondeo  dicendum,  quod  bonum,  et  verum,  et  ens  sunt  idem  secundum 
rem,  sed  differunt  ratione :  bonum  enim  habet  rationem  appetibilis ;  non  au¬ 
tem  ens,  vel  verum  ;  quia  bonum  est,  quod  omnia  appetunt;  et  ideo  bonum 
secundum  rationem  boni  non  potest  odio  haberi,  nec  in  universali,  nec  in 
particulari:  ens  autem,  et  verum  in  universali  quidem  odio  haberi  non  pos¬ 
sunt;  quia  dissonantia  est  causa  odii,  et  convenientia  causa  amoris;  ens  au¬ 
tem,  et  verum  sunt  communia  omnibus.  Sed  in  particulari  nihil  prohibet,, 
quoddam  ens,  et  quoddam  verum  odio  haberi,  inquantum  habet  rationem 
contrarii,  et  repugnantis:  contrarietas  enim,  et  repugnantia  non  adversatur 
rationi  entis,  et  veri,  sicut  adversatur  rationi  boni.  Contingit  autem,  verum 
aliquod  particulare  tripliciter  repugnare,  vel  contrariari  bono  amato:  uno 
modo,  secundum  quod  veritas  est  causaliter,  et  originaliter  in  ipsis  rebus :  et 
sic  homo  quandoque  odit  aliquam  veritatem,  dum  vellet  non  esse  verum,, 
quod  est  verum:  alio  modo,  secundum  quod  veritas  est  in  cognitione  ipsius 
hominis,  quae  impedit  ipsum  a  prosecutione  amati:  sicut  si  aliqui  vellent  non 
cognoscere  veritatem  fidei,  ut  libere  peccarent:  ex  quorum  persona  dicitur 
Job  22.:  Scientiam  viarum  tuarum  nolumus:  tertio  modo  habetur  odio  veritas- 
particularis,  tamquam  repugnans,  prout  est  in  intellectu  alterius:  puta  cum 
aliquis  vult  jacere  in  peccato,  odit  quod  aliquis  veritatem  circa  peccatum  suum 
cognoscat:  et  secundum  hoc  dicit  August.  in  io.  Confess.  (cap.  23.  a  med.} 
quod  homines  amant  veritatem  lucentem,  oderunt  eam  redarguentem. 

Et  per  hoc  patet  responsio  ad  primum. 

Ad  secundum  dicendum,  quod  cognoscere  veritatem  secundum  se  est 
amabile:  propter  quod  dicit  August.  (loc.  cit.)  quod  amant  eam  lucentem:  sed 
per  accidens  cognitio  veritatis  potest  esse  odibilis,  inquantum  impedit  ab  ali¬ 
quo  desiderato. 

Ad  tertium  dicendum,  quod  ex  hoc  procedit  quod  non  ficti  amantur, 
quod  homo  amat  secundum  se  cognoscere  veritatem,  quam  homines  non  ficti 
manifestant. 

ARTICULUS  VI.  j69 

UTRUM  ALIQUID  POSSIT  HABERI  ODIO  IN  UNIVERSALI. 

(Supr.  art.  3.  corp.). 

Ad  sextum  sic  proceditur.  Videtur,  quod  odium  non  possit  esse  alicujus 
in  universali:  odium  enim  est  passio  appetitus  sensitivi,  qui  movetur  ex  sen¬ 
sibili  apprehensione:  sed  sensus  non  potest  apprehendere  universale;  ergo- 
odium  non  potest  esse  alicujus  in  universali. 

2.  Praeterea.  Odium  causatur  ex  aliqua  dissonantia,  quae  communitati 
repugnat:  sed  communitas  est  de  ratione  universalis;  ergo  odium  non  potest 
esse  alicujus  in  universali. 

3.  Praeterea.  Objectum  odii  est  malum:  malum  autem  est  in  rebus,  et 
non  in  mente,  ut  dicitur  in  6.  Metaph.  (tex.  8.);  cum  ergo  universale  sit  so¬ 
lum  in  mente,  quae  abstrahit  universale  a  particulari,  videtur,  quod  odium 
non  possit  esse  alicujus  universalis. 

Sed  contra  est,  quod  Philos.  dicit  in  2.  Rhetor,  (cap.  4.  prope  fin.)  quod 
ira  semper  sit  inter  singularia,  odium  autem  etiam  ad  genera :  furem  enim 
odit,  et  calumniatorem  unusquisque. 

Respondeo  dicendum,  quod  de  universali  dupliciter  contingit  loqui:  uno 
modo,  secundum  quod  subest  intentioni  universalitatis:  alio  autem  modo  di¬ 
citur  de  natura,  cui  talis  intentio  attribuitur:  alia  est  enim  consideratio  ho¬ 
minis  universalis,  et  alia  hominis  in  eo  quod  est  homo. 

Si  igitur  universale  accipiatur  primo  modo,  sic  nulla  potentia  sensitivae 
partis,  neque  apprehensiva,  neque  appetitiva,  ferri  potest  in  universale,  quia 
universale  fit  per  abstractionem  a  materia  individuali,  in  qua  radicatur  omnis 
virtus  sensitiva.  Potest  tamen  aliqua  potentia  sensitiva,  et  apprehensiva,  et 
appetitiva  ferri  in  aliquid  universaliter:  sicut  dicimus,  quod  objectum  visus 
est  color  secundum  genus;  non  quia  visus  cognoscat  colorem  universalem; 
sed  quia  quod  color  sit  cognoscibilis  a  visu,  non  convenit  colori,  inquantum 
est  hic  color,  sed  inquantum  est  color  simpliciter.  Sic  ergo  odium  etiam  sen¬ 
sitivae  partis  potest  respicere  aliquid  in  universali:  quia  ex  natura  communi 
aliquid  adversatur  animali,  et  non  solum  ex  eo  quod  est  particularis ;  sicut 
lupus  ovi:  unde  ovis  odit  lupum  generaliter:  sed  ira  semper  causatur  ex 
aliquo  particulari,  quia  ex  aliquo  actu  laedentis:  actus  autem  particularium 
sunt:  et  propter  hoc  Philosoph.  dicit  (lib.  2.  Rhet.  cap.  4.  prop.  fin.),  quod  ira 
semper  est  ad  aliquid  particulare;  odium  vero  potest  esse  ad  aliquid  in  ge¬ 
nere:  sed  odium,  secundum  quod  est  in  parte  intellectiva,  cum  consequatur 
apprehensionem  universalem  intellectus,  potest  utroque  modo  esse  respectu 
universalis. 

Ad  primum  ergo  dicendum,  quod  sensus  non  apprehendit  universale,, 
prout  est  universale:  apprehendit  tamen  aliquid,  cui  per  abstractionem  ac¬ 
cidit  universalitas. 

Ad  secundum,  dicendum,  quod  id  quod  commune  est  omnibus,  non  potest 
esse  ratio  odii:  sed  nihil  prohibet,  aliquid  esse  commune  multis,  quod  tamen 
dissonat  ab  aliis;  et  sic  est  eis  odiosum. 

Ad  tertium  dicendum,  quod  illa  objectio  procedit  de  universali,  secundum 
quod  substat  intentioni  universalitatis:  sic  enim  non  cadit  sub  apprehensione,, 
vel  appetitu  sensitivo. 


QUAESTIO  XXX. 

DE  CONCUPISCENTIA,  IN  QUATUOR  ARTICULOS  DIVISA. 


Deinde  considerandum  est  de  concupiscentia. 

Et  circa  hoc  quaeruntur  quatuor. 

Primo.  Utrum  concupiscentia  sit  in  appetitu  sensitivo  tantum. 

Secundo.  Utrum  concupiscentia  sit  passio  specialis. 

Tertio.  Utrum  sint  aliquae  concupiscentiae  naturales,  et  aliquae  non  na¬ 
turales. 

Quarto.  Utrum  concupiscentia  sit  infinita. 

ARTICULUS  I.  170 

UTRUM  CONCUPISCENTIA  SIT  TANTUM  IN  APPETITU  SENSITIVO. 

(Infr.  q.  32.  art.  3.  ad  3.  et  2.  Dist.  26.  q.  1.  art.  2.  corp.  fin.). 

Ad  primum  sic  proceditur.  Videtur,  quod  concupiscentia  non  solum  sit 
in  appetitu  sensitivo:  est  enim  quaedam  concupiscentia  sapientiae,  ut  dicitur 
Sap.  6.:  Concupiscentia  sapientiae  deducit  ad  regnum  perpetuum:  sed  appetitus 
sensitivus  non  potest  ferri  in  sapientiam;  ergo  concupiscentia  non  est  in 
solo  appetitu  sensitivo. 

2.  Praeterea.  Desiderium  mandatorum  Dei  non  est  in  appetitu  sensi¬ 
tivo:  immo  Apost.  dicit  Rom.  7. :  Non  habitat  in  me,  hoc  est  in  carne  mea,  bonum: 
sed  desiderium  mandatorum  Dei  sub  concupiscentia  cadit,  secundum  illud 
Psalm.  1 1 8. :  Concupivit  anima  mea  desiderare  justificationes  tuas;  ergo  concu¬ 
piscentia  non  est  solum  in  appetitu  sensitivo. 

3.  Praeterea.  Cuilibet  potentiae  est  concupiscibile  proprium  bonum;  ergo 
concupiscentia  est  in  qualibet  potentia  animae,  et  non  solum  in  appetitu 
■sensitivo. 

Sed  contra  est,  quod  Damascen.  dicit  (lib.  2.  Orth.  Fid.  cap.  12.),  quod 
irrationale  obediens,  et  persuasibile  rationi  dividitur  in  concupiscentiam,  et 
iram:  haec  autem  est  irrationalis  animae  pars  passiva,  et  appetitiva;  ergo 
concupiscentia  est  in  appetitu  sensitivo. 

Respondeo  dicendum,  quod,  sicut  Philosophus  dicit  in  1.  Rhetor,  (cap.  11. 
parum  a  prine.),  concupiscentia  est  appetitus  delectabilis. 

Est  autem  duplex  delectatio,  ut  infra  dicetur  (q.  31.  art.  3.  et  4.):  una,  quae 
est  in  bono  intelligibili,  quod  est  bonum  rationis ;  alia,  quae  est  in  bono  se¬ 
cundum  sensum;  prima  quidem  delectatio  videtur  esse  animae  tantum;  se¬ 
cunda  autem  est  animae,  et  corporis;  quia  sensus  est  virtus  in  organo  cor¬ 
poreo;  unde  et  bonum  secundum  sensum  est  bonum  totius  conjuncti.  Talis 
autem  delectationis  appetitus  videtur  esse  concupiscentia,  quae  simul  perti¬ 
neat  et  ad  animam,  et  ad  corpus,  ut  ipsum  nomen  concupiscentiae  sonat: 
unde  concupiscentia,  proprie  loquendo,  est  in  appetitu  sensitivo,  et  in  vi  con¬ 
cupiscibili,  quae  ab  ea  denominatur. 

Ad  primum  ergo  dicendum,  quod  appetitus  sapientiae,  vel  aliorum  spiri¬ 
tualium  bonorum  interdum  concupiscentia  nominatur,  vel  propter  similitudinem 
quamdam,  vel  propter  intensionem  appetitus  superioris  partis,  ex  quo  fit  re¬ 
dundantia  in  inferiorem  appetitum;  ut  simul  etiam  ipse  inferior  appetitus  suo 
modo  tendat  in  spirituale  bonum  consequens  appetitum  superiorem,  et  etiam 
ipsum  corpus  spiritualibus  deserviat,  sicut  in  Ps.  83.  dicitur:  Cor  meum,  et 
caro  mea  exaltaverunt  in  Deum  vivum. 

Ad  secundum  dicendum,  quod  desiderium  magis  pertinere  potest,  proprie 
loquendo,  non  solum  ad  inferiorem  appetitum,  sed  etiam  ad  superiorem : 
non  enim  importat  aliquam  consociationem  in  cupiendo,  sicut  concupiscentia, 
sed  simplicem  motum  in  rem  desideratam. 

Ad  tertium  dicendum,  quod  unicuique  potentiae  animae  appetere  com¬ 
petit  proprium  bonum  appetitu  naturali,  qui  non  sequitur  apprehensionem : 
sed  appetere  bonum  appetitu  animali,  qui  sequitur  apprehensionem,  pertinet 
solum  ad  vim  appetitivam :  appetere  autem  aliquid  sub  ratione  boni  delecta 

bilis  secundum  sensum,  quod  proprie  est  concupiscere,  pertinet  ad  vim  con¬ 
cupiscibilem. 

ARTICULUS  II.  i7i 

UTRUM  CONCUPISCENTIA  SIT  PASSIO  SPECIALIS. 

(5.  Dist.  26.  q.  1.  art.  3.  corp.). 

Ad  secundum  sic  proceditur.  Videtur,  quod  concupiscentia  non  sit  passio 
specialis  potentiae  concupiscibilis :  passiones  enim  distinguuntur  secundum 
objecta:  sed  objectum  concupiscibilis  est  delectabile  secundum  sensum;  quod 
etiam  est  objectum  concupiscentiae,  secundum  Philosophum  in  1.  Rhet. 
(cap.  11.  parum  a  prine.);  ergo  concupiscentia  non  est  passio  specialis  in  con¬ 
cupiscibili. 

2.  Praeterea.  Augustinus  dicit  in  lib.  83.  Q_Q_.  (q.  33.  cir.  vied.)  quod  cu¬ 
piditas  est  amor  rerum  transeuntium ;  et  sic  ab  amore  non  distinguitur:  omnes 
autem  passiones  speciales  ab  invicem  distinguuntur;  ergo  concupiscentia  non 
est  passio  specialis  in  concupiscibili. 

3.  Praeterea.  Cuilibet  passioni  concupiscibilis  opponitur  aliqua  passio 
specialis  in  concupiscibili,  ut  supra  dictum  est  (q.  25.  art.  2.):  sed  concupi¬ 
scentiae  non  opponitur  aliqua  passio  specialis  in  concupiscibili:  dicit  enim 
Damasc.  (lib.  2.  Orth.  Fid.  cap.  12.  in  fin.),  quod  expectatum  bonum  concu¬ 
piscentiam  constituit,  praesens  vero  laetitiam :  similiter  expectatum  malum 
timorem,  praesens  vero  tristitiam:  ex  quo  videtur,  quod  sicut  tristitia  con- 
trariatur  laetitiae,  ita  timor  contrariatur  concupiscentiae:  timor  autem  non 
est  in  concupiscibili,  sed  in  irascibili;  non  ergo  concupiscentia  est  specialis 
passio  in  concupiscibili. 

Sed  contra  est,  quod  concupiscentia  causatur  ab  amore,  et  tendit  in 
delectationem,  quae  sunt  passiones  concupiscibilis:  et  sic  distinguitur  ab  aliis 
passionibus  concupiscibilis,  tamquam  passio  specialis. 

Respondeo  dicendum  quod,  sicut  dictum  est  (q.  23.  art.  1.),  bonum  de¬ 
lectabile  secundum  sensum  est  communiter  objectum  concupiscibilis;  unde 
secundum  ejus  differentias  diversae  passiones  concupiscibilis  distinguuntur. 
Diversitas  autem  objecti  potest  attendi,  vel  secundum  naturam  ipsius  objecti, 
vel  secundum  diversitatem  in  virtute  agendi :  diversitas  quidem  objecti  activi, 
quae  est  secundum  rei  naturam,  facit  materialem  differentiam  passionum: 
sed  diversitas,  quae  est  secundum  virtutem  activam,  facit  formalem  diffe¬ 
rentiam  passionum,  secundum  quam  passiones  specie  differunt. 

Est  autem  alia  ratio  virtutis  motivae  ipsius  finis,  vel  boni,  secundum  quod 
est  realiter  praesens,  et  secundum  quod  est  absens :  nam  secundum  quod  est 
praesens,  facit  in  seipso  quiescere:  secundum  autem  quod  est  absens,  facit 
ad  seipsum  moveri;  unde  ipsum  delectabile  secundum  sensum,  inquantum 
appetitum  sibi  adaptat  quodammodo,  et  conformat,  causat  amorem  :  inquan¬ 
tum  vero  absens  attrahit  ad  seipsum,  causat  concupiscentiam :  inquantum 
vero  praesens  quietat  in  seipso,  causat  delectationem.  Sic  ergo  concupi¬ 
scentia  est  passio  differens  specie  et  ab  amore,  et  a  delectatione :  sed  con¬ 
cupiscere  hoc  delectabile,  vel  illud  facit  concupiscentias  diversas  numero. 

Ad  primum  ergo  dicendum,  quod  bonum  delectabile  non  est  absolute 
objectum  concupiscentiae,  sed  sub  ratione  absentis:  sicut  et  sensibile  sub 

ratione  praeteriti  est  objectum  memoriae;  hujusmodi  enim  particulares  con¬ 
ditiones  diversificant  speciem  passionum,  vel  etiam  potentiarum  sensitivae 
partis,  quae  respicit  particularia. 

Ad  secundum  dicendum,  quod  illa  praedicatio  est  per  causam,  non  per 
essentiam;  non  enim  cupiditas  est  per  se  amor,  sed  amoris  effectus.  Vel  aliter 
dicendum,  quod  Augustinus  accipit  cupiditatem  large  pro  quolibet  motu  ap¬ 
petitus,  qui  potest  esse  respectu  boni  futuri;  unde  comprehendit  sub  se  et 
amorem,  et  spem. 

Ad  tertium  dicendum,  quod  passio,  quae  directe  opponitur  concupiscen¬ 
tiae,  innominata  est ;  quia  [al.  quae\  ita  se  habet  ad  malum,  sicut  concupi¬ 
scentia  ad  bonum:  sed  quia  est  mali  absentis  [al.  mali  et  absentis ]  sicut  et 
timor,  quandoque  loco  ejus  ponitur  timor:  sicut  et  quandoque  cupiditas  loco 
spei,  quod  enim  est  parvum  bonum,  vel  malum,  quasi  non  reputatur:  et  ideo 
pro  omni  motu  appetitus  in  bonum,  vel  in  malum  futurum  ponitur  spes,  et 
timor,  quae  respiciunt  bonum,  vel  malum  arduum. 


ARTICULUS  III.  172 

UTRUM  SINT  ALIQUAE  CONCUPISCENTIAE  NATURALES, 

ET  ALIQUAE  NON  NATURALES. 

(Infr.  q.  31.  art.  7.  et  q.  41.  art.  7.  corp.  et  q.  77.  art.  5.  corp.  et  2-2.  q.  117.  art.  4.  ad  2 .)* 

Ad  tertium  sic  proceditur.  Videtur,  quod  concupiscentiarum  non  sint 
quaedam  naturales,  et  quaedam  non  naturales:  concupiscentia  enim  pertinet  ad 
appetitum  animalem,  ut  dictum  est  (art.  1.  huj.  q.):  sed  appetitus  naturalia 
dividitur  contra  animalem;  ergo  nulla  concupiscentia  est  naturalis. 

2.  Praeterea.  Diversitas  materialis  non  facit  diversitatem  secundun  spe¬ 
ciem,  sed  solum  secundum  numerum  quae  quidem  diversitas  sub  arte  non 
cadit:  sed  si  quae  sint  concupiscentiae  naturales,  et  non  naturales,  non  dif¬ 
ferunt  nisi  secundum  diversa  objecta  concupiscibilia;  quod  facit  materialem 
differentiam,  et  secundum  numerum  tantum ;  non  ergo  dividendae  sunt  con¬ 
cupiscentiae  per  naturales,  et  non  naturales. 

3.  Praeterea.  Ratio  contra  naturam  dividitur,  ut  patet  in  2.  Phys.  (in 
prine,  et  tex.  46.)  :  si  igitur  in  homine  est  aliqua  concupiscentia  non  naturalis, 
oportet,  quod  sit  rationalis :  sed  hoc  esse  non  potest :  quia  concupiscentia, 
cum  sit  passio  quaedam,  pertinet  ad  appetitum  sensitivum,  non  autem  ad 
voluntatem,  quae  est  appetitus  rationis ;  non  ergo  sunt  concupiscentiae  aliquae 
non  naturales. 

Sed  contra  est,  quod  Philos.  in  3.  Eth.  (cap.  11.  in  prine.),  et  in  1.  Rhetor.. 
(cap.  11.  parum  a  prine.)  ponit  quasdam  concupiscentias  naturales,  et  quasdam 
non  naturales. 

Respondeo  dicendum,  quod,  sicut  dictum  est  (art.  1.  huj.  q),  concupi¬ 
scentia  est  appetitus  boni  delectabilis.  Dupliciter  autem  aliquid  est  delecta¬ 
bile  :  uno  modo,  quia  est  conveniens  naturae  animalis :  sicut  cibus,  et  potus, 
et  alia  hujusmodi:  et  hujusmodi  concupiscentia  delectabilis  dicitur  naturalis :  alio 
modo  dicitur  aliquid  esse  delectabile,  quia  est  conveniens  animali  secundum 
apprehensionem:  sicut  cum  aliquis  apprehendit  aliquid  ut  bonum,  et  con¬ 
veniens,  et  per  consequens  delectatur  in  ipso:  et  hujusmodi  delectabilis  concu - 

piscentia  dicitur  non  naturalis ,  et  solet  magis  dici  cupiditas.  Primae  ergo  con¬ 
cupiscentiae  naturales  communes  sunt  hominibus,  et  aliis  animalibus;  quia 
utrisque  est  aliquod  [al.  aliquid ]  conveniens,  et  delectabile  secundum  naturam ; 
et  in  his  omnes  homines  conveniunt;  unde  et  Philos.  in  3.  Ethic.  (loc.  sup. 
cit.)  vocat  eas  communes,  et  necessarias :  sed  secundae  concupiscentiae  sunt  pro¬ 
priae  hominum,  quorum  proprium  est  excogitare  aliquid  ut  bonum,  et  con¬ 
veniens,  praeter  id,  quod  natura  requirit.  Unde  et  in  1.  Rhet.  (loc.  sup.  cit.) 
Philos.  dicit,  primas  concupiscentias  esse  irrationales,  secundas  vero  cum  ra¬ 
tione:  et  quia  diversi  diversimode  ratiocinantur,  ideo  etiam  secundae  dicuntur 
in  3.  Ethicor.  (loc.  sup.  cit.)  propriae,  et  appositae,  scilicet  supra  naturales  [al. 
sup  ematur  ales']. 

Ad  primum  ergo  dicendum,  quod  illud  idem,  quod  appetitur  appetitu  na¬ 
turali,  potest  appeti  appetitu  animali,  cum  fuerit  apprehensum  :  et  secundum 
hoc  cibi,  et  potus,  et  hujusmodi,  quae  appetuntur  naturaliter,  potest  esse 
concupiscentia  animalis. 

Ad  secundum  dicendum,  quod  diversitas  concupiscentiarum  naturalium 
a  non  naturalibus  non  est  materialis  tantum,  sed  etiam  quodammodo  for¬ 
malis;  inquantum  procedit  ex  diversitate  objecti  activi:  objectum  autem  ap¬ 
petitus  est  bonum  apprehensum;  unde  ad  diversitatem  activi  pertinet  diversitas 
apprehensionis;  prout  scilicet  apprehenditur  aliquid  ut  conveniens  absoluta 
apprehensione,  ex  qua  causantur  concupiscentiae  naturales,  quas  Philos.  in 
Rhet.  (loc.  sup.  cit.)  vocat  irrationales ;  et  prout  apprehenditur  aliquid  cum 
deliberatione,  ex  qua  causantur  concupiscentiae  non  naturales,  quae  propter 
hoc  in  Rhet.  (ibid.)  dicuntur  cum  ratione. 

Ad  tertium  dicendum,  quod  in  homine  non  solum  est  ratio  universalis, 
quae  pertinet  ad  partem  intellectivam,  sed  etiam  ratio  particularis,  quae  per¬ 
tinet  ad  partem  sensitivam,  ut  in  1.  lib.  dictum  est  (q.  78.  art.  4.);  et  secun¬ 
dum  hoc  etiam  concupiscentia,  quae  est  cum  ratione,  potest  ad  appetitum 
sensitivum  pertinere:  et  propter  hoc  appetitus  sensitivus  potest  etiam  a  ra¬ 
tione  universali  moveri,  mediante  imaginatione  particulari. 


ARTICULUS  IV.  i73 

UTRUM  CONCUPISCENTIA  SIT  INFINITA. 

Ad  quartum  sic  proceditur.  Videtur,  quod  concupiscentia  non  sit  infi¬ 
nita:  objectum  enim  concupiscentiae  est  bonum,  quod  habet  rationem  finis: 
qui  autem  ponit  infinitum,  excludit  finem,  ut  dicitur  in  2.  Met.  (tex.  8.);  con¬ 
cupiscentia  ergo  non  potest  esse  infinita. 

2.  Praeterea.  Concupiscentia  est  boni  convenientis,  cum  procedat  ex 
amore:  sed  infinitum,  cum  sit  improportionatum  [al.  non  proportionatum ], 
non  potest  esse  conveniens;  ergo  concupiscentia  non  potest  esse  infinita. 

3.  Praeterea.  Infinita  non  est  pertransire;  et  sic  in  eis  non  est  pervenire 
ad  ultimum:  sed  concupiscenti  fit  delectatio  per  hoc  quod  attingit  ad  ulti¬ 
mum;  ergo  si  concupiscentia  esset  infinita,  sequeretur  quod  numquam  fieret 
delectatio. 

Sed  contra  est,  quod  Philos.  dicit  in  1.  Politic.  (cap.  6.  post  med.),  quod, 
in  infinitum  concupiscentia  existente  [al.  infinito  concupiscentiae  existeme J  ho 
mines  infinita  desiderant. 

Respondeo  dicendum,  quod,  sicut  dictum  est  (art.  praec.),  duplex  est  con¬ 
cupiscentia:  una  naturalis,  et  alia  non  naturalis.  Naturalis  quidem  concupi 
scentia  non  potest  esse  infinita  in  actu:  est  enim  ejus,  quod  natura  requirit; 
natura  vero  seinper  intendit  in  aliquid  finitum,  et  certum ;  unde  numquam 
homo  concupiscit  infinitum  cibum,  vel  infinitum  potum:  sed  sicut  in  natura 
contingit  esse  infinitum  in  potentia  per  successionem:  ita  hujusmodi  concu- 
piscentiamcontingitinfinitam  esse  per  successionem;  ut  scilicet  post  adeptum 
cibum  iterum  alia  vice  desideret  cibum,  vel  quodcumque  aliud,  quod  natura 
requirit:  quia  hujusmodi  corporalia  bona,  cum  adveniunt, non  perpetuo  ma¬ 
nent,  sed  deficiunt;  unde  dixit  Dominus  Samaritanae  Joan.  4.:  Qui  biberit 
ex  hac  aqua,  sitiet  iterum.  Sed  concupiscentia  non  naturalis  omnino  est  infi¬ 
nita,  sequitur  enim  rationem,  ut  dictum  est  (art.  praec.) ;  rationi  autem  com¬ 
petit  in  infinitum  procedere ;  unde  qui  concupiscit  divitias,  potest  eas  concu¬ 
piscere  non  ad  aliquem  certum  terminum,  sed  simpliciter  se  divitem  esse, 
quautumcumque  potest.  Potest  et  alia  ratio  assignari  secundum  Philos.  in 
1.  Polit,  (cap.  6.  post  med.),  quare  quaedam  concupiscentia  sit  finita,  et  quae¬ 
dam  infinita.  Semper  enim  concupiscentia  finis  est  infinita :  finis  enim  per 
se  concupiscitur,  ut  sanitas:  unde  major  sanitas  magis  concupiscitur;  et  sic 
in  infinitum:  sicut  si  album  per  se  disgregat,  magis  album  magis  disgregat. 

Concupiscentia  vero  ejus  quod  est  ad  finem,  non  est  infinita,  si  secundum 
illam  mensuram  appetitur,  quae  convenit  fini :  unde  qui  finem  ponunt  in  di¬ 
vitiis,  habent  concupiscentiam  divitiarum  in  infinitum :  qui  autem  divitias  ap¬ 
petunt  propter  necessitatem  vitae,  concupiscunt  divitias  finitas  sufficientes  ad 
necessitatem  vitae,  ut  Philosoph.  dicit  ibid. :  et  eadem  est  ratio  de  concupi¬ 
scentia  quarumcumque  aliarum  rerum. 

Ad  primum  ergo  dicendum,  quod  omne  quod  concupiscitur,  accipitur  ut 
quoddam  finitum :  vel  quia  est  finitum  secundum  rem,  prout  concupiscitur 
semel  [al.  simul ]  in  actu  [al.  prout  semel  concupiscimus  in  actu] ,  vel  quia  est 
finitum,  secundum  quod  cadit  sub  apprehensione:  non  enim  potest  sub  ratione 
infiniti  apprehendi:  quia  infinitum  est,  cujus  quantitatem  accipientibus  semper 
est  aliquid  extra  sumere,  ut  dicitur  in  3.  Physic.  (tex.  6).). 

Ad  secundum  dicendum,  quod  ratio  quodammodo  est  virtutis  infinitae, 
inquantum  potest  in  infinitum  aliquid  considerare:  ut  apparet  in  additione 
numerorum,  et  linearum;  unde  infinitum  aliquo  modo  sumptum  estpropor- 
tionatum  rationi:  nam  universale,  quod  ratio  apprehendit,  est  quodammodo 
infinitum;  inquantum  in  potentia  continet  infinita  singularia. 

Ad  tertium  dicendum,  quod  ad  hoc  quod  aliquis  delectetur,  non  requi¬ 
ritur,  quod  omnia  consequatur,  quae  concupiscit;  sed  quod  in  quolibet  con¬ 
cupito,  quod  consequitur,  delectetur  [al.  sed  in  quolibet...  delectatur']. 


QUAESTIO  XXXI. 

DE  DELECTATIONE  SECUNDUM  SE,  IN  OCTO  ARTICULOS  DIVISA. 

Deinde  considerandum  est  de  delectatione,  et  tristitia. 

Circa  delectationem  vero  consideranda  sunt  quatuor:  primo  de  ipsa  delecta¬ 
tione  secundum  se:  secundo  de  causis  delectationis:  tertio  de  effectibus  ejus: 
quarto  de  bonitate,  et  malitia  ipsius. 

Circa  primum  quaeruntur  octo. 

Primo.  Utrum  delectatio  sit  passio. 

Secundo.  Utrum  sit  in  tempore. 

Tertio.  Utrum  differat  a  gaudio. 

Quarto.  Utrum  sit  in  appetitu  intellectivo. 

Quinto.  De  comparatione  delectationum  superioris  appetitus  ad  delecta¬ 
tionem  inferioris. 

Sexto.  De  comparatione  delectationum  sensitivarum  ad  invicem. 
Septimo.  Utrum  sit  aliqua  delectatio  non  naturalis. 

Octavo.  Utrum  delectatio  possit  esse  contraria  delectationi. 


ARTICULUS  I.  m 

UTRUM  DELECTATIO  SIT  PASSIO. 

(Infr.  ari.  4.  ad  2.  et  art.  3.  corp.  fin.  et  4.  Dist.  49.  q.  3.  art.  1.  q.  1.). 

Ad  primum  sic  proceditur.  Videtur,  quod  delectatio  non  sit  passio:  Da¬ 
mascenus  enim  in  2.  lib.  (Orth.  Fid.  cap.  22.)  distinguit  operationem  a  passione, 
dicens,  quod  operatio  est  motus,  qui  est  secundum  naturam :  passio  vero  est 
motus  contra  naturam :  sed  delectatio  est  operatio,  ut  Philosoph.  dicit  in  7. 
Eth.  (cap.  12.  et  13.)  et  in  10.  (cap.  4.);  ergo  delectatio  non  est  passio. 

2.  Praeterea.  Pati  est  moveri,  ut  dicitur  in  3.  Physic.  (tex.  19.  et  2.  de  Anim. 
tex.  34.):  sed  delectatio  non  consistit  in  moveri,  sed  in  motum  esse:  causatur 
enim  delectatio  ex  bono  jam  adepto;  ergo  delectatio  non  est  passio. 

3.  Praeterea.  Delectatio  consistit  in  quadam  perfectione  delectati:  per¬ 
ficit  enim  operationem,  ut  dicitur  in  10.  Eth.  (cap.  4.  post  med.) :  sed  perfici 
non  est  pati,  vel  alterari,  ut  dicitur  in  7.  Physicor.  (tex.  16.)  et  in  2.  de  Anima 
(tex.  38.);  ergo  delectatio  non  est  passio. 

Sed  contra  est,  quod  Aug.  in  10.  et  14.  de  Civ.  Dei  (cap.  6.  et  8.  sed 
in  lib.  10.  non  occurrit),  ponit  delectationem,  sive  gaudium,  vel  laetitiam  inter 
alias  passiones  animae. 

Respondeo  dicendum,  quod  motus  appetitus  sensitivi  proprie  passio  no¬ 
minatur,  sicut  supra  dictum  est  (q.  22.  art.  3.) :  affectio  autem  quaecumque 
ex  apprehensione  sensitiva  procedens  est  motus  appetitus  sensitivi:  hoc  autem 
necesse  est  competere  delectationi:  nam  sicut  Philos.  dicit  in  1.  Rhetor. 
(cap.  11.  in  prine.),  delectatio  est  quidam  motus  animae,  et  constitutio  simul 
tota,  et  sensibilis  in  naturam  existentem. 

Ad  cujus  intellectum  considerandum  est,  quod  sicut  contingit  in  rebus 
naturalibus  aliqua  consequi  suas  perfectiones  naturales;  ita  hoc  contingit  in 
animalibus,  et  quamvis  moveri  ad  perfectionem  non  sit  totum  simul;  tamen 
consequi  naturalem  perfectionem  est  totum  simul.  Haec  autem  est  differentia 
inter  animalia,  et  alias  res  naturales,  quod  aliae  res  naturales,  quando  con¬ 
stituuntur  in  id,  quod  convenit  eis  secundum  naturam,  hoc  non  sentiunt;  sed 
animalia  hoc  sentiunt,  et  ex  isto  sensu  causatur  quidam  motus  animae  in 
appetitu  sensitivo,  et  iste  motus  est  delectatio ;  per  hoc  ergo  quod  dicitur, 
quod  delectatio  est  motus  animae,  ponitur  in  genere :  per  hoc  autem  quod  di¬ 
citur  constitutio  in  existentem  naturam,  idest  in  id  quod  existit  in  natura  rei, 
ponitur  causa  delectationis,  scilicet  praesentia  connaturalis  boni:  per  hoc 

autem  quod  dicitur  simul  tota,  ostenditur,  quod  constitutio  non  debet  accipi, 
prout  est  in  constitui,  sed  prout  est  in  constitutum  esse,  quasi  in  termino  motus: 
non  enim  delectatio  est  generatio,  prout  Plato  posuit;  sed  magis  consistit  in 
factum  esse,  ut  dicitur  in  7.  Ethicor.  (cap.  12.);  per  hoc  autem  quod  dicitur 
sensibilis,  excluduntur  perfectiones  rerum  insensibilium ;  in  quibus  non  est  de¬ 
lectatio;  sic  ergo  patet,  quod  cum  delectatio  sit  motus  in  appetitu  animali, 
consequens  apprehensionem  sensus,  delectatio  est  passio  animae. 

Ad  primum  ergo  dicendum,  quod  operatio  connaturalis  non  impedita  est 
perfectio  secunda,  ut  habetur  in  2.  de  Anima  (tex.2.  3.  et  6.);  et  ideo  quando 
constituuntur  res  in  propria  operatione  naturali,  et  non  impedita,  sequitur 
delectatio,  quae  consistit  in  perfectum  esse,  ut  dictum  est  (in  corp.  art.);  sic 
ergo  cum  dicitur,  quod  delectatio  est  operatio,  non  est  praedicatio  per  essen¬ 
tiam,  sed  per  causam. 

Ad  secundum  dicendum,  quod  in  animali  duplex  motus  considerari  po¬ 
test:  unus  secundum  intentionem  finis,  qui  pertinet  ad  appetitum:  alius  se¬ 
cundum  executionem,  qui  pertinet  ad  exteriorem  operationem.  Licet  ergo  in 
eo,  qui  jam  consecutus  est  bonum,  in  quo  delectatur,  cesset  motus  exeeu- 
tionis,  quo  tendit  ad  finem ;  non  tamen  cessat  motus  appetitivae  partis,  quae 
sicut  prius  desiderabat  non  habitum,  ita  postea  delectatur  in  habito.  Licet 
enim  delectatio  sit  quies  quaedam  appetitus,  considerata  praesentia  boni  de¬ 
lectantis,  quod  appetitui  satisfacit:  tamen  adhuc  remanet  immutatio  appe¬ 
titus  ab  appetibili,  ratione  cujus  delectatio  motus  quidam  est. 

Ad  tertium  dicendum,  quod  quamvis  nomen  passionis  magis  proprie 
conveniat  passionibus  corruptivis, et  in  malum  tendentibus;  sicut  sunt  aegri¬ 
tudines  corporales,  et  tristitia,  et  timor  in  anima:  tamen  etiam  in  bonum  or¬ 
dinantur  aliquae  passiones,  ut  supra  dictum  est  (qq.  21.  22.  et  23) ;  et  secun¬ 
dum  hoc  delectatio  dicitur  passio. 


ARTICULUS  II.  ,7S 

UTRUM  DELECTATIO  SIT  IN  TEMPORE. 

(Infr.  art.  6.  corp.  et  4.  Dist.  49.  q.  5.  art.  1.  q.  7.  et  Veri.  q.  S.  art.  14.  ad  12.). 

Ad  secundum  sic  proceditur.  Videtur,  quod  delectatio  sit  in  tempore: 
delectatio  enim  est  motus  quidam,  ut  in  1.  Rhet.  (cap.  11.  in  prine.)  Philos. 
dicit:  sed  motus  omnis  est  in  tempore;  ergo  delectatio  est  in  tempore. 

2.  Praeterea.  Diuturnum,  vel  morosum  dicitur  aliquid  secundum  tempus  • 
sed  aliquae  delectationes  dicuntur  morosae;  ergo  delectatio  est  in  tempore. 

3.  Praeterea.  Passiones  animae  sunt  unius  generis:  sed  aliquae  passiones 
animae  sunt  in  tempore;  ergo  et  delectatio. 

Sed  contra  est,  quod  Philos.  dicit  in  10.  Ethic.  (cap.  3.  et  4),  quod  se¬ 
cundum  nullum  tempus  accipiet  quis  delectationem. 

Respondeo  dicendum,  quod  aliquid  contingit  esse  in  tempore  dupliciter . 
uno  modo  secundum  se:  alio  modo  per  aliud,  et  quasi  per  accidens;  quia  enim 
tempus  est  numerus  successivorum,  illa  secundum  se  dicuntur  esse  in  tem¬ 
pore,  de  quorum  ratione  est  successio,  vel  aliquid  ad  successionem  perti¬ 
nens :  sicut  motus,  quies,  locutio,  et  alia  hujusmodi:  secundum  aliud  vero, 
et  non  per  se  dicuntur  esse  in  tempore  illa,  de  quorum  ratione  non  est  aliqua 
successio,  sed  tamen  alicui  successivo  subjacent:  sicut  esse  hominem  de  sui 

ratione  non  habet  successionem :  non  enim  est  motus,  sed  terminus  motus, 
vel  mutationis,  scilicet  generationis  ipsius :  sed  quia  humanum  esse  subjacet 
causis  transmutabilibus,  secundum  hoc  hominem  esse  est  in  tempore. 

Sic  igitur  dicendum  est,  quod  delectatio  secundum  se  quidem  non  est 
in  tempore:  est  enim  delectatio  in  bono  jam  adepto,  quod  est  quasi  terminus 
motus.  Sed  si  illud  bonum  adeptum  transmutationi  subjaceat,  erit  delectatio 
per  accidens  in  tempore  :  si  autem  sit  omnino  intransmutabile,  delectatio 
■non  erit  in  tempore,  nec  per  se,  nec  per  accidens. 

Ad  primum  ergo  dicendum,  quod,  sicut  dicitur  in  3.  de  Anima  (tex.  28.), 
motus  dupliciter  dicitur:  uno  modo,  qui  est  actus  imperfecti,  scilicet  existentis  in 
potentia,  inquantum  hujusmodi :  et  talis  motus  est  successivus,  et  in  tempore : 
■alius  autem  motus  est  actus  perfecti,  idest  existentis  in  actu  :  sicut  intelligere, 
■sentire,  velle,  et  hujusmodi,  et  etiam  delectari:  et  hujusmodi  motus  non  est 
successivus,  nec  per  se  in  tempore. 

Ad  secundum  dicendum,  quod  delectatio  dicitur  morosa,  vel  diuturna,  se¬ 
cundum  quod  per  accidens  est  in  tempore. 

Ad  tertium  dicendum,  quod  aliae  passiones,  non  habent  pro  objecto 
bonum  adeptum,  sicut  delectatio ;  unde  plus  habent  de  ratione  motus  imper¬ 
fecti,  quam  delectatio  ;  et  per  consequens  magis  delectationi  convenit  non 
■esse  in  tempore. 


ARTICULUS  III.  176 

UTRUM  DELECTATIO  DIFFERAT  A  GAUDIO. 

flufr.  q.  33.  art.  2.  et  7.  corp.  et  q.  41.  art.  3.  corp.  et  3.  Dist.  1 7.  q.  41.  art.  2.  ad 3. 
et  4.  Dist.  4<).  q.  3.  art.  3.  q.  1.  ad  3.). 

Ad  tertium  sic  proceditur.  Videtur,  quod  gaudium  sit  omnino  idem  quod 
delectatio :  passiones  enim  animae  differunt  secundum  objecta:  sed  idem  est 
objectum  gaudii,  et  delectationis,  scilicet  bonum  adeptum;  ergo  gaudium  est 
omnino  idem  quod  delectatio. 

2.  Praeterea.  Unus  motus  non  terminatur  ad  duos  terminos:  sed  idem 
est  motus,  qui  terminatur  ad  gaudium,  et  delectationem,  scilicet  concupi¬ 
scentia  ;  ergo  delectatio  et  gaudium  sunt  omnino  idem. 

3.  Praeterea.  Si  gaudium  est  aliud  a  delectatione,  videtur,  quod  pari 
•ratione  et  laetitia,  et  exultatio,  et  jucunditas  significent  aliquid  aliud  a  delecta¬ 
tione:  et  sic  erunt  omnes  diversae  passiones,  quod  videtur  esse  falsum;  non 
-ergo  gaudium  differt  a  delectatione. 

Sed  contra  est,  quod  in  brutis  animalibus  non  dicimus  gaudium :  sed  in 
■eis  dicimus  delectationem ;  non  ergo  est  idem  gaudium,  et  delectatio. 

Respondeo  dicendum,  quod  gaudium,  ut  Avicenna  dicit  in  libro  suo  de 
Anima,  est  quaedam  species  delectationis.  Est  enim  considerandum,  quod, 
sicut  sunt  quaedam  concupiscentiae  naturales,  quaedam  autem  non  naturales, 
sed  consequuntur  rationem,  ut  supra  dictum  est  (q.  praec.  art.  3.);  ita  etiam 
delectationum  quaedam  sunt  naturales,  et  quaedam  non  naturales,  quae  sunt 
cum  ratione ;  vel  sicut  Damasc.  (lib.  2.  Orth.  Fid.  cap.  13.  et  22.)  et  Greg. 
Nyss.  (vel  Nentes,  lib.  de  Nat.  Hom.  cap.  iS.  in  prine.)  dicunt,  voluptatum  hae 
sunt  animae,  illae  corporis:  quod  in  idem  redit  :  delectamur  enim  et  in  his, 
puae  naturaliter  concupiscimus,  ea  adipiscentes,  et  in  his,  quae  concupiscimus 

secundum  rationem:  sed  nomen  gaudii  non  habet  locum  nisi  in  delectatione^, 
quae  consequitur  rationem ;  unde  gaudium  non  attribuimus  brutis  animalibus, 
sed  solum  nomen  delectationis.  Omne  autem,  quod  concupiscimus  secundum 
naturam,  possumus  etiam  cum  delectatione  [al.  directione ]  rationis  concupi¬ 
scere:  sed  non  e  converso;  unde  de  omnibus,  de  quibus  est  delectatio,  potest 
esse  gaudium  in  habentibus  rationem:  quamvis  non  semper  de  omnibus  sit 
gaudium :  quandoque  enim  aliquis  sentit  aliquam  delectationem  secundum 
corpus,  de  qua  tamen  non  gaudet  secundum  rationem:  et  secundum  hoc 
patet,  quod  delectatio  est  in  plus,  quam  gaudium. 

Ad  primum  ergo  dicendum,  quod  cum  objectum  appetitus  animalis  sit 
bonum  apprehensum,  diversitas  apprehensionis  pertinet  quodammodo  ad  di¬ 
versitatem  objecti:  et  sic  delectationes  animales,  quaedicuntur  etiam  gaudia,  di¬ 
stinguuntur  a  delectationibus  corporalibus,  quaedicuntur  solum  delectationes;, 
sicut  et  de  concupiscentiis  supra  dictum  est  (q.  praec.  art.  2.  vel  3.  ad  2.). 

Ad  secundum  dicendum,  quod  similis  differentia  invenitur  etiam  in  con¬ 
cupiscentiis;  ita  quod  delectatio  respondeat  concupiscentiae,  et  gaudium  re¬ 
spondeat  desiderio;  quod  magis  videtur  pertinere  ad  concupiscentiam  ani¬ 
malem:  et  sic  secundum  differentiam  motus  est  etiam  differentia  quietis. 

Ad  tertium  dicendum,  quod  alia  nomina  ad  delectationem  pertinentia 
sunt  imposita  ab  effectibus  delectationis:  nam  laetitia  imponitur  a  dilatatione 
cordis,  ac  si  diceretur  latitia:  exultatio  vero  dicitur  ab  exterioribus  signis  de¬ 
lectationis  interioris,  quae  apparent  exterius ;  inquantum  scilicet  interius  gau¬ 
dium  prosilit  ad  exteriora :  jucunditas  vero  dicitur  a  quibusdam  specialibus 
laetitiae  signis,  vel  effectibus:  et  tamen  omnia  ista  nomina  videntur  pertinere 
ad  gaudium:  non  enim  utimur  eis,  nisi  in  naturis  rationalibus. 


ARTICULUS  IV.  i77 

UTRUM  DELECTATIO  SIT  IN  APPETITU  INTELLECTIVO. 

(Infr.  q.  3/.  art.  1.  corp.  et  1.  Dist.  45.  art.  1.  corp.  et 3.  Dist.  49.  <7.3.  art.  1.). 

Ad  quartum  sic  proceditur.  Videtur,  quod  delectatio  non  sit  in  appetitu 
intellectivo:  dicit  enim  Philos.  in  1.  Rhet.  (cap.  11.  in  prine.),  quod  delectatio 
est  motus  quidam  sensibilis,  qui  non  est  in  parte  intellectiva ;  ergo  delectatio 
non  est  in  parte  intellectiva. 

2.  Praeterea.  Delectatio  est  passio  quaedam:  sed  omnis  passio  est  in 
appetitu  sensitivo;  ergo  delectatio  non  est  nisi  in  appetitu  sensitivo. 

3.  Praeterea.  Delectatio  est  communis  nobis,  et  brutis;  ergo  non  est 
nisi  in  parte,  quae  nobis,  et  brutis  communis  est. 

Sed  contra  est,  quod  in  Ps.  36.  dicitur:  Delectare  in  Domino:  sed  ad 
Deum  non  potest  extendi  appetitus  sensitivus,  sed  solum  intellectivus ;  ergO’ 
delectatio  potest  esse  in  appetitu  intellectivo. 

Respondeo  dicendum,  quod,  sicut  dictum  est  (art. praec.),  delectatio  quae¬ 
dam  sequitur  apprehensionem  rationis:  ad  apprehensionem  autem  rationis 
non  solum  commovetur  appetitus  sensitivus  per  applicationem  ad  aliquid 
particulare,  sed  etiam  appetitus  intellectivus,  qui  dicitur  voluntas :  et  secun¬ 
dum  hoc  in  appetitu  intellectivo,  sive  in  voluntate  est  delectatio,  quae  dicitur 
gaudium,  non  autem  delectatio  corporalis.  Hoc  tamen  interest  inter  delecta¬ 
tionem  utriusque  appetitus;  quod  delectatio  appetitus  sensibilis  est  cum  aliqua 

transmutatione  corporali ;  delectatio  autem  appetitus  intellectivi  nihil  aliud 
est,  quam  simplex  motus  voluntatis;  et  secundum  hoc  August.  dicit  in  14.  de 
Civ.  Dei  (cap.  6.  cir.  prine.),  quod  cupiditas,  et  laetitia  nihil  est  aliud,  quam 
voluntas  in  eorum  consecutione,  quae  volumus. 

Ad  primum  ergo  dicendum,  quod  in  illa  definitione  Philosophi  sensibile 
ponitur  communiter  pro  quacumque  apprehensione  :  dicit  enim  Philos.  in  10. 
Ethic.  (cap.  4.  a  prine.),  quod  secundum  omnem  sensum  est  delectatio,  si¬ 
militer  autem  et  secundum  intellectum,  et  speculationem.  Vel  potest  dici, 
quod  ipse  definit  delectationem  appetitus  sensitivi. 

Ad  secundum  dicendum,  quod  delectatio  habet  rationem  passionis,  pro¬ 
prie  loquendo,  inquantum  est  cum  aliqua  transmutatione  corporali:  et  sic 
non  est  in  appetitu  intellectivo,  sed  secundum  simplicem  motum :  sic  enim 
etiam  est  in  Deo,  et  in  Angelis;  unde  dicit  Philos.  in  7.  Eth.  (cap.  ult.  cir. 
fin.)  quod  Deus  una  simplici  operatione  gaudet.  Et  Dionys.  dicit  in  fin.  Coei. 
Hier,  quod  Angeli  non  sunt  susceptibiles  nostrae  passibilis  delectationis,  sed  con¬ 
gaudent  Deo  secundum  incorruptionis  laetitiam. 

Ad  tertium  dicendum,  quod  in  nobis  non  solum  est  delectatio,  in  qua 
communicamus  cum  brutis,  sed  etiam  in  qua  communicamus  cum  angelis: 
unde  ibidem  Dionys.  dicit,  quod  sancti  homines  multoties  fiunt  in  participa¬ 
tione  delectationum  angelicarum  :  et  ita  in  nobis  est  delectatio  non  solum  in 
appetitu  sensitivo,  in  quo  communicamus  cum  brutis,  sed  etiam  in  appetitu 
intellectivo,  in  quo  communicamus  cum  angelis. 


ARTICULUS  V.  178 

UTRUM  DELECTATIONES  CORPORALES,  ET  SENSIBILES  SINT  MAJORES 
DELECTATIONIBUS  SPIRITUALIBUS,  ET  INTELLIGIBILIBUS. 

(Infr.  q.  qS.  art.  4.  Dist.  49.  q.  7.  art.  7.  et  1.  Eth.  lect.  19.  et  19.  Met.  lect.  6.). 

Ad  quintum  sic  proceditur.  Videtur,  quod  delectationes  corporales,  et 
sensibiles  sint  majores  delectationibus  spiritualibus,  et  intelligibilibus:  omnes 
enim  aliquam  delectationem  sequuntur,  secundum  Philos.  in  10.  Ethic.  (cap.  2.), 
sed  plures  sequuntur  delectationes  sensibiles,  quam  delectationes  spirituales 
intelligibiles  :  ergo  delectationes  corporales  sunt  majores. 

2.  Praeterea.  Magnitudo  causae  ex  effectu  cognoscitur:  sed  delectationes 
corporales  habent  fortiores  effectus :  transmutant  enim  corpus,  et  in  quibusdam 
insanias  faciunt,  ut  dicitur  in  7.  Ethicor.  (cap.  3.  cir.  med.);  ergo  delectationes 
corporales  sunt  fortiores. 

3.  Praeterea.  Delectationes  corporales  oportet  temperare,  et  refraenare 
propter  earum  vehementiam  :  sed  delectationes  spirituales  non  oportet  re¬ 
fraenare  ;  ergo  delectationes  corporales  sunt  majores. 

Sed  contra  est,  quod  dicitur  in  Ps.  118. :  Quam  dulcia  faucibus  meis  elo¬ 
quia  tua  super  mei  ori  meo  ;  et  Philos.  dicit  in  10.  Ethic.  (cap.  7.)  quod  maxima 
delectatio  est,  quae  est  secundum  operationem  sapientiae. 

Respondeo  dicendum,  quod,  sicut  jam  dictum  est  (art.  1.  huj.  q.),  dele¬ 
ctatio  provenit  ex  conjunctione  convenientis,  cum  sentitur,  et  cognoscitur. 
In  operibus  autem  animae,  praecipue  sensitivae,  et  intellectivae,  est  hoc  con¬ 
siderandum,  quod  cum  non  transeant  in  materiam  exteriorem,  sunt  actus, 

vel  perfectiones  operantis,  scilicet:  intelligere,  sentire,  velle,  et  hujusmodi* 
nam  actiones,  quae  transeunt  in  exteriorem  materiam,  magis  sunt  actiones, 
et  perfectiones  materiae  transmutatae:  motus  enim  est  actus  mobilis  a  mo¬ 
vente:  sic  igitur  praedictae  actiones  animae  sensitivae,  et  intellectivae,  et 
ipsae  sunt  quoddam  bonum  operantis,  et  sunt  etiam  cognitae  per  sensum,  et 
intellectum;  unde  etiam  ex  ipsis  consurgit  delectatio,  et  non  solum  ex  earum 
objectis.  Si  igitur  comparentur  delectationes  intelligibiles  delectationibus  sen¬ 
sibilibus,  secundum  quod  delectamur  in  ipsis  actionibus,  puta  in  cognitione 
sensus,  et  in  cognitione  intellectus,  non  est  dubium,  quod  multo  sunt  majores 
delectationes  intelligibiles,  quam  sensibiles  :  multo  enim  magis  delectatur 
homo  de  hoc  quod  cognoscit  aliquid  intelligendo,  quam  de  hoc  quod  co¬ 
gnoscit  aliquid  sentiendo  :  quia  intellectualis  cognitio  et  perfectior  est,  et 
etiam  magis  cognoscitur;  quia  intellectus  magis  reflectitur  supra  actum  suum, 
quam  sensus.  Est  etiam  cognitio  intellectiva  magis  dilecta:  nullus  enim  est, 
qui  non  vellet  magis  carere  visu  corporali,  quam  visu  intellectuali,  eo  modo 
quo  bestiae,  vel  stulti  carent,  sicut  August.  dicit  in  lib.  14.  de  Trin.  (cap.  14. 
a  med.  non,  sicut  prius,  de  Civ.  Dei). 

Sed  si  comparentur  delectationes  intelligibiles  spirituales  delectationibus 
sensibilibus  corporalibus,  sic  secundum  se,  et  simpliciter  loquendo,  delecta¬ 
tiones  spirituales  sunt  majores.  Et  hoc  apparet  secundum  tria,  quae  requi¬ 
runtur  ad  delectationem;  scilicet:  bonum  conjunctum,  et  id  cui  conjungitur,  et 
ipsa  conjunctio:  nam  ipsum  bonum  spirituale  et  est  majus,  quam  corporale 
bonum,  et  est  magis  dilectum:  cujus  signum  est,  quod  homines  etiam  a 
maximis  corporalibus  voluptatibus  abstinent,  ut  non  perdant  honorem,  qui 
est  bonum  intelligibile.  Similiter  etiam  ipsa  pars  intellectiva  est  multo  no¬ 
bilior,  et  magis  cognoscitiva,  quam  pars  sensitiva  :  conjunctio  etiam  utriusque 
est  magis  intima,  et  magis  perfecta,  et  magis  firma  :  intimior  quidem  est, 
quia  sensus  sistit  circa  exteriora  accidentia  rei;  intellectus  vero  penetrat  usque 
ad  rei  essentiam  :  objectum  enim  intellectus  est  quod  quid  est :  perfectior  autem 
est,  quia  conjunctioni  sensibilis  ad  sensum  adjungitur  motus,  qui  est  actus 
imperfectus:  unde  et  delectationes  sensibiles  non  sunt  totae  simul,  sed  in  eis 
aliquid  pertransit,  et  aliquid  expectatur  consummandum ;  ut  patet  in  delecta¬ 
tione  ciborum,  et  venereorum :  sed  intelligibilia  sunt  absque  motu :  unde  de¬ 
lectationes  tales  sunt  totae  simul.  Est  etiam  firmior,  quia  delectabilia  corpo¬ 
ralia  sunt  corruptibilia,  et  cito  deficiunt;  bona  vero  spiritualia  sunt  incor¬ 
ruptibilia. 

Sed  quoad  nos  delectationes  corporales  sunt  magis  vehementes  propter 
tria.  Primo,  quia  sensibilia  sunt  magis  nota  quoad  nos,  quam  intelligibilia: 
secundo  etiam  quia  delectationes  sensibiles,  cum  sint  passiones  sensitivi  ap¬ 
petitus,  sunt  cum  aliqua  transmutatione  corporali ;  quod  non  contingit  in 
delectationibus  spiritualibus,  nisi  per  quamdam  redundantiam  a  superiori  ap¬ 
petitu  ad  inferiorem:  tertio,  quia  delectationes  corporales  appetuntur  ut  me¬ 
dicinae  quaedam  contra  corporales  defectus,  vel  molestias,  ex  quibus  tristitiae 
quaedam  consequuntur:  unde  delectationes  corporales  tristitiis  hujusmodi 
supervenientes  magis  sentiuntur,  et  per  consequens  magis  acceptantur,  quam 
delectationes  spirituales,  quae  non  habent  tristitias  contrarias,  ut  infra  dicetur 
(q.  jj.  art. 

Ad  primum  ergo  dicendum,  quod  ideo  plures  sequuntur  delectationes  cor¬ 
porales,  quia  bona  sensibilia  sunt  magis,  et  pluribus  nota:  et  etiam  quia  ho¬ 
mines  indigent  delectationibus  ut  medicinis  contra  multiplices  dolores,  et 

tristitias.  Et  cum  plures  hominum  non  possint  attingere  ad  delectationes  spi¬ 
rituales,  quae  sunt  propriae  virtuosorum,  consequens  est,  quod  declinent  ad 
corporales. 

Ad  secundum  dicendum,  quod  transmutatio  corporis  magis  contingit  ex 
delectationibus  corporalibus,  inquantum  sunt  passiones  appetitus  sensitivi. 

Ad  tertium  dicendum,  quod  delectationes  corporales  sunt  secundum 
partem  sensitivam,  quae  regulatur  ratione:  et  ideo  indigent  temperari,  et  re- 
fraenari  per  rationem :  sed  delectationes  spirituales  sunt  secundum  mentem, 
quae  est  ipsa  regula;  unde  sunt  secundum  seipsas  sobriae,  et  moderatae. 

ARTICULUS  VI.  1 79 

UTRUM  DELECTATIONES  TACTUS  SINT  MAJORES  DELECTATIONIBUS, 
QUAE  SUNT  SECUNDUM  ALIOS  SENSUS. 

(2-2.  q.  ip  art.  3.  corp.  et  q.  141.  art.  4.  corp.  et  ad  5.  et  art.  7.  corp. 
et  4.  Dist.  49.  q.  5.  art.  j.  et  Mal.  q.  14.  art.  4.  corp.  et  ad  1.). 

Ad  sextum  sic  proceditur.  Videtur,  quod  delectationes,  quae  sunt  se¬ 
cundum  tactum,  non  sint  majores  delectationibus,  quae  sunt  secundum  alios 
sensus:  illa  enim  delectatio  videtur  esse  maxima,  qua  exclusa,  gaudium  omne 
cessat:  sed  talis  est  delectatio,  quae  est  secundum  visum:  dicitur  enim  Tobiae  5.: 
Quale  gaudium  erit  mihi,  qui  in  tenebris  sedeo,  et  lumen  coeli  non  video  ?  Ergo 
delectatio,  quae  est  per  visum,  est  maxima  inter  sensibiles  delectationes. 

2.  Praeterea.  Unicuique  fit  delectabile  illud,  quod  amat,  ut  Philos.  dicit 
in  1.  Rhetor,  (cap.  11.)  :  sed  inter  omnes  sensus  maxime  diligitur  visus  ;  ergo 
delectatio,  quae  est  secundum  visum,  est  maxima. 

3.  Praeterea.  Principium  amicitiae  delectabilis  maxime  est  visio:  sed 
causa  talis  amicitiae  est  delectatio ;  ergo  secundum  visum  videtur  esse  ma¬ 
xime  delectatio. 

Sed  contra  est,  quod  Philos.  dicit  in  3.  Ethicor.  (cap.  10.),  quod  maximae 
delectationes  sunt  secundum  tactum. 

Respondeo  dicendum,  quod,  sicut  jam  dictum  est  (art.  1.  huj.  q.),  unum¬ 
quodque,  inquantum  amatur,  efficitur  delectabile.  Sensus  autem,  ut  dicitur 
in  1.  Met.  (in  prine.),  propter  duo  diliguntur,  scilicet  propter  cognitionem,  et 
propter  utilitatem:  unde  et  utroque  modo  contingit  esse  delectationem  se¬ 
cundum  sensum :  sed  quia  apprehendere  ipsam  cognitionem  tamquam  bonum 
quoddam,  proprium  est  hominis;  ideo  primae  delectationes  sensuum,  quae 
scilicet  sunt  secundum  cognitionem,  sunt  proprie  hominum:  delectationes 
autem  sensuum,  inquantum  diliguntur  propter  utilitatem,  sunt  communes  om¬ 
nibus  animalibus.  Si  igitur  loquamur  de  delectatione  sensus,  quae  est  ratione 
cognitionis,  manifestum  est,  quod  secundum  visum  est  major  delectatio, 
quam  secundum  aliquem  alium  sensum.  Si  autem  loquamur  de  delectatione 
sensus,  quae  est  ratione  utilitatis,  sic  maxima  delectatio  est  secundum  tactum : 
utilitas  enim  sensibilium  attenditur  secundum  ordinem  ad  conservationem 
naturae  animalis.  Ad  hanc  autem  utilitatem  proprinquius  se  habent  sensibilia 
tactus:  est  enim  tactus  cognoscitivus  eorum,  ex  quibus  consistit  animal,  sci¬ 
licet  calidi,  et  frigidi,  et  humidi,  et  sicci,  et  hujusmodi;  unde  secundum  hoc 
delectationes,  quae  sunt  secundum  tactum,  sunt  majores,  quasi  fini  propin¬ 
quiores.  Et  propter  hoc  etiam  animalia  alia,  quae  non  habent  delectationem 

secundum  sensum,  nisi  ratione  utilitatis,  non  delectantur  secundum  alios 
sensus,  nisi  in  ordine  ad  sensibilia  tactus:  neque  enim  odoribus  leporum 
canes  gaudent,  sed  cibatione:  neque  leo  voce  bovis,  sed  comestione  ut  di¬ 
citur  in  3.  Ethic.  (cap.  10.  cir.  med.).  Cum  igitur  delectatio  tactus  sit  maxima 
ratione  utilitatis,  delectatio  autem  visus  ratione  cognitionis,  si  quis  utramque 
comparare  velit,  inveniet  simpliciter  delectationem  tactus  esse  majorem  de¬ 
lectatione  visus,  secundum  quod  consistit  intra  limites  sensibilis  delectationis : 
quia  manifestum  est,  quod  id,  quod  est  naturale,  in  unoquoque  est  potentis- 
simum:  hujusmodi  autem  delectationes  tactus  sunt,  ad  quas  ordinantur  concu¬ 
piscentiae  naturales :  sicut  cibi,  et  venerea,  et  hujusmodi.  Sed  si  consideremus 
delectationes  visus,  secundum  quod  visus  deservit  intellectui,  sic  delectationes 
visus  erunt  potiores,  ea  ratione  qua  et  intelligibiles  delectationes  sunt  potiores 
sensibilibus. 

Ad  primum  ergo  dicendum,  quod  gaudium,  sicut  supra  dictum  est  (art.q. 
huj.q.),  significat  animalem  delectationem:  et  haec  maxime  pertinet  ad  visum: 
sed  delectatio  naturalis  magis  pertinet  ad  tactum. 

Ad  secundum  dicendum,  quod  visus  maxime  diligitur  propter  cognitionem, 
eo  quod  multas  rerum  differentias  nobis  ostendit,  ut  ibidem  dicitur. 

Ad  tertium  dicendum,  quod  alio  modo  delectatio  est  causa  amoris  car¬ 
nalis,  et  alio  modo  visio:  nam  delectatio,  et  maxime  quae  est  secundum 
tactum,  est  causa  amicitiae  delectabilis  per  modum  finis :  visio  autem  est  causa, 
sicut  unde  est  principium  motus;  inquantum  per  visum  amabilis  imprimitur 
species  rei,  quae  allicit  ad  amandum,  et  ad  concupiscendam  ejus  delecta¬ 
tionem. 

ARTICULUS  VII.  180 

UTRUM  ALIQUA  DELECTATIO  SIT  NON  NATURALIS. 

Ad  septimum  sic  proceditur.  Videtur,  quod  nulla  delectatio  sit  innaturalis: 
delectatio  enim  in  affectibus  animae  proportionatur  quieti  in  corporibus:  sed 
appetitus  corporis  naturalis  non  quiescit  nisi  in  loco  connaturali;  ergo  nec 
quies  appetitus  animalis,  quae  est  delectatio,  potest  esse  nisi  in  aliquo  con¬ 
naturali;  nulla  ergo  delectatio  est  non  naturalis. 

2.  Praeterea.  Illud,  quod  est  contra  naturam,  est  violentum:  sed  omne 
violentum  est  contristans,  ut  dicitur  in  5.  Met.  (lex.  6.);  ergo  nihil,  quod  est 
contra  naturam,  est  delectabile. 

3.  Praeterea.  Constitui  in  propriam  naturam,  cum  sentitur,  causat  de¬ 
lectationem,  ut  patet  in  definitione  Philos.  supra  posita  (art.  1.  huj.  q.) :  sed 
constitui  in  naturam  unicuique  est  naturale;  quia  motus  naturalis  est,  qui  est 
ad  terminum  naturalem;  ergo  omnis  delectatio  est  naturalis. 

Sed  contra  est,  quod  Philos.  dicit  in  7.  Eth.  (cap.  12.  et  ul.)  quod  quae¬ 
dam  delectationes  sunt  aegritudinales,  et  contra  naturam. 

Respondeo  dicendum,  quod  naturale  dicitur,  quod  est  secundum  naturam, 
ut  dicitur  in  2.  Physic.  (tex.  4.  et 5.):  natura  autem  in  homine  dupliciter  sumi 
potest:  uno  modo,  prout  intellectus,  et  ratio  est  potentissima  hominis  natura; 
quia  secundum  eam  homo  in  specie  constituitur:  et  secundum  hoc  naturales 
delectationes  hominum  dici  possunt,  quae  sunt  in  eo,  quod  convenit  homini 
secundum  rationem :  sicut  delectari  in  contemplatione  veritatis,  et  in  actibus 
virtutum  est  naturale  homini:  alio  modo  potest  sumi  natura  in  homine,  se- 

eundum  quod  condividitur  rationi;  scilicet  id,  quod  est  commune  homini,  et 
aliis,  praecipue  quod  rationi  non  obedit:  et  secundum  hoc  ea,  quae  pertinent 
ad  conservationem  corporis,  vel  secundum  individuum  (ut  cibus,  potus,  lectus, 
et  hujusmodi)  vel  secundum  speciem  (sicut  venereorum  usus)  dicuntur  ho¬ 
mini  delectabilia  naturaliter. 

Secundum  utrasque  autem  delectationes  contingit  aliquas  esse  innatura- 
les,  simpliciter  loquendo,  sed  connaturales  secundum  quid :  contingit  enim 
in  aliquo  individuo  corrumpi  aliquod  principiorum  naturalium  speciei:  et  sic 
id  quod  est  contra  naturam  speciei,  fieri  per  accidens  naturale  huic  individuo: 
sicut  huic  aquae  calefactae  est  naturale,  quod  calefaciat :  ita  igitur  contingit, 
quod  id  quod  est  contra  naturam  hominis,  vel  quantum  ad  rationem,  vel 
quantum  ad  corporis  conservationem,  fiat  huic  homini  connaturale  propter 
aliquam  corruptionem  naturae  in  eo  existentem.  Quae  quidem  corruptio  potest 
esse,  vel  ex  parte  corporis,  sicut  ex  aegritudine;  sic  ut  febricitantibus  dulcia 
videntur  amara,  et  e  converso:  sive  propter  malam  complexionem,  sicut 
aliqui  delectantur  in  comestione  terrae,  vel  carbonum,  vel  aliquorum  hujus¬ 
modi  :  vel  etiam  ex  parte  animae ;  sicut  propter  consuetudinem  aliqui  dele¬ 
ctantur  in  comedendo  homines,  vel  in  coitu  bestiarum,  aut  masculorum,  aut 
aliorum  hujusmodi,  quae  non  sunt  secundum  naturam  humanam. 

Et  per  hoc  patet  responsio  ad  objecta. 

ARTICULUS  VIII.  181 

UTRUM  DELECTATIO  POSSIT  ESSE  DELECTATIONI  CONTRARIA. 

Ad  octavum  sic  proceditur.  Videtur,  quod  delectationi  non  sit  delectatio 
contraria:  passiones  enim  animae  speciem,  et  contrarietatem  recipiunt  se¬ 
cundum  objectum:  objectum  autem  delectationis  est. bonum;  cum  igitur 
bonum  non  sit  contrarium  bono,  sed  bonum  malo  contrarietur,  et  malum 
bono,  ut  dicitur  in  Praedicamentis  (cap.de  Oppos.  in  prine.) ,  videtur  quod  de¬ 
lectatio  non  sit  contraria  delectationi. 

2.  Praeterea.  Uni  est  contrarium  unum,  ut  probatur  in  10.  Metaph. 
(tex.  17.):  sed  delectationi  contraria  est  tristitia;  non  ergo  delectationi  con¬ 
traria  est  delectatio. 

3.  Praeterea.  Si  delectationi  contraria  est  delectatio,  hoc  non  est  nisi 
propter  contrarietatem  eorum,  in  quibus  aliquis  delectatur:  sed  haec  diffe¬ 
rentia  est  materialis :  contrarietas  autem  est  differentia  secundum  formam,  ut 
dicitur  in  10.  Metaph.  (tex.  13.  et  14.);  ergo  contrarietas  non  est  delectationis 
ad  delectationem. 

Sed  contra.  Ea  quae  se  impediunt  in  eodem  genere  existentia,  secundum 
Philos.  (ibid.)  sunt  contraria:  sed  quaedam  delectationes  se  invicem  impe¬ 
diunt,  ut  dicitur  in  10.  Ethic.  (cap.  4.  circ.  med.);  ergo  aliquae  delectationes 
sunt  contrariae. 

Respondeo  dicendum,  quod  delectatio  in  affectionibus  animae,  sicut  di- 
-ctum  est  (art.  2.  huj.  q.),  proportionatur  quieti  in  corporibus  naturalibus:  di¬ 
cuntur  autem  duae  quietes  esse  contrariae,  quae  sunt  in  contrariis  terminis ; 
sicut  quies  quae  est  sursum,  ei  quae  est  deorsum,  ut  dicitur  in  5.  Phys.  (tex. 44.); 
unde  et  contingit  in  affectibus  animae  duas  delectationes  esSe  contrarias. 

Ad  primum  ergo  dicendum,  quod  verbum  illud  Philosophi  est  intelligen- 
dum,  secundum  quod  bonum,  et  malum  accipitur  in  virtutibus,  et  vitiis :  nam 

inveniuntur  duo  contraria  vitia:  non  autem  invenitur  virtus  contraria  virtuti : 
in  aliis  autem  nil  prohibet,  duo  bona  esse  ad  invicem  contraria;  sicut  calidum , 
et  frigidum,  quorum  unum  est  bonum  igni,  alterum  aquae:  et  per  hunc  modum 
delectatio  potest  esse  delectationi  contraria :  sed  hoc  in  bono  virtutis  esse  non 
potest:  quia  bonum  virtutis  non  accipitur,  nisi  per  convenientiam  ad  aliquid 
unum,  scilicet  rationem. 

Ad  secundum  dicendum,  quod  delectatio  se  habet  in  affectibus  animae, 
sicut  quies  naturalis  in  corporibus:  est  enim  in  aliquo  convenienti,  et  quasi 
connaturali:  tristitia  autem  se  habet,  sicut  quies  violenta:  tristabile  enim  re¬ 
pugnat  appetitui  animali,  sicut  locus  quietis  violentae  appetitui  naturali:  quieti 
autem  naturali  opponitur  et  quies  violenta  ejusdem  corporis,  et  quies  natu¬ 
ralis  alterius,  ut  dicitur  in  5.  Phys.  (tex.  q 4 .  et  seq.);  unde  delectationi  oppo¬ 
nitur  et  delectatio,  et  tristitia. 

Ad  tertium  dicendum,  quod  ea,  in  quibus  delectamur,  cum  sint  objecta 
delectationis,  non  solum  faciunt  differentiam  materialem,  sed  etiam  formalem, 
si  sit  diversa  ratio  delectabilitatis :  diversa  enim  ratio  objecti  diversificat  spe¬ 
ciem  actus,  vel  passionis,  ut  ex  supradictis  patet  (q.  25.  art.  1.). 


QUAESTIO  XXXII. 

DE  CAUSA  DELECTATIONIS,  IN  OCTO  ARTICULOS  DIVISA. 


Deinde  considerandum  est  de  causis  delectationis. 

Et  circa  hoc  quaeruntur  octo. 

Primo.  Utrum  operatio  sit  causa  propria  delectationis. 

Secundo.  Utrum  motus  sit  causa  delectationis. 

Tertio.  Utrum  spes,  et  memoria. 

Quarto.  Utrum  tristitia. 

Quinto.  Utrum  actiones  aliorum  sint  nobis  delectationis  causa. 
Sexto.  Utrum  benefacere  alteri  sit  causa  delectationis. 

Septimo.  Utrum  similitudo  sit  causa  delectationis. 

Octavo.  Utrum  admiratio  sit  causa  delectationis. 


ARTICULUS  I.  i82 

UTRUM  OPERATIO  SIT  CAUSA  PROPRIA  DELECTATIONIS. 

(4.  Dist.  49.  q.  q.  art.  q.  q.  4.  corp.). 

Ad  primum  sic  proceditur.  Videtur,  quod  operatio  non  sit  propria,  et  prima 
causa  delectationis:  ut  enim  Philos.  dicit  in  1.  Rhet.  (cap.  11.  a  prine.):  De¬ 
lectari  consistit  in  hoc,  quod  sensus  aliquid  patiatur:  requiritur  enim  ad  delecta¬ 
tionem  cognitio,  sicut  dictum  est  (q.  qi.  art.  1.) :  sed  per  prius  sunt  cogno¬ 
scibilia  objecta  operationum,  quam  ipsae  operationes;  ergo  operatio  non  est 
propria  causa  delectationis. 


QUAESTIO  XXXIII.  ARTICULUS  I.  245 

2.  Praeterea.  Delectatio  potissime  consistit  in  fine  adepto :  hoc  enim 
est,  quod  praecipue  coucupiscitur :  sed  non  semper  operatio  est  finis,  sed 
quandoque  ipsum  operatum;  non  ergo  operatio  est  propria,  et  per  se  causa 
delectationis. 

3.  Praeterea.  Otium,  et  requies  dicuntur  per  cessationem  operationis: 
haec  autem  sunt  delectabilia,  ut  dicitur  in  primo  Rhetor,  (loc.  sup.  cit.);  non 
ergo  operatio  est  propria  causa  delectationis. 

Sed  contra  est,  quod  Philosophus  dicit  7.  Ethic.  (cap.  12.  et  13.)  et  ior 
(cap.  4.  et  y  implic.),  quod  delectatio  est  operatio  connaturalis,  non  impedita. 

Respondeo  dicendum,  quod,  sicut  supra  dictum  est  (q.  31.  art.  1.),  ad  de¬ 
lectationem  duo  requiruntur:  scilicet  consecutio  boni  convenientis,  et  cognitio 
hujusmodi  adeptionis :  utrumque  autem  horum  in  quadam  operatione  con¬ 
sistit:  nam  actualis  cognitio  operatio  est  quaedam,  similiter  bonum  conve¬ 
niens  adipiscimur  aliqua  operatione,  ipsa  etiam  operatio  propria  est  quoddam 
bonum  conveniens;  unde  oportet,  quod  omnis  delectatio  aliquam  operationem 
consequatur. 

Ad  primum  ergo  dicendum,  quod  ipsa  objecta  operationum  non  sunt  de¬ 
lectabilia,  nisi  inquantum  conjunguntur  nobis;  vel  per  cognitionem  solam, 
sicut  cum  delectamur  in  consideratione,  vel  inspectione  aliquorum,  vel  quo¬ 
cumque  alio  modo  simul  cum  cognitione,  sicut  cum  aliquis  delectatur  in  hoc 
quod  cognoscit  se  habere  quodcutnque  bonum,  puta  divitias,  vel  honorem, 
vel  aliquid  hujusmodi:  quae  quidem  non  essent  delectabilia,  nisi  inquantum 
apprehenduntur  ut  habita:  ut  enim  Philos.  dicit  in  2.  Polit,  (cap.  3.  ani.  med.) 
magnam  delectationem  habet  putare  aliquid  sibi  proprium  ;  quae  procedit  ex 
naturali  amore  alicujus  ad  seipsum  :  habere  autem  hujusmodi  nihil  est  aliud 
quam  uti  eis,  vel  posse  uti:  et  hoc  est  per  aliquam  operationem:  unde  ma¬ 
nifestum  est,  quod  omnis  delectatio  in  operationem  reducitur,  sicut  in 
causam. 

Ad  secundum  dicendum,  quod  etiam  in  illis,  in  quibus  operationes  non 
sunt  fines,  sed  operata  ipsa,  operata  sunt  delectabilia,  inquantum  sunt  ha¬ 
bita,  vel  facta:  quod  refertur  ad  aliquem  usum,  vel  operationem. 

Ad  tertium  dicendum,  quod  operationes  sunt  delectabiles,  inquantum  sunt 
proportionatae,  et  connaturales  operanti :  cum  autem  virtus  humana  sit  finita, 
secundum  aliquam  mensuram  operatio  est  sibi  proportionata;  unde  si  exce¬ 
dat  illam  mensuram,  jam  non  erit  sibi  proportionata,  nec  delectabilis,  sed 
magis  laboriosa,  et  attaedians.  Et  secundum  hoc  otium,  et  ludus,  et  alia,  quae 
ad  requiem  pertinent,  delectabilia  sunt,  inquantum  auferunt  tristitiam,  quae 
est  ex  labore. 


ARTICULUS  II.  183; 

UTRUM  MOTUS  SIT  CAUSA  DELECTATIONIS. 

(4.  Dist.  49.  q.  3.  art.  2.  ad  3.). 

Ad  secundum  sic  proceditur.  Videtur,  quod  motus  non  sit  causa  delecta¬ 
tionis;  quia,  sicut  supra  dictum  est  (q.  31.  art.  1.),  bonum  praesentialiter 
adeptum  est  causa  delectationis;  unde  Philos.  in  7.  Ethic.  dicit  (cap.  12),  quod 
delectatio  non  comparatur  generationi,  sed  operationi  rei  jam  existentis.  Id 
autem,  quod  movetur  ad  aliud,  nondum  habet  illud,  sed  quodammodo  est  in 

via  generationis  respectu  illius;  secundum  quod  omni  motui  adjungitur  ge¬ 
neratio,  et  corruptio,  ut  dicitur  in  8.  Physic.  (tex.  24.);  ergo  motus  non  est 
causa  delectationis. 

2.  Praeterea.  Motus  praecipue  laborem,  et  lassitudinem  inducit  in  ope¬ 
ribus:  sed  operationes  ex  hoc  quod  sunt  laboriosae,  et  lassantes,  non  sunt 
delectabiles,  sed  magis  afflictivae;  ergo  motus  non  est  causa  delectationis. 

3.  Praeterea.  Motus  importat  innovationem  quamdam,  quae  opponitur 
consuetudini:  sed  ea,  quae  sunt  consueta,  sunt  nobis  delectabilia,  ut  Philo¬ 
sophus  dicit  in  primo  Rhetor,  (cap.  11.  a  prine.) ;  ergo  motus  non  est  causa 
delectationis. 

Sed  contra  est,  quod  August.  dicit  in  8.  Confess.  (cap.  3.  post  med.): 
Quid  est  hoc,  Domine  Deus  meus,  cum  tu  in  aeternum  tibi  ipsi  sis  gaudium,  et 
quaedam  de  te  circa  te  semper  gaudeant,  quod  haec  'rerum  pars  alterno  defectu,  et 
profectu,  offensionibus,  et  conciliationibus  gaudet?  Ex  quo  accipitur,  quod  homi¬ 
nes  gaudent,  et  delectantur  in  quibusdam  alternationibus ;  et  sic  motus  vi¬ 
detur  esse  causa  delectationis. 

Respondeo  dicendum,  quod  ad  delectationem  tria  requiruntur:  scilicet: 
bonum  delectans,  conjunctio  delectabilis,  et  tertium,  quod  est  cognitio  hujus 
conjunctionis.  Et  secundum  haec  tria  motus  efficitur  delectabilis,  ut  Philo¬ 
sophus  dicit  in  7.  Ethic:  (cap.  12.)  et  in  1.  Rhet.  (ex  cap.  11.) :  nam  ex  parte 
nostra,  qui  delectamur,  trasmutatio  efficitur  nobis  delectabilis  propter  hoc, 
quod  natura  nostra  transmutabilis  est:  et  propter  hoc  quod  est  nobis  conve¬ 
niens  nunc,  non  erit  conveniens  postea;  sicut  calefieri  ad  ignem  est  conve¬ 
niens  homini  in  hyeme,  non  autem  in  aestate.  Ex  parte  vero  boni  delectantis, 
quod  nobis  conjungitur,  fit  etiam  transmutatio  delectabilis ;  quia  actio  con¬ 
tinuata  alicujus  agentis  auget  effectum:  sicut  quanto  aliquis  diutius  appro¬ 
pinquat  igni,  magis  calefit,  et  desiccatur:  naturalis  autem  habitudo  in  qua¬ 
dam  mensura  consistit,  et  ideo,  quando  continuata  praesentia  delectabilis 
superexcedit  mensuram  naturalis  habitudinis,  efficitur  remotio  ejus  delecta¬ 
bilis.  Ex  parte  vero  ipsius  cognitionis,  quia  homo  desiderat  cognoscere  aliquod 
totum,  et  perfectum;  cum  ergo  aliqua  non  poterunt  apprehendi  tota  simul, 
delectat  in  his  transmutatio,  ut  unum  transeat,  et  alterum  succedat,  et  sic 
totum  sentiatur;  unde  Angust.  dicit  in  4.  Conf.  (cap.  11.  a  med.):  Non  vis 
utique  stare  syllabas,  sed  transvolare,  ut  aliae  veniant,  et  tuum  audias:  ita  semper 
omnia,  ex  quibus  imum  aliquid  constat,  et  non  sunt  omnia  simul,  plus  delectant 
omnia,  quam  singula,  si  possint  sentiri  omnia. 

Si  ergo  sit  aliqua  res,  cujus  natura  sit  intransmutabilis,  et  non  possit  in 
ea  fieri  excessus  naturalis  habitudinis  per  continuationem  delectabilis,  et 
quae  possit  totum  suum  delectabile  simul  intueri,  non  erit  ei  transmutatio  de¬ 
lectabilis:  et  quanto  aliquae  delectationes  plus  ad  hoc  accedunt,  tanto  plus 
continuari  possunt. 

Ad  primum  ergo  dicendum,  quod  id  quod  movetur,  etsi  nondum  habeat 
perfecte  id  ad  quod  movetur;  incipit  tamen  jam  aliquid  habere  ejus,  ad  quod 
movetur:  et  secundum  hoc  ipse  motus  habet  aliquid  delectationis,  deficit 
tamen  a  delectationis  perfectione  :  nam  perfectiores  delectationes  sunt  in 
rebus  imriiobilibus :  motus  etiam  efficitur  delectabilis,  inquantum  per  ipsum 
fit  aliquid  conveniens  quod  prius  conveniens  non  erat,  vel  desinit  [al.  de¬ 
sivit]  esse,  ut  supra  dictum  est  (in  corp.  art.). 

Ad  secundum  dicendum,  quod  motus  laborem,  et  lassitudinem  inducit, 
secundum  quod  transcendit  habitudinem  naturalem:  sic  autem  motus  non 

<est  delectabilis,  sed  secundum  quod  removentur  contraria  habitudinis  na¬ 
turalis. 

Ad  tertium  dicendum,  quod  id  quod  est  consuetum,  efficitur  delecta¬ 
bile,  inquantum  efficitur  naturale:  nam  consuetudo  est  quasi  altera  natura; 
motus  autem  est  delectabilis,  non  quidem  quo  receditur  a  consuetudine,  sed 
magis  secundum  quod  per  ipsum  impeditur  corruptio  naturalis  habitudinis, 
-quae  posset  provenire  ex  assiduitate  alicujus  operationis:  et  sic  ex  eadem 
xausa  connaturalitatis  efficitur  consuetudo  delectabilis,  et  motus. 


ARTICULUS  III.  184 

UTRUM  SPES,  ET  MEMORIA  SINT  CAUSAE  DELECTATIONIS. 

(Infr.  q.40.  art.  S.  et  2-2.  q.  50.  art.  1.  ad  3.  et  12.  Met.  lect.  6.). 

Ad  tertium  sic  proceditur.  Videtur,  quod  memoria,  et  spes  non  sint 
xausae  delectationis:  delectatio  enim  est  de  bono  praesenti,  ut  Damasc.  dicit 
(lib.  2.  Orlh.  Fid.  cap.  iq.) :  sed  memoria  et  spes  sunt  de  absenti :  est  enim 
memoria  praeteritorum,  spes  vero  futurorum;  ergo  memoria,  et  spes  non 
sunt  causa  delectationis. 

2.  Praeterea.  Idem  non  est  causa  contrariorum :  sed  spes  est  causa  affli¬ 
ctionis;  dicitur  enim  Prov.  14.:  Spes,  quae  differtur,  affligit  animam ;  ergo  spes 
non  est  causa  delectationis. 

3.  Praeterea.  Sicut  spes  convenit  cum  delectatione  in  eo  quod  est  de 
bono:  ita  etiam  et  concupiscentia,  et  amor;  non  ergo  magis  debet  assignari 
spes  causa  delectationis,  quam  concupiscentia,  vel  amor. 

Sed  contra  est,  quod  dicitur  Rom.  12.:  Spe  gaudentes.  Et  in  Ps.  76.  : 
Memor  fui  Dei,  et  delectatus  sim. 

Respondeo  dicendum,  quod  delectatio  causatur  ex  praesentia  boni  con¬ 
venientis,  secundum  quod  sentitur, vel  qualitercumque  percipitur:  est  autem 
aliquid  praesens  nobis  dupliciter:  uno  modo,  secundum  cognitionem;  prout 
scilicet  cognitum  est  in  cognoscente  secundum  suam  similitudinem;  alio 
modo  secundum  rem;  prout  scilicet  unum  alteri  realiter  conjungitur, vel  actu, 
vel  potentia,  secundum  quemcumque  conjunctionis  modum.  Et  quia  major 
■est  conjunctio  secundum  rem,  quam  secundum  similitudinem,  quae  est  con¬ 
junctio  cognitionis;  itemque  major  est  conjunctio  rei  in  actu,  quam  in  po¬ 
tentia:  ideo  maxima  est  delectatio,  quae  fit  per  sensum,  qui  requirit  prae¬ 
sentiam  rei  sensibilis:  secundum  autem  gradum  tenet  delectatio  spei,  in  qua 
non  solum  est  delectabilis  conjunctio  secundum  apprehensionem,  sed  etiam 
secundum  facultatem,  vel  possibilitatem  adipiscendi  bonum,  quod  delectat: 
tertium  autem  gradum  tenet  delectatio  memoriae,  quae  habet  solam  conjunctio¬ 
nem  apprehensionis. 

Ad  primum  ergo  dicendum,  quod  spes,  et  memoria  sunt  quidem  eorum, 
quae  sunt  simpliciter  absentia,  quae  tamen  secundum  quid  sunt  praesentia; 
scilicet  vel  secundum  apprehensionem  solam,  vel  secundum  apprehensio¬ 
nem,  et  facultatem  ad  minus  aestimatam. 

Ad  secundum  dicendum,  quod  nihil  prohibet,  idem  secundum  diversa 
esse  causam  contrariorum  :  sic  igitur  spes,  inquantum  habet  praesentem 
aestimationem  boni  futuri,  delectationem  causat :  inquantum  autem  caret 
praesentia  ejus,  causat  afflictionem. 

Ad  tertium  dicendum,  quod  amor,  et  concupiscentia  delectationem  cau- 
sant :  omne  enim  amatum  fit  delectabile  amanti,  eo  quod  amor  est  quaedam 
unio,  vel  connaturalitas  amantis  ad  amatum :  similiter  etiam  omne  concu¬ 
pitum  est  delectabile  concupiscenti,  cum  concupiscentia  sit  praecipue  appe- 
titus  delectationis:  sed  tamen  spes,  inquantum  importat  quamdam  certitudi¬ 
nem  realis  praesentiae  boni  delectantis,  quam  non  importat  nec  amor,  nec 
concupiscentia,  magis  ponitur  causa  delectationis,  quam  illa:  et  similiter 
magis,  quam  memoria,  quae  est  de  eo,  quod  jam  transiit. 


ARTICULUS  IV. 


185. 


UTRUM  TRISTITIA  SIT  CAUSA  DELECTATIONIS. 
(Infr.  q.  35.  art.  3.  ad  1.  et  q.  48.  art.  4.  corp.). 


Ad  quartum  sic  proceditur.  Videtur,  quod  tristitia  non  sit  causa  delecta¬ 
tionis  :  contrarium  enim  non  est  causa  contrarii :  sed  tristitia  contrariatur 
delectationi ;  ergo  non  est  causa  delectationis. 

2.  Praeterea.  Contrariorum  contrarii  sunt  effectus:  sed  delectabilia  me¬ 
morata  sunt  causa  delectationis;  ergo  tristia  memorata  sunt  causa  doloris,, 
et  non  delectationis. 

3.  Praeterea.  Sicut  se  habet  tristitia  ad  delectationem,  ita  odium  ad: 
amorem:  sed  odium  non  est  causa  amoris,  sed  magis  e  converso,  ut  supra, 
dictum  est  (q.  29.  art.  2.);  ergo  tristitia  non  est  causa  delectationis. 

Sed  contra  est,  quod  in  Ps.  41.  dicitur:  Fuerunt  mihi  lacrymae  meae  panes ■ 
die,  ac  nocte:  per  panem  autem  refectio  delectationis  intelligitur ;  ergo  la¬ 
crymae,  quae  ex  tristitia  oriuntur,  videntur  esse  delectationis  causa. 

Respondeo  dicendum,  quod  tristitia  potest  dupliciter  considerari :  uno  modo,. 
secundum  quod  est  in  actu:  alio  modo,  secundum  quod  est  in  memoria;  et 
utroque  modo  tristitia  potest  esse  delectationis  causa.  Tristitia  quidem  in 
actu  existens  est  causa  delectationis,  inquantum  facit  memoriam  rei  dilectae,, 
de  cujus  absentia  aliquis  tristatur,  et  tamen  de  sola  ejus  apprehensione  de¬ 
lectatur:  memoria  autem  tristitiae  fit  causa  delectationis,  propter  subsequentem; 
evasionem:  nam  carere  malo  accipitur  in  ratione  boni;  unde  secundum  quod 
homo  apprehendit  se  evasisse  ab  aliquibus  tristibus,  et  dolorosis,  accrescit 
ei  gaudii  materia;  secundum  quod  Aug.  dicit  22.  de  Civ.  Dei  (implic.  cap. 
ult.  sed  expres.  hoc  hab.  Greg.  4.  Moral.  cap.p.  ad  fin.),  quod  saepe  laeti  tristium 
meminimus,  et  sani  dolorum  sine  dolore,  et  inde  amplius  laeti,  et  grati  sumus. 
Et  in  8.  Conf.  dicit  (cap.  3.  ant.  med.),  quod  quanto  majus  fuit  periculum  in 
praelio,  tanto  majus  erit  gaudium  in  triumpho. 

Ad  primum  ergo  dicendum,  quod  contrarium  quandoque  per  accidens  est. 
causa  contrarii :  sicut  frigidum  quandoque  calefacit,  ut  dicitur  in  8.  Phys. 
(lex.  8.);  et  similiter  tristitia  per  accidens  est  delectationis  causa,  inquantum 
fit  per  eam  apprehensio  alicujus  delectabilis. 

Ad  secundum  dicendum,  quod  tristia  memorata,  inquantum  sunt  tristia,., 
et  delectabilibus  contraria,  non  causant  delectationem,  sed  inquantum  ab  eis . 
homo  liberatur,  et  similiter  memoria  delectabilium  ex  eo  quod  sunt  amissa, 
potest  causare  tristitiam. 

Ad  tertium  dicendum,  quod  odium  etiam  per  accidens  potest  esse  causa 
amoris;  prout  scilicet  aliqui  diligunt  se,  inquantum  conveniunt  in  odio  unius .. 
et  ejusdem. 

ARTICULUS  V.  ,86 

UTRUM  ACTIONES  ALIORUM  SINT  NOBIS  CAUSA  DELECTATIONIS. 

Ad  quintum  sic  proceditur.  Videtur,  quod  actiones  aliorum  non  sint  nobis 
delectationis  causa:  causa  enim  delectationis  est  proprium  bonum  conjunctum: 
sed  aliorum  operationes  non  sunt  nobis  conjunctae ;  ergo  non  sunt  nobis  causa 
delectationis. 

2.  Praeterea.  Operatio  est  proprium  bonum  operantis;  si  igitur  opera¬ 
tiones  aliorum  sint  nobis  causa  delectationis,  pari  ratione  omnia  alia  bona 
aliorum  erunt  nobis  delectationis  causa,  quod  patet  esse  falsum. 

3.  Praeterea.  Operatio  est  delectabilis,  in  quantum  procedit  ex  habitu 
nobis  innato,  unde  dicitur  in  2.  Ethic.  (cap.  3.  in  prine.),  quod  signum  gene¬ 
rati  habitus  oportet  accipere  flentem  in  opere  delectationem:  sed  operationes 
aliorum  non  procedunt  ex  habitibus,  qui  in  nobis  sunt,  sed  interdum  ex  ha¬ 
bitibus,  qui  sunt  in  operantibus;  non  ergo  operationes  aliorum  sunt  nobis 
delectabiles,  sed  ipsis  operantibus. 

Sed  contra  est,  quod  dicitur  in  2.  Canonica  Joann. :  Gavisus  sum  valde, 
quia  inveni  de  filiis  tuis  ambulantes  in  veritate. 

Respondeo  dicendum,  quod,  sicut  jam  dictum  est  (art.  1.  huj.  q),  ad  de¬ 
lectationem  duo  requiruntur,  scilicet:  consecutio  proprii  boni,  et  cognitio  proprii 
boni  consecuti.  Tripliciter  ergo  operatio  alterius  potest  esse  delectationis 
causa.  Uno  modo,  inquantum  per  operationem  alicujus  consequimur  aliquod 
bonum:  et  secundum  hoc  operationes  illorum,  qui  nobis  aliquod  bonum  fa¬ 
ciunt,  sunt  nobis  delectabiles;  quia  bene  pati  ab  alio  est  delectabile.  Alio  modo, 
secundum  quod  per  operationes  aliorum  efficitur  nobis  aliqua  cognitio,  vel 
aliqua  aestimatio  proprii  boni.  Et  propter  hoc  homines  delectantur  in  hoc 
quod  laudantur,  vel  honorantur  ab  aliis ;  quia  scilicet  per  hoc  accipiunt  aesti¬ 
mationem,  in  seipsis  aliquod  bonum  esse,  et  quia  ista  aestimatio  fortius  ge¬ 
neratur  ex  testimonio  bonorum,  et  sapientum,  ideo  in  horum  laudibus,  et 
honoribus  homines  magis  delectantur:  et  quia  adulator  est  apparens  laudator 
propter  hoc  etiam  adulationes  quibusdam  sunt  delectabiles :  et  quia  amor  est 
alicujus  boni,  et  admiratio  est  alicujus  magni,  idcirco  amari  ab  aliis,  et  in 
admiratione  haberi  est  delectabile;  inquantum  per  hoc  fit  homini  aestimatio 
propriae  bonitatis,  vel  magnitudinis,  in  quibus  aliquis  delectatur.  Tertio  modo, 
inquantum  ipsae  operationes  aliorum,  si  sint  bonae,  aestimantur  ut  bonum 
proprium  propter  vim  amoris,  qui  facit  aestimare  amicum  quasi  eumdem 
sibi;  et  propter  odium,  quod  facit  aestimare  bonum  alterius  esse  sibi  con¬ 
trarium,  efficitur  mala  operatio  inimici  delectabilis :  unde  dicitur  1.  ad  Cor.  13. 
quod  cliaritas  non  gaudet  super  iniquitate,  congaudet  autem  veritati. 

Ad  primum  ergo  dicendum,  quod  operatio  alterius  potest  esse  mihi  con¬ 
juncta,  vel  per  effectum,  sicut  in  primo  modo,  vel  per  apprehensionem,  sicut 
in  secundo  modo,  vel  per  affectionem,  sicut  in  tertio  modo. 

Ad  secundum  dicendum,  quod  ratio  illa  procedit  quantum  ad  tertium 
modum,  non  autem  quantum  ad  duos  primos. 

Ad  tertium  dicendum,  quod  operationes  aliorum,  etsi  non  procedant  ex 
habitibus,  qui  in  me  sunt,  causant  tamen  in  me  aliquid  delectabile ;  vel  fa¬ 
ciunt  mihi  aestimationem,  sive  apprehensionem  proprii  habitus ;  vel  proce¬ 
dunt  ex  habitu  illius,  qui  est  unum  mecum  per  amorem. 

ARTICULUS  VI.  187 

UTRUM  BENEFACERE  ALTERI  SIT  CAUSA  DELECTATIONIS. 

Ad  sextum  sic  proceditur.  Videtur,  quod  benefacere  alteri  non  sit  de 
letactionis  causa :  delectatio  enim  causatur  ex  consecutione  proprii  boni,  sicut 
supra  dictum  est  (art.  praec.  et  1.  lmj.  q.):  sed  benefacere  non  pertinet  ad  con¬ 
secutionem  proprii  boni,  sed  magis  ad  emissionem ;  ergo  magis  videtur  esse 
causa  tristitiae,  quam  delectationis. 

2.  Praeterea.  Philos.  dicit  in  4.  Eth.  (cap.  1.  a  med.),  quod  illiberalitas 
connaturalior  est  homin.ous,  quam  prodigalitas:  sed  ad  prodigalitatem  per¬ 
tinet  benefacere  aliis;  ad  illiberalitatem  autem  pertinet  desistere  a  benefa¬ 
ciendo  :  cum  ergo  operatio  connaturalis  sit  delectabilis  unicuique,  ut  dicitur 
in  7.  Ethic.  (cap.  14.)  e,  'o  (cap.  4.  et  5.)  videtur,  quod  benefacere  aliis  non 
s.it  causa  delectationis. 

3.  Praeterea.  Contrarii  effectus  ex  contrariis  causis  procedunt:  sed  quae¬ 
dam,  quae  pertinent  ad  malefacere,  sunt  naturaliter  homini  delectabilia;  sicut 
vincere,  redarguere,  vel  increpare  alios,  et  etiam  punire  quantum  ad  iratos 
ut  dicit  Philos.  in  1.  Rhetor.  ( cap.  11.);  ergo  benefacere  magis  est  causa  tri¬ 
stitiae,  quam  delectationis. 

Sed  contra  est,  quod  Philos.  dicit  in  2.  Politic.  (cap.  _j.  a  med.),  quod 
largiri,  et  auxiliari  amicis,  aut  extraneis  est  delectabilissimum. 

Respondeo  dicendum,  quod  hoc  ipsum  quod  est  benefacere  alteri,  potest 
tripliciter  esse  delectationis  causa.  Uno  modo  per  comparationem  ad  effectum, 
quod  est  bonum  in  altero  constitutum;  et  secundum  hoc,  inquantum  bonum 
alterius  reputamus  quasi  nostrum  bonum,  propter  unionem  amoris  delectamur 
in  bono,  quod  per  nos  fit  aliis,  praecipue  amicis  sicut  in  bono  proprio.  Alio 
modo  per  comparationem  ad  finem:  sicut  cum  aliquis  per  hoc  quod  alteri 
benefacit,  sperat  consequi  aliquod  bonum  sibi  ipsi,  vel  a  Deo,  vel  ab  homine : 
spes  autem  delectationis  est  causa.  Tertio  modo  per  comparationem  ad  prin¬ 
cipium  :  et  sic  hoc  quod  est  benefacere  alteri,  potest  esse  delectabile  per  com¬ 
parationem  ad  triplex  principium :  quorum  unum  est  facultas  benefaciendi :  et 
secundum  hoc  benefacere  alteri  fit  delectabile  :•  inquantum  per  hoc  fit  homini 
quaedam  imaginatio  abundantis  boni  in  seipso  existentis,  ex  quo  possit  aliis 
communicare,  et  ideo  homines  delectantur  in  filiis,  et  operibus  propriis,  sicut 
quibus  communicant  proprium  bonum.  Aliud  principium  est  habitus  incli¬ 
nans,  secundum  quem  benefacere  fit  alicui  connaturale;  unde  liberales  de¬ 
lectabiliter  dant  aliis.  Tertium  priacipium  est  motivum :  puta  cum  aliquis  mo¬ 
vetur  ab  aliquo,  quem  diligit,  ad  benefaciendum  alicui :  omnia  enim,  quae 
facimus,  vel  patimur  propter  amicum,  delectabilia  sunt,  quia  amor  praecipua 
causa  delectationis  est. 

Ad  primum  ergo  dicendum,  quod  emissio,  inquantum  est  indicativa  proprii 
boni,  est  delectabilis:  sed  inquantum  evacuat  proprium  bonum,  potest  esse 
contristans;  sicut  quando  est  immoderata. 

Ad  secundum  dicendum,  quod  prodigalitas  habet  immoderatam  emis¬ 
sionem,  quae  repugnat  naturae;  et  ideo  prodigalitas  dicitur  esse  contra  na¬ 
turam. 

Ad  tertium  dicendum,  quod  vincere,  redarguere,  et  punire  non  est  de¬ 
lectabile,  inquantum  est  in  malum  alterius,  sed  inquantum  pertinet  ad  pro- 

prium  bonum,  quod  plus  homo  amat,  quam  odiat  malum  alterius:  vincere 
enim  est  delectabile  naturaliter,  inquantum  per  hoc  fit  aestimatio  propriae 
excellentiae;  et  propter  hoc  omnes  ludi,  in  quibus  est  concertatio,  et  in  qui¬ 
bus  potest  esse  victoria,  sunt  maxime  delectabiles :  et  universaliter  omnes 
concertationes,  secundum  quod  habent  spem  victoriae:  redarguere  autem,  et 
increpare  potest  esse  dupliciter  delectationis  causa:  uno  modo,  inquantum  facit 
homini  imaginationem  propriae  sapientiae,  et  excellentiae :  increpare  enim, 
et  corripere  est  sapientum,  et  majorum :  alio  modo,  secundum  quod  aliquis 
increpando,  et  reprehendendo  alteri  benefacit  quod  est  delectabile,  ut  dictum, 
est  (in  corp.  art).  Irato  autem  est  delectabile  punire,  inquantum  videtur  re¬ 
movere  apparentem  minorationem,  quae  videtur  esse  ex  praecedenti  lae¬ 
sione:  cum  enim  aliquis  est  ab  alio  laesus,  videtur  per  hoc  ab  alio  minoratus 
esse:  et  ideo  appetit  ab  hac  minoratione  liberari  per  retributionem  laesionis, 
et  sic  patet,  quod  benefacere  alteri  per  se  potest  esse  delectabile:  sed  male¬ 
facere  alteri  non  est  delectabile,  nisi  inquantum  videtur  pertinere  ad  proprium 
bonum. 


ARTICULUS  VII.  188 

UTRUM  SIMILITUDO  SIT  CAUSA  DELECTATIONIS. 

Ad  septimum  sic  proceditur.  Videtur,  quod  similitudo  non  sit  causa  dele¬ 
ctationis:  principari  enim,  et  praeesse  quamdam  dissimilitudinem  importat: 
sed  principari,  et  praeesse  naturaliter  est  delectabile,  ut  dicitur  in  i.  Rhet. 
(cap.  ii.  prope  fin.) ;  ergo  dissimilitudo  magis  est  causa  delectationis,  quam 
similitudo. 

2.  Praeterea.  Nihil  magis  est  dissimile  delectationi,  quam  tristitia:  sed 
illi,  qui  patiuntur  tristitiam,  maxime  sequuntur  delectationes,  ut  dicitur  in  7. 
F.th.  (cap.  14.);  ergo  dissimilitudo  est  magis  causa  delectationi,  quam  si¬ 
militudo. 

3.  Praeterea.  Illi,  qui  sunt  repleti  aliquibus  delectationibus,  non  dele¬ 
ctantur  in  eis,  sed  magis  fastidiunt  eas;  sicut  patet  in  repletione  ciborum; 
non  ergo  similitudo  est  delectationis  causa. 

Sed  contra  est,  quod  similitudo  est  causa  amoris,  ut  dictum  est  supra 
(q.  27.  art.  3.) :  amor  autem  est  causa  delectationis ;  ergo  similitudo  est  causa 
delectationis. 

Respondeo  dicendum,  quod  similitudo  est  quaedam  unitas,  unde  id  quod 
est  simile,  inquantum  est  unum,  est  delectabile,  sicut  et  amabile,  ut  supra  dictum 
est  (loc.  cit.J.  Et  si  quidem  id,  quod  est  simile,  proprium  bonum  non  corrumpat,  sed 
augeat,  est  simpliciter  delectabile :  puta  homo  homini,  et  juvenis  juveni:  si  vero 
sit  corruptivum  proprii  boni,  sic  per  accidens  efficitur  fastidiosum,  vel  contristans ; 
non  quidem  inquantum  est  simile,  et  unum ;  sed  inquantum  corrumpit  id, 
quod  est  magis  unum.  Quod  autem  aliquid  simile  corrumpat  proprium  bo¬ 
num,  contingit  dupliciter :  uno  modo,  quia  corrumpit  mensuram  proprii  boni 
per  quemdam  excessum  :  bonum  enim,  praecipue  corporale,  ut  sanitas,  in 
quadam  commensuratione  consistit,  et  propter  hoc  superabundantes  cibi,  vel 
quaelibet  delectationes  corporales  fastidiuntur ;  alio  modo  per  directam  con- 
trarietatem  ad  proprium  bonum:  sicut  figuli  abominantur  alios  figulos,  non 
inquantum  sunt  figuli,  sed  inquantum  per  eos  amittunt  excellentiam  propriam, 
sive  proprium  lucrum,  quae  appetunt  sicut  proprium  bonum. 

Ad  primum  ergo  dicendum,  quod  cum  sit  quaedam  communicatio  prin- 
cipantis  ad  subjectum  est  ibi  quaedam  similitudo:  tamen  secundum  quamdam 
excellentiam,  eo  quod  principari,  et  praeesse  pertinent  ad  excellentiam  proprii 
boni:  sapientum  enim,  et  meliorum  est  principari,  et  praeesse:  unde  per  hoc 
fit  homini  propriae  bonitatis  imaginatio :  vel  quia  per  hoc  quod  homo  prin¬ 
cipatur,  et  praeest,  aliis  benefacit:  quod  est  delectabile. 

Ad  secundum  dicendum,  quod  id,  in  quo  delectatur  tristatus,  etsi  non 
sit  simile  tristitiae,  est  tamen  simile  homini  contristato:  quia  tristitiae  con- 
trariantur  proprio  bono  ejus,  qui  tristatur,  et  ideo  appetitur  delectatio  ab  his, 
qui  in  tristitia  sunt,  ut  conferens  ad  proprium  bonum,  inquantum  est  medi¬ 
cativa  contrarii.  Et  ista  est  causa,  quare  delectationes  corporales,  quibus  sunt 
contrariae  quaedam  tristitiae,  magis  appetuntur,  quam  delectationes  intelle¬ 
ctuales  quae  non  habent  contrarietatem  tristitiae,  ut  infra  dicetur  (q.  44.  art.  4.). 
Exinde  etiam  est,  quod  omnia  animalia  naturaliter  appetunt  delectationem : 
quia  semper  animal  laborat  per  sensum,  et  motum:  et  propter  hoc  etiam 
juvenes  maxime  delectationes  appetunt,  propter  multas  transmutationes  in 
eis  existentes,  dum  sunt  in  statu  augmenti :  et  etiam  melancholici  vehementer 
appetunt  delectationes  ad  expellendum  tristitiam;  quia  corpus  eorum  quasi 
pravo  humore  corroditur,  ut  dicitur  in  7.  Ethic.  (cap.  14.  post.  med.). 

Ad  tertium  dicundum,  quod  bona  corporalia  in  quadam  mensura  con¬ 
sistunt.  Et  ideo  superexcessus  similium  corrumpit  proprium  bonum :  et  pro¬ 
pter  hoc  efficitur  fastidiosus,  et  contristans,  inquantum  contrariatur  bono 
proprio  hominis. 

ARTICULUS  Vin.  189 

UTRUM  ADMIRATIO  SIT  CAUSA  DELECTATIONIS. 

Ad  octavum  sic  proceditur.  Videtur,  quod  admiratio  non  sit  causa  dele¬ 
ctationis.  Admirari  enim  est  ignorantis  naturae ,  ut  Damasc.  dicit  (lib.  2.  Orth. 
Fid.  cap.  22.):  sed  ignorantia  non  est  delectabilis,  sed  magis  scientia;  ergo 
admiratio  non  est  causa  delectationis. 

2.  Praeterea.  Admiratio  est  principium  sapientiae,  quasi  via  ad  inqui¬ 
rendam  veritatem,  ut  dicitur  in  prine.  Met.  (cap.  2.  ant.  med.):  sed  delecta¬ 
bilius  est  contemplari  jam  cognita,  quam  inquirere  ignota,  ut  Philos;  dicit 
in  4.  Ethic.  ( cap.  7.  paulo  post,  prine.),  cum  hoc  habeat  difficultatem,  et  im¬ 
pedimentum,  illud  autem  non  habeat :  delectatio  autem  causatur  ex  operatione 
non  impedita,  ut  dicitur  in  7.  Etich.  (cap.  12.  et  14.  et  lib.  10.  cap.  4.  et  4.): 
ergo  admiratio  non  est  causa  delectationis,  sed  magis  delectationem  impedit. 

3.  Praeterea.  Unusquisque  in  consuetis  delectatur;  unde  operationes 
habituum  per  consuetudinem  acquisitorum  sunt  delectabiles :  sed  cunsueta  non 
sunt  admirabilia,  ut  dicit  August.  super  Joan.  (tract.  24.  in  prine.) ;  ergo  admi¬ 
ratio  contrariatur  causae  delectationis. 

Sed  contra  est,  quod  Philos.  dicit  in  1.  Rhet.  (cap.  11.  post  med.),  quod 
admiratio  est  delectationis  causa. 

Respondeo  dicendum,  quod  adipisci  desiderata  est  delectabile,  ut  supra 
dictum  est  (art.  4.  huj.  q.) :  et  ideo  quanto  alicujus  rei  amatae  magis  ac¬ 
crescit  desiderium,  tanto  magis  per  adeptionem  accrescit  delectatio ;  et  etiam 
in  ipso  augmento  desiderii  fit  augmentum  delectationis,  secundum  quod  fit 
etiam  spes  rei  amatae ;  sicut  supra  dictum  est  (ibid.),  quod  ipsum  desiderium 

*ex  spe  est  delectabile:  est  autem  admiratio  desiderium  quoddam  sciendi: 
■quod  in  homine  contingit  ex  hoc  quod  videt  effectum,  et  ignorat  causam, 
vel  ex  hoc  quod  causae  talis  effectus  excedit  cognitionem,  aut  facultatem 
ipsius;  et  ideo  admiratio  est  causa  delectationis,  inquantum  habet  adjunctam  spem 
■consequendi  cognitionem  ejus,  quod  scire  desiderat.  Et  propter  hoc  omnia 
.admirabilia  sunt  delectabilia,  sicut  quae  sunt  rara,  et  omnes  repraesentationes 
rerum,  etiam  quae  in  se  non  sunt  delectabiles:  gaudet  enim  anima  in  colla¬ 
tione  unius  ad  alterum ;  quia  conferre  unum  alteri  est  proprius,  et  connatu- 
ralis  actus  rationis,  ut  Philos.  dicit  in  sua  Poetica  (cap.  4.) :  et  propter  hoc 
•etiam  liberari  a  magnis  periculis  magis  est  delectabile,  quia  est  admirabile,  ut 
■  dicitur  in  1.  Rhetor,  (cap.  11.). 

Ad  primum  ergo  dicendum,  quod  admiratio  non  est  delectabilis,  inquantum 
habet  ignorantiam,  sed  inquantum  habet  desiderium  addiscendi  causam;  et 
inquantum  admirans  aliquid  novum  addiscit,  scilicet  talem  esse,  quem  [al. 
talem  esse,  qualem ]  non  aestimabat. 

Ad  secundum  dicendum,  quod  delectatio  duo  habet;  scilicet:  quietem  in 
Tono,  et  hujusmodi  quietis  perceptionem.  Quantum  igitur  ad  primum,  cum  sit 
perfectius  contemplari  veritatem  cognitam,  quam  inquirere  ignotam,  contem¬ 
plationes  rerum  scitarum  per  se  loquendo  sunt  magis  delectabiles,  quam  in¬ 
quisitiones  rerum  ignotarum:  tamen  per  accidens,  quantum  ad  secundum, 
contingit  quod  inquisitiones  sunt  quandoque  delectabiliores,  secundum  quod 
ex  majori  desiderio  procedunt:  desiderium  autem  majus  excitatur  ex  perce¬ 
ptione  ignorantiae ;  unde  maxime  homo  delectatur  in  his,  quae  de  novo  in¬ 
venit  aut  addiscit. 

Ad  tertium  dicendum,  quod  ea  quae  sunt  consueta,  sunt  delectabilia  ad 
operandum,  inquantum  sunt  quasi  connaturalia :  sed  tamen  ea,  quae  sunt 
rara,  possunt  esse  delectabilia ;  vel  ratione  cognitionis,  quia  desideratur  eorum 
scientia,  inquantum  sunt  mira ;  vel  ratione  operationis,  quia  ex  desiderio  magis 
inclinatur  mens  ad  hoc  quod  intense  in  novitate  operetur,  ut  dicitur  in  10.  Eth. 
.(cap.  4.  ver.  fin.) :  perfectior  enim  operatio  causat  perfectiorem  dilectationem. 


QUAESTIO  XXXIII. 

DE  EFFECTIBUS  DELECTATIONIS, 
IN  QUATUOR  ARTICULOS  DIVISA. 

Deinde  considerandum  est  de  effectibus  delectationis. 

Et  circa  hoc  quaeruntur  quatuor. 

Primo.  Utrum  delectationis  sit  dilatare. 

Secundo.  Utrum  delectatio  causet  sui  sitim,  vel  desiderium. 
Tertio.  Utrum  delectatio  impediat  usum  rationis. 

Quarto.  Utrum  delectatio  perficiat  operationem. 

ARTICULUS  I.  190 

UTRUM  DELECTATIONIS  SIT  DILATARE. 

(Itifr.  q.  37.  art.  4.  corp.). 

Ad  primum  sic  proceditur.  Videtur,  quod  dilatatio  non  sit  effectus  dele¬ 
ctationis  :  dilatatio  enim  videtur  ad  amorem  magis  pertinere ;  secundum  quod 
dicit  Apostolus  2.  ad  Cor.  Cor  nostrum  dilatatum  est :  unde  et  de  praecepto 
charitatis  in  Psal.  118.  dicitur:  Latum  mandatum  tuum  nimis:  sed  delectatio 
est  alia  passio  ab  amore;  ergo  dilatatio  non  est  effectus  delectationis. 

2.  Praeterea.  Ex  hoc  quod  aliquid  dilatatur,  efficitur  capacius  ad  reci¬ 
piendum  :  sed  receptio  pertinet  ad  desiderium,  quod  est  rei  nondum  habitae ; 
ergo  dilatatio  magis  videtur  pertinere  ad  desiderium,  quam  ad  delectationem. 

3.  Praeterea.  Constrictio  dilatationi  opponitur;  sed  constrictio  videtur 
ad  delectationem  pertinere ;  nam  illud  constringimus,  quod  firmiter  volumus 
retinere:  et  talis  est  affectio  appetitus  circa  rem  delectantem;  ergo  dilatatio 
ad  delectationem  non  pertinet. 

Sed  contra  est,  quod  expressionem  gaudii  dicitur  Isa.  60. :  Videbis ,  et  af¬ 
flues  ;  et  mirabitur ,  et  dilatabitur  cor  tuum :  ipsa  etiam  delectatio  ex  dilata¬ 
tione  nomen  accepit,  ut  laetitia  nominetur,  sicut  supra  dictum  est  (q.  31. 
art.  3.  ad  3.). 

Respondeo  dicendum,  quod  latitudo  est  quaedam  dimensio  magnitudinis 
corporalis;  unde  in  affectionibus  animae  non  nisi  secundum  metaphoram 
dicitur.  Dilatatio  autem  dicitur  quasi  motus  ad  latitudinem:  et  competit  de¬ 
lectationi  secundum  duo,  quae  ad  delectationem  requiruntur.  Quorum  unum 
est  ex  parte  apprehensivae  virtutis,  quae  apprehendit  conjunctionem  alicujus 
boni  convenientis;  ex  hac  autem  apprehensione  apprehendit  se  homo  per¬ 
fectionem  quamdam  adeptum,  quae  est  spiritualis  magnitudo:  et  secundum 
hoc  animus  hominis  dicitur  per  delectationem  magnificari,  seu  dilatari.  Aliud 
autem  est  ex  parte  appetitivae  virtutis,  quae  assentit  rei  delectabili,  et  in  ea 
quiescit,  quodammodo  se  praebens  ei  ad  eam  interius  capiendam:  et  sic  di¬ 
latatur  affectus  hominis  per  delectationem,  quasi  se  tradens  ad  continendum 
interius  rem  delectantem. 

Ad  primum  ergo  dicendum,  quod  nihil  prohibet,  in  his  quae  dicuntur 
metaphorice,  idem  diversis  attribui  secundum  diversas  similitudines:  et  se¬ 
cundum  hoc  dilatatio  pertinet  ad  amorem  ratione  cujusdam  extensionis;  in- 
quantum  affectus  amantis  ad  alios  extenditur,  ut  curet  non  solum  quae  sua 
sunt,  sed  quae  aliorum :  ad  delectationem  vero  pertinet  dilatatio,  inquantum 
aliquid  in  seipso  ampliatur,  ut  quasi  capacius  reddatur. 

Ad  secundum  dicendum,  quod  desiderium  habet  quidem  aliquam  am¬ 
pliationem  ex  imaginatione  rei  desideratae,  sed  multo  magis  ex  praesentia 
rei  jam  delectantis:  quia  magis  praebet  se  animus  rei  jam  delectanti,  quam 
rei  non  habitae  desideratae ;  cum  delectatio  sit  finis  desiderii. 

Ad  tertium  dicendum,  quod  ille  qui  delectatur  constringit  quidem  rem 
delectantem,  dum  ei  fortiter  inhaeret;  sed  cor  suum  ampliat,  ut  perfecte  de¬ 
lectabili  fruatur. 

ARTICULUS  II.  19 1 

UTRUM  DELECTATIO  CAUSET  SUI  SITIM,  VEL  DESIDERIUM. 

(4.  Dist.  49.  q.  3.  art.  2.  ad  p). 

Ad  secundum  sic  proceditur.  Videtur,  quod  delectatio  non  causet  desi¬ 
derium  sui  ipsius:  omnis  enim  motus  cessat,  cum  pervenerit  ad  quietem;, 
sed  delectatio  est  quasi  quaedam  quies  motus  desiderii,  ut  .supra  dictum  est 
(q.  23.  art.  4.  et  q.  30.  art.  2.):  cessat  ergo  motus  desiderii,  cum  ad  dele¬ 
ctationem  pervenerit;  ergo  delectatio  causae  desiderium. 

2.  Praeterea.  Oppositum  non  est  causa  sui  oppositi :  sed  delectatio  quo¬ 
dammodo  desiderio  opponitur  ex  parte  objecti:  nam  desiderium  est  boni  noni 
habiti;  delectatio  vero  boni  jam  habiti;  ergo  delectatio  non  causat  deside¬ 
rium  sui  ipsius. 

3.  Praeterea.  Fastidium  desiderio  repugnat:  sed  delectatio  plerumque- 
causat  fastidium;  non  ergo  facit  sui  desiderium. 

Sed  contra  est,  quod  Dominus  dicit  Joan.  4. :  Qui  biberit  ex  hae  aqua, 
sitiet  iterum:  per  aquam  autem  significatur,  secundum  Augustinum  (tract.  ip. 
in  Joan.  parum  a  med.),  delectatio  corporalis. 

Respondeo  dicendum,  quod  delectatio  dupliciter  potest  considerari:  uno 
modo,  secundum  quod  est  in  actu :  alio  modo,  secundum  quod  est  in  me¬ 
moria.  Item  sitis,  vel  desiderium  potest  dupliciter  accipi:  uno  modo  proprie, 
secundum  quod  importat  appetitum  rei  non  habitae :  alio  modo  communiter, 
secundum  quod  importat  exclusionem  fastidii.  Secundum  igitur  quod  est 
in  actu,  delectatio  non  causat  sitim  vel  desiderium  sui  ipsius,  per  se  lo¬ 
quendo,  sed  solum  per  accidens:  si  tamen  sitis,  vel  desiderium  dicatur  rei 
non  habitae  appetitus,  tunc  delectatio  non  causat  simpliciter  sitim,  vel  desi¬ 
derium  :  nam  delectatio  est  affectio  appetitus  circa  rem  praesentem.  Sed 
contingit,  rem  praesentem  non  perfecte  haberi :  et  hoc  potest  esse,  vel  ex  parte 
rei  habitae,  vel  ex  parte  habentis.  Ex  parte  quidem  rei  habitae,  eo  quod  res 
habita  non  est  tota  simul:  unde  successive  recipitur:  et  dum  aliquis  dele¬ 
ctatur  in  eo  quod  habet,  desiderat  potiri  eo  quod  restat:  sicut  qui  audit  pri¬ 
mam  partem  versus,  et  in  hoc  delectatur,  desiderat  alteram  partem  versus, 
audire,  ut  Augustinus  dicit  4.  Confess.  (cap.  n.a  med.):  Et  hoc  modo  omnes 
fere  delectationes  corporales  faciunt  sui  ipsarum  sitim,  quousque  consummentur :  eo 
quod  tales  delectationes  consequuntur  aliquem  motum;  sicut  patet  in  dele¬ 
ctationibus  ciborum.  Ex  parte  autem  ipsius  habentis,  sicut  cum  aliquis  aliquam 
rem  in  se  perfectam  existentem  non  statim  perfecte  habet,  sed  paulatim 
acquirit:  sicut  in  mundo  isto  percipientes  aliquid  imperfecte  de  divina  cogni¬ 
tione  delectamur,  et  ipsa  delectatio  excitat  sitim,  vel  desiderium  perfectae 
cognitionis:  secundum  quod  potest  intelligi,  quod  habetur  Eccl.  24.:  Qui 
bibunt  me,  adhuc  sitient.  Si  vero  per  sitim,  vel  desiderium  intelligatur  sola 
intensio  affectus  tollens  fastidium,  sic  delectationes  spirituales  maxime  faciunt 
sitim,  vel  desiderium  sui  ipsarum.  Delectationes  enim  corporales,  quia  augmen- 
tatae  vel  continuatae  faciunt  superexcrescentiam  naturalis  habitudinis  effi¬ 
ciuntur  fastidiosae;  ut  patet  in  delectatione  ciborum:  et  propter  hoc  quando' 
aliquis  jam  pervenit  ad  perfectum  in  delectationibus  corporalibus,  fastidit  eas, 
et  quandoque  appetit  aliquas  alias;  sed  delectationes  spirituales  non  super- 

excrescunt  naturalem  habitudinem,  sed  perficiunt  naturam;  unde  cum  per¬ 
venitur  ad  consummationem  in  ipsis,  tunc  sunt  magis  delectabiles  ,  nisi  forte 
per  accidens,  inquantum  operationi  contemplativae  adjunguntur  aliquae  ope¬ 
rationes  virtutum  corporalium,  quae  per  assiduitatem  operandi  lassantur.  Et 
per  hunc  modum  etiam  potest  intelligi,  quod  dicitur  Eccl.  24.:  Qui  bibunt 
me,  adhuc  sitient:  quia  etiam  de  Angelis,  qui  perfecte  Deum  cognoscunt  et 
delectantur  in  ipso,  dicitur  1.  Petr.  1.  quod  desiderant  in  eum  prospicere.  Si 
vero  consideretur  delectatio,  prout  est  in  memoria,  et  non  in  actu,  sic  per 
se  nata  est  causare  sui  ipsius  sitim,  et  desiderium,  quando  scilicet  homo 
redit  ad  illam  dispositionem,  in  qua  erat  sibi  delectabile,  quod  praeteriit:  si 
vero  immutatus  sit  ab  illa  dispositione,  memoria  delectationis  non  causat  in 
•eo  delectationem,  sed  fastidium ;  sicut  pleno  existenti  memoria  cibi. 

Ad  primum  ergo  dicendum,  quod  quando  delectatio  est  perfecta,  tunc 
habet  omnimodam  quietem,  et  cessat  motus  desiderii  tendentis  in  non  ha¬ 
bitum:  sed  quando  imperfecte  habetur,  tunc  non  omnino  cessat  motus  desi¬ 
derii  tendentis  in  non  habitum. 

Ad  secundum  dicendum,  quod  id  quod  imperfecte  habetur,  secundum 
quid  habetur,  et  secundum  quid  non  habetur;  et  ideo  simul  de  eo  potest  esse 
et  desiderium,  et  delectatio. 

Ad  tertium  dicendum,  quod  delectationes  alio  modo  causant  fastidium, 
■  et  alio  modo  desiderium,  ut  dictum  est  (in  corp.  art.). 


ARTICULUS  III.  192 

UTRUM  DELECTATIO  IMPEDIAT  USUM  RATIONIS. 

(Infr.  q.  34.  art.  1.  ad  r.  et  2-2.  q.  15.  art.  3. 
et  q.  fi.  art.  6.  et  4.  Dist.  40.  q.  3.  art.  2.  ad  3.  et  art.  3.  q.  1.  ad  4. 
et  Mal.  q .  10.  art.  1.  ad  j.). 

Ad  tertium  sic  proceditur.  Videtur,  quod  delectatio  non  impediat  usum 
•rationis :  quies  enim  maxime  confert  ad  debitum  rationis  usum,  unde  dicitur 
in  7.  Physic.  (tex.  20.),  quod  in  sedendo,  et  quiescendo  fit  anima  sciens,  et  pru¬ 
dens ;  et  Sap.  8. :  Intrans  in  domum  meam  conquiescam  cum  illa,  scilicet  sapientia: 
sed  delectatio  est  quaedam  quies;  ergo  non  impedit,  sed  magis  juvat  ra¬ 
tioni  usum. 

2.  Praeterea.  Ea  quae  non  sunt  in  eodem,  etiamsi  sint  contraria,  non 
-se  impediunt:  sed  delectatio  est  in  parte  appetitiva;  usus  autem  rationis  in 
parte  apprehensiva;  ergo  delectatio  non  impedit  rationis  usum. 

3.  Praeterea.  Quod  impeditur  ab  alio,  videtur  quodammodo  transmutari 
ab  ipso:  sed  usus  apprehensivae  virtutis  magis  movet  delectationem,  quam 
a  delectatione  moveatur:  est  enim  causa  delectationis;  ergo  delectatio  non 
impedit  usum  rationis. 

Sed  contra  est,  quod  Philos.  dicit  in  6.  Eth.  (cap.  fi),  quod  delectatio 
corrumpit  existimationem  prudentiae. 

Respondeo  dicendum,  quod,  sicut  dicitur  in  10.  Ethicorum  (cap.  fi),  de¬ 
lectationes  propriae  adaugent  operationes,  extraneae  vero  impediunt.  Est  ergo 
quaedam  delectatio,  quae  habetur  de  ipso  actu  rationis;  sicut  cum  aliquis 
delectatur  in  contemplando,  vel  ratiocinando  :  et  talis  delectatio  non  impedit 
•usum  rationis,  sed  adjuvat;  quia  illud  attentius  operamur,  in  quo  delectamur: 

■attentio  autem  adjuvat  operationem:  sed  delectationes  corporales  impediunt 
usum  rationis  triplici  ratione.  Primo  quidem  ratione  distractionis:  quia  sicut 
jam  dictum  est  (q.  4.  art.  1.  ad  3.)  ad  ea,  in  quibus  delectamur,  multum  at¬ 
tendimus:  cum  autem  intentio  [al.  attentio]  fortiter  inhaeserit  alicui  rei,  de¬ 
bilitatur  circa  alias  res,  vel  totaliter  ab  eis  revocatur:  et  secundum  hoc,  si 
delectatio  corporalis  fuerit  magna,  vel  totaliter  impediet  usum  rationis,  ad 
se  intentionem  animi  attrahendo,  vel  multum  impediet.  Secundo  ratione  con- 
trarietatis :  quaedam  enim  delectationes,  maxime  superexcedentes,  sunt  contra 
ordinem  rationis,  et  per  hunc  modum  Philos.  dicit,  in  6.  Ethic.  (cap.  3.),  quod 
delectationes  corporales  corrumpunt  existimationem  prudentiae,  non  autem  existi¬ 
mationem  speculativam,  cui  delectatio  non  contrariatur ;  puta  quod  triangulus 
habet  tres  angulos  aequales  duobus  rectis:  secundum  autem  primum  modum 
utramque  impedit.  Tertio  modo  secundum  quamdam  ligationem,  inquantum 
scilicet  ad  delectationem  corporalem  sequitur  quaedam  transmutatio  corpo¬ 
ralis,  major  etiam,  quam  in  aliis  passionibus,  quanto  vehementius  afficitur 
appetitus  ad  rem  praesentem,  quam  ad  rem  absentem:  hujusmodi  autem  cor¬ 
porales  perturbationes  impediunt  usum  rationis ;  sicut  patet  in  vinolentis,  qui 
habent  usum  rationis  ligatum,  vel  impeditum. 

Ad  primum  ergo  dicendum,  quod  delectatio  corporalis  habet  quidem 
quietem  appetitus  in  delectabili,  quae  quies  interdum  contrariatur  rationi: 
sed  ex  parte  corporis  semper  habet  transmutationem:  et  quantum  ad  utrumque 
impedit  rationis  usum. 

Ad  secundum  dicendum,  quod  vis  appetitiva,  et  apprehensiva  sunt  quidem 
diversae  partes,  sed  unius  animae,  et  ideo  cum  intensio  animae  vehementer 
applicatur  ad  actum  unius,  impeditur  ab  actu  contrario  alterius. 

Ad  tertium  dicendum,  quod  usus  rationis  requirit  debitum  usum  ima¬ 
ginationis,  et  aliarum  virium  sensitivarum,  quae  utuntur  organo  corporali: 
et  ideo  ex  transmutatione  corporali  usus  rationis  impeditur,  impedito  actu 
virtutis  imaginitivae,  et  aliarum  virium  sensitivarum. 


ARTICULUS  IV.  193 

UTRUM  DELECTATIO  PERFICIAT  OPERATIONEM. 

<(Iufr.  q.34.  art.  4.  ad  3.  et  q.  40.  art.  S.  corp.  et  4.  Dist.  17.  q.  1.  ad  3.  q.  2.  art.  3. 
et  Veri.  q.  26.  art.  10.  corp.  et  ad  2.). 

Ad  quartum  sic  proceditur.  Videtur,  quod  delectatio  non  perficiat  ope¬ 
rationem:  omnis  enim  humana  operatio  ab  usu  rationis  dependet:  sed  de¬ 
lectatio  impedit  usum  rationis,  ut  dictum  est  (art.  praec.);  ergo  delectatio 
non  perficit,  sed  debilitat  operationem  humanam. 

2.  Praeterea.  Nihil  est  perfectivum  sui  ipsius,  vel  suae  causae:  sed  de¬ 
lectatio  est  operatio,  ut  dicitur  in  7.  Eth.  (cap.  12.  et  13.)  et  in  10.  (cap.  4), 
quod  oportet  ut  intelligatur  vel  essentialiter,  vel  causaliter ;  ergo  delectatio 
non  perficit  operationem. 

3.  Praeterea.  Si  delectatio  perficit  operationem,  aut  perficit  ipsam  sicut 
finis,  aut  sicut  forma,  aut  sicut  agens:  sed  non  sicut  finis;  quia  operationes 
non  quaeruntur  propter  delectationem,  sed  magis  e  converso,  ut  supra  dictum 
est  (art.  praec.):  nec  iterum  per  modum  efficientis,  quia  magis  operatio  est 
•causa  efficiens  delectationis:  nec  iterum  sicut  forma;  non  enim  perficit  de- 

lectatio  operationem,  ut  habitus  quidam,  secundum  Philos.  in  10.  Ethicorum, 
( cap .  4.  a  med.);  delectatio  ergo  non  perficit  operationem. 

Sed  contra  est,  quod  dicitur  ibidem,  quod  delectatio  operationem  perficit- 

Respondeo  dicendum,  quod  delectatio  dupliciter  operationem  perficitt 
uno  modo  per  modum  finis ;  non  quidem  secundum  quod  finis  dicitur  id,, 
propter  quod  aliquid  est;  sed  secundum  quod  omne  bonum  completive  su¬ 
perveniens  potest  dici  finis.  Et  secundum  hoc  dicit  Philos.  in  10.  Ethicorum, 
( loc.nunc  cit.),  quod  delectatio  perficit  operationem,  sicut  quidam  superveniens 
finis;  inquantum  scilicet  super  hoc  bonum,  quod  est  operatio,  supervenit  aliud 
bonum,  quod  est  delectatio,  quae  importat  quietationem  appetitus  in  bono 
praesupposito.  Secundo  modo  ex  parte  causae  agentis :  non  quidem  directe, 
quia  Philosophus  dicit  in  10.  Ethicorum  (ibid.),  quod  perficit  operationem 
delectatio,  non  sicut  medicus  sanum,  sed  sicut  sanitas :  indirecte  autem,  in¬ 
quantum  scilicet  agens,  quia  delectatur  in  sua  actione,  vehementius  attendit, 
ad  ipsum,  et  diligentius  eam  operatur:  et  secundum  hoc  dicitur  in  10.  Ethi¬ 
corum  (cap.  y),  quod  delectationes  adaugent  proprias  operationes,  et  impe¬ 
diunt  extraneas. 

Ad  primum  ergo  dicendum,  quod  non  omnis  delectatio  impedit  actum 
rationis,  sed  dblectatio  corporalis,  quae  non  consequitur  actum  rationis,  sed 
actum  concupiscibilis,  qui  per  delectationem  augetur;  delectatio  autem,  quae 
consequitur  actum  rationis,  fortificat  rationis  usum. 

Ad  secundum  dicendum,  quod,  sicut  dicitur  in  2.  Physicorum  (tex.  30.), 
contingit,  quod  duo  sibi  invicem  sunt  causa,  ita  quod  unum  sit  causa  effi¬ 
ciens,  et  aliud  causa  finalis  alterius :  et  per  hunc  modum  operatio  causat  de¬ 
lectationem,  sicut  causa  efficiens:  delectatio  autem  perficit  operationem  per 
modum  finis,  ut  dictum  est  (in  corp.  ari.). 

Ad  tertium  patet  responsio  ex  dictis. 


QUAESTIO  XXXIV. 

DE  BONITATE,  ET  MALITIA  DELECTATIONUM, 

IN  QUATQOR  ARTICULOS  DIVISA. 

Deinde  considerandum  est  de  bonitate,  et  malitia  delectationum. 

Et  circa  hoc  quaeruntur  quatuor. 

Primo.  Utrum  omnis  delectatio  sit  mala. 

Secundo.  Dato  quod  non,  utrum  omnis  delectatio  sit  bona. 

Tertio.  Utrum  aliqua  delectatio  sit  optima. 

Quarto.  Utrum  delectatio  sit  mensura,  vel  regula,  secundum  quam  judi¬ 
cetur  bonum,  vel  malum  in  moralibus. 

ARTICULUS  I.  i94 

UTRUM  OMNIS  DELECTATIO  SIT  MALA. 

(4.  Disi.  59.  q.  3.  art.  4.  corp.  et  Veri.  q.  13.  art.  4.  et  10.  Eth.  lect.  1.  2^3.  et  4.). 

Ad  primum  sic  proceditur.  Videtur,  quod  omnis  delectatio  sit  mala :  illud 
enim,  quod  corrumpit  prudentiam,  et  impedit  rationis  usum,  videtur  esse  se- 
<undum  se  malum,  quia  tonum  hominis  est  secundum  rationem  esse,  ut  Dionys. 
dicit  in  4.  cap.  de  Div.  Nomin.  (part.  4.  lect.  21.) :  sed  delectatio  corrumpit 
prudentiam,  et  impedit  rationis  usum;  et  tanto  magis,  quanto  delectationes 
sunt  majores;  unde  in  delectationibus  venereis,  quae  sunt  maximae,  impos¬ 
sibile  est  aliquid  intelligere,  ut  dicitur  in  7.  Eth.  (cap.  11.).  Et  Hier,  etiam 
dicit  super  Matth.  (ubi  nihil  occurrit:  sed  implic.  habet,  ep.  11.  ad Ageruch.  a 
med.  expres.  autem  Orig.  honi.  6.  in  Num.  a  med.),  quod,  illo  tempore,  quo  conju¬ 
gales  actus  geruntur,  praesentia  Sancti  Spiritus  non  dabitur,  etiamsi  Pro¬ 
pheta  videatur  esse,  qui  officio  generationis  obsequitur;  ergo  delectatio  est 
secundum  se  malum;  ergo  omnis  delectatio  est  mala. 

2.  Praeterea.  Illud,  quod  fugit  virtuosus,  et  prosequitur  aliquis  deficiens 
a  virtute,  videtur  esse  secundum  se  malum,  et  fugiendum :  quia,  ut  dicitur 
in  10.  Ethic.  (cap.  3.  circ.fm.);  virtuosus  est  quasi  mensura,  et  regula  huma¬ 
norum  actuum:  et  Apostolus  dicit  1.  ad  Cor.  2.:  Spiritualis  judicat  omnia: 
sed  pueri,  et  bestiae,  in  quibus  non  est  virtus,  prosequuntur  delectationes; 
fugit  autem  eas  temperatus;  ergo  delectationes  secundum  se  sunt  malae,  et 
fugiendae. 

3.  Praeterea.  Virtus,  et  ars  sunt  circa  difficile,  et  bonum,  ut  dicitur  in  2. 
Ethicor.  (cap.  3.  circ.  fin.) :  sed  nulla  ars  ordinata  est  ad  delectationem;  ergo 
■delectatio  non  est  aliquid  bonum. 

Sed  contra  est, quod  in  Ps.  36.  dicitur:  Delectare  in  Domino:  cum  igitur 
ad  nihil  mali  auctoritas  divina  inducat,  videtur,  quod  non  omnis  delectatio 
sit  mala. 

Respondeo  dicendum,  quod,  sicut  dicitur  in  10.  Ethic.  (cap.  2.  et  3.)  aliqui 
-posuerunt,  omnes  delectationes  esse  malas;  cujus  ratio  videtur  fuisse,  quia 
intentionem  suam  referebant  ad  solas  delectationes  sensibiles,  et  corporales, 
quae  sunt  magis  manifestae:  nam  et  in  caeteris  intelligibilia  a  sensibilibus 
antiqui  philosophi  non  distinguebant,  nec  intellectum  a  sensu,  ut  dicitur  in 
lib.  2.  de  Anima  (tex.  130.):  delectationes  autem  corporales  arbitrabantur  di¬ 
cendas  omnes  esse  malas;  ut  sic  homines,  qui  ad  delectationes  immoderatas 
sunt  proni,  a  delectationibus  se  retrahentes,  ad  medium  virtutis  perveniant. 
Sed  haec  existimatio  non  fuit  conveniens.  Cum  enim  nullus  possit  vivere 
sine  aliqua  sensibili,  et  corporali  delectatione,  si  illi  qui  docent  omnes  dele¬ 
ctationes  esse  malas,  deprehendantur  aliquas  delectationes  suscipere,  magis 
homines  ad  delectationes  erunt  proclives  exemplo  operum,  verborum  do¬ 
ctrina  praetermissa :  in  operationibus  enim,  et  passionibus  humanis,  in  quibus 
experientia  plurimum  valet,  magis  movent  exempla,  quam  verba.  Dicendum 
est  ergo,  aliquas  delectationes  esse  bonas,  et  aliquas  esse  malas :  est  enim 
delectatio  quies  appetitivae  virtutis  in  aliquo  bono  amato,  et  consequens  ali¬ 
quam  operationem;  unde  hujus  ratio  duplex  accipi  potest.  Una  quidem  ex 
parte  boni,  in  quo  aliquis  quiescens  delectatur:  bonum  enim,  et  malam  in 

moralibus  dicitur,  secundum  quod  convenit  rationi,  vel  discordat  ab  ea,  ut 
supra  dictum  est  (q.  19.  art.  3.),  sicut  in  rebus  naturalibus  aliquid  dicitur 
naturale  ex  eo  quod  naturae  convenit ;  innaturale  vero  ex  eo  quod  est  a  natura 
discordans.  Sicut  igitur  in  naturalibus  est  quaedam  quies  naturalis,  quae  sci¬ 
licet  est  in  eo,  quod  convenit  naturae;  ut  cum  grave  quiescit  deorsum:  et 
quaedam  innaturalis,  quae  est  in  eo,  quod  repugnat  naturae  :  sicut  cum  grave 
quiescit  sursum:  ita  et  in  moralibus  est  quaedam  delectatio  bona,  secundum 
quod  appetitus  superior,  aut  inferior  requiescit  in  eo,  quod  convenit  rationi: 
et  quaedam  mala,  ex  eo  quod  quiescit  in  eo,  quod  a  ratione  discordat,  et  a 
lege  Dei.  Alia  ratio  accipi  potest  ex  parte  operationum,  quarum  quaedam  sunt 
malae,  et  quaedam  bonae.  Operationibus  autem  magis  sunt  affines  delecta¬ 
tiones,  quae  sunt  eis  conjunctae,  quam  concupiscentiae,  quae  tempore  eas 
praecedunt;  unde  cum  concupiscentiae  bonarum  operationum  sint  bonae,, 
malarum  vero  malae,  multo  magis  delectationes  bonarum  operationum  sunt 
bonae,  malarum  vero  malae. 

Ad  primum  ergo  dicendum,  quod,  sicut  supra  dictum  est  (q.  33.  art.  3.), 
delectationes,  quae  sunt  de  actu  rationis,  non  impediunt  rationem,  neque 
corrumpunt  prudentiam;  sed  declarationes  extraneae,  cujusmodi  sunt  dele¬ 
ctationes  corporales:  quae  quidem  rationis  usum  impediunt,  sicut  supra  di¬ 
ctum  est  (ibid.),  vel  per  contrarietatem  appetitus,  qui  quiescit  in  eo,  quod 
repugnat  rationi;  et  ex  hoc  habet  delectatio  quod  sit  moraliter  mala;  vel  se¬ 
cundum  quamdam  ligationem  rationis:  sicut  in  concubitu  conjugali;  quamvis 
delectatio  sit  in  eo,  quod  convenit  rationi,  tamen  impedit  rationis  usum  propter 
corporalem  transmutationem  adjunctam :  sed  ex  hoc  non  consequitur  mali¬ 
tiam  moralem:  sicut  nec  somnus,  quo  ligatur  usus  rationis,  moraliter  est 
malus,  si  sit  secundum  rationem  receptus;  nam  et  ipsa  ratio  hoc  habet,  ut 
quandoque  rationis  usus  intercipiatur.  Dicimus  tamen,  quod  hujusmodi  liga¬ 
mentum  rationis  ex  delectatione  in  actu  conjugali,  etsi  non  habeat  malitiam 
moralem,  quia  non  est  peccatum  mortale,  nec  veniale,  provenit  tamen  ex 
quadam  morali  malitia,  scilicet  ex  peccato  primi  parentis;  nam  hoc  in  statu 
innocentiae  non  erat,  ut  patet  ex  his,  quae  in  primo  dicta  sunt  (q.  98.  art.  2.). 

Ad  secundum  dicendum,  quod  temperatus  non  fugit  omnes  delectationes, 
sed  immoderatas,  et  rationi  non  convenientes;  quod  autem  pueri,  et  bestiae 
delectationes  prosequantur,  non  ostendit  eas  universaliter  esse  malas;  quia 
in  eis  est  naturalis  appetitus  a  Deo,  qui  movetur  in  id,  quod  est  ei  con¬ 
veniens. 

Ad  tertium  dicendum,  quod  non  omnis  boni  est  ars,  sed  exteriorum 
factibilium,  ut  infra  dicetur  (q.  37 .  art.  3.) :  circa  operationes  autem,  et  pas¬ 
siones,  quae  sunt  in  nobis,  magis  est  prudentia,  et  virtus,  quam  ars ;  et  tamen 
aliqua  ars  est  factiva  delectationis,  scilicet  pulmentaria,  et  pigmentaria,  ut 
dicitur  in  7.  Ethicor.  (cap.  22.  cir.  fin.). 

ARTICULUS  II.  I9S 

UTRUM  OMNIS  DELECTATIO  SIT  BONA. 

(4.  Dist.  49.  q.  3.  art.  3.  ad  2.  et  art.  4.  q.  1.  per  tot.  et  2.  corp. 
et  10.  Eth.  lect.  1.  2.  3.  et  4.). 

Ad  secundum  sic  proceditur.  Videtur,  quod  omnis  delectatio  sit  bona:, 
sicut  enim  in  primo  dictum  est  (q.;,  art.  6.),  bonum  in  tria  dividitur;  scilicet:. 

honestum,  utile,  et  delectabile:  sed  honestum  omne  est  bonum,  et  similiter  omne 
utile;  ergo  et  omnis  delectatio  est  bona. 

2.  Praeterea.  Illud  secundum  se  est  bonum,  quod  non  quaeritur  propter 
aliud,  ut  dicitur  in  1.  Ethic.  (cap.  6.  et  y.) :  sed  delectatio  non  quaeritur  propter 
aliud:  ridiculum  enim  videtur  ab  aliquo  quaerere,  quare  vult  delectari;  ergo 
delectatio  est  per  se  bona:  sed  quod  per  se  praedicatur  de  aliquo,  universa¬ 
liter  praedicatur  de  eo ;  ergo  omnis  delectatio  est  bona. 

3.  Praeterea.  Id,  quod  ab  omnibus  desideratur,  videtur  esse  per  se  bo¬ 
num:  nam  bonum  est,  quod  omnia  appetunt,  ut  dicitur  in  1.  Ethicor.  (in prine.): 
sed  omnes  appetunt  aliquam  delectationem,  etiam  pueri,  et  bestiae;  igitur 
delectatio  est  secundum  se  bonum ;  omnis  ergo  delectatio  est  bona. 

Sed  contra  est,  quod  dicitur  Proverb.  2.:  Oui  laetantur,  cum  male  fecerint, 
ct  exultant  in  rebus  pessimis. 

Respondeo  dicendum,  quod  sicut  aliqui  Stoicorum  posuerunt,  omnes  de¬ 
lectationes  esse  malas;  ita  Epicurei  posuerunt,  delectationem  secundum  se 
esse  bonam,  et  per  consequens  delectationes  omnes  esse  bonas.  Qui  ex  hoc 
decepti  esse  videntur,  quod  non  distinguebant  inter  id,  quod  est  bonum  sim¬ 
pliciter,  et  inter  id,  quod  est  bonum  quoad  hunc.  Simpliciter  quidem  bonum 
est,  quod  secundum  se  bonum  est;  contingit  autem,  quod  non  est  secundum 
se  bonum,  esse  huic  bonum,  dupliciter;  uno  modo ,  quia  est  ei  conveniens  se¬ 
cundum  dispositionem,  in  qua  nunc  est,  quae  tamen  non  est  naturalis:  sicut 
leproso  bonum  est  quandoque  comedere  aliqua  venenata,  quae  non  sunt  sim¬ 
pliciter  convenientia  complexioni  humanae:  alio  modo,  quia  id  quod  non  est 
conveniens,  aestimatur  ut  conveniens.  Et  quia  delectatio  est  quies  appetitus 
in  bono,  si  sit  bonum  simpliciter  illud,  in  quo  quiescit  appetitus,  erit  simpli¬ 
citer  delectatio,  et  simpliciter  bona:  si  autem  non  sit  bonum  simpliciter,  sed 
quoad  hunc,  tunc  nec  delectatio  est  simpliciter,  sed  huic;  nec  simpliciter  est 
bona,  sed  bona  secundum  quid,  vel  apparens  bona. 

Ab  primum  ergo  dicendum,  quod  honestum,  et  utile  dicuntur  secundum 
rationem;  et  ideo  nihP  est  honestum,  vel  utile,  quod  non  sit  bonum:  delecta¬ 
bile  autem  dicitur  secundum  appetitum,  qui  quandoque  in  illud  tendit,  quod 
non  est  conveniens  rasioni;  et  ideo  non  omne  delectabile  est  bonum  boni¬ 
tate  morali,  quae  attenditur  secundum  rationem. 

Ad  secundum  dicendum,  quod  ideo  delectatio  non  quaeritur  propter  aliud, 
quia  est  quies  in  fine  finem  autem  contingit  esse  bonum,  et  malum :  quamvis 
numquam  sit  finis,  nisi  secundum  quod  est  bonum  quoad  hunc:  ita  etiam  est 
de  delectatione. 

Ad  tertium  dicendum,  quod  hoc  modo  omnia  appetunt  delectationem, 
sicut  et  benum;  cum  delectatio  sit  quies  appetitus  in  bono:  sed  sicut  con¬ 
tingit,  non  omne  bonum  quod  appetitur,  esse  per  se,  et  vere  bonum:  ita  non 
omnis  delectatio  est  per  se,  et  vere  bona. 

ARTICULUS  III.  i96- 

UTRUM  ALIQUA  DELECTATIO  SIT  OPTIMUM. 

(4.  Dist.  49.  q.  3.  art.  4.  et  lib.  3.  Contr.  cap.  26.  ad  3.  et  10.  Eth.  lect.  4.). 

Ad  tertium  sic  proceditur.  Videtur,  quod  nulla  delectatio  sit  optimum : 
nulla  enim  generatio  est  optimum:  nam  generatio  non  potest  esse  ultimus 


26 0  QUAESTIO  XXXIV.  ARTICULUS  III. 

finis:  sed  delectatio  consequitur  generationem:  nam  ex  eo  quod  aliquid  co 
stituitur  in  suam  naturam,  delectatur,  ut  supra  dictum  est  (q.  31.  art.  1.) ; 
ergo  nulla  delectatio  potest  esse  optimum. 

2.  Praeterea.  Illud  quod  est  optimum,  nullo  addito  potest  fieri  melius: 
sed  delectatio,  aliquo  addito,  fit  melior:  est  enim  melior  delectatio  cum  vir¬ 
tute,  quam  sine  virtute;  ergo  delectatio  non  est  optimum. 

3.  Praeterea.  Id  quod  est  optimum,  est  universaliter  bonum,  sicut  per 
se  bonum  existens:  nam  quod  est  per  se,  est  prius,  et  potius  eo,  quod  est 
per  accidens:  sed  delectatio  non  est  universaliter  bonum,  ut  dictum  est  (art. 
praec.);  ergo  delectatio  non  est  optimum. 

Sed  contra.  Beatitudo  est  optimum,  cum  sit  finis  humanae  vitae:  sed 
beatitudo  non  est  sine  delectatione:  dicitur  enim  in  Ps.  i<).:  Adimplebis  me  lae¬ 
titia  cum  vultu,  tuo ,  delectationes  in  dextera  tua  usque  in  finem. 

Respondeo  dicendum,  quod  Plato  non  posuit,  omnes  delectationes  esse 
malas,  sicut  Stoici;  neque  omnes  esse  bonas,  sicut  Epicurei;  sed  quasdam 
esse  bonas,  et  quasdam  esse  malas:  ita  tamen  quod  nulla  sit  summum  bonum, 
vel  optimum.  Sed,  quantum  ex  ejus  rationibus  datur  intelligi,  in  duobus  de¬ 
ficit.  In  uno  quidem,  quia  cum  videret,  delectationes  sensibiles,  et  corporales 
in  quodam  motu,  et  generatione  consistere  (sicut  patet  in  repletione  ciborum, 
et  hujusmodi)  aestimavit  omnes  delectationes  consequi  generationem,  et  mo¬ 
tum;  unde  cum  generatio,  et  motus  sint  actus  imperfecti,  sequeretur,  quod 
delectatio  non  haberet  rationem  ultimae  perfectionis:  sed  hoc  manifeste  ap¬ 
paret  falsum  in  delectationibus  intellectualibus.  Aliquis  enim  non  solum  de¬ 
lectatur  in  generatione  scientiae,  puta  cum  addiscit,  aut  miratur,  sicut  supra 
dictum  est  (q.  32.  art.  2.  et  8.),  sed  etiam  in  contemplando  secundum  scien¬ 
tiam  jam  acquisitam.  Alio  vero  modo,  quia  dicebat  optimum  illud,  quod  est 
simpliciter  summum  bonum,  quod  scilicet  est  ipsum  bonum:  quasi  abstractum, 
et  non  participatum;  sicut  ipse  Deus  est  summum  bonum:  nos  autem  loqui¬ 
mur  de  optimo  in  rebus  humanis:  optimum  autem  in  unaquaque  re  est  ul¬ 
timus  finis.  Finis  autem,  ut  supra  dictum  est  (q.  1.  art.  8.),  dupliciter  dicitur: 
scilicet:  ipsa  res,  et  usus  rei:  sicut  finis  avari  est  vel  pecunia,  vel  possessio 
pecuniae.  Et  secundum  hoc  ultimus  finis  hominis  dici  potest  vel  ipse  Deus, 
qui  est  summum  bonum  simpliciter,  vel  fruitio  ipsius,  quae  importat  dele¬ 
ctationem  quamdam  in  ultimo  fine :  et  per  hunc  modum  aliqua  delectatio  hominis 
potest  dici  optimum  inter  bona  humana. 

Ad  primum  ergo  dicendum,  quod  non  omnis  delectatio  consequitur  ge¬ 
nerationem  :  sed  aliquae  delectationes  consequuntur  operationes  perfectas,  ut 
dictum  est  (in  corp.)  :  et  ideo  nihil  prohibet,  aliquam  delectationem  esse  opti¬ 
mum,  etsi  non  omnis  sit  talis. 

Ad  secundum  dicendum,  quod  ratio  illa  procedit  de  optimo  simpliciter, 
per  cujus  participationem  omnia  sunt  bona,  unde  ex  nullius  additione  fit  me¬ 
lius:  sed  in  aliis  bonis  universitaliter  verum  est,  quod  quodlibet  bonum  ex 
additione  alterius  fit  melius;  quamvis  posset  dici,  quod  delectatio  non  est 
aliquid  extraneum  ab  operatione  virtutis,  sed  concomitans  ipsam,  ut  in  1. 
Ethic.  dicitur  (cap.  8.  a  med.). 

Ad  tertium  dicendum,  quod  delectatio  non  habet,  quod  sit  optimum  ex 
hoc  quod  est  delectatio,  sed  ex  hoc  quod  est  perfecta  quies  in  optimo  ;  unde 
non  oportet,  quod  omnis  delectatio  sit  optima,  aut  etiam  bona :  sicut  aliqua 
scientia  est  optima,  non  tamen  omnis. 


QUAESTIO  XXXIV.  ARTICULUS  IV. 


26l 


ARTICULUS  IV.  i97 

UTRUM  DELECTATIO  SIT  MENSURA,  VEL  REGULA, 
SECUNDUM  QUAM  JUDICETUR  BONUM,  VEL  MALUM  IN  MORALIBUS. 

(4.  Dist.  49.  q.  3.  art.  4.  q.  3.  ad  1.). 

Ad  quartum  sic  proceditur.  Videtur,  quod  delectatio  non  sit  mensura,  vel 
regula  boni,  et  mali  moralis :  omnia  enim  mensurantur  primo  sui  generis,  ut  di¬ 
citur  in  10.  Metaph.  (lex.  3.  et  4.):  sed  delectatio  non  est  primum  in  genere 
moralium,  sed  praecedunt  ipsam  amor,  et  desiderium ;  non  ergo  est  regula 
bonitatis,  et  malitiae  in  moralibus. 

2.  Praeterea.  Mensuram,  et  regulam  oportet  esse  uniformem,  et  ideo 
motus,  qui  est  maxime  uniformis,  est  mensura,  et  regula  omnium  motuum, 
ut  dicitur  in  10.  Metaphys.  (tex.p):  sed  delectatio  est  varia,  et  multiformis; 
cum  quaedam  earum  sint  bonae,  et  quaedam  malae ;  ergo  delectatio  non  est 
mensura,  et  regula  moralium. 

3.  Praeterea.  Certius  judicium  sumitur  de  effectu  per  causam,  quam  e 
converso:  sed  bonitas,  vel  malitia  operationis  est  causa  bonitatis,  vel  malitiae 
delectationis;  quia  bonae  delectationes  sunt,  quae  consequuntur  bonas  operationes ; 
malae  autem,  quae  malas,  ut  dicitur  in  10.  Ethic.  (cap.  3.  post  med.) ;  ergo  de¬ 
lectationes  non  sunt  regula,  et  mensura  bonitatis,  et  malitiae  in  moralibus. 

Sed  contra  est,  quod  August.  dicit  super  illud  Ps.  7. :  Scrutans  corda,  et 
renes  Deus:  Finis  curae,  et  cognitionis  [al.  cogitationis]  est  delectatio,  ad  quam 
quis  nititur  pervenire.  Et  Philosoph.  dicit  in  7.  Eth.  (cap.  11.  in  prine.)  quod  de¬ 
lectatio  est  finis  architectus  [al.  architectorum,  et  al.  architecton],  idest  principalis, 
ad  quem  [al.  ad  quam]  respicientes,  unumquodque,  hoc  quidem  malum,  hoc  autem  bo¬ 
num  simpliciter  dicimus. 

Respondeo  dicendum,  quod  bonitas,  vel  malitia  moralis  principaliter  in 
voluntate  consistit,  ut  supra  dictum  est  (q.  20.  art.  1.) :  utrum  autem  voluntas 
sit  bona,  vel  mala,  praecipue  ex  fine  cognoscitur,  id  autem  habetur  pro  fine, 
in  quo  voluntas  quiescit:  quies  autem  voluntatis,  et  cujuslibet  appetitus  in 
bono  est  delectatio :  et  ideo  secundum  delectationem  voluntatis  humanae  prae¬ 
cipue  judicatur  homo  bonus,  vel  malus:  est  enim  bonus,  et  virtuosus,  qui  gaudet 
in  operibus  virtutum:  malus  autem,  qui  in  operibus  malis.  Delectationes  au¬ 
tem  appetitus  sensitivi  non  sunt  regulae  bonitatis,  vel  malitiae  moralis:  nam 
cibus  communiter  delectabilis  est  secundum  appetitum  sensitivum  bonis,  et 
malis :  sed  voluntas  bonorum  delectatur  in  eis  secundum  convenientiam  ra¬ 
tionis,  quam  non  curat  voluntas  malorum. 

Ad  primum  ergo  dicendum,  quod  amor,  et  desiderium  sunt  priora  delecta¬ 
tione  in  via  generationis:  sed  delectatio  est  prior  secundum  rationem  finis, 
qui  in  operabilibus  habet  rationem  principii:  a  quo  maxime  sumitur  judicium, 
sicut  a  regula,  vel  mensura. 

Ad  secundum  dicendum,  quod  omnis  delectatio  in  hoc  est  uniformis, 
quod  est  quies  in  aliquo  bono :  et  secundum  hoc  potest  esse  regula,  vel  men¬ 
sura:  nam  ille  bonus  est,  cujus  voluntas  quiescit  in  vero  bono:  malus  autem, 
cujus  voluntas  quiescit  in  malo. 

Ad  tertium  dicendum,  quod  cum  delectatio  perficiat  operationem  per 
modum  finis,  ut  supra  dictum  est  (q.  33.  art.  4.),  non  potest  esse  operatio 

perfecte  bona,  nisi  etiam  adsit  delectatio  in  bono,  nam  bonitas  rei  dependet 
ex  fine:  et  sic  quodammodo  bonitas  delectationis  est  causa  bonitatis  in  ope¬ 
ratione. 


QUAESTIO  XXXV. 

DE  DOLORE,  ET  TRISTITIA  SECUNDUM  SE, 
IN  OCTO  ARTICULOS  DIVISA. 


Deinde  considerandum  est  de  dolore,  et  tristitia. 

Et  circa  hoc :  primo  considerandum  est  de  tristitia,  seu  dolore  secundum 
se:  secundo  de  causis  ejus:  tertio  de  effectibus  ipsius:  quarto  de  remediis :  quinto 
de  bonitate,  vel  malitia  ejus. 

Circa  primum  quaeruntur  octo. 

Primo.  Utrum  dolor  sit  passio  animae. 

Secundo.  Utrum  tristitia  sit  idem,  quod  dolor. 

Tertio.  Utrum  tristitia,  seu  dolOr,  sint  contraria  delectationi. 

Quarto.  Utrum  omnis  tristitia  omni  delectationi  contrarietur. 

Quinto.  Utrum  delectationi  contemplationis  sit  aliqua  tristitia  contraria- 
Sexto.  Utrum  magis  fugienda  sit  tristitia,  quam  delectatio  appetenda. 
Septimo.  Utrum  dolor  exterior  sit  major,  quam  dolor  interior. 

Octavo.  De  speciebus  tristitiae. 


ARTICULUS  I.  i9S 

UTRUM  DOLOR  SIT  PASSIO  ANIMAE. 

(Part.  3.  q.  34.  art.  8.  et  9.  et  q.  83.  art.  1.  corp.). 

Ad  primum  sic  proceditur.  Videtur,  quod  dolor  non  sit  passio  animae;, 
nulla  enim  passio  animae  est  in  corpore:  sed  dolor  potest  esse  in  corporet 
dicit  enim  Aug.  in  lib.  de  Vera  Relig.  (cap.  12.  parum  aprine.),  quod  dolor, 
qui  dicitur  corporis,  est  corruptio  repentina  salutis  ejus  rei,  quam  male  utendo 
anima  corruptioni  fecit  obnoxiam;  ergo  dolor  non  est  passio  animae. 

2.  Praeterea.  Omnis  passio  animae  pertinet  ad  vim  appetitivam :  sed 
dolor  non  pertinet  ad  vim  appetitivam,  sed  magis  ad  apprehensivam :  dicit 
enim  Aug.  in  lib.  de  Natura  Boni  (cap.  20.  post  prine.),  quod  dolorem  in 
corpore  facit  sensus  resistens  corpori  potentiori;  ergo  dolor  non  est  passio 
animae. 

3.  Praeterea.  Omnis  passio  animae  pertinet  ad  appetitum  animalem: 
sed  dolor  non  pertinet  ad  appetitum  animalem,  sed  magis  ad  appetitum  na¬ 
turalem:  dicit  enim  August.  8.  super  Gen.  ad  literam  (cap.  14.  circ.  med.)  : 
Nisi  aliquod  bonum  remansisset  in  natura,  nullius  boni  amissi  esset  dolor  in  poena; 
ergo  dolor  non  est  passio  animae. 

Sed  contra  est,  quod  Aug.  14.  de  Civ.  Dei  ( cap .  8.  a  med.),  ponit  do¬ 
lorem  inter  passiones  animae,  inducens  illud  Virg.  Aeneid.  6.  vers.  733.: 


Hinc  metuunt,  cupiunt,  gaudentque,  dolentque... 


Respondeo  dicendum,  quod  sicut  ad  delectationem  duo  requiruntur,  sci¬ 
licet:  conjunctio  boni,  et  perceptio  hujusmodi  conjunctionis:  ita  etiam  ad  do¬ 
lorem  duo  requiruntur,  scilicet  conjunctio  alicujus  mali,  quod  ea  ratione  est 
malum,  quia  privat  aliquo  bono,  et  perceptio  hujusmodi  conjunctionis:  quid¬ 
quid  autem  conjungitur,  si  non  habet  respectu  ejus  cui  conjungitur  rationem 
boni,  vel  mali,  non  potest  causare  delectationem,  vel  dolorem:  ex  quo  patet, 
quod  aliquid  sub  ratione  boni,  vel  mali  est  objectum  delectationis,  et  doloris: 
bonum  autem,  et  malum,  inquantum  hujusmodi,  sunt  objecta  appetitus;  unde 
patet,  quod  delectatio,  et  dolor  ad  appetitum  pertinent.  Omnis  autem  motus 
appetitivus,  seu  inclinatio  consequens  apprehensionem,  pertinet  ad  appetitum 
intellectivum,  vel  sensitivum:  nam  inclinatio  appetitus  naturalis  non  conse¬ 
quitur  apprehensionem  ipsius  appetentis,  sed  alterius,  ut  in  1.  dictum  est 
(implic.  q.  103.  art.  1.)  ;  cum  igitur  delectatio,  et  dolor  praesupponant  in  eodem 
subjecto  sensum,  vel  apprehensionem  aliquam,  manifestum  est,  quod  dolor, 
sicut  et  delectatio,  est  in  appetitu  intellectivo,  vel  sensitivo.  Omnis  autem  motus 
appetitus  sensitivi  dicitur  passio,  ut  supra  dictum  est  (q.  22.  art.  2.),  et  prae¬ 
cipue  illi,  qui  defectum  sonant:  unde  dolor,  secundum  quod  est  in  appetitu 
sensitivo,  propriissime  dicitur  passio  animae:  sicut  molestiae  corporales  pro¬ 
prie  passiones  corporis  dicuntur:  unde  et  August.  14.  de  Civ.  Dei  (cap.  7 
circ.fin.),  dolorem  specialiter  aegritudinem  nominat. 

Ad  primum  ergo  dicendum,  quod  dolor  dicitur  esse  corporis,  quia  causa 
doloris  est  in  corpore;  puta  cum  patimur  aliquod  nocivum  corpori:  sed  motus 
doloris  semper  est  in  anima,  nam  corpus  non  potest  dolere,  nisi  dolente  anima, 
ut  August.  dicit  (implic.  lib.  12.  sup.  Gen.  ad  lit.  cap.  24.  in  med.  et  clarius  sup. 
illud  Psal.  8.:  Repleta  est  malis,  etc.). 

Ad  secundum  dicendum,  quod  dolor  dicitur  esse  sensus,  non  quia  sit 
actus  sensitivae  virtutis,  sed  quia  requiritur  ad  dolorem  corporalem,  sicut  ad 
delectationem. 

Ad  tertium  dicendum,  quod  dolor  de  amissione  boni  demonstrat  boni¬ 
tatem  naturae;  non  quia  dolor  sit  actus  naturalis  appetitus;  sed  quia  natura 
aliquid  appetit  ut  bonum,  quod  cum  removeri  sentitur,  sequitur  doloris  passio 
in  appetitu  sensitivo. 

UTRUM  TRISTITIA  SIT  IDEM,  QUOD  DOLOR. 

(Part.  3.  q.  13.  art.  6.  corp.  et  3.  Dist.  13.  q.  11.  art.  3.  ad  1.  et  2. 
et  Veri.  q.  26.  art.  3.  ad  9.  et  art.  4.  ad  4.). 

Ad  secundum  sic  proceditur.  Videtur,  quod  tristitia  non  sit  dolor:  dicit 
enim  Aug.  14.  de  Civit.  Dei  (cap.  7.  infin.),  quod  dolor  in  corporalibus  di¬ 
citur,  tristitia  autem  dicitur  magis  in  anima;  ergo  tristitia  non  est  dolor. 

2.  Praeterea.  Dolor  non  est  nisi  de  praesenti  malo:  sed  tristitia  potest 
esse  de  praeterito,  et  de  futuro :  sicut  poenitentia  est  tristitia  de  praeterito,  et 
anxietas  de  futuro ;  ergo  tristitia  omnino  a  dolore  differt. 

3.  Praeterea.  Dolor  non  videtur  consequi  nisi  sensum  tactus:  sed  tri¬ 
stitia  potest  consequi  ex  omnibus  sensibus ;  ergo  tristitia  non  est  dolor,  sed 
se  habet  in  pluribus. 

Sed  contra  est,  quod  Apostol.  dicit  ad  Rom.  9.:  Tristitia  est  mihi  magna, 
et  continuus  dolor  cordi  meo,  pro  eodem  utens  tristitia,  et  dolore. 

Respondeo  dicendum,  quod  delectatio,  et  dolor  ex  duplici  apprehensione 
causari  possunt:  vel  ex  apprehensione  exterioris  sensus,  vel  ex  apprehensione 
interiori  sive  intellectus,  sive  imaginationis:  interior  autem  apprehensio  ad  plura 
se  extendit,  quam  exterior,  eo  quod  quaecumque  cadunt  sub  exteriori  apprehen¬ 
sione,  cadunt  sub  interiori:  sed  non  e  converso:  sola  igitur  illa  delectatio, 
quae  ex  interiori  apprehensione  causatur,  gaudium  nominatur,  ut  supra  dictum 
est  (q.  31.  art.  y),  et  similiter  ille  solus  dolor,  qui  ex  apprehensione  interiori 
causatur,  nominatur  tristitia.  Et  sicut  illa  delectatio,  quae  ex  exteriori  ap¬ 
prehensione  causatur,  delectatio  quidem  nominatur,  non  autem  gaudium:  ita 
ille  dolor,  qui  ex  exteriori  apprehensione  causatur,  nominatur  quidem  dolor, 
non  autem  tristitia :  sic  igitur  tristitia  est  quaedam  species  doloris,  sicut  gaudium 
est  species  delectationis. 

Ad  primum  ergo  dicendum,  quod  Augustinus  loquitur  ibi  quantum  ad 
usum  vocabuli :  quia  dolor  magis  usitatur  in  corporalibus  doloribus,  qui  sunt 
magis  noti,  quam  in  doloribus  spiritualibus. 

Ad  secundum  dicendum,  quod  sensus  exterior  non  percipit  nisi  praesens: 
vis  autem  cognitiva  interior  potest  percipere  praesens,  praeteritum,  et  futu¬ 
rum  :  et  ideo  tristitia  potest  esse  de  praesenti,  praeterito,  et  futuro :  dolor 
autem  corporalis,  qui  sequitur  apprehensionem  sensus  exterioris,  non  potest 
esse  nisi  de  praesenti. 

Ad  tertium  dicendum,  quod  sensibilia  tactus  sunt  dolorosa,  non  solum 
inquantum  sunt  improportionata  virtuti  apprehensivae,  sed  etiam  inquantum 
contrariantur  naturae :  aliorum  vero  sensuum  sensibilia  possunt  quidem  esse 
improportionata  virtuti  apprehensivae,  non  tamen  contrariantur  naturae,  nisi 
in  ordine  ad  sensibilia  tactus;  unde  solus  homo,  qui  est  animal  perfectum 
in  cognitione,  delectatur  in  sensibilibus  aliorum  sensuum  secundum  seipsa; 
alia  vero  animalia  non  delectantur  in  eis,  nisi  secundum  quod  referuntur  ad 
Sensibilia  tactus,  ut  dicitur  in  3.  Ethic.  (cap.  10.  a  med.);  et  ideo  de  sensibi¬ 
libus  aliorum  sensuum  non  dicitur  esse  dolor,  secundum  quod  contrariatur 
delectationi  naturali,  sed  magis  tristitia,  quae  contrariatur  gaudio  animali : 
sic  igitur  si  dolor  accipiatur  pro  corporali  dolore  (quod  usitatius  est)  dolor 
ex  opposito  dividitur  contra  tristitiam,  secundum  distinctionem  apprehen¬ 
sionis  interioris,  et  exterioris:  licet  quantum  ad  objecta  delectatio  ad  plura 
se  extendat,  quam  dolor  corporalis:  si  vero  dolor  accipiatur  communiter,  sic 
est  genus  tristitiae,  ut  dictum  est  (in  corp.  art.). 

ARTICULUS  III.  2oo 

UTRUM  TRISTITIA  SIT  CONTRARIA  DELECTATIONI. 

(4.  Dist.  19.  q.  3.  art.  3.  q.  1.). 

Ad  tertium  sic  proceditur.  Videtur,  quod  dolor  delectationi  non  contra- 
rietur;  unum  enim  contrariorum  non  est  causa  alterius:  sed  tristitia  potest 
esse  causa  delectationis:  dicitur  enim  Matth.  5.:  Beati,  qui  lugent,  quoniam 
ipsi  consolabuntur ;  ergo  non  sunt  contraria. 

2.  Praeterea.  Unum  contrariorum  non  denominat  aliud:  sed  in  qui¬ 
busdam  ipse  dolor,  vel  tristitia  est  delectabilis:  sicut  August.  dicit  in  3.  Confess. 
(cap.  2.  in  prine.)  quod  dolor  in  spectaculis  delectat.  Et  4.  Confess.  (cap.p.  infin.) 
dicit,  quod  fletus  amara  res  est ,  et  tamen  quandoque  delectat;  ergo  dolor  non 
contrariatur  delectationi. 

3.  Praeterea.  Unum  contrariorum  non  est  materia  alterius;  quia  con¬ 
traria  simul  esse  non  possunt:  sed  dolor  potest  esse  materia  delectationis: 
dicit  enim  August.  in  lib.  de  Poenit.  (cap.  13.  infin.):  S  emp  er  po  enitens  doleat , 
et  de  dolore  gaudeat;  et  Philosophus  dicit  in  9.  Eth.  (cap.  4.  vers.  fin),  quod  e 
converso  malus  dolet  eo  quod  delectatus  est;  ergo  delectatio,  et  dolor  non  sunt 
contraria. 

Sed  contra  est,  quod  Augustinus  dicit  14.  de  Civ.  Dei  (cap.  6.  in  prine.), 
quod  laetitia  est  voluntas  in  eorum  consensione,  quae  volumus :  tristitia  autem 
est  voluntas  in  dissensione  ab  his,  quae  volumus :  sed  consentire,  et  dissen¬ 
tire  sunt  contraria;  ergo  laetitia,  et  tristitia  sunt  contraria. 

Respondeo  dicendum,  quod,  sicut  Philos.  dicit  10.  Metaph.  (tex.  /3.  et  14.) 
contrarietas  est  differentia  secundum  formam :  forma  autem,  seu  species  pas¬ 
sionis,  et  motus  sumitur  ex  objecto,  vel  termino;  unde  cum  objecta  delecta¬ 
tionis,  et  tristitiae,  seu  doloris  sint  contraria ;  scilicet:  bonum  praesens,  et  ma¬ 
lum  praesens,  sequitur,  quod  dolor,  et  delectatio  sint  contraria. 

Ad  primum  ergo  dicendum,  quod  nihil  prohibet,  unum  contrariorum  esse 
causam  alterius  per  accidens:  sic  autem  tristitia  potest  esse  causa  delecta¬ 
tionis.  Uno  quidem  modo,  inquantum  tristitia  de  absentia  alicujus  rei,  vel  de 
praesentia  contrarii  vehementius  quaerit  id,  in  quo  delectetur:  sicut  sitiens 
vehementius  quaerit  delectationem  potus,  ut  remedium  contra  tristitiam,  quam 
patitur.  Alio  modo,  inquantum  ex  magno  desiderio  delectationis  alicujus  non 
recusat  aliquis  tristitias  perferre,  ut  ad  illam  delectationem  perveniat:  et 
utroque  modo  luctus  praesens  ad  consolationem  futurae  vitae  perducit:  quia 
ex  hoc  ipso  quod  homo  luget  pro  peccatis,  vel  pro  dilatione  gloriae,  meretur 
consolationem  aeternam:  similiter  meretur  etiam  eam  aliquis  ex  hoc,  quod 
ad  ipsam  consequendam  non  refugit  labores,  et  angustias  propter  ipsam  su¬ 
stinere. 

Ad  secundum  dicendum,  quod  dolor  ipse  potest  esse  delectabilis  per  ac¬ 
cidens,  inquantum  scilicet  habet  adjunctam  admirationem,  ut  in  spectaculis: 
vel  inquantum  facit  recordationem  rei  amatae,  et  facit  percipere  amorem 
ejus,  de  cujus  absentia  doletur:  unde  cum  amor  sit  delectabilis,  et  dolor,  et 
omnia,  quae  ex  amore  consequuntur,  inquantum  in  eis  sentitur  amor,  sunt 
delectabilia,  et  propter  hoc  etiam  dolores  in  spectaculis  possunt  esse  dele¬ 
ctabiles,  inquantum  in  eis  sentitur  aliquis  amor  conceptus  ad  illos,  qui  in 
spectaculis  commemorantur. 

Ad  tertium  dicendum,  quod  voluntas,  et  ratio  supra  suos  actus  refle¬ 
ctuntur,  inquantum  ipsi  actus  voluntatis,  et  rationis  accipiuntur  sub  ratione 
boni,  vel  mali :  et  hoc  modo  tristitia  potest  esse  materia  delectationis,  vel  e 
converso,  non  per  se,  sed  per  accidens:  inquantum  scilicet  utrumque  acci¬ 
pitur  in  ratione  boni,  vel  mali. 

ARTICULUS  IV.  2or 

UTRUM  OMNIS  TRISTITIA  OMNI  DELECTATIONI  CONTRARIETUR. 

(Infr.  art.  6.  corp.  fin.  et  q.  38.  art.  1.  ad  1. 

et  part.  3.  q.  46.  art.  8.  ad  2.  et  4.  Dist.  14.  q.  1.  art.  4.  q.  2.  corp.). 

Ad  quartum  sic  proceditur.  Videtur,  quod  omnis  tristitia  omni  delecta¬ 
tioni  contrarietur :  sicut  enim  albedo,  et  nigredo  sunt  contrariae  species  co¬ 
loris;  ita  delectatio,  et  tristitia  sunt  contrariae  species  animae  passionum:  sed 
albedo  et  nigredo  universaliter  sibi  opponuntur;  ergo  etiam  delectatio,  et 
tristitia. 

2.  Praeterea.  Medicinae  per  contraria  fiunt :  sed  quaelibet  delectatio  est 
medicina  contra  quamlibet  tristitiam,  ut  patet  per  Philos.  in  7.  Ethic.  (cap.  ult.) ; 
ergo  quaelibet  delectatio  cuilibet  tristitiae  contrariatur. 

3.  Praeterea.  Contraria  sunt,  quae  se  invicem  impediunt:  sed  quaelibet 
tristitia  impedit  quamlibet  delectationem,  ut  patet  per  illud,  quod  dicitur  10. 
Ethic.  (cap.  3.);  ergo  quaelibet  tristitia  cuilibet  delectationi  contrariatur. 

Sed  contra.  Contrariorum  non  est  eadem  causa:  sed  ab  eodem  habitu 
procedit,  quod  aliquis  gaudeat  de  uno,  et  tristetur  de  opposito :  ex  charitate 
enim  contingit  gaudere  cum  gaudentibus,  et  flere  cum  flentibus,  ut  dicitur  Rom.  12. ; 
ergo  non  omnis  tristitia  omni  delectationi  contrariatur. 

Respondeo  dicendum,  quod,  sicut  dicitur  in  10.  Metaph.  (tex.  13.  et  14.) 
contrarietas  est  differentia  secundum  formam ;  forma  autem  est  et  generalis ,  et  spe¬ 
cialis  :  unde  contingit  esse  aliqua  contraria  secundum  formam  generis :  sicut 
virtus,  et  vitium:  et  secundum  formam  speciei;  sicut  justitia,  et  injustitia:  est 
autem  considerandum,  quod  quaedam  specificantur  secundum  formas  abso¬ 
lutas  :  sicut  substantiae,  et  qualitates ;  quaedam  vero  specificantur  per  compa¬ 
rationem  ad  aliquid  extra  :  sicut  passiones,  et  motus  recipiunt  speciem  ex  ter¬ 
minis,  sive  ex  objectis.  In  his  ergo,  quorum  species  considerantur,  secundum  formas 
absolutas,  contingit  quidem  species,  qicae  continentur  sub  contrariis  generibus,  non  esse 
contrarias  secundum  rationem  speciei:  non  tamen  contingit,  quod  habeant  aliquam 
affinitatem,  vel  convenientiam  ad  invicem.  Intemperantia  enim,  et  justitia,  quae 
sunt  in  contrariis  generibus,  virtute  scilicet,  et  vitio,  non  contrariantur  ad  in¬ 
vicem  secundum  rationem  propriae  speciei ;  nec  habent  aliquam  affinitatem, 
vel  convenientiam  ad  invicem.  Sed  in  illis,  quorum  species  sumuntur  secundum 
habitudinem  ad  aliquid  extrinsecum,  contingit  quod  species  contrariorum  ge¬ 
nerum  non  solum  non  sunt  contrariae  ad  invicem,  sed  etiam  habent  quamdam 
convenientiam,  et  affinitatem;  eo  quod  eodem  modo  se  habere  ad  contraria 
contrarietatem  inducit :  sicut  accedere  ad  album,  et  accedere  ad  nigrum,  ha¬ 
bent  rationem  contrarietatis,  sed  contrario  modo  se  habere  ad  contraria  habet 
rationem  similitudinis  ;  sicut  recedere  ab  albo,  et  accedere  ad  nigrum :  et  hoc 
maxime  apparet  in  contradictione,  quae  est  principium  oppositionis:  nam 
in  affirmatione  et  negatione  ejusdem  consistit  oppositio;  sicut  album,  et  nbn 
album :  in  affirmatione  autem  unius  oppositorum,  et  negatione  alterius  atten¬ 
ditur  convenientia,  et  similitudo :  ut  si  dicam :  nigrum  et  non  album. 

Tristitia  autem,  et  delectatio,  cum  sint  passiones,  specificantur  ex  objectis, 
et  quidem  secundum  genus  suum  contrarietatem  habent :  nam  unum  pertinet 
ad  prosecutionem,  aliud  vero  ad  fugam;  quae  se  habent  in  appetitu,  sicut 

affirmatio,  et  negatio  in  ratione,  ut  dicitur  in  6.  Ethic.  (cap.  2.  in  prine.);  et 
ideo  tristitia,  et  delectatio,  quae  sunt  de  eodem,  habent  oppositionem  ad  in¬ 
vicem  secundum  speciem ;  tristitia  vero,  et  delectatio  de  diversis  (si  quidem 
illa  diversa  non  sunt  diversa  opposita,  sed  disparata)  non  habent  oppositio¬ 
nem  ad  invicem  secundum  rationem  speciei ;  sed  sunt  etiam  disparata :  sicut 
tristari  de  morte  amici,  et  delectari  in  contemplatione :  si  vero  illa  diversa 
sunt  contraria,  tunc  delectatio,  et  tristitia  non  solum  non  habent  contrarie- 
tatern  secundum  rationem  speciei,  sed  etiam  habent  convenientiam,  et  affi¬ 
nitatem;  sicut  gaudere  de  bono,  et  tristari  de  malo. 

Ad  primum  ergo  dicendum,  quod  albedo,  et  nigredo  non  habent  speciem 
«x  habitudine  ad  aliquid  exterius,  sicut  delectatio,  et  tristitia;  unde  non  est 
eadem  ratio. 

Ad  secundum  dicendum,  quod  genus  sumitur  ex  materia,  ut  patet  in 
<8.  Metaph.  (lex.  6.),  in  accidentibus  autem  loco  materiae  est  subjectum:  di¬ 
ctum  est  autem  (in  corp.  art.)  quod  delectatio,  et  tristitia  contrariantur  se¬ 
cundum  genus,  et  ideo  in  qualibet  tristitia  est  contraria  dispositio  subjecti 
dispositioni,  quae  est  in  qualibet  delectatione :  nam  in  qualibet  delectatione 
appetitus  se  habet  ut  acceptans  id,  quod  habet:  in  qualibet  autem  tristitia  se 
habet  ut  fugiens:  et  ideo  ex  parte  subjecti  quaelibet  delectatio  est  medicina 
contra  quamlibet  tristitiam;  et  quaelibet  tristitia  est  impeditiva  cujuslibet  de¬ 
lectationis;  praecipue  tamen  quando  delectatio  tristitiae  contrariatur  etiam 
secundum  speciem. 

Unde  patet  solutio  ad  tertium.  Vel  aliter  dicendum,  quod  etsi  non  omnis 
tristitia  contrarietur  omni  delectationi  secundum  speciem,  tamen  quantum 
ad  effectum  contrariatur:  nam  ex  uno  confortatur  natura  animalis;  ex  alio 
vero  quodammodo  molestatur. 

ARTICULUS  V.  202 

UTRUM  DELECTATIONI  CONTEMPLATIONIS 
SIT  ALIQUA  TRISTITIA  CONTRARIA. 

(2-2.  q.  9.  art.  4.  ad  2.  et  q.  1S0.  art.  S.  corp.  et  3.  q.  46.  art.  7.  ad  4. 
et  4.  Dist.  46.  q.  3.  art.  3.  ad  2.  et  opusc.  2.  cap.  168.  et  Phil.  7.  lect.  6.). 

Ad  quintum  sic  proceditur.  Videtur,  quod  delectationi  contemplationis 
sit  aliqua  tristitia  contraria:  dicit  enim  Apost.  2.  ad  Cor.  7.:  Quae  secundum 
Deum  est  tristitia,  poenitentiam  in  salutem  stabilem  operatur :  sed  respicere  ad 
Deum  pertinet  ad  superiorem  rationem,  cujus  est  contemplationi  vacare,  se¬ 
cundum  August.  in  12.  de  Trinit.  (ex  cap.  3.  et  4.);  ergo  delectationi  con¬ 
templationis  opponitur  tristitia. 

2.  Praeterea.  Contrariorum  contrarii  sunt  effectus;  si  ergo  unum  con¬ 
trariorum  contemplatum  est  causa  delectationis,  aliud  erit  causa  tristitiae: 
•et  sic  delectationi  contemplationis  erit  tristitia  contraria. 

3.  Praeterea.  Sicut  objectum  delectationis  est  bonum,  ita  objectum  tri¬ 
stitiae  est  malum:  sed  contemplatio  potest  habere  mali  rationem:  dicit  enim 
Philos.  in  12.  Met.  (tex.  31.)  quod  quaedam  inconveniens  est  meditari;  ergo 
■contemplationis  delectationi  potest  esse  contraria  tristitia. 

4.  Praeterea.  Operatio  quaelibet,  secundum  quod  non  est  impedita,  est 
causa  delectationis,  ut  dicitur  in  7.  Eth.  (cap.  12.  et  13.)  et  in  10.  (cap.  4.  et 3.): 

sed  operatio  contemplationis  potest  multipliciter  impediri,  vel  ut  totaliter  no» 
sit,  vel  ut  cum  difficultate  sit;  ergo  in  contemplatione  potest  esse  tristitia  de¬ 
lectationi  contraria. 

5.  Praeterea.  Carnis  afflictio  est  causa  tristitiae:  sed,  sicut  dicitur  Eccl. 
ultimo:  Frequens  meditatio  carnis  est  afflictio;  ergo  contemplatio  habet  tristi¬ 
tiam  delectationi  contrariam. 

Sed  contra  est,  quod  dicitur  Sap.  8.:  Non  habet  amaritudinem  conversatio 
illius,  scilicet,  sapientiae,  nec  taedium  convictus  ejus,  sed  laetitiam,  et  gaudium ; 
conversatio  autem,  et  convictus  sapientiae  est  per  contemplationem;  ergo 
nulla  tristitia  est,  quae  sit  contraria  delectationi  contemplationis. 

Respondeo  dicendum,  quod  delectatio  contemplationis  potest  intelligi 
dupliciter.  Uno  modo  ita,  quod  contemplatio  sit  delectationis  causa,  et  non 
objectum:  et  tunc  delectatio  non  est  de  ipsa  contemplatione,  sed  de  re  con¬ 
templata.  Contingit  autem  contemplari  aliquid  nocivum,  et  contristans,  sicut 
et  aliquid  conveniens,  et  delectans;  unde  si  sic  delectatio  contemplationis 
accipiatur,  nihil  prohibet  delectationi  contemplationis  esse  tristitiam  contra¬ 
riam.  Alio  modo  potest  dici  delectatio  contemplationis,  quia  contemplatio 
est  ejus  objectum,  et  causa:  puta  cum  aliquis  delectatur  de  hoc  ipso  quod 
contemplatur:  et  sic,  ut  dicit  Greg.  Nyssen.  (vel  Nemes.  lib.  de  Nat.  Hom. 
cap.  iS.  parum  a  prine.),  ei  delectationi,  quae  est  secundum  contemplationem, 
non  opponitur  .aliqua  tristitia:  et  hoc  idem  Philosoph.  dicit  in  1.  Topic. 
(cap.  13.  loc.  2.)  et  in  10.  Ethic.  (cap.  3.  cir.  med.) :  sed  hoc  est  intelligendum 
per  se  loquendo,  cujus  ratio  est,  quia  tristitia  per  se  contrariatur  delectationi, 
quae  est  de  contrario  objecto;  sicut  delectationi,  quae  est  de  calore,  con¬ 
trariatur  tristitia,  quae  est  de  frigore.  Objecto  autem  contemplationis  nihil 
est  contrarium:  contrariorum  enim  rationes,  secundum  quod  sunt  appre¬ 
hensae,  non  sunt  contrariae;  sed  unum  contrarium  est  ratio  cognoscendi 
aliud;  unde  delectationi,  quae  est  in  contemplando,  per  se  loquendo,  non 
potest  esse  aliqua  tristitia  contraria. 

Sed  nec  etiam  habet  tristitiam  annexam,  sicut  corporales  delectationes,  quae 
sunt  ut  medicinae  quaedam  contra  aliquas  molestias :  sicut  aliquis  delectatur 
in  potu  ex  hoc  quod  anxiatur  siti  :  quando  autem  jam  tota  sitis  est  repulsa, 
etiam  cessat  delectatio  potus:  delectatio  enim  contemplationis  non  causatur 
ex  hoc  quod  excluditur  aliqua  molestia,  sed  ex  hoc  quod  est  secundum  se- 
ipsam  delectabilis :  non  est  enim  generatio,  ut  dictum  est  (q.  34.  art.  3.),  sed 
operatio  quaedam  perfecta.  Per  accidens  autem  admiscetur  tristitia  delecta¬ 
tioni  apprehensionis.  Et  hoc  dupliciter :  uno  modo  ex  parte  organi,  alio  modo 
ex  impedimento  apprehensionis.  Ex  parte  quidem  organi  admiscetur  tristitia, 
vel  dolor  apprehensioni,  directe  quidem  in  viribus  apprehensivis  sensitivae 
partis,  quae  habent  organum  corporale;  vel  ex  sensibili,  quod  est  contrarium 
debitae  complexioni  organi  (sicut  gustus  rei  amarae,  et  olfactus  rei  foetidae) 
vel  ex  continuitate  sensibilis  convenientis,  quod  per  assiduitatem  facit  super- 
excrescentiam  naturalis  habitus,  ut  supra  dictum  est  (q.  33.  art.  2.)  :  et  sic 
redditur  apprehensio  sensibilis,  quae  prius  erat  delectabilis,  taediosa :  sed 
haec  duo  directe  in  contemplatione  mentis  locum  non  habent:  quia  mens 
non  habet  organum  corporale;  unde  dictum  est  in  auctoritate  inducta  (in 
arg.  sed  contr.)  quod  non  habet  contemplatio  mentis  nec  amaritudinem,  nec 
taedium :  sed  quia  mens  humana  utitur  in  contemplando  viribus  apprehen¬ 
sivis  sensitivis,  in  quarum  actibus  accidit  lassitudo,  ideo  indirecte  admiscetur 
aliqua  afflictio,  vel  dolor  contemplationi.  Sed  neutro  modo  tristitia  contem- 

piationi  adjuncta  per  accidens  contrariatur  delectationi  ejus:  nam  tristitia, 
quae  est  de  impedimento  contemplationis,  non  contrariatur  delectationi  con¬ 
templationis:  sed  magis  habet  affinitatem,  et  convenientiam  cum  ipsa,  ut  ex 
supra  dictis  patet  (art.  praec.) :  tristitia  vero,  vel  afflictio,  quae  est  de  lassi¬ 
tudine  corporali,  non  ad  idem  genus  refertur:  unde  est  penitus  disparata:  et 
sic  manifestum  est,  quod  delectationi,  quae  est  de  ipsa  contemplatione,  nulla 
tristitia  contrariatur,  nec  adjungitur  ei  aliqua  tristitia  nisi  per  accidens. 

Ad  primum  ergo  dicendum,  quod  illa  tristitia,  quae  est  secundum  Deum, 
non  est  de  ipsa  contemplatione  mentis,  sed  est  de  aliquo,  quod  mens  con¬ 
templatur,  scilicet  de  peccato,  quod  mens  considerat  ut  contrarium  dilectioni 
[al.  delectationi ]  divinae. 

Ad  secundum  dicendum,  quod  ea  quae  sunt  contraria  in  rerum  natura, 
secundum  quod  sunt  in  mente,  non  habent  contrarietatem:  non  enim  ratio¬ 
nes  contrariorum  sunt  contrariae;  sed  magis  unum  contrariorum  est  ratio 
cognoscendi  aliud:  propter  quod  est  una  scientia  contrariorum. 

Ad  tertium  dicendum,  quod  contemplatio  secundum  se  numquam  habet 
rationem  mali ;  cum  contemplatio  nihil  aliud  sit,  quam  consideratio  veri, 
quod  est  bonum  intellectus:  sed  per  accidens  tantum;  inquantum  scilicet 
contemplatio  vilioris  impedit  contemplationem  melioris;  vel  ex  parte  rei 
contemplatae,  ad  quam  inordinate  appetitus  afficitur. 

Ad  quartum  dicendum,  quod  tristitia,  quae  est  de  impedimento  contem¬ 
plationis,  non  contrariatur  delectationi  contemplationis,  sed  est  ei  affinis,  ut 
dictum  est  (in  corp.  art.). 

Ad  quintum  dicendum,  quod  afflictio  carnis  per  accidens,  et  indirecte  se 
habet  ad  contemplationem  mentis,  ut  dictum  est  (tbid.). 

ARTICULUS  VI.  2o? 

UTRUM  MAGIS  SIT  FUGIENDA  TRISTITIA, 

QUAM  DELECTATIO  APPETENDA. 

(2-2.  q.  138.  art.  1.  corp.  et  3.  Dist.  27.  q.  1.  art.  3.  ad  3. 
et  4.  Dist.  4[ j.  q.3.  art.  3.  ad  3). 

Ad  sextum  sic  proceditur.  Videtur,  quod  magis  sit  fugienda  tristitia,  quam 
delectatio  appetenda:  dicit  enim  Aug.  in  lib.  83.  QQ.  (q.  36.  parum  a  prine.): 
Nemo  est,  qui  non  magis  dolorem  fugiat,  quam  appetat  voluptatem;  illud  autem, 
in  quo  communiter  omnia  consentiunt,  videtur  esse  naturale;  ergo  naturale 
est,  et  conveniens,  quod  plus  tristitia  fugiatur,  quam  delectatio  appetatur. 

2.  Praeterea.  Actio  contrarii  facit  ad  velocitatem,  et  intensionem  motus: 
aqua  enim  calida  citius,  et  fortius  congelatur,  ut  dicit  Philos.  in  lib.  1.  Meteor 
(summa  3.  vel  cap.  22.):  sed  fuga  tristitiae  est  ex  contrarietate  contristantis: 
appetitus  autem  delectationis  non  est  ex  aliqua  contrarietate  contristantis,  sed 
magis  procedit  ex  convenientia  delectantis;  ergo  major  est  fuga  tristitiae, 
quam  appetitus  delectationis. 

3.  Praeterea.  Quanto  aliquis  secundum  rationem  fortiori  passioni  repu¬ 
gnat,  tanto  laudabilior  est,  et  virtuosior:  quia  virtus  est  circa  difficile,  et  bo¬ 
num,  ut  dicitur  in  2.  Ethic.  (cap.  3.  circ.  fin),  sed  fortis,  qui  resistit  motui, 
quo  fugitur  dolor,  est  virtuosior,  quam  temperatus,  qui  resistit  motui,  quo 
appetitur  delectatio:  dicit  enim  Philos.  in  1.  Rhet.  (cap.  9.  ante  med),  quod 

fortes,  et  justi  maxime  honorantur;  ergo  vehementior  est  motus,  quo  fugitur 
tristitia,  quam  motus,  quo  appetitur  delectatio. 

Sed  contra.  Bonum  est  fortius,  quam  malum,  ut  patet  per  Dion.  4.  cap.  de 
Div.  Nom.  (pari.  4.  a  med.  lect.  21.  et  22.) :  sed  delectatio  est  appetibilis  propter 
bonum,  quod  est  ejus  objectum;  fuga  autem  tristitiae  est  propter  malum; 
ergo  fortior  est  appetitus  delectationis,  quam  fuga  tristitiae. 

Respondeo  dicendum,  quod  per  se  loquendo  appetitus  delectationis  est 
fortior,  quam  fuga  tristitiae :  cujus  ratio  est,  quia  causa  delectationis  est  con¬ 
veniens  bonum :  causa  autem  doloris,  sive  tristitiae  est  aliquod  malum  repu¬ 
gnans.  Contingit  autem  aliquod  bonum  esse  conveniens  absque  omni  disso¬ 
nantia:  non  autem  potest  esse  aliquod  malum  totaliter  absque  omni  conve¬ 
nientia  repugnans:  unde  delectatio  potest  esse  integra,  et  perfecta;  tristitia 
autem  est  semper  secundum  partem  :  unde  naturaliter  major  est  appetitus 
delectationis,  quam  fuga  tristitiae.  Alia  vero  ratio  est,  quia  bonum,  quod  est 
objectum  delectationis,  per  seipsum  appetitur:  malum  autem,  quod  est  obje¬ 
ctum  tristitiae,  est  fugiendum,  inquantum  est  privatio  boni,  quod  autem  est 
per  se,  potius  est  illo,  quod  est  per  accidens:  cujus  etiam  signum  apparet  in 
motibus  naturalibus :  nam  omnis  motus  naturalis  intensior  est  in  fine,  cum 
appropinquat  ad  terminum  suae  naturae  convenientem,  quam  in  principio, 
cum  recedit  a  termino  suae  naturae  non  convenienti;  quasi  natura  magis 
tendat  in  id,  quod  est  sibi  conveniens,  quam  fugiat  id,  quod  est  sibi  repugnans : 
unde  et  inclinatio  appetitivae  virtutis,  per  se  loquendo,  vehementius  tendit 
in  delectationem,  quam  fugiat  tristitiam.  Sed  per  accidens  contingit,  quod 
tristitiam  aliquis  magis  fugiat,  quam  delectationem  appetat.  Et  hoc  tripliciter. 
Primo  quidem  ex  parte  apprehensionis,  quia,  ut  Aug.  dicit  10.de  Trin.  (circ.fin. 
lib.),  amor  magis  sentitur,  cum  eum  prodit  indigentia :  ex  indigentia  autem  amati 
procedit  tristitia,  quae  est  ex  amissione  alicujus  boni  amati,  vel  ex  incursu 
alicujus  mali  contrarii,  delectatio  autem  non  habet  indigentiam  boni  amati, 
sed  quiescit  in  eo  jam  adepto;  cum  igitur  amor  sit  causa  delectationis,  et 
tristitiae,  tanto  magis  fugitur  tristitia,  quanto  magis  sentitur  amor,  ex  eo  quod 
contrariatur  amori.  Secundo  ex  parte  causae  contristantis,  vel  dolorem  infe¬ 
rentis,  quae  repugnat  bono  magis  amato,  quam  sit  bonum  illud,  in  quo  de¬ 
lectamur  :  magis  enim  amamus  consistendam  corporis  naturalem,  quam  de¬ 
lectationem  cibi ;  et  ideo  timore  doloris,  qui  provenit  ex  flagellis,  vel  aliis 
hujusmodi,  quae  contradantur  bonae  consistendae  corporis,  dimittimus  de¬ 
lectationem  ciborum,  vel  aliorum  hujusmodi.  Tertio  ex  parte  effectus,  scilicet 
inquantum  tristitia  impedit  non  unam  tantum  delectationem,  sed  omnes. 

Ad  primum  ergo  dicendum,  quod  illud,  quod  Aug.  dicit,  quod  dolor  magis 
fugitur,  quam  voluptas  appetatur,  est  verum  per  accidens,  et  non  per  se ;  et 
hoc  patet  ex  eo,  quod  subdit:  Quandoquidem  etiam  videmus  immanissimas  be¬ 
stias  a  maximis  voluptatibus  abstinere  dolorum  metu,  quia  contrariatur  vitae,  quae 
maxime  amatur. 

Ad  secundum  dicendum,  quod  aliter  est  in  motu,  qui  est  ab  interiori,  et 
aliter  in  motu,  qui  est  ab  exteriori:  motus  enim,  qui  est  ab  interiori,  magis 
tendit  in  id,  quod  est  conveniens,  quam  recedat  a  contrario,  sicut  supra  dictum 
est  (in  corp.  art.),  de  motu  naturali :  sed  motus,  qui  est  ab  extrinseco,  inten¬ 
ditur  ex  ipsa  contrarietate :  quia  unumquodque  suo  modo  nititur  ad  resisten¬ 
dum  contrario,  sicut  ad  conservationem  sui  ipsius;  unde  motus  violentus  in¬ 
tenditur  in  principio,  et  remittitur  in  fine.  Motus  autem  appetitivae  partis  est 
ab  intrinseco,  cum  sit  ab  anima  ad  res;  et  ideo,  per  se  oquendo,  magis  ap- 

petitur  delectatio,  quam  fugiatur  tristitia:  sed  motus  sensitivae  partis  est  ab 
exteriori,  quasi  a  rebus  ad  animam;  unde  magis  sentitur,  quod  est  magis 
contrarium :  et  sic  etiam  per  accidens,  inquantum  sensus  requiritur  ad  de¬ 
lectationem,  et  tristitiam,  magis  fugitur  tristitia,  quam  delectatio  appetatur. 

Ad  tertium  dicendum,  quod  fortis  non  laudatur  ex  eo  quod  secundum 
rationem  non  vincitur  a  dolore,  vel  tristitia  quacumque,  sed  ab  ea,  quae  con¬ 
sistit  in  periculis  mortis:  quae  quidem  tristitia  magis  fugitur,  quam  appetatur 
delectatio  ciborum,  vel  venereorum,  circa  quam  est  temperantia:  sicut  vita 
magis  amatur,  quam  cibus,  vel  coitus :  sed  temperatus  magis  laudatur  ex  hoc 
quod  non  prosequitur  delectationes  tactus,  quam  ex  hoc  quod  non  fugit  tristi¬ 
tias  contrarias,  ut  patet  in  3.  Eth.  (cap.  11.). 


ARTICULUS  VII.  204 

UTRUM  DOLOR  EXTERIOR  SIT  MAJOR,  QUAM  INTERIOR. 

(Infr.  q.  37.  art.  1.  ad  3.). 

Ad  septimum  sic  proceditur.  Videtur,  quod  dolor  corporis  exterior  sit 
major,  quam  dolor  cordis  interior:  dolor  enim  corporis  exterior  [al.  dolor 
enim  exterior,  et  al.  dolor  enim  cordis  exterior ]  causatur  ex  causa  repugnante 
bonae  consistentiae  corporis,  in  quo  est  vita:  dolor  autem  interior  causatur 
ex  aliqua  imaginatione  mali;  cum  ergo  vita  magis  ametur,  quam  imaginatum 
bonum,  videtur  secundum  praedicta,  quod  dolor  exterior  sit  major,  quam 
dolor  interior. 

2.  Praeterea.  Res  magis  movet,  quam  rei  similitudo:  sed  dolor  exterior 
provenit  ex  reali  conjunctione  alicujus  contrarii:  dolor  autem  interior  ex 
similitudine  contrarii  apprehensa;  ergo  major  est  dolor  exterior,  quam  dolor 
interior. 

3.  Praeterea.  Causa  ex  effectu  cognoscitur:  sed  dolor  exterior  habet 
fortiores  effectus :  facibus  enim  homo  moritur  propter  dolores  exteriores, 
quam  propter  dolorem  interiorem;  ergo  exterior  dolor  est  major,  et  magis 
fugitur,  quam  dolor  interior. 

Sed  contra  est,  quod  dicitur  Eccli.  25. :  Omnis  plaga  tristitia  cordis  est,  et  omnis 
malitia  nequitia  mulieris;  ergo  sicut  nequitia  mulieris  alias  nequitias  superat, 
ut  ibi  intenditur;  ita  tristitia  cordis  omnem  plagam  exteriorem  excedit. 

Respondeo  dicendum,  quod  dolor  exterior,  et  interior  in  uno  conveniunt, 
et  in  duobus  differunt.  Conveniunt  quidem  in  hoc,  quod  uterque  est  motus 
appetitivae  virtutis,  ut  supra  dictum  est  (art.  2.  huj.  q.):  sed  differunt  secun¬ 
dum  illa  duo,  quae  ad  tristitiam,  et  delectationem  requiruntur,  scilicet  secundum 
causam,  quae  est  bonum,  vel  malum  conjunctum,  et  secundum  apprehensio¬ 
nem:  causa  enim  doloris  exterioris  est  malum  conjunctum,  quod  repugnat 
corpori:  causa  autem  interioris  doloris  est  malum  conjunctum  quod  repugnat 
appetitui:  dolor  etiam  exterior  sequitur  apprehensionem  sensus,  et  specialiter 
tactus :  dolor  autem  interior  sequitur  apprehensionem  interiorem,  vel  imagi¬ 
nationis  scilicet,  vel  etiam  rationis.  Si  ergo  comparetur  causa  interioris  do¬ 
loris  ad  causam  exterioris,  una  per  se  pertinet  ad  appetitum,  cujus  est  uterque 
dolor,  alia  vero  per  aliud:  nam  dolor  interior  est  ex  hoc,  quod  aliquid  repu¬ 
gnat  ipsi  appetitui:  exterior  autem  dolor  ex  eo,  quod  repugnat  appetitui,  quia 
repugnat  corpori:  semper  autem  quod  est  per  se,  prius  est  eo,  quod  est  per 

aliud :  unde  ex  parte  ista  dolor  interior  praeeminet  dolori  exteriori.  Similiter 
etiam  ex  parte  apprehensionis :  nam  apprehensio  rationis,  et  imaginationis  altior 
est,  quam  apprehensio  sensus  tactus ;  unde  simpliciter,  et  per  se  loquendo,  dolor 
interior  potior  est,  quam  dolor  exterior:  cujus  signum  est,  quod  etiam  dolores 
exteriores  aliquis  voluntarie  suscipit,  ut  evitet  interiorem:  et  inquantum  non 
repugnat  dolor  exterior  interiori  appetitui,  fit  quodammodo  delectabilis,  et 
jucundus  interiori  gaudio. 

Quandoque  tamen  dolor  exterior  est  cum  interiori  dolore :  et  tunc  dolor 
augetur:  non  solum  enim  interior  est  major,  quam  exterior,  sed  etiam  uni¬ 
versalior  :  quidquid  enim  est  repugnans  corpori,  potest  esse  repugnans  inte¬ 
riori  appetitui:  et  quidquid  apprehenditur  sensu,  potest  apprehendi  imagina¬ 
tione,  et  ratione:  sed  non  convertitur;  et  ideo  signanter  in  auctoritate  adducta 
(in  arg.  sed  contra)  dicitur:  Omnis  plaga  tristitia  cordis  est,  quia  etiam  dolores 
exteriorum  plagarum  sub  interiori  cordis  tristitia  comprehenduntur. 

Ad  primum  ergo  dicendum,  quod  dolor  interior  potest  etiam  esse  de  his, 
quae  contrariantur  vitae :  et  sic  comparatio  doloris  interioris  ad  exteriorem 
non  est  accipienda  secundum  diversa  mala,  quae  sunt  causa  doloris,  sed  se¬ 
cundum  diversam  comparationem  hujus  causae  doloris  ad  appetitum. 

Ad  secundum  dicendum,  quod  tristitia  interior  non  procedit  ex  similitu¬ 
dine  rei  apprehensa,  sicut  ex  causa:  non  enim  homo  tristatur  interius  de  ipsa 
similitudine  apprehensa,  sed  de  re,  cujus  est  similitudo ;  quae  quidem  res  tanto 
perfectius  apprehenditur  per  aliquam  similitudinem,  quanto  similitudo  est 
magis  immaterialis,  et  abstracta ;  et  ideo  dolor  interior,  per  se  loquendo,  est 
major,  tamquam  de  majori  malo  existens,  propter  hoc  quod  interiori  ap¬ 
prehensione  magis  cognoscitur  malum. 

Ad  tertium  dicendum,  quod  immutationes  corporales  magis  causantur 
ex  dolore  exteriori:  tum  quia  causa  doloris  exterioris  est  corrumpens  conjun¬ 
ctum  corporaliter,  quod  exigit  apprehensio  tactus;  tum  etiam  quia  sensus 
exterior  est  magis  corporalis,  quam  sensus  interior;  sicut  et  appetitus  sensi¬ 
tivus,  quam  intellectivus,  et  propter  hoc,  ut  supra  dictum  est  (q.  31.  art.  4.), 
ex  motu  appetitus  sensitivi  magis  corpus  immutatur,  et  similiter  ex  dolore 
exteriori  magis,  quam  ex  dolore  interiori. 

ARTICULUS  VIII.  205 

UTRUM  SINT  TANTUM  QUATUOR  SPECIES  TRISTITIAE. 

(Infr.  q.  41.  art.  1.  et  7.  ad  1.  et  2-2.  q.  33.  art.  4.  ad  3. 
et  3.  Dist.  26.  q.  2.  art.  3.  corp.  fin.  et  Veri.  q.  26.  art.  4.  ad  6.). 

Ad  octavum  sic  proceditur.  Videtur,  quod  Dam.  (lib.  2.  Orth.  Fid.  cap.  13.), 
inconvenienter  quatuor  tristitiae  species  assignet:  quae  sunt  accidia,  vel  anxietas 
secundum  Gregor.  Nyss.  (seu  Nemes.  lib.  de  Nat.  Hom.  cap.  19.),  misericordia, 
et  invidia :  tristitia  enim  delectationi  opponitur :  sed  delectationis  non  assi¬ 
gnantur  aliquae  species ;  ergo  nec  tristitiae  species  debent  assignari. 

2.  Praeterea.  Poenitentia  est  quaedam  species  tristitiae;  similiter  etiam 
nemesis,  et  gelus;  ut  dicit  Phil.  2.  Rhet.  (cap.  9.  et  n.)  quae  quidem  sub  his 
speciebus  non  comprehenduntur;  ergo  insufficiens  est  ejus  praedicta  divisio. 

3.  Praeterea.  Omnis  divisio  debet  esse  per  opposita:  sed  praedicta  non 
habent  oppositionem  ad  invicem:  nam  secundum  Greg.  Nyss.  (loc.  sup.cit.): 
Accidia  est  tristitia  vocem  amputans :  anxietas  vero  est  tristitia  aggravans :  invidia 

■vero  est  tristitia  in  alienis  bonis :  misericordia  autem  est  tristitia  in  alienis  malis : 
contingit  autem  aliquem  tristari  et  de  alienis  malis,  et  de  alienis  bonis,  et 
simul  cum  hoc  interius  aggravari,  et  exterius  vocem  amittere;  ergo  praedicta 
divisio  non  est  conveniens. 

Sed  contra  est  auctoritas  utnusque,  scilicet  Greg.  Nyss.  et  Damasc. 
( locis  sup.  cit.). 

Respondeo  dicendum,  quod  ad  rationem  speciei  pertinet,  quod  se  habeat 
ex  additione  ad  genus:  sed  generi  potest  aliquid  addi  dupliciter.  Uno  modo, 
■quod  per  se  ad  ipsum  pertinet,  et  virtute  continetur  in  ipso :  sicut  rationale 
additur  animali:  et  talis  additio  facit  veras  species  alicujus  generis,  ut  per 
Phil.  patet  in  7.  Met.  (tex.  13.)  et  in  8.  (tex.  10.).  Alio  modo  [al.  Aliud  vero, 
et  al.  Aliquid  vero]  aliquid  additur  generi,  quasi  aliquid  extraneum  a  ratione 
ipsius:  sicut  si  album  animali  addatur,  vel  aliquid  hujusmodi:  et  talis  additio 
non  facit  veras  species  generis,  secundum  quod  communiter  loquimur  de  ge¬ 
neribus,  et  speciebus:  interdum  tamen  dicitur  aliquid  esse  species  alicujus 
generis  propter  hoc,  quod  habet  aliquid  extraneum,  ad  quod  applicatur  ge¬ 
neris  ratio :  sicut  carbo,  et  flamma  dicuntur  esse  species  ignis,  propter  appli¬ 
cationem  naturae  ignis  ad  materiam  alienam:  et  simili  modo  loquendi  di¬ 
cuntur  Astrologia,  et  Perspectiva  species  Mathematicae,  inquantum  principia 
mathematica  applicantur  ad  materiam  naturalem. 

Et  hoc  modo  loquendi  assignantur  hic  species  tristitiae,  per  applicationem 
rationis  tristitiae  ad  aliquid  extraneum ;  quod  quidem  extraneum  accipi  po¬ 
test,  vel  ex  parte  causae,  et  objecti  [al.  causae  objecti,  et  al.  causae,  scilicet  ob¬ 
jecti,  et  al.  causae  et  objecti],  vel  ex  parte  effectus:  proprium  enim  objectum 
tristitiae  est  proprium  malum.  Unde  extraneum  objectum  tristitiae  accipi 
potest,  vel  secundum  alterum  tantum;  quia  scilicet  est  malum,  sed  non  pro¬ 
prium:  et  sic  est  misericordia,  quae  est  tristitia  de  alieno  malo,  inquantum 
tamen  aestimatur  ut  proprium:  vel  quantum  ad  utrumque;  quia  neque  est 
de  proprio,  neque  de  malo,  sed  de  bono  alieno  ;  inquantum  tamen  bonum 
alienum  aestimatur  ut  proprium  malum:  et  sic  est  invidia.  Proprius  autem 
effectus  tristitiae  consistit  in  quadam  fuga  appetitus;  unde  extraneum  circa 
-effectum  tristitiae  potest  accipi  quantum  ad  alterum  tantum:  quia  scilicet 
tollitur  fuga :  et  sic  est  anxietas,  quae  sic  aggravat  animum,  ut  non  appareat 
aliquod  refugium;  unde  alio  nomine  dicitur  angustia.  Si  vero  intantum  pro¬ 
cedat  talis  aggravatio,  ut  etiam  exteriora  membra  immobilitet  ab  opere,  quod 
pertinet  ad  accidiam,  sic  erit  extraneum  quantum  ad  utrumque:  quia  nec  est 
fuga,  nec  est  in  appetitu:  ideo  autem  specialiter  accidia  dicitur  vocem  am¬ 
putare,  quia  vox  inter  omnes  exteriores  motus  magis  exprimit  interiorem 
conceptum,  et  affectum,  non  solum  in  hominibus,  sed  etiam  in  aliis  anima¬ 
libus,  ut  dicitur  in  1.  Polit,  (cap.  2.  cir.  med.). 

Ad  primum  ergo  dicendum,  quod  delectatio  causatur  ex  bono,  quod  uno 
modo  dicitur:  et  ideo  delectationis  non  assignantur  tot  species,  sicut  tristitiae, 
quae  causatur  ex  malo  quod  multifariam  contingit,  ut  dicit  Dionys.  4.  cap. 
-de  Div.  Nom.  (part.  4.  a  med.  lect.  22.). 

Ad  secundum  dicendum,  quod  poenitentia  est  de  malo  proprio,  quod  per 
se  est  objectum  tristitiae:  unde  non  pertinet  ad  has  species:  gelus  vero,  et 
nemesis  sub  invidia  continentur,  ut  infra  patebit  (2-2.  q.  ]6.  art.  2.). 

Ad  tertium  dicendum,  quod  divisio  ista  non  sumitur  secundum  opposi 
tiones  specierum,  sed  secundum  diversitatem  extraneorum  ad  quae  trahitur 
ratio  tristitiae,  ut  dictum  est  (in  corp.). 

QUAESTIO  XXXVI. 

DE  CAUSIS  TRISTITIAE  SEU  DOLORIS, 

IN  QUATUOR  ARTICULOS  DIVISA. 

Deinde  considerandum  est  de  causis  tristitiae. 

Et  circa  hoc  quaeruntur  quatuor. 

Primo.  Utrum  causa  doloris  sit  bonum  amissum,  vel  magis  malum  con¬ 
junctum. 

Secundo.  Utrum  concupiscentia  sit  causa  doloris. 

Tertio.  Utrum  appetitus  unitatis  sit  causa  doloris. 

Quarto.  Utrum  potestas,  cui  resisti  non  potest,  sit  causa  doloris. 


ARTICULUS  I.  206 

UTRUM  CAUSA  DOLORIS  SIT  BONUM  AMISSUM, 

VEL  MALUM  CONJUNCTUM. 

Ad  primum  sic  proceditur.  Videtur,  quod  bonum  amissum  sit  magis  causa 
doloris,  quam  malum  conjunctum :  dicit  enim  Aug.  in  lib.  de  octo  quaestio¬ 
nibus  Dulcitii  (q.  a  med.),  dolorem  esse  de  amissione  bonorum  tempora¬ 
lium;  eadem  ergo  ratione  quilibet  dolor  ex  amissione  alicujus  boni  contingit. 

2.  Praeterea.  Supra  dictum  est  (q.  praec.  art.  4.),  quod  dolor,  qui  de¬ 
lectationi  contrariatur,  est  de  eodem  de  quo  est  delectatio :  sed  delectatia 
est  de  bono,  sicut  supra  dictum  est  (ibid.);  ergo  dolor  est  principaliter  de 
amissione  boni. 

3.  Praeterea.  Secundum  Aug.  14.  de  Civ.  Dei  (cap.  7.  et  9.),  amor  est 
causa  tristitiae,  sicut  et  aliarum  affectionum  animae;  sed  objectum  amoris 
est  bonum ;  ergo  dolor,  vel  tristitia  magis  respicit  bonum  amissum,  quam 
malum  conjunctum. 

Sed  contra  est,  quod  Damascen.  dicit  in  2.  lib.  (Orth.  Fid.  cap.  12.),  quod, 
expectatum  malum  timorem  constituit,  praesens  vero  tristitiam. 

Respondeo  dicendum,  quod,  si  hoc  modo  se  haberent  privationes  in  ap¬ 
prehensione  animae,  sicut  se  habent  in  ipsis  rebus,  ista  quaestio  nullius  mo¬ 
menti  esse  videretur:  malum  enim,  ut  in  1.  habitum  est  (q.  48.  art.  1.)  est 
privatio  boni.  Privatio  autem  in  rerum  natura  nihil  est  aliud,  quam  carentia 
oppositi  habitus:  secundum  hoc  ergo  idem  esset  tristari  de  bono  amisso,  et 
de  malo  habito:  sed  tristitia  est  motus  appetitus  apprehensionem  sequentis; 
in  apprehensione  autem  ipsa  privatio  habet  rationem  cujusdam  entis ;  unde 
dicitur  ens  rationis,  et  sic  malum,  cum  sit  privatio,  se  habet  per  modum  con¬ 
trarii  ;  et  ideo  quantum  ad  motum  appetitivum  differt,  utrum  respiciat  prin¬ 
cipalius  malum  conjunctum,  vel  bonum  amissum. 

Et  quia  motus  appetitus  animalis  hoc  modo  se  habet  in  operibus  animae, 
sicut  motus  naturalis  in  rebus  naturalibus,  ex  consideratione  naturalium  mo¬ 
tuum  veritas  accipi  potest:  si  enim  accipiamus  in  motibus  naturalibus  ac- 

cessum,  et  recessum :  accessus  per  se  respicit  id,  quod  est  conveniens  naturae : 
recessus  autem  per  se  respicit  id,  quod  est  contrarium :  sicut  grave  per  se 
recedit  a  loco  superiori,  accedit  autem  naturaliter  ad  locum  inferiorem:  sed 
si  accipiamus  causam  utriusque  motus,  scilicet  gravitatem,  ipsa  gravitas  per 
prius  inclinat  ad  locum  deorsum,  quam  trahat  a  loco  sursum,  a  quo  recedit, 
ut  deorsum  tendat;  sic  igitur,  cum  tristitia  in  motibus  appetitivis  se  habeat 
per  modum  fugae  vel  recessus,  delectatio  autem  per  modum  prosecutionis 
vel  accessus,  sicut  delectatio  per  prius  respicit  bonum  adeptum  quasi  pro¬ 
prium  objectum;  ita  tristitia  respicit  malum  conjunctum:  sed  causa  delecta¬ 
tionis,  et  tristitiae,  scilicet  amor,  per  prius  respicit  bonum,  quam  malum; 
sic  ergo  eo  modo  quo  objectum  est  causa  passionis,  magis  proprie  est  causa 
tristitiae,  vel  doloris  malum  conjunctum,  quam  bonum  amissum. 

Ad  primum  ergo  dicendum,  quod  ipsa  amissio  boni  apprehenditur  sub 
ratione  mali;  sicut  et  amissio  mali  apprehenditur  sub  ratione  boni;  et  ideo 
Aug.  dicit,  dolorem  provenire  ex  amissione  temporalium  bonorum. 

Ad  secundum  dicendum,  quod  delectatio,  et  dolor  ei  contrarius  respi¬ 
ciunt  idem,  sed  sub  contraria  ratione:  nam,  si  delectatio  est  de  praesentia 
alicujus,  tristitia  est  de  absentia  ejusdem,  in  uno  autem  contrariorum  inclu¬ 
ditur  privatio  alterius,  ut  patet  in  10.  Metaph.  (tex.  15.);  et  inde  est,  quod  tri¬ 
stitia,  quae  est  de  contrario,  est  quodammodo  de  eodem  sub  contraria  ratione. 

Ad  tertium  dicendum,  quod  quando  ex  una  causa  proveniunt  multi  motus, 
non  oportet,  quod  omnes  principalius  respiciant  illud,  quod  principalius  re¬ 
spicit  causa,  sed  primus  tantum:  unusquisque  autem  aliorum  principalius  re¬ 
spicit  illud,  quod  est  ei  conveniens  secundum  propriam  rationem. 


ARTICULUS  II.  207 

UTRUM  CONCUPISCENTIA  SIT  CAUSA  DOLORIS. 

( Infr.  art.  4.  corp.). 

Ad  secundum  sic  proceditur.  Videtur,  quod  concupiscentia  non  sit  causa 
doloris,  seu  tristitiae :  tristitia  enim  per  se  respicit  malum,  ut  dictum  est 
(art.  praec.):  concupiscentia  autem  est  motus  quidam,  appetitus  in  bonum: 
motus  autem,  qui  est  in  unum  contrarium,  non  est  causa  motus,  qui  respicit 
aliud  contrarium ;  ergo  concupiscentia  non  est  causa  doloris. 

2.  Praeterea.  Dolor  secundum  Damascenum  (lib.  2.  Orth.  Fid.  cap.  12. 
in  fin.)  est  de  praesenti;  concupiscentia  autem  est  de  futuro;  ergo  concupi¬ 
scentia  non  est  causa  doloris. 

3.  Praeterea.  Id  quod  per  se  est  delectabile,  non  est  causa  doloris:  sed 
concupiscentia  est  secundum  seipsam  delectabilis,  ut  Philosophus  dicit  in 
1.  Rhetor,  (cap.  11.  circ.  prine.);  ergo  concupiscentia  non  est  causa  doloris, 
seu  tristitiae. 

Sed  contra  est,  quod  Aug.  dicit  in  Enchirid.  (cap.  24.) :  Subintrantibus 
ignorantia  agendarum  rerum,  et  concupiscentia  noxiarum,  comites  subinferuntur 
error,  et  dolor :  sed  ignorantia  est  causa  erroris ;  ergo  concupiscentia  est 
causa  doloris. 

Respondeo  dicendum,  quod  tristitia  est  motus  quidam  appetitus  animalis : 
motus  autem  appetitivus  habet,  sicut  dictum  est  (art.  praec.),  similitudinem 
appetitus  naturalis;  cujus  duplex  causa  assignari  potest:  una  per  modum  finis: 

alia  sicut  unde  est  principium  motus :  sicut  descensionis  corporis  gravis  causa, 
sicut  finis,  est  locus  deorsum:  principium  autem  motus  est  inclinatio  natu¬ 
ralis,  quae  est  ex  gravitate:  causa  autem  motus  appetitivi  per  modum  finis, 
est  ejus  objectum,  et  sic  supra  dictum  est  (art.  praec.),  quod  causa  doloris, 
seu  tristitiae  est  malum  conjunctum.  Causa  autem  sicut  unde  est  principium 
talis  motus,  est  interior  inclinatio  appetitus:  qui  quidem  per  prius  inclinatur 
ad  bonum,  et  ex  consequenti  ad  repudiandum  malum  contrarium  :  et  ideo 
hujusmodi  motus  appetitivi  primum  principium  est  amor,  qui  est  prima  in¬ 
clinatio  appetitus  ad  bonum  consequendum:  secundum  autem  principium  est 
odium,  quod  est  inclinatio  prima  appetitus  ad  malum  fugiendum. 

Sed  quia  concupiscentia,  vel  cupiditas  est  primus  effectus  amoris,  quo 
maxime  delectamur,  ut  supra  dictum  est  (q.  32.  art.  6.)  ;  ideo  frequenter  Aug. 
cupiditatem,  vel  concupiscentiam  pro  amore  ponit,  ut  supra  dictum  est  (q.  50. 
art.  2.  ad  2.  et  loc.  August.  ili  cit.);  et  hoc  modo  concupiscentiam  dicit  esse 
universalem  causam  doloris :  sed  ipsa  concupiscentia  secundum  propriam  ra¬ 
tionem  considerata  est  interdum  causa  doloris:  omne  enim,  quod  impedit 
motum,  ne  perveniat  ad  terminum,  est  contrarium  motui :  illud  autem,  quod 
est  contrarium  motui  appetitus,  est  contristans :  et  sic  per  consequens  concu¬ 
piscentia  fit  causa  tristitiae,  inquantum  de  retardatione  boni  concupiti,  vel 
totali  ablatione  tristamur:  universalis  autem  causa  doloris  esse  non  potest, 
quia  magis  dolemus  de  subtractione  bonorum  praesentium,  in  quibus  jam 
delectamur,  quam  futurorum,  quae  concupiscimus. 

Ad  primum  ergo  dicendum,  quod  inclinatio  appetitus  ad  bonum  conse¬ 
quendum  est  causa  inclinationis  appetitus  ad  malum  fugiendum,  sicut  dictum 
est  (in  corp.  art.),  et  ex  hoc  contingit,  quod  motus  appetitus,  qui  respiciunt 
bonum,  ponuntur  causa  motuum  appetitus,  qui  respiciunt  malum. 

Ad  secundum  dicendum,  quod  illud  quod  concupiscitur,  etsi  realiter  sit 
futurum,  est  tamen  quodammodo  praesens,  inquantum  speratur.  Vel  potest 
dici,  quod  licet  bonum  concupitum  sit  futurum,  tamen  impedimentum  prae- 
sentialiter  apponitur,  quod  dolorem  causat. 

Ad  tertium  dicendum,  quod  concupiscentia  est  delectabilis,  quamdiu 
manet  spes  adipiscendi,  quod  concupiscitur:  sed,  subtracta  spe  per  impedi¬ 
mentum  appositum,  concupiscentia  dolorem  causat. 


ARTICULUS  III.  208 

UTRUM  APPETITUS  UNITATIS  SIT  CAUSA  DOLORIS. 

(3.  Dist.  i/,  q.  2.  art.  3.  q.  1.  corp.) 

Ad  tertium  sic  proceditur.  Videtur,  quod  appetitus  unitatis  non  sit  causa 
doloris:  dicit  enim  Philos.  in  10.  Ethic.  (cap.  3.  in  mei.)  quod  haec  opinio, 
quae  posuit,  repletionem  esse  causam  delectationis,  et  incisionem  causam  tri¬ 
stitiae,  videtur  esse  facta  ex  delectationibus,  et  tristitiis,  quae  sunt  circa  cibum: 
sed  non  omnis  delectatio,  vel  tristitia  est  hujusmodi;  ergo  appetitus  unitatis 
non  est  causa  universalis  doloris;  cum  repletio  ad  unitatem  pertineat,  incisio 
vero  multitudinem  inducat. 

2.  Praeterea.  Quaelibet  separatio  unitati  opponitur:  si  ergo  dolor  cau¬ 
saretur  ex  appetitu  unitatis,  nulla  separatio  esset  delectabilis,  quod  patet  esse 
falsum  in  separatione  omnium  superfluorum. 


QUAESTIO  XXXVI.  ARTICULUS  III. 


277: 

3.  Praeterea.  Eadem  ratione  appetimus  conjunctionem  boni,  et  remo' 
tionem  mali:  sed  sicut  conjunctio  pertinet  ad  unitatem,  cum  sit  unio,  quae¬ 
dam,  ita  separatio  est  contraria  unitati;  ergo  appetitus  unitatis  non  magis 
debet  poni  causa  doloris,  quam  appetitus  separationis. 

Sed  contra  est,  quod  August.  dicit  in  lib.  3.  de  Lib.  Arb.  (cap.  23.  a  med.) 
quod  ex  dolore,  quem  bestiae  sentiunt,  satis  apparet  in  regendis,  animandisque 
suis  corporibus,  quam.  sint  animae  appetentes  unitatis.  Quid  enim  est  aliud 
dolor,  nisi  quidam  sensus  divisionis,  vel  corruptionis  impatiens? 

Respondeo  dicendum,  quod  eo  modo  quo  concupiscentia,  vel  cupiditas 
boni  est  causa  doloris,  etiam  appetitus  unitatis,  vel  amor  causa  doloris  po¬ 
nendus  est.  Bonum  enim  uniuscujusque  rei  in  quadam  unitate  consistit;  prout 
scilicet  unaquaeque  res  habet  in  se  unita  illa,  ex  quibus  consistit  ejus  per¬ 
fectio;  unde  et  Platonici  posuerunt  unum  esse  principium,  sicut  et  Ionum; 
unde  naturaliter  unumquodque  appetit  unitatem,  sicut  et  bonitatem.  Et  pro¬ 
pter  hoc  sicut  amor,  vel  appetitus  boni  est  causa  doloris,  ita  etiam  amor,  vel 
appetitus  unitatis. 

Ad  primum  ergo  dicendum,  quod  non  omnis  unio  perficit  rationem  boni, 
sed  solum  illa,  a  qua  dependet  esse  perfectum  rei:  et  propter  hoc  etiam  non 
cujuslibet  appetitus  unitatis  est  causa  doloris,  vel  tristitiae,  ut  quidam  opina¬ 
bantur:  quorum  opinionem  ibi  Philos.  excludit  per  hoc,  quod  quaedam  re¬ 
pletiones  non  sunt  delectabiles :  sicut  repleti  cibis  non  delectantur  in  ciborum 
sumptione ;  talis  enim  repletio,  sive  unio  magis  repugnaret  ad  perfectum  esse, 
quam  ipsum  constitueret:  unde  dolor  non  causatur  ex  appetitu  cujuslibet  uni¬ 
tatis,  sed  ejus,  in  qua  consistit  perfectio  naturae. 

Ad  secundum  dicendum,  quod  separatio  potest  esse  delectabilis,  vel  in- 
quantum  removetur  illud,  quod  est  contrarium  perfectioni  rei,  vel  inquantuni 
separatio  habet  aliquam  unionem  adjunctam;  puta  sensibilis  ad  sensum. 

Ad  tertium  dicendum,  quod  separatio  nocivorum,  et  corrumpentium  ap¬ 
petitur,  inquantum  tollunt  debitam  unitatem:  unde  appetitus  hujusmodi  se¬ 
parationis  non  est  prima  causa  doloris,  sed  magis  appetitus  unitatis. 

ARTICULUS  IV.  209 

UTRUM  POTESTAS,  CUI  NON  POTEST  RESISTI,  SIT  CAUSA  DOLORIS. 

Ad  quartum  sic  proceditur.  Videtur,  quod  potestas  major  non  debet  poni 
•causa  doloris :  quod  enim  est  in  potestate  agentis,  nondum  est  praesens,  sed 
futurum:  dolor  autem  est  de  malo  praesenti;  ergo  potestas  major  non  est 
causa  doloris. 

2,  Praeterea.  Nocumentum  illatum  est  causa  doloris:  sed  nocumentum 
potest  inferri  etiam  a  potestate  minore;  ergo  potestas  major  non  debet  poni 
causa  doloris. 

3.  Praeterea.  Causae  appetitivorum  motuum  sunt  interiores  inclinationes 
animae :  potestas  autem  major  est  aliquid  exterius ;  ergo  non  debet  poni  causa 
cloloris. 

Sed  contra  est,  quod  Augustinus  dicit  in  lib.  de  Nat.  Boni  (cap.  20. 
non  procul  a  prine.)  :  In  animo  dolorem  facit  voluntas  resistens  potestati  majori: 
in  corpore  dolorem  facit  sensus  resistens  corpori  potentiori. 

Respondeo  dicendum,  quod,  sicut  supra  dictum  est  ( art .  1.  huj.  q.),  malun 
conjunctum  est  causa  doloris,  vel  tristitiae  per  modum  objecti:  id  ergo,  quod 

est  causa  conjunctionis  mali,  debet  poni  causa  doloris,  vel  tristitiae:  mani¬ 
festum  est  autem,  hoc  esse  contra  inclinationem  appetitus,  ut  malo  praesen- 
tialiter  inhaereat:  quod  autem  est  contra  inclinationem  alicujus,  numquam 
advenit  ei  nisi  per  actionem  alicujus  fortioris:  et  ideo  potestas  major  po¬ 
nitur  esse  causa  doloris  ab  Augustino.  Sed  sciendum  est,  quod  si  potestas 
fortior  intantum  invalescat,  quod  mutet  contrariam  inclinationem  in  inclina¬ 
tionem  propriam,  jam  non  erit  aliqua  repugnantia,  vel  violentia:  sicut  quando- 
agens  fortius,  corrumpendo  corpus  grave,  aufert  ei  inclinationem,  qua  tendit 
deorsum  :  et  tunc  ferri  sursum  non  est  ei  violentum,  sed  naturale :  sic  igitur, 
si  aliqua  potestas  major  intantum  invalescat,  quod  auferat  inclinationem  vo¬ 
luntatis,  vel  appetitus  sensitivi,  ex  ea  non  sequitur  dolor,  vel  tristitia :  sed 
tunc  solum  sequitur,  quando  remanet  inclinatio  appetitus  in  contrarium ;  et 
inde  est,  quod  August.  dicit  (loc.  cit.  in  arg.  sed  cont.),  quod  voluntas  resistens- 
potestati  fortiori  causat  dolorem  :  si  enim  non  resisteret,  sed  cederet  consen¬ 
tiendo,  non  sequeretur  dolor,  sed  delectatio. 

Ad  primum  ergo  dicendum,  quod  major  potestas  dolorem  causat,  non 
secundum  quod  est  agens  in  potentia,  sed  secundum  quod  est  agens  actu ; 
dum  scilicet  facit  conjunctionem  mali  corruptivi. 

Ad  secundum  dicendum,  quod  nihil  prohibet,  aliquam  potestatem,  quae 
non  est  major  simpliciter,  esse  majorem  quantum  ad  aliquid:  et  secundum 
hoc  aliquod  nocumentum  inferre  potest:  si  autem  nullo  modo  major  esset, 
nullo  modo  posset  nocere:  unde  non  posset  causam  doloris  inferre. 

Ad  tertium  dicendum,  quod  exteriora  agentia  possunt  esse  causa  mo¬ 
tuum  appetitivorum,  inquantum  causant  praesentiam  objecti:  et  hoc  modo 
potestas  major  ponitur  causa  doloris. 


QUAESTIO  XXXVII. 

DE  EFFECTIBUS  DOLORIS,  VEL  TRISTITIAE, 
IN  QUATUOR  ARTICULOS  DIVISA. 


Deindq  considerandum  est  de  effectibus  doloris,  vel  tristitiae. 

Et  circa  hoc  quaeruntur  qualuor. 

Primo.  Utrum  dolor  auferat  facultatem  addiscendi. 

Secundo.  Utrum  aggravatio  animi  sit  effectus  tristitiae,  vel  doloris. 
Tertio.  Utrum  tristitia,  vel  dolor  debilitet  omnem  operationem. 

Quarto.  Utrum  tristitia  noceat  corpori  magis,  quam  aliae  passiones  animae. 

ARTICULUS  I.  aio 

UTRUM  DOLOR  AUFERAT  FACULTATEM  ADDISCENDI. 

Ad  primum  sic  proceditur.  Videtur,  quod  dolor  non  auferat  facultatem 
addiscendi:  dicitur  enim  Isa.  26.:  Cum  feceris  judicia  tua  in  terra,  justitiam 
'Mscent  omnes  habitatores  orbis;  et  infra:  In  tribulatione  murmuris  doctrina  tua 

eis:  sed  ex  judiciis  Dei,  et  tribulatione  sequitur  dolor,  seu  tristitia  in  cordibus 
hominum;  ergo  dolor,  vel  tristitia  non  tollit,  sed  magis  auget  facultatem 
addiscendi. 

2.  Praeterea.  Isa.  28.  dicitur:  Quem  docebis  scientiam,  et  quem  intelligere 
faciet  auditum?  Ablactatos  a  lacte,  avulsos  ab  uberibus,  idest  a  delectationibus: 
sed  dolor,  et  tristitia  maxime  tollunt  delectationes;  impedit  enim  tristitia 
omnem  delectationem,  ut  dicitur  in  7.  Ethic.  (cap.  p.).  Et  Eccli.  11.  dicitur, 
quod  malitia  unius  horae  oblivionem  facit  luxuriae  maximae;  ergo  dolor  non 
tollit,  sed  magis  praebet  facultatem  addiscendi. 

3.  Praeterea.  Tristitia  interior  praeeminet  dolori  exteriori,  ut  supra  dictum 
est  (q.  37.  art.  y.):  sed  simul  cum  tristitia  potest  homo  addiscere;  ergo  inulto 
magis  simul  cum  dolore  corporali. 

Sed  contra  est,  quod  Augustinus  dicit  in  1.  Soliloq.  (cap.  12.  circ.  med.) : 
Quamquam  acerrimo  dolore  dentium  his  diebus  torquerer,  non  quidem  sinebar  animo 
volvere  nisi  ea,  quae  jam  forte  didiceram ;  a  discendo  autem  penitus  impediebar,  ad 
quod  mihi  tota  intentione  animi  opus  erat. 

Respondeo  dicendum,  quod  quia  omnes  potentiae  animae  in  una  essentia 
animae  radicantur,  necesse  est,  quod  quando  intensio  animae  vehementer  trahi¬ 
tur  ad  operationem  unius  potentiae,  retrahatur  ab  operatione  alterius:  unius 
enim  animae  non  potest  esse  nisi  una  intensio,  et  propter  hoc,  si  aliquid  ad  se 
trahat  totam  intensionem  animae,  vel  magnam  partem  ipsius,  non  compatitur 
secum  aliquid  aliud,  quod  magnam  attentionem  requirat.  Manifestum  est 
autem,  quod  dolor  sensibilis  maxime  trahit  ad  se  intensionem  animae:  quia 
naturaliter  unumquodque  tota  intensione  tendit  ad  repellendum  contrarium: 
sicut  etiam  in  rebus  naturalibus  apparet.  Similiter  etiam  manifestum  est,  quod 
ad  addiscendum  aliquid  de  novo  requiritur  studium,  et  conatus  cum  magna 
intensione,  ut  patet  per  illud  quod  dicitur  Prov.  2.:  Si  quaesieris  sapientiam 
quasi  pecuniam,  et  sicut  thesauros  effoderis  eam,  tunc  intelliges  disciplinam  (tunc 
intelliges  timorem  Domini);  et  ideo,  si  sit  dolor  intensus,  impeditur  homo,  ne 
tunc  aliquid  addiscere  possit:  et  tantum  potest  intendi,  quod  nec  etiam  in¬ 
stante  dolore  potest  homo  aliquid  considerare  etiam  quod  prius  scivit.  In  hoc 
tamen  attenditur  diversitas  secundum  diversitatem  amoris,  quem  homo  habet 
ad  addiscendum,  vel  considerandum ;  quia  quanto  major  fuerit,  magis  retinet 
intensionem  animi,  ne  omnino  feratur  ad  dolorem. 

Ad  primum  ergo  dicendum,  quod  tristitia  moderata,  quae  excludit  er,- , 
gationem  animi,  potest  conferre  ad  disciplinam  suspiciendam,  ei  praecipue 
eorum,  per  quae  homo  sperat  se  posse  a  tristitia  liberari :  et  hoc  modo  in 
tribulatione  murmuris  homines  doctrinam  Dei  magis  recipiunt. 

Ad  secundum  dicendum,  quod  tam  delectatio,  quam  dolor,  inquantum 
ad  se  trahunt  animae  intensionem,  impediunt  considerationem  rationis ;  unde 
in  7.  Ethic.  (cap.  11.  non  procul  a  fin.)  dicitur,  quod  impossibile  est  in  ipsa 
delectatione  venereorum  aliquid  intelligere:  sed  tamen  magis  trahit  ad  se  in¬ 
tensionem  animae  dolor,  quam  delectatio:  sicut  etiam  videmus  in  rebus  na¬ 
turalibus,  quod  actio  corporis  naturalis  magis  intenditur  in  contrarium  :  sicut 
aqua  calefacta  magis  patitur  a  frigido,  ut  fortius  congeletur;  si  ergo  dolor, 
seu  tristitia  fuerit  moderata,  per  accidens  potest  conferre  ad  addiscendum, 
inquantum  aufert  superabundantiam  delectationum:  sed  per  se  impedit;  et  si 
intendatur,  totaliter  aufert. 

Ad  tertium  dicendum,  quod  dolor  exterior  accidit  ex  laesione  corporali: 
et  ira  magis  habet  transmutationem  corporalem  adjunctam,  quam  dolor  in- 

terior:  qui  tamen  est  major  secundum  illud,  quod  est  formale  in  dolore,  quod 
est  ex  parte  animae,  et  ideo  dolor  corporalis  magis  impedit  contemplationem, 
quae  requirit  omnimodam  quietem,  quam  dolor  interior :  et  tamen  etiam 
dolor  interior,  si  multum  intendatur,  ita  trahit  intensionem,  ut  non  possit 
homo  de  novo  aliquid  addiscere;  unde  et  Gregorius  propter  tristitiam  inter¬ 
misit  Ezechielis  expositionem  (ut  patet  ex  ejusd.  hom.  22.  in  E\ech.  circ.fm.). 


ARTICULUS  II.  21 1 

UTRUM  AGGRAVATIO  ANIMI  SIT  EFFECTUS  TRISTITIAE, 

VEL  DOLORIS. 

Ad  secundum  sic  proceditur.  Videtur,  quod  aggravatio  animi  non  sit 
effectus  tristitiae:  dicit  enim  Apostol.  2.  ad  Cor.  7.:  Ecce  hoc  ipsum  contri¬ 
stari  vos  secundum  Deum,  quantam  in  vobis  operatus  soliciludinem,  sed  defensionem, 
sed  indignationem,  etc.:  sed  solicitudo,  et  indignatio  ad  quamdam  erectionem 
animi  pertinent,  quae  aggravationi  opponitur;  non  ergo  aggravatio  est  effe¬ 
ctus  tristitiae. 

2.  Praeterea.  Tristitia  delectationi  opponitur:  sed  effectus  delectationis 
.est  dilatatio;  cui  non  opponitur  aggravatio,  sed  constrictio;  ergo  effectus 
tristitiae  non  debet  poni  aggravatio. 

3.  Praeterea.  Ad  tristitiam  pertinet  absorbere,  ut  patet  per  illud  quod 
Apost.  dicit  2.  ad  Cor.  2.:  Ne  forte  abundantiori  tristitia  absorbeatur,  qui  est 
ejusmodi:  sed  quod  aggravatur,  non  absorbetur;  quinimmo  sub  aliquo  ponde¬ 
roso  deprimitur:  quod  autem  absorbetur,  intra  absorbens  includitur;  ergo 
aggravatio  non  debet  poni  effectus  tristitiae. 

Sed  contra  est,  quod  Greg.  Nyssen.  (vel.  Nemes.  lib.  de  Nat.  Hom.  cap.  19.) 
et  Dam.  (lib.  2.  Orth.  Fid.  cap.  13.)  ponunt  tristitiam  aggravantem. 

Respondeo  dicendum,  quod  effectus  passionum  animae  quandoque  me¬ 
taphorice  nominatur  secundum  similitudinem  sensibilium  corporum;  eo  quod 
motus  appetitus  naturalis  sunt  similes  inclinationibus  appetitus  naturalis :  et 
per  hunc  modum  fervor  attribuitur  amori,  dilatatio  delectationi,  et  aggravatio 
tristitiae.  Dicitur  enim  homo  aggravari  ex  eo,  quod  aliquo  pondere  impeditur 
a  proprio  motu:  manifestum  est  autem  ex  praedictis  (q.  36.  art.  1.)  quod  tri¬ 
stitia  contingit  ex  aliquo  malo  praesenti:  quod  quidem  ex  hoc  ipso  quod  re¬ 
pugnat  motui  voluntatis,  aggravat  animum;  inquantum  impedit  ipsum,  ne 
fruatur  eo,  quod  vult.  Et  si  quidem  non  sit  tanta  vis  mali  contristantis,  ut 
auferat  spem  evadendi,  licet  animus  aggravetur  quantum  ad  hoc  quod  in 
praesenti  non  potitur  eo  quod  vult,  remanet  tamen  motus  ad  repellendum 
nocivum  contristans:  si  vero  superexcrescat  vis  mali  in  tantum, ut  spem  eva¬ 
sionis  excludat,  tunc  simpliciter  impeditur  etiam  interior  motus  animi  angu¬ 
stiati;  ut  neque  hac,  neque  illae  divertere  valeat;  et  quandoque  etiam  impe¬ 
ditur  exterior  motus  corporis,  ita  quod  remaneat  homo  stupidus  in  seipso. 

Ad  primum  ergo  dicendum,  quod  illa  erectio  animi  provenit  ex  tristitia, 
quae  est  secundum  Deum,  propter  spem  adjunctam  de  remissione  peccati. 

Ad  secundum  dicendum,  quod,  quantum  ad  motum  appetitivum  pertinet, 
ad  idem  refertur  constrictio,  et  aggravatio :  ex  hoc  enim  quod  aggravatur  ani¬ 
mus,  ut  ad  exteriora  libere  progredi  non  possit,  ad  seipsum  retrahitur,  quasi 
in  seipso  constrictus. 

Ad  tertium  dicendum,  quod  tristitia  absorbere  hominem  dicitur,  quando 
sic  totaliter  vis  contristantis  mali  afficit  animum,  ut  omnem  spem  evasionis 
excludat:  et  sic  etiam  eodem  modo  aggravat,  et  absorbet:  quaedam  enim  se 
consequuntur  in  his,  quae  metaphorice  dicuntur,  quae  sibi  repugnare  videntur, 
si  secundum  proprietatem  accipiantur. 

ARTICULUS  III.  2l2 

UTRUM  TRISTITIA,  VEL  DOLOR  DEBILITET  OMNEM  OPERATIONEM. 

(Infr.  q.  33.  art.  3.  ad  3.  et  q.  313.  art.  3.  ad  2.). 

Ad  tertium  sic  proceditur.  Videtur,  quod  tristitia  non  impediat  omneni 
operationem:  solicitudo  enim  ex  tristitia  causatur,  ut  patet  per  auctoritatem 
Apostoli  inductam  (art.  praec.  arg.  1.) :  sed  solicitudo  adjuvat  ad  bene  ope¬ 
randum:  unde  Apostol.  dicit  2.  Timoth.  2.:  Sollicite  cura  teipsum  exhibere' ope¬ 
rarium  inconfusibilem;  ergo  tristitia  non  impedit  operationem,  sed  magis  adjuvat 
ad  bene  operandum. 

2.  Praeterea.  Tristitia  causat  in  multis  concupiscentiam,  ut  dicitur  in 
7.  Ethic.  (cap.  ult.  ut  explicat  D.  Thom.  lect.  14.):  sed  concupiscentia  facit  ad  in¬ 
tensionem  operationis;  ergo  et  tristitia. 

3.  Praeterea.  Sicut  quaedam  operationes  propriae  sunt  gaudentium,  ita 
etiam  quaedam  operationes  his,  qui  contristantur;  sicut  lugere:  sed  unum¬ 
quodque  augetur  ex  sibi  convenienti ;  ergo  aliquae  operationes  non  impe¬ 
diuntur,  sed  meliorantur  propter  tristitiam. 

Sed  contra  est,  quod  Philos.  dicitur  in  10.  Ethicorum  (cap.  4.)  quod  de¬ 
lectatio  perficit  operationem,  et  e  converso  tristitia  impedit. 

Respondeo  dicendum,  quod,  sicut  jam  dictum  est  (art. praec.),  tristitia 
quandoque  non  ita  aggravat,  vel  absorbet  animum,  ut  omnem  motum  inte¬ 
riorem,  et  exteriorem  excludat:  sed  aliqui  motus  quandoque  ex  ipsa  tristitia 
causantur.  Sic  ergo  operatio  ad  tristitiam  dupliciter  potest  comparari.  Uno 
modo,  sicut  ad  id  de  quo  est  tristitia;  et  sic  tristitia  quamlibet  operationem 
impedit.  Numquam  enim  illud,  quod  cum  tristitia  facimus,  ita  bene  facimus, 
sicut  illud,  quod  facimus  cum  delectatione,  vel  sine  tristitia:  cujus  ratio  est, 
quia  voluntas  est  causa  operationis  humanae ;  unde  quando  operatio  est,  de 
qua  aliquis  contristatur,  necesse  est,  quod  actio  debilitetur.  Alio  modo  com¬ 
paratur  operatio  ad  tristitiam,  sicut  ad  principium,  et  ad  causam:  et  sic  ne¬ 
cesse  est,  quod  operatio  talis  ex  tristitia  augeatur :  sicut  quanto  aliquis  magis 
tristatur  de  re  aliqua,  tanto  magis  conatur  ad  expellendam  tristitiam,  dummodo 
remaneat  spes  expellendi:  alioquin  nullus  motus,  vel  operatio  ex  tristitia  cau¬ 
saretur. 

Et  per  hoc  patet  responsio  ad  objecta. 

ARTICULUS  IV.  ;  213 

UTRUM  TRISTITIA  MAGIS  NOCEAT  CORPORI, 

QUAM  ALIAE  ANIMAE  PASSIONES. 

(Infr.  q.  41.  art.  1.  corp.  et  4.  Dist.  13.  q.  2.  art.  3.  corp.). 

Ad  quartum  sic  proceditur.  Videtur,  quod  tristitia  non  inferat  maxime 
corpori  nocumentum:  tristitia  enim  habet  esse  spirituale  in  anima:  sed  ed 

quae  habent  tantum  esse  spirituale,  non  causant  transmutationem  corporalem : 
sicut  patet  de  intensionibus  colorum,  quae  sunt  in  aere,  a  quibus  nullum  cor¬ 
pus  coloratur ;  ergo  tristitia  non  facit  aliquod  corporale  nocumentum. 

2.  Praeterea.  Si  tristitia  facit  aliquod  corporale  nocumentum,  hoc  non 
est  nisi  inquantum  habet  corporalem  transmutationem  adjunctam:  sed  cor¬ 
poralis  transmutatio  invenitur  in  omnibus  animae  passionibus,  ut  supra  di¬ 
ctum  est  (q.  22.  art.  2.  ad  q.);  ergo  non  magis  tristitia,  quam  aliae  animae 
passiones,  corpori  nocet. 

3.  Praeterea.  Philos.  dicit  in  7.  Ethic.  (cap.  3.  cir.  med.)  quod  irae,  et 
concupiscentiae  quibusdam  insanias  faciunt :  quod  videtur  esse  maximum  no¬ 
cumentum;  cum  ratio  sit  excellentissimum  eorum,  quae  sunt  in  homine: 
desperatio  etiam  videtur  esse  magis  nociva,  quam  tristitia,  cum  sit  causa 
tristitiae;  ergo  tristitia  non  magis  nocet  corpori,  quam  aliae  animae  passiones. 

Sed  contra  est,  quod  dicitur  Prover.  17.:  Animus  gaudens  aetatem  floridam 
facit :  spiritus  tristis  exsiccat  ossa.  Et  Prov.  25.:  Sicut  tinea  vestimento,  et  vermis 
ligno,  ita  tristitia  viri  nocet  corpori ;  etEccli.  38.:  A  tristitia  festinat  mors. 

Respondeo  dicendum,  quod  tristitia  inter  omnes  animae  passiones  magis 
corpori  nocet:  cujus  ratio  est,  quia  tristitia  repugnat  humanae  vitae,  quantum 
ad  speciem  motus  sui,  et  non  solum  quantum  ad  mensuram,  seu  quantitatem, 
sicut  aliae  animae  passiones.  Consistit  enim  humana  vita  in  quadam  mo¬ 
tione,  quae  a  corde  in  caetera  membra  diffunditur:  quae  quidem  motio  con¬ 
venit  naturae  humanae  secundum  aliquam  determinatam  mensuram :  si  ergo 
ista  motio  procedat  ultra  mensuram  debitam,  repugnabit  humanae  vitae  se¬ 
cundum  quantitatis  mensuram,  non  autem  secundum  similitudinem  speciei- 
si  autem  impediatur  processus  hujus  motionis,  repugnabit  vitae  secundum 
suam  speciem.  Est  autem  attendendum  in  omnibus  animae  passionibus,  quod 
trasmutatio  corporalis  [al.  corporis ],  quae  est  in  eis  materialis,  est  conformis, 
et  proportionata  motui  appetitus,  qui  est  formalis:  sicut  in  omnibus  materia 
proportionatur  formae:  illae  ergo  animae  passiones,  quae  important  motum 
appetitus  ad  prosequendum  aliquid,  non  repugnant  vitali  motioni  secundum 
speciem;  sed  possunt  repugnare  secundum  quantitatem;  ut  amor,  gaudium, 
desiderium,  et  hujusmodi ;  et  ideo  ista  secundum  speciem  suam  juvant  na¬ 
turam  corporis  ;  sed  propter  excessum  possunt  nocere.  Passiones  autem,  quae 
important  motum  appetitus  cum  fuga,  vel  retractione  quadam,  repugnant  vi¬ 
tali  motioni,  non  solum  secundum  quantitatem,  sed  etiam  secundum  speciem 
motus,  et  ideo  simpliciter  nocent;  sicut  timor,  et  desperatio,  et  prae  omnibus 
tristitia,  quae  aggravat  animum  ex  malo  praesenti,  cujus  est  fortior  impressio, 
quam  futuri. 

Ad  primum  ergo  dicendum,  quod  quia  anima  naturaliter  movet  corpus, 
spiritualis  motus  animae  naturaliter  est  causa  transmutationis  corporalis  [al. 
corporis ] :  nec  est  simile  de  spiritualibus  intensionibus,  quae  non  habent 
naturaliter  ordinem  movendi  alia  corpora,  quae  non  sunt  nata  moveri  ab 
anima. 

Ad  secundum  dicendum,  quod  aliae  passiones  habent  transmutationem 
corporalem  conformem  secundum  suam  speciem  motioni  vitali,  sed  tristitia 
contrariam,  ut  supra  dictum  est  (in  corp.  art.). 

Ad  tertium’  dicendum,  quod  ex  leviori  causa  impeditur  usus  rationis, 
quam  corrumpatur  vita :  cum  videamus  multas  aegritudines  usum  rationis  tol¬ 
lere,  quae  nondum  adimunt  vitam:  et  tamen  timor,  et  ira  maxime  nocu¬ 
mentum  coroorale  afferunt  ex  permixtione  tristitiae  propter  absentiam  eius, 

quod  cupitur:  ipsa  etiam  tristitia  quandoque  rationem  aufert;  sicut  patet  in 
his,  qui  propter  dolorem  in  melancholiam,  vel  in  maniam  incidunt. 


QUAESTIO  XXXVIII. 

DE  REMEDIIS  TRISTITIAE,  SEU  DOLORIS, 

IN  QUINQUE  ARTICULOS  DIVISA. 

Deinde  considerandum  est  de  remediis  doloris,  seu  tristitiae. 

Et  circa  hoc  quaeruntur  quinque. 

Primo.  Utrum  dolor,  vel  tristitia  mitigetur  per  quamlibet  delectationem. 
Secundo.  Utrum  mitigetur  per  fletum. 

Tertio.  Utrum  per  compassionem  amicorum. 

Quarto.  Utrum  per  contemplationem  veritatis. 

Quinto.  Utrum  per  somnum,  et  balnea. 


ARTICULUS  I.  2I4 

UTRUM  DOLOR,  VEL  TRISTITIA  MITIGETUR 
PER  QUAMLIBET  DELECTATIONEM. 

(Supr.  q.33.  art.  4.  ad  2.  et  3.  et  infr.  art.  4.  corp.  et  art.  3.  per  tot.  et  q.  48.art.  i.et  3. 
q.  46.  art.  8.  ad  2.  et  1.  Cor.  7.). 

Ad  primum  sic  proceditur.  Videtur,  quod  non  quaelibet  delectatio  mitiget 
quemlibet  dolorem,  seu  tristitiam:  non  enim  delectatio  tristitiam  mitigat, 
nisi  inquantum  ei  contrariatur :  medicinae  enim  fiunt  per  contraria,  ut  dicitur 
in  2.  Ethicor.  (cap.  3.) :  sed  non  quaelibet  delectatio  contrariatur  cuilibet 
tristitiae,  ut  supra  dictum  est  (q.  33.  art.  4.);  ergo  non  quaelibet  delectatio 
mitigat  quamlibet  tristitiam. 

2.  Praeterea.  Illud,  quod  causat  tristitiam,  non  mitigat  tristitiam :  sed 
aliquae  delectationes  causant  tristitiam:  quia,  ut  dicitur  in  9.  Ethic.  (cap.  4. 
cir.  fin.),  malus  tristatur ,  quoniam  delectatus  est;  non  ergo  omnis  delectatio 
mitigat  tristitiam. 

3.  Praeterea.  Aug.  dicit  in  4.  Confess.  (cap.  7.  in  fin.)  quod  ipse  fugit  de 
patria,  in  qua  conversari  solitus  erat  cum  amico  suo  jam  mortuo:  minus 
•enim  eum  quaerebant  oculi  ejus,  ubi  eum  videre  non  solebant.  Ex  quo  accipi 
potest,  quod  illa,  in  quibus  nobis  amici  mortui,  vel  absentes  communicave¬ 
runt,  efficiuntur  nobis  de  eorum  morte,  vel  absentia  dolentibus  onerosa:  sed 
maxime  communicaverunt  nobis  in  delectationibus ;  ergo  ipsae  delectationes 
efficiuntur  nobis  dolentibus  onerosae:  non  ergo  quaelibet  delectatio  mitigat 
quamlibet  tristitiam. 

Sed  contra  est,  quod  Phil.  dicit  in  7.  Eth.  ( cap.  ult.)  quod  expellit  de¬ 
lectatio  tristitiam,  et  quae  contraria,  et  quae  contingens  (idest,  quaelibet) 
si  sit  fortis. 

Respondeo  dicendum,  quod,  sicut  ex  praedictis  patet  (q.  33.  art.  1.),  de¬ 
lectatio  est  quaedam  quies  appetitus  in  bono  convenienti:  tristitia  autem  est 
ex  eo,  quod  repugnat  appetitui:  unde  sic  se  habet  delectatio  ad  tristitiam  in 
motibus  appetitivis,  sicut  se  habet  in  corporibus  quies  ad  fatigationem,  quae 
accidit  ex  aliqua  transmutatione  innaturali:  nam  et  ipsa  tristitia  fatigationem 
quamdam,  seu  aegritudinem  appetitivae  virtutis  importat;  sicut  igitur  quae¬ 
libet  quies  corporis  remedium  affert  contra  quamlibet  fatigationem  ex  qua¬ 
cumque  causa  innaturali  provenientem:  ita  quaelibet  delectatio  remedium 
affert  ad  mitigandam  quamlibet  tristitiam,  ex  quocumque  procedat. 

Ad  primum  ergo  dicendum,  quod  licet  non  omnis  delectatio  contrarietur 
omni  tristitiae  secundum  speciem,  contrariatur  tamen  secundum  genus,  ut 
supra  dictum  est  (q.  33.  art.  4.  ad  2.);  et  ideo  ex  parte  dispositionis  subjecti 
quaelibet  tristitia  per  quamlibet  delectationem  mitigari  potest. 

Ad  secundum  dicendum,  quod  delectationes  malorum  non  causant  tristi¬ 
tiam  in  praesenti,  sed  in  futuro;  inquantum  scilicet  mali  poenitent  de  malis, 
de  quibus  laetitiam  habuerunt:  et  huic  tristitiae  subvenitur  per  contrarias  de¬ 
lectationes. 

Ad  tertium  dicendum,  quod  quando  sunt  duae  causae  ad  contrarios- 
motus  inclinantes,  utraque  alteram  impedit  :  et  tamen  illa  finaliter  vincit, 
quae  fortior  est,  et  diuturnior:  in  eo  autem,  qui  tristatur  de  his,  in  quibus 
simul  cum  amico  mortuo,  vel  absente  delectari  consuevit,  duae  causae  in 
contrarium  inducentes  inveniuntur :  nam  mors,  vel  absentia  amici  recogitata 
inclinat  ad  dolorem;  bonum  autem  praesens  inclinat  ad  delectationem:  unde 
utrumque  per  alterum  minuitur.  Sed  tamen  quia  fortius  movet  sensus  prae¬ 
sentis,  quam  memoria  praeteriti,  et  amor  sui  ipsius,  quam  amor  alterius  diu¬ 
turnius  manet,  inde  est,  quod  finaliter  delectatio  tristitiam  expellit;  unde  post 
pauca  subdit  idem  Aug.  (lib.  4.  Conf.  cap.  8.  in  prin.),  quod  pristinis  generibus 
delectationum  cedebat  dolor  ejus. 

ARTICULUS  II.  2I5. 

UTRUM  DOLOR,  VEL  TRISTITIA  MITIGETUR  PER  FLETUM. 

Ad  secundum  sic  proceditur.  Videtur,  quod  fletus  non  mitiget  tristitiam  t 
nullus  enim  effectus  diminuit  suam  causam:  sed  fletus,  vel  gemitus  est  ef¬ 
fectus  tristitiae;  ergo  non  minuit  tristitiam. 

2.  Praeterea.  Sicut  fletus,  vel  gemitus  est  effectus  tristitiae  :  ita  risus 
est  effectus  laetitiae;  sed  risus  non  minuit  laetitiam;  ergo  fletus  non  mitigat 
tristitiam. 

3.  Praeterea.  In  fletu  repraesentatur  nobis  malum  contristans:  sed  ima¬ 
ginatio  rei  contristantis  auget  tristitiam,  sicut  imaginatio  rei  delectantis  auget 
laetitiam;  ergo  videtur,  quod  fletus  non  mitiget  tristitiam. 

Sed  contra  est,  quod  August.  dicit  in  4.  Conf.  (cap.  4.  in  fin.  et  cap  7. 
parunt  ante  med.),  quod  quando  dolebat  de  morte  amici,  in  solis  gemitibus,  et 
lacrymis  erat  ei  aliquantula  requies. 

Respondeo  dicendum,  quod  lacrymae,  et  gemitus  naturaliter  mitigant  tri¬ 
stitia'-  t  et  hoc  duplici  ratione.  Primo  quidem,  quia  omne  nocivum  interius 
.clausum  magis  affligit ;  quia  magis  multiplicatur  intensio  animae  circa  ipsum  t 
sed  quando  ad  exteriora  diflunditur,tunc  animae  intensio  ad  exteriora  quodam¬ 
modo  disgregatur:  et  sic  interior  dolor  minuitur:  et  propter  hoc,  quando» 

homines,  qui  sunt  in  tristitiis,  exterius  suam  tristitiam  manifestant  vel  fletu, 
aut  gemitu,  vel  etiam  verbo,  mitigatur  tristitia.  Secundo ,  quia  semper  operatio 
conveniens  homini  secundum  dispositionem,  in  qua  est,  sibi  est  delectabilis: 
fletus  autem,  et  gemitus  sunt  quaedam  operationes  convenientes  tristato,  vel 
dolenti,  et  ideo  efficiuntur  eis  delectabiles;  cum  igitur  omnis  delectatio  ali¬ 
qualiter  mitiget  tristitiam,  vel  dolorem,  ut  dictum  est  (ari.  praec.),  sequitur, 
quod  per  planctum,  et  gemitum  tristitia  mitigetur. 

Ad  primum  ergo  dicendum,  quod  ipsa  habitudo  causae  ad  effectum  con- 
trariatur  habitudini  contristantis  ad  contristatum :  nam  omnis  effectus  est  con¬ 
veniens  suae  causae,  et  per  consequens  est  ei  delectabilis:  contristans  autem 
contrariatur  contristato:  et  ideo  effectus  tristitiae  habet  contrariam  habitu¬ 
dinem  magis  ad  contristatum,  quam  contristans  ad  ipsum:  et  propter  hoc 
mitigatur  tristitia  per  effectum  tristitiae  ratione  contrarietatiS  praedictae. 

Ad  secundum  dicendum,  quod  habitudo  effectus  ad  causam  est  similis 
habitudini  delectantis  ad  delectatum:  quia  utrobique  convenientia  invenitur, 
omne  autem  simile  auget  suum  simile ;  et  ideo  per  risum,  et  alios  effectus 
laetitiae  augetur  laetitia,  nisi  forte  per  accidens  propter  excessum. 

Ad  tertium  dicendum,  quod  imaginatio  rei  contristantis,  quantum  est 
de  se,  nata  est  augere  tristitiam:  sed  ex  hoc  ipso  quod  homo  imaginatur, 
quod  facit  illud,  quod  convenit  sibi  secundum  talem  statum,  consurgit  inde 
quaedam  delectatio.  Et  eadem  ratione,  si  alicui  subrepat  risus  in  statu,  in  quo 
videtur  sibi  esse  lugendum,  ex  hoc  ipso  dolet,  tamquam  faciat  id,  quod  non 
convenit,  ut  Tullius  dicit  in  3.  de  Tusculan.  Quaestionibus  (a  tned.). 

ARTICULUS  III.  216 

UTRUM  DOLOR,  ET  TRISTITIA  MITIGENTUR 
PER  COMPASSIONEM  AMICORUM. 

(Job  2.  fini  et  cap.  16.  et  Rom.  13.  lect.  y). 

Ad  tertium  sic  proceditur.  Videtur,  quod  dolor  amici  compatientis  non 
mitiget  tristitiam :  contrariorum  enim  contrarii  sunt  effectus :  sed,  sicut  August. 
dicit  8.  Confess.  (cap.  4.  parum  a  prine.),  quando  cum  multis  gaudetur,  in  sin¬ 
gulis  uberius  est  gaudium ;  quia  fervefaciunt  se,  et  inflammantur  ex  alterutro;  ergo 
pari  ratione  quando  multi  simul  tristantur,  videtur  quod  sit  major  tristitia. 

2.  Praeterea.  Hoc  requirit  amicitia,  ut  amoris  vicem  quis  rependat,  ut 
Augustin.  dicit  4.  Confess.  (cap.  S.  et  9.) :  sed  amicus  condolens  dolet  de 
dolore  amici  dolentis;  ergo  ipse  dolor  amici  condolentis  est  amico  prius  do¬ 
lenti  de  proprio  malo  causa  alterius  doloris:  et  sic,  duplicato  dolore,  videtur 
tristitia  crescere. 

3.  Praeterea.  Omne  malum  amici  est  contristans,  sicut  et  malum  pro¬ 
prium:  nam  amicus  est  alter  ipse:  sed  dolor  est  quoddam  malum;  ergo  dolor 
amici  condolentis  auget  tristitiam  amico,  cui  condoletur. 

Sed  contra  est,  quod  Philos.  dicit  in  9.  Ethic.  (cap.  11.  antemed.),  quod 
in  tristitiis  amicus  condolens  consolatur. 

Respondeo  dicendum,  quod  naturaliter  amicus  condolens  in  tristitiis  est  con¬ 
solativus:  cujus  duplice?n  rationem  tangit  Philos.  in  9.  Ethic.  (ibid.).  Quarum 
prima  est,  quia,  cum  ad  tristitiam  pertineat  aggravare,  habet  rationem  cu- 
jusdam  oneris,  a  quo  aliquis  aggravatus  alleviari  conattir:  cum  ergo  aliquis 

videt  de  sua  tristitia  alios  contristatos,  fit  ei  quasi  quaedam  imaginatio,  quod 
illud  onus  alii  cum  ipso  ferant,  quasi  conantes  ad  ipsum  ab  onere  allevian- 
dum:  et  ideo  levius  fert  tristitiae  onus:  sicut  etiam  in  portandis  oneribus 
corporalibus  contingit.  Secunda  ratio,  et  melior  est,  quia  per  hoc  quod  amici 
contristantur  ei,  percipit  se  ab  eis  amari;  quod  est  delectabile,  ut  supra  di¬ 
ctum  est  (q.  3 2.  art.  p.) ;  unde,  cum  omnis  delectatio  mitiget  tristitiam,  sicut 
supra  dictum  est  (art.  i.  huj.  q.)  sequitur,  quod  amicus  condolens  tristitiam 
mitiget. 

Ad  primum  ergo  dicendum,  quod  in  utroque  amicitia  manifestatur,  sci¬ 
licet  et  quod  congaudet  gaudenti,  et  quod  condolet  dolenti :  et  ideo  utrum¬ 
que  ratione  causae  redditur  delectabile. 

Ad  secundum  dicendum,  quod  ipse  dolor  amici  secundum  se  contri¬ 
staret:  sed  consideratio  causae  ejus,  quae  est  amor,  magis  delectat. 

Et  per  hoc  patet  responsio  ad  tertium. 

ARTICULUS  IV.  217 

UTRUM  PER  CONTEMPLATIONEM  VERITATIS 
DOLOR,  ET  TRISTITIA  MITIGENTUR. 

Ad  quartum  sic  proceditur.  Videtur/  quod  contemplatio  veritatis  non 
mitiget  dolorem:  dicitur  enim  Eccl.  i.:  Qui  addit  scientiam,  addit  et  dolorem: 
sed  scientia  ad  contemplationem  veritatis  pertinet;  non  ergo  contemplatio 
veritatis  mitigat  dolorem. 

2.  Praeterea.  Contemplatio  veritatis  ad  intellectum  speculativum  per¬ 
tinet :  sed  intellectus  speculativus  non  movet,  ut  dicitur  in  3.  de  Anima 
(tex  58.)]  cum  igitur  gaudium,  et  dolor  sint  quidam  motus  animi,  videtur 
quod  contemplatio  veritatis  nihil  faciat  ad  mitigationem  doloris. 

3.  Praeterea.  Remedium  aegritudinis  apponendum  est  ubi  est  aegritudo  : 
sed  contemplatio  veritatis  est  in  intellectu;  non  ergo  mitigat  dolorem  cor¬ 
poralem,  qui  est  in  sensu. 

Sed  contra  est, quod  August.  dicit  in  1.  Soliloq .(cap.12.  a  tned.):  Videba¬ 
tur  mihi,  si  se  ille  mentibus  nostris  veritatis  fulgor  aperiret,  aut  non  me  sensurum 
fuisse  illum  dolorem,  aut  certe  pro  nihilo  toleraturum. 

Respondeo  dicendum,  quod,  sicut  supra  dictum  est  (q.  31.  art.  p.)  in  con¬ 
templatione  veritatis  maxima  delectatio  consistit,  omnis  autem  delectatio 
dolorem  mitigat,  ut  supra  dictum  est  (art.  praec.  et  art.  1.  huj.  q.) ;  et  ideo  con¬ 
templatio  veritatis  mitigat  tristitiam,  vel  dolorem;  et  tanto  magis,  quanto  perfectius 
aliquis  est  amator  sapientiae ;  et  ideo  homines  ex  contemplatione  divinorum, 
et  futurae  beatitudinis  in  tribulationibus  gaudent,  secundum  illud  Jacobi  1.: 
Omne  gaudium  existimate,  fratres  mei,  cum  in  tentationes  varias  incideritis :  et 
quod  est  amplius,  etiam  inter  corporis  cruciatus  hujusmodi  gaudium  inve¬ 
nitur:  sicut  Tiburtius  martyr,  cum  nudatis  plantis  super  ardentes  prunas  in¬ 
cederet,  dixit :  Videtur  mihi,  quod  super  roseos  flores  incedam  in  nomine  Jesu 
Christi. 

Ad  primum  ergo  dicendum,  quod  qui  addit  scientiam,  addit  dolorem,  vel 
propter  difficultatem,  et  defectum  inveniendae  veritatis,  vel  propter  hoc  quod 
per  scientiam  homo  cognoscit  multa,  quae  voluntati  contrariantur:  et  sic  ex 
parte  rerum  cognitarum  scientia  dolorem  causat;  ex  parte  autem  contem¬ 
plationis  veritatis  delectationem. 

Ad  secundum  dicendum,  quod  intellectus  speculativus  non  movet  ani¬ 
mum  ex  parte  rei  speculatae ;  movet  tamen  animum  ex  parte  ipsius  con¬ 
templationis,  quae  est  quoddam  bonum  hominis,  et  naturaliter  delectabilis. 

Ad  tertium  dicendum,  quod  in  viribus  animae  fit  redundantia  a  supe¬ 
riori  ad  inferius;  et  secundum  hoc  delectatio  contemplationis,  quae  est  in 
superiori  parte,  redundat  ad  mitigandum  etiam  dolorem,  qui  est  in  sensu. 

ARTICULUS  V.  218 

UTRUM  DOLOR,  ET  TRISTITIA  MITIGENTUR  PER  SOMNUM,  ET  BALNEA. 

Ad  quintum  sic  proceditur.  Videtur  quod  somnus,  et  balneum  non  mi¬ 
tigent  tristitiam:  tristitia  enim  in  anima  consistit:  sed  somnus,  et  balneum 
ad  corpus  pertinent;  non  ergo  aliquid  faciunt  ad  mitigationem  tristitiae. 

2.  Praeterea.  Idem  effectus  non  videtur  causari  ex  contrariis  causis:  sed 
hujusmodi,  cum  sint  corporalia,  repugnant  contemplationi  veritatis,  quae  est 
causa  mitigationis  tristitiae,  ut  dictum  est  (art.  praec.) ;  non  ergo  per  hujus¬ 
modi  tristitia  mitigatur. 

3.  Praeterea.  Tristitia,  et  dolor,  secundum  quod  pertinent  ad  corpus,  in 
quadam  transmutatione  cordis  consistunt:  sed  hujusmodi  remedia  magis  vi¬ 
dentur  pertinere  ad  exteriores  sensus,  et  membra,  quam  ad  interiorem  cordis 
dispositionem;  non  ergo  per  hujusmodi  tristitia  mitigatur. 

Sed  contra  est,  quod  August.  dicit  9.  Confess.  ( cap .  12.  sub  fin.):  Au¬ 
dieram  balnei  nomen  inde  dictum,  quod  anxietatem  pellat  ex  animo;  et  infra 
(ibid.) :  Dormivi,  et  evigilavi,  et  non  parva  ex  parte  mitigatum  inveni  dolorem 
meum.  Et  inducit,  quod  in  hymno  Ambr.  dicitur,  quod 

Quies  artus  solutos 
Reddit  laboris  usui 
Mentesque  fessas  allevat, 

Luctusque  solvit  anxios. 

Respondeo  dicendum,  quod  sicut  supra  dictum  est  (q.  37.  art.  4),  tristitia 
secundum  suam  speciem  repugnat  vitali  motioni  corporis;  et  ideo  illa,  quae 
reformant  naturam  corporalem  in  debitum  statum  vitalis  motionis,  repugnant 
tristitiae,  et  ipsam  mitigant.  Per  hoc  etiam  quod  hujusmodi  remediis  redu¬ 
citur  natura  ad  debitum  statum,  causatur  ex  his  delectatio:  hoc  enim  est, 
quod  delectationem  facit,  ut  supra  dictum  est  (q.  31.  art.  1.)  :  unde,  cum  omnis 
delectatio  tristitiam  mitiget,  per  hujusmodi  remedia  corporalia  tristitia  mi¬ 
tigatur. 

Ad  primum  ergo  dicendum,  quod  ipsa  debita  corporis  dispositio,  inquantum 
sentitur,  delectationem  causat ;  et  per  consequens  tristitiam  mitigat. 

Ad  secundum  dicendum,  quod  delectationum  una  aliam  impedit,  ut  supra 
dictum  est  (q.  31.  art.  8.):  et  tamen  omnis  delectatio  tristitiam  mitigat;  unde 
non  est  inconveniens,  quod  ex  causis  se  invicem  impedientibus  tristitia  mi¬ 
tigetur. 

Ad  tertium  dicendum,  quod  omnis  bona  dispositio  corporis  redundat 
quodammodo  ad  cor,  sicut  ad  principium,  et  finem  corporalium  motionum; 
ut  dicitur  in  lib.  de  Causa  motus  animalium  (seu  quod  idem  est,  de  Cornmun. 
animal,  mot.  cap.  11.  sub  fin.). 

QUAESTIO  XXXIX. 

DE  BONITATE,  ET  MALITIA  TRISTITIAE,  SEU  DOLORIS, 
IN  QUATUOR  ARTICULOS  DIVISA. 


Deinde  considerandum  est  de  bonitate,  et  malitia  doloris,  vel  tristitiae. 

Et  circa  hoc  quaeruntur  quaiuor. 

Primo.  Utrum  omnis  tristitia  sit  malum. 

Secundo.  Utrum  possit  esse  bonum  honestum. 

Tertio.  Utrum  possit  esse  bonum  utile. 

Quarto.  Utrum  dolor  corporis  sit  summum  malum. 

ARTICULUS  I.  219 

UTRUM  OMNIS  TRISTITIA  SIT  MALA. 

(Infr.  q.  $9.  art.  3.  et  3.  q.  13.  art.  3.  et  6.  et  3.  Dist.  13.  q.  2.  art.  2.  ad  3. 
et  art.  3.  q.  2.  corp.  fin.  et  4.  Dist.  49.  q.  3.  art.  4.  q.  2.). 

Ad  primum  sic  proceditur.  Videtur,  quod  omnis  tristitia  sit  mala:  dicit 
enim Greg.  Nyss. (seu  potius  Nemes.  Ub.de Nat.  Hom.  cap.19.in  prine.):  Omnis 
tristitia  malum  esi  sui  ipsius  natura:  sed  quod  naturaliter  est  malum,  semper, 
et  ubique  est  malum,  ergo  omnis  tristitia  est  mala. 

2.  Praeterea.  Illud,  quod  omnes  fugiunt,  etiam  virtuosi,  est  malum:  sed 
tristitiam  omnes  fugiunt,  etiam  virtuosi :  quia,  ut  dicitur  in  7.  Ethic.  (cap.  11.) 
etsi  prudens  non  intendat  delectari,  tamen  intendit  non  tristari;  ergo  tristitia  est 
malum. 

3.  Praeterea.  Sicut  malum  corporale  est  objectum,  et  causa  doloris 
corporalis ;  ita  malum  spirituale  est  objectum,  et  causa  tristitiae  spiritualis: 
sed  omnis  dolor  corporalis  est  malum  corporis;  ergo  omnis  tristitia  spiri¬ 
tualis  est  malum  animae. 

Sed  contra.  Tristitia  de  malo  contrariatur  delectationi  de  malo:  sed 
delectatio  de  malo  est  mala:  unde  in  delectationem  quorumdam  dicitur 
Proverb.  2.  quod  laetantur,  cum  male  fecerint;  ergo  tristitia  de  malo  est  bona. 

Respondeo  dicendum,  quod  aliquid  esse  bonum,  vel  malum  potest  dici 
dupliciter.  XJno  modo  simpliciter,  et  secundum  se :  et  sic  omnis  tristitia  est  quod¬ 
dam  malum :  hoc  enim  ipsum  quod  est  appetitum  hominis  anxiari  de  malo 
praesenti,  rationem  mali  habet:  impeditur  enim  per  hoc  quies  appetitus  in 
bono.  Alio  modo  dicitur  aliquid  bonum,  vel  malum  ex  suppositione  alterius : 
sicut  verecundia  dicitur  esse  bonum  ex  suppositione  alicujus  turpis  commissi, 
ut  dicitur  in  4.  Eth.  (cap.  ult).  Sic  igitur  supposito  aliquo  contristabili,  vel 
doloroso,  ad  bonitatem  pertinet,  quod  aliquis  de  malo  praesenti  tristetur,  vel  doleat, 
quod  enim  non  tristaretur,  vel  non  doleret,  non  posset  esse,  nisi  quia  vel  non 
sentiret,  vel  quia  non  reputaret  sibi  repugnans:  et  utrumque  istorum  est  malum 
manifeste;  et  ideo  ad  bonitatem  pertinet,  ut  supposita  praesentia  mali,  se- 

quatur  tristitia,  vel  dolor.  Et  hoc  est,  quod  August.  dicit  8.  super  Gen.  ad 
literam  (cap.  14.  circ.  med.)  :  Adhuc  esi  bonum,  quod  dolet  amissum  bonum ;  nam 
nisi  aliquod  bonum  remansisset  in  natura,  nullius  boni  amissi  dolor  esset  in  poena. 
Sed  quia  sermones  morales  sunt  in  singularibus,  quorum  sunt  operationes, 
illud  quod  est  ex  suppositione  bonum,  debet  bonum  judicari:  sicut  quod  est 
ex  suppositione  voluntarium,  judicatur  voluntarium,  ut  dicitur  in  3.  Ethic. 
(cap.  1.),  et  supra  habitum  est  (q.  6.  art.  6.). 

Ad  primum  ergo  dicendum,  quod  Gregor.  Nyss.  loquitur  de  tristitia  ex 
parte  mali  tristantis,  non  autem  ex  parte  sentientis,  et  repudiantis  malum;  et 
ex  hac  etiam  parte  omnes  fugiunt  tristitiam,  inquantum  fugiunt  malum :  sed 
sensum,  et  refutationem  mali  non  fugiunt;  et  sic  dicendum  etiam  est  de  do¬ 
lore  corporali:  nam  sensus,  et  recusatio  mali  corporalis  attestatur  naturae 
bonae. 

Unde  patet  responsio  ad  secundum,  et  ad  tertium. 

ARTICULUS  II.  220 

UTRUM  TRISTITIA  POSSIT  ESSE  BONUM  HONESTUM. 

(Part.  3.  q.  ip.  art.  6.  ad  2.  et  q.  46.  art.  6.  ad  2.). 

Ad  secundum  sic  proceditur.  Videtur,  quod  tristitia  non  habeat  rationem 
boni  honesti:  quod  enim  ad  inferos  deducit,  contrariatur  honesto:  sed,  sicut 
dicit  August.  12.  super  Gen.  ad  literam  (cap.  33.  cir.fin.):  Jacob  hoc  timuisse 
■videtur,  ne  nimia  tristitia  sic  perturbaretur,  ut  non  ad  requiem  beatorum  iret,  sed 
- ad  inferos  peccatorum;  ergo  tristitia  non  habet  rationem  boni  honesti. 

2.  Praeterea.  Bonum  honestum  habet  rationem  laudabilis,  et  meritorii : 
sed  tristitia  diminuit  rationem  laudis,  et  meriti:  dicit  enim  Apost.  2.  ad  Cor.  9. : 
Unusquisque,  prout  destinavit  in  corde  suo,  non  ex  tristitia,  aut  ex  necessitate;  ergo 
tristitia  non  est  bonum  honestum. 

3.  Praeterea.  Sicut  August.  dicit  14.  de  Civ.  Dei  (cap.  ip.  parum  antefin.): 
Tristitia  est  de  his,  quae  nobis  nolentibus  accidunt:  sed  non  velle  ea,  quae  prae- 
sentialiter  fiunt,  est  habere  voluntatem  repugnantem  ordinationi  divinae,  cujus 
providentiae  subjacent  omnia,  quae  aguntur;  ergo,  cum  conformitas  humanae 
voluntatis  ad  divinam  pertineat  ad  rectitudinem  voluntatis,  ut  supra  dictum 
est  (q-  19-  art.  10.),  videtur,  quod  tristitia  contrarietur  rectitudini  voluntatis; 
et  sic  non  habeat  rationem  honesti. 

Sed  contra.  Omne,  quod  meretur  praemium  vitae  aeternae,  habet  ra¬ 
tionem  honesti:  sed  tristitia  est  hujusmodi,  ut  patet  per  id  quod  dicitur  Matth.  5.: 
Beati,  qui  lugent,  quoniam  ipsi  consolabuntur ;  ergo  tristitia  est  bonum  honestum. 

Respondeo  dicendum,  quod  secundum  illam  rationem,  qua  tristitia  est 
bonum,  potest  esse  bonum  honestum:  dictum  est  enim  (art.  praec.),  quod 
tristitia  est  bonum  secundum  cognitionem,  et  recusationem  mali:  quae  quidem 
duo  in  dolore  corporali  attestantur  bonitati  naturae,  ex  qua  provenit,  quod 
sensus  sentit,  et  natura  refugit  laesivum,  quod  causat  dolorem:  in  interiori 
vero  tristitia  cognitio  mali  quandoque  quidem  est  per  rectum  judicium  ra¬ 
tionis,  et  recusatio  mali  est  per  voluntatem  bene  dispositam  detestantem 
malum.  Omne  autem  bonum  honestum  ex  his  duobus  procedit,  scilicet  ex 
rectitudine  rationis,  et  voluntatis :  unde  manifestum  est,  quod  tristitia  potest 
Rabere  rationem  boni  honesti. 

Ad  primum  ergo  dicendum,  quod  omnes  passiones  animae  regulari  de 
berrt  secundum  regulam  rationis,  quae  est  radix  boni  honesti,  quam  tran¬ 
scendit  immoderata  tristitia,  de  qua  loquitur  Aug.  et  ideo  recedit  a  ratione 
honesti. 

Ad  secundum  dicendum,  quod  sicut  tristitia  de  malo  procedit  ex  volun¬ 
tate,  et  ratione  recta,  quae  detestatur  malum;  ita  tristitia  de  bono  procedit 
ex  ratione,  et  voluntate  perversa,  quae  detestatur  bonum,  et  ideo  talis  tristitia 
impedit  laudem,  vel  meritum  boni  honesti;  sicut  cum  quis  facit  cum  tristitia 
eleemosynam. 

Ad  tertium  dicendum,  quod  aliqua  praesentialiter  eveniunt,  quae  non 
fiunt  Deo  volente,  sed  Deo  permittente,  sicut  peccata,  unde  voluntas  repu¬ 
gnans  peccato  existenti  vel  in  se,  vel  in  alio,  non  discordat  a  voluntate  Dei: 
mala  vero  poenalia  praesentialiter  contingunt  etiam  Deo  volente :  non  tamen 
exigitur  ad  rectitudinem  voluntatis,  quod  ea  secundum  se  homo  velit,  sed 
solum  quod  non  contranitatur  ordini  divinae  justitiae,  ut  supra  dictum  est 
(q.  19.  art.  IO.). 


ARTICULUS  III.  221 

UTRUM  TRISTITIA  POSSIT  ESSE  BONUM  UTILE. 

(Part.  3.  q.  15.  art.  6.  ad  2.  et  3.  et  q.  49.  art.  6.  ad  2.). 

Ad  tertium  sic  proceditur.  Videtur,  quod  tristitia  non  possit  esse  bonum' 
utile  :  dicitur  enim  Eccli.  30. :  Multos  occidit  tristitia,  et  non  est  utilitas  in  illa , 

2.  Praeterea.  Electio  est  de  eo,  quod  est  utile  ad  finem  aliquem :  sed  tri¬ 
stitia  non  est  eligibilis:  quinimmo  idem  sine  tristitia,  quam  cum  tristitia  magis 
est  eligendum,  ut  dicitur  in  3.  Topic.  (cap.  2.  loc.  23.  et  24.);  ergo  tristitia  non 
est  bonum  utile. 

3.  Praeterea.  Omnis  res  est  propter  suam  operationem,  ut  dicitur  in 
2.  de  Coelo  (tex.  17.)  :  sed  tristitia  impedit  operationem,  ut  dicitur  in  10.  Ethic. 
(cap. 3.  circ.  med.);  ergo  tristitia  non  habet  rationem  boni  utilis. 

Sed  contra.  Sapiens  non  quaerit  nisi  utilia:  sed,  sicut  dicitur  Eccl.  7.1 
Cor  sapientium  ubi  tristitia,  et  cor  stultorum  ubi  laetitia;  ergo  tristitia  est  utilis. 

Respondeo  dicendum,  quod  ex  malo  praesenti  insurgit  duplex  appetitus 
motus.  Unus  quidem  est,  quo  appetitus  contrariatur  malo  praesenti :  et  ex  ista 
parte  tristitia  non  habet  utilitatem;  quia  id  quod  est  praesens,  non  potest  non 
esse  praesens.  Secundus  motus  consurgit  in  appetitu  ad  fugiendum;  et  repel¬ 
lendum  malum  contristans:  et  quantum  ad  hoc  tristitia  habet  utilitatem,  si  sit  de 
aliquo,  quod  est  fugiendum :  est  enim  aliquid  fugiendum  dupliciter.  Uno  modo 
propter  seipsum,  ex  contrarietate  quam  habet  ad  bonum,  sicut  peccatum,  et 
ideo  tristitia  de  peccato  utilis  est  ad  hoc,  quod  homo  fugiat  peccatum,  sicut 
Apostolus  dicit  2.  ad  Cor.  7.:  Gaudeo,  non  quia  contristati  estis,  sed  quia  con¬ 
tristati  estis  ad  poenitentiam.  Alio  modo  est  aliquid  fugiendum,  non  quia  sit  se¬ 
cundum  se  malum,  sed  quia  est  occasio  mali;  dum  vel  homo  nimis  inhaeret 
ei  per  amorem,  vel  etiam  ex  hoc  quod  praecipitatur  in  aliquod  malum  :  sicut 
patet  in  bonis  temporalibus:  et  secundum  hoc  tristitia  de  bonis  temporalibus 
potest  esse  utilis,  sicut  dicitur  Eccl.  7.:  Melius  est  ire  ad  domum  luctus,  quam 
ad  domum  convivii:  in  illa  enim  finis  cunctorum  admonetur  hominum.  Ideo  autem 
tristitia  in  omni  malo  fugiendo  est  utilis,  quia  geminatur  fugiendi  causa :  nam 

ip.T.vn  malum  secundum  se  fugiendum  est,  ipsam  autem  tristitiam  secundum 
se  omnes  fugiunt ;  sicut  etiam  bonum  omnes  appetunt,  et  delectationem  de 
bono:  sicut  ergo  delectatio  de  bono  facit,  ut  bonum  avidius  quaeratur;  ita 
tristitia  de  malo  facit  ut  malum  vehementius  fugiatur. 

Ad  primum  ergo  dicendum,  quod  auctoritas  illa  intelligitur  de  immode¬ 
rata  tristitia,  quae  animum  absorbet;  hujusmodi  enim  tristitia  immobilitat 
animum,  et  impedit  fugam  mali,  ut  supra  dictum  est  (q.  37.  art.  2). 

Ad  secundum  dicendum,  quod  sicut  quodlibet  eligibile  fit  minus  eligibile 
propter  tristitiam  ;  ita  quodlibet  fugiendum  redditur  magis  fugiendum  propter 
tristitiam:  et  quantum  ad  hoc  tristitia  est  utilis. 

Ad  tertium  dicendum,  quod  tristitia  de  operatione  aliqua  impedit  opera¬ 
tionem:  sed  tristitia  de  cessatione  operationis  facit  avidius  operari. 


ARTICULUS  IV.  222 

UTRUM  DOLOR  CORPORIS  SIT  SUMMUM  MALUM. 

(Infr.  q.  75.  art.  4.  et  Mal.  q.  2.  art.  10.). 

Ad  quartum  sic  proceditur.  Videtur,  quod  tristitia  sit  summum  malum: 
optimo  enim  opponitur  pessimum,  ut  dicitur  in  8.  Ethic.  (cap.  10.  aprine.) :  sed 
quaedam  delectatio  est  optimum,  quae  scilicet  pertinet  ad  felicitatem ;  ergo- 
aliqua  tristitia  est  summum  malum. 

2.  Praeterea.  Beatitudo  est  summum  bonum  hominis,  quia  est  ultimus 
hominis  finis :  sed  beatitudo  consistit  in  hoc,  quod  homo  habeat  quidquid 
velit,  et  nihil  mali  velit,  ut  supra  dictum  est  (q.  3.  art.  4.  arg.  3.  et  q.  3.  art.  8. 
arg .  3.);  ergo  summum  bonum  hominis  est  impletio  voluntatis  ipsius :  sed 
tristitia  consistit  in  hoc,  quod  accidit  aliquid  contra  voluntatem,  ut  patet  per 
Aug.  14.  de  Civ.  Dei  (cap.  13.  parum  ante  fin.);  ergo  tristitia  est  summum 
ntalum  hominis. 

3.  Praeterea.  Aug.  sic  argumentatur  in  1.  Soliloq.  (cap.  12.  cir.fin.):  Ex 
duabus  partibus  compositi  sumus,  ex  anima  scilicet  et  corpore;  quarum  pars  deterior 
est  corpus ;  summum  autem  bonum  est  melioris  partis  optimum;  summum  autem 
malum  pessimum  deterioris:  est  autem  optimum  in  animo  sapientia,  in  corpore 
pessimum  dolor :  summum  igitur  bonum  hominis  esi  sapere  ;  summum  malum  dolere. 

Sed  contra.  Culpa  est  magis  malum,  quam  poena,  ut  in  1.  habitum  est 
(q.  48.  art.  6.):  sed  tristitia,  seu  dolor  pertinet  ad  poenam  peccati;  sicut 
frui  rebus  mutabilibus  est  malum  culpae:  dicit  enim  Aug.  in  lib.  de  Vera  Re¬ 
ligione  (cap.  12.  parum  a  prine.)  :  Ouis  est  dolor,  qui  dicitur  animi,  nisi  carere 
mutabilibus  rebus,  quibus  f ruebatur,  aut  f mi  se  posse  speraverat;  et  hoc  est  totum, 
quod  dicitur  malum,  idest  peccatum,  et  poena  peccati;  ergo  tristitia,  seu  doloi 
non  est  summum  malum  hominis. 

Respondeo  dicendum,  quod  impossibile  est,  aliquam  tristitiam,  seu  do¬ 
lorem  esse  summum  hominis  malum:  omnis  enim  tristitia,  seu  dolor  aut  est 
de  hoc,  quod  est  vere  malum,  aut  e  st  de  aliquo  apparenti  malo,  quod  est  vere 
bonum  :  dolor  autem,  seu  tristitia,  quae  est  de  vere  malo,  non  potest  esse 
summum  malum;  est  enim  aliquid  eo  pejus;  scilicet  vel  non  judicare  esse 
malum  illud,  quod  vere  est  malum,  vel  etiam  non  refutare  illud;  tristitia 
autem,  vel  dolor,  qui  est  de  apparenti  malo,  quod  est  vere  bonum,  non  potest 

esse  summum  malum:  quia  pejus  esset  omnino  alienari  a  vero  bono,  una 
impossibile  est,  quod  aliqua  tristitia,  vel  dolor  sit  summum  hominis  malum. 

Ad  primum  ergo  dicendum,  quod  duo  bona  sunt  communia  et  delecta¬ 
tioni,  et  tristitiae;  scilicet  judicium  verum  de  bono,  et  malo,  et  ordo  debitus 
voluntatis  approbantis  bonum,  et  recusantis  malum :  et  sic  patet,  quod  in 
dolore,  vel  tristitia  est  aliquod  bonum,  per  cujus  privationem  potest  fieri  de¬ 
terius:  sed  non  in  omni  delectatione  est  aliquod  malum,  per  cujus  remotio¬ 
nem  possit  fieri  melius,  unde  delectatio  aliqua  potest  esse  summum  hominis 
bonum,  eo  modo,  quo  supra  dictum  est  (q.  34.  art.  3.) ;  tristitia  autem  non 
potest  esse  summum  hominis  malum. 

Ad  secundum  dicendum,  quod  hoc  ipsum  quod  est  voluntatem  repugnare 
malo,  est  quoddam  bonum,  et  propter  hoc  tristitia,  vel  dolor  non  potest  esse 
summum  malum;  quia  habet  aliquam  permixtionem  boni. 

Ad  tertium  dicendum,  quod  pejus  est,  quod  nocet  meliori,  quam  quod 
nocet  pejori:  malum  autem  dicitur,  quia  nocet,  ut  dicit  Augustin.  in  Enchir. 
(cap.  12.);  unde  majus  malum  est,  quod  est  malum  animae,  quam  quod  est 
malum  corporis;  unde  non  est  efficax  ratio,  quam  Augustinus  inducit,  non 
ex  sensu  suo,  sed  ex  sensu  alterius. 


QUAESTIO  XL. 

DE  PASSIONIBUS  IRASCIBILIS, 

ET  PRIMO  DE  SPE,  ET  DESPERATIONE, 

IN  OCTO  ARTICULOS  DIVISA. 

Consequenter  considerandum  est  de  passionibus  irascibilis. 

Et  pruno  de  spe,  et  desperatione:  secundo  de  timore,  et  audacia:  tertio  de  ira. 

Circa  primum  quaeruntur  octo. 

» 

Primo.  Utrum  spes  sit  idem,  quod  desiderium,  vel  cupiditas. 

Secundo.  Utrum  spes  sit  in  vi  apprehensiva,  vel  in  vi  appetitiva. 

Tertio.  Utrum  spes  sit  in  brutis  animalibus. 

Quarto.  Utrum  spei  contrarietur  desperatio. 

Quinto.  Utrum  causa  spei  sit  experientia. 

Sexto.  Utrum  in  juvenibus,  et  ebriosis  spes  abundet. 

Septimo.  De  ordine  spei  ad  amorem. 

Octavo.  Utrum  spes  conferat  ad  operationem. 

ARTICULUS  I.  22? 

UTRUM  SPES  SIT  IDEM,  QUOD  DESIDERIUM,  VEL  CUPIDITAS. 

(Supr.  q.  23.  art.  1.  corp.  fin.  et  3.  Dist.  26.  art.  1.  q.  1.  art.  1.  corp. 
ei  Veri.  q.  4.  art.  1.  corp.  et  opusc.  2.  cap.  262.). 

Ad  primum  sic  proceditur.  Videtur,  quod  spes  sit  idem,  quod  desiderium, 
sive  cupiditas:  spes  enim  ponitur  una  quatuor  principalium  passionum:  sed 

Augustinus  enumerans  quatuor  principales  passiones  ponit  cupiditatem  loco 
spei,  ut  patet  in  14.  de  Civ.  Dei  (cap.  7.  et  9.);  ergo  spes  est  idem  quod  cu¬ 
piditas,  sive  desiderium. 

2.  Praeterea.  Passiones  differunt  secundum  objecta:  sed  idem  est  obje¬ 
ctum  spei,  et  cupiditatis,  sive  desiderii,  scilicet  bonum  futurum;  ergo  spes  est 
idem,  quod  cupiditas,  sive  desiderium.  Si  dicatur,  quod  spes  addit  supra  de¬ 
siderium  possibilitatem  adipiscendi  bonum  futurum:  Contra.  Id,  quod  per 
accidens  se  habet  ad  objectum,  non  variat  speciem  passionis :  sed  possibile  se 
habet  per  accidens  ad  bonum  futurum,  quod  est  objectum  cupiditatis,  vel  de¬ 
siderii,  et  spei;  ergo  spes  non  est  passio  specie  differens  a  desiderio,  vel  cu¬ 
piditate. 

Sed  contra.  Diversarum  potentiarum  sunt  diversae  passiones  specie  dif¬ 
ferentes:  sed  spes  est  in  irascibili;  desiderium  autem,  et  cupiditas  in  concu¬ 
piscibili  ;  ergo  spes  differt  specie  a  desiderio,  seu  cupiditate. 

Respondeo  dicendum,  quod  species  passionis  ex  objecto  consideratur: 
circa  objectum  autem  spei  quatuor  conditiones  attenduntur.  Primo  quidem, 
quod  sit  bonum:  non  enim,  proprie  loquendo,  est  spes  nisi  de  bono,  et  per 
hoc  differt  spes  a  timore,  qui  est  de  malo.  Secundo,  ut  sit  futurum :  non  enim 
spes  est  de  praesenti  jam  habito,  et  per  hoc  differt  spes  a  gaudio,  quod  est 
de  bono  praesenti.  Tertio  requiritur,  quod  sit  aliquid  arduum  cum  difficultate 
adipiscibile :  non  enim  aliquis  dicitur  aliquid  sperare  minimum,  quod  statim 
est  in  sua  potestate  ut  habeat,  et  per  hoc  differt  spes  a  desiderio,  vel  cupi¬ 
ditate,  quae  est  de  bono  futuro  absolute ;  unde  pertinet  ad  concupiscibilem, 
spes  autem  ad  irascibilem.  Quarto,  quod  illud  arduum  sit  possibile  adipisci: 
non  enim  aliquis  sperat  id,  quod  omnino  adipisci  non  potest,  et  secundum 
hoc  differt  spes  a  desperatione.  Sic  ergo  patet,  quod  spes  differt  a  desiderio,  sicut 
differunt  passiones  irascibilis  a  passionibus  concupiscibilis;  et  propter  hoc 
spes  praesupponit  desiderium;  sicut  et  omnes  passiones  irascibilis  praesup- 
ponunt  passiones  concupiscibilis,  ut  supra  dictum  est  (q.  2/.  art.  1.). 

Ad  primum  ergo  dicendum,  quod  Augustinus  ponit  cupiditatem  loco  spei, 
propter  hoc  quod  utraque  respicit  bonum  futurum :  et  quia  [al.  et  etiam  quia ] 
bonum,  quod  non  est  arduum,  quasi  nihil  reputatur  ut  sic,  cupiditas  maxime 
videtur  [al  .fit  ut  cupiditas  videatur]  tendere  in  bonum  arduum,  in  quod  etiam 
tendit  spes. 

Ad  secundum  dicendum,  quod  objectum  spei  non  est  bonum  futurum 
absolute,  sed  cum  arduitate,  et  difficultate  adipiscendi,  ut  dictum  est  (in 
corp.  art.). 

Ad  tertium  dicendum,  quod  objectum  spei  non  tantum  addit  possibi¬ 
litatem  super  objectum  desiderii,  sed  etiam  arduitatem :  quae  ad  aliam  po¬ 
tentiam  facit  spem  pertinere,  scilicet  ad  irascibilem,  quae  respicit  arduum, 
ut  in  1.  dictum  est  (q.  8.  art.  2.).  Possibile  autem,  et  impossibile  non  omnino 
per  accidens  se  habent  ad  objectum  appetitivae  virtutis:  nam  appetitus  est 
principium  motionis :  nihil  autem  movetur  ad  aliquid,  nisi  sub  ratione  possi¬ 
bilis:  nullus  enim  movetqr  ad  id,  quod  existimat  impossibile  adipisci;  et 
propter  hoc  spes  differt  a  desperatione  secundum  differentiam  possibilis,  et  im¬ 
possibilis. 

ARTICULUS  II.  224 

UTRUM  SPES  SIT  IN  VI  APPREHENSIVA,  AN  IN  VI  APPETITIVA. 

(2-2.  q.  18.  ari.  1.  corp.  et  3.  Dist.  26.  q.  1.  art.  1.  corp. 
et  q.  2.  art.  2.  corp.  et  Veri.  q.  4.  art.  2.  corp.). 

Ad  secundum  sic  proceditur.  Videtur,  quod  spes  pertineat  ad  vim  cogni¬ 
tivam:  spes  enim  videtur  esse  expectatio  quaedam:  dicit  enim  Apostolus 
Rom.  3. :  Si  autem  quod  non  videmus,  speramus,  per  patientiam  expectamus:  sed 
expectatio  videtur  ad  vim  cognitivam  pertinere,  cujus  est  expectare ;  ergo  spes 
ad  cognitivam  pertinet. 

2.  Praeterea.  Idem  est,  ut  videtur,  spes,  quod  fiducia;  unde  et  sperantes 
confidentes  vocamus,  quasi  pro  eodem  utentes  eo,  quod  est  confidere,  et  spe¬ 
rare:  sed  fiducia,  sicut  et  fides,  videtur  ad  vim  cognitivam  pertinere;  ergo 
et  spes. 

3.  Praeterea.  Certitudo  est  proprietas  cognitivae  virtutis;  sed  certitudo 
attribuitur  spei;  ergo  spes  ad  vim  cognitivam  pertinet. 

Sed  contra.  Spes  est  de  bono,  sicut  dictum  est  (art.  praec.) :  bonum  au¬ 
tem,  inquantum  hujusmodi,  non  est  objectum  cognitivae,  sed  appetitivae  vir¬ 
tutis  ;  ergo  spes  non  pertinet  ad  cognitivam,  sed  ad  appetitivam  virtutem. 

Respondeo  dicendum,  quod  cum  spes  importet  extensionem  quamdam 
appetitus  in  bonum,  manifeste  pertinet  ad  appetitivam  virtutem :  motus  enim  ad 
res  pertinet  proprie  ad  appetitum:  actio  vero  virtutis  cognitivae  perficitur 
non  secundum  motum  cognoscentis  ad  res,  sed  potius  secundum  quod  res 
cognitae  sunt  in  cognoscente.  Sed  quia  vis  cognitiva  movet  appetitivam,  re¬ 
praesentando  ei  suum  objectum,  secundum  diversas  rationes  objecti  ap¬ 
prehensi,  subsequuntur  diversi  motus  in  vi  appetitiva:  alius  enim  motus  se¬ 
quitur  in  appetitu  ex  apprehensione  boni;  et  alius  ex  apprehensione  mali:  et 
similiter  alius  motus  ex  apprehensione  praesentis,  et  futuri,  absoluti,  et  ardui, 
possibilis,  et  impossibilis;  et  secundum  hoc  spes  est  motus  appetitivae  virtutis, 
consequens  apprehensionem  boni  futuri  ardui  possibilis  adipisci,  scilicet  exten¬ 
sio  appetitus  in  hujusmodi  objectum. 

Ad  primum  ergo  dicendum,  quod  quia  spes  respicit  ad  bonum  possibile, 
insurgit  dupliciter  homini  motus  spei;  sicut  dupliciter  est  ei  aliquid  possibile; 
scilicet  secundum  propriam  virtutem,  et  secundum  virtutem  alterius.  Quod 
ergo  aliquis  sperat  per  propriam  virtutem  adipisci,  non  dicitur  expectare,  sed 
sperare  tantum :  sed  proprie  expectare,  quod  sperat  ex  auxilio  virtutis  alienae; 
ut  dicatur  expectare,  quasi  ex  alio  sperare :  inquantum  scilicet  vis  apprehen- 
siva  praecedens  non  solum  respicit  ad  bonum,  quod  intendit  adipisci,  sed 
etiam  ad  illud,  cujus  virtute  adipisci  sperat,  secundum  illud  Eccli.  31.:  Respi¬ 
ciens  eram  ad  adjutorium  hominum:  motus  ergo  spei  quandoque  dicitur  expe¬ 
ctatio  propter  inspectionem  virtutis  cognitivae  praecedentem. 

Ad  secundum  dicendum,  quod  illud  quod  homo  desiderat,  et  aestimat  se 
posse  adipisci,  credit  se  adepturum:  et  ex  tali  fide  in  cognitiva  praecedente 
motus  sequens  in  appetitu  fiducia  nominatur:  denominatur  enim  motus  ap- 
petitivus  a  cognitione  praecedente,  sicut  effectus  ex  causa  magis  nota:  magis 
enim  cognoscit  vis  apprehensiva  suum  actum,  quam  actum  appetitivae. 

Ad  tertium  dicendum,  quod  certitudo  attribuitur  motui  non  solum  ap¬ 
petitus  sensitivi,  sed  etiam  appetitus  naturalis :  sicut  dicitur,  quod  lapis  cer- 
titudinaliter  tendit  deorsum;  et  hoc  propter  infallibilitatem,  quam  habet  ex 
certitudine  cognitionis,  quae  praecedit  motum  appetitus  sensitivi,  vel  etiam 
naturalis. 


ARTICULUS  III.  225 

UTRUM  SPES  SIT  IN  BRUTIS  ANIMALIBUS. 

(j.  Dist.  26.  q.  1.  art.  1.  corp.). 

Ad  tertium  sic  proceditur.  Videtur,  quod  in  brutis  animalibus  non  sir 
spes:  spes  enim  est  de  futuro  bono,  ut  Damascenus  dicit  ( lib .  2.  Orth.  Fid.  cap.  12. 
in  fiii.):  sed  cognoscere  futura  non  pertinet  ad  animalia  bruta,  quae  habent 
solum  cognitionem  sensitivam,  quae  non  est  futurorum;  ergo  spes  non  est- 
in  brutis  animalibus. 

2.  Praeterea.  Objectum  spei  est  bonum  possibile  adipisci:  sed  possibile, 
et  impossibile  sunt  quaedam  differentiae  veri,  et  falsi,  quae  solum  sunt  in  mente, 
ut  Philos.  dicit  in  6.  Metaph.  (tex.  S.) ;  ergo  spes  non  est  in  brutis  animalibus, 
in  quibus  non  est  mens. 

3.  Praeterea.  August.  dicit  9.  super  Gen.  ad  litt.  (cap.  14.  circa  med.) 
quod  animalia  moventur  visis :  sed  spes  non  est  de  eo,  quod  videtur ;  nam  quod 
videt  quis,  quid  sperat  ?  ut  dicitur  Roman.  8. ;  ergo  spes  non  est  in  brutis  ani¬ 
malibus. 

Sed  contra.  Spes  est  passio  irascibilis:  sed  in  brutis  animalibus  est  ira- 
scibilis;  ergo  et  spes. 

Respondeo  dicendum,  quod  interiores  passiones  animalium  ex  exterio¬ 
ribus  moribus  deprehendi  possunt :  ex  quibus  apparet,  quod  in  animalibus 
brutis  est  spes:  si  enim  canis  videat  leporem,  aut  accipiter  avem  nimis  distan¬ 
tem,  non  movetur  ad  ipsam,  quasi  non  sperans  se  eam  posse  adipisci:  si  au¬ 
tem  sit  in  propinquo,  movetur  quasi  sub  spe  adipiscendi.  Ut  enim  supra 
dictum  est  (q.  1.  art.  2.  et  q.  26.  art.  1.)  appetitus  sensitivus  brutorum  anima¬ 
lium,  et  etiam  appetitus  naturalis  rerum  insensibilium,  sequuntur  apprehen¬ 
sionem  alicujus  intellectus;  sicut  et  appetitus  naturae  intellectivae,  qui  dicitur 
voluntas:  sed  in  hoc  est  differentia,  quod  voluntas  movetur  ex  apprehen¬ 
sione  intellectus  conjuncti;  sed  motus  appetitus  naturalis  sequitur  apprehen¬ 
sionem  intellectus  separati,  qui  naturam  instituit ;  et  similiter  appetitus 
sensitivus  brutorum  animalium,  quae  etiam  quodam  instinctu  naturali  agunt; 
unde  in  operibus  brutorum  animalium,  et  aliarum  rerum  naturalium  apparet 
similis  processus,  sicut  et  in  artis  operibus:  et  per  hunc  modum  in  anima¬ 
libus  brutis  est  spes,  et  despeKitio. 

Ad  primum  ergo  dicendum,  quod  quamvis  bruta  animalia  non  cognoscant 
futurum;  tamen  ex  instinctu  naturali  movetur  animal  ad  aliquid  futurum,  ac 
si  futurum  praevideret:  hujusmodi  enim  instinctus  est  eis  inditus  ab  intelle¬ 
ctu  divino  praevidente  futura. 

Ad  secundum  dicendum,  quod  objectum  spei  non  est  possibile,  prout 
est  quaedam  differentia  veri:  sic  enim  consequitur  habitudinem  praedicati 
ad  subjectum:  sed  objectum  spei  est  possibile,  quod  dicitur  secundum  ali¬ 
quam  potentiam:  sic  enim  distinguitur  possibile  in  j.  Metaph.  (tex.  iy.),  sci¬ 
licet  in  duo  possibilia  praedicta.  '  onsbi^  cug  hojp  «onod  ab 

Ad  tertium  dicendum,  quod  licet  id  quod  est  futurum,  non  cadat  sub 
visu;  tamen  ex  his,  quae  videt  animal  in  praesenti,  movetur  ejus  appetitus 
in  aliquod  futurum  vel  prosequendum,  vel  vitandum. 


ARTICULUS  IV.  226 

UTRUM  SPEI  CONTRARIETUR  DESPERATIO. 

(Supr.  q.  23.  art.  2.  corp.  fin.  et praes,  q.  art.  1.  ad  3.  et  3.  Dist.  26.  q.  1.  art.  1.  corp. 

et  Veri.  q.  4.  art.  1.  corp.). 

Ad  quartum  sic  proceditur.  Videtur,  quod  desperatio  non  sit  contraria 
-spei:  uni  enim  unum  est  contrarium,  ut  dicitur  in  10.  Metaphysic. (lex.  17.): 
sed  spei  contrariatur  timor;  non  ergo  contrariatur  ei  desperatio. 

2.  Praeterea.  Contraria  videntur  esse  circa  idem ;  sed  spes,  et  despe¬ 
ratio  non  sunt  circa  idem:  nam  spes  respicit  bonum:  desperatio  autem  est 
propter  aliquod  malum  impeditivum  adeptionis  boni;  ergo  spes  non  contra- 
uriatur  desperationi. 

3.  Praeterea.  Motui  non  contrariatur  motus  [al.  motui  contrariatur  mo¬ 
tus]  ;  quies  vero  opponitur  motui  ut  privatio :  sed  desperatio  magis  videtur 
importare  immobilitatem,  quam  motum ;  ergo  non  contrariatur  spei,  quae 
importat  motum  extensionis  in  bonum  speratum. 

Sed  contra  est,  quod  desperatio  nominatur  per  contrarium  spei. 

Respondeo  dicendum,  quod,  sicut  supra  dictum  est  (q.  23.  art.  2.),  in 
mutationibus  invenitur  duplex  contrarietas.  Una  secundum  accessum  ad  con¬ 
trarios  terminos:  et  talis  contrarietas  sola  invenitur  in  passionibus  concu¬ 
piscibilis  :  sicut  amor,  et  odium  contrariantur.  Alio  modo  per  accessum,  et 
per  recessum  respectu  ejusdem  termini:  et  talis  contrarietas  invenitur  in 
passionibus  irascibilis,  sicut  supra  dictum  est  (loc.  cit.).  Objectum  autem  spei, 
quod  est  bonum  arduum,  habet  quidem  rationem  attractivi,  prout  conside¬ 
ratur  cum  possibilitate  adipiscendi;  et  sic  tendit  in  ipsum  spes,  quae  importat 
quemdam  accessum:  sed  secundum  quod  consideratur  cum  impossibilitate 
obtinendi,  habet  rationem  repulsivi:  quia,  ut  dicitur  in  3.  Ethic.  (cap.  3.  a 
med.),  cum  ventum  fuerit  ad  aliquid  impossibile,  tunc  homines  discedunt :  et  sic 
respicit  hoc  objectum  desperatio;  unde  importat  motum  cujusdam  recessus: 
et  propter  hoc  contrariatur  spei,  sicut  recessus  accessui. 

Ad  primum  ergo  dicendum,  quod  timor  contrariatur  spei  secundum  con- 
trarietatem  objectorum,  scilicet  boni,  et  mali:  haec  enim  contrarietas  invenitur 
in  passionibus  irascibilis,  secundum  quod  derivantur  a  passionibus  concu¬ 
piscibilis:  sed  desperatio  contrariatur  ei  solum  secundum  contrarietatem  ac¬ 
cessus,  et  recessus. 

Ad  secundum  dicendum,  quod  desperatio  non  respicit  malum  sub  ratione 
mali:  sed  per  accidens  quandoque  respicit  malum;  inquantum  facit  impos¬ 
sibilitatem  adipiscendi:  potest  autem  esse  desperatio  ex  solo  superexcessu  boni. 

Ad  tertium  dicendum,  quod  desperatio  non  importat  solam  privationem 
spei,  sed  importat  quemdam  recessum  a  re  desiderata  propter  aestimatam 
impossibilitatem  adipiscendi;  unde  desperatio  praesupponit  desiderium:  si¬ 
cut  et  spes:  de  eo  enim,  quod  sub  desiderio  nostro  non  cadit,  neque  spem, 
-neque  desperationem  habemus ;  et  propter  hoc  etiam  utrumque  eorum  est 
de  bono,  quod  sub  desiderio  cadit. 

ARTICULUS  V.  227 

UTRUM  CAUSA  SPEI  SIT  EXPERIENTIA. 

(Infr.  q.  42.  art.  y  ad.  1.  et  q.  45.  art.  y  corp.). 

Ad  quintum  sic  proceditur.  Videtur,  quod  experientia  non  sit  causa  spei ; 
experientia  enim  ad  vim  cognitivam  pertinet;  unde  Philos.  dicit  in  2.  Ethic. 
(cap.  1.  in  prine.)  quod  virtus  intellectualis  indiget  experimento,  et  tempore;  spes 
autem  non  est  in  vi  cognitiva,  sed  in  appetitiva,  ut  dictum  est  (art.  2.  huj.  q.) ; 
ergo  experientia  non  est  causa  spei.  1 

2.  Praeterea.  Philosophus  dicit  in  2.  Rhet.  (cap.iy  cir.  med.)  quod  senes 

sunt  difficilis  spei  propter  experientiam :  ex  quo  videtur,  quod  experientia  sit 
causa  defectus  spei:  sed  non  est  idem  causa  oppositorum  ;  ergo  experientia 
non  est  causa  spei.  I 

3.  Praeterea.  Philosophus  dicit  in  2.  de  Coei,  (tex.34.)  quod  de  omndbur- 
enuntiare  aliquid ,  et  nihil  praetermittere,  quandoque  est  signum  stultitiae  :  sed  quod- 
homo  tentet  omnia,  ad  magnitudinem  spei  pertinere  videtur  :  stultitia  autem; 
provenit  ex  inexperientia;  ergo  inexperientia  videtur  esse  magis  causa  spei; 
quam  experientia. 

Sed  contra  est,  quod  Philosophus  dicit  in  3.  Ethic.  (cap.  S.  a  med.)  quod 
aliqui  sunt  bonae  spei  propter  multoties,  et  multos  vicisse;  quod  ad  experientiam 
pertinet;  ergo  experientia  est  causa  spei. 

Respondeo  dicendum,  quod,  sicut  supra  dictum  est  (art.  1.  huj.  q.),  spei 
objectum  est  bonum  futurum  arduum  possibile  adipisci:  potest  ergo  aliquid  esse 
causa  spei,  vel  quia  facit  homini  aliquid  esse  possibile,  vel  quia  facit  eum 
existimare  aliquid  esse  possibile.  Primo  modo  est  causa  spei  omne  illud,  quod 
auget  potestatem  hominis  sicut  divitiae,  et  fortitudo,  et  inter  caetera  etiam 
experientia :  nam  per  experientiam  homo  acquirit  facultatem  aliquid  de  facili 
faciendi,  et  ex  hoc  sequitur  spes;  unde  Veget,  dicit  in  lib.  1.  de  Re  milit. 
(cap.  1.  cir.  fin.) :  Nemo  facere  metuit,  quod  se  bene  didicisse  confidit.  Alio  modo 
est  causa  spei  omne  illud,  quod  facit  alicui  existimationem  quod  aliquid  sit 
sibi  possibile:  et  hoc  modo  et  doctrina,  et  persuasio  quaelibet  potest  esse 
causa  spei :  et  sic  etiam  experientia  est  causa  spei ;  in  quantum  scilicet  per  expe¬ 
rientiam  fit  homini  existimatio,  quod  aliquid  sit  sibi  possibile,  quod  impossibile 
ante  experientiam  reputabat.  Sed  per  hunc  modum  experientia  potest  esse 
causa  defectus  spei :  quia  sicut  per  experientiam  fit  homini  existimatio,  quod 
aliquid  sibi  sit  possibile,  quod  reputabat  impossibile :  ita  e  converso  per  expe¬ 
rientiam  fit  homini  existimatio,  quod  aliquid  non  sit  sibi  possibile,  quod  pos¬ 
sibile  existimabat.  Sic  ergo  experientia  est  causa  spei  duobus  modis;  causa  autem 
defectus  spei  uno  modo;  et  propter  hoc  magis  dicere  possumus,  eam  esse 
causam  spei. 

Ad  primum  ergo  dicendum,  quod  experientia  in  operabilibus  non  solum 
causat  scientiam,  sed  etiam  causat  quemdam  habitum  propter  consuetudinem^ 
qui  facit  operationem  faciliorem  :  sed  et  ipsa  virtus  intellectualis  facit  ad  po¬ 
testatem  facile  operandi;  demonstrat  enim  aliquid  esse  possibile:  et  sic  causat 
spem. 

Ad  secundum  dicendum,  quod  in  senibus  est  defectus  spei  propter  expe¬ 
rientiam,  inquantum  experientia  facit  existimationem  impossibilis;  unde  ibi¬ 
dem  subditur,  quod  eis  multa  evenerunt  in  deterius. 

Ad  tertium  dicendum,  quod  stultitia,  et  inexperientia  possunt  esse  causa 
spei  quasi  per  accidens,  removendo  scilicet  scientiam,  per  quam  vere  existi¬ 
matur  aliquid  esse  non  possibile ;  unde  ea  ratione  inexperientia  est  causa  spei, 
qua  experientia  est  causa  defectus  spei. 

ARTICULUS  VI.  228 

UTRUM  IN  JUVENIBUS,  ET  IN  EBRIOSIS  ABUNDET  SPES. 

(Infr.  q.  4 j.  art.  3.  corp.). 

Ad  sextum  sic  proceditur.  Videtur,  quod  juventus,  et  ebrietas  non  sint 
causa  spei;  spes  enim  importat  quamdam  certitudinem,  et  firmitatem;  unde 
ad  Heb.  6.  spes  comparatur  anchorae:  sed  juvenes,  et  ebrii  deficiunt  a  firmi¬ 
tate,  habent  enim  animum  de  facili  mutabilem ;  ergo  juventus,  et  ebrietas  non 
est  causa  spei. 

2.  Praeterea.  Ea,  quae  augent  potestatem,  maxime  sunt  causa  spei,  ut 
supra  dictum  est  (art. praec.) :  sed  juventus,  et  ebrietas  quamdam  infirmitatem 
habent  adjunctam;  ergo  non  sunt  causa  spei. 

3.  Praeterea.  Experientia  est  causa  spei,  ut  dictum  est  (art.  praec.):  sed 
juvenibus  experientia  deficit;  ergo  juventus  non  est  causa  spei. 

Sed  contra  est,  quod  Philos.  dicit  in  3.  Ethic.  (cap.  S.  post  mei.),  quod 
inebriati  sunt  bene  sperantes;  et  in  2.  Rhet.  (cap.  12.  ante  med.)  dicitur,  quod 
juvenes  sunt  bonae  spei. 

Respondeo  dicendum,  quod  juventus  est  causa  spei  propter  tria,  ut  Philos. 
dicit  in  2.  Rhet.  ( ibid .);  et  haec  tria  possunt  accipi  secundum  tres  conditiones 
boni,  quod  est  objectum  spei,  quod  est  futurum,  et  arduum,  et  possibile,  ut 
dictum  est  (art.  1.  huj.  q.):  juvenes  enim  multum  habent  de  futuro,  et  parum 
de  praeterito:  et  ideo,  quia  memoria  est  praeteriti,  spes  autem  futuri,  parum 
habent  de  memoria,  sed  multum  vivunt  in  spe:  juvenes  etiam  propter  cali- 
ditatem  naturae  habent  multos  spiritus;  et  ita  in  eis  cor  ampliatur:  ex  am¬ 
plitudine  autem  cordis  est,  quod  aliquis  ad  ardua  tendat,  et  ideo  juvenes  sunt 
animosi,  et  bonae  spei.  Similiter  etiam  illi,  qui  non  sunt  passi  repulsam,  nec 
experti  impedimenta  in  suis  conatibus,  de  facili  reputant  aliquid  sibi  possi¬ 
bile  ;  unde  et  juvenes  propter  inexperientiam  impedimentorum,  et  defectuum, 
de  facili  reputant  aliquid  sibi  possibile:  et  ideo  sunt  bonae  spei.  Duo  etiam 
istorum  sunt  in  ebriis,  scilicet  caliditas,  et  multiplicatio  spirituum  propter  vinum : 
et  iterum  inconsideratio  periculorum,  vel  defectuum.  Et  propter  eamdem  ra¬ 
tionem  etiam  omnes  stulti,  et  deliberatione  non  utentes  omnia  tentant,  et 
sunt  bonae  spei. 

Ad  primum  ergo  dicendum,  quod  in  juvenibus,  et  in  ebriis  licet  non  sit 
firmitas  secundum  rei  veritatem,  est  tamen  in  eis  secundum  eorum  aestima¬ 
tionem;  reputant  enim  se  firmiter  assecuturos  illud,  quod  sperant. 

Et  similiter  dicendum  ad  secundum,  quod  juvenes,  et  ebrii  habent  quidem 
infirmitatem  secundum  rei  veritatem,  sed  secundum  eorum  existimationem 
habent  potestatem:  quia  suos  defectus  non  cognoscunt. 

Ad  tertium  dicendum,  quod  non  solum  experientia,  sed  etiam  inexpe¬ 
rientia  est  quodammodo  causa  spei,  ut  dictum  est  (art.  praec.). 

ARTICULUS  VII. 

UTRUM  SPES  SIT  CAUSA  AMORIS. 


(Supr.  q.  27.  art.  4.  ad  3.  et  infr.  q.  62.  art.  4.  ad  3.  et  2-2.  q.  17.  art.  8.  corp. 
et  q.  66.  art.  6.  ad  2.  et  Veri.  q.  4.  art.  3.  corp.). 

Ad  septimum  sic  proceditur.  Videtur,  quod  spes  non  sit  causa  amoris; 
quia  secundum  Aug.  14.  de  Civ.  Dei  (cap.  7.  et  q.);  prima  affectionum  animae 
est  amor:  sed  spes  est  quaedam  affectio  animae:  amor  ergo  praecedit  spem; 
non  ergo  spes  causat  amorem. 

2.  Praeterea.  Desiderium  praecedit  spem  :  sed  desiderium  causatur  ex 
amore,  ut  dictum  est  (q.  28.  art.  6.  ad  2.);  ergo  etiam  spes  sequitur  amorem; 
non  ergo  causat  ipsum. 

3.  Praeterea.  Spes  causat  delectationem,  ut  supra  dictum  est  (q.  32.  art.  3.): 
sed  delectatio  non  est  nisi  de  amato;  ergo  amor  praecedit  spem. 

Sed  contra  est,  quod  Matth.  1.  super  illud:  Abralmm  genuit  Isaac,  Isaac 
autem  genuit  Jacob,  dicit  Gloss.  (interi.)  idest  fides  spem,  spes  charitatem :  cha- 
ritas  autem  est  amor;  ergo  amor  causatur  a  spe. 

Respondeo  dicendum,  quod  spes  duo  respicere  potest :  respicit  enim  sicut 
objectum  bonum  speratum:  sed  quia  bonum  speratum  est  arduum  possibile, 
aliquando  autem  fit  aliquod  arduum  possibile  nobis,  non  per  nos,  sed  per 
alios,  ideo  spes  etiam  respicit  illud,  per  quod  fit  nobis  aliquid  possibile.  In- 
quantum  igitur  spes  respicit  bonum  speratum,  spes  ex  amore  causatur:  non 
•enim  est  spes  nisi  de  bono  desiderato,  et  amato.  Inquantum  vero  spes  respicit 
illum,  per  quem  fit  aliquid  nobis  possibile,  sic  amor  causatur  ex  spe,  et  non 
e  converso.  Ex  hoc  enim  quod  per  aliquem  speramus  nobis  posse  provenire 
bona,  movemur  in  ipsum,  sicut  in  bonum  nostrum ;  et  sic  incipimus  ipsum 
amare:  ex  hoc  autem  quod  amamus  aliquem,  non  speramus  de  eo  nisi  per 
accidens,  inquantum  scilicet  credimus  nos  reamari  ab  ipso;  unde  amari  ab 
aliquo  facit  nos  sperare  de  eo:  sed  amor  ejus  causatur  ex  spe,  quam  de  eo 
habemus. 

Et  per  haec  patet  responsio  ad  objecta. 

UTRUM  SPES  CONFERAT  AD  OPERATIONEM,  VEL  MAGIS  IMPEDIAT. 

Ad  octavum  sic  proceditur.  Videtur,  quod  spes  non  adjuvet  operationem, 
•sed  magis  impediat:  ad  spem  enim  securitas  pertinet:  sed  securitas  parit  ne- 
.gligentiam,  quae  impedit  operationem;  ergo  spes  impedit  operationem. 

2.  Praeterea.  Tristitia  impedit  operationem,  ut  supra  dictum  est  (q.  37. 
art.  3.):  sed  spes  quandoque  causat  tristitiam:  dicitur  enim  Proverb.  14.:  Spes, 
quae  differtur,  affligit  animam;  ergo  spes  impedit  operationem. 

3.  Praeterea.  Desperatio  contrariatur  spei,  ut  dictum  est  (art.  4.  huj.  q.): 
sed  desperatio  maxime  in  rebus  bellicis  adjuvat  operationem:  dicitur  enim  2. 
Regum  2.  quod  periculosa  est  desperatio;  ergo  spes  facit  contrarium  effectum, 
impediendo  scilicet  operationem. 

Sed  contra  est,  quod  dicitur  1.  ad  Cor.  9.  quod  qui  arat,  debet  arare  in 
spe  fructus  percipiendi :  et  eadem  ratio  est  in  omnibus  aliis. 

Respondeo  dicendum,  quod  spes  per  se  habet,  quod  adjuvet  operationem  in¬ 
tendendo  ipsam;  et  hoc  ex  duobus.  Primo  quidem  ex  ratione  sui  objecti,  quod 
est  bonum  arduum  possibile:  existimatio  enim  ardui  excitat  attentionem:  exi¬ 
stimatio  vero  possibilis  non  retardat  conatum;  unde  sequitur,  quod  homo 
intense  operetur  propter  spem.  Secundo  vero  ex  ratione  sui  effectus,  spes 
enim,  ut  supra  dictum  est  (q.  92.  art.  3.),  causat  delectationem,  quae  adjuvat 
operationem,  ut  supra  dictum  est  (q.  33.  art.  4.);  unde  spes  operationem 
adjuvat. 

Ad  primum  ergo  dicendum,  quod  spes  respicit  bonum  consequendum; 
securitas  autem  respicit  malum  vitandum ;  unde  securitas  magis  videtur  op¬ 
poni  timori,  quam  ad  spem  pertinere,  et  tamen  securitas  non  causat  negli- 
gentiam,  nisi  inquantum  diminuit  existimationem  ardui,  in  quo  etiam  dimi¬ 
nuitur  ratio  spei:  illa  enim,  in  quibus  homo  nullum  impedimentum  timet, 
quasi  jam  non  reputantur  ardua. 

Ad  secundum  dicendum,  quod  spes  per  se  causat  delectationem,  sed  per 
accidens  est,  ut  causet  tristitiam,  ut  supra  dictum  est  (q.  32.  art.  3.  ad  2.). 

Ad  tertium  dicendum,  quod  desperatio  in  bello  fit  periculosa  propter 
aliquam  spem  adjunctam:  illi  enim,  qui  desperant  de  fuga,  debilitantur  in 
fugiendo;  sed  sperant  mortem  suam  vindicare:  et  ideo  ex  hac  spe  acrius 
pugnant;  unde  periculosi  hostibus  fiunt. 


QUAESTIO  XLI. 

DE  TIMORE  SECUNDUM  SE,  IN  QUATUOR  ARTICULOS  DIVISA. 

Consequenter  considerandum  est  primo  de  timore,  et  secundum  de  audacia. 
Circa  timorem  consideranda  sunt  quatuor :  primo  de  ipso  timore;  secundo 
de  objecto  ejus;  tertio  de  causa  ipsius;  quarto  de  effectu. 

Circa  primum  quaeruntur  quatuor. 

Primo.  Utrum  timor  sit  passio  animae. 

Secundo.  Utrum  sit  specialis  passio. 

Tertio.  Utrum  sit  aliquis  timor  naturalis. 

Quarto.  De  speciebus  timoris. 


ARTICULUS  I.  251 

UTRUM  TIMOR  SIT  PASSIO  ANIMAE. 

(Infr.  art.  2.  corp.). 

Ad  primum  sic  proceditur.  Videtur  quod  timor  non  sit  passio  animae : 
dicit  enim  Damasc.  in  lib.  3.  (Orth.  Fid.  cap.  23.)  quod  timor  est  virtus  secun - 

dum  sysiolem,  idest  contractionem,  essentiae  desiderativa :  sed  nulla  virtus  est 
passio,  ut  probatur  in  2.  Eth.  (cap.  3.) ;  ergo  timor  non  est  passio. 

2.  Praeterea.  Omnis  passio  est  effectus  ex  praesentia  agentis  proveniens: 
sed  timor  non  est  de  aliquo  praesenti,  sed  de  futuro,  ut  Damasc.  dicit  in 
2.  lib.  (Orth.  Fid.  cap.  12.):  ergo  timor  non  est  passio. 

3.  Praeterea.  Omnis  passio  animae  est  motus  appetitus  sensitivi,  qui. 
sequitur  apprehensionem  sensus :  sensus  autem  non  est  apprehensivus  futuri,, 
sed  praesentis;  cum  ergo  timor  sit  de  malo  futuro,  videtur,  quod  non  sit 
passio  animae. 

Sed  contra  est,  quod  August.  in  14.  de  Civ.  Dei  (cap.  7.  et  <3.)  enumerat 
timorem  inter  alias  animae  passiones. 

Respondeo  dicendum,  quod  inter  caeteros  anima  motus  post  tristitiam 
timor  magis  rationem  obtinet  passionis.  Ut  enim  supra  dictum  est  (q.  22 . 
art.  1.)  ad  rationem  passionis  primo  quidem  pertinet,  quod  sit  motus  passivae 
virtutis,  ad  quam  scilicet  comparetur  suum  objectum  per  modum  activi  mo¬ 
ventis;  eo  quod  passio  est  effectus  agentis.  Et  per  hunc  modum  etiam  sentire, 
et  intelligere  dicuntur  pati.  Secundo  magis  proprie  dicitur  passio  motus  appe- 
titivae  virtutis :  et  adhuc  magis  proprie  motus  appetitivae  virtutis  habentis 
organum  corporale,  qui  fit  cum  aliqua  transmutatione  corporali:  et  adhuc 
propriissime  illi  motus  passiones  dicuntur,  qui  important  aliquod  nocumentun  1 
manifestum  est  autem,  quod  timor,  cum  sit  de  malo,  ad  appetitivam  poten¬ 
tiam  pertinet,  quae  per  se  respicit  bonum,  et  malum:  pertinet  autem  ad  ap¬ 
petitum  sensitivum  :  fit  etiam  cum  quadam  transmutatione,  scilicet  cum  con¬ 
tractione,  ut  Damasc.  dicit  (lib.  3.  Orth.  Fid.  cap.  23.):  et  importat  etiam 
habitudinem  ad  malum,  secundum  quod  malum  habet  quodammodo  victoriam 
super  aliquem  [al.  super  aliquod  bonum]-,  unde  verissime  sibi  competit  ratio 
passionis:  tamen  post  tristitiam,  quae  est  de  praesenti  malo:  nam  timor  est 
de  malo  futuro,  quod  non  ita  movet,  sicut  praesens. 

Ad  primum  ergo  dicendum,  quod  virtus  nominat  quoddam  principium 
actionis :  et  ideo,  inquantum  interiores  motus  appetitivae  virtutis  sunt  prin¬ 
cipia  exteriorum  actuum,  dicuntur  virtutes.  Philosophus  autem  negat,  passio¬ 
nem  esse  virtutem,  quae  est  habitus. 

Ad  secundum  dicendum,  quod  sicut  passio  corporis  naturalis  provenit  ex 
corporali  praesentia  agentis:  ita  passio  animae  provenit  ex  animali  praesentia 
agentis  absque  praesentia  corporali,  vel  reali;  inquantum  scilicet  malum, 
quod  est  futurum,  realiter  est  praesens  secundum  apprehensionem  animae. 

Ad  tertium  dicendum,  quod  sensus  non  apprehendit  futurum ;  sed  ex  eo 
quod  apprehendit  praesens,  animal  naturali  instinctu  movetur  ad  sperandum 
futurum  bonum,  vel  timendum  futurum  malum. 

ARTICULUS  II.  232 

UTRUM  TIMOR  SIT  SPECIALIS  PASSIO. 

Ad  secundum  sic  proceditur.  Videtur,  quod  timor  non  sit  specialis  passio: 
dicit  enim  Augustinus  in  lib.  83.  Q.Q..  (q.  33.  non  procul  a  fin.)  quod  quem 
non  exanimat  metus,  neque  cupiditas  eum  vastat,  nec  aegritudo,  idest  tristitia, 
eum  macerat,  nec  ventilat  gestiens,  et  vana  laetitia :  ex  quo  videtur,  quod, 
remoto  timore,  omnes  aliae  passiones  removentur;  non  ergo  est  passio  spe¬ 
cialis,  sed  generalis. 

2.  Praeterea.  Philos.  dicit  in  6.  Ethic.  (cap.  2.  cir.  prine.),  quod  ita  se 
habet  in  appetitu  prosecutio,  et  fuga,  sicut  in  intellectu  affirmatio,  et  negatio: 
sed  negatio  non  est  aliquid  speciale  in  intellectu,  sicut  nec  affirmatio,  sed 
aliquid  commune  ad  multa;  ergo  nec  fuga  in  appetitu:  sed  nihil  est  aliud 
timor,  quam  fuga  quaedam  mali;  ergo  timor  non  est  passio  specialis. 

3.  Praeterea.  Si  timor  esset  passio  specialis,  praecipue  in  irascibili  esset: 
•est  autem  timor  etiam  in  concupiscibili :  dicit  enim  Philos.  in  2.  Rhetor,  (cap.  3.) 
quod  timor  est  tristitia  quaedam,  et  Damasc.  dicit  (lib.  3.  Orth.  Fid.  cap.  23.), 
quod  timor  est  virtus  desiderativa :  tristitia  autem,  et  desiderium  sunt  in  con¬ 
cupiscibili,  ut  supra  dictum  est  (q.  30.  et  33.  art.  1.) ;  non  est  ergo  passio  specialis, 
cum  pertineat  ad  diversas  potentias. 

Sed  contra  est,  quod  timor  condividitur  aliis  passionibus  animae,  ut 
patet  per  Damasc.  in  2.  lib.  (Orth.  Fid.  cap.  13.). 

Respondeo  dicendum,  quod  passiones  animae  recipiunt  speciem  ex  obje¬ 
ctis:  unde  specialis  passio  est,  quae  habet  speciale  objectum:  timor  autem 
habet  speciale  objectum,  sicut  et  spes:  sicut  enim  objectum  spei  est  bonum 
futurum  arduum  possibile  adipisci:  ita  objectum  timoris  est  malum  futurum 
difficile,  cui  resisti  non  potest:  unde  timor  est  specialis  passio  animae. 

Ad  primum  ergo  dicendum,  quod  omnes  passiones  animae  derivantur  ex 
uno  principio,  scilicet  ex  amore,  in  quo  habent  ad  invicem  connexionem  ;  et 
ratione  hujus  connexionis,  remoto  timore,  removentur  aliae  passiones  animae, 
non  ideo  quia  sit  passio  generalis. 

Ad  secundum  dicendum,  quod  non  omnis  fuga  appetitus  est  timor,  sed 
fuga  ab  aliquo  speciali  objecto,  ut  dictum  est  (in  corp.  art.),  et  ideo,  licet 
fuga  sit  quoddam  generale,  tamen  timor  est  passio  specialis. 

Ad  tertium  dicendum,  quod  timor  nullo  modo  est  in  concupiscibili:  non 
enim  respicit  malum  absolute,  sed  cum  quadam  difficultate,  vel  arduitate,  ut 
ei  resisti  vix  possit:  sed  quia  passiones  irascibilis  derivantur  a  passionibus 
concupiscibilis,  et  ad  eas  terminantur,  ut  supra  dictum  est  (q.  23.  art.  1.),  ideo 
timori  attribuuntur  ea,  quae  sunt  concupiscibilis.  Dicitur  enim  timor  esse  tri¬ 
stitia,  inquantum  objectum  timoris  est  contristans,  si  praesens  fuerit:  unde 
et  Philos.  dicit  ibid.  quod  timor  procedit  ex  phantasia  futuri  mali  corruptivi 
vel  contristativi.  Similiter  et  desiderium  attribuitur  a  Damasc.  timori:  quia 
sicut  spes  causatur,  vel  oritur  a  desiderio  boni:  ita  timor  est  ex  fuga  mali: 
fuga  autem  mali  oritur  ex  desiderio  boni,  ut  ex  supra  dictis  patet  (q.  23.  art.  2. 
at  q.  29.  art.  2.  et  q.  36.  art.  2.). 


ARTICULUS  III.  23? 

UTRUM  SIT  ALIQUIS  TIMOR  NATURALIS. 

Ad  tertium  sic  proceditur.  Videtur,  quod  timor  aliquis  sit  naturalis:  dicit 
enim  Damasc.  in  3.  lib.  (Orth.  Fid.  cap.  23.  in  prine.)  quod  est  quidam  timor 
naturalis,  nolente  anima  dividi  a  corpore. 

2.  Praeterea.  Timor  ex  amore  oritur,  ut  dictum  est  (art.praec.  ad  1.):  sed 
est  aliquis  amor  naturalis,  ut  Dion,  dicit  4.  cap.  de  Div.  Nom.  (part.  2.  lect.  9.), 
ergo  etiam  est  aliquis  timor  naturalis. 

3.  Praeterea.  Timor  opponitur  spei,  ut  supra  dictum  est  (q.  40.  art.  4. 
ad  1.):  sed  est  aliqua  spes  naturae,  ut  patet  per  id  quod  dicitur  Rom.  4.  de 

Abraham,  quod  contra  spem  naturae,  in  spem  gratiae  credidit;  ergo  etiam  est 
aliquis  timor  naturae. 

Sed  contra.  Ea  quae  sunt  naturalia,  communiter  inveniuntur  in  rebus 
animatis,  et  inanimatis:  sed  timor  non  invenitur  in  rebus  inanimatis;  ergo 
timor  non  est  naturalis. 

Respondeo  dicendum,  quod  aliquis  motus  dicitur  naturalis,  quia  ad  ipsum 
inclinat  natura:  sed  hoc  contingit  dupliciter.  Uno  modo,  quod  totum  perficitur 
a  natura  absque  aliqua  operatione  apprehensivae  virtutis:  sicut  moveri  sursum 
est  motus  naturalis  ignis;  et  augeri  est  motus  naturalis  animalium,  et  plan¬ 
tarum.  Alio  modo  dicitur  motus  naturalis,  ad  quem  natura  inclinat,  licet  non 
perficiatur  nisi  per  apprehensionem :  quia  sicut  supra  dictum  est  (q.  10.  art.  1. 
et  q.  17.  art.  9.  ad  2.),  motus  cognitivae,  et  appetitivae  virtutis  reducuntur  in 
naturam,  sicut  in  principium  primum.  Et  per  hunc  modum  etiam  ipsi  actus 
apprehensivae  virtutis,  ut  intelligere,  sentire,  et  memorari,  et  etiam  motus 
appetitus  animalis  quandoque  dicuntur  naturales :  et  per  hunc  modum  potest 
dici  timor  naturalis  ;  et  distinguitur  a  timore  non  naturali  secundum  diversi¬ 
tatem  objecti:  est  enim,  ut  Philos.  dicit  in  2.  Rhet.  (cap.  3.),  timor  de  malo  cor¬ 
ruptivo,  quod  natura  refugit  propter  naturale  desiderium  essendi:  et  talis 
timor  dicitur  esse  naturalis:  et  iterum  de  malo  contristativo,  quod  non  repu¬ 
gnat  naturae,  sed  desiderio  appetitus,  et  talis  timor  non  est  naturalis:  sicut 
etiam  supra  (q.  30.  art.  3.  et  q.  31.  art.  7.)  amor,  concupiscentia,  et  delectatio 
distincta  sunt  per  naturale,  et  non  naturale.  Sed  secundum  primam  acceptionem 
naturalis  sciendum  est,  quod  quaedam  de  passionibus  animae  quandoque  di- 
cuntur*naturales ;  ut  amor,  desiderium,  et  spes:  aliae  vero  naturales  dici  non 
possunt:  et  hoc  ideo,  quia  amor,  et  odium,  desiderium,  et  fuga  inportant  in¬ 
clinationem  quamdam  ad  prosequendum  bonum,  et  fugiendum  malum:  quae 
quidem  inclinatio  pertinet  etiam  ad  appetitum  naturalem,  et  ideo  est  amor 
quidam  naturalis ;  et  desiderium,  vel  spes  potest  quodammodo  dici  etiam  in 
rebus  naturalibus  cognitione  carentibus:  sed  aliae  passiones  animae  impor¬ 
tant  quosdam  motus,  ad  quos  nullo  modo  sufficit  inclinatio  naturalis:  vel  quia 
de  ratione  harum  passionum  est  sensus,  seu  cognitio:  sicut  dictum  est  (q.  31. 
art.  4.  et  q.  33.  art.  1.),  quod  apprehensio  requiritur  ad  rationem  delectationis, 
et  doloris:  unde  qui  carent  cognitione,  non  possunt  dici  delectari,  vel  dolere: 
aut  quia  hujusmodi  motus  sunt  contra  rationem  inclinationis  naturalis:  puta 
quod  desperatio  refugit  bonum  propter  aliquam  difficultatem :  et  timor  refugit 
impugnationem  mali  contrarii,  ad  quod  est  inclinatio  naturalis.  Et  ideo  hujus¬ 
modi  passiones  nullo  modo  attribuuntur  rebus  inanimatis. 

Et  per  hoc  patet  responsio  ad  objecta. 

ARTICULUS  IV.  34 

UTRUM  CONVENIENTER  ASSIGNENTUR  SPECIES  TIMORIS. 

(2-2.  q.  19.  art.  1.  ad  1.  et  3.  Dist.  26.  q.  1.  art.  3.  corp.fin. 
et  Dist.  34.  q.  2.  art.  1.  et  2.  ad  6.  et  Veri.  q.  26.  art.  4.  ad  7.). 

Ad  quartum  sic  proceditur.  Videtur,  quod  inconvenienter  Damasc.  (lib.  2. 
Orth.  Fid.  cap.  13.)  assignet  sex  species  timoris;  scilicet  segnitiem,  erubescentiam, 
verecundiam,  admirationem,  stuporem,  agoni am.  Ut  enim  Phil.  dicit  in  2.  Rhet. 
(cap.  3.);  timor  est  de  malo  contristativo;  ergo  species  timoris  debent  re- 


3O4  QUAESTIO  XLI.  ARTICULUS  IV, 

spondere  speciebus  tristitiae :  sunt  autem  quatuor  species  tristitiae,  ut  supra- 
dictum  est  (q.  3/.  art.  8.) ;  ergo  solum  debent  esse  quatuor  species  timoris  eis 
correspondentes. 

2.  Praeterea.  Illud  quod  in  actu  nostro  consistit,  nostrae  potestati  subji¬ 
citur:  sed  timor  est  de  malo,  quod  excedit  potestatem  nostram,  ut  dictum 
est  (ari.  2.  huj.  q.) ;  non  ergo  segnities,  et  erubescentia,  et  verecundia,  quae  re¬ 
spiciunt  operationem  nostram,  debent  poni  species  timoris. 

3.  Praeterea.  Timor  est  de  futuro,  ut  dictum  est  (art.  1.  et  2.  huj.  q.) : 
sed  verecundia  est  de  turpi  actu  jam  commisso,  ut  Greg.  Nyss.  dicit  (vel 
Nemes.  lib.  de  Nat.  Hom.  cap.  20.) ;  ergo  verecundia  non  est  species  timoris. 

4.  Praeterea.  Timor  non  est  nisi  de  malo:  sed  admiratio,  et  stupor  sunt 
de  magno,  et  insolito,  sive  bono,  sive  malo ;  ergo  admiratio,  et  stupor  non 
sunt  species  timoris. 

5.  Praeterea.  Philosophi  ex  admiratione  sunt  moti  ad  inquirendum  ve¬ 
ritatem,  ut  dicitur  in  principio  Metaph.  (cap.  2.  a  prine.):  timor  autem  non 
movet  ad  inquirendum,  sed  magis  ad  fugiendum;  ergo  admiratio  non  est 
species  timoris. 

Sed  in  contrarium  sufficiat  auctoritas  Dam.  et  Greg.  Nyss.  (loc.  sup.  cit.). 

Respondeo  dicendum,  quod,  sicut  dictum  est  (art.  2.  huj.  q.),  timor  est 
de  futuro  malo,  quod  excedit  potestatem  timentis,  ut  scilicet  ei  resisti  non 
possit:  sicut  autem  bonum  hominis,  ita  et  malum  potest  considerari,  vel  in 
operatione  ipsius,  vel  in  exterioribus  rebus.  In  operatione  autem  ipsius  ho¬ 
minis  potest  duplex  malum  timeri:  primo  quidem  labor  gravans  naturam:  et 
sic  causatur  segnities,  cum  scilicet  aliquis  refugit  operari  propter  timorem  exce¬ 
dentis  laboris:  secundo  turpitudo  laedens  opinionem:  et  sic  si  turpitudo  timeatur 
in  actu  committendo,  est  erubescentia:  si  autem  sit  de  turpi  jam  facto,  est  vere¬ 
cundia.  Malum  autem,  quod  in  exterioribus  rebus  consistit,  tripliciter  potest 
excedere  hominis  facultatem  ad  resistendum.  Primo  quidem  ratione  suae  ma¬ 
gnitudinis  ;  cum  aliquis  scilicet  considerat  aliquod  magnum  malum,  cujus 
exitum  considerare  non  sufficit:  et  sic  est  admiratio.  Secundo  ratione  dissue¬ 
tudinis;  quia  scilicet  aliquod  malum  inconsuetum  nostrae  considerationi  of¬ 
fertur,  et  sic  est  magnum  nostra  reputatione:  et  hoc  modo  est  stupor,  qui  cau¬ 
satur  ex  insolita  imaginatione.  Tertio  modo  ratione  improvisionis ;  quia  scilicet 
provideri  non  potest;  sicut  futura  infortunia  timentur:  et  talis  timor  dicitur 
agonia. 

Ad  primum  ergo  dicendum,  quod  illae  species  tristitiae, -quae  supra  po¬ 
sitae  sunt  (q.  33.  art.  8),  non  accipiuntur  secundum  diversitatem  objecti,  sed 
secundum  effectus,  et  secundum  quasdam  speciales  rationes ;  et  ideo  non 
oportet,  quod  illae  species  tristitiae  respondeant  istis  speciebus  timoris,  quae 
accipiuntur  secundum  divisionem  propriam  objecti  ipsius  timoris. 

Ad  secundum  dicendum,  quod  operatio,  secundum  quod  jam  fit,  subditur 
potestati  operantis:  sed  aliquid  circa  operationem  considerari  potest,  facul¬ 
tatem  operantis  excedens,  propter  quod  aliquis  refugit  actionem  :  et  secundum 
hoc  segnities,  erubescentia,  et  verecundia  ponuntur  species  timoris. 

Ad  tertium  dicendum,  quod  de  actu  praeterito  potest  timeri  convitium, 
vel  opprobrium  futurum ;  et  secundum  hoc  verecundia  est  species  timoris. 

Ad  quartum  dicendum,  quod  non  quaelibet  admiratio,  et  stupor  sunt  spe¬ 
cies  timoris,  sed  admiratio,  quae  est  de  magno  malo,  et  stupor,  qui  est  de  malo 
insolito.  Vel  potest  dici,  quod  sicut  segnities  refugit  laborem  exterioris  opera¬ 
tionis  ;  ita  admiratio,  et  stupor  refugiunt  difficultatem  considerationis  rei  ma- 

gnae,  et  insolitae,  sive  sit  bona,  sive  mala:  ut  hoc  modo  se  habeat  admiratio, 
et  stupor  ad  actum  intellectus,  segnities  ad  exteriorem  actum. 

Ad  quintum  dicendum,  quod  admirans  refugit  in  praesenti  dare  judicium 
de  eo  quod  miratur,  timens  defectum;  sed  in  futurum  inquirit :  stupens  autem 
timet,  et  in  praesenti  judicare,  et  in  futuro  inquirere  ;  unde  admiratio  est  prin¬ 
cipium  philosophandi ;  sed  stupor  est  philosophicae  considerationis  impedi¬ 
mentum. 

.  .ii •  .  ■  j:  :J 


QUAESTIO  XLII. 

DE  OBJECTO  TIMORIS,  IN  SEX  ARTICULOS  DIVISA. 

Deinde  considerandum  est  de  objecto  timoris. 

Et  circa  hoc  quaeruntur  sex. 

Primo.  Utrum  bonum  sit  objectum  timoris,  vel  malum. 

Secundo.  Utrum  malum  naturae  sit  objectum  timoris. 

Tertio.  Utrum  timor  sit  de  malo  culpae. 

Quarto.  Utrum  ipse  timor  timeri  possit. 

Quinto.  Utrum  repentina  magis  timeantur. 

Sexto.  Utrum  ea,  contra  quae  non  est  remedium,  magis  timeantur. 

ARTICULUS  I.  235 

UTRUM  OBJECTUM  TIMORIS  SIT  BONUM,  VEL  MALUM. 

(Infr.  art.  3.  et  4.  corp.  et  q.  42.  art.  2.  3.  et  4.  corp.  et  q.  43.  art,  1.  corp. 

et  2-2.  q.  19.  art.  2.  corp.  fin.  et  3.  Dist.  26.  q.  1.  art.  2.  corp.). 

Ad  primum  sic  proceditur.  Videtur,  quod  Ionum  sit  objectum  timoris :  dicit 
enim  August.  in  lib.  83.  QQ.  (q.  33.  in  prine),  quod  nihil  timemus,  nisi  ne  id 
quod  amamus,  aut  adeptum  amittamus,  aut  non  adipiscamur  speratum:  sed  id  quod 
amamus,  est  bonum;  ergo  timor  respicit  bonum,  sicut  proprium  objectum. 

2.  Praeterea.  Philos.  dicit  in  2.  Rhetor,  (cap.  3.)  quod  potestas,  et  super 
alium  esse  est  terribile  [al.  esse  ipsum  est  terribile ] :  sed  hujusmodi  est  quoddam 
bonum;  ergo  bonum  est  objectum  timoris. 

3.  Praeterea.  In  Deo  nihil  malum  esse  potest:  sed  mandatur  nobis,  ut 
Deum  timeamus,  secundum  illud  Psal.  33.:  Timete  Deum  omnes  sancti  ejus ;  ergo 
etiam  timor  est  de  bono. 

Sed  contra  est,  quod  Damasc.  dicit  in  2.  lib.  (Orth.  Fid.  cap.  12.)  quod 
timor  est  de  malo  futuro. 

Respondeo  dicendum,  quod  timor  est  quidam  motus  appetitivae  virtutis, 
ad  virtutem  autem  appetitivam  pertinet  prosecutio,  et  fuga,  ut  dicitur  in  6. 
Ethic.  (cap.  2.):  est  autem  prosecutio  boni,  fuga  autem  mali;  unde  quicumque 
motus  appetitivae  virtutis  importat  prosecutionem,  habet  aliquod  bonum  pro 
objecto:  quicumque  autem  importat  fugam,  habet  malum  pro  objecto;  unde, 

cum  timor  fugam  quamdam  importet,  primo,  et  per  se  respicit  malum,  sicut 
proprium  objectum. 

Potest  autem  respicere  etiam  bonum,  secundum  quod  habet  habitudinem 
ad  malum,  quod  quidem  potest  esse  dupliciter.  Uno  quidem  modo,  inquantum 
per  malum  privatur  bonum :  ex  hoc  autem  ipso  est  aliquid  malum,  quod  est 
privativum  boni;  unde  cum  fugiatur  malum,  quia  malum  est,  sequitur  ut  fu¬ 
giatur,  quia  privat  bonum,  quod  quis  amando  prosequitur:  et  secundum  hoc 
dicit  August.  (loc.  cit.  in  aro.  j.)  quod  nulla  est  causa  timendi,  nisi  ne  amit¬ 
tatur  bonum  amatum.  Alio  modo  comparatur  bonum  ad  malum,  ut  causas 
ipsius;  inquantum  scilicet  aliquod  bonum  sua  virtute  potest  inducere  aliquod! 
nocumentum  in  bono  amato:  et  ideo  sicut  spes,  ut  supra  dictum  est  (q.  40- 
art.  7.),  ad  duo  respicit;  scilicet  ad  bonum  in  quod  tendit,  et  ad  id  per  quod 
sperat  se  bonum  concupitum  adipisci:  ita  etiam  timor  ad  duo  respicit;  sci¬ 
licet  ad  malum  quod  refugit,  et  ad  illud  bonum,  quod  sua  virtute  potest  infli¬ 
gere  malum.  Et  per  hunc  modum  Deus  timetur  ab  homine,  inquantum  potest 
infligere  poenam  vel  spiritualem,  vel  corporalem:  et  per  hunc  etiam  mo¬ 
dum  timetur  potestas  alicujus  hominis,  maxime  quando  est  laesiva,  vel  quando 
est  injusta:  quia  sic  in  promptu  habet  nocumentum  inferre:  ita  etiam  timetur 
super  alium  esse ,  idest  inniti  alii ;  ut  scilicet  in  ejus  potestate  sit  constitutum 
nobis  nocumentum  inferre :  sicut  ille,  qui  est  conscius  criminis,  timetur  [al. 
timet],  ne  crimen  revelet. 

Et  per  hoc  patet  responsio  ad  objecta. 

ARTICULUS  II.  236 

UTRUM  MALUM  NATURAE  SIT  OBJECTUM  TIMORIS. 

(Infr.  art.  6.  ad  2.  et  2-2.  q.  144.  art.  1.  corp.). 

Ad  secundum  sic  proceditur.  Videtur,  quod  timor  non  sit  de  malo  na¬ 
turae:  dicit  enim  Philos.  in  2.  Rhet.  (cap.  4.  post  med.)  quod  timor  consilia - 
tivos  facit:  non  autem  consiliamur  de  his,  quae  a  natura  eveniunt,  ut  dicitur 
in  3.  Ethic.  (cap.  4.);  ergo  timor  non  est  de  malo  naturae. 

2.  Praeterea.  Defectus  naturales  semper  homini  imminent,  ut  mors,  et 
alia  hujusmodi ;  si  igitur  de  hujusmodi  malis  esset  timor,  oporteret,  quod  homo 
semper  esset  in  timore. 

3.  Praeterea.  Natura  non  movet  ad  contraria:  sed  malum  naturae  pro¬ 
venit  ex  natura;  ergo  quod  timendo  aliquis  refugiat  hujusmodi  malum,  non 
est  a  natura:  timor  ergo  naturalis  non  est  de  malo  naturae,  ad  quem  tamen 
hoc  malum  pertinere  videtur. 

Sed  contra  est,  quod  Philos.  dicit  in  3.  Eth.  (cap.  6.  a  med.),  quod  inter 
omnia  terribilissimum  est  mors,  quae  est  malum  naturae. 

Respondeo  dicendum,  quod,  sicut  Philos.  dicit  in  2.  Rhetor,  (cap.  4.  in 
prine.),  timor  provenit  ex  phantasia  futuri  mali  corruptivi,  vel  contristativi : 
sicut  autem  contristativum  malum  est,  quod  contrariatur  voluntati:  ita  cor¬ 
ruptivum  malum  est,  quod  contrariatur  naturae,  et  hoc  est  malum  naturae : 
unde  de  malo  naturae  potest  esse  timor.  Sed  considerandum  est,  quod  ma¬ 
lum  naturae  quandoque  est  a  causa  naturali,  et  tunc  dicitur  malum  naturae, 
non  solum  quia  privat  naturae  bonum,  sed  etiam  quia  est  effectus  naturae : 
sicut  mors  naturalis,  et  alii  hujusmodi  defectus.  Aliquando  vero  malum  na- 

turae  provenit  ex  causa  non  naturali;  sicut  mors,  quae  violenter  infertur  a 
persecutore:  et  utroque  modo  malum  naturae  quodammodo  timetur,  et  quo¬ 
dammodo  non  timetur:  cum  enim  timor  proveniat  ex  phantasia  futuri  mali, 
ut  dicit  Philos.  (loc.  sup.  cit.),  illud,  quod  removet  futuri  mali  phantasiam, 
excludit  etiam  timorem,  quod  autem  non  appareat  aliquod  malum  ut  futu¬ 
rum,  potest  ex  duobus  contingere.  Uno  quidem  modo  ex  hoc,  quod  est  remo¬ 
tum,  et  distans,  hoc  enim  propter  distantiam  imaginamur  ut  non  futurum, 
et  ideo  vel  non  timemus,  vel  parum  timemus.  Ut  enim  Philosophus  dicit 
in  2.  Rhet.  (cap.  3.  cir.  prine.)  quae  valde  longe  sunt,  non  timentur:  sciunt 
enim  omnes,  quod  morientur;  sed  quia  non  prope  est,  nihil  curant.  Alio  modo 
aestimatur  aliquod  malum,  quod  est  futurum,  ut  non  futurum,  propter  ne¬ 
cessitatem,  quae  facit  ipsum  aestimare  ut  praesens;  unde  Phil.  dicit  in  2.  Rhet. 
(cap.  j.  cir.  med.)  quod  illi,  qui  jam  decapitantur,  non  timent,  videntes  sibi 
necessitatem  mortis  imminere:  sed  ad  hoc  quod  aliquis  timeat,  oportet  adesse 
aliquam  spem  salutis.  Sic  igitur  malum  naturae  non  timetur,  quia  non  ap¬ 
prehenditur  ut  futurum:  si  vero  malum  naturae,  quod  est  corruptivum,  ap¬ 
prehendatur  ut  propinquum,  et  tamen  cum  aliqua  spe  evasionis,  tunc  ti¬ 
mebitur. 

Ad  primum  ergo  dicendum,  quod  malum  naturae  quandoque  non  provenit 
a  natura,  ut  dictum  est  (in  corp.),  secundum  tamen  quod  a  natura  provenit, 
etsi  non  ex  toto  vitari  possit,  potest  tamen  differri,  et  sub  hac  spe  potest  esse 
consilium  de  vitatione  ipsius. 

Ad  secundum  dicendum,  quod  malum  naturae,  etsi  semper  immineat,  non 
tamen  semper  imminet  de  propinquo ;  et  ideo  non  semper  timetur. 

Ad  tertium  dicendum,  quod  mors,  et  alii  defectus  naturae  proveniunt  a 
natura  universali,  quibus  tamen  repugnat  natura  particularis,  quantum  potest; 
et  sic  ex  inclinatione  particularis  naturae  est  dolor,  et  tristitia  de  hujusmodi 
malis,  cum  sunt  praesentia;  et  timor,  si  immineant  in  futurum. 

ARTICULUS  III.  237 

UTRUM  TIMOR  SIT  DE  MALO  CULPAE. 

(2-2.  q.  144.  art.  1.  corp.). 

Ad  tertium  sic  proceditur.  Videtur,  quod  timor  possit  esse  de  malo  culpae: 
dicit  enim  August.  super  Canon.  Joan.  (tract.  9.  cir.  med.)  quod  timore  casto 
timet  homo  separationem  a  Deo:  sed  nihil  separat  nos  a  Deo,  nisi  culpa,  se¬ 
cundum  illud  Isa.  59.:  Peccata  vestra  diviserunt  inter  vos,  et  Deum  vestrum;  ergo 
timor  potest  esse  de  malo  culpae. 

2.  Praeterea.  Tullius  dicit  in  4.  de  Tusculanis  (Quaestionibus  (aliq.  a 
prine.),  quod  de  illis  timemus,  cum  futura  sunt,  de  quorum  praesentia  trista¬ 
mur:  sed  de  malo  culpae  potest  aliquis  dolere,  vel  tristari;  ergo  etiam  malum 
culpae  aliquis  potest  timere. 

3.  Praeterea.  Spes  timori  opponitur:  sed  spes  potest  esse  de  bono  vir¬ 
tutis,  ut  patet  per  Philos.  in  9.  Ethic.  (cap.  4.  parum  ante  med.)  et  Apostolus 
dicit  ad  Gal.  5.:  Confido  de  vobis  in  Domino,  quod  nihil  aliud  sapietis;  ergo 
etiam  timor  potest  esse  de  malo  culpae. 

4.  Praeterea.  Verecundia  est  quaedam  species  timoris,  ut  supra  dictum 
est  (q.  41.  art.  4.);  sed  verecundia  est  de  turpi  facto,  quod  est  malum  culpae; 
ergo  et  timor. 


308 


QUAESTIO  XLII.  ARTICULUS  III. 


Sed  contra  est,  quod  Philos.  dicit  in  2.  Rhet.  (cap.q.)  quod  non  omnia 
mala  timentur:  puta  si  aliquis  erit  injustus,  aut  tardus. 

Respondeo  dicendum,  quod,  sicut  supra  dictum  est  (q.  40.  art.  1.  et  q.  41. 
■art.  2.),  sicut  objectum  spei  est  bonum  futurum  arduum,  quod  quis  potest 
adipisci:  ita  timor  est  de  malo  futuro  arduo,  quod  non  potest  de  facili  vitari: 
ex  quo  potest  accipi,  quod  id  quod  omnino  subjacet  potestati,  et  voluntati 
nostrae,  non  habet  rationem  terribilis:  sed  illud  solum  est  terribile,  quod 
habet  causam  extrinsecam:  malum  autem  culpae  propriam  causam  habet 
voluntatem  humanam ;  et  ideo  proprie  non  habet  rationem  terribilis. 

Sed  quia  voluntas  ab  aliquo  exteriori  potest  inclinari  ad  peccandum,  si 
illud  inclinans  habeat  magnam  vim  ad  inclinandum,  secundum  hoc  poterit 
•esse  timor  de  malo  culpae,  inquantum  est  ab  exteriori  causa,  puta  cum  ali¬ 
quis  timet  commorari  in  societate  malorum,  ne  ab  eis  ad  peccandum  indu¬ 
catur:  sed  proprie  loquendo,  in  tali  dispositione  magis  timet  homo  sedu¬ 
ctionem,  quam  culpam  secundum  propriam  rationem,  idest  inquantum  est 
voluntaria,  sic  enim  non  habet  ut  timeatur. 

Ad  primum  ergo  dicendum,  quod  separatio  a  Deo  est  quaedam  poena  con¬ 
sequens  peccatum:  et  omnis  poena  aliquo  modo  est  ab  exteriori  causa. 

Ad  secundum  dicendum,  quod  tristitia,  et  timor  in  uno  conveniunt;  quia 
utrumque  est  de  malo:  differunt  autem  in  duobus:  in  uno  quidem,  quia  tri¬ 
stitia  est  de  malo  praesenti,  timor  de  malo  futuro :  in  alio  vero,  quia  tristitia, 
•cum  sit  in  concupiscibili,  respicit  malum  absolute;  unde  potest  esse  de  quo¬ 
cumque  malo,  sive  parvo,  sive  magno :  timor  vero,  cum  sit  in  irascibili,  re¬ 
spicit  malum  cum  quadam  arduitate,  seu  difficultate,  quae  tollitur,  inquantum 
aliquid  subjacet  voluntati;  et  ideo  non  omnia  timemus,  quae  sunt  futura,  de 
quibus  tristamur,  cum  sunt  praesentia,  sed  aliqua,  quae  scilicet  sunt  ardua. 

Ad  tertium  dicendum,  quod  spes  est  de  bono  quod  quis  potest  adipisci: 
potest  autem  aliquis  adipisci  bonum,  vel  per  se,  vel  per  alium :  et  ideo  spes 
potest  esse  de  actu  virtutis,  qui  est  in  potestate  nostra  constitutus :  sed  timor 
est  de  malo,  quod  non  subjacet  nostrae  potestati,  et  ideo  semper  malum,  quod 
timetur,  est  a  causa  extrinseca:  bonum  autem,  quod  speratur,  potest  esse  et 
a  causa  intrinseca,  et  a  causa  extrinseca. 

Ad  quartum  dicendum,  quod,  sicut  supra  dictum  est  ( q.  41 .  art.  4.  ad  2. 
et  q.),  verecundia  non  est  timor  de  actu  ipso  peccati,  sed  de  turpitudine,  vel 
ignominia,  quae  consequitur  ipsum;  quae  est  a  causa  extrinseca. 


ARTICULUS  IV.  23S 

UTRUM  TIMOR  IPSE  TIMERI  POSSIT. 

Ad  quartum  sic  proceditur.  Videtur,  quod  timor  timeri  non  possit:  omne 
enim  quod  timetur,  timendo  custoditur,  ne  amittatur:  sicut  ille  qui  timet 
amittere  sanitatem,  timendo  custodit  eam :  si  igitur  timor  timeatur,  timendo- 
se  custodiet  homo  ne  timeat,  quod  videtur  esse  inconveniens. 

2.  Praeterea.  Timor  est  quaedam  fuga:  sed  nihil  fugit  seipsum ;  ergo 
timor  non  timet  timorem. 

3.  Praeterea.  Timor  est  de  futuro:  sed  ille  qui  timet,  jam  habet  timo¬ 
rem  ;  non  ergo  potest  timere  timorem. 

Sed  contra  est,  quod  homo  potest  amare  amorem,  et  dolere  de  dolore; 
ergo  etiam  pari  ratione  potest  timere  timorem. 

Respondeo  dicendum,  quod,  sicut  dictum  est  (art.  praec.),  illud  solum 
habet  rationem  terribilis,  quod  ex  causa  extrinseca  provenit;  non  autem  quod 
provenit  ex  voluntate  nostra:  timor  autem  partim  provenit  ex  causa  extrin¬ 
seca,  et  partim  subjacet  voluntati:  provenit  quidem  ex  causa  extrinseca,  in- 
quantum  est  passio  quaedam  consequens  phantasiam  imminentis  mali :  et  se¬ 
cundum  hoc  potest  aliquis  timere  timorem,  ne  scilicet  immineat  ei  necessitas 
timendi  propter  ingruentiam  alicujus  excellentis  mali:  subjacet  autem  volun¬ 
tati,  inquantum  appetitus  inferior  obedit  rationi;  unde  homo  potest  timorem 
repellere:  et  secundum  hoc  timor  non  potest  timeri,  ut  dicit  August.  inlib.83. 
QQ.  (q.tf.).  Sed  quia  rationibus,  quas  inducit,  aliquis  posset  uti  ad  ostenden¬ 
dum,  quod  timor  nullo  modo  timeatur,  ideo  ad  eas  respondendum  est. 

Ad  primum  ergo  dicendum,  quod  non  omnis  timor  est  unus  timor :  sed 
secundum  diversa,  quae  timentur,  sunt  diversi  timores:  nihil  ergo  prohibet, 
quin  uno  timore  [al.  quin  in  uno  timore ]  aliquis  praeservet  se  ab  alio  timore, 
et  sic  custodiat  se  non  timentem  [al.  non  timere  tunc ]  illo  timore. 

Ad  secundum  dicendum,  quod  cum  sit  alius  timor,  quo  timetur  malum 
imminens,  et  alius  timor,  quo  timetur  ipse  timor  mali  imminentis,  non  se¬ 
quitur,  quod  idem  fugiat  seipsum,  vel  quod  sit  idem  fuga  sui  ipsius. 

Ad  tertium  dicendum,  quod  propter  diversitatem  timorum  jam  dictam, 
timore  praesenti  potest  homo  timere  futurum  timorem. 

ARTICULUS  V.  239 

UTRUM  REPENTINA  MAGIS  TIMEANTUR. 

(Infr.  q.  48.  art.  3.  ad  ].). 

Ad  quintum  sic  proceditur.  Videtur,  quod  insolita,  et  repentina  non  sint 
magis  terribilia:  sicut  enim  spes  est  de  bono,  ita  timor  est  de  malo :  sed  expe¬ 
rientia  facit  ad  augmentum  spei  in  bonis;  ergo  etiam  facit  ad  augmentum 
timoris  in  malis. 

2.  Praeterea.  Philos.  dicit  in  2.  Rhetoric.  (cap.  3.  ante  med.)  quod  magis 
timentur,  non  qui  acutae  sunt  irae,  sed  mites,  et  astuti:  constat  autem,  quod 
illi  qui  acutae  irae  sunt,  magis  habent  subitos  motus ;  ergo  ea,  quae  sunt 
subita,  sunt  minus  terribilia. 

3.  Praeterea.  Quae  sunt  subita,  minus  considerari  possunt:  sed  tanto 
aliqua  magis  timentur,  quanto  magis  considerantur,  unde  Philos.  dicit  in  3. 
Ethic.  (cap.  8.  in  fin.),  quod  aliqui  videntur  fortes  propter  ignorantiam,  qui 
si  cognoverint,  quod  aliud  sit,  quam  suspicantur,  fugiunt;  ergo  repentina 
minus  timentur. 

Sed  contra  est,  quod  Augustinus  dicit  in  2.  Confess.  (cap.  6.  a  med.)  ■ 
Timor  insolita,  et  repentina  exhorrescit,  rebus,  quae  amantur,  adversantia,  dum 
praecavet  securitati. 

Respondeo  dicendum,  quod,  sicut  supra  dictum  est  ( art .3.  huj.  q.),  objectum 
timoris  est  malum  imminens,  quod  non  de  facili  repelli  potest :  hoc  autem 
ex  duobus  contingit;  scilicet  ex  magnitudine  mali,  et  ex  debilitate  timentis: 
ad  utrumque  autem  horum  operatur,  quod  aliquid  sit  insolitum,  et  repenti¬ 
num.  Primo  quidem  facit  ad  hoc,  quod  malum  imminens  majus  appareat, 
omnia  enim  corporalia,  et  bona,  et  mala,  quanto  magis  considerantur,  mi¬ 
nora  apparent,  et  ideo,  sicut  propter  [al.  per ]  diuturnitatem  dolor  praesentis 

mali  mitigatur,  ut  patet  per  Tullium  in  3.  de  Tuscul.  Q.Q..  (aliquant.  a  med.);- 
ita  etiam  ex  praemeditatione  minuitur  timor  futuri  mali.  Secundo  aliquid  esse 
insolitum,  et  repentinum  facit  ad  debilitatem  timentis,  inquantum  subtrahit 
remedia,  quae  homo  potest  praeparare  ad  repellendum  futurum  malum,  quae 
esse  non  possunt,  quando  ex  improviso  malum  occurrit. 

Ad  primum  ergo  dicendum,  quod  objectum  spei  est  bonum,  quod  quis 
potest  adipisci:  et  ideo  ea,  quae  augmentant  potestatem  hominis,  nata  sunt 
augere  spem,  et  eadem  ratione  diminuere  timorem :  quia  timor  est  de  malo, 
cui  non  de  facili  potest  resisti:  quia  igitur  experientia  facit  hominem  magis 
potentem  ad  operandum,  ideo  sicut  auget  spem,  ita  diminuit  timorem. 

Ad  secundum  dicendum,  quod  illi  qui  habent  iram  acutam,  non  occul¬ 
tant  eam :  et  ideo  nocumenta  ab  eis  illata  non  ita  sunt  repentina,  quin  prae 
videantur;  sed  homines  mites,  et  astuti  occultant  iram:  et  ideo  nocumentum,, 
quod  ab  eis  imminet,  non  potest  praevideri,  sed  ex  improviso  advenit:  et 
propter  hoc  Philos.  dicit,  quod  tales  magis  timentur. 

Ad  tertium  dicendum,  quod  per  se  loquendo,  bona,  vel  mala  corporalia 
in  principio  majora  apparent;  cujus  ratio  est,  quia  unumquodque  magis  ap¬ 
paret,  contrario  juxta  se  posito ;  unde  cum  aliquis  statim  a  paupertate  ad  di¬ 
vitias  transit,  propter  paupertatem  praeexistentem  divitias  magis  aestimat:  et 
e  contrario  divites  statim  ad  paupertatem  devenientes,  eam  magis  horrent; 
et  propter  hoc  malum  repentinum  magis  timetur,  quia  magis  videtur  esse 
malum :  sed  potest  propter  aliquod  accidens  contingere,  quod  magnitudo  ali- 
cujus  mali  lateat;  puta  cum  hostes  se  insidiose  occultant,  et  tunc  verum  est, 
quod  malum  ex  diligenti  consideratione  iit  terribilius. 

ARTICULUS  VI.  240 

UTRUM  EA,  CONTRA  QUAE  NON  EST  REMEDIUM,  MAGIS  TIMEANTUR. 

Ad  sextum  sic  proceditur.  Videtur,  quod  ea,  quae  non  habent  remedium, 
non  sint  magis  timenda :  ad  timorem  enim  requiritur,  quod  remaneat  aliqua 
spes  salutis,  ut  supra  dictum  est  ( art.  2.  huj.  q.) :  sed  in  malis,  quae  non  habent 
remedium,  nulla  remanet  spes  salutis ;  ergo  talia  mala  nullo  modo  timentur. 

2.  Praeterea.  Malo  mortis  nullum  remedium  adhiberi  potest:  non  enim 
secundum  naturam  potest  esse  reditus  a  morte  ad  vitam :  non  tamen  mors 
maxime  timetur,  ut  dicit  Philos.  in  2.  Rhetor,  (cap.  3  cir.  prine.);  non  ergo 
ea  magis  timentur,  quae  remedium  non  habent. 

3.  Praeterea.  Philos.  dicit  in  1.  Ethicor.  (cap.  6.  parum  ante  med.)  quod 
non  est  magis  bonum,  quod  est  diuturnius,  eo  quod  est  unius  diei;  neque, 
quod  est  perpetuum,  eo  quod  non  est  perpetuum:  ergo  eadem  ratione  neque 
majus  malum:  sed  ea,  quae  non  habent  remedium,  non  videntur  differre  ab 
aliis,  nisi  propter  diuturnitatem,  vel  perpetuitatem ;  ergo  propter  hoc  non  sunt 
pejora,  vel  magis  timenda. 

Sed  contra  est,  quod  Philos.  dicit  in  2.  Rhetor,  (cap.  3.  cir.  med.)  quod 
omnia  timenda  sunt  terribiliora,  quaecumque,  si  peccaverint,  corrigi  non  con¬ 
tingit,  aut  quorum  auxilia  non  sunt,  aut  non  facilia. 

Respondeo  dicendum,  quod  objectum  timoris  est  malum;  unde  illud, 
quod  facit  ad  augmentum  mali,  facit  ad  augmentum  timoris.  Malum  autem 
augetur  non  solum  secundum  speciem  ipsius  mali,  sed  etiam  secundum  cir¬ 
cumstantias,  ut  ex  supra  dictis  apparet  (q.  iS.  art.  3.):  inter  caeteras  autem 

circumstantias  diuturnitas ;  vel  etiam  perpetuitas  magis  videtur  facere  ad 
augmentum  mali:  ea  enim,  quae  sunt  in  tempore,  secundum  durationem 
temporis  quodammodo  mensurantur:  unde,  si  pati  aliquid  in  tempore  tanto 
est  malum,  pati  idem  in  duplo  tempore  apprehenditur  ut  duplatum  (duplica¬ 
tum):  et  secundum  hanc  rationem  pati  idem  in  infinito  tempore,  quod  est 
perpetuo  pati,  habet  quodammodo  infinitum  augmentum.  Mala  autem,  quae 
postquam  advenerint,  non  possunt  habere  remedium,  vel  non  de  facili,  acci¬ 
piuntur  ut  perpetua,  vel  diuturna.  Et  ideo  maxime  redduntur  timenda. 

Ad  primum  ergo  dicendum,  quod  remedium  mali  est  duplex.  Unum,  per 
quod  impeditur  futurum  malum,  ne  adveniat,  et  tali  remedio  sublato,  aufertur 
spes,  et  per  consequens  timor:  unde  de  tali  remedio  nunc  non  loquimur.  Aliud 
remedium  mali  est,  quo  malum  jam  praesens  removetur,  et  de  tali  remedio 
nunc  loquimur. 

Ad  secundum  dicendum,  quod  licet  mors  sit  irremediabile  malum :  tamen 
quia  non  imminet  de  prope,  non  timetur,  ut  supra  dictum  est  (art.  2.  huj.  q.). 

Ad  tertium  dicendum,  quod  Philos.  ibi  loquitur  de  per  se  bono,  quod 
est  bonum  secundum  speciem  suam :  sic  autem  non  fit  aliquid  magis  bonum, 
propter  diuturnitatem,  vel  perpetuitatem,  sed  propter  naturam  ipsius  boni. 


QUAESTIO  XLIII. 

DE  CAUSA  TIMORIS,  IN  DUOS  ARTICULOS  DIVISA. 


Deinde  considerandum  est  de  causa  timoris. 

Et  circa  hoc  quaeruntur  duo. 

Primo.  Utrum  causa  timoris  sit  amor. 

Secundo.  Utrum  causa  timoris  sit  defectus. 


ARTICULUS  I.  241 

UTRUM  CAUSA  TIMORIS  SIT  AMOR. 

(Infr.  art.  2.  corp.  et  2-2.  q.  19.  art.  9.  ad  3.  et  Psal.  2S.). 

Ad  primum  sic  proceditur.  Videtur,  quod  amor  non  sit  causa  timoris: 
illud  enim,  quod  introducit  aliquid,  est  causa  ejus:  sed  timor  introducit  amo¬ 
rem  charitatis,  ut  August.  dicit  super  Canonicam  Joan.  (tract.  9.  ante  med.) ; 
ergo  timor  est  causa  amoris,  et  non  e  converso. 

2.  Praeterea.  Philos.  dicit  in  2.  Rhetor,  (cap.  p.  ante  med.)  quod  illi  maxime 
timentur,  a  quibus  expectamus  imminere  nobis  aliqua  mala  :  sed  propter  hoc 
quod  ab  aliquo  expectamus  malum,  magis  provocamur  ad  odium  ejus,  quam 
ad  amorem;  ergo  timor  magis  causatur  ab  odio,  quam  ab  amore. 

3.  Praeterea.  Supra  dictum  est  (q.  42.  art.  3.)  quod  ea,  quae  sunt  a  nobis 
ipsis,  non  habent  rationem  terribilium :  sed  ea,  quae  sunt  ex  amore,  maxime 
proveniunt  ex  intimo  cordis;  ergo  timor  ex  amore  non  causatur. 

Sed  contra  est,  quod  August.  dicit  in  lib.  83.  Q.Q..  (q.  in  prine.)  :  Nulli 
dubium  est,  non  aliam  esse  metuendi  causam,  nisi  ne  id  quod  amamus,  aut  adeptum 
amittamus,  aut  non  adipiscamur  speratum:  omnis  ergo  timor  causatur  ex  hoc 
quod  aliquid  amamus;  amor  igitur  est  causa  timoris. 

Respondeo  dicendum,  quod  objecta  passionum  animae  se  habent  ad  eas, 
tamquam  formae  ad  res  naturales,  vel  artificiales :  quia  passiones  animae 
speciem  recipiunt  ab  objectis,  sicut  res  praedictae  a  suis  formis:  sicut  igitur 
quidquid  est  causa  formae,  est  causa  rei  constitutae  per  ipsam:  ita  etiam 
quidquid,  et  quocumque  modo  est  causa  objecti,  est  causa  passionis. 

Contingit  autem  aliquid  esse  causam  objecti,  vel  per  modum  causae  effi¬ 
cientis,  vel  per  modum  dispositionis  materialis:  sicut  objectum  delectationis 
est  bonum  apparens  conveniens  conjunctum,  cujus  caifsa  efficiens  est  illud, 
quod  facit  conjunctionem,  vel  quod  facit  convenientiam,  vel  bonitatem,  vel 
apparentiam  hujusmodi  boni:  causa  autem  per  modum  dispositionis  mate¬ 
rialis  est  habitus,  vel  quaecumque  dispositio,  secundum  quam  fit  alicui  con¬ 
veniens,  aut  apparens  illud  bonum,  quod  est  ei  conjunctum.  Sic  igitur  in 
proposito  objectum  timoris  est  aestimatum  malum  futurum  propinquum,  cui 
resisti  de  facili  non  potest,  et  ideo  illud,  quod  potest  inferre  tale  malum,  est 
causa  effectiva  objecti  timoris,  et  per  consequens  ipsius  timoris:  illud  autem, 
per  quod  aliquis  ita  disponitur,  ut  aliquid  sit  ei  tale,  est  causa  timoris,  et 
objecti  ejus  per  modum  dispositionis  materialis:  et  hoc  modo  amor  est  causa 
timoris:  ex  hoc  enim  quod  aliquis  amat  aliquod  bonum,  sequitur,  quod  pri 
vativum  talis  boni  sit  ei  malum;  et  per  consequens  quod  timeat  ipsum  tam 
quam  malum. 

Ad  primum  ergo  dicendum,  quod,  sicut  supra  dictum  est  (q.  praec.art.i.), 
timor  per  se,  et  primo  respicit  ad  malum,  quod  refugit,  quod  opponitur  alicui 
bono  amato ;  et  sic  per  se  timor  nascitur  ex  amore :  secundario  vero  respicit 
ad  id,  per  quod  provenit  tale  malum:  et  sic  per  accidens  quandoque  timor 
inducit  amorem ;  inquantum  scilicet  homo,  qui  timet  puniri  a  Deo,  servat 
mandata  ejus;  et  sic  incipit  sperare;  et  spes  introducit  amorem,  ut  supra  di¬ 
ctum  est  (q.  40.  art.  7.). 

Ad  secundum  dicendum,  quod  ille,  a  quo  expectamus  mala,  primo  quidem 
odio  habetur;  sed  postquam  ab  ipso  jam  incipiunt  sperari  bona,  tunc  incipit 
amari:  bonum  autem,  cui  contrariatur  malum,  quod  timetur,  a  principio 
amabatur. 

Ad  tertium  dicendum,  quod  ratio  illa  procedit  de  eo,  quod  est  causa 
mali  terribilis  per  modum  efficientis:  amor  autem  est  causa  ejus  per  modum 
-materialis  dispositionis,  ut  dictum  est  (in  corp.  art.). 

ARTICULUS  II.  242 

UTRUM  CAUSA  TIMORIS  SIT  DEFECTUS. 

( Psal .  26.). 

Ad  secundum  sic  proceditur.  Videtur,  quod  defectus  non  sit  causa  timo 
ris:  illi  enim,  qui  potentiam  habent,  maxime  timentur:  sed  defectus  contra¬ 
riatur  potentiae;  ergo  defectus  non  est  causa  timoris. 

2.  Praeterea.  Illi,  qui  jam  decapitantur,  maxime  sunt  in  defectu :  sed 
tales  non  timent,  ut  dicitur  in  2.  Rhet.  (cap. ;.  cire,  med.);  ergo  defectus  non 
est  causa  timoris. 

3.  Praeterea.  Decertare  ex  fortitudine  provenit,  non  ex  defectu:  sed  de¬ 
certantes  timent  eos,  qui  pro  eisdem  [al.  cum  eisdem]  decertant,  ut  dicitur  in 
2.  Rhet.  (ibid.) ;  ergo  defectus  non  est  causa  timoris. 

Sed  contra.  Contrariorum  contrariae  sunt  causae:  sed  divitiae,  et  robur, 
et  multitudo  amicorum,  et  potestas  excludunt  timorem,  ut  dicitur  in  2.  Rhet. 
(ibid.  a  med.) ;  ergo  ex  defectu  horum  timor  causatur. 

Respondeo  dicendum,  quod,  sicut  supra  dictum  est  (art.  praec-.),  duplex 
causa  timoris  accipi  potest:  ««a  quidem  per  modum  materialis  dispositionis 
ex  parte  ejus,  qui  timet:  alia  per  modum  causae  efficientis  ex  parte  ejus,  qui 
timetur.  Quantum  igitur  ad  primum,  defectus  per  se  loquendo  est  causa  ti¬ 
moris:  ex  aliquo  enim  defectu  virtutis  contingit,  quod  non  possit  aliquis  de 
facili  repellere  imminens  malum:  sed  tamen  ad  causandum  timorem  requi¬ 
ritur  defectus  cum  aliqua  mensura:  minor  enim  est  defectus,  qui  causat  ti¬ 
morem  futuri  mali,  quam  defectus  consequens  malum  praesens,  de  quo  est 
tristitia:  et  adhuc  esset  major  defectus,  si  totaliter  sensus  mali  auferretur,  vel 
amor  boni,  cujus  contrarium  timetur.  Quantum  vero  ad  secundum,  virtus, 
et  robur  per  se  loquendo  est  causa  timoris:  ex  hoc  enim  quod  aliquid,  quod 
apprehenditur  ut  nocivum,  est  virtuosum,  contingit  quod  ejus  effectus  repelli 
non  potest:  contingit  tamen  per  accidens,  quod  aliquis  defectus  ex  ista  parte  causat 
timorem;  inquantum  ex  aliquo  defectu  contingit,  quod  aliquis  velit  nocumen¬ 
tum  inferre:  puta  propter  injustitiam;  vel  quia  ante  laesus  fuit;  vel  quia 
timet  laedi. 

Ad  primum  ergo  dicendum,  quod  ratio  illa  procedit  de  causa  timoris  ex 
parte  causae  efficientis. 

Ad  secundum  dicendum,  quod  illi,  qui  jam  decapitantur,  sunt  in  passione 
praesentis  mali ;  et  ideo  ille  defectus  excedit  mensuram  timoris. 

Ad  tertium  dicendum,  quod  decertantes  timent,  non  propter  potentiam, 
qua  decertare  possunt,  sed  propter  defectum  potentiae:  ex  quo  contingit, 
•juod  se  separaturos  non  confidunt. 


OUAESTIO  XLIV. 

DE  EFFECTIBUS  TIMORIS,  IN  QUATUOR  ARTICULOS  DIVISA. 


Deinde  considerandum  est  de  effectibus  timoris. 

Et  circa  hoc  quaeruntur  quatuor. 

Primo.  Utrum  timor  faciat  contractionem. 
Secundo.  Utrum  faciat  consiliativos. 

Tertio.  Utrum  faciat  tremorem. 

Quarto.  Utrum  impediat  operationem. 

ARTICULUS  I.  243 

UTRUM  TIMOR  FACIAT  CONTRACTIONEM. 

(Supr.  q.  2).  art.  i.  corp.  et  q.  45.  art.  4.  ad  1.  et  2.). 

Ad  primum  sic  proceditur.  Videtur,  quod  timor  non  faciat  contractionem  • 
contractione  enim  facta,  calor,  et  spiritus  ad  interiora  revocantur:  sed  ex 
multitudine  caloris  et  spirituum  in  interioribus  magnificatur  cor  ad  audacter 
aliquid  aggrediendum;  ut  patet  fn  iratis:  cujus  contrarium  in  timore  accidit; 
non  ergo  timor  facit  contractionem. 

2.  Praeterea.  Multiplicatis  spiritibus,  et  calore  in  interioribus  per  con¬ 
tractionem,  sequitur  quod  homo  in  vocem  prorumpat ;  ut  patet  in  dolenti¬ 
bus:  sed  timentes  non  emittunt  vocem,  sed  magis  redduntur  taciturni;  ergo 
cimor  non  facit  contractionem. 

3.  Praeterea.  Verecundia  est  quaedam  species  timoris,  ut  supra  dictum 
est  (q.  41.  art.  4.)  sed  verecundati  rubescunt,  ut  dicit  Tuli.  4.  de  Tuscul.  Q.Q.. 
( aliquant .  a  prine.),  et  Philos.  in  4.  Ethic.  (cap.  ult.  circ.  prine.) ;  rubor  au¬ 
tem  faciei  non  attestatur  contractioni,  sed  contrario ;  non  ergo  contractio  est 
effectus  timoris. 

Sed  contra  est,  quod  Damasc.  dicit  in  3.  lib.  (Orlh.  Fid.  cap.  23),  quod 
timor  est  virtus  secundum  systolem,  idest  secundum  contractionem. 

Respondeo  dicendum,  quod,  supra  dictum  est  (q.  28.  art.  $.),  in  passio¬ 
nibus  animae  est  sicut  formale  ipse  motus  appetitivae  potentiae,  sicut  autem 
materiale  transmutatio  corporis:  quorum  unum  alteri  proportionatur:  unde 
secundum  similitudinem,  et  rationem  appetitivi  motus  sequitur  corporalis 
transmutatio.  Quantum  autem  ad  animalem  motum  appetitus,  timor  con¬ 
tractionem  quamdam  importat,  cujus  ratio  est,  quia  timor  provenit  ex  phan¬ 
tasia  alicujus  mali  imminentis,  quod  difficile  repelli  potest,  ut  supra  dictum 
est  (q.  41.  art.  2);  quod  autem  aliquid  difficile  possit  repelli,  provenit  ex 
debilitate  virtutis,  ut  supra  dictum  est  (q.  43.  ccrt.  2.).  Virtus  autem  quanto 
est  debilior,  tanto  ad  pauciora  se  potest  extendere,  et  ideo  ex  ipsa  imagina¬ 
tione,  quae  causat  timorem,  sequitur  quaedam  contractio  in  appetitu:  sicut 
etiam  videmus  in  morientibus,  quod  natura  retrahitur  ad  interiora  propter 
debilitatem  virtutis :  et  videmus  etiam  in  civitatibus,  quod  quando  cives  ti¬ 
ment,  retrahunt  se  ab  exterioribus,  et  recurrunt,  quantum  possunt,  ad  inte¬ 
riora;  et  secundum  similitudinem  hujus  contractionis,  quae  pertinet  ad  ap¬ 
petitum  animalem,  sequitur  etiam  in  timore  ex  parte  corporis  contractio 
caloris,  et  spirituum  ad  interiora. 

Ad  primum  ergo  dicendum,  quod,  sicut  Philosophus  dicit  in  lib.  de  Pro¬ 
blematibus  (sect.  27.  probi.  3),  licet  in  timentibus  retrahantur  spiritus  ab  ex¬ 
terioribus  ad  interiora;  non  tamen  est  idem  motus  spirituum  in  iratis,  et 
timentibus:  nam  in  iratis  propter  calorem,  et  subtilitatem  spirituum,  quae 
proveniunt  ex  appetitu  vindictae,  interius  fit  spirituum  motus  ab  inferio¬ 
ribus  ad  superiora:  et  ideo  congregantur  spiritus,  et  calor  circa  cor,  ex  quo 
sequitur,  quod  irati  redduntur  prompti,  et  audaces  ad  invadendum:  sed  in 
timentibus,  propter  frigiditatem  ingrossantem  spiritus  moventur  a  superio¬ 
ribus  ad  inferiora:  quae  quidem  frigiditas  contingit  ex  imaginatione  defectus 
virtutis:  et  ideo  non  multiplicantur  calor,  et  spiritus  circa  cor,  sed  magis  a 

<orde  refugiunt;  et  propter  hoc  timentes  non  prompte  invadunt,  sed  magis 
refugiunt. 

Ad  secundum  dicendum,  quod  naturale  est  cuilibet  dolenti,  sive  homini, 
sive  animali,  quod  utatur  quocumque  auxilio  potest,  ad  repellendum  noci¬ 
vum  praesens,  quod  infert  dolorem;  unde  videmus,  quod  animalia  dolentia 
percutiunt  vel  faucibus,  vel  cornibus.  Maximum  autem  auxilium  ad  omnia 
in  animalibus  est  calor,  et  spiritus,  et  ideo  in  dolore  natura  conservat  calo¬ 
rem,  et  spiritum  interius,  ut  hoc  utatur  ad  repellendum  nocivum;  et  ideo 
Philos.  dicit  in  lib.  de  Problematibus  (sect.  27.  probi.  9.),  quod,  multiplicatis 
spiritibus  introrsum,  et  calore,  necesse  est  quod  emittantur  per  vocem,  et 
propter  hoc  dolentes  vix  se  possunt  continere,  quin  clament :  sed  in  timen¬ 
tibus  fit  motus  interioris  caloris,  et  spirituum  a  corde  ad  inferiora,  ut  dictum 
est  (ad  arg.  praec.);  et  ideo  timor  contrariatur  formationi  vocis,  quae  fit  per 
emissionem  spirituum  ad  superiora  per  os :  et  propter  hoc  timor  tacentes 
facit;  et  inde  est  etiam,  quod  timor  trementes  facit,  ut  dicit  Philos.  in  lib.  de 
Probi,  (loc.  cit.  probi.  1.). 

Ad  tertium  dicendum,  quod  pericula  mortis  non  solum  contrariantur 
appetitui  animali,  sed  etiam  contrariantur  naturae;  et  propter  hoc  in  hujus¬ 
modi  timore  non  solum  fit  contractio  ex  parte  appetitus,  sed  etiam  ex  parte 
naturae  corporalis.  Sic  enim  disponitur  animal  ex  imaginatione  mortis  con¬ 
trahens  calorem  ad  interiora,  sisut  quando  naturaliter  mors  imminet ;  et  inde 
est,  quod  timentes  mortem  pallescunt,  ut  dicitur  in  4.  Eth.  (cap.  8.  parum  a  prine.): 
sed  malum,  quod  timet  verecundia,  non  opponitur  naturae,  sed  solum  appe¬ 
titui  animali ;  et  ideo  fit  quaedam  contractio  secundum  appetitum  animalem, 
non  autem  secundum  naturam  corporalem :  sed  magis  anima,  quasi  in  se 
contracta,  vacat  ad  motionem  spirituum,  et  caloris :  unde  fit  eorum  diffusio 
.ad  exteriora:  et  propter  hoc  verecundati  rubescunt. 


ARTICULUS  H.  244 

UTRUM  TIMOR  FACIAT  CONSILIATIVOS. 

(2-2.  q.  47.  art.  9.  ad  3.  et  q.  34.  art.  2.  ad  4.  et  q.  29.  art.  7.  corp. 

et  Ps.  22.  fin.). 

Ad  secundum  sic  proceditur.  Videtur,  quod  timor  non  faciat  consiliativos, 
■non  enim  est  ejusdem  consiliativos  facere,  et  consilium  impedire:  sed  timor 
consilium  impedit:  omnis  enim  passio  perturbat  quietem,  quae  requiritur  ad 
bonum  usum  rationis;  ergo  timor  non  facit  consiliativos. 

2.  Praeterea.  Consilium  est  actus  rationis  de  futuris  cogitantis,  et  deli¬ 
berantis  :  sed  aliquis  timor  est  exeeutiens  cogitata,  et  mentem  a  suo  loco  removet, 
ut  Tullius  dieit  in  4.  de  Tusculanis  Quaestionibus  (aliquant.  a  prine.);  ergo 
:timor  non  facit  consiliativos,  sed  magis  impedit  consilium. 

3.  Praeterea.  Sicut  consilium  adhibetur  ad  vitanda  mala,  ita  etiam  adhi¬ 
betur  ad  consequenda  bona :  sed  sicut  timor  est  de  malis  vitandis,  ita  spes  est 
de  bonis  consequendis;  ergo  timor  non  facit  magis  consiliativos,  quam  spes. 

Sed  contra  est,  quod  Philos.  dicit  in  2.  Rhet.  (cap.  3.  cir.  med.),  quod 
timor  consiliativos  facit. 

Respondeo  dicendum,  quod  aliquis  potest  dici  consiliativus  dupliciter: 
uno  modo  a  voluntate,  seu  solicitudine  consiliandi :  et  sic  timor  consiliativos 

facit:  quia,  ut  Philos.  in  3.  Ethic.  dicit  (cap.  3.),  consiliamur  de  magnis,  in  quibus: 
quasi  nobis  ipsis  discredimus:  ea  autem,  quae  timorem  incutiunt,  non  sunt  sim* 
pliciter  mala,  sed  habent  quamdam  magnitudinem ;  tum  ex  eo  quod  apprehen¬ 
duntur,  ut  quae  difficiliter  repelli  possunt;  tum  etiam  quia  apprehenduntur, 
ut  de  prope  existentia,  sicut  jam  dictum  est  (q.  42.  art.  2.) ;  unde  homines 
maxime  in  timoribus  quaerunt  consiliari.  Alio  modo  dicitur  aliquis  consilia- 
tivus  a  facultate  bene  consiliandi:  et  sic  nec  timor,  nec  aliqua  passio  consilia - 
tivos  facit :  quia  homini  affecto  secundum  aliquam  passionem  videtur  aliquid 
vel  majus,  vel  minus,  quam  sit  secundum  rei  veritatem  :  sicut  amanti  videntur 
ea,  quae  amat  meliora;  et  timenti  ea,  quae  timet,  terribiliora;  et  sic  ex  de¬ 
fectu  rectitudinis  judicii  quaelibet  passio,  quantum  est  de  se,  impedit  facul¬ 
tatem  bene  consiliandi. 

Et  per  hoc  patet  responsio  ad  primum. 

Ad  secundum  dicendum,  quod  quanto  aliqua  passio  est  fortior,  tanto  magis 
homo  secundum  ipsam  affectus  impeditur;  et  ideo,  quando  timor  fuerit  fortis,, 
vult  quidem  homo  consiliari,  sed  adeo  perturbatur  in  suis  cogitationibus,  quod 
consilium  adinvenire  non  potest:  si  autem  sit  parvus  timor,  qui  solicitudinem 
consiliandi  inducat,  nec  multum  rationem  conturbet,  potest  etiam  conferre 
ad  facultatem  bene  consiliandi  ratione  solicitudinis  consequentis. 

Ad  tertium  dicendum,  quod  etiam  spes  facit  consiliativos ;  quia,  ut 
in  2.  Rhetor.  Philos.  dicit  (cap.  5.  ante  med.),  nullus  consiliatur  de  his,  de  quibus 
desperat;  sicut  nec  de  impossibilibus,  ut  dicitur  in  3.  Ethic.  (cap.  3.) :  timor 
tamen  facit  magis  consiliativos,  quam  spes:  quia  spes  est  de  bono,  prout 
possumus  ipsum  consequi:  timor  autem  de  malo,  prout  vix  repelli  potest;, 
et  ita  magis  respicit  rationem  difficilis  timor,  quam  spes :  in  difficilibus  autem, 
maxime  in  quibus  nobis  non  confidimus,  consiliamur,  sicut  dictum  est  (m 
corp.  art.). 


ARTICULUS  III.  245, 

UTRUM  TIMOR  FACIAT  TREMOREM. 

(Supr.  art.  1.  ad  2.  fin.  et  Ps.  17.  com.  7.). 

Ad  tertium  sic  proceditur.  Videtur,  quod  tremor  non  sit  effectus  timoris  t 
tremor  enim  ex  frigore  accidit:  videmus  enim  infrigidatos  tremere:  timor 
autem  non  videtur  causare  frigus,  sed  magis  calorem  desiccantem:  cujus  si¬ 
gnum  est,  quod  timentes  sitiunt,  et  praecipue  in  maximis  timoribus;  sicut 
patet  in  illis,  qui  ad  mortem  ducuntur;  ergo  timor  non  causat  tremorem. 

2.  Praeterea.  Emissio  superfluitatum  ex  calore  accidit:  unde  ut  plurimum 
medicinae  laxativae  sunt  calidae:  sed  hujusmodi  emissiones  superfluitatum; 
ex  timore  frequenter  contingunt;  ergo  timor  videtur  causare  calorem:  et  sic 
non  causat  tremorem. 

3.  Praeterea.  In  timore  calor  ab  exterioribus  ad  interiora  revocatur:  si 
igitur  propter  hujusmodi  revocationem  caloris  in  exterioribus  homo  tremit,, 
videtur  similiter,  quod  in  omnibus  exterioribus  membris  deberet  causari  tremor 
ex  timore:  hoc  autem  non  videtur;  non  ergo  tremor  corporis  est  effectus 
timoris. 

Sed  contra  est,  quod  Tullius  dicit  in  4.  de  Tuscul.  Q.Q..  (aliquant.  cu 
prine.),  quod  timorem  sequitur  tremor,  et  pallor,  et  dentium  strepitus. 

Respondeo  dicendum,  quod,  sicut  supra  dictum  est  (ari.  i.  huj.  q.),  in 
timore  fit  quaedam  contractio  ab  exterioribus  ad  interiora;  et  ideo  exteriora 
frigida  remanent.  Et  propter  hoc  in  eis  accidit  tremor,  qui  causatur  ex  debi¬ 
litate  virtutis  continentis  membra:  ad  hujusmodi  autem  debilitatem  maxime 
facit  defectus  caloris,  qui  est  instrumentum,  quo  anima  movet,  ut  dicitur  irr 
2.  de  Anima  (tex.  40.). 

Ad  primum  ergo  dicendum,  quod  calore  ab  exterioribus  ad  interiora  re¬ 
vocato,  multiplicatur  calor  interius,  et  maxime  versus  inferiora,  idest  circa 
nutritivam ;  et  ideo,  consumpto  humido,  consequitur  sitis,  et  etiam  interdum 
solutio  ventris,  et  urinae  emissio,  et  quandoque  etiam  seminis:  vel  hujusmodi 
emissio  superfluitatum  accidit  propter  contractionem  ventris,  et  testiculorum,, 
ut  Philos.  dicit  in  lib.  de  Problem.  (sect.  27.  probi.  11.). 

Unde  patet  solutio  ad  secundum. 

Ad  tertium  dicendum,  quod  quia  in  timore  calor  deserit  cor,  a  superio¬ 
ribus  ad  inferiora  tendens,  ideo  timentibus  maxime  tremit  cor,  et  membra, 
quae  habent  aliquam  connexionem  ad  pectus,  ubi  est  cor:  unde  timentes 
maxime  tremunt  in  voce  propter  vicinitatem  vocalis  arteriae  ad  cor:  tremit 
etiam  labium  inferius,  et  tota  inferior  mandibula  propter  continuationem  ad 
cor;  unde  et  strepitus  dentium  sequitur :  et  eadem  ratione  brachia,  et  manus- 
tremunt:  vel  etiam  quia  hujusmodi  membra  sunt  magis  mobilia:  propter 
quod  et  genua  tremunt  timentibus,  secundum  illud  Isa.  35.:  Confortate  manus 
dissolutas,  et  genua  trementia  (debilia)  roborate. 

ARTICULUS  IV.  246 

UTRUM  TIMOR  IMPEDIAT  OPERATIONEM. 

Ad  quartum  sic  proceditur.  Videtur,  quod  timor  impediat  operationem:' 
operatio  enim  maxime  impeditur  ex  perturbatione  rationis,  quae  dirigit  ia 
opere:  sed  timor  perturbat  rationem,  ut  dictum  est  (art.  2.  huj.  q.  ad  2.)  ; 
ergo  timor  impedit  operationem. 

2.  Praeterea.  Illi,  qui  faciunt  aliquid  cum  timore,  facilius  in  operatione 
deficiunt:  sicut  si  aliquis  incedat  super  trabem  in  alto  positam,  propter  ti¬ 
morem  de  facili  cadit;  non  autem  caderet,  si  incederet  super  eamdem  trabem 
in  imo  positam,  propter  defectum  timoris ;  ergo  timor  impedit  operationem. 

3.  Praeterea.  Pigritia,  sive  segnities  est  quaedam  species  timoris:  sed 
pigritia  impedit  operationem ;  ergo  et  timor. 

Sed  contra  est,  quod  Apostol.  dicit  ad  Philip.  2.:  Cum  metu,  et  tremore: 
vestram  salutem  operamini:  quod  non  diceret,  si  timor  bonam  operationem 
impediret;  timor  ergo  non  impedit  bonam  operationem. 

Respondeo  dicendum,  quod  operatio  hominis  exterior  causatur  quidem 
ab  anima,  sicut  a  primo  movente,  sed  a  membris  corporeis,  sicut  ab  instru¬ 
mentis:  contingit  autem,  operationem  impediri,  et  propter  defectum  instru¬ 
menti,  et  propter  defectum  principalis  moventis. 

Ex  parte  igitur  instrumentorum  corporalium  timor,  quantum  est  de  ser 
semper  natus  est  impedire  cxte.  iorem  operationem,  propter  defectum  caloris,, 
qui  ex  timore  accidit  in  exterioribus  membris.  Sed  ex  parte  animae,  si  sit 
timor  moderatus,  non  multum  rationem  perturbans,  confert  ad  bene  operan¬ 
dum,  inquantum  causat  quamdam  solicitudinem,  et  facit  hominem  attentius 
consiliari,  et  operari:  si  vero  timor  tantum  increscat,  quod  rationem  perturbet,. 

impedit  operationem  etiam  ex  parte  animae :  sed  de  tali  timore  Apostolus 
non  loquitur. 

Et  per  hoc  patet  responsio  ad  primum. 

Ad  secundum  dicendum,  quod  illi,  qui  cadunt  de  trabe  in  alto  posita, 
patiuntur  perturbationes  imaginationis,  propter  timorem  casus  imaginati. 

Ad  tertium  dicendum,  quod  omnis  timens  refugit  id,  quod  timet ;  et  ideo, 
cum  pigritia  sit  timor  de  ipsa  operatione,  inquantum  est  laboriosa,  impedit 
operationem;  quia  retrahit  voluntatem  ab  ipsa:  sed  timor,  qui  est  de  aliis 
rebus,  intantum  adjuvat  operationem,  inquantum  inclinat  voluntatem  ad  ope¬ 
randum  ea,  per  quae  homo  effugit  id,  quod  timet. 


QUAESTIO  XLV. 

DE  AUDACIA,  IN  QUATUOR  ARTICULOS  DIVISA. 

Deinde  considerandum  est  de  audacia. 

Et  circa  hoc  quaeruntur  quatitor. 

Primo.  Utrum  audacia  sit  contraria  timori. 

Secundo.  Quomodo  audacia  se  habeat  ad  spem. 

Tertio.  De  causa  audaciae. 

Quarto.  De  effectu  ipsius. 

ARTICULUS  I.  247 

UTRUM  AUDACIA  SIT  CONTRARIA  TIMORI. 

(Supr.  q.  2  3.  art.  2.  corp.fin.  etinfr.  praesen.  q.art.  3.  corp.  et  2-2.  q.  123.  art.  3.  ad  3. 

et  q.  129.  art.  6.  ad.  2.). 

Ad  primum  sic  proceditur.  Videtur,  quod  audacia  non  contrarietur  timori: 
■dicit  enim  Aug.  in  lib.  83.  QQ.  (q.  31.  a  med.  et  q.  34.)  quod  audacia  vitium 
est:  vitium  autem  virtuti  contrariatur ;  cum  ergo  timor  non  sit  virtus,  sed 
passio,  videtur,  quod  timori  non  contrarietur  audacia. 

2.  Praeterea.  Uni  unum  est  contrarium :  sed  timori  contrariatur  spes ; 
non  ergo  contrariatur  ei  audacia. 

3.  Praeterea.  Unaquaeque  passio  excludit  passionem  appositam:  sed  id, 
quod  excluditur  per  timorem,  est  securitas:  dicit  enim  Aug.  2.  Confes.  (cap.  6. 
a  med.)  quod  timor  securitati  praecavet;  ergo  securitas  contrariatur  timori; 
non  ergo  audacia. 

Sed  contra  est,  quod  Phil.  dicit  in  2.  Rhet.  (cap.  3.  a  med.)  quod  audacia 
£st  timori  contraria. 

Respondeo  dicendum,  quod  de  ratione  contrariorum  est,  quod  maxime 
a  se  distent,  ut  dicitur  in  10.  Metaph.  (tex.  13.);  illud  autem,  quod  maxime 
distat  a  timore,  est  audacia :  timor  enim  refugit  nocumentum  futurum  propter 
ejus  victoriam  super  ipsum  timentem:  sed  audacia  aggreditur  periculum  im- 

minens  propter  victoriam  sui  supra  ipsum  periculum ;  unde  manifeste  timori 
contrariatur  audacia. 

Ad  primum  ergo  dicendum,  quod  ira,  et  audacia,  et  omnium  passionum 
nomina  dupliciter  accipi  possunt;  uno  modo,  secundum  quod  important  abso¬ 
lute  motus  appetitus  sensitivi  in  aliquod  objectum  bonum,  vel  malum:  et  sic 
sunt  nomina  passionum  ;  alio  modo,  secundum  quod  simul  cum  hujusmodi 
motu  important  recessum  ab  ordine  rationis :  et  sic  sunt  nomina  vitiorum : 
et  hoc  modo  loquitur  Aug.  de  audacia :  sed  nos  loquimur  nunc  de  audacia 
secundum  primum  modum. 

Ad  secundum  dicendum,  quod  uni  secundum  idem  non  sunt  plura  con¬ 
traria  :  sed  secundum  diversa  nihil  prohibet,  uni  plura  contrariari,  et  sic  di¬ 
ctum  est  supra  (q.  25.  art.  2.  et  q.  40.  art.  4.),  quod  passiones  irascibilis  habent 
duplicem  contrarietatem ;  unam  secundum  oppositionem  boni,  et  mali;  et  sic 
timor  contrariatur  spei :  aliam  secundum  oppositionem  accessus,  et  recessus ; 
et  sic  timori  contrariatur  audacia,  spei  vero  desperatio. 

Ad  tertium  dicendum,  quod  securitas  non  significat  aliquid  contrarium 
timori,  sed  solam  timoris  exclusionem  ;  ille  enim  dicitur  esse  securus,  qui 
non  timet;  unde  securitas  opponitur  timeri  sicut  privatio,  audacia  autem 
sicut  contrarium :  et  sicut  contrarium  includit  in  se  privationem,  ita  audacia 
securitatem. 


ARTICULUS  II.  248 

UTRUM  AUDACIA  CONSEQUATUR  SPEM. 

(Supr.  q.  2).  art.  3.  corp.  et  infr.  praesen.  q.-art.  3.  corp. 
et  2-2.  q.  123.  art.  2.  ad  3.  et  q.  129.  art.  7.  corp.  et  Veri.  q.  2).  art.  3.  ad  2. 
et  3.  Etb.  lect.  4.  com.  3.). 

Ad  secundum  sic  proceditur.  Videtur,  quod  audacia  non  consequatur 
spem ;  audacia  enim  est  respectu  malorum,  et  terribilium,  ut  dicitur  in  3.  Eth. 
(cap.  7.  cir.  med.),  spes  autem  respicit  bonum,  ut  supra  dictum  est  (q.40.  art.  1.); 
ergo  habent  diversa  objecta,  et  non  sunt  unius  ordinis;  ergo  audacia  non 
consequitur  spem. 

2.  Praeterea.  Sicut  audacia  contrariatur  timori,  ita  desperatio  spei:  sed 
timor  non  sequitur  desperationem:  quinimmo  desperatio  excludit  timorem,  ut 
Philos.  dicit  in  Rhetor,  (cap.  3.  a  med.) ;  ergo  audacia  non  consequitur  spem. 

3.  Praeterea.  Audacia  intendit  quoddam  bonum,  scilicet  victoriam:  sed 
tendere  in  bonum  arduum  pertinet  ad  spem;  ergo  audacia  est  idem  spei ;  non 
■ergo  consequitur  spem. 

Sed  contra  est,  quod  Philos.  dicit  in  3.  Ethicor.  (cap.  8.  post  med.)  quod 
illi,  qui  sunt  bonae  spei,  sunt  audaces:  videtur  ergo,  quod  audacia  conse¬ 
quatur  spem. 

Respondeo  dicendum,  quod,  sicut  jam  pluries  dictum  est  (et  praecipue 
q.  22.  art.  2.),  omnes  hujusmodi  passiones  animae  ad  appetitivam  potentiam 
pertinent.  Omnis  autem  motus  appetitivae  potentiae  reducitur  ad  prosecu¬ 
tionem,  vel  fugam':  prosecutio  autem,  vel  fuga  est  alicujus  et  per  se,  et  per 
accidens:  per  se  quidem  est  prosecutio  boni,  fuga  vero  mali:  per  accidens  au¬ 
tem  potest  prosecutio  esse  mali  propter  aliquod  bonum  adjunctum,  et  fuga 
boni  propter  aliquod  malum  adjunctum,  quod  autem  est  per  accidens,  se- 

quitur  ad  id,  quod  est  per  se ;  et  ideo  prosecutio  mali  sequitur  prosecutionem 
boni;  sicut  et  fuga  boni  sequitur  fugam  mali:  haec  autem  quatuor  pertinent 
ad  quatuor  passiones:  nam  prosecutio  boni  pertinet  ad  spem,  fuga  mali  ad 
Umorem,  prosecutio  mali  terribilis  pertinet  ad  audaciam,  fuga  vero  boni  per¬ 
tinet  ad  desperationem ;  unde  sequitur,  quod  audacia  consequitur  ad  spem. 

Ex  hoc  enim  quod  aliquis  sperat  superare  terribile  imminens,  ex  hoc 
audacter  insequitur  ipsum :  ad  timorem  vero  sequitur  desperatio ;  ideo  enim 
aliquis  desperat,  quia  timet  difficultatem,  quae  est  circa  bonum  sperandum. 

Ad  primum  ergo  dicendum,  quod  ratio  sequeretur,  si  bonum,  et  malum 
essent  objecta  non  habentia  ordinem  ad  invicem:  sed  quia  malum  habet 
aliquem  ordinem  ad  bonum  (est  enim  posterius  bono,  sicut  privatio  habitu) ; 
ideo  audacia,  quae  insequitur  malum,  est  post  spem,  quae  insequitur  bonum. 

Ad  secundum  dicendum,  quod  etsi  bonum  simpliciter  sit  prius,  quam 
malum;  tamen  fuga  per  prius  debetur  malo,  quam  bono:  sicut  insecutio  per 
prius  debetur  bono,  quam  malo;  et  ideo  sicut  spes  est  prior,  quam  audacia; 
ita  timor  est  prior  quam  desperatio,  et  sicut  ex  timore  non  semper  sequitur 
desperatio,  sed  quando  fuerit  intensus ;  ita  ex  spe  non  semper  sequitur  au¬ 
dacia,  sed  quando  fuerit  vehemens. 

Ad  tertium  dicendum,  quod  audacia  licet  sit  circa  malum,  cui  conjun¬ 
ctum  est  bonum  victoriae  secundum  aestimationem  audacis,  tamen  respicit 
malum:  bonum  vero  adjunctum  respicit  spes:  et  similiter  desperatio  respicit 
bonum  directe,  quod  refugit:  malum  vero  adjunctum  respicit  timor;  unde 
proprie  loquendo  audacia  non  est  pars  spei,  sed  ejus  effectus:  sicut  nec  de¬ 
speratio  est  pars  timoris,  sed  ejus  effectus;  et  propter  hoc  etiam  audacia  prin¬ 
cipalis  passio  esse  non  potest. 

ARTICULUS  III.  249 

UTRUM  DEFECTUS  ALIQUIS  SIT  CAUSA  AUDACIAE. 

(Supr.  q.  25.  art.  2.  corp.). 

Ad  tertium  sic  proceditur.  Videtur,  quod  defectus  aliquis  sit  causa  au¬ 
daciae:  dicit  enim  Philos.  in  lib.  de  Problematibus  (sect.  27.  probi.  4.),  quod 
amatores  vini  sunt  fortes,  et  audaces:  sed  ex  vino  sequitur  defectus  ebrietatis; 
ergo  audacia  causatur  ex  defectu  [al.  ex  ebrietatis  defectu]. 

2.  Praeterea.  Phylos.  dicit  in  2.  Rhet.  (cap.  5.  a  med.)  quod  inexperti 
periculorum  sunt  audaces,  sed  inexperientia  defectus  quidam  est;  ergo  au¬ 
dacia  ex  defectu  causatur. 

3.  Praeterea.  Injusta  passi  audaciores  esse  solent:  sicut  etiam  bestiae,, 
cum  percutiuntur,  ut  dicitur  in  3.  Ethicor.  (cap.  S.  cir.  med.):  sed  injustum 
pati  ad  defectum  pertinet;  ergo  audacia  ex  aliquo  defectu  causatur. 

Sed  contra  est,  quod  Philos.  dicit  in  2.  Rhetor,  (cap.  ;.  a  med.)  quod 
causa  audaciae  est,  cum  in  phantasia  spes  fuerit  salutarium  ut  prope  existen- 
tium,  timendorum  autem  aut  non  entium,  aut  longe  entium :  sed  id,  quod  per¬ 
tinet  ad  defectum,  vel  pertinet  ad  salutarium  remotionem,  vel  ad  terribilium 
propinquitatem;  ergo  nihil,  quod  ad  defectum  pertinet,  est  causa  audaciae. 

Respondeo  dicendum,  quod,  sicut  supra  dictum  est  (art.  praecedentib.), 
audacia  consequitur  spem,  et  contrariatur  timori;  unde  quaecumque  nata 
sunt  causare  spem,  vel  excludere  timorem,  sunt  causa  audaciae.  Quia  vero 

timor,  et  spes,  et  etiam  audacia,  cum  sint  passiones  quaedam,  consistunt  in 
motu  appetitus,  et  in  quadam  transmutatione  corporali,  dupliciter  potest  ac¬ 
cipi  causa  audaciae,  sive  quantum  ad  provocationem  spei,  sive  quantum  ad 
•exclusionem  timoris :  uno  modo  quidem  ex  parte  appetitivi  motus :  alio  vero 
modo  ex  parte  transmutationis  corporalis.  Ex  parte  quidem  appetitivi  motus, 
qui  sequitur  apprehensionem,  provocatur  spes  causans  audaciam  per  ea,  quae 
•faciunt  nos  aestimare,  quod  possibile  sit  adipisci  victoriam:  vel  secundum 
propriam  potentiam,  sicut  fortitudo  corporis,  experientia  in  periculis,  multi¬ 
tudo  pecuniarum,  et  alia  hujusmodi:  sive  per  potentiam  aliorum,  sicut  mul¬ 
titudo  amicorum,  vel  quorumcumque  auxiliantium  :  et  praecipue  si  homo 
confidat  de  auxilio  divino  ;  unde  illi,  qui  se  bene  habent  ad  divina,  audaciores 
sunt,  ut  etiam  Philos.  dicit  in  2.  Rhetor,  (cap.  7.  sub  fin.):  timor  autem  exclu- 
•ditur  secundum  istum  modum  per  remotionem  terribilium  appropinquantium ; 
puta  quia  homo  non  habet  inimicos ;  quia  nulli  nocuit ;  quia  non  videt  aliquod 
periculum  imminere :  illis  enim  videntur  maxime  pericula  imminere,  qui 
-aliis  nocuerunt.  Ex  parte  vero  transmutationis  corporalis  causatur  audacia  per 
provocationem  spei,  et  exclusionem  timoris  ex  his,  quae  faciunt  caliditatem 
•circa  cor:  unde  Phil.  dicit,  in  lib.  3.  de  Partibus  animalium  (cap.  4.  circ.fin.), 
•quod  illi,  qui  habent  parvum  cor  secundum  quantitatem,  sunt  magis  audaces : 
et  animalia  habentia  magnum  cor  secundum  quantitatem  sunt  timida;  quia 
calor  naturalis  non  tantum  potest  calefacere  magnum  cor,  sicut  parvum  :  sicut 
ignis  non  tantum  potest  calefacere  magnam  domum,  sicut  parvam.  Et  in  lib. 
de  Problem.  (sed.  27.  probi.  4.)  dicit,  quod,  habentes  magnum  pulmonem  san¬ 
guineum  sunt  audaciores  propter  caliditatem  cordis  exinde  consequentem.  Et 
ibidem  dicit,  quod  vini  amatores  sunt  magis  audaces,  propter  caliditatem  vini; 
unde  et  supra  dictum  est  (q.  40.  art.  6.),  quod  ebrietas  facit  ad  bonitatem 
-spei:  caliditas  enim  cordis  repellit  timorem,  et  causat  spem,  propter  cordis 
extensionem,  et  amplificationem. 

Ad  primum  ergo  dicendum,  quod  ebrietas  causat  audaciam,  noninquantum 
-est  defectus,  sed  inquantum  facit  cordis  dilatationem,  et  inquantum  etiam 
facit  aestimationem  cujusdam  magnitudinis. 

Ad  secundum  dicendum,  quod  illi  qui  sunt  inexperti  periculorum,  sunt 
audaciores,  non  propter  defectum,  sed  per  accidens,  inquantum  scilicet  propter 
inexperientiam  neque  debilitatem  suam  cognoscunt,  neque  praesentiam  peri¬ 
culorum  ;  et  ita  per  subtractionem  causae  timoris  sequitur  audacia. 

Ad  tertium  dicendum,  quod,  sicut  Philos.  dicit  in  2.  Rhet.  (cap.  7.  in  fin.), 
injustum  passi  redduntur  audaciores,  quia  aestimant,  quod  Deus  injustum  passis 
auxilium  ferat;  et  sic  patet,  quod  nullus  defectus  causat  audaciam,  nisi  per 
accidens;  inquantum  scilicet  habet  adjunctam  aliquam  excellentiam,  vel  ve¬ 
ram,  vel  aestimatam,  vel  ex  parte  alterius,  vel  ex  parte  sui. 

ARTICULUS  IV.  250 

UTRUM  AUDACES  SINT  PROMPTIORES  IN  PRINCIPIO, 

QUAM  IN  FINE  IN  IPSIS  PERICULIS. 

(Supr.  q.  44.  art.  5.  et  q.  45.  art.  1.). 

Ad  quartum  sic  proceditur.  Videtur,  quod  audaces  non  sint  promptiores 
in  principio,  quam  in  ipsis  periculis :  tremor  enim  ex  timore  causatur,  qui 

contrariatur  audaciae,  ut  ex  dictis  patet  (art.  1.  huj.  q.) :  sed  audaces  quan¬ 
doque  in  principio  tremunt,  ut  Philos.  dicit  in  lib.  de  Problematibus  (sed.  27. 
probi.  5.  in  fin.) :  ergo  non  sunt  promptiores  in  principio,  quam  in  ipsis  peri 
culis  existentes. 

2.  Praeterea.  Per  augmentum  objecti  augetur  passio;  sicut  si  bonum  est 
amabile,  et  magis  bonum  est  magis  amabile:  sed  arduum  est  objectum  auda¬ 
ciae;  augmentato  ergo  arduo,  augmentatur  audacia:  sed  magis  fit  arduum, 
et  difficile  periculum,  quando  est  praesens:  ergo  debet  tunc  magis  crescere 
audacia. 

3.  Praeterea.  Ex  vulneribus  inflictis  provocatur  ira:  sed  ira  causat  au¬ 
daciam:  dicit  enim  Philos.  in  2.  Rhet.  (cap.  y  in  fin.)  quod  ira  est  ausivum; 
ergo  quando  jam  sunt  in  ipsis  periculis,  et  percutiuntur,  videtur  quod  magis 
audaces  reddantur. 

Sed  contra  est,  quod  dicitur  in  3.  Ethic.  (cap.  7.  post  med.)  quod  audaces 
praevolantes  sunt,  et  volantes  ante  pericula,  in  ipsis  autem  discedunt. 

Respondeo  dicendum,  quod  audacia,  cum  sit  quidam  motus  appetitus  sen¬ 
sitivi,  sequitur  apprehensionem  sensitivae  [al.  appetitivae J  virtutis :  virtus  autem 
sensitiva  non  est  collativa,  nec  inquisitiva  singulorum,  quae  circumstant  rem, 
sed  subitum  habet  judicium.  Contingit  autem  quandoque,  quod  secundum 
subitam  apprehensionem  non  possunt  cognosci  omnia,  quae  difficultatem  in 
aliquo  negotio  afferunt;  unde  surgit  audaciae  motus  ad  aggrediendum  peri¬ 
culum:  unde,  quando  jam  experiuntur  ipsum  periculum,  sentiunt  majorem  dif¬ 
ficultatem,  quam  aestimaverunt:  et  ideo  deficiunt.  Sed  ratio  est  discursiva 
omnium,  quae  afferunt  difficultatem  negotio:  et  ideo  fortes,  qui  ex  judicio  ra¬ 
tionis  aggrediuntur  pericula,  in  principio  videntur  remissi,  quia  non  passi  [aL 
passione];  sed  cum  deliberatione  debita  aggrediuntur:  quando  autem  sunt  in 
ipsis  periculis,  non  experiuntur  aliquid  improvisum,  sed  quandoque  minora 
illis,  quae  praecogitaverunt :  et  ideo  magis  persistunt.  Vel  etiam  quia  propter 
bonum  virtutis  pericula  aggrediuntur:  cujus  boni  voluntas  in  eis  perseverat, 
quantacumque  sint  pericula:  audaces  autem  propter  solam  aestimationem 
facientem  spem,  et  excludentem  timorem,  sicut  dictum  est  (art.  praec.). 

Ad  primum  ergo  dicendum,  quod  etiam  in  audacibus  accidit  tremor  propter 
revocationem  caloris  ab  exterioribus  ad  interiora,  sicut  etiam  in  timentibus: 
sed  in  audacibus  revocatur  calor  ad  cor;  in  timentibus  autem  ad  inferiora. 

Ad  secundum  dicendum,  quod  objectum  amoris  est  simpliciter  bonum; 
unde  augmentum  simpliciter  augmentat  amorem:  sed  objectum  audaciae  est 
compositum  ex  bono,  et  malo :  et  motus  audaciae  in  malum  praesupponit 
motum  spei  in  bonum ;  et  ideo  si  tantum  addatur  de  arduitate  ad  periculum, 
quod  excedat  spem,  non  sequetur  motus  audaciae,  sed  diminuetur:  si  tamen 
sit  motus  audaciae,  quanto  majus  est  periculum,  tanto  major  audacia  repu¬ 
tatur. 

Ad  tertium  dicendum,  quod  ex  laesione  non  causatur  ira,  nisi  supposita 
aliqua  spe,  ut  infra  dicetur  (q.  seq.  art.  1.) ;  et  ideo,  si  fuerit  tantum  periculum, 
quod  excedat  spem  victoriae,  non  sequetur  ira:  sed  verum  est,  quod  si  ira 
sequatur,  audacia  augebitur. 

QUAESTIO  XLVI. 

DE  IRA  SECUNDUM  SE,  IN  OCTO  ARTICULOS  DIVISA. 

Deinde  considerandum  est  de  ira,  et  primo  de  ira  secundum  se:  secundo 
de  causa  factiva  irae,  et  remedio  ejus:  tertio  de  effectu  ejus. 

Circa  primum  quaeruntur  octo. 

Primo.  Utrum  ira  sit  passio  specialis. 

Secundo.  Utram  objectum  irae  sit  bonum,  an  malum. 

Tertio.  Utrum  ira  sit  in  concupiscibili. 

Quarto.  Utram  ira  sit  cum  ratione. 

Quinto.  Utrum  ira  sit  naturalior,  quam  concupiscentia. 

Sexto.  Utrum  ira  sit  gravior,  quam  odium. 

Septimo.  Utrum  ira  solum  sit  ad  illos,  ad  quos  est  justitia. 

Octavo.  De  speciebus  irae. 


ARTICULUS  I.  25 1 

UTRUM  IRA  SIT  SPECIALIS  PASSIO. 

(2-2.  q.  iq8.  art.  8.  corp.  et  q.  Dist.  3.  q.  2.  art.  2.  corp.). 

Ad  primum  sic  proceditur.  Videtur,  quod  ira  non  sit  passio  specialis;  ab 
ira  enim  denominatur  potentia  irascibilis:  sed  hujus  potentiae  non  est  una 
tantum  passio,  sed  multae;  ergo  ira  non  est  passio  specialis. 

2.  Praeterea.  Cuilibet  passioni  speciali  est  aliquid  contrarium,  ut  patet 
inducenti  per  singula:  sed  irae  non  est  aliqua  passio  contraria,  ut  supra  di¬ 
ctum  est  (q.  23.  art.  q.);  ergo  ira  non  est  passio  specialis. 

3.  Praeterea.  Una  specialis  passio  non  includit  aliam:  sed  ira  includit 
multas  passiones:  est  enim  cum  tristitia,  et  cum  spe,  et  cum  delectatione,  ut 
patet  per  Philos.  in  2.  Rhetor,  (cap.  2.);  ergo  ira  est  passio  specialis. 

Sed  contra  est,  quod  Damascenus  (lib.  2.  Orth.  Fid.  cap.  16.)  ponit  iram 
specialem  passionem :  et  similiter  Tullius  4.  de  Tuse.  QQ.  (aliquant.  aprine.). 

Respondeo  dicendum,  quod  aliquid  dicitur  generale  dupliciter:  uno  modo 
per  praedicationem,  sicut  animal  est  generale  ad  omnia  animalia:  alio  modo 
per  causam;  sicut  sol  est  causa  generalis  omnium,  quae  generantur  in  his 
inferioribus,  secundum  Dionysium  in  4.  cap.  de  Div.  Nom.  (part.  1.  lect.  q.): 
sicut  enim  genus  continet  multas  differentias  potestate  secundum  similitudi¬ 
nem  materiae:  ita  causa  agens  continet  multos  effectus  secundum  virtutem 
activam.  Contingit  autem,  aliquem  effectum  ex  concursu  diversarum  cau¬ 
sarum  produci:  et  quia  omnis  causa  aliquo  modo  in  effectu  manet,  potest 
etiam  dici  tertio  modo,  quod  effectus  ex  congregatione  multarum  causarum 
productus  habet  quamdam  generalitatem,  inquantum  continet  multas  causas 
quodammodo  in  actu.  Primo  ergo  modo  ira  non  est  passio  generalis,  sed  con- 
divisa  aliis  passionibus,  ut  supra  dictum  est  Q.  23.  art.  1.  et  4.).  Similiter  autem 

nec  secundo  modo:  non  est  enim  causa  aliarum  passionum,  ut  supra  dictum 
•est  (q.  2y  art.  1.):  sed  per  hunc  modum  potest  dici  generalis  passio  amor, 
ut  patet  per  August.  in  14.  de  Civ.  Dei  (cap.  7.  et  9.):  amor  enim  est  prima 
radix  omnium  passionum,  ut  supra  dictum  est  (q.  25.  art.  2.).  Sed  tertio  modo 
potest  ira  dici  passio  generalis,  inquantum  ex  concursu  multarum  passionum 
causatur:  non  enim  insurgit  motus  irae, nisi  propter  aliquam  tristitiam  illatam, 
et  nisi  adsit  desiderium,  et  spes  ulciscendi,  quia,  ut  Philos.  dicit  in  2.  Rhetor. 
(cap.  2.  circ.  prine.)  iratus  habet  spem  puniendi;  appetit  enim  vindictam,  ut 
sibi  possibilem ;  unde,  si  fuerit  multum  excellens  persona,  quae  nocumentum 
intulit,  non  sequitur  ira,  sed  solum  tristitia,  ut  Avie,  dicit  in  lib.  de  Anima. 

Ad  primum  ergo  dicendum,  quod  vis  irascibilis  denominatur  ab  ira;  non 
quia  omnis  motus  hujus  potentiae  sit  ira;  sed  quia  ad  iram  terminantur  omnes 
motus  hujus  potentiae;  et  inter  alios  ejus  motus  iste  est  manifestior. 

Ad  secundum  dicendum,  quod  ex  hoc  ipso  quod  ira  causatur  ex  con¬ 
trariis  passionibus,  scilicet  a  spe,  quae  est  boni,  et  a  tristitia,  quae  est  mali, 
includit  in  seipsa  contrarietatem ;  et  ideo  non  habet  contrarium  extra  se: 
sicut  etiam  in  mediis  coloribus  non  invenitur  contrarietas,  nisi  quae  est  sim¬ 
plicium  colorum,  ex  quibus  causantur. 

Ad  tertium  dicendum,  quod  ira  includit  multas  passiones,  non  quidem 
sicut  genus  species,  sed  magis  secundum  continentiam  causae,  et  effectus. 

ARTICULUS  II.  252 

UTRUM  OBJECTUM  IRAE  SIT  BONUM,  VEL  MALUM. 

(Infr.  art.  q.  et  6.  corp.). 

Ad  secundum  sic  proceditur.  Videtur,  quod  objectum  irae  sit  malum: 
dicit  enim  Gregor.  Nyss.  (vel  Nenies.  lib.  de  Nat.  Hom.  cap.  21),  quod  ira  est 
quasi  armigera  concupiscentiae ;  inquantum  scilicet  impugnat  id,  quod  concu¬ 
piscentiam  impedit:  sed  omne  impedimentum  habet  rationem  mali;  ergo  ira 
respicit  malum  tamquam  objectum. 

2.  Praeterea.  Ira,  et  odium  conveniunt  in  effectu:  utriusque  enim  est 
inferre  nocumentum  alteri:  sed  odium  respicit  malum  tamquam  objectum, 
ut  supra  dictum  est  (q.  29.  art.  1);  ergo  etiam  et  ira. 

3.  Praeterea.  Ira  causatur  ex  tristitia,  unde  Philos.  dicit  in  7.  Ethic. 
,(cap.  6.  a  med.)  quod  ira  operatur  cum  tristitia:  sed  tristitiae  objectum  est 
malum ;  ergo  et  irae. 

Sed  contra  est,  quod  August.  dicit  in  2.  Confess.  (cap.  6.  a  med.)  quod 
ira  appetit  vindictam :  sed  appetitus  vindictae  est  appetitus  boni,  cum  vindicta 
ad  justitiam  pertineat;  ergo  objectum  irae  est  bonum. 

Praeterea.  Ira  semper  est  cum  spe :  unde  et  delectationem  causat,  ut  dicit 
Philos.  in  2.  Rhetor,  (cap.  2.  prine.):  sed  spei,  et  delectationis  objectum  est 
bonum;  ergo  et  irae. 

Respondeo  dicendum,  quod  motus  appetitivae  virtutis  sequitur  actum 
virtutis  apprehensivae.  Vis  autem  apprehensiva  dupliciter  aliquid  apprehendit: 
uno  modo  per  modum  incomplexi ;  sicut  cum  intelligimus,  quid  est  homo: 
alio  modo  per  modum  complexi ;  sicut  cum  intelligimus  album  in  esse  homini ; 
unde  utroque  modo  vis  appetitiva  potest  tendere  in  bonum,  et  malum.  Per 
modum  quidem  simplicis,  et  incomplexi,  cum  appetitus  simpliciter  sequitur, 

■vel  inhaeret  bono,  vel  refugit  malum;  et  tales  motus  sunt  desiderium,  et  spes, 
delectatio,  et  tristitia,  et  alia  hujusmodi.  Per  modum  autem  complexi,  sicut 
cum  appetitus  fertur  in  hoc  quod  aliquod  bonum,  vel  malum  insit,  vel  fiat 
circa  alterum,  vel  tendendo  in  hoc,  vel  refugiendo  ab  hoc:  sicut  manifeste 
patet  in  amore,  et  odio :  amamus  enim  aliquem,  inquantum  volumus  ei  inesse 
aliquod  bonum:  odimus  autem  aliquem, inquantum  volumus  ei  inesse  aliquod 
malum. 

Et  similiter  est  in  ira;  quicumque  enim  irascitur,  quaerit  vindicari  de 
.aliquo,  et  sic  motus  irae  tendit  in  duo  :  scilicet  in  ipsam  vindictam,  quam 
appetit,  et  sperat,  sicut  quoddam  bonum;  unde  et  de  ipsa  delectatur:  tendit 
etiam  in  illum,  de  quo  quaerit  vindictam,  sicut  in  contrarium,  et  nocivum, 
quod  pertinet  ad  rationem  mali.  Est  autem  duplex  differentia  attendenda  circa 
hoc  irae  ad  odium,  et  ad  amorem:  quarum  prima  est,  quod  ira  semper  re¬ 
spicit  duo  objecta:  amor  vero,  et  odium'  quandoque  respiciunt  unum  objectum 
tantum;  sicut  cum  dicitur  aliquis  amare  vinum,  vel  aliquid  hujusmodi,  aut 
etiam  odire :  secunda  est,  quia  utrumque  objectum,  quod  respicit  amor,  est 
bonum:  vult  enim  amans  bonum  alicui,  tamquam  sibi  convenienti.  Utrum¬ 
que  vero  eorum,  quae  respicit  odium,  habet  rationem  mali:  vult  enim  odiens 
malum  alicui,  tamquam  cuidam  inconvenienti:  sed  ira  respicit  unum  objectum 
secundum  rationem  boni,  scilicet  vindictam,  quam  appetit,  et  aliud  secundum 
rationem  mali,  scilicet  hominem  nocivum,  de  quo  vult  vindicari;  et  ideo  est 
passio  quodammodo  composita  ex  contrariis  passionibus. 

Et  per  hoc  patet  responsio  ad  objecta. 

ARTICULUS  III.  253 

UTRUM  IRA  SIT  IN  CONCUPISCIBILI. 

(2-2.  q.  163.  art.  3.  corp.  et  3.  Dist.  26.  q.  1.  et  2.  corp.). 

Ad  tertium  sic  proceditur.  Videtur,  quod  ira  sit  in  concupiscibili :  dicit 
enim  Tullius  in  4.  de  Tuscul.  Q.Q,  (aliquant.  a  prine.)  quod  ira  est  libido 
quaedam:  sed  libido  est  in  concupiscibili;  ergo  et  ira. 

2.  Praeterea.  August.  dicit  in  Regula  quod  ira  crescit  in  odium;  et  Tul¬ 
lius  dicit  in  eodem  lib.  (aliquant.  a  prine.)  quod  odium  est  ira  inveterata:  sed 
odium  est  in  concupiscibili,  sicut  amor;  ergo  ira  est  in  concupiscibili. 

3.  Praeterea.  Damasc.  (lib.  2.  Orth.  Fid.  cap.  16.)  et  Greg.  Nyss.  (seu 
Nemes.  lib.  de  Nat.  Hom.  ex  cap.  21.)  dicunt,  quod  ira  componitur  ex  tristitia, 
■et  desiderio:  sed  utrumque  horum  est  in  concupiscibili;  ergo  ira  est  in  con¬ 
cupiscibili. 

Sed  contra.  Vis  concupiscibilis  est  alia  ab  irascibili.  Si  igitur  ira  esset 
in  concupiscibili,  non  denominaretur  ab  ea  vis  irascibilis. 

Respondeo  dicendum,  quod,  sicut  supra  dictum  est  (q.  23.  art.  1.),  pas¬ 
siones  irascibilis  in  hoc  differunt  a  passionibus  concupiscibilis,  quod  objecta 
passionum  concupiscibilis  sunt  bonum,  et  malum  absolute:  objecta  autem 
passionum  irascibilis  sunt  bonum,  et  malum  cum  quadam  elevatione,  et  ar¬ 
duitate:  dictum  est  autem  (art.  praec.),  quod  ira  respicit  duo  objecta :  scilicet : 
vindictam,  quam  appetit;  et  eum  de  quo  vindictam  quaerit,  et  circa  utrumque 
quamdam  arduitatem  ira  requirit:  non  enim  insurgit  motus  irae,  nisi  aliqua 
magnitudine  circa  utrumque  existente,  quaecumque  enim  nihil  sunt,  aut 

modica  valde,  nullo  modo  digna  aestimamus,  ut  dicit  Philos.  in  2.  Rhet.. 
(cap.  2.  parum  a  prine.) ;  unde  manifestum  est,  quod  ira  non  est  in  concupi¬ 
scibili,  sed  in  irascibili. 

Ad  primum  ergo  dicendum,  quod  Tullius  libidinem  nominat  appetitum 
cujuscumque  boni  futuri,  non  habita  discretione  ardui,  vel  non  ardui.  Et  se¬ 
cundum  hoc  ponit  iram  sub  libidine,  inquantum  est  appetitus  vindictae:  sic 
autem  libido  communis  est  ad  irascibilem,  et  concupiscibilem. 

Ad  secundum  dicendum,  quod  ira  dicitur  crescere  in  odium;  non  quod 
eadem  numero  passio,  quae  prius  fuit  ira,  postmodum  fiat  odium  per  quam¬ 
dam  inveterationem;  sed  per  quamdam  causalitatem,  ita  enim  per  diuturni¬ 
tatem  causat  odium. 

Ad  tertium  dicendum,  quod  ira  dicitur  componi  ex  tristitia,  et  desiderio,, 
non  sicut  ex  partibus,  sed  sicut  ex  causis:  dictum  est  autem  supra  (q.  25. 
art.  1.)  quod  passiones  concupiscibilis  sunt  causae  passionum  irascibilis. 

ARTICULUS  IV.  254_ 

UTRUM  IRA  SIT  CUM  RATIONE. 

Ad  quartum  sic  proceditur.  Videtur,  quod  ira  non  sit  cum  ratione :  ira 
enim,  cum  sit  passio  quaedam,  est  in  appetitu  sensitivo :  sed  appetitus  sen¬ 
sitivus  non  sequitur  rationis  apprehensionem,  sed  sensitivae  partis ;  ergo  ira 
non  est  cum  ratione. 

2.  Praeterea.  Animalia  bruta  carent  ratione:  et  tamen  in  eis  invenitur 
ira;  ergo  ira  non  est  cum  ratione. 

3.  Praeterea.  Ebrietas  ligat  rationem:  adjuvat  autem  ad  iram;  ergo  ira; 
non  est  cum  ratione. 

Sed  contra  est,  quod  Philos.  dicit  in  7.  Ethicor.  (cap.  6.  in  prine.),  quod 
ira  consequitur  rationem  aliqualiter. 

Respondeo  dicendum,  quod,  sicut  supra  dictum  est  (art.  2.  buj.  q.),  ira 
est  appetitus  vindictae:  haec  autem  collationem  importat  poenae  infligendae- 
ad  nocumentum  sibi  illatum;  unde  in  7.  Ethic.  dicit  Philos.  (loc.  cit.),  quod 
syllogizans  conferendo,  quoniam  oportet  totaliter  oppugnare,  irascitur  confe- 
stim  [al.  sylloginyans ,  quoniam  oportet  taliter  oppugnare,  confestim  irascitur'].  Con¬ 
ferre  autem,  et  syllogizare  est  rationis :  et  ideo  ira  est  quodammodo  cum  ratione - 

Ad  primum  ergo  dicendum,  quod  motus  appetitivae  virtutis  potest  esse 
cum  ratione  dupliciter.  Uno  modo  cum  ratione  praecipiente:  et  sic  voluntas  est. 
cum  ratione ;  unde  dicitur  appetitus  rationalis.  Alio  modo  cum  ratione  denun¬ 
tiante  :  et  sic  ira  est  cum  ratione :  dicit  enim  Philos.  in  libr.  de  Problematibus 
(sect.  28.  probi.  3.),  quod  ira  est  cum  ratione,  non  sicut  praecipiente  ratione,, 
sed  ut  manifestante  injuriam:  appetitus  enim  sensitivus  immediate  rationi  non 
obedit,  sed  mediante  voluntate. 

Ad  secundum  dicendum,  quod  bruta  animalia  habent  instinctum  natu¬ 
ralem  ex  divina  ratione  eis  inditum,  per  quem  habent  motus  interiores,  et 
exteriores  similes  motibus  rationis,  sicut  supra  dictum  (q.  40.  art.  3.). 

Ad  tertium  dicendum,  quod,  sicut  dicitur  in  7.  Ethic.  (cap.  6.  circa  prine.),. 
ira  audit  aliqualiter  rationem,  sicut  nunciantem  quod  injuriatum  est  ei:  sed 
non  perfecte  audit ;  quia  non  observat  regulam  rationis  in  rependendo  vindi¬ 
ctam:  ad  iram  ergo  requiritur  aliquis  actus  rationis,  et  additur  impedimentum 
rationis;  unde  Philos.  dicit  in  lib.  de  Problematibus  (sect.  3.  probi.  2.  et  26.),. 

quod  illi  qui  sunt  multum  ebrii,  tamquam  nihil  habentes  de  judicio  rationis, 
non  irascuntur;  sed  quando  sunt  parum  ebrii,  irascuntur,  tamquam  habentes 
judicium  rationis,  sed  impeditum. 


ARTICULUS  V.  255 

UTRUM  IRA  SIT  NATURALIOR,  QUAM  CONCUPISCENTIA. 

(2-2.  q.  146.  art.  4.  corp.). 

Ad  quintum  sic  proceditur.  Videtur,  quod  ira  non  sit  naturaliter,  quam 
concupiscentia :  proprium  enim  hominis  dicitur,  quod  sit  animal  mansuetum 
natura:  sed  mansuetudo  opponitur  irae,  ut  dicit  Philos.  in  2.  Rhet.  (cap.  4.); 
ergo  ira  non  est  naturalior,  quam  concupiscentia,  sed  omnino  videtur  esse 
contra  hominis  naturam. 

2.  Praeterea.  Ratio  contra  naturam  dividitur:  ea  enim,  quae  secundum 
rationem  agunt,  non  dicimus  secundum  naturam  agere:  sed  ira  est  cum  ra¬ 
tione,  concupiscentia,  autem  sine  ratione,  ut  dicitur  in  7.  Ethicor  (cap.  6.  a 
prine.);  ergo  concupiscentia  est  naturalior,  quam  ira. 

3.  Praeterea.  Ira  est  appetitus  vindictae:  concupiscentia  autem  maxime 
est  appetitus  delectabilium  secundum  tactum,  scilicet  ciborum,  et  venereorum : 
haec  autem  sunt  magis  naturalia  homini,  quam  vindicta;  ergo  concupiscentia 
est  naturalior,  quam  ira. 

Sed  contra  est,  quod  Philos.  dicit  in  7.  Ethicor.  (loc.  cit.),  quod  ira  est 
naturalior,  quam  concupiscentia. 

Respondeo  dicendum,  quod  naturale  dicitur  illud,  quod  causatur  a  natura, 
ut  patet  in  2.  Physic.  (tex.  4.);  unde  utrum  aliqua  passio  sit  magis,  vel  minus 
naturalis,  considerari  non  potest  nisi  ex  causa  sua;  causa  autem  passionis,  ut 
supra  dictum  est  (q.  46.  art.  2.),  dupliciter  accipi  potest:  uno  modo  ex  parte 
objecti;  alio  modo  ex  parte  subjecti.  Si  ergo  consideretur  causa  irae,  et  con¬ 
cupiscentiae  ex  parte  objecti,  sic  concupiscentia,  et  maxime  ciborum,  et  ve¬ 
nereorum,  naturalior  est,  quam  ira,  inquantum  ista  sunt  magis  naturalia  quam 
vindicta ;  si  autem  consideretur  causa  irae  ex  parte  subjecti,  sic  quodammodo 
ira  est  naturalior,  et  quodammodo  concupiscentia.  Potest  enim  natura  ali- 
cujus  hominis  considerari,  vel  secundum  naturam  generis,  vel  secundum  na¬ 
turam  speciei,  vel  secundum  complexionem  propriam  individui. 

Si  igitur  consideretur  natura  generis,  quae  est  natura  hujus  hominis,  in¬ 
quantum  est  animal :  sic  naturalior  est  concupiscentia,  quam  ira  :  quia  ex  ipsa 
natura  communi  habet  homo  quamdam  inclinationem  ad  appetendum  ea, 
quae  sunt  conservativa  vitae,  vel  secundum  speciem,  vel  secundum  indivi¬ 
duum  :  si  autem  consideremus  naturam  hominis  ex  parte  speciei,  scilicet  in¬ 
quantum  est  rationalis,  sic  ira  est  magis  naturalis  homini  quam  concupi¬ 
scentia  ;  inquantum  ira  est  cum  ratione  magis,  quam  concupiscenti* ;  unde 
Philosophus  dicit  in  4.  Eth.  (cap.  4.),  quod  humanius  est  punire,  quod  per¬ 
tinet  ad  iram,  quam  mansuetum  esse:  unumquodque  enim  naturaliter  insurgit 
contra  contraria,  et  nociva.  Si  vero  consideretur  natura  hujus  individui  secundum 
propriam  complexionem,  sic  ira  naturalior  est,  quam  concupiscentia,  quia  scilicet 
habitudinem  naturalem  ad  irascendum,  quae  est  ex  complexione,  magis  de 
facili  sequitur  ira,  quam  concupiscentia,  vel  aliqua  alia  passio :  est  enim  home 
dispositus  ad  irascendum,  secundum  quod  habet  cholericam  complexionem 

cholera  autem  inter  alios  humores  citius  movetur:  assimilatur  enim  igni;  et 
ideo  magis  est  in  promptu,  ut  ille,  qui  est  dispositus  secundum  naturalem 
complexionem  ad  iram,  quod  irascatur,  quam  de  eo  [al.  et],  qui  est  dispo¬ 
situs  ad  concupiscendum,  quod  concupiscat:  et  propter  hoc  Philosoph.  dicit 
in  7.  Eth.  (cap.  6.  ante  med.),  quod  ira  magis  traducitur  a  parentibus  in  filios, 
quam  concupiscentia. 

Ad  primum  ergo  dicendum,  quod  in  homine  considerari  potest  et  natu¬ 
ralis  complexio  ex  parte  corporis,  quae  est  temperata,  et  ipsa  ratio :  ex  parte 
igitur  complexionis  corporalis  naturaliter  homo  secundum  suam  speciem  est 
non  habens  superexcellentiam  neque  irae,  neque  alicujus  alterius  passionis, 
propter  temperamentum  suae  complexionis:  alia  vero  animalia,  secundum 
quod  recedunt  ab  hac  qualitate  complexionis  ad  dispositionem  alicujus  com¬ 
plexionis  extremae,  secundum  hoc  etiam  naturaliter  disponuntur  ad  excessum 
alicujus  passionis;  ut  leo  ad  audaciam,  canis  ad  iram,  lepus  ad  timorem,  et 
sic  de  aliis:  ex  parte  vero  rationis  est  naturale  homini  et  irasci,  et  mansuetum 
esse;  secundum  quod  ratio  quodammodo  causat  iram,  inquantum  nuntiat 
causam  irae;  et  quodammodo  sedat  iram,  inquantum  iratus  non  totaliter  audit 
imperium  rationis,  ut  supra  dictum  est  (art.  praec.  ad  3.). 

Ad  secundum  dicendum,  quod  ipsa  ratio  pertinet  ad  naturam  hominis : 
unde  ex  hoc  ipso  quod  ira  est  cum  ratione,  sequitur,  quod  secundum  aliquem 
modum  sit  homini  naturalis. 

Ad  tertium  dicendum,  quod  ratio  illa  procedit  de  ira,  et  de  concupi¬ 
scentia  ex  parte  objecti. 

ARTICULUS  VI.  256 

UTRUM  IRA  SIT  GRAVIOR,  QUAM  ODIUM. 

(2-2.  q.  175».  art.  4.  et  Mal.  q.  12.  art.  4.). 

Ad  sextum  sic  proceditur.  Videtur,  quod  ira  sit  gravior,  quam  odium: 
dicitur  enim  Proverb.  27.  quod  ira  non  habet  misericordiam ,  nec  erumpens  furor: 
odium  autem  quandoque  habet  misericordiam;  ergo  ira  est  gravior,  quam 
odium. 

2.  Praeterea.  Majus  est  pati  malum,  et  de  malo  dolere,  quam  simpli¬ 
citer  pati:  sed  illi,  qui  habet  aliquem  odio,  sufficit,  quod  ille,  quem  odit,  pa¬ 
tiatur  malum:  irato  autem  non  sufficit,  sed  quaerit,  quod  cognoscat  illud,  et 
■de  illo  doleat,  ut  dicit  Philos.  in  2.  Rhetor,  (cap.  4.  cir.  fin.) ;  ergo  ira  est 
gravior,  quam  odium. 

3.  Praeterea.  Quanto  ad  constitutionem  alicujus  plura  concurrunt,  tanto 
videtur  esse  stabilius:  sicut  habitus  (ille)  permanentior  est,  qui  ex  pluribus 
actibus  causatur :  sed  ira  causatur  ex  concursu  plurium  passionum,  ut  supra 
dictum  est  (art.  1.  huj.  q.),  non  autem  odium ;  ergo  ira  est  stabilior,  et  gra¬ 
vior,  quam  odium. 

Sed  contra  est,  quod  Augustinus  in  Regula,  odium  comparat  trabi,  iram 
vero  festucae. 

Respondeo  dicendum,  quod  species  passionis,  et  ratio  ipsius  ex  objecto 
pensatur:  est  autem  objectum  irae,  et  odii  idem  subjecto:  nam  sicut  odiens 
appetit  malum  ei,  quem  odit;  ita  iratus  ei,  contra  quem  irascitur;  sed  non 
eadem  ratione:  nam  odiens  appetit  malum  inimici,  inquantum  est  malum; 

iratus  autem  appetit  malum  ejus,  contra  quem  irascitur,  non  inquantum  est 
malum,  sed  inquantum  habet  quamdam  rationem  boni,  scilicet  prout  aestimat 
illud  esse  justum,  inquantum  est  vindicativum;  unde  et  supra  dictum  est 
(art.  2.  huj.  q.),  quod  odium  est  per  applicationem  mali  ad  malum;  ira  autem 
per  applicationem  boni  ad  malum.  Manifestum  est  autem,  quod  appetere  ma¬ 
lum  sub  ratione  justi,  minus  habet  de  ratione  mali,  quam  velle  malum  ali- 
cujus  simpliciter:  velle  enim  malum  alicujus  sub  ratione  justi,  potest  esse 
etiam  secundum  virtutem  justitiae,  si  praecepto  rationis  obtemperetur:  sed 
ira  in  hoc  solum  deficit,  quod  non  obedit  rationis  praecepto  in  ulciscendo ; 
unde  manifestum  est,  quod  odium  est  inulto  deterius ,  et  gravius,  quam  ira. 

Ad  primum  ergo  dicendum,  quod  in  ira,  et  odio  duo  possunt  considerari : 
scilicet  ipsum,  quod  desideratur,  et  intensio  desiderii:  quantum  igitur  ad  id 
quod  desideratur,  ira  habet  magis  misericordiam,  quam  odium;  quia  eninv 
odium  appetit  malum  alterius  secundum  se,  nulla  mensura  mali  satiatur.  Ear 
enim,  quae  secundum  se  appetuntur,  sine  mensura  appetuntur,  ut  Philos.  dicit 
1.  Polit,  (cap.  6.  a  med.),  sicut  avarus  divitias:  unde  dicitur  Eccli.  12.:  Ini¬ 
micus  si  invenerit  tempus,  non  satiabitur  sanguine:  sed  ira  non  appetit  malum, 
nisi  sub  ratione  justi  vindicativi;  unde  quando  malum  illatum  excedit  men¬ 
suram  justitiae  secundum  aestimationem  irascentis,  tunc  miseretur:  unde 
Philos.  dicit  in  2.  Rhetor,  (cap.  4.  circ.  fin.),  quod  iratus,  si  fiant  multa,  mi¬ 
serebitur;  odiens  autem  pro  nullo:  quantum  vero  ad  intensionem  desiderii, 
ira  magis  excludit  misericordiam,  quam  odium  :  quia  motus  irae  est  impe- 
tuosior  propter  cholerae  inflammationem ;  unde  Prov.  27.  dicitur  [al.  statim 
subditur']:  Impetum  concitati  spiritus  ferre  quis  poterit ? 

Ad  secundum  dicendum,  quod,  sicut  dictum  est  (in  corp.  art.),  iratus  ap¬ 
petit  malum  alicujus,  inquantum  habet  rationem  justi  vindicativi:  vindicta 
autem  fit  per  illationem  poenae:  est  autem  de  ratione  poenae,  quod  sit  con¬ 
traria  voluntati,  et  quod  sit  afflictiva,  et  quod  pro  aliqua  culpa  inferatur:  et 
ideo  iratus  hoc  appetit,  ut  ille,  cui  nocumentum  infert,  percipiat,  et  doleat, 
et  quod  cognoscat,  propter  injuriam  illatam  sibi  hoc  provenire;  sed  odiens 
de  hoc  nihil  curat;  quia  appetit  malum  alterius,  inquantum  hujusmodi:  non 
est  autem  verum,  quod  id,  de  quo  quis  tristatur,  sit  pejus:  injustitia  enim,  et 
imprudentia,  cum  sint  mala,  quia  tamen  sunt  voluntaria,  non  contristant  eos, 
quibus  insunt,  ut  dicit  Philos.  in  2.  Rhet.  (cap.  4.  circ.  fin.). 

Ad  tertium  dicendum,  quod  id,  quod  ex  pluribus  causis  causatur,  tunc 
est  stabilius,  quando  causae  accipiuntur  unius  rationis:  sed  una  causa  potest 
praevalere  multis  aliis.  Odium  autem  provenit  ex  permanentiori  causa,  quam 
ira  :  nam  ira  provenit  ex  aliqua  commotione  animi  propter  laesionem  illatam : 
sed  odium  procedit  ex  aliqua  dispositione  hominis,  secundum  quam  reputat 
sibi  contrarium,  et  nocivum  id,  quod  odit,  et  ideo,  sicut  passio  citius  transit, 
quam  dispositio,  vel  habitus ;  ita  ira  citius  transit,  quam  odium :  quamvis 
etiam  odium  sit  passio  ex  tali  dispositione  proveniens.  Et  propter  hoc  Philo¬ 
sophus  dicit  in  2.  Rhetor,  (cap.  4.  non  remote  a  fin.),  quod  odium  est  magis 
insanabile,  quam  ira. 

ARTICULUS  VII.  257 

UTRUM  IRA  SIT  AD  ILLOS  SOLUM,  AD  QUOS  EST  JUSTITIA. 

Ad  septimum  sic  proceditur.  Videtur,  quod  ira  non  solum  sit  ad  illos, 
ad  quos  est  justitia:  non  enim  est  justitia  hominis  ad  res  irrationales:  sed 

tamen  homo  quandoque  irascitur  rebus  irrationalibus;  puta  cum  scriptor  ex 
ira  projicit  pennam,  vel  eques  percutit  equum;  ergo  ira  non  solum  est  ad 
illos,  ad  quos  est  justitia. 

2.  Praeterea.  Non  est  justitia  hominis  ad  seipsum,  nec  ad  ea,  quae  sui 
ipsius  sunt,  ut  dicitur  in  5.  Ethic.  (cap.  6.  et  ult.) :  sed  homo  quandoque  sibi 
ipsi  irascitur;  sicut  poenitens  propter  peccatum:  unde  dicitur, in  Ps.  4.:  Ira¬ 
scimini,  et  nolite  peccare;  ergo  ira  non  solum  est  ad  quos  est  justitia. 

3.  Praeterea.  Justitia,  et  injustitia  potest  esse  alicujus  ad  totum  aliquod 
genus,  vel  ad  totam  aliquam  communitatem :  puta  cum  civitas  aliquem  laesit : 
sed  ira  non  est  ad  aliquod  genus,  sed  solum  ad  aliquod  singularium,  ut  dicit 
Philos.  in  2.  Rhet.  (cap.  4.  sub  fin.);  ergo  ira  non  proprie  est  ad  quod  est 
justitia,  et  injustitia. 

Sed  contrarium  accipi  potest  a  Philos.  in  2.  Rhet.  (ex  cap.  2.  3.  et  4.). 

Respondeo  dicendum,  quod,  sicut  supra  dictum  est  (art.  praec.),  ira  appetit 
malum,  inquantum  habet  rationem  justi  vindicativi;  et  ideo  ad  eosdem  est 
ira,  ad  quos  est  justitia,  et  injustitia :  nam  inferre  vindictam  ad  justitiam  per¬ 
tinet:  laedere  autem  aliquem  pertinet  ad  injustitiam;  unde  tam  ex  parte  causae, 
quae  est  laesio  illata  ab  altero,  quam  etiam  ex  parte  vindictae  ejus,  quam 
appetit  iratus,  manifestum  est,  quod  ad  eosdem  pertinet  ira,  ad  quos  justitia, 
et  injustitia. 

Ad  primum  ergo  dicendum,  quod,  sicut  supra  dictum  est  (art.  4.  huj.  q. 
ad  2.),  ira,  quamvis  sit  cum  ratione,  potest  tamen  etiam  esse  in  brutis  ani¬ 
malibus,  quae  ratione  carent;  inquantum  naturali  instinctu  per  imagionatio- 
nem  moventur  ad  aliquid  simile  operibus  rationis.  Sic  igitur,  cum  in  homine 
sit  et  ratio,  et  imaginatio,  dupliciter  in  homine  potest  motus  irae  insurgere. 
Uno  modo  ex  sola  imaginatione  nuntiante  laesionem:  et  sic  insurgit  aliquis 
motus  irae  etiam  ad  res  irrationales,  et  inanimatas,  secundum  similitudinem 
illius  motus,  qui  est  in  animalibus  contra  quodlibet  nocivum.  Alio  modo,  ex 
ratione  nuntiante  laesionem ;  et  sic,  ut  Phil.  dicit  in  2.  Rhetor,  (cap.  3.  circ.fin.), 
nullo  modo  potest  esse  ira  ad  res  insensibiles,  neque  ad  mortuos :  tum  quia 
non  dolent,  quod  maxime  quaerunt  irati  in  eis,  quibus  irascuntur :  tum  etiam 
quia  non  est  ad  eos  vindicta,  cum  eorum  non  sit  injuriam  facere. 

Ad  secundum  dicendum,  quod,  sicut  Philos.  dicit  in  5.  Ethic.  (cir.  fin. 
lib.),  quaedam  metaphorica  justitia,  et  injustitia  est  hominis  ad  seipsum, 
inquantum  scilicet  ratio  regit  irascibilem,  et  concupiscibilem;  et  secundum 
hoc  etiam  homo  dicitur  de  seipso  vindictam  facere,  et  per  consequens  sibi 
ipsi  irasci :  proprie  autem,  et  per  se  non  contingit  aliquem  sibi  ipsi  irasci. 

Ad  tertium  dicendum,  quod  Philos.  in  2.  Rhet.  (cap.  4.  sub  fin.)  assignat 
unam  differentiam  inter  odium,  et  iram  ;  quod  odium  potest  esse  ad  aliquod 
genus,  sicut  habemus  odio  omne  latronum  genus;  sed  ira  non  est  nisi  ad 
aliquod  singulare;  cujus  ratio  est,  quia  odium  causatur  ex  hoc  quod  qualitas 
alicujus  rei  apprehenditur  ut  dissonans  nostrae  dispositioni:  et  hoc  potest  esse 
vel  in  universali,  vel  in  particulari:  sed  ira  causatur  ex  hoc  quod  aliquis  nos 
laesit  per  suum  actum :  actus  autem  omnes  sunt  singularium ;  et  ideo  ira 
semper  est  circa  aliquod  singulare.  Cum  autem  tota  civitas  nos  laeserit,  tota 
civitas  computatur  sicut  unum  singulare. 

ARTICULUS  VIII.  258 

UTRUM  CONVENIENTER  ASSIGNENTUR  SPECIES  IRAE. 

(2-2.  q.  177.  art.  7.). 

Ad  octavum  sic  proceditur.  Videtur,  quod  Dam.  (lib.  2.  Orth.  Fid.  cap.  16.) 
inconvenienter  assignet  tres  species  irae;  scilicet  fel,  maniam,  et  furorem:  nul¬ 
lius  enim  generis  species  diversificantur  secundum  aliquod  accidens:  sed  ista 
tria  diversificantur  secundum  aliquod  accidens :  principium  enim  motus  irae 
fel  vocatur:  ira  autem  permanens  dicitur  mania:  furor  autem  est  ira  observans 
tempus  in  vindictam;  ergo  non  sunt  diversae  species  irae. 

2.  Praeterea.  Tullius  in  4.  de  Tusculanis  Q.Q..  (parum  ante  med.)  dicit, 
•quod  excandescentia  graece  dicitur  &vudg,  et  est  ira  modo  nascens,  et  modo  desi¬ 
stens :  &vuo?  autem  secundum  Dam.  (loc.  cit.)  est  idem,  quod  furor;  non  ergo 
.furor  tempus  quaerit  ad  vindictam,  sed  tempore  deficit. 

3.  Praeterea.  Gregor.  21.  Moralium  (cap.  4.  cir.  med.)  ponit  tres  gradus 
irae ;  scilicet  iram  sine  voce,  et  iram  cum  voce,  et  iram  cum  verbo  expresso, 
secundum  illa  tria,  quae  Dominus  ponit  Matth.  5.:  Oui  irascitur  fratri  suo, 
ubi  tangitur  ira  sine  voce;  et  postea  subdit:  Oui  dixerit  fratri  suo:  racha,  ubi 
tangitur  ira  cum  voce,  sed  necdum  pleno  verbo  formata:  et  postea  dicit: 
Oui  autem  dixerit  fratri  suo  :  fatue,  ubi  expletur  vox  perfectione  sermonis  ;  ergo 
insufficienter  divisit  Damasc.  iram,  nihil  ponens  ex  parte  vocis. 

Sed  contra  est  auctoritas  Damasceni,  et  Gregorii  Nysseni  (velNemes  lib. 
ae  Nat.  Hom.  cap.  21.). 

Respondeo  dicendum,  quod  tres  species  irae ,  quas  Damasc.  ponit,  et  etiam 
Greg.  Nyss.  sumuntur  secundum  ea,  quae  dant  irae  aliquod  augmentum. 
Quod  quidem  contingit  tripliciter:  uno  modo  ex  facilitate  [al .  facultate\  ipsius 
motus;  et  talem  iram  vocat  fel,  quia  cito  accenditur:  alio  modo  ex  parte  tri¬ 
stitiae  causantis  iram,  quae  diu  in  memoria  manet;  et  haec  pertinet  ad  ma¬ 
niam,  quae  a  manendo  dicitur:  tertio  ex  parte  ejus,  quod  iratus  appetit,  scilicet 
vindictae :  et  haec  pertinet  ad  furorem,  qui  numquam  quiescit,  donec  puniat ; 
unde  Phil.  in  4.  Eth.  (cap.  7.)  quosdam  irascentium  vocat  acutos,  quia  cito 
irascuntur:  quosdam  amaros,  quia  diu  retinent  iram:  quosdam  difficiles,  quia 
numquam  quiescunt,  nisi  puniant. 

Ad  primum  ergo  dicendum,  quod  omnia  illa,  per  quae  ira  recipit  aliquam 
perfectionem,  non  omnino  per  accidens  se  habent  ad  iram:  et  ideo  nihil 
prohibet,  secundum  ea  species  irae  assignari. 

Ad  secundum  dicendum,  quod  excandescentia,  quam  Tullius  ponit,  magis 
videtur  pertinere  ad  primam  speciem  irae,  quae  perficitur  secundum  veloci¬ 
tatem  irae,  quam  ad  furorem:  nihil  autem  prohibet,  ut  S-vfios  graece,  quod 
latine  furor  dicitur,  utrumque  importet,  et  velocitatem  ad  irascendum,  et  firmi¬ 
tatem  propositi  ad  puniendum. 

Ad  tertium  dicendum,  quod  gradus  illi  irae  distinguuntur  secundum  ef¬ 
fectum  irae,  non  autem  secundum  diversam  perfectionem  ipsius  motus  irae. 

QUAESTIO  XLVII. 

DE  CAUSA  EFFECTIVA  IRAE,  ET  DE  REMEDIIS  EJUS, 

IN  QUATUOR  ARTICULOS  DIVISA. 

Deinde  considerandum  est  de  causa  effectiva  irae,  et  de  remediis  ejus. 
Et  circa  hoc  quaeruntur  quatitor. 

Primo.  Utrum  semper  motivum  irae  sit  aliquid  factum  contra  eum,  qui 
irascitur. 

Secundo.  Utrum  sola  parvipensio,  vel  despectio  sit  motivum  irae. 

Tertio.  De  causa  irae  ex  parte  irascentis. 

Quarto.  De  causa  irae  ex  parte  ejus,  contra  quem  aliquis  irascitur. 

ARTICULUS  I.  259. 

UTRUM  SEMPER  MOTIVUM  IRAE  SIT  ALIQUID  FACTUM 
CONTRA  EUM,  QUI  IRASCITUR. 

Ad  primum  sic  proceditur.  Videtur  quod  non  semper  aliquis  irascatur 
propter  aliquid  contra  se  factum:  homo  enim  peccando  nihil  contra  Deum 
facere  potest:  dicitur  enim  Job  35.:  Si  multiplicatae  fuerint  iniquitates  tuae,  quii 
facies  contra  illuni  ?  dicitur  tamen  Deus  irasci  contra  homines  propter  pec¬ 
cata,  secundum  illud  Psal.  105.:  Iratus  est  furore  Dominus  in  populum  suum; 
ergo  non  semper  aliquis  irascitur  propter  aliquid  contra  se  factum. 

2.  Praeterea.  Ira  est  appetitus  vindictae,  ut  supra  art.  2.  (arg.  sed  contr.) 
definita  est:  sed  aliquis  appetit  vindictam  facere  etiam  de  his,  quae  contra 
alios  fiunt;  ergo  non  semper  motivum  irae  est  aliquid  contra  nos  factum. 

3.  Praeterea.  Sicut  Philos.  dicit  in  2.  Rhetor,  (cap.  2.  post  med.),  homines 
irascuntur  praecipue  contra  eos,  qui  despiciunt  ea,  circa  quae  ipsi  maxime: 
student:  sicut  qui  student  in  philosophia,  irascuntur  contra  eos  qui  philoso¬ 
phiam  despiciunt:  et  simile  est  in  aliis:  sed  despicere  philosophiam  non  est 
nocere  ipsi  studenti;  non  ergo  semper  irascimur  propter  id,  quod  contra. 
nos  fit. 

4.  Praeterea.  Ille,  qui  tacet  contra  contumeliantem,  magis  ipsum  ad  iram- 
provocat,  ut  dicit  Chrys.:  sed  in  hoc  contra  ipsum  nihil  agit,  quod  tacet;, 
ergo  non  semper  iraalicujus  provocatur  propter  aliquid,  quod  contra  ipsum  fit. 

Sed  contra  est,  quod  Philosophus  dicit  in  2.  Rhetoric.  (cap.  4.propefin.),. 
quod  ira  fit  semper  ex  his,  quae  ad  seipsum;  inimicitia  autem  et  sine  his,, 
quae  ad  ipsum:  si  enim  putemus  talem  esse,  odimus. 

Respondeo  dicendum,  quod,  sicut  supra  dictum  est  (q.  46.  art.  6.),  ira  est 
appetitus  nocendi  alteri  sub  ratione  justi  vindicativi:  vindicta  autem  locum  non 
habet,  nisi  ubi  praecessit  injuria,  nec  injuria  omnis  ad  vindictam  provocat, 
sed  illa  sola,  quae  ad  eum  pertinet,  qui  appetit  vindictam;  sicut  enim  unum¬ 
quodque  naturaliter  appetit  proprium  bonum ;  ita  etiam  naturaliter  repellit 
proprium  malum :  injuria  autem  ab  aliquo  facta  non  pertinet  ad  aliquem,  nisi 

aliquid  fecerit,  quod  aliquo  modo  sit  contra  ipsum,  unde  sequitur,  quod  mo- 
tivum  irae  alicujus  semper  sit  aliquid  contra  ipsum  factum. 

Ad  primum  ergo  dicendum,  quod  ira  non  dicitur  in  Deo  secundum  pas¬ 
sionem  animi,  sed  secundum  judicium  justitiae,  prout  vult  vindictam  facere 
de  peccato :  peccator  enim  peccando  Deo  nihil  nocere  effective  potest,  tamen 
ex  parte  sua  dupliciter  contra  Deum  agit:  primo  quidem,  inquantum  eum  in 
suis  mandatis  contemnit:  secundo,  inquantum  nocumentum  aliquod  infert  ali¬ 
cui,  vel  sibi,  vel  alteri:  quod  ad  Deum  pertinet:  prout  ille,  cui  nocumentum 
infertur,  sub  Dei  providentia,  et  tutela  continetur. 

Ad  secundum  dicendum,  quod  irascimur  contra  illos,  qui  aliis  nocent,  et 
vindictam  appetimus;  inquantum  illi,  quibus  nocetur,  aliquo  modo  ad  nos 
pertinent,  vel  per  aliquam  affinitatem,  vel  per  amicitam,  vel  saltem  per  com¬ 
munionem  naturae. 

Ad  tertium  dicendum,  quod  id,  in  quo  maxime  studemus,  reputamus 
esse  bonum  nostrum,  et  ideo,  cum  illud  despicitur,  reputamus  nos  quoque- 
despici,  et  arbitramur  nos  laesos. 

Ad  quartum  dicendum,  quod  tunc  aliquis  tacens  ad  iram  provocat  inju¬ 
riantem,  quando  videtur  ex  contemptu  tacere,  quasi  parvipendat  alterius  iram; 
ipsa  autem  parvipensio  quidam  actus  est. 


ARTICULUS  II.  260' 

UTRUM  SOLA  PARVIPENSIO,  VEL  DESPECTIO  SIT  MOTIVUM  IRAE. 

(Infr.  ari.  3.  et  4.  corp.). 

Ad  secundum  sic  proceditur.  Videtur,  quod  non  sola  parvipensio,  vel 
despectio  sit  motivum  irae:  dicit  enim  Dam.  (lib.  2.  Ortb.  Fid.  cap.  16.)  quod 
injuriam  passi,  vel  aestimantes  pati,  irascimur:  sed  homo  potest  injuriam- 
pati  etiam  absque  despectu,  vel  parvipensione;  ergo  non  sola  parvipensio’ 
est  irae  motivum. 

2.  Praeterea.  Ejusdem  est  appetere  honorem,  et  contristari  de  parvi¬ 
pensione  :  sed  bruta  animalia  non  appetunt  honorem  ;  ergo  non  contristantur 
de  parvipensione :  et  tamen  in  eis  provocatur  ira  propter  hoc  quod  vulneran¬ 
tur,  ut  dicit  Philos.  in  3.  Ethi c.  (cap.  8.  circ.  med.)  ;  ergo  non  sola  parvipensio 
videtur  esse  motivum  irae. 

3.  Praeterea.  Philosophus  in  2.  Rhet.  (cap.  2.)  ponit  multas  alias  causas- 
irae;  puta  oblivionem,  et  exultationem  in  infortuniis,  denuntiationem  malo¬ 
rum,  impedimentum  consequendae  propriae  voluntatis;  non  ergo  sola  par¬ 
vipensio  est  provocativum  irae. 

Sed  contra  est,  quod  Philos.  dicit  in  2.  Rhetor,  (loc.  cit.)  quod  ira  est 
appetitus  cum  tristitia  punitionis  propter  apparentem  parvipensionem  non 
convenienter  factam. 

Respondeo  dicendum,  quod  omnes  causae  irae  reducuntur  ad  parvipensio¬ 
nem:  sunt  enim  tres  species  parvipensionis,  ut  dicitur  in  2.  Rhet.  (ibid.),  sci¬ 
licet:  despectus,  epireasmus,  idest  impedimentum  voluntatis  implendae,  et  con- 
tumeliatio:  et  ad  haec  tria  omnia  motiva  irae  reducuntur.  Cujus  ratio  potest 
accipi  duplex:  prima  est,  quia  ira  appetit  nocumentum  alterius,  inquantum. 
habet  rationem  justi  vindicativi ;  et  ideo  intantum  quaerit  vindictam,  in¬ 
quantum  videtur  esse  justa.  Justa  autem  vindicta  non  fit,  nisi  de  eo  quod 

est  injuste  factum  ;  et  ideo  provocativum  ad  iram  semper  est  aliquid  sub  ra¬ 
tione  injusti;  unde  dicit  Philos.  in  2.  Rhet.  (cap.  3.  prope  fin.)  quod  si  homines 
putaverint  ah  eis,  qui  laeserunt  [ai.  eos  qui  laeserunt ]  esse  juste  passos,  non  irascun¬ 
tur  :  non  enim  fit  ira  ad  justum.  Contingit  autem  tripliciter  nocumentum  alicui 
inferri:  scilicet  ex  ignorantia,  ex  passione,  et  ex  electione.  Tunc  enim  aliquis 
maxime  injustum  facit,  quando  ex  electione,  vel  industria,  vel  ex  certa  malitia 
nocumentum  infert,  ut  dicitur  in  5.  Ethic.  (cap.  8.);  et  ideo  maxime  irascimur 
■contra  illos,  quos  putamus  ex  industria  nobis  nocuisse.  Si  enim  putemus,  aliquos 
vel  per  ignorantiam,  vel  ex  passione  nobis  intulisse  injuriam,  vel  non  ira¬ 
scimur  contra  eos, vel  multo  minus:  agere  enim  aliquid  ex  ignorantia,  vel  ex 
passione  diminuit  rationem  injuriae  ;  et  est  quodammodo  provocativum  mi¬ 
sericordiae,  et  veniae  :  illi  autem,  qui  ex  industria  nocumentum  inferunt,  ex 
contemptu  peccare  videntur,  et  ideo  contra  eos  maxime  irascimur ;  unde 
Philos.  dicit  in  2.  Rhet.  (cap.  3.  circ.  med.),  quod  his,  qui  propter  iram  ali¬ 
quid  fecerunt,  aut  non  irascimur,  aut  minus  irascimur:  non  enim  propter 
parvipensionem  videntur  egisse.  Secunda  ratio  est,  quia  parvipensio  excellen¬ 
tiae  hominis  opponitur:  quae  enim  homines  nullo  modo  putant  digna  esse, 
parvipendunt,  ut  dicitur  in  2.  Rhet.  (cap.  2.  parum  a  prine.):  ex  omnibus 
autem  bonis  nostris  aliquam  excellentiam  quaerimus:  et  ideo  quodeumque 
nocumentum  nobis  inferatur,  inquantum  excellentiae  derogat,  videtur  ad  pa,- 
“vipensionem  pertinere. 

Ad  primum  ergo  dicendum,  quod  ex  quacumque  alia  causa  aliquis  inju¬ 
riam  patiatur,  quam  ex  contemptu,  illa  causa  minuit  rationem  injuriae:  sed 
solus  contemptus,  vel  parvipensio  rationem  irae  auget;  et  ideo  est  per  se 
-causa  irascendi. 

Ad  secundum  dicendum,  quod  licet  animal  brutum  non  appetat  hono¬ 
rem  sub  ratione  honoris,  appetit  tamen  naturaliter  quamdam  excellentiam, 
et  irascitur  contra  ea,  quae  illi  excellentiae  derogant. 

Ad  tertium  dicendum,  quod  omnes  illae  causae  ad  quamdam  parvipen¬ 
sionem  reducuntur:  oblivio  enim  parvipensionis  est  evidens  signum;  ea  enim, 
quae  magna  aestimamus,  magis  memoriae  infigimus  :  similiter  ex  quadam 
parvipensione  est,  quod  aliquis  non  vereatur  contristare  aliquem,  denun¬ 
tiando  sibi  aliqua  tristia :  qui  etiam  in  infortuniis  alicujus  hilaritatis  signa 
■ostendit,  videtur  parum  curare  de  bono,  vel  malo  djus:  similiter  etiam  qui 
impedit  aliquem  a  sui  propositi  assecutione,  non  propter  aliquam  utilitatem 
sibi  inde  provenientem,  non  videtur  multum  curare  de  amicitia  ejus  ;  et  ideo 
■omnia  talia,  inquantum  sunt  signa  contemptus,  sunt  provocativa  irae. 

ARTICULUS  III.  26i 

UTRUM  EXCELLENTIA  IRASCENTIS  SIT  CAUSA  IRAE. 

Ad  tertium  sic  proceditur.  Videtur,  quod  excellentia  alicujus  non  sit 
■causa,  quod  facilius  irascatur:  dicit  enim  Philos.  in  2.  Rhet.  (cap.  2.  cir.  med.) 
•quod  maxime  aliqui  irascuntur,  cum  tristantur;  ut  infirmi,  et  egentes  et  qui 
non  habent  id,  quod  concupiscunt:  sed  omnia  ista  ad  defectum  pertinere  vi 
dentur;  ergo  magis  facit  pronum  ad  iram  defectus,  quam  excellentia. 

2.  Praeterea.  Philos.  dicit  ibidem,  quod  tunc  aliqui  maxime  irascuntur 
quando  in  eis  despicitur  id,  de  quo  potest  esse  suspicio,  quod  vel  non  insh 
■eis,  vel  quod  sit  in  eis  debiliter:  sed  cum  putant  se  multum  excellere  in  illis, 

in  quibus  despiciuntur,  non  curant:  sed  praedicta  suspicio  ex  defectu  provenit; 
■ergo  defectus  est  magis  causa,  quod  aliquis  irascatur,  quam  excellentia. 

3.  Praeterea.  Ea,  quae  ad  excellentiam  pertinent,  maxime  faciunt  ho¬ 
mines  jucundos,  et  bonae  spei  esse :  sed  Philos.  dicit  in  2.  Rhet.  (cap.  3.  a  med.) 
■quod  in  ludo,  in  risu,  in  festo,  in  prosperitate,  in  consummatione  operum,  in 
delectatione  non  turpi,  et  in  spe  optima  homines  non  irascuntur ;  ergo  excel¬ 
lentia  non  est  causa  irae. 

Sed  contra  est,  quod  Philos.  in  eodem  libro  dicit  (cap.  p.)  quod  homines 
propter  excellentiam  indignantur. 

Respondeo  dicendum,  quod  causa  irae  in  eo  qui  irascitur,  dupliciter  accipi 
potest.  Uno  modo  secundum  habitudinem  ad  motivum  irae :  et  sic  excellentia 
est  causa,  ut  aliquis  de  facili  irascatur:  est  enim  motivum  irae  injusta  parvi¬ 
pensio,  ut  dictum  est  (art.  praec.) :  constat  autem,  quod  quanto  aliquis  est 
•excellentior,  injustius  parvipenditur  in  hoc,  in  quo  excellit;  et  ideo  illi,  qui 
sunt  in  aliqua  excellentia,  maxime  irascuntur,  si  parvipendantur;  puta  si  dives 
parvipenditur  in  pecunia;  et  Rhetor  in  loquendo:  et  sic  de  aliis.  Alio  modo 
potest  considerari  causa  irae  in  eo  qui  irascitur,  ex  parte  dispositionis,  quae 
in  eo  relinquitur  ex  tali  motivo :  manifestum  est  autem,  quod  nihil  movet  ad 
iram,  nisi  nocumentum,  quod  contristat :  ea  autem,  quae  ad  defectum  perti¬ 
nent,  maxime  sunt  contristantia:  quia  homines  defectibus  subjacentes  facilius 
laeduntur;  et  ista  est  causa,  quare  homines  qui  sunt  infirmi,  vel  in  aliis  defe¬ 
ctibus,  facilius  irascuntur;  quia  facilius  contristantur. 

Et  per  hoc  patet  responsio  ad  primum. 

Ad  secundum  dicendum,  quod  ille  qui  despicitur  in  eo,  in  quo  manifeste 
multum  excellit,  non  reputat  se  aliquam  jacturam  pati:  et  ideo  non  contri¬ 
statur,  et  ex  hac  parte  minus  irascitur:  sed  ex  alia  parte,  inquantum  indignus 
■despicitur,  habet  majorem  rationem  irascendi,  nisi  forte  reputet  se  non  invi¬ 
deri  [al.  rideri ],  vel  subsannari  [al.  sublimari ]  propter  despectum,  sed  propter 
ignorantiam,  vel  propter  aliud  hujusmodi. 

Ad  tertium  dicendum,  quod  omnia  illa  impediunt  iram,  inquantum  im¬ 
pediunt  tristitiam :  sed  ex  alia  parte  nata  sunt  provocare  iram,  secundum 
quod  faciunt  hominem  inconvenientius  despici. 

ARTICULUS  IV.  262 

UTRUM  DEFECTUS  ALICUJUS  SIT  CAUSA, 

UT  CONTRA  EUM  FACILIUS  IRASCAMUR. 

Ad  quartum  sic  proceditur.  Videtur,  quod  defectus  alicujus  non  sit  causa 
ut  contra  ipsum  facilius  irascamur:  dicit  enim  Philos.  in  2.  Rhetor,  (cap.  3. 
parum  a  prine.)  quod  his,  qui  confitentur,  et  poenitent,  et  humiliantur,  non 
irascimur,  sed  magis  ad  eos  mitescimus;  unde  et  canes  non  mordent  eos, 
qui  resident;  sed  hoc  pertinet  ad  parvitatem,  et  defectum;  ergo  parvitas  ali¬ 
cujus  est  causa  ut  minus  irascamur. 

2.  Praeterea.  Nullus  est  major  defectus,  quam  mortis:  sed  ad  mortuos 
■desinit  ira;  ergo  defectus  alicujus  non  est  causa  provocativa  irae  contra  ipsum. 

3.  Praeterea.  Nullus  aestimat  aliquem  parvum  ex  hoc  quod  est  sibi 
amicus:  sed  ad  amicos,  si  nos  offenderint,  vel  si  non  juverint,  magis  offen¬ 
dimur:  unde  dicitur  in  Ps.  54.:  Si  inimicus  meus  maledixisset  mihi,  sustinuissem 
utique;  ergo  defectus  alicujus  non  est  causa  ut  contra  ipsum  facilius  irascamur. 

Sed  contra  est,  quod  Philos.  dicit  in  2.  Rhetor,  (cap.  2.  a  prine.)  quod 
dives  irascitur  contra  pauperem,  si  eum  despiciat:  et  principaris  contra  subditum. 

Respondeo  dicendum,  quod,  sicut  jam  supra  dictum  est  (art.  2.  et  5.  praec.), 
indigna  despectio  est  maxime  provocativa-  irae. 

Detectus  igitur,  vel  parvitas  ejus,  contra  quem  irascimur,  facit  ad  augmen¬ 
tum  irae,  inquantum  auget  indignam  despectionem:  sicut  enim  quanto  ali¬ 
quis  est  major,  tanto  indignius  despicitur;  ita  quanto  aliquis  est  minor,  tantO' 
indignius  despicit;  et  ideo  nobiles  irascuntur,  si  despiciantur  a  rusticis,  vel 
sapientes  ab  insipientibus,  vel  domini  a  servis.  Si  vero  parvitas,  vel  defectus 
diminuat  despectionem  indignam,  talis  parvitas  non  auget,  sed  diminuit  iram  : 
et  hoc  modo  illi  qui  poenitent  de  injuriis  factis,  et  confitentur  se  male  fecisse, ; 
et  humiliantur,  et  veniam  petunt,  mitigant  iram,  secundum  illud  Proverb.  15. : 
Responsio  mollis  frangit  iram:  inquantum  scilicet  tales  videntur  non  despicere, 
sed  magis  magnipendere  eos,  quibus  se  humiliant. 

Et  per  hoc  patet  responsio  ad  primum. 

Ad  secundum  dicendum,  quod  duplex  est  causa,  quare  ad  mortuos  cessat 
ira :  una,  quia  non  possunt  dolere,  et  sentire ;  quod  maxime  quaerunt  irati 
in  his,  quibus  irascuntur:  alio  modo,  quia  jam  videntur  ad  ultimum  malorum 
pervenisse;  unde  etiam  ad  quoscumque  graviter  laesos  cessat  ira,  inquantum 
eorum  malum  excedit  mensuram  justae  retributionis. 

Ad  tertium  dicendum,  quod  etiam  despectio,  quae  est  ab  amicis,  videtur 
esse  magis  indigna;  et  ideo  ex  simili  causa  magis  irascimur  contra  eos,  s: 
despiciant,  vel  non  juvando,  sicut  et  contra  minores. 


QUAESTIO  XLVIII. 

DE  EFFECTIBUS  IRAE,  IN  QUATUOR  ARTICULOS  DIVISA. 


Deinde  considerandum  est  de  effectibus  irae. 

Et  circa  hoc  quaeruntur  quatitor. 

Primo.  Utrum  ira  causet  delectationem. 

Secundo.  Utrum  maxime  causet  fervorem  in  corde. 
Tertio.  Utrum  maxime  impediat  rationis  usum. 
Quarto.  Utrum  causet  taciturnitatem. 


ARTICULUS  I.  265: 

UTRUM  IRA  CAUSET  DELECTATIONEM. 

Ad  primum  sic  proceditur.  Videtur,  quod  ira  non  causet  delectationem : 
tristitia  enim  delectationem  excludit:  sed  ira  est  semper  cum  tristitia ;  quia, 
ut  dicitur  in  7.  Ethic.  (cap.  6.  parum  a  med.),  omnis,  qui  facit  aliquid  propter 
iram,  facit  tristatus ;  ergo  ira  non  causat  delectationem. 

2.  Praeterea.  Philos.  dicit  in  4.  Ethicor.  (cap.  j.  cir.  med.),  quod  punitio 
quietat  impetum  irae,  ■  delectationem  pro  tristitia  faciens :  ex  quo  potest  accipit 

quod  delectatio  irato  provenit  ex  punitione:  punitio  autem  excludit  iram; 
ergo,  adveniente  delectatione,  ira  tollitur;  non  est  ergo  effectus  delectationi 
conjunctus  [al.  non  est  ergo  effectus  delectatio  conjunctus  irae,  et  al.  effectus  de¬ 
lectatio]. 

3.  Praeterea.  Nullus  effectus  impedit  causam  suam,  cum  sit  suae  causae 
conformis:  sed  delectationes  impediunt  iram,  ut  dicitur  in  2.  Rhetoric.  (cap.  3. 
cir.  med.) ;  ergo  delectatio  non  est  effectus  irae. 

Sed  contra  est,  quod  Philosoph.  in  eodem  lib.  (cap.  2.  parum  a  prine.) 
inducit  proverbium,  quod  ira  multo  dulcior  meile  distillante  in  pectoribus  vi¬ 
rorum  crescit. 

Respondeo  dicendum,  quod,  sicut  Phil.  dicit  in  7.  Ethic.  (cap.  14.),  dele¬ 
ctationes,  maxime  sensibiles,  et  corporales,  sunt  medicinae  quaedam  contra 
tristitiam:  et  ideo  quanto  per  delectationem  contra  majorem  tristitiam,  vel 
anxietatem  remedium  praestatur,  tanto  delectatio  magis  percipitur:  sicut  patet, 
quod  quando  aliquis  sitit,  delectabilior  fit  ei  potus :  manifestum  est  autem  ex 
praedictis  (q.  4~j.art.i.),  quod  motus  irae  insurgit  ex  aliqua  illata  injuria  con¬ 
tristante,  cui  quidem  tristitiae  remedium  adhibetur  per  vindictam;  et  ideo  ad 
praesentiam  vindictae  delectatio  sequitur,  et  tanto  major,  quanto  major  fuit 
tristitia.  Si  igitur  vindicta  fuerit  praesens  realiter,  fit  perfecta  delectatio,  quae 
totaliter  excludit  tristitiam;  et  per  hoc  quietat  motum  irae:  sed  antequam 
vindicta  sit  praesens  realiter,  fit  irascenti  praesens  dupliciter:  uno  modo  per 
spem ;  quia  nullus  irascitur  nisi  sperans  vindictam,  ut  supra  dictum  est  (q.  46. 
art.  1.)  :  alio  modo  secundum  continuam  cogitationem :  unicuique  enim  con¬ 
cupiscenti  est  delectabile  immorari  in  cogitatione  eorum,  quae  concupiscit: 
propter  quod  etiam  imaginationes  somniorum  sunt  delectabiles;  et  ideo,  cum 
iratus  multum  in  animo  suo  cogitet  de  vindicta,  ex  hoc  delectatur:  tamen 
delectatio  non  est  perfecta,  quae  tollat  tristitiam,  et  per  consequens  iram. 

Ad  primum  ergo  dicendum,  quod  non  de  eodem  iratus  tristatur,  et  gaudet; 
sed  tristatur  de  illata  injuria:  delectatur  autem  de  vindicta  cogitata,  et  spe¬ 
rata;  unde  tristitia  se  habet  ad  iram  sicut  principium,  sed  delectatio  sicut 
effectus,  vel  terminus. 

Ad  secundum  dicendum,  quod  objectio  illa  procedit  de  delectatione,  quae 
causatur  ex  reali  praesentia  vindictae,  quae  totaliter  tollit  iram. 

Ad  tertium  dicendum,  quod  delectationes  praecedentes  impediunt  ne 
sequatur  tristitia;  et  per  consequens  impediunt  iram:  sed  delectatio  de  vin¬ 
dicta  consequitur  ipsam  iram. 


ARTICULUS  II.  264 

UTRUM  IRA  MAXIME  CAUSET  FERVOREM  IN  CORDE. 

(Veri.  q.  26.  art.  1.  corp.  fin.). 

Ad  secundum  sic  proceditur.  Videtur,  quod  fervor  non  sit  maxime  effe¬ 
ctus  irae :  fervor  enim,  sicut  supra  dictum  est  (q.  37.  art.  2.),  pertinet  ad 
amorem  :  sed  amor,  sicut  supra  dictum  est  (q.  2j.  art.  4.),  principium  est, 
et  causa  omnium  passionum:  cum  ergo  causa  sit  potior  effectu,  videtur  quod 
ira  non  faciat  maxime  fervorem. 

2.  Praeterea.  Illa  quae  de  se  excitant  fervorem,  per  temporis  assidui¬ 
tatem  magis  augentur:  sicut  amor  diuturnitate  convalescit:  sed  ira  per  tra- 

ctum  temporis  debilitatur:  dicit  enim  Phil.  in  2.  Rhet.  (cap.  3.  post  med.),  quoti 
tempus  quietat  iram;  ergo  ira  non  proprie  causat  fervorem. 

3.  Praeterea.  Fervor  additus  fervori  augmentat  fervorem:  sed  major  im 
superveniens  facit  iram  mitescere ,  ut  Phil.  dicit  in  2.  Rhet.  (ibid.);  ergo  ira  non 
causat  fervorem. 

Sed  contra  est,  quod  Damasc.  dicit  (lib.  2.  Ortb.  Fid.  cap.  16.),  quod 
ira  est  fervor  ejus,  qui  circa  cor  est,  sanguinis,  ex  evaporatione  fellis  fiens. 

Respondeo  dicendum,  quod,  sicut  dictum  est  (q.  44.  art.  i.),  corporalis 
transmutatio,  quae  est  in  passionibus  animae,  proportionatur  motui  appetitus:' 
manifestum  est  autem,  quod  quilibet  appetitus,  etiam  naturalis,  fortius  tendit, 
in  id,  quod  est  sibi  contrarium,  si  fuerit  praesens;  unde  videmus,  quod  aqua 
calefacta  magis  congelatur,  quasi  frigido  vehementius  in  calidum  agente: 
motus  autem  appetitivus  irae  causatur  ex  aliqua  inj»aria  illata,  sicut  ex  quodam 
contrario  injacente;  et  ideo  appetitus  potissime  tendit  ad  repellendam  inju¬ 
riam  per  appetitum  vindictae;  et  ex  hoc  sequitur  magna  vehementia,  et  im- 
petuositas  in  motu  irae.  Et  quia  motus  irae  non  est  per  modum  retractionis,, 
cui  proportionatur  frigus,  sed  magis  per  modum  insecutionis,  cui  proportio¬ 
natur  calor,  consequenter  fit  motus  irae  causativus  cujusdam  fervoris  sanguinis, 
etspirituum  circa  cor,  quod  est  instrumentum  passionum  animae.  Et  exinde  est 
quod  propter  magnam  perturbationem  cordis,  quae  est  in  ira,  maxime  appa¬ 
rent  in  iratis  indicia  quaedam  in  exterioribus  membris;  unde  Gregor,  dicit 
in  5.  Moral.  (cap.  30.  ante  med.)  :  Irae  suae  stimulis  accensum  cor  palpitat,  corpus 
tremit,  lingua  se  praepedit,  facies  ignescit,  exasperantur  oculi,  et  nequaquam  reco 
gnoscuntur  noti:  ore  quidem  clamorem  format,  sed  sensus  quid  loquatur  ignorat. 

Ad  primum  ergo  dicendum,  quod  amor  ipse  non  ita  sentitur,  nisi  cum  eum 
prodit  indigentia,  ut  August.  dicit  in  10.  de  Trinit.  (cap.  ult.  cir.fin.);  et  ideo, 
quando  homo  patitur  detrimentum  amatae  excellentiae  propter  injuriam  il¬ 
latam,  magis  sentitur  amor :  et  ideo  ferventius  cor  mutatur  ad  removendum, 
impedimentum  rei  amatae,  ut  sic  fervor  ipse  amoris  per  iram  crescat,  et 
magis  sentiatur.  Et  tamen  fervor,  qui  consequitur  calorem,  alia  ratione  per¬ 
tinet  ad  amorem,  et  ad  iram :  nam  fervor  amoris  est  cum  quadam  dulcedine, 
et  lenitate:  est  enim  in  bonum  amatum,  et  ideo  assimilatur  calori  aeris,  et 
sanguinis,  propter  quod  sanguinei  sunt  magis  amativi,  et  dicitur,  quod  cogit 
amare  jecur,  in  quo  fit  quaedam  generatio  sanguinis:  fervor  autem  irae  est 
cum  amaritudine  ad  consumendum;  quia  tendit  ad  punitionem  contrarii,  unde 
assimilatur  calori  ignis,  et  cholerae;  et  propter  hoc  Damasc.  dicit  (lib.  2. 
Ortb.  Fid.  cap.  16.),  quod  procedit  ex  evaporatione  fellis,  et  fellea  nominatur.. 

Ad  secundum  dicendum,  quod  omne  illud,  cujus  causa  per  tempus  dimi¬ 
nuitur,  necesse  est  quod  tempore  debilitetur.  Manifestum  est  autem,  quod  memo¬ 
ria  tempore  diminuitur,  quae  enim  antiqua  sunt,  a  memoria  de  facili  excidunt: 
ira  autem  causatur  ex  memoria  injuriae  illatae ;  et  ideo  causa  irae  per  tempus 
diminuitur  paulatim,  quousque  totaliter  tollatur.  Major  etiam  videtur  injuria, 
quando  primo  sentitur;  et  paulatim  diminuitur  ejus  aestimatio,  secundum 
quod  magis  receditur  a  praesenti  sensu  injuriae  :  et  similiter  etiam  est  de 
amore,  si  amoris  causa  remaneat  in  sola  memoria;  unde  Philos.  dicit  in  8. 
Eth.  (cap.  3.  non  procul  a  prine.),  quod  si  diuturna  fiat  amici  absentia,  videtur 
amicitiae  oblivionem  facere:  sed  in  praesentia  amici  semper  per  tempus  mul¬ 
tiplicatur  causa  amicitiae;  et  ideo  amicitia  crescit.  Et  similiter  esset  de  ira, 
si  continue  multiplicaretur  causa  ipsius:  tamen  hoc  ipsum  quod  ira  cito  con¬ 
sumitur,  attestatur  vehementi  furori  ipsius :  sicut  enim  ignis  magnus  cito 

extinguitur,  consumpta  materia;  ita  enim  ira  propter  suam  vehementiam  cito- 
deficit. 

Ad  tertium  dicendum,  quod  omnis  virtus  divisa  in  plures  partes  dimi¬ 
nuitur:  et  ideo,  quando  aliquis  iratus  alicui  irascitur  postmodum  alteri,  ex 
hoc  ipso  diminuitur  ira  ad  primum;  et  praecipue  si  ad  secundum  fuerit  major 
ira;  nam  injuria,  quae  excitavit  iram  ad  primum,  videbitur  comparatione  se¬ 
cundae  injuriae,  quae  aestimatur  major,  esse  parva,  vel  nulla. 

ARTICULUS  III.  26> 

UTRUM  IRA  MAXIME  IMPEDIAT  RATIONIS  USUM. 

(Infr.  art.  4.  corp.  et  2-2.  q.  41.  art.  2.  ad  3.  et  q.  157.  art.  4.  corp. 
et  Mal.  q.  12.  art.  1.). 

Ad  tertium  sic  proceditur.  Videtur,  quod  ira  non  impediat  rationem 
illud  enim  quod  est  cum  ratione,  non  videtur  esse  rationis  impedimentum  r 
sed  ira  est  cum  ratione,  ut  dicitur  in  7.  Ethic.  (cap.  6.  circ.  prine.) ;  ergo  ira; 
non  impedit  rationem. 

2.  Praeterea.  Quanto  magis  impeditur  ratio,  tanto  diminuitur  manife¬ 
statio:  sed  Philos.  dicit  in  7.  Ethic.  (loc.  cit),  quod  iracundus  non  est  insi¬ 
diator,  sed  manifestus ;  ergo  ira  non  videtur  impedire  usum  rationis,  sicut 
concupiscentia,  quae  est  insidiosa,  ut  ibidem  dicitur. 

3.  Praeterea.  Judicium  rationis  evidentius  fit  ex  adjunctione  contrarii;, 
quia  contraria  juxta  se  posita  magis  elucescunt:  sed  ex  hoc  etiam  crescit  ira:, 
dicit  enim  Philos.  in  2.  Rhet.  (cap.  2.  post  med.),  quod  magis  homines  ira¬ 
scuntur,  si  contraria  praeexistunt,  sicut  honorati,  si  dehonorentur :  et  sic  de 
aliis:  ergo  ex  eodem  ira  crescit,  et  judicium  rationis  adjuvatur;  non  ergo  ira. 
impedit  judicium  rationis. 

Sed  contra  est,  quod  Gregor,  dicit  in  5.  Moral.  (cap.  30.  parum  a  prine 
quod  ira  intelligentiae  lucem  subtrahit,  cum  mentem  permovendo  confundit.. 

Respondeo  dicendum,  quod  mens,  vel  ratio,  quamvis  non  utatur  organo 
corporali  in  suo  proprio  actu,  tamen  quia  indiget  ad  sui  actum  quibusdam 
viribus  sensitivis,  quarum  actus  impediuntur  corpore  perturbato,  necesse  est 
quod  perturbationes  corporales  etiam  judicium  rationis  impediant;  sicut  patet. 
in  ebrietate,  et  somno:  dictum  est  autem  (art.  praec.),  quod  ira  maxime  facit 
perturbationem  corporalem  circa  cor,  ita  ut  etiam  usque  ad  exteriora  membra 
derivetur;  unde  ira  inter  caeteras  passiones  manifestius  impedit  judicium  ra¬ 
tionis,  secundum  illud  Psalm.  30. :  Conturbatus  est  in  ira  oculus  meus. 

Ad  primum  ergo  dicendum,  quod  a  ratione  est  principium  irae,  quantum- 
ad  motum  appetitivum,  qui  est  formalis  in  ira:  sed  perfectum  judicium  ra¬ 
tionis  passio  irae  praeoccupat,  quasi  non  perfecte  rationem  audiens,  propter 
commotionem  caloris  velociter  impellentis,  quae  est  materialis  in  ira:  et. 
quantum  ad  hoc  impedit  judicium  rationis. 

Ad  secundum  dicendum,  quod  iracundus  dicitur  ess e  manifestus ;  non  quia 
manifestum  sit  sibi,  quid  facere  debeat;  sed  quia  manifeste  operatur,  non 
quaerens  aliquam  occultationem,  quod partim  contingit  propter  impedimentum 
rationis,  quae  non  potest  discernere,  quid  sit  occultandum,  et  quid  manife¬ 
standum,  nec  etiam  excogitare  occultandi  vias : partim  vero  est  ex  ampliatione 
cordis,  quae  pertinet  ad  magnanimitatem, quam  facit  ira:  unde  et  de  magna- 

nimo  Philos.  dicit  in  4.  Ethic.  (cap.  3.  a  med.)  quod  est  manifestus  oditor,  et 
amator;  et  manifeste  dicit,  et  operatur.  Concupiscentia  autem  dicitur  esse 
latens,  et  insidiosa,  quia  ut  plurimum  delectabilia,  quae  concupiscuntur,  habent 
turpitudinem  quamdam,  et  mollitiem,  in  quibus  homo  vult  latere:  in  his 
autem,  quae  sunt  virilitatis,  et  excellentiae,  cujusmodi  sunt  vindictae,  quaerit 
homo  manifestus  esse. 

Ad  tertium  dicendum,  quod,  sicut  dictum  est  (q.  46.  art.  4.),  motus  irae 
a  ratione  incipit:  et  ideo  secundum  idem  appositio  [al.  oppositio ]  contrarii  ad 
contrarium  adjuvat  judicium  rationis,  et  auget  iram:  cum  enim  aliquis  habet 
honorem,  vel  divitias,  et  postea  incurrit  alicujus  detrimentum,  illud  detri¬ 
mentum  apparet  majus  :  tum  propter  vicinitatem  contrarii :  tum  quia  erat 
inopinatum  et  ideo  causat  majorem  tristitiam:  sicut  etiam  magna  bona  ex 
inopinato  venientia  causant  majorem  delectationem:  et  secundum  augmentum 
tristitiae  praecedentis  consequenter  augetur  et  ira. 

ARTICULUS  IV.  266 

UTRUM  IRA  MAXIME  CAUSET  TACITURNITATEM. 

Ad  quartum  sic  proceditur.  Videtur,  quod  ira  non  causet  taciturnitatem. 
Taciturnitas  enim  locutioni  opponitur:  sed  per  crementum  irae  usque  locu¬ 
tionem  pervenitur;  ut  patet  per  gradus  irae,  quod  Dominus  assignat  Matth.  5. 
dicens:  Oui  irascitur  fratri  silo:  et  qui  dixerit  fratri  suo:  racha;  et  qui  dixerit 
fratri  suo  :  fatue;  ergo  ira  non  causat  taciturnitatem. 

2.  Praeterea.  Ex  hoc  quod  custodia  rationis  deficit,  contingit  quod  homo 
;prorumpat  ad  verba  inordinata,  unde  dicitur  Prov.  25. :  Sicut  uris  patens,  et 
absque  murorum  ambitu;  ita  vir,  qui  non  potest  cohibere  in  loquendo  spiritum 
suum:  sed  ira  maxime  impedit  judicium  rationis,  ut  dictum  est  (art.  praec.); 
ergo  facit  maxime  profluere  in  verba  inordinata;  non  ergo  causat  tacitur- 
.nitatem. 

3.  Praeterea.  Matth.  12.:  dicitur:  Ex  abundantia  cordis  os  loquitur:  sed 
per  iram  cor  maxime  perturbatur,  ut  dictum  est  (art.  2.  huj.  q.)  ;  ergo  maxime 
causat  locutionem;  non  ergo  causat  taciturnitatem. 

Sed  contra  est,  quod  Gregor,  dicit  in  5.  Moral.  (cap. 30.  circ.  med.)  quod 
ira  per  silentium  clausa  intra  mentem  vehementius  aestuat. 

Respondeo  dicendum,  quod  ira,  sicut  jam  dictum  est  (art.  praec.  ad  1.), 
et  cum  ratione  est,  et  impedit  rationem:  et  ex  utraque  parte  potest  tacitur¬ 
nitatem  causare.  Ex  parte  quidem  rationis,  quando  judicium  rationis  in  tan¬ 
tum  viget,  quod  etsi  non  cohibeat  affectum  ab  inordinato  appetitu  vindictae, 
cohibet  tamen  linguam  ab  inordinata  locutione:  unde  Gregor,  in  5.  Moral. 
(loc.  sup.  cit.)  dicit :  Aliquando  ira,  perturbato  animo,  quasi  ex  judicio  silentium 
inducit.  Ex  parte  vero  impedimenti  rationis,  quia,  sicut  dictum  est  (art.  2. 
huj.  q.),  perturbatio  irae  usque  ad  exteriora  membra  perducitur,  et  maxime 
usque  ad  illa  membra,  in  quibus  expressius  relucet  vestigium  cordis;  sicut 
in  oculis,  et  in  facie,  et  in  lingua;  unde,  sicut  dictum  est  (art.  2.  huj.  q.), 
lingua  se  praepedit,  facies  ignescit,  exasperantur  oculi;  potest  ergo  esse  tanta 
perturbatio  irae,  quod  omnino  impediatur  lingua  ab  usu  loquendi :  et  tunc 
sequitur  taciturnitas. 

Ad  primum  ergo  dicendum,  quod  augmentum  irae  quandoque  est  usque 
ad  impediendam  rationem  a  cohibitione  linguae :  quandoque  autem  ultra 

procedit  usque  ad  impediendum  motum  linguae,  et  aliorum  membrorum  ex 
teriorum. 

Et  per  hoc  etiam  patet  solutio  ad  secundum. 

Ad  tertium  dicendum,  quod  perturbatio  cordis  quandoque  potest  supera- 
bundare  usque  ad  hoc,  quod  per  inordinatum  motum  cordis  impediatur 
motus  exteriorum  membrorum:  et  tunc  causatur  taciturnitas,  et  immobilitas 
exteriorum  membrorum,  et  quandoque  etiam  mors :  si  autem  non  fuerit  tanta 
perturbatio,  tunc  ex  superabundantia  perturbationis  cordis  sequitur  oris  lo¬ 
cutio. 


QUAESTIO  XLIX. 

DE  HABITIBUS  IN  GENERALI,  QUOAD  EORUM  SUBSTANTIAM, 
IN  QUATUOR  ARTICULOS  DIVISA. 


Post  actus,  et  passiones  considerandum  est  de  principiis  humanorum 
actuum.  Et  primo  de  principiis  intrinsecis:  secundo  de  principiis  extrinsecis. 
Principium  autem  intrinsecum  est  potentia  et  habitus:  sed  quia  de  potentiis 
in  prima  parte  dictum  est  (q.  y/.),  nunc  restat  de  habitibus  considerandum. 
Ei  primo  quidem  in  generali:  secundo  vero  de  virtutibus,  et  vitiis,  et  hujus¬ 
modi  aliis  habitibus,  qui  sunt  humanorum  actuum  principia.  Circa  ipsos  au¬ 
tem  habitus  in  generali  quatuor  consideranda  sunt :  primo  quidem  de  ipsa 
substantia  habituum:  secundo  de  subjecto  eorum:  tertio  de  causa  generatio¬ 
nis  augmenti,  et  corruptionis  ipsorum :  quarto  de  distinctione  ipsorum. 

Circa  primum  quaeruntur  quatuor. 

Primo.  Utrum  habitus  sit  qualitas. 

Secundo.  Utrum  sit  determinata  species  qualitatis. 

Tertio.  Utrum  habitus  importet  ordinem  ad  actum. 

Quarto.  De  necessitate  habitus. 

ARTICULUS  I.  267 

UTRUM  HABITUS  SIT  QUALITAS. 

(1.  Dist.  5.  q.  p  ad  p  et  2.  Dist.  22.  q.  1.  art.  1.  et  2.  corp. 
et  Veri.  q.  20.  art.  2.  corp.). 

Ad  primum  sic  proceditur.  Videtur,  quod  habitus  non  sit  qualitas :  dicit 
enim  Augustin.  in  lib.  83.  Q.Q..  (q.  jp),  quod  hoc  nomen  habitus  dictum  est 
ab  hoc  verbo,  habere:  sed  habere  non  solum  pertinet  ad  qualitatem,  sed  et 
ad  alia  genera:  dicimur  enim  habere  quantitatem,  et  pecuniam,  et  alia  hujus¬ 
modi:  ergo  habitus  non  est  qualitas. 

2.  Praeterea.  Habitus  ponitur  unum  praedicamentum,  ut  patet  in  lib. 
Praedicam,  (cap.  Habere):  sed  unum  praedicamentum  non  continetur  sub  alio; 
ergo  habitus  non  est  qualitas. 

S.  Thomae  Sumina  Theologica.  Vol.  II. 

3.  Praeterea.  Omnis  habitus  est  dispositio,  ut  dicitur  in  Praedicam,  (cap.. 
de  Qualit.)  :  sed  dispositio  est  ordo  habentis  partes,  ut  dicitur  in  5.  Metaph. 
(tex.  24.)  :  hoc  autem  pertinet  ad  praedicamentum  situs;  ergo  habitus  non 
est  qualitas. 

Sed  contra  est,  quod  Philosoph.  dicit  in  Praedicam,  (loc  cit.)  quod  ha¬ 
bitus  est  qualitas  de  difficili  mobilis. 

Respondeo  dicendum,  quod  hoc  nomen  habitus  ab  habendo  est  sumptum: 
a  quo  quidem  nomen  habitus  dupliciter  derivatur:  uno  quidem  modo,  secun¬ 
dum  quod  homo,  vel  quaecumque  alia  res  dicitur  aliquid  habere:  alio  modo, 
secundum  quod  aliqua  res  aliquo  modo  habet  se  in  seipsa,  vel  ad  aliquid 
aliud.  Circa  primum,  considerandum  est,  quod  habere,  secundum  quod  dicitur 
respectu  cujuscumque,  quod  habetur,  commune  est  ad  diversa  genera;  unde 
Phil.  inter  Postpraedicamenta  habere  ponit;  quae  scilicet  diversa  rerum  ge¬ 
nera  consequuntur :  sicut  sunt  opposita,  et  prius,  et  posterius,  et  alia  hujusmodi. 
Sed  inter  ea,  quae  habentur,  talis  videtur  esse  distinctio,  quod  quaedam  sunt, 
in  quibus  nihil  est,  medium  inter  habens,  et  id  quod  habetur:  sicut  inter  sub¬ 
jectum  [al.  objectum],  et  qualitatem,  vel  quantitatem  nihil  est  medium,  quaedam 
vero  sunt,  in  quibus  non  est  aliquod  medium  inter  utrumque,  sed  sola  relatio: 
sicut  dicitur  aliquis  habere  socium,  vel  amicum :  quaedam  vero  sunt,  inter 
quae  est  aliquid  medium,  non  quidem  actio,  vel  passio,  sed  aliquid  per  mo¬ 
dum  actionis,  vel  passionis;  prout  scilicet  unum  est  ornans,  vel  regens,  et 
aliud  ornatum,  aut  rectum;  unde  Philos.  dicit  in  5.  Metaph.  (tex.  2}.),  quod 
habitus  dicitur  tamquam  actio  quaedam  habentis,  et  habiti :  sicut  est  in  illis, 
quae  circa  nos  habemus;  et  ideo  in  his  constituitur  unum  speciale  genus  re¬ 
rum,  quod  dicitur  praedicamentum  habitus:  de  quo  dicit  Philos.  in  5.  Metaph 
(ibid.),  quod  inter  habentem  indumentum,  et  indumentum,  quod  habetur,  est. 
habitus  medius.  Si  autem  sumatur  habere,  prout  res  aliqua  dicitur  quodam¬ 
modo  se  habere  in  seipsa,  vel  ad  aliquid  aliud,  cum  iste  modus  se  habendi 
sit  secundum  aliquam  qualitatem,  hoc  modo  habitus  quaedam  qualitas  est ;: 
de  qua  Philos.  in  5.  Metaph.  (loc.  sup.  cit.)  dicit,  quod  habitus  dicitur  dispo¬ 
sitio,  secundum  quam  bene,  vel  male  disponitur  dispositum  aut  secundum  se, 
aut  ad  aliud:  ut  sanitas  habitus  quidam  est;  et  sic  loquimur  nunc  de  habitu; 
unde  dicendum  est,  quod  habitus  est  qualitas. 

Ad  primum  ergo  dicendum,  quod  objectio  illa  procedit  de  habere  com¬ 
muniter  sumpto ;  sic  enim  est  commune  ad  multa  genera,  ut  dictum  est  (in 
corp.  ari.). 

Ad  secundum  dicendum,  quod  ratio  illa  procedit  de  habitu,  secundum 
quod  intelligitur  aliquid  medium  inter  habens,  et  id  quod  habetur:  sic  enim 
est  quoddam  praedicamentum,  ut  dictum  est  (in  corp.  ari). 

Ad  tertium  dicendum,  quod  dispositio  quidem  semper  importat  ordinem 
alicujus  habentis  partes:  sed  hoc  contingit  tripliciter,  ut  statim  ibidem  Phi¬ 
losophus  subdit:  scilicet  aut  secundum  locum,  aut  secundum  potentiam,  aut 
secundum  speciem:  in  quo,  ut  Simplicius  dicit  in  Comment.  Praedicamen¬ 
torum  (in  cap.  de  Qual.),  comprehendit  omnes  dispositiones :  corporales  qui¬ 
dem  in  eo  quod  dicit,  secundum  locum :  et  hoc  pertinet  ad  praedicamentum  situs, 
qui  est  ordo  partium  in  loco :  quod  autem  dicit,  secundum  potentiam,  includit 
illas  dispositiones,  quae  sunt  in  praeparatione,  et  idoneitate  nondum  perfecte; 
sicut  scientia,  et  virtus  inchoata:  quod  autem  dicit,  secundum  speciem,  includit 
perfectas  dispositiones,  quae  dicuntur  habitus;  sicut  scientia,  et  virtus  com¬ 
plete. 

ARTICULUS  II.  268 

UTRUM  HABITUS  SIT  DETERMINATA  SPECIES  QUALITATIS. 

Ad  secundum  sic  proceditur.  Videtur,  quod  habitus  non  sit  determinata 
species  qualitatis,  quia,  ut  dictum  est  (art.  praec.),  habitus,  secundum  quod 
est  qualitas,  dicitur  dispositio  secundum  quam  bene,  aut  male  disponitur  di¬ 
spositum:  sed  hoc  contingit  secundum  quamlibet  qualitatem,  nam  et  secun¬ 
dum  figuram  contingit  aliquid  bene,  vel  male  esse  dispositum,  et  similiter 
secundum  calorem,  et  frigus,  et  secundum  omnia  hujusmodi;  ergo  habitus 
non  est  determinata  species  qualitatis. 

2.  Praeterea.  Philosophus  in  Praedicamentis  (cap.  de  Oual.),  caliditatem, 
et  frigiditatem  dicit  esse  dispositiones,  vel  habitus,  sicut  aegritudinem,  et  sa¬ 
nitatem:  sed  calor,  et  frigus  sunt  in  tertia  specie  qualitatis;  ergo  habitus,  vel 
dispositio  non  distinguitur  ab  aliis  speciebus  qualitatis. 

3.  Praeterea.  Difficile  mobile  non  est  differentia  pertinens  ad  genus  qua¬ 
litatis  ;  sed  magis  pertinet  ad  motum,  vel  passionem :  nullum  autem  genus 
determinatur  ad  speciem  per  differentiam  alterius  generis :  sed  oportet  diffe¬ 
rentias  per  se  advenire  generi ,  ut  Philos.  dicit  in  7.  Metaph.  (tex.  42.  et  seq.); 
ergo,  cum  habitus  dicatur  esse  qualitas  difficile  mobilis,  videtur  quod  non  sit 
determinata  species  qualitatis. 

Sed  contra  est,  quod  Philos.  dicit  in  Praedicamentis  (cap.  de  Oual.), 
quod  una  species  qualitatis  est  habitus,  et  dispositio. 

Respondeo  dicendum,  quod  Philos.  in  Praedicamentis  (cap.  de  Oual.)  ponit 
inter  quatuor  species  qualitatis  primam  dispositionem,  et  habitum.  Quarum 
quidem  specierum  differentias  sic  assignat  Simplicius  in  Comment.  Praedic. 
(ibid.)  dicens,  quod  qualitatum  quaedam  sunt  naturales,  quae  secundum  na¬ 
turam  insunt,  et  semper :  quaedam  autem  sunt  adventitiae,  quae  ab  extrinseco 
efficiuntur,  et  possunt  amitti:  et  hae  quidem,  quae  sunt  adventitiae,  sunt 
habitus,  et  dispositiones,  seeundum  facile,  et  difficile  amissibile  differentes : 
naturalium  autem  qualitatum  quaedam  sunt  secundum  id  quod  aliquid  est 
in  potentia :  et  sic  est  secunda  species  qualitatis :  quaedam  vero,  secundum 
quod  aliquid  est  in  actu:  et  hoc  vel  in  profundum,  vel  secundum  superfi¬ 
ciem  :  si  in  profundum  quidem,  sic  est  tertia  species  qualitatis :  secundum 
vero  superficiem  est  quarta  species  qualitatis ;  sicut  figura,  ei  forma,  quae 
est  figura  animati:  sed  ista  distinctio  specierum  qualitatis  inconveniens  vi¬ 
detur:  sunt  enim  multae  figurae,  et  qualitates  passibiles  non  naturales,  sed 
adventitiae;  et  multae  dispositiones  non  adventitiae,  sed  naturales;  sicut  sa¬ 
nitas,  et  pulchritudo, et  hujusmodi:  et  propter  hoc  non  convenit  ordinis  spe¬ 
cierum:  semper  enim  quod  naturalius  est,  prius  est.  Et  ideo  aliter  accipienda 
est  distinctio  dispositionum,  et  habituum  ab  aliis  qualitatibus:  proprie  enim 
qualitas  importat  quemdam  modum  substantiae,  modus  autem  est,  ut  dicit 
August.  4.  sup.  Gen.  ad  literam  ( cap .3.  in  med.),  quem  mensura  praefigit:  unde 
importat  quamdam  determinationem  secundum  aliquam  mensuram :  et  ideo 
sicut  id,  secundum  quod  determinatur  potentia  materiae  secundum  esse  sub¬ 
stantiale,  dicitur  qualitas,  quae  est  differentia  substantiae :  ita  id,  secundum 
quod  determinatur  potentia  subjecti  secundum  esse  accidentale,  dicitur  qua¬ 
litas  accidentalis,  quae  est  etiam  quaedam  differentia,  ut  patet  per  Philos. 
in  5.  Metaph.  (lex.  jq.).  Modus  autem,  sive  determinatio  subjecti  secundum 

esse  accidentale  potest  accipi  vel  in  ordine  ad  ipsam  naturam  subjecti;  vel 
secundum  actionem,  et  passionem,  quae  consequuntur  principia  naturae,  quae 
sunt  materia,  et  forma ;  vel  secundum  quantitatem:  si  autem  accipiatur  modus, 
vel  determinatio  subjecti  [al.  objecti ]  secundum  quantitatem,  sic  est  quarta 
species  qualitatis:  et  quia  quantitas  secundum  sui  rationem  est  sine  motu,  et 
sine  ratione  boni,  et  imali,  ideo  ad  quartam  speciem  qualitatis  non  pertinet, 
quod  aliquid  sit  bene,  vel  male  dispositum,  nec  cito,  vel  tarde  transiens.  Modus 
autem,  sive  determinatio  subjecti  secundum  actionem,  et  passionem  atten¬ 
ditur  in  secunda ,  vel  tertia  specie  qualitatis :  et  ideo  in  utraque  consideratur, 
quod  aliquid  facile,  vel  difficile  fiat;  vel  quod  sit  cito  transiens,  aut  diutur¬ 
num:  non  autem  consideratur  in  his  aliquid  pertinens  ad  rationem  boni,  vel 
mali;  quia  motus,  et  passiones  non  habent  rationem  finis:  bonum  autem, 
ct  malum  dicitur  per  respectum  ad  finem;  sed  modus,  et  determinatio  sub¬ 
jecti  in  ordine  ad  naturam  rei  pertinet  ad  primam  speciem  qualitatis,  quae 
est  habitus,  et  dispositio.  Dicit  enim  Philos.  in  7.  Phys.  (tex.  13.)  loquens  de 
habitibus  animae,  et  corporis,  quod  sunt  dispositiones  quaedam  perfecti,  ad 
optimum :  dico  autem  perfecti,  quod  est  dispositum  secundum  naturam :  et 
quia  ipsa  forma,  et  natura  rei  est  finis,  et  cujus  causa  fit  aliquid,  ut  dicitur 
in  2.  Physic.  (tex.  23.),  ideo  in  prima  specie  consideratur  et  bonum,  et  malum : 
et  etiam  facile,  et  difficile  mobile,  secundum  quod  aliqua  natura  est  finis  gene¬ 
rationis,  et  motus;  unde  in  5.  Metaph.  (tex.  23.)  Philosophus  definit  habitum, 
quod  est  dispositio,  secundum  quam  aliquis  disponitur  bene,  vel  male.  Et 
in  2.  Ethicor.  ( cap.  7.  parum  a  prine.)  dicit,  quod  habitus  sunt,  secundum  quos  ad 
passiones  nos  habemus  bene,  vel  male:  quando  enim  est  modus  conveniens  na¬ 
turae  rei,  tunc  habet  rationem  boni:  quando  autem  non  convenit,  tunc  habet 
rationem  mali.  Et  quia  natura  est  id,  quod  primum  consideratur  in  re,  ideo 
habitus  ponitur  prima  species  qualitatis. 

Ad  primum  ergo  dicendum,  quod  dispositio  ordinem  quemdam  importat, 
ut  dictum  est  (art.  praec.  ad  3.);  unde  non  dicitur  aliquis  disponi  per  quali¬ 
tatem,  nisi  in  ordine  ad  aliquid;  et  si  addatur  bene,  vel  male,  quod  pertinet 
ad  rationem  habitus,  oportet,  quod  attendatur  ordo  ad  naturam,  quae  est  finis: 
unde  secundum  figuram,  vel  secundum  calorem,  vel  frigus  non  dicitur  aliquis 
disponi  bene,  vel  male,  nisi  secundum  ordinem  ad  naturam  rei,  secundum 
quod  est  conveniens,  vel  non  conveniens;  unde  et  ipsae  figurae,  et  passibiles 
qualitates,  secundum  quod  considerantur  ut  convenientes,  vel  non  conve¬ 
nientes  naturae  rei,  pertinent  ad  habitus,  vel  dispositiones :  nam  figura,  prout 
convenit  naturae  rei,  et  color,  pertinent  ad  pulchritudinem:  calor  autem,  et 
frigus,  secundum  quod  conveniunt  naturae  rei,  pertinent  ad  sanitatem;  et 
hoc  modo  caliditas,  et  frigiditas  ponuntur  a  Philosopho  in  prima  specie  qua¬ 
litatis. 

Unde  patet  solutio  ad  secundum,  licet  a  quibusdam  aliter  solvatur,  ut 
Simplicius  dicit  in  Comment.  Praedicamentorum  (cap.  de  Oualit.). 

Ad  tertium  dicendum,  quod  ista  differentia,  difficile  mobile,  non  diversi- 
ficat  habitum  ab  aliis  speciebus  qualitatis,  sed  a  dispositione:  dispositio  autem 
dupliciter  accipitur:  uno  modo,  secundum  quod  est  genus  habitus,  nam  in  5. 
Methaphys.  (tex.  23.),  dispositio  ponitur  in  definitione  habitus;  alio  modo,  secun¬ 
dum  quod  est  aliquid  contra  habitum  divisum:  et  potest  intelligi  dispositio 
proprie  dicta  condividi  contra  habitum  dupliciter.  Uno  modo,  sicut  perfectum, 
et  imperfectum  in  eadem  specie;  ut  scilicet  dispositio  dicatur  retinens  nomen 
commune,  quando  imperfecte  inest,  ita  quod  de  facili  amittatur;  habitus  autem 

quando  perfecte  inest,  ut  non  de  facili  amittatur:  et  sic  dispositio  fit  habitus; 
sicut  puer  fit  vir.  Alio  modo  possunt  distingui,  sicut  diversae  species  unius 
generis  subalterni;  ut  dicantur  dispositiones  illae  qualitates  primae  speciei, 
quibus  convenit  secundum  propriam  rationem,  ut  de  facili  amittantur;  quia 
habent  causas  transmutabiles;  ut  aegritudo,  et  sanitas;  habitus  vero  dicantur 
illae  qualitates,  quae  secundum  suam  rationem  habent,  quod  non  de  facili 
transmutentur;  quia  habent  causas  immobiles;  sicut  scientiae,  et  virtutes:  et 
secundum  hoc  dispositio  non  fit  habitus.  Et  hoc  videtur  magis  consonum  in¬ 
tentioni  Aristot. ;  unde  ad  hujus  distinctionis  probationem  inducit  communem 
loquendi  consuetudinem,  secundum  quam  qualitates,  quae  secundum  rationem 
suam  sunt  facile  mobiles,  si  ex  aliquo  accidenti  difficile  mobiles  reddantur, 
habitus  dicuntur :  et  e  converso  est  de  qualitatibus,  quae  secundum  suam  ratio¬ 
nem  sunt  difficile  mobiles:  nam  si  aliquis  imperfecte  habeat  scientiam,  ut 
de  facili  possit  ipsam  amittere,  magis  dicitur  disponi  ad  scientiam,  quam 
scientiam  habere:  ex  quo  patet,  quod  nomen  habitus  diuturnitatem  quamdam 
importat,  non  autem  nomen  dispositionis;  nec  impeditur,  quin  secundum  hoc, 
facile,  et  difficile  mobile  sint  specificae  differentiae  propter  hoc  quod  ista  per¬ 
tinent  ad  passionem,  et  motum,  et  non  ad  genus  qualitatis:  nam  istae  diffe¬ 
rentiae,  quamvis  per  accidens  videantur  se  habere  ad  qualitatem,  designant 
tamen  proprias,  et  per  se  differentias  qualitatum :  sicut  etiam  in  genere  sub¬ 
stantiae  frequenter  accipiuntur  differentiae  accidentales  loco  substantialium ; 
inquantum  per  eas  designantur  principia  essentialia. 


ARTICULUS  III.  269 

UTRUM  HABITUS  IMPORTET  ORDINEM  AD  ACTUM. 

(Infr.  art.  4.  corp.  et  q.  yo.  art.  1.  ad  3.). 

Ad  tertium  sic  proceditur.  Videtur,  quod  habitus  non  importet  ordinem 
ad  actum :  unumquodque  enim  agit,  secundum  quod  est  actu :  sed  Philosophus 
dicit  in  3.  de  Anima  (tex.  8.),  quod  cum  aliquis  sit  sciens  secundum  habitum, 
est  etiam  tunc  in  potentia;  aliter  tamen,  quam  ante  addiscere;  ergo  habitus 
non  importat  habitudinem  principii  ad  actum. 

2.  Praeterea.  Illud,  quod  ponitur  in  definitione  alicujus,  per  se  convenit 
illi:  sed  esse  principium  actionis  ponitur  in  definitione  potentiae,  ut  patet  in 
5.  Metaph.  (tex.  iy.) ;  ergo  esse  principium  actus  per  se  convenit  potentiae: 
quod  autem  est  per  se,  est  principium  in  unoquoque  genere;  si  ergo  etiam 
habitus  sit  principium  actus,  sequitur  quod  sit  posterior,  quam  potentia:  et 
sic  non  erit  prima  species  qualitatis  habitus,  vel  dispositio. 

3.  Praeterea.  Sanitas  quandoque  est  habitus;  et  similiter  macies,  et  pul¬ 
chritudo  ;  sed  ista  non  dicuntur  per  ordinem  ad  actum ;  non  ergo  est  de  ra¬ 
tione  habitus,  quod  sit  principium  actus. 

Sed  contra  est,  quod  August.  dicit  in  lib.  de  Bono  conjugali  (cap.  21. 
paulo  a  prine.),  quod  habitus  est,  quo  aliquid  agitur,  cum  opus  est:  et  Com¬ 
mentator  dicit  in  3.  de  Anima  (comment.  18)  quod  habitus  est,  quo  quis  agit 
cum  voluerit. 

Respondeo  dicendum,  quod  habere  ordinem  ad  actum  potest  competere 
habitui  et  secundum  rationem  habitus,  et  secundum  rationem  subjecti,  in  quo 

est  habitus.  Secundum  quidem  rationem  habitus  convenit  omni  habitui  aliquo 
modo  habere  ordinem  ad  actum:  est  enim  de  ratione  habitus,  ut  importet 
habitudinem  quamdam  in  ordine  ad  naturam  rei,  secundum  quod  convenit, 
vel  non  convenit:  sed  natura  rei,  quae  est  finis  generationis,  ulterius  etiam 
ordinatur  ad  alium  finem,  qui  vel  est  operatio,  vel  aliquod  operatum,  ad  quod 
quis  pervenit  per  operationem :  unde  habitus  non  solum  importat  ordinem 
ad  ipsam  naturam  rei,  sed  etiam  consequenter  ad  operationem;  inquantum 
est  finis  naturae,  vel  perducens  ad  finem;  unde  et  in  5.  Metaph.  (tex.  25.) 
dicitur  in  definitione  habitus,  quod  est  dispositio,  secundum  quam  bene,  vel 
male  disponitur  dispositum,  aut  secundum  se,  idest  secundum  suam  naturam, 
aut  ad  aliud,  idest  in  ordine  ad  finem.  Sed  sunt  quidam  habitus,  qui  etiam  ex 
parte  subjecti,  in  quo  sunt,  primo,  et  principaliter  important  ordinem  ad 
actum:  quia,  ut  dictum  est  (art.  praec.),  habitus  primo,  et  per  se  importat 
habitudinem  ad  naturam  rei :  si  igitur  natura  rei,  in  qua  est  habitus,  consistat 
in  ipso  ordine  ad  actum,  sequitur  quod  habitus  principaliter  importet  ordinem 
ad  actum.  Manifestum  est  autem,  quod  natura,  et  ratio  potentiae  est,  ut  sit 
principium  actus  :  unde  omnis  habitus,  qui  est  alicujus  potentiae,  ut  subjecti, 
principaliter  importat  ordinem  ad  actum. 

Ad  primum  ergo  dicendum,  quod  habitus  est  actus  quidam,  inquantum 
est  qualitas:  et  secundum  hoc  potest  esse  principium  operationis:  sed  est  in 
potentia  per  respectum  ad  operationem :  unde  habitus  dicitur  actus  primus,  et 
operatio  actus  secundus,  ut  patet  in  2.  de  Anima  (tex.  y). 

Ad  secundum  dicendum,  quod  non  est  de  ratione  habitus,  quod  respiciat 
potentiam,  sed  quod  respiciat  naturam:  et  quia  natura  praecedit  actionem, 
quam  respicit  potentia,  ideo  prior  species  qualitatis  ponitur  habitus,  quam 
potentia. 

Ad  tertium  dicendum,  quod  sanitas  dicitur  habitus,  vel  habitualis  dispo¬ 
sitio  in  ordine  ad  naturam,  sicut  dictum  est  (in  corp.  art.) :  inquantum  tamen 
natura  est  principium  actus,  ex  consequenti  importat  ordinem  ad  actum :  unde 
Philos.  dicit  in  10.  de  Historia  animalium  (cap.  1.  circa  prine.),  quod  homo 
dicitur  esse  sanus,  vel  membrum  aliquod,  quando  potest  facere  operationem 
sani:  et  est  simile  in  aliis. 


ARTICULUS  IV.  270 

UTRUM  SIT  NECESSARIUM  ESSE  HABITUM. 

(Veri.  q.  20.  art.  2.  corp.  et  Veri.  q.  1.  art.  1.  corp.  et  ad  2.  et  13. 
et  q.  2.  art.  2.  corp.). 

Ad  quartum  sic  proceditur.  Videtur,  quod  non  sit  necessarium  esse 
habitum:  habitus  enim  sunt,  quibus  aliquid  disponitur  bene,  vel  male  ad  ali¬ 
quid,  sicut  dictum  est  (art.  2.  huj.  q.)  :  sed  per  suam  formam  aliquid  bene, 
vel  male  disponitur:  nam  secundum  formam  aliquid  est  bonum,  sicut  et  ens; 
ergo  nulla  necessitas  est  habituum. 

2.  Praeterea.  Habitus  importat  ordinem  ad  actum :  sed  potentia  importat 
principium  actus  sufficienter;  nam  et  potentiae  naturales  absque  habitibus 
sunt  principia  actuum;  ergo  non  fuit  necessarium  habitus  esse. 

3.  Praeterea.  Sicut  potentia  se  habet  ad  bonum,  et  ad  malum,  ita  et 

habitus:  et  sicut  potentia  non  semper  agit,  ita  nec  habitus ;  existentibus  igitur 
potentiis,  superfluum  fuit  habitum  esse. 

Sed  contra  est,  quod  habitus  sunt  perfectiones  quaedam,  ut  dicitur  in  7. 
Physic.  (tex.  iy.) :  sed  perfectio  est  maxime  necessaria  rei,  cum  habeat  ratio¬ 
nem  finis;  ergo  necessarium  fuit  habitus  esse. 

Respondeo  dicendum,  quod,  sicut  supra  dictum  est  (art.  2.  et  7.  huj.  q.), 
habitus  importat  dispositionem  quamdam  in  ordine  ad  naturam  rei,  et  ope¬ 
rationem,  vel  finem  ejus,  secundum  quam  [al.  secundum  quem]  bene,  vel  male 
aliquid  ad  alterum  [al.  ad  hunc]  disponitur.  Ad  hoc  autem  quod  aliquid  in¬ 
digeat  disponi  ad  alterum,  tria  requiruntur.  Primo  quidem,  ut  id  quod  dispo¬ 
nitur,  sit  alterum  ab  eo,  ad  quod  disponitur ;  et  sic  se  habeat  ad  ipsum,  ut 
potentia  ad  actum:  unde  si  aliquid  sit,  cujus  natura  non  sit  composita  ex 
potentia,  et  actu,  et  cujus  substantia  sit  sua  operatio,  et  ipsum  sit  propter 
seipsum,  ibi  habitus,  vel  dispositio  locum  non  habet;  sicut  patet  in  Deo: 
secundo  requiritur,  quod  id  quod  est  in  potentia  ad  alterum,  possit  pluribus 
modis  determinari,  et  ad  diversa;  unde  si  aliquid  sit  in  potentia  ad  alterum, 
ita  tamen  quod  non  sit  in  potentia  nisi  ad  ipsum,  ibi  dispositio,  et  habitus 
locum  non  habet:  quia  tale  subjectum  ex  sua  natura  habet  debitam  habitu¬ 
dinem  ad  talem  actum;  unde  si  corpus  coeleste  sit  compositum  ex  materia, 
et  forma,  cum  illa  materia  non  sit  in  potentia  ad  aliam  formam,  ut  in  1.  di¬ 
ctum  est  (q.  66.  ari.  2.),  non  habet  ibi  locum  dispositio,  vel  habitus  ad  formam, 
aut  etiam  ad  operationem:  quia  natura  coelestis  corporis  non  est  in  potentia 
nisi  ad  unum  motum  determinatum:  tertio  requiritur,  quod  plura  concurrant 
ad  disponendum  subjectum  ad  unum  eorum,  ad  quae  est  in  potentia,  quae 
diversis  modis  commensurari  possunt;  ut  sic  disponatur  bene,  vel  male  ad 
formam,  et  ad  operationem:  unde  qualitates  simplices  elementorum,  quae 
secundum  unum  modum  determinatum  naturis  elementorum  conveniunt, 
non  dicimus  dispositiones,  vel  habitus,  sed  simplices  qualitates:  dicimus  autem 
dispositiones,  vel  habitus  sanitatem,  pulchritudinem,  et  alia  hujusmodi,  quae 
important  quamdam  commensurationem  plurium,  quae  diversis  modis  com¬ 
mensurari  possunt :  propter  quod  Philosoph.  dicit  in  5.  Metaph.  (tex.  2}.)  quod 
habitus  est  dispositio :  et  dispositio  est  ordo  habentis  partes,  vel  secundum  locum, 
mei  secundum  potentiam,  vel  secundum  speciem,  ut  supra  dictum  est  (art.  1. 
huj.  q.  ad  3.).  Quia  igitur  multa  sunt  entium,  ad  quorum  naturas,  et  opera¬ 
tiones  necesse  est  plura  concurrere,  quae  diversis  modis  commensurari 
possunt;  ideo  necesse  est  habitus  esse. 

Ad  primum  ergo  dicendum,  quod  per  formam  perficitur  natura  rei,  sed 
•oportet,  quod  in  ordine  ad  ipsam  formam  disponatur  subjectum  aliqua  di¬ 
spositione  ;  ipsa  tamen  forma  ordinatur  ulterius  ad  operationem,  quae  est  vel 
finis,  vel  via  in  finem ;  et  si  quidem  habeat  forma  determinate  [al.  determi¬ 
nare,  et  al.  determinata]  unam  tantum  operationem  determinatam,  nulla  alia 
dispositio  requiritur  ad  operationem  praeter  ipsam  formam:  si  autem  sit 
talis  forma,  quae  possit  diversimode  operari,  sicut  est  anima,  oportet  quod 
disponatur  ad  suas  operationes  per  aliquos  habitus. 

Ad  secundum  dicendum,  quod  potentia  quandoque  se  habet  ad  multa: 
•et  ideo  oportet,  quod  aliquo  alio  determinetur:  si  vero  sit  aliqua  potentia, 
quae  non  se  habet  ad  multa,  non  indiget  habitu  determinante,  ut  dictum  est 
(in  corp.  art.),  et  propter  hoc  vires  naturales  non  agunt  operationes  suas 
mediantibus  aliquibus  habitibus;  quia  secundum  seipsas  sunt  determinatae 
ad  unum. 

Ad  tertium  dicendum,  quod  non  idem  habitus  se  habet  ad  bonum,  et 
malum,  sicut  infra  patebit  (q.  54.  art.  p),  eadem  autem  potentia  se  habet  ad 
bonum,  et  malum,  et  ideo  necessarii  sunt  habitus,  ut  potentiae  determinentur 
ad  bonum. 


QUAESTIO  L. 

DE  SUBJECTO  HABITUUM,  IN  SEX  ARTICULOS  DIVISA. 

Deinde  considerandum  est  de  subjecto  habituum. 

Et  circa  hoc  quaeruntur  sex. 

Primo.  Utrum  in  corpore  sit  aliquis  habitus. 

Secundo.  Utrum  anima  sit  subjectum  habitus  secundum  suam  essentiam, 
vel  secundum  suam  potentiam. 

Tertio.  Utrum  in  potentiis  sensitivae  partis  possit  esse  aliquis  habitus. 

Quarto.  Utrum  in  ipso  intellectu  sit  aliquis  habitus. 

Quinto.  Utrum  in  voluntate  sit  aliquis  habitus. 

Sexto.  Utrum  in  substantiis  separatis. 

ARTICULUS  I.  271 

UTRUM  IN  CORPORE  SIT  ALIQUIS  HABITUS. 

Ad  primum  sic  proceditur.  Videtur,  quod  in  corpore  non  sit  aliquis  habi¬ 
tus:  ut  enim  Commentator  dicit  in  3.  de  Anima  (comment.  18.):  Habitus  est, 
quo  quis  agit,  cum  voluerit:  sed  actiones  corporales  non  subjacent  voluntati, 
cum  sint  naturales;  ergo  in  corpore  non  potest  esse  aliquis  habitus. 

2.  Praeterea.  Omnes  dispositiones  corporales  sunt  facile  mobiles;  sed 
habitus  est  qualitas  difficile  mobilis;  ergo  nulla  dispositio  corporalis  potest 
esse  habitus. 

3.  Praeterea.  Omnes  dispositiones  corporales  subjacent  alterationi:  sed 
alteratio  non  est  nisi  in  tertia  specie  qualitatis,  quae  dividitur  contra  habi¬ 
tum;  ergo  nullus  habitus  est  in  corpore. 

Sed  contra  est,  quod  Philos.  in  Praedicamentis  (cap.  de  Qual.)  -sanitatem 
corporis,  vel  infirmitatem  insanabilem,  habitum  nominari  dicit. 

Respondeo  dicendum,  quod,  sicut  supra  dictum  est  (q.  praec.  art.  2.  3. 
et  4.),  habitus  est  quaedam  dispositio  alicujus  subjecti  existentis  in  potentia, 
vel  ad  formam,  vel  ad  operationem.  Secundum  ergo  quod  habitus  importat 
dispositionem  ad  operationem,  nullus  habitus  est  principaliter  in  corpore, 
sicut  in  subjecto:  omnis  enim  operatio  corporis  est  aut  a  naturali  qualitate 
corporis,  aut  est  ab  anima  movente  corpus,  quantum  igitur  ad  illas  opera¬ 
tiones,  quae  sunt  a  natura,  non  disponitur  corpus  per  aliquem  habitum :  quia 
virtutes  naturales  sunt  determinatae  ad  unum.  Dictum  est  autem  (q.  praec. 
art.  4.),  quod  habitualis  dispositio  requiritur,  ubi  subjectum  est  in  potentia  ad 
multa.  Operationes  vero,  quae  sunt  ab  anima  per  corpus,  principaliter  quidem 
sunt  ipsius  animae,  secundario  vero  ipsius  corporis:  habitus  autem  propor- 

tionantur  operationibus ;  unde  ex  similibus  actibus  similes  habitus  causantur, 
ut  dicitur  in  2.  Ethicor.  (cap.  i.  et  2.);  et  ideo  dispositiones  ad  tales  opera¬ 
tiones  principaliter  sunt  in  anima  ;  in  corpore  vero  possunt  esse  secundario  ; 
inquantum  scilicet  corpus  disponitur,  et  habilitatur  ad  prompte  deserviendum 
operationibus  animae.  Si  vero  loquamur  de  dispositione  subjecti  ad  formam, 
sic  habitualis  dispositio  potest  esse  in  corpore,  quod  comparatur  ad  animam, 
sicut  subjectum  ad  formam :  et  hoc  modo  sanitas,  et  pulchritudo,  et  hujusmodi 
habituales  dispositiones  dicuntur:  non  tamen  perfecte  habent  rationem  habituum; 
quia  causae  eorum  ex  sua  natura  de  facili  transmutabiles  sunt.  Alexander  vero 
posuit  nullo  modo  habitum,  vel  dispositionem  primae  speciei  esse  in  corpore, 
ut  Simplicius  refert  in  comm.  Praedic,  (in  cap.  de  Oual.),  sed  dicebat,  primam 
speciem  qualitatis  pertinere  tantum  ad  animam  :  et  quod  Aristotel.  inducit  in 
Praedicamentis  de  sanitate,  et  aegritudine,  non  inducit,  quasi  pertineant  ad 
primam  speciem  qualitatis,  sed  per  modum  exempli:  ut  sit  sensus,  quod  sicut 
aegritudo,  et  sanitas  possunt  esse  facile,  vel  difficile  mobiles:  ita  etiam  qua¬ 
litates  primae  speciei,  quae  dicuntur  habitus,  et  dispositio;  sed  hoc  patet  esse 
contra  intentionem  Aristotelis :  tum  quia  eodem  modo  loquendi  utitur  exem- 
plificando  de  sanitate,  et  aegritudine,  et  de  virtute  et  de  scientia :  tum  quia  in 
7.  Phys.  (tex.  17.)  ponit  expresse  inter  habitus  pulchritudinem,  et  sanitatem. 

Ad  primum  ergo  dicendum,  quod  objectio  illa  procedit  de  habitu,  secun¬ 
dum  quod  est  dispositio  ad  operationem;  et  de  actibus  corporis,  qui  sunt  a 
natura,  non  autem  de  his,  qui  sunt  ab  anima,  quorum  principium  est  voluntas. 

Ad  secundum  dicendum,  quod  dispositiones  corporales  non  sunt  simpli¬ 
citer  difficile  mobiles  propter  mutabilitatem  corporalium  causarum  :  possunt 
tamen  esse  difficile  mobiles  per  comparationem  ad  tale  subjectum;  quia  sci¬ 
licet  tali  subjecto  durante,  amoveri  non  possunt :  vel  quia  sunt  difficile  mo¬ 
biles  per  comparationem  ad  alias  dispositiones  :  sed  qualitates  animae  sunt 
simpliciter  difficile  mobiles  propter  immobilitatem  subjecti:  et  ideo  non  dicit, 
quod  sanitas  difficile  mobilis  simpliciter  sit  habitus,  sed  quod  est  ut  habi¬ 
tus,  sit  in  graeco  habetur :  qualitates  autem  animae  dicuntur  simpliciter 
habitus. 

Ad  tertium  dicendum,  quod  dispositiones  corporales,  quae  sunt  in  prima 
specie  qualitatis,  ut  quidam  posuerunt,  differunt  a  qualitatibus  tertiae  speciei 
in  hoc,  quod  qualitates  tertiae  speciei  sunt  ut  in  fieri,  et  ut  in  motu :  unde  dicuntur 
passiones,  vel  passibiles  qualitates;  quando  autem  jam  pervenerint  ad  perfectum, 
quasi  ad  speciem,  tunc  jam  sunt  in  prima  specie  qualitatis:  sed  hoc  improbat 
Simplicius  in  comment.  Praedicament.  (cap.  de  Qual.) ,  quia  secundum  hoc 
calefactio  esset  in  tertia  specie  qualitatis ;  calor  autem  in  prima :  Aristotel. 
autem  ponit  calorem  in  tertia;  unde  Porphyrius  dicit  (sicut  Simplicius  ibi¬ 
dem  refert)  quod  passio,  vel  passibilis  qualitas,  et  dispositio,  et  habitus  differunt 
in  corporibus  secundum  intensionem,  et  remissionem :  quando  enim  aliquid 
recipit  caliditatem  secundum  calefieri  tantum,  non  autem  ut  calefacere  possit, 
tunc  est  passio,  si  sit  cito  transiens,  vel  passibilis  qualitas,  si  sit  manens  :  quando 
autem  jam  ad  hoc  perducitur,  quod  potest  etiam  alterum  calefacere,  tunc  est 
dispositio :  si  autem  ulterius  intantum  confirmetur,  quod  sit  difficile  mobilis, 
tunc  erit  habitus:  ut  sic  dispositio  sit  quaedam  intensio,  seu  perfectio  passionis, 
vel  passibilis  qualitatis,  habitus  autem  dispositionis;  sed  hoc  improbat  Sim¬ 
plicius,  quia  talis  intensio,  et  remissio  non  important  diversitatem  ex  parte 
ipsius  formae,  sed  ex  diversa  participatione  ipsius  subjecti;  ct  ita  non  diver- 
sificarentur  per  hoc  species  qualitatis. 

Et  ideo  aliter  dicendum  est,  quod,  sicut  supra  dictum  est  (q.  49.  art.  2. 
ad  1.),  commensuratio  ipsarum  qualitatum  passibilium,  secundum  conve¬ 
nientiam  ad  naturam,  habet  rationem  dispositionis  :  et  ideo  facta  alteratione 
circa  ipsas  qualitates  passibiles  quae  sunt  calidum,  frigidum,  humidum,  et  sic¬ 
cum,  fit  ex  consequenti  alteratio  secundum  aegritudinem,  et  sanitatem : 
primo  autem,  et  per  se  non  est  alteratio  secundum  hujusmodi  habitus,  et  di¬ 
spositiones. 

ARTICULUS  II.  272 

UTRUM  ANIMA  SIT  SUBJECTUM  HABITUS  SECUNDUM  SUAM  ESSENTIAM, 
VEL  SECUNDUM  SUAM  POTENTIAM. 

(1.  Dist.  26.  art.  3.  ad  4.  et  $.). 

Ad  secundum  sic  proceditur.  Videtur,  quod  habitus  sint  in  anima  magis 
secundum  essentiam,  quam  secundum  potentiam :  dispositiones  enim,  et  ha¬ 
bitus  dicuntur  in  ordine  ad  naturam,  ut  dictum  est  (q.  49.  art.  q.)  :  sed  natura 
magis  attenditur  secundum  essentiam  animae,  quam  secundum  potentias; 
quia  anima  secundum  suam  essentiam  est  natura  corporis  talis,  et  forma 
ejus;  ergo  habitus  sunt  in  anima  secundum  ejus  essentiam,  et  non  secundum 
potentiam. 

2.  Praeterea.  Accidentis  non  est  accidens,  habitus  autem  est  quoddam 
accidens:  sed  potentiae  animae  sunt  de  genere  accidentium,  ut  in  primo 
dictum  est  (q.  77.  art.  1.);  ergo  habitus  non  est  in  anima  ratione  suae  po¬ 
tentiae. 

3.  Praeterea.  Subjectum  est  prius  eo,  quod  est  in  subjecto:  sed  habitus, 
cum  pertineat  ad  primam  speciem  qualitatis,  est  prior,  quam  potentia,  quae 
pertinet  ad  secundam  speciem;  ergo  habitus  non  est  in  potentia  animae,  sicut 
in  subjecto. 

Sed  contra  est,  quod  Philos.  in  1.  Ethic.  (cap.  ult.)  ponit  diversos  ha¬ 
bitus  in  diversis  partibus  animae. 

Respondeo  dicendum,  quod,  sicut  supra  dictum  est  (q.49.  art.  2.  et 3.),  habitus 
importat  dispositionem  quamdam  in  ordine  ad  naturam,  vel  ad  operationem. 
Si  ergo  accipiatur  habitus,  secundum  quod  habet  ordinem  ad  naturam,  sic 
non  potest  esse  in  anima,  si  tamen  de  natura  humana  loquamur :  quia  ipsa 
anima  est  forma  completiva  humanae  naturae ;  unde  secundum  hoc  magis 
potest  esse  aliquis  habitus,  vel  dispositio  in  corpore  per  ordinem  ad  animam, 
■quam  in  anima  per  ordinem  ad  corpus; sed  si  loquamur  de  aliqua  superiori 
natura,  cujus  homo  potest  esse  particeps,  secundum  illud  2.  Pet.  1.:  Ut  simus 
consortes  naturae  divinae,  sic  nihil  prohibet,  in  anima  secundum  suam  essentiam  esse 
aliquem  habitum,  scilicet  gratiam,  ut  infra  dicetur  (q.  110.  art.  4.).  Si  vero  ac¬ 
cipiatur  habitus  in  ordine  ad  operationem,  sic  maxime  habitus  inveniuntur 
in  anima,  inquantum  anima  non  determinatur  ad  unam  operationem,  sed  se 
habet  ad  multas;  quod  requiritur  ad  habitum,  ut  supra  dictum  est  (q.  49. 
art.  4.);  et  quia  anima  est  principium  operationum  per  suas  potentias,  ideo 
secundum  hoc  habitus  sunt  in  anima  secundum  suas  potentias. 

Ad  primum  ergo  dicendum,  quod  essentia  animae  pertinet  ad  naturam 
humanam,  non  sicut  subjectum  disponendum  ad  aliquid  aliud,  sed  sicut  forma, 
et  natura,  ad  quam  aliquis  disponitur. 

Ad  secundum  dicendum,  quod  accidens  per  se  non  potest  esse  subjectum 
accidentis:  sed  quia  etiam  in  ipsis  accidentibus  est  ordo  quidam,  subjectum, 
secundum  quod  est  sub  uno  accidente,  intelligitur  esse  subjectum  alterius : 
et  sic  dicitur  unum  accidens  esse  subjectum  alterius,  ut  superficies  coloris: 
et  hoc  modo  potest  potentia  esse  subjectum  habitus. 

Ad  tertium  dicendum,  quod  habitus  praemittitur  potentiae,  secundum 
quod  importat  dispositionem  ad  naturam:  potentia  autem  semper  impertat  or¬ 
dinem  ad  operationem,  quae  est  posterior;  cum  natura  sit  operationis  prin¬ 
cipium:  sed  habitus,  cujus  potentia  est  subjectum,  non  importat  ordinem  ad 
naturam,  sed  ad  operationem ;  unde  est  posterior  potentia.  V el  potest  dici, 
quod  habitus  praeponitur  potentiae,  sicut  completum  incompleto,  et  actus  po¬ 
tentiae:  actus  enim  naturaliter  est  prior;  quamvis  potentia  sit  prior  ordine  ge¬ 
nerationis,  et  temporis,  ut  dicitur  in  7.  et  9.  Metaph.  (tex.  13.  et  seq.). 


ARTICULUS  III.  273 

UTRUM  IN  POTENTIIS  SENSITIVAE  PARTIS 
POSSIT  ESSE  ALIQUIS  HABITUS. 

(}.  Dist.  23.  q.  1.  art.  1.  corp.  et  Dist.  57.  q.  2.  art.  4.  et  Veri.  q.  1.  art.  1.  corp.). 

Ad  tertium  sic  proceditur/Videtur,  quod  in  potentiis  sensitivae  partis  non 
possit  esse  aliquis  habitus :  sicut  enim  potentia  nutritiva  pars  est  irrationalis, 
ita  et  sensitiva:  sed  in  potentiis  nutritivae  partis  non  ponitur  aliquis  habitus; 
ergo  nec  in  potentiis  sensitivae  partis  aliquis  habitus  debet  poni. 

2.  Praeterea.  Sensitivae  partes  sunt  communes  nobis,  et  brutis  :  sed  in 
brutis  non  sunt  aliqui  habitus;  quia  non  est  in  eis  voluntas,  quae  in  defini¬ 
tione  habitus  ponitur,  ut  supra  dictum  est  (q.  praec.  art.  3.) ;  ergo  in  potentiis 
sensitivis  non  sunt  aliqui  habitus. 

3.  Praeterea.  Habitus  animae  sunt  scientiae,  et  virtutes;  et  sicut  scientia 
refertur  ad  vim  apprehensivam,  ita  virtus  ad  vim  appetitivam :  sed  in  potentiis 
sensitivis  non  sunt  aliquae  scientiae;  cum  scientia  sit  universalium,  quae  vires 
sensitivae  apprehendere  non  possunt;  ergo  etiam  nec  habitus  virtutum  in  par¬ 
tibus  sensitivis  esse  possunt. 

Sed  contra  est,  quod  Philos.  dicit  in  3.  Ethicor.  (cap.  10.  in  prine  )  quod 
aliquae  virtutes,  scilicet  temperantia,  et  fortitudo,  sunt  irrationabilium  partium. 

Respondeo  dicendum,  quod  vires  sensitivae  dupliciter  possunt  considerari: 
uno  modo,  secundum  quod  operantur  ex  instinctu  naturae:  alio  modo,  secun¬ 
dum  quod  operantur  ex  imperio  rationis.  Secundum  igitur  quod  operantur 
ex  instinctu  naturae,  sic  ordinantur  ad  unum,  sicut  et  njtura;  et  ideo,  sicut 
in  potentiis  naturalibus  non  sunt  aliqui  habitus,  ita  etiam  nec  in  potentiis  sen¬ 
sitivis,  secundum  quod  ex  instinctu  naturae  operantur.  Secundum  vero  quod 
operantur  ex  imperio  rationis,  sic  ad  diversa  ordinari  possunt:  et  sic  possunt 
in  eis  esse  aliqui  habitus,  quibus  bene,  aut  male  ad  aliquid  disponuntur. 

Ad  primum  ergo  dicendum,  quod  vires  nutritivae  partis  non  sunt  natae 
obedire  imperio  rationis;  et  ideo  non  sunt  in  eis  aliqui  habitus :  sed  vires  sen¬ 
sitivae  natae  sunt  obedire  imperio  rationis ;  et  ideo  in  eis  esse  possunt  aliqui 
habitus:  nam  secundum  quod  obediunt  rationi,  quodammodo  rationales  di¬ 
cuntur,  ut  in  1.  Ethic.  (cap.  ult.)  dicitur. 

Ad  secundum  dicendum,  quod  vires  sensitivae  in  brutis  animalibus  non 
operantur  ex  imperio  rationis:  sed  si  sibi  relinquantur  bruta  animalia,  ope¬ 
rantur  ex  instintu  naturae:  et  sic  in  brutis  animalibus  non  sunt  aliqui  habitus 
ordinati  ad  operationes:  sunt  tamen  in  eis  aliquue  dispositiones  in  ordine 
ad  naturam :  ut  sanitas,  et  pulchritudo :  sed  quia  bruta  animalia  a  ratione  ho¬ 
minis  per  quamdam  consuetudinem  disponuntur  ad  aliquid  operandum  sic, 
vel  aliter,  hoc  modo  in  brutis  animalibus  habitus  quodammodo  poni  possunt : 
unde  August.  dicit  in  lib.  83.  QQ.  (q.  36.  non  longe  a  prine.)  quod  videmus 
immanissimas  bestias  a  maximis  voluptatibus  abstinere  dolorum  metu,  quod 
cum  in  earum  consuetudinem  vertitur,  domitae,  et  mansuetae  vocantur.  De¬ 
ficit  tamen  ratio  habitus  quantum  ad  usum  voluntatis:  quia  non  habent  do¬ 
minium  utendi,  vel  non  utendi;  quod  videtur  ad  rationem  habitus  pertinere; 
et  ideo,  proprie  loquendo,  in  eis  habitus  esse  non  possunt. 

Ad  tertium  dicendum,  quod  appetitus  sensitivus  natus  est  moveri  ab  ap¬ 
petitu  rationali,  ut  dicitur  in  3.  de  Anima  (tex.  $].)■  sed  vires  rationales  ap- 
prehensivae  natae  sunt  accipere  a  viribus  sensitivis;  et  ideo  magis  convenit, 
quod  habitus  sint  in  viribus  sensitivis  appetiti  vis,  quam  in  viribus  sensitivis 
apprehensivis :  cum  in  viribus  sensitivis  appetitivis  non  sint  habitus,  nisi  se¬ 
cundum  quod  operantur  ex  imperio  rationis:  quamvis  etiam  in  ipsis  interio¬ 
ribus  viribus  sensitivis  apprehensivis  possunt  poni  aliqui  habitus,  secundum 
quos  homo  sit  bene  memorativus,  vel  cogitativus,  vel  imaginativus :  unde  etiam 
Philos.  dicit  cap.  2.  de  Memoria,  et  Reminisc.  (a  med.),  quod  consuetudo  mul¬ 
tum  operatur  ad  bene  memorandum :  quia  %tiam  istae  vires  moventur  ad 
operandum  ex  imperio  rationis :  vires  autem  apprehensivae  exteriores,  ut  visus, 
et  auditus,  et  huiusmodi,  non  sunt  susceptivae  aliquorum  habituum:  sed  se¬ 
cundum  dispositionem  suae  naturae  ordinantur  ad  suos  actus  determinatos; 
sicut  et  membra  corporis,  in  quibus  non  sunt  habitus,  sed  magis  in  viribus 
imperantibus  motum  ipsorum. 

ARTICULUS  IV.  274. 

UTRUM  IN  IPSO  INTELLECTU  SIT  ALIQUIS  HABITUS. 

(Infr.  q.  31.  art.  7.  corp.  et  q.  33.  art.  3.  corp.  et  q.  36.  art.  3.  et  q.  67,  art.  2.  corp _ 
et  Veri.  q.  20.  art.  2.  corp.). 

Ad  quartum  sic  proceditur.  Videtur,  quod  in  intellectu  non  sint  aliqui 
habitus:  habitus  enim  operationibus  conformantur,  ut  dictum  est  (art.  2. 
huj.  q.):  sed  operationes  hominis  sunt  communes  animae,  et  corpori,  ut  di¬ 
citur  in  1 .  de  Anima  (tex.  64.  et  seq.) ;  ergo  et  habitus :  sed  intellectus  non 
est  actus  corporis,  ut  dicitur  in  3.  de  Anima  (tex.  6.);  ergo  intellectus  non 
est  subjectum  alicujus  habitus. 

2.  Praeterea.  Omne,  quod  est  in  aliquo,  est  in  eo  per  modum  ejus,  in 
quo  est:  sed  in  quod  est  forma  sine  materia,  est  actus  tantum;  quod  autem 
est  compositum  ex  forma,  et  materia,  habet  potentiam,  et  actum  simul;  ergo 
in  eo,  quod  est  forma  tantum,  non  potest  esse  aliquid,  auod  sit  simul  in 
potentia,  et  actu,  sed  solum  in  eo,  quod  est  compositum  ex  materia,  et  forma ; 
sed  intellectus  est  forma  sine  materia;  ergo  habitus,  qui  habet  potentiam  simul 
cum  actu,  quasi  medium  inter  utrumque  existens,  non  potest  esse  in  intel¬ 
lectu,  sed  solum  in  conjuncto,  quod  est  compositum  ex  anima,  et  corpore. 

3.  Praeterea.  Habitus  est  dispositio,  secundum  quam  aliquis  bene,  vel 
male  disponitur  ad  aliquid,  ut  dicitur  in  5.  Metaph.  (tex.  25.):  sed  quod  aliquis 
bene,  vel  male  sit  dispositus  ad  actum  intellectus,  provenit  ex  aliqua  corporis 
dispositione:  unde  etiam  in  2.  de  Anima  (tex.  94.)  dicitur,  quod  molles  carne 
bene  aptos  mente  videmus ergo  habitus  cognoscitivi  non  sunt  in  intellectu,  qui 
est  separatus,  sed  in  aliqua  potentia,  quae  est  actus  alicujus  partis  corporis. 

Sed  contra  est,  quod  Philos.  in  6.  Ethicor.  (cap.  2.  3.  et  10.)  ponit  scien¬ 
tiam,  et  sapientiam,  et  intellectum,  qui  est  habitus  principiorum,  in  ipsa  intel¬ 
lectiva  parte  animae. 

Respondeo  dicendum,  quod  circa  habitus  cognoscitivos  diversimode  sunt 
aliqui  opinati.  Quidam  enim  ponentes  intellectum  possibilem  esse  unum  in 
omnibus  hominibus,  coacti  sunt  ponere,  quod  habitus  cognoscitivi  non  sunt 
in  ipso  intellectu,  sed  in  viribus  interioribus  sensitivis.  Manifestum  est  enim, 
quod  homines  in  habitibus  diversificantur ;  unde  non  possunt  habitus  cogno¬ 
scitivi  directe  poni  in  eo,  quod  unum  numero  existens  est  omnibus  hominibus 
commune;  unde,  si  intellectus  possibilis  sit  unus  numero  omnium  hominum, 
habitus  scientiarum,  secundum  quos  homihes  diversificantur,  non  poterunt 
esse  in  intellectu  possibili,  sicut  in  subjecto ;  sed  erunt  in  viribus  interioribus 
sensitivis,  quae  sunt  diversae  in  diversis.  Sed  ista  positio  primo  quidem  est 
contra  intentionem  Aristotelis.  Manifestum  est  enim,  quod  vires  sensitivae 
non  sunt  rationales  per  essentiam,  sed  solum  per  participationem,  ut  dicitur 
in  1.  Ethic.  (cap.  ult.):  Philos.  autem  ponit  intellectuales  virtutes,  quae  sunt 
sapientia,  scientia,  et  intellectus,  in  eo  quod  est  rationale  per  essentiam,  unde 
non  sunt  in  viribus  sensitivis';  sed  in  ipso  intellectus.  Expresse  etiam  dicit 
in  3.  de  Anima  (tex  8.  et  18.)  quod  intellectus  possibilis,  cum  fiat  singula,  idest 
cum  reducatur  in  actum  singulorum  per  species  intelligibiles,  tunc  fit  secundum 
actum,  eo  modo  quo  sciens  dicitur  esse  in  actu ;  quod  quidem  accidit,  cum 
aliquis  possit  [al.  potest ]  operari  per  seipsum,  scilicet  considerando.  Est  qui¬ 
dem  igitur  et  tunc  potentia  quodammodo,  non  tamen  simpliciter,  ut  ante 
addiscere,  aut  invenire;  ipse  ergo  intellectus  possibilis  est,  in  quo  est  habitus 
-scientiae,  quo  potest  considerare  etiam  cum  non  considerat.  Secundo  etiam 
haec  positio  est  contra  rei  veritatem :  sicut  enim  ejus  est  potentia,  cujus  est 
operatio :  ita  etiam  ejus  est  habitus,  cujus  est  operatio :  intelligere  autem,  et 
considerare  est  proprius  actus  intellectus;  ergo  et  habitus,  quo  consideratur, 
est  proprie  in  ipso  intellectu. 

Ad  primum  ergo  dicendum,  quod  quidam  dixerunt,  ut  Simplicius  refert  in 
comment.  Praedicam,  (cap.  de  Qualit.)  quod  quia  omnis  operatio  hominis  est 
quodammodo  conjuncti,  ut  Philosophus  dicit  in  1.  de  Anima  (tex.  64.  et  seq.), 
ideo  nullus  habitus  est  animae  tantum,  sed  conjuncti :  et  per  hoc  sequitur, 
quod  nullus  habitus  sit  in  intellectu,  cum  intellectus  sit  separatus,  ut  ratio 
proposita  procedebat. 

Sed  ista  ratio  non  cogit:  habitus  enim  non  est  dispositio  objecti  ad  po¬ 
tentiam,  sed  magis  dispositio  potentiae  ad  objectum ;  unde  habitus  oportet 
quod  sit  in  ipsa  potentia,  quae  est  principium  actus,  non  autem  in  eo,  quod 
comparatur  ad  potentiam,  sicut  objectum:  ipsum  autem  intelligere  non  di¬ 
citur  commune  esse  animae,  et  corpori  nisi  ratione  phantasmatis,  ut  dicitur 
in  1.  de  Anima  (ex  tex.  66.).  Patet  autem,  quod  phantasma  comparatur  ad 
intellectum  possibilem,  ut  objectum,  ut  dicitur  in  3.  de  Anima  (tex.  5.  et  39.): 
unde  relinquitur,  quod  habitus  intellectivus  sit  principaliter  ex  parte  ipsius 
intellectus,  non  autem  ex  parte  phantasmatis,  quod  est  commune  animae,  et 

corpori.  Et  ideo  dicendum  est,  quod  intellectus  possibilis  est  subjectum  ha¬ 
bitus:  illi  enim  competit  esse  subjectum  habitus,  quod  est  in  potentia  ad 
multa:  et  hoc  maxime  competit  intellectui  possibili;  unde  intellectus  possi¬ 
bilis  est  subjectum  habituum  intellectualium. 

Ad  secundum  dicendum,  quod  sicut  potentia  ad  esse  sensibile  convenit 
materiae  corporali ;  ita  potentia  ad  esse  intelligibile  convenit  intellectui  pos¬ 
sibili  ;  unde  nihil  prohibet,  in  intellectu  possibili  esse  habitum,  qui  est  medius 
inter  puram  potentiam,  et  actum  perfectum. 

Ad  tertium  dicendum,  quod  quia  vires  apprehensivae  interius  praepa¬ 
rant  intellectui  possibili  proprium  objectum,  ideo  ex  bona  dispositione  harum 
virium,  ad  quam  cooperatur  bona  dispositio  corporis,  redditur  homo  habilis 
ad  intelligendum :  et  sic  habitus  intellectivus  secundario  potest  esse  in  istis 
viribus:  principaliter  autem  est  in  intellectu  possibili. 

UTRUM  IN  VOLUNTATE  SIT  ALIQUIS  HABITUS. 

(Supr.  q.  49.  art.  4.  et  2.  Dist.  27.  art.  1.  ad  2.  et  3.  Dist.  27.  q.  1.  art.  1.  corp - 
ei  Dist.  27.  q.  2.  art.  q.  ad  7. 

et  Veri.  q.  20.  art.  2.  corp.  et  Veri.  q.  1.  art.  1.  corp.). 

Ad  quintum  sic  proceditur.  Videtur,  quod  in  voluntate  non  sit  aliquis  ha¬ 
bitus:  habitus  enim  qui  in  intellectu  sunt,  sunt  species  intelligibiles,  quibus 
intelligit  actu :  sed  voluntas  non  operatur  per  aliquas  species ;  ergo  voluntas 
non  est  subjectum  alicujus  habitus. 

2.  Praeterea.  In  intellectu  agente  non  ponitur  aliquis  habitus,  sicut  in. 
intellectu  possibili;  quia  est  potentia  activa:  sed  voluntas  est  maxime  po¬ 
tentia  activa,  quia  movet  omnes  potentias  ad  suos  actus,  ut  supra  dictum  est 
(q.  9.  art.  1.);  ergo  in  ipsa  non  est  aliquis  habitus. 

3.  Praeterea.  In  potentiis  naturalibus  non  est  aliquis  habitus ;  quia  ex 
sua  natura  sunt  ad  aliquid  determinatae :  sed  voluntas  ex  sua  natura  ordi¬ 
natur  ad  hoc,  quod  tendat  in  bonum  ordinatum  a  ratione  ;  ergo  in  voluntate 
non  est  aliquis  habitus. 

Sed  contra  est,  quod  justitia  est  habitus  quidam:  sed  justitia  est  in  vo¬ 
luntate:  est  enim  justitia  habitus  quidam,  secundum  quem  aliqui  volunt,  et 
operantur  justa,  ut  dicitur  in  5.  Ethic.  (cap.  1.  in  prine.);  ergo  voluntas  est 
subjectum  alicujus  habitus. 

Respondeo  dicendum,  quod  omnis  potentia,  quae  diversimode  potest  or¬ 
dinari  ad  agendum,  indiget  habitu,  quo  bene  disponatur  ad  suum  actum:  vo¬ 
luntas  autem,  cum  sit  potentia  rationalis,  diversimode  potest  ad  agendum 
ordinari :  et  ideo  oportet  in  voluntate  aliquem  habituro  ponere,  quo  bene 
disponatur  ad  suum  actum :  ex  ipsa  etiam  ratione  habitus  apparet,  quod 
habet  quemdam  principalem  ordinem  ad  voluntatem,  prout  habitus  est,  quo 
quis  iditur,  cum  voluerit,  ut  supra  dictum  est  (q.  praec.  art.  q.). 

Ad  primum  ergo  dicendum,  quod  sicut  in  intellectu  est  aliqua  species, 
quae  est  similitudo  objecti :  ita  oportet  in  voluntate,  et  in  qualibet  vi  appeti- 
tiva  esse  aliquid,  quo  inclinetur  in  suum  objectum:  cum  nihil  aliud  sit  actus 
appetitivae  virtutis,  quam  inclinatio  quaedam,  ut  supra  dictum  est  (q.  6.  art.  4. 
et  q.  22.  art.  2.):  ad  ea  ergo,  ad  quae  sufficienter  inclinatur  per  naturam 

ipsius  potentiae,  non  indiget  aliqua  qualitate  inclinante :  sed  quia  necessa¬ 
rium  est  ad  finem  humanae  vitae,  quod  vis  appetitiva  inclinetur  ad  aliquid 
determinatum,  ad  quod  non  inclinatur  ex  natura  potentiae,  quae  se  habet  ad 
multa,  et  diversa,  ideo  necesse  est,  quod  in  voluntate,  et  in  aliis  viribus  ap- 
petitivis  sint  quaedam  qualitates  inclinantes,  quae  dicuntur  halitus. 

Ad  secundum  dicendum,  quod  intellectus  agens  est  agens  tantum,  et 
nullo  modo  patiens:  sed  voluntas,  et  quaelibet  vis  appetitiva  est  movens,  et 
motum,  ut  dicitur  in  3.  de  Anima  (tex.  54);  et  ideo  non  est  similis  ratio  de 
utroque:  nam  esse  susceptivum  habitus  convenit  ei,  quod  est  quodammodo  in 
potentia. 

Ad  tertium  dicendum,  quod  voluntas  ex  ipsa  natura  potentiae  inclinatur 
in  bonum  rationis:  sed  quia  hoc  bonum  multipliciter  diversificatur,  necessa¬ 
rium  est,  ut  ad  aliquod  determinatum  bonum  rationis  voluntas  per  aliquem- 
habitum  inclinetur,  ad  hoc  quod  sequatur  promptior  operatio. 

ARTICULUS  VI.  276 

UTRUM  IN  ANGELIS  SIT  ALIQUIS  HABITUS. 

(Infr.  q.  51.  art.  1.  corp.). 

Ad  sextum  sic  proceditur.  Videtur,  quod  in  angelis  non  sint  habitus :  dicit 
enim  Maximus  commentator  Dionys.  in  7.  cap.  de  Coei.  Hier,  (parum  & 
prine.) :  Non  convenit  arbitrari  virtutes  intellectuales  (idest  spirituales)  more  ac¬ 
cidentium,  quemadmodum  et  in  nobis  sunt,  in  divinis  intellectibus  (scilicet  angelis)1 
esse,  ut  aliud  in  alio  sit,  sicut  in  subjecto;  accidens  enim  omne  illinc  repulsum  est: 
sed  omnis  habitus  est  accidens;  ergo  in  angelis  non  sunt  habitus. 

2.  Praeterea.  Sicut  Dion,  dicit  in  cap.  4.  de  Coei.  Hier,  (parum  a  prine.): 
Sanctae  coelestium  essentiarum  dispositiones  super  omnia  alia  Dei  bonitatem  par¬ 
ticipant:  sed  semper  quod  est  per  se,  est  prius,  et  potius  eo,  quod  est  per 
aliud :  ergo  angelorum  essentiae  per  seipsas  perficiuntur  ad  conformitatem 
Dei:  non  ergo  per  aliquos  habitus :  et  haec  videtur  esse  ratio  Maximi,  qui 
ibidem  (loc.  cit.)  subdit :  Si  enini  hoc  esset,  non  utique  maneret  in  semetipsa  ha¬ 
rum  essentia,  nec  deificari  per  se,  quantum  foret  possibile,  valuisset. 

3.  Praeterea.  Habitus  est  dispositio  quaedam,  ut  dicitur  in  5.  Metaph. 
(tex.  24.):  sed  dispositio,  ut  ibidem  dicitur,  est  ordo  habentis  partes ;  cum  ergo- 
angeli  sint  simplices  substantiae,  videtur  quod  in  eis  non  sint  dispositiones 
et  habitus. 

Sed  contra  est,  quod  Dion,  dicit  7.  cap.  Coei.  Hier,  (parum  a  prine.),. 
quod  angeli  primae  hierarchiae  nominantur  calefacientes,  et  Throni,  et  ef¬ 
fusio  sapientiae,  manifestativo  deiformium  ipsorum  habituum  nomine. 

Respondeo  dicendum,  quod  quidam  posuerunt,  in  angelis  non  esse  ha¬ 
bitus  ;  sed  quod  quaecumque  dicuntur  de  eis,  essentialiter  dicuntur ;  unde  Maxi¬ 
mus  post  praedicta  verba,  quae  induximus  (in  arg.  2.),  dicit:  Habitus  hearum, 
atque  virtutes,  quae  in  eis  sunt,  essentiales  sunt  propter  immaterialitatem :  et  hoc 
etiam  Simplicius  dicit  in  comment.  Praedicam,  (cap.  de  Qualit.):  Sapientia,, 
quae  est  in  anima,  habitus  est;  quae  autem  in  intellectu,  substantia:  omnia  enim , 
quae  sunt  divina,  et  per  se  sufficientia  sunt,  et  in  seipsis  existentia.  Quae  quidem 
positio  partim  habet  veritatem,  et  partim  continet  falsitatem :  manifestum  est 
enim  ex  praemissis  (q.  4^.  art.  4.),  quod  subjectum  habitus  non  est  nisi  ens- 

in  potentia:  considerantes  igitur  praedicti  Commentatores,  quod  angeli  sunt 
immateriales,  et  quod  non  est  in  illis  potentia  materiae,  secundum  hoc  ab 
eis  habitum  excluserunt,  et  omne  accidens :  sed  quia  licet  in  angelis  non  sit 
potentia  materiae,  est  tamen  in  eis  aliqua  potentia  (esse  enim  actum  purum 
est  proprium  Dei) ;  ideo  inquantum  invenitur  in  eis  de  potentia,  intantum  in 
eis  possunt  habitus  inveniri.  Sed  quia  potentia  materiae,  et  potentia  intelle¬ 
ctualis  substantiae  non  est  unius  rationis ;  ideo  per  consequens  nec  habitus 
unius  rationis  est  utrobique :  unde  Simplicius  dicit  in  comment.  Praedicam. 
(loc.  sup.  cit.),  quod  habitus  intellectualis  substantiae  non  sunt  similes  his, 
qui  sunt  hic,  habitibus:  sed  magis  sunt  similes  simplicibus,  et  immateria¬ 
libus  speciebus,  quas  continet  in  seipsa.  Circa  hujusmodi  tamen  habitum 
aliter  se  habet  intellectus  angelicus,  et  aliter  intellectus  humanus:  intelle¬ 
ctus  enim  humanus,  cum  sit  infimus  in  ordine  intellectuum,  est  in  potentia 
respectu  omnium  intelligibilium ;  sicut  maceria  prima  respectu  omnium  for¬ 
marum  sensibilium,  et  ideo  ad  omnia  intelligenda  indiget  aliquo  habitu:  sed 
intellectus  angelicus  non  se  habet  sicut  pura  potentia  in  genere  intelligibi¬ 
lium,  sed  sicut  actus  quidam ;  non  autem  sicut  actus  purus  (hoc  enim  solius 
Dei  est),  sed  cum  permixtione  alicujus  potentiae;  et  tanto  minus  habet  de 
potentialitate,  quanto  est  superior;  et  ideo,  ut  in  i.  dictum  est  (q.  yy.  art.  ■$.), 
inquantum  est  in  potentia,  indiget  perfici  habitualiter  per  aliquas  species  in- 
telligibiles  ad  operationem  propriam :  sed  inquantum  est  actu  per  essentiam 
suam  potest  aliqua  intelligere,  ad  minus  seipsum,  et  alia  secundum  modum 
suae  substantiae,  ut  dicitur  in  libro  de  Causis  (propos.  8.  et  13.  inter  op.  Arist.) : 
et  tanto  perfectius,  quanto  est  perfectior.  Sed  quia  nullus  angelus  per¬ 
tingit  ad  perfectionem  Dei,  sed  in  infinitum  distat,  propter  hoc  ad  attingen¬ 
dum  ad  ipsum  Deum  per  intellectum,  et  voluntatem  indiget  aliquibus  habi¬ 
tibus,  tamquam  in  potentia  existens  respectu  illius  puri  actus:  unde  Dionys. 
dicit  (loc.  cit.  in  arg.  sed  cont.)  habitus  eorum  esse  deiformes,  quibus  scilicet  Deo 
conformantur:  habitus  autem,  qui  sunt  dispositiones  ad  esse  naturale,  non 
sunt  in  angelis,  cum  sint  immateriales. 

Ad  primum  ergo  dicendum,  quod  verbum  Maximi  intelligendum  est  de 
habitibus,  et  accidentibus  materialibus. 

Ad  secundum  dicendum,  quod  quantum  ad  hoc  quod  convenit  angelis 
per  suam  essentiam,  non  indigent  habitu :  sed  quia  non  ita  sunt  per  seipsos 
entes,  quin  participent  sapientiam,  et  bonitatem  divinam,  ideo  inquantum 
indigent  participare  aliquid  ab  exteriori,  intantum  necesse  est  in  eis  ponere 
habitus. 

Ad  tertium  dicendum,  quod  in  angelis  non  sunt  partes  essentiae,  sed 
sunt  partes  secundum  potentiam ;  inquantum  intellectus  eorum  per  plures 
■species  perficitur,  et  voluntas  eorum  se  habet  ad  plura. 

QUAESTIO  LI. 

OE  CAUSA  HABITUUM  QUANTUM  AD  GENERATIONEM  IPSORUM, 
IN  QUATUOR  ARTICULOS  DIVISA. 


Deinde  considerandum  est  de  causa  habituum.  Et  primo  quantum  ad  ge¬ 
nerationem  ipsorum:  secundo  quantum  ad  augmentum:  tertio  quantum  ad  di- 
minutionem,  et  corruptionem. 

Circa  primum  quaeruntur  quatuor. 

Primo.  Utrum  aliquis  habitus  sit  a  natura. 

Secundo.  Utrum  aliquis  habitus  ex  actibus  causetur. 

Tertio.  Utrum  per  unum  actum  possit  generari  habitus. 

Quarto.  Utrum  aliqui  habitus  sint  in  hominibus  infusi  a  Deo. 


ARTICULUS  I.  277 

UTRUM  ALIQUIS  HABITUS  SIT  A  NATURA. 

(Infr.  q.  63.  art.  1.  et  2-2.  q.  47.  art.  13.  et  j.  Dist.33.  q.  1.  art.  2.  ad  1. 
et  Veri.  q.  1.  art.  8.). 

Ad  primum  sic  proceditur.  Videtur,  quod  nullus  habitus  sit  a  natura:  eo¬ 
rum  enim,  quae  sunt  a  natura,  usus  non  subjacet  voluntati:  sed  habitus  est 
quo  quis  utitur,  cum  voluerit,  ut  dicit  Comment.  in  3.  de  Anima  (commenl.  iS.); 
ergo  habitus  non  est  a  natura. 

2.  Praeterea.  Natura  non  facit  per  duo,  quod  per  unum  potest  facere: 
sed  potentiae  animae  sunt  a  natura:  si  igitur  habitus  potentiarum  a  natura 
essent,  habitus,  et  potentia  essent  unum. 

5.  Praeterea.  Natura  non  deficit  in  necessariis:  sed  habitus  sunt  neces¬ 
sarii  ad  bene  operandum,  ut  supra  dictum  est  (q.  49.  art.  4.);  si  igitur  habitus 
aliqui  essent  a  natura,  videtur  quod  natura  non  deficeret,  quin  omnes  habitus 
necessarios  causaret:  patet  autem  hoc  esse  falsum;  ergo  habitus  non  est  a 
natura. 

Sed  contra  est,  quod  in  6.  Eth.  (cap.  6.)  inter  alios  habitus  ponitur  in- 
tJlectus  principiorum,  qui  est  a  natura;  unde  et  principia  prima  dicuntur  na¬ 
turaliter  cognita. 

Respondeo  dicendum,  quod  aliquid  potest  esse  naturale  alicui  dupliciter: 
tino  modo  secundum  naturam  speciei;  sicut  naturale  est  homini  esse  risibile, 
et  igni  ferri  sursum:  alio  modo  secundum  naturam  individui;  sicut  naturale 
est  Socrati,  vel  Platoni  esse  aegrotativum,  vel  sanativum  secundum  propriam 
complexionem.  Rursus  secundum  utramque  naturam  potest  dici  aliquid  na¬ 
turale  dupliciter:  uno  modo,  quia  totum  est  a  natura:  alio  modo,  quia  secun 
dum  aliquid  est  a  natura,  et  secundum  aliquid  est  ab  exteriori  principio :  sicut 
cum  aliquis  sanatur  per  seipsum,  tota  sanitas  est  a  natura:  cum  autem  ali¬ 
quis  sanatur  auxilio  medicinae,  sanitas  partim  est  a  natura,  partim  ab  exte- 

riori  principio.  Si  igitur  loquamur  de  habitu,  secundum  quod  est  dispositio 
subjecti  in  ordine  ad  formam,  vel  naturam,  quolibet  praedictorum  modorum 
contingit  habitum  esse  naturalem :  est  enim  aliqua  dispositio  naturalis,  quae 
debetur  humanae  speciei,  extra  quam  nullus  homo  invenitur:  et  haec  est 
naturalis  secundum  naturam  speciei.  Sed  quia  talis  dispositio  quamdam  lati-' 
tudinem  habet,  contingit  diversos  gradus' hujusmodi  dispositionis  convenire! 
diversis  hominibus  secundum  naturam  individui;  et  hujusmodi  dispositio 
potest  esse  vel  totaliter  a  natura,  vel  partim  a  natura,  et  partim  ab  exteriori 
principio,  sicut  dictum  est  (hic  sup.)  de  his,  qui  sanantur  per  artem. 

Sed  habitus,  qui  est  dispositio  ad  operationem,  cujus  subjectum  est  po¬ 
tentia  animae,  ut  dictum  est  (q.  50.  art.  2.),  potest  quidem  esse  naturalis,  et 
secundum  naturam  speciei,  et  secundum  naturam  individui:  secundum  quidem 
naturam  speciei,  secundum  quod  se  tenet  ex  parte  ipsius  animae,  quae  cum 
sit  forma  corporis,  est  principium  specificum :  secundum  autem  naturam  in¬ 
dividui  ex  parte  corporis,  quod  est  materiale  principium :  sed  tamen  neutro- 
modo  contingit  in  hominibus  esse  habitus  naturales,  ita  quod  sint  totaliter  a 
natura.  In  angelis  siquidem  contingit,  eo  quod  habent  species  intelligibiles 
naturaliter  inditas;  quod  non  competit  humanae  naturae,  ut  in  1.  dictum  est 
(q.  £).  art.  2.):  sunt  ergo  in  hominibus  aliqui  habitus  naturales,  tamquam 
partim  a  natura  existentes,  et  partim  ab  exteriori  principio. 

Aliter  quidem  in  apprehensivis  potentiis,  et  aliter  in  appetitivis:  in  ap- 
prehensivis  enim  potentiis  potest  esse  habitus  naturalis  secundum  inchoationem, 
et  secundum  naturam  speciei,  et  secundum  naturam  individui:  secundum 
quidem  naturam  speciei  ex  parte  ipsius  animae:  sicut  intellectus  principiorum 
dicitur  esse  habitus  naturalis.  Ex  ipsa  enim  natura  animae  intellectualis  con¬ 
venit  homini,  quod  statim  cognito  quid  est  totum,  et  quid  est  pars,  cognoscat, 
quod  omne  totum  est  majus  sua  parte;  et  simile  est  in  caeteris:  sed  quid  sit 
totum,  et  quid  sit  pars,  cognoscere  non  potest,  nisi  per  species  intelligibiles 
a  phantasmatibus  acceptas:  et  propter  hoc  Philos.  in  fine  Posteriorum  (tex. 
ult.  circ.  imd.)  ostendit,  quod  cognitio  principiorum  provenit  nobis  ex  sensu.  Se¬ 
cundum  vero  naturam  individui  est  aliquis  habitus  cognoscitivus  secundum 
inchoationem  naturalem,  inquantum  unus  homo  ex  dispositione  organorum  est 
magis  aptus  ad  bene  intelligendum,  quam  alius,  inquantum  ad  operationem  in¬ 
tellectus  indigemus  virtutibus  sensitivis:  in  appetitivis  autem  potentiis  non  est 
aliquis  habitus  naturalis  secundum  inchoationem  ex  parte  ipsius  animae,  quan¬ 
tum  ad  ipsam  substantiam  habitus,  sed  solum  quantum  ad  principia  quaedam 
ipsius:  sicut  principia  juris  communis  dicuntur  esse  seminalia  virtutum:  et 
hoc  ideo,  quia  inclinatio  ad  objecta  propria,  quae  videtur  esse  inchoatio  ha¬ 
bitus,  non  pertinet  ad  habitum,  sed  magis  pertinet  ad  ipsam  rationem  poten¬ 
tiarum  :  sed  ex  parte  corporis  secundum  naturam  individui  sunt  aliqui  habitus 
appetitivi  secundum  inchoationes  naturales:  sunt  enim  quidam  dispositi  ex 
propria  corporis  complexione  ad  castitatem,  vel  mansuetudinem,  vel  ad  ali¬ 
quid  hujusmodi. 

Ad  primum  ergo  dicendum,  quod  objectio  illa  procedit  de  natura,  se¬ 
cundum  quod  dividitur  contra  rationem,  et  voluntatem  ;  cum  tamen  ipsa  ratio, 
et  voluntas  ad  naturam  hominis  pertineant. 

Ad  secundum  dicendum,  quod  aliquid  etiam  naturaliter  potest  superaddi 
potentiae,  quod  tamen  ad  ipsam  potentiam  pertinere  non  potest:  sicut  in  an¬ 
gelis  non  potest  pertinere  ad  ipsam  potentiam  intellectivam,  quod  sit  per  se 
cognoscitiva  omnium;  quia  oporteret,  quod  esset  actus  omnium:  quod  so- 

lius  Dei  est:  id  enim,  quo  aliquid  cognoscitur,  oportet  esse  actualem  simi¬ 
litudinem  ejus,  quod  cognoscitur:  unde  sequeretur,  si  potentia  angeli  per 
seipsam  cognosceret  omnia,  quod  esset  similitudo,  et  actus  omnium :  unde 
oportet,  quod  superaddantur  potentiae  intellectivae  ipsius  aliquae  species  in- 
telligibiles,  quae  sunt  similitudines  rerum  intellectarum;  quia  per  participa¬ 
tionem  divinae  sapientiae,  et  non  per  essentiam  propriant  possunt  intellectus 
eorum  esse  actu  ea  quae  intelligunt:  et  sic  patet,  quod  non  omne  id,  quod 
pertinet  ad  habitum  naturalem,  potest  ad  potentiam  pertinere. 

Ad  tertium  dicendum,  quod  natura  non  aequaliter  se  habet  ad  causandas 
omnes  diversitates  habituum:  quia  quidam  possunt  causari  a  natura,  quidam 
non,  ut  supra  dictum  est  (in  solut.  praec.)  :  et  ideo  non  sequitur,  si  aliqui  sint 
habitus  naturales,  quod  omnes  sint  naturales. 

ARTICULUS  II.  278 

UTRUM  ALIQUIS  HABITUS  CAUSETUR  EX  ACTIBUS. 

(Infr.  q.  63.  art.  2.  et  Mal.  q.  2.  art.  2.  ad  4.  et  6.  et  Veri.  q.  1.  art.  6.  corp.  et  ad  10. 

et  art.  2.  ad  13.). 

Ad  secundum  sic  proceditur.  Videtur,  quod  nullus  habitus  possit  ex  actu 
causari:  habitus  enim  est  qualitas  quaedam,  ut  supra  dictum  est  (q.  49.  art.  1.): 
omnis  autem  qualitas  causatur  in  aliquo  subjecto,  inquantum  est  alicujus 
receptivum;  cum  igitur  agens  ex  hoc  quod  agit,  non  recipiat  aliquid,  sed 
magis  ex  se  emittat,  videtur  quod  non  possit  aliquis  habitus  in  agente  ex 
propriis  actibus  generari. 

2.  Praeterea.  Illud,  in  quo  causatur  aliqua  qualitas,  movetur  ad  quali¬ 
tatem  illam;  sicut  patet  in  re  calefacta,  vel  infrigidata :  quod  autem  producit 
actum  causantem  qualitatem,  movet;  ut  patet  de  calefaciente,  vel  infrigi¬ 
dante;  si  igitur  in  aliquo  causaretur  habitus  per  actum  sui  ipsius,  sequeretur, 
quod  idem  esset  movens,  et  motum,  agens,  et  patiens  [al.  vel  idem  agens,  et 
patiens]:  quod  est  impossibile,  ut  dicitur  in  3.  Physic  (tex.  8.). 

3.  Praeterea.  Effectus  non  potest  esse  nobilior  sua  causa:  sed  habitus 
est  nobilior,  quam  actus  praecedens  habitum :  quod  patet  ex  hoc,  quod  no¬ 
biliores  actus  reddit;  ergo  habitus  non  potest  causari  ab  actu  praecedente 
liabitum. 

Sed  contra  est,  quod  Philosophus  in  2.  Ethic.  (cap.  1.  et  2.)  docet:  ha¬ 
bitus  virtutum,  et  vitiorum  ex  actibus  causari. 

Respondeo  dicendum,  quod  in  agente  quandoque  est  solum  activum  prin¬ 
cipium  sui  actus;  sicut  in  igne  est  solum  principium  activum  calefaciendi: 
et  in  tali  agente  non  potest  sui  aliquis  habitus  causari  ex  proprio  actu;  et 
inde  est,  quod  res  naturales  non  possunt  aliquid  consuescere,  vel  dissuescere, 
ut  dicitur  in  2.  Ethic.  (in  prine,  lib.).  Invenitur  autem  aliquod  agens,  in  quo 
est  principium  activum,  et  passivum  sui  actus ;  sicut  patet  in  actibus  humanis : 
nam  actus  appetitivae  virtutis  procedunt  a  vi  appetitiva,  secundum  quod  mo¬ 
vetur  a  vi  apprehensiva  repraesentante  objectum:  et  ulterius  vis  intellectiva, 
secundum  quod  ratiocinatur  de  conclusionibus,  habet  sicut  principium  acti¬ 
vum,  propositionem  per  se  notam ;  unde  ex  talibus  actibus  possunt  in  agen¬ 
tibus  aliqui  habitus  causari,  non  quidem  quantum  ad  primum  activum  prin¬ 
cipium,  sed  quantum  ad  principium  actus,  quod  movet  motum:  nam  omne 

quod  patitur,  et  movetur  ab  alio,  disponitur  per  actum  agentis;  unde  ex  mul¬ 
tiplicatis  actibus  generatur  quaedam  qualitas  in  potentia  passiva,  et  mora, 
quae  nominatur  habitus:  sicut  habitus  virtutum  moralium  causantur  in  ap- 
petitivis  potentiis,  secundum  quod  moventur  a  ratione:  et  habitus  scientiarum 
causantur  in  intellectu,  secundum  quod  movetur  a  primis  propositionibus. 

Ad  primum  ergo  dicendum,  quod  agens,  inquantum  est  agens,  non  recipit 
aliquid;  sed  inquantum  agit  motum  ab  alio,  sic  recipit  aliquid  a  movente: 
et  sic  causatur  habitus. 

Ad  secundum  dicendum,  quod  idem  secundum  idem  non  potest  esse 
movens,  et  motum  :  nihil  autem  prohibet,  idem  a  seipso  moveri  secundum 
diversa,  ut  in  8.  Physic.  (tex.  28.  et  29.J  probatur. 

Ad  tertium  dicendum,  quod  actus  praecedens  habitum,  inquantum  pro¬ 
cedit  a  principio  activo,  procedit  a  nobiliori  principio,  quam  sit  habitus  ge¬ 
neratus:  sicut  ipsa  ratio  est  nobilius  principium,  quam  sit  habitus  virtutis 
moralis  in  vi  appetitiva  per  actuum  consuetudines  generatus :  et  intellectus 
principiorum  est  nobilius  principium,  quam  scientia  conclusionum. 


ARTICULUS  III.  279 

UTRUM  PER  UNUM  ACTUM  POSSIT  GENERARI  HABITUS. 

( 'Infr .  q.  71.  art.  4.  corp. 

et  1.  Dist.  17.  q.  2.  art.  5.  et  Veri.  q.  1.  art.  9.  ad  12.  et  13.). 

Ad  tertium  sic  procedhur.  Videtur,  quod  per  unum  actum  possit  habitus 
generari:  demonstratio  enim  actus  rationis  est:  sed  per  unam  demonstra¬ 
tionem  causatur  scientia,  quae  est  habitus  conclusionis  unius;  ergo  habitus 
potest  causari  ex  uno  actu. 

2.  Praeterea.  Sicut  contingit  actum  crescere  per  multiplicationem;  ita 
contingit  actum  crescere  per  intensionem:  sed  multiplicatis  actibus  generatur 
habitus;  ergo  etiam  si  multum  intendatur  unus  actus,  poterit  esse  causa  ge- 
nerativa  habitus. 

3.  Praeterea.  Sanitas,  et  aegritudo  sunt  habitus  quidam:  sed  ex  uno  actu 
contingit  hominem  vel  sanari,  vel  infirmari;  ergo  unus  actus  potest  habitum 
causare. 

Sed  contra  est,  quod  Philos.  dicit  in  1.  Eth.  (cap.  7.  par.  ante  fin.),  quod 
sicut  una  hirundo  ver  non  facit,  nec  una  dies;  ita  utique  nec  beatum,  nec 
felicem  una  dies,  nec  paucum  tempus  :  sed  beatitudo  est  operatio  secundum 
habitum  perfectae  virtutis,  ut  dicitur  in  1.  Ethic.  (ibid.  et  cap.  10.  et  13.);  ergo 
habitus  virtutis,  et  eadem  ratione  alius  habitus,  non  causatur  per  unum  actum. 

Respondeo  dicendum,  quod,  sicut  jam  dictum  est  (art.  praec.),  habitus 
per  actum  generatur,  inquantum  potentia  passiva  movetur  ab  aliquo  principio 
activo:  ad  hoc  autem  quod  aliqua  qualitas  causetur  in  passivo,  oportet  quod 
activum  totaliter  vincat  passivum ;  unde  videmus,  quod  quia  ignis  non  potest 
totaliter  vincere  suum  combustibile,  non  statim  inflammat  ipsum;  sed  pau- 
latim  abjicit  contrarias  dispositiones,  ut  sic  totaliter  vincens  ipsum,  similitu¬ 
dinem  suam  ipsi  imprimat.  Manifestum  est  autem,  quod  principium  activum, 
quod  est  ratio,  non  totaliter  potest  supervincere  appetitivam  potentiam  in 
uno  actu;  eo  quod  appetitiva  potentia  se  habet  diversimode,  et  ad  multa: 
'udicatur  autem  per  rationem  in  actu  uno  aliquid  appetendum  secundum  de- 

terminatas  rationes,  et  circumstantias ;  unde  ex  hoc  non  totaliter  vincitur 
appetitiva  potentia,  ut  feratur  in  idem  ut  in  pluribus  per  modum  naturae ; 
quod  pertinet  ad  habitum  virtutis :  et  ideo  habitus  virtutis  non  potest  causari 
per  unum  actum,  sed  per  multos.  In  apprehensivis  autem  potentiis  conside¬ 
randum  est,  quod  duplex  est  passivum;  unum  quidem  ipse  intellectus  possi¬ 
bilis:  aliud  autem  intellectus,  quem  vocat  Arist.  (lib.  3.  deAhim.  tex.  20.)  pas¬ 
sivum ,  qui  est  ratio  particularis,  idest  vis  cogitativa  cum  memorativa,  et 
imaginativa.  Respectu  igitur  primi  passivi  potest  esse  aliquod  activum,  quod 
uno  actu  totaliter  vincit  potentiam  sui  passivi:  sicut  una  propositio  per  se 
nota  convincit  intellectum  ad  assentiendum  firmiter  conclusioni;  quod  quidem 
non  facit  propositio  probabilis:  unde  ex  multis  actibus  rationis  oportet  causari 
habitum  opinativum,  etiam  ex  parte  intellectus  possibilis  :  habitum  autem 
scientiae  possibile  est  causari  ex  uno  rationis  actu,  quantum  ad  intellectum 
possibilem:  sed  quantum  ad  inferiores  vires  apprehensivas,  necessarium  est 
eosdem  actus  pluries  reiterari,  ut  aliquid  firmiter  memoriae  imprimatur ; 
unde  Philos.  in  libro  de  Memoria,  et  Reminiscentia  (cap.  2.  non  procul  a  fin.) 
dicit,  quod  meditatio  confirmat  memoriam.  Habitus  autem  corporales  possibile 
est  causari  ex  uno  actu,  si  activum  fuerit  magnae  virtutis:  sicut  quandoque 
medicina  fortis  statim  inducit  sanitatem. 

Et  per  hoc  patet  responsio  ad  objecta. 

ARTICULUS  IV.  280 

UTRUM  ALIQUI  HABITUS  SINT  HOMINIBUS  INFUSI  A  DEO. 

(1.  Dist.  17.  q.  1.  ari.  3.  corp. 

et  3.  Dist.  23.  q.  3.  art.  2.  ad  3.  et  Veri.  q.  12.  art.  1.  ad.  j.). 

Ad  quartum  sic  proceditur.  Videtur,  quod  nullus  habitus  hominibus 
infundatur  a  Deo.  Deus  enim  aequaliter  se  habet  ad  omnes:  si  igitur  qui¬ 
busdam  infundit  habitus  aliquos,  omnibus  eos  infundet,  quod  patet  esse 
falsum. 

2.  Praeterea.  Deus  operatur  in  omnibus  secundum  modum,  qui  convenit 
naturae  ipsorum  ;quia  divinae  providentiae  est  naturam  salvare,  ut  dicit  Dionys. 
4.  cap.  de  Div.  Nom.  (part.  4.  parum  ante  fin.  lect.  2}.)  :  sed  habitus  in  homine 
naturaliter  causantur  ex  actibus,  ut  dictum  est  (art.  2.  et  3.  praec.) ;  non  ergo 
causat  Deus  in  hominibus  aliquos  habitus  absque  actibus. 

3.  Praeterea.  Si  aliquis  habitus  a  Deo  infunditur,  per  illum  habitum 
homo  potest  multos  actus  producere:  sed  ex  illis  actibus  causatur  similis 
habitus,  ut  in  2.  Ethic.  (cap.  1.  et  2.)  dicitur;  sequitur  ergo,  duos  habitus 
ejusdem  speciei  esse  in  eodem,  unum  acquisitum,  et  alterum  infusum,  quod 
videtur  esse  impossibile:  non  enim  duae  formae  ejusdem  speciei  possunt  esse 
in  eodem  subjecto;  non  ergo  habitus  aliquis  infunditur  homini  a  Deo. 

Sed  contra  est,  quod  dicitur  Eccli.  15.:  Implevit  eum  Dominus  spiritu  sa¬ 
pientiae,  et  intellectus:  sed  sapientia,  et  intellectus  quidam  habitus  sunt;  ergo 
aliqui  habitus  homini  a  Deo  infunduntur. 

Respondeo  dicendum,  quod  duplici  ratione  aliqui  habitus  homini  a  Deo 
infunduntur.  Prima  ratio  est,  quia  aliqui  habitus  sunt,  quibus  homo  bene  di 
sponitur  ad  finem  excedentem  facultatem  humanae  naturae,  quae  est  ultima, 
et  perfecta  hominis  beatitudo,  ut  supra  dictum  est  (q.  3.  art.  p);  et  quia  ha- 

bitus  oportet  esse  proportionatos  ei,  ad  quod  homo  disponitur  secundum 
ipsos,  ideo  necesse  est,  quod  etiam  habitus  ad  hujusmodi  finem  disponentes 
excedant  facultatem  humanae  naturae;  unde  tales  habitus  numquam  possunt 
homini  inesse,  nisi  ex  infusione  divina;  sicut  est  de  omnibus  gratuitis  virtu¬ 
tibus.  Alia  ratio  est,  quia  Deus  potest  producere  effectus  causarum  secun¬ 
darum  absque  ipsis  causis  secundis,  ut  in  i.  dictum  est  (q.  105.  art.  6.):  sicut 
igitur  quandoque  ad  ostensionem  suae  virtutis  producit  sanitatem  absque  na¬ 
turali  causa,  quae  tamen  per  naturam  posset  causari:  ita  etiam  quandoque 
ad  ostendendam  suam  virtutem  infundit  homini  illos  etiam  habitus,  qui  na¬ 
turali  virtute  possunt  causari:  sicut  Apostolis  dedit  scientiam  Scripturarum, 
et  omnium  linguarum,  quam  homines  per  studium,  vel  consuetudinem  ac¬ 
quirere  possunt,  licet  non  ita  perfecte. 

Ad  primum  ergo  dicendum,  quod  Deus  quantum  ad  suam  naturam  aequa¬ 
liter  se  habet  ad  omnes ;  sed  secundum  ordinem  suae  sapientiae  certa  ratione 
quaedam  tribuit  aliquibus,  quae  non  tribuit  aliis. 

Ad  secundum  dicendum,  quod  hoc  quod  Deus  in  omnibus  operatur  se¬ 
cundum  modum  eorum,  non  excludit,  quin  Deus  quaedam  operetur,  quae 
natura  operari  non  potest:  sed  ex  hoc  sequitur,  quod  nihil  operatur  contra 
id,  quod  naturae  convenit. 

Ad  tertium  dicendum,  quod  actus,  qui  producuntur  ex  habitu  infuso,  non 
causant  aliquem  habitum,  sed  confirmant  habitum  praeexistentem:  sicut  me¬ 
dicinalia  remedia  adhibita  homini  sano  per  naturam  non  causant  aliquam  sa¬ 
nitatem,  sed  sanitatem  prius  habitam  corroborant. 


QUAESTIO  LII. 

DE  AUGMENTO  HABITUUM,  IN  TRES  ARTICULOS  DIVISA. 


Deinde  considerandum  est  de  augmento  habituum. 

Et  circa  hoc  quaeruntur  tria. 

Primo.  Utrum  habitus  augeantur. 

Secundo.  Utrum  augeantur  per  additionem. 

Tertio.  Utrum  quilibet  actus  augeat  habitum. 


ARTICULUS  I.  281 

UTRUM  HABITUS  AUGEANTUR. 

(lnfr.  q.  66.  art.  1.  et  2.  corp.  et  Veri.  q.  1.  art.  2.  et  q.  5.  art.  p 
et  10.  Eth.  lect.  3.). 

Ad  primum  sic  proceditur.  Videtur,  quod  habitus  augeri  non  possint: 
augmentum  enim  est  circa  quantitatem,  ut  dicitur  in  5.  Phys.  (tex.  18.);  sed 
habitus  non  sunt  in  genere  quantitatis,  sed  in  genere  qualitatis;  ergo  circa 
eos  augmentum  esse  non  potest. 

2.  Praeterea.  Habitus  est  perfectio  quaedam,  ut  dicitur  in  7.  Physic.  (tex.17. 
et  18.):  sed  perfectio,  cum  importet  finem,  et  terminum,  non  videtur  posse 
accipere  magis,  et  minus;  ergo  habitus  augeri  non  potest. 

3.  Praeterea.  In  his,  quae  recipiunt  magis,  et  minus,  contingit  esse  alte- 
rationem  :  alterari  enim  dicitur,  quod  de  minus  calido  fit  magis  calidum:  sed 
in  habitibus  non  est  alteratio,  ut  probatur  in  7.  Physic.  (tex.  77.  et  17.);  ergo 
habitus  augeri  non  possunt. 

Sed  contra  est,  quod  fides  est  quidam  habitus,  et  tamen  augetur:  unde 
■discipuli  Domino  dicunt:  Domine,  adauge  nobis  fidem,  ut  habetur  Luc.  17.; 
ergo  habitus  augetur. 

Respondeo  dicendum,  quod  augmentum,  sicut  et  alia  ad  quantitatem  per¬ 
tinentia,  a  quantitatibus  corporalibus  ad  res  spirituales,  et  intellectuales  trans- 
ieruntur,.  propter  connaturalitatem  intellectus  nostri  ad  res  corporales,  quae 
sub  imaginatione  cadunt :  dicitur  autem  in  quantitatibus  corporeis  aliquid 
magnum,  secundum  quod  ad  debitam  perfectionem  quantitatis  perducitur  : 
unde  aliqua  quantitas  reputatur  magna  in  homine,  quae  non  reputatur  magna 
in  elephante ;  unde  et  in  formis  dicimus  aliquid  magnum  ex  hoc,  quod  est 
perfectum:  et  quia  bonum  habet  rationem  perfecti,  propter  hoc  in  his,  quae 
non  mole  magna  sunt,  idem  est  esse  majus,  quod  melius,  ut  Augustinus  dicit 
in  6.  de  Trin.  (cap.  S.  a  prine.).  Perfectio  autem  formae  dupliciter  potest  con¬ 
siderari  :  uno  modo,  secundum  ipsam  formam :  alio  modo,  secundum  quod 
subjectum  participat  formam:  inquantum  igitur  attenditur  perfectio  formae 
secundum  ipsam  formam,  sic  dicitur  ipsa  esse  parva,  vel  magna  [al.  sic  di¬ 
citur  ipsa  esse  magna,  vel  pauca,  vel  parva ] ;  puta  magna,  vel  parva  sanitas,  vel 
scientia :  inquantum  vero  attenditur  perfectio  formae  secundum  participatio¬ 
nem  subjecti,  dicitur  magis ,  et  minus;  puta  magis,  vel  minus  album,  et  sanum : 
non  autem  ista  distinctio  procedit  secundum  hoc,  quod  forma  habeat  esse 
praeter  materiam,  aut  subjectum;  sed  quia  alia  est  consideratio  ejus  secundum 
rationem  speciei  suae,  et  alia,  secundum  quod  participatur  in  subjecto. 

Secundum  hoc  igitur,  circa  intensionem,  et  remissionem  habituum,  et 
formarum  fuerunt  quatuor  opiniones  apud  Philosophos,  ut  Simplicius  narrat 
in  comment.  Praedicam,  (cap.  de  Oualit.) :  Plotinus  enim,  et  alii  Platonici  po¬ 
nebant,  ipsas  qualitates,  et  habitus  suscipere  magis,  et  minus,  propter  hoc  quod 
materiales  erant;  et  ex  hoc  habebant  indeterminationem  quamdam  propter 
materiae  infinitatem :  alii  vero  in  contrarium  ponebant,  quod  ipsae  qualitates, 
et  habitus  secundum  se  non  recipiebant  magis,  et  minus:  sed  qualia  dicuntur 
magis,  et  minus,  secundum  diversam  participationem:  puta  quod  justitia  non 
dicatur  magis,  et  minus,  sed  justum;  et  hanc  opinionem  tangit  Aristoteles  in 
Praedicamentis  (loc.  cit.) :  tertia  fuit  opinio  Stoicorum  media  inter  has:  po¬ 
suerunt  enim,  quod  aliqui  habitus  secundum  se  recipiunt  magis,  et  mitius,  sicuti 
artes :  quidam  autem  non,  sicut  virtutes :  quarta  opinio  fuit  quorumdam  di¬ 
centium,  quod  qualitates,  etformae  immateriales  non  recipiunt  magis,  et  minus; 
materiales  autem  recipiunt.  Ut  igitur  hujus  rei  veritas  manifestetur,  conside¬ 
randum  est,  quod  illud,  secundum  quod  sortitur  aliquid  speciem,  oportet  esse 
fixum,  et  stans,  et  quasi  indivisibile:  quaecumque  enim  ad  illud  attingunt, 
sub  specie  continentur:  quaecumque  autem  recedunt  ab  illo,  vel  in  plus,  vel  in 
minus,  pertinent  ad  aliam  speciem,  vel  perfectiorem,  vel  imperfectiorem : 
unde  Philos.  dicit  in  8.  Metaphysic.  (tex.  10),  quod  species  rerum  sunt  sicut 
numeri,  in  quibus  additio,  vel  diminutio  variat  speciem.  Si  igitur  aliqua  forma, 
vel  quaecumque  res  secundum  seipsam,  vel  secundum  aliquid  sui  sortiatur 

rationem  speciei,  necesse  est  quod  secundum  se  considerata  habeat  determi¬ 
natam  rationem,  quae  neque  in  plus  excedere,  neque  in  minus  deficere  possit : 
et  hujusmodi  sunt  calor,  et  albedo,  et  aliae  hujusmodi  qualitates,  quae  non 
dicuntur  in  ordine  ad  aliud,  et  multo  magis  substantia,  quae  est  per  se  ens : 
illa  vero,  quae  recipiunt  speciem  ex  aliquo,  ad  quod  ordinantur,  possunt  se¬ 
cundum  seipsa  diversificari  in  plus,  vel  in  minus;  et  nihilominus  sunt  eadem 
specie  propter  unitatem  ejus,  ad  quod  ordinantur,  ex  quo  recipiunt  speciem: 
sicut  motus  secundum  se  est  intensior,  et  remissior ;  et  tamen  remanet  eadem 
species  propter  unitatem  termini,  ex  quo  specificatur.  Et  idem  potest  consi¬ 
derari  in  sanitate :  nam  corpus  pertingit  ad  rationem  sanitatis,  secundum  quod 
habet  dispositionem  convenientem  naturae  animalis,  cui  possunt  dispositiones 
diversae  convenientes  esse:  unde  potest  variari  dispositio  in  plus,  vel  minus  : 
et  tamen  semper  remanet  sanitatis  ratio :  unde  Philos.  dicit  in  10.  Ethic. 
(cap.  3.  paulo  post  prine.),  quod  sanitas  ipsa  recipit  magis,  et  minus:  non  enim 
eadem  est  commensuratio  in  omnibus,  neque  in  uno,  et  eodem  semper:  sed 
remissa  permanet  sanitas  usque  ad  aliquid.  Hujusmodi  autem  diversae  dispo¬ 
sitiones,  vel  commensurationes  sanitatis  se  habent  secundum  excedens,  et  exces¬ 
sum:  unde,  si  nomen  sanitatis  esset  impositum  soli  perfectissimae  commen- 
surationi,  tunc  ipsa  sanitas  non  diceretur  major,  vel  minor,  sic  igitur  patet, 
qualiter  aliqua  qualitas,  vel  forma  possit  secundum  seipsam  augeri,  vel  minui, 
et  qualiter  non. 

Si  vero  consideremus  qualitatem,  vel  formam  secundum  participationem 
subjecti,  sic  etiam  inveniuntur  quaedam  qualitates,  et  formae  recipere  magis, 
et  minus,  et  quaedam  non.  Hujusmodi  autem  diversitatis  causam  Simplicius 
assignat  (loc.  sup.  cit.)  ex  hoc,  quod  substantia  secundum  seipsam  non  potest 
recipere  magis,  et  minus;  quia  est  ens  per  se :  et  ideo  omnis  forma,  quae  sub¬ 
stantialiter  participatur  in  subjecto,  caret  intensione,  et  remissione:  unde  in 
genere  substantiae  nihil  dicitur  secundum  magis,  et  minus.  Et  quia  quantitas 
propinqua  est  substantiae,  forma  et  figura  etiam  consequuntur  [al.  consequi¬ 
tur ]  quantitatem;  inde  est,  quod  neque  etiam,  in  istis  dicitur  aliquid  secundum 
magis,  aut  minus:  unde  Philos.  dicit  in  7.  Physicor.  (te: x.  ip.),  quod  cum  ali¬ 
quid  accipit  formam,  et  figuram,  non  dicitur  alterari,  sed  magis  fieri:  aliae 
vero  qualitates,  quae  sunt  magis  distantes  a  substantia,  et  conjunguntur  pas¬ 
sionibus,  et  actionibus,  recipiunt  magis,  et  minus  secundum  participationem 
subjecti.  Potest  autem  et  magis  explicari  hujusmodi  diversitatis  ratio :  ut  enim 
dictum  est  (hic  supra),  id  a  quo  aliquid  habet  speciem,  oportet  manere  fixum, 
et  stans  in  indivisibili  [al.  et  stans,  et  indivisibile ] ;  duobus  igitur  modis  potest 
contingere,  quod  forma  non  participatur  secundum  magis,  et  minus.  Uno 
modo,  quia  participans  habet  speciem  secundum  ipsam,  et  inde  est,  quod  nulla 
forma  substantialis  participatur  secundum  magis,  et  minus:  et  propter  hoc 
Philos.  dicit  in  8.  Metaphys.  (tex.  10.),  quod  sicut  numerus  non  habet  magis, 
neque  minus ;  sic  neque  substantia,  quae  est  secundum  speciem,  idest  quan¬ 
tum  ad  participationem  lormae  specificae ;  sed  si  quidem  cum  materia,  idest 
secundum  materiales  dispositiones,  invenitur  magis,  et  minus  in  substantia. 
Alio  modo  potest  contingere  ex  hoc,  quod  ipsa  indivisibilitas  est  de  ratione 
formae;  unde  oportet,  quod  si  aliquid  participet  formam,  quod  participet  illam 
secundum  rationem  indivisibilitatis ;  et  inde  est,  quod  species  numeri  non  di¬ 
cuntur  secundum  magis,  et  minus ;  quia  unaquaeque  species  in  eis  constituitur 
per  indivisibilem  unitatem.  Et  eadem  ratio  est  de  speciebus  quantitatis  con¬ 
tinuae,  quae  secundum  numeros  accipiuntur;  ut  bicubitum,  et  tri  cubi  tum :  et 

de  relationibus;  ut  duplum,  et  triplum:  et  de  figuris;  ut  trigonum,  et  tetragonum  : 
et  hanc  rationem  ponit  Aristot.  in  Praedicam,  (cap.  de  Qual.),  ubi  assignans 
rationem,  quare  figurae  non  recipiunt  magis,  et  minus,  dicit:  Quae  quidem 
recipiunt  trigoni  rationem,  et  circuli,  et  similiter  trigona,  vel  circuli  sunt;  quia 
indivisibilitas  est  de  ipsa  eorum  ratione;  unde  quaecumque  participant  ratio¬ 
nem  eorum,  oportet  quod  indivisibiliter  participent. 

Sic  igitur  patet,  quod  cum  habitus,  et  dispositiones  dicantur  secundum 
ordinem  ad  aliquid,  ut  dicitur  in  7.  Physic.  (tex.  17.),  dupliciter  potest  intensio, 
et  remissio  in  habitibus,  et  dispositionibus  considerari :  uno  modo  secundum 
se ;  prout  dicitur  major,  vel  minor  sanitas,  vel  major,  vel  minor  scientia, 
quae  ad  plura,  vel  pauciora  se  extendit:  alio  modo  secundum  participationem 
subjecti;  prout  scilicet  aequalis  scientia,  vel  sanitas  magis  recipitur  in  uno, 
quam  in  alio,  secundum  diversam  aptitudinem,  vel  ex  natura,  vel  ex  consue¬ 
tudine:  non  enim  habitus,  et  dispositio  dnt  speciem  subjecto;  neque  iterum 
in  sui  ratione  includit  indivisibilitatem :  quomodo  autem  circa  virtutem  se 
habeat,  infra  dicetur  (q.  66.  art.  1.  et  2.). 

Ad  primum  ergo  dicendum,  quod  sicut  nomen  magnitudinis  derivatur  a 
quantitatibus  corporalibus  ad  intelligibiles  perfectiones  formarum;  ita  etiam 
et  nomen  augmenti,  cujus  terminus  est  magnum. 

Ad  secundum  dicendum,  quod  habitus  quidem  perfectio  est,  non  tamen 
talis  perfectio,  quae  sit  terminus  sui  subjecti;  puta  dans  ei  esse  specificum  : 
neque  etiam  in  sui  ratione  terminum  includit,  sicut  species  numerorum;  unde 
nihil  prohibet,  quin  recipiat  magis,  et  minus. 

Ad  tertium  dicendum,  quod  alteratio  primo  quidem  est  in  qualitatibus  ter¬ 
tiae  speciei;  in  qualitatibus  vero  primae  speciei  potest  esse  alteratio  per  po¬ 
sterius:  facta  enim  alteratione  secundum  calidum,  st  frigidum,  sequitur  animal 
alterari  secundum  sanum,  et  aegrum :  et  similiter,  facta  alteratione  secundum 
passiones  appetitus^sensitivi,  vel  secundum  vires  sensitivas  apprehensivas, 
sequitur  alteratio  secundum  scientiam,  et  virtutes,  ut  dicitur  in  7.  Physic. 
( Ux.  20.). 

ARTICULUS  II.  282 

UTRUM  HABITUS  AUGEANTUR  PER  ADDITIONEM. 

(lnfr.  q.  66.  art.  1.  et  2.  corp.  et  Veri.  q.  1.  art.  2.  et  q.  j.  art.  7. 
et  10.  Eth.  lect.  6.). 

Ad  secundum  sic  proceditur.  Videtur,  quod  augmentum  habituum  fiat 
per  additionem :  nomen  enim  augmenti,  ut  dictum  est  (art.  praec.),  a  quanti¬ 
tatibus  corporalibus  transfertur  ad  formas:  sed  in  quantitatibus  corporalibus 
non  fit  augmentum  sine  additione;  unde  in  primo  de  Generatione  (tex.  71.) 
dicitur,  quod  augmentum  est  praeexistenti  magnitudini  additamentum ;  ergo 
et  in  habitibus  non  fit  augmentum  nisi  per  additionem. 

2.  Praeterea.  Habitus  non  augetur  nisi  aliquo  agente :  sed  omne  agens 
aliquid  facit  in  subjecto  patiente:  sicut  calefaciens  facit  calorem  in  ipso  cale¬ 
facto;  ergo  non  potest  esse  augmentum,  nisi  aliqua  fiat  additio. 

3.  Praeterea.  Sicut  id,  quod  non  est  album,  est  in  potentia  ad  album; 
ita  id,  quod  est  minus  album,  est  in  potentia  ad  magis  album :  sed  id,  quod 
non  est  album,  non  fit  album,  nisi  per  adventum  albedinis;  ergo  id,  quod 

est  minus  album,  non  fit  magis  album,  nisi  per  aliquam  aliam  albedinem  su¬ 
pervenientem. 

Sed  contra  est  quod  Philos.  dicit  in  4.  Physic.  (lex.  84.)  :  Ex  calido  fit 
magis  calidum,  nullo  facto  in  materia  calido,  quod  non  esset  calidum,  quando  erat 
minus  calidum ;  ergo  pari  ratione  nec  in  aliis  formis,  quae  augentur,  est  aliqua 
additio. 

Respondeo  dicendum,  quod  hujus  quaestionis  solutio  dependet  ex  prae¬ 
missis:  dictum  est  enim  supra  (art.  praec.),  quod  augmentum,  et  diminutio 
in  formis,  quae  intenduntur,  et  remittuntur,  accidit  uno  modo  non  ex  parte 
ipsius  formae  secundum  se  consideratae,  sed  ex  diversa  participatione  subjecti ; 
et  ideo  hujusmodi  augmentum  habituum,  et  aliarum  formarum  non  fit  per 
additionem  formae  ad  formam :  sed  fit  per  hoc,  quod  subjectum  magis,  vel 
minus  perfecte  participat  unam  et  eamdem  formam:  et  sicut  per  agens,  quod 
est  actu,  fit  aliquid  actu  calidum,  quasi  de  novo  incipiens  participare  formam, 
non  quod  fiat  ipsa  forma,  ut  probatur  7.  Metaph.  (tex.32.);  ita  per  actionem 
intensam  ipsius  agentis  efficitur  magis  calidum,  tamquam  perfectius  partici¬ 
pans  formam,  non  tamquam  formae  aliquid  addatur:  si  enim  per  additionem 
intelligeretur  hujusmodi  augmentum  in  formis,  hoc  non  posset  esse,  nisi  vel 
ex  parte  ipsius  formae,  vel  ex  parte  subjecti.  Si  autem  ex  parte  ipsius  formae, 
jam  dictum  est  (art.  praec.),  quod  talis  additio,  vel  subtractio  speciem  varia¬ 
ret;  sicut  variatur  species  coloris,  quando  de  pallido  fit  album.  Si  vero  hujus¬ 
modi  additio  intelligatur  ex  parte  subjecti,  hoc  non  posset  esse,  nisi  vel  quia 
aliqua  pars  subjecti  recipit  formam,  quam  prius  non  habebat;  ut  si  dicatur 
frigus  crescere  in  homine,  qui  prius  frigebat  in  una  parte,  quando  jam  in  plu¬ 
ribus  partibus  friget:  vel  quia  aliquod  aliud  subjectum  additur  participans 
eamdem  formam;  sicut  si  calidum  adjungatur  calido,  vel  album  albo:  sed 
secundum  utrumque  istorum  duorum  modorum  non  dicitur  aliquid  magis 
album,  vel  calidum,  sed  majus.  Sed  quia  quaedam  accidentia  augentur  se¬ 
cundum  seipsa,  ut  supra  dictum  est  (art.  praec.) ,  in  quibusdam  eorum  fieri 
potest  augmentum  per  additionem :  augetur  enim  motus  per  hoc,  quod  ei 
aliquid  additur,  vel  secundum  tempus,  in  quo  est,  vel  secundum  viam,  per 
quam  est:  et  tamen  manet  eadem  species  propter  unitatem  termini:  augetur 
etiam  nihilominus  motus  per  intensionem  secundum  participationem  subjecti ; 
inquantum  scilicet  idem  motus  potest  magis,  vel  minus  expedite,  aut  prompte 
fieri.  Similiter  etiam  et  scientia  potest  augeri  secundum  seipsam  per  addi¬ 
tionem  :  sicut  cum  aliquis  plures  conclusiones  Geometriae  addiscit,  augetur 
in  eo  habitus  ejusdem  scientiae  secundum  speciem:  augetur  nihilominus 
scientia  in  aliquo  secundum  participationem  subjecti  per  intensionem;  prout 
scilicet  expeditius,  et  clarius  unus  homo  se  habet  alio  in  eisdem  conclusio¬ 
nibus  considerandis.  In  habitibus  autem  corporalibus  non  multum  videtur  fieri 
augmentum  per  additionem:  quia  non  dicitur  animal  sanum  simpliciter,  aut 
pulchrum,  nisi  secundum  omnes  partes  suas  sit  tale:  quod  autem  ad  per¬ 
fectiorem  commensurationem  perducatur  [al.  perducantur']-,  hoc  contingit  se¬ 
cundum  transmutationem  simplicium  qualitatum,  quae  non  augentur  nisi  se¬ 
cundum  intensionem  ex  parte  subjecti  participantis;  quomodo  autem  se  habeat 
circa  virtutes,  infra  dicetur  (q.  66.  art.  1.). 

Ad  primum  ergo  dicendum,  quod  etiam  in  magnitudine  corporali  contingit 
dupliciter  augmentum:  uno  modo  per  additionem  subjecti  ad  subjectum  ;  sicut 
est  in  augmento  viventium :  alio  modo  per  solam  intensionem  absque  omni 
additione;  sicut  est  in  his,  quae  rarefiunt,  ut  dicitur  in  4.  Physic.  (tex.  pq.). 

Ad  secundum  dicendum,  quod  causa  augens  habitum  facit  quidem  semper 
aliquid  in  subjecto,  non  autem  novam  formam:  sed  facit,  quod  subjectum 
perfectius  participet  formam  praeexistentem,  aut  quod  amplius  se  extendat. 

Ad  tertium  dicendum,  quod  id,  quod  nondum  est  album,  est  in  potentia 
ad  formam  ipsam,  tamquam  nondum  habens  formam:  et  ideo  agens  causat 
novam  formam  in  subjecto :  sed  id,  quod  est  minus  calidum,  aut  album,  non 
est  in  potentia  ad  formam,  cum  jam  actu  formam  habeat;  sed  est  in  potentia 
ad  perfectum  participationis  modum:  et  hoc  consequitur  per  actionem  agentis. 


ARTICULUS  III.  28j 

UTRUM  QUILIBET  ACTUS  AUGEAT  HABITUM. 

(4.  Dist.  12.  q.  2.  art.  1.  q.  1.  ad  1.). 

Ad  tertium  sic  proceditur.  Videtur,  quod  quilibet  actus  augeat  habitum: 
multiplicata  enim  causa,  multiplicatur  effectus :  sed  actus  sunt  causa  habi¬ 
tuum  aliquorum,  ut  supra  dictum  est  (q.  41.  art.  2.);  ergo  habitus  augetur 
multiplicatis  actibus. 

2.  Praeterea.  De  similibus  idem  est  judicium:  sed  omnes  actus  ab  eodem 
habitu  procedentes  sunt  similes,  ut  dicitur  in  2.  Ethic.  (cap.  1.  et  2.);  ergo, 
si  aliqui  actus  augeant  habitum,  quilibet  actus  augebit  ipsum. 

3.  Praeterea.  Simile  augetur  suo  simili:  sed  quilibet  actus  est  similis 
habitui,  a  quo  procedit;  ergo  quilibet  actus  auget  habitum. 

Sed  contra.  Idem  non  est  contrariorum  causa:  sed,  sicut  dicitur  in  2. 
Ethic.  ( cap.  2.  circ.  med.),  aliqui  actus  ab  habitu  procedentes,  diminuunt  ipsum  ; 
utpote  cum  negligenter  fiunt;  ergo  non  omnis  actus  habitum  auget. 

Respondeo  dicendum,  quod  similes  actus  similes  habitus  causant,  ut  di¬ 
citur  in  secundo  Ethicorum  (cap.  1.  et  2.):  similitudo  autem,  et  dissimilitudo 
non  solum  attenditur  secundum  qualitatem  eamdem,  vel  diversam,  sed  etiam 
secundum  eumdem,  vel  diversum  participationis  modum.  Est  enim  dissimile 
non  solum  nigrum  albo,  sed  etiam  minus  album  magis  albo  :  nam  etiam 
motus  fit  a  minus  albo  in  magis  album,  tamquam  ex  opposito  in  oppositum, 
ut  dicitur  in  5.  Physicor.  (tex.  52.);  quia  vero  usus  habituum  in  voluntate  ho¬ 
minis  consistit,  ut  ex  supra  dictis  patet  (q.  414.  art.  3.  et  q.  30.  art.  3.),  sicut 
contingit,  quod  aliquis  habens  habitum  non  utitur  illo,  vel  etiam  agit  actum 
contrarium  :  ita  etiam  potest  contingere,  quod  utitur  habitu  secundum  actum 
non  respondentem  proportionaliter  intensioni  habitus.  Si  igitur  intensio  actus 
proportionaliter  aequetur  intensioni  habitus,  vel  etiam  superexcedat,  quilibet 
actus  vel  auget  habitum,  vel  disponit  ad  augmentum  ipsius,  ut  loquamur  de 
augmento  habituum  ad  similitudinem  augmenti  animalis:  non  enim  quod¬ 
libet  alimentum  assumptum  actu  auget  animal;  sicut  nec  quaelibet  gutta  ca¬ 
vat  lapidem :  sed  multiplicato  alimento  tandem  fit  augmentum  :  ita  etiam 
multiplicatis  actibus  crescit  habitus.  Si  vero  intensio  actus  proportionaliter 
deficiat  ab  intensione  habitus,  talis  actus  non  disponit  ad  augmentum  habitus, 
sed  magis  ad  diminutionem  ipsius. 

Et  per  hoc  patet  responsio  ad  objecta. 

QUAESTIO  LIII. 

DE  CORRUPTIONE,  ET  DIMINUTIONE  HABITUUM, 
IN  TRES  ARTICULOS  DIVISA. 


Deinde  considerandum  est  de  diminutione,  et  corruptione  habituum. 

Et  circa  hoc  quaeruntur  tria. 

Primo.  Utrum  habitus  corrumpi  possit. 

Secundo.  Utrum  possit  diminui. 

Tertio.  De  modo  corruptionis,  et  diminutionis. 


ARTICULUS  I.  284 

UTRUM  HABITUS  CORRUMPI  POSSIT. 

(1.  q.  89.  art.  5.  corp.). 

Ad  primum  sic  proceditur.  Videtur,  quod  habitus  corrumpi  non  possit: 
habitus  enim  inest,  sicut  natura  quaedam:  unde  operationes  secundum  ha¬ 
bitum  sunt  delectabiles:  sed  natura  non  corrumpitur,  manente  eo,  cujus  est 
natura;  ergo  neque  habitus  corrumpi  potest,  manente  subjecto. 

2.  Praeterea.  Omnis  corruptio  formae  vel  est  per  corruptionem  subjecti, 
vel  est  a  contrario;  sicut  aegritudo  corrumpitur  corrupto  animali,  vel  etiam 
superveniente  sanitate:  sed  scientia,  quae  est  quidam  habitus,  non  potest  cor¬ 
rumpi  per  corruptionem  subjecti;  quia  intellectus,  qui  est  subjectum  ejus,  est 
substantia  quaedam,  et  non  corrumpitur  [al.  quae  non  corrumpitur],  ut  dicitur 
in  1.  de  Anima  (te. x.  65.):  et  similiter  etiam  non  potest  corrumpi  a  contrario: 
nam  species  intelligibiles  non  sunt  ad  invicem  contrariae,  ut  dicitur  in  lib.  7. 
Metaph.  (lex.  52);  ergo  habitus  scientiae  nullo  modo  corrumpi  potest. 

3.  Praeterea.  Omnis  corruptio  est  per  aliquem  motum :  sed  habitus 
scientiae,  qui  est  in  anima,  non  potest  corrumpi  per  motum  per  se  ipsius 
animae:  quia  anima  perse  non  movetur,  movetur  autem  per  accidens  per 
motum  corporis :  nulla  autem  transmutatio  corporalis  videtur  posse  corrum¬ 
pere  species  intelligibiles  existentes  in  intellectu,  cum  intellectus  sit  per  se 
locus  specierum  sine  corpore:  unde  ponitur,  quod  nec  per  senium,  nec  per 
mortem  corrumpuntur  habitus;  ergo  scientia  corrumpi  non  potest,  et  per 
consequens  nec  habitus  virtutis,  qui  etiam  est  in  anima  rationali:  et  sicut 
Philos.  dicit  in  1.  Ethicor.  (cap.  10.  in  med.) :  Virtutes  sunt  permanentiores  di¬ 
sciplinis. 

Sed  contra  est,  quod  Philos.  dicit  in  libro  de  Longitudine,  et  Brevitate 
Vitae  (cap.  2.),  quod  scientiae  corruptio  est  oblivio ,  et  deceptio;  peccando  etiam 
aliquis  habitum  virtutis  amittit:  et  ex  contrariis  actibus  virtutes  generantur, 
et  corrumpuntur,  ut  dicitur  in  2.  Ethicor.  (cap.  2.  non  multum  a  prine.). 

Respondeo  dicendum,  quod  secundum  se  dicitur  aliqua  forma  corrumpi 
per  contrarium  suum;  per  accidens  autem  per  corruptionem  sui  subjecti:  si 

igitur  fuerit  aliquis  habitus,  cujus  subjectum  est  corruptibile,  et  cujus  causa 
habet  contrarium,  utroque  modo  corrumpi  poterit:  sicut  patet  de  habitibus 
corporalibus,  scilicet  sanitate,  et  aegritudine:  illi  vero  habitus,  quorum  subje¬ 
ctum  est  incorruptibile,  non  possunt  corrumpi  per  accidens.  Sunt  tamen  ha¬ 
bitus  quidam,  qui  etsi  principaliter  sint  in  subjecto  incorruptibili,  secundario 
tamen  sunt  in  subjecto  corruptibili:  sicut  habitus  scientiae,  qui  principaliter 
quidem  est  in  intellectu  possibili,  secundario  autem  in  viribus  apprehensivis 
'sensitivis,  ut  supra  dictum  est  (q.  30.  ari.  3.  ad  3.) ;  et  ideo  ex  parte  intel¬ 
lectus  possibilis  habitus  scientiae  non  potest  corrumpi  per  accidens,  sed  solum 
ex  parte  inferiorum  virium  sensitivarum.  Est  igitur  considerandum,  si  pos¬ 
sunt  hujusmodi  habitus  per  se  corrumpi:  si  igitur  fuerit  aliquis  habitus,  qui 
habeat  aliquod  contrarium,  vel  ex  parte  sua,  vel  ex  parte  suae  causae,  poterit 
per  se  corrumpi:  si  vero  non  habet  contrarium,  non  poterit  per  se  corrumpi: 
manifestum  est  autem,  quod  species  intelligibilis  in  intellectu  possibili  existens 
non  habet  aliquid  contrarium:  neque  iterum  intellectui  agenti,  qui  est  causa 
ejus,  potest  aliquid  esse  contrarium;  unde,  si  aliquis  habitus  sit  in  intellectu 
possibili  immediate  ab  intellectu  agente  causatus,  talis  habitus  est  incorrupti¬ 
bilis  et  per  se,  et  per  accidens:  hujusmodi  autem  sunt  habitus  primorum 
principiorum  tam  speculabilium,  quam  practicorum,  qui  nulla  oblivione,  vel 
deceptione  corrumpi  possunt;  sicut  Philos.  dicit  in  6.  Ethic.  (cap.  3.  in  fin.) 
de  prudentia,  quod  non  perditur  per  oblivionem.  Aliquis  vero  habitus  est  in 
intellectu  possibili  ex  ratione  causatus,  scilicet  habitus  conclusionum,  qui  di¬ 
citur  scientia:  cujus  causae  dupliciter  potest  aliquid  contrarium  esse.  Uno 
modo  ex  parte  ipsarum  propositionum,  ex  quibus  ratio  procedit:  etenim  enun¬ 
tiationi,  quae  est:  bonum  est  bonum;  contraria  est  ea,  quae  est,  bonum  non  est 
bonum,  secundum  Philos.  2.  Periherm.  (cap.  ult.  a  med.).  Alio  modo  quantum 
ad  ipsum  processum  rationis,  prout  syllogismus  sophisticus  opponitur  syllo¬ 
gismo  dialectico,  vel  demonstrativo  ;  sic  igitur  patet,  quod  per  falsam  rationem 
potest  corrumpi  habitus  verae  opinionis,  aut  etiam  scientiae;  unde  Philo¬ 
sophus  dicit,  quod  deceptio  est  corruptio  scientiae,  sicut  supra  dictum  est 
(in  argument.  sed  coiit.) :  virtutum  vero  quaedam  sunt  intellectuales,  quae  sunt 
in  ipsa  ratione,  ut  dicitur  in  6.  Ethicor.  (cap.  1.)  de  quibus  est  eadem  ratio,  quae 
est  de  scientia,  vel  opinione.  Quaedam  vero  sunt  in  parte  animae  appetitiva,  quae 
sunt  virtutes  morales:  et  eadem  ratio  est  de  vitiis  oppositis:  habitus  autem  ap- 
petitivae  partis  causantur  per  hoc :  quod  ratio  nata  est  appetitivam  partem 
movere  ;  unde  per  judicium  rationis  in  contrarium  moventis  quocumque  modo, 
scilicet  sive  ex  ignorantia,  sive  ex  passione,  vel  etiam  ex  electione,  corrum¬ 
pitur  habitus  virtutis,  vel  vitii. 

Ad  primum  ergo  dicendum,  quod,  sicut  dicitur  in  7.  Ethic.  (cap.  10.  non 
longe  a  fin.),  habitus  similitudinem  habet  naturae ;  deficit  tamen  ab  ipsa ;  et 
ideo,  cum  natura  rei  nullo  modo  removeatur  ab  ipsa,  habitus  saltem  diffi¬ 
cile  removetur. 

Ad  secundum  dicendum,  quod  etsi  speciebus  intelligibilibus  non  sit  aliquid 
contrarium;  enuntiationibus  tamen,  et  processui  rationis  potest  aliquid  esse 
contrarium,  ut  dictum  est  (in  corp.  art.). 

Ad  tertium  dicendum,  quod  scientia  non  removetur  per  motum  corpo¬ 
ralem,  quantum  ad  ipsam  radicem  habitus,  sed  solum  quantum  ad  impedi¬ 
mentum  actus;  inquantum  intellectus  indiget  in  suo  actu  viribus  sensitivis, 
quibus  impedimentum  affertur  per  corporalem  transmutationem :  sed  per  in- 
telligibilem  motum  rationis  potest  corrumpi  habitus  scientiae,  etiam  quantum 

ad  ipsam  radicem  habitus:  et  similiter  etiam  potest  corrumpi  habitus  virtutis : 
tamen  quod  dicitur,  virtutes  esse  permanentiores  disciplinis,  intelligendum 
est  non  ex  parte  subjecti,  vel  causae,  sed  ex  parte  actus:  nam  virtutum  usus 
est  continuus  per  totam  vitam;  non  autem  usus  disciplinarum. 

ARTICULUS  II.  285 

UTRUM  HABITUS  POSSIT  DIMINUI. 

Ad  secundum  sic  proceditur.  Videtur,  quod  habitus  diminui  non  possit: 
habitus  enim  est  quaedam  qualitas,  et  forma  simplex:  simplex,  autem  aut 
totum  habetur,  aut  totum  amittitur;  ergo  habitus,  etsi  corrumpi  possit,  di¬ 
minui  non  potest. 

2.  Praeterea.  Omne,  quod  convenit  accidenti,  convenit  eidem  secundum 
se,  vel  ratione  sui  subjecti:  habitus  autem  secundum  seipsum  non  intenditur, 
et  remittitur;  alioquin  sequeretur,  quod  aliqua  species  de  suis  individuis  prae¬ 
dicaretur  secundum  magis,  et  minus.  Si  vero  secundum  participationem  subjecti 
diminui  possit,  sequitur  quod  aliquid  accidat  habitui  proprium,  quod  non  sit 
commune  ei,  et  subjecto:  cuicumque  autem  formae  convenit  aliquid  pro¬ 
prium  praeter  suum  subjectum,  illa  forma  est  separabilis,  ut  dicitur  in  1.  de 
Anima  (Ux.  iq.) ;  sequitur  ergo,  quod  habitus  sit  forma  separabilis,  quod  est 
impossibile. 

3.  Praeterea.  Ratio,  et  natura  habitus,  sicut  et  cujuslibet  accidentis,  con¬ 
sistit  in  concretione  ad  subjectum;  unde  et  quodlibet  accidens  definitur  per 
suum  subjectum;  si  igitur  habitus  secundum  seipsum  non  intenditur,  neque 
remittitur,  neque  etiam  secundum  concretionem  sui  ad  subjectum  diminui 
poterit:  et  ita  nullo  modo  diminuetur. 

Sed  contra  est,  quod  contraria  nata  sunt  fieri  circa  idem :  augmentum 
autem,  et  diminutio  sunt  contraria;  cum  igitur  habitus  possit  augeri,  videtur 
quod  etiam  possit  diminui. 

Respondeo  dicendum,  quod  habitus  dupliciter  diminuuntur,  sicut  et  au¬ 
gentur,  ut  ex  supradictis  patet  (q.  52.  art.  1.):  et  sicut  ex  eadem  causa  augentur, 
ex  qua  generantur;  ita  ex  eadem  causa  diminuuntur,  ex  qua  corrumpuntur: 
nam  diminutio  habitus  est  quaedam  via  ad  corruptionem;  sicut  e  converso 
generatio  habitus  est  quoddam  fundamentum  augmenti  ipsius. 

Ad  primum  ergo  dicendum,  quod  habitus  secundum  se  consideratus  est 
forma  simplex:  et  secundum  hoc  non  accidit  ei  diminutio,  sed  secundum 
diversum  modum  participandi,  qui  provenit  ex  indeterminatione  potentiae 
ipsius  participantis,  quae  scilicet  diversimode  potest  unam  formam  partici¬ 
pare,  vel  quae  potest  ad  plura,  vel  ad  pauciora  extendi. 

Ad  secundum  dicendum,  quod  ratio  illa  procederet,  si  ipsa  essentia  ha¬ 
bitus  nullo  modo  diminueretur:  hoc  autem  non  ponimus,  sed  quod  quaedam 
diminutio  essentiae  habitus  non  habet  principium  ab  habitu,  sed  a  participante. 

Ad  tertium  dicendum,  quod  quocumque  modo  significatur  accidens,  habet 
dependentiam  a  subjecto  secundum  suam  rationem:  aliter  tamen,  et  aliter: 
nam  accidens  significatum  in  abstracto  importat  habitudinem  ad  subjectum, 
quae  incipit  ab  accidente,  et  terminatur  ad  subjectum:  nam  albedo  dicitur, 
qua  aliquid  est  album;  et  ideo  in  definitione  accidentis  abstracti  non  ponitur 
subjectum,  quasi  prima  pars  definitionis,  quae  est  genus,  sed  quasi  secunda, 
quae  est  differentia:  dicimus  enim,  quod  similas  est  curvitas  nasi.  Sed  in  con- 

cretis  incipit  habitudo  a  subjecto,  et  terminatur  ad  accidens;  dicitur  enim 
album,  quod  habet  albedinem;  propter  quod  in  definitione  hujusmodi  acci¬ 
dentis  ponitur  subjectum,  tamquam  genus,  quod  est  prima  pars  definitionis; 
dicimus  enim,  quod  simum  est  nasus  curvus;  sic  igitur  id,  quod  convenit  ac¬ 
cidentibus  ex  parte  subjecti,  non  autem  ex  ipsa  ratione  accidentis,  non  attri¬ 
buitur  accidenti  in  abstracto,  sed  in  concreto:  et  hujusmodi  est  intensio,  et 
I  remissio  in  quibusdam  accidentibus;  unde  albedo  non  dicitur  magis,  et  minus, 
'sed  album.  Et  eadem  ratio  est  in  habitibus,  et  aliis  qualitatibus:  nisi  quod 
quidam  habitus  augentur,  vel  diminuuntur  per  quamdam  additionem,  ut  ex 
supradictis  patet  (q.  52.  art.  2.). 

!  ARTICULUS  III.  286 

> 

j  UTRUM  HABITUS  CORRUMPATUR,  VEL  DIMINUATUR 

PER  SOLAM  CESSATIONEM  AB  OPERE. 

(2-2.  q.  24.  art.  10.  et  1.  Dist.  17.  q.  2.  art.  y  corp.). 

Ad  tertium  sic  proceditur.  Videtur,  quod  habitus  non  corrumpatur,  aut 
diminuatur  per  solam  cessationem  ab  opere:  habitus  enim  permanentiores 
sunt,  quam  passibiles  qualitates,  ut  ex  supradictis  apparet  (q.  49.  art.  2.  ad  y) : 
sed  passibiles  qualitates  non  corrumpuntur,  neque  diminuuntur  per  cessatio¬ 
nem  ab  actu:  non  enim  albedo  diminuitur,  si  visum  non  immutet;  neque 
calor,  si  non  calefaciat;  ergo  neque  habitus  diminuuntur,  neque  corrumpuntur 
per  cessationem  ab  actu. 

2.  Praeterea.  Corruptio,  et  diminutio  sunt  quaedam  mutationes :  sed  nihil 
mutatur  absque  aliqua  causa  movente :  cum  igitur  cessatio  ab  actu  non  im¬ 
portet  aliquam  causam  moventem,  non  videtur  quod  per  cessationem  ab  actu 
possit  esse  diminutio,  vel  corruptio  habitus. 

3.  Praeterea.  Habitus  scientiae,  et  virtutis  sunt  in  anima  intellectiva, 
quae  est  supra  tempus :  ea  vero,  quae  sunt  supra  tempus,  non  corrumpuntur, 
neque  diminuuntur  per  temporis  diuturnitatem;  ergo  neque  hujusmodi  ha¬ 
bitus  corrumpuntur,  vel  diminuuntur  per  temporis  diuturnitatem,  si  diu  ali¬ 
quis  absque  exercitio  permaneat. 

Sed  contra  est,  quod  Philosophus  in  lib.  de  Longitudine,  et  Brevitate 
Vitae  (cap.  2.)  dicit,  quod  corruptio  scientiae  non  solum  est  deceptio,  sed 
etiam  oblivio:  et  etiam  in  octavo  Ethic.  (cap.  y  parum  a  prine.),  dicitur,  quod 
multas  amicitias  inappellatio  dissolvit :  et  eadem  ratione  alii  habitus  virtutum 
per  cessationem  ab  actu  diminuuntur,  vel  tolluntur. 

Respondeo  dicendum,  quod,  sicut  dicitur  in  7.  Physic.  (tex.  27.),  aliquid 
potest  esse  movens  dupliciter :  uno  modo  per  se ;  quod  scilicet  movet  secundum 
rationem  propriae  formae;  sicut  ignis  calefacit:  alio  modo  per  accidens;  sicut 
id,  quod  removet  prohibens.  Et  hoc  modo  cessatio  ab  actu  causat  corruptio¬ 
nem,  vel  diminutionem  habituum;  inquantum  scilicet  removetur  actus,  qui 
prohibebat  causas  corrumpentes,  vel  diminuentes  habitum:  dictum  est  enim, 
(art.  praec.),  quod  habitus  per  se  corrumpuntur,  vel  diminuuntur  ex  contrario 
agente;  unde  quorumcumque  habituum  contraria  subcrescunt  per  temporis 
tractum,  quae  oportet  subtrahi  per  actum  ab  habitu  procedentem,  hujusmodi 
habitus  diminuuntur,  vel  etiam  tolluntur  totaliter  per  diuturnam  cessationem 
ab  actu;  ut  patet  etiam  in  scientia,  et  virtute.  Manifestum  est  enim,  quod 

habitus  virtutis  moralis  facit  hominem  promptum  ad  eligendum  medium  in 
operationibus,  et  passionibus:  cum  autem  aliquis  non  utitur  habitu  virtutis 
ad  moderandas  passiones,  vel  operationes  proprias,  necesse  est  quod  pro¬ 
veniant  multae  passiones,  et  operationes  praeter  modum  virtutis,  ex  inclina¬ 
tione  appetitus  sensitivi,  et  aliorum,  quae  exterius  movent;  unde  corrum¬ 
pitur  virtus,  vel  diminuitur  per  cessationem  ab  actu.  Similiter  etiam  est  ex 
parte  habituum  intellectualium,  secundum  quos  est  et  homo,  promptus  ad 
vecte  judicandum  de  imaginatis:  cum  igitur  homo  cessat  ab  usu  intellectualis 
habitus,  insurgunt  imaginationes  extraneae ;  et  quandoque  ad  contrarium  du¬ 
centes  ;  ita  quod  nisi  per  frequentem  usum  intellectualis  habitus  quodammodo 
succidantur,  vel  comprimantur,  redditur  homo  minus  aptus  ad  recte  judi¬ 
candum;  et  quandoque  totaliter  disponitur  ad  contrarium;  et  sic  per  cessa¬ 
tionem  ab  actu  diminuitur  vel  etiam  corrumpitur  intellectualis  habitus. 

Ad  primum  ergo  dicendum,  quod  ita  etiam  calor  per  cessationem  a  ca¬ 
lefaciendo  corrumperetur,  si  per  hoc  incresceret  frigidum,  quod  est  calidi  cor¬ 
ruptivum. 

Ad  secundum  dicendum,  quod  cessatio  ab  actu  est  movens  ad  corruptio¬ 
nem,  vel  diminutionem,  sicut  removens  prohibens,  ut  dictum  est  (in  corp.  art.). 

Ad  tertium  dicendum,  quod  pars  intellectiva  animae  secundum  se  est 
supra  tempus;  sed  pars  sensitiva  subjacet  tempori;  et  ideo  per  temporis  cur¬ 
sum  transmutatur  quantum  ad  passiones  appetitivae  partis,  et  etiam  quantum 
ad  vires  apprehensivas ;  unde  Philos.  dicit  in  4.  Physic.  (lex.  11"].),  quod  tempus 
est  causa  oblivionis. 


QUAESTIO  LIV. 

DE  DISTINCTIONE  HABITUUM,  IN  QUATUOR  ARTICULOS  DIVISA. 


Deinde  considerandum  est  de  distinctione  habituum. 

Et  circa  hoc  quaeruntur  quatuor. 

Primo.  Utrum  multi  habitus  possint  esse  in  una  potentia. 
Secundo.  Utrum  habitus  distinguantur  secundum  objecta. 

Tertio.  Utrum  habitus  distinguantur  secundum  bonum,  et  malum. 
Quarto.  Utrum  unus  habitus  ex  multis  habitibus  constituatur. 


ARTICULUS  I.  287 

UTRUM  MULTI  HABITUS  POSSINT  ESSE  IN  UNA  POTENTIA. 

(2-2.  q.  6j.  art.  3.  corp.  et  5.  Disl.  35.  q.  1.  art.  1.  q.  3.  corp. 
et  Dist.  33.  q.  2.  art.  3.  ad  3.  et  Veri.  q.  1.  ari.  12.  ad  4.  et  Veri.  q.  13.  art.  2.  ad  11.). 

Ad  primum  sic  proceditur.  Videtur,  quod  non  possint  esse  multi  habitus 
in  una  potentia:  eorum  enim  quae  secundum  idem  distinguuntur,  multipli- 

■cato  uno,  multiplicatur  et  aliud;  sed  secundum  idem  potentiae,  -et  habitus 
distinguuntur,  scilicet  secundum  actus,  et  objecta;  similiter  ergo  multipli¬ 
cantur;  non  ergo  possunt  esse  multi  habitus  in  una  potentia. 

2.  Praeterea.  Potentia  est  virtus  quaedam  simplex:  sed  in  uno  subjecto 
simplici  non  potest  esse  diversitas  accidentium;  quia  subjectum  est  causa 
accidentis:  ab  uno  autem  simplici  non  videtur  procedere  nisi  unum  ;  ergo  in 
una  potentia  non  possunt  esse  multi  habitus. 

3.  Praeterea.  Sicut  corpus  formatur  per  figuram;  ita  potentia  formatur 
per  habitum:  sed  unum  corpus  non  potest  simul  formari  diversis  figuris;  ergo 
neque  una  potentia  potest  simul  formari  diversis  habitibus;  non  ergo  plures 
habitus  possunt  simul  esse  in  una  potentia. 

Sed  contra  est,  quod  intellectus  est  una  potentia,  in  qua  tamen  sunt 
diversarum  scientiarum  habitus. 

Respondeo  dicendum,  quod,  sicut  supra  dictum  est  (q.  49.  ari.  4.),  habitus 
sunt  dispositiones  quaedam  alicujus  in  potentia  existentis  ad  aliquid,  sive  ad 
naturam,  sive  ad  operationem,  vel  finem  naturae:  et  de  illis  quidem  habitibus, 
•qui  sunt  dispositiones  ad  naturam,  manifestum  est,  quod  possunt  plures  esse 
;n  uno  subjecto;  eo  quod  unius  subjecti  possunt  diversimode  partes  accipi, 
secundum  quarum  dispositionem  habitus  dicuntur :  sicut  si  accipiantur  humani 
corporis  partes  humores,  prout  disponuntur  secundum  naturam  humanam,  est 
habitus,  vel  dispositio  sanitatis:  si  vero  accipiantur  partes  similes,  ut  nervi, 
et  ossa,  et  carnes,  earum  dispositio  in  ordine  ad  naturam  est  fortitudo,  aut 
macies:  si  vero  accipiantur  membra,  ut  manus,  et  pes,  et  hujusmodi,  earum 
dispositio  naturae  conveniens  est  pulchritudo ;  et  sic  sunt  plures  habitus,  vel 
dispositiones  in  eodem.  Si  vero  loquamur  de  habitibus,  qui  sunt  dispositiones 
ad  opera,  qui  proprie  pertinent  ad  potentias,  sic  etiam  contingit  unius  poten¬ 
tiae  esse  habitus  plures;  cujus  ratio  est,  quia  subjectum  habitus  est  potentia 
passiva,  ut  supra  dictum  est  (q.  51.  art.  2.) :  potentia  enim  activa  tantum  non 
est  alicujus  habitus  subjectum,  ut  ex  supradictis  patet  (ibici.):  potentia  autem 
passiva  comparatur  ad  actum  determinatum  unius  speciei,  sicut  materia  ad 
formam:  eo  quod  sicut  materia  determinatur  ad  unam  formam  per  unum 
agens;  ita  etiam  potentia  passiva  a  ratione  unius  objecti  activi  determinatur 
ad  unum  actum  secundum  speciem;  unde  sicut  plura  objecta  possunt  movere 
unam  potentiam  passivam:  ita  una  potentia  passiva  potest  esse  subjectum 
diversorum  actuum,  vel  perfectionum  secundum  speciem:  habitus  autem 
sunt  quaedam  qualitates,  aut  formae  inhaerentes  potentiae,  quibus  inclinatur 
potentia  ad  determinatos  [al.  determinationem,  et  al.  terminationem ]  actus  se¬ 
cundum  speciem :  unde  ad  unam  potentiam  possunt  [al.  possent ]  plures  habitus 
pertinere,  sicut  et  plures  actus  specie  differentes. 

Ad  primum  ergo  dicendum,  quod  sicut  in  rebus  naturalibus  diversitas 
specierum  est  secundum  formam ;  diversitas  autem  generum  est  secundum 
materiam,  ut  dicitur  in  5.  Metaph.  (tex.  39.):  ea  enim  sunt  diversa  genere, 
quorum  est  materia  diversa:  ita  etiam  diversitas  objectorum  secundum  genus 
facit  distinctionem  potentiarum :  unde  Philos.  dicit  in  6.  Eth.  (cap.  1.  a  med.) 
quod  ad  ea,  quae  sunt  genere  altera,  sunt  etiam  animae  particulae  aliae:  di¬ 
versitas  vero  objectorum  secundum  speciem  facit  diversitatem  actuum  se¬ 
cundum  speciem,  et  per  consequens  habituum:  quaecumque  autem  sunt  di¬ 
versa  genere,  sunt  etiam  specie  diversa:  sed  non  convertitur;  et  ideo  diver¬ 
sarum  potentiarum  sunt  diversi  actus  specie,  et  diversi  habitus:  non  autem 
oportet,  quod  diversi  habitus  sint  diversarum  potentiarum:  sed  possunt  esse 

plures  unius:  et  sicut  sunt  genera  generum,  et  species  specierum ;  ita  etiam 
contingit  esse  diversas  species  habituum,  et  potentiarum. 

Ad  secundum  dicendum,  quod  potentia,  etsi  sit  quidem  simplex  secundum 
essentiam,  est  tamen  multiplex  virtute;  secundum  quod  ad  multos  actus  specie 
differentes  se  extendit;  et  ideo  nihil  prohibet,  in  una  potentia  esse  multos 
habitus  specie  differentes. 

Ad  tertium  dicendum,  quod  corpus  formatur  per  figuram,  sicut  per  pro¬ 
priam  terminationem:  habitus  autem  non  est  terminatio  potentiae,  sed  est 
dispositio  ad  actum,  sicut  ad  ultimum  terminum :  et  ideo  non  possunt  [al.  pos¬ 
sent ]  esse  unius  potentiae  simul  plures  actus,  nisi  forte  secundum  quod  unus 
comprehenditur  sub  alio ;  sicut  nec  unius  corporis  plures  figurae,  nisi  secundum 
quod  una  est  in  alia:  sicut  trigonum  in  tetragono:  non  enim  potest  intellectus 
simul  multa  actu  intelligere:  potest  tamen  simul  habitu  multa  scire. 

UTRUM  HABITUS  DISTINGUANTUR  SECUNDUM  OBJECTA. 

(Infr.  art.  y  corp.  et  q.  60.  art.  i.  corp.  et  q.  6y  art.  4.  corp.  et  y  Etli.  lect.  1.  fin. 
et  2.  de  Anim.  lect.  16.  fin.). 

Ad  secundum  sic  proceditur.  Videtur,  quod  habitus  non  distinguantur 
secundum  objecta:  contraria  enim  sunt  specie  differentia:  sed  idem  habitus 
scientiae  est  contrariorum;  sicut  medicina  sani  et  aegri;  non  ergo  secundum 
objecta  specie  differentia  habitus  distinguuntur. 

2.  Praeterea.  Diversae  scientiae  sunt  diversi  habitus:  sed  idem  scibile 
pertinet  ad  diversas  scientias:  sicut  terram  esse  rotundam  demonstrat  Natu¬ 
ralis,  et  Astrologus,  ut  dicitur  in  2.  Physic.  (tex.  17);  ergo  habitus  non  di¬ 
stinguuntur  secundum  objecta. 

3.  Praeterea.  Ejusdem  actus  est  idem  objectum:  sed  idem  actus  potest 
pertinere  ad  diversos  habitus  virtutum,  si  ad  diversos  fines  referatur,  sicut 
dare  pecuniam  alicui,  si  sit  propter  Deum,  pertinet  ad  charitatem;  si  vero  sit 
propter  debitum  solvendum,  pertinet  ad  justitiam;  ergo  etiam  idem  objectum 
potest  ad  diversos  habitus  pertinere;  non  ergo  est  diversitas  habituum  se¬ 
cundum  diversitatem  objectorum. 

Sed  contra.  Actus  differunt  specie  secundum  diversitatem  objectorum, 
ut  supra  dictum  est  (q.  1.  art.  5.  et  q.  iS.  art.  2.):  sed  habitus  sunt  dispositiones 
quaedam  ad  actus ;  ergo  etiam  habitus  distinguuntur  secundum  diversa  objecta. 

Respondeo  dicendum,  quod  habitus  et  est  forma  quaedam,  et  est  habitus : 
potest  ergo  distinctio  habituum  secundum  speciem  attendi,  aut  secundum 
communem  modum,  quo  formae  specie  distinguuntur,  aut  secundum  pro¬ 
prium  modum  distinctionis  habituum.  Distinguuntur  siquidem  iormae  ab  in¬ 
vicem  secundum  diversa  principia  activa :  eo  quod  omne  agens  facit  simile  se¬ 
cundum  speciem.  Habitus  autem  importat  ordinem  ad  aliquid :  omnia  autem, 
quae  dicuntur  secundum  ordinem  ad  aliquid,  distinguuntur  secundum  di¬ 
stinctionem  eorum,  ad  quae  dicuntur:  est  autem  habitus  dispositio  quaedam 
ad  duo  ordinata,  scilicet  ad  naturam,  et  operationem  consequentem  naturam. 
Sic  igitur  secundum  tria  habitus  specie  distinguuntur:  uno  quidem  modo  se¬ 
cundum  principia  activa  talium  dispositionum:  alio  vero  modo  secundum. 

naturam:  tertio  vero  modo  secundum  objecta  specie  differentia:  ut  per  se¬ 
quentia  explicabitur. 

Au  primum  ergo  dicendum,  quod  in  distinctione  potentiarum,  vel  etiam 
habituum,  non  est  considerandum  ipsum  objectum  materialiter,  sed  ratio 
objecti  differens  specie,  vel  etiam  genere:  quamvis  autem  contraria  specie 
d.fferant  diversitate  rerum;  tamen  eadem  ratio  est  cognoscendi  utrumque; 
quia  unum  per  aliud  cognoscitur:  et  ideo,  inquantum  conveniunt  in  una  ra¬ 
tione  cognoscibilis,  pertinent  ad  unum  habitum  cognoscitivum. 

Ab  SECUNDUM  dicendum,  quod  terram  esse  rotundam  per  aliud  medium 
demonstrat  Naturalis,  et  per  aliud  Astrologus:  Astrologus  enim  hoc  demon¬ 
strat  per  media  mathematica;  sicut  per  figuras  eclipsium,  vel  per  aliud  hujus¬ 
modi :  Naturalis  vero  hoc  demonstrat  per  medium  naturale;  sicut  per  motum 
gravium  ad  medium,  vel  per  aliud  hujusmodi:  tota  autem  virtus  demonstra¬ 
tionis,  quae  est  syllogismus  faciens  scire,  ut  dicitur  in  i.  Poster,  (lex.  p),  de- 
penuct  ex  medio;  et  ideo  diversa  media  sunt  sicut  diversa  principia  activa, 
secundum  quae  habitus  scientiarum  diversificantur. 

Au  tertium  dicendum,  quod  sicut  Philos.  dicit  in  2.  Physic.  (lex.  89.), 
et  in  7.  Jcthic.  (cap.  8.  a  med.),  ita  se  habet  finis  in  operabilibus,  sicut  prin¬ 
cipium  in  demonstrativis;  et  ideo  diversitas  finium  diversificat  virtutes,  sicut 
et  diversitas  activorum  principiorum:  sunt  etiam  ipsi  fines  objecta  actuum 
interiorum,  qui  maxime  pertinent  ad  virtutes,  ut  ex  supra  dictis  patet  (q.  uj. 
uri.  1.  et  2.). 


ARTICULUS  III.  289 

UTRUM  HABITUS  DISTINGUANTUR  SECUNDUM  BONUM,  ET  MALUM. 

Ad  TERTIUM  sic  proceditur.  Videtur,  quod  habitus  non  distinguantur  se¬ 
cundum  bonum,  et  malum:  bonum  enim,  et  malum  sunt  contraria:  sed  idem 
habitus  est  contrariorum,  ut  supra  habitum  est  (art.  2.  huj.  q.);  ergo  habitus 
non  distinguuntur  secundum  bonum,  et  malum. 

2.  Praeterea.  Aonum  convertitur  cum  ente:  et  sic  cum  sit  cornmune 
omnibus,  non  potest  sumi  ut  differentia  alicujus  speciei,  ut  patet  per  Philos. 
r.  quarto  fopic.  (cap.  ult.  loc.  66.),  similiter  etiam  malum,  cum  sit  privatio, 
et  non  ens,  non  potest  esse  alicujus  entis  differentia;  non  ergo  secundum 
bonum,  et  malum  possunt  habitus  specie  distingui. 

J-  Praeterea.  Circa  idem  objectum  contingit  esse  diversos  habitus  malos; 
sicut  circa  concupiscentias  intemperantiam,  et  insensibilitatem:  et  similiter 
etiam  pi  ures  habitus  bonos,  scilicet  virtutem  humanam,  et  virtutem  heroicam, 
sive  divinam,  ut  patet  per  Philos.  in  7.  Ethicorum  (cap.  i.j;  non  ergo  distin- 
g  Tntur  habitus  secundum  bonum,  et  malum. 

S;.d  CON7PA  est,  quod  habitus  bonus  contrariatur  habitui  malo,  sicut  virtus 
vitio:  sed  contraria  sunt  diversa  secundum  speciem;  ergo  habitus  differunt 
specie  secundum  differentiam  boni,  et  mali. 

RESPONDEO  dicendum,  quod,  sicut  dictum  est  (art. praec.),  habitus  sp 
distinguuntur  non  solum  secundum  objecta,  et  principia  activa,  sed  etiam  in 
ori; ne  ad  naturam,  quod  quidem  contingit  dupliciter.  Uno  modo  secundum 
convenientiam  ad  naturam,  vel  etiam  secundum  disconvenientiam  ab  ipsa: 
et  hoc  modo  distinguuntur  specie  habitus  bonus,  et  malus :  nam  habitus  bonus 
dicitur,  qui  disponit  ad  actum  convenientem  naturae  agentis:  habitus  autem 

malus  dicitur,  qui  disponit  ad  actum  non  convenientem  naturae:  sicut  actus 
virtutum  naturae  humanae  conveniunt,  eo  quod  sunt  secundum  rationem  : 
actus  vero  vitiorum,  cum  sint  contra  rationem,  a  natura  humana  discordant ; 
et  sic  manifestum  est,  quod  secundum  differentiam  boni,  et  mali  habitus 
specie  distinguuntur.  Alio  modo  secundum  naturam  habitus  distinguuntur  ex 
eo,  quod  habitus  unus  disponit  ad  actum  convenientem  naturae  inferiori ; 
alius  autem  habitus  disponit  ad  actum  convenientem  naturae  superiori:  et 
sic  virtus  humana,  quae  disponit  ad  actum  convenientem  naturae  humanae, 
distinguitur  a  divina  virtute,  vel  heroica,  quae  disponit  ad  actum  convenien¬ 
tem  cuidam  superiori  naturae. 

Ad  primum  ergo  dicendum,  quod  contrariorum  potest  esse  unus  habitus, 
secundum  quod  contraria  conveniunt  in  una  ratione :  numquam  tamen  con¬ 
tingit,  quod  habitus  contrarii  sint  unius  speciei,  contrarietas  enim  habituum 
est  secundum  contrarias  rationes  :  et  ita  secundum  Ionum,  et  malum  habitus 
distinguuntur  ;  scilicet  inquantum  unus  habitus  est  bonus,  et  alius  malus;  non 
autem  ex  hoc,  quod  unus  est  boni,  et  alius  est  mali. 

Ad  secundum  dicendum,  quod  bonum  commune  omni  enti  non  est  diffe 
rentia  constituens  speciem  alicujus  habitus,  sed  quoddam  bonum  determina 
tum,  quod  est  secundum  convenientiam  ad  determinatam  naturam,  scilicet 
humanam:  similiter  etiam  malum,  quod  est  differentia  constitutiva  habitus, 
non  est  privatio  pura,  sed  est  aliquid  determinatum  repugnans  determinatae 
naturae. 

Ad  tertium  dicendum,  quod  plures  habitus  boni  circa  idem  specie  distin 
guuntur  secundum  convenientiam  ad  diversas  naturas,  ut  dictum  est  (in  corp. 
art.) :  plures  vero  habitus  mali  distinguuntur  circa  idem  agendum  secundum 
diversas  repugnantias  ad  id,  quod  est  secundum  naturam :  sicut  uni  virtuti 
contrariantur  diversa  vitia  circa  eatndem  materiam. 

UTRUM  UNUS  HABITUS  EX  MULTIS  HABITIBUS  CONSTITUATUR. 


(Supr.  q.  25.  art.  2.  ad  1.). 


Ad  quartum  sic  proceditur.  Videtur,  quod  unus  habitus  ex  pluribus  ha¬ 
bitibus  constituamur:  illud  enim,  cujus  generatio  non  simul  perficitur,  sed 
successive,  videtur  constitui  ex  pluribus  partibus:  sed  generatio  habitus  non 
est  simul,  sed  successive  ex  pluribus  actibus,  ut  supra  habitum  est  (q.  yi. 
art.  y)  ;  ergo  unus  habitus  constituitur  ex  pluribus  habitibus. 

2.  Praeterea.  Ex  partibus  constituitur  totum:  sed  uni  habitui  assignantur 
multae  partes:  sicut  Tullius  ponit  (lib.  2.  de  Iivvent.  aliquant.  ante  fin.)  multas 
partes  fortitudinis,  et  temperantiae,  et  aliarum  virtutum ;  ergo  unus  habitus 
constituitur  ex  pluribus. 

3.  Praeterea.  De  una  sola  conclusione  potest  scientia  haberi  actu,  et 
habitu  :  sed  multae  conclusiones  pertinent  ad  unam  scientiam  totam,  sicut 
ad  Geometriam,  vel  Arithmeticam;  ergo  unus  habitus  constituitur  ex  multis. 

Sed  contra  Habitus,  cum  sit  qualitas  quaedam,  est  forma  simplex:  sed 
nullum  simplex  constituitur  ex  pluribus  ;  ergo  unus  habitus  non  constituitur 
ex  pluribus  habitibus. 

Respondeo  dicendum,  quod  habitus  ad  operationem  ordinatus,  de  quo 
nunc  principaliter  intendimus,  est  perfectio  quaedam  potentiae :  omnis  autem 
perfectio  proportionatur  suo  perfectibili;  unde  sicut  potentia,  cum  sit  una, 
ad  multa  se  extendit,  secundum  quod  conveniunt  in  uno  aliquo,  idest  in  ge¬ 
nerali  quadam  ratione  objecti:  ita  etiam  habitus  ad  multa  se  extendit,  secun¬ 
dum  quod  habent  ordinem  ad  aliquod  unum;  puta  ad  unam  specialem  ra¬ 
ptionem  objecti,  vel  unam  naturam,  vel  unum  principium,  ut  ex  supra  dictis 
patet  (art.  2.  huj.  q.);  si  igitur  consideremus  habitum  secundum  ea,  ad  quae 
se  extendit,  sic  inveniemus  in  eo  quamdam  multiplicitatem :  sed  quia  illa  mul¬ 
tiplicitas  est  ordinata  ad  aliquid  unum,  ad  quod  principaliter  respicit  habitus, 
inde  est,  quod  habitus  est  qualitas  simplex  non  constituta  ex  pluribus  habi¬ 
tibus,  etiamsi  ad  multa  se  extendat:  non  enim  unus  habitus  se  extendit  ad 
multa,  nisi  in  ordine  ad  unum,  ex  quo  habet  unitatem. 

Ad  primum  ergo  dicendum,  quod  successio  in  generatione  habitus  non 
contingit  ex  hoc,  quod  pars  ejus  generetur  post  partem;  sed  ex  eo  quod  sub¬ 
jectum  non  statim  consequitur  dispositionem  firmam,  et  difficile  mobilem; 
et  ex  eo  quod  primo  imperfecte  incipit  esse  in  subjecto,  et  paulatim  perficitur, 
sicut  etiam  est  de  aliis  qualitatibus. 

Ad  secundum  dicendum,  quod  partes,  quae  singulis  virtutibus  cardina¬ 
libus  assignantur,  non  sunt  partes  integrales,  ex  quibus  constituatur  totum, 
sed  partes  subjectivae,  sive  potentiales,  ut  infra  patebit  (q.  yj.  art.  6.  ad.  4. 
ei  2-2.  q.  48.). 

Ad  tertium  dicendum,  quod  ihe,  qui  in  aliqua  scientia  acquirit  per  de¬ 
monstrationem  scientiam  conclusionis  unius,  habet  quidem  habitum,  sed  im¬ 
perfecte:  cum  vero  acquirit  per  aliam  demonstrationem  scientiam  conclu¬ 
sionis  alterius,  non  aggeneratur  in  eo  alius  habitus ;  sed  habitus,  qui  prius 
inerat,  fit  perfectior,  utpote  ad  plura  se  extendens,  eo  quod  conclusiones,  et 
demonstrationes  unius  scientiae  ordinatae  sunt;  et  una  derivatur  ex  alia. 


QUAESTIO  LV. 

DE  VIRTUTIBUS  QUANTUM  AD  EARUM  ESSENTIAS, 

IN  QUATUOR  ARTICULOS  DIVISA. 

Consequenter  considerandum  est  de  habitibus  in  speciali;  et  quia  habitus, 
ut  dictum  est  (q.  praec.  ari.  3.),  distinguuntur  per  bonum,  et  malum;  primo 
dicendum  est  de  habitibus  bonis,  qui  sunt  virtutes,  et  alia  eis  adjuncta,  sci¬ 
licet  dona,  beatitudines,  et  fructus ;  secundo  de  habitibus  malis,  scilicet  de  vitiis, 
et  peccatis.  Circa  virtutes  autem  quinque  consideranda  sunt:  primo  de  essentia 
virtutis :  secundo  de  subjecto  ejus :  tertio  de  divisione  virtutum :  quarto  ue  causa 
virtutis:  quinto  de  quibusdam  proprietatibus  virtutis. 

Circa  primum  quaeruntur  quatuor. 

Primo.  Utrum  virtus  humana  sit  habitus. 

Secundo.  Utrum  sit  habitus  operativus. 

Tertio.  Utrum  sit  habitus  bonus. 

Quarto.  De  definitione  virtutis. 

ARTICULUS  I.  29 1 

UTRUM  VIRTUS  HUMANA  SIT  HABITUS. 

(Infr.  q.  p6.  art.  3.  corp.  et  2.  Di.it.  27.  art.  1.  et  5.  Dist.  25.  q.  1.  art.  3.  q.  1.  et}. 

et  Veri.  q.  1.  art.  1.). 

Ad  primum  sic  proceditur.  Videtur,  quod  virtus  humana  non  sit  habitus: 
virtus  enim  est  ultimum  potentiae,  ut  dicitur  in  1.  de  Coelo  (tex.  116.) :  sed 
ultimum  uniuscujusque  reducitur  ad  genus  illud,  cujus  est  ultimum;  sicut 
punctum  ad  genus  lineae;  ergo  virtus  non  reducitur  ad  genus  habitus  [al.  ergo 
virtus  reducitur  ad  genus  potentiae  et  non  ad  genus  habitus]. 

2.  Praeterea.  August.  dicit  in  2.  de  Lib.  Arb.  (implic.  cap.  19.  a  prine, 
sed  express.  1.  Retract.  cap.  9.  parum  ante  fin.),  quod  virtus  est  bonus  usus  liberi 
arbitrii :  sed  usus  liberi  arbitrii  est  actus ;  ergo  virtus  non  est  habitus,  sed  actus. 

3.  Praeterea.  Habitibus  non  meremur,  sed  actibus;  alioquin  homo  me¬ 
reretur  continue,  etiam  dormiendo :  sed  virtutibus  meremur;  ergo  virtutes  non 
sunt  habitus,  sed  actus. 

4.  Praeterea.  Augustinus  dicit  in  lib.  de  Moribus  Ecclesiae  (cap.  ip.  in 
prine.);  quod  virtus  es 1  ordo  amoris.  Et  in  lib.  83.  Q.Q,  (q.  30.  parum  a  prine.) 
dicit,  quod  ordinatio,  quae  virtus  vocatur,  est  fruendis  frui,  et  utendis  uti:  ordo 
autem,  seu  ordinatio  nominat  vel  actum,  vel  relationem;  ergo  virtus  non  est 
habitus,  sed  actus,  vel  relatio. 

5.  Praeterea.  Sicut  inveniuntur  virtutes  humanae,  ita  et  virtutes  naturales: 
sed  virtutes  naturales  non  sunt  habitus,  sed  potentiae  quaedam;  ergo  etiam 
neque  virtutes  humanae. 

Sed  contra  est,  quod  Philos.  in  lib.  Predicam.  ( cap.  de  Qualit.)  scientiam, 
et  virtutem  ponit  esse  habitus. 

Respondeo  dicendum,  quod  virtus  nominat  quamdam  potentiae  perfectio¬ 
nem:  uniuscujusque  enim  perfectio  praecipue  consideratur  in  ordine  ad  suum 
finem :  finis  autem  potentiae  actus  est :  unde  potentia  dicitur  esse  perfecta, 
secundum  quod  determinatur  ad  suum  actum.  Sunt  autem  quaedam  poten¬ 
tiae,  quae  secundum  seipsas  sunt  determinatae  ad  suos  actus:  sicut  potentiae 
naturales  activae:  et  ideo  hujusmodi  potentiae  naturales  secundum  seipsas  di¬ 
cuntur  virtutes:  potentiae  autem  rationales,  quae  sunt  propriae  hominis,  non 
sunt  determinatae  ad  unum,  sed  se  habent  indeterminate  ad  multa :  determi¬ 
nantur  autem  ad  actus  per  habitus,  sicut  ex  supradictis  patet  (q.  49.  art.  4.)  ; 
et  ideo  virtutes  humanae  habitus  sunt. 

Ad  primum  ergo  dicendum,  quod  quandoque  virtus  dicitur  id,  ad  quod 
est  virtus;  scilicet  vel  objectum  virtutis,  vel  actus  ejus:  sicut  fides  dicitur 
quandoque  id,  quod  creditur;  quandoque  vero  ipsum  credere :  quandoque  autem 
ipse  habitus,  quo  creditur ;  unde  quando  dicitur,  quod  virtus  est  ultimum  po¬ 
tentiae,  sumitur  virtus  pro  objecto  virtutis:  id  enim,  in  quod  ultimo  potentia 
potest,  est  id,  ad  quod  dicitur  virtus  rei:  sicut  si  aliquis  potest  ferre  centum 
libras,  et  non  plus,  virtus  ejus  consideratur  secundum  centum  libras,  non 
autem  secundum  sexaginta:  objectio  autem  procedebat,  ac  si  essentialiter 
virtus  esset  ultimum  potentiae. 

Ad  secundum  dicendum,  quod  bonus  usus  liberi  arbitrii  dicitur  esse  virtus 
secundum  camdem  rationem;  quia  scilicet  est  id,  ad  quod  ordinatur  virtus, 

■sicut  ad  proprium  actum:  nihil  est  enim  aliud  actus  virtutis,  quam  bonus 
usus  liberi  arbitrii. 

Ad  tertium  dicendum,  quod  aliquo  dicimur  mereri  dupliciter :  uno  modo 
sicut  ipso  merito,  eo  modo  quo  dicimur  currere  cursu:  et  hoc  modo  meremur 
-actibus :  alio  modo  dicimur  mereri  aliquo  sicut  principio  merendi,  sicut  di¬ 
cimur  currere  potentia  motiva :  et  sic  dicimur  mereri  virtutibus,  et  habitibus. 

Ad  quartum  dicendum,  quod  virtus  dicitur  ordo,  vel  ordinatio  amoris, 
sicut  id,  ad  quod  est  virtus:  per  virtutem  enim  ordinatur  amor  in  nobis. 

Ad  quintum  dicendum,  quod  potentiae  naturales  sunt  de  se  determinatae 
-ad  unum,  non  autem  potentiae  rationales;  et  ideo  non  est  simile,  ut  dictum 
est  (in  corp.  art.). 


ARTICULUS  II.  292 

UTRUM  VIRTUS  HUMANA  SIT  HABITUS  OPERATIVUS. 

(Infr.  q.  61.  art.  1.  corp.  et  q.  71.  art.  1.  ad  2.  et  2-2.  q.  78.  art.  1.  corp. 
et  9.  Dist.  26.  q.  2.  art.  1.  corp.). 

Ad  secundum  sic  proceditur.  Videtur,  quod  non  sit  de  ratione  virtutis 
diumanae,  quod  sit  habitus  operativus:  dicit  enim  Tullius  in  4.  de  Tuscul. 
Q.Q..  (ante  med.),  quod  sicut  est  sanitas,  et  pulchritudo  corporis,  ita  est  virtus 
animae:  sed  sanitas,  et  pulchritudo  non  sunt  habitus  operativi;  ergo  neque 
etiam  virtus. 

2.  Praeterea.  In  rebus  naturalibus  invenitur  virtus  non  solum  ad  agere, 
sed  etiam  ad  esse;  ut  patet  per  Philos.  in  1.  de  Coelo  (sparsim  ubi  quaerit 
de  mundi  generat.),  quod  quaedam  habent  virtutem  ut  sint  semper;  quaedam 
vero  non  ad  hoc  quod  sint  semper,  sed  aliquo  tempore  determinato:  sed  sicut 
se  habet  virtus  naturalis  in  rebus  naturalibus,  ita  se  habet  virtus  humana  in 
rationalibus;  ergo  etiam  virtus  humana  non  solum  est  ad  agere,  sed  etiam 
ad  esse. 

3.  Praeterea.  Philos.  dicit  in  7.  Physic.  (te: x.  17.),  quod  virtus  est  dispo¬ 
sitio  perfecti  ad  optimum:  optimum  autem,  ad  quod  hominem  oportet  disponi 
per  virtutem,  est  ipse  Deus,  ut  probat  August.  in  lib.  de  Moribus  Ecclesiae 
(cap.  5.  6.  et  14.),  ad  quem  disponitur  anima  per  assimilationem  ad  ipsum; 
ergo  videtur,  quod  virtus  dicatur  qualitas  quaedam  animae  in  ordine  ad  Deum, 
tamquam  assimilativa  ad  ipsum,  non  autem  in  ordine  ad  operationem ;  non 
igitur  est  habitus  operativus. 

Sed  contra  est,  quod  Philos.  dicit  in  2.  Ethicor.  (cap.  6.  in  prine),  quod 
virtus  uniuscujusque  rei  est,  quae  opus  ejus  bonum  reddit. 

Respondeo  dicendum,  quod  virtus  ex  ipsa  ratione  nominis  importat 
quamdam  perfectionem  potentiae  ut  supra  dictum  est  (art.  praec.) ;  unde,  cum 
duplex  sit  potentia,  scilicet  potentia  ad  esse,  et  potentia  ad  agere,  utriusque 
potentiae  perfectio  virtus  vocatur:  sed  potentia  ad  esse  se  tenet  ex  parte  ma¬ 
teriae,  quae  est  ens  in  potentia  :  potentia  autem  ad  agere  se  tenet  ex  parte 
formae,  quae  est  principium  agendi;  eo  quod  unumquodque  agit,  inquantum 
est  actu  :  in  constitutione  autem  hominis  corpus  se  tenet  sicut  materia,  anima 
vero  sicut  forma :  et  quantum  quidem  ad  corpus  homo  comunicat  cum  aliis 
animalibus,  et  similiter  quantum  ad  vires,  quae  sunt  animae,  et  corpori  com 
munes.  Solae  autem  illae  vires,  quae  sunt  propriae  animae,  scilicet  rationales, 

sunt  hominis  tantum:  et  ideo  virtus  humana,  de  qua  loquimur,  non  potest 
pertinere  ad  corpus ;  sed  tantum  ad  id,  quod  est  proprium  animae ;  unde  virtus 
humana  non  importat  ordinem  ad  esse,  sed  magis  ad  agere;  et  ideo  de  ratione 
virtutis  hunanae  est,  quod  sit  habitus  operativus. 

Ad  primum  ergo  dicendum,  quod  modus  actionis  sequitur  dispositionem 
agentis ;  unumquodque  enim  quale  est,  talia  operatur  ;  et  ideo,  cum  virtus 
sit  principium  aliqualis  operationis,  oportet,  quod  in  operante  praeexistat  se¬ 
cundum  virtutem  aliqua  conformis  dispositio :  facit  autem  virtus  operationem 
ordinatam;  et  ideo  ipsa  virtus  est  quaedam  dispositio  ordinata  in  anima;  se¬ 
cundum  scilicet  quod  propriae  potentiae  animae  ordinantur  aliqualiter  ad 
invicem,  et  ad  id,  quod  est  extra;  et  ideo  virtus;  inquantum  est  conveniens 
dispositio  animae,  assimilatur  sanitati,  et  pulchritudini,  quae  sunt  debitae  di¬ 
spositiones  corporis,  sed  per  hoc  non  excluditur,  quin  virtus  etiam  sit  opera¬ 
tionis  principium. 

Ad  secundum  dicendum,  quod  virtus,  quae  est  ad  esse,  non  est  propria 
hominis,  Sed  solum  virtus,  quae  est  ad  opera  rationis,  quae  sunt  propria  ho¬ 
minis. 

Ad  tertium  dicendum,  quod  cum  Dei  substantia  sit  ejus  actio,  summa 
assimilatio  hominis  ad  Deum  est  secundum  aliquam  operationem;  unde,, 
sicut  supra  dictum  est  (q.  5.  art.  2.),  felicitas,  sive  beatitudo,  per  quam  homo 
Deo  maxime  conformatur,  quae  est  finis  humanae  vitae,  in  operatione  con¬ 
sistit. 


ARTICULUS  III.  29* 

UTRUM  VIRTUS  HUMANA  SIT  HABITUS  BONUS. 

(2-2.  q.  28.  art.  1.  corp.  et.  2.  Dist.  26.  q.  2.  art.  1.  corp.). 

Ad  tertium  sic  proceditur.  Videtur,  quod  non  sit  de  ratione  virtutis,, 
quod  sit  habitus  bonus:  peccatum  enim  in  malo  semper  sumitur:  sed  etiam 
peccati  est  aliqua  virtus,  secundum  illud  1.  ad  Cor.  15.:  Virtus  peccati  lex ; 
ergo  virtus  non  semper  est  habitus  bonus. 

2.  Praeterea.  Virtus  potentiae  respondet:  sed  potentia  non  solum  se 
habet  ad  bonum,  sed  etiam  ad  malum,  secundum  illud  Isa.  5.:  Vae,  qui  po¬ 
tentes  estis  ad  bibendum  vinum,  et  viri  Jortes  ad  miscendam  ebrietatem;  ergo* 
etiam  virtus  se  habet  et  ad  bonum,  et  ad  malum. 

3.  Praeterea.  Secundum  Apostolum  4.  ad  Cor.  12.:  Virtus  in  infirmitate 
perficitur:  sed  infirmitas  est  quoddam  malum;  ergo  virtus  non  solum  se  habet 
ad  bonum,  sed  etiam  ad  malum. 

Sed  contra  est,  quod  August.  dicit  in  lib.  de  Moribus  Ecclesiae  ( cap .  6- 
in  prine.):  Nemo  autem  dubitabit,  quod  virtus  animam  facit  optimam;  et  Philos. 
dicit  in  2.  Etli.  (cap.  6.)  quod  virtus  est,  quae  bonum  facit  habentem,  et  opus- 
ejus  bonum  reddit. 

Respondeo  dicendum,  quod,  sicut  supra  dictum  est  (art.  1.  kuj.  q.),  virtus 
importat  perfectionem  potentiae;  unde  virtus  cujuslibet  rei  determinatur  ad 
ultimum,  in  quod  res  potest,  ut  dicitur  in  1.  de  Coelo  (tex.  116.) :  ultimum 
autem,  in  quod  unaquaeque  potentia  potest,  oportet,  quod  sit  bonum  :  nam 
omne  malum  defectum  quemdam  importat:  unde  Dion,  dicit  in  4.  cap.  d& 
Div.  Nom.  (part.  4.  lect.  22.),  quod  omne  malum  est  infirmum :  et  propter 

hoc  oportet,  quod  virtus  cujuslibet  rei  dicatur  in  ordine  ad  bonum;  unde- 
virtus  humana,  quae  est  habitus  operativus,  est  bonus  habitus,  et  boni  ope- 
rativus. 

Ad  primum  ergo  dicendum,  quod  sicut  perfectum,  ita  et  bonum,  dicitur 
metaphorice  in  malis :  dicitur  enim  et  perfectus  fur,  sive  latro,  et  bonus  fur, 
sive  latro,  ut  patet  per  Philos.  in  5.  Metaph.  (te. x.  21.):  secundum  hoc  ergo 
etiam  virtus  metaphorice  in  malis  dicitur:  et  sic  virtus  peccati  dicitur  lex,  in- 
quantum  scilicet  per  legem  occasionaliter  est  peccatum  augmentatum,  et  quasi 
ad  maximum  suum  posse  pervenit. 

Ad  secundum  dicendum,  quod  malum  ebrietatis,  et  nimiae  potationis 
consistit  in  defectu  ordinis  rationis:  contingit  autem  cum  defectu  rationis 
esse  aliquam  potentiam  inferiorem  perfectam  ad  id,  quod  est  sui  generis, 

.  etiam  cum  repugnantia,  vel  defectu  rationis :  perfectio  autem  talis  potentiae, 
cum  sit  cum  defectu  rationis,  non  posset  dici  virtus  humana. 

Ad  tertium  dicendum,  quod  tanto  ratio  perfectior  esse  ostenditur,  quanto 
infirmitates  corporis,  et  inferiorum  partium  magis  potest  vincere,  seu  tole¬ 
rare;  et  ideo  virtus  humana,  quae  rationi  attribuitur,  in  infirmitate  perfici 
dicitur,  non  quidem  rationis,  sed  in  infirmitate  corporis,  et  inferiorum  partium. 

ARTICULUS  IV.  294 

UTRUM  VIRTUS  CONVENIENTER  DEFINIATUR. 

(2.  Dist.  27.  art.  2.  et  3.  Dist.  23.  q.  1.  art.  2.  q.  3.  et  Veri.  q.  1.  ari.  2.  per  toL 
et  art.  9.  ad  1.  et  10.  ad  11.). 

Ad  quartum  sic  proceditur.  Videtur,  quod  non  sit  conveniens  definitio 
virtutis,  quae  solet  assignari,  scilicet :  Virtus  est  bona  qualitas  mentis,  quae  recte 
vivitur,  qua  nullus  male  utitur,  quam  Deus  in  nobis  sine  nobis  operatur :  virtus 
enim  est  bonitas  hominis:  ipsu  enim  est,  quae  bonum  facit  habentem :  sed  bo¬ 
nitas  non  videtur  esse  bona,  sicut  nec  albedo  est  alba :  igitur  inconvenienter 
dicitur,  quod  virtus  est  bona  qualitas. 

2.  Praeterea.  Nulla  differentia  est  communior  suo  genere,  cum  sit  ge¬ 
neris  divisiva:  sed  bonum  est  communius,  quam  qualitas:  convertitur  enim 
cum  ente;  ergo  bonum  non  debet  poni  in  definitione  virtutis,  ut  differentia 
qualitatis. 

3.  Praeterea.  Sicut  August.  dicit  in  12.  de  Trin.  (cap.  3.  in  prine.),  ubi  primo 
occurrit  aliquid,  quod  non  sit  nobis  pecoribusque  commune,  illud  ad  men¬ 
tem  pertinet ;  sed  quaedam  virtutes  sunt  etiam  irrationabilium  partium,  ut 
Philos.  dicit  in  3.  Ethic.  (cap.  10.  in  prine.);  non  ergo  omnis  virtus  est  bona 
qualitas  mentis. 

4.  Praeterea.  Rectitudo  videtur  ad  justitiam  pertinere:  unde  iidem  di¬ 
cuntur  recti,  et  justi:  sed  justitia  est  species  virtutis;  inconvenienter  ergo 
ponitur  rectum  in  definitione  virtutis,  cum  dicitur :  Quae  recte  vivitur. 

5.  Praeterea.  Quicumque  superbit  de  aliquo,  male  utitur  eo:  sed  multi 
superbiunt  de  virtute:  dicit  enim  August.  in  Regula  (scilicet  epist.ioq.aliqu.ant. 
a  prine.),  quod  superbia  etiam  bonis  operibus  insidiatur,  ut  pereant;  falsum 
est  ergo,  quod  nemo  virtute  male  utatur. 

6.  Praeterea.  Homo  per  virtutem  justificatur:  sed  August.  super  illud 
Joan.  14.:  Majora  horum  faciet,  dici'-  (implic.  tract.  27.  sed  express.  serm.  13.  de 

Verb.  Apost.  cap.  11.  circ.  med.) :  Qui  creavit  te  sine  te,  non  justificabit  te  sim 
te:  inconvenienter  ergo  dicitur,  quod  virtutem  Deus  in  nobis  sine  nobis  operatur. 

Sed  contra  est  auctoritas  August.,  ex  cujus  verbis  praedicta  definitio 
-colligitur,  et  praecipue  in  2.  de  Libero  Arbitr.  (cap.  19.  etlib.  4.  cont.  Julian. 
cap.  5.  et  sup.  illud  Psal.  11S.:  Feci  judicium,  etc.  conc.  26.  ante  med.). 

Respondeo  dicendum,  quod  ista  definitio  perfecte  complectitur  totam  ra¬ 
tionem  virtutis.  Perfecta  enim  ratio  uniuscujusque  rei  colligitur  ex  omnibus 
causis  ejus:  comprehendit  autem  praedicta  definitio  omnes  causas  virtutis: 
causa  namque  formalis  virtutis,  sicut  et  cujuslibet  rei,  accipitur  ex  ejus' ge¬ 
nere,  et  differentia,  cum  dicitur  bona  qualitas,  genus  enim  virtutis  qualitas  est; 
differentia  autem  bonum:  esset  tamen  convenientior  definitio,  si  loco  quali¬ 
tatis  habitus  poneretur,  qui  est  genus  propinquum.  Virtus  autem  non  habet 
materiam  ex  qua,  sicut  nec  alia  accidentia ;  sed  habet  materiam  circa  quam, 
et  materiam  in  qua,  scilicet  subjectum.  Materia  autem  circa  quam  est  obje¬ 
ctum  virtutis,  quod  non  potuit  in  praedicta  definitione  poni;  eo  quod  per 
objectum  determinatur  virtus  ad  speciem:  hic  autem  assignatur  definitio 
virtutis  in  communi,  unde  ponitur  subjectum  loco  causae  materialis,  cum  di¬ 
citur,  quod  est  bona  qualitas  mentis.  Finis  autem  virtutis  cum  sit  habitus  ope- 
rativus,  est  ipsa  operatio :  sed  notandum,  quod  habituum  operativorum  aliqui 
sunt  semper  ad  malum:  sicut  habitus  vitiosi:  aliqui  vero  quandoque  ad  bo 
num,  et  quandoque  ad  malum;  sicut  opinio  se  habet  ad  verum,  et  falsum; 
virtus  autem  est  habitus  semper  se  habens  ad  bonum;  et  ideo  ut  discernatur 
virtus  ab  his,  quae  semper  se  habent  ad  malum,  dicitur:  Qua  recte  vivitur, 
ut  autem  discernatur  ab  his,  quae  se  habent  quandoque  ad  bonum,  quando- 
■que  ad  malum,  dicitur:  Qua  nullus  male  utitur :  causa  autem  efficiens  virtutis 
infusae,  de  qua  definitio  datur,  Deus  est,  propter  quod  dicitur:  Quam  Deus 
in  nobis,  sine  nobis  operatur :  quae  quidem  particula  si  auferatur,  reliquum 
definitionis  erit  commune  omnibus  virtutibus,  et  acquisitis,  et  infusis. 

Ad  primum  ergo  dicendum,  quod  id,  quod  primo  cadit  in  intellectu,  est 
ens ;  unde  unicuique  apprehenso  a  nobis  attribuimus,  quod  sit  ens,  et  per 
consequens  quod  sit  unum,  et  bonum,  quae  convertuntur  cum  ente ;  unde  di¬ 
cimus,  quod  essentia  est  ens,  et  una,  et  bona ;  et  quod  unitas  est  ens,  et  una 
et  bona:  et  sic  similiter  de  bonitate:  non  autem  hoc  habet  locum  in  specia¬ 
libus  formis,  sicut  est  albedo,  et  sanitas :  non  enim  omne  quod  apprehendi¬ 
mus,  sub  ratione  albi,  et  sani  apprehendimus :  sed  tamen  considerandum, 
quod  sicut  accidentia,  et  formae  non  subsistentes  dicuntur  entia,  non  quod 
ipsa  habeant  esse,  sed  quia  eis  aliquid  est :  ita  etiam  dicuntur  bona,  vel  una, 
non  quidem  aliqua  alia  bonitate,  vel  unitate,  sed  quia  est  eis  aliquod  bonum, 
vel  unum  [al.  malum ] ;  sic  igitur  et  virtus  dicitur  bona,  quia  ea  aliquid  est 
bonum. 

Ad  secundum  dicendum,  quod  bonum,  quod  ponitur  in  definitione  virtutis, 
-non  est  bonum  commune,  quod  convertitur  cum  ente,  et  est  in  plus,  quam 
qualitas;  sed  est  bonum  rationis:  secundum  quod  Dionys.  dicit  in  4.  cap.  de 
Div.  Nom.  (part.  4.  lect.  22.),  quod  bonum  animae  est  secundum  rationem  esse. 

Ad  tertium  dicendum,  quod  virtus  non  potest  esse  in  irrationali  parte 
.animae,  nisi  inquantum  participat  rationem,  ut  dicitut  in  1.  Eth.  (cap.  ult.) ; 
et  ideo  ratio,  sive  mens  est  proprium  subjectum  virtutis  humanae. 

Ad  quartum  dicendum,  quod  justitiae  est  propria  rectitudo,  quae  consti¬ 
tuitur  circa  res  exteriores,  quae  in  usum  hominis  veniunt,  quae  sunt  propria 
materia  justitiae,  ut  infra  patebit  (q.  60.  art.  3.  et  2-2.  q.  37.  art.  1.  et  2.):  sed 

rectitudo,  quae  importat  ordinem  ad  finem  debitum,  et  ad  legem  divinam, 
quae  est  regula  voluntatis  humanae,  ut  supra  dictum  est  (q.  19.  art.  4.),  com¬ 
munis  est  omni  virtuti. 

Ad  quintum  dicendum,  quod  virtute  potest  aliquis  male  uti,  tamquam 
objecto;  puta  cum  male  sentit  de  virtute;  cum  odit  eam,  vel  superbit  de  ea:, 
non  autem  tamquam  principio  usus;  ita  scilicet  quod  malus  sit  actus  virtutis. 

Ad  sextum  dicendum,  quod  virtus  infusa  causatur  in  nobis  a  Deo  sine 
nobis  agentibus,  non  tamen  sine  nobis  consentientibus ;  et  sic  est  intelligen- 
dum,  quod  dicitur:  Quam  Deus  in  nobis  sine  nobis  operatur ;  quae  vero  per 
nos  aguntur,  Deus  in  nobis  causat  non  sine  nobis  agentibus ;  ipse  enim  ope¬ 
ratur  in  omni  voluntate,  et  natura. 


QUAESTIO  LVI. 

DE  SUBJECTO  VIRTUTIS,  IN  SEX  ARTICULOS  DIVISA. 


Deinde  considerandum  est  de  subjecto  virtutis. 

Et  circa  hoc  quaeruntur  sex. 

Primo.  Utrum  virtus  sit  in  potentia  animae  sicut  in  subjecto. 
.Secundo.  Utrum  una  virtus  possit  esse  in  pluribus  potentiis. 
Tertio.  Utrum  intellectus  possit  esse  subjectum  virtutis. 
Quarto.  Utrum  irascibilis,  et  concupiscibilis. 

Quinto.  Utrum  vires  apprehensivae  sensitivae. 

Sexto.  Utrum  voluntas. 


ARTICULUS  I.  295 

UTRUM  VIRTUS  SIT  IN  POTENTIA  ANIMAE  SICUT  IN  SUBJECTO. 

(Supr.  q.  30.  art.  1.  et  5.  q.  7.  art.  2.  corp.  et  3.  Dist.  33.  q.  2.  art.  4. 
et  Veri.  q.  14.  art.  3.  corp.  et  Veri.  q.  1.  art.  3.  et  opusc.  43.  cap.  8.). 

Ad  primum  sic  proceditur.  Videtur,  quod  virtus  non  sit  in  potentia  animae 
sicut  in  subjecto:  dicit  enim  August.  in  2.  lib.  de  Liber.  Arbitr.  (cap.  19.), 
quod  virtus  est,  qua  recte  vivitur:  vivere  autem  non  est  per  potentiam  animae, 
sed  per  ejus  essentiam;  ergo  virtus  non  est  in  potentia  animae,  sed  in  ejus 
essentia. 

2.  Praeterea.  Philosoph.  dicit  in  2.  Ethic.  (cap.  6.):  Virtus  est,  quae  bonum 
facit  habentem,  et  opus  ejus  bonum  reddit:  sed  sicut  opus  constituitur  per  po¬ 
tentiam,  ita  habens  virtutem  constituitur  per  essentiam  animae;  ergo  virtus 
non  magis  pertinet  ad  potentiam  animae,  quam  ad  ejus  essentiam. 

3.  Praeterea.  Potentia  est  in  secunda  specie  qualitatis:  virtus  autem  est 
-quaedam  qualitas,  ut  supra  dictum  est  (q.  praec.  art.  4.  et  q.  49.  art.  1.):  qua¬ 
litatis  autem  non  est  qualitas;  ergo  virtus  non  est  in  potentia  animae  sicut 
in  subjecto. 

Sed  contra.  Virtus  est  ultimum  potentiae,  ut  dicitur  in  1.  de  Coelo 
(tex.  116.):  sed  ultimum  est  in  eo,  cujus  est  ultimum;  ergo  virtus  est  in  po¬ 
tentia  animae. 

Respondeo  dicendum,  quod  virtutem  pertinere  ad  potentiam  animae,  ex 
tribus  potest  esse  manifestum:  primo  quidem  ex  ipsa  ratione  virtutis,  quae 
importat  perfectionem  potentiae:  perfectio  autem  est  in  eo,  cujus  est  per¬ 
fectio  :  secundo  ex  eo  quod  est  habitus  operativus,  ut  supra  dictum  est  (q.praec. 
cirt.  2.):  omnis  autem  operatio  est  ab  anima  per  aliquam  potentiam:  tertio 
ex  hoc  quod  disponit  ad  optimum:  optimum  autem  est  finis,  qui  vel  est  ope¬ 
ratio  rei,  vel  aliquid  consecutum  per  operationem  a  potentia  egredientem; 
unde  virtus  humana  est  in  potentia  animae  sicut  in  subjecto. 

Ad  primum  ergo  dicendum,  quod  vivere  dupliciter  sumitur:  quandoque  enim 
dicitur  vivere  ipsum  esse  viventis:  et  sic  pertinet  ad  essentiam  animae,  quae 
est  viventi  essendi  principium :  alio  modo  vivere  dicitur  operatio  viventis :  et 
sic  virtute  recte  vivitur,  inquantum  per  eam  aliquis  recte  operatur. 

Ad  secundum  dicendum,  quod  bonum  vel  est  finis,  vel  in  ordine  ad  finem 
dicitur;  et  ideo,  cum  bonum  operantis  consistat  in  operatione,  hoc  etiam 
ipsum  quod  virtus  operantem  bonum  facit,  refertur  ad  operationem,  et  per 
consequens  ad  potentiam. 

Ad  tertium  dicendum,  quod  unum  accidens  dicitur  esse  in  alio  sicut  in 
subjecto;  non  quia  accidens  per  seipsum  possit  sustentare  aliud  accidens;  sed 
quia  unum  accidens  inhaeret  substantiae  mediante  alio  accidente;  ut  color 
corpori  mediante  superficie;  unde  superficies  dicitur  esse  subjectum  coloris; 
et  eo  modo  potentia  animae  dicitur  esse  subjectum  virtutis. 


ARTICULUS  II.  296 

UTRUM  UNA  VIRTUS  POSSIT  ESSE  IN  PLURIBUS  POTENTIIS. 

(Infr.  q.  60.  art.  4.  corp.). 

Ad  secundum  sic  proceditur.  Videtur,  quod  una  virtus  possit  esse  in  dua¬ 
bus  potentiis:  habitus  enim  cognoscuntur  per  actus:  sed  unus  actus  progre¬ 
ditur  diversimode  a  diversis  potentiis;  sicut  ambulatio  procedit  a  ratione  ut 
dirigente,  a  voluntate  sicut  a  movente,  et  a  potentia  motiva  sicut  ab  exe- 
quente;  ergo  etiam  unus  habitus  virtutis  potest  in  pluribus  esse  potentiis. 

2.  Praeterea.  Philos.  dicit  in  2.  Ethic.  (cap.  4.),  quod  ad  virtutem  tria 
requiruntur;  scilicet:  scire,  velle,  et  immobiliter  operari:  sed  scire  pertinet  ad 
intellectum,  velle  ad  voluntatem;  ergo  virtus  potest  esse  in  pluribus  po¬ 
tentiis. 

3.  Praeterea.  Prudentia  est  in  ratione,  cum  sit  recta  ratio  agibilium,  ut 
dicitur  in  6.  Eth.  (cap.  $.),  est  etiam  in  voluntate,  quia  non  potest  esse  cum 
voluntate  perversa,  ut  in  eodem  libro  (cap.  12.  infin.)  dicitur;  ergo  una  virtus 
potest  esse  in  duabus  potentiis. 

Sed  contra.  Virtus  est  in  potentia  animae  sicut  in  subjecto  :  sed  idem  ac¬ 
cidens  non  potest  esse  in  pluribus, subjectis;  ergo  una  virtus  non  potest  esse 
in  pluribus  potentiis  animae. 

Respondeo  dicendum,  quod  aliquid  esse  in  duobus,  contingit  dupliciter „ 
Uno  modo  sic,  quod  ex  aequo  sit  in  utroque:  et  sic  impossibile  est,  unam  vir¬ 
tutem  esse  in  duabus  potentiis:  quia  diversitas  potentiarum  attenditur  secun- 

dum  generales  conditiones  objectorum:  diversitas  autem  habituum  secundum 
speciales;  unde,  ubicumque  est  diversitas  potentiarum,  est  diversitas  habi¬ 
tuum:  sed  non  convertitur.  Alio  modo  potest  esse  aliquid  in  duobus,  vel  plu¬ 
ribus,  non  ex  aequo,  sed  ordine  quodam :  et  sic  una  virtus  pertinere  potest 
ad  plures  potentias  ;  ita  quod  in  una  sit  principaliter,  et  se  extendat  ad 
alias  per  modum  diffusionis,  vel  per  modum  dispositionis,  secundum  quod 
una  potentia  movetur  ab  alia,  et  secundum  quod  una  potentia  accipit 
ab  alia. 

Ad  primum  ergo  dicendum,  quod  idem  actus  non  potest  aequaliter,  et 
eodem  ordine  pertinere  ad  diversas  potentias,  sed  secundum  diversas  rationes, 
et  diverso  ordine. 

Ad  secundum  dicendum,  quod  scire  praeexigitur  ad  virtutem  moralem, 
inquantum  virtus  moralis  operatur  secundum  rationem  rectam:  sed  essentia¬ 
liter  in  appetendo  virtus  moralis  consistit. 

Ad  tertium  dicendum,  quod  prudentia  realiter  est  in  ratione  sicut  in 
subjecto:  sed  praesupponit  rectitudinem  voluntatis  sicut  principium,  ut  infra 
dicetur  (art.  seq.  et  q.  /7.  art.  4.). 


ARTICULUS  III.  297 

UTRUM  INTELLECTUS  POSSIT  ESSE  SUBJECTUM  VIRTUTIS. 

Ad  tertium  sic  proceditur.  Videtur,  quod  intellectus  non  sit  subjectum 
•virtutis:  dicit  enim  Aug.  in  lib.  de  Moribus  Ecclesiae  (cap.  14.  in  prine.),  quod 
omnis  virtus  est  amor;  subjectum  autem  amoris  non  est  intellectus,  sed  so¬ 
lum  vis  appetitiva;  ergo  nulla  virtus  est  in  intellectu. 

2.  Praeterea.  Virtus  ordinatur  ad  bonum,  sicut  ex  supradictis  patet  (q.  jj. 
art.  q.):  bonum  autem  non  est  objectum  intellectus,  sed  appetitivae  virtutis; 
ergo  subjectum  virtutis  non  est  intellectus,  sed  appetitiva  virtus. 

3.  Praeterea.  Virtus  est,  quae  bonum  facit  habentem,  ut  Philos.  dicit 
(lib.  2.  Ethic.  cap.  6.):  sed  habitus  perficiens  intellectum  non  facit  bonum  haben¬ 
tem:  non  enim  propter  scientiam,  vel  artem  dicitur  homo  bonus ;  ergo  intel¬ 
lectus  non  est  subjectum  virtutis. 

Sed  contra  est,  quod  mens  maxime  dicitur  intellectus :  subjectum  autem 
-virtutis  est  mens,  ut  patet  ex  definitione  virtutis  supra  inducta  (q.praec.  art.  4.), 
.ergo  intellectus  est  subjectum  virtutis. 

Respondeo  dicendum,  quod,  sicut  supra  dictum  est  (ibid.),  virtus  est 
habitus,  quo  aliquis  bene  utitur;  dupliciter  autem  habitus  aliquis  ordinatur 
ad  bonum  actum.  Uno  modo,  inquantum  per  hujusmodi  habitum  acquiritur 
homini  facultas  ad  bonum  actum:  sicut  per  habitum  grammaticae  habet 
homo  facultatem  recte  loquendi;  non  tamen  grammatica  facit,  ut  homo 
semper  recte  loquatur:  potest  enim  grammaticus  barbarizare,  aut  soloeci¬ 
smum  facere;  et  eadem  ratio  est  in  aliis  scientiis,  et  artibus.  Alio  modo  aliquis 
habitus  non  solum  facit  facultatem  bene  agendi,  sed  etiam  facit,  quod  aliquis 
recte  facultate  utatur;  sicut  justitia  non  solum  facit,  quod  homo  sit  promptae 
voluntatis  ad  justa  operandum,  sed  etiam  facit,  ut  juste  operetur.  Et  quia 
bonum,  sicut  et  ens,  non  dicitur  simpliciter  aliquid  secundum  id,  quod  est  in 
potentia,  sed  secundum  id,  quod  est  in  actu;  ideo  ab  hujusmodi  habitibus  sim¬ 
pliciter  dicitur  homo  bonum  operari  et  esse  bonus;  puta  quia  est  justus,  vel 

temperatus;  et  eadem  ratio  est  de  similibus;  et  quia  virtus  est,  quae  bonum, 
facit  habentem,  et  opus  ejus  bonum  reddit,  hujusmodi  habitus  simpliciter  di¬ 
cuntur  virtutes,  quia  reddunt  bonum  opus  in  actu,  et  simpliciter  faciunt  bonum 
habentem.  Primi  vero  habitus  non  simpliciter  dicuntur  virtutes;  quia  non  red¬ 
dunt  bonum  opus,  nisi  in  quadam  facultate,  nec  simpliciter  faciunt  bonum 
habentem;  non  enim  dicitur  simpliciter  aliquis  homo  bonus  ex  hoc,  .quod  est 
sciens,  vel  artifex,  sed  dicitur  bonus  solum  secundum  quid :  puta  bonus  gramma¬ 
ticus,  aut  bonus  faber,  et  propter  hoc  plerumque  scientia,  et  ars  contra  virtutem 
dividitur;  quandoque  autem  virtutes  dicuntur,  ut  patet  in  6.  Eth.  (cap.  2.  in 
fin.  ex  sensu  D.  Thom.).  Subjectum  igitur  habitus,  qui  secundum  quid  dicitur 
virtus,  potest  esse  intellectus  non  solum  practicus,  sed  etiam  intellectus 
speculativus  absque  omni  ordine  ad  voluntatem  :  sic  enim  Philos.  in  6.  Ethic. 
(cap.  3.)  scientiam,  sapientiam,  et  intellectum,  et  etiam  artem  ponit  esse  in¬ 
tellectuales  virtutes.  Subjectum  vero  habitus,  qui  simpliciter  dicitur  virtus, 
non  potest  esse  nisi  voluntas,  vel  aliqua  potentia,  secundum  quod  est  mota 
a  voluntate;  cujus  ratio  est,  quia  voluntas  movet  omnes  alias  potentias,  quae 
aliqualiter  sunt  rationales,  ad  suos  actus,  ut  supra  habitum  est  (q.  9.  art.  1.); 
et  ideo  quod  homo  actu  bene  agat,  contingit  ex  hoc,  quod  homo  habet  bonam 
voluntatem ;  unde  virtus,  quae  bene  facit  agere  in  actu,  non  solum  in  facul¬ 
tate,  oportet  quod  vel  sit  in  ipsa  voluntate,  vel  in  aliqua  potentia,  secundum 
quod  est  a  voluntate  mota.  Contingit  autem  intellectum  a  voluntate  moveri, 
sicut  et  alias  potentias,  considerat  enim  aliquis  aliquid  actu,  eo  quod  vult; 
et  ideo  intellectus,  secundum  quod  habet  ordinem  ad  voluntatem,  potest 
esse  subjectum  virtutis  simpliciter  dictae;  et  hoc  modo  intellectus  specula¬ 
tivus,  vel  ratio  est  subjectum  fidei :  movetur  enim  intellectus  ad  assentiendura 
iis,  quae  sunt  fidei,  ex  imperio  voluntatis,  nullus  enim  credit  nisi  volens: 
intellectus  vero  practicus  est  subjectum  prudentiae:  cum  enim  prudentia  sit 
recta  ratio  agibilium,  requiritur  ad  prudentiam,  quod  homo  se  bene  habeat, 
ad  principia  hujus  rationis  agendorum,  quae  sunt  fines,  ad  quos  bene  se  habet 
homo  per  rectitudinem  voluntatis,  sicut  ad  principia  speculabilium  per  natu¬ 
rale  lumen  intellectus  agentis;  et  ideo,  sicut  subjectum  scientiae,  quae  est 
ratio  recta  speculabilium,  est  intellectus  speculativus  in  ordine  ad  intellectum 
agentem :  ita  subjectum  prudentiae  est  intellectus  practicus  in  ordine  ad  vo¬ 
luntatem  rectam. 

Ad  primum  ergo  dicendum,  quod  verbum  Augustini  intelligendum  est 
de  virtute  simpliciter  dicta,  non  quod  omnis  talis  virtus  sit  simpliciter  amor; 
sed  quia  dependet  aliqualiter  ab  amore,  inquantum  dependet  a  voluntate, 
cujus  prima  affectio  est  amor,  ut  supra  dictum  est  (q.  23.  art.  2.). 

Ad  secundum  dicendum,  quod  bonum  uniuscujusque  est  finis  ejus;  et 
ideo,  cum  verum  sit  finis  intellectus,  cognoscere  verum  est  bonus  actus  intel¬ 
lectus;  unde  habitus  perficiens  intellectum  ad  verum  cognoscendum,  vel  ia 
speculativis,  vel  in  practicis,  dicitur  virtus. 

Ad  tertium  dicendum  quod  ratio  illa  procedit  de  virtute  simpliciter  dicta.. 

ARTICULUS  IV.  29s 

UTRUM  IRASCIBILIS,  ET  CONCUPISCIBILIS  SINT  SUBJECTUM  VIRTUTIS. 

(Infr.  art.  /.  ad  1.  et  2.  Disl.  14.  q.  2.  art.  2.  ad  2. 
et  Veri.  q.  1.  art.  4.  et  art.  10.  ad  j.). 

AD  quartum  sic  proceditur.  Videtur,  quod  irascibilis,  et  concupiscibilis 
non  possint  esse  subjectum  virtutis:  hujusmodi  enim  vires  sunt  communes 
nobis,  et  brutis :  sed  nunc  loquimur  de  virtute,  secundum  quod  est  propria 
homini:  sic  enim  dicitur  virtus  humana:  non  igitur  humanae  virtutis  potest 
esse  subjectum  irascibilis,  et  concupiscibilis,  quae  sunt  partes  appetitus  sen¬ 
sitivi,  ut  in  1.  dictum  est  (q.  81.  art.  2.). 

2.  Praeterea.  Appetitus  sensitivus  est  vis  utens  organo  corporali :  sed 
bonum  virtutis  non  potest  esse  in  corpore  hominis:  dicit  enim  Apost.  Rom.  7.: 
Scio,  quod  non  habitat  in  carne  mea  bonum;  ergo  appetitus  sensitivus  non  potest 
esse  subjectum  virtutis. 

3.  Praeterea.  Aug.  probat  in  lib.  de  Moribus  Eccles.  (cap.  j.)  quod  virtus 
non  est  in  corpore,  sed  in  anima;  eo  quod  per  animam  corpus  regitur;  unde 
quod  aliquis  corpore  bene  utatur,  totum  refertur  ad  animam  ;  sicut  si  mihi 
auriga  obtemperans  equos,  quibus  praeest,  recte  regit,  hoc  totum  mihi  de¬ 
betur  :  sed  sicut  anima  regit  corpus,  ita  etiam  ratio  regit  appetitum  sensiti¬ 
vum;  ergo  totum  rationali  parti  debetur,  quod  irascibilis,  et  concupiscibilis 
recte  regantur :  sed  virtus  est,  qua  recte  vivitur,  ut  supra  dictum  est  (q.  jj. 
art.  4.);  virtus  igitur  non  est  in  irascibili,  et  concupiscibili,  sed  solum  in  parte 
rationali. 

4.  Praeterea.  Principalis  actus  virtutis  moralis  est  electio,  ut  dicitur  in 
8.  Eth.  (cap.  13.  infin.):  sed  electio  non  est  actus  irascibilis,  vel  concupiscibilis, 
sed  rationis,  ut  supra  dictum  est  (q.  13.  art.  1.) ;  ergo  virtus  moralis  non  est 
in  irascibili,  et  concupiscibili,  sed  in  ratione. 

Sed  contra  est,  quod  fortitudo  ponitur  esse  in  irascibili ;  temperantia 
autem  in  concupiscibili;  unde  Phil.  dicit  in  3.  Eth.  (cap.  10.  in  prine.),  quod 
hae  virtutes  sunt  irrationabilium  partium. 

Respondeo  dicendum,  quod  irascibilis,  et  concupiscibilis  dupliciter  consi¬ 
derari  possunt.  Uno  modo  secundum  se,  inquantum  sunt  partes  appetitus  sen¬ 
sitivi:  et  hoc  modo  non  competit  eis,  quod  sint  subjectum  virtutis.  Alio  modo 
possunt  considerari,  inquantum  participant  rationem  per  hoc,  quod  natae 
sunt  rationi  obedire :  et  sic  irascibilis,  vel  concupiscibilis  potest  esse  subjectum 
virtutis  humanae:  sic  enim  est  principium  humani  actus,  inquantum  parti¬ 
cipat  rationem  :  et  in  his  potentiis  necesse  est  ponere  virtutes,  quod  enim  in 
irascibili,  et  concupiscibili  sint  aliquae  virtutes,  patet.  Actus  enim,  qui  pro¬ 
greditur  ab  una  potentia,  secundum  quod  est  ab  alia  mota,  non  potest  esse 
perfectus,  nisi  utraque  potentia  sit  bene  disposita  ad  actum :  sicut  actus  arti¬ 
ficis  non  potest  esse  congruus,  nisi  etiam  artifex  sit  bene  dispositus  ad  agen¬ 
dum,  et  etiam  ipsum  instrumentum ;  in  his  igitur,  circa  quae  operatur  irasci¬ 
bilis,  et  concupiscibilis,  secundum  quod  sunt  a  ratione  motae,  necesse  est,  ut 
aliquis  habitus  perficiens  ad  bene  agendum  sit  non  solum  in  ratione,  sed  etiam 
in  irascibili,  et  concupiscibili.  Et  quia  bona  dispositio  potentiae  moventis 
motae  attenditur  secundum  conformitatem  ad  potentiam  moventem,  ideo  vir- 

tus,  quae  est  in  irascibili,  et  concupiscibili,  nihil  aliud  est,  quam  quaedam 
habitualis  conformitas  istarum  potentiarum  ad  rationem. 

Ad  primum  ergo  dicendum,  quod  irascibilis,  et  concupiscibilis  secundum 
se  consideratae,  prout  sunt  partes  appetitus  sensitivi,  communes  sunt  nobis, 
et  brutis :  sed  secundum  quod  sunt  rationales  per  participationem,  ut  obe- 
dientes  rationi,  sic  sunt  propriae  hominis:  et  hoc  modo  possunt  esse  subjectum 
virtutis  humanae. 

Ad  secundum  dicendum,  quod  sicut  caro  hominis  ex  se  quidem  non  habet 
bonum  virtutis,  fit  tamen  instrumentum  virtuosi  actus,  inquantum  movente 
ratione  membra  nostra  exhibemus  ad  serviendum  justitiae:  ita  etiam  irasci¬ 
bilis,  et  concupiscibilis  ex  se  quidem  non  habent  bonum  virtutis,  sed  magis 
infectionem  fomitis  ;  inquantum  vero  conformantur  rationi,  sic  in  eis  agge- 
neratur  bonum  virtutis  moralis. 

Ad  tertium  dicendum,  quod  alia  ratione  regitur  corpus  ab  anima,  et  ira¬ 
scibilis  et  concupiscibilis  a  ratione:  corpus  enim  ad  nutum  obedit  animae 
absque  contradictione  in  his,  in  quibus  natum  est  ab  anima  moveri ;  unde 
Phil.  dicit  in  i.  Polit,  (cap.  3.  a  med.),  quod  anima  regit  corpus  despotico 
principatu,  idest  sicut  dominus  servum,  et  ideo  totus  motus  corporis  refertur 
ad  animam ;  et  propter  hoc  in  corpore  non  est  virtus,  sed  solum  in  anima ; 
sed  irascibilis,  et  concupiscibilis  non  obediunt  ad  nutum  rationi;  sed  habent 
proprios  motus  suos,  quibus  interdum  rationi  repugnant;  unde  in  eodem 
libro  (loc.  cit.)  Philos.  dicit,  quod  ratio  regit  irascibilem,  et  concupiscibilem 
principatu  politico,  quo  scilicet  reguntur  liberi,  qui  habent  in  aliquibus  pro¬ 
priam  voluntatem;  et  propter  hoc  etiam  oportet  in  irascibili,  et  concupi¬ 
scibili  esse  aliquas  virtutes,  quibus  bene  disponantur  ad  actum. 

Ad  quartum  dicendum,  quod  in  electione  duo  sunt;  scilicet:  intentio  finis, 
quae  pertinet  ad  virtutem  moralem;  et  praeacceptio  ejus,  quod  est  ad  finem, 
quod  pertinet  ad  prudentiam,  ut  dicitur  in  6.  Ethic.  (cap.  2.  et  3.)  :  quod  autem 
habeat  rectam  intentionem  finis  circa  passiones  animae,  hoc  contingit  ex 
bona  dispositione  irascibilis,  et  concupiscibilis :  et  ideo  virtutes  morales  circa 
passiones  sunt  in  irascibili,  et  concupiscibili:  sed  prudentia  est  in  ratione. 


ARTICULUS  V.  299 

UTRUM  VIRES  APPREHENSIVAE  SENSITIVAE  SINT  SUBJECTUM  VIRTUTIS. 

(Supr.  q.  3 0 .  art.  3.  ad  3.  et  3.  Dist.  33.  q.  2.  art.  4.  q.  2.  ad  6. 
et  Veri.  q.  1.  art.  3.  ad  6.) 

Ad  quintum  sic  proceditur.  Videtur,  quod  in  viribus  sensitivis  apprehen- 
sivis  interius  possit  esse  aliqua  virtus :  appetitus  enim  sensitivus  potest  esse 
subjectum  virtutis,  inquantum  obedit  rationi:  sed  vires  sensitivae  apprehen¬ 
si^6  interius  rationi  obediunt:  ad  imperium  enim  rationis  operatur  et  ima- 
ginativa,  et  cogitativa,  et  memorativa;  ergo  in  his  viribus  potest  esse  virtus. 

2.  Praeterea.  Sicut  appetitus  rationalis,  qui  est  voluntas,  in  suo  actu 
potest  impediri,  vel  etiam  adjuvari  per  appetitum  sensitivum;  ita  etiam  intel¬ 
lectus,  vel  ratio  potest  impediri,  vel  etiam  juvari  per  vires  praedictas;  sicut 
ergo  in  viribus  sensitivis  appetitivis  potest  esse  virtus,  ita  etiam  in  apprehensivis. 

3.  Praeterea.  Prudentia  est  quaedam  virtus,  cujus  partem  ponit  Tullius 
memoriam  in  sua  Rhet.  (scilicet  lib.  2.  de  Iuven.  aliquaut.  autejin.);  ergo  etiam 

in  vi  memorativa  potest  esse  aliqua  virtus,  et  eadem  ratione  in  aliis  interio¬ 
ribus  apprehensivis  viribus. 

Sed  contra  est,  quod  omnes  virtutes  vel  sunt  intellectuales,  vel  morales, 
ut  dicitur  in  2.  Ethic.  (cap.  1.):  morales  autem  virtutes  omnes  sunt  in  parte 
appetitiva:  intellectuales  autem  in  intellectu,  vel  ratione,  sicut  patet  in  6 
Ethic.  (cap.  1.);  nulla  ergo  virtus  est  in  viribus  sensitivis  apprehensivis  inte¬ 
rius  [al.  internis]. 

Respondeo  dicendum,  quod  in  viribus  sensitivis  apprehensivis  interius 
ponuntur  aliqui  habitus  :  quod  patet  ex  hoc  praecipue,  quod  Philos.  dicit  in 
lib.  de  Memoria  (cap.  2.  cir.  med.)  quod  in  memorando  unum  post  aliud  ope¬ 
ratur  consuetudo,  quae  est  quasi  quaedam  natura:  nihil  autem  est  aliud  habitus 
consuetudinalis,  quam  habitudo  acquisita  per  consuetudinem,  quae  est  in 
modum  naturae;  unde  de  virtute  dicit  Tuli,  in  sua  Rhetor,  (loc.  cit.  in  arg.p) 
quod  est  habitus  in  modum  naturae  rationi  consentaneus.  In  homine  tamen 
id,  quod  ex  consuetudine  acquiritur  in  memoria,  et  in  aliis  viribus  sensitivis 
apprehensivis,  non  est  habitus  per  se,  sed  aliquid  annexum  habitibus  intel¬ 
lectivae  partis,  ut  supra  dictum  est  (ari.  2.  huj.  q.  et  q.  /0.  art.  4.  ad  j.J :  sed 
tamen,  si  qui  sunt  habitus  in  talibus  viribus,  virtutes  dici  non  possunt:  virtus 
enim  est  habitus  perfectus,  quo  non  contingit  nisi  bonum  operari:  unde 
oportet,  quod  virtus  sit  in  illa  potentia,  quae  est  consummativa  boni  operis : 
cognitio  autem  veri  non  consummatur  in  viribus  sensitivis  apprehensivis ;  sed 
hujusmodi  vires  sunt  quasi  praeparatoriae  ad  cognitionem  intellectivam ;  et 
ideo  in  hujusmodi  viribus  non  sunt  virtutes,  quibus  cognoscitur  verum,  sed 
magis  in  intellectu,  vel  ratione. 

Ad  primum  ergo  dicendum,  quod  appetitus  sensitivus  se  habet  ad  volun¬ 
tatem,  quae  est  appetitus  rationis,  sicut  motus  ab  eo :  et  ideo  opus  appetitiva? 
virtutis  consummatur  in  appetitu  sensitivo ;  et  propter  hoc  appetitus  sensi¬ 
tivus  est  subjectum  virtutis.  Virtutes  autem  sensitivae  apprehensivae  magis 
se  habent  ut  moventes  respectu  intellectus ;  eo  quod  phantasmata  se  habent 
ad  animam  intellectivam,  sicut  colores  ad  visum,  ut  dicitur  in  3.  de  Anima 
(tex.  iS.) ,  et  ideo  opus  cognitionis  in  intellectu  terminatur;  et  propter  hoc 
virtutes  cognoscitivae  sunt  in  ipso  intellectu,  vel  ratione. 

Et  per  hoc  patet  solutio  ad  secundum. 

Ad  tertium  dicendum,  quod  memoria  non  ponitur  pars  prudentiae,  sicut 
species  est  pars  generis;  quasi  ipsa  memoria  sit  quaedam  virtus  per  se;  sed 
quia  unum  eorum,  quae  requiruntur  ad  prudentiam,  est  bonitas  memoriae; 
ut  sic  quodammodo  se  habeat  per  modum  partis  integralis. 


ARTICULUS  VI.  300 

UTRUM  VOLUNTAS  POSSIT  ESSE  SUBJECTUM  VIRTUTIS. 

(3.  Dist.  23.  q.  1.  art.  4.  et  Dist.  42.  q.  2.  art.  4.  corp.  et  Veri.  q.  1.  art.  3.  per  toi. 
et  12.  ad  2.  et  q.  3.  art.  2.  corp.). 

Ad  sextum  sic  proceditur.  Videtur,  quod  voluntas  non  sit  subjectum  ali- 
cujus  virtutis:  ad  id  enim,  quod  convenit  potentiae  ex  ipsa  ratione  potentiae, 
non  requiritur  aliquis  habitus:  sed  de  ipsa  latione  voluntatis,  cum  sit  in  ra¬ 
tione,  secundum  Phil.  in  3.  de  Anima  (tex.  42.)  est,  quod  tendat  in  id,  quod 
est  bonum  secundum  rationem,  ad  quod  ordinatur  omnis  virtus:  quin  unum- 

quodque  naturaliter  appetit  proprium  bonum:  virtus  enim  est  habitus  per  modum 
naturae  consentaneus  rationi,  ut  Tullius  dicit  in  sua  Rhet.  ( lib .  2.  de  Inveni, 
aliquant.  ante  fui.);  ergo  voluntas  non  est  subjectum  virtutis. 

2.  Praeterea.  Omnis  virtus  aut  est  intellectualis,  aut  moralis,  ut  dicitur 
in  1.  Eth.  (cap  ult.  in  fin  )  et  in  2.  (cap.  1.  in  prine.) ;  sed  virtus  intellectualis 
est  sicut  in  subjecto  in  intellectu,  et  ratione,  non  autem  in  voluntate:  virtus 
autem  moralis  est  sicut  in  subjecto  in  irascibili,  et  concupiscibili,  quae  sunt 
rationales  per  participationem;  ergo  nulla  virtus  est  in  voluntate  sicut  in 
subjecto. 

3.  Praeterea.  Omnes  actus  humani,  ad  quos  virtutes  ordinantur,  sunt  vo¬ 
luntarii:  si  igitur  respectu  aliquorum  humanorum  actuum  sit  aliqua  virtus 
in  voluntate,  pari  ratione  respectu  omnium  actuum  humanorum  erit  virtus 
in  voluntate:  aut  ergo  in  nulla  aha  potentia  erit  aliqua  virtus,  aut  ad  eumdem 
actum  ordinabuntur  duae  virtutes,  quod  videtur  inconveniens  ;  voluntas  ergo 
non  potest  esse  subjectum  virtutis. 

Sed  contra  est,  quod  major  perfectio  requiritur  in  movente,  quam  in 
moto:  sed  voluntas  movet  irascibilem,  et  concupiscibilem;  multo  ergo  magis 
debet  esse  virtus  in  voluntate,  quam  in  irascibili,  et  concupiscibili. 

Respondeo  dicendum,  quod  cum  per  habitum  perficiatur  potentia  ad 
agendum,  ibi  indiget  potentia  habitu  perficiente  ad  bene  agendum  (qui  quidem 
habitus  est  virtus)  ubi  ad  hoc  non  sufficit  propria  ratio  potentiae:  omnis  autem 
potentiae  propria  ratio  attenditur  in  ordine  ad  objectum:  unde  cum,  sicut 
dictum  est  (q.  1.  art.  2.  ad  5  et  q.  ij.  art.  p.  ad  2),  objectum  voluntatis  sit 
bonum  rationis  voluntati  proportionatum,  quantum  ad  hoc  non  indiget  vo¬ 
luntas  virtute  perficiente.  Sed  si  quod  bonum  immineat  homini  volendum, 
quod  excedat  proportionem  volentis,  sive  quantum  ad  totam  speciem  hu¬ 
manam  (sicut  bonum  divinum,  quod  transcendit  limites  humanae  naturae) 
sive  quantum  ad  individuum  (sicut  bonum  proximi),  ibi  voluntas  indiget  vir¬ 
tute:  et  ideo  hujusmodi  virtutes  quae  ordinant  affectum  hominis  in  Deum, 
vel  in  proximum,  sunt  in  voluntate,  sicut  in  subjecto,  ut  charitas,  justitia,  et 
hujusmodi. 

Ad  primum  ergo  dicendum,  quod  ratio  illa  habet  locum  de  virtute,  quae 
ordinat  ad  bonum  proprium  ipsius  volentis;  sicut  temperantia,  et  fortitudo, 
quae  sunt  circa  passiones  humanas,  et  alia  hujusmodi,  ut  ex  dictis  patet  (in 
corp.  art.). 

Ad  secundum  dicendum,  quod  rationale  per  participationem  non  solum 
est  irascibilis,  et  concupiscibilis ;  sed  omnino,  idest  universaliter,  appetitivum, 
ut  dicitur  in  1.  Ethic.  (cap.  ult.):  sub  appetitivo  autem  comprehenditur  vo¬ 
luntas;  et  ideo,  si  qua  virtus  est  in  voluntate,  erit  moralis,  nisi  sit  theolo¬ 
gica,  ut  infra  patebit  (q.  62.). 

Ad  tertium  dicendum,  quod  quaedam  virtutes  ordinantur  ad  bonum  pas¬ 
sionis  moderatae,  quod  est  proprium  hujus,  vel  illius  hominis:  et  in  talibus 
non  est  necessarium,  quod  sit  aliqua  virtus  in  voluntate;  cum  ad  hoc  suf¬ 
ficiat  natura  potentiae,  ut  dictum  est  (in  corp.  art.) :  sed  hoc  solum  necessa¬ 
rium  est  in  illis  virtutibus,  quae  ordinantur  ad  aliquod  bonum  extrinsecum. 

QUAESTIO  LVII. 

DE  DISTINCTIONE  VIRTUTUM  INTELLECTUALIUM, 

IN  SEX  ARTICULOS  DIVISA. 

Deinde  considerandum  est  de  distinctione  virtutum:  et  primo  quantum 
ad  virtutes  intellectuales:  secundo  quantum  ad  morales:  tertio  quantum  ad 
theologicas. 

Circa  primum  quaeruntur  sex. 

Primo.  Utrum  habitus  intellectuales  speculativi  sint  virtutes. 

Secundo.  Utrum  sint  tres,  scilicet:  sapientia,  scientia,  et  intellectus.- 

Tertio.  Utrum  habitus  intellectualis,  qui  est  ars,  sit  virtus. 

Quarto.  Utrum  prudentia  sit  virtus  distincta  ab  arte. 

Quinto.  Utrum  prudentia  sit  virtus  necessaria  homini. 

Sexto.  Utrum  eubulia,  synesis,  et  gnome  sint  virtutes  adjunctae  prudentiae. 

ARTICULUS  I.  3oi 

UTRUM  HABITUS  INTELLECTUALES  SPECULATIVI  SINT  VIRTUTES. 

Ad  primum  sic  proceditur.  Videtur,  quod  habitus  intellectuales  speculativi 
non  sint  virtutes :  virtus  enim  est  habitus  operativus,  ut  supra  dictum  est 
(q.  yy.  art.  2.) :  sed  habitus  speculativi  non  sunt  operativi:  distinguitur  enim 
speculativum  a  practico,  idest  operativo;  ergo  habitus  intellectuales  specu¬ 
lativi  non  sunt  virtutes. 

2.  Praeterea.  Virtus  est  eorum,  per  quae  fit  homo  felix,  sive  beatus;  eo 
quod  felicitas  est  virtutis  praemium ,  ut  dicitur  in  1.  Ethic.  (cap.  9.)  :  sed  habitus 
intellectuales  non  considerant  actus  humanos,  aut  alia  bona  humana,  per  quae 
homo  beatitudinem  adipiscitur,  sed  magis  res  naturales,  et  divinas;  ergo 
hujusmodi  babitus  virtutes  dici  non  possunt. 

3.  Praeterea.  Scientia  est  habitus  speculativus:  sed  scientia,  et  virtus 
distinguuntur,  sicut  diversa  genera  non  subalternatim  posita,  ut  patet  per 
Philos.  in  4.  Top.  (cap.  2.  loc.  2.) ;  ergo  habitus  speculativi  non  sunt  virtutes. 

Sed  contra.  Soli  habitus  speculativi  considerant  necessaria,  quae  impos¬ 
sibile  est  aliter  se  habere:  sed  Philos.  ponit  in  6.  Ethicorum  (cap.  1.  a  med.) 
quasdam  virtutes  intellectuales  in  parte  animae,  quae  considerat  necessaria, 
quae  non  possunt  aliter  se  habere;  ergo  habitus  intellectuales  speculativi 
sunt  virtutes. 

Respondeo  dicendum,  quod  cum  omnis  virtus  dicatur  in  ordine  ad  bonum, 
sicut  supra  dictum  est  (q.  yy.  art.  3.),  duplici  ratione  aliquis  habitus  dicitur 
virtus,  ut  supra  dictum  est  (q.  36.  art.  3.) :  uno  modo,  quia  facit  facultatem 
bene  operandi:  alio  modo,  quia  cum  facultate  facit  etiam  usum  bonum:  et 
hoc,  sicut  supra  dictum  est  ( ibid .),  pertinet  solum  ad  illos  habitus,  qui  respi¬ 
ciunt  partem  appetitivam;  eo  quod  vis  appetitiva  animae  est,  quae  facit  uti 
omnibus  potentiis,  et  habitibus..  Cum  igitur  habitus  intellectuales  speculativi 

non  perficiant  partem  appetitivam,  nec  aliquo  modo  ipsam  respiciant,  sed 
solam  intellectivam,  possunt  quidem  dici  virtutes,  inquantum  faciunt  facul¬ 
tatem  bonae  operationis,  quae  est  consideratio  veri ;  hoc  enim  est  bonum 
opus  intellectus:  non  tamen  dicuntur  virtutes  secundo  modo,  quasi  facientes 
bene  uti  potentia,  seu  habitu :  ex  hoc  enim  quod  aliquis  habet  habitum  scientiae 
speculativae,  non  inclinatur  ad  utendum  ;  sed  fit  potens  speculari  verum  in 
his,  quorum  habet  scientiam:  sed  quod  utatur  scientia  habita,  hoc  est  mo¬ 
vente  voluntate:  et  ideo  virtus,  quae  perficit  voluntatem, ut  charitas,vel  justitia, 
facit  etiam  bene  ut  hujusmodi  speculativis  habitibus.  Et  secundum  hoc  etiam 
in  actibus  horum  habituum  potest  esse  meritum,  si  ex  charitate  fiant ;  sicut 
Gregor,  dicit  in  6.  Moral.  (cap.  18.  parum  a  prine.)  quod  contemplativa  est 
majoris  meriti,  quam  activa. 

Ad  primum  ergo  dicendum,  quod  duplex  est  opus,  scilicet:  exterius,  et  in¬ 
terius.  Practicum  ergo,  vel  operativum ,  quod  dividitur  contra  speculativum,  su¬ 
mitur  ab  opere  exteriori,  ad  quod  non  habet  ordinem  habitus  speculativus  ; 
sed  tamen  habet  ordinem  ad  interius  opus  intellectus,  quod  est  speculari  ve¬ 
rum:  et  secundum  hoc  est  habitus  operativus. 

Ad  secundum  dicendum,  quod  virtus  est  aliquorum  dupliciter.  Uno  modo, 
•sicut  objectorum:  et  sic  hujusmodi  virtutes  speculativae  non  sunt  eorum,  per 
quae  homo  fit  beatus;  nisi  forte  secundum  quod  ly  per  dicit  causam  efficien¬ 
tem,  vel  objectum  completae  beatitudinis,  quod  est  Deus,  quod  est  summum 
speculabile.  Alio  modo  dicitur  esse  virtus  aliquorum,  sicut  actuum:  et  hoc 
modo  virtutes  intellectuales  sunt  eorum,  per  quae  homo  fit  beatus:  tum  quia 
actus  harum  virtutum  possunt  esse  meritorii,  sicut  dictum  est  (in  corp.  art.)  . 
tum  etiam  quia  sunt  quaedam  inchoatio  perfectae  beatitudinis,  quae  in  con¬ 
templatione  veri  consistit,  sicut  supra  dictum  est  (q.  3.  art  8.). 

Ad  tertium  dicendum,  quod  scientia  dividitur  contra  virtutem  secundo 
modo  dictam,  quae  pertinet  ad  vim  appetitivam. 


ARTICULUS  II.  302 

UTRUM  SINT  TANTUM  TRES  HABITUS  INTELLECTUALES  SPECULATIVI, 
SCILICET:  SAPIENTIA,  SCIENTIA,  ET  INTELLECTUS. 

(Infr.  q.  68.  art.  7.  corp.  et  2-2.  q.  4.  art.  8.  corp.  et  q.  47.  art.  5.  corp. 
et  lib.  3.  Contr.  g.  cap.  44.  fin.  et  Veri.  q.  1.  art.  12.  corp.  et  art.  13.  corp.). 

Ad  secundum  sic  proceditur.  Videtur,  quod  inconvenienter  distinguantur 
tres  virtutes  intellectuales  speculativae,  scilicet:  sapientia,  scientia,  et  intel¬ 
lectus:  species  enim  non  debet  condividi  generi:  sed  sapientia  est  quaedam 
scientia,  ut  dicitur  in  6.  Ethicor.  (cap.  7.) ;  ergo  sapientia  non  debet  condividi 
scientiae  in  numero  virtutum  intellectualium. 

2.  Praeterea.  In  distinctione  potentiarum,  habituum,  et  actuum,  quae 
attenditur  secundum  objecta,  attenditur  principaliter  distinctio,  quae  est  se¬ 
cundum  rationem  formalem  objectorum,  ut  ex  supradictis  patet  (q.  34.  art.  2. 
ad  1.);  non  ergo  diversi  habitus  debent  distingui  secundum  materiale  objectum, 
sed  secundum  rationem  formalem  ipsius  objecti:  sed  principium  demonstra¬ 
tionis  est  ratio  sciendi  conclusiones;  non  ergo  intellectus  principiorum  debet 
poni  habitus  alius,  aut  alia  virtus  a  scientia  conclusionum. 

3.  Praeterea.  Virtus  intellectualis  dicitur,  quae  est  in  ipso  rationali  per 
essentiam :  sed  ratio  etiam  speculativa  sicut  ratiocinatur  syllogizando  de¬ 
monstrative  ita  etiam  ratiocinatur  syllogizando  dialectice:  ergo  sicut  scientia, 
quae  causatur  ex  syllogismo  demonstrativo,  ponitur  virtus  intellectualis  spe¬ 
culativa,  ita  etiam  et  opinio. 

Sed  contra  est,  quod  Philos.  6.  Ethic.  (cap.  3.  6.  et  7.)  ponit  has  solum 
tres  virtutes  intellectuales  speculativas,  scilicet:  sapientiam  scientiam,  et  intel¬ 
lectum. 

Respondeo  dicendum,  quod,  sicut  supra  dictum  est  (art.  praec.),  virtus 
intellectualis  speculativa  est,  per  quam  intellectus  speculativus  perficitur  ad 
considerandum  verum:  hoc  enim  est  bonum  opus  ejus.  Verum  autem  est. 
dupliciter  considerabile :  uno  modo  sicut  per  se  notum:  alio  modo  sicut  per  aliud, 
notum,  quod  autem  est  per  se  notum,  se  habet  ut  principium,  et  percipitur 
statim  ab  intellectu,  et  ideo  habitus  perficiens  intellectum  ad  hujusmodi  veri 
considerationem  vocatur  intellectus,  qui  est  habitus  principiorum.  Verum, 
autem,  quod  est  per  aliud  notum,  non  statim  percipitur  ab  intellectu,  sed  per 
inquisitionem  rationis;  et  se  habet  in  ratione  termini.  Quod  quidem  potest 
esse  dupliciter :  uno  modo,  ut  sit  ultimum  in  aliquo  genere:  alio  modo,  ut  sit 
ultimum  respectu  totius  cognitionis  humanae;  et  quia  ea,  quae  sunt  posterius 
nota  quoad  nos,  sunt  priora,  et  magis  nota  secundum  naturam,  ut  dicitur  in 
primo  Physic.  (tex.  2.  et  3.);  ideo  id,  quod  est  ultimum  respectu  totius  co¬ 
gnitionis  humanae,  est  id,  quod  est  primum,  et  maxime  cognoscibile,  secun¬ 
dum  naturam.  Et  circa  hujusmodi  est  sapientia,  quae  considerat  altissimas 
causas,  ut  dicitur  in  1.  Metaph.  (cap.  1.  et  2.);  unde  convenienter  judicat,  et 
ordinat  de  omnibus:  quia  judicium  perfectum,  et  universale  haberi  non  potest, 
nisi  per  resolutionem  ad  primas  causas;  ad  id  vero,  quod  est  ultimum  in  hoc, 
vel  in  illo  genere  cognoscibilium,  perficit  intellectum  scientia :  et  ideo  se¬ 
cundum  diversa  genera  scibilium  sunt  diversi  habitus  scientiarum;  cum  tamen 
sapientia  non  sit  nisi  una. 

Ad  primum  ergo  dicendum,  quod  sapientia  est  quaedam  scientia,  inquantum 
habet  id,  quod  est  commune  omnibus  scientiis,  ut  scilicet  ex  principiis  con¬ 
clusiones  demonstret :  sed  quia  habet  aliquid  proprium  supra  alias  scientias, 
inquantum  scilicet  de  omnibus  judicat,  et  non  solum  quantum  ad  conclu¬ 
siones,  sed  etiam  quantum  ad  prima  principia;  ideo  habet  rationem  perfectioris 
virtutis,  quam  scientia. 

Ad  secundum  dicendum,  quod  quando  ratio  objecti  sub  uno  actu  refertur 
ad  potentiam,  vel  habitum,  tunc  non  distinguuntur  habitus,  vel  potentiae 
penes  rationem  objecti,  et  objectum  materiale:  sicut  ad  eamdem  potentiam 
visivam  pertinet  videre  colorem,  et  lumen,  quod  est  ratio  videndi  colorem, 
et  simul  cum  ipso  videtur.  Principia  vero  demonstrationis  possunt  seorsum 
considerari,  absque  hoc  quod  considerentur  conclusiones;  possunt  etiam 
considerari  simul  cum  conclusionibus,  prout  principia  in  conclusiones  dedu¬ 
cuntur:  considerare  ergo  hoc  secundo  modo  principia  pertinet  ad  scientiam 
quae  considerat  etiam  conclusiones ;  sed  considerare  principia  secundum 
seipsa,  pertinet  ad  intellectum;  unde  si  quis  recte  consideret,  istae  tres  vir¬ 
tutes  non  ex  aequo  distinguuntur  ab  invicem,  sed  ordine  quodam;  sicut  ac¬ 
cidit  in  totis  potentialibus,  quorum  una  pars  est  perfectior  altera ;  sicut  anima 
rationalis  est  perfectior,  quam  sensibilis,  et  sensibilis,  quam  vegetabilis;  hoc 
enim  modo  scientia  dependet  ab  intellectu,  sicut  a  principaliori :  et  utrumque 
dependet  a  sapientia,  sicut  a  principalissimo,  quae  sub  se  continet  et  intelle- 

ctum,  et  scientiam,  ut  de  conclusionibus  scientiarum  dijudicans,  et  de  prin¬ 
cipiis  earumdem. 

Ad  tertium  dicendum,  quod,  sicut  supra  dictum  est  (q.  33.  art.  3.  et  4.), 
habitus  virtutis  determinate  se  habet  ad  bonum,  nullo  autem  modo  ad  malum, 
bonum  autem  intellectus  est  verum;  malum  autem  ejus  est  falsum:  unde 
soli  illi  habitus  virtutes  intellectuales  dicuntur,  quibus  semper  dicitur  verum, 
et  numquam  falsum:  opinio  vero,  et  suspicio  possunt  esse  veri,  et  falsi,  et 
ideo  non  sunt  intellectuales  virtutes,  ut  dicitur  in  6.  Eth.  (cap.  3.  in  prine.). 

ARTICULUS  III.  303 

UTRUM  HABITUS  INTELLECTUALIS,  QUI  EST  ARS,  SIT  VIRTUS. 

(Infr.  q.  <33.  art.  1.  corp.  et  1.  q.  22.  art.  2.  corp. 
et  2-2.  q.  47.  art.  3.  corp.  et  Veri.  q.  3.  art.  1.  corp.  et  1.  Ethic.  post  prine.). 

Ad  tertium  sic  proceditur.  Videtur,  quod  ars  non  sit  virtus  intellectualis : 
dicit  enim  August.  in  lib.  2.  de  Libero  Arbitrio  (cap.  18.  et  19),  quod  virtute 
nullus  male  utitur;  sed  arte  aliquis  male  utitur:  potest  enim  aliquis  artifex 
secundum  scientiam  artis  suae  male  operari ;  ergo  ars  non  est  virtus. 

2.  Praeterea.  Virtutis  non  est  virtus:  artis  autem  est  aliqua  virtus,  ut 
dicitur  in  6.  Ethicor.  (cap.  3.  cir.  fin.)  :  ergo  ars  non  est  virtus. 

5.  Praeterea.  Artes  liberales  sunt  excellentiores,  quam  artes  mechanicae: 
sed  sicut  artes  mechanicae  sunt  practicae,  ita  artes  liberales  sunt  speculativae: 
ergo,  si  ars  esset  virtus  intellectualis,  deberet  virtutibus  speculativis  annu¬ 
merari. 

Sed  contra  est,  quod  Pliilosoph.  in  6.  Ethicor.  (cap.  3  et  4.)  ponit  artem 
esse  virtutem:  nec  tamen  connumerat  eam  virtutibus  speculativis,  quarum 
subjectum  ponit  scientificam  partem  animae. 

Respondeo  dicendum,  quod  ars  nihil  aliud  est,  quam  ratio  recta  aliquo¬ 
rum  operum  faciendorum:  quorum  tamen  bonum  non  consistit  in  eo  quod 
appetitus  humanus  aliquo  modo  se  habet,  sed  in  eo  quod  ipsum  opus,  quod 
fit,  in  se  bonum  est:  non  enim  pertinet  ad  laudem  artificis,  inquantum  ar¬ 
tifex  est,  qua  voluntate  opus  faciat,  sed  quale  sit  opus,  quod  facit;  sic  igitur 
ars,  proprie  loquendo,  habitus  operativus  est.  Et  tamen  in  aliquo  convenit 
cum  habitibus  speculativis ;  quia  etiam  ad  ipsos  habitus  speculativos  pertinet, 
qualiter  se  habeat  res,  quam  considerant,  non  autem  qualiter  se  habeat  ap¬ 
petitus  humanus  ad  illam.  Dummodo  enim  verum  Geometra  demonstret, 
non  refert,  qualiter  se  habeat  secundum  appetitivam  partem,  utrum  sit  laetus, 
vel  iratus:  sicut  nec  in  artifice  refert,  ut  dictum  est  (hic.  sup.) :  et  ideo  eo 
modo  ars  habet  rationem  virtutis,  sicut  et  habitus  speculativi;  inquantum 
scilicet  nec  ars,  nec  habitus  speculativus  faciunt  bonum  opus,  quantum  ad 
usum,  quod  est  proprium  virtutis  perficientis  appetitum,  sed  solum  quantum 
ad  facultatem  bene  agendi. 

Ad  primum  ergo  dicendum,  quod  cum  aliquis  habens  artem  operatur 
malum  artificium,  hoc  non  est  opus  artis,  imo  est  contra  artem  :  sicut  etiam 
cum  aliquis  sciens  verum  mentitur,  hoc  quod  dicit,  non  est  secundum  scien¬ 
tiam,  sed  contra  scientiam ;  unde  sicut  scientia  se  habet  ad  bonum  semper, 
ut  dictum  est  (art.  praec.  ad  3.),  ita  et  ars,  et  secundum  hoc  dicitur  virtus ; 
in  hoc  tamen  deficit  a  perfecta  ratione  virtutis,  quia  non  facit  ipsum  bonum 

osum,  sed  ad  hoc  aliquid  aliud  requiritur:  quamvis  bonus  usus  sine  arte 
esse  non  possit. 

Ad  secundum  dicendum,  quod  quia  ad  hoc  ut  homo  bene  utatur  arte, 
quam  habet,  requiritur  bona  voluntas,  quae  perficitur  per  virtutem  moralem; 
ideo  Philos.  dicit  quod  artis  est  virtus,  scilicet  moralis;  inquantum  ad  bonum 
usum  ejus  aliqua  virtus  moralis  requiritur:  manifestum  est  enim,  quod  artifex 
per  justitiam,  quae  facit  voluntatem  rectam,  inclinatur  ut  opus  fidele  faciat. 

Ad  tertium  dicendum,  quod  etiam  in  ipsis  speculabilibus  est  aliquid  per 
modum  cujusdam  operis;  puta  constructio  syllogismi,  aut  orationis  congruae, 
aut  opus  numerandi,  vel  mensurandi;  et  ideo  quicumque  ad  hujusmodi  opera 
rationis  habitus  speculativi  ordinantur,  dicuntur  per  quamdam  similitudinem 
artes,  scilicet  liberales,  ad  differentiam  illarum  artium,  quae  ordinantur  ad 
opera  per  corpus  exercita,  quae  sunt  quodammodo  serviles;  inquantum  corpus 
serviliter  subditur  animae,  et  homo  secundum  animam  est  liber:  illae  vero 
scientiae,  quae  ad  nullum  hujusmodi  opus  ordinantur,  simpliciter  scientiae 
dicuntur,  non  autem  artes:  nec  oportet,  si  liberales  artes  sunt  nobiliores, 
quod  magis  eis  conveniat  ratio  artis. 


ARTICULUS  IV.  304 

UTRUM  PRUDENTIA  SIT  VIRTUS  DISTINCTA  AB  ARTE. 

(Infr.  art.  j.  ad  1.  et  2-2.  q.  47.  art.  4.  ad  2.). 

Ad  quartum  sic  proceditur.  Videtur,  quod  prudentia  non  sit  alia  virtus 
ab  arte :  ars  enim  est  ratio  recta  aliquorum  operum ;  sed  diversa  genera  ope¬ 
rum  non  faciunt,  ut  aliquid  amittat  rationem  artis  :  sunt  enim  diversae  artes 
circa  opera  valde  diversa  :  cum  igitur  etiam  prudentia  sit  quaedam  ratio 
recta  operum,  videtur  quod  etiam  ipsa  debeat  dici  ars. 

2.  Praeterea.  Prudentia  magis  convenit  cum  arte,  quam  habitus  specu¬ 
lativi:  utrumque  enim  eorum  est  circa  contingens  aliter  se  habere,  ut  dicitur 
in  6.  Eth.  (cap.  4.  et  4.) :  sed  quidam  habitus  speculativi  dicuntur  artes;  ergo 
multo  magis  prudentia  debet  dici  ars. 

3.  Praeterea.  Ad  prudentiam  pertinet  bene  consiliari,  ut  dicitur  in  6.  Eth. 
(cap.  j.):  sed  etiam  in  quibusdam  artibus  consiliari  contingit,  ut  dicitur  in 
3.  Ethicor.  (cap.q.),  sicut  in  arte  militari,  et  gubernativa,  et  medicinali;  ergo 
prudentia  ab  arte  non  distinguitur. 

Sed  contra  est,  quod  Philos.  distinguit  prudentiam  ab  arte  in  6.  Eth. 
(cap.  4.). 

Respondeo  dicendum,  quod  ubi  invenitur  diversa  ratio  virtutis,  ibi  oportet 
virtutes  distingui :  dictum  est  autem  supra  (art.i.huj.  q.  et  q.  76.  art.  }.),  quod 
aliquis  habitus  habet  rationem  virtutis  ex  hoc  solum,  quod  facit  facultatem 
boni  operis:  aliquis  autem  ex  hoc,  quod  facit  non  solum  facultatem  boni 
operis,  sed  etiam  usum:  ars  autem  facit  solum  facultatem  boni  operis;  quia 
non  respicit  appetitum:  prudentia  autem  non  solum  facit  boni  operis  faculta¬ 
tem,  sed  etiam  usum:  respicit  enim  appetitum,  tamquam  praesupponens  re¬ 
ctitudinem  appetitus.  Cujus  differentiae  ratio  est,  quia  ars  est  recta  ratio  facti- 
biliutn ;  prudentia  vero  est  recta  ratio  agibilium;  differt  autem  facere,  et  agere: 
quia,  ut  dicitur  in  9.  Metaphys.  (iex.  16  )  factio  est  actus  transiens  in  exteriorem 
materiam,  sicut  aedificare,  secare  et  huiusmodi:  agere  autem  est  actus  per‘ 

manens  in  ipso  agente:  sicut  videre,  velle,  et  hujusmodi;  sic  igitur  se  habet 
prudentia  ad  hujusmodi  actus  humanos,  qui  sunt  usus  potentiarum,  et  habi¬ 
tuum,  sicut  se  habet  ars  ad  exteriores  factiones:  quia  utraque  est  perfecta 
ratio  respectu  illorum,  ad  quae  comparatur.  Perfectio  autem,  et  rectitudo 
rationis  in  speculativis  dependet  ex  principiis,  ex  quibus  ratio  syllogizat ;  sicut 
dictum  est  (art.  2.  lnij.  q.  ad  2.),  quod  scientia  dependet  ab  intellectu,  qui  est 
habitus  principiorum,  et  praesupponit  ipsum.  In  humanis  autem  actibus  se 
habent  fines,  sicut  principia  in  speculativis,  ut  dicitur  in  7.  Ethicor.  (cap.  S. 
a  mei.),  et  ideo  ad  prudentiam,  quae  est  recta  ratio  agibilium,  requiritur  quod 
homo  sit  bene  dispositus  circa  fines:  quod  quidem  est  per  appetitum  rectum: 
et  ideo  ad  prudentiam  requiritur  moralis  virtus,  per  quam  fit  appetitus  rectus. 
Bonum  autem  artificialium  non  est  bonum  appetitus  humani,  sed  bonum 
ipsorum  operum  artificialium:  et  ideo  ars  non  praesupponit  appetitum  rectum: 
et  inde  est,  quod  magis  laudatur  artifex,  qui  volens  peccat,  quam  qui  peccat 
nolens :  magis  autem  contra  prudentiam  est,  quod  aliquis  peccat  volens,  quam 
nolens;  quia  rectitudo  voluntatis  est  de  ratione  prudentiae,  non  autem  de  ra¬ 
tione  artis.  Sic  igitur  patet,  quod  prudentia  est  virtus  distincta  ab  arte. 

Ad  primum  ergo  dicendum,  quod  diversa  genera  artificialium  omnia  sunt 
extra  hominem :  et  ideo  non  diversificatur  ratio  virtutis :  sed  prudentia  est 
recta  ratio  ipsorum  actuum  humanorum;  unde  diversificatur  ratio  virtutis, 
ut  dictum  est  (in  corp.  art.). 

Ad  secundum  dicendum,  quod  prudentia  magis  convenit  cum  arte,  quam 
habitus  speculativi,  quantum  ad  subjectum,  et  materiam:  utrumque  enim  est 
in  opinativa  parte  animae,  et  circa  contingens  aliter  se  habere:  sed  ars  magis 
convenit  cum  habitibus  speculativis  in  ratione  virtutis,  quam  cum  prudentia, 
ut  ex  dictis  patet  (art.  praec.). 

Ad  tertium  dicendum,  quod  prudentia  est  bene  consiliativa  de  his,  quae 
pertinent  ad  totam  vitam  hominis,  et  ad  ultimum  finem  vitae  humanae :  sed 
in  artibus  aliquibus  est  consilium  de  his,  quae  pertinent  ad  fines  proprios 
illarum  artium  ;  unde  aliqui,  inquantum  sunt  bene  consiliativi  in  rebus  bellicis, 
vel  nauticis,  dicuntur  prudentes  duces,  vel  gubernatores,  non  autem  pru¬ 
dentes  simpliciter,  sed  illi  solum,  qui  bene  consiliantur  de  his,  quae  conferunt 
ad  totam  vitam. 

ARTICULUS  V.  3oS 

UTRUM  PRUDENTIA  SIT  VIRTUS  NECESSARIA  HOMINI. 

(2-2.  q.  jj.  art.  1.  ad  5.  et  Feri.  q.  1.  art.  6.  corp.). 

Ad  quintum  sic  proceditur.  Videtur,  quod  prudentia  non  sit  virtus  ne¬ 
cessaria  ad  bene  vivendum:  sicut  enim  se  habet  ars  ad  factibilia,  quorum  est 
ratio  recta;  ita  se  habet  prudentia  ad  agibilia,  secundum  quae  vita  hominis 
consideratur:  est  enim  eorum  recta  ratio  prudentia,  ut  dicitur  in  6.  Eth. 
(capi  5.):  sed  ars  non  est  necessaria  in  rebus  factibilibus,  nisi  ad  hoc  quod 
fiant,  non  autem  postquam  sunt  factae;  ergo  nec  prudentia  est  necessaria  ho 
mini  ad  bene  vivendum,  postquam  est  virtuosus,  sed  forte  solum  quantum  ad 
hoc  Ut  viftuOsus  fiat. 

2.  Praeterea.  Prudentia  est,  per  quam  recte  consiliamur,  ut  dicitur  in 
6.  Eth.  (loc.  cit.):  sed  homo  potest  ex  bono  consilio  agere,  non  solum  proprio. 

sed  etiam  alieno;  ergo  non  est  necessarium  ad  bene  vivendum,  quod  ipse 
homo  habeat  prudentiam;  sed  sufficit,  quod  prudentum  consilia  sequatur. 

3.  Praeterea.  Virtus  intellectualis  est,  secundum  quam  contingit  semper 
dicere  verum,  et  numquam  falsum :  sed  hoc  non  videtur  contingere  secundum 
prudentiam:  non  enim  est  humanum,  quod  in  consiliando  de  agendis  num¬ 
quam  erretur,  cum  humana  agibilia  sint  contingentia  aliter  se  habere;  unde 
dicitur  Sap.  9.:  Cogitationes  mortalium  timidae ,  et  incertae  providentiae  nostrae; 
ergo  videtur,  quod  prudentia  non  debeat  poni  intellectualis  virtus. 

Sed  contra  est,  quod  Sap.  8.  connumeratur  aliis  virtutibus  necessariis 
ad  vitam  humanam,  cum  dicitur  de  divina  sapientia:  Sobrietatem,  et  pruden¬ 
tiam  docet,  justitiam,  et  virtutem,  quibus  utilius  nihil  est  in  hac  vita  hominibus. 

Respondeo  dicendum,  quod  prudentia  est  virtus  maxime  necessaria  ad 
vitam  humanam:  bene  enim  vivere  consistit  in  bene  operari:  ad  hoc  autem 
quod  aliquis  bene  operetur,  non  solum  requiritur  quid  faciat,  sed  etiam  quo¬ 
modo  faciat;  ut  scilicet  secundum  electionem  rectam  operetur,  non  solum  ex 
impetu,  aut  passione.  Cum  autem  electio  sit  eorum,  quae  sunt  ad  finem,  re¬ 
ctitudo  electionis  duo  requirit,  scilicet  debitum  finem,  et  id  quod  convenienter 
ordinatur  ad  debitum  finem:  ad  debitum  autem  finem  homo  convenienter  di¬ 
sponitur  per  virtutem,  quae  perficit  partem  animae  appetitivam,  cujus  obje¬ 
ctum  est  bonum,  et  finis.  Ad  id  autem  quod  convenienter  in  finem  debitum 
ordinatur,  oportet  quod  homo  directe  disponatur  per  habitum  rationis,  quia 
consiliari,  et  eligere,  quae  sunt  eorum  quae  sunt  ad  finem,  sunt 'actus  ra¬ 
tionis;  et  ideo  necesse  est  in  ratione  esse  aliquam  virtutem  intellectualem, 
per  quam  perficiatur  ratio  ad  hoc,  quod  convenienter  se  habeat  ad  ea  quae 
sunt  ad  finem :  et  haec  virtus  est  prudentia :  unde  prudentia  est  virtus  neces¬ 
saria  ad  bene  vivendum. 

Ad  primum  ergo  dicendum,  quod  bonum  artis  consideratur  non  in  ipso 
artifice,  sed  magis  in  ipso  artificiato,  cum  ars  sit  ratio  recta  factibilium :  fa¬ 
ctio  enim  in  exteriorem  materiam  transiens  non  est  perfectio  facientis,  sed 
facti;  sicut  motus  est  actus  mobilis.  Ars  autem  circa  factibilia  est:  sed  pruden¬ 
tiae  bonum  attenditur  in  ipso  agente,  cujus  perfectio  est  ipsum  agere,  est 
enim  prudentia  recta  ratio  agibilium,  ut  dictum  est  (art.  praec.  ei  arg.  1.  huj.  art.); 
et  ideo  ad  artem  non  requiritur,  quod  artifex  bene  operetur,  sed  quod  bonum 
opus  faciat:  requireretur  autem  magis,  quod  ipsum  artificiatum  bene  opera¬ 
retur;  sicut  quod  cultellus  bene  incideret,  vel  serra  bene  secaret,  si  proprie 
horum  esset  agere,  et  non  magis  agi  quia  non  habent  dominium  sui  actus : 
et  ideo  ars  non  est  necessaria  ad  bene  vivendum  ipsi  artifici,  sed  solum  ad 
faciendum  ipsum  artificiatum  bonum,  et  ad  conservandum  ipsum:  prudentia 
autem  est  necessaria  homini  ad  bene  vivendum,  non  solum  ad  hoc  quod  fiat 
bonus. 

Ad  secundum  dicendum,  quod  dum  homo  bonum  operatur  non  secun¬ 
dum  propriam  rationem,  sed  motus  ex  consilio  alterius,  nondum  est  omnino 
perfecta  operatio  ipsius,  quantum  ad  rationem  dirigentem,  et  quantum  ad 
appetitum  moventem :  unde  si  bonum  operetur,  non  tamen  simpliciter  bene, 
quod  est  bene  Vivere. 

Ad  tertium  dicendum,  quod  verum  intellectus  practici  aliter  accipitur, 
quam  verum  intellectus  speculativi,  ut  dicitur  in  6.  Ethic.  (cap.  2.):  nam 
verum  intellectus  speculativi  accipitur  per  conformitatem  intellectus  ad  rem; 
et  quia  intellectus  non  potest  infallibiliter  conformari  in  rebus  contingentibus, 
«ed  solum  in  necessariis,  ideo  nullus  habitus  speculativus  contingentium  est 

intellectualis  virtus,  sed  solum  est  circa  necessaria:  verum  autem  intellectus 
practici  accipitur  per  conformitatem  ad  appetitum  rectum ;  quae  quidem  con- 
formitas  in  necessariis  locum  non  habet,  quae  voluntate  humana  non  fiunt ; 
sed  solum  in  contingentibus,  quae  possunt  a  nobis  fieri,  sive  sint  agibilia  inte¬ 
riora,  sive  factibilia  exteriora;  et  ideo  circa  sola  contingentia  ponitur  virtus 
intellectus  practici ;  circa  factibilia  quidem  ars,  circa  agibilia  vero  prudentia. 

ARTICULUS  VI.  306 

UTRUM  EUBULIA,  SYNESIS,  ET  GNOME  SINT  VIRTUTES 
ADJUNCTAE  PRUDENTIAE. 

(1.  q.  22.  art.  1.  ad  1.  et  2-2.  q.  49.  corp.  fiit.  et  q.  $1.  per  tot.  et  q.p.  art.  2.  corp. 
et  3.  Dist.  33.  q.  3.  art.  1.  et  4.  et  Veri.  q.  2.  art.  12.  ad  25. 
et  q.  3.  art.  1.  corp.). 

Ad  sextum  sic  proceditur.  Videtur,  quod  inconvenienter  adjungantur  pru¬ 
dentiae  eubulia ,  synesis,  et  gnome :  eubulia  enim  est  habitus,  quo  bene  consi¬ 
liamur,  ut  dicitur  in  6.  Eth.  (cap.  9.):  sed  bene  consiliari  pertinet  ad  pru¬ 
dentiam,  ut  in  eodem  lib.  dicitur  (cap.  4.);  ergo  eubulia  non  est  virtus 
adjuncta  prudentiae,  sed  magis  est  ipsa  prudentia. 

2.  Praeterea.  Ad  superiorem  pertinet  de  inferioribus  judicare;  illa  ergo 
virtus  videtur  suprema,  cujus  est  actus  judicium:  sed  synesis  est  bene  judica¬ 
tiva;  ergo  synesis  non  est  virtus  adjuncta  prudentiae,  sed  magis  ipsa  est  prin¬ 
cipalis. 

3.  Praeterea.  Sicut  diversa  sunt  ea,  de  quibus  est  judicandum;  ita  etiam 
diversa  sunt  ea,  de  quibus  est  consiliandum;  sed  circa  omnia  consiliabilia 
ponitur  virtus  una,  scilicet  eubulia;  ergo  ad  bene  judicandum  de  agendis  non 
oportet  ponere  praeter  synesim  aliam  virtutem,  scilicet  gnomen. 

4.  Praeterea.  Tullius  ponit  in  sua  Rhetor,  (lib.  2.  de  Invent.  aliquant. 
ante  Jin.)  tres  alias  partes  prudentiae,  sicilicet :  memoriam  praeteritorum,  in- 
lelligentiam  praesentium,  et  providentiam  futurorum :  Macrobius  etiam  ponit, 
super  somnium  Scipionis  (lib.  1.  cap.  8.),  quasdam  alias  partes  prudentiae, 
scilicet  cautionem,  docilitatem,  et  alia  hujusmodi:  non  videntur  igitur  solae 
hujusmodi  virtutes  prudentiae  adjungi. 

Sed  contra  est  auctoritas  Phil.  in  6.  Eth.  (cap.  9.  10.  et  11.),  qui  has 
tres  virtutes  ponit  prudentiae  adjunctas. 

Respondeo  dicendum,  quod  in  omnibus  potentiis  ordinatis  illa  est  prin¬ 
cipalior,  quae  ad  principaliorem  actum  ordinatur:  circa  agibilia  autem  hu¬ 
mana  tres  actus  rationis  inveniuntur:  quorum  primus  est  consiliari:  secundus 
judicare:  tertius  est  praecipere.  Primi  autem  duo  respondent  actibus  intellectus 
speculativi,  qui  sunt:  inquirere  et  judicare:  nam  consilium  inquisitio  quaedam 
est:  sed  tertius  actus  est  proprie  practici  intellectus,  inquantum  est  opera- 
tivus:  non  enim  ratio  habet  praecipere  ea,  quae  per  hominem  fieri  non  pos¬ 
sunt:  manifestum  est  autem,  quod  in  his,  quae  per  hominem  fiunt,  principalis 
actus  est  praecipere,  ad  quem  alii  ordinantur:  et  ideo  virtuti,  quae  est  bene 
praeceptiva,  scilicet  prudentiae,  tamquam  principaliori  adjunguntur  tamquam 
secundariae,  eubulia,  quae  est  bene  consiliativa,  et  synesis,  et  gnome,  quae 
sunt  partes  judicativae:  de  quarum  distinctione  dicetur  (in  respons.  ad  j.) 

Ad  primum  ergo  dicendum,  quod  prudentia  est  bene  consiliativa ;  non  quasi 
bene  consiliari  sit  immediate  actus  ejus;  sed  quia  hunc  actum  perficit  me¬ 
diante  virtute  sibi  subjecta,  quae  est  eubulia. 

Ad  secundum  dicendum,  quod  judicium  in  agendis  ad  aliquid  ulterius 
ordinatur:  contingit  enim  aliquem  bene  judicare  de  aliquo  agendo,  et  tamen 
non  recte  exequi :  sed  ultimum  complementum  est,  quando  ratio  jam  bene 
praecepit  de  agendis. 

Ad  tertium  dicendum,  quod  judicium  de  unaquaque  re  fit  per  propria 
principia  ejus:  inquisitio  autem  nondum  est  per  propria  principia;  quia  his 
habitis  non  esset  opus  inquisitione,  sed  jam  res  esset  inventa;  et  ideo  una 
sola  virtus  ordinatur  ad  bene  consiliandum ;  duae  autem  virtutes  ad  bene 
judicandum:  quia  distinctio  non  est  in  communibus  principiis,  sed  in  pro¬ 
priis;  unde  et  in  speculativis  una  est  dialectica  inquisitiva  de  omnibus:  scien¬ 
tiae  autem  demonstrativae,  quae  sunt  judicativae,  sunt  diversae  de  diversis. 
Distinguuntur  autem  synesis,  et  gnome  secundum  diversas  regulas,  quibus  ju¬ 
dicatur:  nam  synesis  est  judicativa  de  agendis  secundum  communem  legem; 
gnome  autem  secundum  ipsam  rationem  naturalem  in  his,  in  quibus  deficit 
lex  communis:  sicut  plenius  infra  patebit  (2-2.  q.  51.  art.  4.). 

Ad  quartum  dicendum,  quod  memoria,  intelligentia,  et  providentia,  simi¬ 
liter  etiam  cautio,  et  docilitas,  et  alia  hujusmodi,  non  sunt  virtutes  diversae  a 
prudentia;  sed  quodammodo  comparantur  ad  ipsam,  sicut  partes  integrales; 
inquantum  omnia  ista  requiruntur  ad  perfectionem  prudentiae :  sunt  etiam  et 
quaedam  partes  subjectivae,  seu  species  prudentiae:  sicut  aeconomica,  regna- 
tiva,  et  hujusmodi :  sed  praedicta  tria  sunt  quasi  partes  potentiales  prudentiae : 
quia  ordinantur  sicut  secundarium  ad  principale:  et  de  his  infra  dicetur 
(2-2.  q.  51.). 


QUAESTIO  LVIII. 

DE  DISTINCTIONE  VIRTUTUM  MORALIUM  AB  INTELLECTUALIBUS, 
IN  QUINQUE  ARTICULOS  DIVISA. 

Deinde  considerandum  est  de  virtutibus  moralibus.  Et  primo  de  distinctione 
earum  a  virtutibus  intellectualibus:  secundo  de  distinctione  earum  ab  invicem 
secundum  propriam  materiam:  tertio  de  distinctione  principalium,  vel  cardi¬ 
nalium  ab  aliis. 

Circa  primum  quaeruntur  quinque. 

Primo.  Utrum  omnis  virtus  sit  virtus  moralis. 

Secundo.  Utrum  virtus  moralis  distinguatur  ab  intellectuali. 

Tertio.  Utrum  sufficienter  dividatur  virtus  per  intellectualem,  et  moralem. 
Quarto.  Utrum  moralis  virtus  possit  esse  sine  intellectuali. 

Quinto.  Utrum  e  converso  intellectualis  virtus  possit  esse  sine  morali. 

ARTICULUS  I.  307 

UTRUM  OMNIS  VIRTUS  SIT  MORALIS. 

(Infr.  q.  68.  art.  8.  corp.  et  3.  Dist.  23.  q.  1.  ari.  4.  q.  2.  corp.). 

Ad  primum  sic  proceditur.  Videtur,  quod  omnis  virtus  sit  moralis:  virtus 
enim  moralis  dicitur  a  more,  idest  a  consuetudine:  sed  ad  omnium  virtu¬ 
tum  actus  consuescere  possumus ;  ergo  omnis  virtus  est  moralis. 

2.  Praeterea.  Philos.  dicit  in  2.  Ethic.  (cap.  6.  post  med.)  quod  virtus 
moralis  est  habitus  electivus  in  medietate  rationis  consistens:  sed  omnis 
virtus  videtur  esse  habitus  electivus;  quia  actus  cujuslibet  virtutis  possumus 
ex  electione  facere :  omnis  etiam  virtus  aliqualiter  in  medio  rationis  consi¬ 
stit,  ut  infra  patebit  (q.  64.  art.  2.  3.  et  4.);  ergo  omnis  virtus  est  moralis. 

3.  Praeterea.  Tullius  dicit  in  sua  Rhet.  ( lib .  2.  de  Inveni,  aliquant.  ante 
fin.),  quod  virtus  est  habitus  in  modum  naturae  rationi  consentaneus :  sed 
cum  omnis  virtus  humana  ordinetur  ad  bonum  hominis,  oportet  quod  sit 
consentanea  rationi,  cum  bonum  hominis  sit  secundum  rationem  esse,  ut  Dion, 
dicit  (cap.  4.  de  Div.  Nom.  part.  4.  lect.  22.');  ergo  omnis  virtus  est  moralis. 

Sed  contra  est,  quod  Philos.  dicit  in  1.  Ethic.  (cap.  ult.  in  fin.):  Dicentes 
de  moribus  non  dicimus,  quoniam  sapiens,  vel  intelligens,  sed  quoniam  mitis ,  vd 
sobrius:  sic  igitur  sapientia,  et  intellectus  non  sunt  morales:  quae  tamen  sunt 
virtutes,  sicut  supra  dictum  est  (q.  praec.  art.  2.);  non  ergo  omnis  virtus  est 
moralis. 

Respondeo  dicendum,  quod  ad  hujusmodi  evidentiam  considerare  oportet, 
quid  sit  mos,  sic  enim  scire  poterimus,  quid  sit  moralis  virtus.  Mos  autem 
duo  significat:  quandoque  enim  significat  consuetudinem:  sicut  dicitur  Act.  13.: 
Nisi  circumcidamini  secundum  morem  Moysi,  non  poteritis  salvi  fieri:  quandoque 
vero  significat  inclinationem  quamdam  naturalem,  vel  quasi  naturalem  ad  ali¬ 
quid  agendum:  unde  et  etiam  brutorum  animalium  dicuntur  aliqui  inores; 
unde  dicitur  2.  Mach.  11.  quod  leonum  more  irruentes  in  hostes  prostraverunt 
eos.  Et  sic  accipitur  mos  in  Psal.  67.  ubi  dicitur:  Qui  habitare  facit  unius 
moris  in  domo.  Et  haec  quidem  duae  significationes  in  nullo  distinguuntur 
apud  latinos  quantum  ad  vocem,  in  graeco  autem  distinguuntur:  nam  ethos, 
quod  apud  nos  morem  significat,  quandoque  habet  primam  longam;  et  scri¬ 
bitur  per  rj  graecam  litteram:  quandoque  habet  primam  correptam;  et  scri¬ 
bitur  per  e.  Dicitur  autem  virtus  moralis  a  more,  secundum  quod  mos  si¬ 
gnificat  quamdam  inclinationem  naturalem,  vel  quasi  naturalem  ad  aliquid 
agendum:  et  huic  significationi  moris  propinqua  est  alia  significatio,  quae 
significat  consuetudinem :  nam  consuetudo  quodammodo  vertitur  in  naturam, 
et  facit  inclinationem  similem  naturali:  manifestum  est  autem,  quod  inclinatio 
ad  actum  proprie  convenit  appetitivae  virtuti,  cujus  est  movere  omnes  po¬ 
tentias  ad  agendum,  ut  ex  supradictis  patet  (q.  9.  art.  1.);  et  ideo  non  omnis 
virtus  dicitur  moralis,  sed  solum  illa,  quae  est  in  vi  appetitiva. 

Ad  primum  ergo  dicendum,  quod  objectio  illa  procedit  de  more,  secundum 
quod  significat  consuetudinem. 

Ad  secundum  dicendum,  quod  omnis  actus  virtutis  potest  ex  electione 
agi,  sed  electionem  rectam  agit  sola  virtus,  quae  est  in  appetitiva  parte  ani¬ 
mae:  dictum  est  enim  supra  (q.  13.  art.  1.),  quod  eligere  est  actus  appetitivae 

partis;  unde  habitus  electivus,  qui  scilicet  est  electionis  principium,  est  so¬ 
lum  ille,  qui  perficit  vim  appetitivam:  quamvis  etiam  aliorum  habituum 
actus  sub  electione  cadere  possint. 

Ad  tertium  dicendum,  quod,  natura  est  principium  motus,  sicut  dicitur  in 

2.  Phys.  (tex.  y) :  movere  autem  ad  agendum  proprium  est  appetitivae  par¬ 
tis;  et  ideo  assimilari  naturae  in  consentiendo  rationi  est  proprium  virtu¬ 
tum,  quae  sunt  in  vi  appetitiva. 


ARTICULUS  II.  308 

UTRUM  VIRTUS  MORALIS  DISTINGUATUR  AB  INTELLECTUALI. 

(Infr.  q.  62.  art.  2.  et  y  Dist.  23.  q.  1.  art.  4.  q.y  ad  4.  et  Veri.  q.  14.  art.  y  ad  9. 
et  Veri.  q.  1.  art.  12.  corp.  et  1.  Etb.  fiti.). 

Ad  secundum  sic  proceditur.  Videtur,  quod  virtus  moralis  ab  intelle¬ 
ctuali,  non  distinguatur :  dicit  enim  August.  in  lib.  4.  de  Civ.  Dei  ( cap .  21. 
paulo  a  prine.),  quod  virtus  est  ars  recte  vivendi :  sed  ars  est  virtus  intelle¬ 
ctualis;  ergo  virtus  moralis  ab  intellectuali  non  differt. 

2.  Praeterea.  Plerique  in  definitione  virtutum  moralium  ponunt  scien¬ 
tiam,  sicut  quidam  definiunt,  quod  perseverantia  est  scientia,  vel  habitus 
eorum,  quibus  est  immanendum,  vel  non  immanendum:  et  sanctitas  est 
scientia  faciens  fideles,  et  servantes,  quae  ad  Deum  justa  sunt:  scientia  au¬ 
tem  est  virtus  intellectualis;  ergo  virtus  moralis  non  debet  distingui  ab  in¬ 
tellectuali. 

3.  Praeterea.  August.  dicit  in  1.  Soliloq.  (cap.  6.  a  med.)  quod  virtus  est 
recta,  ei  perfecta  ratio :  sed  hoc  pertinet  ad  virtutem  intellectualem,  ut  patet 
in  6.  Ethic.  (cap.  ult.  circ.  med.) ;  ergo  virtus  moralis  non  est  distincta  ab  in¬ 
tellectuali. 

4.  Praeterea.  Nihil  distinguitur  ab  eo,  quod  in  ejus  definitione  ponitur: 
sed  virtus  intellectualis  ponitur  in  definitione  virtutis  moralis :  dicit  enim 
Philos.  in  2.  Ethic.  (cap.  6.  circ.  med.),  quod  virtus  moralis  est  habitus  ele¬ 
ctivus  existens  in  medietate  determinata  ratione,  prout  sapiens  determinabit: 
hujusmodi  autem  recta  ratio  determinans  medium  virtutis  moralis  pertinet 
ad  virtutem  intellectualem,  ut  dicitur  in  6.  Eth.  (cap.  ult.) ;  ergo  virtus  mo¬ 
ralis  non  distinguitur  ab  intellectuali. 

Sed  contra  est,  quod  dicitur  in  Eth.  (cap.  ult.  itt  fin.),  determinatur  vir¬ 
tus  secundum  differentiam  hanc :  dicimus  enim  harum  has  quidem  intelle¬ 
ctuales,  has  vero  morales. 

Respondeo  dicendum,  quod  omnium  humanorum  operum  principium 
primum  ratio  est:  et  quaecumque  alia  principia  humanorum  operum  inve¬ 
niantur,  quodammodo  rationi  obediunt:  diversimode  tamen:  nam  quaedam 
rationi  obediunt  omnino  ad  nutum  absque  omni  contradictione;  sicut  cor¬ 
poris  membra,  si  fuerint  in  sua  natura  consistentia :  statim  enim  ad  impe¬ 
rium  rationis  manus,  aut  pes  movetur  ad  opus:  unde  Phil.  dicit  in  1.  Pol. 
(cap.  y  post  med.),  quod  anima  regit  corpus  despotico  principatu,  idest  sicut 
dominus  servum,  qui  jus  contradicendi  non  habet.  Posuerunt  quidam  igitur, 
quod  omnia  principia  activa,  quae  sunt  in  homine,  hoc  modo  se  habent  ad 
rationem:  quod  quidem  si  verum  esset,  sufficeret,  quod  ratio  esset  perfecta 
ad  bene  agendum ;  unde,  cum  virtus  sit  habitus,  quo  perficimur  ad  bene 

agendum,  sequeretur,  quod  in  sola  ratione  esset,  et  sic  nulla  virtus  esset, 
nisi  intellectus:  et  haec  fuit  opinio  :Socratis,  qui  dixit,  omnes  -virtutes  esse  pru¬ 
dentias,  ut  dicitur  in  6.  Ethic.  (cap.  ult.) ;  unde  ponebat,  quod  homo,  scientia 
in  eo  ex  is  tente,  peccare  non  poterat,  sed  quicumque  peccabat,  peccabat 
propter  ignorantiam.  Hoc  autem  procedit  ex  suppositione  falsi:  pars  enim  ap- 
petitiva  obedit  rationi  non  omnino  ad  nutum,  sed  cum  aliqua  contradictione ; 
unde  Phil.  dicit  in  i.  Pol.  (cap.  3.  amed.)  quod  ratio  imperat  appeiiiivae  prin¬ 
cipatu  politico,  quo  scilicet  aliquis  praeest  liberis,  qui  habent  jus  in  aliquo 
contradicendi ;  unde  Aug.  dicit  super  Psal.  118.  (conc.  8.  circ.  fin.),  quod  inter¬ 
dum  praecedit  intellectus,  et  sequitur  tardus,  aut  nullus  affectus:  in  tantum  quod 
quandoque  passionibus,  vel  habitibus  appetitivae  partis  hoc  agitur,  ut  usus 
rationis  in  particulari  impediatur;  et  secundum  hoc  aliqualiter  verum  est, 
quod  Socrates  dixit,  quod  scientia  praesente  non  peccatur,  si  tamen  haec  ex¬ 
tendatur  usque  ad  usum  rationis  in  particulari  eligibili. 

Sic  igitur  ad  hoc  quod  homo  bene  agat,  requiritur,  quod  non  solum  ratio 
sit  bene  disposita  per  habitum  virtutis  intellectualis,  sed  etiam  quod  vis  ap- 
petitiva  sit  bene  disposita  per  habitum  virtutis  moralis:  sicut  igitur  appetitus 
distinguitur  a  ratione;  ita  virtus  moralis  distinguitur  ab  intellectuali;  unde 
sicut  appetitus  est  principium  humani  actus  secundum  hoc  quod  participat 
aliqualiter  rationem;  ita  habitus  moralis  habet  rationem  virtutis  humanae, 
inquantum  rationi  conformatur. 

Ad  primum  ergo  dicendum,  quod  August.  communiter  accipit  artem  pro 
qualibet  recta  ratione :  et  sic  sub  arte  includitur  etiam  prudentia,  quae  ita 
est  recta  ratio  agibilium,  sicut  ars  est  recta  ratio  factibilium :  et  secundum 
hoc  quod  dicit,  quod  virtus  est  ars  recte  vivendi,  essentialiter  convenit  pru¬ 
dentiae,  participative  autem  aliis  virtutibus,  prout  secundum  prudentiam  di¬ 
riguntur. 

Ad  secundum  dicendum,  quod  tales  definitiones,  a  quibuscumque  inve¬ 
niantur  datae,  processerunt  ex  opinione  socratica;  et  sunt  exponendae  eo 
modo,  quo  de  arte  praedictum  est  (in  solut.  praec.). 

Et  similiter  dicendum  est  ad  tertium. 

Ad  quartum  dicendum,  quod  recta  ratio,  quae  est  secundum  prudentiam, 
ponitur  in  definitione  virtutis  moralis,  non  tamquam  pars  essentiae  ejus,  sed 
sicut  quiddam  participatum  in  omnibus  virtutibus  moralibus ;  inquantum  pru¬ 
dentia  dirigit  omnes  virtutes  morales. 

ARTICULUS  III.  309 

UTRUM  SUFFICIENTER  VIRTUS  DIVIDATUR  PER  MORALEM, 

ET  INTELLECTUALEM. 

Ad  tertium  sic  proceditur.  Videtur,  quod  virtus  humana  non  sufficienter 
dividatur  per  virtutem  moralem,  et  intellectualem:  prudentia  enim  videtur 
esse  aliquid  medium  inter  virtutem  moralem,  et  intellectualem:  connume¬ 
ratur  enim  virtutibus  intellectualibus  in  6.  Eth.  (cap.  5.  et  $.),  et  etiam  ab 
omnibus  communiter  connumeratur  inter  quatuor  virtutes  cardinales,  quae 
sunt  morales,  ut  infra  patebit  (q.  6r.  art.  1.);  non  ergo  sufficienter  dividitur 
virtus  per  intellectualem,  et  moralem,  sicut  per  immediata. 

2.  Praeterea.  Continentia,  et  perseverantia,  et  etiam  patientia  non  com¬ 
putantur  inter  virtutes  intellectuales;  nec  etiam- sunt  virtutes  morales;  quia. 

non  tenent  medium  in  passionibus,  sed  abundant  in  eis  passiones;  non  ergo 
sufficienter  dividitur  virtus  per  intellectuales,  et  morales. 

3.  Praeterea.  Fides,  spes,  et  charitas  quaedam  virtutes  sunt:  non  tamen 
sunt  virtutes  intellectuales:  hae  enim  solum  sunt  quinque,  scilicet:  scientia , 
et  sapientia,  intellectus,  pmdentia,  et  ars,  ut  dictum  est  (q.  37.  ari.  2.  5.  et  4.): 
nec  etiam  sunt  virtutes  morales;  quia  non  sunt  circa  passiones,  circa  quas 
maxime  est  moralis  virtus ;  ergo  virtus  non  sufficienter  dividitur  per  intel¬ 
lectuales,  et  morales. 

Sed  contra  est,  quod  Philos.  dicit  in  2.  Ethicor.  (cap.  1.  in  prine.)  du¬ 
plicem  esse  virtutem :  hanc  quidem  intellectualem,  illam  autem  moralem. 

Respondeo  dicendum,  quod  virtus  humana  est  quidam  habitus  perficiens 
hominem  ad  bene  operandum :  principium  autem  humanorum  actuum  in 
homine  non  est  nisi  duplex;  scilicet:  intellectus,  sive  ratio,  et  appetitus:  haec 
enim  sunt  duo  moventia  in  homine,  ut  dicitur  in  3.  de  Anima  (tex.  48.  d  seq.)  : 
unde  omnis  virtus  humana  oportet  quod  sit  perfectiva  alicujus  istorum  prin¬ 
cipiorum;  si  quidem  igitur  sit  perfectiva  intellectus  speculativi,  vel  practici 
ad  bonum  hominis  actum,  erit  virtus  intellectualis :  si  autem  sit  perfectiva 
appetitivae  partis,  erit  virtus  moralis;  unde  relinquitur,  quod  omnis  virtus 
humana  vel  est  intellectualis,  vel  moralis. 

Ad  primum  ergo  dicendum,  quod  prudentia,  secundum  essentiam  suam, 
est  intellectualis  virtus:  sed,  sec-  ndum  materiam,  convenit  cum  virtutibus  mo¬ 
ralibus:  est  enim  recta  ratio  agibilium,  ut  supra  dictum  est  (q.  77.  art.  4.),  et 
secundum  hoc  virtutibus  moralibus  connumeratur. 

Ad  secundum  dicendum,  quod  continentia,  et  perseverantia  non  sunt  per¬ 
fectiones  appetitivae  virtutis  sensitivae,  quod  ex  hoc  patet,  quod  in  continente, 
et  perseverante  superabundant  inordinatae  passiones  ;  quod  non  esset,  si  appe¬ 
titus  sensitivus  esset  perfectus  aliquo  habitu  conformante  ipsum  rationi:  est 
autem  continentia,  seu  perseverantia  perfectio  rationalis  partis,  quae  se  tenet 
contra  passiones,  ne  deducatur:  deficit  tamen  a  ratione  virtutis;  quia  virtus 
intellectiva,  quae  facit  rationem  se  bene  habere  circa  moralia,  praesupponit 
appetitum  rectum  finis,  ut  recte  se  habeat  circa  principia,  idest  fines,  ex  qui¬ 
bus  ratiocinatur,  quod  continenti,  et  perseveranti  deest:  neque  etiam  potest 
esse  perfecta  operatio,  quae  a  duabus  potentiis  procedit,  nisi  utraque  potentia 
perficiatur  per  debitum  habitum:  sicut  non  sequitur  perfecta  actio  alicujus 
agentis  per  instrumentum,  si  instrumentum  non  sit  bene  dispositum,  quan- 
tumcumque  principale  agens  sit  perfectum;  unde  si  appetitus  sensitivus,  quem 
movet  rationalis  pars,  non  sit  perfectus,  quantumcumque  rationalis  pars  sit 
perfecta,  actio  consequens  non  erit  perfecta;  unde  nec  principium  actionis 
erit  virtus.  Et  propter  hoc  continentia  a  delectationibus,  et  perseverantia  a 
tristitiis  non  sunt  virtutes,  sed  aliquid  minus  virtute,  ut  Philos.  dicit  in  7.  Ethic. 
(cap.  j.  et  <).). 

Ad  tertium  dicendum,  quod  fides,  spes,  et  charitas  sunt  supra  virtutes 
humanas;  sunt  enim  virtutes  hominis,  prout  est  factus  particeps  divinae 
gratiae. 

ARTICULUS  IV.  3:0 

UTRUM  MORALIS  VIRTUS  POSSIT  ESSE  SINE  INTELLECTUALI. 

( Infr.  art.  /.  corp.).  > 

Ad  quartum  sic  proceditur.  Videtur,  quod  virtus  moralis  possit  esse  sint 
intellectuali:  virtus  enim  moralis,  ut  dicit  Tullius  (2.  de  Invent.  aliquant.  ante 
fin.),  est  habitus  in  modum  naturae  rationi  consentaneus ;  sed  natura  etsi  con¬ 
sentiat  alicui  superiori  rationi  moventi,  non  tamen  oportet,  quod  illa  ratio 
naturae  conjungatur  in  eodem ;  sicut  patet  in  rebus  naturalibus  cognitione 
•carentibus ;  ergo  potest  esse  in  homine  virtus  moralis  in  modum  naturae 
inclinans  ad  consentiendum  rationi :  quamvis  illius  hominis  ratio  non  sit  per¬ 
fecta  per  virtutem  intellectualem. 

2.  Praeterea.  Per  virtutem  intellectualem  homo  consequitur  rationis 
usum  perfectum :  sed  quandoque  contingit,  quod  aliqui,  in  quibus  non  multum 
viget  usus  rationis,  sunt  virtuosi,  et  Deo  accepti;  ergo  videtur,  quod  virtus 
moralis  possit  esse  sine  virtute  intellectuali. 

3.  Praeterea.  Virtus  moralis  facit  inclinationem  ad  bene  operandum: 
sed  quidam  habent  naturalem  inclinationem  ad  bene  operandum,  etiam  absque 
rationis  judicio ;  ergo  virtutes  morales  possunt  esse  sine  intellectuali. 

Sed  contra  est,  quod  Gregorius  dicit  22.  Moral.  (cap.  1.  implic.)  quod 
caeterae  virtutes,  nisi  ea,  quae  appetunt,  prudenter  agant,  virtutes  esse  nequa¬ 
quam  possunt :  sed  prudentia  est  virtus  intellectualis,  ut  supra  dictum  est 
(q.  /7.  art.  4.);  ergo  virtutes  morales  non  possunt  esse  sine  intellectualibus. 

Respondeo  dicendum,  quod  virtus  moralis  potest  quidem  esse  sine  qui¬ 
busdam  intellectualibus  virtutibus,  sicut  sine  sapientia,  scientia,  et  arte;  non 
autem  potest  esse  sine  intellectu,  et  prudentia.  Sine  prudentia  quidem  esse 
non  potest  moralis  virtus;  quia  moralis  virtus  est  habitus  electivus,  idest  fa¬ 
ciens  bonam  electionem.  Ad  hoc  autem  quod  electio  sit  bona,  duo  requirun¬ 
tur:  primo,  ut  sit  debita  intentio  finis:  et  hoc  fit  per  virtutem  moralem,  quae 
vim  appetitivam  inclinat  ad  bonum  conveniens  rationi,  quod  est  finis  debitus; 
secundo,  ut  homo  recte  accipiat  ea,  quae  sunt  ad  finem:  et  hoc  non  potest 
•esse,  nisi  per  rationem  recte  consiliantem,  judicantem,  et  praecipientem ;  quod 
pertinet  ad  prudentiam,  et  ad  virtutes  sibi  annexas,  ut  supra  dictum  est  (q.  77. 
■art.  4.  q.  et  6.);  unde  virtus  moralis  sine  prudentia  esse  non  potest.  Et  per 
consequens  nec  sine  intellectu:  per  intellectum  enim  cognoscuntur  principia 
-naturaliter  nota,  tam  in  speculativis,  quam  in  operativis:  unde  sicut  recta 
ratio  in  speculativis,  inquantum  procedit  ex  principiis  naturaliter  cognitis, 
praesupponit  intellectum  principiorum  ;  ita  etiam  prudentia,  quae  est  reda 
ratio  agibilium. 

Ad  primum  ergo  dicendum,  quod  inclinatio  naturae  in  rebus  carentibus 
ratione  est  absque  electione:  et  ideo  talis  inclinatio  non  requirit  ex  necessi¬ 
tate  rationem:  sed  inclinatio  virtutis  moralis  est  cum  electione:  et  ideo  ad 
■suam  perfectionem  indiget,  quod  sit  ratio  perfecta  per  virtutem  intellectualem. 

Ad  secundum  dicendum,  quod  in  virtuoso  non  oportet  quod  vigeat  usus 
rationis  quantum  ad  omnia,  sed  solum  quantum  ad  ea,  quae  sunt  agenda  se¬ 
cundum  virtuiem:  et  sic  usus  rationis  viget  in  omnibus  virtuosis:  unde  etiam 
qui  videntur  simplices,  eo  quod  carent  mundana  astutia,  possunt  esse  pruden- 

tes,  secundum  illud  Mattii,  io. :  Estote  prudentes  sicut  serpentes,  et  simplices  sicut 
columbae. 

Ad  tertium  dicendum,  quod  naturalis  inclinatio  ad  bonum  virtutis  est 
quaedam  inchoatio  virtutis,  non  autem  est  virtus  perfecta:  hujusmodi  enim 
inclinatio  quanto  est  perfectior,  tanto  potest  esse  periculosior,  nisi  recta  ratio 
adjungatur,  per  quam  fiat  recta  electio  eorum,  quae  conveniunt  ad  debitum 
finem:  sicut  equus  currens,  si  sit  caecus,  tanto  fortius  impingit,  et  laeditur, 
quanto  fortius  currit;  et  ideo  etsi  virtus  moralis  non  sit  ratio  recta  (ut  So¬ 
crates  dicebat);  non  tamen  solum  est  secundum  rationem  rectam,  inquantum 
inclinat  ad  id,  quod  est  secundum  rationem  rectam  (ut  platonici  posuerunt), 
sed  etiam  oportet  quod  sit  cum  ratione  recta,  ut  Aristot.  dicit  in  6.  Ethic. 
(cap.  ult.  cir.  med.). 


ARTICULUS  V.  3ii 

UTRUM  INTELLECTUALIS  VIRTUS  POSSIT  ESSE  SINE  MORALI. 

Ad  quintum  sic  proceditur.  Videtur,  quod  virtus  intellectualis  possit  esse 
sine  virtute  morali :  perfectio  enim  prioris  non  dependet  a  perfectione  poste¬ 
rioris  :  sed  ratio  est  prior  appetitu  sensitivo,  et  movens  ipsum ;  ergo  virtus 
intellectualis,  quae  est  perfectio  rationis,  non  dependet  a  virtute  morali,  quae 
est  perfectio  appetitivae  partis;  potest  ergo  esse  sine  ea. 

2.  Praeterea.  Moralia  sunt  materia  prudentiae,  sicut  factibilia  sunt  ma¬ 
teria  artis:  sed  ars  potest  esse  sine  propria  materia,  sicut  faber  sine  ferro; 
ergo  et  prudentia  potest  esse  sine  virtutibus  moralibus,  quae  tamen  inter 
omnes  intellectuales  virtutes  maxime  moralibus  conjuncta  videtur. 

3.  Praeterea.  Prudentia  est  virtus  bene  consiliativa,  ut  dicitur  in  6.  Ethic. 
(cap.  §>.):  sed  multi  bene  consiliantur,  quibus  tamen  virtutes  morales  desunt; 
ergo  prudentia  potest  esse  sine  virtute  morali. 

Sed  contra.  Velle  malum  facere  opponitur  directe  virtuti  morali:  non 
.autem  opponitur  alicui,  quod  sine  virtute  morali  esse  potest:  opponitur  autem 
prudentiae,  quod  volens  peccet,  ut  dicitur  in  6.  Ethic.  (cap.  $.  circ.fin.);  non 
ergo  prudentia  potest  esse  sine  virtute  morali. 

Respondeo  dicendum,  quod  aliae  virtutes  intellectuales  sine  virtute  mo¬ 
rali  esse  possunt;  sed  prudentia  sine  virtute  morali  esse  non  potest.  Cujus  ratio 
est  quia  prudentia  est  recta  ratio  agibilium,  non  autem  solum  in  universali, 
sed  etiam  in  particulari,  in  quibus  sunt  actiones :  recta  autem  ratio  praeexigit 
principia,  ex  quibus  ratio  procedit:  oportet  autem  rationem  circa  particularia 
procedere  non  solum  ex  principiis  universalibus,  sed  etiam  ex  principiis  par¬ 
ticularibus:  circa  principia  quidem  universalia  agibilium  homo  recte  se  habet 
per  naturalem  intellectum  principiorum,  per  quem  homo  cognoscit,  quod 
nullum  malum  est  agendum,  vel  etiam  per  aliquam  scientiam  practicam:  sed 
hoc  non  sufficit  ad  recte  ratiocinandum  circa  particularia.  Contingit  enim  quan¬ 
doque,  quod  hujusmodi  universale  principium  cognitum  per  intellectum,  vel 
scientiam  corrumpitur  in  particulari  jier  aliquam  passionem:  sicut  concupi¬ 
scenti,  quando  concupiscentia  vincit,  videtur  hoc  esse  bonum,  quod  concu¬ 
piscit,  licet  sit  contra  universale  judicium  rationis  ;  et  ideo  sicut  homo  dispo¬ 
nitur  ad  recte  se  habendum  circa  principia  universalia  per  intellectum 
naturalem,  vel  per  habitum  scientiae:  ita  ad  hoc  quod  recte  se  habeat  circa 
principia  particularia  agibilium,  quae  sunt  fines,  oportet  quod  perficiatur  per 

S.  Thomae  Summa  Theologica.  Vol.  II.  27 


QUAESTIO  LVIII.  ARTICULUS  V. 


406 

aliquos  habitus,  secundum  quos  fiat  quodammodo  homini  connaturale  recte 
judicare  de  fine:  et  hoc  fit  per  virtutem  moralem :  virtuosus  enim  recte  judicat 
de  fine  virtutis:  quia  qualis  unusquisque  est,  talis  finis  videtur  ei,  ut  dicitur 
in  3.  Ethic.  (cap.  3.  a  vied.);  et  ideo  ad  rectam  rationem  agibilium,  quae  est 
prudentia,  requiritur  quod  homo  habeat  virtutem  moralem. 

Ad  primum  ergo  dicendum,  quod  ratio,  secundum  quod  est  apprehensiva* 
finis,  praecedit  appetitum  finis:  sed  appetitus  finis  praecedit  rationem  ratio- 
cinantem  ad  eligendum  ea  quae  sunt  ad  finem,  quod  pertinet  ad  prudentiam: 
sicut  etiam  in  speculativis  intellectus  principiorum  est  principium  rationis 
sy  lio  giz  antis. 

Ad  secundum  dicendum,  quod  principia  artificialium  non  dijudicantur  a. 
nobis  bene,  vel  male  secundum  dispositionem  appetitus  nostri,  sicut  fines,, 
qui  sunt  moralium  principia;  sed  solum  per  considerationem  rationis;  et. 
ideo  ars  non  requirit  virtutem  perficientem  appetitum,  sicut  requirit  prudentia. 

Ad  tertium  dicendum,  quod  prudentia  non  solum  est  bene  consiliativa,. 
Sed  etiam  bene  judicativa,  et  bene  praeceptiva :  quod  esse  non  potest,  nisi 
femoveatur  impedimentum  passionum  corrumpentium  judicium,  et  praeceptum, 
prudentiae :  et  hoc  per  virtutem  moralem. 


QUAESTIO  LIX. 

DE  DISTINTIONE  VIRTUTUM  MORALIUM 
SECUNDUM  RELATIONEM  AD  PASSIONES, 
IN  QUINQUE  ARTICULOS  DIVISA. 


Deinde  considerandum  est  de  distinctione  moralium  virtutum  ad  invicem- 
Et  quia  virtutes  morales,  quae  sunt  circa  passiones,  distinguuntur  secundum 
diversitatem  passionum,  oportet  primo  considerare  in  communi  comparatio¬ 
nem  virtutis  ad  passionem,  secundo  distinctionem  moralium  virtutum  secundum. 
passiones. 

Circa  primum  quaeruntur  quinque. 

Primo.  Utrum  virtus  moralis  sit  passio. 

Secundo.  Utrum  virtus  moralis  possit  esse  cum  passione. 

Tertio.  Utrum  possit  esse  cum  tristitia. 

Quarto.  Utrum  omnis  virtus  moralis  sit  circa  passiones. 

Quinto.  Utrum  aliqua  virtus  moralis  possit  esse  sine  passione. 


ARTICULUS  I.  3I2 

UTRUM  VIRTUS  MORALIS  SIT  PASSIO. 

(3.  Dist.  23.  q.  1.  art.  3.  q.  2.). 

Ad  primum  sic  proceditur.  Videtur,  quod  virtus  moralis  sit  passio  :  me¬ 
dium  enim  est  ejusdem  generis  cum  extremis:  sed  virtus  moralis  est  medium 
inter  passiones;  ergo  virtus  moralis  est  passio. 

2.  Praeterea.  Virtus,  et  vitium,  cum  sint  contraria,  sunt  in  eodem  ge¬ 
nere:  sed  quaedam  passiones  vitia  esse  dicuntur;  ut  invidia,  et  ira;  ergo  etiam 
quaedam  passiones  sunt  virtutes. 

3.  Praeterea.  Misericordia  quaedam  passio  est:  est  enim  tristitia  de  alienis 
malis,  ut  supra  dictum  est  (q.  y.  art.  8.  arg.  3.) :  hanc  autem  Cicero  locutor 
egregius  non  dubitavit  appellare  virtutem,  ut  Augustinus  dicit  in  9.  de  Civ.  Dei 
(cap.  p.  circ.  med.) ;  ergo  passio  potest  esse  virtus  moralis. 

Sed  contra  est,  quod  dicitur  in  2.  Ethic.  (cap.  p  a  prine.)  quod  passiones 
neque  virtutes  sunt,  neque  malitiae. 

Respondeo  dicendum,  quod  virtus  moralis  non  potest  esse  passio:  et  lioc 
patet  triplici  ratione.  Primo  quidem,  quia  passio  est  motus  quidam  appetitus 
sensitivi,  ut  supra  dictum  est  (q.  22.  art.  p) :  virtus  autem  moralis  non  est 
motus  aliquis,  sed  magis  principium  appetitivi  motus,  habitus  quidam  existens. 
Secundo,  quia  passiones  ex  seipsis  non  habent  rationem  boni,  vel  mali :  bo¬ 
num  enim,  vel  malum  hominis  est  secundum  rationem:  unde  passiones  se¬ 
cundum  se  consideratae  se  habent  et  ad  bonum,  et  ad  malum,  secundum  quod 
possunt  convenire  rationi,  vel  non  convenire:  nihil  autem  tale  potest  esse 
virtus,  cum  virtus  solum  ad  bonum  se  habeat,  ut  supra  dictum  est  (q.  pp.  art.  p). 
Tertio,  quia  dato  quod  aliqua  passio  se  habeat  ad  bonum  solum,  vel  ad  malum 
solum,  secundum  aliquem  modum  [al.  motum],  tamen  motus  passionis,  in- 
quantum  passio  est,  principium  habet  in  ipso  appetito,  et  terminum  in  ratione, 
in  cujus  conformitatem  appetitus  tendit:  motus  autem  virtutis  est  e  converso 
principium  habens  in  ratione,  et  terminum  in  appetitu,  secundum  quod  a  ra¬ 
tione  movetur:  unde  in  definitione  virtutis  moralis  dicitur  in  2.  Ethic.  (cap.  6. 
a  med.),  quod  est  habitus  electivus  in  medietate  consistens,  determinata  ra¬ 
tione,  prout  sapiens  determinabit. 

Ad  primum  ergo  dicendum,  quod  virtus  secundum  suam  essentiam  non 
est  medium  inter  passiones,  sed  secundum  suum  effectum;  quia  scilicet  inter 
passiones  medium  constituit. 

Ad  secundum  dicendum,  quod  si  vitium  dicatur  habitus,  secundum  quem 
quis  male  operatur,  manifestum  est,  quod  nulla  passio  est  vitium :  si  vero  di¬ 
catur  vitium  peccatum,  quod  est  actus  vitiosus,  sic  nihil  prohibet  passionem 
esse  vitium,  et  e  contrario  concurrere  ad  actum  virtutis,  secundum  quod 
passio  vel  contrariatur  rationi,  vel  sequitur  actum  rationis. 

Ad  tertium  dicendum,  quod  misericordia  dicitur  esse  virtus,  idest  vir¬ 
tutis  actus,  secundum  quod  motus  ille  animi  rationi  servit ;  quando  scilicet 
ita  praebetur  misericordia,  ut  justitia  conservetur,  sive  cum  indigenti  tribuitur, 
sive  cum  ignoscitur  poenitenti,  ut  Augustinus  dicit  ibid.  (loc.  cit.  in  arg.):  si 
tamen  misericordia  dicatur  aliquis  habitus,  quo  homo  perficitur  ad  rationa¬ 
biliter  miserendum,  nihil  prohibet  misericordiam  sic  dictam  esse  virtutem: 
et  eadem  est  ratio  de  similibus  passionibus. 

ARTICULUS  II.  313 

UTRUM  VIRTUS  MORALIS  POSSIT  ESSE  CUM  PASSIONE. 

(1.  q.  9/.  art.  2.  ad  2. 

et  2-2.  q.  p8.  art.  9.  et  4.  Dist.  14.  q.  1.  art.  1.  q.  2.  ad  p.). 

Ad  secundum  sic  proceditur.  Videtur,  quod  virtus  moralis  cum  passione 
esse  non  possit:  dicit  enim  Philos.  in  4.  Topic.  (cap.  p.  loc.  44.),  quod  mitis 

est,  qui  non  patitur;  patiens  autem,  qui  patitur,  et  non  deducitur:  et  eadem 
ratio  est  de  omnibus  virtutibus  moralibus  ;  ergo  omnis  virtus  moralis  est  sine 
passione. 

2.  Praeterea.  Virtus  est  quaedam  recta  habitudo  animae,  sicut  sanitas 
corporis,  ut  dicitur  in  7.  Phys.  ( tex.  ly.) ;  unde  virtus  quaedam  sanitas  animae 
esse  videtur,  ut  Tullius  dicit  in  4.  de  Tuscul.  Q_Q_.  (ante  med.):  passiones 
autem  animae  dicuntur  morbi  quidam  animae,  ut  in  eodem  libro  (circa  med.) 
Tullius  dicit:  sanitas  autem  non  compatitur  secum  morbum;  ergo  neque 
virtus  compatitur  secum  animae  passionem. 

3.  Praeterea.  Virtus  moralis  requirit  perfectum  usum  rationis  etiam  in 
particularibus:  sed  hic  etiam  impeditur  per  passiones:  dicit  enim  Philos.  in 
6.  Ethic.  (cap.  5.  cire,  med.),  quod  delectationes  corrumpunt  existimationem 
prudentiae:  et  Sallust.  dicit  in  Catilinario  (in  prine,  orat.  Caesaris),  quod  non 
facile  verum  perspicit  animus,  ubi  illa  officiunt,  scilicet  animi  passiones; 
virtus  ergo  moralis  non  potest  esse  cum  passione. 

Sed  contra  est,  quod  Aug.  dicit  in  14.  de  Civ.  Dei  (cap.  6.  in  prine.), 
si  perversa  est  voluntas,  perversos  habebit  hos  motus,  scilicet  passionum:  si 
autem  recta  est,  non  solum  inculpabiles,  verum  etiam  laudabiles  erunt:  sed 
nullum  laudabile  excluditur  per  virtutem  moralem ;  virtus  ergo  moralis  non 
^xcludit  passiones,  sed  potest  esse  cum  ipsis. 

Respondeo  dicendum,  quod  circa  hoc  fuit  discordia  inter  Stoicos,  et  Pe¬ 
ripateticos,  sicut  Aug.  dicit  in  9.  de  Civ.  Dei  (cap.  4.  in  prine.):  Stoici  enim 
posuerunt,  quod  passiones  animae  non  possunt  esse  in  sapiente,  sive  virtuoso  : 
Peripatetici  vero,  quorum  sectam  Aristoteles  instituit,  ut  Aug.  dicit  in  9.  de 
Civ.  Dei  (ibid.),  posuerunt,  quod  passiones  simul  cum  virtute  morali  esse 
possunt,  sed  ad  medium  reductae.  Haec  autem  diversitas,  sicut  Aug.  ibidem 
dicit,  magis  erat  secundum  verba,  quam  secundum  rerum  sententias:  quia 
enim  Stoici  non  distinguebant  inter  appetitum  intellectivum,  qui  est  voluntas, 
et  inter  appetitum  sensitivum,  qui  per  irascibilem,  et  concupiscibilem  dividitur, 
non  distinguebant  in  hoc  passiones  animae  ab  aliis  affectionibus  humanis, 
quod  passiones  animae  sint  motus  appetitus  sensitivi;  aliae  vero  affectiones, 
quae  non  sunt  passiones  animae,  sint  motus  appetitus  intellectivi,  qui  dicitur 
voluntas;  sicut  Peripatetici  distinxerunt:  sed  solum  quantum  ad  hoc,  quod 
-passiones  esse  dicebant  quascumque  affectiones  rationi  repugnantes,  quae  si 
ex  deliberatione  oriantur,  in  sapiente,  seu  in  virtuoso  esse  non  possunt:  si 
autem  subito  oriantur,  hoc  in  virtuoso  potest  accidere;  eo  quod  animi  visa, 
quae  appellant  phantasias,  non  est  in  potestate  nostra  utrum  aliquando  in- 
.cidant  animo:  et  cum  veniunt  ex  terribilibus  rebus,  necesse  est  ut  sapientis 
animum  moveant:  ita  ut  paulisper  vel  pavescat  motu,  vel  tristitia  contrahatur, 
tamquam  his  passionibus  praevenientibus  rationis  officium:  nec  tamen  ap¬ 
probat  ista,  eisque  consentit,  ut  Aug.  narrat  in  9.  de  Civ.  Dei  (loc.  sup.  cit.) 
ab  Aulo  Geli,  dictum  (lib.  i<).  Noct.  Attic.  cap.  1.).  Si  igitur  passiones  dicantur 
inordinatae  affectiones,  non  possunt  esse  in  virtuoso,  ita  quod  post  delibera¬ 
tionem  eis  consentiatur,  ut  Stoici  posuerunt:  si  vero  passiones  dicantur  qui¬ 
cumque  motus  appetitus  sensitivi,  sic  possunt  esse  in  virtuoso,  secundum 
quod  sunt  a  ratione  ordinatae ;  unde  Aristot.  dicit  in  2.  Ethicor.  (cap.  3. parum 
ante  med.),  quod  non  bene  quidam  determinant  virtutes  impassibilitates  quas¬ 
dam,  et  quietes;  quoniam  simpliciter  dicunt;  sed  deberent  dicere,  quod  sunt 
quietes  a  passionibus,  quae  sunt  ut  non  oportet,  et  quando  non  oportet. 

Ad  primum  ergo  dicendum,  quod  Philosophus  exemplum  illud  inducit. 

sicut  et  multa  alia  in  libris  logicalibus,  non  secundum  opinionem  propriam, 
sed  secundum  opinionem  aliorum :  haec  autem  fuit  opinio  Stoicorum,  quod 
virtutes  essent  sine  passionibus  animae :  quam  Philosophus  excludit  in  2.  Ethic. 
(7oc.  cii.)  dicens:  virtutes  non  esso  impossibilitates :  potest  tamen  dici,  quod  cum 
dicitur,  quod  mitis  non  patitur,  intelligendum  est  secundum  passionem  inor¬ 
dinatam. 

Ad  secundum  dicendum,  quod  ratio  illa,  et  omnes  similes,  quas  Tuli, 
ad  hoc  inducit  in  lib.  4.  de  Tuse.  Q.Q..  procedunt  de  passionibus,  secundum 
quod  significant  Inordinatas  affectiones. 

Ad  tertium  dicendum,  quod  passio  praeveniens  judicium  rationis,  si  in 
animo  praevaleat,  ut  ei  consentiatur,  impedit  consilium,  et  judicium  rationis: 
si  vero  sequatur  quasi  ex  ratione  imperata,  adjuvat  ad  exequendum  imperium 
rationis. 


ARTICULUS  III.  3I4 

UTRUM  VIRTUS  MORALIS  POSSIT  ESSE  CUM  TRISTITIA. 

(2-2.  q.  48.  art.  9.  et  4.  Dist.  14.  q.  1.  art.  1.  q.  2.). 

Ad  tertium  sic  proceditur.  Videtur,  quod  virtus  cum  tristitia  esse  non 
possit:  virtutes  enim  sunt  sapientiae  effectus,  secundum  illud  Sap.  8.:  Sobrie¬ 
tatem,  et  justitiam  docet  (scilicet  divina  sapientia)  prudentiam,  et  virtutem:  sed 
sapientiae  convictus  non  habet  amaritudinem,  ut  postea  subditur;  ergo  nec  vir¬ 
tutes  cum  tristitia  esse  possunt. 

2.  Praeterea.  Tristitia  est  impedimentum  operationis,  ut  patet  perPhilos. 
in  7.  Eth.  (cap.  13.)  et  in  10.  (cap.  4.) :  sed  impedimentum  bonae  operationis 
repugnat  virtuti;  ergo  tristitia  repugnat  virtuti. 

3.  Praeterea.  Tristitia  est  quaedam  animi  aegritudo,  ut  Tuli,  eam  vocat 
in  4.  de  Tuse.  Q.Q..  (parum  ante  med.) :  sed  aegritudo  animae  contrariatur 
virtuti,  quae  est  bona  animae  habitudo  ;  ergo  tristitia  contrariatur  virtuti, 
nec  potest  simul  esse  cum  ea. 

Sed  contra  est,  quod  Christus  fuit  perfectus  virtute :  sed  in  eo  fuit  tristitia : 
dicit  enim,  ut  habetur  Matth.  2 6. :  Tristis  est  anima  mea  usque  ad  mortem;  ergo 
tristitia  potest  esse  cum  virtute. 

RespondEo  dicendum,  quod,  sicut  dicit  Aug.  14.  de  Civ.  Dei  (cap.  8.), 
Stoici  voluerunt  pro  tribus  perturbationibus  in  animo  sapientis  esse  tres 
svnccS-eiag,  idest  tres  bonas  passiones;  pro  cupiditate  scilicet  voluptatem,  pro 
laetitia  gaudium,  pro  metu  cautionem.  Pro  tristitia  vero  negaverunt  posse  ali¬ 
quid  esse  in  animo  sapientis,  duplici  ratione.  Primo  quidem,  quia  tristitia  est 
de  malo,  quod  jam  accidit:  nullum  autem  malum  existimant  posse  accidere 
sapienti:  crediderunt  enim,  quod  sicut  solum  hominis  bonum  est  virtus,  bona 
autem  corporalia  nulla  bona  hominis  sunt;  ita  solum  inhonestum  est  hominis 
malum,  quod  in  virtuoso  esse  non  potest.  Sed  hoc  irrationabiliter  dicitur: 
cum  enim  homo  sit  ex  anima,  et  corpore  compositus,  id  quod  confert  ad 
vitam  corporis  conservandam,  aliquod  bonum  hominis  est;  non  tamen  maxi¬ 
mum,  quia  eo  potest  homo  male  uti :  unde  et  malum  huic  bono  contrarium 
in  sapiente  esse  potest,  et  tristitiam  moderata  inducere.  Praeterea:  etsi  vir- 
tuosus  sine  gravi  peccato  esse  possit ;  nullus  tamen  invenitur,  qui  absque 
jevibus  peccatis  vitam  ducat,  secundum  illud  1.  Joan  1. :  Si  dixerimus,  quia 

peccatum  non  habemus,  ipsi  nos  seducimus.  Tertio,  quia  virtuosus  etsi  peccatum 
non  habeat,  forte  quandoque  habuit;  et  de  hoc  laudabiliter  dolet,  secundum 
illud  2.  Cor.  7.:  Quae  secundum  Deum  est  tristitia,  poenitentiam  in  salutem  sta¬ 
bilem  operatur.  Quarto,  quia  potest  etiam  dolere  laudabiliter  de  peccato  al¬ 
terius:  unde  eo  modo,  quo  virtus  moralis  compatitur  alias  passiones  ratione 
moderatas,  compatitur  etiam  tristitiam. 

Secundo  movebantur  ex  hoc,  quod  tristitia  est  de  praesenti  malo,  timor 
autem  de  malo  futuro;  sicut  delectatio  de  bono  praesenti,  desiderium  vero 
de  bono  futuro:  potest  autem  hoc  ad  virtutem  pertinere,  quod  aliquis  bono 
habito  fruatur,  vel  non  habitum  habere  desideret,  vel  quod  etiam  malum  fu¬ 
turum  caveat:  sed  quod  malo  praesenti  animus  hominis  substernatur  (quod 
fit  per  tristitiam)  omnino  videtur  contrarium  rationi :  unde  cum  virtute  esse 
non  potest.  Sed  hoc  irrationabiliter  dicitur:  est  enim  aliquod  malum,  quod 
potest  esse  virtuoso  praesens,  ut  dictum  est  (art.praec.),  quod  quidem  malum 
ratio  detestatur;  unde  appetitus  sensitivus  in  hoc  sequitur  detestationem  ra¬ 
tionis,  quod  de  hujusmodi  malo  tristatur,  moderate  tamen  secundum  rationis 
judicium:  hoc  autem  pertinet  ad  virtutem,  ut  appetitus  sensitivus  rationi  con¬ 
formetur,  ut  dictum  est  (art.  1.  et  2.  huj.  q.);  unde  ad  virtutem  pertinet,  quod 
tristetur  moderate,  in  quibus  tristandum  est,  sicut  etiam  Philos.  dicit  in  2. 
Ethic.  (cap.  6.  et  7.) ;  et  hoc  etiam  utile  est  ad  fugiendum  mala:  sicut  enim 
bona  propter  delectationem  promptius  quaeruntur;  ita  mala  propter  tristitiam 
fortius  fugiuntur.  Sic  igitur  dicendum  est,  quod  tristitia  de  his,  quae  conve¬ 
niunt  virtuti,  non  potest  simul  esse  cum  virtute;  quia  virtus  in  propriis  de¬ 
lectatur:  sed  de  his,  quae  quocumque  modo  repugnant  virtuti,  virtus  mode, 
rate  tristatur. 

Ad  primum  ergo  dicendum,  quod  ex  illa  auctoritate  habetur,  quod  de  sa¬ 
pientia  sapiens  non  tristetur:  tristatur  tamen  de  his,  quae  sunt  impeditiva  sa¬ 
pientiae;  et  ideo  in  beatis,  in  quibus  nullum  impedimentum  sapientiae  esse 
potest,  tristitia  locum  non  habet. 

Ad  secundum  dicendum,  quod  tristitia  impedit  operationem,  de  qua  tri¬ 
stamur;  sed  adjuvat  ad  ea  promptius  exequenda,  per  quae  tristitia  fugitur. 

Ad  tertium  dicendum,  quod  tristitia  immoderata  est  animae  aegritudo; 
tristitia  autem  moderata  ad  bonam  habitudinem  animae  pertinet  secundum 
statum  praesentis  vitae. 


ARTICULUS  IV.  3i5 

UTRUM  OMNIS  VIRTUS  MORALIS  SIT  CIRCA  PASSIONES. 

(Infr.  q.  60.  art.  4.  corp.). 

Ad  quartum  sic  proceditur.  Videtur,  quod  omnis  virtus  moralis  sit  circa 
passiones:  dicit  enim  Philos.  in  2.  Eth.  (cap.  3.)  quod  circa  voluptates,  et  tri¬ 
stitias  est  moralis  virtus:  sed  delectatio,  et  tristitia  sunt  passiones,  ut  supra 
dictum  est  (q.  31.  art.  1.  et  q.  37.  art.  1.) ;  ergo  omnis  virtus  moralis  est  circa 
passiones. 

2.  Praeterea.  Rationale  per  participationem  est  subjectum  moralium 
virtutum,  ut  dicitur  in  1.  Eth.  (cap.  ult.) ;  sed  hujusmodi  pars  animae  est,  in 
qua  sunt  passiones,  ut  supra  dictum  est  (q.  22.  art.  3.) ;  ergo  omnis  virtus 
moralis  est  circa  passiones. 

3.  Praeterea.  In  omni  virtute  morali  est  invenire  aliquam  passionem: 
^ut  ergo  omnes  sunt  circa  passiones,  aut  nulla:  sed  aliquae  sunt  circa  pas¬ 
siones:  ut  fortitudo,  et  temperantia,  ut  dicitur  in  3.  Eth.  (cap.  6.  et  10.);  ergo 
•omnes  virtutes  morales  sunt  circa  passiones. 

Sed  contra  est,  quod  justitia,  quae  est  virtus  moralis  non  est  circa  pas¬ 
siones,  ut  dicitur  in  5.  Eth.  (cap.  1.  2.  3.  et  4.). 

Respondeo  dicendum,  quod  virtus  moralis  perficit  appetitivam  partem 
animae,  ordinando  ipsam  in  bonum  rationis:  est  autem  rationis  bonum  id, 
-quod  est  secundum  rationem  moderatum,  seu  ordinatum;  unde  circa  omne 
id,  quod  contingit  ratione  ordinari,  et  moderari,  contingit  esse  virtutem  mo¬ 
ralem:  ratio  autem  ordinat  non  solum  passiones  appetitus  sensitivi,  sed  etiam 
ordinat  operationes  appetitus  intellectivi,  qui  est  voluntas,  quae  non  est  subje- 
-ctum  passionis,  ut  supra  dictum  est  (q.  22.  art.  3.);  et  ideo  non  omnis  virtu« 
moralis  est  circa  passiones,  sed  quaedam  circa  passiones,  quaedam  circa 
operationes. 

Ad  primum  ergo  dicendum,  quod  non  omnis  virtus  mortalis  est  circa  de¬ 
lectationes,  et  tristitias,  sicut  circa  propriam  materiam :  sed  sicut  circa  ali¬ 
quid  consequens  proprium  actum:  omnis  enim  virtuosus  delectatur  in  actu 
virtutis,  et  tristatur  in  contrario;  unde  Philos.  post  praemissa  verba  (loc.cit. 
in  arg.)  subdit,  quod  si  virtutes  sunt  circa  actus,  et  passiones,  omnem  autem 
passionem,  et  omnem  actum  sequitur  delectatio,  et  tristitia,  etiam  propter 
■hoc  virtus  erit  circa  delectationes,  et  tristitias,  scilicet,  sicut  circa  aliquid  con¬ 
sequens. 

Ad  secundum  dicendum,  quod  rationale  per  participationem  non  solum 
■est  appetitus  sensitivus,  qui  est  subjectum  passionum,  sed  etiam  voluntas,  in 
qua  non  sunt  passiones,  ut  dictum  est  (in  corp.  art.). 

Ad  tertium  dicendum,  quod  in  quibusdam  virtutibus  sunt  passiones,  sicut 
propria  materia,  in  quibusdam  autem  non;  unde  non  est  eadem  ratio  de 
-omnibus,  ut  infra  ostendetur  (q.  60.  art.  2.). 


ARTICULUS  V.  316 

UTRUM  ALIQUA  VIRTUS  MORALIS  POSSIT  ESSE  ABSQUE  PASSIONE. 

(lnfr.  q.  60.  art.  2.  corp.). 

Ad  quintum  sic  proceditur.  Videtur,  quod  virtus  moralis  possit  esse  absque 
passione :  quanto  enim  virtus  moralis  est  perfectior,  tanto  magis  superat  pas¬ 
siones;  ergo  in  suo  perfectissimo  esse  est  omnino  absque  passionibus. 

2.  Praeterea.  Tunc  unumquodque  est  perfectum,  quando  est  remotum 
.a  suo  contrario,  et  ab  his,  quae  ad  contrarium  inclinant:  sed  passiones  in. 
■clinant  ad  peccatum,  quod  virtuti  contrariatur :  unde  Roman.  7.  nominantur 
pusiones  peccatorum;  ergo  perfecta  virtus  est  omnino  absque  passione. 

3.  Praeterea.  Secundum  virtutem  Deo  conformamur,  ut  patet  per  Au¬ 
gustinum  in  lib.  de  Morib.  Eccles.  (cap.  6.  ei  11.  a  mecl.) :  sed  Deus  omnia  ope¬ 
ratur  sine  passione;  ergo  virtus  perfectissima  est  absque  omni  passione. 

Sed  contra  est,  quod  nullus  justus  est,  qui  non  gaudet  justa  operatione, 
ut  dicitur  in  1.  Eth.  (cap.  8.  cir.  med.):  sed  gaudium  est  passio;  ergo  justitia 
non  potest  esse  sine  passione,  et  multo  minus  aliae  virtutes. 

Respondeo  dicendum,  quod  si  passiones  dicamus  inordinatas  affectionesr 
sicut  Stoici  posuerunt,  sic  manifestum  est,  quod  virtus  perfecta  est  sine  pas¬ 
sionibus.  Si  vero  passiones  dicamus  omnes  motus  appetitus  sensitivi,  sic  planum 
est,  quod  virtutes  morales,  quae  sunt  circa  passiones,  sicut  circa  propriam 
materiam,  sine  passionibus  esse  non  possunt:  cujus  ratio  est,  quia  secundum 
hoc  sequeretur,  quod  virtus  moralis  faceret  appetitum  sensitivum  omnino 
otiosum:  non  autem  ad  virtutem  pertinet,  quod  ea,  quae  sunt  subjecta  ra¬ 
tioni,  a  propriis  actibus  vacent;  sed  quod  exequantur  imperium  rationis,  pro¬ 
prios  actus  agendo ;  unde  sicut  virtus  membra  corporis  ordinat  ad  actus  exte¬ 
riores  debitos,  ita  appetitum  sensitivum  ad  motus  proprios  ordinatos.  Virtutes 
autem  morales,  quae  non  sunt  circa  passiones,  sed  circa  operationes,  possunt 
esse  sine  passionibus:  et  hujusmodi  virtus  est  justitia;  quia  per  eam  appli¬ 
catur  voluntas  ad  proprium  actum,  qui  non  est  passio :  sed  tamen  ad  actum 
justitiae  sequitur  gaudium,  ad  minus  in  voluntate,  quod  non  est  passio :  et  si 
hoc  gaudium  multiplicetur  per  justitiae  perfectionem,  fiet  gaudii  redundantia 
usque  ad  appetitum  sensitivum;  secundum  quod  vires  inferiores  sequuntur 
motum  superiorum,  ut  supra  dictum  est  (q.  17.  art.  7.  et  q.  24.  art.  3.);  et  sic 
per  redundantiam  hujusmodi,  quanto  magis  fuerit  perfecta,  tanto  magis  pas¬ 
sionem  causat. 

Ad  primum  ergo  dicendum,  quod  virtus  passiones  inordinatas  superat, 
moderatas  autem  producit. 

Ad  secundum  dicendum,  quod  passiones  inordinatae  inducunt  ad  peccan¬ 
dum,  non  autem  si  sint  moderatae. 

Ad  tertium  dicendum,  quod  bonum  in  unoquoque  consideratur  secundum 
conditionem  suae  naturae :  in  Deo  autem,  et  Angelis  non  est  appetitus  sen¬ 
sitivus,  sicut  in  homine:  et  ideo  bona  operatio  Dei,  et  Angeli  est  omnino 
sine  passione,  sicut  et  sine  corpore:  bona  autem  operatio  hominis  est  cum 
passione,  sicut  et  cum  corporis  ministerio. 


QUAESTIO  LX. 

DE  DISTINCTIONE  VIRTUTUUM  MORALIUM  AB  INVICEM, 

IN  QUINQUE  ARTICULOS  DIVISA. 

Deinde  considerandum  est  de  distinctione  virtutum  moralium  ab  in¬ 
vicem. 

Et  circa  hoc  quaeruntur  quinque. 

Primo.  Utrum  sit  tantum  una  virtus  moralis. 

Secundo.  Utrum  distinguantur  virtutes  morales,  quae  sunt  circa  opera¬ 
tiones,  ab  his  quae  sunt  circa  passiones. 

Tertio.  Utrum  circa  operationes  sit  una  tantum  moralis  virtus. 

Quarto.  Utrum  circa  diversas  passiones  sint  diversae  morales  virtutes. 

Quinto.  Utrum  virtutes  morales  distinguantur  secundum  diversa  objecta 
passionum. 

ARTICULUS  I.  JI7 

UTRUM  SIT  UNA  TANTUM  VIRTUS  MORALIS. 

(3.  Dist.  33.  q.  1.  art.  1.). 

Ad  primum  sic  proceditur.  Videtur,  quod  sit  una  tantum  moralis  virtus: 
sicut  enim  in  actibus  moralibus  directio  pertinet  ad  rationem,  quae  est  subje¬ 
ctum  intellectualium  virtutum;  ita  inclinati®  pertinet  ad  vim  appetitivam, 
quae  est  subjectum  moralium  virtutum:  sed  una  est  intellectualis  virtus  di¬ 
rigens  in  omnibus  moralibus  actibus,  scilicet  prudentia;  ergo  etiam  una  tan¬ 
tum  est  moralis  virtus  inclinans  in  omnibus  moralibus  actibus. 

2.  Praeterea.  Habitus  non  distinguuntur  secundum  materialia  objecta,  sed 
secundum  formales  rationes  objectorum:  formalis  autem  ratio  boni,  ad  quod 
ordinatur  virtus  moralis,  est  una,  scilicet  modus  rationis;  ergo  videtur,  quod 
sit  una  tantum  moralis  virtus. 

3.  Praeterea.  Moralia  recipiunt  speciem  a  fine,  ut  supra  dictum  est  (q.  1. 
art.  3.  et  3.) ;  sed  finis  omnium  virtutum  moralium  communis  est  unus,  sci¬ 
licet  felicitas;  proprii  autem,  et  propinqui  sunt  infiniti:  non  sunt  autem  infi¬ 
nitae  virtutes  morales;  ergo  videtur,  quod  sit  una  tantum. 

Sed  contra  est,  quod  unus  habitus  non  potest  esse  in  diversis  potentiis, 
ut  supra  dictum  est  (q.  36.  art.  2.);  sed  subjectum  virtutum  moralium  est  pars 
appetitiva  animae,  quae  per  diversas  potentias  distinguitur,  ut  in  1.  dictum 
est  (q.  Si.  art.  2.) ;  ergo  non  potest  esse  una  tantum  virtus  moralis. 

Respondeo  dicendum,  quod,  sicut  supra  dictum  est  (q.  38.  ari.  2.) ;  virtutes 
morales  sunt  habitus  quidam  appetitivae  partis:  habitus  autem  specie  diffe¬ 
runt  secundum  speciales  differentias  objectorum,  ut  supra  dictum  est  (q.  34. 
art.  2.):  species  autem  objecti  appetibilis,  sicut  et  cujuslibet  rei,  attenditur 
secundum  formam  specificam,  quae  est  ab  agente.  Est  autem  considerandum, 
quod  materia  patientis  se  habet  ad  agens  dupliciter.  Quandoque  enim  recipit 
formam  agentis  secundum  eamdem  rationem,  prout  est  in  agente,  sicut  est 
in  omnibus  agentibus  univocis:  et  sic  necesse  est,  quod  si  agens  est  unum 
specie,  materia  recipiat  formam  unius  speciei:  sicut  ab  igne  non  generatur 
univoce  nisi  aliquod  existens  in  specie  ignis.  Aliquando  vero  materia  recipit 
formam  ab  agente  non  secundum  eamdem  rationem,  prout  est  in  agente : 
sicut  patet  in  generantibus  non  univocis;  ut  animal  generatur  a  sole  :  et  tunc 
formae  receptae  in  materia  ab  eodem  agente  non  sunt  unius  speciei,  sed  di- 
versificantur  secundum  diversam  proportionem  materiae  ad  recipiendum  in¬ 
fluxum  agentis :  sicut  videmus,  quod  ab  una  actione  solis  generantur  per 
putrefactionem  animalia  diversarum  specierum,  secundum  diversam  propor¬ 
tionem  materiae.  Manifestum  est  autem,  quod  in  moralibus  ratio  est  sicut 
imperans,  et  movens ;  vis  autem  appetitiva  sicut  imperata,  et  mota :  non  autem 
appetitus  recipit  impressionem  rationis  quasi  univoce;  quia  non  fit  rationale 
per  essentiam,  sed  per  participationem,  ut  dicitur  in  1.  Eth.  (cap.  ult.) ;  unde 
appetibilia  secundum  motionem  rationis  constituuntur  in  diversis  speciebus, 
secundum  quod  diversimode  se  habent  ad  rationem.  Et  ita  sequitur,  quod 
virtutes  morales  sint  diversae  secundum  speciem,  et  non  una  tantum. 

Ad  primum  ergo  dicendum,  quod  objectum  rationis  est  verum:  est  autem 
eadem  ratio  veri  in  omnibus  moralibus,  quae  sunt  contingentia  agibilia;  unde 

«st  una  sola  virtus  in  eis  dirigens,  scilicet  prudentia:  objectum  autem  appe- 
titivae  virtutis  est  bonum  appetibile,  cujus  est  diversa  ratio  secundum  diversam 
habitudinem  ad  rationem  dirigentem. 

Ad  secundum  dicendum,  quod  illud  formale  est  unum  genere  propter 
unitatem  agentis,  sed  diversificatur  specie  propter  diversas  habitudines  reci¬ 
pientium,  ut  supra  dictum  est  (in  corp.). 

Ad  tertium  dicendum,  quod  moralia  non  habent  speciem  a  fine  ultimo, 
sed  a  finibus  proximis;  qui  quidem  etsi  infiniti  sint  numero,  non  tamen  infi¬ 
niti  sunt  specie. 


ARTICULUS  II.  318 

UTRUM  VIRTUTES  MORALES,  QUAE  SUNT  CIRCA  OPERATIONES, 
DISTINGUANTUR  AB  HIS,  QUAE  SUNT  CIRCA  PASSIONES. 

(Veri.  q.  1.  art.  13.  corp.). 

Ad  secundum  sic  proceditur.  Videtur,  quod  virtutes  morales  non  distin¬ 
guantur  ab  invicem  per  hoc,  quod  quaedam  sunt  circa  operationes,  quaedam 
circa  passiones:  dicit  enim  Philosoph.  in  2.  Ethic.  (cap.  3.),  quod  virtus  mo¬ 
ralis  est  circa  delectationes,  et  tristitias  optimorum  operativa:  sed  voluptates, 
et  tristitiae  sunt  passiones  quaedam,  ut  supra  dictum  est  (q.  31.  art.  1.  et  q.  33. 
art.  1.) ;  ergo  eadem  virtus,  quae  est  circa  passiones,  est  etiam  circa  opera¬ 
tiones,  utpote  operativa  existens. 

2.  Praeterea.  Passiones  sunt  principia  exteriorum  operationum ;  si  ergo 
aliquae  virtutes  rectificant  passiones,  oportet  quod  etiam  per  consequens  recti- 
ficent  operationes;  eaedem  ergo  virtutes  morales  sunt  circa  passiones,  et 
operationes. 

3.  Praeterea.  Ad  omnem  operationem  exteriorem  movetur  appetitus 
sensitivus  bene,  vel  male:  sed  motus  appetitus  sensitivi  sunt  passiones;  ergo 
eaedem  virtutes,  quae  sunt  circa  operationes,  sunt  circa  passiones. 

Sed  contra  est,  quod  Philos.  (lib.  2.  Eth.  cap.  3.  et  7.  et  lib.  3.  in  4.  priorib. 
cap.)  ponit  justitiam  circa  operationes;  temperantiam  autem,  et  fortitudinem, 
et  mansuetudinem  circa  passiones  quasdam. 

Respondeo  dicendum,  quod  operatio,  et  passio  dupliciter  potest  comparari 
ad  virtutem.  Uno  modo  sicut  effectus :  et  hoc  modo  omnis  moralis  virtus  habet 
aliquas  operationes  bonas,  quarum  est  productiva,  et  delectationem  aliquam, 
vel  tristitiam,  quae  sunt  passiones,  ut  supra  dictum  est  (q.  39.  art.  4.  ad  1.). 
Alio  modo  potest  comparari  operatio  ad  virtutem  moralem,  sicut  materia,  circa 
quam  est;  et  secundum  hoc  oportet  alias  esse  virtutes  morales  circa  operationes,  et 
alias  circa  passiones.  Cujus  ratio  est,  quia  bonum,  et  malum  in  quibusdam  ope¬ 
rationibus  attenditur  secundum  seipsas,  quaelitercumque  homo  afficiatur  ad 
eas;  inquantum  scilicet  bonum  in  eis,  et  malum  accipitur  secundum  rationem 
commensurationis  ad  alterum:  et  in  talibus  oportet  quod  sit  aliqua  virtus 
directiva  operationum  secundum  seipsas;  sicut  sunt  emptio,  et  venditio,  et 
hujusmodi  operationes,  in  quibus  attenditur  ratio  debiti,  vel  indebiti  ad  alte¬ 
rum,  et  propter  hoc  justitia,  et  partes  ejus  proprie  sunt  circa  operationes, 
sicut  circa  prhpriam  materiam.  In  quibusdam  vero  operationibus  bonum,  et 
malum  attenditur  solum  secundum  commensurationem  ad  operantem;  ideo 
oportet  in  his  bonum,  et  malum  considerari,  secundum  quod  homo  bene. 

vel  male  afficitur  circa  hujusmodi;  et  propter  hoc  oportet  quod  virtutes  in 
talibus  sint  principaliter  circa  interiores  affectiones,  quae  dicuntur  animae 
passiones;  sicut  patet  de  temperantia,  fortitudine,  et  aliis  hujusmodi.  Con¬ 
tingit  autem,  quod  in  operationibus,  quae  sunt  ad  alterum,  praetermittatur 
bonum  virtutis  propter  inordinatam  animi  passionem:  et  tunc,  inquantum 
■corrumpitur  commensuratio  exterioris  operationis,  est  corruptio  justitiae : 
inquantum  autem  corrumpitur  commensuratio  interiorum  passionum,  est  cor¬ 
ruptio  alicujus  alterius  virtutis :  sicut  cum  propter  iram  aliquis  alium  per¬ 
cutit,  in  ipsa  percussione  indebita  corrumpitur  justitia:  in  immoderantia  vero 
irae  corrumpitur  mansuetudo :  et  idem  patet  in  aliis. 

Et  per  hoc  patet  responsio  ad  objecta.  Nam  prima  ratio  procedit  de  ope¬ 
ratione,  secundum  quod  est  effectus  virtutis.  Aliae  duae  rationes  procedunt  ex 
hoc,  quod  ad  idem  concurrunt  operatio,  et  passio:  sed  in  quibusdam  virtus 
est  principaliter  circa  operationem,  in  quibusdam  circa  passionem,  ratione 
praedicta  (in  corp.). 


ARTICULUS  III.  ?I9 

UTRUM  CIRCA  OPERATIONES  SIT  TANTUM  UNA  VIRTUS  MORALIS. 

Ad  tertium  sic  proceditur.  Videtur,  quod  sit  una  tantum  virtus  moralis 
circa  operationes:  rectitudo  enim  omnium  operationum  exteriorum  videtur 
ad  justitiam  pertinere:  sed  justitia  est  una  virtus;  ergo  una  sola  virtus  est 
circa  operationes. 

2.  Praeterea.  Operationes  maxime  differentes  esse  videntur,  quae  ordi¬ 
nantur  ad  bonum  unius,  et  quae  ordinantur  ad  bonum  multitudinis :  sed  ista 
diversitas  non  diversificat  virtutes  morales:  dicit  enim  Philos.  in  5.  Ethic. 
( cap .  1.  circa  fin.)  quod  justitia  legalis,  quae  ordinat  actus  hominum  ad  com¬ 
mune  bonum,  non  est  aliud  a  virtute,  quae  ordinat  actus  hominis  ad  unum 
tantum,  nisi  secundum  rationem;  ergo  diversitas  operationum  non  causat 
diversitatem  virtutum  moralium. 

3.  Praeterea.  Si  sunt  diversae  virtutes  morales  circa  diversas  operationes, 
oporteret  quod  secundum  diversitatem  operationum  esset  diversitas  virtutum 
moralium:  sed  hoc  patet  esse  falsum:  nam  ad  justitiam  pertinet  in  diversis 
generibus  commutationum  rectitudinem  statuere,  et  etiam  in  distributionibus, 
ut  patet  in  5.  Ethic.  (cap.  2.  a  med.):  non  ergo  diversae  virtutes  sunt  diver¬ 
sarum  operationum. 

Sed  contra  est,  quod  religio  est  alia  virtus  a  pietate,  quarum  tamen 
utraque  est  circa  operationes  quasdam. 

Respondeo  dicendum,  quod  omnes  virtutes  morales,  quae  sunt  circa  ope¬ 
rationes,  conveniunt  in  quadam  generali  ratione  justitiae,  quae  attenditur  se¬ 
cundum  debitum  ad  alterum;  distinguuntur  autem  secundum  diversas  spe¬ 
ciales  rationes.  Cujus  ratio  est,  quia  in  operationibus  exterioribus  ordo  rationis 
instituitur,  sicut  dictum  est  (ari.  praec.),  non  secundum  proportionem  ad  af¬ 
fectionem  hominis,  sed  secundum  ipsam  convenientiam  rei  in  seipsa;  secun¬ 
dum  quam  convenientiam  accipitur  ratio  debiti,  ex  quo  constituitur  ratio 
justitiae.  Ad  justitiam  enim  pertinere  videtur,  ut  quis  debitum  reddat;  unde 
omnes  hujusmodi  virtutes,  quae  sunt  circa  operationes,  habent  aliquo  modo 
rationem  justitiae;  sed  debitum  non  est  unius  rationis  in  omnibus;  aliter  enim 
debetur  aliquid  aequali,  aliter  superiori,  aliter  minori;  et  aliter  ex  pacto,  vel 

ex  promisso,  vel  ex  beneficio  suscepto;  et  secundum  has  diversas  rationes 
debiti  sumuntur  diversae  virtutes ;  puta ;  religio  est,  per  quam  redditur  debitum 
Deo  :  pietas  est,  per  quam  redditur  debitum  parentibus  vel  patriae;  gratia  est,, 
per  quam  redditur  debitum  benefactoribus ;  et  sic  de  aliis. 

Ad  primum  ergo  dicendum,  quod  justitia  proprie  dicta  est  una  specialis 
virtus,  quae  attendit  perfectam  rationem  debiti,  quod  secundum  aequivalen- 
tiam  potest  restitui :  dicitur  tamen  et  ampliato  nomine  justitia  secundum 
quamcumque  debiti  redditionem:  et  sic  non  est  una  specialis  virtus. 

Ad  secundum  dicendum,  quod  justitia,  quae  intendit  bonum  commune, 
est  alia  virtus  a  justitia,  quae  ordinatur  ad  bonum  privatum  alicuius :  unde  et 
jus  commune  distinguitur  a  jure  privato.  Et  Tullius  ponit  (lib.  2.  de  Invent. 
aliquant.  ante  fin.)  unam  specialem  virtutem  pietatem,  quae  ordinat  ad  bonum 
patriae  :  sed  justitia  ordinans  hominem  ad  bonum  commune  est  generalis 
per  imperium  ;  quia  omnes  actus  virtutum  ordinat  ad  finem  suum,  scilicet 
ad  bonum  commune :  virtus  autem,  secundum  quod  a  tali  justitia  imperatur, 
etiam  justitiae  nomen  accipit;  et  sic  virtus  a  justitia  legali  non  differt,  nisi 
ratione:  sicut  sola  ratione  differt  virtus  operans  secundum  seipsam,  et  virtus 
operans  ad  imperium  alterius. 

Ad  tertium  dicendum,  quod,  in  omnibus  operationibus  ad  justitiam  spe¬ 
cialem  pertinentibus  est  eadem  ratio  debiti :  et  ideo  est  eadem  virtus  justi¬ 
tiae,  praecipue  quantum  ad  commutationes,  forte  enim  distributiva  est  alte¬ 
rius  speciei  a  commutativa.  Sed  de  hoc  infra  quaeretur  (2-2.  q.  61.  art.  1.). 

ARTICULUS  IV.  320 

UTRUM  CIRCA  DIVERSAS  PASSIONES  DIVERSAE 
SINT  VIRTUTES  MORALES. 

(Infr.  art.  1.  corp.). 

Ad  quartum  sic  proceditur.  Videtur,  quod  circa  diversas  passiones  non  sint 
diversae  virtutes  morales:  eorum  enim,  quae  conveniunt  in  principio,  et  fine, 
unus  est  habitus ;  sicut  patet  maxime  in  scientiis :  sed  omnium  passionum  unum 
est  principium,  scilicet  amor;  et  omnes  ad  eumdem  finem  terminantur,  sci¬ 
licet  delectationem,  vel  tristitiam,  ut  supra  habitum  est  (q.  art.  1.  et  2.); 
ergo  circa  omnes  passiones  est  una  tantum  moralis  virtus. 

2.  Praeterea.  Si  circa  diversas  passiones  essent  diversae  virtutes  mo¬ 
rales,  sequeretur,  quod  tot  essent  virtutes  morales,  quot  passiones :  sed  hoc 
patet  esse  falsum:  quia  circa  oppositas  passiones  est  una  et  eadem  virtus 
moralis;  sicut  fortitudo  circa  timores,  et  audacias;  temperantia  circa  dele¬ 
ctationes,  et  tristitias;  non  ergo  oportet,  ut  circa  diversas  passiones  [al.  ope¬ 
rationes']  sint  diversae  virtutes  morales. 

3.  Praeterea.  Amor,  concupiscentia,  et  delectatio  sunt  passiones  specie 
differentes,  ut  supra  habitum  est  (q.  23.  art.  4.) :  sed  circa  omnes  has  est  una 
virtus,  scilicet  temperantia;  ergo  virtutes  morales  non  sunt  diversae  circa 
diversas  passiones. 

Sed  contra  est,  quod  fortitudo  est  circa  timores,  et  audacias,  tempe¬ 
rantia  circa  concupiscentias;  mansuetudo  circa  iras,  ut  dicitur  in  5.  Ethic. 
(cap.  6.  et  10.)  et  in  4.  (cap.  $.). 

Respondeo  dicendum,  quod  non  potest  dici,  quod  circa  omnes  passiones 
■sit  una  sola  virtus  moralis :  sunt  enim  quaedam  passiones  ad  diversas  po¬ 
tentias  pertinentes:  aliae  namque  pertinent  ad  irascibilem,  aliae  ad  concu¬ 
piscibilem,  ut  supra  dictum  est  (1j.23.art.  1.).  Nec  tamen  oportet,  quod  omnis 
diversitas  passionum  sufficiat  ad  virtutes  morales  diversificandas :  primo  qui¬ 
dem,  quia  quaedam  passiones  sunt,  quae  sibi  opponuntur  secundum  contra- 
rietatem;  sicut  gaudium,  et  tristitia;  timor,  et  audacia,  et  alia  hujusmodi: 
et  circa  hujusmodi  passiones  sic  oppositas  oportet  esse  unam  et  eamdem 
virtutem;  cum  enim  virtus  moralis  in  quadam  medietate  consistat,  medium 
in  contrariis  passionibus  secundum  eamdem  rationem  instituitur  sicut  et  in 
-naturalibus  idem  est  medium  inter  contraria,  ut  inter  album,  et  nigrum.  Se¬ 
cundo ,  quia  diversae  passiones  inveniuntur  secundum  eumdem  modum  rationi 
repugnantes ;  puta  secundum  impulsum  ad  id,  quod  est  contra  rationem,  vel 
secundum  retractionem  ab  eo,  quod  est  secundum  rationem;  et  ideo  diversae 
passiones  concupiscibilis  non  pertinent  ad  diversas  virtutes  morales;  quia 
earum  motus  secundum  quemdam  ordinem  se  invicem  consequuntur,  utpote 
ad  idem  ordinati,  scilicet  ad  consequendum  bonum,  vel  ad  fugiendum  malum : 
sicut  ex  amore  procedit  concupiscentia,  et  ex  concupiscentia  pervenitur  ad 
delectationem.  Et  eadem  ratio  est  de  oppositis ;  quia  ex  odio  sequitur  fuga, 
vel  abominatio,  quae  perducit  ad  tristitiam  :  sed  passiones  irascibilis  non  sunt 
unius  ordinis,  sed  ad  diversa  ordinantur :  nam  audacia,  et  timor  ordinantur  ad 
aliquod  magnum  periculum:  spes,  et  desperatio  ad  aliquod  bonum  arduum: 
ira  autem  ad  superandum  aliquod  contrarium,  quod  nocumentum  intulit.  Et 
ideo  circa  has  passiones  diversae  virtutes  ordinantur:  utpote  temperantia  circa 
passiones  concupiscibilis :  fortitudo  circa  timores,  et  audacias:  magnanimitas 
circa  spem,  et  desperationem :  mansuetudo  circa  iras. 

Ad  primum  ergo  dicendum,  quod  omnes  passiones  conveniunt  in  uno 
principio,  et  fine  communi,  non  autem  in  uno  proprio  principio,  seu  fine: 
unde  hoc  non  sufficit  ad  unitatem  virtutis  moralis. 

Ad  secundum  dicendum,  quod  sicut  in  naturalibus  idem  est  principium, 
quo  receditur  ab  uno  principio,  et  acceditur  ad  aliud,  et  in  rationalibus  est 
eadem  ratio  contrariorum:  ita  etiam  virtus  moralis,  quae  in  modum  naturae 
rationi  consentit,  est  eadem  contrariarum  passionum. 

Ad  tertium  dicendum,  quod  illae  tres  passiones  ad  idem  objectum  or¬ 
dinantur  secundum  quemdam  ordinem,  ut  dictum  est  (in  corp.  art.);  et  ideo 
ad  eamdem  virtutem  moralem  pertinent. 


ARTICULUS  V.  321 

UTRUM  VIRTUTES  MORALES  DISTINGUANTUR 
SECUNDUM  DIVERSA  OBJECTA  PASSIONUM. 

Ad  quintum  sic  proceditur.  Videtur,  quod  virtutes  morales  non  distin¬ 
guantur  secundum  objecta  passionum:  sicut  enim  sunt  objecta  passionum, 
ita  sunt  objecta  operationum:  sed  virtutes  morales,  quae  sunt  circa  opera¬ 
tiones,  non  distinguuntur  secundum  objecta  operationum:  ad  eamdem  enim 
virtutem  justitia  pertinet  emere,  vel  vendere  domum,  et  equum;  ergo  etiam 
nec  virtutes  morales,  quae  sunt  circa  passiones,  diversificantur  per  objecta 
passionum. 

2.  Praeterea.  Passiones  sunt  quidam  actus,  vel  motus  appetitus  sensitivi  r 
sed  major  diversitas  requiritur  ad  diversitatem  habituum,  quam  ad  diversi¬ 
tatem  actuum:  diversa  igitur  objecta,  quae  non  diversificant  speci  em  passionis,, 
non  diversificabunt  speciem  virtutis  moralis ;  ita  scilicet  quod  de  omnibus 
delectationibus  erit  una  virtus  moralis:  et  similiter  est  de  aliis. 

3.  Praeterea.  Magis,  et  minus  non  diversificant  speciem:  sed  diversa  de¬ 
lectabilia  non  differunt  nisi  secundum  magis,  et  minus ;  ergo  omnia  delecta¬ 
bilia  pertinent  ad  unam  speciem  virtutis:  et  eadem  ratione  omnia  terribilia  r 
et  similiter  de  aliis;  non  ergo  virtus  moralis  distinguitur  secundum  objecta, 
passionum. 

4.  Praeterea.  Sicut  virtus  est  operativa  boni,  ita  est  impeditiva  mali:  sed 
circa  concupiscentias  bonorum  sunt  diversae  virtutes ;  sicut  temperantia  circa, 
concupiscentias  delectationum  tactus,  eutrapelia  circa  delectationes  ludi ;  ergo- 
etiam  circa  timores  malorum  debent  esse  diversae  virtutes. 

Sed  contra  est,  quod  castitas  est  circa  delectabilia  venereorum,  absti¬ 
nentia  vero  est  circa  delectabilia  ciborum,  et  eutrapelia  circa  delectabilia  lu¬ 
dorum. 

Respondeo  dicendum,  quod  perfectio  virtutis  ex  ratione  dependet ;  per¬ 
fectio  autem  passionis  ex  ipso  appetitu  sensitivo :  unde  oportet,  quod  virtutes- 
diversificentur  secundum  ordinem  ad  rationem ;  passiones  autem  secundum 
ordinem  ad  appetitum.  Objecta  igitur  passionum,  secundum  quod  diversi¬ 
mode  ordinantur  ad  appetitum  sensitivum,  causant  diversas  passionum  spe¬ 
cies  :  secundum  vero  quod  comparantur  ad  rationem,  causant  diversas  spe¬ 
cies  virtutum.  Non  est  autem  idem  motus  rationis,  et  appetitus  sensitivi:  unde 
nihil  prohibet,  aliquam  differentiam  objectorum  causare  diversitatem  pas¬ 
sionum,  quae  non  causat  diversitatem  virtutum :  sicut  quando  una  virtus  est. 
circa  multas  passiones,  ut  dictum  est  (art.  praec.),  et  aliquam  etiam  differen¬ 
tiam  objectorum  causare  diversitatem  virtutum,  quae  non  causat  diversitatem- 
passionum;  cum  circa  unam  passionem,  puta  delectationem,  diversae  virtutes 
ordinentur.  Et  quia  diversae  passiones  ad  diversas  potentias  pertinentes- 
semper  pertinent  ad  diversas  virtutes,  ut  dictum  est  (art.  praec.),  ideo  diver¬ 
sitas  objectorum,  quae  respicit  diversitatem  potentiarum,  semper  diversificat. 
species  virtutum:  puta  quod  aliquid  sit  bonum  absolute,  et  aliquid  sit  bonum 
cum  aliqua  arduitate.  Et  quia  ordine  quodam  ratio  inferiores  [al.  interiores } 
hominis  partes  regit,  et  etiam  se  ad  exteriora  extendit;  ideo  etiam  secundum 
quod  unum  objectum  passionis  apprehenditur  sensu  vel  imaginatione,  aut 
etiam  ratione,  et  secundum  etiam  quod  pertinet  ad  animam,  corpus,  vel  ex¬ 
teriores  res,  diversam  habitudinem  habet  ad  rationem:  et  per  consequens 
natum  est  diversificare  virtutes.  Bonum  igitur  hominis,  quod  est  objectum 
amoris,  concupiscentiae,  et  delectationis,  potest  accipi  vel  ad  sensum  cor¬ 
poris  pertinens,  vel  ad  interiorem  animae  apprehensionem :  et  hoc  sive  ordi¬ 
netur  ad  bonum  hominis  in  seipso,  vel  quantum  ad  corpus,  vel  quantum  ad 
animam;  sive  ordinetur  ad  bonum  hominis  in  ordine  ad  alios;  et  omnis  talis - 
diversitas  propter  diversum  ordinem  ad  rationem  diversificat  virtutem. 

Sic  igitur  si  consideretur,  aliquod  bonum,  si  quidem  sit  per  sensum  tactus 
apprehensum,  et  ad  consistentiam  humanae  vitae  pertinens,  in  individuo,  vel 
in  specie  (sicut  sunt  delectabilia  ciborum,  et  venereorum)  erit  pertinens  ad 
virtutem  temperantiae :  delectationes  autem  aliorum  sensuum,  cum  non  sint 
vehementes,  non  praestant  aliquam  difficultatem  rationi;  et  ideo  circa  eas 
non  ponitur  aliqua  virtus,  quae  est  circa  difficile,  sicut  et  ars,  ut  dicitur  in. 

2.  Ethicorum  ( cap .  y  ad  fin.).  Bonum  autem  non  sensu,  sed  interiori  virtute 
apprehensum,  ad  ipsum  hominem  pertinens  secundum  seipsum,  est  sicut 
pecunia,  et  honor;  quorum  pecunia  ordinabilis  est  de  se  ad  bonum  corporis,, 
honor  autem  consistit  in  apprehensione  animae:  et  haec  quidem  bona  con¬ 
siderari  possunt,  vel  absolute,  secundum  quod  pertinent  ad  concupiscibilem,. 
vel  cum  arduitate  quadam,  secundum  quod  pertinent  ad  irascibilem.  Quae 
quidem  distinctio  non  habet  locum  in  bonis,  quae  delectant  tactum:  quia 
hujusmodi  sunt  quaedam  infima,  et  competunt  homini,  secundum  quod  con¬ 
venit  cum  brutis:  circa  bonum  igitur  pecuniae  absolute  sumptum,  secundum  • 
quod  est  objectum  concupiscentiae,  vel  delectationis,  aut  amoris,  est  libera- 
litas :  circa  bonum  autem  hujusmodi  cum  arduitate  sumptum,  secundum  quod: 
est  objectum  spei,  est  magnificentia:  circa  bonum  vero,  quod  est  honor,  si 
quidem  sit  absolute  sumptum,  secundum  quod  est  objectum  amoris,  sic  est 
quaedam  virtus,  quae  vocatur  philotimia,  idest  amor  honoris:  si  vero  cum’ 
arduitate  consideretur,  secundum  quod  est  objectum  spei,  sic  est  magnanimitas ; 
unde  liberalitas ,  et  philotimia  videntur  esse  in  concupiscibili:  magnificentia ■ 
vero,  et  magnanimitas  in  irascibili.  Bonum  vero  hominis  in  ordine  ad  alium 
non  videtur  arduitatem  habere;  sed  accipitur  ut  absolute  sumptum,  prout  est 
objectum  passionum  concupiscibilis:  quod  quidem  bonum  potest  esse  alicui 
delectabile,  secundum  quod  praebet  se  alteri ;  vel  in  his,  quae  serio  fiunt,. 
idest  in  actionibus  per  rationem  ordinatis  ad  debitum  finem,  vel  in  his,  quae 
fiunt  ludo,  idest  in  actionibus  ordinatis  ad  delectationem  tantum,  quae  non 
eodem  modo  se  habent  ad  rationem,  sicut  prima.  In  seriis  autem  se  exhibet 
aliquis  alteri  dupliciter:  uno  modo  ut  delectabilem  decentibus  verbis,  et  factis : 
et  hoc  pertinet  ad  quamdam  virtutem,  quam  Arist.  (lib.  2.  cap.  '/.  cir.  med. 
ex  sensu  D.  Thom.)  nominat  amicitiam,  et  potest  dici  affabilitas :  alio  modo  praebet 
se  aliquis  alteri  ut  manifestum  per  dicta,  et  facta:  et  hoc  pertinet  ad  aliant 
virtutem,  quam  nomirxit  veritatem  (lib.  4.  Eth.  cap.  j.).  Manifestatio  eninj. 
propinquius  accedit  ad  rationem,  quam  delectatio,  et  seria,  quam  jocosa: 
unde  et  circa  delectationes  ludorum  est  alia  virtus,  quam  Philos.  (lib.  4.  Eth. 
cap.  8Q  eutrapeliam  nominat.  Sic  igitur  patet,  quod  secundum  Arist.  sunt  decem 
virtutes  morales  circa  passiones,  scilicet :  fortitudo,  temperantia,  liberalitas,  ma¬ 
gnificentia,  magnanimitas,  philotimia,  mansuetudo,  amicitia,  veritas,  et  eutrapelia: 
et  distinguuntur  secundum  diversas  materias,  vel  secundum  diversas  pas¬ 
siones,  vel  secundum  diversa  objecta:  si  igitur  addatur  justitia,  quae  est  circa 
operationes  erunt  omnes  undecim. 

Ad  primum  ergo  dicendum,  quod  omnia  objecta  eiusdem  operationis- 
secundum  speciem  eamdem  habitudinem  habent  ad  rationem;  non  autem 
omnia  objecta  ejusdem  passionis  secundum  speciem ;  quia  operationes  non 
repugnant  rationi,  sicut  passiones. 

Ad  secundum  dicendum,  quod  alia  ratione  diversificantur  passiones,  et. 
alia  virtutes,  sicut  dictum  est  (in  corp.) 

Ad  tertium  dicendum,  quod  magis,  et  minus  non  diversificant  speciem, 
nisi  propter  diversam  habitudinem  ad  rationem. 

Ad  quartum  dicendum,  quod  bonum  fortius  est  ad  movendum,  quam 
malum,  quia  malum  non  agit  nisi  virtute  boni,  ut  Dionys.  dicit  4.  cap.  de 
Div.  Nom.  (part.  4.  lect.  21.  et  22.);  unde  malum  non  facit  difficultatem  rationi,, 
quae  requirat  virtutem,  nisi  sit  excellens;  quod  videtur  esse  unum  in  uno 
genere  passionis;  unde  circa  iras  non  ponitur  nisi  una  virtus,  scilicet  man¬ 
suetudo:  et  simiiiter  circa  audacias,  una  sola,  scilicet  fortitudo:  sed  bonum- 

lugerit  difficultatem,  quae  requirit  virtutem,  etiam  si  non  sit  excellens  in  ge¬ 
nere  talis  passionis;  et  ideo  circa  concupiscentias  ponuntur  diversae  virtutes 
morales,  ut  dictum  est  (in  corp.). 


QUAESTIO  LXI. 

DE  VIRTUTIBUS  CARDINALIBUS,  IN  QUINQUE  ARTICULOS  DIVISA. 


Deinde  considerandum  est  de  virtutibus  cardinalibus. 

Et  circa  hoc  quaeruntur  quinque. 

Primo.  Utrum  virtutes  morales  debeant  dici  cardinales,  vel  principales. 

Secundo.  De  numero  earum. 

Tertio.  Quae  sint. 

Quarto.  Utrum  differant  ab  invicem. 

Quinto.  Utrum  dividantur  convenienter  in  virtutes  politicas,  et  purga¬ 
torias  ,  et  purgati  animi,  et  exemplares. 

ARTICULUS  I.  322 

UTRUM  VIRTUTES  MORALES  DEBEANT  DICI  CARDINALES, 

VEL  PRINCIPALES. 

(Infr.  q.  66.  art.  4.  corp.  et  3.  Dist.  33.  q.  2.  et  Veri.  q.  1.  art.  12.  ad  24. 
et  q.  3.  art.  1.  ad  2.  4.  et  n.). 

Ad  primum  sic  proceditur.  Videtur,  quod  virtutes  morales  non  debeant 
dici  cardinales,  seu  principales:  quae  enim  ex  opposito  dividuntur ,  sunt  simul 
natura ,  ut  dicitur  in  Praedicamentis  (cap.  de  Simul.)  et  sic  unum  non  est  al¬ 
tero  principalius:  sed  omnes  virtutes  ex  opposito  dividunt  genus  virtutis; 
ergo  nullae  earum  debeant  dici  principales. 

2.  Praeterea.  Finis  principalior  est  his,  quae  sunt  ad  finem :  sed  virtutes 
theologicae  sunt  circa  finem,  virtutes  autem  morales  sunt  circa  ea,  quae  sunt 
ad  finem;  ergo  virtutes  morales  non  debent  dici  principales,  seu  cardinales, 
sed  magis  theologicae. 

3.  Praeterea.  Principalius  est,  quod  est  per  essentiam,  quam  quod  est 
per  participationem :  sed  virtutes  intellectuales  pertinent  ad  rationale  per  es¬ 
sentiam,  virtutes  autem  morales  pertinent  ad  rationale  per  participationem, 
ut  supra  dictum  est  (q.  3 8 .  art.  2.) ;  ergo  virtutes  morales  non  sunt  princi¬ 
pales,  sed  magis  virtutes  intellectuales. 

Sed  contra  est,  quod  Ambr.  dicit  super  Lucam,  exponens  illud:  Beati 
pauperes  spiritu  (cap.  6.) :  Scimus ,  virtutes  esse  quatuor  cardinales ,  scilicet :  tempe¬ 
rantiam,  justitiam- ,  prudentiam,  fortitudinem :  hae  autem  sunt  virtutes  morales; 
ergo  virtutes  morales  sunt  cardinales. 

Respondeo  dicendum,  quod  cum  simpliciter  de  virtute  loquimur,  intelli- 
gimur  loqui  de  virtute  humana:  virtus  autem  humana,  ut  supra  dictum  est 

(q.  36.  art.  3.),  secundum  perfectam  rationem  virtutis  dicitur,  quae  requirit 
rectitudinem  appetitus;  hujusmodi  enim  virtus  non  solum  facit  facultatem 
bene  agendi,  sed  ipsum  etiam  usum  boni  operis  causat:  sed  secundum  im¬ 
perfectam  rationem  virtutis  dicitur  virtus,  quae  non  requirit  rectitudinem  ap¬ 
petitus;  quia  solum  facit  facultatem  bene  agendi,  non  autem  causat  boni 
operis  usum :  constat  autem,  quod  perfectum  est  principalius  imperfecto ;  et 
ideo  virtutes,  quae  continent  rectitudinem  appetitus,  dicuntur  principales: 
hujusmodi  autem  sunt  virtutes  morales,  et  inter  intellectuales  sola  prudentia, 
quae  etiam  quodammodo  moralis  est  secundum  materiam,  ut  ex  supradictis 
patet  (q.  /7.  art.  4.  et  q.  38.  art.  3.  ad  1.) ;  unde  convenienter  inter  virtutes 
morales  ponuntur  illae,  quae  dicuntur  principales,  seu  cardinales. 

Ad  primum  ergo  dicendum,  quod  quando  genus  univocum  dividitur  in 
suas  species,  tunc  partes  divisionis  ex  aequo  se  habent  secundum  rationem 
generis;  licet  secundum  naturam  rei  una  species  sit  principalior,  et  perfectior 
alia;  sicut  homo  aliis  animalibus:  sed  quando  est  divisio  alicujus  analogi, 
quod  dicitur  de  pluribus  secundum  prius,  et  posterius,  tunc  nihil  prohibet 
unum  esse  principalius  altero,  etiam  secundum  communem  rationem:  sicut 
substantia  principalius  dicitur  ens,  quam  accidens ;  et  talis  est  divisio  virtutum 
in  diversa  genera  virtutum,  eo  quod  bonum  rationis  non  secundum  eumdem 
ordinem  invenitur  in  omnibus. 

Ad  secundum  dicendum,  quod  virtutes  theologicae  sunt  supra  hominem, 
ut  supra  dictum  est  (q,  38.  art.  3.  ad  3.);  unde  non  proprie  dicuntur  virtutes 
humanae,  sed  superhumanae,  vel  divinae. 

Ad  tertium  dicendum,  quod  aliae  virtutes  intellectuales  a  prudentia,  etsi 
sint  principaliores,  quam  morales,  quantum  ad  subjectum,  non  tamen  sunt 
principaliores  quantum  ad  rationem  virtutis,  quae  respicit  bonum,  quod  est 
objectum  appetitus. 


ARTICULUS  n.  325 

UTRUM  SINT  QUATUOR  VIRTUTES  CARDINALES. 

(Infr.  q.  66.  art.  1.  et  4.  corp.  et  2-2.  Prol.  et  q.  123.  art.  11 
et  q.  162.  art.  7.  et  3.  Dist.  33.  q.  2.  art.  1.  q.  3. 
et  Veri.  q.  1.  art.  2.  ad  23.  et  26.). 

Ad  secundum  sic  proceditur.  Videtur,  quod  non  sint  quatuor  virtutes 
cardinales:  prudentia  enim  est  directiva  aliarum  virtutum  moralium,  ut  ex 
supradictis  patet  (q.  77.  art.  4.  et  3.):  sed  id,  quod  est  directivum  aliorum, 
principalius  est;  ergo  prudentia  sola  est  virtus  principalis. 

2.  Praeterea.  Virtutes  principales  sunt  aliquo  modo  morales:  sed  ad  ope¬ 
rationes  morales  ordinamur  per  rationem  practicam,  et  appetitum  rectum,  ut 
dicitur  in  6.  Ethic.  (cap.  2.);  ergo  solae  duae  virtutes  cardinales  sunt. 

3.  Praeterea.  Inter  alias  etiam  virtutes  una  est  principalior  altera:  sed 
ad  hoc  quod  virtus  dicatur  principalis,  non  requiritur  quod  sit  principalis 
respectu  omnium,  sed  respectu  quarumdam ;  ergo  videtur,  quod  sint  multo 
plures  principales  virtutes. 

Sed  contra  est,  quod  Gregor,  dicit  in  2.  Moral.  (cap.  26.  cir.  prine.)  quod 
in  quatuor  virtutibus  tota  bona  [al.  boni]  operis  structura  consurgit. 


S.  Thomae  Summa  1  beologica.  Vol.  II. 


28 


QUAESTIO  LXI.  ARTICULUS  II. 


422 

Respondeo  dicendum,  quod  numerus  aliquorum  accipi  potest  aut  secun¬ 
dum  principia  formalia,  aut  secundum  subjecta:  et  utroque  modo  inveniuntur 
quatuor  cardinales  virtutes.  Principium  enim  formale  virtutis,  de  qua  nunc 
loquimur,  est  rationis  bonum;  quod  quidem  dupliciter  potest  considerari :  uno 
modo,  secundum  quod  in  ipsa  consideratione  rationis  consistit:  et  sic  erit  una 
virtus  principalis,  quae  dicitur  prudentia:  alio  modo,  secundum  quod  circa  ali¬ 
quid  ponitur  rationis  ordo:  et  hoc  vel  circa  operationes;  et  sic  est  justitia; 
vel  circa  passiones ;  et  sic  necesse  est  esse  duas  virtutes :  ordinem  enim  ratio¬ 
nis  necesse  est  ponere  circa  passiones,  considerata  repugnantia  ipsarum  ad 
rationem.  Quae  quidem  potest  esse  dupliciter :  uno  modo,  secundum  quod  passio 
impellit  ad  aliquid  contrarium  rationi;  et  sic  necesse  est,  quod  passio  repri¬ 
matur:  et  ab  hoc  denominatur  temperantia:  alio  modo,  secundum  quod  passio 
retrahit  ab  eo,  quod  ratio  dictat;  sicut  timor  periculorum,  vel  laborum:  et 
sic  necesse  est,  quod  homo  firmetur  in  eo,  quod  est  rationis,  ne  recedat:  et 
ab  hoc  denominatur  fortitudo.  Et  similiter  secundum  subjecta  idem  numerus 
invenitur.  Quadruplex  enim  invenitur  subjectum  hujus  virtutis,  de  qua  nunc 
loquimur:  scilicet:  rationale  per  essentiam,  quod  prudentia  perficit:  et  ratio¬ 
nale  per  participationem;  quod  dividitur  in  tria:  idest:  in  voluntatem,  quae  est 
subjectum  justitiae:  et  in  concupiscibilem,  quae  est  subjectum  temperantiae; 
et  in  irascibilem,  quae  est  subjectum  fortitudinis. 

Ad  primum  ergo  dicendum,  quod,  prudentia  est  simpliciter  principalior 
omnibus:  sed  aliae  ponuntur  principales,  unaquaeque  in  suo  genere. 

Ad  secundum  dicendum,  quod  rationale  per  participationem  dividitur  in 
tria,  ut  dictum  est  (in  corp.). 

Ad  tertium  dicendum,  quod  omnes  aliae  virtutes,  quarum  una  est  prin¬ 
cipalior  alia,  reducuntur  ad  praedictas  quatuor,  et  quantum  ad  subjectum,  et 
quantum  ad  rationes  formales. 


ARTICULUS  III.  324 

UTRUM  ALIAE  VIRTUTES  MAGIS  DEBEANT  DICI  PRINCIPALES, 

QUAM  ISTAE. 

(Supr.  art.  1.  et  2.  et  loc.  ibi  notat,  et  3.  Dist,  33.  q.  2.  art.  1.  q.  4.). 

Ad  tertium  sic  proceditur.  Videtur,  quod  aliae  virtutes  magis  debeant 
dici  principales,  quam  istae :  id  enim,  quod  est  maximum  in  unoquoque  ge¬ 
nere,  videtur  esse  principalius:  sed  magnanimitas  operatur  magnum  in  omni¬ 
bus  virtutibus,  ut  dicitur  in  4.  Ethic.  (cap.  3.  a  med.) ;  ergo  magnanimitas 
maxime  debat  dici  principalis  virtus. 

2.  Praeterea.  Illud,  per  quod  aliae  virtutes  firmantur,  videtur  esse  ma¬ 
xime  principalis  virtus;  sed  humilitas  est  hujusmodi:  dicit  enim  Gregor,  (hom.  7. 
in  Evang.  in  fin.),  quod  qui  caeteras  virtutes  sine  humilitate  congregat,  quasi 
paleas  in  ventum  portat;  ergo  humilitas  videtur  esse  maxime  principalis. 

3.  Praeterea.  Illud  videtur  esse  maxime  principale,  quod  est  perfectis¬ 
simum:  sed  hoc  pertinet  ad  patientiam,  secundum  illud  Jacobi  1.:  Patientia 
opus  perfectum  habet;  ergo  patientia  debet  poni  principalis. 

Sed  contra  est,  quod  Tullius  in  sua  Rhetorica  (lib.  2.  de  Invent.  aliquaip,. 
ante  fin.),  ad  has  quatuor  omnes  alias  reducit. 

Respondeo  dicendum,  quod,  sicut  supra  dictum  est  (art.  praec.),  hujusmodi 
quatuor  virtutes  cardinales  accipiuntur  secundum  quatuor  formales  rationes 
virtutis,  de  qua  loquimur:  quae  quidem  in  aliquibus  actibus,  vel  passionibus 
principaliter  inveniuntur:  sicut  bonum  consistens  in  consideratione  rationis 
principaliter  invenitur  in  ipso  rationis  imperio,  non  autem  in  consilio,  neque 
in  judicio,  ut  supra  dictum  est  (q.  33.  art.  1.  2.  et  3.)  :  similiter  autem  bonum 
rationis,  prout  ponitur  in  operationibus  secundum  rationem  recti,  et  debiti, 
principaliter  invenitur  in  commutationibus,  vel  distributionibus,  quae  sunt, 
ad  alterum  cum  aequalitate:  bonum  autem  refraenandi  passiones  principa-. 
liter  invenitur  in  passionibus,  quas  maxime  difficile  est  reprimere,  scilicet  in 
delectationibus  tactus.  Bonum  autem  firmitatis  ad  standum  in  bono  rationis, 
contra  impetum  passionum  praecipue  invenitur  in  periculis  mortis,  contra 
quae  difficillimum  est  stare.  Sic  igitur  praedictas  quatuor  virtutes  dupliciter 
considerare  possumus.  Uno  modo  secundum  communes  rationes  formales ; 
et  secundum  hoc  dicuntur  principales,  quasi  generales  ad  omnes  virtutes: 
ut  puta  quod  omnis  virtus,  quae  facit  bonum  in  consideratione  rationis,  di¬ 
catur  prudentia:  et  quod  omnis  virtus,  quae  facit  bonum  debiti,  et  recti  in 
operationibus,  dicatur  justitia:  et  omnis  virtus,  quae  cohibet  passiones, et  de¬ 
primit,  dicatur  temperantia ;  et  omnis  virtus,  quae  facit  firmitatem  animi  contra 
quascumque  passiones,  dicatur  fortitudo :  et  sic  multi  loquuntur  de  istis  vir¬ 
tutibus  tam  sacri  Doctores,  quam  etiam  Philosophi:  et  sic  aliae  virtutes  sub 
ipsis  continentur. 

Unde  cessant  omnes  objectiones. 

Alio  vero  modo  possunt  accipi,  secundum  quod  istae  virtutes  denominantur 
ab  eo,  quod  est  praecipuum  in  unaquaque  materia:  et  sic  sunt  speciales  vir¬ 
tutes  contra  alias  divisae :  dicuntur  tamen  principales  respectu  aliarum  propter 
principalitatem  materiae:  puta  quod  prudentia  dicatur,  quae  praeceptiva  est: 
justitia,  quae  est  circa  actiones  debitas  inter  aequales:  temperantia,  quae  re¬ 
primit  concupiscentias  delectationum  tactus:  fortitudo,  quae  firmat  contra  pe¬ 
ricula  mortis. 

Et  sic  etiam  cessant  objectiones:  quia  aliae  virtutes  possunt  habere  ali¬ 
quas  alias  principalitates:  sed  istae  dicuntur  principales  ratione  materiae,  ut 
supra  dictum  est  (in  corp.). 


ARTICULUS  IV.  32$ 

UTRUM  QUATUOR  VIRTUTES  CARDINALES  DIFFERANT  AB  INVICEM. 

(Infr.  q.  66.  art.  2.  corp.  et  2-2.  q.  123.  art.  2.  et  11.  corp. 
et  q.  194.  ari.  1.  corp.  et  3.  Dist.  33.  q.  1.  art.  1.  q.  3.  et  Veri.  q.  1.  art.  12.  ad  13.  et  26. 

et  2.  Etb.  lect.  8.). 

Ad  quartum  sic  proceditur.  Videtur,  quod  quatuor  praedictae  virtutes 
non  sint  diversae  virtutes,  et  ab  invicem  distinctae:  dicit  enim  Gregor,  in  22. 
Mor.  (cap.  1.  a  med.) :  Prudentia  vera  non  est,  quae  justa  et  temperans,  et  fortis, 
non  est:  nec  perfecta  temperantia,  quae  fortis,  justa,  et  prudens  non  est:  nec  for¬ 
titudo  integra,  quae  prudens,  temperans,  et  justa  non  est :  nec  vera  justitia,  quae, 
prudens,  et  fortis,  et  temperans  non  est:  hoc  autem  non  configeret,  si  praedictae 
quatuor  virtutes  essent  ab  invicem  distinctae:  diversae  enim  species  ejusdem 

generis  non  denominant  se  invicem;  ergo  praedictae  virtutes  non  sunt  ab 
invicem  distinctae. 

2.  Praeterea.  Eorum,  quae  ab  invicem  sunt  distincta,  quod  est  unius, 
non  attribuitur  alteri :  sed  illud,  quod  est  temperantiae,  attribuitur  fortitudini : 
dicit  enim  Ambros.  in  1.  lib.  de  Offic.  (cap.  36.  paulo  a  prine.):  Jure  ea  for¬ 
titudo  vocatur,  quando  unusquisque  seipsum  vincit,  nullius  illecebris  emollitur, 
atque  inflectitur:  de  temperantia  etiam  dicit  (cap.  43.  et  43.)  :  quod  modum,  vel 
ordinem  servat  omnium,  quae  vel  agenda,  vel  dicenda  arbitramur ;  ergo  videtur, 
quod  hujusmodi  virtutes  non  sunt  ab  invicem  distinctae. 

3.  Praeterea.  Philos.  dicit  in  2.  Ethic.  (cap.  4.),  quod  ad  virtutem  haec 
requiruntur:  primum  quidem,  si  sciens :  deinde,  si  eligens,  et  eligens  propter  hoc: 
tertium  autem,  si  firme,  et  immobiliter  habeat  se,  et  operetur ;  sed  horum  primum 
-videtur  ad  prudentiam  pertinere,  quae  est  recta  ratio  agibilium :  secundum,  sci- 
ilicet,  eligere,  ad  temperantiam,  ut  aliquis  non  ex  passione,  sed  ex  electione 
.  agat,  passionibus  refraenatis :  tertium,  scilicet,  ut  aliquis  propter  debitum  finem 

operetur  rectitudinem  quamdam  continet,  quae  videtur  ad  justitiam  pertinere: 
aliud,  scilicet ,  firmitas,  et  immobilitas,  pertinet  ad  fortitudinem;  ergo  quaelibet 
harum  virtutum  est  generalis  ad  omnes  virtutes;  ergo  non  distinguuntur  ab 
invicem. 

Sed  contra  est,  quod  August.  dicit  in  lib.  de  Morib.  Eccl.  (cap.  ip.  in 
prine.)  quod  quadripartita  dicitur  virtus  ex  ipsius  amoris  vario  quodam  af¬ 
fectu:  et  subjungit  de  praedictis  quatuor  virtutibus;  praedictae  ergo  quatuor 
virtutes  sunt  ab  invicem  distinctae. 

Respondeo  dicendum,  quod,  sicut  supra  dictum  est  (art.praec.),  praedictae 
quatuor  virtutes  dupliciter  a  diversis  accipiuntur:  quidam  enim  accipiunt  eas, 
prout  significant  quasdam  generales  conditiones  humani  animi,  quae  inve¬ 
niuntur  in  omnibus  virtutibus:  ita  scilicet  quod  prudentia  nihil  sit  aliud,  quam 
quaedam  rectitudo  discretionis  in  quibuscumque  actibus,  vel  materiis:  justitia 
vero  sit  quaedam  rectitudo  animi,  per  quam  homo  operatur  quod  debet  in 
quacumque  materia:  temperantia  vero  sit  quaedam  dispositio  animi,  quae 
modum  quibuscumque  passionibus,  vel  operationibus  imponit,  ne  ultra  debi¬ 
tum  efferantur:  fortitudo  vero  sit  quaedam  dispositio  animae,  per  quam  fir¬ 
metur  in  eo,  quod  est  secundum  rationem,  contra  quoscumque  impetus  pas¬ 
sionum,  vel  operationum  labores.  Haec  autem  quatuor  sic  distincta  non 
Important  diversitatem  habituum  virtuosorum  quantum  ad  justitiam,  tempe¬ 
rantiam,  et  fortitudinem.  Cuililibet  enim  virtuti  morali  ex  hoc  quod  est  habi¬ 
tus,  convenit  quaedam  firmitas,  ut  a  contrario  non  moveatur;  quod  dictum 
est  ad  fortitudinem  pertinere:  ex  hoc  vero  quod  est  virtus,  habet  quod  ordi¬ 
netur  ad  bonum,  in  quo  importatur  ratio  recti,  vel  debiti;  quod  dicebatur  ad 
justitiam  pertinere:  in  hoc  vero  quod  est  virtus  moralis  rationem  participans, 
habet  quod  modum  rationis  in  omnibus  servet,  et  ultra  se  non  extendat;  quod 
dicebatur  pertinere  ad  temperantiam:  solum  autem  hoc  quod  est  discretionem 
'habere,  quod  attribuebatur  prudentiae,  videtur  distingui  ab  aliis  tribus ;  in- 
quantum  hoc  est  ipsius  rationis  per  essentiam :  alia  vero  tria  important  quam¬ 
dam  participationem  rationis  per  modum  applicationis  cujusdam  ad  passio¬ 
nes,  vel  operationes:  sic  igitur  secundum  praedicta,  prudentia  quidem  esset 
virtus  distincta  ab  aliis  tribus:  sed  aliae  tres  non  essent  virtutes  distinctae 
ab  invicem:  manifestum  est  enim,  quod  una  et  eadem  virtus  et  est  habitus, 
et  est  virtus,  et  est  moralis.  Alii  vero,  et  melius  accipiunt  has  quatuor  vir¬ 
tutes,  secundum  quod  determinantur  ad  materias  speciales,  unaquaeque  qui- 

dem  illarum  ad  unam  materiam,  in  qua  principaliter  laudatur  illa  generalis 
conditio,  a  qua  nomen  virtutis  accipitur,  ut  supra  dictum  est  (ari.  praec.),  et 
secundum  hoc  manifestum  est,  quod  praedictae  virtutes  sunt  diversi  habitus 
secundum  diversitatem  objectorum  distincti. 

Ad  primum  ergo  dicendum,  quod  Greg.  loquitur  de  praedictis  quatuor 
virtutibus  secundum  primam  acceptionem.  Vel  potest  dici,  quod  istae  quatuor 
virtutes  denominantur  ab  invicem  per  redundantiam  quamdam.  Id  enim, 
quod  est  prudentiae,  redundat  in  alias  virtutes,  inquantum  a  prudentia  diri¬ 
guntur:  unaquaeque  vero  aliarum  redundat  in  alias  ea  ratione,  quod  qui 
potest  quod  est  difficilius,  potest  et  id  quod  minus  est  difficile:  unde  qui  po¬ 
test  refraenare  concupiscentias  delectabilium  secundum  tactum,  ne  modum 
excedant,  quod  est  difficillimum,  ex  hoc  ipso  redditur  habilior  ut  refraenet 
audaciam  in  periculis  mortis,  ne  ultra  modum  procedat,  quod  est  longe  fa¬ 
cilius:  et  secundum  hoc  fortitudo  dicitur  temperantia.  Temperantia  etiam.' 
dicitur  fortis  ex  redundantia  fortitudinis  in  temperantiam ;  inquantum  scilicet 
ille,  qui  per  fortitudinem  habet  animum  firmum  contra  pericula  mortis,  quod, 
est  difficillimum,  est  habilior  ut  retineat  animi  firmitatem  contra  impetus  de¬ 
lectationum:  quia,  ut  dicit  Tullius  in  1.  de  Offic.  (cir.  vicd.  in  tit.  Vera 
magnanim.  -in  dnob.  sita)  non  est  consentaneum,  ut  qui  metu  non  frangitur, 
cupiditate  frangatur;  nec  qui  invictum  se  a  labore  praestiterit,  vinci  a  volup¬ 
tate  aliquando  possit. 

Et  per  hoc  etiam  patet  responsio  ad  secundum  :  sic  enim  temperantia  in 
omnibus  modum  servat;  et  fortitudo  contra  illecebras  voluptatum  animum 
servat  inflexum;  vel  inquantum  istae  virtutes  denominant  quasdam  generales 
conditiones  virtutum;  vel  per  redundantiam  praedictam. 

Ad  tertium  dicendum,  quod  illae  quatuor  generales  virtutum  conditio¬ 
nes,  quas  ponit  Philosoph.  (loc.  cit.  in  arg.)  non  sunt  propriae  praedictis  vir¬ 
tutibus,  sed  possunt  eis  appropriari  secundum  modum  jam  dictum  (in  corp.). 


ARTICULUS  V.  526 

UTRUM  VIRTUTES  CARDINALES  CONVENIENTER  DIVIDANTUR 
IN  VIRTUTES  POLITICAS,  PURGATORIAS, 

PURGATI  ANIMI,  ET  EXEMPLARES. 

(3,  Dist.  jj.  q.  1.  ari.  4.  ad  2.  ei  Dist.  34.  q.  1.  ari.  1.  arg.  6.  et  ad  ejus  soilution ~ 
et  Veri.  q.  26.  art.  S.  ad  2.  et  q.  5.  ari.  4.  ad  y.). 

Ad  quintum  sic  proceditur.  Videtur,  quod  inconvenienter  hujusmodi  qua¬ 
tuor  virtutes  dividantur  in  virtutes  exemplares,  purgati  anirni,  purgatorias,  et 
politicas:  ut  enim  Macrobius  dicit  in  1.  super  somnium  Scipionis  (cap.  S. 
versus fin.):  virtutes  exemplares  sunt,  quae  in  ipsa  divina  mente  consistunt: 
sed  Philos.  in  10.  Ethicor.  (cap.  S.  circ.  med.)  dicit  quod  ridiculum  est  Deo 
justitiam,  fortitudinem,  temperantiam,  et  prudentiam  attribuere;  ergo  vir¬ 
tutes  hujusmodi  non  possunt  esse  exemplares. 

2.  Praeterea.  Virtutes  purgati  animi  dicuntur,  quae  sunt  absque  passio¬ 
nibus:  dicit  enim  ibidem  Macrobius  (loc.  cit.),  quod  temperantiae  purgati 
animi  est  terrenas  cupiditates  non  reprimere,  sed  penitus  oblivisci;  fortitu¬ 
dinis  autem  passiones  ignorare,  non  vincere:  dictum  est  autem  supra  (q.  ;p. 

art.  2.  et  p)  quod  hujusmodi  virtutes  sine  passionibus  esse  non  possunt;  ergo 
hujusmodi  virtutes  purgati  animi  esse  non  possunt. 

3.  Praeterea.  Virtutes  purgatorias  dicit  esse  eorum,  qui  quadam  huma 
norum  fuga  solis  se  inserunt  divinis:  sed  hoc  videtur  esse  vitiosum:  dicit 
enim  Tullius  in  1.  de  Offic.  (circ.  mei.  in  tit.  Vera  magnanimit.  in  duob.  sita): 
Oui  despicere  se  dicunt  ea,  quae  plerique  mirantur,  scilicet  imperia,  et  magistratus, 
bis  non  modo  non  laudi,  verum  etiam  vitio  dandum  puto;  ergo  non  sunt  aliquae 
virtutes  purgatoriae. 

4.  Praeterea.  Virtutes  politicas  esse  dicit,  quibus  boni  viri  reipublicae  consolant, 
urbesque  tuentur:  sed  ad  bonum  commune  sola  justitia  legalis  ordinatur,  ut 
Philos.,  dicit  in  5.  Ethic.  (cap.  p);  ergo  aliae  virtutes  non  debent  dici  politicae. 

Sed  contra  est,  quod  Macrobius  ibidem  dicit  (loc.  cit.):  Plotinus  inter  phi¬ 
losophiae  professores  cum  Platone  princeps.  Ouatuor  sunt,  inquit,  quaternarum  ge¬ 
nera  virtutum:  ex  his  primae  politicae  vocuntur;  secundae  purgatoriae:  tertiae 
autem  jam  purgati  animi:  quartae  exemplares. 

Respondeo  dicendum,  quod,  sicut  Augustinus  dicit  in  libro  de  Moribus 
Ecclesiae  (cap.  6.  a  vied.),  oportet,  quod  anima  aliquid  sequatur  ad  hoc,  quod 
ei  possit  virtus  innasci:  et  hoc  Deus  est,  quem  si  sequimur,  bene  vivimus, 
oportet  [al.  patet ]  igitur,  quod  exemplar  humanae  virtutis  in  Deo  praeexistat; 
sicut  et  in  eo  praeexistunt  omnium  rerum  rationes;  sic  igitur  virtus  potest 
considerari,  vel  prout  est  exemplariter  in  Deo:  et  sic  dicuntur  virtutes  exem¬ 
plares:  ita  scilicet  quod  ipsa  divina  mens  in  Deo  dicatur  prudentia:  tempe¬ 
rantia  vero  conversio  divinae  intentionis  ad  seipsum;  sicut  in  nobis  tempe¬ 
rantia  dicitur  per  hoc,  quod  concupiscibilis  conformatur  rationi:  fortitudo 
autemDei  est  ejus  immutabilitas:  justitia  vero  Dei  est  observatio  legis  aeternae 
in  suis  operibus,  sicut  Plotinus  dixit  (cit.  a  Macrob.  ut  sup.).  Et  quia  homo 
secundum  suam  naturam  est  animal  politicum,  virtutes  hujusmodi,  prout  in 
ikomine  existunt  secundum  conditionem  suae  naturae,  politicae  vocantur; 
prout  scilicet  homo  secundum  has  virtutes  recte  se  habet  in  rebus  humanis 
gerendis:  secundum  quem  modum  hactenus  de  his  virtutibus  locuti  sumus. 
Sed  quia  ad  hominem  pertinet,  ut  etiam  ad  divina  se  trahat,  quantum  potest, 
ut  etiam  Philos.  dicit  in  10.  Ethicor.  (cap.  7.  non  longe  afin.),  et  hoc  nobis  in 
Sacra  Scriptura  commendatur  multipliciter,  ut  est  illud  Matth.  5.:  Estote  per¬ 
fecti,  sicut  et  Pater  vester  coelestis  perfectus  est,  necesse  est  ponere  quasdam  vir¬ 
tutes  medias  inter  politicas,  quae  sunt  virtutes  humanae,  et  exemplares,  quae 
sunt  virtutes  divinae :  quae  quidem  virtutes  distinguuntur  secundum  diversi¬ 
tatem  motus,  et  termini;  ita  scilicet  quod  quaedam  sunt  virtutes  transcen¬ 
dentium  [al.  transeuntium ],  et  in  divinam  similitudinem  tendentium :  et  hae 
vocantur  virtutes  purgatoriae:  ita  scilicet  quod  prudentia  omnia  mundana  divi¬ 
norum  contemplatione  despiciat,  omnemque  animae  cogitationem  in  divina 
sola  dirigat :  temperantia  vero  relinquat,  inquantum  natura  patitur,  quae  cor¬ 
poris  usus  requirit:  fortitudinis  autem  est,  ut  anima  non  terreatur  propter 
recessum  a  corpore,  et  accessum  ad  superna :  justitiae  vero  est,  ut  tota  anima 
consentiat  ad  hujusmodi  propositi  viam. 

Quaedam  vero  sunt  virtutes  jam  assequendum  divinam  similitudinem, 
quae  vocantur  virtutes  jam  purgati  animi :  ita  scilicet  quod  prudentia  sola  di¬ 
vina  intueatur;  temperantia  terrenas  cupiditates  nesciat;  fortitudo  passiones 
ignoret;  justitia  cum  divina  mente  perpetuo  foedere  societur,  eam  scilicet 
imitando:  quas  quidem  virtutes  dicimus  esse  beatorum,  vel  aliquorum  in  hac 
vita  perfectissimorum. 

Ad  primum  ergo  dicendum,  quod  Philos.  loquitur  de  his  virtutibus,  se¬ 
cundum  quod  sunt  circa  res  humanas;  puta  justitia  circa  emptiones,  vel 
venditiones ;  fortitudo  autem  circa  timores ;  temperantia  circa  concupiscen¬ 
tias  :  sic  enim  ridiculum  est  eas  Deo  attribuere. 

Ad  secundum  dicendum,  quod  virtutes  humanae  sunt  circa  passiones, 
scilicet  virtutes  hominum  in  hoc  mundo  conservantium:  sed  virtutes  eorum, 
qui  plenam  beatitudinem  assequuntur,  sunt  absque  passionibus;  unde  Plotinus 
dicit  (cit.  a  Macrqb.  ut  sup.  in  argum.  1.),  quod  passiones  politicae  virtutes  mol¬ 
liunt,  idest  ad  medium  reducunt;  secundae,  scilicet  purgatoriae,  auferunt:  ter¬ 
tiae,  quae  sunt  purgati  animi,  obliviscuntur:  in  quartis,  scilicet  exemplaribus, 
nefas  est  nominari:  quamvis  dici  possit,  quod  loquitur  hic  de  passionibus, 
secundum  quod  significant  aliquos  inordinatos  motus. 

Ad  tertium  dicendum,  quod  deserere  res  humanas,  ubi  necessitas  impo¬ 
nitur,  vitiosum  est;  alias  virtuosum:  unde  parum  supra  (loc.  cit.  in  arg.) 
Tullius  praemittit :  His  forsitan  concedendum  est  rempublicam  non  capessentibus, 
qui  excellenti  ingenio  doctrinae  se  dediderunt;  et  bis,  qui  aut  valetudinis  imbecilli¬ 
tate,  aut  aliqua  graviori  causa  impediti  a  republica  recesserunt,  cum  ejus  admini¬ 
strandae  potestatem  aliis,  laudemque  concederent.  Quod  consonat  ei,  quod  Aug. 
dicit  19.  de  Civ.  Dei  (cap.  19.  in  fin.)  :  Otium  sanctum  quaerit  cbaritas  veritatis  ; 
negotium  justum  suscipit  necessitas  charitatis:  quam  sarcinam  si  nullus  imponit, 
percipiendae,  atque  intuendae  vacandum  est  veritati :  si  autem  imponitur,  susci¬ 
pienda  est  propter  charitatis  necessitatem. 

Ad  qtj artum  dicendum,  quod  sola  justitia  legalis  directe  respicit  bonum 
commune ;  sed  per  imperium  omnes  alias  virtutes  ad  bonum  commune  trahit, 
ut  in  5.  Ethic.  (cap.  1.  post  med.)  dicit  Philos.:  est  enim  considerandum,  quod 
ad  politicas  virtutes,  secundum  quod  hic  dicuntur,  pertinet  non  solum  bene 
■operari  ad  commune,  sed  etiam  bene  operari  ad  partes  communis,  scilicet 
ad  domum,  vel  aliquam  singularem  personam. 


QUAESTIO  LXII. 

DE  VIRTUTIBUS  THEOLOGICIS,  IN  QUATUOR  ARTICULOS  DIVISA. 


Deinde  considerandum  est  de  Virtutibus  Theologicis. 

Et  circa  hoc  quaeruntur  quatuor. 

Primo.  Utrum  sint  aliquae  virtutes  theologicae. 

Secundo.  Utrum  virtutes  theologicae  distinguantur  ab  intellectualibus,  et 
moralibus. 

Tertio.  Quot,  et  quae  sint. 

Quarto.  Dc  ordine  carum. 

ARTICULUS  I.  327 

UTRUM  SINT  ALIQUAE  VIRTUTES  THEOLOGICAE. 

( Infr.art.2 .  et  3.  corp.  et  3.  Dist.  23.q-i.art.  4.  ad  3.  et  Dist.26.  q.  2.  art.  3.  ad  1.  corp. 
et  Veri.  q.  1.  art.  3.  ad  12.  et  art.  12.  corp.fin.) 

Ad  primum  sic  proceditur.  Videtur,  quod  non  sint  aliquae  virtutes  theo¬ 
logicae:  ut  enim  dicitur  in  7.  Physic.  (tex.  ij.),  virtus  est  dispositio  perfecti 
ad  optimum:  dico  autem  perfectum,  quod  est  dispositum  secundum  naturam: 
sed  id,  quod  est  divinum,  est  supra  naturam  hominis ;  ergo  virtutes  theolo¬ 
gicae  non  sunt  virtutes  hominis. 

2.  PraeterLa.  Virtutes  theologicae  dicuntur  quasi  virtutes  divinae:  sed' 
virtutes  divinae  sunt  exemplares,  ut  dictum  est  (q.  61.  art.  3.);  quae  quidem 
non  sunt  in  nobis,  sed  in  Deo;  ergo  virtutes  theologicae  non  sunt  virtutes 
hominis. 

3.  Praeterea.  Virtutes  theologicae  dicuntur,  quibus  ordinamur  in  Deum, 
qui  est  primum  principium,  et  ultimus  finis :  sed  homo  ex  ipsa  natura  rationis, 
et  voluntatis  habet  ordinem  ad  primum  principium,  et  ad  ultimum  finem ; 
non  ergo  requiruntur  aliqui  habitus  virtutum  theologicarum,  quibus  ratio,  et 
voluntas  ordinetur  in  Deum. 

Sed  contra  est,  quod  praecepta  legis  sunt  de  actibus  virtutum;  sed  de- 
actibus  fidei,  spei,  et  charitatis  dantur  praecepta  in  lege  divina:  dicitur  enim 
Eccli.  2. :  Qui  timetis  Deum,  credite  illi,  item :  Sperate  in  illum,  item :  Diligite 
illum;  ergo  fides,  spes, 'et  charitas  sunt  virtutes  in  Deum  ordinantes;  sunt 
ergo  theologicae. 

Respondeo  dicendum,  quod  per  virtutem  perficitur  homo  ad  actus,  quibus 
in  beatitudinem  ordinatur,  ut  ex  supradictis  patet  (q.  3.  art.  3.  et  q.  4.  art.  7. 
et  q.  33.  art.  3.):  est  autem  duplex  hominis  beatitudo,  sive  felicitas,  ut  supra 
dictum  est  (q.  3.  art.  2.  ad  4.  et  q.  3.  prt.  3.)  :  una  quidem  proportionata  hu¬ 
manae  naturae,  ad  quam  scilicet  homo  pervenire  potest  per  principia  suae 
naturae:  alia  autem  est  beatitudo  naturam  hominis  excedens,  ad  quam  homo 
sola  divina  virtute  pervenire  potest  secundum  quamdam  divinitatis  participa¬ 
tionem;  secundum  quod  dicitur  2.  Petr.  1.  quod  per  Christum  facti  sumus  con¬ 
sortes  divinae  naturae.  Et  quia  hujusmodi  beatitudo  proportionem  humanae 
naturae  excedit,  principia  naturalia  hominis,  ex  quibus  procedit  ad  bene 
agendum  secundum  suam  proportionem,  non  sufficiunt  ad  ordinandum  ho¬ 
minem  in  beatitudinem  praedictam :  unde  oportet,  quod  superaddantur  homini 
divinitus  aliqua  principia,  per  quae  ita  ordinetur  ad  beatitudinem  supernatu- 
ralem,  sicut  per  principia  naturalia  ordinatur  ad  finem  connaturalem :  non 
tamen  absque  adjutorio  divino :  et  hujusmodi  principia  virtutes  dicuntur  theo¬ 
logicae:  tum  quia  habent  Deum  pro  objecto,  inquantum  per  eas- recte  ordi¬ 
namur  in  Deum:  tum  quia  a  solo  Deo  nobis  infunduntur:  tum  quia  sola  di¬ 
vina  revelatione  in  Sacra  Scriptura  hujusmodi  virtutes  traduntur. 

Ad  primum  ergo  dicendum,  quod  aliqua  natura  potest  attribui  alicui  rei 
dupliciter:  uno  modo  essentialiter:  et  sic  hujusmodi  virtutes  theologicae  exce¬ 
dunt  hominis  naturam:  'alio  modo  participative ;  sicut  lignum  ignitum  parti¬ 
cipat  naturam  ignis:  et  sic  quodammodo  fit  homo  particeps  divinae  naturae. 

ut  dictum  est  (in  corp.  ari.):  et  sic  istae  virtutes  conveniunt  homini  secundum 
naturam  participatam. 

Ad  secundum  dicendum,  quod  istae  virtutes  non  dicuntur  divinae,  sicut 
quibus  Deus  sit  virtuosus,  sed  sicut  quibus  nos  efficimur  virtuosi  a  Deo,  et 
in  ordine  ad  Deum,  unde  non  sunt  exemplares,  sed  exemplatae. 

Ad  tertium  dicendum,  quod  ad  Deum  naturaliter  ratio,  et  voluntas  or¬ 
dinatur,  prout  est  naturae  principium,  et  finis ;  secundum  tamen  proportionem 
naturae:  sed  ad  ipsum,  secundum  quod  est  objectum  beatitudinis  supernatu- 
ralis,  ratio,  et  voluntas  secundum  suam  naturam  non  ordinantur  sufficienter 

ARTICULUS  II.  328 

UTRUM  VIRTUTES  THEOLOGICAE  DISTINGUANTUR 
AB  INTELLECTUALIBUS,  ET  MORALIBUS. 

(Supr.  q.  3S.  art.  2.  et  3.  Dist.  23.  q.  1.  ad  4.  q.  3.  ad  4.  et  Veri.  q.  14.  art.  3.  ad  9. 

et  Veri.  q.  1.  art.  12.  corp.). 

Ad  secundum  sic  proceditur.  Videtur,  quod  virtutes  theologicae  non  di¬ 
stinguantur  a  moralibus,  et  intellectualibus:  virtutes  enim  theologicae  si  sunt 
in  anima  humana,  oportet  quod  perficiant  ipsam  vel  secundum  partem  intel¬ 
lectivam,  vel  secundum  partem  appetitivam:  sed  virtutes,  quae  perficiunt 
partem  intellectivam,  dicuntur  intellectuales:  virtutes  autem,  quae  perficiunt 
partem  appetitivam,  sunt  morales ;  ergo  virtutes  theologicae  non  distinguuntur* 
a  virtutibus  moralibus,  et  intellectualibus. 

2.  Praeterea.  Virtutes  theologicae  dicuntur,  quae  ordinant  nos  ad  Deum: 
sed  inter  intellectuales  virtutes  est  aliqua,  quae  ordinat  nos  ad  Deum,  scilicet 
sapientia,  quae  est  de  divinis,  utpote  causam  altissimam  considerans ;  ergo 
virtutes  theologicae  ab  intellectualibus  virtutibus  non  distinguuntur. 

3.  Praeterea.  Augustinus  in  libro  de  Moribus  Ecclesiae  (cap.  13.  in  prine.) 
manifestat  in  quatuor  virtutibus  cardinalibus,  quod  sunt  ordo  amoris:  sed 
amor  est  charitas,  quae  ponitur  virtus  theologica;  ergo  virtutes  morales  non 
distinguuntur  a  theologicis. 

Sed  contra.  Id,  quod  est  supra  naturam  hominis,  distinguitur  ab  eo,, 
quod  est  secundum  naturam  hominis:  sed  virtutes  theologicae  sunt  super 
naturam  hominis,  cui  secundum  naturam  conveniunt  virtutes  intellectuales, 
et  morales,  ut  ex  supradictis  patet  (q.  38.  art.  4.  et  3.);  ergo  distinguuntur  ab- 
invicem. 

Respondeo  dicendum,  quod,  sicut  supra  dictum  est  (q.  34.  art.  2.),  habitus 
specie  distinguuntur  secundum  formalem  differentiam  objectorum:  objectum 
autem  theologicarum  virtutum  est  ipse  Deus,  qui  est  ultimus  rerum  finis, 
prout  nostrae  rationis  cognitionem  excedit:  objectum  autem  virtutum  intel¬ 
lectualium,  et  moralium  est  aliquid,  quod  humana  ratione  comprehendi  po¬ 
test;  unde  virtutes  theologicae  specie  distinguuntur  a  moralibus,  et  intel¬ 
lectualibus. 

Ad  primum  ergo  dicendum,  quod  virtutes  intellectuales,  et  morales  per¬ 
ficiunt  intellectum,  et  appetitum  hominis  secundum  proportionem  naturae 
humanae;  sed  theologicae  supematuraliter. 

Ad  secundum  dicendum,  quod  sapientia,  quae  a  Philosopho  (lib.  6.  Ethic . 
cap.  3.  et  7.)  ponitur  intellectualis  virtus,  considerat  divina,  secundum  quod 


45  O  QUAESTIO  LXIL.  ARTICULUS  H. 

■sunt  investigabilia  ratione  humana:  sed  theologica  virtus  est  circa  ea,  secun¬ 
dum  quod  rationem  humanam  excedunt. 

Ad  tertium  dicendum,  quod  licet  charitas  sit  amor,  non  tamen  omnis 
amor  est  charitas,  cum  ergo  dicitur,  quod  omnis  virtus  est  ordo  amoris,  potest 
intelligi  vel  de  amore  communiter  dicto,  vel  de  amore  charitatis:  si  de  amore 
-communiter  dicto,  sic  dicitur  quaelibet  virtus  esse  ordo  amoris ;  inquantum 
ad  quamlibet  cardinalium  virtutum  requiritur  ordinata  affectio  :  omnis  autem 
affectionis  radix,  et  principium  est  amor,  ut  supra  dictum  est  (q.  zy  art.  2.): 
si  autem  intelligatur  de  amore  charitatis,  non  datur  per  hoc  intelligi,  quod 
quaelibet  alia  virtus  essentialiter  sit  charitas,  sed  quod  omnes  aliae  virtutes 
aliqualiter  a  charitate  dependeant,  ut  infra  patebit  (q.  62.  art.  4.  et  2-2.  q.  2y 
art.  7.  et  8.). 

ARTICULUS  III.  329 

UTRUM  CONVENIENTER  FIDES,  SPES,  ET  CHARITAS 
PONANTUR  VIRTUTES  THEOLOGICAE. 

(2-2.  Prol.  et  q.  17.  ari.  6.  et  3.  Di  st.  23.  q.  1.  art.  y 
et  Dist.  26.  q.  2.  art.  3.  ad  1.  et  Veri.  q.  1.  art.  y  ad  12.  et  art.  12.  corp.  fin.  et  ad  10. 
et  1.  Cor.  3.  lect.  2.  fin.  et  lect.  4.  fin.). 

Ad  tertium  sic  proceditur.  Videtur,  quod  inconvenienter  ponantur  tres 
virtutes  theologicae,  fides,  spes,  et  charitas:  virtutes  enim  theologicae  sc 
habent  in  ordine  ad  beatitudinem  divinam,  sicut  inclinatio  naturae  ad  finem 
connaturalem:  sed  inter  virtutes  ordinatas  ad  finem  connaturalem  ponitur 
una  sola  virtus  naturalis,  scilicet  intellectus  principiorum ;  ergo  debet  poni  una 
-sola  virtus  theologica. 

2.  Praeterea.  Theologicae  virtutes  sunt  perfectiores  virtutibus  intel¬ 
lectualibus,  et  moralibus:  sed  inter  intellectuales  virtutes  fides  non  ponitur, 
sed  est  aliquid  minus  virtute,  cum  sit  cognitio  imperfecta:  similiter  etiam 
inter  virtutes  morales  non  ponitur  spes,  sed  est  aliquid  minus  virtute,  cum 
sit  passio ;  ergo  multo  minus  debent  poni  virtutes  theologicae. 

3.  Praeterea.  Virtutes  theologicae  ordinant  animam  hominis  ad  Deum: 
■sed  ad  Deum  non  potest  anima  hominis  ordinari  nisi  per  intellectivam  partem, 
in  qua  est  intellectus,  et  voluntas ;  ergo  non  debent  esse  nisi  duae  virtutes 
theologicae  :  una,  quae  perficiat  intellectum  :  alia,  quae  perficiat  voluntatem. 

Sed  contra  est,  quod  Apostolus  dicit  1.  ad  Corinth.  13.:  Nunc  autem 
manent  fides,  spes,  charitas,  tria  haec. 

Respondeo  dicendum,  quod,  sicut  supra  dictum  est  (art.  1.  huj.  q.),  vir¬ 
tutes  theologicae  hoc  modo  ordinant  hominem  ad  beatitudinem  supernatu- 
ralem,  sicut  per  naturalem  inclinationem  ordinatur  homo  in  finem  sibi  con¬ 
naturalem.  Hoc  autem  contingit  secundum  duo :  primo  quidem  secundum 
rationem,  vel  intellectum;  inquantum  continet  prima  principia  universalia 
•cognita  nobis  per  naturale  lumen  intellectus,  ex  quibus  procedit  ratio  tam 
in  speculandis,  quam  in  agendis:  secundo  per  rectitudinem  voluntatis  natura¬ 
liter  tendentis  in  bonum  rationis.  Sed  haec  duo  deficiunt  ab  ordine  beatitu- 
dinis  supernaturalis,  secundum  illud  1.  ad  Corinth.  2.:  Oculus  non  vidit,  et 
auris  non  audivit,  et  in  cor  hominis  non  ascendit,  quae  praeparavit  Deus  diligen¬ 
tibus  se;  unde  oportuit,  quod  quantum  ad  utrumque  aliquid  homini  superna- 

turaliter  adderetur  ad  ordinandum  ipsum  in  finem  supernaturalem.  Et  primo 
•quidem  quantum  ad  intellectum  adduntur  homini  quaedam  principia  super- 
naturalia,  quae  divino  lumine  capiuntur:  et  haec  sunt  credibilia,  de  quibus  est 
fides.  Secundo  vero  est  voluntas,  quae  ordinatur  in  illum  finem :  et  quantum 
ad  motum  intentionis  in  ipsum  tendentem,  sicut  in  id  quod  est  possibile  con¬ 
sequi;  quod  pertinet  ad  spem:  et  quantum  ad  unionem  quamdam  spiritualem, 
per  quam  quodammodo  transformatur  in  illum  finem;  quod  fit  per  charitatem: 
appetitus  enim  uniuscujusque  rei  naturaliter  movetur,  et  tendit  in  finem  sibi 
connaturalem:  et  iste  motus  provenit  ex  quadam  conformitate  rei  ad  suum 
finem. 

Ad  primum  ergo  dicendum,  quod  intellectus  indiget  speciebus  intelligi- 
bilibus,  per  quas  intelligat:  et  ideo  oportet,  quod  in  eo  ponatur  aliquis  ha¬ 
bitus  naturalis  superadditus  potentiae:  sed  ipsa  natura  voluntatis  sufficit  ad 
naturalem  ordinem  in  finem:  sive  quantum  ad  intentionem  finis,  sive  quan¬ 
tum  ad  conformitatem  ad  ipsum:  sed  in  ordine  ad  ea,  quae  supra  naturam 
sunt,  ad  nihil  horum  sufficit  natura  potentiae :  et  ideo  oportet  fieri  superad- 
ditionem  habitus  supernaturalis  quantum  ad  utrumque. 

Ad  secundum  dicendum,  quod  fides,  et  spes  imperfectionem  quamdam 
important:  quia  fides  est  de  his,  quae  non  videntur;  et  spes  de  his,  quae  non 
habentur;  unde  habere  fidem,  et  spem  de  his,  quae  subduntur  humanae  po¬ 
testati,  deficit  a  ratione  virtutis:  sed  habere  fidem,  et  spem  de  his,  quae  sunt 
supra  facultatem  naturae  humanae,  excedit  omnem  virtutem  homini  propor- 
tionatam,  secundum  illud  1.  ad  Cor.  1.:  Ouod  infirmum  est  Dei,  fortius  est 
hominibus. 

Ad  tertium  dicendum,  quod  ad  appetitum  duo  pertinent;  scilicet  motus 
in  finem,  et  conformatio  ad  finem  per  amorem  :  et  sic  oportet,  quod  in  appe¬ 
titu  humano  duae  virtutes  theologicae  ponantur,  scilicet  spes,  et  charitas. 

ARTICULUS  IV.  350 

UTRUM  FIDES  SIT  PRIOR  SPE,  ET  SPES  CHARITATE. 

(2-2.  q.  4.  ari.  8.  et  q.  17.  art.  7.  et  8.  et  3.  Dist.  23.  q.  2.  art.  2. 
et  Virt.  q.  4.  art.  3.). 

Ad  quartum  sic  proceditur.  Videtur,  quod  non  sit  hic  ordo  theologi¬ 
carum  virtutum,  quod  fides  sit  prior  spe,  et  spes  prior  charitate:  radix  enim 
est  prior  eo,  quod  est  ex  radice:  sed  charitas  est  radix  omnium  virtutum, 
secundum  illud  ad  Ephes.  3.:  In  charitate  radicati,  et  fundati;  ergo  charitas 
est  prior  aliis. 

2.  Praeterea.  August.  dicit  in  1.  de  Doctr.  Christ.  (cap.  3-].):  Non  potest 
aliquis  diligere,  quod  esse  non  crediderit:  porro  si  credit,  et  diligit,  bene  agendo 
efficit  ut  etiam  speret;  ergo  videtur,  quod  fides  praecedat  charitatem,  et  cha¬ 
ritas  spem. 

3.  Praeterea.  Amor  est  principium  omnis  affectionis,  ut  supra  dictum 
est  (q.  23.  art.  2.) :  sed  spes  nominat  quamdam  affectionem:  est  enim  quae¬ 
dam  passio,  ut  supra  dictum  est  (q.  26.  art.  2.);  ergo  charitas,  quae  est  amor, 
est  prior  spe. 

Sed  contra  est  ordo,  quo  Apostolus  (1.  Corinth.  13.)  ista  enumerat,  di¬ 
cens:  Nunc  autem  manent  fides,  spes,  et  charitas. 

Respondeo  dicendum,  quod,  duplex  est  ordo,  scilicet  generationis,  et  per¬ 
actionis:  ordine  quidem  generationis,  quo  materia  est  prior  forma,  et  im¬ 
perfectum  perfecto,  in  uno  et  eodem  fides  praecedit  spem,  et  spes  charitatem 
secundum  actus  :  nam  habitus  simul  infunduntur :  non  enim  potest  in  aliquid 
motus  appetitivus  tendere  vel  sperando,  vel  amando,  nisi  quod  est  appre¬ 
hensum  sensu,  aut  intellectu:  per  fidem  autem  apprehendit  intellectus  ea, 
quae  sperat,  et  amat:  unde  oportet,  quod  ordine  generationis  fides  praecedat 
spem,  et  charitatem.  Similiter  autem  ex  hoc  homo  aliquid  amat,  quod  ap¬ 
prehendit  illud  ut  bonum  suum:  per  hoc  autem  quod  homo  ab  aliquo  sperat 
se  bonum  consequi  posse,  reputat  ipsum,  in  quo  spem  habet,  quoddam  bo¬ 
num  suum:  unde  ex  hoc  ipso  quod  homo  sperat  de  aliquo,  procedit  ad 
amandum  ipsum:  et  sic  ordine  generationis  secundum  actus  spes  praecedit 
charitatem.  Ordine  vero  perfectionis  charitas  praecedit  fidem,  et  spem ;  eo 
quod  tam  fides,  quam  spes  per  charitatem  formatur,  et  perfectionem  virtutis 
acquirit:  sic  enim  charitas  est  mater  omnium  virtutum,  et  radix,  inquantum 
est  omnium  virtutum  forma,  ut  infra  dicetur  (q.  62.  art.  4.  et  2-2.  q.  23. 
art.  7.  et  8.). 

Et  per  hoc  patet  responsio  ad  primum. 

Ad  secundum  dicendum,  quod  Augustinus  loquitur  de  spe,  qua  quis  spe¬ 
rat  ex  meritis  jam  habitis  se  ad  beatitudinem  perventurum;  quod  est  spei 
formatae,  quae  sequitur  charitatem:  potest  autem  aliquis  sperare,  antequam 
habeat  charitatem,  non  ex  meritis,  quae  jam  habet,  sed  quae  sperat  se  ha¬ 
biturum. 

Ad  tertium  dicendum,  quod,  sicut  supra  dictum  est  (q.  40.  art.  7.),  cum 
de  passionibus  ageretur,  spes  respicit  diLo:  unum  quidem  sicut  principale 
objectum,  scilicet  bonum  quod  speratur,  et  respectu  hujus  semper  amor 
praecedit  spem:  numquam  enim  speratur  aliquod  bonum,  nisi  desideratum, 
et  amatum.  Respicit  etiam  spes  illum,  a  quo  se  sperat  posse  consequi  bonum, 
et  respectu  hujus  primo  quidem  spes  praecedit  amorem;  quamvis  postea  ex 
ipso  amore  spes  augeatur:  per  hoc  enim  quod  aliquis  reputat  per  aliquem  se 
posse  consequi  aliquod  bonum,  incipit  amare  ipsum:  et  ex  hoc  ipso  quod 
ipsum  amat,  postea  fortius  de  eo  sperat. 


QUAESTIO  LXIII. 

DE  CAUSA  VIRTUTUM,  IN  QUATUOR  ARTICULOS  DIVISA. 

Deinde  considerandum  est  de  causa  virtutum. 

Et  circa  hoc  quaeruntur  quatuor. 

Primo.  Utrum  virtus  sit  in  nobis  a  natura. 

Secundo.  Utrum  aliqua  virtus  causetur  in  nobis  ex  assuetudine  operum. 
Tprtio.  Utrum  aliquae  virtutes  morales  sint  in  nobis  per  infusionem. 
Quarto.  Utrum  virtus,  quam  acquirimus  ex  assuetudine  operum,  sit  eius¬ 
dem  speciei  cum  virtute  infusa. 

ARTICULUS  I.  33i 

UTRUM  VIRTUS  INSIT  NOBIS  A  NATURA. 

(Supr.  q.  31.  art.  1.  et  2-2.  q.  47.  ari.  14.  et  4.  Dist.  33.  q.  1.  art.  2.  ad  1. 
et  Veri.  q.  1.  art.  2.  et  Gal.  lect.  6.  et  2.  Eth.  lect.  1.). 

Ad  primum  sic  proceditur.  Videtur,  quod  virtus  sit  in  nobis  a  natura :  dicit 
enim  Damascen.  in  3.  lib.  (Orth.  Fid.  cap.  14.  cir.fin.):  Naturales  sunt  virtutes, 
et  aequaliter  insunt  omnibus.  Et  Anton.  dicit  in  serm.  ad  Monach.:  Si  naturam 
voluntas  mutaverit,  perversitas  est:  conditio  servetur,  et  virtus  est.  Et  Matth.  4. 
super  illud :  Circuibat  Jesus  docens,  etc.,  dicit  Glos,  (ord.):  Docet  naturales  virtutes, 
scilicet:  justitiam,  castitatem,  humilitatem,  quas  naturaliter  habet  homo. 

2.  Praeterea.  Bonum  virtutis  est  secundum  rationem  esse,  ut  ex  dictis 
patet  (q.  33.  art.  4.  ad.  2.):  sed  id,  quod  est  secundum  rationem,  est  homini 
naturale;  cum  ratio  sit  hominis  natura;  ergo  virtus  inest  homini  a  natura. 

3.  Praeterea.  Illud  dicitur  esse  nobis  naturale,  quod  nobis  a  nativitate 
inest:  sed  virtutes  quibusdam  a  nativitate  insunt:  dicitur  enimjob  $i.:  Ab  in¬ 
fantia  crevit  mecum  miseratio,  et  de  utero  egressa  est  mecum ;  ergo  virtus  inest 
homini  a  natura. 

Sed  contra.  Id,  quod  inest  homini  a  natura,  est  omnibus  hominibus 
commune,  et  non  tollitur  per  peccatum:  quia  etiam  in  daemonibus  bona  na¬ 
turalia  manent,  ut  Dion,  dicit  in  4.  cap.  de  Div.  Nom.  (lect.  16.):  sed  virtus 
non  inest  omnibus  hominibus,  et  abjicitur  per  peccatum;  ergo  non  inest  ho¬ 
mini  a  natura. 

Respondeo  dicendum,  quod  circa  formas  corporales  aliqui  dixerunt,  quod 
sunt  totaliter  ab  intrinseco ;  sicut  ponentes  latitationem  formarum :  aliqui  vero, 
quod  totaliter  sunt  ab  extrinseco ;  sicut  ponentes  formas  corporales  esse  ab 
aliqua  causa  separata :  aliqui  vero,  quod  partim  sint  ab  intrinseco,  inquantum 
scilicet  praeexistunt  in  materia  in  potentia;  et  partim  ab  extrinseco,  inquantum 
scilicet  reducuntur  ad  actum  per  agens.  Ita  etiam  circa  scientias,  et  virtutes 
aliqui  quidem  posuerunt,  eas  totaliter  esse  ab  intrinseco:  ita  scilicet  quod 
omnes  virtutes,  et  scientiae  naturaliter  praeexistunt  in  anima,  sed  per  disci¬ 
plinam,  et  exercitium  impedimenta  scientiae,  et  virtutis  tolluntur,  quae  ad¬ 
veniunt  animae  ex  corporis  gravitate:  sicut  cum  ferrum  clarificatur  per  li¬ 
mationem:  et  haec  fuit  opinio  Platonicorum.  Alii  vero  dixerunt,  quod  sunt 
totaliter  ab  extrinseco,  idest  ex  influentia  intelligentiae  agentis,  ut  ponit  Avicenna. 
Alii  vero  dixerunt,  quod  secundum  aptitudinem  scientiae,  virtutes  sunt  in 
nobis  a  natura,  non  autem  secundum  perfectionem,  ut  Philosoph.  dicit  in 
2.  Ethicor.  (cap.  1.  circ.  prine.),  et  hoc  verius  est.  Ad  cujus  manifestationem 
oportet  considerare,  quod  aliquid  dicitur  alicui  homini  naturale  dupliciter : 
uno  modo  ex  natura  speciei:  alio  modo  ex  natura  individui:  et  quia  unum¬ 
quodque  habet  speciem  secundum  suam  formam,  individuatur  vero  secundum 
materiam,  forma  vero  hominis  est  anima  rationalis,  materia  vero  corpus, 
ideo  id  quod  convenit  homini  secundum  animam  rationalem,  est  ei  naturale 
secundum  rationem  speciei;  id  vero  quod  est  ei  naturale  secundum  determi¬ 
natam  corporis  complexionem,  est  ei  naturale  secundum  naturam  individui, 
quod  enim  est  naturale  homini  ex  parte  corporis  secundum  speciem,  quo- 

dummodo  refertur  ad  animam;  inquantum  scilicet  tale  corpus  est  tali  animae 
proportionatum. 

Utroque  autem  modo  virtus  est  homini  naturalis  secundum  quamdam 
inchoationem:  secundum  quidem  naturam  speciei,  inquantum  in  ratione  ho¬ 
minis  insunt  naturaliter  quaedam  principia  naturaliter  cognita  tam  scibilium, 
quam  agendorum ;  quae  sunt  quaedam  seminaria  intellectualium  virtutum, 
et  moralium,  inquantum  in  voluntate  inest  quidam  naturalis  appetitus  boni, 
quod  est  secundum  rationem:  secundum  vero  naturam  individui,  inquantum 
ex  corporis  dispositione  aliqui  sunt  dispositi  vel  melius,  vel  pejus  ad  quasdam 
virtutes;  prout  scilicet  vires  quaedam  sensitivae  actus  sunt  quarumdam  par¬ 
tium  corporis,  ex  quarum  dispositione  adjuvantur,  vel  impediuntur  hujusmodi 
vires  in  suis  actibus,  et  per  consequens  vires  rationales,  quibus  hujusmodi 
sensitivae  vires  deserviunt:  et  secundum  hoc  unus  homo  habet  naturalem 
aptitudinem  ad  scientiam,  alius  ad  fortitudinem,  alius  ad  temperantiam :  et 
his  modis  tam  virtutes  intellectuales,  quam  morales  secundum  quamdam 
aptitudinis  inchoationem  sunt  in  nobis  a  natura;  non  autem  consummatio  earum ; 
quia  natura  determinatur  ad  unum.  Consummatio  autem  hujusmodi  virtutum 
non  est  secundum  unum  modum  actionis,  sed  diversimode  secundum  di¬ 
versas  materias,  in  quibus  virtutes  operantur,  et  secundum  diversas  circum¬ 
stantias;  sic  ergo  patet,  quod  virtutes  in  nobis  sunt  a  natura  secundum  apti¬ 
tudinem,  et  inchoationem ;  non  autem  secundum  perfectionem ;  praeter  virtutes 
theologicas,  quae  sunt  totaliter  ab  extrinseco. 

Et  per  hoc  patet  responsio  ad  objecta.  Nam  primae  duae  rationes  pro¬ 
cedunt,  secundum  quod  seminaria  virtutum  insunt  nobis  a  natura,  inquantum 
rationales  sumus.  Tertia  ve ro  ratio  procedit,  secundum  quod  ex  naturali  di¬ 
spositione  corporis,  quam  habet  ex  nativitate,  unus  habet  aptitudinem  ad 
miserendum,  alius  ad  temperate  vivendum,  alius  ad  aliam  virtutem. 

ARTICULUS  II.  332 

UTRUM  ALIQUA  VIRTUS  CAUSETUR  IN  NOBIS  EX  ASSUETUDINE  OPERUM. 

(Supr.  q.  jt.  art.  2.  et  j.  et  itifr.  q.  6j.  ari.  2.  corp.  et  q.  92.  art.  1.  adi. 
et  2.  Dist.  44.  q.  1.  art.  1.  ad  6.  et  3.  Dist.33.  q.  1.  art.  2.  et  Veri.  q.  1.  art.  e).).. 

Ad  secundum  sic  proceditur.  Videtur,  quod  virtutes  in  nobis  causari  non 
possint  ex  assuetudine  operum:  quia  super  illud  Rom.  14.:  Omne,  quod  non 
est  ex  fide,  peccatum  est,  dicit  Gloss.  August.  (ord.  ex  lib.  sent.  cap.  104.)  :  Omnis- 
infidelium  vita  peccatum  est:  et  nihil  est  bonum  sine  summo  bono:  ubi  deest  co¬ 
gnitio  veritatis,  falsa  est  virtus  etiam  in  optimis  moribus:  sed  fides  non  potest 
acquiri  ex  operibus,  sed  causatur  in  nobis  a  Deo,  secundum  illud  Ephes.  2.: 
Gratia  estis  salvati  per  fidem;  ergo  nulla  virtus  potest  in  nobis  acquiri  ex  as¬ 
suetudine  operum. 

2.  Praeterea.  Peccatum,  cum  contradetur  virtuti,  non  compatitur  secunr 
virtjjtem :  sed  homo  non  potest  vitare  peccatum  nisi  per  gratiam  Dei,  se¬ 
cundum  illud  Sap.  8.:  Didici,  quod  non  possum  esse  aliter  continens,  nisi  Deus 
dederit  [vulg.  Et  ut  scivi,  quoniam  aliter  non  posse  esse  continens,  nisi  Deus  det] ; 
ergo  nec  virtutes  aliquae  possunt  in  nobis  causari  ex  assuetudine  operum, 
sed  solum  dono  Dei. 

3.  Praeterea.  Actus,  qui  sunt  sine  virtute,  deficiunt  a  perfectione  virtutis; 
sed  effectus  non  potest  esse  perfectior  causa;  ergo  virtus  non  potest  causari 
ex  actibus  praecedentibus  virtutem. 

Sed  contra  est,  quod  Dion,  dicit  in  4.  cap.  de  Div.  Nom.  (part.  4.  lect.  16. 
et  22.  implic.),  quod  bonum  est  virtuosius,  quam  malum:  sed  ex  malis  actibus 
causantur  habitus  vitiorum;  ergo  multo  magis  ex  bonis  actibus  possunt  cau¬ 
sari  habitus  virtutum. 

Respondeo  dicendum,  quod  de  generatione  habituum  ex  actibus  in  ge¬ 
nerali  supra  dictum  est  (q.  51.  art.  2.  et  q.) :  nunc  autem  specialiter  quantum 
ad  virtutem  considerandum  est,  quod,  sicut  supra  dictum  est  (q.  33.  art.  5. 
et  4.),  virtus  hominis  perficit  ipsum  ad  bonum :  cum  autem  ratio  boni  con¬ 
sistat  in  modo,  specie,  et  ordine,  ut  August.  dicit  in  lib.  de  Natura  Boni  (cap.q.), 
sive  in  numero,  pondere,  et  mensura,  ut  dicitur  Sap.  1 1 . ;  oportet  quod  bonum 
hominis  secundum  aliquam  regulam  consideretur.  Quae  quidem  est  duplex, 
ut  supra  dictum  est  (q.  19.  art.  q.  et  4.),  scilicet:  ratio  humana,  et  lex  divina: 
et  quia  lex  divina  est  superior  regula;  ideo  ad  plura  se  extendit:  ita  quod 
quidquid  regulatur  ratione  humana,  regulatur  etiam  lege  divina,  sed  non  con¬ 
vertitur:  virtus  igitur  hominis  ordinata  ad  bonum,  quod  modificatur  secundum 
regulam  rationis  humanae,  potest  ex  actibus  humanis  causari,  inquantum 
hujusmodi  actus  procedunt  a  ratione,  sub  cujus  potestate,  et  regula  tale  bonum 
consistit.  Virtus  vero  ordinans  hominem  ad  bonum,  secundum  quod  modi¬ 
ficatur  per  legem  divinam,  et  non  per  rationem  humanam,  non  potest  cau¬ 
sari  per  actus  humanos,  quorum  principium  est  ratio;  sed  causatur  solum  in 
nobis  per  operationem  divinam;  et  ideo  hujusmodi  virtutem  definiens  Aug. 
(sup.  illud  Psal.  118. :  Feci  judicium  etc.,  conc.  26.  antemed.  ubi  dicit :  Deum  ope¬ 
rari  in  nobis  justitiam),  posuit  in  definitione  virtutis:  Quam  Deus  in  nobis  sine 
nobis  operatur. 

Et  de  hujusmodi  etiam  virtute  prima  ratio  procedit. 

Ad  secundum  dicendum,  quod  virtus  divinitus  infusa,  maxime  si  in  sua 
perfectione  consideretur,  non  compatitur  secum  aliquod  peccatum  mortale; 
sed  virtus  humanitus  acquisita  potest  secum  compati  aliquem  actum  peccati, 
etiam  mortalis,  quia  usus  habitus  in  nobis  est  nostrae  voluntati  subjectus,  ut 
supra  dictum  est  (q.  41).  art.  q.) :  non  autem  per  unum  actum  peccati  cor¬ 
rumpitur  habitus  virtutis  acquisitae:  habitui  enim  non  contrariatur  directe 
actus,  sed  habitus;  et  ideo  licet  sine  gratia  homo  non  possit  peccatum  mor¬ 
tale  vitare,  ita  quod  numquam  peccet  mortaliter:  non  tamen  impeditur,  quin 
possit  habitum  virtutis  acquirere,  per  quam  a  malis  operibus  abstineat  ut  in 
pluribus,  et  praecipue  ab  his,  quae  sunt  valde  rationi  contraria:  sunt  etiam 
quaedam  peccata  mortalia,  quae  homo  sine  gratia  nullo  modo  potest  vitare, 
quae  scilicet  directe  opponuntur  virtutibus  theologicis,  quae  ex  dono  gratiae 
sunt  in  nobis:  hoc  tamen  infra  manifestius  fiet  (art.  seq.). 

Ad  tertium  dicendum,  quod,  sicut  dictum  est  (art.  1.  huj.  q.  et  q.p.  art.  1.), 
virtutum  acquisitarum  praeexistunt  in  nobis  quaedam  semina,  sive  principia 
secundum  naturam,  quae  quidem  principia  sunt  nobiliora  virtutibus  eorum 
virtute  acquisitis;  sicut  intellectus  principiorum  speculabilium  est  nobilior 
scientia  conclusionum;  et  naturalis  rectitudo  rationis  est  nobilior  reCtifica- 
tione  appetitus,  quae  fit  per  participationem  rationis;  quae  quidem  rectifi- 
catio  pertinet  ad  virtutem  moralem;  sic  igitur  actus  humani,  inquantum  pro¬ 
cedunt  ex  altioribus  principiis,  possunt  causare  virtutes  acquisitas  humanas. 

ARTICULUS  III.  333 

UTRUM  ALIQUAE  VIRTUTES  MORALES  SINT  IN  NOBIS  PER  INFUSIONEM. 

(Supr.  q.  J 1 .  art.  3.  et  q. 33.  art.  4.  ad  6. 

et  infr.  q.  64.  art.  2.  et  3.  Dist.  33.  q.  1.  art.  2.  q.  3.  et  4.  Dist.  17.  q.  1.  art.  3.  corp. 

et  Veri.  q.  1.  art.  1.). 

Ad  tertium  sic  proceditur.  Videtur,  quod  praeter  virtutes  theologicas  non 
sint  aliae  virtutes  nobis  infusae  a  Deo:  ea  enim,  quae  possunt  fieri  a  causis 
secundis,  non  fiunt  immediate  a  Deo,  nisi  forte  aliquando  miraculose:  quia, 
ut  Dion,  dicit  (implic.  cap.  8. 10.  et  13.  Coei.  Hierarch.),  lex  divinitatis  est  ultima 
per  media  adducere:  sed  virtutes  intellectuales,  et  morales  possunt  in  nobis 
causari  per  nostros  actus,  ut  dictum  est  (art.  praec.) ;  non  ergo  convenienter 
causantur  in  nobis  per  infusionem. 

2.  Praeterea.  In  operibus  Dei  multo  minus  est  aliquid  superfluum,  quam 
in  operibus  naturae :  sed  ad  ordinandum  nos  in  bonum  supernaturale  suffi¬ 
ciunt  virtutes  theologicae;  ergo  non  sunt  aliae  virtutes  supernaturales,  quas 
oporteat  in  nobis  causari  a  Deo. 

3.  Praeterea.  Natura  non  facit  per  duo,  quod  potest  facere  per  unum; 
et  multo  minus  Deus:  sed  Deus  inseruit  animae  nostrae  semina  virtutum,  ut 
dicit  Gloss.  Heb.  1.;  ergo  non  oportet,  quod  alias  virtutes  in  nobis  per  infu¬ 
sionem  causet. 

Sed  contra  est,  quod  dicitur  Sap.  8.:  Sobrietatem,  et  justitiam  docet,  pru¬ 
dentiam,  et  virtutem. 

Respondeo  dicendum,  quod  oportet  effectus  esse  suis  causis,  et  principiis 
proportionatos :  omnes  autem  virtutes  tam  intellectuales,  quam  morales,  quae 
ex  nostris  actibus  acquiruntur,  procedunt  ex  quibusdam  naturalibus  principiis 
in  nobis  praeexistentibus;  ut  supra  dictum  est  (art.  1.  huj.  q.  et  q.  31.  art.  1.) 
loco  quorum  naturalium  principiorum  conferuntur  nobis  a  Deo  virtutes  theo¬ 
logicae,  quibus  ordinamur  ad  finem  supernaturalem,  sicut  supra  dictum  est 
(q.  62.  art.  q.);  unde  oportet,  quod  his  etiam  virtutibus  theologicis  propor- 
tionaliter  respondeant  alii  habitus  divinitus  causati  in  nobis,  qui  sic  se  habeant 
ad  virtutes  theologicas,  sicut  se  habent  virtutes  morales,  et  intellectuales  ad 
principia  naturalia  virtutum. 

Ad  primum  ergo  dicendum,  quod  aliquae  quidem  virtutes  morales,  et 
intellectuales  possunt  causari  in  nobis  ex  nostris  actibus.:  tamen  illae  non  sunt 
proportionatae  virtutibus  theologicis ;  et  ideo  oportet,  alias  eis  proportionatas 
immediate  a  Deo  causari. 

Ad  secundum  dicendum,  quod  virtutes  theologicae  sufficienter  nos  ordi¬ 
nant  in  finem  supernaturalem,  secundum  quamdam  inchoationem,  quantum 
scilicet  ad  ipsum  Deum  immediate:  sed  oportet,  quod  per  alias  virtutes  in¬ 
fusas  perficiatur  anima  circa  alias  res:  in  ordine  tamen  ad  Deum. 

Ad  tertium  dicendum,  quod  virtus  illorum  principiorum  naturaliter  indi¬ 
torum  non  se  extendit  ultra  proportionem  naturae ;  et  ideo  in  ordine  ad  finem 
supernaturalem  indiget  homo  perfici  per  alia  principia  superaddita. 

ARTICULUS  IV.  334 

TJTRUM  VIRTUS,  QUAM  ACQUIRIMUS  EX  OPERUM  ASSUETUDINE, 
SIT  EJUSDEM  SPECIEI  CUM  VIRTUTE  INFUSA. 

(3.  Dist.  33.  q.  1.  ari.  2.  q.  4.  et  4.  Dist.  14.  q.  1.  art.  2.  ad  4. 

■et  Dist.  30.  q.  1.  art.  2.  ad  4.  et  Veri.  q.  1.  art.  10.  ad  7.  8.  et  9.  et  q.  3.  art.  4.  corp.). 

Ad  quartum  sic  proceditur.  Videtur,  quod  virtutes  infusae  non  sint  alte¬ 
rius  speciei  a  virtutibus  acquisitis:  virtus  enim  acquisita,  et  virtus  infusa  se¬ 
cundum  praedicta  non  videntur  differre  nisi  secundum  ordinem  ad  ultimum 
finem:  sed  habitus,  et  actus  humani  non  recipiunt  speciem  ab  ultimo  fine, 
sed  a  proximo;  non  ergo  virtutes  morales,  vel  intellectuales  infusae  differunt 
specie  ab  acquisitis. 

2.  Praeterea.  Habitus  per  actus  cognoscuntur:  sed  idem  est  actus  tem¬ 
perantiae  infusae,  et  acquisitae;  scilicet  moderari  concupiscentias  tactus; 
ergo  non  differunt  specie. 

3.  Praeterea.  Virtus  acquisita,  et  virtus  infusa  differunt  secundum  illud, 
quod  est  immediate  a  Deo  factum,  et  a  creatura;  sed  idem  est  specie  homo, 
quem  Deus  formavit,  et  quem  generat  natura;  et  oculus,  quem  caeco  nato 
dedit,  et  quem  virtus  formativa  causat;  ergo  videtur,  quod  est  eadem  species 
virtus  acquisita,  et  infusa. 

Sed  contka.  (Quaelibet  differentia  in  definitione  posita  multata  diversificat 
speciem:  sed  in  definitione  virtutis  infusae  ponitur:  quam  Deus  in  nobis  sine 
nobis  operatur,  ut  supra  dictum  est  (q.  33.  art.  4.);  ergo  virtus  acquisita,  cui 
hoc  non  convenit,  non  est  ejusdem  speciei  cum  infusa. 

Respondeo  dicendum,  quod  dupliciter  habitus  distinguuntur  specie.  Uno 
modo,  sicut  praedictum  est  (q.  54.  art.  2.),  secundum  speciales,  et  formales  ra¬ 
tiones  objectorum  :  objectum  autem  virtutis  cujuslibet  est  bonum  consideratum 
in  materia  propria:  sicut  temperantiae  objectum  est  bonum  delectabilium  in 
concupiscentiis  tactus;  cujus  quidem  objecti  formalis  ratio  est  a  ratione,  quae 
instituit  modum  in  his  concupiscentiis,  materiale  autem  est  id,  quod  est  ex 
parte  concupiscentiarum.  Manifestum  est  autem,  quod  alterius  rationis  est 
modus,  qui  imponitur  in  hujusmodi  concupiscentiis  secundum  regulam  ra¬ 
tionis  humanae,  et  secundum  regulam  divinam:  puta  in  sumptione  ciborum 
ratione  humana  modus  statuitur,  ut  non  noceat  valetudini  corporis,  nec  im¬ 
pediat  rationis  actum  ;  secundum  autem  regulam  legis  divinae  requiritur,  quod 
homo  castiget  corpus  suum,  et  in  servitutem  redigat  per  abstinentiam  cibi, 
et  potus,  et  aliorum  hujusmodi;  unde  manifestum  est,  quod  temperantia 
infusa,  et  acquisita  differunt  specie:  et  eadem  ratio  est  de  aliis  virtutibus. 
Alio  modo  habitus  distinguuntur  specie  secundum  ea,  ad  quae  ordinantur:  non 
enim  est  eadem  specie  sanitas  hominis,  et  equi,  propter  diversas  naturas,  ad 
quas  ordinantur:  et  eodem  modo  dicit  Phil.  in  3.  Politic.  ( cap .  3.  a  prine.), 
quod  diversae  sunt  virtutes  civium,  secundum  quod  bene  se  habent  ad  di¬ 
versas  politias:  et  per  hunc  etiam  modum  differunt  specie  virtutes  morales 
infusae,  per  quas  homines  bene  se  habent  in  ordine  ad  hoc  quod  sint  cives 
sanctorum,  et  domestici  Dei;  et  aliae  virtutes  acquisitae,  secundum  quas  homo 
se  bene  habet  in  ordine  ad  res  humanas. 

Ad  primum  ergo  dicendum,  quod  virtus  infusa,  et  acquisita  non  solum 
differunt  secundum  ordinem  ad  ultimum  finem,  sed  etiam  secundum  ordinem, 
ad  propria  objecta,  ut  dictum  est  (in  corp.  art.). 

Ad  secundum  dicendum,  quod  alia  ratione  modificat  concupiscentias  de¬ 
lectabilium  tactus  temperantia  acquisita,  et  temperantia  infusa,  uc  dictum  est: 
(in  corp.  art.) ;  unde  non  habet  eumdem  actum. 

Ad  tertium  dicendum,  quod  oculum  caeci  nati  Deus  fecit  ad  eumdem 
actum,  ad  quem  formantur  alii  oculi  secundum  naturam :  et  ideo  fuit  ejusdem 
speciei;  et  eadem  ratio  esset,  si  Deus  vellet  miraculose  causare  in  homine 
virtutes,  quales  acquiruntur  ex  actibus:  sed  ita  non  est  in  proposito,  ut  dictum, 
est  (in  corp.  art.). 


! 

QUAESTIO  LXIV. 

i .  - 

DE  MEDIO  VIRTUTUM,  IN  QUATUOR  ARTICULOS  DIVISA. 


Deinde  considerandum  est  de  proprietatibus  virtutum.  Et  primo  quidem' 
de  medio  virtutum :  secundo  de  connexione  virtutum :  tertio  de  aequalitate 
earum:  quarto  de  ipsarum  duratione. 

Circa  primum  quaeruntur  quatuor. 

Primo.  Utrum  virtutes  morales  sint  in  medio. 

Secundo.  Utrum  medium  virtutis  sit  medium  rei,  vel  rationis. 

Tertio.  Utrum  intellectuales  virtutes  consistant  in  medio. 

Quarto.  Utrum  virtutes  theologicae. 

ARTICULUS  I.  335, 

UTRUM  VIRTUTES  MORALES  SINT  IN  MEDIO. 

(Infr.  art.  4.  ad  1.  et  4.  et  2-2.  q.  17.  art.  j.  ad  2.  et  q.  c)2.  art.  1.  corp. 
et 3.  Dist.  33.  q.  1.  art.  3.  ad  1.  et  Veri.  q.  1.  art.  13.  et  2.  Ethic.  lect.  7). 

Ad  primum  sic  proceditur.  Videtur,  quod  virtus  moralis  non  consistat  in 
medio:  ultimum  enim  repugnat  medii  rationi:  sed  de  ratione  virtutis  est  ulti¬ 
mum:  dicitur  enim  in  1.  de  Coelo  (tex.  116),  quod  virtus  est  ultimum  potentiae; 
ergo  virtus  moralis  non  consistit  in  medio. 

2.  Praeterea.  Illud  quod  est  maximum,  non  est  medium:  sed  quaedam 
virtutes  morales  tendunt  in  aliquod  maximum;  sicut  magnanimitas  est  circa 
maximos  honores;  et  magnificentia  circa  maximos  sumptus,  ut  dicitur  in 
4.  Eth.  (cap.  2.  et  3);  ergo  non  omnis  virtus  moralis  est  in  medio. 

3.  Praeterea.  Si  de  ratione  virtutis  moralis  sit  in  medio  esse,  oportet 
quod  virtus  moralis  non  perficiatur,  sed  magis  corrumpatur  per  hoc  quod 
tendit  ad  extremum:  sed  quaedam  virtutes  morales  perficiuntur  per  hoc  quod, 
tendunt  ad  extremum:  sicut  virginitas,  quae  abstinet  ab  omni  delectabili  ve- 
nereo,  et  sic  tenet  extremum,  et  est  perfectissima  castitas:  et  dare  omnia- 

pauperibus  est  perfectissima  misericordia,  vel  liberalitas;  ergo  videtur,  quod 
non  sit  de  ratione  virtutis  moralis  esse  in  medio. 

Sed  contra  est,  quod  Philos.  dicit  in  2.  Ethic.  (cap.  6.  post  med.)  quod 
virtus  moralis  est  habitus  electivus  in  medietate  existens. 

Respondeo  dicendum,  quod,  sicut  ex  supradictis  patet  (q.  43.  art.  3.),  virtus 
de  sui  ratione  ordinat  hominem  ad  bonum:  moralis  autem  virtus  proprie  est 
perfectiva  appetitivae  partis  animae  circa  aliquam  determinatam  materiam; 
mensura  autem,  et  regula  appetitivi  motus  circa  appetibilia  est  ipsa  ratio. 
Bonum  autem  cujuslibet  mensurati,  et  regulati  consistit  in  hoc,  quod  confor¬ 
metur  suae  regulae:  sicut  bonum  in  artificiatis  est,  ut  sequatur  regulam  artis: 
malum  autem  per  consequens  in  hujusmodi  est  per  hoc,  quod  aliquid  discor¬ 
dat  a  sua  regula,  vel  mensura:  quod  quidem  contingit  vel  per  hoc  quod  su- 
perexcedit  mensuram,  vel  per  hoc  quod  deficit  ab  ea:  sicut  manifeste  apparet 
in  omnibus  regulatis,  et  mensuratis;  et  ideo  patet,  quod  bonum  virtutis  mo¬ 
ralis  consistit  in  adaequatione  ad  mensuram  rationis  :  manifestum  est  autem, 
quod  inter  excessum,  et  defectum  medium  est  aequalitas,  sive  conformitas ; 
unde  manifeste  apparet,  quod  virtus  moralis  in  medio  consistit. 

Ad  primum  ergo  dicendum,  quod  virtus  moralis  bonitatem  habet  ex  re¬ 
gula  rationis:  pro  materia  autem  habet  passiones,  vel  operationes;  si  ergo 
comparetur  virtus  moralis  ad  rationem,  sic  secundum  id  quod  rationis  est, 
habet  rationem  extremi  unius,  quod  est  conformitas:  excessus  vero,  et  defe¬ 
ctus  habet  rationem  alterius  extremi,  quod  est  difformitas:  si  vero  conside¬ 
retur  virtus  moralis  secundum  suam  materiam,  sic  habet  rationem  medii, 
inquantum  passionem  reducit  ad  regulam  rationis;  unde  Philos.  dicit  in 
2.  Ethicor.  (cap.  6. post  med.),  quod  virtus  secundum  substantiam  medietas  est, 
inquantum  regula  virtutis  ponitur  circa  propriam  materiam :  secundum  opti¬ 
mum  autem,  et  lene  est  extremitas,  scilicet  secundum  conformitatem  rationis. 

Ad  secundum  dicendum,  quod  medium,  et  extrema  considerantur  in  actio¬ 
nibus,  et  passionibus  secundum  diversas  circumstantias;  unde  nihil  prohibet 
in  aliqua  virtute  esse  extremum  secundum  unam  circumstantiam,  quod  tamen 
est  medium  secundum  alias  circumstantias  per  conformitatem  ad  rationem: 
et  sic  est  in  magnificentia,  et  magnanimitate:  nam  si  consideretur  quantitas 
absoluta  ejus,  in  quod  tendit  magnificus,  et  magnanimus,  dicetur  extremum, 
et  maximum :  sed  si  consideretur  hoc  ipsum  per  comparationem  ad  alias  cir¬ 
cumstantias,  sic  habet  rationem  medii:  quia  in  hoc  maximum  tendunt  hujus¬ 
modi  virtutes  secundum  regulam  rationis,  idest  ubi  oportet,  et  quando  oportet, 
et  propter  quod  oportet:  excessus  autem,  si  in  hoc  maximum  tendatur,  quando 
non  oportet,  vel  ubi  non  oportet,  vel  propter  quod  non  oportet:  defectus 
autem  est,  si  non  tendatur  in  hoc  maximum,  ubi  oportet,  et  quando  oportet; 
et  hoc  est,  quod  Philosoph.  dicit  in  4.  Ethic.  (cap.  5.  paulo  a  prine.),  quod 
magnanimus  est  quidem  magnitudine  extremus,  eo  autem  quod  ut  oportet, 
medius. 

Ad  tertium  dicendum,  quod  eadem  ratio  est  de  virginitate,  et  pauper¬ 
tate,  quae  est  de  magnanimitate :  abstinet  enim  virginitas  ab  omnibus  venereis, 
et  paupertas  ab  omnibus  divitiis  propter  quod  oportet,  et  secundum  quod 
oportet,  idest  secundum  mandatum  Dei,  et  propter  vitam  aeternam:  si  autem 
hoc  fiat  secundum  quod  non  oportet,  idest  secundum  aliquam  superstitionem 
illicitam,  vel  etiam  propter  inanem  gloriam,  erit  superfluum :  si  autem  non 
fiat,  quando  oportet,  vel  secundum  quod  oportet,  est  vitium  per  defectum: 
ut  patet  in  transgredientibus  votum  virginitatis,  vel  paupertatis. 


440 


QUAESTIO  LXIV.  ARTICULUS  II. 


ARTICULUS  II.  336 

UTRUM  MEDIUM  VIRTUTIS  MORALIS  SIT  MEDIUM  REI,  VEL  RATIONIS. 

(2-2.  q.  38.  art.  12.  et  3.  Dist.  33.  q.  1.  art.  3.  q.  2. 
et  4.  Dist.  13.  q.  1.  art.  1.  q.  2.  et  Mal.  q.  13.  art.  2.  corp.  et  Veri.  q.  1.  art.  13.  ad  11.). 

Ad  secundum  sic  proceditur.  Videtur,  quod  medium  virtutis  moralis  non 
sit  medium  rationis,  sed  medium  rei:  bonum  enim  virtutis  moralis  consistit 
m  hoc,  quod  est  in  medio:  bonum  autem,  ut  dicitur  in  6.  Metaph.  (tex.  8.), 
est  in  rebus  ipsis;  ergo  medium  virtutis  moralis  est  medium  rei. 

2.  Praeterea.  Ratio  est  vis  apprehensiva :  sed  virtus  moralis  non  consistit 
in  medio  apprehensionum,  sed  magis  in  medio  operationum,  et  passionum; 
ergo  medium  virtutis  moralis  non  est  medium  rationis,  sed  medium  rei. 

3.  Praeterea.  Medium,  quod  accipitur  secundum  proportionem  arithme¬ 
ticam,  vel  geometricam,  est  medium  rei:  sed  tale  est  medium  justitiae,  ut 
dicitur  in  5.  Ethic.  (cap.  3.);  ergo  medium  virtutis  moralis  non  est  medium 
rationis,  sed  rei. 

Sed  contra  est,  quod  Philos.  dicit  in  2.  Ethicor.  (cap.  6.  a  med.),  quod 
virtus  moralis  in  medio  consistit  quoad  nos  determinata  ratione. 

Respondeo  dicendum,  quod  medium  rationis  dupliciter  potest  intelligi: 
uno  modo,  secundum  quod  medium  in  ipso  actu  rationis  existit,  quasi  ipse 
actus  rationis  ad  medium  reducatur;  et  sic,  quia  virtus  moralis  non  perficit 
actum  rationis,  sed  actum  virtutis  appetitivae,  medium  virtutis  moralis  non 
est  medium  rationis :  alio  modo  potest  dici  medium  rationis  id,  quod  a  ratione 
ponitur  in  aliqua  materia :  et  sic  omne  medium  virtutis  moralis  est  medium 
rationis:  quia,  sicut  dictum  est  (art.  praec.),  virtus  moralis  dicitur  consistere 
in  medio  per  conformitatem  ad  rationem  rectam.  Sed  quandoque  contingit, 
quod  medium  rationis  est  etiam  medium  rei:  et  tunc  oportet,  quod  virtutis 
moralis  medium  sit  medium  rei:  sicut  est  in  justitia:  quandoque  autem  me¬ 
dium  rationis  non  est  medium  rei,  sed  accipitur  per  comparationem  ad  nos: 
et  sic  medium  in  omnibus  aliis  virtutibus  moralibus;  cujus  ratio  est,  quia 
justitia  est  circa  operationes,  quae  consistunt  in  rebus  exterioribus,  in  quibus 
rectum  institui  debet  simpliciter,  et  secundum  se,  ut  supra  dictum  est  (q.  60. 
art.  2.);  et  ideo  medium  rationis  in  justitia  est  idem  cum  medio  rei;  inquan- 
tum  scilicet  justitia  dat  unicuique  quod  debet,  et  non  plus,  nec  minus.  Aliae 
vero  virtutes  morales  consistunt  circa  passiones  interiores,  in  quibus  non 
potest  rectum  constitui  eodem  modo,  propter  hoc  quod  homines  diversimode 
se  habent  ad  passiones;  et  ideo  oportet,  quod  rectitudo  rationis  in  passio¬ 
nibus  instituatur  per  respectum  ad  nos,  qui  afficimur  secundum  passiones. 

Et  per  hoc  patet  responsio  ad  objecta.  Nam  primae  duae  rationes  pro¬ 
cedunt  de  medio  rationis,  quod  scilicet  invenitur  in  ipso  actu  rationis:  tertia 
vero  ratio  procedit  de  medio  justitiae. 

ARTICULUS  III.  337 

UTRUM  VIRTUTES  INTELLECTUALES  CONSISTANT  IN  MEDIO. 

(Infr.  art  4.  ad  1.  et  2.  et  3.  Dist.  23.  q.  1.  art.  3.  q.  3.  et  Virt.  q.  1.  art.  13.  corp. 
et  ad  3.  et  19.  et  q.  4.  art  2.  ad  7.). 

Ad  tertium  sic  proceditur.  Videtur,  quod  virtutes  intellectuales  non  con¬ 
sistant  in  medio :  virtutes  enim  morales  consistunt  in  medio,  inquantum  con¬ 
formantur  regulae  rationis  :  sed  virtutes  intellectuales  sunt  in  ipsa  ratione:  et 
sic  non  videntur  habere  superiorem  regulam;  ergo  virtutes  intellectuales  non 
consistunt  in  medio. 

2.  Praeterea.  Medium  virtutis  moralis  determinatur  a  virtute  intellectuali: 
dicitur  enim  in  2.  Ethic.  (cap.  6.),  quod  virtus  consistit  in  medietate  deter¬ 
minata  ratione,  prout  sapiens  determinabit :  si  igitur  virtus  intellectualis  iterum 
consistat  in  medio,  oportet  quod  determinetur  sibi  medium  per  aliquam  aliam 
virtutem:  et  sic  proceditur  in  infinitum  in  virtutibus. 

3.  Praeterea.  Medium  proprie  est  inter  contraria,  ut  patet  per  Philos. 
in  10.  Metaph.  (tex.  22.  et  27.)  :  sed  in  intellectu  non  videtur  esse  aliqua  con- 
trarietas;  cum  etiam  ipsa  contraria,  secundum  quod  sunt  in  intellectu,  non 
sint  contraria,  sed  simul  intelligantur :  ut  album,  et  nigrum,  sanum,  et  aegrum : 
ergo  in  intellectualibus  virtutibus  non  est  medium. 

Sed  contra  est,  quod  ars  est  virtus  intellectualis,  ut  dicitur  in  6.  Ethic. 
(cap.  3.),  et  tamen  artis  est  aliquod  medium,  ut  dicitur  in  2.  Ethic.  (cap.  6. 
cir.  med.) ;  ergo  virtus  intellectualis  consistit  in  medio. 

Respondeo  dicendum,  quod  bonum  alicujus  rei  consistit  in  medio,  secun¬ 
dum  quod  conformatur  regulae,  vel  mensurae,  quam  contingit  transcendere, 
et  ab  ea  deficere,  sicut  dictum  est  (art.  1.  huj.  q.).  Virtus  autem  intellectualis 
ordinatur  ad  bonum,  sicut  et  moralis,  ut  supra  dictum  est  (q.  33.  art.  3.);  unde, 
secundum  quod  bonum  virtutis  intellectualis  se  habet  ad  mensuram,  sic  se 
habet  ad  rationem  medii.  Bonum  autem  virtutis  intellectualis  est  verum:  spe¬ 
culativae  quidem  virtutis  verum  absolute,  ut  in  6.  Ethicor.  (cap.  2)  dicitur: 
practicae  autem  virtutis  verum  secundum  conformitatem  ad  appetitum  rectum : 
verum  autem  intellectus  nostri  absolute  consideratum  est  sicut  mensuratum 
a  re:  res  enim  est  mensura  intellectus  nostri,  ut  dicitur  in  10.  Met.  (tex.  3.): 
Ex  eo  enim  quod  res  est,  vel  non  est,  veritas  est  in  opinione,  et  in  oratione;  sim 
igitur  bonum  virtutis  intellectualis  speculativae  consistit  in  quodam  medio  per  con¬ 
formitatem  ad  ipsam  rem;  secundum  quod  dicit  esse  quod  est,  vel  non  esse 
quod  non  est;  in  quo  ratio  veri  consistit;  excessus  autem  est  secundum  affir¬ 
mationem  falsam,  per  quam  dicitur  esse  quod  non  est :  defectus  autem  acci¬ 
pitur  secundum  negationem  falsam,  per  quam  dicitur  non  esse,  quod  est. 
Verum  autem  virtutis  intellectualis  practicae  comparatum  quidem  ad  rem, 
habet  rationem  mensurati :  et  sic  eodem  modo  accipitur  medium  per  con¬ 
formitatem  ad  rem  in  virtutibus  intellectualibus  practicis,  sicut  in  specula¬ 
tivis  :  sed  respectu  appetitus  habet  rationem  regulae,  et  mensurae ;  unde  idem 
medium,  quod  est  virtutis  moralis,  etiam  est  ipsius  prudentiae,  scilicet  recti 
tudo  rationis  ;  sed  prudentiae  quidem  est  istud  medium  ut  regulantis,  et  men¬ 
surantis  :  virtutis  autem  moralis  ut  mensuratae,  et  regulatae :  similiter  excessus, 
et  defectus  accipitur  diversimode  utrobique. 

Ad  primum  ergo  dicendum,  quod  etiam  virtus  intellectualis  habet  suam 
mensuram,  ut  dictum  est  (in  corp.  art.) :  et  per  conformitatem  ad  ipsam  ac¬ 
cipitur  in  ipsa  medium. 

Ad  secundum  dicendum,  quod  non  est  necesse  in  infinitum  procedere  in 
virtutibus :  quia  mensura,  et  regula  intellectualis  virtutis  non  est  aliquod  aliud 
genus  virtutis,  sed  ipsa  res. 

Ad  tertium  dicendum,  quod  ipsae  res  contrariae  non  habent  contrarie- 
tatem  in  anima;  quia  unum  est  ratio  cognoscendi  alterum:  et  tamen  in  in¬ 
tellectu  est  contrarietas  affirmationis,  et  negationis,  quae  sunt  contraria,  ut 
dicitur  in  fine  Perihermenias  :  quamvis  enim  esse,  et  non  esse  non  sint  contraria, 
sed  contradictorie  opposita,  si  considerentur  ipsa  significata  prout  sunt  in 
rebus,  quia  alterum  est  ens,  et  alterum  est  pure  non  ens  :  tamen,  si  referantur 
ad  actum  animae,  utrumque  ponit  aliquid  esse;  unde  esse,  et  non  esse  sunt 
contradictoria:  sed  opinio,  qua  opinamur,  quod  bonum  est  bonum,  est  contraria 
opinioni,  qua  opinamur,  quod  bonum  non  est  bonum :  et  inter  hujusmodi  con¬ 
traria  medium  est  virtus  intellectualis. 

ARTICULUS  IV.  338 

UTRUM  VIRTUTES  THEOLOGICAE  CONSISTANT  IN  MEDIO. 

(2-2.  q.  17.  art.  3.  ad  2.  et  3.  Dist.  23.  q.  1.  art.  3.  q.  4. 
et  Virt.  q.  1.  art.  13.  corp.  et  ad  3. 19.  et  q.  2.  art.  2.  ad  10.  et  13.  et  Rom.  12.  lect.  1.). 

Ad  quartum  sic  proceditur.  Videtur,  quod  virtus  theologica  consistat  in 
medio  :  bonum  enim  aliarum  virtutum  consistit  in  medio :  sed  virtus  theologica 
excedit  in  bonitate  alias  virtutes;  ergo  virtus  theologica  multo  magis  est  in 
medio. 

2.  Praeterea.  Medium  virtutis  moralis  accipitur  quidem  secundum  quod 
appetitus  regulatur  per  rationem;  intellectualis  vero  secundum  quod  intel¬ 
lectus  noster  mensuratur  a  re :  sed  virtus  theologica  et  perficit  intellectum, 
et  appetitum,  ut  supra  dictum  est  (9.  62.  art.  3.) ;  ergo  etiam  virtus  theologica 
consistit  in  medio. 

3.  Praeterea.  Spes,  quae  est  virtus  theologica,  medium  est  inter  despe¬ 
rationem,  et  praesumptionem :  similiter  etiam  fides  incedit  media  inter  con¬ 
trarias  haereses,  ut  Boetius  dicit  in  lib.  de  Duabus  Naturis  (implic.  a  prine, 
et  adfin.),  quod  enim  confitemur  in  Christo  unam  personam,  et  duas  naturas, 
medium  est  inter  haeresim  Nestorii,  qui  dicit  duas  personas,  et  duas  naturas; 
et  haeresim  Eutychetis,  qui  dicit  unam  personam,  et  unam  naturam;  ergo 
virtus  theologica  consistit  in  medio. 

Sed  contra.  In  omnibus,  in  quibus  consistit  virtus  in  medio  contingit 
peccare  per  excessum,  sicut  etiam  per  defectum :  sed  circa  Deum,  qui  est 
objectum  virtutis  theologicae,  non  contingit  peccare  per  excessum;  dicitur 
enim  Eccli.  43. :  Benedicentes  Deum  exaltate  illum,  quantum  potestis :  major  enim 
est  omni  laude;  ergo  virtus  theologica  non  consistit  in  medio. 

Respondeo  dicendum,  quod,  sicut  dictum  est  (art.  i.huj.  q.),  medium  vir¬ 
tutis  accipitur  per  conformitatem  ad  suam  regulam,  vel  mensuram ;  secundum 
quod  contingit  ipsam  transcendere,  vel  ab  ea  deficere.  Virtutis  autem  theolo¬ 
gicae  duplex  potest  accipi  mensura.  Una  quidem  secundum  ipsam  rationem 
virtutis:  et  sic  mensura,  et  regula  virtutis  theologicae  est  ipse  Deus:  fides 

^nim  nostra  regulatur  secundum  veritatem  divinam:  charitas  autem  secundum 
bonitatem  ejus:  spes  autem  secundum  magnitudinem  omnipotentiae,  et  pie¬ 
tatis  ejus:  et  ista  est  mensura  excedens  omnem  humanam  facultatem;  unde 
numquam  potest  homo  tantum  diligere  Deum,  quantum  diligi  debet;  nec 
tantum  credere,  aut  sperare  in  ipsum,  quantum  debet;  unde  multo  minus  po¬ 
test  ibi  esse  excessus:  et  sic  bonum  talis  virtutis  non  consistit  in  medio :  sed 
tanto  est  melius,  quanto  magis  acceditur  ad  summum.  Alia  vero  regula,  vel 
mensura  virtutis  theologicae  est  ex  parte  nostra:  quia  etsi  non  possumus  ferri 
in  Deum,  quantum  debemus:  debemus  tamen  ferri  in  ipsum  credendo,  spe¬ 
rando,  et  amando  secundum  mensuram  nostrae  conditionis;  unde  per  acci¬ 
dens  potest  in  virtute  theologica  considerari  medium,  et  extrema  ex  parte 
nostra. 

Ad  primum  ergo  dicendum,  quod  bonum  virtutum  intellectualium,  et  mo¬ 
ralium  consistit  in  medio  per  conformitatem  ad  regulam,  vel  mensuram,  quam 
transcendere  contingit :  quod  non  est  in  virtutibus  theologicis,  per  se  loquendo, 
ut  dictum  est  (in  corp.). 

Ad  secundum  dicendum,  quod  virtutes  morales,  et  intellectuales  perficiunt 
intellectum,  et  appetitum  nostrum  in  ordine  ad  mensuram,  et  regulam  crea¬ 
tam  :  virtutes  autem  theologicae  in  ordine  ad  mensuram,  et  regulam  increa- 
tam;  unde  non  est  similis  ratio. 

Ad  tertium  dicendum,  quod  spes  est  media  inter  praesumptionem,  et  de¬ 
sperationem  ex  parte  nostra;  inquantum  scilicet  aliquis  praesumere  dicitur 
ex  eo  quod  sperat  a  Deo  bonum,  quod  excedit  suam  conditionem;  vel  despe¬ 
rare,  quia  non  sperat  quod  secundum  suam  conditionem  sperare  posset :  non 
autem  potest  esse  superabundantia  spei  ex  parte  Dei,  cujus  bonitas  est  infi¬ 
nita.  Similiter  etiam  fides  est  media  inter  contrarias  haereses;  non  per  com¬ 
parationem  ad  objectum,  quod  est  Deus,  cui  non  potest  aliquis  nimis  credere; 
sed  inquantum  ipsa  opinio  humana  est  media  inter  contrarias  opiniones,  ut 
.ex  supradictis  patet  (art.  praec.  ad  3.). 


QUAESTIO  LXV. 

DE  CONNEXIONE  VIRTUTUM,  IN  QUINQUE  ARTICULOS  DIVISA. 


Deinde  considerandum  est  de  connexione  virtutum. 

Et  circa  hoc  quaeruntur  quinque. 

Primo.  Utrum  virtutes  morales  sint  ad  invicem  connexae. 
Secundo.  Utrum  virtutes  morales  possint  esse  sine  charitatc. 
Tertio.  Utrum  charitas  possit  esse  sine  eis. 

Quarto.  Utrum  fides,  et  spes  possint  esse  sine  charitate. 
Quinto.  Utrum  charitas  possit  esse  sine  eis. 

ARTICULUS  I.  339> 

UTRUM  VIRTUTES  MORALES  SINT  AD  INVICEM  CONNEXAE. 

(Infr.  q.  73.  art.  1.  et  2-2.  q.  146.  art.  4. 
et  3.  q.  S J.  art.  6.  corp.  et  3.  Dist.  36.  art.  1.  et  2.  et  Virt.  q.  3.  art.  6. 
et  Quodl.  12.  art.  23.  et  4.  Ethic.  fin.). 

Ad  primum  sic  proceditur.  Videtur,  quod  virtutes  morales  non  sint  ex  ne¬ 
cessitate  connexae :  virtutes  enim  morales  quandoque  causantur  ex  exercitio 
actuum,  ut  probatur  in  2.  Ethic.  (cap.  1.  et  2.):  sed  homo  potest  exercitari 
in  actibus  alicujus  virtutis,  sine  hoc  quod  exercitetur  in  actibus  alterius  vir¬ 
tutis  ;  ergo  una  virtus  moralis  potest  haberi  sine  altera. 

2.  Praeterea.  Magnificentia,  et  magnanimitas  sunt  quaedam  virtutes  mo¬ 
rales:  sed  aliquis  potest  habere  alias  virtutes  morales,  sine  hoc  quod  habeat 
magnificentiam,  et  magnanimitatem:  dicit  enim  Philosophus  in  4.  Eth.  (cap.  2. 
et  3.)  quod  inops  non  potest  esse  magnificus,  qui  tamen  potest  habere  alias- 
quasdam  virtutes :  et  quod  ille,  qui  parvis  est  dignus,  et  his  se  dignificat,  tem¬ 
peratus  est;  magnanimus  autem  non  est;  ergo  virtutes  morales  non  sunt 
connexae. 

3.  Praeterea.  Sicut  virtutes  morales  perficiunt  partem  appetitivam  ani¬ 
mae  ;  ita  virtutes  intellectuales  perficiunt  partem  intellectivam :  sed  virtutes, 
intellectuales  non  sunt  connexae:  potest  enim  aliquis  habere  unam  scientiam,, 
sine  hoc  quod  habeat  aliam;  ergo  etiam  neque  virtutes  morales  sunt  con¬ 
nexae. 

4.  Praeterea.  Si  virtutes  morales  sint  connexae,  hoc  non  est  nisi  quia 
connectuntur  in  prudentia :  sed  hoc  non  sufficit  ad  connexionem  virtutum 
moralium :  videtur  enim,  quod  aliquis  possit  esse  prudens  circa  agibilia,  quae, 
pertinent  ad  unam  virtutem,  sine  hoc  quod  sit  prudens  in  his,  quae  pertinent 
ad  aliam:  sicut  etiam  aliquis  potest  habere  artem  circa  aliqua  factibilia,  sine 
hoc  quod  habeat  artem  circa  alia:  prudentia  autem  est  recta  ratio  agibilium ; 
ergo  non  est  necessarium,  virtutes  morales  esse  connexas. 

Sed  contra  est,  quod  Ambrosius  dicit  super  Lucam  (cap.  6.  super  illud: 
Beati  pauperes),  connexae  sibi  sunt,  concatenataeque  virtutes,  ut  qui  unam 
habet,  plures  habere  videatur.  Augustinus  etiam  dicit  in  6.  de  Trinit.  (cap.  4^ 
in  prine.)  quod  virtutes,  quae  sunt  in  animo  humano,  nullo  modo  se¬ 
parantur  ab  invicem;  et  Gregorius  dicit 22.  Moral.  (cap.  1.  a  med.),  quod  una 
virtus  sine  aliis  aut  omnino  nulla  est,  aut  imperfecta;  et  Tullius  dicit  in  2. 
de  Tuscul.  Q.Q..  (ante  med.):  Si  unam  virtutem  confessus  es  te  non  habere ,  nul¬ 
lam  necesse  est  te  habiturum. 

Respondeo  dicendum,  quod  virtus  moralis  potest  accipi  vel  perfecta,  vel 
imperfecta:  imperfecta  quidem  moralis  virtus  (ut  temperantia,  vel  fortitudo) 
nihil  aliud  est,  quam  aliqua  inclinatio  in  nobis  existens  ad  opus  aliquod  de 
genere  bonorum  faciendum,  sive  talis  inclinatio  sit  in  nobis  a  natura,  sive  ex. 
assuetudine:  et  hoc  modo  accipiendo  virtutes  morales,  non  sunt  connexae:  vide¬ 
mus  enim  aliquem  ex  naturali  complexione,  vel  ex  aliqua  consuetudine  esse 
promptum  ad  opera  liberalitatis,  qui  tamen  non  est  promptus  ad  opera  ca¬ 
stitatis.  Perfecta  autem  virtus  moralis  est  habitus  inclinans  in  bonum  opus 
bene  agendum :  et  sic  accipiendo  virtutes  morales,  dicendum  est  eas  connexas 

esse,  ut  fere  ab  omnibus  ponitur.  Cujus  ratio  duplex  assignatur,  secundum 
quod  diversimode  aliqui  virtutes  cardinales  distinguunt:  ut  enim  dictum  est 
(q.  61.  art.^.et4.)  quidam  distinguunt  eas  secundum  quasdam  generales  con¬ 
ditiones  virtutum:  utpote  quod  discretio  pertineat  ad  prudentiam,  rectitudo- 
ad  justitiam,  moderantia  ad  temperantiam,  firmitas  animi  ad  fortitudinem,  in 
quacumque  materia  ista  considerentur,  et  secundum  hoc  manifeste  apparet 
ratio  connexionis:  non  enim  firmitas  habet  laudem  virtutis,  si  sit  sine  mode¬ 
ratione,  vel  rectitudine,  aut  discretione:  et  eadem  ratio  est  de  aliis.  Et  hanc 
rationem  connexionis  assignat  Gregorius  22.  Moral.  (cap.  1.  post  med.)  dicens, 
quod  virtutes,  si  sint  disjunctae,  non  possunt  esse  perfectae  secundum  ratio¬ 
nem  virtutis;  quia  nec  prudentia  vera  est,  quae  justa,  et  temperans,  et  fortis 
non  est:  et  idem  subdit  de  aliis  virtutibus;  et  similem  rationem  assignat  Au¬ 
gustinus  in  6.  de  Trinit.  (cap.  4.  in  prine.).  Alii  vero  distinguunt  praedictas 
virtutes  secundum  materias:  et  secundum  hoc  assignatur  ratio  connexionis 
ab  Aristotele  in  6.  Ethic.  (cap.  ult.),  quia  sicut  supra  dictum  est  (q.  jS.  art.  4.), 
nulla  virtus  moralis  potest  sine  prudentia  haberi;  eo  quod  proprium  virtutis 
moralis  est  facere  electionem  rectam,  cum  sit  habitus  electivus.  Ad  rectam 
autem  electionem  non  solum  sufficit  inclinatio  in  debitum  finem,  quod  est 
directe  per  habitum  virtutis  moralis;  sed  etiam  quod  aliquis  directe  eligat  ea, 
quae  sunt  ad  finem,  quod  fit  per  prudentiam,  quae  est  consiliativa,  et  judi¬ 
cativa,  et  praeceptiva  eorum,  quae  sunt  ad  finem.  Similiter  etiam  prudentia 
non  potest  haberi,  nisi  habeantur  virtutes  morales;  cum  prudentia  sit  recta 
ratio  agibilium,  quae  sicut  ex  principiis  procedit  ex  finibus  agibilium,  ad  quos 
aliquis  recte  se  habet  per  virtutes  morales:  unde  sicut  scientia  speculativa 
non  potest  haberi  sine  intellectu  principiorum ;  ita  nec  prudentia  sine  virtu¬ 
tibus  moralibus;  ex  quo  manifeste  sequitur,  virtutes  morales  esse  connexas. 

Ad  primum  ergo  dicendum,  quod  virtutum  moralium  quaedam  perficiunt 
hominem  secundum  communem  statum,  scilicet  quantum  ad  ea,  quae  com¬ 
muniter  in  omni  vita  hominum  occurrunt  agenda :  unde  oportet,  quod  homo 
simul  exercitetur  circa  materias  omnium  virtutum  moralium,  et  si  quidem 
circa  omnes  exercitetur  bene  operando,  acquiret  habitus  omnium  virtutum 
moralium;  si  autem  exercitetur  bene  operando  circa  unam  materiam,  non 
autem  circa  aliam  (puta  bene  se  habendo  circa  iras,  non  autem  circa  con¬ 
cupiscentias),  acquiret  quidem  habitum  aliquem  ad  refraenandum  iras;  qui 
tamen  non  habebit  rationem  virtutis  propter  defectum  prudentiae,  quae  circa 
concupiscentias  corrumpitur:  sicut  etiam  naturales  inclinationes  non  habent 
perfectam  rationem  virtutis,  si  prudentia  desit.  Quaedam  vero  virtutes  morales 
sunt,  quae  perficiunt  hominem  secundum  aliquem  eminentem  statum ;  sicut 
magnificentia,  et  magnanimitas:  et  quia  exercitium  circa  materias  harum 
virtutum  non  occurrit  unicuique  communiter,  potest  aliquis  habere  (alias) 
virtutes  morales,  sine  hoc  quod  habitus  harum  virtutum  habeat  actu,  loquendo 
de  virtutibus  acquisitis:  sed  tamen,  acquisitis  aliis  virtutibus,  habet  istas  vir¬ 
tutes  in  potentia  propinqua:  cum  enim  aliquis  per  exercitium  adeptus  est  li- 
beralitatem  circa  mediocres  donationes,  et  sumptus,  si  superveniat  ei  abun¬ 
dantia  pecuniarum,  modico  exercitio  acquiret  magnificentiae  habitum :  sicut 
Geometer  modico  studio  acquirit  scientiam  alicujus  conclusionis,  quam  num- 
quam  consideravit:  illud  autem  habere  dicimur,  quod  in  promptu  est  ut  ha¬ 
beamus,  secundum  illud  Philosophi  in  2.  Physic.  (tex.  / 6 .),  quod  parum  deest, 
quasi  nihil  deesse  videtur. 

Et  per  hoc  patet  responsio  ad  secundum. 

Ad  tertium  dicendum,  quod  virtutes  intellectuales  sunt  circa  diversas 
materias  ad  invicem  non  ordinatas,  sicut  patet  in  diversis  scientiis,  et  artibus, 
•et  ideo  non  invenitur  in  eis  connexio,  quae  invenitur  in  virtutibus  moralibus 
existentibus  circa  passiones,  et  operationes;  quae  manifeste  habent  ad  invi¬ 
cem  ordinem:  nam  omnes  passiones  a  quibusdam  primis  procedentes,  sci¬ 
licet  amore,  et  odio,  ad  quasdam  alias  terminantur,  scilicet  delectationem, 
ct  tristitiam.  Et  similiter  omnes  operationes,  quae  sunt  virtutis  moralis  ma¬ 
teria,  habent  ordinem  ad  invicem,  et  etiam  ad  passiones:  et  ideo  tota  materia 
moralium  virtutum  sub  una  ratione  prudentiae  cadet:  habent  tamen  omnia 
intelligibilia  ordinem  ad  prima  principia:  et  secundum  hoc  omnes  virtutes 
intellectuales  dependent  ab  intellectu  principiorum,  sicut  prudentia  a  virtu¬ 
tibus  moralibus,  ut  dictum  est  (in  corp.  art.).  Principia  autem  universalia, 
quorum  est  intellectus  principiorum,  non  dependent  a  conclusionibus,  de 
quibus  sunt  reliquae  intellectuales  virtutes,  sicut  morales  dependent  a  pru- 
-uentia;  co  quod  appetitus  movet  quodam  modo  rationem,  et  ratio  appetitum, 
ut  supra  dictum  est  (q.  9.  art.  1.  et  q.  78.  art.  7.  ad  1.). 

Ad  quartum  dicendum,  quod  ea,  ad  quae  inclinant  virtutes  morales,  se 
habent  ad  prudentiam  sicut  principia;  non  autem  factibilia  se  habent  ad  artem 
sicut  principia,  sed  solum  sicut  materia.  Manifestum  est  autem,  quod  etsi 
ratio  possit  esse  recta  in  una  parte  materiae,  et  non  in  alia;  nullo  tamen 
modo  potest  dici  ratio  recta,  si  sit  defectus  cujuscumque  principii:  sicut  si 
quis  erraret  circa  hoc  principium  :  omne  totum  est  majus  sua  parte ,  non  posset 
liabere  scientiam  geometricam;  quia  oporteret  multum  recedere  a  veritate 
in  sequentibus.  Et  praeterea  agibilia  sunt  ordinata  ad  invicem,  non  autem 
jfactibilia,  ut  dictum  est  (in  solut.  praec.)  ;  et  ideo  defectus  prudentiae  circa 
unam  partem  agibilium  induceret  defectum  etiam  circa  alia  agibilia,  quod  in 
factibilibus  non  contingit. 


ARTICULUS  II.  340 

UTRUM  VIRTUTES  MORALES  POSSINT  ESSE  SINE  CHARITATE. 

{Infr.  q.  71.  art.  4.  corp.  2-2.  q.  25.  art.  7.  et  q.  71.  art.  2.  corp.  q.  10S.  art.  2.  ad  2. 
et  Veri.  q.  14.  art.  6.  et  Veri.  q.  2.  art.  4.  ad  1. 
et  Ouodl.  12.  art.  2.  27.  fin.). 

Ad  secundum  sic  proceditur.  Videtur,  quod  virtutes  morales  possint  esse 
sine  charitate:  dicitur  enim  in  lib.  sentent.  Prosperi  (cap.  7.  inter  op.  Aug.), 
•quod  omnis  virtus  praeter  charitatem  potest  esse  communis  bonis,  et  malis : 
sed  charitas  non  potest  esse  nisi  in  bonis,  ut  dicitur  ibid. ;  ergo  aliae  virtutes 
possunt  haberi  sine  charitate. 

2.  Praeterea.  Virtutes  morales  possunt  acquiri  ex  actibus  humanis,  ut 
■dicitur  in  2.  Ethicor.  (cap.  1.  et  2.)  :  sed  charitas  non  habetur  nisi  ex  infusione, 
secundum  illud  Rom.  5.:  Charitas  Dei  diffusa  est  in  cordibus  nostris  per  Spiritum 
Sanctum,  qui  datus  est  nobis;  ergo  aliae  virtutes  possunt  haberi  sine  charitate. 

3.  Praeterea.  Virtutes  morales  connectuntur  ad  invicem,  inquantum  de¬ 
pendent  a  prudentia:  sed  charitas  non  dependet  a  prudentia,  imo  prudentiam 
excedit,  secundum  illud  Eph.  3.:  Supereminentem  scientiae  charitatem  Christi; 
•ergo  virtutes  morales  non  connectuntur  charitati,  sed  sine  ea  esse  possunt. 

Sed  contra  est,  quod  dicitur  i.  Joan.  3.:  Oui  non  diligit,  manet  in  morte: 
sed  per  virtutes  perficitur  vita  spiritualis:  ipsae  enim  sunt,  quibus  recte  vivitur, 
ut  Aug.  dicit  in  2.  de  Liber.  Arbitr.  ( cap .  77.  et  ly.) ;  ergo  non  possunt  esse 
sine  dilectione  charitatis. 

Respondeo  dicendum,  quod,  sicut  supra  dictum  est  (q.  63.  art.  2.),  virtutes 
morales,  prout  sunt  operativae  boni  in  ordine  ad  finem,  qui  non  excedit  fa¬ 
cultatem  naturalem  hominis,  possunt  per  opera  humana  acquiri:  et  sic  acqui¬ 
sitae  sine  charitate  esse  possunt,  sicut  fuerunt  in  multis  gentilibus.  Secundum 
autem  quod  sunt  operativae  boni  in  ordine  ad  ultimum  finem  supernaturalem, 
sic  perfecte,  et  vere  habent  rationem  virtutis :  et  non  possunt  humanis  actibus 
acquiri,  sed  infunduntur  a  Deo:  et  hujusmodi  virtutes  morales  sine  charitate 
■esse  non  possunt:  dictum  est  enim  supra  (art.  1.  haj.  q.  et  q.  38.  art.  4.),  quod 
aliae  virtutes  morales  non  possunt  esse  sine  prudentia :  prudentia  autem  non 
potest  esse  sine  virtutibus  moralibus,  inquantum  virtutes  morales  faciunt  bene 
se  habere  ad  quosdam  fines,  ex  quibus  procedit  ratio  prudentiae.  Ad  rectam 
autem  rationem  prudentiae  multo  magis  requiritur,  quod  homo  bene  se  habeat 
circa  ultimum  finem,  quod  fit  per  charitatem,  quam  circa  alios  fines,  quod 
fit  per  virtutes  morales:  sicut  ratio  recta  in  speculativis  maxime  indiget  primo 
principio  indemonstrabili,  quod  est,  contradictoria  non  simul  esse  vera;  unde 
manifestum  fit,  quod  nec  prudentia  infusa  potest  esse  sine  charitate,  nec  aliae 
virtutes  morales  consequenter,  quae  sine  prudentia  esse  non  possunt.  Patet 
igitur  ex  dictis,  quod  solae  virtutes  infusae  sunt  perfectae,  et  simpliciter  di¬ 
cendae  virtutes:  quia  bene  ordinant  hominem  ad  finem  ultimum  simpliciter: 
aliae  vero  virtutes,  scilicet  acquisitae,  sunt  secundum  quid  virtutes ;  non  autem 
simpliciter :  ordinant  enim  hominem  bene  respectu  finis  ultimi  in  aliquo  ge 
nere,  non  autem  respectu  finis  ultimi  simpliciter;  unde  Rom.  14.  super  illud: 
Omne,  quod  non  est  ex  fide,  peccatum  est,  dicit  Glos.  Aug.  (ord.  ex  cap.  106. 
Sentent.) :  Ubi  deest  agnitio  veritatis,  falsa  est  virtus  etiam  in  optimis  moribus. 

Ad  primum  ergo  dicendum,  quod  virtutes  ibi  accipiuntur  secundum  im¬ 
perfectam  rationem  virtutis :  alioquin  si  virtus  moralis  secundum  perfectam 
rationem  virtutis  accipiatur,  bonum  facit  habentem;  et  per  consequens  in 
malis  esse  non  potest. 

Ad  secundum  dicendum,  quod  ratio  illa  procedit  de  virtutibus  moralibus 
acquisitis. 

Ad  tertium  dicendum,  quod  etsi  charitas  excedat  scientiam,  et  pruden¬ 
tiam  :  tamen  prudentia  dependet  a  charitate,  ut  dictum  est  (in  corp.  art.),  et 
per  consequens  omnes  virtutes  morales  infusae. 


ARTICULUS  III.  341 

UTRUM  CHARITAS  POSSIT  ESSE  SINE  ALIIS  VIRTUTIBUS  MORALIBUS. 

(Virt.  q.  1.  art.  10.  ad  4. 

et  q.  2.  art.  3.  ad  8.  et  q.  5.  art.  2.  corp.  et  Otiodl  13.  art.  23.  jin.). 

Ad  tertium  sic  proceditur.  Videtur,  quod  charitas  sine  aliis  virtutibus 
moralibus  haberi  possit :  ad  id  enim,  ad  quod  sufficit  unum,  indebitum  est 
quod  plura  ordinentur :  sed  sola  charitas  sufficit  ad  omnia  opera  virtutis 
implenda,  ut  patet  per  id  quod  dicitur  1.  ad  Cor.  13.:  Charitas,  patiens  est , 

benigna,  est,  etc.;  ergo  videtur,  quod  habita  charitate,  aliae  virtutes  super¬ 
fluerent. 

2.  Praeterea.  Qui  habet  habitum  virtutis,  de  facili  operatur  ea  quae  sunt 
virtutis,  et  ei  secundum  se  placent:  unde  et  signum  habitus  est  delectatio,  quae 
fit  in  opere,  ut  dicitur  in  2.  Ethicorum  (cap.  3.  in  prine.):  sed  multi  habent 
charitatem  absque  peccato  mortali  existentes,  qui  tamen  difficultatem  in  ope¬ 
ribus  virtutum  patiuntur,  neque  eis  secundum  se  placent,  sed  solum  secundum 
quod  referuntur  ad  charitatem;  ergo  multi  habent  charitatem,  qui  non  habent 
alias  virtutes. 

3.  Praeterea.  Charitas  in  omnibus  sanctis  invenitur:  sed  quidam  sunt 
sancti,  qui  tamen  aliquibus  virtutibus  carent:  dicit  enim  Beda,  quod  sancti 
magis  humiliantur  de  virtutibus,  quas  non  habent,  quam  de  virtutibus,  quas 
habent,  glorientur;  ergo  non  est  necessarium,  quod  qui  habet  charitatem,. 
omnes  virtutes  morales  habeat. 

Sed  contra  est,  quod  per  charitatem  tota  lex  impletur:  dicitur  enim 
Rom.  13.  quod  qui  diligit  proximum,  legem  implevit:  sed  tota  lex  impleri  non 
potest,  nisi  per  omnes  virtutes  morales:  quia  lex  praecipit  de  omnibus  actibus 
virtutum,  ut  dicitur  in  5.  Ethic.  (cap.  1.  et  2.  post  med.) ;  ergo  qui  habet  cha¬ 
ritatem,  habet  omnes  virtutes  morales.  August.  etiam  dicit  in  quadam  epist. 
(quid  simile  habet  serm.  39.  et  46.  de  Temp.  a  prine,  sed  ex  epist.  non  occurrit),. 
quod  charitas  includit  in  se  omnes  virtutes  cardinales. 

Respondeo  dicendum,  quod  cum  charitate  simul  infunduntur  omnes  vir¬ 
tutes  morales.  Cujus  ratio  est,  quia  Deus  non  minus  perfecte  operatur  in 
operibus  gratiae,  quam  in  operibus  naturae:  sic  autem  videmus  in  operibus 
naturae,  quod  non  invenitur  principium  aliquorum  operum  in  aliqua  re,  quin 
inveniantur  in  ea,  quae  sunt  necessaria  ad  hujusmodi  opera  perficienda:  sicut 
in  animalibus  inveniuntur  organa,  quibus  perfici  possunt  opera,  ad  quae  pe¬ 
ragenda  anima  habet  potestatem.  Manifestum  est  autem,  quod  charitas,  in- 
quantum  ordinat  hominem  ad  finem  ultimum,  est  principium  omnium  bo¬ 
norum  operum,  quae  in  finem  ultimum  ordinari  possunt ;  unde  oportet,  quod 
cum  charitate  simul  infundantur  omnes  virtutes  morales,  quibus  homo  perficit 
singula  genera  bonorum  operum:  et  sic  patet,  quod  virtutes  morales  infusae 
non  solum  habent  connexionem  propter  prudentiam,  sed  etiam  propter  cha¬ 
ritatem  :  et  quod  qui  amittit  charitatem  per  peccatum  mortale,  amittit  omnes 
virtutes  morales  infusas. 

Ad  primum  ergo  dicendum,  quod  ad  hoc  quod  actus  inferioris  potentiae 
sit  perfectus,  requiritur  quod  non  solum  adsit  perfectio  in  superiori  potentia,, 
sed  etiam  in  inferiori:  si  enim  principale  agens  debito  modo  se  haberet,  non 
sequeretur  actio  perfecta,  si  instrumentum  non  esset  bene  dispositum:  unde 
oportet  ad  hoc  quod  homo  bene  operetur  in  his  quae  sunt  ad  finem,  quod 
non  solum  habeat  virtutem,  qua  bene  se  habeat  circa  finem,  sed  etiam  vir¬ 
tutes,  quibus  bene  se  habeat  circa  ea  quae  sunt  ad  finem :  nam  virtus,  quae 
est  circa  finem,  se  habet  ut  principalis,  et  motiva  respectu  earum,  quae  sunt, 
ad  finem :  et  ideo  cum  charitate  necesse  est  etiam  habere  alias  virtutes  morales. 

Ad  secundum  dicendum,  quod  quandoque  contingit,  quod  aliquis  habens 
habitum  patitur  difficultatem  in  operando;  et  per  consequens  non  sentit  de¬ 
lectationem,  et  complacentiam  in  actu  propter  aliquod  impedimentum  extrin¬ 
secus  superveniens;  sicut  ille,  qui  habet  habitum  scientiae,  patitur  difficul¬ 
tatem  in  intelligendo  propter  somnolentiam,  vel  aliquam  infirmitatem:  et 
similiter  habitus  moralium  virtutum  infusarum  patiuntur  interdum  difficultatem 

in  operando  propter  aliquas  dispositiones  contrarias  ex  praecedentibus  actibus 
relictas:  quae  quidem  difficultas  non  ita  accidit  in  virtutibus  moralibus  acqui¬ 
sitis  ;  quia  per  esercitium  actuum,  quo  acquiruntur,  tolluntur  etiam  contrariae 
dispositiones. 

Ad  tertium  dicendum,  quod  aliqui  sancti  dicuntur  aliquas  virtutes  non 
liabere,  inquantum  patiuntur  difficultatem  in  actibus  earum,  ratione  jam  dicta 
(in  solat,  praec.),  quamvis  habitus  omnium  virtutum  habeant. 

ARTICULUS  IV.  342 

UTRUM  FIDES,  ET  SPES  POSSINT  ESSE  SINE  CHARITATE. 

(Infr.  q.  71.  art.  4.  corp.). 

Ad  quartum  sic  proceditur.  Videtur,  quod  fides,  et  spes  numquam  sint 
sine  charitate:  cum  enim  sint  virtutes  theologicae,  digniores  esse  videntur 
virtutibus  moralibus  etiam  infusis :  sed  virtutes  morales  infusae  non  possunt 
esse  sine  charitate;  ergo  neque  fides,  et  spes. 

2.  Praeterea.  Nullus  credit  nisi  volens,  ut  August.  dicit  super  Joan. 
(tract.  26.  parum  a  prine.) :  sed  charitas  est  in  voluntate,  sicut  perfectio  ejus, 
ut  supra  dictum  est  (q.  62.  art.  3.) ;  ergo  fides  non  potest  esse  sine  charitate. 

3.  Praeterea.  August.  dicit  in  Enchir.  (cap.  S.  prope  fin.),  quod  spes  sine 
amore  esse  non  potest:  amor  autem  est  charitas:  de  hoc  enim  amore  ibi  lo¬ 
quitur;  ergo  spes  non  potest  esse  sine  charitate. 

Sed  contra  est,  quod  Matth.  1.  dicitur  in  Gloss.  (interi,  in  prine.),  quod 
fides  generat  spem,  spes  vero  charitatem  :  sed  generans  est  prius  generato,  et 
potest  esse  sine  eo;  ergo  fides  potest  esse  sine  spe,  et  spes  sine  charitate. 

Respondeo  dicendum,  quod  fides,  et  spes,  sicut  et  virtutes  morales,  du¬ 
pliciter  considerari  possunt:  uno  modo  secundum  inchoationem  quamdam: 
alio  modo  secundum  perfectum  esse  virtutis :  cum  enim  virtus  ordinetur  ad 
bonum  opus  agendum,  virtus  quaedam  perfecta  dicitur  ex  hoc,  quod  potest 
in  opus  perfecte  bonum:  quod  quidem  est,  dum  non  solum  bonum  est,  quod 
fit,  sed  etiam  bene  fit:  alioquin  si  bonum  sit,  quod  fit,  non  autem  bene  fiat, 
non  erit  perfecte  bonum;  unde  nec  habitus,  qui  est  talis  operis  principium, 
habebitperfecte  rationem  virtutis:  sicut  si  aliquis  operetur  justa,  bonum  quidem 
facit :  sed  non  erit  opus  perfectae  virtutis,  nisi  hoc  bene  faciat,  idest  secundum 
electionem  rectam,  quod  est  per  prudentiam;  et  ideo  justitia  sine  prudentia 
non  potest  esse  virtus  perfecta.  Sic  igitur  fides,  et  spes  sine  charitate  pos¬ 
sunt  quidem  aliqualiter  esse;  perfectae  autem  virtutis  rationem  sine  charitate 
non  habent:  cum  enim  fidei  opus  sit  credere  Deo,  credere  autem  sit  alicui 
propria  voluntate  assentire,  si  non  debito  modo  velit,  non  erit  fidei  opus 
perfectum :  quod  autem  debito  modo  velit,  hoc  est  per  charitatem,  quae  per¬ 
ficit  voluntatem.  Omnis  enim  rectus  motus  voluntatis  ex  recto  amore  procedit,  ut 
Augustinus  dicit  in  14.  de  Civ.  Dei  (cap.  9.  a  prine.)  :  sic  igitur  fides  est  quidem 
sine  charitate,  sed  non  perfecta  virtus;  sicut  temperantia,  vel  fortitudo  sine 
prudentia;  et  similiter  dicendum  est  de  spe.  Nam  actus  spei  est  expectare 
futuram  beatitudinem  a  Deo:  qui  quidem  actus  perfectus  est,  si  fiat  ex  meritis, 
.quae  quis  habet;  quod  non  potest  esse  sine  charitate:  si  autem  hoc  expectet 
ex  meritis,  quae  nondum  habet,  sed  proponit  in  futurum  acquirere,  erit  actus 
imperfectus :  et  hoc  potest  esse  sine  charitate ;  et  ideo  fides,  et  spes  possunt 

esse  sine  charitate:  sed  sine  charitate,  proprie  loquendo,  virtutes  non  suntr 
nam  ad  rationem  virtutis  pertinet,  ut  non  solum  secundum  ipsam  aliquod 
bonum  operemur,  sed  etiam  bene,  ut  dicitur  in  2.  Ethicor.  ( cap .  6.  in  prine.).. 

Ad  primum  ergo  dicendum,  quod  virtutes  morales  dependent  a  prudentia: 
prudentia  autem  infusa  nec  rationem  prudentiae  habere  potest  absque  cha¬ 
ritate,  utpote  deficiente  debita  habitudine  ad  primum  principium,  quod  est 
ultimus  finis:  fides  autem,  et  spes  secundum  proprias  rationes  nec  a  prudentia, 
nec  a  charitate  dependent :  et  ideo  sine  charitate  esse  possunt,  licet  non  sint 
virtutes  sine  charitate,  ut  dictum  est  (in  corp.  art.). 

Ad  secundum  dicendum,  quod  ratio  illa  procedit  de  fide,  quae  habet, 
perfectam  rationem  virtutis. 

Ad  tertium  dicendum,  quod  Augustinus  loquitur  ibi  de  spe,  secundum 
quod  aliquis  expectat  futuram  beatitudinem  per  merita,  quae  jam  habete 
quod  non  est  sine  charitate. 


ARTICULUS  V.  343- 

UTRUM  CHARITAS  POSSIT  ESSE  SINE  FIDE  ET  SPE. 

Ad  quintum  sic  proceditur.  Videtur,  quod  charitas  possit  esse  sine  fide, 
et  spe:  charitas  enim  est  amor  Dei:  sed  Deus  potest  a  nobis  amari  natu¬ 
raliter,  etiam  non  praesupposita  fide,  vel  spe  futurae  beatitudinis ;  ergo  cha¬ 
ritas  potest  esse  sine  fide,  et  spe. 

2.  Praeterea.  Charitas  est  radix  omnium  virtutum,  secundum  illud 
Ephes.  3.:  In  charitate  radicati,  et  fundati:  sed  radix  aliquando  est  sine  ra¬ 
mis;  ergo  charitas  potest  esse  aliquando  sine  fide,  et  spe,  et  aliis  virtutibus. 

3.  Praeterea.  In  Christo  fuit  perfecta  charitas:  et  ipse  tamen  non  habuit 
fidem,  et  spem;  quia  fuit  perfectus  comprehensor,  ut  infra  dicetur  (part.  3. 
q.  7.  art.  3.  et  4.  et  q.  9.  art.  2);  ergo  charitas  potest  esse  sine  fide,  et  spe. 

Sed  contra  est,  quod  Apostolus  dicit  Hebr.  11.:  Sine  fide  impossibile  est 
placere  Deo :  quod  maxime  pertinet  ad  charitatem,  ut  patet  secundum  illud 
Prov.  8.:  Ego  diligentes  me  diligo:  spes  etiam  est,  quae  introducit  ad  chari¬ 
tatem,  ut  supra  dictum  est  (q.  62.  art.  4.);  ergo  charitas  non  potest  haberi 
sine  fide,  et  spe. 

Respondeo  dicendum,  quod  charitas  non  solum  significat  amorem  Dei, 
sed  etiam  amicitiam  quamdam  ad  ipsum;  quae  quidem  super  amorem  addit. 
mutuam  redamationem  cum  quadam  communicatione  mutua ,  ut  dicitur  in  8.  Eth.. 
(cap.  2.):  et  quod  hoc  ad  charitatem  pertineat,  patet  per  id  quod  dicitur 
i.  Joan.  4.:  Qui  manet  in  charitate,  in  Deo  manet,  ei  Deus  in  eo:  et  1.  ad  Cor.  1. 
dicitur:  Fidelis  Deus,  per  quem  vocati  estis  in  societatem  Filii  ejus :  haec  autem 
societas  hominis  ad  Deum,  quae  est  quaedam  familiaris  conversatio  cum 
ipso,  inchoatur  quidem  hic  in  praesenti  per  gratiam,  perficietur  autem  in 
futuro  per  gloriam  :  quorum  utrumque  fide,  et  spe  tenetur:  unde  sicut  aliquis 
non  posset  cum  aliquo  amicitiam  habere,  si  discrederet,  vel  desperaret  se 
posse  habere  aliquam  societatem,  vel  familiarem  conversationem  cum  ipso: 
ita  aliquis  non  potest  habere  amicitiam  ad  Deum,  quae  est  charitas,  nisi  fidem 
habeat,  per  quam  credat  hujusmodi  societatem  et  conversationem  hominis 
cum  Deo,  et  speret  se  ad  hanc  societatem  pertinere:  et  sic  charitas  sine  fide,, 
et  spe  nullo  modo  esse  potest. 

Ad  primum  ergo  dicendum,  quod  charitas  non  est  qualiscumque  amor 
Dei,  sed  amor  Dei,  quo  diligitur  ut  beatitudinis  objectum,  ad  quod  ordina¬ 
mur  per  fidem,  et  spem. 

Ad  secundum  dicendum,  quod  charitas  est  radix  fidei,  et  spei,  inquan- 
tum  dat  eis  perfectionem  virtutis :  sed  fides,  et  spes  secundum  rationem  pro¬ 
priam  praesupponuntur  ad  charitatem,  ut  supra  dictum  est  (q.  62.  art.  4.)  ; 
et  sic  charitas  sine  eis  esse  non  potest. 

Ad  tertium  dicendum,  quod  Christo  defuit  fides,  et  spes  propter  id,, 
quod  est  aliquid  imperfectionis  in  eis  [al.  propter  id  quod  est  imperfectionis  in 
«A]:  sed  loco  fidei  habuit  apertam  visionem,  et  loco  spei  plenam  compre¬ 
hensionem  :  et  sic  fuit  perfecta  charitas  in  eo. 


QUAESTIO  LXVI. 

DE  AEQUALITATE  VIRTUTUM,  IN  SEX  ARTICULOS  DIVISA. 


Deinde  considerandum  est  de  aequalitate  virtutum. 

Et  circa  hoc  quaeruntur  sex. 

Primo.  Utrum  virtus  possit  esse  major,  vel  minor. 

Secundo.  Utrum  omnes  virtutes  simul  in  eodem  existentes  sint  aequales*. 

Tertio.  De  comparatione  virtutum  moralium  ad  intellectuales. 

Quarto.  De  comparatione  virtutum  moralium  ad  invicem. 

Quinto.  De  comparatione  virtutum  intellectualium  ad  invicem. 

Sexto.  De  comparatione  virtutum  theologicarum  ad  invicem. 

ARTICULUS  I.  344 

UTRUM  VIRTUS  POSSIT  ESSE  MAJOR,  VEL  MINOR. 

(Infr.  art.  2.  corp.  et  q.  73.  art.  2.  ad.  3.  et  q.  112.  art.  4.  corp.  et  2-2.  q.  3.  art.  4. . 
et  3.  Dist.  36.  art  4.  et  Mal.  q.  2.  art.  6.  ad  8.  et  Virt.  q.  3.  art.  3.). 

Ad  primum  sic  proceditur.  Videtur,  quod  virtus  non  possit  esse  major, 
vel  minor:  dicitur  enim  Apoc.  21.  quod  latera  civitatis  Hierusalem  sunt  aequalia: 
per  haec  autem  significantur  virtutes,  ut  Glos.  (ord.  ex  Hic.  de  Ly.)  dicit  ibid.; 
ergo  omnes  virtutes  sunt  aequales;  non  ergo  potest  esse  virtus  major  virtute. 

2.  Praeterea.  Omne  illud,  cujus  ratio  consistit  in  maximo,  non  potest 
esse  majus,  vel  minus:  sed  ratio  virtutis  consistit  in  maximo,  est  enim  virtus 
ultimum  potentiae,  ut  Pliilos.  dicit  in  1.  de  Coelo  (tex.  116.),  et  Aug.  in  2.  de 
Lib.  Arbitr.  (cap.  19.  in  prine.)  ait,  quod  virtutes  sunt  maxima  bona,  quibus 
nullus  potest  male  uti;  ergo  videtur,  quod  virtus  non  possit  esse  major, neque 
minor. 

3.  Praeterea.  Quantitas  effectus  pensatur  secundum  virtutem  agentis: 
sed  virtutes  perfectae,  quae  sunt  virtutes  infusae,  sunt  a  Deo,  cujus  virtus  est 
uniformis,  et  infinita;  ergo  videtur,  quod  virtus  non  possit  esse  major  virtute. 

Sed  contra.  Ubicumque  potest  esse  augmentum,  et  superabundantia, 
potest  esse  inaequalitas :  sed  in  virtutibus  invenitur  superabundantia,  et  aug¬ 
mentum:  dicitur  enim  Matth.  5.:  Nisi  abundaverit  justitia  vestra  plus  quam  Scri¬ 
barum,  et  Pbarisaeorum,  non  intrabitis  in  regnum  Coelorum;  et  Prov.  15.  dicitur: 
In  abundanti  justitia  virtus  maxima  est;  ergo  videtur,  quod  virtus  possit  esse 
major,  vel  minor. 

Respondeo  dicendum,  quod  cum  quaeritur:  utrum  virtus  una  possit  esse 
major  alia,  quaestio  dupliciter  intelligi  potest:  uno  modo  in  virtutibus  specie 
differentibus  :  et  sic  manifestum  est,  quod  una  virtus  est  alia  major:  semper 
enim  est  potior  causa  suo  effectu;  et  in  effectibus  tanto  aliquid  est  potius, 
quanto  est  causae  propinquius.  Manifestum  est  autem  ex  dictis  (q.  61.  art.  2), 
quod  causa,  et  radix  humani  boni  est  ratio ;  et  ideo  prudentia,  quae  perficit 
rationem,  praefertur  in  bonitate  aliis  virtutibus  moralibus  perficientibus  vim 
appetitivam,  inquantum  participat  rationem:  et  in  his  etiam  tanto  est  una 
altera  melior,  quanto  magis  ad  rationem  accedit;  unde  et  justitia,  quae  est 
in  voluntate,  praefertur  aliis  virtutibus  moralibus;  et  fortitudo,  quae  est  in 
irascibili,  praefertur  temperantiae,  quae  est  in  concupiscibili,  quae  minus 
participat  rationem,  ut  patet  in  7.  Ethic.  (cap.  6).  Alio  modo  potest  intelligi 
quaestio  in  virtute  ejusdem  speciei:  et  sic  secundum  ea,  quae  dicta  sunt  supra 
(q.  52.  art.  1),  cum  de  intensionibus  habituum  ageretur,  virtus  potest  dupli¬ 
citer  dici  major,  et  minor:  uno  modo  secundum  seipsam;  alio  modo  ex  parte 
participantis  subjecti.  Si  igitur  secundum  seipsam  consideretur,  magnitudo, 
vel  parvitas  ejus  attenditur  secundum  ea,  ad  quae  se  extendit,  quicumque 
autem  habet  aliquam  virtutem,  puta  temperantiam,  habet  ipsam  quantum  ad 
omnia,  ad  quae  se  temperantia  extendit :  quod  de  scientia,  et  arte  non  con¬ 
tingit;  non  enim  quicumque  est  grammaticus,  scit  omnia,  quae  ad  gram¬ 
maticam  pertinent,  et  secundum  hoc  bene  dixerunt  Stoici,  ut  Simplicius  dicit 
in  comment.  Praedicam,  (cap.  de  Qualit),  quod  virtus  non  recipit  magis,  neque 
minus,  sicut  scientia,  vel  ars ;  eo  quod  ratio  virtutis  consistit  in  maximo. 

Si  vero  consideretur  virtus  ex  parte  subjecti  participantis,  sic  contingit 
virtutem  esse  majorem,  vel  minorem,  sive  secundum  diversa  tempora  in  eo¬ 
dem,  sive  in  diversis  hominibus  quia  ad  attingendum  medium  virtutis,  quod 
est  secundum  rationem  rectam,  unus  est  melius  dispositus,  quam  alius,  vel 
propter  majorem  assuetudinem,  vel  propter  meliorem  dispositionem  naturae, 
vel  propter  perspicacius  judicium  rationis,  aut  etiam  propter  majus  gratiae 
donum,  quod  unicuique  donatur  secundum  mensuram  donationis  Christi,  ut  di¬ 
citur  ad  Eph.  4. :  et  in  hoc  deficiebant  Stoici,  aestimantes  nullum  esse  vir- 
tuosum  dicendum,  nisi  qui  summe  fuerit  dispositus  ad  virtutem:  non  enim 
exigitur  ad  rationem  virtutis,  quod  attingat  rectae  rationis  medium  in  indi¬ 
visibili  (sicut  Stoici  putabant)  sed  sufficit  prope  medium  esse,  ut  in  2.  Ethic. 
(cap.  6.  ante  med.)  dicitur :  idem  etiam  indivisibile  signum  unus  propinquius, 
et  promptius  attingit,  quam  alius:  sicut  etiam  patet  in  sagittatoribus  trahen¬ 
tibus  ad  certum  signum. 

Ad  primum  ergo  dicendum,  quod  aequalitas  illa  non  solum  est  secundum 
quantitatem  absolutam,  sed  etiam  secundum  proportionem  intelligenda  [al. 
quod  qualitas  illa  non  est  secundum  quantitatem  absolutam  sed  est  secundum ] :  quia 
omnes  virtutes  proportionaliter  crescunt  in  homine,  ut  infra  dicetur  (art.  seq.). 

Ad  secundum  dicendum,  quod  illud  ultimum,  quod  pertinet  ad  virtutem, 
potest  habere  rationem  magis,  vel  minus  boni  secundum  praedictos  modos; 
cum  non  sit  ultimum  indivisibile,  ut  dictum  est  (in  corp.  art.). 

Ad  tertium  dicendum,  quod  Deus  non  operatur  secundum  necessitatem 
naturae,  sed  secundum  ordinem  suae  sapientiae;  secundum  quam  diversam 
mensuram  virtutis  hominibus  largitur,  secundum  illud  ad  Eph.  4. :  Unicuique, 
nostrum  data  est  gratia  secundum  mensuram  donationis  Christi. 


ARTICULUS  II.  345 

UTRUM  OMNES  VIRTUTES  SIMUL  IN  EODEM  EXISTENTES 
SINT  AEQUALES. 

(Supr.  art.  1.  ad  1.  et  infr.  q.  73.  art.  2.  ad  3.  et  2.  Dist.  42.  q.  2.  art.  3.  ad  6. 
et  3.  Dist.  36.  art.  4.  et  Mal.  q.  1.  art.  9.  ad  S.  et  Virt.  q.  3.  art.  3.). 

Ad  secundum  sic  proceditur.  Videtur,  quod  non  omnes  virtutes  in  uno 
et  eodem  sint  aequaliter  intensae:  dicit  enim  Apostolus  1.  ad  Cor.  7.:  Unus¬ 
quisque  enim  habet  proprium  donum  a  Deo,  alius  quidem  sic,  alius  autem  sic :  non 
esset  autem  unum  donum  magis  proprium  alicui,  quam  aliud,  si  omnes  vir¬ 
tutes  dono  Dei  infusas  quilibet  aequaliter  haberet;  ergo  videtur,  quod  non 
omnes  virtutes  sint  aequales  in  uno  et  eodem. 

2.  Praeterea.  Si  omnes  virtutes  essent  aeque  intensae  in  uno  et  eodem, 
sequeretur,  quod  quicumque  excederet  aliquem  in  una  virtute,  excederet  ipsum 
in  omnibus  aliis  virtutibus:  sed  hoc  patet  esse  falsum:  quia  diversi  sancti  de 
diversis  virtutibus  praecipue  laudantur:  sicut  Abraham  de  fide,  Moyses  de 
mansuetudine,  Job  de  patientia;  unde  de  quolibet  Confessore  cantatur  in  Ec¬ 
clesia:  Non  est  invenitis  similis  illi,  qui  conservaret  legem  Excelsi;  eo  quod  qui- 
Ebet  habuit  praerogativam  alicujus  virtutis;  non  ergo  omnes  virtutes  sunt 
aequales  in  uno  et  eodem. 

3.  Praeterea.  Quanto  habitus  est  intensior,  tanto  homo  secundum  ipsum 
delectabilius,  et  promptius  operatur:  sed  experimento  patet,  quod  unus  homo 
delectabilius,  et  promptius  operatur  actum  unius  virtutis,  quam  actum  alte¬ 
rius;  non  ergo  omnes  virtutes  sunt  aequales  in  uno  et  eodem. 

Sed  contra  est,  quod  August.  dicit  in  6.  de  Trin.  (cap.  4.  in  prine.),  quod 
quicumque  sunt  aequales  in  fortitudine,  aequales  sunt  in  prudentia,  et  temperantia : 
et  sic  de  aliis :  hoc  autem  non  esset,  nisi  omnes  virtutes  unius  hominis  essent 
aequales;  ergo  omnes  virtutes  unius  hominis  sunt  aequales. 

Respondeo  dicendum,  quod  quantitas  virtutum,  sicut  ex  dictis  patet  (art. 
praec.),  potest  attendi  dupliciter.  Uno  modo  secundum  rationem  speciei :  et  sic 
non  est  dubium,  quod  una  virtus  unius  hominis  sit  major,  quam  alia,  sicut 
charitas  fide,  et  spe.  Alio  modo  potest  attendi  secundum  participationem 
subjecti;  prout  scilicet  intenditur,  vel  remittitur  in  subjecto :  et  secundum  hoc 
omnes  virtutes  unius  hominis  sunt  aequales  quadam  aequalitate  proportionis, 
inquantum  aequaliter  crescunt  in  homine :  sicut  digiti  manus  sunt  inaequales 
secundum  quantitatem,  sed  sunt  aequales  secundum  proportionem,  cum  pro- 
portionabiliter  augeantur.  Hujusmodi  autem  aequalitatis  oportet  eodem  modo 
rationem  accipere,  sicut  et  connexionis:  aequalitas  enim  est  quaedam  con¬ 
nexio  virtutum  [al.  unitatum]  secundum  quantitatem  :  dictum  est  autem  supra 
(q.  63.  art.  1.),  quod  ratio  connexionis  virtutum  dupliciter  assignari  potest. 
Uno  modo  secundum  intellectum  eorum,  qui  intelligunt  per  has  quatuor  vir¬ 
tutes  quatuor  conditiones  generales  virtutum,  quarum  una  simul  invenitur 
•cum  aliis  in  qualibet  materia:  et  sic  virtus  in  qualibet  materia  non  potest 

aequalis  dici,  nisi  habeat  omnes  istas  conditiones  aequales ;  et  hanc  rationem 
aequalitatis  virtutum  assignat  August.  in  6.  de  Trin.  (cap.4.  circ. prine.)  dicens: 
Si  dixeris,  aequales  esse  istas  fortitudine,  sed  illum  praestare  prudentia,  sequitur 
quod  hujus  fortitudo  minus  prudens  sit;  ac  per  hoc  nec  fortitudine  aequales  sint , 
quando  est  illius  fortitudo  prudentior :  atque  ita  de  caeteris  virtutibus  invenies,  si 
omnes  eadem  consideratione  percurras.  Alio  modo  assignata  est  ratio  connexionis 
virtutum  secundum  eos,  qui  intelligunt  hujusmodi  virtutes  habere  materias 
determinatas:  et  secundum  hoc  ratio  connexionis  virtutum  moralium  acci¬ 
pitur  ex  parte  prudentiae,  et  ex  parte  charitatis  quantum  ad  virtutes  infusas ; 
non  autem  ex  parte  inclinationis,  quae  est  ex  parte  subjecti,  ut  supra  dictum 
[est  (q.  6q.  art.  1.  et  2.);  sic  igitur  et  ratio  aequalitatis  virtutum  potest  accipi 
( ex  parte  prudentiae,  quantum  ad  id  quod  est  formale  in  omnibus  virtutibus 
I  moralibus.  Existente  enim  ratione  aequaliter  perfecta  in  uno  et  eodem,  oportet 
quod  proportionaliter  secundum  rationem  rectam  medium  constituatur  in 
I  qualibet  materia  virtutum :  quantum  vero  ad  id,  quod  est  materiale  in  vir- 
!  tutibus  moralibus,  scilicet  inclinationem  ipsam  ad  actum  virtutis,  potest  esse 
1  unus  homo  magis  promptus  ad  actum  unius  virtutis,  quam  ad  actum  alterius,, 
vel  ex  natura,  vel  consuetudine,  vel  etiam  ex  gratiae  dono. 

Ad  primum  ergo  dicendum,  quod  verbum  Apostoli  potest  intelligi  de 
donis  gratiae  gratis  datae,  quae  non  sunt  communia  omnibus,  nec  omnia 
aequalia  in  uno  et  eodem;  vel  potest  dici,  quod  refertur  ad  mensuram  gra¬ 
tiae  gratum  facientis,  secundum  quam  unus  abundat  in  omnibus  virtutibus 
plus,  quam  alius,  propter  majorem  abundantiam  prudentiae,  vel  etiam  cha¬ 
ritatis,  qua  connectuntur  omnes  virtutes  infusae. 

Ad  secundum  dicendum,  quod  unus  sanctus  laudatur  praecipue  de  una 
virtute,  et  alius  de  alia,  propter  excellentiorem  promptitudinem  ad  actum 
unius  virtutis,  quam  ad  actum  alterius. 

Et  secundum  hoc  etiam  patet  responsio  ad  tertium. 


ARTICULUS  III.  346 

UTRUM  VIRTUTES  MORALES  PRAEMINEANT  INTELLECTUALIBUS. 

(Supr.  q.  61.  art.  1.  ad  q.  et  infr.  q.  68.  art.  7.  et  8.  corp. 

et  2-2.  q.  2q.  art.  6.  ad  1.  et  q.  191.  art.  q.  corp. 
et  4.  Dist.  2q.  q.  q.  art.  q.  corp.  et  Veri.  q.  1.  art.  2.  corp.). 

Ad  tertium  sic  proceditur.  Videtur,  quod  virtutes  morales  praeemineant 
intellectualibus:  quod  enim  magis  est  necessarium,  et  permanentius,  est  me¬ 
lius:  sed  virtutes  morales  sunt  permanentiores  etiam  disciplinis,  quae  sunt 
virtutes  intellectuales;  et  sunt  etiam  magis  necessariae  ad  vitam  humanam; 
ergo  sunt  praeferendae  virtutibus  intellectualibus. 

2.  Praeterea.  De  ratione  virtutis  est,  quod  bonum  faciat  habentem :  sed 
secundum  virtutes  morales  dicitur  homo  bonus,  non  autem  secundum  virtutes 
intellectuales,  nisi  forte  secundum  solam  prudentiam ;  ergo  virtus  moralis  est 
melior,  quam  virtus  intellectualis. 

3.  Praeterea.  Finis  est  nobilior  his,  quae  sunt  ad  finem:  sed,  sicut  di¬ 
citur  in  6.  Ethicor.  (cap.  12.  in  med.),  virtus  moralis  facit  rectam  intentionem 
finis,  prudentia  autem  facit  rectam  electionem  eorum  quae  sunt  ad  finem ; 

ergo  virtus  moralis  est  nobilior  prudentia,  quae  est  virtus  intellectualis  circa 
moralia. 

Sed  contra.  Virtus  moralis  est  in  rationali  per  participationem;  virtus 
autem  intellectualis  in  rationali  per  essentiam,  sicut  dicitur  in  i.  Ethicor. 
(cap.  ult.  cir.  fin.) :  sed  rationale  per  essentiam  est  nobilius,  quam  rationale  per 
participationem;  ergo  virtus  intellectualis  est  nobilior  virtute  morali. 

Respondeo  dicendum,  quod  aliquid  potest  dici  majus,  vel  minus  dupli¬ 
citer :  uno  modo  simpliciter:  alio  modo  secundum  quid:  nihil  enim  prohibet, 
aliquid  esse  melius  simpliciter,  ut  philosophari,  quam  ditari,  quod  tamen  non 
est  melius  secundum  quid,  idest  necessitatem  patienti.  Simpliciter  autem  con¬ 
sideratur  unumquodque,  quando  consideratur  secundum  propriam  rationem 
suae  speciei:  habet  autem  virtus  speciem  ex  objecto,  ut  ex  dictis  patet  (q.  54. 
art.  2.  et  q.  60.  art.  1.):  unde,  simpliciter  loquendo,  illa  virtus  nobilior  est, 
quae  habet  nobilius  objectum.  Manifestum  est  autem,  quod  objectum  rationis 
est  nobilius,  quam  objectum  appetitus :  ratio  enim  apprehendit  aliquid  in 
universali;  sed  appetitus  tendit  in  res,  quae  habent  esse  particulare;  unde, 
simpliciter  loquendo,  virtutes  intellectuales,  quae  perficiunt  rationem,  sunt 
nobiliores,  quam  morales,  quae  perficiunt  appetitum.  Sed  si  consideretur 
virtus  in  ordine  ad  actum,  sic  virtus  moralis,  quae  perficit  appetitum,  cujus 
est  movere  alias  potentias  ad  actum,  ut  supra  dictum  est  (q.  9.  art.  1.),  nobi¬ 
lior  est:  et  quia  virtus  dicitur  ex  eo,  quod  est  principium  alicujus  actus,  cum 
sit  perfectio  potentiae,  sequitur  etiam  quod  ratio  virtutis  magis  competat  vir¬ 
tutibus  moralibus,  quam  virtutibus  intellectualibus:  quamvis  virtutes  intelle¬ 
ctuales  sint  nobiliores  habitus  simpliciter. 

Ad  primum  ergo  dicendum,  quod  virtutes  morales  sunt  magis  permanen¬ 
tes,  quam  intellectuales,  propter  exercitium  earum  in  his,  quae  pertinent  ad 
vitam  communem:  sed  manifestum  est,  quod  objecta  disciplinarum,  quae 
sunt  necessaria,  et  semper  eodem  modo  se  habentia,  sunt  permanentiora, 
quam  objecta  virtutum  moralium,  quae  sunt  quaedam  particularia  agibilia. 
Quod  autem  virtutes  morales  sunt  magis  necessariae  ad  vitam  humanam, 
non  ostendit  eas  esse  nobiliores  simpliciter,  sed  quoad  hoc:  quinimmo  vir¬ 
tutes  intellectuales  speculativae  ex  hoc  ipso  quod  non  ordinantur  ad  aliud, 
sicut  utile  ordinatur  ad  finem,  sunt  digniores:  hoc  enim  contingit,  quia  se¬ 
cundum  eas  quodammodo  inchoatur  in  nobis  beatitudo,  quae  consistit  in  co¬ 
gnitione  veritatis,  sicut  supra  dictum  est  (q.  art.  6.). 

Ad  secundum  dicendum,  quod  secundum  virtutes  morales  dicitur  homo 
bonus  simpliciter,  et  non  secundum  intellectuales  virtutes,  ea  ratione  qua 
appetitus  movet  alias  potentias  ad  suum  actum,  ut  supra  dictum  est  (q.  9. 
art.  1.  et  q.  5 6 .  art.  ;.);  unde  per  hoc  etiam  non  probatur,  nisi  quod  virtus 
moralis  sit  melior  secundum  quid. 

Ad  tertium  dicendum,  quod  prudentia  non  solum  dirigit  virtutes  morales 
in  eligendo  ea  quae  sunt  ad  finem,  sed  etiam  in  praestituendo  finem:  est 
autem  finis  uniuscujusque  virtutis  moralis  attingere  medium  in  propria  ma¬ 
teria;  quod  quidem  medium  determinatur  secundum  rectam  rationem  pru¬ 
dentiae,  ut  dicitur  in  2.  Ethicor.  (cap.  6.)  et  in  6.  (cap.  ult.). 

ARTICULUS  IV.  347 

UTRUM  JUSTITIA  SIT  PRAECIPUA  INTER  VIRTUTES  MORALES. 

(Supr.  art.  i.  corp.  et  infr.  q.  68.  art.  7.  corp. 
et  2-2.  q.  58.  art.  12.  et  q.  123.  art.  12.  et  q.  140.  art.  8.  et  3.  Dist.  33.  q.  1.  art.  3. 
et  4.  Dist.  32.  q.  3.  art.  3.  corp.  et  Virt.  q.  3.  art.  3.  corp.). 

Ad  quartum  sic  proceditur.  Videtur,  quod  justitia  non  sit  praecipua  inter 
virtutes  morales ;  majus  enim  est  dare  alicui  de  proprio,  quam  reddere  alicui 
quod  ei  debetur :  sed  primum  pertinet  ad  liberalitatem,  secundum  autem  ad 
justitiam;  ergo  videtur,  quod  liberalitas  sit  major  virtus,  quam  justitia. 

2.  Praeterea.  Illud  videtur  esse  maximum  in  unoquoque,  quod  est  per¬ 
fectissimum  in  ipso :  sed,  sicut  dicitur  Jacobi  1.:  Patientia  opus  perfectum  habet; 
ergo  videtur,  quod  patientia  sit  major,  quam  justitia. 

3.  Praeterea.  Magnanimitas  operatur  magnum  in  omnibus  virtutibus,  ut 
dicitur  in  4.  Ethicor.  (cap.  3.) ;  ergo  magnificat  etiam  ipsam  justitiam;  est 
igitur  major,  quam  justitia. 

Sed  contra  est,  quod  Philos.  dicit  in  5.  Ethicor.  (cap.  1.  paulo  ante  fin.), 
quod  justitia  est  praeclarissima  virtutum. 

Respondeo  dicendum,  quod  virtus  aliqua  secundum  suam  speciem  potest 
dici  major,  vel  minor,  vel  simpliciter,  vel  secundum  quid.  Simphciter  quidem 
dicitur  major,  secundum  quod  in  ea  majus  bonum  rationis  relucet,  ut  supra 
dictum  est  (art.  1.  huj.  q.);  et  secundum  hoc  justitia  inter  omnes  virtutes 
morales  praecellit,  tamquam  propinquior  rationi,  quod  patet  et  ex  subjecto, 
et  ex  objecto;  ex  subjecto  quidem,  quia  est  in  voluntate,  sicut  in  subjecto: 
voluntas  autem  est  appetitus  rationalis,  ut  ex  dictis  patet  (q.  30.  art.  3.  et  part.  1. 
q.8o.):  secundum  autem  objectum,  sive  materiam,  quia  est  circa  operationes, 
quibus  homo  ordinatur  non  solum  in  seipso,  sed  etiam  ad  alterum ;  unde 
justitia  est  praeclarissima  virtutum,  ut  dicitur  in  5.  Ethic.  (loc.  sup.  cit.).  Inter 
alias  autem  virtutes  morales,  quae  sunt  circa  passiones,  tanto  in  unaquaque 
magis  relucet  rationis  bonum,  quanto  circa  majora  motus  appetitivus  subditur 
rationi:  maximum  autem  in  his,  quae  ad  hominem  pertinent,  est  vita,  a  qua 
omnia  alia  dependent;  et  ideo  fortitudo,  quae  appetitivum  motum  subdit  ra¬ 
tioni  in  his,  quae  ad  mortem,  et  vitam  pertinent,  primum  locum  tenet  inter 
virtutes  morales,  quae  sunt  circa  passiones:  tamen  ordinatur  infra  justitiam; 
unde  Phil.  dicit  in  1.  Rhetor,  (cap.  9.  a  prine.),  quod  necesse  est  maximas 
esse  virtutes,  quae  sunt  aliis  honoratissimae :  siquidem  est  virtus  potentia 
benefactiva:  propter  hoc  fortes,  et  justos  maxime  honorant:  haec  quidem  in 
bello  (scilicet  fortitudo )  haec  autem  (scilicet  justitia )  et  in  bello,  et  in  pace 
utilis  est.  Post  fortitudinem  autem  ordinatur  temperantia,  quae  subjicit  ra¬ 
tioni  appetitum  circa  ea,  quae  immediate  ordinantur  ad  vitam,  vel  in  eodem 
secundum  numerum,  vel  in  eodem  secundum  speciem,  scilicet  in  cibis,  et 
venereis:  et  sic  istae  tres  virtutes  simul  cum  prudentia  dicuntur  esse  princi¬ 
pales  etiam  dignitate.  Secundum  quid  autem  dicitur  aliqua  virtus  esse  major, 
secundum  quod  adminiculum,  vel  ornamentum  praebet  principali  virtuti: 
sicut  substantia  est  simpliciter  dignior  accidente;  aliquod  tamen  accidens  est 
secundum  quid  dignius  substantia,  inquantum  perficit  substantiam  in  aliquo 
esse  accidentali. 

Ad  primum  ergo  dicendum,  quod  actus  liberalitatis  oportet  quod  fundetur 
super  actum  justitiae:  non  enim  esset  liberalis  datio,  si  non  de  proprio  daret, 
ut  in  2.  Polit,  (cap.  3.  circ.  med.)  dicitur:  unde  liberalitas  sine  justitia  esse 
non  posset,  quae  secernit  suum  a  non  suo:  justitia  autem  potest  esse  sine 
liberalitate;  unde  justitia  simpliciter  est  major  liberalitate,  tamquam  com¬ 
munior,  et  fundamentum  ipsius:  liberalitas  autem  est  secundum  quid  major, 
cum  sit  quidam  ornatus  justitiae,  et  supplementum  ejus. 

Ad  secundum  dicendum,  quod  patientia  dicitur  habere  opus  perfectum  in 
tolerantia  malorum,  in  quibus  non  solum  excludit  injustam  vindictam,  quam 
etiam  excludit  justitia ;  neque  solum  odium,  quod  facit  charitas ;  neque  solum 
iram,  quod  facit  mansuetudo ;  sed  etiam  excludit  tristitiam  inordinatam,  quae 
est  radix  omnium  praedictorum;  et  ideo  in  hoc  est  perfectior,  et  major;  quia 
in  hac  materia  extirpat  radicem:  non  autem  est  simpliciter  perfectior  omnibus 
aliis  virtutibus ;  quia  fortitudo  non  solum  sustinet  molestias  absque  perturba¬ 
tione,  quod  est  patientiae;  sed  etiam  ingerit  se  eis,  cum  opus  fuerit;  unde 
quicumque  est  fortis,  est  patiens :  sed  non  convertitur :  est  autem  patientia 
quaedam  fortitudinis  pars. 

Ad  tertium  dicendum,  quod  magnanimitas  non  potest  esse,  nisi  aliis  vir¬ 
tutibus  praeexistentibus,  ut  dicitur  in  4.  Ethic.  (cap.  3.  a  prine.) ;  unde  com¬ 
paratur  ad  alias,  sicut  ornatus  earum:  et  sic  secundum  quid  est  major  omnibus 
aliis,  non  tamen  simpliciter. 


ARTICULUS  V.  348 

UTRUM  SAPIENTIA  SIT  MAXIMA  INTER  VIRTUTES  INTELLECTUALES. 

(Supr.  q.  37.  ari.  2.  ad  2.  et  infr.  q.  68.  art.  7.  corp. 
et  1.  Eth.  prine,  et  Jib.  6.  lect.  6.  et  j). 

Ad  quintum  sic  proceditur.  Videtur,  quod  sapientia  non  sit  maxima  inter 
virtutes  intellectuales:  imperans  enim  majus  est  eo,  cui  imperatur:  sed  pru¬ 
dentia  videtur  imperare  sapientiae:  dicitur  enim  1.  Ethic.  (cap.  2),  quod  quales 
[al.  quale ]  disciplinarum  debitum  est  esse  in  civitatibus,  et  quales  unum¬ 
quodque  addiscere,  et  usquequo,  haec  praeordinat,  scilicet,  politica,  quae  ad 
prudentiam  pertinet,  ut  dicitur  in  6.  Eth.  (cap.  S);  cum  igitur  inter  disci¬ 
plinas  etiam  sapientia  contineatur,  videtur  quod  prudentia  sit  major,  quam 
sapientia. 

2.  Praeterea.  De  ratione  virtutis  est,  quod  ordinet  hominem  ad  felici¬ 
tatem  :  est  enim  virtus  dispositio  perfecti  ad  optimum,  ut  dicitur  in  7.  Physic. 
(tex.  ij.):  sed  prudentia  est  recta  ratio  agibilium,  per  quae  homo  ad  felici¬ 
tatem  perducitur:  sapientia  autem  non  considerat  humanos  actus,  quibus  ad 
beatitudinem  pervenitur;  ergo  prudentia  est  major  virtus,  quam  sapientia. 

3.  Praeterea.  Quanto  cognitio  est  perfectior,  tanto  videtur  esse  major: 
sed  perfectiorem  cognitionem  habere  possumus  de  rebus  humanis,  de  quibus 
est  scientia,  quam  de  rebus  divinis,  de  quibus  est  sapientia,  ut  distinguit 
Aug.  in  12.  de  Trinit.  (cap.  14.  in  prine),  quia  divina  incomprehensibilia 
sunt,  secundum  illud  Job  36.:  Ecce  Deus  magnus  vincens  scientiam  nostram; 
ergo  scientia  est  major  virtus,  quam  sapientia. 

4.  Praeterea.  Cognitio  principiorum  est  dignior,  quam  cognitio  conclu¬ 
sionum:  sed  sapientia  concludit  ex  principiis  indemonstrabilibus,  quorum  est 

intellectus,  sicut  et  aliae  scientiae;  ergo  intellectus  est  major  virtus,  quam 
sapientia. 

Sed  contra  est,  quod  Philos.  dicit  in  6.  Ethicor.  (cap.  7.  parum  a  prine.), 
quod  sapientia  est  sicut  caput  inter  virtutes  intellectuales. 

Respondeo  dicendum,  quod,  sicut  dictum  est  (art.  1.  huj.  q),  magnitudo 
virtutis  secundum  suam  speciem  consideratur  ex  objecto:  objectum  autem 
sapientiae  praecellit  inter  objecta  omnium  virtutum  intellectualium:  consi¬ 
derat  enim  causam  altissimam,  quae  Deus  est,  ut  dicitur  in  prine.  Metaph. 
(cap.  1.  et  2) :  et  quia  per  causam  judicatur  de  effectu,  et  per  causam  supe¬ 
riorem  de  causis  inferioribus,  inde  est  quod  sapientia  habet  judicium  de  om¬ 
nibus  aliis  virtutibus  intellectualibus,  et  ejus  est  ordinare  omnes ;  et  ipsa  est 
quasi  architectonica  respectu  omnium. 

Ad  primum  ergo  dicendum,  quod  cum  prudentia  sit  circa  res  humanas,  sa¬ 
pientia  vero  circa  causam  altissimam,  impossibile  est,  quod  prudentia  sit  major 
virtus,  quam  sapientia,  nisi,  ut  dicitur  in  6.  Ethic.  ( cap.  7.  parum  a  prine),  maxi¬ 
mum  eorum,  quae  sunt  in  mundo,  esset  homo.  Unde  dicendum  est,  sicut  in 
eodem  libro  dicitur  (ibid),  quod  prudentia  non  imperat  ipsi  sapientiae,  sed 
potius  e  converso:  quia  spiritualis  judicat  omnia,  et  ipse  a  nemine  judicatur,  ut 
dicitur  1.  ad  Cor.  2.:  non  enim  prudentia  habet  se  intromittere  de  altissimis, 
quae  considerat  sapientia :  sed  imperat  de  his,  quae  ordinantur  ad  sapientiam ; 
scilicet,  quomodo  homines  debeant  ad  sapientiam  pervenire;  unde  in  hoc  est 
prudentia,  seu  politica  ministra  sapientiae:  introducit  enim  ad  eam,  prae¬ 
parans  ei  viam,  sicut  ostiarius  ad  regem. 

Ad  secundum  dicendum,  quod  prudentia  considerat  ea,  quibus  perveni¬ 
tur  ad  felicitatem:  sed  sapientia  considerat  ipsum  objectum  felicitatis,  quod 
est  altissimum  intelligibile :  et  si  quidem  esset  perfecta  consideratio  sapien¬ 
tiae  respectu  sui  objecti,  esset  perfecta  felicitas  in  actu  sapientiae sed  quia 
actus  sapientiae  in  hac  vita  est  imperfectus  respectu  principalis  objecti,  quod 
est  Deus,  ideo  actus  sapientiae  est  quaedam  inchoatio,  seu  participatio  futu¬ 
rae  felicitatis :  et  sic  propinquius  se  habet  ad  felicitatem,  quam  prudentia. 

Ad  tertium  dicendum,  quod  sicut  Phil.  dicit  in  1.  de  Anima  (tex.  1),  una 
notitia  praefertur  alteri,  aut  ex  eo  quod  est  nobiliorum,  aut  propter  certitu¬ 
dinem.  Si  igitur  subjecta  sint  aequalia  in  bonitate,  et  nobilitate,  illa  quae  est 
certior,  erit  major  virtus:  sed  illa  quae  est  minus  certa  de  altioribus,  et  ma¬ 
joribus,  praefertur  ei,  quae  est  magis  certa  de  inferioribus  rebus :  unde  Philos. 
dicit  in  2.  de  Coelo  (tex.  60) ;  quod  magnum  est  de  rebus  coelestibus  ali¬ 
quid  posse  cognoscere  etiam  debili,  et  topica  ratione;  et  in  1.  de  Partibus 
animalium  (cap.  7.  circ.  prine)  dicit,  quod  amabile  est  magis  parvum  aliquid 
cognoscere  de  rebus  nobilioribus,  quam  multa  cognoscere  de  rebus  ignobi¬ 
lioribus  ;  sapientia  igitur,  ad  quam  pertinet  Dei  cognitio,  homini  maxime  in 
statu  hujus  vitae  non  potest  perfecte  advenire,  ut  sit  quasi  ejus  possessio ; 
sed  hoc  solius  Dei  est,  ut  dicitur  in  1.  Metaph.  (cap.  2.  post  med)  :  sed  tamen 
illa  modica  cognitio,  quae  per  sapientiam  de  Deo  haberi  potest,  omni  alii 
cognitioni  praefertur. 

Ad  quartum  dicendum,  quod  veritas,  et  cognitio  principiorum  indemon¬ 
strabilium  dependet  ex  ratione  terminorum :  cognito  enim,  quid  est  totum,  et 
quid  est  pars,  statim  cognoscitur,  quod  omne  totum  est  majus  sua  parte :  co¬ 
gnoscere  autem  rationem  entis,  et  non  entis,  et  totius,  et  partis,  et  aliorum, 
quae  consequuntur  ad  ens,  ex  quibus  sicut  ex  terminis  constituuntur  princi¬ 
pia  indemonstrabilia,  pertinet  ad  sapientiam:  quia  ens  commune  est  proprius 

effectus  causae  altissimae,  scilicet  Dei;  et  ideo  sapientia  non  solum  utitur 
principiis  indemonstrabilibus,  quorum  est  intellectus,  concludendo  ex  eis, 
sicut  etiam  aliae  scientiae;  sed  etiam  judicando  de  eis,  et  disputando  contra 
negantes;  unde  sequitur,  quod  sapientia  sit  major  virtus,  quam  intellectus. 

ARTICULUS  VI.  349 

UTRUM  CHARITAS  SIT  MAXIMA  INTER  VIRTUTES  THEOLOGICAS. 

(2-2.  q.  23.  art.  6.  et  Quodl.  30.  art.  4.  et  3.  Dist.  33.  q.  2.  ad  3. 
et  lib.  2.  Contr.  g.  cap.  43.  ad  13. 

et  Virt.  q.  2.  art.  1.  corp.fin.  et  ad  17.  et  art.  3.  corp.  et  ad  4.  et  1.  Cor.  1 3.  lect.  3.). 

Ad  sextum  sic  proceditur.  Videtur,  quod  charitas  non  sit  maxima  inter 
virtutes  theologicas :  cum  enim  fides  sit  in  intellectu,  spes  autem  et  charitas 
in  vi  appetitiva,  ut  supra  dictum  est  (q.  62.  art.  3.),  videtur  quod  fides  com¬ 
paretur  ad  spem,  et  charitatem,  sicut  virtus  intellectualis  ad  moralem:  sed 
virtus  intellectualis  est  major  morali,  ut  ex  dictis  patet  (art.  3.  huj.  q.);  ergo 
■fides  est  major  spe,  et  charitate. 

2.  Praeterea.  Quod  se  habet  ex  additione  ad  aliud,  videtur  esse  majus 
eo :  sed  spes,  ut  videtur,  se  habet  ex  additione  ad  charitatem :  praesupponit 
enim  spes  amorem,  ut  August.  dicit  in  Enchirid.  (cap.  8  versus  fin.):  addit 
enim  quemdam  motum  protensionis  in  rem  amatam;  ergo  spes  est  major 
charitate. 

3.  Praeterea.  Causa  est  potior  effectu:  sed  fides,  et  spes  sunt  causa 
charitatis:  dicitur  enim  Matth.  1.  in  Glos,  (inlerlin.  super  illud:  Abraham  genuit 
Isaac);  quod  fides  generat  spem,  et  spes  charitatem ;  ergo  fides,  et  spes  sunt  ma¬ 
jores  charitate. 

Sed  contra  est,  quod  Apostolus  dicit  1.  ad  Cor.  13.:  Nunc  autem  ma¬ 
nent  fides,  spes,  charitas,  tria  haec;  major  autem  horum  est  charitas. 

Respondeo  dicendum,  quod,  sicut  supra  dictum  est  (art.  1.  et  3.  huj.  q.), 
magnitudo  virtutis  secundum  suam  speciem  consideratur  ex  objecto :  cum 
autem  tres  virtutes  theologicae  respiciant  Deum,  sicut  proprium  objectum, 
non  potest  una  earum  dici  major  altera  ex  hoc  quod  sit  circa  majus  obje¬ 
ctum,  sed  ex  eo  quod  una  se  habeat  propinquius  ad  objectum,  quam  alia ; 
et  hoc  modo  charitatis  est  major  aliis:  nam  aliae  important  in  sui  ratione 
quamdam  distantiam  ab  objecto :  est  enim  fides  de  non  visis ;  spes  autem  de 
non  habitis :  sed  amor  charitas  est  de  eo,  quod  jam  habetur :  est  enim  ama¬ 
tum  quodammodo  in  amante ;  et  etiam  amans  per  affectum  trahitur  ad  unio¬ 
nem  amati,  propter  quod  dicitur  1.  Joan.  4. :  Qui  manet  in  charitate,  in  Deo 
manet,  et  Deus  in  eo. 

Ad  primum  ergo  dicendum,  quod  hoc  modo  non  se  habent  [al.  quod  non 
.eodem  modo  se  habent ]  fides,  et  spes  ad  charitatem,  sicut  prudentia  ad  virtutem 
moralem :  et  hoc  propter  duo.  Primo  quidem,  quia  virtutes  theologicae  habent 
objectum,  quod  est  supra  animam  humanam:  sed  prudentia,  et  virtutes  mo¬ 
rales  sunt  circa  ea,  quae  sunt  infra  hominem :  in  his  autem,  quae  sunt  supra 
hominem,  nobilior  est  dilectio,  quam  cognitio:  perficitur  enim  cognitio,  se¬ 
cundum  quod  cognita  sunt  in  cognoscente;  dilectio  vero,  secundum  quod 
diligens  trahitur  ad  rem  dilectam :  id  autem,  quod  est  supra  hominem,  no¬ 
bilius  est  in  seipso,  quam  sit  in  homine ;  quia  unumquodque  est  in  altero  per 

modum  ejus,  in  quo  est:  e  converso  autem  est  in  his,  quae  sunt  infra  homi¬ 
nem.  Secundo,  quia  prudentia  moderatur  motus  appetitivos  ad  morales  vir¬ 
tutes  pertinentes:  sed  fides  non  moderatur  motum  appetitivum  tendentem  in 
Deum,  qui  pertinet  ad  virtutes  theologicas,  sed  solum  ostendit  objectum  t 
motus  autem  appetitivus  in  objectum  excedit  cognitionem  humanam,  secun¬ 
dum  illud  ad  Ephes.  3.:  Supereminentem  scientiae  charitatem  Christi. 

Ad  secundum  dicendum,  quod  spes  praesupponit  amorem  ejus,  quod 
quis  adipisci  se  sperat,  qui  est  amor  concupiscentiae :  quo  quidem  amore  magis 
se  amat  qui  concupiscit  bonum,  quam  aliquid  aliud:  charitas  autem  importat 
amorem  amicitiae,  ad  quam  pervenitur  spe,  ut  supra  dictum  est  (q.  62.  art.  4.). 

Ad  tertium  dicendum,  quod  causa  perficiens  est  potior  suo  effectu,  non 
autem  causa  disponens:  sic  enim  calor  ignis  esset  potior,  quam  anima,  ad 
quam  disponit  materiam:  quod  patet  esse  falsum:  sic  autem  fides  generat 
spem,  et  spes  charitatem;  secundum  scilicet  quod  una  disponit  ad  alteram. 


QUAESTIO  LXVII. 

DE  DURATIONE  VIRTUTUM  POST  HANC  VITAM, 
IN  SEX  ARTICULOS  DIVISA. 


Deinde  considerandum  est  de  duratione  virtutum  post  hanc  vitam. 
Et  circa  hoc  quaeruntur  sex. 

Primo.  Utrum  virtutes  morales  maneant  post  hanc  vitam. 
Secundo.  Utrum  virtutes  intellectuales. 

Tertio.  Utrum  fides. 

Quarto.  Utrum  remaneat  spes. 

Quinto.  Utrum  remaneat  aliquid  fidei,  vel  spei. 

Sexto.  Utrum  maneat  charitas. 


ARTICULUS  I.  350 

UTRUM  VIRTUTES  MORALES  MANEANT  POST  HANC  VITAM. 

(In.fr.  art.  2.  corp.  et  ad  1.  et  q.  j8.  art.  6.  corp. 
et  2-2.  q.  p.  art.  3.  ad  2.  et  3.  Dist.  33.  q.  1.  art.  4.  et  4.  Dist.  14.  q.  1.  art.  3.  q.  3. 

et  Virt.  q.  3.  art.  4.). 

Ad  primum  sic  proceditur.  Videtur,  quod  virtutes  morales  non  maneant 
post  hanc  vitam :  homines  enim  in  statu  futurae  gloriae  erunt  similes  angelis, 
ut  dicitur  Matth.  22. :  sed  ridiculum  est  in  angelis  ponere  virtutes  morales, 
ut  dicitur  in  10.  Ethic.  (cap.  8.  circ.  med.) ;  ergo  neque  in  hominibus  post 
hanc  vitam  erunt  virtutes  morales. 

2.  Praeterea.  Virtutes  morales  perficiunt  hominem  in  vita  activa:  sed 
vita  activa  non  manet  post  hanc  vitam :  dicit  enim  Gregorius  in  4.  MoraL 

(cap.  iS.  ante  med.) :  Activae  vitae  opera  cum  corpore  transeunt ;  ergo  virtutes 
morales  non  manent  post  hanc  vitam. 

3.  Praeterea.  Temperantia,  et  fortitudo,  quae  sunt  virtutes  morales,  sunt 
irrationalium  partium,  ut  Philos.  dicit  in  3.  Ethic.  (cap.  10.  in  prine.)  :  sed 
irrationales  partes  animae  corrumpuntur  corrupto  corpore;  eo  quod  sunt 
actus  organorum  corporalium ;  ergo  videtur,  quod  virtutes  morales  non  ma¬ 
neant  post  hanc  vitam. 

Sed  contra  est,  quod  dicitur  Sap.  1  quod  justitia  perpetua  est,  et  im¬ 
mortalis. 

Respondeo  dicendum,  quod,  sicut  Augustinus  dicit  in  14.  de  Trin.  (cap.  9. 
aprine.),  Tullius  posuit,  post  hanc  vitam  quatuor  virtutes  cardinales  non  esse, 
sed  in  alia  vita  homines  esse  beatos  sola  cognitione  naturae,  qua  nihil  est 
melius,  aut  amabilius  (ut  Augustinus  dicit  ibid.),  ea  scilicet  natura,  quae  creavit 
omnes  naturas.  Ipse  autem  postea  determinat  hujusmodi  quatuor  virtutes  in 
futura  vita  existere;  tamen  alio  modo.  Ad  cujus  evidentiam  sciendum  est, 
quod  in  hujusmodi  virtutibus  aliquid  est  formale,  et  aliquid  quasi  materiale: 
materiale  quidem  est  in  his  virtutibus  inclinatio  quaedam  partis  appetitivae 
ad  passiones,  vel  operationes  secundum  modum  aliquem:  sed  quia  iste  modus 
determinatur  a  ratione,  ideo  formale  in  omnibus  virtutibus  est  ipse  ordo  ra¬ 
tionis.  Sic  igitur  dicendum  est  quod  hujusmodi  virtutes  morales  in  futura  vita 
non  manent  quantum  ad  id,  quod  est  materiale  in  eis:  non  enim  habebunt 
in  futura  vita  locum  concupiscentiae,  et  delectationes  ciborum,  et  Venereo¬ 
rum ;  neque  etiam  timores,  et  audaciae  circa  pericula  mortis;  neque  etiam 
distributiones,  et  communicationes  rerum,  quae  veniunt  in  usum  praesentis 
vitae.  Sed  quantum  ad  id,  quod  est  formale,  remanebunt  in  beatis  perfectis¬ 
simae  post  hanc  vitam;  inquantum  ratio  uniuscujusque  rectissima  erit  circa 
ea,  quae  ad  ipsum  pertinent  secundum  statum  illum  ;  et  vis  appetitiva  omnino 
movebitur  secundum  ordinem  rationis  in  his,  quae  ad  statum  illum  pertinent : 
unda  Augustinus  ibidem  dicit,  quod  prudentia  ibi  erit  sine  ullo  periculo  er¬ 
roris  ;  fortitudo  sine  molestia  tolerandorum  malorum;  temperantia  sine  re¬ 
pugnatione  libidinum;  ut  prudentiae  sit  nuJIum  bonum  Deo  praeponere,  vel 
aequare,  fortitudinis  ei  firmissime  inhaerere,  temperantiae  nullo  defectu  noxio 
delectari.  De  justitia  vero  manifestius  est,  quem  actum  ibi  habebit,  scilicet 
esse  subditum  Deo;  quia  etiam  in  hac  vita  ad  justitiam  pertinet  esse  subditum 
superiori. 

Ad  primum  ergo  dicendum,  quod  Philosophus  loquitur  ibi  de  hujusmodi 
virtutibus  moralibus,  quantum  ad  id,  quod  materiale  est  in  eis;  sicut  de  ju¬ 
stitia,  quantum  ad  commutationes,  et  distributiones ;  de  fortitudine,  quantum 
ad  terribilia,  et  pericula  ;  de  temperantia,  quantum  ad  concupiscentias  pravas. 

Et  similiter  dicendum  est  ad  secundum:  ea  enim,  quae  sunt  activae  vitae, 
materialiter  se  habent  ad  virtutes. 

Ad  tertium  dicendum,  quod  status  post  hanc  vitam  est  duplex:  unus  qui¬ 
dem  ante  resurrectionem,  quando  animae  erunt  a  corporibus  separatae:  alius 
autem  post  resurrectionem,  quando  animae  iterato  corporibus  suis  unientur: 
in  illo  ergo  resurrectionis  statu  erunt  vires  irrationales  in  organis  corporis, 
sicut  et  nunc  sunt;  unde  et  poterit  in  irascibili  esse  fortitudo,  et  in  concupi¬ 
scibili  temperantia;  inquantum  utraque  vis  perfecte  erit  disposita  ad  obedien- 
dum  rationi:  sed  in  statu  ante  resurrectionem  partes  irrationales  non  erunt 
actu  in  anima,  sed  solum  radicaliter  in  essentia  ipsius,  ut  in  primo  dictum 
est  (q.  77.  art.  8.) ;  unde  nec  hujusmodi  virtutes  erunt  in  actu,  nisi  in  radice, 

scilicet  in  ratione,  et  voluntate,  in  quibus  sunt  seminaria  quaedam  harum 
virtutum,  ut  dictum  est  (ibid.)  :  sed  justitia,  quae  est  in  voluntate,  etiam  actu 
remanebit:  unde  specialiter  de  ea  dictum  est  (in  corp.),  quod  est  perpetua  et 
immortalis;  tum  ratione  subjecti,  quia  voluntas  incorruptibilis  est;  tum  etiam 
propter  similitudinem  actus,  ut  prius  dictum  est  (ibid.). 

ARTICULUS  II.  351 

UTRUM  VIRTUTES  INTELLECTUALES  MANEANT  POST  HANC  VITAM. 

(Infr.  q.  93.  art.  6.  ad  2.  et  2.  Dist.  6.  art.  4.  ad  3. 
et  Dist.  34.  art.  3.  et  lib.  3.  Contri  g.  cap.  21.  et  Mal.  q.  2.  art.  12.  et  opusc.  2.  cap.  11S.). 

Ad  secundum  sic  proceditur.  Videtur,  quod  virtutes  intellectuales  non 
maneant  post  hanc  vitam:  dicit  enim  Apostolus  1.  ad  Cor.  13.  quod  scientia 
destruetur ;  et  ratio  est,  quia  ex  parte  cognoscimus :  sed  sicut  cognitio  scientiae 
est  ex  parte,  idest  imperfecta,  ita  etiam  cognitio  aliarum  virtutum  intellectua¬ 
lium,  quamdiu  haec  vita  durat;  ergo  omnes  virtutes  intellectuales  post  hanc 
vitam  cessabunt. 

2.  Praeterea.  Philosophus  dicit  in  Praedicamentis  (cap.  de  Oualit.  cir. 
prine.),  quod  scientia,  cum  sit  habitus,  est  qualitas  difficile  mobilis  :  non  enim 
de  facili  amittitur,  nisi  ex  aliqua  forti  transmutatione,  vel  aegritudine  ;  sed 
nulla  est  tanta  transmutatio  corporis  humani,  sicut  per  mortem;  ergo  scientia, 
et  aliae  virtutes  intellectuales  non  manent  post  hanc  vitam. 

3.  Praeterea.  Virtutes  intellectuales  perficiunt  intellectum  ad  bene  ope¬ 
randum  proprium  actum:  sed  actus  intellectus  non  videtur  esse  post  hanc 
vitam  eo  quod  nihil  intelligit  anima  sine  phantasmate,  ut  dicitur  in  3.  de  Anima 
(tex.  30.) :  phantasmata  autem  post  hanc  vitam  non  manent,  cum  non  sint 
nisi  in  organis  corporeis;  ergo  virtutes  intellectuales  non  manent  post  hanc 
vitam. 

Sed  contra  est,  quod  firmior  est  cognitio  universalium,  et  necessario¬ 
rum,  quam  particularium,  et  contingentium :  sed  in  homine  remanet  post 
hanc  vitam  cognitio  particularium,  et  contingentium;  puta  eorum,  quae  quis 
fecit,  vel  passus  est,  secundum  illud  Luc.  16.:  Recordare,  quia  recepisti  bona 
in  vita  tua,  et  Ladanis  similiter  mala;  ergo  multo  magis  remanet  cognitio  uni¬ 
versalium,  et  necessariorum,  quae  pertinet  ad  scientiam,  et  ad  alias  virtutes 
intellectuales. 

Respondeo  dicendum,  quod,  sicut  in  primo  dictum  est  (q.  79.  art.  6.), 
quidam  posuerunt,  quod  species  intelligibiles  non  permanent  in  intellectu 
possibili,  nisi  quamdiu  actu  intelligit:  nec  est  aliqua  conservatio  specierum, 
cessante  consideratione  actuali,  nisi  in  viribus  sensitivis,  quae  sunt  actus  cor¬ 
poralium  organorum,  scilicet  imaginativa,  et  memorativa:  hujusmodi  autem 
vires  corrumpuntur  corrupto  corpore ;  et  ideo  secundum  hoc  scientia  nullo 
modo  post  hanc  vitam  remanebit  corpore  corrupto,  neque  aliqua  alia  intel¬ 
lectualis  virtus:  sed  haec  opinio  est  contra  sententiam  Aristotelis,  qui  in 
3.  de  Anima  (tex.  8.)  dicit,  quod  intellectus  possibilis  est  in  actu,  cum  sit  sin¬ 
gula,  sicut  sciens;  cum  tamen  sit  in  potentia  ad  considerandum  in  actu:  est 
etiam  contra  rationem:  quia  species  intelligibiles  recipiuntur  in  intellectu 
possibili  immobiliter  secundum  modum  recipientis;  unde  et  intellectus  pos¬ 
sibilis  dicitur  locus  specierum,  quasi  species  intelligibiles  conservans :  sed  phan- 

tasmata,  ad  quae  respiciendo  homo  intelligit  in  hac  vita,  applicando  ad  ipsa 
species  intelligibiles,  ut  in  primo  dictum  est  (q.  83.  art.  1.  et  2.),  corrupto  cor¬ 
pore  corrumpuntur;  unde  quantum  ad  ipsa  phantasmata,  quae  sunt  quasi 
materialia  in  virtutibus  intellectualibus,  virtutes  intellectuales  destruuntur 
destructo  corpore :  sed  quantum  ad  species  intelligibiles,  quae  sunt  in  intel¬ 
lectu  possibili,  virtutes  intellectuales  manent:  species  autem  se  habent  in  vir¬ 
tutibus  intellectualibus,  sicut  formales;  unde  intellectuales  virtutes  manent 
post  hanc  vitam  quantum  ad  id,  quod  est  formale  in  eis ;  non  autem  quan¬ 
tum  ad  id,  quod  est  materiale:  sicut  et  de  moralibus  dictum  est  (art.  praec.). 

Ad  primum  ergo  dicendum,  quod  verbum  Apostoli  est  intelligendum 
quantum  ad  id,  quod  est  materiale  in  scientia,  et  quantum  ad  modum  intel- 
ligendi :  quia  scilicet  neque  phantasmata  remanebunt  destructo  corpore;  neque 
erit  usus  scientiae  per  conversionem  ad  phantasmata. 

Ad  secundum  dicendum,  quod  per  aegritudinem  corrumpitur  habitus 
scientiae  quantum  ad  id,  quod  est  materiale  in  eo,  scilicet  quantum  ad  phan¬ 
tasmata  ;  non  autem  quantum  ad  species  intelligibiles,  quae  sunt  in  intellectu 
possibili. 

Ad  tertium  dicendum,  quod  anima  separata  post  mortem  habet  alium 
modum  intelligendi,  quam  per  conversionem  ad  phantasmata,  ut  in  primo 
dictum  est  ( q.  89.  art.  1.),  et  sic  scientia  manet:  non  tamen  secundum  eumdem 
modum  operandi;  sicut  et  de  virtutibus  moralibus  dictum  est  (art.  praec.). 

ARTICULUS  III.  352 

UTRUM  FIDES  MANEAT  POST  HANC  VITAM. 

(Infr.  art.  3.  et  2-2.  q.  4.  art.  4.  ad  1.  et  q.  18.  art.  2.  corp.  fin. 
et  q.  7.  arf.  3.  ad  3.  et  3.  Dist.  31.  art.  1.  q.  2.  et  3.  et  Veri.  q.  27.  art.  7.  ad  6.  fin. 

et  Virt.  q.  3.  art.  4.  ad  10.). 

Ad  tertium  sic  proceditur.  Videtur,  quod  fides  maneat  post  hanc  vitam: 
nobilior  enim  est  fides,  quam  scientia :  sed  scientia  manet  post  hanc  vitam, 
ut  dictum  est  (art.  praec.);  ergo  et  fides. 

2.  Praeterea,  i.  ad  Cor.  3.  dicitur:  Fundamentum  aliud  nemo  potest  po¬ 
nere,  praeter  id,  quod  positum  est,  quod  est  Christus  Jesus,  idest  fides  Christi  Jesu: 
sed,  sublato  fundamento,  non  remanet  id,  quod  superaedificatur;  ergo,  si  fides 
non  remanet  post  hanc  vitam,  nulla  alia  virtus  remaneret. 

3.  Praeterea.  Cognitio  fidei,  et  cognitio  gloriae  differunt  secundum  per¬ 
fectum,  et  imperfectum:  sed  cognitio  imperfecta  potest  esse  simul  cum  cogni¬ 
tione  perfecta :  sicut  in  angelo  simul  potest  esse  cognitio  vespertina  cum  co¬ 
gnitione  matutina  ;  et  aliquis  homo  potest  simul  habere  de  eadem  conclusione 
scientiam  per  syllogismum  demonstrativum,  et  opinionem  per  syllogismum 
dialecticum ;  ergo  etiam  fides  simul  esse  potest  post  hanc  vitam  cum  cogni¬ 
tione  gloriae. 

Sed  contra  est,  quod  Apostolus  dicit  2.  ad  Cor.  5.:  Ouamdiu  sumus  in 
corpore,  peregrinamur  a  Domino  :  per  fidem  enim  ambulamus ,  et  non  per  speciem : 
sed  illi,  qui  sunt  in  gloria,  non  peregrinantur  a  Domino,  sed  sunt  ei  prae¬ 
sentes;  ergo  fides  non  manet  post  hanc  vitam  in  gloria. 

Respondeo  dicendum,  quod  oppositio  est  per  se,  et  propria  causa  quod 
unum  oppositum  excludatur  ab  alio ;  inquantum  scilicet  in  omnibus  oppositis 

includitur  oppositio  affirmationis,  et  negationis:  invenitur  autem  in  qui¬ 
busdam  oppositio  secundum  contrarias  formas;  sicut  in  coloribus  album,  et 
nigrum:  in  quibusdam  autem  secundum  perfectum  et  imperfectum;  unde  in 
alterationibus  magis,  et  minus  accipiuntur  ut  contraria;  ut  cum  de  minus  ca¬ 
lido  fit  magis  calidum,  ut  dicitur  in  5.  Physicor.  (tex.  10.);  et  quia  perfectum, 
et  imperfectum  opponuntur,  impossibile  est,  quod  simul  secundum  idem  sit 
perfectio,  et  imperfectio.  Est  autem  considerandum,  quod  imperfectio  quidem 
quandoque  est  de  ratione  rei,  et  pertinet  ad  speciem  ipsius;  sicut  defectus 
rationis  pertinet  ad  rationem  speciei  equi,  vel  bovis;  et  quia  unum  et  idem 
numero  manens  non  potest  transferri  de  una  specie  in  aliam,  inde  est  quod 
tali  imperfectione  sublata,  tollitur  species  rei:  sicut  jam  non  esset  bos,  vel 
equus,  si  esset  rationalis:  quandoque  vero  imperfectio  non  pertinet  ad  ra¬ 
tionem  speciei,  sed  accidit  individuo  secundum  aliquid  aliud :  sicut  alicui  ho¬ 
mini  quandoque  accidit  defectus  rationis,  inquantum  impeditur  in  eo  rationis 
usus  propter  somnum,  vel  ebrietatem,  vel  aliquid  hujusmodi:  patet  autem 
quod  tali  imperfectione  remota,  nihilominus  substantia  rei  remanet.  Mani¬ 
festum  est  autem,  quod  imperfectio  cognitionis  est  de  ratione  fidei:  ponitur 
enim  in  ejus  definitione  :  fides  enim  est  substantia  sperandarum  rerum,  argu¬ 
mentum  non  apparentium,  ut  dicitur  ad  Hebr.  11.  et  August.  dicit  (tract.  40.  in 
foan.  a  med.):  Quid  est  fides?  credere  quod  non  vides;  quod  autem  cognitio  sit 
sine  apparitione,  vel  visione,  hoc  ad  imperfectionem  cognitionis  pertinet:  et 
sic  imperfectio  cognitionis  est  de  ratione  fidei;  unde  manifestum  est,  quod 
fides  non  potest  esse  perfecta  cognitio  eadem  numero  manens.  Sed  ulterius 
considerandum  est,  utrum  simul  possit  esse  cum  cognitione  perfecta:  nihil 
enim  prohibet,  aliquam  cognitionem  imperfectam  simul  esse  aliquando  cum 
cognitione  perfecta :  est  igitur  considerandum,  quod  cognitio  potest  esse  im¬ 
perfecta  tripliciter:  uno  modo  ex  parte  objecti  cognoscibilis;  alio  modo  ex  parte 
medii;  tertio  modo  ex  parte  subjecti.  Ex  parte  quidem  objecti  cognoscibilis 
differunt  secundum  perfectum,  et  imperfectum,  cognitio  matutina,  et  vespertina 
in  angelis;  nam  cognitio  matutina  est  de  rebus,  secundum  quod  habent  esse 
in  verbo;  cognitio  autem  vespertina  est  de  iis,  secundum  quod  habent  esse 
in  propria  natura ;  quod  est  imperfectum  respectu  primi  esse :  ex  parte  vero 
medii  differunt  secundum  perfectum,  et  imperfectum,  cognitio,  quae  est  de 
aliqua  conclusione  per  medium  demonstrativum,  et  per  medium  probabile: 
ex  parte^vero  subjecti  differunt  secundum  perfectum,  et  imperfectum,  opinio, 
fides,  et  scientia:  nam  de  ratione  opinionis  est,  quod  accipiatur  unum  cum 
formidine  alterius  oppositi :  unde  non  habet  firmam  inhaesionem :  de  ratione 
vero  scientiae  est,  quod  habeat  firmam  inhaesionem  cum  visione  intellectiva : 
habet  enim  certitudinem  procedentem  ex  intellectu  principiorum :  fides  autem 
medio  modo  se  habet:  excedit  enim  opinionem  in  hoc  quod  habet  firmam 
inhaesionem:  deficit  vero  a  scientia  in  eo,  quod  non  habet  visionem. 

Manifestum  est  autem,  quod  perfectum,  et  imperfectum,  non  possunt  simul 
esse  secundum  idem:  sed  ea,  quae  differunt  secundum  perfectum,  et  imper¬ 
fectum,  secundum  aliquid  idem  possunt  simul  esse  in  aliquo  alio  eodem.  Sic 
igitur  cognitio  perfecta,  et  imperfecta  ex  parte  objecti  nullo  modo  possunt 
esse  de  eodem  objecto:  possunt  tamen  convenire  in  eodem  medio,  et  in 
eodem  subjecto :  nihil  enim  prohibet,  quod  unus  homo  simul,  et  semel  per 
unum,  et  idem  medium  habeat  cognitionem  de  duobus,  quorum  unum  est 
perfectum,  et  aliud  imperfectum :  sicut  de  sanitate,  et  aegritudine,  et  bono, 
et  malo.  Similiter  etiam  impossibile  est,  quod  cognitio  perfecta,  et  imperfecta 

ex  parte  medii  conveniant  in  uno  medio :  sed  nihil  prohibet,  quin  conveniant 
in  uno  objecto,  et  in  uno  subjecto:  potest  enim  unus  homo  cognoscere  eamdem 
conclusionem  per  medium  probabile  et  demonstrativum,  et  similiter  est  im¬ 
possibile,  quod  cognitio  perfecta,  et  imperfecta  ex  parte  subjecti  sint  simul 
in  eodem  subjecto:  fides  autem  in  sui  ratione  habet  imperfectionem,  quae  est 
ex  parte  subjecti;  ut  scilicet  credens  non  videat  id  quod  credit:  beatitudo 
autem  de  sui  ratione  habet  perfectionem  ex  parte  subjecti;  ut  scilicet  beatus 
videat  id,  quo  beatificatur,  ut  supra  dictum  est  (q.  3.  art.  8.);  unde  manifestum 
est,  quod  impossibile  est,  quod  fides  maneat  simul  cum  beatitudine  in  eodem 
subjecto. 

Ad  primum  ergo  dicendum,  quod  fides  est  nobilior,  quam  scientia  ex 
parte  objecti;  quia  ejus  objectum  est  veritas  prima:  sed  scientia  habet  per¬ 
fectiorem  modum  cognoscendi,  quia  non  repugnat  perfectioni  beatitudinis, 
scilicet  visioni:  sicut  repugnat  ei  modus  fidei. 

Ad  secundum  dicendum,  quod  fides  est  fundamentum  quantum  ad  id,  quod 
habet  de  cognitione,  et  ideo,  quando  perficietur  cognitio,  erit  perfectius  fun¬ 
damentum. 

Ad  tertium  patet  solutio  ex  his,  quae  supra  dicta  sunt  (in  corp.  art.). 


ARTICULUS  IV.  353 

UTRUM  SPES  MANEAT  POST  MORTEM  IN  STATU  GLORIAE. 

(2-2.  q.  iS.  art.  2.  et  3.  Dist.  31.  q.  2.  art.  1.  q.  2.  et  Virt.  q.  4.  art.  4.). 

Ad  quartum  sic  proceditur.  Videtur,  quod  spes  maneat  post  mortem  in 
statu  gloriae:  spes  enim  nobiliori  modo  perficit  appetitum  humanum,  quam 
virtutes  morales :  sed  virtutes  morales  manent  post  hanc  vitam,  ut  patet  per 
August.  in  14.  de  Trin.  (cap.  9.  a  med.) ;  ergo  multo  magis  spes. 

2.  Praeterea.  Spei  opponitur  timor:  sed  timor  manet  post  hanc  vitam; 
et  in  beatis  quidem  timor  filialis,  qui  manet  in  saeculum;  et  in  damnatis 
timor  poenarum;  ergo  spes  pari  ratione  potest  permanere. 

3.  Praeterea.  Sicut  spes  est  futuri  boni,  ita  et  desiderium:  sed  in  beatis 
est  desiderium  futuri  boni,  et  quantum  ad  gloriam  corporis,  quam  animae 
beatorum  desiderant,  ut  dicit  August.  12.  super  Genes,  ad  litter.  (cap.  33.), 
et  etiam  quantum  ad  gloriam  animae,  secundum  illud  Eccli.  24.:  Qui  edunt 
me,  adhuc  esurient;  et  qui  bibunt  me,  adhuc  sitient:  et  1.  Pet.  1.  dicitur:  In  quem 
desidera?it  Angeli  prospicere;  ergo  videtur,  quod  possit  esse  spes  post  hanc 
vitam  in  beatis. 

Sed  contra  est,  quod  Apostol.  dicit  Roman.  8.:  Quod  videt  quis,  quid 
sperat?  sed  beati  vident  id,  quod  est  objectum  spei,  scdicet  Deum  ;  ergo  non 
sperant. 

Respondeo  dicendum,  quod,  sicut  dictum  est  (art.  praec.),  id,  quod  de 
ratione  sui  importat  imperfectionem  subjecti,  non  potest  simul  stare  cum 
subjecto  opposita  perfectione  perfecto  :  sicut  patet,  quod  motus  in  ratione  sui 
importat  imperfectionem  subjecti ;  est  enim  actus  existentis  in  potentia,  inquan- 
ium  hujusmodi:  unde,  quando  illa  potentia  reducitur  ad  actum,  jam  cessat 
motus:  non  enim  adhuc  albatur,  postquam  jam  aliquid  factum  est  album: 
.spes  autem  importat  motum  quemdam  in  id,  quod  non  habetur;  ut  patet  ex 

his,  quae  supra  de  passione  spei  diximus  (q.  40.  art.  x.  et  2.) ;  et  ideo,  quando» 
habetur  id,  quod  speratur,  scilicet  divina  fruitio,  jam  spes  esse  non  poterit. 

Ad  primum  ergo  dicendum,  quod  spes  est  nobilior  virtutibus  moralibus,, 
quantum  ad  objectum,  quod  est  Deus:  sed  actus  virtutum  moralium  non 
repugnant  perfectioni  beatitudinis,  sicut  actus  spei,  nisi  forte  ratione  materiae, 
secundum  quam  non  manent:  non  enim  virtus  moralis  perficit  appetitum 
solum  in  id,  quod  nondum  habetur,  sed  etiam  circa  id,  quod  praes entialiter 
habetur. 

Ad  secundum  dicendum,  quod  duplex  est  timor :  servilis,  et  filialis,  ut 
infra  dicitur  (2-2.  q.  19.  art.  2.) :  servilis  quidem  est  timor  poenae,  qui  non 
poterit  esse  in  gloria,  nulla  possibilitate  ad  poenam  remanente :  timor  vere* 
filialis  habet  duos  actus:  scilicet  revereri  Deum;  et  quantum  ad  hunc  actum 
manet;  et  timere  separationem  ab  ipso ;  et  quantum  ad  hunc  actum  non  manet: 
separari  enim  a  Deo  habet  rationem  mali:  nullum  autem  malum  ibi  time¬ 
bitur,  secundum  illud  Prov.  1.:  Abundantia  perf ruetur,  malorum  timore  sublato  : 
timor  autem  opponitur  spei  per  oppositionem  boni,  et  mali,  ut  supra  dictum 
est  (q.  40.  art.  1.) ;  et  ideo  timor,  qui  remanet  in  gloria,  non  opponitur  spei : 
in  damnatis  autem  magis  potest  esse  timor  poenae,  quam  in  beatis  spes  gloriae : 
quia  in  damnatis  erit  successio  poenarum:  et  sic  remanet  ibi  ratio  futuri,, 
quod  est  objectum  timoris :  sed  gloria  sanctorum  est  absque  successione  se- 
eundum  quamdam  aeternitatis  participationem,  in  qua  non  est  praeteritum, 
et  futurum,  sed  solum  praesens.  Et  tamen  nec  etiam  in  damnatis  est  proprie 
timor:  nam,  sicut  supra  dictum  est  (q.  42.  art.  2.),  timor  numquam  est  sine 
aliqua  spe  evasionis,  quae  omnino  in  damnatis  non  erit ;  unde  nec  timor, 
nisi  communiter  loquendo,  secundum  quod  quaelibet  expectatio  mali  futuri 
dicitur  timor. 

Ad  tertium  dicendum,  quod  quantum  ad  gloriam  animae  non  potest  esse- 
in  beatis  desiderium,  secundum  quod  respicit  futurum,  ratione  jam  dicta  (in 
corp.  et  q.  33.  art.  2.) :  dicitur  autem  ibi  esse  esuries,  et  sitis  per  remotionem 
fastidii:  et  eadem  ratione  dicitur  esse  desiderium  in  angelis.  Respectu  autem 
gloriae  corporis  in  animabus  sanctorum  potest  quidem  esse  desiderium,  non 
tamen  spes,  proprie  loquendo;  neque  secundum  quod  spes  est  virtus  theolo¬ 
gica  (sic  enim  ejus  objectum  est  Deus,  non  autem  aliquod  bonum  creatum):, 
neque  secundum  quod  communiter  sumitur;  quia  objectum  spei  est  arduum, 
ut  supra  dictum  est  (q.  40.  art.  1.) :  bonum  autem,  cujus  jam  inevitabilem 
causam  habemus,  non  comparatur  ad  nos  in  ratione  ardui:  unde  non  proprie 
dicitur  aliquis,  qui  habet  argentum,  sperare  se  habiturum  aliquid,  quod  statim 
in  potestate  ejus  est  ut  emat:  et  similiter  illi,  qui  habent  gloriam  animae,, 
non  proprie  dicuntur  sperare  gloriam  corporis,  sed  solum  desiderare. 


ARTICULUS  V.  354. 

UTRUM  ALIQUID  FIDEI,  VEL  SPEI  REMANEAT  IN  GLORIA. 

(j.  Dist.  31.  q.  2.  art.  1.  ad  1.  et  3.  et  Veri.  q.  34.  art.  3.  ad  6. 
et  Virt.  q.  3.  art.  14.  ad  10.). 

Ad  quintum  sic  proceditur.  Videtur,  quod  aliquid  fidei,  vel  spei  remaneat 
in  gloria:  remoto  enim,  quod  est  proprium,  remanet  id,  quod  est  commune: 
sicut  dicitur  in  lib.  de  Causis  (propos.  1.  inter.  Op.  Arist.),  quod  remoto  ra- 

tionali,  remanet  vivum;  et  remoto  vivo,  remanet  ens:  sed  in  fide  est  aliquid, 
quod  habet  commune  cum  beatitudine,  scilicet  ipsa  cognitio;  aliquid  autem, 
quod  est  sibi  proprium,  scilicet  aenigma:  est  enim  fides  cognitio  aenigmatica  ; 
ergo  remoto  aenigmate  fidei,  adhuc  remanet  ipsa  cognitio  fidei. 

2.  Praeterea.  Fides  est  quoddam  spirituale  lumen  animae,  secundum 
illud  Eph.  i.:  Illuminatos  oculos  cordis  vestri  in  agnitionem  Dei:  sed  hoc  lumen 
est  imperfectum  respectu  luminis  gloriae,  de  quo  dicitur  in  Ps.  35.  :  In  lu¬ 
mine  tuo  videbimus  lumen:  lumen  autem  imperfectum  remanet,  superveniente 
lumine  perfecto:  non  enim  candela  extinguitur,  claritate  solis  superveniente; 
ergo  videtur,  quod  ipsum  lumen  fidei  maneat  cum  lumine  gloriae. 

3.  Praeterea.  Substantia  habitus  non  tollitur  per  hoc,  quod  subtrahitur 
materia :  potest  enim  homo  habitum  liberalitatis  retinere,  etiam  amissa  pe¬ 
cunia,  sed  actum  habere  non  potest:  objectum  autem  fidei  est  veritas  prima 
non  visa;  ergo,  hoc  remoto,  per  hoc  quod  videtur  veritas  prima,  adhuc  potest 
remanere  ipse  habitus  fidei. 

Sed  contra  est,  quod  fides  est  quidem  habitus  simplex:  simplex  autem 
vel  totum  tollitur,  vel  totum  remanet;  cum  igitur  fides  non  totaliter  maneat,- 
sed  evacuetur,  ut  dictum  est  ( art .  3.  huj .  q.),  videtur  quod  totaliter  tollatur.. 

Respondeo  dicendum,  quod  quidam  dixerunt,  quod  spes  totaliter  tollitur: 
fides  autem  partim  tollitur,  scilicet  quantum  ad  aenigma :  et  partim  manet,, 
scilicet  quantum  ad  substantiam  cognitionis.  Quod  quidem  si  sic  intelligatur,. 
quod  maneat  non  idem  numero,  sed  idem  genere,  verissime  dictum  est:  fides- 
enim  cum  visione  patriae  convenit  in  genere,  quod  est  cognitio:  spes  autem 
non  convenit  cum  beatitudine  in  genere:  comparatur  enim  spes  ad  beatitu- 
dinis  fruitionem,  sicut  motus  ad  quietem  in  termino.  Si  autem  intelligatur, 
quod  eadem  numero  cognitio,  quae  est  fidei,  maneat  in  patria,  hoc  est  om¬ 
nino  impossibile  :  non  enim,  remota  differentia  alicujus  speciei,  remanet  sub¬ 
stantia  generis  eadem  numero  :  sicut  remota  differentia  constitutiva  albedinis, 
non  remanet  eadem  substantia  coloris  numero  ;  ut  sic  idem  color  numero 
sit  quandoque  albedo,  quandoque  vero  nigredo :  non  enim  comparatur  genus 
ad  differentiam,  sicut  materia  ad  formam,  ut  remaneat  substantia  generis 
eadem  numero  differentia  remota:  sicut  remanet  eadem  numero  substantia 
materiae,  remota  forma.  Genus  enim,  et  differentia  non  sunt  partes  speciei; 
alioquin  non  praedicarentur  de  specie:  sed  sicut  species  significat  totum,  idest 
compositum  ex  materia,  et  forma  in  rebus  materialibus ;  ita  differentia  signi¬ 
ficat  totum,  et  similiter  genus :  sed  genus  denominat  totum  ab  eo,  quod  est 
sicut  materia:  differentia  vero  ab  eo,  quod  est  sicut  forma:  species  vero  ab 
utroque:  sicut  in  homine  sensitiva  natura  materialiter  se  habet  ad  intellectivam; 
animal  autem  dicitur,  quod  habet  naturam  sensitivam;  rationale,  quod  habet 
intellectivam;  homo  vero,  quod  habet  utrumque:  et  sic  idem  totum  signi¬ 
ficatur  per  haec  tria,  sed  non  ab  eodem;  unde  patet,  quod  cum  differentia 
non  sit  nisi  designativa  generis,  remota  differentia,  non  potest  substantia 
generis  eadem  remanere:  non  enim  remanet  eadem  animalitas,  si  sit  alia 

o 

anima  constituens  animal;  unde  non  potest  esse,  quod  eadem  numero  co¬ 
gnitio,  quae  prius  fuit  aenigmatica,  postea  fiat  visio  aperta;  et  sic  patet,  quod 
nihil  idem  numero,  vel  specie,  quod  est  in  fide,  remanet  in  patria,  sed  solum 
idem  genere. 

Ad  primum  ergo  dicendum,  quod  remoto  rationali,  non  remanet  vivum 
idem  numero,  sed  idem  genere,  ut  ex  dictis  patet  (in  corp  art.). 

Ad  secundum  dicendum,  quod  imperfectio  luminis  candelae  non  oppo- 

nitur  perfectioni  solaris  luminis;  quia  non  respiciunt  idem  subjectum:  sed 
imperfectio  fidei,  et  perfectio  gloriae  opponuntur  ad  invicem,  et  respiciunt 
idem  subjectum;  unde  non  possunt  esse  simul;  sicut  nec  claritas  aeris  cum 
obscuritate  ejus. 

Ad  tertium  dicendum,  quod  ille  qui  amittit  pecuniam,  non  amittit  pos¬ 
sibilitatem  habendi  pecuniam;  et  ideo  convenienter  remanet  habitus  libera- 
litatis,  sed  in  statu  gloriae  non  solum  actu  tollitur  objectum  fidei,  quod  est 
non  visum,  sed  etiam  secundum  possibilitatem,  propter  beatitudinis  stabili¬ 
tatem;  et  ideo  frustra  talis  habitus  remaneret. 


ARTICULUS  VI.  35  s 

UTRUM  REMANEAT  CHARITAS  POST  HANC  VITAM  IN  GLORIA. 

(Infr.  q.  m.  art.  3.  ad  2.  et  3.  Dist.  37.  q.  2.  art.  2.  et  Veri  q.  27.  ari.  5.  ad  6' 
et  Virt.  q.  2.  art.  12.  ad  20.) 

Ad  sextum  sic  proceditur.  Videtur,  quod  charitas  non  maneat  post  hanc 
vitam  in  gloria;  quia,  ut  dicitur  1.  ad  Corinth.  13.:  Cum  venerit  quod  perfe¬ 
ctum  est ,  evacuabitur,  quod  ex  parte  est,  idest  quod  est  imperfectum:  sed  cha¬ 
ritas  viae  est  imperfecta;  ergo  evacuabitur,  adveniente  perfectione  gloriae. 

2.  Praeterea.  Habitus,  et  actus  distinguuntur  secundum  objecta;  sed 
objectum  amoris  est  bonum  apprehensum:  cum  ergo  alia  sit  apprehensio 
praesentis  vitae,  et  alia  apprehensio  futurae  vitae,  videtur  quod  non  manet 
eadem  charitas  utrobique. 

3.  Praeterea.  Eorum,  quae  sunt  unius  rationis,  imperfectum  potest  ve. 
nire  ad  aequalitatem  perfectionis  per  continuum  augmentum:  sed  charitas 
viae  numquam  potest  pervenire  ad  aequalitatem  charitatis  patriae,  quantum- 
cumque  augeatur;  ergo  videtur,  quod  charitas  viae  non  remaneat  in  patria. 

Sed  contra  est,  quod  Apostolus  dicit  1.  ad  Cor.  13.:  Charitas  numquam 
excidit. 

Respondeo  dicendum,  quod,  sicut  supra  dictum  est  (art.q.  huj.  q.),  quando 
imperfectio  alicujus  rei  non  est  de  ratione  speciei  ipsius,  nihil  prohibet  idem 
numero,  quod  prius  fuit  imperfectum,  postea  perfectum  esse:  sicut  homo  per 
augmentum  perficitur,  et  albedo  per  intensionem :  charitas  autem  est  amor, 
de  cujus  ratione  non  est  aliqua  imperfectio:  potest  enim  esse  et  habiti,  et 
non  habiti,  et  visi,  et  non  visi;  unde  charitas  non  evacuatur  per  gloriae  per¬ 
fectionem,  sed  eadem  numero  manet. 

Ad  primum  ergo  dicendum,  quod  imperfectio  charitatis  per  accidens  se 
habet  ad  ipsam;  quia  non  est  de  ratione  amoris  imperfectio:  remoto  autem 
eo,  quod  est  per  accidens,  nihilominus  remanet  substantia  rei;  unde,  eva¬ 
cuata  imperfectione  charitatis,  non  evacuatur  ipsa  charitas. 

Ad  secundum  dicendum,  quod  charitas  non  habet  pro  objecto  ipsam 
cognitionem:  sic  enim  non  esset  eadem  in  via,  et  in  patria:  sed  habet  pro 
objecto  ipsam  rem  cognitam,  quae  est  eadem,  scilicet  ipsum  Deum. 

Ad  tertium  dicendum,  quod  charitas  viae  per  augmentum  non  potest 
pervenire  ad  aequalitatem  charitatis  patriae,  propter  differentiam,  quae  est 
ex  parte  causae  :  visio  enim  est  quaedam  causa  amoris,  ut  dicitur  in  9.  Ethic. 
(cap.  5.  a  prine.):  Deus  autem,  quanto  perfectius  cognoscitur,  tanto  perfectius 
amatur. 

QUAESTIO  LXVIII. 


DE  DONIS,  IN  OCTO  ARTICULOS  DIVISA, 


Consequenter  considerandum  est  de  donis. 

Et  circa  hoc  quaeruntur  octo. 


Primo.  Utrum  dona  differant  a  virtutibus. 
Secundo.  De  necessitate  donorum. 

Tertio.  Utrum  dona  sint  habitus. 

■Quarto.  Quae,  et  quot  sint. 

Quinto.  Utrum  dona  sint  connexa. 

Sexto.  Utrum  maneant  in  patria. 

Septimo.  De  comparatione  eorum  ad  invicem. 
Octavo.  De  comparatione  eorum  ad  virtutes. 


ARTICULUS  I, 


UTRUM  DONA  DIFFERANT  A  VIRTUTIBUS. 


Ad  primum  sic  proceditur.  Videtur,  quod  dona  non  distinguantur  a  vir¬ 
tutibus  :  Gregorius  enim  in  1.  Moral.  (cap.  12.  in  prine.)  exponens  illud  Job  1. : 
Nati  sunt  ei  septem  filii,  dicit :  Septem  nobis  nascuntur  filii,  cum  per  conceptionem 
bonae  cogiiationis  Sancti  Spiritus  septem  in  nobis  virtutes  oriuntur.  Et  inducit 
illud,  quod  habetur  Isa.  11.:  Requiescet  super  eum  spiritus  sapientiae  et  intel¬ 
lectus,  etc.  ubi  enumerantur  septem  Spiritus  Sancti  dona;  ergo  septem  dona 
Spiritus  Sancti  sunt  virtutes. 

2.  Praeterea.  Augustin.  in  lib.  1.  de  QQ.  Evangel.  (q.  S.)  exponens  illud, 
quod  habetur  Matth.  12. :  Tunc  vadit,  et  assumit  septem  alios  spiritus,  etc.  dicit: 
Septem  vitia  sunt  contraria  septem  virtutibus  Spiritus  Sancti,  idest  septem  donis  : 
sunt  autem  septem  vitia  contraria  virtutibus  communiter  dictis;  ergo  dona 
non  distinguuntur  a  virtutibus  communiter  dictis. 

3.  Praeterea.  Quorum  est  definitio  eadem,  ipsa  quoque  sunt  eadem: 
sed  definitio  virtutis  convenit  donis:  unumquodque  enim  donum  est  bona 
qualitas  mentis,  qua  recte  vivitur,  etc. :  similiter  definitio  doni  convenit  virtu¬ 
tibus  infusis :  est  enim  donum  datio  irreddibilis,  secundum  Philosoph.  (lib.  4. 
Top.  cap.  4.  loc.  40.);  ergo  virtutes,  et  dona  non  distinguuntur. 

4.  Praeterea.  Plures  eorum,  quae  numerantur  inter  dona,  sunt  virtutes : 
nam,  sicut  supra  dictum  est  (q.  /7.  art.  2.),  sapientia,  et  intellectus,  et  scientia 
sunt  virtutes  intellectuales ;  consilium  autem  ad  prudentiam  pertinet ;  pietas 
autem  species  est  justitiae ;  fortitudo  autem  quaedam  virtus  est  moralis ;  ergo 
videtur,  quod  dona,  et  virtutes  non  distinguantur. 

Sed  contra  est,  quod  Gregor,  in  1.  Moralium  (cap.  12.)  distinguit  septem 
dona,  quae  dicit  significari  per  septem  filios  Job,  a  tribus  virtutibus  theolo¬ 
gicis,  quas  dicit  significari  per  tres  filias  Job :  et  in  2.  Moral.  (cap.  26.  ante  med.' 

distinguit  eadem  septem  dona  a  quatuor  virtutibus  cardinalibus,  quas  dicit 
significari  per  quatuor  angulos  domus. 

Respondeo  dicendum,  quod  si  loquamur  de  dono,  et  virtute  secundum 
nominis  rationem,  sic  nullam  oppositionem  habent  ad  invicem:  nam  ratio 
virtutis  sumitur,  secundum  quod  perficit  hominem  ad  bene  agendum,  ut  supra 
dictum  est  (q.  33.  art.  3.  et  4.):  ratio  autem  doni  sumitur  secundum  compa- 
rationem  ad  causam,  a  qua  est :  nihil  autem  prohibet,  illud  quod  est  ab  alio,, 
ut  donum,  esse  perfectivum  alicujus  ad  bene  operandum ;  praesertim  cum 
supra  dixerimus  (q.  63.  art.  3.),  quod  virtutes  quaedam  nobis  sunt  infusae  a 
Deo;  unde  secundum  hoc  donum  a  virtute  distingui  non  potest.  Et  ideo  quidam 
posuerunt  quod  dona  non  essent  a  virtutibus  distinguenda:  sed  eis  remanet 
non  minor  difficultas,  ut  scilicet  rationem  assignent,  quare  quaedam  virtutes 
dicantur  dona,  et  non  omnes;  et  quare  aliquae  computentur  inter  dona,  quae 
non  computantur  inter  virtutes,  ut  patet  de  timore.  Unde  alii  dixerunt,  dona 
a  virtutibus  esse  distinguenda:  sed  non  assignaverunt  convenientem  distin¬ 
ctionis  causam,  quae  scilicet  ita  communis  esset  virtutibus,  quod  nullo  modo 
donis,  aut  e  converso.  Considerantes  enim  aliqui,  quod  inter  septem  dona 
quatuor  pertinent  ad  rationem  (scilicet:  sapientia,  scientia,  intellectus,  et  consilium ) 
et  tria  ad  vim  appetitivam  (scilicet:  fortitudo, pietas,  et  timor )  posuerunt,  quod 
dona  perficiebant  liberum  arbitrium,  secundum  quod  est  facultas  rationis; 
virtutes  vero,  secundum  quod  est  facultas  voluntatis:  quia  invenerunt  duas 
solas  virtutes  in  ratione,  vel  intellectu,  scilicet  fidem,  et  prudentiam;  alias 
vero  in  vi  appetitiva,  vel  affectiva:  oporteret  autem,  si  haec  distinctio  esset 
conveniens,  quod  omnes  virtutes  essent  in  vi  appetitiva,  et  omnia  dona  in 
ratione. 

Quidam  vero  considerantes,  quod  Gregor,  dicit  in  2.  Moral.  (cap.  26.  ante 
med.)  quod  donum  Spiritus  Sancti,  quod  in  mente  sibi  subjecta  format  pru¬ 
dentiam,  temperantiam,  justitiam,  et  fortitudinem,  eamdem  mentem  munit 
contra  singula  tentamenta  per  septem  dona,  dixerunt,  quod  virtutes  ordi¬ 
nantur  ad  bene  operandum,  dona  vero  ad  resistendum  tentationibus :  sed 
nec  ista  distinctio  sufficit:  quia  etiam  virtutes  tentationibus  resistunt  indu¬ 
centibus  ad  peccata,  quae  contradantur  virtutibus;  unumquodque  enim  resistit 
naturaliter  suo  contrario :  quod  praecipue  patet  de  charitate,  de  qua  dicitur 
Cantic.  8. :  Aquae  multae  non  potuerunt  extinguere  charitatem.  Alii  vero  consi¬ 
derantes,  quod  ista  dona  traduntur  in  Scriptura,  secundum  quod  fuerunt  in 
Christo,  ut  patet  Isa.  11.  dixerunt,  quod  virtutes  ordinantur  simpliciter  ad 
bene  operandum;  sed  dona  ordinantur  ad  hoc,  ut  per  ea  conformemur  Christo, 
praecipue  quantum  ad  ea,  quae  passus  est:  quia  in  passione  ejus  praecipue 
hujusmodi  dona  resplenduerunt:  sed  hoc  etiam  non  videtur  esse  sufficiens: 
quia  ipse  Dominus  praecipue  nos  inducit  ad  sui  conformitatem,  secundum 
humilitatem,  et  mansuetudinem,  Matth.  11.:  Discite  a  me,  quia  mitis  sum,  et 
humilis  corde:  et  secundum  charitatem,  Joann.  15.:  Diligatis  invicem  sicut  dilexi 
vos ;  et  hae  etiam  virtutes  praecipue  in  passione  Christi  resplenduerunt. 

Et  ideo  ad  distinguendum  dona  a  virtutibus  debemus  sequi  modum  lo¬ 
quendi  Scripturae,  in  qua  nobis  traduntur,  non  quidem  sub  nomine  dono¬ 
rum,  sed  magis  sub  nomine  spirituum.  Sic  enim  dicitur  Isa.  1 1. :  Requiescet  super 
eum  spiritus  sapientiae,  et  intellectus,  etc. :  ex  quibus  verbis  manifeste  datur  in- 
telligi,  quod  ista  septem  enumerantur  ibi,  secundum  quod  sunt  in  nobis  ab 
inspiratione  divina:  inspiratio  autem  significat  quamdam  motionem  ab  exte¬ 
riori.  Est  enim  considerandum,  quod  in  homine  est  duplex  principium  movens : 

unum  quidem  interius,  quod  est  ratio:  aliud  autem  exterius,  quod  est  Deus,, 
ut  supra  dictum  est  (q.  9.  art.  4.  et  6.),  et  etiam  Philos.  dicit  hoc  in  cap.  de 
Bona  Fortuna  (scii.  cap.  8.  libri  7.  magn.  Moral.  a  prine.).  Manifestum  est 
autem,  quod  omne  quod  movetur,  necesse  est  proportionatum  esse  motori: 
et  haec  est  perfectio  mobilis,  inquantum  est  mobile,  dispositio,  qua  disponitur 
ad  hoc,  quod  bene  moveatur  a  suo  motore.  Quanto  igitur  movens  est  altior, 
tanto  necesse  est  quod  mobile  perfectiori  dispositione  ei  proportionetur:  sicut 
videmus,  quod  perfectius  oportet  esse  discipulum  dispositum  ad  hoc,  quod 
altiorem  doctrinam  capiat  a  doctore.  Manifestum  est  autem,  quod  virtutes 
humanae  perficiunt  hominem,  secundum  quod  homo  natus  est  moveri  per 
rationem  in  his,  quae  interius,  vel  exterius  agit;  oportet  igitur  inesse  homini 
altiores  perfectiones,  secundum  quas  sit  dispositus  ad  hoc,  quod  divinitus 
moveatur  et  istae  perfectiones  vocantur  dona,  non  solum  quia  infunduntur  a 
Deo,  sed  quia  secundum  ea  homo  disponitur,  ut  efficiatur  prompte  mobilis 
ab  inspiratione  divina:  sicut  dicitur  Isa.  50. :  Dominus  aperuit  mihi  aurem,  ego 
autem  non  contradico,  retrorsum  non  abii.  Et  Philos.  etiam  dicit  in  cap.  de  Bona 
Fortuna  (loc.  sup.  cit.  implic.),  quod  his,  qui  moventur  perinstintum  divinum, 
non  expedit  consiliari  secundum  rationem  humanam,  sed  quod  sequantur 
interiorem  instinctum ;  quia  moventur  a  meliori  principio,  quam  sit  ratio 
humana:  et  hoc  est,  quod  quidam  dicunt,  quod  dona  perficiunt  hominem  ad 
altiores  actus,  quam  sint  actus  virtutum. 

Ad  primum  ergo  dicendum,  quod  hujusmodi  dona  nominantur  quandoque 
virtutes  secundum  communem  rationem  virtutis:  habent  tamen  aliquid  su¬ 
perveniens  [al.  supereminens ]  rationi  communi  virtutis,  inquantum  sunt  quae¬ 
dam  divinae  virtutes  perficientes  hominem,  inquantum  est  a  Deo  motus;  unde 
et  Philos.  in  7.  Eth.  (cap.  1.)  supra  virtutem  communem  ponit  quamdam  vir¬ 
tutem  heroicam,  vel  divinam,  secundum  quam  dicuntur  aliqui  divini  viri. 

Ad  secundum  dicendum,  quod  vitia,  inquantum  sunt  contra  bonum  ra¬ 
tionis,  contrariantur  virtutibus;  inquantum  autem  sunt  contra  divinum  instin 
ctum,  contrariantur  donis ;  idem  enim  contrariatur  Deo,  et  rationi,  cujus  lumen 
a  Deo  derivatur. 

Ad  tertium  dicendum,  quod  definitio  illa  datur  de  virtute  secundum 
commune  modum  virtutis ;  unde,  si  volumus  definitionem  restringere  ad  vir¬ 
tutes,  prout  distinguuntur  a  donis,  dicemus,  quod  hoc  quod  dicitur :  qua  recte 
vivitur,  intelligendum  est  de  rectitudine  vitae,  quae  accipitur  secundum  re¬ 
gulam  rationis.  Similiter  autem  donum,  prout  distinguitur  a  virtute  infusa, 
potest  dici  id,  quod  datur  a  Deo  in  ordine  ad  motionem  ipsius;  quia  scilicet 
facit  hominem  bene  sequentem  suos  instinctus. 

Ad  quartum  dicendum,  quod  sapientia  dicitur  intellectualis  virtus,  secun¬ 
dum  quod  procedit  ex  judicio  rationis :  dicitur  autem  donum,  secundum  quod 
operatur  ex  instinctu  divino;  et  similiter  dicendum  est  de  aliis. 


ARTICULUS  II.  357 

UTRUM  DONA  HOMINI  SINT  NECESSARIA  AD  SALUTEM. 

(Infr.  art.  3.  aci  1.  et  3). 

Ad  secundum  sic  proceditur.  Videtur,  quod  dona  non  sint  necessaria 
homini  ad  salutem :  dona  enim  ordinantur  ad  quamdam  perfectionem  ultra 

communem  perfectionem  virtutis:  non  autem  est  homini  necessarium  ad 
salutem,  ut  hujusmodi  perfectionem  consequatur,  quae  est  ultra  communem 
statum  virtutis;  quia  hujusmodi  perfectio  non  cadit  sub  praecepto,  sed  sub 
consilio ;  ergo  dona  non  sunt  necessaria  homini  ad  salutem. 

2.  Praeterea.  Ad  salutem  hominis  sufficit,  quod  homo  se  bene  habeat 
et  circa  divina,  et  circa  humana:  sed  per  virtutes  theologicas  homo  se  habet 
bene  circa  divina,  per  virtutes  autem  morales  circa  humana;  ergo  dona  non 
sunt  homini  necessaria  ad  salutem. 

3.  Praeterea.  Gregor,  dicit  in  2.  Mor.  (cap.  26.  a  prine.),  quod  Spiritus 
Sanctus  dat  sapientiam  contra  stultitiam,  intellectum  contra  hebetudinem, 
consilium  contra  praecipitationem,  fortitudinem  contra  timorem,  scientiam 
contra  ignorantiam,  pietatem  contra  duritiam,  humilitatem  contra  superbiam: 
sed  sufficiens  remedium  potest  adhiberi  ad  omnia  ista  tollenda  per  virtutes ; 
ergo  dona  non  sunt  necessaria  homini  ad  salutem. 

Sed  contra.  Inter  dona  summum  videtur  esse  sapientia,  infimum  autem 
timor:  utrumque  autem  horum  necessarium  est  ad  salutem:  quia  de  sapientia 
dicitur  Sap.  7.:  Neminem  diligit  Deus,  nisi  eum,  qui  cum  sapientia  inhabitat:  et 
de  timore  dicitur  Eccli.  1.:  Qui  sine  timore  est,  non  poterit  justificari;  ergo  etiam 
alia  dona  media  sunt  necessaria  ad  salutem. 

Respondeo  dicendum,  quod,  sicut  dictum  est  (art.  praec.),  dona  sunt 
quaedam  hominis  perfectiones,  quibus  homo  disponitur  ad  hoc,  quod  bene 
sequatur  instinctum  divinum;  unde  in  his,  in  quibus  non  sufficit  instinctus 
rationis,  sed  est  necessarius  Spiritus  Sancti  instinctus,  per  consequens  est 
necessarium  donum.  Ratio  autem  hominis  est  perfecta  dupliciter  a  Deo :  primo 
quidem  naturali  perfectione,  secundum  scilicet  lumen  naturale  rationis :  alio 
autem  modo  quadam  supernaturali  perfectione  per  virtutes  theologicas,  ut  di¬ 
ctum  est  supra  (q.  62.  art.  1.);  et  quamvis  haec  secunda  perfectio  sit  major, 
quam  prima:  tamen  prima  perfectio  perfectiori  modo  habetur  ab  homine, 
quam  secunda:  nam  prima  habetur  ab  homine  quasi  plena  possessio,  secunda 
autem  habetur  quasi  imperfecta,  imperfecte  enim  diligimus,  et  cognoscimus 
Deum.  Manifestum  est  autem,  quod  unumquodque,  quod  perfecte  habet  na¬ 
turam,  vel  formam  aliquam,  aut  virtutem,  potest  per  se  secundum  illam  ope¬ 
rari,  non  tamen  exclusa  operatione  Dei,  qui  in  omni  natura,  et  voluntate  in¬ 
terius  operatur:  sed  id,  quod  imperfecte  habet  naturam  aliquam,  vel  formam, 
aut  virtutem,  non  potest  per  se  operari,  nisi  ab  altero  moveatur:  sicut  sol, 
qui  est  perfecte  lucidus,  per  seipsum  potest  illuminare;  luna  autem,  in  qua 
«est  imperfecte  natura  lucis,  non  illuminat  nisi  illuminata.  Medicus  etiam,  qui 
perfecte  novit  artem  medicinae,  potest  per  se  operari:  sed  discipulus  ejus, 
.qui  nondum  est  plene  instructus,  non  potest  per  se  operari,  nisi  ab  eo  instrua¬ 
tur:  sic  igitur  quantum  ad  ea,  quae  subsunt  humanae  rationi,  in  ordine  sci¬ 
licet  ad  finem  connaturalem  homini,  homo  potest  operari  per  judicium  ra¬ 
tionis:  si  tamen  etiam  in  hoc  homo  adjuvetur  a  Deo  per  specialem  instinctum, 
hoc  erit  superabundantis  bonitatis;  unde  secundum  philosophos,  non  qui¬ 
cumque  habebat  virtutes  morales  acquisitas,  habebat  virtutes  heroicas,  vel 
divinas.  Sed  in  ordine  ad  finem  ultimum  supernaturalem,  ad  quem  ratio 
movet,  secundum  quod  est  aliqualiter,  et  imperfecte  informata  per  virtutes 
theologicas,  non  sufficit  ipsa  motio  rationis,  nisi  desuper  adsit  instinctus,  et 
motio  Spiritus  Sancti,  secundum  illud  Roman.  8.:  Qui  spiritu  Dei  aguntur, 
hi  filii  Dei  sunt,  et  haeredes:  et  in  Psal.  142.  dicitur:  Spiritus  tuus  bonus  deducet 
me  in  terram  rectam;  quia  scilicet  in  haereditatem  illius  terrae  beatorum 

nullus  potest  pervenire,  nisi  moveatur,  et  deducatur  a  Spiritu  Sancto ;  et  ideo 
ad  illum  finem  consequendum  necessarium  est  homini  habere  donum  Spi¬ 
ritus  Sancti. 

Ad  primum  ergo  dicendum,  quod  dona  excedunt  communem  perfectionem 
virtutum,  non  quantum  ad  genus  operum,  eo  modo  quo  consilia  praecedunt 
praecepta,  sed  quantum  ad  modum  operandi,  secundum  quod  movetur  homo 
ab  altiori  principio. 

Ad  secundum  dicendum,  quod  per  virtutes  theologicas,  et  morales  non 
ita  perficitur  homo  in  ordine  ad  ultimum  finem,  quin  semper  indigeat  moveri 
quodam  superiori  instinctu  Spiritus  Sancti,  ratione  jam  dicta  (in  corp.  art.). 

Ad  tertium  dicendum,  quod  rationi  humanae  non  sunt  omnia  cognita, 
neque  omnia  possibilia,  sive  accipiatur  ut  perfecta  perfectione  naturali,  sive 
accipiatur  ut  perfecta  theologicis  virtutibus;  unde  non  potest  quantum  ad 
omnia  repellere  stultitiam,  et  alia  hujusmodi,  de  quibus  ibi  fit  mentio:  sed 
ille,  cujus  scientiae,  et  potestati  omnia  subsunt,  sua  motione  ab  omni  stul¬ 
titia,  et  ignorantia,  et  hebetudine,  et  duritia,  et  caeteris  hujusmodi  nos  tutos 
reddit,  et  ideo  dona  Spiritus  Sancti,  quae  faciunt  nos  bene  sequentes  instin¬ 
ctum  ipsius,  dicuntur  contra  hujusmodi  defectus  dari. 

ARTICULUS  III.  558 

UTRUM  DONA  SPIRITUS  SANCTI  SINT  HABITUS. 

Ad  tertium  sic  proceditur.  Videtur,  quod  dona  Spiritus  Sancti  non  sint 
habitus:  habitus  enim  est  qualitas  in  homine  manens:  est  enim  qualitas  dif¬ 
ficile  mobilis,  ut  dicitur  in  Praedicam,  (cap.  de  Oualit.  a  prine.) :  sed  pro¬ 
prium  Christi  est,  quod  dona  Spiritus  Sancti  in  eo  requiescant,  ut  dicitur 
Isa.  11.,  et  Joan.  1.  dicitur:  Super  quem  videris  spiritum  descendentem,  et  ma¬ 
nentem  super  eum,  hic  est,  qui  baptizat.  Quod  exponens  Gregorius  in  2.  Moral. 
(cap.  27.  cir.  med.)  dicit:  In  cunctis  fidelibus  Spiritus  Sanctus  venit,  sed  in  solo 
Mediatore  semper  singulariter  permanet ;  ergo  dona  Spiritus  Sancti  non  sunt 
habitus. 

2.  Praeterea.  Dona  Spiritus  Sancti  perficiunt  hominem,  secundum  quod 
agitur  a  spiritu  Dei,  sicut  dictum  est  (art.  1.  et  2.  praec.) :  sed  inquantum 
homo  agitur  a  spiritu  Dei,  se  habet  quodammodo  ut  instrumentum  respectu 
ejus  :  non  autem  convenit,  ut  instrumentum  perficiatur  per  habitum,  sed  prin¬ 
cipale  agens;  ergo  dona  Spiritus  Sancti  non  sunt  habitus. 

3.  Praeterea.  Sicut  dona  Spiritus  Sancti  sunt  ex  inspiratione  divina,  ita 
donum  prophetiae:  sed  prophetia  non  est  habitus:  non  enim  spiritus  pro¬ 
phetiae  adest  prophetis  semper,  ut  Gregorius  dicit  in  prima  Hom.  super  Ezech. 
(aliquant.  a  prine.);  ergo  neque  etiam  dona  Spiritus  Sancti  sunt  habitus. 

Sed  contra  est  id,  quod  Dominus  dicit  discipulis  de  Spiritu  Sancto  lo- 
quens,  Joan.  14.:  Apud  vos  manebit,  et  in  vobis  erit:  Spiritus  autem  Sanctus 
non  est  in  hominibus  absque  donis  ejus;  ergo  dona  ejus  manent  in  homi¬ 
nibus;  ergo  non  solum  sunt  actus,  vel  passiones,  sed  etiam  habitus  perma¬ 
nentes. 

Respondeo  dicendum,  quod,  sicut  dictum  est  (art.  1.  huj.  q.),  dona  sunt 
quaedam  perfectiones  hominis,  quibus  disponitur  ad  hoc,  quod  homo  bene 
sequatur  instinctum  Spiritus  Sancti.  Manifestum  est  autem  ex  supradictis 
(q.  )6.  art.  4.  et  q.  48.  art.  1.),  quod  virtutes  morales  perficiunt  vim  appeti- 

tivam,  secundum  quod  participat  aliqualiter  rationem ;  inquantum  scilicet 
nata  est  moveri  per  imperium  rationis:  hoc  igitur  modo  dona  Spiritus  Sancti 
se  habent  ad  homines  in  comparatione  ad  Spiritum  Sanctum,  sicut  virtutes 
morales  se  habent  ad  vim  appetitivam  in  comparatione  ad  rationem :  virtutes 
autem  morales  habitus  quidam  sunt,  quibus  vires  appetitivae  disponuntur  ad 
prompte  obediendum  rationi;  unde  et  dona  Spiritus  Sancti  sunt  quidam  ha¬ 
bitus,  quibus  homo  perficitur  ad  prompte  obediendum  Spiritui  Sancto. 

Ad  primum  ergo  dicendum,  quod  Gregorius  ibidem  ( lib .  2.  Mor.  cap.  28. 
a  prine.),  solvit  dicens,  quod  in  illis  donis,  sine  quibus  ad  vitam  perveniri 
non  potest,  Spiritus  Sanctus  in  electis  omnibus  semper  manet,  sed  in  aliis 
non  semper  manet:  septem  autem  dona  sunt  necessaria  ad  salutem,  ut  dictum 
est  (art.  2.  huj.  q.);  unde  quantum  ad  ea  Spiritus  Sanctus  semper  manet  in 
sanctis. 

Ad  secundum  dicendum,  quod  ratio  illa  procedit  de  instrumento,  cujus 
non  est  agere,  sed  solum  agi:  tale  autem  instrumentum  non  est  homo;  sed 
sic  agitur  a  Spiritu  Sancto,  quod  etiam  agit,  inquantum  est  liberi  arbitrii: 
unde  indiget  habitu. 

Ad  tertium  dicendum,  quod  prophetia  est  de  donis,  quae  sunt  ad  mani¬ 
festationem  spiritus,  non  autem  ad  necessitatem  salutis;  unde  non  est  simile. 


ARTICULUS  IV.  359 

UTRUM  CONVENIENTER  SEPTEM  DONA  SPIRITUS  SANCTI  ENUMERENTUR. 

(2-2.  q.  S.  art.  6.  et  -5.  Dist.  34.  q.  1.  art.  2.  et  Dist.  33.  q.  2.  art.  2.  q.  3. 

et  Isa.  11.  lect.  3.). 

Ad  quartum  sic  proceditur.  Videtur,  quod  inconvenienter  septem  dona 
Spiritus  Sancti  enumerentur:  in  illa  enim  enumeratione  ponuntur  quatuor 
pertinentia  ad  virtutes  intellectuales,  scilicet :  sapientia,  intellectus,  scientia,  et 
consilium,  quod  pertinet  ad  prudentiam :  nihil  autem  ibi  ponitur,  quod  per¬ 
tineat  ad  artem,  quae  est  quinta  virtus  intellectualis:  similiter  etiam  ponitur 
aliquid  pertinens  ad  justitiam,  scilicet:  pietas;  et  aliquid  pertinens  ad  fortitu¬ 
dinem,  scilicet:  fortitudinis  dornmi:  nihil  autem  ponitur  ibi  pertinens  ad  tem¬ 
perantiam;  ergo  insufficienter  enumerantur  dona. 

2.  Praeterea.  Pietas  est  pars  justitiae :  sed  circa  fortitudinem  non  ponitur 
aliqua  pars  ejus,  sed  ipsa  fortitudo;  ergo  non  debuit  poni  pietas,  sed  ipsa 
justitia. 

3.  Praeterea.  Virtutes  theologicae  maxime  ordinant  nos  ad  Deum:  cum 
ergo  dona  perficiant  hominem,  secundum  quod  movetur  a  Deo,  videtur,  quod 
debuissent  poni  aliqua  dona  pertinentia  ad  theologicas  virtutes. 

4.  Praeterea.  Sicut  Deus  timetur,  ita  etiam  amatur,  et  in  ipsum  aliquis 
sperat,  et  ex  eo  delectatur:  amor  autem,  spes,  et  delectatio  sunt  passiones 
condivisae  timori ;  ergo  sicut  timor  ponitur  donum,  ita  et  alia  tria  debent 
poni  dona. 

5.  Praeterea.  Intellectui  adjungitur  sapientia,  quae  regit  ipsum ;  fortitudini 
autem  tnnsilium;  pietati  vero  scientia;  ergo  et  timori  debuit  addi  aliquod 
donum  directivum;  inconvenienter  ergo  septem  dona  Spiritus  Sancti  enu¬ 
merantur. 

Sed  in  contrarium  est  auctoritas  Scripturae,  Isaiae  n. 


QUAESTIO  LXVIII.  ARTICULUS  IV. 


475 

Respondeo  dicendum,  quod,  sicut  dictum  est  (art.  praec.),  dona  sunt  qui¬ 
bam  habitus  perficientes  hominem  ad  hoc,  quod  prompte  sequatur  instinctum 
Spiritus  Sancti:  sicut  virtutes  morales  perficiunt  vires  appetitivas  ad  obe- 
diendum  rationi.  Sicut  autem  vires  appetitivae  natae  sunt  moveri  per  impe¬ 
rium  rationis:  ita  omnes  vires  humanae  natae  sunt  moveri  per  istinctum  Dei, 
sicut  a  quadam  superiori  potentia ;  et  ideo  in  omnibus  viribus  hominis,  quae 
possunt  esse  principia  humanorum  actuum,  sicut  sunt  virtutes,  ita  etiam  sunt 
■dona,  scilicet  in  ratione,  et  in  vi  appetitiva.  Ratio  autem  est  speculativa,  et 
pratica :  et  in  utraque  consideratur  apprehensio  veritatis,  quae  pertinet  ad 
inventionem,  et  judicium  de  veritate;  ad  apprehensionem  igitur  veritatis  per¬ 
ficitur  speculativa  ratio  per  intellectum,  pratica  vero  per  consilium.  Ad  recte 
autem  judicandum  speculativa  quidem  per  sapientiam,  practica  vero  p&r  scien¬ 
tiam  perficitur :  appetitiva  autem  virtus  in  liis  quidem,  quae  sunt  ad  alterum, 
perficitur  per  pietatem:  in  his  autem,  quae  sunt  ad  seipsum,  perficitur  per 
fortitudinem  contra  timorem  periculorum  ;  contra  concupiscentiam  vero  inor¬ 
dinatam  delectabilium  per  Umorem,  secundum  illud  Proverb.  15.:  In  timore 
(per  timorem )  Domini  declinat  omnis  a  malo;  et  in  Ps.  118. :  Confige  timore  tuo 
carnes  meas,  a  judiciis  enim  tuis  timui.  Et  sic  patet,  quod  haec  dona  extendunt 
se  ad  omnia,  ad  quae  se  extendunt  virtutes  tam  intellectuales,  quam  mo¬ 
rales. 

Ad  primum  ergo  dicendum,  quod  dona  Spiritus  Sancti  perficiunt  hominem 
in  his,  quae  pertinent  ad  bene  vivendum,  ad  quae  non  ordinatur  ars,  sed  ad 
■exteriora  factibilia :  est  enim  ars  ratio  recta  non  agibilium,  sed  factibilium, 
ut  dicitur  in  6.  Ethic.  (cap.  4.):  potest  tamen  etiam  dici,  quod,  quantum  ad 
infusionem  donorum,  ars  pertinet  ad  Spiritum  Sanctum,  qui  est  principaliter 
movens;  non  autem  ad  homines,  qui  sunt  quaedam  organa  ejus,  dum  ab  eo 
moventur:  temperantiae  autem  respondet  quodammodo  donum  timoris :  sicut 
enim  ad  virtutem  temperantiae  pertinet  secundum  ejus  propriam  rationem, 
ut  aliquis  recedat  a  delectationibus  pravis  propter  bonum  rationis:  ita  ad 
donum  timoris  pertinet,  quod  aliquis  recedat  a  delectationibus  pravis  propter 
Dei  timorem. 

Ad  secundum  dicendum,  quod  nomen  justitiae  imponitur  a  rectitudine 
rationis:  et  ideo  nomen  virtutis  est  convenientius,  quam  nomen  doni:  sed 
nomen  pietatis  importat  reverentiam,  quam  habemus  ad  patrem,  et  ad  pa¬ 
triam;  et  quia  pater  omnium  Deus  est,  etiam  cultus-  Dei  pietas  nominatur,  ut 
August.  dicit  in  10.  de  Civ.  Dei  (cap.  1.  versus  fin.) ;  et  ideo  convenienter 
donum,  quo  aliquis  propter  reverentiam  Dei  bonum  operatur  ad  omnes  pietas 
nominatur. 

Ad  tertium  dicendum,  quod  animus  hominis  non  movetur  a  Spiritu 
Sancto,  nisi  ei  secundum  aliquem  modum  uniatur:  sicut  instrumentum  non 
movetur  ab  artifice,  nisi  per  contactum,  aut  per  aliquam  aliam  unionem: 
prima  autem  unio  hominis  est  per  fidem,  spem,  et  charitatem;  unde  istae 
virtutes  praesupponuntur  ad  dona,  sicut  radices  quaedam  donorum;  unde 
omnia  dona  pertinent  ad  has  tres  virtutes,  sicut  quaedam  derivationes  prae¬ 
dictarum  virtutum. 

Ad  quartum  dicendum,  quod  amor,  spes,  et  delectatio  habent  bonum  pro 
objecto:  summum  autem  bonum  Deus  est;  unde  nomina  harum  passionum 
transferuntur  ad  virtutes  theologicas,  quibus  anima  conjungitur  Deo :  timoris 
autem  objectum  est  malum,  quod  Deo  nullo  modo  competit;  unde  non  im¬ 
portat  conjunctionem  ad  Deum,  sed  magis  recessum  ab  aliquibus  rebus  propter 

reverentiam  Dei;  et  ideo  non  est  nomen  virtutis  theologicae,  sed  doni,  quod: 
eminentius  retrahit  a  malis,  quam  virtus  moralis. 

Ad  quintum  dicendum,  quod  per  sapientiam  dirigitur  et  hominis  intel¬ 
lectus,  et  hominis  affectus ;  et  ideo  ponuntur  duo  correspondentia  sapientiae, 
tamquam  directivo  :  ex  parte  quidem  intellectus  donum  intellectus :  ex  parte 
autem  affectus  donum  timoris:  ratio  enim  timendi  Deum  praecipue  sumitur 
ex  consideratione  excellentiae  divinae,  quam  considerat  sapientia. 

ARTICULUS  V.  360 

UTRUM  DONA  SPIRITUS  SANCTI  SINT  CONNEXA. 

(2-2.  q.  19.  art.  9.  corp.  et  part.  3.  q.  7.  art.  3.  ad  3.  et  3.  Dist.  36.  art.  3. 
et  Virt.  q.  3.  art.  2.  ad  6.). 

Ad  quintum  sic  proceditur.  Videtur,  quod  dona  non  sint  connexa:  dicit 
enim  Apostolus  1.  Cor.  12.:  Alii  datur  per  Spiritum  sermo  sapientiae,  alii  sermo 
scientiae  secundum  eumdem  Spiritum  :  sed  sapientia,  et  scientia  inter  dona  Spi¬ 
ritus  Sancti  computantur;  ergo  dona  Spiritus  Sancti  dantur  diversis,  et  non 
connectuntur  sibi  invicem  in  eodem. 

2.  Praeterea.  Augustinus  dicit  in  14.  de  Trinit.  (cap.  1.  a  med.)  quod 
scientia  non  pollent  fideles  plurimi,  quamvis  polleant  ipsa  fide :  sed  fidem  conco- 
mitatur  aliquod  de  donis,  ad  minus  donum  timoris;  ergo  videtur,  quod  dona 
non  sint  de  necessitate  connexa  in  uno,  et  eodem. 

3.  Praeterea.  Gregor,  in  1.  Moral.  (cap.  13.  a  med.)  dicit,  quod  minor  est 
sapientia,  si  intellectu  careat:  et  valde  inutilis  est  intellectus,  si  ex  sapientia 
non  subsistat:  vile  est  consilium  [al  .nec  utile  est  consilium,  et  al.  inutile  est  con¬ 
silium],  cui  opus  fortitudinis  deest:  et  valde  fortitudo  destruitur,  nisi  per  con¬ 
silium  fulciatur:  nulla  est  scientia,  si  utilitatem  pietatis  non  habet:  et  valde 
inutilis  est  pietas,  si  scientiae  discretione  careat:  timor  quoque  ipse,  si  non 
has  virtutes  habuerit,  ad  nullum  opus  bonae  actionis  surgit :  ex  quibus  vi¬ 
detur,  quod  unum  donum  possit  sine  alio  haberi;  non  ergo  dona  Spiritus 
Sancti  sunt  connexa. 

Sed  contra  est,  quod  ibidem  Gregorius  praemittit  dicens:  Illud  in  Job 
filiorum  convivio  perscrutandum  videtur ,  quod  semetipsos  invicem  pascunt :  per 
filios  autem  Job,  de  quibus  loquitur,  significantur  dona  Spiritus  Sancti;  ergO' 
dona  Spiritus  Sancti  sunt  connexa  per  hoc  quod  se  invicem  reficiunt. 

Respondeo  dicendum,  quod  hujus  quaestionis  veritas  de  facili  ex  prae¬ 
missis,  potest  haberi:  dictum  est  enim  supra  (art.  3.  huf.  q.),  quod  sicut  vires 
appetitivae  disponuntur  per  virtutes  morales  in  comparatione  ad  regimen  ra¬ 
tionis,  ita  omnes  vires  animae  disponuntur  per  dona  in  comparatione  ad  Spi¬ 
ritum  Sanctum  moventem  :  Spiritus  autem  Sanctus  habitat  in  nobis  per  clia- 
litatem,  secundum  illud  Rom.  5.:  Charitas  Dei  diffusa  est  in  cordibus  nostris  per 
Spiritum  Sanctum,  qui  datus  est  nobis:  sicut  et  ratio  nostra  perficitur  per  pru¬ 
dentiam;  unde  sicut  virtutes  morales  connectuntur  sibi  invicem  in  prudentia  3 
ita  dona  Spiritus  Sancti  connectuntur  sibi  invicem  in  charitate;  ita  scilicet 
quod  qui  charitatem  habet,  omnia  dona  Spiritus  Sancti  habet,  quorum  nullum 
sine  charitate  haberi  potest. 

Ad  primum  ergo  dicendum,  quod  sapientia,  et  scientia  uno  modo  possunt 
considerari,  secundum  quod  sunt  gratiae  gratis  datae;  prout  scilicet  aliquis 

abundat  intantum  in  cognitione  rerum  divinarum,  et  humanarum,  ut  possit 
etiam  fideles  instruere,  et  adversarios  confundere:  et  sic  loquitur  ibi  Apo¬ 
stolus  de  sapientia,  et  scientia :  unde  signanter  fit  mentio  de  sermone  sapien¬ 
tiae,  et  scientiae.  Alio  modo  possunt  accipi,  prout  sunt  dona  Spiritus  Sancti :  et 
sic  sapientia,  et  scientia  nihil  aliud  sunt,  quam  quaedam  perfectiones  humanae 
mentis,  secundum  quas  disponitur  ad  sequendum  instinctum  Spiritus  Sancti 
in  cognitione  divinorum,  et  humanorum;  et  sic  patet,  quod  hujusmodi  dona 
sunt  in  omnibus  habentibus  charitatem. 

Ad  secundum  dicendum,  quod  Augustinus  ibi  loquitur  de  scientia,  expo¬ 
nens  praedictam  auctoritatem  Apostoli ;  unde  loquitur  de  scientia  praedicto 
modo  accepta,  secundum  quod  est  gratia  datis  data,  quod  patet  ex  hoc,  quod 
subdit:  Aliud  enim  est  scire  tantummodo,  quid  homo  credere  debeat  propter  adi¬ 
piscendam  vitam  beatam,  quae  non  nisi  aeterna  est :  aliud  autem  est  scire,  quemad¬ 
modum  hoc  ipsum  et  piis  opituletur,  et  contra  impios  defendatur;  quam  proprio 
appidlare  vocabulo  scientiam  videtur  Apostolus. 

Ad  tertium  dicendum,  quod  sicut  uno  modo  connexio  virtutum  cardi¬ 
nalium  probatur  per  hoc,  quod  una  earum  perficitur  quodammodo  per  aliam, 
ut  supra  dictum  est  (q.  63.  art.  1.),  ita  Gregorius  eodem  modo  vult  probare 
connexionem  donorum  per  hoc,  quod  unum  sine  alio  non  potest  esse  perfe¬ 
ctum  :  unde  praemittit  dicens  :  Valde  singula  quaelibet  destituitur,  si  non  una 
virtus  alii  virtuti  suffragetur ;  non  ergo  datur  intelligi,  quod  unum  donum  possit 
esse  sine  alio;  sed  quod  intellectus,  si  esset  sine  sapientia,  non  esset  donum; 
sicut  temperantia,  si  esset  sine  justitia,  non  esset  virtus. 


ARTICULUS  VI.  36! 

UTRUM  DONA  SPIRITUS  SANCTI  REMANEANT  IN  PATRIA. 

(2-2.  q.  S.  art.  7.  et  part.  3.  q.  7.  art.  3.  ad  3. 
et  Dist.  34.  q.  1.  art.  3.  et  Dist.  33.  q.  2.  art.  2.  q.  3.  art.  4.). 

Ad  sextum  sic  proceditur.  Videtur,  quod  dona  Spiritus  Sancti  non  ma¬ 
neant  in  patria:  dicit  enim  Gregor,  in  2.  Moral.  (cap.  26. parum  a  prine.)  quod 
Spiritus  Sanctus  contra  singula  tentamenta  septem  donis  erudit  mentem:  sed  in  patria 
non  erunt  aliqua  tentamenta,  secundum  illud  Isa.  11.:  Non  nocebunt,  et  non 
occident  in  universo  monte  sancto  meo;  ergo  dona  Spiritus  Sancti  non  erunt 
in  patria. 

2.  Praeterea.  Dona  Spiritus  Sancti  sunt  habitus  quidam,  ut  supra  di¬ 
ctum  est  (art.  3.  huj.  q.)  :  frustra  autem  essent  habitus,  ubi  actus  esse  non  pos¬ 
sunt:  actus  autem  quorumdam  donorum  in  patria  esse  non  possunt:  dicit 
enim  Gregor,  in  1.  Moral.  (cap.  13.  a  prine.),  quod  intellectus  facit  audita  pe¬ 
netrare  ;  et  consilium  prohibet  esse  praecipitem ;  et  fortitudo  facit  non  metuere 
adversa;  et  pietas  replet  cordis  viscera  operibus  misericordiae:  haec  autem 
non  competunt  statui  patriae ;  ergo  hujusmodi  dona  non  erunt  in  statu  gloriae. 

5.  Praeterea.  Donorum  quaedam  perficiunt  hominem  in  vita  contem¬ 
plativa,  ut  sapientia,  et  intellectus;  quaedam  in  vita  activa,  ut  pietas,  et  forti¬ 
tudo  :  sed  activa  vita  cum  hac  vita  terminatur,  ut  Gregorius  dicit  in  6.  Mora¬ 
lium  (cap.  ult.  ante  med.) ;  ergo  in  statu  gloriae  non  erunt  omnia  dona  Spi¬ 
ritus  Sancti. 

Sed  contra  est,  quod  Ambros.  dicit  in  lib.  i.  de  Spiritu  Sancto  (cap.  20. 
parum  a  prine.) :  Civitas  Dei  illa  Hierusalem  coelestis  non  'meatu  alicujus  fluvii 
terrestris  abluitur;  sed  ex  vitae  fonte  procedens  Spiritus  Sanctus,  cujus  nos  brevi 
satiamur  haustu,  in  illis  coelestibus  spiritibus  redundantius  videtur  affluere,  pleno 
septem  virtutum  spiritualium  fervens  meatu. 

Respondeo  dicendum,  quod  de  donis  dupliciter  possumus  loqui.  Uno  modo 
quantum  ad  essentiam  donorum:  et  sit  perfectissime  erunt  in  patria,  sicut  patet 
per  auctoritatem  Ambrosii  inductam:  cujus  ratio  est,  quia  dona  Spiritus 
Sancti  perficiunt  mentem  humanam  ad  sequendam  motionem  Spiritus  Sancti; 
quod  praecipue  erit  in  patria,  quando  Deus  erit  omnia  in  omnibus,  ut  dicitur 
1.  ad  Corinth.  15.,  et  quando  homo  erit  totaliter  subditus  Deo.  Alio  modo 
possunt  considerari  quantum  ad  materiam,  circa  quam  operantur  :  et  sic  in 
praesenti  habent  operationem  circa  aliquam  materiam,  circa  quam  non 
habebunt  operationem  in  statu  gloriae:  et  secundum  hoc  non  manebunt  in 
patria,  sicut  supra  de  virtutibus  cardinalibus  dictum  est  ( q.  67.  art.  1.). 

Ad  primum  ergo  dicendum,  quod  Gregorius  loquitur  ibi  de  donis,  se¬ 
cundum  quod  competunt  statui  praesenti :  sic  enim  donis  protegimur  contra 
tentamenta  malorum:  sed  in  statu  gloriae  cessantibus  malis,  per  dona  Spi¬ 
ritus  Sancti  perficiemur  in  bono. 

Ad  secundum  dicendum,  quod  Gregorius  in  singulis  donis  ponit  aliquid, 
quod  transit  cum  statu  praesenti,  et  aliquid,  quod  permanet  in  futuro:  dicit 
enim  (loc.  cit.  in  arg.),  quod  sapientia  mentem  de  aeternorum  spe,  et  cer¬ 
titudine  reficit;  quorum  duorum  spes  transit,  sed  certitudo  remanet:  et  de 
intellectu  dicit,  quod  in  eo  quod  audita  penetrat,  reficiendo  cor,  tenebras  ejus 
illustrat;  quorum  auditus  transit,  quia  non  docebit  vir  fratrem  suum,  ut  dicitur 
Hierem.  31.,  sed  illustratio  mentis  manebit.  De  consilio  autem  dicit,  quod 
prohibet  esse  praecipitem ;  quod  est  necessarium  in  praesenti:  et  iterum,  quod 
ratione  animum  replet;  quod  est  necessarium  etiam  in  futuro.  De  fortitudine 
vero  dicit,  quod  adversa  non  metuit;  quod  est  necessarium  in  praesenti;  et 
iterum  quod  confidentiae  cibos  apponit;  quod  permanet  etiam  in  futuro.  De 
scientia  vero  unum  tantum  ponit,  scilicet  quod  ignorantiae  jejunium  superat; 
quod  pertinet  ad  statum  praesentem:  sed  quod  addit:  In  ventre  mentis,  potest 
figuraliter  intelligi  repletio  cognitionis,  quae  pertinet  etiam  ad  statum  futu¬ 
rum.  De  pietate  vero  dicit,  quod  cordis  viscera  misericordiae  operibus  replet; 
quod  quidem  secundum  verba  pertinet  tantum  ad  statum  praesentem;  sed 
ipse  intimus  affectus  proximorum  per  viscera  designatus  pertinet  etiam  ad 
futurum  statum,  in  quo  pietas  non  exhibebit  misericordiae  opera,  sed  con¬ 
gratulationis  affectum.  De  timore  vero  dicit,  quod  premit  mentem,  ne  de 
praesentibus  superbiat ;  quod  pertinet  ad  statum  praesentem  ;  et  quod  de  fu¬ 
turis  cibo  spei  confortat;  quod  etiam  pertinet  ad  statum  praesentem,  quantum 
ad  spem;  sed  potest  etiam  ad  statum  futurum  pertinere,  quantum  ad  con¬ 
fortationem  de  rebus  hic  speratis,  et  ibi  obtentis. 

Ad  tertium  dicendum,  quod  ratio  illa  procedit  de  donis  quantum  ad  ma¬ 
teriam:  opera  enim  activae  vitae  non  erunt  materia  donorum,  sed  omnia 
habebunt  actus  suos  circa  ea,  quae  pertinent  ad  vitam  contemplativam,  quae 
est  vita  beata. 

ARTICULUS  VII.  362 

UTRUM  DIGNITAS  DONORUM  ATTENDATUR 
SECUNDUM  ENUMERATIONEM  ISAIAE  II. 

(Isa.  11.  lect.  2.). 

Ad  septimum  sic  proceditur.  Videtur,  quod  dignitas  donorum  non  atten¬ 
datur  secundum  enumerationem,  qua  enumerantur  Isa.  1 1.:  illud  enim  videtur 
esse  potissimum  in  donis,  quod  maxime  Deus  ab  homine  requirit:  sed  maxime 
requirit  Deus  ab  homine  timorem:  dicitur  enim  Deut.  10.:  Et  nunc  Israel, 
quid  Dominus  Deus  tuus  petit  a  te,  nisi  ut  timeas  Dominum  Deum  tuum  ?  et 
Malach.  1.  dicitur:  Si  ego  Dominus,  ubi  timor  meus?  Ergo  videtur,  quod  timor, 
qui  enumeratur  ultimo,  non  sit  infimum  donorum,  sed  maximum. 

2.  Praeterea.  Pietas  videtur  esse  quoddam  bonum  universale:  dicit  enim 
Apostolus  1.  ad  Timoth.  4.  quod  pietas  ad  omnia  utilis  est:  sed  bonum  uni¬ 
versale  praefertur  particularibus  bonis;  ergo  pietas,  quae  penultimo  enume¬ 
ratur,  videtur  esse  potissimum  donorum. 

3.  Praeterea.  Scientia  perficit  judicium  hominis;  consilium  autem  ad 
inquisitionem  pertinet:  sed  judicium  praeeminet  inquisitioni;  ergo  scientia  est 
potius  donum,  quam  consilium,  cum  tamen  post  enumeretur. 

4.  Praeterea.  Fortitudo  pertinet  ad  vim  appetitivam,  scientia  autem  ad 
rationem:  sed  ratio  est  eminentior,  quam  vis  appetitiva;  ergo  et  scientia  est 
eminentius  donum,  quam  fortitudo,  quae  tamen  primo  enumeratur;  non  ergo 
dignitas  donorum  attenditur  secundum  ordinem  enumerationis  eorum. 

Sed  contra  est,  quod  August.  dicit  in  lib.  1.  de  Serm.  Dom.  in  monte 
(cap.  4.  in  prine.):  Videtur  mihi  septiformis  operatio  Spiritus  Sancti,  dequalsaias 
loquitur,  his  gradibus,  sententiisque  congruere,  de  quibus  fit  mentio  Matth.  3.  sed 
inter  est  ordinis:  nam  ibi,  scilicet  in  Isaia,  numeratio  ab  excelsioribus  coepit,  hic 
vero  ab  inferioribus. 

Respondeo  dicendum,  quod  dignitas  donorum  dupliciter  potest  attendi: 
uno  modo  simpliciter,  scilicet  per  comparationem  ad  proprios  actus,  prout 
procedunt  a  suis  principiis:  alio  modo  secundum  quid,  scilicet  per  compara¬ 
tionem  ad  materiam.  Simpliciter  autem  loquendo  de  dignitate  donorum,  ea¬ 
dem  est  ratio  comparationis  in  ipsis,  et  in  virtutibus:  quia  dona  ad  omnes 
actus  potentiarum  animae  perficiunt  hominem,  ad  quos  perficiunt  virtutes,  ut 
supra  dictum  est  (ari.  3.  huj.  q.) ;  unde  sicut  virtutes  intellectuales  praeferuntur 
virtutibus  moralibus,  et  in  ipsis  virtutibus  intellectualibus  contemplativae  prae¬ 
feruntur  activis;  ut  sapientia,  intellectus,  et  scientia  prudentiae,  et  arti  [al. 
ut  sapientia  intellectui,  et  scientia  prudentiae  et  arti ] ;  ita  tamen  quod  sapientia 
praefertur  intellectui,  et  intellectus  scientiae,  sicut  prudentia,  et  synesis  eubu- 
liae;  ita  etiam  in  donis  sapientia,  et  intellectus,  scientia,  et  consilium  praefe¬ 
runtur  pietati,  et  fortitudini,  et  timori,  in  quibus  etiam  pietas  praefertur  fortitu¬ 
dini,  et  fortitudo  timori,  sicut  justitia  fortitudini ;  et  fortitudo  temperantiae :  sed 
quantum  ad  materiam  fortitudo,  et  consilium  praeferuntur  scientiae,  et  pietati: 
quia  scilicet  fortitudo,  et  consilium  habent  in  arduis  locum;  pietas  autem, 
et  etiam  scientia  in  communibus:  sic  igitur  donorum  dignitas  ordini  enume¬ 
rationis  respondet:  partim  quidem  simpliciter,  secundum  quod  sapientia,  et 

intellectus  omnibus  praeferuntur :  partim  autem  secundum  ordinem  materiae* 
secundum  quod  consilium,  et  fortitudo  praeferuntur  scientiae,  et  pietati. 

Ad  primum  ergo  dicendum,  quod  timor  maxime  requiritur,  quasi  primor¬ 
dium  quoddam  perfectionis  donorum;  quia  initium  sapientiae  timor  Domini; 
non  propter  hoc,  quod  sit  caeteris  dignius:  prius  enim  est  secundum  ordinem 
generationis,  ut  aliquis  recedat  a  malo,  quod  fit  per  timorem,  ut  dicitur 
Proverb.  16.  quam  quod  operetur  bonum,  quod  fit  per  alia  dona. 

Ad  secundum  dicendum,  quod  pietas  non  comparatur  in  verbis  Apostoli 
omnibus  donis  Dei,  sed  soli  corporali  excercitationi,  de  qua  praemittit,  quod 
ad  modicum  utilis  est. 

Ad  tertium  dicendum,  quod  scientia  etsi  praeferatur  consilio  ratione  ju¬ 
dicii,  tamen  consilium  praefertur  ratione  materiae :  nam  consilium  non  habet 
locum  nisi  in  arduis,  ut  dicitur  in  3.  Ethic.  (cap.  3),  sed  judicium  scientiae 
in  omnibus  locum  habet. 

Ad  quartum  dicendum,  quod  dona  directiva,  quae  pertinent  ad  rationem, 
donis  exequentibus  digniora  sunt,  si  considerentur  per  comparationem  ad 
actus,  prout  egrediuntur  a  potentiis:  ratio  enim  appetitivae  praeeminet,  ut 
regulans  regulato:  sed  ratione  materiae  adjungitur  consilium  fortitudini,  sicut 
directivum  exequenti,  et  similiter  scientia  pietati:  quia  scilicet  consilium,  et 
fortitudo  in  arduis  locum  habent;  scientia  autem,  et  pietas,  etiam  in  commu¬ 
nibus;  et  ideo  consilium  simul  cum  fortitudine  ratione  materiae  numeratur 
ante  scientiam,  et  pietatem. 


ARTICULUS  VIII.  363 

UTRUM  VIRTUTES  SINT  PRAEFERENDAE  DONIS. 

(Infr.  q.  69.  art.  1.  ad  1.  et  2-2.  q.  9.  art.  1.  ad  3.  et  3.  Dist.  34.  q.  1.  art.  1.  ad  3. 
et  Dist.  33.  q.  2.  art.  3.  ad  2.  et  Virt.  q.  2.  art.  2.  ad  ij). 

Ad  octavum  sic  proceditur.  AGdetur,  quod  virtutes  sint  praeferendae 
donis.  Dicit  enim  Augustin.  in  15.  de  Trinit.  (cap.  iS.  in  prine.)  de  charitate 
loquens:  Nullum  est  isto  Dei  dono  excellentius :  solum  est,  quod  dividit  inter  filios 
regni  aeterni,  et  filios  perditionis  aeternae.  Dantur  et  alia  per  Spiritum  Sanctum 
numera:  sed  sine  charitate  nihil  prosunt :  sed  charitas  est  virtus;  ergo  virtus  est 
potior  donis  Spiritus  Sancti. 

2.  Praeterea.  Ea,  quae  sunt  priora  naturaliter,  videntur  esse  potiora :  sed 
virtutes  sunt  priores  donis  Spiritus  Sancti:  dicit  enim  Gregor,  in  2.  Moral. 
(cap.  26.  parum  a  prine),  quod  donum  Spiritus  Sancti  in  subjecta  mente  ante 
alia  justitiam,  prudentiam,  fortitudinem,  et  temperantiam  format:  et  sic 
eamdem  mentem  septem  mox  virtutibus,  idest  donis,  temperat,  ut  contra  stul¬ 
titiam,  sapientiam ;  contra  hebetudinem,  intellectum ;  contra  praecipitationem, 
consilium;  contra  timorem,  fortitudinem;  contra  ignorantiam,  scientiam; 
contra  duritiam,  pietatem  ;  contra  superbiam  det  timorem ;  ergo  virtutes  sunt 
potiores  donis. 

3.  Praeterea.  Virtutibus  nullus  male  uti  potest,  ut  August.  dicit  (lib.  2.  de 
Lib.  Arb.  cap.  19.  in  prine):  donis  autem  potest  aliquis  male  uti:  dicit  enim 
Gregorius  in  1.  Moral.  (cap.  iS.  in  princip.)  quod  hostiam  nostrae  precis  im¬ 
molamus,  ne  sapientia  elevet;  ne  intellectus,  dum  subtiliter  currit,  oberret; 
ne  consilium,  dum  se  multiplicat,  confundat;  ne  fortitudo,  dum  fiduciam 

praebet,  praecipitet;  ne  scientia,  dum  novit,  et  non  deligit,  inflet;  ne  pietas, 
dum  se  infra  rectitudinem  inclinat,  intorqueat;  ne  timor,  dum  plus  justo 
trepidat,  in  desperationis  foveam  mergat;  ergo  virtutes  sunt  digniores  donis 
Spiritus  Sancti. 

Sed  contra  est,  quod  dona  dantur  in  adjutorium  virtutum  contra  defectus, 
ut  patet  in  auctoritate  inducta  (arg.  2.) :  et  sic  videtur,  quod  perficiant  illud, 
quod  virtutes  perficere  non  possunt;  sunt  ergo  dona  potiora  virtutibus. 

Respondeo  dicendum,  quod,  sicut  ex  supradictis  patet  (q.  77.  $S.  et  62.) ; 
virtutes  in  tria  genera  distinguuntur:  sunt  enim  quaedam  virtutes  theologicae, 
quaedam  intellectuales,  quaedam  morales:  virtutes  quidem  theologicae  sunt,  qui¬ 
bus  mens  humana  Deo  conjungitur:  virtutes  autem  intellectuales  sunt,  quibus 
ratio  ipsa  perficitur:  virtutes  autem  morales  sunt,  quibus  vires  appetitivae 
perficiuntur  ad  obediendum  rationi:  dona  autem  Spiritus  Sancti  sunt,  quibus 
omnes  vires  animae  disponuntur  ad  hoc,  quod  subdantur  motioni  divinae. 
Sic  ergo  eadem  videtur  esse  comparatio  donorum  ad  virtutes  theologicas, 
per  quas  homo  unitur  Spiritui  Sancto  moventi,  sicut  virtutum  moralium  ad 
virtutes  intellectuales,  per  quas  perficitur  ratio,  quae  est  virtutum  moralium 
motiva :  unde  sicut  virtutes  intellectuales  praeferuntur  virtutibus  moralibus, 
et  regulant  eas:  ita  virtutes  theologicae  praeferuntur  donis  Spiritus  Sancti, 
et  regulant  ea:  unde  Gregor,  dicit  in  1.  Moral.  (cap.  12.  in  fin.)  quod  neque 
ad  denarii  perfectionem  septem  filii,  idest  semplem  dona,  perveniunt,  nisi  in  fide, 
spe,  et  charitate  fiat  omne,  quod  agunt.  Sed  si  comparemus  dona  ad  alias 
virtutes  intellectuales,  vel  morales,  dona  praeferuntur  virtutibus ;  quia  dona 
perficiunt  vires  animae  in  comparatione  ad  Spiritum  Sanctum  moventem: 
virtutes  autem  perficiunt  vel  ipsam  rationem,  vel  alias  vires  in  ordine  ad 
rationem:  manifestum  est  autem,  quod  ad  altiorem  motorem  oportet  majori 
perfectione  mobile  esse  dispositum;  unde  perfectiora  sunt  dona  virtutibus. 

Ad  primum  ergo  dicendum,  quod  charitas  est  virtus  theologica,  de  qua 
concedimus  quod  sit  potior  donis. 

Ad  secundum  dicendum,  quod  aliquid  est  prius  altero  dupliciter:  uno  modo 
ordine  perfectionis,  et  dignitatis;  sicut  dilectio  Dei  est  prior  dilectione  pro¬ 
ximi:  et  hoc  modo  dona  sunt  priora  virtutibus  intellectualibus,  et  moralibus; 
posteriora  vero  virtutibus  theologicis:  alio  modo  ordine  generationis,  seu  di¬ 
spositionis;  sicut  dilectio  proximi  praecedit  dilectionem  Dei  quantum  ad 
actum:  et  sic  virtutes  morales,  et  intellectuales  praecedunt  dona :  quia  per 
hoc  quod  homo  bene  se  habet  circa  rationem  propriam,  disponitur  ad  hoc 
quod  se  bene  habeat  in  ordine  ad  Deum. 

Ad  tertium  dicendum,  quod  sapientia,  et  intellectus,  et  alia  hujusmodi 
sunt  dona  Spiritus  Sancti,  secundum  quod  per  charitatem  informantur,  quae 
non  agit  perperam,  ut  dicitur  1.  ad  Cor.  13.;  et  ideo  sapientia,  et  intellectu, 
et  aliis  hujusmodi  nullus  male  utitur,  secundum  quod  sunt  dona  Spiritus 
Sancti:  sed  ad  hoc  quod  a  charitatis  perfectione  non  recedant,  unum  ab  al¬ 
tero  adjuvatur:  et  hoc  est,  quod  Gregorius  intendit  dicere. 

QUAESTIO  LXIX. 

DE  BEATITUDINIBUS,  IN  QUATUOR  ARTICULOS  DIVISA. 

Deinde  considerandum  est  de  beatitudinibus. 

Et  circa  hoc  quaeruntur  quatuor. 

Primo.  Utrum  beatitudines  a  donis,  et  virtutibus  distinguantur. 

Secundo.  De  praemiis  beatitudinum,  utrum  pertineant  ad  hanc  vitam. 

Tertio.  De  numero  beatitudinum. 

Quarto.  De  convenientia  praemiorum,  quae  eis  attribuuntur. 

ARTICULUS  I.  364 

UTRUM  BEATITUDINES  DISTINGUANTUR  A  VIRTUTIBUS,  ET  DONIS. 

(Infr.  q.  jo.  art.  2.  corp. 

et  3.  Dist.  34.  q.  1.  art.  4.  et  Isa.  11.  lect.  1.  ei  Matth.  3). 

Ad  primum  sic  proceditur.  Videtur,  quod  beatitudines  a  virtutibus,  et  donis 
non  distinguantur :  August.  enim  in  lib.  1.  de  Serm.  Dom.  in  monte  (cap.  4. 
a  prine.),  attribuit  beatitudines  in  Matth.  5.  enumeratas  donis  Spiritus  Sancti: 
Ambros.  autem  super  Lucam  (cap.  6.  sup.  illud:  Beati  pauperes)  attribuit  bea¬ 
titudines  ibi  enumeratas  quatuor  virtutibus  cardinalibus;  ergo  beatitudines 
non  distinguuntur  a  virtutibus,  et  donis. 

2.  Praeterea.  Humanae  voluntatis  non  est  nisi  duplex  regula,  scilicet 
ratio,  et  lex  aeterna,  ut  supra  dictum  est  (q.  19.  art.  3.  et  4.) :  sed  virtutes  per¬ 
ficiunt  hominem  in  ordine  ad  rationem ;  dona  autem  in  ordine  ad  legem  ae¬ 
ternam  Spiritus  Sancti,  ut  ex  dictis  patet  (q.  68.  art.  1.) ;  ergo  non  potest 
esse  aliquid  aliud  pertinens  ad  rectitudinem  voluntatis  humanae  praeter  vir¬ 
tutes,  et  dona;  non  ergo  beatitudines  ab  eis  distinguuntur. 

3.  Praeterea.  In  enumeratione  beatitudinum  ponitur  mititas,  et  justitia, 
et  misericordia,  quae  dicuntur  esse  quaedam  virtutes  ;  ergo  beatitudines  non 
distinguuntur  a  donis,  et  virtutibus. 

Sed  contra  est,  quod  quaedam  enumerantur  inter  beatitudines,  quae  nec 
sunt  virtutes,  nec  dona;  sicut  paupertas,  et  luctus,  et  pax;  differunt  ergo 
beatitudines  a  virtutibus,  et  donis. 

Respondeo  dicendum,  quod,  sicut  supra  dictum  est  (qq.  2.  et  3),  beati- 
tudo  est  ultimus  finis  humanae  vitae:  dicitur  enim  aliquis  jam  finem  habere 
propter  spem  finis  obtinendi:  unde  et  Philos.  dicit  in  1.  Ethicor.  (cap.  9.  ad 
fin.)  quod  pueri  dicuntur  beati  propter  spem;  et  Apost.  dicit  Rom.  8.:  Spe  salvi 
facti  sumus ;  spes  autem  de  fine  consequendo  insurgit  ex  hoc,  quod  aliquid 
convenienter  movetur  ad  finem,  et  appropinquat  ad  ipsum ;  quod  quidem 
fit  per  aliquam  actionem ;  ad  finem  autem  beatitudinis  movetur  aliquis,  et 
appropinquat  per  operationes  virtutum,  et  praecipue  per  operationes  dono¬ 
rum,  si  loquamur  de  beatitudine  aeterna,  ad  quam  ratio  non  sufficit,  sed  in 

eam  inducit  Spiritus  Sanctus,  ad  cujus  obedientiam,  et  sequelam  per  dona 
perficimur;  et  ideo  beatitudines  distinguuntur  quidem  a  virtutibus,  et  donis, 
non  sicut  habitus  ab  eis  distincti,  sed  sicut  actus  distinguuntur  ab  habitibus. 

Ad  primum  ergo  dicendum,  quod  Augustinus,  et  Ambrosius  attribuunt 
beatitudines  donis,  et  virtutibus,  sicut  actus  attribuuntur  habitibus;  dona 
autem  sunt  eminentiora  virtutibus  cardinalibus,  ut  supra  dictum  est  (q.  68. 
art.  S.);  et  ideo  Ambrosius  exponens  beatitudines  turbis  propositas,  attribuit 
eas  virtutibus  cardinalibus.  Augustinus  autem  exponens  beatitudines  discipulis 
propositas  in  monte,  tamquam  perfectioribus,  attribuit  eas  donis  Spiritus 
Sancti. 

Ad  secundum  dicendum,  quod  ratio  illa  probat,  quod  non  sunt  alii  ha¬ 
bitus  rectificantes  humanam  vitam  praeter  virtutes,  et  dona. 

Ad  tertium  dicendum,  quod  mititas  accipitur  pro  actu  mansuetudinis  t 
et  similiter  dicendum  est  de  justitia,  et  misericordia:  et  quamvis  haec  vi¬ 
deantur  esse  virtutes,  attribuuntur  tamen  donis;  quia  etiam  dona  perficiunt 
hominem  circa  omnia,  circa  quae  perficiunt  virtutes,  ut  dictum  est  (q.  68.  art.  4.). 

ARTICULUS  II.  36j 

UTRUM  PRAEMIA,  QUAE  ATTRIBUUNTUR  BEATITUDINIBUS, 

AD  HANC  VITAM  PERTINEANT. 

(2-2.  q.  8.  art.  5.  et  Matth.  4.). 

Ad  secundum  sic  proceditur.  Videtur,  quod  praemia,  quae  attribuuntur 
beatitudinibus,  non  pertineant  ad  hanc  vitam :  dicuntur  enim  aliqui  beati  propter 
spem  praemiorum,  ut  dictum  est  (art.  praec.) :  sed  objectum  spei  beatitudo 
est  futura;  ergo  praemia  ista  pertinent  ad  vitam  futuram. 

2.  Praeterea.  Luc.  6.  ponuntur  quaedam  poenae  per  oppositum  ad  bea¬ 
titudines,  cum  dicitur :  Vae  vobis,  qui  estis  saturati,  quia  esurietis:  vae  vobis , 
qui  ridetis  nunc,  quia  lugebitis,  et  flebitis:  sed  istae  poenae  non  intelliguntur  in 
hac  vita  ;  quia  frequenter  homines  in  hac  vita  non  puniuntur,  secundum  illud 
Job  21.:  Ducunt  in  bonis  dies  suos ;  ergo  nec  praemia  beatitudinum  pertinent  ad 
hanc  vitam. 

3.  Praeterea.  Regnum  coelorum,  quod  ponitur  praemium  paupertatis, 
est  beatitudo  coelestis,  ut  August.  dicit  in  19.  de  Civ.  Dei  (quid  simile  habet 
cap.  4.  et  20.  sed  melius  lib.  1.  de  Serm.  Dom.  inmon.  cap.  1.) :  plena  etiam  sa¬ 
turitas  nonnisi  in  futura  vita  habetur,  secundum  illud  Psalm.  16.:  Satiabor, 
cum  apparuerit  gloria  tua :  visio  etiam  Dei,  et  manifestatio  filiationis  divinae 
ad  vitam  futuram  pertinent,  secundum  illud  1.  Joann.  3.:  Nunc  filii  Dei  sumus,, 
et  nondum  apparuit  quid  erimus:  scimus  quoniam  cum  apparuerit,  similes  ei  eri¬ 
mus,  quoniam  videbimus  eum ,  sicuti  est;  ergo  praemia  illa  pertinent  ad  vitam 
futuram. 

Sed  contra  est,  quod  Augustin.  dicit  in  lib.  1.  de  Sermone  Domini  in 
monte  (cap.  4.  versus  fin.)  :  Ista  quidem  in  hac  vita  compleri  possunt,  sicut  com¬ 
pleta  in  Apostolis  esse  credimus :  nam  illa  omnimoda,  et  in  angelicam  formam  mu¬ 
tatio,  quae  post  hanc  vitam  promittitur,  nullis  verbis  exponi  potest. 

Respondeo  dicendum,  quod  circa  ista  praemia  Expositores  Sacrae  Scri¬ 
pturae  diversimode  sunt  locuti.  Quidam  enim  omnia  ista  praemia  ad  futuram 
beatitudinem  pertinere  dicunt,  sicut  Ambros.  super  Lucam  (cap.  6.  sup.  illud: 

Beati  pauperes) :  August.  vero  (loc.  sup.  cit.)  dicit,  ea  ad  praesentem  vitam 
pertinere:  Chrysost.  autem  in  suis  Homiliis  (hom.  ip.  in  Matth.  a  prine.)  quae¬ 
dam  eorum  dicit  pertinere  ad  futuram  vitam,  quaedam  autem  ad  praesentem. 
Ad  cujus  evidentiam  considerandum  est,  quod  spes  futurae  beatitudinis  po¬ 
test  esse  in  nobis  propter  duo :  primo  quidem  propter  aliquam  praeparationem, 
vel  dispositionem  ad  futuram  beatitudinem,  quod  est  per  modum  meriti :  alio 
modo  per  quamdam  inchoationem  imperfectam  futurae  beatitudinis  in  viris 
sanctis  etiam  in  hac  vita:  aliter  enim  habetur  spes  fructificationis  arboris, 
cum  virescit  frondibus ;  et  aliter  cum  jam  primordia  fructuum  incipiunt  ap¬ 
parere.  Sic  igitur  ea  quae  in  beatitudinibus  tanguntur,  tamquam  merita,  sunt 
quaedam  praeparationes,  vel  dispositiones  ad  beatitudinem  vel  perfectam,  vel 
inchoatam:  ea  vero,  quae  ponuntur,  tamquam  praemia,  possunt  esse  vel  ipsa 
beatitudo  perfecta,  et  sic  pertinent  ad  futuram  vitam:  vel  aliqua  inchoatio 
beatitudinis,  sicut  est  in  viris  perfectis,  et  sic  praemia  pertinent  ad  praesen¬ 
tem  vitam;  cum  enim  aliquis  incipit  proficere  in  actibus  virtutum,  et  dono¬ 
rum,  potest  sperari  de  eo  quod  perveniet  ad  perfectionem  viae,  et  ad  per¬ 
fectionem  patriae. 

Ad  primum  ergo  dicendum,  quod  spes  est  de  futura  beatitudine,  sicut  de 
ultimo  fine:  potest  etiam  esse  et  de  auxilio  gratiae,  sicut  de  eo,  quod  ducit 
ad  finem,  secundum  illud  Psalm.  27. :  In  Deo  speravit  cor  meum,  et  adjutus  sum. 

Ad  secundum  dicendum,  quod  mali,  etsi  interdum  in  hac  vita  temporales 
poenas  non  patiuntur,  patiuntur  tamen  spirituales :  unde  Augustinus  dicit  in 
primo  Confess.  ( cap.  12.  in  fin.):  Jussisti,  Domine,  et  sic  est,  ut  poena  sibi  sit 
inordinatus  animus.  Et  Philosophus  dicit  in  nono  Ethicorum  (cap.  4.  sub.  fin.) 
de  malis,  quod  contendit  ipsorum  anima,  hoc  quidem  huc  trahit,  illud  autem 
illuc:  et  postea  concludit:  Si  autem  sic  miserum  est  malum  esse,  fugienda  est 
malitia  intense.  Et  similiter  e  converso  boni,  etsi  in  hac  vita  quandoque  non 
habeant  corporalia  praemia,  numquam  tamen  deficiunt  a  spiritualibus  etiam 
in  hac  vita,  secundum  illud  Matth.  19.  et  Mar.  10. :  Centuplum  accipietis,  etiam 
in  hoc  saeculo. 

Ad  tertium  dicendum,  quod  omnia  illa  praemia  perfecte  quidem  con¬ 
summabuntur  in  vita  futura,  sed  interim  etiam  in  hac  vita  quodammodo  in¬ 
choantur:  nam  regnum  caelorum,  ut  August.  dicit  (loc.  cit.  in  corp.),  potest 
intelligi  perfectae  sapientiae  initium,  secundum  quod  incipit  in  eis  spiritus 
regnare  :  possessio  etiam  terrae  significat  affectum  bonum  animae  quiescentis 
per  desiderium  in  stabilitate  haereditatis  perpetuae  per  terram  significatae. 
Consolantur  autem  in  hac  vita  per  Spiritum  Sanctum,  qui  paracletus,  idest 
consolator,  dicitur,  participando.  Saturantur  etiam  in  hac  vita  illo  cibo,  de 
quo  Dominus  dicit  (Joan.  4.) :  Meus  cibus  est,  ut  faciam  voluntatem  Patris  mei 
(ejus  qui  misit  me);  in  hac  etiam  vita  consequuntur  homines  misericordiam 
Dei:  in  hac  etiam  vita,  purgato  oculo  per  donum  intellectus,  Deus  quodam¬ 
modo  videri  potest.  Similiter  etiam  in  hac  vita  qui  motus  suos  pacificant 
ad  similitudinem  Dei  accedentes,  filii  Dei  nominantur :  tamen  haec  perfectius 
erunt  in  patria. 

ARTICULUS  III.  366 

UTRUM  CONVENIENTER  ENUMERENTUR  BEATITUDINES. 

(5.  Dist.  34.  q.  1.  art.  4.). 

Ad  tertium  sic  proceditur.  Videtur,  quod  inconvenienter  enumerentur 
beatitudines.  Attribuuntur,  enim  beatitudines  donis,  ut  dictum  est  (art.  1.  huj. 
q.  ad  1.);  donorum  autem  quaedam  pertinent  ad  vitam  contemplativam,  sci¬ 
licet:  sapientia,  et  intellectus :  nulla  autem  beatitudo  ponitur  in  actu  contempla¬ 
tionis,  sed  omnes  in  his,  quae  pertinent  ad  vitam  activam ;  ergo  insufficienter 
beatitudines  enumerantur. 

2.  Praeterea.  Ad  vitam  activam  non  solum  pertinent  dona  exequentia, 
sed  etiam  quaedam  dona  dirigentia,  ut  scientia,  et  consilium:  nihil  autem  po¬ 
nitur  inter  beatitudines,  quod  directe  ad  actum  scientiae,  vel  consilii  pertinere 
videatur;  ergo  insufficienter  beatitudines  enumerantur. 

3.  Praeterea.  Inter  dona  exequentia  in  vita  activa  timor  ponitur  ad  pau¬ 
pertatem  pertinere;  pietas  autem  videtur  pertinere  ad  beatitudinem  miseri¬ 
cordiae:  nihil  autem  ponitur  directe  ad  fortitudinem  pertinens;  ergo  insuffi¬ 
cienter  enumerantur  beatitudines. 

4.  Praeterea.  In  Sacra  Scriptura  tanguntur  multae  aliae  beatitudines: 
sicut  Job  5.  dicitur:  Beatus  homo,  qui  corripitur  a  Deo:  et  in  Psal.  1.  dicitur: 
Beatus  vir,  qui  non  abiit  in  consilio  impiorum:  et  Prov.  3.:  Beatus  vir,  qui  in¬ 
venit  sapientiam ;  ergo  insufficienter  beatitudines  enumerantur. 

Sed  contra.  Videtur,  quod  superflue  enumerantur :  sunt  enim  septem  dona 
Spiritus  Sancti:  beatitudines  autem  tanguntur  octo. 

Praeterea.  Luc.  6.  ponuntur  quatuor  tantum  beatitudines;  superflue  ergo 
enumerantur  septem,  vel  octo  in  Matth.  5. 

Respondeo  dicendum,  quod  beatitudines  istae  convenientissime  enume¬ 
rantur.  Ad  cujus  evidentiam  est  considerandum,  quod  triplicem  beatitudinem 
aliqui  posuerunt.  Quidam  enim  posuerunt  beatitudinem  in  vita  voluptuosa, 
quidam  in  vita  activa,  quidam  vero  in  vita  contemplativa :  hae  autem  tres  bea¬ 
titudines  diversimode  se  habent  ad  beatitudinem  futuram,  cujus  spe  dicimur 
hic  beati:  nam  beatitudo  voluptuosa,  quia  falsa  est,  et  rationi  contraria,  im¬ 
pedimentum  est  beatitudinis  futurae.  Beatitudo  vero  activae  vitae  dispositiva 
est  ad  beatitudinem  futuram:  beatitudo  autem  contemplativa,  si  sit  perfecta, 
est  essentialiter  ipsa  futura  beatitudo ;  si  autem  est  imperfecta,  est  quaedam 
inchoatio  ejus;  et  ideo  Dominus  primo  quidem  posuit  quasdam  beatitudines 
quasi  removentes  impedimentum  voluptuosae  beatitudinis.  Consistit  enim  vo¬ 
luptuosa  vita  in  duobus.  Primo  quidem  in  affluentia  exteriorum  bonorum,  sive 
sint  divitiae,  sive  sint  honores ;  a  quibus  quidem  retrahitur  homo  per  virtutem 
sic,  ut  moderate  eis  utatur;  per  donum  autem  excellentiori  modo,  ut  scilicet 
homo  totaliter  ea  contemnat;  unde  prima  beatitudo  ponitur  Matthaei  quinto: 
Beati  pauperes  spiritu :  quod  potest  referri  vel  ad  contemptum  divitiarum,  vel 
ad  contemptum  honorum,  quod  fit  per  umilitatem.  Secundo  vero  voluptuosa 
vita  consistit  in  sequendo  proprias  passiones,  sive  irascibilis,  sive  concupisci¬ 
bilis:  a  sequela  autem  passionum  irascibilis  retrahit  virtus,  ne  homo  in  eis 
sunerfluat,  secundum  regulam  rationis ,  donum  autem  excellentiori  modo,  ut 
sciiicet  homo  secundum  voluntatem  divinam  totaliter  ab  eis  tranquillus  red- 

aatur:  unde  secunda  beatitudo  ponitur:  Beati  mites.  A  sequela  vero  passionum 
concupiscibilis  retrahit  virtus,  moderate  hujusmodi  passionibus  utendo :  donum 
vero  eas,  si  necesse  fuerit,  totaliter  abjiciendo;  quinimmo,  si  necessarium 
fuerit,  voluntarium  luctum  assumendo;  unde  tertia  beatitudo  ponitur:  Beati, 
qui  lugent. 

Activa  vero  vita  in  his  consistit  praecipue,  quae  proximis  exhibemus,  vel 
sub  ratione  debiti,  vel  sub  ratione  spontanei  beneficii.  Et  ad  primum  quidem 
nos  virtus  disponit,  ut  ea  quae  debemus  proximis,  non  recusemus  exhibere; 
quod  pertinet  ad  justitiam  :  donum  autem  ad  hoc  ipsum  abundantiori  quodam 
affectu  nos  inducit,  ut  scilicet  ferventi  desiderio  opera  justitiae  impleamus; 
sicut  ferventi  desiderio  esuriens,  et  sitiens  cupit  cibum,  vel  potum :  unde 
quarta  beatitudo  ponitur  :  Beati,  qui  esuriunt,  et  sitiunt  justitiam.  Circa  spontanea 
vero  dona  nos  perficit  virtus,  ut  illis  donemus,  quibus  ratio  dictat  esse  do¬ 
nandum,  puta  amicis,  aut  aliis  nobis  conjunctis  ;  quod  pertinet  ad  virtutem 
liberalitatis :  sed  donum  propter  Dei  reverentiam  solum  necessitatem  consi¬ 
derat  in  his,  quibus  gratuita  beneficia  praestat :  unde  dicitur  Luc.  14. :  Cum 
facis  prandium,  aut  coenam,  noli  vocare  amicos,  aut  fratres  tuos,  etc.,  sed  voca 
pauperes,  et  debiles,  etc.,  quod  proprie  est  misereri;  et  ideo  quinta  beatitudo 
ponitur:  Beati  misericordes.  Ea  vero,  quae  ad  contemplativam  vitam  pertinent, 
vel  sunt  ipsa  beatitudo  finalis, vel  aliqua  inchoatio  ejus;  et  ideo  non  ponuntur 
in  beatitudinibus  tamquam  merita,  sed  tamquam  praemia.  Ponuntur  autem 
tamquam  merita  effectus  activae  vitae,  quibus  homo  disponitur  ad  contem¬ 
plativam  vitam:  effectus  autem  activae  vitae,  quantum  ad  virtutes,  et  dona, 
quibus  homo  perficitur  in  seipso,  est  munditia  cordis  ;  ut  scilicet  mens  ho¬ 
minis  passionibus  non  inquinetur:  unde  sexta  beatitudo  ponitur:  Beati  mundo 
corde.  Quantum  vero  ad  virtutes,  et  dona,  quibus  homo  perficitur  in  com¬ 
paratione  ad  proximum,  effectus  activae  vitae  est  pax,  secundum  illud  Isaiae  30.: 
Opus  justitiae  pax;  et  ideo  septima  beatitudo  ponitur  :  Beati  pacifici. 

Ad  primum  ergo  dicendum,  quod  actus  donorum  pertinentium  ad  vitam 
activam  exprimuntur  in  ipsis  meritis:  sed  actus  donorum  pertinentium  ad  vi¬ 
tam  contemplativam  exprimuntur  in  praemiis,  ratione  jam  dicta  (in  corp.  art.). 
videre  enim  Deum  respondet  dono  intellectus,  et  conformari  Deo  quadam 
filiatione  adoptiva,  pertinet  ad  donum  sapientiae. 

Ad  secundum  dicendum,  quod  in  his  quae  pertinent  ad  activam  vitam, 
cognitio  non  quaeritur  propter  seipsam,  sed  propter  operationem,  ut  etiam 
Philos.  dicit  in  2.  Ethic.  (cap.  2.  in  prine.);  et  ideo  quia  beatitudo  aliquid  ul¬ 
timum  importat,  non  computantur  inter  beatitudines  actus  donorum  dirigen¬ 
tium  in  vita  activa,  quos  scilicet  eliciunt;  sicut  consiliari  est  actus  consilii, 
et  judicare  est  actus  scientiae:  sed  magis  attribuuntur  eis  actus  operativi,  in 
quibus  diriguntur ;  sicut  scientiae  lugere,  et  consilio  misereri. 

Ad  tertium  dicendum,  quod  in  attributione  beatitudinum  ad  dona  pos¬ 
sunt  duo  considerari.  Quorum  unum  est  conformitas  materiae:  et  secundum 
hoc  primae  omnes  quinque  beatitudines  possunt  attribui  scientiae,  et  consilio, 
tamquam  dirigentibus;  sed  inter  dona  exequentia  distribuuntur  [al.  attribuun¬ 
tur ] :  ita  scilicet  quod  esuries,  et  sitis  justitiae,  et  etiam  misericordia  perti¬ 
neant  ad  pietatem,  quae  perficit  hominem  in  his,  quae  sunt  ad  alterum; 
mititas  autem  ad  fortitudinem.  Dicit  enim  Ambrosius  super  Lucam  (cap.  6. 
super  illud:  Beati  pauperes)  quod  fortitudinis  est  iram  vincere,  indignationem  co¬ 
hibere:  est  enim  fortitudo  circa  passiones  irascibilis :  paupertas  vero,  et  luctus 
pertinent  ad  donum  timoris,  quo  homo  se  retrahit  a  cupiditatibus,  et  dele- 

ctationibus  mundi.  Alio  modo  possumus  in  his  beatitudinibus  considerare  mo- 
tiva  ipsarum:  et  sic  quantum  ad  aliqua  eorum  oportet  aliter  attribuere:  prae¬ 
cipue  enim  ad  mansuetudinem  movet  reverentia  ad  Deum,  quae  pertinet  ad 
pietatem:  ad  lugendum  autem  movet  praecipue  scientia,,  per  quam  homo 
cognoscit  defectus  suos,  et  rerum  mundanarum,  secundum  illud  Eccl.  i.: 
Qui  addit  scientiam,  addit  et  dolorem:  ad  esuriendum  autem  justitiae  opera 
praecipue  movet  animi  fortitudo:  ad  miserendum  vero  praecipue  movet  con¬ 
silium  Dei,  secundum  illud  Dan.  4.:  Consilium  meum  Regi  placeat:  Peccata  tua, 
eleemosynis  redime,  et  iniquitates  tuas  misericordiis  pauperum ;  et  hunc  modum' 
attributionis  sequitur  Augustinus  in  lib.  1.  de  Serm.  Domini  in  monte  (cap.  4.). 

Ad  quartum  dicendum,  quod  necesse  est  beatitudines  omnes,  quae  in 
Sacra  Scriptura  ponuntur,  ad  has  reduci,  vel  quantum  ad  merita,  vel  quan¬ 
tum  ad  praemia:  quia  necesse  est,  quod  omnes  pertineant  aliquo  modo  ad 
vitam  activam,  vel  ad  vitam  contemplativam:  unde  quod  dicitur :  Beatus  vir, 
qui  corripitur  a  Domino,  pertinet  ad  beatitudinem  luctus:  quod  vero  dicitur: 
Beatus  vir,  qui  non  abiit  in  consilio  impiorum,  pertinet  ad  munditiam  cordis  : 
quod  vero  dicitur:  Beatus  vir,  qui  invenit  sapientiam,  pertinet  ad  praemium 
septimae  beatitudinis ;  et  idem  patet  de  omnibus  aliis,  quae  possunt  induci. 

Ad  quintum  dicendum,  quod  octava  beatitudo  est  quaedam  confirmatio, 
et  manifestatio  omnium  praecedentium:  ex  hoc  enim  quod  aliquis  est  con¬ 
firmatus  in  paupertate  spiritus,  et  mititate,  et  aliis  sequentibus,  provenit  quod 
ab  his  bonis  propter  aliquam  persecutionem  non  recedit;  unde  octava  bea¬ 
titudo  quodammodo  ad  septem  praecedentes  pertinet. 

Ad  sextum  dicendum,  quod  Lucas  narrat  sermonem  Domini  factum  esse 
ad  turbas;  unde  beatitudines  enumerantur  ab  eo  secundum  capacitatem  tur¬ 
barum,  quae  solam  voluptuosam,  et  temporalem,  et  terrenam  beatitudinem 
noverunt;  unde  Dominus  per  quatuor  beatitudines,  quatuor  excludit,  quae  ad 
praedictam  beatitudinem  pertinere  videntur.  Quorum  primum  est  abundantia 
bonorum  exteriorum;  quod  excludit  per  hoc  quod  dicit:  Beati  pauperes;  se¬ 
cundum  est,  quod  sit  bene  homini  quantum  ad  corpus  in  cibis,  et  potibus,  et 
aliis  hujusmodi;  et  hoc  excludit  per  secundum,  quod  ponit:  Beati,  qui  esuritis; 
tertium  est,  quod  sit  homini  bene  quantum  ad  cordis  jucunditatem;  et  hoc 
excludit  tertio  dicens:  Beati  qui  nunc  fletis;  quartum  est  exterior  hominum 
favor;  et  hoc  excludit  quarto  dicens:  Beati  eritis,  cum  vos  oderint  homines;  et, 
sicut  Ambrosius  dicit  (loco  supra  citato):  Paupertas  pertinet  ad  temperantiam, 
quae  illecebrosa  non  quaerit:  esuries  ad  justitiam;  quia  qui  esurit,  compatitur,  et 
compatiendo  largitur:  fletus  ad  prudentiam,  cujus  est  flere  occidua:  pati  odium 
hominum,  ad  fortitudinem. 

UTRUM  PRAEMIA  BEATITUDINUM  CONVENIENTER  ENUMERENTUR. 


(3.  Dist.  34.  q.  1.  ari.  4.). 


Ad  quartum  sic  proceditur.  Videtur,  quod  praemia  beatitudinum  incon¬ 
venienter  enumerentur:  in  regno  enim  coelorum,  quod  est  vita  aeterna,  bona 
omnia  continentur;  posito  ergo  regno  coelorum,  non  oportuit  alia  praemia 
ponere. 

2.  Praeterea.  Regnum  coelorum  ponitur  pro  praemio  et  in  prima  bea- 
titudine,  et  in  octava;  ergo  eadem  ratione  debuit  poni  in  omnibus. 

3.  Praeterea.  In  beatitudinibus  proceditur  ascendendo,  sicut  August.  dicit 
( 'Hb .  1.  de  Serm.  Dom.  in  rnon.  cap.  4.  in  prine.):  in  praemiis  autem  videtur 
procedi  descendendo:  nam  possessio  terrae  est  minus,  quam  regnum  coelo¬ 
rum  ;  ergo  inconvenienter  hujusmodi  praemia  assignantur. 

Sed  contra  est  auctoritas  ipsius  Domini  praemia  hujusmodi  proponentis. 

Respondeo  dicendum,  quod  praemia  ista  convenientissime  assignantur, 
considerata  conditione  beatitudinum  secundum  tres  beatitudines  supra  assi¬ 
gnatas  (art.  praec.) :  tres  enim  primae  beatitudines  accipiuntur  per  retractio¬ 
nem  ab  his,  in  quibus  voluptuosa  beatitudo  consistit,  quam  homo  desiderat, 
quaerens  id  quod  naturaliter  desideratur,  non  ubi  quaerere  debet,  scilicet  in 
Deo,  sed  in  rebus  temporalibus,  et  caducis ;  et  ideo  praemia  trium  primarum 
.beatitudinum  accipiuntur  secundum  ea,  quae  in  beatitudine  terrena  aliqui 
•quaerunt:  quaerunt  enim  homines  in  rebus  exterioribus,  scilicet  divitiis,  et 
rhonoribus  excellentiam  quamdam,  et  abundantiam;  quorum  utrumque  im¬ 
portat  regnum  coelorum,  per  quod  homo  consequitur  excellentiam,  et  abun¬ 
dantiam  bonorum  in  Deo;  et  ideo  regnum  coelorum  Dominus  pauperibus 
■spiritu  repromisit:  quaerunt  autem  homines  feroces,  et  immites  per  litigia, 
•et  bella  securitatem  sibi  acquirere,  inimicos  suos  destruendo;  unde  Dominus 
repromisit  mitibus  securam,  et  quietam  possessionem  terrae  viventium,  per 
•quam  significatur  soliditas  aeternorum  bonorum.  Quaerunt  autem  homines 
in  concupiscentiis,  et  delectationibus  mundi  habere  consolationem  contra 
praesentis  vitae  labores:  et  ideo  Dominus  consolationem  vitae  lugentibus 
repromittit.  Aliae  vero  duae  beatitudines  pertinent  ad  opera  activae  beatitudinis, 
■quae  sunt  opera  virtutum  ordinantium  hominem  ad  proximum ;  a  quibus 
operibus  aliqui  retrahuntur  propter  inordinatum  amorem  proprii  boni;  et 
ideo  Dominus  attribuit  illa  praemia  his  beatitudinibus,  propter  quae  homines 
■ab  eis  discedunt:  discedunt  enim  aliqui  ab  operibus  justitiae  non  reddentes 
■  debitum,  sed  potius  aliena  rapientes,  ut  bonis  temporalibus  impleantur;  et 
rideo  Dominus  esurientibus  justitiam  saturitatem  repromisit.  Discedunt  etiam 
aliqui  ab  operibus  misericordiae,  ne  se  immisceant  miseriis  alienis  ;  et  ideo 
Dominus  misericordibus  repromittit  misericordiam,  per  quam  ab  omni  mi¬ 
seria  liberentur.  Aliae  vero  duae  ultimae  beatitudines  pertinent  ad  contempla¬ 
tivam  felicitatem,  seu  beatitudinem ;  et  ideo  secundum  convenientiam  dispo¬ 
sitionum,  quae  ponuntur  in  merito,  praemia  redduntur :  nam  munditia  oculi 
disponit  ad  clare  videndum;  unde  mundis  corde  divina  visio  repromittitur: 
constituere  vero  pacem  vel  in  seipso,  vel  inter  alios,  manifestat  hominem  esse 
Dei  imitatorem,  qui  est  Deus  unitatis,  et  pacis;  et  ideo  pro  praemio  redditur 
ei  gloria  divinae  filiationis,  quae  est  in  perfecta  conjunctione  ad  Deum  per 
sapientiam  consummatam. 

Ad  primum  ergo  dicendum,  quod,  sicut  Chrysostom.  dicit  (hom.  jp.  in 
Matth.  ante  med.),  omnia  praemia  ista  unum  sunt  in  re,  scilicet  beatitudo 
aeterna,  quam  intellectus  humanus  non  capit,  et  ideo  oportuit,  quod  per  di¬ 
versa  bona  nobis  nota  describeretur  observata  convenientia  ad  merita,  quibus 
praemia  attribuuntur. 

Ad  secundum  dicendum,  quod  sicut  octava  beatitudo  est  firmitas  quaedam 
omnium  beatitudinum:  ita  debentur  sibi  omnium  beatitudinum  praemia;  et 
ideo  redit  ad  caput,  ut  intelligantur  sibi  consequenter  omnia  praemia  attribui. 
Vel  secundum  Ambrosium  (sup.  illud.  Luc.  6. :  Beati  pauperes)  pauperibus  spi¬ 
ritu  repromittitur  regnum  coelorum  quantum  ad  gloriam  animae,  sed  passis 
persecutionem  in  corpore  quantum  ad  gloriam  corporis 

Ad  tertium  dicendum,  quod  etiam  praemia  secundum  additionem  se 
habent  ad  invicem :  nam  plus  est  possidere  terram  regni  coelorum,  quam 
simpliciter  habere:  multa  enim  habemus,  quae  non  firmiter,  et  pacifice  pos¬ 
sidemus  :  plus  est  etiam  consolari  in  regno,  quam  habere,  et  possidere :  multa 
enim  cum  dolore  possidemus:  plus  est  etiam  saturari,  quam  simpliciter  con¬ 
solari;  nam  saturitas  abundantiam  consolationis  importat.  Misericordia  vero 
excedit  saturitatem,  ut  plus  scilicet  homo  accipiat,  quam  meruerit,  vel  deside¬ 
rare  potuerit:  adhuc  autem  majus  est  Deum  videre:  sicut  major  est,  qui  in 
curia  regis  non  solum  prandet,  sed  etiam  faciem  regis  videt;  summam  autem 
dignitatem  in  domo  regia  filius  regis  habet. 


QUAESTIO  LXX. 

DE  FRUCTIBUS  SPIRITUS  SANCTI, 
IN  QUATUOR  ARTICULOS  DIVISA. 


Deinde  considerandum  est  de  fructibus. 

Et  circa  hoc  quaeruntur  quatuor. 

Primo.  Utrum  fructus  Spiritus  Sancti  sint  actus. 

Secundo.  Utrum  differant  a  beatitudinibus. 

Tertio.  De  eorum  numero. 

Quarto.  De  oppositione  eorum  ad  opera  carnis. 

ARTICULUS  I.  36S 

UTRUM  FRUCTUS  SPIRITUS  SANCTI,  QUOS  APOSTOLUS  NOMINAT 
AD  GALATAS  5.,  SINT  ACTUS. 

(Gal.  p.  lect.  p.  com.  1.  et  2.). 

Ad  primum  sic  proceditur.  Videtur,  quod  fructus  Spiritus  Sancti,  quos 
Apostolus  nominat  ad  Gal.  5.,  non  sint  actus:  id  enim,  cujus  est  alius  fructus, 
non  debet  dici  fructus :  sic  enim  in  infinitum  iretur,  sed  actuum  nostrorum 
est  aliquis  fructus:  dicitur  enim  Sap.  3.:  Bonorum  laborum  gloriosus  est  fructus; 
et  Joan.  4.:  Qui  metit,  mercedem  accipit,  et  fructum  congregat  in  vitam  aeternam; 
ergo  ipsi  actus  nostri  non  dicuntur  fructus. 

2.  Praeterea.  Sicut  Augustinus  dicit  in  10.  de  Trinit.  (cap.  10.  paulo  a 
prine.):  Eruimur  cognitis,  in  quibus  voluntas  ipsa  delectata  conquiescit:  sed  voluntas 
nostra  non  debet  conquiescere  in  actibus  nostris  propter  se;  ergo  actus  nostri 
fructus  dici  non  debent. 

3.  Praeterea.  Inter  fructus  Spiritus  Sancti  enumerantur  ab  Apostolo  ali¬ 
quae  virtutes,  scilicet  charitas,  mansuetudo,  fides,  et  castitas:  virtutes  autem 
non  sunt  actus,  sed  habitus,  ut  supra  dictum  est  (q.  pp.  art.  1.);  ergo  fructus 
non  sunt  actus. 

Sed  contra  e£t,  quod  dicitur  Matth.  12.:  Ex  fructibus  arbor  cognoscitur, 
ideit  ex  operibus  suis  homo,  ut  ibi  exponitur  a  Sanctis;  ergo  ipsi  actus  humani 
dicufitur  fructus. 

Respondeo  dicendum,  quod  nomen  fructus  a  corporalibus  ad  spiritualia 
est  translatum :  dicitur  autem  in  corporalibus  fructus  id,  quod  ex  planta  pro¬ 
ducitur,  cum  ad  perfectionem  pervenerit,  et  quamdam  in  se  suavitatem  habet. 

Qui  quidem  fructus  ad  duo  comparari  potest,  scilicet  ad  arborem  produ¬ 
centem  ipsum,  et  ad  hominem,  qui  fructum  ex  arbore  adipiscitur.  Secundum 
hoc  igitur  nomen  fructus  in  rebus  spiritualibus,  dupliciter  accipere  possumus: 
uno  modo,  ut  dicatur  fructus  hominis  quasi  arboris  id,  quod  ab  eo  produci¬ 
tur:  alio  modo,  ut  dicatur  fructus  hominis  id,  quod  homo  adipiscitur.  Non 
autem  omne  id,  quod  adipiscitur  homo,  habet  rationem  fructus,  sed  id  quod 
est  ultimum  delectationem  habens:  habet  enim  homo  agrum,  et  arborem, 
quae  fructus  non  dicuntur,  sed  solum  id,  quod  est  ultimum,  quod  scilicet  ex 
agro,  et  arbore  homo  intendit  habere:'  et  secundum  hoc  fructus  hominis 
dicitur  ultimus  hominis  finis,  quo  debet  frui.  Si  autem  dicatur  fructus  homi¬ 
nis  id,  quod  ex  homine  producitur,  sic  ipsi  actus  humani  fructus  dicuntur  : 
operatio  enim  est  actus  secundus  operantis,  et  delectationem  habet,  si  sit 
conveniens  operanti:  si  igitur  operatio  hominis  procedat  ab  homine  secun¬ 
dum  facultatem  suae  rationis,  sic  dicitur  esse  fructus  rationis :  si  vero  pro¬ 
cedat  ab  homine  secundum  altiorem  virtutem,  quae  est  virtus  Spiritus  Sancti, 
sic  dicitur  esse  operatio  hominis  fructus  Spiritus  Sancti,  quasi  cujusdam  di¬ 
vini  seminis:  dicitur  enim  1.  Joan.  3.:  Omnis,  qui  natus  est  ex  Deo,  peccatum 
non  facit ;  quoniam  semen  ipsius  in  eo  manet. 

Ad  primum  ergo  dicendum,  quod  cum  fructus  habeat  quodammodo  ra¬ 
tionem  ultimi,  et  finis,  nihil  prohibet  alicujus  fructus  esse  alium  fructum ; 
sicut  finis  ad  finem  ordinatur.  Opera  igitur  nostra,  inquantum  sunt  effectus 
quidam  Spiritus  Sancti  in  nobis  operantis,  habent  rationem  fructus:  sed  in¬ 
quantum  ordinantur  ad  finem  vitae  aeternae,  sic  magis  habent  rationem  flo¬ 
rum.  Unde  dicitur  Eccli.  24.:  Flores  mei  fructus  honoris,  et  honestatis. 

Ad  secundum  dicendum,  quod  cum  dicitur  voluntas  in  aliquo  propter  se 
delectari,  potest  intelligi  dupliciter:  uno  modo,  secundum  quod  ly  propter 
dicit  causam,  finalem:  et  sic  propter  se  non  delectatur  aliquis  nisi  in  ultimo 
fine:  alio  modo,  secundum  quod  designat  causam  formalem:  et  sic  propter 
se  aliquis  potest  delectari  in  omni  eo,  quod  delectabile  est  secundum  suam 
formam:  sicut  patet,  quod  infirmus  delectatur  in  sanitate  propter  se,  sicut  in 
fine;  in  medicina  autem  suavi,  non  sicut  in  fine,  sed  sicut  in  habente  sapo¬ 
rem  delectabilem  ;  in  medicina  autem  austera  nullo  modo  propter  se,  sed 
solum  propter  aliud;  sic  igitur  dicendum  est,  quod  in  Deo  delectari  debet 
homo  propter  se,  sicut  propter  ultimum  finem:  in  actibus  autem  virtuosis 
non  sicut  propter  finem,  sed  propter  honestatem,  quam  continet  delectabile 
in  virtuosis  [al.  quam  continent  delectabilem  virtuosis ] ;  unde  Ambrosius  dicit 
(lib.  de  Paradiso  ex  cap.  13.  et  lib.  de  Isaac,  et  An.  cap.  g.vers.  fin.) ,  quod  opera 
virtutum  dicuntur  fructus;  quia  suos  possessores  sancta,  et  sincera  delecta¬ 
tione  reficiunt. 

Ad  tertium  dicendum,  quod  nomina  virtutum  sumuntur  quandoque  pro 
actibus  earum ;  sicut  Augustinus  dicit  (tract.  40.  in  Joan.  post  med.  et  lib.  3. 
cie  Doctn.  Christ.  cap.  10.  a  med.),  quod  fides  est  credere  quod  non  vides:  et 
charitas  est  motus  animi  ad  diligendum  Deum,  et  proximum;  et  hoc  modo 
sumuntur  nomina  virtutum  in  enumeratione  fructuum. 

ARTICULUS  II. 

UTRUM  FRUCTUS  A  BEATITUDINIBUS  DIFFERANT. 


(Gal.  3.  luet.  9.9. 


Ad  secundum  sic  proceditur.  Videtur,  quod  fructus  a  beatitudinibus  non 
differant:  beatitudines  enim  attribuuntur  donis,  ut  supra  dictum  est  (q.  69. 
art.  5.9 :  sed  dona  perficiunt  hominem,  secundum  quod  movetur  a  Spiritu 
Sancto  ;  ergo  beatitudines  ipsae  sunt  fructus  Spiritus  Sancti. 

2.  Praeterea.  Sicut  se  habet  fructus  vitae  aeternae  ad  beatitudinem  fu¬ 
turam,  quae  est  rei,  ita  se  habent  fructus  praesentis  vitae  ad  beatitudinem 
praesentis  vitae,  quae  est  spei:  sed  fructus  vitae  aeternae  est  ipsa  beatitudo 
futura ;  ergo  fructus  vitae  praesentis  sunt  ipsae  beatitudines. 

3.  Praeterea.  De  ratione  fructus  est,  quod  sit  quiddam  ultimum,  et  de¬ 
lectabile:  sed  hoc  pertinet  ad  rationem  beatitudinis  ut  supra  dictum  est  (9.3. 
art.  1.  etq.  11.  art.  3.);  ergo  eadem  ratio  est  fructus,  et  beatitudinis;  ergo  non 
debent  ab  invicem  distingui. 

Sed  contra.  Quorum  species,  sunt  diversae,  ipsa  quoque  sunt  diversa: 
sed  in  diversas  partes  dividuntur  et  fructus,  et  beatitudines:  ut  patet  per  enu¬ 
merationem  utrorumque;  ergo  fructus  differunt  a  beatitudinibus. 

Respondeo  dicendum,  quod,  plus  requiritur  ad  rationem  beatitudinis,  quam 
ad  rationem  fructus:  nam  ad  rationem  fructus  sufficit,  quod  sit  aliquid  ha¬ 
bens  rationem  ultimi  et  delectabilis :  sed  ad  rationem  beatitudinis  ulterius 
requiritur,  quod  sit  aliquid  perfectum,  et  excellens;  unde  omnes  beatitudi¬ 
nes  possunt  dici  fructus,  sed  non  convertitur.  Sunt  enim  fructus  quaecumque 
virtuosa  opera,  in  quibus  homo  delectatur:  sed  beatitudines  dicuntur  solum 
perfecta  opera,  quae  etiam  ratione  suae  perfectionis  magis  attribuuntur  do¬ 
nis,  quam  virtutibus,  ut  supra  dictum  est  (q.  69.  art.  1.  et  3.). 

Ad  primum  ergo  dicendum,  quod  ratio  illa  probat,  quod  beatitudines  sint 
fructus,  non  autem  quod  omnes  fructus  beatitudines  sint. 

Ad  secundum  dicendum,  quod  fructus  vitae  aeternae  est  simpliciter  ul¬ 
timus,  et  perfectus:  et  ideo  in  nullo  distinguitur  a  beatitudine  aeterna  futura: 
fructus  autem  praesentis  vitae  non  sunt  simpliciter  ultimi,  et  perfecti,  et  ideo 
non  omnes  fructus  sunt  beatitudines. 

Ad  tertium  dicendum,  quod  aliquid  amplius  est  de  ratione  beatitudinis, 
quam  de  ratione  fructus,  ut  dictum  est  (in  corp.  art.). 


ARTICULUS  III. 


370 


UTRUM  FRUCTUS  CONVENIENTER  ENUMERENTUR  AB  APOSTOLO. 

(3.  Dist.  34.  q.  1.  art.  3.  corp.  et  Virt.  q.  2.  art.  1.  ad  12. 
et  Gal.  3.  lect.  6.). 

Ad  tertium  sic  proceditur.  Videtur,  quod  Apostolus  inconvenienter  enu¬ 
meret  ad  Galat.  5.,  duodecim  fructus:  alibi  enim  dicit  esse  tantum  unum  fru¬ 
ctum  praesentis  vitae,  secundum  illud  Roman.  6. :  Habetis  fructum  vestrum 
in  sanctificatione:  et  Isaiae  27.  dicitur:  Hic  est  omnis  fructus,  ut  auferatur  pec¬ 
catum;  non  ergo  ponendi  sunt  duodecim  fructus. 

2.  Praeterea.  Fructus  est,  qui  ex  spirituali  semine  exoritur,  ut  dictum 
est  (art.  i.  huj.  q.):  sed  Dominus  Matth.  13.  ponit  triplicem  terrae  bonae  fru¬ 
ctum  ex  spirituali  semine  provenientem,  scilicet  centesimum,  sexagesimum,  et 
trigesimum;  ergo  non  sunt  ponendi  duodecim  fructus. 

3.  Praeterea.  Fructus  habet  in  sui  ratione,  quod  sit  ultimum,  et  dele¬ 
ctabile:  sed  ratio  ista  non  invenitur  in  omnibus  fructibus  ab  Apostolo  enu¬ 
meratis.  Patientia  enim,  et  longanimitas  videntur  in  rebus  contristantibus 
esse:  fides  autem  non  habet  rationem  ultimi,  sed  magis  rationem  primi  fun¬ 
damenti:  superflue  igitur  hujusmodi  fructus  enumerantur. 

Sed  contra.  Videtur,  quod  insufficienter,  et  diminute  enumerentur:  di¬ 
ctum  est  enim  (art.  praec.),  quod  omnes'  beatitudines  fructus  dici  possunt: 
sed  non  omnes  hic  enumerantur:  nihil  enim  hic  ponitur  ad  actum  sapientiae 
pertinens,  et  multarum  aliarum  virtutum;  ergo  videtur,  quod  insufficienter 
enumerentur  fructus. 

Respondeo  dicendum,  quod  numerus  duodecim  fructuum  ab  Apostolo  eme 
meratorum  conveniens  est;  et  possunt  significari  per  duodecim  fructus,  de  qui¬ 
bus  dicitur  Apoc.  ult. :  Ex  utraque  parte  fluminis  lignum  vitae,  afferens  fructus 
duodecim.  Quia  vero  fructus  dicitur,  quod  ex  aliquo  principio  procedit,  sicut 
ex  semine,  vel  radice,  attendenda  est  distinctio  horum  fructuum  secundum 
diversum  processum  Spiritus  Sancti  in  nobis.  Qui  quidem  processus  atten¬ 
ditur  secundum  hoc,  ut  in  primo  mens  hominis  in  seipsa  ordinetur ;  secundo 
vero  ordinetur  ad  ea,  quae  sunt  juxta;  tertio  vero  ad  ea,  quae  sunt  infra:  tunc 
autem  bene  mens  hominis  disponitur  in  seipsa,  quando  mens  hominis  bene 
se  habet  in  bonis,  et  in  malis.  Prima  autem  dispositio  mentis  humanae  ad 
bonum  est  per  amorem,  qui  est  prima  affectio,  et  omnium  affectionum  radix, 
ut  supra  dictum  est  (q.  25.  art.  1.  et  2.);  et  ideo  inter  fructus  spiritus  primo 
ponitur  charitas,  in  qua  specialiter  Spiritus  Sanctus  datur,  sicut  in  propria  si¬ 
militudine,  cum  et  ipse  sit  amor:  unde  dicitur  Rom.  5.:  Charitas  Dei  diffusa 
est  in  cordibus  nostris  per  Spiritum  Sanctum,  qui  datus  est  nobis.  Ad  amorem 
autem  charitatis  ex  necessitate  sequitur  gaudium,  omnis  enim  amans  gaudet 
ex  conjunctione  amati:  charitas  autem  semper  habet  praesentem  Deum,  quem 
amat,  secundum  illud  primae  Joan.  4. :  Qui  manet  in  charitate,  in  Deo  manet, 
et  Deus  in  eo;  unde  sequela  charitatis  est  gaudium.  Perfectio  autem  gaudii  est 
pax  quantum  ad  duo.  Primo  quidem  quantum  ad  quietem  ab  exterioribus 
conturbantibus:  non  enim  potest  perfecte  gaudere  de  bono  amato,  qui  in  ejus 
fruitione  ab  aliis  perturbatur:  et  iterum  qui  perfecte  cor  habet  in  uno  paca¬ 
tum,  a  nullo  alio  molestari  potest;  cum  alia  quasi  nihil  reputet;  unde  dicitur 
in  Psal.  1 1 8. :  Pax  multa  diligentibus  legem  tuam,  et  non  est  illis  scandalum:  quia 
scilicet  ab  exterioribus  non  perturbantur,  quin  Deo  fruantur.  Secundo  quan¬ 
tum  ad  sedationem  desiderii  fluctuantis,  non  enim  perfecte  gaudet  de  aliquo, 
cui  non  sufficit  id,  de  quod  gaudet.  Haec  autem  duo  importat  pax :  scilicet 
ut  neque  ab  exterioribus  perturbemur,  et  ut  desideria  nostra  conquiescant  in 
uno:  unde  post  charitatem,  et  gaudium  tertio  ponitur  pax:  in  malis  autem  bene 
se  habet  mens  quantum  ad  duo  :  primo  quidem,  ut  non  perturbetur  mens  per 
imminentiam  malorum;  quod  pertinet  ad  patientium:  secundo,  ut  non  pertur¬ 
betur  in  dilatione  bonorum  ;  quod  pertinet  ad  longanimitatem,  nam  carere  bono 
habet  rationem  mali,  ut  dicitur  in  5.  Ethic.  (cap.  3.  in  fin.). 

Ad  id  autem,  quod  est  juxta  hominem,  scilicet  proximum,  bene  disponitur 
mens  hominis:  primo  quidem  quantum  ad  voluntatem  bene  faciendi:  et  ad 
hoc  pertinet  bonitas:  secundo  quantum  ad  beneficentiae  exeeutionem  :  et  ad 

hoc  pertinet  benignitas :  dicuntur  enim  benigni,  quos  bonus  ignis  amoris  fer¬ 
vere  facit  ad  benefaciendum  proximis :  tertio  quantum  ad  hoc,  quod  aequani¬ 
miter  tolerentur  mala  ab  eis  illata:  et  ad  hoc  pertinet  mansuetudo,  quae  cohibet 
iras  :  quarto  quantum  ad  hoc,  quod  non  solum  per  iram  proximis  non  no¬ 
ceamus,  sed  etiam  neque  per  fraudem,  vel  per  dolum:  et  ad  hoc  pertinet  fides, 
si  pro  fidelitate  sumatur:  sed  si  sumatur  pro  fide,  qua  creditur  in  Deum,  sic 
per  hanc  ordinatur  homo  ad  id,  quod  est  supra  se  ;  ut  scilicet  homo  intelle¬ 
ctum  suum  Deo  subjiciat,  et  per  consequens  omnia,  quae  ipsius  sunt.  Sed  ad 
id,  quod  infra  est,  bene  disponitur  homo  :  primo  quidem  quantum  ad  exte¬ 
riores  actiones,  per  modestiam,  quae  in  omnibus  dictis,  et  factis  modum  obser¬ 
vat:  quantum  ad  interiores  concupiscentias,  per  continentiam,  et  castitatem: 
sive  haec  duo  distinguantur  per  hoc,  quod  castitas  refraenat  hominem  ab  illi¬ 
citis,  continentia  vero  a  licitis :  sive  per  hoc,  quod  continens  patitur  concupi- 
scientias,  sed  non  deducitur;  castus  autem  neque  patitur,  neque  deducitur. 

Ad  primum  ergo  dicendum,  quod  sanctificatio  fit  per  omnes  virtutes,  per 
quas  etiam  peccata  tolluntur:  unde  fructus  ibi  singulariter  nominatur  propter 
unitatem  generis  [al .propter  virtutem  generisf  quod  in  multas  species  dividitur, 
secundum  quas  dicuntur  multi  fructus. 

Ad  secundum  dicendum,  quod  fructus  centesimus,  sexagesimus,  et  trigesimus 
non  diversificantur  secundum  diversas  species  virtuosorum  actuum,  sed  se¬ 
cundum  diversos  perfectionis  gradus  etiam  unius  virtutis  :  sicut  continentia 
conjugalis  dicitur  significari  per  fructum  trigesimum;  continentia  vidualis  per 
sexagesimum:  virginalis  autem  per  centesimum,  et  aliis  etiam  modis  sancti  di¬ 
stinguunt  tres  evangelicos  fructus  secundum  tres  gradus  virtutis :  et  ponuntur 
tres  gradus,  quia  cujuslibet  rei  perfectio  attenditur  secundum  principium,  me¬ 
dium,  et  finem. 

Ad  tertium  dicendum,  quod  hoc  ipsum  quod  est  in  tristitiis  non  pertur¬ 
bari,  rationem  delectabilis  habet:  et  fides,  etiamsi  accipiatur  prout  est  funda¬ 
mentum,  habet  quamdam  rationem  ultimi,  et  delectabilis,  secundum  quod 
continet  certitudinem:  unde  Glos,  (interi,  sup Aoe.  Apost.)  exponit:  Fides,  idest 
de  invisibilibus  certitudo. 

Ad  quartum  dicendum,  quod,  sicut  Augustinus  dicit  super  epistol.  ad  GaL 
(cap.  p.  sup.  illud:  Fructus  autem  spiritus) :  Apostolus  non  hoc  ita  suscepit,  ut  do¬ 
ceret,  quot  sunt  vel  opera  carnis,  vel  fructus  spiritus  ;  sed  ut  ostenderet,  in  quo  ge¬ 
nere  illa  vitanda,  illa  vero  sectanda  sint:  unde  potuissent  vel  plures,  vel  etiam 
pauciores  fructus  enumerari:  et  tamen  omnes  donorum,  et  virtutum  actus 
possunt  secundum  quamdam  convenientiam  ad  haec  reduci,  secundum  quod 
omnes  virtutes,  et  dona  necesse  est  quod  ordinent  mentem  aliquo  praedicto¬ 
rum  modorum:  unde  et  actus  sapientiae,  et  quorumcumque  donorum  ordi¬ 
nantium  ad  bonum  reducuntur  ad  charitatem,  gaudium,  et  pacem ;  ideo  tamen 
potius  haec,  quam  alia  enumeravit,  quia  hic  enumerata  magis  important  vel 
fruitionem  bonorum,  vel  sedationem  malorum :  quod  videtur  ad  rationem 
fructus  pertinere. 

ARTICULUS  IV.  37i 

UTRUM  FRUCTUS  SPIRITUS  SANCTI  CONTRARIENTUR  OPERIBUS  CARNIS. 

(Gal.  5.  lect.  6.  fin.). 

Ad  quartum  sic  proceditur.  Videtur,  quod  fructus  Spiritus  non  contra- 
rientur  operibus  carnis,  quae  Apostolus  enumerat  (Gal.  5.) :  contraria  enim 

sunt  in' eodem  genere:  sed  opera  carnis  non  dicuntur  fructus;  ergo  fructus 
Spiritus  eis  non  contrariantur. 

2.  Praeterea.  Unum  uni  est  contrarium :  sed  plura  enumerat  Apostolus 
•opera  carnis,  quam  fructus  Spiritus;  ergo  fructus  Spiritus,  et  opera  carnis  non 
contrariantur. 

3.  Praeterea.  Inter  fructus  Spiritus  primo  ponuntur  charitas,  gaudium,  et 
pax ;  quibus  non  correspondentea,  quae  primo  enumerantur  inter  opera  carnis, 
•quae  sunt  fornicatio,  immunditia,  et  impudicitia ;  ergo  fructus  Spiritus  non 
contrariantur  operibus  carnis. 

Sed  contra  est,  quod  Apost.  dicit  ibidem,  quod  caro  concupiscit  adversus 
spiritum,  et  spiritus  adversus  carnem. 

Respondeo  dicendum,  quod  opera  carnis,  et  fructus  spiritus  possunt  accipi 
.dupliciter.  Uno  modo  secundum  communem  rationem:  et  hoc  modo  in  com¬ 
muni  fructus  Spiritus  Sancti  contrariantur  operibus  carnis  :  Spiritus  enim 
Sanctus  movet  humanam  mentem  ad  id,  quod  est  secundum  rationem,  vel 
potius  ad  id,  quod  est  supra  rationem:  appetitus  autem  carnis,  qui  est  appe¬ 
titus  sensitivus,  trahit  ad  bona  sensibilia,  quae  sunt  infra  hominem  ;  unde 
sicut  motus  sursum,  et  motus  deorsum  contrariantur  in  naturalibus ;  ita  in 
operibus  humanis  contrariantur  opera  carnis  fructibus  Spiritus.  Alio  modo 
possunt  considerari  secundum  proprias  rationes  singulorum  fructuum  enu¬ 
meratorum,  et  operum  carnis  :  et  sic  non  oportet,  quod  singula  singulis  con¬ 
traponantur  :  quia,  sicut  dictum  est  (art.  praec.  ad  4.),  Apostolus  non  intendit 
•enumerare  omnia  opera  spiritualia  nec  omnia  opera  carnalia.  Sed  tamen 
secundum  quamdam  adaptationem  Aug.  super  epistolam  ad  Galat.  (cap.  y.  sup. 
illud:  Fructus  autem  Spiritus)  contraponit  singulis  operibus  carnis  singulos  fructus 
sicut  fornicationi,  quae  est  amor  explendae  libidinis  a  legitimo  connubio  so¬ 
lutus,  opponitur  Charitas,  per  quam  anima  conjungitur  Deo,  in  qua  etiam 
■est  vera  castitas :  immunditiae  autem  sunt  omnes  perturbationes  de  illa  for¬ 
nicatione  conceptae,  quibus  gaudium  tranquillitatis  opponitur :  idolorum  autem 
servitus,  per  quam  bellum  est  gestum  adversus  evangelium  Dei,  opponitur 
paci:  contra  veneficia,  autem,  inimicitias,  et  contentiones,  animositates,  aemula¬ 
tiones,  et  dissensiones  opponuntur  longanimitas  ad  sustinendum  mala  hominum, 
inter  quos  vivimus,  et  ad  curandum  benignitas,  et  ad  ignoscendum  bonitas : 
haeresibus  autem  opponitur  fides:  invidiae  mansuetudo:  ebrietatibus,  et  comessa- 
■tionibus  continentia. 

Ad  primum  ergo  dicendum,  quod  id,  quod  procedit  ab  arbore  contra  na¬ 
turam  arboris,  non  dicitur  esse  fructus  ejus,  sed  magis  corruptio  quaedam : 
•et  quia  virtutum  opera  sunt  connaturalia  rationi,  opera  vero  vitiorum  sunt 
■contra  rationem;  ideo  opera  virtutum  fructus  dicuntur,  non  autem  opera 
vitiorum. 

Ad  secundum  dicendum,  quod  bonum  contingit  uno  modo,  malum  vero 
omnifariam,  ut  Dionys.  dicit  4.  cap.  de  Div.  Nom.  (part.  4.  lect.  22.);  unde 
■et  uni  virtuti  plura  vitia  opponuntur;  et  propter  hoc  non  est  mirum,  si  plura 
ponuntur  opera  carnis,  quam  fructus  Spiritus. 

Ad  tertium  patet  solutio  ex  dictis  (in  corp.). 

QUAESTIO  LXXI. 

DE  VITIIS,  ET  PECCATIS  SECUNDUM  SE, 
IN  SEX  ARTICULOS  DIVISA. 


Consequenter  considerandum  est  de  vitiis,  et  peccatis.  Circa  quae  sex 
consideranda  occurrunt :  primo  quidem  de  ipsis  vitiis,  et  peccatis  secundum 
se:  secundo  de  distinctione  eorum:  tertio  de  comparatione  eorum  ad  invicem: 
quarto  de  subjecto  peccati:  quinto  de  causa  ejus:  sexto  de  effectu  ipsius. 

Circa  primum  quaeruntur  sex. 

Primo.  Utrum  vitium  contrarietur  virtuti. 

Secundo.  Utrum  vitium  sit  contra  naturam. 

Tertio.  Quid  sit  pejus,  utrum  vitium,  vel  actus  vitiosus. 

Quarto.  Utrum  actus  vitiosus  possit  esse  simul  cum  virtute. 

Quinto.  Utrum  in  omni  peccato  sit  aliquis  actus. 

Sexto.  De  definitione  peccati,  quam  Augustinus  ponit  lib.  22.  contra 
Faustum:  Peccatum  est  dictum,  vel  factum,  vel  concupitum  contra  legem  aeternam. 


ARTICULUS  I.  372 

UTRUM  VITIUM  CONTRARIETUR  VIRTUTI. 

(Supr.  q.  66.  art.  1.  ad  2.  et  Veri.  q.  14.  art.  6.  ad  2.  et  Virt.  q.  1.  art.  1.  ad  1.  et  3. 

q.  1.  art.  13.  corp.). 

Ad  primum  sic  proceditur.  Videtur,  quod  vitium  non  contrarietur  virtuti: 
uni  enim  unum  est  contrarium,  ut  probatur  in  10.  Metaphvs.  (tex.  17.):  sed 
virtuti  contrariantur  peccatum,  et  malitia,  non  ergo  contrariatur  ei  vitium; 
quia  vitium  dicitur,  etiamsi  sit  indebita  dispositio  membrorum  corporalium, 
vel  quarumcumque  rerum. 

2.  Praeterea.  Virtus  nominat  quamdam  perfectionem  potentiae:  sed  vi¬ 
tium  nihil  nominat  ad  potentiam  pertinens;  ergo  vitium  non  contrariatur 
virtuti. 

3.  Praeterea.  Tullius  dicit  in  4.  de  Tuscul.  QQ.  (parum  ante  med.)  quod 
virtus  est  quaedam  sanitas  animae :  sanitati  autem  opponitur  aegritudo,  vel 
morbus  magis,  quam  vitium;  ergo  virtuti  non  contrariatur  vitium. 

Sed  contra  est,  quod  dicit  August.  in  libro  de  Perfectione  Justitiae  (cap.  2. 
circ.  fin.)  quod  vitium  est  qualitas,  secundum  quam  malus  est  animus :  virtus  au¬ 
tem  est  qualitas,  quae  facit  bonum  habentem,  ut  ex  supra  dictis  patet  (q.  33. 
art.  3.  et  4.);  ergo  vitium  contrariatur  virtuti. 

Respondeo  dicendum,  quod  circa  virtutem  duo  possumus  considerare; 
scilicet  ipsam  essentiam  virtutis,  et  id,  ad  quod  est  virtus.  In  essentia  quidem 
virtutis  aliquid  considerari  potest  directe,  et  aliquid  ex  consequenti.  Directe 
quidem  virtus  importat  dispositionem  quamdam  alicujus  convenienter  se 
habentis  secundum  modum  suae  naturae;  unde  Philos.  dicit  in  7.  Physic. 

(tex.  17.)  quod  virtus  est  dispositio  perfecti  ad  optimum:  dico  autem  per¬ 
fecti,  quod  est  dispositum  secundum  naturam.  Ex  consequenti  autem  sequi¬ 
tur,  quod  virtus  sit  bonitas  quaedam:  in  hoc  enim  consistit  uniuscujusque 
rei  bonitas,  quod  convenienter  se  habet  secundum  modum  suae  naturae:  id 
autem,  ad  quod  virtus  ordinatur,  est  actus  bonus,  ut  ex  supradictis  patet 
(q.  art.  3.  et  q.  3.  art.  q.).  Secundum  hoc  igitur  tria  inveniuntur  opponi 
virtuti:  quorum  unum  est  peccatum,  quod  opponitur  sibi  ex  parte  ejus,  ad 
quod  virtus  ordinatur:  nam  peccatum  proprie  nominat  actum  inordinatum: 
sicut  actus  virtutis  est  actus  ordinatue  et  debitus:  secundum  autem  quod  ad 
rationem  virtutis  consequitur,  quod  sit  bonitas  quaedam,  opponitur  virtuti  ma¬ 
litia  :  sed  secundum  id,  quod  directe  est  de  ratione  virtutis,  opponitur  virtuti 
vitium.  Vitium  enim  uniuscujusque  rei  esse  videtui,  quod  non  sit  disposita, 
secundum  quod  convenit  suae  naturae;  unde  Augustinus  dicit  in  3.  de  Libero 
Arbitrio  (cap.  14.  infin.)  quod  perfectioni  naturae  deesse  perspexeris,  id  voca 
vitium. 

Ad  primum  ergo  dicendum,  quod  illa  tria  non  contrariantur  virtuti  se¬ 
cundum  idem;  st  A.  peccatum  quidem  contrariatur,  secundum  quod  virtus  est 
operativa  boni:  malitia  autem,  secundum  quod  est  bonitas  quaedam;  vitium 
autem  proprie,  secundum  quod  est  virtus. 

Ad  secundum  dicendum,  quod  virtus  non  solum  importat  perfectionem 
potentiae,  quae  est  principium  agendi;  sed  etiam  importat  debitam  disposi¬ 
tionem  ejus,  cujus  est  virtus:  et  hoc  ideo,  quia  unumquodque  operatur,  se¬ 
cundum  quod  actu  est;  requiritur  ergo,  quod  aliquid  sit  in  se  bene  dispositum, 
quod  debet  esse  boni  operativum ;  et  secundum  hoc  virtuti  vitium  opponitur. 

Ad  tertium  dicendum,  quod,  sicut  Tuli,  dicit  in  4.  de  Tuscul.  Q_Q_-  (pa¬ 
rum  antemed.),  morbi,  et  aegrotationes  partes  sunt  vitiositatis.  In  corporibus  enim 
morbum  appellat  totius  corporis  corruptionem:  puta  febrem,  vel  aliquid  hujus¬ 
modi:  aegrotationem  vero  morbum  cum  imbecillitate :  vitium  autem,  cum  partes 
corporis  inter  se  dissident:  et  quamvis  in  corpore  quandoque  sit  morbus  sine 
aegrotatione ;  puta  cum  aliquis  est  interius  male  dispositus,  non  tamen  exte¬ 
rius  praepeditur  a  solitis  operationibus;  in  animo  tamen,  ut  ipse  dicit,  haec 
duo  non  possunt  nisi  cogitatione  secerni:  necesse  est  enim,  quod  quandocumque 
aliquis  interius  est  male  dispositus  habens  inordinatum  affectum,  ex  hoc  im¬ 
becillis  reddatur  ad  debitas  operationes  exercendas:  quia  unaquaeque  arbor  ex 
suo  fructu  cognoscitur,  idest  homo  ex  opere,  ut  dicitur  Matth.  12.:  sed  vitium 
animi,  ut  Tullius  ibidem  dicit,  est  habitus,  aut  affectio  animi  in  tota  vita  incon¬ 
stans,  et  a  seipsa  dissentiens:  quod  quidem  invenitur  etiam  absque  morbo,  vel 
aegrotatione;  utpote  cum  aliquis  ex  infirmitate,  vel  ex  passione  peccat:  unde 
in  plus  se  habet  vitium,  quam  aegrotatio,  vel  morbus:  sicut  etiam  virtus  in 
plus  se  habet,  quam  sanitas,  nam  sanitas  etiam  quaedam  virtus  ponitur  in 
7.  Physic.  (tex.  17.);  et  ideo  virtuti  convenientius  opponitur  vitium,  quam 
aegrotatio,  vel  morbus. 

ARTICULUS  II.  373 

UTRUM  VITIUM  SIT  CONTRA  NATURAM. 

(2-2.  q.  1)4.  art.  12.  et  4.  Dist.  41.  art.  7.  q.  1.  ad  1. 
et  Mal.  q.  14.  art.  2.  ad  S.  et  q.  15.  art.  1.  ad  7.  et  Rom.  6.  lect.  S. 
et  Gal.  y.  lect.  6). 

Ad  secundum  sic  proceditur.  Videtur,  quod  vitium  non  sit  contra  na¬ 
turam:  vitium  enim  contrariatur  virtuti,  ut  dictum  est  (art.  praec.):  sed  vir¬ 
tutes  non  sunt  in  nobis  a  natura,  sed  causantur  in  nobis  per  infusionem,  aut 
ab  assuetudine,  ut  dictum  est  (q.  63  art.  2.  et  3.) ;  ergo  vitia  non  sunt  contra 
naturam. 

2.  Praeterea.  Ea  quae  sunt  contra  naturam,  non  possunt  assuefieri;  sicut 
lapis  numquam  assuescit  ferri  sursum,  ut  dicitur  in  2.  Ethic.  (cap.  1.  in  prine.)  : 
sed  aliqui  assuefiunt  ad  vitia;  ergo  vitia  non  sunt  contra  naturam. 

3.  Praeterea.  Nihil  quod  est  contra  naturam,  invenitur  in  habentibus  illam 
naturam,  ut  in  pluribus:  sed  vitia  inveniuntur  in  hominibus,  ut  in  pluribus; 
quia,  sicut  dicitur  Matth.  7. :  Lata  est  via,  quae  ducit  ad  perditionem,  et  multi 
vadunt  per  eam;  ergo  vitium  non  est  contra  naturam. 

4.  Praeterea.  Peccatum  comparatur  ad  vitium,  sicut  actus  ad  habitum, 
ut  ex  supra  dictis  patet  (art.  praec.):  sed  peccatum  definitur  esse  dictum,  vel 
factum,  vel  concupitum  contra  legem  Dei,  ut  patet  per  August.  22.  contra  Faust. 
(cap.  27.  in  prine.):  lex  autem  Dei  est  supra  naturam:  magis  ergo  dicendum 
est,  quod  vitium  sit  contra  legem,  quam  quod  sit  contra  naturam. 

Sed  contra  est,  quod  August.  dicit  in  3.  de  Lib.  Arb.  (cap.  14.  circ.fin.), 
omne  vitium  eo  ipso  quod  vitium  est,  contra  naturam  est. 

Respondeo  dicendum,  quod,  sicut  dictum  est  (art.  praec),  vitium  virtuti 
contrariatur:  virtus  autem  uniuscujusque  rei  consistit  in  hoc,  quod  sit  bene 
disposita  secundum  convenientiam  suae  naturae,  ut  supra  dictum  est  (ibid.) : 
unde  oportet,  quod  in  qualibet  re  vitium  dicatur  ex  hoc,  quod  est  disposita 
contra  id,  quod  convenit  suae  naturae:  unde  et  de  hoc  unaquaeque  res  vi¬ 
tuperatur:  a  vitio  autem  nomen  vituperationis  detractum  [al.  tractum],  cre¬ 
ditur,  ut  Augustinus  dicit  in  3.  de  Lib.  Arb.  (cap.  14.  ad  fin).  Sed  conside¬ 
randum  est,  quod  natura  uniuscujusque  rei  potissime  est  forma,  secundum 
quam  res  speciem  sortitur:  homo  autem  in  specie  constituitur  per  animam 
rationalem;  et  ideo  id,  quod  est  contra  ordinem  rationis,  proprie  est  contra 
naturam  hominis,  inquantum  est  homo  :  quod  autem  est  secundum  rationem, 
est  secundum  naturam  hominis,  inquantum  est  homo  :  bonum  autem  hominis 
est  secundum  rationem  esse,  et  malum  hominis  est  praeter  rationem  esse, 
ut  Dionys.  dicit  4.  cap.  de  Div.  Nom.  (part.  4.  lect.  22);  unde  virtus  humana, 
quae  hominem  facit  bonum,  et  opus  ipsius  bonum  reddit,  intantum  est  se¬ 
cundum  naturam  hominis,  inquantum  convenit  rationi:  vitium  autem  intantum 
est  contra  naturam  hominis,  quantum  est  contra  ordinem  rationis. 

Ad  primum  ergo  dicendum,  quod  virtutes  etsi  non  causentur  a  natura  se¬ 
cundum  suum  esse  perfectum,  tamen  inclinant  ad  id,  quod  est  secundum 
naturam,  idest  secundum  ordinem  rationis:  dicit  enim  Tullius  in  Rhetor,  sua 
(lib.  2.  de  Inveni,  aliquant.  ante  fin),  quod  virtus  est  habitus  in  modum  na- 

turae  rationi  consentaneus;  et  hoc  modo  virtus  dicitur  esse  secundum  na¬ 
turam:  et  per  contrarium  intelligitur,  quod  vitium  sit  contra  naturam. 

Ad  secundum  dicendum,  quod  Philosophus  ibi  loquitur  de  his,  quae  sunt 
contra  naturam,  secundum  quod  esse  contra  naturam  opponitur  ei,  quod  est 
esse  a  natura;  non  autem  secundum  quod  esse  contra  naturam  opponitur  ei, 
quod  est  esse  secundum  naturam  ;  eo  modo  quo  virtutes  dicuntur  esse  se¬ 
cundum  naturam,  inquantum  inclinant  ad  id,  quod  naturae  convenit. 

Ad  tertium  dicendum,  quod  in  homine  est  duplex  natura,  scilicet:  ratio¬ 
nalis,  et  sensitiva:  et  quia  per  operationem  sensus  homo  pervenit  ad  actus 
rationis,  ideo  plures  sequuntur  inclinationes  naturae  sensitivae,  quam  ordinem 
rationis:  plures  enim  sunt,  qui  assequuntur  principium  rei,  quam  qui  ad  con¬ 
summationem- perveniunt:  ex  hoc  autem  vitia,  et  peccata  in  hominibus  pro¬ 
veniunt,  quod  sequuntur  inclinatioHem  naturae  sensitivae  contra  ordinem 
rationis. 

Ad  quartum  dicendum,  quod  quidquid  est,  contra  rationem  artificiati, 
est  etiam  contra  naturam  artis,  qua  artificiatum  producitur:  lex  autem 
aeterna  comparatur  ad  ordinem  rationis  humanae,  sicut  ars  ad  artificiatum: 
unde  ejusdem  rationis  est,  quod  vitium,  et  peccatum  sit  contra  ordinem  ra¬ 
tionis  humanae,  et  quod  sit  contra  legem  aeternam;  unde  August.  dicit  in 
3.  de  Lib.  Arb.  (cap.  ip.  in  prine.),  quod  a  Deo  habent  omnes  naturae,  quod 
naturae  sunt;  et  intantum  sunt  vitiosae,  inquantum  ab  ejus,  quae  factae  sunt, 
arte  discedunt. 


ARTICULUS  III.  374 

UTRUM  VITIUM  SIT  PEJUS,  QUAM  ACTUS  VITIOSUS. 

(Supr.  art.  2.  et  Mal.  q.  2.  art.  2.  ad  9.  et  art.  j.  ad  S.). 

Ad  tertium  sic  proceditur.  Videtur,  quod  vitium,  idest  habitus  malus, 
sit  pejus,  quam  peccatum,  idest  actus  malus:  sicut  enim  bonum,  quod  est 
diuturnius,  est  melius  ;  ita  malum,  quod  est  diuturnius,  est  pejus:  sed  habitus 
vitiosus  est  diuturnior,  quam  actus  vitiosi,  qui  statim  transeunt ;  ergo  habitus 
vitiosus  est  pejor,  quam  actus  vitiosus. 

2.  Praeterea.  Plura  mala  sunt  magis  fugienda,  quam  unum  malum:  sed 
habitus  malus  virtualiter  est  causa  multorum  malorum  actuum;  ergo  habitus 
vitiosus  est  pejor,  quam  actus  vitiosus. 

3.  Praeterea.  Causa  est  potior,  quam  effectus:  sed  habitus  perficit  actum 
tam  iu  bonitate,  quam  in  malitia;  ergo  habitus  est  potior  actu  et  in  bonitate, 
et  in  malitia. 

Sed  contra.  Pro  actu  vitioso  aliquis  juste  punitur;  non  autem  pro  habitu 
vitioso,  si  non  procedat  ad  actum;  ergo  actus  vitiosus  est  pejor,  quam  habitus 
vitiosus. 

Respondeo  dicendum,  quod  habitus  medio  modo  se  habet  inter  poten¬ 
tiam,  et  actum:  manifestum  est  autem,  quod  actus  in  bono,  et  malo  praeeminet 
potentiae,  ut  dicitur  in  9.  Metaph.  ( t ex.  19.):  melius  est  enim  bene  agere,  quam 
posse  bene  agere:  et  similiter  vituperabilius  est  male  agere,  quam  posse  male 
agere;  unde  etiam  sequitur,  quod  habitus  in  bonitate,  et  in  malitia  medium 
gradum  obtineat  inter  potentiam,  et  actum ;  ut  scilicet  sicut  habitus  bonus, 
vel  malus,  praeeminet  in  bonitate,  vel  malitia  potentiae,  ita  etiam  subdatur 

actui,  quod  etiam  ex  hoc  apparet,  quod  habitus  non  dicitur  bonus,  vel  malus, 
nisi  ex  hoc  quod  inclinat  ad  actum  bonum,  vel  malum;  unde  propter  boni¬ 
tatem,  vel  malitiam  actus  dicitur  habitus  bonus,  vel  malus.  Et  sic  potior  est 
actus  in  bonitate,  vel  malitia,  quam  habitus:  quia  propter  quod  unumquodque 
tale,  et  illud  magis  est. 

Ad  primum  ergo  dicendum,  quod  nihil  prohibet  aliquid  esse  simpliciter 
altero  potius,  quod  tamen  secundum  quid  ab  eo  deficit :  simpliciter  enim 
potius  judicatur,  quod  praeeminet  quantum  ad  id,  quod  per  se  consideratur 
in  utroque :  secundum  quid  autem,  quod  praeeminet  secundum  id,  quod  per 
accidens  se  habet  ad  utrumque:  ostensum  est  autem  (in  corp.)  ex  ipsa  ratione 
actus,  et  habitus,  quod  actus  est  potior  in  bonitate,  et  malitia,  quam  habitus, 
quod  autem  habitus  sit  diuturnior,  quam  actus,  accidit  ex  eo,  quod  utrumque 
invenitur  in  tali  natura,  quae  non  potest  semper  agere,  et  cujus  actio  est  in 
motu  transeunte;  unde  simpliciter  actus  est  potior  tam  in  bonitate,  quam  in 
malitia:  sed  habitus  est  potior  secundum  quid. 

Ad  secundum  dicendum,  quod  habitus  non  est  simpliciter  plures  actus, 
sed  secundum  quid,  idest  virtute;  unde  ex  hoc  non  potest  concludi,  quod 
habitus  sit  simpliciter  potior  in  bonitate,  vel  malitia,  quam  actus. 

Ad  tertium  dicendum,  quod  habitus  est  causa  actus  in  genere  causae 
efficientis:  sed  actus  est  causa  habitus  in  genere  causae  finalis,  secundum  quam 
consideratur  ratio  boni,  et  mali;  et  ideo  in  bonitate,  et  malitia  actus  praeeminet 
habitui. 


ARTICULUS  IV.  37> 

UTRUM  PECCATUM  SIMUL  POSSIT  ESSE  CUM  VIRTUTE. 

(Supr.  q.  63.  art.  i.  ad  2.  et  infr.  q.  75.  art.  1.  ad  2. 
et  q.  77.  art.  2.  ad  3.  et  2-2.  q.  24.  art.  12.  et  Mal.  q.  2.  art.  9.  ad  13. 
et  Virt.  q.  '1.  art.  1.  ad  y). 

Ad  quartum  sic  proceditur.  Videtur,  quod  actus  vitiosus,  sive  peccatum, 
non  possit  simul  esse  cum  virtute;  contraria  enim  non  possunt  esse  simul 
in  eodem:  sed  peccatum  quodammodo  contrariatur  virtuti,  ut  dictum  est 
(art.  1.  huj.  q.);  ergo  peccatum  non  potest  simul  esse  cum  virtute. 

2.  Praeterea.  Peccatum  est  pejus,  quam  vitium,  idest  actus  malus,  quam 
habitus  malus:  sed  vitium  non  potest  simul  esse  in  eodem  cum  virtute;  ergo 
nec  peccatum. 

3.  Praeterea.  Sicut  peccatum  accidit  in  rebus  voluntariis,  ita  et  in  rebus 
naturalibus,  ut  dicitur  in  2.  Physic.  (tex  82.):  sed  numquam  in  rebus  natura¬ 
libus  accidit  peccatum,  nisi  per  aliquam  corruptionem  virtutis  naturalis  :  sicut 
monstra  accidunt  corrupto  aliquo  principio  in  semine,  ut  dicitur  in  2.  Physic. 
(ibid.);  ergo  etiam  in  rebus  voluntariis  non  accidit  peccatum,  nisi  corrupta 
aliqua  virtute  animae;  et  sic  peccatum,  et  virtus  non  possunt  esse  in  eodem. 

Sed  contra  est,  quod  Philosoph.  dicit  in  2.  Eth.  (cap.  2.  et  3.  in  fin.) 
quod  per  contraria  virtus  generatur,  et  corrumpitur :  sed  unus  actus  virtuosus 
non  causat  virtutem,  ut  supra  habitum  est  (q.  31.  art.  3.) ;  ergo  neque  unus 
actus  peccati  tollit  virtutem ;  possunt  ergo  simul  in  eodem  esse. 

Respondeo  dicendum,  quod  peccatum  comparatur  ad  virtutem,  sicut  actus 
malus  ad  habitum  bonum:  aliter  autem  se  habet  habitus  in  anima,  et  forma 


500  QUAESTIO  LXXI.  ARTICULUS  IV. 

in  re  naturali:  forma  enim  naturalis  ex  necessitate  producit  operationem  sibi 
-convenientem,  unde  non  potest  esse  simul  cum  forma  naturali  actus  formae 
contrariae :  sicut  non  potest  esse  cum  calore  actus  infrigidationis,  neque  simul 
-cum  levitate  motus  descensionis,  nisi  forte  ex  violentia  exterioris  moventis: 
sed  habitus  in  anima  non  ex  necessitate  producit  suam  operationem :  sed  homo 
utitur  eo  cum  voluerit:  unde  simul  habitu  in  homine  existente,  potest  non 
uti  habitu,  aut  agere  contrarium  actum;  et  sic  potest  habens  virtutem  pro¬ 
cedere  ad  actum  peccati:  actus  vero  peccati  si  comparetur  ad  ipsam  virtutem, 
prout  est  habitus  quidam,  non  potest  ipsam  corrumpere,  si  sit  unus  tantum: 
sicut  enim  non  generatur  habitus  per  unum  actum  ;  ita  nec  per  unum  actum 
-corrumpitur,  ut  supra  dictum  est  (q.  63.  art.  2.  ad  2.).  Sed  si  comparetur  actus 
peccati  ad  causam  virtutum,  sic  possibile  est,  quod  per  unum  actum  peccati 
aliquae  virtutes  corrumpantur:  quodlibet  enim  peccatum  mortale  contrariatur 
-charitati,  quae  est  radix  omnium  virtutum  infusarum,  inquantum  sunt  vir¬ 
tutes  ;  et  ideo  per  unum  actum  peccati  mortalis  exclusa  charitate,  excluduntur 
per  consequens  omnes  virtutes  infusae,  inquantum  sunt  virtutes :  et  hoc  dico 
propter  fidem,  et  spem,  quarum  habitus  remanent  informes  post  peccatum 
mortale;  et  sic  non  sunt  virtutes:  sed  peccatum  veniale,  quod  non  contra¬ 
riatur  charitati,  nec  excludit  ipsam,  per  consequens  etiam  non  excludit  alias 
virtutes:  virtutes  vero  acquisitae  non  tolluntur  per  unum  actum  cujuscumque 
peccati;  sic  igitur  peccatum  mortale  non  potest  simul  esse  cum  virtutibus 
infusis;  potest  tamen  simul  esse  cum  virtutibus  acquisitis:  peccatum  vero 
veniale  potest  simul  esse  et  cum  virtutibus  infusis,  et  cum  acquisitis. 

Ad  primum  ergo  dicendum,  quod  peccatum  non  contrariatur  virtuti  se- 
-cundum  se,  sed  secundum  suum  actum;  et  ideo  peccatum  non  potest  simul 
esse  cum  actu  virtutis;  potest  tamen  simul  esse  cum  habitu. 

Ad  secundum  dicendum,  quod  vitium  directe  contrariatur  virtuti,  sicut 
et  peccatum  actui  virtuoso;  et  ideo  vitium  excludit  virtutem,  sicut  peccatum 
excludit  actum  virtutis. 

Ad  tertium  dicendum,  quod  virtutes  naturales  agunt  ex  necessitate ;  et 
ideo,  integra  existente  virtute,  numquam  peccatum  potest  in  actu  inveniri : 
sed  virtutes  animae  non  producunt  actus  ex  necessitate;  unde  non  est  si¬ 
milis  ratio. 


ARTICULUS  V.  576 

UTRUM  IN  QUOLIBET  PECCATO  SIT  ALIQUIS  ACTUS. 

(2-2.  q.34.  art.  2.  ad 2.  et  q.  79.  art.  3.  et  2.  Dist.  33.  art.  3.  et  Dist.  41.  q.  2.  art.  1.  ad  4. 
et  Poi.  q.  1.  art.  6.  ad  9.  et  q.  21.  art.  1.  ad  6.  et  Mal.  q.  8.  art.  1.). 

Ad  quintum  sic  proceditur.  Videtur,  quod  in  quolibet  peccato  sit  aliquis 
actus  :  sicut  enim  meritum  comparatur  ad  virtutem,  ita  peccatum  ad  vitium 
comparatur:  sed  meritum  non  potest  esse  absque  aliquo  actu;  ergo  nec  pec¬ 
catum  potest  esse  absque  aliquo  actu. 

2.  Praeterea.  Augustinus  dicit  in  lib.  3.  de  Libero  Arbitrio  (implic.  cap.18. 
in  prine,  sed  expres  lib.  de  Vera  Relig.  cap.  14.  in  prine.),  quod  omne  peccatum 
adeo  est  voluntarium,  quod  si  non  sit  voluntarium,  non  est  peccatum:  sed 
non  potest  esse  aliquid  voluntarium,  nisi  per  actum  voluntatis;  ergo  omne 
peccatum  habet  aliquem  actum. 

3.  Praeterea.  Si  peccatum  esset  absque  aliquo  actu,  sequeretur,  quod 
ex  hoc  ipso  quod  aliquis  cessat  ab  actu  debito,  peccaret:  sed  continue  aliquis 
cessat  ab  actu  debito,  ille  scilicet,  qui  numquam  actum  debitum  operatur; 
ergo  sequeretur,  quod  continue  peccaret:  quod  est  falsum ;  non  ergo  est  ali¬ 
quid  peccatum  absque  actu. 

Sed  contra  est,  quod  dicitur  Jac.  4.:  Scienti  bonum  facere,  et  non  facienti, 
peccatum  est  illi:  sed  non  facere  non  importat  aliquem  actum;  ergo  peccatum 
potest  esse  absque  actu. 

Respondeo  dicendum,  quod  quaestio  ista  principaliter  movetur  propter 
peccatum  omissionis,  de  quo  aliqui  diversimode  opinantur.  Quidam  enim  di¬ 
cunt,  quod  in  omni  peccato  omissionis  est  aliquis  actus  vel  interior,  vel 
exterior:  interior  quidem,  sicut  cum  aliquis  vult  non  ire  ad  ecclesiam,  quando 
ire  tenetur:  exterior  autem,  sicut  cum  aliquis  illa  hora,  qua  ad  ecclesiam  ire 
Tenetur,  vel  etiam  ante  occupat  se  talibus,  quibus  ab  eundo  ad  ecclesiam  im¬ 
peditur:  et  hoc  quodammodo  videtur  in  primum  redire :  qui  enim  vult  aliquid, 
cum  quo  aliud  simul  esse  non  potest,  ex  consequenti  vult  illo  carere;  nisi 
torte  non  perpendat,  quod  per  hoc  quod  vult  facere,  impeditur  ab  eo,  quod 
tacere  tenetur:  in  quo  casu  posset  per  negligentiam  culpabilis  judicari.  Alii 
vero  dicunt,  quod  in  peccato  omissionis  non  requiritur  aliquis  actus:  ipsum 
■enim  non  facere,  quod  quis  facere  tenetur,  peccatum  est.  Utraque  autem 
-opinio  secundum  aliquid  veritatem  habet:  si  enim  intelligatur  in  peccato 
omissionis  illud  solum,  quod  per  se  pertinet  ad  rationem  peccati,  sic  quan¬ 
doque  omissionis  peccatum  est  cum  actu  interiori:  ut  cum  aliquis  vult  non 
ire  ad  ecclesiam:  quandoque  vero  absque  omni  actu  vel  interiori,  vel  exte¬ 
riori;  sicut  cum  aliquis  hora,  qua  tenetur  ire  ad  ecclesiam,  nihil  cogitat  de 
eundo,  vel  non  eundo  ad  ecclesiam.  Si  vero  in  peccato  omissionis  intelligantur 
etiam  causae,  vel  occasiones  omittendi,  sic  necesse  est  in  peccato  omissionis 
aliquem  actum  esse:  non  enim  est  peccatum  omissionis,  nisi  cum  aliquis 
praetermittit,  quod  potest  facere,  et  non  facere;  quod  autem  aliquis  declinet 
ad  non  faciendum  illud,  quod  potest  facere,  et  non  facere,  non  est  nisi  ex 
aliqua  causa,  vel  occasione  conjuncta,  vel  praecedente.  Et  si  quidem  causa 
illa  non  sit  in  potestate  hominis,  omissio  non  habet  rationem  peccati;  sicut 
cum  aliquis  propter  infirmitatem  praetermittit  ad  ecclesiam  ire:  si  vero  causa, 
vel  occasio  omittendi  subjacet  voluntati,  omissio  habet  rationem  peccati:  et 
tunc  semper  oportet,  quod  ista  causa,  inquantum  est  voluntaria,  habeat  ali¬ 
quem  actum  ad  minus  interiorem  voluntatis:  qui  quidem  actus,  quandoque 
directe  fertur  in  ipsam  omissionem;  puta  cum  aliquis  vult  non  ire  ad  eccle¬ 
siam,  vitans  laborem:  et  tunc  talis  actus  per  se  pertinet  ad  omissionem; 
voluntas  enim  cujuscumque  peccati  per  se  pertinet  ad  peccatum  illud;  eo 
quod  voluntarium  est  de  ratione  peccati:  quandoque  autem  actus  voluntatis 
directe  fertur  in  aliud,  per  quod  homo  impeditur  ab  actu  debito:  sive  illud, 
in  quod  fertur  voluntas,  sit  conjunctum  ©missioni;  puta  cum  aliquis  vult 
ludere,  quando  ad  ecclesiam  deberet  ire:  sive  etiam  sit  praecedens;  puta 
eum  aliquis  vult  diu  vigilare  de  sero,  ex  quo  sequitur,  quod  non  vadat  hora 
maiutinali  ad  ecclesiam :  et  tunc  actus  iste  interior,  vel  exterior  per  accidens 
se  habet  ad  omissionem:  quia  omissio  sequitur  praeter  intentionem,  hoc 
autem  dicimus  per  accidens  esse,  quod  est  praeter  intentionem,  ut  patet  in 
2.  Physic.  (implic.  tex.  49.  50.  et  seq.) ;  unde  manifestum  est,  quod  tunc  peccatum 
omissionis  habet  quidem  aliquem  actum  conjunctum,  vel  praecedentem,  qui 
tamen  per  accidens  se  habet  ad  peccatum  omissionis.  Judicium  autem  de 

rebus  dandum  est  secundum  illud,  quod  est  per  se,  et  non  secundum  illud, 
quod  est  per  accidens;  unde  verius  dici  potest,  quod  aliquod  peccatum  possit: 
esse  absque  omni  actu:  alioquin  etiam  ad  essentiam  aliorum  peccatorum 
actualium  pertinerent  actus,  et  occasiones  circumstantes. 

Ad  primum  ergo  dicendum,  quod  plura  requiruntur  ad  bonum,  quam  ad. 
malum;  eo  quod  bonum  contingit  ex  tota  integra  causa,  malum  autem  ex. 
singularibus  defectibus,  ut  Dionys.  dicit  4.  cap.  de  Div.  Nom.  (part.  4.  lect.  22.), 
et  ideo  peccatum  potest  contingere,  sive  aliquis  faciat  quod  non  debet,  sive 
non  faciendo  [al.  non  jaciat]  quod  debet:  sed  meritum  non  potest  esse,  nisi 
aliquis  faciat  voluntarie  quod  debet;  et  ideo  meritum  non  potest  esse  sine  actu; 
sed  peccatum  potest  esse  sine  actu. 

Ad  secundum  dicendum,  quod  aliquid  dicitur  voluntarium,  non  solum 
quia  cadit  super  ipsum  actus  voluntatis,  sed  quia  in  potestate  nostra  est,  ut. 
fiat,  vel  non  fiat,  ut  dicitur  in  3.  Ethic.  (cap.  3.)  ;  unde  etiam  ipsum  non  velle 
potest  dici  voluntarium,  inquantum  in  potestate  hominis  est  velle,  et  non  velle. - 

Ad  tertium  dicendum,  quod  peccatum  omissionis  contrariatur  praecepto- 
affirmativo,  quod  obligat  semper,  sed  non  ad  semper:  et  ideo  solum  pro 
tempore  illo  aliquis  cessando  ab  actu  peccat,  pro  quo  praeceptum  affirmati¬ 
vum  obligat. 

ARTICULUS  VI.  377 

UTRUM  CONVENIENTER  DEFINIATUR  PECCATUM  ESSE  DICTUM, 

VEL  FACTUM, 

VEL  CONCUPITUM  CONTRA  LEGEM  AETERNAM. 

(Infr.  q.  76.  ari.  2.  ad  1.  et  2.  Dist.  33.  art.  2.  corp.  et  ad  3.  et  Mal.  q.  2.  art.  1.  corp^ 

et  ad  2.). 

Ad  sextum  sic  proceditur.  Videtur,  quod  inconvenienter  definiatur  pec¬ 
catum,  cum  dicitur :  Peccatum  est  dictum,  vel  factum,  vel  co  ncupitum  contra  le¬ 
gem  aeternam :  dictum  enim,  vel  factum,  vel  concupitum  importat  aliquem 
actum:  sed  non  omne  peccatum  importat  aliquem  actum,  ut  dictum  est  (ari 
praec.) ;  ergo  haec  definitio  non  includit  omne  peccatum. 

2.  Praeterea.  August.  dicit  in  lib.  de  Duabus  Animab.  (cap.  12.  in  prine., 
vel  11.  in  fin.) :  Peccatum  est  voluntas  retinendi,  vel  consequendi,  quod  justitia  vetat: 
sed  voluntas  sub  concupiscentia  comprehenditur,  secundum  quod  concupi 
scentia  largo  modo  sumitur  pro  omni  appetitu;  ergo  suffecisset  dicere:  Pec¬ 
catum  est  concupitum  contra  legem  aeternam,  nec  oportuit  addere,  dictum,  vel 
factum. 

3.  Praeterea.  Peccatum  proprie  consistere  videtur  in  aversione  a  fine: 
nam  bonum,  et  malum  principaliter  considerantur  secundum  finem,  ut  ex- 
supra  dictis  patet  (q.  1.  art.  3.  et  q.  18.  art.  4.  et  6.)  ;  unde  et  Augustinus  in 
primo  libro  de  Libero  Arb.  (cap.  ult.  a  prine.)  per  comparationem  ad  finem 
definit  peccatum,  dicens,  quod  peccare  nihil  est  aliud,  quam,  neglectis  rebus 
aeternis,  temporalia  sectari;  et  in  lib.  83.  Q.Q..  (q.  30.  cir.  prine.)  dicit,  quod 
omnis  humana  perversitas  est  uti  fruendis,  et  frui  utendis:  sed  in  praemissa 
definitione  nulla  fit  mentio  de  aversione  a  debito  fine ;  ergo  insufficienter  de¬ 
finitur  peccatum. 

4.  Praeterea.  Ex  hoc  dicitur  aliquid  esse  prohibitum,  quia  legi  contra¬ 
riatur :  sed  non  omnia  peccata  sunt  mala,  quia  prohibita;  sed  quaedam  sunt. 

prohibita,  quia  mala;  non  ergo  in  communi  definitione  peccati  debuit  poni, 
quod  sit  contra  legem  Dei. 

5.  Praeterea.  Peccatum  significat  malum  hominis  actum,  ut  ex  dictis 
patet  (art.  1.  huj.  q.):  sed  malum  hominis  est  contra  rationem  esse,  ut  Dio¬ 
nysius  dicit  4.  cap.  de  Div.  Nom.  (part.  4.  lect.  22.);  ergo  potius  debuit  dici, 
quod  peccatum  sit  contra  rationem,  quam  quod  peccatum  sit  contra  legem 
aeternam. 

In  contrarium  sufficit  auctoritas  Augustini  (lib.  22.  cont.  Faust.  cap.  27. 
in  prine.). 

Respondeo  dicendum,  quod,  sicut  ex  dictis  patet  (art.  1.  huj.  q.),  pecca¬ 
tum  nihil  aliud  est,  quam  actus  humanus  malus,  quod  autem  aliquis  actus 
sit  humanus,  habet  ex  hoc,  quod  est  voluntarius,  sicut  ex  supradictis  patet 
(q.  1.  art.  1.) ;  sive  sit  voluntarius,  quasi  a  voluntate  elicitus,  ut  ipsum  velle, 
vel  eligere ;  sive  quasi  a  voluntate  imperatus,  ut  exteriores  actus  vel  loeu 
tionis,  vel  operationis:  habet  autem  actus  humanus,  quod  sit  malus  ex  eo, 
quod  caret  debita  commensuratione :  omnis  autem  commensuratio  cujus- 
cumque  rei  attenditur  per  comparationem  ad  aliquam  regulam :  a  qua  si  di¬ 
vertat,  incommensurata  erit.  Regula  autem  voluntatis  humanae  est  duplex : 
una  propinqua,  et  homogenea,  scilicet  ipsa  humana  ratio :  alia  vero  est  prima 
regula,  scilicet  lex  aeterna,  quae  est  quasi  ratio  Dei.  Et  ideo  Augustinus  in 
definitione  peccati  posuit  duo:  unum,  quod  pertinet  ad  substantiam  actus  hu¬ 
mani,  quod  est  quasi  materiale  in  peccato,  cum  dixit:  Dictum,  vel  factum,  vel 
concupitum ;  aliud  autem,  quod  pertinet  ad  rationem  mali,  quod  est  quasi  for¬ 
male  in  peccato,  cum  dicit:  Contra  legem  aeternam. 

Ad  primum  ergo  dicendum,  quod  affirmatio,  et  negatio  reducuntur  ad 
idem  genus;  sicut  in  divinis  genitum,  et  ingenitum  ad  relationem,  ut  Augusti¬ 
nus  dicit  in  5.  de  Trinit.  (cap.  6.  et  y.) ;  et  ideo  pro  eodem  est  accipiendum 
dictum,  et  non  dictum;  factum,  et  non  factum. 

Ad  secundum  dicendum,  quod  prima  causa  peccati  est  in  voluntate,  quae 
imperat  omnes  actus  voluntarios,  in  quibus  solis  invenitur  peccatum:  et  ideo 
Augustinus  quandoque  per  solam  voluntatem  definit  peccatum :  sed  quia 
etiam  ipsi  exteriores  actus  pertinent  ad  substantiam  peccati,  cum  sint  secun¬ 
dum  se  mali,  ut  dictum  est  (in  corp.  et  q.  20.),  necesse  fuit,  quod  in  defini¬ 
tione  peccati  poneretur  etiam  aliquid  pertinens  ad  exteriores  actus. 

Ad  tertium  dicendum,  quod  lex  aeterna  primo,  et  principaliter  ordinat 
hominem  ad  finem;  consequenter  autem  facit  hominem  bene  se  habere  circa 
ea,  quae  sunt  ad  finem;  et  ideo  in  hoc  quod  dicit  contra  legem  aeternam,  tan¬ 
git  aversionem  a  fine,  et  omnes  alias  inordinationes. 

Ad  quartum  dicendum,  quod  cum  dicitur,  quod  non  omne  peccatum  ideo 
est  malum,  quia  est  prohibitum,  intelligitur  de  prohibitione  facta  per  jus  positivum  ;. 
si  autem  referatur  ad  jus  naturale,  quod  continetur  primo  quidem  in  lege 
aeterna,  secundario  vero  in  naturali  judicatorio  rationis  humanae,  tunc  omne 
peccatum  est  malum,  quia  prohibitum ;  ex  hoc  enim  ipso,  quod  est  inordina¬ 
tum,  juri  naturali  repugnat. 

Ad  quintum  dicendum,  quod  a  Theologis  consideratur  peccatum  prae¬ 
cipue,  secundum  quod  est  offensa  contra  Deum;  a  Philosopho  autem  mo¬ 
rali,  secundum  quod  contrariatur  rationi ;  et  ideo  Augustinus  convenientius 
definit  peccatum  ex  hoc  quod  est  contra  legem  aeternam,  quam  ex  hoc  quod 
est  contra  rationem:  praecipue  cum  per  legem  aeternam  regulemur  in  mul¬ 
tis,  quae  excedunt  rationem  humanam ;  sicut  in  his,  quae  sunt  fidei. 

QUAESTIO  LXXII. 

DE  DISTINCTIONE  PECCATORUM,  IN  NOVEM  ARTICULOS  DIVISA. 


Deinde  considerandum  est  de  distinctione  peccatorum,  vel  vitiorum. 
Et  circa  hoc  quaeruntur  novem. 

Primo.  Utrum  peccata  distinguantur  specie  secundum  objecta. 
Secundo.  De  distinctione  peccatorum  spiritualium  et  carnalium. 
Tertio.  Utrum  secundum  causas. 

Quarto.  Utrum  secundum  eos,  in  quos  peccatur. 

Quinto.  Utrum  secundum  diversitatem  reatus. 

Sexto.  Utrum  secundum  omissionem,  et  commissionem. 

Septimo.  Utrum  secundum  diversum  processum  peccati. 

Octavo.  Utrum  secundum  abundantiam,  et  defectum. 

Nono.  Utrum  secundum  diversas  circumstantias. 


ARTICULUS  I.  37s 

UTRUM  PECCATA  DIFFERANT  SPECIE  SECUNDUM  OBJECTA. 

(Infr.  art.  3.  et  4.  corp.  art.  4.  ad  1.  et  2-2.  Prol.  et  q.  59.  art.  2.  corp. 
et  2.  Dist.  42.  q.  2.  art.  2. 

et  Mal.  q.  2.  art.  6.  corp.  et  q.  14.  art.  2.  corp.  et  Ps.  40.). 

Ad  primum  sic  proceditur.  Videtur,  quod  peccata  non  differant  specie 
secundum  objecta:  actus  enim  humani  praecipue  dicuntur  boni,  vel  mali 
per  comparationem  ad  finem,  ut  supra  ostensum  est  (q.  r.  art.  2.  et  q.  iS. 
art.  4.  et  6.) ;  cum  igitur  peccatum  nihil  aliud  sit,  quam  actus  hominis  ma¬ 
lus,  sicut  dictum  est  (q.  praec.  art.  1.) ;  videtur  quod  secundum  fines  peccata 
debeant  distingui  specie  magis  quam  secundum  objecta. 

2.  Praeterea.  Malum,  cum  sit  privatio,  distinguitur  specie  secundum  di¬ 
versas  species  oppositorum:  sed  peccatum  est  quoddam  malum  in  genere 
humanorum  actuum ;  ergo  peccata  magis  distinguuntur  specie  secundum 
opposita,  quam  secundum  objecta. 

3.  Praeterea.  Si  peccata  specie  differrent  secundum  objecta,  impossibile 
esset  idem  peccatum  specie  circa  diversa  objecta  inveniri:  sed  inveniuntur 
aliqua  hujusmodi  peccata;  nam  superbia  est  in  rebus  spiritualibus,  et  in  cor¬ 
poralibus,  ut  Gregor,  dicit  in  lib.  34.  Moral.  (cap.  18.  ante  med.)  avaritia  etiam 
est  circa  diversa  genera  rerum;  ergo  peccata  non  distinguuntur  specie  se¬ 
cundum  objecta. 

Sed  contra  est,  quod  peccatum  est  dictum,  vel  factum,  vel  concupitum  contra 
legem  Dei :  sed  dicta,  vel  facta,  vel  concupita  distinguuntur  specie  secundum 
diversa  objecta;  quia  actus  per  objecta  distinguuntur,  ut  supra  dictum  est 
(q.  18.  art.  2.)  q  ergo  etiam  peccata  secundum  objecta  specie  distinguuntur. 

Respondeo  dicendum,  quod,  sicut  dictum  est  (q.  praec.  art.  6.),  ad  ratio¬ 
nem  peccati  duo  concurrunt;  scilicet  actus  voluntarius,  et  inordinatio  ejus,  quae 
est  per  recessum  a  lege  Dei :  horum  autem  duorum  unum  per  se  comparatur 
ad  peccantem,  qui  intendit  talem  actum  voluntarium  exercere  in  tali  mate¬ 
ria:  aliud  autem,  scilicet  inordinatio  actus,  per  accidens  se  habet  ad  inten¬ 
tionem  peccantis -.nullus  enim  intendens  ad  malum  operatur,  ut  Dionysius  dicit 
4.  cap.  de  Div.  Nom.  (part.  4.  lect.  14.  et  22.)  :  manifestum  est  autem,  quod 
unumquodque  consequitur  speciem  secundum  illud  quod  est  per  se,  non  au¬ 
tem  secundum  id  quod  est  per  accidens :  quia  ea  quae  sunt  per  accidens, 
sunt  extra  rationem  speciei;  et  ideo  peccata  specie  distinguuntur  ex  parte 
actuum  voluntariorum  magis  quam  ex  parte  inordinationis  in  peccato  exi- 
stentis:  actus  autem  voluntarii  distinguuntur  specie  secundum  objecta,  ut  in 
superioribus  ostensum  est  (q.  18.  art.  2.) ;  unde  sequitur,  quod  peccata  proprie 
distinguantur  specie  secundum  objecta. 

Ad  primum  ergo  dicendum,  quod  finis  principaliter  habet  rationem  boni; 
et  ideo  comparatur  ad  actum  voluntatis,  qui  est  primordialis  in  omni  pec¬ 
cato,  sicut  objectum,  unde  in  idem  redit,  quod  peccata  differant  secundum 
objecta,  vel  secundum  fines. 

Ad  secundum  dicendum,  quod  peccatum  non  est  pura  privatio,  sed  est 
actus  debito  ordine  privatus.  Et  ideo  peccata  magis  distinguuntur  specie  se¬ 
cundum  objecta  actuum,  quam  secundum  opposita  :  quamvis,  etiam  si  distin¬ 
guantur  secundum  oppositas  virtutes,  in  idem  rediret :  virtutes  enim  distin¬ 
guuntur  specie  secundum  objecta,  ut  supra  dictum  est  (q.  60.  art.  y). 

Ad  tertium  dicendum,  quod  nihil  prohibet  in  diversis  rebus  specie,  vel 
genere  differentibus  invenire  unam  formalem  rationem  objecti,  a  qua  pecca¬ 
tum  speciem  recipit:  et  hoc  modo  superbia  circa  diversas  res  excellentiam 
quaerit:  avaritia  vero  abundantiam  eorum,  quae  usui  humano  accomodantur. 

ARTICULUS  II.  379 

UTRUM  CONVENIENTER  DISTINGUANTUR  PECCATA  SPIRITUALIA 

A  CARNALIBUS. 

(Infr.  q.  75.  art.  y  corp.  et  2-2.  q.  118.  art.  6.  corp. 
et  1.  Cor.  6.  lect.  y  et  2.  Cor.  lect.  y.). 

Ad  secundum  sic  proceditur.  Videtur,  quod  inconvenienter  distinguantur 
peccata  spiritualia  a  carnalibus:  dicit  enim  Apost.  ad  Galat.  5.:  Manifesta 
sunt  opera  carnis,  quae  sunt  fornicatio,  immunditia,  impudicitia,  luxuria,  idolorum 
servitus,  veneficia,  etc.,  ex  quo  videtur,  quod  omnia  peccatorum  genera  sunt 
opera  carnis:  sed  peccata  carnalia  dicuntur  opera  carnis;  ergo  non  sunt  di¬ 
stinguenda  peccata  carnalia  a  spiritualibus. 

2.  Praeterea.  Quicumque  peccat,  secundum  carnem  ambulat,  secundum 
illud  Rom.  8.:  Si  secundum  carnem  vixeritis,  moriemini:  si  autem  spiritu  facta 
carnis  mortificaveritis,  vivetis:  sed  vivere,  vel  ambulare  secundum  carnem  vi¬ 
detur  pertinere  ad  rationem  peccati  carnalis  ;  ergo  omnia  peccata  sunt  car¬ 
nalia;  non  ergo  sunt  distinguenda  peccata  carnalia  a  spiritualibus. 

3.  Praeterea.  Superior  pars  animae,  quae  est  mens,  vel  ratio,  spiritus 
nominatur,  secundum  illud  Ephes.  4.:  Renovamini  spiritu  mentis  vestrae:  ubi 
spiritus  pro  ratione  ponitur,  ut  ibi  Glos,  (interi,  et  ordia.)  dicit :  sed  omne  pec- 

catum,  quod  secundum  carnem  committitur,  a  ratione  derivatur  per  consen¬ 
sum  :  quia  superioris  rationis  est  consentire  in  actum  peccati,  ut  infra  di¬ 
cetur  (q.  74.  ari.  7.) ;  ergo  eadem  peccata  sunt  carnalia,  et  spiritualia  :  non 
ergo  sunt  distinguenda  ab  invicem. 

4.  Praeterea.  Si  aliqua  peccata  specialiter  sunt  carnalia,  hoc  potissime 
intelligendum  videtur  de  illis  peccatis,  quibus  in  corpus  suum  peccat  aliquis: 
sed,  sicut  Apostolus  dicit  1.  ad  Cor.  6.:  Omne,  peccatum  quodcumque  fecerit 
homo,  extra  corpus  est:  qui  autem  fornicatur,  in  corpus  suum  peccat;  ergo  sola 
fornicatio  esset  peccatum  carnale;  cum  tamen  Apostolus  ad  Ephes.  5.  etiam 
avaritiam  carnalibus  peccatis  annumeret. 

Sed  contra  est,  quod  Gregor.  31.  Moral.  (cap.  17.  parum  antefin.)  dicit, 
quod  septem  capitalium  vitiorum  quinque  sunt  spiritualia,  et  duo  carnalia. 

Respondeo  dicendum,  quod,  sicut  dictum  est  (art.  praec.),  peccata  reci¬ 
piunt  speciem  ex  objectis:  omne  autem  peccatum  consistit  in  appetitu  ali- 
cujus  commutabilis  boni,  quod  inordinate  appetitur  ;  et  per  consequens  in  eo 
jam  habito  inordinate  aliquis  delectatur ;  ut  autem  ex  superioribus  patet  (q.  31. 
art.  q.),  duplex  est  delectatio :  una  quidem  animalis,  quae  consummatur  in  sola 
apprehensione  alicujus  rei  ad  votum  habitae :  et  haec  potest  dici  delectatio 
spiritualis:  sicut  cum  aliquis  delectatur  in  laude  humana,  vel  in  aliquo  hujus¬ 
modi  :  alia  vero  delectatio  est  corporalis,  sive  naturalis,  quae  in  ipso  tactu  cor¬ 
porali  perficitur,  quae  potest  etiam  dici  delectatio  carnalis.  Sic  igitur  illa  pec¬ 
cata,  quae  perficiuntur  in  delectatione  spirituali,  vocantur  peccata  spiritualia: 
illa  vero,  quae  perficiuntur  in  delectatione  carnali,  vocantur  peccata  carnalia  ; 
sicut  gula,  quae  perficitur  in  delectatione  ciborum;  et  luxuria,  quae  perficitur 
in  delectatione  venereorum  :  unde  et  Apostolus  dicit  2.  ad  Corinth.  7. :  Emun¬ 
demus  nos  ah  omni  inquinamento  carnis,  et  spiritus. 

Ad  primum  ergo  dicendum,  quod,  sicut  Gloss.  (ord.  ex  Aug.  14.  de  Civ.  Dei 
cap.  2.  circ.  fin.)  ibidem  dicit,  illa  vitia  dicuntur  opera  carnis;  non  quia  in 
voluptate  carnis  perficiantur;  sed  caro  sumitur  ibi  pro  homine,  qui  dum  se¬ 
cundum  se  vivit,  secundum  carnem  vivere  dicitur,  ut  etiam  August.  dicit 
14.  de  Civ.  Dei  (ibid.etcap.  3.  amed.);  et  hujus  ratio  est  ex  hoc,  quod  omnis 
rationis  humanae  defectus  ex  sensu  carnali  aliquo  modo  initium  habet. 

Et  per  hoc  etiam  patet  responsio  ad  secundum. 

Ad  tertium  dicendum,  quod  in  peccatis  etiam  carnalibus  est  aliquis  actus 
spiritualis,  scilicet  actus  rationis;  sed  finis  horum  peccatorum,  a  quo  deno¬ 
minantur,  est  delectatio  carnis. 

Ad  quartum  dicendum,  quod,  sicut  Glossa  (ordinaria)  ibidem  dicit,  spe¬ 
cialiter  in  fornicationis  peccato  servit  anima  corpori,  intantum  ut  nihil  aliud 
in  ipso  momento  cogitare  homini  liceat:  delectatio  autem  gulae,  etsi  sit  car¬ 
nalis,  non  ita  absorbet  rationem.  Vel  potest  dici,  quod  in  hoc  peccato  etiam 
quaedam  injuria  fit  corpori,  dum  ipordinate  maculatur;  et  ideo  per  hoc  solum 
peccatum  dicitur  specialiter  homo  in  corpus  peccare :  avaritia  vero,  quae 
carnalibus  peccatis  connumeratur,  pro  adulterio  ponitur,  quod  est  injusta 
usurpatio  uxoris  alienae.  Vel  potest  dici,  quod  res,  in  qua  delectatur  avarus, 
corporale  quoddam  est;  et  quantum  ad  hoc  connumeratur  peccatis  carna¬ 
libus:  sed  ipsa  delectatio  non  pertinet  ad  carnem,  sed  ad  spiritum;  et  ideo 
Gregor,  dicit  ( lib .  31.  Moral.  cap.  17.  ante  fin.),  quod  est  spirituale  peccatum. 

ARTICULUS  III.  380 

UTRUM  PECCATA  DISTINGUANTUR  SPECIE  SECUNDUM  CAUSAS. 

(2-2.  Prol.  et  2.  Dist.  28.  q.  1.  art.  1.  corp.). 

Ad  tertium  sic  proceditur.  Videtur,  quod  peccata  distinguantur  specie 
secundum  causas:  ab  eodem  enim  habet  res  speciem,  a  quo  habet  esse:  sed 
peccata  habent  esse  ex  suis  causis;  ergo  ab  eis  etiam  speciem  sortiuntur;  dif¬ 
ferunt  ergo  specie  secundum  diversitatem  causarum. 

2.  Praeterea.  Inter  alias  causas  minus  videtur  pertinere  ad  speciem  causa 
materialis:  sed  objectum  in  peccato  est  sicut  causa  materialis;  cum  ergo  se¬ 
cundum  objecta  peccata  specie  distinguantur,  videtur  quod  peccata  multo 
magis  secundum  alias  causas  distinguantur  specie. 

3.  Praeterea.  Aug.  super  illud  Psal.  (79.):  Incensa  igni,  et  suffossa,  dicit, 
quod  omne  peccatum  est  ex  timore  male  humiliante,  vel  ex  amore  male  inflammante : 
dicitur  enim  1.  Joann.  2.  quod  omne,  quod  est  in  mundo,  aut  est  concupi¬ 
scentia  carnis,  aut  est  concupiscentia  oculorum,  aut  superbia  vitae:  dicitur 
autem  aliquid  esse  in  mundo  propter  peccatum,  secundum  qued  mundi  no¬ 
mine  amatores  mundi  significantur,  ut  Augustinus  dicit  super  Joann.  (tract.  2. 
inter  med.  et  fin.),  Gregorius  etiam  31.  Moral.  (cap.  17.  versus  fln.)  distinguit 
omnia  peccata  secundum  septem  vitia  capitalia:  omnes  autem  hujusmodi 
divisiones  respiciunt  causas  peccatorum;  ergo  videtur,  quod  peccata  differant 
-specie  secundum  diversitatem  causarum. 

Sed  contra  est,  quia  secundum  hoc  omnia  peccata  essent  unius  speciei, 
■cum  ex  una  causa  causenmr.  Dicitur  enim  Eccli.  10.,  quod  initium  omnis 
peccati  est  superbia:  et  1.  ad  Timoth.  ultimo,  quod  radix  omnium  malorum 
est  cupiditas:  manifestum  est  autem,  esse  diversas  species  peccatorum:  non 
-ergo  peccata  distinguuntur  specie  secundum  diversitates  causarum. 

Respondeo  dicendum,  quod  cum  quatuor  sint  causarum  genera,  diversi¬ 
mode  diversis  attribuuntur :  causa  enim  formalis,  et  materialis  respiciunt  proprie 
substantiam  rei ;  et  ideo  substantiae  secundum  formam,  et  materiam,  specie, 
■et  genere  distinguuntur.  Agens  autem,  et  finis  respiciunt  directe  motum,  et 
■operationem ;  et  ideo  motus,  et  operationes  secundum  hujusmodi  causas 
specie  distinguuntur.  Diversimode  tamen :  nam  principia  activa  naturalia  sunt 
determinata  semper  ad  eosdem  actus ;  et  ideo  diversae  species  in  actibus  na¬ 
turalibus  attenduntur  non  solum  secundum  objecta,  quae  sunt  fines,  vel  ter¬ 
mini,  sed  etiam  secundum  principia  activa;  sicut  calefacere,  et  infrigidare 
distinguuntur  specie  secundum  calidum,  et  frigidum :  sed  principia  activa  in 
.actibus  voluntariis,  cujusmodi  sunt  actus  peccatorum,  non  se  habent  ex  ne¬ 
cessitate  ad  unum,  et  ideo  ex  uno  principio  activo,  vel  motivo  possunt  di¬ 
versae  species  peccatorum  procedere :  sicut  ex  timore  male  humiliante  potest 
.procedere,  quod  homo  furetur,  et  quod  occidat,  et  quod  deserat  gregem  sibi 
commissum:  et  haec  eadem  possunt  procedere  ex  amore  [al.  ex  amore,  male 
inflammante] ;  unde  manifestum  est,  quod  peccata  non  differant  specie  secun¬ 
dum  diversas  causas  activas,  vel  motivas,  sed  solum  secundum  diversitatem 
causae  finalis:  quia  finis  est  objectum  voluntatis:  ostensum  est  enim  supra 
,(q.  1.  art.  3.  et  q.  iS.  art.  4.  et  6.),  quod  actus  humani  habent  speciem  ex  fine. 

Au  primum  ergo  dicendum,  quod  principia  activa  in  actibus  voluntariis,, 
cum  non  sint  determinata  ad  unum,  non  sufficiunt  ad  producendum  humanos 
actus,  nisi  determinetur  voluntas  ad  unum  per  intentionem  finis,  ut  patet  per 
Phil.  in  9.  Metapli.  (tex.  iq.  et  16.);  et  ideo  a  fine  perficitur  esse,  et  species 
peccati. 

Ad  secundum  dicendum,  quod  objecta,  secundum  quod  comparantur  ad 
actus  exteriores,  habent  rationem  materiae  circa  quam:  sed  secundum  quod 
comparantur  ad  actum  interiorem  voluntatis,  habent  rationem  finium:  et  ex 
hoc  habent,  quod  dent  speciem  actui:  quamvis  etiam  secundum  quod  sunt 
materia  circa  quam,  habeant  rationem  terminorum,  a  quibus  motus  specifi- 
cantur,  ut  dicitur  in  5.  Phys.  (tex.  4.)  et  in  10.  Ethic.  (cap.  4.),  sed  tamen 
etiam  termini  motus  dant  speciem  moribus,  in  quantum  habent  rationem 
finis. 

Ad  tertium  dicendum,  quod  illae  divisiones  peccatorum  non  dantur  ad 
distinguendas  species  peccatorum,  sed  ad  manifestandas  diversas  causas 
eorum. 


ARTICULUS  IV.  38r 

UTRUM  PECCATUM  CONVENIENTER  DISTINGUATUR 
IN  PECCATUM  IN  DEUM,  IN  SEIPSUM,  ET  IN  PROXIMUM. 

(1.  Dist.  42.  q.  2.  art.  2.  et  Ps.  25.). 

Ad  quartum  sic  proceditur.  Videtur,  quod  inconvenienter  peccatum  di¬ 
stinguatur  per  peccatum,  quod  est  in  Deum,  in  proximum,  et  in  seipsumt 
illud  enim,  quod  est  commune  omni  peccato,  non  debet  poni  quasi  pars  in 
divisione  peccati ;  sed  commune  est  omni  peccato,  quod  sit  contra  Deum : 
ponitur  enim  in  definitione  peccati,  quod  sit  contra  legem  Dei,  ut  supra  dictum 
est  (q.  qi.  art.  6.);  non  ergo  peccatum  in  Deum  debet  poni  quasi  pars  in  di¬ 
visione  peccatorum. 

2.  Praeterea.  Omnis  divisio  debet  fieri  per  opposita:  sed  ista  tria  genera 
peccatorum  non  sunt  opposita,  quicumque  enim  peccat  in  proximum,  peccat 
in  seipsum,  et  in  Deum ;  non  ergo  peccatum  convenienter  dividitur  secundum 
haec  tria. 

3.  Praeterea.  Ea  quae  sunt  extrinsecus,  non  conferunt  speciem:  sed 
Deus,  et  proximus  sunt  extra  nos;  ergo  per  haec,  non  distinguuntur  peccata. 
secundum  speciem:  inconvenienter  igitur  secundum  haec  tria  peccatum  di¬ 
viditur. 

Sed  contra  est,  quod  Isidorus  in  lib.  de  Summo  Bono  distinguens  pec¬ 
cata  dicit,  quod  homo  dicitur  peccare  in  se,  in  Deum,  et  in  proximum. 

Respondeo  dicendum,  quod,  sicut  supra  dictum  est  (q.  qi.  art.  1.  et  6.), 
peccatum  est  actus  inordinatus.  Triplex  autem  ordo  in  homine  debet  esse. 
Unus  quidem  secundum  comparationem  ad  regulam  rationis,  prout  scilicet 
omnes  actiones,  et  passiones  nostrae  debent  secundum  regulam  rationis  com- 
mensurari:  alius  autem  ordo  est  per  comparationem  ad  regulam  divinae  legis, 
per  quam  homo  in  omnibus  dirigi  debet:  et  si  quidem  homo  naturaliter  esset 
animal  solitarium,  hic  duplex  ordo  sufficeret:  sed  quia  homo  est  naturaliter 
animal  politicum,  et  sociale,  ut  probatur  in  1.  Polit,  (cap.  2.  a  prine.);  ideo 
necesse  est,  quod  sit  tertius  ordo,  quo  homo  ordinetur  ad  alios  homines. 

quibus  convivere  debet.  Horum  autem  ordinum  primus  continet  secundum,  et 
excedit  ipsum.  Quaecumque  enim  continentur  sub  ordine  rationis,  continentur 
sub  ordine  ipsius  Dei:  sed  quaedam  continentur  sub  ordine  ipsius  Dei,  quae 
excedunt  rationem  humanam ;  sicut  ea,  quae  sunt  fidei,  et  quae  debentur  soli 
Deo:  unde  qui  in  talibus  peccat,  dicitur  in  Deum  peccare,  sicut  haereticus,, 
et  sacrilegus,  et  blasphemus.  Similiter  etiam  secundus  ordo  includit  tertium,  et 
excedit  ipsum :  quia  in  omnibus,  in  quibus  ordinamur  ad  proximum,  oportet. 
nos  dirigi  secundum  regulam  rationis:  sed  in  quibusdam  dirigimur  secundum 
rationem  quantum  ad  nos  tantum,  non  autem  quantum  ad  operationem:  et 
quando  in  his  peccatur,  dicitur  homo  peccare  in  seipsum ;  sicut  patet  de  gu¬ 
loso,  luxurioso  et  prodigo :  quando  vero  peccat  homo  in  his,  quibus  ad  proxi¬ 
mum  ordinatur,  dicitur  peccare  in  proximum  ;  sicut  patet  de  fure,  et  homi¬ 
cida.  Sunt  autem  diversa,  quibus  homo  ordinatur  ad  Deum,  ad  proximum, 
et  ad  seipsum:  unde  haec  distinctio  peccatorum  est  secundum  objecta,  se¬ 
cundum  quae  diversificatur  species  peccatorum ;  unde  haec  distinctio  pecca¬ 
torum  proprie  est  secundum  diversas  peccatorum  species:  nam  et  virtutes,, 
quibus  peccata  opponuntur,  secundum  hanc  differentiam,  specie  distinguuntur: 
manifestum  est  enim  ex  dictis  (q.  62.  art.  1.  2.  et  3.),  quod  virtutibus  theolo¬ 
gicis  homo  ordinatur  ad  Deum,  temperantia  vero,  et  fortitudine  ad  seipsum,. 
justitia  autem  ad  proximum. 

Ad  primum  ergo  dicendum,  quod  peccare  in  Deum,  secundum  quod  ordo,, 
qui  est  ad  Deum,  includit  omnem  humanum  ordinem,  commune  est  omni 
peccato :  sed  quantum  ad  id  quod  ordo  Dei  excedit  alios  duos  ordines,  sic 
peccatum  in  Deum  est  speciale  genus  peccati. 

Ad  secundum  dicendum,  quod  quando  aliqua,  quorum  unum  includit  al¬ 
terum,  ab  invicem  distinguuntur,  intelligitur  fieri  distinctio,  non  secundum 
illud,  quod  unum  continetur  in  altero,  sed  secundum  id,  quod  unum  excedit. 
alterum :  sicut  patet  in  divisione  numerorum,  et  figurarum ;  non  enim  trian¬ 
gulus  dividitur  contra  quadratum,  secundum  quod  continetur  in  eo,  sed  se¬ 
cundum  quod  excedit  ab  eo:  et  similiter  est  dicendum  de  ternario,  et  qua¬ 
ternario. 

Ad  tertium  dicendum,  quod  Deus,  et  proximus,  quamvis  sint  exteriora, 
respectu  ipsius  peccantis:  non  tamen  sunt  extranea  respectu  actus  peccati;, 
sed  comparantur  ad  ipsum,  sicut  propria  objecta  ipsius. 

ARTICULUS  V.  382 

UTRUM  DIVISIO  PECCATORUM,  QUAE  EST  SECUNDUM  REATUM, 
DIVERSIFICET  SPECIEM. 

(Infr.  q.  88.  art.  1.  et  2.  et  1.  Dist.  17.  q.  2.  art.  7.  corp. 
et  2.  Dist.  42.  q.  1.  art.  3.  et  4.  Dist.  16.  q.  3.  art.  2.  q.  4.  ad  7. 
et  lib.  3.  Contr.  g.  cap.  131).  fin.  et  147.). 

Ad  quintum  sic  proceditur.  Videtur,  quod  divisio  peccatorum,  quae  est 
secundum  reatum,  diversificet  speciem;  puta  cum  dividitur  secundum  veniale, 
et  mortale:  ea  enim,  quae  in  infinitum  differunt,  non  possunt  esse  unius  spe¬ 
ciei,  nec  etiam  unius  generis:  sed  veniale,  et  mortale  peccatum  differunt  in 
infinitum:  veniali  enim  debetur  poena  temporalis,  mortali  poena  aeternat 
mensura  autem  poenae  respondet  quantitati  culpae,  secundum  illud  Deut.  25. t 

Pro  mensura  delicti  erit  et  plagarum  modus;  ergo  veniale,  et  mortale  non  sunt 
■unius  generis,  nec  dicendum,  quod  sint  unius  speciei  [al.  nec  dum  quod  sint 
canius  speciei,  et  al.  nedum  unius  speciet]. 

2.  Praeterea.  Quaedam  peccata  sunt  mortalia  ex  genere ;  sicut  homi- 
-cidium,  et  adulterium:  quaedam  vero  ex  suo  genere  sunt  peccata  venialia; 
•sicut  verbum  otiosum,  et  risus  superfluus;  ergo  peccatum  veniale,  et  mortale 
•specie  differunt. 

3.  Praeterea.  Sicut  se  habet  actus  virtuosus  ad  praemium,  ita  se  habet 
■peccatum  ad  poenam  :  sed  praemium  est  finis  virtuosi  actus ;  ergo  et  poena 
-est  finis  peccati:  sed  peccata  distinguuntur  specie  secundum  fines,  ut  dictum 
est  (art.  1.  huj.  q.  ad  1.);  ergo  etiam  distinguuntur  specie  secundum  reatum 
poenae. 

Sed  contra.  Ea  quae  constituunt  speciem,  sunt  priora,  sicut  differentiae 
-specificae:  sed  poena  sequitur  culpam,  sicut  effectus  ejus;  ergo  peccata  non 
differunt  specie  secundum  reatum  poenae. 

Respondeo  dicendum,  quod  eorum  quae  specie  differunt,  duplex  differentia 
-invenitur.  Una  quidem,  quae  constituit  diversitatem  specierum:  et  talis  dif¬ 
ferentia  numquam  invenitur  nisi  in  speciebus  diversis :  sicut  rationale ,  et  irra¬ 
tionale;  animatum,  et  inanimatum.  Alia  autem  differentia  est  consequens  diver¬ 
sitatem  speciei:  et  talis  differentia  etsi  in  aliquibus  consequatur  diversitatem 
speciei,  in  aliis  tamen  potest  inveniri  in  eadem  specie  [al.  sunt  eadem  specie] : 
■sicut  album,  et  nigrum  consequuntur  diversitatem  speciei  corvi,  et  cycni ;  tamen 
invenitur  hujusmodi  differentia  in  eadem  hominis  specie.  Dicendum  est  ergo, 
quod  differentia  venialis,  et  mortalis  peccati,  val  quaecumque  alia  differentia, 
quae  sumitur  penes  reatum,  non  potest  esse  differentia  constituens  diversi¬ 
tatem  speciei:  numquam  enim  id,  quod  est  per  accidens,  constituit  speciem : 
id  autem,  quod  est  praeter  intentionem  agentis,  est  per  accidens,  ut  patet 
in  2.  Physic.  (ex  tex.  po.):  manifestum  est  autem  quod  poena  est  praeter  in¬ 
tentionem  peccantis:  unde  per  accidens  se  habet  ad  peccatum  ex  parte  ipsius 
peccantis.  Ordinatur  tamen  ad  peccatum  ab  exteriori,  scilicet  ex  justitia  ju¬ 
dicantis,  qui  secundum  diversas  conditiones  peccatorum  diversas  poenas  in 
fligit;  unde  differentia,  quae  est  ex  reatu  poenae,  potest  consequi  diversam  speciem 
peccatorum ;  non  autem  constituit  diversitatem  speciei. 

Differentia  autem  peccati  venialis,  et  mortalis  consequitur  diversitatem 
inordinationis,  quae  complet  rationem  peccati.  Duplex  enim  est  inordinatio : 
.una  per  subtractionem  principii  ordinis:  alia,  qua  etiam  salvato  principio  or¬ 
dinis,  fit  inordinatio  circa  ea,  quae  sunt  post  principium:  sicut  in  corpore 
.animalis  quandoque  quidem  inordinatio  complexionis  procedit  usque  ad  de¬ 
structionem  principii  vitalis;  et  haec  est  mors:  quandoque  vero,  salvo  prin¬ 
cipio  vitae,  fit  deordinatio  quaedam  in  humoribus ;  et  tunc  est  aegritudo.  Prin¬ 
cipium  autem  totius  ordinis  in  moralibus  est  finis  ultimus,  qui  ita  se  habet  in 
operativis,  sicut  principium  indemonstrabile  in  speculativis,  ut  dicitur  in  7.  Ethic. 
(cap.  8.  circ.med.);  unde  quando  anima  deordinatur  per  peccatum  usque  ad 
.aversionem  ab  ultimo  fine,  scilicet  Deo,  cui  unitur  per  charitatem,  tunc  est 
peccatum  mortale:  quando  vero  fit  deordinatio  citra  aversionem  a  Deo,  tunc 
■est  peccatum  veniale:  sicut  enim  in  corporibus  deordinatio  mortis,  quae  est 
per  remotionem  principii  vitae,  est  irreparabilis  secundum  naturam;  inordi¬ 
natio  autem  aegritudinis  reparari  potest  propter  id,  quod  salvatur  principium 
vitae;  similiter  est  in  his,  quae  pertinent  ad  animam:  nam  in  speculativis,  qui 
«errat  circa  principia,  impersuasibilis  est;  qui  autem  errat  salvatis  principiis. 

per  ipsa  principia  revocari  potest.  Et  similiter  in  operativis,  qui  peccando 
-avertitur  ab  ultimo  fine,  quantum  est  ex  natura  peccati,  habet  lapsum  irre¬ 
parabilem:  et  ideo  dicitur  peccare  mortaliter,  aeternaliter  puniendus:  qui 
vero  peccat  citra  aversionem  a  Deo,  ex  ipsa  ratione  peccati  reparabiliter 
deordinatur;  quia  salvatur  principium;  et  ideo  dicitur  peccare  venialiter,  quia 
scilicet  non  ita  peccat,  ut  mereatur  interminabilem  poenam. 

Ad  primum  ergo  dicendum,  quod  peccatum  mortale,  et  veniale  differunt 
In  infinitum  ex  parte  aversionis,  non  autem  ex  parte  conversionis,  per  quam 
respicit  objectum,  unde  peccatum  speciem  habet:  unde  nihil  prohibet  in 
eadem  specie  inveniri  aliquod  peccatum  mortale,  et  veniale:  sicut  primus 
motus  in  genere  adulterii  est  peccatum  veniale:  et  verbum  otiosum,  quod 
plerumque  est  veniale,  potest  etiam  esse  mortale. 

Ad  secundum  dicendum,  quod  ex  hoc  quod  invenitur  aliquod  peccatum 
mortale  ex  genere,  et  aliquid  peccatum  veniale  ex  genere,  sequitur,  quod 
talis  differentia  consequatur  diversitatem  peccatorum,  secundum  speciem, 
non  autem  quod  causet  eam :  talis  autem  differentia  potest  inveniri  etiam  in 
his,  quae  sunt  ejusdem  speciei,  ut  dictum  est  (in  corp.  art.). 

Ad  tertium  dicendum,  quod  praemium  est  de  intentione  merentis,  vel 
virtuose  agentis :  sed  poena  non  est  de  intentione  peccantis,  sed  magis  est 
•contra  voluntatem  ipsius:  unde  non  est  similis  ratio. 


ARTICULUS  VI.  383 

UTRUM  PECCATUM  COMMISSIONIS,  ET  OMISSIONIS,  DIFFERANT  SPECIE. 

(2.  Dist.  42.  q.  2.  art.  2.). 

Ad  sextum  sic  proceditur.  Videtur,  quod  peccatum  commissionis,  et 
■omissionis,  specie  differant:  delictum  enim  contra  peccatum  dividitur  Eph.  2., 
ubi  dicitur:  Cum  essetis  mortui  delictis,  et  peccatis  vestris :  et  exponit  ibi  Glos. 
(interlin.) :  Delictis,  idest  dimittendo  quae  jubentur,  et  peccatis,  scilicet  agendo 
prohibita;  ex  quo  patet,  quod  per  delicium  intelligitur  peccatum  omissionis; 
per  peccatimi,  peccatum  commissionis :  differunt  igitur  specie,  cum  ex  oppo¬ 
sito  dividantur  tamquam  diversae  species. 

2.  Praeterea.  Peccato  per  se  convenit,  quod  sit  contra  legem  Dei :  po¬ 
nitur  enim  in  ejus  definitione,  ut  ex  supra  dictis  patet  (q.  71.  art.  6.):  sed 
in  lege  Dei  alia  sunt  praecepta  affirmativa,  contra  quae  est  peccatum  omis¬ 
sionis;  et  alia  praecepta  negativa,  contra  quae  est  peccatum  commissionis; 
ergo  peccatum  omissionis,  et  peccatum  commissionis  differunt  specie. 

3.  Praeterea.  Omissio,  et  commissio  differunt,  sicut  affirmatio,  et  ne¬ 
gatio:  sed  affirmatio,  et  negatio  non  possunt  esse  unius  speciei;  quia  ne¬ 
gatio  non  habet  speciem:  non  entis  enim  non  sunt  species,  neque  differen¬ 
tiae,  ut  Philosoph.  dicit  (lib.  4.  Physic.  tex.  67.);  ergo  omissio,  et  commissio 
non  possunt  esse  unius  speciei. 

Sed  contra.  In  eadem  specie  peccati  invenitur  omissio,  et  commissio: 
avarus  enim  et  aliena  rapit,  quod  est  peccatum  commissionis;  et  sua  non 
dat  quibus  dare  debet,  quod  est  peccatum  omissionis ;  ergo  omissio,  et  com¬ 
missio  non  differunt  specie. 

Respondeo  dicendum,  quod  in  peccatis  invenitur  dM/ffcx  differentia:  ima 
materialis,  et  alia  formalis :  materialis  quidem  attenditur  secundum  naturalem 

speciem  actuum  peccati :  formalis  autem  secundum  ordinem  ad  unum  finem 
proprium,  quod  etiam  est  objectum  proprium ;  unde  inveniuntur  aliqui  actus 
materialiter  specie  differentes,  qui  tamen  formaliter  sunt  in  eadem  specie  pec¬ 
cati;  quia  ad  idem  ordinantur:  sicut  ad  eamdem  speciem  homicidii  pertinet 
jugulatio,  lapidatio,  et  perforatio,  quamvis  actus  sint  specie  differentes  se¬ 
cundum  speciem  naturae;  sic  ergo  si  loquamur  de  specie  peccati  omissionis, 
et  commissionis  materialiter,  differunt  specie;  large  tamen  loquendo  de  spe¬ 
cie,  secundum  quod  negatio,  vel  privatio  speciem  habere  potest:  si  autem 
loquamur  de  specie  peccati  omissionis,  et  commissionis  formaliter,  sic  non 
differunt  specie;  quia  ad  idem  ordinantur,  et  ex  eodem  motivo  procedunt. 
Avarus  enim  ad  congregandum  pecuniam  et  rapit,  et  non  dat  ea  quae  dare 
debet;  et  similiter  gulosus  ad  satisfaciendum  gulae  et  superflua  comedit,  et 
jejunia  debita  praetermittit;  et  idem  est  videre  in  caeteris :  semper  enim  in 
rebus  negatio  fundatur  super  aliqua  affirmatione,  quae  est  quodammodo  causa 
ejus:  unde  etiam  in  rebus  naturalibus  ejusdem  rationis  est,  quod  ignis  cale¬ 
faciat,  et  quod  non  infrigidet. 

Ad  primum  ergo  dicendum,  quod  illa  divisio,  quae  est  per  commissio¬ 
nem,  et  omissionem,  non  est  secundum  diversas  species  formales,  sed  ma¬ 
teriales  tantum,  ut  dictum  est  (in  corp.  art.). 

Ad  secundum  dicendum,  quod  necesse  fuit  in  lege  Dei  proponi  diversa 
praecepta  affirmativa,  et  negativa,  ut  gradatim  homines  introducerentur  ad 
virtutem,  prius  quidem  abstinendo  a  malo,  ad  quod  inducimur  per  praecepta 
negativa,  et  postmodum  faciendo  bonum,  ad  quod  inducimur  per  praecepta 
affirmativa;  et  sic  praecepta  affirmativa,  et  negativa  non  pertinent  ad  diversas 
virtutes,  sed  ad  diversos  gradus  virtutis :  et  per  consequens  non  oportet,  quod 
contrarientur  diversis  peccatis  secundum  speciem.  Peccatum  etiam  non  habet 
speciem  ex  parte  aversionis;  quia  secundum  hoc  est  negatio,  vel  privatio: 
sed  ex  parte  conversionis,  secundum  quod  est  actus  quidam :  unde  secundum 
diversa  praecepta  legis  non  diversificantur  peccata  secundum  speciem. 

Ad  tertium  dicendum,  quod  objectio  illa  procedit  de  materiali  diversi¬ 
tate  speciei:  sciendum  est  tamen,  quod  negatio,  etsi  proprie  non  sit  in  specie, 
constituitur  tamen  in  specie  per  reductionem  ad  aliquam  affirmationem,  quam 
sequitur. 

ARTICULUS  VII.  384 

UTRUM  CONVENIENTER  DIVIDATUR  PECCATUM 
IN  PECCATUM  CORDIS,  ORIS,  ET  OPERIS. 

(Infr.  q.  no.  art.  J.  et  6.  corp.  et  2-2.  Prol.  et  2.  Dist.  42.  q.  2.  art.  2.). 

Ad  septimum  sic  proceditur.  Videtur  quod  inconvenienter  dividatur  pec¬ 
catum,  in  peccatum  cordis ,  oris ,  et  operis.  Augustinus  enim  in  12.  de  Trinitate 
(cap.  12.)  ponit  tres  gradus  peccati:  quorum  primus  est,  cum  carnalis  sensus 
illecebram  quamdam  ingerit,  quod  est  peccatum  cogitationis:  secundus  gradus 
est  quando  sola  cogitationis  delectatione  aliquis  contentus  est:  tertius  gradus  est 
quando  faciendum  decernitur  per  consensum:  sed  tria  haec  pertinent  ad  pec¬ 
catum  cordis;  ergo  inconvenienter  peccatum  cordis  ponitur  quasi  unum  genus 
peccati. 

2.  Praeterea.  Greg.  in  4.  Moral.  (cap.  24.  a  prine.)  ponit  quatuor  gradus- 
peccati:  quorum  primus  est  culpa  latens  in  corde:  secundus,  cum  exterius  pu~ 

blicatur :  tertius  est,  cum  consuetudine  roboratur :  quartus  est,  cum  usque  ad  prae¬ 
sumptionem  divinae  misericordiae,  vel  ad  desperationem  homo  procedit:  ubi  non 
distinguitur  peccatura  operis  a  peccato  oris;  et  adduntur  duo  alii  peccatorum 
gradus;  ergo  inconveniens  fuit  prima  divisio. 

3.  Praeterea.  Non  potest  esse  peccatum  in  ore,  vel  in  opere,  nisi  fiat 
prius  in  corde;  ergo  ista  peccata  specie  non  differunt;  non  ergo  debent 
contra  se  invicem  dividi. 

Sed  contra  est,  quod  Hieron.  dicit  super  Ezech.  (in  illud  cap.  4 3. :  Cum 
compleveris  expiationem)  :  Tria  sunt  generalia  delicta,  quibus  humanum  subjacet 
genus :  aut  enim  cogitatione,  aut  sermone,  aut  opere  peccamus. 

Respondeo  dicendum,  quod  aliqua  inveniuntur  differre  specie  dupliciter : 
uno  modo  ex  eo  quod  utrumque  habet  speciem  completam:  sicut  equus,  et 
bos  differunt  specie  :  alio  modo  prout  secundum  diversos  gradus  in  aliqua 
generatione,  vel  motu  accipiuntur  diversae  species:  sicut  aedificatio  est  com¬ 
pleta  generatio  domus;  collocatio  autem  fundamenti,  et  erectio  parietis  sunt 
species  incompletae,  ut  patet  per  Philos.  in  10.  Ethicor.  (cap.  4.),  et  idem 
etiam  potest  dici  in  generationibus  animalium :  sic  igitur  peccatum  dividitur 
per  haec  tria,  scilicet:  peccatum  oris,  cordis,  et  operis,  non  sicut  per  di¬ 
versas  species  completas :  nam  consummatio  peccati  est  in  opere  ;  unde  pec¬ 
catum  operis  habet  speciem  completam.  Sed  prima  inchoatio  ejus  est  quasi 
fundatio  in  corde:  secundus  autem  gradus  ejus  est  in  ore,  secundum  quod 
homo  prorumpit  facile  ad  manifestandum  conceptum  cordis:  tertius  autem 
gradus  jam  est  in  consummatione  operis:  et  sic  haec  tria  differunt  secundum 
diversos  gradus  peccati.  Patet  tamen,  quod  haec  tria  pertinent  ad  unam  per¬ 
fectam  peccati  speciem,  cum  ab  eodem  motivo  procedant:  iracundus  enim 
ex  hoc  quod  appetit  vindictam, primo  quidem  perturbatur  in  corde;  secundo 
in  verba  contumeliosa  prorumpit;  tertio  vero  procedit  usque  ad  facta  injuriosa  : 
et  idem  patet  in  luxuria,  et  in  quolibet  alio  peccato. 

Ad  primum  ergo  dicendum,  quod  omne  peccatum  cordis  convenit  in  ra¬ 
tione  occulti:  et  secundum  hoc  ponitur  unus  gradus:  qui  tamen  per  tres 
gradus  distinguitur,  scilicet:  cogitationis,  delectationis,  et  consensus. 

Ad  secundum  dicendum,  quod  peccatum  oris,  et  operis  conveniunt  in 
manifestatione:  et  propter  hoc  ea  Gregorius  (loc.  cit.  in  arg.)  sub  uno  com¬ 
putat:  Hieron.  autem  (loc.  cit.  in  arg.  sed  cont.)  distinguit  ea:  quia  in  peccato 
oris  est  manifestatio  tantum,  et  principaliter  intenta:  in  peccato  vero  operis 
est  principaliter  expletio  interioris  conceptus  cordis,  sed  manifestatio  est  ex 
consequenti:  consuetudo  vero,  et  desperatio  sunt  gradus  consequentes  post 
speciem  perfectam  peccati:  sicut  adolescentia,  et  juventus  post  perfectam 
hominis  generationem. 

Ad  tertium  dicendum,  quod  peccatum  cordis,  et  oris  non  distinguuntur 
a  peccato  operis,  quando  simul  cum  eo  conjunguntur:  sed  prout  quodlibet 
horum  per  se  invenitur:  sicut  etiam  pars  motus  non  distinguitur  a  toto  motu, 
•quando  motus  est  continuus,  sed  solum  quando  motus  sistit  in  medio. 

ARTICULUS  VIIL  385. 

UTRUM  SUPERABUNDANTIA,  ET  DEFECTUS  DIVERSIFICENT 
SPECIES  PECCATORUM. 

(Mal.  q.  2.  art.  6.  corp.  et  q.  14.  art.  3.). 

Ad  octavum  sic  proceditur.  Videtur,  quod  superabundantia,  et  defectus 
non  diversificent  species  peccatorum :  superabundantia  enim,  et  defectus  dif¬ 
ferunt  secundum  magis,  etminits:  sed  magis,  et  minus  non  diversificant  speciem  ;, 
ergo  superabundantia,  et  defectus  non  diversificant  speciem  peccatorum. 

2.  Praeterea.  Sicut  peccatum  in  agibilibus  est  ex  hoc,  quod  receditur  a 
rectitudine  rationis;  ita  falsitas  in  speculativis  est  ex  hoc,  quod  receditur  a 
veritate  rei :  sed  non  diversificatur  species  falsitatis  ex  hoc,  quod  aliquid  dicit 
plus,  vel  minus  esse,  quam  sit  in  re  ;  ergo  etiam  non  diversificatur  species  pec¬ 
cati  ex  hoc,  quod  recedit  a  rectitudine  rationis  in  plus,  vel  minus. 

3.  Praeterea.  Ex  duabus  speciebus  non  constituitur  una  species,  ut  Por- 
phyrius  dicit  (in  kagog.  cap.  ult.  et  Arist.  1.  Metaph.  tex.  37.) :  sed  superabun¬ 
dantia,  et  defectus  uniuntur  in  uno  peccato :  sunt  enim  simul  quidam  illibe¬ 
rales,  et  prodigi:  quorum  duorum  illiberalitas  est  peccatum  secundum  defe¬ 
ctum  ;  prodigalitas  autem  secundum  superabundantiam ;  ergo  superabundantia,., 
et  defectus  non  diversificant  speciem  peccatorum. 

Sed  contra.  Contraria  differunt  secundum  speciem:  nam  contrarietas 
est  differentia  secundum  formam,  ut  dicitur  in  10.  Metapnysic.  (tex.  13.  et  74.) : 
sed  vitia,  quae  differunt  secundum  superabundantiam,  et  defectum,  sunt  con¬ 
traria;  sicut  illiberalitas  prodigalitati;  ergo  differunt  secundum  speciem. 

Respondeo  dicendum,  quod  cum  in  peccato  sint  duo,  scilicet:  ipse  actus,. 
et  inordinatio  ejus,  prout  receditur  ab  ordine  rationis,  et  legis  divinae,  species 
peccati  attenditur  non  ex  parte  inordinationis,  quae  est  praeter  intentionem 
peccantis,  ut  supra  dictum  est  (art.  1.  huj.  q. ) :  sed  magis  ex  parte  ipsius 
actus,  secundum  quod  terminatur  ad  objectum,  in  quod  fertur  intentio  pec¬ 
cantis;  et  ideo,  ubicumque  occurrit  diversum  motivum  inclinans  intentionem 
ad  peccandum,  ibi  est  diversa  species  peccati.  Manifestum  est  autem,  quod 
non  est  idem  motivum  ad  peccandum  in  peccatis,  quae  sunt  secundum  su¬ 
perabundantiam,  et  in  peccatis,  quae  sunt  secundum  defectum:  quinimmo 
sunt  contraria  motiva:  sicut  motivum  in  peccato  intemperantiae  est  amor 
delectationum  corporalium :  motivum  autem  in  peccato  insensibilitatis  est 
odium  earum:  unde  hujusmodi  peccata  non  solum  differunt  specie,  sed  etiam 
sunt  sibi  invicem  contraria. 

Ad  primum  ergo  dicendum,  quod  magis,  et  minus,  etsi  non  sint  causa  di¬ 
versitatis  speciei,  consequuntur  tamen  quandoque  species  differentes,  prout 
proveniunt  ex  diversis  formis ;  sicut  si  dicatur,  quod  ignis  est  levior  aere : 
unde  Philos.  dicit  in  8.  Ethicor.  (cap.  1.  in  fin.),  quod  qui  posuerunt  non  esse 
diversas  species  amicitiarum  propter  hoc  quod  dicuntur  secundum  magis,  et 
minus, non  sufficienti  crediderunt  signo  ;  et  hoc  modo  superexcedere  rationem, 
et  deficere  ab  ea,  pertinet  ad  diversa  peccata  secundum  speciem,  inquantum 
consequuntur  diversa  motiva. 

Ad  secundum  dicendum,  quod  intentio  peccantis  non  est,  ut  recedat  a 
ratione :  et  ideo  non  efficitur  ejusdem  rationis  peccatum  superabundantiae,  et. 

defectus  propter  recessum  ab  eadem  rationis  rectitudine:  sed  quandoque  ille,, 
qui  dicit  falsum,  intendit  veritatem  occultare;  unde  quantum  ad  hoc,  non 
refert  utrum  dicat  plus,  vel  minus:  si  tamen  recedere  a  veritate  non  sit  praeter 
intentionem,  tunc  manifestum  est,  quod  ex  diversis  causis  aliquis  movetur 
ad  dicendum  plus,  yel  minus:  et  secundum  hoc  diversa  est  ratio  falsitatis: 
sicut  patet  de  jactatore,  qui  superexcedit  dicendo  falsum,  quaerens  gloriam,, 
et  de  deceptore,  qui  diminuit  evadens  debiti  solutionem;  unde  et  quaedam 
falsae  opiniones  sunt  sibi  invicem  contrariae. 

Ad  tertium  dicendum,  quod  prodigus,  et  illiberalis  potest  esse  aliquis 
secundum  diversa;  ut  scilicet  sit  aliquis  illiberalis  in  accipiendo  quae  non 
debet,  et  prodigus  in  dando  quae  non  debet:  nihil  autem  prohibet,  contraria. 
inesse  eidem  secundum  diversa. 


ARTICULUS  IX.  386. 

UTRUM  PECCATA  D  I  V  E  R  S  I  F  I  C  E  N  T  U  R  SPECIE 
SECUNDUM  DIVERSAS  CIRCUMSTANTIAS. 

(2-2.  q.  53.  art.  2.  ad  3.  et  q.  92.  art.  2.  corp.  et  q.  148.  art.  4.  ad  1.  2.  ei  3. 
et  3.  Dist.  36.  art.  3.  et  Mal.  q.  2.  art.  6.  et  q.  4.  art.  3.). 

Ad  nonum  sic  proceditur.  Videtur,  quod  vitia,  et  peccata  diversificentur 
specie  secundum  diversas  circumstantias,  quia,  ut  dicit  Dionysius  4.  cap.  de 
Div.  Nom.  (part.  4.  lect.  22.),  malum  contingit  ex  singularibus  defectibus: 
singulares  autem  defectus  sunt  corruptiones  singularum  circumstantiarum ; 
ergo  ex  singulis  circumstantiis  corruptis  singulae  species  peccatorum  con¬ 
sequuntur. 

2.  Praeterea.  Peccata  sunt  quidam  actus  humani:  sed  actus  numani  in¬ 
terdum  accipiunt  speciem  a  circumstantiis,  ut  supra  habitum  est  (q.iS.  art.  10.); 
ergo  peccata  differunt  specie,  secundum  quod  diversae  circumstantiae  cor¬ 
rumpuntur. 

5.  Praeterea.  Diversae  species  gulae  assignantur  secundum  particulas,- 
quae  in  hoc  versiculo  continentur : 

Praepropere,  laute,  nimis,  ardenter,  studiose. 

Haec  autem  pertinent  ad  diversas  circumstantias :  nam  praepropere  est,  ante¬ 
quam  oportet;  nimis,  plus  quam  oportet;  et  idem  patet  in  aliis;  ergo  species- 
peccati  diversificantur  secundum  diversas  circumstantias. 

Sed  contra  est,  quod  Philos.  dicit  in  3.  Ethicor.  (cap.  7.  in  prine.)  et  in  4.- 
(cap.  1.),  quod  singula  vitia  peccant  agendo  plusquam  oportet,  et  quando  non. 
oportet;  et  similiter  secundum  omnes  alias  circumstantias ;  non  ergo  secundum 
hoc  diversificantur  peccatorum  species. 

Respondeo  dicendum,  quod,  sicut  dictum  est  (art.  praec.),  ubi  occurrit 
aliud  motivum  ad  peccandum,  ibi  est  alia  peccati  species:  quia  motivum  ad 
peccandum  est  finis,  et  objectum:  contingit  autem  quandoque,  quod  in  cor¬ 
ruptionibus  diversarum  circumstantiarum  est  idem  motivum:  sicut  illiberalis 
ab  eodem  motivo  habet,  quod  accipiat  quando  non  oportet,  et  ubi  non  oportet, 
et  plus  quam  oportet;  et  similiter  de  aliis  circumstantiis:  hoc  enim  facit 
propter  inordinatum  appetitum  pecuniae  congregandae.  Et  in  talibus  diver¬ 
sarum  circumstantiarum  corruptiones  non  diversificant  species  peccaioaim. 

sed  pertinent  ad  unam  et  eamdem  peccati  speciem.  Quandoque  vero  con¬ 
tingit,  quod  corruptiones  diversarum  circumstantiarum  proveniunt  a  diversis 
motivis:  puta  quod  aliquis  praepropere  comedat,  potest  provenire  ex  hoc, 
quod  homo  non  potest  ferre  dilationem  cibi  propter  facilem  consumptionem 
humiditatis :  quod  vero  appetat  immoderatum  cibum,  potest  contingere  pro¬ 
pter  virtutem  naturae  potentem  ad  convertendum  multum  cibum :  quod  autem 
aliquis  appetat  cibos  deliciosos,  contingit  propter  appetitum  delectationis, 
quae  est  in  cibo :  unde  in  talibus  diversarum  circumstantiarum  corruptiones 
inducunt  diversas  peccati  species. 

Ad  primum  ergo  dicendum,  quod  malum,  inquantum  hujusmodi,  privatio 
est,  et  ideo  diversificatur  specie  secundum  ea,  quae  privantur,  sicut  et  cae- 
terae  privationes:  sed  peccatum  non  sortitur  speciem  ex  parte  privationis, 
vel  aversionis,  ut  supra  dictum  est  (art.  1.  huj.  q sed  ex  conversione  ad 
objectum  actus. 

Ad  secundum  dicendum,  quod  circumstantia  numquam  transfert  actum 
in  aliam  speciem,  nisi  quando  est  aliud  motivum. 

Ad  tertium  dicendum,  quod  in  diversis  speciebus  gulae  diversa  sunt  mo- 
tiva,  sicut  dictum  est  (in  corp.  art.). 


QUAESTIO  LXXIII. 

DE  COMPARATIONE  PECCATORUM  AD  INVICEM, 
IN  DECEM  ARTICULOS  DIVISA. 


Deinde  considerandum  est  de  comparatione  peccatorum  ad  invicem. 

Et  circa  hoc  quaeruntur  decem. 

Primo.  Utrum  omnia  peccata,  et  vitia  sint  connexa. 

Secundo.  Utrum  omnia  sint  paria. 

Tertio.  Utrum  gravitas  peccatorum  attendatur  secundum  objecta. 
Quarto.  Utrum  secundum  dignitatem  virtutum,  quibus  peccata  opponuntur. 
Quinto.  Utrum  peccata  carnalia  sint  graviora,  quam  spiritualia. 

Sexto.  Utrum  secundum  causas  peccatorum  attendatur  gravitas  pecca¬ 
torum. 

Septimo.  Utrum  secundum  circumstantias. 

Octavo.  Utrum  secundum  quantitatem  nocumenti. 

Nono.  Utrum  secundum  conditionem  personae,  in  quam  peccatur. 
Decimo.  Utrum  propter  magnitudinem  personae  peccantis  aggravetur  pec¬ 
catum. 

ARTICULUS  I.  387 

UTRUM  OMNIA  PECCATA  SINT  CONNEXA. 

(Pari.  3.  q.  86.  art.  3.  Di  si.  36.  art.  3.  et  3.  Dist.  13.  q.  1.  ari.  3. 
et  Dist.  16.  q.  2.  art.  1.  et  Dist.  iS.  q.  2.  art.  3.  q.  3.  ad  1.). 

Ad  primum  sic  proceditur.  Videtur,  quod  omnia  peccata  sint  connexa : 
dicitur  enim  Jac.  2.:  Quicumque  totam  legem  servaverit,  offendat  autem  in  uno, 
Jactus  est  omnium  reus:  sed  idem  est  esse  reum  omnium  mandatorum  legis, 
quod  habere  omnia  peccata;  quia,  sicut  Ambros.  dicit  (lib.  de  Parad.  cap.  8. 
ante  med.),  peccatum  est  transgressio  legis  divinae,  et  coelestium  inobedientia  man¬ 
datorum  ;  ergo  quicumque  peccat  in  uno  peccato,  subjicitur  omnibus  peccatis. 

2.  Praeterea.  Quodlibet  peccatum  excludit  virtutem  sibi  oppositam :  sed 
qui  caret  una  virtute,  caret  omnibus,  ut  patet  ex  supradictis  (q.  63.  art.  1.) ; 
ergo  qui  peccat  in  uno  peccato,  privatur  omnibus  virtutibus  :  sed  qui  caret 
virtute,  habet  vitium  sibi  oppositum;  ergo  qui  habet  unum  peccatum,  habet 
omnia  peccata. 

3.  Praeterea.  Virtutes  omnes  sunt  connexae,  quae  conveniunt  in  uno 
principio,  ut  supra  habitum  est  (q.  63.  art.  1.  et  2.) :  sed  sicut  virtutes  con¬ 
veniunt  in  uno  principio,  ita  et  peccata  :  quia  sicut  amor  Dei,  qui  facit  civi¬ 
tatem  Dei,  est  principium,  et  radix  omnium  virtutum;  ita  amor  sui,  qui  facit 
civitatem  Babylonis,  est  radix  omnium  peccatorum,  ut  patet  per  August.  14. 
de  Civ.  Dei  (cap.  28.  et  ult.  et  in  Ps.  64.  parum  a  prine.);  ergo  etiam  omnia 
vitia,  et  peccata  sunt  connexa;  ita  ut  qui  unum  habet,  habeat  omnia. 

Sed  contra.  Quaedam  vitia  sunt  sibi  invicem  contraria,  ut  patet  per 
Philos.  in  2.  Ethic.  (cap.  8.) :  sed  impossibile  est  contraria  simul  inesse  eidem ; 
ergo  impossibile  est  omnia  peccata,  et  vitia  sibi  esse  invicem  connexa. 

Respondeo  dicendum,  quod  aliter  se  habet  intentio  agentis  secundum 
virtutem  ad  sequendum  rationem,  et  aliter  intentio  peccantis  ad  divertendum 
a  ratione:  cujuslibet  enim  agentis  secundum  virtutem  intentio  est,  ut  ipsius 
rationis  regulam  sequatur;  et  ideo  omnium  virtutum  intentio  in  idem  tendit; 
et  propter  hoc  omnes  virtutes  habent  connexionem  ad  invicem  in  ratione  recta 
agibilium,  quae  est  prudentia,  sicut  supra  dictum  est  (q.  63.  art.  1.) :  sed  in¬ 
tentio  peccantis  non  est  ad  hoc  quod  recedat  ab  eo,  quod  est  secundum  ra¬ 
tionem,  sed  potius  quod  tendat  in  aliquod  bonum  appetibile,  a  quo  speciem 
sortitur:  hujusmodi  autem  bona,  in  quae  tendit  intentio  peccantis  a  ratione 
recedens,  sunt  diversa,  nullam  connexionem  habentia  ad  invicem:  immo  etiam 
interdum  sunt  contraria.  Cum  igitur  vitia,  et  peccata  speciem  habeant  se¬ 
cundum  illud,  ad  quod  convertuntur,  manifestum  est,  quod  secundum  illud, 
quod  perficit  species  peccatorum,  nullam  connexionem  habent  peccata  ad  invicem: 
non  enim  peccatum  committitur  in  accedendo  a  multitudine  ad  unitatem, 
sicut  accidit  in  virtutibus,  quae  sunt  connexae,  sed  potius  in  recedendo  ab 
unitate  ad  multitudinem. 

Ad  primum  ergo  dicendum,  quod  Jacobus  loquitur  de  peccato,  non  ex 
parte  conversionis,  secundum  quod  peccata  distinguuntur,  sicut  dictum  est 
(in  corp.  art.  et  q.  72.  art.  1.):  sed  loquitur  de  eis  ex  parte  aversionis,  inquan- 
tum  scilicet  homo  peccando  recedit  a  legis  mandato:  omnia  autem  legis 
mandata  sunt  ab  uno  et  eodem,  ut  ipse  ibidem  dicit:  et  ideo  idem  Deus 

contemnitur  in  omni  peccato.  Et  ex  hac  parte  dicit,  quod  qui  offendit  in  uno, 
factus  est  omnium  reus:  quia  scilicet  uno  peccato  peccando,  incurrit  poenae 
reatum  ex  hoc,  quod  contemnit  Deum,  ex  cujus  contemptu  provenit  omnium 
peccatorum  reatus. 

Ad  secundum  dicendum,  quod,  sicut  supra  dictum  est  (q.  71.  art.  4.),  non 
per  quemlibet  actum  peccati  tollitur  virtus  opposita,  nam  peccatum  veniale 
virtutem  non  tollit:  peccatum  autem  mortale  tollit  virtutem  infusam,  inquan- 
tum  avertit  a  Deo:  sed  unus  actus  peccati  etiam  mortalis  non  tollit  habitum 
virtutis  acquisitae:  sed  si  multiplicentur  actus,  intantum  quod  generetur  con¬ 
trarius  habitus,  excluditur  habitus  virtutis  acquisitae ;  qua  exclusa,  excluditur 
prudentia;  quia,  cum  homo  agit  contra  quamcumque  virtutem,  agit  contra 
prudentiam,  sine  qua  nulla  virtus  moralis  esse  potest,  ut  supra  habitum  est 
(q.  58.  art.  4.  et  q.  6y.  ari.  1.) ;  et  ideo  per  consequens  excluduntur  omnes 
virtutes  morales  quantum  ad  perfectum,  et  formale  esse  virtutis,  quod  habent, 
secundum  quod  participant  prudentiam:  remanent  tamen  inclinationes  ad 
actus  virtutum  non  habentes  rationem  virtutis:  sed  non  sequitur,  quod  propter 
hoc  homo  incurrat  omnia  vitia,  vel  peccata.  Primo  quidem,  quia  uni  virtuti 
plura  vitia  opponuntur ;  ita  quod  virtus  potest  privari  per  unum  eorum,  etiamsi 
alterum  eorum  non  adsit.  Secundo,  quia  peccatum  directe  opponitur  virtuti, 
quantum  ad  inclinationem  virtutis  ad  actum,  ut  supra  dictum  est  (q.  yi. 
art.  1.);  unde,  remanentibus  aliquibus  inclinationibus  virtuosis,  non  potest 
dici,  quod  homo  habeat  vitia,  vel  peccata  opposita. 

Ad  tertium  dicendum,  quod  amor  Dei  est  congregativus,  inquantum 
affectum  hominis  a  multis  ducit  in  unum ;  et  ideo  virtutes,  quae  ex  amore 
Dei  causantur,  connexionem  habent:  sed  amor  sui  disgregat  affectum  ho¬ 
minis  in  diversa,  prout  scilicet  homo  se  amat  appetendo  sibi  bona  temporalia, 
quae  sunt  varia,  et  diversa;  et  ideo  vitia,  et  peccata,  quae  causantur  ex 
amore  sui,  non  sunt  connexa. 

ARTICULUS  II.  38$ 

UTRUM  OMNIA  PECCATA  SINT  PARIA. 

(1.  Disl.  42.  q.  2.  art.  5.  et  lib.  q.  Contr.  g.  cap.  159.  et  Mal.  q.  2.  art.  9. 
et  Mattb.  11.  com.  2.). 

Ad  secundum  sic  proceditur.  Videtur,  quod  omnia  peccata  sint  paria : 
peccare  enim  est  facere  quod  non  licet:  sed  facere  quae  non  licet,  uno  et 
eodem  modo  in  omnibus  reprehenditur;  ergo  peccare  uno  et  eodem  modo 
reprehenditur;  non  ergo  unum  peccatum  est  alio  gravius. 

2.  Praeterea.  Omne  peccatum  consistit  in  hoc,  quod  homo  transgre¬ 
ditur  regulam  rationis ;  quae  ita  se  habet  ad  actus  humanos,  sicut  regula  li¬ 
nearis  in  corporalibus  rebus;  ergo  peccare  simile  est  ei,  quod  est" lineas 
transilire:  sed  lineas  transilire  est  aequaliter,  et  uno  modo,  etiamsi  aliquis 
longius  recedat,  vel  propinquius  stet;  quia  privationes  non  recipiunt  magis, 
vel  minus;  ergo  omnia  peccata  sunt  aequalia. 

3.  Praeterea.  Peccata  virtutibus  opponuntur:  sed  omnes  virtutes  aequales 
sunt,  ut  Tullius  dicit  in  Paradoxis  (parad.  y.)  ;  ergo  omnia  peccata  sunt  paria. 

Sed  contra  est,  quod  Dominus  dicit  ad  Pilatum,  Joan.  19.:  Qui  tradidit 
me  tibi,  majus  peccatum  habet:  et  tamen  constat,  quod  Pilatus  alTquod  pec¬ 
catum  habuit;  ergo  unum  peccatum  est  majus  alio. 

Respondeo  dicendum,  quod  opinio  Stoicorum  fuit,  quam  Tullius  perse¬ 
quitur  in  Paradoxis  ( loc .  cit.),  quod  omnia  peccata  sint  paria:  et  ex  hoc  etiam 
derivatus  est  quorumdam  haereticorum  error,  qui  ponentes  omnia  peccata 
esse  paria,  dicunt  etiam  omnes  poenas  inferni  esse  pares.  Et  quantum  ex  verbis 
Tullii  perspici  potest,  Stoici  ducebantur  ex  hoc,  quod  considerabant  peccatum 
ex  parte  privationis  tantum,  prout  scilicet  est  recessus  a  ratione;  unde  sim¬ 
pliciter  aestimantes,  quod  nulla  privatio  susciperet  magis,  et  minus,  posuerunt 
omnia  peccata  esse  paria.  Sed  si  quis  diligenter  consideret,  inveniet  duplex 
privationum  genus.  Est  enim  quaedam  simplex,  et  pura  privatio,  quae  consi- 
stit  quasi  in  corruptum  esse :  sicut  mors  est  privatio  vitae ;  et  tenebra  est  pri- 
vatio  luminis:  et  tales  privationes  non  recipiunt  magis,  et  minus,  quia  nihil 
residuum  est  de  habitu  opposito;  unde  non  minus  est  mortuus  aliquis  prima 
die  mortis,  et  tertio,  vel  quarto,  quam  post  annum,  quando  jam  cadaver 
fuerit  resolutum:  et  similiter  non  est  magis  tenebrosa  domus  si  lucerna 
sit  operta  pluribus  velaminibus,  quam  si  sit  operta  uno  solo  velamine  totum 
lumen  intercludente.  Est  autem  alia  privatio  non  simplex,  sed  aliquid  re¬ 
tinens  de  habitu  opposito ;  quae  quidem  privatio  magis  consistit  in  cor- 
ruinpi,  quam  in  corruptum  esse;  sicut  aegritudo,  quae  privat  debitam  coni- 
mensurationem  humorum,  ita  tamen  quod  aliquid  ejus  remaneat,  alioquin 
non  remaneret  animal  vivum:  et  similiter  est  de  turpitudine,  et  aliis  hujus¬ 
modi.  Hujusmodi  autem  privationes  recipiunt  magis,  et  minus  ex  parte  ejus, 
quod  remanet  de  habitu  contrario :  multum  enim  refert  ad  aegritudinem,  vel 
turpitudinem,  utrum  plus,  vel  minus  a  debita  commensuratione  humorum, 
vel  membrorum  recedatur:  et  similiter  dicendum  est  de  vitiis,  et  peccatis. 
Sic  enim  in  eis  privatur  debita  commensuratio  rationis,  ut  non  totaliter  ordo 
rationis  tollatur:  alioquin  malum,  si  sit  integrum,  destruit  seipsum,  ut  dicitur 
in  4.  Ethicor.  (cap.  j.  ante  med.):  non  enim  posset  permanere  [al.  remanere J 
substantia  actus,  vel  actio  [al.  affectio ]  agentis,  nisi  aliquid  remaneret  de  or, 
dine  rationis;  et  ideo  multum  interest  ad  gravitatem  peccati,  utrum  plus,  vel 
minus  recedatur  a  rectitudine  rationis :  et  secundum  hoc  dicendum  est,  quod 
non  omnia  peccata  sunt  paria. 

Ad  primum  ergo  dicendum,  quod  peccata  committere  non  licet  propter 
aliquam  deordinationem,  quam  habent;  unde  illa,  quae  majorem  deordina- 
tionem  continent,  sunt  magis  illicita,  et  per  consequens  graviora  peccata. 

Ad  secundum  dicendum,  quod  ratio  illa  procedit  de  peccato,  ac  si  esset 
privatio  pura. 

Ad  tertium  dicendum,  quod  virtutes  sunt  aequales  proportionaliter  in 
uno  et  eodem:  tamen  una  virtus  praecedit  aliam  dignitate  secundum  suam 
speciem:  unus  etiam  homo  est  alio  virtuosior  in  eadem  specie  virtutis,  ut 
supra  habitum  est  (q.  66.  art.  1.  et  2.),  et  tamen  si  virtutes  essent  pares,  non 
sequeretur  vitia  esse  paria:  quia  virtutes  habent  connexionem,  non  autem 
vitia,  seu  peccata. 

ARTICULUS  III.  389 

UTRUM  GRAVITAS  PECCATORUM  VARIETUR  SECUNDUM  OBJECTA. 

(Infr.  art.  4.  7.  et  9.  corp.  et  q.  74.  art.  5).  corp.  et  2-2.  q.  74.  art.,  2.  ad  1. 
et  Mal.  q.  2.  art.  2.  ad  6.). 

Ad  tertium  sic  proceditur.  Videtur,  quod  peccatorum  gravitas  non  va¬ 
rietur  secundum  objecta:  gravitas  enim  peccati  pertinet  ad  modum,  vel  qua- 

litatem  ipsius  peccati:  sed  objectum  est  materia  ipsius  peccati;  ergo  secundum 
diversa  objecta  peccatorum  gravitas  non  variatur. 

2.  Praeterea.  Gravitas  peccati  est  intensio  malitiae  ipsius:  peccatum 
autem  non  habet  rationem  malitiae  ex  parte  conversionis  ad  proprium  obje¬ 
ctum,  quod  est  quoddam  bonum  appetibile,  sed  magis  ex  parte  aversionis ; 
ergo  gravitas  peccatorum  non  variatur  secundum  diversa  objecta. 

3.  Praeterea.  Peccata,  quae  habent  diversa  objecta,  sunt  diversorum  ge¬ 
nerum:  sed  ea,  quae  sunt  diversorum  generum,  non  sunt  comparabilia,  ut 
probatur  in  7.  Phys.  (tex.  30.  31.  32-);  ergo  unum  peccatum  non  est  gravius 
altero  secundum  diversitatem  objectorum. 

Sed  contra.  Peccata  recipiunt  speciem  ex  objectis,  ut  ex  supra  dictis  patet 
(q.  72.  art.  1.)  :  sed  aliquorum  peccatorum  unum  est  gravius  altero  secundum 
suam  speciem;  sicut  homicidium  furto;  ergo  gravitas  peccatorum  differt  se- 
xundum  objecta. 

Respondeo  dicendum,  quod,  sicut  ex  supra  dictis  patet  (art.  praec.  et  q.  72. 
-art.  3.),  gravitas  peccatorum  differt  eo  modo,  quo  una  aegritudo  est  alia 
gravior:  sicut  enim  bonum  sanitatis  consistit  in  quadam  commensuratione 
humorum  per  convenientiam  ad  naturam  animalis :  ita  bonum  virtutis  con¬ 
sistit  in  quadam  commensuratione  humani  actus  secundum  convenientiam 
ad  regulam  rationis.  Manifestum  est  autem,  quod  tanto  est  gravior  aegritudo, 
quanto  tollitur  debita  humorum  commensuratio  per  incommensurationem 
[al.  per  commensur  ationem ]  prioris  principii:  sicut  aegritudo,  quae  provenit  in 
corpore  humano  ex  corde,  quod  est  principium  vitae,  vel  ex  aliquo,  quod 
appropinquat  cordi,  periculosior  est:  unde  oportet  etiam,  quod  peccatum  sit 
tanto  gravius,  quanto  deordinatio  contingit  circa  aliquod  principium,  quod 
est  prius  in  ordine  rationis:  ratio  autem  ordinat  omnia  in  agibilibus  ex  fine; 
et  ideo,  quanto  peccatum  contingit  in  actibus  humanis  ex  altiori  fine,  tanto 
peccatum  est  gravius.  Objecta  autem  actuum  sunt  fines  eorum  ut  ex  supra 
dictis  patet  (q.  72.  art.  3.  ad  2.) ;  et  ideo  secundum  diversitatem  objectorum  at¬ 
tenditur  diversitas  gravitatis  in  peccatis;  sicut  patet,  quod  res  exteriores  ordi¬ 
nantur  ad  hominem,  sicut  ad  finem ;  homo  autem  ordinatur  ulterius  in  Deum, 
sicut  in  finem;  unde  peccatum,  quod  est  circa  ipsam  substantiam  hominis, 
sicut  homicidium,  est  gravius  peccato,  quod  est  circa  res  exteriores,  sicut 
furtum:  et  adhuc  est  gravius  peccatum,  quod  immediate  contra  Deum  com¬ 
mittitur;  sicut  infidelitas,  blasphemia,  et  hujusmodi:  et  in  ordine  quorumlibet 
horum  peccatorum  unum  peccatum  est  gravius  altero,  secundum  quod  est 
circa  aliquid  principalius,  vel  minus  principale;  et  quia  peccata  habent  spe¬ 
ciem  ex  objectis,  differentia  gravitatis,  quae  attenditur  penes  objecta,  est  prima, 
et  principalis,  quasi  consequens  speciem. 

Ad  primum  ergo  dicendum,  quod  objectum  etsi  sit  materia,  circa  quam 
terminatur  actus,  habet  tamen  rationem  finis,  secundum  quod  intentio  agentis 
fertur  in  ipsum,  ut  supra  dictum  est  (q.  72.  art.  3.  ad  2.):  forma  autem  actus 
moralis  dependet  ex  fine,  ut  ex  superioribus  patet  (q.  praec.  art.  6.  et  q.  iS. 
art.  6.). 

Ad  secundum  dicendum,  quod  ex  ipsa  indebita  conversione  ad  aliquod 
bonum  commutabile  sequitur  aversio  ab  incommutabili  bono,  in  qua  perfi¬ 
citur  ratio  mali;  et  ideo  oportet,  quod  secundum  diversitatem  eorum,  quae 
pertinent  ad  conversionem,  sequatur  diversa  gravitas  malitiae  in  peccatis. 

Ad  tertium  dicendum,  quod  omnia  objecta  humanorum  actuum  habent 
ordinem  ad  invicem:  et  ideo  omnes  actus  humani  quodammodo  conveniunt 

in  uno  genere,  secundum  quod  ordinantur  ad  ultimum  finem;  et  ideo  nihil 
prohibet,  omnia  peccata  esse  comparabilia. 

ARTICULUS  IV.  390 

UTRUM  GRAVITAS  PECCATORUM  DIFFERAT 
SECUNDUM  DIGNITATEM  VIRTUTUM,  QUIBUS  OPPONUNTUR. 

(2-2.  q.  20.  art.  3.  et  q.  116.  art.  2.  corp.  et  q.  119.  art.  2.  corp. 
et  Mal.  q.  2.  art.  10.). 

Ad  quartum  sic  proceditur.  Videtur,  quod  gravitas  peccatorum  non  dif¬ 
ferat  secundum  dignitatem  virtutum,  quibus  peccata  opponuntur;  ut  scilicet 
majori  virtuti  gravius  peccatum  opponatur:  quia,  ut  dicitur  Prov.  15.:  In 
abundanti  justitia  virtus  maxima  est:  sicut  autem  dicit  Dominus  Matthaei  5. 
abundans  justitia  cohibet  iram,  quae  est  minus  peccatum,  quam  homicidium, 
quod  cohibet  minor  justitia;  ergo  maximae  virtuti  opponitur  minimum  pec¬ 
catum. 

2.  Praeterea.  In  secundo  Ethicorum  (cap.  3.  circa  Jin.)  dicitur,  quod  virtus ' 
est  circa  difficile,  et  bonum:  ex  quo  videtur,  quod  major  virtus  sit  circa  magis 
difficile :  sed  minus  est  peccatum,  si  homo  deficiat  in  magis  difficili,  quam  si 
deficiat  in  minus  difficili;  ergo  majori  virtuti  minus  peccatum  opponitur. 

3.  Praeterea.  Charitas  est  major  virtus,  quam  fides,  et  spes,  ut  dicitur 
i.ad  Corinth.  13.:  odium  autem,  quod  opponitur  charitati,  est  minus  peccatum, 
quam  infidelitas,  vel  desperatio,  quae  opponuntur  fidei,  et  spei;  ergo  majori 
virtuti  opponitur  minus  peccatum. 

Sed  contra  est,  quod  Philosophus  dicit  in  8.  Ethic.  (cap.  10.  parum  a  prine.) 
quod  pessimum  optimo  contrarium  est:  optimum  autem  in  moralibus  est  maxima 
virtus;  pessimum  autem  gravissimum  peccatum;  ergo  maximae  virtuti  op¬ 
ponitur  gravissimum  peccatum. 

Respondeo  dicendum,  quod  virtuti  opponitur  aliquod  peccatum  dupliciter. 
Uno  quidem  modo  principaliter,  et  directe,  quod  scilicet  est  circa  idem  obje¬ 
ctum:  nam  contraria  circa  idem  sunt,  et  hoc  modo  oportet,  quod  majori 
virtuti  opponatur  gravius  peccatum:  sicut  enim  ex  parte  objecti  attenditur 
major  gravitas  peccati,  ita  etiam  major  dignitas  virtutis;  utrumque  enim  ex 
objecto  speciem  sortitur,  ut  ex  supra  dictis  pater  (q.  60.  art.  p  et  q.  62.  art.  1.); 
unde  oportet,  quod  maximae  virtuti  directe  contrarietur  maximum  peccatum, 
quasi  maxime  ab  eodem  distans  in  eodem  genere.  Alio  modo  potest  conside¬ 
rari  oppositio  virtutis  ad  peccatum  secundum  quamdam  extensionem  virtutis 
cohibentis  peccatum.  Quanto  enim  fuerit  virtus  major,  tanto  magis  elongat 
hominem  a  peccato  sibi  contrario ;  ita  quod  non  solum  ipsum  peccatum,  sed 
etiam  inducentia  ad  peccatum  cohibet:  et  sic  manifestum  est,  quod  quanto 
aliqua  virtus  fuerit  major,  tanto  etiam  minora  peccata  cohibet:  sicut  etiam 
sanitas,  quanto  fuerit  major,  tanto  etiam  minores  discrepantias  excludit:  et  per 
hunc  modum  majori  virtuti  minus  peccatum  opponitur  ex  parte  effectus. 

Ad  primum  ergo  dicendum,  quod  ratio  illa  procedit  de  oppositione,  quae 
attenditur  secundum  cohibitionem  peccati;  sic  enim  abundans  justitia  etiam 
minora  peccata  cohibet. 

Ad  secundum  dicendum,  quod  majori  virtuti,  quae  est  circa  bonum  magis 
difficile,  contrariatur  directe  peccatum,  quod  est  circa  malum  magis  difficile: 

utrobique  enim  invenitur  quaedam  eminentia  ex  eo,  quod  ostenditur  voluntas 
proclivior  in  bonum,  vel  in  malum  ex  hoc  quod  difficultate  non  vincitur. 

Ad  tertium  dicendum,  quod  charitas  non  est  quicumque  amor,  sed  amor 
Dei;  unde  non  opponitur  ei  quodcumque  odium  directe,  sed  odium  Dei,  quod 
est  gravissimum  peccatorum. 


ARTICULUS  V.  39i 

UTRUM  PECCATA  CARNALIA  SIT  MINORIS  CULPAE,  QUAM  SPIRITUALIA. 

(2-2.  q.  134.  art.  3.  et  4.  Dist.  9.  art.  5.  q.  4.  corp. 
et  Dist.  33.  q.  1.  art.  3.  q.  2.  ad  3.  et  Veri.  q.  23.  art.  6.  ad  2.  et  Isa.  1.  lect.  6.  fin.). 

Ad  quintum  sic  proceditur.  Videtur,  quod  peccata  carnalia  non  sint  mi¬ 
noris  culpae,  quam  peccata  spiritualia :  adulterium  enim  gravius  peccatum 
est,  quam  furtum :  dicitur  enim  Proverb.  6. :  Non  grandis  est  culpa,  cum  quis 
furatus  fuerit:  qui  autem  adulter  est,  propter  cordis  inopiam  perdet  animam  suam  : 
sed  furtum  pertinet  ad  avaritiam,  quae  est  peccatum  spirituale;  adulterium 
autem  ad  luxuriam,  quae  est  peccatum  carnale;  ergo  peccata  carnalia  sunt 
majoris  culpae. 

2.  Praeterea.  Augustinus  dicit  super  Levitic.  (ubi  non  occurrit,  sed  habetur 
lib.  2.  de  Civ.  Dei  cap.  4.  et  lib.  4.  cap.  31.  ante  med.),  quod  diabolus  maxime 
gaudet  de  peccato  luxuriae,  et  idololatriae:  sed  de  majori  culpa  magis  gaudet; 
ergo,  cum  luxuria  sit  peccatum  carnale,  videtur,  quod  peccata  carnalia  sint 
maximae  culpae. 

3.  Praeterea.  Philosophus  probat  in  7.  Ethicor.  (cap.  6.)  quod  incon¬ 
tinens  concupiscentiae  est  turpior,  quam  incontinens  irae :  sed  ira  est  pec¬ 
catum  spirituale,  secundum  Gregor.  31.  Mor.  (cap.  17.  vers.  fin.) :  concupi¬ 
scentia  autem  pertinet  ad  peccata  carnalia ;  ergo  peccatum  carnale  est  gravius, 
quam  peccatum  spirituale. 

Sed  contra  est,  quod  Gregorius  dicit  (lib.  33.  Moral.  cap.  11.  cir.  med.), 
quod  peccata  carnalia  sunt  minoris  culpae,  et  majoris  infamiae,  quam  spi¬ 
ritualia. 

Respondeo  dicendum,  quod  peccata  spiritualia  sunt  majoris  culpae,  quam 
peccata  carnalia,  quod  non  est  sic  intelligendum,  quasi  quodlibet  peccatum 
spirituale  sit  majoris  culpae  quolibet  peccato  carnali;  sed  quia  considerata 
hac  sola  differentia  spiritualitatis,  et  carnalitatis,  graviora  sunt,  quam  caetera 
peccata,  caeteris  paribus.  Cujus  ratio  triplex  potest  assignari.  Prima  quidem 
ex  parte  subjecti:  nam  peccata  spiritualia  pertinent  ad  spiritum,  cujus  est 
converti  ad  Deum,  et  ab  eo  averti :  peccata  vero  carnalia  consummantur  in 
delectatione  carnalis  appetitus,  ad  quem  principaliter  pertinet  ad  bonum  cor¬ 
porale  converti;  et  ideo  peccatum  carnale,  inquantum  hujusmodi,  plus  habet 
de  conversione,  propter  quod  etiam  est  majoris  adhaesionis;  sed  peccatum 
spirituale  habet  plus  de  aversione,  ex  qua  procedit  ratio  culpae:  et  ideo  pec¬ 
catum  spirituale,  inquantum  hujusmodi,  est  majoris  culpae.  Secunda  ratio  po¬ 
test  sumi  ex  parte  ejus,  in  quem  peccatur;  nam  peccatum  carnale,  inquantum 
hujusmodi,  est  in  corpus  proprium,  quod  est  minus  diligendum  secundum 
ordinem  charitatis,  quam  Deus,  et  proximum,  in  quos  peccatur  per  peccata 
spiritualia;  et  ideo  peccata  spiritualia,  inquantum  hujusmodi,  sunt  majoris 
culpae.  Tertia  ratio  potest  sumi  ex  parte  motivi:  quia  quanto  est  gravius 

impulsivum  ad  peccandum,  tanto  homo  minus  peccat,  ut  infra  dicetur  (ari. 
seq.) :  peccata  autem  carnalia  habent  vehementius  impulsivum,  idest  ipsam 
concupiscentiam  carnis  nobis  innatam,  et  ideo  peccata  spiritualia,  inquantum 
hujusmodi,  sunt  majoris  culpae. 

Ad  primum  ergo  dicendum,  quod  adulterium  non  solum  pertinet  ad 
peccatum  luxuriae,  sed  etiam  pertinet  ad  peccatum  injustitiae,  et  quantum  ad 
hoc  potest  ad  avaritiam  reduci,  ut  Glos.  (Hieron.)  dicit  ad  Ephes.  5.  super 
illud:  Omnis  fornicator,  aut  immundus,  aut  avarus,  etc.  et  tunc  gravius  est 
adulterium,  quam  furtum,  quanto  homini  charior  est  uxor,  quam  res  possessa. 

Ad  secundum  dicendum,  quod  diabolus  dicitur  maxime  gaudere  de 
peccato  luxuriae;  quia  e  t  maximae  adhaerendae,  et  difficile  ab  eo  homo 
potest  eripi:  insatiabilis  est  enim  delectabilis  appetitus,  ut  Philos.  dicit  in 
3.  Ethic.  (cap.  12.  a  med.). 

Ad  tertium  dicendum,  quod,  sicut  Philos.  dicit  (lib.  7.  Ethic.  cap.  6.), 
turpius  est  esse  incontinentem  concupiscentiae,  quam  incontinentem  irae; 
quia  minus  participat  de  ratione:  et  secundum  hoc  etiam  dicit  in  3.  Ethic. 
(cap.  10.  circ.  fin.),  quod  peccata  intemperantiae  sunt  maxime  exprobrabilia: 
quia  sunt  circa  illas  delectationes,  quae  sunt  communes  nobis,  et  brutis;  unde 
quodammodo  per  ista  peccata  homo  brutalis  redditur  :  et  inde  est,  quod,  sicut 
Gregorius  dicit  (loc.  cit.  in  aro.  sed  cont.),  sunt  majoris  infamiae. 


ARTICULUS  VI.  392 

UTRUM  GRAVITAS  PECCATORUM  ATTENDATUR 
SECUNDUM  CAUSAM  PECCATI. 

(2-2.  q.  148.  art.  3.  corp.  et  2.  Dist.  13.  in  expos.  Iit.  et  Mal.  q.  2.  art.  1. 

et  10.  corp.). 

Ad  sextum  sic  proceditur.  Videtur,  quod  gravitas  peccatorum  non  atten¬ 
datur  secundum  peccati  causam:  quanto  enim  peccati  causa  fuerit  major, 
tanto  vehementius  movet  ad  peccandum;  et  ita  difficilius  potest  ei  resisti: 
sed  peccatum  diminuitur  ex  hoc,  quod  ei  difficilius  resistitur:  hoc  enim  per¬ 
tinet  ad  infirmitatem  peccantis,  ut  non  facile  resistat  peccato:  peccatum  au¬ 
tem,  quod  est  ex  infirmitate,  levius  judicatur;  non  ergo  peccatum  habet  gra¬ 
vitatem  ex  parte  suae  causae. 

2.  Praeterea.  Concupiscentia  est  generalis  quaedam  causa  peccati;  unde 
dicit  Glos.  (ord.  August.  lib.  de  Spir.  et  Lil.  cap.  4.)  super  illud  Rom.  7.:  nam 
concupiscentiam  nesciebam,  etc.:  Bona  est  lex,  quae  dum  concupiscentiam  prohibet, 
omne  malum  prohibet:  sed  quanto  homo  fuerit  victus  majori  concupiscentia, 
tanto  est  minus  peccatum;  gravitas  ergo  peccati  diminuitur  ex  magnitudine 
causae. 

3.  Praeterea.  Sicut  rectitudo  rationis  est  causa  virtuosi  actus;  ita  defe¬ 
ctus  rationis  videtur  esse  causa  peccati:  sed  defectus  rationis  quanto  fuerit 
major, tanto  est minuspeccatum;  intantum  quod  qui  caret  usu  rationis  omnino 
excusatur  a  peccato:  et  qui  ex  ignorantia  peccat,  levius  peccat;  ergo  gravi¬ 
tas  peccati  non  augetur  ex  magnitudine  causae. 

Sed  contra.  Multiplicata  causa,  multiplicatur  effectus ;  ergo  si  causa 
peccati  major  fuerit,  peccatum  erit  gravius. 

Respondeo  dicendum,  quod  in  genere  peccati,  sicut  et  in  quolibet  alio 
genere,  potest  accipi  duplex  causa.  Una,  quae  est  per  se,  et  propria  causa 
peccati,  quae  est  ipsa  voluntas  peccandi:  comparatur  enim  ad  actum  pec¬ 
cati,  sicut  arbor  ad  fructum,  ut  dicitur  in  Glos.  (Aug.  lib.  i.  coiit.  Jul.  cap.  S. 
ante  med.)  super  illud  Matth.  7.:  Non  potest  arbor  bona  fructus  malos  facere : 
et  hujusmodi  causa  quanto  fuerit  major,  tanto  peccatum  erit  gravius :  quanto 
enim  voluntas  fuerit  major  ad  peccandum,  tanto  homo  gravius  peccat.  Aliae 
vero  causae  peccati  accipiuntur  quasi  extrinsecae,  et  remotae,  ex  quibus  sci¬ 
licet  voluntas  inclinatur  ad  peccandum :  et  in  his  causis  est  distinguendum. 
Quaedam  enim  harum  inducunt  voluntatem  ad  peccandum  secundum  ipsam 
naturam  voluntatis;  sicut  finis,  quod  est  proprium  objectum  voluntatis:  et  ex 
tali  causa  augetur  peccatum:  gravius  enim  peccat,  cujus  voluntas  ex  inten¬ 
tione  pejoris  finis  inclinatur  ad  peccandum.  Aliae  vero  causae  sunt,  quae 
inclinant  voluntatem  ad  peccandum  praeter  naturam,  et  ordinem  ipsius  vo¬ 
luntatis,  quae  nata  est  moveri  libere  ex  seipsa  secundum  judicium  rationis: 
unde  causae,  quae  diminuunt  judicium  rationis,  sicut  ignorantia,  vel  quae 
diminuunt  liberum  motum  voluntatis,  sicut  infirmitas,  vel  violentia,  aut  me¬ 
tus,  aut  aliquid  hujusmodi,  diminuunt  peccatum,  sicut  et  diminuunt  volunta¬ 
rium;  intantum  quod  si  actus  sit  omnino  involuntarius,  non  habet  rationem 
peccati. 

Ad  primum  ergo  dicendum,  quod  objectio  illa  procedit  de  causa  movente 
extrinseca,  quae  diminuit  voluntarium,  cujus  quidem  causae  augmentum 
diminuit  peccatum,  ut  dictum  est  (in  corp.). 

Ad  secundum  dicendum,  quod  si  sub  concupiscentia  includatur  etiam 
ipse  motus  voluntatis,  sic  ubi  est  major  concupiscentia,  est  majus  peccatum: 
si  vero  concupiscentia  dicatur  passio  quaedam,  quae  est  motus  vis  concupi¬ 
scibilis,  sic  major  concupiscentia  praecedens  judicium  rationis,  et  motum  vo¬ 
luntatis  diminuit  peccatum  :  quia  qui  majori  concupiscentia  stimulatus  peccat, 
cadit  ex  graviori  tentatione:  unde  minus  ei  imputatur:  si  vero  concupiscentia 
sic  sumpta  sequatur  judicium  rationis,  et  motum  voluntatis,  sic  ubi  est  major 
concupiscentia,  est  majus  peccatum  :  insurgit  enim  interdum  major  concu¬ 
piscentiae  motus  ex  hoc,  quod  voluntas  effraenate  tendit  in  suum  objectum. 

Ad  tertium  dicendum,  quod  ratio  illa  procedit  de  causa,  quae  causat  in¬ 
voluntarium,  et  haec  diminuit  peccatum,  ut  dictum  est  (in  corp.  art.). 


ARTICULUS  VII.  39? 

UTRUM  CIRCUMSTANTIA  AGGRAVET  PECCATUM. 

Ad  septimum  sic  proceditur.  Videtur,  quod  circumstantia  non  aggravet 
peccatum:  peccatum  enim  habet  gravitatem  ex  sua  specie:  circumstantia 
autem  non  dat  speciem  peccato,  cum  sit  quoddam  accidens  ejus;  ergo  gra¬ 
vitas  peccati  non  consideratur  ex  circumstantia. 

2.  Praeterea.  Aut  circumstantia  est  mala,  aut  non:  si  circumstantia  mala 
est,  ipsa  per  se  causat  quamdam  speciem  mali:  si  vero  non  sit  mala,  non 
habet  unde  augeat  malum;  ergo  circumstantia  nullo  modo  auget  peccatum. 

3.  Praeterea.  Malitia  peccati  est  ex  parte  aversionis:  sed  circumstantiae 
consequuntur  peccatum  ex  parte  conversionis;  ergo  non  augent  malitiam 
peccati. 


QUAESTIO  LXXIII.  ARTICULUS  VII. 


525 

Sed  contra  est,  quod  ignorantia  circumstantiae  diminuit  peccatum :  qui 
enim  peccat  ex  ignorantia  circumstantiae,  meretur  veniam,  ut  dicitur  in  lib.  3. 
Ethic.  (cap.  1.  cir.  med) :  hoc  autem  non  esset,  nisi  circumstantia  aggravaret 
peccatum;  ergo  circumstantia  peccatum  aggravat. 

Respondeo  dicendum,  quod  unumquodque  ex  eodem  natum  est  augeri, 
ex  quo  causatur,  sicut  Philos.  dicit  de  habitu  virtutis  in  2.  Ethic.  (cap.  1.  et  2.)  : 
manifestum  est  autem,  quod  peccatum  causatur  ex  defectu  alicujus  circum¬ 
stantiae:  ex  hoc  enim  receditur  ab  ordine  rationis,  quod  aliquis  in  operando 
non  observat  debitas  circumstantias;  unde  manifestum  est,  quod  peccatum 
natum  est  aggravari  per  circumstantiam.  Sed  hoc  quidem  contingit  tripliciter. 
Uno  quidem  modo,  inquantum  circumstantia  transfert  in  aliud  genus  peccati : 
sicut  peccatum  fornicationis  consistit  in  hoc,  quod  homo  accedit  ad  non 
suam;  si  autem  addatur  haec  circumstantia,  ut  illa,  ad  quam  accedit,  sit  al¬ 
terius  uxor,  transfertur  jam  in  aliud  genus  peccati,  scilicet  injustitiam,  inquan¬ 
tum  homo  usurpat  rem  alterius;  et  secundum  hoc  adulterium  est  gravius  pec¬ 
catum,  quam  fornicatio.  Aliquando  vero  circumstantia  non  aggravat  peccatum, 
quasi  trahens  in  aliud  genus  peccati,  sed  solum  quia  multiplicat  rationem 
peccati;  sicut  si  prodigus  det  quando  non  debet,  et  cui  non  debet,  multipli¬ 
cius  peccat  eodem  generi  peccati,  quam  si  solum  det,  cui  non  debet:  et  ex 
hoc  ipso  peccatum  fit  gravius:  sicut  etiam  aegritudo  est  gravior,  quae  plures 
partes  corporis  inficit;  unde  et  Tullius  dicit  in  Paradoxis  (parad.  3.  a  med.), 
quod  in  patris  vita  violanda  multa  peccantur:  violatur  enim  is,  qui  procrea¬ 
vit,  qui  aluit,  qui  erudivit,  qui  in  sede,  ac  domo,  atque  in  re  publica  collo¬ 
cavit.  Tertio  modo  circumstantia  aggravat  peccatum  ex  eo,  quod  auget  de¬ 
formitatem  provenientem  ex  alia  circumstantia:  sicut  accipere  alienum  con¬ 
stituit  peccatum  furti;  si  autem  addatur  haec  circumstantia,  ut  multum 
accipiat  de  alieno,  erit  peccatum  gravius;  quamvis  accipere  multum,  vel 
parum  de  se  non  dicat  rationem  boni,  vel  mali. 

Ad  primum  ergo  dicendum,  quod  aliqua  circumstantia  dat  speciem  actui 
morali,  ut  supra  habitum  est  (q,  18.  art.  10.) :  et  tamen  circumstantia,  quae 
non  dat  speciem,  potest  aggravare  peccatum :  quia  sicut  bonitas  rei  non  solum 
pensatur  ex  sua  specie,  sed  etiam  ex  aliquo  accidente:  ita  malitia  actus  non 
solum  pensatur  ex  specie  actus,  sed  etiam  ex  circumstantia. 

Ad  secundum  dicendum,  quod  utroque  modo  circumstantia  potest  ag¬ 
gravare  peccatum:  si  enim  sit  mala,  non  tamen  propter  hoc  oportet,  quod 
constituat  speciem  peccati:  potest  enim  addere  rationem  malitiae  in  eadem 
specie,  ut  dictum  est  (in  corp.  art.):  si  autem  non  sit  mala,  potest  aggravare 
peccatum  in  ordine  ad  malitiam  alterius  circumstantiae. 

Ad  tertium  dicendum,  quod  ratio  debet  ordinare  actum  non  solum  quan¬ 
tum  ad  _bjectum,  sed  eti-am  quantum  ad  omnes  circumstantias:  et  ideo' 
aversio  quaedam  a  regula  rationis  attenditur  secundum  corruptionem  cujus- 
tibet  circumstantiae  :  puta  si  aliquis  operetur  quando  non  debet,  vel  ubi  non 
debet:  et  hujusmodi  aversio  sufficit  ad  rationem  mali:  hanc  autem  aversionem 
a  tegula  rationis  sequitur  aversio  a  Deo,  cui  debet  homo  per  rectam  rationem 
conjungi. 

ARTICULUS  VIII.  39J 

UTRUM  GRAVITAS  PECCATI  AUGEATUR 
SECUNDUM  MAJUS  NOCUMENTUM. 

(2-2.  q.  34.  art.  4.  et  q.  75.  art.  3.  corp.  et  Mal.  q.  2.  art.  10.  corp ). 

Ad  octavum  sic  proceditur.  Videtur,  quod  gravitas  peccati  non  augeatur 
secundum  majus  nocumentum:  nocumentum  enim  est  quidam  eventus  con¬ 
sequens  actum  peccati :  sed  eventus  sequens  non  addit  ad  bonitatem,  vel  ma¬ 
litiam  actus,  ut  supra  dictum  est  (q.  20.  art.  3.);  ergo  peccatum  non  aggra¬ 
vatur  propter  majus  nocumentum. 

2.  Praeterea.  Nocumentum  maxime  invenitur  in  peccatis,  quae  sunt 
contra  proximum  ;  quia  sibi  ipsi  nemo  vult  nocere:  Deo  autem  nemo  potest 
nocere,  secundum  illud  Job  35.:  Si  multiplicatae  fuerint  iniquitates  tuae,  quid 
facies  contra  illum?  homini,  qui  est  similis  tibi,  nocebit  impietas  tua  :  si  ergo  pec¬ 
catum  aggravaretur  propter  majus  nocumentum,  sequeretur,  quod  peccatum, 
quo  quis  peccat  in  proximum,  esset  gravius  peccato,  quo  quis  peccat  in  Deum, 
vel  in  seipsum. 

3.  Praeterea.  Majus  nocumentum  infertur  alicui,  cum  privatur  vita  gra¬ 
tiae,  quam  cum  privatur  vita  naturae;  quia  vita  gratiae  est  melior,  quam 
vita  naturae ;  intantum  quod  homo  debet  vitam  naturae  contemnere,  ne 
amittat  vitam  gratiae  :  sed  homo,  qui  inducit  aliquam  mulierem  ad  fornican¬ 
dum,  quantum  est  de  se,  privat  eam  vita  gratiae,  inducens  eam  ad  peccatum 
mortale;  si  ergo  peccatum  esset  gravius  propter  majus  nocumentum,  seque¬ 
retur,  quod  simplex  fornicator  gravius  peccaret,  quam  homicida  :  quod  est 
manifeste  falsum  :  non  ergo  peccatum  est  gravius  propter  majus  nocumentum. 

Sed  contra  est,  quod  Augustinus  dicit  in  3.  de  Lib.  Arb.  (cap.  14.  cir. 
fin.)  :  Quia  vitium  naturae  adversatur,  tantum  additur  malitiae  vitiorum,  quantum 
integritati  naturarum  minuitur :  sed  diminutio  integritatis  naturae  est  nocu¬ 
mentum ;  ergo  tanto  gravius  est  peccatum,  quanto  majus  est  nocumentum. 

Respondeo  dicendum,  quod  nocumentum  tripliciter  se  habere  potest  ad 
peccatum.  Quandoque  enim  nocumentum,  quod  provenit  ex  peccato,  est  prae¬ 
visum,  et  intentum:  sicut  cum  aliquis  aliquid  operatur  animo  nocendi  alteri; 
ut  homicida,  vel  fur:  et  tunc  directe  quantitas  nocumenti  adauget  gravitatem 
peccati;  quia  tunc  nocumentum  est  per  se  objectum  peccati.  Quandoque  autem 
nocumentum  est  praevisum,  sed  non  intentum  :  sicut  cum  aliquis  transiens 
per  agrum,  ut  compendiosius  vadat  ad  fornicandum,  infert  nocumentum  his, 
quae  sunt  seminata  in  agro  scienter,  licet  non  animo  nocendi:  et  sic  etiam 
quantitas  nocumenti  aggravat  peccatum,  sed  indirecte;  inquantum  scilicet  ex 
voluntate  multum  inclinata  ad  peccandum  procedit,  quod  aliquis  non  prae¬ 
termittat  facere  damnum  sibi,  vel  alii,  quod  simpliciter  non  vellet.  Quandoque 
autem  nocumentum  nec  est  praevisum,  nec  intentum  :  et  tunc  si  per  accidens 
se  habeat  ad  peccatum,  non  aggravat  peccatum  directe,  sed  propter  negli- 
gentiam  considerandi  nocumenta,  quae  consequi  possent,  imputantur  homini 
ad  poenam  mala,  quae  eveniunt  praeter  ejus  intentionem,  si  dabat  operam 
rei  illicitae:  si  vero  nocumentum  per  se  sequatur  ex  actu  peccati,  licet  non 
sit  intentum,  nec  praevisum,  directe  peccatum  aggravat:  quia  quaecumque  per 
se  consequuntur  ad  peccatum,  pertinent  quodammodo  ad  ipsam  peccati  spe¬ 
ciem:  puta,  si  aliquis  publice  fornicetur,  sequitur  scandalum  plurimorum; 

■quod  quamvis  ipse  non  intendat,  nec  forte  praevideat,  directe  per  hoc  aggra¬ 
vatur  peccatum. 

Aliter  tamen  videtur  se  habere  circa  nocumentum  poenale,  quod  incurrit 
ipse,  qui  peccat.  Hujusmodi  autem  nocumentum  si  per  accidens  se  habeat 
ad  actum  peccati,  et  non  sit  praevisum,  nec  intentum,  non  aggravat  pecca¬ 
tum,  neque  sequitur  majorem  gravitatem  peccati:  sicut  si  aliquis  currens  ad 
occidendum,  impingat,  et  laedat  sibi  pedem :  si  vero  tale  nocumentum  per 
se  consequatur  ad  actum  peccati,  licet  forte  nec  sit  praevisum,  nec  intentum, 
tunc  majus  nocumentum  non  facit  gravius  peccatum,  sed  e  converso  gravius 
peccatum  inducit  gravius  nocumentum:  sicut  aliquis  infidelis,  qui  nihil  au¬ 
divit  de  poenis  inferni,  graviorem  poenam  in  inferno  patietur  pro  peccato 
homicidii,  quam  pro  peccato  furti,  quia  enim  hoc  nec  intendit,  nec  praevi¬ 
dit,  non  aggravatur  ex  hoc  peccatum;  sicut  contingit  circa  fidelem,  qui  ex 
hoc  ipso  videtur  peccare  gravius,  quod  majores,  poenas  contemnit,  ut  im¬ 
pleat  voluntatem  peccati  :  sed  gravitas  hujusmodi  nocumenti  solum  causatur 
ex  gravitate  peccati. 

Ad  primum  ergo  dicendum,  quod,  sicut  etiam  supra  dictum  est  (q.  20. 
art.  3.),  cum  de  bonitate,  et  malitia  exteriorum  actuum  ageretur,  eventus  se¬ 
quens,  si  sit  praevisus,  et  intentus,  addit  ad  bonitatem,  vel  malitiam  actus. 

Ad  secundum  dicendum,  quod  quamvis  nocumentum  aggravet  peccatum; 
non  tamen  sequitur,  quod  ex  solo  nocumento  peccatum  aggravetur:  quinimmo 
peccatum  per  se  est  gravius  propter  inordinationem,  ut  supra  dictum  est  (art.  3. 
huj.q.);  unde  et  ipsum  nocumentum  aggravat  peccatum,  inquantum  facit  actum 
esse  magis  inordinatum :  undenon  sequitur,  quod  sinocumentum  maxime  habet 
locum  in  peccatis,  quae  sunt  contra  proximum,  illa  peccata  sint  gravissima : 
quia  multo  major  inordinatio  invenitur  in  peccatis,  quae  sunt  contra  Deum, 
et  in  quibusdam  eorum,  quae  sunt  contra  seipsum :  et  tamen  potest  dici,  quod 
etsi  Deo  nullus  possit  nocere  quantum  ad  ejus  substantiam;  potest  tamen 
nocumentum  attentare  in  his.  quae  Dei  sunt ;  sicut  extirpando  fidem,  violando 
sacra,  quae  sunt  peccata  gravissima:  sibi  etiam  aliquis  quandoque  scienter, 
et  volenter  infert  nocumentum ;  sicut  patet  in  his,  qui  se  interimunt,  licet 
finaliter  hoc  referant  ad  aliquod  bonum  apparens,  puta  ad  hoc,  quod  libe¬ 
rentur  ab  aliqua  angustia. 

Ad  tertium  dicendum*  quod  illa  ratio  non  sequitur  propter  duo:  primo 
quidem,  quia  homicida  intendit  directe  nocumentum  proximi;  fornicator 
autem,  qui  provocat  mulierem,  non  intendit  nocumentum,  sed  delectationem: 
secundo,  quia  homicida  est  per  se,  et  sufficiens  causa  corporalis  mortis:  spi¬ 
ritualis  autem  mortis  nullus  potest  esse  alteri  causa  per  se,  et  sufficiens:  quia 
nullus  spiritualiter  moritur,  nisi  propria  voluntate  peccando. 

ARTICULUS  IX.  395 

UTRUM  PECCATUM  AGGRAVETUR  SECUNDUM  CONDITIONEM  PERSONAE, 

IN  QUAM  PECCATUR. 

(2-2.  q.  61.  art.  2.  ad  3.  et  art.  8.  corp.  et  q.  6 5.  art.  4.  et  part.  3.  q.  80.  ari.  3.  corp. 
et  i.  Dist.  20.  art.  2.  corp.  et  opusc.  3.  cap.  238.  fin.  et  Ps.  12. 
et  Rom.  2.  lect.  2.  et  1.  corp.  10.  lect.  j.). 

Ad  nonum  sic  proceditur.  Videtur,  quod  propter  conditionem  personae, 
in  quam  peccatur,  peccatum  non  aggravetur:  si  enim  hoc  esset,  maxime  ag- 

gravaretur  ex  hoc,  quod  aliquis  peccat  in  aliquem  virum  justum,  et  sanctum  : 
sed  ex  hoc  non  aggravatur  peccatum:  minus  enim  laeditur  ex  injuria  illata 
virtuosus,  qui  aequanimiter  tolerat,  quam  alii,  qui  etiam  interius  scandalizati 
laeduntur;  ergo  conditio  personae,  in  quam  peccatur,  non  aggravat  peccatum. 

2.  Praeterea.  Si  conditio  personae  aggravaret  peccatum,  maxime  ag¬ 
gravaretur  ex  propinquitate:  quia,  sicut  Tullius  dicit  in  Paradox,  (parad.  3. 
ad  fin.),  in  servo  necando  semel  peccatur;  in  patris  vita  violanda  multa  pec¬ 
cantur  :  sed  propinquitas  personae,  in  quam  peccatur,  non  videtur  aggravare 
peccatum :  quia  unusquisque  sibi  ipsi  maxime  est  propinquus  ;  et  tamen  minus 
peccat,  qui  aliquod  damnum  sibi  infert,  quam  si  inferret  alteri;  puta  si  occi¬ 
deret  equum  suum,  quam  si  occideret  equum  alterius,  ut  patet  per  Philos. 
in  5.  Ethic.  (cap.  ult.  a  ined.)  ;  ergo  propinquitas  personae  non  aggravat  pec¬ 
catum. 

3.  Praeterea.  Conditio  personae  peccantis  praecipue  aggravat  peccatum 
ratione  dignitatis,  vel  scientiae,  secundum  illud  Sap.  6.:  Potentes  potenter  tor¬ 
menta  patientur ;  et  Luc.  12. :  Servus  sciens  voluntatem  domini,  et  non  faciens , 
plagis  vapulabit  multis;  ergo  pari  ratione  ex  parte  personae,  in  quam  peccatur, 
magis  aggravaret  peccatum  dignitas,  aut  scientia  personae,  in  quam  peccatur: 
sed  non  videtur  gravius  peccare,  qui  facit  injuriam  personae  ditiori,  vel  po- 
tentiori,  quam  alicui  pauperi ;  quia  non  est  personarum  acceptio  apud  Deum 
(Colcrs.  3.  23.)  secundum  cujus  judicium  gravitas  peccati  pensatur  ;  ergo  con¬ 
ditio  personae,  in  quam  peccatur,  non  aggravat  peccatum. 

Sed  contra  est,  quod  in  Sacra  Scriptura  specialiter  vituperatur  peccatum, 
quod  contra  servos  Dei  committitur:  sicut  dicitur  3.  Regum  19.:  Altaria 
tua  destruxerunt,,  et  prophetas  tuos  occiderunt  gladio.  Vituperatur  etiam  maxime 
peccatum  commissum  in  personas  propinquas,  secundum  illud  Mich.  7. :  Fi¬ 
lius  contumeliam  facit  patri,  filia  consurgit  adversus  matrem  suam.  Vituperatur 
etiam  specialiter  peccatum,  quod  committitur  in  personas  in  dignitate  con¬ 
stitutas,  ut  patet  Job  34. :  Oui  dicit  regi:  apostata,  qui  vocat  duces  impios;  ergo 
conditio  personae,  in  quam  peccatur,  aggravat  peccatum. 

Respondeo  dicendum,  quod  persona,  in  quam  peccatur,  est  quodammodo 
objectum  peccati.  Dictum  est  autem  supra  (art.  3.  huj.  q.),  quod  prima  gravitas 
peccati  attenditur  ex  parte  objecti;  ex  quo  quidem  tanto  attenditur  major 
gravitas  in  peccato,  quanto  objectum  ejus  est  principalior  finis  :  fines  autem 
principales  humanorum  actuum  sunt  Deus,  ipse  homo,  et  proximus:  quidquid 
enim  facimus,  propter  aliquod  horum  facimus,  quamvis  etiam  horum  trium 
unum  sub  altero  ordinetur.  Potest  igitur  ex  parte  horum  trium  considerari 
major,  vel  minor  gravitas  in  peccato  secundum  conditionem  personae,  in 
quam  peccatur.  Primo  quidem  ex  parte  Dei,  cui  tanto  magis  aliquis  homo 
conjungitur,  quanto  est  virtuosior,  vel  Deo  sacratior  :  et  ideo  injuria  tali  per¬ 
sonae  illata  magis  redundat  in  Deum,  secundum  illud  Zachar.  2. :  Qui  vos  te¬ 
tigerit,  tangit  pupillam  oculi  mei;  unde  peccatum  fit  gravius  ex  hoc,  quod  pec¬ 
catur  in  personam  magis  Deo  conjunctam,  vel  ratione  virtutis,  vel  ratione 
officii.  Ex  parte  etiam  sui  ipsius  manifestum  est,  quod  tanto  aliquis  gravius 
peccat,  quanto  aliquis  magis  in  conjuntam  personam  seu  naturali  necessitu¬ 
dine,  seu  beneficiis,  seu  quacumque  conjunctione  peccaverit:  quia  videtur  in 
seipsum  magis  peccare;  et  pro  tanto  gravius  peccat, secundum  illud  Eccles.  14. : 
Qui  sibi  nequam  est,  cui  alii  bonus  erit  ?  Ex  parte  vero  proximi  tanto  gravius 
peccatur,  quanto  peccatum  plures  tangit,  et  ideo  peccatum,  quod  fit  in  per¬ 
sonam  publicam,  puta  regem,  vel  principem,  qui  gerit  personam  totius  nulti- 

tudinis,  est  gravius,  quam  peccatum,  quod  committitur  contra  unam  personam  pri¬ 
vatam  ;  unde  specialiter  dicitur  Exodi  22.:  Principi  populi  tui  non  maledices.  Et 
similiter  injuria,  quae  fit  alicui  famosae  personae,  videtur  esse  gravior  ex  hoc, 
quod  in  scandalum,  et  in  turbationem  [al.  in  tribulationem ]  plurimorum  re¬ 
dundat. 

Ad  primum  ergo  dicendum,  quod  ille,  qui  infert  injuriam  virtuoso,  quantum 
est  in  se,  turbat  eum  et  interius,  et  exterius:  sed  quod  iste  interius  non  tur¬ 
betur,  contingit  ex  ejus  bonitate,  quae  non  diminuit  peccatum  injuriantis. 

Ad  secundum  dicendum,  quod  nocumentum,  quod  quis  sibi  ipsi  infert  in 
his,  quae  subsunt  dominio  propriae  voluntatis,  sicut  in  rebus  possessis,  habet 
minus  de  peccato,  quam  si  alteri  inferatur;  quia  propria  voluntate  hoc  agit: 
sed  in  his,  quae  non  subduntur  dominio  voluntatis,  sicut  sunt  naturalia,  et 
spiritualia  bona,  est  gravius  peccatum  nocumentum  sibi  ipsi  inferre;  gravius 
enim  peccat,  qui  occidit  seipsum,  quam  qui  occidit  alterum :  sed  quia  res 
propinquorum  nostrorum  non  subduntur  voluntatis  nostrae  dominio,  non  pro¬ 
cedit  ratio  quantum  ad  nocumenta  rebus  illorum  illata,  quod  circa  ea  minus 
peccetur,  nisi  forte  velint,  vel  ratum  habeant. 

Ad  tertium  dicendum,  quod  non  est  acceptio  personarum,  si  Deus  gra¬ 
vius  punit  peccantem  contra  excellentiores  personas  :  hoc  enim  fit  propter 
hoc,  quod  hoc  redundat  in  plurium  nocumentum. 

ARTICULUS  X.  .  396 

UTRUM  MAGNITUDO  PERSONAE  PECCANTIS  AGGRAVET  PECCATUM. 

(Infr.  q.  89.  ari.  5.  et  5.  corp.  et  q.  102.  ari.  5.  ad  20. 
ei  2-2.  q.  100.  art.  1.  ad  7.  et  Mal.  q.  7.  art.  10.  ad  7.  et  Ps.  24.). 

Ad  decimum  sic  proceditur.  Videtur,  quod  magnitudo  personae  peccantis 
non  aggravet  peccatum.  Homo  enim  maxime  redditur  magnus  ex  hoc,  quod 
Deo  adhaeret,  secundum  illud  Eccli.  25.:  Quam  magnus  est,  qui  invenit  sapien¬ 
tiam,  et  scientiam!  sed  non  est  super  timentem  Dominum:  sed  quanto  aliquis  magis 
Deo  adhaeret,  tanto  minus  imputatur  ei  aliquid  ad  peccatum:  dicitur  enim 
2.  Paralip.  30.:  Dominus  bonus  propitiabitur  cunctis,  qui  in  toto  corde  requirunt  Do¬ 
minum  Deum  patrum  suorum ;  et  non  imputabitur  eis,  quod  minus  sauctijicati 
sunt;  ergo  peccatum  non  aggravatur  ex  magnitudine  personae  peccantis. 

2.  Praeterea.  Non  est  personarum  acceptio  apud  Deum,  ut  dicitur  Rom.  2. ; 
ergo  non  magis  punit  pro  uno,  et  eodem  peccato  unum,  quam  alium;  non 
ergo  aggravatur  peccatum  ex  magnitudine  personae  peccantis. 

3.  Praeterea.  Nullus  debet  ex  homo  incommodum  reportare :  reportaret 
autem,  si  id  quod  agit,  magis  [al.  magnus']  ei  imputaretur  ad  culpam;  ergo 
propter  magnitudinem  personae  peccantis  non  aggravatur  peccatum. 

Sed  contra  est,  quod  Isidorus  dicit  in  2.  de  Summo  Bono  (cap.  18.  in 
fin.):  Tanto  majus  cognoscitur  peccatum  esse,  quanto  major  qui  peccat  habetur. 

Respondeo  dicendum,  quod  duplex  est  peccatum:  quoddam  est  ex  su¬ 
breptione  proveniens  propter  infirmitatem  humanae  naturae:  et  tale  peccatum 
minus  imputatur  ei,  qui  est  major  in  virtute;  eo  quod  minus  negligit  hujus¬ 
modi  peccata  reprimere,  quae  tamen  omnino  subterfugere  infirmitas  humana 
non  sinit.  Alia  vero  peccata  sunt  ex  deliberatione  procedentia:  et  ista  pec¬ 
cata,  tanto  magis  alicui  imputantur,  quanto  major  est:  et  hoc  potest  esse 

propter  quatitor.  Primo  quidem,  quia  facilius  possunt  resistere  peccato  majo¬ 
res;  puta  qui  excedunt  in  scientia,  et  virtute:  unde  Dominus  dicit  Luc.  12. 
quod  servus  sciens  voluntatem  domini  sui,  et  non  faciens ,  plagis  vapulabit  multis. 
Secundo  propter  ingratitudinem  :  quia  omne  bonum,  quo  aliquis  magnificatur, 
est  Dei  beneficium,  cui  homo  fit  ingratus  peccando  :  et  quantum  ad  hoc  quae¬ 
libet  majoritas  etiam  in  temporalibus  bonis  peccatum  aggravat,  secundum 
illud  Sap.  6.:  Potentes  potenter  tormenta  patientur.  Tertio  propter  specialem  re¬ 
pugnantiam  actus  peccati  ad  magnitudinem  personae:  sicut  si  princeps  justi¬ 
tiam  violet,  qui  ponitur  justitiae  custos;  et  si  sacerdos  fornicetur,  qui  casti¬ 
tatem  vovit.  Ouarto  propter  exemplum,  sive  scandalum:  quia,  ut  Gregor, 
dicit  in  Pastorali  (part.  1.  cap.  2.  a  med.),  in  exemplum  culpae  vehementer 
extenditur,  quando  pro  reverentia  gradus  peccator  honoratur.  Ad  plurium: 
etiam  notitiam  perveniunt  peccata  magnorum,  et  magis  homines  ea  indigne 
ferunt. 

Ad  primum  ergo  dicendum,  quod  auctoritas  illa  loquitur  de  his,  quae  per 
subreptionem  infirmitatis  humanae  negligenter  aguntur. 

Ad  secundum  dicendum,  quod  Deus  non  accipit  personas,  si  majores  plus 
punit:  quia  ipsorum  majoritas  facit  ad  gravitatem  peccati,  ut  dictum  est  (in 
corp.  art.). 

Ad  tertium  dicendum,  quod  homo  malus  non  reportat  incommodum 
ex  bono,  quod  habet,  sed  ex  malo  usu  illius. 


QUAESTIO  LXXIV. 

DE  SUBJECTO  PECCATORUM,  IN  DECEM  ARTICULOS  DIVISA. 

Deinde  considerandum  est  de  subjecto  vitiorum,  sive  peccatorum. 

Et  circa  hoc  quaeruntur  decem. 

Primo.  Utrum  voluntas  possit  esse  subjectum  peccati. 

Secundo.  Utrum  voluntas  sola  sit  peccati  subjectum. 

Tertio.  Utrum  sensualitas  possit  esse  subjectum  peccati. 

Quarto.  Utrum  possit  esse  subjectum  peccati  mortalis. 

Quinto.  Utrum  ratio  possit  esse  subjectum  peccati. 

Sexto.  Utrum  delectatio  morosa,  vel  non  morosa  sit  in  ratione  inferiori, 
sicut  in  subjecto. 

Septimo.  Utrum  peccatum  consensus  in  actum  sit  in  superiori  ratione, 
sicut  in  subjecto. 

Octavo.  Utrum  ratio  inferior  possit  esse  subjectum  peccati  mortalis. 
Nono.  Utrum  ratio  superior  possit  esse  subjectum  peccati  venialis. 
Decimo.  Utrum  in  ratione  superiori  possit  esse  peccatum  veniale  circa 
proprium  objectum. 

ARTICULUS  I.  397 

UTRUM  VOLUNTAS  SIT  SUBJECTUM  PECCATI. 

(4.  Dist.  iS.  q.  1.  art.  1.  q.  1.  ad  2.  et  lib.  5.  Contr.  g.  cap.  109.  fin . 
et  Mal.  q.  7.  art.  1.  ad  16.  et  Matlh.  15.) . 

Ad  primum  sic  proceditur.  Videtur,  quod  voluntas  non  possit  esse  subje¬ 
ctum  peccati:  dicit  enim  Dionys.  in  4.  cap.  de  Div.  Nom.  (part.  4.  a  med . 
lect.  22.),  quod  malum  est  praeter  voluntatem,  et  intentionem :  sed  peccatum  habet 
rationem  mali;  ergo  peccatum  non  potest  esse  in  voluntate. 

2.  Praeterea.  Voluntas  est  boni,  vel  apparentis  boni ;  ex  hoc  autem,  quod1 
voluntas  vult  bonum,  non  peccat:  hoc  autem  quod  vult  apparens  bonum, 
quod  non  est  vere  bonum,  magis  pertinere  videtur  ad  defectum  virtutis  ap- 
prehensivae,  quam  ad  defectum  voluntatis;  ergo  peccatum  nullo  modo  est 
in  voluntate. 

3.  Praeterea.  Non  potest  esse  idem  subjectum  peccati,  et  causa  efficiens; 
quia  causa  efficiens,  et  materialis  non  incidunt  in  idem,  ut  dicitur  in  2.  Physic. 
(lex.  70.  et  seq.) :  sed  voluntas  est  causa  efficiens  peccati:  prima  enim  causa 
peccandi  est  voluntas,  ut  August.  dicit  in  lib.  de  Duabus  Animabus  (cap.  10. 
et  11.);  ergo  non  est  subjectum  peccati. 

Sed  contra  est,  quod  August.  dicit  in  lib.  1.  Retract.  (cap.  9.  cir.  med.} 
quod  voluntas  est,  qua  peccatur,  et  recte  vivitur. 

Respondeo  dicendum,  quod  peccatum  quidam  actus  est,  sicut  supra  di¬ 
ctum  est  (q.  71.  art.  1.  et  6.).  Actuum  autem  quidam  transeunt  in  exteriorem 
materiam;  ut  urere,  et  secare:  et  hujusmodi  actus  habent  pro  materia,  et 
subjecto  id,  in  quod  transit  actio ;  sicut  Philosophus  dicit  in  3.  Phvsic.  (lex.  iS .} 
quod  motus  est  actus  mobilis  amovente:  quidam  vero  actus  sunt  non  transeuntes 
in  exteriorem  materiam,  sed  manentes  in  agente;  sicut  appetere,  et  cogno¬ 
scere  ;  et  tales  actus  sunt  omnes  actus  morales,  sive  sint  actus  virtutum,  sive 
peccatorum;  unde  oportet,  quod  proprium  subjectum  actus  peccati  sit  po¬ 
tentia,  quae  est  principium  actus.  Cum  autem  proprium  sit  actuum  moralium, 
quod  sint  voluntarii,  ut  supra  habitum  est  (q.  1.  art.  1.  et  q.  iS.  art.  6.),  sequitur, 
quod  voluntas,  quae  est  principium  actuum  voluntariorum  sive  bonorum, 
sive  malorum,  quaesunt  peccata,  sit  principium  peccatorum;  et  ideo  sequitur, 
quod  peccatum  sit  in  voluntate,  sicut  in  subjecto. 

Ad  primum  ergo  dicendum,  quod  malum  dicitur  esse  praeter  voluntatem; 
quia  voluntas  non  tendit  in  ipsum  sub  ratione  mali:  sed  quia  aliquod  malum 
est  apparens  bonum,  ideo  voluntas  aliquando  appetit  aliquod  malum:  et  se¬ 
cundum  hoc  peccatum  est  in  voluntate. 

Ad  secundum  dicendum,  quod  si  defectus  apprehensivae  virtutis  nullo- 
modo  subjaceret  voluntati,  non  esset  peccatum  nec  in  voluntate,  nec  in  ap- 
prehensiva  virtute:  sicut  patet  in  his,  qui  habent  ignorantiam  invincibilem; 
et  ideo  relinquitur,  quod  etiam  defectus  apprehensivae  virtutis  subjacens  vo¬ 
luntati  deputetur  in  peccatum. 

Ad  tertium  dicendum,  quod  ratio  illa  procedit  in  causis  efficientibus, 
quarum  actiones  transeunt  in  materiam  exteriorem,  et  quae  non  movent  se, 
sed  alia:  cujus  contrarium  est  in  voluntate;  unde  ratio  non  sequitur. 

ARTICULUS  II.  598 

UTRUM  SOLA  VOLUNTAS  SIT  SUBJECTUM  PECCATI. 

(Infr.  art.  3.  corp.  et  q.  83.  art.  1.  corp. 
et  2.  Dist.  44.  in  exp.  Iit.  ad  2.  et  Mal.  q.  2.  art  2.  et  3.). 

Ad  secundum  sic  proceditur.  Videtur,  quod  sola  voluntas  sit  subjectum 
peccati:  dicit  enim  Augustinus  in  libro  de  Duabus  Animabus  (cap.  10. parum 
ante  med.),  quod  non  nisi  voluntati  peccatur:  sed  peccatum  est  sicut  in  sub¬ 
jecto  in  potentia,  qua  peccatur;  ergo  sola  voluntas  est  subjectum  peccati. 

2.  Praeterea.  Peccatum  est  quoddam  malum  contra  rationem:  sed  bo¬ 
num,  et  malum  ad  rationem  pertinens  est  objectum  solius  voluntatis;  ergo 
sola  voluntas  est  subjectum  peccati. 

3.  Praeterea.  Omne  peccatum  est  actus  voluntarius,  quia,  ut  sicut  Au¬ 
gustinus  in  lib  3 .  deLib.  Arb.  (cap.  iS.  itnplic.  sedexpres.  lib.  de  Ver.  Relip.  cap.  14. 
in  prine.) ;  peccatum  adeo  est  voluntarium,  quod  si  non  sit  voluntarium,  non 
est  peccatum  :  sed  actus  aliarum  virium  non  sunt  voluntarii,  nisi  inquantum 
illae  vires  moventur  a  voluntate:  hoc  autem  non  sufficit  ad  hoc,  quod  sint 
subjectum  peccati;  quia  secundum  hoc  etiam  membra  exteriora,  quae  mo¬ 
ventur  a  voluntate,  essent  subjectum  peccati;  quod  patet  esse  falsum;  ergo 
sola  voluntas  est  subjectum  peccati. 

Sed  contra.  Peccatum  virtuti  contrariatur :  contraria  autem  sunt  circa 
idem :  sed  aliae  etiam  vires  animae  praeter  voluntatem  sunt  subjecta  virtutum, 
ut  supra  dictum  est  (q.  36);  ergo  non  sola  voluntas  est  subjectum  peccati. 

Respondeo  dicendum,  quod,  sicut  ex  praedictis  patet  (art.  praec.),  omne, 
quod  est  principium  voluntarii  actus,  est  subjectum  peccati:  actus  autem 
voluntarii  dicuntur  non  solum  illi,  qui  eliciuntur  a  voluntate,  sed  etiam  illi, 
qui  a  voluntate  imperantur,  ut  supra  dictum  est  (q.  6.  art.  4.),  cum  de  vo¬ 
luntario  ageretur;  unde  non  sola  voluntas  potest  esse  subjectum  peccati,  sed 
omnes  illae  potentiae,  quae  possunt  moveri  ad  suos  actus,  vel  ab  eis  re¬ 
primi  per  voluntatem:  et  eaedem  etiam  potentiae  sunt  subjecta  habituum 
moralium  bonorum,  vel  malorum  :  quia  ejusdem  est  actus,  et  habitus. 

Ad  primum  ergo  dicendum,  quod  non  peccatur  nisi  voluntate,  sicut 
primo  movente:  aliis  autem  potentiis  peccatur,  sicut  ab  ea  motis. 

Ad  secundum  dicendum,  quod  bonum,  et  malum  pertinent  ad  volunta¬ 
tem,  sicut  per  se  objecta  ipsius:  sed  aliae  potentiae  habent  aliquod  determi¬ 
natum  bonum,  et  malum,  ratione  cujus  potest  in  eis  esse  et  virtus,  et  vi¬ 
tium,  et  peccatum,  secundum  quod  participant  voluntate,  et  ratione. 

Ad  tertium  dicendum,  quod  membra  corporis  non  sunt  principia  actuum, 
sed  solum  organa;  unde  et  comparantur  ad  animam  moventem,  sicut  servus, 
qui  agitur,  et  non  agit:  potentiae  autem  appetitivae  interiores  comparantur 
ad  rationem  quasi  liberae;  quia  agunt  quodammodo,  et  aguntur,  ut  patet 
per  id  quod  dicitur  1.  Politic.  (cap.  3.  a  med.);  et  praeterea  actus  exterio¬ 
rum  membrorum  sunt  actiones  in  exteriorem  materiam  transeuntes ;  sicut 
patet  de  percussione  in  peccato  homicidii;  et  propter  hoc  non  est  similis  ratio. 

ARTICULUS  III.  399 

UTRUM  IN  SENSUALITATE  POSSIT  ESSE  PECCATUM. 

(2.  Dist.  24.  q.  3.  art.  2.  et  Dist.  31.  q.  2.  art.  1.  ad  4.  et  Veri.  q.  14.  art  4. 

et  Mal.  q.  7.  art.  6.). 

Ad  tertium  sic  proceditur.  Videtur,  quod  in  sensualitate  non  possit  esse 
peccatum:  peccatum  enim  est  proprium  homini,  qui  ex  suis  actibus  laudatur, 
vel  vituperatur :  sed  sensualitas  est  communis  nobis,  et  brutis ;  ergo  in  sen¬ 
sualitate  non  potest  esse  peccatum. 

2.  Praeterea.  Nullus  peccat  in  eo,  quod  vitare  non  potest,  sicut  Augustinus 
dicit  in  lib.  3.  de  Lib.  Arb.  (cap.  18.  circ.  prine.):  sed  homo  non  potest  vitare 
quin  actus  sensualitatis  sit  inordinatus :  est  enim  sensualitas  perpetuae  cor¬ 
ruptionis,  quamdiu  in  hac  mortali  vita  vivimus ;  unde  per  serpentem  signifi¬ 
catur,  ut  Augustinus  dicit  12.  de  Trinit.  (cap.  12.  et  13.) ;  ergo  inordinatio 
motus  sensualitatis  non  est  peccatum. 

3.  Praeterea.  Illud,  quod  homo  ipse  non  facit,  non  imputatur  ei  ad  pec¬ 
catum:  sed  hoc  solum  videmur  nos  ipsi  facere,  quod  cum  deliberatione  ra¬ 
tionis  facimus,  ut  Pliilos.  dicit  in  9.  Ethic.  (cap.  8.  circ.  med.) ;  ergo  motus 
sensualitatis,  qui  est  sine  deliberatione  rationis,  non  imputatur  homini  ad 
peccatum. 

Sed  contra  est,  quod  dicitur  Rom.  7. :  Non  enim  quod  volo  Ionum,  lioc 
ago;  sed  quod  odi  malum,  illud  facio :  quod  exponit  Augustinus  (lib.  3.  contra 
Julian.  cap.  26.  et  de  Verb.  Apost.  ser.  12.  cap.  2.  et  ;.)  de  malo  concupiscentiae, 
quod  constat  esse  motum  quemdam  sensualitatis;  ergo  in  sensualitate  est 
aliquod  peccatum. 

Respondeo  dicendum,  quod,  sicut  supra  dictum  est  (art.  2.  et  3.  huj.  q.), 
peccatum  potest  inveniri  in  qualibet  potentia,  cujus  actus  potest  esse  volun¬ 
tarius,  et  inordinatus,  in  quo  consistit  ratio  peccati:  manifestum  est  autem, 
quod  actus  sensualitatis  potest  esse  voluntarius,  inquantum  sensualitas  (idest 
appetitus  sensitivus)  nata  est  a  voluntate  moveri :  unde  relinquitur,  quod  in 
sensualitate  possit  esse  peccatum. 

Ad  primum  ergo  dicendum,  quod  aliquae  vires  sensitivae  partis,  etsi  sint 
communes,  nobis,  et  brutis,  tamen  in  nobis  habent  aliquam  excellentiam  ex 
hoc,  quod  rationi  junguntur:  sicut  nos  prae  aliis  animalibus  habemus  in  parte 
sensitiva  cogitativam,  et  reminiscentiam,  ut  in  primo  dictum  est  (q.  38.  art.  4.), 
et  per  hunc  modum  etiam  appetitus  sensitivus  in  nobis  prae  aliis  animalibus 
habet  quamdam  excellentiam;  scilicet  quod  natus  est  obedire  rationi:  et 
quantum  ad  hoc  potest  esse  principium  actus  voluntarii,  et  per  consequens 
subjectum  peccati. 

Ad  secundum  dicendum,  quod  perpetua  corruptio  sensualitatis  est  intel- 
ligenda  quantum  ad  fomitem,  qui  numquam  totaliter  tollitur  in  hac  vita. 
Transit  enim  peccatum  originale  reatu,  et  remanet  actu:  sed  talis  corruptio 
fomitis  non  impedit,  quin  homo  rationabili  voluntate  possit  reprimere  sin¬ 
gulos  motus  inordinatos  sensualitatis,  si  praesentiat;  puta  divertendo  cogita¬ 
tionem  ad  alia;  sed  dum  homo  cogitationem  ad  aliud  divertit,  potest  etiam 
circa  illud  aliquis  inordinatus  motus  insurgere:  sicut  cum  aliquis  transf 
cogitationem  suam  a  delectationibus  carnis,  volens  concupiscentiae  motus 

vitare,  ad  speculationem  scientiae,  insurgit  quandoque  aliquis  motus  inanis 
gloriae  impraemeditatus ;  et  ideo  non  potest  homo  vitare  omnes  hujusmodi 
motus  propter  corruptionem  praedictam:  sed  hoc  solum  sufficit  ad  rationem 
peccati  voluntarii,  quod  possit  vitare  singulos. 

Ad  tertium  dicendum,  quod  illud,  quod  homo  facit  sine  deliberatione 
rationis,  non  perfecte  ipse  facit:  quia  nihil  operatur  ibi  id,  quod  est  princi 
pale  in  homine;  unde  non  est  perfecte  actus  humanus;  et  per  consequens 
non  potest  esse  perfectus  actus  virtutis,  vel  peccati,  sed  aliquid  imperfectum 
in  genere  bonorum :  unde  talis  motus  sensualitatis  rationem  praeveniens  est 
peccatum  veniale,  quod  est  quiddam  imperfectum  in  genere  peccati. 


ARTICULUS  IV.  400 

UTRUM  IN  SENSUALITATE  POSSIT  ESSE  PECCATUiM  MORTALE. 

(Infr.  q.  8g.  art.  /.  corp.  et  2.  Dist.  24.  q.  3.  art.  2.  ad  3. 
et  Veri.  q.  25.  art.  5.  et  Mal.  q.  7.  art.  6.  et  Ouodl.  4.  art.  22.  corp.). 

Ad  quartum  sic  proceditur.  Videtur,  quod  in  sensualitate  possit  esse  pec¬ 
catum  mortale:  actus  enim  ex  objecto  cognoscitur:  sed  circa  objecta  sensua¬ 
litatis  contingit  peccare  mortaliter,  sicut  circa  delectabilia  carnis;  ergo,  actus 
sensualitatis  potest  esse  peccatum  mortale :  et  ita  in  sensualitate  peccatum 
mortale  invenitur. 

2.  Praeterea.  Peccatum  mortale  contrariatur  virtuti:  sed  virtus  potest 
esse  in  sensualitate:  temperantia  enim,  et  fortitudo  sunt  virtutes  irrationabi¬ 
lium  partium,  ut  Philos.  dicit  in  3.  Ethic.  (cap.  10.  in  prine);  ergo  in  sen¬ 
sualitate  potest  esse  peccatum  mortale,  cum  contraria  sint  nata  fieri  circa- 
idem. 

3.  Praeterea.  Veniale  peccatum  est  dispositio  ad  mortale:  sed  dispositio, 
et  habitus  sunt  in  eodem :  cum  igitur  veniale  peccatum  sit  in  sensualitate,  ut 
dictum  est  (art.  3.  huj.  q.  ad 3),  etiam  mortale  peccatum  esse  poterit  in  eadem. 

Sed  contra  est,  quod  August.  dicit  in  lib.  1.  Retract.  (cap.  23.  a  prine.) 
et  habetur  in  Glos.  (ord.  super  illud:  Ego  autem  carnalis  sum)  Rom.  7.:  Inor¬ 
dinatus  concupiscentiae  motus,  qui  est  peccatum  sensualitatis,  potest  etiam  esse  in 
his,  qui  sunt  in  gratia,  in  quibus  tamen  peccatum  mortale  non  invenitur;  ergo 
inordinatus  motus  sensualitatis  non  est  peccatum  mortale. 

Respondeo  dicendum,  quod  sicut  ordinatio  corrumpens  principium  vitae 
corporalis  causat  corporalem  mortem:  ita  etiam  inordinatio  corrumpens  prin¬ 
cipium  spiritualis  vitae,  quod  est  finis  ultimus,  causat  mortem  spiritualem 
peccati  mortalis,  ut  supra  dictum  est  (q.  72.  art.  $.):  ordinare  autem  aliquid 
in  finem  non  est  sensualitatis;  sed  solum  rationis:  inordinatio  autem  a  fine 
non  est  nisi  ejus;  cujus  est  ordinare  in  finem:  unde  peccatum  mortale  non- 
potest  esse  in  sensualitate,  sed  solum  in  ratione. 

Ad  primum  ergo  dicendum,  quod  actus  sensualitatis  potest  concurrere  ad 
peccatum  mortale:  sed  tamen  actus  peccati  mortalis  non  habet,  quod  sit 
peccatum  mortale,  ex  eo  quod  est  sensualitatis,  sed  ex  eo  quod  est  rationis, - 
cujus  est  ordinare  in  finem;  et  ideo  peccatum  mortale  non  attribuitur  sen¬ 
sualitati,  sed  rationi. 

Ad  secundum  dicendum,  quod  actus  virtutis  non  perficitur  per  id,  quod 
est  sensualitatis  tantum,  sed  magis  per  id,  quod  est  rationis,  et  voluntatis,- 

cujus  est  eligere;  nam  actus  virtutis  moralis  non  est  sine  electione;  unde 
semper  cum  actu  virtutis  moralis,  quae  perficit  vim  appetitivam,  est  etiam 
actus  prudentiae,  quae  perficit  vim  rationalem,  et  idem  est  etiam  de  peccato 
mortali,  sicut  dictum  est  (in  solut.  praec.). 

Ad  tertium  dicendum,  quod  dispositio  tripliciter  se  habet  ad  id,  ad  quod 
disponit:  quandoque  enim  est  idem,  et  in  eodem;  sicut  scientia  inchoata  dicitur 
esse  dispositio  ad  scientiam  perfectam:  quandoque  autem  est  in  eodem,  sed 
non  idem :  sicut  calor  est  dispositio  ad  formam  ignis :  quandoque  vero  nec 
idem,  nec  in  eodem;  sicut  in  his,  quae  habent  ordinem  ad  invicem,  ut  e«c 
uno  perveniatur  in  aliud:  sicut  bonitas  imaginationis  est  dispositio  ad  scien¬ 
tiam,  quae  est  in  intellectu:  et  hoc  modo  veniale  peccatum,  quod  est  insen¬ 
sualitate,  potest  esse  dispositio  ad  peccatum  mortale,  quod  est  in  ratione. 


ARTICULUS  V.  401 

UTRUM  PECCATUM  POSSIT  ESSE  IN  RATIONE. 

(Infr.  art.  6.  corp.  et  2.  Dist.  24.  q.  3.  et  Veri.  q.  17.  art.  2.  corp.). 

Ad  quintum  sic  proceditur.  Videtur,  quod  peccatum  non  possit  esse  in 
ratione:  cujuslibet  enim  potentiae  peccatum  est  aliquis  defectus  ipsius:  sed 
defectus  rationis  non  est  peccatum,  sed  magis  excusat  peccatum:  excusatur 
enim  aliquis  a  peccato  propter  ignorantiam;  ergo  in  ratione  non  potest  esse 
peccatum. 

2.  Praeterea.  Primum  subjectum  peccati  est  voluntas,  ut  dictum  est 
(art.  1.  huj.q.):  sed  ratio  praecedit  voluntatem,  cum  sit  directiva  ipsius;  ergo 
peccatum  esse  non  potest  in  ratione. 

3.  Praeterea.  Non  potest  esse  peccatum  nisi  circa  ea,  quae  sunt  in  nobis: 
sed  perfectio,  et  defectus  rationis  non  est  eorum,  quae  sunt  in  nobis :  quidam 
enim  sunt  naturaliter  ratione  deficientes,  vel  ratione  solertes;  ergo  in  ratione 
non  est  peccatum. 

Sed  contra  est,  quod  Augustin.  dicit  in  lib.  12.de  Trin .(cap.12.),  quod 
peccatum  est  in  ratione  inferiori,  et  in  ratione  superiori. 

Respondeo  dicendum,  quod  peccatum  cujuslibet  potentiae  consistit  in 
actu  ipsius,  sicut  ex  dictis  patet  (art.  1.  2.  et  3.  huj.  q.) ;  habet  autem  ratio 
duplicem  actum :  unum  quidem  secundum  se  in  comparatione  ad  proprium 
objectum,  quod  est  cognoscere  aliquod  verum:  alius  autem  actus  rationis 
est,  inquantum  est  directiva  aliarum  virium.  Utroque  igitur  modo  contingit 
esse  peccatum  in  ratione:  et  primo  quidem,  inquantum  errat  in  cognitione 
veri;  quod  quidem  tunc  imputatur  ei  ad  peccatum  quando  habet  ignorantiam, 
vel  errorem  circa  id,  quod  potest,  et  debet  scire:  secundo,  quando  inordinatos 
actus  inferiorum  virium  vel  imperat,  vel  etiam  post  deliberationem  non 
coercet. 

Ad  primum  ergo  dicendum,  quod  ratio  illa  procedit  de  defectu  rationis, 
qui  pertinet  ad  actum  proprium  respectu  proprii  objecti:  et  hoc,  quando  est 
defectus  cognitionis  ejus,  quod  quis  non  potest  scire:  tunc  enim  talis  defectus 
rationis  non  est  peccatum,  sed  excusata  peccato;  sicut  patet  in  his,  quae  per 
furiosos  committuntur.  Si  vero  sit  defectus  rationis  circa  id,  quod  homo  po¬ 
test,  et  debet  scire,  non  omnino  homo  excusatur  a  peccato ;  sed  ipse  defectus 
imputatur  ei  ad  peccatum:  defectus  autem,  qui  est  solum  in  dirigendo  alias 

vires,  semper  imputatur  ei  ad  peccatum;  quia  huic  defectui  occurrere  potest 
per  proprium  actum. 

Ad  secundum  dicendum,  quod,  sicut  supra  dictum  est  (q.  17.  art.  1.), 
cum  de  actibus  voluntatis,  et  rationis  ageretur,  voluntas  quodammodo  movet, 
et  praecedit  rationem,  et  ratio  quodammodo  voluntatem,  unde  et  motus  vo¬ 
luntatis  dici  potest  rationalis,  et  actus  rationis  potest  dici  voluntarius ,  et  se¬ 
cundum  hoc  in  ratione  invenitur  peccatum,  vel  prout  est  defectus  ejus  volun¬ 
tarius,  vel  prout  ratio  est  principium  actus  voluntatis. 

Ad  tertium  patet  responsio  ex  dictis  (ad  1.  arg.). 


ARTICULUS  VI. 

UTRUM  PECCATUM  MOROSAE  DELECTATIONIS  SIT  IN  RATIONE. 


(Infr.  q.  88.  art. ;.  ad  2.  et  2.  Dist.  24.  q.  3.  art.  4.  et  Veri.  q.  15.  art.  4.  corp.) 

Ad  sextum  sic  proceditur.  Videtur,  quod  peccatum  morosae  delectationis 
non  sit  in  ratione :  delectatio  enim  importat  motum  appetitivae  virtutis,  ut 
supra  dictum  est  (q.  31.  art.  1.)  :  sed  vis  appetitiva  distinguitur  a  ratione,  quae 
est  vis  apprehensiva;  ergo  delectatio  morosa  non  est  in  ratione. 

2.  Praeterea.  Ex  objectis  cognosci  potest,  ad  quam  potentiam  actus 
pertineat,  per  quem  potentia  ordinatur  ad  objectum :  sed  delectatio  quando¬ 
que  est  morosa  circa  bona  sensibilia,  et  non  circa  bona  rationis;  ergo  pec¬ 
catum  delectationis  morosae  ncn  est  in  ratione. 

3.  Praeterea.  Morosum  dicitur  aliquid  propter  diuturnitatem  temporis: 
sed  diuturnitas  temporis  non  est  ratio,  quod  aliquis  actus  pertineat  ad  aliquam 
potentiam;  ergo  delectatio  morosa  non  pertinet  ad  rationem. 

Sed  contra  est,  quod  August.  dicit  12.  de  Trin.  (cap.  12.  antemed.),  quod 
consensus  illecebrae  si  sola  cogitatione  delectationis  contentus  est,  sic  haben¬ 
dum  existimo,  velut  cibum  vetitum  mulier  sola  comederit:  per  mulierem 
autem  intelligitur  ratio  inferior,  sicut  ibidem  ipse  exponit;  ergo  peccatum 
morosae  delectationis  est  in  ratione. 

Respondeo  dicendum,  quod,  sicut  jam  dictum  est  (art.  praec.),  peccatum 
contingit  esse  in  ratione,  non  solum  quantum  ad  proprium  ipsius  actum,  sed 
quandoque,  inquantum  est  directiva  humanorum  actuum.  Manifestum  est  au¬ 
tem,  quod  ratio  non  solum  est  directiva  exteriorum  actuum,  sed  etiam  inte¬ 
riorum  passionum;  et  ideo,  quando  deficit  ratio  in  directione  interiorum 
passionum,  dicitur  esse  peccatum  in  ratione;  sicut  etiam  quando  deficit  in 
directione  exteriorum  actuum.  Deficit  autem  in  directione  passionum  inte¬ 
riorum  dupliciter:  uno  modo,  quando  imperat  illicitas  passiones:  sicut  quando 
homo  ex  deliberatione  provocat  sibi  motum  irae,  vel  concupiscentiae:  alio 
modo,  quando  non  reprimit  illicitum  passionis  motum :  sicut  cum  aliquis, 
postquam  deliberavit,  quod  motus  passionis  insurgens  est  inordinatus,  nihilo¬ 
minus  circa  ipsum  immoratur,  et  ipsum  non  expellit;  et  secundum  hoc  di¬ 
citur  peccatum  delectationis  morosae  esse  in  ratione. 

Ad  primum  ergo  dicendum,  quod  delectatio  quidem  est  in  vi  appetitiva, 
sicut  in  proximo  principio;  sed  in  ratione  est,  sicut  in  primo  motivo,  secun¬ 
dum  hoc  quod  supra  dictum  est  (art.  1.  huj.  q.),  quod  actiones,  quae  non 
transeunt  in  exteriorem  materiam,  sunt  sicut  in  subjecto  in  suis  principiis. 

Ad  secundum  dicendum,  quod  ratio  actum  proprium  elicitum  habet  circa 
proprium  objectum;  sed  directionem  habet  circa  omnia  objecta  inferiorum 
virium,  quae  per  rationem  dirigi  possunt:  et  secundum  hoc  etiam  delectatio 
circa  sensibilia  objecta  pertinet  ad  rationem. 

Ad  tertium  dicendum,  quod  delectatio  dicitur  morosa  non  ex  mora  tem¬ 
poris,  sed  ex  eo  quod  ratio  deliberans  circa  eam  immoratur;  nec  tamen  eam 
repellit,  tenens,  et  volvens  libenter,  quae  statim  ut  attigerunt  animum,  respui  de¬ 
buerunt,  ut  August.  dicit  12.  de  Trin.  (cap.  12.  cir.  med.). 


ARTICULUS  VII.  403 

UTRUM  PECCATUM  CONSENSUS  IN  ACTUM  SIT  IN  RATIONE  SUPERIORI. 

(Supr.  q.  ip.  art.  4.  et  infr.  praes,  q.  art.  S.  ad  1. 
et  2.  Dist.  24.  q.  5.  art.  1.  et  4.  et  Veri.  q.  15.  art.  3.  ei  /. 
et  Mal.  q.  14.  art.  2.  ad  q.). 

Ad  septimum  sic  proceditur.  Videtur,  quod  peccatum  consensus  in  actum 
non  sit  in  ratione  superiori:  consentire  enim  est  actus  appetitivae  virtutis,  ut 
supra  habitum  est  (q.  14.  art.  1.):  sed  ratio  est  vis  apprehensiva ;  ergo  peccatum 
consensus  in  actum  non  est  in  ratione  superiori. 

2.  Praeterea.  Ratio  superior  intendit  rationibus  aeternis  inspiciendis,  et 
consulendis,  ut  August.  dicit  12.  de  Trin.  (cap.  y.infin):  sed  quandoque  con¬ 
sentitur  in  actum  non  consultis  rationibus  aeternis :  non  enim  semper  homo 
cogitat  de  rebus  divinis,  quando  consentit  in  aliquem  actum;  ergo  peccatum 
consensus  in  actum  non  semper  est  in  ratione  superiori. 

3.  Praeterea.  Sicut  per  rationes  aeternas  potest  homo  regulare  actus 
exteriores,  ita  etiam  interiores  delectationes,  vel  alias  passiones:  sed  consensus 
in  delectationem  absque  hoc  quod  opere  statuatur  implendum,  est  rationis  inferioris : 
ut  dicit  Augustinus  12.  de  Trinit.  (cap.  2.  ante  med);  ergo  etiam  consensus 
in  actum  peccati  debet  interdum  attribui  rationi  inferiori. 

4.  Praeterea.  Sicut  ratio  superior  excedit  inferiorem;  ita  ratio  excedit 
vim  imaginativam:  sed  quandoque  procedit  homo  in  actum  per  apprehen¬ 
sionem  virtutis  imaginativae  absque  omni  deliberatione  rationis;  sicut  cum 
aliquis  ex  impraemeditato  movet  manum,  aut  pedem;  ergo  etiam  quandoque 
potest  ratio  inferior  consentire  in  actum  peccati  absque  ratione  superiori. 

Sed  contra  est,  quod  August.  dicit  12.  de  Trin.  (cap.  12.  ante  med.):  Si 
in  consensione  male  utendi  rebus,  quae  per  sensum  corporis  sentiuntur,  ita  decer¬ 
nitur  quodcumque  peccatum,  ut  si  potestas  sit,  etiam  corpore  compleatur,  intelli- 
genda  est  mulier  cibum  illicitum  viro  dedisse;  per  quem  superior  ratio  significatur ; 
ergo  ad  rationem  superiorem  pertinet  consentire  in  actum  peccati. 

Respondeo  dicendum,  quod  consensus  importat  judicium  quoddam  de  eo, 
in  quod  consentitur:  sicut  enim  ratio  speculativa  judicat,  et  sententiat  de  rebus 
intelligibilibus;  ita  ratio  practica  judicat,  et  sententiat  de  agendis.  Est  autem 
considerandum,  quod  in  omni  judicio  ultima  sententia  pertinet  ad  supremum 
judicatorium :  sicut  et  videmus  in  speculativis,  quod  ultima  sententia  de  aliqua 
propositione  datur  per  resolutionem  ad  prima  principia:  quamdiu  enim  re¬ 
manet  aliquod  principium  altius,  adhuc  per  ipsum  potest  examinari  id,  de  quo 
quaeritur,  unde  adhuc  est  suspensum  judicium,  quasi  nondum  data  finali 
sententia.  Manifestum  est  autem,  quod  actus  humani  regulari  possunt  ex  re- 

gula  rationis  humanae,  quae  sumitur  ex  rebus  creatis,  quas  naturaliter  homo 
cognoscit;  et  ulterius  ex  regula  legis  divinae,  ut  supra  dictum  est  (q.  19.  art.  4.): 
unde,  cum  regula  legis  divinae  sit  superior,  consequens  est,  ut  ultima  sen¬ 
tentia,  per  quam  judicium  finaliter  terminatur,  pertineat  ad  rationem  supe¬ 
riorem,  quae  intendit  rationibus  aeternis:  cum  autem  de  pluribus  occurrit 
judicandum,  finale  judicium  est  de  eo,  quod  ultimo  occurrit:  in  actibus  autem 
humanis  ultimo  occurrit  ipse  actus;  praeambulum  autem  est  ipsa  delectatio, 
quae  inducit  ad  actum;  et  ideo  ad  rationem  superiorem  proprie  pertinet  con¬ 
sensus  in  actum:  ad  rationem  vero  inferiorem,  quae  habet  inferius  judicium, 
pertinet  judicium  praeambulum,  quod  est  de  delectatione:  quamvis  etiam  et 
de  delectatione  superior  ratio  judicare  possit:  quia  quidquid  judicio  subditur 
inferioris,  subditur  etiam  judicio  superioris:  sed  non  convertitur. 

Ad  primum  ergo  dicendum,  quod  consentire  est  actus  appetitivae  virtutis 
non  absolute,  sed  consequens  ad  actum  rationis  deliberantis,  et  judicantis,  ut 
supra  dictum  est  (q.  14.  art.  q.):  in  hoc  enim  terminatur  consensus,  quia  vo¬ 
luntas  tendit  in  id,  quod  est  jam  ratione  judicatum;  unde  consensus  potest 
attribui  et  voluntati,  et  rationi. 

Ad  secundum  dicendum,  quod  ex  hoc  ipso  quod  ratio  superior  non  di¬ 
rigit  actus  humanos  secundum  legem  divinam,  impediens  actum  peccati,  di¬ 
citur  ipsa  consentire,  sive  cogitet  de  lege  aeterna,  sive  non:  cum  enim  cogitat 
de  lege  Dei,  actu  eam  contemnit:  cum  vero  non  cogitat,  eam  negligit  per 
modum  omissionis  cujusdam;  unde  omnibus  modis  consensus  in  actum  pec¬ 
cati  procedit  ex  superiori  ratione:  quia,  ut  August.  dicit  12.  de  Trin.  (cap.  12. 
ante  med.),  non  potest  peccatum  efficaciter  perpetrandum  mente  decerni,  nisi 
illa  mentis  intentio,  penes  quam  summa  potestas  est  membra  in  opus  mo¬ 
vendi,  vel  ab  opere  cohibendi,  malae  actioni  cedat,  aut  serviat. 

Ad  tertium  dicendum,  quod  ratio  superior  per  considerationem  legis 
aeternae  sicut  potest  dirigere  vel  cohibere  actum  exteriorem :  ita  etiam  de¬ 
lectationem  interiorem:  sed  tamen,  antequam  ad  judicium  superioris  rationis 
deveniatur,  statim  ut  sensualitas  proponit  delectationem,  inferior  ratio  per 
rationes  temporales  deliberans  quandoque  hujusmodi  delectationem  acceptat, 
et  tunc  consensus  in  delectationem  pertinet  ad  inferiorem  rationem:  si  vero 
etiam  consideratis  rationibus  aeternis,  homo  in  eodem  consensu  perseveret, 
jam  talis  consensus  ad  superiorem  rationem  pertinebit. 

Ad  quartum  dicendum,  quod  apprehensio  virtutis  imaginativae  est  su¬ 
bita,  et  sine  deliberatione,  et  ideo  potest  aliquem  actum  causare,  antequam 
superior,  vel  inferior  ratio  etiam  habeat  tempus  deliberandi:  sed  judicium 
rationis  inferioris  est  cum  deliberatione,  quae  indiget  tempore,  in  quo  etiam 
ratio  superior  deliberare  potest:  unde,  si  non  cohibeat  ab  actu  peccati  per 
suam  deliberationem,  merito  illi  imputabitur. 

ARTICULUS  VIII.  404 

UTRUM  CONSENSUS  IN  DELECTATIONEM  SIT  PECCATUM  MORTALE. 

(2-2.  q.  144.  art.  4.  corp.  et  q.  1S0.  art.  7. 
et  2.  Dist.  24.  q.  5.  art.  4.  et  Veri.  q.  14.  art.  4.  et  Mal.  q.  14.  art.  2.  ad  16.  et  17. 

et  Ouodl.  12.  att.  44.). 

Ad  octavum  sic  proceditur.  Videtur,  quod  consensus  in  delectationem 
non  sit  peccatum  mortale:  consentire  enim  in  delectationem  pertinet  ad  ra- 

tionem  inferiorem,  cuius  non  est  intendere  rationibus  aeternis,  vel  legi  di¬ 
vinae,  et  per  consequens  nec  ab  eis  averti:  sed  omne  peccatum  mortale  est 
per  aversionem  a  lege  divina,  ut  patet  per  definitionem  August.  de  peccato 
mortali  datam,  quae  supra  posita  est  (q.  71.  art.  6.);  ergo  consensus  in  de¬ 
lectationem  non  est  peccatum  mortale. 

2.  Praeterea.  Consentire  in  aliquid  non  est  malum,  nisi  quia  illud  est 
malum,  in  quod  consentitur:  sed  propter  quod  unumquodque,  et  illud  magis, 
vel  saltem  non  minus ;  non  ergo  illud,  in  quod  consentitur,  potest  esse  minus 
malum,  quam  consensus  :  sed  delectatio  sine  opere  non  est  peccatum  mor¬ 
tale,  sed  veniale  tantum;  ergo  nec  consensus  in  delectationem  est  peccatum 
mortale. 

3.  Praeterea.  Delectationes  differunt  in  bonitate,  et  malitia  secundum 
differentiam  operationum,  ut  dicit  Philosophus  in  10.  Ethicor.  (cap.3.  et 
sed  alia  operatio  est  interior  cogitatio,  et  alia  actus  exterior,  puta  fornica¬ 
tionis;  ergo  delectatio  consequens  actum  interioris  cogitationis,  tantum  dif¬ 
fert  a  delectatione  fornicationis  in  bonitate,  vel  malitia,  quantum  differt  co¬ 
gitatio  interior  ab  actu  exteriori ;  et  per  consequens  etiam  eodem  modo  dif¬ 
fert  consentire  in  utrumque :  sed  cogitatio  interior  non  est  peccatum  mor¬ 
tale,  nec  etiam  consensus  in  cogitationem;  ergo  per  consequens  nec  con¬ 
sensus  in  delectationem  [al.  ergo  nec  delectatio,  et  per  consequens,  etc.]. 

4.  Praeterea.  Exterior  actus  fornicationis,  vel  adulterii  non  est  peccatum 
mortale  ratione  delectationis,  quae  etiam  invenitur  in  actu  matrimoniali,  sed 
ratione  inordinationis  ipsius  actus:  sed  ille,  qui  consentit  in  delectationem, 
non  propter  hoc  consentit  in  deordinationem  actus;  ergo  non  videtur  mor¬ 
taliter  peccare. 

5.  Praeterea.  Peccatum  homicidii  est  gravius,  quam  simplicis  fornica¬ 
tionis:  sed  consentire  in  delectationem,  quae  consequitur  cogitationem  de 
homicidio,  non  est  peccatum  mortale ;  ergo  multo  minus  consentire  in  de¬ 
lectationem,  quae  consequitur  cogitationem  de  fornicatione,  est  peccatum 
mortale. 

6.  Praeterea.  Oratio  Dominica  quotidie  dicitur  pro  remissione  venialium, 
ut  Augustin.  dicit  (in  Enebir.  cap.  y8.  in  fin.) :  sed  consensum  in  delecta¬ 
tionem  Augustinus  docet  esse  abolendum  per  orationem  Dominicam :  dicit 
enim  in  12.  de  Trin.  (cap.  12.  a  med.),  quod  hoc  est  longe  minus  peccatum, 
quam  si  opere  statuatur  implendum :  et  ideo  de  talibus  quoque  cogitatio¬ 
nibus  venia  petenda  est,  pectusque  percutiendum,  atque  dicendum:  Dimitte 
- nobis  debita  nostra;  ergo  consensus  in  delectationem  est  peccatum  veniale. 

Sed  contra  est,  quod  August.  post  pauca  subdit:  Totus  homo  damna¬ 
bitur,  nisi  haec,  quae  sine  voluntate  operandi,  sed  tamen  cum  voluntate  animum 
talibus  oblectandi,  solius  cogitationis  sentiuntur  esse  peccata,  per  Mediatoris  gratiam 
remittantur :  sed  nullus  damnatur  nisi  pro  peccato  mortali;  ergo  consensus 
an  delectationem  est  peccatum  mortale. 

Respondeo  dicendum,  quod  circa  hoc  aliqui  diversimode  opinati  sunt:  qui¬ 
dam  enim  dixerunt,  quod  consensus  in  delectationem  non  est  peccatum  mor¬ 
tale,  sed  veniale  tantum;  alii  vero  dixerunt,  quod  est  peccatum  mortale;  et 
haec  opinio  est  communior,  ec  verisimilior.  Est  enim  considerandum,  quod, 
cum  omnis  delectatio  consequatur  aliquam  operationem,  ut  dicitur  in  10.  Ethic. 
(cap.  4.  a  med.),  et  iterum  cum  omnis  delectatio  habeat  aliquod  objectum, 
delectatio  quaelibet  potest  comparari  ad  duo;  scilicet  ad  operationem,  quam 
consequitur,  et  ad  objectum,  in  quo  quis  delectatur:  contingit  autem,  quod 

aliqua  operatio  sit  objectum  delectationis,  sicut  et  aliqua  alia  res:  quia  ipsa 
operatio  potest  accipi  ut  bonum,  et  finis,  in  quo  quis  delectatus  requiescit: 
et  quandoque  quidem  ipsamet  operatio,  quam  consequitur  delectatio,  est 
objectum  delectationis;  inquantum  scilicet  vis  appetitiva,  cujus  est  delectari,, 
reflectitur  in  ipsam  operationem,  sicut  in  quoddam  bonum;  puta  cum  aliquis 
cogitat,  et  delectatur  de  hoc  ipso,  quod  cogitat,  inquantum  sua  cogitatio- 
placet:  quandoque  vero  delectatio  consequens  unam  operationem,  puta  co- 
gitationem  aliquam,  habet  pro  objecto  aliam  operationem  quasi  rem  cogi¬ 
tatam  ;  et  tunc  talis  delectatio  procedit  ex  inclinatione  appetitus,  non  quidem 
in  cogitationem,  sed  in  operationem  cogitatam:  sic  igitur  aliquis  de  fornica¬ 
tione  cogitans,  de  duobus  potest  delectari :  uno  modo  de  ipsa  cogitatione  :  alio 
modo  de  ipsa  fornicatione  cogitata.  Delectatio  autem  de  cogitatione  ipsa  se¬ 
quitur  inclinationem  affectus  in  cogitationem  ipsam:  cogitatio  autem  ipsa  se¬ 
cundum  se  non  est  peccatum  mortale:  immo  quandoque  est  veniale  tantum;, 
puta  cum  aliquis  inutiliter  cogitat  de  ea :  quandoque  autem  sine  peccato  omnino  ; 
puta  cum  aliquis  utiliter  de  ea  cogitat,  sicut  cum  vult  de  ea  praedicare,  vel 
disputare,  et  ideo  per  consequens  affectio,  et  delectatio,  quae  sic  est  de  cogi¬ 
tatione  fornicationis,  non  est  de  genere  peccati  mortalis,  sed  quandoque  est 
peccatum  veniale,  quandoque  nullum;  unde  nec  consensus  in  talem  dele¬ 
ctationem  est  peccatum  mortale;  et  secundum  hoc  prima  opinio  habet  ve¬ 
ritatem. 

Quod  autem  aliquis  cogitans  de  fornicatione  delectetur  de  ipso  actu  co¬ 
gitato,  hoc  contingit  ex  hoc,  quod  affectio  ejus  inclinata  est  in  hunc  actum  ; 
unde  quod  aliquis  consentiat  in  talem  delectationem,  hoc  nihil  aliud  est, 
quam  quod  ipse  consentiat  in  hoc,  quod  affectus  suus  sit  inclinatus  in  forni¬ 
cationem:  nullus  enim  delectatur,  nisi  in  eo,  quod  est  conforme  appetitui 
ejus.  Quod  autem  aliquis  ex  deliberatione  eligat,  quod  affectus  suus  confor¬ 
metur  his,  quae  secundum  se  sunt  peccata  mortalia,  est  peccatum  mortale : 
unde  talis  consensus  in  delectationem  peccati  mortalis  est  peccatum  mortale, 
ut  secunda  opinio  ponit. 

Ad  primum  ergo  dicendum,  quod  consensus  in  delectationem  potest  esse 
non  solum  rationis  inferioris,  sed  etiam  superioris,  ut  dictum  est  (art.  praec.). 
Et  tamen  ipsa  ratio  inferior  potest  averti  a  rationibus  aeternis:  quia  etsi  non 
intendit  eis,  ut  secundum  eas  regulans,  quod  est  proprium  superioris  ratio¬ 
nis;  intendit  tamen  eis,  ut  secundum  eas  regulata:  et  hoc  modo  ab  eis  se 
avertens  potest  peccare  mortaliter;  nam  et  actus  inferiorum  virium,  et  etiam 
exteriorum  membrorum  possunt  esse  peccata  mortalia,  secundum  quod  de¬ 
ficit  ordinatio  superioris  rationis  regulantis  eos  secundum  rationes  aeternas. 

Ad  secundum  dicendum,  quod  consensus  in  peccatum,  quod  est  veniale 
ex  genere,  est  veniale  peccatum:  et  secundum  hoc  potest  concludi,  quod 
consensus  in  delectationem,  quae  est  de  ipsa  vana  cogitatione  fornicationis, 
est  peccatum  veniale:  sed  delectatio,  quae  est  in  ipso  actu  fornicationis,  de 
genere  suo  est  peccatum  mortale :  sed  quod  ante  consensum  sit  veniale  pec 
catum  tantum,  hoc  est  per  accidens,  scilicet  propter  imperfectionem  actus : 
quae  quidem  imperfectio  tollitur  per  consensum  deliberatum  supervenien¬ 
tem;  unde  ex  hoc  adducitur  in  suam  naturam,  ut  sit  peccatum  mortale. 

Ad  tertium  dicendum,  quod  ratio  illa  procedit  de  delectatione,  quae 
habet  cogitationem  pro  objecto. 

Ad  quartum  dicendum,  quod  delectatio,  quae  habet  actum  exteriorem 
pro  objecto,  non  potest  esse  absque  complacentia  exterioris  actus  secundum 

se,  etiamsi  non  statuatur  implendum  propter  prohibitionem  alicujus  superio- 
ris;  unde  actus  fit  inordinatus:  et  per  consequens  delectatio  erit  inordinata. 

Ad  quintum  dicendum,  quod  etiam  consensus  in  delectationem,  quae 
procedit  ex  complacentia  actus  homicidii  cogitati,  est  peccatum  mortale; 
non  autem  consensus  in  delectationem,  quae  procedit  ex  complacentia  cogi¬ 
tationis  de  homicidio. 

Ad  sextum  dicendum,  quod  oratio  Dominica  non  solum  contra  peccata 
venialia  dicenda  est,  sed  etiam  contra  mortalia. 

ARTICULUS  IX.  40 j 

UTRUM  IN  SUPERIORI  RATIONE  POSSIT  ESSE  PECCATUM  VENIALE, 
SECUNDUM  QUOD  EST  DIRECTIVA  INFERIORUM  VIRIUM. 

(Infr.  2.  art.  io.  et  locis  ibid.  inductis ). 

Ad  nonum  sic  proceditur.  Videtur,  quod  in  superiori  ratione  non  possit 
esse  peccatum  veniale,  secundum  quod  est  directiva  inferiorum  virium,  idest 
secundum  quod  consentit  in  actum  peccati:  dicit  enim  August. in  12.  deTrin. 
(cap.  7.  infin.),  quod  ratio  superior  inhaeret  rationibus  aeternis:  sed  peccare 
mortaliter  est  per  aversionem  a  rationibus  aeternis;  ergo  videtur,  quod  in 
superiori  ratione  non  possit  esse  peccatum,  nisi  peccatum  mortale. 

2.  Praeterea.  Superior  ratio  se  habet  in  vita  spirituali,  tamquam  princi¬ 
pium;  sicut  et  cor  in  vita  corporali:  sed  infirmitates  cordis  sunt  mortales; 
ergo  peccata  superioris  rationis  sunt  mortalia. 

3.  Praeterea.  Peccatum  veniale  fit  mortale,  si  fiat  ex  contemptu:  sed 
hoc  non  videtur  esse  sine  contemptu,  quod  aliquis  ex  deliberatione  peccet 
etiam  venialiter :  cum  ergo  consensus  rationis  superioris  semper  sit  cum  de¬ 
liberatione  legis  divinae,  videtur  quod  non  possit  esse  sine  peccato  mortali 
propter  contemptum  divinae  legis. 

Sed  contra.  Consensus  in  actum  peccati  pertinet  ad  rationem  superio¬ 
rem,  ut  supra  dictum  est  (ari.  7.  huj.  q.)  :  sed  consensus  in  actum  peccati 
venialis  est  peccatum  veniale;  ergo  in  superiori  ratione  potest  esse  peccatum 
veniale. 

Responde-o  dicendum,  quod  sicut  August.  dicit  12.  de  Trinit.  (cap.  7.  in 
fin.),  ratio  superior  inhaeret  rationibus  aeternis  conspiciendis,  aut  consulen¬ 
dis:  conspiciendis  quidem,  secundum  quod  earum  veritatem  speculatur:  con¬ 
sulendis  autem,  secundum  quod  per  rationes  aeternas  de  aliis  judicat,  et 
ordinat:  ad  quod  pertinet,  quod  deliberando  per  rationes  aeternas  consentit 
in  aliquem  actum,  vel  dissentit  ab  eo.  Contingit  autem,  quod  inordinatio 
actus,  in  quem  consentit,  non  contrariatur  rationibus  aeternis;  quia  non  est 
cum  aversione  a  fine  ultimo,  sicut  contrariatur  actus  peccati  mortalis;  sed 
est  praeter  eas,  sicut  actus  peccati  venialis;  unde  quando  ratio  superior  in 
actum  peccati  venialis  consentit,  non  avertitur  a  rationibus  aeternis ;  unde 
non  peccat  mortaliter,  sed  venialiter. 

Et  per  hoc  patet  responsio  ad  primum. 

Ad  secundum  dicendum,  quod  duplex  est  infirmitas  cordis:  una ,  quae  est 
in  ipsa  substantia  cordis,  et  immutat  naturalem  complexionem  ipsius:  et  talis 
infirmitas  semper  est  mortalis.  Alia  est  autem  infirmitas  cordis  propter  ali¬ 
quam  inordinationem  vel  motus  ejus,  vel  alicujus  eorum,  quae  circumstant 

cor:  et  talis  infirmitas  non  semper  est  mortalis:  et  similiter  in  ratione  supe¬ 
riori  semper  est  peccatum  mortale,  quando  tollitur  totaliter  ipsa  ordinatio 
rationis  superioris  ad  proprium  objectum,  quod  est  rationis  aeternae:  sed 
quando  est  inordinatio  circa  hoc,  non  est  peccatum  mortale,  sed  veniale. 

Ad  tertium  dicendum,  quod  deliberatus  consensus  in  peccatum  non 
semper  pertinet  ad  contemptum  legis  divinae,  sed  solum  quando  peccatum 
legi  divinae  contrariatur. 


ARTICULUS  X.  406 

UTRUM  IN  RATIONE  SUPERIORI  POSSIT  ESSE  PECCATUM  VENIALE 

SECUNDUM  SEIPSAM. 

(2.  Dist.  24.  q.  3.  art.  3.  ei  Veri.  q.  13.  art.  3.  et  Mal.  q.  7.  ari.  1.  ad  12. 
et  17.  et  art.  3.  ad  17.  et  art.  3.). 

Ad  decimum  sic  proceditur.  Videtur,  quod  in  superiori  ratione  non  possit 
esse  peccatum  veniale  secundum  seipsam,  idest  secundum  quod  inspicit  ra 
tiones  aeternas;  actus  enim  potentiae  non  invenitur  esse  deficiens,  nisi  per 
hoc  quod  inordinate  se  habet  circa  suum  objectum:  sed  objectum  superioris 
rationis  sunt  aeternae  rationes,  a  quibus  deordinari  non  est  sine  peccato  mor¬ 
tali;  ergo  in  superiori  ratione  non  potest  esse  peccatum  veniale  secundum 
seipsam. 

2.  Praeterea.  Cum  ratio  sit  vis  deliberativa,  actus  rationis  semper  est 
cum  deliberatione:  sed  omnis  inordinatus  motus  in  his,  quae  Dei  sunt,  si  sit 
cum  deliberatione,  est  peccatum  mortale;  ergo  in  ratione  superiori  secundum 
seipsam  numquam  est  peccatum  veniale. 

3.  Praeterea.  Contingit  quandoque,  quod  peccatum  ex  subreptione  est 
peccatum  veniale:  peccatum  autem  ex  deliberatione  est  peccatum  mortale 
per  hoc,  quod  ratio  deliberans  recurrit  ad  aliquod  majus  bonum,  contra  quod 
homo  agens  gravius  peccat:  sicut  cum  de  actu  delectabili  inordinato  ratio 
deliberat,  quod  est  contra  legem  Dei,  gravius  peccat  consentiendo,  quam  si 
solum  consideraret,  quod  est  contra  virtutem  moralem:  sed  ratio  superior 
non  potest  recurrere  ad  aliquod  altius,  quam  sit  suum  objectum;  ergo  si 
motus  ex  subreptione  non  sit  peccatum  mortale,  neque  etiam  deliberatio  su 
perveniens  faciet  ipsum  esse  peccatum  mortale:  quod  patet  esse  falsum;  non 
ergo  in  ratione  superiori  secundum  seipsam  potest  esse  peccatum  veniale. 

Sed  contra.  Motus  subreptitius  infidelitatis  est  peccatum  veniale:  sed 
pertinet  ad  superiorem  rationem  secundum  seipsam;  ergo  in  ratione  supe¬ 
riori  potest  esse  peccatum  veniale  secundum  seipsam. 

Respondeo  dicendum,  quod  ratio  superior  aliter  fertur  in  suum  objectum, 
atque  aliter  in  objecta  inferiorum  virium,  quae  per  ipsam  diriguntur:  in 
objecta  enim  inferiorum  virium  non  fertur,  nisi  inquantum  de  eis  consulit 
rationes  aeternas;  unde  non  fertur  in  ea,  nisi  per  modum  deliberationis:  de¬ 
liberatus  autem  consensus  in  his,  quae  ex  genere  suo  sunt  mortalia,  est  mor¬ 
tale  peccatum;  et  ideo  ratio  superior  semper  mortaliter  peccat,  si  actus  in¬ 
feriorum  virium,  in  quos  consentit,  sint  peccata  mortalia.  Sed  circa  proprium 
objectum  habet  duos  actus,  scilicet  simplicem  intuitum,  et  deliberationem, 
secundum  quod  etiam  de  proprio  objecto  consulit  rationes  aeternas:  secundum 
autem  simplicem  intuitum  potest  aliquem  inordinatum  motum  habere  circa 

divina,  puta  cum  quis  patitur  subitum  infidelitatis  motum:  et  quamvis  infi¬ 
delitas  secundum  suum  genus  sit  peccatum  mortale;  tamen  subitus  motus 
infidelitatis  est  peccatum  veniale  :  quia  peccatum  mortale  non  est  nisi  contra 
legem  Dei.  Potest  autem  aliquid  horum,  quae  pertinent  ad  fidem,  subito  ra¬ 
tioni  occurrere  sub  quadam  alia  ratione,  antequam  super  hoc  consulatur,  vel 
consuli  possit  ratio  aeterna,  idest  lex  Dei:  puta  cum  quis  resurrectionem 
mortuorum  subito  apprehendit  ut  impossibilem  secundum  naturam,  et  simul 
apprehendendo  renititur  [al.  remittitur],  antequam  tempus  habeat  deliberandi, 
quod  hoc  est  nobis  traditum  ut  credendum  secundum  legem  divinam.  Sivero 
post  hanc  deliberationem  motus  infidelitatis  maneat,  est  peccatum  mortale: 
et  ideo  circa  proprium  objectum,  et  si  sit  peccatum  mortale  ex  genere,  po¬ 
test  ratio  superior  peccare  venialiter  in  subitis  motibus,  vel  etiam  mortaliter 
per  deliberatum  consensum:  in  his  autem,  quae  pertinent  ad  inferiores  vires, 
semper  peccat  mortaliter  in  his,  quae  sunt  peccata  mortalia  ex  suo  genere, 
non  autem  in  his,  quae  secundum  suum  genus  sunt  venialia  peccata. 

Ad  primum  ergo  dicendum,  quod  peccatum,  quod  est  contra  rationes 
aeternas,  etsi  sit  peccatum  mortale  ex  genere,  potest  tamen  esse  peccatum 
veniale  propter  imperfectionem  actus  subiti,  ut  dictum  est  (in  corp.  art.). 

Ad  secundum  dicendum,  quod  in  operativis  ad  rationem,  ad  quam  per¬ 
tinet  deliberatio,  pertinet  etiam  simplex  intuitus  eorum,  ex  quibus  deliberatio 
procedit:  sicut  etiam  in  speculativis  ad  rationem  pertinet  et  syllogizare,  et 
propositiones  formare ;  et  ideo  etiam  ratio  potest  habere  subitum  motum. 

Ad  tertium  dicendum,  quod  una  et  eadem  res,  potest  diversas  conside¬ 
rationes  habere,  quarum  una  est  altera  altior:  sicut  Deum  esse  potest  consi¬ 
derari,  vel  inquantum  est  cognoscibile  ratione  humana,  vel  inquantum  tra¬ 
ditur  revelatione  divina,  quae  est  consideratio  altior :  et  ideo  quamvis  objectum 
rationis  superioris  sit  quiddam  secundum  naturam  rei  altissimum;  tamen  po 
test  etiam  reduci  in  quamdam  altiorem  considerationem :  et  hac  ratione  quod 
in  motu  subito  non  erat  peccatum  mortale,  per  deliberationem  reducentem 
in  altiorem  considerationem  fit  peccatum  mortale,  sicut  supra  expositum  est 
(in  corb.  art.). 


QUAESTIO  LXXV. 

DE  CAUSIS  PECCATORUM  IN  GENERALI, 
IN  QUATUOR  ARTICULOS  DIVISA. 


Deinde  considerandum  est  de  causis  peccatorum,  et  primo  in  generali, 
secundo  in  speciali. 

Circa  primum  quaeruntur  quatuor. 

Primo.  Utrum  peccatum  habeat  causam. 

Secundo.  Utrum  habeat  causam  interiorem. 

Tertio.  Utrum  habeat  causam  exteriorem. 

Quarto.  Utrum  peccatum  sit  causa  peccati. 

ARTICULUS  I.  407 

UTRUM  PECCATUM  HABEAT  CAUSAM. 

(Infr.  art.  1.  et  4.  corp.  et  ad  1.  et  q.  77.  art.  4.  corp.  et  2.  Dist.  36.  art.  1.  corp.). 

Ad  primum  sic  proceditur.  Videtur,  quod  peccatum  non  habeat  causam: 
peccatum  enim  habet  rationem  mali,  ut  dictum  est  (q.  71.  art.  6.):  sed  malum 
non  habet  causam,  ut  Dionys.  dicit  4.  cap.  de  Div.  Nom.  (part.  4.  lect.  2y): 
ergo  peccatum  non  habet  causam. 

2.  Praeterea.  Causa  est,  ad  quam  de  necessitate  sequitur  aliud:  sed  quod 
est  ex  necessitate,  non  videtur  esse  peccatum;  eo  quod  omne  peccatum  est 
voluntarium;  ergo  peccatum  non  habet  causam. 

3.  Praeterea.  Si  peccatum  habet  causam,  aut  habet  pro  causa  bonum, 
aut  malum:  non  autem  bonum;  quia  bonum  non  facit  nisi  bonum:  non  enim 
potest  arbor  bona  fructus  malos  facere,  ut  dicitur  Matth.  7.:  similiter  autem  nec 
malum  potest  esse  causa  peccati,  quia  malum  poenae  sequitur  ad  peccatum; 
malum  autem  culpae  est  idem  quod  peccatum:  peccatum  igitur  non  habet 
causam. 

Sed  contra.  Omne,  quod  fit,  habet  causam:  quia,  ut  dicitur  Job  5.:  Nihu 
in  terra  sine  causa  fit:  sed  peccatum  fit:  est  enim  dictum,  vel  factum,  vel  con¬ 
cupitum  contra  legem  Dei;  ergo  peccatum  habet  causam. 

Respondeo  dicendum,  quod  peccatum  est  quidam  actus  inordinatus;  ex 
parte  igitur  actus  potest  habere  per  se  causam,  sicut  et  quilibet  alius  actus: 
ex  parte  autem  inordinationis  habet  causam  eo  modo,  quo  negatio,  vel  pri¬ 
vatio  potest  habere  causam.  Negationis  autem  alicujus  potest  duplex  causa 
assignari.  Primo  quidem  defectus  causae  affirmationis,  idest  ipsius  causae  ne 
gatio  est  causa  negationis  secundum  seipsam:  ad  remotionem  enim  causae 
sequitur  remotio  effectus :  sicut  obscuritatis  causa  est  absentia  solis :  alio  modo 
causa  affirmationis,  ad  quam  sequitur  negatio,  est  per  accidens  causa  nega 
tionis  consequentis:  sicut  ignis  causando  calorem  ex  principali  intensione, 
consequenter  causat  privationem  frigiditatis:  quorum  primum  potest  suffi¬ 
cere  ad  simplicem  negationem. 

Sed  cum  inordinatio  peccati,  et  quodlibet  malum  non  sit  simplex  negatio, 
sed  privatio  ejus,  quod  aliquid  natum  est  et  debet  habere,  necesse  est  quod 
talis  inordinatio  habeat  causam  agentem  per  accidens,  quod  enim  natum  est 
inesse,  et  debet,  numquam  abesset  nisi  propter  causam  aliquam  impedientem. 
Et  secundum  hoc  consuevit  dici,  quod  malum,  quod  in  quadam  privatione 
consistit,  habet  causam  deficientem,  vel  agentem  per  accidens:  omnis  autem 
causa  per  accidens  reducitur  ad  causam  per  se ;  cum  igitur  peccatum  ex  parte 
inordinationis  habeat  causam  agentem  per  accidens,  ex  parte  autem  actus 
habeat  causam  agentem  per  se,  sequitur  quod  inordinatio  peccati  consequatur 
ex  ipsa  causa  actus;  sic  igitur  voluntas  carens  directione  regulae  rationis,  et 
legis  divinae,  intendens  aliquod  bonum  commutabile,  causat  actum  quidem 
peccati  per  se,  sed  inordinationem  actus  per  accidens,  et  praeter  intentionem : 
provenit  enim  defectus  ordinis  in  actu  ex  defectu  directionis  in  voluntate. 

Ad  primum  ergo  dicendum,  quod  peccatum  non  solum  significat  ipsam 
privationem  boni,  quae  est  inordinatio,  sed  significat  actum  sub  tali  priva- 

tione,  quae  habet  rationem  mali:  quod  quidem  qualiter  habeat  causam,  di¬ 
ctum  est  (in  corp.  art.). 

Ad  secundum  dicendum,  quod  si  illa  definitio  causae  universaliter  debeat 
verificari,  oportet  ut  intelligatur  de  causa  sufficienti,  et  non  impedita;  con¬ 
tingit  enim  aliud  esse  causam  sufficientem  alterius;  et  tamen  non  ex  neces¬ 
sitate  sequitur  effectus  propter  aliquod  impedimentum  superveniens:  alioquin 
sequeretur,  quod  omnia  ex  necessitate  contingerent,  ut  patet  in  6.  Metaphys. 
(t&x.  5.) ;  sic  igitur  etsi  peccatum  habeat  causam,  non  tamen  sequitur  quod 
sit  necessaria:  quia  effectus  potest  impediri. 

Ad  tertium  dicendum,  quod,  sicut  dictum  est  (in  corp.  art.),  voluntas  sine 
adhibitione  regulae  rationis,  vel  legis  divinae  est  causa  peccati:  hoc  autem 
•quod  est  non  adhibere  regulam  rationis,  vel  legis  divinae,  secundum  se  non 
habet  rationem  mali,  nec  poenae,  nec  culpae,  antequam  applicetur  ad  actum ; 
unde  secundum  hoc  peccati  primi  non  est  causa  malum,  sed  bonum  aliquod 
cum  absentia  alicujus  alterius  boni. 


ARTICULUS  II.  408 

UTRUM  PECCATUM  HABEAT  CAUSAM  INTERIOREM. 

(Infr.  art.  3.  corp.). 

Ad  secundum  sic  proceditur.  Videtur,  quod  peccatum  non  habeat  causam 
interiorem:  id  enim,  quod  est  interius  alicui  rei,  semper  adest  ei:  si  igitur 
peccatum  habeat  causam  interiorem,  semper  homo  peccaret;  cum  posita  causa 
ponatur  effectus. 

2.  Praeterea.  Idem  non  est  causa  sui  ipsius :  sed  interiores  motus  ho¬ 
minis  sunt  peccatum;  ergo  non  sunt  causa  peccati. 

3.  Praeterea.  Quidquid  est  intra  hominem,  aut  est  naturale,  aut  volun¬ 
tarium:  sed  id  quod  est  naturale,  non  potest  esse  peccati  causa;  quia. peccatum 
est  contra  naturam,  ut  dicit  Damascen.  (lib.  2.  Orth.  Fid.  cap.  3.  et  4.  et  lib.  4. 
cap.  21.):  quod  autem  est  voluntarium,  si  sit  inordinatum,  jam  est  peccatum; 
non  ergo  aliquid  intrinsecum  potest  esse  causa  primi  peccati. 

Sed  contra  est,  quod  August.  dicit  (lib.  de  Duab.  Anim.  cap.  10.  et  11.  et 
lib.  1.  Retract.  cap.  9.  et  lib.  3.  de  Lib.  Arb.  cap.  17.),  quod  voluntas  est  causa 
peccati. 

Respondeo  dicendum,  quod,  sicut  jam  dictum  est  (art. praec.),  per  se  cau¬ 
sam  peccati  oportet  accipere  ex  parte  ipsius  actus :  actus  autem  humani  po¬ 
test  accipi  causa  interior  et  mediata,  et  immediata :  immediata  quidem  causa 
humani  actus  est  ratio,  et  voluntas,  secundum  quam  homo  est  liber  arbitrio  : 
causa  autem  remota  est  apprehensio  sensitivae  partis,  et  etiam  appetitus  sen¬ 
sitivus.  Sicut  enim  ex  judicio  rationis  voluntas  movetur  ad  aliquid  secundum 
rationem:  ita  etiam  ex  apprehensione  sensus  appetitus  sensitivus  in  aliquid 
inclinatur:  quae  quidem  inclinatio  interdum  trahit  voluntatem,  et  rationem, 
sicut  infra  patebit  (q.  77.  art.  1.) ;  sic  igitur  duplex  causa  peccati  interior  po¬ 
test  assignari:  una  proxima  ex  parte  rationis,  et  voluntatis:  alia  vero  remota 
ex  parte  imaginationis,  vel  appetitus  sensitivi.  Sed  quia  supra  dictum  est  (art. 
praec.  ad  3),  quod  causa  peccati  est  aliquod  bonum  apparens  motivum  cum 
defectu  debiti  motivi,  scilicet  regulae  rationis,  vel  legis  divinae,  ipsum  mo¬ 
tivum,  quod  est  apparens  bonum,  pertinet  ad  apprehensionem  sensus,  et 

appetitum:  ipsa  autem  absentia  debitae  regulae  pertinet  ad  rationem,  quae 
nata  est  hujusmodi  regulam  considerare:  sed  ipsa  perfectio  voluntarii  actus 
peccati  pertinet  ad  voluntatem ;  ita  quod  ipse  voluntatis  actus  praemissis  sup¬ 
positis  jam  est  quoddam  peccatum. 

Ad  primum  ergo  dicendum,  quod  id  quod  est  intrinsecum,  sicut  potentia 
naturalis,  semper  inest:  id  autem,  quod  est  intrinsecum,  sicut  actus  interior 
appetitivae,  vel  apprehensivae  virtutis,  non  semper  inest :  ipsa  autem  potentia 
voluntatis  est  causa  peccati  in  potentia,  sed  reducitur  in  actum  per  motus 
praecedentes,  et  sensitivae  partis  primo,  et  rationis  consequenter :  ex  hoc  enim 
quod  aliquid  proponitur  ut  appetibile  secundum  sensum,  et  appetitus  sensi¬ 
tivus  inclinatur  in  illud,  ratio  interdum  cessat  a  consideratione  regulae  de¬ 
bitae  :  et  sic  voluntas  producit  actum  peccati ;  quia  igitur  motus  praecedentes- 
non  semper  sunt  in  actu,  neque  peccatum  semper  est  in  actu. 

Ad  secundum  dicendum,  quod  non  omnes  motus  interiores  sunt  de  sub¬ 
stantia  peccati,  quod  consistit  principaliter  in  actu  voluntatis:  sed  quidam 
praecedunt,  et  quidam  consequuntur  ipsum  peccatum. 

Ad  tertium  dicendum,  quod  illud  quod  est  causa  peccati,  sicut  potentia 
producens  actum,  est  naturale :  motus  etiam  sensitivae  partis,  ex  quo  sequitur 
peccatum,  interdum  est  naturalis ;  sicut  cum  propter  appetitum  cibi  aliquis 
peccat :  sed  efficitur  peccatum  innatur  ah  ex  hoc  ipso,  quod  deficit  regula  na¬ 
turalis,  quam  homo  secundum  naturam  suam  debet  attendere. 


ARTICULUS  III.  409 

UTRUM  PECCATUM  HABEAT  CAUSAM  EXTERIOREM. 

(Infr.  q.  So.  art.  1.  et  5.  et  part.  1.  q.  115.  art.  4.  corp.  et  2-2.  q.  73.  art.  3.  corp. 

et  ad  2.  et  q.  np.  art.  2.  ad  1.  et  2.  et  Mal.  5.3.  art.  3.  per  tot.  et  art.  4.  corp.). 

Ad  tertium  sic  proceditur.  Videtur,  quod  peccatum  non  habeat  causam 
exteriorem:  peccatum  enim  est  actus  voluntarius:  voluntaria  autem  sunt 
eorum,  quae  sunt  in  nobis;  et  ita  non  habent  exteriorem  causam;  ergo  pec¬ 
catum  non  habet  exteriorem  causam. 

2.  Praeterea.  Sicut  natura  est  principium  interius,  ita  etiam  voluntas: 
sed  peccatum  in  rebus  naturalibus  numquam  accidit  nisi  ex  aliqua  interiori 
causa;  ut  puta  monstruosi  partus  proveniunt  ex  corruptione  alicujus  principii 
interioris;  ergo  neque  in  moralibus  potest  contingere  peccatum  nisi  ex  inte¬ 
riori  causa;  non  ergo  habet  peccatum  causam  exteriorem. 

3.  Praeterea.  Multiplicata  causa  multiplicatur  effectus :  sed  quanto  plura 
sunt,  et  majora  exterius  inducentia  ad  peccandum,  tanto  minus  id  quod  quis 
inordinate  agit,  ei  imputatur  ad  peccatum;  ergo  nihil  exterius  est  causa 
peccati. 

Sed  contra  est,  quod  dicitur  Num.  31.:  Nonne  isti  sunt,  qui  deceperunt 
filios  Israel,  et  praevaricari  vos  jecerunt  in  Domino  super  peccato  Phogor  ?  Ergo 
aliquid  exterius  potest  esse  causa  faciens  peccare. 

Respondeo  dicendum,  quod,  sicut  supra  dictum  est  (art.  praec),  causa 
interior  peccati  est  voluntas  ut  perficiens  actum  peccati,  et  ratio  inquantum 
ad  carentiam  debitae  regulae,  et  appetitus  sensitivus  inclinans;  sic  ergo  ali¬ 
quid  extrinsecum  tripliciter  posset  esse  causa  peccati :  vel  quia  moveret  im¬ 
mediate  ipsam  voluntatem:  vel  quia  moveret  rationem :  vel  quia  moveret  ap- 

petitum  sensitivum.  Voluntatem  autem,  ut  supra  dictum  est  (q.  9.  art.  6.  et 
q.  10.  art.  4.),  interius  movere  non  potest  nisi  Deus,  qui  non  potest  esse  causa 
peccati,  ut  infra  ostendetur  (q.  79.  art.  1.);  unde  relinquitur,  quod  nihil  exte¬ 
rius  potest  esse  causa  peccati;  nisi  vel  inquantum  movet  rationem,  sicut  homo, 
vel  daemon  persuadens  peccatum;  vel  sicut  movens  appetitum  sensitivum, 
sicut  aliqua  sensibilia  exteriora  movent  appetitum  sensitivum :  sed  neque  per¬ 
suasio  exterior  in  rebus  agendis  ex  necessitate  movet  rationem ;  neque  etiam 
res  exterius  propositae  ex  necessitate  movent  appetitum  sensitivum,  nisi  forte 
aliquo  modo  dispositum:  et  tamen  etiam  appetitus  sensitivus,  non  ex  neces¬ 
sitate  movet  rationem,  et  voluntatem ;  unde  aliquid  exterius  potest  esse  aliqua 
causa  movens  ad  peccandum,  non  tamen  sufficienter  ad  peccandum  inducens : 
sed  causa  sufficienter  complens  peccatum  est  sola  voluntas. 

Ad  primum  ergo  dicendum,  quod  ex  hoc  ipso  quod  exteriora  moventia 
ad  peccandum  non  sufficienter,  et  ex  necessitate  inducunt,  sequitur  quod  re¬ 
maneat  in  nobis  peccare  et  non  peccare. 

Ad  secundum  dicendum,  quod  per  hoc  quod  ponitur  interior  causa  pec¬ 
cati,  non  excluditur  exterior:  non  enim  id  quod  est  exterius,  est  causa  pec¬ 
cati,  nisi  mediante  causa  interiori,  ut  dictum  est  (in  corp.  art.). 

Ad  tertium  dicendum,  quod  multiplicatis  exterioribus  causis  inclinan¬ 
tibus  ad  peccandum,  multiplicantur  actus  peccati:  quia  plures  ex  illis  causis, 
et  pluries  inclinant  ad  actus  peccati:  sed  tamen  minuitur  ratio  culpae,  quae 
consistit  in  hoc,  quod  aliquid  sit  voluntarium  et  in  nobis. 


ARTICULUS  IV.  410 

UTRUM  PECCATUM  SIT  CAUSA  PECCATI. 

(Infr.  q.  84.  et  2.  Dist.  36.  art.  1.  et  Dist.  42.  q.  2.  art.  1.  2.  3.  et  3.  corp. 
et  Mal.  q.  8.  art.  1.  corp.  et  Rom.  1.  lect.  y.). 

Ad  quartum  sic  proceditur.  Videtur,  quod  peccatum  non  sit  causa  pec¬ 
cati  :  sunt  enim  quatuor  genera  causarum,  quorum  nullum  potest  ad  hoc  con¬ 
gruere,  quod  peccatum  sit  causa  peccati:  finis  enim  habet  rationem  boni-, 
quod  non  competit  peccato,  quod  de  sua  ratione  est  malum:  et  eadem  ra¬ 
tione  nec  peccatum  potest  esse  causa  efficiens;  quia  malum  non  est  causa  agens, 
sed  est  infirmum,  et  impotens,  ut  Dionys.  dicit  4.  cap.  de  Div.  Nom.  (part.  4. 
lect.  22.):  causa  autem  materialis,  et  formalis  videntur  habere  solum  locum  in 
naturalibus  corporibus,  quae  sunt  composita  ex  materia,  et  forma ;  ergo  pec¬ 
catum  non  potest  habere  causam  materialem,  et  formalem. 

2.  Praeterea.  Agere  sibi  simile  est  rei  perfectae,  ut  dicitur  in  4.  Meteor.- 
(forte  ex  cap.  2.  sed  expres.  lib.  2.  de  Anima  tex.  54.):  sed  peccatum  de  sui 
ratione  est  imperfectum;  ergo  peccatum  non  potest  esse  causa  peccati. 

3.  Praeterea.  Si  hujus  peccati  sit  causa  aliud  peccatum,  eadem  ratione 
et  illius  erit  causa  aliquod  aliud  peccatum,  et  sic  procedetur  in  infinitum: 
quod  est  inconveniens;  non  ergo  peccatum  est  causa  peccati. 

Sed  contra  est,  quod  Gregorius  dicit  super  Ezech.  (hom.  11.  post  med.),. 
peccatum,  quod  per  poenitentiam  citius  uon  deletur,  peccatum  est,  et  causa 
peccati. 

Respondeo  dicendum,  quod  cum  peccatum  habeat  causam  ex  parte  actus, 
hoc  modo  unum  peccatum  posset  esse  causa  alterius,  sicut  unus  actus  huma- 

nus  potest  esse  causa  alterius ;  contingit  igitur  unum  peccatum  esse  causam 
alterius  secundum  quatuor  genera  causarum.  Primo  quidem  secundum  mo¬ 
dum  causae  efficientis,  vel  moventis,  et  per  se,  et  per  accidens :  per  accidens 
quidem,  sicut  removens  prohibens  dicitur  movens  per  accidens,  cum  enim 
per  unum  actum  peccati  homo  amittit  gratiam,  vel  charitatem,  vel  verecun¬ 
diam,  vel  quodcumque  aliud  retrahens  a  peccato,  incidit  ex  hoc  in  aliud  pec¬ 
catum  :  et  sic  primum  peccatum  est  causa  secundi  per  accidens :  per  se  autem, 
sicut  cum  ex  uno  actu  peccati  homo  disponitur  ad  hoc,  quod  alium  actum 
consimilem  facilius  committit:  ex  actibus  enim  causantur  dispositiones,  et 
habitus  inclinantes  ad  similes  actus.  Secundum  vero  genus  causae  materialis 
unum  peccatum  est  causa  alterius,  inquantum  praeparat  ei  materiam:  sicut 
avaritia  praeparat  materiam  litigio,  quod  plerumque  est  de  divitiis  congre¬ 
gatis.  Secundum  vero  genus  causae  finalis  unum  peccatum  est  causa  alterius, 
inquantum  propter  finem  unius  peccati  aliquis  committit  aliud  peccatum: 
sicut  cum  aliquis  committit  simoniam  propter  finem  ambitionis,  vel  fornica¬ 
tionem  propter  furtum.  Et  quia  finis  dat  formam  in  moralibus,  ut  supra  habi¬ 
tum  est  (q.  1.  art.  3.  et  q.  18.  art.  4.  et  6.),  ex  hoc  etiam  sequitur,  quod  unum 
peccatum  sit  formalis  causa  alterius :  in  actu  enim  fornicationis,  quae  propter 
furtum  committitur,  est  quidem  fornicatio  sicut  materiale,  furtum  vero  sicut 
formale. 

Ad  primum  ergo  dicendum,  quod  peccatum,  inquantum  est  inordinatum, 
habet  rationem  mali:  sed  inquantum  est  actus  quidam,  habet  aliquod  bonum 
saltem  apparens  pro  fine:  et  ita  ex  parte  actus  potest  esse  causa  et  finalis, 
et  effectiva  alterius  peccati,  licet  non  ex  parte  inordinationis:  materiam  au¬ 
tem  habet  peccatum  non  ex  qua,  sed  circa  quam:  formam  autem  habet  ex 
fine ;  et  ideo  secundum  quatuor  genera  causarum  peccatum  potest  dici  causa 
peccati,  ut  dictum  est  (in  corp.  art.). 

Ad  secundum  dicendum,  quod  peccatum  est  imperfectum  imperfectione 
morali  ex  parte  inordinationis :  sed  ex  parte  actus  potest  habere  perfectionem 
naturae :  et  secundum  hoc  potest  esse  causa  peccati. 

Ad  tertium  dicendum,  quod  non  omnis  causa  peccati  est  peccatum ; 
unde  non  oportet,  quod  procedatur  in  infinitum ;  sed  potest  perveniri  ad  ali¬ 
quod  peccatum,  cujus  causa  non  est  aliud  peccatum. 


QUAESTIO  LXXVI. 

DE  CAUSIS  PECCATI  IN  SPECIALI, 
IN  QUATUOR  ARTICULOS  DIVISA. 


Deinde  considerandum  est  de  causis  peccati  in  speciali.  Et  primo  de  causis 
interioribus  peccati:  secundo  de  exterioribus:  tertio  de  peccatis,  quae  sunt  causa 
aliorum  peccatorum.  Prima  autem  consideratio  secundum  praemissa  erit 
tripartita:  nam  primo  agetur  de  ignorantia,  quae  est  causa  peccati  ex  parte 
lationis,  secundo  de  infirmitate,  seu  passione,  quae  est  causa  peccati  ex  parte 
appetitus  sensitivi :  tertio  de  malitia,  quae  est  causa  peccati  ex  parte  voluntatis. 


QUAESTIO  LXXVI.  ARTICULUS  I. 


549 


Circa  primum  quaeruntur  quatuor. 

Primo.  Utrum  ignorantia  sit  causa  peccati. 
Secunde.  Utrum  ignorantia  sit  peccatum. 

Tertio.  Utrum  totaliter  a  peccato  excuset. 

Quarto.  Utrum  diminuat  peccatum. 


ARTICULUS  I.  4II 

UTRUM  IGNORANTIA  POSSIT  ESSE  CAUSA  PECCATI. 

(Infr.  art.  3.  corp.  et  2.  Dist.  42.  art.  1.  corp.  et  ad  3. 
et  Mal.  q.  3.  art.  3.  per  tot.  et  q.  7.  art.  1.  corp.  fin.  et  ad  6.). 

Ad  primum  sic  proceditur.  Videtur,  quod  ignorantia  non  possit  esse  causa 
peccati;  quia  quod  non  est,  nullius  est  causa;  sed  ignorantia  est  non  ens, 
cum  sit  privatio  quaedam  scientiae;  ergo  ignorantia  non  est  causa  peccati. 

2.  Praeterea.  Causae  peccati  sunt  accipiendae  ex  parte  conversionis,  ut 
ex  supradictis  patet  (q.  73.  art.  1.) :  sed  ignorantia  videtur  respicere  aversio¬ 
nem  ;  ergo  non  debet  poni  causa  peccati. 

3.  Praeterea.  Omne  peccatum  in  voluntate  consistit,  ut  supra  dictum 
est  (q.  74.  art.  1.  et  2.):  sed  voluntas  non  fertur  nisi  in  aliquod  cognitum; 
quia  bonum  apprehensum  est  objectum  voluntatis;  ergo  ignorantia  non  po¬ 
test  esse  causa  peccati. 

Sed  contra  est,  quod  August.  dicit  in  lib.  de  Nat.  et  Grat.  (cap.  67.  ante 
med.)  quod  quidam  per  ignorantiam  peccant. 

Respondeo  dicendum,  quod  secundum  Philos.  in  8.  Physic.  (tex.  27.)  causa 
movens  est  duplex;  una  per  se,  et  alia  per  accidens;  per  se  quidem  est,  quae 
propria  virtute  movet;  sicut  generans  est  causa  movens  gravia,  et  levia:  per 
accidens  autem,  sicut  removens  prohibens,  vel  sicut  ipsa  remotio  prohibentis. 
Et  hoc  modo  ignorantia  potest  esse  causa  actus  peccati:  est  enim  privatio  scien¬ 
tiae  perficientis  rationem,  quae  prohibet  actum  peccati,  inquantum  dirigit 
actus  humanos.  Considerandum  est  autem,  quod  ratio  secundum  duplicem 
scientiam  est  humanorum  actuum  directiva;  scilicet  secundum  scientiam  uni¬ 
versalem,  et  particularem.  Conferens  enim  de  agendis  utitur  quodam  syllo¬ 
gismo,  cujus  conclusio  est  judicium,  seu  electio,  vel  operatio,  actiones  autem 
in  singularibus  sunt:  unde  conclusio  syllogismi  operativi  est  singularis:  sin¬ 
gularis  autem  propositio  non  concluditur  ex  universali,  nisi  mediante  aliqua 
propositione  singulari:  sicut  homo  prohibetur  ab  actu  parricidii  per  hoc  quod 
scit  patrem  non  esse  occidendum,  et  per  hoc  quod  scit  hunc  esse  patrem ; 
utriusque  ergo  ignorantia  potest  causare  parricidii  actum,  scilicet,  et  univer¬ 
salis  principii,  quod  est  quaedam  regula  rationis,  et  singularis  circumstantiae; 
unde  patet,  quod  non  quaelibet  ignorantia  peccantis  est  causa  peccati,  sed 
illa  tantum,  quae  tollit  scientiam  prohibentem  actum  peccati;  unde  si  volun¬ 
tas  alicujus  esset  sic  disposita,  quod  non  prohiberetur  ab  actu  parricidii,  etiam 
si  patrem  agnosceret,  ignorantia  patris  non  est  huic  causa  peccati,  sed  con- 
comitanter  se  habet  ad  peccatum,  et  ideo  talis  non  peccat  propter  ignoran¬ 
tiam,  sed  peccat  ignorans,  secundum  Philos.  in  3.  Ethic.  (cap.  1.  a  med.). 

Ad  primum  ergo  dicendum,  quod  non  ens  non  potest  esse  alicujus  causa 
per  se:  potest  tamen  esse  causa  per  accidens,  sicut  remotio  prohibentis. 

Ad  secundum  dicendum,  quod,  sicut  scientia,  quam  tollit  ignorantia,  re¬ 
spicit  peccatum  ex  parte  conversionis;  ita  etiam  ignorantia  ex  parte  conver¬ 
sionis  est  causa  peccati,  ut  removens  prohibens. 

Ad  tertium  dicendum,  quod  in  illud  quod  est  quantum  ad  omnia  igno¬ 
tum,  non  potest  ferri  voluntas:  sed  si  aliquid  est  secundum  aliquid  notum, 
et  secundum  aliquid  est  ignotum,  potest  voluntas  illud  velle:  et  hoc  modo 
ignorantia  est  causa  peccati;  sicut  cum  aliquis  scit  hunc,  quem  occidit,  esse 
hominem,  sed  nescit  eum  esse  patrem;  vel  cum  aliquis  scit  aliquem  actum 
esse  delectabilem,  nescit  tamen  eum  esse  peccatum. 


ARTICULUS  II.  4i2: 

UTRUM  IGNORANTIA  SIT  PECCATUM. 

(Infr.  q.  84.  art.  4.  ad  3.  et  q.  iOy  ari.  2.  ad  9.  et  2-2.  q.  33.  art.  2.  ad  2. 
et  2.  Dist.  42.  q.  2.  art.  2.  ad  3.  et  Mal.  q.  3.  art.  7.  corp. 
et  ad  1.  7.  et  11.  et  Ouodl.  1.  art.  19.  corp.). 

Ad  secundum  sic  proceditur.  Videtur,  quod  ignorantia  non  sit  peccatum  : 
peccatum  enim  est  dictum,  vel  factum,  vel  concupitum  contra  legem-  Dei,  ut  supra 
habitum  est  (q.  71.  art.  6.):  sed  ignorantia  non  importat  aliquem  actum 
neque  interiorem,  neque  exteriorem ;  ergo  ignorantia  non  est  peccatum. 

2.  Praeterea.  Peccatum  directius  opponitur  gratiae,  quam  scientiae: 
sed  privatio  gratiae  non  est  peccatum,  sed  magis  poena  quaedam  consequens 
peccatum;  ergo  ignorantia,  quae  est  privatio  scientiae,  non  est  peccatum. 

3.  Praeterea.  Si  ignorantia  est  peccatum,  hoc  non  est  nisi  inquantum 
est  voluntaria:  sed  si  ignorantia  sit  peccatum,  inquantum  est  voluntaria,  vi¬ 
detur  peccatum  in  ipso  actu  voluntatis  consistere  magis,  quam  in  ignorantia;, 
ergo  ignorantia  non  erit  peccatum,  sed  magis  aliquid  consequens  ad  peccatum. 

4.  Praeterea.  Omne  peccatum  per  poenitentiam  tollitur,  nec  aliquod  pec¬ 
catum  transiens  reatu  remanet  actu,  nisi  solum  originale:  ignorantia  autem 
non  tollitur  per  poenitentiam,  sed  adhuc  remanet  actu,  omni  reatu  per  poeni¬ 
tentiam  remoto;  ergo  ignorantia  non  est  peccatum,  nisi  forte  sit  originale. 

5.  Praeterea.  Si  ipsa  ignorantia  sit  peccatum,  quamdiu  remaneret  igno¬ 
rantia  in  homine,  tamdiu  actu  peccaret:  sed  continue  manet  ignorantia  in 
ignorante;  ergo  ignorans  continue  peccaret,  quod  patet  esse  falsum;  quia 
sic  ignorantia  esset  gravissimum  ;  non  ergo  ignorantia  est  peccatum. 

Sed  contra.  Nihil  meretur  poenam,  nisi  peccatum:  sed  ignorantia  me¬ 
retur  poenam,  secundum  illud  1.  ad  Corinth.  14. :  Si  quis  ignorat,  ignorabitur  ; 
ergo  ignorantia  est  peccatum. 

Respondeo  dicendum,  quod  ignorantia  in  hoc  a  nescientia  differt,  quod 
nescientia  dicit  simplicem  scientiae  negationem;  unde  cuicumque  deest  ali¬ 
quarum  rerum  scientia,  potest  dici  nescire  illas;  secundum  quem  modum 
Dionysius  in  angelis  nescientiam  ponit,  7.  cap.  Coei.  Hierar.  (a  med.  et  cap.  7.)  : 
ignorantia  vero  importat  scientiae  privationem,  dum  scilicet  alicui  deest 
scientia  eorum,  quae  aptus  natus  est  scire.  Horum  autem  quaedam  aliquis 
scire  tenetur;  illa  scilicet,  sine  quorum  scientia  non  potest  debitum  actum 
recte  exercere;  unde  omnes  tenentur  scire  communiter  ea,  quae  sunt  fideir 
et  universalia  juris  praecepta  :  singuli  autem  ea,  quae  ad  eorum  statum,  vel 
officium  spectant :  quaedam  vero  sunt,  quae  etsi  aliquis  natus  est  scire,  non. 

tainen  ea  scire  tenetur;  sicut  theoremata  geometriae,  et  contingentia  particu¬ 
laria,  nisi  in  casu.  Manifestum  est  autem,  quod  quicumque  negligit  habere, 
vel  facere  id,  quod  tenetur  habere,  vel  facere,  peccat  peccato  omissionis ; 
unde  propter  negligentiam  ignorantia  eorum,  quae  aliquis  scire  tenetur,  est 
peccatum :  non  autem  imputatur  homini  ad  negligentiam,  si  nesciat  ea,  quae 
scire  non  potest;  unde  horum  ignorantia  invincibilis  dicitur,  quia  studio  supe¬ 
rari  non  potest:  et  propter  hoc  talis  ignorantia,  cum  non  sit  voluntaria,  eo 
1  quod  non  est  in  potestate  nostra  eam  repellere,  non  est  peccatum :  ex  quo 
patet,  quod  nulla  ignorantia  invincibilis  est  peccatum  :  ignorantia  autem  vin¬ 
cibilis  est  peccatum,  si  sit  eorum,  quae  aliquis  scire  tenetur,  non  autem  si 
sit  eorum,  quae  quis  scire  non  tenetur. 

Ad  primum  ergo  dicendum,  quod,  sicut  supra  dictum  est  (q.  71.  art.  6. 
ad  1.) ,  in  hoc  quod  dicitur  dictum  vel  factum,  vel  concupitum,  sunt  intelligendae 
etiam  negationes  oppositae,  secundum  quod  omissio  habet  rationem  peccati: 
et  ita  negligentia,  secundum  quam  ignorantia  est  peccatum,  continetur  sub 
praedicta  definitione  peccati;  inquantum  praetermittitur  aliquid,  quod  debuit 
dici,  vel  fieri,  vel  concupisci  ad  scientiam  debitam  acquirendam. 

Ad  secundum  dicendum,  quod  privatio  gratiae  etsi  secundum  se  non  sit 
peccatum,  tamen  ratione  negligentiae  praeparandi  se  ad  gratiam  potest  habere 
rationem  peccati,  sicut  et  ignorantia:  et  tamen  quantum  ad  hoc  est  dissimile : 
quia  homo  potest  aliquam  scientiam  acquirere  per  suos  actus  :  gratia  vero 
non  acquiritur  ex  nostris  actibus,  sed  est  Dei  munere. 

Ad  tertium  dicendum,  quod  sicut  in  peccato  transgressionis  peccatum 
non  consistit  in  solo  actu  voluntatis,  sed  etiam  in  actu  volito,  qui  est  impe¬ 
ratus  a  voluntate :  ita  in  peccato  omissionis  non  solum  actus  voluntatis  est 
peccatum,  sed  etiam  ipsa  omissio,  inquantum  est  aliqualiter  voluntaria  :  et 
hoc  modo  ipsa  negligentia  sciendi,  vel  etiam  ipsa  inconsideratio  est  peccatum. 

Ad  quartum  dicendum,  quod  licet  transeunte  reatu  per  poenitentiam, 
remaneat  ignorantia,  sectandum  quod  est  privatio  scientiae ;  non  tamen  re¬ 
maneat  negligentia  secundum  quam  ignorantia  peccatum  dicitur. 

Ad  quintum  dicendum,  quod  sicut  in  aliis  peccatis  omissionis  solo  illo 
tempore  homo  actu  peccat,  pro  quo  praeceptum  affirmativum  obligat;  ita 
est  etiam  de  peccato  ignorantiae;  non  enim  continuo  ignorans  actu  peccat, 
sed  solum  quando  est  tempus  acquirendi  scientiam,  quam  habere  tenetur. 


ARTICULUS  III. 

UTRUM  IGNORANTIA  EXCUSET  EX  TOTO  A  PECCATO. 


(Supr.  q.  y4 .  art.  1.  ad  2.  et  art.  5.  corp.  et.  ad  1.  et  2.  Dist.  22.  q.  2.  art.  2. 
et  4.  Dist.  q.  2.  art.  3.  et  Mal.  q.  j.  art.  8.  et  Quodl.  9.  art.  ip.  corp.  et  Ps.  14.  com.  4. 

et  Rorn.  1.  lect.  7.  prine.). 

Ad  tertium  sic  proceditur.  Videtur,  quod  ignorantia  ex  toto  excuset  a 
peccato:  quia,  ut  August.  dicit  (lib.  1.  Retract.  cap.  9.  a  m&d.) :  Omne  peccatum 
voluntarium  est :  sed  ignorantia  causat  involuntarium,  ut  supra  habitum  est 
(q.  6.  art.  8);  ergo  ignorantia  totaliter  excusat  peccatum. 

2.  Praeterea.  Id  quod  aliquis  facit  praeter  intentionem,  per  accidens  agit : 
sed  intentio  non  potest  esse  de  eo,  quod  est  ignotum  ;-ergo  id  quod  per  igno- 

rantiam  homo  agit,  per  accidens  se  habet  in  actibus  humanis:  sed  quod  est 
per  accidens,  non  dat  speciem;  nihil  ergo,  quod  est  per  ignorantiam  factum, 
debet  judicari  peccatum,  vel  virtuosum  in  humanis  actibus. 

3.  Praeterea.  Homo  est  subjectum  virtutis,  et  peccati,  inquantum  est 
particeps  rationis:  sed  ignorantia  excludit  scientiam,  per  quam  ratio  perfi¬ 
citur;  ergo  ignorantia  totaliter  excusat  a  peccato. 

Sed  contra  est,  quod  August.  dicit  in  lib.  3.  de  Lib.  Arb.  (cap.  18.  a 
prine.),  quod  quaedam  per  ignorantiam  facta  recte  improbantur:  sed  solum 
illa  recte  improbantur,  quae  sunt  peccata;  ergo  quaedam  per  ignorantiam 
facta  sunt  peccata;  non  ergo  ignorantia  omnino  excusat  a  peccato. 

Respondeo  dicendum,  quod  ignorantia  de  se  habet,  quod  faciat  actum, 
quem  causat,  involuntarium  esse.  Jam  autem  dictum  est  (art.  1.  et  2.  huj.  q.), 
quod  ignorantia  dicitur  causare  actum,  quem  scientia  opposita  prohibebat: 
et  ita  talis  actus,  si  scientia  adesset,  esset  contrarius  voluntati,  quod  importat 
nomen  involuntarii:  si  vero  scientia,  quae  per  ignorantiam  privatur,  non 
prohiberet  actum  propter  inclinationem  voluntatis  in  ipsum,  ignorantia  hujus 
scientiae  non  facit  hominem  involuntarium,  sed  non  volentem,  ut  dicitur  in 
3.  Ethic.  (cap.  1.),  et  talis  ignorantia,  quae  non  est  causa  actus  peccati,  ut 
dictum  est  (hic,  et  art.  1  huj.  q.),  quia  non  causat  involuntarium,  non  excusat 
a  peccato ;  et  eadem  ratio  est  de  quacumque  ignorantia  non  causante,  sed 
consequente,  vel  concomitante  actum  peccati.  Sed  ignorantia,  quae  est  causa 
actus,  quia  causat  involuntarium,  de  se  habet  quod  excuset  a  peccato,  eo 
quod  voluntarium  est  de  ratione  peccati.  Sed  quod  aliquando  non  totaliter 
excuset  a  peccato,  potest  contingere  ex  duohus.  Uno  modo  ex  parte  rei  ipsius 
ignoratae :  intantum  enim  ignorantia  excusat  a  peccato,  inquantum  ignoratur 
aliquid  esse  peccatum :  potest  autem  contingere,  quod  aliquis  ignoret  quidem 
aliquam  circumstantiam  peccati,  quam  si  sciret,  retraheretur  a  peccando,  sive 
illa  circumstantia  faciat  ad  rationem  peccati,  sive  non:  et  tamen  adhuc  re¬ 
manet  in  ejus  scientia  aliquid,  per  quod  cognoscit  illud  esse  actum  peccati: 
puta  si  aliquis  percutiens  aliquem  scit  quidem  ipsum  esse  hominem,  quod 
sufhcit  ad  rationem  peccati,  non  tamen  scit  eum  esse  patrem,  quod  est  cir¬ 
cumstantia  constituens  novam  speciem  peccati:  vel  forte  nescit,  quod  ille 
se  defendens  repercutiat  eum;  quod  si  sciret,  non  percuteret:  quod  non  per¬ 
tinet  ad  rationem  peccati;  unde  licet  talis  propter  ignorantiam  peccet,  non 
tamen  totaliter  excusatur  a  peccato;  quia  adhuc  remanet  ei  cognitio  peccati. 
Alio  modo  potest  hoc  contingere  ex  parte  ipsius  ignorantiae;  quia  scilicet  ipsa 
ignorantia  est  voluntaria:  vel  directe,  sicut  cum  aliquis  studiose  vult  nescire 
aliqua,  ut  liberius  peccet:  vel  indirecte,  sicut  cum  aliquis  propter  laborem,  vel 
propter  alias  occupationes  negligit  addiscere  id,  per  quod  a  peccato  retrahe¬ 
retur.  Talis  enim  negligentia  facit  ignorantiam  ipsam  esse  voluntariam,  et 
peccatum,  dummodo  sit  eorum,  quae  quis  scire  tenetur,  et  potest;  et  ideo 
talis  ignorantia  non  totaliter  excusat  a  peccato  :  si  vero  sit  talis  ignorantia,  quae 
omnino  sit  involuntaria,  sive  quia  est  invincibilis,  sive  quia  est  ejus,  quod 
quis  scire  non  tenetur,  talis  ignorantia  omnino  excusat  a  peccato. 

Ad  primum  ergo  dicendum,  quod  non  omnis  ignorantia  causat  involun¬ 
tarium,  sicut  supra  dictum  est  (q.  6.  art.  8.);  unde  non  omnis  ignorantia 
totaliter  excusat  a  peccato. 

Ad  secundum  dicendum,  quod  inquantum  remanet  in  ignorante  de  vo¬ 
luntario,  intantum  remanet  de  intentione  peccati:  et  secundum  hoc  non  erit 
per  accidens  peccatum. 

Ad  tertium  dicendum,  quod  si  esset  talis  ignorantia,  quae  totaliter  usum 
rationis  excluderet,  omnino  a  peccato  excusaret;  sicut  patet  in  furiosis,  et 
amentibus:  non  autem  semper  ignorantia  causans  peccatum  est  talis  ;  et  ideo 
non  semper  totaliter  excusat  a  peccato. 

ARTICULUS  IV.  414 

UTRUM  IGNORANTIA  DIMINUAT  PECCATUM. 

(Supr.  art.  3.  et  loc.  ibid.  annotatis). 

Ad  quartum  sic  proceditur.  Videtur,  quod  ignorantia  non  diminuat  pec¬ 
catum:  illud  enim,  quod  est  commune  in  omni  peccato,  non  diminuit  pec¬ 
catum:  sed  ignorantia  est  communis  in  omni  peccato:  dicit  enim  Philos.  in 
3.  Ethic.  (cap.  1.  amed.),  quod  omnis  malus  est  ignorans;  ergo  ignorantia  non 
diminuit  peccatum. 

2.  Praeterea.  Peccatum  additum  peccato  facit  majus  peccatum :  sed 
ipsa  ignorantia  est  peccatum,  ut  dictum  est  (art.  2.  Imj.  q.) ;  ergo  non  dimi¬ 
nuit  peccatum. 

3.  Praeterea.  Non  est  ejusdem  aggravare,  et  diminuere  peccatum:  sed 
ignorantia  aggravat  peccatum  :  quoniam  super  illud  Apost.  Rom.  2. :  Ignoras, 
quod  benignitas  Dei,  etc.  dicit  Ambros.  (implic.  et  Glos,  ord.)  :  Gravissime  pec¬ 
cas,  si  ignoras;  ergo  ignorantia  non  diminuit  peccatum. 

4.  Praeterea.  Si  aliqua  ignorantia  diminuit  peccatum,  hoc  maxime  vi¬ 
detur  de  illa,  quae  totaliter  tollit  usum  rationis:  sed  hujusmodi  ignorantia 
non  diminuit  peccatum, sed  magis  auget:  dicit  enim  Philos.  in  3.  Ethic.  (cap. 3. 
ante  med.),  quod  ebrius  meretur  duplices  multactiones ;  ergo  ignorantia  non  mi¬ 
nuit  peccatum. 

Sed  contra.  Quidquid  est  ratio  remissionis  peccati,  alleviat  peccatum: 
sed  ignorantia  est  hujusmodi,  ut  patet  1.  ad  Timot.  1. :  Misericordiam  conse¬ 
cutus  sum,  quia  ignorans  feci ;  ergo  ignorantia  diminuit,  vel  alleviat  peccatum. 

Respondeo  dicendum,  quod  quia  omne  peccatum  est  voluntarium,  in- 
tantum  ignorantia  potest  diminuere  peccatum,  inquantum  diminuit  volunta¬ 
rium  :  si  autem  voluntarium  non  diminuat,  nullo  modo  diminuet  peccatum : 
manifestum  est  autem,  quod  ignorantia,  quae  totaliter  a  peccato  excusat, 
quia  totaliter  voluntarium  tollit,  peccatum  non  minuit,  sed  omnino  aufert. 
Ignorantia  vero,  quae  non  est  causa  peccati,  sed  concomitanter  se  habet  ad 
peccatum,  nec  minuit  peccatum,  nec  auget.  Illa  igitur  sola  ignorantia  potest 
peccatum  minuere,  quae  est  causa  peccati;  et  tamen  totaliter  a  peccato  non 
excusat:  contingit  autem  quandoque,  quod  talis  ignorantia  directe,  et  per  se 
est  voluntaria:  sicut  cum  aliquis  sua  sponte  nescit  aliquid,  ut  liberius  peccet: 
et  talis  ignorantia  videtur  augere  voluntarium,  et  peccatum:  ex  intensione 
enim  voluntatis  ad  peccandum  provenit,  quod  aliquis  vult  subire  ignorantiae 
damnum  propter  libertatem  peccandi :  quandoque  vero  ignorantia,  quae  est 
causa  peccati,  non  est  directe  voluntaria,  sed  indirecte,  vel  per  accidens : 
puta  cum  aliquis  non  vult  laborare  in  studio,  ex  quo  sequitur  eum  esse  igno¬ 
rantem:  vel  cum  aliquis  vult  bibere  vinum  immoderate,  ex  quo  sequitur  eum 
inebriari,  et  discretione  carere:  et  talis  ignorantia  diminuit  voluntarium,  et 
per  consequens  peccatum:  cum  enim  aliquid  non  cognoscitur  esse  pecca¬ 
tum,  non  potest  dici  quod  voluntas  directe,  et  per  se  feratur  in  peccatum, 

sed  per  accidens;  unde  est  ibi  minor  comteniptus,  et  per  consequens  minus 
peccatum. 

Ad  primum  ergo  dicendum,  quod  ignorantia,  secundum  quam  omnis 
malus  est  ignorans,  non  est  causa  peccati,  sed  aliquid  consequens  ad  cau¬ 
sam,  scilicet  ad  passionem,  vel  habitum  inclinantem  in  peccatum. 

Ad  secundum  dicendum,  quod  peccatum  peccato  additum  facit  plura 
peccata,  non  tamen  facit  semper  majus  peccatum  ;  quia  forte  non  coincidunt 
in  idem  peccatum,  sed  sunt  plura:  et  potest  contingere,  si  primo  diminuat 
secundum,  quod  ambo  simul  non  habeant  tantam  gravitatem,  quantam  unum 
solum  haberet :  sicut  homicidium  gravius  peccatum  est,  si  sit  a  sobrio  ho¬ 
mine  factum,  quam  si  fiat  ab  ebrio  homine;  quamvis  haec  sint  duo  peccata: 
quia  ebrietas  plus  diminuit  de  ratione  sequentis  peccati,  quam  sit  sua  gravitas. 

Ad  tertium  dicendum,  quod  verbum  Ambrosii  potest  intelligi  de  igno¬ 
rantia  simpliciter  affectata:  vel  potest  intelligi  in  genere  peccati  ingratitudinis, 
in  quae  summus  gradus  est,  quod  homo  etiam  beneficia  non  recognoscat: 
vel  potest  intelligi  de  ignorantia  infidelitatis,  quae  fundamentum  spiritualis 
aedificii  subvertit. 

Ad  quartum  dicendum,  quod  ebrius  meretur  quidem  duplices  multactiones 
propter  duo  peccata,  quae  committit,  scilicet  ebrietatem,  et  aliud  peccatum, 
quod  ex  ebrietate  sequitur:  tamen  ebrietas  ratione  ignorantiae  adjunctae  di¬ 
minuit  sequens  peccatum ;  et  forte  plus,  quam  sit  gravitas  ipsius  ebrietatis, 
ut  dictum  est  (in  corp.).  Vel  potest  dici,  quod  illud  verbum  inducitur  secundum 
ordinationem  cujusdam  Pittaci  legislatoris,  qui  statuit,  ebrios,  si  percusserint, 
amplius  puniendos,  non  ad  veniam  respiciens,  quam  ebrii  debent  magis  ha¬ 
bere,  sed  ad  utilitatem;  quia  plures  injuriantur  ebrii,  quam  sobrii,  ut  patet 
per  Philos.  in  2.  Polit,  (sui  fin.  lib.). 


QUAESTIO  LXXVII. 

DE  CAUSA  PECCATI  EX  PARTE  APPETITUS  SENSITIVI, 
IN  OCTO  ARTICULOS  DIVISA. 


Deinde  considerandum  est  de  causa  peccati  ex  parte  appetitus  sensitivi: 
utrum  passio  animae  sit  causa  peccati. 

Et  circa  hoc  quaeruntur  octo. 

Primo.  Utrum  passio  appetitus  sensitivi  possit  movere,  vel  inclinare  vo 
luntatem. 

Secundo.  Utrum  possit  superare  rationem  contra  ejus  scientiam. 

Tertio.  Utrum  peccatum,  quod  ex  passione  provenit,  sit  peccatum  ex  in¬ 
firmitate. 

Quarto.  Utrum  haec  passio,  quae  est  amor  sui,  sit  causa  omnis  peccati. 

Quinto.  De  illis  tribus  causis,  quae  ponuntur  1.  Joan.  3.:  Concupiscentia 
oculorum,  concupiscentia  carnis,  et  superbia  vitae. 

■Sexto.  Utrum  passio,  quae  est  causa  peccati,  diminuat  ipsum. 
Septimo.  Utrum  totaliter  excuset. 

Octavo.  Utrum  peccatum,  quod  ex  passione  est,  possit  esse  mortale. 


ARTICULUS  I.  4i  s 

UTRUM  VOLUNTAS  MOVEATUR  A  PASSIONE  APPETITUS  SENSITIVI. 

(Supr.  q.  9.  art.  1.  et  10.  art.  3.  ei  2-2.  q.  156.  art.  1.  corp. 

■et  3.  q.  46.  art.  7.  ad  i.  et  Veri.  q.  1.  art.  10.  corp.  et  q.  23.  art.  9.  ad  3.  et  6.). 

Ad  primum  sic  proceditur.  Videtur,  quod  voluntas  non  moveatur  a  pas¬ 
sione  appetitus  sensitivi:  nulla  enim  potentia  passiva  movetur,  nisi  a  suo 
objecto:  voluntas  autem  est  potentia  passiva,  et  activa  simul,  inquantum  est 
movens,  et  mota;  sicut  Philos.  dicit  in  3.  de  Anima  (tex.  34.)  universaliter 
de  vi  appetitiva;  cum  ergo  objectum  voluntatis  non  sit  passio  appetitus  sen¬ 
sitivi,  sed  magis  bonum  rationis,  videtur  quod  passio  appetitus  sensitivi  non 
moveat  voluntatem. 

2.  Praeterea.  Superior  motor  non  movetur  ab  inferiori ;  sicut  anima  non 
movetur  a  corpore :  sed  voluntas,  quae  est  appetitus  rationis,  comparatur  ad 
appetitum  sensitivum,  sicut  motor  superior  ad  inferiorem.  Dicit  enim  Philos. 
in  3.  de  Anima  (tex.  37.),  quod  appetitus  rationis  movet  appetitum  sensitivum, 
sicut  in  corporibus  coelestibus  sphaera  movet  sphaeram  ;  ergo  voluntas  non 
potest  moveri  a  passione  appetitus  sensitivi. 

3.  Praeterea.  Nullum  immateriale  potest  moveri  ab  aliquo  materiali:  sed 
voluntas  est  potentia  quaedam  immaterialis:  non  enim  utitur  organo  corpo¬ 
rali,  cum  sit  in  ratione,  ut  dicitur  in  3.  de  Anima  (tex.  42)  :  appetitus  autem 
sensitivus  est  vis  materialis,  utpote  fundata  in  organo  corporali ;  ergo  passio 
.appetitus  sensitivi  non  potest  movere  appetitum  intellectivum. 

Sed  contra  est,  quod  dicitur  Daniel.  13. :  Concupiscentia  subvertit  cor  tuum. 

Respondeo  dicendum,  quod  passio  appetitus  sensitivi  non  potest  directe 
'trahere,  aut  movere  voluntatem,  sed  indirecte  potest:  et  hoc  dupliciter.  Uno 
quidem  modo  secundum  quamdam  abstractionem:  cum  enim  omnes  potentiae 
animae  in  una  essentia  animae  radicentur,  necesse  est,  quod  quando  una  po¬ 
tentia  intenditur  in  suo  actu,  altera  in  suo  actu  remittatur,  vel  etiam  totaliter 
in  suo  actu  impediatur:  tum  quia  omnis  virtus  ad  plura  dispersa  fit  minor: 
unde  e  contrario  quando  intenditur  circa  unum,  minus  potest  ad  alia  dispergi: 
tum  quia  in  operibus  animae  requiritur  quaedam  intensio,  quae  dum  vehe¬ 
menter  applicatur  ad  unum,  non  potest  alteri  vehementer  attendere :  et  se¬ 
cundum  hunc  modum  per  quamdam  distractionem,  quando  motus  appetitus 
sensitivi  fortificatur  secundum  quamcumque  passionem,  necesse  est  quod  re¬ 
mittatur,  vel  totaliter  impediatur  motus  proprius  appetitus  rationalis,  qui  est 
•voluntas.  Alio  modo  ex  parte  objecti  voluntatis,  quod  est  bonum  ratione  ap¬ 
prehensum,  impeditur  enim  judicium,  et  apprehensio  rationis  propter  vehe¬ 
mentem,  et  inordinatam  apprehensionem  imaginationis,  et  judicium  virtutis 
aestimativae,  ut  patet  in  amentibus.  Manifestum  est  autem,  quod  passionem 
appetitus  sensitivi  sequitur  imaginationis  apprehensio,  et  judicium  aestima¬ 
tivae;  sicut  etiam  dispositionem  linguae  sequitur  judicium  gustus;  unde  vide¬ 
mus,  quod  homines  in  aliqua  passione  existentes  non  facile  imaginationem 
avertunt  ab  his,  circa  quae  afficiuntur;  unde  per  consequens  judicium  rationis 

plerumque  sequitur  passionem  appetitus  sensitivi,  et  per  consequens  motus-» 
voluntatis,  qui  natus  est  semper  sequi  judicium  rationis. 

Ad  primum  ergo  dicendum,  quod  per  passionem  appetitus  sensitivi  fit 
aliqua  immutatio  circa  judicium  de  objecto  voluntatis,  sicut  dictum  est  (in 
corp.  art.):  quamvis  ipsa  passio  appetitus  sensitivi  non  sit  directe  voluntatis 
objectum. 

Ad  secundum  dicendum,  quod  superius  non  movetur  ab  inferiori  directe  ; 
sed  indirecte  quodammodo  moveri  potest,  sicut  dictum  est  (in  corp.  art.). 

Et  similiter  dicendum  est  ad  tertium. 


ARTICULUS  II.  416 

UTRUM  RATIO  POSSIT  SUPERARI  A  PASSIONE  CONTRA  SUAM  SCIENTIAM. 

(Mal.  q.  3.  art.  9.). 

Ad  secundum  sic  proceditur.  Videtur,  quod  ratio  non  possit  superari  a 
passione  contra  suam  scientiam:  fortius  enim  non  vincitur  a  debiliori:  sed 
scientia  propter  suam  certitudinem  est  fortissimum  eorum,  quae  in  nobis 
sunt;  ergo  non  potest  superari  a  passione,  quae  est  debilis  [al.  molilis],  et 
cito  transiens. 

2.  Praeterea.  Voluntas  non  est  nisi  boni,  vel  apparentis  boni:  sed  cum 
passio  trahit  voluntatem  in  id,  quod  est  vere  bonum,  non  inclinat  rationem 
contra  scientiam:  cum  autem  trahit  eam  in  id,  quod  est  apparens  bonum, 
et  non  existens,  trahid  eam  in  id,  quod  rationi  videtur:  hoc  autem  est  in 
scientia  rationis,  quod  ei  videtur;  ergo  passio  numquam  inclinat  rationem 
contra  suam  scientiam. 

3.  Praeterea.  Si  dicatur,  quod  trahit  rationem  scientem  aliquid  in  uni¬ 
versali,  ut  contrarium  judicet  in  particulari :  Contra :  universalis,  et  particu¬ 
laris  propositio  si  opponantur,  opponuntur  secundum  contradictionem ;  sicut : 
Omnis  homo,  et :  Non  omnis  homo:  sed  duae  opiniones,  quae  sunt  contradictoriae,, 
sunt  contrariae,  ut  dicitur  in  2.  Periherm.  (cap.  nlt.);  si  igitur  aliquis  sciens- 
aliquid  in  universali,  judicaret  oppositum  in  singulari,  sequeretur  quod  ha¬ 
bere  simul  contrarias  opiniones;  quod  est  impossibile. 

4.  Praeterea.  Quicumque  scit  universale,  scit  etiam  particulare,  quod, 
novit  sub  universali  contineri :  sicut  qui  scit  omnem  mulam  esse  sterilem^ 
scit  hoc  animal  esse  sterile,  dummodo  ipsum  sciat  esse  mulam;  ut  patet  per 
id,  quod  dicitur  in  1.  Poster,  (tex.  2.):  sed  ille,  qui  scit  aliquid  in  universali,, 
puta  nullam  fornicationem  esse  faciendam,  scit  hoc  particulare  sub  universali 
contineri,  puta  hunc  actum  esse  fornicarium;  ergo  videtur,  quod  etiam  in 
particulari  sciat. 

5.  Praeterea.  Ea,  quae  sunt  in  voce,  sunt  signa  intellectus  animae,  se¬ 
cundum  Philos.  (in  prine,  lib.  1.  Periherm.) :  sed  homo  in  passione  existens 
frequenter  confitetur,  illud  quod  eligit,  esse  malum  etiam  in  particulari;  ergo 
etiam  in  particulari  habet  scientiam ;  sic  igitur  videtur,  quod  passiones  non 
possint  trahere  rationem  contra  scientiam  universalem :  quia  non  potest  esse,, 
quod  habeat  scientiam  universalem,  et  aestimet  oppositum  in  particulari. 

Sed  contra  est,  quod  dicit  Apostolus  ad  Rom.  7. :  Video  aliam  legem 
in  membris  meis  repugnantem  legi  mentis  meae,  et  captivantem  me  in  lege  pec~ 
cati\  lex  autem,  quae  est  in  membris,  est  concupiscentia,  de  qua  supra» 

locutus  fuerat;  cum  igitur  concupiscentia  sit  passio  quaedam,  videtur  quod 
passio  trahat  rationem  etiam  contra  hoc  quod  scit. 

Respondeo  dicendum,  quod  opinio  Socratis  fuit,  utPhilos.  dicit  in  7.  Ethi¬ 
corum  (cap.  2.  in  prine.),  quod  scientia  numquam  posset  superari  a  passione; 
unde  ponebat  omnes  virtutes  esse  scientias,  et  omnia  peccata  esse  ignoran¬ 
tias:  in  quo  quidem  aliqualiter  recte  sapiebat;  quia  cum  voluntas  sit  boni, 
vel  apparentis  boni,  numquam  voluntas  in  malum  movetur,  nisi  id  quod  non 
est  bonum,  aliqualiter  rationi  bonum  appareat :  et  propter  hoc  voluntas  num¬ 
quam  in  malum  tenderet,  nisi  cum  aliqua  ignorantia,  vel  errore  rationis;  unde 
dicitur  Proverb.  14. :  Errant,  qui  operantur  malum.  Sed  quia  experimento  patet,, 
quod  multi  agunt  contra  ea,  quorum  scientiam  habent,  et  hoc  etiam  aucto¬ 
ritate  divina  confirmatur,  secundum  illud  Luc.  12.:  Servus,  qui  cognovit  vo¬ 
luntatem  domini  sui,  et  non  fecit,  plagis  vapulabit  multis:  et  Jacobi  4.  dicitur: 
Scienti  bonum  facere,  et  non  facienti,  peccatum  est  illi,  non  simpliciter  verum 
dixit:  sed  oportet  distinguere,  utPhilos.  tradit  in  7.  Ethic.  (cap.  3.)  :  cum  enim 
ad  recte  agendum  homo  dirigatur  duplici  scientia,  scilicet  universali,  et  par¬ 
ticulari,  utriusque  defectus  sufficit  ad  hoc,  quod  impediatur  rectitudo  volun¬ 
tatis,  et  operis,  ut  supra  dictum  est  (q.  p6.  art.  1.) ;  contingit  ergo,  quod  ali¬ 
quis  habeat  scientiam  in  universali,  puta  nullam  fornicationem  esse  faciendam, 
sed  tamen  non  cognoscat  in  particulari  hunc  actum,  qui  est  fornicatio,  non 
esse  faciendum:  et  hoc  sufficit  ad  hoc,  quod  voluntas  non  sequatur  univer¬ 
salem  scientiam  rationis.  Et  iterum  considerandum  est,  quod  nihil  prohibet 
aliquid  sciri  in  habitu,  quod  tamen  actu  non  consideratur:  potest  igitur  con¬ 
tingere,  quod  aliquis  etiam  rectam  scientiam  habeat  in  singulari,  et  non  solum 
in  universali,  sed  tamen  in  actu  non  consideret:  et  tunc  non  videtur  difficile,, 
quod  praeter  id  quod  actu  non  considerat,  homo  agat.  Quod  autem  homo 
non  consideret  in  particulari  id,  quod  habitualiter  scit;  quandoque  quidem 
contingit  ex  solo  defectu  intentionis :  puta  cum  homo  sciens  geometriam 
non  intendit  ad  considerandum  geometriae  conclusiones,  quas  statim  in 
promptu  habet  considerare :  quandoque  autem  homo  non  considerat  id,  quod 
habet  in  habitu,  propter  aliquod  impedimentum  superveniens;  puta  propter' 
aliquam  occupationem  exteriorem,  vel  propter  aliquam  infirmitatem  corpo¬ 
ralem  :  et  hoc  modo  ille  qui  est  in  passione  constitutus,  non  considerat  in 
particulari  id,  quod  scit  in  universali;  inquantum  passio  impedit  talem  con¬ 
siderationem. 

Itapedit  autem  tripliciter:  primo  quidem  per  quamdam  distractionem,  sicut 
supra  expositum  est  (art.  praec.)  :  secundo  per  contrarietatem ;  quia  plerumque 
passio  inclinat  ad  contrarium  hujus,  quod  scientia  universalis  habet:  tertio 
per  quamdam  immutationem  corporalem,  ex  qua  ratio  quodammodo  ligatur, 
ne  libere  in  actum  exeat;  sicut  etiam  somnus,  vel  ebrietas,  quadam  corporali 
transmutatione  facta,  ligat  usum  rationis:  et  quod  hoc  contingat  in  passio¬ 
nibus,  patet  ex  hoc,  quod  aliquando,  cum  passiones  multum  intenduntur,  homo 
amittit  totaliter  usum  rationis :  multi  enim  propter  abundantiam  amoris,  et 
irae  sunt  in  insaniam  conversi:  et  per  hunc  modum  passio  trahit  rationenf 
ad  judicandum  in  particulari  contra  scientiam,  quam  habet  in  universali. 

Ad  primum  ergo  dicendum,  quod  scientia  universalis,  quae  est  certissima, 
non  habet  principalitatem  in  operatione,  sed  magis  scientia  particularis :  eo 
quod  operationes  sunt  circa  singularia;  unde  non  est  mirum,  si  in  operabi- 
libus  passio  agit  contra  scientiam  universalem,  absente  consideratione  in, 
particulari. 


QUAESTIO  LXXVII.  ARTICULUS  II. 


558 

Ad  secundum  dicendum,  quod  hoc  ipsum,  quod  rationi  videatur  in  par¬ 
ticulari  aliquod  bonum,  quod  non  est  bonum,  contingit  ex  aliqua  passione: 
et  tamen  hoc  particulare  judicium  est  contra  universalem  scientiam  rationis. 

Ad  tertium  dicendum,  quod  non  posset  contingere,  quod  aliquis  haberet 
simul  in  actu  scientiam,  aut  opinionem  veram  de  universali  affirmativo,  et 
opinionem  falsam  de  particulari  negativo,  aut  e  converso:  sed  bene  potest 
.contingere,  quod  aliquis  habeat  veram  scientiam  habitualiter  de  universali 
affirmativo,  et  falsam  opinionem  in  actu  de  particulari  negativo :  actus  enim 
directe  non  contrariatur  habitui,  sed  actui. 

Ad  quartum  dicendum,  quod  ille,  qui  habet  scientiam  in  universali, 
propter  passionem  impeditur  ne  possit  sub  illa  universali  sumere,  et  ad  con¬ 
clusionem  pervenire  :  sed  assumit  sub  alia  universali,  quam  suggerit  inclinatio 
passionis,  et  sub  ea  concludit;  unde  Philos.  dicit  in  7.  Ethic.  (cap.  p),  quod 
syllogismus  incontinentis  habet  quatuor  propositiones:  duas  particulares,  et 
duas  universales;  quarum  una  est  rationis,  puta  nullam  fornicationem  esse 
committendam;  alia  est  passionis,  puta  delectationem  esse  sectandam:  passio 
■igitur  ligat  rationem,  ne  assumat,  et  concludat  sub  prima ;  unde  ea  durante 
assumit,  et  concludit  sub  secunda. 

Ad  quintum  dicendum,  quod  sicut  ebrius  quandoque  proferre  potest  verba 
significantia  profundas  sententias,  quas  tamen  mente  dijudicare  non  potest, 
■ebrietate  prohibente:  ita  in  passione  existens  etsi  ore  proferat  hoc  non  esse 
faciendum,  tamen  interius  hoc  animo  sentit,  quod  sit  faciendum,  ut  dicitui 
in  7.  Ethic.  (cap.  5.  a  med.). 


ARTICULUS  III.  417 

UTRUM  PECCATUM,  QUOD  EST  EX  PASSIONE, 

DEBEAT  DICI  EX  INFIRMITATE. 

(Infr.  q.  Sp  art.  p  ad  4.  et  2.  Dist.  22.  q.  2.  art.  2.  ad  p  et  in  exp.  Iit.  fin. 
et  4.  Dist.  19.  q.  1.  art.  3.  q.  2.  ad  2.  et  Mal.  q.  3.  art.  8.  ad  p 
et  art.  9.  10.  11.  et  12.  corp.  et  Ps.  9.  com.  p). 

Ad  tertium  sic  proceditur.  Videtur,  quod  peccatum,  quod  est  ex  pas- 
-sione,  non  debeat  dici  ex  infirmitate:  passio  enim  est  quidam  vehemens  motus 
appetitus  sensitivi,  ut  dictum  est  (art.  1.  huj.  q.) :  vehementia  autem  motus 
magis  attestatur  fortitudini,  quam  imfirmitati;  ergo  peccatum,  quod  est  ex 
-passione,  non  debet  dici  ex  infirmitate. 

2.  Praeterea.  Infirmitas  hominis  maxime  attenditur  secundum  illud,  quod 
est  in  eo  fragilius:  hoc  autem  est  caro :  unde  dicitur  in  Psal.  77.:  Recordatus 
.est,  quia  caro  sunt;  ergo  magis  debet  dici  peccatum  ex  infirmitate,  quod  est 
ex  aliquo  corporis  defectu,  quam  quod  est  ex  animae  passione. 

3.  Praeterea.  Ad  ea  non  videtur  homo  esse  infirmus,  quae  ejus  volun¬ 
tati  subduntur:  sed  facere,  vel  non  facere  ea,  ad  quae  passio  inclinat,  hominis 
voluntati  subditur,  secundum  illud  Gen.  4. :  Subter  te  erit  appetitus  tuus  et  tu 
dominaberis  illius;  ergo  peccatum,  quod  est  ex  passione,  non  est  ex  infir¬ 
mitate. 

Sed  contra  est,  quod  Tullius  in  4.  lib.  de  Tuscul.  Q.Q.  (ante  med.  et 
deinc.)  passiones  animae  aegritudines  vocat:  aegritudines  autem  alio  nomine 

infirmitates  dicuntur ;  ergo  peccatum,  quod  est  ex  passione,  debet  dici  ex  in¬ 
firmitate. 

Respondeo  dicendum,  quod  causa  peccati  propria  est  ex  parte  animae, 
in  qua  principaliter  est  peccatum :  potest  autem  dici  infirmitas  in  anima  ad 
similitudinem  infirmitatis  corporis.  Dicitur  autem  corpus  hominis  esse  infir¬ 
mum,  quando  debilitatur,  vel  impeditur  in  executione  propriae  operationis 
propter  aliquam  inordinationem  partium  corporis:  ita  scilicet  quod  humores, 
et  membra  hominis  non  subdantur  virtuti  regitivae,  et  motivae  corporis;  unde 
et  membrum  dicitur  esse  infirmum,  quando  non  potest  perficere  operationem 
membri  sani;  sicut  oculus,  quando  non  potest  clare  videre,  ut  dicit  Pliilosoph. 
in  io.  de  Historiis  animalium  (cap.  i.  cir.  prine.) ;  unde  et  infirmitas  animae 
dicitur,  quando  impeditur  anima  in  propria  operatione  propter  inordinatio¬ 
nem  partium  ipsius:  sicut  autem  partes  corporis  dicuntur  esse  inordinatae, 
quando  non  sequuntur  ordinem  naturae:  ita  et  partes  animae  dicuntur  esse 
inordinatae,  quando  non  subduntur  ordini  rationis ;  ratio  enim  est  vis  regitiva 
partium  animae;  sic  ergo  quando  extra  ordinem  rationis  vis  concupiscibilis, 
-aut  irascibilis  aliqua  passione  afficitur,  et  per  hoc  impedimentum  praestatur 
modo  praedicto  debitae  actioni  hominis,  dicitur  peccatum  esse  ex  infirmi¬ 
tate;  unde  et  Philos.  in  7.  Ethic.  (cap.  8.  cir. prine.)  comparat  incontinentem 
paralytico,  cujus  partes  moventur  in  contrarium  ejus  quod  ipse  disponit. 

Ad  primum  ergo  dicendum,  quod  sicut  quanto  fuerit  motus  fortior  in  cor¬ 
pore  praeter  ordinem  naturae,  tanto  est  major  infirmitas;  ita  quanto  fuerit 
motus  fortior  passionis  praeter  ordinem  rationis,  tanto  est  major  infirmitas 
animae. 

Ad  secundum  dicendum,  quod  peccatum  principaliter  consistit  in  actu 
-voluntatis,  qui  non  impeditur  per  corporis  infirmitatem :  potest  enim  qui  est 
corpore  infirmus,  promptam  habere  voluntatem  ad  aliquid  faciendum :  impe¬ 
ditur  autem  per  passionem,  ut  supra  dictum  est  (art.i.huj.q.) ;  unde  cum  dicitur 
peccatum  esse  ex  infirmitate,  magis  est  referendum  ad  infirmitatem  animae, 
quam  ad  infirmitatem  corporis:  dicitur  tamen  etiam  ipsa  infirmitas  animae 
infirmitas  carnis,  inquantum  ex  conditione  carnis  passiones  animae  insurgunt 
in  nobis;  eo  quod  appetitus  sensitivus  est  virtus  utens  organo  corporali. 

Ad  tertium  dicendum,  quod  in  potestate  quidem  voluntatis  est  assentiri, 
vel  non  assentiri  his,  in  quae  passio  inclinat ;  et  pro  tanto  dicitur  noster  ap¬ 
petitus  sub  nobis  esse:  sed  tamen  iste  assensus,  vel  dissensus  voluntatis  im¬ 
peditur  per  passionem,  modo  praedicto  (in  corp.  art.  et  art.  1.  huj.  q.). 

ARTICULUS  IV.  418 

UTRUM  AMOR  SUI  SIT  PRINCIPIUM  OMNIS  PECCATI. 

(Infr.  art.  y.  corp.  et  q.  84.  art.  2.  ad  5. 
et  2-2.  q.  24.  art.  7.  ad  1.  et  q.  ijy.  art.  7.  ad  3.  et  2.  Dist.  42.  q.  1.  art.  1.  corp. 
et  Mal.  q.  8.  art.  1.  ad  19.). 

Ad  quartum  sic  proceditur.  Videtur,  quod  amor  sui  non  sit  principium 
■omnis  peccati:  id  enim,  quod  est  secundum  se  bonum,  et  debitum,  non  est 
propria  causa  peccati:  sed  amor  sui  est  secundum  se  bonum,  et  debitum; 
unde  praecipitur  homini,  ut  diligat  proximum,  sicut  seipsum,  Lev.  19.;  ergo 
amor  sui  non  potest  ess-e  propria  causa  peccati. 

2.  Praeterea.  Apostolus  dicit  Rom.  7.:  Occasione  accepta  peccatum  per 
mandatum  operatum  est  in  me  omnem  concupiscentiam:  ubi  Glos,  (ordin.  Augusta 
lib.  de  Spiritu,  et  Lit.  cap.  4.)  dicit,  quod  bona  est  lex,  quae  dum  concupiscentiam 
prohibet,  omne  malum  prohibet:  quod  dicitur  propter  hoc,  quia  concupiscentia 
est  causa  omnis  peccati :  sed  concupiscentia  est  alia  passio  ab  amore,  ut  supra 
habitum  est  (q.  3.  art.  2.  et  q.  23.  art.  4.);  ergo  amor  sui  non  est  causa  omnis 
peccati. 

3.  Praeterea.  Augustinus  super  illud  Psalm.  (79.):  Incensa  igni,  et  suffossa, 
dicit,  quod  omne  peccatum  est  ex  amore  male  inflammante,  vel  ex  timore 
male  humiliante;  non  ergo  solus  amor  sui  est  causa  peccati. 

4.  Praeterea.  Sicut  homo  peccat  quandoque  propter  inordinatum  sui 
amorem;  ita  etiam  interdum  peccat  propter  inordinatum  amorem  proximi; 
ergo  amor  sui  non  est  causa  omnis  peccati. 

Sed  contra  est,  quod  Aug.  dicit  14.  de  Civ.  Dei  (cap.  28. prine,  et  in  Ps.  64. 
a  prine.),  quod  amor  sui  usque  ad  contemptum  Dei  facit  civitatem  Babylonis : 
sed  per  quodlibet  peccatum  pertinet  homo  ad  civitatem  Babylonis ;  ergo  amor 
sui  est  causa  omnis  peccati. 

Respondeo  dicendum,  quod,  sicut  supra  dictum  est  (q.  77.  art.  1.),  propria, 
et  per  se  causa  peccati  accipienda  est  ex  parte  conversionis  ad  commutabile 
bonum:  ex  qua  quidem  parte  omnis  actus  peccati  procedit  ex  aliquo  inordi¬ 
nato  appetitu  alicujus  temporalis  boni:  quod  autem  aliquis  appetat  inordinate 
aliquod  temporale  bonum,  procedit  ex  hoc,  quod  inordinate  amat  seipsum, 
hoc  enim  est  amare  aliquem,  velle  ei  bonum;  unde  manifestum  est,  quod 
inordinatus  amor  sui  est  causa  omnis  peccati. 

Ad  primum  ergo  dicendum,  quod  amor  sui  ordinatus  est  debitus,  et  natu¬ 
ralis;  ita  scilicet  quod  velit  sibi  bonum,  quod  congruit:  sed  amor  sui  inor¬ 
dinatus,  qui  perducit  ad  contemptum  Dei,  ponitur  esse  causa  peccati  secun¬ 
dum  August.  (loc.  cit.  in  arg.  sed  cont.). 

Ad  secundum  dicendum,  quod  concupiscentia,  qua  aliquis  appetit  sibi 
bonum,  reducitur  ad  amorem  sui,  sicut  ad  causam,  ut  jam  dictum  est  (in 
corp.). 

Ad  tertium  dicendum,  quod  aliquis  dicitur  amare  et  illud  bonum,  quod 
optat  sibi,  et  se,  cui  bonum  optat:  amor  igitur,  secundum  quod  dicitur  ejus 
esse  quod  optatur,  puta  quod  aliquis  dicitur  amare  vinum,  vel  pecuniam,  re¬ 
cipit  [al.  respicit\  pro  causa  timorem,  qui  pertinet  ad  fugam  mali:  omne  enim 
peccatum  provenit:  vel  ex  inordinato  appetitu  alicujus  boni,  vel  ex  inordinata 
luga  alicujus  mali:  sed  utrumque  horum  reducitur  ad  amorem  sui,  propter 
hoc  enim  homo  vel  appetit  bona,  vel  fugit  mala,  quia  amat  seipsum. 

Ad  ciuartum  dicendum,  quod  amicus  est  quasi  alter  ipse ;  et  ideo  quod 
peccatur  propter  amorem  amici,  videtur  propter  amorem  sui  peccari. 

ARTICULUS  V.  ,  4I9 

UTRUM  CONVENIENTER  PONANTUR  CAUSAE  PECCATORUM: 

CONCUPISCENTIA  CARNIS, 

CONCUPISCENTIA  OCULORUM,  ET  SUPERBIA  VITAE. 

(Iufr.  q.  108.  art.  3.  ad  4.  et  2.  Dist.  72.  q.  2.  art.  1.  et  Mal.  q.  8.  art.  1.  ad  27.). 

Ad  quintum  sic  proceditur.  Videtur,  quod  inconvenienter  ponantur  causae 
peccatorum  esse:  concupiscentia  carnis,  concupiscentia  oculorum,  et  superbia  vitae ; 

quia  secundum  Apostol.  1.  ad  Timoth.  ult. :  Radix  omnium  malorum  est  cupi¬ 
ditas:  sed  superbia  vitae  sub  cupiditate  non  continetur;  ergo  non  debet  poni 
inter  causas  peccatorum. 

2.  Praeterea.  Concupiscentia  carnis  maxime  ex  visione  oculorum  exci¬ 
tatur,  secundum  illud  Dan.  13.:  Species  decepit  te;  ergo  non  debet  dividi  con¬ 
cupiscentia  oculorum  contra  concupiscentiam  carnis. 

3.  Praeterea.  Concupiscentia  est  delectabilis  appetitus,  ut  supra  habitum 
est  (q.  30.  art.  2.):  delectationes  autem  contingunt  non  solum  secundum  vi¬ 
sum,  sed  etiam  secundum  alios  sensus;  ergo  deberet  etiam  poni  concupiscentia 
auditus,  et  aliorum  sensuum. 

4.  Praeterea.  Sicut  homo  inducitur  ad  peccandum  ex  inordinata  concu¬ 
piscentia  boni,  ita  etiam  ex  inordinata  fuga  mali,  ut  dictum  est  (art.  praec. 
ad  y):  sed  nihil  hic  enumeratur  pertinens  ad  fugam  mali ;  ergo  insufficienter 
causae  peccatorum  tanguntur. 

Sed  contra  est,  quod  dicitur  1.  Joan.  2.:  Omne  quod  est  in  mundo,  aut 
est  concupiscentia  carnis,  aut  est  concupiscentia  oculorum,  aut  superbia  vitae:  in 
mundo  autem  dicitur  aliquid  esse  propter  peccatum:  unde  et  ibidem  dicitur, 
quod  totus  mundus  in  maligno  positus  est;  ergo  praedicta  tria  sunt  causae  pec¬ 
catorum. 

Respondeo  dicendum,  quod,  sicut  jam  dictum  est  (art. praec.),  inordinatus 
amor  sui  est  causa  omnis  peccati:  in  amore  autem  sui  includitur  inordinatus 
appetitus  boni,  unusquisque  enim  appetit  bonum  ei,  quem  amat;  unde  ma¬ 
nifestum  est,  quod  inordinatus  appetitus  boni  est  causa  omnis  peccati.  Bonum 
autem  dupliciter  est  objectum  sensibilis  appetitus,  in  quo  sunt  animae  pas¬ 
siones,  quae  sunt  causa  peccati:  uno  modo  absolute,  secundum  quod  est 
objectum  concupiscibilis :  alio  modo  sub  ratione  ardui,  prout  est  objectum 
irascibilis,  ut  supra  dictum  est  (q.  23.  art.  1.).  Est  autem  duplex  concupiscen¬ 
tia,  sicut  supra  habitum  est  (q.  30.  art.  3.):  una  quidem  naturalis,  quae  est 
eorum,  quibus  natura  corporis  sustentatur ;  sive  quantum  ad  conservationem 
individui,  sicut  cibus,  et  potus,  et  alia  hujusmodi;  sive  quantum  ad  conser¬ 
vationem  speciei,  sicut  in  venereis:  et  horum  inordinatus  appetitus  dicitur 
concupiscentia  carnis:  alia  est  concupiscentia  animalis,  eorum  scilicet,  quae 
per  sensum  carnis  sustentationem,  aut  delectationem  non  afferunt,  sed  sunt 
delectabilia  secundum  apprehensionem  imaginationis,  aut  alicujus  hujusmodi 
acceptationis  [al.  acceptionis ];  sicut  sunt  pecunia,  ornatus  vestium,  et  alia 
hujusmodi:  et  haec  quidem  animalis  concupiscentia  vocatur  concupiscentia 
oculorum;  sive  intelligatur  concupiscentia  oculorum,  idest  ipsius  visionis,  quae 
fit  per  oculos,  ut  referatur  ad  curiositatem,  secundum  quod  August.  exponit 
in  10.  Conf.  (art.  33.  parum  aprine.),  sive  referatur  ad  concupiscentiam  rerum, 
quae  exterius  oculis  proponuntur,  ut  referatur  ad  cupiditatem,  secundum  quod 
ab  aliis  exponitur.  Appetitus  autem  inordinatus  boni  ardui  pertinet  ad  super¬ 
biam  vitae:  nam  superbia  est  appetitus  inordinatus  excellentiae,  ut  inferias 
dicetur  (q.  84.  art.  2.  et  2-2.  q.  162.  art.  1.).  Et  sic  patet,  quod  ad  ista  tria  re¬ 
duci  possunt  omnes  passiones,  quae  sunt  causa  peccati:  nam  ad  duo  prima  redu¬ 
cuntur  omnes  passiones  concupiscibilis:  ad  tertium  autem  omnes  passiones 
irascibilis ;  quod  ideo  non  dividitur  in  duo,  quia  omnes  passiones  irascibilis 
naturaliter  conformantur  concupiscentiae  animali. 

Ad  primum  ergo  dicendum,  quod  secundum  quod  cupiditas  importat  uni¬ 
versaliter  appetitum  cujuslibet  boni,  sic  etiam  superbia  vitae  continetur  sub 
cupiditate :  quomodo  autem  cupiditas,  secundum  quod  est  speciale  vitium, 

quod  avaritia  nominatur,  sit  radix  omnium  peccatorum,  infra  dicetur  (q.  S4.- 
art.  1.). 

Ad  secundum  dicendum  quod  concupiscentia  oculorum  non  dicitur  hic 
concupiscentia  omnium  rerum,  quae  videri  oculis  possunt,  sed  solum  earum, 
in  quibus  non  quaeritur  delectatio  camis,  quae  est  secundum  tactum,  sed 
solum  delectatio  oculi,  idest  cujuscumque  apprehensivae  virtutis. 

Ad  tertium  dicendum,  quod  sensus  visus  est  excellentior  inter  omnes, 
alios  sensus,  ed  ad  plura  se  extendens,  ut  dicitur  in  1.  Metaph  (in  prine.);  et 
ideo  nomen  ejus  transfertur  ad  omnes  alios  sensus,  et  etiam  ad  omnes  inte¬ 
riores  apprehensiones,  ut  August.  dicit  in  libro  de  Verb.  Dom.  ( ser .  33.  a  med.). 

Ad  quartum  dicendum,  quod  fuga  mali  causatur  ex  appetitu  boni,  ut 
supra  dictum  est  (q.  23.  art.  2.  et  q.  29.  art.  2.);  et  ideo  ponuntur  solum  pas¬ 
siones  inclinantes  ad  honum  tamquam  causae  earum,  quae  faciunt  inordinate 
fugam  mali. 


ARTICULUS  VI.  420- 

UTRUM  PECCATUM  ALLEVIETUR  PROPTER  PASSIONEM. 

(Sitpr.  q.  23.  art.  3.  ad  3. 

et  q.  4J.  art.  2.  corp.  et  Veri.  q.  26.  art.  7.  et  Mal.  q.  3.  art.  11.) 

Ad  sextum  sic  procedidur.  Videtur,  quod  peccatum  non  allevietur  propter 
passionem :  augmentum  enim  causae  auget  effectum :  si  enim  calidum  dis¬ 
solvit,  magis  calidum  magis  dissolvit :  sed  passio  est  causa  peccati,  ut  habi¬ 
tum  est  (art.  praec.);  ergo  quanto  est  intentior  passio,  tanto  est  majus  pecca¬ 
tum:  passio  igitur  non  minuit  peccatum,  sed  auget. 

2.  Praeterea.  Sicut  se  habet  passio  bona  ad  meritum,  ita  se  habet  mala 
passio  ad  peccatum:  sed  bona  passio  auget  meritum:  tanto  enim  aliquis 
magis  videtur  mereri,  quanto  ex  majori  misericordia  pauperi  subvenit;  ergo 
etiam  mala  passio  magis  aggravat  peccatum,  quam  alleviet. 

3.  Praeterea.  Quanto  intensiori  voluntate  aliquis  facit  peccatum,  tanto 
gravius  videtur  peccare :  sed  passio  impellens  voluntatem  facit  eam  vehemen¬ 
tius  ferri  in  actum  peccati:  ergo  passio  aggravat  peccatum. 

Sed  contra.  Passio  ipsa  concupiscentiae  vocatur:  tentatio  carnis:  sed  quanto 
aliquis  majori  tentatione  prosternitur,  tanto  minus  peccat,  ut  patet  per  August. 
(lib.  4.  de  Civ.  Dei  cap.  12.  in  fin.  ab  opposito  colligi  potest);  ergo  passio  di¬ 
minuit  peccatum. 

Respondeo  dicendum,  quod  peccatum  essentialiter  consistit  in  actu  liberi 
arbitrii,  quod  est  facultas  voluntatis,  et  rationis;  passio  autem  est  motus  ap¬ 
petitus  sensitivi;  appetitus  autem  sensitivus  potest  se  habere  ad  liberum  ar¬ 
bitrium  et  antecedenter,  et  consequenter ;  antecedenter  quidem,  secundum 
quod  passio  appetitus  sensitivi  trahit,  vel  inclinat  rationem,  vel  voluntatem*, 
ut  supra  dictum  est  (art.  1.  et  2.  huj.  q.  et  q.  10.  art.  3.) ;  consequenter  autem, 
secundum  quod  motus  superiorum  virium,  si  sint  vehementes,  redundant  in 
inferiores:  non  enim  potest  voluntas  intense  moveri  in  aliquid,  quin  excitetur 
aliqua  passio  in  appetitu  sensitivo.  Si  igitur  accipitur  passio,  secundum  quod 
praecedit  actum  peccati,  sic  necesse  est  quod  dimmuat  peccatum:  actus  enim 
intantum  est  peccatum,  inquantum  est  voluntarius,  et  in  nobis  existens :  esse 
autem  aliquid  in  nobis  dicitur  per  rationem,  et  voluntatem;  unde  quanto 

[al.  quando ]  ratio,  et  voluntas  ex  se  aliquid  agunt,  non  ex  impulsu  passionis,, 
magis  est  voluntarium,  et  in  nobis  existens:  et  secundum  hoc  passio  minuit 
peccatum,  inquantum  minuit  voluntarium.  Passio  autem  consequens  non  di¬ 
minuit  peccatum,  sed  magis  auget,  vel  potius  est  signum  magnitudinis  ejus  ; 
inquantum  scilicet  demonstrat  intensionem  voluntatis  ad  actum  peccati :  et 
sic  verum  est,  quod  quanto  aliquis  majori  libidine,  vel  concupiscentia  peccat- 
tanto  magis  peccat. 

Ad  primum  ergo  dicendum,  quod  passio  est  causa  peccati  ex  parte  con¬ 
versionis:  gravitas  autem  peccati  magis  attenditur  ex  parte  aversionis,  quae 
quidem  ex  conversione  sequitur  per  accidens,  idest  praeter  intentionem  pec¬ 
cantis:  cujus  autem  per  accidens  augmentatae  non  augmentant  effectus,  sed 
solum  causae  per  se. 

Ad  secundum  dicendum,  quod  bona  passio  consequens  judicium  rationis 
augmentat  meritum;  si  autem  praecedat,  ut  scilicet  homo  magis  ex  passione, 
quam  ex  judicio  rationis  moveatur  ad  bene  agendum,  talis  passio  diminuit 
bonitatem,  et  laudem  actus. 

Ad  tertium  dicendum,  quod  etsi  motus  voluntatis  sit  intensior  ex  pas¬ 
sione  incitatus ;  non  tamen  ita  est  voluntatis  proprius,  sicut  si  sola  ratione 
moveretur  ad  peccandum. 


ARTICULUS  VII.  42 ? 

UTRUM  PASSIO  TOTALITER  EXCUSET  A  PECCATO. 

(Infr.  ari.  8.  ad  q.  et  Mal.  q.  q.  art.  10.  corp ). 

Ad  septimum  sic  proceditur.  Videtur,  quod  passio  totaliter  excuset  a 
peccato:  quidquid  enim  causat  involuntarium,  excusat  totaliter  a  peccato: 
sed  concupiscentia  carnis,  quae  est  quaedam  passio,  causat  involuntarium,  se¬ 
cundum  illud  Gal.  5.  :  Caro  concupiscit  adversus  spiritum,  ut  non  quaecumque 
vultis,  illa  faciatis;  ergo  passio  totaliter  excusat  a  peccato. 

2.  Praeterea.  Passio  causat  ignorantiam  quamdam  in  particulari,  ut 
dictum  est  (art.  2.  huj.  q.  et  q-j6.  art.q.):  sed  ignorantia  particularis  totaliter 
excusat  a  peccato,  sicut  supra  habitum  est  (q.  6.  art.  8.) ;  ergo  passio  tota¬ 
liter  excusat  a  peccato. 

3.  Praeterea.  Infirmitas  animae  gravior  est,  quam  infirmitas  corporis: 
sed  infirmitas  corporis  totaliter  excusat  a  peccato,  ut  patet  in  phreneticis; 
ergo  multo  magis  passio,  quae  est  infirmitas  animae. 

Sed  contra  est,  quod  Apostolus  Roman.  7.  vocat  passiones  peccatorum, 
nonnisi  quia  peccata  causant:  quod  non  esset,  si  a  peccato  totaliter  excusa¬ 
rent  ;  ergo  passiones  non  totaliter  a  peccato  excusant. 

Respondeo  dicendum,  quod  secundum  hoc  solum  actus  aliquis,  qui  de 
genere  suo  est  malus,  totaliter  a  peccato  excusatur,  quod  totaliter  involun¬ 
tarius  redditur;  unde  si  sit  talis  passio,  quae  totaliter  involuntarium  reddat 
actum  sequentem,  totaliter  a  peccato  excusat;  alioquin  non  totaliter.  Circa 
quod  duo  consideranda  videntur.  Primo  quidem,  quod  aliquid  potest  esse 
voluntarium  vel  secundum  se,  sicut  quando  voluntas  directe  in  ipsum  fertur; 
vel  secundum  suam  causam,  quando  voluntas  fertur  in  causam,  et  non  in 
effectum;  ut  patet  in  eo,  qui  voluntarie  inebriatur;  ex  hoc  enim  quasi  volun¬ 
tarium  ei  imputatur,  quod  per  ebrietatem  committit.  Secundo  considerandum. 

«st,  quod  aliquid  dicitur  voluntarium  directe,  vel  indirecte :  directe  quidem  id, 
in  quod  voluntas  fertur:  indirecte  autem  illud,  quod  voluntas  potuit  prohibere, 
sed  non  prohibet.  Secundum  hoc  igitur  distinguendum  est:  quia  passio 
quandoque  quidem  est  tanta,  quod  totaliter  aufert  usum  rationis ;  sicut  patet 
in  his,  qui  propter  amorem,  vel  iram  insaniunt:  et  tunc  si  talis  passio  a 
principio  fuerit  voluntaria,  imputatur  actus  ad  peccatum ;  quia  est  voluntarius 
in  sua  causa;  sicut  etiam  de  ebrietate  dictum  est  (hic  supra):  si  vero  causa 
non  fuerit  voluntaria,  sed  naturalis,  puta  cum  aliquis  ex  aegritudine  vel 
aliqua  hujusmodi  causa  incidit  in  talem  passionem,  quae  totaliter  aufert  mam 
rationis,  actus  omnino  redditur  involuntarius;  et  per  consequens  totaliter  a 
peccato  excusatur:  quandoque  vero  passio  non  est  tanta,  quod  totaliter  in¬ 
tercipiat  usum  rationis:  et  tunc  ratio  potest  passionem  excludere  divertendo 
ad  alias  cogitationes,  vel  impedire  ne  suum  consequantur  effectum:  quia 
membra  non  applicantur  operi,  nisi  per  consensum  rationis,  ut  supra  dictum 
est  (q.  17.  art.  y.);  unde  talis  passio  non  totaliter  excusat  a  peccato. 

Ad  primum  ergo  dicendum,  quod  hoc  quod  dicitur:  Ut  non  quaecumque 
vultis,  illa  faciatis,  non  est  referendum  ad  ea,  quae  fiunt  per  exteriorem  actum, 
sed  ad  interiorem  coucupiscentiae  motum ;  vellet  enim  homo  numquam  con¬ 
cupiscere  malum:  sicut  etiam  exponitur  id,  quod  dicitur  Rom.  7.:  Quod  odi 
malum,  illud  facio:  vel  potest  referri  ad  voluntatem  praecedentem  passionem; 
ut  patet  in  incontinentibus,  qui  contra  suum  propositum  agunt  propter  suam 
concupiscentiam. 

Ad  secundum  dicendum,  quod  ignorantia  particularis,  quae  totaliter 
excusat,  est  ignorantia  circumstantiae ;  quam  quidem  quis  scire  non  potest 
debita  diligentia  adhibita:  sed  passio  causat  ignorantiam  juris  in  particulari, 
dum  impedit  applicationem  communis  scientiae  ad  particularem  actum  ;  quam 
quidem  passionem  ratio  repellere  potest,  ut  dictum  est  (in  corp.  art.). 

Ad  tertium  dicendum,  quod  infirmitas  corporis  est  involuntaria,  esset 
autem  simile,  si  esset  voluntaria;  sicut  de  ebrietate  dictum  est  (in  corp.  art.), 
quae  est  quaedam  corporalis  infirmitas. 


ARTICULUS  VIII.  422 

UTRUM  PECCATUM,  QUOD  EST  EX  PASSIONE,  POSSIT  ESSE  MORTALE. 

(Mal.  q.  7.  art.  10.  et  7.  Ethic.  lect.  17.). 

Ad  octavum  sic  proceditur.  Videtur,  quod  peccatum,  quod  est  ex  passione, 
non  possit  esse  mortale :  veniale  enim  peccatum  dividitur  contra  mortale : 
sed  peccatum,  quod  est  ex  infirmitate,  est  veniale;  cum  habeat  in  se  causam 
veniae ;  cum  igitur  peccatum,  quod  est  ex  passione,  sit  ex  infirmitate,  videtur 
quod  non  possit  esse  mortale. 

2.  Praeterea.  Causa  est  potior  effectu:  sed  passio  non  potest  esse  pec¬ 
catum  mortale:  non  enim  in  sensualitate  est  peccatum  mortale,  ut  supra  ha¬ 
bitum  est  (q.  74.  art.  4.);  ergo  peccatum,  quod  est  ex  passione,  non  potest 
esse  mortale. 

3.  Praeterea.  Passio  abducit  a  ratione,  ut  ex  dictis  patet  (art.  1.  et  2. 
huj.  q.) :  sed  rationis  est  converti  ad  Deum,  vel  averti  a  Deo ;  in  quo  con¬ 
sistit  ratio  peccati  mortalis;  peccatum  ergo,  quod  est  ex  passione,  non  potest 
esse  mortale. 

Sed  contra  est,  quod  Apost.  dicit  Bom.  7.  quod  passiones  peccatorum  ope¬ 
rantur  in  membris  nostris  ad  fructificandum  morti:  hoc  autem  est  proprium 
mortalis  peccati,  quod  fructificet  morti ;  ergo  peccatum,  quod  est  ex  passione, 
potest  esse  mortale. 

Respondeo  dicendum,  quod  peccatum  mortale,  ut  supra  dictum  est  (q.  72. 
art.  j.),  consistit  in  aversione  ab  ultimo  fine,  qui  est  Deus,  quae  quidem  aversio 
pertinet  ad  rationem  deliberantem,  cujus  etiam  est  ordinare  in  finem:  hoc 
igitur  solummodo  potest  contingere,  quod  inclinatio  animae  in  aliquid,  quod 
contrariatur  ultimo  fini,  non  sit  peccatum  mortale,  quia  ratio  deliberans  non 
potest  occurrere;  quod  contingit  in  subitis  motibus:  cum  autem  ex  passione 
aliquis  procedit  ad  actum  peccati,  vel  ad  consensum  deliberatum,  hoc  noti 
fit  subito;  unde  ratio  deliberans  potest  hic  occurrere:  potest  enim  excludere, 
vel  saltem  impedire  passionem,  ut  dictum  est  (art.  praec.) ;  unde  si  non  oc¬ 
currat,  est  peccatum  mortale:  sicut  videmus,  quod  multa  homicidia,  et  multa 
adulteria  per  passionem  committuntur. 

Ad  primum  ergo  dicendum,  quod,  veniale  dicitur  tripliciter:  uno  modo  ex 
causa;  quia  scilicet  habet  aliquam  causam  veniae,  quae  diminuit  peccatum: 
et  sic  peccatum  ex  infirmitate,  vel  ignorantia  dicitur  veniale:  alio  modo  ex 
eventu,  sicut  omne  peccatum  per  poenitentiam  fit  veniale,  iaest  veniam  con¬ 
sequitur:  tertio  modo  dicitur  veniale  ex  genere;  sicut  verbum  otiosum:  et  hoc 
solum  veniale  opponitur  mortali:  objectio  autem  procedit  de  primo. 

Ad  secundum  dicendum,  quod  passio  est  causa  peccati  ex  parte  conver¬ 
sionis;  quod  autem  sit  mortale,  est  ex  parte  aversionis,  quae  per  accidens 
sequitur  ad  conversionem,  ut  dictum  est  (art.  6.  huj.  q.  ad  1.) ;  unde  ratio  non 
sequitur. 

Ad  tertium  dicendum,  quod  ratio  non  semper  in  suo  actu  totaliter  a 
passione  impeditur;  unde  remanet  ei  liberum  arbitrium,  ut  possit  averti,  vel 
converti  ad  Deum,  si  autem  totaliter  tolleretur  usus  rationis,  jam  non  esset 
peccatum  nec  mortale,  nec  veniale. 


QUAESTIO  LXXVIII. 

DE  CAUSA  PECCATI,  QUAE  EST  MALITIA, 
IN  QUATUOR  ARTICULOS  DIVISA. 


Deinde  considerandum  est  de  causa  peccati,  quae  est  ex  parte  voluntatis, 
quae  dicitur  malitia. 

Et  circa  hoc  quaeruntur  quatuor. 

Primo.  Utrum  aliquis  possit  ex  certa  malitia,  seu  industria  peccare. 
Secundo.  Utrum  quicumque  peccat  ex  habitu,  peccet  ex  certa  malitia. 
Tertio.  Utrum  quicumque  peccat  ex  certa  malitia,  peccet  ex  habitu. 
Quarto.  Utrum  ille  qui  peccat  ex  certa  malitia,  gravius  peccet,  quam  ille 
qui  peccat  ex  passione. 


S.  Thomae  Summa  Theologica .  Vol.  H  . 


37 


5  66 


QUAESTIO  LXXVIII.  ARTICULUS  I. 


ARTICULUS  I.  423 

UTRUM  ALIQUIS  PECCET  EX  CERTA  MALITIA. 

(2-2.  q.  161.  art.  2.  corp.  et  part.  3.  q.  88.  art.  4.  corp.  et  2.  Dist.  7.  q.  1.  art.  2.  corp. 

et  Mcil.  q.  2.  art.  8.  ad  4.  et  q.  3.  art.  2.  per  tot.  et  art.  4.  corp.  et  ad  7.  et  8. 
et  ad  Rom.  2.  lect.  1.). 

Ad  primum  sic  proceditur.  Videtur,  quod  nullus  peccet  ex  industria,  sive 
ex  certa  malitia:  ignorantia  enim  opponitur  industriae,  seu  certae  malitiae; 
sed  omnis  malus  est  ignorans,  secundum  Philos.  (lib.  3.  Ethic.  cap.  1.  a  med.), 
et  Prov.  14.  dicitur:  Errant,  qui  operantur  malum ;  ergo  nullus  peccat  ex  certa 
malitia. 

2.  Praeterea.  Dionys.  dicit  4.  cap.  de  Div.  Nom.  (part.  4.  lect.  14.  et  22.) 
quod  nullus  intendens  ad  malum  operatur:  sed  hoc  videtur  esse  peccare  ex 
malitia,  intendere  malum  in  peccando:  quod  enim  est  praeter  intentionem, 
est  quasi  per  accidens,  et  non  denominat  actum ;  ergo  nullus  ex  malitia 
peccat. 

3.  Praeterea.  Malitia  ipsa  peccatum  est:  si  igitur  malitia  sit  causa  pec¬ 
cati,  sequetur,  quod  peccatum  sit  causa  peccati  in  infinitum,  quod  est  incon¬ 
veniens;  nullus  igitur  ex  malitia  peccat. 

Sed  contra  est,  quod  dicitur  Job  34.:  Quasi  de  industria  recesserunt  a  Deo, 
et  vias  ejus  intelligere  noluerunt:  sed  recedere  a  Deo  est  peccare;  ergo  aliqui 
peccant  ex  industria,  seu  ex  certa  malitia. 

Respondeo  dicendum,  quod  homo,  sicut  et  quaelibet  alias  res,  naturaliter 
habet  appetitum  boni,  unde  quod  ad  malum  ejus  appetitus  declinet,  contingit 
ex  aliqua  corruptione,  seu  inordinatione  in  aliquo  principiorum  hominis,  sic 
enim  in  actionibus  rerum  naturalium  peccatum  invenitur:  principia  autem 
humanorum  actuum  sunt  intellectus,  et  appetitus  tam  rationalis,  qui  dicitur 
voluntas,  quam  sensitivus:  peccatum  igitur  in  humanis  actibus  contingit 
quandoque,  sicut  ex  defectu  intellectus,  puta  cum  aliquis  per  ignorantiam 
peccat;  et  ex  defectu  appetitus  sensitivi,  sicut  cum  aliquis  ex  passione  peccat: 
ita  etiam  ex  defectu  voluntatis,  qui  est  inordinatio  ipsius.  Est  autem  voluntas 
inordinata,  quando  minus  bonum  magis  amat:  consequens  autem  est,  ut 
aliquis  eligat  pati  detrimentum  in  bono  minus  amato,  ad  hoc  quod  potiatur 
bono  magis  amato :  sicut  eum  homo  vult  pati  abscissionem  membri  etiam 
scienter,  ut  conservet  vitam,  quam  magis  amat.  Ita  per  hunc  modum,  quando 
aliqua  inordinata  voluntas  aliquod  bonum  temporale  plus  amat,  puta  divitias, 
vel  voluptatem,  quam  ordinem  rationis,  vel  legis  divinae,  vel  charitatem  Dei, 
vel  aliquid  hujusmodi,  sequitur  quod  velit  dispendium  pati  in  aliquo  spiri¬ 
tualium  bonorum,  ut  potiatur  aliquo  temporali  bono:  nihil  autem  est  aliud 
malum,  quam  privatio  alicujus  boni;  et  secundum  hoc  aliquis  scienter  vult 
aliquod  malum  spirituale,  quod  est  malum  simpliciter,  per  quod  bonum  spi¬ 
rituale  privatur,  ut  homo  temporali  potiatur:  unde  dicitur  ex  certa  malitia, 
vel  industria  peccare,  quasi  scienter  malum  eligens. 

Ad  primum  ergo  dicendum,  quod  ignorantia  quandoque  quidem  excludit 
scientiam,  qua  aliquis  simpliciter  scit  hoc  esse  malum,  quod  agitur:  et  tunc 
dicitur  ex  ignorantia  peccare:  quandoque  autem  excludit  scientiam,  qua  homo 
scit  hoc  nunc  esse  malum;  sicut  cum  ex  passione  peccatur;  quandoque  autem 

excludit  scientiam,  qua  aliquis  scit  hoc  malum  non  sustinendum  esse  propter 
consecutionem  illius  boni,  scit  tamen  simpliciter  hoc  esse  malum;  et  sic  di¬ 
citur  ignorare,  qui  ex  certa  malitia  peccat. 

Ad  secundum  dicendum,  quod  malum  non  potest  esse  secundum  se  in¬ 
tentum  ab  aliquo:  potest  tamen  esse  intentum  ad  vitandum  aliud  malum,  vel 
ad  consequendum  aliud  bonum,  ut  dictum  est  (in  corp.  art.) ;  et  in  tali  casu 
aliquis  eligeret  consequi  bonum  per  se  intentum,  absque  hoc  quod  pateretur 
detrimentum  alterius  boni :  sicut  aliquis  lascivus  vellet  frui  delectatione  absque 
offensa  Dei;  sed  duobus  propositis,  magis  vult  peccando  incurrere  offensam 
Dei,  quam  delectatione  privari. 

Ad  tertium  dicendum,  quod  malitia,  ex  qua  aliquis  dicitur  peccare,  potest 
intelligi  malitia  habitualis ;  secundum  quod  habitus  malus  a  Philosopho  (lib.f. 
Eth.  cap.  1.  a  prine.)  nominatur  malitia,  sicut  habitus  bonus  nominatur  virtus: 
et  secundum  hoc  aliquis  dicitur  ex  malitia  peccare,  quia  peccat  ex  inclina¬ 
tione  habitus:  potest  etiam  intelligi  malitia  actualis,  sive  ipsa  mali  electio 
malitia  nominetur  (et  sic  dicitur  aliquis  ex  malitia  peccare,  inquantum  ex 
mali  electione  peccat),  sive  etiam  malitia  dicatur  aliqua  praecedens  culpa,  ex 
qua  oritur  subsequens  culpa;  sicut  cum  aliquis  impugnat  fraternam  gratiam 
ex  invidia:  et  tunc  idem  non  est  causa  sui  ipsius :  sed  actus  interior  est  causa 
actus  exterioris,  et  unum  peccatum  est  causa  alterius :  non  tamen  in  infinitum  ; 
quia  est  devenire  ad  aliquod  primum  peccatum,  quod  non  causatur  ex  aliquo 
priori  peccato,  ut  ex  supradictis  patet  (q.  jq.  art.  4.  ad  3.). 


ARTICULUS  II.  424 

UTRUM  QUICUMQUE  PECCAT  EX  HABITU,  PECCET  EX  CERTA  MALITIA. 

(Infr.  art.  3.  et  Rom.  1.  lect.  1.). 

Ad  secundum  sic  proceditur.  Videtur,  quod  non  omnis,  qui  peccat  ex  ha¬ 
bitu,  peccet  ex  certa  malitia:  peccatum  enim,  quod  est  ex  certa  malitia,  vi¬ 
detur  esse  gravissimum :  sed  quandoque  homo  aliquod  leve  peccatum  com¬ 
mittit  ex  habitu;  sicut  cum  dicit  verbum  otiosum;  non  ergo  omne  peccatum, 
quod  est  ex  habitu,  est  ex  certa  malitia. 

2.  Praeterea.  Actus  ex  habitu  procedentes  sunt  similes  actibus,  ex  quibus 
habitus  generantur,  ut  dicitur  in  2.  Ethic.  (cap.  1.  et  2.),  sed  actus  praecedentes 
habitum  vitiosum  non  sunt  ex  certa  malitia;  ergo  etiam  peccata,  quae  sunt 
ex  habitu,  non  sunt  ex  certa  malitia. 

3.  Praeterea.  In  his,  quae  aliquis  ex  certa  malitia  committit,  gaudet 
postquam  commisit,  secundum  illud  Prov.  2.:  Qui  laetantur,  cum  male  fecerint, 
et  exultant  in  rebus  pessimis :  et  hoc  ideo,  quia  unicuique  est  delectabile,  cum 
consequitur  id  quod  intendit,  et  qui  operatur  quod  est  ei  quodammodo  con- 
naturale  secundum  habitum:  sed  illi,  qui  peccant  ex  habitu,  post  peccatum 
commissum  dolent:  poenitudine  enim  replentur  pravi,  idest  habentes  habitum 
vitiosum,  ut  dicitur  in  9.  Ethic.  (cap.  4.  sub  fin.) ;  ergo  peccata,  quae  sunt  ex 
habitu,  non  sunt  ex  certa  malitia. 

Sed  contra.  Peccatum  ex  certa  malitia  dicitur  esse,  quod  est  ex  electione 
mali :  sed  unicuique  est  eligibile  id,  ad  quod  inclinatur  per  proprium  habitum, 
ut  dicitur  in  6.  Ethic.  (cap.  2.)  de  habitu  virtuoso;  ergo  peccatum,  quod  est 
ex  habitu,  est  ex  certa  malitia. 

Respondeo  dicendum,  quod  non  est  idem  peccare  habentem  habitum,  et 
peccare  ex  habitu:  uti  enim  habitu  non  est  necessarium,  sed  subjacet  voluntati 
habentis;  unde  et  habitus  definitur  esse,  quo  quis  utitur,  cum  voluerit,  ut  supra 
habitum  est  (q.  po.  art.  1.) ;  et  ideo  sicut  potest  contingere,  quod  aliquis  habens 
habitum  vitiosum  prorumpat  in  actum  virtutis;  eo  quod  ratio  non  totaliter 
corrumpitur  per  malum  habitum,  sed  aliquid  ejus  integrum  manet,  ex  quo 
provenit,  quod  peccator  aliqua  operatur  de  genere  bonorum:  ita  etiam  potest 
contingere,  quod  aliquis  habens  habitum  vitiosum  interdum  non  ex  habitu 
operetur,  sed  ex  passione  insurgente  vel  etiam  ex  ignorantia.  Sed  quando- 
cumque  utitur  habitu  vitioso,  necesse  est  quod  ex  certa  malitia  peccet :  quia 
unicuique  habenti  habitum  est  per  se  diligibile  [al.  eligibile ]  id,  quod  est  ei 
conveniens  secundum  proprium  habitum;  quia  sic  fit  ei  quodammodo  con- 
naturale,  secundum  quod  consuetudo,  et  habitus  vertitur  in  naturam  :  hoc 
autem,  quod  est  alicui  conveniens  secundum  habitum  vitiosum,  est  id,  quod 
excludit  bonum  spirituale;  ex  quo  sequitur,  quod  homo  eligat  malum  spiri¬ 
tuale,  ut  adipiscatur  bonum,  quod  est  ei  secundum  habitum  conveniens:  et 
hoc  est  ex  certa  malitia  peccare;  unde  manifestum  est, quod  quicumque  peccat 
ex  habitu,  peccat  ex  certa  malitia. 

Ad  primum  ergo  dicendum,  quod  peccata  venialia  non  excludunt  bonum 
spirituale  quod  est  gratia  Dei,  vel  charitas;  unde  non  dicuntur  mala  s’mpli- 
citer,  sed  secundum  quid:  et  propter  hoc  nec  habitus  ipsorum  possunt  dici 
simpliciter  mali,  sed  solum  secundum  quid. 

Ad  secundum  dicendum,  quod  actus,  qui  procedunt,  ex  habitibus,  sunt 
similes  secundum  speciem  actibus,  ex  quibus  habitus  generantur:  differunt 
tamen  ab  eis,  sicut  perfectum  ab  imperfecto :  et  talis  est  differentia  peccati, 
quod  committitur  ex  certa  malitia,  ad  peccatum,  quod  committitur  ex  aliqua 
passione. 

Ad  tertium  dicendum,  quod  ille  qui  peccat  ex  habitu,  semper  gaudet  de 
hoc,  quod  ex  habitu  operatur,  quamdiu  habitu  utitur :  sed  quia  potest  habitu 
non  uti,  sed  per  rationem,  quae  non  est  totaliter  corrupta,  aliquid  aliud  medi¬ 
tari,  potest  contingere,  quod  non  utens  habitu  doleat  de  hoc,  quod  per  habitum 
commisit :  plerumque  tamen  tales  [al.  et  sic  plerumque  tales ]  poenitent  de  pec¬ 
cato,  non  quia  eis  peccatum  secundum  se  displiceat;  sed  propter  aliquod  in¬ 
commodum,  quod  ex  peccato  incurrunt. 


ARTICULUS  III.  425 

UTRUM  ILLE,  QUI  PECCAT  EX  CERTA  MALITIA,  PECCET  EX  HABITU. 

(Supr.  art.  2.  et  Rom.  1.  lect.  3.). 

Ad  tertium  sic  proceditur.  Videtur,  quod  quicumque  peccat  ex  certa 
malitia,  peccet  ex  habitu:  dicit  enim  Philos.  in  5.  Ethic  (cap.  9.  a  med.),  quod 
non  est  cujuslibet  injusta  facere,  qualiter  injustus  facit,  scilicet  ex  electione, 
sed  solum  habentis  habitum :  sed  peccare  ex  certa  malitia  est  peccare  ex  ele¬ 
ctione  mali,  ut  dictum  est  (art.  1 ,  huj.  q.) ;  ergo  peccare  ex  certa  malitia  non 
est  nisi  habentis  habitum. 

2.  Praeterea.  Origenes  dicit  in  1.  Periarch.  (cap.  3.  in  fin.),  quod  non  ad 
subitum  quis  evacuatur,  aut  deficit,  sed  paulatim  per  partes  defluere  necesse 

est:  sed  maximus  difluxus  esse  videtur,  ut  aliquis  ex  certa  malitia  pcccet; 
ergo  non  statim  a  principio,  sed  per  multam  consuetudinem,  ex  qua  habitus 
generari  potest,  aliquis  ad  hoc  devenit  ut  ex  certa  malitia  peccet. 

3.  Praeterea.  Quandocumque  aliquis  ex  certa  malitia  peccat,  oportet 
quod  ipsa  voluntas  de  se  inclinetur  ad  malum,  quod  eligit:  sed  ex  natura  po¬ 
tentiae  non  inclinatur  homo  ad  malum,  sed  magis  ad  bonum;  ergo  oportet, 
si  eligit  malum,  quod  hoc  sit  ex  aliquo  supervenienti,  quod  est  passio,  vel 
habitus:  sed  quando  aliquis  peccat  ex  passione,  non  peccat  ex  certa  malitia, 
sed  ex  infirmitate,  ut  dictum  est  (q.praec.  art.y) ;  ergo  quandocumque  aliquis 
peccat  ex  certa  malitia,  oportet  quod  peccet  ex  habitu. 

Sed  contra.  Sicut  se  habet  habitus  bonus  ad  electionem  boni:  ita  ha¬ 
bitus  malus  ad  electionem  mali:  sed  quandoque  aliquis  non  habens  habitum 
virtutis  eligit  id,  quod  est  bonum  secundum  virtutem;  ergo  etiam  quandoque 
aliquis  non  habens  habitum  vitiosum  potest  eligere  malum;  quod  est  ex  certa 
malitia  peccare. 

Respondeo  dicendum,  quod  voluntas  aliter  se  habet  ad  bonum,  et  aliter 
ad  malum :  ex  natura  enim  suae  potentiae  inclinatur  ad  bonum  rationis,  sicut 
ad  proprium  objectum;  unde  et  omne  peccatum  dicitur  esse  contra  naturam, 
quod  ergo  in  aliquod  malum  voluntas  eligendo  inclinetur,  oportet  quod  aliunde 
contingat:  et  quandoque  quidem  contingit  ex  defectu  rationis;  sicut  cum  ali¬ 
quis  ex  ignorantia  peccat:  quandoque  autem  ex  impulsu  appetitus  sensitivi: 
sicut  cum  peccat  ex  passione:  sed  neutrum  horum  est  ex  certa  malitia  pec¬ 
care:  sed  tunc  solum  ex  certa  malitia  aliquis  peccat,  quando  ipsa  voluntas 
ex  seipsa  movetur  ad  malum,  quod  potest  contingere  dupliciter. 

Uno  quidem  modo  per  hoc,  quod  homo  habet  aliquam  dispositionem  cor¬ 
ruptam  inclinantem  ad  malum ;  ita  quod  secundum  illam  dispositionem  sit 
homini  quasi  conveniens,  et  simile  aliquod  malum:  et  in  hoc  ratione  con¬ 
venientiae  tendit  voluntas  quasi  in  bonum:  quia  unumquodque  secundum  se 
tendit  in  id,  quod  sibi  est  conveniens :  talis  autem  dispositio  corrupta,  vel  est 
aliquis  habitus  acquisitus  ex  consuetudine,  quae  vertitur  in  naturam ;  vel  est 
aliqua  aegritudinalis  habitudo  exparte  corporis;  sicut  aliquis  habens  [al.  aliqui 
liaberis],  quasdam  naturales  inclinationes  ad  aliqua  peccata  propter  corru¬ 
ptionem  naturae  in  ipso  fal.  in  ipsis].  Alio  modo  contingit,  quod  voluntas  per 
se  tendit  in  aliquod  malum  per  remotionem  alicujus  prohibentis;  puta  si 
aliquis  prohibeatur  peccare,  non  quia  peccatum  ei  secundum  se  displiceat, 
sed  propter  spem  vitae  aeternae,  vel  propter  timorem  gehennae,  remota  spe 
per  desperationem,  vel  timore  per  praesumptionem,  sequitur,  quod  ex  certa 
malitia  quasi  absque  fraeno  peccet.  Sic  igitur  patet,  quod  peccatum,  quod 
est  ex  certa  malitia,  semper  praesupponit  in  homine  aliquam  inordinationem, 
quae  tamen  non  semper  est  habitus :  unde  non  est  necessarium,  quod  qui¬ 
cumque  peccat  ex  certa  malitia,  peccet  ex  habitu. 

Ad  primum  ergo  dicendum,  quod  operari,  qualiter  injustus  operatur,  non 
solum  est  operari  injusta  ex  certa  malitia,  sed  etiam  delectabiliter,  et  sine 
gravi  renisu  rationis,  quod  non  est  nisi  ejus,  qui  habet  habitum. 

Ad  secundum  dicendum,  quod  non  statim  ad  hoc  aliquis  labitur,  quod 
ex  certa  malitia  peccet:  sed  praesupponitur  aliquid,  quod  tamen  non  semper 
est  habitus,  ut  dictum  est  (in  corp.  art.). 

Ad  tertium  dicendum,  quod  illud,  per  quod  voluntas  inclinatur  ad  malum, 
non  semper  habitus  est,  vel  passio,  sed  auiddam  aliud,  ut  dictum  est  (in 
corp.  art.). 

Ad  quartum  dicendum,  quod  non  est  similis  ratio  de  electione  boni,  et 
de  electione  mali:  quia  malum  numquam  est  sine  bono  naturae;  sed  bonum 
potest  esse  sine  malo  culpae  perfectae. 

ARTICULUS  IV.  426 

UTRUM  ILLE,  QUI  PECCAT  EX  CERTA  MALITIA,  GRAVIUS  PECCET, 
QUAM  QUI  EX  PASSIONE. 

(Supr.  q.  47.  art.  2.  corp.  et  2-2.  q.  7.  art.  3.  corp. 
et  2.  Dist.  7.  q.  1.  art.  2.  corp.fin.  et  Mal.  q.  7.  art.  13.  et  Quodl.  2.  art.  13.  corp.). 

Ad  quartum  sic  proceditur.  Videtur,  quod  ille  qui  peccat  ex  certa  ma¬ 
litia,  non  peccet  gravius,  quam  ille  qui  peccat  ex  passione :  ignorantia  enim 
excusat  peccatum  vel  in  toto,  vel  in  parte :  sed  major  est  ignorantia  in  eo 
qui  peccat  ex  certa  malitia,  quam  in  eo  qui  peccat  ex  passione,  nam  ille  qui 
peccat  ex  certa  malitia,  patitur  ignorantiam  principii,  quae  est  maxima,  ut 
Philos.  dicit  in  7.  Ethic.  (cap.S.  amed.),  habet  enim  malam  existimationem  de 
fine,  qui  est  principium  in  operativis;  ergo  magis  excusatur  a  peccato,  qui 
peccat  ex  certa  malitia,  quam  ille  qui  peccat  ex  passione. 

2.  Praeterea.  Quanto  aliquis  habet  majus  impellens  ad  peccandum,  tanto 
minus  peccat;  sicut  patet  de  eo,  qui  majori  impetu  passionis  dejicitur  in  pec¬ 
catum:  sed  ille  qui  peccat  ex  certa  malitia,  impellitur  ab  habitu,  cujus  est 
fortior  impulsio,  quam  passionis;  ergo  ille  qui  peccat  ex  habitu,  minus  Deceat, 
quam  ille  qui  peccat  ex  passione. 

3.  Praeterea.  Peccare  ex  certa  malitia  est  peccare  ex  electione  mali 
sed  ille  qui  peccat  ex  passione,  etiam  eligit  malum ;  ergo  non  minus  peccat, 
quam  ille  qui  peccat  ex  certa  malitia. 

Sed  contra  est,  quod  peccatum,  quod  ex  industria  committitur,  ex  hoc 
ipso  graviorem  poenam  meretur,  secundum  illud  Job  34. :  Quasi  impios  per¬ 
cussit  eos  in  loco  videntium,  qui  quasi  de  industria  recesserunt  ab  eo  :  sed  poena 
non  augetur  nisi  propter  gravitatem  culpae;  ergo  peccatum  ex  hoc  aggra¬ 
vatur,  quod  est  ex  industria,  seu  certa  malitia. 

Respondeo  dicendum,  quod  peccatum,  quod  est  ex  certa  malitia,  est 
gravius  peccato,  quod  est  ex  passione,  triplici  ratione.  Primo  quidem,  quia 
cum  peccatum  principaliter  in  voluntate  consistat,  quanto  motus  peccati  est 
magis  proprius  voluntati,  tanto  peccatum  est  gravius,  caeteris  paribus.  Cum 
autem  ex  certa  malitia  peccatur,  motus  peccati  est  magis  proprius  voluntati, 
quae  ex  seipsa  in  malum  movetur,  quam  quando  ex  passione  peccatur,  quasi 
ex  quodam  extrinseco  impulsa  ad  peccandum;  unde  peccatum  ex  hoc  ipso 
quod  est  ex  malitia,  aggravatur  :  et  tanto  magis,  quanto  fuerit  vehementior 
malitia:  ex  eo  vero,  quod  est  ex  passione,  diminuitur  tanto  magis,  quanto 
passio  luerit  magis  vehemens.  Secundo,  quia  passio,  quae  inclinat  voluntatem 
ad  peccandum,  cito  transit,  et  sic  homo  cito  redit  ad  bonum  propositum 
poenitens  de  peccato :  sed  habitus,  quo  homo  ex  malitia  peccat,  est  qualitas 
permanens,  et  ideo  qui  ex  malitia  peccat,  diuturnius  peccat;  unde  Philos.  in 
7.  Ethic.  (cap.  8.  in  prine.),  comparat  intemperatum,  qui  peccat  ex  malitia, 
infirmo,  qui  continue  laborat;  incontinentem  autem,  qui  peccat  ex  passione, 
ei  qui  laborat  interpolate.  Tertio,  quia  ille  qui  peccat  ex  certa  malitia,  est 
male  dispositus  quantum  ad  ipsum  finem,  qui  est  principium  in  operabilibus 

et  sic  ejus  defectus  est  periculosior,  quam  ejus,  qui  ex  passione  peccat,  cujus 
propositum  tendit  in  bonum  finem;  licet  hoc  propositum  interrumpatur  ad 
horam  propter  passionem:  semper  autem  defectus  principii  est  pessimus; 
unde  manifestum  est,  quod  gravius  est  peccatum,  quod  est  ex  malitia,  quam 
quod  est  ex  passione. 

Ad  primum  ergo  dicendum,  quod  ignorantia  electionis,  de  qua  objectio 
procedit,  neque  excusat,  neque  diminuit  peccatum,  ut  supra  dictum  est  (q.  76. 
art.  4);  unde  neque  major  ignorantia  talis  facit  esse  minus  peccatum. 

Ad  secundum  dicendum,  quod  impulsio,  quae  est  ex  passione,  est  quasi 
ex  exteriori  respectu  voluntatis:  sed  per  habitum  inclinatur  voluntas  quasi 
ab  interiori;  unde  non  est  similis  ratio. 

Ad  tertium  dicendum,  quod  aliud  est  peccare  eligentem,  et  aliud  pec¬ 
care  ex  electione:  ille  enim  qui  peccat  ex  passione,  peccat  quidem  eligens, 
non  tamen  ex  electione :  quia  electio  non  est  in  eo  primum  peccati  principium ; 
sed  inducitur  ex  passione  ad  eligendum  id,  quod  extra  passionem  existens 
non  eligeret:  sed  ille  qui  peccat  ex  certa  malitia,  secundum  se  eligit  malum, 
eo  modo  quo  dictum  est  (art.  2.  et  q.  huj.  q.) ;  et  ideo  electio,  quae  est  in 
ipso,  est  principium  peccati:  et  propter  hoc  dicitur  ex  electione  peccare. 


QUAESTIO  LXXIX. 

DE  CAUSIS  EXTERIORIBUS  PECCATI, 
IN  QUATUOR  ARTICULOS  DIVISA. 


Deinde  considerandum  est  de  causis  exterioribus  peccati :  et  primo  ex 
parte  Dei:  secundo  ex  parte  diaboli:  tertio  ex  parte  hominis. 

Circa  primum  quaeruntur  quatuor. 

Primo.  Utrum  Deus  sit  causa  peccati. 

Secundo.  Utrum  actus  peccati  sit  a  Deo. 

Tertio.  Utrum  Deus  sit  causa  excaecationis,  et  obdurationis. 

Quarto.  Utrum  haec  ordinentur  ad  salutem  eorum,  qui  excaecantur,  vel 
obdurantur. 


ARTICULUS  I.  427 

UTRUM  DEUS  SIT  CAUSA  PECCATI. 

(Infr.  q.  80.  art.  1.  corp.  et  Mal.  q.  5.  art.  1.). 

Ad  primum  sic  proceditur.  Videtur,  quod  Deus  sit  causa  peccati :  dicit 
enim  Apostolus  Rom.  1.  de  quibusdam:  Tradidit  eos  Deus  in  reprobum  sensum 
ut  faciant  ea,  quae  non  conveniunt:  et  Gloss.  (August.  lib.  de  Grat.  et  Liber 
Arbitrio  cap.  21.  cir.  fin.)  ibidem  dicit,  quod  Deus  operatur  in  cordibus  hominum 
inclinando  voluntates  eorum  in  quodcumque  voluerit,  sive  in  bonum,  sive  in  malum 

sed  facere  quae  non  conveniunt,  et  inclinari  secundum  voluntatem  ad  malum, 
est  peccatum  ;  ergo  Deus  hominibus  est  causa  peccati. 

2.  Praeterea.  Sapient.  14.  dicitur:  Creaturae  Dei  in  odium  factae  sunt 
et  in  tentationem  animabas  hominum:  sed  tentatio  solet  dici  provocatio  ad 
peccandum:  cum  ergo  creaturae  non  sint  factae  nisi  a  Deo,  ut  in  primo 
habitum  est  (q.  44.  art.  1.),  videtur,  quod  Deus  sit  causa  peccati  provocans 
hominem  ad  peccandum. 

3.  Praeterea.  Quidquid  est  causa  causae,  est  causa  effectus:  sed  Deus 
est  causa  liberi  arbitrii,  quod  est  causa  peccati;  ergo  Deus  est  causa  peccati. 

4.  Praeterea.  Omne  malum  opponitur  bono:  sed  non  repugnat  divinae 
bonitati,  quod  ipse  sit  causa  mali  poenae:  de  isto  enim  malo  dicitur  Isa.  45. 
quod  Deus  est  creans  malum,  et  Amos  3.:  Si  est  malum  in  civitate,  quod  Deus 
non  fecerit;  ergo  etiam  divinae  bonitati  non  repugnat,  quod  Deus  sit  causa 
culpae. 

Sed  contra.  Sap.  11.  dicitur:  Nihil  odisti  eorum,  quae  fecisti:  odit  autem 
Deus  peccatum,  secundum  illud  Sap.  14.:  Odio  est  Deus  impius,  et  impietas 
ejus;  ergo  Deus  non  est  causa  peccati. 

Respondeo  dicendum,  quod  homo  dupliciter  est  causa  peccati  vel  sui,  vel 
alterius:  uno  modo  directe,  inclinando  scilicet  voluntatem  suam,  vel  alterius 
ad  peccandum:  alio  modo  indirecte,  dum  scilicet  non  retrahit  aliquos  a  pec¬ 
cato;  unde  Ezech.  3.  speculatori  dicitur:  Si  non  dixeris  impio:  Morte  morieris, 
sanguinem  ejus  de  manu  tua  requiram.  Deus  autem  non  potest  esse  directe 
causa  peccati  vel  sui,  vel  alterius:  quia  omne  peccatum  est  per  recessum  ab 
ordine,  qui  est  in  Deum,  sicut  in  finem :  Deus  autem  omnia  inclinat,  et  con¬ 
vertit  in  seipsum,  sicut  in  ultimum  finem,  sicut  Dionys.  dicit  1.  cap.  de  Div. 
Nom.  (vers.  fin.  lect.  q.) ;  unde  impossibile  est,  quod  sit  sibi,  vel  aliis  causa 
discedendi  ab  ordine,  qui  est  in  ipsum ;  unde  non  potest  directe  esse  causa 
peccati.  Similiter  etiam  neque  indirecte.  Contingit  enim,  quod  Deus  aliquibus 
non  praebet  auxilium  ad  evitandum  peccata,  quod  si  praeberet,  non  pecca¬ 
rent:  sed  hoc  totum  facit  secundum  ordinem  suae  sapientiae,  et  justitiae,  cum 
ipse  sit  sapientia,  et  justitia ;  unde  non  imputatur  ei,  quod  alius  peccet,  sicut 
causae  peccati:  sicut  gubernator  non  dicitur  causa  submersionis  navis  ex 
hoc  quod  non  gubernat  navem,  nisi  quando  subtrahit  gubernationem  po¬ 
tens,  et  debens  gubernare.  Et  sic  patet,  quod  Deus  nullo  modo  est  causa  peccati. 

Ad  primum  ergo  dicendum,  quod  quantum  ad  verba  Apostoli  ex  ipso 
textu  patet  solutio:  si  enim  Deus  tradit  aliquos  in  reprobum  sensum,  jam 
ergo  reprobum  sensum  habent  ad  faciendum  ea,  quae  non  conveniunt;  dicitur 
ergo  tradere  eos  in  reprobum  sensum,  inquantum  non  prohibet  eos,  quin 
suum  sensum  reprobum  sequantur:  sicut  dicimur  exponere  illos,  quos  non 
tuemur.  Quod  autem  August.  dicit  in  lib.  de  Grat.  et  Lib.  Arbitr.  unde 
sumpta  est  Glos,  quod  Deus  inclinat  voluntates  hominum  in  bonum,  et  malum, 
sic  intelligendum  est,  quod  in  bonum  quidem  directe  inclinat  voluntatem; 
in  malum  autem,  inquantum  non  prohibet,  sicut  dictum  est  (in  corp.  art.); 
et  tamen  hoc  etiam  contingit  ex  merito  praecedentis  peccati. 

Ad  secundum  dicendum,  quod,  cum  dicitur:  Creaturae  Dei  factae  sunt  in 
odium,  et  in  tentationem  animabus  hominum,  haec  praepositio  in  non  ponitur 
causaliter;  sed  consecutive :  non  enim  Deus  fecit  creaturas  ad  malum  homi¬ 
num;  sed  hoc  consecutum  est  propter  insipientiam  hominum;  unde  sub 
ditur  et  in  muscipulam  pedibus  insipientium,  qui  scilicet  per  suam  insipien 
tiam  utuntur  creaturis  ad  aliud,  quam  ad  quod  factae  sunt. 

Ad  tertium  dicendum,  quod  effectus  causae  mediae  procedens  ab  ea, 
secundum  quod  subditur  ordini  causae  primae,  reducitur  etiam  in  causam 
primam:  sed  si  procedat  a  causa  media,  secundum  quod  exit  ordinem  causae 
primae,  non  reducitur  in  causam  primam :  sicut  si  minister  faciat  aliquid 
contra  mandatum  domini,  hoc  non  reducitur  in  dominum,  sicut  in  causam, 
et  similiter  peccatum,  quod  liberum  arbitrium  committit  contra  praeceptum 
Dei,  non  reducitur  in  Deum,  sicut  in  causam. 

Ad  quartum  dicendum,  quod  poena  opponitur  bono  ejus,  qui  punitur, 
qui  privatur  quocumque  bono :  sed  culpa  opponitur  bono  ordinis,  qui  est  in 
Deum  ;  unde  directe  opponitur  bonitati  divinae,  et  propter  hoc  non  est  si¬ 
milis  ratio  de  culpa,  et  poena. 


ARTICULUS  II.  428 

UTRUM  ACTUS  PECCATI  SIT  A  DEO. 

( Infr .  q.  80.  art.  i.  corp.  et  i.  Dist.  40.  q.  4.  art.  2.  et  Dist.  42.  q.  2.  art.  1. 
et  2.  Dist.  57.  q.  2.  et  Dist.  44.  q.  1.  art.  1. 
et  lib.  3.  Contr.  g.  cap.  162.  et  Mal.  q.  3.  art.  2.  et  Rom.  11.  lect.  j.). 

Ad  secundum  sic  proceditur.  Videtur,  quod  actus  peccati  non  sit  a  Deo: 
dicit  enim  August.  in  lib.  de  Perfect.  Justitiae  (cap.  2.  circ.  med.),  quod  actus 
peccati,  non  est  res  aliqua:  omne  autem,  quod  est  a  Deo,  est  res  aliqua;  ergc 
actus  peccati  non  est  a  Deo. 

2.  Praeterea.  Homo  non  dicitur  esse  causa  peccati,  nisi  quia  homo  est 
causa  actus  peccati :  nullus  enim  intendens  ad  malum  operatur,  ut  Dionys. 
dicit  4.  cap.  de  Div.  Nom.  (part.  4.  lect.  14.  et  23.):  sed  Deus  non  est  causa 
peccati,  ut  dictum  est  (art.  praec.) ;  ergoDeus  non  est  causa  actus  peccati. 

3.  Praeterea.  Aliqui  actus  secundum  suam  speciem  sunt  mali,  et  pec¬ 
cata,  ut  ex  supra  dictis  palet  (q.  18.  art.  2.  et  8.):  sed  quidquid  est  causa  ali- 
cujus,  est  causa  ejus,  quod  convenit  ei  secundum  suam  speciem;  si  ergo 
Deus  esset  causa  actus  peccati,  sequeretur,  quod  esset  causa  peccati:  sed 
hoc  non  est  verum,  ut  ostensum  est  (art.  praec.) ;  ergo  Deus  non  est  causa 
actus  peccati. 

Sed  contra.  Actus  peccati  est  quidam  motus  liberi  arbitrii:  sed  voluntas 
Dei  est  causa  omnium 'motionum,  ut  August.  dicit  in  3.  de  Trin.  (cap.  4.  et  9. 
in  fin.) ;  ergo  voluntas  Dei  est  causa  actus  peccati. 

Respondeo  dicendum,  quod  actus  peccati  et  est  ens,  et  est  actus,  et  ex 
utroque  habet,  quod  sit  a  Deo:  omne  enim  ens,  quocumque  modo  sit,  oportet 
quod  derivetur  a  primo  ente,  ut  patet  per  Dionys.  5.  cap.  de  Div.  Nom.  (lect.  1. 
et  2.):  omnis  autem  actio  causatur  ab  aliquo  existente  in  actu,  quia  nihil 
agit,  nisi  secundum  quod  est  actu:  omne  autem  ens  actu  reducitur  in  primum 
actum,  scilicet  Deum,  sicut  in  causam,  qui  est  per  suam  essentiam  actus: 
unde  relinquitur,  quod  Deus  sit  causa  omnis  actionis,  inquantum  est  actio. 
Sed  peccatum  nominat  ens,  et  actionem  cum  quodam  defectu:  defectus  autem 
ille  est  ex  causa  creata,  scilicet  libero  arbitrio,  inquantum  deficit  ab  ordine 
primi  agentis,  scilicet  Dei;  unde  defectus  iste  non  reducitur  in  Deum  sicut 
in  causam,  sed  in  liberum  arbitrium:  sicut  defectus  claudicationis  reducitur 
in  tibiam  curvam  sicut  in  causam,  non  autem  in  virtutem  motivam,  a  qua 
tamen  causatur  quidquid  est  motionis  in  claudicatione ;  et  secundum  hoc 

Deus  est  causa  actus  peccati :  non  tamen  est  causa  peccati ;  quia  non  est 
causa  hujus,  quod  actus  sit  cum  defectu. 

Ad  primum  ergo  dicendam,  quod  Augustinus  nominat  ibi  tetn  id,  quod 
est  res  simpliciter,  scilicet  substantiam :  sic  enim  actus  peccati  non  est  res. 

Ad  secundum  dicendum,  quod  in  hominem  sicut  in  causam  reducitur 
non  solum  actus,  sed  etiam  ipse  defectus  ;  quia  scilicet  non  subditur  ei,  cui 
debet  subdi;  licet  hoc  ipse  non  intendat  principaliter ;  et  ideo  homo  est  causa 
peccati:  sed  Deus  sic  est  causa  actus,  quod  nullo  modo  est  causa  defectus 
concomitantis  actum;  et  ideo  non  est  causa  peccati. 

Ad  tertium  dicendum,  quod  sicut  dictum  est  supra  (q.  72.  art.  1.),  actus, 
et  habitus  non  recipiunt  speciem  ex  ipsa  privatione,  in  qua  consistit  ratio 
mali :  sed  ex  aliquo  objecto,  cui  conjungitur  talis  privatio :  et  sic  ipse  defectus, 
qui  dicitur  non  esse  a  Deo,  pertinet  ad  speciem  actus  consequenter,  et  non 
quasi  differentia  specifica. 


ARTICULUS  III.  429 

UTRUM  DEUS  SIT  CAUSA  EXCAECATIONIS,  ET  INDURATIONIS. 

(Part.  1.  q.  29.  art.  5.  et  2-2.  q.  i$.  art.  1.  et  1.  Dist.  40.  q.  4.  art.  2. 
etlib.  3.  Contr.  g.  cap.  162.  et  Veri.  q.  24.  art.  10.  corp.  et  Joan.  11.  lect.  6. 
et  Rom.  1.  lect.  7.  et  cap.  9.  lect.  3.  et  1.  Cor.  4.). 

Ad  tertium  sic  proceditur.  Videtur,  quod  Deus  non  sit  causa  excaeca¬ 
tionis  et  indurationis :  dicit  enim  Augustinus  in  lib.  83.  Q.Q,  (q.  3.),  quod 
Deus  non  est  causa  ejus,  quod  homo  sit  deterior  [al.  quo  homo  fit  deterior ]: 
sed  per  excaecationem,  et  obdurationem  fit  homo  deterior;  ergo  Deus  non 
est  causa  excaecationis,  et  obdurationis. 

2.  Praeterea.  Fulgentius  dicit  (lib.  1.  deDupl.Praedest.  ad  Monimum  cap.  ic, 
ad  fin.),  quod  Deus  non  est  ultor  illius  rei,  cujus  est  auctor :  sed  Deus  est  ultor 
cordis  obdurati,  secundum  illud  Eccli.  3.:  Cor  durum  male  habebit  in  novissimo; 
ergo  Deus  non  est  causa  obdurationis. 

3.  Praeterea.  Idem  effectus  non  attribuitur  causis  contrariis:  sed  causa 
excaecationis  dicitur  esse  malitia  hominis,  secundum  illud  Sapient.  2.:  Excae- 
cavit  enim  eos  malitia  eorum;  et  etiam  diabolus,  secundum  illud  2.  Cor.  4.: 
Deus  hujus  saeculi  excaecavit  mentes  infidelium ;  quae  quidem  causae  videntur  esse 
contrariae  Deo;  ergo  Deus  non  est  causa  excaecationis,  et  obdurationis. 

Sed  contra  est,  quod  dicitur  Isa.  6. :  Excaeca  cor  populi  hujus,  et  aures 
ejus  aggrava:  et  Rom.  9.  dicitur:  Cujus  vult  miseretur,  et  quem  vult  indurat. 

Respondeo  dicendum,  quod  excaecatio,  et  obduratio  duo  important;  quo¬ 
rum  unum  est  motus  animi  humani  inhaerentis  malo,  et  aversi  a  divino  lu¬ 
mine:  et  quantum  ad  hoc  Deus  non  est  causa  excaecationis,  et  obdurationis, 
sicut  non  est  causa  peccati.  Aliud  autem  est  subtractio  gratiae,  ex  qua  sequi¬ 
tur,  quod  mens  divinitus  non  illuminetur  ad  recte  videndum,  et  cor  hominis 
non  emolliatur  ad  recte  vivendum:  et  quantum  ad  hoc  Deus  est  causa  excae¬ 
cationis,  et  obdurationis.  Est  autem  considerandum,  quod  Deus  est  causa 
universalis  illuminationis  animarum,  secundum  illud  Joan.  1.:  Erat  lux  vera, 
quae  illuminat  omnem  hominem  venientem  in  hunc  mundum :  sicut  sol  est  uni¬ 
versalis  causa  illuminationis  corporum:  aliter  tamen,  et  aliter:  nam  sol  agi* 
illuminando  per  necessitatem  naturae :  Deus  autem  agit  voluntarie  per  ordi 

nem  suae  sapientiae:  sol  autem,  licet  quantum  est  de  se,  omnia  corpora 
illuminet,  si  quod  tamen  impedimentum  inveniat  in  aliquo  corpore,  relinquit 
illud  tenebrosum;  sicut  patet  de  domo,  cujus  fenestrae  sunt  clausae:  sed  tamen 
illius  obscurationis  nullo  modo  causa  est  sol;  non  enim  suo  judicio  agit,  ut 
lumen  interius  non  immittat:  sed  causa  ejus  est  solum  ille,  qui  claudit  fene¬ 
stram  :  Deus  autem  proprio  judicio  lumen  gratiae  non  immittit  illis,  in  quibus 
obstaculum  invenit;  unde  causa  subtractionis  gratiae  est  non  solum  ille,  qui 
ponit  obstaculum  gratiae,  sed  etiam  Deus,  qui  suo  judicio  gratiam  non  appo¬ 
nit  :  et  per  hunc  modum  Deus  est  causa  excaecationis,  et  aggravationis  aurium ,  et 
obdurationis  cordis:  quae  quidem  distinguuntur  secundum  effectus  gratiae,  quae 
et  perficit  intellectum  dono  sapientiae,  et  affectum  emollit  igne  charitatis.  Et 
quia  ad  cognitionem  intellectus  maxime  deserviunt  duo  sensus,  scilicet:  visus, 
et  auditus,  quorum  unus  deservit  inventioni,  scilicet  visus,  alius  disciplinae, 
scilicet  auditus  ;  ideo  quantum  ad  visum  ponitur  excaecatio;  quantum  ad  audi¬ 
tum,  aurium  aggravatio;  quantum  ad  affectum,  obduratio. 

Ad  primum  ergo  dicendum,  quod  cum  excaecatio,  et  induratio  ex  parte 
subtractionis  gratiae  sint  quaedam  poenae,  ex  hac  parte  eis  homo  non  fit 
deterior;  sed  deterior  factus  per  culpam  haec  incurrit,  sicut  et  caeteras  poenas. 

Ad  secundum  dicendum,  quod  objectio  illa  procedit  de  obduratione,  se 
eundum  quod  est  culpa. 

Ad  tertium  dicendum,  quod  malitia  est  causa  excaecationis  meritoria, 
sicut  culpa  est  causa  poenae,  et  hoc  etiam  modo  diabolus  excaecare  dicitur, 
inquantum  inducit  ad  culpam. 

ARTICULUS  IV.  43o 

UTRUM  EXCAECATIO,  ET  OBDURATIO  SEMPER  ORDINENTUR 
AD  SALUTEM  EJUS,  QUI  EXCAECATUR,  ET  OBDURATUR. 

Ad  quartum  sic  proceditur.  Videtur,  quod  excaecatio,  et  obduratio  semper 
ordinentur  ad  salutem  ejus,  qui  excaecatur,  et  obduratur:  dicit  enim  Augu¬ 
stinus  in  Enchirid.  (cap.  11.  circ.  prine.),  quod  Deus,  cum  sit  summe  bonus, 
nullo  modo  permitteret  fieri  aliquod  malum,  nisi  posset  ex  quolibet  malo 
elicere  bonum.  Multo  igitur  magis  ordinat  ad  bonum  illud  malum,  cujus  ipse 
est  causa:  sed  excaecationis,  et  obdurationis  Deus  est  causa,  ut  dictum  est 
(art.  praec.) ;  ergo  haec  ordinantur  ad  salutem  ejus,  qui  excaecatur,  vel  ob¬ 
duratur. 

2.  Praeterea.  Sap.  1.  dicitur,  quod  Deus  non  delectatur  in  perditione  im¬ 
piorum  :  videretur  autem  in  perditione  eorum  delectari,  si  eorum  excaecatio¬ 
nem  in  bonum  eorum  non  converteret:  sicut  medicus  videretur  delectari 
afflictione  infirmi,  si  medicinam  amaram,  quam  infirmo  propinat,  ad  ejus  sa¬ 
nitatem  non  ordinaret ;  ergo  Deus  excaecationem  convertit  in  bonum  excae- 
catorum. 

3.  Praeterea.  Deus  non  est  personarum  acceptor,  ut  dicitur  Act.  10.:  sed 
quorumdam  excaecationem  ordinat  ad  eorum  salutem;  sicut  quorumdam  Ju¬ 
daeorum,  qui  excaecati  sunt,  ut  Christo  non  crederent,  et  non  credentes  occi¬ 
derent,  et  postmodum  compuncti  converterentur,  sicut  de  quibusdam  legitur 
Act.  2.  ut  pater  per  Augustinum  in  lib.  de  Q.Q..  Evangelii  (scii,  secundurr 
Matth.  q.  14.) ;  ergo  Deus  omnium  excaecationem  convertit  in  eorum  salutem 

Sed  contra.  Non  sunt  facienda  mala,  ut  eveniant  bona,  ut  dicitur  Rom.  3: 
sed  excaecatio  est  malum ;  ergo  Deus  non  excaecat  aliquos  propter  eorum 
bonum. 

Respondeo  dicendum,  quod  excaecatio  est  quoddam  praeambulum  ad 
peccatum:  peccatum  autem  ad  duo  ordinatur:  ad  unum  quidem  per  se,  scilicet 
ad  damnationem ;  ad  aliud  autem  ex  divina  misericordia,  vel  providentia,  sci¬ 
licet  ad  sanationem;  inquantum  Deus  permittit  aliquos  cadere  in  peccatum, 
ut  peccatum  suum  agnoscentes  humilientur,  et  convertantur,  sicut  August. 
dicit,  in  lib.  de  Natura,  et  Gratia  (cap.  22.24.  e *  2^0-  Unde  et  excaecatio  ex 
sui  natura  ordinatur  ad  damnationem  eius,  qui  excaecatur,  propter  quod 
ponitur  etiam  reprobationis  effectus :  sed  ex  divina  misericordia  excaecatio 
ad  tempus  ordinatur  medicinaliter  ad  salutem  eorum,  qui  excaecantur:  sed 
haec  misericordia  non  omnibus  impenditur  excaecatis,  sed  praedestinatis  so¬ 
lum,  quibus  omnia  cooperantur  in  bonum,  sicut  dicitur  Rom.  8.;  unde  quan¬ 
tum  ad  quosdam,  excaecatio  ordinatur  ad  sanationem;  quantum  autem  ad 
alios,  ad  damnationem,  ut  Augustinus  dicit  in  tertio  de  Q.Q..  Evangel.  (loc. 
cit.  in  arg.  3.). 

Ad  primum  ergo  dicendum,  quod  omnia  mala,  quae  Deus  facit,  vel  per¬ 
mittit  fieri,  ordinantur  ad  aliquod  bonum;  non  tamen  semper  in  bonum  ejus, 
in  quo  est  malum;  sed  quandoque  ad  bonum  alterius,  vel  etiam  totius  uni¬ 
versi  :  sicut  culpam  tyrannorum  ordinat  in  bonum  martyrum,  et  poenam 
damnatorum  ordinat  ad  gloriam  justitiae  suae. 

Ad  secundum  dicendum,  quod  Deus  non  delectatur  in  perditione  homi¬ 
num,  quantum  ad  ipsam  perditionem,  sed  ratione  suae  justitiae,  vel  propter 
bonum,  quod  inde  provenit. 

Ad  tertium  dicendum,  quod  hoc  quod  Deus  aliquorum  excaecationem 
ordinat  in  eorum  salutem,  misericordiae  est:  quod  autem  excaecatio  aliorum 
ordinetur  ad  eorum  damnationem,  justitiae  est:  quod  autem  misericordiam 
quibusdam  impendit,  et  non  omnibus,  non  facit  personarum  acceptionem  in 
Deo,  sicut  in  primo  dictum  est  (q.  23.  art.  y.  ad  3.). 

Ad  quartum  dicendum,  quod  mala  culpae  non  sunt  facienda,  ut  veniant 
bona:  sed  mala  poenae  sunt  inferenda  propter  bonum. 


QUAESTIO  LXXX. 

DE  CAUSA  PECCATI  EX  PARTE  DIABOLI, 

IN  QUATUOR  ARTICULOS  DIVISA. 

Deinde  considerandum  est  de  causa  peccati  ex  parte  diaboli. 

Et  circa  hoc  quaeruntur  quatuor. 

Primo.  Utrum  diabolus  sit  directe  causa  peccati. 

Secundo.  Utrum  diabolus  inducat  ad  peccandum,  interius  persuadendo 
Tertio.  Utrum  possit  necessitatem  peccandi  inducere. 

Quarto.  Utrum  omnia  peccata  ex  diaboli  suggestione  proveniant. 

ARTICULUS  I.  431 

UTRUM  DIABOLUS  SIT  HOMINI  DIRECTE  CAUSA  PECCANDI. 

(Supr.  q.  7/.  art.  3.  et  part.  3.  q.  S.  art.  7.  et  Mal.  q.  3.  art.  3.  et  4. 
et  Ouodl.  3.  art.  S.  corp.). 

Ad  primum  sic  proceditur.  Videtur,  quod  diabolus  sit  homini  directe  causa 
peccandi :  peccatum  enim  directe  in  affectu  consistit :  sed  Aug.  dicit  4.  de 
Trin.  (cap.  12.  in  prine.),  quod  diabolus  suae  societati  malignos  affectus  inspirat: 
et  Beda  super  Act.  (sup.  illud  cap.  3.  Anania,  cur  tentavit  etc.)  dicit  quod  dia¬ 
bolus  animam  in  affectum  malitiae  trahit:  et  Isidorus  dicit  in  lib.  2.  de  Summo 
Bono  (cap.  41.  in  fin.  et  lib.  3.  cap.  3),  quod  diabolus  corda  hominum  occultis  cu¬ 
piditatibus  replet;  ergo  diabolus  directe  est  causa  peccati. 

2.  Praeterea.  Hieron.  dicit  (lib.  2.  cont.  Jovinian.  cap.  2.  a  med.),  quod 
sicut  Deus  est  perfector  boni,  ita  diabolus  est  perfector  mali:  sed  Deus  est  directe 
causa  bonorum  nostrorum  ;  ergo  diabolus  est  directe  causa  peccatorum  no¬ 
strorum. 

3.  Praeterea.  PhiJos.  dicit  in  quodam  cap.  Ethicae  Eudemicae  (sc.  cap.  18. 
lib.  7.  a  prine.)  quod  oportet  esse  quoddam  principium  extrinsecum  humani  con¬ 
silii:  consilium  autem  humanum  non  solum  est  de  bonis  sed  etiam  de  malis; 
ergo  sicut  Deus  movet  ad  consilium  bonum;  et  per  hoc  directe  est  causa 
boni :  ita  diabolus  movet  hominem  ad  consilium  malum ;  et  per  hoc  sequi¬ 
tur,  quod  diabolus  directe  sit  causa  peccati. 

Sed  contra  est,  quod  August.  probat  in  lib.  1.  de  Lib.  Arb.  (cap.  11.  circ. 
prine.)  et  in  3.  (cap.  17.  et  1  &.),  quod  nulla  alia  re  fit  mens  hominis  serva  libi¬ 
dinis,  nisi  propria  voluntate:  sed  homo  non  fit  servus  libidinis,  nisi  per  pec¬ 
catum  ;  ergo  causa  peccati  non  potest  esse  diabolus,  sed  sola  propria  voluntas. 

Respondeo  dicendum,  quod  peccatum  actus  quidam  est ;  unde  hoc  modo 
potest  esse  aliquid  directe  causa  peccati,  per  quem  modum  aliquis  directe  est 
causa  alicujus  actus:  quod  quidem  non  contingit,  nisi  per  hoc  quod  proprium 
principium  illius  actus  movet  ad  agendum.  Proprium  autem  principium  actus 
peccati  est  voluntas:  quia  omne  peccatum  est  voluntarium;  unde  nihil  po¬ 
test  directe  esse  causa  peccati,  nisi  quod  potest  movere  voluntatem  ad 
agendum. 

Voluntas  autem,  sicut  supra  dictum  est  (q.  9  art.  3.  4.  et  6.),  a  duobus  mo¬ 
veri  potest:  uno  modo  ab  objecto;  sicut  dicitur,  quod  appetibile  apprehensum 
movet  appetitum :  alio  modo  ab  eo,  quod  interius  inclinat  voluntatem  ad  vo¬ 
lendum  ;  hoc  autem  non  est,  nisi  vel  ipsa  voluntas,  vel  Deus,  ut  supra  osten¬ 
sum  est  (loc.  cit.) :  Deus  autem  non  potest  esse  causa  peccati,  ut  dictum  est 
(q.  jp.  art.  4.);  relinquitur  ergo,  quod  ex  hac  parte  sola  voluntas  hominis 
sit  directe  causa  peccati  ejus.  Ex  parte  autem  objecti  potest  intelligi,  quod 
aliquid  moveat  voluntatem  tripliciter:  uno  modo  ipsum  objectum  propositum; 
sicut  dicimus,  quod  cibus  excitat  desiderium  hominis  ad  comedendum ;  alio 
modo  ille  qui  proponit,  vel  offert  hujusmodi  objectum ;  tertio  modo  ille  qui 
persuadet  objectum  propositum  habere  rationem  boni :  quia  et  hic  aliqualiter 
proponit  proprium  objectum  voluntati,  quod  est  rationis  bonum  verum,  vel 
apparens.  Primo  igitur  modo  res  sensibiles  exterius  apparentes  movent  vo¬ 
luntatem  hominis  ad  peccandum ;  secundo  autem,  et  tertio  modo  vel  diabolus,. 

vel  etiam  homo  potest  incitare  ad  peccandum,  vel  offerendo  aliquid  appeti¬ 
bile  sensui,  vel  persuadendo  rationi.  Sed  nullo  istorum  trium  modorum  potest 
aliquid  esse  directe  causa  peccati:  quia  voluntas  non  ex  necessitate  movetur 
ab  aliquo  objecto,  nisi  ab  ultimo  fine,  ut  supra  dictum  est  (q.  10.  art.  1.  et  2.); 
unde  non  est  sufficiens  causa  peccati  neque  res  exterius  oblata,  neque  ille  qui 
eam  proponit,  neqiLe  ille  qui  persuadet;  unde  sequitur,  quod  diabolus  non  sit 
causa  peccati  directe,  vel  sufficienter,  sed  solum  per  modum  persuadentis, 
vel  proponentis  appetibile. 

Ad  primum  ergo  dicendum,  quod  omnes  ilke  auctoritates,  et  si  quae 
similes  inveniantur,  sunt  referendae  ad  hoc,  quod  diabolus  suggerendo,  vel 
aliqua  appetibilia  proponendo,  inducit  ad  affectum  peccati. 

Ad  secundum  dicendum,  quod  similitudo  illa  est  attendenda  quantum  ad 
hoc,  quod  diabolus  quodammodo  est  causa  peccatorum  nostrorum;  sicut 
Deus  est  aliquo  modo  causa  bonorum  nostrorum:  non  tamen  attenditur 
quantum  ad  modum  causandi:  nam  Deus  causat  bona  interius  movendo 
voluntatem;  quod  diabolo  convenire  non  potest. 

Ad  tertium  dicendum,  quod  Deus  est  universale  principium  omnis  inte¬ 
rioris  motus  humani:  sed  quod  determinetur  ad  malum  consilium  voluntas 
humana,  hoc  directe  quidem  est  ex  voluntate  humana,  et  diabolo  per  modum 
persuadentis,  vel  appetibilia  proponentis. 

ARTICULUS  II.  432 

UTRUM  DIABOLUS  POSSIT  INDUCERE  AD  PECCANDUM 
INTERIUS  INSTIGANDO. 

(Mal.  q.  q.  art.  4.  et  q.  16.  art.  2.  et  Ouodl.  q.  art.  8.  corp.). 

Ad  secundum  sic  proceditur.  Videtur,  quod  diabolus  non  possit  inducere 
ad  peccandum  interius  instigando:  interiores  enim  motus  animae  sunt  quae¬ 
dam  opera  vitae:  sed  nullum  opus  vitae  potest  esse  nisi  a  principio  intrin¬ 
seco,  nec  etiam  opus  animae  vegetabilis,  quod  est  infimum  inter  opera  vitae; 
ergo  diabolus  secundum  interiores  motus  non  potest  hominem  instigare  ad 
malum. 

2.  Praeterea.  Omnes  interiores  motus  secundum  ordinem  naturae  a  sen¬ 
sibus  exterioribus  oriuntui :  sed  praeter  ordinem  naturae  aliquid  operari  est 
solius  Dei,  ut  in  1.  dictum  est  (q.  110.  art.  4.) ;  ergo  diabolus  non  potest  in 
interioribus  motibus  hominis  aliquid  operari,  nisi  secundum  ea,  quae  in  exte¬ 
rioribus  sensibus  apparent. 

3.  Praeterea.  Interiores  actus  animae  sunt  intelligere,  et  imaginari:  sed 
quantum  ad  neutrum  horum  potest  diabolus  aliquid  operari:  quia,  ut  in  1. 
habitum  est  (implic.  q.  111.  ari.  2.  ad  2.  et  art.  3.  ad  2.),  diabolus  non  imprimit 
in  intellectum  humanum :  in  phantasiam  etiam  videtur  quod  imprimere  non 
possit;  quia  formae  imaginariae,  tamquam  magis  spirituales,  sunt  digniores, 
quam  formae,  quae  sunt  in  materia  sensibili,  quas  tamen  diabolus  imprimere 
non  potest,  ut  patet  ex  his,  quae  in  primo  habita  sunt  (q.  110.  art.  2.  et  q.  111. 
ari.  2.  et  ari.  3.  ad  2.);  ergo  diabolus  non  potest  secundum  interiores  motus 
inducere  hominem  ad  peccatum. 

^fd  contra  est,  quia  secundum  hoc  numquam  tentaret  hominem,  nisi 
visibiliter  apparendo,  quod  patet  esse  falsum. 

Respondeo  dicendum,  quod  interior  pars  animae  est  intellectiva,  et  sen¬ 
sitiva:  intellectiva  autem  continet  intellectum,  et  voluntatem;  et  de  volun¬ 
tate  quidem  jam  dictum  est  (art.praec.  et  p  art.  i.  q.  m.  art.  i.),  quomodo  ad  eam 
diabolus  se  habet.  Intellectus  autem  per  se  quidem  movetur  ab  aliquo  illu¬ 
minante  ipsum  ad  cognitionem  veritatis ;  quod  diabolus  circa  hominem  non  in¬ 
tendit,  sed  magis  obtenebrat  rationem  ejus  ad  consentiendum  peccato :  quae 
quidem  obtenebratio  provenit  ex  phantasia,  et  appetitu  sensitivo :  unde  tota 
interior  operatio  diaboli  esse  videtur  circa  phantasiam,  et  appetitum  sensiti¬ 
vum  ;  quorum  utrumque  commovendo  potest  inducere  ad  peccatum. 

Potest  enim  operari  ad  hoc,  quod  imaginationi  aliquae  formae  imagina¬ 
riae  praesententur:  potest  etiam  facere,  quod  appetitus  sensitivus  concitetur 
ad  aliquam  passionem:  dictum  est  enim  in  primo  lib.  (q.  no.  art.  q.)  quod 
natura  corporalis  spirituali  naturaliter  obedit  ad  motum  localem;  unde  et 
diabolus  omnia  illa  causare  potest,  quae  ex  motu  locali  corporum  inferiorum 
provenire  possent,  nisi  virtute  divina  reprimatur,  quod  autem  aliquae  formae 
repraesententur  imaginationi,  sequitur  quandoque  ad  motum  localem:  dicit 
enim  Philosophus  in  libro  de  Somno,  et  Vigilia  (vel  lib.  de  Insomn.  qui  illi  an¬ 
nectitur,  cap.  p  et  4.),  quod  cum  animal  dormierit,  descendente  plurimo  san¬ 
guine  ad  principium  sensitivum,  simul  descendunt  motus,  sive  impressiones 
relictae  ex  sensibilium  motionibus,  quae  in  sensibilibus  speciebus  conservan¬ 
tur,  et  movent  principium  apprehensivum,  ita  quod  apparent,  ac  si  tunc  princi¬ 
pium  sensitivum  a  rebus  ipsis  exterioribus  immutaretur ;  unde  talis  motus  localis 
spirituum,  vel  humorum  procurari  potest  a  daemonibus,  sive  dormiant,  sive  vi¬ 
gilent  homines;  et  sic  sequitur,  quod  homo  aliqua  imaginetur.  Similiter  etiam 
appetitus  sensitivus  concitatur  ad  aliquas  passiones  secundum  quemdam  deter¬ 
minatum  motum  cordis,  et  spirituum:  unde  ad  hoc  etiam  diabolus  potest  coo¬ 
perari;  et  ex  hoc  quod  passiones  aliquae  concitantur  in  appetitu  sensitivo, 
sequitur,  quod  et  motum,  sive  intentionem  sensibilem  praedicto  modo  redu¬ 
ctam  ad  principium  apprehensivum  magis  homo  percipiat:  quia,  ut  Philoso¬ 
phus  in  eodem  libro  (ut  sup.  cap.  2.  versus  fin.)  dicit:  Amantes  modica  simili¬ 
tudine  in  apprehensionem  rei  amatae  moventur:  contingit  etiam  ex  hoc,  quod 
passio  est  concitata,  ut  id  quod  proponitur  imaginationi,  judicetur  prosequen¬ 
dum;  quia  ei,  qui  a  passione  detinetur,  videtur  esse  bonum  id,  ad  quod  per 
passionem  inclinatur:  et  per  hunc  modum  interius  diabolus  inducit  ad  pec¬ 
candum. 

Ad  primum  ergo  dicendum,  quod  etsi  opera  vitae  semper  sint  ab  aliquo 
principio  intrinseco,  tamen  ad  ea  potest  cooperari  aliquod  exterius  agens: 
sicut  etiam  ad  opera  animae  vegetabilis  operatur  calor  exterior,  ut  facilius  di¬ 
geratur  cibus. 

Ad  secundum  dicendum,  quod  hujusmodi  apparitio  formarum  imagina¬ 
bilium  non  est  omnino  praeter  ordinem  naturae,  nec  est  per  solum  imperium, 
sed  per  motum  localem,  ut  dictum  est  (in  corp.  art.). 

Unde  patet  responsio  ad  tertium:  quia  formae  illae  sunt  a  sensibus  ac¬ 
ceptae  primordialiter. 

ARTICULUS  III.  435 

Utrum  diabolus  possit  necessitatem  inferre  ad  peccandum. 

(Mal.  q.  3.  art.  3.  ad  9.  et  ari.  4.  corp.  et  q.  16.  art.  2.  ad  10. 
et  art.  12.  ad  10.). 

Ad  tertium  sic  proceditur.  Videtur,  quod  diabolus  possit  necessitatem 
inferre  ad  peccandum:  potestas  enim  maior  potest  necessitatem  inferre  mi¬ 
nori:  sed  de  diabolo  dicitur  Job  41  :  Non  est  potestas  super  terram,  quae  ei  va- 
leat  comparari;  ergo  potesthom.ini  terreno  necessitatem  inferre  ad  peccandum. 

2.  Praeterea.  Ratio  hominis  non  potest  moveri,  nisi  secundum  ea,  quae 
exterius  sensibus  proponuntur,  et  imaginationi  repraesentantur,  quia  omnis 
nostra  cognitio  ortum  habet  a  sensu;  et  non  est  intelligere  sine  phantasmate, 
ut  dicitur  in  lib.  3.  de  Anima  (texi.  30.  et  39.);  sed  diabolus  potest  movere 
imaginationem  hominis,  ut  dictum  est  (art. praec.),  et  etiam  exteriores  sensus : 
dicit  enim  August.  in  lib.  83.  Q.Q..  (q.  12.  circa  prine.),  quod  serpit  hoc 
malum, scilicet  quod  est  a  diabolo,  per  omnes  aditus  sensibiles,  dat  se  figuris, 
accommodat  se  coloribus,  adhaeret  sonis,  infundit  se  saporibus;  ergo  potest 
rationem  hominis  ex  necessitate  inclinare  ad  peccandum. 

3.  Praeterea.  Secundum  Augustinum  (lib.  19.  de  Civ.  Dei  cap.  4.  ante 
med.)  nonnullum  peccatum  est,  cum  caro  concupiscit  adversus  spiritum :  sed 
concupiscentiam  carnis  diabolus  potest  causare,  sicut  et  caeteras  passiones, 
eo  modo  quo  supra  dictum  est  (art.  praec.) ;  ergo  ex  necessitate  potest  in¬ 
ducere  ad  peccandum. 

Sed  contra  est,  quod  dicitur  1.  Petr.  ult. :  Adversarius  vester  diabolus, 
tamquam  leo  rugiens ,  Circuit  quaerens  quem  devoret;  cui  resistite  fortes  in  fide; 
frustra  autem  talis  admonitio  daretur,  si  homo  ei  ex  necessitate  succum¬ 
beret;  non  ergo  potest  homini  necessitatem  inducere  ad  peccandum. 

Praeterea.  Jacobi  4.  similiter  dicitur:  Subditi  estote  Deo  :  resistite  autem 
diabolo,  et  fugiet  a  vobis:  quod  nec  recte  aut  vere  diceretur,  si  diabolus 
posset  inferre  qualemcumque  necessitatem  ad  peccandum;  quia  sic  ei  num- 
quam  resisti  posset,  nec  a  resistentibus  ipse  fugeret;  ergo  talem  necessi¬ 
tatem  ad  peccandum  non  infert. 

Respondeo  dicendum,  quod  diabolus  propria  virtute,  nisi  refraenetur  a 
Deo,  potest  aliquem  inducere  ex  necessitate  ad  faciendum  aliquem  actum, 
qui  de  suo  genere  peccatum  est:  non  autem  potest  inducere  necessitatem 
peccandi.  Quod  patet  ex  hoc,  quod  homo  motivo  ad  peccandum  non  re¬ 
sistit,  nisi  per  rationem;  cujus  usum  totaliter  impedire  potest  movendo 
imaginationem,  et  appetitum  sensitivum;  sicut  in  arreptitiis  patet:  sed  tunc, 
ratione  sic  ligata,  quidquid  homo  agat,  non  imputatur  ei  ad  peccatum:  sed 
si  ratio  non  sit  totaliter  ligata,  ex  ea  parte,  qua  est  libera,  potest  resistere 
peccato,  sicut  supra  dictum  est  (q.  77.  art.  "].);  unde  manifestum  est,  quod 
diabolus  nullo  modo  potest  necessitatem  inducere  homini  ad  peccandum. 

Ad  primum  ergo  dicendum,  quod  non  quaelibet  potestas  major  homine 
potest  movere  voluntatem  hominis,  sed  solus  Deus,  ut  supra  habitum  est 
(q.  9.  art.  6). 

Ad  secundum  dicendum,  quod  illud  quod  est  apprehensum  per  sensum, 
vel  imaginationem,  non  ex  necessitate  movet  voluntatem,  si  homo  habeat 
usum  rationis;  nec  semper  hujusmodi  apprehensio  ligat  rationem- 

Ad  tertium  dicendum,  quod  concupiscentia  carnis  contra  spiritum, 
quando  ratio  ei  actualiter  resistit,  non  est  peccatum,  sed  materia  exercendae 
virtutis;  quod  autem  ratio  ei  non  resistat,  non  est  in  potestate  diaboli;  et 
ideo  non  potest  inducere  necessitatem  peccati. 

ARTICULUS  IV.  434 

UTRUM  OMNIA  PECCATA  HOMINUM  SINT  EX  SUGGESTIONE  DIABOLI. 

(Pari.  1.  q.  63.  art.  2.  corp.  et  q.  114.  art.  3  et  part.  3.  q.  S.  art.  7.  ad  2. 

et  Mal.  q.  3.  art.  p). 

Ad  quartum  sic  proceditur.  Videtur,  quod  omnia  peccata  hominum  sint 
ex  suggestione  diaboli;  dicit  enim  Dionys.  4.  cap.  de  Div.  Nom.  (part.  4. 
lect.  19.) :  quod  multitudo  daemonum  causa  est  omnium  malorum  et  sibi, 
et  aliis. 

2.  Praeterea.  Quicumque  peccat  mortaliter,  efficitur  servus  diaboli,  se¬ 
cundum  illud  Joan.  8.:  Qui  facit  peccatum,  servus  est  peccati:  sed  ei  aliquis  in 
servitutem  addicitur,  a  quo  est  superatus,  ut  dicitur  2.  Pet.  2. ;  ergo  quicumque 
facit  peccatum,  superatus  est  a  diabolo. 

3.  Praeterea.  Gregorius  dicit  (lib.  4.  Moral.  oap.  10.  a  med.),  quod  pec¬ 
catum  diaboli  est  irreparabile;  quia  cecidit  nullo  suggerente;  si  igitur  aliqui 
homines  peccarent  per  liberum  arbitrium,  nullo  suggerente,  eorum  pecca¬ 
tum  esset  irremediabile:  quod  patet  esse  falsum:  ergo  omnia  peccata  hu¬ 
mana  a  diabolo  suggeruntur. 

Sed  contra  est,  quod  dicitur  in  lib.  de  Ecclesiasticis  dogmatibus  (cap.  S2. 
inter  op.  August.) :  Non  omnes  cogitationes  nostrae  malae  a  diabolo  excitantur, 
sed  aliquoties  ex  nostri  arbitrii  motu  emergunt. 

Respondeo  dicendum,  quod  occasionaliter  quidem  et  indirecte  diabolus 
est  causa  omnium  peccatorum  nostrorum,  inquantum  induxit  primum  homi¬ 
nem  ad  peccandum,  ex  cujus  peccato  intantum  vitiata  est  humana  natura, 
ut  omnes  ad  peccandum  proclives  simus :  sicut  si  diceretur  esse  causa  com¬ 
bustionis  lignorum  qui  ligna  siccaret,  ex  quo  sequeretur,  quod  facile  incen¬ 
derentur.  Directe  autem  non  est  causa  omnium  peccatorum  humanorum, 
ita  quod  singula  peccata  persuadeat.  Quod  Origenes  (lib.  3.  Periar,  cap.  2.) 
probat  ex  hoc,  quia  etiamsi  diabolus  non  esset,  homines  haberent  appetitum 
ciborum,  et  venereorum,  et  similium:  qui  posset  esse  inordinatus,  nisi  ra¬ 
tione  ordinaretur,  quod  subjacet  libero  arbitrio. 

Ad  primum  ergo  dicendum,  quod  multitudo  daemonum  est  causa  om¬ 
nium  malorum  nostrorum  secundum  primam  originem,  ut  dictum  est  (in 
corp.  art). 

Ad  secundum  dicendum,  quod  non  solum  fit  servus  alicujus,  qui  ab  eo 
superatur,  sed  etiam  qui  ei  voluntarie  se  subjicit:  et  hoc  modo  fit  servus 
diaboli,  qui  motu  proprio  peccat. 

Ad  tertium  dicendum,  quod  peccatum  diaboli  fuit  irremediabile;  quia 
nec  aliquo  suggerente  peccavit,  nec  habuit  aliquam  pronitatem  ad  peccan¬ 
dum  ex  praecedenti  suggestione  causatam;  quod  de  nullo  hominis  peccato 
-dici  potest. 

DE  CAUSA  PECCATI  EX  PARTE  HOMINIS, 
IN  QUINQUE  ARTICULOS  DIVISA. 


Deinde  considerandum  est  de  causa  peccati  ex  parte  hominis.  Cum  autem 
homo  sit  causa  peccati  alteri  homini  exterius  suggerendo,  sicut  et  diabolus,, 
habet  quemdam  specialem  modum  causandi  peccatum  in  alterum  per  ori¬ 
ginem;  unde  de  peccato  originali  dicendum  est.  Et  circa  hoc  tria  conside¬ 
randa  occurrunt:  primo  de  ejus  traductione:  secundo  de  ejus  essentia:  tertio 
de  ejus  subjecto. 


Et  circa  primum  quaeruntur  quinque. 


Primo.  Utrum  primum  peccatum  hominis  derivetur  per  originem  in  po¬ 
steros. 

Secundo.  Utrum  omnia  alia  peccata  primi  parentis,  vel  etiam  aliorum 
parentum  per  originem  in  posteros  deriventur. 

Tertio.  Utrum  peccatum  originale  derivetur  ad  omnes,  qui  ex  Adam 
per  via  seminis  generantur. 

Quarto.  Utrum  derivaretur  ad  illos,  qui  miraculose  ex  aliqua  parte  humani 
corporis  formarentur. 

Quinto.  Utrum,  si  foemina  peccasset,  viro  non  peccante,  traduceretur 
originale  peccatum. 


ARTICULUS  I. 


43  S 


UTRUM  PRIMUM  PECCATUM  PRIMI  PARENTIS  PER  ORIGINEM 
TRADUCATUR  IN  POSTEROS. 

(Part.  3.  q.  19.  art.  4.  ad  1.  et  2.  Dist.  33.  q.  1.  art.  1. 
et  lib.  4.  Contr.  g.  cap.  30.  31.  et  52.  et  Mal.  q.  4.  art.  1.  et  opusc.  3. 
cap.  201.  202.  203.  et  204.  et  Rom.  3.  lec.  3.). 

Ad  primum  sic  proceditur.  Videtur,  quod  primum  peccatum  primi  pa¬ 
rentis  non  traducatur  ad  alios  per  originem:  dicitur  enim  Ezechiel.  18.: 
Filius  non  portabit  iniquitatem  patris:  portaret  autem,  si  ab  eo  iniquitatem 
traheret;  ergo  nullus  trahit  ab  aliquo  parentum  per  originem  aliquod  pec¬ 
catum. 

2.  Praeterea.  Accidens  non  traducitur  per  originem:  nisi  traducto  sub¬ 
jecto;  eo  quod  accidens  non  transit  de  subjecto  in  subjectum :  sed  anima  ra¬ 
tionalis,  quae  est  subjectum  culpae,  non  traducitur  per  originem,  ut  in  1. 
ostensum  est  (q.  11S.  art.  2.);  ergo  neque  aliqua  culpa  per  originem  traduci 
potest. 

3.  Praeterea.  Omne  illud,  quod  traducitur  per  originem  humanam,  cau¬ 
satur  ex  semine:  sed  semen  non  potest  causare  peccatum;  eo  quod  caret  ra- 

tionali  parte  animae,  quae  sola  potest  esse  causa  peccati;  ergo  nullum  pec¬ 
catum  potest  trahi  per  originem. 

4.  Praeterea.  Quod  est  perfectius  in  natura,  virtuosius  est  ad  agendum : 
sed  caro  perfecta  non  potest  inficere  animam  sibi  unitam;  alioquin  anima  non 
posset  emundari  a  culpa  originali,  dum  est  carni  unita;  ergo  multo  minus 
semen  potest  inficere  animam. 

5.  Praeterea.  Philos.  dicit  in  3.  Eth.  (cap.  5.  a  med.),  quod  propter  na¬ 
turam  turpes  nullus  increpat,  sed  eos,  qui  propter  desidiam,  et  negligentiam : 
dicuntur  autem  natura  turpes,  qui  habent  turpitudinem  ex  sua  origine;  ergo 
nihil,  quod  est  per  originem,  est  increpabile,  neque  peccatum. 

Sed  contra  est,  quod  Apost.  dicit  Rom.  5.:  Per  unum  hominem  peccatum 
in  lmnc  mundum  intravit:  quod  non  potest  intelligi modum  imitationis,  vel 
incitationis,  propter  hoc  quod  dicitur  Sap.  2.:  Invidia  diaboli  mors  intravit  in 
orbem  terrarum;  restat  ergo,  quod  per  originem  a  primo  homine  peccatum 
in  mundum  intravit. 

Respondeo  dicendum,  quod  secundum  fidem  catholicam  est  tenendum, 
quod  primum  peccatum  primi  hominis  originaliter  transit  in  posteros :  propter 
quod  etiam  pueri  mox  nati  deferuntur  ad  baptismum,  tamquam  ab  aliqua 
infectione  culpae  abluendi.  Contrarium  autem  est  haeresis  Pelagianae,  ut 
patet  per  Augustinum  in  plurimis  suis  libris  (ut  lib.  1.  Retract.  cap.  9.  ad  fin. 
et  lib.  de  Peccator.  Merit.  et  Remis,  cap.  9.  et  lib.  1.  contra  Julian.  cap.  3.  et  lib.  3. 
cap.  1.  et  lib.  de  Dono  Persever.  cap.  11.  et  12.).  Ad  investigandum  autem,  qua¬ 
liter  peccatum  primi  parentis  originaliter  possit  transire  in  posteros,  diversi 
diversis  viis  processerunt.  Quidam  enim  considerantes,  quod  peccati  subjectum 
est  anima  rationalis,  posuerunt  quod  cum  semine  rationalis  anima  traduca¬ 
tur  ;  ut  sic  ex  infecta  anima  infectae  animae  derivari  videantur.  Alii  vero  hoc 
repudiantes  tamquam  erroneum,  conati  sunt  ostendere,  quomodo  culpa  ani¬ 
mae  parentis  traducitur  in  prolem,  etiamsi  anima  non  traducatur,  per  hoc 
quod  corporis  defectus  traducuntur  a  parente  in  prolem:  sicut  leprosus  ge¬ 
nerat  leprosum,  et  podagricus  podagricum,  propter  aliquam  corruptionem 
seminis,  licet  talis  corruptio  non  dicatur  lepra,  vel  podagra.  Cum  autem  corpus 
sit  proportionatum  animae,  et  defectus  animae  redundent  in  corpus,  et  e  con¬ 
verso,  simili  modo  dicunt,  quod  culpabilis  defectus  animae  per  traductionem 
seminis  in  prolem  derivantur,  quamvis  semen  actualiter  non  sit  culpae  sub¬ 
jectum. 

Sed  omnes  hujusmodi  viae  insufficientes  sunt;  quia  dato  quod  aliqui  de¬ 
fectus  corporales  a  parente  transeant  in  prolem  per  originem,  et  etiam  aliqui 
defectus  animae  ex  consequenti  propter  corporis  indispositionem  (sicut  inter¬ 
dum  ex  fatuis  fatui  generantur)  tamen  hoc  ipsum  quod  est  ex  origine  aliquem 
defectum  habere,  videtur  excludere  rationem  culpae,  de  cujus  ratione  est, 
quod  sit  voluntaria;  unde  etiam  posito  quod  anima  rationalis  traduceretur, 
ex  hoc  ipso  quod  infectio  animae  prolis  non  esset  in  ejus  voluntate,  ammit- 
teret  rationem  culpae  obligantis  ad  poenam :  quia,  ut  Philos.  dicit  in  3.  Ethicor. 
(cap.  3.  a  med.);  nullus  improperabit  caeco  nato,  sed  magis  miserebitur.  Et 
ideo  alia  via  procedendum  est,  dicendo  quod  omnes  homines,  qui  nascuntur 
ex  Adam,  possunt  considerari  ut  unus  homo,  inquantum  conveniunt  in  na¬ 
tura,  quam  a  primo  parente  accipiunt:  secundum  quod  in  civilibus  omnes 
homines,  qui  sunt  unius  communitatis,  reputantur  quasi  unum  corpus;  et  tota 
communitas  quasi  unus  homo:  sicut  etiam  Porphyrius  dicit  (cap.  de  Specie, 
cire,  med.),  quod  participatione  speciei  plures  homines  sunt  unus  homo :  sic 

igitur  multi  homines  ex  Adam  derivati  sunt  tamquam  multa  membra  unius 
corporis.  Actus  autem  unius  membri  corporalis,  puta  manus,  non  est  volun¬ 
tarius  voluntate  ipsius  manus,  sed  voluntate  animae,  quae  primo  movet  mem¬ 
brum;  unde  homicidium,  quod  manus  committit,  non  imputaretur  manui  ad 
peccatum,  si  consideraretur  manus  secundum  se,  ut  divisa  a  corpore;  sed 
imputatur  ei,  inquantum  est  aliquid  hominis,  quod  movetur  a  primo  principio 
motivo  hominis;  sic  igitur  inordinatio,  quae  est  in  isto  homine  ex  Adam 
generato,  non  est  voluntaria  voluntate  ipsius,  sed  voluntate  primi  parentis, 
qui  movet  motione  generationis  omnes,  qui  ex  ejus  origine  derivantur;  sicut 
voluntas  animae  movet  omnia  membra  ad  actum;  unde  peccatum  quod  sic 
a  primo  parente  in  posteros  derivatur,  dicitur  originale;  sicut  peccatum,  quod 
ab  anima  derivatur  ad  membra  corporis,  dicitur  actuale:  et  sicut  peccatum 
actuale,  quod  per  membrum  aliquod  committitur,  non  est  peccatum  illius 
membri,  nisi  inquantum  illud  membrum  est  aliquid  ipsius  hominis;  propter 
quod  vocatur  peccatum  humanum:  ita  peccatum  originale  non  est  peccatum 
hujus  personae,  nisi  inquantum  haec  persona  recipit  naturam  a  primo  pa¬ 
rente:  unde  et  vocatur  peccatum  naturae,  secundum  illud  Ephes.  2.:  Eramus 
natura  filii  irae. 

Ad  primum  ergo  dicendum,  quod  filius  dicitur  non  portare  peccatum 
patris,  quia  non  punitur  pro  peccato  patris,  nisi  sit  particeps  culpae:  et  sic 
est  in  proposito,  derivatur  enim  per  originem  culpa  a  patre  in  filium,  sicut 
et  peccatum  actuale  per  imitationem. 

Ad  secundum  dicendum,  quod  etsi  anima  non  traducatur,  quia  virtus 
seminis  non  potest  causare  animam  rationalem,  movet  tamen  ad  ipsam  dispo- 
sitive :  unde  per  virtutem  seminis  traducitur  humana  natura  a  parente  in 
prolem,  et  simul  cum  natura  naturae  infectio :  ex  hoc  enim  fit  iste,  qui  na¬ 
scitur,  consors  culpae  primi  parentis,  quod  naturam  ab  eo  sortitur  per  quam¬ 
dam  generativam  motionem. 

Ad  tertium  dicendum,  quod  etsi  culpa  non  sit  actu  in  semine,  est  tamen 
ibi  virtute  humanae  naturae,  quam  concomitatur  talis  culpa. 

Ad  quartum  dicendum,  quod  semen  est  principium  generationis,  quae  est 
proprius  actus  naturae,  ejus  propagationi  deserviens,  et  ideo  magis  inficitur 
anima  per  semen,  quam  per  carnem  jam  perfectam,  quae  jam  determinata 
est  ad  personam. 

Ad  quintum  dicendum,  quod  illud  quod  est  per  originem,  non  est  incre- 
pabile,  si  consideretur  iste  qui  nascitur  secundum  se :  sed  si  consideretur, 
prout  refertur  ad  aliquod  principium,  sic  potest  esse  ei  increpabile  :  sicut 
aliquis  qui  nascitur,  patitur  ignominiam  generis  ex  culpa  alicujus  progenito¬ 
rum  causatam. 


ARTICULUS  II. 

UTRUM  ETIAM  ALIA  PECCATA  PRIMI  PARENTIS, 

VEL  PROXIMORUM  PARENTUM  TRADUCANTUR  IN  POSTSROS. 


(2.  Dist.  20.  q.  2.  art.  3.  ad  1. 
et  Dist.  32.  q.  1.  art.  1.  et  lib.  4.  Contr.  g.  cap.  32.  ad  13. 
et  Mal.  q.  3.  art.  8.). 

Ad  secundum  sic  proceditur.  Videtur,  quod  etiam  alia  peccata  vel  ipsius 
primi  parentis,  vel  proximorum  parentum  traducantur  in  posteros:  poena  enim 

numquam  debetur  nisi  culpae:  sed  aliqui  puniuntur  judicio  divino  pro  pec¬ 
cato  proximorum  parentum,  secundum  illud  Exod.  20. :  Ego  sum  Deus  zelotes, 
visitans  iniquitatem  patrum  in  filios  in  tertiam,  et  quartam  generationem:  judioio 
etiam  humano  in  crimine  laesae  majestatis  filii  exhaeredantur  pro  peccato 
parentum ;  ergo  etiam  culpa  proximorum  parentum  transit  ad  posteros. 

2.  Praeterea.  Magis  potest  transferre  in  alterum  id,  quod  habet  aliquis 
a  seipso,  quam  id,  quod  habet  ex  alio :  sicut  ignis  magis  potest  calefacere, 
quam  aqua  calefacta:  sed  homo  transfert  in  prolem  per  originem  peccatum, 
quod  habet  ab  Adam;  ergo  multo  magis  peccatum,  quod  ipse  commisit. 

3.  Praeterea.  Ideo  contrahimus  a  primo  parente  peccatum  originale, 
quia  in  eo  fuimus  sicut  in  principio  naturae,  quam  ipse  corrupit:  sed  simi¬ 
liter  fuimus  in  proximis  parentibus  sicut  in  quibusdam  naturae  principiis,  quae 
etsi  sit  corrupta,  potest  adhuc  magis  corrumpi  per  peccatum,  secundum  illud 
Apocal.  ult.:  Qui  in  sordibus  est,  sordescat  adhuc;  ergo  filii  contrahunt  peccata 
proximorum  parentum  per  originem,  sicut  et  primi  parentis. 

Sed  contra.  Bonum  est  magis  diffusivum  sui,  quam  malum:  sed  merita 
proximorum  parentum  non  traducuntur  ad  posteros;  ergo  multo  minus 
peccata. 

Respondeo  dicendum,  quod  Augustinus  hanc  quaestionem  movet  in 
Enchir.  (cap.  46.  et  4y.)  et  insolutam  relinquit.  Sed  si  aliquis  diligenter  at¬ 
tendat,  impossibile  est,  quod  aliqua  peccata  proximorum  parentum,  vel  etiam 
primi  parentis,  praeter  primum,  per  originem  traducantur:  cujus  ratio  est, 
quia  homo  generat  sibi  idem  in  specie,  non  autem  secundum  individuum: 
et  ideo  ea,  quae  directe  pertinent  ad  individuum,  sicut  personales  actus,  et 
quae  ad  eos  pertinent,  non  traducuntur  a  parentibus  in  filios,  non  enim 
grammaticus  traducit  in  filium  scientiam  grammaticae,  quam  proprio  studio 
acquisivit:  sed  ea,  quae  pertinent  ad  naturam  speciei,  traducuntur  a  paren¬ 
tibus  in  filios,  nisi  sit  defectus  naturae;  sicut  oculatus  generat  oculatum,  nisi 
natura  deficiat:  et  si  natura  sit  fortis,  etiam  aliqua  accidentia  individualia 
propagantur  in  filios,  pertinentia  ad  dispositionem  naturae;  sicut  velocitas 
corporis,  bonitas  ingenii,  et  alia  hujusmodi;  nullo  autem  modo  ea,  quae  sunt 
pure  personalia,  ut  dictum  est  (hic  sup.).  Sicut  autem  ad  personam  pertinet 
aliquid  secundum  seipsam,  et  aliquid  ex  dono  gratiae :  ita  etiam  ad  naturam 
potest  aliquid  pertinere  secundum  seipsam,  scilicet  quod  causatur  ex  prin¬ 
cipiis  ejus,  et  aliquid  ex  dono  gratiae:  et  hoc  modo  justitia  originalis,  sicut 
in  1.  dictum  est  (q.  100.  art.  1.),  erat  quoddam  donum  gratiae  toti  humanae 
naturae  divinitus  collatum  in  primo  parente,  quod  quidem  primus  homo 
amisit  per  proprium  peccatum;  unde  sicut  illa  originalis  justitia  traducta 
fuisset  in  posteros  simul  cum  natura;  ita  etiam  inordinatio  opposita:  sed  alia 
peccata  actualia  vel  primi  parentis,  vel  aliorum  non  corrumpunt  naturam, 
quantum  ad  id  quod  naturae  est,  sed  solum  quantum  ad  id  quod  personae  est, 
idest  secundum  pronitatem  ad  actum :  unde  alia  peccata  non  traducuntur. 

Ad  primum  ergo  dicendum,  quod  poena  spirituali,  sicut  August.  dicit  in 
epist.  ad  Avitum  (seu  ad  Auxilium,  et  est  7/.  implic.),  numquam  puniuntur  filii 
pro  parentibus,  nisi  communicent  in  culpa  vel  per  originem,  vel  per  imita¬ 
tionem:  quia  omnes  animae  immediate  sunt  Dei,  ut  dicitur  Ezech.  18.:  sed 
poena  corporali  interdum  judicio  divino,  vel  humano  puniuntur  filii  pro  pa¬ 
rentibus,  inquantum  filius  est  aliquid  patris  secundum  corpus. 

Ad  secundum  dicendum,  quod  illud,  quod  habet  aliquis  ex  se,  magis  po¬ 
test  traducere  dummodo  sit  traducibile:  sed  peccata  actualia  proximorum 

parentum  non  sunt  traducibilia,  quia  sunt  pure  personalia,  ut  dictum  est  (in 
corp.  art.). 

Ad  tertium  dicendum,  quod  primum  peccatum  corrumpit  naturam  hu¬ 
manam  corruptione  ad  naturam  pertinente:  alia  vero  peccata  corrumpunt 
eam  corruptione  pertinente  ad  solam  personam. 

ARTICULUS  III.  437 

UTRUM  PECCATUM  PRIMI  PARENTIS  TRANSEAT  PER  ORIGINEM 
IN  OMNES  HOMINES. 

(Part.  1.  q.  100.  art.  1.  cwp.  ei  part.  3.  q.  32.  art.  S. 

et  q.  32.  art.  7.  ad  2.  et  q.  68.  art.  9.  corp.  et  2.  Dist.  31.  q.  1.  art.  2. 
et  3.  Dist.  5-  q.  4.  art.  2.  et  lib.  4.  Contr.  g.  cap.  30.  et  32.  et  Mal.  q.  4.  art.  6. 
et  Quodl.  6.  art.  7.  et  Rom.  3.  lect.  3.  fin.). 

Ad  tertium  sic  proceditur.  Videtur,  quod  peccatum  primi  parentis  non 
transeat  per  originem  in  omnes  homines:  mors  enim  est  poena  consequens 
originale  peccatum:  sed  non  omnes  qui  procedunt  seminaliter  ex  Adam, 
morientur:  illi  enim,  qui  vivi  reperiuntur  in  adventu  Domini,  numquam  mo¬ 
rientur,  ut  videtur  per  hoc  quod  dicitur  1.  Thess.  4.:  Nos,  qui  vivimus,  non 
praeveniemus  in  adventu  Domini  eos,  qui  dormierunt ;  ergo  illi  non  contrahunt 
originale  peccatum. 

2.  Praeterea.  Nullus  dat  alteri,  quod  ipse  non  habet:  sed  homo  bapti- 
zatus  non  habet  peccatum  originale;  ergo  non  traducit  ipsum  in  prolem. 

3.  Praeterea.  Donum  Christi  est  majus,  quam  peccatum  Adae,  ut  Apo¬ 
stolus  dicit  Rom.  5.:  sed  donum  Christi  non  transit  in  omnes  homines;  ergo 
nec  peccatum  Adae. 

Sed  contra  est,  quod  Apost.  dicit  Rom.  5.:  Mors  in  omnes  per  transiit,  in 
quo  omnes  peccaverunt. 

■  Respondeo  dicendum,  quod  secundum  fidem  catholicam  firmiter  est  te¬ 
nendum,  quod  omnes  homines,  praeter  solum  Christum,  ex  Adam  derivati, 
peccatum  originale  ex  Adam  contrahunt:  alioquin  non  omnes  indigerent 
redemptione,  quae  est  per  Christum,  quod  est  erroneum.  Ratio  autem  sumi 
potes*  ex  hoc,  quod  supra  dictum  est  (art.  1.  huj.  q.),  scilicet  quod  sic  ex  pec¬ 
cato  primi  parentis  traducitur  culpa  originalis  in  posteros,  sicut  a  voluntate 
animae  per  motionem  membrorum  traducitur  peccatum  actuale  ad  membra 
corporis :  manifestum  est  autem,  quod  peccatum  actuale  traduci  potest  ad 
omnia  membra,  quae  nata  sunt  moveri  a  voluntate;  unde  et  culpa  originalis 
traducitur  ad  omnes  illos,  qui  moventur  ab  Adam  motione  generationis. 

Ad  primum  ergo  dicendum,  quod  probabilius,  et  convenientius  tenetur, 
quod  omnes  illi,  qui  in  adventu  Domini  reperientur,  morientur,  et  post  mo¬ 
dicum  resurgent,  ut  in  3.  lib.  plenius  dicetur  (quem  non  absolvit,  vide  Suppi, 
q.  38.  art.  3.  arg.3.).  Si  tamen  hoc  verum  sit,  quod  alii  dicunt,  quod  illi  num¬ 
quam  morientur,  sicut  Hieronymus  narrat  diversorum  opiniones  in  quadam 
epistola  ad  Minerium,  de  Resurrectione  carnis  (quae  est  132.  et  incipit:  In  ipso 
jam  profectionis  art.,  ante  med.),  dicendum  est  ad  argumentum,  quod  illi  etsi 
non  moriantur,  est  tamen  in  eis  reatus  mortis :  sed  poena  aufertur  a  Deo, 
qui  etiam  peccatorum  actualium  poenas  condonare  potest. 

Ad  secundum  dicendum,  quod  peccatum  originale  per  baptismum  aufertur 
■reatu,  inquantum  anima  recuperat  gratiam  quantum  ad  mentem:  remanet 
tamen  peccatum  originale  actu  quantum  ad  fomitem,  qui  est  inordinatio 
partium  inferiorum  animae,  et  ipsius  corporis,  secundum  quod  homo  gene¬ 
rat,  et  non  secundum  mentem,  et  ideo  baptizati  traducunt  peccatum  origi¬ 
nale  :  non  enim  parentes  generant,  inquantum  sunt  renovati  per  baptismum, 
sed  inquantum  retinent  adhuc  aliquid  de  vetustate  primi  peccati. 

Ad  tertium  dicendum,  quod  sicut  peccatum  Adae  traducitur  in  omnes, 
qui  ab  Adam  corporaliter  generantur :  ita  gratia  Christi  traducitur  in  omnes, 
qui  ab  eo  spiritualiter  generantur  per  fidem,  et  baptismum ;  et  non  solum  ad 
removendam  culpam  primi  parentis,  sed  etiam  ad  removendum  peccata  actua¬ 
lia,  et  ad  introducendum  in  gloriam. 


ARTICULUS  IV.  438 

UTRUM  SI  ALIQUIS  EX  HUMANA  CARNE  FORMARETUR  MIRACULOSE, 
CONTRAHERET  ORIGINALE  PECCATUM. 

(2.  Dist.  31.  q.  1.  art.  2.  ad  3.  et  Dist.  35.  q.  1.  art.  1.  ad  4. 
et  3.  Dist.  2.  q.  1.  art.  2.  ad  2.  et  Mal.  q.  4.  art.  7.). 

Ad  quartum  sic  proceditur.  Videtur,  quod  si  aliquis  formaretur  ex  carne 
"humana  miraculose,  contraheret  originale  peccatum:  dicit  enim  quaedam 
Glos.  (ord.  Angust.)  Gen.  3.,  quod  in  lumbis  Adae  fuit  tota  posteritas  cor¬ 
rupta;  quia  non  est  separata  prius  in  loco  vitae,  sed  postea  in  loco  exilii: 
sed  si  aliquis  homo  sic  formaretur,  sicut  dictum  est,  caro  ejus  separaretur 
in  loco  exili;  ergo  contraheret  originale  peccatum. 

2.  Praeterea.  Peccatum  originale  causatur  in  nobis,  inquantum  anima 
inficitur  ex  carne:  sed  caro  tota  hominis  est  infecta;  ergo  ex  quacumque 
parte  carnis  homo  formaretur,  anima  ejus  inficeretur  infectione  originalis 
peccati. 

3.  Praeterea.  Peccatum  originale  a  primo  parente  pervenit  in  omnes, 
inquantum  omnes  in  eo  peccante  fuerunt:  sed  illi,  qui  ex  carne  humana  for¬ 
marentur,  in  Adam  fuissent;  ergo  peccatum  originale  contraherent. 

Sed  contra  est,  quia  non  fuissent  in  Adam  secundum  seminalem  rationem; 
quod  solum  causat  traductionem  peccati  originalis,  ut  August.  dicit  10.  sup. 
Gen.  ad  lit.  (cap.  18.  19.  et  20.). 

Respondeo  dicendum,  quod,  sicut  jam  dictum  est  (art.  1.  et  3.  huj.  q.),  pec¬ 
catum  originale  a  primo  parente  traducitur  in  posteros,  inquantum  moventur 
ab  ipso  per  generationem,  sicut  membra  moventur  ab  anima  ad  peccatum 
.actuale.  Non  autem  est  motio  ad  generationem,  nisi  per  virtutem  activam 
in  generatione:  unde  illi  soli  peccatum  originale  contrahunt,  qui  ab  Adam 
descendunt  per  virtutem  activam  in  generatione  originaliter  ab  Adam  deri¬ 
vatam;  quod  est  secundum  seminalem  rationem  ab  eo  descendere;  nam  ratio 
seminalis  nihil  aliud  est,  quam  vis  activa  in  generatione.  Si  autem  aliquis  for¬ 
maretur  virtute  divina  ex  carne  humana,  manifestum  est,  quod  vis  activa  non 
derivaretur  ab  Adam ;  unde  non  contraheret  peccatum  originale :  sicut  nec  actus 
manus  pertineret  ad  peccatum  humanum,  si  manus  non  moveretur  a  volun- 
ate  hominis,  sed  ab  aliquo  extrinseco  movente. 

Ad  primum  ergo  dicendum,  quod  Adam  non  fuit  in  loco  exilii,  nisi  post 
peccatum;  unde  non  propter  locum  exilii,  sed  propter  peccatum  traducitur 
originalis  culpa  ad  omnes,  ad  quos  activa  ejus  generatio  pervenit. 

Ad  secundum  dicendum,  quod  caro  non  inficit  animam,  nisi  inquantum 
est  principium  activum  in  generatione,  ut  dictum  est  (in  corp.). 

Ad  tertium  dicendum,  quod  ille  qui  formaretur  ex  carne  humana,  fuisset 
in  Adam  secundum  corpulentam  substantiam,  sed  non  secundum  seminalem  ra¬ 
tionem,  ut  dictum  est  (in  corp.  art.);  et  ideo  non  contraheret  originale  pec¬ 
catum. 

ARTICULUS  V.  439 

UTRUM  SI  ADAM  NON  PECCASSET,  EVA  PECCANTE, 

FILII  ORIGINALE  PECCATUM  CONTRAHERENT. 

'2.  Dist.  31.  q.  1.  art.  2.  ad  4.  et  4.  Dist.  1.  q. 2.  art.  2.  adi.  et  Mal.  q.  4.  art.  7.  ad  4.  et 5. 
et  Rom.  3.  lect.  3.  et  1.  Cor.  13.  lect.  3.). 

Ad  quintum  sic  proceditur.  Videtur,  quod  si  Adam  non  peccasset,  Eva 
peccante,  filii  originale  peccatum  contraherent:  peccatum  enim  originale  a 
parentibus  contrahimus,  in  quantum  in  eis  fuimus,  secundum  illud  Apostoli 
Rom.  5.:  In  quo  omnes  peccaverunt :  sed  sicut  homo  praeexistit  in  patre  suo, 
ita  in  matre;  ergo  ex  peccato  matris  homo  peccatum  originale  contraheret, 
sicut  et  ex  peccato  patris. 

2.  Praetprea.  Si  Eva  peccasset,  Adam  non  peccante,  filii  passibiles,  et 
mortales  nascerentur,  mater  enim  dat  materiam  in  generatione,  ut  dicit  Phi¬ 
losophus  in  2.  de  Generat.  Animal,  (cap.  1.  parum  a  prine,  et  cap.  4.) :  mors 
autem,  et  omnis  passibilitas  provenit  ex  necessitate  materiae :  sed  passibilitas, 
et  necessitas  moriendi  sunt  poenae  peccati  originalis ;  ergo  si  Eva  peccasset, 
Adam  non  peccante,  filii  contraherent  originale  peccatum. 

3.  Praeterea.  Damascenus  dicit  in  lib.  3.  (Ortb.  Fid.  cap.  3.),  quod  Spi¬ 
ritus  Sanctus  praevenit  [al.  supervenit ]  in  Virginem,  de  qua  Christus  erat  absque 
peccato  originali  nasciturus,  purgans  eam :  sed  illa  purgatio  non  fuisset  ne¬ 
cessaria,  si  infectio  originalis  peccati  non  contraheretur  ex  matre;  ergo  in¬ 
fectio  originalis  peccati  ex  matre  trahitur  et  sic,  Eva  peccante,  ejus  filii  pec¬ 
catum  originale  contraherent,  etiamsi  Adam  non  peccasset. 

Sed  contra  est,  quod  Apostolus  dicit  Roman.  5. :  Per  unum  hominem  pec¬ 
catum  in  hunc  mundum  intravit:  magis  autem  fuisset  dicendum,  quod  per  duos 
intrasset,  cum  ambo  peccaverint,  vel  potius  per  mulierem,  quae  primo  pec¬ 
cavit,  si  foemina  peccatum  originale  in  prolem  transmitteret;  non  ergo  pec¬ 
catum  originale  derivatur  in  filios  a  matre,  sed  a  patre. 

Respondeo  dicendum,  quod  hujus  dubitationis  solutio  ex  praemissis  patet: 
dictum  est  enim  supra  (art  1.  lmj.  q.),  quod  peccatum  originale  a  primo  pa¬ 
rente  traducitur,  inquantum  ipse  movet  ad  generationem  natorum ;  unde  di¬ 
ctum  est  (art.  praec.),  quod  si  materialiter  tantum  aliquis  ex  carne  humana 
generaretur,  originale  peccatum  non  contraheret.  Manifestum  est  autem  se¬ 
cundum  doctrinam  philosophorum,  quod  principium  activum  in  generatione 
est  a  patre,  materiam  autem  mater  ministrat;  unde  peccatum  originale  non 
contrahitur  a  matre,  sed  a  patre :  et  secundum  hoc,  si  Adam  non  peccante, 
Eva  peccasset,  filii  originale  peccatum  non  contraherent:  e  converso  autem 
esset,  si  Adam  peccasset,  et  Eva  non. 

Ad  primum  ergo  dicendum,  quod  in  patre  praeexistit  filius,  sicut  in  prin¬ 
cipio  activo,  sed  in  matre  sicut  in  principio  materiali,  et  passivo;  unde  non 
est  similis  ratio. 

Ad  secundum  dicendum,  quod  quibusdam  videtur,  quod  Eva  peccante,  si 
Adam  non  peccasset,  filii  essent  immunes  a  culpa:  paterentur  tamen  neces¬ 
sitatem  moriendi,  et  alias  passibilitates  provenientes  ex  necessitate  materiae, 
quam  mater  ministrat,  non  sub  ratione  poenae,  sed  sicut  quosdam  naturales 
defectus:  sed  hoc  non  videtur  conveniens:  immortalitas  enim,  et  impassibi- 
litas  primi  status  non  erat  ex  conditione  materiae,  ut  primo  dictum  est  (q.  97. 
art.  1.),  sed  ex  originali  justitia,  per  quam  corpus  subdebatur  animae,  quamdiu 
anima  esset  subjecta  Deo.  Defectus  autem  originalis  justitiae  est  peccatum 
originale:  si  igitur,  Adam  non  peccante,  peccatum  originale  non  transfunde¬ 
retur  in  posteros  propter  peccatum  Evae,  manifestum  est,  quod  in  filiis  non 
esset  defectus  originalis  justitiae ;  unde  non  esset  in  eis  passibilitas,  vel  neces 
sitas  moriendi. 

Ad  tertium  dicendum,  quod  illa  purgatio  praeveniens  in  Beata  Virgine 
[al.  superveniens  in  Beatam  Virginem ]  non  requirebatur  ad  auferendam  transfu¬ 
sionem  originalis  peccati,  sed  quia  oportebat  ut  Mater  Dei  maxima  puritate 
niteret:  non  enim  est  aliquid  digne  receptaculum  Dei,  nisi  sit  mundum,  se¬ 
cundum  illud  Psal.  92. :  Domum  tuam,  Domine,  decet  sanctitudo. 


QUAESTIO  LXXXII. 

DE  ORIGINALI  PECCATO  QUANTUM  AD  SUAM  ESSENTIAM, 
IN  QUATUOR  ARTICULOS  DIVISA. 


Deinde  considerandum  est  de  peccato  originali  quantum  ad  suam  es' 
sentiam. 

Et  circa  hoc  quaeruntur  quatuor. 

Primo.  Utrum  originale  peccatum  sit  habitus. 

Secundo.  Utrum  sit  unum  tantum  in  uno  homine. 

Tertio.  Utrum  sit  concupiscentia. 

Quarto.  Utrum  aequaliter  sit  in  omnibus. 


ARTICULUS  I.  440 

UTRUM  ORIGINALE  PECCATUM  SIT  HABITUS. 

(j.  Dist.  E  q.  i.  art.  1.  et  Dist.  7.  q.  1.  art.  1.  ad  2.  et  2.  Dist.  qo.  q.  1.  art .9.  ad  2. 
et  Veri.  q.  20.  art.  1.  ad  2.  et  Mal.  q.  4.  art.  2.). 

Ad  primum  sic  proceditur.  Videtur,  quod  originale  peccatum  non  sit  ha¬ 
bitus:  originale  enim  peccatum  est  carentia  originalis  justitiae,  ut  Anselmus 
dicit  in  lib.  de  Conceptu  virginali  (cap.  2.  et  5.  et  26.),  et  sic  originale  peccatum 

est  quaedam  privatio:  sed  privatio  opponitur  habitui;  ergo  originale  pecca 
tum  non  est  habitus. 

2.  Praeterea.  Actuale  peccatum  habet  plus  de  ratione  culpae,  quam  ori¬ 
ginale,  inquantum  habet  plus  de  ratione  voluntarii :  sed  habitus  actualis  pec- 
catinon  habet  rationem  culpae  alioquin  sequeretur,  quod  homo  dormiens  cul¬ 
pabiliter  peccaret ;  ergo  nullus  habitus  originalis  habet  rationem  culpae. 

3.  Praeterea.  In  malis  actus  semper  praecedit  habitum :  nullus  enim  ha¬ 
bitus  malus  est  infusus,  sed  acquisitus :  sed  originale  peccatum  non  praecedit 
aliquis  actus ;  ergo  originale  peccatum  non  est  habitus. 

Sed  contra  est,  quod  August.  dicit  in  lib.  de  Bapt.  Puer,  (seu  de  Pecc.  Mer. 
et  Remis,  lib.  1.  ex  cap.  39.  colligitur :  ut  et  ser.  4 3.  de  Temp.),  quod  secundum  pec¬ 
catum  originale  parvuli  sunt  concupiscibiles,etsi  non  sint  actu  concupiscentes: 
sed  habilitas  dicitur  secundum  aliquem  habitum;  ergo  peccatum  originale 
est  habitus. 

Respondeo  dicendum,  quod,  sicut  supra  dictum  est  (q.  jo.  art.  i.),  duplex 
est  habitus.  Unus  quidem,  quo  inclinatur  potentia  ad  agendum ;  sicut  scientiae 
et  virtutes  dicuntur  habitus:  et  hoc  modo  peccatum  originale  non  est  habi¬ 
tus.  Alio  modo  dicitur  habitus  dispositio  alicujus  naturae  ex  multis  composi¬ 
tae,  secundum  quam  bene  se  habet,  vel  male  ad  aliquid;  et  praecipue  cum 
talis  dispositio  fuerit  quasi  in  naturam  versa  ;  ut  patet  de  aegritudine,  et  sa¬ 
nitate;  et  hoc  modo  peccatum  originale  est  habitus :  est-  enim  quaedam  inordi¬ 
nata  dispositio  proveniens  ex  dissolutione  illius  harmoniae,  in  qua  consistebat 
ratio  originalis  justitiae:  sicut  etiam  aegritudo  corporalis  est  quaedam  inor¬ 
dinata  dispositio  corporis,  secundum  quam  solvitur  aequalitas,  in  qua  consistit 
ratio  sanitatis  ;  unde  peccatum  originale  languor  naturae  dicitur. 

Ad  primum  ergo  dicendum,  quod  sicut  aegritudo  dorporalis  habet  aliquid 
de  privatione,  inquantum  tollitur  aequalitas  sanitatis,  et  aliquid  habet  posi¬ 
tive,  scilicet  ipsos  humores  inordinate  dispositos :  ita  etiam  peccatum  origi¬ 
nale  habet  privationem  originalis  justitiae,  et  cum  hoc  inordinatam  disposi¬ 
tionem  partium  animae;  unde  non  est  privatio  pura,  sed  est  quidam  habitus 
corruptus  [al.  contrarius]. 

Ad  secundum  dicendum,  quod  actuale  peccatum  est  inordinatio  quae¬ 
dam  actus:  originale  vero,  cum  sit  peccatum  naturae,  est  quaedam  inordi¬ 
nata  dispositio  ipsius  naturae,  quae  habet  rationem  culpae,  inquantum 
derivatur  ex  primo  parente,  ut  dictum  est  (q.  praec.  art.  1.):  hujusmodi  au¬ 
tem  dispositio  naturae  inordinata  habet  rationem  habitus:  sed  inordinata 
dispositio  actus  non  habet  rationem  habitus;  et  propter  hoc  peccatum  ori¬ 
ginale  potest  esse  habitus,  non  autem  peccatum  actuale. 

Ad  tertium  dicendum,  quod  objectio  illa  procedit  de  habitu,  quo  poten¬ 
tia  inclinatur  in  actum ;  talis  autem  habitus  non  est  peccatum  originale : 
quamvis  etiam  ex  peccato  originali  sequatur  aliqua  inclinatio  in  actum  ordi¬ 
natum,  non  directe,  sed  indirecte,  scilicet  per  remotionem  prohibentis,  idest 
originalis  justitiae,  quae  prohibebat  inordinatos  motus,  sicut  etiam  ex  aegri¬ 
tudine  corporali  indirecte  sequitur  inclinatio  ad  motus  corporales  inordinatos. 
Nec  debet  dici,  quod  peccatum  originale  sit  habitus  infusus,  aut  acquisitus 
per  actum,  nisi  primi  parentis,  non  autem  hujus  personae,  sed  per  vitiatam 
originem  innatus. 

ARTICULUS  II.  441 

UTRUM  IN  UNO  HOMINE  SINT  MULTA  ORIGINALIA  PECCATA. 

(2.  Dist.  33.  q.  1.  art.  1.  et  Mal.  q.  4.  art.  1.  corp.  fin.  et  art.  2.  prine,  et  art.  S.  ad.  1. 
et  Ps.  31.  et  Rom.  4.  lect.  1.  et  cap.  3.  lect.  3.  corp.  3.  fin.). 

Ad  secundum  sic  proceditur.  Videtur,  quod  in  uno  homine  sint  multa 
originalia  peccata :  dicitur  enim  in  Ps.  50:  Ecce  enim  in  iniqicitalibus  conceptus 
sum,  et  in  peccatis  concepit  me  mater  mea :  sed  peccatum,  in  quo  homo  con¬ 
cipitur,  est  originale-;  ergo  plura  peccata  originalia  sunt  in  uno  homine. 

2.  Praeterea.  Unus  et  idem  habitus  non  inclinat  ad  contraria:  habitus 
enim  inclinat  per  modum  naturae,  quae  tendit  in  unum:  sed  peccatum  ori¬ 
ginale  etiam  in  uno  homine  inclinat  ad  diversa  peccata  contraria ;  ergo  pec¬ 
catum  originale  non  est  unus  habitus,  sed  plures. 

3.  Praeterea.  Peccatum  originale  inficit  omnes  animae  partes:  sed  di¬ 
versae  partes  animae  sunt  diversa  subjecta  peccati,  ut  ex  praemissis  patet 
(q.  74.)  cum  igitur  unum  peccatum  non  possit  esse  in  diversis  subjectis, 
videtur  quod  peccatum  originale  non  sit  unum,  sed  multa. 

Sed  contra  est,  quod  dicitur  Joan.  1.:  Ecce  agnus  Dei,  ecce  qui  tollit  pec¬ 
catum  mundi:  quod  singulariter  dicitur,  quia  peccatum  mundi,  quod  est  pecca¬ 
tum  originale,  est  unum,  ut  Glos,  (ordin.)  ibidem  exponit. 

Respondeo  dicendum,  quod  in  uno  homine  est  unum  peccatum  originale : 
cujus  ratio  dupliciter  accipi  potest.  Uno  modo  ex  parte  causae  peccati  origi¬ 
nalis :  dictum  est  enim  supra  (q.  pra.ee.  art.  2.),  quod  solum  primum  peccatum 
primi  parentis  in  posteros  trdducitur;  unde  peccatum  originale  in  uno  ho¬ 
mine  est  unum  numero,  et  in  omnibus  hominibus  est  unum  proportione,  in 
respectu  scilicet  ad  primum  principium.  Alio  modo  potest  accipi  ratio  ejus  ex 
ipsa  essentia  originalis  peccati:  in  omni  enim  inordinata  dispositione  unitas 
speciei  consideratur  ex  parte  causae;  unitas  autem  secundum  numerum  ex 
parte  subjecti:  sicut  patet  in  aegritudine  corporali.  Sunt  enim  diversae  aegri¬ 
tudines  specie,  quae  ex  diversis  causis  procedunt:  puta  ex  superabundantia 
calidi,  vel  frigidi,  vel  ex  laesione  pulmonis,  vel  hepatis  :  una  autem  aegritudo 
secundum  speciem  in  uno  homine  non  est  nisi  una  numero.  Causa  autem 
hujus  corruptae  dispositionis,  quae  dicitur  originale  peccatum,  est  una  tantum, 
scilicet  privatio  originalis  justitiae,  per  quam  sublata  est  subjectio  humanae 
mentis  ad  Deum;  et  ideo  peccatum  originale  est  unum  specie,  et  in  uno 
homine  non  potest  esse  nisi  unum  numero.  In  diversis  autem  hominibus  est 
unum  specie,  et  proportione,  diversum  autem  numero. 

Ad  primum  ergo  dicendum,  quod  pluraliter  dicitur,  in  peccatis,  secundum 
illum  morem  divinae  Scripturae,  quo  frequenter  ponitur  pluralis  numerus  pro 
singulari:  sicut  Matth.  2.:  Defundi  sunt,  qui  quaerebant  animam  pueri:  vel  quia 
in  peccato  originali  virtualiter  praeexistunt  omnia  peccata  actualia,  sicut  in 
quodam  principio:  unde  est  multiplex  virtute:  vel  quia  in  peccato  primi  pa¬ 
rentis,  quod  per  originem  traducitur,  fuerunt  plures  deformitates,  scilicet  su¬ 
perbiae,  inobedientiae, gulae,  et  alia  hujusmodi:  vel  quia  multae  partes  animae 
inficiuntur  per  peccatum  originale. 

Ad  secundum  dicendum,  quod  unus  habitus  non  potest  inclinare  per  se, 
et  directe,  id  est  per  propriam  formam,  ad  contraria,  sed  indirecte,  et  per 

accidens,  scilicet  per  remotionem  prohibentis :  sicut  soluta  harmonia  cor¬ 
poris  mixti,  elementa  tendunt  in  loca  contraria:  et  similiter,  soluta  harmonia 
originalis  justitiae,  diversae  animae  potentiae  in  diversa  feruntur. 

Ad  tertium  dicendum,  quod  peccatum  originale  inficit  diversas  partes 
animae,  secundum  quod  sunt  partes  unius  totius:  sicut  et  justitia  originalis 
continebat  omnes  animae  partes  in  unum:  et  ideo  est  unum  tantum  pec¬ 
catum  originale :  sicut  etiam  est  una  febris  in  uno  homine,  quamvis  diversae 
partes  corporis  graventur. 

ARTICULUS  III.  442 

UTRUM  ORIGINALE  PECCATUM  SIT  CONCUPISCENTIA. 

(Part.  3.  q.  23.  art.  1.  corp.  et  2.  Dist.  30.  q.  1.  art.  2.  corp.  et  ad  4. 
et  in  expos.  Iit.  et  Dist.  31.  q.  2.  art.  1.  ad  3.  et  Dist.  32.  q.  1.  art.  1.  ad  1.  3.  et  4. 
et  Mal.  q.  3.  art.  7.  corp.  fin. 

et  q.  4.  art.  2.  per  tot.  et  art.  4.  ad  2.  et  art.  6.  ad  16.). 

Ad  tertium  sic  proceditur.  Videtur,  quod  peccatum  originale  non  sit 
concupiscentia:  omne  enim  peccatum  est  contra  naturam,  ut  dicit  Dama¬ 
scenus  in  2.  lib.  (Orth.  Fid.  cap.  4.  et  30.):  sed  concupiscentia  est  secundum 
naturam:  est  enim  proprius  actus  virtutis  concupiscibilis,  quae  est  potentia 
naturalis ;  ergo  concupiscentia  non  est  peccatum  originale. 

2.  Praeterea.  Per  peccatum  originale  sunt  in  nobis  passiones  peccatorum, 
ut  patet  per  Apostolum,  Roman.  7.:  sed  multae  aliae  sunt  passiones  praeter 
concupiscentiam,  ut  supra  habitum  est  (q.  23.  art.  4.);  ergo  peccatum  origi¬ 
nale  non  magis  est  concupiscentia,  quam  aliqua  alia  passio. 

3.  Praeterea.  Per  peccatum  originale  deordinantur  omnes  animae  partes,, 
ut  dictum  est  (art.  praec.  ad  1.):  sed  intellectus  est  supremus  inter  animae 
partes,  ut  patet  per  Philos.  in  10.  Ethic.  (cap.  7.);  ergo  peccatum  originale 
magis  est  ignorantia,  quam  concupiscentia. 

Sed  contra  est,  quod  Augustinus  dicit  in  lib.  1.  Retract.  (cap.  13.  parum 
a  prine.):  Concupiscentia  est  reatus  originalis  peccati. 

Respondeo  dicendum,  quod  unumquodque  habet  speciem  a  sua  forma;, 
dictum  est  autem  supra  (art.  praec.),  quod  species  peccati  originalis  sumitur 
ex  sua  causa:  unde  oportet,  quod  id,  quod  est  formale  in  originali  peccato, 
accipiatur  ex  parte  causae  peccati  originalis:  oppositorum  autem  oppositae 
sunt  causae  :  est  igitur  attendenda  causa  originalis  peccati  ex  causa  origi¬ 
nalis  justitiae,  quae  ei  opponitur.  Tota  autem  ordinatio  originalis  justitiae  ex 
hoc  est,  quod  voluntas  hominis  erat  Deo  subjecta.  Quae  quidem  subjectio 
primo,  et  principaliter  erat  per  voluntatem,  cujus  est  movere  omnes  alias 
partes  in  finem,  ut  supra  dictum  est  (q.  9.  art.  1.);  unde  ex  aversione  volun¬ 
tatis  a  Deo  consecuta  est  inordinatio  in  omnibus  aliis  animae  viribus;  sic 
ergo  privatio  originalis  justitiae,  per  quam  voluntas  subdebatur  Deo,  est  for¬ 
male  in  peccato  originali:  omnis  autem  alia  inordinatio  virium  animae  se 
habet  in  peccato  originali  sicut  quiddam  materiale :  inordinatio  autem  alsarum 
virium  animae  praecipue  in  hoc  attenditur,  quod  inordinate  convertuntur  ad 
bonum  commutabile,  quae  quidem  inordinatio  communi  nomine  potest  dici 
concupiscentia :  et  ita  peccatum  originale  materialiter  quidem  est  concupi¬ 
scentia,  formaliter  vero  est  defectus  originalis  justitiae. 

Ad  primum  ergo  dicendum,  quod  quia  in  homine  concupiscibilis  natura¬ 
liter  regitur  ratipne,  intantum  concupiscere  est  homini  naturale,  inquantum 
est  secundum  rationis  ordinem:  concupiscentia  autem,  quae  transcendit  limites 
rationis,  inest  homini  contra  naturam:  et  talis  est  concupiscentia  originalis 
peccati. 

Ad  secundum  dicendum,  quod,  sicut  supra  dictum  est  (q.  23.  art.  1.),  pas- 
siqnis  irascibilis  ad  passiones  concupiscibilis  reducuntur  sicut  ad  principa¬ 
liores  ;  inter  quas  concupiscentia  vehementius  movet,  et  magis  sentitur,  ut 
supra  habitum  est  (q.  23.  art.  2  ad  1.),  et  ideo  concupiscentiae  attribuitur, 
tamquam  principaliori,  et  in  qua  quodammodo  omnes  aliae  passiones  in¬ 
cluduntur. 

Ad  tertium  dicendum,  quod,  sicut  in  bonis  intellectus,  et  ratio  principa¬ 
litatem  habent;  ita  e  converso  in  malis  inferior  pars  animae  principalior  in¬ 
venitur,  quae  obnubilat,  et  trahit  rationem,  ut  supra  dictum  est  (q.  80.  art.  2.) ; 
et  propter  hoc  peccatum  originale  magis  dicitur  esse  concupiscentia,  quam 
ignorantia;  licet  etiam  ignorantia  inter  defectus  materiales  peccati  originalis 
contineatur. 


ARTICULUS  IV.  443 

UTRUM  PECCATUM  ORIGINALE  SIT  AEQUALITER  'IN  OMNIBUS. 

(2.  Dist.  32.  q.  1.  art.  1.). 

Ad  quartum  sic  proceditur.  Videtur,  quod  peccatum  originale  non  sit 
aequaliter  in  omnibus:  est  enim  peccatum  originale  concupiscentia  inordinata, 
ut  dictum  est  (art.  praec.) :  sed  non  omnes  aequaliter  sunt  proni  ad  concu¬ 
piscendum  ;  ergo  peccatum  originale  non  est  aequaliter  in  omnibus. 

2.  Praeterea.  Peccatum  originale  est  quaedam  inordinata  dispositio  ani¬ 
mae,  sicut  aegritudo  est  quaedam  inordinata  dispositio  corporis:  sed  aegri¬ 
tudo  recipit  magis,  et  minus ;  ergo  peccatum  originale  recipit  magis,  et  minus. 

3.  Praeterea.  August.  dicit  in  lib.  1.  de  Nupt.  et  Concupiscent,  (cap.  23. 
et  24.  et  lib.  de  Fid.  ad  Pet.  cap.  2.  circ.  ined.),  quod  libido  transmittit  originale 
peccatum  in  prolem:  sed  contingit  esse  majorem  libidinem  unius  in  actu  gene¬ 
rationis,  quam  alterius;  ergo  peccatum  originale  potest  esse  majus  in  uno, 
quam  in  alio. 

Sed  contra  est,  quia  peccatum  originale  est  peccatum  naturae,  ut  dictum 
est  (q.  praec.  art.  2.):  sed  natura  aequaliter  est  in  omnibus;  ergo  et  peccatum 
originale. 

Respondeo  dicendum,  quod  in  originali  peccato  sunt  duo:  quorum  unum 
est  defectus  originalis  justitiae:  aliud  autem  est  relatio  hujus  defectus  ad  pec¬ 
catum  primi  parentis ;  a  quo  per  vitiatam  originem  deducitur.  Quantum  autem 
ad  primum,  peccatum  originale  non  recipit  magis,  et  minus:  quia  totum  donum 
originalis  justitiae  est  sublatum:  privationes  autem  totaliter  aliquid  privantes, 
ut  mors,  et  tenebrae,  non  recipiunt  magis  zt  minus,  sicut  supra  dictum  est  (q.  73. 
art.  2.).  SimiMter  etiam  nec  quantum  ad  secundum:  aequaliter  enim  omnes 
relationem  habent  ad  primum  principium  vitiatae  originis :  ex  quo  peccatum 
originale  recipit  rationem  culpae :  relationes  enim  non  recipiunt  magis  et  mi¬ 
nus:  unde  manifestum  est,  quod  peccatum  originale  non  potest  esse  magis  in 
uno,  quam  ki  alio. 

Ad  primum  ergo  dicendum,  quod  soluto  vinculo  originalis  justitiae,  sub 
quo  quodam  ordine  omnes  vires  animae  continebantur,  unaquaeque  vis  ani¬ 
mae  tendit  in  suum  proprium  motum,  et  tanto  vehementius,  quanto  fuerit 
fortior:  contingit  autem,  vires  aliquas  animae  esse  fortiores  in  uno,  quam  in 
alio,  propter  diversas  corporis  complexiones :  quod  ergo  unus  homo  sit  pro¬ 
nior  ad  concupiscendum,  quam  alter,  non  est  ratione  peccati  originalis;  cum 
in  omnibus  aequaliter  solvatur  vinculum  originalis  justitiae,  et  aequaliter  in 
omnibus  partes  inferiores  animae  sibi  relinquantur:  sed  accidit  hoc  ex  diversa 
dispositione  potentiarum,  sicut  dictum  est  (hic  sup.). 

Ad  secundum  dicendum,  quod  aegritudo  corporalis  non  habet  in  omnibus 
aequalem  causam,  etiamsi  sit  ejusdem  speciei:  puta  si  sit  febris  ex  cholera 
putrefacta,  potest  esse  major,  vel  minor  putrefactio,  et  propinquior,  vel  re¬ 
motior  a  principio  vitae ;  sed  causa  originalis  peccati  in  omnibus  est  aequalis : 
unde  non  est  simile. 

Ad  tertium  dicendum,  quod  libido,  quae  transmittit  peccatum  originale 
in  prolem,  non  est  libido  actualis;  quia  dato  quod  virtute  divina  concede¬ 
retur  alicui,  quod  nullam  inordinatam  libidinem  in  actu  generationis  sentiret, 
adhuc  transmitteret  in  prolem  originale  peccatum:  sed  libido  illa  est  intelli- 
genda  habitualiter,  secundum  quod  appetitus  sensitivus  non  continetur  sub 
ratione,  soluto  vinculo  originalis  justitiae :  et  talis  libido  in  omnibus  est  ae¬ 
qualis. 


QUAESTIO  LXXXIII. 

DE  SUBJECTO  ORIGINALIS  PECCATI, 
IN  QUATUOR  ARTICULOS  DIVISA. 


Deinde  considerandum  est  de  subjecto  originalis  peccati. 

Et  circa  hoc  quaeruntur  quatuor. 

Primo.  Utrum  subjectum  originalis  peccati  per  prius  sit  caro,  vel  anima. 
Secundo.  Si  anima,  utrum  per  essentiam,  aut  per  potentias  suas. 

Tertio.  Utrum  voluntas  per  prius  sit  subjectum  peccati  originalis,  quam 
aliae  potentiae  animae. 

Quarto.  Utrum  aliquae  potentiae  animae  sint  specialiter  infectae,  scilicet 
generativa,  vis  concupiscibilis,  et  sensus  tactus. 

ARTICULUS  I.  444 

UTRUM  ORIGINALE  PECCATUM  SIT  MAGIS  IN  CARNE,  QUAM  IN  ANIMA. 

(i.  Dist.  18.  q.  2.  art.  i.  ad  3.  et  Dist.  30.  q.  1.  art.  2.  ad  4. 
et  Dist.  31.  q.  1.  art.  1.  ad  2.  et  4.  et  q.  2.  art.  1.  per  tot.  et  Veri.  q.  23.  art.  6.  corp . 
et  q.  27.  art.  6.  ad  2.  et  Mal.  q.  4.  art.  3.  et  4.  et  Rom.  3.  Ject.  3.). 

Ad  primum  sic  proceditur.  Videtur,  quod  peccatum  originale  magis  sit 
in  carne,  quam  in  anima:  repugnantia  enim  carnis  ad  mentem  ex  corruptione 

originalis  peccati  procedit :  sed  radix  hujus  repugnantiae  in  carne  consistit : 
dicit  enim  Apostolus  ad  Rom.  j. :  Video  aliam  legem  in  membris  meis  repu¬ 
gnantem  legi  mentis  meae;  ergo  originale  peccatum  in  carne  principaliter 
consistit. 

2.  Praeterea.  Unumquodque  potius  est  in  causa,  quam  in  effectu;  sicut 
calor  magis  est  in  igne  calefaciente,  quam  in  aqua  calefacta:  sed  anima  in¬ 
ficitur  infectione  originalis  peccati  per  semen  carnale;  ergo  peccatum  origi¬ 
nale  magis  est  in  came,  quam  in  anima. 

3.  Praeterea.  Peccatum  originale  ex  primo  parente  contrahimus,  prout 
in  eo  fuimus  secundum  rationem  seminalem:  sic  autem  non  fuit  ibi  anima,  sed- 
sola  caro;  ergo  originale  peccatum  non  est  in  anima,  sed  in  carne. 

4.  Praeterea.  Anima  rationalis  creata  a  Deo  corpori  infunditur :  si  igitur 
anima  per  peccatum  originale  inficeretur,  consequens  esset,  quod  ex  sua  crea¬ 
tione,  vel  infusione  inquinaretur:  et  sic  Deus  esset  causa  peccati,  qui  est 
auctor  creationis,  et  infusionis. 

3.  Praeterea.  Nullus  sapiens  liquorem  pretiosum  vasi  infecto  infunderet,, 
ex  quo  sciret  ipsum  liquorem  infici:  sed  anima  rationalis  est  pretiosior  omni 
liquore;  si  ergo  anima  ex  corporis  unione  infici  posset  infectione  originalis 
culpae,  Deus,  qui  ipsa  sapientia  est,  numquam  animam  tali  corpori  infun¬ 
deret  :  infundit  autem ;  non  ergo  inquinatur  ex  carne :  sic  igitur  peccatum 
originale  non  est  in  anima,  sed  in  carne. 

Sed  contra  est,  quod  idem  est  subjectum  virtutis,  et  vitii,  sive  peccati, 
quod  contrariatur  virtuti:  sed  caro  non  potest  esse  subjectum  virtutis.  Dicit 
enim  Apostolus  ad  Rom.  7. :  Scio,  quod  non  habitat  in  me,  hoc  est  in  carne  mea, 
bonum;  ergo  caro  non  potest  esse  subjectum  originalis  peccati,  sed  solum 
anima. 

Respondeo  dicendum,  quod  aliquid  potest  esse  in  aliquo  dupliciter:  imo 
modo,  sicut  in  causa  vel  principali,  vel  instrumentali ;  alio  modo,  sicut  in 
subjecto:  peccatum  ergo  originale  omnium  hominum  fuit  quidem  in  ipso 
Adam,  sicut  in  prima  causa  principali,  secundum  illud  Apost.  Rom.  5.:  In  quo 
omnes  peccaverunt:  in  semine  autem  corporali  est  peccatum  originale,  sicut 
in  causa  instrumentali;  eo  quod  per  virtutem  activam  seminis  traducitur 
peccatum  originale  in  prolem  simul  cum  natura  humana :  sed  sicut  in  subjecto 
peccatum  originale  nullo  modo  potest  esse  in  carne,  sed  solum  in  anima: 
cujus  ratio  est,  quia  sicut  supra  dictum  est  (q.  81.  art.  i.),  hoc  modo  ex  vo¬ 
luntate  primi  parentis  peccatum  originale  traducitur  in  posteros  per  quamdam 
generativam  motionem,  sicut  a  voluntate  alicujus  hominis  derivatur  pecca¬ 
tum  actuale  ad  alias  partes  ejus.  In  qua  quidem  derivatione  potest  attendi, 
quod  quidquid  provenit  [al.  pervenit ]  ex  motione  voluntatis  peccati  ad  quam- 
cumque  partem  hominis,  quae  quocumque  modo  potest  esse  particeps  pec¬ 
cati,  vel  per  modum  subjecti,  vel  per  modum  instrumenti,  habet  rationem 
culpae:  sicut  ex  voluntate  gulae  provenit  [al.  pervenit ]  concupiscentia  cibi 
ad  concupiscibilem,  et  sumptio  cibi  ad  manus,  et  os,  quae  inquantum  mo¬ 
ventur  a  voluntate  ad  peccandum,  sunt  instrumenta  peccati;  quod  vero  ulte¬ 
rius  derivatur  ad  vim  nutritivam,  et  ad  interiora  membra,  quae  non  sunt  nata 
moveri  a  voluntate,  non  habet  rationem  culpae;  sic  igitur,  cum  anima  possit 
esse  subjectum  culpae,  caro  autem  de  se  non  habeat  quod  sit  subiectum 
culpae,  quidquid  pervenit  de  corruptione  primi  peccati  ad  animam,  habet  ratio¬ 
nem  culpae :  quod  autem  pervenit  ad  carnem,  non  habet  rationem  culpae  sed 
poenae :  sic  igitur  anima  est  subjectum  peccati  originalis,  non  autem  caro. 

Ad  primum  ergo  dicendum,  quod  sicut  August.  dicit  in  lib.  1.  Retractat. 
(cap.  27.  versus  fin.  et  lib.  83.  00.  q.  66.  a  med.)  :  Apost.  loquitur  ibi  de  ho¬ 
mine  jam  redempto,  qui  liberatus  est  a  culpa,  sed  subjacet  poenae,  ratione 
cujus  peccatum  dicitur  habitare  in  carne;  unde  ex  hoc  non  sequitur,  quod 
caro  sit  subjectum  culpae,  sed  solum  poenae. 

Ad  secundum  dicendum,  quod  peccatum  originale  causatur  ex  semine, 
sicut  ex  causa  instrumentali :  non  autem  oportet,  quod  aliquid  sit  principalius 
in  causa  instrumentali,  quam  in  effectu,  sed  solum  in  causa  principali:  et 
hoc  modo  peccatum  originale  potiori  modo  fuit  in  Adam,  in  quo  fuit  se¬ 
cundum  rationem  actualis  peccati. 

Ad  tertium  dicendum,  quod  anima  hujus  hominis  non  fuit  secundum 
seminalem  rationem  in  Adam  peccante,  sicut  in  principio  effectivo,  sed  sicut 
in  principio  dispositivo  ;  eo  quod  semen  corporale,  quod  ex  Adam  traducitur, 
sua  virtute  non  efficit  animam  rationalem,  sed  ad  eam  disponit. 

Ad  quartum  dicendum,  quod  infectio  originalis  peccati  nullo  modo  cau¬ 
satur  a  Deo,  sed  ex  solo  peccato  primi  parentis  per  carnalem  generationem; 
et  ideo,  cum  creatio  importet  respectum  animae  ad  solum  Deum,  non  potest 
dici,  quod  anima  ex  sua  creatione  inquinetur:  sed  infusio  importat  respectum 
et  ad  Deum  infundentem,  et  ad  carnem,  cui  infunditur  anima;  et  ideo,  habito 
respectu  ad  Deum  infundentem,  non  potest  dici,  quod  anima  per  infusionem 
maculetur,  sed  solum  habito  respectu  ad  corpus,  cui  infunditur. 

Ad  q.uintum  dicendum,  quod  bonum  commune  praefertur  bono  singu¬ 
lari;  unde  Deus  secundum  suam  sapientiam  non  praetermittit  universalem 
ordinem  rerum,  qui  est  ut  tali  corpori  talis  anima  infundatur,  ut  vitetur  sin¬ 
gularis  infectio  hujus  animae;  praesertim  cum  natura  animae  hoc  habeat, 
ut  esse  non  incipiat  nisi  in  corpore,  ut  in  1.  habitum  est  (q.  n8.art.  3.):  me¬ 
lius  est  autem  ei  sic  esse  secundum  naturam,  quam  nullo  modo  esse ;  prae¬ 
sertim  cum  possit  per  gratiam  damnationem  evadere. 


ARTICULUS  II.  445 

UTRUM  PECCATUM  ORIGINALE  SIT  PER  PRIUS  IN  ESSENTIA  ANIMAE, 

QUAM  IN  POTENTIIS. 

(Infr.  art.  5.  corp.  et  2.  Dist.  31.  q.  2.  art.  1.  et  Veri.  q.  23.  art.  6.  corp. 
et  q.  27.  art.  6.  ad  2.  et  Mal.  q.  4.  art.  1.). 

Ad  secundum  sic  proceditur.  Videtur,  quod  peccatum  originale  non  sit 
per  prius  in  essentia  animae,  quam  in  potentiis:  anima  enim  nata  est  esse 
subjectum  peccati  quantum  ad  id,  quod  potest  a  voluntate  moveri:  sed  anima 
non  movetur  a  voluntate  secundum  suam  essentiam,  sed  solum  secundum 
potentias;  ergo  peccatum  originale  non  est  in  anima  secundum  suam  essen¬ 
tiam,  sed  solum  secundum  potentias. 

2.  Praeterea.  Peccatum  originale  opponitur  originali  justitiae:  sed  ori¬ 
ginalis  justitia  erat  in  aliqua  potentia  animae,  quae  est  subjectum  virtutis; 
ergo  et  peccatum  originale  est  magis  in  potentia  animae,  quam  in  ejus 
essentia. 

3.  Praeterea.  Sicut  a  carne  peccatum  originale  derivatur  ad  animam, 
ita  ab  essentia  animae  derivatur  ad  potentias:  sed  peccatum  originale  magis 

est  in  anima,  quam  in  carne;  ergo  etiam  magis  est  in  potentiis  animae,  quam 
in  ejus  essentia. 

4.  Praeterea.  Peccatum  originale  dicitur  esse  concupiscentia,  ut  dictum 
est  (q.  82.  art.  3.)  :  sed  concupiscentia  est  in  potentiis  animae;  ergo  et  pec¬ 
catum  originale. 

Sed  contra  est,  quod  peccatum  originale  dicitur  esse  peccatum  naturale, 
ut  supra  dictum  est  (q.  81.  art.  1.)  :  anima  autem  est  forma,  et  natura  cor¬ 
poris  secundum  essentiam  suam,  et  non  secundum  potentias,  ut  in  1.  ha¬ 
bitum  est  (q.  76.  art.  1.) ;  ergo  anima  est  subjectum  originalis  peccati  prin¬ 
cipaliter  secundum  suam  essentiam. 

Respondeo  dicendum,  quod  illud  animae  est  principaliter  subjectum  ali- 
cujus  peccati,  ad  quod  primo  pertinet  causa  motiva  illius  peccati:  sicut  si 
causa  motiva  ad  peccandum  sit  delectatio  sensus,  quae  pertinet  ad  vim  con¬ 
cupiscibilem,  sicut  objectum  proprium  ejus,  sequitur  quod  vis  concupiscibilis 
sit  proprium  subjectum  illius  peccati.  Manifestum  est  autem,  quod  peccatum 
originale  causatur  per  originem:  unde  illud  animae,  quod  primo  attingitur 
ab  origine  hominis,  est  primum  subjectum  originalis  peccati:  attingit  autem 
origo  animam,  ut  terminum  generationis,  secundum  quod  est  forma  corporis: 
quod  quidem  convenit  ei  secundum  essentiam  propriam,  ut  in  1.  habitum 
est  (q.  76.  art.  1.);  unde  anima  secundum  essentiam  est  primum  subjectum 
originalis  peccati. 

Ad  primum  ergo  dicendum,  quod,  sicut  motio  voluntatis  alicujus  proprie 
pervenit  ad  potentias  animae,  non  autem  ad  animae  essentiam;  ita  motio 
voluntatis  primi  generantis  per  viam  generationis  pervenit  primo  ad  animae 
essentiam,  ut  dictum  est  (in  corp.). 

Ad  secundum  dicendum,  quod  etiam  originalis  justitia  pertinebat  primor¬ 
dialiter  ad  essentiam  animae:  erat  enim  donum  divinitus  datum  humanae 
naturae,  quam  per  prius  respicit  essentia  animae,  quam  potentiae:  potentiae 
enim  magis  videntur  pertinere  ad  personam,  inquantum  sunt  principia  per¬ 
sonalium  actuum  ;  unde  sunt  propria  subjecta  peccatorum  actualium,  quae 
sunt  peccata  personalia. 

Ad  tertium  dicendum,  quod  corpus  comparatur  ad  animam,  sicut  ma¬ 
teria  ad  formam:  quae  etsi  sit  posterior  ordine  generationis,  est  tamen  prior 
ordine  perfectionis,  et  naturae :  essentia  autem  animae  comparatur  ad  po¬ 
tentias,  sicut  subjecta  ad  accidentia  propria,  quae  sunt  posteriora  subjecto  et 
ordine  generationis,  et  etiam  perfectionis;  unde  non  est  similis  ratio. 

Ad  quartum  dicendum,  quod  concupiscentia  se  habet  materialiter,  et  ex 
consequenti  in  peccato  originali,  ut  supra  dictum  est  (q.  82.  art.  3.). 

ARTICULUS  III.  446 

UTRUM  PECCATUM  ORIGINALE  PER  PRIUS  INFICIAT  VOLUNTATEM, 
QUAM  ALIAS  POTENTIAS. 

(Infr.  art.  4.  ad  1.  et  2.  Dist.  30.  q.  1.  ari.  3.  corp.  et  ad  4. 

et  Veri.  q.  23.  art.  6.  corp.  et  q.  27.  art.  6.  ad  2.  et  Mal.  q.  4.  art.  3.). 

Ad  tertium  sic  proceditur.  Videtur,  quod  peccatum  originale  non  per 
prius  inficiat  voluntatem,  quam  alias  potentias :  omne  enim  peccatum  prin¬ 
cipaliter  pertinet  ad  potentiam,  per  cujus  actum  causatur:  sed  peccatum  ori- 

ginale.  caosatur  per  actum  generativae  potentiae ;  ergo  inter  caeteras  potentia* 
animae  videtur  magis  pertinere  ad  generativam  potentiam. 

2.  Praeterea.  Peccatum  originale  per  semen  carnale  traducitur:  sed  aliae 
vires  animae  propinquiores  sunt  carni,  quam  voluntas ;  sicut  patet  de  omnibus 
sensitivis,  quae  utuntur  organo  corporali;  ergo  magis  in  eis  est  peccatum 
originale,  quam  in  voluntate. 

3.  Praeterea.  Intellectus  est  prior  voluntate:  non  enim  est  voluntas  nisi 
de  bono  intellecto ;  si  ergo  peccatum  originale  inficit  omnes  potentias  ani¬ 
mae,  videtur  quod  per  prius  inficiat  intellectum,  tamquam  priorem. 

Sed  contra  est,  quod  justitia  originalis  per  prius  respicit  voluntatem: 
est  enim  rectitudo  voluntatis,  ut  Ansel.  dicit  in  lib.  de  Conceptu  Virginali 
(cap.  3.  amed.);  ergo  peccatum  originale,  quod  ei  opponitur,  per  prius  respicit 
voluntatem. 

Respondeo  dicendum,  quod  in  infectione  peccati  originalis  duo  est  con¬ 
siderare:  primo  quidem  inhaeren-tiam  ejus  ad  subjectum:  et  secundun  hoc  primo 
respicit  essentiam  animae,  ut  dictum  est  (art.  praec.) :  deinde  oportet  considerare 
inclinationem  ejus  ad  actum:  et  hoc  modo  respicit  potentias  animae.  Oportet 
ergo,  quod  illam  per  prius  respiciat,  quae  primam  inclinationem  habet  ad 
peccandum:  haec  autem  est  voluntas,  ut  ex  supra  dictis  patet  (q.  74.  art.  1. 
et  2.);  unde  peccatum  originale  per  prius  respicit  voluntatem. 

Ad  primum  ergo  dicendum,  quod  peccatum  originale  non  causatur  in  ho¬ 
mine  per  potentiam  generativam  prolis,  sed  per  actum  potentiae  generativae 
parentis ;  unde  non  oportet,  quod  sua  [al.  ejus ]  potentia  generativa  sit  primum 
subjectum  originalis  peccati. 

Ad  secundum  dicendum,  quod  peccatum  originale  habet  duplicem  pro¬ 
cessum:  unum  quidem  a  carne  ad  animam:  alium  vero  ab  essentia  animae 
ad  potentias:  primus  quidem  processus  est  secundum  ordinem  generationis: 
secundus  autem  secundum  ordinem  perfectionis:  et  ideo  quamvis  aliae  po¬ 
tentiae,  scilicet  sensitivae,  propinquiores  sint  carni;  quia  tamen  voluntas  est 
propinquior  essentiae  animae,  tamquam  superior  potentia,  primo  pervenit  ad 
ipsam  infectio  originalis  peccati. 

Ad  tertium  dicendum,  quod  intellectus  quodammodo  praecedit  volun¬ 
tatem,  inquantum  proponit  ei  suum  objectum:  alio  vero  modo  voluntas  prae¬ 
cedit  intellectum  secundum  ordinem  motionis  ad  actum;  quae  quidem  motio 
pertinet  ad  peccatum. 

ARTICULUS  IV.  447 

UTRUM  PRAEFATAE  POTENTIAE  SINT  MAGIS  INFECTAE, 

QUAM  ALIAE. 

(2.  Dist.  24.  q.  2.  art.  7.  et  Dist.  31.  q.  1.  art.  2.  et  4.  Dist.  31.  q.  1.  art.  1.  ad  1. 
et  Veri.  q.  23.  art.  6.  corp.  et  Mal.  q.  4.  art.  2.  ad  12.  et  art.  3.  ad  1.). 

Ad  quartum  sic  proceditur.  Videtur,  quod  praedictae  potentiae  non  sint 
magis  infectae,  quam  aliae :  infectio  enim  originalis  peccati  magis  videtur 
pertinere  ad  illam  animae  partem,  quae  prius  potest  esse  subjectum  peccati: 
haec  autem  est  rationalis  pars,  et  praecipue  voluntas;  ergo  ipsa  est  magis 
infecta  per  peccatum  originale. 

2.  Praeterea.  Nulla  vis  animae  inficitur  per  culpam,  nisi  inquantum  potest 
obedire  rationi:  generativa  autem  non  potest  obedire,  ut  dicitur  in  1.  Ethicor. 

(cap.  ult.  sub  fin.) ;  ergo  generativa  non  est  maxime  infecta  per  originale 
peccatum. 

3.  Praeterea.  Visus  inter  alios  sensus  est  spiritualior,  et  propinquior  ra¬ 
tioni,  inquantum  plures  differentias  rerum  ostendit,  ut  dicitur  in  libro  1. 
Metaphysic.  (cir.  prine,  lib.) :  sed  infectio  culpae  primo  est  in  ratione;  ergo 
visus  magis  est  infectus,  quam  tactus. 

Sed  contra  est,  quod  August.  dicit  in  14.  de  Civ.  Dei  (cap.  16.  ij.  i(). 
et  24.),  quod  infectio  originalis  culpae  maxime  apparet  in  motu  genitalium 
membrorum,  qui  rationi  non  subditur:  sed  illa  membra  deserviunt  genera- 
tivae  virtuti  in  commixtione  sexuum,  in  qua  est  delectatio  secundum  tactum,, 
quae  maxime  concupiscentiam  movet;  ergo  infectio  originalis  peccati  maxime- 
pertinet  ad  ista  tria,  scilicet  potentiam  gener  at  ivam,  vim  concupiscibilem,  et  sen¬ 
sum  tactus. 

Respondeo  dicendum,  quod  illa  corruptio  praecipue  infectio  nominari 
solet,  quae  nata  est  in  aliud  transferri;  unde  et  morbi  contagiosi,  sicut  lepra,, 
et  scabies,  et  hujusmodi,  infectiones  dicuntur:  corruptio  autem  originalis  pec¬ 
cati  traducitur  per  actum  generationis,  sicut  supra  dictum  est  (q.  Si.  art.  1.); 
unde  potentiae,  quae  ad  hujusmodi  actum  concurrunt,  maxime  dicuntur  esse.- 
infectae:  hujusmodi  autem  actus  deservit  generativae,  inquantum  ad  gene¬ 
rationem  ordinatur:  habet  autem  in  se  delectationem  tactus,  quae  est  maxi¬ 
mum  objectum  concupiscibilis:  et  ideo  cum  omnes  partes  animae  dicantur 
esse  corruptae  per  peccatum  originale,  specialiter  tres  praedictae  dicuntur 
esse  corruptae,  et  infectae. 

Ad  primum  ergo  dicendum,  quod  peccatum  originale  ex  ea  parte,  qua 
inclinat  in  peccata  actualia,  praecipue  pertinet  ad  voluntatem,  ut  dictum  est 
(art.  praec.) :  sed  ex  ea  parte,  qua  traducitur  in  prolem,  pertinet  propinque, 
ad  potentias  praedictas,  ad  voluntatem  autem  remote. 

Ad  secundum  dicendum,  quod  infectio  actualis  culpae  non  pertinet  nisi  ad 
potentias,  quae  moventur  a  voluntate  peccantis:  sed  infectio  originalis  culpae 
non  derivatur  a  voluntate  ejus,  qui  ipsam  contrahit,  sed  per  originem  naturae, 
cui  deservit  potentia  generativa:  et  ideo  in  ea  est  infectio  originalis  peccati. 

Ad  tertium  dicendum,  quod  visus  non  pertinet  ad  actum  generationis 
nisi  secundum  dispositionem  remotam,  prout  scilicet  per  visum  apparet  species 
concupiscibilis:  sed  delectatio  perficitur  in  tactu:  et  ideo  talis  infectio  magis 
attribuitur  tactui,  quam  visui. 


QUAESTIO  LXXXIV. 

DE  CAUSA  PECCATI,  SECUNDUM  QUOD  UNUM  PECCATUM 
ALTERIUS  PECCATI  CAUSA  EST, 

IN  QUATUOR  ARTICULOS  DIVISA. 

Deinde  considerandum  est  de  causa  peccati,  secundum  quod  unum  pec¬ 
catum  est  causa  alterius. 

Et  circa  lioc  quaeruntur  quatuor. 

Primo.  Utrum  cupiditas  sit  radix  omnium  peccatorum. 

Secundo.  Utrum  superbia  sit  initium  omnis  peccati. 

Tertio.  Utrum  praeter  superbiam,  et  avaritiam,  debeant  dici  capitalia  vitia 
aliqua  specialia  peccata. 

Quarto.  Quot,  et  quae  sint  capitalia  vitia. 


ARTICULUS  I.  448 

UTRUM  CUPIDITAS  SIT  RADIX  OMNIUM  PECCATORUM. 

(Infr.  art.  2.  et  art.  q.  ad  1.  et  art.  4.  ad  4.  et  2-2.  q.  119.  art.  2.  ad  1. 
et  Mal.  q.  8.  art.  1.  ad  1.  et  q.  25.  art.  1.  ad  5. 
et  Rom.  y.lect.  2.  et  1.  Cor.  11.  lect.  4-fin.  eti.  Eth.  lect.  6.). 

Ad  primum  sic  proceditur.  Videtur,  quod  cupiditas  non  sit  radix  omnium 
peccatorum:  cupiditas  enim,  quae  est  immoderatus  appetitus  divitiarum,  op¬ 
ponitur  virtuti  liberalitatis :  sed  liberalitas  non  est  radix  o  mnium  virtutum ; 
ergo  cupiditas  non  est  radix  omnium  peccatorum. 

2.  Praeterea.  Appetitus  eorum  quae  sunt  ad  finem,  procedit  ex  appetitu 
finis:  sed  divitiae,  quarum  appetitus  est  cupiditas,  non  appetuntur  nisi  ut  utiles 
ad  aliquem  finem,  sicut  dicitur  in  1.  Ethic.  (cap.  p.  circ.  fin.) ;  ergo  cupiditas 
non  est  radix  omnis  peccati,  sed  procedit  ex  alia  priori  radice. 

3.  Praeterea.  Frequenter  invenitur,  quod  avaritia,  quae  cupiditas  nomi¬ 
natur,  oritur  ex  aliis  peccatis,  puta  cum  quis  appetit  pecuniam  propter  ambi¬ 
tionem,  vel  ut  satisfaciat  gulae ;  non  ergo  est  radix  omnium  peccatorum. 

Sed  contra  est,  quod  dicit  Apostolus  1.  ad  Timoth.  ult.:  Radix  omnium 
malorum  est  cupiditas. 

Respondeo  dicendum,  quod  secundum  quos  dam  cupiditas  tripliciter  dici¬ 
tur:  uno  modo ,  prout  est  appetitus  inordinatus  divitiarum:  et  sic  est  speciale 
peccatum:  alio  modo  secundum  quod  significat  inordinatum  appetitum  cujus- 
cumque  boni  temporalis:  et  sic  est  genus  omnis  peccati:  nam  in  omni  pec¬ 
cato  est  inordinata  conversio  ad  commutabile  bonum,  ut  dictum  est  (q.  yi. 
art.  6.  et  q.  72.  art.  1.)  :  tertio  modo  sumitur,  prout  significat  quamdam  incli¬ 
nationem  naturae  corruptae  ad  bona  corruptibilia  inordinate  appetenda.  Et 
sic  dicunt,  cupiditatem  esse  radicem  omnium  peccatorum  ad  similititudinem 
radicis  arboris,  quae  ex  terra  trahit  alimentum:  sic  enim  ex  amore  rerum 
temporalium  omne  peccatum  procedit.  Et  haec  quidem,  quamvis  vera  sint, 
non  tamen  videntur  esse  secundum  intentionem  Apostoli,  qui  dixit  cupidi¬ 
tatem  esse  radicem  omnium  peccatorum.  Manifeste  enim  ibi  loquitur  contra 
eos,  qui  cum  velint  divites  fieri,  incidunt  in  tentationes,  et  laqueum  diaboli;  eo 
quod  radix  omnium  malorum  est  cupiditas ;  unde  manifestum  est,  quod  loquitur 
de  cupiditate,  secundum  quod  est  appetitus  inordinatus  divitiarum.  Et  secun¬ 
dum  hoc  dicendum  est,  quod  cupiditas,  secundum  quod  est  speciale  pecca¬ 
tum,  dicitur  radix  omnium  peccatorum,  ad  similitudinem  radicis  arboris,  quae 
alimentum  praestat  toti  arbori.  Videmus  enim,  quod  per  divitias  homo  acquirit 
facultatem  perpetrandi  quodcumque  peccatum,  et  habendi  [al.  adhibendi,  et 
al.  adipiscendi,  vel  melius  adimplendi ]  desiderium  cujuscumque  peccati;  eo 
quod  ad  habenda  quaecumque  temporalia  bona  potest  homo  per  pecuniam 
juvari,  secundum  quod  dicitur  Eccle.  10.:  Pecuniae  obediunt  omnia:  et  secun¬ 
dum  hoc  patet,  quod  cupiditas  divitiarum  est  radix  omnium  peccatorum. 

Ad  primum  ergo  dicendum,  quod  non  ab  eodem  oritur  virtus,  et  peccatum: 
oritur  enim  peccatum  ex  appetitu  commutabilis  boni,  et  ideo  appetitus  illius 
boni,  quod  juvat  ad  consequenda  omnia  temporalia  bona,  radix  peccatorum 
dicitur :  virtus  autem  oritur  ex  appetitu  incommutabilis  boni ;  et  ideo  charitas, 
quae  est  amor  Dei,  ponitur  radix  virtutum,  secundum  illud  Ephes.  3.:  In  cha- 
ritate  radicati,  et  fundati. 

Ad  secundum  dicendum,  quod  appetitus  pecuniarum  dicitur  esse  radix 
peccatorum,  non  quidem  quia  divitiae  propter  se  quaerantur  tamquam  ultimus 
finis,  sed  quia  multum  quaeruntur,  ut  utiles  ad  omnem  temporalem  finem: 
et  quia  universale  bonum  est  appetibilius,  quam  aliquod  particulare  bonum, 
ideo  magis  movet  appetitum,  quam  quaedam  bona  singularia,  quae  simul  cum 
multis  aliis  per  pecuniam  haberi  possunt. 

Ad  tertium  dicendum,  quod  sicut  in  rebus  naturalibus  non  quaeritur 
quid  semper  fiat,  sed  quid  in  pluribus  accidat  ;  eo  quod  natura  corruptibilium-, 
rerum  impediri  potest,  ut  non  semper  eodem  modo  operetur:  ita  etiam  in. 
moralibus  consideratur  quod  ut  in  pluribus  est,  non  autem  quod  semper  est; 
eo  quod  voluntas  non  ex  necessitate  operatur ;  non  igitur  dicitur  avaritia, 
radix  omnium  malorum,  quia  interdum  .aliquod  aliud  malum  sit  radix  ejus;; 
sed  quia  ex  ipsa  frequentius  alia  mala  oriuntur,  ratione  praedicta  (in  corp.  art.). 


ARTICULUS  n.  449 

UTRUM  SUPERBIA  SIT  INITIUM  OMNIS  PECCATI. 

(2-2.  q.  162.  art.  2.  et  art .  j,  ad  1.  et  art.  7.  ad  1.  et  2.  Dist.  42.  q.  2.  art.  1.  ad  8. 

et  4.  Dist.  iy.  q.  2.  art.  1. 

et  Rom.  x.  lect.  8.  fin.  et  cap.  7.  lect.  4.  et  1.  Cor.  11.  lect.  2.  cbrp.fin.). 

Ad  secundum  sic  proceditur.  Videtur,  quod  superbia  non  sit  initium 
omnis  peccati:  radix  enim  est  quoddam  principium  arboris;  et  ita  videtur 
idem  esse  radix,  et  initium  peccati :  sed  cupiditas  est  radix  omnis  peccati,  ut 
dictum  est  (art.  praec.) ;  ergo  ipsa  etiam  est  initium  omnis  peccati,  non  au¬ 
tem  superbia. 

2.  Praeterea.  Eccli.  10.  dicitur:  Initium  superbiae  hominis  est  apostatare  a 
Deo :  sed  apostasia  a  Deo  est  quoddam  peccatum;  ergo  aliquod  peccatum 
est  initium  superbiae;  ergo  ipsa  non  est  initium  omnis  peccati. 

3.  Praeterea.  Illud  videtur  esse  initium  omnis  peccati,  quod  facit  omnia 
peccata  :  sed  hoc  est  inordinatus  amor  sui,  qui  facit  civitatem  Babylonis,  ut 
August.  dicit  in  14.  de  Civ.  Dei  (cap.  ult.  et  in  Ps.  64.) ;  ergo  amor  sui  est 
initium  omnis  peccati,  non  autem  superbia. 

Sed  contra  est,  quod  dicitur  Eccli.  10:  Initium  omnis  peccati  superbia. 

Respondeo  dicendum,  quod  quidam  dicunt,  superbiam  dici  tripliciter. 
Uno  modo,  secundum  quod  superbia  significat  inordinatum  appetitum  pro¬ 
priae  excellentiae:  et  sic  est  speciale  peccatum.  Alio  modo,  secundum  quod 
importat  quemdam  actualem  contemptum  Dei,  quantum  ad  hunc  effectum, 
qui  est  non  subdi  ejus  praecepto :  et  sic  dicunt,  quod  est  generale  peccatum. 
Tertio  modo,  secundum  quod  importat  quamdam  inclinationem  ad  hujusmodi 
contemptum  ex  corruptione  naturae:  et  sic  dicunt,  quod  est  initium  omnis 
peccati.  Et  differt  a  cupiditate:  quia  cupiditas  respicit  peccatum  ex  parte 
conversionis  ad  bonum  commutabile,  ex  quo  peccatum  quodammodo  nutri- 

tur,  et  fovetur;  et  propter  ho.c  cupiditas  dicitur  radix:  sed  superbia  respicit 
peccatum  ex  parte  aversionis  a  Deo,  cujus  praecepto  homo  subdi  recusat; 
et  ideo  vocatur  initium,  quia  ex  parte  aversionis  incipit  ratio  mali.  Et  haec 
quidem  quamvis  vera  sint,  tamen  non  sunt  secundum  intentionem  Sapien¬ 
tis,  qui  dicit:  Initium  omnis  peccati  est  superbia:  manifeste  enim  loquitur  de 
superbia,  secundum  quod  est  inordinatus  appetitus  propriae  excellentiae ;  ut 
patet  per  hoc  quod  subdit :  Sedes  Ducum  superborum  dextruxit  Deus :  et  de  hac 
materia  loquitur  ibi  fere  in  toto  capitulo:  et  ideo  dicendum  est  quod  super¬ 
bia  etiam,  secundum  quod  est  speciale  peccatum,  est  initium  omnis  peccati. 
Considerandum  est  enim,  quod  in  actibus  voluntariis,  cujusmodi  sunt  pec¬ 
cata,  duplex  ordo  invenitur,  scilicet:  intentionis,  et  executionis.  In  primo  quidem 
ordine  habet  rationem  principii  finis,  ut  supra  multoties  dictum  est  (q.  i.  art.  i. 
ad  i.  et  art.  3.  ad  2.  q.  20.  art.  1.  ad  2.  et  q.  37.  art.  4.)  :  finis  autem  in  om¬ 
nibus  bonis  temporalibus  acquirendis  est,  ut  homo  per  illa  quamdam  perfe¬ 
ctionem  singularem  et  excellentiam  habeat;  et  ideo  ex  hac  parte  superbia, 
quae  est  appetitus  excellentiae,  ponitur  initium  omnis  peccati,  sed  ex  parte 
executionis  est  primum  id,  quod  praebet  opportunitatem  adimplendi  omnia 
desideria  peccati,  quod  habet  rationem  radicis,  scilicet  divitiae;  et  ideo  ex 
hac  pate  avaritia  ponitur  esse  radix  omnium  malorum,  ut  dictum  est  (art. 
praec.). 

Et  per  hoc  patet  responsio  ad  primum. 

Ad  secundum  dicendum,  quod  apostatarea  Deo  dicitur  esse  initium  super¬ 
biae  ex  parte  aversionis:  ex  hoc  enim  quod  homo  non  vult  subdi  Deo, sequitur 
quod  inordinate  velit  propriam  excellentiam  in  rebus  temporalibus:  et  sic  apo¬ 
stasia  a  Deo  non  sumitur  ibi  quasi  speciale  peccatum,  sed  magis  ut  quaedam 
conditio  generalis  omnis  peccati,  quae  est  aversio  ab  incommutabili  bono. 
Vel  potest  dici,  quod  apostatare  a  Deo  dicitur  esse  initium  superbiae,  quia 
est  prima  superbiae  species :  ad  superbiam  enim  pertinet  cuique  superiori 
nolle  subjici,  et  praecipue  nolle  subdi  Deo  :  ex  quo  contingit,  quod  homo 
supra  seipsum  indebite  extollatur,  quantum  ad  alias  superbiae  species. 

Ad  tertium  dicendum,  quod  in  hoc  homo  se  amat,  quod  sui  excellen¬ 
tiam  vult.  Ideo  enim  est  se  amare,  quod  sibi  velle  bonum ;  unde  ad  idem 
pertinet,  quod  ponatur  initium  omnis  peccati  superbia,  vel  amor  proprius. 


ARTICULUS  III.  450 

UTRUM  PRAETER  SUPERBIAM,  ET  AVARITIAM 
SINT  ALIA  PECCATA  SPECIALIA,  QUAE  DICI  DEBEANT  CAPITALIA. 

(Infr.  art.  4.  et  locis  ibi  citatis). 

Au  tertium  sic  proceditur.  Videtur,  quod  praeter  superbiam,  et  avari¬ 
tiam  non  sint  quaedam  alia  peccata  specialia,  quae  dicantur  capitalia  :  ita 
enim  se  videtur  habere  caput  ad  animalia,  sicut  radix  ad  plantas,  ut  dicitur 
in  2.  de  Anima  (tex.  38.):  nam  radices  sunt  ori  similes:  si  igitur  cupiditas  di¬ 
citur  radix  omnium  malorum,  videtur  quod  ipsa  sola  debeat  dici  vitium  capi¬ 
tale,  et  nullum  aliud  peccatum. 

2.  Praeterea.  Caput  habet  quemdam  ordinem  ad  alia  membra,  inquan- 
tum  a  capite  in  omnia  membra  diffunditur  quodammodo  sensus,  et  motus : 

■sed  peccatum  dicitur  per  privationem  ordinis;  ergo  peccatum  non  habet  ra¬ 
tionem  capitis:  et  ita  non  debent  poni  aliqua  capitalia  peccata. 

3.  Praeterea.  Capitalia  crimina  dicuntur,  quae  capite  plectuntur:  sed 
tali  poena  puniuntur  quaedam  peccata  in  singulis  generibus ;  ergo  vitia  ca¬ 
pitalia  non  sunt  aliqua  determinata  secundum  speciem. 

Sed  contra  est,  quod  Gregor.  31.  Mor.  (cap.  17.  versus  fin.)  enumerat 
•quaedam  specialia  vitia,  quae  dicit  esse  capitalia. 

Respondeo  dicendum,  quod  capitale,  dicitur  a  capite:  caput  autem  proprie 
-quidem  est  quoddam  membrum  animalis,  quod  est  principium,  et  directivum 
totius  animalis:  unde  metaphorice  omue  principium,  et  directivum  caput  vo¬ 
catur:  et  etiam  homines,  qui  alios  dirigunt,  et  gubernant,  capita  aliorum  esse 
■dicuntur.  Dicitur  ergo  vitium  capitale  uno  modo  a  capite  proprie  dicto;  et 
secundum  hoc  peccatum  capitale  dicitur  peccatum,  quod  capitis  poena  pu¬ 
nitur  :  sed  sic  nunc  non  intendimus  de  capitalibus  peccatis,  sed  secundum  quod 
alio  modo  dicitur  peccatum  capitale,  prout  metaphorice  signat  principium, 
vel  directivum  aliorum:  et  sic  dicitur  vitium  capitale,  ex  quo  alia  vitia  oriun¬ 
tur,  et  praecipue  secundum  originem  causae  finalis,  quae  est  formalis  origo, 
ut  supra  dictum  est  (q.  iS.  art.  6.  et  q.  72.  art.  6),  et  ideo  vitium  capitale  non 
solum  est  principium  aliorum,  sed  etiam  est  directivum,  et  quodammodo 
ductivum  aliorum :  semper  enim  ars,  vel  habitus,  ad  quem  pertinet  finis,  prin¬ 
cipatur,  et  imperat  circa  ea  quae  sunt  ad  finem;  unde  Gregor.  31.  Moral. 
(cap.  ij.  a  med.)  hujusmodi  vitia  capitalia  ducibus  exercituum  comparat. 

Ad  primum  ergo  dicendum,  quod  capitale  dicitur  denominative  a  capite: 
quod  quidem  est  per  quamdam  derivationem,  vel  participationem  capitis, 
sicut  hahens  aliquam  proprietatem  capitis,  et  non  sicut  simpliciter  caput;  et 
ideo  capitalia  vitia  dicuntur  non  solum  illa,  quae  habent  rationem  primae 
originis,  sicut  avaritia,  quae  dicitur  radix,  et  superbia,  quae  dicitur  initium ; 
sed  etiam  illa,  quae  habent  rationem  originis  propinquae  respectu  plurium 
peccatorum. 

Ad  secundum  dicendum,  quod  peccatum  caret  ordine  ex  parte  aversio¬ 
nis  :  ex  hac  enim  parte  habet  rationem  mali :  malum  autem  secundum  August. 
in  libro  de  Natura  Boni  (cap.  4.)  est  privatio  modi,  speciei,  et  ordinis',  sed  ex 
parte  conversionis  respicit  quoddam  bonum,  et  ideo  ex  hac  parte  dicitur  ha¬ 
bere  ordinem. 

Ad  tertium  dicendum,  quod  illa  ratio  procedit  de  capitali  peccato,  se¬ 
cundum  quod  dicitur  a  reatu  poenae,  sic  autem  hic  non  loquimur. 

ARTICULUS  IV.  451 

UTRUM  CONVENIENTER  DICANTUR  SEPTEM  VITIA  CAPITALIA. 

(2.  Dist.  42.  q.  2.  art.  q.  et  Mal.  q.  8.  art.  1.). 

Ad  quartum  sic  proceditur.  Videtur,  quod  non  sit  dicendum  septem  esse 
vitia  capitalia,  quae  sunt :  inanis  gloria,  invidia,  ira,  avaritia,  tristitia,  gula, 
luxuria.  Peccata  enim  virtutibus  opponuntur:  virtutes  autem  principales  sunt 
quatuor,  ut  supra  dictum  est  (q.  61.  art.  2.  et  ].);  ergo  et  vitia  principalia,  sive 
capitalia  non  sunt  nisi  quatuor. 

2.  Praeterea.  Passiones  animae  sunt  quaedam  causae  peccati,  ut  supra 
dictum  est  (q.  77.^ :  sed  passiones  animae  principales  sunt  quatuor,  de  quarum 

duabus  nulla  fit  mentio  inter  praedicta  peccata,  scilicet  de  spe,  et  timore: 
enumerantur  autem  aliqua  vitia,  ad  quae  pertinet  delectatio,  et  tristitia: 
nam  delectatio  pertinet  ad  gulam,  et  luxuriam;  tristitia  vero  ad  accidiatn, 
et  invidiam;  ergo  inconvenienter  enumerantur  principalia  peccata. 

3.  Praeterea.  Ira  non  est  principalis  passio ;  non  ergo  debuit  poni  inter 
principalia  vitia. 

4.  Praeterea.  Sicut  cupiditas,  sive  avaritia  est  radix  peccati;  ita  superbia 
est  peccati  initium,  ut  supra  dictum  est  (art.  2.  huj.  q.) :  sed  avaritia  ponitur 
unum  de  septem  vitiis  capitalibus;  ergo  superbia  inter  vitia  capitalia  enume¬ 
randa  esset. 

5.  Praeterea.  Quaedam  peccata  committuntur,  quae  ex  nullo  horum' 
causari  possunt:  sicut  cum  aliquis  errat  ex  ignorantia;  vel  cum  aliquis  ex 
aliqua  bona  intentione  committit  aliquod  peccatum;  puta  cum  aliquis  furatur, 
ut  det  eleemosynam;  ergo  insufficienter  capitalia  vitia  enumerantur. 

Sed  in  contrarium  est  auctoritas  Gregorii  sic  enumerantis  31.  Moral. 
(cap.  17.  vers.  fin.). 

Respondeo  dicendum,  quod,  sicut  dictum  est  (art.  praec.),  vitia  capitalia 
dicuntur,  ex  quibus  alia  oriuntur,  praecipue  secundum  rationem  causae  finalis : 
hujusmodi  autem  origo  potest  attendi  dupliciter.  Uno  quidem  modo  secundum 
conditionem  peccantis,  qui  sic  dispositus  est,  ut  maxime  afficiatur  ad  unum 
finem,  ex  quo  ut  plurimum  in  alia  peccata  procedat:  sed  iste  modus  originis 
sub  arte  cadere  non  potest:  eo  quod  infinitae  sunt  particulares  hominum  di¬ 
spositiones.  Alio  modo  secundum  naturalem  habitudinem  ipsorum  finium  ad 
invicem:  et  secundum  hoc  in  pluribus  unum  vitium  ex  alio  oritur:  unde 
iste  modus  originis  sub  arte  cadere  potest.  Secundum  hoc  ergo  illa  vitia 
capitalia  dicuntur,  quorum  fines  habent  quasdam  primarias  rationes  movendi 
appetitum:  et  secundum  harum  rationum  distinctionem  distinguuntur  capitalia 
vitia:  movet  autem  aliquid  appetitum  dupliciter :  uno  modo  directe,  et  per  se: 
et  hoc  modo  bonum  movet  appetitum  ad  prosequendum,  malum  autem 
secundum  eamdem  rationem  ad  fugiendum:  alio  modo  indirecte,  et  quasi 
per  aliud:  sicut  aliquis  aliquod  malum  prosequitur  propter  aliquod  bonum 
adjunctum ;  vel  aliquod  bonum  fugit  propter  aliquod  malum  adjunctum. 

Bonum  autem  hominis  est  triplex.  Est  enim  primo  quoddam  bonum  animae, 
quod  scilicet  ex  sola  apprehensione  rationem  appetibilitatis  habet;  sicut  excel¬ 
lentia  laudis,  vel  honoris:  et  hoc  bonum  inordinate  prosequitur  inanis  gloria. 
Aliud  est  bonum  corporis:  et  hoc  vel  pertinet  ad  conservationem  individui, 
sicut  cibus,  et  potus;  et  hoc  bonum  inordinate  prosequitur  gula:  aut  ad 
conservationem  speciei,  sicut  coitus;  et  ad  hoc  ordinatur  luxuria.  Tertium 
bonum  est  exterius,  scilicet  divitiae;  et  ad  hoc  ordinatur  avaritia:  et  eadem 
quatuor  vitia  inordinate  fugiunt  quatuormala  contraria.  Vel  aliter:  bonum  prae¬ 
cipue  movet  appetitum  ex  hoc,  quod  participat  aliquid  de  proprietate  felici¬ 
tatis,  quam  naturaliter  omnes  appetunt;  de  cujus  ratione  est  primo  quaedam 
perfectio:  nam  felicitas  est  perfectum  bonum  ad  quod  pertinet  excellentia, 
vel  claritas,  quam  appetit  superbia,  vel  inanis  gloria:  secundo  de  ratione  ejus 
est  sufficientia,  quam  appetit  avaritia  in  divitiis  eam  promittentibus :  tertio  est 
de  conditione  ejus  delectatio,  sine  qua  felicitas  esse  non  potest,  ut  dicitur  in 
1.  Ethic.  (cap.  y.),  et  in  10.  (cap.  6.  7.  el  8.)  :  et  hanc  appetunt  gula,  et  luxuria . 
Quod  autem  aliquis  bonum  fugiat  propter  aliquod  malum  conjunctum,  hoc 
contingit  dupliciter  quia:  aut  hoc  est  respectu  boni  proprii:  et  sic  est  accidia , 
quae  tristatur  de  bono  spirituali  propter  laborem  corporalem  ad  junctum  -.aut 

est  de  bono  alieno:  et  hoc  si  sit  sine  insurrectione,  pertinet  ad  invidiam,  quae 
tristatur  de  bono  alieno,  inquantum  est  impeditivum  propriae  excellentiae : 
aut  est  cum  quadam  insurrectione  ad  vindictam:  et  sic  est  ira:  et  ad  eadem 
vitia  pertinet  prosecutio  mali  oppositi. 

Ad  primum  ergo  dicendum,  quod  non  est  eadem  ratio  originis  in  virtu¬ 
tibus,  et  vitiis:  nam  virtutes  causantur  per  ordinem  appetitus  ad  rationem, 
vel  etiam  ad  bonum  incommutabile,  quod  est  Deus:  vitia  autem  oriuntur  ex 
appetitu  boni  commutabilis ;  unde  non  oportet,  quod  principalia  vitia  oppo¬ 
nantur  principalibus  virtutibus. 

Ad  secundum  dicendum,  quod  timor,  et  spes  sunt  passiones  irascibilis: 
omnes  autem  passiones  irascibilis  oriuntur  ex  passionibus  concupiscibilis; 
quae  etiam  omnes  ordinantur  quodammodo  ad  delectationem  et  tristitiam ; 
et  ideo  delectatio,  et  tristitia  principaliter  connumerantur  in  peccatis  capita¬ 
libus,  tamquam  principalissimae  passiones,  ut  supra  habitum  est  (q.  23.  art.  4 .). 

Ad  tertium  dicendum,  quod  ira  licet  non  sit  principalis  passio,  quia  tamen 
habet  specialem  rationem  appetitivi  motus,  prout  aliquis  impugnat  bonum 
alterius  sub  ratione  honesti,  idest  justi  vindicativi,  ideo  distinguitur  ab  aliis, 
capitalibus  vitiis. 

Ad  quartum  dicendum,  quod  superbia  dicitur  esse  initium  omnis  peccati, 
secundum  rationem  finis,  ut  dictum  est  (art.  2.  huj.  q.) :  et  secundum  eamdem 
rationem  accipitur  principalitas  vitiorum  capitalium;  et  ideo  superbia  non 
quasi  universale  vitium  connumeratur  aliis,  sed  magis  ponitur  velut  regina 
quaedam  omnium  vitiorum,  sicut  Gregor,  dicit  (lib.  31.  Alor.  cap.  27.  vers.Jin.)  : 
avaritia  autem  dicitur  radix,  secundum  aliam  rationem,  sicut  supra  dictum 
est  (art.  1.  huj.  q.). 

Ad  quintum  dicendum,  quod  ista  vitia  dicuntur  capitalia,  quia  ex  eis  ut 
frequentius  alia  oriuntur:  unde  nihil  prohibet,  aliqua  peccata  interdum  ex 
aliis  causis  oriri.  Potest  tamen  dici,  quod  omnia  peccata,  quae  ex  ignorantia 
proveniunt,  possunt  reduci  ad  accidiam,  ad  quam  pertinet  negligentia,  qua 
aliquis  recusat  bona  spiritualia  acquirere  propter  laborem:  ignorantia  enim, 
quae  potest  esse  causa  peccati,  ex  negligentia  provenit,  ut  supra  dictum  est 
(q.  7<j.  art.  1.  et  2.),  quod  autem  aliquis  committat  aliquod  peccatum  ex  bona 
intentione,  videtur  ad  ignorantiam  pertinere;  inquantum  scilicet  ignorat,  quod 
non  sunt  facienda  mala,  ut  eveniant  bona. 


QUAESTIO  LXXXV. 

DE  EFFECTIBUS  PECCATI,  IN  SEX  ARTICULOS  DIVISA. 


Deinde  considerandum  est  de  effectibus  peccati:  et  primo  quidem  de  cor¬ 
ruptione  boni  naturae:  secundo  de  macula  animae:  tertio  de  reatu  poenae. 

Circa  primum  quaeruntur  sex. 

Primo.  Utrum  bonum  naturae  diminuatur  per  peccatum. 

Secundo.  Utrum  totaliter  tolli  possit. 

Tertio.  De  quatuor  vulneribus,  quae  Beda  ponit,  quibus  natura  humana 
vulnerata  est  propter  peccatum. 

Quarto.  Utrum  privatio  modi,  speciei,  et  ordinis  sint  effectus  peccati. 
Quinto.  Utrum  mors,  et  alii  defectus  corporales  sint  effectus  peccati. 
Sexto.  Utrum  sint  aliquo  modo  homini  naturales. 


ARTICULUS  I.  452 

UTRUM  PECCATUM  DIMINUAT  BONUM  NATURAE. 

(Part.  i.  q.  48.  art.  4.  et  Dist.30.  q.  1.  art.  1.  ad  2.  et  3.  Dist.  20.  q.  1.  art.  1.  ad  2. 
et  lib.  5.  Contr.  g.  cap.  17.  et  Mal.  q.  2.  art.  11.). 

Ad  primum  sic  proceditur.  Videtur,  quod  peccatum  non  diminuat  bonum 
naturae  :  peccatum  enim  hominis  non  est  gravius,  quam  peccatum  daemonis: 
sed  bona  naturaha  in  daemonibus  manent  integra  post  peccatum,  ut  Dionys. 
dicit  4.  cap.  de  Div.  Nom.  (part.  4.  lect.  19.);  ergo  peccatum  etiam  bonum 
naturae  humanae  non  diminuit. 

2.  Praeterea.  Transmutato  posteriori,  non  transmutatur  prius :  manet 
enim  substantia  eadem,  transmutatis  accidentibus ;  sed  natura  praeexistit 
actioni  voluntariae;  ergo,  facta  deordinatione  circa  actionem  voluntariam 
per  peccatum,  non  transmutatur  propter  hoc  natura,  ita  quod  bonum  naturae 
diminuatur. 

3.  Praeterea.  Peccatum  est  actus  quidam;  diminutio  autem  est  passio: 
nullum  autem  agens  ex  hoc  ipso  quod  agit,  patitur:  potest  autem  contingere, 
quod  in  unum  agat,  et  ab  alio  patiatur;  ergo  ille  qui  peccat,  per  peccatum 
non  diminuit  bonum  suae  naturae. 

4.  Praeterea.  Nullum  accidens  agit  in  suum  subjectum:  quia  quod  pa¬ 
titur,  est  potentia  ejus:  quod  autem  subjicitur  accidenti,  jam  est  actu  ens  se¬ 
cundum  accidens  illud:  sed  peccatum  est  in  bono  naturae,  sicut  accidens  in 
subjecto;  ergo  peccatum  non  diminuit  bonum  naturae:  diminuere  enim 
quoddam  agere  est. 

Sed  contra  est,  quod,  sicut  dicitur  Luc.  10. :  Homo  descendens  ab  Hieru¬ 
salem  in  Jericho,  idest  in  defectum  peccati,  expoliatur  gratuitis,  et  vulneratur  in 
naturalibus,  ut  Beda  exponit  (ut  habet  Glos,  ordin.  sed  non  sub  ejus  nomine); 
ergo  peccatum  diminuit  bonum  naturae. 

Respondeo  dicendum,  quod  bonum  naturae  humanae  potest  tripliciter  dici. 
Primo  ipsa  principia  naturae,  ex  quibus  ipsa  natura  constituitur,  et  proprie¬ 
tates  ex  his  causatae ;  sicut  potentiae  animae,  et  alia  hujusmodi.  Secundo,  quia 
homo  a  natura  habet  inclinationem  ad  virtutem,  ut  supra  habitum  est  (q.  63. 
art.  1.)  :  ipsa  autem  inclinatio  ad  virtutem  est  quoddam  bonum  naturae.  Tertio 
modo  potest  dici  bonum  naturae  donum  originalis  justitiae,  quod  fuit  in  primo 
homine  collatum  toti  naturae  humanae.  Primum  igitur  bonum  naturae  nec 
tollitur,  nec  diminuitur  per  peccatum:  tertium  vero  bonum  naturae  totaliter 
est  ablatum  per  peccatum  primi  parentis.  Sed  medium  bonum  naturae,  sci¬ 
licet  ipsa  naturalis  inclinatio  ad  virtutem, [diminuitur  per  peccatum:  per  actus 
enim  humanos  fit  quaedam  inclinatio  ad  similes  actus,  ut  supra  dictum  est 
(q.  }i-  art.  2.) :  oportet  autem,  quod  ex  hoc  quod  aliquid  inclinatur  ad  unum 
contrariorum,  diminuatur  inclinatio  ejus  ad  aliud,  unde  cum  peccatum  sit 

contrarium  virtuti,  ex  hoc  ipso  quod  homo  peccat,  diminuitur  bonum  na¬ 
turae,  quod  est  inclinatio  ad  virtutem. 

Ad  primum  ergo  dicendum,  quod  Dionysius  loquitur  de  bono  primo  na¬ 
turae,  quod  est:  esse,  vivere,  et  intelligere;  ut  patet  ejus  verba  intuenti. 

Ad  secundum  dicendum,  quod  natura,  etsi  sit  prior  quam  voluntaria  actio, 
tamen  habet  inclinationem  ad  quamdam  voluntariam  actionem ;  unde  ipsa 
natura  secundum  se  non  variatur  propter  variationem  voluntariae  actionis: 
sed  ipsa  inclinatio  variatur  ex  illa  parte,  qua  ordinatur  ad  terminum. 

Ad  tertium  dicendum,  quod  actio  voluntaria  procedit  ex  diversis  poten¬ 
tiis,  quarum  una  est  activa,  et  alia  passiva :  et  ex  hoc  contingit,  quod  per 
actiones  voluntarias  causatur  aliquid,  vel  aufertur  ab  homine  sic  agente,  ut 
supra  dictum  est  (q.  51.  art.  2.),  cum  de  generatione  habituum  ageretur. 

Ad  quartum  dicendum,  quod  accidens  non  agit  effective  in  subjectum: 
agit  tamen  formaliter  in  ipsum,  eo  modo  loquendi  quo  dicitur,  quod  albedo 
facit  album:  et  sic  nihil  prohibet,  quod  peccatum  diminuat  bonum  naturae: 
eo  tamen  modo,  quo  est  ipsa  diminutio  boni  naturae,  inquantum  pertinet  ad 
inordinationem  actus:  sed  quantum  ad  inordinationem  agentis,  oportet  dicere 
quod  talis  inordinatio  causatur  per  hoc,  quod  in  actibus  animae  aliquid  est 
activum,  et  aliquid  passivum:  sicut  sensibile  movet  appetitum  sensitivum,  et 
appetitus  sensitivus  inclinat  rationem,  et  voluntatem,  ut  supra  dictum  est 
(q.  77.  art.  1.  et  q.  80.  art.  1.),  et  ex  hoc  causatur  inordinatio,  non  quidem  ita 
quod  accidens  agat  in  proprium  subjectum,  sed  secundum  quod  objectum 
agit  in  potentiam,  et  una  potentia  agit  in  aliam,  et  deordinat  ipsam. 

ARTICULUS  II.  453 

UTRUM  TOTUM  BOXUM  HUMANAE  NATURAE 
POSSIT  AUFERRI  PER  PECCATUM. 

(Infr.  q.  93.  art.  6.  ad  1.  et  pari.  1.  q.  48.  art.  4.  et  2.  Dist.  6.  art.  4.  ad  3. 
et  Dist.  34.  art.  4.  et  Mal.  q.  2.  art.  12.  et  lib.  3.  Contr.  g.  cap.  118.). 

Ad  secundum  sic  proceditur.  Videtur,  quod  totum  bonum  humanae  na¬ 
turae  possit  per  peccatum  auferri:  bonum  enim  naturae  humanae  finitum, 
est,  cum  et  ipsa  natura  humana  sit  finita :  sed  quodlibet  finitum  totaliter  con¬ 
sumitur,  facta  continua  ablatione ;  cum  ergo  bonum  naturae  continue  per 
peccatum  diminui  possit,  videtur  quod  possit  quandoque  totaliter  consumi. 

2.  Praeterea.  Eorum,  quae  sunt  unius  naturae,  similis  est  ratio  de  toto, 
et  de  partibus :  sicut  patet  in  aere,  et  in  aqua,  et  carne,  et  omnibus  corpori¬ 
bus  similium  partium:  sed  bonum  naturae  est  totaliter  uniforme;  cum  igitur 
pars  ejus  possit  auferri  per  peccatum,  totum  etiam  per  peccatum  auferri  posse 
videtur. 

3.  Praeterea.  Bonum  naturae,  quod  per  peccatum  minuitur,  est  habilitas 
ad  virtutem:  sed  in  quibusdam  propter  peccatum  habilitas  praedicta  totaliter 
tollitur;  ut  patet  in  damnatis,  qui  reparari  ad  virtutem  non  possunt,  sicut  nec 
caecus  ad  visum;  ergo  peccatum  potest  totaliter  tollere  bonum  naturae. 

Sed  contra  est,  quod  August.  dicit  in  Enchirid.  (cap.  13.  et  14.),  quod 
malum  non  est  nisi  in  bono :  sed  malum  culpae  non  potest  esse  in  bono  vir¬ 
tutis,  vel  gratiae;  quia  est  ei  contrarium;  ergo  oportet,  quod  sit  in  bono  na¬ 
turae  ;  non  ergo  totaliter  tollit  ipsum. 

Respondeo  dicendum,  quod,  sicut  dictum  est  (art.  praec.),  bonum  naturae, 
quod  per  peccatum  diminuitur,  est  naturalis  inclinatio  ad  virtutem ;  quae  qui¬ 
dem  convenit  homini  ex  hoc  ipso,  quod  rationalis  est:  ex  hoc  enim  habet,  quod 
secundum  rationem  operetur;  quod  est  agere  secundum  virtutem.  Per  pec¬ 
catum  autem  non  potest  totaliter  ab  homine  tolli  quod  sit  rationalis;  quia 
jam  non  esset  capax  peccati;  unde  non  est  possibile,  quod  praedictum  na¬ 
turae  bonum  totaliter  tollatur.  Cum  autem  inveniatur  hujusmodi  bonum  con¬ 
tinue  diminui  per  peccatum,  quidam  ad  hujus  manifestationem  usi  sunt  quodam 
exemplo,  in  quo  invenitur  aliquod  finitum  in  infinitum  diminui,  tamen  num- 
quam  totaliter  consumi;  dicit  enim  Philos.  in  i.  Physic.  (tex.  jy.);  quod 
si  ab  aliqua  magnitudine  finita  continue  auferatur  aliquid  secundum  eamdem 
quantitatem,  totaliter  tandem  consumetur:  puta  si  a  quacumque  quantitate 
finita  semper  subtraxero  mensuram  palmi :  si  vero  fiat  subtractio  secundum 
eamdem  proportionem,  et  non  secundum  eamdem  quantitatem,  poterit  in 
infinitum  subtrahi:  puta  si  quantitas  dividatur  in  duas  partes,  et  a  dimidio 
subtrahatur  dimidium,  ita  poterit  in  infinitum  procedi:  ita  tamen  quod  semper 
quod  posterius  subtrahitur,  erit  minus  eo,  quod  prius  subtrahebatur. 

Sed  hoc  in  proposito  non  habet  locum :  non  enim  sequens  peccatum  minus 
diminuit  bonum  naturae,  quam  pracedens,  sed  forte  magis,  si  sit  gravius :  et 
ideo  aliter  est  dicendum,  quod  praedicta  inclinatio  intelligitur  ut  media  inter 
duo:  fundatur  enim,  sicut  in  radice,  in  natura  rationali;  et  tendit  in  bonurn 
virtutis,  sicut  in  terminum,  et  finem.  Dupliciter  igitur  potest  intelligi  ejus  di- 
minutio:  uno  modo  ex  parte  radicis:  alio  modo  exparte  termini.  Primo  quidem 
modo  non  diminuitur  per  peccatum;  eo  quod  peccatum  non  diminuit  ipsam 
naturam,  ut  supra  dictum  est  (art.  praec.):  sed  diminuitur  secundo  modo,  in- 
quantum  scilicet  ponitur  impedimentum  pertingendi  ad  terminum :  si  autem 
primo  modo  diminueretur,  oporteret  quod  quandoque  totaliter  consumeretur, 
natura  rationali  totaliter  consumpta:  sed  quia  diminuitur  ex  parte  impedi¬ 
menti,  quod  apponitur  ne  pertingat  ad  terminum,  manifestum  est,  quod  di¬ 
minui  quidem  potest  in  infinitum;  quia  in  infinitum  possunt  impedimenta 
apponi,  secundum  quod  homo  potest  in  infinitum  addere  peccatum  peccato; 
non  tamen  potest  totaliter  consumi;  quia  semper  manet  radix  talis  inclina¬ 
tionis:  sicut  patet  de  diaphano  corpore,  quod  quidem  habet  inclinationem  ad. 
susceptionem  lucis  ex  hoc  ipso  quod  est  diaphanum;  diminuitur  autem  haec 
inclinatio,  vel  habilitas  ex  parte  nebularum  supervenientium,  cum  tamen 
semper  maneat  in  radice  naturae.. 

Ad  primum  ergo  dicendum, quod  objectio  illa  procedit,  quando  fit  diminutio 
per  subtractionem:  hic  autem  fit  diminutio  per  appositionem  impedimenti; 
quod  neque  tollit,  neque  diminuit  radicem  inclinationis,  ut  dictum  est  (in  corp.). 

Ad  secundum  dicendum,  quod  inclinatio  naturalis  est  quidem  tota  uni¬ 
formis,  sed  tamen  habet  respectum  et  ad  principium,  et  ad  terminum,  se¬ 
cundum  quam  diversitatem  quodammodo  diminuitur,  et  quodammodo  non 
diminuitur. 

Ad  tertium  dicendum,  quod  etiam  in  damnatis  manet  naturalis  incli¬ 
natio  ad  virtutem ;  alioquin  non  esset  in  eis  remorsus  conscientiae :  sed  quod 
non  reducatur  in  actum,  contingit,  quia  deest  gratia  secundum  divinam  justi¬ 
tiam:  sicut  etiam  in  caeco  remanet  aptitudo  ad  videndum  in  ipsa  radice  na¬ 
turae,  inquantum  est  animal  naturaliter  habens  visum;  sed  non  reducitur  in 
actum,  quia  deest  causa,  quae  reducere  possit,  formando  organum,  quod  re¬ 
quiritur  ad  videndum. 

UTRUM  CONVENIENTER  PONANTUR  VULNERA  NATURAE 
EX  PECCATO  CONSEQUENTIA  :  INFIRMITAS,  IGNORANTIA,  MALITIA, 

ET  CONCUPISCENTIA. 

(Infr.  art.  7.  corp.  et  Mal.  q.  2.  art.  2.  corp.  fitt.  et  Gal.  3.  lect.  y.). 

Ad  tertium  sic  proceditur.  Videtur,  quod  inconvenienter  ponantur  vul¬ 
nera  naturae  esse  ex  peccato  consequentia,  scilicet:  infirmitas,  ignorantia, 
malitia,  et  concupiscentia:  non  enim  idem  est  effectus,  et  causa  ejusdem: 
sed  ista  ponuntur  causa  peccatorum,  ut  ex  supra  dictis  patet  (q.  j6.  art.  1. 
ct  q.  77.  art.  q.  et  5.  et  q.  y8.) ;  ergo  non  debent  poni  inter  effectus  peccati. 

2.  Praeterea.  Malitia  nominatur  quoddam  peccatum;  non  ergo  debet 
poni  inter  effectus  peccati. 

3.  Praeterea.  Concupiscentia  est  quiddam  naturale,  cum  sit  actus  vir¬ 
tutis  concupiscibilis:  sed  illud,  quod  est  naturale,  non  debet  poni  vulnus 
naturae;  ergo  concupiscentia  non  debet  poni  vulnus  naturae. 

4.  Praeterea.  Dictum  est  (q.  77.  art.  3  ),  quod  idem  est  peccare  ex  infir¬ 
mitate,  et  ex  passione:  sed  concupiscentia  passio  quaedam  est;  ergo  non  debet 
contra  infirmatem  dividi. 

5.  Praeterea.  August.  in  libro  de  Natura,  et  Gratia  (cap.  6y.  a  med.  et 
lib.  1.  Retract.  cap.  9.  a  med.)  ponit  duo  poenalia  animae  peccanti,  scilicet: 
ignorantiam,  et  difficultatem ;  ex  quibus  oritur  error  et  cruciatus:  quae  quidem 
quatuor  non  concordant  istis  quatuor;  ergo  videtur,  quod  alterum  eorum 
insufficienter  ponatur. 

In  contrarium  autem  est  auctoritas  Bedae  (ex  quo  non  occurrit). 

Respondeo  dicendum,  quod  per  justitiam  originalem  perfecte  ratio  con¬ 
tinebat  inferiores  animae  vires;  et  ipsa  ratio  a  Deo  perficiebatur  ei  subjecta: 
haec  autem  originalis  justitia  subtracta  est  per  peccatum  primi  parentis,  sicut 
jam  dictum  est  (q.  81.  art.  2.) ;  et  ideo  omnes  vires  animae  remanent  quodam¬ 
modo  destitutae  proprio  ordine,  quo  naturaliter  ordinantur  ad  virtutem  :  et 
ipsa  destitutio  vulneratio  naturae  dicitur.  Sunt  autem  quatuor  potentiae  animae, 
quae  possunt  esse  subjecta  virtutum,  ut  supra  dictum  est  (q.  J4-);  scilicet: 
ratio,  in  qua  est  prudentia:  voluntas,  in  qua  est  justitia:  irascibilis,  in  qua  est 
fortitudo:  concupiscibilis,  in  qua  est  temperantia.  In  quantum  ergo  ratio  desti¬ 
tuitur  suo  ordine  ad  verum,  est  vulnus  ignorantiae :  inquantum  vero  voluntas 
destituitur  ordine  ad  bonum,  est  vulnus  malitiae:  inquantum  vero  irascibilis 
destituitur  suo  ordine,  ad  arduum,  est  vulnus  infirmitatis  :  inquantum  vero  con¬ 
cupiscentia  destituitur  ordine  ad  delectabile  moderatum  ratione,  est  vulnus 
'concupiscentiae.  Sic  igitur  ista  quatuor  sunt  vulnera  inflicta  toti  humanae  na¬ 
turae  ex  peccato  primi  parentis:  sed  quia  inclinatio  ad  bonum  virtutis  in  uno¬ 
quoque  diminuitur  per  peccatum  actuale,  ut  ex  dictis  patet  (art.  1.  et  2.  huj.  q.), 
etiam  ista  sunt  quatuor  vulnera  ex  aliis  peccatis  consequentia ;  inquantum  scilicet 
per  peccatum  et  ratio  hebetatur  praecipue  in  agendis,  et  voluntas  induratur 
ad  bonum,  et  major  difficultas  bene  agendi  accrescit,  et  concupiscentia  magis 
exardescit. 

Ad  primum  ergo  dicendum,  quod  nihil  prohibet,  id  quod  est  effectus  unius 
peccati,  esse  alterius  peccati  causam:  ex  hoc  enim  quod  anima  deordinatu 
per  peccatum  praecedens,  facilius  inclinatur  ad  peccandum. 

Ad  secundum  dicendum,  quod  malitia  non  sumitur  hic  pro  peccato,  sed 
pro  quadam  pronitate  voluntatis  ad  malum;  secundum  quod  dicitur  Gen.  8.  t 
Proni  sunt  sensus  hominis  ad  malum  ah  adolescentia  sua. 

Ad  tertium  dicendum,  quod,  sicut  supra  dictum  est  (q.  82.  art.  3.  ad  1.),. 
concupiscentia  in  tantum  est  naturalis  homini,  in  quantum  subditur  rationi: 
quod  autem  excedat  limites  rationis,  hoc  est  homini  contra  naturam. 

Ad  quartum  dicendum,  quod  infirmitas  communiter  potest  dici  omnis 
passio,  inquantum  debilitat  robur  animae,  et  impedit  rationem :  sed  Beda 
accepit  infirmitatem  stricte,  secundum  quod  opponitur  fortitudini,  quae  per¬ 
tinet  ad  irascibilem. 

Ad  quintum  dicendum,  quod  difficultas,,  quae  ponitur  ab  Augustino,  in¬ 
cludit  ista  tria,  quae  pertinent  ad  appetitivas  potentias,  scilicet :  malitiam,  infir¬ 
mitatem,  concupiscentiam:  ex  his  enim  tribus  contingit,  quod  aliquis  non  facile 
tendit  in  bonum ;  error  autem,  et  dolor  sunt  vulnera  consequentia ;  ex  hoc 
enim  aliquis  dolet,  quod  infirmatur  circa  ea,  quae  concupiscit. 

ARTICULUS  IV.  45 * 

UTRUM  PRIVATIO  MODI,  SPECIEI,  ET  ORDINIS  SIT  EFFECTUS  PECCATI. 

(Veri.  q.  1.  art.S.  ad  12.). 

Ad  quartum  sic  proceditur.  Videtur,  quod  privatio  modi,  speciei,  et  or¬ 
dinis  non  sit  effectus  peccati:  dicit  enim  Augustinus  in  lib.  de  Natura  Boni 
(cap.  3.  circ.fin.),  quod  ubi  haec  iria  magna  sunt,  magnum  bonum  est;  uhiparva, 
parvum ,  ubi  nulla,  nullum:  sed  peccatum  non  annullat  bonum  naturae  ;  ergo 
non  privat  bonum,  speciem,  et  ordinem. 

2.  Praeterea.  Nihil  est  causa  sui  ipsius :  sed  peccatum  est  privatio  modi > 
speciei,  et  ordinis,  ut  August.  dicit  in  lib.  de  Natura  Boni  (cap.  4.  36.  et  33.) : 
ergo  privatio  modi,  speciei  et  ordinis  non  est  effectus  peccati. 

3.  Praeterea.  Diversa  peccata  diversos  habent  effectus:  sed  modus,  spe¬ 
cies,  et  ordo,  cum  sint  quaedam  diversa,  diversas  privationes  habere  viden¬ 
tur;  ergo  per  diversa  peccata  privantur;  non  ergo  est  effectus  cujuslibet 
peccati  privatio  modi,  speciei,  et  ordinis. 

Sed  contra  est,  quod  peccatum  est  in  anima,  sicut  infirmitas  in  cor¬ 
pore,  secundum  illud  Ps.  6. :  Miserere  mei  Domine,  quoniam  infirmus  sum  :  sed 
infirmitas  privat  modum,  speciem  et  ordinem  ipsius  corporis;  ergo  peccatum 
privat  modum,  speciem,  et  ordinem  animae. 

Respondeo  dicendum,  quod,  sicut  in  primo  dictum  est  (q.  3.  art.  3.), 
modus,  species,  et  ordo  consequuntur  unumquodque  bonum  creatum,  inquaiv 
tum  hujusmodi,  et  etiam  unumquodque  ens ;  omne  enim  esse,  et  bonum  consi¬ 
deratur  per  aliquam  formam,  secundum  quam  sumitur  species.  Forma  autem 
uniuscujusque  rei,  qualiscumque  sit,  sive  substantialis,  sive  accidentalis,  est 
secundum  aliquam  mensuram :  unde  et  in  8.  Metaphysic.  (tex.  10.)  dicitur, 
quod  formae  rerum  sunt  sicut  numeri,  et  ex  hoc  habet  modum  quemdam,  qui 
mensuram  respicit:  ex  forma  vero  sua  unumquodque  ordinatur  ad  aliud:  sic 
igitur  secundum  diversos  gradus  bonorum  sunt  diversi  gradus  modi,  speciei, 
et  ordinis.  Est  ergo  quoddam  bonum  pertinens  ad  ipsam  substantiam  na¬ 
turae,  quod  habet  suum  modum,  speciem,  et  ordinem:  et  illud  nec  priva¬ 
tur,  nec  diminuitur  per  peccatum;  est  etiam  quoddam  bonum  naturalis  in- 

clinationis:  et  hoc  etiam  habet  suum  modum,  speciem,  et  ordinem:  et  hoc 
diminuitur  per  peccatum,  ut  dictum  est  (art.  2.  lnij.  q.),  sed  non  totaliter 
tollitur:  est  etiam  quoddam  bonum  virtutis,  et  gratiae,  quod  etiam  habet 
suum  modum,  speciem,  et  ordinem ;  et  hoc  totaliter  tollitur  per  peccatum 
mortale:  est  etiam  quoddam  bonum,  quod  est  ipse  actus  ordinatus,  quod 
etiam  habet  suum  modum,  speciem,  et  ordinem:  et  hujus  privatio  est  essen¬ 
tialiter  ipsum  peccatum.  Et  sic  patet,  qualiter  peccatum  est  privatio  modi,, 
et  speciei,  et  ordinis;  et  privat,  vel  diminuit  modum,  speciem,  et  ordinem. 

Unde  patet  responsio  ad  duo  prima. 

Ad  tertium  dicendum,  quod  modus,  species,  et  ordo  se  consequuntur., 
sicut  ex  dictis  patet  (in  corp.  art.) :  unde  simul  privantur,  et  diminuuntur. 


ARTICULUS  V.  456 

UTRUM  MORS,  ET  ALII  CORPORALES  DEFECTUS  SINT  EFFECTUS  PECCATI. 

(2-2.  q.  164.  et  2.  Dist.  30.  q.  1.  art.  1.  et  3.  Dist.  16.  q.  1.  art.  1.  et  4.  Prol.  prine, 
et  Dist.  4.  q.  3.  art.  1.  q.  3.  et  lib.4.  Contr.g.  cap.  32. 
et  Mal.  q.  3.  art.  4.  et  opusc.  3.  cap.  197.  *)8.  199.  241.  242. 
et  Rom.  3.  lect.  7.  et  Hebr.  9.  fin.). 

Ad  quintum  sic  proceditur.  Videtur,  quod  mors,  et  alii  corporales  de¬ 
fectus  non  sint  effectus  peccati:  si  enim  causa  fuerit  aequalis,  et  effectus  erit 
aequalis:  sed  hujusmodi  defectus  non  sunt  aequales  in  omnibus:  sed  in  qui¬ 
busdam  hujusmodi  defectus  magis  abundant,  cum  tamen  peccatum  originale- 
sit  in  omnibus  aequale,  sicut  dictum  est  (q.  S2.  art.  4.),  cujus  videntur  hujus¬ 
modi  defectus  maxime  esse  effectus;  ergo  mors,  et  hujusmodi  defectus  non 
sunt  effectus  peccati. 

2.  Praeterea.  Remota  causa,  removetur  effectus:  sed  remoto  omni  peccato 
per  baptismum,  vel  poenitentiam,  non  removentur  hujusmodi  defectus;  ergo 
non  sunt  effectus  peccati. 

3.  Praeterea.  Peccatum  actuale  habet  plus  de  ratione  culpae,  quam 
originale:  sed  peccatum  actuale  non  transmutat  naturam  corporis  ad  aliquem 
defectum;  ergo  multo  minus  peccatum  originale;  non  ergo  mors,  et  alii  de¬ 
fectus  corporales  sunt  effectus  peccati. 

Sed  contra  est,  quod  Apostolus  dicit  Rom.  5.:  Per  unum  hominem  pec¬ 
catum  in  hunc  mundum  intravit,  et  per  peccatum  mors. 

Respondeo  dicendum,  quod  aliquid  est  causa  alterius  dupliciter;  uno  modo 
quidem  perse:  alio  modo  per  accidens.  Per  se  quidem  est  causa  alterius,  quod 
secundum  virtutem  suae  naturae,  vel  formae  producit  effectum:  unde  sequitur, 
quod  effectus  sit  per  se  intentus  a  causa:  unde,  cum  mors,  et  hujusmodi  de¬ 
fectus  sint  praeter  intentionem  peccantis,  manifestum  est,  quod  peccatum  non 
est  per  se  causa  istorum  defectuum.  Per  accidens  autem  aliquid  est  causa  alte¬ 
rius,  si  sit  causa  removens  prohibens ;  sicut  dicitur  in  8.  Phys.  (tex.  32.),  quod 
divellens  columnam  per  accidens  movet  lapidem  columnae  superpositum.  Et 
hoc  modo  peccatum  primi  parentis  est  causa  mortis,  et  omnium  hujusmodi  de¬ 
fectuum  in  natura  humana ;  inquantum  per  peccatum  primi  parentis  sublata 
est  originalis  justitia,  per  quam  non  solum  inferiores  animae  vires  contineban¬ 
tur  sub  ratione  absque  omni  deordinatione,  sed  totum  corpus  continebatur  sub 
anima  absque  omni  defectu,  ut  in  primo  habitum  est  (q.  97.  art.  1.) :  et  ideo, 

subtracta  hac  originali  justitia  per  peccatum  primi  parentis,  sicut  vulnerata 
est  humana  natura  quantum  ad  animam  per  deordinationem  potentiarum,  ut 
supra  dictum  est  (art.  praec.  etq.  83.  art.  3.):  ita  etiam  est  corruptibilis  effecta 
per  deordinationem  ipsius  corporis.  Subtractio  autem  originalis  justitiae  habet 
rationem  poenae,  sicut  etiam  subtractio  gratiae;  unde  etiam  mors,  et  omnes 
defectus  corporales  consequentes  sunt  quaedam  poenae  originalis  peccati :  et 
quamvis  hujusmodi  defectus  non  sint  intenti  a  peccante,  sunt  tamen  ordinati 
secundum  justitiam  Dei  punientis. 

Ad  primum  ergo  dicendum,  quod  aequalitas  causae  per  se  causat  aequalem 
effectum:  augmentata  enim,  vel  diminuta  causa  per  se  augetur,  vel  diminuitur 
effectus :  sed  aequalitas  causae  removentis  prohibens  non  ostendit  aequalita¬ 
tem  effectum :  si  quis  enim  aequali  impulsu  divellat  duas  columnas,  non  se¬ 
quitur,  quod  lapides  superpositi  aequaliter  moveantur:  sed  ille  velocius  mo¬ 
vebitur,  qui  gravior  erit  secundum  proprietatem  suae  naturae,  cui  relinquitur 
remoto  prohibente;  sic  igitur,  remota  originali  justitia,  natura  corporis  humani 
relicta  est  sibi;  et  secundum  hoc  secundum  diversitatem  naturalis  complexionis 
quorumdam  corpora  pluribus  defectibus  subjacent,  quorumdam  vero  paucio¬ 
ribus,  quamvis  existente  originali  peccato  aequali. 

Ad  secundum  dicendum,  quod  culpa  originalis,  et  actualis  removetur  au 
eodem,  a  quo  etiam  removentur  et  hujusmodi  defectus,  secundum  illud  Apo 
sloli  Rom.  8.:  Vivificabit  mortalia  corpora  vestra  per  inhabitantem  spiritum  ejus 
in  vobis:  sed  utrumque  fit  secundum  ordinem  divinae  sapientiae  congruo  tem¬ 
pore:  oportet  enim,  quod  ad  immortalitatem,  et  impassibilitatem  gloriae,  quae 
in  Christo  inchoata  est,  et  per  Christum  nobis  acquisita,  perveniamus  con¬ 
formati  prius  passionibus  ejus;  unde  oportet,  quod  ad  tempus  ejus  passibilitas 
in  nostris  corporibus  remaneat  ad  impassibilitatem  gloriae  promerendam  con- 
formiter  Christo. 

Ad  tertium  dicendum,  quod  in  peccato  actuali  duo  possumus  considerare, 
scilicet:  ipsam  substantiam  actus,  et  rationem  culpae:  ex  parte  quidem  substan¬ 
tiae  actus  potest  peccatum  actuale  aliquem  defectum  corporalem  causare: 
sicut  ex  superfluo  cibo  aliqui  infirmantur,  et  moriuntur:  sed  ex  parte  culpae 
privat  gratiam,  quae  datur  homini  ad  rectificandum  animae  actus,  non  autem 
ad  cohibendum  defectus  corporales,  sicut  originalis  justitia  cohibebat:  et  ideo 
peccatum  actuale  non  causat  hujusmodi  defectus,  sicut  originale. 


ARTICULUS  VI.  ■  4S7 

UTRUM  MORS,  ET  ALII  DEFECTUS  SINT  NATURALES  HOMINI. 

(2.  Dist.  30.  q.  1.  art.  1.  corp.  fin.  et  ad  1. 
et  3.  Dist.  16.  q.  1.  art.  1.  ad  3.  et  Mal.  q.  3.  art.  3.  et  Rom.  3.  lect.  3.  et  Heb.  <3.). 

Ad  sextum  'sic  proceditur.  'Videtur,  quod  mors,  et  hujusmodi  defectus 
sint  homini  naturales:  corruptibile  enim,  et  incorruptibile  differunt  gp^r-.e,  ut 
dicitur  in  k>.  Metaph.  (tex.  26.) :  sed  homo  est  ejusdem  generis  cum  aliis 
animalibus,  quae  sunt  naturaliter  corruptibilia ;  ergo  homo  est  naturaliter 
corruptibilis. 

2.  Praeterea,  Omne,  quod  est  compositum  ex  contrariis,  est  naturaliter 
corruptibile,  quasi  habens  in  se  causam  corruptionis  suae:  sed  corpus  huma¬ 
num  est  hujusmodi;  ergo  est  naturaliter  corruptibile. 

3.  Praeterea.  Calidum  naturaliter  consumit  humidum:  vita  autem  homi¬ 
nis  conservatur  per  calidum,  et  humidum:  dum  igitur  operationes  vitae 
expleantur  per  actum  caloris  naturalis,  ut  dicitur  in  2.  de  Anima  (tex.  70.), 
videtur  quod  mors,  et  hujusmodi  defectus  sint  homini  naturales. 

Sed  contra.  Quidquid  est  homini  naturale,  Deus  in  homine  fecit:  sed 
Deus  mortem  non  fecit,  ut  dicitur  Sap.  1.;  ergo  mors  non  est  homini  naturalis. 

2.  Praeterea.  Id  quod  est  secundum  naturam,  non  potest  dici  poena,  nec 
malum ;  quia  unicuique  rei  est  conveniens  id,  quod  est  naturale :  sed  mors, 
et  hujusmodi  defectus  sunt  poena  peccati  originalis,  ut  supra  dictum  est 
(art.  praec.) ;  ergo  non  sunt  homini  naturales. 

3.  Praeterea.  Materia  proportionatur  formae,  et  quaelibet  res  suo  fini: 
finis  autem  hominis  estbeatitudo  perpetua,  ut  supra  dictum  est  (in  proem.  Jmj. 
part.  et  q.j.  art,  S.)  :  forma  etiam  humani  corporis  est  anima  rationalis,  quae 
■est  incorruptibilis,  ut  in  1.  habitum  est  (q.  77.  art.  6.);  ergo  corpus  humanum 
est  naturaliter  incorruptibile. 

Respondeo  dicendum,  quod  de  unaquaque  re  corruptibili  dupliciter  loqui 
possumus:  uno  modo  secundum  naturam  universalem:  alio  modo  secundum 
naturam  particularem.  Natura  quidem  particularis  est  propria  virtus  activa, 
et  conservativa  uniuscujusque  rei;  et  secundum  hanc  omnis  corruptio,  et  de¬ 
fectus  est  contra  naturam,  ut  dicitur  in  2.  de  Coelo  (tex.  77.);  quia  hujusmodi 
virtus  intendit  esse,  et  conservationem  ejus,  cujus  est. 

Natura  vero  universalis  est  virtus  activa  in  aliquo  universali  principio  na¬ 
turae,  puta  in  aliquo  coelestium  corporum,  vel  alicujus  superioris  substantiae ; 
secundum  quod  etiam  Deus  a  quibusdam  dicitur  natura  naturans:  quae  quidem 
virtus  intendit  bonum,  et  conservationem  universi,  ad  quod  exigitur  alter¬ 
natio  generationis,  et  corruptionis  in  rebus:  et  secundum  hoc  corruptiones,  et 
defectus  rerum  sunt  naturales,  non  quidem  secundum  iuclinationem  formae, 
quae  est  principium  essendi,  et  perfectionis,  sed  secundum  inclinationem  male-- 
riae,  quae  proportionaliter  attribuitur  tali  formae  secundum  distributionem 
universalis  agentis:  et  quamvis  omnis  forma  intendat  perpetuum  esse,  quan¬ 
tum  potest;  nulla  tamen  forma  rei  corruptibilis  potest  assequi  perpetuitatem 
•sui,  praeter  animam  rationalem ;  eo  quod  ipsa  non  est  subjecta  omnino  ma¬ 
teriae  corporali,  sicut  aliae  formae ;  quinimmo  habet  propriam  operationem 
immaterialem,  ut  in  primo  habitum  est  (q.  77.  art.  2.  et  q.  76.  art.  1.  ad  4.) ; 
unde  ex  parte  suae  formae  naturalior  est  homini  incorruptio,  quam  aliis  rebus 
corruptibilibus:  sed  quia  et  ipsa  habet  materiam  ex  contrariis  compositam, 
ex  inclinatione  materiae  sequitur  corruptibilitas  in  toto :  et  secundum  hoc 
homo  est  naturaliter  corruptibilis  secundum  naturam  materiae  sibi  relictae, 
sed  non  secundum  naturam  formae. 

Tres  autem  primae  rationes  procedunt  ex  parte  materiae:  aliae  vero  tres 
■ex  parte  formae.  Unde  ad  earum  solutionem  considerandum  est,  quod  forma 
hominis,  quae  est  anima  rationalis,  secundum  suam  incorruptibilitatem  pro- 
portionata  est  suo  fini,  qui  est  beatitudo  perpetua :  sed  corpus  humanum, 
quod  est  corruptibile,  secundum  suam  naturam  consideratum,  quodammodo 
proportionatum  est  suae  formae,  et  quodammodo  non.  Duplex  enim  con¬ 
ditio  potest  attendi  in  aliqua  materia:  una  scilicet,  quam  agens  eligit:  alia, 
quae  non  est  ab  agente  electa,  sed  est  secundum  conditionem  naturalem  ma¬ 
teriae:  sicut  faber  ad  faciendum  cultellum  eligit  materiam  duram,  et  ducti¬ 
lem,  quae  subtiliari  possit,  ut  sit  apta  incisioni:  et  secundum  hanc  conditionem 
ferrum  est  materia  proportionata  cultello  :  sed  hoc  quod  ferrum  sit  frangi- 

bile,  etrubiginem  contrahens,  consequitur  ex  naturali  dispositione  ferri:  nec 
hoc  eligit  artifex  in  ferro,  sed  magis  repudiaret,  si  posset:  unde  haec  dispo¬ 
sitio  materiae  non  est  proportionata  intentioni  artificis,  nec  intentioni  artis. 
Similiter  corpus  humanum  est  materia  electa  a  natura  quantum  ad  hoc,  quod 
est  temperatae  complexionis,  ut  possit  esse  convenientissimum  organum 
tactus,  et  aliarum  virtutum  sensitivarum,  et  motivarum :  sed  quod  sit  cor¬ 
ruptibile,  hoc  est  ex  conditione  materiae;  nec  est  electum  a  natura;  quin  po¬ 
tius  natura  eligeret  materiam  incorruptibilem,  si  posset:  sed  Deus,  cui  subjacet 
omnis  natura,  in  ipsa  institutione  hominis  supplevit  defectum  naturae ;  et  dono 
justitiae  originalis  dedit  corpori  incorruptibilitatem  quamdam,  ut  in  primo 
dictum  est  (q.  97.  art.  1.) :  et  secundum  hoc  dicitur,  quod  Deus  mortem  non. 
fecit;  et  quod  mors  est  poena  peccati. 

Unde  patet  responsio  ad  objecta. 
t 


QUAESTIO  LXXXVI. 

DE  MACULA  PECCATI,  IN  DUOS  ARTICULOS  DIVISA. 


Deinde  considerandum  est  da  macula  peccati. 

Et  circa  hoc  quaeruntur  duo. 

Primo.  Utrum  macula  animae  sit  effectus  peccati. 

Secundo.  Utrum  remaneat  in  anima  post  actum  peccati. 

ARTICULUS  I.  458: 

UTRUM  PECCATUM  CAUSET  ALIQUAM  MACULAM  IN  ANIMA. 

(Infr.  q.  89.  art.  1.  et  2-2.  q.  87.  art.  6.  corp.  et  4.  Dist.  18.  q.  1.  art.  2.  corp.). 

Ad  primum  sic  proceditur.  Videtur,  quod  peccatum  non  causet  aliquam 
maculam  in  anima:  natura  enim  superior  non  potest  inquinari  ex  contactu 
naturae  inferioris ;  unde  radius  solaris  non  inquinatur  per  tactum  corporum  foe¬ 
tidorum,  ut  Augustinus  dicit  in  libro  contra  quinque  haereses  (cap.  j.  a  med.); 
sed  anima  humana  est  multo  superioris  naturae,  quam  res  commutabiles,  ad 
quas  peccando  convertitur;  ergo  ex  eis  maculam  non  contrahit  peccando. 

2.  Praeterea.  Peccatum  est  principaliter  in  voluntate,  ut  supra  dictum 

est  (q.  74.  art.  1.  et  2.);  voluntas  autem  est  in  ratione,  ut  dicitur  in  3.  de 
Anima  (tex.  42.):  sed  ratio,  sive  intellectus  non  maculatur  ex  consideratione 
quarumcumque  rerum,  sed  magis  perficitur;  ergo  nec  voluntas  ex  peccato 
maculatur.  I 

3.  Praeterea.  Si  peccatum  maculam  causat,  aut  macula  illa  est  aliquid 
positive,  aut  est  privatio  pura:  si  sit  aliquid  positive,  non  potest  esse  nisi 
dispositio,  vel  habitus:  nihil  enim  aliud  videtur  ex  actu  causari:  dispositio 
autem,  et  habitus  non  est:  contingit  enim  remota  dispositione,  vel  habitu,, 
adhuc  remanere  maculam ;  ut  patet  in  eo,  qui  peccavit  mortaliter  prodigali- 

tate,  et  postea  transmutatur  mortaliter  peccando  in  habitum  vitii  oppositi: 
non  ergo  macula  ponit  aliquid  positive  in  anima.  Similiter  etiam  nec  est 
privatio  pura :  quia  omnia  peccata  eveniunt  ex  parte  aversionis,  et  privationis 
gratiae;  sequeretur  ergo,  quod  omnium  peccatorum  esset  una  macula;  ergo 
macula  non  est  effectus  peccati. 

Sed  contra  est,  quod  dicitur  Eccli.  47.  Salomoni:  Dedisti  maculam  in 
gloria  tua;  et  Ephes.  5.:  Ut  exhiberet  sibi  gloriosam  Ecclesiam  non  habentem  ma¬ 
culam,  aut  rugam:  et  utrobique  loquitur  de  macula  peccati;  ergo  macula  est 
effectus  peccati. 

Respondeo  dicendum,  quod  macula  proprie  dicitur  in  corporalibus,  quando 
aliquod  corpus  nitidum  perdit  suum  nitorem  ex  contactu  alterius  corporis; 
sicut  vestis,  et  aurum,  et  argentum,  aut  aliud  hujusmodi.  In  rebus  autem  spi¬ 
ritualibus  ad  similitudinem  hujus  oportet  maculam  dici:  habet  autem  anima 
hominis  duplicem  nitorem :  unum  quidem  ex  refulgentia  luminis  naturalis  ra¬ 
tionis,  per  quam  dirigitur  in  suis  actibus;  alium  vero  ex  refulgentia  divini 
luminis,  scilicet  sapientiae,  et  gratiae,  per  quam  etiam  homo,  perficitur  ad  bene, 
et  decenter  agendum :  ert  autem  quasi  quidam  animae  tactus,  quando  inhaeret 
aliquibus  rebus  per  amorem :  cum  autem  peccat,  adhaeret  rebus  aliquibus 
contra  lumen  rationis,  et  divinae  legis,  ut  ex  supra  dictis  patet  (q.  71.  art.  6.): 
unde  ipsum  detrimentum  nitoris  ex  tali  contactu  proveniens  maculae  animae 
metaphorice  vocatur. 

Ad  primum  ergo  dicendum,  quod  anima  non  inquinatur  ex  rebus  inferio¬ 
ribus  virtute  earum,  quasi  agentibus  eis  in  animam;  sed  magis  e  converso 
anima  sua  actione  se  inquinat,  inordinate  eis  inhaerendo  contra  lumen  ratio¬ 
nis,  et  divinae  legis. 

Ad  secundum  dicendum,  quod  actio  intellectus  perficitur,  secundum  quod 
res  intelligibiles  sunt  in  intellectu  per  modum  ipsius  intellectus,  et  ideo  in¬ 
tellectus  ex  eis  non  inficitur,  sed  magis  perficitur:  sed  actus  voluntatis  con¬ 
sistit  in  motu  ad  ipsas  res,  ita  quod  amor  rei  amatae  animam  conglutinat:  et 
ex  hoc  anima  maculatur,  quando  inordinate  inhaeret,  secundum  illud  Oseae  9.: 
Facti  sunt  abominabiles ,  sicut  ea,  quae  dilexerunt. 

Ad  tertium  dicendum,  quod  macula  non  est  aliquid  positive  in  anima; 
nec  significat  privationem  solam,  sed  significat  privationem  quamdam  nitoris 
animae  in  ordine  ad  suam  causam,  quae  est  peccatum;  et  ideo  diversa  pec¬ 
cata  diversas  maculas  inducunt ;  et  est  simile  de  umbra,  quae  est  privatio 
luminis  ex  objecto  alicujus  corporis;  et  secundum  diversitatem  corporum 
objectorum  diversificantur  umbrae. 

ARTICULUS  n.  459 

UTRUM  MACULA  MANEAT  IN  ANIMA  POST  ACTUM  PECCATI. 

(Infr.  q.  87.  art.  6.  corp.  et  ad  I.). 

Ad  secundum  sic  proceditur.  Videtur,  quod  macula  non  maneat  in  anima 
post  actum  peccati :  nihil  enim  manet  in  anima  post  actum,  nisi  habitus,  vel 
dispositio :  sed  macula  non  est  habitus,  vel  dispositio,  ut  supra  habitum  est 
(art.  praec.  arg.  7.):  ergo  macula  non  manet  in  anima  post  actum  peccati. 

2.  Praeterea.  Hoc  modo  se  habet  macula  ad  peccatum,  sicut  umbra  ad 
corpus,  ut  supra  dictum  est  (art.  praec.  ad  q.):  sed  transeunte  corpore  non 
manet  umbra;  ergo  et  transeunte  actu  peccati,  non  manet  macula. 

3.  Praeterea.  Omnis  effectus  dependet  ex  sua  causa:  causa  autem  ma¬ 
culae  est  actus  peccati;  ergo  remoto  actu  peccati,  non  remanet  macula  in 
anima. 

Sed  contra  est,  quod  dicitur  Josue  22.:  An  parum  est  vobis ,  quia  pec¬ 
castis  in  Beelphegor,  et  usque  in  praesentem  diem  macula  hujus  sceleris  in  vobis  per¬ 
manet  ? 

Respondeo  dicendum,  quod  macula  peccati  remanet  in  anima  etiam 
transeunte  actu  peccati;  cujus  ratio  est,  quia  macula,  sicut  dictum  est  (art. 
praec.),  importat  quemdam  defectum  nitoris  propter  recessum  a  lumine  ra¬ 
tionis,  vel  divinae  legis;  et  ideo,  quamdiu  homo  manet  extra  hujusmodi 
lumen,  manet  in  eo  macula  peccati:  sed  postquam  redit  ad  lumen  rationis, 
et  ad  lumen  divinum,  quod  fit  per  gratiam,  tunc  macula  cessat.  Licet  autem 
cesset  actus  peccati,  quo  homo  discessit  a  lumine  rationis,  vel  legis  divinae ; 
non  tamen  statim  homo  ad  illud  redit,  in  quo  fuerat;  sed  requiritur  aliquis 
motus  voluntatis  contrarius  primo  motui;  sicut  si  aliquis  sit  distans  alicui 
per  aliquem  motum,  non  statim  cessante  motu  fit  ei  propinquus,  sed  oportet 
quod  appropinquet  rediens  per  motum  contrarium. 

Ad  primum  ergo  dicendum,  quod  post  actum  peccati  nihil  positive  re¬ 
manet  in  anima,  nisi  dispositio,  vel  habitus:  remanet  tamen  aliquid  privative, 
scilicet  privatio  conjunctionis  ad  divinum  lumen. 

Ad  secundum  dicendum,  quod  transeunte  obstaculo  corporis,  remanet 
corpus  diaphanum  in  aequali  propinquitate,  et  habitudine  ad  corpus  illumi¬ 
nans:  et  ideo  statim  umbra  transit:  sed  remoto  actu  peccati,  non  remanet 
anima  in  eadam  habitudine  ad  Deum:  unde  non  est  similis  ratio. 

Ad  tertium  dicendum,  quod  actus  peccati  facit  distantiam  a  Deo ;  quam 
quidem  distantiam  sequitur  defectus  nitoris  hoc  modo,  sicut  motus  localis 
facit  localem  distantiam ;  unde  sicut  cessante  motu  locali,  non  tollitur  di¬ 
stantia  localis;  ita  nec  cessante  actu  peccati,  tollitur  macula. 


QUAESTIO  LXXXVII. 

DE  REATU  POENAE,  IN  OCTO  ARTICULOS  DIVISA. 


Deinde  considerandum  est  de  reatu  poenae:  et  primo  de  ipso  reatu:  se¬ 
cundo  de  mortali,  et  veniali  peccato,  quae  distinguuntur  secundum  reatum. 

Et  circa  primum  quaeruntur  octo. 

Primo.  Utrum  reatus  poenae  sit  effectus  peccati. 

Secundo.  Utrum  peccatum  possit  esse  poena  alterius  peccati. 

Tertio.  Utrum  aliquod  peccatum  faciat  reum  aeternae  poenae. 

Quarto.  Utrum  faciat  reum  poenae  infinitae  secundum  quantitatem. 
Quinto.  An  omne  peccatum  faciat  reum  aeternae,  et  infinitae  poenae. 
Sexto.  Utrum  reatus  poenae  possit  remanere  post  peccatum. 

Septimo.  Utrum  omnis  poena  inferatur  pro  aliquo  peccato. 

Octavo.  Utrum  unus  sit  reus  poenae  pro  peccato  alterius. 

ARTICULUS  I.  460 

UTRUM  REATUS  POENAE  SIT  EFFECTUS  PECCATI. 

(2.  Dist.  30.  q.  1.  art.  2.  corp.  et  Dist.  22.  q.  1.  art.  1.  corp.  et  Dist.  42.  q.  1.  art.  2.  corp. 
et  in  exp.  Iit.  lect.  2.  ad  5.  et  4.). 

Ad  primum  sic  proceditur.  Videtur,  quod  reatus  poenae  non  sit  effectus 
peccati:  quod  enim  per  accidens  se  habet  ad  aliquid,  non  videtur  esse  pro¬ 
prius  effectus  ejus:  sed  reatus  poenae  per  accidens  se  habet  ad  peccatum, 
cum  sit  praeter  intentionem  peccantis;  ergo  reatus  poenae  non  est  effectus 
peccati. 

2.  Praeterea.  Malum  non  est  causa  boni:  sed  poena  bona  est,  cum  sit 
justa,  et  a  Deo;  ergo  non  est  effectus  peccati,  quod  est  malum. 

3.  Praeterea.  August.  dicit  in  1.  Conf.  (cap.  12.  in  fin.),  quod  omnis 
inordinatus  animus  sibi  ipsi  est  poena:  sed  poena  non  causat  reatum  alterius 
poenae;  quia  sic  iretur  in  infinitum;  ergo  peccatum  non  causat  reatum  poenae. 

Sed  contra  est,  quod  dicitur  Rom.  2.:  Tribulatio,  et  angustia  in  omnem 
animam  operantis  malum:  sed  operari  malum  est  peccare;  ergo  peccatum  in¬ 
ducit  poenam,  quae  nomine  tribulationis,  et  angustiae  designatur. 

Respondeo  dicendum,  quod  ex  rebus  naturalibus  ad  res  humanas  deri¬ 
vatur,  ut  id,  quod  contra  aliquid  insurgit,  ab  eo  detrimentum  patiatur:  vide¬ 
mus  enim  in  rebus  naturalibus,  quod  unum  contrarium  vehementius  agit, 
altero  contrario  superveniente:  propter  quod  aquae  calefactae  magis  congelan¬ 
tur,  ut  dicitur  in  1.  Meteoror.  (cap.  12.  cir.  fin.) ;  unde  in  hominibus  hoc  ex 
naturali  inclinatione  invenitur,  ut  unusquisque  deprimat  eum,  qui  contra 
ipsum  insurgit.  Manifestum  est  autem,  quod  quaecumque  continentur  sub 
aliquo  ordine,  sunt  quodammodo  unum  in  ordine  ad  principium  ordinis;  unde 
quidquid  contra  ordinem  aliquem  insurgit,  consequens  est,  ut  ab  eo  ordine, 
et  principe  ordinis  deprimatur. 

Cum  autem  peccatum  sit  actus  inordinatus,  manifestum  est,  quod  qui¬ 
cumque  peccat,  contra  aliquem  ordinem  agit;  et  ideo  ab  ipso  ordine  conse¬ 
quens  est  quod  deprimatur,  quae  quidem  depressio  poena  est;  unde  secundum 
tres  ordines,  quibus  subditur  humana  voluntas,  triplici  poena  potest  homo 
puniri:  primo  quidem  enim  subditur  humana  natura  ordini  propriae  rationis: 
secundo  ordini  exterioris  hominis  gubernantis,  vel  spiritualiter,  vel  tempora¬ 
liter,  politice,  seu  oeconomice:  tertio  subditur  universali  ordini  divini  regi¬ 
minis.  Quilibet  autem  horum  ordinum  per  peccatum  pervertitur,  dum  ille, 
qui  peccat,  agit  et  contra  rationem,  et  contra  legem  humanam,  et  contra 
legem  divinam;  unde  triplicem  poenam  incurrit;  unam  quidem  a  seipso, 
quae  est  conscientiae  remorsus;  aliam  vero  ab  homine;  tertiam  vero  a  Deo. 

Ad  primum  ergo  dicendum,  quod  poenam  consequitur  peccatum,  inquan- 
tum  malum  est  ratione  suae  inordinationis;  unde  sicut  malum  est  per  acci¬ 
dens  in  actu  peccantis,  et  praeter  intentionem  ipsius;  ita  et  reatus  poenae. 

Ad  secundum  dicendum,  quod  poena  quidem  justa  esse  potest  et  a  Deo, 
et  ab  homine  inflicta ;  unde  ipsa  poena  non  est  effectus  peccati  directe,  sed 
solum  dispositive;  sed  peccatum  facit  hominem  esse  reum  poenae,  quod  est 
malum :  dicit  enim  Donys.  4.  cap.  de  Div.  Nom.  (part.  4.  lect.  18.),  quod  pu- 

niri  non  est  malum,  sed  fieri  poena  dignum;  unde  reatus  poenae  directe  po¬ 
nitur  effectus  peccati. 

Ad  tertium  dicendum,  quod  poena  illa  inordinati  animi  debetur  peccato 
ex  hoc,  quod  ordinem  rationis  pervertit:  fit  autem  reus  alterius  poenae  per 
hoc,  quod  pervertit  ordinem  legis  divinae,  vel  humanae. 


ARTICULUS  II.  461 

UTRUM  PECCATUM  POSSIT  ESSE  POENA  PECCATI. 

(2 -2.  q.  36.  art.  2.  ad.  4.  et  1.  Dist.  46.  art.  2.  ad  4. 
et.  2.  Dist.  36.  art.  2.  et  Mal.  q.  1.  art.  4.  ad  1.  et  Rom.  1.  lect.  7.). 

Ad  secundum  sic  proceditur.  Videtur,  quod  peccatum  non  possit  esse 
poena  peccati :  poenae  enim  sunt  inductae,  ut  per  eas  homines  reducantur 
ad  bonum  virtutis,  ut  patet  per  Philos.  in  10.  Ethicor.  (cap.  ult.  parum  a 
prine.):  sed  per  peccatum  non  reducitur  homo  in  bonum  virtutis,  sed  in  op¬ 
positum;  ergo  peccatum  non  est  poena  peccati. 

2.  Praeterea.  Poenae  justae  sunt  a  Deo,  ut  patet  per  August.  in  lib.  83. 
Q.Q..  (q.  82.)  :  peccatum  autem  non  est  a  Deo,  et  est  injustum;  non  ergo  pec¬ 
catum  potest  esse  poena  peccati. 

3.  Praeterea.  De  ratione  poenae  est,  quod  sit  contra  voluntatem:  sed 
peccatum  est  a  voluntate,  ut  ex  supradictis  patet  (q.  74.  art.  1.  et  2.);  ergo 
peccatum  non  potest  esse  poena  peccati. 

Sed  contra  est,  quod  Gregor,  dicit  super  Ezech.  (hom.  11.  amed.  et  Hb.  23. 
Mor.  cap.  9.  circ.  prine.),  quod  quaedam  peccata  sunt  poenae  peccati. 

Respondeo  dicendum,  quod  de  peccato  dupliciter  loqui  possumus:  per  se 
scilicet,  et  per  accidens ;  per  se  quidem  nullo  modo  peccatum  potest  esse  poena 
peccati:  peccatum  enim  per  se  consideratur,  secundum  quod  egreditur  a  vo¬ 
luntate:  sic  enim  habet  rationem  culpae:  de  ratione  autem  poenae  est,  quod 
sit  contra  voluntatem,  ut  in  1.  habitum  est  (q.  48.  art.  3.)  ;  unde  manifestum 
est,  quod  peccatum,  per  se  loquendo,  nullo  modo  potest  esse  poena  peccati. 
Per  accidens  autem  peccatum  potest  esse  poena  peccati  tripliciter.  Primo  qui¬ 
dem  ex  parte  causae,  quae  est  remotio  prohibentis :  sunt  enim  causae  incli¬ 
nantes  ad  peccatum,  passiones,  tentario  diaboli,  et  alia  hujusmodi:  quae  qui¬ 
dem  causae  impediuntur  per  auxilium  divinae  gratiae,  quae  subtrahitur  per 
peccatum;  unde,  cum  ipsa  subtractio  gratiae  sit  quaedam  poena  a  Deo  [al. 
poena,  et  a  Deo ]  ut  supra  dictum  est  (q.  79.  art.  3),  sequitur,  quod  per  accidens 
etiam  peccatum,  quod  ex  hoc  sequitur,  poena  dicatur:  et  hoc  modo  loquitur 
Apostolus  Rom.  1.  dicens:  Propter  quod  tradidit  eos  Deus  in  desideria  cordis 
eorum,  quae  sunt  animae  passiones  :  quia  scilicet  deserti  homines  ab  auxilio 
divinae  gratiae,  vincuntur  a  passionibus;  et  hoc  modo  semper  peccatum  di¬ 
citur  esse  poena  praecedentis  peccati :  alio  modo  ex  parte  substantiae  actus, 
qui  afflictionem  inducit;  sive  sit  actus  interior,  ut  patet  in  ipsa  ira,  et  invidia ; 
sive  actus  exterior,  ut  patet  cum  aliqui  gravi  labore  opprimuntur,  et  damno, 
ut  expleant  actum  peccati,  secundum  illud  Sapient.  5.  :  Lassati  sumus  in  via 
iniquitatis :  tertio  modo  ex  parte  effectus,  ut  scilicet  aliquod  peccatum  dicatur 
poena  respectu  effectus  consequentis:  sed  his  duobus  ultimis  modis  unum 
peccatum  non  solum  est  poena  praecedentis  peccati,  sed  etiam  sui. 

Ad  primum  ergo  dicendum,  quod  hoc  etiam  quod  aliqui  puniuntur  a  Deo, 
‘dum  permittit  eos  in  aliqua  peccata  profluere,  ad  bonum  virtutis  ordinatur, 
quandoque  quidem  etiam  ipsorum  qui  peccant,  cum  scilicet  post  peccatum 
humiliores,  et  cautiores  resurgunt:  semper  autem  est  ad  emendationem  alio¬ 
rum,  qui  videntes  aliquos  ruere  de  peccato  in  peccatum,  magis  reformidant 
peccare :  in  aliis  autem  duobus  modis  manifestum  est,  quod  poena  ordinatur 
ad  emendationem:  quia  hoc  ipsum  quod  homo  laborem,  et  detrimentum  pa¬ 
titur  in  peccando,  natum  est  retrahere  homines  a  peccato. 

Ad  secundum  dicendum,  quod  ratio  illa  procedit  de  peccato  secundum  se. 

Et  similiter  dicendum  est  ad  tertium. 


ARTICULUS  III.  462 

■UTRUM  ALIQUOD  PECCATUM  INDUCAT  REATUM  AETERNAE  POENAE. 

( Infr .  art.  4.  et  part.  3.  q.  86.  art.  4.  et  2.  Dist.  42.  q.  1.  art  f. 

,et  3.  Dist.  29.  q.  1.  art. 3.  et  4.  Dist.  46.  q.  1.  art.  2.  et  lib.  3.  Gontr.g.  cap.  147.  et  169. 

et  lib.  4.  cap.  9;.  et  opusc.  3.  cap.  1S4.  d  188.  et  Rom.  2.  lect.  2.  cap.  1.). 

Ad  tertium  sic  proceditur.  Videtur,  quod  nullum  peccatum  inducat  reatum 
aeternae  poenae:  poena  enim  justa  adaequatur  culpae.  Justitia  enim  aequa¬ 
litas  est;  unde  dicitur  Isaiae  27.:  Iu  mensura  contra  mensuram,  cum  abjecta 
fuerit,  judicabis  eam:  sed  peccatum  est  temporale;  ergo  non  inducit  reatum 
poenae  aeternae. 

2.  Praeterea.  Poenae  medicinae  quaedam  sunt,  ut  dicitur  in  2.  Ethic. 
(cap.  3.  ante  med.) :  sed  nulla  medicina  debet  esse  infinita;  quia  ordinatur  ad 
Enem :  quod  autem  ordinatur  ad  finem,  non  est  infinitum,  ut  Philos.  dicit  in 
1.  Polit,  (cap.  6.  cir.  med.);  ergo  nulla  poena  debet  esse  infinita. 

3.  Praeterea.  Nullus  sapiens  facit  aliquid,  nisi  propter  se  in  ipso  de¬ 
lectetur  [al.  Nullus  sapiens  facit  aliquod  propter  se,  nisi  in  seipso  delectetur ],  sed 
Detis  non  delectatur  in  perditione  hominum,  ut  dicitur  Sap.  1.;  ergo  non  puniet 
'homines  poena  sempiterna. 

4.  Praeterea.  Nihil,  quod  est  per  accidens,  est  infinitum:  sed  poena  est 
per  accidens:  non  est  enim  secundum  naturam  ejus,  qui  punitur;  ergo  non 
potest  in  infinitum  durare. 

Sed  contra  est,  quod  dicitur  Matth.  25. :  Ibunt  hi  in  supplicium  aeternum  : 
«t  Mare.  3.  dicitur:  Qui  autem  blasphemaverit  in  Spiritum  Sanctum,  non  habebit 
remissionem  in  aeternum,  sed  erit  reus  aeterni  delicti. 

Respondeo  dicendum,  quod,  sicut  supra  dictum  est  (art.  1.  huj.  q.),  pec¬ 
catum  ex  hoc  inducit  reatum  poenae,  quod  pervertit  aliquem  ordinem:  ma¬ 
nente  autem  causa,  manet  effectus,  unde  quamdiu  perversitas  ordinis  remanet, 
necesse  est  quod  remaneat  reatus  poenae.  Pervertit  autem  aliquis  ordinem 
quandoque  quidem  reparabiliter,  quandoque  autem  irreparabiliter;  semper  enim 
.defectus,  quo  subtrahitur  principium,  irreparabilis  est:  si  autem  salvetur  prin- 
•cipium,  ejus  virtute  alii  defectus  reparari  possunt:  sicut  si  corrumpatur  prin¬ 
cipium  visivum,  non  potest  fieri  visionis  reparatio,  nisi  sola  virtute  divina : 
si  vero,  salvo  principio  visivo,  aliqua  impedimenta  adveniant  visioni,  repa¬ 
rari  possunt  per  naturam,  vel  per  artem.  Cujuslibet  autem  ordinis  est  aliquod 
principium,  per  quod  aliquis  fit  particeps  illius  ordinis;  et  ideo,  si  per  pec- 
-catum  corrumpatur  principium  ordinis,  quo  voluntas  hominis  subditur  Deo, 

erit  inordinatio,  quantum  est  de  se,  irreparabilis,  etsi  reparari  possit  virtute 
divina :  principium  autem  hujus  ordinis  est  ultimus  finis,  cui  homo  inhaeret 
per  charitatem ;  et  ideo  quaecumque  peccata  avertunt  a  Deo,  charitatem  au¬ 
ferentia,  quantum  est  de  se,  inducunt  reatum  aeternae  poenae. 

Ad  primum  ergo  dicendum,  quod  poena  peccato  proportionatur  secundum 
acerbitatem  tam  in  judicio  divino,  quam  in  humano:  sed,  sicut  Augustinus 
dicit  21.  de  Civ.  Dei  (cap.  ii.),  in  nullo  judicio  requiritur,  ut  poena  adae¬ 
quetur  culpae  secundum  durationem:  non  enim  quia  adulterium,  vel  homi¬ 
cidium  in  momento  committitur,  propter  hoc  momentanea  poena  punitur; 
sed  quandoque  quidem  perpetuo  carcere,  vel  exilio,  quandoque  etiam  morte  4 
in  qua  non  consideratur  occisionis  mora,  sed  potius  quod  in  perpetuum  au¬ 
feratur  a  societate  viventium:  et  sic  repraesentat  suo  modo  aeternitatem 
poenae  inflictae  divinitus:  justum  tamen  est  secundum  Gregor,  (lib.  4.  Dial. 
cap.  44.),  quod  qui  in  suo  aeterno  peccavit  contra  Deum,  in  aeterno  Dei  pu¬ 
niatur:  dicitur  autem  aliquis  in  suo  aeterno  peccasse,  non  solum  secundum 
continuationem  actus  in  tota  hominis  vita  durantis,  sed  quia  ex  hoc  ipso  quod 
finem  in  peccato  constituit,  voluntatem  habet  in  aeternum  peccandi;  unde 
dicit  Gregor.  4.  Moral.  (ubi  non  occurrit,  sed  hab.  loc.  sup.  cit.),  quod  iniqui 
voluissent  sine  fine  vivere,  ut  sine  fine  potuissent  in  iniquitatibus  permanere- 

Ad  secundum  dicendum,  quod  poena,  quae  etiam  secundum  leges  hu¬ 
manas  infligitur,  non  semper  est  medicinalis  ei,  qui  punitur,  sed  solum  aliis: 
sicut  cum  latro  suspenditur,  non  ut  ipse  emendetur,  sed  propter  alios,  ut 
saltem  metu  poenae  peccare  desistant,  secundum  illud  Proverb.  19.:  Pesti¬ 
lente  flagellato,  stultus  sapientior  erit;  sic  igitur  et  aeternae  poenae  reproborum 
a  Deo  inflictae  sunt  medicinales  his,  qui  consideratione  poenarum  abstinent 
a  peccatis,  secundum  illud  Psal.  50.:  Dedisti  metuentibus  te  significationem,  ut 
fugiant  a  facie  arcus,  ut  liberentur  dilecti  tui. 

Ad  tertium  dicendum,  quod  Deus  non  delectatur  in  poenis  propter  ipsas», 
sed  delectatur  in  ordine  suae  justitiae,  quae  hoc  requirit. 

Ad  quartum  dicendum,  quod  poena  etsi  per  accidens  ordinetur  ad  na¬ 
turam,  per  se  tamen  ordinatur  ad  privationem  [al  reparationem ]  ordinis,  et 
ad  Dei  justitiam,  et  ideo  durante  inordinatione,  semper  durat  poena. 


ARTICULUS  IV.  463, 

UTRUM  PECCATO  DEBEATUR  POENA  INFINITA 
SECUNDUM  QUANTITATEM. 

Ad  quartum  sic  proceditur.  Videtur,  quod  peccato  debeatur  poena  in¬ 
finita  secundum  quantitatem :  dicitur  enim  Hieremiae  10. :  Corripe  me,  Domine ». 
verumtamen  in  judicio,  et  non  in  furore  tuo,  ne  forte  ad  nihilum  redigas  me :  ira 
autem  Dei,  vel  furor  metaphorice  significat  vindictam  divinae  justitiae:  redigi, 
autem  in  nihilum,  est  poena  infinita;  sicut  et  ex  nihilo,  aliquid  facere,  est 
virtutis  infinitae;  ergo  secundum  vindictam  divinam  peccatum  punitur  poena 
infinita  secundum  quantitatem. 

2.  Praeterea.  Quantitati  culpae  respondet  quantitas  poenae,  secundum 
illud  Deuter.  25.:  Pro  mensura  peccati  erit  et  plagarum  modus:  sed  peccatum, 
quod  contra  Deum  committitur,  est  infinitum:  tanto  enim  gravius  est  pec¬ 
catum,  quanto  major  est  persona,  contra  quam  peccatur:  sicut  gravius  pec» 

catum  est  percutere  principem,  quam  percutere  hominem  privatum:  Dei 
autem  magnitudo  est  infinita ;  ergo  poena  infinita  debetur  pro  peccato,  quod 
contra  Deum  committitur. 

3.  Praeterea.  Dupliciter  est  aliquid  infinitum:  durati one  scilicet,  et  qaan- 
tiiate:  sed  duratione  est  poena  infinita;  ergo  et  quantitate. 

Sed  contra  est,  quod  secundum  hoc  omnium  peccatorum  mortalium 
poenae  essent  aequales:  non  enim  est  infinitum  infinito  majus. 

Respondeo  dicendum,  quod  poena  proportionatur  peccato:  in  peccato- 
autem  duo  sunt ;  quorum  unum  est  aversio  ab  incommutabili  bono,  quod  est 
infinitum:  unde  ex  hac  parte  peccatum  est  infinitum:  aliud,  quod  est  in  pec¬ 
cato,  est  inordinata  conversio  ad  commutabile  bonum:  et  ex  hac  parte  pec¬ 
catum  est  finitum;  tum  quia  ipsum  bonum  commutabile  est  finitum;  tum 
etiam  quia  ipsa  conversio  est  finita:  non  enim  possunt  esse  actus  creaturae 
infiniti.  Ex  parte  igitur  aversionis  respondet  peccato  poena  damni,  quae  etiam 
est  infinita;  est  enim  amissio  infiniti  boni,  scilicet  Dei:  ex  parte  autem  inor¬ 
dinatae  conversionis  respondet  ei  poena  sensus,  quae  etiam  est  finita. 

Ad  primum  ergo  dicendum,  quod  omnino  redigi  in  nihilum  eum  qui  peccat, 
non  convenit  divinae  justitiae;  quia  repugnat  perpetuitati  poenae,  quae  est 
secundum  divinam  justitiam,  ut  dictum  est  (in  corp.  et  art.  praec.) :  sed  in  ni¬ 
hilum  redigi  dicitur,  qui  spiritualibus  bonis  privatur,  secundum  illud  1.  Cor.  13.: 
Si  non  habuero  charitatem,  nihil  sunt. 

Ad  secundum  dicendum,  quod  ratio  illa  procedit  de  peccato  ex  parte 
aversionis ;  sic  enim  homo  contra  Deum  peccat. 

Ad  tertium  dicendum,  quod  duratio  poenae  respondet  durationi  culpae,, 
non  quidem  ex  parte  actus,  sed  ex  parte  maculae,  qua  durante  manet  reatus 
poenae :  sed  acerbitas  poenae  respondet  gravitati  culpae :  culpa  autem,  quae 
est  irreparabilis,  de  se  habet  quod  perpetuo  duret,  et  ideo  debetur  ei  poena 
aeterna;  non  autem  ex  parte  conversionis  habet  infinitatem;  et  ideo  non  de¬ 
betur  ei  ex  hac  parte  poena  infinita  secundum  quantitatem. 


ARTICULUS  V.  464 

UTRUM  OMNE  PECCATUM  INDUCAT  REATUM  POENAE  AETERNAE. 

(Supr.  art.  3.  et  locis  ibid.  cit.). 

Ad  quintum  sic  proceditur.  Videtur,  quod  omne  peccatum  inducat  reatum- 
poenae  aeternae:  poena  enim,  ut  dictum  est  (art.  praec.),  proportionatur  cul- 
nae:  sed  poena  aeterna  differt  a  temporali  in  infinitum:  nullum  autem  pec¬ 
catum  differre  videtur  ab  altero  in  infinitum;  cum  omne  peccatum  sit  hu¬ 
manus  actus,  qui  infinitus  esse  non  potest ;  cum  ergo  alicui  peccato  debeatur 
poena  aeterna,  sicut  dictum  est  (art.  3.  huj.  q.),  videtur  quod  nulli  peccato 
debeatur  poena  temporalis  tantum. 

2.  Praeterea.  Peccatum  originale  est  minimum  peccatorum:  unde  et 
Aug.  dicit  in  Enchir.  (cap.  93.),  quod  mitissima  poena  est  eorum,  qui  pro  solo 
peccato  originali  puniuntur :  sed  peccato  originali  debetur  poena  perpetua : 
numquam  enim  videbunt  regnum  Dei  pueri,  qui  sine  baptismo  decesserunt 
cum  originali  peccato;  ut  patet  per  id  quod  Dominus  dicit  Joan.  3.:  Nisi 
quis  renatus  fuerit  denuo,  non  potest  videre  regnum  Dei;  ergo  multo  magis  om¬ 
nium  aliorum  peccatorum  poena  erit  aeterna. 

3.  Praeterea.  Peccato  non  debetur  major  pOena  ex  hoc,  quod  alteri  pec¬ 
cato  adjungitur:  cum  utrumque  peccatum  suam  habeat  poenam  taxatam 
secundum  divinam  justitiam:  sed  peccato  veniali  debetur  poena  aeterna,  si 
■cum  mortali  peccato  inveniatur  in  aliquo  damnato;  quia  in  inferno  nulla  esse 
potest  remissio ;  ergo  peccato  veniali  simpliciter  debetur  poena  aeterna ;  nulli 
ergo  peccato  debetur  poena  temporalis. 

Sed  contra  est,  quod  Gregor,  dicit  in  4.  Dial.  (cap.  39.),  quod  quaedam 
leviores  culpae  post  hanc  vitam  remittuntur;  non  ergo  omnia  peccata  poena 
aeterna  puniuntur. 

Respondeo  dicendum,  quod,  sicut  supra  dictum  est  (art.  1.  et  3.  huj.  q.), 
peccatum  causat  reatum  poenae  aeternae,  inquantum  irreparabiliter  repu¬ 
gnat  ordini  divinae  justitiae,  per  hoc  scilicet  quod  contrariatur  ipsi  principio 
ordinis,  quod  est  ultimus  finis:  manifestum  est  autem,  quod  in  quibusdam 
peccatis  est  quidem  aliqua  inordinatio,  non  tamen  per  contrarietatem  ad 
ultimum  finem,  sed  solum  circa  ea  quae  sunt  ad  finem,  inquantum  plus,  vel 
minus  debite  eis  intenditur,  salvato  tamen  ordine  ad  ultimum  finem :  puta 
cum  homo  etsi  nimis  ad  aliquam  rem  temporalem  afficiatur,  non  tamen  pro 
ea  vellet  Deum  offendere,  aliquid  contra  praeceptum  ejus  faciendo;  unde 
hujusmodi  peccati  non  debetur  aeterna  poena,  sed  temporalis. 

Ad  primum  ergo  dicendum,  quod  peccata  non  differunt  in  infinitum 
ex  parte  conversionis  ad  bonum  commutabile,  in  qua  consistit  substantia 
actus:  differunt  autem  in  infinitum  ex  parte  aversionis:  nam  quaedam  pec¬ 
cata  committuntur  per  aversionem  ab  ultimo  fine,  quaedam  vero  per  inor¬ 
dinationem  circa  ea  quae  sunt  ad  finem:  finis  autem  ultimus  ab  his,  quae 
sunt  ad  finem,  in  infinitum  differt. 

Ad  secundum  dicendum,  quod  peccato  originali  non  debetur  poena 
aeterna  ratione  suae  gravitatis,  sed  ratione  conditionis  subjecti,  scilicet  ho¬ 
minis,  qui  sine  gratia  invenitur,  per  quam  solum  fit  remissio  poenae. 

Et  similiter  dicendum  est  ad  tertium  de  veniali  peccato.  Aeternitas 
enim  poenae  non  respondet  quantitati  culpae,  sed  irremissibilitati  ipsius,  ut 
dictum  est  (art.  3.  huj.  q.). 

ARTICULUS  VI.  46S 

UTRUM  REATUS  POENAE  REMANEAT  POST  PECCATUM. 

(2.  Dist.  42.  q.  1.  art.  2.  et  4.  Dist.  14.  q.  2.  art.  3.  ad  1. 
et  Veri.  q.  28.  art.  2.  ad  2.). 

Ad  sextum  sic  proceditur.  Videtur,  quod  reatus  poenae  non  remaneat 
post  peccatum:  remota  enim  causa,  removetur  effectus:  sed  peccatum  est 
causa  reatus  poenae;  ergo,  remoto  peccato,  cessat  reatus  poenae. 

2.  Praeterea.  Peccatum  removetur  per  hoc,  quod  homo  ad  virtutem 
redit:  sed  virtuoso  non  debetur  poena,  sed  magis  praemium;  ergo,  remoto 
peccato,  non  remanet  reatus  poenae. 

3.  Praeterea.  Poenae  sunt  medicinae,  ut  dicitur  in  2.  Ethic.  (cap.  3.  a  prine.): 
sed  postquam  aliquis  jam  est  ab  infirmitate  curatus,  non  adhibetur  sibi  me¬ 
dicina;  ergo,  remoto  peccato,  non  remanet  debitum  poenae. 

Sed  contra  est,  quod  dicitur  2.  Regum  12.,  quod  David  dixit  ad  Na- 
ihan ;  Peccavi  Domino ,  Dixitque  Nathan  ad  David:  Dominus  quoque  transtulit 

peccatum  tuum,  non  morieris;  verumtamen,  quia  blasphemare  fecisti  inimicos  no¬ 
men  Domini,  filius,  qui  natus  est  tibi,  morte  morietur ;  punitur  ergo  aliquis  a 
Deo,  etiam  postquam  ei  peccatum  dimittitur;  et  sic  reatus  poenae  remanet, 
remoto  peccato. 

Respondeo  dicendum,  quod  in  peccato  duo  possunt  considerari,  scilicet: 
actus  culpae,  et  macula  sequens:  planum  est  autem,  quod,  cessante  actu  pec¬ 
cati,  remanet  reatus  in  omnibus  peccatis  actualibus:  actus  enim  peccati  facit 
hominem  reum  poenae,  inquantum  transgreditur  ordinem  divinae  justitiae, 
ad  quem  non  redit  nisi  per  quamdam  recompensationem  poenae,  quae  ad 
aequalitatem  justitiae  reducit;  ut  scilicet  qui  plus  voluntati  suae  indulsit, 
quam  debuit,  contra  mandatum  Dei  agens,  secundum  ordinem  divinae  justi¬ 
tiae  aliquid  contra  illud  quod  vellet,  spontaneus,  vel  invitus  patiatur:  quod 
etiam  in  injuriis  hominibus  factis  observatur,  ut  per  recompensationem  poe¬ 
nae  reintegretur  aequalitas  justitiae;  unde  patet,  quod,  cessante  actu  peccati, 
vel  injuriae  illatae,  adhuc  remanet  debitum  poenae. 

Sed  si  loquamur  de  ablatione  peccati  quantum  ad  maculam,  sic  manife¬ 
stum  est,  quod  macula  peccati  ab  anima  auferri  non  potest,  nisi  per  hoc 
quod  anima  Deo  conjungitur;  per  cujus  distantiam  detrimentum  proprii  ni¬ 
toris  incurrebat,  quod  est  macula,  ut  supra  dictum  est  (q.  86.  art.  1.).  Con¬ 
jungitur  autem  Deo  homo  per  voluntatem;  unde  macula  peccati  ab  homine 
tolli  non  potest,  nisi  voluntas  hominis  ordinem  divinae  justitiae  acceptet; 
ut  scilicet  vel  ipse  sibi  poenam  spontaneus  assumat  in  recompensationem 
culpae  praeteritae,  vel  etiam  a  Deo  illatam  patienter  sustineat,  utroque  enim 
modo  poena  rationem  satisfactionis  habet.  Poena  autem  satisfactoria  dimi¬ 
nuit  aliquid  de  ratione  poenae:  est  enim  de  ratione  poenae,  quod  sit  contra 
voluntatem:  poena  autem  satisfactoria,  etsi  secundum  absolutam  considera¬ 
tionem  sit  contra  voluntatem,  non  tamen  ut  nunc:  et  per  hoc  est  voluntaria; 
unde  simpliciter  est  voluntaria,  secundum  quid  autem  involuntaria;  sicut 
patet  ex  his,  quae  supra  de  voluntario,  et  involuntario  dicta  sunt  (q.  6.  art.  6.); 
dicendum  est  ergo,  quod,  remota  macula  culpae,  potest  quidem  remanere 
reatus,  non  poenae  simpliciter,  sed  satisfactoriae. 

Ad  primum  ergo  dicendum,  quod,  sicut  cessante  actu  peccati,  remanet 
macula,  ut  supra  dictum  est  (q.  86.  art.  2.) ;  ita  etiam  potest  remanere  reatus  : 
cessante  vero  macula,  non  remanet  reatus  secundum  eamdem  rationem,  ut 
dictum  est  (in  corp.  art.). 

Ad  secundum  dicendum,  quod  virtuoso  non  debetur  poena  simpliciter: 
potest  tamen  sibi  deberi  poena,  ut  satisfactoria;  quia  hoc  ipsum  ad  virtutem 
pertinet,  ut  satisfaciat  pro  his,  in  quibus  offendit  vel  Deum,  vel  hominem. 

Ad  tertium  dicendum,  quod,  remota  macula,  sanatum  est  vulnus  peccati 
quantum  ad  voluntatem:  requiritur  autem  adhuc  poena  ad  sanationem  alia¬ 
rum  virium  animae,  quae  per  peccatum  praecedens  deordinatae  fuerunt;  ut 
scilicet  per  contraria  curentur:  requiritur  etiam  ad  restituendum  aequalitatem 
justitiae,  et  ad  amovendum  scandalum  aliorum,  ut  aedificentur  in  poena,  qui 
sunt  scandalizati  culpa ;  ut  patet  ex  exemplo  de  David  inducto  (in  arg.  sed  cont.). 

ARTICULUS  VII.  666> 

UTRUM  OMNIS  POENA  SIT  PROPTER  ALIQUAM  CULPAM. 

(Part.  3.  q.  14.  art.  1.  ad  2.  d  2.  Dist.  30.  q.  1.  art.  2.  d  Disl.  36.  art.  4. 
et  4.  Dist.  ip  q.  1.  art.  4.  q.  2.  ad  3.  et  lib.  3.  Contr.  g.  cap.  141. 
et  Mal.  q.  1.  art.  4.  corp.). 

Ad  septimum  sic  proceditur.  Videtur,  quod  non  omnis  poena  sit  propter 
aliquam  culpam  :  dicitur  enimjoan.  9.  de  caeco  nato:  Neque  hic  peccavit,  neque 
parentes  ejus ,  ut  nasceretur  caecus:  et  similiter  videmus,  quod  multi  pueri  etiam 
baptizati  graves  poenas  patiuntur,  ut  puta  febres,  daemonum  oppressiones, 
et  multa  hujusmodi;  cum  tamen  in  eis  non  sit  peccatum,  postquam  sunt 
baptizati ;  et  antequam  sint  baptizati,  non  est  in  eis  plus  de  peccato,  quam 
in  aliis  pueris,  qui  haec  non  patiuntur;  non  ergo  omnis  poena  pro  peccato  est. 

2.  Praeterea.  Ejusdem  rationis  esse  videtur,  quod  peccatores  prospe¬ 
rentur,  et  quod  aliqui  innocentes  puniantur :  utrumque  autem  in  rebus  hu¬ 
manis  frequenter  invenimus:  dicitur  enim  de  iniquis  in  Ps.  72.:  In  labore  ho¬ 
minum  non  sunt,  et  cum  hominibus  non  flagellabuntur :  et  Tob.  21.:  Impii  vivunt, - 
sublevati  sunt,  confortatique  divitiis:  et  Abacuc  1.  dicitur:  Ouare  respicis  con 
temptores,  d  taces  conculcante  impio  justiorem  se?  Non  ergo  omnis  poena  in¬ 
fligitur  pro  culpa. 

3.  Praeterea.  De  Christo  dicitur  1.  Pet.  2.  quod  peccatum  non  fecit,  nec 
inventus  est  dolus  in  ore  ejus:  et  tamen  ibidem  dicitur,  quod  passus  est  pro 
nobis ;  ergo  non  semper  poena  a  Deo  dispensatur  pro  culpa. 

Sed  contra  est,  quod  dicitur  Job  4.:  Quis  unquam  innocens  periit?  aut 
quando  recti  deleti  sunt  ?  quin  potius  vidi  eos,  qui  operantur  iniquitatem,  flante 
Deo,  periisse :  et  August.  dicit  in  1.  Retract.  (cap.  9.  adfn.),  quod  omnis  poena 
justa  est,  et  pro  peccato  aliquo  impenditur. 

Respondeo  dicendum,  quod,  sicut  jam  dictum  est  (art.  praec.),  poena 
potest  dupliciter  considerari  :  simpliciter,  et  inquantum  satisfactoria. 

Poena  quidem  satisfactoria  est  quodammodo  voluntaria;  et  quia  contingit 
eos  qui  differunt  in  reatu  poenae,  esse  unum  secundum  voluntatem  unione 
amoris,  inde  est  quod  interdum  aliquis,  qui  non  peccavit,  poenam  voluntarius 
pro  alio  portat:  sicut  etiam  in  rebus  humanis  videmus,  quod  aliquis  in  se 
transfert  alterius  debitum.  Si  vero  loquamur  de  poena  simpliciter,  secundum 
quod  habet  rationem  poenae,  sic  semper  habet  ordinem  ad  culpam  propriam: 
sed  quandoque  quidem  ad  cuipam  actualem ,  puta  quando  aiiquis  vel  a  Deo,, 
vel  ab  homine  pro  peccato  commisso  punitur:  quandoque  vero  ad  culpam 
originalem:  et  hoc  quidem  vel  principaliter,  vel  consequenter.  Principaliter 
quidem  poena  originalis  peccati  est,  quod  natura  humana  sibi  relinquitur  de¬ 
stituta  auxilio  originalis  justitiae:  sed  ad  hoc  consequuntur  omnes  poenali- 
tates,  quae  ex  defectu  naturae  hominibus  contingunt.  Sciendum  tamen  est, 
quod  quandoque  aliquid  videtur  esse  poenale,  quod  tamen  non  habet  sim¬ 
pliciter  rationem  poenae:  poena  enim  est  species  mali,  ut  in  1.  dictum  est 
(q.  48.  art.  p) :  malum  autem  est  privatio  boni.  Cum  autem  sint  plura  hominis 
bona,  scilicet:  animae,  corporis,  et  exteriorum  rerum,  contingit  interdum, 
quod  homo  patiatur  detrimentum  in  minori  bono,  ut  augeatur  in  majori: 
sicut  cum  patitur  detrimentum  pecuniae  propter  sanitatem  corporis,  vel  in 

utroque  horum  propter  salutem  animae,  et  propter  gloriam  Dei :  et  tunc  tale 
detrimentum  non  est  simpliciter  malum  hominis,  sed  secundum  quid;  unde 
non  habet  simpliciter  rationem  poenae,  sed  medicinae :  nam  et  medici  austeras 
potiones  propinant  infirmis,  ut  conferant  sanitatem:  et  quia  hujusmodi  non 
proprie  habent  rationem  poenae,  non  reducuntur  ad  culpam,  sicut  ad  causam, 
nisi  pro  tanto  quia  hoc  ipsum  quod  oportet  humanae  naturae  medicinas  poe¬ 
nales  adhibere,  est  ex  corruptione  naturae,  quae  est  poena  originalis  peccati. 
In  statu  enim  innocentiae  non  oportuisset  aliquem  ad  profectum  virtutis  in¬ 
ducere  per  poenalia  exercitia ;  unde  hoc  ipsum,  quod  est  poenale  in  talibus, 
reducitur  ad  originalem  culpam,  sicut  ad  causam. 

Ad  primum  ergo  dicendum,  quod  hujusmodi  defectus  eorum,  qui  nascuntur, 
vel  etiam  puerorum,  sunt  effectus,  et  poenae  originalis  peccati,  ut  dictum 
est  (in  corp.  art.  et  q.  83.  art.  3.) :  et  manent  etiam  post  baptismum  propter 
causam  superius  dictam;  et  quod  non  sint  aequaliter  in  omnibus,  contingit 
propter  naturae  diversitatem,  quae  sibi  relinquitur,  ut  supra  dictum  est  (q.  82. 
art  4.  ad  2.) :  ordinantur  tamen  hujusmodi  defectus  secundum  divinam  pro¬ 
videntiam  ad  salutem  hominum,  vel  eorum  qui  patiuntur,  vel  aliorum  qui 
poenis  admonentur,  et  etiam  ad  gloriam  Dei. 

Ad  secundum  dicendum,  quod  bona  temporalia,  et  corporalia  sunt  quidem 
aliqua  bona  hominis,  sed  parva:  bona  vero  spiritualia  sunt  magna  hominis 
bona:  pertinet  igitur  ad  divinam  justitiam,  ut  virtuosis  det  spiritualia  bona, 
et  de  temporalibus  bonis,  vel  malis  tantum  det  eis,  quantum  sufficit  ad  vir¬ 
tutem:  ut  enim  Dionysius  dicit  8.  cap.  de  Div.  Nom.  (lect.  4.)  divinae  justi¬ 
tiae  est  non  emollire  optimorum  fortitudinem  materialium  donationibus :  aliis 
vero  hoc  ipsum  quod  temporalia  dantur,  in  malum  spiritualium  cedit;  unde 
in  Ps.  71.  concluditur:  Ideo  tenuit  eos  superbia. 

Ad  tertium  dicendum,  quod  Christus  poenam  sustinuit  satisfactoriam, 
non  pro  suis,  sed  pro  nostris  peccatis. 


ARTICULUS  VIII.  467 

UTRUM  ALIQUIS  PUNIATUR  PRO  PECCATO  ALTERIUS. 

(2-2  q.  108.  art.  4.  corp.  et  ad  1.  et  2.  Dist.  33.  q.  1.  art.  2. 

*t  4.  Dist.  46.  q.  1.  art.  2.  q.  3.  corp.  et  q.  2.  art.  2.  ad  3.  et  Mal.  q.  4.  art.  1.  ad  19. 

et  art.  8.  ad  6.  7.  8.  9. 12.  et  13.  et  q.  3.  art.  4.  corp.  et  Ouodl.  12.  art.  24.  ad  1. 
et  Ps.  18.  fin.  et  Isa.  14.  et  Joan.  ().). 

Ad  octavum  sic  proceditur.  Videtur,  quod  aliquis  puniatur  pro  peccato 
alterius:  dicitur  enim  Exodi  20. :  Ego  sum  Deus  %elotes  visitans  iniquitatem  pa¬ 
trum  in  filios  in  tertiam,  et  quartam  generationem  bis  (eorum),  qui  oderunt  me: 
et  Matth.  23.  dicitur:  Ut  veniat  super  vos  omnis  sanguis  justus,  qui  effusus  est 
juper  terram. 

2.  Praeterea.  Justitia  humana  derivatur  a  justitia  divina:  sed  secundum 
justitiam  humanam  aliquando  filii  puniuntur  pro  parentibus,  sicut  patet  in 
crimine  laesae  majestatis;  ergo  etiam  secundum  divinam  justitiam  unus  pu¬ 
nitur  pro  peccato  alterius. 

3.  Praeterea.  Si  dicatur  filius  non  puniri  pro  peccato  patris,  sed  pro 
peccato  proprio,  inquantum  imitatur  malitiam  paternam,  non  magis  hoc  di- 
■citur  de  filiis,  quam  de  extraneis,  qui  simili  poena  puniuntur  his,  quorum 

peccata  imitantur;  non  ergo  videtur,  quod  filii  pro  peccatis  propriis  punianturr 
sed  pro  peccatis  parentum. 

Sed  contra  est,  quod  dicitur  Ezech.  18.:  Filius  non  portabit  iniquitatem  patris - 

Respondeo  dicendum,  quod  si  loquamur  de  poena  satisfactoria,  quae  vo¬ 
luntarie  assumitur,  contingit  quod  unus  portet  poen„am  alterius,  inquantum 
sunt  quodammodo  unum,  sicut  jam  dictum  est  (art.  praec.) :  si  autem  loquamur 
de  poena  pro  peccato  inflicta,  inquantum  habet  rationem  poenae,  sic  solum 
unusquisque  pro  peccato  suo  punitur:  quia  actus  peccati  aliquid  personale 
est:  si  autem  loquamur  de  poena,  quae  habet  rationem  medicinae,  sic  con¬ 
tingit  quod  unus  punitur  pro  peccato  alterius.  Dictum  est  enim  (art.  praec.) y 
quod  detrimenta  corporalium  rerum,  vel  etiam  ipsius  corporis,  sunt  quaedam 
poenales  medicinae  ordinatae  ad  salutem  animae:  unde  nihil  prohibet,  talibus 
poenis  aliquem  puniri  pro  peccato  alterius,  vel  a  Deo,  vel  ab  homine:  utpote 
filios  pro  patribus,  et  subditos  pro  dominis,  inquantum  sunt  quaedam  res  eorum : 
ita  tamen  quod  si  filius,  vel  subditus  est  particeps  culpae,  hujusmodi  poenalis- 
defectus  habet  rationem  poenae  quantum  ad  utrumque,  scilicet  eum  qui  pu¬ 
nitur,  et  eum  pro  quo  punitur:  si  vero  non  sit  particeps  culpae,  habet  rationem 
poenae  quantum  ed  eum,  pro  quo  punitur:  quantum  vero  ad  eum  qui  punitur,, 
rationem  medicinae  tantum;  nisi  per  accidens,  inquantum  peccato  alterius 
consentit,  ordinatur  enim  ei  ad  bonum  animae,  si  patienter  sustineat.  Poenae 
vero  spirituales  non  sunt  medicinales:  quia  bonum  animae  non  ordinatur  ad 
aliud  melius  bonum;  unde  in  bonis  animae  nullus  patitur  detrimentum  sine 
culpa  propria.  Et  propter  hoc  etiam  talibus  poenis,  ut  dicit  August.  in  epist. 
ad  Avitum  (quae  est  jp,  non  ad  Avitum,  sed  ad  Auxilium),  unus  non  punitur  pro 
alio:  quia  quantum  ad  animam  filius  non  est  res  patris,  unde  et  hujus  causam 
Dominus  assignans  dicit  Ezechiel.  18.:  Omnes  animae  meae  sunt. 

Ad  primum  ergo  dicendum,  quod  utrumque  dictum  videtur  esse  refe¬ 
rendum  ad  poenas  temporales,  vel  corporales;  inquantum  filii  sunt  quaedam 
res  parentum,  et  successores  praedecessorum :  vel  si  referatur  ad  poenas  spi¬ 
rituales,  hoc  dicitur  propter  imitationem  culpae  ;  unde  in  Exod.  additur:  His 
qui  oderunt  me:  et  in  Matth.  23.  dicitur:  Et  vos  implete  mensuram  patrum  ve¬ 
strorum  :  dicit  autem  puniri  peccata  patrum  in  filiis,  quia  filii  in  peccatis  pa¬ 
rentum  nutriti  proniores  sunt  ad  peccandum,  tum  propter  consuetudinem, 
tum  etiam  propter  exemplum  patrum,  quasi  auctoritatem  sequentes,  sunt 
etiam  majori  poena  digni,  si  poenas  patrum  videntes  correcti  non  sunt:  ideo 
autem  addidit:  In  tertiam,  et  quartam  generationem,  quia  tantum  consueverunt 
homines  vivere,  ut  tertiam,  et  quartam  generationem  videant:  et  sic  mutuo 
videre  possunt  et  filii  peccata  parentum  ad  imitandum,  et  patres  poenas  fi¬ 
liorum  ad  dolendum. 

Ad  secundum  dicendum,  quod  poenae  illae  sunt  corporales,  et  temporales, 
quas  justitia  humana  uni  pro  peccato  alterius  infligit;  et  sunt  remedia  quaedam, 
vel  medicinae  contra  culpas  sequentes,  ut  vel  ipsi  qui  puniuntur,  vel  alii  cohi¬ 
beantur  a  similibus  culpis. 

Ad  tertium  dicendum,  quod  magis  dicuntur  [al.  debent ]  puniri  pro  pec 
catis  aliorum  propinqui,  quam  extranei:  tum  quia  poena  propinquorum  quo¬ 
dammodo  redundat  in  illos,  qui  peccaverunt,  ut  dictum  est  (in  corp.  ari.), 
inquantum  filius  est  quaedam  res  patris :  tum  etiam  quia  et  domestica  exempla, 
et  domesticae  poenae  magis  movent;  unde  quando  aliquis  nutritus  est  in  pec¬ 
catis  parentum,  vehementius  ea  sequitur;  et  si  ex  eorum  poenis  non  est  de¬ 
territus,  obstinatior  videtur:  unde  et  est  majori  poena  dignus. 

OUAESTIO  LXXXVIII. 

DE  PECCATO  VENIALI,  ET  MORTALI,  IN  SEX  ARTICULOS  DIVISA- 


Deinde  quia  peccatum  veniale,  et  mortale  distinguuntur  secundum  reatum, 
considerandum  est  de  eis.  Et  primo  considerandum  est  de  veniali  per  com¬ 
parationem  ad  mortale:  secundo  de  veniali  secundum  se. 

Circa  primum  quaeruntur  sex. 

Primo.  Utrum  veniale  peccatum  convenienter  dividatur  contra  mortale- 

Secundo.  Utrum  distinguantur  genere. 

Tertio.  Utrum  veniale  peccatum  sit  dispositio  ad  mortale. 

Quarto.  Utrum  veniale  peccatum  possit  fieri  mortale. 

Quinto.  Utrum  circumstantia  aggravans  possit  de  veniali  peccato  facere 
mortale. 

Sexto.  Utrum  peccatum  mortale  possit  fieri  veniale. 

ARTICULUS  I.  468 

UTRUM  VENIALE  PECCATUM  CONVENIENTER  DIVIDATUR 
CONTRA  MORTALE. 

(2.  Dist.  42.  q.  1.  art.  3.  et  lib.  3.  Contr.  g.  cap.  139.  fin.  et  143.  art.  r. 
et  Mal.  q.  7.  art.  1.). 

Ad  primum  sic  proceditur.  Videtur,  quod  veniale  peccatum  non  conve¬ 
nienter  dividatur  contra  mortale:  dicit  enim  August.  22.  lib.  contra  Faustum 
(cap.  27.  in  prine.) :  Peccatum  est  dictum,  vel  jactum,  vel  concupitum  contra  legem 
aeternam :  sed  esse  contra  legem  aeternam,  dat  peccato  quod  sit  mortale;  ergo 
omne  peccatum  est  mortale;  non  ergo  peccatum  veniale  dividitur  contra 
mortale. 

2.  Praeterea.  Apostolus  dicit  1.  Corinth.  10.:  Sive  manducatis,  sive  bibitis, 
sive  aliquid  aliud  facitis,  omnia  in  gloriam  Dei  facite :  sed  contra  hoc  praece¬ 
ptum  facit  quicumque  peccat:  non  enim  peccatum  fit  propter  gloriam  Dei; 
cum  ergo  facere  contra  praeceptum  sit  peccatum  mortale,  videtur  quod  qui- 
1  cumque  peccat,  mortaliter  peccet. 

:  3.  Praeterea.  Quicumque  amore  alicui  rei  inhaeret,  inhaeret  ei  vel  sicut 

truens,  vel  sicut  utens,  ut  patet  per  August.  in  1.  de  Doctr.  Christ.  (cap.  3. 
et  4.):  sed  nullus  peccans  inhaeret  bono  commutabili,  quasi  utens:  non  enim 
refert  ipsum  ad  bonum,  quod  nos  beatos  facit ;  quod  proprie  est  uti,  ut  Augu¬ 
stinus  dicit  ibid.  (cap.  3.);  ergo  quicumque  peccat,  fruitur  bono  commutabili: 
sed  frui  rebus  utendis  est  humana  perversitas,  ut  August.  dicit  in  lib.  83.  QQ. 
'  (i-  3°-  Parum  a  prine.) ;  cum  ergo  perversitas  peccatum  mortale  nominetur, 
videtur  quod  quicumque  peccat,  mortaliter  peccet. 

4.  Praeterea.  Quicumque  accedit  ad  unum  terminum,  ex  hoc  ipso  recedit 
ab  alio:  sed  quicumque  peccat,  accedit  ad  bonum  commutabile;  ergo  recedit 

a  bono  incommutabili,  ergo  peccat  mortaliter;  non  ergo  convenienter  pec¬ 
catum  veniale  contra  mortale  dividitur. 

Sed  contra  est,  quod  August.  dicit  in  hom.  super  Joan.  (scii,  tract.  41. 
a  med.  et  in  Enchirid.  cap.  44.  in  fin.),  quod  crimen  est,  quod  damnationem 
meretur:  veniale  autem  est,  quod  non  meretur  damnationem:  sed  crimen 
nominat  peccatum  mortale;  ergo  veniale  peccatum  convenienter  dividitur 
contra  mortale. 

Respondeo  dicendum,  quod  aliqua,  secundum  quod  proprie  accipiuntur, 
non  videntur  esse  opposita,  quae  si  metaphorice  accipiantur,  opponi  inve¬ 
niuntur:  sicut  ridere  non  opponitur  ei  quod  est  arescere;  sed  secundum  quod 
ridere  metaphorice  de  prato  dicitur,  propter  ejus  floritionem,  et  virorem,  oppo¬ 
nitur  ei  quod  est  arescere. 

Similiter,  si  mortale  proprie  accipiatur,  prout  refertur  ad  mortem  corpo¬ 
ralem,  non  videtur  oppositionem  habere  cum  veniali,  nec  ad  idem  genus  per¬ 
tinere:  sed  si  mortale  accipiatur  metaphorice,  secundum  quod  dicitur  in  pec¬ 
catis,  mortale  opponitur  ei,  quod  est  veniale :  cum  enim  peccatum  sit  quaedam 
infirmitas  animae,  ut  supra  habitum  est  (q.  71.  art.  1.  ad  3.  et  q.  72.  art.  3.  et 
q.  74.  art.  9.  ad  2.),  peccatum  aliquod  mortale  dicitur  ad  similitudinem  morbi, 
qui  dicitur  mortalis,  ex  eo  quod  inducit  defectum  irreparabilem  per  destitu¬ 
tionem  alicujus  principii,  ut  dictum  est  (q.  72.  art.  3.).  Principium  autem  spi¬ 
ritualis  vitae,  quae  est  secundum  virtutem,  est  ordo  ad  ultimum  finem,  ut 
supra  dictum  est  (q.  72.  art.  3.  et  q.  87.  art.  3.),  qui  quidem,  si  destitutus  fuerit, 
reparari  non  potest  per  aliquod  principium  intrinsecum,  sed  solum  per  vir¬ 
tutem  divinam,  ut  supra  dictum  est  (q.  87.  art.  3.),  quia  inordinationes  eorum 
quae  sunt  ad  finem,  reparantur  ex  fine ;  sicut  error,  qui  accidit  circa  conclu¬ 
siones,  per  veritatem  principiorum  reparatur;  defectus  ergo  ordinis  ultimi 
finis  non  potest  per  aliquid  aliud  reparari,  quod  sit  principalius,  sicut  nec  error, 
qui  est  circa  principia;  et  ideo  hujusmodi  peccata  dicuntur  mortalia,  quasi 
irreparabilia.  Peccata  autem,  quae  habent  inordinationem  circa  ea  quae  sunt 
ad  finem,  conservato  ordine  ad  ultimum  finem,  reparabilia  sunt,  et  haec  di¬ 
cuntur  venialia :  tunc  enim  peccatum  veniam  habet,  quando  reatus  poenae 
tollitur,  qui  cessat  cessante  peccato,  ut  dictum  est  (q.  87.  art.  6.);  secundum 
hoc  ergo  mortale,  et  veniale  opponuntur,  sicut  reparabile,  et  irreparabile:  et 
hoc  dico  per  principium  interius,  non  autem  per  comparationem  ad  virtutem 
divinam,  quae  omnem  morbum  et  corporalem,  et  spiritualem  potest  reparare; 
et  propter  hoc  veniale  peccatum  convenienter  dividitur  contra  mortale. 

Ad  primum  ergo  dicendum,  quod  divisio  peccati  in  veniale,  et  mortale 
non  est  divisio  generis  in  species,  quae  aequaliter  participant  rationem  ge¬ 
neris,  sed  analogi  in  ea  de  quibus  praedicatur,  secundum  prius,  et  posterius; 
et  ideo  perfecta  ratio  peccati,  quam  August.  ponit,  convenit  peccato  mor¬ 
tali.  Peccatum  autem  veniale  dicitur  peccatum  secundum  rationem  imper¬ 
fectam,  et  in  ordine  ad  peccatum  mortale:  sicut  accidens  dicitur  ens  in  or¬ 
dine  ad  substantiam,  secundum  imperfectam  rationem  entis:  non  enim  est 
contra  legem:  quia  venialiter  peccans  non  facit  quod  lex  prohibet,  nec  prae¬ 
termittit  id,  ad  quod  lex  per  praeceptum  obligat,  sed  facit  praeter  legem;  quia 
non  observat  modum  rationis,  quem  lex  intendit. 

Ad  secundum  dicendum,  quod  illud  praeceptum  Apostoli  est  affirmati¬ 
vum;  unde  non  obligat  ad  semper:  et  sic  non  facit  contra  hoc  praeceptum, 
quicumque  non  actu  refert  in  gloriam  Dei  omne,  quod  facit:  sufficit  ergo, 
quod  aliquis  habitualiter  referat  se,  et  omnia  sua  in  Deum,  ad  hoc  quod  non 

semper  mortaliter  peccet,  cum  aliquem  actum  non  refert  in  gloriam  Dei 
actualiter:  veniale  autem  peccatum  non  excludit  habitualem  ordinationem 
actus  humani  in  gloriam  Dei,  sed  solum  actualem:  quia  non  excludit  chari- 
tatem,  quae  habitualiter  ordinat  in  Deum;  unde  non  sequitur,  quod  ille  qui 
peccat  venialiter,  peccet  mortaliter. 

Ad  tertium  dicendum,  quod  ille  qui  peccat  venialiter,  inhaeret  bono  tem¬ 
porali  non  ut  fruens,  quia  non  constituit  in  eo  finem,  sed  ut  utens,  referens 
in  Deum  non  actu,  sed  habitu. 

Ad  quartum  dicendum,  quod  bonum  commutabile  non  accipitur  ut  ter¬ 
minus  contrapositus  incommutabili  bono,  nisi  quando  constituitur  in  eo  finis, 
quod  enim  est  ad  finem,  non  habet  rationem  termini. 


ARTICULUS  II.  469 

UTRUM  PECCATUM  MORTALE,  ET  VENIALE  DIFFERANT  GENERE. 

(Supr.  q.  72.  art.  7.  et  2.  Dist.  24.  q.  5.  art.  6.  ad  6. 
ei  Dist.  42.  q.  1.  art.  4.  corp.  et  4.  Dist.  16.  q.  5.  art.  2.  q.  4.  ad  7. 
et  Mal.  q.  1.  art.  8.  corp.  et  q.  7.  art.  1.  et  opusc.  q.  cap.  178.). 

Ad  secundum  sic  proceditur.  Videtur,  quod  peccatum  veniale,  et  mortale 
non  differant  genere;  scilicet  quod  aliquod  sit  peccatum  mortale  cx  genere, 
et  aliquod  veniale  ex  genere:  bonum  enim,  et  malum  ex  genere  in  actibus 
humanis  accipitur  per  comparationem  ad  materiam,  sive  ad  objectum,  ut  su¬ 
pra  dictum  est  (q.  18.  art.  2.  et  8.):  sed  secundum  quodlibet  objectum,  vel 
materiam  contingit  peccare  mortaliter,  et  venialiter:  quodlibet  enim  bonum 
commutabile  potest  homo  diligere  vel  infra  Deum,  quod  est  peccare  venia¬ 
liter,  vel  supra  Deum,  quod  est  peccare  mortaliter;  ergo  peccatum  veniale, 
et  mortale  non  differunt  genere. 

2.  Praeterea.  Sicut  dictum  est  supra  (art.  praec.),  peccatum  mortale  di¬ 
citur,  quod  est  irreparabile;  peccatum  autem  veniale,  quod  est  reparabile: 
sed  esse  irreparabile  convenit  peccato,  quod  fit  ex  malitia,  quod  secundum 
quosdam  irremissibile  dicitur:  esse  autem  reparabile  convenit  peccato,  quod 
fit  per  infirmitatem,  vel  ignorantiam,  quod  dicitur  remissibile;  ergo  peccatum 
mortale,  et  veniale  differunt,  sicut  peccatum  quod  est  ex  malitia  commissum, 
vel  ex  infirmitate,  et  ignorantia :  sed  secundum  hoc  non  differunt  peccata 
genere,  sed  causa,  ut  supra  dictum  est  (q.  76.  77.  et  78.);  ergo  peccatum  ve¬ 
niale,  et  mortale  non  differunt  genere. 

3.  Praeterea.  Supra  dictum  est  (q.  74.  art.  7.  ad  3.  et  art.  10.),  quod  subiti 
motus  tam  sensualitatis,  quam  rationis  sunt  peccata  venialia :  sed  subiti  motus 
inveniuntur  in  quolibet  peccati  genere ;  ergo  non  sunt  aliqua  peccata  venialia 
ex  genere. 

Sed  contra  est,  quod  Augustin.  in  sermone  de  Purgatorio  (qui  est  41.  de 
Sanctis),  enumerat  quaedam  genera  peccatorum  venialium,  et  quaedam  genera 
peccatorum  mortalium. 

Respondeo  dicendum,  quod  peccatum  veniale  a  venia  dicitur.  Potest  igitur 
aliquod  peccatum  dici  veniale :  uno  modo ,  quia  est  veniam  consecutum :  et 
sic  dicit  Ambros.  (lib.  de  Parad.  cap.  14.  a  med.),  quod  omne  peccatum  per 
poenitentiam  fit  veniale:  et  hoc  dicitur  veniale  ex  eventu:  alio  modo  dicitur 
veniale,  quia  non  habet  in  se  unde  veniam  non  consequatur,  vel  totaliter,  vel 

in  parte’;  in  parte  quidem,  sicut  cpm  habet,  in  se  aliquid  diminuens  culpam ; 
ut  cum  fit  ex  infirmitate,  vel  ignorantia:  et  hoc  dicitur  veniale  ex  causa:  in 
toto  autem  ex  eo  quod  non  tollit  ordinem  ad  ultimum  finem;  unde  non  me¬ 
retur  poenam  aeternam,  sed  temporalem:  et  de  hoc  veniali  ad  praesens  in¬ 
tendimus:  de  primis  enim  duobus  constat,  quod  non  habent  genus  aliquod 
determinatum. 

Sed  veniale  tertio  modo  dictum  potest  habere  genus  determinatum ;  ita  quod 
aliquod  peccatum  dicatur  veniale  ex  genere,  et  aliquod  mortale  ex  genere, 
secundum  quod  genus,  vel  species  actus  determinatur  ex  objecto:  cum  enim 
voluntas  fertur  in  aliquid,  quod  secundum  se  repugnat  charitati,  per  quam 
homo  ordinatur  in  ultimum  finem,  illud  peccatum  ex  suo  objecto  habet  quod 
sit  mortale,  unde  est  mortale  ex  genere;  sive  sit  contra  dilectionem  Dei,  sicut 
blasphemia,  perjurium,  et  hujusmodi,  sive  contra  dilectionem  proximi,  sicut 
homicidium,  adulterium,  et  similia:  unde  hujusmodi  sunt  peccata  mortalia 
ex  suo  genere.  Quandoque  vero  voluntas  peccantis  fertur  in  id,  quod  in  se  con¬ 
tinet  quamdam  inordinationem,  non  tamen  contrariatur  dilectioni  Dei,  et 
proximi;  sicut  verbum  otiosum,  risus  superfluus,  et  alia  hujusmodi:  et  talia 
sunt  peccata  venialia  ex  suo  genere,  ut  supra  dictum  est  (q.  87.  ari.  7.).  Sed 
quia  actus  morales  recipiunt  rationem  boni,  et  mali  non  solum  ex  objecto, 
sed  etiam  ex  aliqua  dispositione  agentis,  ut  supra  habitum  est  (q.  77.  art.  6. 
et  q.  78.  art.  4.),  Contingit  quandoque  quod  id  quod  est  peccatum  veniale  ex 
genere,  ratione  sui  objecti,  sit  mortale  ex  parte  agentis;  vel  quia  in  eo  con¬ 
stituit  finem  ultimum ;  vel  quia  ordinat  ipsum  ad  aliquid,  quod  est  peccatum 
mortale  ex  genere :  puta  cum  aliquis  ordinat  verbum  otiosum  ad  adulterium 
committendum.  Similiter  etiam  ex  parte  agentis  contingit,  quod  aliquod  pec¬ 
catum,  quod  ex  suo  genere  est  mortale,  fit  veniale,  propter  hoc  scilicet  quod 
actus  est  imperfectus,  idest  non  deliberatus  ratione,  quae  est  principium  pro¬ 
prium  mali  actus,  sicut  supra  dictum  est  (q.  74.  art.  10.)  de  subitis  motibus 
infidelitatis. 

Ad  primum  ergo  dicendum,  quod  ex  hoc  ipso  quod  aliquis  eligit  id,  quod 
repugnat  divinae  charitati,  convincitur  praeferre  illud  charitati  divinae,  et 
per  consequens  plus  amare  ipsum,  quam  Deum;  et  ideo  aliqua  peccata  ex 
genere,  quae  [al.  quod.]  de  se  repugnant  charitati,  habent  quod  aliquid  dili¬ 
gatur  supra  Deum:  et  sic  sunt  ex  genere  suo  mortalia. 

Ad  secundum  dicendum,  quod  ratio  illa  procedit  de  peccato  veniale 
ex  causa. 

Ad  tertium  dicendum,  quod  ratio  illa  procedit  de  peccato,  quod  est  veniale 
propter  imperfectionem  actus. 

ARTICULUS  III.  47o 

UTRUM  PECCATUM  VENIALE  SIT  DISPOSITIO  AD  MORTALE. 

(2-2.  q.  24.  art.  10.  corp.  fin.  et  q.  1S6.  art.  9.  corp. 
et  i.Dist.16.  q.  2.  art.  4.  corp.  fin.  et 2.  Dist.  42.  q.  1.  art.  3.  et  Veri.  q.  24.  art.  6.  ad  16. 
et  Mal.  q.  7.  art.  1.  ad  7.  et  art.  3.  corp.  et  ad  1.  et  3.  art.  6.  ad  3. 
et  q.  14.  art.  2.  corp.). 

Ad  tertium  sic  proceditur.  Videtur,  quod  peccatum  veniale  non  sit  di¬ 
spositio  ad  mortale:  unum  enim  oppositum  non  disponit  ad  aliud:  sed  pec- 

catum  veniale,  et  mortale  ex  opposito  dividuntur,  ut  dictum  est  (ait.  i. 
huj.  q.) :  ergo  peccatum  veniale  non  est  dispositio  ad  mortale. 

2.  Praeterea.  Actus  disponit  ad  aliquid  simile  in  specie  sibi;  unde  in 
2.  Ethic.  (cap.  i.  et  2.)  dicitur,  quod  ex  similibus  actibus  generantur  similes  dispo¬ 
sitiones,  et  habitus:  sed  peccatum  mortale  et  veniale  differunt  genere,  seu  specie, 
ut  dictum  est  (art.  praec.) ;  ergo  peccatum  veniale  non  disponit  ad  mortale. 

3.  Praeterea.  Si  peccatum  dicatur  veniale,  quod  disponit  ad  mortale, 
oportebit  quod  quaecumque  disponunt  ad  mortale  peccatum,  sint  peccata 
venialia:  sed  omnia  bona  opera  disponunt  ad  peccatum  mortale:  dicit  enim 
Augustinus  in  regula  (scii,  epist.  109.  aliquant.  a  prine.),  quod  superbia  bonis 
operibus  insidiatur,  ut  pereant;  ergo  etiam  bona  opera  erunt  peccata  venialia, 
quod  est  inconveniens. 

Sed  contra  est,  quod  dicitur  Eccli.  19. :  Qui  spernit  minima,  paulatim  de¬ 
fluit:  sed  ille  qui  peccat  venialiter.  videtur  minima  spernere;  ergo  paulatim 
disponitur  ad  hoc,  quod  totaliter  defluat  per  peccatum  mortale. 

Respondeo  dicendum,  quod  disponens  est  quodammodo  causa :  unde  se¬ 
cundum  duplicem  modum  causae  est  duplex  dispositionis  modus :  est  enim 
causa  quaedam  movens  directe  ad  effectum;  sicut  calidum  calefacit:  est  etiam 
causa  indirecte  movens,  removendo  prohibens:  sicut  removens  columnam 
dicitur  removere  lapidem  superpositum :  et  secundum  hoc  actus  peccati  du¬ 
pliciter  ad  aliquid  disponit.  Uno  quidem  modo  directe :  et  sic  disponit  ad  actum 
similem  secundum  speciem :  et  hoc  modo  primo,  et  per  se  peccatum  veniale 
ex  genere  non  disponit  ad  mortale  ex  genere,  cum  differant  specie:  sed  per 
hunc  modum  peccatum  veniale  potest  disponere  per  quamdam  consequentiam 
ad  peccatum  quod  est  mortale  ex  parte  agentis.  Augmentata  enim  disposi¬ 
tione,  vel  habitu  per  actus  peccatorum  venialium,  intantum  potest  libido  pec¬ 
candi  crescere,  quod  ille  qui  peccat,  hnem  suum  constituet  in  peccato  veniali: 
nam  unicuique  habenti  habitum,  inquantum  hujusmodi,  finis  est  operatio  se¬ 
cundum  habitum :  et  sic,  multoties  peccando  venialiter,  disponetur  ad  peccatum 
mortale.  Alio  modo  actus  humanus  disponit  ad  aliquid  removendo  prohibens:  et 
hoc  modo  peccatum  veniaie  ex  genere  potest  disponere  ad  mortale  peccatum  ex 
genere  :  qui  enim  peccat  venialiter  ex  genere,  praetermittit  aliquem  ordinem: 
et  ex  hoc  quod  consuescit  voluntatem  suam  in  minoribus  debito  ordini  non 
subjicere,  disponitur  ad  hoc,  quod  etiam  voluntatem  suam  non  subjiciat  or¬ 
dini  ultimi  finis,  eligendo  id,  quod  est  peccatum  mortale  ex  genere. 

Ad  primum  ergo  dicendum,  quod  peccatum  veniale,  et  mortale  non  di¬ 
viduntur  ex  opposito,  sicut  duae  species  unius  generis,  ut  dictum  est  (art.  1. 
huj.  q.  ad  1.) :  sed  sicut  accidens  contra  substantiam  dividitur;  unde,  sicut  ac¬ 
cidens  potest  esse  dispositio  ad  formam  substantialem,  ita  et  veniale  pecca¬ 
tum  ad  mortale. 

Ad  secundum  dicendum,  quod  peccatum  veniale  non  est  simile  mortali 
in  specie:  est  tamen  simile  ei  in  genere,  inquantum  utrumque  importat  de¬ 
fectum  debiti  ordinis,  licet  aliter,  et  aliter,  ut  dictum  est  (art.  1.  et  2.  huj.  q.). 

Ad  tertium  dicendum,  quod  opus  bonum  non  est  per  se  dispositio  ad 
mortale  peccatum:  potest  tamen  esse  materia,  vel  occasio  peccati  mortalis 
per  accidens :  sed  peccatum  veniale  per  se  disponit  'ad  mortale,  ut  dictum 
est  (in  corp.). 

ARTICULUS  IV.  47’ 

UTRUM  PECCATUM  VENIALE  POSSIT  FIERI  MORTALE. 

(Supr.  art.  2.  corp.  et  2.  Dist.  24.  q.  3.  art.  7.  et  Mal.  q.  7.  art.  3.  et  Ps.  20.). 

Ad  quartum  sic  proceditur.  Videtur,  quod  peccatum  veniale  possit  fieri 
mortale:  dicit  enim  August.  exponens  illud  Joan.  3.:  Qui  incredulus  est  Filio 
non  videbit  vitam  (tract.  12.  cir.  fin.):  Peccata  minima,  idest  venialia,  si  negli- 
gantur,  occidunt:  sed  ex  hoc  dicitur  peccatum  mortale,  quia  spiritualiter  OC’ 
cidit  animam ;  ergo  peccatum  veniale  potest  fieri  mortale. 

2.  Praeterea.  Motus  sensualitatis  ante  consensum  rationis  est  peccatum 
veniale,  post  consensum  vero  est  peccatum  mortale,  ut  supra  dictum  est 
(q.  74.  art.  8.  ad  2.) ;  ergo  peccatum  veniale  potest  fieri  mortale. 

3.  Praeterea.  Peccatum  veniale,  et  mortale  differunt,  sicut  morbus  cura¬ 
bilis,  et  incurabilis,  ut  dictum  est  (art.  1.  huj.  q.)  :  sed  morbus  curabilis,  potest 
fieri  incurabilis ;  ergo  peccatum  veniale  potest  fieri  mortale. 

4.  Praeterea.  Dispositio  potest  fieri  habitus:  sed  peccatum  veniale  est 
dispositio  ad  mortale,  ut  dictum  est  (art.  praec.) ;  ergo  veniale  peccatum  po¬ 
test  fieri  mortale. 

Sed  contra.  Ea  quae  differunt  in  infinitum,  non  trasmutantur  in  invicem: 
sed  peccatum  mortale,  et  veniale  differunt  in  infinitum,  ut  ex  praedictis  patet 
(ex  articulis  praecedentibus)  ;  ergo  veniale  non  potest  fieri  mortale. 

Respondeo  dicendum,  quod  peccatum  veniale  fieri  mortale  potest  tripli¬ 
citer  intelligi.  Uno  modo  sic,  quod  idem  actus  numero  primo  sit  peccatum  ve¬ 
niale,  et  postea  mortale:  et  hoc  esse  non  potest:  quia  peccatum  principaliter 
consistit  in  actu  voluntatis,  sicut  et  quilibet  actus  moralis;  unde  non  dicitur 
unus  actus  moraliter,  si  voluntas  mutetur,  quamvis  etiam  actio  secundum  na¬ 
turam  sit  continua:  si  autem  voluntas  non  mutetur,  non  potest  esse  quod 
de  veniale  fiat  mortale.  Alio  modo  potest  intelligi,  ut  id,  quod  est  veniale  ex 
genere,  fiat  mortale:  et  hoc  quidem  impossibile  est,  inquantum  constituitur  in 
eo  finis,  vel  inquantum  refertur  ad  mortale  peccatum,  sicut  ad  finem,  ut  di¬ 
ctum  est  (art.  2.  huj.  q.). 

Tertio  modo  potest  intelligi  ita,  quod  multa  venialia  peccata  constituant 
unum  peccatum  mortale,  quod  si  sic  intelligatur,  quod  ex  multis  peccatis 
venialibus  integraliter  constituatur  unum  peccatum  mortale,  falsum  est:  non 
enim  omnia  peccata  venialia  de  mundo  possunt  habere  tantum  de  reatu,, 
quantum  unum  peccatum  mortale,  quod  patet  ex  parte  durationis:  quia  pec¬ 
catum  mortale  habet  reatum  poenae  aeternae,  peccatum  autem  veniale  reatum 
poenae  temporalis,  ut  dictum  est  (art.  2.  huj.  q.)  :  patet  etiam  ex  parte  poenae 
damni :  quia  peccatum  mortale  meretur  carentiam  visionis  divinae,  cui  nulla 
alia  poena  comparari  potest,  ut  Chrysostom.  dicit  (hom.  24.  in  Matth.  aliquant. 
ante  fin.) :  patet  etiam  ex  parte  poenae  sensus,  quantum  ad  vermen  con¬ 
scientiae;  licet  forte  quantum  ad  poenam  ignis  non  sint  improportionabiles 
poenae.  Si  vero  intelligatur,  quod  multa  peccata  venialia  faciunt  unum  mor 
tale  dispositive,  sic  verum  est,  sicut  supra  ostensum  est  (art.  3.  huj.  q.),  se¬ 
cundum  duos  modos  dispositionis,  quibus  peccatum  veniale  disponit  ad. 
mortale. 


QUAESTIO  LXXXVIII.  ARTICULUS  IV.  633 

Ad  primum  ergo  dicendum,  quod  Augustinus  loquitur  in  illo  sensu,  quod 
multa  peccata  venialia  dispositive  causant  mortale. 

Ad  secundum  dicendum,  quod  ille  idem  motus  sensualitatis,  qui  prae¬ 
cessit  consensum  rationis,  numquam  fit  peccatum  mortale,  sed  ipse  actus 
rationis  consentientis. 

Ad  tertium  dicendum,  quod  morbus  corporalis  non  est  actus,  sed  dispo¬ 
sitio  quaedam  permanens:  unde  eadem  manens  potest  mutari:  sed  peccatum 
veniale  est  actus  transiens,  qui  resumi  non  potest:  et  quantum  ad  hoc  non 
est  simile. 

Ad  quartum  dicendum,  quod  dispositio,  quae  fit  habitus,  est  sicut  im¬ 
perfectum  in  eadem  specie;  sicut  imperfecta  scientia,  dum  perficitur,  fit  ha¬ 
bitus:  sed  veniale  peccatum  est  dispositio  alterius  generis,  sicut  accidens  ad 
formam  substantialem,  in  quam  numquam  mutatur. 

ARTICULUS  V.  472 

UTRUM  CIRCUMSTANTIA  POSSIT  FACERE  DE  VENIALI  MORTALE. 

(2-2.  q.  110.  art.  4.  ad  j.  et  4.  Dist.  16.  q.  5.  art.  2.  et  4.  et  Mal.  q.  2.  art.  8. 
et  q.  7.  art.  4.  per  tot.  et  art.  7.  corp.  prine.). 

Ad  quintum  sic  proceditur.  Videtur,  quod  circumstantia  possit  de  ve¬ 
niali  peccato  facere  mortale :  dicit  enim  August.  in  serm.  de  Purgat,  (qui  est  41. 
de  Sanctis,  parum  a  prine.),  quod  si  diu  teneatur  iracundia,  et  ebrietas  si  as¬ 
sidua  sit,  transeunt  in  numerum  peccatorum  mortalium:  sed  ira,  et  ebrietas 
non  sunt  ex  suo  genere  peccata  mortalia,  sed  venialia ,  alioquin  semper  es¬ 
sent  mortalia;  ergo  circumstantia  facit  peccatum  veniale  esse  mortale. 

2.  Praeterea.  Magister  dicit  dist.  24.  lib.  2.  Sent.  quod  delectatio  si  sit 
morosa,  est  peccatum  mortale;  si  autem  non  sit  morosa,  est  peccatum  ve¬ 
niale;  sed  morositas  est  quaedam  circumstantia  ;  ergo  circumstantia  facit  de 
peccato  veniali  mortale. 

3.  Praeterea.  Plus  differunt  malum,  et  bonum,  quam  veniale  peccatum, 
■et  mortale,  quorum  utrumque  est  in  genere  mali:  sed  circumstantia  facit  de 
actu  bono  malum;  sicut  patet  cum  quis  dat  eleemosynam  propter  inanem 
gloriam;  ergo  multo  magis  potest  facere  de  peccato  veniali  mortale. 

Sed  contra  est,  quod  cum  circumstantia  sit  accidens,  quantitas  ejus  non 
potest  excedere  quantitatem  ipsius  actus,  quam  habet  ex  suo  genere:  semper 
enim  subjectum  praeeminet  accidenti:  si  igitur  actus  ex  suo  genere  sit  pec¬ 
catum  veniale,  non  poterit  per  circumstantiam  fieri  peccatum  mortale ;  cum 
peccatum  mortale  in  infinitum  quodammodo  excedat  quantitatem  venialis, 
ut  ex  dictis  patet  (art.  praec.  in  arg.  sed  cont.). 

Respondeo  dicendum,  quod,  sicut  supra  dictum  est  (q.  7.  art.  1.),  cum 
de  circumstantiis  ageretur,  circumstantia,  inquantum  hujusmodi,  est  accidens 
moralis  actus:  contingit  tamen  circumstantiam  accipi  ut  differentiam  speci¬ 
ficam  actus  moralis:  et  tunc  amittit  rationem  circumstantiae,  et  constituit 
speciem  moralis  actus.  Hoc  autem  contingit  in  peccatis,  quando  circumstantia 
addit  deformitatem  alterius  generis :  sicut  cum  aliquis  accedit  ad  non  suam, 
■est  actus  deformis  deformitate  opposita  castitati:  sed  si  accedat  ad  non  suam, 
quae  est  alterius  uxor,  additur  deformitas  opposita  justitiae,  contra  quam  est, 
ut  aliquis  usurpet  rem  alienam:  et  secundum  hoc  hujusmodi  circumstantia 

constituit  novam  speciem  peccati,  quae  dicitur  adulterium.  Impossibile  est 
autem,  quod  circumstantia  de  peccato  veniali  faciat  mortale,  nisi  afferat  de¬ 
formitatem  alterius  generis:  dictum  est  enim  (art.  1.  lmj.  q.),  quod  peccatum 
veniale  habet  deformitatem  per  hoc,  quod  importat  deordinationem  circa  ea, 
quae  sunt  ad  finem :  peccatum  autem  mortale  habet  deformitatem  per  h6c, 
quod  importat  deordinationem  respectu  ultimi  finis;  unde  manifestum  est, 
quod  circumstantia  non  potest  de  veniali  peccato  facere  mortale  manens  cir¬ 
cumstantia,  sed  solum  tunc  quando  transfert  in  aliam  speciem,  et  fit  quodam¬ 
modo  differentia  specifica  moralis  actus. 

Ad  primum  ergo  dicendum,  quod  diuturnitas  non  est  circumstantia  trahens 
in  aliam  speciem;  similiter  nec  frequentia,  vel  assiduitas,  nisi  forte  per  ac¬ 
cidens  ex  aliquo  supervenienti:  non  enim  aliquid  acquirit  novam  speciem  ex 
hoc  quod  multiplicatur,  vel  protelatur;  nisi  forte  in  actu  protelato,  vel  mul¬ 
tiplicato  superveniat  aliquid,  quod  variet  speciem;  puta  inobedientia,  vel  con¬ 
temptus,  vel  aliquid  hujusmodi:  dicendum  est  ergo,  quod  cum  ira  sit  motus 
animi  ad  nocendum  proximo,  si  sit  tale  nocumentum,  in  quod  tendit  motus 
irae,  quod  ex  genere  suo  sit  peccatum  mortale  (sicut  homicidium,  vel  fur¬ 
tum),  talis  ira  ex  genere  suo  est  peccatum  mortale:  sed  quod  sit  peccatum 
veniale,  habet  ex  imperfectione  actus,  inquantum  est  motus  subitus  sensuali¬ 
tatis  :  si  vero  sit  diuturna,  redit  ad  naturam  sui  generis  per  consensum  ra¬ 
tionis:  si  vero  nocumentum,  in  quod  tendit  motus  irae,  esset  veniale  ex  ge¬ 
nere  suo  (puta  cum  aliquis  in  hoc  irascitur  contra  aliquem,  quod  vult  ei 
dicere  aliquod  verbum  leve,  et  jocosum,  quod  modicum  ipsum  contristet), 
non  erit  ita  peccatum  mortale,  quantumcumque  sit  diuturna,  nisi  forte  per 
accidens:  puta  si  ex  hoc  grave  scandalum  oriatur,  vel  propter  aliquid  hujus¬ 
modi.  De  ebrietate  vero  dicendum  est,  quod  secundum  suam  rationem  habet, 
quod  sit. peccatum  mortale:  quod  enim  homo  absque  necessitate  reddat  se 
impotentem  ad  utendum  ratione,  per  quam  homo  in  Deum  ordinatur,  et 
multa  peccata  occurrentia  vitat,  ex  sola  voluptate  vini,  expresse  contrariatur 
virtuti :  sed  quod  sit  peccatum  veniale,  contingit  propter  ignorantiam  quam¬ 
dam,  vel  infirmitatem :  puta  cum  homo  nescit  virtutem  vini,  aut  propriam 
debilitatem  ;  unde  non  putat  se  inebriari:  tunc  enim  non  imputatur  ei  ebrietas 
ad  peccatum,  sed  solum  superabundantia  potus :  sed  quando  frequenter  ine¬ 
briatur,  non  potest  per  hanc  ignorantiam  excusari,  quin  videatur  voluntas  ejus 
eligere  magis  pati  ebrietatem,  quam  abstinere  a  vino  superfluo  ;  unde  redit 
peccatum  ad  suam  naturam. 

Ad  secundum  dicendum,  quod  delectatio  morosa  non  dicitur  esse  pec¬ 
catum  mortale,  nisi  in  his  quae  ex  suo  genere  sunt  peccata  mortalia:  in 
quibus  si  delectatio  non  morosa  sit  peccatum  veniale,  est  ex  imperfectione 
actus ;  sicut  et  de  ira  dictum  est  (in  solut.  praec.) :  dicitur  enim  ira  diuturna, 
et  delectatio  morosa  propter  approbationem  rationis  deliberantis. 

Ad  tertium  dicendum,  quod  circumstantia  non  facit  de  bono  actu  malum, 
nisi  constituens  speciem  peccati,  ut  supra  etiam  habitum  est  (q.  iS.  art.  10 » 
ei  11.). 

ARTICULUS  VI.  47, 

UTRUM  PECCATUM  MORTALE  POSSIT  FIERI  VENIALE. 

(Mal.  q.  7.  art.  2.  ad  iS.  et  art.  3.  ad  9.). 

Ad  sextum  sic  proceditur.  Videtur,  quod  peccatum  mortale  possit  fieri 
veniale:  aequaliter  enim  distat  peccatum  veniale  a  mortale,  et  e  contrario: 
sed  peccatum  veniale  fit  mortale,  ut  dictum  est  (art.  4.  et  7.  praec.);  ergo 
etiam  peccatum  mortale  potest  fieri  veniale. 

2.  Praeterea.  Peccatum  veniale,  et  mortale  ponuntur  differre  secundum 
hoc,  quod  peccans  mortaliter  diligit  creaturam  plusquam  Deum;  peccans 
autem  venialiter  diligit  creaturam  infra  Deum:  contingit  autem,  quod  aliquis 
committens  id,  quod  est  ex  genere  suo  peccatum  mortale,  diligat  creaturam 
infra  Deum;  puta  si  aliquis  nesciens  fornicationem  simplicem  esse  peccatum 
mortale,  et  contrariam  divino  amori,  fornicetur;  ita  tamen  quod  propter  di¬ 
vinum  amorem  paratus  esset  fornicationem  praetermittere,  si  sciret  forni¬ 
cando  se  contra  divinum  amorem  agere;  ergo  peccabit  venialiter:  et  sic  pec¬ 
catum  mortale  potest  veniale  fieri. 

3.  Praeterea.  Sicut  dictum  est  (art.  praec.  arg.  3.),  plus  differt  bonum  a 
malo,  quam  veniale  a  mortali:  sed  actus,  qui  est  de  se  malus,  potest  fieri 
bonus,  sicut  homicidium  potest  fieri  actus  justitiae;  sicut  patet  in  judice,  qui 
occidit  latronem;  ergo  multo  magis  peccatum  mortale  potest  fieri  veniale. 

Sed  contra  est,  quod  aeternum  numquam  potest  fieri  temporale :  sed 
peccatum  mortale  meretur  poenam  aeternam,  peccatum  autem  veniale  tem¬ 
poralem  poenam ;  ergo  peccatum  mortale  numquam  potest  fieri  veniale. 

Respondeo  dicendum,  quod  veniale,  et  mortale  differunt,  sicut  perfectum, 
et  imperfectum  in  genere  peccati,  ut  dictum  est  (art.  1.  huj.q.  ad  1.) :  imper¬ 
fectum  autem  per  aliquam  additionem  potest  ad  perfectionem  venire;  unde 
et  veniale  per  hoc  quod  additur  ei  deformitas  pertinens  ad  genus  peccati 
mortalis,  efficitur  mortale:  sicut  cum  aliquis  dicit  verbum  otiosum,  ut  forni¬ 
cetur:  sed  id,  quod  est  perfectum,  non  potest  fieri  imperfectum  per  additio¬ 
nem  ;  et  ideo  peccatum  mortale  non  fit  veniale  per  hoc,  quod  additur  ei  ali¬ 
qua  deformitas  pertinens  ad  genus  peccati  venialis :  non  enim  diminuitur 
peccatum  ejus,  qui  fornicatur,  ut  dicat  verbum  otiosum;  sed  magis  aggrava¬ 
tur  propter  deformitatem  adjunctam.  Potest  tamen  id,  quod  est  ex  genere 
mortale,  esse  veniale  propter  imperfectiones  actus;  quia  non  perfecte  per¬ 
tingit  ad  rationem  actus  moralis,  cum  non  sit  deliberatus,  sed  subitus,  ut  ex 
dictis  patet  (art.  2.  huj.  q.) ;  et  hoc  fit  per  subtractionem  quamdam,  scilicet 
deliberatae  rationis :  et  quia  a  ratione  deliberata  habet  speciem  moralis  actus, 
inde  est  quod  per  talem  subtractionem  solvitur  species. 

Ad  primum  ergo  dicendum,  quod  veniale  differt  a  mortali,  sicut  imper¬ 
fectum  a  perfecto,  ut  puer  a  viro:  fit  autem  ex  puero  vir,  sed  non  converti¬ 
tur;  unde  ratio  non  cogit. 

Ad  secundum  dicendum,  quod  si  sit  talis  ignorantia,  quae  peccatum 
omnino  excuset,  sicut  est  furiosi,  vel  amentis,  tunc  ex  tali  ignorantia  forni¬ 
cationem  committens  nec  venialiter,  nec  mortaliter  peccat:  si  vero  sit  igno¬ 
rantia  non  invincibilis,  tunc  ignorantia  ipsa  est  peccatum,  et  continet  in  se 

defectum  divini  amoris,  inquantum  negligit  homo  addiscere  ea,  per  quae 
potest  se  in  divino  amore  conservare. 

Ad  tertium  dicendum,  quod,  sicut  Augustinus  dicit  in  libro  contra  men¬ 
dacium  (cap.  7.  ante  med.),  ea  quae  sunt  secundum  se  mala,  nullo  fine  bene 
fieri  possunt:  homicidium  autem  est  occisio  innocentis;  et  hoc  nullo  modo 
bene  fieri  potest:  sed  judex,  qui  occidit  latronem,  vel  miles,  qui  occidit  hostem 
reipublicae,  non  appellantur  homicidae,  ut  Augustinus  dicit  in  lib.  1.  de  Lib. 
Arbit.  (cap.  4.  et  5.). 


QUAESTIO  LXXXIX. 

DE  PECCATO  VENIALI  SECUNDUM  SE,  IN  SEX  ARTICULOS  DIVISA. 


Deinde  considerandum  est  de  peccato  veniali  secundum  se. 

Et  circa  hoc  quaeruntur  sex. 

Primo.  Utrum  peccatum  veniale  causet  maculam  in  anima. 

Secundo.  De  distinctione  peccati  venialis,  prout  figuratur  per  lignum, 
foenum,  et  stipulam,  1.  Cor.  3. 

Tertio.  Utrum  homo  in  statu  innocentiae  potuerit  peccare  venialiter. 
Quarto.  Utrum  angelus  bonus,  vel  malus  possit  peccare  venialiter. 
Quinto.  Utrum  primi  motus  infidelium  sint  peccata  venialia. 

Sexto.  Utrum  veniale  possit  esse  in  aliquo  simul  cum  solo  peccato  ori¬ 
ginali. 


ARTICULUS  I.  474 

UTRUM  PECCATUM  VENIALE  CAUSET  MACULAM  IN  ANIMA. 

(Part.  3.  q.  87.  art.  2.  ad  5.  et  4.  Dist.  16.  q.  2.  art.  1.  ad  3.  et  q.  1.  ad  1. 
et  Mal.  q.  7.  art.  2.  corp.  et  Ps.  34.  com.  2.). 

Ad  primum  sic  proceditur.  Videtur,  quod  peccatum  veniale  causet  ma¬ 
culam  in  anima:  dicit  enim  August.  in  lib.  de  Poenit.  (sc.  hom.  uli.  inter  30. 
cap.  2.  cir.  fin.),  quod  peccata  venialia,  si  multiplicentur,  decorem  nostrum 
ita  exterminant,  ut  a  coelestis  sponsi  amplexibus  nos  separent :  sed  nihil  aliud 
est  macula,  quam  detrimentum  decoris;  ergo  peccata  venialia  causant  ma¬ 
culam  in  anima. 

2.  Praeterea.  Peccatum  mortale  causat  maculam  in  anima  propter  inor¬ 
dinationem  actus,  et  affectus  ipsius  peccantis :  sed  in  peccato  veniali  est  quae¬ 
dam  deordinatio  actus  et  affectus;  ergo  peccatum  veniale  causat  maculam 
in  anima. 

3.  Praeterea.  Macula  animae  causatur  ex  contactu  rei  temporalis  per 
amorem,  ut  supra  dictum  est  (q.  86.  art.  1.) :  sed  in  peccato  veniali  anima 
inordinato  amore  contingit  rem  temporalem;  ergo  peccatum  veniale  inducit 
maculam  in  anima. 

Sed  contra  est,  quod  dicitur  Ephes.  5.:  Ut  exhiberet  ipse  sibi  gloiiosam 
Ecclesiam  non  habentem  maculam,  aut  rugam,  Glos,  (interi.)  ;  idest :  aliquod  pec¬ 
catum  criminale;  ergo  proprium  peccati  mortalis  esse  videtur,  quod  maculam 
in  anima  causet. 

Respondeo  dicendum,  quod,  sicut  ex  dictis  patet  (q.  86.  art.  i.),  macula 
importat  detrimentum  nitoris  ex  aliquo  contactu ;  sicut  in  corporalibus  patet, 
ex  quibus  per  similitudinem  nomen  maculae  ad  animam  transfertur:  sicut 
autem  in  corpore  est  duplex  nitor;  unus  quidem  ex  intrinseca  dispositione 
membrorum,  et  coloris;  alius  autem  ex  exteriori  claritate  superveniente:  ita 
etiam  in  anima  est  duplex  nitor ;  unus  quidem  habitualis,  quasi  intrinsecus ; 
alius  autem  actualis,  quasi  exterior  fulgor.  Peccatum  autem  veniale  impedit 
quidem  nitorem  actualem,  non  tamen  habitualem ;  quia  non  excludit,  neque 
diminuit  habitum  charitatis,  et  aliarum  virtutum,  ut  infra  patebit  (2-2.  q.  24. 
art.  10.),  sed  solum  impedit  earum  actum:  macula  autem  importat  aliquid 
manens  in  re  maculata;  unde  magis  videtur  pertinere  ad  detrimentum  habi¬ 
tualis  nitoris,  quam  actualis;  unde,  proprie  loquendo,  peccatum  veniale  non 
causat  maculam  in  anima:  et  si  alicubi  dicatur  maculam  inducere,  hoc  est 
secundum  quid,  inquantum  impedit  nitorem,  qui  est  ex  actibus  virtutum. 

Ad  primum  ergo  dicendum,  quod  Augustinus  loquitur  in  eo  casu,  in  quo 
multa  peccata  venialia  dispositive  inducunt  ad  mortale :  aliter  autem  non 
separarent  ab  amplexu  coelestis  sponsi. 

Ad  secundum  dicendum,  quod  inordinatio  actus  in  peccato  mortali  cor¬ 
rumpit  habitum  virtutis,  non  autem  in  peccato  veni<ali. 

Ad  tertium  dicendum,  quod  in  peccato  mortali  anima  per  amorem  con¬ 
tingit  rem  temporalem  quasi  finem ;  et  per  hoc  totaliter  impeditur  influxus 
splendoris  gratiae,  qui  provenit  in  eos,  qui  Deo  adhaerent  ut  ultimo  fini  per 
charitatem:  sed  in  peccato  veniali  non  adhaeret  homo  creaturae  tamquam 
fini  ultimo;  unde  non  est  simile. 


ARTICULUS  II.  475 

UTRUM  CONVENIENTER  PECCATA  VENIALIA  PER  LIGNUM, 
FOENUM,  ET  STIPULAM  DESIGNENTUR. 

(4.  Dist.  21.  q.  1.  art.  2.  q.  2.  art.  1.  corp.  et  Dist.  46.  q.  2.  art.  q.  ad  q.). 

Ad  secundum  sic  proceditur.  Videtur,  quod  inconvenienter  peccata  ve¬ 
nialia  per  lignum,  f oenum,  et  stipulam  designentur:  lignum  enim,  f oenum  et 
stipula  dicuntur  superaedificari  spirituali  fundamento:  sed  peccata  venialia 
sunt  praeter  spirituale  aedificium:  sicut  etiam  quaelibet  falsae  opiniones 
sunt  praeter  scientiam;  ergo  peccata  venialia  non  convenienter  designantur 
per  lignum,  foenum  et  stipulam. 

2.  Praeterea.  Ille,  qui  aedificat  lignum,  foenum,  et  stipulam,  sic  salvus 
erit  quasi  per  ignem:  sed  quandoque  ille,  qui  committit  peccata  venialia,  non 
erit  salvus  etiam  per  ignem;  puta  cum  peccata  venialia  inveniuntur  in  eo, 
qui  decedit  cum  peccato  mortali ;  ergo  inconvenienter  per  lignum,  foenum  et 
stipulam  peccata  venialia  designantur. 

5.  Praeterea.  Secundum  Apostolum  alii  sunt,  qui  aedificant  aurum,  ar¬ 
gentum,  et  lapides  pretiosos,  idest  amorem  Dei,  et  proximi,  et  bona  opera ;  et 

alii,  qui  aedificant  lignum,  foenum,  et  stipulam;  sed  peccata  venialia  commit¬ 
tunt  etiam  illi,  qui  diligunt  Deum,  et  proximum,  et  bona  opera  faciunt.  Di¬ 
citur  enim  Joann.  i.:  Si  dixerimus,  quia  peccatum  non  habemus,  nos  ipsos  sedu¬ 
cimus;  ergo  non  convenienter  designantur  peccata  venialia  per  ista  tria. 

4.  Praeterea.  Multo  plures  differentiae,  et  gradus  sunt  peccatorum  venia¬ 
lium,  quam  tres;  ergo  inconvenienter  sub  his  tribus  comprehenduntur. 

Sed  contra  est,  quod  Apost.  1.  ad  Corin.  3.  dicit  de  eo,  qui  superaedi¬ 
ficat  lignum,  foenum,  et  stipulam,  quod  salvus  erit  quasi  per  ignem;  et  sic  pa¬ 
tietur  poenam,  sed  non  aeternam:  reatus  autem  poenae  temporalis  proprie 
pertinet  ad  peccatum  veniale,  ut  dictum  est  (q.  87.  ari.  p.  et  q.  88.  art.  2.); 
ergo  per  illa  tria  significantur  peccata  venialia. 

Respondeo  dicendum,  quod  quidam  intellexerunt  fundamentum  esse  fidem 
informem,  super  quam  aliqui  aedificant  bona  opera,  quae  figurantur  per  au¬ 
rum,  argentum,  et  lapides  pretiosos :  quidam  vero  peccata  etiam  mortalia,  quae 
figurantur  secundum  eos  per  lignum,  foenum,  et  stipulam:  sed  hanc  exposi¬ 
tionem  improbat  August.  in  lib.  de  Fide,  et  Operibus  (cap.  ip.),  quia,  ut 
Apost.  dicit  ad  Gal.  5.:  Qui  opera  carnis  facit,  regnum  Dei  non  consequetur ;  quod 
est  salvum  fieri.  Apostolus  autem  dicit,  quod  ille  qui  aedificat  lignum,  foenum, 
et  stipulam,  salvus  erit  quasi  per  ignem;  unde  non  potest  intelligi,  quod  per 
lignum,  foenum,  et  stipulam  peccata  mortalia  designentur. 

Dicunt  ergo  quidam,  quod  per  lignum,  foenum,  et  stipulam  significantur 
opera  bona,  quae  superaedificantur  quidem  spirituali  aedificio,  sed  tamen 
commiscent  se  eis  peccata  venialia:  sicut  cum  aliquis  habet  curam  rei  fami¬ 
liaris,  quod  bonum  est,  commiscet  se  superfluus  amor  vel  uxoris,  vel  filio¬ 
rum,  vel  possessionum,  sub  Deo  tamen,  ita  scilicet  quod  pro  his  homo  nihil 
vellet  facere  contra  Deum:  sed  hoc  iterum  non  videtur  convenienter  dici: 
manifestum  est  enim,  quod  omnia  opera  bona  referuntur  ad  charitatem  Dei, 
et  proximi:  unde  pertinent  ad  aurum,  argentum,  et  lapides  pretiosos ;  non  ergo 
ad  lignum,  foenum,  et  stipulam.  Et  ideo  dicendum  est,  quod  ipsa  peccata  ve¬ 
nialia,  quae  admiscent  se  procurantibus  terrena,  significantur  per  lignum,  foe¬ 
num,  et  stipulam:  sicut  enim  hujusmodi  congregantur  in  domo,  et  non  per¬ 
tinent  ad  substantiam  aedificii,  et  possunt  comburi  aedificio  remanente:  ita 
etiam  peccata  venialia  multiplicantur  in  homine,  manente  spirituali  aedificio ; 
et  pro  istis  patitur  ignem  vel  temporalis  tribulationis  in  hac  vita,  vel  purga¬ 
torii  post  hanc  vitam :  et  tamen  salutem  consequitur  aeternam. 

Ad  primum  ergo  dicendum,  quod  peccata  venialia  non  dicuntur  superaedi¬ 
ficari  spirituali  fundamento,  quasi  directe  supra  ipsum  posita,  sed  quia  po¬ 
nuntur  juxta  ipsum:  sicut  accipitur  Psal.  136.:  Super  flumina  Babylonis,  idest 
juxta;  quia  peccata  venialia  non  destruunt  spirituale  aedificium,  ut  dictum  est 
(in  corp.  art.). 

Ad  secundum  dicendum,  quod  non  dicitur  de  quocumque  aedificante  li¬ 
gnum,  foenum,  et  stipulam,  quod  salvus  sit  quasi  per  ignem,  sed  solum  de  eo, 
qui  aedificat  supra  fundamentum,  quod  quidem  non  est  fides  informis,  ut 
quidam  existimabant,  sed  fides  formata  charitate,  secundum  illud  Ephes.  3.: 
I11  charitate  radicati,  et  fundati;  ille  ergo,  qui  decedit  cum  peccato  mortali,  et 
venialibus,  habet  quidem  lignum,  foenum,  et  stipulam;  sed  non  sunt  superaedi¬ 
ficata  [al.  sed  non  superaedificat ]  supra  fundamentum  spirituale,  et  ideo  non 
erit  salvus  sic  quasi  per  ignem. 

Ad  tertium  dicendum,  quod  illi  qui  sunt  abstracti  a  cura  temporalium 
rerum,  etsi  aliquando  venialiter  peccent,  tamen  levia  peccata  venialia  con£ 

mittunt,  et  frequentissime  per  fervorem  charitatis  purgantur;  unde  tales  non 
superaedificant  venialia ;  quia  in  eis  modicum  manent :  sed  peccata  venialia 
ipsorum,  qui  circa  terrena  occupantur,  diutius  manent ;  quia  non  ita  frequenter 
recurrere  possunt  ad  hujusmodi  peccata  venialia  delenda  per  charitatis  fer¬ 
vorem. 

Ad  q.u artum  dicendum,  quod,  sicut  Philos.  dicit  in  1.  de  Coelo  (tex.  2.), 
omnia  tribus  includuntur,  scilicet:  principio,  medio,  et  fine:  et  secundum  hoc 
omnes  gradus  venialium  peccatorum  ad  tria  reducuntur;  scilicet  ad  lignum , 
quod  diutius  manet  in  igne;  ad  stipulam ,  quae  citissime  expeditur;  adfoenum, 
quod  medio  modo  se  habet;  secundum  enim  quod  peccata  venialia  sunt 
majoris,  vel  minoris  adhaerentiae,  vel  gravitatis,  citius,  vel  tardius  per  ignem 
purgantur. 

ARTICULUS  III.  476 

UTRUM  HOMO  IN  STATU  INNOCENTIAE  POTUERIT  PECCARE  VENIALITER. 

(2.  Dist.  21.  q.  2.  art.  3.  et  Dist.  34.  art.  4.  ad  4. 
et  Mal.  q.  2.  ari.  8.  ad  1.  et  q.  7.  art.  8.). 

Ad  tertium  sic  proceditur.  Videtur,  quod  homo  in  statu  innocentiae 
potuerit  peccare  venialiter.  Quia  super  illud  1.  ad  Timoth.  2.:  Adamnon  est 
seductus,  dicit  Gloss.  (ordin.  August.  14.  de  Civ.  Deicap.  11.  infin.):  Inexpertus 
divinae  severitatis  in  eo  falli  potuit,  ut  crederet  veniale  esse  commissum :  sed  hoc 
non  credidisset,  nisi  venialiter  peccare  potuisset;  ergo  venialiter  peccare  po¬ 
tuit  non  peccando  mortaliter. 

2.  Praeterea.  August.  dicit  11.  super  Genes,  ad  literam  (cap.  4.  in  prine.): 
Non  est  arbitrandum,  quod  esset  hominem  dejecturus  tentator,  nisi  praecessisset  in 
anima  hominis  quaedam  elatio  comprimenda:  elatio  autem  dejectionem  praece¬ 
dens,  quae  facta  est  per  peccatum  mortale,  non  potuit  esse  nisi  peccatum 
veniale:  similiter  etiam  in  eodem  libro  August.  dicit  (cap.  ult.  cir.  fin.),  quod 
virum  solicitavit  aliqua  experiendi  cupiditas,  cum  mulierem  vidisset,  sumpto 
vetito  pomo  non  esse  mortuam.  Videtur  etiam  fuisse  in  Eva  aliquis  infideli¬ 
tatis  motus  in  hoc,  quod  de  verbis  Domini  dubitavit;  ut  patet  per  hoc  quod 
dixit:  Ne  forte  moriamur,  ut  habetur  Gen.  3.:  haec  autem  videntur  venialia 
peccata;  ergo  homo  potuit  venialiter  peccare,  antequam  mortaliter  pec¬ 
caret. 

3.  Praeterea.  Peccatum  mortale  magis  opponitur  integritati  primi  status, 
quam  peccatum  veniale:  sed  homo  potuit  peccare  mortaliter,  non  obstante 
integritate  primi  status;  ergo  etiam  potuit  peccare  venialiter. 

Sed  contra  est,  quod  cuilibet  peccato  debetur  aliqua  poena :  sed  nihil 
poenale  esse  potuit  in  statu  innocentiae,  ut  August.  dicit  14.  de  Civ.  Dei 
(cap.  10.);  ergo  non  potuit  peccare  aliquo  peccato,  quo  non  ejiceretur  ab  illo 
integritatis  statu :  sed  peccatum  veniale  non  mutat  statum  hominis ;  ergo  non 
potuit  peccare  venialiter. 

Respondeo  dicendum,  quod  communiter  ponitur,  quod  homo  in  statu  inno¬ 
centiae  non  potuit  venialiter  peccare:  hoc  autem  non  est  sic  intelligendum, 
quasi  id,  quod  nobis  est  veniale,  si  ipse  committeret,  esset  sibi  mortale  propter 
altitudinem  sui  status:  dignitas  enim  personae  est  quaedam  circumstantia 
aggravans  peccatum;  non  tamen  transfert  in  aliam  speciem,  nisi  forte  super- 

veniente  deformitate  inobedientiae,  vel  voti,  vel  alicujus  hujusmodi,  quod  in 
proposito'dici  non  potest;  unde  id,  quod  est  de  se  veniale,  non  potuit  transferri 
in  mortale  propter  dignitatem  primi  status.  Sic  ergo  intelligendum  est,  quod 
non  potuit  peccare  veniaiiter,  quia  non  potuit  esse  ut  committeret  aiiquiu, 
quod  esset  de  se  peccatum  veniale,  antequam  integritatem  primi  status  amit¬ 
teret,  peccando  mortaliter.  Cujus  ratio  est,  quia  peccatum  veniale  in  nobis 
contingit,  vel  propter  imperfectionem  actus,  sicut  subiti  motus  in  genere  pec¬ 
catorum  mortalium,  vel  propter  inordinationem  existentem®circa  ea,  quae 
sunt  ad  finem,  servato  debito  ordine  ad  finem :  utrumque  autem  horum  con¬ 
tingit  propter  quemdam  defectum  ordinis  ex  eo,  quod  inferius  non  continetur 
firmiter  sub  superiori:  quod  enim  in  nobis  insurgat  subitus  motus  sensuali¬ 
tatis,  contingit  ex  hoc,  quod  sensualitas  non  est  omnino  subdita  rationi:  quod 
vero  insurgat  subitus  motus  in  ratione  ipsa,  provenit  in  nobis  ex  hoc,  quod 
ipsa  executio  actus  rationis  non  subditur  deliberationi,  quae  est  ex  altiori 
bono,  ut  supra  dictum  est  (q.  74.  art.  10.):  quod  vero  humanus  animus  inor- 
dinetur  circa  ea  quae  sunt  ad  finem,  servato  debito  ordine  ad  finem,  provenit 
«x  hoc,  quod  ea  quae  sunt  ad  finem,  non  ordinantur  infallibiliter  sub  fine, 
qui  tenet  summum  locum  quasi  principium  in  appetibilibus,  ut  supra  dictum 
est  (q.  72.  art.  7 ).  In  statu  autem  innocentiae,  ut  in  1.  habitum  est  (q.  97. 
art.  1.),  erat  infallibilis  ordinis  firmitas,  ut  semper  inferius  contineretur  sub 
superiori,  quamdiu  summum  hominis  contineretur  sub  Deo;  ut  etiam  Au¬ 
gustinus  dicit  14.  de  Civ.  Dei  (cap.  13.);  et  ideo  oportebat,  quod  inordinatio 
in  homine  non  esset,  nisi  inciperet  ab  hoc,  quod  summum  hominis  non 
subderetur  Deo;  quod  fit  per  peccatum  mortale:  ex  quo  patet,  quod  homo 
in  statu  innocentiae  non  potuit  peccare  veniaiiter,  antequam  peccaret  mor¬ 
taliter. 

Ad  primum  ergo  dicendum,  quod  veniale  non  sumitur  ibi,  secundum  quod 
nunc  de  veniali  loquimur;  sed  dicitur  veniale,  quod  est  facile  remissibile. 

Ad  secundum  dicendum,  quod  illa  elatio,  quae  praecessit  in  animo  homi¬ 
nis,  fuit  primum  hominis  peccatum  mortale:  dicitur  autem  praecessisse  deje¬ 
ctionem  ejus  in  exteriorem  actum  peccati:  hujusmodi  autem  elationem  subse¬ 
cuta  est  et  experiendi  cupiditas  in  viro,  et  dubitatio  in  muliere,  quae  ex  hoc 
solo  in  quamdam  aliam  elationem  prorupit,  quod  praecepti  mentionem  a  ser¬ 
pente  audivit,  quasi  nollet  sub  praecepto  contineri. 

Ad  tertium  dicendum,  quod  peccatum  mortale  intantum  opponitur  in¬ 
tegritati  primi  status,  quod  corrumpit  ipsum;  quod  peccatum  veniale  facere 
non  potest:  et  quia  non  potest  simul  esse  quaecumque  inordinatio  cum  in¬ 
tegritate  primi  status,  consequens  est,  quod  primus  homo  non  potuerit  pec¬ 
care  veniaiiter,  antequam  peccaret  mortaliter. 

ARTICULUS  IV.  477 

UTRUM  ANGELUS  BONUS,  VEL  MALUS  POSSIT  PECCARE  VENIALITER. 

(Mal.  q.  7.  art.  c/.). 

Ad  quartum  sic  proceditur.  Videtur,  quod  angelus  bonus,  vel  malus,  possit 
peccare  veniaiiter:  homo  enim  cum  angelis  convenit  in  superiori  animae 
parte,  quae  mens  vocatur,  secundum  illud  Greg.  in  Homil.  (29.  in  Evang. 
parum  a  prine.):  Homo  intelligit  cum  angelis:  sed  homo  secundum  superiorem 
partem  animae  potest  peccare  veniaiiter;  ergo  et  angelus. 

2.  Praeterea.  Quicumque  potest  quod  est  plus,  potest  etiam  quod  est 
minus:  sed  angelus  potuit  diligere  bonum  creatum  plus  quam  Deum,  quod 
fecit  peccando  mortaliter;  ergo  etiam  potuit  bonum  creatum  diligere  infra 
Deum  inordinate,  venialiter  peccando. 

3.  Praeterea.  Angeli  mali  videntur  aliqua  facere,  quae  sunt  ex  genere 
suo  venialia  peccata,  provocando  homines  ad  risum,  et  ad  alias  hujusmodi 
levitates:  sed  circumstantia  personae  non  facit  de  veniali  mortale,  ut  dictum 
est  (q.  88.  art.  3.),  nisi  speciali  prohibitione  superveniente;  quod  non  est  in 
proposito;  ergo  angelus  potest  peccare  venialiter. 

Sed  contra  est,  quod  major  est  perfectio  angeli,  quam  perfectio  hominis 
in  primo  statu:  sed  homo  in  primo  statu  non  potuit  peccare  venialiter ;  ergo 
multo  minus  angelus. 

Respondeo  dicendum,  quod  intellectus  angeli,  sicut  in  1.  dictum  est  (q.  38. 
art.  q.),  non  est  discursivus ;  ut  scilicet  procedat  a  principiis  in  conclusiones, 
seorsum  utrumque  intelligens,  sicut  in  nobis  contingit;  unde  oportet,  quod 
quandocumque  considerat  conclusiones,  consideret  eas,  prout  sunt  in  prin¬ 
cipiis;  in  appetibilibus  autem,  sicut  multoties  dictum  est  (q.  8.  art.  2.  et  q.  72. 
art.  3.),  fines  sunt  sicut  principia:  ea  vero  quae  sunt  ad  finem,  sunt  sicut 
conclusiones;  unde  mens  angeli  non  fertur  in  ea  quae  sunt  ad  finem,  nisi 
secundum  quod  stant  sub  ordine  finis.  Propter  hoc  ex  natura  sua  habent, 
quod  non  possit  in  eis  esse  deordinatio  circa  ea  quae  sunt  ad  finem;  nisi 
simul  sit  deordinatio  circa  finem  ipsum;  quod  est  per  peccatum  mortale.  Sed 
angeli  boni  non  moventur  in  ea  quae  sunt  ad  finem,  nisi  in  ordine  ad  finem 
debitum,  qui  est  Deus ;  et  propter  hoc  omnes  eorum  actus  sunt  actus  chari- 
tatis :  et  sic  in  eis  non  potest  esse  peccatum  veniale :  angeli  vero  mali  in  nihil 
moventur,  nisi  in  ordine  ad  finem  peccati  superbiae  ipsorum;  et  ideo  in 
omnibus  peccant  mortaliter,  quaecumque  propria  voluntate  agunt:  secus 
autem  est  de  appetitu  naturalis  boni,  qui  est  in  eis,  ut  in  1.  dictum  est  (q.  6 3. 
art.  1.  ad  3.  et  art.  4). 

Ad  primum  ergo  dicendum,  quod  homo  convenit  quidem  cum  angelis  in 
mente,  sive  in  intellectu;  sed  differt  in  modo  intelligendi,  ut  dictum  est  (in 
corp.  et  part.  1.  q.  77.  art.  2.). 

Ad  secundum  dicendum,  quod  angelus  non  potuit  minus  diligere  crea¬ 
turam,  quam  Deum,  nisi  simul  referens  eam  in  Deum  sicut  in  ultimum  finem, 
vel  in  aliquem  finem  inordinatum,  ratione  jam  dicta  (in  corp.  art.). 

Ad  tertium  dicendum,  quod  omnia  illa,  quae  videntur  esse  venialia,  dae¬ 
mones  procurant,  ut  homines  ad  sui  familiaritatem  attrahant,  et  sic  deducant 
eos  in  peccatum  mortale:  unde  in  omnibus  talibus  mortaliter  peccant  propter 
intentionem  finis. 

ARTICULUS  V.  478 

UTRUM  PRIMI  MOTUS  SENSUALITATIS  IN  INFIDELIBUS 
SINT  PECCATA  MORTALIA. 

(2-2.  Dist.  158.  art.  2.  ad  3.  et  2.  Dist.  14.  q.  3.  art.  2.  corp. 
et  q.  Dist.  23.  q.  1.  art.  3.  q.  2.  ad  3.  et  4.  Dist.  33.  q.  1.  art.  3.  q.  2.  ad  3. 

et  Veri.  q.  26.  art.  6.  ad  16.  et  Mal.  q.  7.  art.  8.  et  Quodl.  8.  art.  21. 
et  Rom.  8.  in  prine.). 

Ad  quintum  sic  proceditur.  Videtur,  quod  primi  motus  sensualitatis  in 
infidelibus  sint  peccata  mortalia:  dicit  enim  Apostolus  ad  Roman.  8.,  quod 

nihil  est  damnationis  his,  qui  sunt  in  Christo  Jesu,  qui  non  secundum  carnem  am¬ 
bulant:  et  loquitur  ibi  de  concupiscentia  sensualitatis,  ut  ex  praemissis  ap¬ 
paret;  haec  ergo  causa  est,  quare  concupiscere  non  sit  damnabile  his,  qui 
non  secundum  carnem  ambulant,  consentiendo  scilicet  concupiscentiae,  quia 
sunt  in  Christo  Jesu:  sed  infideles  non  sunt  in  Christo  Jesu;  ergo  in  infide¬ 
libus  est  damnabile;  primi  igitur  motus  infidelium  sunt  peccata  mortalia. 

2.  Praeterea.  Anselmus  dicit  in  lib.  de  Gratia,  et  Lib.  Arb.  (sive  de 
Concord.  Gr.  et  Lib.  Arb.  a  med.) :  Qui  non  sunt  in  Christo  sentientes  carnem, 
sequuntur  damnationem,  etiamsi  non  secundum  carnem  ambulant:  sed  damnatio 
non  debetur  nisi  peccato  mortali;  ergo,  cum  homo  sentiat  carnem  secundum 
primum  motum  concupiscentiae,  videtur  quod  primus  motus  concupiscentiae 
in  infidelibus  sit  peccatum  mortale. 

3.  Praeterea.  Anselmus  dicit  in  eodem  lib.  (ibul.) :  Sic  est  factus  homo,  ut 
concupiscentiam  sentire  non  deberet :  hoc  autem  debitum  videtur  homini  remissum 
per  gratiam  baptismalem,  quam  infideles  non  habent;  ergo  quandocumque 
infidelis  concupiscit,  etiamsi  non  consentiat,  peccat  mortaliter  contra  debitum 
faciens. 

Sed  contra  est,  quod  dicitur  Act.  10. :  Non  est  personarum  acceptor  Deus: 
quod  ergo  uni  non  imputat  ad  damnationem,  nec  alteri :  sed  primos  motus 
fidelibus  non  imputat  ad  damnationem;  ergo  etiam  nec  infidelibus. 

Respondeo  dicendum,  quod  irrationabiliter  dicitur,  quod  primi  motus 
infidelium  sint  peccata  mortalia,  si  eis  non  consentiant.  Et  hoc  patet  dupli¬ 
citer.  Primo  quidem,  quia  ipsa  sensualitas  non  potest  esse  subjectum  peccati 
mortalis,  ut  supra  est  habitum  (q.  74.  art.  4.) :  est  autem  eadem  natura  sen¬ 
sualitatis  in  infidelibus  et  fidelibus ;  unde  non  potest  esse,  quod  solus  motus 
sensualitatis  in  infidelibus  sit  peccatum  mortale.  Alio  modo  ex  statu  ipsius 
peccantis:  numquam  enim  dignitas  personae  diminuit  peccatum,  sed  magis 
auget,  ut  ex  supra  dictis  patet  (q.  73.  art.  10.) ;  unde  nec  peccatum  est  minus 
in  fideli,  quam  in  infideli,  sed  multo  majus :  nam  et  infidelium  peccata  magis 
merentur  veniam  propter  ignorantiam,  secundum  illud  1.  ad  Timoth.  1.  :  Mi¬ 
sericordiam  Dei  consecutus  sum,  quia  ignorans  feci  in  incredulitate  mea :  et  pec¬ 
cata  fidelium  aggravantur  propter  gratiae  sacramenta,  secundum  illud  Hebr.  10.: 
Quanto  magis  putatis  deteriora  mereri  supplicia,  qui  sanguinem  testamenti,  in  quo 
sanctifi catus  est,  pollutum  duxerit? 

Ad  primum  ergo  dicendum,  quod  Apostolus  loquitur  de  damnatione  debita 
peccato  originali,  quae  aufertur  per  gratiam  Jesu  Christi,  quamvis  maneat 
concupiscentiae  fomes;  unde  hoc  quod  fideles  concupiscunt;  non  est  in  eis 
signum  damnationis  originalis  peccati,  sicut  est  in  infidelibus:  et  hoc  etiam 
modo  intelligendum  est  dictum  Anselmi  (cit.  in  arg.  2.). 

Unde  patet  solutio  ad  secundum. 

Ad  tertium  dicendum,  quod  illud  debitum  non  concupiscendi  erat  per 
originalem  justitiam;  unde  id,  quod  opponitur  tali  debito,  non  pertinet  ad 
peccatum  actuale,  sed  ad  peccatum  originale. 

ARTICULUS  VI.  479 

UTRUM  PECCATUM  VENIALE  POSSIT  ESSE  IN  ALIQUO 
CUM  SOLO  ORIGINALI. 

(Part.  1.  q.  90.  art.  4.  ad  q.  et  2.  Dist.  28.  art.  q.  ad  q.  et  Dist.  42.  q.  1.  art.  5.  ad  7. 
et  4.  Dist.  45.  q.  1.  art.  q.  ad  4.  et  Veri.  q.  24.  art.  12.  ad  2. 

et  q.  qS.  art.  q.  ad  4.  et  Mal.  q.  4.  art.  1.  ad  8.  et  q.  7.  art.  10.  ad  8.). 

Ad  sextum  sic  proceditur.  Videtur,  quod  peccatum  veniale  possit  esse 
in  aliquo  cum  solo  originali:  dispositio  enim  praecedit  habitum:  sed  veniale 
est  dispositio  ad  mortale,  ut  supra  dictum  est  (q.  88.  art.  q.);  ergo  veniale  in 
infideli,  cui  non  remittitur  originale,  invenitur  ante  mortale :  et  sic  quandoque 
infideles  habent  peccata  venialia  cum  originali  sine  mortalibus. 

2.  Praeterea.  Minus  habet  de  connexione,  et  convenientia  veniale  cum 
mortali,  quam  mortale  peccatum  cum  mortali:  sed  infidelis  subjectus  origi¬ 
nali  peccato  potest  committere  unum  peccatum  mortale,  et  non  aliud;  ergo 
et  potest  committere  peccatum  veniale,  et  non  mortale. 

3.  Praeterea.  Determinari  potest  tempus,  in  quo  puer  primo  potest  esse 
actor  peccati  actualis,  ad  quod  tempus  cum  pervenerit,  potest  ad  minus  per 
aliquod  breve  spatium  stare,  quin  peccet  mortaliter;  quia  hoc  etiam  in  maxi¬ 
mis  sceleratis  contingit:  in  illo  autem  spatio  quantumcumque  brevi  potest 
peccare  venialiter;  ergo  peccatum  veniale  potest  esse  in  aliquo  cum  originali 
peccato  absque  mortali. 

Sed  contra  est,  quia  pro  peccato  originali  puniuntur  homines  in  limbo 
puerorum,  ubi  non  est  poena  sensus,  ut  infra  dicetur  (in parte,  quam  non  com¬ 
plevit.  Vid.  Supplem.  q.  69.  art.  q.) :  in  inferno  autem  detruduntur  homines 
propter  solum  peccatum  mortale;  ergo  non  erit  locus,  in  quo  possit  puniri 
ille,  qui  habet  peccatum  veniale  cum  originali  solo. 

Respondeo  dicendum,  quod  impossibile  est,  quod  peccatum  veniale  sit  in 
aliquo  cum  originali  peccato  absque  mortali.  Cujus  ratio  est,  quia  antequam 
ad  annos  discretionis  perveniat,  defectus  aetatis  prohibens  usum  rationis  excu¬ 
sat  eum  a  peccato  mortali ;  unde  multo  magis  excusat  eum  a  peccato  veniali, 
si  committat  aliquid,  quod  sit  ex  genere  suo  tale :  cum  vero  usum  rationis 
habere  inceperit,  non  omnino  excusatur  a  culpa  venialis,  et  mortalis  peccati: 
sed  primum,  quod  tunc  homini  cogitandum  occurrit,  est  deliberare  de  seipso: 
et  si  quidem  seipsum  ordinaverit  ad  debitum  finem  per  gratiam  consequitur 
remissionem  originalis  peccati:  si  vero  non  ordinet  seipsum  ad  debitum 
finem,  secundum  quod  in  illa  aetate  est  capax  discretionis,  peccabit  morta¬ 
liter,  non  faciens  quod  in  se  est:  et  ex  tunc  non  erit  in  eo  peccatum  ve¬ 
niale  sine  mortali,  nisi  postquam  totum  fuerit  sibi  [al.  ei]  per  gratiam  re¬ 
missum. 

Ad  primum  ergo  dicendum,  quod  veniale  non  est  dispositio  ex  necessitate 
praecedens  mortale,  sed  contingenter;  sicut  quandoque  labor  disponit  ad 
febrem;  non  autem  sicut  calor  disponit  ad  formam  ignis. 

Ad  secundum  dicendum,  quod  non  impeditur  peccatum  veniale  esse 
simul  cum  solo  originali  propter  distantiam  ejus,  vel  convenientiam,  sed 
propter  defectum  usus  rationis,  ut  dictum  est  (in  corp.  art.). 

Ad  tertium  dicendum,  quod  ab  aliis  peccatis  mortalibus  potest  puer  ia 
cipiens  habere  usum  rationis  per  aliquod  tempus  abstinere;  sed  a  peccato 
omissionis  praedictae  non  liberatur,  nisi  quam  cito  potest,  se  convertat  ad 
Deum:  primum  enim,  quod  occurrit  homini  discretionem  habenti,  est,  quod 
de  ipso  cogitet,  ad  quem  alia  ordinet,  sicut  ad  finem :  finis  enim  est  prior  in 
intentione;  et  ideo  hoc  est  tempus,  pro  quo  obligatur  ex  Dei  praecepto  affir¬ 
mativo,  quo  Dominus  dicit :  Convertimini  ad  me,  et  ego  convertar  ad  vos,  Zach.  1. 


QUAESTIO  XC. 

DE  LEGIBUS,  IN  QUATUOR  ARTICULOS  DIVISA. 

Consequenter  considerandum  est  de  principiis  exterioribus  actuum.  Prin¬ 
cipium  autem  exterius  ad  malum  inclinans  est  diabolus,  de  cujus  tentatione 
in  primo  dictum  est  ( q .  111.  art.  2.  et  3.):  principium  autem  exterius  movens 
ad  bonum  est  Deus,  qui  et  nos  instruit  per  legem,  et  juvat  per  gratiam. 
Unde  primo  de  lege,  secundo  de  gratia  dicendum  est :  circa  legem  autem 
primo  oportet  considerare  de  ipsa  lege  in  communi:  secundo  de  partibus 
ejus:  circa  legem  autem  in  communi  tria  occurrunt  consideranda:  primo 
quidem  de  essentia  ipsius;  seeundo,  de  differentia  legum;  tertio,  de  effecti¬ 
bus  legis. 

Circa  primum  quaeruntur  quatuor. 

Primo.  Utrum  lex  sit  aliquid  rationis. 

Secundo.  De  fine  legis. 

Tertio.  De  causa  ejus. 

Quarto.  De  promulgatione  ipsius. 

ARTICULUS  I.  48» 

UTRUM  LEX  SIT  ALIQUID  RATIONIS. 

(Infr.  q.  91.  art.  1.  corp.  et  q.  92.  art.  1.  corp.  et  q.  94.  art.  1.  corp.). 

Ad  primum  sic  proceditur.  Videtur,  quod  lex  non  sit  aliquid  rationis: 
dicit  enim  Apostolus  ad  Rom.  7.:  Video  aliam  legem  in  membris  meis,  etc.: 
sed  nihil,  quod  est  rationis,  est  in  membris;  quia  ratio  non  utitur  organo 
corporali;  ergo  lex  non  est  aliquid  rationis. 

2.  Praeterea.  In  ratione  non  est  nisi  potentia,  habitus,  et  actus:  sed  lex 
non  est  ipsa  potentia  rationis:  similiter  etiam  non  est  aliquis  habitus  ratio¬ 
nis;  quia  habitus  rationis  sunt  virtutes  intellectuales,  de  quibus  supra  dictum 
est  (q.  yy.) :  nec  etiam  actus  rationis  est :  quia,  cessante  rationis  actu,  lex 
cessaret,  puta  in  dormientibus;  ergo  lex  non  est  aliquid  rationis. 

3.  Praeterea.  Lex  movet  eos,  qui  subjiciuntur  legi,  ad  recte  agendum; 
sed  movere  ad  agendum  proprie  pertinet  ad  voluntatem,  ut  patet  ex  prae¬ 
missis  (q.  9.  art.  1.) ;  ergo  lex  non  pertinet  ad  rationem,  sed  magis  ad  volun¬ 
tatem;  secundum  quod  etiam  Jurisperitus  dicit  (lib.  1.  ff.  de  Conslit.  Prine.) 
Quod  placuit  principi,  legis  habet  vigorem. 

Sed  contra  est,  quod  ad  legem  pertinet  praecipere,  et  prohibere;  sed 
imperare  est  rationis,  ut  supra  habitum  est  (q.  17.  art.  1.);  ergo  lex  est  ali¬ 
quid  rationis. 

Respondeo  dicendum,  quod  lex  quaedam  regula  est,  et  mensura  actuum, 
secundum  quam  inducitur  aliquis  ad  agendum,  vel  ab  agendo  retrahitur:  di¬ 
citur  enim  lex  a  ligando,  quia  obligat  ad  agendum :  regula  autem,  et  men¬ 
sura  humanorum  actuum  est  ratio,  quae  est  principium  primum  actuum 
humanorum,  ut  ex  praedictis  patet  (q.  66.  art.  1.) :  rationis  enim  est  ordinare 
ad  finem,  qui  est  primum  principium  in  agendis,  secundum  Philosoph.  (lib.  7. 
Ethic.  cap.  8.  a  med.)  :  in  unoquoque  autem  genere  id  quod  est  principium, 
«st  mensura,  et  regula  illius  generis :  sicut  unitas  in  genere  numeri,  et  motus 
primus  in  genere  motuum.  Unde  relinquitur,  quod  lex  sit  aliquid  pertinens 
ad  rationem. 

Ad  primum  ergo  dicendum,  quod,  cum  lex  sit  regula  quaedam,  et  mensura, 
dicitur  dupliciter  esse  in  aliquo:  uno  modo  sicut  in  mensurante,  et  regulante: 
et  quia  hoc  est  proprium  rationis,  ideo  per  hunc  modum  lex  est  in  ratione 
sola:  alio  modo  sicut  in  regulato,  et  mensurato:  et  sic  lex  est  in  omnibus, 
quae  inclinantur  in  aliquid  ex  aliqua  lege;  ita  quod  quaelibet  inclinatio  pro¬ 
veniens  ex  aliqua  lege  potest  dici  lex  non  essentialiter,  sed  quasi  partici- 
pative :  et  hoc  modo  inclinatio  ipsa  membrorum  ad  concupiscendum  lex 
membrorum  vocatur. 

Ad  secundum  dicendum,  quod,  sicut  in  actibus  exterioribus  est  conside¬ 
rare  operationem,  et  operatum,  puta  aedificationem,  et  aedificatum ;  ita  in 
operibus  rationis  est  considerare  ipsum  actum  rationis,  qui  est  intelligere, 
et  ratiocinari,  et  aliquid  per  hujusmodi  actum  constitutum :  quod  quidem  in 
speculativa  ratione  primo  quidem  est  definitio:  secundo  enuntiatio:  tertio  vero 
syllogismus,  vel  argumentatio  :  et  quia  ratio  etiam  practica  utitur  quodam  syl¬ 
logismo  in  operabilibus,  ut  supra  habitum  est  (q.  iq.  art.  q.  et  q.  77.  art.  2.  ad  4.), 
secundum  quod  Philos.  docet  in  7.  Ethic.  (cap.  q.);  ideo  est  invenire  aliquid 
in  ratione  practica,  quod  ita  se  habeat  ad  operationes,  sicut  se  habet  propo¬ 
sitio  in  ratione  speculativa  ad  conclusiones :  et  hujusmodi  propositiones  uni¬ 
versales  rationis  practicae  ordinatae  ad  actiones  habent  rationem  legis :  quae 
quidem  propositiones  aliquando  actualiter  considerantur,  aliquando  vero  ha- 
.bitualiter  a  ratione  tenentur. 

Ad  tertium  dicendum,  quod  ratio  habet  vim  movendi  a  voluntate,  ut 
supra  dictum  est  (q.  17.  art.  1.):  ex  hoc  enim  quod  aliquis  vult  finem,  ratio 
imperat  de  his  quae  sunt  ad  finem ;  sed  voluntas  de  his  quae  imperantur,  ad 
hoc  quod  legis  rationem  habeat,  oportet  quod  sit  aliqua  ratione  regulata:  et 
hoc  modo  intelligitur,  quod  voluntas  principis  habet  vigorem  legis :  alioquin 
voluntas  principis  magis  esset  iniquitas,  quam  lex. 


ARTICULUS  II.  481 

UTRUM  LEX  ORDINETUR.  SEMPER  AD  BONUM  COMMUNE. 

(Infr.  q.  91.  art.  1.  corp.  et  art.  6.  ad  q.  et  q.  96.  ari.  1.  2.  q.  4.  et  6.  corp. 
et  2-2.  q.  q8.  art.  q.  corp.  et  part.  q.  q.  70.  art.  2.  ad  2.  et  lib.  q.  Contr.  g.  cap.  ioq.  fin.). 

Ad  secundum  sic  proceditur.  Videtur,  quod  lex  non  ordinetur  semper 
Ad  bonum  commune,  sicut  ad  finem  :  ad  legem  enim  pertinet  praecipere,  et 

prohibere:  sed  praecepta  ordinantur  ad  quaedam  singularia  bona ;  non  erga 
semper  finis  legis  est  bonum  commune. 

2.  Praeterea.  Lex  dirigit  hominem  ad  agendum:  sed  actus  humani  sunt 
in  particularibus;  ergo  et  lex  ad  aliquod  particulare  bonum  ordinatur. 

3.  Praeterea.  Isidorus  dicit  in  lib.  5.  Etymologiarum  (cap.  3.) :  Si  ratione 
lex  constat,  lex  erit  omne,  quod  ratione  constiterit :  sed  ratione  consistit  non  so¬ 
lum  quod  ordinatur  ad  bonum  commune,  sed  etiam  quod  ordinatur  ad  pri¬ 
vatum  bonum  unius;  ergo  etc. 

Sed  contra  est,  quod  Isidorus  dicit  in  5.  Etymolog.  (cap.  21.),  quod  lex 
est  nullo  privato  commodo,  sed  pro  communi  utilitate  civium  conscripta. 

Respondeo  dicendum,  quod,  sicut  dictum  est  (art.  praec.),  lex  pertinet  ad 
id,  quod  est  principium  humanorum  actuum,  ex  eo  quod  est  regula,  et  men¬ 
sura:  sicut  autem  ratio  est  principium  humanorum  actuum;  ita  etiam  in  ipsa 
ratione  est  aliquid,  quod  est  principium  respectu  omnium  aliorum ;  unde  ad 
hoc  oportet  quod  principaliter,  et  maxime  pertineat  lex:  primum  autem  prin¬ 
cipium  in  operativis,  quorum  est  ratio  practica,  est  finis  ultimus:  est  autem 
ultimus  finis  humanae  vitae  felicitas,  vel  beatitudo,  ut  supra  habitum  est  (q.  r. 
art.  6.  et  7.  et  q.  2.  art.  y  et  y.) ;  unde  oportet,  quod  lex  maxime  respiciat 
ordinem,  qui  est  in  beatitudine.  Rursus  cum  omnis  pars  ordinetur  ad  totum', 
sicut  imperfectum  ad  perfectum;  unus  autem  homo  est  pars  communitatis 
perfectae ;  necesse  est,  quod  lex  proprie  respiciat  ordinem  ad  felicitatem  com¬ 
munem  ;  unde  et  Philosophus  praemissa  definitione  legalium  mentionem  facit 
de  felicitate,  et  communione  politica:  dicit  enim  in  5.  Ethic.  (cap.  1.  a  med.), 
quod  legalia  justa  dicimus  factiva,  et  conservativa  felicitatis,  et  particularium 
ipsius  politica  communicatione :  perfecta  enim  communitas  civitas  est,  ut  di¬ 
citur  in  1.  Polit,  (cap.  1.). 

In  quolibet  autem  genere  id  quod  maxime  dicitur,  est  principium  aliorum, 
et  alia  dicuntur  secundum  ordinem  ad  ipsum:  sicut  ignis,  qui  est  maxime 
calidus,  est  causa  caliditatis  in  corporibus  mixtis,  quae  intantum  dicuntur  ca¬ 
lida,  inquantum  participant  de  igne:  unde  oportet,  cum  lex  maxime  dicatur 
secundum  ordinem  ad  bonum  commune,  quod  quodcumque  aliud  praeceptum 
de  particulari  opere  non  habeat  rationem  legis,  nisi  secundum  ordinem  ad 
bonum  commune:  et  ideo  omnis  lex  ad  bonum  commune  ordinatur. 

Ad  primum  ergo  dicendum,  quod  praeceptum  importat  applicationem 
legis  ad  ea,  quae  lege  regulantur:  ordo  autem  ad  bonum  commune,  qui  per¬ 
tinet  ad  legem,  est  applicabilis  ad  singulares  fines:  et  secundum  hoc  etiam 
de  particularibus  quibusdam  praecepta  dantur. 

Ad  secundum  dicendum,  quod  operationes  quidem  sunt  in  particularibus  7 
sed  illa  particularia  referri  possunt  ad  bonum  commune,  non  quidem  com¬ 
munitate  generis,  vel  speciei,  sed  communitate  causae  finalis ;  secundum  quod. 
bonum  commune  dicitur  finis  communis. 

Ad  tertium  dicendum,  quod  sicut  nihil  constat  firmiter  secundum  ratio¬ 
nem  speculativam,  nisi  per  resolutionem  ad  prima  principia  indemostrabilia: 
ita  firmiter  nihil  constat  per  rationem  practicam,  nisi  per  ordinationem  ad 
ultimum  finem,  qui  est  bonum  commune,  -quod  autem  hoc  modo  ratione, 
constat,  legis  rationem  habet. 

ARTICULUS  III.  482 

UTRUM  RATIO  CUJUSLIBET  SIT  FACTIVA  LEGIS. 

(Infr.  q.  92.  art.  2.  ad  2.  et  q.  9}.  art.  4.  corp. 

ed  q.  96.  art.  1.  et  4.  corp.  et  2-2.  q.  40.  art.  1.  ad  3.  et  q.  77.  art.  2.  corp . 
et  q.  60.  art.  6.  corp.  et  q.  67.  art.  1.  corp.). 

Ad  tertium  sic  proceditur.  Videtur,  quod  cujuslibet  ratio  sit  factiva 
legis :  dicit  enim  Apost.  ad  Rom.  2.,  quod  cum  gentes,  quae  legem  non  habent, 
naturaliter  ea  quae  legis  sunt,  faciunt,  ipsi  sibi  sunt  lex:  hoc  autem  communiter 
de  omnibus  dicit;  ergo  quilibet  potest  facere  sibi  legem. 

2.  Praeterea.  Sicut  Philos.  dicit  in  lib.  2.  Ethicorum  (cap.  1.  a  prine), 
intentio  legislatoris  est,  ut  inducat  hominem  ad  virtutem:  sed  quilibet  homo 
potest  alium  inducere  ad  virtutem;  ergo  cujuslibet  hominis  ratio  est  factiva 
legis. 

3.  Praeterea.  Sicut  princeps  civitatis  est  civitatis  gubernator;  ita  qui¬ 
libet  paterfamilias  est  gubernator  domus:  sed  princeps  civitatis  potest  in  ci¬ 
vitate  legem  facere;  ergo  quilibet  paterfamilias  potest  in  sua  domo  facere 
legem. 

Sed  contra  est,  quod  Isidorus  dicit  in  lib.  5.  Etymol.  (cap.  10),  et  ha¬ 
betur  in  Decretis  (cap.  1.  dist.  2.):  Lex  est  constitutio  populi,  secundum  quam 
majores  natu  [al.  inquantum  qua  majores  natu\  simul  cum  plebibus  aliquid  sanxe¬ 
runt;  non  est  ergo  cujuslibet  facere  legem. 

Respondeo  dicendum,  quod  lex  proprie  primo,  et  principaliter  respicit 
ordinem  ad  bonum  commune :  ordinare  autem  aliquid  in  bonum  commune, 
est  vel  totius  multitudinis,  vel  alicujus  gerentis  vicem  totius  multitudinis:  et 
ideo  condere  legem  vel  pertinet  ad  totam  multitudinem,  vel  pertinet  ad  per¬ 
sonam  publicam,  quae  totius  multitudinis  curam  habet:  quia  et  in  omnibus 
aliis  ordinare  in  finem  est  ejus,  cujus  est  proprius  ille  finis. 

Ad  primum  ergo  dicendum,  quod,  sicut  supra  dictum  est  (art.  1.  huj.  q. 
ad  1),  lex  est  in  aliquo  non  solum  sicut  in  regulante,  sed  etiam  participative 
sicut  in  regulato;  et  hoc  modo  unusquisque  sibi  est  lex,  inquantum  parti¬ 
cipat  ordinem  alicujus  regulantis:  unde  et  ibidem  subditur:  Qui  ostendunt  opus 
legis  scriptum  in  cordibus  suis. 

Ad  secundum  dicendum,  quod  persona  privata  non  potest  inducere  effi¬ 
caciter  ad  virtutem :  potest  enim  solum  monere :  sed  si  sua  monitio  non  re¬ 
cipiatur,  non  habet  vim  coactivam,  quam  debet  habere  lex  ad  hoc  quod  ef¬ 
ficaciter  inducat  ad  virtutem,  ut  Philosophus  dicit  in  10.  Ethicor.  (cap.  ult.): 
hanc  autem  virtutem  coactivam  habet  multitudo,  vel  persona  publica,  ad 
quam  pertinet  poenas  infligere,  ut  infra  dicetur  (2-2.  q.  64.  art.  3);  et  ideo 
solius  ejus  est  leges  facere. 

Ad  tertium  dicendum,  quod  sicut  homo  est  pars  domus,  ita  domus  est 
pars  civitatis;  civitas  autem  est  communitas  perfecta,  ut  dicitur  in  1.  Poli¬ 
ticorum  (cap.  1);  et  ideo  sicut  bonum  unius  hominis  non  est  ultimus  finis,  sed 
ad  commune  bonum  ordinatur:  ita  etiam  bonum  unius  domus  ordinatur  ad 
bonum  unius  civitatis,  quae  est  communitas  perfecta ;  unde  ille,  qui  gubernat 
aliquam  familiam,  potest  quidem  facere  aliqua  praecepta,  vel  statuta,  non 
tamen  quae  proprie  habeant  rationem  legis. 

ARTICULUS  IV.  483 

UTRUM  PROMULGATIO  SIT  DE  RATIONE  LEGIS. 

(3.  Dist.  24.  q.  3.  art.  3.  corp.  et  ad  1.  et  4.  Dist.  3.  art.  3.  q.  3.  corp.). 

Ad  quartum  sic  proceditur.  Videtur,  quod  promulgatio  non  sit  de  ra¬ 
tione  legis:  lex  enim  naturalis  maxime  habet  rationem  legis:  sed  lex  natu¬ 
ralis  non  indiget  promulgatione;  ergo  non  est  de  ratione  legis,  quod  pro¬ 
mulgetur. 

2.  Praeterea.  Ad  legem  pertinet  proprie  obligare  ad  aliquid  faciendum, 
vel  non  faciendum :  sed  non  solum  obligantur  ad  implendam  legem  illi,  co¬ 
ram  quibus  promulgatur  lex,  sed  etiam  alii;  ergo  promulgatio  non  est  de 
ratione  legis. 

3.  Praeterea.  Obligatio  legis  extenditur  etiam  in  futurum;  quia  leges 
futuris  negotiis  necessitatem  imponunt,  ut  jura  dicunt  (lib.  1.  Cod.  tit.  de  Leg. 
et  Conslit.):  sed  promulgatio  fit  ad  praesentes;  ergo  promulgatio  non  est  de 
necessitate  legis. 

Sed  contra  est,  quod  dicitur  in  Decretis  4.  distinctione  (in  append.  Grat. 
ad  cap. :  In  istis),  quod  leges  instituuntur,  cum  promulgantur. 

Respondeo  dicendum,  quod,  sicut  dictum  est  (art.  1.  huj.  q.),  lex  impo¬ 
nitur  aliis  per  modum  regulae,  et  mensurae:  regula  autem,  et  mensura  im¬ 
ponitur  per  hoc,  quod  applicatur  his  quae  regulantur,  et  mensurantur ;  unde 
ad  hoc  quod  lex  virtutem  obligandi  obtineat,  quod  est  proprium  legis,  oportet 
quod  applicetur  hominibus,  qui  secundum  eam  regulari  debent:  talis  autem 
applicatio  fit  per  hoc,  quod  in  notitiam  eorum  deducitur  ex  ipsa  promulga¬ 
tione  ;  unde  promulgatio  ipsa  necessaria  est  ad  hoc,  quod  lex  habeat  suam 
virtutem.  Et  sic  ex  quatuor  praedictis  potest  colligi  definitio  legis :  quae  nihil 
est  aliud,  quam  quaedam  rationis  ordinatio  ad  bonum  commune,  ab  eo,  qui 
curam  communitatis  habet,  promulgata. 

Ad  primum  ergo  dicendum,  quod  promulgatio  legis  naturae  est  ex  hoc 
ipso,  quod  Deus  eam  mentibus  hominum  inseruit  naturaliter  cognoscendam. 

Ad  secundum  dicendum,  quod  illi,  coram  quibus  lex  non  promulgatur, 
obligantur  ad  legem  observandam,  inquantum  in  eorum  notitiam  devenit  per 
.alios,  vel  devenire  potest  promulgatione  facta. 

Ad  tertium  dicendum,  quod  promulgatio  praesens  in  futurum  extenditur 
per  firmitatem  scripturae,  quae  quodammodo  semper  eam  promulgat;  unde 
Isidorus  dicit  in  5.  Etymologiarum  (cap.  3.  et  lib.  2.  cap.  10.),  quod  lex  a  le¬ 
gendo  vocata  est,  quia  scripta  est. 

QUAESTIO  XCI. 

DE  LEGUM  DIVERSITATE,  IN  SEX  ARTICULOS  DIVISA. 


Deinde  considerandum  est  de  diversitate  legum. 

Et  circa  hoc  quaeruntur  sex. 

Primo.  Utrum  sit  aliqua  lex  aeterna. 

Secundo.  Utrum  sit  aliqua  lex  naturalis. 

Tertio.  Utrum  sit  aliqua  lex  humana. 

Quarto.  Utrum  sit  aliqua  lex  divina. 

Quinto.  Utrum  sit  una  tantum,  vel  plures. 
Sexto.  Utrum  sit  aliqua  lex  peccati. 


ARTICULUS  I.  484 

UTRUM  SIT  ALIQUA  LEX  AETERNA. 

(Infr.  q.  95.  art.  1.  per  tot.  et  art.  3.  et  4.  corp.  art.  3.  ad  3. 
et  4.  Dist.  33.  q.  1.  art.  1.  et  lib.  3.  Contr.  g.  cap.  113.  et  Rom.  S.  com.  3-fin.). 

Ad  primum  sic  proceditur.  Videtur,  quod  non  sit  aliqua  lex  aeterna :  omnis 
enim  lex  aliquibus  imponitur :  sed  non  fuit  ab  aeterno,  cui  aliqua  lex  posset 
imponi:  solus  enim  Deus  fuit  ab  aeterno;  ergo  nulla  lex  est  aeterna. 

2.  Praeterea.  Promulgatio  est  de  ratione  legis:  sed  promulgatio  non 
potuit  esse  ab  aeterno ;  quia  non  erat  ab  aeterno  cui  promulgaretur ;  ergo 
nulla  lex  potest  esse  aeterna. 

3.  Praeterea.  Lex  importat  ordinem  ad  finem:  sed  nihil  est  aeternum, 
quod  ordinetur  ad  finem:  solus  enim  ultimus  finis  est  aeternus;  ergo  nulla 
lex  est  aeterna. 

Sed  contra  est,  quod  August.  dicit  in  lib.  1.  de  Lib.  Arb.  (cap.  6.  parum 
a  med.):  Lex,  quae  summa  ratio  nominatur,  non  potest  cuipiam  intelligenti  non 
incommutabilis,  aeternaque  videri. 

Respondeo  dicendum,  quod,  sicut  supra  dictum  est  (q.  praec.  art.  1.  et  4.), 
nihil  est  aliud  lex,  quam  dictamen  practicae  rationis  in  principe,  qui  gubernat 
aliquam  communitatem  perfectam.  Manifestum  est  autem,  supposito  quod 
mundus  divina  providentia  regatur,  ut  in  1.  habitum  est  (q.  22.  art.i.  et  2.), 
quod  tota  communitas  universi  gubernatur  ratione  divina;  et  ideo  ipsa  ratiO' 
gubernationis  rerum  in  Deo,  sicut  in  principe  universitatis  existens,  legis  habet 
rationem;  et  quia  divina  ratio  nihil  concipit  ex  tempore,  sed  habet  aeternum 
conceptum,  ut  dicitur  Proverb.  8.,  inde  est,  quod  hujusmodi  legem  oportet 
dicere  aeternam. 

Ad  primum  ergo  dicendum,  quod  ea  quae  in  seipsis  non  sunt,  apud  Deum 
existunt,  inquantum  sunt  ab  ipso  cognita,  et  praeordinata,  secundum  illud 
Roman.  4.:  Qui  vocat  ea  quae  non  sunt,  tamquam  ea  quae  sunt:  sic  igitur  ae- 

ternus  divinae  legis  conceptus  habet  rationem  legis  aeternae,  secundum  quod 
a  Deo  ordinatur  ad  gubernationem  rerum  ab  ipso  praecognitarum. 

Ad  secundum  dicendum,  quod  promulgatio  fit  et  verbo,  et  scripto:  et 
utroque  modo  lex  aeterna  habet  promulgationem  ex  parte  Dei  promulgantis: 
quia  et  verbum  divinum  est  aeternum:  et  Scriptura  libri  vitae  est  aeterna: 
sed  ex  parte  creaturae  audientis,  aut  inspicientis  non  potest  esse  promulgatio 
aeterna. 

Ad  tertium  dicendum,  quod  lex  importat  ordinem  ad  finem  active;  in- 
quantum  scilicet  per  eam  ordinantur  aliqua  in  finem ;  non  autem  passive, 
idest  quod  ipsa  lex  ordinetur  ad  finem,  nisi  per  accidens  in  gubernante,  cujus 
finis  est  extra  ipsum;  ad  quem  etiam  necesse  est  ut  lex  ejus  ordinetur:  sed 
finis  divinae  gubernationis  est  ipse  Deus;  nec  ejus  lex  est  aliud  ab  ipso;  unde 
lex  aeterna  non  ordinatur  in  alium  finem. 


ARTICULUS  II.  485 

UTRUM  SIT  IN  NOBIS  ALIQUA  LEX  NATURALIS. 

(Infr.  q.  96.  ari1..  2.  ad  3.  et  q.  97.  art.  1.  ad  1. 
et  4.  Dist.  33.  q.  2.  art.  1.  corp.  et  Rom.  8.  fin.). 

Ad  secundum  sic  proceditur.  Videtur,  quod  non  sit  in  nobis  aliqua  lex 
naturalis :  sufficienter  enim  homo  gubernatur  per  legem  aeternam :  dicit  enim 
August.  in  1.  de  Lib.  Arb.  (cap.  6.  circa  fin.),  quod  lex  aeterna  est,  qua  justum 
est  ut  omnia  sint  ordinatissima :  sed  natura  non  abundat  in  superfluis,  sicut 
nec  deficit  in  necessariis ;  ergo  non  est  homini  aliqua  lex  naturalis. 

2.  Praeterea.  Per  legem  ordinatur  homo  in  suis  actibus  ad  finem,  ut 
supra  habitum  est  (q.  praec.  art.  2.):  sed  ordinatio  humanorum  actuum  ad 
finem  non  est  per  naturam,  sicut  accidit  in  creaturis  rationalibus,  quae  solo 
appetitu  naturali  agunt  propter  finem;  sed  agit  homo  propter  finem  per  ra¬ 
tionem,  et  voluntatem;  ergo  non  est  aliqua  lex  homini  naturalis. 

3.  Praeterea.  Quanto  aliquis  est  liberior,  tanto  minus  est  sub  lege:  sed 
homo  est  liberior  omnibus  aliis  animalibus  propter  liberum  arbitrium,  quod 
prae  aliis  animalibus  habet:  cum  igitur  alia  animalia  non  subdantur  legi  na¬ 
turali,  nec  homo  alicui  legi  naturali  subdetur. 

Sed  contra  est,  quod  Rom.  2.  super  illud :  Cum  gentes,  quae  legem  non 
habent,  naturaliter  ea  quae  legis  sunt,  faciunt,  dicit  Gloss.  (ordin.)  quod,  si  non 
habent  legem  scriptam,  habent  tamen  legem  naturalem,  qua  quilibet  intel- 
ligit,  et  sibi  conscius  est,  quid  sit  bonum,  et  quid  malum. 

Respondeo  dicendum,  quod,  sicut  supra  dictum  est  (q.  praec.  art.  1.  ad  1.) 
lex,  cum  sit  regula,  et  mensura,  dupliciter  potest  esse  in  aliquo:  uno  modo 
sicut  in  regulante,  et  mensurante :  alio  modo  sicut  in  regulato,  et  mensurato: 
quia  inquantum  participat  aliquid  de  regula,  vel  mensura,  sic  regulatur,  vel 
mensuratur:  unde  cum  omnia,  quae  divinae  providentiae  subduntur,  a  lege 
aeterna  regulentur,  et  mensurentur,  ut  ex  dictis  patet  (art.  praec.),  manifestum 
est,  quod  omnia  participant  aliqualiter  legem  aeternam ;  inquantum  scilicet 
ex  impressione  ejus  habent  inclinationes  in  proprios  actus,  et  fines.  Inter 
caetera  autem  rationalis  creatura  excellentiori  quodam  modo  divinae  provi¬ 
dentiae  subjacet,  inquantum  et  ipsa  fit  providentiae  particeps,  sibi  ipsi,  et  aliis 

providens:  unde  et  in  ipsa  participatur  ratio  aeterna,  per  quam  habet  natu¬ 
ralem  inclinationem  ad  debitum  actum,  et  finem :  et  talis  participatio  legis 
aeternae  in  rationali  creatura  lex  naturalis  dicitur:  unde  cum  Psalmista  dixisset 
(Ps.  4.) :  Sacrificate  sacrificium  justitiae,  quasi  quibusdam  quaerentibus,  quae 
sunt  justitiae  opera,  subjungit:  Multi  dicunt:  Quis  ostendit  nobis  bona?  cui 
quaestioni  respondens  dicit:  Signatum  est  super  nos  lumen  vultus  tui,  Domine: 
quasi  lumen  rationis  naturalis,  quo  discernimus  quid  sit  bonum,  et  quid  ma¬ 
lum,  quod  pertinet  ad  naturalem  legem,  nihil  aliud  sit,  quam  impressio  di¬ 
vini  luminis  in  nobis:  unde  patet,  quod  lex  naturalis  nihil  aliud  est,  quam 
participatio  legis  aeternae  in  rationali  creatura. 

Ad  primum  ergo  dicendum,  quod  ratio  illa  procederet,  si  lex  naturalis 
esset  aliquid  diversum  a  lege  aeterna:  non  autem  est  nisi  quaedam  partici¬ 
patio  ejus,  ut  dictum  est  (in  corp.  art.). 

Ad  secundum  dicendum,  quod  omnis  operatio  rationis,  et  voluntatis  de¬ 
rivatur  in  nobis  ab  eo,  quod  est  secundum  naturam,  ut  supra  habitum  est 
(q.  10.  art.  1.) :  nam  omnis  ratiocinatio  derivatur  a  principiis  naturaliter  notis; 
et  omnis  appetitus  eorum  quae  sunt  ad  finem,  derivatur  a  naturali  appetitu 
ultimi  finis,  et  sic  etiam  oportet,  quod  prima  directio  actuum  nostrorum  ad 
finem  fiat  per  legem  naturalem. 

Ad  tertium  dicendum,  quod  etiam  animalia  irrationalia  participant  ra¬ 
tionem  aeternam  suo  modo,  sicut  et  rationalis  creatura:  sed  quia  rationalis 
creatura  participat  eam  intellectualiter,  et  rationaliter,  ideo  participatio  legis 
aeternae  in  creatura  rationali  proprie  lex  vocatur :  nam  lex  est  aliquid  rationis, 
ut  supra  dictum  est  (q.  praec.  art.  1.) :  in  creatura  autem  irrationali  non  par¬ 
ticipatur  rationaliter;  unde  non  petest  dici  lex  nisi  per  similitudinem. 

ARTICULUS  III.  486 

UTRUM  SIT  ALIQUA  LEX  HUMANA. 

(Infr.  q.  <)$.  art.  1.  et  2.  Dist.  9.  art.  2.  corp.  et  ad  3. 
et  3.  Dist.  40.  art.  2.  et  art.  8.  corp.  et  Rom.  8.  corp.  et  fin. 
et  3.  Dist.  37.  q.  2.  art.  2.  Met.  lect.  3.). 

Ad  tertium  sic  proceditur.  Videtur,  quod  non  sit  aliqua  lex  humana: 
lex  enim  naturalis  est  participatio  legis  aeternae,  ut  dictum  est  (art.  praec.): 
sed  per  legem  aeternam  omnia  sunt  ordinatissima,  ut  August.  dicit  in  1.  de 
Lib.  Arbit.  (cap.  6.  cir.  fin.);  ergo  lex  naturalis  sufficit  ad  omnia  humana  or¬ 
dinanda;  non  est  ergo  necessarium,  quod  sit  aliqua  lex  humana. 

2.  Praeterea.  Lex  habet  rationem  mensurae,  ut  dictum  est  (q.  praec. 
art.  1.  et  2.)  :  sed  ratio  humana  non  est  mensura  rerum,  sed  potius  e  converso, 
ut  in  10.  Metaph.  (tex.  3.)  dicitur;  ergo  ex  ratione  humana  nulla  lex  proce¬ 
dere  potest. 

3.  Praeterea.  Mensura  debet  esse  certissima,  ut  dicitur  in  10.  Met.  (tex.  3.): 
sed  dictamen  humanae  rationis  de  rebus  gerendis  est  incertum,  secundum 
illud  Sap.  9.:  Cogitationes  mortalium  timidae,  et  incertae  providentiae  nostrae; 
ergo  ex  ratione  humana  nulla  lex  procedere  potest. 

Sed  contra  est,  quod  Augustinus  in  primo  de  Libero  Arbitrio  (cap.  6. 
ei  seq.),  ponit  duas  leges.;  unam  aeternam,  et  aliam  temporalem,  quam  dicit 
esse  humanam. 

Respondeo  dicendum,  quod,  sicut  supra  dictum  est  (q.  praec.  in  corp.  el 
ad  2),  lex  est  quoddam  dictamen  practicae  rationis:  similis  autem  processus 
esse  invenitur  rationis  practicae,  et  speculativae:  utraque  enim  ex  quibusdam 
principiis  ad  quasdam  conclusiones  procedit,  ut  superius  habitum  est  (loc.  cit.)  ; 
secundum  hoc  ergo  dicendum  est,  quod,  sicut  in  ratione  speculativa  ex  prin¬ 
cipiis  indemonstrabilibus  naturaliter  cognitis  producuntur  conclusiones  diver¬ 
sarum  scientiarum,  quarum  cognitio  non  est  nobis  naturaliter  indita,  sed  per 
industriam  rationis  inventa;  ita  etiam  ex  praeceptis  legis  naturalis,  quasi  ex 
quibusdam  principiis  communibus,  et  indemonstrabilibus,  necesse  est  quod 
ratio  humana  procedat  ad  aliqua  magis  particulariter  disponenda:  et  istae 
particulares  dispositiones  adinventae  secundum  rationem  humanam  dicuntur 
leges  humanae,  observatis  aliis  conditionibus,  quae  pertinent  ad  rationem  legis, 
ut  supra  dictum  est  (q.  praec.);  unde  Tullius  dicit  in  sua  Rhetorica  (lib.  2. 
de  Inveni,  aliquant.  ante  fin.),  quod  initium  juris  est  a  natura  profectum :  deinde 
quaedam  in  consuetudinem  ex  utilitatis  ratione  [al.  ex  utilitate  rationis ]  venerunt  r 
postea  res  a  natura  profectas,  et  consuetudine  probatas  legum  metus,  el  religio  sanxit . 

Ad  primum  ergo  dicendum,  quod  ratio  humana  non  potest  participare  ad 
plenum  dictamen  rationis  divinae,  sed  suo  modo,  et  imperfecte;  et  ideo,  sicut 
ex  parte  rationis  speculativae  per  naturalem  participationem  divinae  sapientiae 
inest  nobis  cognitio  quorumdam  communium  principiorum,  non  autem  cujus- 
libet  veritatis  propria  cognitio,  sicut  in  divina  sapientia  continetur :  ita  etiam 
ex  parte  rationis  practicae  naturaliter  homo  participat  legem  aeternam  se¬ 
cundum  quaedam  communia  principia,  non  autem  secundum  particulares 
directiones  singulorum,  quae  tamen  in  aeterna  lege  continentur;  et  ideo  ne¬ 
cesse  est  ulterius,  quod  ratio  humana  procedat  ad  particulares  quasdam  iegum 
sanctiones. 

Ad  secundum  dicendum,  quod  ratio  humana  secundum  se  non  est  re¬ 
gula  rerum:  sed  principia  ei  naturaliter  indita  sunt  regulae  quaedam  gene¬ 
rales,  et  mensurae  omnium  eorum,  quae  sunt  per  hominem  agenda,  quorum 
ratio  naturalis  est  regula,  et  mensura,  licet  non  sit  mensura  eorum,  quae  sunt 
a  natura. 

Ad  tertium  dicendum,  quod  ratio  practica  est  circa  operabilia,  quae 
sunt  singularia,  et  contingentia,  non  autem  circa  necessaria,  sicut  ratio  spe¬ 
culativa;  et  ideo  leges  humanae  non  possunt  illam  infallibilitatem  habere, 
quam  habent  conclusiones  demonstrativae  scientiarum:  nec  oportet,  quod 
omnis  mensura  sit  omnino  infallibilis,  et  certa,  sed  secundum  quod  est  pos¬ 
sibile  in  genere  suo. 

ARTICULUS  IV.  4s7 

UTRUM  FUERIT  NECESSARIUM  ESSE  ALIQ.UAM  LEGEM  DIVINAM. 

(Part.  1.  q.  1.  art.  2.  et  part.  q.  q.  60.  art.  5.  ad  j.  et  Dist.  77.  art.  5. 

et  Rom.  S.  fin.). 

Ad  quartum  sic  proceditur.  Videtur,  quod  non  fuerit  necessarium  esse 
aliquam  legem  divinam:  quia,  ut  dictum  est  (art.  2.  huj  q.),  lex  naturalis  est 
quaedam  participatio  legis  aeternae  in  nobis:  sed  lex  aeterna  est  lex  divina, 
ut  dictum  est  (art  1.  huj.  q.);  ergo  non  oportet  quod  praeter  legem  natu 
ralem,  et  leges  humanas  ab  ea  derivatas,  sit  aliqua  alia  lex  divina. 

2.  Praeterea.  Eccli.  15.  dicitur,  quod  Deus  dimisit  hominem  in  manu  con¬ 
silii  sui:  consilium  autem  est  actus  rationis,  ut  supra  habitum  est  (q.  14.  art.  1.); 
ergo  homo  dimissus  est  gubernationis  suae  rationis :  sed  dictamen  rationis 
humanae  est  lex  humana,  ut  dictum  est  (art.  praec.) ;  ergo  non  oportet  quod 
homo  aliqua  lege  divina  gubernetur. 

3.  Praeterea.  Natura  humana  est  sufficientior  irrationabilibus  creaturis: 
sed  irrationales  creaturae  non  habent  aliquam  legem  divinam  praeter  incli¬ 
nationem  naturalem  eis  inditam;  ergo  multo  minus  creatura  rationalis  debet 
habere  aliquam  legem  divinam  praeter  naturalem  legem. 

Sed  contra  est,  quod  David  expetit  legem  a  Deo  sibi  poni,  dicens 
Psal.  11 8.:  Legem  pone  mihi,  Domine,  viam  justificationum  tuarum. 

Respondeo  dicendum,  quod  praeter  legem  naturalem,  et  legem  humanam, 
necessarium  fuit  ad  directionem  humanae  vitae  habere  legem  divinam.  Et 
hoc  propter  quatuor  rationes.  Primo  quidem,  quia  per  legem  dirigitur  homo 
ad  actus  proprios  in  ordine  ad  ultimum  finem:  et  si  quidem  homo  ordina¬ 
retur  tantum  ad  finem,  qui  non  excederet  proportionem  naturalis  facultatis 
hominis,  non  oporteret  quod  homo  haberet  aliquid  directivum  ex  parte  ra¬ 
tionis  supra  legem  naturalem,  et  legem  humanitus  positam,  quae  ab  ea  de¬ 
rivatur:  sed  quia  homo  ordinatur  ad  finem  beatitudinis  aeternae,  quae  excedit 
proportionem  naturalis  facultatis  humanae,  ut  supra  habitum  est  (q.  4.  art.p); 
ideo  necessarium  fuit,  ut  supra  legem  naturalem,  et  humanam  dirigeretur 
etiam  ad  suum  finem  lege  divinitus  data.  Secundo,  quia  propter  incertitudinem 
humani  judicii,  praecipue  de  rebus,  contingentibus,  et  particularibus,  contingit 
de  actibus  humanis  diversorum  esse  diversa  judicia,  ex  quibus  etiam  diversae, 
et  contrariae  leges  procedunt;  ut  ergo  homo  absque  omni  dubitatione  scire 
possit,  quid  ei  sit  agendum,  et  quid  vitandum,  necessarium  fuit,  ut  in  actibus 
propriis  dirigeretur  per  legem  divinitus  datam,  de  qua  constat,  quod  non  po¬ 
test  errare.  Tertio,  quia  de  his  potest  homo  legem  facere,  de  quibus  potest 
judicare  ;  judicium  autem  hominis  esse  non  potest  de  interioribus  actibus, 
qui  latent,  sed  solum  de  exterioribus  motibus,  qui  apparent;  et  tamen  ad 
perfectionem  virtutis  requiritur,  quod  in  utrisque  actibus  homo  rectus  existat; 
et  ideo  lex  humana  non  potuit  cohibere,  et  ordinare  sufficienter  interiores 
actus ;  sed  necessarium  fuit,  quod  ad  hoc  superveniret  lex  divina.  Quarto, 
quia,  sicut  Augustinus  dicit  in  1.  de  Libero  Arbitrio  (cap.  p.et  6.),  lex  humana 
non  potest  omnia  quae  male  fiunt,  punire,  vel  prohibere  :  quia  dum  auferre 
vellet  omnia  mala,  sequeretur  quod  etiam  multa  bona  tollerentur,  et  impe¬ 
diretur  utilitas  boni  communis,  quod  est  necessarium  ad  conservationem 
humanam ;  ut  ergo  nullum  malum  improhibitum,  et  impunitum  remaneat, 
necessarium  fuit  supervenire  legem  divinam,  per  quam  omnia  peccata  pro¬ 
hibentur.  Et  istae  quatuor  causae  tanguntur  in  Psal.  18.  ubi  dicitur:  Lex  Do¬ 
mini  immaculata,  id  est  nullam  peccati  turpitudinem  permittens:  convertens 
animas,  quia  non  solum  exteriores  actus,  sed  etiam  interiores  dirigit:  testimo¬ 
nium  Domini  fidele,  propter  certitudinem  veritatis,  et  rectitudinis:  sapientiam 
praestans  parvulis,  inquantum  ordinat  hominem  ad  supernaturalem  finem,  et 
divinum. 

Ad  primum  ergo  dicendum,  quod  per  naturalem  legem  participatur  lex 
aeterna  secundum  proportionem  capacitatis  humanae  naturae:  sed  oportet, 
ut  altiori  modo  dirigatur  homo  in  ultimum  finem  supernaturalem;  et  ideo 
superadditur  lex  divinitus  data,  per  quam  lex  aeterna  participatur  altiori  modo. 

Ad  secundum  dicendum,  quod  consilium  est  inquisitio  quaedam;  unde 

oportet  quod  procedat  ex  aliquibus  principiis:  nec  sufficit,  quod  procedat  ex 
principiis  naturaliter  inditis,  quae  sunt  praecepta  legis  naturae,  propter  prae¬ 
dicta  (in  corp.  art.) :  sed  oportet,  quod  superaddantur  quaedam  alia  principia, 
scilicet  praecepta  legis  divinae. 

Ad  tertium  dicendum,  quod  creaturae  irrationales  non  ordinantur  ad 
altiorem  finem,  quam  sit  finis,  qui  est  proportionatus  naturali  virtuti  ipsarum  ; 
et  ideo  non  est  similis  ratio. 


ARTICULUS  V.  4S8 

UTRUM  LEX  DIVINA  SIT  UNA  TANTUM. 

(Infr.  q.  107.  art.  1.  et  Gal.  3.  lect.  2). 

Ad  quintum  sic  proceditur.  Videtur,  quod  lex  divina  sit  una  tantum: 
unius  enim  regis  in  uno  regno  est  una  lex:  sed  totum  humanum  genus  com¬ 
paratur  ad  Deum,  sicut  ad  unum  regem,  secundum  illud  Ps.  46.:  Rex  omnis 
terrae  Deus;  ergo  est  una  tantum  lex  divina. 

2.  Praeterea.  Lex  omnis  ordinatur  ad  finem  quem  legislator  intendit  in 
eis,  quibus  legem  fert:  sed  unum  et  idem  est,  quod  Deus  intendit  in  omnibus 
hominibus,  secundum  illud  primae  ad  Timotheum  2.:  Vult  omnes  homines  salvos 
■fieri,  et  ad  agnitionem  veritatis  venire;  ergo  una  tantum  est  lex  divina. 

3.  Praeterea.  Lex  divina  propinquior  esse  videtur  legi  aeternae,  quae 
est  una,  quam  lex  naturalis,  quanto  altior  est  revelatio  gratiae,  quam  cognitio 
naturae:  sed  lex  naturalis  est  una  omnium  hominum;  ergo  multo  magis  lex 
divina. 

Sd  contra  est,  quod  Apostolus  dicit  ad  Hebr.  7. :  Translato  sacerdotio, 
nec  esse  est,  ut  legis  translatio  fiat:  sed  sacerdotium  est  duplex,  ut  ibidem  dicitur, 
scilicet:  sacerdotium  Leviticum,  et  sacerdotium  Christi;  ergo  etiam  duplex  est  lex 
divina,  scilicet:  lex  vetus,  et  lex  nova. 

Respondeo  dicendum,  quod  sicut  in  1.  dictum  est  (q.  30.  art.  2.  et  7.),  di¬ 
stinctio  est  causa  numeri :  dupliciter  autem  inveniuntur  aliqua  distingui :  uno 
modo,  sicut  ea  quae  sunt  omnino  specie  diversa;  ut  equus,  et  bos:  alio  modo, 
sicut  perfectum,  et  imperfectum  in  eadem  specie;  sicut  puer,  et  vir. 

Et  hoc  modo  lex  divina  distinguitur  in  legem  veterem,  et  legem  novam ; 
unde  Apostolus  ad  Galatas  3.  comparat  statum  veteris  legis  statui  pueri  exi- 
stentis  sub  paedagogo ;  statum  autem  novae  legis  comparat  statui  viri  per¬ 
fecti,  qui  jam  non  est  sub  paedagogo. 

Attenditur  autem  perfectio,  et  imperfectio  legis  secundum  tria,  quae  ad 
legem  pertinent,  ut  supra  dictum  est  (q.  praec.  art.  2.  3.  et  4.).  Primo  enim 
ad  legem  pertinet,  ut  ordinetur  ad  bonum  commune,  sicut  ad  finem,  ut  supra 
dictum  est  (q.  praec.  art.  2.).  Quod  quidem  potest  esse  duplex,  scilicet :  bonum 
sensibile,  et  terrenum:  et  ad  tale  bonum  ordinabat  directe  lex  vetus;  unde 
statim  Exod.  3.  in  principio  legis  invitatur  populus  ad  regnum  terrenum  Cha- 
nanaeorum.  Et  iterum  bonum  intelligibile,  et  coeleste:  et  ad  hoc  ordinat  lex 
nova,  unde  statim  Christus  ad  regnum  coelorum  in  suae  praedicationis  prin¬ 
cipio  invitavit  dicens:  Poenitentiam  agite,  appropinquavit  enim  regnum  coelorum, 
Matthaei  4.;  et  ideo  August.  dicit  in  4.  contra  Faustum  (cap.  2.  in  prine.), 
quod  temporalium  rerum  promissiones  in  testamento  veteri  continentur;  et 
ideo  vetus  appellatur:  sed  aeternae  vitae  promissio  ad  novum  pertinet  testa- 

mentum.  Secundo  ad  legem  pertinet  dirigere  humanos  actus  secundum  ordi¬ 
nem  justitiae:  in  quo  etiam  superabundat  lex  nova  legi  veteri,  interiores 
actus  animi  ordinando,  secundum  illud  Matthaei  quinto:  Nisi  abundaverit 
justitia  vestra  plus,  quam  Scribarum,  et  Pharisaeorum,  non  intrabitis  in  regnum 
coelorum;  et  ideo  dicitur,  quod  lex  vetus  cohibet  manum,  lex  nova  animum. 
Tertio  ad  legem  pertinet  inducere  homines  ad  observantias  mandatorum;  et 
hoc  quidem  lex  vetus  faciebat  timore  poenarum:  lex  autem  nova  facit  hoc 
per  amorem,  qui  in  cordibus  nostris  infunditur  per  gratiam  Christi,  quae  in 
lege  nova  confertur,  sed  in  lege  veteri  figurabatur;  et  ideo  dicit  August.  contra 
lAdamantium  Manichaei  discipulum  (cap.  17.  aliquant.  aprine.),  quod  brevis 
I differentia  est  Legis,  et  Evangelii,  timor,  et  amor. 

I  Ad  primum  ergo  dicendum,  quod  sicut  paterfamilias  in  domo  alia  man¬ 
data  proponit  pueris,  et  alia  adultis:  ita  etiam  unus  rex  Deus  in  uno  suo  regno 
aliam  legem  dedit  hominibus  adhuc  imperfectis  existentibus,  et  aliam  perfe¬ 
ctiorem  jam  manuductis  per  priorem  legem  ad  majorem  capacitatem  divi¬ 
norum. 

Ad  secundum  dicendum,  quod  salus  hominum  non  poterat  esse  nisi  per 
Christum,  secundum  illud  Act.  4.:  Non  est  aliud  nomen  datum  hominibus,  in 
quo  oporteat  nos  salvos  fieri :  et  ideo  lex  perfecte  omnes  ad  salutem  inducens 
dari  non  potuit  nisi  post  Christi  adventum :  antea  vero  dari  oportuit  populo, 
ex  quo  Christus  erat  nasciturus,  legem  praeparatoriam  ad  Christi  susceptio¬ 
nem,  in  qua  quaedam  rudimenta  salutaris  justitiae  continentur. 

Ad  tertium  dicendum,  quod  lex  naturalis  dirigit  hominem  secundum 
quaedam  praecepta  communia,  in  quibus  conveniunt  tam  perfecti,  quam  im¬ 
perfecti;  et  ideo  est  una  omnium:  sed  lex  divina  dirigit  hominem  etiam  in 
particularibus  quibusdam,  ad  quae  non  similiter  se  habent  perfecti,  et  imper¬ 
fecti;  et  ideo  oportuit  legem  divinam  esse  duplicem,  sicut  jam  dictum  est 
(in  corp.). 

ARTICULUS  VI.  489 

UTRUM  SIT  ALIQUA  LEX  FOMITIS. 

(Infr.  q.  99.  ari.  3.  ad  1.  et  Rom.  7.  lect.  4.). 

Ad  sextum  sic  proceditur.  Videtur,  quod  non  sit  aliqua  lex  fomitis: 
dicit  enim  Isidor.  in  2.  Etymol.  (cap.  3.),  quod  lex  in  ratione  consistit:  fomes 
autem  non  consistit  in  ratione,  sed  magis  a  ratione  deviat ;  ergo  fomes  non 
habet  rationem  legis. 

2.  Praeterea.  Omnis  lex  obligatoria  est,  ita  quod  qui  eam  non  servant, 
transgressores  dicuntur:  sed  fomes  non  costituit  aliquem  transgressorem  ex 
hoc,  quod  ipsum  non  sequitur:  sed  magis  transgressor  redditur,  si  quis  ipsum 
sequatur;  ergo  fomes  non  habet  rationem  legis. 

3.  Praeterea.  Lex  ordinatur  ad  bonum  commune,  ut  supra  habitum  est 
(q.  praec.art.  2.):  sed  fomes  non  inclinat  ad  bonum  commune,  sed  magis  ad  bo¬ 
num  privatum;  ergo  fomes  non  habet  rationem  legis. 

Sed  contra  est,  quod  Apostolus  dicit  Roman.  7.:  Video  aliam  legem  in 
membris  meis  repugnantem  legi  mentis  meae. 

Respondeo  dicendum,  quod,  sicut  supra  dictum  est  (q.praec.  art.  1.  ad  1.), 
lex  essentialiter  invenitur  in  regulante,  et  mensurante,  participative  autem  in 

eo,  quod  mensuratur,  et  regulatur;  ita  quod  omnis  inclinatio,  vel  ordinatio, 
quae  invenitur  in  his,  quae  subjecta  sunt  legi,  participative  dicitur  lex,  ut  ex 
supra  dictis  patet  (ari.  2.  huj.  q.).  Potest  autem  in  his,  quae  subduntur  legi, 
aliqua  inclinatio  inveniri  dupliciter  a  legislatore:  uno  modo ,  inquantum  directe 
suos  inclinat  subditos  ad  aliquid,  et  interdum  ad  diversos  actus:  secundum 
quem  modum  potest  dici,  quod  alia  est  lex  militum,  et  alia  est  lex  merca¬ 
torum:  alio  modo  indirecte,  inquantum  scilicet  per  hoc  quod  legislator  desti¬ 
tuit  aliquem  sibi  subditum  aliqua  dignitate,  sequitur  quod  transeat  in  alium 
ordinem,  et  quasi  in  aliam  legem:  puta  si  miles  ex  militia  distituatur,  tran¬ 
sibit  in  legem  rusticorum,  vel  mercatorum.  Sic  igitur  sub  Deo  legislatore 
diversae  creaturae  diversas  habent  naturales  inclinationes:  ita  ut  quod  uni 
est  quodammodo  lex,  alteri  sit  contra  legem:  ut  si  dicam,  quod  furibundum 
esse  est  quodammodo  lex  canis,  est  autem  contra  legem  ovis,  vel  alterius 
mansueti  animalis.  Est  ergo  hominis  lex,  quam  sortitur  ex  ordinatione  divina, 
secundum  propriam  conditionem,  ut  secundum  rationem  operetur.  Quae 
quidem  lex  fuit  tam  valida  in  primo  statu,  ut  nihil  vel  praeter  rationem,  vel 
contra  rationem  posset  subrepere  homini:  sed  dum  homo  a  Deo  recessit, 
incurrit  in  hoc,  quod  feratur  secundum  impetum  sensualitatis:  et  unicuique 
etiam  particulariter  hoc  contingit,  quanto  magis  a  ratione  recesserit;  ut  sic 
quodammodo  bestiis  assimiletur,  quae  sensualitatis  impetu  feruntur,  secundum 
illud  Psal.  48. :  Homo,  cum  in  honore  esset,  non  intellexit;  comparatus  est  jumentis 
insipientibus,  et  similis  factus  est  illis;  sic  igitur  ipsa  sensualitatis  inclinatio,  quae 
fomes  dicitur,  in  aliis  quidem  animalibus  simpliciter  habet  rationem  legis, 
illo  tamen  modo,  quo  in  talibus  lex  dici  potest  secundutn  directam  inclina¬ 
tionem  legis:  in  hominibus  autem  secundum  hoc  non  habet  rationem  legis, 
sed  magis  est  deviatio  a  lege  rationis:  sed  inquantum  per  divinam  justitiam 
homo  destituitur  originali  justitia,  et  vigore  rationis,  ipse  impetus  sensua¬ 
litatis,  qui  eum  ducit,  habet  rationem  legis,  inquantum  est  poenalis,  et  ex  lege 
divina  consequens  hominem  destitutum  propria  dignitate. 

Ad  primum  ergo  dicendum,  quod  ratio  illa  procedit  de  fomite  secundum 
se  considerato,  prout  inclinat  ad  malum :  sic  enim  non  habet  rationem  legis, 
ut  dictum  est  (in  corp.  art.),  sed  secundum  quod  sequitur  ex  divinae  legis 
justitia;  tamquam  si  diceretur  lex  esse,  quod  aliquis  nobilis  propter  suam 
culpam  ad  servilia  opera  induci  permitteretur. 

Ad  secundum  dicendum,  quod  objectio  illa  procedit  de  eo,  quod  est  lex, 
quasi  regula,  et  mensura:  sic  enim  deviantes  a  lege  transgressores  consti¬ 
tuuntur:  sic  autem  fomes  non  est  lex,  sed  per  quamdam  participationem,  ut 
supra  dictum  est  (in  corp.  art.). 

Ad  tertium  dicendum,  quod  ratio  illa  procedit  de  fomite  quantum  ad 
inclinationem  propriam,  non  autem  quantum  ad  suam  originem :  et  tamen  si 
consideretur  inclinatio  sensualitatis,  prout  est  in  aliis  animalibus,  sic  ordi¬ 
natur  ad  bonum  commune,  id  est  ad  conservationem  naturae  in  specie,  vel  in 
individuo:  et  hoc  est  etiam  in  homine,  prout  sensualitas  subditur  rationi;  sed 
fomes  dicitur,  secundum  quod  exit  rationis  ordinem. 

QUAESTIO  XCII. 

DE  EFFECTIBUS  LEGIS,  IN  DUOS  ARTICULOS  DIVISA. 


Deinde  considerandum  est  de  effectibus  legis. 

Et  circa  hoc  quaeruntur  duo. 

Primo.  Utrum  effectus  legis  sit  homines  facere  bonos. 

Secundo.  Utrum  effectus  legis  sint:  imperare,  vetare,  permittere,  et  punire, 
sicut  Legisperitus  dicit. 


ARTICULUS  I.  49o 

UTRUM  EFFECTUS  LEGIS  SIT  FACERE  HOMINES  BONOS. 

(Infr.  art.  2.  ad  4.  et  lib.  3.  Contr.  g.  cap.  116.  §  2.  et  3.  et  4.  et  Rom.  10.). 

Ad  primum  sic  proceditur.  Videtur,  quod  legis  effectus  non  sit  facere 
homines  bonos:  homines  enim  sunt  boni  per  virtutem:  virtus  enim  est,  quae 
bonum  facit  habentem,  ut  dicitur  in  secundo  Ethicorum  (corp.  6.  iri  prine.) : 
sed  virtus  est  homini  a  solo  Deo :  ipse  enim  eam  facit  in  nobis,  ut  supra  dictum 
est  in  definitione  virtutis  (q.  34.  art.  4.);  ergo  legis  non  est  homines  facere 
bonos. 

2.  Praeterea.  Lex  non  prodest  homini,  nisi  legi  obediat:  sed  hoc  ipsum 
quod  homo  obedit  legi,  est  ex  bonitate;  ergo  bonitas  praeexigitur  in  homine 
ad  legem;  non  igitur  lex  facit  bonos  homines. 

3.  Praeterea.  Lex  ordinatur  ad  bonum  commune,  ut  supra  dictum  est 
(q.  90.  art.  2.):  sed  quidam  bene  se  habent  in  his,  quae  ad  commune  perti¬ 
nent,  qui  tamen  in  propriis  non  bene  se  habent;  non  ergo  ad  legem  pertinet, 
quod  faciat  homines  bonos. 

4.  Praeterea.  Quaedam  leges  sunt  tyrannicae,  ut  Philos.  dicit  in  sua 
Politica  (lib.  3.  cap.  7.  in  fin.  et  lib.  4.  cap.  10.) :  sed  tyrannus  non  intendit  ad 
bonitatem  subditorum,  sed  solum  ad  propriam  utilitatem;  non  ergo  legis  est 
facere  homines  bonos. 

Sed  contra  est,  quod  Philos.  dicit  in  1.  Ethicor.  (cap.  ult.  cir.  prine.),  quod 
voluntas  cujuslibet  legislatoris  haec  est,  ut  faciat  homines  bonos. 

Respondeo  dicendum,  quod,  sicut  supra  dictum  est  (q.  90.  art.  1.  et  4.), 
lex  nihil  aliud  est,  quam  dictamen  rationis  in  praesidente,  quo  subditi  guber¬ 
nantur.  Cujuslibet  autem  subditi  virtus  est,  ut  bene  subdatur  ei,  a  quo  guber¬ 
natur:  sicut  virtus  irascibilis,  et  concupiscibilis  in  hoc  consistit,  quod  sint 
bene  obedientes  rationi:  et  per  hunc  modum  virtus  cujuslibet  subjecti  est,  ut 
bene  subjiciatur  principanti,  ut  Philosophus  dicit  in  1.  Polit,  (cap.  ult.):  ad 
hoc  autem  ordinatur  unaquaeque  lex,  ut  obediatur  ei  a  subditis;  unde  mani¬ 
festum  est,  quod  hoc  sit  proprium  legis,  inducere  subjectos  ad  propriam 
ipsorum  virtutem.  Cum  igitur  virtus  sit,  quae  facit  bonum  habentem,  sequitur 

quod  proprius  effectus  legis  sit  bonos  facere  eos,  quibus  datur,  vel  simpliciter, 
vel  secundum  quid.  Si  enim  [al.  vero ]  intentio  ferentis  legem  tendat  in  unum 
bonum,  quod  est  bonum  commune  secundum  justitiam  divinam  regulatum, 
sequitur  quod  per  legem  homines  fiant  boni  simpliciter :  si  vero  intentio  le¬ 
gislatoris  feratur  ad  id,  quod  non  est  bonum  simpliciter,  sed  utile,  vel  de¬ 
lectabile  sibi,  vel  repugnans  justitiae  divinae,  tunc  lex  non  bonos  facit  homines 
simpliciter,  sed  secundum  quid,  scilicet  in  ordine  ad  tale  regimen :  sic  autem 
bonum  invenitur  etiam  in  per  se  malis :  sicut  aliquis  dicitur  bonus  latro,  quia 
operatur  accommode  ad  finem. 

Ad  primum  ergo  dicendum,  quod  duplex  est  virtus,  ut  ex  supradictis  patet 
(q.  63.  art.  3.  et  4.);  scilicet:  acquisita,  et  infusa:  ad  utramque  autem  aliquid 
operatur  operum  assuetudo ;  sed  diversimode :  nam  virtutem  quidem  acqui¬ 
sitam  causat;  ad  virtutem  autem  infusam  disponit,  et  eam  jam  habitam  con¬ 
servat,  et  promovet:  et  quia  lex  ad  hoc  datur,  ut  dirigat  actus  humanos,  in- 
quantum  actus  humani  operantur  ad  virtutem,  intantum  lex  facit  homines 
bonos:  unde  et  Philos.  dicit  in  2.  Polit,  (cap.  6.  parum  ante  fin.  et  lib.  2.  Eth , 
cap.  1.),  quod  legislatores  assuefacientes  [al.  assuefaciendo ]  faciunt  bonos. 

Ad  secundum  dicendum,  quod  non  semper  aliquis  obedit  legi  ex  bonitate 
perfecta  virtutis ;  sed  quandoque  quidem  ex  timore  poenae,  quandoque  autem 
ex  solo  dictamine  rationis,  quod  est  quoddam  principium  virtutis,  ut  supra 
habitum  est  (q.  63.  art.  1.). 

Ad  tertium  dicendum,  quod  bonitas  cujuslibet  partis  consideratur  in  pro¬ 
portione  ad  suum  totum;  unde  et  Augustinus  dicit  in  3.  Confes.  (cap.  8.  paulo 
a  prine.),  quod  turpis  est  omnis  pars,  quae  suo  toti  non  congruit :  cum  igitur 
quilibet  homo  sit  pars  civitatis,  impossibile  est,  quod  aliquis  homo  sit  bonus, 
nisi  sit  bene  proportionatus  bono  communi:  nec  totum  potest  bene  existere, 
nisi  ex  partibus  sibi  proportionatis ;  unde  impossibile  est,  quod  bonum  com¬ 
mune  civitatis  bene  se  habeat,  nisi  cives  sint  virtuosi,  ad  minus  illi,  quibus 
convenit  principari.  Sufficit  autem  quantum  ad  bonum  communitatis,  quod 
alii  intantum  sint  virtuosi,  quod  principum  mandatis  obediant;  et  ideo  Philo¬ 
sophus  dicit  in  3.  Politic.  (cap.  3.),  quod  eadem  est  virtus  principis,  et  boni 
viri:  non  autem  eadem  est  virtus  cujuscumque  civis,  et  boni  viri. 

Ad  quartum  dicendum,  quod  lex  tyrannica,  cum  non  sit  secundum  ratio¬ 
nem,  non  est  simpliciter  lex,  sed  magis  est  quaedam  perversitas  legis:  et 
tamen  inquantum  habet  aliquid  de  ratione  legis,  intendit  ad  hoc,  quod  cives, 
sint  boni:  non  enim  habet  de  ratione  legis,  nisi  secundum  hoc,  quod  est 
dictamen  alicujus  praesidentis  in  subditis  [al.  nisi  hoc  quod  est  dictamen  alicujus 
praesidentis  in  sub  dito  s\ :  et  ad  hoc  tendit,  ut  subditi  legi  sint  bene  obedientes; 
quod  est  eos  esse  bonos,  non  simpliciter,  sed  in  ordine  ad  tale  regimen. 


ARTICULUS  II.  49t 

UTRUM  LEGIS  ACTUS  CONVENIENTER  ASSIGNENTUR. 

Ad  secundum  sic  proceditur.  Videtur,  quod  legis  actus  non  sint  conve¬ 
nienter  assignati  in  hoc  quod  dicitur,  quod  legis  actus  est  imperare,  vetare, 
permittere,  et  punire :  lex  enim  omnis  praeceptum  commune  est,  ut  legiscon- 
sultus  Papinianus  dicit  (lib.  1.  ff.  tit.  3.  de  Legib.  et  Senatus cons.) :  sed  idem  est. 
imperare,  quod  praecipere;  ergo  alia  tria  superfluunt. 

2.  Praeterea.  Effectus  legis  est,  ut  inducat  subditos  ad  bonum,  sicut  supra 
dictum  est  (art. praec.) :  sed  consilium  est  de  meliori  bono,  quam  praeceptum; 
ergo  magis  pertinet  ad  legem  consulere,  quam  praecipere. 

3.  Praeterea.  Sicut  homo  aliquis  incitatur  ad  bonum  per  poenas,  ita 
etiam  et  per  praemia;  ergo  sicut  punire  ponitur  effectus  legis,  ita  etiam  et 
praemiare. 

4.  Praeterea.  Intentio  legislatoris  est,  ut  homines  faciat  bonos,  sicut 
supra  dictum  est  (art.  praec.):  sed  ille,  qui  solo  metu  poenarum  obedit  legi, 
non  est  bonus:  nam  timore  servili,  qui  est  timor  poenarum,  etsi  bonum  ali¬ 
quis  faciat,  non  tamen  aliquid  bene  facit,  ut  August.  dicit  (in  Enchir.  cap.  121.); 
non  ergo  videtur  esse  proprium  legis,  quod  puniat. 

Sed  contra  est,  quod  Isidorus  dicit  in  5.  Etym.  (cap.  19.):  Omnis  lex  aut 
permittit  aliquid;  ut  vir  fortis  praemium  petat;  aut  vetat;  ut  sacrarum  virginum 
nuptias  nulli  liceat  petere:  aut  punit;  ut  qui  caedem  fecerit,  capite  plectatur. 

Respondeo  dicendum,  quod,  sicut  enunciatio  est  rationis  dictamen  per 
modum  enuntiandi,  ita  etiam  lex  per  modum  praecipiendi:  rationis  autem 
proprium  est,  ut  ex  aliquo  ad  aliquid  inducat;  unde,  sicut  in  demonstrativis- 
scientiis  ratio  inducit,  ut  assentiatur  conclusioni  per  quaedam  principia;  ita 
etiam  inducit,  ut  assentiatur  legis  praecepto  per  aliquid.  Praecepta  autem 
legis  sunt  de  actibus  humanis,  in  quibus  lex  dirigit,  ut  supra  dictum  est  (q.  90. 
art.  1.  et  q.  91.  art.  4.):  sunt  autem  tres  differentiae  humanorum  actuum:  nam, 
sicut  supra  dictum  est  (q.  iS.  art.  j.  et  8.),  quidam  actus  sunt  boni  ex  genere, 
qui  sunt  actus  virtutum:  et  respectu  horum  ponitur  legis  actus  praecipere, 
vel  imperare :  praecipit  enim  lex  omnes  actus  virtutum,  ut  dicitur  in  5.  Ethicor. 
(cap.  1.  a  mei.) :  quidam  vero  sunt  actus  mali  ex  genere,  sicut  actus  vitiosi: 
et  respectu  horum  lex  habet  prohibere:  quidam  vero  ex  genere  suo  sunt  actus 
indifferentes:  et  respectu  horum  lex  habet  permittere:  et  possunt  etiam  in¬ 
differentes  dici  omnes  illi  actus,  qui  sunt  vel  parum  boni,  vel  parum  mali: 
id  autem,  per  quod  inducit  lex  ad  hoc  quod  sibi  obediatur,  est  timor  poenae;, 
et  quantum  ad  hoc  ponitur  legis  effectus  punire. 

Ad  primum  ergo  dicendum,  quod,  sicut  cessare  a  malo  habet  quamdam 
rationem  boni;  ita  etiam  prohibitio  habet  quamdam  rationem  praecepti:  et 
secundum  hoc,  large  accipiendo  praeceptum,  universaliter  lex  praeceptum 
dicitur. 

Ad  secundum  dicendum,  quod  consulere  non  est  proprius  actus  legis, 
sed  potest  pertinere  etiam  ad  personam  privatam :  cujus  non  est  condere  legem: 
unde  etiam  Apostolus  1.  ad  Cor.  7.  cum  consilium  quoddam  daret,  dixit: 
Ego  dico,  non  Dominus;  et  ideo  non  ponitur  inter  effectus  legis. 

Ad  tertium  dicendum,  quod  etiam  praemiare  potest  ad  quemlibet  per¬ 
tinere:  sed  punire  non  pertinet  nisi  ad  ministrum  legis,  cujus  auctoritate  poena 
infertur;  et  ideo  praemiare  non  ponitur  actus  legis,  sed  solum  punire. 

Ad  quartum  dicendum,  quod  per  hoc,  quod  aliquis  incipit  assuefieri  ad 
vitandum  mala,  et  ad  implendum  bona,  propter  metum  poenae,  perducitur 
quandoque  ad  hoc,  quod  delectabiliter,  et  ex  propria  voluntate  hoc  faciat:  et 
secundum  hoc  lex  etiam  puniendo  perducit  ad  hoc,  quod  homines  sint  boni. 

QUAESTIO  XCIII. 

DE  LEGE  AETERNA,  IN  SEX  ARTICULOS  DIVISA. 


Deinde  considerandum  est  de  singulis;  et  primo  de  lege  aeterna:  secundo 
de  lege  naturali:  tertio  de  lege  humana:  quarto  de  lege  veteri:  quinto  de  lege 
nova,  quae  est  lex  Evangelii.  De  sexta  autem  lege,  quae  est  lex  fomitis,  suf¬ 
ficiat  quod  dictum  est  (q.  8i.  82.  et  83.)  cum  de  peccato  originali  ageretur. 

Circa  primum  quaeruntur  sex. 

Primo.  Quid  sit  lex  aeterna. 

Secundo.  Utrum  sit  omnibus  nota. 

Tertio.  Utrum  omnis  lex  ab  ea  derivetur. 

Quarto.  Utrum  necessaria  subjiciantur  legi  aeternae. 

Quinto.  Utrum  contingentia  naturalia  subjiciantur  legi  aeternae. 

Sexto.  Utrum  omnes  res  humanae  ei  subjiciantur. 

ARTICULUS  I.  492 

UTRUM  LEX  AETERNA  SIT  SUMMA  RATIO  IN  DEO  EXISTENS. 

(Supr.  q.  91.  art.  1.  et  infr.  praes,  q.  art.  3.  et  4.  corp. 
et  4.  Dist.  33.  q.  i.  art.  et  lib.  3.  Contr.  g.  cap.  113.). 

Ad  primum  sic  proceditur.  Videtur,  quod  lex  aeterna  non  sit  summa  ratio 
in  Deo  existens:  lex  enim  aeterna  est  una  tantum:  sed  rationes  rerum  in 
mente  divina  sunt  plures:  dicit  enim  August.  in  lib.  83.  QQ.  (q.  46.  postmed ), 
quod  Deus  singula  fecit  propriis  rationibus ;  ergo  lex  aeterna  non  videtur 
esse  idem,  quod  ratio  in  mente  divina  existens. 

2.  Praeterea.  De  ratione  legis  est,  quod  verbo  promulgetur,  ut  supra 
dictum  est  (q.  90.  art.  4.):  sed  verbum  in  divinis  dicitur  personaliter,  ut  in  1. 
habitum  est  (q.  34.  art.  1.):  ratio  autem  dicitur  essentialiter;  non  igitur  idem 
est  lex  aeterna,  quod  ratio  divina. 

3.  Praeterea.  Augustinus  dicit  in  libro  de  Vera  Relig.  (cap.  30.  in  fin. 
et  31.  in  prine.):  Apparet  supra  mentem  nostram  legem  esse,  quae  veritas  dicitur : 
lex  autem  supra  mentem  nostram  existens  est  lex  aeterna;  ergo  veritas  est 
lex  aeterna :  sed  non  est  eadem  ratio  veritatis,  et  rationis ;  ergo  lex  aeterna  non 
est  idem,  quod  ratio  summa. 

Sed  contra  est,  quod  August.  dicit  in  1.  de  Lib.  Arb.  (cap.  6.  cir.  med.), 
quod  lex  aeterna  est  summa  ratio,  cui  semper  obtemperandum  est. 

Respondeo  dicendum,  quod  sicut  in  quolibet  artifice  praeexistit  ratio 
eorum,  quae  constituuntur  per  artem:  ita  etiam  in  quolibet  gubernante  oportet 
quod  praeexistat  ratio  ordinis  eorum,  quae  agenda  sunt  per  eos,  qui  guber¬ 
nationi  subduntur:  et  sicut  ratio  rerum  flendarum  per  artem  vocatur  ars, 
vel  exemplar  rerum  artificiatarum,  ita  etiam  ratio  gubernantis  actus  subdi¬ 
torum  rationem  legis  obtinet,  servatis  aliis,  quod  supra  (q.  90.)  esse  diximus 

de  legis  ratione :  Deus  autem  per  suam  sapientiam  conditor  est  universarum 
rerum;  ad  quas  comparatur  sicut  artifex  ad  artificiata,  ut  in  i.  habitum  est 
(q.  14.  art.  8.):  est  etiam  gubernator  omnium  actuum,  et  motionum,  quae  inve¬ 
niuntur  in  singulis  creaturis;  ut  etiam  in  1.  habitum  est  (q.  ioq.  art.  4.);  unde 
sicut  ratio  divinae  sapientiae,  inquantum  per  eam  cuncta  sunt  creata,  rationem 
habet  artis,  vel  exemplaris,  vel  ideae:  ita  ratio  divinae  sapientiae  moventis 
omnia  ad  debitum  finem  obtinet  rationem  legis:  et  secundum  hoc  lex  aeterna 
nihil  aliud  est,  quam  ratio  divinae  sapientiae,  secundum  quod  est  directiva 
omnium  actuum,  et  motionum. 

Ad  primum  ergo  dicendum,  quod  Augustinus  loquitur  ibi  de  rationibus 
idealibus,  quae  respiciunt  proprias  naturas  singularum  rerum,  et  ideo  in  eis 
invenitur  quaedam  distinctio,  et  pluralitas  secundum  diversos  respectus  ad 
res,  ut  in  1.  habitum  est  (q.  14.  art.  2.  et  q.):  sed  lex  dicitur  directiva  actuum 
in  ordine  ad  bonum  commune,  ut  supra  dictum  est  (q.  90.  art.  2.):  ea  autem, 
quae  sunt  in  seipsis  diversa,  considerantur  ut  unum,  secundum  quod  ordi¬ 
nantur  ad  aliquod  commune;  et  ideo  lex  aeterna  est  una,  quae  est  ratio 
hujus  ordinis. 

Ad  secundum  dicendum,  quod  circa  verbum  quodcumque  duo  possunt  con¬ 
siderari,  scilicet  ipsum  verbum,  et  ea  quae  verbo  exprimuntur:  verbum  enim 
vocale  est  quiddam  ab  ore  hominis  prolatum :  sed  hoc  verbo  exprimuntur, 
quae  verbis  humanis  significantur:  et  eadem  ratio  est  de  verbo  hominis  men¬ 
tali,  quod  nihil  est  aliud,  quam  quiddam  mente  conceptum,  quo  homo  exprimit 
mentaliter  ea,  de  quibus  cogitat;  sic  igitur  in  divinis  ipsum  verbum,  quod  est 
conceptio  paterni  intellectus,  personaliter  dicitur:  sed  omnia,  quaecumque 
sunt  in  scientia  Patris,  sive  essentialia,  sive  personalia,  sive  etiam  Dei  opera, 
exDrimuntur  hoc  verbo,  ut  patet  per  Augu.st.  in  1 5.  de  Trin.  (cap.  14.),  et  inter 
caetera,  quae  hoc  verbo  exprimuntur,  etiam  ipsa  lex  aeterna  verbo  ipso  expri¬ 
mitur:  nec  tamen  propter  hoc  sequitur,  quod  lex  aeterna  personaliter  in  di¬ 
vinis  dicatur,  appropriatur  tamen  filio  propter  convenientiam,  quam  habet 
ratio  ad  verbum. 

Ad  tertium  dicendum,  quod  ratio  intellectus  divini  aliter  se  habet  ad  res, 
quam  ratio  humani  intellectus:  intellectus  enim  humanus  est  mensuratus  a 
rebus,  ut  scilicet  conceptus  hominis  non  sit  verus  propter  seipsum,  sed  di¬ 
citur  verus  ex  hoc  quod  consonat  rebus:  ex  hoc  enim  quod  res  est,  vel  non 
est,  opinio  vera,  vel  falsa  est :  intellectus  vero  divinus  est  mensura  rerum  ; 
quia  unaquaeque  res  intantum  habet  de  veritate,  inquantum  imitatur  intel¬ 
lectum  divinum,  ut  in  1.  dictum  est  (q.  16.  art.  1.);  et  ideo  intellectus  divinus 
est  verus  secundum  se,  unde  ratio  ejus  est  ipsa  veritas. 

ARTICULUS  II.  493 

UTRUM  LEX  AETERNA  SIT  OMNIBUS  NOTA. 

(Supr.  q.  19.  art.  4.  ad  3.  et  art.  q.  et  6.). 

Ad  secundum  sic  proceditur.  Videtur,  quod  lex  aeterna  non  sit  omnibus 
nota:  quia,  ut  dicit  Apostolus  1.  ad  Corint.  2.:  Ouae  sunt  Dei  nemo  novit, 
nisi  Spiritus  Dei :  sed  lex  aeterna  est  quaedam  ratio  in  mente  divina  existens : 
ergo  omnibus  est  ignota,  nisi  soli  Deo. 

2.  Praeterea.  Sicut  August.  dicit  in  lib.  1.  de  Lib.  Arb.  (cap.  6.  cuc. 
jin.):  Lex  aeterna  est,  qua  justum  est,  ut  omnia  sint  ordinatissima:  sed  non  omnes 

cognoscunt,  qualiter  omnia  sint  ordinatissima;  ergo  non  omnes  cognoscunt 
legem  aeternam. 

3.  Praeterea.  Aug.  dicit  in  lib.  de  Vera  Relig.  (cap.  31.  non  longe  a  fin.)r 
quod  lex  aeterna  est  de  qua  homines  judicare  non  possunt :  sed,  sicut  in  1.  Eth. 
(cap.  3.  a  med.)  dicitur,  unusquisque  bene  judicat,  quae  cognoscit;  ergo  lex 
aeterna  non  est  nobis  nota. 

Sed  contra  est,  quod  August.  dicit  in  lib.  1.  de  Lib.  Arb.  (cap.  6.  circ . 
fin.)  quod  aeternae  legis  notio  nobis  impressa  est. 

Respondeo  dicendum,  quod  dupliciter  aliquid  cognosci  potest:  uno  modo 
in  seipso:  alio  modo  in  suo  effectu,  in  quo  aliqua  similitudo  ejus  invenitur: 
sicut  aliquis  non  videns  solem  in  sua  substantia  cognoscit  ipsum  in  sua  ir¬ 
radiatione.  Sic  igitur  dicendum  est,  quod  legem  aeternam  nullus  potest 
cognoscere,  secundum  quod  in  seipsa  est,  nisi  solus  Deus,  et  beati,  qui  Deum 
per  essentiam  vident:  sed  omnis  creatura  rationalis  ipsam  cognoscit  secun¬ 
dum  aliquam  ejus  irradiationem,  vel  majorem,  vel  minorem.  Omnis  enim  co¬ 
gnitio  veritatis  est  quaedam  irradiatio,  et  participatio  legis  aeternae,  quae  est 
veritas  incommutabilis,  ut  Aug.  dicit  in  lib.  de  Vera  Religione  (cap.  31.) :  ve¬ 
ritatem  autem  omnes  aliqualiter  cognoscunt,  ad  minus  quantum  ad  principia 
communia  legis  naturalis:  in  aliis  vero  quidam  plus,  et  quidam  minus  par¬ 
ticipant  de  cognitione  veritatis:  et  secundum  hoc  etiam  plus,  vel  minus  co¬ 
gnoscunt  legem  aeternam. 

Ad  primum  ergo  dicendum,  quod  ea  quae  sunt  Dei,  in  seipsis  quidem 
cognosci  a  nobis  non  possunt,  sed  tamen  in  effectibus  suis  nobis  manife¬ 
stantur,  secundum  illud  Rom.  1 . :  Invisibilia  Dei  per  ea,  quae  facta  sunt,  intel¬ 
lecta  conspiciuntur. 

Ad  secundum  dicendum,  quod  legem  aeternam  etsi  unusquisque  cogno¬ 
scat  pro  sua  capacitate  secundum  modum  praedictum ;  nullus  tamen  eam 
comprehendere  potest:  non  enim  totaliter  manifestari  potest  per  suos  effe¬ 
ctus;  et  ideo  non  oportet,  quod  quicumque  cognoscit  legem  aeternam,  secun¬ 
dum  modum  praedictum,  cognoscat  totum  ordinem  rerum,  quo  omnia  sunt 
ordinatissima. 

Ad  tertium  dicendum,  quod  judicare  de  aliquo  potest  intelligi  dupliciter: 
uno  modo,  sicut  vis  cognitiva  dijudicat  de  proprio  objecto,  secundum  illud 
Job.  12.:  Nonne  auris  verba  dijudicat,  et  fauces  comedentis  saporem?  et  secundum 
istum  modum  judicii  Philosophus  dicit  (lib.  1.  Ethic.  cap.  3.  a  med.),  quod 
unusquisque  bene  dijudicat  quae  cognoscit,  judicando  scilicet  an  sit  verum, 
quod  proponitur  :  alio  modo,  secundum  quod  superior  judicat  de  inferiori 
quodam  practico  judicio,  an  scilicet  ita  debeat  esse,  vel  non  ita;  et  sic  nullus  3 
potest  judicare  de  lege  aeterna.  L 

f 

ARTICULUS  III.  m} 

UTRUM  OMNIS  LEX  A  LEGE  AETERNA  DERIVETUR. 

Ad  tertium  sic  proceditur.  Videtur,  quod  non  omnis  lex  a  lege  aeternat 
derivetur:  est  enim  quaedam  lex  fomitis,  ut  supra  dictum  est  (q.  cji.  ari.  6.f, 
itisa  autem  non  derivatur  a  lege  divina,  quae  est  lex  aeterna :  ad  ipsam  enim 
Dertinet  prudentia  carnis,  de  qua  Apostolus  dicit  Rom.  8.  quod  legi  Dei  non 
potest  esse  subjecta;  ergo  non  omnis  lex  procedit  a  lege  aeterna. 

2.  Praeterea.  A  lege  aeterna  nihil  iniquum  procedere  potest;  quia,  sicut 
dictum  est  (ari.  praec.  arg.  2.),  lex  aeterna  est,  secundum  quam  justum  est, 
ut  omnia  sint  ordinatissima;  sed  quaedam  leges  sunt  iniquae,  secundum 
illud  Isa.  10.:  Vae,  qui  condunt  leges  iniquas;  ergo  non  omnis  lex  procedit 
a  lege  aeterna. 

3.  Praeterea.  Aug.  dicit  1.  de  Lib.  Arb.  (cap.  3.  sub.  fin),  quod  lex,  quae 
populo  regendo  scribitur,  recte  multa  permittit,  quae  per  divinam  providen¬ 
tiam  vindicantur:  sed  ratio  divinae  providentiae  est  lex  aeterna,  ut  dictum 
est  (ari.  1.  huj.  q.) ;  ergo  nec  etiam  omnis  lex  recta  procedit  a  lege  aeterna. 

Sed  contra  est,  quod  Proverb.  8.  Divina  Sapientia  dicit:  Per  me  reges- 
regnant,  et  legum  conditores  juxta  decernunt :  ratio  autem  divinae  sapientiae  est 
lex  aeterna,  ut  supra  dictum  est  (art.  1.  huj.  q.);  ergo  omnes  leges  a  lege 
aeterna  procedunt. 

Respondeo  dicendum,  quod,  sicut  supra  dictum  est  (q.  90.  art.  1.  et  2.), 
lex  importat  rationem  quamdam  directivam  actuum  ad  finem :  in  omnibus- 
autem  moventibus  ordinatis  oportet  quod  virtus  secundi  moventis  derivetur 
a  virtute  moventis  primi:  quia  movens  secundum  non  movet,  nisi  inquantur» 
movetur  a  primo ;  unde  in  omnibus  gubernantibus  idem  videmus,  quod  ratio 
gubernationis  a  primo  gubernante  ad  secundos  derivatur:  sicut  ratio  eorum, 
quae  sunt  agenda  in  civitate,  derivatur  a  rege  per  praeceptum  in  inferiores 
administratores:  et  in  artificialibus  etiam  ratio  artificialium  actuum  derivatur 
ab  architectore  ad  inferiores  artifices,  qui  manu  operantur;  cum  ergo  lex 
aeterna  sit  ratio  gubernationis  in  supremo  gubernante,  necesse  est  quod 
omnes  rationes  gubernationis,  quae  sunt  in  inferioribus  gubernantibus,  a  lege 
aeterna  deriventur.  Hujusmodi  autem  rationes  inferiorum  gubernantium  sunt 
quaecumque  aliae  leges  praeter  aeternam;  unde  omnes  leges,  inquantum  par¬ 
ticipant  de  ratione  recta,  intantum  derivantur  a  lege  aeterna.  Et  propter  hoc 
August.  dicit  in  1.  de  Lib.  Arb.  (cap.  6.  ad  fin.),  quod  in  temporali  lege  nihil 
est  justum,  ac  legitimum,  quod  non  ex  lege  aeterna  homines  sibi  derivaverint. 

Ad  primum  ergo  dicendum,  quod  fomes  habet  rationem  legis  in  homine, 
inquantum  est  poena  consequens  divinam  justitiam;  et  secundum  hoc  ma¬ 
nifestum  est,  quod  derivatur  a  lege  aeterna :  inquantum  vero  inclinat  ad  pec¬ 
catum,  sic  contrariatur  legi  Dei,  et  non  habet  rationem  legis,  ut  ex  supra- 
dictis  patet  (q.  91.  art.  6.). 

Ad  secundum  dicendum,  quod  lex  humana  intantum  habet  rationem 
legis,  inquantum  est  secundum  rationem  rectam;  et  secundum  hoc  manife¬ 
stum  est,  quod  a  lege  aeterna  derivatur:  inquantum  vero  a  ratione  recedit, 
sic  dicitur  lex  iniqua:  et  sic  non  habet  rationem  legis,  sed  magis  violentiae 
cujusdam.  Et  tamen  in  ipsa  lege  iniqua  inquantum  servatur  aliquid  de  simi¬ 
litudine  legis,  propter  ordinem  potestatis  ejus,  qui  legem  fecit,  secundum  hoc 
etiam  derivatur  a  lege  aeterna :  Omnis  enim  potestas  a  Domino  Deo  est,  ut  di¬ 
citur  Rom.  13. 

Ad  tertium  dicendum,  quod  lex  humana  dicitur  aliqua  permittere,  non 
quasi  approbans,  sed  quasi  ea  dirigere  non  potens:  multa  autem  diriguntur 
lege  divina,  quae  dirigi  non  possunt  lege  humana:  plura  enim  subduntur 
causae  superiori,  quam  inferiori;  unde  hoc  ipsum,  quod  lex  humana  non  se 
intromittit  de  his,  quae  dirigere  non  potest,  ex  ordine  legis  aeternae  provenit: 
secus  autem  esset,  si  approbaret  ea,  quae  lex  aeterna  reprobat;  unde  ex  hoc 
non  habetur,  quod  lex  humana  non  derivetur  a  lege  aeterna,  sed  quod  non 
perfecte  eam  assequi  possit. 

ARTICULUS  IV.  495 

UTRUM  NECESSARIA,  ET  AETERNA  SUBJICIANTUR  LEGI  AETERNAE. 

(Part.  1.  q.  22.  art.  2.  ad  3.  et  ari.  4.  ad  3.  et  q.  103.  art.  1  ad  3. 
et  2-2.  q.  49.  art.  6.  corp.). 

Ad  quartum  sic  proceditur.  Videtur,  quod  necessaria,  et  aeterna  subji¬ 
ciantur  legi  aeternae :  omne  enim,  quod  rationabile  est,  rationi  subditur:  sed 
voluntas  divina  est  rationabilis,  cum  sit  justa;  ergo  rationi  subditur:  sed  lex 
aeterna  est  ratio  divina;  ergo  voluntas  Dei  subditur  legi  aeternae:  voluntas 
autem  Dei  est  aliquid  aeternum ;  ergo  etiam  aeterna,  et  necessaria  legi  ae¬ 
ternae  subduntur. 

2.  Praeterea.  Quidquid  subjicitur  regi,  subjicitur  legi  regis:  Filius  autem, 
ut  dicitur  1.  ad  Cor.  15.,  subjectus  erit  Deo,  et  Patri,  cum  tradiderit  ei  regnum; 
ergo  Filius,  qui  est  aeternus,  subjicitur  legi  aeternae. 

3.  Praeterea.  Lex  aeterna  est  ratio  divinae  providentiae:  sed  multa  ne¬ 
cessaria  subduntur  divinae  providentiae,  sicut  permanentia  substantiarum  in¬ 
corporalium,  et  corporum  coelestium  ;  ergo  legi  aeternae  subduntur  etiam 
necessaria. 

Sed  contra.  Ea  quae  sunt  necessaria,  impossibile  est  aliter  se  habere: 
unde  cohibitione  non  indigent :  sed  imponitur  homini  lex,  ut  cohibeatur  a 
malis,  ut  ex  supradictis  patet  (q.  92.  art.  2.) ;  ergo  ea  quae  sunt  necessaria, 
legi  non  subduntur. 

Respondeo  dicendum,  quod,  sicut  supra  dictum  est  (art.  1.  huj.  q),  lex 
aeterna  est  ratio  divinae  gubernationis ;  quaecumque  ergo  divinae  guberna¬ 
tioni  subduntur,  subjiciuntur  etiam  legi  aeternae:  quae  vero  gubernationi 
aeternae  non  subduntur,  neque  legi  aeternae  subduntur.  Horum  autem  di¬ 
stinctio  attendi  potest  ex  his,  quae  circa  nos  sunt:  humanae  enim  guberna¬ 
tioni  subduntur  ea,  quae  per  homines  fieri  possunt:  quae  vero  ad  naturam 
hominis  pertinent,  non  subduntur  gubernationi  humanae;  scilicet  quod  homo 
habeat  animam,  vel  manum,  aut  pedes.  Sic  igitur  legi  aeternae  subduntur 
omnia,  quae  sunt  in  rebus  a  Deo  creatis,  sive  sint  contingentia,  sive  sint 
necessaria:  ea  vero,  quae  pertinent  ad  naturam,  vel  essentiam  divinam,  legi 
aeternae  non  subduntur,  sed  sunt  realiter  ipsa  lex  aeterna. 

Ad  primum  ergo  dicendum,  quod  de  voluntate  Dei  dupliciter  possumus 
loqui:  uno  modo  quantum  ad  ipsam  voluntatem:  et  sic  cum  voluntas  Dei  sit 
ipsa  essentia  ejus,  non  subditur  gubernationi  divinae,  neque  legi  aeternae;  sed 
idem  est,  quod  lex  aeterna:  alio  modo  possumus  loqui  de  voluntate  divina 
quantum  ad  ipsa,  quae  Deus  vult  circa  creaturas;  quae  quidem  subjecta  sunt 
legi  aeternae,  inquantum  horum  ratio  est  in  divina  sapientia  :  et  ratione  horum 
voluntas  Dei  dicitur  rationabilis:  alioquin  ratione  sui  ipsius  magis  est  dicenda 
ipsa  ratio. 

Ad  secundum  dicendum,  quod  Filius  Dei  non  est  a  Deo  factus,  sed  na¬ 
turaliter  ab  ipso  genitus;  et  ideo  non  subditur  divinae  providentiae,  aut  legi 
aeternae,  sed  magis  ipse  est  lex  aeterna  per  quamdam  appropriationem,  ut 
patet  per  Aug.  in  lib.  de  Vera  Relig.  (cap.  31.)  :  dicitur  autem  esse  subjectus 
Patri  ratione  humanae  naturae,  secundum  quam  etiam  Pater  dicitur  esse 
major  <eo. 


w.e vno  y/.m.  wr.w.M 


T  WfVtK  concedimus,  os.  a  p-oced;t  de  r;«iCef*ariis  creatis. 

Aii  argHDKflttnn  w  covnMttW  dicendum,  quod,  «eat  Philowpbai  dicit 
'  ,  '>?"*  ''fe/  <  j,  '■  .4  set  '.'.4'. i  ..-.i".  c.;.  r.esev/tatb:  et 

sis  hoc  ips .  ■:> >. .  .v:  'spoes .s.ie  ea  Vi. terse  r.as*  :re,  haesit  ab  aio:  et  hoc 
ipt .'.'.  est  coh.s.to  quaedam  ■  E.casiss.rr.a  nam  q  caecum  s  .e  cohibentur  in 
cor.-.:.-.  .s  ,  intar.turn  cor.  sts  c.s*.',  r.q  uantern  non  poss mt  aliter  fecere, 
q  ;am  de  eis  ditponatur, 

CTVVK  f.'2AU‘.  r/y  . TfA  VdBSIST  LEGI  AETEUXAE. 

(Part.  /,  -  ai  co'.  i.  «I  ;  A/  :  7.  a.  ar#.  2.  rf  l  .  5.  Conlr.  g.  cap.  72.  rf 75. 

r/  r«ri.  7.  ;.  crf.  j.  4.  cpecc.  j.  c#/s  /27.  «jfur  rj<h 
«I  c/o;:.  //.  ea//.  /2.  /A.  rl /st  //./ 

Aoo;.'  '  tie  proces  t;r  Videt.',  q.od  naturalia  conting  entia  non 
s  -st  '  *  ieg,  i'  •  .".4  :  prom  .igs*  o  e*  m  est  de  rusone legis,  i-t  supra  dictum 
est  A  90.  crf  4/  v.  prorr.  .igat;o  non  potest  •.eri  r..t.  ad  creat,  ra*  ratio- 
r.ales,  q  -  s  us  potest  V  s  .;•:  .  .-  t.ar. :  »70  soiae  creaturae  rationales  subsunt 

legi  aeternae;  non  ergo  r.;*:rai  a  contingentia. 

2  Ea  s  .  ae  o  se;  .st  rat  v-..,  participant  alis  .aliter  ratione, 
ut  dicitur  tn  J.  Etbicor.  Acap.  «/feE  lex  autem  aeterna  est  ratio  summa,  ut 
supra  dictum  est  A<*rf.  1.  /?«/.  ^.p/  cum  igitur  naturalia  contingentia  non  par¬ 
ti  c.psr.e  ai;'.  uai.ter  ratone,  se;  per.it. t  t.nt  .rratiosasiiia,  videtor  q.oi  non 
s  .ssir.s  legi  aeternae. 

3  i'-,- '  Eex  aeterr.a  est  eio catissima:  sed  in  naturalis us  contis- 

geretis  .s  ascis.:  defectis,  non  ergo  t.bc  ;nt  i  egi  aeternae. 

Su.o  t//  e  %  suo;  Esitor  pro*,  m.  %.:  Quinio  circumdabat  mari  ter¬ 
minum  tuam,  et  hyn  pt-neiat  vtu.:,  ne  Iron:  rmt  finet  tuot. 

P  ,20;  .s;  o  d icendum.  cvsd  alifer  est  de  iege  hominis  dicendum,  et  aEfor 
de  lege  aes.'.'. a.  c  ca  ,-  est  lex  .Ve.  lez  enim  hominis  non  se  extendit  nisi  ad 
cre st . ra s  ra‘ ssci  c.  e  .a e  sortis;  ves  c:  .st Cc;  r.  ratio  est.  orale/.  est 
drreetva  ac*.  .m.  c; .:  comet:  .s  t  scr.ectis  g  lbemationi  alicc  us  .r.de  nullus, 
propse  lo.  .endo.  -  .s  a  st  sus  legem  imponit:  c  uaec  ussqae  astem  aguntur 
cimi  osurn  rer.rr.  .'ratior.ai.  .rn  .0  omini  c  .c  c.tar.m.  aguntur  per  actum  ipsius 
io  o ' . .  r. .  c  '.00.  ss  •  s  hs  -s.sso:.  res;  na  os  r  ._  usraod:  i-ationales  creaturae  non 
agent  seiptat.  sed  as  ;  s  ag.ot  .r.  .t  s  .pra  sasit-r.o  est  Aro  /.  ari.  2.g;  et  ideo 
res  .s  .'rstionaiious  io  orso  legem  imponere  non  potest,  quantum  cumque  ei 
t -c;iciast. rw.t  autem  rationaiinus  cibi  s.-.;ectis  potest  imponere  legem: 
»nc  .sstum  suo  praecepto,  ve;  denuntiatione  s  .acum spue  imprimit  menti  ea¬ 
rum  quamdam  regulam,  quae  est  prir.  cipcum  ag-en;:.  Sicut  autem  homo  im¬ 
primit  der.  -r.tian  do  .0:  ccrs  i  r.  teri  .s  poscipieso  actu  .  m  homini  cibi  *  cbjecto, 
ita  etiam  Deus  imprimit  toti  naturae  prr.cipia  propriorum  actuum;  et  ideo 
per  s  esc  rooc.m  Veus  dicitur  praecipere  toti  nats-ae,  secundum  illud 
Pialm.  :p<5.:  Praeceptum  potuit,  et  c  :  pmuUrv.-t;  et  per  iosnc  etiam  rationem 
orsses  motus,  et  ac*  onet  toti naturae  legi  aeternae  subduntur.  Unde  alio 
modo  creaturae  irrationales  subduntur  legi  aeternae,  inqtiantum  moventur  a 
divisa  p 'ov: d er.tia ;  non  autem  per  intellectum  c. visi  praecepti,  sicut  crea¬ 
turae  rationales. 

Ad  primum  ergo  dicendam,  quod  hoc  modo  se  habet  impressio  activi 
principii  intrinseci  quantum  ad  res  naturales,  sicut  se  habet  promulgatio  legis 
quantum  ad  homines:  quia  per  legis  promulgationem  imprimitur  homi¬ 
nibus  quoddam  directivum  principium  humanorum  actuum,  ut  dictum  est 
(in  corp.  art.). 

Ad  secundum  dicendum,  quod  creaturae  irrationales  non  participant  ra¬ 
tione  humana,  nec  ei  obediunt:  participant  tamen  per  modum  obedientiae 
ratione  divina:  ad  plura  enim  se  extendit  virtus  rationis  divinae,  quam  virtus 
rationis  humanae:  et  sicut  membra  corporis  humani  moventur  ad  imperium 
rationis,  non  tamen  participant  ratione,  quia  non  habent  aliquam  apprehen¬ 
sionem  ordinatam  ad  rationem:  ita  etiam  creaturae  irrationales  moventur  a 
Deo,  nec  tamen  propter  hoc  sunt  rationales. 

Ad  tertium  dicendum,  quod  defectus,  qui  accidunt  in  rebus  naturalibus, 
quamvis  sint  praeter  ordinem  causarum  particularium,  non  tamen  sunt  praeter 
ordinem  causarum  universalium,  et  praecipue  causae  primae,  quae  Deus  est, 
cujus  providentiam  nihil  subterfugere  potest,  ut  in  i.  dictum  est  (q.  22. art.  2.) ; 
et  quia  lex  aeterna  est  ratio  divinae  providentiae,  ut  dictum  est  (art.  1.  huj.  q.), 
ideo  defectus  rerum  naturalium  legi  aeternae  subduntur. 

ARTICULUS  VI.  497 

UTRUM  OMNES  RES  HUMANAE  SUBJICIANTUR  LEGI  AETERNAE. 

(Part.  1.  q.  22.  art.  2.  corp.  et  ad  2. 

et  q.  Dist.  9.  q.  2.  art.  2.  corp.  et  ad  p.  et  lib.  q.  Contr.  g.  cap.  1.  64.  90.  111.  et  112. 
et  Veri  q.  p.  art.  p.  et  opusc.  q.  cap.  2qq.). 

Ad  sextum  sic  proceditur.  Videtur,  quod  non  omnes  res  humanae  subji¬ 
ciantur  legi  aeternae:  dicit  enim  Apostolus  ad  Gal.  5. :  Si  Spiritu  Dei  ducimini, 
non  estis  sub  lege:  sed  viri  justi,  qui  sunt  filii  Dei  per  adoptionem,  Spiritu  Dei 
aguntur,  secundum  illud  Rom.  8.:  Qui  Spiritu  Dei  aguntur,  hi  filii  Dei  sunt; 
ergo  non  omnes  homines  sunt  sub  lege  aeterna. 

2.  Praeterea.  Apostolus  dicit  ad  Rom.  8. :  Prudentia  (Sapientia)  carnis 
inimica  est  Deo ;  legi  enim  Dei  subjecta  non  est:  sed  multi  homines  sunt  in  quibus 
prudentia  carnis  dominatur;  ergo  legi  aeternae,  quae  est  lex  Dei,  non  subji¬ 
ciuntur  omnes  homines. 

3.  Praeterea.  Augustinus  dicit  in  1.  de  Lib.  Arb.  (cap.  6.  circ.  med.)  quod 
lex  aeterna  est,  quae  mali  miseriam,  boni  vitam  beatam  merentur:  sed  ho¬ 
mines  jam  beati,  vel  jam  damnati  non  sunt  in  statu  merendi;  ergo  non  subsunt 
legi  aeternae. 

Sed  contra  est,  quod  Augustinus  dicit  19.  de  Civ.  Dei  (cap.  12.  circ.fin.), 
nullo  modo  aliquid  legibus  summi  Creatoris,  ordinationique  subtrahitur,  a 
quo  pax  universitatis  administratur. 

Respondeo  dicendum,  quod  duplex  est  modus  quo  aliquid  subditur  legi 
aeternae,  ut  ex  supradictis  patet  (ari.  praec.) :  uno  modo,  inquantum  partici¬ 
patur  lex  aeterna  per  modum  cognitionis:  alio  modo  per  modum  actionis,  et 
passionis,  inquantum  participatur  per  modum  interioris  principii  motivi.  Et 
hoc  secundo  modo  subduntur  legi  aeternae  irrationales  creaturae,  ut  dictum 
est  (art.  praec.):  sed  quia  rationalis  natura  cum  eo,  quod  est  commune  omni¬ 
bus  creaturis,  habet  aliquid  sibi  proprium,  inquantum  est  rationalis,  ideo  se- 

eundum  utrumque  modum  legi  aeternae  subditur:  quia  et  notionem  legis  ae¬ 
ternae  aliquo  modo  habet,  ut  supra  dictum  est  (art.  2.  huj.  q);  et  iterum  uni¬ 
cuique  rationali  creaturae  inest  naturali  inclinatio  ad  id,  quod  est  consonum 
legi  aeternae:  sumus  enim  innati  [al.  nati]  ad  habendum  virtutes,  ut  dicitur 
in  2.  Ethicor.  (circ.  prine,  lib.) :  uterque  tamen  modus  imperfectus  quidem 
est,  et  quodammodo  corruptus  in  malis,  in  quibus  et  inclinatio  naturalis  ad 
virtutem  depravatur  per  habitum  vitiosum,  et  iterum  ipsa  naturalis  cognitio 
boni  in  eis  obtenebratur  per  passiones,  et  habitus  peccatorum :  in  bonis  autem 
uterque  modus  invenitur  perfectior:  quia  et  supra  cognitionem  naturalem 
boni  superadditur  eis  cognitio  fidei,  et  sapientiae:  et  supra  naturalem  incli¬ 
nationem  ad  bonum  superadditur  eis  interius  motivum  gratiae,  et  virtutis.  Sic 
igitur  boni  perfecte  subsunt  legi  aeternae,  tamquam  semper  secundum  eam 
agentes:  mali  autem  subsunt  quidem  legi  aeternae,  imperfecte  quidem  quan¬ 
tum  ad  actiones  ipsorum,  prout  imperfecte  cognoscunt,  et  imperfecte  incli¬ 
nantur  ad  bonum:  sed  quantum  deficit  ex  parte  actionis,  suppletur  ex  parte 
passionis,  prout  scilicet  intantum  patiuntur,  quod  lex  aeterna  dictat  de  eis, 
inquantum  deficiunt  facere,  quod  legi  aeternae  convenit;  unde  Augustinus 
dicit  in  1.  de  Lib.  Arb.  (cap.  ip.  aliquant.  a  prine.)  :  Justos  sub  aeterna  lege  agere 
existimo:  et  in  libro  de  Catechizandis  rudibus  (cap.  18.  parum  antejin.)  dicit, 
quod  Deus  ex  justa  miseria  animarum  se  deserentium  conveni entissimis  le¬ 
gibus  inferiores  partes  creaturae  suae  novit  ordinare. 

Ad  primum  ergo  dicendum,  quod  illud  verbum  Apostoli  potest  intelligi 
dupliciter.  Uno  modo ,  ut  esse  sub  lege  intelligatur  ille,  qui  nolens  obligationem 
legis,  subditur  ei  quasi  cuidam  ponderi;  unde  Glos,  (ordinar.  August.  lib.  de 
Nat.  et  Grat.  cap.  py.)  ibidem  dicit,  quod  sub  lege  est,  qui  timore  supplicii, 
quod  lex  minatur,  non  amore  justitiae  a  malo  opere  abstinet:  et  hoc  modo 
spirituales  viri  non  sunt  sub  lege;  quia  per  charitatem,  quam  Spiritus  Sanctus 
cordibus  eorum  infundit,  voluntarie  id  quod  legis  est,  implent.  Alio  modo  po¬ 
test  etiam  intelligi,  inquantum  hominis  opera,  qui  Spiritu  Sancto  agitur,  magis 
dicuntur  esse  opera  Spiritus  Sancti,  quam  ipsius  hominis;  unde,  cum  Spiritus 
Sanctus  non  sit  sub  lege,  sicut  nec  Filius,  ut  supra  dictum  est  (art..  4.  huj.  q. 
ad  2),  sequitur  quod  hujusmodi  opera,  inquantum  sunt  Spiritus  Sancti,  non 
sint  sub  lege:  et  huic  attestatur,  quod  Apostolus  dicit  2.  ad  Cor.  3.:  Ubi 
Spiritus  Domini,  ibi  libertas. 

Ad  secundum  dicendum,  quod  prudentia  carnis  non  potest  subjici  legi 
Dei  ex  parte  actionis:  quia  inclinat  ad  actiones  contrarias  legi  divinae :  subji¬ 
citur  tamen  legi  Dei  ex  parte  passionis  quia  meretur  pati  poenam  secun¬ 
dum  legem  divinae  justitiae:  nihilominus  tamen  in  nullo  homine  ita  prudentia 
carnis  dominatur,  quod  totum  bonum  naturae  corrumpatur  ;  et  ideo  remanet 
in  homine  inclinatio  ad  agendum  ea,  quae  sunt  legis  aeternae:  habitum  est 
enim  supra  (q.  8p.  art.  2),  quod  peccatum  non  tollit  totum  bonum  naturae. 

Ad  tertium  dicendum,  quod  idem  est,  per  quod  aliquid  conservatur  in 
fine,  et  per  quod  movetur  ad  finem :  sicut  corpus  grave  gravitate  quiescit  in 
loco  inferiori,  per  quam  etiam  ad  locum  ipsum  movetur:  et  sic  dicendum 
est,  quod  sicut  secundum  legem  aeternam  aliqui  merentur  beatitudinem,  vel 
miseriam;  ita  per  eamdem  legem  in  beatitudine,  vel  miseria  conservantur: 
et  secundum  hoc  beati,  et  damnati  subsunt  legi  aeternae. 

QUAESTIO  XCIV. 

DE  LEGE  NATURALI,  IN  SEX  ARTICULOS  DIVISA. 


Deinde  considerandum  est  de  lege  naturali. 

Et  circa  hoc  quaeruntur  sex. 

Primo.  Quid  sit  lex  naturalis. 

Secundo.  Quae  sint  praecepta  legis  naturalis. 

Tertio.  Utrum  omnes  actus  virtutum  sint  de  lege  naturae. 
Quarto.  Utrum  lex  naturalis  sit  una  apud  omnes. 

Quinto.  Utrum  sit  mutabilis. 

Sexto.  Utrum  possit  a  mente  hominis  deleri. 


ARTICULUS  I.  498 

UTRUM  LEX  NATURALIS  SIT  HABITUS. 

Ad  primum  sic  proceditur.  Videtur,  quod  lex  naturalis  sit  habitus,  quia, 
ut  Philos.  dicit  in  2.  Ethicor.  (cap.  3.  in  prine.),  tria  sunt  in  anima;  potentia, 
habitus,  et  passio:  sed  naturalis  lex  non  est  aliqua  potentiarum  animae,  nec 
aliqua  passionum,  ut  patet  enumerando  per  singula;  ergo  lex  naturalis  est 
habitus. 

2.  Praeterea.  Basilius  dicit  (hic pro  Basii,  citandus  est  Damasc.  lib.  4.  Orth . 
Fid.  cap.  23.  ut  el  part.  q.  79.  art.  13.),  quod  conscientia,  sive  synderesis,  est  lex 
intellectus  nostri :  quod  non  potest  intelligi  nisi  de  lege  naturali:  sed  synderesis 
est  habitus  quidam,  ut  in  1.  habitum  est  (q..  79.  art.  12.) ;  ergo  lex  naturalis 
est  habitus. 

3.  Praeterea.  Lex  naturalis  semper  in  homine  manet,  ut  infra  patebit 
(art.  j.  huj.  q.)  :  sed  non  semper  ratio  hominis,  ad  quam  lex  pertinet,  co¬ 
gitat  de  naturali  lege;  ergo  lex  naturalis  non  est  actus,  sed  habitus. 

Sed  contra  est,  quod  Augustinus  dicit  in  lib.  de  Bono  Conjugali  (cap.  12 _ 
a  prine.),  quod  habitus  est,  quo  aliquid  agitur,  cum  opus  est:  sed  naturalis 
lex  non  est  hujusmodi:  est  enim  in  parvulis,  et  damnatis,  qui  per  eam  agere 
non  possunt;  ergo  lex  naturalis  non  est  habitus. 

Respondeo  dicendum,  quod  aliquid  potest  dici  esse  habitus  dupliciter.  Uno 
modo  proprie,  et  essentialiter:  et  sic  lex  naturalis  non  est  habitus.  Dictum 
est  enim  supra  (q.  90.  art.  1.  ad  2),  quod  lex  naturalis  est  aliquid  per  ra¬ 
tionem  constitutum:  sicut  etiam  propositio  est  quoddam  opus  rationis:  non 
est  autem  idem,  quod  quis  agit,  et  quo  quis  agit,  aliquis  enim  per  habitum 
grammaticae  agit  orationem  congruam:  cum  igitur  habitus  sit,  quo  quis  agit, 
non  potest  esse,  quod  lex  aliqua  sit  habitus  proprie,  et  essentialiter.  Alio  modo 
potest  dici  habitus  id,  quod  habitu  tenetur:  sicut  dicitur  fides  id,  quod  fide 
tenetur:  et  hoc  modo,  quia  praecepta  legis  naturalis  quandoque  considerantur 
in  actu  a  ratione,  quandoque  autem  sunt  in  ea  habitualiter  tantum,  secundum 

hunc  modum  potest  dici,  quod  lex  naturalis  sit  habitus :  sicut  etiam  principia 
indemonstrabilia  in  speculativis  non  sunt  ipsi  habitus  principiorum,  sed  sunt 
principia,  quorum  est  habitus. 

Ad  primum  ergo  dicendum,  quod  Philosophus  intendit  ibi  investigare  genus 
virtutis :  et  cum  manifestum  sit,  quod  virtus  sit  quoddam  principium  actus, 
illa  tantum  ponit,  quae  sunt  principia  humanorum  actuum,  scilicet:  potentias , 
habitus,  et  passiones:  praeter  haec  autem  tria  sunt  quaedam  alia  in  anima,  sicut 
quidam  actus,  ut  velle  est  in  volente,  et  etiam  cognita  sunt  in  cognoscente,  et 
proprietates  naturales  animae  insunt  ei,  ut  immortalitas,  et  alia  hujusmodi. 

Ad  secundum  dicendum,  quod  synderesis  dicitur  lex  intellectus  nostri, 
inquantum  est  habitus  continens  praecepta  legis  naturalis,  quae  sunt  prima 
principia  operum  humanorum. 

Ad  tertium  dicendum,  quod  ratio  illa  concludit,  quod  lex  naturalis  ha- 
bitualiter  tenetur:  et  hoc  concedimus. 

Ad  id  vero  quod  in  contrarium  obijcitur,  dicendum,  quod  eo  quod  habi- 
tualiter  inest,  quandoque  aliquis  uti  non  potest  propter  aliquod  impedimen¬ 
tum:  sicut  homo  non  potest  uti  habitu  scientiae  propter  somnum:  et  similiter 
puer  non  potest  uti  habitu  intellectus  principiorum,  vel  etiam  lege  naturali, 
quae  ei  habitualiter  inest,  propter  defectum  aetatis. 

ARTICULUS  II  499 

UTRUM  LEX  NATURALIS  CONTINEAT  PLURA  PRAECEPTA, 

VEL  UNUM  TANTUM. 

Ad  secundum  sic  proceditur.  Videtur,  quod  lex  naturalis  non  contineat 
plura  praecepta,  sed  unum  tantum :  lex  enim  continetur  in  genere  praecepti, 
ut  supra  habitum  est  (q.  92.  art.  2.);  si  igitur  essent  multa  praecepta  legis, 
naturalis,  sequeretur  quod  etiam  essent  multae  leges  naturales. 

2.  Praeterea.  Lex  naturalis  consequitur  hominis  naturam:  sed  humana 
natura  est  una  secundum  totum,  licet  sit  multiplex  secundum  partes:  aut 
ergo  est  unum  praeceptum  tantum  legis  naturae  propter  unitatem  totius,  aut 
sunt  multa  secundum  multitudinem  partium  naturae  humanae:  et  sic  opor¬ 
tebit,  quod  etiam  ea,  quae  sunt  de  inclinatione  concupiscibilis,  pertineant  ad 
legem  naturalem. 

3.  Praeterea.  Lex  est  aliquid  ad  rationem  pertinens,  ut  supra  dictum 
est  (q.  90.  art.  1.):  sed  ratio  in  homine  est  una  tantum;  ergo  solum  unum 
praeceptum  est  legis  naturalis. 

Sed  contra  est,  quia  sic  se  habent  praecepta  legis  naturalis  in  homine 
quantum  ad  operabilia,  sicut  se  habent  prima  principia  in  demonstrativis :  sed 
prima  principia  indemonstrabilia  sunt  plura;  ergo  etiam  praecepta  legis  na¬ 
turae  sunt  plura. 

Respondeo  dicendum,  quod,  sicut  supra  dictum  est  ( q.  90.  art.  1.  ad  2.  et  q.  9/. 
art.  3.),  praecepta  legis  naturae  hoc  modo  se  habent  ad  rationem  practicam, 
sicut  principia  prima  demonstrationum  se  habent  ad  rationem  speculativam: 
utraque  enim  sunt  quaedam  principia  per  se  nota :  dicitur  autem  aliquid  per 
se  notum  dupliciter:  uno  modo  secundum  se;  alio  modo  quoad  nos.  Secundum 
se  quidem  quaelibet  propositio  dicitur  per  se  nota,  cujus  praedicatum  est  de 
ratione  subjecti:  contingit  tamen,  quod  ignoranti  definitionem  subjecti  talis 

propositio  non  erit  per  se  nota:  sicut  ista  propositio:  Homo  est  rationale 
[al.  animal  rationale],  est  per  se  nota  secundum  sui  naturam  :  quia  qui  dicit 
hominem,  dicit  rationale:  et  tamen  ignoranti  quid  sit  homo, haec  propositio 
non  est  per  se  nota:  et  inde  est,  quod,  sicut  dicit  Boet,  in  lib.  de  Hebdomad. 
(cire,  prine.),  quaedam  sunt  dignitates,  vel  propositiones  per  se  notae  com 
muniter  omnibus:  et  hujusmodi  sunt  illae  propositiones,  quarum  termini 
sunt  omnibus  noti:  ut:  Omne  totum  est  majus  sua  parte ;  et:  Quae  uni,  et  eidem 
sunt  aequalia,  sibi  invicem  sunt  aequalia.  Quaedam  vero  propositiones  sunt  per 
se  notae  solis  sapientibus,  qui  terminos  propositionum  intelligunt  quid  signi¬ 
ficent:  sicut  intelligenti,  quod  angelus  non  est  corpus,  per  se  notum  est, 
quod  non  est  circumscriptive  in  loco;  quod  non  est  manifestum  rudibus, qui 
hoc  non  capiunt:  in  his  autem,  quae  in  apprehensione  hominum  cadunt, 
quidam  ordo  invenitur:  nam  illud,  quod  primo  cadit  in  [al.  sub ]  apprehen¬ 
sione,  est  ens,  cujus  intellectus  includitur  in  omnibus,  quaecumque  quis 
apprehendit;  et  ideo  primum  principium  indemonstrabile  est,  quod  non  est 
simul  affirmare,  et  negare,  quod  fundatur  supra  rationem  entis,  et  non  entis : 
et  super  hoc  principio  omnia  alia  fundantur,  ut  dicit  Philos.  in  4.  Metaphys. 
(tex.  9.  seq.). 

Sicut  autem  ens  est  primum,  quod  cadit  in  apprehensione  simpliciter;  ita 
bonum  est  primum,  quod  cadit  in  apprehensione  practicae  rationis,  quae 
ordinatur  ad  opus:  omne  enim  agens  agit  propter  finem,  qui  habet  rationem 
boni:  et  ideo  primum  principium  in  ratione  practica  est,  quod  fundatur 
supra  rationem  boni ;  quae  est :  Bonum  est,  quod  omnia  appetunt :  hoc  est 
•ergo  primum  praeceptum  legis,  quod  bonum  est  faciendum,  et  prosequen¬ 
dum,  et  malum  vitandum ;  et  super  hoc  fundantur  omnia  alia  praecepta  legis 
naturae,  ut  scilicet  omnia  illa  facienda,  vel  vitanda  pertineant  ad  praecepta 
legis  naturae,  quae  ratio  practica  naturaliter  apprehendit  esse  bona  humana. 
Quia  vero  bonum  habet  rationem  finis,  malum  autem  rationem  contrarii, 
inde  est  quod  omnia  illa,  ad  quae  homo  habet  naturalem  inclinationem, 
ratio  naturaliter  apprehendit  ut  bona,  et  per  consequens  ut  opere  prose¬ 
quenda,  et  contraria  eorum  ut  mala,  et  vitanda;  secundum  igitur  ordinem 
inclinationum  naturalium  est  ordo  praeceptorum  legis  naturae.  Inest  enim 
primo  inclinatio  homini  ad  bonum  secundum  naturam,  in  qua  communicat 
cum  omnibus  substantiis;  prout  scilicet  quaelibet  substantia  appetit  conser¬ 
vationem  sui  esse  secundum  suam  naturam:  et  secundum  hanc  inclinatio¬ 
nem  pertinent  ad  legem  naturalem  ea,  per  quae  vita  hominis  conservatur, 
et  contrarium  impeditur.  Secundo  inest  homini  inclinatio  ad  aliqua  magis  spe¬ 
cialia  secundum  naturam,  in  qua  communicat  cum  caeteris  animalibus  :  et 
secundum  hoc  dicuntur  ea  esse  de  lege  naturali,  quae  natura  omnia  animalia 
docuit;  ut  est  commixtio  maris,  et  foeminae,  et  educatio  liberorum,  et  simi¬ 
lia.  Tertio  modo  inest  homini  inclinatio  ad  bonum  secundum  naturam  ra¬ 
tionis,  quae  est  sibi  propria  :  sicut  homo  habet  naturalem  inclinationem  ad 
hoc  quod  veritatem  cognoscat  de  Deo,  et  ad  hoc  quod  in  societate  vivat:  et 
secundum  hoc  ad  legem  naturalem  pertinent  ea,  quae  ad  hujusmodi  incli¬ 
nationem  spectant;  utpote  quod  homo  ignorantiam  vitet;  quod  alios  non 
offendat,  cum  quibus  debet  conversari;  et  caetera  hujusmodi,  quae  ad  hoc 
spectant. 

Ad  primum  ergo  dicendum,  quod  omnia  ista  praecepta  legis  naturae,  in- 
quantum  reteruntur  ad  unum  primum  praeceptum,  habent  rationem  unius 
legis  naturalis. 

Ad  secundum  dicendum,  quod  omnes  hujusmodi  inclinationes  quarum¬ 
cumque  partium  naturae  humanae,  puta  concupiscibilis,  et  irascibilis,  secun- 
-dum  quod  regulantur  ratione,  pertinent  ad  legem  naturalem,  et  reducuntur 
ad  unum  primum  praeceptum,  ut  dictum  est  (in  corp.) :  et  secundum  hoc 
sunt  multa  praecepta  legis  naturae  in  seipsis,  quae  tamen  communicant  in 
una  radice. 

Ad  tertium  dicendum,  quod  ratio  etsi  in  se  una  sit,  tamen  est  ordina 
tiva  omnium,  quae  ad  homines  spectant :  et  secundum  hoc  sub  lege  rationi' 
continentur  omnia  ea,  quae  ratione  regulari  possunt. 


ARTICULUS  III.  500 

UTRUM  OMNES  ACTUS  VIRTUTUM  SINT  DE  LEGE  NATURAE. 

(4.  Dist.  13.  q.  1.  art.  3.  q.  1.  ad  4.). 

Ad  tertium  sic  proceditur.  Videtur,  quod  non  omnes  actus  virtutum  sim 
■de  lege  naturae:  quia,  ut  supra  dictum  est  (q.  90.  art.  2.),  de  ratione  legis 
•est,  ut  ordinetur  ad  bonum  commune :  sed  quidam  virtutum  actus  ordinantur 
ad  bonum  privatum  alicujus;  ut  patet  praecipue  in  actibus  temperantiae;  nor 
ergo  omnes  actus  virtutum  legi  subduntur  naturali. 

2.  Praeterea.  Omnia  peccata  aliquibus  virtuosis  actibus  opponuntur;  s’ 
igitur  omnes  actus  virtutum  sint  de  lege  naturae,  videtur  ex  consequenti,  quod 
omnia  peccata  sint  contra  naturam:  quod  tamen  specialiter  de  quibusdam 
peccatis  dicitur. 

3.  Praeterea.  In  his  quae  sunt  secundum  naturam,  omnes  conveniunt 
.sed  in  actibus  virtutum  non  omnes  conveniunt:  aliquid  enim  est  virtuosum 
uni,  quod  est  alteri  vitiosum;  ergo  non  omnes  actus  virtutum  sunt  de  lege 
naturae. 

Sed  contra  est,  quodDamasc.  dicit  in  3.  lib.  (Orth.  Fid.  cap.  4.  cir.fin.) 
quod  virtutes  sunt  naturales;  ergo  et  actus  virtuosi  subjacent  legi  naturae. 

Respondeo  dicendum,  quod  de  actibus  virtuosis  dupliciter  loqui  possumus- 
uno  modo ,  inquantum  sunt  virtuosi :  alio  modo,  inquantum  sunt  tales  actus  in 
propriis  speciebus  considerati:  si  igitur  loquamur  de  actibus  virtutum,  in¬ 
quantum  sunt  virtuosi,  sic  omnes  actus  virtuosi  pertinent  ad  legem  naturae. 
Dictum  est  enim  (art.  praec.),  quod  ad  legem  naturae  pertinet  omne  illud, 
ad  quod  homo  inclinatur  secundum  suam  naturam :  inclinatur  autem  unum 
quodque  naturaliter  ad  operationem  sibi  convenientem  secundum  suam  for¬ 
mam ;  sicut  ignis  ad  calefaciendum;  unde  cum  anima  rationalis  sit  propria 
forma  hominis,  naturalis  inclinatio  inest  cuilibet  homini  ad  hoc,  quod  agat 
secundum  rationem;  et  hoc  est  agere  secundum  virtutem;  unde  secundum 
hoc  omnes  actus  virtutum  sunt  de  lege  naturali:  dictat  enim  hoc  naturaliter 
unicuique  propria  ratio,  ut  virtuose  agat.  Sed  si  loquamur  de  actibus  virtuosis 
secundum  seipsos,  prout  scilicet  in  propriis  speciebus  considerantur,  sic  non 
omnes  actus  virtuosi  sunt  de  lege  naturae:  multa  enim  secundum  virtutem 
fiunt,  ad  quae  natura  non  primo  inclinat;  sed  per  rationis  inquisitionem  ea 
homines  adinvenerunt,  quasi  utilia  ad  bene  vivendum. 

Ad  primum  ergo  dicendum,  quod  temperantia  est  circa  concupiscentias 
naturales  cibi,  et  potus,  et  Venereorum,  quae  quidem  ordinantur  ad  bonum 

commune  naturae;  sicut  et  alia  legalia  ordinantur  ad  bonum  commune 
morale. 

Ad  secundum  dicendum,  quod  natura  hominis  potest  dici :  vel  illa,  quae 
est  propria  hominis;  et  secundum  hoc  omnia  peccata,  inquantum  sunt  contra 
rationem,  sunt  etiam  contra  naturam,  ut  patet  per  Damasc.  in  2.  lib.  ( Orth - 
Fid.  cap.jo.):  vel  illa,  quae  est  communis  homini,  et  aliis  animalibus:  et  se- 
eundum  hoc  quaedam  specialia  peccata  dicuntur  esse  contra  naturam:  sicut 
contra  commixtionem  maris,  et  foeminae,  quae  est  naturalis  omnibus  ani¬ 
malibus,  est  concubitus  masculorum,  quod  specialiter  dicitur  vitium  contra 
naturam. 

Ad  tertium  dicendum,  quod  ratio  illa  procedit  de  actibus  secundum  se 
ipsos  consideratis:  sic  enim  propter  diversas  hominum  conditiones  contingit, 
quod  aliqui  actus  sunt  aliquibus  virtuosi,  tamquam  eis  proportionati,  et  con¬ 
venientes,  qui  tamen  sunt  aliis  vitiosi,  tamquam  eis  non  proportionati. 


ARTICULUS  IV.  501 

UTRUM  LEX  NATURAE  SIT  UNA  APUD  OMNES. 

(3.  Dist.  37.  art.  3.  corp.  et  4.  Dist.  33.  q.  1.  art.  1.  corp.  et  art.  2.  ad  1.). 

Ad  quartum  sic  proceditur.  Videtur,  quod  lex  naturae  non  sit  una  apud 
omnes:  dicitur  enim  in  Decretis,  dist.  1.  (seu  in  praeludio  dist.  1.),  quod  jus 
naturale  est  quod  in  Lege,  et  in  Evangelio  continetur :  sed  hoc  non  est  commune 
omnibus:  quia,  ut  dicitur  Rom.  10.:  Non  otnnes  obediunt  Evangelio;  ergo  lex 
naturalis  non  est  una  apud  omnes. 

2.  Praeterea.  Quae  sunt  secundum  legem,  justa  esse  dicuntur,  ut  dicitur 
in  5.  Ethic.  (cap.  1.  et  2.):  sed  in  eodem  lib.  (cap.  10.)  dicitur,  quod  nihil  est 
ita  justum  apud  omnes,  quin  apud  aliquos  diversificetur ;  ergo  etiam  lex  na¬ 
turalis  non  est  apud  omnes  eadem. 

3.  Praeterea.  Ad  legem  naturae  pertinet  id,  ad  quod  homo  secundum 
naturam  suam  inclinatur,  ut  supra  dictum  est  (art.  2.  huj.  q.):  sed  diversi 
homines  naturaliter  ad  diversa  inclinantur,  alii  quidem  ad  concupiscentiam 
voluptatum,  alii  ad  desideria  honorum,  alii  ad  alia;  ergo  non  est  una  lex 
naturalis  apud  omnes. 

Sed  contra  est,  quod  Isidorus  dicit  in  lib.  5.  Etymologiarum  (cap.  4.): 
Jus  naturale  est  commune  omni  nationi. 

Respondeo  dicendum,  quod,  sicut  supra  dictum  est  (art.  2.  huj.  q.),  ad 
legem  naturae  pertinent  ea,  ad  quae  homo  naturaliter  inclinatur:  inter  quae 
homini  proprium  est,  ut  inclinetur  ad  agendum  secundum  rationem :  ad  ra¬ 
tionem  autem  pertinet  ex  communibus  ad  propria  procedere,  ut  patet  ex 
1.  Physicor.  (tex.  2.3.  et  4.):  aliter  tamen  circa  hoc  se  habet  ratio  speculativa, 
et  aliter  practica,  quia  enim  ratio  speculativa  praecipue  negotiatur  circa  ne¬ 
cessaria,  quae  impossibile  est  aliter  se  habere,  absque  aliquo  defectu  invenitur 
veritas  in  conclusionibus  propriis,  sicut  et  in  principiis  communibus :  sed  ratio- 
practica  negotiatur  circa  contingentia,  in  quibus  sunt  operationes  humanae : 
et  ideo,  si  in  communibus  sit  aliqua  necessitas  [al.  veritas ],  quanto  magis  ad 
propria  descenditur,  tanto  magis  invenitur  defectus.  Sic  igitur  in  speculativis 
est  eadem  veritas  apud  omnes  tam  in  principiis,  quam  in  conclusionibus, 
licet  veritas  non  apud  omnes  cognoscatur  in  conclusionibus,  sed  solum  in 

principiis,  quae  dicuntur  communes  conceptiones.  In  operativis  autem  non 
est  eadem  veritas,  vel  rectitudo  practica  apud  omnes  quantum  ad  propria, 
sed  solum  quantum  ad  communia;  et  apud  illos,  apud  quos  est  eadem  recti¬ 
tudo  in  propriis,  non  est  aequaliter  omnibus  nota.  Sic  igitur  patet,  quod  quan¬ 
tum  ad  communia  principia  rationis  sive  speculativae,  sive  practicae,  est 
eadem  veritas,  seu  rectitudo  apud  omnes,  et  aequaliter  nota.  Quantum  vero 
ad  proprias  conclusiones  rationis  speculativae  est  eadem  veritas  apud  omnes, 
non  tamen  aequaliter  omnibus  nota:  apud  omnes  enim  verum  est,  quod 
triangulus  habet  tres  angulos  aequales  duobus  rectis,  quamvis  hoc  non  sit 
omnibus  notum:  sed  quantum  ad  proprias  conclusiones  rationis  practicae, 
nec  est  eadem  veritas,  seu  rectitudo  apud  omnes,  nec  etiam  apud  quos  est 
eadem,  est  aequaliter  nota:  apud  omnes  enim  hoc  rectum  est,  et  verum,  ut 
secundum  rationem  agatur.  Ex  hoc  autem  principio  sequitur  quasi  conclusio 
propria,  quod  deposita  sint  reddenda;  et  hoc  quidem  ut  in  pluribus  verum 
est:  sed  potest  in  aliquo  casu  contingere,  quod  sit  damnosum,  et  per  conse¬ 
quens  irrationabile,  si  deposita  reddantur;  puta  si  aliquis  petat  ad  impugnan¬ 
dam  patriam;  et  hoc  tanto  magis  invenitur  deficere,  quanto  magis  ad  parti¬ 
cularia  descenditur:  puta  si  dicatur,  quod  deposita  sunt  reddenda  cum  tali 
cautione,  vel  tali  modo:  quanto  enim  plures  conditiones  particulares  appo¬ 
nuntur,  tanto  pluribus  modis  poterit  deficere;  ut  non  sit  rectum,  vel  in  red¬ 
dendo,  vel  non  reddendo. 

Sic  igitur  dicendum  est,  quod  lex  naturae,  quantum  ad  prima  principia 
communia,  est  eadem  apud  omnes,  et  secundum  rectitudinem,  et  secundum 
notitiam:  sed  quantum  ad  quaedam  propria,  quae  sunt  quasi  conclusiones 
principiorum  communium,  est  eadem  apud  omnes  ut  in  pluribus,  et  secundum 
rectitudinem,  et  secundum  notitiam :  sed  ut  in  paucioribus  potest  deficere,  et 
quantum  ad  rectitudinem,  propter  aliqua  particularia  impedimenta  (sicut  etiam 
naturae  generabiles,  et  corruptibiles  deficiunt  ut  in  paucioribus  propter  im¬ 
pedimenta)  et  etiam  quantum  ad  notitiam :  et  hoc  propter  hoc,  quod  aliqui 
habent  depravatam  rationem  ex  passione,  seu  ex  mala  consuetudine,  seu  ex 
mala  habitudine  naturae ;  sicut  apud  Germanos  olim  latrocinium  non  repu¬ 
tabatur  iniquum,  cum  tamen  sit  expresse  contra  legem  naturae,  ut  refert 
Julius  Caesar  in  lib.  6.  de  Bello  Gallico  (cir.  med.). 

Ad  primum  ergo  dicendum,  quod  verbum  illud  non  est  sic  intelligendum, 
quasi  omnia,  quae  in  lege,  et  in  Evangelio  continentur,  sint  de  lege  naturae: 
cum  multa  tradantur  ibi  supra  naturam:  sed  ea,  quae  sunt  de  lege  naturae, 
plenarie  ibi  traduntur;  unde  cum  dixisset  Gratianus,  quod  jus  naturale  est, 
quod  in  Lege,  et  Evangelio  continetur,  statim  explicando  subjunxit,  quo 
quisque  jubetur  alii  facere,  quod  sibi  vult  fieri,  et  prohibetur  alii  facere,  quod 
sibi  nolit  fieri. 

Ad  secundum  dicendum,  quod  verbum  Philosophi  est  intelligendum  de 
his,  quae  sunt  naturaliter  justa,  non  sicut  principia  communia,  sed  sicut 
quaedam  conclusiones  ex  his  derivatae ;  quae  ut  in  pluribus  habent  rectitu¬ 
dinem,  et  ut  in  paucioribus  deficiunt. 

Ad  tertium  dicendum,  quod  sicut  ratio  in  homine  dominatur,  et  imperat 
aliis  potentiis;  ita  oportet  quod  omnes  inclinationes  naturales  ad  alias  poten¬ 
tias  pertinentes  ordinentur  secundum  rationem;  unde  hoc  est  apud  omnes 
communiter  receptum  [al.  rectum],  ut  secundum  rationem  dirigantur  omnes 
hominum  inclinationes. 

ARTICULUS  V.  502 

UTRUM  LEX  NATURAE  MUTARI  POSSIT. 

(Supr.  art.  4.  corp.  et  ad  2.  et  infr.  q.  97.  art.  1.  ad  1.  et  Dist.  57.  ari.  7.  corp . 
et  4.  Dist.  jj.  q.  1.  art.  1.  corp.  et  ari.  2.  ad  1.). 

Ad  quintum  sic  proceditur.  Videtur,  quod  lex  naturae  mutari  possit :  quia 
super  illud  Eccli.  17.:  Addidit  eis  disciplinam,  et  legem  vitae,  dicit  Gloss.  (ordin.)  r 
Legem  literae,  quantum  ad  correctionem  legis  naturalis,  scribi  voluit :  sed  illud,, 
quod  corrigitur,  mutatur;  ergo  lex  naturalis  potest  mutari. 

2.  Praeterea.  Contra  legem  naturalem  est  occisio  innocentis,  et  etiam 
adulterium,  et  furtum :  sed  ista  inveniuntur  esse  mutata  a  Deo :  puta  cum  Deus 
praecepit  Abrahae,  quod  occideret  filium  innocentem,  ut  habetur  Gen.  22., 
et  cum  praecepit  Judaeis,  ut  mutuata  Aegyptiorum  vasa  subriperent,  ut  habe¬ 
tur  Exod.  12.,  et  cum  praecepit  Oseae,  ut  uxorem  fornicariam  acciperet,  ut 
habetur  Oseae  1.;  ergo  lex  naturalis  potest  mutari. 

3.  Praeterea.  Isidorus  dicit  in  lib.  5.  Etymolog.  (cap.  4.),  quod  communis 
omnium  possessio,  et  una  libertas  est  de  jure  naturali :  sed  haec  videmus  esse  mu¬ 
tata  per  leges  humanas;  ergo  videtur,  quod  lex  naturalis  sit  mutabilis. 

Sed  contra  est,  quod  dicitur  in  Decretis,  dist.  5.  (seu  in  praeludi 0) :  Na¬ 
turale  jus  ab  exordio  rationalis  creaturae  coepit:  nec  variatur  tempore,  sed  immu¬ 
tabile  permanet. 

Respondeo  dicendum,  quod  lex  naturalis  potest  intelligi  mutari  dupliciter. 
Uno  modo  per  hoc  quod  aliquid  ei  addatur:  et  sic  nihil  prohibet,  legem  natu* 
ralem  mutari :  multa  enim  supra  legem  naturalem  superaddita  sunt  ad  huma¬ 
nam  vitam  utilia  tam  per  legem  divinam,  quam  etiam  per  leges  humanas. 
Alio  modo  potest  intelligi  mutatio  legis  naturalis  per  modum  subtractionis; 
ut  scilicet  aliquid  desinat  esse  de  lege  naturali,  quod  prius  fuit  secundum  le¬ 
gem  naturalem:  et  sic,  quantum  ad  prima  principia  legis  naturae,  lex  naturae 
est  omnino  immutabilis:  quantum  autem  ad  secunda  praecepta,  quae  diximus 
esse  quasi  quasdam  proprias  conclusiones  propinquas  primis  principiis,  sic  lex 
naturalis  non  immutatur,  quin  ut  in  pluribus  sit  rectum  semper,  quod  lex 
naturalis  habet :  potest  tamen  mutari  et  in  aliquo  particulari,  et  in  pauciori¬ 
bus  propter  aliquas  speciales  causas  impedientes  observantiam  talium  prae¬ 
ceptorum,  ut  supra  dictum  est  (art.  praec.). 

Ad  primum  ergo  dicendum,  quod  lex  scripta  dicitur  esse  data  ad  corre¬ 
ctionem  legis  naturalis  :  vel  quia  per  legem  scriptam  suppletum  est,  quod  legi 
naturae  deerat;  vel  quia  lex  naturae  in  aliquorum  cordibus  quantum  ad  aliqua 
corrupta  erat,  intantum  ut  existimarent  esse  bona,  quae  naturaliter  sunt  mala: 
et  talis  corruptio  correctione  indigebat. 

Ad  secundum  dicendum,  quod  naturali  morte  moriuntur  omnes  commu¬ 
niter  tam  nocentes,  quam  innocentes:  quae  quidem  naturalis  mors  divina 
potestate  inducit  propter  peccatum  originale,  secundum  illud  1.  Reg.  2.:  Do¬ 
minus  mortificat  et  vivificat;  et  ideo  absque  aliqua  injustitia  secundum  man¬ 
datum  Dei  potest  infligi  mors  cuicumque  homini,  vel  nocenti,  vel  innocenti. 
Similiter  etiam  adulterium  est  concubitus  cum  uxore  aliena,  quae  quidem  est 
ei  deputata  secundum  legem  Dei  divinitus  traditam:  unde  ad  quamcumque 
mulierem  aliquis  accedat  ex  mandato  divino,  non  est  adulterium,  nec  forni- 

catio:  et  eadem  ratio  est  de  furto,  quod  est  acceptio  rei  alienae:  quidquid 
enim  accipit  aliquis  ex  mandato  Dei,  qui  est  Dominus  universorum,  non  ac¬ 
cipit  absque  voluntate  Domini ;  quod  est  furari :  nec  solum  in  rebus  humanis 
quidquid  a  Deo  mandatur,  hoc  ipso  est  debitum;  sed  etiam  in  rebus  natura¬ 
libus  quidquid  a  Deo  fit,  est  naturale  quodammodo,  ut  in  x.  dictum  est 
(q.  105.  art.  6.  ad  1.). 

Ad  tertium  dicendum,  quod  aliquid  dicitur  esse  de  jure  naturali  dupli¬ 
citer:  uno  modo,  quia  ab  hoc  natura  inclinat;  sicut  non  esse  injuriam  alteri 
faciendam:  alio  modo,  quia  natura  non  inducit  contrarium:  sicut  possemus 
dicere,  quod  hominem  esse  nudum  est  de  jure  naturali ;  quia  natura  non  dedit 
ei  vestitum,  sed  ars  adinvenit :  et  hoc  modo  communis  omnium  possessio,  et  una 
libertas  dicitur  esse  de  jure  naturali  ;  quia  scilicet  distinctio  possessionum,  et 
servitus  non  sunt  inductae  a  natura:  sed  per  hominum  rationem  ad  utilita¬ 
tem  humanae  vitae,  et  sic  etiam  in  hoc  lex  naturae  non  est  mutata  nisi  per 
additionem. 


ARTICULUS  VI.  5oj 

UTRUM  LEX  NATURAE  POSSIT  A  CORDE  HOMINIS  ABOLERI. 

(Infr.  q.  99.  art.  2.  ad  2.). 

Ad  sextum  sic  proceditur.  Videtur,  quod  lex  naturae  possit  a  corde  ho¬ 
minis  aboleri :  quia  Rom.  2.  super  illud  :  Cum  gentes,  quae  legem  non  habent,  etc. 
dicit  Glos,  (ordin.)  quod  in  interiori  homine  per  gratiam  innovato  lex  justi¬ 
tiae  inscribitur,  quam  deleverat  culpa :  sed  lex  justitiae  est  lex  naturae ;  ergo 
lex  naturae  potest  deleri. 

2.  Praeterea.  Lex  gratiae  est  efficacior,  quam  lex  naturae :  sed  lex  gra¬ 
tiae  deletur  per  culpam;  ergo  multo  magis  lex  naturae  potest  deleri. 

5.  Praeterea.  Illud  quod  lege  statuitur,  inducitur  quasi  justum:  sed  multa 
sunt  ab  hominibus  statuta  contra  legem  naturae;  ergo  lex  naturae  potest  a 
cordibus  hominum  aboleri. 

Sed  contra  est,  quod  Augustinus  dicit  in  2.  Confess.  (cap.  4.  in  prine.)  : 
Lex  tua  scripta  est  in  cordibus  hominum,  quam  nec  ulla  quidem  delet  iniquitas : 
■sed  lex  scripta  in  cordibus  hominum  est  lex  naturalis;  ergo  lex  naturalis 
deleri  non  potest. 

Respondeo  dicendum,  quod,  sicut  supra  dictum  est  (art.  4.  huj.  q.),  ad 
legem  naturalem  pertinent  primo  quidem  quaedam  praecepta  communissima, 
quae  sunt  omnibus  nota;  secundario  autem  quaedam  secundaria  praecepta 
magis  propria,  quae  sunt  quasi  conclusiones  propinquae  principiis.  Quantum 

Iergo  ad  illa  principia  communia,  lex  naturalis  nullo  modo  potest  a  cordibus 
hominum  deleri  in  universali:  deletur  tamen  in  particulari  operabili,  secun¬ 
dum  quod  ratio  impeditur  applicare  commune  principium  ad  particulare 
operabile,  propter  concupiscentiam,  vel  aliquam  aliam  passionem,  ut  supra 
dictum  est  (q.  77.  art.  2.)  :  quantum  vero  ad  alia  praecepta  secundaria,  potest 
lex  naturalis  deleri  de  cordibus  hominum,  vel  propter  malas  persuasiones 
(eo  modo  quo  etiam  in  speculativis  errores  contingunt  circa  conclusiones 
necessarias),  vel  etiam  propter  pravas  consuetudines,  et  habitus  corruptos: 
sicut  apud  quosdam  non  reputabantur  latrocinia  peccata,  vel  etiam  vitia  contra 
naturam,  ut  etiam  Apost.  dicit  Rom.  1. 

Ad  primum  ergo  dicendum,  quod  culpa  delet  legem  naturae  in  particulari : 
non  autem  in  universali,  nisi  forte  quantum  ad  secundaria  praecepta  legis 
naturae,  eo  modo  quo  dictum  est  (in  corp.). 

Ad  secundum  dicendum,  quod  gratia  etsi  sit  efficacior,  quam  natura,  tamen 
natura  essentialior  est  homini,  et  ideo  magis  permanens. 

Ad  tertium  dicendum,  quod  ratio  illa  procedit  de  secundis  praeceptis 
legis  naturae,  contra  quae  aliqui  legislatores  statuta  aliqua  fecerunt,  quae 
sunt  iniqua. 


QUAESTIO  XCV. 

DE  LEGE  HUMANA.  IN  QUATUOR  ARTICULOS  DIVISA. 


Deinde  considerandum  est  de  lege  humana:  et  primo  quidem  de  ipsa  lege 
secundum  se :  secundo  de  potestate  ejus :  tertio  de  ejus  mutabilitate. 

Circa  primum  quaeruntur  quatuor. 

Primo.  De  utilitate  ipsius. 

Secundo.  De  origine  ejus. 

Tertio.  De  qualitate  ipsius. 

Quarto.  De  divisione  ejusdem. 


ARTICULUS  I.  504 

UTRUM  FUERIT  UTILE  ALIQUAS  LEGES  PONI  AB  HOMINIBUS. 

(Supr.  q.  91.  art.  3.  et  2.  Dist.  9.  art.  3.  corp.  ad  2.  et  ad  3.  et  3.  Dist.  40.  art.  2.). 

Ad  primum  sic  proceditur.  Videtur,  quod  non  fuerit  utile  aliquas  leges 
poni  ab  hominibus :  intentio  enim  cujuslibet  legis  est,  ut  per  eam  homines 
liant  boni,  sicut  supra  dictum  est  (q.  92.  art.  1.) :  sed  homines  magis  indu¬ 
cuntur  ad  bonum  voluntarii  per  monitiones,  quam  coacti  per  leges;  ergo  non 
fuit  necessarium  leges  ponere. 

2.  Praeterea.  Sicut  dicit  Philos.  in  5.  Eth.  (cap.  4.  circa  tned.) :  Ad  ju¬ 
dicem  confugiunt  homines,  sicut  ad  justum  animatum:  sed  justitia  animata  est 
melior,  quam  inanimata,  quae  legibus  continetur;  ergo  melius  fuisset,  ut 
exeeutio  justitiae  committeretur  arbitrio  judicum,  quam  quod  super  hoc  lex 
aliqua  conderetur. 

3.  Praeterea.  Lex  omnis  directiva  est  actuum  humanorum,  ut  ex  supradictis 
patet  (q.  90.  art.  1.  et  2.) :  sed  cum  humani  actus  consistant  in  singularibus, 
quae  sunt  infinita,  non  possunt  ea,  quae  ad  directionem  humanorum  actuum 
pertinent,  sufficienter  considerari,  nisi  ab  aliquo  sapiente,  qui  inspiciat  sin¬ 
gula;  ergo  melius  fuisset  arbitrio  sapientum  dirigi  actus  humanos,  quam 
aliqua  lege  posita;  ergo  non  fuit  necessarium  leges  humanas  ponere. 

Sed  contra  est,  quod  Isidorus  dicit  in  lib.  5.  Etymol.  (cap.  20.):  Factae 
sunt  leges,  ut  earum  metu  humana  coerceatur  audacia,  tutaque  sit  inter  improbos 

innocentia,  et  in  ipsis  improbis  formidato  supplicio  refraenetur  nocendi  facultas: 
sed  haec  sunt  necessaria  maxime  humano  generi;  ergo  necessarium  fuit 
ponere  leges  humanas. 

Respondeo  dicendum,  quod,  sicut  ex  supradictis  patet  (q.  6q.  ari.  1.), 
homini  naturaliter  inest  quaedam  aptitudo  ad  virtutem:  sed  ipsa  virtutis  per¬ 
fectio  necesse  est  quod  homini  adveniat  per  aliquam  disciplinam :  sicut  etiam 
videmus,  quod  per  aliquam  industriam  subvenitur  homini  in  suis  necessita¬ 
tibus,  puta  in  cibo,  et  vestitu,  quorum  initia  quaedam  habet  a  natura,  scilicet 
rationem,  et  manus,  non  autem  ipsum  complementum,  sicut  caetera  animalia, 
quibus  natura  dedit  sufficienter  tegumentum,  et  cibum:  ad  hanc  autem  di¬ 
sciplinam  non  de  facili  invenitur  homo  sibi  sufficiens:  quia  perfectio  virtutis 
praecipue  consistit  in  retrahendo  hominem  ab  indebitis  delectationibus,  ad 
quas  praecipue  homines  sunt  proni,  et  maxime  juvenes,  circa  quos  est  efh- 
cacior  disciplina:  et  ideo  oportet,  quod  hujusmodi  disciplinam,  per  quam  ad 
virtutem  pervenitur,  homines  ab  alio  sortiantur.  Et  quidem  quantum  ad  illos 
juvenes,  qui  sunt  proni  ad  actus  virtutum  ex  bona  dispositione  naturae,  vel 
consuetudine,  vel  magis  divino  munere,  sufficit  disciplina  paterna,  quae  est 
per  monitiones:  sed  quia  inveniuntur  quidam  protervi,  et  ad  vitia  proni,  qui 
verbis  de  facili  moveri  non  possunt,  necessarium  fuit  quod  per  vim,  vel  me¬ 
tum  cohiberentur  a  malo ;  ut  saltem  sic  malefacere  desistentes,  et  aliis  quietam 
vitam  redderent,  et  ipsi  tandem  per  hujusmodi  assuetudinem  ad  hoc  perdu¬ 
cerentur,  quod  voluntarie  facerent,  quae  prius  metu  implebant,  et  sic  fierent 
virtuosi:  hujusmodi  autem  disciplina  cogens  metu  poenae  est  disciplina 
legum;  unde  necessarium  fuit  ad  pacem  hominum,  et  virtutem,  quod  leges 
ponerentur:  quia,  sicut  Philosoph.  dicit  in  1.  Politic.  (cap.  2.  in  fin.),  sicut 
homo  si  sit  perfectus  virtute,  est  optimum  animalium ;  sic  si  sit  separatus  a 
lege,  et  justitia,  est  pessimum  omnium:  quia  homo  habet  arma  rationis  ad 
expellendas  concupiscentias,  et  saevitias,  quae  non  habent  alia  animalia. 

Ad  primum  ergo  dicendum,  quod  homines  bene  dispositi  melius  indu¬ 
cuntur  ad  virtutem  monitionibus  voluntariis,  quam  coactione ;  sed  quidam 
male  dispositi  non  ducuntur  ad  virtutem,  nisi  cogantur. 

Ad  secundum  dicendum,  quod,  sicut  Philos.  dicit  1.  Rhet.  ( cap.  1.  aliquant. 
a  prine.),  melius  est  omnia  ordinari  lege,  quam  dimittere  judicum  arbitrio. 
Et  hoc  propter  tria:  primo  quidem,  quia  facilius  est  invenire  paucos  sapientes, 
qui  sufficiant  ad  rectas  leges  ponendas,  quam  multos,  qui  requirerentur  ad 
recte  judicandum  de  singulis :  secundo,  quia  illi  qui  leges  ponunt,  ex  multo 
tempore  considerant,  quid  lege  ferendum  sit:  sed  judicia  de  singularibus 
factis  fiunt  ex  casibus  subito  exortis :  facilius  autem  ex  multis  consideratis 
potest  homo  videre,  quid  rectum  sit,  quam  solum  ex  aliquo  uno  facto  :  tertio, 
quia  legislatores  judicant  in  universali,  et  de  futuris:  sed  homines  judiciis 
praesidentes  judicant  de  praesentibus,  ad  quae  afficiuntur  amore,  vel  odio, 
aut  aliqua  cupiditate:  et  sic  eorum  depravatur  judicium;  quia  ergo  justitia 
animata  judicis  non  invenitur  in  multis,  et  quia  flexibilis  est,  ideo  necessa¬ 
rium  fuit,  in  quibuscumque  est  possibile,  legem  determinare,  quid  judican¬ 
dum  sit,  et  paucissima  arbitrio  hominum  committere. 

Ad  tertium  dicendum,  quod  quaedam  singularia,  quae  non  possunt  lege 
comprehendi,  necesse  est  committere  judicibus,  ut  ibidem  Philosophus  dicit 
( loc .  sup.  cit.),  puta  de  eo  quod  est  factum  esse,  vel  non  esse ;  et  de  aliis 
hujusmodi. 


S.  Thomae  Summa  Theologica.  Vol.  II. 


44 


QUAESTIO  XCV.  ARTICULUS  II. 


678 


ARTICULUS  II.  505;. 

UTRUM  OMNIS  LEX  HUMANITUS  POSITA 
A  LEGE  NATURALI  DERIVETUR. 

(Lib.  3.  Contr.  g.  cap.  123.). 

Ad  secundum  sic  proceditur.  Videtur,  quod  non  omnis  lex  humanitus 
posita  a  lege  naturali  derivetur:  dicit  enim  Philosophus  in  5.  Ethicor.  (cap.  7. 
in  prine.),  quod  iustum  legale  est,  quod  principio  quidem  nihil  differt,  utrum 
sic,  vel  aliter  Hat:  sed  in  his,  quae  oriuntur  ex  lege  naturali,  differt,  utrum 
sic,  vel  aliter  fiat;  ergo  ea,  quae  sunt  legibus  humanis  statuta,  non  omnia 
derivantur  a  lege  naturae. 

2.  Praeterea.  Jus  positivum  dividitur  contra  jus  naturale,  ut  patet  per~ 
Isidorum  in  libro  5.  Etymol.  (cap.  4),  et  per  Philosophum  in  5.  Ethicor.  (loc. 
cit.)  :  sed  ea,  quae  derivantur  a  principiis  communibus  legis  naturae,  sicut' 
conclusiones,  pertinent  ad  legem  naturae,  ut  supra  dictum  est  (q.  praec.  art.  3 . 
et  4.) ;  ergo  ea,  quae  sunt  de  lege  humana,  non  derivantur  a  lege  naturae. 

3.  Praeterea.  Lex  naturae  est  eadem  apud  omnes  :  dicit  enim  Philoso¬ 
phus  in  5.  Ethic.  (cap.  7.  in  prine.),  quod  naturale  jus  est,  quod  ubique  habet, 
eamdem  potentiam:  si  igitur  leges  humanae  a  naturali  lege  derivarentur, 
sequeretur  etiam  quod  ipsae  essent  eaedem  apud  omnes,  quod  patet  esse 
falsum. 

4.  Praeterea.  Eorum,  quae  a  lege  naturali  derivantur,  potest  aliqua  ratio 
assignari:  sed  non  omnium,  quae  a  majoribus  lege  statuta  sunt,  ratio  reddi 
potest,  ut  Jurisperitus  dicit  (lib.  i.ff.  de  Legib.  et  Senatuscons.)  ;  ergo  non  omnes 
leges  humanae  derivantur  a  lege  naturali. 

Sed  contra  est,  quod  Tullius  dicit  in  sua  Rhetor,  (lib.  2.  de  Invent.  aliquant. 
ante  fin.) :  Res  a  natura  profectas,  et  a  consuetudine  probatas  legum  metus,  et 
religio  sanxit. 

Respondeo  dicendum,  quod,  sicut  August.  dicit  in  1.  de  Lib.  Arb.  (cap.  3. 
parum  a  prine.),  non  videtur  esse  lex,  quae  justa  non  fuerit;  unde  inquantum 
habet  de  justitia,  intantum  habet  de  virtute  legis:  in  rebus  autem  humanis 
dicitur  esse  aliquod  justum  ex  eo  quod  est  rectum  secundum  regulam  rationis: 
rationis  autem  prima  regula  est  lex  naturae,  ut  ex  supradictis  patet  (q.  praec. 
art.  2.);  unde  omnis  lex  humanitus  posita  intantum  habet  de  ratione  legis,., 
inquantum  a  lege  naturae  derivatur:  si  vero  in  aliquo  a  lege  naturali  discordet, 
jam  non  erit  lex,  sed  legis  corruptio.  Sed  sciendum  est,  quod  a  lege  naturali 
dupliciter  potest  aliquid  derivari:  uno  modo,  sicut  conclusiones  ex  principiis: 
alio  modo,  sicut  determinationes  quaedam  aliquorum  communium.  Prima > 
quidem  modus  similis  est  ei,  quo  in  scientiis  ex  principiis  conclusiones  de¬ 
monstrativae  producuntur.  Secundo  vero  modo  simile  est,  quod  in  artibus 
formae  communes  determinantur  ad  aliquid  speciale:  sicut  artifex  formam 
communem  domus  necesse  est  quod  determinet  ad  hanc,  vel  illam  domus 
figuram;  derivantur  ergo  quaedam  a  principiis  communibus  legis  naturae  per 
modum  conclusionum:  sicut  hoc  quod  est  non  esse  occidendum,  ut  conclusio ■ 
quaedam  derivari  potest  ab  eo  quod  est,  nulli  esse  faciendum  malum:  quaedam 
vero  per  modum  determinationis :  sicut  lex  naturae  habet,  quod  ille  qui  peccat,. 

puniatur;  sed  quod  tali  poena,  vel  tali  puniatur,  hoc  est  quaedam  determi¬ 
natio  legis  naturae:  utraque  igitur  inveniuntur  in  lege  humana  posita:  sed  ea, 
quae  sunt  primi  modi,  continentur  in  lege  humana,  non  tamquam  sint  solum 
lege  posita,  sed  habent  etiam  aliquid  vigoris  ex  lege  naturali:  sed  ea,  quae 
sunt  secundi  modi,  ex  sola  lege  humana  vigorem  habent. 

Ad  primum  ergo  dicendum,  quod  Philosophus  loquitur  de  illis,  quae  sunt 
lege  posita  per  determinationem,  vel  specificationem  quamdam  praeceptorum 
legis  naturae. 

Ad  secundum  dicendum,  quod  ratio  illa  procedit  de  his,  quae  derivantur 
a  lege  naturae,  tamquam  conclusiones. 

Ad  tertium  dicendum,  quod  principia  communia  legis  naturae  non  eodem 
modo  applicari  possunt  omnibus,  propter  multam  varietatem  rerum  huma¬ 
narum:  et  ex  hoc  provenit  diversitas  legis  positivae  apud  diversos. 

Ad  quartum  dicendum,  quod  verbum  illud  Jurisperiti  intelligendum  est 
in  his,  quae  introducta  sunt  a  majoribus  circa  particulares  determinationes 
legis  naturalis;  ad  quas  quidem  determinationes  se  habet  expertorum,  et  pru- 
dentum  judicium,  sicut,  ad  quaedam  principia;  inquantum  scilicet  statim  vi¬ 
dent,  quid  congruentius  sit  particulariter  determinandum :  unde  Philosoph. 
dicit  in  6.  Ethicor.  (cap.  11.  ad  fin.),  quod  in  talibus  oportet  attendere  judi¬ 
cium  expertorum,  et  seniorum,  vel  prudentum  indemonstrabilibus  enuntiatio¬ 
nibus,  et  opinionibus  non  minus,  quam  demonstrationibus. 

ARTICULUS  III.  506 

UTRUM  ISIDORUS  CONVENIENTER  QUALITATEM  LEGIS  POSITIVAE 

DESCRIBAT. 

Ad  tertium  sic  proceditur.  Videtur,  quod  Isidorus  inconvenienter  qua¬ 
litatem  legis  positivae  describat,  dicens  (lib.  5.  Etymolog.  cap.  21.):  Erit  lex 
honesta,  justa,  possibilis,  secundum  naturam,  secundum  consuetudinem  patriae,  loco, 
temporique  conveniens,  necessaria,  utilis,  manifesta  quoque,  ne  aliquid  per  obscu¬ 
ritatem  in  captione  contineat ,  nullo  privato  commodo,  sed  pro  communi  utilitate 
civium  scripta  :  supra  enim  (cap.  12.),  in  tribus  conditionibus  qualitatem  legis 
explicaverat,  dicens :  Lex  erit  omne,  quod  ratione  constiterit  dumtaxat,  quod  reli¬ 
gioni  congruat,  quod  disciplinae  conveniat,  quod  saluti  proficiat;  ergo  superflue 
postmodum  conditiones  legis  multiplicat. 

2.  Praeterea.  Justitia  est  pars  honestatis,  ut  Tullius  dicit  in  1.  de  Offic. 
(in  tit.  de  4.  Virtutibus) ;  ergo  postquam  dixerat:  honesta,  superflue  additur,, 
justa. 

3.  Praeterea.  Lex  scripta,  secundum  Isidorum  (lib.  2.  Btym.  cap.  10.  et 
lib.  y.  cap.  y.),  contra  consuetudinem  dividitur;  non  ergo  debuit  in  definitione 
legis  poni,  quod  esset  secundum  consuetudinem  patriae. 

4.  Praeterea.  Necessarium  dupliciter  dicitur:  scilicet  id,  quod  est  neces¬ 
sarium  simpliciter,  quod  impossibile  est  aliter  se  habere;  et  hujusmodi  neces¬ 
sarium  non  subjacet  humano  judicio :  unde  talis  necessitas  ad  legem  humanam 
non  pertinet:  est  etiam  aliquid  necessarium  propter  finem;  et  talis  necessitas 
idem  est,  quod  utilitas ;  ergo  superflue  utrumque  ponitur  necessaria,  et  utilis. 

Sed  contra  est  auctoritas  ipsius  Isidori  (cit.  in  arg.  1.). 

Respondeo  dicendum,  quod  uniuscujusque  rei,  quae  est  propter  finem, 
necesse  est  quod  forma  determinetur  secundum  proportionem  ad  finem:  sicut 

formaserrae  talis  est,  qualis  convenit  sectioni,  ut  patet  in  2.  Physicor.  (tex.  88.). 
Quaelibet  etiam  res  recta,  et  mensurata  oportet  quod  habeat  formam  propor- 
tionatam  suae  regulae,  et  mensurae:  lex  autem  humana  utrumque  habet:  quia 
et  est  aliquid  ordinatum  ad  finem ;  et  est  quaedam  regula,  vel  mensura  regu- 
lata,  vel  mensurata  quadam  superiori  mensura :  quae  quidem  est  duplex,  sci¬ 
licet:  divina  lex,  et  lex  naturae,  ut  ex  supradictis  patet  (art.praec.  et  q.91.  art.2. 3. 
et  4.  et  q.  93.  art.  3.);  finis  autem  humanae  legis  est  utilitas  hominum,  sicut 
etiam  Jurisperitus  dicit  (lib.  23.  ff.  de  Leg.  et  Senatuscons.  et  lib.  2.  ff.  de  Statu 
Hom.)  :  et  ideo  Isidorus  (lib.  y.  Etyni.  cap.  3.),  in  conditione  legis  primo  quidem 
tria  posuit;  scilicet,  quod  religioni  congruat,  inquantum  scilicet  est  proportio- 
nata  legi  divinae:  quod  disciplinae  conveniat,  inquantum  est  proportionata  legi 
naturae:  quod  saluti  proficiat,  inquantum  est  proportionata  utilitati  humanae. 

Et  ad  haec  tria  omnes  aliae  conditiones,  quas  postea  ponit,  reducuntur: 
nam  quod  dicitur:  Honesta,  refertur  ad  hoc,  quod  religioni  congruat:  quod 
autem  subditur :  Justa,  possibilis,  secundum  naturam,  secundum  consuetudinem 
patriae,  loco,  temporique  conveniens,  reducitur  ad  hoc  quod  conveniat  disciplinae. 
Attenditur  enim  humana  disciplina  primum  quidem  quantum  ad  ordinem  ra¬ 
tionis;  qui  importatur  in  hoc  quod  dicitur  justa:  secundo  quantum  ad  facul¬ 
tatem  agentium :  debet  enim  esse  disciplina  conveniens  unicuique  secundum 
suam  possibilitatem,  observata  etiam  possibilitate  naturae;  non  enim  eadem 
sunt  imponenda  pueris,  quae  imponuntur  viris  perfectis:  et  secundum  hu¬ 
manam  conditionem:  non  enim  potest  homo  solus  in  societate  vivere,  aliorum 
morem  non  gerens:  tertio  quantum  ad  debitas  circumstantias  dicit:  Loco  tem¬ 
porique  conveniens,  quod  vero  subditur:  Necessaria,  utilis,  etc.  refertur  ad  hoc 
quod  expediat  saluti;  ut  necessitas  referatur  ad  remotionem  malorum,  uti¬ 
litas,  ad  consecutionem  bonorum,  manifestatio  vero  ad  cavendum  nocumen¬ 
tum,  quod  ex  ipsa  lege  posset  provenire;  et  quia,  sicut  supra  dictum  est 
(q.  90.  art.  2.),  lex  ordinatur  ad  bonum  commune,  hoc  ipsum  in  ultima  parte 
determinationis  [al.  descriptionis ]  ostenditur. 

Et  per  hoc  patet  responsio  ad  objecta. 

ARTICULUS  IV.  So7 

UTRUM  ISIDORUS  CONVENIENTER  PONAT  DIVISIONEM 
HUMANARUM  LEGUM. 

Ad  quartum  sic  proceditur.  Videtur,  quod  inconvenienter  Isidorus  divi¬ 
sionem  legum  humanarum  ponat,  sive  juris  humani:  sub  hoc  enim  jure  com¬ 
prehendit  jus  gentium,  quod  ideo  sic  nominatur,  ut  ipse  dicit  (lib.  p.  Etym. 
cap.  6),  quia  eo  omnes  fere  gentes  utuntur:  sed,  sicut  ipse  dicit  (ibid.  cap.  4.), 
jus  naturale  est,  quod  est  commune  omnium  nationum;  ergo  jus  gentium  non 
continetur  sub  jure  positivo  humano,  sed  magis  sub  jure  naturali. 

2.  vraeterea.  Ea  quae  habent  eamdem  vim,  non  videntur  formaliter  dif¬ 
ferre,  sed  solum  materialiter:  sed  leges,  plebiscita,  senatusconsulta,  et  alia  hujus¬ 
modi,  quae  ponit  (ibid.  cap.  10.  et  seq.)  omnia  habent  eamdem  vim;  ergo 
videtur,  quod  non  differant  nisi  materialiter:  sed  talis  distinctio  in  arte  non 
est  curanda;  cum  possit  esse  in  infinitum;  ergo  inconvenienter  hujusmodi 
divisio  humanarum  legum  introducitur. 

3.  Praeterea.  Sicut  in  civitate  sunt  principes,  sacerdotes,  et  milites;  ita 
etiam  sunt  et  alia  hominum  officia  ;  ergo  videtur,  quod,  sicut  ponitur  quod- 

dara  jus  militare,  et  jus  publicum,  quod  consistit  in  sacerdotibus,  et  magi¬ 
stratibus;  ita  etiam  debeant  poni  alia  jura  ad  alia  officia  civitatis  pertinentia. 

4.  Praeterea.  Ea  quae  sunt  per  accidens,  sunt  praetermittenda:  sed  ac¬ 
cidit  legi,  ut  ab  hoc,  vel  ab  alio  homine  feratur ;  ergo  inconvenienter  ponitur 
divisio  legum  humanarum  ex  nominibus  legislatorum;  ut  scilicet  quaedam 
dicatur  Cornelia,  quaedam  Falcidia,  etc. 

In  contrarium  auctoritas  Isidori  sufficiat  ( loc .  cit.  in  arg.  1.). 

Respondeo  dicendum,  quod  unumquodque  potest  per  se  dividi  secundum 
id,  quod  in  ejus  ratione  continetur:  sicut  in  ratione  animalis  continetur  anima, 
quae  est  rationalis,  vel  irrationalis;  et  ideo  animal  proprie,  et  per  se  divi¬ 
ditur  secundum  rationale,  et  irrationale,  non  autem  secundum  album,  et  nigrum, 
quae  sunt  omnino  praeter  rationem  ejus:  sunt  autem  multa  de  ratione  legis 
humanae  secundum  quorum  quodlibet  lex  humana  proprie,  et  per  se  dividi 
potest.  Est  enim  primo  de  ratione  legis  humanae,  quod  sit  derivata  a  lege 
naturae,  ut  ex  dictis  patet  (art.  2.  huj.  q.):  et  secundum  hoc  dividitur  jus  posi¬ 
tivum  :  in  jus  gentium,  et  jus  civile,  secundum  duos  modos,  quibus  aliquid  deri¬ 
vatur  a  lege  naturae,  ut  supra  dictum  est  (ibid.):  nam  ad  jus  gentium  perti¬ 
nent  ea  quae  derivantur  ex  lege  naturae,  sicut  conclusiones  ex  principiis;  ut 
justae  emptiones,  venditiones,  et  alia  hujusmodi,  sine  quibus  homines  ad 
invicem  convivere  non  possunt:  quod  est  de  lege  naturae;  quia  homo  est 
naturaliter  animal  sociabile,  ut  probatur  in  1.  Polit,  (cap.  2.  aprine.):  quae 
vero  derivantur  a  lege  naturae  per  modum  particularis  determinationis,  per¬ 
tinent  ad  jus  civile,  secundum  quod  quaelibet  civitas  aliquid  sibi  accom¬ 
mode  determinat.  Secundo  est  de  ratione  legis  humanae,  quod  ordinetur  ad 
bonum  commune  civitatis:  et  secundum  hoc  lex  humana  dividi  potest  se¬ 
cundum  diversitatem  eorum,  qui  specialiter  dant  operam  ad  bonum  com¬ 
mune;  sicut  sacerdotes  pro  populo  Deum  orantes;  principes  populum  guber¬ 
nantes;  et  milites  pro  salute  populi  pugnantes,  et  ideo  istis  hominibus  specialia 
quaedam  jura  aptantur.  Tertio  est  de  ratione  legis  humanae,  ut  instituatur  a 
gubernante  communitatem  civitatis,  sicut  supra  dictum  est  (q.  90.  art.  3.):  et 
secundum  hoc  distinguuntur  leges  humanae  secundum  diversa  regimina  ci¬ 
vitatum,  quorum  unum,  secundum  Philos.  in  3.  Politic.  (cap.  10.)  est  regnum ; 
quando  scilicet  civitas  gubernatur  ab  uno :  et  secundum  hoc  accipiuntur  con¬ 
stitutiones  principum.  Aliud  vero  regimen  est  aristocratia,  idest  principatus 
optimorum,  vel  optimatum:  et  secundum  hoc  sumuntur  responsa  prudentum, 
et  etiam  senatusconsulta.  Aliud  regimen  est  oligarchia,  idest  principatus  pau¬ 
corum  divitum,  et  potentum:  et  secundum  hoc  sumitur  jus  praetorium,  quod 
etiam  honorarium  dicitur:  aliud  autem  regimen  est  populi,  quod  nominatur 
democratia :  et  secundum  hoc  sumuntur  plebiscita.  Aliud  autem  est  tyrannicum, 
quod  est  omnino  corruptum:  unde  ex  hoc  non  sumitur  aliqua  lex.  Est  etiam 
aliquod  regimen  ex  istis  commixtum,  quod  est  optimum:  et  secundum  hoc 
sumitur  lex,  quam  majores  natu  simul  cum  plebibus  sanxerunt,  ut  Isidorus  dicit 
(lib.  5.  Etym.  cap.  10.).  Quarto  vero  de  ratione  legis  humanae  est,  quod  sit 
directiva  humanorum  actuum:  et  secundum  hoc  secundum  diversa,  de  quibus 
leges  feruntur,  distinguuntur  leges,  quae  interdum  ab  auctoribus  nominantur: 
sicut  distinguitur  lex  Julia  de  adulteriis,  lex  Cornelia  de  sicariis,  et  sic  de  aliis, 
non  propter  auctores,  sed  propter  res,  de  quibus  sunt. 

Ad  primum  ergo  dicendum,  quod  jus  gentium  est  quidem  aliquo  modo 
naturale  homini,  secundum  quod  est  rationalis ;  inquantum  derivatur  a  lege 
naturali  per  modum  conclusionis,  quae  non  est  multum  remota  a  principiis : 

unde  de  facili  in  hujusmodi  homines  consenserunt:  distinguitur  tamen  a  lege 
naturali,  maxime  ab  eo,  quod  est  omnibus  animalibus  commune. 

Ad  alia  patet  responsio  ex  his,  quae  dicta  sunt  (in  corp.  art.). 


OUAESTIO  XCVI. 

DE  POTESTATE  LEGIS  HUMANAE,  IN  SEX  ARTICULOS  DIVISA. 

Deinde  considerandum  est  de  potestate  legis  humanae. 

Et  circa  hoc  quaeruntur  sex. 

Primo.  Utrum  humana  lex  debeat  poni  in  communi. 

Secundo.  Utrum  lex  humana  debeat  omnia  vitia  cohibere. 

Tertio.  Utrum  omnium  virtutum  actus  habeat  ordinare. 

Quarto.  Utrum  imponat  homini  necessitatem  quantum  ad  forum  con¬ 
scientiae. 

Quinto.  Utrum  omnes  homines  legi  humanae  subdantur. 

Sexto.  Utrum  his,  qui  sunt  sub  lege,  liceat  agere  praeter  verba  legis. 


ARTICULUS  I.  508 

UTRUM  LEX  HUMANA  DEBEAT  PONI  IN  COMMUNI 
MAGIS  QUAM  IN  PARTICULARI. 

(Infr.  q.  9S.  art.  6.  ad  2.  et  2-2.  q.  147.  art.  3.  et  4.  corp.). 

Ad  primum  sic  proceditur.  Videtur,  quod  lex  humana  non  debeat  poni  in 
communi,  sed  magis  in  particulari:  dicit  enim  Philos.  in  5.  Ethicor.  (cap.  7.) 
quod  legalia  sunt  quaecumqice  in  singularibus  legem  ponunt,  et  etiam  sententialia, 
quae  sunt  etiam  singularia:  quia  de  singularibus  actibus  sententiae  feruntur; 
ergo  lex  non  solum  ponitur  in  communi,  sed  etiam  in  singulari. 

2.  Praeterea.  Lex  est  directiva  humanorum  actuum,  ut  supra  dictum  est 
(q.  90.  art.  1.  et  2.):  sed  humani  actus  in  singularibus  consistunt;  ergo  lex 
humana  non  debet  in  universali  ferri,  sed  magis  in  singulari. 

3.  Praeterea.  Lex  est  regula,  et  mensura  humanorum  actuum,  ut  supra 
dictum  est  (ibid.):  sed  mensura  debet  esse  certissima,  ut  dicitur  in  10.  Metaph. 
(tex.  3.);  cum  ergo  in  actibus  humanis  non  possit  esse  aliquod  universale  ita 
certum,  quin  in  particularibus  deficiat,  videtur  quod  necesse  sit  leges  non  in 
universali,  sed  in  singularibus  poni. 

Sed  contra  est,  quod  Jurisperitus  dicit  (Pomponius  et  Celsus,  ut  refertur, 
lib.  1.  tit.  3.  ff.  de  Legib.  et  Senatuscons.) ,  quod  jura  constitui  oportet  in  his, 
quae  saepius  accidunt:  ex  his  autem,  quae  forte  uno  casu  accidere  possunt, 
jura  non  constituuntur. 

Respondeo  dicendum,  quod  unumquodque,  quod  est  propter  finem,  ne- 
nesse  est  quod  sit  fini  proportionatum :  finis  autem  legis  est  bonum  commune: 

«quia,  ut  Isidorus  dicit  in  lib.  5.  Etymolog.  (cap.  21.),  nullo  privato  commodo, 
sed  pro  communi  utilitate  civium  lex  debet  esse  conscripta ;  unde  oportet,  leges 
humanas  esse  proportionatas  ad  bonum  commune :  bonum  autem  commune 
constat  ex  multis;  et  ideo  oportet,  quod  lex  ad  multa  respiciat,  et  secundum 
personas, et  secundum  negotia,  et  secundum  tempora:  constituitur  enim  com¬ 
munitas  civitatis  ex  multis  personis;  et  ejus  bonum  per  multiplices  actiones 
procuratur:  nec  ad  hoc  instituitur,  quod  aliquo  tempore  modico  duret,  sed 
quod  omni  tempore  perseveret  per  civium  successionem,  ut  August.  dicit  in 
2.  de  Civ.  Dei  (cap.  21.  et  lib.  22.  cap.  6.  vers.  fin.). 

Ad  primum  ergo  dicendum,  quod  Philosoph.  in  5.  Ethic.  (cap.  7.)  ponit 
tres  species  juris  legalis,  quod  est  jus  positivum:  sunt  enim  quaedam,  quae 
simpliciter  in  communi  ponuntur:  et  haec  sunt  leges  communes:  et  quantum 
ad  hujusmodi  dicit,  quod  legale  est,  quod  ex  principio  quidem  nihil  differt 
sic,  vel  aliter,  quando  autem  ponitur,  differt:  puta  quod  captivi  statuto  pretio 
redimantur.  Quaedam  vero  sunt,  quae  sunt  communia  quantum  ad  aliquid, 
■et  singularia  quantum  ad  aliquid:  et  hujusmodi  dicuntur  privilegia,  quasi 
Jeges  privatae;  quia  respiciunt  singulares  personas;  et  tamen  potestas  eorum 
extenditur  ad  multa  negotia:  et  quantum  ad  hoc  subdit:  Adhuc  quaecumque 
in  singularibus  legem  ponunt:  dicuntur  etiam  quaedam  legalia,  non  quia  sint 
leges,  sed  propter  applicationem  legum  communium  ad  aliqua  particularia 
facta;  sicut  sunt  sententiae,  quae  pro  jure  habentur:  et  quantum  ad  hoc  subdit: 
Et  sententialia. 

Ad  secundum  dicendum,  quod  illud  quod  est  directivum,  oportet  esse 
plurium  directivum:  unde  in  10.  Metaphysic.  (tex.  4.)  Philos.  dicit,  quod 
omnia,  quae  sunt  unius  generis,  mensurantur  aliquo  uno,  quod  est  primum 
in  genere  illo:  si  enim  essent  tot  regulae,  vel  mensurae,  quot  sunt  mensu¬ 
rata,  vel  regulata,  cessaret  utique  utilitas  regulae,  vel  mensurae,  quae  est  ut 
ex  uno  multa  possint  cognosci:  et  ita  nulla  esset  utilitas  legis,  si  non  se 
extenderet  nisi  ad  unum  singularem  actuum :  ad  singulares  enim  actus  diri¬ 
gendos  dantur  singularia  praecepta  prudentum :  sed  lex  est  praeceptum  commune, 
ut  supra  dictum  est  (q.  34.  art.  2.  et  3.). 

Ad  tertium  dicendum,  quod  non  est  eadem  certitudo  quaerenda  in  om¬ 
nibus,  ut  in  1.  Ethic.  (cap.  3.  in  prine,  et  cap.  7.  sub  fin.)  dicitur:  unde  in  rebus 
contingentibus,  sicut  sunt  naturalia,  et  res  humanae,  sufficit  talis  cerditudo, 
nt  aliquid  sit  verum  ut  in  pluribus,  licet  interdum  deficiat  in  paucioribus. 

ARTICULUS  II.  509 

UTRUM  AD  LEGEM  HUMANAM  PERTINEAT  OMNIA  VITIA  COHIBERE. 

(Supr.  q.  91.  art.  4.  corp.  fin.  et  q.  <33.  art.  3-  ad  3. 

.et  infr.  q.  90.  art.  1.  corp.  et  2-2.  q.  63.  art.  2.  ad  1.  et  q.  77-  ar fi  I-  ad  4- 
et  q.  78.  art.  1.  ad  4.  et  Mal.  q.  3.  art.  4.  ad  6. 
et  Ouodl.  2.  art.  10.  ad  1.  et  2.  et  Job  11.). 

Ad  secundum  sic  proceditur.  Videtur,  quod  ad  legem  humanam  per¬ 
tineat  omnia  vitia  cohibere:  dicit  enim  Isidorus  in  lib.  5.  Etymol.  (cap.  20.), 
quod  leges  sunt  factae,  ut  earum  metu  coerceatur  audacia;  non  autem  suf¬ 
ficienter  coerceretur,  nisi  quaelibet  mala  cohiberentur  per  legem;  ergo  lex 
humana  debet  quaelibet  mala  cohibere. 

2.  Praeterea.  Intentio  legislatoris  est  cives  facere  virtuosos:  sed  nott> 
potest  aliquis  esse  virtuosus,  nisi  ab  omnibus  vitiis  compescatur;  ergo  ad 
legem  humanam  pertinet  omnia  vitia  compescere. 

3.  Praeterea.  Lex  humana  a  lege  naturali  derivatur,  ut  supra  dictum  est 
(q.  91.  art.  3.  et  q.  93.  art.  3.) :  sed  omnia  vitia  repugnant  legi  naturae ;  ergo- 
lex  humana  omnia  vitia  debet  cohibere. 

Sed  contra  est,  quod  dicitur  in  1.  de  Lib.  Arb.  (cap.  3.  cir.  fin.) :  Videtur 
mihi  legem  istam,  quae  populo  regendo  scribitur,  recte  ista  permittere,  et  divinam 
providentiam  vindicare:  sed  divina  providentia  non  vindicat  nisi  vitia:  ergo 
recte  lex  humana  permittit  aliqua  vitia,  non  cohibendo  ipsa. 

Respondeo  dicendum,  quod,  sicut  jam  dictum  est  (q.  <30.  art.  1.  et  2.),  lex 
ponitur  ut  quaedam  regula,  vel  mensura  humanorum  actuum:  mensura  autem 
debet  esse  homogenea  mensurato,  ut  dicitur  in  10.  Metaph.  (tex.  3.  et  4.):  diversa 
enim  diversis  mensurantur;  unde  oportet,  quod  etiam  leges  imponantur  ho¬ 
minibus  secundum  eorum  conditionem;  quia,  ut  Isidorus  dicit  (lib.  3.  Etym. 
cap.  21.),  lex  debet  esse  possibilis,  et  secundum  naturam,  et  secundum  con¬ 
suetudinem  patriae:  potestas  autem,  sive  facultas  operandi  ex  interiori  habitu, 
seu  dispositione  procedit:  non  enim  idem  est  possibile  ei,  qui  non  habet  ha¬ 
bitum  virtutis,  et  virtuoso :  sicut  etiam  non  est  idem  possibile  puero,  et  viro 
perfecto:  et  propter  hoc  non  ponitur  eadem  lex  pueris,  quae  ponitur  adultis: 
multa  enim  pueris  permittuntur,  quae  in  adultis  lege  puniuntur,  vel  etiam 
vituperantur:  et  similiter  multa  sunt  permittenda  hominibus  non  perfectis 
virtute,  quae  non  essent  toleranda  in  hominibus  virtuosis:  lex  autem  humana 
ponitur  multitudini  hominum,  in  qua  major  pars  est  hominum  non  perfectorum 
virtute;  et  ideo  lege  humana  non  prohibentur  omnia  vitia,  a  quibus  virtuosi 
abstinent,  sed  solum  graviora,  a  quibus  possibile  est  majorem  partem  multi¬ 
tudinis  abstinere,  et  praecipue  quaesunt  in  nocumentum  aliorum,  sine  quorum, 
prohibitione  societas  humana  conservari  non  posset:  sicut  prohibentur  lege 
humana  homicidia,  furta,  et  hujusmodi. 

Ad  primum  ergo  dicendum,  quod  audacia  pertinere  videtur  ad  invasionem 
aliorum;  unde  praecipue  pertinet  ad  illa  peccata,  quibus  injuria  proximis 
irrogatur,  quae  lege  humana  prohibentur,  ut  dictum  est  (in  corp.  art.). 

Ad  secundum  dicendum,  quod  lex  humana  intendit  homines  inducere- 
ad  virtutem,  non  subito,  sed  gradatim  ;  ed  ideo  non  statim  multitudini  imper¬ 
fectorum  imponit  ea,  quae  sunt  jam  virtuosorum,  ut  scilicet  ab  omnibus 
malis  abstineant;  alioquin  imperfecti  hujusmodi  praecepta  ferre  non  valentes 
in  deteriora  mala  prorumperent,  sicut  dicitur  Prov.  30.:  Qui-  nimis  (vehementer) 
emungit,  elicit  sanguinem.  Et  Matth.  9.  quod  si  vinum  novum,  idest  praecepta 
perfectae  vitae,  mittatur  in  utres  veteres,  idest  in  homines  imperfectos,  utres 
rumpuntur,  et  vinum  effunditur,  idest  praecepta  contemnuntur,  et  homines  ex. 
contemptu  ad  pejora  mala  prorumpunt. 

Ad  tertium  dicendum,  quod  lex  naturalis  est  quaedam  participatio  legis 
aeternae  in  nobis:  lex  autem  humana  deficit  a  lege  aeterna;  dicit  enim  Au¬ 
gustinus  in  1.  de  Lib.  Arb.  (cap.  3.  in  fin.) :  Lex  ista,  quae  regendis  civitatibus 
fertur ,  multa  concedit,  atque  impunita  relinquit,  quae  per  divinam  providentiam 
vindicantur,  neque  enim  quia  non  omnia  facit,  ideo  quae  facit,  improbanda  sunt ; 
unde  etiam  lex  humana  non  omnia  potest  prohibere,  quae  prohibet  lex  naturale 

ARTICULUS  III.  s,o 

UTRUM  LEX  HUMANA  PRAECIPIAT  ACTUS  OMNIUM  VIRTUTUM. 

(Supr.  q.  93.  art.  5.  ad  3.  ei  infr.  q.  100.  ari.  2.  corp.). 

Ad  tertium  sic  proceditur.  Videtur,  quod  lex  humana  non  praecipiat 
actus  omnium  virtutum:  actibus  enim  virtutum  opponuntur  actus  vitiosi; 
sed  lex  humana  non  prohibet  omnia  vitia,  ut  dictum  est  (art.  praec.) ;  ergo 
etiam  non  praecipit  actus  omnium  virtutum. 

2.  Praeterea.  Actus  virtutis  a  virtute  procedit:  sed  virtus  est  finis  legis; 
et  ita  quod  est  ex  virtute,  sub  praecepto  legis  cadere  non  potest;  ergo  lex 
humana  non  praecipit  actus  omnium  virtutum. 

3.  Praeterea.  Lex  humana  ordinatur  ad  bonum  commune,  ut  dictum 
est  (q.  <qo.  art.  2.);  sed  quidam  actus  virtutum  non  ordinantur  ad  bonum 
commune,  ssd  ad  bonum  privatum ;  ergo  lex  non  praecipit  actus  omnium 
virtutum. 

Sed  contra  est,  quod  Philos.  dicit  in  5.  Ethic.  (cap.  1.  a  med.),  quod 
praecipit  lex  et  fortis  opera  facere,  et  quae  temperati,  et  quae  mansueti;  si¬ 
militer  autem  secundum  alias  virtutes,  et  malitias,  haec  quidem  jubens,  haec 
autem  prohibens. 

Respondeo  dicendum,  quod  species  virtutum  distinguuntur  secundum 
objecta,  ut  ex  supradictis  patet  (q.  54.  art.  1.  ad  1.  et  art.  2.);  omnia  autem  objecta 
virtutum  referri  possunt  vel  ad  bonum  privatum  alicujus  personae,  vel  ad 
bonum  commune  multitudinis:  sicut  ea,  quae  sunt  fortitudinis,  potest  aliquis- 
exequi  vel  propter  conservationem  civitatis,  vel  ad  conservandum  jus  amici 
sui:  et  simile  est  in  aliis.  Lex  autem,  ut  dictum  est  (q.  90.  art.  2.),  ordinatur 
ad  bonum  commune;  et  ideo  nulla  virtus  est  de  cujus  actibus  lex  praecipere 
non  possit:  non  tamen  de  omnibus  actibus  omnium  virtutum  lex  humana 
praecipit,  sed  solum  de  illis,  qui  ordinabiles  sunt  ad  bonum  commune:  veL 
immediate,  sicut  cum  aliqua  directe  propter  bonum  commune  fiunt;  vel  me* 
diate,  sicut  cum  aliqua  ordinantur  a  legislatore  pertinentia  ad  bonam  disci¬ 
plinam,  per  quam  cives  informantur,  ut  commune  bonum  justitiae,  et  pacis 
conservent. 

Ad  primum  ergo  dicendum,  quod  lex  humana  non  prohibet  omnes  actus 
vitiosos  secundum  obligationem  praecepti,  sicut  nec  praecipit  omnes  actus 
virtuosos:  prohibet  tamen  aliquos  actus  singulorum  vitiorum,  sicut  etiam 
praecipit  quosdam  actus  singularum  virtutum. 

Ad  secundum  dicendum,  quod  aliquis  actus  dicitur  esse  virtutis  dupliciter: 
uno  modo  ex  eo,  quod  homo  operatur  virtuosa  :  sicut  actus  virtutis  justitiae 
est  facere  recta,  et  actus  fortitudinis  facere  fortia;  et  sic  lex  praecipit  aliquos 
actus  virtutum :  alio  modo  dicitur  actus  virtutis,  quia  aliquis  operatur  virtuosa 
eo  modo  quo  virtuosus  operatur;  et  talis  actus  semper  procedit  a  virtute, 
nec  cadit  sub  praecepto  legis ;  sed  est  finis,  ad  quem  legislator  ducere  in¬ 
tendit. 

Ad  tertium  dicendum,  quod  non  est  aliqua  virtus,  cujus  actus  non  sint 
ordinabiles  ad  bonum  commune,  ut  dictum  est  (in  corp.),  vel  mediate,  vel 
immediate. 

ARTICULUS  IV.  sii 

UTRUM  LEX  HUMANA  IMPONAT  HOMINI  NECESSITATEM 
IN  FORO  CONSCIENTIAE. 

(2-2.  q.  60.  ari.  5.  ad  1.). 

Ad  quartum  sic  proceditur.  Videtur,  quod  lex  humana  non  imponat  ho¬ 
mini  necessitatem  in  foro  conscientiae :  inferior  enim  potestas  non  potest  im¬ 
ponere  legem  in  judicio  superioris  potestatis:  sed  potestas  humana,  quae  fert 
legem  humanam,  est  infra  potestatem  divinam;  ergo  lex  humana  non  potest 
imponere  legem  quantum  ad  judicium  divinum,  quod  est  judicium  conscientiae. 

2.  Praeterea.  Judicium  conscientiae  maxime  dependet  ex  divinis  man¬ 
datis  :  sed  quandoque  divina  mandata  evacuantur  per  leges  humanas,  secun¬ 
dum  illud  Matth.  15. :  Irritum  fecistis  mandatum  Dei  propter  traditiones  vestras; 
ergo  lex  humana  non  imponit  homini  necessitatem  quantum  ad  conscientiam. 

3.  Praeterea.  Leges  humanae  frequenter  ingerunt  calumniam,  et  inju¬ 
riam  hominibus,  secundum  illud  Isa.  10.:  Vae,  qui  condunt  leges  iniquas,  et  scri¬ 
bentes  injustitias  scripserunt,  ut  opprimerent  in  judicio  pauperes,  et  vim  facerent 
causae  humilium  populi  mei:  sed  licitum  est  unicuique  oppressionem,  et  vio¬ 
lentiam  evitare;  ergo  leges  humanae  non  imponunt  necessitatem  homini 
quantum  ad  conscientiam. 

Sed  contra  est,  quod  dicitur  1.  Pet.  2.:  Haec  est  gratia,  si  propter  (Dei) 
conscientiam  sustineat  quis  tristitias,  patiens  injuste. 

Respondeo  dicendum,  quod  leges  positae  humanitus  vel  sunt  justae,  vel 
injustae.  Si  quidem  justae  sint,  habent  vim  obligandi  in  foro  conscientiae  a  lege 
aeterna,  a  qua  derivantur,  secundum  illud  Proverb.  8. :  Per  me  reges  regnant, 
eilegum  conditores  justa  decernunt.  Dicuntur  autem  leges  justae  et  ex  fine,  quando 
scilicet  ordinantur  ad  bonum  commune:  et  ex  auctore  quando  scilicet  lex 
lata  non  excedit  potestatem  ferentis ;  et  ex  forma,  quando  scilicet  secundum 
aequalitatem  proportionis  imponuntur  subditis  onera  in  ordine  ad  bonum 
commune:  cum  enim  unus  homo  sit  pars  multitudinis,  quilibet  homo  hoc 
ipsum  quod  est,  et  quod  habet,  est  multitudinis:  sic  et  quaelibet  pars  id  quod 
est,  est  totius;  unde  et  natura  aliquod  detrimentum  infert  parti,  ut  salvet  to¬ 
tum:  et  secundum  hoc  leges  hujusmodi  onera  proportionabiliter  inferentes 
justae  sunt,  et  obligant  in  foro  conscientiae,  et  sunt  leges  legales.  Injustae 
autem  sunt  leges  dupliciter.  Uno  modo  per  contrarietatem  ad  bonum  humanum 
e  contrario  praedictis :  vel  ex  fine,  sicut  cum  aliquis  praesidens  leges  imponit 
onerosas  subditis,  non  pertinentes  ad  utilitatem  communem,  sed  magis  ad  pro¬ 
priam  cupiditatem,  vel  gloriam :  vel  etiam  ex  auctore  sicut  cum  aliquis  legem 
fert  ultra  sibi  commissam  potestatem :  vel  etiam  ex  forma,  puta  cum  inaequa¬ 
liter  onera  multitudini  dispensantur,  etiamsi  ordinentur  ad  bonum  commune. 
Et  hujusmodi  magis  sunt  violentiae,  quam  leges:  quia,  sicut  August.  dicit  in 
lib.  1.  de  Lib.  Arb.  (cap.  j.  parum  a  prine.),  lex  esse  non  videtur,  quae  justa 
non  fuerit;  unde  tales  leges  non  obligant  in  foro  conscientiae,  nisi  forte  propter 
vitandum  scandalum,  vel  turbationem:  propter  quod  etiam  homo  juri  suo 
debet  cedere  secundum  illud  Matth.  5.:  Qui  angariaverit  te  mille  passus,  vade 
cum  eo  alia  duo :  et  qui  abstulerit  tibi  tunicam,  da  ei  et  pallium.  Alio  modo  leges 

possunt  esse  injustae  per  contrarietatem  ad  bonum  divinum:  sicut  leges  tyran¬ 
norum  inducentes  ad  idololatriam,  vel  ad  quodcumque  aliud,  quod  sit  contra 
legem  divinam :  et  tales  leges  nullo  modo  licet  observare :  quia,  sicut  dicitur 
Act.  4.,  obedire  oportet  Deo  magis  quam  hominibus. 

Ad  primum  ergo  dicendum,  quod,  sicut  Apost.  dicit  Rom.  13.:  Omnis  po¬ 
testas  humana  a  Deo  est,  et  ideo  qui  potestati  resistit  in  his  quae  ad  potestatis 
ordinem  pertinent,  Dei  ordinationi  resistit:  et  secundum  hoc  efficitur  reus  quan¬ 
tum  ad  conscientiam. 

Ad  secundum  dicendum,  quod  ratio  illa  procedit  de  legibus  humanis, 
quae  ordinantur  contra  Dei  mandatum:  et  ad  hoc  ordo  potestatis  non  se 
extendit,  unde  in  talibus  legi  humanae  non  est  parendum. 

Ad  tertium  dicendum,  quod  ratio  illa  procedit  de  lege,  quae  infert  gra¬ 
vamen  injustum  subditis;  ad  quod  etiam  ordo  potestatis  divinitus  concessus 
non  se  extendit;  unde  nec  in  talibus  homo  obligatur  ut  obediat  legi,  si  sine 
scandalo,  vel  majori  detrimento  resistere  possit. 

ARTICULUS  V.  512 

UTRUM  OMNES  SUBJICIANTUR  LEGI. 

Ad  quintum  sic  proceditur.  Videtur,  quod  non  omnes  legi  subjiciantur; 
illi  enim  soli  subjeiuntur  legi,  quibus  lex  ponitur:  sed  Apostolus  dicit  1.  ad 
Timoth.  1.  quod  justo  non  est  lex  posita;  ergo  justi  non  subjiciuntur  legi  hu¬ 
manae. 

2.  Praeterea.  Urbanus  Papa  dicit,  et  habetur  in  Decretis  (Caus.  19.  q.  2.): 
Qui  lege  privata  ducitur  nulla  ratio  exigit  ut  publica  constringatur ,  lege  autem 
privata  Spiritus  Sancti  ducuntur  omnes  viri  spirituales,  qui  sunt  filii  Dei,  se¬ 
cundum  illud  ad  Rom.  8. :  Qui  spiritu.  Dei  aguntur,  hi  filii  Dei  sunt;  ergo  non 
omnes  homines  legi  humanae  subjiciuntur. 

3.  Praeterea.  Jurisperitus  dicit  (Ulpianus,  lib.  i.fifi.  tit.  3.  deLegib.  et  Sena- 
iuscons.)  quod  princeps  legibus  solutus  est :  qui  autem  est  solutus  a  lege,  non 
subditur  legi;  ergo  non  omnes  subjecti  sunt  legi. 

Sed  contra  est,  quod  Apost.  dicit  Rom.  13.:  Omnis  anima  potestatibus 
sublimioribus  subdita  sit:  sed  non  videtur  esse  subditus  potestati,  qui  non  subji¬ 
citur  legi,  quam  fert  potestas;  ergo  omnes  homines  debent  esse  legi  subjecti. 

Respondeo  dicendum,  quod,  sicut  ex  supra  dictis  patet  (q,  90.  art.  1 .)  lex 
de  sui  ratione  duo  habet:  primo  quidem,  quod  est  regula  humanorum  actuum  : 
secundo,  quod  habet  vim  coactivam :  dupliciter  ergo  aliquis  homo  potest  esse 
legi  subjectus.  Uno  modo,  sicut  regulatum  regulae:  et  hoc  modo  omnes  illi, 
qui  subduntur  potestati,  subduntur  legi,  quam  fert  potestas.  Quod  autem  aliquis 
potestati  non  subdatur,  potest  contingere  dupliciter ;  uno  modo,  quia  est  sim¬ 
pliciter  absolutus  ab  ejus  subjectione ;  unde  illi,  qui  sunt  de  una  civitate,  vel 
regno,  non  subduntur  legibus  principis  alterius  civitatis,  vel  regni,  sicut  nec 
ejus  dominio:  alio  modo,  secundum  quod  regitur  superiori  lege:  puta  si  ali¬ 
quis  subjectus  sit  proconsuli,  regulari  debet  ejus  mandato,  non  tamen  in  his, 
quae  dispensantur  ei  ab  imperatore :  quantum  enim  ad  illa  non  adstringitur 
mandato  inferioris,  cum  superiori  mandato  dirigatur.  Et  secundum  hoc  con¬ 
tingit,  quod  aliquis  simpliciter  subjectus  legi  secundum  aliqua  legi  non  ad-  * 
stringitur,  secundum  quae  regitur  superiori  lege.  Alio  vero  modo  dicitur  ali¬ 
quis  subjectus  legi,  sicut  coactum  cogenti:  et  hoc  modo  homines  virtuosi,  et 

justi  non  subduntur  legi,  sed  soli  mali,  quod  enim  est  coactum,  et  violen¬ 
tum,  est  contrarium  voluntati:  voluntas  autem  bonorum  consonat  legi,  a 
qua  malorum  voluntas  discordat:  et  ideo  secundum  hoc  boni  non  sunt  sub 
lege,  sed  solum  mali. 

Ad  primum  ergo  dicendum,  quod  ratio  illa  procedit  de  subjectione,  quae 
est  per  modum  coactionis :  sic  enim  justis  non  est  lex  posita;  quia  ipsi  sibi  sunt 
lex,  clum  ostendunt  opus  lepis  scriptum  in  cordibus  suis,  sicut  Apost.  ad  Rom.  2. 
dicit;  unde  in  eos  non  habet  lex  vim  coactivam,  sicut  habet  in  injustos. 

Ad  secundum  dicendum,  quod  lex  Spiritus  Sancti  est  superior  omni  lege 
humanitus  posita:  et  ideo  viri  spirituales  secundum  hoc  quod  lege  Spiritus 
Sancti  ducuntur,  non  subduntur  legi  quantum  ad  ea,  quae  repugnant  ductioni 
Spiritus  Sancti:  sed  tamen  hoc  ipsum  est  de  ductu  Spiritus  Sancti,  quod  ho¬ 
mines  spirituales  legibus  humanis  subdantur,  secundum  illud  i.  Pet.  2.:  Sub¬ 
jecti  estote  omni  humanae  creaturae  propter  Deum. 

Ad  tertium  dicendum,  quod  princeps  dicitur  esse  solutus  a  lege  quantum 
ad  vim  coactivam  legis :  nullus  enim  proprie  cogitur  a  seipso :  lex  autem  non 
habet  vim  coactivam,  nisi  ex  principis  potestate ;  sic  igitur  princeps  dicitur 
esse  solutus  a  lege,  quia  nullus  in  ipsum  potest  judicium  condemnationis 
ferre,  si  contra  legem  agat;  unde  super  illud  Psal.  50.:  Tibi  soli  peccavi,  etc» 
dicit  Gloss.  (ord.  Cassiod.),  quod  rex  non  habet  hominem,  qui  sua  facta  dijudi¬ 
cet:  sed  quantum  ad  vim  directivam  legis  princeps  subditur  legi  propria  vo¬ 
luntate:  secundum  quod  dicitur  extra  de  constitutionibus,  cap.  Cum  omnes: 
Quod  quisque  juris  in  alterum  statuit,  ipse  eodem  juri  uti  debet.  Et  Sapientis  dicit 
auctoritas  (Cat.  in  rudiment.) :  Patere  legem,  quam  ipse  tuleris;  et  in  Codice 
(lib.  4.  de  Legib.  et  Constitut.)  Theodosius,  et  Valentinianus  Impp.  Volusiano 
Praefecto  scribunt:  Digna  vox  est  majestate  Regnantis,  legibus  alligatum  se  prin¬ 
cipem  profiteri,  adeo  de  auctoritate  juris  nostra  pendet  auctoritas:  et  revera  majus 
imperio  est  subjicere  legibus  principatum.  Improperatur  etiam  his  a  Domino,  qui 
dicunt,  et  non  faciunt;  et  qui  aliis  onera  gravia  imponunt,  et  ipsi  nec  digito  vo¬ 
lunt  ea  movere,  ut  dicitur  Matth.  23.;  unde  quantum  ad  Dei  judicium  prin¬ 
ceps  non  est  solutus  a  lege  quantum  ad  vim  directivam  ejus;  sed  debet 
voluntarius,  non  coactus,  legem  implere.  Est  etiam  princeps  supra  legem, 
inquantum,  si  expediens  fuerit,  potest  legem  mutare,  et  in  ea  dispensare  pro 
loco,  et  tempore. 


ARTICULUS  VI.  m 

UTRUM  EI,  QUI  SUBDITUR  LEGI,  LICEAT  PRAETER  VERBA  LEGIS  AGERE. 

(Infr.  q.  97.  art.  3.  ad  1.  et  2-2.  q.  60.  art.  p.  ad  2.  et  3. 
et  q.  147.  art.  4.  corp.  et  3.  Dist.  33.  q.  3.  art.  4.  et  Dist.  37.  art.  4.  corp.  fin. 
et  4.  Dist.  ip.  q.  3.  art.  2.). 

Ad  sextum  sic  proceditur.  Videtur,  quod  non  liceat  ei,  qui  subditur  legi, 
praeter  verba  legis  agere:  dicit  enim  August.  in  lib.  de  Vera  Religione  (cap.  31. 
a  med.)  :  In  temporalibus  legibus  quamvis  homines  judicent  de  his,  cum  eas  insti¬ 
tuunt,  tamen  quando  sunt  institutae,  et  firmatae,  non  licebit  de  ipsis  judicare,  sed' 
secundum  ipsas:  sed  si  aliquis  praetermittat  verba  legis,  dicens  se  intentionem 
legislatoris  servare,  videtur  judicare  de  lege;  ergo  non  licet  ei,  qui  subditur 
legi,  ut  praetermittat  verba  legis,  ut  intentionem  legislatoris  servet. 

2.  Praeterea.  Ad  eum  solum  pertinet  leges  interpretari,  cujus  est  con¬ 
dere  leges :  sed  omnium  subditorum  legi  non  est  leges  condere;  ergo  eorum 
non  est  interpretari  legislatoris  intentionem,  sed  semper  secundum  verba  legis 
agere  debent. 

3.  Praeterea.  Omnis  sapiens  intentionem  suam  verbis  novit  explicare: 
sed  illi  qui  leges  condiderunt,  reputari  debent  sapientes:  dicit  enim  Sapientia 
Prov.  8.:  Per  me  reges  regnant,  et  legum  conditores  justa  decernunt :  ergo  de  in¬ 
tentione  legislatoris  non  est  judicandum,  nisi  per  verba  legis. 

Sed  contra  est,  quod  Hilar.  dicit  in  4.  de  Trin.  (circa  med.)  :  Intelligentia 
dictorum  ex  causis  est  assumenda  dicendi :  quia  non  sermoni  res,  sed  rei  debet  esse 
sermo  subjectus ;  ergo  magis  est  attendendum  ad  causam,  quae  movit  legisla¬ 
torem,  quam  ad  ipsa  verba  legis. 

Respondeo  dicendum,  quod,  sicut  supra  dictum  est  (q.  yo.  art.  2.),  omnis 
lex  ordinatur  ad  communem  hominum  salutem  ;  et  intantum  obtinet  vim,  et 
ratiorlem  legis;  secundum  vero  quod  ab  hoc  deficit,  virtutem  obligandi  non 
habet :  unde  Jurisperitus  dicit  (lib.  1.  ff.  tit.  3.  de  Legib.  et  Senatuscons.)  quod  nulla 
ratio  juris,  aut  aequitatis  benignitas  patitur,  ut  quae  salubriter  pro  salute  hominum 
introducuntur ,  ea  nos  duriori  interpretatione  contra  ipsorum  commodum  perduca¬ 
mus  ad  severitatem.  Contingit  autem  multoties,  quod  aliquid  observari  com¬ 
muni  saluti  est  utile  ut  in  pluribus,  quod  tamen  in  aliquibus  casibus  est  maxime 
nocivum:  quia  igitur  legislator  non  potest  omnes  singulares  casus  intueri, 
proponit  legem  secundum  ea,  quae  in  pluribus  accidunt,  ferens  intentionem 
suam  ad  communem  utilitatem :  unde  si  emergat  casus,  in  quo  observatio  talis 
legis  sit  damnosa  communi  saluti,  non  est  observanda  :  sicut  si  in  civitate  obsessa 
statuatur  lex  quod,  portae  civitatis  maneant  clausae,  hoc  est  utile  communi 
saluti  ut  in  pluribus :  si  tamen  contingat  casus,  quod  hostes  insequantur  ali¬ 
quos  cives,  per  quos  civitas  conservatur,  damnosissimum  esset  civitati,  nisi  eis 
portae  aperirentur  :  et  ideo  in  tali  casu  essent  portae  aperiendae  contra  verba 
legis,  ut  servaretur  utilitas  communis,  quam  legislator  intendit.  Sed  tamen 
hoc  est  considerandum,  quod  si  observatio  legis  secundum  verba  non  habeat 
subitum  periculum,  cui  oporteat  statim  occurri,  non  pertinet  ad  quemlibet 
ut  interpretetur,  quid  sit  utile  civitati,  et  quid  inutile  civitati:  sed  hoc  solum 
pertinet  ad  principes,  qui  propter  hujusmodi  casus  habent  auctoritatem  in 
legibus  dispensandi :  si  vero  sit  subitum  periculum,  non  patiens  tantam  moram 
ut  ad  superiorem  recurri  possit,  ipsa  necessitas  dispensationem  habet  an¬ 
nexam;  quia  necessitas  non  subditur  legi. 

Ad  primum  ergo  dicendum,  quod  ille,  qui  in  casu  necessitatis  agit  praeter 
verba  legis,  non  judicat  de  ipsa  lege,  sed  judicat  de  casu  singulari,  in  quo 
videt  verba  legis  observanda  non  esse. 

Ad  secundum  dicendum,  quod  ille  qui  sequitur  intentionem  legislatoris, 
non  interpretatur  legem  simpliciter,  sed  in  casu  in  quo  manifestum  est  per 
evidentiam  nocumenti  [al.  documenti ]  legislatorem  aliud  intendisse:  si  enim 
dubium  sit,  debet  vel  secundum  verba  legis  agere,  vel  superiorem  con¬ 
sulere. 

Ad  tertium  dicendum,  quod  nullius  hominis  sapientia  tanta  est,  ut  possit 
omnes  singulares  casus  excogitare:  et  ideo  non  potest  sufficienter  per  verba 
sua  exprimere  ea,  quae  conveniunt  ad  finem  intentum  ;  et  si  posset  legislator 
omnes  casus  considerare,  non  oporteret  ut  omnes  exprimeret  propter  con¬ 
fusionem  vitandam ;  sed  legem  ferre  deberet  secundum  ea,  quae  in  pluribus 
.accidunt. 

QUAESTIO  XCVII. 

DE  MUTATIONE  LEGUM,  IN  QUATUOR  ARTICULOS  DIVISA.. 


Deinde  considerandum  est  de  mutatione  legum. 

Et  circa  hoc  quaeruntur  quaiuor. 

Primo.  Utrum  lex  humana  sit  mutabilis. 

Secundo.  Utrum  semper  debeat  mutari,  quando  aliquid  melius  occur¬ 
rerit. 

Tertio.  Utrum  per  consuetudinem  aboleatur,  et  utrum  consuetudo’  obti¬ 
neat  vim  legis. 

Quarto.  Utrum  usus  legis  humanae  per  dispensationem  rectorum  immu¬ 
tari  debeat. 


ARTICULUS  I.  514 

UTRUM  LEX  HUMANA  DEBEAT  MUTARI  ALIQUO  MODO. 

(Supr.  q.  96.  art.  3.  ad  3.  et  art.  6.  per  tot.  et  infr.  q.  104.  art.  3.  ad  2.). 

Ad  primum  sic  proceditur.  Videtur,  quod  lex  humana  nullo  modo  debeat 
mutari:  lex  enim  humana  derivatur  a  lege  naturali,  ut  supra  dictum  est 
(q.  qy  art.  2.):  sed  lex  naturalis  immobilis  permanet;  ergo  et  lex  humana 
debet  immobilis  permanere. 

2.  Praeterea.  Sicut  Philosophus  dicit  in  5.  Ethic.  ( cap .  4.  a  med.):  Men¬ 
sura  maxime  dehet  esse  permanens:  sed  lex  humana  est  mensura  humanorum 
actuum,  ut  supra  dictum  est  (q.  90.  art.  1.  et  2.);  ergo  debet  immobiliter  per¬ 
manere. 

3.  Praeterea.  De  ratione  legis  est,  quod  sit  justa,  et  recta,  ut  supra  di¬ 
ctum  est  (q.  9j.  art. 3.);  sed  illud,  quod  semel  est  rectum,  semper  est  rectum; 
ergo  illud,  quod  est  semel  lex,  semper  debet  esse  lex. 

Sed  contra  est,  quod  Augustinus  dicit  in  1.  de  Lib.  Arbitr.  (cap.  6.  cir. 
med.) :  Lex  temporalis  quamvis  justa  sit,  commutari  tamen  per  tempora  juste 
potest. 

Respondeo  dicendum,  quod,  sicut  supra  dictum  est  (q.  91.  art.  3.),  lex 
humana  est  quoddam  dictamen  rationis,  quo  diriguntur  humani  actus :  et  se¬ 
cundum  hoc  duplex  causa  potest  esse,  quod  lex  humana  juste  mutetur:  una 
quidem  ex  parte  rationis:  alia  vero  ex  parte  hominum,  quorum  actus  lege 
regulantur.  Ex  parte  quidem  rationis,  quia  humanae  rationi  naturale  esse  vi¬ 
detur,  ut  gradatim  ab  imperfecto  ad  perfectum  perveniat;  unde  videmus  in 
scientiis  speculativis,  quod  qui  primo  philosophati  sunt,  quaedam  imperfecta 
tradiderunt,  quae  postmodum  per  posteriores  sunt  tradita  magis  perfecte,  ita 
etiam  et  in  operabilibus;  nam  primi,  qui  intenderunt  invenire  aliquid  utile 
communitati  hominum,  non  valentes  omnia  ex  se  ipsis  considerare,  institue¬ 
runt  quaedam  imperfecta  in  multis  deficientia,  quae  posteriores  mutaverunt 

instituentes  aliqua,  quae  in  paucioribus  deficere  possunt  a  communi  utilitate; 
ex  parte  vero  hominum,  quorum  actus  lege  regulantur,  lex  recte  mutari  po¬ 
test  propter  mutationem  conditionum  hominum,  quibus  secundum  diversas 
eorum  conditiones  diversa  expediunt:  sicut  Augustinus  ponit  exemplum  in 

1.  de  Lib.  Arbitr.  (cap.  6.  a  prine.),  quod  si  populus  sit  bene  moderatus,  et 
gravis,  communisque  utilitatis  diligentissimus  custos,  recte  lex  fertur,  qua- 
tali  populo  liceat  creare  sibi  magistratus,  per  quos  respublica  administretur. 
Porro  si  paulatim  idem  populus  depravatus  habeat  venale  suffragium,  et  re¬ 
gimen  flagitiosis,  sceleratisque  committat,  recte  adimitur  populo  talis  pote¬ 
stas  dandi  honores,  et  ad  paucorum  bonorum  redit  arbitrium. 

Ad  primum  ergo  dicendum,  quod  naturalis  lex  est  participatio  quaedam 
legis  aeternae,  ut  supra  dictum  est  (q.  93.  art.  3.) ;  et  ideo  immobilis  perse¬ 
verat  :  quod  habet  ex  immobilitate,  et  perfectione  divinae  rationis  instituentis 
naturam:  sed  ratio  humana  mutabilis  est,  et  imperfecta:  et  ideo  ejus  lex  mu¬ 
tabilis  est:  et  praeterea  lex  naturalis  continet  quaedam  universalia  praecepta, 
quae  semper  manent:  lex  vero  posita  ab  homine  continet  praecepta  quaedam 
particularia  secundum  diversos  casus,  qui  emergunt. 

Ad  secundum  dicendum,  quod  mensura  debet  esse  permanens,  quantum 
est  possibile:  sed  in  rebus  mutabilibus  non  potest  esse  aliquid  omnino  im¬ 
mutabiliter  permanens:  et  ideo  lex  humana  non  potest  esse  omnino  im¬ 
mutabilis. 

Ad  tertium  dicendum,  quod  rectum  in  rebus  corporalibus  dicitur  absolute: 
et  ideo  semper,  quantum  est  de  se,  manet  rectum :  sed  rectitudo  legis  dicitur 
in  ordine  ad  utilitatem  communem,  cui  non  semper  proportionatur  una  eaaem- 
que  res,  sicut  supra  dictum  est  (in  corp);  et  ideo  talis  rectitudo  mutatur. 


ARTICULUS  II.  51  s 

UTRUM  LEX  HUMANA  SEMPER  SIT  MUTANDA, 

QUANDO  OCCURRIT  ALIQUID  MELIUS. 

Ad  secundum  sic  proceditur.  Videtur,  quod  semper  lex  humana,  quando 
aliquid  melius  occurrit,  sit  mutanda:  leges  enim  humanae  sunt  adinventae 
per  rationem  humanam,  sicut  etiam  aliae  artes :  sed  in  aliis  artibus  mutatur 
id,  quod  prius  tenebatur,  si  aliquid  melius  occurrat;  ergo  idem  est  etiam  fa¬ 
ciendum  in  legibus  humanis. 

2.  Praeterea.  Ex  his  quae  praeterita  sunt,  providere  possumus  de  futuris : 
sed  nisi  leges  humanae  mutatae  fuissent  supervenientibus  melioribus  adin¬ 
ventionibus,  multa  inconvenientia  sequerentur:  eo  quod  leges  antiquae  in¬ 
veniuntur  multas  ruditates  continere ;  ergo  videtur,  quod  leges  sint  mutandae, 
quotiescumque  aliquid  melius  occurrit  statuendum. 

3.  Praeterea.  Leges  humanae  circa  actus  singulares  hominum  statuuntur: 
in  singularibus  autem  perfectam  cognitionem  adipisci  non  possumus,  nisi 
per  experientiam,  quae  tempore  indiget,  ut  dicitur  in  2.  Ethic.  (in prine,  lib); 
ergo  videtur,  quod  per  successionem  temporis  possit  aliquid  melius  occur¬ 
rere  statuendum. 

Sed  contra  est,  quod  dicitur  in  Decretis  dist.  12.  (cap.  3.):  Ridiculum  est, 
el  salis  abominabile  dedecus,  ut  traditiones,  quas  antiquitus  a  Patribus  suscepimus , 
infringi  patiamur. 

Respondeo  dicendum,  quod,  sicut  dictum  est  (art.  praec.),  lex  humana 
intantum  recte  mutatur,  inquantum  per  ejus  mutationem  communi  utilitati 
providetur:  habet  autem  ipsa  legis  mutatio,  quantum  in  se  est,  detrimentum 
quoddam  communis  salutis:  quia  ad  observantiam  legum  plurimum  valet 
consuetudo;  intantum  quod  ea,  quae  contra  communem  consuetudinem  fiunt, 
etiam  si  sint  leviora  de  se,  graviora  videntur;  unde  quando  mutatur  lex,  di¬ 
minuitur  vis  constrictiva  legis,  inquantum  tollitur  consuetudo:  et  ideo  num- 
quam  debet  mutari  lex  humana,  nisi  ex  alia  parte  tantum  recompensetur 
communi  saluti,  quantum  ex  ista  parte  derogatur.  Quod  quidem  contingit 
vel  ex  hoc  quod  aliqua  maxima,  et  evidentissima  utilitas  ex  novo  statuto 
provenit:  vel  ex  eo  quod  est  maxima  necessitas,  vel  ex  eo  quod  lex  consueta 
aut  manifestam  iniquitatem  continet,  aut  ejus  observatio  est  plurimum  no¬ 
civa;  unde  dicitur  a  Jurisperito  Ulpiano  (lib.  1.  ff.  de  Constit.  Prine.),  quod  in 
rebus  novis  constituendis  evidens  debet  esse  utilitas,  ut  recedatur  ab  eo  jure;  quod 
diu  aequum  visum  est. 

Ad  primum  ergo  dicendum,  quod  ea  quae  sunt  artis,  habent  efficaciam 
ex  sola  ratione;  et  ideo  ubicumque  melioratio  occurrit,  est  mutandum,  quod 
prius  tenebatur:  sed  leges  habent  maximam  virtutem  ex  consuetudine,  ut 
Philos.  dicit  in  2.  Polit,  (cap.  6.  cir.  fin.) ;  et  ideo  non  sunt  de  facili  mu¬ 
tandae. 

Ad  secundum  dicendum,  quod  ratio  illa  concludit,  quod  leges  sunt  mu¬ 
tandae,  non  tamen  pro  quacumque  melioratione,  sed  pro  magna  utilitate^  vel 
necessitate,  ut  dictum  est  (in  corp.  art.). 

Et  similiter  dicendum  est  ad  tertium. 

ARTICULUS  III.  516 

UTRUM  CONSUETUDO  POSSIT  OBTINERE  VIM  LEGIS. 

(2-2.  q.  79.  art.  2.  ad  2.  et  q.  100.  art.  2.  corp.  et  Ouodl.  2.  art.  8.  corp.  prine. 

et  Quodl.  9.  art.  ip). 

Ad  tertium  sic  proceditur.  Videtur,  quod  consuetudo  non  possit  obtinere 
vim  legis,  nec  legem  amovere:  lex  enim  humana  derivatur  a  lege  naturae, 
et  a  lege  divina,  ut  ex  supradictis  patet  (q.  95.  art.  5.  et  q.  97.  art.  2.)  :  sed  con¬ 
suetudo  hominum  non  potest  mutare  legem  naturae,  nec  legem  divinam; 
ergo  etiam  nec  legem  humanam  immutare  potest. 

2.  Praeterea.  Ex  multis  malis  non  potest  fieri  unum  bonum:  sed  ille, 
qui  incipit  primo  contra  legem  agere,  malefacit;  ergo  multiplicatis  similibus 
actibus  non  efficietur  aliquod  bonum:  lex  autem  est  quoddam  bonum,  cum 
sit  regula  humanorum  actuum  ;  ergo  per  consuetudinem  non  potest  removeri 
lex,  ut  ipsa  consuetudo  vim  legis  obtineat. 

3.  Praeterea.  Ferre  leges  pertinet  ad  publicas  personas,  ad  quas  pertinet 
regere  communitatem :  unde  privatae  personae  legem  facere  non  possunt : 
sed  consuetudo  invalescit  per  actus  privatarum  personarum;  ergo  consuetudo 
non  potest  obtinere  vim  legis  per  quam  lex  removeatur. 

Sed  contra  est,  quod  Augustinus  dicit  in  epistola  ad  Casulanum  (quae 
est  86.  cir.  prine,  et  hab.  cap. :  In  his  reb.  dist.  11.) :  Mos  populi  Dei,  et  instituta 
majorum  pro  lege  sunt  tenenda:  et  sicut  praevaricatores  legum  divinarum,  ita  et 
contemptores  consuetudinum  ecclesiasticarum  coercendi  sunt. 

Respondeo  dicendum,  quod  omnis  lex  proficiscitur  a  ratione,  et  volun' 
tate  legislatoris:  lex  quidem  divina,  et  naturalis  a  rationabili  Dei  voluntate, 
icx  autem  humana  a  voluntate  hominis  ratione  regulata:  sicut  autem  ratio, 
et  voluntas  hominis  manifestantur  verbo  in  rebus  agendis,  ita  etiam  mani¬ 
festantur  facto:  hoc  enim  unusquisque  eligere  videtur  ut  bonum,  quod  opere 
implet.  Manifestum  est  autem,  quod  verbo  humano  potest  et  mutari  lex,  et 
etiam  exponi,  inquantum  manifestat  interiorem  motum,  et  conceptum  ra¬ 
tionis  humanae;  unde  etiam  et  per  actus  maxime  multiplicatos,  qui  consue¬ 
tudinem  efficiunt,  mutari  potest  lex,  et  exponi,  et  etiam  aliquid  causari,  quoc. 
legis  virtutem  obtineat;  inquantum  scilicet  per  exteriores  actus  multiplicatos 
interior  voluntatis  motus,  et  rationis  conceptus  efficacissime  declaratur:  cum 
enim  aliquid  multoties  fit,  videtur  ex  deliberato  rationis  judicio  provenire  : 
et  secundum  hoc  consuetudo  et  habet  vim  legis,  et  legem  abolet,  et  est  legum 
interpretatrix 

Ad  primum  ergo  dicendum,  quod  lex  naturalis,  et  divina  procedit  a  vo¬ 
luntate  divina,  ut  dictum  est  (in  corp.) ;  unde  non  potest  mutari  per  consue¬ 
tudinem  procedentem  a  voluntate  hominis,  sed  solum  per  auctoritatem  di¬ 
vinam  mutari  posset;  et  inde  est  quod  nulla  consuetudo  vim  legis  obticere 
potest  contra  legem  divinam,  vel  legem  naturalem:  dicit  enim  Isidorus  in 
Synonym.  (lib.  2.  cap.  16.  circ.  med.) :  Usus  auctoritati  cedat :  parvum  usum 
lex,  et  ratio  vincat. 

Ad  secundum  dicendum,  quod,  sicut  supra  dictum  est  (q.  96.  ari.  6  ), 
leges  humanae  in  aliquibus  casibus  deficiunt;  unde  possibile  est  quandoque 
praeter  legem  agere,  in  casu  scilicet  in  quo  deficit  lex;  et  tamen  actus  non 
erit  malus:  et  cum  tales  casus  multiplicantur  propter  aliquam  mutationem 
hominum,  tunc  manifestatur  per  consuetudinem,  quod  lex  ulterius  non  est 
utilis;  sicut  etiam  manifestaretur,  si  lex  contraria  verbo  promulgaretur.  Si 
autem  adhuc  maneat  ratio  eadem,  propter  quam  prima  lex  utilis  erat,  non 
consuetudo  legem,  sed  lex  consuetudinem  vincit :  nisi  forte  propter  hoc  solum 
inutilis  lex  videatur,  quoniam  non  est  possibilis  secundum  consuetudinem 
patriae,  quae  erat  una  de  conditionibus  legis:  difficile  enim  est  consuetu¬ 
dinem  multitudinis  removere. 

Ad  tertium  dicendum,  quod  multitudo,  in  qua  consuetudo  introducitur, 
duplicis  conditionis  esse  potest:  si  enim  sit  libera  multitudo,  quae  possit  sibi 
legem  facere,  plus  est  consensus  totius  multitudinis  ad  aliquid  observandum, 
quod  consuetudo  manifestat,  quam  auctoritas  principis,  qui  non  habet  pote¬ 
statem  condendi  legem,  nisi  inquantum  gerit  personam  multitudinis;  unde 
licet  singulae  personae  non  possint  condere  legem,  tamen  totus  populus 
condere  legem  potest:  si  vero  multitudo  non  habeat  liberam  potestatem  con¬ 
dendi  sibi  legem,  vel  legem  a  superiori  potestate  positam  removendi,  tamen 
ipsa  consuetudo  in  tali  multitudine  praevalens  obtinet  vim  legis,  inquantum 
per  eos  toleratur,  ad  quos  pertinet  multitudini  legem  imponere:  ex  hoc  enim 
ipso  videntur  approbare,  quod  consuetudo  introduxit. 

ARTICULUS  IV.  5:7 

UTRUM  RECTORES  MULTITUDINIS  POSSINT  IN  LEGIBUS  HUMANIS 

DISPENSARE. 

(Supr.  q.  96.  art.  6.  et  infr.  q.  ioo.  art.  8.  corp. 
et  2-2.  q.  88.  art.  io.  corp.  et  ad  2.  et  q.  8().  art.  9.  et  q.  147.  art.  4.  corp.  et  ad  1. 

et  y  Dist.  y/.  art.  4.  et  4.  Dist.  14.  q.  y  art.  2.  et  Dist.  27.  q.  y  art.  y  ad  4. 
et  lib.  y  Contr.  g.  cap.  124.  fin.). 

Ad  quartum  sic  proceditur.  Videtur,  quod  rectores  multitudinis  non  pos¬ 
sint  in  legibus  humanis  dispensare :  lex  enim  statuta  est  pro  communi  utili¬ 
tate,  ut  Isidorus  dicit  (lib.  y  Etyrn.  cap.  21.):  sed  commune  bonum  non  debet 
intermitti  pro  privato  commodo  alicujus  personae  ;  quia,  ut  dicit  Philosophus 
in  primo  Ethicor.  (cap.  2.),  bonum  gentis  divinius  est,  quam  bonum  unius 
hominis;  ergo  videtur,  quod  non  debeat  dispensari  cum  aliquo,  ut  contra 
legem  communem  agat. 

2.  Praeterea.  Illis,  qui  super  alios  constituuntur,  praecipitur  Deuter.  1.: 
Ita  parvum  audietis,  ut  ma  num;  nec  accipietis  cujusquam  personam,  quia  Dei 
judicium  est:  sed  concedere  alicui,  quod  communiter  denegatur  omnibus, 
videtur  esse  acceptio  personarum;  ergo  hujusmodi  dispensationes  facere  re¬ 
ctores  multitudinis  non  possunt,  cum  hoc  sit  contra  praeceptum  legis  divinae. 

3.  Praeterea.  Lex  humana,  si  sit  recta,  oportet  quod  consonet  legi  na¬ 
turali,  et  legi  divinae:  aliter  enim  non  congrueret  religioni,  nec  conveniret 
disciplinae;  quod  requiritur  ad  legem,  ut  Isid.  dicit  (lib.  y  Etym.  cap.  1.) :  sed 
in  lege  naturali,  et  divina  nullus  homo  potest  dispensare ;  ergo  nec  etiam  in 
lege  humana. 

Sed  contra  est,  quod  dicit  Apost.  1.  ad  Cor.  9. :  Dispensatio  mihi  credita  est. 

Respondeo  dicendum,  quod  dispensatio  proprie  importat  commensura- 
tionem  alicujus  communis  ad  singula;  unde  etiam  gubernator  familiae  dicitur 
dispensator,  inquantum  unicuique  de  familia  cum  pondere,  et  mensura  distri¬ 
buit  et  operationes,  et  necessaria  vitae;  sic  igitur  et  in  quacumque  multitu¬ 
dine  ex  eo  dicitur  aliquis  dispensare,  quia  ordinat  qualiter  aliquod  commune 
praeceptum  sit  a  singulis  adimplendum.  Contingit  autem  quandoque,  quod 
aliquod  praeceptum,  quod  est  ad  commodum  multitudinis  ut  in  pluribus, 
non  est  conveniens  huic  personae,  vel  in  hoc  casu:  quia  vel  per  hoc  impe¬ 
diretur  aliquid  melius,  vel  etiam  induceretur  aliquod  malum,  sicut  ex  supra- 
dictis  patet  (q.  <46.  art.  6.) :  periculosum  autem  esset,  ut  hoc  judicio  cujuslibet 
committeretur,  nisi  forte  propter  evidens,  et  subitum  periculum,  ut  supra 
dictum  est  (ibid.) ;  et  ideo  ille  qui  habet  regere  multitudinem,  habet  potestatem 
dispensandi  in  lege  humana,  quae  suae  auctoritati  innititur  ut  scilicet  in  per¬ 
sonis,  vel  in  casibus,  in  quibus  lex  deficit,  licentiam  tribuat  ut  praeceptum 
legis  non  servetur.  Si  autem  absque  hac  ratione  pro  sola  voluntate  licentiam 
tribuat,  non  erit  fidelis  in  dispensatione,  aut  erit  imprudens ;  infidelis  quidem, 
si  non  habet  intentionem  ad  bonum  commune;  imprudens  autem,  si  rationem 
dispensandi  ignoret,  propter  quod  Dominus  dicit  Luc.  12. :  Quis,  putas,  est 
fidelis  dispensator,  et  prudens,  quem  constituit  Dominus  super  familiam  suam  ? 

Ad  primum  ergo  dicendum,  quod  quando  cum  aliquo  dispensatur,  ut  legem 
communem  non  servet,  non  debet  fieri  in  praejudicium  boni  communis,  sed 
ea  intentione,  ut  ad  bonum  commune  proficiat. 

Ad  secundum  dicendum,  quod  non  est  acceptio  personarum,  si  non  ser¬ 
ventur  aequalia  in  personis  inaequalibus:  unde  quando  conditio  alicujus  per¬ 
sonae  requirit  rationabiliter,  ut  in  ea  aliquid  specialiter  observetur,  non  est 
personarum  acceptio,  si  sibi  aliqua  specialis  gratia  fiat. 

Ad  tertium  dicendum,  quod  lex  naturalis,  inquantum  continet  praecepta 
communia,  quae  numquam  fallunt,  dispensationem  recipere  non  potest;  in 
aliis  vero  praeceptis,  quae  sunt  quasi  conclusiones  praeceptorum  commu¬ 
nium,  quandoque  per  hominem  dispensatur  ;  puta  quod  mutuum  non  reddatur 
proditori  patriae,  vel  aliquid  hujusmodi:  ad  legem  autem  divinam  ita  se  habet 
quilibet  homo,  sicut  persona  privata  ad  legem  publicam,  cui  subjicitur:  unde 
sicut  in  lege  humana  publica  non  potest  dispensare,  nisi  ille  a  quo  lex  au¬ 
ctoritatem  habet,  vel  is  cui  ipse  commiserit:  ita  in  praeceptis  juris  divini, 
quae  sunt  a  Deo,  nullus  potest  dispensare,  nisi  Deus,  vel  is,  cui  ipse  specia¬ 
liter  committeret. 


QUAESTIO  XCVIII. 

DE  LEGE  VETERI,  IN  SEX  ARTICULOS  DIVISA. 

Consequenter  considerandum  est  de  lege  veteri:  et  primo  de  ipsa  lege; 
secundo  de  praeceptis  ejus. 

Circa  primum  quaeruntur  sex. 

Primo.  Utrum  lex  vetus  sit  bona. 

Secundo.  Utrum  sit  a  Deo.  1 

Tertio.  Utrum  sit  a  Deo  mediantibus  angelis. 

Quarto.  Utrum  data  sit  omnibus. 

Quinto.  Utrum  omnes  obliget. 

Sexto.  Utrum  congruo  tempore  fuerit  data. 

ARTICULUS  I.  5i8 

UTRUM  LEX  VETUS  FUERIT  BONA. 

(Infr.  art.  2.  ad  1.  et  2.  et  Rom.  7.  lect.  2.  et  5.  et  Gal.  5.  lect.  7.  et  8.). 

Ad  primum  sic  proceditur  Videtur,  quod  lex  vetus  non  fuerit  bona :  dicitur 
enim  Ezech.  20.:  Dedi  eis  praecepta  non  bona,  et  judicia,  in  quibus  non  vivent: 
sed  lex  non  dicitur  bona,  nisi  propter  bonitatem  praeceptorum,  quae  conti¬ 
net;  ergo  lex  vetus  non  fuit  bona. 

2.  Praeterea.  Ad  bonitatem  legis  pertinet,  ut  communi  saluti  proficiat, 
sicut  Isidorus  dicit  (lib.  7.  Elym.) :  sed  lex  vetus  non  fuit  salutifera,  sed  magis 
mortifera,  et  nociva :  dicit  enim  Apost.  Rom.  7. :  Sine  lege  peccatum  mortuum 
erat:  ego  autem  vivebam  sine  lege  aliquando ;  sed  cum  venisset  mandatum,  peccatum 
revixit;  ego  autem  mortuus  sum:  et  Rom.  5.:  Lex  subintravit,  ut  abundaret  deli¬ 
ctum;  ergo  lex  vetus  non  fuit  bona. 

3.  Praeterea  Ad  bonitatem  legis  pertinet,  quod  sit  possibilis  ad  obser¬ 
vandum,  et  secundum  naturam,  et  secundum  humanam  consuetudinem :  sed 
hoc  non  habuit  lex  vetus:  dicit  enim  Petrus  Act.  13.:  Quid  tentaiis  imponere 
jugum,  super  cervicem  discipulorum,  quod  neque  nos,  neque  patres  nostri  portare 
potuimus ?  Ergo  videtur,  quod  lex  vetus  non  fuerit  bona. 

Sed  contra  est,  quod  Apostolus  dicit  Rom.  7.:  Itaque  lex  quidem  sancta 
est,  et  mandatum  sanctum,  et  justum,  et  bonum. 

Respondeo  dicendum,  quod  absque  omni  dubio  lex  vetus  bona  fuit :  sicut  enim 
doctrina  ostenditur  esse  vera  ex  hoc,  quod  consonat  rationi;  ita  etiam  lex 
aliqua  ostenditur  esse  bona  ex  hoc,  quod  consonat  rationi  rectae:  lex  autem 
vetus  rationi  consonabat,  quia  concupiscentiam  reprimebat,  quae  rationi  ad¬ 
versatur;  ut  patet  in  illo  mandato:  Non  concupisces  rem  proximi  tui,  quod  po¬ 
nitur  Exod.  20.:  ipsa  etiam  omnia  peccata  prohibebat,  quae  sunt  contra  ratio- 
jnem;unde  manifestum  est,  quod  bona  erat:  et  haec  est  ratio  Apostoli  Rom.  7. : 
A Condelector ,  inquit,  legi  Dei  secundum  interiorem  hominem :  et  iterum  :  Consentio 
elegi,  quoniam  bona  est.  Sed  notandum  est,  quod  bonum  diversos  gradus  habet, 
ut  Dionys.  dicit  4.  cap.  de  Div.  Nom.  (part.  4.  lect.  16.):  est  enim  aliquod 
honum  perfectum,  et  aliquod  bonum  imperfectum.  Perfecta  quidem  bonitas 
«st  in  his,  quae  ad  finem  ordinantur,  quando  aliquid  est  tale,  quod  per  se  est 
sufficiens  inducere  ad  finem.  Imperfectum  autem  bonum  est,  quod  operatur 
aliquid  ad  hoc  quod  perveniatur  ad  finem;  non  tamen  sufficit  ad  hoc  quod 
ad  finem  perducat:  sicut  medicina  perfecte  bona  est,  quae  hominem  sanat: 
imperfecta  autem  est,  quae  hominem  adjuvat,  sed  tamen  sanare  non  potest: 
-«st  autem  sciendum,  quod  est  alius  finis  legis  humanae,  et  alius  legis  divinae: 
legis  enim  humanae  finis  est  temporalis  tranquillitas  civitatis:  ad  quem  finem 
pervenit  lex  cohibendo  exteriores  actus,  quantum  ad  illa  mala,  quae  possunt 
perturbare  pacificum  statum  civitatis :  finis  autem  legis  divinae  est  perducere 
hominem  ad  finem  felicitatis  aeternae:  qui  quidem  finis  impeditur  per  quod- 
■  cumque  peccatum,  et  non  solum  per  actus  exteriores,  sed  etiam  per  interio- 
ires;  et  ideo  illud,  quod  sufficit  ad  perfectionem  legis  humanae,  ut  scilicet  pec¬ 
cata  prohibeat,  et  poenam  apponat,  non  sufficit  ad  perfectionem  legis  divi¬ 
nae;  sed  oportet,  quod  hominem  totaliter  faciat  idoneum  ad  participationem 
felicitatis  aeternae :  quod  quidem  fieri  non  potest  nisi  per  gratiam  Spiritus 
Sancti,  per  quam  diffunditur  char itas  in  cordibus  nostris,  quae  legem  adimplet: 
Gratia  enim  Dei  vita  aeterna,  ut  dicitur  Rom.  6. :  hanc  autem  gratiam  lex 
vetus  conferre  non  potuit:  reservabatur  enim  hoc  Christo:  quia,  ut  dicitur 
Joan.  1. :  Lex  per  Moysem  data  est:  gratia,  et  veritas  per  Jesum  Christum  facta  est : 
et  inde  est,  quod  lex  vetus  bona  quidem  est,  sed  imperfecta,  secundum  illud 
Heb.  7. :  Nihil  ad  perfectum  adduxit  lex. 

Ad  primum  ergo  dicendum,  quod  Dominus  loquitur  ibi  de  praeceptis  caere- 
-monialibus;  quae  quidem  dicuntur  non  bona,  quia  gratiam  non  conferebant, 
per  quam  homines  a  peccato  mundarentur,  cum  tamen  per  hujusmodi  se 
peccatores  ostenderent;  unde  signanter  dicitur :  Et  judicia,  in  quibus  non  vivent, 
idest  per  quae  vitam  gratiae  obtinere  non  possunt,  et  postea  subditur:  Et 
pollui  eos  in  muneribus  suis,  idest  pollutos  ostendi,  cum  offerrent  omne,  quod  aperit 
vulvam,  propter  delicta  sua. 

Ad  secundum  dicendum,  quod  lex  dicitur  occidisse  non  quidem  effective 
sed  occasionaliter  ex  sua  imperfectione,  inquantum  scilicet  gratiam  non  con¬ 
ferebat,  per  quam  homines  implere  possent  quod  mandabat,  vel  vitare  quod 
vetabat:  et  sic  occasio  ista  non  erat  data,  sed  sumpta  ab  hominibus;  unde 

et  Apostolus  ibidem  dicit:  Occasioiit :  accepta  peccatum  per  mandatum  seduxit 
me,  et  per  illud  occidit,  ex  hac  etiam  ratione  dicitur,  quod  lex  subintravit,  ut 
abundaret  delictum:  ut  ly  ut  teneatur  consecutive,  non  causaliter;  inquantum 
scilicet  homines  accipientes  occasionem  a  lege  abundantius  peccaverunt :  tum 
quia  gravius  fuit  peccatum  post  legis  prohibitionem :  tum  etiam  quia  concu¬ 
piscentia  crevit:  magis  enim  concupiscimus,  quod  nobis  prohibetur. 

Ad  tertium  dicendum,  quod  jugum  legis  servari  non  poterat  sine  gratia 
adjuvante,  quam  lex  non  dabat:  dicitur  enim  Rom.  9. :  Non  est  volentis,  neque 
currentis,  scilicet  velle,  et  currere  in  praeceptis  Dei,  sed  miserentis  Dei :  unde 
in  Ps.  1 1 8.  dicitur:  Viam  mandatorum  tuorum  cucurri,  cum  dilatasti  cor  meum, 
scilicet  per  donum  gratiae,  et  charitatis. 

ARTICULUS  II.  519 

UTRUM  LEX  VETUS  FUERIT  A  DEO. 

(Infr.  q.  106.  art.  2.  ad  3.  et  art.  4.  ad  3.  et  q.  ioy.  art.  1.  corp.  fitr. 
et  part.  3.  q.  42.  art.  4.  ad  2.). 

Ad  secundum  sic  proceditur.  Videtur,  quod  lex  vetus  non  fuerit  a  Deo: 
dicitur  enim  Deuter.  32.:  Dei  perfecta  sunt  opera :  sed  lex  vetus  fuit  imperfecta,, 
ut  supra  dictum  est  (art.  praec.  et  q.  91.  art.  3.);  ergo  lex  vetus  non  fuit  a  Deo» 

2.  Praeterea.  Eccle.  3.  dicitur:  Didici,  quod  omnia  opera  quae  fecit  Deus, 
perseverent  in  aeternum:  sed  lex  vetus  non  perseverat  in  aeternum:  dicit  enim 
Apostolus  ad  Heb.  7. :  Reprobatio  fit  quidem  praecedentis  mandati  propter  infir¬ 
mitatem  ejus,  ei  inutilitatem ;  ergo  lex  vetus  non  fuit  a  Deo. 

3.  Praeterea.  Ad  sapientem  legislatorem  pertinet  non  solum  mala  auferre, 
sed  etiam  occasiones  malorum:  sed  vetus  lex  fuit  occasio  peccati,  ut  supra 
dictum  est  (art.  praec.) ;  ergo  ad  Deum,  cui  nullus  est  similis  in  legislatoribus, 
ut  dicitur  Job  36.,  non  pertinebat  legem  talem  dare. 

4.  Praeterea,  i.  ad  Tim.  2.  dicitur,  quod  Deus  vult  omnes  homines  salvos 
fieri:  sed  lex  vetus  non  sufficiebat  ad  salutem  hominum,  ut  supra  dictum  est 
(art.  praec.) ;  ergo  ad  Deum  non  pertinebat  talem  legem  dare;  lex  ergo  vetus 
non  est  a  Deo. 

Sed  contra  est,  quod  Dominus  dicit  Matth.  15.  loquens  Judaeis,  quibus 
erat  lex  vetus  data:  Irritum  fecistis  mandatum  Dei  propter  traditiones  vestras: 
et  paulo  ante  praemittitur:  Honora  patrem  tuum,  et  matrem  tuam;  quod  ma¬ 
nifeste  in  lege  veteri  continetur;  ergo  lex  vetus  est  a  Deo. 

Respondeo  dicendum,  quod  lex  vetus  a  bono  Deo  data  est,  qui  est  pater 
Domini  nostri  Jesu  Christi;  lex  enim  vetus  homines  ordinabat  ad  Christum 
dupliciter.  Uno  quidem  modo  testimonium  Christo  perhibendo ;  unde  ipse  dicit 
Luc.  ult. :  Oportet  impleri  omnia,  quae  scripta  sunt  in  lege,  et  in  Psalmis,  et  in 
Prophetis  de  me  :  et  Joan.  5. :  Si  crederetis  Moysi,  crederetis  forsitan  et  milii :  de  me 
enim  ille  scripsit.  Alio  modo  per  modum  cujusdam  dispositionis,  dum  retrahens 
homines  a  cultu  idololatriae,  concludebat  eos  sub  cultu  unius  Dei,  a  quo 
salvandum  erat  humanum  genus  per  Christum ;  unde  Apostolus  dicit  ad 
Gal.  3.:  Priusquam  veniret  fides,  sub  lege  custodiebamur  (custodiebantur)  conclusi 
in  eam  fidem,  quae  revelanda  erat :  manifestum  est  autem,  quod  ejusdem  est 
disponere  ad  finem,  et  ad  finem  perducere :  et  dico  ejusdem  per  se,  vel  per 
suos  subditos,  non  enim  diabolus  legem  tulisset,  per  quam  homines  addu- 

cerentur  ad  Christum,  per  quem  erat  ejiciendus,  secundum  illud  Matth.  12.: 
Si  Satanas  Satanam  ejicit,  divisum  est  regnum  ejus:  et  ideo  ab  eodem  Deo, 
a  quo  facta  est  salus  hominum  per  gratiam  Christi,  lex  vetus  data  est. 

Ad  primum  ergo  dicendum,  quod  nihil  prohibet  aliquid  non  esse  perfectum 
simpliciter,  quod  tamen  est  perfectum  secundum  tempus:  sicut  dicitur  aliquis 
puer  perfectus  non  simpliciter,  sed  secundum  temporis  conditionem :  ita  etiam 
praecepta,  quae  pueris  dantur,  sunt  quidem  perfecta  secundum  conditionem 
eorum,  quibus  dantur,  etsi  non  sint  perfecta  simpliciter :  et  talia  fuerunt  prae¬ 
cepta  legis:  unde  Apostolus  dicit  ad  Gal.  3.:  Lex  paedagogiis  noster  fuit  in 
Christo. 

Ad  secundum  dicendum,  quod  opera  Dei  perseverant  in  aeternum,  quae 
sic  Deus  fecit,  ut  in  aeternum  perseverent:  et  haec  sunt  ea,  quae  sunt  per¬ 
fecta:  lex  autem  vetus  reprobatur  tempore  perfectionis  gratiae,  non  tamquam 
mala,  sed  tamquam  infirma,  et  inutilis  pro  isto  tempore:  quia,  ut  subdit,  nihil 
ad  perfectum  adduxit  lex;  unde  ad  Galat.  3.  dicit  Apostolus:  Ubi  venit  fides , 
jam  non  sumus  sub  paedagogo. 

Ad  tertium  dicendum,  quod,  sicut  supra  dictum  est  (q.  79.  art.  4.),  Deus 
aliquando  permittit  aliquos  cadere  in  peccatum,  ut  exinde  hnmilientur:  ita 
etiam  voluit  talem  legem  dare,  quam  suis  viribus  homines  implere  non  pos¬ 
sent:  ut  sic,  dum  homines  praesumentes  de  se  peccatores  se  invenirent,  hu¬ 
miliati  recurrerent  ad  auxilium  gratiae. 

Ad  quartum  dicendum,  quod  quamvis  lex  vetus  non  sufficeret  ad  sal¬ 
vandum  homines:  tamen  aderat  aliud  auxilium  a  Deo  hominibus  simul  cum 
lege,  per  quod  salvari  poterant,  scilicet  fides  Mediatoris,  per  quam  justificati 
sunt  antiqui  patres,  sicut  etiam  nos  justificamur:  et  sic  Deus  non  deficiebat 
hominibus,  quin  daret  eis  salutis  auxilia. 

ARTICULUS  III.  520 

UTRUM  LEX  VETUS  DATA  FUERIT  PER  ANGELOS. 

(Infr.  art.  6.  arg.  sed  coni,  et  Isa.  6.  corp.  3.  et  Gal.  3.  lecl.  7.  et  Colos.  2.  lect.  4. 
et  Heb.  1.  cap.  2.  fin.  et  cap.  5.). 

Ad  tertium  sic  proceditur.  Videtur,  quod  lex  vetus  non  fuerit  data  per 
angelos,  sed  immediate  a  Deo:  angelus  enim  nuntius  dicitur:  et  sic  nomen 
angeli  ministerium  importat,  non  dominium,  secundum  illud  Psal.  102.:  Be¬ 
nedicite  Domino  omnes  Angeli  ejus  ministri  ejus;  sed  vetus  lex  a  Domino  tradita 
esse  perhibetur:  dicitur  enim  Exod.  20.:  Locutus  que  est  Dominus  sermones  hos; 
et  postea  subditur :  Ego  enim  sum  Dominus  Deus  tuus  :  et  idem  modus  loquendi 
frequenter  repetitur  in  Exodo,  et  in  libris  consequentibus  legis,  ergo  lex  est 
immediate  data  a  Deo. 

2.  Praeterea.  Sicut  dicitur  Joan.  1.:  Lex  per  Moysem  data  est:  sed  Moyses 
immediate  accepit  a  Deo,  dicitur  enim  Exod.  33.:  Loquebatur  Dominus  ad 
Moysem  facie  ad  faciem,  sicut  loqui  solet  amicus  ad  amicum  suum ;  ergo  lex  vetus 
immediate  data  est  a  Deo. 

3.  Praeterea.  Ad  solum  principem  pertinet  legem  ferre,  ut  supra  dictum 
est  (q.  90.  art.  3.) :  sed  solus  Deus  est  princeps  salutis  animarum :  angeli 
vero  sunt  administratorii  spiritus,  ut  dicitur  ad  Hebr.  1.;  ergo  lex  vetus  per 
angelos  dari  non  debuit,  cum  ordinaretur  ad  animarum  salutem. 

Sed  contra  est,  quod  dicit  Apostolus  ad  Galat.  3.:  Lex  data  est  per  an¬ 
gelos  in  manu  Mediatoris:  et  Act.  7.  dicit  Stephanus:  Accepistis  legem  in  di¬ 
spositione  angelorum. 

Respondeo  dicendum,  quod  lex  data  est  a  Deo  per  angelos ;  et  praeter  ra¬ 
tionem  generalem,  quam  Dionys.  assignat  in  4.  cap.  Coei.  Hierar.  (ante  med.), 
quod  divina  debent  deferri  ad  homines  mediantibus  angelis,  specialis  ratio  est, 
quare  legem  veterem  per  angelos  dari  oportuit.  Dictum  est  enim  (art.  1.  huj.  q.), 
quod  lex  vetus  imperfecta  erat,  sed  disponebat  ad  salutem  perfectam  generis 
humani,  quae  futura  erat  per  Christum:  sic  autem  videtur  in  omnibus  pote 
statibus,  et  artibus  ordinatis,  quod  ille  qui  est  superior,  principalem,  et  per¬ 
fectum  actum  operatur  per  seipsum  ;  ea  vero,  quae  disponunt  ad  perfectionem 
ultimam,  operatur  per  suos  ministros:  sicut  navifactor  compaginat  navert 
per  seipsum,  sed  praeparat  materiam  per  artifices  subministrantes:  et  idefl 
conveniens  fuit,  ut  lex  perfecta  novi  testamenti  daretur  immediate  per  ipsum 
Deum  hominem  factum :  lex  autem  vetus  per  ministros  Dei,  scilicet  >er  an¬ 
gelos,  daretur  hominibus:  et  per  hunc  modum  Apostolus  ad  Hebr.  1  probat 
eminentiam  novae  legis  ad  veterem :  quia  in  novo  testamento  locutus  est  nobis 
Deus  in  Filio  suo :  in  veteri  autem  testamento  est  sermo  factus  per  angelos. 

*  Ad  primum  ergo  dicendum,  quod,  sicut  Greg.  dicit  in  principio  Moralium 
(in  Praefat.  cap.  1.  a  med.) :  Angelus,  qui  Moysi  apparuisse  describitur,  modo  An¬ 
gelus,  modo  Dominus  memoratur  :  Angelus  videlicet  propter  hoc,  quod  exterius  lo¬ 
quendo  serviebat:  Dominus  autem  dicitur,  quia  interius  praesidens  loquendi  effica¬ 
ciam  ministrabat :  et  inde  est  etiam,  quod  quasi  ex  persona  Domini  angelus 
loquebatur. 

Ad  secundum  dicendum,  quod,  sicut  Aug.  dicit  12.  super  Gen.  ad  literam 
(cap.  27.  paulo  post  prine.),  in  Exod.  dicitur:  Locutus  est  Dominus  Moysi  facie 
ad  aciem;  et  paulo  post  subditur:  Ostende  mihi  gloriam  tuam.  Sentiebat  ergo 
quod  videbat,  et  quod  non  videbat,  desiderabat ;  non  ergo  videbat  ipsam  Dei  es¬ 
sentiam,  et  ita  non  immediate  ab  eo  instruebatur;  quod  ergO  dicitur,  quod 
loquebatur  ei  facie  ad  faciem,  secundum  opinionem  populi  loquitur  Scriptura, 
qui  putabat  Moysem  ore  ad  os  loqui  cum  Deo,  cum  per  subjectam  creaturam, 
idest  per  angelum,  et  nubem,  ei  loqueretur,  et  appareret:  vel  per  visionem 
faciei  intelligitur  quaedam  eminens  contemplatio,  et  familiaris  infra  essentiae 
divinae  visionem. 

Ad  tertium  dicendum,  quod  solius  principis  est  sua  auctoritate  legem 
instituere;  sed  quandoque  legem  institutam  per  alios  promulgat:  et  ita  Deus 
sua  auctoritate  instituit  legem,  sed  per  angelos  promulgavit. 


ARTICULUS  IV.  521 

UTRUM  LEX  VETUS  DARI  DEBUERIT  SOLI  POPULO  JUDAEORUM. 

(Infr.  art.  5.  corp.  et  3.  Disl.  2 3.  q.  2.  art.  2.  ad  3.). 

Ad  quartum  sic  proceditur.  Videtur,  quod  lex  vetus  non  debuit  dari  soli 
populo  Judaeorum:  lex  enim  vetus  disponebat  ad  salutem,  quae  futura  erat 
per  Christum,  ut  dictum  est  ( art.praec .):  sed  salus  illa  non  erat  futura  solum 
in  Judaeis,  sed  in  omnibus  gentibus,  secundum  illud  Isa.  49.:  Parum  est,  ut 
sis  mihi  servus  ad  suscitandas  tribus  Jacob,  et  faeces  Israel  convertendas :  Dedi  te 

in  lucem  gentium. ,  ut  sis  salus  mea  usque  ad  extremum  terrae ;  ergo  lex  vetus 
dari  debuit  omnibus  gentibus,  et  non  uni  populo  tantum. 

2.  Praeterea.  Sicut  dicitur  Act.  io. :  Non  est  personarum  acceptor  Deus: 
sed  in  omni  gente  qui  timet  Deum,  et  facit  justitiam,  acceptus  est  illi ;  non  ergo 
magis  uni  populo,  quam  aliis  viam  salutis  debuit  aperire. 

3.  Praeterea.  Lex  data  est  per  angelos,  sicut  jam  dictum  est  (art.  praec.): 
sed  ministeria  angelorum  Deus  non  solum  Judaeis,  sed  omnibus  gentibus 
semper  exhibuit,  dicitur  enim  Eccli.  17.:  In  unamquamque  gentem  praeposuit 
rectorem:  omnibus  etiam  gentibus  temporalia  bona  largitur,  quae  minus  sunt 
curae  Deo,  quam  spiritualia  bona;  ergo  etiam  legem  omnibus  populis  de¬ 
buit  dare. 

Sed  contra  est,  quod  dicitur  Rom.  3.:  Quid  ergo  amplius  Judaeo  est ? 
multum  quidem  per  omnem  modum:  Primum  quidem,  quia  credita  sunt  illis 
eloquia  Dei.  Et  in  Ps.  147.  dicitur:  Non  fecit  taliter  omni  nationi,  judicia  sua 
non  manifestavit  as. 

Respondeo  dicendum,  quod  posset  una  ratio  assignari,  quare  potius  po¬ 
pulo  Judaeorum  data  sit  lex,  quam  aliis  populis:  quia,  aliis  populis  ad  ido¬ 
lolatriam  declinantibus,  solus  populus  Judaeorum  in  cultu  unius  Dei  remansjt: 
et  ideo  alii  populi  indigni  erant  legem  recipere,  ne  sanctum  canibus  daretur . 
Sed  ista  ratio  conveniens  non  videtur:  quia  populus  ille  etiam  post  legem 
latam  ad  idololatriam  declinavit,  quod  gravius  fuit,  ut  patet  Exod.  32.  et 
Amos  3.:  Numquid  hostias,  et  sacrificium  obtulistis  mihi  in  deserto  quadraginta 
annis  domus  Israel,  et  portastis  tabernaculum  Moloch  Deo  vestro,  et  imaginem 
idolorum  vestrorum,  fidus  Dei  vestri,  quae  fecistis  vobis?  Expresse  etiam  dicitur 
Deut.  9.:  Scito,  quod  non  propter  justitias  tuas  Dominus  Deus  tuus  dedit  tibi 
terram  hanc  in  possessionem  cum  durissimae  cervicis  sis  populus :  sed  ratio  ibi 
praemittitur:  Ut  compleret  verbum  suum  Dominus,  quod  sub  juramento  polli¬ 
citus  est  Patribus  tuis  Abraham,  Isaac,  et  Jacob.  Quae  autem  promissio  eis  sit 
facta,  ostendit  Apost.  ad  Galat.  3.  dicens:  Abr ah ae  dictae  sunt  promissiones, 
et  semini  ejus:  Non  dicit:  seminibus,  quasi  in  multis,  sed  quasi  in  uno,  et  semini 
tuo,  qui  est  Christus:  Deus  igitur  et  legem,  et  alia  beneficia  specialia  illi  populo 
exhibuit  propter  promissionem  eorum  Patribus  factam,  ut  ex  eis  Christus  nasce¬ 
retur:  decebat  enim,  ut  ille  populus,  ex  quo  Christus  nasciturus  erat,  quadam 
speciali  sanctificatione  polleret,  secundum  illud  quod  dicitur  Levit.  19.:  Sanc-ti 
eritis,  quia  ego  sanctus  sum:  nec  etiam  fuit  propter  meritum  ipsius  Abrahae, 
ut  talis  promissio  ei  fieret,  ut  scilicet  Christus  ex  ejus  semine  nasceretur, 
sed  ex  gratuita  Dei  electione,  et  vocatione;  unde  dicitur  Isa.  41.;  Qui.  susci¬ 
tavit  ab  Oriente  justum,  vocavit  eum,  ut  sequeretur  se?  Sic  ergo  patet,  quod 
ex  sola  gratuita  electione  Patres  promissionem  acceperunt,  et  populus  ex 
eis  progenitus  legem  accepit,  secundum  illud  Deuter.  4.:  Audisti  verba  illius 
de  medio  ignis,  quia  dilexit  Patres  tuos,  et  elegit  semen  eorum  post  illos.  Si  autem 
rursus  quaeratur,  quare  hunc  populum  elegit,  ut  ex  eo  Christus  nasceretur, 
et  non  alium,  conveniet  responsio  August,,  quam  dicit  super  Joan.  (tract.  26. 
paulo  post  pnnc.) :  Quare  hunc  trahat,  et  illum  non  trahat,  noli  velle  dijudicare 
si  non  vis  errare. 

Ad  primum  ergo  dicendum,  quod  quamvis  salus  futura  per  Christum 
esset  omnibus  gentibus  praeparata,  tamen  oportebat  ex  uno  populo  Christum 
nasci,  qui  propter  hoc  prae  aliis  praerogativas  habuit,  secundum  illud  Rom.  9. : 
Quorum,  scilicet  Judaeorum,  est  adoptio  filiorum,  et  testamentum,  et  legislatio , 
quorum  patres ;  et  ex  auibus  Christus  est  secundum  carnem 

Ad  secundum  dicendum,  quod  acceptio  personarum  locum  habet  in  his, 
quae  ex  debito  dantur:  in  his  vero,  quae  ex  gratuita  voluntate  conferuntur, 
acceptio  personarum  locum  non  habet:  non  enim  est  personarum  acceptor, 
qui  ex  liberalitate  de  suo  dat  uni,  et  non  alteri:  sed  si  esset  dispensator  bo¬ 
norum  communium,  et  non  distribueret  aequaliter  secundum  merita  perso¬ 
narum,  esset  personarum  acceptor.  Salutaria  autem  beneficia  Deus  humano 
generi  confert  ex  sua  gratia ;  unde  non  est  personarum  acceptor,  si  quibusdam 
prae  aliis  conferat;  unde  August.  dicit  in  lib.  de  Praedest.  Sanctorum  (cap.  S. 
aliquant.  a  prine.):  Omnes,  quos  Deus  docet,  misericordia  docet;  quos  autem  non 
docet,  judicio  non  docet:  hoc  enim  venit  ex  damnatione  humani  generis  pro' 
peccato  primi  parentis. 

Ad  tertium  dicendum,  quod  beneficia  gratiae  subtrahuntur  homini  pro¬ 
pter  culpam:  sed  beneficia  naturalia  non  subtrahuntur;  inter  quae  sunt  mi¬ 
nisteria  angelorum,  et  quae  ipse  naturarum  ordo  requirit,  ut  scilicet  per  media 
gubernentur  infima ;  et  etiam  corporalia  subsidia,  quae  non  solum  hominibus, 
sed  etiam  jumentis  Deus  administrat,  secundum  illud  Psalm.  36.:  Homines , 
ei  jumenta  salvabis.  Domine. 


ARTICULUS  V.  522 

UTRUM  OMNES  HOMINES  OBLIGARENTUR  SERVARE  LEGEM  VETEREM. 

(2-2.  q.  83.  art.  4.  ad  1.  et  3.  Dist.  24.  q.  2.  art.  2.  ad  3. 
et  Rom.  6.  lect.  3). 

Ad  quintum  sic  proceditur.  Videtur,  quod  omnes  homines  obligabantur 
ad  observandam  veterem  legem:  quicumque  enim  subditur  regi,  oportet 
quod  subdatur  legi  ipsius:  sed  vetus  lex  est  data  a  Deo,  qui  est  rex  omnis 
terrae,  ut  in  Ps.  46.  dicitur;  ergo  omnes  habitantes  terram  tenebantur  ad 
observantiam  legis. 

2.  Praeterea.  Judaei  salvari  non  poterant,  nisi  legem  veterem  observa¬ 
rent:  dicitur  enim  Deuteron.  27.:  Maledictus,  qui  non  permanet  in  sermonibus 
legis  hujus,  nec  eos  opere  perficit;  si  igitur  alii  homines  sine  observantia  legis 
veteris  potuissent  salvari,  pejor  fuisset  conditio  Judaeorum,  quam  aliorum 
hominum. 

3.  Praeterea.  Gentiles  ad  ritum  Judaicum,  et  ad  observantias  legis  admit¬ 
tebantur:  dicitur  enim  Ex.  12.:  Si  quis  peregrinorum  in  vestram  voluerit  transire 
coloniam,  et  facere  Phase  Domini,  circumcidetur  prius  omne  masculinum  ejus, 
et  tunc  rite  celebrabit,  eritque  sicut  indigena  terrae:  frustra  autem  ad  observan¬ 
tias  legales  fuissent  extranei  admissi  ex  ordinatione  divina;  si  absque  lega¬ 
libus  observantiis  salvari  potuissent;  ergo  nullus  salvari  poterat,  nisi  legem 
observaret. 

Sed  contra  est,  quod  Dionys.  dicit  nono  cap.  Coei.  Hierarch.  (post  medi.) 
quod  multi  Gentilium  per  Angelos  sunt  reducti  in  Deum:  sed  constat,  quod  Gen¬ 
tiles  legem  non  observabant;  ergo  absque  observantia  legis  potuerunt  aliqui 
salvari. 

Respondeo  dicendum,  quod  lex  vetus  manifestabat  praecepta  legis  na¬ 
turae,  et  superaddebat  quaedam  propria  praecepta.  Quantum  igitur  ab  illa, 
quae  lex  vetus  continebat  de  lege  naturae,  omnes  tenebantur  ad  observantiam 
veteris  legis,  non  quia  erant  de  veteri  lege,  sed  quia  erant  de  lege  naturae: 

sed  quantum  ad  illa,  quae  lex  vetus  superaddebat,  non  tenebantur  aliqui  ad 
observantiam  veteris  legis,  nisi  solus  populus  Judaeorum.  Cujus  ratio  est, 
•quia  lex  vetus,  sicut  dictum  est  (art.  praec.),  data  est  populo  Judaeorum,  ut 
quamdam  praerogativam  sanctitatis  obtineret  propter  reverentiam  Christi, 
qui  ex  illo  populo  nasciturus  erat:  quaecumque  autem  statuuntur  ad  specia¬ 
lem  aliquorum  sanctificationem,  non  obligant  nisi  illos:  sicut  ad  quaedam 
obligantur  clerici,  qui  mancipantur  divino  ministerio,  ad  quae  laici  non  obli¬ 
gantur:  similiter  et  religiosi  ad  quaedam  perfectionis  opera  obligantur  ex  sua 
professione,  ad  quae  seculares  non  obligantur:  et  similiter  ad  quaedam  spe¬ 
cialia  obligabatur  populus  ille,  ad  quae  alii  populi  non  obligabantur;  unde 
dicitur  Deuter.  18. :  Perfectus  eris,  et  absque  macula  coram  Domino  Deo  tuo:  et 
propter  hoc  etiam  quadam  professione  utebantur,  ut  patet  Deuter.  26. :  Pro¬ 
fiteor  hodie  coram  Domino  Deo  tuo,  etc. 

Ad  primum  ergo  dicendum,  quod  quicumque  subduntur,  regi  obligantur 
ad  legem  ejus  observandam,  quam  omnibus  communiter  proponit:  sed  si  in¬ 
stituat  aliqua  observanda  a  suis  familiaribus  ministris,  ad  haec  caeteri  non 
obligantur. 

Ad  secundum  dicendum,  quod  homo  quanto  Deo  magis  conjungitur, 
tanto  efficitur  melioris  conditionis;  et  ideo  quanto  populus  Judaeorum  erat 
adstrictus  magis  ad  divinum  cultum,  tanto  dignior  aliis  populis  erat:  unde 
dicitur  Deuter.  4. :  Quae  est  alia  gens  sic  inclyta,  ut  habeat  caeremonias,  justaque 
judicia,  et  universam  legem?  Et  similiter  etiam  quantum  ad  hoc  sunt  melioris 
conditionis  clerici,  quam  laici;  et  religiosi,  quam  saeculares. 

Ad  tertium  dicendum,  quod  Gentiles  perfectius,  et  securius  salutem  con¬ 
sequebantur  sub  observantiis  legis,  quam  sub  sola  lege  naturali;  ed  ideo  ad 
eas  admittebantur:  sicut  etiam  nunc  laici  transeunt  ad  clericatum,  et  saecu¬ 
lares  ad  religionem,  quamvis  absque  hoc  possint  salvari. 


ARTICULUS  VI.  523 

UTRUM  LEX  VETUS  CONVENIENTER  DATA  FUERIT  TEMPORE  MOYSI. 

(Pari.  3.  q.  70.  art.  2.  ad  2. 

et  4.  Dist.  1.  q.  1.  art.  2.  q.  4.  corp.  et  Gal.  3.  lect.  ?.). 

Ad  sextum  sic  proceditur.  Videtur,  quod  lex  vetus  non  convenienter  fuerit 
data  tempore  Moysi:  lex  enim  vetus  disponebat  ad  salutem,  quae  erat  futura 
per  Christum,  sicut  dictum  est  (art.  2.  huj.  q.) :  sed  statim  homo  post  pecca¬ 
tum  indiguit  hujusmodi  salutis  remedio  ;  ergo  statim  post  peccatum  lex  vetus 
debuit  dari. 

2.  Praeterea.  Lex  vetus  data  est  propter  sanctificationem  eorum,  ex  quibus 
■Christus  nasciturus  erat:  sed  Abrahae  incepit  fieri  promissio  de  semine,  quod 
est  Christus,  ut  habetur  Genes.  12.;  ergo  statim  tempore  Abrahae  debun 
lex  dari. 

3.  Praeterea.  Sicut  Christus  non  est  natus  ex  aliis  descendentibus  ex  Noe, 
■nisi  ex  Abraham,  cui  facta  est  promissio ;  ita  etiam  non  est  natus  ex  aliis  filiis 
Abrahae,  nisi  ex  David,  cui  est  promissio  renovata,  secundum  illud  2.  Reg.  23. : 
Dixit  vir,  cui  constitutum  est  de  Christo  Dei  Jacob;  ergo  lex  vetus  debuit  dari 
post  David,  sicut  data  est  post  Abraham. 

Sed  contra  est,  quod  Apostolus  dicit  ad  Gal.  3.  quod  lex propter  transgres¬ 
sionem  posita  est,  donec  veniret  semen,  cui  promiserat,  ordinata  per  angelos  in  manu 
Mediatoris,  idest  ordinabili  ter  data,  ut  Glos,  (ordin.)  dicit;  ergo  congruum  fuit, 
ut  lex  vetus  illo  temporis  ordine  traderetur. 

Respondeo  dicendum,  quod  convenientissime  lex  vetus  data  fuit  tempore 
Moysi.  Cujus  ratio  potest  accipi  ex  duobus,  secundum  quod  quaelibet  lex  duobus 
generibus  hominum  imponitur :  imponitur  enim  quibusdam  duris,  et  superbis, 
qui  per  legem  compescuntur,  et  domantur:  imponitur  etiam  bonis,  qui  per 
legem  instructi  adjuvantur  ad  implendum  quod  intendunt.  Conveniens  igitur 
fuit  tali  tempore  legem  veterem  dari  ad  superbiam  hominum  convincendam: 
de  duobus  enim  homo  superbiebat,  scilicet  de  scientia,  et  de  potentia:  de  scientia 
■quidem,  quasi  ratio  naturalis  ei  possit  sufficere  ad  salutem;  et  ideo,  ut  de  hoc 
■ejus  superbia  convinceretur,  permissus  est  homo  regimini  suae  rationis  absque 
adminiculo  legis  scriptae;  et  experimento  homo  discere  potuit,  quod  patie¬ 
batur  rationis  defectum  per  hoc,  quod  homines  usque  ad  idololatriam,  et  tur¬ 
pissima  vitia  circa  tempora  Abrahae  sunt  prolapsi;  et  ideo  post  haec  tempora 
fuit  necessarium,  legem  scriptam  dari  in  remedium  humanae  ignorantiae: 
■quia  per  legem  est  cognitio  peccati,  ut  dicitur  Rom.  7. :  sed  postquam  homo  est 
instructus  per  legem,  convicta  est  ejus  superbia  de  infirmitate,  dum  implere 
non  poterat,  quod  cognoscebat;  et  ideo  sicut  Apostolus  concludit  ad  Rom.  8. 
■quod  impossibile  erat  legi,  in  quo  infirmabatur  per  carnem,  misit  Deus  Filium  suum, 
ut  justificatio  legis  impleretur  in  nobis.  Ex  parte  vero  bonorum  lex  data  est  in 
auxilium ;  quod  quidem  tunc  maxime  populo  necessarium  fuit,  quando  lex 
naturalis  obscurari  incipiebat  propter  exuberantiam  peccatorum :  oportebat 
■enim  hujusmodi  auxilium  quodam  ordine  dari,  ut  per  imperfecta  ad  perfe¬ 
ctionem  manuducerentur;  et  ideo  inter  legem  naturae,  et  legem  gratiae  opor¬ 
tuit  les;em  veterem  dari. 

Ad  primum  ergo  dicendum,  quod  statim  post  peccatum  primi  hominis 
non  competebat  legem  veterem  dari:  tum  quia  nondum  homo  recognoscebat 
se  ea  indigere,  de  sua  ratione  confisus :  tum  quia  adhuc  dictamen  legis  na¬ 
turae  nondum  erat  obtenebratum  per  consuetudinem  peccandi. 

Ad  secundum  dicendum,  quod  lex  non  debet  dari  nisi  populo:  est  enim 
praeceptum  commune,  ut  dictum  est  (q.  90.  art.  2.  et  3.  et  q.  q6.  art.  1.  ad  2.); 
et  ideo  tempore  Abrahae  data  sunt  quaedam  familiaria  praecepta,  et  quasi 
domestica  Dei  ad  homines:  sed  postmodum  multiplicatis  ejus  posteris,  in- 
tantum  quod  populus  esset,  et  liberatis  eis  a  servitute,  lex  convenienter  potuit 
dari:  nam  servi  non  sunt  pars  populi,  vel  civitatis,  cui  legem  dari  competit,  ut 
Philos.  dicit  in  3.  Polit,  (cap.  3.  a  med.). 

Ad  tertium  dicendum,  quod  quia  legem  oportebat  alicui  populo  dari,  non 
solum  illi,  ex  quibus  est  Christus  natus,  legem  acceperunt,  sed  totus  populus 
consignatus  signaculo  circumcisionis,  quae  fuit  signum  promissionis  Abrahae 
factae,  et  ab  eo  creditae,  ut  dicit  Apostolus  Rom.  4.;  et  ideo  etiam  ante  David 
oportuit  legem  dari  tali  populo  jam  collecto. 

QUAESTIO  XCIX. 

DE  PRAECEPTIS  VETERIS  LEGIS,  IN  SEX  ARTICULOS  DIVISA, 


Deinde  considerandum  est  de  praeceptis  veteris  legis  :  et  primo  de  distin¬ 
ctione  ipsorum:  secundo  de  singulis  generibus  distinctis. 

Circa  primum  quaeruntur  sex. 

Primo.  Utrum  legis  veteris  sint  plura  praecepta,  vel  unum  tantum. 
Secundo.  Utrum  lex  vetus  contineat  aliqua  praecepta  moralia. 

Tertio.  Utrum  praeter  moralia  contineat  caeremonialia. 

Quarto.  Utrum  contineat  praeter  haec  judicialia. 

Quinto.  Utrum  praeter  ista  tria  contineat  aliqua  alia. 

Sexto.  De  modo,  quo  lex  inducebat  ad  observantiam  praedictorum. 


ARTICULUS  I.  524 

UTRUM  IN  LEGE  VETERI  CONTINEATUR  SOLUM  UNUM  PRAECEPTUM. 

Ad  primum  sic  proceditur.  Videtur,  quod  in  lege  veteri  non  contineatur 
nisi  unum  praeceptum :  lex  enim  nihil  aliud  est,  quam  praeceptum,  ut  supra 
habitum  est  (q.  90.  art.  2.  et  3.) :  sed  lex  vetus  est  una;  ergo  non  continet  nisi 
unum  praeceptum. 

2.  Praeterea.  Apostolus  dicit  Rom.  13.:  Si  quod  est  aliud  mandatum,  in 
hoc  verbo  instauratur :  diliges  proximum  tuum,  sicut  teipsum :  sed  istud  mandatum 
est  unum;  ergo  lex  vetus  non  cpntinet  nisi  unum  mandatum. 

3.  Praeterea.  Matth.  7.  dicitur :  Omnia,  quaecumque  vultis  ut  faciant  vobis 
homines,  et  vos  facite  illis:  haec  est  enim  lex,  et  prophetae;  sed  tota  lex  vetus 
continetur  in  lege,  et  prophetis;  ergo  lex  vetus  non  habet  nisi  unum  prae¬ 
ceptum. 

Sed  contra  est,  quod  Apost.  dicit  ad  Eph.  2. :  Legem  mandatorum  decretis 
evacuans;  et  loquitur  de  lege  veteri,  ut  patet  per  Gloss.  (Ambros.  in  hunc  loc.) 
ibidem;  ergo  lex  vetus  continet  in  se  multa  mandata. 

Respondeo  dicendum,  quod  praeceptum  legis,  cum  sit  obligatorium,  est 
de  aliquo,  quod  fieri  debet,  quod  autem  aliquid  debeat  fieri,  hoc  provenit  ex 
necessitate  alicujus  finis:  unde  manifestum  est,  quod  de  ratione  praecepti  est, 
quod  importet  ordinem  ad  finem;  inquantum  scilicet  illud  praecipitur,  quod 
est  necessarium,  vel  expediens  ad  finem:  contingit  autem  ad  unum  finem 
multa  esse  necessaria,  vel  expedientia:  et  secundum  hoc  possunt  de  diversis 
rebus  dari  diversa  praecepta,  inquantum  ordinantur  ad  unum  finem;  unde 
dicendum  est,  quod  omnia  praecepta  legis  veteris  sunt  unum  secundum  or¬ 
dinem  ad  unum  finem :  sunt  tamen  multa  secundum  diversitatem  eorum,  quae 
ordinantur  ad  illum  finem. 

Ad  primum  ergo  dicendum,  quod  lex  vetus  dicitur  esse  una  secundum 
ordinem  ad  finem  unum;  et  tamen  continet  diversa  praecepta  secundum  di 

stinctionem  eorum,  quae  ordinantur  ad  finem:  sicut  etiam  ars  aedificativa 
est  una  secundum  unitatem  finis;  quia  tendit  ad  aedificationem  domus:  tamen 
continet  diversa  praecepta  secundum  diversos  actus  ad  hoc  ordinatos. 

Ad  secundum  dicendum,  quod,  sicut  Apostolus  dicit  i.  ad  Timoth.  i.: 
Finis  praecepti-icharitas  est:  ad  hoc  enim  omnis  lex  tendit,  ut  amicitiam  con¬ 
stituat  vel  hominum  ad  invicem,  vel  hominis  ad  Deum;  et  ideo  tota  lex  im¬ 
pletur  in  hoc  uno  mandato :  Diliges  proximum  tuum  sicut  teipsum,  sicut  in  quodam 
fine  mandatorum  omnium:  in  dilectione  enim  proximi  includitur  etiam  Dei 
dilectio,  quando  proximus  diligitur  propter  Deum:  unde  Apostol.  hoc  unum 
praeceptum  posuit  pro  duobus,  quae  sunt  de  dilectione  Dei,  et  proximi,  de 
quibus  dicit  Dominus  Matth.  22.:  In  bis  duobus  mandatis  pendet  omnis  lex ,  et 
prophetae. 

Ad  tertium  dicendum,  quod,  sicut  dicitur  in  10.  Ethicor.  (cap.  8.  parum 
a  prine.),  amicabilia,  quae  sunt  ad  alterum,  venerunt,  ex  amicabilibus,  quae  sunt 
homini  ad  seipsum ;  dum  scilicet  homo  ita  se  habet  ad  alterum,  sicut  ad  se,  et 
ideo  in  hoc  quod  dicitur :  Omnia,  quaecumque  vultis  ut  faciant  vobis  homines, 
et  vos  facite  illis,  explicatur  quaedam  regula  dilectionis  proximi ;  quae  etiam 
implicite  continetur  in  hoc  quod  dicitur  Matth.  19.:  Diliges  proximum  tuum 
sicut  teipsum ;  unde  est  quaedam  explicatio  istius  mandati. 


ARTICULUS  II.  525 

UTRUM  LEX  VETUS  CONTINEAT  PRAECEPTA  MORALIA. 

(Supr.  q.  98.  art.  5.  corp.  et  infr.  praes,  q.  art.  3.  ad  2. 
et  art.  4.  corp.  et  Ps.  iS.  com.  7.  8.  q). 

Ad  secundum  sic  proceditur.  Videtur,  quod  lex  vetus  non  contineat  prae¬ 
cepta  moralia :  lex  enim  vetus  distinguitur  a  lege  naturae,  ut  supra  habitum 
est  (q.  91.  art.  4.  et  q.  98.  art.  p.) :  sed  praecepta  moralia  pertinent  ad  legem 
naturae ;  ergo  non  pertinent  ad  legem  veterem. 

2.  Praeterea.  Ibi  subvenire  debuit  homini  lex  divina,  ubi  deficit  ratio 
humana ;  sicut  patet  in  his,  quae  ad  fidem  pertinent,  quae  sunt  supra  rationem : 
sed  ad  praecepta  moralia  ratio  hominis  sufficere  videtur;  ergo  praecepta  mo¬ 
ralia  non  sunt  de  lege  veteri,  quae  est  lex  divina. 

3.  Praeterea.  Lex  vetus  dicitur  Utera  occidetis,  ut  patet.  2.  ad  Corinth.  3.: 
sed  praecepta  moralia  non  occidunt,  sed  vivificant,  secundum  illud  Psal.  1 18. : 
In  aeternum  non  obliviscar  justificationes  tuas,  quia  in  ipsis  vivificasti  me;  ergo 
praecepta  moralia  non  pertinent  ad  veterem  legem. 

Sed  contra  est,  quod  dicitur  Eccli.  17.:  Addidit  illis  legis  disciplinam  et  legem 
vitae  haereditavit  eos :  disciplina  autem  pertinet  ad  mores :  dicit  enim  Gloss. 
(ordinar.)  ad  Heb.  12.  super  illud:  Omnis  disciplina,  etc.:  Disciplina  est  eruditio 
morum  per  difficilia;  ergo  lex  a  Deo  data  praecepta  moralia  continebat. 

Respondeo  dicendum,  quod  lex  vetus  continebat  praecepta  quaedam  moralia, 
ut  patet  Exod.  20. :  Non  occides:  Non  furtum  facies.  Et  hoc  rationabiliter.  Nam 
sicut  intentio  principalis  legis  humanae  est,  ut  faciat  amicitiam  hominum  ad 
invicem:  ita  intentio  divinae  legis  est,  ut  constituat  principaliter  amicitiam 
hominis  ad  Deum.  Cum  autem  similitudo  sit  ratio  amoris,  secundum  illud 
Eccli.  13.:  Omne  animal  diligit  simile  sibi,  impossibile  est  esse  amicitiam  ho- 

minis  ad  Deum,  qui  est  optimus,  nisi  homines  efficiantur  boni:  unde  dicitur 
Levit.  19. :  Sancti  eritis,  quoniam  ego  sanctus  sum  ;  bonitas  autem  hominis  est 
virtus,  quae  facit  bonum  habentem:  et  ideo  oportuit  praecepta  legis  veteris  etiam 
de  actibus  virtutum  dari:  et  haec  sunt  moralia  legis  praecepta. 

Ad  primum  ergo  dicendum,  quod  lex  vetus  distinguitur  »  lege  naturae,, 
non  tamquam  ab  ea  omnino  aliena,  sed  tamquam  ei  aliquid  superaddens: 
sicut  enim  gratia  praesupponit  naturam;  ita  oportet,  quod  lex  divina  prae- 
supponat  legem  naturalem. 

Ad  secundum  dicendum,  quod  legi  divinae  conveniens  erat,  ut  non  solum 
provideret  homini  in  his,  ad  quae  ratio  non  potest,  sed  etiam  in  his,  circa 
quae  contingit  rationem  hominis  impediri:  ratio  autem  hominis  circa  prae¬ 
cepta  moralia  quantum  ad  ipsa  communissima  praecepta  legis  naturae  non 
poterat  errare  in  universali ;  sed  tamen  propter  consuetudinem  peccandi  ob¬ 
scurabatur  in  particularibus  agendis:  circa  alia  vero  praecepta  moralia  quae 
sunt  quasi  conclusiones  deductae  ex  communibus  principiis  legis  naturae  mul¬ 
torum  ratio  oberrabat;  ita  ut  quaedam,  quae  sunt  secundum  se  mala,  ratio- 
multorum  licita  judicaret;  unde  oportuit  contra  utrumque  defectum  homini 
subveniri  per  auctoritatem  legis  divinae:  sicut  etiam  inter  credenda  nobis 
proponuntur  non  solum  ea,  ad  quae  ratio  attingere  non  potest  (ut  Deum  esse 
trinum),  sed  etiam  ea,  ad  quae  ratio  recta  pertingere  potest  (ut  Deum  esse 
unum),  ad  excludendum  rationis  humanae  errorem,  qui  accidebat  in  multis. 

Ad  tertium  dicendum,  quod,  sicut  August.  probat  in  lib.  de  Spiritu,  et 
Litera  (cap.  14.),  etiam  literam  legis  quantum  ad  praecepta  moralia  occidere 
dicitur  occasionaliter;  inquantum  scilicet  praecipit  quod  bonum  est,  non  prae¬ 
bens  auxilium  gratiae  ad  implendum. 


ARTICULUS  III. 

UTRUM  LEX  VETUS  CONTINEAT  PRAECEPTA  CAEREMONIALIA 
PRAETER  MORALIA. 

(Infr.  art.  4.  et  3.  corp.  et  q.  101.  ari.  1.  2.  et  4.  corp. 
et  q.  103.  art.  3.  corp.  et  ad  3.  q.  104.  art.  4.  et  2.-2.  q.  22.  art.  1.  ad  2. 
et  Quodl.  2.  art.  3.  corp.  et  Quodl.  4.  art.  13.  corp.). 

Ad  tertium  sic  proceditur.  Videtur,  quod  lex  vetus  non  contineat  prae¬ 
cepta  caeremonialia  praeter  moralia  :  omnis  enim  lex,  quae  hominibus  datur, 
est  directiva  humanorum  actuum:  actus  autem  humani  morales  dicuntur,  ut 
supra  dictum  est  (q.  1.  art.  3.);  ergo  videtur,  quod  in  lege  veteri  hominibus 
data  non  debeant  contineri  nisi  praecepta  moralia. 

2.  Praeterea.  Praecepta,  quae  dicuntur  caeremonialia,  videntur  ad  divinum 
cultum  pertinere ;  sed  divinus  cultus  est  actus  virtutis,  scilicet  religionis,  quae, 
ut  Tullius  dicit  in  sua  Rhetor,  (lib.  2.  de  Invent.  aliquant.  ante  fin.)  divinae 
naturae  cultum,  caeremoniamque  affert;  cum  igitur  praecepta  moralia  sint  de 
actibus  virtutum,  ut  dictum  est  (art.  praec.),  videtur,  quod  praecepta  caere¬ 
monialia  non  sint  distinguenda  a  moralibus. 

3.  Praeterea.  Praecepta  caeremonialia  esse  videntur,  quae  figurative 
aliquid  significant:  sed,  sicut  August.  dicit  in  2.  de  Doctr.  Christ.  (cap.  3.  et  4.), 
verba  inter  homines  obtinuerunt  principatum  significandi;  ergo  nulla  necessitas 

fuit,  ut  in  lege  continerentur  piaecepta  caeremonialia  de  aliquibus  actibus 
figurativis. 

Sed  contra  est,  quod  dicitur  Deut.  14.:  Decem  verba,  quae  scripsit  iis 
duabus  tabulis  lapideis,  mihique  mandavit  in  illo  tempore  ut  docerem  vos  caeremo¬ 
nias,  et  judicia,  quae  facere  deberetis:  sed  decem  praecepta  legis  sunt  moralia; 
ergo  praeter  praecepta  moralia  sunt  etiam  alia  praecepta  caeremonialia. 

Respondeo  dicendum,  quod,  sicut  dictum  est  (art.  praec.),  lex  divina  prin¬ 
cipaliter  instituitur  ad  ordinandum  homines  ad  Deum;  lex  autem  humana 
principaliter  ad  ordinandum  homines  ad  invicem ;  et  ideo  leges  humanae  non 
curaverunt  aliquid  instituere  de  culto  divino,  nisi  in  ordine  ad  bonum  com¬ 
mune  hominum,  et  propter  hoc  etiam  multa  confinxerunt  circa  res  divinas, 
secundum  quod  videbatur  eis  expediens  ad  informandos  mores  hominum ; 
sicut  patet  in  ritu  Gentilium:  sed  lex  divina  e  converso  homines  ad  invicem 
ordinavit,  secundum  quod  conveniebat  ordini,  qui  est  in  Deum,  quem  princi¬ 
paliter  intendebat:  ordinatur  autem  homo  in  Deum  non  solum  per  interiores 
actus  mentis,  qui  sunt  credere,  sperare,  et  amare,  sed  etiam  per  quaedam 
exteriora  opera,  quibus  homo  divinam  servitutem  profitetur:  et  ista  opera 
dicuntur  ad  cultum  Dei  pertinere :  qui  quidem  cultus  caeremonia  vocatur,  quasi 
munia  (idest  dona)  Cereris,  quae  dicebatur  Dea  frugum;  eo  quod  primo  [al. 
prima,  al.  primae ]  ex  frugibus  oblationes  Deo  offerebantur:  sive  ut  Maximus 
Valerius  refert  (lib.  1.  cap.  1.  num.  10.),  nomen  caeremoniae  introductum  est  ad 
significandum  cultum  divinum  apud  Latinos,  a  quodam  oppido  juxta  Romam, 
quod  Caere  vocabatur:  eo  quod  Roma  capta  a  Gallis,  illic  sacra  Romanorum 
oblata  sunt,  et  reverendissime  habita:  sic  igitur  illa  praecepta,  quae  in  lege 
pertinent  ad  cultum  Dei,  specialiter  caeremonialia  dicuntur. 

Ad  primum  ergo  dicendum,  quod  humani  actus  se  extendunt  etiam  ad 
cultum  divinum ;  et  ideo  etiam  de  his  continet  praecepta  lex  vetus  homi¬ 
nibus  data. 

Ad  secundum  dicendum,  quod,  sicut  supra  dictum  est  (q.  94.  art.  4 .), 
praecepta  legis  naturae  communia  sunt,  et  indigent  determinatione:  determi¬ 
nantur  autem  et  per  legem  humanam,  et  per  legem  divinam  :  et  sicut  ipsae 
determinationes,  quae  fiunt  per  legem  humanam,  non  dicuntur  esse  de  lege 
naturae,  sed  de  jure  positivo:  ita  ipsae  determinationes  praeceptorum  legis 
naturae,  quae  fiunt  per  legem  divinam,  distinguuntur  a  praeceptis  moralibus, 
quae  pertinent  ad  legem  naturae:  colere  ergo  Deum,  cum  sit  actus  virtutis, 
pertinet  ad  praeceptum  morale:  sed  determinatio  hujus  praecepti,  ut  scilicet 
colatur  talibus  hostiis,  et  talibus  muneribus,  hoc  pertinet  ad  praecepta  cae¬ 
remonialia:  et  ideo  praecepta  caeremonialia  distinguuntur  a  praeceptis  mo¬ 
ralibus. 

Ad  tertium  dicendum,  quod,  sicut  Dionysius  dicit  1.  cap.  Coei.  Hier. 
(post  med.),  divina  hominibus  manifestari  non  possunt,  nisi  sub  aliquibus  si¬ 
militudinibus  sensibilibus:  ipsae  autem  similitudines  magis  movent  animum, 
quando  non  solum  verbo  exprimuntur,  sed  etiam  sensui  offeruntur:  et  ideo 
divina  traduntur  in  Scripturis  non  solum  per  similitudines  verbo  expressas, 
sicut  patet  in  metaphoricis  locutionibus,  sed  etiam  per  similitudines  rerur- 
quae  visui  proponuntur,  quod  pertinet  ad  praecepta  caerimonialia. 

ARTICULUS  IV.  527 

UTRUM  PRAETER  PRAECEPTA  MORALIA,  ET  CAEREMONIALIA, 

SINT  ETIAM  PRAECEPTA  JUDICIALIA. 

(Infr.  art.  3.  corp.  et  q.  101.  art.  1.  corp.  et  q.  103.  art.  1.  corp. 
et  q.104.  art.  1.  et  2-2.  q.  77.  art.  1.  corp.  et  q.  122.  art.  1.  ad  2.  et lib. 3.  Contr.  g.  cap.128 
et  Quod 1.  2.  art.  8.  corp.  et  4.  art.  1.  corp.). 

Ad  quartum  sic  proceditur.  Videtur,  quod  praeter  praecepta  moralia,  et 
•caeremonialia,  non  sint  aliqua  praecepta  judicialia  in  veteri  lege:  dicit  enim 
August.  contra  Faustum  (lib.  6.  cap.  2.  et  lib.  10.  cap.  2.  et  lib.  ia.  cap.  18), 
quod  in  lege  veteri  sunt  praecepta  vitae  agendae,  et  praecepta  vitae  signifi¬ 
candae:  sed  praecepta  vitae  agendae  sunt  moralia,  praecepta  autem  vitae 
significandae  sunt  caeremonialia;  ergo  praeter  haec  duo  genera  praeceptorum 
non  sunt  ponenda  in  lege  alia  praecepta  judicialia. 

2.  Praeterea.  Super  illud  Ps.  118.:  A  judiciis  tuis  non  declinavi,  dicit 
Glos.  (ord.  Cassiod.),  idest  ab  his,  quae  constituisti  regulam  vivendi :  sed  regula 
vivendi  pertinet  ad  praecepta  moralia  ;  ergo  praecepta  judicialia  non  sunt 
distinguenda  a  moralibus. 

3.  Praeterea.  Judicium  videtur  esse  actus  justitiae,  secundum  illud  Ps.  93. ; 
Quoadusque  justitia  convertatur  in  judicium:  sed  actus  justitiae,  sicut  et  actus 
caeterarum  virtutum,  pertinet  ad  praecepta  moralia;  ergo  praecepta  moralia 
includunt  in  se  judicialia;  et  sic  non  debent  ab  eis  distingui. 

Sed  contra  est,  quod  dicitur  Deut.  6.:  Haec  sunt  praecepta,  et  caeremo¬ 
niae,  atque  judicia ;  praecepta  autem  antonomastice  dicuntur  moralia;  ergo 
praeter  praecepta  moralia,  et  caeremonialia,  sunt  etiam  judicialia. 

Respondeo  dicendum,  quod,  sicut  dictum  est  (art.  2.  et  3.  huj.  q.),  ad  legem 
divinam  pertinet,  ut  ordinet  homines  ad  invicem,  et  ad  Deum  :  utrumque 
autem  horum  in  communi  quid  pertinet  ad  dictamen  legis  naturae,  ad 
quod  referuntur  moralia  praecepta,  sed  oportet,  quod  determinetur  utrumque 
per  legem  divinam,  vel  humanam;  quia  principia  naturaliter  nota  sunt  com* 
munia  tam  in  speculativis,  quam  in  activis ;  sicut  igitur  determinatio  com¬ 
munis  praecepti  de  cultu  divino  fit  per  praecepta  caeremonialia :  sic  et  de¬ 
terminatio  communis  praecepti  de  justitia  observanda  inter  homines  deter¬ 
minatur  per  praecepta  judicialia.  Et  secundum  hoc  oportet  tria  praecepta 
legis  veteris  ponere;  scilicet  moralia,  quae  sunt  de  dictamine  legis  naturae; 
caeremonialia,  quae  sunt  determinationes  cultus  divini ;  et  judicialia,  quae 
sunt  determinationes  justitiae  inter  homines  observandae.  Unde  cum  Apost. 
Rom.  7.  dixisset  quod  lex  est  sancta,  subjungit,  quod  mandatum  est  justum  et 
bonum,  et  sanctum:  justum  quidem  quantum  ad  judicialia,  sanctum  quantum 
ad  caeremonialia  (nam  sanctum  dicitur,  quod  est  Deo  dicatum),  bonum,  idest 
honestum,  quantum  ad  moralia. 

Ad  primum  ergo  dicendum,  quod,  tam  praecepta  moralia,  quam  etiam 
judicialia,  pertinent  ad  directionem  vitae  humanae;  et  ideo  utraque  conti¬ 
nentur  sub  uno  membro  illorum,  quae  ponit  August.,  scilicet  sub  praeceptis 
vitae  agendae. 

Ad  secundum  dicendum,  quod  judicium  significat  executionem  justitiae, 
quae  quidem  est  secundum  applicationem  rationis  ad  aliqua  particularia  de- 

terminate;  unde  praecepta  judicialia  communicant  in  aliquo  cum  moralibus, 
inquantum  scilicet  a  ratione  derivantur;  et  in  aliquo  cum  caeremonialibus, 
inquantum  scilicet  sunt  quaedam  determinationes  communium  praeceptorum; 
et  ideo  quandoque  sub  judiciis  comprehenduntur  praecepta  judicialia,  et  mo¬ 
ralia;  sicut  dicitur  Deut.  5.:  Audi  Israel  caeremonias,  atque  judicia :  quandoque 
"vero  judicialia,  et  caeremonalia :  sicut  dicitur  Lev.  18.:  Facietis  judicia  mea , 
et  praecepta  mea  servabitis;  ubi  praecepta  ad  moralia  referuntur,  judicia  vero 
ad  judicialia,  et  caeremonialia. 

Ad  tertium  dicendum,  quod  actus  justitiae  in  generali  pertinet  ad  prae¬ 
cepta  moralia;  sed  determinatio  ejus  in  speciali  pertinet  ad  praecepta  judi¬ 
cialia. 


ARTICULUS  V.  528 

UTRUM  ALIQUA  ALIA  PRAECEPTA  CONTINEANTUR  IN  LEGE  VETERI, 
PRAETER  MORALIA,  JUDICIALIA,  ET  CAEREMONIALIA. 

{ Supr .  art.  4.  corp.  et  Ouodl.  2.  art.  8.  corp.  et  Gal.  5.  lect.  5.  et  Heb.  7.  lect.  2.). 

Ad  quintum  sic  proceditur.  Videtur,  quod  aliqua  alia  praecepta  conti¬ 
neantur  in  lege  veteri,  praeter  moralia,  judicialia,  et  caeremonalia:  judicialia 
enim  praecepta  pertinent  ad  actum  justitiae,  quae  est  hominis  ad  hominem: 
caeremonalia  vero  pertinent  ad  actum  religionis,  qua  Deus  colitur:  sed  praeter 
has  sunt  multae  aliae  virtutes,  scilicet :  temperantia,  fortitudo,  liberalitas,  et 
aliae  plures,  ut  supra  dictum  est  (q.  60.  art.  5.) ;  ergo  praeter  praedicta  oportet 
plura  alia  in  lege  veteri  contineri. 

2.  Praeterea.  Deut.  11.  dicitur:  Ama  Dominum  Deum  tuum,  et  observa  ejus 
praecepta,  et  caeremonias,  et  judicia,  atque  mandata :  sed  praecepta  pertinent  ad 
moralia,  ut  dictum  est  (art.  praec.) ;  ergo  praeter  moralia,  judicialia,  et  caere¬ 
monialia,  adhuc  alia  continentur  in  lege,  quae  dicuntur  mandata. 

3.  Praeterea.  Deut.  6.  dicitur:  Custodi  praecepta  Domini  Dei  tui,  et  testi¬ 
monia,  et  caeremonias,  quas  tibi  praecepi;  ergo  praeter  omnia  praecepta  adhuc 
in  lege  testimonia  continentur. 

4.  Praeterea.  In  Psalmo  118.  dicitur:  In  aeternum  non  obliviscar  justifi¬ 
cationes  tuas,  Gloss.  (interi.),  idest  legem;  ergo  praecepta  legis  veteris  non  solum 
sunt  moralia,  caeremonialia,  et  judicialia,  sed  etiam  justificationes. 

Sed  contra  est,  quod  dicitur  Deut.  6.:  Haec  sunt  praecepta,  caeremoniae, 
atque  judicia,  quae  mandavit  Dominus  Deus  vobis :  et  haec  ponuntur  in  prin¬ 
cipio  legis;  ergo  omnia  praecepta  legis  sub  his  comprehenduntur. 

Respondeo  dicendum,  quod  in  lege  ponuntur  aliqua  tamquam  praecepta, 
aliqua  vero  tamquam  ad  praeceptorum  impletionem  ordinata :  praecepta  qui¬ 
dem  sunt  de  his,  quae  sunt  agenda:  ad  quorum  impletionem  ex  duobus  homo 
inducitur,  scilicet :  ex  auctoritate  praecipientis,  et  ex  utilitate  impletionis;  quae 
quidem  est  consecutio  alicujus  boni  utilis,  delectabilis,  vel  honesti,  aut  fuga 
alicujus  mali  contrarii;  oportuit  igitur  in  veteri  lege  proponi  quaedam,  quae 
auctoritatem  Dei  praecipientis  indicarent :  sicut  illud  Deut.  6. :  Audi  Israel : 
Dominus  Deus  tuus  Deus  urnis  est;  et  illud  Genes.  1.:  In  principio  creavit  Deus 
coelum,  et  terram;  et  hujusmodi  dicuntur  testimonia.  Oportuit  etiam,  quod  in 
lege  proponerentur  quaedam  praemia  observantibus  legem,  et  poenae  trans- 
gredientibus ;  ut  patet  Deut.  18.:  Si  audieris  vocem  Domini  Dei  tui,  faciet  te 

excelsiorem  cunctis  gentibus  etc. ;  et  hujusmodi  dicuntur  justificationes,  secundum- 
quod  Deus  aliquos  juste  punit,  vel  praemiat:  ipsa  autem  agenda  sub  prae¬ 
cepto  non  cadunt,  nisi  inquantum  habent  aliquam  debiti  rationem.  Est  autem 
duplex  debitum:  unum  quidem  secundum  regulam  rationis:  aliud  autem  secun¬ 
dum  regulam  legis  determinantis;  sicut  Philos.  in  5.  Ethic.  (cap.  y.)  distinguit 
duplex  justum,  scilicet:  morale,  et  legale.  Debitum  autem  morale  est  duplex: 
dictat  enim  ratio  aliquid  faciendum,  vel  tamquam  necessarium,  sine  quo  non 
potest  esse  ordo  virtutis,  vel  tamquam  utile  ad  hoc  quod  ordo  virtutis  melius- 
conservetur:  et  secundum  hoc  quaedam  moralium  praecise  praecipiuntur,, 
vel  prohibentur  in  lege:  sicut:  Non  occides:  Non  furtum  facies ;  et  haec  proprie 
dicuntur  praecepta.  Quaedam  vero  praecipiuntur,  vel  prohibentur,  non  quasi 
praecise  debita,  sed  propter  melius:  et  ista  possunt  dici  mandata :  quia  quam¬ 
dam  inductionem  habent,  et  persuasionem,  sicut  illud  Exod.  22. :  Si  pignus 
acceperis  vestimentum  a  proximo  tuo,  ante  solis  occasum  reddas  ei,  et  aliqua  si¬ 
milia;  unde  Hieron.  dicit  (in  prine,  proem.  in  Mare,  et  hab.  in  Glos.),  quod 
in  praeceptis  est  justitia,  in  mandatis  vero  chariias.  Debitum  autem  ex  determi¬ 
natione  legis  in  rebus  quidem  humanis  pertinet  ad  judicialia:  in  rebus  autem, 
divinis  ad  caeremonialia :  quamvis  etiam  ea,  quae  pertinent  ad  poenam,  vel 
praemia,  dici  possint  testimonia,  inquantum  sunt  protestationes  quaedam  di¬ 
vinae  justitiae:  omnia  vero  praecepta  legis  possunt  dici  justificationes,  in¬ 
quantum  sunt  quaedam  exeeutiones  legalis  justitiae:  possunt  etiam  aliter 
mandata  a  praeceptis  distingui;  ut  praecepta  dicantur,  quae  Deus  per  seipsum 
jussit:  mandata  autem,  quae  per  alios  mandavit,  ut  ipsum  nomen  sonare  vi¬ 
detur.  Ex  quibus  omnibus  apparet,  quod  omnia  legis  praecepta  continentur 
sub  moralibus,  caeremonialibus,  et  judicialibus:  alia  vero  non  habent  ratio¬ 
nem  praeceptorum,  sed  ordinantur  ad  praeceptorum  observationem,  ut  dictum 
est  (hic  sup.). 

Ad  primum  ergo  dicendum,  quod  sola  justitia  inter  alias  virtutes  importat 
rationem  debiti;  et  ideo  moralia  intantum  sunt  lege  determinabilia,  inquantum 
pertinent  ad  justitiam,  cujus  etiam  quaedum  pars  est  religio,  ut  Tullius  dicit 
(lib.  2.  de  Invent.  aliquant.  ante  fin.);  unde  justum  legale  non  potest  esse  ali¬ 
quod  praeter  caeremonialia,  et  judicialia  praecepta. 

Ad  alia  patet  responsio  per  ea,  quae  dicta  sunt  (in  corp.  art.). 


ARTICULUS  VI.  52c 

UTRUM  LEX  VETUS  DEBUERIT  INDUCERE  AD  OBSERVANTIAM 
PRAECEPTORUM  PER  TEMPORALES  PROMISSIONES,  ET  COMMINATIONES 

(Supr.  q.  91.  art.  5.  corp.  et  infr.  q.  loy.  art.  1.  ad  2. 
et  5.  Dist.  4.  art.  2.  corp.  et  art.  4.  et  Rom.  S.  lect.  y.  et  cap.  in. 

*  et  2.  Cor.  11.  lect.  6.). 

Ad  sextum  sic  proceditur.  Videtur,  quod  lex  vetus  non  debuerit  inducere 
ad  observantiam  praeceptorum  per  temporales  promissiones,  et  commina¬ 
tiones:  intentio  enim  legis  divinae  est,  ut  homines  Deo  subdat  per  timorem, 
et  amorem;  unde  dicitur  Deut.  10.:  Et  nunc  Israel,  quid  Dominus  Deus  tuus 
petit  a  te,  nisi  ut  timeas  Dominum  Deum  tuum,  et  ambules  in  viis  ejus,  et  diligas 
eum?  Sed  cupiditas  rerum  temporalium  abducit  a  Deo  :  dicit  enim  August- 

in  lib.  83.  Q.Q.  (q.  3 6 .  circ.  prine.),  quod  venenum  charitatis  est  cupiditas;  ergo 
promissiones,  et  comminationes  temporales  videntur  contrariari  intentioni 
legislatoris;  quod  legem  reprobabilem  facit,  ut  patet  per  Philos.  in  2.  Politic. 
(implic.  cap.  ’].). 

2.  Praeterea.  Lex  divina  est  excellentior,  quam  lex  humana:  videmus 
autem  in  scientiis,  quod  quanto  aliqua  est  altior,  tanto  per  altiora  media  pro¬ 
cedit;  ergo  cum  lex  humana  procedat  ad  inducendum  homines  per  tempo¬ 
rales  comminationes,  et  promissiones,  lex  divina  non  debuit  ex  his  procedere, 
sed  per  aliqua  majora. 

3.  Praeterea.  Id  non  potest  esse  praemium  justitiae,  vel  poenae  culpae, 
quod  aequaliter  evenit  et  bonis,  et  malis:  sed,  sicut  dicitur  Eccle.  9.:  Uni¬ 
versa  aeque  eveniunt  justo,  et  impio,  bono,  et  malo,  mundo,  et  immundo,  immo¬ 
lanti  victimas;  et  sacrificia  contemnenti ;  ergo  temporalia  bona,  vel  mala  non 
convenienter  ponuntur  ut  poenae,  vel  praemia  mandatorum  legis  divinae. 

Sed  contra  est,  quod  dicitur  Isa.  1. :  Si  volueritis,  et  audieritis  me,  bona 
terrae  comedetis;  quod  si  nolueritis,  et  me  ad  iracundiam  provocaveritis ,  gladius 
devorabit  vos. 

Respondeo  dicendum,  quod,  sicut  in  scientiis  speculativis  inducuntur  ho¬ 
mines  ad  assentiendum  conclusionibus  per  media  syllogistica;  ita  etiam  in 
quibuslibet  legibus  homines  inducuntur  ad  observantias  praeceptorum  per 
poenas,  et  praemia:  videmus  autem  in  scientiis  speculativis,  quod  media 
proponuntur  auditori  secundum  ejus  conditionem;  unde,  sicut  oportet  ordi¬ 
nate  in  scientiis  procedere,  ut  ex  notioribus  disciplina  incipiat:  ita  etiam 
oportet,  qui  vult  inducere  hominem  ad  observantiam  praeceptorum,  ut  ex 
illis  eum  movere  incipiat,  quae  sunt  in  ejus  effectu :  sicut  pueri  provocantur 
ad  aliquid  faciendum  aliquibus  puerilibus  munusculis.  Dictum  est  autem 
supra  (q.  98.  art.  1.  2.  et  q.),  quod  lex  vetus  disponebat  ad  Christum,  sicut 
imperfectum  ad  perfectum;  unde  dabatur  populo  adhuc  imperfecto  in  com¬ 
paratione  ad  perfectionem,  quae  erat  futura  per  Christum,  et  ideo  populus 
ille  comparatur  puero  sub  paedagogo  existenti,  ut  patet  Galat.  3.:  perfectio 
autem  hominis  est,  ut  contemptis  temporalibus,  spiritualibus  inhaereat:  ut 
patet  per  illud  quod  Apost.  dicit  Philipp.  3.:  Quae  quidem  retro  sunt  oblivi- 
scens,  ad  ea  quae  priora  sunt,  me  extendo,  quicumque  ergo  perfecti  sumus,  hoc 
sentiamus;  imperfectorum  autem  est,  quod  temporalia  bona  desiderent,  in 
ordine  tamen  ad  Deum :  perversorum  autem  est,  quod  in  temporalibus  bonis 
finem  constituant;  unde  legi  veteri  conveniebat,  ut  per  temporalia,  quae  erat 
in  affectu  hominum  imperfectorum,  manuduceret  homines  ad  Deum. 

Ad  primum  ergo  dicendum,  quod  cupiditas,  qua  homo  constituit  finem  in 
temporalibus  bonis,  est  charitatis  venenum;  sed  consecutio  temporalium  bono¬ 
rum,  quae  homo  desiderat  in  ordine  ad  Deum,  est  quaedam  via  inducens 
imperfectos  ad  Dei  amorem,  secundum  illud  Psalmi  48.:  Confitebitur  tibi,  cum 
benefeceris  illi. 

Ad  secundum  dicendum,  quod  lex  humana  inducit  homines  ex  tempora¬ 
libus  praemiis,  vel  poenis  per  homines  inducendis;  lex  vero  divina  ex  prae¬ 
miis  vel  poenis  exhibendis  per  Deum :  et  in  hoc  procedit  per  media  altiora. 

Ad  tertium  dicendum,  quod,  sicut  patet  historias  Veteris  Testamenti 
revolventi,  communis  status  populi  semper  sub  lege  in  prosperitate  fuit, 
quamdiu  legem  observabant;  et  statim  declinantes  a  praeceptis  legis  divinae, 
in  multas  adversitates  incidebant:  sed  aliquae  personae  particulares  etiam 
justitiam  legis  observantes  in  aliquas  adversitates  incidebant,  vel  quia  jam 

erant  spirituales  effecti,  ut  per  hoc  magis  ab  affectu  temporalium  abstrahe¬ 
rentur,  et  eorum  virtus  probata  redderetur;  aut  quia  opera  legis  exterius  im¬ 
plentes,  cor  totum  habebant  in  temporalibus  defixum,  et  a  Deo  elongatum ; 
secundum  quod  dicitur  Isa.  29.  (Matth.  15.  8.):  Populus  hic  labiis  me  honorat, 
cor  autem  eorum  longe  est  a  me. 


QUAESTIO  C. 

DE  PRAECEPTIS  MORALIBUS  VETERIS  LEGIS, 
IN  DUODECIM  ARTICULOS  DIVISA. 


Deinde  considerandum  est  de  singulis  generibus  praeceptorum  veteris 
legis:  et  primo  de  praeceptis  moralibus:  secundo  de  caeremonialibus :  tertio 
de  judicialibus. 

Circa  primum  quaeruntur  duodecim. 

Primo.  Utrum  omnia  praecepta  moralia  veteris  legis  sint  de  lege  na¬ 
turae. 

Secundo.  Utrum  praecepta  moralia  veteris  legis  sint  de  actibus  omnium 
virtutum. 

Tertio.  Utrum  omnia  praecepta  moralia  veteris  legis  reducantur  ad  decem 
praecepta  decalogi. 

Quarto.  De  distinctione  praeceptorum  decalogi. 

Quinto.  De  numero  eorum. 

Sexto.  De  ordine. 

Septimo.  De  modo  tradendi  ipsa. 

Octavo.  Utrum  sint  dispensabilia. 

Nono.  Utrum  modus  observandi  virtutem  cadat  sub  praecepto. 

Decimo.  Utrum  modus  charitatis  cadat  sub  praecepto. 

Undecimo.  De  distinctione  aliorum  praeceptorum  moralium. 

Duodecimo.  Utrum  praecepta  moralia  veteris  legis  justificent. 

ARTICULUS  I.  S30 

UTRUM  OMNIA  PRAECEPTA  MORALIA  PERTINEANT 
AD  LEGEM  NATURAE. 

(Supr.  q.  49.  art.  3.  ad  2.  et  art.  4.  corp.  et  infr.  q.  104.  art.  1.  corp. 
et  Mar.  13.  com.  2.). 

Ad  primum  sic  proceditur.  Videtur,  quod  non  omnia  praecepta  moralia 
pertineant  ad  legem  naturae:  dicitur  enim  Eccli.  17.:  Addidit  illis  disciplinam, 
ti  legem  vitae  haereditavit  illos:  sed  disciplina  dividitur  contra  legem  naturae; 
eo  quod  lex  naturalis  non  addiscitur,  sed  ex  naturali  instinctu  habetur;  ergo 
non  omnia  praecepta  moralia  sunt  de  lege  naturae. 

2.  Praeterea.  Lex  divina  perfectior  est,  quam  lex  humana:  sed  lex 
humana  superaddit  aliqua  ad  bonos  mores  pertinentia  his,  quae  sunt  de 
lege  naturae:  quod  patet  ex  hoc,  quod  lex  naturae  est  eadem  apud  omnes: 
hujusmodi  autem  morum  instituta  sunt  diversa  apud  diversos;  ergo  multo 
fortius  divina  lex  aliqua  ad  bonos  mores  pertinentia  debuit  addere  supra  legem 
naturae. 

3.  Praeterea.  Sicut  ratio  naturalis  inducit  ad  aliquos  bonos  mores,  ita 
et  fides:  ut  etiam  dicitur  ad  Gal.  5.,  quod  fides  per  dilectionem  operatur:  sed 
fides  non  continetur  sub  lege  naturae ;  quia  ea  quae  sunt  fidei,  sunt  supra  ra¬ 
tionem  naturalem;  ergo  non  omnia  praecepta  moralia  legis  divinae  pertinent 
ad  legem  naturae. 

Sed  contra  est,  quod  Apostolus  dicit  Rom.  2.,  quod  gentes,  quae  legem 
non  habent,  naturaliter  ea  quae  legis  sunt  faciunt:  quod  oportet  intelligi  de  his, 
quae  pertinent  ad  bonos  mores;  ergo  omnia  moralia  praecepta  legis  sunt  de 
lege  naturae. 

Respondeo  dicendum,  quod  praecepta  moralia  a  caeremonialibus,  et  judi¬ 
cialibus  sunt  distincta:  moralia  enim  sunt  de  illis,  quae  secundum  se  ad  bonos 
mores  pertinent:  cum  autem  humani  mores  dicantur  in  ordine  ad  rationem, 
quae  est  proprium  principium  humanorum  actuum,  illi  mores  dicuntur  boni, 
qui  rationi  congruunt;  mali  autem,  qui  a  ratione  discordant.  Sicut  autem  omne 
judicium  rationis  speculativae  procedit  a  naturali  cognitione  primorum  prin¬ 
cipiorum:  ita  etiam  omne  judicium  rationis  practicae  procedit  ex  quibusdam 
principiis  naturaliter  cognitis,  ut  supra  dictum  est  (q.  94.  art.  2.  et  4.),  ex 
quibus  diversimode  procedi  potest  ad  judicandum  de  diversis.  Quaedam  enim 
sunt  in  humanis  actibus  adeo  explicita,  quod  statim  cum  modica  considera¬ 
tione  possunt  approbari,  vel  reprobari  per  illa  communia,  et  prima  principia: 
quaedam  vero  sunt,  ad  quorum  judicium  requiritur  multa  consideratio  diver¬ 
sarum  circumstantiarum,  quas  considerare  diligenter  non  est  cujuslibet,  sed 
sapientum :  sicut  considerare  particulares  conclusiones  scientiarum  non  per¬ 
tinet  ad  omnes,  sed  ad  solos  Philosophos:  quaedam  vero  sunt,  ad  quae  diju¬ 
dicanda  indiget  homo  adjuvari  per  instructionem  divinam,  sicut  est  circa 
credenda:  sic  igitur  patet,  quod  cum  moralia  praecepta  sint  de  his,  quae 
pertinent  ad  bonos  mores;  haec  autem  sunt  quae  rationi  conveniunt;  omne 
autem  rationis  humanae  judicium  aliqualiter  a  naturali  ratione  derivatur,  ne- 
cesse  est,  quod  omnia  praecepta  moralia  pertineant  ad  legem  naturae:  sed 
diversimode.  Quaedam  enim  sunt,  quae  statim  per  se  ratio  naturalis  cujuslibet 
hominis  dijudicat  esse  facienda,  vel  non  facienda ;  sicut:  Honora  patrem  tuum, 
ei  matrem;  et:  Non  occides:  Non  furtum  facies:  et  hujusmodi  sunt  absolute  de 
lege  naturae :  quaedam  vero  sunt,  quae  subtiliori  consideratione  rationis,  a 
sapientibus  judicantur  esse  observanda:  et  ista  sic  sunt  de  lege  naturae,  ut 
tamen  indigeant  disciplina,  qua  minores  a  sapientibus  instruantur,  sicut 
illud:  Coram  cano  capite  consurge,  et  honora  personam  senis,  et  alia  hujusmodi: 
quaedam  vero  sunt,  ad  quae  judicanda  ratio  humana  indiget  instructione  di¬ 
vina,  per  quam  erudimur  de  divinis:  sicut  est  illud:  Non  facies  tibi  sculptile, 
neque  omnem  similitudinem :  Noti  assumes  nomen  Dei  tui  in  vanum. 

Et  per  hoc  patet  responsio  ad  objecta. 

ARTICULUS  II.  531 

UTRUM  PRAECEPTA  MORALIA  LEGIS  SINT 
DE  OMNIBUS  ACTIBUS  VIRTUTUM. 

(Supr.  q.  49.  art.  3.  ad  2.  et  art.  4.  corp.  et  infr.  q.  104.  art.  1.  corp.  5 

et  Matth.  23.  com.  2.). 

Ad  secundum  sic  proceditur.  Videtur,  quod  praecepta  moralia  legis  non 
sint  de  omnibus  actibus  virtutum :  observatio  enim  praeceptorum  veteris  legis 
justificatio  nominatur,  secundum  illud  Psal.  118. :  Justificationes  tuas  custodiam: 
sed  justificatio  est  executio  justitiae;  ergo  praecepta  moralia  non  sunt  nisi 
de  actibus  justitiae. 

2.  Praeterea.  Id  quod  cadit  sub  praecepto,  habet  rationem  debiti:  sed 
ratio  debiti  non  pertinet  ad  alias  virtutes,  nisi  ad  solam  justitiam,  cujus 
proprius  actus  est  reddere  unicuique  debitum ;  ergo  praecepta  legis  moralia 
non  sunt  de  actibus  aliarum  virtutum,  sed  solum  de  actibus  justitiae. 

3.  Praeterea.  Omnis  lex  ponitur  propter  bonum  commune,  ut  dicit  Isidor. 
(lib.  3.  Etym.  cap.  21.):  sed  inter  virtutes  sola  justitia  respicit  bonum  com¬ 
mune,  ut  Philos.  dicit  in  5.  Ethic.  (cap.  1.  et  2.  et  11.):  ergo  praecepta  mo¬ 
ralia  sunt  solum  de  actibus  justitiae. 

Sed  contra  est,  quod  Ambrosius  dicit  (in  lib.  de  Parad.  cap.  S.  ante  med.), 
quod  peccatum  est  transgressio  legis  divinae,  et  coelestium  inobedientia  man¬ 
datorum:  sed  peccata  contrariantur  omnibus  actibus  virtutum;  ergo  lex  di¬ 
vina  habet  ordinare  de  actibus  omnium  virtutum. 

Respondeo  dicendum,  quod,  cum  praecepta  legis  ordinentur  ad  bonum 
commune,  sicut  supra  habitum  est  (q.  90.  art.  2.),  necesse  est  quod  praecepta 
legis  diversificentur  secundum  diversos  modos  communitatum;  unde  Philos. 
in  sua  Polit,  (lib.  3.  cap.  9.  et  lib.  4.  cap.  1.)  docet,  quod  alias  leges  oportet 
statuere  in  civitate,  quae  regitur  a  rege,  et  alias  in  ea,  quae  regitur  per  po¬ 
pulum,  vel  per  aliquos  potentes  de  civitate.  Est  autem  alius  modus  commu¬ 
nitatis,  ad  quam  ordinatur  lex  humana,  et  ad  quam  ordinatur  lex  divina:  lex 
enim  humana  ordinatur  ad  communitatem  civilem,  quae  est  hominum  ad  in¬ 
vicem:  homines  autem  ordinantur  ad  invicem  per  exteriores  actus,  quibus 
homines  sibi  invicem  communicant:  hujusmodi  autem  communicatio  pertinet 
ad  rationem  justitiae,  quae  est  proprie  directiva  communitatis  humanae;  et 
ideo  lex  humana  non  proponit  praecepta  nisi  de  actibus  justitiae:  et  si  prae¬ 
cipiat  actus  aliarum  virtutum,  hoc  non  est,  nisi  inquantum  assumunt  ratio¬ 
nem  justitiae,  ut  patet  per  Philos.  in  5.  Ethic.  (cap.  1.  a  med.):  sed  commu¬ 
nitas,  ad  quam  ordinat  lex  divina,  est  hominum  ad  Deum,  vel  in  praesenti, 
vel  in  futura  vita;  et  ideo  lex  divina  praecepta  proponit  de  omnibus  illis,  per 
quae  homines  bene  ordinentur  ad  communicationem  cum  Deo:  homo  autem 
Deo  conjungitur  ratione,  sive  mente,  in  qua  est  Dei  imago;  et  ideo  lex  di¬ 
vina  praecepta  proponit  de  omnibus  illis,  per  quae  ratio  hominis  bene  ordi¬ 
nata  est.  Hoc  autem  contingit  per  actus  omnium  virtutum:  nam  virtutes  in¬ 
tellectuales  ordinant  bene  actus  rationis  in  seipsis:  virtutes  autem  morales 
ordinant  bene  actus  rationis  circa  interiores  passiones,  et  exteriores  opera¬ 
tiones  ;  et  ideo  manifestum  est,  quod  lex  divina  convenienter  proponit  prae- 

cepta  de  actibus  omnium  virtutum  :  ita  tamen  quod  quaedam,  sine  quibus  ordo 
virtutis,  qui  est  ordo  rationis,  observari  non  potest,  cadunt  sub  obligatione 
praecepti :  quaedam  vero,  quae  pertinent  ad  bene  esse  virtutis  perfectae,  ca¬ 
dunt  sub  admonitione  consilii. 

Ad  primum  ergo  dicendum,  quod  adimpletio  mandatorum  legis,  etiam 
quae  sunt  de  actibus  aliarum  virtutum,  habet  rationem  justificationis,  inquan- 
tum  justum  est,  ut  homo  obediat  Deo  ;  vel  etiam  inquantum  justum  est,  quod 
omnia,  quae  sunt  hominis,  rationi  subdantur. 

Ad  secundum  dicendum,  quod  justitia  proprie  dicta  attendit  debitum  unius 
hominis  ad  alium:  sed  in  omnibus  aliis  virtutibus  attenditur  debitum  infe¬ 
riorum  virium  ad  rationem:  et  secundum  rationem  hujus  debiti  Phil.  assignat 
in  5.  Ethic.  (cap.  ult.)  quamdam  justitiam  metaphoricam. 

Ad  tertium  patet  responsio  per  ea,  quae  dicta  sunt  de  diversitate  com¬ 
munitatis. 


ARTICULUS  III.  532 

UTRUM  OMNIA  PRAECEPTA  MORALIA  VETERIS  LEGIS  REDUCANTUR 
AD  DECEM  PRAECEPTA  DECALOGI. 

(Infr.  art.  11.  et  2-2.  q.  122.  art.  6.  et  9.  ad  2. 

et  3.  Dist.  37.  art.  2.  q.  1.  corp.  el  4.  per  tot.  et  Xlal.  q.  14.  art.  2.  ad  14. 
et  Quodl.  7.  art.  17.  ad  8.). 

Ad  tertium  sic  proceditur.  Videtur,  quod  non  omnia  praecepta  moralia 
veteris  legis  reducantur  ad  decem  praecepta  decalogi:  prima  enim,  et  prin¬ 
cipalia  legis  praecepta  sunt:  Diliges  Dominum  Deum  tuum;  et:  Diliges  proxi¬ 
mum  tuum,  ut  habetur  Matth.  22. :  sed  ista  duo  non  continentur  in  praeceptis 
decalogi;  ergo  non  omnia  praecepta  moralia  continentur  in  praeceptis  de¬ 
calogi. 

2.  Praeterea.  Praecepta  moralia  non  reducuntur  ad  praecepta  caeremo- 
nialia,  sed  potius  e  converso :  sed  inter  praecepta  decalogi  est  unum  caere- 
moniale;  scilicet:  Memento  ut  diem  Sabbati  sanctifices;  ergo  omnia  praecepta 
moralia  non  reducuntur  ad  praecepta  decalogi. 

3.  Praeterea.  Praecepta  moralia  sunt  de  omnibus  actibus  virtutum:  sed 
inter  praecepta  decalogi  ponuntur  sola  praecepta  pertinentia  ad  actus  justi¬ 
tiae,  ut  patet  discurrenti  per  singula ;  ergo  praecepta  decalogi  non  continent 
omnia  praecepta  moralia. 

Sed  contra  est,  quod  Matth.  5.  super  illud:  Beati  estis,  cum  maledixerint,  et  c. 
dicit  Gloss.  (ordin.)  quod,  Moyses  decem  praecepta  proponens,  postea  per  partes 
■explicat;  ergo  omnia  praecepta  legis  sunt  quaedam  partes  praeceptorum  de¬ 
calogi. 

Respondeo  dicendum,  quod  praecepta  decalogi  ab  aliis  praeceptis  legis 
differunt  in  hoc,  quod  praecepta  decalogi  per  seipsum  Deus  dicitur  populo 
proposuisse :  alia  vero  praecepta  proposuit  populo  per  Moysem ;  illa  ergo  prae¬ 
cepta  ad  decalogum  pertinent,  quorum  notitiam  homo  habet  per  seipsum  a 
Deo  :  hujusmodi  vero  sunt  illa,  quae  statim  ex  principiis  communibus  primis 
cognosci  possunt  modica  consideratione ;  et  iterum  illa,  quae  statim  ex  fide 
divinitus  infusa  innotescunt;  inter  praecepta  ergo  decalogi  non  computantur 
duo  genera  praeceptorum:  illa  scilicet,  quae  sunt  prima,  et  communia,  quo- 

rum  non  oportet  aliquam  editionem  esse,  nisi  quod  sunt  scripta  in  ratione  na¬ 
turali,  quasi  per  se  nota;  sicut  quod  homo  nulli  debet  malefacere ,  et  alia  hujus¬ 
modi:  et  iterum  illa,  quae  per  diligentem  inquisitionem  sapientum  inve¬ 
niuntur  rationi  convenire:  haec  enim  proveniunt  a  Deo  ad  populum  mediante 
disciplina  sapientum.  Utraque  tamen  horum  praeceptorum  continentur  in 
praeceptis  decalogi,  sed  diversimode:  nam  illa,  quae  sunt  prima,  et  com¬ 
munia,  continentur  in  eis,  sicut  principia  in  conclusionibus  proximis :  illa  vero, 
quae  per  sapientes  cognoscuntur,  continentur  in  eis  e  converso,  sicut  conclu¬ 
siones  in  principiis. 

Ad  primum  ergo  dicendum,  quod  illa  duo  praecepta  sunt  prima,  et  com¬ 
munia  praecepta  legis  naturae,  quae  sunt  per  se  nota  rationi  humanae,  vel 
per  naturam,  vel  per  fidem;  et  ideo  omnia  praecepta  decalogi  ad  illa  duo 
referuntur,  sicut  conclusiones  ad  principia  communia. 

Ad  secundum  dicendum,  quod  praeceptum  de  observatione  Sabbati  est 
secundum  aliquid  morale,  inquantum  scilicet  per  hoc  praecipitur,  quod  homo 
aliquo  tempore  vacet  rebus  divinis,  secundum  illud  Psal.  45.:  Vacate,  et  videte,, 
quoniam  ego  sum  Detis:  et  secundum  hoc  inter  praecepta  decalogi  compu¬ 
tatur;  non  autem  quantum  ad  taxationem  temporis;  quia  secundum  hoc  est 
caeremoniale. 

Ad  tertium  dicendum,  quod  ratio  debiti  in  aliis  virtutibus  est  magis 
latens,  quam  in  justitia;  et  ideo  praecepta  de  actibus  aliarum  virtutum  non 
sunt  ita  nota  populo,  sicut  praecepta  de  actibus  justitiae:  et  propter  hoc  actus 
justitiae  specialiter  cadunt  sub  praeceptis  decalogi,  quae  sunt  prima  legis 
elementa. 


ARTICULUS  IV.  53 3, 

UTRUM  PRAECEPTA  DECALOGI  CONVENIENTER  DISTINGUANTUR. 

(Infr.  art.  3.  et  3.  Dist.  17.  in  exp.  litt.  prine.). 

Ad  quartum  sic  proceditur.  Videtur,  quod  inconvenienter  praecepta  de¬ 
calogi  distinguantur:  latria  enim  est  alia  virtus  a  fide:  sed  praecepta  dantur 
de  actibus  virtutum :  et  hoc  quod  dicitur  in  principio  decalogi :  Non  habebis. 
Deos  alienos  coram  me,  pertinet  ad  fidem:  quod  autem  subditur:  Non  facies 
sculptile,  etc.  pertinet  ad  latriam ;  ergo  sunt  duo  praecepta,  et  non  unum,  sicut 
Augustinus  dicit  (q.  71.  in  Exod.  a  prine). 

2.  Praeterea.  Praecepta  affirmativa  in  lege  distinguuntur  a  negativis;, 
sicut:  Honora  patrem,  et  matrem;  et:  Non  occides:  sed  hoc  quod  dicitur:  Ego1 
sum  Dominus  Deus  tuus,  est  affirmativum:  quod  autem  subditur:  Non  habebis 
Deos  alienos  coram  me,  est  negativum;  ergo  sunt  duo  praecepta,  et  non  con¬ 
tinentur  sub  uno,  ut  Augustinus  ponit  (loc.  cit). 

3.  Praeterea.  Apostolus  Rom.  7.  dicit:  Concupiscentiam  nesciebam,  nisi 
lex  diceret:  Non  concupisces:  et  sic  videtur,  quod  hoc  praeceptum:  Non  con¬ 
cupisces,  sit  unum  praeceptum;  non  ergo  debuit  distingui  in  duo. 

Sed  contra  est  auctoritas  Augustini  in  Glossa  super  Exod.  (loc.  cit),  ubi 
ponit  tria  praecepta  pertinentia  ad  Deum,  et  septem  ad  proximum. 

Respondeo  dicendum,  quod  praecepta  decalogi  diversimode  a  diversis- 
distinguuntur:  Hesychius  enim  Levit.  26.  (lib.  7.  comment.  cap.  26.)  super  illud : 
Decem  mulieres  in  uno  clibano  coquunt  panes,  dicit,  praeceptum  de  observatione 

Sabbati  non  esse  de  decem  praeceptis:  quia  non  est  observandum  secundum 
literam  secundum  omne  tempus.  Distinguit  tamen  quatuor  praecepta  perti¬ 
nentia  ad  Deum;  ut  primum  sit:  Ego  sum  Dominus  Deus  tuus;  secundum  sit: 
Non  habebis  Deos  alienos  coram  me :  et  sic  etiam  distinguit  haec  duo  Hieron. 
Oseae  10.  super  illud  :  Propter  duas  iniquitates  tuas ;  tertium  vero  praeceptum 
esse  dicit:  Non  facies  tibi  sculptile;  quartum  vero:  Non  assumes  nomen  Dei  tui 
in  vanum.  Pertinentia  vero  ad  proximum  dicit  esse  sex ;  ut  primum  sit:  Honora 
patrem,  et  matrem  tuam:  secundum:  Non  occides;  tertium:  Non  moechaberis ; 
quartum  :  Non  furtum  facies ;  quintum :  Non  falsum  testimonium  dices;  sextum  : 
Non  concupisces.  Sed  primo  hoc  videtur  inconveniens,  quod  praeceptum  de 
observatione  Sabbati  praeceptis  decalogi  interponatur,  si  nullo  modo  ad  de¬ 
calogum  pertineat:  secundo,  quia  cum  scriptum  sit  Matth.  6.:  Nemo  potest 
duobus  dominis  servire,  ejusdem  rationis  esse  videtur,  et  sub  eodem  praecepto 
cadere:  Ego  sum  Dominus  Deus  tuus;  et:  Non  habebis  Deos  alienos.  Unde  Ori- 
genes  (hom.  S.  in  Exod.)  distinguens  etiam  quatuor  praecepta  ordinantia  ad 
Deum,  ponit  ista  duo  pro  uno  praecepto:  secundum  vero  ponit:  Non  facies 
sculptile;  tertium  vero:  Non  assumes  nomen  Dei  tui  in  vanum;  quartum:  Me¬ 
mento  ut  diem  Sabbati  sanctifices :  alia  vero  sex  ponit,  sicut  Hesychius.  Sed  quia 
facere  sculptile,  vel  similitudinem  non  est  prohibitum  nisi  secundum  hoc,  ut 
non  colantur  pro  diis  (nam  in  tabernaculo  Deus  praecepit  fieri  imaginem 
Seraphim,  ut  dicitur  Exod.  25.)  convenientius  Augustin.  (loc.  sup.  cit.)  ponit 
sub  uno  praecepto:  Non  habebis  Deos  alienos;  et:  Non  facies  sculptile.  Similiter 
etiam  concupiscentia  uxoris  alienae  ad  commixtionem  pertinet  ad  concupi¬ 
scentiam  carnis:  concupiscentiae  autem  aliarum  rerum,  quae  desiderantur  ad 
possidendum,  pertinent  ad  concupiscentiam  oculorum  ;  unde  etiam  August.  (ibid.) 
ponit  duo  praecepta  de  non  concupiscendo  rem  alienam,  et  uxorem  alienam: 
et  sic  ponit  tria  praecepta  in  ordine  ad  Deum,  et  septem  in  ordine  ad  proxi¬ 
mum  :  et  hoc  melius  est. 

Ad  primum  ergo  dicendum,  quod  latria  non  est  nisi  quaedam  protestatio 
fidei;  unde  non  sunt  alia  praecepta  danda  de  latria,  et  alia  de  fide:  potius 
tamen  sunt  aliqua  praecepta  danda  de  latria,  quam  de  fide:  quia  praeceptum 
fidei  praesupponitur  ad  praecepta  decalogi,  sicut  praeceptum  dilectionis:  sicut 
enim  prima  praecepta  communia  legis  naturae  sunt  per  se  nota  habenti  ra¬ 
tionem  naturalem,  et  promulgatione  non  indigent:  ita  etiam  et  hoc  quod  est 
credere  in  Deum,  est  primum,  et  per  se  notum  ei,  qui  habet  fidem:  Acce¬ 
dentem  enim  ad  Deum  oportet  credere,  quia  est,  ut  dicitur  ad  Heb.  1 1. ;  et  ideo 
non  indiget  alia  promulgatione,  nisi  infusione  fidei. 

Ad  secundum  dicendum,  quod  praecepta  affirmativa  distinguuntur  a  ne¬ 
gativis,  quando  unum  non  comprehenditur  in  alio  :  sicut  in  honoratione  paren¬ 
tum  non  includitur,  quod  nullus  homo  occidatur,  nec  e  converso :  et  propter 
hoc  dantur  diversa  praecepta  super  hoc:  sed  quando  affirmativum  comprehen¬ 
ditur  sub  negativo,  vel  e  converso,  non  dantur  super  hoc  diversa  praecepta: 
sicut  non  datur  aliud  praeceptum  de  hoc  quod  est:  Non  furtum  facies,  et  de 
hoc  quod  est:  conservare  rem  alienam,  vel  restituere  eam :  et  eadem  ratione  non 
sunt  diversa  praecepta  de  credendo  in  Deum,  et  de  hoc  quod  non  credatur 
in  alienos  Deos. 

Ad  tertium  dicendum,  quod  omnis  concupiscentia  convenit  in  una  com¬ 
muni  ratione;  et  ideo  Apost.  singulariter  de  mandato  concupiscendi  loquitur; 
quia  tamen  in  speciali  diversae  sunt  rationes  concupiscendi;  ideo  Aug.  (loc. 
sup.  cit.)  distinguit  diversa  praecepta  de  non  concupiscendo:  differunt  enim 

specie  concupiscentiae  secundum  diversitatem  actionum,  vel  concupiscibi¬ 
lium,  ut  Philos.  dicit  in  10.  Ethic.  (cap.  }.). 

ARTICULUS  V.  534 

UTRUM  PRAECEPTA  DECALOGI  CONVENIENTER  ENUMERENTUR. 

(3.  Dist.  yj.  art.  2.  q.  2.  et  lib.  3.  Contr.  g.  cap.  120 ■  fin.  et  142.). 

Ad  quintum  sic  proceditur.  Videtur,  quod  inconvenienter  praecepta  deca¬ 
logi  enumerentur:  peccatum  enim,  ut  Ambros.  dicit  (lib.  de  Parad.  cap.  S.  ante 
med.),  est  transgressio  legis  divinae,  et  coelestium  inobedientia  mandatorum :  sed 
peccata  distinguuntur  per  hoc,  quod  homo  peccat  vel  in  Deum,  vel  in  proxi¬ 
mum,  vel  in  seipsum;  cum  igitur  in  praeceptis  decalogi  non  ponantur  aliqua 
praecepta  ordinantia  hominem  ad  seipsum,  sed  solum  ordinantia  ipsum  ad 
Deum,  et  proximum,  videtur  quod  insufficiens  sit  enumeratio  praeceptorum 
decalogi. 

2.  Praeterea.  Sicut  ad  cultum  Dei  pertinebat  observatio  Sabbati,  ita  etiam 
observatio  aliarum  solemnitatum,  et  immolatio  sacrificiorum :  sed  inter  prae¬ 
cepta  decalogi  est  unum  pertinens  ad  observantiam  Sabbati;  ergo  etiam  de¬ 
bent  esse  aliqua  pertinentia  ad  alias  solemnitates,  et  ad  ritum  sacrificiorum. 

3.  Praeterea.  Sicut  contra  Deum  peccare  contingit  pejerando,  ita  etiam 
blasphemando,  vel  alias  contra  doctrinam  divinam  mentiendo:  sed  ponitur 
unum  praeceptum  prohibens  perjurium,  cum  dicitur:  Non  assumes  nomen  Dei 
tui  in  vanum;  ergo  peccatum  blasphemiae,  et  falsae  doctrinae  debent  aliquo 
praecepto  decalogi  prohiberi. 

4.  Praeterea.  Sicut  homo  naturalem  dilectionem  habet  ad  parentes,  ita 
etiam  ad  filios:  mandatum  etiam  charitatis  ad  omnes  proximos  extenditur: 
sed  praecepta  decalogi  ordinantur  ad  charitatem,  secundum  illud  1.  Timoth.  1.. 
Finis  praecepti  charitas  est;  ergo  sicut  ponitur  quoddam  praeceptum  pertinens 
ad  parentes,  ita  etiam  debuerunt  poni  aliqua  praecepta  pertinentia  ad  filios, 
et  alios  proximos. 

5.  Praeterea.  In  quolibet  genere  peccati  contingit  peccare  corde,  et  opere: 
sed  in  quibusdam  generibus  peccatorum,  scilicet  in  furto,  et  adulterio,  seor¬ 
sum  prohibetur  peccatum  operis,  cum  dicitur:  Non  moechaberis ;  Non  furtum 
facies;  et  seorsum  peccatum  cordis,  cum  dicitur:  Non  concupisces  rem  proximi 
tui;  et:  Non  concupisces  uxorem  proximi  tui;  ergo  etiam  idem  debuit  poni  in 
peccato  homicidii,  et  falsi  testimonii. 

6.  Praeterea.  Sicut  contingit  peccatum  provenire  ex  inordinatione  con¬ 
cupiscibilis,  ita  etiam  ex  inordinatione  irascibilis :  sed  quibusdam  praeceptis 
prohibetur  inordinata  concupiscentia,  cum  dicitur:  Non  concupisces ;  ergo  etiam 
aliqua  praecepta  in  decalogo  debuerunt  poni,  per  quae  prohiberetur  inordi¬ 
natio  irascibilis;  non  ergo  videtur,  quod  convenienter  decem  praecepta  de¬ 
calogi  enumerentur. 

Sed  contra  est  quod  dicitur  Deut.  4. :  Ostendit  vobis  pactum  suum,  quod 
praecepit  ut  faceretis,  et  decem  verba,  quae  scripsit  in  duabus  tabulis  lapideis. 

Respondeo  dicendum,  quod,  sicut  supra  dictum  est  (art.  2.  huj.  q.),  sicut 
praecepta  legis  humanae  ordinant  hominem  ad  quamdam  communitatem 
humanam;  ita  praecepta  legis  divinae  ordinant  hominem  ad  quamdam  com¬ 
munitatem,  seu  rempublicam  hominum  sub  Deo.  Ad  hoc  autem  quod  aliquis 

in  aliqua  communitate  bene  commoretur,  duo  requiruntur:  quorum  primum 
est,  ut  bene  se  habeat  ad  eum,  qui  praeest  communitati:  aliud  autem  est, 
ut  homo  bene  se  habeat  ad  alios  communitatis  consocios,  et  comparticipes : 
oportet  igitur,  quod  in  lege  divina  primo  ferantur  quaedam  praecepta  ordinantia 
hominem  ad  Deum,  et  inde  alia  quaedam  praecepta  ordinantia  hominem  ad  alios 
proximos  simul  conviventes  sub  Deo.  Principi  autem  communitatis  tria  debet 
homo,  pruno  fidelitatem,  secundo  reverentiam,  tertio  famulatum :  fidelitas  quidem 
ad  dominum  in  hoc  consistit,  ut  honorem  principatus  ad  alium  non  deferat: 
et  quantum  ad  hoc  accipitur  primum  praeceptum,  cum  dicitur:  Non  habebis 
Deos  alienos :  reverentia  autem  ad  dominum  requirit  [al.  requiritur ],  ut  nihil 
injuriosum  in  eum  committatur:  et  quantum  ad  hoc  accipitur  secundum  prae¬ 
ceptum,  quod  est:  Non  assumes  nomen  Domini  Dei  tui  in  vanum.  Famulatus 
autem  debetur  domino  in  recompensationem  beneficiorum,  quae  ab  ipso 
percipiunt  subditi:  et  ad  hoc  pertinet  tertium  praeceptum  de  sanctificatione 
Sabbati  in  memoriam  creationis  rerum.  Ad  proximos  autem  aliquis  bene  se 
habet,  et  specialiter,  et  generaliter:  specialiter  quidem  quantum  ad  illos,  quorum 
est  debitor,  ut  eis  debitum  reddat:  et  quantum  ad  hoc  accipitur  praeceptum 
de  honoratione  parentum:  generaliter  autem  quantum  ad  omnes,  ut  nulli  nocu¬ 
mentum  inferatur  neque  opere,  neque  ore,  neque  corde.  Opere  quidem 
infertur  nocumentum  proximo,  quandoque  quidem  in  propriam  personam, 
quantum  ad  consistentiam  personae:  et  hoc  prohibetur  per  hoc  quod  dicitur: 
Non  occides:  quandoque  autem  in  personam  conjunctam,  quantum  ad  propa¬ 
gationem  prolis:  et  hoc  prohibetur,  cum  dicitur :  Non  moechaberis :  quandoque 
autem  in  rem  possessam,  quae  ordinatur  ad  utrumque :  et  quantum  ad  hoc 
dicitur:  Non  furtum  facies ;  nocumentum  autem  oris  prohibetur,  cum  dicitur: 
Non  loqueris  contra  proximum  tuum  falsum  testimonium:  nocumentum  autem 
cordis  prohibetur,  cum  dicitur:  Non  concupisces,  et  secundum  hanc  etiam 
differentiam  possent  distingui  tria  praecepta  ordinantia  in  Deum:  quorum 
primum  pertinet  ad  opus;  unde  ibi  dicitur:  Non  facies  sculptile:  secundum  ad 
os;  unde  dicitur:  Non  assumes  nomen  Dei  tui  in  vanum:  tertium  pertinet  ad 
cor:  quia  in  sanctificatione  Sabbati,  secundum  quod  est  morale  praeceptum, 
praecipitur  quies  cordis  in  Deum.  Vel  secundum  Aug.  (conc.  i.  in  Ps.  p. 
ante  med.),  per  primum  praeceptum  reveremur  unitatem  primi  principii;  per 
secundum  veritatem  divinam;  per  tertium  ejus  bonitatem,  qua  sanctificamur, 
et  in  qua  quiescimus  sicut  in  fine. 

Ad  primum  ergo  potest  responderi  dupliciter.  Primo  quidem,  quia  prae¬ 
cepta  decalogi  referuntur  ad  praecepta  dilectionis :  fuit  autem  dandum  prae¬ 
ceptum  homini  de  dilectione  Dei,  et  proximi;  quia  quantum  ad  hoc  lex 
naturalis  obscurata  erat  propter  peccatum:  non  autem  quantum  ad  dilectionem 
sui  ipsius;  quia  quantum  ad  hoc  lex  naturalis  vigebat;  vel  quia  etiam  dilectio 
sui  ipsius  includitur  in  dilectione  Dei,  et  proximi;  in  hoc  enim  homo  vere 
se  diligit,  quod  se  ordinat  in  Deum ;  ed  ideo  in  praeceptis  decalogi  ponuntur 
solum  praecepta  pertinentia  ad  proximum,  et  ad  Deum.  Aliter  potest  dici, 
quod  praecepta  decalogi  sunt  illa,  quae  immediate  populus  recipit  a  Deo; 
unde  dicitur  Deut.  io. :  Scripsit  in  tabulis  juxta  id,  quod  prius  scripserat,  verba 
decem,  quae  locutus  est  ad  vos  Dominus;  unde  oportet  praecepta  decalogi  talia 
esse,  quae  statim  in  mentem  populi  cadere  possint :  praeceptum  autem  habet 
rationem  debiti,  quod  autem  homo  ex  necessitate  debeat  aliquid  Deo,  vel 
proximo,  hoc  de  facili  cadit  in  conceptionem  hominis,  et  praecipue  fidelis: 
sed  quod  aliquid  ex  necessitate  sit  debitum  homini  de  his,  quae  pertinent  ad 

seipsum,  et  non  ad  alium,  hoc  non  ita  in  promptu  apparet:  videtur  enim 
primo  aspectu,  quod  quilibet  sit  liber  in  his,  quae  ad  ipsum  pertinent;  et  ideo 
praecepta,  quibus  prohibentur  inordinationes  hominis  ad  seipsum,  perveniunt 
ad  populum  mediante  instructione  sapientum;  unde  non  pertinent  ad  de¬ 
calogum. 

Ad  secundum  dicendum,  quod  omnes  solemnitates  legis  veteris  sunt  in¬ 
stitutae  in  commemorationem  alicujus  divini  beneficii,  vel  praeteriti  com¬ 
memorati,  vel  futuri  praefigurati;  et  similiter  propter  hoc  omnia  sacrificia 
offerebantur;  inter  omnia  autem  beneficia  Dei  commemoranda  primum,  et 
praecipuum  erat  beneficium  creationis ;  quod  commemoratur  in  sanctifica¬ 
tione  Sabbati;  unde  Exod.  20.  pro  ratione  hujus  praecepti  ponitur:  Sex  enim 
diebus  fecit  Deus  coelum,  et  terram,  etc. :  inter  omnia  autem  futura  beneficia, 
quae  erant  praefiguranda,  praecipuum,  et  finale  erat  quies  mentis  in  Deo,  vel 
in  praesenti  per  gratiam,  vel  in  futuro  per  gloriam ;  quae  etiam  figurabatur 
per  observantiam  Sabbati;  unde  dicitur  Isa.  58.:  Si  averteris  a  Sabbato  pedem 
tuum,  facere  voluntatem  tuam  in  die  sancto  meo,  et  vocaveris  Sabbatum  delicatum, 
et  sanctum  Domini  gloriosum.  Haec  enim  beneficia  primo,  et  principaliter  sunt 
in  mente  hominum,  maxime  fidelium.  Aliae  vero  solemnitates  celebrantur 
propter  aliqua  particularia  beneficia  temporaliter  transeuntia ;  sicut  celebratio 
Phase  propter  beneficium  praeteritae  liberationis  ex  Aegypto,  et  propter  fu¬ 
turam  passionem  Christi,  quae  temporaliter  transivit,  inducens  nos  in  quietem 
sabbati  spiritualis;  et  ideo,  praetermissis  omnibus  aliis  solemnitatibus,  et  sa¬ 
crificiis,  de  solo  Sabbato  fiebat  mentio  inter  praecepta  decalogi. 

Ad  tertium  dicendum,  quod,  sicut  Apostolus  dicit  ad  Hebr.  6.,  homines 
per  majorem  se  jurant;  et  omnis  controversiae  eorum  finis  ad  confirmationem  est 
juramentum ;  et  ideo,  quia  juramentum  est  omnibus  commune,  propter  hoc 
inordinatio  circa  juramentum  specialiter  praecepto  decalogi  prohibetur:  pec¬ 
catum  vero  falsae  doctrinae  non  pertinet  nisi  ad  paucos  ;  unde  non  oportebat 
ut  de  hoc  fieret  mentio  inter  praecepta  decalogi:  quamvis  etiam  quantum  ad 
aliquem  intellectum  in  hoc  quod  dicitur :  Non  assumes  nomen  Dei  tui  in  vanum, 
prohiberetur  falsitas  doctrinae:  una  enim  Glossa  (sc.  interi.)  exponit:  Non 
dices  Christum  esse  creaturam. 

Ad  quartum  dicendum,  quod  statim  ratio  naturalis  homini  dictat,  quod 
nulli  injuriam  faciat;  et  ideo  praecepta  decalogi  prohibentia  nocumentum  ex¬ 
tendunt  se  ad  omnes:  sed  ratio  naturalis  non  statim  dictat,  quod  aliquid  sit 
pro  alio  faciendum,  nisi  cui  homo  aliquid  debet:  debitum  autem  filii  ad  pa¬ 
trem  adeo  est  manifestum,  quod  nulla  tergiversatione  potest  negari ;  eo  quod 
pater  est  principium  generationis,  et  esse,  et  insuper  educationis,  et  doctrinae; 
et  ideo  non  ponitur  sub  praecepto  decalogi,  ut  aliquod  beneficium  vel  obse¬ 
quium  alicui  impendatur,  nisi  parentibus,  parentes  autem  non  videntur  esse 
debitores  filiis  propter  aliqua  beneficia  suscepta,  sed  potius  e  converso :  filius 
etiam  est  aliquid  patris,  et  patres  amant  filios  ut  aliquid  ipsorum,  sicut  dicit 
Philosophus  in  18.  Ethic.  (cap.  12.  circ.  prine.);  unde  eisdem  rationibus  non 
ponuntur  aliqua  praecepta  decalogi  pertinentia  ad  amorem  filiorum,  sicut 
neque  etiam  aliqua  ordinantia  hominem  ad  seipsum. 

Ad  quintum  dicendum,  quod  delectatio  adulterii,  et  utilitas  divitiarum 
sunt  propter  seipsa  appetibilia,  inquantum  habent  rationem  boni  delectabilis, 
vel  utilis ;  et  propter  hoc  oportuit  in  eis  prohiberi  non  solum  opus,  sed  etiam 
concupiscentiam  :  sed  homicidium,  et  falsitas  sunt  secundum  seipsa  horri¬ 
bilia  ;  quia  proximus,  et  veritas  naturaliter  amantur,  et  non  desiderantur  nisi 

propter  aliud,  et  ideo  non  oportuit  circa  peccatum  homicidii,  et  falsi  testi¬ 
monii  prohibere  peccatum  cordis,  sed  solum  operis. 

Ad  sextum  dicendum,  quod,  sicut  supra  dictum  est  (q.  23.  art.  1.),  omnes 
passiones  irascibilis  derivantur  a  passionibus  concupiscibilis ;  et  ideo  in  prae¬ 
ceptis  decalogi,  quae  sunt  quasi  prima  elementa  legis,  non  erat  mentio  fa¬ 
cienda  de  passionibus  irascibilis,  sed  solum  de  passionibus  concupiscibilis. 


ARTICULUS  VI.  53j 

UTRUM  CONVENIENTER  ORDINENTUR  DECEM  PRAECEPTA  DECALOGI. 

(3.  Dist.  57.  q.  3.  art.  2.). 

Ad  sextum  sic  proceditur.  Videtur,  quod  inconvenienter  ordinentur  decem 
praecepta  decalogi:  dilectio  enim  proximi  videtur  esse  praevia  ad  dilectio¬ 
nem  Dei:  quia  proximus  est  nobis  magis  notus,  quam  Deus,  secundum  illud 

1.  Joan.  4.:  Qui  fratrem  suum,  quem  videt,  non  diligit,  Deum,  quem  non  videt, 
quomodo  potest  diligere?  Sed  tria  prima  praecepta  pertinent  ad  dilectionem 
Dei,  septem  vero  alia  ad  dilectionem  proximi;  ergo  inconvenienter  praecepta 
decalogi  ordinantur. 

2.  Praeterea.  Per  praecepta  affirmativa  imperantur  actus  virtutum;  per 
praecepta  vero  negativa  prohibentur  actus  vitiorum:  sed,  secundum  Boetium 
in  comment.  Praedicamentorum  prius  sunt  extirpanda  vitia,  quam  inserantur 
virtutes;  ergo  inter  praecepta  pertinentia  ad  proximum  primo  ponenda  fue¬ 
runt  praecepta  negativa,  quam  affirmativa. 

3.  Praeterea.  Praecepta  legis  dantur  de  actibus  hominum:  sed  prior  est 
actus  cordis,  quam  oris,  vel  exterioris  operis;  ergo  inconvenienti  ordine  prae¬ 
cepta  de  non  concupiscendo,  quae  pertinent  ad  cor,  ultimo  ponuntur. 

Sed  contra  est,  quod  Apost.  dicit  Rom.  13 ,:Ouae  a  Deo  sunt,  ordinata 
sunt:  sed  praecepta  decalogi  sunt  immediate  data  a  Deo,  ut  dictum  est  (art.  3. 
huj.  q.) ;  ergo  convenientem  ordinem  habent. 

Respondeo  dicendum,  quod  sicut  dictum  est  (ibid.  et  art.  j.  ad  1.) ;  prae¬ 
cepta  decalogi  dantur  de  his,  quae  statim  in  promptu  mens  hominis  susci¬ 
pit  :  manifestum  est  autem,  quod  tanto  aliquid  magis  a  ratione  suscipitur, 
quanto  contrarium  est  gravius,  et  magis  repugnans  rationi:  manifestum  est 
autem,  quod  cum  rationis  ordo  a  fine  incipiat,  maxime  est  contra  rationem, 
ut  homo  inordinate  habeat  se  circa  finem:  finis  autem  humanae  vitae,  et 
societatis  est  Deus;  et  ideo  primo  oportuit  per  praecepta  decalogi  hominem 
ordinare  ad  Deum,  cum  ejus  contrarium  sit  gravissimum  :  sicut  etiam  in  exer¬ 
citu  qui  ordinatur  ad  ducem,  sicut  ad  finem,  primum  est,  quod  miles  sub¬ 
datur  duci;  et  hujus  contrarium  est  gravissimum:  secundum  vero,  ut  aliis 
coordinetur.  Inter  ipsa  autem,  per  quae  ordinamur  in  Deum ,  primum  oc¬ 
currit,  quod  homo  fideliter  ei  subdatur,  nullam  participationem  cum  inimicis 
habens:  secundum  autem  est,  quod  ei  reverentiam  exhibeat:  tertium  autem 
est,  quod  etiam  famulatum  impendat:  majusque  peccatum  est  in  exercitu, 
si  miles  infideliter  agens  cum  hoste  pactum  habeat,  quam  si  aliquam  irre¬ 
verentiam  faciat  duci:  et  hoc  est  etiam  gravius,  quam  si  in  aliquo  obsequio 
ducis  deficiens  inveniatur.  In  praeceptis  autem  ordinantibus  ad  proximum 
manifestum  est,  quod  magis  repugnat  rationi,  et  gravius  peccatum  est,  si 
Itonio  non  servet  ordinem  debitum  ad  personas,  quibus  est  magis  debitor; 

et  ideo  inter  praecepta  ordinantia  ad  proximum  primo  ponitur  praeceptum 
pertinens  ad  parentes :  inter  alia  vero  praecepta  etiam  apparet  ordo  secundum 
ordinem  gravitatis  peccatorum:  gravius  est  enim,  et  magis  rationi  repugnans 
peccare  opere,  quam  ore,  et  ore,  quam  corde:  et  inter  peccata  operis  gra¬ 
vius  est  homicidium,  per  quod  tollitur  vita  hominis  jam  existentis,  quam 
adulterium,  per  quod  impeditur  certitudo  prolis  nasciturae:  et  adulterium 
gravius  est,  quam  furtum,  quod  pertinet  ad  bona  exteriora. 

Ad  primum  ergo  dicendum,  quod  quamvis  secundum  viam  sensus  proxi¬ 
mus  sit  magis  notus,  quam  Deus;  tamen  dilectio  Dei  est  ratio  dilectionis 
proximi,  ut  infra  patebit  (2-2.  q.  2 7.  art.  1.  et  q.  26.  art.  2.);  et  ideo  praecepta 
ordinantia  ad  Deum  fuerunt  praeordinanda. 

Ad  secundum  dicendum,  quod  sicut  Deus  est  universalis  causa  et  prin¬ 
cipium  esssndi  omnibus;  ita  et  pater  est  principium  quoddam  essendi  filio; 
et  ideo  convenienter  post  praecepta  pertinentia  ad  Deum  ponitur  praeceptum 
pertinens  ad  parentes:  ratio  autem  procedit,  quando  affirmativa,  et  negativa 
pertinent  ad  idem  genus  operis:  quamvis  etiam  et  in  hoc  non  habeat  om¬ 
nimodam  efficaciam:  etsi  enim  in  executione  operis  prius  extirpanda  sint 
vitia,  quam  inserendae  virtutes,  secundum  illud  Ps.  33.:  Declina  a  malo ,  et 
fac  bonum:  et  Isa.  1. :  Quiescite  agere  perverse,  discite  bene  facere:  tamen  in 
cognitione  prior  est  virtus,  quam  peccatum;  quia  per  rectum  cognoscitur  obli¬ 
quum,  ut  dicitur  in  1.  de  Anim.  (te. x.  85).  Per  legem  autem  cognitio  peccati 
habetur,  ut  Rom.  5.  dicitur:  et  secundum  hoc  praeceptum  affirmativum  de¬ 
buisset  primo  poni:  sed  non  est  ista  ratio  ordinis,  sed  quae  supra  posita  est 
(in  corp.  art.);  quia  in  praeceptis  pertinentibus  ad  Deum,  quae  sunt  primae 
tabulae,  ultimo  ponitur  praeceptum  affirmativum;  quia  ejus  transgressio  mi¬ 
norem  reatum  inducit. 

Ad  tertium  dicendum  quod  etsi  peccatum  cordis  sit  prius  in  executione, 
tamen  ejus  prohibitio  posterius  cadit  in  ratione. 

ARTICULUS  VII.  53(S 

UTRUM  PRAECEPTA  DECALOGI  CONVENIENTER  TRADANTUR. 

(3.  Dist.  27.  q.  1.  art.  2.). 

Ad  septimum  sic  proceditur.  Videtur,  quod  praecepta  decalogi  inconve¬ 
nienter  tradantur:  praecepta  enim  affirmativa  ordinant  ad  actus  virtutum; 
praecepta  autem  negativa  abstrahunt  ab  actibus  vitiorum:  sed  circa  quam¬ 
libet  materiam  opponuntur  sibi  virtutes  et  vitia;  ergo  in  qualibet  materia,, 
de  qua  ordinat  praeceptum  decalogi,  debuit  poni  praeceptum  affirmativum  et 
negativum;  inconvenienter  igitur  ponuntur  quaedam  affirmativa,  et  quaedam 
negativa. 

2.  Praeterea.  Isidorus  dicit  (lib.  2.  Etymol.  cap.  10),  quod  omnis  lex  ra¬ 
tione  constat :  sed  omnia  praecepta  decalogi  pertinent  ad  legem  divinam;  ergo 
in  omnibus  debuit  ratio  assignari,  et  non  solum  in  primo,  et  tertio  praecepto. 

3.  Praeterea.  Per  observantiam  praeceptorum  merentur  aliquis  praemia 
a  Deo:  sed  divinae  promissiones  sunt  de  praemiis  praeceptorum;  ergo  pro¬ 
missio  debuit  poni  in  omnibus  praeceptis,  et  non  solum  in  primo,  et  quarto. 

4J  Praeterea.  Lex  vetus  dicitur  lex  timoris,  inquantum  per  comminatio¬ 
nes  poenarum  inducebat  ad  observationes  praeceptorum:  sed  omnia  prae- 

cepta  decalogi  pertinent  ad  legem  veterem;  ergo  in  omnibus  debuit  poni 
comminatio  poenae,  et  non  solum  in  primo,  et  secundo. 

5.  Praeterea.  Omnia  praecepta  Dei  sunt  in  memoria  retinenda:  dicitur 
enim  Prov.  3:  Describe  ea  in  tabidis  cordis  tui;  inconvenienter  ergo  in  solo 
tertio  praecepto  fit  mentio  de  memoria :  et  ita  videntur  praecepta  decalogi 
inconvenienter  tradita  esse. 

Sed  contra  est,  quod  dicitur  Sap.  1 1 .,  quod  Deus  omnia  fecit  in  numero, 
pondere,  et  mensura;  multo  magis  ergo  in  praeceptis  suae  legis  congruum 
modum  tradendi  servavit. 

Respondeo  dicendum,  quod  in  praeceptis  divinae  legis  maxima  sapientia 
continetur;  unde  dicitur  Deut.  4.:  Haec  est  vestra  sapientia  et  intellectus  coram 
populis:  sapientis  autem  est  omnia  debito  modo,  et  ordine  disponere;  et  ideo 
manifestum  esse  debet,  quod  praecepta  legis  convenienti  modo  sunt  tradita. 

Ad  primum  ergo  dicendum,  quod  semper  ad  affirmationem  sequitur  negatio 
oppositi:  non  autem  semper  ad  negationem  unius  oppositi  sequitur  affirmatio 
alterius :  sequitur  enim,  si  est  album,  non  est  nigrum :  non  tamen  sequitur,  si 
non  est  nigrum,  ergo  est  album:  quia  ad  plura  sese  extendit  negatio,  quam 
affirmatio;  et  inde  est  etiam,  quod  non  esse  faciendam  injuriam,  quod  pertinet 
ad  praecepta  negativa,  ad  plures  personas  se  extendit  secundum  primum 
dictamen  rationis,  quam  esse  debitum,  ut  alteri  obsequium,  vel  beneficium 
impendatur.  Inest  autem  primo  dictamen  rationis,  quod  homo  debitor  est  be¬ 
neficii,  vel  obsequii  exhibendi  illis,  a  quibus  beneficia  accepit,  si  nondum 
recompensavit:  duo  sunt  autem,  quorum  beneficiis  sufficienter  nullus  recom- 
pensare  potest;  scilicet  Deus,  et  pater,  ut  dicitur  in  8.  Ethic.  (cap.  ult.  a  med.); 
et  ideo  sola  duo  praecepta  affirmativa  ponuntur;  unum  de  honoratione  pa¬ 
rentum;  aliud  de  celebratione  Sabbati  in  commemorationem  divini  beneficii. 

Ad  secundum  dicendum,  quod  illa  praecepta  quae  sunt  pure  moralia, 
habent  manifestam  rationem  ;  unde  non  oportuit,  quod  in  eis  aliqua  ratio 
adderetur:  sed  quibusdam  praeceptis  additur  caeremoniale  determinativum 
praecepti  moralis  communis:  sicut  in  primo  praecepto:  Non  facies  sculptile , 
et  in  tertio  praecepto  determinatur  dies  Sabbati;  et  ideo  utrobique  oportuit 
rationem  assignari. 

Ad  tertium  dicendum,  quod  homines  ut  plurimum  actus  suos  ad  aliquam 
utilitatem  ordinant;  et  ideo  in  illis  praeceptis  necesse  fuit  promissionem  praemii 
apponere,  ex  quibus  videbatur  nulla  utilitas  sequi,  vel  aliqua  utilitas  impediri, 
quia  vero  parentes  sunt  jam  in  recedendo,  ab  eis  non  expectatur  utilitas,  et 
ideo  praecepto  de  honore  parentum  additur  promissio:  similiter  etiam  in 
praecepto  de  prohibitione  idololatriae;  quia  per  hoc  videbatur  impediri  appa¬ 
rens  utilitas,  quam  homines  credunt  se  posse  consequi  per  pactum  cum  dae¬ 
monibus  initum. 

Ad  quartum  dicendum,  quod  poenae  praecipue  necessariae  sunt  contra 
illos,  qui  sunt  proni  ad  malum,  ut  dicitur  in  10.  Ethicor.  [cap.  ult.);  et  ideo- 
illis  solis  praeceptis  legis  additur  comminatio  poenarum,  in  quibus  erat  pro- 
nitas  ad  malum:  erant  autem  homines  proni  ad  idololatriam  propter  genera¬ 
lem  consuetudinem  gentium  :  et  similiter  sunt  etiam  homines  proni  ad  per¬ 
jurium  propter  frequentiam  juramenti;  et  ideo  primis  duobus  praeceptis 
adjungitur  comminatio. 

Ad  quintum  dicendum,  quod  praeceptum  de  Sabbato  ponitur  ut  comme- 
morativum  beneficii  praeteriti;  et  ideo  specialiter  in  eo  fit  mentio  de  memo¬ 
ria;  vel  quia  praeceptum  de  Sabbato  habet  determinationem  adjunctam,  quae 

non  est  de  lege  naturae;  ed  ideo  hoc  praeceptum  speciali  admonitione 
indiguit. 

ARTICULUS  VIII.  557 

UTRUM  PRAECEPTA  DECALOGI  SINT  DISPENSABILIA. 

(Supr.  q.  99.  art.  3.  corp.  et  2-2.  q.  104.  ari.  4.  ad  2.  et  1.  Dist.  47.  art.  4.  corp. 
et  3.  Dist.  57.  art.  4.  et  4.  Dist.  17.  q.  3.  art.  1. 
et  Mal.  q.  3.  art.  1.  ad  7.  et  q.  13.  art.  1.  ad  S.). 

Ad  octavum  sic  proceditur.  Videtur,  quod  praecepta  decalogi  sint  dispen¬ 
sabilia:  praecepta  enim  decalogi  sunt  de  jure  naturali:  sed  jus  naturale  in 
aliquibus  deficit,  et  mutabile  est,  sicut  et  natura  humana,  ut  Philos.  dicit  in 
5.  Ethic.  (cap.  7.):  defectus  autem  legis  in  aliquibus  particularibus  casibus  est 
ratio  dispensandi,  ut  supra  dictum  est  (q.  96.  art.  6.  et  q.  97.  art.  4.) ;  ergo  in 
praeceptis  decalogi  potest  fieri  dispensatio. 

2.  Praeterea.  Sicut  se  habet  homo  ad  legem  humanam,  ita  se  habet 
Deus  ad  legem  datam  divinitus:  sed  homo  potest  dispensare  in  praeceptis 
legis,  quae  [al.  quam ]  homo  statuit;  ergo  cum  praecepta  decalogi  sint  instituta 
a  Deo,  videtur  quod  Deus  in  eis  possit  dispensare:  sed  Praelati  vice  Dei 
funguntur  in  terris,  dicit  enim  Apostolus  2.  ad  Cor.  2. :  Navi  et  ego  si  quid 
donavi  propter  vos  donavi  in  persona  Christi;  ergo  etiam  Praelati  possunt  in 
praeceptis  decalogi  dispensare. 

3.  Praeterea.  Inter  praecepta  decalogi  continetur  prohibitio  homicidii: 
sed  in  isto  praecepto  videtur  dispensari  .per  homines:  puta  cum  secundum 
praeceptum  legis  humanae  homines  licite  occiduntur ;  puta  malefactores,  vel 
hostes;  ergo  praecepta  decalogi  sunt  dispensabilia. 

4.  Praeterea.  Observatio  Sabbati  continetur  inter  praecepta  decalogi:  sed 
in  hoc  praecepto  fuit  dispensatum:  dicitur  enim  1.  Machab.  2.:  Et  cogitave¬ 
runt  in  die  illa  dicentes:  Omnis  homo,  quicumque  venerit  ad  nos  in  bello  die  Sabba¬ 
torum,  pugnemus  adversus  eum ;  ergo  praecepta  decalogi  sunt  dispensabilia. 

Sed  contra  est,  quod  Isa.  24.  quidam  reprehenduntur  de  hoc  quod  mu¬ 
taverunt  jus  dissipaverunt  foedus  sempiternum,  quod  maxime  videtur  intelligen- 
dum  de  praeceptis  decalogi;  ergo  praecepta  decalogi  mutari  per  dispensatio¬ 
nem  non  possunt. 

Respondeo  dicendum,  quod,  sicut  supra  dictum  est  (q.  96.  art.  6.  et  q.  97. 
art.  4.),  tunc  in  praeceptis  debet  fieri  dispensatio,  quando  occurrit  aliquis  par¬ 
ticularis  casus,  in  quo  si  verbum  legis  observaretur,  contrariaretur  intentioni 
legislatoris:  intentio  autem  legislatoris  cujuslibet  ordinatur  primo  quidem, 
et  principaliter  ad  bonum  commune;  secundo  autem  ad  ordinem  justitiae,  et 
virtutis,  secundum  quem  bonum  commune  conservatur,  et  ad  ipsum  perve¬ 
nitur  :  si  qua  ergo  praecepta  dentur,  quae  contineant  ipsam  conservationem  boni  com¬ 
munis,  vel  ipsum  ordinem  justitiae,  et  virtutis,  hujusmodi  praecepta  continent  inten¬ 
tionem  legislatoris :  et  ideo  indispensabilia  sunt :  puta  si  poneretur  hoc  praeceptum 
in  aliqua  communitate,  quod  nullus  destrueret  rempublicam,  neque  proderet 
civitatem  hostibus,  sive  quod  nullus  faceret  aliquid  injuste,  vel  male,  hujus¬ 
modi  praecepta  essent  indispensabilia :  sed  si  aliqua  alia  praecepta  traderentur 
ordinata  ad  ista  praecepta,  quibus  determinantur  aliqui  speciales  modi,  in 
talibus  praeceptis  dispensatio  posset  fieri:  inquantum  per  omissionem  hujus 

sn odi  praeceptorum  in  aliquibus  casibus  non  fieret  praejudicium  primis  prae¬ 
ceptis,  quae  continent  intentionem  legislatoris :  puta  si  ad  conservationem 
reipublicae  statueretur  in  aliqua  civitate,  quod  de  singulis  vicis  aliqui  vigila¬ 
rent  ad  custodiam  civitatis  obsessae,  posset  cum  aliquibus  dispensari  propter 
aliquam  majorem  utilitatem.  Praecepta  autem  decalogi  continent  ipsam 
intentionem  legislatoris,  scilicet  Dei,  nam  praecepta  primae  tabulae,  quae 
ordinant  ad  Deum,  continent  ipsum  ordinem  ad  bonum  commune,  et  finale, 
quod  Deus  est:  praecepta  autem  secundae  tabulae  continent  ordinem  justitiae 
inter  homines  observandae;  ut  scilicet  nulli  fiat  indebitum,  et  cuilibet  red¬ 
datur  debitum:  secundum  hanc  enim  rationem  sunt  intelligenda  praecepta 
decalogi;  et  ideo  praecepta  decalogi  sunt  omnino  indispensabilia. 

Ad  primum  ergo  dicendum,  quod  Philosophus  non  loquitur  de  justo  na¬ 
turali,  quod  continet  ipsum  ordinem  justitiae,  hoc  enim  numquam  deficit; 
scilicet  justitiam  esse  servandam :  sed  loquitur  quantum  ad  determinatos  mo¬ 
dos  observationis  justitiae,  qui  in  aliquibus  fallunt. 

Ad  secundum  dicendum,  quod,  sicut  Apost.  dicit  2.  ad  Timoth  2.:  Deus 
fidelis  permanet,  negare  seipsum  non  potest :  negaret  autem  seipsum,  si  ordinem 
suae  justitiae  auferret,  cum  ipse  sit  sua  justitia;  et  ideo  in  hoc  Deus  dispen¬ 
sare  non  potest,  ut  homini  liceat  non  ordinate  se  habere  ad  Deum,  vel  non 
subdi  ordini  justitiae  ejus,  etiam  in  his,  secundum  quae  homines  ad  invicem 
ordinantur. 

Ad  tertium  dicendum,  quod  occisio  hominis  prohibetur  in  decalogo, 
secundum  quod  habet  rationem  indebiti :  sic  enim  praeceptum  continet  ipsam 
rationem  justitiae:  lex  autem  humana  hoc  concedere  non  potest,  quod  licite 
homo  indebite  occidatur:  sed  malefactores  occidi,  vel  hostes  reipublicae, 
hoc  non  est  indebitum:  unde  hoc  non  contrariatur  praecepto  decalogi:  nec 
talis  occisio  est  homicidium,  quod  praecepto  decalogi  prohibetur,  ut  August. 
dicit  in  1.  de  Lib.  Arb.  (cap.  4.  ante  med.) :  et  similiter  si  [al.  cum ]  alicui 
auferatur  [al.  aufertur']  quod  suum  erat,  si  debitum  est  quod  ipsum  amittat, 
hoc  non  est  furtum,  vel  rapina,  quae  praecepto  decalogi  prohibentur:  et  ideo 
quando  filii  Israel  praecepto  Dei  tulerunt  Aegyptiorum  spolia,  non  fuit  fur¬ 
tum  ;  quia  hoc  eis  debebatur  ex  sententia  Dei.  Similiter  et  Abraham  cum 
consensit  occidere  filium,  non  consensit  in  homicidium ;  quia  debitum  erat  eum 
occidi  per  mandatum  Dei,  qui  est  dominus  vitae,  et  mortis :  ipse  enim  est,  qui 
poenam  mortis  infligit  omnibus  hominibus  justis,  et  injustis  pro  peccato  primi 
parentis :  cujus  sententiae  si  homo  sit  executor  auctoritate  divina,  non  erit  ho¬ 
micida,  sicut  nec  Deus;  et  similiter  etiam  Osea  accedens  ad  uxorem  fornicariam, 
vel  mulierem  adulteram,  non  est  moechatus,  nec  fornicatus;  quia  accessit  ad 
eam,  quae  sua  erat  secundum  mandatum  divinum,  qui  est  auctor  institutionis 
matrimonii;  sic  igitur  praecepta  ipsa  decalogi  quantum  ad  rationem  justitiae, 
quam  continent,  immutabilia  sunt:  sed  quantum  ad  aliquam  determinationem 
per  applicationem  ad  singulares  actus  (ut  scilicet  hoc,  vel  illud  sit  homicidium, 
furtum,  vel  adulterium,  aut  non)  hoc  quidem  est  mutabile;  quandoque  sola  au¬ 
ctoritate  divina,  in  his  scilicet,  quae  a  solo  Deo  sunt  instituta,  sicut  in  matrimonio, 
et  in  aliis  hujusmodi;  quandoque  etiam  auctoritate  humana,  sicut  in  his,  quae 
sunt  commissa  hominum  jurisdictioni:  quantum  enim  ad  hoc  homines  gerunt 
vicem  Dei,  non  autem  quantum  ad  omnia. 

Ad  quartum  dicendum,  quod  illa  excogitatio  magis  fuit  interpretatio  prae¬ 
cepti,  quam  dispensatio :  non  enim  intelligitur  violare  Sabbatum,  qui  facit  opus, 
uod  est  necessarium  ad  salutem  humanam;  sicut  Dominus  probat  Matth.  12. 

47 

ARTICULUS  IX.  53& 

UTRUM  MODUS  VIRTUTIS  CADAT  SUB  PRAECEPTO  LEGIS. 

(Supr.  q.  96.  art.  3.  ad  2.  et  2-2.  q.  44.  art.  4.  ad  1.  et  art.  S.  corp. 
et  2.  Dist.  28.  art.  3.  corp.  et  4.  Dist.  13.  q.  3.  art.  4.  et  Mal.  q.  2.  art.  4.  ad  7.).. 

Ad  nonum  sic  proceditur.  Videtur,  quod  modus  virtutis  cadat  sub  prae¬ 
cepto  legis:  est  enim  modus  virtutis,  ut  aliquis  juste  operetur  justa,  et  fortiter 
fortia,  et  similiter  de  aliis  virtutibus:  sed  Deuteronomii  16.  praecipitur,  juste- 
quod  justum  est  exequeris ;  ergo  modus  virtutis  cadit  sub  praecepto. 

2.  Praeterea.  Illud  maxime  cadit  sub  praecepto,  quod  est  de  intentione 
legislatoris :  sed  intentio  legislatoris  ad  hoc  fertur  principaliter,  ut  homines- 
laciat  virtuosos,  sicut  dicitur  in  2.  Ethic.  (cap.  1.  a  med.  et  lib.  1.  cap.  9.  et  13.): 
virtuosi  autem  est  virtuose  agere;  ergo  modus  virtutis  cadit  sub  praecepto. 

3.  Praeterea.  Modus  virtutis  proprie  esse  videtur,  ut  aliquis  voluntarie, 
et  delectabiliter  operetur:  sed  hoc  cadit  sub  praecepto  legis  divinae:  dicitur 
enim  in  Ps.  99. :  Servite  Domino  in  laetitia.  Et  2.  ad  Cor.  9. :  Non  ex  tristitia 
aut  ex  necessitate;  hilarem  enim  datorem  diligit  Deus :  ubi  Glos,  (ordinar.  Aug . 
in  Psal.  91.  ante  med.)  dicit:  Quidquid  boni  facis,  cum  hilaritate  fac;  et  tunc 
bene  facis;  si  autem  cum  tristitia  facis,  fit  de  te,  non  tu  facis ;  ergo  modus  vir¬ 
tutis  cadit  sub  praecepto  legis. 

Sed  contra.  Nullus  potest  operari  eo  modo,  quo  operatur  virtuosus,  nisi 
habeat  habitum  virtutis,  ut  patet  per  Philos.  in  2.  Ethicor.  (cap.  4.):  qui¬ 
cumque  autem  transgreditur  praeceptum  legis  meretur  poenam:  sequeretur 
ergo,  quod  ille  qui  non  habet  habitum  virtutis,  quidquid  faceret,  mereretur 
poenam:  hoc  autem  est  contra  intentionem  legis,  quae  intendit  hominem, 
assuefaciendo  ad  bona  opera,  inducere  ad  virtutem ;  non  ergo  modus  virtutis 
cadit  sub  praecepto. 

Respondeo  dicendum,  quod,  sicut  supra  dictum  est  (q.  90.  art.  3.  ad  2.)^ 
praeceptum  legis  habet  vim  coactivam ;  illud  ergo  directe  cadit  sub  praecepto 
legis,  ad  quod  lex  cogit :  coactio  autem  legis  est  per  metum  poenae,  ut  di¬ 
citur  in  10.  Eth.  (cap.  ult.j:  nam  illud  proprie  cadit  sub  praecepto  legis,  pro- 
quo  poena  legis  infligitur :  ad  instituendam  autem  poenam  aliter  se  habet  lex 
divina,  et  aliter  lex  humana:  non  enim  poena  legis  infligitur,  nisi  pro  illis, 
de  quibus  legislator  habet  judicare:  quia  ex  judicio  lex  punit:  homo  autem, 
qui  est  legis  lator  humanae,  non  habet  judicare  nisi  de  exterioribus  actibus: 
quia  homines  vident  ea,  quae  parent,  ut  dicitur  1.  Regum  16.:  sed  solius  Dei, 
qui  est  lator  legis  divinae,  est  judicare  de  interioribus  motibus  voluntatum, 
secundum  illud  Ps.  7. :  Scrutans  corda,  ei  renes  Deus.  Secundum  hoc  igitur  di¬ 
cendum  est,  quod  modus  virtutis  quantum  ad  aliquid  respicitur  a  lege  hu¬ 
mana,  et  divina;  quantum  ad  aliquid  autem  a  lege  divina,  sed  non  a  lege 
humana;  quantum  ad  aliquid  vero  nec  a  lege  humana,  nec  a  lege  divina: 
modus  autem  virtutis  in  tribus  consistit,  secundum  Philos.  in  2.  Ethic.  (cap.  4.); 
quorum  primum  est,  si  aliquis  operetur  sciens :  hoc  autem  dijudicatur,  et  a 
lege  divina,  et  a  lege  humana,  quod  enim  aliquis  facit  ignorans,  per  accidens 
facit :  unde  secundum  ignorantiam  aliqua  dijudicantur  ad  poenam,  vel  ad 
veniam,  tam  secundum  legem  humanam,  quam  secundum  legem  divinam; 
secundum  autem  est,  ut  aliquis  operetur  volens,  vel  eligens,  et  propter  hoc. 

eligens:  in  quo  importatur  duplex  motus  interior,  scilicet  voluntatis,  et  inten¬ 
tionis,  de  quibus  supra  dictum  est  (q.  S.  et  12.);  et  ista  duo  non  dijudicat  lex 
humana,  sed  solum  divina:  lex  enim  humana  non  punit  eum,  qui  vult  occi¬ 
dere,  et  non  occidit;  punit  autem  eum  lex  divina,  secundum  illud  Matth.  5.: 
Qui  irascitur  fratri  suo,  reus  erit  judicio:  tertium  autem,  ut  firmiter,  et  immo¬ 
biliter  habeat,  et  operetur:  et  ista  firmitas  proprie  pertinet  ad  habitum,  ut 
scilicet  aliquis  ex  habitu  radicato  operetur:  et  quantum  ad  hoc  modus  vir¬ 
tutis  non  cadit  sub  praecepto  neque  legis  divinae,  neque  legis  humanae :  neque 
enim  ab  homine,  neque  a  Deo  punitur  tamquam  praecepti  trangressor,  qui 
debitum  parentibus  honorem  impendit,  quamvis  non  habeat  habitum  pietatis. 

Ad  primum  ergo  dicendum,  quod  modus  faciendi  actum  justitiae,  qui 
cadit  sub  praecepto,  est,  ut  fiat  aliquid  secundum  ordinem  juris,  non  autem 
quod  fiat  ex  habitu  justitiae. 

Ad  secundum  dicendum,  quod  intentio  legislatoris  est  de  duobus  :d&  uno 
quidem,  ad  quod  intendit  per  praecepta  legis  inducere :  et  hoc  est  virtus : 
aliud  autem  est,  de  quo  intendit  praeceptum  ferre:  et  hoc  est,  quod  ducit, 
vel  disponit  ad  virtutem,  scilicet  actus  virtutis:  non  enim  idem  est  finis  prae¬ 
cepti,  et  id  de  quo  praeceptum  datur;  sicut  neque  in  aliis  rebus  idem  est  finis, 
et  quod  est  ad  finem. 

Ad  tertium  dicendum,  quod  operari  sine  tristitia  opus  virtutis  cadit  sub 
praecepto  legis  divinae:  quia  quicumque  cum  tristitia  operatur,  non  volens 
operatur ;  sed  delectabiliter  operari,  sive  cum  laetitia,  vel  hilaritate,  quodam¬ 
modo  cadit  sub  praecepto ;  scilicet  secundum  quod  sequitur  delectatio  ex 
dilectione  Dei,  et  proximi,  quae  cadit  sub  praecepto,  cum  amor  sit  causa  de¬ 
lectationis;  et  quodammodo  non,  secundum  quod  delectatio  consequitur 
habitum :  delectatio  enim  operis  est  signum  habitus  generati,  ut  dicitur  in 
2.  Ethic.  (cap.  5.  in  prine.):  potest  enim  aliquis  actus  esse  delectabilis  vel 
propter  finem,  vel  propter  convenientiam  habitus. 

ARTICULUS  X.  539 

UTRUM  MODUS  CHARITATIS  CADAT  SUB  PRAECEPTO  DIVINAE  LEGIS. 

(2-2.  q.  44.  art.  1.  ad  1.  et  5.  Dist.  27.  q.  5.  art.  4.  et  Dist.  37.  art  6. 
et  Veri.  q.  23.  art.  7.  ad  S.  et  q.  24.  art.  12.  ad  16.  et  Mal.  q.  2.  art.  j.  ad  7. 

et  opusc.  ij.  cap.  6.). 

Ad  decimum  sic  proceditur.  Videtur,  quod  modus  charitatis  cadat  sub 
praecepto  divinae  legis:  dicitur  enim  Matth.  19. :  Si  vis  ad  vitam  ingredi,  serva 
mandata:  ex  quo  videtur,  quod  observatio  mandatorum  sufficiat  ad  introdu¬ 
cendum  ad  vitam:  sed  opera  bona  non  sufficiunt  ad  introducendum  in  vitam, 
nisi  ex  charitate  fiant:  dicitur  enim  1.  ad  Cor.  13.:  Si  distribuero  in  cibos  pau¬ 
perum  omnes  facultates  meas,  et  si  tradidero  corpus  meum,  ita  ut  ardeam,  cha- 
ritatem  autem  non  habuero,  nihil  mihi  prodest;  ergo  modus  charitatis  est  in 
praecepto. 

2.  Praeterea.  Ad  modum  charitatis  proprie  pertinet,  ut  omnia  fiant  propter 
Deum;  sed  istud  cadit  sub  praecepto:  dicit  enim  Apostolus  1.  ad  Cor.  10.: 
Omnia  in  gloriam  Dei  facite;  ergo  modus  charitatis  cadit  sub  praecepto. 

3.  Praeterea.  Si  modus  charitatis  non  cadat  sub  praecepto,  ergo  aliquis 
potest  implere  praecepta  legis  non  habens  charitatem :  sed  quod  potest  fieri 

sine  charitate,  potest  fieri  sine  gratia,  quae  semper  adjuncta  est  charitau; 
ergo  aliquis  potest  implere  praecepta  legis  sine  gratia :  hoc  est  autem  Pela¬ 
giam  erroris,  ut  patet  per  Augustinum  in  lib.  de  Haeresibus  (haeresi  88.); 
ergo  modus  charitatis  est  in  praecepto. 

Sed  contra  est,  quia  quicumque  non  servat  praeceptum,  peccat  morta¬ 
liter,  si  igitur  modus  charitatis  cadat  sub  praecepto,  sequitur,  quod  quicumque 
operatur  aliquid,  et  non  ex  charitate,  peccet  mortaliter:  sed  quicumque  non 
habet  charitatem,  operatur  non  ex  charitate ;  ergo  sequitur,  quod  quicumque 
non  habet  charitatem,  peccet  mortaliter  in  omni  opere,  quod  facit,  quantum- 
cumque  sit  de  genere  bonorum,  quod  est  inconveniens. 

Respondeo  dicendum,  quod  circa  hoc  fuerunt  contrariae  opiniones.  Qui¬ 
dam  enim  dixerunt  absolute  modum  charitatis  esse  sub  praecepto :  nec  est 
impossibile  observare  hoc  praeceptum  charitatem  non  habenti:  quia  potest 
se  disponere  ad  hoc  quod  charitas  ei  infundatur  a  Deo:  nec  quandocumque 
aliquis  non  habens  charitatem  facit  aliquid  de  genere  bonorum,  peccat  mor¬ 
taliter;  quia  hoc  est  praeceptum  affirmativum,  ut  ex  charitate  operetur;  et 
non  obligat  ad  semper,  sed  pro  tempore  illo,  quo  aliquis  habet  charitatem. 
Alii  vero  dixerunt,  quod  omnino  modus  charitatis  non  cadit  sub  praecepto: 
utrique  autem  quantum  ad  aliquid  verum  dixerunt :  actus  enim  charitatis  du¬ 
pliciter  considerari  potest.  Uno  modo,  secundum  quod  est  quidam  actus  per 
se:  et  hoc  modo  cadit  sub  praecepto  legis,  quod  de  hoc  specialiter  datur;  sci¬ 
licet  :  Diliges  Dominum  Deum  tuum,  et :  Diliges  proximum  tuum;  et  quantum  ad 
hoc  primi  verum  dixerunt :  non  enim  est  impossibile  hoc  praeceptum  obser¬ 
vare,  quod  est  de  actu  charitatis :  quia  homo  potest  se  disponere  ad  charita 
tem  habendam;  et  quando  habuerit  eam,  potest  ea  uti.  Alio  modo  potest  con¬ 
siderari  actus  charitatis,  secundum  quod  est  modus  actuum  aliarum  virtutum, 
hoc  est  secundum  quod  actus  aliarum  virtutum  ordinantur  ad  charitatem, 
quae  est  finis  praecepti,  ut  dicitur  1.  ad  Tim.  1.:  dictum  est  enim  supra  (q.  12. 
art.  4.),  quod  intentio  finis  est  quidam  modus  formalis  actus  ordinati  in  finem; 
et  hoc  modo  verum  est,  quod  secundi  dixerunt,  quod  modus  charitatis  non  cadit 
sub  praecepto:  hoc  est  dictum,  quod  in  hoc  praecepto:  Honora  patrem,  non 
includitur,  quod  honoretur  pater  ex  charitate,  sed  solum  quod  honoretur  pater, 
unde  qui  honorat  patrem,  licet  non  habeat  charitatem,  non  efficitur  transgressor 
hujus  praecepti,  etsi  sit  trasgressor  praecepti,  quod  est  de  actu  charitatis; 
propter  quam  transgressionem  meretur  poenam. 

Ad  primum  ergo  dicendum,  quod  Dominus  non  dixit:  Si  vis  ad  vitam  in¬ 
gredi,  serva  unum  mandatum,  sed:  serva  omnia  mandata;  inter  quae  etiam  con¬ 
tinetur  mandatum  de  dilectione  Dei,  et  proximi. 

Ad  secundum  dicendum,  quod  sub  praecepto  charitatis  continetur,  ut  di¬ 
ligatur  Deus  ex  toto  corde;  ad  quod  pertinet,  ut  omnia  referantur  in  Deum; 
et  ideo  praeceptum  charitatis  implere  homo  non  potest,  nisi  etiam  omnia  re¬ 
ferantur  in  Deum;  sic  ergo  qui  honorat  parentes,  tenetur  ex  charitate  hono¬ 
rare,  non  ex  vi  hujus  praecepti,  quod  est:  Honora  parentes,  sed  ex  vi  hujus 
praecepti:  Diliges  Dominum  Deum  tuum  ex  toto  corde  tuo;  et  cum  ista  sint  duo 
praecepta  affirmativa  non  obligantia  ad  semper,  possunt  pro  diversis  tempo¬ 
ribus  obligare :  et  ita  potest  contingere,  quod  aliquis  implens  praeceptum  de 
nonoratione  parentum,  non  tunc  transgrediatur  praeceptum  de  omissione 
[al.  observatione]  modi  charitatis. 

Ad  tertium  dicendum,  quod  observare  omnia  praecepta  legis  homo 
non  potest,  nisi  impleat  praeceptum  charitatis;  quod  non  fit  sine  gra*ia, 

et  ideo  impossibile  est,  quod  Pelagius  dixit,  hominem  implere  legem  sine 
gratia. 


ARTICULUS  XI.  540 

UTRUM  CONVENIENTER  ALIA  MORALIA  PRAECEPTA  LEGIS 
DISTINGUANTUR  PRAETER  DECALOGUM. 

(Supr.  art.  3.  et  locis  ibidem  annotatis). 

Ad  undecimum  sic  proceditur.  Videtur,  quod  inconvenienter  distinguantur 
alia  moralia  praecepta  legis  praeter  decalogum;  quia,  ut  Dominus  dicit 
Matth.  22.  :  In  duobus  praeceptis  charitatis  pendet  omnis  lex,  et  prophetae:  sed  haec 
duo  praecepta  explicantur  per  decem  praecepta  decalogi;  ergo  non  oportet 
alia  praecepta  moralia  tradere. 

2.  Praeterea.  Praecepta  moralia  a  judicialibus,  et  caeremonialibus  di¬ 
stinguuntur,  ut  dictum  est  (q.  praec.  art.  3.  4.  et  3.):  sed  determinationes  com¬ 
munium  praeceptorum  moralium  pertinent  ad  judicialia,  et  caeremonialia 
praecepta :  communia  autem  praecepta  moralia  sub  decalogo  continentur,  vel 
etiam  decalogo  praesupponuntur,  ut  dictum  est  (art.  3.  huj.  q.)  ;  ergo  inconve¬ 
nienter  traduntur  alia  praecepta  moralia  praeter  decalogum. 

3.  Praeterea.  Praecepta  moralia  sunt  de  actibus  omnium  virtutum,  ut 
supra  dictum  est  (art.  2.  huj.  q.) ;  sicut  igitur  in  lege  ponuntur  praecepta  mo¬ 
ralia  praeter  decalogum  pertinentia  ad  latriam,  liberalitatem,  et  misericor¬ 
diam,  et  castitatem;  ita  etiam  deberent  poni  aliqua  praecepta  pertinentia  ad 
alias  virtutes,  puta  ad  fortitudinem,  sobrietatem,  et  alia  hujusmodi :  quod 
tamen  non  invenitur;  non  ergo  convenienter  distinguuntur  in  lege  alia  prae¬ 
cepta  moralia  praeter  decalogum. 

Sed  contra  est,  quod  in  Psal.  18.  dicitur:  Lex  Domini  immaculata,  con¬ 
vertens  animas :  sed  per  alia  etiam  moralia,  quae  decalogo  superadduntur,  homo 
conservatur  absque  macula  peccati,  et  anima  ejus  ad  Deum  convertitur; 
ergo  ad  legem  pertinebat  etiam  alia  praecepta  moralia  tradere. 

Respondeo  dicendum,  quod,  sicut  ex  dictis  patet  (q.  praec.  art.  3.  et  4.), 
praecepta  judicialia,  et  caeremonialia  ex  sola  institutione  vim  habent:  quia  an¬ 
tequam  instituerentur,  non  videbatur  referre  utrum  sic  vel  aliter  fieret:  sed 
praecepta  moralia  ex  ipso  dictamine  naturalis  rationis  efficaciam  habent, 
etiamsi  numquam  in  lege  statuantur.  Horum  autem  triplex  est  gradus.  Nam 
quaedam  sunt  communissima,  et  adeo  manifesta,  quod  editione  non  indigent: 
sicut  mandata  de  dilectione  Dei,  et  proximi,  et  alia  hujusmodi,  ut  supra  di¬ 
ctum  est  (art.  1.  et  3.  huj.  q),  quae  sunt  quasi  fines  praeceptorum,  unde  in 
eis  nullus  potest  errare  secundum  judicium  rationis:  quaedam  vero  sunt  magis 
determinata,  quorum  rationem  statim  quilibet  etiam  popularis  potest  de  facili 
videre:  et  tamen  quia  in  paucioribus  circa  hujusmodi  contingit  judicium  hu¬ 
manum  perverti,  hujusmodi  editione  indigent;  et  haec  sunt  praecepta  decalogi: 
quaedam  vero  sunt,  quorum  ratio  non  est  adeo  cuilibet  manifesta,  sed  solum 
sapientibus :  et  ista  sunt  praecepta  moralia  superaddita  decalogo,  tradita  a 
Deo  populo  per  Moysem,  et  Aaron.  Sed  quia  ea,  quae  sunt  manifesta,  sunt 
principia  cognoscendi  eorum,  quae  non  sunt  manifesta,  alia  praecepta  moralia 
superaddita  decalogo  reducuntur  ad  praecepta  decalogi  per  modum  cujusdam 
additionis  ad  ipsa;  nam  in  primo  praecepto  decalogi  prohibetur  cultus  alie- 

norum  deorum,  cui  superadduntur  alia  praecepta  prohibitiva  eorum,  quae 
ordinantur  in  cultum  idolorum;  sicut  habetur  Deut.  18.:  Non  inveniatur  in 
te,  qui  lustret  filium  suum  aut  filiam  suam,  ducens  per  ignem;  nec  sit  maleficus, 
nec  incantator ;  nec  Pythones  consulat,  neque  divinos,  et  quaerat  a  mortuis  veri¬ 
tatem:  secundum  autem  praeceptum  prohibet  perjurium:  superadditur  autem 
ei  prohibitio  blasphemiae  Lev.  14.,  et  prohibitio  falsae  doctrinae  Deut.  13.: 
tertio  vero  praecepto  superadduntur  omnia  caeremonialia :  quarto  autem  prae¬ 
cepto  de  honore  parentum  superadditur  praeceptum  de  honoratione  senum, 
secundum  illud  Levit.  19.:  Coram  cano  capite  consurge,  et  honora  personam  senis, 
et  universaliter  omnia  praecepta  inducentia  ad  reverentiam  exhibendam  ma¬ 
joribus,  vel  ad  beneficia  exhibenda  vel  aequalibus,  vel  minoribus  :  quinto  autem 
praecepto,  quod  est  de  prohibitione  homicidii,  additur  prohibitio  odii,  et  cujus- 
libet  violationis  contra  proximum,  sicut  illud  Levit.  19.  :  Non  stabis  contra 
sanguinem  proximi  tui ;  et  etiam  prohibitio  odii  fratris,  secundum  illud  Lev.  19.: 
Ne  oderis  fratrem  tuum  in  corde  tuo  :  praecepto  autem  sexto,  quod  est  de  prohi¬ 
bitione  adulterii,  superadditur  praeceptum  de  prohibitione  meretricii,  secun¬ 
dum  illud  Deuter.  23.:  Non  erit  meretrix  de  filiabus  Israel  neque  fornicator  de 
filiis  Israel;  et  iterum  prohibitio  vitii  contra  naturam,  secundum  illud  Levit.  18.: 
Cum  masculo  non  commisceberis  (commiscearis),  cum  omni  pecore  non  coibis  ; 
septimo  autem  praecepto  de  prohibitione  furti  adjungitur  praeceptum  de  pro¬ 
hibitione  usurae,  secundum  illud  Deut.  18 Non  foeneraberis  fratri  tuo  ad  usuram : 
et  prohibitio  fraudis,  secundum  illud  Deuter.  25.:  Non  habebis  in  saeculo  diversa 
pondera;  et  universaliter  omnia,  quae  ad  prohibitionem  calumniae,  et  rapinae 
pertinent:  octavo  vero  praecepto,  quod  est  de  prohibitione  falsi  testimonii, 
additur  prohibitio  falsi  judicii,  secundum  illud  Exod.  23.:  Nec  in  judicio  plu¬ 
rimorum  acquiesces  sententiae,  ut  a  veritate  devies ;  et  prohibitio  mendacii,  sicut 
ibi  subditur:  Mendacium  fugies ;  et  prohibitio  detractionis,  secundum  illud 
Levit.  19.:  Non  eris  criminator,  et  susurro  in  populis :  aliis  autem  duobus  prae¬ 
ceptis  nulla  alia  adjunguntur,  quia  per  ea  universaliter  omnis  mala  concupi¬ 
scentia  prohibetur. 

Ad  primum  ergo  dicendum,  quod  ad  dilectionem  Dei,  et  proximi  ordi¬ 
nantur  quaedam  praecepta  decalogi  secundum  manifestam  rationem  debiti; 
alia  vero  secundum  rationem  magis  occultam. 

Ad  secundum  dicendum,  quod  praecepta  caeremonialia,  et  judicialia  sunt 
determinativa  praeceptorum  decalogi  ex  vi  institutionis,  non  autem  ex  vi  na¬ 
turalis  instinctus,  sicut  praecepta  moralia  superaddita. 

Ad  tertium  dicendum,  quod  praecepta  legis  ordinantur  ad  bonum  com¬ 
mune,  ut  supra  dictum  est  (q.  90.  art.  2.);  et  quia  virtutes  ordinantes  ad  alium 
directe  pertinent  ad  bonum  commune,  et  similiter  virtus  castitatis,  inquantum 
actus  generationis  deservit  bono  communi  speciei,  ideo  de  istis  virtutibus 
directe  dantur  praecepta  decalogi,  et  superaddita.  De  actu  autem  fortitu¬ 
dinis  datur  praeceptum  proponendum  per  duces  exhortantes  in  bello,  quod 
pro  bono  communi  suscipitur;  ut  patet  Deut.  20.,  ubi  mandatur  Sacerdoti, 
ut  ad  populum  dicat,  appropinquante  jam  praelio:  Nolite  metuere,  nolite  ce¬ 
dere.  Similiter  etiam  actus  gulae  prohibendus  committitur  monitioni  pater¬ 
nae ;  quia  contrariatur  bono  domestico,  unde  dicitur  Deut.  21.  ex  persona 
parentum :  Monita  nostra  audire  contemnit,  comessationibus  vacat,  et  luxuriae, 
atque  conviviis. 

ARTICULUS  XII.  541 

UTRUM  PRAECEPTA  MORALIA  VETERIS  LEGIS  JUSTIFICARENT. 

(Supr.  q.  gS.  art.  i.  et  infr.  q.  105.  art.  2.  et  5.  Dist.  40.  art.  3.). 

Ad  duodecimum  sic  proceditur.  Videtur  quod  praecepta  moralia  veteris 
legis  justificarent:  dicit  enim  Apostolus  Rom.  2.:  Non  enim  auditores  legis  justi 
sunt  apud  Deum,  sed  factores  legis  justificabuntur :  sed  factores  legis  dicuntur, 
qui  implent  praecepta  legis;  ergo  praecepta  legis  adimpleta  justificabant. 

2.  Praeterea.  Lev.  18.  dicitur:  Custodite  leges  meas,  atque  judicia,  quae  fa¬ 
ciens  homo  vivet  in  eis:  sed  vita  spiritualis  hominis  est  per  justitiam;  ergo  prae¬ 
cepta  legis  adimpleta  justificabant. 

3.  Praeterea.  Lex  divina  efficacior  est,  quam  lex  humana:  sed  lex  hu¬ 
mana  justificat:  est  enim  quaedam  justitia  in  hoc,  quod  praecepta  legis  adim¬ 
plentur;  ergo  praecepta  legis  justificabant. 

Sed  contra  est,  quod  Apost.  dicit  2.  ad  Cor.  3.:  Litera  occidit,  quod  se¬ 
cundum  August.  in  lib.  de  Spiritu,  et  Litera  (cap.  14.)  intelligitur  etiam  de 
praeceptis  moralibus;  ergo  praecepta  moralia  non  justificabant. 

Respondeo  dicendum,  quod  sicut  sanum  proprie,  et  primo  dicitur,  quod 
habet  sanitatem,  per  posterius  autem  quod  significat  sanitatem,  vel  quod  con¬ 
servat  sanitatem;  ita  justificatio  primo,  et  proprie  dicitur  ipsa  factio  justitiae; 
secundario  vero,  et  quasi  improprie  potest  dici  justificatio  significatio  justitiae, 
vel  dispositio  ad  justitiam :  quibus  duobus  modis  manifestum  est  quod  prae¬ 
cepta  legis  justificabant:  inquantum  scilicet  disponebant  homines  ad  gratiam 
Christi  justificantem,  quam  etiam  significabant:  quia,  sicut  dicit  Aug.  contra 
Faust.  (lib.  22.  cap.  24.),  etiam  vita  illius  populi  prophetica  erat,  et  Christi  figu- 
rativa.  Sed  si  loquamur  de  justificatione  proprie  dicta,  sic  considerandum  est, 
quod  justitia  potest  accipi,  prout  est  in  habitu,  vel  prout  est  in  actu.  Et  se¬ 
cundum  hoc  justificatio  dupliciter  dicitur:  uno  quidem  modo,  secundum  quod 
homo  fit  justus  adipiscens  habitum  justitiae:  alio  vero  modo,  secundum  quod 
opera  justitiae  operatur:  ut  secundum  hoc  justificatio  nihil  aliud  sit,  quam 
justitiae  executio.  Justitia  autem,  sicut  et  aliae  virtutes,  potest  accipi,  et  acqui¬ 
sita,  et  infusa,  ut  ex  supradictis  patet  (q.  63.  art.  4.):  acquisita  quidem  cau 
satur  ex  operibus:  sed  infusa  causatur  ab  ipso  Deo  per  ejus  gratiam:  et  haec 
est  vera  justitia,  de  qua  nunc  loquimur,  secundum  quam  aliquis  dicitur  justus 
apud  Deum,  secundum  illud  Rom.  4. :  Si  Abraham  ex  operibus  legis  justificatus 
est,  habet  gloriam,  sed  non  apud  Deum;  haec  igitur  justitia  causari  non  poterat 
per  praecepta  moralia,  quae  sunt  de  actibus  humanis :  et  secundum  hoc  prae¬ 
cepta  moralia  justificare  non  poterant  justitiam  causando  :  sicut  nec  judicialia, 
quae  quodammodo  cum  moralibus  conveniunt,  quia  sunt  etiam  de  actibus 
humanis  erga  homines  invicem  exercendis,  poterant  justificare  justitiam  cau¬ 
sando,  propter  eamdem  rationem:  sed  nec  praecepta  caeremonialia,  quae  ad 
ritum  Sacramentorum  pertinebant,  poterant  eo  modo  justificare:  illa  enim 
Sacramenta  veteris  legis  gratiam  non  conferebant,  sicut  conferunt  Sacramenta 
novae  legis,  quae  propter  hoc  justificare  dicuntur  causaliter.  Si  vero  acci¬ 
piatur  justificatio  pro  executione  justitiae,  sic  omnia  praecepta  legis  justifica¬ 
bant,  inquantum  continebant  illud,  quod  est  secundum  se  justum:  aliter  ta¬ 
men,  et  aliter:  nam  praecepta  caeremonialia  continebant  quidem  justitiam 

secundum  se  in  generali,  prout  scilicet  exhibebantur  [al  exhibeant]  in  cultum 
Dei:  in  speciali  vero  non  continebant  secundum  se  justitiam,  nisi  ex  sola  de¬ 
terminatione  legis  divinae,  et  ideo  de  hujusmodi  praeceptis  dicitur,  quod  non 
justificabant,  nisi  ex  devotione,  et  obedientia  facientium  :  praecepta  vero  mo¬ 
ralia,  et  judicialia  continebant  id,  quod  erat  secundum  se  justum,  vel  etiam 
in  speciali:  sed  moralia  praecepta  continebant  id,  quod  est  secundum  se  ju¬ 
stum  secundum  justitiam  generalem,  quae  est  omnis  virtus,  ut  dicitur  in 
5.  Ethic.  (cap.  1.  a  med.) :  praecepta  vero  judicialia  pertinebant  ad  justitiam 
specialem,  quae  consistit  circa  contractus  humanae  vitae,  qui  sunt  inter  ho¬ 
mines  ad  invicem. 

Ad  primum  ergo  dicendum,  quod  Apostolus  accipit  ibi  justificationem  pro 
exeeutione  justitiae. 

Ad  secundum  dicendum,  quod  homo  faciens  praecepta  legis  dicitur  vivere 
in  eis,  quia  non  incurrebat  poenam  mortis,  quam  lex  transgressoribus  infli¬ 
gebat:  in  quo  sensu  inducit  hoc  Apostolus  ad  Gal.  3. 

Ad  tertium  dicendum,  quod  praecepta  legis  humanae  justificant  justitia 
acquisita,  de  qua  non  quaeritur  ad  praesens,  sed  solum  de  justitia,  quae  est 
apud  Deum. 


QUAESTIO  CI. 

DE t PRAECEPTIS  CAEREM ONI ALIBU S  SECUNDUM  SE, 

IN  QUATUOR  ARTICULOS  DIVISA. 

Consequenter  considerandum  est  de  praeceptis  caeremonialibus:  et  primo 
de  ipsis  secundum  se:  secundo  de  causa  eorum:  tertio  de  duratione  ipsorum. 

Circa  primum  quaeruntur  quatuor. 

Primo.  Quae  sit  ratio  praeceptorum  caeremonialium. 

Secundo.  Utrum  sint  figuralia. 

Tertio.  Utrum  debuerit  esse  multa. 

Quarto.  De  distinctione  ipsorum. 

ARTICULUS  I.  542 

UTRUM  RATIO  PRAECEPTORUM  CAEREMONIALIUM  IN  HOC  CONSISTAT, 
QUOD  PERTINENT  AD  CULTUM  DEI. 

(Supr.  q.  99.  art.  3.  et  infr.  q.  104.  art.  1.  et  q.  10S.  art.  2.  corp. 
et  2-2.  q.  122.  art.  1.  ad  2.  et  Quodl.  2.  art.  S.  corp.  et  Oitodl.  4.  art.  13.). 

Ad  primum  sic  proceditur.  Videtur,  quod  ratio  praeceptorum  caeremonia¬ 
lium  non  in  hoc  consistat,  quod  pertinent  ad  cultum  Dei:  in  lege  enim  veteri 
dantur  Judaeis  quaedam  praecepta  de  abstinentia  ciborum,  ut  patet  Levit.  11. 
et  etiam  de  abstinendo  ab  aliquibus  vestimentis,  secundum  illud  Lev.  19.: 
V estem ,  quae  ex  duobus  texta  est,  non  indueris ,  et  iterum  quod  praecipitur  Num.  15.: 

Ut  faciant  sibi  fimbrias  per  angulos  palliorum:  sed  hujusmodi  non  sunt  prae 
cepta  moralia,  quia  non  manent  in  nova  lege;  nec  etiam  judicialia,  quia  non 
pertinent  ad  judicium  faciendum  inter  homines;  ergo  sunt  caeremonialia : 
sed  in  nullo  pertinere  videntur  ad  cultum  Dei;  ergo  non  est  caeremonialium 
praeceptorum  ratio,  quod  pertineaqt  ad  cultum  Dei. 

2.  Praeterea.  Dicunt  quidam,  quod  praecepta  caeremonialia  dicuntur 
illa,  quae  pertinent  ad  solemnitates,  quasi  dicerentur  a  cereis,  qui  in  solemni- 
tatibus  accenduntur;  sed  multa  alia  sunt  pertinentia  ad  cultum  Dei  praeter 
solemnitates;  ergo  videtur,  quod  legis  praecepta  caeremonialia  non  ea  ratione 
dicantur,  quia  pertinent  ad  cultum  Dei. 

3.  Praeterea.  Secundum  quosdam  praecepta  caeremonialia  dicuntur  quasi 
normae,  idest  regulae,  salutis:  nam  /cuqe  in  graeco  idem  est  quod  salve:  sed 
omnia  praecepta  legis  sunt  regulae  salutis,  et  non  solum  illa,  quae  pertinent 
ad  Dei  cultum ;  ergo  non  solum  illa  praecepta  dicuntur  caeremonialia,  quae 
pertinent  ad  cultum  Dei. 

4.  Praeterea.  Rabbi  Moyses  dicit  ( lib .  3.;  Dux  errant,  cap.  27.  et  2S.) 
quod  praecepta  caeremonialia  dicuntur,  quorum  ratio  non  est  manifesta:  sed  multa 
pertinentia  ad  cultum  Dei  habent  rationem  manifestam ;  sicut  Sabbati  ob¬ 
servatio,  et  celebratio  Phase,  Scenopoegiae,  et  multorum  aliorum,  quorum 
ratio  assignatur  in  lege:  ergo  caeremonialia  non  sunt,  quae  pertinent  ad  cul¬ 
tum  Dei. 

Sed  contra  est,  quod  dicitur  Exod.  18. :  Esto  populo  in  his,  quae  ad  Deum 
pertinent ,  ostendasque  populo  caeremonias,  et  ritum  colendi. 

Respondeo  dicendum,  quod,  sicut  supra  dictum  est  (q.  99.  art.  4.),  cae¬ 
remonialia  praecepta  determinant  praecepta  moralia  in  ordine  ad  Deum,  sicut 
judicialia  determinant  praecepta  moralia  in  ordine  ad  proximum:  homo  autem 
ordinatur  ad  Deum  per  debitum  cultum;  et  ideo  caeremonialia  proprie  dicuntur, 
quae  ad  cultum  Dei  pertinent.  Ratio  autem  hujus  nominis  posita  est  supra  (q.  99. 
art.  q.),  ubi  praecepta  caeremonialia  ab  aliis  sunt  distincta. 

Ad  primum  ergo  dicendum,  quod  ad  cultum  Dei  pertinent  non  solum 
sacrificia,  et  alia  hujusmodi,  quae  immediate  ad  Deum  ordinari  videntur,  sed 
etiam  debita  praeparatio  colentium  Deum  ad  cultum  ipsius  ;  sicut  etiam  in 
aliis  quaecumque  sunt  praeparatoria  ad  finem,  cadunt  sub  scientia,  quae  est 
de  fine:  hujusmodi  autem  praecepta,  quae  dantur  in  lege  de  vestibus,  et  cibis 
colentium  Deum,  et  aliis  hujusmodi,  pertinent  ad  quamdam  praeparationem 
ipsorum  ministrantium,  ut  sint  idonei  ad  cultum  Dei  ;  sicut  etiam  specialibus 
observantiis  aliqui  utuntur,  qui  sunt  in  ministerio  regis;  unde  etiam  sub  prae¬ 
ceptis  caeremonialibus  continentur. 

Ad  secundum  dicendum,  quod  illa  expositio  nominis  non  videtur  esse 
multum  conveniens ;  praesertim  cum  non  multum  inveniatur  in  lege,  quod 
in  solemnitatibus  cerei  accenderentur;  sed  in  ipso  etiam  candelabro  lucernae 
cum  oleo  olivarum  praeparabantur,  ut  patet  Lev.  24. :  nihilominus  tamen 
potest  dici,  quod  in  solemnitatibus  omnia  alia,  quae  pertinebant  ad  cultum 
Dei,  diligentius  observabantur:  et  secundum  hoc  in  observatione  solemni- 
tatum  omnia  caeremonialia  includuntur. 

Ad  tertium  dicendum,  quod  nec  illa  expositio  nominis  videtur  esse  multum 
conveniens:  nomen  enim  caeremoniae  non  est  graecum,  sed  latinum.  Potest 
dici  tamen,  quod  cum  salus  hominis  sit  a  Deo,  praecipue  illa  praecepta  vi¬ 
dentur  esse  salutis  regulae,  quae  hominem  ordinant  ad  Deum :  et  sic  caere¬ 
monialia  dicuntur,  quae  ad  cultum  Dei  pertinent. 

Ad  quartum  dicendum,  quod  illa  ratio  caeremonialium  est  quodammodo 
probabilis;  non  quia  ex  eo  dicantur  caeremonialia,  quia  eorum  ratio  non  est 
manifesta:  sed  hoc  est  quoddam  consequens:  quia  enim  praecepta  ad  cultum 
Dei  pertinentia  oportet  esse  figuralia,  ut  infra  dicetur  (art.  seq.) ;  inde  est,  quod 
eorum  ratio  non  est  adeo  manifesta. 

ARTICULUS  II.  543 

UTRUM  PRAECEPTA  CAEREMONIALIA  SINT  FIGURALIA. 

(Infr.  q.  103.  art.  1.  corp.  et  Quodl.  104.  art.  2.  et  locis  ibi  cit.). 

Ad  secundum  sic  proceditur.  Videtur,  quod  praecepta  caeremonialia  non 
sint  figuralia:  pertinet  enim  ad  officium  cujuslibet  doctoris,  ut  sic  pronuntiet, 
ut  de  facili  intelligi  possit,  sicut  Aug.  dicit  in  4.  de  Doctr.  Christ.  (cap.  4. 
et  10.);  et  hoc  maxime  videtur  esse  necessarium  in  legis  latione;  quia  prae¬ 
cepta  legis  populo  proponuntur;  unde  lex  debet  esse  manifesta,  ut  Isidor.  dicit 
(lib.  3.  Etym.  cap.  21.);  si  igitur  praecepta  caeremonialia  data  sint  in  alicujus 
rei  figuram,  videtur  inconvenienter  tradidisse  hujusmodi  praecepta  Moyses, 
non  exponens  quid  figurarent. 

2.  Praeterea.  Ea  quae  in  cultum  Dei  aguntur,  maxime  debent  hone¬ 
statem  habere:  sed  facere  aliqua  facta  ad  aliqua  repraesentanda,  videtur  esse 
theatricum,  sive  poeticum :  in  theatris  enim  repraesentabantur  olim  per  aliqua, 
quae  ibi  gerebantur,  quaedam  aliorum  facta;  ergo  videtur,  quod  hujusmodi 
non  debeant  fieri  ad  cultum  Dei:  sed  caeremonialia  ordinantur  ad  cultum 
Dei,  ut  dictum  est  (art.  praec.) ;  ergo  caeremonialia  non  debent  esse  figuralia. 

3.  Praeterea.  Aug.  dicit  in  Ench.  (cap.  3.),  quod  Deus  maxime  colitur 
fide,  spe,  et  cbaritate:  sed  praecepta,  quae  dantur  de  fide,  spe,  et  charitate,  non 
sunt  figuralia;  ergo  praecepta  caeremonialia  non  debent  esse  figuralia. 

4.  Praeterea.  Dominus  dicit  Joan.  4.:  Spiritus  est  Deus ;  et  eos  qui  adorant 
eum,  in  spiritu  et  veritate  adorare  oportet;  sed  figura  non  est  ipsa  veritas :  immo 
contra  se  invicem  dividuntur  ;  ergo  caeremonialia,  quae  pertinent  ad  cultum 
Dei,  non  debent  esse  figuralia. 

Sed  contra  est,  quod  Apostol.  dicit  ad  Colos.  2.:  Nemo  judicet  vos  in 
cibo,  aut  in  potu,  aut  in  parte  diei  festi,  aut  neomeniae,  aut  sabbatorum,  quae  sunt 
umbra  futurorum. 

Respondeo  dicendum,  quod,  sicut  jam  dictum  est  (art. praec.),  praecepta 
caeremonialia  dicuntur,  quae  ordinantur  ad  cultum  Dei.  Est  autem  duplex 
cultus  Dei  interior,  et  exterior :  cum  enim  homo  sit  compositus  ex  anima,  et 
corpore,  utrumque  debet  applicari  ad  colendum  Deum;  ut  scilicet  anima 
colat  interiori  cultu,  et  corpus  exteriori;  unde  dicitur  in  Psalm.  83.:  Cor 
meum,  et  caro  mea  exaltaverunt  in  Deum  vivum :  et  sicut  corpus  ordinatur  in 
Deum  per  animam,  ita  cultus  exterior  ordinatur  ad  interiorem  cultum :  con¬ 
sistit  autem  interior  cultus  in  hoc,  quod  anima  conjungatur  Deo  per  intel¬ 
lectum,  et  affectum;  et  ideo  secundum  quod  diversimode  intellectus,  et  ef¬ 
fectus  colentis  Deum  Deo  recte  conjungitur,  secundum  hoc  diversimode 
exteriores  actus  hominis  ad  cultum  Dei  applicantur. 

In  statu  enim  futurae  beatitudinis  intellectus  humanus  ipsam  divinam  ve¬ 
ritatem  in  seipsa  intuebitur;  et  ideo  exterior  cultus  non  consistit  in  aliqua 
figura,  sed  solum  in  laude  Dei,  quae  procedit  ex  interiori  cognitione,  et 

affectione,  secundum  illud  Isa.  51.:  Gaudium,  et  laetitia  invenietur  in  ea,  gra¬ 
tiarum  actio,  et  vox  laudis.  In  statu  autem  praesentis  vitae  non  possumus  di¬ 
vinam  veritatem  in  seipsa  intueri:  sed  oportet,  quod  radius  divinae  veritatis 
nobis  illucescat  sub  aliquibus  sensibilibus  figuris,  sicut  Dion,  dicit  1.  cap.  Coei. 
Hier.  (circ.  med.)  :  diversimode  tamen  secundum  diversum  statum  cognitionis 
humanae:  in  veteri  enim  lege  neque  ipsa  divina  veritas  in  seipsa  manifesta 
erat,  neque  etiam  adhuc  propalata  erat  via  ad  hoc  perveniendi,  sicut  Apo¬ 
stolus  dicit  ad  Heb.  9.,  et  ideo  oportebat,  exteriorem  cultum  veteris  legis  non 
solum  esse  figurativum  futurae  veritatis  manifestandae  in  patria,  sed  etiam 
figurativum  Christi,  qui  est  via  ducens  ad  illam  patriae  veritatem.  Sed  in  statu 
novae  legis  haec  via  jam  est  revelata;  unde  hanc  praefigurari  non  oportet 
sicut  futuram,  sed  commemorari  oportet  per  modum  praeteriti,  vel  praesentis : 
sed  solum  oportet  praefigurari  futuram  veritatem  gloriae  nondum  revelatam, 
et  hoc  est,  quod  Apostolus  dicit  ad  Heb.  10.:  Umbram  habet  lex  futurorum 
bonorum,  non  ipsam  imaginem  rerum:  umbra  enim  minus  est,  quam  imago, 
tamquam  imago  pertineat  ad  novam  legem,  umbra  vero  ad  veterem. 

Ad  primum  ergo  dicendum,  quod  divina  non  sunt  revelanda  hominibus 
nisi  secundum  eorum  capacitatem :  alioquin  daretur  eis  praecipitii  materia, 
dum  contemnerent,  quae  capere  non  possunt;  et  ideo  utilius  fuit,  ut  sub  quodam 
figurarum  velamine  divina  mysteria  rudi  populo  traderentur;  ut  sic  saltem 
ea  implicite  cognoscerent,  dum  illis  figuris  deservirent  ad  honorem  Dei. 

Ad  secundum  dicendum,  quod  sicut  poetica  non  capiuntur  a  ratione 
humana  propter  defectum  veritatis,  qui  est  in  eis;  ita  etiam  ratio  humana  per¬ 
fecte  capere  non  potest  divina  propter  excedentem  ipsorum  veritatem ;  et 
ideo  utrobique  opus  est  repraesentatione  per  sensibiles  figuras. 

Ad  tertium  dicendum,  quod  August.  ibi  loquitur  de  cultu  interiore;  ad 
quem  tamen  ordinari  oportet  exteriorem  cultum,  ut  dictum  est  (in  corp.  art.). 

Et  similiter  dicendum  est  ad  quartum  :  quia  per  Christum  homines  ple¬ 
nius  ad  spiritualem  Dei  cultum  sunt  introducti. 


ARTICULUS  III. 

UTRUM  DEBUERINT  ESSE  MULTA  CAEREMONIALIA  PRAECEPTA. 


(4.  Dist.  1.  q.  1.  art.  y.  et  q.  2.  ad  2.  et  Rom.  y.  lect.  6.). 

Ad  tertium  sic  proceditur.  Videtur,  quod  non  debuerint  esse  multa  cae- 
remonialia  praecepta  :  ea  enim  quae  sunt  ad  finem,  debent  esse  fini  propor- 
tionata:  sed  caeremonialia  praecepta,  sicut  dictum  est  (art.  1.  et  2.  praec.),  or¬ 
dinantur  ad  cultum  Dei,  et  in  figuram  Christi:  est  autem  unus  Deus,  a  quo 
omnia,  et  unus  Dominus  Jesus  Christus,  per  quem  omnia,  ut  dicitur  1.  Cor.  S. ; 
ergo  caeremonialia  non  debuerunt  multiplicari. 

2.  Praeterea.  Multitudo  caeremonialium  praeceptorum  transgressionis 
erat  occasio,  secundum  illud  quod  dicit  Petrus  Act.  15.:  Ottid  lentatis  Deum, 
imponere  jugum  super  cervicem  discipulorum,  quod  neque  nos,  neque  patres  nostri 
portare  potuimus?  Sed  transgressio  divinorum  praeceptorum  contrariatur 
humanae  saluti;  cum  igitur  lex  omnis  debeat  saluti  congruere  hominum,  ut 
Isidor.  dicit  (lib.  y.  Etyrn.  cap.  p),  videtur  quod  non  debuerint  multa  praecepta 
caeremonialia  dari. 

3.  Praeterea.  Praecepta  caeremonialia  pertinebant  ad  cultum  Dei  exte¬ 
riorem,  et  corporalem,  ut  dictum  est  (art.  praec.):  sed  hujusmodi  cultum  cor¬ 
poralem  lex  debebat  diminuere ;  quia  ordinabat  ad  Christum,  qui  docuit 
homines  Deum  colere  in  spiritu  et  veritate,  ut  habetur  Joan.  4.;  non  ergo 
debuerunt  multa  praecepta  caeremonialia  dari. 

Sed  contra  est,  quod  dicitur  Oseae  8.:  Scribam  ei  multiplices  leges  meas ; 
et  Job  11.:  Ut  ostenderet  tibi  secreta  sapientiae,  quod  multiplex  sit  lex  ejus. 

Respondeo  dicendum  quod,  sicut  supra  dictum  est  (q.  90.  art.  2.  ei  3.  et 
q.  96.  art.  omnis  lex  alicui  populo  datur:  in  populo  autem  duo  genera 
hominum  continentur;  quidam  proni  ad  malum,  qui  sunt  per  praecepta  legis 
coercendi,  ut  supra  dictum  est  (q.  93.  art.  1.),  quidam  habentes  inclinationem 
ad  bonum  vel  ex  natura,  vel  ex  consuetudine,  vel  etiam  ex  gratia  :  et  tales 
sunt  per  legis  praeceptum  instruendi,  et  in  melius  promovendi.  Quantum  igitur 
ad  utrumque  genus  hominum,  expediebat  praecepta  caeremonialia  in  veteri 
lege  multiplicari:  erant  enim  in  illo  populo  aliqui  ad  idololatriam  proni;  et 
ideo  necesse  erat,  ut  ab  idololatriae  cultu  per  praecepta  caeremonialia  re¬ 
vocarentur  ad  cultum  Dei :  et  quia  multipliciter  homines  idololatriae  deser¬ 
viebant,  oportebat  e  contrario  multa  institui  ad  singula  reprimenda;  et  iterum 
multa  talibus  imponi,  ut  quasi  oneratis  ex  his,  quae  ad  cultum  Dei  impen¬ 
derent,  non  vacaret  idololatriae  deservire:  ex  parte  vero  eorum,  qui  erant 
proni  ad  bonum,  etiam  necessaria  fuit  multiplicatio  caeremonialium  prae¬ 
ceptorum:  tum  quia  per  hoc  diversimode  mens  eorum  referebatur  in  Deum, 
et  magis  assidue  :  tum  quia  mysterium  Christi,  quod  per  hujusmodi  caere¬ 
monialia  figurabatur,  multiplices  utilitates  attulit  mundo ;  et  multa  circa  ipsum 
consideranda  erant,  quae  oportuit  per  diversa  caeremonialia  figurari. 

Ad  primum  ergo  dicendum,  quod,  quando  id,  quod  ordinatur  ad  finem, 
est  sufficiens  ad  ducendum  in  finem,  tunc  sufficit  unum  ad  unum  finem;  sicut 
una  medicina  sufficit,  si  sit  efficax,  quandoque  ad  sanitatem  inducendam ;  et 
tunc  non  oportet  multiplicari  medicinam:  sed  propter  debilitatem  et  imper¬ 
fectionem  ejus  quod  est  ad  finem,  oportet  ea  multiplicari:  sicut  multa  adhi¬ 
bentur  remedia  infirmo,  quando  unum  non  sufficit  ad  sanandum:  caeremo¬ 
niae  autem  veteris  legis  invalidae,  et  imperfectae  erant  ad  repraesentandum 
Christi  mysterium,  quod  est  superexcellens,  et  ad  subjugandum  mentes  ho¬ 
minum  Deo  :  unde  Apost.  dicit  ad  Hebr.  7.:  Reprobatio  Jit  praecedentis  mandati 
propter  injirmiiatem,  et  inutilitatem:  nihil  enim  ad  perfectum  adduxit  lex;  et  ideo 
oportuit  hujusmodi  caeremonias  multiplicari. 

Ad  secundum  dicendum,  quod  sapientis  legislatoris  est  minores  transgres¬ 
siones  permittere,  ut  majores  caveantur;  et  ideo  ut  caveretur  transgressio 
idololatriae,  et  superbiae  quae  in  Judaeorum  cordibus  nasceretur,  si  omnia 
praecepta  legis  implerent,  non  propter  hoc  praetermisit  Deus  multa  caere¬ 
monialia  praecepta  tradere,  quia  de  facili  sumebant  ex  hoc  transgrediendi 
occasionem. 

Ad  tertium  dicendum,  quod  vetus  lex  in  multis  diminuit  corporalem 
cultum:  propter  quod  statuit,  quod  non  in  omni  loco  sacrificia  offerrentur, 
neque  a  quibuslibet:  et  multa  hujusmodi  statuit  ad  diminutionem  exterioris 
cultus,  sicut  etiam  Rabbi  Moyses  Aegyptius  dicit  (lib.  3.  Dux  errant,  cap.  28. 
et  20-) ;  oportebat  tamen  non  ita  attenuare  corporalem  cultum  Dei,  ut  ho¬ 
mines  ad  cultum  daemonum  declinarent. 

ARTICULUS  IV.  545 

UTRUM  CAEREMONIAE  VETERIS  LEGIS  CONVENIENTER  DIVIDANTUR 
IN  SACRIFICIA,  SACRAMENTA,  SACRA,  ET  OBSERVANTIAS. 

(Colos.  2.  lect.  4.  prine.). 

Ad  quartum  sic  proceditur.  Videtur,  quod  caeremoniae  veteris  legis 
inconvenienter  dividantur  in  sacrificia,  sacramenta,  sacra,  et  observantia: ;  cae¬ 
remoniae  enim  veteris  legis  figurabant  Christum:  sed  hoc  solum  fiebat  per 
sacrificia,  per  quae  figurabatur  sacrificium,  quo  Christus  se  obtulit  oblatio¬ 
nem,  et  hostiam  Deo,  ut  dicitur  ad  Ephes.  5.;  ergo  sola  sacrificia  erant  cae- 
remonialia. 

2.  Praeterea.  Vetus  lex  ordinabatur  ad  novam:  sed  in  nova  lege  ipsum 
sacrificium  est  sacramentum  altaris;  ergo  in  veteri  lege  non  debuerunt  di¬ 
stingui  sacramenta  contra  sacrificia. 

3.  Praeterea.  Sacrum  dicitur,  quod  est  Deo  dicatum;  secundum  quem 
modum  tabernaculum,  et  vasa  ejus  sanctificari  [al.  sacrificari ]  dicebantur: 
sed  omnia  caeremonialia  erant  ordinata  ad  cultum  Dei,  ut  dictum  est  (art.  1. 
huj.  q.) ;  ergo  caeremonialia  omnia  sacra  erant;  non  ergo  una  pars  caere- 
monialium  debet  sacra  nominari. 

4.  Praeterea.  Observantiae  ab  observando  dicuntur :  sed  omnia  praecepta 
legis  observari  debebant:  dicitur  enim  Deuter.  8.:  Observa,  et  cave,  ne  quando 
obliviscaris  Domini  Dei  tui,  et  negligas  mandata  ejus,  atque  judicia,  et  caeremonias ; 
non  ergo  observantiae  debent  poni  una  pars  caeremonialium. 

5.  Praeterea.  Solemnitates  inter  caeremonialia  computantur,  cum  sint 
in  umbram  futuri,  ut  patet  ad  Coloss.  2.:  similiter  etiam  oblationes,  et  mu¬ 
nera,  ut  patet  per  Apostolum  ad  Hebr.  9.,  quae  tamen  sub  nullo  horum  con¬ 
tineri  videntur;  ergo  inconveniens  est  praedicta  distinctio  caeremonialium. 

Sed  contra  est,  quod  in  veteri  lege  singula  praedicta  caeremoniae  vo¬ 
cantur:  sacrificia  enim  dicuntur  caeremoniae  Num.  15.:  Offerat  vitulum,  et 
sacrificium  ejus,  ac  libamenta,  ut  caeremoniae  postulant :  de  sacramento  etiam  or¬ 
dinis  dicitur  Levit.  7.:  Haec  est  unctio  Aaron,  et  filiorum  ejus  in  caeremoniis ; 
de  sacris  etiam  dicitur  Exod.  38.:  Haec  sunt  instrumenta  tabernaculi  testimonii 
in  caeremoniis  Levitarum :  de  observantiis  etiam  dicitur  3.  Reg.  9  :  Si  aversi  fue¬ 
ritis  non  sequentes  me,  nec  observantes  caeremonias,  quas  proposui  vobis. 

Respondeo  dicendum,  quod,  sicut  supra  dictum  est  (art.i.  et  2.  huj.  q.), 
caeremonialia  praecepta  ordinantur  ad  cultum  Dei:  in  quo  quidem  cultu  con¬ 
siderari  possunt  et  ipse  cultus,  et  colentes,  et  instrumenta  colendi;  ipse  autem 
cultus  specialiter  consistit  in  sacrificiis,  quae  in  Dei  reverentiam  offeruntur : 
instrumenta  autem  colendi  pertinent  ad  sacra;  sicut  est  tabernaculum,  et  vasa, 
et  alia  hujusmodi:  ex  parte  autem  colentium  duo  possunt  considerari:  scilicet: 
eorum  institutio  ad  cultum  divinum,  quod  fit  per  quamdam  consecrationem 
vel  populi,  vel  ministrorum:  et  ad  hoc  pertinent  sacramenta  :  et  iterum  eorum 
singularis  conversatio,  per  quam  distinguuntur  ab  his,  qui  Deum  non  colunt: 
et  ad  hoc  pertinent  observantiae,  puta  in  cibis,  et  vestimentis,  et  aliis  hujusmodi. 

Ad  primum  ergo  dicendum,  quod  sacrificia  offerri  oportebat  et  in  aliquibus 
locis,  et  per  aliquos  homines:  et  totum  hoc  ad  cultum  Dei  pertinet;  unde, 
sicut  per  sacrificia  significatur  Christus  immolatus ;  ita  etiam  per  sacramenta,  et 

sacra  illorum  figurabantur  sacramenta,  et  sacra  novae  legis;  et  per  eorum 
observantias  figurabatur  conversatio  populi  novae  legis,  quae  omnia  ad  Chri¬ 
stum  pertinent. 

Ad  secundum  dicendum,  quod  sacrificium  novae  legis,  idest  Eucharistia, 
continet  ipsum  Christum,  qui  est  sanctificationis  auctor:  Sanctificavit  enim  per 
suum  sanguinem  populum,  ut  dicitur  ad  Hebr.  ult.,  et  ideo  hoc  sacrificium  etiam 
sacramentum  est:  sed  sacrificia  [al.  sacramenta]  veteris  legis  non  continebant 
Christum,  sed  ipsum  figurabant;  et  ideo  non  dicuntur  sacramenta:  sed  ad  hoc 
designandum  seorsum  erant  quaedam  sacramenta  in  veteri  lege,  quae  erant 
figurae  futurae  consecrationis :  quamvis  etiam  quibusdam  consecrationibus 
quaedam  sacrificia  adjungerentur. 

Ad  tertium  dicendum,  quod  etiam  sacrificia,  et  sacramenta  erant  sacra : 
sed  quaedam  erant  sacra,  utpote  ad  cultum  Dei  dicata,  nec  tamen  erant  sa¬ 
crificia,  nec  sacramenta ;  et  ideo  retinebant  sibi  commune  nomen  sacrorum. 

Ad  quartum  dicendum,  quod  ea  quae  pertinebant  ad  conversationem  po¬ 
puli  Deum  colentis,  retinebant  sibi  commune  nomen  observantiarum,  inquan- 
tum  a  praemissis  deficiebant:  non  enim  dicebantur  sacra,  quia  non  habebant 
immediatum  respectum  ad  cultum  Dei,  sicut  tabernaculum,  et  vasa  ejus:  sed 
per  quamdam  consequentiam  erant  caeremonialia,  inquantum  pertinebant 
ad  quamdam  idoneitatem  populi  colentis  Deum. 

Ad  quintum  dicendum,  quod,  sicut  sacrificia  offerebantur  in  determinato 
loco,  ita  etiam  offerebantur  in  determinatis  temporibus ;  unde  etiam  solemni- 
tates  inter  sacra  computari  videntur:  oblationes  autem,  et  munera  compu¬ 
tantur  cum  sacrificiis,  quia  Deo  offerebantur,  unde  Apost.  dicit  ad  Hebr.  5. : 
Omnis  Pontifex  ex  hominibus  assumptus  pro  hominibus  constituitur  in  bis,  quae 
sunt  ad  Deum,  ut  offerat  dona,  et  sacrificia  pro  peccatis. 


QUAESTIO  CII. 

DE  CAEREMONIALIUM  PRAECEPTORUM  CAUSIS, 
IN  SEX  ARTICULOS  DIVISA. 


Deinde  considerandum  est  de  causis  caeremonialium  praeceptorum 
Et  circa  hoc  quaeruntur  sex. 

Primo.  Utrum  praecepta  caeremonialia  habeant  causam. 

Secundo.  Utrum  habeant  causam  literalem,  vel  solum  figuralem. 
Tertio.  De  causis  sacrificiorum. 

Quarto.  De  causis  sacrorum. 

Quinto.  De  causis  sacramentorum. 

Sexto.  De  causis  observantiarum. 

ARTICULUS  I.  546 

UTRUM  CAEREMONIALIA  PRAECEPTA  HABEANT  CAUSAM. 

(Kom.  4.  lect.  1.). 

Ad  primum  sic  proceditur.  Videtur,  quod  caeremonialia  praecepta  non 
habeant  causam:  quia  super  illud  Eph.  2. :  Legem  mandatorum  decretis  evacuans, 
dicit  Glossa  (interi.),  idest  evacuans  legem  veterem  quantum  ad  carnales  obser¬ 
vantias,  decretis,  idest  praeceptis  evangelicis,  quae  ex  ratione  sunt :  sed  si  observantiae 
veteris  legis  ex  ratione  erant,  frustra  evacuarentur  per  rationabilia  decreta 
novae  legis;  non  ergo  caeremoniales  observantiae  veteris  legis  habebant 
aliquam  rationem. 

2.  Praeterea.  Vetus  lex  successit  legi  naturae:  sed  in  lege  naturae  fuit 
aliquod  praeceptum,  quod  nullam  rationem  habebat,  nisi  ut  hominis  obedientia 
probaretur,  sicut  August.  dicit  8.  super  Genes,  ad  literam  (cap.  6.  et  iq.)  de 
prohibitione  ligni  vitae;  ergo  etiam  in  veteri  lege  aliqua  praecepta  danda 
erant,  in  quibus  hominis  obedientia  probaretur,  quae  de  se  nullam  rationem 
haberent. 

5.  Praeterea.  Opera  hominis  dicuntur  moralia,  secundum  quod  sunt  a 
ratione;  si  igitur  caeremonialium  praeceptorum  sit  aliqua  ratio,  non  differrent 
a  moralibus  praeceptis;  videtur  ergo,  quod  caeremonialia  praecepta  non 
habeant  aliquam  causam;  ratio  enim  praecepti  ex  aliqua  causa  sumitur. 

Sed  contra  est,  quod  dicitur  in  Psal.  18.:  Praeceptum  Domini  lucidum , 
illuminans  oculos :  sed  caeremonialia  sunt  praecepta  Dei ;  ergo  sunt  lucida,  quod 
non  esset,  nisi  haberent  rationabilem  causam. 

Respondeo  dicendum,  quod,  cum  sapientis  sit  ordinare,  secundum  Philos. 
in  1.  Metaph.  (cap.  2.  a  prine.),  ea  quae  ex  divina  sapientia  procedunt,  oportet 
esse  ordinata,  ut  Apost.  dicit  ad  Rom.  13.:  ad  hoc  autem  quod  aliqua  sint 
ordinata,  duo  requiruntur:  primo  quidem,  quod  aliqua  ordinentur  ad  debitum 
finem,  qui  est  principium  totius  ordinis  in  rebus  agendis :  ea  enim,  quae  casu 
eveniunt,  praeter  intentionem  finis,  vel  quae  non  serio  fiunt,  sed  ludo,  dici¬ 
mus  esse  inordinata :  secundo  oportet  quod  id  quod  est  ad  finem,  sit  propor- 
tionatum  fini,  et  ex  hoc  sequitur,  quod  ratio  eorum  quae  sunt  ad  finem,  su¬ 
mitur  ex  fine,  sicut  ratio  dispositionis  serrae  sumitur  ex  sectione,  quae  est 
finis  ejus,  ut  dicitur  in  2.  Phys.  (tex.  88.).  Manifestum  est  autem,  quod  prae¬ 
cepta  caeremonialia,  sicut  et  omnia  alia  praecepta  legis,  sunt  ex  divina  sa¬ 
pientia  instituta;  unde  dicitur  Deut.  4.:  Haec  est  sapientia  vestra,  et  intellectus 
coram  populis;  unde  necesse  est  dicere,  quod  praecepta  caeremonialia  sint 
ordinata  ad  aliquem  finem,  ex  quo  eorum  rationabiles  causae  assignari 
possint. 

Ad  primum  ergo  dicendum,  quod  observantiae  veteris  legis  possunt  dici 
sine  ratione  quantum  ad  hoc,  quod  ipsa  facta  in  sui  natura  rationem  non 
habebant ;  puta  quod  vestis  non  conficeretut  ex  lana,  et  lino:  poterant  tamen 
habere  rationem  ex  ordine  ad  aliud,  inquantum  scilicet  vel  aliquid  per  hoc 
figurabatur,  vel  aliquid  excludebatur:  sed  decreta  novae  legis,  quae  praecipue 
consistunt  in  fide,  et  dilectione  Dei,  ex  ipsa  natura  actus  rationabilia  sunt. 

Ad  secundum  dicendum,  quod  prohibitio  ligni  scientiae  boni,  et  mali 
non  fuit  propter  hoc,  quod  illud  lignum  esset  naturaliter  malum ;  sed  tamen 

ipsa  prohibitio  habuit  aliquam  rationem  ex  ordine  ad  aliud,  inquantum  scilicet 
per  hoc  aliquid  figurabatur ;  et  sic  etiam  caeremonialia  praecepta  veteris  legis 
habent  rationem  in  ordine  ad  aliud. 

Ad  tertium  dicendum,  quod  praecepta  moralia  secundum  suam  naturam 
habent  rationabiles  causas:  sicut:  Non  occides:  Non  furtum  facies :  sed  prae¬ 
cepta  caeremonialia  habent  rationabiles  causas  ex  ordine  ad  aliud,  ut  dictum 
est  (in  corp.  art.). 


ARTICULUS  II.  547 

UTRUM  PRAECEPTA  CAEREMONIALIA  HABEANT  CAUSAM  LITERALEM, 
VEL  FIGURALEM  TANTUM. 

(Rom.  4.  lect.  2.  com.  2.  et  3.). 

Ad  secundum  sic  proceditur.  Videtur,  quod  praecepta  caeremonialia  non 
habeant  causam  literalem,  sed  figuralem  tantum:  inter  praecepta  enim  cae¬ 
remonialia  praecipua  erat  circumcisio,  et  immolatio  agni  paschalis:  sed  utrum¬ 
que  istorum  non  habebat  nisi  causam  figuralem;  quia  utrumque  istorum 
datum  est  in  signum:  dicitur  enim  Gen.  17.:  Circumcidetis  carnem  praeputii 
vestri,  ut  sit  in  signum  foederis  inter  me,  et  vos :  et  de  celebratione  Phase  dicitur 
Exod.  13.:  Erit  quasi  signum  in  manu  tua,  et  quasi  monumentum  ante  oculos  tuos ; 
■ergo  multo  magis  alia  caeremonialia  non  habent  nisi  causam  figuralem. 

2.  Praeterea.  Effectus  proportionatur  suae  causae:  sed  omnia  caeremo¬ 
nialia  sunt  figuralia,  ut  supra  dictum  est  (q.  praec.  art.  2.);  ergo  non  habent 
nisi  causam  figuralem. 

3.  Praeterea.  Illud  quod  de  se  est  indifferens,  utrum  sic  vel  non  sic  fiat, 
non  videtur  habere  aliquam  literalem  causam:  sed  quaedam  sunt  in  prae¬ 
ceptis  caeremonialibus,  quae  non  videntur  differre,  utrum  sic  vel  sic  fiant; 
sicut  est  de  numero  animalium  offerendorum,  et  aliis  hujusmodi  particula¬ 
ribus  circumstantiis;  ergo  praecepta  veteris  legis  non  habent  rationem  lite¬ 
ralem. 

Sed  contra.  Sicut  praecepta  caeremonialia  figurabant  Christum,  ita  etiam 
historiae  Veteris  Testamenti:  dicitur  enim  1.  ad  Cor.  10.  quod  omnia  in 
figura  contingebant  illis:  sed  in  historiis  Veteris  Testamenti  praeter  intel¬ 
lectum  mysticum,  seu  figuralem,  est  etiam  intellectus  literalis;  ergo  etiam 
praecepta  caeremonialia  praeter  causas  figurales,  habebant  etiam  causas  li- 
terales. 

Respondeo  dicendum,  quod,  sicut  supra  dictum  est  (art.  praec.),  ratio  eo¬ 
rum  quae  sunt  ad  finem,  oportet  quod  a  fine  sumatur:  finis  autem  praecepto¬ 
rum  caeremonialium  est  duplex:  ordinabantur  enim  ad  cultum  Dei  pro  tem¬ 
pore  illo,  et  ad  figurandum  Christum:  sicut  etiam  verba  Prophetarum  sic 
respiciebant  praesens  tempus,  quod  etiam  in  figuram  futuri  dicebantur,  ut 
Hieron.  dicit  super  Os.  (sup.  illud  cap.  1.:  Abiit,  et  accepit):  sic  igitur  rationes 
praeceptorum  caeremonialium  veteris  legis  dupliciter  accipi  possunt:  uno  modo 
ex  ratione  cultus  divini,  qui  erat  pro  tempore  illo  observandus:  et  rationes 
illae  sunt  literales,  sive  pertineant  ad  vitandum  idololatriae  cultum,  sive  ad  re¬ 
memoranda  aliqua  Dei  beneficia,  sive  ad  insinuandam  excellentiam  divinam, 
vel  etiam  ad  designandam  dispositionem  mentis,  quae  tunc  requirebatur  in 
colentibus  Deum:  alio  modo  possunt  eorum  rationes  assignari,  secundum 

«quod  ordinantur  ad  figurandum  Christum :  et  sic  habent  rationes  .figurales, 
•et  mysticas;  sive  accipiantur  ex  ipso  Christo,  et  ecclesia,  quod  pertinet  ad 
allegoriam;  sive  ad  mores  populi  christiani,  quod  pertinet  ad  moralitatem; 
sive  ad  statum  futurae  gloriae,  prout  in  eam  introducimur  per  Christum,  quod 
pertinet  ad  anagogiam. 

Ad  primum  ergo  dicendum,  quod  sicut  intellectus  metaphoricae  locutionis 
in  Scripturis  est  literalis,  quia  verba  ad  hoc  proferuntur,  ut  hoc  significent;- 
ita  etiam  significationes  caeremoniarum  legis,  quae  sunt  commemorativae 
beneficiorum  Dei,  propter  quae  institutae  sunt,  vel  aliorum  hujusmodi,  quae 
ad  illum  statum  pertinebant,  non  transcendunt  ordinem  literalium  causarum, 
unde  oportet,  quod  assignetur  causa  celebrationis  Phase,  quod  est  signum  li¬ 
berationis  ex  Aegypto;  et  circumcisionis,  quod  est  signum  pacti,  quod  Deus 
habuit  cum  Abraham,  quod  pertinet  ad  causam  literalem. 

Ad  secundum  dicendum,  quod  ratio  illa  procederet,  si  caeremonialia  prae- 
■cepta  essent  data  solum  ad  figurandum  futurum,  non  autem  ad  praesentia- 
liter  Deum  colendum. 

Ad  tertium  dicendum,  quod  sicut  in  legibus  humanis  dictum  est  (q.  96. 
art.  q.),  quod  in  universali  habent  rationem,  non  autem  quantum  ad  particu¬ 
lares  conditiones,  sed  haec  sunt  ex  arbitrio  instituentium:  ita  etiam  multae 
particulares  determinationes  in  caeremoniis  veteris  legis  non  habent  aliquam 
causam  literalem,  sed  solum  figuralem :  in  communi  vero  habent  etiam  cau¬ 
sam  literalem. 


ARTICULUS  m.  548 

UTRUM  POSSIT  ASSIGNARI  CONVENIENS  RATIO  CAEREMONIARUM, 
QUAE  AD  SACRIFICIA  PERTINENT. 

(lsa.  1.  lect.  4.jin.  et  Ps.  26.  com.  2.  et  Hebr.  10.  lect.  1.  cap.  3.  et  4.). 

Ad.  tertium  sic  proceditur.  Videtur,  quod  non  possit  conveniens  ratio 
assignari  caeremoniarum,  quae  ad  sacrificia  pertinent:  ea  enim,  quae  in  sa¬ 
crificium  offerebantur,  sunt  illa,  quae  sunt  necessaria  ad  sustentandam  huma¬ 
nam  vitam ;  sicut  animalia  quaedam,  et  panes  quidam :  sed  Deus  tali  susten- 
tamento  non  indiget,  secundum  illud  Ps.  49.:  Numquid  manducabo  carne s 
taurorum,  aut  sanguinem  hircorum  potabo  ?  Ergo  inconvenienter  hujusmodi  sa¬ 
crificia  Deo  offerebantur. 

2.  Praeterea.  In  sacrificium  divinum  non  offerebatur  nisi  de  tribus  ge¬ 
neribus  animalium  quadrupedum;  scilicet:  de  genere  boum,  ovium,  et  capra¬ 
rum;  et  de  avibus,  communiter  quidem  turtur,  et  columba;  specialiter  autem 
•in  emundationi  leprosi  fiebat  sacrificium  de  passeribus :  multa  autem  animalia 
alia  sunt  his  nobiliora;  cum  igitur  omne  quod  est  optimum,  Deo  sit  exhi¬ 
bendum,  videtur  quod  non  solum  de  istis  rebus  fuerint  Deo  sacrificia  offe¬ 
renda. 

3.  Praeterea.  Sicut  homo  a  Deo  habet  dominium  volatilium,  et  bestia¬ 
rum,  ita  etiam  piscium :  inconvenienter  igitur  pisces  a  divino  sacrificio  exclu¬ 
debantur. 

4.  Praeterea.  Indifferenter  offerri  mandabantur  turtures,  et  columbae: 
sicut  igitur  mandabantur  offerri  pulli  columbarum,  ita  et  pulli  turturum. 

5.  Praeterea.  Deus  est  auctor  vitae  non  solum  hominum,  sed  etiam  ani¬ 
malium,  ut  Datet  per  id  quod  dicitur  Gen.  1.  mors  autem  ODnonitur  vitae: 

non  ergo  debuerant  Deo  offerri  animalia  occisa,  sed  magis  animalia  viventia: 
praecipue  quia  etiam  Apostolus  monet  Rom.  12.:  ut  exhibeamus  nostra  cor¬ 
pora  hostiam  viventem,  sanctam,  Deo  placentem. 

6.  Praeterea.  Si  animalia  Deo  in  sacrificium  non  offerebantur  nisi  oc¬ 
cisa,  nulla  videtur  esse  differentia,  qualiter  occidantur;  inconvenienter  igitur 
determinatur  modus  immolationis,  praecipue  in  avibus,  ut  patet  Lev.  1.  (ubi 
retorto  ad  collum  capite  interfici  jubentur). 

7.  Praeterea.  Omnis  defectus  animalis  via  est  ad  corruptionem,  et  mor¬ 
tem ;  si  igitur  animalia  occisa  Deo  offerebantur,  inconveniens  fuit  prohibere 
oblationem  animalis  imperfecti,  puta  claudi,  aut  caeci,  aut  aliter  maculosi 
(Levit.  22). 

8.  Praeterea.  Illi  qui  offerunt  hostias  Deo,  debent  de  his  participare, 
secundum  illud  Apostoli  1.  Cor.  10.:  Nonne  qui  edunt  hostias,  participes  sunt 
altaris?  Inconvenienter  igitur  quaedam  partes  hostiarum  offerentibus  sub¬ 
trahebantur,  scilicet:  sanguis,  et  adeps,  pectusculum,  et  armus  dexter  (Lev.  3. ). 

9.  Praeterea.  Sicut  holocausta  offerebantur  in  honorem  Dei,  ita  etiam 
hostiae  pacificae,  et  hostiae  pro  peccato:  sed  nullum  animal  foeminini  sexus 
offerebatur  Deo  in  'noiocaustum;  fiebant  tamen  holocausta  tam  de  quadru¬ 
pedibus,  quam  de  avibus ;  ergo  inconvenienter  in  hostiis  pacificis,  et  pro  pec¬ 
cato  offerebantur  animalia  foeminini  sexus  ;  et  tamen  in  hostiis  pacificis  non 
offerebantur  aves. 

10.  Praeterea.  Omnes  hostiae  pacificae  unius  generis  esse  videntur;  non 
ergo  debuit  poni  ista  differentia,  quod  quorumdam  pacificorum  carne  non 
possent  vesci  in  crastino,  quorumdam  autem  possent,  ut  mandatur  Lev.  7. 

11.  Praeterea.  Omnia  peccata  in  hoc  conveniunt,  quod  a  Deo  avertunt; 
ergo  pro  omnibus  peccatis  in  Dei  reconciliationem  unum  genus  sacrificii  de¬ 
buit  offerri. 

12.  Praeterea.  Omnia  animalia,  quae  offerebantur  in  sacrificium,  uno 
modo  offerebantur,  scilicet  occisa;  non  videtur  ergo  conveniens,  quod  de 
terrae  nascentibus  diversimode  fiebat  oblatio ;  nunc  enim  offerebantur  spicae, 
nunc  simila,  nunc  panis,  quandoque  quidem  coctus  in  clibano,  quandoque  in 
sartagine,  quandoque  in  craticula  (Lev.  2.  et  7.). 

13.  Praeterea.  Omnia  quae  in  usum  nostrum  veniunt,  a  Deo  recogno¬ 
scere  debemus;  inconvenienter  ergo  praeter  animalia,  solum  haec  Deo  offe¬ 
rebantur:  panis,  vinum,  oleum,  thus,  sal. 

14.  Praeterea.  Sacrificia  corporalia  exprimunt  interius  sacrificium  cordis, 
quo  homo  spiritum  suum  offert  Deo:  sed  in  interiori  sacrificio  plus  est  de 
dulcedine,  quam  repraesentat  mei,  quam  de  mordacitate,  quam  repraesentat 
sal:  dicitur  enim  Eccli.  24. :  Spiritus  meus  super  mei  dulcis;  ergo  inconvenienter 
prohibebatur  in  sacrificio  apponi  mei,  et  fermentum,  quod  etiam  facit  panem 
sapidum ;  et  praecipiebatur  ibi  apponi  sal,  quod  est  mordicativum,  et  thus, 
quod  habet  saporem  amarum ;  videtur  ergo,  quod  ea  quae  pertinent  ad  cae¬ 
remonias  sacrificiorum,  non  habeant  rationabilem  causam. 

Sed  contra  est,  quod  dicitur  Levit.  1.:  Oblata  omnia  adolebit  sacerdos  super 
altare  in  holocaustum,  et  odorem  suavissimum  Domino :  sed,  sicut  dicitur  Sap.  7. : 
Neminem  diligit  Deus,  nisi  qui  cum  sapientia  inhabitat:  ex  quo  potest  accipi, 
quod  quidquid  est  Deo  acceptum,  est  cum  sapientia;  ergo  illae  caeremoniae 
sacrificiorum  cum  sapientia  erant,  velut  habentes  rationabiles  causas. 

Respondeo  dicendum,  quod,  sicut  supra  dictum  est  (ari.  praec.),  caere¬ 
moniae  veteris  legis  duplicem  causam  habebant:  unam  scilicet  literalem,  se-  - 

eundum  quod  ordinabantur  ad  cultum  Dei:  aliam  vero  figuralem,  sive  mysti¬ 
cam,  secundum  quod  ordinabantur  ad  figurandum  Christum :  et  ex  utraque 
parte  potest  convenienter  assignari  causa  caeremoniarum,  quae  ad  sacrificia 
pertinebant.  Secundum  enim  quod  sacrificia  ordinabantur  ad  cultum  Dei, 
causa  sacrificiorum  dupliciter  accipi  potest.  Uno  modo,  secundum  quod  per 
sacrificia  repraesentabatur  ordinatio  mentis  in  Deum,  ad  quam  excitabatur 
sacrificium  offerens:  ad  rectam  autem  ordinationem  mentis  in  Deum  pertinet, 
quod  omnia  quae  homo  habet,  recognoscat  a  Deo,  tamquam  a  primo  prin¬ 
cipio,  et  ordinet  in  Deum,  tamquam  in  ultimum  finem:  et  hoc  repraesenta¬ 
batur  in  oblationibus,  et  sacrificiis;  secundum  quod  homo  ex  rebus  suis  quasi 
in  recognitionem  quod  haberet  ea  a  Deo,  in  honorem  Dei  ea  offerebat :  secun¬ 
dum  quod  dixit  David  i.  Paralip.  24.:  Tua  sunt  omnia;  et  quae  de  manu  tua 
accepimus,  dedimus  tibi;  et  ideo  in  oblatione  sacrificiorum  protestabatur  homo, 
quod  Deus  esset  primum  principium  creationis  rerum,  et  ultimus  finis,  ad 
quem  essent  omnia  referenda;  et  quia  pertinet  ad  rectam  ordinationem 
mentis  in  Deum,  ut  mens  humana  non  recognoscat  alium  primum  auctorem 
rerum,  nisi  solum  Deum,  neque  in  aliquo  alio  finem  suum  constituat,  propter 
hoc  prohibebatur  in  lege  offerri  sacrificium  alicui  alteri,  nisi  Deo,  secundum 
illud  Exod.  22.:  Oui  immolat  diis  occidetur,  praeterquam  Domino  soli;  et  ideo 
de  causa  caeremoniarium  circa  sacrificia  potest  assignari  ratio.  Alio  modo  ex 
hoc,  quod  per  hujusmodi  homines  retrahebantur  a  sacrificiis  idolorum;  unde 
etiam  praecepta  de  sacrificiis  non  fuerunt  data  populo  Judaeorum,  nisi  post¬ 
quam  declinavit  ad  idololatriam,  adorando  vitulum  conflatilem ;  quasi  hujus¬ 
modi  sacrificia  sint  istituta,  ut  populus  ad  sacrificandum  promptus  hujusmodi 
sacrificia  magis  Deo,  quam  idolis  offerret:  unde  dicitur  Jer.  7.:  Non  sum  lo¬ 
cutus  cum  patribus  vestris,  et  non  praecepi  eis  in  die,  qua  eduxi  eos  de  terra  Ae¬ 
gypti,  de  verbo  holocaustorum,  et  victimarum.  Inter  omnia  autem  dona,  quae 
Deus  humano  generi  jam  per  peccatum  lapso  dedit,  praecipuum  est  quod 
dedit  Filium  suum;  unde  dicitur  Joan.  3.:  Sic  Deus  dilexit  mundum,  ut  Filium 
suum  unigenitum  daret,  ut  omnis,  qui  credit  in  ipsum,  non  pereat,  sed  habeat  vi¬ 
tam  aeternam;  et  ideo  potissimum  Sacrificium  est,  quo  ipse  Christus  seipsum 
obtulit  Deo  in  odorem  suavitatis,  ut  dicitur  ad  Ephes.  5.;  et  propter  hoc  omnia 
alia  sacrificia  offerebantur  in  veteri  lege,  ut  hoc  unum  singulare,  et  praeci¬ 
puum  sacrificium  figuraretur,  tamquam  perfectum  per  imperfecta;  unde  Apo¬ 
stolus  dicit  ad  Hebr.  10.,  quod  Sacerdos  veteris  legis  easdem  saepe  offerebat  hostias, 
quae  numquam  possunt  auferre  peccata;  Christus  autem  pro  peccatis  obtulit  unam 
in  sempiternum :  et  quia  ex  figurato  sumitur  ratio  figurae,  ideo  rationes  sacri¬ 
ficiorum  figuralium  veteris  legis  sunt  sumendae  ex  vero  sacrificio  Christi. 

Ad  primum  ergo  dicendum,  quod  Deus  non  volebat  hujusmodi  sacrificia 
sibi  offerri  propter  ipsas  res,  quae  offerebantur,  quasi  eis  indigeret:  unde  di¬ 
citur  Isa.  1.:  Holocausta,  arietum,  et  adipem  pinguium,  et  sanguinem  vitulorum, 
et  hircorum,  et  agnorum  nolui:  sed  volebat  ea  sibi  offerri,  ut  supra  dictum  est 
(ari.  praec.),  tum  ad  excludendam  idololatriam,  tum  ad  significandum  debitum 
ordinem  mentis  humanae  in  Deum,  tum  etiam  ad  figurandum  mysterium 
redemptionis  humanae  per  Christum. 

Ad  secundum  dicendum,  quod  quantum  ad  omnia  praedicta  ratio  con¬ 
veniens  fuit,  quare  ista  animalia  offerebantur  Deo  in  sacrificium,  et  non  alia. 
Primo  quidem  ad  excludendum  idololatriam  :  quia  omnia  alia  animalia  offere¬ 
bant  idololatrae  diis  suis,  vel  eis  ad  maleficia  utebantur:  ista  autem  animalia 
apud  Aegyptios,  cum  quibus  conversati  erant,  abominabilia  erant  ad  occi- 

dendum:  unde  ea  non  offerebant  in  sacrificium  diis  suis;  unde  dicitur  Exod.  8.: 
Abominationes  Aegyptiorum  immolabimus  Domino  Deo  nostro:  oves  enim  cole¬ 
bant,  hircos  venerabantur:  quia  in  eorum  figura  daemones  apparebant:  bobus 
etiam  utebantur  ad  agriculturam,  quam  inter  res  sacras  habebant.  Secundo 
hoc  conveniens  erat  ad  praedictam  ordinationem  mentis  in  Deum:  et  hoc 
dupliciter.  Primo  quidem,  quia  hujusmodi  animalia  maxime  sunt,  per  quae 
sustentatur  humana  vita,  et  cum  hoc  mundissima  sunt,  et  mundissimum 
habent  nutrimentum:  alia  vero  animalia  vel  sunt  sylvestria,  et  non  sunt  com¬ 
muniter  hominum  usui  deputata;  vel  si  sunt  domestica,  immundum  habent 
nutrimentum,  ut  porcus,  et  gallina:  solum  autem  id,  quod  est  purum,  Deo 
est  attribuendum :  hujusmodi  autem  aves  specialiter  offerebantur,  quia  ha¬ 
bentur  in  copia  in  terra  promissionis :  secundo,  quia  per  immolationem  hujus¬ 
modi  animalium  puritas  mentis  designatur:  quia,  ut  dicitur  in  Glos.  Levit,  i. 
(seu  in  pro  em.  ai  Levit,  versus  jin.):  vitulum  offerimus,  cum  carnis  superbiam 
vincimus:  agnum,  cum  irrationales  motus  corrigimus:  hoedum,  cum  lasci¬ 
viam  superamus :  columbam,  cum  simplices  sumus :  turturem,  cum  castitatem 
servamus:  panes  azymos,  cum  in  azymis  synceritatis  epulamur:  in  columba 
vero  manifestum  est  quod  significatur  castitas,  et  simplicitas  mentis.  Tertio 
vero  conveniens  fuit  haec  animalia  offerri  in  figuram  Christi:  quia  Christus 
(ut  in  eadem  Glos,  dicitur),  in  vitulo  offertus,  propter  virtutem  crucis ;  in  agno, 
propter  innocentiam;  in  ariete,  propter  principatum;  in  hirco,  propter  simi¬ 
litudinem  carnis  peccati;  in  turture,  et  columba  duarum  naturarum  conjunctio 
monstrabatur:  vel  in  turture  castitas,  in  columba  charitas  significabatur:  in 
similagine  aspersio  credentium  per  aquam  baptismi  figurabatur. 

Ad  tertium  dicendum,  quod  pisces,  qui  in  aqua  vivunt,  magis  sunt  alieni 
ab  homine,  quam  caetera  animalia,  quae  vivunt  in  aere,  sicut  et  homo:  et 
iterum  pisces  ex  aqua  extracti  statim  moriuntur;  unde  non  poterant  in  templo 
offerri,  sicut  alia  animalia. 

Ad  quartum  dicendum,  quod  in  turturibus  meliores  sunt  majores,  quam 
pulli;  in  columbis  autem  e  converso;  et  ideo,  ut  Rabbi  Moyses  dicit  ( lib .  3. 
Dux  errant,  cap.  47.  inter  prine,  et  med.),  mandantur  offerri  turtures,  et  pulli  co¬ 
lumbarum;  quia  omne  quod  est  optimum,  Deo  est  attribuendum. 

Ad  quintum  dicendum,  quod  animalia  in  sacrificium  oblata  occidebantur; 
quia  veniunt  in  usum  hominis  occisa,  secundum  quod  a  Deo  dantur  homini 
ad  esum;  et  ideo  etiam  igni  cremabantur;  quia  per  ignem  decocta  fiunt  apta 
humano  esui:  similiter  etiam  per  occisionem  animalium  significatur  destructio 
peccatorum,  et  quod  homines  erant  digni  occisione  pro  peccatis  suis,  ac  si 
illa  animalia  loco  eorum  occiderentur,  ad  significandam  expiationem  pec¬ 
catorum:  per  occisionem  etiam  hujusmodi  animalium  significabatur  occisio 
Christi. 

Ad  sextum  dicendum,  quod  specialis  modus  occidendi  animalia  immo¬ 
lata  determinabatur  in  lege  ad  excludendum  alios  modos,  quibus  idololatrae 
animalia  idolis  immolabant :  vel  etiam,  ut  Rabbi  Moyses  dicit  (loc.  cit.  cap.  49. 
ante  med.),  lex  elegit  genus  occisionis,  quo  animalia  minus  affligebantur  occisa, 
per  quod  etiam  excludebatur  et  immisericordia  offerentium,  et  deterioratio 
animalium  occisorum. 

Ad  septimum  dicendum,  quod  quia  animalia  maculosa  solent  haberi  con¬ 
temptui  etiam  apud  homines,  ideo  prohibitum  est  ne  Deo  in  sacrificium  offer 
rentur;  propter  quod  etiam  prohibitum  erat  (Deut.  23.)  ne  mercedem-  prostibuli, 
aut  pretium  canis  [al.  carnis ]  in  domum  Dei  offerrent:  et  eadem  etiam  ratione 

non  offerebant  animalia  ante  septimum  diem:  quia  talia  animalia  erant  quasi 
abortiva,  nondum  plene  consistentia  propter  teneritudinem. 

Ad  octavum  dicendum,  quod  triplex  erat  sacrificiorum  genus.  Quoddam 
erat,  quod  totum  comburebatur:  et  hoc  dicebatur  holocaustum,  quasi  totum 
incensum;  hujusmodi  enim  sacrificium  offerebatur  Deo  specialiter  ad  reve¬ 
rentiam  majestatis  ipsius,  et  amorem  bonitatis  ejus :  et  conveniebat  perfectionis 
statui  in  impletione  consiliorum,  et  ideo  totum  comburebatur,  ut  sicut  totum 
animal  resolutum  in  vaporem  sursum  ascendebat,  ita  etiam  significaretur, 
totum  hominem,  et  omnia,  quae  ipsius  sunt,  Dei  dominio  esse  subjecta,  et  ei 
esse  offerenda.  Aliud  autem  erat  sacrificium  pro  peccato,  quod  offerebatur  Deo 
ex  necessitate  remissionis  peccati;  et  conveniebat  statui  poenitentium  in  sa¬ 
tisfactione  peccatorum ;  quod  dividebatur  in  duas  partes :  nam  una  pars  ejus 
comburebatur;  altera  vero  cedebat  in  usum  sacerdotum,  ad  significandum 
quod  expiatio  peccatorum  fit  a  Deo  per  ministerium  sacerdotum:  nisi  quando 
offerebatur  sacrificium  pro  peccato  totius  populi,  vel  specialiter  pro  peccato 
sacerdotis:  tunc  enim  totum  comburebatur:  non  enim  dobebant  in  usum  sa¬ 
cerdotum  venire  ea,  quae  pro  peccato  eorum  offerebantur,  ut  nihil  peccati  in 
eis  remaneret;  et  quia  hoc  non  esset  satisfactio  pro  peccato:  si  enim  cederet 
in  usum  eorum,  pro  quorum  peccatis  offerebatur,  idem  esse  videretur,  ac  si 
non  offerretur.  Tertium  vero  sacrificium  vocabatur  hostia  pacifica,  quae  offe¬ 
rebatur  Deo  vel  pro  gratiarum  actione,  vel  pro  salute,  et  prosperitatq  offe¬ 
rentium,  ex  debito  beneficii  vel  accipiendi,  vel  accepti:  et  convenit  statui 
proficientium  in  impletione  mandatorum:  et  ista  dividebatur  in  tres  partes: 
nam  una  pars  incendebatur  ad  honorem  Dei;  alia  pars  cedebat  in  usum  sa¬ 
cerdotum  ;  tertia  vero  pars  in  usum  offerentium,  ad  significandum  quod  salus 
hominis  procedit  a  Deo,  dirigentibus  ministris  Dei,  et  cooperantibus  ipsis 
hominibus,  qui  salvantur:  hoc  autem  generaliter  observabatur,  quod  sanguis, 
et  adeps  non  veniebant  neque  in  usum  sacerdotum,  neque  in  usum  offeren¬ 
tium  :  sed  sanguis  effundebatur  ad  crepidinem  altaris  in  honorem  Dei ;  adeps 
vero  adurebatur  in  igne;  cujus  ratio  una  quidem  fuit  ad  excludendam  idolo¬ 
latriam:  idololatrae  enim  bibebant  de  sanguine  victimarum,  et  comedebant 
adipes,  secundum  illud  Deut.  32.  :  De  quorum  victimis  comedebant  adipes,  et 
bibebant  vinum  libaminum :  secunda  ratio  est  ad  informationem  humanae  vitae: 
prohibebatur  enim  eis  usus  sanguinis  ad  hoc,  quod  horrerent  humani  san¬ 
guinis  effusionem ;  unde  dicitur  Gen.  9. :  Carnem  cum  sanguine  non  comedetis : 
sanguinem  enim  animarum  vestrarum  requiram:  esus  vero  adipum  prohibebatur 
eis  ad  vitandam  lasciviam;  unde  dicitur  Ezech.  34.:  Quod  crassum  erat,  occi¬ 
debatis.  Tertia  vero  ratio  est  propter  reverentiam  divinam :  quia  sanguis  est 
maxime  necessarius  ad  vitam,  ratione  cujus  dicitur  anima  esse  in  sanguine: 
adeps  autem  abundantiam  nutrimenti  demonstrat ;  et  ideo,  ut  ostenderetur 
quod  a  Deo  nobis  est  et  vita,  et  omnis  bonorum  sufficientia,  ad  honorem  Dei 
effundebatur  sanguis,  et  adurebatur  adeps.  Quarta  ratio  est,  quia  per  hoc 
figurabatur  effusio  sanguinis  Christi,  et  pinguedo  charitatis  ejus,  per  quam 
se  obtulit  Deo  pro  nobis :  de  hostiis  autem  pacificis  in  usum  sacerdotis  ce¬ 
debat  pectusculum  et  armus  dexter,  ad  excludendum  quamdam  divinationis 
speciem,  quae  vocatur  spatulamantia :  quia  scilicet  in  spatulis  animalium  im¬ 
molatorum  divinabant,  et  similiter  in  osse  pectoris;  et  ideo  ista  offerentibus 
subtrahebantur.  Per  hoc  etiam  significabatur,  quod  sacerdoti  erat  necessaria 
sapientia  cordis  ad  instruendum  populum,  quod  significabatur  per  pectus, 
quod  est  tegumentum  cordis;  et  etiam  fortitudo  ad  sustentandum  defectus, 
quae  significatur  per  armum  dextrum. 

Ad  nonum  dicendum,  quod  quia  holocaustum  erat  perfectissimum  inter 
sacrificia,  ideo  non  offerebatur  in  holocaustum  nisi  masculus:  nam  foemina 
est  animal  imperfectum :  oblatio  autem  turturum,  et  columbarum  erat  propter 
paupertatem  ‘offerentium,  quia  majora  animalia  offerre  non  poterant:  et  quia 
hostiae  pacificae  gratis  offerebantur,  et  nullus  eas  offerre  cogebatur  nisi 
spontaneus,  ideo  hujusmodi  aves  non  offerebantur  inter  hostias  pacificas,  sed 
inter  holocausta,  et  hostias  pro  peccato,  quas  quandoque  oportebat  offerre: 
aves  etiam  hujusmodi  propter  altitudinem  volatus  congruunt  perfectioni  ho¬ 
locaustorum,  et  etiam  hostiis  pro  peccato,  quia  habent  gemitum  pro  cantu. 

Ad  decimum  dicendum,  quod  inter  omnia  sacrificia  holocaustum  erat  prae¬ 
cipuum;  quia  totum  comburebatur  in  honorem  Dei,  et  nihil  ex  eo  comede¬ 
batur:  secundum  vero  locum  in  sanctitate  tenebat  hostia  pro  peccato;  quia  co¬ 
medebatur  solum  in  atrio  a  sacerdotibus  in  ipsa  die  sacrificii:  tertium  vero 
gradum  tenebant  hostiae  pacificae  pro  gratiarum  actione,  quae  comedebantur 
ipso  die,  sed  ubique  in  Hierusalem:  quartum  vero  locum  tenebant  hostiae  pa¬ 
cificae  ex  voto,  quarum  carnes  poterant  etiam  in  crastino  comedi:  et  est  ratio 
hujus  ordinis;  quia  maxime  obligatur  homo  Deo  propter  ejus  majestatem; 
secundo  propter  offensam  commissam;  tertio  propter  beneficia  jam  suscepta; 
quarto  propter  beneficia  sperata. 

Ad  undecimum  dicendum,  quod  peccata  aggravantur  ex  statu  peccantis, 
ut  supra  dictum  est  (q.  77.  art.  10.);  et  ideo  alia  hostia  mandabatur  offerri 
pro  peccato  sacerdotis,  et  principis,  vel  alterius  privatae  personae.  Est  autem 
attendendum,  ut  Rabbi  Moyses  dicit  (lib.  5.  Dux  errantium,  cap.  47.  a  med.), 
quod  quanto  gravius  erat  peccatum,  tanto  vilior  species  animalis  offerebatur 
pro  eo ;  unde  capra,  quod  est  vilissimum  animal,  offerebatur  pro  idololatria, 
quod  est  gravissimum  peccatum;  pro  ignorantia  vero  sacerdotis  offerebatur 
vitulus :  pro  negligentia  autem  principis  hircus. 

Ad  duodecimum  dicendum,  quod  lex  in  sacrificiis  providere  voluit  pau¬ 
pertati  offerentium;  ut  qui  non  posset  habere  animal  quadrupes,  saltem  of¬ 
ferret  avem;  quam  qui  habere  non  posset,  saltem  offerret  panem;  et  si  hunc 
habere  non  posset,  saltem  offerret  farinam,  vel  spicas :  causa  vero  figuralis 
est,  quia  panis  significat  Christum,  qui  est  panis  vivus,  ut  dicitur  Joann.  6., 
qui  quidem  erat  velut  in  spica  pro  statu  legis  naturae  in  fide  Patrum:  erat 
autem  sicut  simila  in  doctrina  legis,  et  Prophetarum:  erat  autem  sicut  panis 
formatus  post  humanitatem  assumptam:  coctus  igne,  idest  formatus  Spiritu 
Sancto  in  clibano  uteri  Virginalis :  qui  etiam  fuit  coctus  in  sartagine  per  labores 
quos  in  mundo  sustinebat;  in  cruce  vero,  quasi  in  craticula  adustus,  ut  dicit 
Glossa  ex  Hesychio. 

Ad  decimumtertium  dicendum,  quod  ea  quae  in  usum  hominis  veniunt 
de  terrae  nascentibus,  vel  sunt  in  cibum;  et  de  his  offerebatur  panis:  vel  sunt 
in  potum;  et  de  his  offerebatur  vinum:  vel  sunt  in  condimentum;  et  de  his 
offerebatur  oleum,  et  sal:  vel  sunt  in  medicamentum;  et  de  his  offerebatur 
thus,  quod  est  aromaticum,  et  consolidativum:  per  panem  autem  figuratur 
caro  Christi;  per  vinum  autem  sanguis  ejus,  per  quem  redempti  sumus :  oleum 
figurat  gratiam  Christi:  sal  scientiam:  thus  orationem. 

Ad  decimumqu artum  dicendum,  quod  mei  non  offerebatur  in  sacrificiis 
Dei:  tum  quia  consueverat  offerri  in  sacrificiis  idolorum:  tum  etiam  ad  exclu¬ 
dendam  omnem  carnalem  dulcedinem,  et  voluptatem  ab  his,  qui  Deo  sacri¬ 
ficare  intendunt  :-fermen  tum  vero  non  offerebatur  ad  excludendam  corruptionem: 
et  forte  etiam  quia  in  sacrificiis  idolorum  solitum  erat  offerri:  sal  autem  of 

'ferebatur,  quia  impedit  corruptionem  putredinis;  sacrificia  autem  Dei  debent 
esse  incorrupta;  et  etiam  quia  in  sale  significatur  discretio  sapientiae,  vel 
etiam  mortificatio  carnis:  thus  autem  offerebatur  Deo,  ad  designandam  devo¬ 
tionem  mentis,  quae  est  necessaria  offerentibus,  et  etiam  ad  designandum 
odorem  bonae  famae:  nam  thus  et  pingue  est,  et  odoriferum;  et  quia  sacri¬ 
ficium  zelotypiae  non  procedebat  ex  devotione,  sed  magis  ex  suspicione,  ideo 
■in  eo  non  offerebatur  thus. 

ARTICULUS  IV.  549 

UTRUM  ASSIGNARI  POSSIT  CERTA  RATIO  CAEREMONIARUM, 
QUAE  AD  SACRA  PERTINENT. 

Ad  quartum  sic  proceditur.  Videtur,  quod  caeremoniarum  veteris  legis 
■quae  ad  Sacra  pertinent,  sufficiens  ratio  assignari  non  possit:  dicit  enim 
Paulus  Act.  17.:  Deus  qui  fecit  mundum,  et  omnia  quae  in  eo  sunt,  hic  coeli  et 
terrae  cum  sit  Dominus,  non  in  manufactis  templis  habitat;  inconvenienter  igitur 
ad  cultum  Dei  tabernaculum,  vel  templum  in  lege  veteri  est  institutus. 

2.  Praeterea.  Status  veteris  legis  non  fuit  immutatus  nisi  per  Christum: 
sed  tabernaculum  designabat  statum  veteris  legis;  non  ergo  debuit  mutari 
per  aedificationem  alicujus  templi. 

3.  Praeterea.  Divina  lex  praecipue  debet  homines  inducere  ad  divinum 
cultum:  sed  ad  augmentum  divini  cultus  pertinet,  quod  fiant  multa  altaria 
et  multa  templa;  sicut  patet  in  nova  lege;  ergo  videtur,  quod  etiam  in  veteri 
lege  non  debuit  esse  solum  unum  templum,  aut  unum  tabernaculum,  sed 
.multa. 

4.  Praeterea.  Tabernaculum,  seu  templum  ad  cultum  Dei  ordinabatut : 
sed  in  Deo  praecipue  oportet  venerari  unitatem,  et  simplicitatem;  non  videtur 
igitur  fuisse  conveniens,  ut  tabernaculum,  seu  templum  per  quaedam  vela 
•distingueretur. 

5.  Praeterea.  Virtus  primi  moventis,  quae  est  Deus,  primo  apparet  in 
parte  Orientis,  a  qua  parte  incipit  primus  motus;  sed  tabernaculum  fuit 
institutum  ad  Dei  adorationem ;  ergo  debebat  esse  dispositum  magis  versus 
Orientem,  quam  versus  Occidentem. 

6.  Praeterea.  Exod.  20.  Dominus  praecepit,  ut  non  facerent  sculptile, 
neque  aliquam  similitudinem;  inconvenienter  igitur  in  tabernaculo,  vel  in 
templo  fuerunt  sculptae  imagines  Cherubim :  similiter  etiam  et  arca,  et  pro- 
pitiatorium,  et  candelabrum,  et  mensa,  et  duplex  altare  sine  rationabili  causa 
ibi  fuisse  videntur. 

7.  Praeterea.  Dominus  praecepit  Exod.  20.:  Altare  de  terra  facietis  mihi: 
et  iterum  :  Non  ascendes  ad  altare  meum  per  gradus :  inconvenienter  igitur  man¬ 
datur  postmodum  altare  fieri  de  lignis  auro,  vel  aere  contextis,  et  tantae  al¬ 
titudinis,  ut  ad  illud  nisi  per  gradus  ascendi  non  possit :  dicitur  enim  Exod.  27. : 
Facies  altare  de  lignis  sethim,  quod  habebit  quinque  cubitos  in  longitudine,  et  totidem 
inlatitudine,  et  tres  cubitos  in  altitudine,  et  operies  illud  aere  :  et  Exod.  30.  dicitur: 
Facies  altare  ad  adolendum  thymiamata  de  lignis  sethim,  vestiesque  illud  auro  pu¬ 
rissimo. 

8.  Praeterea.  In  operibus  Dei  nihil  debet  esse  superfluum ;  quia  nec  in 
•operibus  naturae  aliquid  superfluum  invenitur:  sed  uni  tabernaculo,  vel  domui 
sufficit  unum  operimentum:  inconvenienter  igitur  tabernaculo  fuerunt  appo- 

sita  multa  tegumenta,  scilicet:  cortinae,  saga  cilicina,  pelles  arietum  rubricataer 
et  pelles  hyacinthinae. 

9.  Praeterea.  Consecratio  exterior  interiorem  sanctitatem  significat,, 
cujus  subjectum  est  anima;  inconvenienter  igitur  tabernaculum,  et  ejus  vasa 
consecrabantur,  cum  essent  quaedam  corpora  inanimata. 

10.  Praeterea.  In  Psal.  34.  dicitur:  Benedicam  Dominum  in  omni  tempore,, 
semperlaus  ejus  in  ore  meo  :  sed  solemnitates  instituuntur  ad  laudandum  Deum; 
non  ergo  fuit  conveniens,  ut  aliqui  certi  dies  statuerentur  ad  solemnitates 
peragendas;  sic  igitur  videtur,  quod  caeremoniae  Sacrorum  convenientes 
causas  non  haberent. 

Sed  cpntra  est,  quod  Apostolus  dicit  ad  Hebr.  8.,  quod  illi  qui  offerunt 
secundum  legem  munera,  exemplari,  et  umbrae  deserviunt  coelestium;  sicut  respon¬ 
sum  est  Moysi,  cum  consummaret  tabernaculum :  Vide,  inquit,  omnia  facito  secun¬ 
dum  exemplar,  quod  tibi  in  monte  monstratum  est:  sed  valde  rationabile  est,  quod 
imaginem  coelestium  repraesentat;  ergo  caeremoniae  sacrorum  rationabilem 
causam  habebant. 

Respondeo  dicendum,  quod  totus  exterior  cultus  Dei  ad  hoc  praecipue 
ordinatur,  ut  homines  Deum  in  reverentia  habeant:  habet  autem  hoc  huma¬ 
nus  affectus,  ut  ea  quae  communia  sunt,  et  non  distincta  ab  aliis,  minus  re¬ 
vereatur;  ea  vero  quae  habent  aliquam  excellentiae  discretionem  ab  aliis,., 
magis  admiretur,  et  revereatur;  et  inde  etiam  hominum  consuetudo  inolevit,, 
ut  Reges,  et  Principes,  quos  oportet  in  reverentia  haberi  a  subditis,  et  pre¬ 
tiosioribus  vestibus  ornentur,  et  etiam  ampliores,  et  pulchriores  habitationes, 
possideant;  et  propter  hoc  oportuit,  ut  aliqua  specialia  tempora,  et  speciale 
tabernaculum,  et  specialia  vasa,  et  speciales  ministri  ad  cultum  Dei  ordina¬ 
rentur;  ut  per  hoc  animi  hominum  ad  majorem  Dei  reverentiam  adduce¬ 
rentur.  Similiter  etiam  status  veteris  legis,  sicut  dictum  est  (art.  1.  lmj.  q.  ad  1. 
etart.  2.),  institutus  erat  ad  figurandum  mysterium  Christi:  oportet  autem  esse 
aliquid  determinatum  id,  per  quod  aliquid  figurari  debet;  ut  scilicet  ejus  ali¬ 
quam  similitudinem  repraesentet;  et  ideo  oportuit  aliqua  specialia  observari 
in  his,  quae  pertinent  ad  cultum  Dei. 

Ad  primum  ergo  dicendum,  quod  cultus  Dei  duo  respicit;  scilicet  Deum, 
qui  colitur,  et  homines  colentes;  ipse  igitur  Deus,  qui  colitur,  nullo  corporali) 
loco  clauditur;  unde  propter  ipsum  non  oportuit  speciale  tabernaculum  fieri,, 
aut  templum:  sed  homines  ipsum  colentes  corporales  sunt,  et  propter  eos. 
oportuit  speciale  tabernaculum,  vel  templum  instrui  ad  cultum  Dei,  propter¬ 
vo:  primo  quidem,  ut  ad  hujusmodi  locum  convenienter  cum  hac  cogita¬ 
tione  quod  deputaretur  ad  colendum  Deum,  cum  majori  reverentia  accede¬ 
rent:  secundo,  ut  per  dispositionem  talis  templis,  vel  tabernaculi  significarentur 
aliqua  pertinentia  ad  excellentiam  divinitatis,  vel  humanitatis  Christi :  et  hoc 
est  quod  Salomon  dicit  3.  Reg.  8.:  Si  coelum,  et  coeli  coelorum  te  capere  non 
possunt,  quanto  magis  domus  haec,  quam  aedificavi  tibi:  et  postea  subdit:  Sint 
oculi  tui  aperti  super  domum  hanc,  de  qua  dixisti :  Erit  nomen  meum  ibi,  ut  exau¬ 
dias  deprecationem  servi  tui,  et  populi  tui  Israel;  ex  quo  patet,  quod  domus  san¬ 
ctuarii  non  est  instituta  ad  hoc  quod  Deum  capiat,  quasi  localiter  inhabitan¬ 
tem  ;  sed  ad  hoc  quod  nomen  Dei  inhabitet  ibi;  idest  ut  notitia  Dei  ibi 
manifestetur  per  aliqua,  quae  ibi  fiebant,  vel  dicebantur;  et  quod  propter  re¬ 
verentiam  loci  orationes  fierent  ibi  magis  exaudibiles  ex  devotione  orantium. 

Ad  secundum  dicendum,  quod  status  veteris  legis  qpn  fuit  immutatus 
ante  Christum  quantum  adimpletionem  legis,  quae  facta  est  solum  per  Chri- 

stum :  est  tamen  immutatus  quantum  ad  conditionem  populi,  qui  erat  sub¬ 
lege:  nam  primo  populus  fuit  in  deserto  non  habens  certam  mansionem: 
postmodum  autem  habuerunt  varia  bella  cum  finitimis  gentibus :  ultimo  autem, 
tempore  David  regis,  et  Salomonis  populus  ille  habuit  quietissimum  statum. 
Et  tunc  primo  aedificatum  fuit  templum  in  loco,  quem  designaverat  Abraham 
ex  divina  demonstratione  ad  immolandum:  dicitur  enim  Genes.  22.;  quod 
Dominus  mandavit  Abrahae,  ut  offerret  filium  suum  in  holocaustum  s uper 
tinum  montium,  quem  monstravero  tibi:  et  postea  dicit,  quod  appellavit  nomen 
illius  loci,  Dominus  videt;  quasi  secundum  Dei  praevisionem  esset  locus  ille 
electus  ad  cultum  divinum;  propter  quod  dicitur  Deuter.  12.:  Adlocum,  quem 
elegerit  Dominus  Deus  vester ,  venietis,  et  offeretis  holocausta,  et  victimas  vestras : 
locus  autem  ille  designari  non  debuit  per  aedificationem  templi  ante  tempus 
praedictum,  propter  tres  rationes,  quas  Rabbi  Moyses  assignat:  prima  est,  ne 
Gentes  appropriarent  sibi  locum  illum:  secunda  est,  ne  Gentes  ipsum  destrue¬ 
rent:  tertia  vero  ratio  est,  ne  quaelibet  tribus  vellet  habere  locum  illum  in 
sorte  sua,  et  propter  hoc  orirentur  lites,  et  jurgia;  et  ideo  non  fuit  aedifica¬ 
tum  templum,  donec  haberent  regem,  per  quem  posset  hujusmodi  jurgium 
compesci.  Antea  vero  ad  cultum  Dei  erat  ordinatura  tabernaculum  portatile- 
per  diversa  loca,  quasi  nondum  existente  determinato  loco  divini  cultus :  et 
haec  est  ratio  literalis  diversitatis  tabernaculi,  et  templi.  Ratio  autem  figu- 
ralis  esse  potest,  quia  per  haec  duo  significatur  duplex  status :  per  tabernacu¬ 
lum  enim,  quod  est  mutabile,  significatur  status  praesentis  vitae  mutabilis: 
per  templum  vero,  quod  erat  fixum,  et  stans,  significatur  status  futurae  vitae» 
quae  omnino  immutabilis  est;  et  propter  hoc  in  aedificatione  templi  dicitur, 
quod  non  est  auditus  sonitus  mallei,  vel  securis,  ad  significandum  quod  omnis- 
perturbationis  tumultus  longe  erit  a  statu  futuro:  vel  per  tabernaculum  signi¬ 
ficatur  status  veteris  legis;  per  templum  autem  a  Salomone  constructum  status 
novae  legis;  unde  ad  constructionem  tabernaculi  soli  Judaei  sunt  operati ;  ad 
aedificationem  vero  templi  cooperati  sunt  etiam  Gentiles,  scilicet  Tyrii,  et 
Sidonii. 

Ad  tertium  dicendum,  quod  ratio  unitatis  templi,  vel  tabernaculi  potest. 
esse  et  literalis,  et  figuralis.  Literalis  quidem  est  ratio  ad  exclusionem  idolo¬ 
latriae;  quia  Gentiles  diversis  diis  diversa  templa  constituebant;  et  ideo  ut 
firmaretur  in  animis  hominum  fides  unitatis  divinae,  voluit  Deus  ut  in  uno 
loco  tantum  sibi  sacrificium  offerretur :  et  iterum  ut  per  hoc  ostenderet,  quod 
corporalis  cultus  non  propter  se  erat  ei  acceptus ;  et  ideo  compescebantur, 
ne  passim,  et  ubique  sacrificia  offerrent:  sed  cultus  novae  legis,  in  cujus  sa¬ 
crificio  spiritualis  gratia  continetur,  est  secundum  se  Deo  acceptus,  et  ideo 
multiplicatio  altarium,  et  templorum  acceptatur  in  nova  lege.  Quantum  vero 
ad  ea,  quae  pertinebant  ad  spiritualem  cultum  Dei,  qui  consistit  in  doctrina 
legis,  et  prophetarum,  eiant  etiam  in  veteri  lege  diversa  loca  deputata,  in 
quibus  conveniebant  ad  laudem  Dei,  quae  dicebantur  Synagogae;  sicut  et  nunc 
dicuntur  Ecclesiae,  in  quibus  populus  Christianus  ad  laudem  Dei  congregatur: 
et  sic  Ecclesia  nostra  succedit  in  locum  et  Templi,  et  Synagogae;  quia  ipsum 
sacrificium  Ecclesiae  spirituale  est,  unde  non  distinguitur  apud  nos  locus  sa¬ 
crificii  a  loco  doctrinae.  Ratio  autem  figuralis  esse  potest,  quia  per  hoc  si¬ 
gnificabatur  unitas  Ecclesiae  vel  militantis,  vel  triumphantis. 

Ad  quartum  dicendum,  quod  sicut  in  unitate  templi,  vel  tabernaculi  re¬ 
praesentabatur  unitas  Dei,  vel  unitas  Ecclesiae  ;  ita  etiam  in  distinctione  ta¬ 
bernaculi,  vel  templi  repraesentabatur  distinctio  eorum,  quae  Deo  sunt  subjecta. 

-ex  quibus  in  Dei  venerationem  consurgimus.  Distinguebatur  autem  taberna¬ 
culum  in  duas  partes:  in  unam,  quae  vocabatur  Sancta  Sanctorum,  quae  erat  oc¬ 
cidentalis:  et  aliam,  quae  vocabatur  Sancta,  quae  erat  ad  Orientem.  Et  iterum 
ante  tabernaculum  erat  atrium ;  haec  igitur  distinctio  duplicem  habet  rationem: 
unam  quidem,  secundum  quod  tabernaculum  ordinatur  ad  cultum  Dei:  sic 
enim  diversae  partes  mundi  in  distinctione  tabernaculi  figurantur :  nam  pars 
illa,  quae  Sancta  Sanctorum  dicitur,  figurabat  saeculum  altius,  quod  est  spiri¬ 
tualium  substantiarum:  pars  vero  illa,  quae  dicitur  Sancta,  exprimebat  mundum 
corporalem,  et  ideo  Sancta  a  Sanctis  Sanctorum  distinguebantur  quodam  velo, 
quod  quatitor  coloribus  erat  distinctum,  per  quos  quatuor  elementa  designantur: 
scilicet  bysso  per  quod  designatur  terra:  quia  byssus,  idest  linum,  de  terra  na¬ 
scitur:  purpura,  per  quam  significatur  aqua:  fiebat  enim  purpureus  color  ex 
quibusdam  conchis,  quae  inveniuntur  in  mari:  hyacintho,  per  quem  signifi¬ 
catur  aer;  quia  habet  aereum  colorem :  et  cocco  bis  tincto,  per  quem  designatur 
ignis:  et  hoc  ideo,  quia  materia  quatuor  elementorum  est  impedimentum, 
per  quod  velantur  nobis  incorporales  substantiae ;  et  ideo  in  interius  taber¬ 
naculum  [al.  et  ideo  quia  materia  quatuor  elementorum  est  impedimentum,  per 
quod  velantur  nobis  spirituales  substantiae,  in  interius  tabernaculum],  idest  in  Sancta 
.. Sanctorum ,  solus  summus  Sacerdos,  et  semel  in  anno  introibat;  ut  designa¬ 
retur  quod  haec  est  finalis  perfectio  hominis,  ut  ad  illud  saeculum  introdu¬ 
catur:  in  tabernaculum  vero  exterius,  idest  in  Sancta,  introibant  Sacerdotes 
quotidie,  non  autem  populus,  qui  solum  ad  atrium  accedebat:  quia  ipsa  cor¬ 
poralia  populus  percipere  potest :  ad  interiores  autem  eorum  rationes  soli  sa¬ 
pientes  [al.  sacerdotes]  per  considerationem  attingere  possunt.  Secundum  vero 
rationem  figuralem,  per  exterius  tabernaculum,  quod  dicitur  Sancta,  signifi¬ 
catur  status  veteris  legis,  ut  Apostolus  dicit  ad  Hebr.  9.,  quia  in  illud  taber¬ 
naculum  semper  introibant  Sacerdotes  Sacrificiorum  officia  consummantes: 
per  interius  vero  tabernaculum,  quod  dicitur  Sancta  Sanctorum,  significatur  vel 
coelestis  gloria,  vel  etiam  status  spiritualis  novae  legis,  qui  est  quaedam  in¬ 
choatio  futurae  gloriae;  in  quem  statum  nos  Christus  introduxit:  quod  figu¬ 
rabatur  per  hoc,  quod  summus  Sacerdos  semel  in  anno  solus  in  Sancta 
Sanctorum  introibat:  vel  autem  figurabat  spiritualium  occultationem  sacrifi¬ 
ciorum  in  veteribus  sacrificiis:  quod  velum  quatuor  coloribus  erat  ornatum: 
bysso  quidem,  ad  designandam  carnis  puritatem:  purpura  autem  ad  figurandum 
passiones,  quas  sancti  sustinuerunt  pro  Deo:  cocco  bis  tincto,  ad  significandum 
charitatem  geminam  Dei,  et  proximi:  hyacintho  autem  significabatur  coelestis 
meditatio.  Ad  statum  autem  veteris  legis  aliter  se  habebat  populus,  et  aliter 
Sacerdotes:  nam  populus  ipsa  corporalia  sacrificia  considerabat,  quae  in  atrio 
offerebantur:  Sacerdotes  vero  rationem  sacrificiorum  considerabant,  habentes 
fidem  magis  explicitam  de  mysteriis  Christi :  et  ideo  intrabant  in  exterius  ta¬ 
bernaculum,  quod  edam  quodam  velo  distinguebatur  ab  atrio:  quia  quaedam 
erant  velata  populo  circa  mysterium  Christi,  quae  Sacerdotibus  erant  nota, 
non  tamen  erant  eis  plene  revelata,  sicut  postea  in  Novo  Testamento,  ut  ha¬ 
betur  Ephes.  3. 

Ad  quintum  dicendum,  quod  adoratio  ad  Occidentem  fuit  introducta  in 
lege  ad  excludendam  idololatriam:  nam  omnes  Gentiles  in  reverentiam  Solis 
adorabant  ad  Orientem :  unde  dicitur  Ezech.  8.,  quod  quidam  habebant  dorsa 
contra  templum  Domini,  et  facies  ad  Orientem,  et  adorabant  ad  ortum  Solis;  unde 
ad  hoc  excludendum,  tabernaculum  habebat  Sancta  Sanctorum  ad  Occidentem, 
ut  versus  Occidentem  adorarent.  Ratio  etiam  figuralis  esse  potest,  quia  totus 

•status  prioris  tabernaculi  ordinabatur  ad  significandum  mortem  Christi,  quae 
'figuratur  per  occasum,  secundum  illud  Psalrn.  67. :  Qui  ascendit  super  occasum, 
Dominus  nomen  illi. 

Ad  sextum  dicendum,  quod  eorum,  quae  in  tabernaculo  continebantur, 
ratio  reddi  potest  et  lileralis,  et  figuralis.  Literalis  quidem  per  relationem  ad 
cultum  divinum :  et  quia  dictum  est  (in  resp.  ad  4.),  quod  per  tabernaculum 
interius,  quod  dicebatur  Sancta  Sanctorum,  significabatur  seculum  altius  spiri¬ 
tualium  substantiarum,  ideo  in  illo  tabernaculo  tria  continebantur;  scilicet: 
arca  testamenti,  in  qua  erat  urna  aurea  habens  manna;  et  virga  Aaron,  quae 
fronduerat;  et  tabulae,  in  quibus  erant  scripta  decem  praecepta  legis.  Haec 
autem  arca  sita  erat  inter  duos  Cherubim,  qui  se  mutuis  vultibus  respiciebant : 
et  super  arcam  erat  quaedam  tabula,  quae  dicebatur  Propitiatorium  subter 
[al.  super ]  alas  Cherubim,  quasi  ab  ipsis  Cherubim  portaretur,  ac  si  imagina¬ 
retur,  quod  illa  tabula  esset  sedes  Dei;  unde  et  Propitiatorium  dicebatur,  quasi 
exinde  populo  propitiaretur  ad  preces  summi  Sacerdotis;  et  ideo  quasi  por¬ 
tabatur  a  Cherubim,  quasi  Deo  obsequentibus.  Arca  vero  testamenti  erat 
tamquam  scabellum  sedentis  supra  propitiatorium:  per  haec  autem  tria  de¬ 
signabantur  tria,  quae  sunt  in  illo  altiori  seculo :  scilicet:  Deus,  qui  super 
omnia  est,  et  incomprehensibilis  omni  creaturae:  et  propter  hoc  nulla  simi¬ 
litudo  ejus  ponebatur  ad  repraesentandam  ejus  invisibilitatem;  sed  ponebatur 
quaedam  figura  sedis  ejus;  quia  scilicet  natura  [al.  creatura ]  comprehensibilis 
est,  quae  est  subjecta  Deo,  sicut  sedes  sedenti.  Sunt  etiam  in  illo  altiori  se¬ 
culo  spirituales  substantiae,  quae  Angeli  dicuntur :  et  hi  significantur  per  duos 
•Cherubim  mutuo  se  respicientes,  ad  designandam  concordiam  eorum  ad  in¬ 
vicem,  secundum  illud  Job  25.:  Qui  facit  concordiam  in  sublimibus;  et  propter 
hoc  etiam  non  fuit  unus  tantum  Cherubim,  ut  designaretur  multitudo  coele¬ 
stium  spirituum,  et  excluderetur  cultus  eorum  ab  his,  quibus  praeceptum  erat, 
ut  solum  unum  Deum  colerent:  sunt  etiam  in  illo  intelligibili  seculo  rationes 
.omnium  eorum,  quae  in  hoc  saeculo  perficiuntur,  quodammodo  clausae:  sicut 
rationes  effectuum  clauduntur  in  suis  causis,  et  rationes  artificiatorum  in  ar¬ 
tifice:  et  hoc  significabatur  per  arcam  in  qua  repraesentabantur  per  tria  ibi 
contenta  tria,  quae  sunt  potissima  in  rebus  humanis;  scilicet :  sapientia,  quae 
repraesentabatur  per  tabulas  testamenti :  potestas  regiminis,  quae  repraesenta¬ 
batur  per  virgam  Aaron ;  vita,  quae  repraesentabatur  per  manna,  quod  fuit 
sustentamentum  vitae:  vel  per  haec  tria  significabantur  tria  Dei  attributa; 
scilicet:  sapientia  in  tabulis;  potentia  in  virga;  bonitas  in  manna,  tum  propter 
dulcedinem,  tum  quia  ex  Dei  misericordia  est  populo  suo  datum:  et  ideo  in 
memoriam  divinae  misericordiae  conservabatur:  et  haec  tria  etiam  figurata 
sunt  in  visione  Isaiae.  Vidit  enim  Dominum  sedentem  super  solium  excelsum,  et 
elevatum,  et  Seraphim  assistentes,  et  domum  impleri  a  gloria  Dei:  unde  et  Sera¬ 
phim  dicebant:  Plena  est  omnis  terra  gloria  ejus :  et  sic  similitudines  Seraphim 
non  ponebantur  ad  cultum  (quod  prohibebatur  primo  legis  praecepto);  sed 
in  signum  ministerii,  ut  dictum  est  (hic  supra):  in  exteriori  vero  tabernaculo, 
quod  significabat  praesens  seculum,  continebantur  etiam  tria;  scilicet:  altare 
thymiamatis,  quod  directe  erat  contra  arcam  ;  mensa  autem  propositionis,  super 
quam  duodecim  panes  apponebantur,  erat  posita  ex  parte  aquilonari;  can¬ 
delabrum  vero  ex  parte  australi :  quae  tria  videntur  respondere  tribtis,  quae 
erant  in  arca  clausa;  sed  magis  manifeste  eadem  repraesentabant:  oportet 
enim  rationes  rerum  ad  manifestiorem  demonstrationem  perduci,  quam  sint 
in  mente  divina,  et  angelorum,  ad  hoc  quod  homines  sapientes  eas  cogno- 

scere  possint,  qui  significantur  per  Sacerdotes  ingredientes  tabernaculum :  in> 
■candelabro  igitur  designabatur,  sicut  in  signo  sensibili,  sapientia,  quae  intelli- 
gibilibus  verbis  exprimebatur  in  tabulis:  per  altare  vero  thymiamatis  signifi¬ 
cabatur  officium  sacerdotum,  quorum  erat  populum  ad  Deum  reducere:  et  hoc 
etiam  significabatur  per  virgam:  nam  in  illo  altari  incendebatur  thymiama 
boni  odoris,  per  quod  significabatur  sanctitas  populi  acceptabilis  Deo :  dicitur 
enim  Apocalyps.  7.  quod  per  fumum  aromatum  significantur  justificationes  san¬ 
ctorum  (non  in  cap.  7.,  sed  in  cap.  19.  solum  hab. :  Byssinum  enim  justifica¬ 
tiones  sunt  sanctorum).  Convenienter  autem  sacerdotalis  dignitas  in  arca  signi¬ 
ficabatur  per  virgam:  in  exteriori  vero  tabernaculo  per  altare  thymiamatis T 
quia  Sacerdos  mediator  est  inter  Deum,  et  populum,  regens  populum  per  po¬ 
testatem  divinam,  quam  virga  significat;  et  fructum  sui  regiminis,  scilicet 
sanctitatem  populi,  Deo  offert,  quasi  in  altari  thymiamatis.  Per  mensam  autem 
significatur  temporale  nutrimentum  vitae,  sicut  et  per  manna :  sed  hoc  est  com¬ 
munius,  et  grossius  nutrimentum;  illud  autem  suavius,  et  subtilius.  Conve¬ 
nienter  autem  candelabrum  ponebatur  ex  parte  australi:  mensa  autem  ex  parte 
aquilonari :  quia  australis  pars  est  dextra  pars  mundi:  aquilonaris  autem  si¬ 
nistra,  ut  dicitur  in  2.  de  Coelo,  et  Mundo  (tex.  ip.):  sapientia  autem  pertinet 
ad  dextram,  sicut  et  caetera  spiritualia  bona:  temporale  autem  nutrimentum 
ad  sinistram,  secundum  illud  Proverb.  3 In  sinistra  illius  divitiae,  et  gloria* 
Potestas  autem  sacerdotalis  media  est  inter  temporalia,  et  spiritualem  sa¬ 
pientiam;  quia  per  eam  et  spiritualis  sapientia,  et  temporalia  dispensantur. 
Potest  autem  et  horum  alia  ratio  assignari  magis  literalis :  in  arca  enim 
continebantur  tabulae  legis  ad  tollendam  legis  oblivionem :  unde  dicitur 
Exod.  24. :  Dabo  tibi  duas  tabulas  lapideas,  et  legem,  ac  mandata,  quae  scripsi,  ut 
doceas  filios  Israel.  Virga  vero  Aaron  ponebatur  ibi  ad  comprimendam  dis¬ 
sensionem  populi  de  sacerdotio  Aaron;  unde  dicitur  Num.  17.:  Refer  virgam 
Aaron  in  tabernaculum  testimonii,  ut  reservetur  in  signum  rebellium  filiorum-  IsraeL 
Manna  autem  conservabatur  in  arca  ad  commemorandum  beneficium,  quod 
Dominus  praestitit  filiis  Israel  in  deserto;  unde  dicitur  Exod.  16.:  Imple  gomor 
ex  eo,  et  custodiatur  in  futuras  retro  generationes,  ut  norint  panes,  quibus  alui  vos 
in  solitudine.  Candelabrum  vero  erat  institutum  ad  honorificentiam  taberna¬ 
culi:  pertinet  enim  ad  magnificentiam  domus,  quod  si  bene  luminosa.  Ha¬ 
bebat  autem  candelabrum  septem  calamos,  ut  Josephus  dicit  (lib.  3.  Antiquit „ 
cap.  7.  et  S.  adfin.),  significandum  septem  planetas,  quibus  totus  mundus  illu¬ 
minatur;  et  ideo  ponebatur  candelabrum  ex  parte  australi:  quia  ex  illa  parte 
est  nobis  planetarum  cursus.  Altare  vero  thymiamatis  erat  institutum,  ut  ju¬ 
giter  in  tabernaculo  esset  fumus  boni  odoris ;  tum  propter  venerationem  ta¬ 
bernaculi;  tum  etiam  in  remedium  foetoris,  quem  oportebat  accidere  ex 
effusione  sanguinis,  et  occisione  animalium :  ea  enim  quae  sunt  foetida,  de¬ 
spiciuntur  quasi  vilia ;  quae  vero  sunt  boni  odoris,  homines  magis  appretiantur. 
Mensa  autem  apponebatur  ad  significandum,  quod  Sacerdotes  templo  servientes 
in  templo  victum  habere  debebant ;  unde  duodecim  panes  superpositos  mensae, 
in  memoriam  duodecim  tribuum,  solis  Sacerdotibus  edere  licitum  erat,  ut  ha¬ 
betur  Matth.  12:  mensa  autem  non  ponebatur  directe  in  medio  ante  propi- 
tiatorium,  ad  excludendum  ritum  idololatriae :  nam  Gentiles  in  sacris  Lunae 
proponebant  mensam  coram  idolo  Lunae;  unde  dicitur  Hierem.  7.:  Mulieres 
conspergunt  adipem,  ut  faciant  placentas  reginae  coeli:  in  atrio  vero  extra  taber¬ 
naculum  continebatur  altare  holocaustorum,  in  quo  offerebantur  Deo  sacri¬ 
ficia  de  his,  quae  erant  a  populo  possessa:  et  ideo  in  atrio  poterat  esse  populus. 

■qui  hujusmodi  Deo  offerebat  per  manus  Sacerdotum :  sed  ad  interius  altare,  in 
quo  ipsa  devotio,  et  sanctitas  populi  offerebatur,  non  poterant  accedere  nisi 
Sacerdotes,  quorum  erat  Deo  offerre  populum:  est  autem  hoc  altare  extra 
tabernaculum  in  atrio  constitutum  ad  removendum  cultum  idololatriae,  nam 
Gentiles  intra  templa  altaria  constituebant  ad  immolandum  idolis. 

Figuralis  vero  ratio  omnium  horum  assignari  potest  ex  relatione  taber¬ 
naculi  ad  Christum,  qui  figurabatur:  est  autem  considerandum,  quod  ad 
designandam  imperfectionem  legalium  figurarum  diversae  figurae  fuerunt 
institutae  in  templo  ad  significandum  Christum:  ipse  enim  significatur  per 
propitiatorium:  quia  ipse  est  propitiatio  pro  peccatis  nostris,  ut  dicitur  i.  Joan.  2.: 
et  convenienter  hoc  propitiatorium  a  Cherubim  portabatur,  quia  de  eo  scri¬ 
ptum  est:  Adorent  eum  omnes  Angeli  Dei,  ut  habetur  Hebr.  1.;  ipse  etiam  signi¬ 
ficatur  per  arcam:  quia  sicut  arca  erat  constructa  de  lignis  sethirn,  ita  corpus 
Christi  de  membris  purissimis  constabat:  erat  autem  deaurata,  quia  Christus 
fuit  plenus  sapientia,  et  charitate,  quae  per  aurum  significatur:  intra  arcam 
autem  erat  urna  aurea,  idest  sancta  anima  habens  manna,  idest  omnem  pleni¬ 
tudinem  sanctitatis,  et  divinitatis  :  erat  etiam  in  arca  virga,  idest  potestas 
sacerdotalis:  quia  ipse  est  factus  Sacerdos  in  aeternum:  erant  etiam  ibi  ta¬ 
bulae  Testamenti,  ad  designandum  quod  ipse  Christus  est  legis  dator:  ipse 
•etiam  Christus  significatur  per  candelabrum :  quia  ipse  dicit  (Joan.  8.):  Ego 
sum  lux  mundi :  per  septem  lucernas  septem  dona  Sancti  Spiritus:  ipse  etiam 
significatur  per  mensam :  quia  ipse  est  spiritualis  cibus,  secundum  illud  Joan.  6. : 
Ego  sum  panis  vivus.  Duodecim  etiam  panes  significabant  duodecim  Apostolos, 
vel  doctrinam  eorum.  Sive  per  candelabrum,  et  mensam  potest  significari 
doctrina,  et  fides  Ecclesiae,  quae  etiam  illuminat,  et  spiritualiter  reficit.  Ipse 
etiam  Christus  significatur  per  duplex  altare,  scilicet:  holocaustorum,  et  thymia¬ 
matis:  quia  per  ipsum  oportet  nos  Deo  offerre  omnia  virtutum  opera;  sive 
illa,  quibus  carnem  affligimus,  quae  offeruntur  quasi  in  altari  holocaustorum ; 
sive  illa,  quae  majore  mentis  perfectione  per  spiritualia  perfectorum  desideria 
Deo  offeruntur  in  Christo,  quasi  in  altari  thymiamatis,  secundum  illud  ad 
Heb.  ultimo :  Per  ipsum  ergo  offeramus  hostiam  laudis  semper  Deo. 

Ad  septimum  dicendum,  quod  Dominus  praecepit  altare  construi  ad  sa¬ 
crificia,  et  munera  offerenda  in  honorem  Dei,  et  sustentationem  ministrorum, 
qui  tabernaculo  deserviebant :  de  constructione  autem  altaris  datur  a  Domino 
duplex  praeceptum.  Unum  quidem  in  principio  legis  Exod.  20.,  ubi  Dominus 
mandavit,  quod  facerent  altare  de  terra,  vel  saltem  de  lapidibus  non  seclis :  et  iterum 
quod  non  facerent  altare  excelsum,  ad  quod  oporteret  per  gradus  ascendere  : 
et  hoc  ad  detestandum  idololatriae  cultum :  Gentiles  enim  idolis  construebant 
altaria  ornata,  et  sublimia,  in  quibus  credebant  aliquid  sanctitatis,  et  numinis 
esse:  propter  quod  etiam  Dominus  mandavit  Deuteron.  16.:  Non  plantabis 
lucum,  et  omnem  arborem  juxta  altare  Domini  Dei  tui:  idololatrae  enim  consue¬ 
verant  sub  arboribus  sacrificare,  propter  amoenitatem,  et  umbrositatem.  Quo¬ 
rum  etiam  praeceptorum  ratio  figuralis  fuit,  quia  in  Christo,  qui  est  nostrum 
altare,  debemus  confiteri  veram  carnis  naturam  quantum  ad  humanitatem ;  quod 
est  altare  de  terra  facere :  et  quantum  ad  divinitatem  debemus  in  eo  confiteri 
Patris  aequalitatem:  quod  est  non  ascendere  per  gradus  ad  altare:  nec  etiam 
juxta  Christum  debemus  admittere  doctrinam  Gentilium  ad  lasciviam  provo¬ 
cantem:  sed  facto  tabernaculo  ad  honorem  Dei,  non  erant  timendae  hujus¬ 
modi  occasiones  ickololatriae ;  et  ideo  Dominus  mandavit,  quod  fieret  altare 
holocaustorum  de  aere,  quod  esset  omni  populo  conspicuum ;  et  altare  thymiamatis 

de  auro,  quod  soli  Sacerdotes  videbant :  nec  erat  tanta  pretiositas  aeris,  ut  per 
ejus  copiam  populus  ad  aliquam  idololatriam  provocaretur:  sed  quia  Exod.  20, 
ponitur  pro  ratione  hujus  praecepti :  Non  ascendes  per  gradus  ad  altare  meum,. 
id  quod  subditur:  Ne  reveletur  turpitudo  tua,  considerandum  est,  quod  hoc 
etiam  fuit  institutum  ad  excludendam  idololatriam:  nam  in  sacris  priapi  sua 
pudenda  Gentiles  populo  denudabant :  postmodum  autem  indictus  est  Sa¬ 
cerdotibus  foeminalium  usus  ad  tegmen  pudendorum;  et  ideo  sine  periculo 
institui  poterat  tanta  altaris  altitudo,  ut  per  aliquos  gradus  ligneos  non  stantes,, 
sed  portatiles  in  hora  sacrificii  Sacerdotes  ad  altare  ascenderent  sacrificia 
offerentes. 

Ad  octavum  dicendum,  quod  corpus  tabernaculi  constabat  ex  quibusdam 
tabulis  in  longitudinem  erectis:  quae  quidem  interius  tegebantur  quibusdam 
cortinis  ex  quatuor  coloribus  variatis,  scilicet :  de  bysso  retorta,  et  hyacintho,, 
ac  purpura,  coccoque  lis  tincto :  sed  hujusmodi  cortinae  tegebant  solum  latera 
tabernaculi:  in  tecto  autem  tabernaculi  erat  operimentum  unum  de  pellibus 
hyacinthinis,  et  super  hoc  aliud  de  pellibus  arietum  rubricatis,  et  desuper  tertium 
de  quibusdam  sagis  cilicinis,  quae  non  tantum  operiebant  tectum  tabernaculi,, 
sed  etiam  descendebant  usque  ad  terram,  et  tegebant  tabulas  tabernaculi  exte¬ 
rius:  horum  autem  operimentorum  ratio  literalis  in  communi  erat  ornatus, 
et  protectio  tabernaculi,  ut  in  reverentia  haberetur:  in  speciali  vero  secun¬ 
dum  quosdam  per  cortinas  designabatur  coelum  sidereum,  quod  est  diversis- 
stellis  variatum :  per  saga,  aquae  quae  sunt  supra  firmamentum :  per  pelles 
rubricatas,  coelum  empyreum,  in  quo  sunt  angeli  :  per  pelles  hyacinthinas 
coelum  Sanctae  Trinitatis. 

Figuralis  autem  ratio  horum  est,  quia  per  tabulas,  ex  quibus  construebatur 
tabernaculum,  significantur  Christifideles,  ex  quibus  construitur  Ecclesia.  Te¬ 
gebantur  autem  interius  tabulae  cortinis  quadricoloribus :  quia  fideles  interius, 
ornantur  quatuor  virtutibus,  nam  inbysso  retorta,  ut  Glossa  (ordin.  Exod.  26.) 
dicit:  significatur  caro  castitate  r enitens:  in  hyacintho,  mens  superna  cupiens:  in 
purpura,  caro  passionibus  subjacens ;  in  cocco  bis  tincto,  mens  inter  passiones  Dei  et', 
p/oximi  dilectione  praefulgens.  Per  operimenta  vero  tecti  designantur  Praelati,, 
et  Doctores  ;  in  quibus  debet  retineri  coelestis  conversatio,  quod  significatur 
per  pelles  hyacinthinas ;  promptitudo  ad  martyrium,  quod  significant  pelles  ru¬ 
bricatae;  austeritas  vitae,  et  tolerantia  adversorum,  quae  significantur  per  saga, 
cilicina,  quae  erant  exposita  ventis,  et  pluviis,  ut  Glos,  dicitur  (loc.  cit.). 

Ad  nonum  dicendum,  quod  sanctificatio  tabernaculi,  et  vasorum  ejus  ha¬ 
bebat  causam  literalem,  ut  in  majori  reverentia  haberetur,  quasi  per  hujus¬ 
modi  consecrationem  divino  cultui  deputatum.  Figuralis  autem  ratio  est, 
quia  per  hujusmodi  sanctificationem  significatur  spiritualis  sanctificatio  vi¬ 
ventis  tabernaculi,  scilicet  fidelium,  ex  quibus  constituitur  Ecclesia  Christi.. 

Ad  decimum  dicendum,  quod  in  veteri  lege  erant  septem  solemnitates  tem¬ 
porales.  et  una  continua,  ut  potest  colligi  Numer.  28.  et  29.:  erat  enim  quasi 
continuum  festum,  quia  quotidie  mane,  et  vespere  immolabatur  agnus:  et  per' 
illud  continuum  festum  jugis  sacrificii  repraesentabatur  perpetuitas  divinae 
beatitudinis.  Festorum  autem  temporalium  primum  erat,  quod  iterabatur  qua¬ 
libet  septimana  :  et  haec  erat  solemnilas  Sabbati ;  quod  celebrabatur  in  memo¬ 
riam  creationis  rerum,  ut  supra  dictum  est  (q.  100.  ari.  y.  ad  2.):  alia  autem 
solemnitas  iterabatur  quolibet  mense,  scilicet  festum  Neomeniae;  quod  cele¬ 
brabatur  ad  commemorandum  opus  divinae  gubernationis:  nam  haec  inferiora 
praecipue  variantur  secundum  motum  Lunae;  et  ideo  celebrabatur  hoc  festum. 

in  novitate  Lunae,  non  autem  in  ejus  plenitudine,  ad  evitandum  idololatrarum 
cultum,  qui  in  tali  tempore  Lunae  sacrificabant:  haec  autem  duo  beneficia 
sunt  communia  toti  humano  generi:  et  ideo  frequentius  iterabantur:  alia 
vero  quinque  festa  celebrabantur  semel  in  anno:  et  recolebantur  in  eis  be¬ 
neficia  specialiter  illi  populo  exhibita:  celebrabatur  enim  festum  Phase  primo 
mense  ad  commemorandum  liberationis  beneficium  ex  Aegypto:  celebra¬ 
batur  autem  festum  Pentecostes  post  quinquaginta  dies,  ad  recolendum  bene¬ 
ficium  legis  datae.  Alia  vero  tria  festa  celebrabantur  in  mense  septimo,  qui 
quasi  totus  apud  eos  erat  solemnis,  sicut  et  septimus  dies.  In  prima  enim 
die  mensis  septimi  era  festum  Tubarum,  in  memoriam  liberationis  Isaac,. 
quando  Abraham  invenit  arietem  haerentem  cornibus,  quem  repraesenta¬ 
bant  per  cornua,  quibus  buccinabant:  erat  autem  festum  tubarum  quasi 
quaedam  invitatio,  ut  praepararent  se  ad  sequens  festum  quod  celebrabatur 
decimo  die:  et  hoc  erat  festum  Expiationis  in  memoriam  illius  beneficii,  quo 
Deus  propitiatus  est  peccato  populi  de  adoratione  vituli  ad  preces  Moysi: 
post  hoc  autem  celebrabatur  festum  Scenopoegiae,  idest  tabernaculorum,  septem 
diebus,  ad  commemorandum  beneficium  divinae  protectionis,  et  deductionis 
per  desertum,  ubi  in  tabernaculis  habitaverunt;  unde  in  hoc  festo  debebant 
habere  fructum  arboris  pulcherrimae,  idest  citrum,  et  lignum  densarum  frondium, 
idest  myrthum,  quae  sunt  odorifera,  et  spaiulas  palmarum,  et  salices  de  torrente,  ' 
quae  diu  retinent  suum  virorem ,  et  haec  inveniuntur  in  terra  promissionis ; 
ad  significandum,  quod  per  aridam  terram  deserti  eos  deduxerat  Deus  ad 
terram  deliciosam.  Octavo  autem  die  celebrabatur  aliud  festum,  scilicet: 
Caelus  atque  Collectae,  in  quo  colligebantur  a  populo  ea,  quae  erant  neces¬ 
saria  ad  expensas  cultus  divini:  et  significabatur  adunatio  populi,  et  pax  prae¬ 
stita  in  terra  promissionis. 

Figuralis  autem  ratio  horum  festorum  est,  quia  per  juge  sacrificium  agni 
figuratur  perpetuitas  Christi,  qui  est  agnus  Dei,  secundum  illud  Hebr.  ult. : 
Jesus  Christus  heri,  et  hodie,  ipse  et  in  saecula:  per  Sabbatum  autem  designatur 
spiritualis  requies  nobis  data  per  Christum,  ut  habetur  ad  Hebr.  4. :  per  Neo¬ 
meniam  autem,  quae  est  inceptio  novae  Lunae,  significatur  illuminatio  pri¬ 
mitivae  Ecclesiae  per  Christum ;  eo  praedicante,  et  miracula  faciente :  per 
festum  autem  Pentecostes  significatur  descensus  Spiritus  Sancti  in  Apostolos: 
per  festum  autem  Tubarum  significatur  praedicatio  Apostolorum :  per  festum 
autem  Expiationis  significatur  emundatio  a  peccatis  populi  christiani :  per 
festum  autem  Tabernaculorum  peregrinatio  eorum  in  hoc  mundo,  in  quo  am¬ 
bulant  in  virtutibus  proficiendo:  per  festum  autem  coetus,  atque  collectae  signi¬ 
ficatur  congregatio  fidelium  in  regno  coelorum;  et  ideo  istud  festum  dice¬ 
batur  sanctissimum  esse.  Et  haec  tria  festa  erant  continua  ad  invicem :  quia 
oportet  expiatos  a  vitiis  proficere  in  virtute,  quousque  perveniant  ad  Dei 
visionem,  ut  dicitur  in  Psalmo  83. 

ARTICULUS  V.  SSo 

UTRUM  SACRAMENTORUM  VETERIS  LEGIS 
CONVENIENS  CAUSA  ESSE  POSSIT. 

Arv  quintum  sic  proceditur.  Videtur,  quod  Sacramentorum  veteris  legis 
conveniens  causa  esse  non  possit :  ea  enim,  quae  ad  cultum  divinum  fiunt, 
non  debent  esse  similia  his,  quae  idololatrae  observabant;  unde  dicitur  Deu- 

teronomii  1 2. :  New  facies  similiter  Domino  Deo  tuo:  Omnes  enim  abominationes, 
quas  aversatur  Dominus,  fecerunt  diis  suis:  sed  cultores  idolorum  in  cultu  eorum 
cultris  se  incidebant  usque  ad  effusionem  sanguinis:  dicitur  enim  3.  Reg.  18. 
quod  incidebant  se  juxta  ritum  suum  cultris,  et  lanceolis,  donec  perfunderentur 
sanguine,  propter  quod  Dominus  mandavit  Deuter.  14.:  Non  vos  incidetis,  nec 
facietis  calvitium  super  mortuo;  quoniam  populus  sanctus  es  Domino  Deo  tuo, 
et  te  elegit,  ut  sis  ei  in  populum  peculiarem  de  cunctis  gentibus  quae  sunt,  etc. : 
inconvenienter  igitur  circumcisio  erat  instituta  in  lege. 

2.  Praeterea.  Ea  quae  in  cultum  divinum  fiunt,  debent  honestatem,  et 
gravitatem  habere,  secundum  illud  Ps.  34:  In  populo  gravi  laudabo  te:  sed 
ad  levitatem  quamdam  pertinere  videtur,  ut  homines  festinanter  comedant, 
inconvenienter  igitur  praeceptum  est  Exod.  12.  ut  comederent  festinanter 
agnum  paschalem:  et  alia  etiam  circa  ejus  comestionem  sunt  instituta,  quae 
videntur  omnino  irrationabilia  esse. 

3.  Praeterea.  Sacramenta,  veteris  legis  figurae  fuerunt  sacramentorum 
novae  legis :  sed  per  agnum  paschalem  significatur  sacramentum  Euchari¬ 
stiae,  secundum  illud  1.  ad  Corinth.  5.:  Pascha  vostrum  immolatus  est  Christus-, 
ergo  etiam  debuerunt  esse  aliqua  sacramenta  in  lege,  quae  praefigurarent 
alia  sacramenta  novae  legis;  sicut  Confirmationem,  et  Extremam  Unctionem 
et  Matrimonium,  et  alia  Sacramenta. 

4.  Praeterea.  Purificatio  non  potest  convenienter  fieri  nisi  ab  aliquibus 
immunditiis:  sed  quantum  ad  Deum  nullum  corporale  reputatur  immun¬ 
dum;  quia  omne  corpus  creatura  Dei  est;  et  omnis  creatura  Dei  bona,  et 
nihil  rejiciendum,  quod  cum  gratiarum  actione  percipitur,  ut  dicitur  1.  ad  Tini.  4.; 
inconvenienter  igitur  purificabantur  propter  contactum  hominis  mortui,  vel 
alicujus  hujusmodi  corporalis  infectionis. 

5.  Praeterea.  Eccli.  34.  dicitur:  Ab  immundo  quid  mundabitur  ?  Sed  cinis 
vaccae  rufae,  quae  comburebatur,  immundus  erat;  quia  immundum  redde¬ 
bat:  dicitur  enim  Num.  19.  quod  Sacerdos,  qui  immolabat  eam,  commaculatus 
erat  usque  ad  vesperum:  similiter  et  ille,  qui  eam  comburebat,  et  etiam  ille, 
qui  ejus  cineres  colligebat;  ergo  inconvenienter  praeceptum  ibi  fuit,  ut  per 
hujusmodi  cinerem  ibi  aspersum  immundi  purificarentur. 

6  Praeterea.  Peccata  non  sunt  aliquid  corporale,  quod  possit  deferri  de 
loco  ad  locum  :  neque  etiam  per  aliquid  immeundum  potest  homo  a  peccato 
mundari:  inconvenienter  igitur  ad  expiationem  peccatorum  populi  Sacerdos 
super  unum  hircorum  confitebatur  peccata  filiorum  Israel,  ut  portaret  ea  in 
desertum :  per  alium  autem,  quo  utebantur  ad  purificationes  simul  cum  vi¬ 
tulo  comburentes  extra  castra,  immundi  reddebantur,  ita  quod  oportebat  eos 
lavare  vestimenta,  et  carnem  aqua. 

7.  Praeterea.  Illud,  quod  jam  est  mundatum,  non  oportet  iterum  mun¬ 
dari  :  inconvenienter  igitur  mundata  lepra  hominis,  vel  etiam  ejus  domus, 
alia  purificatio  adhibebatur,  ut  habetur  Levit.  14. 

8.  Praeterea.  Spiritualis  immunditia  non  potest  per  corporalem  aquam 
vel  pilorum  rasuram  emundari:  irrationabile  igitur  videtur,  quod  Dominus 
praecepit  Exod.  30:  Ut  fieret  labium  aeneum  cum  basi  sua  ad  lavandam  ma¬ 
nus  et  pedes  Sacerdotum,  qui  ingressuri  erant  tabernaculum:  et  quod  praeci¬ 
pitur  Num.  8.  quod  Levitae  abstergerentur  aqua  lustrationis  et  raderent  omnes 
pilos  carnis  suae. 

9.  Praeterea.  Quod  majus  est,  non  potest  sanctificari  per  illud,  quod 
minus  est:  inconvenienter  igitur  per  quamdam  unctionem  corporalem,  et 

corporalia  sacrificia,  et  oblationes  corporales  fiebant  in  lege  consecratio 
majorum,  et  minorum  Sacerdotum,  ut  habetur  Levit.  8.,  et  Levitarum,  ut 
habetur  Num.  8. 

io.  Praeterea.  Sicut  dicitur  i.  Regum  1 6.:  Homines  vident  ea,  quae  pa¬ 
tent  (horno  videt  ea,  quae  parent):  Deus  autem  intuetur  cor:  sed  ea  quae  ex¬ 
terius  patent  in  homine,  est  corporalis  dispositio,  et  etiam  indumenta:  incon¬ 
venienter  igitur  Sacerdotibus  majoribus,  et  minonbus  quaedam  specialia 
vestimenta  deputabantur,  de  quibus  habetur  Exod.  28.:  et  sine  ratione  vide¬ 
tur,  quod  prohiberetur  aliquis  a  sacerdotio  propter  corporales  defectus,  se¬ 
cundum  quod  dicitur  Levit.  21.  :  Homo  de  semine  tuo  per  familias,  qui  habuerit 
maculam,  non  offeret  panes  Deo  suo,  si  caecus  fuerit,  vel  claudus,  etc. :  sic  igitur 
videtur,  quod  Sacramenta  veteris  legis  irrationabilia  fuerint. 

Sed  contra  est,  quod  dicitur  Lev.  20. :  Ego  sum  Dominus,  qui  sanctifico  vos : 
sed  a  Deo  nihil  sine  ratione  fit:  dicitur  enim  in  Ps.  103.:  Omnia  in  sapientia 
fecisti:  ergo  in  Sacramentis  veteris  legis,  quae  ordinabantur  ad  hominum 
sanctificationem,  nihil  erat  sine  rationabili  causa. 

Respondeo  dicendum,  quod,  sicut  supra  dictum  est  (q.101.  art.  4.),  Sacra¬ 
menta  proprie  dicuntur  illa,  quae  adhibebantur  Dei  cultoribus  ad  quamdam 
consecrationem,  per  quam  scilicet  deputabantur  quodammodo  ad  cultum 
Dei :  cultus  autem  Dei  generali  quidem  modo  pertinebat  ad  totum  populum, 
sed  speciali  modo  pertinebat  ad  Sacerdotes,  et  Levitas,  qui  erant  ministri 
cultus  divini;  et  ideo  in  istis  Sacramentis  veteris  legis  quaedam  pertinebant 
communiter  ad  totum  populum,  quaedam  autem  specialiter  ad  ministros  : 
et  circa  utrosque  tria  erant  necessaria ;  quorum  primum  est  institutio  in  statu 
colendi  Deum  :  et  haec  quidem  institutio  communiter  quantum  ad  omnes 
fiebat  per  circumcisionem,  sine  qua  nullus  admittebatur  ad  aliquid  legalium; 
quantum  vero  ad  Sacerdotes,  per  sacerdotum  consecrationem:  secundo  requi¬ 
rebatur  usus  eorum,  quae  pertinent  ad  divinum  cultum:  et  sic  quantum  ad 
populum  erat  esus  paschalis  convivii,  ad  quem  nullus  incircumcisus  admit¬ 
tebatur,  ut  patet  Exod.  12, ;  et  quantum  ad  Sacerdotes  oblatio  victimarum,  et 
esus  panum  propositionis,  et  aliorum,  quae  erant  Sacerdotum  usibus  depu¬ 
tata:  tertio  requirebatur  remotio  eorum,  per  quae  aliqui  impediebantur  a 
cultu  divino,  scilicet  immunditiarum:  et  sic  quantum  ad  populum  erant 
institutae  quaedam  purificationes  a  quibusdam  exterioribus  immunditiis,  et 
etiam  expiationes  a  peccatis  ;  quantum  vero  ad  Sacerdotes  et  Levitas  erat 
instituta  ablutio  manuum,  et  pedum,  et  rasio  pilorum.  Et  haec  omnia  ha¬ 
bebant  rationabiles  causas,  et  literales,  secundum  quod  ordinabantur  ad  cul¬ 
tum  Dei  pro  tempore  illo,  et  figurales,  secundum  quod  ordinabantur  ad 
figurandum  Christum,  ut  patebit  per  singula  discurrenti. 

Ad  primum  ergo  dicendum,  quod  literalis  ratio  circumcisionis  principalis 
quidem  fuit  ad  protestationem  fidei  unius  Dei :  et  quia  Abraham  fuit  primus, 
qui  se  ab  infidelibus  separavit,  exiens  de  domo  sua ,  et  de  cognatione  sua,  ideo 
ipse  primus  circumcisionem  accepit :  et  hanc  causam  assignat  Apost.  ad  Rom.  4.: 
Signum  accepit  circumcisionis,  signaculum  justitiae  fidei,  quae  est  in  praeputio :  quia 
scilicet  in  hoc  legitur :  Abrahae  fides  reputata  ad  justitiam,  quod  contra  spem  in  spem 
credidit,  scilicet  contra  spem  naturae  in  spem  gratiae,  ut  fieret  pater  multarum 
gentium,  cum  ipse  esset  senex,  et  uxor  sua  esset  anus,  et  sterilis;  et  ut  haec 
protestatio,  et  imitatio  fidei  Abrahae  firmaretur  in  cordibus  Judaeorum,  ac¬ 
ceperunt  signum  in  carne  sua,  cujus  oblivisci  non  possent;  unde  dicitur 
Genes.  17.:  Erit  pactum  meum  in  carne  vestra  in  foedus  aeternum;  ideo  autem 

fiebat  octava  die,  quia  antea  puer  est  valde  tenellus,  et  posset  ex  hoc  graviter 
laedi,  et  reputatur  adhuc  quasi  quiddam  non  solidatum;  unde  etiam  nec  ani¬ 
malia  offerebantur  ante  octavum  diem ;  ideo  vero  non  magis  tardabatur,  ne 
propter  dolorem  aliqui  signum  circumcisionis  refugerent,  et  ne  parentes  etiam,, 
quorum  amor  increscit  ad  filios,  post  frequentem  conversationem,  et  eorum 
augmentum,  eos  circumcisioni  subtraherent:  secunda  ratio  esse  potuit  ad  de¬ 
bilitationem  concupiscentiae  in  membro  illo:  tertia  ratio  est  in  sugillationem 
sacrorum  veneris,  et  priapi,  in  quibus  illa  pars  corporis  honorabatur:  Do¬ 
minus  autem  non  prohibuit  nisi  incisionem,  quae  in  cultu  idolorum  fiebat, 
cui  non  erat  similis  praedicta  circumcisio. 

Figuralis  vero  ratio  circumcisionis  erat,  quia  figurabatur  ablatio  cor¬ 
ruptionis  fienda  per  Christum,  quae  perfecte  complebitur  in  octava  aetate,, 
quae  est  aetas  resurgentium:  et  quia  omnis  corruptio  culpae,  et  poenae  pro¬ 
venit  in  nos  per  carnalem  originem  ex  peccato  primi  parentis,  ideo  talis  cir¬ 
cumcisio  fiebat  in  membro  generationis;  unde  Apostolus  dicit  ad  Coloss.  2.: 
Circumcisi  estis  in  Christo  circumcisione  non  manufacta  in  expoliatione  corporis . 
carnis ,  sed  in  circumcisione  Domini  nostri  Jesu  Christi. 

Ad  secundum  dicendum,  quod  literalis  ratio  convivii  paschalis  fuit  in 
commemorationem  beneficii,  quo  Deus  eduxit  eos  de  Aegypto ;  unde  per 
hujusmodi  convivii  celebrationem  profitebantur,  se  ad  illum  populum  per¬ 
tinere,  quem  Deus  sibi  assumpserat  ex  Aegypto:  quando  enim  fuerunt  ex  Ae¬ 
gypto  liberati  praeceptum  est  eis,  ut  sanguine  agni  linirent  superliminaria 
domorum,  quasi  protestantes  se  recedere  a  ritibus  Aegyptiorum,  qui  arietem, 
colebant;  unde  et  liberati  sunt  per  sanguinis  agni  aspersionem,  vel  linitionem 
in  postibus  domorum,  a  periculo  exterminii,  quod  imminebat  Aegyptiis.  In 
illo  autem  exitu  eorum  de  Aegypto  duo  fuerunt,  scilicet:  festinantia  ad  egre¬ 
diendum:  impellebant  enim  eos  Aegyptii,  ut  exirent  velociter,  ut  habetur  Exod.  12.  t 
immine’  itque  periculum  ei,  qui  non  festinaret  exire  cum  multitudine,  ne 
reman  js  occideretur  ab  Aegyptiis.  Festinantia  autem  designabatur  dupliciter. 
Uno  quidem  modo  per  ea,  quae  comedebant :  praeceptum  enim  erat,  quod 
comederent  panes  azymos  in  hujus  signum,  quod  non  poterant  fermentari, 
cogentibus  exire  Aegyptiis;  et  quod  comederent  assum  igni:  sic  enim  velocius 
praeparabatur;  et  quod  os  non  comminuerent  ex  eo;  quia  in  festinantia  non 
vacat  ossa  frangere  :  alio  modo  quantum  ad  modum  comedendi:  dicitur  enim  : 
Renes  vestros  accingetis,  calceamenta  habebitis  in  pedibus,  tenentes  baculos  in  ma¬ 
nibus,  et  comedetis  festinanter:  quod  manifeste  designat  homines  existentes  in 
promptu  itineris:  ad  idem  etiam  pertinet,  quod  eis  praecipitur:  In  una  domo 
comedetis,  neque  feretis  de  carnibus  ejus  foras;  quia  scilicet  propter  festinantiam 
non  vacabat  invicem  mittere  xenia:  amaritudo  autem,  quam  passi  fuerant  in 
Aegypto,  significabatur  per  lactucas  agrestes.  Figuralis  autem  ratio  patet:  quia 
per  immolationem  agni  pascalis  significabatur  immolatio  Christi,  secundum 
illud  1.  ad  Cor.  5.:  Pascha  nostrum  immolatus  est  Christus:  sanguis  vero  agni 
liberans  ab  exterminatore,  linitis  superliminaribus  domorum,  significat  fidem 
passionis  Christi  in  corde,  et  ore  fidelium,  per  quam  liberamur  a  peccato,  et 
morte,  secundum  illud  1.  Pet.  1.:  Redempti  estis  pretioso  sanguine  Agni  imma¬ 
culati:  comedebantur  autem  carnes  , illae  ad  significandum  esum  corporis 
Christi  in  Sacramento:  erant  autem  assae  igni,  ad  significandam  passionem, 
vel  charitatem  Christi:  comedebantur  autem  cum  azymis  panibus  ad  signi¬ 
ficandam  puram  conversationem  fidelium  sumentium  corpus  Christi,  secun 
dum  illud  1.  ad  Cor.  5.:  Epulemur  in  azymis  sinceritatis,  et  veritatis:  lactucae 


QUAESTIO  CII.  ARTICULUS  V. 


759 

autem  agrestes  addebantur  in  signum  poenitentiae  peccatorum,  quae  neces¬ 
saria  est  sumentibus  corpus  Christi:  renes  autem  accingendi  sunt  cingulo 
castitatis:  calceamenta  autem  pedum  sunt  exempla  mortuorum  patrum:  ba¬ 
culi  autem  habendi  in  manibus  significant  pastoralem  custodiam :  praecipitur 
autem,  quod  in  una  domo  agnus  paschalis  comedatur,  idest  in  ecclesia  catho¬ 
licorum,  non  in  conventiculis  haereticorum. 

Ad  tertium  dicendum,  quod  quaedam  sacramenta  novae  legis  habue¬ 
runt  in  veteri  lege  sacramenta  figuralia  sibi  correspondentia :  nam  circumci¬ 
sioni  respondet  Baptismus,  qui  est  fidei  sacramentum  :  unde  dicitur  ad  Coi.  2.r 
Circumcisi  estis  in  circumcisione  Domini  nostri  Jesu  Christi ,  consepulti  ei  in  ba¬ 
ptismo:  convivio  vero  agni  paschalis  respondet  in  nova  lege  sacramentum 
Eucharistiae:  omnibus  autem  purificationibus  veteris  legis  respondet  in  nova 
lege  sacramentum  Poenitentiae:  consecrationi  autem  Pontificis,  et  Sacerdotum 
respondet  sacramentum  Ordinis:  sacramento  autem  Confirmationis,  quod 
est  sacramentum  plenitudinis  gratiae,  non  potest  respondere  in  veteri  lege 
aliquod  sacramentum:  quia  nondum  advenerat  tempus  plenitudinis;  eo  quod 
neminem  (nihil)  ad  perfectum  adduxit  lex  (Hebr.  y.)  similiter  autem  et  sacra¬ 
mento  Extremae  Unctionis,  quod  est  quaedam  immediata  praeparatio  ad  in¬ 
troitum  gloriae,  cujus  aditus  nondum  patebat  in  veteri  lege,  pretio  nondum 
soluto  :  matrimonium  autem  fuit  quidem  in  veteri  lege,  prout  erat  in  officium 
naturae,  non  autem  prout  est  sacramentum  conjunctionis  Christi,  et  Eccle¬ 
siae,  quae  nondum  erat  facta;  unde  et  in  veteri  lege  dabatur  libellus  repudii, 
quod  est  contra  sacramenti  rationem. 

Ad  quartum  dicendum,  quod,  sicut  supra  dictum  est  (in  corp.  ar'.),  puri¬ 
ficationes  veteris  legis  ordinabantur  ad  removendum  impedimenta  cultus 
divini,  qui  quidem  est  duplex:  scilicet:  spiritualis,  qui  consistit  indevotione 
mentis  ad  Deum;  et  corporalis,  qui  consistit  in  sacrificiis,  et  oblationibus  et 
aliis  hujusmodi.  A  cultu  autem  spirituali  impediuntur  homines  per  peccata, 
quibus  homines  pollui  dicebantur;  sicut  per  idololatriam,  et  homicidium,  per 
adulte: >a,  et  incestus;  et  ab  istis  pollutionibus  purificabantur  homines  per 
aliqua  sacrificia,  vel  communiter  oblata  pro  tota  multitudine,  vel  etiam  pro 
peccatis  singulorum  ;  non  quod  sacrificia  illa  carnalia  haberent  ex  seipsis 
virtutem  expiandi  peccatum;  sed  quia  s:gnificabant  expiationem  peccatorum 
futuram  per  Christum,  cujus  participes  erant  etiam  antiqui  protestantes  fidem 
Redemptoris  in  figuris  sacrificiorum.  A  cultu  vero  exteriori  impediebantur 
homines  per  quasdam  immunditias  corporales;  quae  quidem  primo  conside¬ 
rabantur  in  hominibus,  et  consequenter  etiam  in  aliis  animalibus,  et  in  ve¬ 
stimentis,  et  domibus,  et  vasis:  in  hominibus  quidem  immunditia  reputabatur 
partim  quidem  ex  ipsis  hominibus,  partim  autem  ex  contactu  rerum  immun¬ 
darum  ;  ex  ipsis  autem  hominibus  immundum  reputabatur  omne  illud,  quod 
corruptionem  aliquam  jam  habebat,  vel  erat  coriuptioni  expositum;  et  idec 
quia  mors  est  corruptio  quaedam,  cadaver  hominis  reputabatur  immundum. 
Similiter  etiam,  quia  lepra  ex  corruptione  humorum  contingit,  qui  etiam 
exterius  erumpunt,  et  alios  inficiunt,  leprosi  etiam  reputabantur  immundi 
similiter  etiam  mulieres  patientes  sanguinis  fluxum,  sive  per  infirmitatem, 
sive  etiam  per  naturam,  vel  ttmporibus  mer.stiui,  vel  etiam  ttmpore  con¬ 
ceptionis;  et  eadem  ratione  viri  reputabantur  immundi  fluxum  seminis  pa¬ 
r/entes,  vel  per  infirmitatem,  vel  per  pollutionem  nocturnam,  vel  etiam  pet 
coitum  :  nam  omnis  humiditas  praedictis  modis  ab  homine  egrediens,  quamdam 
■mmundam  infectionem  habet:  inerat  etiam  hominibus  immunditia  quaedam 

ex  contactu  quarumcumque  rerum  immundarum.  Istarum  autem  immundi 
tiarum  erat  ratio  et  liter  alis,  et  f Ruralis.  Literalis  quidem  propter  reverentiam 
eorum,  quae  ad  divinum  cultum  pertinent:  tum  quia  homines  pretiosas  res 
contingere  non  solent,  cum  fuerint  immundi:  tum  etiam  ut  ex  raro  accessu 
ad  sacra  ea  magis  venerarentur:  cum  enim  omnes  hujusmodi  immunditias 
raro  aliquis  cavere  possit,  contingebat  quod  raro  poterant  homines  accedere 
ad  attingendum  ea,  quae  pertinebant  ad  divinum  cultum;  et  sic  quando  ac¬ 
cedebant,  cum  majori  reverentia,  et  humilitate  mentis  accedebant :  erat  etiam 
in  quibusdam  horum  ratio  literalis,  ut  homines  non  reformidarent  accedere 
ad  divinum  cultum,  quasi  refugientes  consortium  leprosorum,  et  similium 
infirmorum,  quorum  morbus  abominabilis  erat,  et  contagiosus:  in  quibusdam 
etiam  ratio  erat  ad  vitandum  idololatriae  cultum  ;  quia  Gentiles  in  ritu  suorum 
sacrificiorum  utebantur  quandoque  et  humano  sanguine,  et  semine  :  omnes 
autem  hujusmodi  immunditiae  corporales  purificabantur  vel  per  solam  asper¬ 
sionem  aquae,  vel  quae  majores  erant,  per  aliquod  sacrificium  ad  expiandum 
peccatum,  ex  quo  tales  infirmitates  contingebant. 

Ratio  autem  figuralis  harum  immunditiarum  fuit,  quia  per  hujusmodi 
'"exteriores  immunditias  figurabantur  diversa  peccata:  nam  immunditia  cada¬ 
veris  cujuscumque  significat  immunditiam  peccati,  quod  est  mors  animae: 
immunditia  autem  leprae  significat  immunditiam  haereticae  doctrinae:  tum 
quia  haeretica  doctrina  contagiosa  est,  sicut  et  lepra:  tum  quia  nulla  etiam 
falsa  doctrina  est,  quae  vera  falsis  non  admisceat:  sicut  etiam  in  superficie 
corporis  leprosi  apparet  quaedam  distinctio  quarumdam  macularum  ab  alia 
carne  integra:  per  immunditiam  autem  mulieris  sanguinifluae  designatur 
immunditia  idololatriae,  propter  immolatitium  cruorem:  per  immunditiam 
vero  viri  seminiflui  designatur  immunditia  vanae  locutionis ;  eo  quod  semen 
est  verbum  Dei:  per  immunditiam  vero  coitus,  et  mulieris  parientis  desi¬ 
gnatur  immunditia  peccati  originalis :  per  immunditiam  vero  mulieris  men¬ 
struatae  designatur  immunditia  mentis  per  voluptates  emollitae.  Universaliter 
vero  per  immunditiam  contactus  rei  immundae  designatur  immundirhi  con¬ 
sensus  in  peccatum  alterius,  secundum  illud  2.  ad  Cor.  6.:  Exite  de  medio 
eorum,  et  separamini,  et  immundum  ne  tetigeritis :  hujusmodi  autem  immunditia 
contactus  derivabatur  etiam  ad  res  inanimatas:  quidquid  enim  quocumque 
modo  tangebat  immundus,  immundum  erat:  in  quo  lex  attenuavit  supersti¬ 
tionem  Gentilium,  qui  mn  solum  per  contactum  immundi  dicebant  immun¬ 
ditiam  contrahi,  sed  etiam  per  collocutionem,  aut  per  aspectum,  ut  Rabbi 
Moyses  dicit  (in  lib.  5.  Dux  errantium,  cap.  48.  ante  tned.),  de  muliere  men¬ 
struata:  per  hoc  autem  mystice  significabatur  id,  quod  dicitur  Sap.  14.:  Similiter 
odio  sunt  Deo  impius,  et  impietas  ejus.  Erat  autem  et  immunditia  quaedam  ipsa¬ 
rum  rerum  inanimatarum  secundum  se;  sicut  erat  immunditia  leprae  in  domo, 
et  in  vestimentis:  sicut  enim  morbus  leprae  accidit  in  hominibus  ex  humore 
corrupto  putrefaciente  carnem,  et  corrumpente ;  ita  etiam  propter  aliquam 
corruptionem,  et  excessum  humiditatis,  vel  siccitatis,  fit  quandoque  aliqua 
corruptio  in  lapidibus  domus,  vel  etiam  in  vestimentis ;  et  ideo  hanc  corru¬ 
ptionem  vocabat  lex  lepram,  ex  qua  domus,  vel  vestis  immunda  judicaretur: 
tum  quia  omnis  corruptio  ad  immunditiam  pertinebat,  ut  dictum  est  (hic  sup.)  ; 
tum  etiam  quia  circa  [al.  contra ]  hujusmodi  corruptionem  [al.  conceptionem ] 
Gentiles  deos  penates  colebant;  et  ideo  lex  praecepit  hujusmodi  domus,  in 
quibus  fuerit  talis  corruptio  perseverans,  destrui,  et  vestes  comburi,  ad  tollen¬ 
dam  idololatriae  occasionem.  Erat  etiam  et  quaedam  immunditia  vasorum,  de 

qua  dicitur  Num.  19.:  Vas,  quod  non  habuerit  cooperculum,  et  ligaturam  desu¬ 
per,  immundum  erit:  cujus  immunditiae  causa  est,  quia  in  talia  vasa  de  facili 
poterat  aliquid  immundum  cadere,  unde  poterant  immundari:  erat  etiam  hoc 
praeceptum  ad  declinandam  idololatriam:  credebant  enim  idololatrae,  quod 
si  mures,  aut  lacertae,  vel  aliqua  hujusmodi,  quae  immolabant  idolis,  cade¬ 
rent  in  vasa,  vel  in  aquas,  essent  diis,  gratiora,  adhuc  etiam  aliquae  mulier¬ 
culae  vasa  dimittunt  discooperta  in  obsequium  nocturnorum  numinum,  quae 
Janas  vocant.  Harum  autem  immunditiarum  ratio  est  figuralis,  quia  per  lepram 
domus  significatur  immunditia  congregationis  haereticorum :  per  lepram  vero  in 
veste  linea  significatur  perversitas  morum  ex  amaritudine  mentis:  per  lepram 
vero  vestis  laneae  significatur  perversitas  adulatorum:  per  lepram  in  stamine 
significantur  vitia  animae:  per  lepram  vero  in  subtegmine  significantur  pec -- 
cata  carnalia:  sicut  enim  stamen  est  in  subtegmine,  ita  anima  in  corpore:  per 
vas  autem,  quod  non  habet  cooperculum,  nec  ligatarum,  significatur  homo, 
qui  non  habet  aliquod  velamen  taciturnitatis,  et  qui  non  constringitur  aliqua 
censura  disciplinae. 

Ad  quintum  dicendum,  quod,  sicut  supra  dictum  est  (in  solut.  praec.),. 
duplex  erat  immunditia  in  lege :  una  quidem  per  aliquam  corruptionem  mentis 
vel  corporis,  et  haec  etiam  immunditia  major  erat:  alia  vero  erat  immun¬ 
ditia  ex  solo  contactu  rei  immundue:  et  haec  minor  erat,  et  faciliori  ritu 
expiabatur:  nam  immunditia  prima  expiabatur  per  sacrificia  pro  peccato;  quia 
omnis  corruptio  procedit  ex  peccato,  et  peccatum  significat:  sed  secunda 
immunditia  expiabatur  per  solam  aspersionem  aquae  cujusdam :  de  qua  qui¬ 
dem  aqua  expiationis  habetur  Numer.  19.:  mandatur*enim  ibi  a  Domino, 
quod  accipiant  vaccam  rufam  in  memoriam  peccati,  quod  commiserunt  in 
adoratione  vituli  et  dicitur  vacca  magis,  quam  vitulus,  quia  sic  Dominus  sy¬ 
nagogam  vocare  consuevit,  secundum  illud  Oseae  5.:  Sicut  vacca  lasciviens 
declinavit  Israel.  Et  hoc  forte  ideo,  quia  vaccas  in  morem  Aegypti  coluerunt, 
secundum  illud  Oseae  10:  Vaccas  Bethaven  coluerunt:  et  in  detestationem 
peccati  idololatriae  immolabatur  extra  castra :  et  ubicumque  sacrificium  fiebat 
pro  espiatione  multitudinis  peccatorum,  cremabatur  extra  castra  totum:  et 
ut  significaretur  per  hoc  sacrificium  emundari  populus  ab  universitate  pec¬ 
catorum,  intingebat  sacerdos  digitum  in  sanguine  ejus,  et  asbergebat  contra  fores 
sanctuarii  septem  vicibus:  quia  septenarius  numerus  universitatem  significat: 
et  ipsa  etiam  aspersio  sanguinis  pertinebat  ad  detestationem  idololatriae,  in 
qua  sanguis  immolatitius  non  effundebatur,  sed  congregabatur,  et  circa  ipsum 
homines  comedebant  in  honorem  idolorum :  comburebatur  autem  in  igne,  vel 
quia  Deus  Moysi  in  igne  apparuit,  et  in  igne  data  est  lex :  vel  quia  per  hoc 
significabatur,  quod  idololatria  totaliter  erat  extirpanda,  et  omne  quod  ad 
idololatriam  pertinebat ;  sicut  vacca  cremabatur  cum  pelle,  et  carnibus,  sanguine, 
et  fimo  flammae  traditis :  adjungebatur  etiam  in  combustione  lignum  cedrinum, 
hyssopus,  coccusque  bis  tinctus,  ad  significandum,  quod  sicut  ligna  cedrina  non 
de  facili  putrescunt,  et  coccus  bis  tinctus  non  amittit  colorem,  et  hyssopus 
retinet  etiam  odorem,  postquam  fuerit  desiccatus;  ita  etiam  hoc  sacrificium 
erat  in  conservationem  ipsius  populi,  et  honestatis,  et  devotionis  ipsius ;  unde 
dicitur  de  cineribus  vaccae:  Ut  sint  multitudini  filiorum  Israel  in  custodiam:  vel, 
secundum  Josephum  (lib.  3.  Antiquit.  cap.  8.  <?.  et  10.),  quatuor  elementa  si¬ 
gnificata  sunt.  Igni  enim  apponebatur  cedrus,  significans  terram  propter  sui 
terrestreitatem  :  hyssopus  significans  aerem  propter  odorem :  coccus  bis  tinctus 
significans  aquam,  eadem  ratione  qua  etiam  purpura  propter  tincturas,  quae 

ex  aquis  sumuntur,  ut  per  hoc  exprimeretur,  quod  illud  sacrificium  offere 
batur  Creatori  quatuor  elementorum.  Et  quia  hujusmodi  sacrificium  offere¬ 
batur  pro  peccato  idololatriae,  in  ejus  detestationem,  et  comburens,  et  cineres 
colligens,  et  ille  qui  aspergit  aquas,  in  quibus  cinis  ponebatur,  immundi  reputabantur ; 
ut  per  hoc  ostenderetur,  quod  quidquid  quocumque  modo  ad  idololatriam 
pertinet,  quasi  immundum  est  abjiciendum.  Ab  hac  autem  immunditia  puri¬ 
ficabantur  per  solam  vestimentorum  ablutionem:  nec  indigebant  aqua  aspergi 
propter  hujusmodi  immunditiam;  quia  sic  esset  processus  in  infinitum:  ille 
enim  qui  aspergebat  aquam,  immundus  fiebat;  et  sic  si  ipse  seipsum  asper¬ 
geret,  immundus  remaneret:  si  autem  alius  eum  aspergeret,  ille  immundus 
esset:  et  similiter  ille  qui  illum  aspergeret;  et  sic  in  infinitum. 

Figuralis  autem  ratio  hujus  sacrificii  est,  quia  per  vaccam  rufam  signifi¬ 
catur  Christus,  secundum  infirmitatem  assumptam,  quam  foemininus  sexus 
designat,  sanguinem  autem  passionis  ejus  designat  vaccae  color.  Erat  autem 
vacca  rufa  aetatis  integrae;  quia  omnis  operatio  Christi  est  perfecta:  In  qua 
nulla  erat  macula,  nec  portavit  jugum;  quia  Christus  innocens  fuit,  nec  por¬ 
tavit  jugum  peccati  Praecipitur  autem  adduci  ad  Moysem,  quia  imputabant 
ei  transgressionem  Mosaicae  legis  in  violatione  Sabbati.  Praecipitur  autem 
tradi  Eleagaro  sacerdoti;  quia  Christus  occidendus  in  manus  sacerdotum  tra. 
ditus  est.  Immolatur  autem  extra  castra ;  quia  extra  portam  Christus  passus  est. 
Intingit  autem  sacerdos  digitum  in  sanguine  ejus;  quia  per  discretionem,  quam 
digitus  significat,  mysterium  passionis  Christi  est  considerandum,  et  imi¬ 
tandum.  Aspergitur  autem  contra  tabernaculum,  per  quod  synagoga  designatur, 
vel  ad  condemnationem  Judaeorum  non  credentium,  vel  ad  purificationem 
credentium:  et  hoc  septem  vicibus,  vel  propter  septem  dona  Spiritus  Sancti, 
vel  propter  septem  dies,  in  quibus  omne  tempus  intelligitur.  Sunt  autem 
omnia,  quae  ad  Christi  Incarnationem  pertinent,  igne  cremanda,  idest  spiritua- 
liter  intelligenda ;  nam  per  pellem,  et  carnem  exterior  Christi  operatio  signi¬ 
ficatur;  per  sanguinem  subtilis,  et  interna  virtus  exteriora  facta  vivificans;  per 
fimum  lassitudo,  sitis,  et  omnia  hujusmodi  ad  infirmitatem  pertinentia.  Ad¬ 
duntur  autem  tria;  scilicet:  cedrus,  quod  significat  altitudinem  spei,  vel  con¬ 
templationis;  hyssopus,  quod  significat  humilitatem,  vel  fidem  ;  coccusbis  tinctus, 
quod  significat  geminam  charitatem,  per  haec  enim  debemus  Christo  passo 
adhaerere.  Iste  autem  cinis  combustionis  colligitur  a  viro  mundo  :  quia  reliquiae 
passionis  pervenerunt  ad  Gentiles,  qui  non  fuerunt  culpabiles  in  Christi  morte. 
Apponuntur  autem  cineres  in  aqua  ad  expiandum  :  quia  ex  passione  Christi  bapti¬ 
smus  sortitur  v:rtutem  emundandi  peccata.  Sacerdos  autem,  qui  immolabat,  et 
comburebat  vaccam,  et  ille  qui  comburebat,  et  qui  colligebat  cineres,  immundas  erat, 
et  etiam  qui  aspergebat  aquam,  vel  quia  Judaei  sunt  facti  immundi  ex  occisione 
Christi,  per  quam  nostra  peccata  expiantur,  et  hoc  usque  ad  vesperum,  idest 
usque  ad  finem  mundi,  quando  reliquae  Israel  convertentur:  vel  quia  illi  qui 
tractant  sancta,  intendentes  ad  emundationem  aliorum  ipsi  etiam  aliquas 
immunditias  contrahunt,  ut  Gregor,  dicit  in  Pastorali  (part.  2.  cap.  5.  cir.fin.), 
et  hoc  usque  ad  vesperum,  idest  usque  ad  finem  praesentis  vitae. 

Ad  sextum  dicendum,  quod,  sicut  dictum  est  (inresp.  ad  4.),  immunditia, 
quae  ex  corruptione  proveniebat  vel  mentis,  vel  corporis,  expiabatur  per  sa¬ 
crificia  pro  peccato.  Offerebantur  autem  specialia  sacrificia  pro  peccatis  sin¬ 
gulorum  :  sed  quia  aliqui  negligentes  erant  circa  expiationem  hujusmodi  pec¬ 
catorum,  et  immunditiarum,  vel  etiam  propter  ignorantiam  ab  expiatione 
hujusmodi  desistebant,  institutum  fuit,  ut  semel  in  anno  decima  die  septimi 

mensis  fieret  sacrificium  expiationis  pro  toto  populo  ;  et  quia,  sicut  Apostolus 
dicit  ad  Hebr.  7.:  Lex  constituit  homines  sacerdotes  infirmitatem  habentes,  opor¬ 
tebat  quod  sacerdos  prius  offerret  pro  seipso  vitulum  pro  peccato  in  commemo¬ 
rationem  peccati,  quod  Aaron  fecerat  in  conflatione  vituli  aurei,  et  arietem 
in  holocaustum,  per  quod  significabatur,  quod  sacerdotis  praelatio,  quam  aries 
designat,  qui  est  dux  gregis,  erat  ordinanda  ad  honorem  Dei:  deinde  autem 
offerebat  pro  populo  duos  hircos,  quorum  unus  immolabatur  ad  expiandum  pec¬ 
catum  multitudinis:  hircus  enim  animal  foetidum  est,  et  de  pilis  ejus  fiunt 
vestimenta  pungentia:  ut  per  hoc  significaretur  foetor,  et  immunditia,  et  aculei 
peccatorum:  hujus  autem  hirci  immolati  sanguis  inferebatur  simul  etiam  cum 
sanguine  vituli  in  Sancta  Sanctorum,  et  aspergebatur  ex  eo  totum  Sanctuarium,  ad 
significandum,  quod  tabernaculum  emundabatur  ab  immunditiis  filiorum 
Israel:  corpus  vero  hirci,  et  vituli,  quae  immolata  sunt  pro  peccato,  oportebat 
comburi,  ad  ostendendum  consumptionem  [al.  consummationem ]  peccatorum: 
non  autem  in  altari;  quia  ibi  non  comburebantur  totaliter  nisi  holocausta; 
unde  mandatum  erat,  ut  comburerentur  extra  castra  in  detestationem  peccati: 
hoc  enim  fiebat,  quandocumque  immolabatur  sacrificium  pro  aliquo  gravi 
peccato,  vel  pro  multitudine  peccatorum :  alter  vero  hircus  emittebatur  in  de¬ 
sertum;  non  quidem  ut  offerretur  daemonibus,  quos  colebant  Gentiles  in  de¬ 
sertis,  quia  eis  nihil  licebat  immolari;  sed  ad  significandum  effectum  illius 
sacrificii  immolati:  et  ideo  sacerdos  imponebat  manum  super  caput  ejus,  confi- 
tens  peccata  filiorum  Israel,  ac  si  ille  hircus  deportaret  ea  in  desertum,  ubi  a 
bestiis  comederetur,  quasi  portans  poenam  pro  peccatis  populi:  dicebatur  au¬ 
tem  portare  peccata  populi;  vel  quia  in  ejus  emissione  significabatur  remissio 
peccatorum  populi:  vel  quia  colligabatur  super  caput  ejus  aliqua  schedula, 
ubi  erant  scripta  peccata. 

Ratio  autem  figuralis  horum  erat,  quia  Christus  significatur  et  per  vitu¬ 
lum,  propter  virtutem;  et  per  arietem,  quia  ipse  est  dux  fidelium;  et  per  hir 
cum,  propter  similitudinem  carnis  peccati :  et  ipse  Christus  est  immolatus  pro 
peccatis  et  sacerdotum,  et  populi;  quia  per  ejus  passionem  et  majores,  et  mi¬ 
nores  a  peccato  mundantur:  sanguis  autem  vituli,  et  hirci  infertur  in  Sancta 
per  Pontificem ;  quia  per  sanguinem  passionis  Christi  patet  nobis  introitus  in 
regnum  coelorum:  comburuntur  autem  eorum  corpora  extra  castra;  quia  'ixlra 
portam  Christus  passus  est,  ut  Apostolus  dicit  ad  Hebr.  ult.:  per  hircum  autem, 
qui  emittebatur,  potest  significari  vel  ipsa  divinitas  Christi,  quae  in  solitudi¬ 
nem  abiit,  homine  Christo  patiente,  non  quidem  locum  mutans,  sed  virtutem 
cohibens;  vel  significatur  concupiscentia  mala,  quam  debemus  a  nobis  abji¬ 
cere,  virtuosos  autem  motus  Domino  immolare:  de  immunditia  vero  eorum, 
qui  hujusmodi  sacrificia  comburebant,  eadem  ratio  est,  quae  in  sacrificio  vi¬ 
tulae  rufae  dicta  est  (in  resp.  ad  p). 

Ad  septimum  dicendum,  quod  per  ritum  legis  leprosus  non  emundabatur 
a  macula  leprae,  sed  emundatus  ostendebatur:  et  hoc  significatur  Levit.  14. 
cum  dicitur  de  sacerdote:  Ciun  invenerit  lepram  esse  emundatam,  praecipiet  ei, 
qui  purificatur:  jam  ergo  lepra  mundata  erat:  sed  purificari  dicebatur,  in- 
quantum  judicio  sacerdotis  restituebatur  consortio  hominum,  et  cultui  di¬ 
vino  :  contingebat  tamen  quandoque,  ut  divino  miraculo  per  ritum  legis  cor¬ 
poralis  mundaretur  lepra,  quando  sacerdos  decipiebatur  in  judicio ;  hujusmodi 
autem  purificatio  leprosi  dupliciter  fiebat:  nam  primo  judicabatur  esse  mun¬ 
dus:  secundo  autem  restituebatur,  tamquam  mundus,  consortio  hominum,  et 
cultui  divino,  scilicet  post  septem  dies :  in  prima  autem  purificatione  offerebat 

pro  se  leprosus  mundandus  duos  passeres  vivos,  et  lignum  cedrinum,  et  vermi¬ 
culum,  et  hyssopum,  hoc  modo,  ut  filo  coccineo  ligarentur  passer,  et  hyssopus 
simul  cum  ligno  cedrino ;  ita  scilicet  quod  lignum  cedrinum  esset  quasi  ma¬ 
nubrium  aspersorii;  hyssopus  vero  et  passer  erant  id,  quod  de  aspersorio 
tingebatur  in  sanguine  alterius  passeris  immolati  in  aquis  vivis:  haec  autem 
quatuor  offerebat  contra  quatuor  defectus  leprae:  nam  contra  putredinem 
offerebatur  cedrus,  quae  est  arbor  imputribilis ;  contra  foetorem  hyssopus,  quae 
est  herba  odorifera;  contra  insensibilitatem  passer  vivus ;  contra  turpitudinem 
coloris  vermiculus,  qui  habet  vivum  [al.  vermium ]  colorem :  passer  vero  vivus 
advolare  dimittebatur  in  agrum;  quia  leprosus  restituebatur  pristinae  libertati : 
in  octavo  vero  die  admittebatur  ad  cultum  divinum;  et  restituebatur  consortio 
hominum  ;  primo  tamen  rasis  pilis  totius  corporis,  et  lotis  vestimentis :  eo  quod 
lepra  pilos  corrodit,  vestimenta  coinquinat,  et  foetida  reddit:  et  postmodum 
sacrificium  offerebatur  pro  delicto  ejus:  quia  lepra  plerumque  inducitur  pro 
peccato:  de  sanguine  autem  sacrificii  tingebatur  extremum  auriculae  ejus, 
qui  erat  mundandus,  et  pollices  manus  dextrae,  et  pedis:  quia  in  istis  parti¬ 
bus  primum  lepra  dignoscitur,  et  sentitur:  adhibebantur  etiam  huic  ritui  tres 
liquores,  scilicet:  sanguis  contra  sanguinis  corruptionem;  oleum  ad  desi¬ 
gnandam  sanationem  morbi:  aqua  viva  ad  emundandam  spurcitiam. 

Figuralis  autem  ratio  erat,  quia  per  duos  passeres  significantur  divinitas, 
et  humanitas  Christi :  quorum  unus,  scilicet  humanitas,  immolatur  in  vase  fictili 
super  aquas  viventes ;  quia  per  passionem  Christi  aquae  baptismi  consecrantur: 
alius  autem,  scilicet  impassibilis  divinitas,  vinus  remanebat;  quia  divinitas  mori 
non  potest :  unde  et  evolabat;  quia  passione  adstringi  non  poterat:  hic  autem 
passer  vivus  simul  cum  ligno  cedrino,  et  cocco,  vermiculo,  et  hyssopo,  idest  fide, 
spe,  et  charitate,  ut  supra  dictum  est  (art.  4.  huj.  q.  ad  4.),  mittitur  in  aquam 
ad  aspergendum;  quia  in  fide  Dei,  et  hominis  baptizamur:  lavat  autem  homo 
per  aquam  baptismi,  et  lacrymarum  vestimenta  sua,  idest  opera,  et  omnes  pilos, 
idest  cogitationes:  tingitur  autem  extremum  auriculae  dextrae  ejus,  qui  mun¬ 
datur  de  sanguine,  et  de  oleo;  ut  ejus  auditum  muniat  contra  corrumpentia 
verba:  pollices  autem  manus  dextrae,  et  pedes  tinguntur,  ut  sit  ejus  actio  sancta: 
alia  vero,  quae  ad  hanc  purificationem  pertinent,  vel  etiam  aliarum  immun¬ 
ditiarum,  non  habent  aliquid  speciale  praeter  alia  sacrificia  pro  peccatis,  vel 
pro  delictis. 

Ad  octavum,  et  nonum  dicendum,  quod,  sicut  populus  instituebatur  ad 
cultum  Dei  per  circumcisionem,  ita  minister  per  aliquam  specialem  purifi¬ 
cationem,  vel  consecrationem ;  unde  et  separari  ab  aliis  praecipiuntur,  quasi 
specialiter  ad  ministerium  cultus  divini  prae  aliis  deputati:  et  totum  quod 
circaeos  fiebat  in  eorum  consecratione,  vel  institutione,  ad  hoc  pertinebat, 
ut  ostenderetur  eos  habere  quamdam  praerogativam  puritatis,  et  virtutis,  et 
dignitatis;  et  ideo  in  institutione  ministrorum  tria  fiebant:  primo  enim  pu¬ 
rificabantur:  secundo  ordinabantur,  et  consecrabantur:  tertio  applicabantur 
ad  usum  ministerii:  purificabantur  quidem  communiter  omnes  per  ablu¬ 
tionem  aquae,  et  per  quaedam  sacrificia:  specialiter  autem  Levitae  rade¬ 
bant  omnes  pilos  carnis  suae,  ut  habetur  Levit.  14.:  consecratio  vero  circa 
Pontifices,  et  Sacerdotes  hoc  ordine  fiebat.  Primo  enim,  postquam  abluti 
erant,  induebantur  quibusdam  vestimentis  specialibus,  pertinentibus  ad  de¬ 
signandum  dignitatem  ipsorum:  specialiter  autem  Pontifex  oleo  unctionis 
in  capite  ungebatur,  ut  designaretur,  quod  ab  ipso  diffundebatur  potestas 
consecrandi  ad  alios:  sicut  oleum  a  capite  derivatur  ad  inferiora  :  ut  habetur 

in  Psalm.  132.:  Sicut  unguentum  in  capite,  quod  descendit  in  barbam,  barbam 
Aaron.  Levitae  vero  non  habebant  aliam  consecrationem,  nisi  quod  offere¬ 
bantur  Domino  a  filiis  Israel  per  manus  Pontificis,  qui  orabat  pro  eis:  mino¬ 
rum  vero  Sacerdotum  solae  manus  consecrabantur,  quae  erant  applicandae 
ad  sacrificia:  et  de  sanguine  animalis  immolatitii  tingebatur  extremum  auri¬ 
culae  dextrae  ipsorum,  et  pollices  pedis,  aut  manus  dextrae;  ut  scilicet  essent 
obedientes  legi  Dei  in  oblatione  sacrificiorum,  quod  significatur  in  intinctione 
auris  dextrae:  et  quod  essent  solliciti,  et  prompti  in  executione  sacrificiorum, 
quod  significatur  in  intinctione  pedis,  et  manus  dextrae;  aspergebantur  etiam 
ipsi,  et  vestimenta  eorum  sanguine  animalis  immolati,  in  memoriam  sanguinis 
agni,  per  quem  fuerunt  liberati  ex  Aegypto :  offerebantur  autem  in  eorum 
consecratione  hujusmodi  sacrificia:  vitulus  pro  peccato,  in  memoriam  remissio¬ 
nis  peccati  Aaron  circa  conflationem  vituli:  aries  in  olocaustum,  in  memoriam 
oblationis  Abrahae,  cujus  obedientiam  Pontifex  imitari  debebat:  aries  etiam 
consecrationis,  qui  erat  quasi  hostia  pacifica,  in  memoriam  liberationis  de  Aegypto 
per  sanguinem  agni :  canistrum  autem  panum,  in  memoriam  mannae  praestitae 
populo.  Pertinebat  autem  ad  applicationem  ministerii,  quod  imponebatur  super 
manus  eorum  adeps  arietis,  et  torta  panis  unius,  et  armus  dexter ;  ut  ostende¬ 
retur,  quod  accipiebant  potestatem  hujusmodi  offerendi  Domino:  Levitae  vero 
applicabantur  ad  ministerium  per  hoc,  quod  intromittebantur  in  tabernaculum 
foederis,  quasi  ad  ministrandum  circa  vasa  Sanctuarii. 

Figuralis  vero  horum  ratio  erat,  quia  illi,  qui  sunt  consecrandi  ad  spiri¬ 
tuale  ministerium  Christi,  debent  primo  purificari  per  aquam  baptismi,  et  la- 
crymarum  in  fide  passionis  Christi ;  quod  est  expiativum  et  purgativum  sa¬ 
crificium  :  et  debent  radere  omnes  pilos  carnis,  idest  omnes  pravas  cogitationes : 
debent  etiam  ornari  virtutibus,  et  consecrari  oleo  Spiritus  Sancti,  et  asper¬ 
sione  sanguinis  Christi;  et  sic  debent  esse  intenti  ad  exequenda  spiritualia 
ministeria. 

Ad  decimum  dicendum,  quod,  sicut  jam  dictum  est  (insolut.  praec.et  cCrt .  4. 
buj.  q.),  intentio  legis  erat  inducere  ad  reverentiam  divini  cultus :  et  hoc  du¬ 
pliciter  :  uno  modo,  excludendo  a  cultu  divino  omne  id,  quod  poterat  esse 
contemptibile  :  alio  modo,  opponendo  ad  cultum  divinum  omne  illud,  quod 
videbatur  ad  honorificentiam  pertinere:  et  si  hoc  quidem  observabatur  in  ta¬ 
bernaculo,  et  vasis  ejus,  et  animalibus  immolandis,  multo  magis  hoc  obser¬ 
vandum  erat  in  ipsis  ministris  ;  et  ideo  ad  removendum  contemptum  mini¬ 
strorum,  praeceptum  fuit  ut  non  haberent  maculam,  vel  defectum  corporalem : 
quia  hujusmodi  homines  solent  apud  alios  in  contemptu  haberi.  Propter 
quod  etiam  institutum  fuit,  ut  non  sparsim  ex  quolibet  genere  ad  Dei  mi¬ 
nisterium  applicarentur,  sed  ex  certa  prosapia  secundum  generis  successio¬ 
nem,  ut  ex  hoc  clariores,  et  nobiliores  haberentur:  ad  hoc  autem  quod  in 
reverentia  haberentur,  adhibebatur  eis  specialis  ornatus  vestium:  et  specialis 
consecratio:  et  haec  est  in  communi  causa  ornatus  vestium:  in  speciali  autem 
sciendum  est,  quod  Pontifex  habebat  octo  ornamenta:  primo  enim  habebat 
vestem  lineam:  secundo  habebat  tunicam  hyacinthinam,  in  cujus  extremitate 
versus  pedes  ponebantur  per  circuitum  tintinnabula  quaedam,  et  mala  punica 
facta  ex  hyacintho,  et  purpura  coccoque  bis  tincto :  tertio  habebat  superhume¬ 
rale,  quod  tegebat  humeros,  et  anteriorem  partem  usque  ad  cingulum;  quod 
erat  ex  auro,  et  hyacintho,  et  purpura,  coccoque  bis  tincto,  et  bysso  retorta:  et 
super  humeros  habebat  duos  onychinos,  in  quibus  erant  sculpta  nomina  filio¬ 
rum  Israel ;  quartum  erat  rationale,  ex  eadem  materia  factum,  quod  erat 

quadratum,  et  ponebatur  in  pectore,  et  conjungebatur  superhumerali:  et  in 
hoc  rationali  erant  duodecim  lapides  pretiosi  distincti  per  quatuor  ordines,  in 
quibus  etiam  sculpta  erant  nomina  filiorum  Israel,  quasi  ad  designandum 
quod  ferret  onus  totius  populi,  per  hoc  quod  habebat  nomina  eorum  in  hu¬ 
meris,  et  quod  jugiter  debebat  de  eorum  salute  cogitare,  per  hoc  quod  por¬ 
tabat  eos  in  pectore,  quasi  in  corde  habens:  in  quo  etiam  rationali  mandavit 
Dominus  poni  doctrinam,  et  veritatem:  quia  quaedam  pertinentia  ad  veritatem 
justitiae,  et  doctrinae  scribebantur  in  illo  rationali.  Judaei  tamen  fabulantur, 
quod  in  rationali  erat  lapis,  qui  secundum  diversos  colores  mutabatur  se¬ 
cundum  diversa,  quae  debebant  accidere  filiis  Israel:  et  hoc  vocant  veritatem, 
■et  doctrinam- :  quintum  erat  baltheus,  idest  cingulus  quidam  factus  ex  praedi¬ 
ctis  quatuor  coloribus:  sextum  erat  tiara,  idest  mitra  quaedam  de  bysso: 
septimum  autem  erat  lamina  aurea,  pendens  in  fronte  ejus,  in  qua  erat  scri¬ 
ptum  nomen  Domini:  octavum  autem  erant  femoralia  tinea,  ut  operirent 
carnem  turpitudinis  suae,  quando  accederet  ad  Sanctuarium,  vel  ad  Altare. 
Ex  istis  autem  odo  ornamentis  minores  Sacerdotes  habebant  quatuor,  scilicet: 
tunicam  lineam,  femoralia,  baltheum,  et  tiaram.  Horum  ornamentorum  quidam 
rationem  literalem  assignant,  dicentes  quod  in  istis  ornamentis  designabatur 
■dispositio  orbis  terrarum,  quasi  Pontifex  protestaretur,  se  esse  ministrum 
Creatoris  mundi;  unde  etiam  Sap.  18.  dicitur,  quod  in  veste  Aaron  erat  de¬ 
scriptus  orbis  terrarum:  nam  femoralia  tinea  figurabant  terram,  ex  qua  linum 
nascitur:  balthei  circumvolutio  significabat  Oceanum,  qui  circumcingit  ter¬ 
ram:  tunica  hyacinthina  suo  colore  significabat  aerem,  per  cujus  tintinnabula 
significabantur  tonitrua,  per  mala  granata  coruscationes:  superhumerale  vero 
significabat  sua  varietate  coelum  sydereum :  duo  onychini  duo  hemisphaeria, 
vel  Solem,  et  Lunam:  duodecim  gemmae  in  pectore  duodecim  signa  in  Zo¬ 
diaco,  quae  dicebantur  posita  in  rationali ,  quia  in  coelestibus  sunt  rationes 
terrenorum,  secundum  illud  Job  38.:  Numquid  nosti  ordinem  coeli,  et  pones  ra¬ 
tionem  ejus  in  terra?  Cidaris  autem,  vel  tiara  significabat  coelum  empyreum : 
lamina  aurea  Deum  omnibus  praesidentem. 

Figuralis  vero  ratio  manifesta  est:  nam  maculae,  vel  defectus  corporales, 
a  quibus  debebant  sacerdotes  esse  immunes,  significant  diversa  vitia,  et  pec¬ 
cata,  quibus  debent  carere:  prohibetur  enim  esse  caecus,  idest  ne  sit  ignorans; 
ne  sit  claudus,  idest  instabilis,  et  ad  diversa  se  inclinans:  ne  sit  parvo,  vel 
grandi,  vel  torto  naso,  idest  ne  per  defectum  discretionis  vel  in  plus,  vel  in 
minus  excedat,  aut  etiam  aliqua  prava  exerceat:  per  nasum  enim  discretio 
designatur,  quia  est  discretivus  odoris:  ne  sit  fracto  pede,  vel  manu,  idest  ne 
amittat  virtutem  bene  operandi,  vel  procedendi  in  virtute  [al.  in  virtutibus] : 
repudiatur  etiam  si  habeat  gibbum  vel  ante,  vel  retro,  per  quem  significatur  su¬ 
perfluus  amor  terrenorum :  si  est  lippus,  idest  per  carnalem  affectum  ejus  in¬ 
genium  obscuratur:  contingit  enim  lippitudo  ex  fluxu  humoris:  repudiatur 
etiam,  si  habeat  albuginem  in  oculo,  idast  praesumptionem  candoris  justitiae 
in  sua  cogitatione:  repudiatur  etiam,  si  habeat  jugem  scabiem,  idest  petulantiam 
carnis :  et  si  habuerit  impetiginem,  quae  sine  dolore  corpus  occupat,  et  mem¬ 
brorum  decorem  foedat;  per  quam  avaritia  designatur:  et  etiam  si  sit  herniosus, 
vel  ponderosus,  qui  scilicet  gestat  pondus  turpitudinis  in  corde,  licet  non  exer¬ 
ceat  in  opere:  per  ornamenta  vero  designantur  virtutes  ministrorum  Dei: 
surt  autem  quatuor,  quae  sunt  necessariae  omnibus  ministris:  scilicet:  castitas, 
quae  significatur  per  femoralia: puritas  vero  vitae,  quae  significatur  per  lineam 
tunicam:  moderatio  discretionis,  quae  significatur  per  cingulum  •  et  rectitudo 

intentionis ,  quae  significatur  per  tiaram  protegentem  caput:  sed  prae  his  Pon¬ 
tifices  debent  quatuor  habere :  primo  quidem  jugem  Dei  memoriam  in  contem¬ 
platione:  et  hoc  significat  lamina  aurea  habens  nomen  Dei  in  fronte:  secundo, 
quod  supportent  infirmitates  populi ;  quod  significat  superhumerale :  tertio,  quod 
habeant  populum  in  corde,  et  in  visceribus  per  solicituclinem  charitatis;  quod  si¬ 
gnificatur  per  rationale:  quarto,  quod  habeant  conversationem  coelestem  per  opera 
perfectionis ;  quod  significatur  per  tunicam  hyacinthinam;  unde  et  tunicae  hya¬ 
cinthinae  adjunguntur  in  extremitate  tintinnabula  aurea,  per  quae  significatur 
doctrina  divinorum,  quae  debet  conjungi  coelesti  conversationi  Pontificis: 
adjunguntur  etiam  mala  punica,  per  quae  significatur  unitas  fidei,  et  concordia 
in  bonis  moribus;  quia  sic  conjuncta  debet  esse  ejus  doctrina,  ut  per  eam  fidei, 
et  pacis  unitas  non  rumpatur. 


ARTICULUS  VI.  SSi 

UTRUM  FUERIT  ALIQUA  RATIONABILIS  CAUSA 
OBSERVANTIARUM  CAEREMONI ALIUM. 

Ad  sextum  sic  proceditur.  Videtur,  quod  observantiarum  caeremonialium 
nulla  fuerit  rationabilis  causa:  quia,  ut  Apostolus  dicit  1.  ad  Timoth.  4.: 
Omnis  creatura  Dei  est  bona,  et  nihil  rejiciendum,  quod  cum  gratiarum  actione 
percipitur:  inconvenienter  igitur  prohibiti  sunt  ab  esu  quorumdam  ciborum, 
tamquam  immundorum,  ut  patet  Levit.  11. 

2.  Praeterea.  Sicut  animalia  dantur  in  cibum  hominis,  ita  etiam  et  herbae ; 
unde  dicitur  Genes.  9.:  Quasi  olera  virentia  dedi  vobis  omnem  carnem:  sed  in 
herbis  lex  non  distinxit  aliquas  immundas;  cum  tamen  aliquae  illarum  sint 
maxime  nocivae,  ut  puta  venenosae ;  ergo  videtur,  quod  nec  de  animalibus 
aliqua  debuerint  prohiberi,  tamquam  immunda. 

3.  Praeterea.  Si  materia  est  immunda,  ex  qua  aliquid  generatur,  pari 
ratione  videtur,  quod  id  quod  generatur  ex  ea,  sit  immundum:  sed  ex  san¬ 
guine  generatur  caro:  cum  igitur  non  omnes  carnes  prohiberentur  tamquam 
immundae,  pari  ratione  nec  sanguis  debuit  prohiberi  quasi  immundus,  aut 
adeps,  qui  ex  sanguine  generatur. 

4.  Praeterea.  Dominus  dicit  Matth.  10.,  eos  non  esse  timendos,  qui  occidunt 
corpus ;  quia  post  mortem  non  habent,  quid  faciant :  quod  non  esset  verum,  si 
in  nocumentum  homini  cederet,  quid  ex  eo  fieret;  multo  igitur  minus  pertinet 
ad  animal  jam  occisum,  qualiter  ejus  carnes  decoquantur:  irrationabile  igitur 
videtur  esse,  quod  dicitur  Exod.  23.:  Non  coques  hoedum  in  lacte  matris  suae. 

5.  Praeterea.  Ea  quae  sunt  primitiva  in  hominibus,  et  animalibus,  tam¬ 
quam  perfectiora,  praecipiuntur  Domino  offerri;  inconvenienter  igitur  praeci¬ 
pitur  Levit.  19.:  Quando  ingressi  fueretis  terram,  et  plantaveritis  in  ea  ligna  po¬ 
mifera,  auferetis  praeputia  eorum,  idest  prima  germina,  et  immunda  erunt  vobis, 
nec  edetis  ex  eis. 

6.  Praeterea.  Vestimentum  extra  corpus  hominis  est;  non  igitur  de¬ 
buerunt  quaedam  specialia  vestimenta  Judaeis  interdici:  puta  quod  dicitur 
Levit.  19.:  Veste,  quae  ex  duobus  texta  est,  non  indueris;  et  Deuter.  22.:  Non 
induetur  mulier  veste  virili,  et  vir  non  induetur  veste  foeminea;  et  infra:  Non 
indueris  vestimento,  quod  ex  lana,  linoque  contextum  est. 


768  QUAESTIO  CII.  ARTICULUS  VI. 

7.  Praeterea.  Memoria  mandatorum  Dei  non  pertinet  ad  corpus,  sed  ad 
cor:  inconvenienter  igitur  praecipitur  Deuter.  6.  quod  ligarent  praecepta  Dei, 
quasi  signum  in  manu  sua,  et  quod  scriberent  in  limine  ostiorum :  et  quod  per 
angulos  palliorum  facerent  fimbrias,  in  quibus  ponerent  vittas  hyacinthinas,  in  me¬ 
moriam  mandatorum  Dei,  ut  habetur  Num.  15. 

8.  Praeterea.  Apostolus  dicit  1.  ad  Cor.  9.  quod  non  est  cura  Deo  de  bobus, 
et  per  consequens  neque  de  aliis  animalibus  irrationalibus:  inconvenienter 
igitur  praecipitur  Deuter.  22.:  Si  ambulaveris  per  viam,  et  inveneris  nidum  avis, 
non  tenebis  matrem  cum  filiis :  et  Deuter.  25.:  Non  alligabis  os  bovis  triturantis : 
et  Levit  19.:  Jumenta  tua  non  facies  coire  cum  alterius  generis  animantibus. 

9.  Praeterea.  Inter  plantas  non  fiebat  discretio  mundorum  ab  immundis; 
ergo  multo  minus  circa  culturam  plantarum  debuit  aliqua  discretio  adhiberi ; 
ergo  inconvenienter  praecipitur  Levit.  19.:  Agrum  non  seres  diverso  semine: 
et  Deuter.  22.:  Non  seres  vineam  tuam  altero  semine,  et  non  arabis  in  bove  simul, 
et  asino. 

10.  Praeterea.  Ea  quae  sunt  inanimata,  maxime  videntur  hominum  po¬ 
testati  esse  subjecta:  inconvenienter  igitur  arcetur  homo  ab  argento,  et  auro, 
ex  quibus  fabricata  sunt  idola,  et  ab  aliis,  quae  in  idolorum  domibus  inve¬ 
niuntur,  praecepto  legis,  quod  habetur  Deuter.  7.:  ridiculum  etiam  videtur 
esse  praeceptum,  quod  habetur  Deuter.  23.:  Ut  egestiones  humo  operirent  fo¬ 
di entes  in  terra. 

11.  Praeterea.  Pietas  maxime  in  Sacerdotibus  requiritur  :  sed  ad  pietatem 
pertinere  videtur,  quod  aliquis  funeribus  amicorum  intersit:  unde  etiam  de 
hoc  Tobias  laudatur,  ut  habetur  Tob.  1.:  similiter  etiam  quandoque  ad  pie¬ 
tatem  pertinet,  quod  aliquis  in  uxorem  accipiat  meretricem:  quia  per  hoc 
eam  a  peccato,  et  infamia  liberat;  ergo  videtur,  quod  haec  inconvenienter 
prohibeantur  Sacerdotibus  Levit.  21. 

Sed  contra  est,  quod  dicitur  Deut.  18.:  Tu  autem  a  Domino  Deo  tuo 
aliter  institutus  es:  ex  quo  potest  accipi,  quod  hujusmodi  observantiae  sunt 
institutae  a  Deo  ad  quamdam  specialem  illius  populi  praerogativam;  non 
ergo  sunt  irrationabiles,  aut  sine  causa. 

Respondeo  dicendum,  quod  populus  Judaeorum,  ut  supra  dictum  est 
(art.  praec.  ad  S.),  specialiter  erat  deputatus  ad  cultum  divinum;  et  inter  eos 
specialiter  Sacerdotes:  et  sicut  aliae  res,  quae  applicantur  ad  cultum  divinum, 
aliquam  specialitatem  debent  habere  ;  quod  pertinet  ad  honorificentiam  divini 
cultus:  ita  etiam  et  in  conversatione  illius  populi,  et  praecipue  Sacerdotum, 
debuerunt  esse  aliqua  specialia  congruentia  ad  cultum  divinum,  vel  spiri¬ 
tualem,  vel  corporalem:  cultus  autem  legis  figurabat  mysterium  Christi: 
unde  omnia  eorum  gesta  figurabant  ea,  quae  ad  Christum  pertinent,  secundum 
illud  1.  Corinth.  10.:  Omnia  in  figura  contingebant  illis;  et  ideo  rationes  harum 
observantiarum  dupliciter  assignari  possunt :  uno  modo  secundum  congruentiam 
ad  divinum  cultum :  alio  modo  secundum  quod  figurant  aliquid  circa  Chri¬ 
stianorum  vitam. 

Ad  primum  ergo  dicendum,  quod  sicut  supra  dictum  est  (art.  praec.  ad  4. 
et }.),  duplex  pollutio,  vel  immunditia  observatur  in  lege:  una  quidem  culpae, 
per  quam  polluebatur  anima:  alia  autem  corruptionis  cujusdam,  per  quam 
quodammodo  inquinatur  corpus.  Loquendo  igitur  de  prima  immunditia,  nulla 
genera  ciborum  immunda  sunt,  vel  hominem  inquinare  possunt  secundum 
suam  naturam;  unde  dicitur  Matth.  15.:  Non  quod  intrat  in  os,  coinquinat  ho¬ 
minem,  sed  quae  procedunt  de  ore,  haec  coinquinant  (quod  procedit....  coinquinati 

hominem:  et  exponitur  hoc  de  peccatis.  Possunt  tamen  aliqui  cibi  per  accidens 
inquinare  animam;  inquantum  scilicet  contra  obedientiam,  vel  votum,  vel  ex 
nimia  concupiscentia  comeduntur;  vel  inquantum  praebent  fomentum  lu¬ 
xuriae;  propter  quod  aliqui  a  vino,  et  carnibus  abstinent:  secundum  autem 
■corporalem  immunditiam,  quae  est  corruptionis  cujusdam,  aliquae  animalium 
carnes  immunditiam  habent;  vel  quia  ex  rebus  immundis  nutriuntur,  sicut 
porcus;  aut  immundae  conservantur ;  sicut  quaedam  animalia  sub  terra  habi¬ 
tantia,  sicut  talpae,  et  mures,  et  alia  hujusmodi;  unde  etiam  quemdam  foe- 
torem  contrahunt;  vel  quia  eorum  carnes  propter  superfluam  humiditatem 
vel  siccitatem  corruptos  humores  in  corporibus  humanis  generant:  et  ideo 
prohibitae  sunt  eis  carnes  animalium  habentium  soleas,  idest  ungulam  con¬ 
tinuam,  non  fissam,  propter  eorum  terrestreitatem :  et  similiter  sunt  eis 
prohibitae  carnes  animalium  habentium  multas  fissuras  in  pedibus;  quia  sunt 
nimis  cholerica,  et  adusta;  sicut  carnes  leonis,  et  hujusmodi:  et  eadem  ra¬ 
tione  prohibitae  sunt  eis  aves  quaedam  rapaces,  quae  sunt  nimiae  siccitatis: 
et  quaedam  aves  aquaticae,  propter  excessum  humiditatis:  similiter  etiam 
quidam  pisces  non  habentes  pinnulas,  et  squammas,  ut  anguillae,  et  hujus¬ 
modi,  propter  excessum  humiditatis:  sunt  autem  eis  concessa  ad  esum  ani¬ 
malia  ruminantia,  et  findentia  ungulam ;  quia  habent  humores  bene  digestos, 
et  sunt  mediae  complexionis;  quia  nec  sunt  nimis  humida,  quod  significant 
ungulae;  neque  sunt  nimis  terrestria,  cum  non  habeant  ungulam  continuam, 
sed  fissam:  in  piscibus  etiam  concessi  sunt  eis  pisces  sicciores ;  quod  signi¬ 
ficatur  per  hoc  quod  habent  squammas,  et  pinnulas;  per  hoc  enim  efficitur 
temperata  complexio  humida  piscium:  in  avibus  etiam  sunt  eis  concessae 
magis  temperatae;  sicut  gallinae,  perdices,  et  aliae  hujusmodi:  alia  ratio  fuit 
in  detestationem  idololatriae  :  nam  Gentiles,  et  praecipue  Aegyptii,  inter  quos 
erant  nutriti,  hujusmodi  animalia  prohibita  idolis  immolabant,  vel  eis  ad  ma¬ 
leficia  utebantur:  animalia  vero,  quae  Judaeis  sunt  concessa  ad  esum,  non 
comedebant;  sed  ea  tamquam  Deos  colebant:  vel  propter  aliam  causam  ab 
e  s  abstinebant,  ut  supra  dictum  est  (art.  3.  huj.  q.  ad  2  ) ;  tertia  ratio  est  ad 
tollendam  nimiam  diligentiam  circa  cibaria;  et  ideo  conceduntur  illa  ani¬ 
malia,  quae  de  facili,  et  in  promptu  haberi  possunt:  generaliter  tamen  prohi¬ 
bitus  est  eis  esus  omnis  sanguinis,  et  adipis  cujuslibet  animalis:  sanguinis 
quidem,  tum  ad  vitandam  crudelitatem,  ut  detestarentur  humanum  sanguinem 
effundere,  sicut  supra  dictum  est  (art.  5.  huj.  q.  ad  8.):  tum  etiam  ad  vitan¬ 
dum  idololatriae  ritum:  quia  eorum  consuetudo  erat,  ut  circa  sanguinem 
congregatum  adunarentur  ad  comedendum  in  honorem  idolorum,  quibus  re¬ 
putabant  sanguinem  acceptissimum  esse;  et  ideo  Dominus  mandavit,  quod 
sanguis  effunderetur,  et  quod  pulvere  operiretur:  et  propter  hoc  etiam  prohibitum 
est  eis  comedere  animalia  soffocata,  vel  strangulata;  quia  sanguis  eorum  non 
separatur  a  carne;  vel  quia  in  tali  morte  animalia  multum  affliguntur;  et 
Dominus  voluit  eos  a  crudelitate  prohibere  etiam  circa  animalia  bruta,  ut  per 
hoc  magis  recederent  a  crudelitate  hominis,  habentes  exercitium  pietatis  etiam 
circa  bestias:  adipis  etiam  esus  proh  bitus  est  eis:  tum  quia  idololatrae  come¬ 
debant  illum  in  honorem  Deorum  suorum:  tum  etiam  quia  cremabatur  in 
honorem  Dei :  tum  etiam  quia  sanguis,  et  adeps  non  generant  bonum  nutri¬ 
mentum  :  quod  pro  causa  inducit  Rabbi  Moyses  ( lib .  p  Dux  errantium,  cap.  49. 
cir.  prine.)  :  causa  autem  prohibitionis  esus  nervorum  exprimitur  Gen.  32.  ubi 
dicitur,  quod  non  comedunt  V'  '  1  i—  im,  eo  quod  i  t'  ;  >  -nn  f ■moris 

jacoh,  et  obstupuerit. 

Figuralis  autem  ratio  horum  est,  quia  per  omnia  hujusmodi  animalia  prohi¬ 
bita  designantur  aliqua  peccata,  in  quorum  figuram  illa  animalia  prohibeban¬ 
tur;  unde  dicit  August  in  lib.  6.  contra  Faust.  (cap.  7.  cir.  prine.)  :  Si  de  porco , 
et  agno  requiratur ,  utrumque  natura  mundum  est;  quia  omnis  creatura  Dei  bona 
est:  quadam  vero  significationi  agnus  mundus,  porcus  immundus  est :  tamquam  si 
stultum,  et  sapientem  diceres :  utrumque  hoc  verbum  natura  vocis,  et  literarum,  et 
syllabarum,  ex  quibus  constat,  mundum  est;  significatione  autem  unum  est  mundum 
et  aliud  immundum.  Animal  enim,  quod  ruminat,  et  ungulam  findit,  mundum 
est  significatione;  quia  fissio  ungulae  significat  distinctionem  duorum  testa¬ 
mentorum,  vel  Patris,  et  Filii,  vel  duarum  naturarum  in  Christo,  vel  discre¬ 
tionem  boni,  et  mali:  ruminatio  autemsignificat  meditationem  Scripturarum* 
et  sanum  intellectum  earum.  Cuicumque  autem  horum  alterum  deest  spi- 
ritualiter  immundus  est.  Similiter  etiam  in  piscibus  illi,  qui  habent  squammas* 
et  pinnulas,  significatione  mundi  sunt:  quia  per  pinnulas  significatur  vita  su¬ 
blimis,  vel  contemplatio;  per  squammas  autem  significatur  aspera  vita:  quo¬ 
rum  utrumque  necessarium  est  ad  munditiam  spiritualem:  in  avibus  autem 
specialia  quaedam  genera  prohibentur:  in  aquilae,  nim,  quae  alte  volat,  prohi¬ 
betur  superbia:  in  gryphe  autem,  qui  equis,  et  hominibus  infestus  est,  cru¬ 
delitas  potentium  prohibetur:  in  halyaeto  autem,  qui  pascitur  minutis  avibus; 
significantur  illi,  qui  sunt  pauperibus  molesti :  in  milvo  autem,  qui  maxime 
insidiis  utitur,  designantur  fraudulenti :  in  vulture  autem,  qui  sequitur  exerci¬ 
tum,  expectans  comedere  cadavera  mortuorum,  significantur  illi,  qui  mortes 
et  seditiones  hominum  affectant,  ut  inde  lucrentur  :  per  animalia  corvini  ge¬ 
neris  significantur  illi,  qui  sunt  voluptatibus  denigrati,  vel  qui  sunt  expertes 
bonae  affectionis:  quia  corvus  semel  emissus  ab  arca  non  est  reversus:  per 
struthionem,  qui  cum  sit  avis,  volare  non  potest,  sed  semper  est  circa  terram 
significantur  Deo  militantes,  et  se  negotiis  saecularibus  implicantes:  nycti¬ 
corax,  quae  nocte  acuti  est  visus,  in  die  autem  non  videt,  significat  eos  qui 
in  temporalibus  sunt  astuti,  in  spiritualibus  hebetes  :  larus  autem,  qui  et  volat 
in  aere,  et  natat  in  aqua,  significat  eos,  qui  et  circumcisionem,  et  baptismum 
venerantur ;  vel  significat  eos,  qui  per  contemplationem  volare  volunt,  et 
tamen  vivunt  in  aquis  voluptatum  ;  accipiter  vero,  qui  deservit  hominibus  ad 
praedam,  significat  eos,  qui  ministrant  potentibus  ad  depraedandum  pauperes: 
per  bubonem,  qui  in  nocte  victum  quaerit,  de  die  autem  latet,  significantur 
luxuriosi,  qui  occultari  quaerunt  in  nocturnis  operibus,  quae  agunt:  mergulus 
autem,  cujus  natura  est,  ut  sub  undis  diutus  immoretur,  significat  gulosos,, 
qui  in  aquis  deliciarum  se  immergunt:  ibis  vero  avis  est  in  Africa,  habens 
longum  rostrum,  quae  serpentibus  pascitur,  et  forte  est  idem  quod  ciconia; 
et  significat  invidos,  qui  de  malis  aliorum  quasi  de  serpentibus  reficiuntur  : 
cycnus  autem  est  coloris  candidi,  et  longum  collum  habet,  per  quod  ex  pro¬ 
funditate  terrae,  vel  aquae  cibum  trahit ;  et  potest  significare  homines,  qu{ 
per  exteriorem  justitiae  candorem  lucra  terrena  quaerunt :  onocrotalus  autem 
avis  est  in  partibus  Orientis  longo  rostro,  quae  in  faucibus  habet  quosdam  folli¬ 
culos,  in  quibus  primo  cibum  reponit,  et  post  horam  in  ventrem  mittit;  et 
significat  avaros,  qui  immoderata  solicitudine  necessaria  vitae  congregant: 
porphyrio  autem  praeter  modum  aliarum  avium  habet  unum  pedem  latum  ad 
natandum,  aliud  fissum  ad  ambulandum;  quia  et  in  aqua  natat,  ut  anates ; 
et  in  terra  ambulat,  ut  perdices;  et  sola  avium  morsu  bibit,  omnem  cibum  aqua 
tingens;  et  significat  eos,  qui  nihil  ad  alterius  arbitrium  facere  volunt,  sed 
solum  quod  fuerit  tinctum  aqua  propriae  voluntatis :  per  herodionem,  qui  vul- 

gariter  jalco  dicitur,  significantur  illi,  quorum  pedes  sunt  veloces  ad  effundendum 
sanguinem;  charadrius  autem,  quae  est  avis  garrula, significat  loquaces:  upupa 
autem,  quae  nidificat  in  stercoribus,  et  foetenti  pascitur  fimo,  et  gemitum  in 
cantu  simulat,  significat  tristitiam  saeculi,  quae  in  hominibus  immundis  mor¬ 
tem  operatur:  per  vespertilionem  autem,  quae  circa  terram  volitat,  significantur 
illi,  qui  saeculari  scientia  praediti  sola  terrena  sapiunt.  Circa  volatilia  autem,, 
et  quadrupedia  illa  sola  conceduntur  eis,  quae  posteriora  crura  habent  lon¬ 
giora,  ut  salire  possint:  alia  vero,  quae  terrae  magis  adhaerent,  prohibentur: 
quia  illi,  qui  abutuntur  doctrina  quatuor  Evangelistarum,  ut  per  eam  in  al¬ 
tum  non  subleventur,  immundi  reputantur:  in.  sanguine  vero,  et  adipe,  et 
nervo  intelligitur  prohiberi  crudelitas,  et  voluptas,  et  fortitudo  ad  pec¬ 
candum. 

Ad  secundum  dicendum,  quod  esus  plantarum,  et  aliorum  terrae  na¬ 
scentium  fuit  apud  homines  etiam  ante  diluvium:  sed  esus  carnium  videtur 
esse  post  diluvium  introductus:  dicitur  enim  Genes.  8.:  Quasi  olera  virentia 
dedi  vobis  omnem  carnem:  et  hoc  ideo,  quia  esus  terrae  nascentium  magis 
pertinet  ad  quamdam  simplicitatem  vitae;  esus  autem  carnium  ad  quasdam 
delicias,  et  curiositatem  vivendi:  sponte  enim  terra  herbam  germinat;  vel 
cum  modico  studio  hujusmodi  terrae  nascentia  in  magna  copia  procurantur,, 
oportet  autem  cum  magno  studio  animalia  nutrire,  vel  etiam  capere;  et  ideo 
volens  Dominus  populum  suum  reducere  ad  simpliciorem  victum,  multa  in 
genere  animalium  eis  prohibuit,  non  autem  in  genere  terrae  nascentium:  vel 
etiam  qui  animalia  immolabantur  idolis,  non  autem  terrae  nascentia. 

Ad  tertium  patet  responsio  ex  dictis  (in  resp.  ad  i.). 

Ad  quartum  dicendum,  quod  etsi  hoedus  occisus  non  sentiat,  qualiter 
carnes  ejus  coquantur;  tamen  in  animo  decoquentis  ad  quamdam  crudeli¬ 
tatem  pertinere  videtur,  si  lac  matris,  quod  datum  est  ei  pro  nutrimento, 
adhibeatur  ad  consumptionem  carnium  ipsius:  vel  potest  dici,  quod  Gentiles 
in  solemnitatibus  idolorum  taliter  carnes  hoedi  decoquebant  ad  immolandum, 
vel  ad  comedendum;  et  ideo  Exod.  23.  postquam  praedictum  fuerat  de  so¬ 
lemnitatibus  celebrandis  in  lege,  subditur:  Non  coques  boedum  in  lacte  matris 
suae.  Figuralis  autem  ratio  hujus  prohibitionis  est,  quia  praefigurabatur,  quod 
Christus,  quia  est  hoedus  propter  similitudinem  carnis  peccati  (Rorn.  8.),  non 
erat  a  Judaeis  coquendus,  idest  occidendus,  in  lacte  matris ,  idest  in  tempore 
infantiae:  vel  significatur,  quod  hoedus,  idest  peccator,  non  est  coquendus  in 
lacte  matris,  idest  non  est  blanditiis  definiendus. 

Ad  quintum  dicendum,  quod  Gentiles  fructus  primitivos,  quos  fortunatos 
aestimabant,  diis  suis  offerebant;  vel  etiam  comburebant  eos  ad  quaedam 
magica  facienda;  et  ideo  praeceptum  est  eis,  ut  fructus  trium  primorum  an¬ 
norum  immundos  reputarent:  in  tribus  enim  annis  fere  omnes  arbores  terrae 
illius  fructum  producunt,  quae  scilicet  vel  seminando,  vel  inserendo,  vel  plan¬ 
tando  coluntur :  rare  autem  contingit,  quod  ossa  fructuum  arboris,  vel  semina 
latentia  seminentur:  haec  enim  tardius  facerent  fructum,  sed  lex  respexit  ad 
id,  quod  frequentius  fit :  poma  autem  quarti  anni,  tamquam  primitiae  mun¬ 
dorum  fructuum,  Deo  offerebantur:  quinto  autem  anno,  et  deinceps  come¬ 
debantur.  Figuralis  autem  ratio  est,  quia  per  hoc  praefiguratur,  quod  post 
tres  status  legis,  quorum  unus  est  ab  Abraham  usque  ad  David  :  secundus  usque 
ad  transmigrationem  Babylonis :  tertius  usque  ad  Christum,  erat  Christus  Deo 
offerendus,  qui  est  fructus  legis:  vel  quia  primordia  nostrorum  operum  de¬ 
bent  esse  nobis  suspecta  propter  imperfectionem. 

Ad  sextum  dicendum,  quod,  sicut  dicitur  Eccli.  19. :  Amictus  corporis  enun¬ 
tiat  de  homine:  et  ideo  voluit  Dominus,  ut  populus  ejus  distingueretur  ab 
aliis  populis,  non  solo  signo  circumcisionis,  quod  erat  in  carne,  sed  etiam 
certa  habitus  distinctione;  et  ideo  prohibitum  fuit  eis,  ne  induerentur  vesti¬ 
mento  ex  lana ,  et  lino  contexto :  et  ne  mulier  indueretur  veste  virili ,  aut  e  con¬ 
verso,  propter  duo.  Primo  quidem  ad  vitandum  idololatriae  cultum:  hujus¬ 
modi  enim  variis  vestibus  ex  diversis  contextis  Gentiles  in  cultu  suorum 
Deorum  utebantur:  et  etiam  in  cultu  Martis  mulieres  utebantur  armis  vi¬ 
rorum;  in  cultu  autem  Veneris  e  converso  viri  utebantur  vestibus  mulierum. 
Alia  ratio  est  ad  declinandam  luxuriam:  nam  per  commixtiones  varias  in 
vestimentis,  omnis  inordinata  commixtio  coitus  excluditur;  quod  autem  mulier 
induatur  veste  virili,  aut  e  converso,  incentivum  est  concupiscentiae,  et  oc¬ 
casionem  libidini  praestat.  Figuralis  autem  ratio  est,  quia  in  vestimento  con¬ 
texto  ex  lana,  et  lino  interdicitur  conjunctio  simplicitatis  et  innocentiae,  quae 
figuratur  per  lanam,  et  subtilitatis  et  malitiae,  quae  figuratur  per  linum.  Prohi¬ 
betur  etiam,  quod  mulier  non  usurpet  sibi  doctrinam,  vel  alia  virorum  officia ; 
vel  ne  vir  declinet  ad  mollities  mulierum. 

Ad  septimum  dicendum,  quod,  sicut  Hieron.  dicit  super  Matth.  (sup.  illud 
cap.  2j.:  Dilatant  enim,  etc.) :  Dominus  jussit,  ut  in  quatuor  angulis  palliorum 
hyacinthinas  fimbrias  facerent,  ad  populum  Israel  dignoscendum  ab  aliis  populis; 
unde  per  hoc  se  esse  Judaeos  profitebantur;  et  ideo  per  aspectum  hujus  signi 
inducebatur  in  memoriam  suae  legis.  Quod  autem  dicitur:  Ligabis  ea  in  manu 
tua,  et  erunt  semper  ante  oculos  tuos,  Pharisaei  male  interpretabantur  scribentes 
in  membranis  decalogum  Moysi,  et  ligabant  in  fronte  quasi  coronam,  ut  ante  oculos 
moveretur ;  cum  tamen  intentio  Domini  mandantis  fuerit,  ut  ligarentur  in  manu, 
idest  in  operatione ;  et  essent  ante  oculos,  idest  in  meditatione.  In  hyacinthinis 
autem  vittis,  quae  palliis  inferebantur,  significatur  coelestis  intentio,  quae 
omnibus  operibus  nostris  debet  adjungi:  potest  tamen  dici,  quod  quia  po¬ 
pulus  ille  carnalis  erat,  et  durae  cervicis,  oportuit  etiam  per  hujusmodi  sen¬ 
sibilia  eos  ad  legis  observantiam  excitari. 

Ad  octavum  dicendum,  quod  affectus  hominis  est  duplex :  unus  quidem  se¬ 
cundum  rationem:  alius  ve ro  secundum  passionem.  Secundum  igitur  affectum 
rationis  non  refert,  quid  homo  circa  bruta  animalia  agat;  quia  omnia  sunt 
subjecta  ejus  potestati  a  Deo,  secundum  illud  Psal.  8.:  Omnia  subjecisti  sub 
pedibus  ejus:  et  secundum  hoc  Apostolus  dicit,  quod  non  est  cura  Deo  de  bobus ; 
quia  Deus  non  requirit  ab  homine,  quid  circa  boves  agat,  vel  circa  alia  ani¬ 
malia.  Quantum  vero  ad  affectum  passionis,  movetur  affectus  hominis  etiam 
■circa  alia  animalia,  quia  enim  passio  misericordiae  consurgit  ex  afflictionibus 
aliorum,  contingit  autem  etiam  bruta  animalia  poenas  sentire,  potest  in  ho¬ 
mine  consurgere  misericordiae  affectus  etiam  circa  afflictiones  animalium : 
proximum  autem  est,  ut  qui  exercetur  in  affectu  misericordiae  circa  animalia, 
magis  ex  hoc  disponatur  ad  affectum  misericordiae  circa  homines:  unde  di¬ 
citur  Proverb.  12.:  Novit  justus  animas  jumentorum  suorum:  viscera  autem  im¬ 
piorum  crudelia;  et  ideo,  ut  Dominus  populum  Judaicum  ad  crudelitatem 
pronum,  ad  misericordiam  revocaret,  voluit  eos  exercere  ad  misericordiam 
etiam  circa  bruta  animalia,  prohibens  quaedam  circa  animalia  fieri,  quae  ad 
crudelitatem  quamdam  pertinere  videntur;  et  ideo  prohibuit,  ne  coqueretur 
Itonius  in  lacte  matris;  et  quod  non  alligaretur  0.?  bovi  trituranti;  et  quod  non 
occideretur  mater  cum  filiis.  Quamvis  etiam  dici  possit,  quod  haec  prohibita 
sunt  eis  in  detestationem  idololatriae:  nam  Aegyptii  nefarium  reputabant,  uc 

boves  triturantes  de  frugibus  comederent :  aliqui  etiam  malefici  utebantur 
matre  ovis  incubante,  et  pullis  ejus  simul  captis  ad  foecunditatem,  et  for¬ 
tunam  circa  nutritionem  filiorum :  et  quia  etiam  in  auguriis  reputabatur  hoc 
esse  fortunatum,  quod  inveniretur  mater  incubans  filiis:  circa  commixtionem 
vero  animalium  diversae  speciei  ratio  literalis  potuit  esse  triplex.  Uria  quidem 
ad  detestationem  idololatriae  Aegyptiorum,  qui  diversis  commixtionibus  ute¬ 
bantur  in  servitium  planetarum,  qui  secundum  diversas  conjunctiones  habent 
diversos  effectus,  et  super  [al.  similiter ]  diversas  species  rerum.  Alia  ratio  est 
ad  excludendum  concubitus  contra  naturam.  Tertia  ratio  est  ad  tollendam 
universaliter  occasionem  concupiscentiae :  animalia  enim  diversarum  spe- 
cierum  non  commiscentur  de  facili  ad  invicem,  nisi  Jroc  per  homines  pro¬ 
curetur  :  et  in  aspectu  coitus  animalium  excitatur  homini  concupiscentiae  motus; 
unde  et  in  traditionibus  Judaeorum  praeceptum  invenitur,  ut  Rabbi  Moyses 
dicit  (lib.  3.  Dux  errantium,  cap.  30.  inter  med.  et  fin.),  ut  homines  avertant 
oculos  ab  animalibus  coeuntibus. 

Figuralis  autem  horum  ratio  est,  quia  bovi  trituranti,  idest  praedicatori  de¬ 
ferenti  segetes  doctrinae,  non  sunt  necessaria  victus  subtrahenda,  ut  Apo¬ 
stolus  dicit  1.  ad  Cor.  9:  Matrem  etiam  non  simul  debemus  tenere  cum  filiis  (in 
ep.  1.  Cor.  <7.  non  inv.;  hab.  solum  in  v.  3.  Mulierem  sororem);  quia  quibusdam 
retinendi  sunt  spirituales  sensus,  quasi  filii;  et  dimittenda  est  literalis  obser¬ 
vantia,  quasi  mater,  sicut  in  omnibus  caeremoniis  legis.  Prohibetur  etiam, 
quod  jumenta,  idest  populares homines,  non  faciamus  coire,  idest  conjunctionem 
habere,  cum  alterius  generis  animantibus ,  idest  cum  Gentilibus,  vel  Judaeis. 

Ad  nonum  dicendum,  quod  omnes  illae  commixtiones  in  agricultura 
sunt  prohibitae  ad  literam,  in  detestationem  idololatriae;  quia  Aegyptii  in 
venerationem  stellarum  diversas  commixtiones  faciebant,  et  in  seminibus,  et 
in  animalibus,  et  in  vestibus  repraesentantes  diversas  conjunctiones  stellarum; 
vel  omnes  hujusmodi  commixtiones  variae  prohibentur  ad  detestationem 
coitus  contra  naturam.  Habent  tamen  figuralem  rationem ;  quia  quod  dicitur : 
Non  seres  vineam  tuam  altero  semine,  est  spiritualiter  intelligendum,  quod  in 
Ecclesia,  quae  est  spiritualis  vinea,  non  est  seminanda  aliena  doctrina:  et 
similiter  ager,  idest  Ecclesia,  non  est  seminandus  diverso  semine,  idest  catho¬ 
lica  doctrina,  et  haeretica :  non  est  etiam  simul  arandum  in  bove,  et  asino ; 
quia  fatuus  sapienti  in  praedicatione  non  est  sociandus,  quia  unus  impedit 
alium. 

Ad  decimum  (in  codicibus  et  in  veteribus  editionibus  deest  solutio  ad  decimum ; 
nos  textum  Francisci  Garcia  adoptavimus  a  Nicolaio  etiam  adoptatum)  dicendum 
Deuter.  7.  rationabiliter  prohiberi  argentum,  et  aurum;  non  ex  eo  quod 
hominum  potestati  subjecta  non  sint;  sed  quia  sicut  ipsa  idola,  ita  et  omnia 
illa,  ex  quibus  conflata  erant,  anathemati  subjiciebantur,  utpote  Deo  maxime 
abominanda.  Quod  patet  ex  praedicto  capite,  ubi  subditur :  Nec  inferes  quid- 
piam  ex  idolo  in  domum  tuam,  ne  fias  anathema,  sicut  et  illud  est:  tum  etiam  ne 
accepto  auro,  et  argento  ex  cupiditate  facile  inciderent  in  idolatriatn,  ad 
quam  proni  erant  Judaei.  Secundum  autem  praeceptum  Deuteronomii  23.  de 
egestionibus  humo  operiendis  justum,  atque  honestum  fuit,  tum  ob  munditiam 
corporalem,  tum  ob  aeris  salubritatem  conservandam,  tum  ob  reverentiam, 
quae  debebatur  tabernaculo  foederis  in  castris  existenti,  in  quo  Dominus  ha¬ 
bitare  dicebatur;  sicut  ibi  aperte  ostenditur,  ubi  posito  illo  praecepto,  statim 
subjungitur  ejus  ratio,  scilicet :  Dominus  Deus  ambulat  in  medio  castrorum,  ut 
eruat  te,  etc.,  ut  sint  castra  tua  sancta  (idest  munda)  et  nihil  in  eis  appareat  foe- 

ditatis.  Ratio  autem  figuralis  hujus  praecepti  ex  Gregorio  (lib.  31.  Moral.  cap.  13. 
a  med.)  est,  ut  significaretur,  peccata,  quae  a  mentis  nostrae  utero  tamquam 
excrementa  foetida  egeruntur,  per  poenitentiam  tegenda  esse,  ut  Deo  accepti 
simus,  juxta  illud  Psal.  31.  :  Beati ,  quorum  remissae  sunt  iniquitates,  et  quorum 
tecta  sunt  peccata:  vel  juxta  Glossam  (ord.  implic.),  ut  cognita  miseria  con¬ 
ditionis  humanae,  sordes  mentis  elatae,  ac  superbae  sub  fossa  profundae 
considerationis  per  humilitatem  tegerentur  ac  purgarentur. 

Ad  undecimum  dicendum,  quod  malefici,  et  sacerdotes  idolorum  utebantur 
in  suis  ritibus  ossibus,  vel  carnibus  hominum  mortuorum;  et  ideo  ad  extir- 
pandum  idololatriae  cultum  praecepit  Dominus,  ut  sacerdotes  minores,  qui 
per  tempora  certa  ministrabant  in  Sanctuario,  non  inquinarentur  in  mortibus, 
nisi  valde  propinquorum,  scilicet  patris,  et  matris,  et  hujusmodi  conjunctarum 
personarum.  Pontifex  autem  semper  debebat  esse  paratus  ad  ministerium  San¬ 
ctuarii;  et  ideo  totaliter  prohibitus  erat  ei  accessus  ad  mortuos,  quantum- 
cumque  propinquos.  Praeceptum  etiam  est  eis,  ne  ducerent  uxorem  meretricem, 
ac  repudiatam,  sed  virginem,  tum  propter  reverentiam  Sacerdotum,  quorum 
dignitas  quodammodo  ex  tali  conjugio  diminui  videretur ;  tum  etiam  propter 
filios  quibus  esset  ad  ignominiam  turpitudo  matris;  quod  maxime  tunc  erat 
vitandum,  quando  sacerdotii  dignitas  secundum  successorem  generis  confere¬ 
batur.  Praeceptum  etiam  erat  eis,  ut  non  raderent  caput,  nec  barbam,  nec  in  car¬ 
nibus  suis  facerent  incisuram,  ad  removendum  idololatriae  ritum.  Nam  sacer¬ 
dotes  Gentilium  radebant  caput,  et  barbam ;  unde  dicitur  Baruch  6. :  Sacerdotes 
sedent  habentes  tunicas  scissas,  et  capita,  ei  barbam  rasam;  et  etiam  in  cultu  ido¬ 
lorum  incidebant  se  cultris,  et  lanceolis,  ut  dicitur  3.  Regum  18.:  unde  con¬ 
traria  praecepta  sunt  Sacerdotibus  veteris  legis.  Spiritualis  autem  ratio  horum 
est,  quia  sacerdotes  omnino  debent  esse  immunes  ab  operibus  mortuis,  quae 
sunt  opera  peccati;  et  etiam  non  debent  radere  caput,  idest  deponere  sapien¬ 
tiam;  neque  deponere  barbam,  idest  sapientiae  perfectionem,  neque  etiam  scin¬ 
dere  vestimenta,  aut  incidere  carnes,  ut  scilicet  vitium  schismatis  non  incurrant. 

DE  DURATIONE  PRAECEPTORUM  CAEREMONI ALIUM, 
IN  QUATUOR  ARTICULOS  DIVISA. 


Deinde  considerandum  est  de  duratione  caeremonialium  praeceptorum. 
Et  circa  hoc  quaeruntur  quatuor. 

Primo.  Utrum  praecepta  caeremonialia  fuerint  ante  legem. 

Secundo.  Utrum  in  lege  aliquam  virtutem  habuerint  justificandi. 
Tertio.  Utrum  cessaverint  Christo  veniente. 

Quarto.  Utrum  sit  peccatum  mortale  observare  ea  post  Christum. 


QUAESTIO  CIII.  ARTICULUS  I. 


775 


ARTICULUS  I.  5$2 

UTRUM  CAEREMONIAE  LEGIS  FUERINT  ANTE  LEGEM. 

(Hebr.  7.  fin.). 

Ad  primum  sic  proceditur.  Videtur,  quod  caeremoniae  legis  fuerint  ante 
legem :  sacrificia  enim,  et  holocausta  pertinent  ad  caeremonias  veteris  legis, 
ut  supra  dictum  est  (q.  praec.  art.  q.):  sed  sacrificia  et  holocausta  fuerunt 
ante  legem :  dicitur  enim  Gen.  4.,  quod  Cain  obtulit  de  fructibus  terrae  mu¬ 
nera  Domino:  Abel  autem  obtulit  de  primogenitis  gregis  sui,  et  de  adipibus  eo¬ 
rum.  Noe  etiam  obtulit  holocausta  Domino,  ut  dicitur  Genes.  8.  et  Abraham 
similiter,  ut  dicitur  Genes.  22.;  ergo  caeremoniae  veteris  legis  fuerunt  ante 
legem. 

2.  Praeterea.  Ad  caeremonias  Sacrorum  [al.  Sacramentorum ]  pertinent 
constructio  altaris,  et  ejus  inunctio :  sed  ista  fuerunt  ante  legem :  legitur  enim 
Genes.  13.  quod  Abraham  aedificavit  altare  Domino;  et  de  Jacob  dicitur 
Genes.  28.,  quod  tulit  lapidem,  et  erexit  in  titulum,  fundens  oleum  desuper;  ergo 
caeremoniae  legales  fuerunt  ante  legem. 

3.  Praeterea.  Inter  Sacramenta  legalia  primum  dicitur  fuisse  circumci¬ 
sio:  sed  circumcisio  fuit  ante  legem,  ut  patet  Genes.  17.  Similiter  etiam 
sacerdotium  fuit  ante  legem:  dicitur  enim  Genes.  14.,  quod  Melchisedech  erat 
sacerdos  Dei  summi  (altis simi) ;  ergo  caeremoniae  Sacramentorum  fuerunt 
ante  legem. 

4.  Praeterea.  Discretio  mundorum  animalium  ab  immundis  pertinet  ad 
caeremonias  observantiarum,  ut  supra  dictum  est  (q.  102.  art.  6.  ad  1.) :  sed 
talis  distinctio  fuit  ante  legem :  dicitur  enim  Gen.  7. :  Ex  omnibus  mundis  ani¬ 
malibus  tolle  septena  et  septena,  de  animantibus  vero  immundis  duo  et  duo;  ergo 
caeremoniae  legales  fuerunt  ante  legem. 

Sed  contra  est,  quod  dicitur  Deut.  6. :  Haec  sunt  praecepta,  et  caeremo¬ 
niae,  quae  mandavit  Dominus  Deus  noster  (vester),  ut  docerem  vos:  non  autem 
indiguissent  super  his  doceri  si  prius  praedictae  caeremoniae  fuissent;  ergo 
caeremoniae  legis  non  fuerunt  ante  legem. 

Respondeo  dicendum,  quod,  sicut  ex  dictis  patet  (q.  102.  art.  2.),  caere¬ 
moniae  legis  ad  duo  ordinabantur;  scilicet:  ad  cultum  Dei,  et  ad  figurandum 
Christum:  quicumque  autem  colit  Deum,  oportet  quod  per  aliqua  determi¬ 
nata  eum  colat,  quae  ad  exteriorem  cultum  pertinent:  determinatio  autem 
divini  cultus  pertinet  ad  caeremonias;  sicut  etiam  determinatio  eorum,  per 
quae  ordinamur  ad  proximum,  pertinet  ad  praecepta  judicialia,  ut  supra 
dictum  est  (q.  99.  art.  4.);  et  ideo  sicut  inter  homines  communiter  erant  ali¬ 
qua  judicialia,  non  tamen  ex  auctoritate  legis  divinae  instituta,  sed  ratione 
hominum  ordinata:  ita  etiam  erant  quaedam  caeremoniae,  non  quidem,  ex 
auctoritate  alicujus  legis  determinatae,  sed  solum  secundum  voluntatem,  et 
devotionem  hominum  Deum  colentium.  Sed  quia  etiam  ante  legem  fuerunt 
quidam  viri  praecipui  prophetico  spiritu  pollentes,  credendum  est,  quod  ex 
instinctu  divino,  quasi  ex  quadam  privata  lege,  inducerentur  ad  aliquem  cer¬ 
tum  modum  colendi  Deum,  qui  et  conveniens  esset  interiori  cultui,  et  etiam 
congrueret  ad  significandum  Christi  mysteria,  quae  figurabantur  etiam  per 

alia  eorum  gesta,  secundum  illud  1.  Cor.  10.:  Omnia  in  figura  contingebant 
illis;  fuerunt  igitur  ante  legem  quaedam  caeremoniae,  non  tamen  caeremo¬ 
niae  legis:  quia  non  erant  per  aliquam  legislationem  institutae. 

Ad  primum  ergo  dicendum,  quod  hujusmodi  oblationes,  et  sacrificia,  et 
holocausta  offerebant  antiqui  ante  legem  ex  quadam  devotione  propriae  vo¬ 
luntatis,  secundum  quod  eis  videbatur  conveniens ;  ut  in  rebus,  quas  a  Deo 
acceperant,  quas  in  reverentiam  divinam  offerebant,  protestarentur  se  colere 
Deum,  qui  est  omnium  principium,  et  finis. 

Ad  secundum  dicendum,  quod  etiam  sacra  quaedam  instituerunt;  quia 
videbatur  eis  conveniens,  ut  in  reverentiam  divinam  essent  aliqua  loca  ab 
aliis  distincta  divino  cultui  mancipata. 

Ad  tertium  dicendum,  quod  sacramentum  circumcisionis  praecepto  di¬ 
vino  fuit  statutum  ante  legem ;  unde  non  potest  dici  sacramentum  legis,  quasi 
in  lege  institutum,  sed  solum  quasi  in  lege  observatum :  et  hoc  est  quod  Do¬ 
minus  dicit  Joann.  7.:  Circumcisio  non  ex  Moyse  est,  sed  ex  patribus:  sacerdo¬ 
tium  etiam  erat  ante  legem  apud  colentes  Deum  secundum  humanam  deter¬ 
minationem,  qui  hanc  dignitatem  primogenitis  attribuebant. 

Ad  quartum  dicendum,  quod  distinctio  mundorum  animalium,  et  immun¬ 
dorum  non  fuit  ante  legem  quantum  ad  esum,  cum  dictum  sit  Genes.  9. : 
Omne  quod  movetur,  et  vivit,  erit  vobis  in  cibum;  sed  solum  quantum  ad  sacri¬ 
ficiorum  oblationem,  quia  de  quibusdam  determinatis  animalibus  sacrificia 
offerebant :  si  tamen  quantum  ad  esum  erat  aliqua  animalium  discretio,  hoc 
non  erat,  quia  esus  illorum  reputaretur  illicitus,  cum  nulla  lege  esset  prohi¬ 
bitus,  sed  propter  abominationem,  vel  consuetudinem :  sicut  et  nunc  videmus 
quod  aliqua  cibaria  sunt  in  aliquibus  terris  abominabilia,  quae  in  aliis  co¬ 
meduntur. 


ARTICULUS  II.  S53 

UTRUM  CAEREMONIAE  VETERIS  LEGIS  HABUERINT  VIRTUTEM 
JUSTIFICANDI  TEMPORE  LEGIS. 

(Supr.  q.  98.  art.  1.  et  q.  100.  art.  12.  et  3.  Dist.  40.  art.  3.). 

Ad  secundum  sic  proceditur.  Videtur,  quod  caeremoniae  veteris  legis 
habebant  virtutem  justificandi  tempore  legis:  expiatio  enim  a  peccato,  et  con¬ 
secratio  hominis  ad  justificationem  pertinent:  sed  Exod.  29,  dicitur,  quod 
per  aspersionem  sanguinis,  et  inunctionem  olei  consecrabantur  Sacerdotes,  et  vestes 
eorum :  et  Lev.  16.  dicitur,  quod  Sacerdos  per  aspersionem  sanguinis  vituli  expiabat 
Sanctuarium  ab  immunditiis  filiorum  Israel  et  a  praevaricationibus  eorum,  atque 
peccatis;  ergo  caeremoniae  veteris  legis  habebant  virtutem  justificandi. 

2.  Praeterea.  Id,  per  quod  homo  placet  Deo,  ad  justitiam  pertinet  se¬ 
cundum  illud  Ps.  10.  :  Justus  Dominus,  et  justitias  dilexit:  sed  per  caeremonias 
aliqui  Deo  placebant,  secundum  illud  Levit.  10. :  Quomodo  potui...  placere  Do¬ 
mino  in  caeremoniis  mente  lugubri ?  Ergo  caeremoniae  veteris  legis  habebant 
virtutem  justificandi. 

3.  Praeterea.  Ea  quae  sunt  divini  cultus,  magis  pertinent  ad  animam, 
quam  ad  corpus,  secundum  illud  Ps.  18.:  Lex  Domini  immaculata,  convertens 
animas:  sed  per  caeremonias  veteris  legis  mundabatur  leprosus,  ut  dicitur 

Levit.  14.;  ergo  multo  magis  caeremoniae  veteris  legis  poterant  mundare 
animam  justificando. 

Sed  contra,  est,  quod  Apost.  dicit  Gal.  2.:  Si  data  esset  lex,  quae  posset 
justificare,  Christus  gratis  mortuus  esset,  idest  sine  causa :  sed  hoc  est  inconve¬ 
niens;  ergo  caeremoniae  veteris  legis  non  justificabant. 

Respondeo  dicendum,  quod,  sicut  supra  dictum  est  (q.  102.  art.  7.  ad  4.); 
in  veteri  lege  duplex  immunditia  observabatur :  una  quidem  spiritualis,  quae 
est  immunditia  culpae :  alia  vero  corporalis,  quae  tollebat  idoneitatem  ad 
cultum  divinum :  sicut  leprosus  dicebatur  immundus,  vel  ille  qui  tangebat 
aliquod  morticinum  :  et  sic  immunditia  nihil  aliud  erat,  quam  irregularitas 
quaedam.  Ab  hac  igitur  immunditia  caeremoniae  veteris  legis  habebant  virtutem 
emundandi:  quia  hujusmodi  caeremoniae  erant  quaedam  remedia  adhibita  ex 
ordinatione  legis  ad  tollendas  praedictas  immunditias  ex  statuto  legis  inductas ; 
et  ideo  Apostolus  dicit  ad  Hebr.  9.  quod  sanguis  hircorum,  et  taurorum,  et 
cinis  vitulae  aspersus  inquinatos  sanctificat  ad  emundationem  carnis:  et  sicut  ista 
immunditia,  quae  per  hujusmodi  caeremonias  emundabatur,  erat  magis  carnis, 
quam  mentis,  ita  etiam  ipsae,  caeremoniae  justitiae  carnis  dicuntur  ab  ipso 
Apostolo,  parum  supra  v.  10.  :  Justitiis,  Inquit,  carnis  usque  ad  tempus  cor¬ 
rectionis  impositis.  Ab  immunditia  vero  mentis,  quae  est  immunditia  culpae, 
non  habebant  virtutem  expiandi;  et  hoc  ideo,  quia  expiatio  a  peccatis  num- 
quam  fieri  potuit  nisi  per  Christum,  qui  tollit  peccata  mundi,  ut  dicitur  Joan.  1.: 
et  quia  mysterium  incarnationis,  et  passionis  Christi  nondum  erat  realiter 
peractum,  veteris  legis  caeremoniae  non  poterant  in  se  continere  realiter 
virtutem  profluentem  a  Christo  incarnato,  et  passo,  sicut  continent  sacra¬ 
menta  novae  legis,  et  ideo,  non  poterant  a  peccato  mundare,  sicut  Apost. 
dicit  ad  Heb.  10.,  quod  impossibile  est  sanguine  taurorum,  aut  hircorum  auferri 
peccata :  et  hoc  est  quod  Gal.  4.  Apost.  vocat  ea  egena,  infirma  dementa  :  in¬ 
firma  quidem,  quia  non  possunt  a  peccato  mundare :  sed  haec  infirmitas  pro¬ 
venit  ex  eo  quod  sunt  egena,  idest  ea  quod  non  continent  in  se  gratiam. 
Poterat  autem  mens  fidelium  tempore  legis  per  fidem  conjungi  Christo  in¬ 
carnato,  et  passo  :  et  ita  ex  fide  Christi  justificabantur :  cujus  fidei  quae¬ 
dam  protestatio  erat  hujusmodi  caeremoniarum  observatio,  inquantum  erant 
figura  Christi;  et  ideo  pro  peccatis  offerebantur  sacrificia  quaedam  in  veteri 
lege,  non  quia  ipsa  sacrificia  a  peccato  emundarent,  sed  quia  erant  quaedam 
protestationes  fidei,  quae  a  peccato  mundabant ;  et  hoc  etiam  ipsa  lex  innuit 
ex  modo  loquendi.  Dicitur  enim  Lev.  4.  et  5.  quod  in  oblatione  hostiarum  pro 
peccato  orabit  pro  eo  Sacerdos,  et  dimittetur  ei,  quasi  peccatum  dimittatur  non 
vi  sacrificiorum,  sed  ex  fide,  et  devotione  offerentium :  sciendum  est  tamen, 
quod  hoc  ipsum  quod  veteris  legis  caeremoniae  a  corporalibus  immunditiis 
expiabant,  erant  in  figura  expiationis  a  peccatis,  quae  fit  per  Christum;  sic 
igitur  patet,  quod  caeremoniae  in  statu  veteris  legis  non  habebant  virtutem 
justificandi. 

Ad  primum  ergo  dicendum,  quod  illa  sanctificatio  sacerdotis,  et  filiorum 
ejus,  et  vestium  ipsorum,  vel  quorumcumque  aliorum  per  aspersionem  san¬ 
guinis,  nihil  aliud  erat,  quam  deputatio  ad  divinum  cultum,  et  remotio  im¬ 
pedimentorum  ad  emundationem  carnis,  ut  Apost.  dicit  (Hebr.  13.)  in  praefi¬ 
gurationem  illius  sanctificationis,  qua  Jesus  per  suum  sanguinem  sanctificavit 
populum ;  expiatio  etiam  [al.  haec  ergo  expiatio]  ad  remotionem  hujusmodi 
corporalium  immunditiarum  referenda  est,  non  ad  remotionem  culpae :  unde 
etiam  Sanctuarium  expiari  dicitur,  quod  culpae  subjectum  esse  non  poterat. 

Ad  secundum  dicendum,  quod  Sacerdotes  placebant  Deo  in  caeremoniis 
propter  obedientiam,  et  devotionem,  et  fidem  rei  praefiguratae,  non  autem 
propter  ipsas  res  secundum  se  consideratas. 

Ad  tertium  dicendum,  quod  caeremoniae  illae,  quae  erant  institutae  in 
emundatione  leprosi,  non  ordinabantur  ad  tollendam  immunditiam  infirmi¬ 
tatis  leprae;  quod  patet  ex  hoc  quod  non  adhibebantur  hujusmodi  caeremo¬ 
niae  nisi  jam  emundato :  unde  diciturLevit.  14.,  quod  Sacerdos  egressus  de  castris, 
cum  invenerit  lepram  esse  mundatam,  praecipiet  ei  qui  purificatur ,  ut  offerat ,  etc.  : 
ex  quo  patet,  quod  sacerdos  constituebatur  judex  leprae  mundatae,  non  autem 
emundandae:  adhibebantur  autem  hujusmodi  caeremoniae  ad  tollendam  im¬ 
munditiam  irregularitatis:  dicunt  tamen,  quod  quandoque  si  contingeret  sa¬ 
cerdotem  errare  in  judicando,  miraculose  leprosus  mundabatur  a  Deo  virtute 
divina,  non  autem  virtute  sacrificiorum  :  sicut  etiam  miraculose  mulieris  adul¬ 
terae  computrescebat  femur  bibitis  aquis,  in  quibus  sacerdos  maledicta  con¬ 
gesserat,  ut  habetur  Num.  5. 

ARTICULUS  III.  554 

UTRUM  CAEREMONIAE  VETERIS  LEGIS  CESSAVERINT 
IN  ADVENTU  CHRISTI. 

(2-2.  q.  S6.  art.  4.  ad  1.  et  2.  Dist.  44.  q.  2.  art.  2.  ad  4.  et  4.  Dist.  1.  q.  2.  ad  jf. 
et  Quodl.  2.  art.  S.  corp.  et  Rom.  14.  lect.  1.  et  2.). 

Ad  tertium  sic  proceditur.  Videtur,  quod  caeremoniae  veteris  legis  non 
cessaverint  in  Christi  adventu :  dicitur  enim  Baruch  4.  :  Hic  est  liber  manda¬ 
torum  Dei,  et  lex,  quae  est  in  aeternum:  sed  ad  legem  pertinebant  legis  caere¬ 
moniae;  ergo  legis  caeremoniae  in  aeternum  duraturae  erant. 

2.  Praeterea.  Oblatio  mundati  leprosi  ad  legis  caeremonias  pertinebat : 
sed  etiam  in  Evangelio  praecipitur  leproso  emundato,  ut  hujusmodi  oblatio¬ 
nes  offerat ;  ergo  caeremoniae  veteris  legis  non  cessaverunt  Christo  veniente. 

3.  Praeterea.  Manente  causa  manet  effectus :  sed  caeremoniae  veteris 
legis  habebant  quasdam  rationabiles  causas,  inquantum  ordinabantur  ad  di¬ 
vinum  cultum,  etiam  praeter  hoc  quod  ordinabantur  in  figuram  Christi; 
ergo  caeremoniae  veteris  legis  cessare  non  debuerunt. 

4.  Praeterea.  Circumcisio  erat  instituta  in  signum  fidei  Abrahae ;  obser¬ 
vatio  autem  Sabbati  ad  recolendum  beneficium  creationis;  et  aliae  solemni- 
tates  legis  ad  recolendum  alia  beneficia  Dei,  ut  supra  dictum  est  (q.  praec. 
art.  4.  ad  10.) :  sed  fides  Abrahae  est  semper  imitanda  etiam  a  nobis,  et  be¬ 
neficium  creationis,  et  alia  Dei  beneficia  semper  sunt  recolenda;  ergo  ad 
minus  circumcisio,  et  solemnitates  legis  cessare  non  debuerunt. 

Sed  contra  est,  quod  Apostolus  dicit  ad  Coi.  2.  :  Nemo  vos  judicet  in 
cibo,  aut  in  potu,  aut  in  parte  diei  festi,  aut  neomeniae,  aut  sabbatorum,  quae 
sunt  umbra  futurorum ;  et  ad  Hebr.  8.  dicitur,  quod  dicendo  novum  testamentum 
veteravit  prius;  quod  autem  antiquatur,  et  senescit,  prope  interitum  est. 

Respondeo  dicendum,  quod  omnia  praecepta  caeremonialia  veteris  legis 
ad  cultum  Dei  sunt  ordinata,  ut  supra  dictum  est  (q.  101.  art.  1.  et  2.):  exte¬ 
rior  autem  cultus  proportionari  debet  interiori  cultui,  qui  consistit  in  fide, 
spe,  et  charitate :  unde  secundum  diversitatem  interioris  cultus  debuit  diver- 

sificari  exterior  cultus:  potest  autem  triplex  status  distingui  interioris  cultus. 
Unus  quidelu,  secundum  quem  habetur  fides,  et  spes  de  bonis  coelestibus,  et 
de  his,  per  quae  in  coelestia  introducimur;  de  utrisque  quidem,  sicut  de 
quibusdam  futuris;  et  talis  fuit  status  fidei;  et  spei  in  veteri  lege.  Alius  autem 
est  status  interioris  cultus,  in  quo  habetur  fides,  et  spes  de  coelestibus  bonis, 
sicut  de  quibusdam  futuris,  scilicet  [al.  sed]  de  his,  per  quae  introducimur 
in  coelestia,  sicut  de  praesentibus,  vel  praeteritis :  et  iste  est  status  novae 
legis.  Tertius  autem  status  est,  in  quo  utraque  habentur  ut  praesentia,  et  nihil 
creditur  ut  absens,  neque  speratur  ut  futurum:  et  iste  est  status  beatorum. 
In  illo  ergo  statu  beatorum  nihil  erit  figurale  ad  divinum  cultum  pertinens, 
sed  solum  gratiarum  actio,  et  vox  laudis;  et  ideo  dicitur  Apocal.  21.  de  Civi- 
tale  Beatorum  :  Templum  non  vidi  in  ea ;  Dominus  enim  Deus  omnipotens  templum 
illius  est,  et  Agnus;  pari  igitur  ratione  caeremoniae  primi  status,  per  quas  fi¬ 
gurabatur  et  secundus,  et  tertius,  veniente  secundo  statu,  cessare  debuerunt, 
et  aliae  caeremoniae  induci,  quae  convenirent  statui  cultus  divini  pro  tempore 
illo,  in  quo  bona  coelestia  sunt  futura :  beneficia  autem  Dei,  per  quae  ad  coe¬ 
lestia  introducimur,  sunt  praesentia. 

Ad  primum  ergo  dicendum,  quod  lex  vetus  dicitur  esse  in  aeternum,  se¬ 
cundum  moralia  quidem  simpliciter,  et  absolute,  secundum  caeremonialia  vero 
quantum  ad  veritatem  per  eam  figuratam. 

Ad  secuxdum  dicendum,  quod  mysterium  redemptionis  humanis  generis 
completum  fuit  in  passione  Christi;  und  tunc  Dominus  dixit:  Consummatum 
est,  ut  habetur  Joan.  19.:  et  ideo  tunc  totaliter  debuerunt  cessare  legalia, 
quasi  jam  veritate  eorum  consummata.  In  cujus  signum  in  passione  Christi 
velum  templi  legitur  esse  scissum,  Mattb.  27.;  et  ideo  ante  passionem  Christi, 
Christo  praedicante,  et  miracula  faciente,  currebant  simul  Lex,  et  Evange- 
lium;  quia  jam  mysterium  Christi  erat  inchoatum,  sed  nondum  consumma¬ 
tum  :  et  propter  hoc  mandavit  Christus  Dominus  ante  passionem  leproso,  ut 
legales  caeremonias  observaret. 

Ad  tertium  dicendum,  quod  rationes  literales  caeremoniarum  supra  assi¬ 
gnatae  referuntur  ad  divinum  cultum,  qui  quidem  cultus  erat  in  fide  venturi, 
et  ideo  jam  veniente  eo,  qui  venturus  erat,  et  cultus  ille  cessavit,  et  omnes 
rationes  ad  hunc  cultum  ordinatae. 

Ad  quartum  dicendum,  quod  fides  Abrahae  fuit  commendata  in  hoc, 
quod  credidit  divinae  promissioni  de  futuro  semine,  in  quo  benedicerentur 
omnes  gentes ;  et  ideo,  quamdiu  hoc  erat  futurum,  oportebat,  protestari  fidem 
Abrahae  in  circumcisione:  sed  postquam  jam  hoc  est  perfectum,  oportet 
idem  alio  signo  declarari,  scilicet  baptismo,  qui  in  hoc  circumcisioni  suc¬ 
cedit,  secundum  illud  Apost.  ad  Coloss.  2. :  Circumcisi  estis  circumcisione  non 
manufacta  in  expoliatione  corporis  carnis,  sed  in  circumcisione  Domini  nostri  Jesu 
Christi  consepulti  ei  in  Baptismo:  Sabbatum  autem,  quod  significabat  primam 
creationem,  mutatur  in  diem  Dominicum,  in  quo  commemoratur  nova  crea¬ 
tura  inchoata  in  resurrectione  Christi.  Et  similiter  aliis  solemnitatibus  veteris 
legis  novae  solemnitates  succedunt :  quia  beneficia  illi  populo  exhibita  signi¬ 
ficant  beneficia  nobis  concessa  per  Christum;  unde  festo  Thase  succedit  fe¬ 
stum  Passionis  Christi,  et  Resurrectionis:  festo  Pentecostes,  in  quo  fuit  data 
lex  vetus,  succedit  festum  Pentecostes,  in  quo  fuit  data  lex  Spiritus  vitae; 
festo  Neomeniae  succedit  festum  Beatae  Virginis,  in  qua  primo  apparuit  illu¬ 
minatio  Solis,  idest  Christi  per  copiam  gratiae:  festum  Tubarum  succedunt 
esta  Apostolorum :  festo  Expiationis  succedunt  festa  Martyrum,  et  Confesso- 

rum :  festo  Tabernaculorum  succedit  festum  Consecrationis  Ecclesiae ;  lesto 
Caetus,  atque  Collectae  succedit  festum  Angelorum,  vel  etiam  festum  Omnium 
Sanctorum. 

ARTICULUS  IV.  55  5 

UTRUM  POST  PASSIONEM  CHRISTI  LEGALIA  POSSINT  SERVARI 
SINE  PECCATO  MORTALI. 

(Infr.  q.  104.  art.  3.  corp.  et  2-2.  q.  Sy.  art.  1.  corp.  et  q.  93.  art.  1.  et  q.  94.  art.  3. 
ad  3.  et  4.  Dist.  1.  q.  2.  art.  3.  q.  3.  et  4.  et  Rom.  14.  et  Gal.  2.). 

Ad  quartum  sic  proceditur.  Videtur,  quod  post  passionem  Christi  legalia 
possint  sine  peccato  mortali  observari:  non  est  enim  credendum,  quod  Apostoli 
post  acceptum  Spiritum  Sanctum  mortaliter  peccaverint:  ejus  enim  plenitu¬ 
dine  sunt  induti  virtute  ex  alto,  ut  dicitur  Luc.  ult. :  sed  Apostoli  post  adventum 
Spiritus  Sancti  legalia  observaverunt:  dicitur  enim  Act.  16.,  quod  Paulus  cir¬ 
cumcidit  Timotheum:  et  Act.  21.  dicitur,  quod  Paulus  secundum  consilium 
Jacobi,  assumptis  viris,  purificatus  cum  eis  intravit  in  templum,  annuntians  ex¬ 
pletionem  dierum  purificationis,  donec  offerretur  pro  unoquoque  eorum  oblatio; 
ergo  sine  peccato  mortali  possunt  post  Christi  passionem  legalia  observari. 

2.  Praeterea.  Vitare  consortia  Gentilium  ad  caeremonias  legis  pertinebat: 
sed  hoc  observavit  primus  Pastor  Ecclesiae:  dicitur  enim  ad  Galat.  2.  quod, 
cum  venissent  quidam  Antiochiam,  subtrahebat,  et  segregabat  se  Petrus  a  Genti¬ 
libus;  ergo  absque  peccato  post  passionem  Christi  legis  caeremoniae  obser¬ 
vari  possunt. 

2.  Praeterea.  Praecepta  Apostolorum  non  induxerunt  homines  ad  pecca¬ 
tum  :  sed  ex  decreto  Apostolorum  statutum  fuit,  quod  Gentiles  quaedam  de  cae¬ 
remoniis  legis  observarent;  dicitur  enim  Act.  15.:  Visum  est  Spiritui  Sancto, 
et  nobis  nihil  ultra  imponere  oneris  vobis,  quam  haec  necessaria,  ut  abstineatis  vos 
ab  immolatis  simulacrorum,  et  sanguine,  et  suffocato,  et  fornicatione;  ergo  absque 
peccato  caeremoniae  legales  possunt  post  Christi  passionem  observari. 

Sed  contra  est,  quod  Apost.  dicit  ad  Gal.  5.:  Si  circumcidamini,  Christus 
nihil  vobis  proderit:  sed  nihil  excludit  fructum  Christi,  nisi  peccatum  mortale; 
ergo  circumcidi,  et  alias  caeremonias  observare  post  passionem  Christi,  est 
peccatum  mortale. 

Respondeo  dicendum,  quod  omnes  caeremoniae  sunt  quaedam  protesta¬ 
tiones  fidei,  in  qua  consistit  interior  Dei  cultus:  sic  autem  fidem  interiorem 
potest  homo  protestari  factis,  sicut  et  verbis,  et  in  utraque  protestatione  si 
aliquid  homo  falsum  protestatur,  peccat  mortaliter  :  quamvis  autem  sit  eadem 
fides,  quam  habemus  de  Christo,  et  quam  antiqui  Patres  habuerunt ;  tamen, 
quia  ipsi  praecesserunt  Christum,  nos  autem  sequimur,  eadem  fides  diversis 
verbis  significatur  a  nobis,  et  ab  eis.  Nam  ab  eis  dicebatur:  Ecce  virgo  con¬ 
cipiet,  et  pariet  filium,  quae  sunt  verba  futuri  temporis  :  nos  autem  idem  reprae¬ 
sentamus  per  verba  praeteriti  temporis,  dicentes,  quod  concepit  et  peperit;  et 
similiter  caeremoniae  veteris  legis  significabant  Christum  ut  nasciturum,  et 
passurum;  nostra  autem  Sacramenta  significant  ipsum  ut  natum,  et  passum. 
Sicut  igitur  peccaret  mortaliter,  qui  nunc  suam  fidem  protestando  diceret 
Christum  nasciturum,  quod  antiqui  pie,  et  veraciter  dicebant ;  ita  etiam  pec¬ 
caret  mortaliter,  si  quis  nunc  caeremonias  observaret,  quas  antiqui  pie,  et 
fideliter  observabant:  et  hoc  est,  quod  Augustinus  dicit  contra  Faustum  (lib.  19. 

cap.  16.  a  med.):  Jam  non  promittitur  nasciturus,  passurus,  resurrecturus,  quod 
ilia  sacramenta  quodammodo  personabant ;  sed  annuntiatur,  quod  natus  sit,  passus 
sit,  resurrexerit,  quod  haec  sacramenta,  quae  a  Christianis  aguntur,  jam  personant. 

Ad  primum  ergo  dicendum,  quod  circa  hoc  diversimode  sensisse  videntur 
Hieronymus,  et  Augustinus:  Hieronymus  enim  (epist.  yp.  inter,  op.  August. 
et  sup.  illud  Galat.  2.:  Sed  cum  vidissem)  distinxit  duo  tempora:  unum  tempus 
ante  passionem  Christi,  in  quo  legalia  non  erant  mortua,  quasi  non  ha¬ 
bentia  vim  obligatoriam,  aut  expiativam  pro  suo  modo;  nec  etiam  mortifera, 
quia  non  peccabant  ea  observantes :  statim  autem  post  passionem  Christi  in¬ 
ceperunt  esse  non  solum  mortua,  idest  non  habentia  virtutem,  et  obligatio¬ 
nem,  sed  etiam  mortifera,  ita  scilicet  quod  peccabant  mortaliter,  quicumque 
ea  observabant;  unde  dicebat,  quod  Apostoli  numquam  legalia  observaverunt 
post  passionem  secundum  veritatem,  sed  solum  quadam  pia  simulatione,  ne 
scilicet  scandalizarent  Judaeos,  et  eorum  conversionem  impedirent.  Quae  qui¬ 
dem  simulatio  sic  intelligenda  est,  non  quidem  ita  quod  illos  actus  secundum 
rei  veritatem  non  facerent,  sed  quia  non  faciebant  tamquam  legis  caeremo¬ 
nias  observantes:  sicut  si  quis  pelliculam  virilis  membri  abscinderet  propter 
sanitatem,  non  causa  legalis  circumcisionis  observandae. 

Sed  quia  indecens  videtur,  quod  Apostoli  ea  occultarent  propter  scan¬ 
dalum,  quae  pertinent  ad  veritatem  vitae,  et  doctrinae,  et  quod  simulatione 
uterentur  in  his,  quae  pertinent  ad  salutem  fidelium;  ideo  convenientius  Au¬ 
gustinus  (epist.  40.)  distinxit  tria  tempora:  unum  quidem  ante  Christi  passio¬ 
nem,  in  quo  legalia  neque  erant  mortifera,  neque  mortua:  aliud  autem  post 
tempus  Evangelii  divulgati,  in  quo  legalia  sunt  mortua  et  mortifera:  tertium 
autem  est  tempus  medium,  scilicet  a  passione  Christi  usque  ad  divulgatio¬ 
nem  Evangelii;  in  quo  legalia  quidem  fuerunt  mortua,  quia  neque  vim  ali¬ 
quam  habebant,  neque  aliquis  ea  observare  tenebatur;  non  tamen  fuerunt 
mortifera,  quia  illi  qui  conversi  erant  ad  Christum  ex  Judaeis,  poterant  illa 
legalia  licite  observare,  dummodo  non  sic  ponerent  spem  in  eis,  quod  ea 
reputarent  sibi  necessaria  ad  salutem,  quasi  sine  legalibus  fides  Christi  justi¬ 
ficare  non  posset.  His  autem,  qui  convertebantur  ex  gentilitate  ad  Christum, 
non  inerat  causa  ut  ea  observarent :  et  ideo  Paulus  circumcidit  Timotheum, 
qui  ex  matre  Judaea  genitus  erat:  Titum  autem,  qui  ex  Gentilibus  natus  erat, 
circumcidere  noluit.  Ideo  autem  noluit  Spiritus  Sanctus,  ut  statim  inhibe¬ 
retur  his  qui  ex  Judaeis  convertebantur,  observatio  legalium,  sicut  inhibe¬ 
batur  his  qui  ex  Gentilibus  convertebantur,  gentilitatis  ritus,  ut  quaedam 
differentia  inter  hos  ritus  ostenderetur:  nam  gentilitatis  ritus  repudiabatur 
tamquam  omnino  illicitus,  et  a  Deo  semper  prohibitus :  ritus  autem  legis  ces¬ 
sabat,  tamquam  impletus  per  Christi  passionem,  utpote  a  Deo  in  figuram 
Christi  institutus. 

Ad  secundum  dicendum,  quod  secundum  Hieron.  (loc.  cit.  in  resp.  ad  1.), 
Petrus  simulatorie  se  a  Gentilibus  subtrahebat,  ut  vitaret  Judaeorum  scanda¬ 
lum,  quorum  erat  Apostolus,  unde  in  hoc  nullo  modo  peccavit:  sed  Paulus 
eum  similiter  simulatorie  reprehendit,  ut  vitaret  scandalum  Gentilium,  quorum 
erat  Apostolus.  Sed  August.  (loc.  sup.  cit.)  hoc  improbat :  quia  Paulus  in 
Canonica  Scriptura,  scilicet  Gal.  2.  in  qua  nefas  est  credere  aliquid  falsum 
esse,  dicit  quod  Petrus  reprehensibilis  erat:  unde  verum  est,  quod  Petrus  pec¬ 
cavit,  et  Paulus  vere  eum,  non  simulatorie  reprehendit.  Non  autem  peccavit 
Petrus  in  hoc,  quod  ad  tempus  legalia  observabat;  quia  hoc  sibi  licebat  tam¬ 
quam  ex  Judaeis  converso :  sed  peccabat  in  hoc,  quod  circa  legalium  obser- 

hoc  sequeretur  Gentilium  scandalum. 

Ad  tertium  dicendum,  quod  quidam  dixerunt,  quod  illa  prohibitio  Apo¬ 
stolorum  non  est  intelligenda  ad  literam,  sed  secundum  spiritualem  intelle¬ 
ctum  :  ut  scilicet  in  prohibitione  sanguinis  intelligatur  prohibitio  homicidii :  in 
prohibitione  suffocati  intelligatur  prohibitio  violentiae,  et  rapinae:  in  prohibi¬ 
tione  immolatorum  intelligatur  prohibitio  idololatriae :  fornicatio  autem  prohi¬ 
betur  tamquam  per  se  malum:  et  hanc  opinionem  accipiunt  ex  quibusdam 
glossis,  quae  hujusmodi  praecepta  mystice  exponunt.  Sed  quia  homicidium, 
et  rapina  etiam  apud  Gentiles  reputabantur  illicita,  non  oportuisset  super  hoc 
speciale  mandatum  dari  his,  qui  erant  ex  gentilitate  conversi  ad  Christum; 
unde  alii  dicunt,  quod  ad  literam  illa  comestibilia  fuerunt  prohibita,  non  pro¬ 
pter  observantiam  legalium,  sed  propter  gulam  comprimendam ;  unde  Hier, 
super  illud  Ezech.  44. :  Omne  morticinum,  etc.  (cir.ffn.  commenti)  dicit :  Condemnat 
sacerdotes,  qui  in  cibis,  et  caeleris  Imiusmodi,  haec  cupiditate  gulae  non  custodiunt. 
Sed  quia  sunt  quaedam  cibalia  magis  delicata,  et  gulam  provocantia,  non 
videtur  ratio,  quare  fuerunt  haec  magis,  quam  alia,  prohibita ;  et  ideo  dicen¬ 
dum  secundum  tertiam  opinionem,  quod  ad  literam  ista  sunt  prohibita,  non 
ad  observandum  caeremonias  legis,  sed  ad  hoc  quod  posset  coalescere  unio 
Gentilium,  et  Judaeorum  simul  habitantium.  Judaeis  enim  propter  antiquam 
consuetudinem  sanguis,  et  suffocatum  erant  abominalia ;  comestio  autem  im¬ 
molatorum  simulacris  poterat  in  Judaeis  aggenerare  circa  Gentiles  suspicio¬ 
nem  reditus  ad  idololatriam ;  et  ideo  ista  fuerunt  prohibita  pro  tempore  illo, 
in  quo  de  novo  oportebat  convenire  in  unum  Gentiles,  et  Judaeos.  Procedente 
autem  tempore,  cessante  causa,  cessavit  et  effectus,  manifestata  Evangelicae 
doctrinae  veritate,  in  qua  Dominus  docet,  quod  nihil  quod  per  os  intrat,  coin¬ 
quinat  hominem,  ut  dicitur  Matth.  15.  et  quod  nihil  est  rejiciendum,  quod  cum 
gratiarum  actione  percipitur,  ut  1.  ad  Timoth.  4.  dicitur :  fornicatio  autem  pro¬ 
hibetur  specialiter,  quia  Gentiles  non  reputabant  eam  esse  peccatum. 


QUAESTIO  CIV. 

DE  PRAECEPTIS  JUDICIALIBUS,  IN  QUATUOR  ARTICULOS  DIVISA. 


Consequenter  considerandum  est  de  praeceptis  judicialibus,  et  primo  con¬ 
siderandum  est  de  ipsis  in  communi:  secundo  de  rationibus  eorum. 

Circa  primum  quaeruntur  quatuor. 

Primo.  Quae  sint  judicialia  praecepta. 

Secundo.  Utrum  sint  liguralia. 

Tertio.  De  duratione  eorum. 

Quarto.  De  distinctione  eorum. 


QUAESTIO  C1V.  ARTICULUS  I. 


ARTICULUS  I. 


556 


UTRUM  RATIO  PRAECEPTORUM  JUDICIALIUM  CONSISTAT  IN  HOC, 
QUOD  SUNT  ORDINANTIA  AD  PROXIMUM. 


(Supr.  q.  99.  art.  4.  et  locis  ibi  inductis). 


Ad  primum  sic  proceditur.  Videtur,  quod  ratio  praeceptorum  judicialium 
non  consistat  in  hoc,  quod  sunt  ordinantia  ad  proximum:  judicialia  enim 
praecepta  a  judicio  dicuntur:  sed  multa  sunt  alia,  quibus  homo  ad  proximum 
ordinatur,  quae  non  pertinent  ad  ordinationem  judiciorum;  non  ergo  prae¬ 
cepta  judicialia  dicuntur,  quibus  homo  ordinatur  ad  proximum. 

2.  Praeterea.  Praecepta  judicialia  a  moralibus  distinguuntur,  ut  supra 
dictum  est  (q.  99.  art.  4.):  sed  multa  praecepta  moralia  sunt,  quibus  homo 
ordinatur  ad  proximum;  sicut  patet  in  septem  praeceptis  secundae  tabulae; 
non  ergo  praecepta  judicialia  dicuntur  ex  hoc,  quod  ad  proximum  ordinant. 

3.  Praeterea.  Sicut  se  habent  praecepta  caeremonialia  ad  Deum,  ita  se 
habent  judicialia  praecepta  ad  proximum,  ut  supra  dictum  est  (q.  99.  art.  4. 
et  q.  101.  art.  sed  inter  praecepta  caeremonialia  sunt  quaedam,  quae  per¬ 
tinent  ad  seipsum;  sicut  observantiae  ciborum,  et  vestimentorum,  de  quibus 
supra  dictum  est  (q.  102.  art.  6.  ad  1.  et  ad  61);  ergo  praecepta  judicialia 
non  ex  hoc  dicuntur,  quod  ordinent  hominem  ad  proximum. 

Sed  contra  est,  quod  dicitur  Ezech.  18.  inter  caetera  bona  opera  viri 
justi:  Si  judicium  verum  fecerit  inter  virum,  et  virum:  sed  judicialia  praecepta 
a  judicio  dicuntur;  ergo  praecepta  judicialia  videntur  dici,  illa,  quae  perti¬ 
nent  ad  ordinationem  hominum  ad  invicem. 

Respondeo  dicendum,  quod,  sicut  ex  supra  dictis  patet  (q.  9J.  ari.  2.  et 
q.  99.  art.  4.  et  4.),  praeceptorum  cujuscuntque  legis  quaedam  habent  vim 
obligandi  ex  ipse  dictamine  rationis:  quia  naturalis  ratio  dictat,  hoc  esse  de¬ 
bitum  fieri,  vel  vitari :  et  hujusmodi  praecepta  dicuntur  moralia,  eo  quod  a 
ratione  dicuntur  mores  humani.  Alia  vero  praecepta  sunt,  quae  non  habent 
vim  obligandi  ex  ipso  dictamine  rationis;  quia  scilicet  in  se  considerata  non 
habent  absolute  rationem  debiti,  vel  indebiti,  sed  habent  vim  obligandi  ex 
aliqua  institutione  divina,  vel  humana;  et  hujusmodi  sunt  determinationes 
quaedam  moralium  praeceptorum.  Si  igitur  determinentur  moralia  praecepta 
per  institutionem  divinam  in  his,  per  quae  ordinatur  homo  ad  Deum,  talia 
dicentur  praecepta  caeremonialia :  si  autem  in  his,  quae  pertinent  ad  ordina¬ 
tionem  hominum  ad  invicem,  talia  dicentur  praecepta  judicialia;  in  duobus 
ergo  consistit  ratio  judicialium  praeceptorum ;  scilicet  ut  pertineant  ad  ordi¬ 
nationem  hominum  ad  invicem;  et  ut  non  habeant  vim  obligandi  ex  sola 
ratione,  sed  ex  institutione. 

Ad  primum  ergo  dicendum,  quod  judicia  exercentur  officio  aliquorum 
Principum,  qui  habent  potestatem  judicandi:  ad  Principem  autem  pertinet 
non  solum  ordinare  de  his,  quae  veniunt  in  litigium,  sed  etiam  de  volun¬ 
tariis  contractibus,  qui  inter  homines  fiunt,  et  de  omnibus  pertinentibus  ad 
populi  communitatem,  et  regimen;  unde  praecepta  judicialia  non  solum  sunt 
illa,  quae  pertinent  ad  lites  judiciorum,  sed  etiam  quaecumque  pertinent  ad 
ordinationem  hominum  ad  invicem,  quae  subest  ordinationi  Principis,  tam¬ 
quam  supremi  judicis. 

Ad  secundum  dicendum,  quod  ratio  illa  procedit  de  praeceptis  ordinan¬ 
tibus  ad  proximum,  quae  habent  vim  obligandi  ex  solo  dictamine  rationis. 

Ad  tertium  dicendum,  quod  etiam  in  his,  quae  ordinant  ad  Deum,  quae¬ 
dam  sunt  moralia,  quae  ipsa  ratio  fide  informata  dictat,  sicut  Deum  esse 
amandum,  et  colendum:  quaedam  vero  sunt  caeremonialia,  quae  non  habent 
vim  obligationis,  nisi  ex  institutione  divina :  ad  Deum  autem  pertinent  non 
solum  sacrificia  oblata  Deo,  sed  etiam  quaecumque  pertinent  ad  idoneitatem 
offerentium,  et  Deum  colentium :  homines  enim  ordinantur  in  Deum  sicut 
in  finem;  et  ideo  ad  cultum  Dei  pertinet,  et  per  consequens  ad  caeremonialia 
praecepta,  quod  homo  habeat  quamdam  idoneitatem  respectu  cultus  divini : 
sed  homo  non  ordinatur  ad  proximum  sicut  in  finem,  ut  oporteat  eum  di¬ 
sponi  in  seipso  in  ordine  ad  proximum :  haec  enim  est  comparatio  servorum 
ad  dominos,  qui  id  quod  sunt,  dominorum  sunt,  secundum  Phil.  in  1.  Polit. 
(cap.  3.  ante  med.);  et  ideo  non  sunt  aliqua  praecepta  judicialia  ordinantia 
hominem  in  seipso;  sed  omnia  talia  sunt  moralia,  quia  ratio,  quae  est  prin¬ 
cipium  moralium,  se  habet  in  homine  respectu  eorum,  quae  ad  ipsum  per¬ 
tinent,  sicut  princeps,  vel  judex  in  civitate :  sciendum  tamen,  quod,  quia  ordo 
hominis  ad  proximum  magis  subjacet  rationi,  quam  ordo  hominis  ad  Deum, 
plura  praecepta  moralia  inveniuntur,  per  quae  ordinatur  homo  ad  proximum, 
quam  per  quae  ordinatur  homo  ad  Deum;  et  propter  hoc  etiam  oportuit, 
plura  esse  caeremonialia  in  lege,  quam  judicialia. 

ARTICULUS  II.  5  57 

UTRUM  PRAECEPTA  JUDICIALIA  ALIQUID  FIGURENT. 

(Infr.  art.  3.  corp.  et  2-2.  q.  8j.  art.  7.  corp.). 

Ad  secundum  sic  proceditur.  Videtur,  quod  praecepta  judicialia  non  figu¬ 
rent  aliquid:  hoc  enim  videtur  esse  proprium  caeremonialium  praeceptorum, 
quod  sint  in  figuram  alicujus  rei  instituta:  si  igitur  etiam  praecepta  judicialia 
aliquid  figurent,  non  erit  differentia  inter  judicialia,  et  caeremonialia  praecepta. 

2.  Praeterea.  Sicut  illi  populo  Judaeorum  data  sunt  quaedam  judicialia 
praecepta,  ita  etiam  aliis  populis  Gentilium:  sed  judicialia  praecepta  aliorum 
populorum  non  figurant  aliquid,  sed  ordinant  quid  fieri  debeat ;  ergo  videtur, 
quod  neque  praecepta  judicialia  veteris  legis  aliquid  figurarent. 

3.  Praeterea.  Ea  quae  ad  cultum  divinum  pertinent,  figuris  quibusdam 
tradi  oportuit;  quia  ea  quae  Dei  sunt,  supra  nostram  rationem  sunt,  ut  supra 
dictum  est  (q.  101.  art.  2.  ad  2.):  sed  ea  quae  sunt  proximorum,  non  excedunt 
rationem  nostram ;  ergo  per  judicialia,  quae  ad  proximum  nos  ordinant,  non 
oportuit  aliquid  figurari. 

Sed  contra  est,  quod  Exod.  21.  judicialia  praecepta  allegorice,  et  mo- 
raliter  exponuntur. 

Respondeo  dicendum,  quod  dupliciter  contingit  aliquod  praeceptum  esse 
figurale:  uno  modo  primo,  et  per  se;  quia  scilicet  principaliter  est  institutum 
ad  aliquid  figurandum:  et  hoc  modo  praecepta  caeremonialia  sunt  figuralia, 
ad  hoc  enim  sunt  instituta,  ut  aliquid  figurent  pertinens  ad  cultum  Dei,  et  ad 
mysterium  Christi :  quaedam  vero  praecepta  sunt  figuralia  non  primo,  et  per 
se,  sed  ex  consequenti :  et  hoc  modo  praecepta  judicialia  veteris  legis  sunt 
figuralia:  non  enim  sunt  instituta  ad  aliquid  figurandum,  sed-'ad  ordinandum 

statum  illius  populi  secundum  justitiam,  et  aequitatem :  sed  ex  consequenti 
aliquid  figurabant,  inquantum  scilicet  totus  status  illius  populi,  qui  per  hujus¬ 
modi  praecepta  disponebatur,  figuralis  erat,  secundum  illud  1.  ad  Cor.  10.: 
Omnia  in  figura  contingebant  illis. 

Ad  primum  ergo  dicendum,  quod  praecepta  caeremonialia  alio  modo  sunt 
figuralia,  quam  judicialia,  ut  dictum  est  (in  corp.  arti). 

Ad  secundum  dicendum,  quod  populus  Judaeorum  ad  hoc  electus  erat  a 
Deo,  quod  ex  eo  Christus  nasceretur;  et  ideo  oportuit,  totum  illius  populi  statum 
esse  propheticum,  et  figuralem,  ut  August.  dicit  contra  Faustum  (lib.  22. 
cap.  24.  in  prine.);  et  propter  hoc  etiam  judicialia  illi  populo  tradita  magis 
sunt  figuralia,  quam  judicialia  aliis  populis  tradita :  sicut  etiam  bella,  et  gesta 
illius  populi  exponuntur  mystice,  non  autem  bella,  vel  gesta  Assyriorum,  vel 
Romanorum,  quamvis  longe  clariora  secundum  homines  fuerint. 

Ad  tertium  dicendum,  quod  ordo  ad  proximum  in  populo  illo  secundum 
se  consideratus  pervius  erat  rationi :  sed  secundum  quod  referebatur  ad  cultum 
Dei,  superabat  rationem:  et  ex  hac  parte  erat  figuralis. 

ARTICULUS  III.  558 

UTRUM  PRAECEPTA  JUDICIALIA  VETERIS  LEGIS 
PERPETUAM  OBLIGATIONEM  HABEANT. 

(Infr.  q.  108.  art.  1.  corp.  et  art.  2.  corp.  et  ad  4.  et  2-2.  q.  62.  art.  3.  ad  1. 
tt  q.  Si.  art.  1.  corp.  et  4.  Dist.  ip.  q.  1.  art.  p.  q.  2.  art.  p.  et  Quodl.  2.  art.  8. 
et  Quodl.  4.  art.  15.  corp.  et  Hebr.  7.  lect.  2.). 

Ad  tertium  sic  proceditur.  Videtur,  quod  praecepta  judicialia  veteris  legis 
perpetuam  obligationem  habeant :  praecepta  enim  judicialia  pertinent  ad  vir¬ 
tutem  justitiae:  nam  judicium  dicitur  justitiae  exeeutio :  justitia  autem  est 
perpetua,  et  immortalis,  ut  dicitur  Sap.  1.;  ergo  obligatio  praeceptorum  judi¬ 
cialium  est  perpetua. 

2.  Praeterea.  Institutio  divina  est  stabilior,  quam  institutio  humana :  sed 
praecepta  judicialia  humanarum  legum  habent  perpetuam  obligationem;  ergo 
multo  magis  praecepta  judicialia  legis  divinae. 

3.  Praeterea.  Apostolus  dicit  ad  Hebr.  7.  quod  reprobatio  fit  praecedentis 
•mandati  propter  infirmitatem  ipsius,  et  inutilitatem-,  quod  quidem  verum  est  de 
mandato  caeremoniali,  quod  non  poterat  facere  perfectum  juxta  conscientiam 
servientem  solummodo  in  cibis,  et  in  potibus,  et  variis  baptismatibus,  et  justitiis 
carnis,  ut  Apostolus  dicit  ad  Hebr.  9. :  sed  praecepta  judicialia  erant  utilia,  et 
efficacia  ad  id,  ad  quod  ordinabantur,  scilicet  ad  justitiam  et  aequitatem  inter 
homines  constituendam;  ergo  praecepta  judicialia  veteris  legis  non  repro¬ 
bantur,  sed  adhuc  efficaciam  habent. 

Sed  contra  est  quod  Apostolus  dicit  ad  Heb.  7.,  quod,  translato  sacer¬ 
dotio,  necesse  est  ut  legis  translatio  fiat:  sed  Sacerdotium  est  translatum  ab  Aaron 
ad  Christum;  ergo  etiam  et  tota  lex  est  translata;  non  ergo  judicialia  prae¬ 
cepta  adhuc  obligationem  habent. 

Respondeo  dicendum,  quod  judicialia  praecepta  non  habuerunt  perpetuam 
obligationem,  sed  sunt  evacuata  per  adventum  Christi:  aliter  tamen  quam 
caeremonialia:  nam  caeremonialia  adeo  sunt  evacuata,  ut  non  solum  sint 
mortua,  sed  etiam  mortifera  observantibus  post  Christum,  maxime  post  Evan- 

gelium  divulgatum.  Praecepta  autem  judicialia  sunt  quidem  mortua,  quia  non 
habent  vim  obligandi;  non  tamen  sunt  mortifera:  quia  si  quis  princeps  ordi¬ 
naret  in  regno  suo  illa  judicialia  observari,  non  peccaret :  nisi  forte  hoc  modo 
observarentur,  vel  observari  mandarentur,  tamquam  habentia  vim  obligandi 
ex  veteris  legis  institutione:  talis  enim  intentio  observandi  esset  mortifera: 
et  hujus  differentiae  ratio  potest  accipi  ex  praemissis  (art.  praec.):  dictum  est 
enim,  quod  praecepta  caeremonialia  sunt  figuralia  primo,  et  per  se,  tamquam 
instituta  principaliter  ad  figuranda  Christi  mysteria  ut  futura,  et  ideo  ipsa 
observatio  eorum  praejudicat  fidei  veritati,  secundum  quam  confitemur  illa 
mysteria  jam  esse  completa:  praecepta  autem  judicialia  non  sunt  instituta  ad 
figurandum,  sed  ad  disponendum  statum  illius  populi,  qui  ordinabatur  ad 
Christum;  et  ideo,  mutato  statu  illius  populi,  Christo  jam  veniente,  judicialia 
praecepta  obligationem  amiserunt:  lex  enim  fuit  paedagogus  ducens  ad  Chri¬ 
stum,  ut  dicitur  ad  Gal.  3.  Quia  tamen  hujusmodi  judicialia  praecepta  non 
ordinantur  ad  figurandum,  sed  ad  aliquid  faciendum,  ipsa  eorum  observatio 
absolute  non  praejudicat  fidei  veritati:  sed  intentio  observandi  tamquam  ex 
obligatione  legis  praejudicat  veritati  fidei;  quia  per  hoc  haberetur,  quod  status 
prioris  populi  adhuc  duraret,  et  quod  Christus  nondum  venisset. 

Ad  primum  ergo  dicendum,  quod  justitia  quidem  perpetuo  est  obser¬ 
vanda;  sed  determinatio  eorum,  quae  sunt  justa,  secundum  institutionem 
humanam,  vel  divinam,  oportet  quod  varietur  secundum  diversum  hominum 
statum. 

Ad  secundum  dicendum,  quod  praecepta  judicialia  ab  hominibus  insti¬ 
tuta  habent  perpetuam  obligationem,  manente  illo  statu  regiminis,  sed  si  ci¬ 
vitas,  vel  gens  ad  aliud  regimen  deveniat,  oportet  leges  mutari,  non  enim 
eaedem  leges  conveniunt  in  Democratia,  quae  est  potestas  populi,  et  in  Oli- 
garchia,  quae  est  potestas  divitum,  ut  patet  per  Philos.  in  sua  Politica  (lib. 
cap.  S-  (>■  et  9.);  et  ideo  etiam  mutato  statu  illius  populi,  oportuit  praecepta 
judicialia  mutari. 

Ad  tertium  dicendum,  quod  illa  praecepta  judicialia  disponebant  popu¬ 
lum  ad  justitiam,  et  aequitatem,  secundum  quod  conveniebat  illi  statui :  sed 
post  Christum  statum  illius  populi  oportuit  mutari,  ut  jam  in  Christo  non  esset 
discretio  Gentilis,  et  Judaei,  sicut  antea  erat:  et  propter  hoc  oportuit  etiam 
praecepta  judicialia  mutari. 


ARTICULUS  IV.  5  59, 

UTRUM  PRAECEPTA  JUDICIALIA  POSSINT  HABERE 
ALIQUAM  CERTAM  DIVISIONEM. 

Ad  quartum  sic  proceditur.  Videtur,  quod  praecepta  judicialia  non  possint 
habere  aliquam  certam  divisionem:  praecepta  enim  judicialia  ordinant  homi¬ 
nes  ad  invicem:  sed  ea,  quae  inter  homines  ordinari  oportet,  in  usum  eorum 
venientia,  non  cadunt  sub  certa  distinctione,  cum  sint  infinita;  ergo  praecepta 
judicialia  non  possunt  habere  certam  distinctionem. 

2.  Praeterea.  Praecepta  judicialia  sunt  determinationes  moralium :  sed 
moralia  praecepta  non  videntur  habere  aliquam  distinctionem,  nisi  secundum 
quod  reducuntur  ad  praecepta  decalogi ;  ergo  praecepta  judicialia  non  habent 
aliquam  certam  distinctionem. 

3.  Praeterea.  Praecepta  caeremonialia  quia  certam  distinctionem  ha¬ 
bent,  eorum  distinctio  in  lege  innuitur,  dum  quaedam  vocantur  sacrificia, 
quaedam  observantiae:  sed  nulla  distinctio  innuitur  in  lege  praeceptorum 
judicialium;  ergo  videtur,  quod  non  habeant  certam  distinctionem. 

Sed  contra.  Ubi  est  ordo,  oportet  quod  sit  distinctio :  sed  ratio  ordinis 
maxime  pertinet  ad  praecepta  judicialia,  per  quae  populus  ille  ordinabatur; 
ergo  maxime  debent  habere  distinctionem  certam. 

Respondeo  dicendum,  quod,  cum  lex  sit  quasi  quaedam  ars  humanae 
vitae  instituendae,  vel  ordinandae,  sicut  in  unaquaque  arte  est  certa  distin¬ 
ctio  regularum  artis ;  ita  oportet  in  qualibet  lege  esse  certam  distinctionem  prae¬ 
ceptorum:  aliter  enim  ipsa  contusio  utilitatem  legis  auferret;  et  ideo  dicendum 
est,  quod  praecepta  judicialia  veteris  legis,  per  quae  homines  ad  invicem  ordina¬ 
bantur,  distinctionem  habent  secundum  distinctionem  ordinationis  humanae:  qua¬ 
druplex  autem  ordo  in  aliquo  populo  inveniri  potest :  unus  quidem  principum 
populi  ad  subditos:  alius  autem  subditorum  ad  invicem:  tertius  autem  eorum, 
quae  sunt  de  populo  ad  extraneos :  quartus  autem  ad  domesticos,  sicut  patris 
ad  lilium,  uxoris  ad  virum,  et  domini  ad  servum:  et  secundum  istos  quatuor 
ordines  distingui  possunt  praecepta  judicialia  veteris  legis.  Dantur  autem 
quaedam  praecepta  de  institutione  principum,  et  officio  eorum,  et  de  reve¬ 
rentia  eis  exhibenda :  et  haec  est  una  pars  judicialium  praeceptorum :  dantur 
etiam  quaedam  praecepta  pertinentia  ad  concives  ad  invicem;  puta  circa 
emptiones,  et  venditiones,  et  judicia,  et  poenas:  et  haec  est  secunda  pars  ju¬ 
dicialium  praeceptorum :  dantur  etiam  quaedam  praecepta  pertinentia  ad 
extraneos;  puta  de  bellis  contra  hostes,  et  de  susceptione  peregrinorum,  et 
advenarum:  et  haec  est  tertia  pars  judicialium  praeceptorum:  dantur  etiam 
in  lege  quaedam  praecepta  pertinentia  ad  domesticam  conversationem;  sicut 
de  servis,  et  uxoribus,  et  filiis:  et  haec  est  quarta  pars  judicialium  praece¬ 
ptorum. 

Ad  primum  ergo  dicendum,  quod  ea  quae  pertinent  ad  ordinationem  ho¬ 
minum  ad  invicem,  sunt  quidem  numero  infinita,  sed  tamen  reduci  possunt 
ad  aliqua  certa  secundum  differentiam  ordinationis  humanae,  ut  dictum  est 
(in  corp.  art.). 

Ad  secundum  dicendum,  quod  praecepta  decalogi  sunt  prima  in  genere 
moralium,  ut  supra  dictum  est  (q.  100.  art.  }.);  et  ideo  convenienter  alia  prae¬ 
cepta  moralia  secundum  ea  distinguuntur:  sed  praecepta  judicialia,  et  cae¬ 
remonialia  habent  aliam  rationem  obligationis,  non  quidem  ex  ratione  na¬ 
turali,  sed  ex  sola  institutione:  et  ideo  distinctionis  eorum  alia  est  ratio. 

Ad  tertium  dicendum,  quod  ex  ipsis  rebus,  quae  per  praecepta  judicialia 
rnanturodi  in  lege,  innuit  lex  distinctionem  judicialium  praeceptorum. 


QUAESTIO  CV.  ARTICULUS  I. 


QUAESTIO  CV. 


DE  RATIONE  JUDICIALIUM  PRAECEPTORUM, 
IN  QUATUOR  ARTICULOS  DIVISA. 


Deinde  considerandum  est  de  ratione  judicialium  praeceptorum. 
Et  circa  hoc  quaeruntur  quatuor. 


Primo.  De  ratione  praeceptorum  judicialium,  quae  pertinent  ad  principes. 
Secundo.  De  his,  quae  pertinent  ad  convictum  hominum  ad  invicem. 
Tertio.  De  his,  quae  pertinent  ad  extraneos. 

Quarto.  De  his,  quae  pertinent  ad  domesticam  conversationem. 


ARTICULUS  I. 


560 


UTRUM  CONVENIENTER  LEX  VETUS  DE  PRINCIPIBUS  ORDINAVERIT. 

Ad  primum  sic  proceditur.  Videtur,  quod  inconvenienter  lex  vetus  de 
principibus  ordinaverit;  quia,  ut  Philos.  dicit  in  3.  Polit,  (cap.  4.  circ.  prine.) 
ordinatio  populi  praecipue  dependet  ex  maximo  principatu:  sed  in  lege  non  in¬ 
venitur,  qualiter  debeat  institui  supremus  princeps:  invenitur  autem  de  infe¬ 
rioribus  principibus;  primo  quidem  Exod.  18:  Provide  de  ovini  plebe  viros 
sapientes  (potentes),  etc.;  et  Num.  1 1 . :  Congrega  mihi  septuaginta  viros  de  senio¬ 
ribus  Israel:  at  Deut.  1.:  Date  ex  vobis  viros  sapientes  et  gnaros,  etc.;  ergo  in- 
sufficienter  lex  vetus  principes  populi  ordinavit. 

2.  Praeterea.  Optimi  est  optima  adducere,  ut  Plato  dicit  (in  Timoeo,  aliquant 
a  prine.) :  sed  optima  ordinatio  civitatis,  vel  populi  cujuscumque  est,  ut  guber¬ 
netur  per  regem;  quia  hujusmodi  regnum  maxime  repraesentat  divinum  regi¬ 
men,  quo  unus  Deus  mundum  gubernat  a  principio:  igitur  lex  debuit  regem 
populo  instituere,  et  non  permittere  hoc  eorum  arbitrio,  sicut  permittitur 
Deuteron.  17.:  Cum  dixeris ;  constituam  super  me  regem,  eum  constituens,  etc. 

3.  Praeterea.  Sicut  dicitur  Matt.  12.:  Omne  regnum  in  seipsum  divisum 
(contra  se)  desolabitur :  quod  etiam  experimento  patuit  in  populo  Judaeorum, 
in  quo  fuit  divisio  regni  destructionis  causa:  sed  lex  praecipue  debet  inten¬ 
dere  ea,  quae  pertinent  ad  communem  salutem  populi;  ergo  debuit  in  legem 
prohiberi  divisio  regni  in  duos  reges;  nec  etiam  debuit  hoc  auctoritate  divina 
introduci,  sicut  legitur  introductum  auctoritate  Domini  per  Ahiam  Silonitem 
Prophetam,  3.  Reg.  11. 

4.  Praeterea.  Sicut  sacerdotes  instituuntur  ad  utilitatem  populi  in  his 
quae  ad  Deum  pertinent,  ut  patet  Heb.  5.:  ita  principes  etiam  instituuntur  ad 
utilitatem  populi  in  rebus  humanis :  sed  Sacerdotibus,  et  Levitis,  qui  sunt  in 
lege,  deputantur  aliqua,  ex  quibus  vivere  debeant ;  sicut  decimae,  et  primi¬ 
tiae,  et  multa  alia  hujusmodi;  ergo  similiter  principibus  populi  debuerunt 
aliqua  ordinari,  unde  sustentarentur;  et  praecipue  cum  inhibita  sit  eis  mu¬ 
nerum  acceptio,  ut  patet  Exod.  23.:  Non  accipietis  munera,  quae  excaecant  etiam 
prudentes,  et  subvertunt  verba  justorum. 

5.  Praeterea.  Sicut  regnum  est  optimum  regimen,  ita  tyrannis  est  pes¬ 
sima  corruptio  regiminis:  sed  Dominus  regem  instituendo,  instituit  jus  tyran¬ 
nicum:  dicitur  enim  1.  Reg.  8.:  Hoc  erit  jus  regis,  qui  imperaturus  est  vobis: 
filios  vestros  tollet,  etc.;  ergo  inconvenienter  fuit  provisum  per  legem  circa 
principum  ordinationem. 

Sed  contra  est,  quod  populus  Israel  de  pulchritudine  ordinationis  com¬ 
mendatur  Num.  24.:  Quam  pulchra  sunt  tabernacula  tua  Jacob,  et  tentoria  tua 
Israel!  sed  pulchritudo  ordinationis  populi  dependet  ex  principibus  bene  in¬ 
stitutis;  ergo  per  legem  populus  fuit  circa  principes  bene  institutus. 

Respondeo  dicendum,  quod  circa  bonam  ordinationem  principum  in  ali¬ 
qua  civitate,  vel  gente  duo  sunt  attendenda.  Quorum  unum  est,  ut  omnes  ali¬ 
quam  partem  habeant  in  principatu ;  per  hoc  enim  conservatur  pax  populi, 
et  omnes  talem  ordinationem  amant,  et  custodiunt,  ut  dicitur  in  2.  Polit. 
(cap.  1.) :  aliud  est,  quod  attenditur  secundum  speciem  regiminis,  vel  ordi¬ 
nationis  principatuum ;  cujus  cum  sint  diversae  species,  ut  Philos.  tradit  in 
3.  Polit,  (cap.  j.),  praecipuae  tamen  est  unum  regimen  [al.  sunt  regnum],  in  quo 
unus  principatur  secundum  virtutem ;  et  aristocratia,  idest  potestas  optimorum, 
in  qua  aliqui  pauci  principantur  secundum  virtutem ;  unde  optima  ordinatio 
principum  est  in  aliqua  civitate,  vel  regno,  in  quo  unus  praeficitur  secundum 
virtutem,  qui  omnibus  praesit;  et  sub  ipso  sunt  aliqui  principantes  secundum 
virtutem  ;  et  tamen  talis  principatus  ad  omnes  pertinet;  tum  quia  ex  omnibus 
eligi  possunt:  tum  quia  etiam  ab  omnibus  eliguntur.  Talis  vero  est  omnis 
politia  bene  commixta  ex  regno,  inquantum  unus  praeest;  et  aristocratia,  in- 
quantum  multi  principantur  secundum  virtutem  ;  et  ex  democratia,  idest  pote¬ 
state  populi,  inquantum  ex  popularibus  possunt  eligi  principes;  et  ad  populum 
pertinet  electio  principum;  et  hoc  fuit  institutum  secundum  legem  divinam. 
Nam  Moyses,  et  ejus  successores  gubernabant  populum,  quasi  singulariter 
omnibus  principantes,  quod  est  quaedam  species  regni.  Eligebantur  autem 
septuaginta  duo  Seniores  secundum  virtutem:  dicitur  enim  Deut.  1.:  Tuli  de 
vestris  tribubus  viros  sapientes,  et  nobiles,  et  constitui  eos  principes :  et  hoc  erat 
aristocr oticum:  sed  democraticum  erat,  quod  isti  de  omni  populo  eligebatur: 
dicitur  enim  Exod.  18.:  Provide  de  omni  plebe  viros  sapientes,  etc.,  et  etiam  quod 
populus  eos  eligebat;  unde  dicitur  Deut.  1.:  Date  ex  vobis  viros  sapientes,  etc.; 
unde  patet,  quod  optima  fuit  ordinatio  principum  quam  lex  instituit. 

Ad  primum  ergo  dicendum,  quod  populus  ille  sub  speciali  cura  Dei  rege¬ 
batur;  unde  dicitur  Deuter.  7.:  Te  elegit  Dominus  Deus  tuus,  ut  sis  ei  populus 
peculiaris :  et  ideo  institutionem  summi  principis  Dominus  sibi  reservavit.  Et 
hoc  est,  quod  Moyses  petivit  Num.  27. :  Provideat  Dominus  Deus  spirituum 
omnis  carnis  hominem,  qui  sit  super  mulitudinem  hanc:  et  sic  ex  Dei  ordinatione 
institutus  est  Josue  in  principatu  post  Moysem:  et  de  singulis  judicibus,  qui 
post  Josue  fuerunt,  legitur,  quod  Deus  suscitavit  populo  salvatorem:  et  quod 
spiritus  Domini  fuit  in  eis,  ut  patet  Judic.  2.  et  3.;  et  ideo  etiam  electionem 
regis  non  commisit  Dominus  populo,  sed  sibi  reservavit,  ut  patet  Deuter.  17.: 
Eum  constitues  regem,  quem  Dominus  Deus  tuus  elegerit. 

Ad  secundum  dicendum,  quod  regnum  est  optimum  regimen  populi,  si 
non  corrumpatur :  sed  propter  magnam  potestatem,  quae  regi  conceditur,  de 
facili  regnum  degenerat  in  tyrannidem,  nisi  sit  perfecta  virtus  ejus,  cui  talis 
potestas  conceditur ;  quia  non  est  nisi  virtuosi  bene  ferre  bonas  fortunas,  ut 
Phil.  dicit  in  10.  Ethicor.  (cap.  8.);  perfecta  autem  virtus  in  paucis  invenitur: 
■et  praecipue  Judaei  crudeles  erant,  et  ad  avaritiam  proni,  per  quae  vitia  ma* 

xime  homines  in  tyrannidem  decidunt ;  et  ideo  Dominus  a  principio  eis- 
regem  non  instituit  cum  plena  potestate,  sed  judicem,  et  gubernatorem  in 
eorum  custodiam :  sed  postea  regem  ad  petitionem  populi  quasi  indignatus 
concessit,  ut  patet  per  hoc,  quod  dixit  ad  Samuel  i.  Reg.  8. :  Non  te  abjece¬ 
runt,  sed  me,  ne  regnem  super  eos.  Instituit  tamen  a  principio  circa  regem  in¬ 
stituendum:  primo  quidem  modum  eligendi,  in  quo  duo  determinavit;  ut  sci¬ 
licet  in  ejus  electione  expectarent  judicium  Domini;  et  ut  non  facerent  regem 
alterius  gentis;  quia  tales  reges  solent  parum  affici  ad  gentem,  cui  praeficiuntur,, 
et  per  consequens  non  curare  de  ea:  secundo  ordinavit  circa  reges  institutos,, 
qualiter  deberent  se  habere  quantum  ad  seipsos;  ut  scilicet  non  multiplicarent 
currus,  et  equos,  neque  uxores,  neque  etiam  immensas  divitias ;  quia  ex  cupiditate- 
horum  principes  ad  tyrannidem  declinant;  et  justitiam  derelinquunt.  Instituit 
etiam,  qualiter  se  deberent  habere  ad  Deum:  ut  scilicet  semper  legerent,  et  co¬ 
gitarent  de  lege  Dei,  et  semper  essent  in  Dei  timore,  et  obedienlia.  Instituit  etiam, 
qualiter  se  haberent  ad  subditos  suos:  ut  scilicet  non  superbe  eos  contemnerent,, 
aut  opprimerent,  neque  etiam  a  justitia  declinarent. 

Ad  tertium  dicendum,  quod  divisio  regni,  et  multitudo  regum  magis  est 
populo  illi  data  in  poenam  pro  multis  dissensionibus  eorum,  quas  maxime- 
contra  regem  David  justum  moverant,  quam  ad  eorum  profectum :  unde  di¬ 
citur  Os.  13.:  Dabo  tibi  regem  in  furore  meo:  et  Os.  8.:  Ipsi  regnaverunt,  et  non 
ex  me:  Principes  extiterunt,  et  non  cognovi. 

Ad  quartum  dicendum,  quod  Sacerdotes  per  successionem  originis  sacris 
debutabantur ;  et  hoc  ideo,  ut  in  majori  reverentia  haberentur,  si  non  quilibet 
ex  populo  posset  sacerdos  fieri,  quorum  honor  cedebat  in  reverentiam  divini 
cultus;  et  ideo  oportuit,  ut  eis  specialia  quaedam  deputarentur  tam  in  deci¬ 
mis,  quam  in  primitiis,  quam  etiam  in  oblationibus,  et  sacrificiis,  ex  quibus 
viverent:  sed  Principes,  sicut  dictum  est  (in  corp.  art.),  assumebantur  ex  toto 
populo  ;  et  ideo  habebant  certas  possessiones  proprias,  ex  quibus  vivere  po¬ 
terant:  et  praecipue  cum  Dominus  prohiberet  etiam  in  lege,  ne  superabun- 
darent  divitiis,  aut  magnifico  apparatu:  tum  quia  non  erat  facile,  quin  ex 
his  in  superbiam,  et  tyrannidem  erigerentur:  tum  etiam  quia,  si  principes 
non  erant  multum  divites,  et  erat  laboriosus  principatus,  et  solicitudine  plenus, 
non  multum  affectabatur  a  popularibus:  et  sic  tollebatur  seditionis  materia. 

Ad  quintum  dicendum,  quod  illud  jus  non  debebatur  regi  ex  institutione- 
divina,  sed  magis  praenuntiabatur  usurpatio  regum,  qui  sibi  jus  iniquum  con¬ 
stituunt  in  tyrannidem  degenerantes,  et  subditos  depraedantes;  et  hoc  patet 
per  hoc  quod  in  fine  subdit:  Vosque  eritis  ei  servi:  quod  proprie  pertinet  ad 
tyrannidem,  quia  tyranni  suis  subditis  principantur,  ut  servis,  unde  hoc  di¬ 
cebat  Samuel  ad  terrendum  eos,  ne  regem  peterent;  sequitur  enim:  Noluit 
autem  audire  populus  vocem  Samuelis:  potest  tamen  contingere,  quod  bonus 
rex  absque  tyrannide  filios  tollat,  et  constituat  tribunos,  et  centuriones,  et 
multa  accipiat  a  subditis  suis  propter  commune  bonum  procurandum. 

ARTICULUS  II.  561 

UTRUM  CONVENIENTER  FUERINT  TRADITA  PRAECEPTA  JUDICIALIA 
QUANTUM  AD  POPULARIUM  CONVICTUM. 

Ad  secundum  sic  proceditur.  Videtur,  quod  inconvenienter  fuerint  tradita 
praecepta  judicialia  quantum  ad  popularium  convictum:  non  enim  possunt. 

homines  pacifice  vivere  ad  invicem,  si  unus  accipiat  ea,  quae  sunt  alterius: 
sed  hoc  videtur  esse  inductum  in  lege:  dicitur  enim  Deut.  23.:  Ingressus  vi¬ 
neam  proximi  tui  comede  uvas ,  quantum  tibi  placuerit;  ergo  lex  vetus  non  con¬ 
venienter  providebat  hominum  paci. 

2.  Praeterea.  Ex  hoc  maxime  multae  civitates,  et  regna  destruuntur,, 
quod  possessiones  ad  mulieres  perveniunt,  ut  Phil.  dicit  in  2.  Polit,  (cap.  7. 
ante  med.):  sed  hoc  fuit  introductum  in  veteri  lege:  dicitur  enim  Num.  27.: 
Homo  cum  mortuus  fuerit  absque  filio ,  ad  filiam-  ejus  transibit  haereditas;  ergo 
non  convenienter  providit  lex  saluti  populi. 

3.  Praeterea.  Societas  hominum  maxime  conservatur  per  hoc,  quod 
homines  emendo,  et  vendendo  sibi  invicem  res  suas  communicant,  quibus 
indigent,  ut  dicitur  in  1.  Polit,  (cap.  ;.  et  7.):  sed  lex  vetus  abstulit  virtutem 
venditionis:  mandavit  enim,  quod  possessio  vendita  reverteretur  ad  vendi¬ 
torem  in  quinquagesimo  anno  Jubilaei,  ut  patet  Lev.  25.;  inconvenienter 
igitur  lex  populum  illum  circa  hoc  instituit. 

4.  Praeterea.  Necessitatibus  hominum  maxime  expedit,  ut  homines  sint 
prompti  ad  mutuum  concedendum  :  quae  quidem  promptitudo  tollitur  per  hoc, 
quod  creditores  accepta  non  reddunt;  unde  dicitur  in  Eccli.  29.:  Multi  non 
causa  nequitiae  non  foenerati  sunt,  sed  fraudari  gratis  timuerunt:  hoc  autem  in¬ 
duxit  lex :  primo  quidem  quia  mandavit  Deut.  15.:  Cui  debetur  aliquid  ab  amico, 
vel  proximo,  ac  fratre  suo,  repetere  non  poterit;  quia  annus  remissionis  est  Domini; 
et  Exod.  22.  dicitur,  quod  si  praesente  domino,  animal  mutuatum  mortuum  fuerit, 
reddere  non  tenetur:  secundo,  quia  aufertur  ei  securitas,  quae  habetur  per  pi¬ 
gnus :  dicitur  enim  Deut.  24.:  Cum  repetes  a  proximo  tuo  rem  aliquam,  quam 
debet  tibi,  non  ingredieris  domum  ejus,  ut  pignus  auferas ;  et  iterum :  Non  per¬ 
noctabit  apud  te  pignus,  sed  statim  reddes  ei;  ergo  insufficienter  fuit  ordinatum 
in  lege  de  mutuis. 

5.  Praeterea.  Ex  defraudatione  depositi  maximum  periculum  imminet; 
et  ideo  est  maxima  cautela  adhibenda;  unde  etiam  dicitur  2.  Machab.  3., 
quod  Sacerdotes  invocabant  eum  de  coelo,  qui  de  depositis  legem  posuit,  ut  his  qui 
deposuerant  ea,  salva  custodiret:  sed  in  praeceptis  veteris  legis  parva  cautela 
circa  deposita  adhibetur:  dicitur  enim  Exod.  22.,  quod  in  omissione  depositi 
statur  juramento  ejus  apXid  quem  fuit  depositum;  ergo  non  fuit  circa  hoc  legis 
ordinatio  conveniens. 

6.  Praeterea.  Sicut  aliquis  mercenarius  locat  operas  suas;  ita  etiam 
aliqui  locant  domum,  vel  quaecumque  alia  hujusmodi :  sed  non  est  necessa¬ 
rium,  ut  statim  pretium  locatae  domus  conductor  exhibeat;  ergo  etiam  nimis 
durum  fuit,  quod  praecipitur  Lev.  19  :  Non  morabitur  opus  mercenarii  tui  apud 
te  usque  mane. 

7.  Praeterea.  Cum  frequenter  immineat  judiciorum  necessitas,  facilis 
debet  esse  accessus  ad  iudicem ;  inconvenienter  igitur  statuit  lex  Deuter.  17.- 
Ut  irent  ad  unum  locum  expedituri  judicium  de  suis  dubiis. 

8.  Praeterea.  Possibile  est,  non  solum  duos,  sed  etiam  tres,  vel  plures 
concordare  ad  mentiendum;  inconvenienter  igitur  dicitur  Deuteron.  19.:/« 
ore  duorum,  vel  trium  testium  stabit  omne  verbum. 

9.  Praeterea.  Poena  debet  taxari  secundum  quantitatem  culpae;  unde 
dicitur  etiam  Deut.  23.:  Pro  mensura  peccati  erit  et  plagarum  modus :  sed  qui¬ 
busdam  aequalibus  culpis  lex  statuit  inaequales  poenas :  dicitur  enim  Exod.  22. 
quod  restituet  fur  quinque  boves  pro  uno  bove,  et  quatuor  oves  pro  una  ove :  quae¬ 
dam  etiam  non  multum  gravia  peccata  gravi  poena  puniuntur;  sicut  Num.  15. 

lapidatus  est,  qui  collegerat  ligna  in  sabbato :  filius  etiam  protervus  propter 
parva  delicta,  quia  scilicet  comessationibus  vacabat,  et  convivis,  mandatur  lapi¬ 
dari  Deuter.  21. ;  igitur  inconvenienter  lege  sunt  institutae  poenae. 

10.  Praeterea.  Sicut  August.  dicit  21.  de  Civit.  Dei  (cap.11.  circ.  prine.), 
octo  genera  poenarum  in  legibus  esse  scribit  Tullius :  damnum,  vincula,  verbera, 
talionem,  ignominiam,  exilium,  mortem,  servitutem  :  ex  quibus  aliqua  sunt  in  lege 
statuta:  damnum  quidem,  sicut  cum  fur  condemnabatur  ad  quintuplum, 
vel  quadruplum:  vincula  vero,  sicut  Num.  15.  mandatur  de  quodam,  quod 
in  carcerem  includatur:  verbera  vero,  sicut  Deut.  25.:  Si  eum,  qui  peccavit, 
dignum  viderint  plagis,  prosternent,  et  coram  se  facient  verberari :  ignominiam 
■etiam  inferebat  illi,  qui  nolebat  accipere  uxorem  fratris  sui  defuncti,  quae 
tollebat  calceamentum  illius,  et  spuebat  in  faciem  illius :  mortem  etiam  inferebat, 
ut  patet  etiam  Levit.  20. :  Qui  maledixerit  patri  suo,  aut  matri,  morte  moriatur : 
poenam  etiam  talionis  lex  induxit,  dicens  Exod.  21.:  Oculum  pro  oculo,  dentem  pro 
dente :  inconveniens  igitur  videtur,  quod  alias  duas  poenas,  scilicet :  exilium, 
et  servitutem,  lex  vetus  non  inflixit. 

11.  Praeterea.  Poena  non  debetur,  nisi  culpae:  sed  bruta  animalia  non 
possunt  habere  culpam;  ergo  inconvenienter  eis  infligitur  poena:  Exod.  21.; 
Bos  lapidibus  obruetur,  qui  occiderit  virum,  aut  mulierem  :  et  Levit.  20.  dicitur: 
Mulier,  quae  succubuerit  cuilibet  jumento,  simul  interjiciatur  cum  eo  :  sic  igitur 
videtur,  quod  inconvenienter  quae  pertinent  ad  convictum  hominum  ad  in¬ 
vicem,  fuerint  in  lege  veteri  ordinata. 

12.  Praeterea.  Dominus  mandavit  Exod.  21.,  quod  homicidium  morte 
hominis  puniretur:  sed  mors  bruti  animalis  multo  minus  reputatur,  quam 
occisio  hominis ;  ergo  non  potest  sufficienter  recompensari  poena  homicidii 
per  occisionem  bruti  animalis:  inconvenienter  igitur  mandatur  Deut.  21., 
quod  quando  inventum  fuerit  cadaver  occisi  hominis,  et  ignorabitur  caedis 
reus,  seniores  propinquioris  civitatis  tollant  vitulam  de  armento,  quae  non 
traxit  jugum,  nec  terram  scidit  vomere,  et  ducent  eam  ad  vallem  asperam, 
ntquae  saxosam,  quae  numquam  arata  est,  nec  sementem  recepit,  et  caedent 
.in  ea  cervices  vitulae. 

Sed  contra  est,  quod  pro  speciali  beneficio  commemoratur  in  Psal.  147.: 
Non  fecit  taliter  omni  nationi,  et  judicia  sua  non  manifestavit  eis. 

Respondeo  dicendum,  quod,  sicut  August.  in  2.  'de  Civit.  Dei  (cap.  21. 
cir.  med.)  introducit  a  Tullio  dictum:  Populus  est  caetus  multitudinis,  juris  con¬ 
sensu,  et  utilitatis  communione  sociatus;  unde  ad  rationem  populi  pertinet,  ut 
communicatio  hominum  ad  invicem  justis  praeceptis  legis  ordinetur.  Est 
autem  duplex  communicatio  hominum  ad  invicem:  una  quidem,  quae  fit  au¬ 
ctoritate  principum:  alia  autem  fit  propria  voluntate  privatarum  personarum: 
■et  quia  voluntate  uniuscujusque  disponi  potest,  quod  ejus  subditur  potestati, 
ideo  auctoritate  principum,  quibus  subjecti  sunt  homines,  oportet  quod  ju¬ 
dicia  inter  homines  exerceantur,  et  poenae  malefactoribus  inferantur.  Pote¬ 
stati  vero  privatarum  personarum  subduntur  res  possessae.  Et  ideo  propria 
auctoritate  in  his  possunt  sibi  invicem  communicare ;  puta  emendo,  vendendo, 
donando:  et  aliis  hujusmodi  modis.  Circa  utramque  autem  communicationem 
lex  sufficienter  ordinavit.  Statuit  enim  judices,  ut  patet  Deut.  16.:  judices,  et 
magistros  constitues  in  omnibus  portis  ejus,  ut  judicent  populum  justo  judicio :  in¬ 
stituit  etiam  justum  judicii  ordinem,  unde  dicitur  Deuter.  1.:  Quod  justum 
est,  judicate,  sive  civis  ille  sit,  sive  peregrinus,  nulla  erit  personarum  distinctio: 
sustulit  etiam  occasionem  injusti  judicii,  acceptionem  munerum  judicibus  pro- 

hibendo,  ut  patet  Exod.  23.  et  Deut.  16.  Instituit  etiam  numerum  testium 
duorum,  vel  trium,  ut  patet  Deut.  17.  et  ig.  Instituit  etiam  certas  poenas 
pro  diversis  delictis,  ut  post  dicetur  (in  resp.  ad  10.).  Sed  circa  res  possessas 
optimum  est,  sicut  dicit  Phil.in  2.  Pol.  (cap.  3.9,  quod  possessiones  sint  distin¬ 
ctae,  et  usus  sit  partitu  communis,  partirn  autem  per  voluntatem  possessorum 
communicetur. 

Et  haec  tria  fuerunt  in  lege  statuta :  primo  enim  ipsae  possessiones  divi¬ 
sae  erant  in  singulos:  dicitur  enim  Num.  33.:  Ego  dedi  vobis  terram  in  posses¬ 
sionem,  quam  sorte  dividetis  vobis;  et  quia  per  possessionum  irregularitatem 
plures  civitates  destruuntur,  ut  Phil.  dicit  in  2.  Pol.  (cap.  ;.  et  y.) ;  ideo  circa 
possessiones  regulandas  triplex  remedium  lex  adhibuit:  unum  quidem,  ut  se¬ 
cundum  numerum  hominum  aequaliter  dividerentur:  unde  dicitur  Numer.  33.: 
Pluribus  dabitis  latiorem,  et  paucioribus  angustiorem :  aliud  remedium  est,  ut 
possessiones  non  in  perpetuum  alienentur,  sed  certo  tempore  ad  suos  pos¬ 
sessores  revertantur,  ut  non  confundantur,  sortes  possessionum  ■,  tertium  reme¬ 
dium  est  ad  hujusmodi  confusionem  tollendam,  ut  proximi  succedant  morien- 
tibus,  primo  quidem  gradu  filius,  secundo  autem  filia,  tertio  fratres,  quarto  patrui, 
quinto  quicumque  propinqui.  Et  ad  distinctionem  sortium  conservandam  ulterius 
lex  statuit,  ut  mulieres,  quae  sunt  haeredes,  nuberent  suae  tribus  hominibus, 
ut  habetur  Num.  36.  Secundo  vero  instituit  lex,  ut  quantum  ad  aliqua  usus 
rerum  esset  communis :  et  primo  quantum  ad  curam :  praeceptum  est  enim 
Deut.  22. :  Non  videbis  bovem,  et  ovem  fratris  tui  errantem,  et  praeteribis,  sed 
reduces  fratri  tuo,  et  similiter  de  aliis  :  secundo  quantum  ad  fructum,  concede¬ 
batur  enim  communiter  quantum  ad  omnes,  ut  ingressus  in  vineam  amici 
licite  comedere  posset,  dum  tamen  extra  non  deferret :  quantum  ad  pauperes 
vero  specialiter,  ut  eis  relinquerentur  manipuli  obliti,  et  fructus,  et  racemi  re¬ 
manentes,  ut  habetur  Lev.  19.  et  Deut.  24.,  et  etiam  communicabantur  ea, 
quae  nascebantur  in  septimo  anno,  ut  habetur  Exod.  23.  et  Lev.  25.  Tertio 
vero  statuit  lex  communicationem  factam  per  eos,  qui  sunt  rerum  domini : 
unam  pure  gratuitam:  unde  dicitur  Deut.  14.:  Anno  tertio  separabis  aliam  de¬ 
cimam,  venientque  Levites,  et  peregrinus,  et  pupillus,  et  vidua,  et  comedent,  et  sa¬ 
turabuntur  ;  aliam  vero  cum  recompensatione  utilitatis;  sicut  per  venditionem, 
et  emptionem,  et  locationem,  et  conductionem,  et  per  mutuum,  et  iterum 
per  depositum:  de  quibus  omnibus  inveniuntur  ordinationes  certae  in  lege: 
unde  patet,  quod  lex  vetus  sufficienter  ordinavit  convictum  illius  populi. 

Ad  primum  ergo  dicendum,  quod,  sicut  Apost.  dicit  Roman.  13.:  Qui.  di- 
.igit  proximum,  legem  implevit :  quia  scilicet  omnia  praecepta  legis  praecipue 
ordinata  ad  proximum  ad  hunc  finem  ordinari  videntur,  ut  homines  se  invicem 
diligant:  ex  dilectione  autem  procedit,  quod  homines  sibi  invicem  bona  com¬ 
municent:  quia  dicitur  1.  Joan.  3.:  Qui  viderit  fratrem  suum  necessitatem  pa¬ 
tientem,  et  clauserit  viscera  sua  ab  eo,  quomodo  charitas  Dei  manet  in  illo  ?  Et  ideo 
intendebat  lex  homines  assuefacere,  ut  facile  sibi  invicem  bona  sua  commu¬ 
nicarent:  sicut  et  Apost.  1.  ad  Tim.  6.  divitibus  mandat  facile  tribuere,  et 
communicare.  Non  autem  facile  communicativus  est,  qui  non  sustinet  quod 
proximus  aliquid  modicum  de  suo  accipiat  absque  magno  sui  detrimento; 
et  ideo  lex  ordinavit,  ut  liceret  intrantem  in  vineam  proximi  racemos  ibi  co¬ 
medere,  non  autem  extra  deferre,  ne  ex  hoc  daretur  occasio  gravis  damni 
inferendi,  ex  quo  pax  perturbaretur;  quae  inter  disciplinatos  non  perturbatur 
ex  modicorum  acceptione,  sed  magis  amicitia  confirmatur,  et  assuefiunt  ho¬ 
mines  ad  aliquid  facile  communicandum. 

Ad  secundum  dicendum,  quod  lex  non  statuit,  quod  mulieres  succederent 
in  bonis  paternis,  nisi  ex  defectu  filiorum  masculorum:  tunc  autem  necessa¬ 
rium  erat,  ut  successio  mulieribus  concederetur  in  consolationem  patris,  cui 
grave  fuisset,  si  ejus  haereditas  omnino  ad  extraneos  transiret:  adhibuit  tamen 
circa  hoc  lex  cautelam  debitam,  praecipiens  ut  mulieres  succedentes  in  haere- 
ditate  paterna  nuberent  suae  tribus  hominibus,  ad  hoc  quod  sortes  tribuum 
non  confunderentur,  ut  habetur  Num,  ult. 

Ad  tertium  dicendum,  quod,  sicut  Phil.  dicit  in  2.  Polit,  (cap.  y),  regu¬ 
latio  possessionum  multum  confert  ad  conservationem  civitatis,  vel  gentis ;  unde, 
sicut  ipse  dicit  (ibid.)  apud  quasdam  Gentilium  civitates  statutum  fuit  ut 
nullus  possessionem  vendere  posset,  nisi  pro  manifesto  detrimento.  Si  enim 
passim  possessiones  vendantur,  potest  contingere  quod  omnes  possessiones 
ad  paucos  deveniant :  et  ita  necesse  erit,  civitatem,  vel  regionem  habitato¬ 
ribus  evacuari ;  et  ideo  lex  vetus  ad  hujusmodi  periculum  removendum  sic 
ordinavit,  quod  et  necessitatibus  hominum  subveniretur,  concedens  posses¬ 
sionum  venditionem  usque  ad  certum  tempus:  et  tamen  periculum  removit, 
praecipiens  ut  certo  tempore  possessio  vendita  ad  vendentem  rediret:  et  hoc 
instituit,  ut  sortes  confunderentur,  sed  semper  remaneret  eadem  distinctio 
determinata  in  tribubus.  Quia  vero  domus  urbanae  non  erant  sorte  distinctae, 
ideo  concessit,  quod  in  perpetuum  vendi  possent,  sicut  et  mobilia  bona:  non 
enim  erat  statutus  numerus  domorum  civitatis,  sicut  erat  certa  mensura  pos¬ 
sessionis,  ad  quam  non  addebatur :  poterat  autem  aliquid  addi  ad  numerum 
domorum  civitatis :  domus  vero,  quae  non  erant  in  urbe,  sed  in  villa  muros 
non  habente,  in  perpetuum  vendi  non  poterant:  quia  hujusmodi  domus  non 
construuntur  nisi  ad  cultum,  et  ad  custodiam  possessionum;  et  ideo  lex  con¬ 
grue  statuit  idem  jus  circa  utrumque. 

Ad  quartum  dicendum,  quod,  sicut  dictum  est  (in  resp.  ad  1),  intentio 
legis  erat  assuefacere  homines  suis  praeceptis,  ad  hoc  quod  sibi  invicem  de 
facili  in  necessitatibus  subvenirent;  quin  hoc  maxime  est  amicitiae  fomen¬ 
tum.  Et  hanc  quidem  facilitatem  subveniendi  non  solum  statuit  in  his,  quae 
gratis,  et  absolute  donantur,  sed  etiam  in  his,  quae  mutuo  conceduntur  :  quia 
hujusmodi  subventio  frequentior  est,  et  pluribus  necessaria:  hujusmodi  autem 
subinventionis  facilitatem  multipliciter  instituit.  Primo  quidem,  ut  faciles  se 
praeberent  ad  mutuum  exhibendum,  nec  ab  hoc  retraherentur  anno  remis¬ 
sionis  appropinquante,  ut  habetur  Deuter.  15.:  secundo,  ne  eum,  cui  mutuum 
concederent,  gravarent  vel  usuris,  vel  etiam  aliqua  pignora  omnino  vitae  ne¬ 
cessaria  accipiendo ;  et  si  accepta  fuerint,  quod  statim  restituerentur :  dicitur 
enim  Deuter.  23.:  Non  foeneraberis  fratri  tuo  ad  usuram;  et  24.:  Non  accipies 
loco  pignoris  inferiorem,  et  superiorem  molam;  quia  animam  suam  apposuit  tibi, 
et  Exodi  21.  dicitur:  Si  pignus  a  proximo  tuo  acceperis  vestimentum,  ante  solis 
occasum  reddes  ei:  tertio  ut  non  importune  exigerent;  unde  dicitur  Exod.  23.: 
Si  pecuniam  mutuam  dederis  populo  meo  pauperi,  qui  habitat  tecum,  non  urgebis 
eum  quasi  exactor;  et  propter  hoc  etiam  mandatur  Deut.  24. :  Cum  repetes  a 
proximo  tuo  rem  aliquam,  quam  debet  tibi,  non  ingredieris  in  domum  ejus,  ut  p  i¬ 
gnus  auferas,  sed  stabis  foris,  et  ille  tibi  proferet  quod  habuerit:  tum  quia  domus 
est  tutissimum  uniuscujusque  receptaculum;  unde  molestum  homini  est,  ut 
in  domo  sua  invadatur:  tum  etiam  quia  non  concedit  creditori,  ut  accipiat 
pignus,  quod  voluerit,  sed  magis  debitori,  ut  det,  quo  minus  indiguerit:  quarto 
instituit,  quod  in  septimo  anno  debita  penitus  remitterentur.  Probabile  enim 
erat,  ut  illi  qui  commode  reddere  possent,  ante  septimum  annum  redderent, 

€t  gratis  mutuantem  non  defraudarent :  si  autem  omnino  impotentes  essent, 
eadem  ratione  eis  erat  debitum  remittendum  ea  dilectione,  qua  etiam  erat 
eis  de  novo  dandum  propter  indigentiam.  Circa  animalia  vero  mutuata  haec 
lex  statuit,  ut  propter  negligentiam  ejus,  cui  mutuata  sunt,  si  in  ipsius  ab¬ 
sentia  moriantur,  vel  debilitentur,  reddere  ea  compellatur :  si  vero,  eo  prae¬ 
sente,  et  diligenter  custodiente,  mortua  fuerint,  vel  debilitata,  non  cogebatur 
restituere;  et  maxime  si  erant  mercede  conducta;  quia  ita  etiam  potuissent 
mori,  et  debilitari  apud  mutuantem :  et  ita  si  conservationem  animalis  con¬ 
sequeretur,  jam  aliquod  lucrum  reportaret  ex  mutuo,  et  non  esset  gratuitum 
mutuum.  Et  maxime  hoc  observandum  erat,  quando  animalia  erant  mercede 
conducta;  quia  tunc  habebant  certum  pretium  pro  usu  animalium:  unde  nihil 
.accrescere  debebat  per  restitutionem  animalium,  nisi  propter  negligentiam 
custodientis :  si  autem  non  essent  mercede  conducta,  potuisset  habere  aliquam 
aequitatem,  ut  saltem  tantum  restitueret,  quantum  usus  animalis  mortui,  vel 
debilitati  conduci  potuisset. 

Ad  quintum  dicendum,  quod  haec  differentia  est  inter  mutuum,  et  depo¬ 
situm  quia  mutuum  traditur  in  utilitatem  ejus,  cui  traditur,  sed  depositum  tra¬ 
ditur  in  utilitatem  deponentis:  et  ideo  magis  arctabatur  aliquis  in  aliquibus 
casibus  ad  restituendum  mutuum,  quam  ad  restituendum  depositum.  Depositum 
enim  perdi  poterat  dupliciter :  uno  modo  ex  causa  inevitabili,  vel  naturali;  puta 
si  esset  mortuum,  vel  debilitatum  animal  depositum:  vel  extrinseca;  puta  si 
esset  captum  ab  hostibus,  vel  si  esset  comestum  a  bestia :  in  quo  tamen  casu 
tenebatur  deferre  ad  dominum  animalis  id,  quod  de  animali  occiso  supererat: 
in  aliis  autem  supradictis  casibus  nihil  reddere  tenebatur;  sed  solum  ad  ex¬ 
purgandam  suspicionem  fraudis  tenebatur  juramentum  praestare:  alio  modo 
poterat  perdi  ex  causa  evitabili;  puta  per  furtum:  et  tunc  propter  negligen¬ 
tiam  custodis  reddere  tenebatur:  sed,  sicut  dictum  est  (inresp.  ad  4.),  ille  qui 
mutuo  accipiebat  animal,  tenebatur  reddere,  etiamsi  debilitatum,  aut  mor¬ 
tuum  fuisset  in  ejus  absentia:  de  minori  enim  negligentia  tenebatur,  quam 
depositarius,  qui  non  tenebatur  nisi  de  furto. 

Ad  sextum  dicendum,  quod  mercenarii,  qui  locant  operas  suas,  pau¬ 
peres  sunt,  de  laboribus  suis  victum  quaerentes  quotidianum,  et  ideo  lex 
provide  ordinavit,  ut  statim  eis  merces  solveretur,  ne  victus  eis  deficeret: 
sed  illi,  qui  locant  alias  res,  divites  esse  consueverunt,  nec  ita  indigent  lo¬ 
cationis  pretio  ad  suum  victum  quotidianum,  et  ideo  non  est  eadem  ratio  in 
utroque. 

Ad  septimum  dicendum,  quod  judices  ad  hoc  inter  homines  constituuntur, 
ut  determinent  quod  ambiguum  inter  homines  circa  justitiam  esse  potest.  Du¬ 
pliciter  autem  aliquid  potest  esse  ambiguum :  uno  modo  apud  simplices.  Et  ad 
hoc  dubium  tollendum  mandatur  Deut.  16.  ut  judices,  et  magistri  constituerentur 
per  singulas  tribus,  ut  judicarent  populum  justo  judicio  :  alio  modo  contingit  ali¬ 
quid  esse  dubium  etiam  apud  peritos:  ideo  ad  hoc  dubium  tollendum  con¬ 
stituit  lex,  ut  omnes  recurrerent  ad  locum  principalem  a  Deo  electum,  in  quo  et 
summus  Sacerdos  esset,  qui  determinaret  dubia  circa  caeremonias  divini 
cultus,  et  Summus  Judex  populi,  qui  determinaret,  quae  pertinent  ad  judicia 
hominum :  sicut  etiam  nunc  per  appellationem,  vel  per  consultationem  causae 
ab  inferioribus  judicibus  ad  superiores  deferuntur;  unde  dicitur  Deuter.  17.: 
Si  difficile,  et  ambiguum  apud  te  judicium  prospexeris,  et  judicum  extra  portas  tuas 
videris  verba  variari,  ascende  ad  locum,  quem  elegerit  Dominus,  veniesque  ad  Sa¬ 
cerdotes  Levitici  generis,  et  ad  Judicem,  qui  fuerit  in  illo  tempore,  hujusmodi 

autem  ambigua  judicia  non  frequenter  emergebant;  unde  ex  hoc  populus 
non  gravabatur. 

Ad  octavum  dicendum,  quod  in  negotiis  humanis  non  potest  haberi  de¬ 
monstrativa  probatio,  et  infallibilis;  sed  sufficit  aliqua  conjecturalis  proba¬ 
bilitas,  secundum  quam  Rhetor  persuadet;  et  ideo,  licet  sit  possibile  duos, 
aut  tres  testes  in  mendacium  convenire;  non  tamen  est  facile,  nec  pro¬ 
babile,  quod  conveniant,  et  ideo  accipitur  eorum  testimonium  tamquam 
verum,  et  praecipue  si  in  suo  testimonio  non  vacillent,  vel  alias  suspecti  non 
fuerint :  et  ad  hoc  etiam  quod  non  de  facili  a  veritate  testes  declinarent,  in¬ 
stituit  lex,  ut  testes  diligentissime  examinarentur,  et  graviter  punirentur,  qui 
invenirentur  mendaces,  ut  habetur  Deuter.  19. :  fuit  autem  aliqua  ratio 
hujusmodi  numeri  determinandi  ad  significandam  infallibilem  veritatem  Per¬ 
sonarum  Divinarum ;  quae  quandoque  numerantur  duae,  quia  Spiritus  Sanctus, 
est  nexus  duorum;  quandoque  exprimuntur  tres,  ut  Augustinus  dicit  super 
illud  Joan.  8.  In  lege  vestra  scriptum  est,  quia  duorum  hominum  testimonium 
verum  est  (tract.  36.  Joan.  ad  Jin.). 

Ad  nonum  dicendum,  quod  non  solum  propter  gravitatem  culpae,  sed 
etiam  propter  alias  causas  gravis  poena  infligitur :  primo  quidem  propter  quan¬ 
titatem  peccati :  quia  majori  peccato,  caeteris  paribus,  poena  gravior  debetur; 
secundo  propter  peccati  consuetudinem :  quia  a  peccatis  consuetis  non  facile 
homines  abstrahuntur,  nisi  per  graves  poenas;  tertio  propter  multam  concu¬ 
piscentiam,  vel  delectationem  in  peccato:  ab  his  enim  non  de  facili  homines 
abstrahuntur,  nisi  propter  graves  poenas;  quarto  propter  facilitatem  commit¬ 
tendi  peccatum,  et  jacendi  in  ipso,  hujusmodi  enim  peccata,  quando  mani¬ 
festantur  sunt  magis  punienda  ad  aliorum  terrorem.  Circa  ipsam  etiam  quan¬ 
titatem  peccati  quadruplex  gradus  est  attendendus,  etiam  circa  unum,  et  idem 
factum.  Quorum  primus  est,  quando  involuntarius  peccatum  committit,  tunc 
enim,  si  omnino  est  involuntarius,  totaliter  excusatur  a  poena.  Dicitur  enim 
Deuter.  22.  quod  puella,  quae  opprimitur  in  agro,  non  est  rea  mortis;  quia  cla¬ 
mavit,  et  nullus  affuit  qui  liberaret  eam.  Si  vero  aliquo  modo  fuerit  voluntarius,, 
sed  tamen  ex  infirmitate  peccat,  puta  cum  quis  peccat  ex  passione,  minuitur 
peccatum :  et  tunc  poena  secundum  veritatem  judicii  diminui  debet :  nisi  forte 
propter  communem  utilitatem  poena  aggravetur  ad  abstraendum  homines  ab 
hujusmodi  peccatis,  sicut  dictum  est  (hic.  sup.).  Secundus  gradus  est,  quando 
quis  per  ignorantiam  peccavit:  et  tunc  aliquo  modo  reus  reputabatur  propter 
negligentiam  addiscendi,  sed  tamen  non  puniebatur  per  judices,  sed  expiabat 
peccatum  suum  per  sacrificia ;  unde  dicitur  Levit.  4. :  Anima,  quae  peccaverit 
per  ignorantiam,  etc. :  sed  hoc  intelligendum  est  de  ignorantia  facti,  non  autem 
de  ignorantia  praecepti  divini  quod  omnes  scire  tenebantur.  Tertius  gradus 
est,  quando  aliquis  ex  superbia  peccabat,  idest  ex  certa  electione,  vel  ex  certa 
malitia:  et  tunc  puniebatur  secundum  quantitatem  delicti.  Quartus  autem 
gradus  est,  quando  peccabat  per  proterviam,  et  pertinaciam:  et  tunc  quasi 
rebellis,  et  destructor  ordinationis  legis  omnino  occidendus  erat.  Secundum 
hoc  dicendum  est,  quod  in  poena  furti  considerabatur  secundum  legem  id, 
quod  frequenter  accidere  poterat:  et  ideo  pro  furto  aliarum  rerum,  quae  de 
iacili  custodiri  possunt  a  furibus,  non  reddebat  fur  nisi  duplum :  oves  autem 
non  de  facili  possunt  custodiri  a  furto,  quia  pascuntur  in  agris;  et  ideo  fre¬ 
quentius  contingebat,  quod  oves  furto  subtraherentur;  unde  lex  majorem 
poenam  apposuit,  ut  scilicet  quatuor  oves  pro  una  ove  redderentur.  Adhuc 
autem  boves  difficilius  custodiuntur,  quia  habentur  in  agris,  et  non  ita  pa- 

scuntur  gregatim,  sicut  oves;  et  ideo  adhuc  hic  majorem  poenam  apposuit, 
ut  scilicet  quinque  boves  pro  uno  bove  redderentur;  et  hoc  dico,  nisi  forte 
idem  animal  inventum  fuerit  vivens  apud  eum ;  quia  tunc  solum  duplum  re¬ 
stituebat,  sicut  et  in  caeteris  furtis:  poterat  enim  haberi  praesumptio,  quod 
cogitaret  restituere,  ex  quo  vivum  servasset.  Vel  potest  dici,  secundum  Glos. 
(cap.  22.  Exod.),  quod  bos  habet  quinque  utilitates ;  quia :  immolatur,  arat,  pascit 
carnibus,  lac  dat,  et  corium  etiam  diversis  usibus  ministrat;  et  ideo  pro  uno- 
bove  quinque  boves  reddebantur :  ovis  etiam  habet  quatuor  utilitates ;  quia : 
immolatur,  pascit,  lac  dat,  et  lanam  ministrat.  Filius  autem  contumax,  non 
quia  comedebat,  et  bibebat,  occidebatur,  sed  propter  contumaciam,  et  rebel¬ 
lionem,  quae  semper  morte  puniebatur,  ut  dictum  est  (hic  supra) :  ille  vero 
qui  colligebat  ligna  in  sabbato,  lapidatus  fuit  tamquam  legis  violator,  quae 
sabbatum  observari  praecipiebat  in  commemorationem  fidei  novitatis  mundi, 
sicut  supra  dictum  est  (q.  ioo.  art.  j.  in  corp.  et  ad  2.),  unde  occisus  fuit  tam¬ 
quam  infidelis. 

Ad  decimum  dicendum,  quod  lex  vetus  poenam  mortis  inflixit  in  gravio¬ 
ribus  criminibus,  scilicet  in  his,  quae  contra  Deum  peccantur,  et  in  homi¬ 
cidio,  et  in  furto  hominum,  et  in  irreverentia  ad  parentes,  et  in  adulterio,  et 
in  incestibus:  in  furto  autem  aliarum  rerum  adhibuit  poenam  damni:  in  per¬ 
cussuris  autem,  et  mutilationibus  induxit  poenam  talionis :  et  similiter  in 
peccato  falsi  testimonii:  in  aliis  autem  minoribus  culpis  induxit  poenam  fla¬ 
gellationis,  vel  ignominiae.  Poenam  autem  servitutis  induxit  in  duobus  casibus: 
in  uno  quidem,  quando  septimo  anno  remissionis  ille,  qui  erat  servus,  nolebat 
beneficio  legis  uti,  ut  liber  exiret;  unde  pro  poena  ei  infligebatur,  ut  in  per¬ 
petuum  servus  remaneret:  secundo  infligebatur  furi,  quando  non  habebat,  quod 
posset  restituere;  sicut  habetur  Exod.  22.  Poenam  autem  exilii  universaliter 
lex  non  statuit:  quia  in  solo  populo  illo  Deus  colebatur,  omnibus  aliis  po¬ 
pulis  per  idololatriam  corruptis;  unde,  si  quis  a  populo  illo  universaliter 
exclusus  esset,  daretur  ei  occasio  idololatriae;  et  ideo  1.  Reg.  26.  dicitur,  quod 
David  dixit  ad  Saul :  Maledicti  sunt,  qui  ejecerunt  me  hodie,  ut  non  habitem  in 
haereditate  Domini,  dicentes:  vade,  servi  diis  alienis.  Erat  tamen  aliquod  par¬ 
ticulare  exilium :  dicitur  enim  Deut.  19.  quod  qui  percusserat  proximum  suum 
nesciens,  et  qui  nullum  contra  ipsum  habuisse  odium  comprobatur,  ad  unam  urbium 
refugii  confugiebat,  et  ibi  manebat  usque  ad  mortem  summi  Sacerdotis :  tunc  enim 
ei  licebat  ad  domum  suam  redire;  quia  in  universali  damno  populi  consue¬ 
verunt  particulares  irae  sedari,  et  ita  proximi  defuncti  non  sic  proni  erant 
ad  ejus  occisionem. 

Ad  undecimum  dicendum,  quod  animalia  bruta  mandabantur  occidi,  non 
propter  aliquam  ipsorum  culpam,  sed  in  poenam  dominorum,  qui  talia  ani¬ 
malia  non  custodierant  ab  hujusmodi  peccatis,  et  ideo  magis  puniebatur  do¬ 
minus,  si  bos  cornupeta  fuerat  ab  heri,  et  nudius  tertius,  in  quo  casu  poterat 
occurri  periculo,  quam  si  subito  cornupeta  efficeretur.  Vel  occidebantur  ani¬ 
malia  in  detestationem  peccati,  et  ne  ex  eorum  aspectu  aliquis  horror  homi¬ 
nibus  incuteretur. 

Ad  duodecimum  dicendum,  quod  ratio  literalis  illius  mandati  fuit,  ut  Rabbi 
Moyses  dicit  (lib.  3.  Dux  errant,  cap.  41.),  quia  frequenter  interfector  est  de 
civitate  propinquiori ;  unde  occisio  vitulae  fiebat  ad  explorandum  homicidium 
occultum.  Quod  quidem  fiebat  per  tria:  quorum  unum  est,  quod  seniores  ci¬ 
vitatis  jurabant,  nihil  se  praetermisisse  in  custodia  viarum:  aliud  est,  quia 
ille,  cujus  erat  vitula,  damnificabatur  in  occisione  animalis,  ut,  si  prius  ma- 

nifestaretur  homicidium,  animal  non  occideretur:  tertium  est,  quia  locus,  in 
quo  occidebatur  vitula,  remanebat  incultus;  et  ideo  ad  evitandum  utrumque 
damnum  homines  civitatis  de  facili  manifestarent  homicidam,  si  scirent;  et 
raro  poterat  esse,  quin  aliqua  verba,  vel  indicia  super  hoc  facta  essent.  Vel 
hoc  fiebat  ad  terrorem,  et  in  detestationem  homicidii:  per  occisionem  enim 
vitulae,  quae  est  animal  utile,  et  fortitudine  plenum,  praecipue  antequam  la¬ 
boret  subjugo,  significabatur,  quod  quicumque  homicidium  fecisset,  quamvis 
esset  utilis,  et  fortis,  occidendus  erat,  et  morte  crudeli,  quod  cervicis  concisio 
significabat;  et  quod  tamquam  vilis,  et  abjectus  a  consortio  hominum  exclu¬ 
dendus  erat,  quod  significabatur  per  hoc,  quod  vitula  occisa  in  loco  aspero, 
et  inculto  relinquebatur  in  putredinem  convertenda.  Mystice  autem  per  vi¬ 
tulam  de  armento  significatur  caro  Christi,  quae  non  traxit  jugum,  quia  non 
fecit  peccatum,  nec  terram  scidit  vomere,  idest  seditionis  maculam  non  admi¬ 
sit.  Per  hoc  autem  quod  in  valle  inculta  occidebatur,  significabatur  despecta 
mors  Christi,  per  quam  purgantur  omnia  peccata,  et  diabolus  esse  homicidii 
auctor  ostenditur. 


ARTICULUS  III.  562 

UTRUM  JUDICIALIA  PRAECEPTA  SINT  CONVENIENTER  TRADITA 
QUANTUM  AD  EXTRANEOS. 

Ad  tertium  sic  proceditur.  Videtur,  quod  judicialia  praecepta  non  sint 
convenienter  tradita  quantum  ad  extraneos:  dicit  enim  Petrus  Act.  10.:  In 
veritate  comperi,  quoniam  non  est  acceptor  personarum  Deus;  sed  in  omni  gente 
qui  timet  Deum,  et  operatur  justitiam,  acceptus  est  illi :  sed  illi,  qui  sunt  Deo 
accepti,  non  sunt  ab  Ecclesia  Dei  excludendi:  inconvenienter  igitur  mandatur 
Deuter.  23.  quod  Ammo  nites,  et  Mo  ah  ites  etiam  post  decimam  generationem  non 
intrabunt  in  Ecclesiam  Domini  in  aeternum  :  e  contrario  autem  ibidem  praeci¬ 
pitur  de  quibusdam  gentibus  :  Non  abominaberis  Idumaeum,  quia  frater  tuus  est; 
nec  Aegyptium,  quia  advena  fuisti  in  terra  ejus. 

2.  Praeterea.  Ea  quae  non  sunt  in  potestate  nostra,  non  merentur  ali¬ 
quam  poenam:  sed  quod  homo  sit  eunuchus,  vel  ex'  scorto  natus,  non  est  in 
potestate  ejus;  ergo  inconvenienter  mandatur  Deuter.  23.  quod  eunuchus,  et 
ex  scorto  natus  non  ingrediatur  Ecclesiam  Domini. 

3.  Praeterea.  Lex  vetus  misericorditer  mandavit,  ut  advenae  non  affli¬ 
gantur:  dicitur  enim  Exod.22. :  Advenam  non  contristabis,  neque  affliges  eum: 
advenae  enim  et  ipsi  fuistis  in  terra  Aegypti ;  et  2  3 :  Peregrino  molestus  non  eris: 
scitis  enim  advenarum  animas,  quia  et  ipsi  peregrini  fuistis  in  terra  Aegypti:  sed 
ad  afflictionem  alicujus  pertinet  quod  usuris  opprimatur;  inconvenienter  igitur 
lex  permisit  Deuter.  23.:  Ut  alienis  ad  usuram  pecuniam  mutuarent. 

4.  Praeterea.  Multo  magis  appropinquant  nobis  homines,  quam  arbores; 
sed  his,  quae  sunt  nobis  magis  propinqua,  magis  debemus  affectum,  et  effe¬ 
ctum  dilectionis  impendere,  secundum  illud  Eccli.  13.:  Omne  animal  diligit 
simile  sibi,  sic  et  omnis  homo  proximum  sibi;  inconvenienter  igitur  Dominus 
Deuter.  20.  mandavit,  quod  de  civitatibus  hostium  captis  omnes  interficerent,  et 
tamen  arbores  fructiferas  non  succiderent. 

5.  Praeterea.  Bonum  commune  secundum  virtutem  est  bono  privato 
praeferendum  ab  unoquoque:  sed  in  bello,  quod  committitur  contra  hostes. 

quaeritur  bonum  commune:  inconvenienter  igitur  mandatur  Deut.  20.  quod 
imminente  praelio,  aliqui  domum  remittantur ;  puta  qui  aedificavit  domum  no¬ 
vam,  qui  plantavit  vineam,  vel  qui  despondit  uxorem. 

6.  Praeterea.  Ex  culpa  non  debet  quis  commodum  reportare :  sed  quod 
homo  sit  formidolosus,  et  corde  pavidus,  culpabile  est:  contrarium  enim  est 
virtuti  fortitudinis:  inconvenienter  igitur  a  labore  praelii  excusabantur  formi¬ 
dolosi,  et  pavidum  cor  habentes. 

Sed  contra  est,  quod  Sapientia  divina  dicit  Prov.  8. :  Justi  sunt  omnes  ser¬ 
mones  mei;  non  est  in  eis  pravum  quid,  neque  perversum. 

Respondeo  dicendum,  quod  cum  extraneis  potest  esse  hominum  conver¬ 
satio  dupliciter;  uno  modo  pacifice :  alio  modo  hostiliter:  et  quantum  ad  utrum¬ 
que  modum  ordinandum  lex  convenientia  praecepta  continebat.  Tripliciter 
enim  offerebatur  Judaeis  occasio,  ut  cum  extraneis  pacifice  communicarent. 
Primo  quidem,  quando  extranei  per  terram  eorum  transitum  faciebant  quasi 
peregrini.  Alio  modo,  quando  in  terram  eorum  adveniebant  ad  inhabitandum 
sicut  advenae:  et  quantum  ad  utrumque  lex  misericordiae  praecepta  posuit: 
nam  Exod.  22.  dicitur:  Advenam  non  contristabis,  et  23.  dicitur:  Peregrino  mo¬ 
lestus  non  eris.  Tertio  vero,  quando  aliqui  extranei  totaliter  in  eorum  consor¬ 
tium,  et  ritum  admitti  volebant:  et  in  his  quidam  ordo  attendebatur:  non 
enim  statim  recipiebantur  quasi  cives;  sicut  etiam  apud  quosdam  Gentilium 
statutum  erat,  ut  non  reputarentur  cives,  nisi  qui  ex  avo,  vel  atavo  cives 
existerent,  ut  Phil.  dicit  in  3.  Pol.  (cap.  1.  a  med.);  et  hoc  ideo,  quia  si  statim 
extranei  advenientes  reciperentur  ad  tractandum  ea,  quae  sunt  populi,  pos¬ 
sent  multa  pericula  contingere,  dum  extranei  non  habentes  adhuc  amorem 
firmatum  ad  bonum  publicum,  aliqua  contra  populum  attentarent;  et  ideo  lex 
statuit,  ut  de  quibusdam  Gentibus  habentibus  aliquam  affinitatem  ad  Judaeos, 
scilicet  de  Aegyptiis,  apud  quos  nati  fuerant,  et  nutriti,  et  de  Idumaeis  filiis 
Esau  fratris  Jacob  in  tertia  generatione  reciperentur  in  consortium  populi; 
quidam  vero,  quia  hostiliter  se  ad  eos  habuerant,  sicut  Ammonitae,  et  Moa- 
bitae,  numquam  in  consortium  populi  admitterentur:  Amalecitae  autem,  qui 
magis  eis  fuerant  adversati,  et  cum  eis  nullum  cognationis  habebant  consor¬ 
tium,  quasi  hostes  perpetui  haberentur :  dicitur  enim  Exod.  17. :  Bellum  Dei  erit 
contra  Amalec  a  generatione  in  generationem.  Similiter  etiam  quantum  ad  hosti¬ 
lem  communicationem  cum  extraneis  lex  convenientia  praecepta  tradidit: 
nam  primo  quidem  instituit,  ut  bellum  juste  iniretur:  mandatur  enim  Deut.  20. 
quod  cum  accederent  ad  expugnandam  civitatem,  offerrent  ei  primo  pacem :  secundo 
instituit,  ut  fortiter  bellum  inceptum  exequerentur,  habentes  de  Deo  fiduciam: 
et  ad  hoc  melius  observandum  instituit,  quod  imminente  praelio,  Sacerdos 
eos  confortaret,  promittendo  auxilium  Dei:  tertio  mandavit,  ut  impedimenta 
praelii  removerentur,  remittendo  quosdam  ad  domum,  qui  possent  impedi¬ 
menta  praestare:  quarto  instituit,  ut  victoria  moderate  uterentur,  parcendo 
mulieribus,  et  parvulis,  et  etiam  ligna  fructifera  regionis  non  incidendo. 

Ad  primum  ergo  dicendum,  quod  homines  nullius  gentis  exclusit  lex  a 
cultu  Dei,  et  ab  his,  quae  pertinent  ad  animae  salutem:  dicitur  enim  Exod.  12. : 
Si  quis  peregrinorum  in  vestram  voluerit  transire  coloniam,  et  facere  Phase  Domini, 
circumcidetur  prius  omne  masculinum  ejus ;  et  tunc  rite  celebrabit,  eritque  sicut 
indigena  terrae :  sed  in  temporalibus  quantum  ad  ea,  quae  pertinebant  ad  com¬ 
munitatem  populi,  non  statim  quilibet  admittebatur,  ratione  supra  dicta  (in 
corp.  art.) :  sed  quidam  in  tertia  generatione,  scilicet  Aegyptii,  et  Idumaei : 
alii  vero  perpetuo  excludebantur  in  detestationem  culpae  praeteritae,  sicut 

Moabitae,  et  Ammonitae,  et  Amalecitae.  Sicut  enim  punitur  unus  homo 
propter  peccatum,  quod  commisit,  ut  alii  videntes  timeant,  et  peccare  desi¬ 
stant:  ita  etiam  propter  aliquod  peccatum  gens,  vel  civitas  potest  puniri,  ut 
alii  a  simili  peccato  abstineant:  poterat  tamen  dispensative  aliquis  in  colle¬ 
gium  populi  admitti  propter  aliquem  virtutis  actum:  sicut  Judith  14.  dicitur, 
quod  Achior  dux  filiorum  Ammon  appositus  est  ad  populum  Israel,  et  omnis  suc¬ 
cessio  generis  ejus:  et  similiter  Ruth  Moabitis,  quae  mulier  virtutis  erat:  licet 
possit  dici,  quod  illa  prohibitio  extendebatur  ad  viros,  non  ad  mulieres,  qui¬ 
bus  non  competit  simpliciter  esse  cives. 

Ad  secundum  dicendum,  quod,  sicut  Philos.  dicit  in  3.  Polit,  (cap.  3.  ci 
med.),  dupliciter  aliquis  dicitur  esse  civis:  uno  modo  simpliciter:  alio  modo  se¬ 
cundum  quid.  Simpliciter  quidem  civis  est,  qui  potest  agere  ea,  quae  sunt 
civium;  puta  dare  consilium,  vel  judicium  in  populo:  secundum  quid  autem 
civis  dici  potest,  quicumque  civitatem  inhabitat,  etiam  viles  personae,  et  pueri, 
et  senes,  qui  non  sunt  idonei  ad  hoc  quod  habeant  potestatem  in  his,  quae 
pertinent  ad  commune;  ideo  ergo  spurii  propter  vilitatem  originis  exclude¬ 
bantur  ab  Ecclesia,  idest  a  collegio  populi  usque  ad  deciman  generationem; 
et  similiter  eunuchi,  quibus  non  poterat  competere  honor,  qui  patribus  de¬ 
bebatur;  et  praecipue  in  populo  Judaeorum,  in  quo  Dei  cultus  conservabatur 
per  carnis  generationem :  nam  etiam  apud  Gentiles,  qui  multos  filios  genue¬ 
rant,  aliquo  insigni  honore  donabantur,  sicut  Phil.  dicit  in  2.  Polit,  (cap.  7. 
cir.  med.),  tamen  quantum  ad  ea,  quae  ad  gratiam  Dei  pertinebant,  eunuchi 
ab  aliis  non  separabantur,  sicut  nec  advenae,  ut  dictum  est  (in  corp.  art.  et 
ad  1.) ;  dicitur  enim  Isa.  56.:  Non  dicat  filius  advenae,  qui  adhaeret  Domino, 
dicens:  Separatione  dividet  me  Dominus  a  populo  suo ;  et  non  dicat  eunuchus :  Ecce 
ego  lignum  aridum. 

Ad  tertium  dicendum,  quod  accipere  usuras  ab  alienis  non  erat  secundum 
intentionem  legis,  sed  ex  quadam  permissione,  propter  pronitatem  Judaeorum 
ad  avaritiam,  et  ut  magis  pacifice  se  haberent  ad  extraneos,  a  quibus  lucrabantur. 

Ad  quartum  dicendum,  quod  circa  civitates  hostium  quaedam  distinctio 
adhibebatur  :  quaedam  enim  erant  remotae  non  de  numero  illarum  urbium, 
quae  eis  erant  repromissae  :  et  in  talibus  urbibus  expugnatis  occidebantur  ma¬ 
sculi,  qui  pugnaverant  contra  populum  Dei;  mulieribus  autem,  et  infantibus 
parcebatur:  sed  in  civitatibus  vicinis,  quae  erant  eis' repromissae,  omnes  man¬ 
dabantur  interfici  propter  iniquitates  eorum  priores;  ad  quas  puniendas  Do¬ 
minus  populum  Israel  quasi  divinae  justitiae  executorem  mittebat:  dicitur 
enim  Deut.  9. :  Quia  illae  egerunt  impie,  introeunte  te,  deletae  sunt.  Ligna  autem 
Iructifera  mandabantur  reservari  propter  utilitatem  ipsius  populi,  cujus  ditioni 
civitas,  et  ejus  territorium  erat  subjiciendum. 

Ad  quintum  didendum,  quod  novus  aedificator  domus,  aut  plantator 
vineae,  vel  desponsator  uxoris  excludebantur  a  praelio  propter  duo:  primo 
quidem,  quia  ea  quae  homo  de  novo  habet,  vel  statim  paratus  est  ad  haben¬ 
dum,  magis  solet  amare,  et  per  consequens  eorum  amissionem  timere ;  unde 
probabile  erat,  quod  ex  tali  amore  magis  mortem  timerent,  et  sic  minus  fortes 
essent  ad  pugnandum:  secundo,  quia,  sicut  Phil.  dicit  in  2.  Phys.  (tex.  p6), 
infortunium  videtur,  quando  aliquis  appropinquat  ad  aliquod  bonum  haben¬ 
dum,  si  postea  impediatur  ab  illo;  et  ideo,  ne  propinqui  remanentes  magis 
contristarentur  de  morte  talium,  qui  bonis  sibi  paratis  potiti  non  fuerunt,  et 
etiam  populus  considerans  hoc  horreret,  hujusmodi  homines  a  mortis  peri¬ 
culo  sunt  sequestrati  per  subtractionem  a  praelio. 

Soi 


Ad  sextum  dicendum,  quod  timidi  remittebantur  ad  domum,  non  ut  ipsi 
■ex  hoc  commodum  consequerentur,  sed  ne  populus  ex  eorum  praesentia  in¬ 
commodum  consequeretur;  dum  per  eorum  timorem,  et  fugam  etiam  alii  ad 
'timendum,  et  fugiendum  provocarentur. 


ARTICULUS  IV.  565 

UTRUM  CONVENIENTER  LEX  VETUS  PRAECEPTA  EDIDERIT 
CIRCA  DOMESTICAS  PERSONAS. 

Ad  quartum  sic  proceditur.  Videtur,  quod  inconvenienter  lex  vetus  prae¬ 
cepta  ediderit  circa  personas  domesticas:  servus  enim,  id  quod  est,  domini 
est,  ut  Phil.  dicit  in  1.  Polit,  (cap.  5.  et  4.);  sed  id,  quod  est  alicujus,  perpetuo 
ejus  esse  debet ;  ergo  inconvenienter  lex  mandavit  Exod.  21.  quod  servi  septimo 
anno  liberi  abscederent. 

2.  Praeterea.  Sicut  animal  aliquod,  ut  asinus,  aut  bos,  est  possessio  do¬ 
mini;  ita  etiam  servus:  sed  de  animalibus  praecipitur  Deut.  22.,  quod  resti¬ 
tuantur  dominis  suis ,  si  errare  inveniantur:  inconvenienter  ergo  mandatur 
Deut.  23.:  Non  tradas  servum  domino  suo ,  qui  ad  te  confugerit. 

5.  Praeterea.  Lex  divina  debet  magis  ad  misericordiam  provocare,  quam 
etiam  lex  humana :  sed  secundum  leges  humanas  graviter  puniuntur,  qui  nimis 
aspere  affligunt  servos,  aut  ancillas:  asperrima  autem  videtur  esse  afflictio, 
ex  qua  sequitur  mors:  inconvenienter  igitur  statuitur  Exod.  21.,  quod  qui  per¬ 
cusserit  servum  suum,  vel  ancillam  virga,  si  uno  die  supervixerit,  non  subjacebit 
toenae;  quia  pecunia  illius  est. 

4.  Praeterea.  Alius  est  principatus  domini  ad  servum,  et  patris  ad  filium, 
ut  dicitur  in  1.  Politic.  (cap.  4.  circ.  med.)  et  in  3.  (cap.  4.):  sed  hoc  ad  prin¬ 
cipatum  domini  ad  servum  pertinet,  ut  aliquis  servum,  vel  ancillam  vendere 
possit;  inconvenienter  igitur  lex  permisit,  quod  aliquis  venderet  filiam  suam 
In  famulam,  vel  ancillam. 

5.  Praeterea.  Pater  habet  sui  filii  potestatem:  sed  ejus  est  punire  excessus, 
qui  habet  potestatem  super  peccantem;  inconvenienter  igitur  mandatur,  Deu¬ 
teronomio  21.,  quod  pater  ducat  filium  suum  ad  seniores  civitatis  puniendum. 

6.  Praeterea.  Dominus  prohibuit  Deuter.  7.  ut  cum  alienigenis  non  socia¬ 
rent  conjugia,  et  conjuncta  etiam  separarent,  ut  patet  1.  Esdr.  10.;  inconvenienter 
igitur  Deut.  21.  conceditur  eis,  ut  captivas  alienigenarum  ducere  possint  uxores. 

7.  Praeterea.  Dominus  in  uxoribus  ducendis  quosdam  consanguinitatis, 
et  affinitatis  gradus  praecepit  esse  vitandos,  ut  patet  Lev.  18.;  inconvenienter 
igitur  mandatur  Deut.  25.  quod  si  aliquis  esset  mortuus  absque  liberis,  uxorem 
ipsius  frater  ejus  acciperet. 

8.  Praeterea.  Inter  virum,  et  uxorem  sicut  est  maxima  familiaritas,  ita 
debet  esse  fides  firmissima :  sed  hoc  non  potest  esse,  si  matrimonium  disso¬ 
lubile  fuerit;  inconvenienter  igitur  Dominus  permisit  Deuteron.  24.  quod 
aliquis  posset  uxorem  dimittere  scripto  libello  repudii;  et  quod  etiam  ulterius  eam 
recuperare  non  posset. 

9.  Praeterea.  Sicut  uxor  potest  frangere  fidem  marito,  ita  etiam  servus 
domino,  et  filius  patri :  sed  ad  investigandam  injuriam  servi  in  dominum,  vel 
filii  in  patrem  non  est  institutum  in  lege  aliquod  sacrificium :  superflue  igitur 
videtur  institui  sacrificium  zelotypiae  ad  investigandum  uxoris  adulterium 

Num.  5.;  sic  igitur  inconvenienter  videntur  esse  tradita  in  lege  praecepta 
judicialia  circa  personas  domesticas. 

Sed  contra  est,  quod  dicitur  in  Psal.  1 8. :  Judicia  Domini  vera,  justificata 
in  semetipsa. 

Respondeo  dicendum,  quod,  communio  domesticarum  personarum  ad 
invicem,  ut  Phil.  dicit  in  1.  Polit,  (cap.  1.  a  med.),  est  secundum  quotidianos 
actus,  qui  ordinantur  ad  necessitatem  vitae.  Vita  autem  hominis  conservatur 
dupliciter:  uno  modo  quantum  ad  individuum,  prout  scilicet  homo  idem  nu¬ 
mero  vivit:  et  ad  talem  vitae  conservationem  opitulantur  homini  exteriora 
bona,  ex  quibus  homo  habet  victum,  et  vestitum,  et  alia  hujusmodi  neces¬ 
saria  vitae,  in  quibus  administrandis  indiget  homo  servis:  alio  modo  conser¬ 
vatur  vita  hominis  secundum  speciem  per  generationem,  ad  quam  indiget 
homo  uxore,  ut  ex  ea  generet  filium;  sic  igitur  in  domestica  communione 
sunt  tres  combinationes,  scilicet :  domini  ad  servum,  viri  ad  uxorem,  patris  ad 
filium:  et  quantum  ad  omnia  ista  lex  vetus  convenientia  praecepta  tradidit. 
Nam  quantum  ad  servos  instituit,  ut  modeste  tractarentur  ;  et  quantum  ad 
labores,  ne  scilicet  immoderatis  laboribus  affligerentur:  unde  Deut.  5.  Do¬ 
minus  mandavit,  ut  in  die  sabbati  requiesceret  servus,  et  ancilla  tua,  sicut  et  tu  : 
Iterum  quantum  ad  poenas  infligendas:  imposuit  enim  mutilatoribus  servo¬ 
rum,  ut  dimitterent  eos  liberos,  sicut  habetur  Exod.  21.,  et  simile  etiam  sta¬ 
tuit  in  ancilla,  quam  in  uxorem  aliquis  duxerit:  statuit  etiam  specialiter  circa 
servos  qui  erant  ex  populo,  ut  septimo  anno  liberi  egrederentur  cum  omnibus,, 
quae  apportaverant,  etiam  vestimentis,  ut  habetur  Exod.  21.:  mandatur  etiam  in¬ 
super  Deuter.  15.  ut  eis  detur  viaticum.  Circa  uxores  vero  statuitur  in  lege,, 
quantum  ad  uxores  ducendas,  ut  scilicet  ducant  uxores  suae  tribus,  sicut  ha¬ 
betur  Num.  ult.,  et  hoc  ideo,  ne  sortes  tribuum  confundantur:  et  quod  aliquis 
in  uxorem  ducat  uxorem  fratris  defuncti  sine  liberis,  ut  habetur  Deut.  25.,  et  hoc 
ideo,  ut  ille  qui  non  potuit  habere  successores  secundum  carnis  originem,, 
saltem  habeat  per  quamdam  adoptionem,  et  sic  non  totaliter  memoria  de¬ 
functi  deleatur.  Prohibuit  etiam  quasdam  personas,  ne  in  conjugium  duce¬ 
rentur,  scilicet  alienigenas  propter  periculum  seductionis,  et  propinquas  pro¬ 
pter  reverentiam  naturalem,  quae  eis  debetur.  Statuit  etiam  qualiter  uxores 
jam  ductae  tractari  deberent,  ut  scilicet  non  leviter,  infamarentur:  unde  man¬ 
datur  punire  ille,  qui  falso  crimen  imponit  uxori,  ut  habetur  Deuter.  22. :  et 
quod  etiam  propter  uxoris  odium  filius  detrimentum  non  pateretur,  ut  habetur 
Deuter.  21.  Et  etiam  quod  propter  odium  uxorem  non  affligeret,  sed  potius  scripto 
libello  eam  dimitteret,  ut  patet  Deut.  24.:  et  ut  etiam  major  dilectio  inter 
conjuges  a  principio  contrahatur,  praecipitur,  quod  cum  aliquis  nuper  uxorem 
acceperit,  nihil  ei  publicae  necessitatis  injungatur,  ut  libere  possit  laetari  cum 
uxore  sua. 

Circa  filios  autem  instituit,  ut  patres  eis  disciplinam  adhiberent,  instruendo 
eos  in  fide;  unde  dicitur  Exod.  12.:  Cum  dixerint  vobis  filii  vestri;  quae  est  ista 
religio?  dicetis  eis:  Victima  transitus  Domini  est;  et  quod  etiam  instituerent  eos 
in  moribus;  unde  dicitur  Deut.  21.  quod  patres  dicere  debent:  Monita  nostra 
audire  contemnit,  comessationibus  vacat,  et  luxuriae,  atque  conviviis. 

Ad  primum  ergo  dicendum,  quod  quia  filii  Israel  erant  a  Domino  de  ser¬ 
vitute  liberati,  et  per  hoc  divinae  servituti  addicti,  noluit  Dominus,  ut  in  per¬ 
petuum  servi  essent:  unde  dicitur  Levit.  25.:  Si  paupertate  compulsus  vendiderit 
se  tibi  frater  tuus,  non  eum  opprimes  servitute  famulorum,  sed  quasi  mercenarius, 
et  colonus  erit:  mei  enim  sunt  servi,  et  ego  eduxi  eos  de  terra  Aegypti:  ut  non. 

veneant  conditione  servorum;  et  ideo,  quia  simpliciter  servi  non  erant,  sed  se¬ 
cundum  quid,  finito  tempore,  dimittebantur  liberi. 

Ad  secundum  dicendum,  quod  mandatum  illud  intelligitur  de  servo,  qui 
a  domino  quaeritur  ad  occidendum,  vel  ad  aliquod  peccati  ministerium. 

Ad  tertium  dicendum,  quod  circa  laesiones  servis  illatas  lex  conside¬ 
rasse  videtur,  utrum  sit  certa,  vel  incerta:  si  enim  laesio  certa  esset,  lex 
poenam  adhibuit;  pro  mutilatione  quidem  amissionem  servi,  qui  mandabatur 
libertate  donandus:  pro  morte  autem  homicidii  poenam,  cum  servus  in  manu 
domini  verberantis  moriretur:  si  vero  laesio  non  esset  certa,  sed  aliquam 
apparentiam  haberet,  lex  nullam  poenam  infligebat  in  proprio  servo;  puta 
cum  percussus  servus  non  statim  moriebatur,  sed  post  aliquos  dies:  incertum 
enim  erat,  utrum  ex  percussione  mortuus  esset:  quia  si  percussisset  liberum 
hominem,  ita  tamen  quod  statim  non  moreretur,  sed  super  baculum  suum 
ambularet,  non  erat  homicidii  reus  qui  percusserat,  etiamsi  postea  more¬ 
retur:  tenebatur  tamen  ad  impensas' solvendas,  quas  percussus  in  medicos 
fecerat:  sed  hoc  in  servo  proprio  locum  non  habebat:  quia  quidquid  servus 
habebat,  et  etiam  ipsa  persona  servi  erat  quaedam  possessio  domini :  et  ideo 
pro  causa  assignatur,  quare  non  subjaceat  poenae  pecuniariae,  quia  pecunia 
illius  est. 

Ad  quartum  dicendum,  quod,  sicut  dictum  est  (in sol.  x.  arg.),  nullus  Judaeus 
poterat  possidere  Judaeum  quasi  simpliciter  servum;  sed  erat  servus  secundum 
quid,  quasi  mercenarius  usque  ad  tempus,  et  per  hunc  modum  permittebat 
lex,  quod  paupertate  cogente  aliquis  filium,  vel  filiam  venderet;  et  hoc  etiam 
verba  ipsius  legis  ostendunt;  dicit  enim:  Si  quis  vendiderit  filiam  suam  in  fa¬ 
mulam,  non  egredietur ,  sicut  exire  ancillae  consueverunt.  Per  hunc  etiam  modum 
non’ solum  filium  suum,  sed  etiam  seipsum  aliquis  vendere  poterat  magis 
quasi  mercenarium,  quam  quasi  servum,  secundum  illud  Levit.  25.:  Si  pau¬ 
pertate  compulsus  vendiderit  se  tibi  frater  tuus,  non  eum  opprimes  servitute  famu¬ 
lorum,  sed  quasi  mercenarius,  et  colonus  erit. 

Ad  quintum  dicendum,  quod,  sicut  Philos.  dicit  in  10.  Ethicor.  (cap.  ult.)r 
principatus  paternus  habet  solum  admonendi  potestatem,  non  autem  habet 
vim  coactivam,  per  quam  rebelles,  et  contumaces  comprimi  possunt :  et  ideo 
in  hoc  casu  lex  mandabat,  ut  filius  contumax  a  principibus  civitatis  puniretur. 

Ad  sextum  dicendum,  quod  Dominus  alienigenas  prohibuit  in  matrimo¬ 
nium  duci  propter  periculum  seductionis,  ne  inducerentur  in  idololatriam: 
et  specialiter  hoc  prohibuit  de  illis  gentibus,  quae  in  vicino  habitabant,  de 
quibus  erat  magis  probabile  quod  suos  ritus  retinerent:  si  qua  vero  idolola¬ 
triae  cultum  dimittere  vellet,  et  ad  legis  cultum  se  transferre,  poterat  in  ma¬ 
trimonium  duci;  sicut  patet  de  Ruth,  quam  duxit  Booz  in  uxorem :  unde  ipsa 
dixerat  socrui  suae:  Populus  tuus, populus  meus,  Deus  tuus,  Deus  meus,  ut  habetur 
Ruth  1.;  et  ideo  captiva  non  aliter  permittebatur  in  uxorem  duci,  nisi  prius 
rasa  caesarie,  et  circumcisis  unguibus,  et  deposita  veste,  in  qua  capta  est,  et 
fleret  patrem,  et  matrem,  per  quae  significatur  idololatriae  perpetua  abjectio. 

Ad  septimum  dicendum,  quod,  sicut  Chrysost.  dicit  super  Matth.  (hom.  49.), 
quia  immitigabile  malum  erat  mors,  quod  Judaeos,  qui  omnia  pro  praesenti 
vita  faciebant,  statutum  fuit,  ut  defuncto  filius  nasceretur  ex  fratre,  quod  erat 
quaedam  mortis  mitigatio  :  non  autem  alius,  quam  frater,  vel  propinquus, 
jubebatur  accipere  uxorem  defuncti;  quia  non  ita  crederetur,  qui  ex  tali 
conjunctione  erat  nasciturus,  esse  ejus  filius,  qui  obiit;  et  iterum  extraneus- 
non  ita  haberet  necessitatem  statuere  domum  ejus,  qui  obierat,  sicut  frater, 

cui  etiam  ex  cognatione  hoc  facere  justum  erat:  ex  quo  patet,  quod  frater 
in  accipiendo  uxorem  fratris  sui,  persona  fratris  sui  defuncti  fungebatur. 

Ad  octavum  dicendum,  quod  lex  permisit  repudium  uxoris,  non  quia 
simpliciter  justum  esset,  sed  propter  duritiam  Judaeorum,  ut  Dominus  dicit 
Matt.  19.:  sed  de  hoc  oportet  plenius  tractari,  cum  de  matrimonio  agetur 
{ vid .  Supplent,  q.  6y.). 

Ad  nonum  dicendum,  quod  uxores  fidem  matrimonii  frangunt  per  adul¬ 
terium,  et  de  facili  propter  delectationem,  et  latenter,  quia  oculus  adulteri 
observat  caliginem,  ut  dicitur  Job  24.:  non  autem  est  similis  ratio  de  filio  ad 
patrem,  vel  servo  ad  dominum:  quia  talis  infidelitas  non  procedit  ex  tali 
concupiscentia  delectationis,  sed  magis  ex  malitia,  quae  non  potest  ita  latere, 
sicut  infidelitas  mulieris  adulterae. 


QUAESTIO  CVI. 

DE  EEGE  EVANGELICA,  QUAE  DICITUR  LEX  NOVA  SECUNDUM  SE, 
IN  QUATUOR  ARTICULOS  DIVISA. 


Consequenter  considerandum  est  de  Lege  Evangelii,  quae  dicitur  lex 
nova :  et  primo  de  ipsa  secundum  se :  secundo  de  ipsa  per  comparationem  ad 
legem  veterem:  tertio  de  his,  quae  in  lege  nova  continentur. 

Circa  primum  quaeruntur  quatuor. 

Primo.  Qualis  sit:  utrum  scilicet  sit  scripta,  vel  indita. 

Secundo.  De  virtute  ejus:  utrum  justificet. 

Tertio.  De  principio  ejus:  utrum  debuerit  dari  a  principio  mundi. 

Quarto.  De  termino  ejus:  utrum  scilicet  sit  duratura  usque  ad  finem,  an 
aiebeat  ei  alia  lex  succedere. 


ARTICULUS  I.  564 

UTRUM  LEX  NOVA  SIT  LEX  SCRIPTA. 

(Infr.  art.  2.  et  q.  et  q.  ioj.  art.  1.  ad  2.  etq.  et  q.  10S.  art.  1.  ad  1. 
et  Ouodl.  4.  art.  iq.  corp.). 

Ad  primum  sic  proceditur.  Videtur,  quod  lex  nova  sit  lex  scripta :  lex 
enim  nova  est  ipsum  Evangelium:  sed  Evangelium  est  descriptum  Joan.  20.: 
Haec  autem  scripta  sunt,  ut  credatis;  ergo  lex  nova  est  lex  scripta. 

2.  Praeterea.  Lex  indita  est  lex  naturae,  secundum  illud  Rom.  2. :  Na¬ 
turaliter  ea  quae  legis  sunt  faciunt,  qui  habent  opus  legis  scriptum  in  cordibus  suis : 
si  igitur  lex  Evangelii  esset  lex  indita,  non  differret  a  lege  naturae. 

3.  Praeterea.  Lex  Evangelii  propria  est  eorum,  qui  sunt  in  statu  novi 
testamenti:  sed  lex  indita  communis  est,  et  eis  qui  sunt  in  novo  testamento, 

et  eis  qui  sunt  in  veteri  testamento :  dicitur  enim  Sap.  7.,  quod  divina  sapientia 
per  nationes  in  animas  sanctas  se  transfert;  anticos  Dei,  et  prophetas  constituit ; 
ergo  lex  nova  non  est  lex  indita. 

Sed  contra  est,  quod  lex  nova  est  lex  novi  testamenti:  sed  lex  novi  te¬ 
stamenti  est  indita  in  corde:  Apostolus  enim  ad  Hebr.  8.  inducens  auctori¬ 
tatem,  quae  habetur  Hierem.  31.:  Ecce  dies  venient,  dicit  Dominus,  et  consum¬ 
mabo  super  domun  Israel,  et  super  domum  Juda  testamentum  novum,  et  exponens, 
quod  sit  hoc  testamentum,  dicit:  Quia  hoc  est  testamentum,  quod  disponam  domui 
Israel,  dando  leges  meas  in  mentem  eorum,  et  in  corde  eorum  superscribam  eas ; 
ergo  lex  nova  est  lex  indita. 

Respondeo  dicendum,  quod  unaquaeque  res  illitd  videtur  esse,  quod  in  ea  est 
potissimum,  ut  Philosophus  dicit  in  9.  Ethic.  (cap.  4.):  id  autem,  quod  est 
potissimum  in  lege  novi  testamenti,  et  in  quo  tota  virtus  ejus  consistit,  est 
gratia  Spiritus  Sancti,  quae  datur  per  fidem  Christi;  et  ideo  principaliter  lex 
nova  est  ipsa  gratia  Spiritus  Sancti,  quae  datur  Christifidelibus :  et  hoc  ma¬ 
nifesto  apparet  per  Apostolum,  qui  ad  Rom.  3.  dicit:  Ubi  est  ergo  gloriatio 
tua?  exclusa  est:  per  quam  legem?  factorum?  Non,  sed  per  legem  fidei,  ipsam 
enim  fidei  gratiam  legem  appellat:  et  expressius  ad  Rom.  8.  dicitur:  Lex  spi¬ 
ritus  vitae  in  Christo  fesu  liberavit  me  a  lege  peccati,  et  mortis;  unde  et  August. 
dicit  in  lib.  de  Spir.  et  Lit.  (cap.  ij.  et  26.),  quod  sicut  lex  factorum  scripta 
fuit  in  tabulis  lapideis,  ita  lex  fidei  scripta  est  in  cordibus  fidelium.  Et  alibi 
dicit  in  eodem  lib.  ( cap.  21.) :  Quae  sunt  leges  Dei  ab  ipso  Deo  scriptae  in  cor¬ 
dibus,  nisi  ipsa  praesentia  Spiritus  Sancti  ?  Habet  tamen  lex  nova  quaedam  sicut 
dispositiva  ad  gratiam  Spiritus  Sancti,  et  ad  usum  hujus  gratiae  pertinentia, 
quae  sunt  quasi  secundaria  in  lege  nova;  de  quibus  oportuit  instrui  fideles 
Christi  et  verbis,  et  scriptis,  tam  circa  credenda  quam  circa  agenda ;  et  ideo 
dicendum  est,  quod  principaliter  lex  nova  est  indita,  secundario  autem  est 
lex  scripta. 

Ad  primum  ergo  dicendum,  quod  in  Scriptura  Evangelii  non  continentur 
nisi  ea,  quae  pertinent  ad  gratiam  Spiritus  Sancti,  vel  sicut  dispositiva,  vel 
sicut  ordinativa  ad  usum  hujus  gratiae  :  sicut  dispositiva  quidem,  quantum  ad 
intellectum,  per  fidem,  per  quam  datur  Spiritus  Sancti  gratia,  continentur  in 
Evangelio  ea,  quae  pertinent  ad  manifestandam  divinitatem,  vel  humanitatem 
Christi:  secundum  affectum  vero  continentur  in  Evangelio  ea,  quae  pertinent 
ad  contemptum  mundi,  per  quem  homo  fit  capax  Spiritus  Sancti  gratiae: 
Mundus  enim,  idest  amatores  mundi,  non  potest  capere  Spiritum  Sanctum,  ut 
habetur  Joan.  14.:  usus  vero  spiritualis  gratiae  est  in  operibus  virtutum,  ad 
quae  multipliciter  Scriptura  novi  testamenti  homines  exhortatur. 

Ad  secundum  dicendum,  quod  dupliciter  est  aliquid  inditum  homini :  uno 
modo  quasi  pertinens  ad  naturam  humanam :  et  sic  lex  naturalis  est  lex  in¬ 
dita  homini:  alio  modo  est  aliquid  inditum  homini,  quasi  naturae  superaddi¬ 
tum  per  gratiae  donum:  et  hoc  modo  lex  nova  est  indita  homini  non  solum 
indicans,  quid  sit  faciendum,  sed  etiam  adjuvans  ad  implendum. 

Ad  tertium  dicendum,  quod  nullus  unquam  habuit  gratiam  Spiritus 
Sancti,  nisi  per  fidem  Christi  explicitam,  vel  implicitam:  per  fidem  autem 
Christi  pertinet  homo  ad  novum  testamentum ;  unde  quibuscumque  fuit  lex 
gratiae  indita,  secundum  hoc  ad  novum  testamentum  pertinebant. 

ARTICULUS  II.  563 

UTRUM  LEX  NOVA  JUSTIFICET. 

Ad  secundum  sic  proceditur.  Videtur,  quod  lex  nova  non  justificet:  nullus 
enim  justificatur,  nisi  legi  Dei  obediat,  secundum  illud  ad  Hebr.  5.:  Factus 
est,  scilicet  Christus,  omnibus  obtemperantibus  sibi  causa  salutis  aeternae:  sed 
Evangelium  non  semper  hoc  operatur,  quod  homines  ei  obediant,  dicitur 
enim  Rom.  10.:  Non  omnes  obediunt  Euangelio;  ergo  lex  nova  non  justificat. 

2.  Praeterea.  Apostolus  probat  ad  Rom.  quod  lex  vetus  non  justificabat, 
quia  ea  adveniente  praevaricatio  crevit:  dicitur  enim  ad  Rom.  4.:  Lex  iram 
operatur:  ubi  enim  non  est  lex,  nec  praevaricatio :  sed  multo  magis  lex  nova 
praevaricationem  addidit:  majori  enim  poena  est  dignus,  qui  post  legem  no¬ 
vam  datam  adhuc  peccat,  secundum  illud  Heb.  10.:  Irritam  quis  faciens  legem 
Moysi,  sine  ulla  miseratione  duobus,  vel  tribus  testibus  moritur:  quanto  magis  pu¬ 
tatis  deteriora  mereri  supplicia,  qui  Filium  Dei  conculcaverit?  etc.;  ergo  lex  nova 
non  justificat,  sicut  nec  vetus. 

3.  Praeterea.  Justificare  est  proprius  effectus  Dei,  secundum  illud  ad 
Rom.  8.:  Deus  est,  qui  justificat:  sed  lex  vetus  fuit  a  Deo,  sicut  et  lex  nova; 
ergo  lex  nova  non  magis  justificat,  quam  lex  vetus. 

Sed  contra  est,  quod  Apost.  dicit  ad  Roman.  1.:  Non  erubesco  Euange¬ 
lium:  virtus  enim  Dei  est  in  salutem  omni  credenti:  non  autem  est  salus  nisi 
justificatis;  ergo  lex  Evangclii  justificat. 

Respondeo  dicendum,  quod,  sicut  dictum  est  (art.  praec.  in  corp.  et  ad  i.)r 
ad  legem  Evangelii  duo  pertinent.  Unum  quidem  principaliter,  scilicet  ipsa 
gratia  Spiritus  Sancti  interius  data:  et  quantum  ad  hoc  nova  lex  justificat; 
unde  Augustin.  dicit  in  lib.  de  Spiritu,  et  Litera  (cap.  iy.  cir.  prine.) :  Ibi,  sci¬ 
licet  in  veteri  testamento,  lex  extrinsecus  est  posita,  qua  injusti  terrerentur :  hic „ 
scilicet  in  novo  testamento,  intrinsecus  data  est,  qua  justificarentur.  Aliud  per 
tinet  ad  legem  Evangelii  secundario,  scilicet  documenta  fidei,  et  praecepta 
ordinantia  affectum  humanum,  et  humanos  actus :  et  quantum  ad  hoc  lex  nova 
non  justificat;  unde  Apostolus  dicit  2.  ad  Cor.  3.:  Litera  occidit,  spiritus  autem 
vivificat:  et  August.  exponit  in  lib.  de  Spiritu,  et  Litera  (cap.  14.  et  iy),  quod 
per  literam  intelligitur  quaelibet  scriptura  extra  homines  existens,  etiam  mo¬ 
ralium  praeceptorum,  qualia  continentur  in  Evangelio;  unde  etiam  litera 
Evangelii  occideret,  nisi  adesset  interius  gratia  fidei  sanans. 

Ad  primum  ergo  dicendum,  quod  illa  objectio  procedit  de  lege  nova,  non 
quantum  ad  id,  quod  est  principale  in  ipsa,  sed  quantum  ad  id,  quod  est  se¬ 
cundarium  in  ipsa,  scilicet  quantum  ad  documenta,  et  praecepta  exterius 
homini  posita,  vel  scripto,  vel  verbo. 

Ad  secundum  dicendum,  quod  gratia  novi  testamenti  etsi  adjuvet  homi¬ 
nem  ad  non  peccandum,  non  tamen  ita  confirmat  in  bono,  ut  homo  peccare 
non  possit:  hoc  enim  pertinet  ad  statum  gloriae;  et  ideo,  si  quis  post  ac¬ 
ceptam  gratiam  novi  testamenti  peccaverit,  majori  poena  est  dignus,  tamquam 
majoribus  beneficiis  ingratus,  et  auxilio  sibi  dato  non  utens:  nec  tamen  propter 
hoc  dicitur,  quod  lex  nova  iram  operatur,  quia,  quantum  est  de  se,  sufficiens 
auxilium  dat  ad  non  peccandum. 

Ad  tertium  dicendum,  quod  legem  novam,  et  veterem  unus  Deus  dedit, 
sed  aliter,  et  aliter  :  nam  legem  veterem  dedit  scriptam  in  tabulis  lapideis ; 

legem  autem  novam  dedit  scriptam  in  tabulis  cordis  carnalibus,  ut  Apostolus 
dicit  2.  Cor.  3.:  proinde  sicut  Aug.  dicit  in  lib.  de  Spiritu,  et  Litera  (cap.  18. 
in  prine.),  literam  istam  extra  hominem  scriptam,  et  ministrationem  mortis, 
et  ministrationem  damnationis  Apostolus  appellat:  hanc  autem,  scilicet  novi 
testamenti  legem,  ministrationem  spiritus,  et  ministrationem  justitiae  dicit; 
quia  per  donum  Spiritus  operamur  justitiam,  et  a  praevaricationis  damnatione 
liberamur. 


ARTICULUS  III.  566 

UTRUM  LEX  NOVA  DEBUERIT  DARI  A  PRINCIPIO  MUNDI. 

(Supr.  q.  91.  art.  ad  2.  et  $■). 

Ad  tertium  sic  proceditur.  Videtur,  quod  lex  nova  debuerit  dari  a  prin¬ 
cipio  mundi:  Non  enim  est  personarum  acceptio  apud  Deum,  ut  dicitur  ad  Rom.  2.: 
sed  omnes  homines  peccaverunt,  et  egent  gloria  Dei,  ut  dicitur  ad  Rom.  3.;  ergo 
a  principio  mundi  lex  Evangelii  dari  debuit,  ut  omnibus  per  eam  subveniretur. 

2.  Praeterea.  Sicut  in  diversis  locis  sunt  diversi  homines,  ita  etiam  in 
diversis  temporibus :  sed  Deus,  qui  vult  omnes  homines  salvos  fieri,  ut  dicitur 
1.  ad  Timot.  2.,  mandavit  Evangelium  praedicari  in  omnibus  locis,  ut  patet 
Matth.  ult.  et  Mare.  ult. ;  ergo  omnibus  temporibus  debuit  adesse  lex  Evan¬ 
gelii,  ita  quod  a  principio  mundi  daretur. 

3.  Praeterea.  Magis  est  necessaria  homini  salus  spiritualis,  quae  est 
aeterna,  quam  salus  corporalis,  quae  est  temporalis:  sed  Deus  ab  initio  mundi 
providit  homini  ea,  quae  sunt  necessaria  ad  salutem  corporalem,  tradens 
ejus  potestati  omnia,  quae  erant  propter  hominem  creata,  ut  patet  Gen.  1. 
ergo  etiam  lex  nova,  quae  maxime  est  necessaria  ad  salutem  spiritualem,, 
debuit  hominibus  a  principio  mundi  dari. 

Sed  contra  est,  quod  Apostolus  dicit  1.  ad  Cor.  15.:  Non  prius  quod 
spirituale  est,  sed  quod  animale:  sed  lex  nova  est  maxime  spiritualis;  ergo  lex 
nova  non  debuit  a  principio  mundi  dari. 

Respondeo  dicendum,  quod  triplex  ratio  potest  assignari,  quare  lex  nova 
non  debuit  dari  a  principio  mundi.  Quarum  prima  est,  quia  lex  nova  sicut 
dictum  est  (art.  1.  huj.  q.),  principaliter  est  gratia  Spiritus  Sancti,  quae  abun¬ 
danter  dari  non  debuit,  antequam  impedimentum  peccati  ab  humano  genere 
tolleretur,  consummata  redemptione  per  Christum;  unde  dicitur  Joan.  7.: 
Nondum  erat  Spiritus  datus,  quia  Jesus  nondum  erat  glorificatus :  et  hanc  ratio¬ 
nem  manifeste  assignat  Apostolus  ad  Roman.  8.,  ubi  postquam  praemiserat, 
de  lege  spiritus  vitae,  subjungit:  Deus  Filium  suum  mittens  in  similitudinem 
carnis  peccati,  de  peccato  damnavit  peccatum  in  carne,  ut  justificatio  legis  impleretur 
in  nobis.  Secunda  ratio  potest  assignari  ex  perfectione  legis  novae :  non  enim 
aliquid  ad  perfectum  adducitur  statim  a  principio,  sed  quodam  temporali 
successionis  ordine:  sicut  aliquis  prius  fit  puer,  et  postmodum  vir:  et  hanc 
rationem  assignat  Apostolus  ad  Galat.  3.:  Lex  paedagogus  noster  fuit  in  Christo, 
ut  ex  fide  justificemur :  at  ubi  venit  fides  jam  non  sumus  sub  paedagogo.  Tertia 
ratio  sumitur  ex  hoc,  quod  lex  nova  est  lex  gratiae;  et  ideo  primo  oportuit, 
quod  homo  relinqueretur  sibi  in  statu  veteris  legis,  ut  in  peccatum  cadendo, 
suam  infirmitatem  cognoscens,  recognosceret  se  gratia  indigere:  et  hanc  ra¬ 
tionem  assignat  Apostolus  ad  Rom.  5.  dicens:  Lex  subintravit,  ut  abundaret 
delictum .  ubi  autem  abundavit  delictutn,  superabimdavit  et  gratia. 

Ad  primum  ergo  dicendum,  quod  humanum  genus  propter  peccatum 
primi  parentis  meruit  privari  auxilio  gratiae;  et  ideo  quibuscumque  non  da¬ 
tur,  hoc  est  ex  justitia,  quibuscumque  autem  datur,  hoc  est  ex  gratia,  ut  Au¬ 
gustinus  dicit  in  lib.  de  Perfectione  Justitiae  (epist.  ioy.  a  med.);  unde  non  est 
acceptio  personarum  apud  Deum  ex  hoc,  quod  non  omnibus  a  principio 
mundi  legem  gratiae  proposuit,  quae  erat  debito  ordine  proponenda,  ut  dictum 
est  (in  corp.  art.). 

Ad  secundum  dicendum,  quod  diversitas  locorum  non  variat  diversum 
statum  humani  generis,  qui  variatur  per  temporis  successionem ;  et  ideo  omni¬ 
bus  locis  proponitur  lex  nova,  non  autem  omnibus  temporibus;  licet  omni 
tempore  fuerint  aliqui  ad  novum  testamentum  pertinentes,  ut  supra  dictum 
est  (art.  i.  huj.  q.  ad  y). 

Ad  tertium  dicendum,  quod  ea  quae  pertinent  ad  salutem  corporalem, 
deserviunt  homini  quantum  ad  naturam,  quae  non  tollitur  per  peccatum :  sed 
ea  quae  pertinent  ad  spiritualem  salutem,  ordinantur  ad  gratiam,  quae  amit- 
..titur  per  peccatum;  et  ideo  non  est  similis  ratio  de  utrisque. 

ARTICULUS  IV.  S67 

'UTRUM  LEX  NOVA  SIT  DURATURA  USQUE  AD  FINEM  MUNDI. 

Ad  quartum  sic  proceditur.  Videtur,  quod  lex  nova  non  sit  duratura 
usque  ad  finem  mundi:  quia,  ut  Apost.  dicit  1.  ad  Corint.  13.:  Cum  venerit 
quod  perfectum  est,  evacuabitur  quod  ex  parte  est :  sed  lex  nova  ex  parte  est : 
dicit  enim  Apost.  ibid. :  Ex  parte  cognoscimus,  et  ex  parte  prophetamus ;  ergo 
lex  nova  evacuanda  est,  alio  perfectiori  statu  succedente. 

2.  Praeterea.  Dominus,  Joan.  16.,  promisit  discipulis  suis  in  adventu 
Spiritus  Sancti  Paracliti  cognitionem  omnis  veritatis :  sed  nondum  Eccle¬ 
sia  omnem  veritatem  cognoscit  in  statu  novi  testamenti ;  ergo  expectandus 
«st  alius  status,  in  quo  per  Spiritum  Sanctum  omnis  veritas  manifestetur. 

3.  Praeterea.  Sicut  Pater  est  alius  a  Filio,  et  Filius  a  Patre,  ita  Spiritus 
Sanctus  a  Patre,  et  Filio :  sed  fuit  quidam  status  conveniens  personae  Patris, 
scilicet  status  veteris  legis,  in  quo  homines  generationi  intendebant :  simi¬ 
liter  etiam  est  alius  status  conveniens  personae  Filii,  scilicet  status  novae 
legis,  in  quo  Clerici  intendentes  sapientiae,  quae  appropriatur  Filio,  princi¬ 
pantur  ;  ergo  erit  status  tertius  Spiritus  Sancti,  in  quo  spirituales  viri  prin¬ 
cipabuntur. 

4.  Praeterea.  Dominus  dicit  Matth.  24. :  Praedicabitur  hoc  Evangeliutn  regni 
in  universo  orbe,  et  tunc  veniet  consummatio  :  sed  Evangelium  Christi  jamdiu 
est  praedicatum  in  universo  orbe,  nec  tamen  adhuc  venit  consummatio  ; 
•ergo  Evangelium  Christi  non  est  Evangelium  regni,  sed  futurum  est  aliud 
Evangelium  Spiritus  Sancti,  quasi  alia  lex. 

Sed  contra  est,  quod  Dominus  dicit  Matth.  24. :  Dico  vobis,  quia  non 
praeteribit  generatio  haec,  donec  omnia  fiant,  quod  Chrysost.  (hom.  yS.  in  Matth.) 
exponit  de  generatione  fidelium  Christi;  ergo  status  fidelium  Christi  mane¬ 
bit  usque  ad  consummationem  seculi. 

Respondeo  dicendum,  quod  status  mundi  variari  potest  dupliciter.  Uno 
■modo  secundum  diversitatem  legis :  et  sic  huic  statui  novae  legis  nullus  alius 
status  succedet.  Successit  enim  status  novae  legis  statui  veteris  legis,  tam¬ 
quam  perfectior  imperfectiori:  nullus  autem  status  praesentis  vitae  potest 

esse  perfectior,  quam  status  novae  legis:  nihil  enim  potest  esse  propinquius 
fini  ultimo,  quam  quod  immediate  in  finem  ultimum  introducit,  hoc  autem 
facit  nova  lex;  unde  Apost.  dicit  ad  Hebr.  10.:  Habentes  itaque,  fratres  fidu¬ 
ciam,  in  introitu  sanctorum  in  sanguine  Christi,  quam  initiavit  nobis  viam  novam, 
accedamus;  unde  non  potest  esse  aliquis  perfectior  status  praesentis  vitae, 
quam  status  novae  legis :  quia  tanto  est  unumquodque  perfectius,  quanto  est 
ultimo  fini  propinquius.  Alio  modo  status  hominum  variari  potest,  secundum 
quod  homines  diversimode  se  habent  ad  eamdem  legem,  vel  perfectius,  vel 
minus  perfecte:  et  sic  status  veteris  legis  frequenter  fuit  mutatus;  cum  quan¬ 
doque  leges  optime  custodirentur,  quandoque  autem  omnino  praetermitte¬ 
rentur  :  sic  etiam  et  status  novae  legis  diversificatur  secundum  diversa  loca, 
et  tempora,  et  personas;  inquantum  gratia  Spiritus  Sancti  perfectius,  vel 
minus  perfecte  ab  aliquibus  habetur.  Non  est  tamen  expectandum,  quod  sit 
aliquis  status  futurus,  in  quo  perfectius  gratia  Spiritus  Sancti  habeatur, 
quam  hactenus  habita  fuerit,  et  maxime  ab  Apostolis,  qui  primitias  Spiritus 
acceperunt,  idest  et  tempore  prius,  et  caeteris  abundantius,  ut  Glos,  (interi.) 
dicit  Rom.  8. 

Ad  primum  ergo  dicendum,  quod,  sicut  Dion,  dicit  in  lib.  Eccles.  Hier., 
(cap.  $.),  triplex  est  hominum  status  ‘.primus  quidem  veteris  legis:  secundus  no¬ 
vae  legis :  tertius  status  succedit  non  in  hac  vita,  sed  in  futura,  scilicet  in  patria 
sed  sicut  primus  status  est  figuralis,  et  imperfectus  respectu  status  Evan- 
gelii;  ita  hic  status  est  figuralis,  et  imperfectus  respectu  status  patriae,  quo 
veniente  iste  status  evacuatur:  sicut  dicitur  1.  ad  Cor.  13.:  Videmus  nunc  per 
speculum  in  aenigmate,  tunc  autem  facie  ad  faciem. 

Ad  secundum  dicendum,  quod  sicut  August.  dicit  in  lib.  contra  Faustum: 
(ubi  non  occurrit,  sed  hab.  in  lib.  de  Haeresib.  haeresi  26.  et  46.),  Montanus  et 
Priscilla  posuerunt,  quod  promissio  Domini  de  Spiritu  Sancto  dando  non 
fuit  completa  in  Apostolis,  sed  in  eis:  et  similiter  Manichaei  posuerunt, 
quod  fuit  completa  in  Manichaeo,  quem  dicebant  esse  Spiritum  paraclitum; 
et  ideo  utrique  non  recipiebant  Actus  Apostolorum,  in  quibus  manifeste 
ostenditur,  quod  illa  promissio  fuit  in  Apostolis  completa,  sicut  Dominus 
iterato  eis  promisit  Act.  1.:  Baptizabimini  Spiritu  Sancto  noti  post  multos  hos 
dies;  quod  impletum  legitur  Act.  2. :  sed  istae  vanitates  [al.  varietates ]  exclu¬ 
duntur  per  hoc,  quod  dicitur  Joan.  7.:  Non  tum  erat  Spiritus  datus,  quia  nondum 
Jesus  erat  glorificalus.  Ex  quo  datur  intelligi,  quod  statim  glorificato  Christo 
in  resurrectione,  et  ascensione,  fuit  Spiritus  Sanctus  datus:  et  per  hoc  etiam 
excluditur  quorumcumque  vanitas,  qui  dicerent  esse  expectandum  aliud  tem¬ 
pus  Spiritus  Sancti:  docuit  autem  Spiritus  Sanctus  Apostolos  omnem  veri¬ 
tatem  de  his,  quae  pertinent  ad  necessitatem  salutis,  scilicet  de  credendis,  et 
de  agendis:  non  tamen  docuit  eos  de  omnibus  futuris  eventibus:  hoc  enim 
ad  eos  non  pertinebat,  secundum  illud  Act.  1.:  Non  est  vestrum  nosse  tempora, 
vel  momenta,  quae  Pater  posuit  in  potestate  sua. 

Ad  tertium  dicendum,  quod  lex  vetus  non  solum  fuit  Patris,  sed  etiam 
Filii;  quia  Christus  in  veteri  lege  figurabatur;  unde  Dominus  dicit  Joan.  5.: 
Si  crederetis  Moysi,  crederetis  forsitan  et  mihi :  de  me  enim  ille  scripsit :  simi¬ 
liter  etiam  lex  nova  non  solum  est  Christi,  sed  etiam  Spiritus  Sancti,  secun¬ 
dum  illud  Roman.  8.:  Lex  spiritus  vitae  in  Christo  Jesu,  etc. :  unde  non  est 
expectanda  alia  lex,  quae  sit  Spiritus  Sancti. 

Ad  quartum  dicendum,  quod  cum  Christus  statim  in  principio  Evange- 
Iicae  praedicationis  dixerit  (Matth.  p)  :  Appropinquavit  regnum  coelorum,  stul- 

tissimum  est  dicere,  quod  Evangelium  Christi  non  sit  Evangelium  regni:  sed 
praedicatio  Evangelii  Christi  potest  intelligi  dupliciter.  Uno  modo  quantum  ad 
divulgationem  notitiae  Christi :  et  sic  praedicatum  fuit  Evangelium  in  uni¬ 
verso  orbe,  etiam  tempore  Apostolorum,  ut  Chrys.  dicit  ( bom .  76.  in  Matth.) : 
et  secundum  hoc  quod  additur:  Et  tunc  erit  consummatio,  intelligitur  hoc  de 
destructione  Hierusalem,  de  qua  tunc  ad  literam  loquebatur.  Alio  modo  potest 
intelligi  praedicatio  Evangelii  in  universo  orbe  cum  pleno  effectu,  ita  scilicet 
quod  in  qualibet  gente  fundetur  Ecclesia :  et  ita,  sicut  dicit  August.  in  epi¬ 
stola  78.  ad  Hesych.,  nondum  est  praedicatum  Evangelium  in  universo  orbe,  sed 
hoc  facto,  veniet  consummatio  mundi. 


QUAESTIO  CVII 

DE  COMPARATIONE  LEGIS  NOVAE  AD  VETEREM, 
IN  QUATUOR  ARTICULOS  DIVISA. 


Deinde  considerandum  est  de  comparatione  legis  novae  ad  legem  veterem. 

Et  circa  hoc  quaeruntur  quatuor. 

Primo.  Utrum  lex  nova  sit  alia  lex  a  lege  veteri. 

Secundo.  Utrum  lex  nova  impleat  veterem. 

Tertio.  Utrum  lex  nova  contineatur  in  veteri. 

Quarto.  Quae  sit  gravior:  utrum  lex  nova,  vel  vetus. 


ARTICULUS  I.  568 

UTRUM  LEX  NOVA  SIT  ALIA  A  LEGE  VETERI. 

(Supr.  q.  yr.  art.  7.  et  Gal.  1.  lect.  2.). 

Ad  primum  sic  proceditur.  Videtur,  quod  lex  nova  non  sit  alia  a  lege 
veteri:  utraque  enim  lex  datur  fidem  Dei  habentibus,  quia  sine  fide  est  impos¬ 
sibile  placere  Deo,  ut  dicitur  Hebr.  11.:  sed  eadem  fides  est  antiquorum,  et 
modernorum,  ut  dicitur  in  Gloss.  Matth.  21.;  ergo  etiam  est  eadem  lex. 

2.  Praeterea.  Augustinus  dicit  in  libro  contra  Adamantium  Manichaei 
discipulum  (cap.  17.),  quod  brevis  differentia  Legis,  et  Evangelii  est  Timor,  et 
Amor:  sed  secundum  haec  duo  nova  lex,  et  vetus  diversificari  non  possunt; 
quia  etiam  in  veteri  lege  proponuntur  praecepta  charitatis,  Lev.  19.:  Diliges 
proximum  (amicum)  tuum :  et  Deut.  6. :  Diliges  Dominum  Deum  tuum  :  similiter 
etiam  diversificari  non  possunt  per  aliam  differentiam,  quam  Augustinus  as¬ 
signat  contra  Faustum  (lib.  4.  cap.  11.),  quod  vetus  testamentum  habuit  pro¬ 
missa  temporalia,  novum  testamentum  habet  promissa  spiritualia,  et  aeterna; 
quia  etiam  in  novo  testamento  promittuntur  aliqua  promissa  temporalia, 
secundum  illud  Mare.  10. :  Accipietis  centies  tantum  in  tempore  hoc,  domos,  et 
fratres,  etc..-  et  in  veteri  testamento  sperabantur  promissa  spiritualia,  et  ae¬ 
terna,  secundum  illud  ad  Hebr.  11.:  Nunc  autem  meliorem  patriam  appetunt. 

idest  coelestem;  quod  dicitur  de  antiquis  Patribus;  ergo  videtur,  quod  nova  lex 
non  sit  alia  a  veteri. 

3.  Praeterea.  Apostolus  videtur  distinguere  utramque  legem  ad  Rom.  2., 
veterem  legem  appellans  legem  factorum,  legem  vero  novam  appellans  legem 
fidei:  sed  lex  vetus  fuit  etiam  fidei,  secundum  illud  Hebr.  1 1. :  Omnes  testi¬ 
monio  fidei  probati  sunt;  quod  dicit  de  Patribus  veteris  testamenti:  similiter 
•etiam  lex  nova  est  lex  factorum:  dicitur  enim  Matth.  5.:  Benefacite  his,  qui 
oderunt  vos;  et  Luc.  22.:  Hoc  facite  in  meam  commemorationem ;  ergo  lex  nova 
non  est  alia  a  lege  veteri. 

Sed  contra  est,  quod  Apostolus  dicit  ad  Hebr.  7. :  Translato  sacerdotio, 
necesse  est  ut  legis  translatio  fiat:  sed  aliud  est  sacerdotium  novi,  et  veteris 
testamenti,  ut  ibidem  Apostolus  probat;  ergo  est  etiam  alia  lex. 

Respondeo  dicendum,  quod  sicut  supra  dictum  est  (q.  90.  ari.  2.),  om¬ 
nis  lex  ordinat  conversationem  humanam  in  ordine  ad  aliquem  finem :  ea 
autem  quae  ordinantur  ad  finem  secundum  rationem  finis,  dupliciter  diver- 
sificari  possunt :  uno  modo,  quia  ordinantur  ad  diversos  fines :  et  haec  est 
■diversitas  speciei,  maxime  si  sit  finis  proximus :  alio  modo  secundum  propin¬ 
quitatem  ad  finem,  vel  distantiam  ab  ipso:  sicut  patet,  quod  motus  differunt 
specie,  secundum  quod  ordinantur  ad  diversos  terminos :  secundum  vero 
quod  una  pars  motus  est  propinquior  termino,  quam  alia,  attenditur  diffe¬ 
rentia  in  motu  secundum  perfectum,  et  imperfectum.  Sic  ergo  duae  leges 
distingui  possunt  dupliciter.  Uno  modo  quasi  omnino  diversae,  utpote  ordi¬ 
natae  ad  diversos  fines  :  sicut  lex  civitatis,  quae  esset  ordinata  ad  hoc  quod 
populus  dominaretur,  esset  specie  differens  ab  illa  lege,  quae  esset  ad  hoc 
ordinata  quod  optimates  civitatis  dominarentur.  Alio  modo  duae  leges  distin¬ 
gui  possunt,  secundum  quod  una  propinquius  ordinat  ad  finem,  alia  vero 
remotius:  puta  in  una  et  eadem  civitate  dicitur  alia  lex,  quae  imponitur  viris 
perfectis,  qui  statim  possunt  exequi  ea,  quae  pertinent  ad  bonum  commune; 
•et  alia  lex  datur  de  disciplina  puerorum,  qui  sunt  instruendi,  qualiter  post- 
modum  opera  virorum  exequantur  ;  dicendum  est  ergo,  quod  secundum 
primum  modum  lex  nova  non  est  alia  a  lege  veteri:  quia  utriusque  est  unus 
finis,  scilicet  ut  homines  subdantur  Deo:  est  autem  unus  Deus,  et  novi,  et 
veteris  testamenti,  secundum  illud  Rom.  3.:  Unus  Deus  est,  qui  justificat  cir¬ 
cumcisionem  ex  fide,  et  praeputium  per  fidem.  Alio  modo  lex  nova  est  alia  a  lege 
veteri;  quia  lex  vetus  est  quasi  paedagogus  puerorum,  ut  Apostolus  dicit  ad  Gal.  3.: 
lex  autem  nova  est  lex  perfectionis;  quia  est  lex  charitatis,  de  qua  Apostolus 
dicit  ad  Coloss.  3.  quod  est  vinculum  perfectionis. 

Ad  primum  ergo  dicendum,  quod  unitas  fidei  utriusque  testamenti  atte¬ 
statur  unitati  finis:  dictum  est  enim  supra  (q.  62.  art.  1.  et  2.),  quod  objectum 
theologicarum  virtutum,  inter  quas  est  fides,  est  finis  ultimus:  sed  tamen 
fides  habet  alium  statum  in  veteri,  et  in  nova  lege:  nam  quod  illi  credebant 
futurum,  nos  credimus  factum. 

Ad  secundum  dicendum,  quod,  omnes  differentiae,  quae  assignantur  inter 
■novam  legem,  et  veterem,  accipiuntur  secundum  perfectum,  et  imperfectum. 
Praecepta  enim  legis  cujuslibet  dantur  de  actibus  virtutum:  ad  facienda  au¬ 
tem  virtutum  opera  aliter  inclinantur  imperfecti,  qui  nondum  habent  virtutis 
habitum,  et  aliter  illi,  qui  sunt  per  habitum  virtutis  perfecti.  Illi  enim  qui 
nondum  habent  habitum  virtutis,  inclinantur  ad  agendum  virtutis  opera  ex 
aliqua  causa  extrinseca;  puta  ex  comminatione  poenarum,  vel  ex  promis¬ 
sione  aliquarum  extrinsecarum  remunerationum,  puta  honoris,  vel  divitia- 

rum,  vel  alicujus  hujusmodi;  et  ideo  lex  vetus,  quae  dabatur  imperfectis, 
idest  nondum  consecutis  gratiam  spiritualem,  dicebatur  lex  timoris,  in 
quantum  inducebat  ad  observationem  praeceptorum  per  comminationem 
quarumdam  poenarum;  et  dicitur  habere  temporalia  quaedam  promissa.  Illi 
autem,  qui  habent  virtutem,  inclinantur  ad  virtutis  opera  agenda  propter 
amorem  virtutis,  non  propter  aliquam  poenam,  aut  remunerationem  extrin- 
secam;  et  ideo  lex  nova, cujus  principalitas  consistit  in  ipsa  spirituali  gratia 
indita  cordibus,  dicitur  lex  amoris;  et  dicitur  habere  promissa  spiritualia,  et 
aeterna,  quae  sunt  objecta  virtutis,  praecipue  charitatis :  et  ita  per  se  in  ea 
inclinantur,  non  quasi  in  extranea,  sed  quasi  in  propria ;  et  propter  hoc  etiam 
lex  vetus  dicitur  cohibere  manum,  non  animum;  quia  qui  timore  poenae  ab 
aliquo  peccato  abstinet,  non  simpliciter  ejus  voluntas  a  peccato  recedit,  sicut 
recedit  voluntas  ejus,  qui  amore  justitiae  abstinet  a  peccato:  et  propter  hoc 
lex  nova,  quae  est  lex  amoris,  dicitur  animum  cohibere.  Fuerunt  tamen  aliqui 
in  statu  veteris  testamenti  habentes  charitatem,  et  gratiam  Spiritus  Sancti,  qui 
principaliter  expectabant  promissiones  spirituales,  et  aeternas:  et  secundum 
hoc  pertinebant  ad  legem  novam:  similiter  etiam  in  novo  testamento  sunt 
aliqui  carnales,  nondum  pertingentes  ad  perfectionem  novae  legis,  quos 
oportuit  etiam  in  novo  testamento  induci  ad  virtutis  opera  per  timorem  poe¬ 
narum,  et  per  aliqua  temporalia  promissa:  lex  autem  vetus  etsi  praecepta 
charitatis  daret,  non  tamen  per  eam  dabatur  Spiritus  Sanctus,  per  quem 
diffunditur  chariias  in  cordibus  nostris,  ut  dicitur  Rom.  5. 

Ad  tertium  dicendum,  quod,  sicut  supra  dictum  est  (q.  106.  art.  1.  et  2.), 
lex  nova  dicitur  lex  fidei,  inquantum  ejus  principalitas  consistit  in  ipsa  gratia, 
quae  interius  datur  credentibus ;  unde  dicitur  gratia  fidei :  habet  autem  secun¬ 
dario  aliqua  facta  et  moralia,  et  sacramentalia:  sed  in  his  non  consistit 
principalitas  legis  novae,  sicut  principalitas  veteris  legis  in  eis  consistebat: 
illi  autem,  qui  in  veteri  testamento  Deo  fuerunt  accepti  per  fidem,  secun¬ 
dum  hoc  ad  novum  testamentum  pertinebant :  non  enim  justificabantur,  nisi 
per  fidem  Christi,  qui  est  auctor  novi  testamenti ;  unde  et  de  Moyse  dicit 
Apostolus  ad  Hebr.  11.  quod  majores  divitias  aestimabat  thesauro  Aegyptiorum 
improperium  Christi. 


ARTICULUS  II,  S6r 

UTRUM  LEX  NOVA  LEGEM  VETEREM  IMPLEAT. 

(2-2.  q.  104.  art.  6.  ad  2.  et  2.  Dist.  9.  ari.  8.  ad  4. 
et  4.  Dist.  44.  q.  2.  art.  2.  ad  3.  et  Rom.  3.  et  Ephes.  2.  Ject.  5.). 

Ad  secundum  sic  proceditur.  Videtur,  quod  lex  nova  legem  veterem  non 
impleat:  impletio  enim  contrariatur  evacuationi:  sed  lex  nova  evacuat,  vel 
excludit  observantias  legis  veteris:  dicit  enim  Apostolus  adGal.  5.:  Si  cir¬ 
cumcidamini,  Christus  nihil  vobis  proderit;  ergo  lex  nova  non  est  impletiva 
veteris  legis. 

2.  Praeterea.  Contrarium  non  est  impletivum  sui  contrarii :  sed  Domi¬ 
nus  in  lege  nova  proposuit  quaedam  praecepta  contraria  praeceptis  veteris 
legis:  dicitur  enim  Matth.  5.:  Audistis ,  quia  dictum  est  antiquis:  quicumque  di¬ 
miserit  uxorem  suam,  det  ei  libellum  repudii:  ego  autem  dico  vobis:  quicumque 
dimiserit  uxorem  suam,  facit  eam  moechari :  et  idem  consequenter  patet  in 

prohibitione  juramenti,  et  etiam  in  prohibitione  talionis,  et  in  odio  inimico¬ 
rum:  similiter  etiam  videtur  Dominus  exclusisse  praecepta  veteris  legis  de 
discretione  ciborum,  Matth.  15.  dicens:  Non  quod  intrat  in  os,  coinquinat  ho¬ 
minem;  ergo  lex  nova  non  est  impletiva  veteris. 

3.  Praeterea.  Quicumque  contra  legem  agit,  non  implet  legem:  sed 
Christus  in  aliquibus  contra  legem  fecit:  tetigit  enim  leprosum,  ut  dici¬ 
tur  Matth.  8.,  quod  erat  contra  legem :  similiter  etiam  videtur  sabbatum 
pluries  violasse :  unde  de  eo  dicebant  Judaei,  Joan.  9. :  Non  est  hic  homo  a 
Deo  qui  sabbatum  non  custodit;  ergo  Christus  non  implevit  legem:  et  ita  lex 
nova  data  a  Christo  non  est  veteris  impletiva. 

4.  Praeterea.  In  veteri  lege  continebantur  praecepta  moralia,  caeremo- 
nialia,  et  judicialia,  ut  supra  dictum  est  (q.  99.  art.  4.):  sed  Dominus,  Matth.  5.,. 
ubi  quantum  ad  aliqua  legem  implevit,  nullam  mentionem  videtur  facere  de 
judicialibus,  et  caeremonialibus ;  ergo  videtur  quod  lex  nova  non  sit  tota¬ 
liter  veteris  impletiva. 

Sed  contra  est  quod  Dominus  dicit  Matth.  5.:  Non  veni  solvere  legem,  sed 
adimplere-,  et  postea  subdit:  Jota  unum,  aut  unus  apex  non  praeteribit  a  lege, 
donec  omnia  Jiant. 

Respondeo  dicendum,  quod  sicut  dictum  est  (art.  praec.),  lex  nova  com¬ 
paratur  ad  veterem,  sicut  perfectum  ad  imperfectum :  omne  autem  perfectum 
adimplet  id,  quod  imperfecto  deest:  et  secundum  hoc  lex  nova,  adimplet 
veterem  legem,  inquantum  supplet  illud,  quod  veteri  legi  deerat.  In  veteri 
autem  lege  duo  possunt  considerari,  scilicet :  finis,  et  praecepta  contenta  in  lege. 
Finis  vero  cujuslibet  legis  est,  ut  homines  efficiantur  justi,  et  virtuosi,  ut  su¬ 
pra  dictum  (q.  82.  art.  2.);  unde  et  finis  veteris  legis  erat  justificatio  hominum: 
quam  quidem  lex  efficere  non  poterat,  sed  figurabat  quibusdam  caeremonia¬ 
libus  factis,  et  promittebat  verbis :  et  quantum  ad  hoc  lex  nova  implet  vete¬ 
rem  legem  justificando  per  virtutem  passionis  Christi;  et  hoc  est  quod  Apost. 
dicit  ad  Rom.  8. :  Quod  impossibile  erat  legi,  Deus  Filium  suum  mittetis  in  simili¬ 
tudinem  carnis  peccati,  damnavit  peccatum  in  carne,  ut  justificatio  legis  impleretur 
in  nobis;  et  quantum  ad  hoc  lex  nova  exhibet  quod  lex  vetus  promittebat 
secundum  illud  2.  ad  Cor.  1.:  Quotquot  promissiones  Dei  sunt,  in  illo  est,  idest 
in  Christo;  et  iterum  quantum  ad  hoc,  complet  etiam,  quod  vetus  lex  figu¬ 
rabat  ;  unde  ad  Coloss.  2.  dicitur  de  caeremonialibus,  quod  erant  umbra  futu¬ 
rorum:  corpus  autem  Christi,  idest  veritas,  pertinet  ad  Christum;  unde  lex 
nova  dicitur  lex  veritatis ;  lex  autem  vetus  umbrae,  vel  figurae;  praecepta  vero 
veteris  legis  adimplevit  Christus  et  opere,  et  doctrina.  Opere  quidem,  quia  cir¬ 
cumcidi  voluit,  et  alia  observare,  quae  erant  tempore  illo  observanda,  secun¬ 
dum  illud  Galat.  4.,  factum  sub  lege.  Sua  autem  doctrina  adimplevit  praecepta 
legis  tripliciter.  Primo  quidem  verum  intellectum  legis  exprimendo :  sicut  patet 
in  homicidio,  et  adulterio,  in  quorum  prohibitione  Scribae,  et  Pharisaei 
non  intelligebant  nisi  exteriorem  actum  prohibitum:  unde  Dominus  legem 
adimplevit,  ostendendo  etiam  interiores  actus  peccatorum  cadere  sub  prohi¬ 
bitione.  Secundo  adimplevit  Dominus  praecepta  legis,  ordinando  quomodo 
tutius  observaretur,  quod  lex  vetus  statuerat:  sicut  lex  vetus  statuerat,  ut 
homo  non  pejeraret;  et  hoc  tutius  observatur,  si  omnino  a  juramento  absti¬ 
neat,  nisi  in  causa  necessitatis.  Tertio  adimplevit  Dominus  praecepta  legis, 
superaddendo  quaedam  perfectionis  consilia;  ut  patet  Matth.  19.,  ubi  dicenti 
se  observasse  praecepta  veteris  legis,  dicit :  Unum  tibi  deest:  si  vis  perfectus 
esse,  vade,  1 1  vende  omnia  quae  b  abes,  et 

Ad  primum  ergo  dicendum,  quod  lex  nova  non  evacuat  observantiam  ve¬ 
teris  legis,  nisi  quantum  ad  caeremonialia,  ut  supra  dictum  est  (q.  193.  art.  3. 
et  4.):  haec  autem  erant  in  figuram  futuri;  unde  ex  hoc  ipso  quod  caeremo¬ 
nialia  praecepta  sunt  impleta,  perfectis  his,  quae  figurabantur,  non  sunt  ul¬ 
terius  observanda;  quia  si  observarentur,  adhuc  significaretur  aliquid  ut  fu¬ 
turum,  et  non  impletum:  sicut  etiam  promissio  futuri  doni  locum  jam  non 
habet,  promissione  jam  impleta  per  doni  exibitionem:  et  per  hunc  modum 
•caeremoniae  legis  tolluntur,  cum  implentur. 

Ad  secundum  dicendum,  quod,  sicut  Augustinus  dicit  contra  Faustum 
■(lib.  19.  cap.  2.),  praecepta  illa  Domini  non  sunt  contraria  praeceptis  veteris 
legis:  quod  enim  Dominus  praecepit  de  uxore  non  dimittenda,  non  est  con¬ 
trarium  ei,  quod  lex  praecepit,  neque  enim  ait  lex:  qui  voluerit,  dimittat 
uxorem,  cui  esset  contrarium  non  dimittere :  sed  utique  nolebat  dimitti  uxo¬ 
rem  a  viro,  qui  hanc  interposuit  moram,  ut  in  dissidium  animus  praeceps 
libelli  conscriptione  refractus  absisteret;  unde  Dominus  ad  hoc  confirman¬ 
dum,  ut  non  facile  uxor  dimittatur,  solam  causam  fornicationis  excepit.  Et 
idem  etiam  dicendum  est  in  prohibitione  juramenti,  sicut  dictum  est  (in  corp.) ; 
•et  idem  etiam  patet  in  prohibitione  talionis :  taxavit  enim  modum  vindictae 
lex,  ut  non  procederetur  ad  immoderatam  vindictam;  a  qua  Dominus  per¬ 
fectius  removit  eum,  quem  monuit  omnino  a  vindicta  abstinere :  circa  odium 
vero  inimicorum  removit  falsum  Pharisaeorum  intellectum,  nos  monens,  ut 
persona  odio  non  haberetur,  sed  culpa :  circa  discretionem  vero  ciborum, 
quae  caeremonialis  erat,  Dominus  non  mandavit  ut  tunc  non  observaretur, 
sed  ostendit,  quod  nulli  cibi  secundum  suam  naturam  erant  immundi,  sed 
:solum  secundum  figuram,  ut  supra  dictum  est  (q.  102.  art.  6.  ad  1.). 

Ad  tertium  dicendum,  quod  tactus  leprosi  erat  prohibitus  in  veteri  lege, 
quia  ex  hoc  incurrebat  homo  quamdam  irregularitatis  immunditiam,  sicut  et 
ex  tactu  mortui,  ut  supra  dictum  est  (q.  102.  art.  3.  ad  4.):  sed  Dominus, 
qui  erat  mundator  leprosi,  immunditiam  incurrere  non  poterat :  per  ea  autem, 
quae  fecit  in  Sabbato,  Sabbatum  non  solvit  secundum  rei  veritatem,  sicut 
ipsemet  in  Evangelio  Matth.  12.  ostendit:  tum  quia  operabatur  miracula  vir¬ 
tute  divina,  quae  semper  operatur  in  rebus:  tum  quia  salutis  humanae  opera 
faciebat,  cum  Pharisaei  etiam  saluti  animalium  in  die  Sabbati  providerent: 
tum  etiam  quia  ratione  necessitatis  discipulos  excusavit  in  Sabbato  spicas  col¬ 
ligentes:  sed  videbatur  solvere  secundum  superstitiosum  intellectum  Phari¬ 
saeorum,  qui  credebant  etiam  a  salutaribus  operibus  esse  in  die  Sabbati  ab¬ 
stinendum  quod  erat  contra  intentionem  legis. 

Ad  quartum  dicendum,  quod  caeremonialia  praecepta  legis  non  com¬ 
memorantur  Matth.  5.;  quia  eorum  observantia  totaliter  excluditur  per  im- 
pletionem,  ut  dictum  est  (in  corp.  et  ad  1.) ;  de  judicialibus  vero  praeceptis 
commemoravit  praeceptum  talionis,  ut  quod  de  hoc  diceretur,  de  omnibus 
aliis  esset  intelligendum :  in  quo  quidem  praecepto  docuit  legis  intentionem 
non  esse  ad  hoc,  quod  poena  talionis  quaereretur  propter  livorem  vindictae, 
quem  ipse  excludit,  monens  quod  homo  debet  esse  paratus  etiam  majores 
injurias  sufferre,  sed  solum  propter  amorem  justitiae  :  quod  adhuc  in  nova  lege 
remanet. 

ARTICULUS  III. 

UTRUM  LEX  NOVA  IN  LEGE  VETERI  CONTINEATUR. 

(Gal.  2.  lect.  2.). 

Ad  tertium  sic  proceditur.  Videtur,  quod  lex  nova  in  lege  veteri  non 
contineatur:  lex  enim  nova  praecipue  in  fide  consistit:  unde  dicitur  kx  fidei, 
ut  patet  Rom.  3.:  sed  inulta  credenda  traduntur  in  nova  lege,  quae  in  veteri 
lege  non  continentur;  ergo  lex  nova  non  continetur  in  veteri. 

2.  Praeterea.  Quaedam  Gloss.  (Chrys.  in  op.  imperf.  hom.  10.)  dicit, 
Matth.  5.,  super  illud  :  Qui  solverit  unum  de  mandatis  istis  minimis,  quod  man¬ 
data  legis  sunt  minora,  in  Evangelio  vero  sunt  mandata  majora:  majus  autem 
non  potest  contineri  in  minori;  ergo  lex  nova  non  continetur  in  veteri. 

3.  Praeterea.  Quod  continetur  in  altero,  simul  habetur  habito  illo:  si 
igitur  lex  nova  contineretur  in  veteri,  sequeretur  quod  habita  veteri  lege, 
habeatur  et  nova:  superfluum  igitur  fuit,  habita  veteri  lege,  iterum  dari  no¬ 
vam;  non  ergo  nova  lex  continetur  in  veteri. 

Sed  contra  est,  quod  dicitur  Ezech.  1.:  Rota  erat  in  rota,  idest  novum 
testamentum  in  veteri,  ut  Greg.  exponit  (hom.  6.  in  Exedi.). 

Respondeo  dicendum,  quod  aliquid  continetur  in  alio  dupliciter:  uno  modo 
in  actu,  sicut  locatum  in  loco :  alio  modo  virtute,  sicut  effectus  in  causa,  vel 
completum  in  incompleto :  sicut  genus  continet  species  potestate ;  et  sicut 
tota  arbor  continetur  in  semine :  et  per  hunc  modum  nova  lex  continetur  in 
-veteri.  Dictum  est  enim  (art.  1.  huj.  q.  in  corp.  et  ad  2.),  quod  nova  lex  com¬ 
paratur  ad  veterem,  sicut  perfectum  ad  imperfectum.  Unde  Chrys.  (ex  quo 
non  occurrit,  sed  ex  Victore  Antioch.  in  comment.  sup.  hunc  loc.  colligi  potest) 
exponens  illud,  quod  habetur  Marci  4. :  Ultro  terra  fructificat,  primum  herbam, 
deinde  spicam,  deinde  plenum  frumentum  in  spica,  sic  dicit:  Primo  herbam  fru¬ 
ctificat  in  lege  naturae,  postmohim  spicas  in  lege  Moysi,  postea  plenum  frumentum  in 
Evangelio ;  sic  igitur  est  lex  nova  in  veteri,  sicut  fructus  in  spica. 

Ad  primum  ergo  dicendum,  quod  omnia,  quae  credenda  traduntur  in  novo 
testamento  explicite,  et  aperte,  traduntur  credenda  in  veteri  testamento,  sed 
implicite,  et  sub  figura :  et  secundum  hoc  etiam  quantum  ad  credenda  lex 
nova  continetur  in  vet  fi. 

Ad  secundum  dicendum,  quod  praecepta  novae  legis  dicuntur  esse  majora, 
quam  praecepta  veteris  legis,  quantum  ad  explicitam  manifestationem:  sed 
quantum  ad  ipsam  substantiam  praeceptorum  novi  testamenti,  omnia  conti¬ 
nentur  in  veteri  testamento ;  unde  August.  dicit  contra  Faustum  (lib.  19.  cap.  25. 
et  28.)  quod  pene  omnia,  quae  monuit,  vel  praecepit  Dominus,  ubi  adjungebat : 
Ego  autem  dico  vobis,  inveniuntur  etiam  in  illis  veteribus  libris :  sed  quia  non 
intelligebant  homicidium  nisi  peremptionem  corporis  humani,  aperuit  Domi¬ 
nus  omnem  iniquum  motum  ad  nocendum  fratri  in  homicidii  genere  deputari; 
et  quantum  ad  hujusmodi  manifestationes,  praecepta  novae  legis  dicuntur 
majora  praeceptis  veteris  legis:  nihil  tamen  prohibet  majus  in  minori  virtute 
contineri;  sicut  arbor  continetur  in  semine. 

Ad  tertium  dicendum,  quod  illud  quod  implicite  datum  est,  oportet  expli¬ 
cari;  et  ideo  post  veterem  legem  latam  oportuit  etiam  novam  legem  dari. 

ARTICULUS  IV.  57  r 

UTRUM  LEX  NOVA  SIT  GRAVIOR,  QUAM  VETUS. 

(3.  Dist.  40.  q.  4.  art.  4.  et  Quodl.  4.  art.  /3.  ccrp.  et  Matth.  1.). 

Ad  quartum  sic  proceditur.  Videtur,  quod  lex  nova  sit  gravior,  quam  lex 
vetus.  Matth.  enim  5.  super  illud  :  Qui  solverit  unum  de  mandatis  his  minimis, 
dicit  Chrysost.  (hom.  10.):  Mandata  Moysi  in  actu  facilia  sunt;  ut:  Non  occi¬ 
des,  Non  adulterabis:  Mandata  Christi  autem ;  scilicet:  Non  irascaris,  Non  con¬ 
cupiscas,  in  actu  difficilia  sunt;  ergo  lex  nova  est  gravior,  quam  vetus. 

2.  Praeterea.  Facilius  est  terrena  prosperitate  uti,  quam  tribulationes 
perpeti :  sed  in  veteri  testamento  observationem  veteris  legis  consequebatur 
prosperitas  temporalis,  ut  patet  Deut.  28.:  observatores  autem  novae  legis 
consequitur  multiplex  adversitas,  prout  dicitur  2.  ad  Cor.  6.:  Exhibeamus  nos- 
metipsos  sicut  Dei  ministros  in  multa  patientia,  in  tribulationibus,  in  necessitatibus, 
in  angustiis,  etc. ;  ergo  lex  nova  est  gravior,  quam  lex  vetus. 

3.  Praeterea.  Quod  se  habet  ex  additione  ad  alterum,  videtur  esse  dif¬ 
ficilius;  sed  lex  nova  se  habet  ex  additione  ad  veterem:  nam  lex  vetus  pro¬ 
hibuit  perjurium,  lex  nova  etiam  juramentum:  lex  vetus  prohibuit  dissidium 
uxoris  sine  libello  repudii,  lex  autem  nova  omnino  dissidium  prohibuit,  ut 
patet  Matth.  5.  secundum  expositionem  August.  (lib.  1.  de  Serm.  Dom.  in  monte, 
cap.  14.) ;  ergo  lex  nova  est  gravior,  quam  vetus. 

Sed  contra  est,  quod  dicitur  Matth.  11.:  Venite  ad  me  omnes,  qui  labo¬ 
ratis,  et  onerati  estis:  quod  exponens  Hilarius  (can.  11.  in  Matth.)  dicit:  Legis 
difficultatibus  laborantes,  et  peccatis  saeculi  oneratos  ad  se  advocat:  et  postmodum 
de  jugo  Evangelii  subdit:  fugum  enim  meum  suave  est,  et  onus  meum  leve;  ergO' 
lex  nova  est  levior,  quam  vetus. 

Respondeo  dicendum,  quod  circa  opera  virtutis,  de  quibus  praecepta  legis 
dantur,  duplex  difficultas  attendi  potest.  Una  quidem  ex  parte  exteriorum  ope¬ 
rum,  quae  ex  seipsis  quamdam  difficultatem  habent,  et  gravitatem :  et  quan¬ 
tum  ad  hoc  lex  vetus  est  multo  gravior,  quam  nova ;  quia  ad  plures  actus 
exteriores  obligabat  lex  vetus  in  multiplicibus  caeremoniis,  quam  lex  nova, 
quae  praeter  praecepta  legis  naturae  paucissima  superaddidit  in  doctrina 
Christi,  et  Apostolorum;  licet  aliqua  sint  postmodum  superaddita  ex  institu¬ 
tione  sanctorum  Patrum;  in  quibus  etiam  August.  dicit  esse  moderationem 
attendendam,  ne  conversatio  fidelium  onerosa  reddatur:  dicit  enim  ad  inqui¬ 
sitiones  Januarii  (epist.  jy.)  de  quibusdam,  quod  ipsam  religionem  nostram, 
quam  in  manifestissimis,  et  paucissimis  celebrationum  sacramentis  Dei  voluit 
misericordia  esse  liberam,  servilibus  premunt  oneribus;  adeo  ut  tolerabilior 
sit  conditio  Judaeorum,  qui  legalibus  sarcinis,  non  humanis  praesumptionibus 
subjiciuntur.  Alia  autem  difficultas  est  circa  opera  virtutum  in  interioribus 
actibus;  puta  quod  aliquis  opus  virtutis  exerceat  prompte,  et  delectabiliter: 
et  circa  hoc  difficile  est  virtus ;  hoc  enim  non  habenti  virtutem  est  valde  dif¬ 
ficile,  sed  per  virtutem  redditur  facile,  et  quantum  ad  hoc  praecepta  novae 
legis  sunt  graviora  praeceptis  veteris  legis;  quia  in  nova  lege  prohibentur  in¬ 
teriores  motus  animi,  qui  expresse  in  veteri  lege  non  prohibebantur,  in  om¬ 
nibus,  etsi  in  aliquibus  prohiberentur,  in  quibus  tamen  prohibendis  poena 
non  apponebatur :  hoc  autem  est  difficillimum  non  habenti  virtutem;  sicut 

etiam  Philos.  dicit  in  5.  Ethic.  (cap.  9.  ad  jin.),  quod  operari  ea  quae  justus 
operatur,  facile  est,  sed  operari  ea  eo  modo  quo  justus  operatur,  scilicet:  de- 
lectabiliter,  et  prompte,  est  difficile  non  habenti  justitiam.  Et  sic  etiam  dicitur 
1.  Joan.  5.,  quod  mandata  ejus  gravia  non  sunt:  quod  exponens  August.  (lib. 
de  Nat.  et  Grat.  cap.  69.)  dicit,  quod  non  sunt  gravia  amanti,  sed  non  amanti 
sunt  gravia. 

Ad  primum  ergo  dicendum,  quod  auctoritas  illa  loquitur  expresse  de  dif¬ 
ficultate  novae  legis,  quantum  ad  expressam  cohibitionem  interiorum  motuum. 

Ad  secundum  dicendum,  quod  adversitates,  quas  patiuntur  observatores 
novae  legis,  non  sunt  ab  ipsa  lege  impositae;  sed  tamen  propter  amorem,  in 
quo  ipsa  lex  consistit,  faciliter  tolerantur:  quia,  sicut  Aug.  dicit  in  lib.  de 
Verb.  Dom.  (serm.  9.  a  med.  et  serm.  4S.  de  Temp.)  omnia  saeva,  et  immania 
et  facilia,  et  prope  nulla  efficit  amor. 

Ad  tertium  dicendum,  quod  illae  additiones  ad  praecepta  veteris  legis 
ad  hoc  ordinantur,  ut  facilius  impleatur  quod  vetus  lex  mandabat,  sicut  Au¬ 
gustinus  dicit  (lib.  1.  de  Serm.  Dom.  in  monte,  cap.  ij.  et  19.);  et  ideo  per  hoc 
non  ostenditur,  quod  nova  lex  sit  gravior,  sed  magis  quod  sit  facilior. 


OUAESTIO  CVIII. 

DE  HIS,  QUAE  CONTINENTUR  IN  LEGE  NOVA, 

IN  QUATUOR  ARTICULOS  DIVISA. 

Deinde  considerandum  est  de  his,  quae  continentur  in  lege  nova. 

Et  circa  hoc  quaeruntur  quatuor. 

Primo.  Utrum  lex  nova  debeat  aliqua  opera  exteriora  praecipere,  vel  pro¬ 
hibere. 

Secundo.  Utrum  sufficienter  se  habeat  in  exterioribus  actibus  praecipiendis, 
vel  prohibendis. 

Tertio.  Utrum  convenienter  instituat  homines  quantum  ad  actus  interiores 
Quarto.  Utrum  convenienter  superaddat  consilia  praeceptis. 


ARTICULUS  I.  572 

UTRUM  LEX  NOVA  ALIQUOS  ESTERIORES  ACTUS  DEBEAT  PRAECIPERE, 

VEL  PROHIBERE. 

Ad  primum  sic  proceditur.  Videtur,  quod  lex  nova  nullos  exteriores  actus 
debeat  praecipere,  vel  prohibere :  lex  enim  nova  est  Evangelium  regni,  se¬ 
cundum  illud  Matth.  24.:  Praedicabitur  hoc  Evangelium  regni  in  universo  orbe: 
sed  regnum  Dei  non  consistit  in  exterioribus  actibus,  sed  solum  in  interio¬ 
ribus,  secundum  illud  Luc.  17.:  Regnum  Dei  intra  vos  est;  et  Rom.  14.:  Non 
est  regnum  Dei  esca,  et  potus,  sed  justitia,  et  pax,  et  gaudium  in  Spiritu  Sancto; 
ergo  lex  nova  non  debet  praecipere,  vel  prohibere  aliquos  exteriores  actus. 

2.  Praeterea.  Lex  nova  est  lex  Spiritus,  ut  dicitur  Rom.  8.:  sed  'ubi  Spi¬ 
ritus  Domini,  ibi  libertas,  ut  dicitur  2.  ad  Cor.  3.:  non  est  autem  libertas,  ubi 
homo  obligatur  ad  aliqua  opera  exteriora  facienda,  vel  vitanda ;  ergo  lex 
nova  non  continet  aliqua  praecepta,  vel  prohibitiones  exteriorum  actuum. 

3.  Praeterea.  Omnes  exteriores  actus  pertinere  intelliguntur  ad  manum, 
sicut  interiores  actus  pertinent  ad  animum  :  sed  haec  ponitur  differentia 
inter  novam  legem,  et  veterem,  quod  vetus  lex  cohibet  manum,  sed  lex  nova 
cohibet  animum;  ergo  in  lege  nova  non  debent  poni  prohibitiones,  et  praecepta 
exteriorum  actuum,  sed  solum  interiorum. 

Sed  contra  est,  quod  per  legem  novam  efficiuntur  homines  Jilii  lucis ; 
unde  dicitur  Joan.  12. :  Credite  in  lucem,  ut  filii  lucis  sitis  :  sed  filios  lucis  decet 
opera  lucis  facere,  et  opera  tenebrarum  abjicere,  secundum  illud  Ephes.  5.: 
Eratis  aliquando  tenebrae,  nunc  autem  lux  in  Domino  :  ut  filiis  lucis  ambulate ; 
ergo  lex  nova  quaedam  exteriora  opera  debuit  prohibere,  et  quaedam  prae¬ 
cipere. 

Respondeo  dicendum,  quod,  sicut  supra  dictum  est  (q.  106.  ari.  1.  et  2.), 
principalitas  legis  novae  est  gratia  Spiritus  Sancti,  quae  manifestatur  in  fide 
per  dilectionem  operante:  hanc  autem  gratiam  consequuntur  homines  per  Dei 
Filium  hominem  factum,  cujus  humanitatem  Deus  replevit  gratia,  et  exinde 
est  ad  nos  derivata:  unde  dicitur  Joan.  1.:  Verbum  caro  factum  est,  et  postea 
subditur :  Plenum  gratiae,  et  veritatis,  et  infra:  De  plenitudine  ejus  nos  omnes  ac¬ 
cepimus,  et  gratiam  pro  gratia,  unde  subditur,  quod  gratia,  et  veritas  per  Jesum 
Christum  facta  est;  et  ideo  convenit,  ut  per  aliqua  exteriora  sensibilia  gratia 
a  Verbo  incarnato  profluens  in  nos  deducatur,  et  ex  gratia  interiori,  per  quam 
caro  spiritui  subditur,  exteriora  quaedam  opera  sensibilia  producantur.  Sic 
igitur  exteriora  opera  dupliciter  ad  gratiam  pertinere  possunt:  uno  modo,  sicut 
inducentia  aliqualiter  ad  gratiam;  et  talia  sunt  opera  Sacramentorum,  quae- 
in  nova  lege  sunt  instituta  ;  sicut  Baptismus,  Eucharistia,  et  alia  hujusmodi: 
alia  vero  sunt  opera  exteriora,  quae  ex  instinctu  gratiae  producuntur:  et  in 
his  est  quaedam  differentia  attendenda.  Quaedam  enim  habent  necessariam 
convenientiam,  vel  contrarietatem  ad  interiorem  gratiam,  quae  in  fide  per  di¬ 
lectionem  operante  consistit :  et  hujusmodi  exteriora  opera  sunt  praecepta, 
vel  prohibita  in  lege  nova;  sicut  praecepta  est  confessio  fidei,  et  prohibita 
negatio  :  dicitur  enim  Matth.  10  :  Qui  confitebitur  me  coram  hominibus,  confi¬ 
tebor  et  ego  eum  coram  Patre  meo :  qui  autem  negaverit  me  coram  hominibus, 
negabo  et  ego  eum  coram  Patre  meo :  alia  vero  sunt  opera,  quae  non  habent 
necessariam  contrarietatem,  vel  convenientiam  ad  fidem  per  dilectionem  ope¬ 
rantem:  et  talia  opera  non  sunt  in  nova  lege  praecepta,  vel  prohibita  ex  ipsa 
prima  legis  institutione,  sed  relicta  sunt  a  legislatore  (Christo)  unicuique,, 
secundum  quod  aliquis  alicujus  curam  gerere  debet:  et  sic  unicuique  liberum 
est  circa  talia  determinare,  quid  sibi  expediat  facere,  vel  vitare,  et  cuicumque 
praesidenti  circa  talia  ordinare  suis  subditis,  quid  sit  in  talibus  faciendum,  veL 
vitandum ;  unde  etiam  quantum  ad  hoc  dicitur  lex  Evangelii  lex  libertatis  : 
nam  lex  vetus  multa  determinabat,  et  pauca  relinquebat  hominum  libertati 
determinanda. 

Ad  primum  ergo  dicendum,  quod  regnum  Dei  in  interioribus  actibus  con¬ 
sistit  principaliter;  sed  ex  consequenti  etiam  ad  regnum  Dei  pertinent  omnia 
illa,  sine  quibus  interiores  actus  esse  non  possunt:  sicut  si  regnum  Dei  est 
interior  justitia,  et  pax,  et  gaudium  spirituale,  necesse  est  quod  omnes  exte¬ 
riores  actus,  qui  repugnant  justitiae,  aut  paci,  aut  gaudio  spirituali,  repugnent: 

etiam  regno  Dei;  et  ideo  sunt  in  Evangelio  regni  prohibendi:  illa  vero,  quae 
indifferenter  se  habent  respectum  horum,  puta  comedere  hos,  vel  illos  cibos,, 
in  his  non  est  regnum  Dei;  unde  Apostolus  praemittit:  Non  est  regnum  Dei 
esca,  et  potus. 

Ad  secundum  dicendum,  quod  secundum  Philosophum  in  i.  Metaph. 
(cap.  2.)  liber  est,  qui  sui  causa  est;  ille  ergo  libere  aliquid  agit,  qui  ex  seipso' 
agit,  quod  autem  homo  agit  ex  habitu  suae  naturae  convenienti,  ex  seipso- 
agit:  quia  habitus  inclinat  in  modum  naturae:  si  vero  habitus  esset,  naturae- 
repugnans,  homo  non  ageret,  secundum  quod  est  ipse,  sed  secundum  aliquam- 
corruptionem  sibi  supervenientem:  quia  igitur  gratia  Spiritus  Sancti  est  sicut 
interior  habitus  nobis  infusus,  inclinans  nos  ad  recte  operandum,  facit  nos 
libere  operari  ea,  quae  conveniunt  gratiae,  et  vitare  ea,  quae  gratiae  repu¬ 
gnant.  Sic  igitur  lex  nova  dicitur  lex  libertatis  dupliciter:  uno  modo,  quia  non- 
arctat  nos  ad  facienda,  vel  vitanda  aliqua,  nisi  quae  de  se  sunt  vel  neces¬ 
saria,  vel  repugnantia  saluti,  quae  cadunt  sub  praecepto,  vel  prohibitione 
legis:  secundo,  quia  hujusmodi  praecepta,  vel  prohibitiones  facit  nos  libere 
implere,  inquantum  ex  interiori  instinctu  gratiae  ea  implemus;  et  propter 
haec  duo  lex  nova  dicitur  lex  perfectae  libertatis  Jacobi  i. 

Ad  tertium  dicendum,  quod  lex  nova  prohibendo  animum  ab  inordinatis- 
motibus,  oportet  etiam  quod  cohibeat  manum  ab  inordinatis  actibus,  qui  sunt 
effectus  interiorum  motuum. 


ARTICULUS  II.  575. 

UTRUM  LEX  NOVA  SUFFICIENTER  EXTERIORES  ACTUS  ORDINAVERIT. 

(Infr.  art.  4.  et  Quodl.  4.  art.  13.  corp.). 

Ad  secundum  sic  proceditur.  Videtur,  quod  lex  nova  insufficienter  exte¬ 
riores  actus  ordinaverit:  ad  legem  enim  novam  praecipue  pertinere  videtur 
fides  per  dilectionem  operans,  secundum  illud  ad  Gal.  5.:  In  Christo  Jesic 
neque  circumcisio  aliquid  valet,  neque  praeputium,  sed  fides,  quae  per  dilectionem 
operatur :  sed  lex  nova  explicavit  quaedam  credenda,  quae  non  erant  in  veteri 
lege  explicita;  sicut  de  fide  Trinitatis;  ergo  etiam  debuit  superaddere  aliqua 
exteriora  opera  moralia,  quae  non  erant  in  veteri  lege  determinata. 

2.  Praeterea.  In  veteri  lege  non  solum  sunt  instituta  sacramenta,  sed 
etiam  aliqua  sacra,  ut  supra  dictum  est  (q.  101.  art.  4.  et  q.  102.  art.  4.). 
sed  in  nova  lege  etsi  sint  instituta  aliqua  sacramenta,  nulla  tamen  sacra  in¬ 
stituta  a  Deo  videntur:  puta  quae  pertineant  vel  ad  sanctificationem  alicujus 
templi,  vel  vasorum,  vel  etiam  ad  aliquam  solemnitatem  celebrandam;  ergo 
lex  nova  insufficienter  exteriora  opera  ordinavit. 

3.  Praeterea.  In  veteri  lege  sicut  erant  quaedam  observantiae  pertinentes 
ad  Dei  ministros,  ita  etiam  erant  quaedam  observantiae  pertinentes  ad  popu¬ 
lum,  ut  supra  dictum  est  (q.  101.  art.  4.  et  102.  art.  5,  et  6.),  cum  de  caere- 
monialibus  veteris  legis  ageretur:  sed  in  nova  lege  videntur  aliquae  obser¬ 
vantiae  esse  datae  ministris  Dei,  ut  patet  Matth.  10. :  Nolite  possidere  aurum, 
neque  argentum,  neque  pecunias  in  gonis  vestris,  et  caetera,  quae  ibi  sequuntur, 
et  quae  dicuntur  Luc.  9.  et  10. ;  ergo  etiam  debuerunt  aliquae  observantiae 
institui  in  nova  lege  ad  populum  fidelem  pertinentes. 

4.  Praeterea.  In  veteri  lege  praeter  moralia,  et  caeremonialia  fuerunt 
quaedam  judicialia  praecepta:  sed  in  lege  nova  non  traduntur  aliqua  judi¬ 
cialia  praecepta;  ergo  lex  nova  insufficienter  exteriora  opera  ordinavit. 

Sed  contra  est,  quod  Dominus  dicit  Matth.  7. :  Omnis,  qui  audit  verba  mea 
haec,  et  jacit  ea,  assimilabilur  viro  sapienti,  qui  aedificavit  domum  suam  supra 
petram :  sed  sapiens  aedificator  nihil  omittit  eorum,  quae  sunt  necessaria  ad 
aedificium;  ergo  in  verbis  Christi  sufficienter  sunt  omnia  posita,  quae  per¬ 
tinent  ad  salutem  humanam. 

Respondeo  dicendum,  quod,  sicut  dictum  est  ( art .  praec.),  lex  nova  in 
exterioribus  illa  solum  praecipere  debuit,  vel  prohibere,  per  quae  in  gratiam 
introducimur,  vel  quae  pertinent  ad  rectum  gratiae  usum  ex  necessitate:  et 
quia  gratiam  ex  nobis  consequi  non  possumus,  sed  per  Christum  solum,  ideo 
Sacramenta,  per  quae  gratiam  consequimur,  ipse  Dominus  instituit  per 
seipsum,  scilicet:  Baptismum,  Eucharistiam.  Ordinem  ministrorum  novae 
legis,  instituendo  Apostolos,  et  septuaginta  duos  discipulos,  et  Poenitentiam, 
et  Matrimonium  indivisibile:  Confirmationem  etiam  promisit  per  Spiritus 
Sancti  missionem:  ex  ejus  etiam  institutione  Apostoli  leguntur  oleo  infirmos 
ungendo  sanasse,  ut  habetur  Mare.  6.,  quae  sunt  novae  legis  Sacramenta. 
Rectus  autem  gratiae  usus  est  per  opera  charitatis:  quae  quidem,  secundum 
quod  sunt  de  necessitate  virtutis,  pertinent  ad  praecepta  moralia,  quae  etiam 
in  veteri  lege  tradebantur;  unde  quantum  ad  hoc  lex  nova  super  veterem 
addere  non  debuit  circa  exteriora  agenda :  determinatio  autem  praedictorum 
operum  in  ordine  ad  cultum  Dei  pertinet  et  praecepta  caeremonialia  legis, 
in  ordine  vero  ad  proximum  ad  judicialia,  ut  supra  dictum  est  (q.  99  art.  4.)  ; 
et  ideo,  quia  istae  determinationes  non  sunt  secundum  sede  necessitate  in¬ 
terioris  gratiae,  in  qua  lex  consistit;  idcirco  non  cadunt  sub  praecepto  novae 
legis,  sed  relinquuntur  humano  arbitrio :  quaedam  quidem  quantum  ad  sub¬ 
ditos,  quae  scilicet  pertinent  singillatim  ad  unumquemque :  quaedam  vero  ad 
praelatos  temporales,  vel  spirituales,  quae  scilicet  pertinent  ad  utilitatem  com¬ 
munem.  Sic  igitur  lex  nova  nulla  alia  exteriora  opera  determinare  debuit 
praecipiendo,  vel  prohibendo,  nisi  sacramenta,  et  moralia  praecepta,  quae 
de  se  pertinent  ad  rationem  virtutis;  puta  non  esse  occidendum,  non  esse  fu¬ 
randum,  et  alia  hujusmodi. 

Ad  primum  ergo  dicendum,  quod  ea  quae  sunt  fidei,  sunt  supra  rationem 
humanam;  unde  in  ea  non  possumus  pervenire,  nisi  per  gratiam,  et  ideo, 
abundantiori  gratia  superveniente,  oportuit  plura  credenda  explicari :  sed  ad 
opera  virtutum  dirigimur  per  rationem  naturalem,  quae  est  regula  quaedam 
operationis  humanae,  ut  supra  dictum  est  (q.  ig.  art.  q.  et  q.  6q.  art.  2);  et 
ideo  in  his  non  oportuit  aliqua  praecepta  dari  ultra  moralia  legis  praecepta, 
quae  sunt  de  dictamine  rationis. 

Ad  secundum  dicendum,  quod  in  Sacramentis  novae  legis  datur  gratia, 
quae  non  est  nisi  a  Christo,  et  ideo  oportuit,  quod  ab  ipso  institutionem  ha¬ 
berent;  sed  in  sacris  non  datur  aliqua  gratia,  puta  in  consecratione  templi, 
vel  altaris,  vel  aliorum  hujusmodi,  aut  etiam  in  ipsa  celebritate  solemnitatum : 
et  ideo  quia  talia  secundum  seipsa  non  pertinent  ad  necessitatem  interioris 
gratiae,  Dominus  fidelibus  instituenda  reliquit  pro  suo  arbitrio 

Ad  tertium  dicendum,  quod  illa  praecepta  Dominus  dedit  Apostolis,  non 
tamquam  caeremoniales  observantias,  sed  tamquam  moralia  instituta:  et  pos¬ 
sunt  intelligi  dupliciter.  Uno  modo,  secundum  Aug.  in  lib.  2.  de  Consensu 
Evangelistarum  (cap.  50.  ante  med.),  ut  non  sint  praecepta,  sed  concessiones: 

•concessit  enim  eis,  ut  possent  pergere  ad  praedicationis  officium  sine  pera, 
et  baculo,  et  aliis  hujusmodi,  tamquam  habentes  potestatem  necessaria  vitae 
accipiendi  ab  illis,  quibus  praedicabant;  unde  subdit:  Dignus  est  enim  operarius 
.  cibo  suo :  non  autem  peccat,  sed  supererogat,  qui  sua  portat,  ex  quibus  vivat 
in  praedicationis  officio,  non  accipiens  sumptum  ab  his,  quibus  Evangelium 
praedicat,  sicut  Paulus  fecit.  Alio  modo  possunt  intelligi,  secundum  aliorum 
'Sanctorum  expositionem,  ut  sint  quaedam  statuta  temporalia  Apostolis  data 
pro  illo  tempore,  quo  mittebantur  ad  praedicandum  in  Judaeam  ante  Christi 
passionem.  Indigebant  enim  discipuli,  quasi  adhuc  parvuli  sub  Christi  cura 
-existentes,  accipere  aliqua  specialia  instituta  a  Christo,  sicut  quilibet  subditi 
a  suis  Praelatis;  praecipue  qui  erant  paulatim  exercitandi,  ut  temporalium 
solicitudinem  abdicarent;  per  quod  reddebantur  idonei  ad  hoc,  quod  Evan¬ 
gelium  per  universum  orbem  praedicarent.  Nec  est  mirum,  si  adhuc  durante 
statu  veteris  legis,  et  nondum  perfectam  libertatem  Spiritus  consecutis,  quos¬ 
dam  determinatos  modos  vivendi  instituit:  quae  quidem  statuta  imminente 
passione  removit,  tamquam  discipulis  jam  per  ea  sufficienter  exercitatis;  unde 
Luc.  22.  dixit:  Quando  misi  vos  sine  sacculo,  et  pera,  et  calceamentis,  numquid 
defuit  aliquid  vobis?  At  illi  dixerunt:  Nihil:  Dixit  ergo  eis;  sed  nunc  qui  habet 
sacculum,  tollat  similiter  et  peram:  jam  enim  imminebat  tempus  perfectae  liber¬ 
tatis,  ut  totaliter  suo  dimitterentur  arbitrio  in  his.  quae  secundum  se  non  per¬ 
tinent  ad  necessitatem  virtutis. 

Ad  quartum  dicendum,  quod  judicialia  etiam  secundum  se  considerata 
non  sunt  de  necessitate  virtutis,  quantum  ad  talem  determinationem,  sed  solum 
quantum  ad  communem  rationem  justitiae;  et  ideo  judicialia  praecepta  reliquit 
Dominus  disponenda  his,  qui  curam  aliorum  erant  habituri,  vel  spiritualem, 
vel  temporalem:  sed  circa  judicialia  praecepta  veteris  legis  quaedam  explanavit, 
propter  malum  intellectum  Pharisaeorum,  ut  infra  dicetur  (art.  seq.  ad  2.). 

ARTICULUS  III.  574 

UTRUM  LEX  NOVA  HOMINEM  CIRCA  INTERIORES  ACTUS 
SUFFICIENTER  ORDINAVERIT. 

Ad  tertium  sic  proceditur.  Videtur,  quod  circa  interiores  actus  lex  nova 
insufficienter  hominem  ordinaverit:  sunt  enim  decem  praecepta  decalogi 
ordinantia  hominem  ad  Deum,  et  proximum:  sed  Dominus  solum  circa  tria 
iliorum  aliquid  explicavit,  scilicet  circa  prohibitionem  homicidii,  et  circa 
prohibitionem  adulterii,  et  circa  prohibitionem  perjurii;  ergo  videtur,  quod 
insufficienter  hominem  ordinaverit,  explicationem  aliorum  praeceptorum 
praetermittens. 

2.  Praeterea.  Dominus  nihil  ordinavit  in  Evangelio  de  judicialibus  prae¬ 
ceptis,  nisi  circa  repudium  uxoris,  et  circa  poenam  talionis,  et  circa  perse¬ 
cutionem  inimicorum :  sed  multa  sunt  alia  judicialia  praecepta  veteris  legis, 
ut  supra  dictum  est  (q.  104.  art.  4.  et  q.  104.) ;  ergo  quantum  ad  hoc  insuffi¬ 
cienter  vitam  hominum  ordinavit. 

3.  Praeterea.  In  veteri  lege  praeter  praecepta  moralia,  et  judicialia,  erant 
quaedam  caeremonialia,  circa  quae  Dominus  nihil  ordinavit;  ergo  videtur 
insufficienter  ordinasse. 

4.  Praeterea.  Ad  interiorem  bonam  mentis  dispositionem  pertinet,  ut 
nullum  bonum  opus  homo  faciat  propter  quemcumque  temporalem  fineail 

sed  multa  sunt  alia  temporalia  bona,  quam  favor  humanus  :  multa  etiam  sunt 
alia  bona  opera,  quam  jejunium,  eleemosyna,  et  oratio;  ergo  inconveniens 
fuit,  quod  Dominus  docuit  solum  circa  haec  tria  opera  gloriam  favoris  hu¬ 
mani  vitari,  et  nihil  aliud  terrenorum  bonorum. 

j.  Praeterea.  Naturaliter  homini  inditum  est,  ut  solicitetur  circa  ea,  quae 
sunt  sibi  necessaria  ad  vivendum:  in  qua  etiam  solicitudine  alia  animalia 
cum  homine  conveniunt;  unde  dicitur  Proverb.  6.:  Vade  ad  formicam,  o  piger, 
et  considera  vias  ejus;  quae  cum  non  habeat  praeceptorem,  vel  ducem,  parat  in 
aestate  cibum  sibi,  et  congregat  in  messe  quod  comedat:  sed  omne  praeceptum, 
quod  datur  contra  inclinationem  naturae,  est  iniquum,  utpote  contra  legem 
naturalem  existens ;  ergo  inconvenienter  videtur  Dominus  prohibuisse  solici- 
tudinem  victus,  et  vestitus. 

6.  Praeterea.  Nullus  actus  virtutis  est  prohibendus:  sed  judicium  est 
actus  justitiae,  secundum  illud  Psal.  93.:  Quousque  justitia  convertatur  in  judi¬ 
cium;  ergo  inconvenienter  videtur  Dominus  judicium  prohibuisse:  et  ita  vi¬ 
detur  lex  nova  insufficienter  hominem  ordinasse  circa  interiores  actus. 

Sed  contra  est,  quod,  ut  August.  dicit  in  lib.  1.  de  Sermone  Domini  in 
monte  (cap.  1.  cir. prine.) :  considerandum  est,  quia  cum  dixit:  Qui  audit  verba 
mea  haec,  satis  significat  sermonem  istum  Domini  omnibus  praeceptis,  quibus 
Christiana  vita  formatur,  esse  perfectum. 

Respondeo  dicendum,  quod,  sicut  ex  inducta  auctoritate  Augustini  ap¬ 
paret,  sermo,  quem  Dominus  in  monte  proposuit,  totam  informationem  Chri¬ 
stianae  vitae  continet,  in  quo  perfecte  interiores  motus  hominis  ordinantur : 
nam  post  declaratum  beatitudinis  finem,  commendata  Apostolica  dignitate, 
per  quos  erat  doctrina  Evangelica  promulganda,  ordinat  interiores  hominis 
motus ;  primo  quidem  quantum  ad  seipsum ;  et  deinde  quantum  ad  proximum. 
Quantum  autem  ad  seipsum  dupliciter,  secundum  duos  interiores  hominis 
motus  circa  agenda;  qui  sunt  voluntas  de  agendis,  et  intentio  de  fine;  unde  primo 
ordinat  hominis  voluntatem  secundum  diversa  legis  praecepta;  ut  scilicet 
abstineat  aliquis  non  solum  ab  exterioribus  operibus,  quae  sunt  secundum  se 
mala,  sed  etiam  ab  interioribus,  et  ab  occasionibus  malorum :  deinde  ordinat 
intentionem  hominis,  dicens  quod  in  bonis  quae  agimus,  neque  quaeramus 
humanam  gloriam,  neque  mundanas  divitias;  quod  est  thesaurizare  in  terra; 
consequenter  autem  ordinat  interiorem  hominis  motum  quoad  proximum; 
ut  scilicet  eum  non  temerarie,  aut  injuste  judicemus,  aut  praesumptuose ; 
neque  tamen  sic  simus  apud  proximum  remissi,  ut  eis  sacra  committamus, 
si  sint  indigni:  ultimo  autem  docet  modum  adimplendi  Evangelicam  doctrinam; 
scilicet  implorando  divinum  auxilium,  et  conatum  apponendo  ad  ingrediendum 
per  angustam  portam  perfectae  virtutis,  et  cautelam  adhibendo,  ne  a  seducto¬ 
ribus  corrumpamur;  et  quod  observatio  mandatorum  ejus  est  necessaria  ad 
virtutem ;  non  autem  sufficit  sola  confessio  fidei,  vel  miraculorum  operatio, 
vel  solus  auditus. 

Ad  primum  ergo  dicendum,  quod  Dominus  circa  illa  legis  praecepta  expli¬ 
cationem  apposuit,  in  quibus  Scribae,  et  Pharisaei  non  rectum  intellectum 
habebant:  et  hoc  contingebat  praecipue  circa  tria  praecepta  decalogi.  Nam 
circa  prohibitionem  adulterii,  et  homicidii  aestimabant  solum  exteriorem 
actum  prohiberi,  non  autem  interiorem  appetitum  quod  magis  credebant 
circa  homicidium,  et  adulterium,  quam  circa  furtum,  vel  falsum  testimonium  ; 
quia  motus  irae  in  homicidium  tendens,  et  concupiscentiae  motus  tendens 
in  adulterium,  videntur  aliqualiter  nobis  a  natura  inesse,  non  autem  appetitus 

furandi, vel  falsum  testimonium  dicendi:  circa  perjurium  vero  habebant  falsum 
intellectum,  credentes  perjurium  quidem  esse  peccatum,  juramentum  autem 
per  se  esse  appetendum,  et  frequentandum ;  quia  videtur  ad  Dei  reverentiam 
pertinere;  et  ideo  Dominus  ostendit  juramentum  non  esse  appetendum, tam¬ 
quam  bonum,  sed  melius  esse  absque  juramento  loqui,  nisi  necessitas  cogat; 

Ad  secundum  dicendum,  quod  circa  judicialia  praecepta  dupliciter  Scri¬ 
bae,  et  Pharisaei  errabant.  Primo  quidem,  quia  quaedam,  quae  in  lege. 
Moysi  erant  tradita  tamquam  permissiones,  aestimabant  esse  per  se  justa 
scilicet:  repudium  uxoris,  et  usuras  accipere  ab  extraneis,  et  ideo  Dominus 
prohibuit  uxoris  repudium,  Matth.  5.,  et  usurarum  acceptionem,  Luc.  6.,  di¬ 
cens:  Date  mutuum  nihil  inde  sperantes.  Alio  modo  errabant  credentes,  quaer 
dam,  quae  lex  vetus  instituerat  facienda  propter  justitiam,  esse  exequenda  ex 
appetitu  vindictae,  vel  ex  cupiditate  temporalium  rerum,  vel  ex  odio  inimi¬ 
corum:  et  hoc  in  tribus  praeceptis.  Appetitum  enim  vindictae  credebant  esse 
licitum  propter  praeceptum  datum  de  poena  talionis:  quod  quidem  fuit  datum- 
ut  justitia  servaretur,  non  ut  homo  vindictam  quaereret,  et  ideo  Dominus  ad 
hoc  removendum  docet,  animum  hominis  sic  debere  esse  praeparatum,  ut- 
si  necesse  sit,  etiam  paratus  sit  plura  sustinere.  Motum  autem  cupiditatis 
aestimabant  esse  licitum  propter  praecepta  judicialia,  in  quibus  mandabatu 
restitutio  rei  ablatae  fieri  etiam  cum  aliqua  additione,  ut  supra  dictum  est 
(q.  IO),  art.  2.  ad  9):  et  hoc  quidem  lex  mandavit  propter  justitiam  obser¬ 
vandam  non  ut  daret  cupiditati  locum;  et  ideo  Dominus  docet,  ut  ex  cup- 
ditate  nostra  non  repetamus,  sed  simus  parati,  si  necesse  fuerit,  etiam  am. 
pliora  dare:  motum  vero  odii  credebant  esse  licitum  propter  praecepta  legi- 
data  de  hostium  interfectione:  quod  quidem  lex  statuit  propter  justitiam  im‘ 
plendam,  ut  supra  dictum  est  (q.  ioy.  art.  q.  ad  4),  non  propter  odia  exsai 
turanda  :  et  ideo  Dominus  docet,  ut  ad  inimicos  dilectionem  habeamus,  et 
parati  simus,  si  necesse  fuerit,  etiam  benefacere:  haec  enim  praecepta  secun. 
dum  praeparationem  animi  sunt  accipienda,  ut  August.  exponit  (lib.  1.  de  Serm- 
Dom.  in  monte,  cap.  19.  et  seq.). 

Ad  tertium  dicendum,  quod  praecepta  moralia  omnino  in  nova  lege 
remanere  debebant;  quia  secundum  se  pertinent  ad  rationem  virtutis  :  prae¬ 
cepta  autem  judicialia  non  remanebant  ex  necessitate  secundum  modum, 
quem  lex  determinavit,  sed  relinquebatur  arbitrio  hominum,  utrum  sic,  vel 
aliter  esset  determinandum ;  et  ideo  convenienter  Dominus  circa  haec  duo 
genera  praeceptorum  nos  ordinavit:  praeceptorum  autem  caeremonialium 
observatio  totaliter  per  rei  impletionem  tollebatur;  et  ideo  circa  hujusmodi 
praecepta  in  illa  communi  doctrina  nihil  ordinavit.  Ostendit  tamen  alibi,  quod 
totus  corporalis  cultus,  qui  erat  determinatus  in  lege,  erat  in  spiritualem 
commutandus:  ut  patet  Joan.  4.  ubi  dixit:  Veniet  hora,  quando  neque  in  monte 
hoc,  neque  in  Hierosolymis  adorabitis  Patrem,  sed  veri  adoratores  adorabunt 
Patrem  in  spiritu,  et  veritate. 

Ad  quartum  dicendum,  quod  omnes  res  mundanae  ad  tria  reducuntur, 
scilicet:  ad  honores,  divitias,  et  delicias,  secundum  illud  1.  Joan.  2.:  Omne,  quod 
est  in  mundo,  concupiscentia  carnis  est :  quod  pertinet  ad  delicias  carnis,  et  con¬ 
cupiscentia  oculorum,  quod  pertinet  ad  divitias,  et  superbia  vitae,  quod  pertinet 
ad  ambitum  gloriae,  et  honoris;  superfluas  autem  carnis  delicias  lex  non  pro¬ 
misit,  sed  magis  prohibuit.  Repromisit  autem  celsitudinem  honoris,  et  abun¬ 
dantiam  divitiarum,  dicitur  enim  Deuter.  28:  Si  audieris  vocem  Domini  Dei 
tui  faciet  te  excelsiorem  cunctis  ventibus  _  auantum  ad  orimum:  et  Dost  Dauca 

subdit:  Abundare  faciet  te  omnibus  bonis,  quantum  ad  secundum;  quae  quidem 
promissa  sic  prave  intelligebant  Judaei,  ut  propter  ea  esset  Deo  serviendum, 
sicut  propter  finem;  et  ideo  Dominus  hoc  removit,  ostendens  primo,  quod 
opera  virtutum  non  sunt  facienda  propter  humanam  gloriam:  et  ponit  tria 
opera,  ad  quae  omnia  alia  reducuntur  :  nam  omnia,  quae  aliquis  facit  ad  re- 
fraenandum  seipsum  in  suis  concupiscentiis,  reducuntur  ad  jejunium:  quae¬ 
cumque  vero  fiunt  propter  dilectionem  proximi,  reducuntur  ad  eleemosynam  : 
quaecumque  vero  propter  cultum  Dei  fiunt,  reducuntur  ad  orationem.  Ponit 
autem  haec  tria  specialiter,  quasi  praecipua,  et  per  quae  homines  maxime 
solent  gloriam  venari:  secundo  docuit,  quod  non  debemus  finem  constituere 
in  divitiis,  cum  dixit:  Nolite  thesaurizare  vobis  thesauros  in  terra. 

Ad  quintum  dicendum,  quod  Dominus  solicitudinem  necessariam  non 
prohibuit,  sed  solicitudinem  inordinatam:  est  autem  quadruplex  inordinatio 
solicitudinis  vitanda  circa  temporalia :  primo  quidem,  ut  in  eis  finem  non  consti¬ 
tuamus,  neque  Deo  serviamus  propter  necessaria  victus,  et  vestitus;  unde, 
dicit:  Nolite  thesaurizare  vobis,  etc. :  secundo,  ut  non  sic  solicitemur  de  tempo¬ 
ralibus  cum  desperatione  divini  auxilii;  unde  Dominus  dicit:  Scit  Pater  vester, 
quod  his  omnibus  indigetis :  tertio,  ne  sit  solicitudo  praesumptuosa;  ut  scilicet 
homo  confidat  se  necessaria  vitae  per  suam  solicitudinem  posse  procurare 
absque  divino  auxilio,  quod  Dominus  removet  per  hoc,  quod  homo  non  potest 
aliquid  adjicere  ad  staturam  suam:  quarto  per  hoc,  quod  homo  solicitudinis 
tempus  praeoccupat;  quia  scilicet  de  hoc  solicitus  est  nunc,  quod  non  pertinet 
ad  curam  praesentis  temporis,  sed  ad  curam  futuri;  unde  dicit:  Nolite  soliciti 
esse  in  crastinum. 

Ad  sextum  dicendum,  quod  Dominus  non  prohibet  judicium  justitiae, 
sine  quo  non  possent  sancta  subtrahi  ab  indignis:  sed  prohibet  judicium 
inordinatum,  ut  dictum  est  (in  corp.  art.). 

ARTICULUS  IV.  57S 

UTRUM  CONVENIENTER  CONSILIA  QUAEDAM  DETERMINATA 
IN  LEGE  NOVA  SINT  PROPOSITA. 

(Lib.  3.  Contr.  g.  cap.  230.  et  Ouodl.  3.  art.  19.  corp.). 

Ad  quartum  sic  proceditur.  Videtur,  quod  inconvenienter  in  lege  nova 
consilia  quaedam  determinata  sint  proposita:  consilia  enim  dantur  de  rebus 
expedientibus  ad  finem,  ut  supra  dictum  est  (q.  14.  art.  2.),  cum  de  consilio 
ageretur:  sed  non  eadem  omnibus  expediunt ;  ergo  non  sunt  aliqua  consilia 
determinata  omnibus  proponenda. 

2.  Praeterea,  Consilia  dantur  de  meliori  bono:  sed  non  sunt  determi¬ 
nati  gradus  melioris  boni;  ergo  non  debent  aliqua  determinata  consilia  dari. 

3.  Praeterea.  Consilia  pertinent  ad  perfectionem  vitae:  sed  obedientia 
pertinet  ad  perfectionem  vitae;  ergo  inconvenienter  de  ea  consilium  non  datur 
in  Evangelio. 

4.  Praeterea,  Multa  ad  perfectionem  vitae  pertinentia  inter  praecepta 
ponuntur;  sicut  hoc  quod  dicitur:  Diligite  inimicos  vestros ;  et  praecepta  etiam 
quae  dedit  Dominus  Apostolis  Matth.  10.;  ergo  inconvenienter  traduntur 
consilia  innova  lege:  tum  quia  non  omnia  ponuntur ;  tum  etiam  quia  a  prae¬ 
ceptis  non  distinguuntur. 

Sed  contra.  Consilia  sapientis  amici  magnam  afferant  utilitatem,  secun¬ 
dam  illud  Proverb.  27.:  Unguento,  et  variis  odoribus  delectatur  cor,  et  bonis 
amici  consiliis  anima  dulcoratur :  sed  Christus  maxime  est  sapiens,  et  amicus; 
ergo  ejus  consilia  maximam  utilitatem  continent,  et  convenientia  sunt. 

Respondeo  dicendum,  quod  haec  est  differentia  inter  consilium,  et  prae¬ 
ceptum,  quod  praeceptum  importat  necessitatem,  consilium  autem  in  optione 
ponitur  ejus,  cui  datur;  et  ideo  convenienter  in  lege  nova,  quae  est  lex  liber¬ 
tatis,  supra  praecepta  sunt  addita  consilia ;  non  autem  in  veteri  lege,  quae 
erat  lex  servitutis.  Oportet  igitur,  quod  praecepta  novae  legis  intelligantur 
esse  data  de  his,  quae  sunt  necessaria  ad  consequendum  finem  aeternae  beati- 
tudinis,  in  quem  lex  nova  immediate  introducit:  consilia  vero  oportet  esse 
de  illis,  per  quae  melius,  et  expeditius  potest  homo  consequi  finem  prae¬ 
dictum.  Est  autem  homo  constitutus  inter  res  mundi  hujus,  et  spiritualia 
bona,  in  quibus  aeterna  beatitudo  consistit:  ita  quod  quanto  plus  inhaeret 
uni  eorum,  tanto  plus  recedit  ab  altero,  et  e  converso:  qui  ergo  totaliter 
inhaeret  rebus  hujus  mundi,  ut  in  eis  finem  constituat,  habens  eas  quasi  ra¬ 
tiones,  et  regulas  suorum  operum,  totaliter  excidit  a  spiritualibus  bonis:  et 
ideo  hujusmodi  inordinatio  tollitur  per  praecepta:  sed  quod  homo  totaliter 
ea  quae  sunt  mundi,  abjiciat,  non  est  necessarium  ad  perveniendum  in  finem 
praedictum:  quia  potest  homo  utens  rebus  hujus  mundi,  dummodo  in  eis 
finem  non  constituat,  ad  beatitudinem  aeternam  pervenire :  sed  expeditius 
perveniet  totaliter  bona  hujus  mundi  abdicando;  et  ideo  de  hoc  dantur  con¬ 
silia  Evangelii. 

Bona  autem  hujus  mundi,  quae  pertinent  ad  usum  humanae  vitae,  in 
tribus  consistunt,  scilicet  in  divitiis  exteriorum  bonorum,  quae  pertinent  ad 
concupiscentiam  oculorum,  et  in  deliciis  carnis,  quae  pertinent  ad  concupiscentiam 
carnis,  et  in  honoribus,  quae  pertinent  ad  superbiam  vitae;  sicut  patet  1 .  Joan.  2. 
Haec  autem  tria  totaliter  dereliquere,  secundum  quod  possibile  est,  pertinet  ad 
consilia  Evangelica.  In  quibus  etiam  tribus  fundatur  omnis  religio,  quae  statum 
pcrf  ctionis  profitetur:  nam  divitiae  abdicantur  per  paupertatem,  deliciae  carnis 
per  perpetuam  castitatem,  superbia  vitae  per  obeclientiae  servitutem.  Haec  autem 
simpliciter  observata  pertinent  ad  consilia  simpliciter  proposita :  sed  obser¬ 
vatio  uniuscujusque  eorum  in  aliquo  speciali  casu  pertinet  ad  consilium 
secundum  quid,  scilicet  in  casu  illo:  puta  cum  homo  dat  aliquam  eleemo¬ 
synam  pauperi,  quando  dare  non  tenetur,  consilium  sequitur  quantum  ad 
factum  illud:  similiter  etiam  quando  aliquo  tempore  determinato  a  delecta¬ 
tionibus  carnis  abstinet,  ut  orationibus  vacet,  consilium  sequitur  pro  tempore 
'lo:  similiter  etiam  quando  aliquis  non  sequitur  voluntatem  suam  in  aliquo 
facto,  quod  licite  posset  facere,  consilium  sequitur  in  illo  casu:  puta  si  bene 
faciat  inimicis  suis,  quando  non  tenetur;  vel  si  offensam  remittat,  cujus  juste 
posset  exigere  vindictam :  et  sic  etiam  omnia  consilia  particularia  ad  illa  tria 
generalia,  et  perfecta  reducuntur. 

Ad  primum  ergo  dicendum,  quod  praedicta  consilia,  quantum  est  de  se, 
eunt  omnibus  expedientia:  sed  ex  indispositione  aliquorum  contingit,  quod 
alicui  expedientia  non  sunt;  quia  eorum  affectus  ad  haec  non  inclinatur:  et 
ideo  Dominus  consilia  Evangelica  proponens,  semper  facit  mentionem  de 
idoneitate  hominum  ad  observantiam  consiliorum  :  dans  enim  consilium  per¬ 
petuae  paupertatis  Matth.  19.  praemittit:  Si  vis  perfectus  esse :  et  postea  subdit: 
Vade,  et  vende  omnia,  quae  habes.  Similiter  dans  consilium  perpetuae  casti¬ 
tatis,  cum  dixit:  Sunt  eunuchi,  qui  castraverunt  seipsos  propter  regnum  coelorum, 

statim  subdit:  Qui  potest  capere,  capiat.  Et  similiter  Apostolus  1.  ad  Cor.  7. 
praemisso  consilio  virginitatis,  dicit:  Porro  hoc  ad  utilitatem  vestram  dico,  non 
ut  laqueum  vohis  injiciam. 

Ad  secundum  dicendum,  quod  meliora  bona  particulariter  in  singulis 
sunt  indeterminata:  sed  illa,  quae  sunt  simpliciter,  et  absolute  meliora  bona 
in  universali  sunt  determinata;  ad  quae  etiam  omnia  illa  particularia  redu¬ 
cuntur,  ut  dictum  est  (in  corp.  art.). 

Ad  tertium  dicendum,  quod  etiam  consilium  obedientiae  Dominus  intel- 
ligitur  dedisse  in  hoc,  quod  dixit:  Et  sequatur  me ;  quem  sequimur  non  solum 
imitando  opera,  sed  etiam  obediendo  mandatis  ipsius,  secundum  illud  Joan.  10.: 
Oves  meae  vocem  meam  audiunt,  et  sequuntur  me. 

Ad  quartum  dicendum,  quod  ea  quae  de  vera  dilectione  inimicorum,  et 
similibus  Dominus  dicit  Matth.  6.  et  Luc.  6.,  si  referantur  ad  praeparationem 
animi,  sunt  de  necessitate  salutis;  ut  scilicet  homo  sit  paratus  benefacere 
inimicis,  et  alia  hujusmodi  facere,  cum  necessitas  hoc  requiret;  et  ideo  inter 
praecepta  ponuntur:  sed  ut  aliquis  inimicis  hoc  exhibeat  prompte  in  actu, 
ubi  specialis  necessitas  non  occurrit,  pertinet  ad  consilia  particularia,  ut  dictum 
est  (in  corp.  art.) :  illa  autem,  quae  ponuntur  Matth.  10.  et  Luc.  9.  et  10.,  fue¬ 
runt  quaedam  praecepta  disciplinae  pro  tempore  illo  vel  concessiones  quae¬ 
dam.  ut  supra  dictum  est  (art.  2.  huj.  q.  ad  y);  et  ideo  non  inducuntur  tam¬ 
quam  consilia. 


QUAESTIO  CIX. 

DE  EXTERIORI  PRINCIPIO  HUMANORUM  ACTUUM, 
SCILICET  DE  GRATIA  DEI, 

IN  DECEM  ARTICULOS  DIVISA. 

Consequenter  considerandum  est  de  exteriori  principio  humanorum  actuum, 
scilicet  de  Deo,  prout  ab  ipso  per  gratiam  adjuvamur  ad  recte  agendum:  et 
primo  considerandum  est  de  Gratia  Dei  -.secundo  de  causis  ejus:  tertio  de  ejus 
effectibus.  Prima  autem  consideratio  erit  tripartita.  Nam  primo  considerabitur 
de  necessitate  gratiae:  secundo  de  ipsa  gratia  quantum  ad. ejus  essentiam:  tertie 
de  ejus  divisione. 

Circa  primum  quaeruntur  decem. 

Primo.  Utrum  absque  gratia  possit  homo  aliquod  verum  cognoscere. 

Secundo.  Utrum  absque  gratia  Dei  possit  homo  aliquod  bonum  facere, 
vel  velle. 

Tertio.  Utrum  homo  absque  gratia  possit  Deum  diligere  super  omnia. 

Quarto.  Utrum  absque  gratia  possit  per  sua  naturalia  praecepta  legis 
observare. 

Quinto.  Utrum  absque  gratia  possit  mereri  vitam  aeternam. 

Sexto.  Utrum  homo  possit  se  ad  gratiam  praeparare  sine  gratia. 

Septimo.  Utrum  absque  gratia  possit  resurgere  a  peccato. 

Octavo.  Utrum  absque  gratia  possit  homo  vitare  peccatum. 

Nono.  Utrum  homo  gratiam  consecutus  possit  absque  alio  divino  auxilio 
honum  facere,  et  vitare  peccatum. 

Decimo.  Utrum  possit  perseverare  in  bono  per  seipsum. 


ARTICULUS  I.  576 

TJTRUM  HOMO  SINE  GRATIA  ALIQUOD  VERUM  COGNOSCERE  POSSIT. 

(Itifr.  art.  2.  ad  5.  et  2.  Dist.  28.  art.  3.7.  " 

Ad  primum  sic  proceditur.  Videtur,  quod  homo  sine  gratia  nullum  verum 
cognocere  possit,  quia  super  illud  1.  Corinth.  12.:  Nemo  potest  dicere,  Dominus 
Jesus,  nisi  in  Spiritu  Sancto,  dicit  Glos.  Ambrosii:  Omne  verum,  a  quocumque 
dicatur,  a  Spiritu  Sancto  est:  sed  Spiritus  Sanctus  habitat  in  nobis  per  gratiam ; 
-ergo  veritatem  cognoscere  non  possumus  sine  gratia. 

2.  Praeterea.  Augustinus  dicit  in  1.  Soliloq.  (cap.  6.  in  prine.)  quod  di¬ 

sciplinarum  certissima  talia  sunt,  qualia  illa,  quae  a  sole  illustrantur,  ut  vi¬ 
deri  possint:  Deus  autem  ipse  est,  qui  illustrat:  ratio  autem  ita  est  in  men¬ 
tibus,  ut  in  oculis  est  aspectus:  mentis  autem  oculi  sunt  sensus  animae:  sed 
sensus  corporis,  quantumcumque  sit  purus,  non  potest  aliquod  visibile  videre 
sine  solis  illustratione;  ergo  humana  mens,  quantumcumque  sit  perfecta, 
non  potest  ratiocinando  veritatem  cognoscere  absque  illustratione  .divina, 
■quae  ad  auxilium  gratiae  pertinet.  - 

3.  Praeterea.  Humana  mens  non  potest  veritatem  intelligere  nisi  cogi¬ 
tando,  ut  patet  per  Augustinum  in  14.  de  Trin.  (cap.  7.):  sed  Apostolus  dicit 
2.  ad  Cor.  3.:  Non  sufficientes  sumus  aliquid  cogitare  a  nobis,  quasi  ex  nobis ;  ergo 
homo  non  potest  cognoscere  veritatem  per  seipsum  sine  auxilio  gratiae. 

Sed  contra  est,  quod  Augustinus  dicit  in  1.  Retract.  (cap.  4.):  Non  ap¬ 
probo,  quod  in  oratione  dixi:  Deus,  qtii  nonnisi mundos  verum  scire  voluisti :  re¬ 
sponderi  enim  potest,  multos  etiam  non  mundos  multa  scire  vera:  sed  per  gratiam 
homo  mundus  efficitur,  secundum  illud  Ps.  50. :  Cor  mundum  crea  in  me  Deus, 
et  spiritum  rectum  innova  in  visceribus  meis ;  ergo  sine  gratia  potest  homo  per 
seipsum  veritatem  cognoscere. 

Respondeo  dicendum,  quod  cognoscere  veritatem  est  usus  quidam,  vel 
actus  intellectualis  luminis:  quia,  secundum  Apostolum  ad  Ephes.  5.:  Omne, 
quod  manifestatur,  lumen  est :  usus  autem  quilibet  quemdam  motum  importat, 
large  accipiendo  motum,  secundum  quod  intelligere,  et  velle  motus  quidam 
esse  dicuntur,  ut  patet  per  Philosophum  in  3.  de  Anima  (tex.  28.).  Videmus 
autem  in  corporalibus,  quod  ad  motum  non  solum  requiritur  ipsa  forma, 
quae  est  principium  motum,  vel  actionis,  sed  etiam  requiritur  motio  primi 
moventis:  primum  autem  movens  in  ordine  corporalium  est  corpus  coeleste, 
unde  quantumcumque  ignis  habeat  calorem  perfectum,  non  alteraret,  nisi 
per  motionem  corporis  coelestis.  Manifestum  est  autem,  quod  sicut  motus 
omnes  corporales  reducuntur  in  motum  coelestis  corporis,  sicut  in  primum 
movens  corporale;  ita  omnes  motus  tam  corporales,  quam  spirituales  redu¬ 
cuntur  in  primum  movens  simpliciter,  quod  est  Deus;  et  ideo,  quantumcum¬ 
que  natura  aliqua  corporalis,  vel  spiritualis  ponatur  perfecta,  non  potest  in 
suum  actum  procedere,  nisi  moveatur  a  Deo :  quae  quidem  motio  est  se¬ 
cundum  suae  providentiae  rationem,  non  secundum  necessitatem  naturae, 
.sicut  motio  corporis  coelestis.  Non  solum  autem  a  Deo  est  omnis  motio, 

sicut  a  primo  movente,  sed  etiam  ab  ipso  est  omnis  formalis  perfectio,  sicut 
a  primo  actu:  sic  igitur  actio  intellectus,  et  cujuscumque  entis  creati  depen¬ 
det  a  Deo  quantum  ad  duo :  uno  modo,  inquantum  ab  ipso  habet  perfectionem,, 
sive  formam,  per  quam  agit:  dio  modo,  inquantum  ab  ipso  movetur  ad  agen¬ 
dum.  Unaquaeque  autem  forma  indita  rebus  creatis  a  Deo  habet  efficaciam 
respectu  alicujus  actus  determinati,  in  quem  potest  secundum  suam  proprie¬ 
tatem;  ultra  autem  non  potest,  nisi  per  aliquam  formam  superadditam;  sicut. 
aqua  non  potest  calefacere,  nisi  calefacta  ab  igne;  sic  igitur  intellectus  hu¬ 
manus  habet  aliquam  formam,  scilicet  ipsum  intelligibile  lumen,  quod  est  de 
se  sufficiens  ad  quaedam  intelligibilia  cognoscenda,  ad  ea  scilicet,  in  quorum 
notitiam  per  sensibilia  possumus  devenire.  Altiora  vero  intelligibilia  intelle¬ 
ctus  humanus  cognoscere  non  potest,  nisi  fortiori  lumine  perficiatur,  sicut 
lumine  fidei,  vel  prophetiae ;  quod  dicitur  lumen  gratiae,  inquantum  est  naturae 
superadditum.  Sic  igitur  dicendum  est,  quod  ad  cognitionem  cujuscumque 
veri  homo  indiget  auxilio  divino,  ut  intellectus  a  Deo  moveatur  ad  suum 
actum:  non  autem  indiget  ad  cognoscendam  veritatem  in  omnibus  nova  illu¬ 
stratione  superaddita  naturali  illustrationi,  sed  in  quibusdam,  quae  excedunt 
naturalem  cognitionem:  et  tamen  quandoque  Deus  miraculose  per  suam  gra¬ 
tiam  aliquos  instruit  de  his,  quae  per  naturalem  rationem  cognosci  possunv 
sicut  et  quandoque  miraculose  facit  quaedam,  quae  natura  facere  potest. 

Ad  primum  ergo  dicendum,  quod  omne  verum,  a  quocumque  dicatur, 
est  a  Spiritu  Sancto,  sicut  ab  infundente  naturale  lumen,  et  movente  ad  in- 
telligendum,  et  loquendum  veritatem ;  non  autem  sicut  ab  inhabitante  per 
gratiam  gratum  facientem,  vel  sicut  largiente  aliquod  habituale  donum  na¬ 
turae  superadditum:  sed  hoc  solum  est  in  quibusdam  veris  cognoscendis,  et 
loquendis,  et  maxime  in  illis,  quae  pertinent  ad  fidem,  de  quibus  Apostolus, 
loquebatur. 

Ad  secundum  dicendum,  quod  sol  corporalia  illustrat  exterius  :  sed  sol 
intelligibilis,  qui  est  Deus,  illustrat  interius  ;  unde  ipsum  lumen  naturale 
animae  inditum  est  illustratio  Dei,  qua  illustramur  ab  ipso  ad  cognoscen¬ 
dum  ea,  quae  pertinent  ad  naturalem  cognitionem :  et  ad  hoc  non  requiritur 
alia  illustratio,  sed  solum  ad  illa,  quae  naturalem  cognitionem  excedunt. 

Ad  tertium  dicendum,  quod  semper  indigemus  divino  auxilio  ad  cogi¬ 
tandum  quodcumque,  inquantum  ipsum  movet  intellectum  ad  agendum; 
actu  enim  intelligere  aliquid,  est  cogitare,  ut  patet  per  August.  14.  de  Trinit. 
(loc.  cit.  in  arg.). 

ARTICULUS  II.  577 

i,'  i 

UTRUM  HOMO  POSSIT  VELLE,  ET  FACERE  BONUM  ABSQUE  GRATIA..  | 

(Infr.  art.  6.  et  2.  Dist.  2S.  art.  1.  et  Dist.  59.  in  exp.  Iit. 
et  Veri.  q.  24.  art.  1.  ad  2.  et  Quodl.  1.  art.  7.  et  7.  art.  2.  et  1.  Cor.  12.).  | 

Ad  secundum  sic  proceditur.  Videtur,  quod  homo  possit  velle,  et  facere 
bonum  absque  gratia:  illud  enim  est  in  hominis  potestate,  cujus  ipse  est  do-j 
minus:  sed  homo  estdominus  suorum  actuum,  et  maxime  ejus  quod  est  velle,] 
ut  supra  dictum  est  (q.  1.  art.  1.  et  q.  iq.  art.  6.);  ergo  homo  potest  velle,  eij 
tacere  bonum  per  seipsum  absque  auxilio  gratiae. 

2.  Praeterea.  Unumquodque  potest  magis  in  id  quod  est  sibi  secun¬ 
dum  naturam,  quam  in  id,  quod  est  sibi  praeter  naturam :  sed  peccatum  est 

contra  naturam,  ut  Damascenus  dicit  in  2.  lib.  (Orth.  Fid.  cap.  30.):  opus 
autem  virtutis  est  homini  secundum  naturam,  ut  supra  dictum  est  (q.  71. 
art.  1.);  cum  igitur  homo  per  seipsum  possit  peccare,  videtur  quod  multo- 
magis  per  seipsum  possit  bonum  velle,  et  facere. 

3.  Praeterea.  Bonum  intellectus  est  verum,  ut  Philosophus  dicit  in 
6.  Ethic.  (cap.  2.) :  sed  intellectus  potest  cognoscere  verum  per  seipsum ;  sicut 
et  quaelibet  alia  res  potest  suam  naturalem  operationem  per  se  facere;  ergo 
multo  magis  homo  potest  per  seipsum  facere,  et  velle  bonum. 

Sed  contra  est,  quod  Apostolus  dicit  Rom.  9.  :  Non  est  volentis ,  scilicet 
velle,  neque  currentis,  scilicet  currere,  sed  miserentis  Dei :  et  Augustinus  dicit 
in  lib.  de  Corr.,  et  Gr.  (cap.  2.),  quod  sine  gratia  nullum  prorsus  sive  cogi¬ 
tando,  sive  volendo,  et  amando,  sive  agendo,  faciunt  homines  bonum. 

Respondeo  dicendum,  quod  natura  hominis  potest  dupliciter  considerari : 
uno  modo  in  sui  integritate,  sicut  fuit  in  primo  parente  ante  peccatum :  alio 
modo,  secundum  quod  est  corrupta  in  nobis  post  peccatum  primi  parentis. 
Secundum  autem  utrumque  statum  natura  humana  indiget  auxilio  divino  ad 
faciendum,  vel  volendum  quodcumque  bonum,  sicut  primo  movente,  ut  di¬ 
ctum  est  (art.  praec.) :  sed  in  statu  naturae  integrae,  quantum  ad  sufficien¬ 
tiam  operativae  virtutis,  poterat  homo  per  sua  naturalia  velle,  et  operari- 
bonum  suae  naturae  proportionatum,  quale  est  bonum  virtutis  acquisitae; 
non  autem  bonum  superexcedens,  quale  est  bonum  virtutis  infusae :  sed  in 
statu  naturae  corruptae  etiam  deficit  homo  ab  hoc,  quod  secundum  suam 
naturam  potest,  ut  non  possit  totum  hujusmodi  bonum  implere  per  sua  na¬ 
turalia.  Quia  tamen  natura  humana  per  peccatum  non  est  totaliter  corrupta,, 
ut  scilicet  toto  bono  naturae  privetur,  potest  quidem  etiam  in  statu  naturae 
corruptae  per  virtutem  suae  naturae  aliquod  bonum  particulare  agere,  sicut 
aedificare  domos,  plantare  vineas,  et  alia  hujusmodi,  non  tamen  totum  bo¬ 
num  sibi  connaturale,  ita  quod  in  nullo  deficiat:  sicut  homo  infirmus  potest 
per  seipsum  ahquem  motum  habere,  non  tamen  perfecte  potest  moveri 
motu  hominis  sani,  nisi  sanetur  auxilio  medicinae;  sic  igitur  virtute  gratuita 
superaddita  virtuti  naturae  indiget  homo  in  statu  naturae  integrae  quantum 
ad  unum,  scilicet  ad  operandum,  et  volendum  bonum  supernaturale :  sed  in 
statu  naturae  corruptae  quantum  ad  duo,  scilicet  ut  sanetur,  et  ulterius  ut 
1  bonum  supernaturalis  virtutis  operetur,  quod  est  meritorium :  ulterius  autem 
in  utroque  statu  indiget  homo  auxilio  divino,  ut  ab  ipso  moveatur  ad  bene- 
agendum. 

*  Ad  primum  ergo  dicendum,  quod  homo  est  dominus  suorum  actuum,  et. 
volendi,  et  non  volendi,  propter  deliberationem  rationis,  quae  potest  flecti  ad 
junam  partem,  vel  ad  aliam:  sed  quod  deliberet,  vel  non  deliberet,  et  si 
l  hujusmodi  etiam  sit  dominus,  oportet,  quod  hoc  sit  per  deliberationem  prae¬ 
cedentem:  et  cum  hoc  non  procedat  in  infinitum,  oportet  quod  finaliter  de¬ 
veniatur  ad  hoc,  quod  liberum  arbitrium  hominis  moveatur  ab  aliquo  exte¬ 
riori  principio,  quod  est  supra  mentem  humanam,  scilicet  a  Deo,  ut  etiam 
Phil.  probat  in  cap.  de  Bon.  Fort.;  unde  mens  hominis  etiam  sani  non  ita 
habet  dominium  sui  actus,  quin  indigeat  moveri  a  Deo:  et  multo  magis  li- 
%erum  arbitrium  hominis  infirmi  post  peccatum,  per  quod  impeditur  a  bono 
per  corruptionem  naturae. 

Ad  secundum  dicendum,  quod  peccare  nihil  aliud  est,  quam  deficere  a 
bono,  quod  convenit  alicui  secundum  suam  naturam.  Unaquaeque  autem  res 
creata  sicut  esse  non  habet  nisi  ab  alio,  et  in  se  considerata  nihil  est,  ita  in- 

diget  conservari  in  bono  suae  naturae  convenienti  ab  alio:  potest  enim  per 
seipsam  deficere  a  bono,  sicut  et  per  seipsam  potest  deficere  in  non  esse,  nisi 
divinitus  conservaretur. 

Ad  tertium  dicendum,  quod  etiam  verum  non  potest  homo  cognoscere 
sine  auxilio  divino,  sicut  supra  dictum  est  (art.  1.  buj.  q.) ;  et  tamen  magis 
est  natura  humana  corrupta  per  peccatum  quantum  ad  appetitum  boni,  quam 
quantum  ad  cognitionem  veri. 


ARTICULUS  III. 

UTRUM  HOMO  POSSIT  DIUGERE  DEUM  SUPER  OMNIA 
EX  .SOLIS  NATURALIBUS  SINE  GRATIA. 


(Part.  1.  q.  60.  art.  1.  et  2.  Dist.  3.  q.  4.  et  Veri.  q.  2.  art.  2.  ad  16. 

et  Ouodl.  1.  art.  8.). 


Ad  tertium  sic  proceditur.  Videtur,  quod  homo  non  possit  diligere  Deum 
super  omnia  ex  solis  naturalibus  sine  gratia:  diligere  enim  Deum  super  omnia 
est  proprius,  et  principalis  charitatis  actus:  sed  charitatem  homo  non  potest 
habere  per  seipsum;  quia  charitas  Dei  diffusa  est  in  cordibus  nostris  per  Spi¬ 
ritum  Sanctum,  qui  datus  est  nobis,  ut  dicitur  Rom.  5.:  ergo  homo  ex  solis  na¬ 
turalibus  non  potest  Deum  diligere  super  omnia. 

2.  Praeterea.  Nulla  natura  potest  supra  seipsam:  sed  diligere  aliquid 
plus  quam  se,  est  tendere  in  aliquid  supra  seipsum ;  ergo  nulla  natura  creata 
potest  Deum  diligere  supra  seipsam  sine  auxilio  gratiae. 

3.  Praeterea.  Deo,  cum  sit  summum  bonum,  debetur  summus  amor, 
qui  est,  ut  super  omnia  diligatur:  sed  ad  summum  amorem  Deo  impenden¬ 
dum,  qui  ei  a  nobis  debetur,  homo  non  sufficit  sine  gratia:  alioquin  frustra 
adderetur  gratia;  ergo  homo  non  potest  sine  gratia  ex  solis  naturalibus  dili¬ 
gere  Deum  super  omnia. 

Sed  contra.  Primus  homo  in  solis  naturalibus  constitutus  fuit,  ut  a  qui¬ 
busdam  ponitur :  in  quo  statu  manifestum  est,  quod  aliqualiter  Deum  dilexit : 
•sed  non  dilexit  Deum  aequaliter  sibi,  vel  minus  se  ;  quia  secundum  hoc  pec- 
•casset;  ergo  dilexit  Deum  supra  se;  ergo  homo  ex  solis  naturalibus  Deum 
potest  diligere  plus  quam  se,  et  super  omnia. 

Respondeo  dicendum,  quod,  sicut  supra  dictum  est  in  1.  (q.  60.  art.  p.) 
in  quo  etiam  circa  naturalem  dilectionem  Angelorum  diversae  opiniones 
,  sunt  positae,  homo  in  statu  naturae  integrae  poterat  operari  virtute  suae  na¬ 
turae  bonum,  quod  est  sibi  connaturale,  absque  superadditione  gratuiti  doni, 
'licet  non  absque  auxilio  Dei  moventis:  diligere  autem  Deum  super  omnia, 
est  quiddam  connaturale  homini,  et  etiam  cuilibet  creaturae  non  solum  ra¬ 
tionali,  sed  irrationali,  et  etiam  inanimatae  secundum  modum  amoris,  qui 
unicuique  creaturae  competere  potest.  Cujus  ratio  est,  quia  unicuique  natu¬ 
rale  est,  quod  appetat,  et  amet  aliquid,  secundum  quod  aptum  natum  est 
esse:  sic  enim  agitur  unumquodque,  prout  aptum  natum  est  esse,  ut  dicitur 
in  2.  Phys.  (tex.  j8.).  Manifestum  est  autem,  quod  bonum  partis  est  propter 
bonum  totius;  unde  naturali  appetitu,  vel  amore  unaquaeque  res  particularis 
amat  bonum  suum  proprium  propter  bonum  commune  totius  universi,  quod 
est  Deus:  unde  et  Dionys.  dicit  in  lib.  de  Div.  Nora.  (cap.  4.  lect.  11.),  quod 
Deus  convertit  omuia  ad  amorem  sui  ipsius:  unde  homo  in  statu  naturae  inte- 

grae  dilectionem  sui  ipsius  referebat  ad  amorem  Dei  sicut  ad  finem,  et  simi¬ 
liter  dilectionem  omnium  aliarum  rerum ;  et  ita  Deum  diligebat  plus  quam 
seipsum,  et  super  omnia:  sed  in  statu  naturae  corruptae  homo  ab  hoc  deficit 
secundum  appetitum  voluntatis  rationalis,  quae  propter  corruptionem  naturae 
sequitur  bonum  privatum,  nisi  sanetur  per  gratiam  Dei:  et  ideo  dicendum 
■est,  quod  homo  in  statu  naturae  integrae  non  indigebat  dono  gratiae  superad¬ 
ditae  naturalibus  bonis  ad  diligendum  Deum  naturaliter  super  omnia,  licet 
indigeret  auxilio  Dei  ad  hoc  eum  moventis :  sed  in  statu  naturae  corruptae  in¬ 
diget  homo  etiam  ad  hoc  auxilio  gratiae  naturam  sanantis. 

Ad  primum  ergo  dicendum,  quod  charitas  diligit  Deum  super  omnia 
eminentius,  quam  natura:  natura  enim  diligit  Deum  super  omnia,  prout  est 
principium,  et  finis  naturalis  boni:  charitas  autem,  secundum  quod  est  obje¬ 
ctum  beatitudinis,  et  secundum  quod  homo  habet  quamdam  societatem  spi¬ 
ritualem  cum  Deo :  addit  etiam  charitas  super  naturalem  dilectionem  Dei 
promptitudinem  quamdam,  et  delectationem:  sicut  habitus  quilibet  virtutis 
addit  super  actum  bonum,  qui  fit  ex  sola  naturali  ratione  hominis  virtutis 
habitum  non  habentis. 

Ad  secundum  dicendum,  quod  cum  dicitur,  quod  nulla  natura  potest 
supra  seipsam,  non  est  intelligendum,  quod  non  possit  ferri  in  aliquod  obje¬ 
ctum,  quod  est  supra  se :  manifestum  est  enim,  quod  intellectus  noster  natu¬ 
rali  cognitione  potest  aliqua  cognoscere,  quae  sunt  supra  seipsum;  ut  patet 
in  naturali  cognitione  Dei:  sed  illud  intelligendum  est,  quod  natura  non  potest 
ferri  in  actum  excedentem  proportionem  suae  virtutis:  talis  autem  actus  non 
est  diligere  Deum,  super  omnia:  hoc  enim  est  naturale  cuilibet  naturae  creatae, 
ut  dictum  est  (in  corp.  art.). 

Ad  tertium  dicendum,  quod  amor  dicitur  summus  non  solum  quantum 
ad  gradum  dilectionis,  sed  etiam  quantum  ad  rationem  diligendi,  et  dile¬ 
ctionis  modum :  et  secundum  hoc  summus  gradus  dilectionis  est,  quo  cha¬ 
ritas  diligit  Deum  ut  beatificantem,  sicut  dictum  est  (in  corp.  art.). 


ARTICULUS  IV. 

UTRUM  HOMO  SINE  GRATIA  PER  SUA  NATURALIA 
LEGIS  PRAECEPTA  IMPLERE  POSSIT. 

U*wMU/  ZiU*)  / 

(Infr.  art.  3.  ad  1.  et  2.  et  3.  Dist.  28.  art.  3.  et  Veri.  q.  2/f  an.  4.). 


Ad  quartum  sic  proceditur.  Videtur,  quod  homo  sine  gratia  per  sua  na¬ 
turalia  possit  praecepta  legis  implere:  dicit  enim  Apostolus  ad  Rom.  2.  quod 
gentes,  quae  legem  non  habent,  naturaliter  ea  quae  legis  sunt,  faciunt :  sed  illud, 
quod  naturaliter  homo  facit,  per  seipsum  potest  facere  absque  gratia;  ergo 
homo  potest  legis  praecepta  facere  absque  gratia. 

2.  Praeterea.  Hieronymus  (Pelagius)  dicit  in  expositione  catholicae  fidei 
(epist.  7.  ad  Damas,  inter  ascitit.  sub  fin),  illos  esse  maledicendos,  qui  Deum 
praecepisse  homini  aliquid  impossibile  dicunt:  sed  impossibile  est  homini, 
quod  per  seipsum  implere  non  potest;  ergo  homo  potest  implere  omnia  prae¬ 
cepta  legis  per  seipsum. 

3.  Praeterea.  Inter  omnia  praecepta  legis  maximum  est  illud:  Diliges 
Dominum  Deum  tuum  ex  toto  corde  tuo,  ut  patet  Matth.  22. :  sed  hoc  mandatum 
potest  homo  implere  ex  solis  naturalibus,  diligendo  Deum  super  omnia,  ut 

supra  dictum  est  (art.  praec.);  ergo  omnia  mandata  legis  potest  homo  implere 
sine  gratia. 

Sed  contra  est,  quod  Aug.  dicit  in  lib.  de  Haeresib.  (haeresi  88.)  hoc  per¬ 
tinere  ad  haeresim  Pelagianorum,  ut  credant,  sine  gratia  hominem  posse 
facere  omnia  divina  mandata. 

Respondeo  dicendum,  quod  implere  mandata  legis  contingit  dupliciter. 
Uno  modo  quantum  ad  substantiam  operum ;  prout  scilicet  homo  operatur 
justa,  et  fortia,  et  alia  virtutis  opera:  et  hoc  modo  homo  in  statu  naturae 
integrae  potuit  omnia  mandata  legis  implere;  alioquin  homo  non  potuisset  in 
statu  illo  non  peccare;  cum  nihil  aliud  sit  peccare,  quam  transgredi  divina, 
mandata:  sed  in  statu  naturae  corruptae  non  potest  homo  implere  omnia 
mandata  divina  sine  gratia  sanante.  Alio  modo  possunt  impleri  mandata  legis 
non  solum  quantum  ad  substantiam  operis,  sed  etiam  quantum  ad  modum 
agendi,  ut  scilicet  ex  charitate  fiant:  et  sic  neque  in  statu  naturae  integrae, 
neque  in  statu  naturae  corruptae  potest  homo  implere  absque  gratia  legis 
mandata:  unde  August.  in  lib.  de  Corr.  et  Gr.  (cap.  2.)  cum  dixisset,  quod 
sine  gratia  nullum  prorsus  bonum  homines  faciunt,  subdit:  Non  solum  ut 
monstrante  ipsa,  quid  faciendum  sit,  sciant,  verum  etiam  ut  praestante  ipsa,  faciant- 
cum  dilectione  quod  sciunt.  Indigent  insuper  in  utroque  statu  auxilio  Dei  mo¬ 
ventis  ad  mandata  implenda,  ut  dictum  est  (art.  p  huj.  q.). 

Ad  primum  ergo  dicendum,  quod,  sicut  August.  dicit  in  libro  de  Spir.,  et 
Lit.  (cap.  2j.),  non  moveat,  quod  naturaliter  dixit  eos  quae  legis  sunt,  facere: 
hoc  enim  agit  spiritus  gratiae,  ut  imaginem  Dei,  in  qua  naturaliter  facti  sumus, 
instauret  in  nobis. 

Ad  secundum  dicendum,  quod  illud,  quod  possumus  cum  auxilio  divino, 
non  est  nobis  omnino  impossibile,  secundum  illud  Philosophi  in  3.  Ethic. 
(cap.  p) :  Quae  per  amicos  possumus,  aliqualiter  per  nos  possumus;  unde  Hier, 
ibidem  confitetur,  sic  nostrum  liberum  esse  arbitrium,  ut  dicamus  nos  semper 
indigere  Dei  auxilio. 

Ad  tertium  dicendum,  quod  praeceptum  de  dilectione  Dei  non  potest 
homo  implere  ex  puris  naturalibus,  secundum  quod  ex  charitate  impletur,  ut 
ex  supradictis  patet  (art.  p  huj.  q.). 


ARTICULUS  V.  58o 

UTRUM  HOMO  POSSIT  MERERI  VITAM  AETERNAM  SINE  GRATIA. 

(Infr.  q.  114.  art.  2.  et  part.  1.  q.  62.  art.  4.  corp. 
et  1.  Dist.  14.  q.  2.  art.  2.  et  lib.  p  Contr.  g.  cap.  14J.  et  ipo.  et  Ouodl.  1.  art.  7.  corp.). 

Ad  quintum  sic  proceditur.  Videtur,  quod  homo  possit  mereri  vitam 
aeternam  sine  gratia:  dicit  enim  Dominus  Matth.  19.:  Si  vis  ad  vitam  ingredi, 
serva  mandata:  ex  quo  videtur,  quod  ingredi  in  vitam  aeternam  sit  constitu¬ 
tum  in  hominis  voluntate:  sed  id  quod  in  nostra  voluntate  constitutum  est, 
per  nos  ipsos  possumus ;  ergo  videtur  quod  homo  per  seipsum  possit  vitam 
aeternam  mereri. 

2.  Praeterea.  Vita  aeterna  est  merces,  vel  praemium,  quod  hominibus 
redditur  a  Deo,  secundum  illud  Matth.  5. :  Merces  vestra  multa  est  in  coelis :  sed 
merces,  vel  praemium  redditur  a  Deo  homini  secundum  opera  ejus,  secundum 
illud  Ps.  61  :  7 u  reddes  unicuique  secundum  opera  ejus:  cum  igitur  homo  sit 

dominus  suorum  operum,  videtur  quod  in  ejus  potestate  constitutum  sit  ad 
vitam  aeternam  pervenire. 

3.  Praeterea.  Vita  aeterna  est  ultimus  finis  vitae  humanae:  sed  quae¬ 
libet  res  naturalis  per  sua  naturalia  potest  consequi  finem  suum;  ergo  multo 
magis  homo,  qui  est  altioris  naturae,  per  sua  naturalia  potest  pervenire  ad 
vitam  aeternam  absque  aliqua  gratia. 

Sed  contra  est,  quod  Apost.  dicit  ad  Rom.  6.:  Gratia  Dei  vita  aeterna; 
quod  ideo  dicitur,  sicut  Gloss.  ( Aug.  in  lib.  de  Grat.  et  Lib.  Arb.  cap.  q.),  ibidem 
dicit :  Ut  intelligeremus,  Deum  ad  vitam  aeternam  pro  sua  miseratione  nos  per- 
■ducere. 

Respondeo  dicendum,  quod  actus  perducentes  ad  finem  oportet  esse  fini 
proportionatos :  nullus  autem  actus  excedit  proportionem  principii  activi :  et 
ideo  videmus  in  rebus  naturalibus:  quod  nulla  res  potest  perficere  effectum 
per  suam  operationem  qui  excedat  virtutem  activam;  sed  solum  potest  pro¬ 
ducere  per  operationem  suam  effectum  suae  virtuti  proportionatum.  Vita 
autem  aeterna  est  finis  excedens  proportionem  naturae  humanae,  ut  ex  supra- 
dictis  patet  ( q .  3.  art.  3.);  et  ideo  homo  per  sua  naturalia  non  potest  produ¬ 
cere  opera  meritoria  proportionata  vitae  aeternae  ;  sed  ad  hoc  exigitur  altior 
virtus,  quae  est  virtus  gratiae;  et  ideo  sine  gratia  homo  non  potest  mereri 
vitam  aeternam:  potest  tamen  facere  opera  perducentia  ad  bonum  aliquod 
homini  connaturale,  sicut  laborare  in  agro,  bibere,  manducare,  et  habere 
amicum,  et  alia  hujusmodi,  ut  Aug.  dicit  in  3.  responsione  contra  Pelagianos 
(lib.  3.  Hypognost.  cap.  4.). 

Ad  primum  ergo  dicendum,  quod  homo  sua  voluntate  facit  opera  meritoria 
vitae  aeternae:  sed,  sicut  August.  in  eodem  libro  (ibul.)  dicit,  ad  hoc  exigitur, 
quod  voluntas  hominis  praeparetur  a  Deo  per  gratiam. 

Ad  secundum  dicendum,  quod,  sicut  Gloss.  (ord.  Aug.  lib.  de  Grat.  et 
Lib.  Arb.  cap.  8.)  Rom.  6.  super  illud:  Gratia  Dei  vita  aeterna,  dicit:  Certam 
est,  vitam  aeternam  bonis  operibus  reddi:  sed  ipsa  opera  quibus  redditur,  ad  Dei 
gratiam  pertinent;  cum  etiam  supra  dictum  sit  (art.  praec.) ,  quod  ad  implendum 
mandata  legis  secundum  debitum  modum,  per  quem  eorum  impletio  est  me¬ 
ritoria,  requiritur  gratia. 

Ad  tertium  dicendum,  quod  objectio  illa  procedit  de  fine  homini  con- 
naturali:  natura  autem  humana  ex  hoc  ipso  quod  nobilior  est,  potest  ad  al- 
tiorem  finem  perduci,  saltem  auxilio  gratiae,  ad  quem  inferiores  naturae  nullo 
modo  pertingere  possunt:  sicut  homo  est  melius  dispositus  ad  sanitatem,  qui 
aliquibus  auxiliis  medicinae  potest  sanitatem  consequi,  quam  ille,  qui  nullo 
modo,  ut  Philosoph.  introducit  in  2.  de  Coelo  (te. x:.  64.  et  63.). 

ARTICULUS  VI.  581 

UTRUM  HOMO  POSSIT  SEIPSUM  AD  GRATIAM  PRAEPARARE  PER  SEIPSUM 
ABSQ.UE  EXTERIORI  AUXILIO  GRATIAE. 

(Part.  1.  q.  61.  art.  2.  ad  3. 

et  Dist.  28.  art.  4.  et  Veri.  q.  24.  art.  13.  et  ad  Hebr.  12.  lect.  3.). 

Ad  sextum  sic  proceditur.  Videtur,  quod  homo  possit  seipsum  ad  gratiam 
praeparare  per  seipsum  absque  exteriori  auxilio  gratiae:  nihil  enim  imponitur 
'.homini,  quod  sit  ei  impossibile,  ut  supra  dictum  est  (art.  4.  huj.  q.  ad  1.): 

sed  Zach.  i.  dicitur:  Convertimini  ad  me,  et  ego  convertar  ad  vos:  nihil  autem 
est  aliud  se  ad  gratiam  praeparare,  quam  ad  Deum  converti ;  ergo  videtur,  quod 
homo  per  seipsum  possit  se  ad  gratiam  praeparare  absque  auxilio  gratiae 

2.  Praeterea.  Homo  se  ad  gratiam  praeparat,  faciendo  quod  in  se  est: 
quia,  si  homo  facit  quod  in  se  est,  Deus  ei  non  denegat  gratiam:  dicitur 
enim  Matth.  7.  quod  Deus  dat  spiritum  Ionum  petentibus  se:  sed  illud  in  nobis 
esse  dicitur,  quod  est  in  nostra  potestate;  ergo  videtur,  quod  in  nostra  po¬ 
testate  sit  constitutum,  ut  nos  ad  gratiam  praeparemus. 

3.  Praeterea.  Si  homo  indiget  gratia  ad  hoc,  quod  praeparet  se  ad  gra¬ 
tiam,  pari  ratione  indigebit  gratia  ad  hoc,  quod  praeparet  se  ad  illam  gratiam : 
et  sic  procederetur  in  infinitum:  quod  est  inconveniens;  ergo  videtur  standum 
in  primo,  et  scilicet  homo  sine  gratia  possit  se  ad  gratiam  praeparare. 

4.  Praeterea.  Proverb.  16.  dicitur,  quod  hominis  est  praeparare  animum: 
sed  illud  dicitur  esse  hominis,  quod  per  seipsum  potest;  ergo  videtur,  quod 
homo  per  seipsum  se  possit  ad  gratiam  praeparare. 

Sed  contra  est,  quod  dicitur  Joann.  6. :  Nemo  potest  venire  ad  me,  nisi 
Pater,  qui  misit  me,  traxerit  eum:  si  autem  homo  seipsum  praeparare  posset, 
non  oporteret  quod  ab  alio  traheretur ;  ergo  homo  non  potest  se  ad  gratiam 
praeparare  absque  auxilio  gratiae. 

Respondeo  dicendum,  quod  duplex  est  praeparatio  voluntatis  humanae 
ad  bonum.  Una  quidem,  qua  praeparatur  ad  bene  operandum,  ad  Deo 
fruendum:  et  talis  praeparatio  voluntatis  non  potest  fieri  sine  habitualis  gra¬ 
tiae  dono,  quod  sit  principium  operis  meritorii,  ut  dictum  est  (art.  praec. ). 
Alio  modo  potest  intelligi  praeparatio  voluntatis  humanae  ad  consequendum 
ipsum  gratiae  habitualis  donum:  ad  hoc  autem  quod  praeparet  se  homo  ad 
susceptionem  hujus  doni  non  oportet  praesupponere  aliquod  aliud  donum 
habituale  in  anima ;  quia  sic  procederetur  in  infinitum :  sed  oportet  praesup- 
poni  aliquod  auxilium  gratuitum  Dei  interius  animum  moventis,  sive  inspi¬ 
rantis  bonum  propositum.  His  enim  duobus  modis  indigemus  auxilio  divinor 
ut  supra  dictum  est  (art.  2.  et  3.  huj.  q.),  quod  autem  ad  hoc  indigeamus 
auxilio  Dei  moventis,  manifestum  est :  necesse  est  enim,  cum  omnts  agens 
agat  propter  finem,  quod  omnis  causa  convertat  suos  effectus  ad  suum  finem, 
et  ideo,  cum  secundum  ordinem  agentium,  sive  moventium  sit  ordo  finium, 
necesse  est  quod  ad  ultimum  finem  convertatur  homo  per  motionem  primi 
moventis,  ad  finem  autem  proximum  per  motionem  alicujus  inferiorum  mo¬ 
ventium  :  sicut  animus  militis  convertitur  ad  quaerendum  victoriam  ex  mo¬ 
tione  ducis  exercitus,  ad  sequendum  autem  vexillum  alicujus  aciei  ex  mo¬ 
tione  Tribuni;  sic  igitur,  cum  Deus  sit  primum  movens  simpliciter,  ex  ejus 
motione  est,  quod  omnia  in  ipsum  convertantur  secundum  communem  in¬ 
tentionem  boni,  per  quam  unumquodque  intendit  assimilari  Deo  secundum 
suum  modum;  unde  Dionys.  in  lib.  de  Div.  Nom.  (cap.  4.  lect.  11.)  dicit,  quod 
Deus  convertit  omnia  ad  seipsum:  sed  homines  justus  convertit  ad  seipsum 
sicut  ad  specialem  finem,  quem  intendunt,  et  cui  cupiunt  adhaerere  sicut 
bono  proprio,  secundum  illud  Psal.  72.:  Mihi  adhaerere  Deo  bonum  est,  et  ideo 
quod  homo  convertatur  ad  Deum,  hoc  non  potest  esse,  nisi  Deo  ipsum  con¬ 
vertente  :  hoc  autem  est  praeparare  sed  ad  gratiam,  quasi  ad  Deum  converti : 

'  sicut  ille  qui  habet  oculum  aversum  a  lumine  solis,  per  hoc  se  praeparat  ad 
recipiendum  lumen  solis,  quod  oculos  suos  convertit  versus  solem,  unde 
patet,  quod  homo  non  potest  se  praeparare  ad  lumen  gratiae  suscipiendum, 
nisi  per  auxilium  gratuitum  Dei  interius  moventus. 

Ad  primum  ergo  dicendum,  quod  conversio  hominis  ad  Deum  fit  qui¬ 
dem  per  liberum  arbitrium:  et  secundum  hoc  homini  praecipitur,  quod  se 
ad  Deum  convertat:  sed  liberum  arbitrium  ad  Deum  converti  non  potest,  nisi 
Deo  ipsum  ad  se  convertente,  secundum  illud  Hierem.  31.:  Converte  me,  et 
convertar:  quia  tu  Domine  Deus  meus:  et  Threnorum  ultimo:  Converte  nos  Do¬ 
mine  ad  te,  et  convertemur. 

Ad  secundum  dicendum,  quod  nihil  homo  potest  facere,  nisi  a  Deo  mo¬ 
veatur,  secundum  illud  Joan.  15.:  Sine  me  nihil  potestis  facere ;  et  ideo,  cum 
dicitur  homo  facere  quod  in  se  est,  dicitur  hoc  esse  in  potestate  hominis, 
secundum  quod  est  motus  a  Deo. 

Ad  tertium  dicendum,  quod  illa  objectio  procedit  de  gratia  habituali;  ad 
quam  requiritur  aliqua  praeparatio;  quia  omnis  forma  requirit  susceptibile 
dispositum;  sed  hoc  quod  homo  moveatur  a  Deo,  non  praeexigit  aliquam 
aliam  motionem;  cum  Deus  sit  primum  movens;  unde  non  oportet  abire  in 
infinitum. 

Ad  quartum  dicendum,  quod  hominis  est  praeparare  animum;  quia  hoc 
facit  per  liberum  arbitrium,  sed  tamen  hoc  non  facit  sine  auxilio  Dei  mo¬ 
ventis,  et  ad  se  attrahentis,  ut  dictum  est  (in  corp.  art.). 

ARTICULUS  VII.  582 

UTRUM  HOMO  POSSIT  RESURGERE  A  PECCATO  SINE  AUXILIO  GRATIAE. 

(Infr.  q.  r/3.  art.  2.  et  2-2.  q.  137.  art.  3.  ad  3. 
et  pari.  3.  q.  36.  art.  3.  corp.  et  2.  Dist.  20.  q.  2.  art.  3.  ad 3.  et  lib.  3.  Contr.  cap.  ifl- 
et  lib.  4.  cap.  72.  et  Veri.  q.  24.  art.  1.  ad  10.  et  12.  et  q.  28.  art.  2.). 

Ad  septimum  sic  proceditur.  Videtur,  quod  homo  possit  resurgere  a  pec¬ 
cato  sine  auxilio  gratiae:  illud  enim,  quod  praeexigitur  ad  gratiam,  fit  sine 
gratia:  sed  resurgere  a  peccato  praeexigitur  ad  illuminationem  gratiae:  di¬ 
citur  enim  ad  Eph.  5.:  Exurge  a  mortuis,  et  illuminabit  te  Christus;  ergo  homo 
potest  resurgere  a  peccato  sine  gratia. 

2.  Praeterea.  Peccatum  virtuti  opponitur,  sicut  morbus  sanitati,  ut  su¬ 
pra  dictum  est  (q.  7.  art.  1.):  sed  homo  per  virtutem  naturae  potest  resur¬ 
gere  de  aegritudine  ad  sanitatem,  sine  auxilio  exterioris  medicinae,  propter 
hoc  quod  intus  manet  principium  vitae,  a  quo  procedit  operatio  naturalis ; 
ergo  videtur,  quod  homo  simili  ratione  possit  reparari  per  seipsum,  redeundo 
de  statu  peccati  ad  statum  justitiae  absque  auxilio  exterioris  gratiae. 

3.  Praeterea.  Quaelibet  res  naturalis  potest  redire  per  seipsam  adactum 
convenientem  suae  naturae:  sicut  aqua  calefacta  pet  seipsam  redit  ad  natu¬ 
ralem  frigiditatem;  et  lapis  sursum  projectus  per  seipsum  redit  ad  suum  mo¬ 
tum  naturalem:  sed  peccatum  est  quidam  actus  contra  naturam,  ut  patet  per 
Damasc.  in  2.  lib.  (Orih.  Fid.  cap.  qo.J;  ergo  videtur,  quod  homo  possit  per 
seipsum  redire  de  peccato  ad  statum  justitiae. 

Sed  contra  est,  quod  Apostolus  dicit  ad  Galatas  2.:  Si  data  est  lex,  quae 
potest  justificare,  ergo  Christus  gratis  mortuus  est,  idest  sine  causa;  pari  ergo 
ratione,  si  homo  habet  naturam,  per  quam  potest  justificari,  Christus  gratis,. 
idest  sine  causa,  mortuus  est:  sed  hoc  est  inconveniens  dicere;  ergo  non  po¬ 
test  per  seipsum  justificari,  idest  redire  de  statu  culpae  ad  statum  justitiae. 

Respondeo  dicendum,  quod  homo  nullo  modo  potest  resurgere  a  pec- 
,cato  per  seipsum  sine  auxilio  gratiae:  cum  enim  peccatum  transiens  actu 
remaneat  reatu,  ut  supra  dictum  est  (q.  8y.  art.  6.),  non  est  idem  resurgere 
-a  peccato,  quod  cessare  ab  actu  peccati :  sed  resurgere  a  peccato,  est  repa¬ 
rari  hominem  ad  ea,  quae  peccando  amisit :  incurrit  autem  homo  triplex  de¬ 
trimentum  peccando,  ut  ex  supradictis  patet  (art.  i.  q.8y.  86.  etSy.),  scilicet: 
maculam,  corruptionem  naturalis  boni,  et  reatum  poenae;  maculam  quidem  in¬ 
currit,  inquantum  privatur  decore  gratiae  ex  deformitate  peccati:  bonum  au¬ 
tem  naturae  corrumpitur,  inquantum  natura  hominis  deordinatur,  voluntate 
hominis  Deo  non  subjecta;  hoc  enim  ordine  sublato,  consequens  estuttota 
natura  hominis  peccantis  inordinata  remaneat:  reatus  vero  poenae  est,  per  quem 
homo  peccando  mortaliter  meretur  damnationem  aeternam.  Manifestum  est 
autem  de  singulis  horum  trium,  quod  non  possunt  reparari,  nisi  per  Deum:  cum 
enim  decor  gratiae  proveniat  ex  illustratione  divini  luminis,  non  potest-  talis 
decor  in  anima  reparari,  nisi  Deo  denuo  illustrante;  unde  requiritur  habi¬ 
tuale  donum,  quod  est  gratiae  lumen:  similiter  ordo  naturae  reparari  non 
potest,  ut  scilicet  voluntas  hominis  Deo  subjiciatur,  nisi  Deo  voluntatem  ho¬ 
minis  ad  se  trahente,  sicut  dictum  est  (art.  praec.) :  similiter  etiam  reatus 
poenae  aeternae  remitti  non  potest  nisi  a  Deo,  in  quem  est  offensa  commissa, 
et  qui  est  hominum  judex;  et  ideo  requiritur  auxilium  gratiae  ad  hoc,  quod 
homo  a  peccato  resurgat,  et  quantum  ad  habituale  donum,  et  quantum  ad 
interiorem  Dei  motionem. 

Ad  primum  ergo  dicendum,  quod  illud  indicitur  homini,  quod  pertinet  ad 
actum  liberi  arbitrii;  qui  requiritur  in  hoc,  quod  homo  a  peccato  resurgat; 
et  ideo,  cum  dicitur:  Exurge,  et  illuminabit  te  Christus,  non  est intelligendum, 
quod  tota  exsurrectio  a  peccato  praecedat  illuminationem  gratiae ;  sed  quia, 
cum  homo  per  liberum  arbitrium  a  Deo  motum  surgere  conatur  a  peccato: 
recipit  lumen  gratiae  justificantis. 

Ad  secundum  dicendum,  quod  naturalis  ratio  non  est  sufficiens  princi¬ 
pium  hujus  sanitatis,  quae  est  in  homine  per  gratiam  justificantem  :  sed  hujus 
principium  est  gratia,  quae  tollitur  per  peccatum ;  et  ideo  non  potest  homo 
per  seipsum  reparari;  sed  indiget  ut  denuo  ei  lumen  gratiae  infundatur;  sicut 
si  corpori  mortuo  resuscitando  denuo  infunderetur  anima. 

Ad  tertium  dicendum,  quod  quando  natura  est  integra,  per  seipsam  potest 
reparari  ad  id,  quod  est  sibi  conveniens,  et  proportionatum :  sed  ad  id,  quod 
superexcedit  suam  proportionem,  reparari  non  potest  sine  exteriori  auxilio ; 
sic  igitur  humana  natura  defluens  per  actum  peccati,  quia  non  manet  integra, 
sed  corrumpitur,  ut  supra  dictum  est  (q.  8p),  non  potest  per  se  ipsam  repa¬ 
rari,  neque  etiam  ad  bonum  sibi  connaturale,  et  multo  minus  ad  bonum  su- 
pernaturale  justitiae. 


ARTICULUS  VIII.  58} 

UTRUM  HOMO  SINE  GRATIA  POSSIT  NON  PECCARE. 

(Supr.  q.  6 3.  art.  2.  ad  2.  et  lib.  3.  Contr.  g.  cap.  160.  et  Veri.  q.  22.  art. 3.  ad  7. 
et  1.  Cor.  12.  et  Hebr.  10.  lect.  1.). 

Ad  octavum  sic  proceditur.  Videtur,  quod  homo  sine  gratia  possit  non 
peccare:  Nullus  enim  eccat  in  eo,  quod  vitare  non  potest,  ut  August.  dicit  in 

iib.  de  Duab.  Anim.  (cap.  10.  et  11.),  et  de  Lib.  Arb.  (lib.  3.  cap.  iS.) ;  si  ergo 
homo  existens  in  peccato  mortali  non  possit  vitare  peccatum,  videtur  quod 
peccando  non  peccet,  quod  est  inconveniens. 

2.  Praeterea.  Ad  hoc  corripitur  homo,  ut  non  peccet;  si  igitur  homo 
in  peccato  mortali  existens  non  potest  non  peccare,  videtur  quod  frustra  ei 
correptio  adhibeatur,  quod  est  inconveniens. 

3.  Praeterea.  Eccli.  15.  dicitur:  Ante  hominem  vita,  et  mors ,  bonum,  et 
malum;  quod  placuerit  ei,  dabitur  illi:  sed  aliquis  peccando  non  desinit  esse 
homo;  ergo  adhuc  in  ejus  potestate  est  eligere  bonum,  vel  malum:  et  ita 
potest  homo  sine  gratia  vitare  peccatum. 

Sed  contra  est,  quod  August.  dicit  in  lib.  de  Perf.  Just.  (in  fin.  lib.), 
quisquis  negat  nos  orare  debere,  ne  intremus  in  tentationem  (negat  autem 
hoc,  qui  contendit  ad  non  peccandum  gratiae  Dei  adjutorium  non  esse  ho¬ 
mini  necessarium,  sed  sola  lege  accepta  humanam  sufficere  voluntatem)  ab 
auribus  omnium  removendum,  et  ore  omnium  anathematizandum  esse  non 
dubito. 

Respondeo  dicendum,  quod  de  homine  dupliciter  loqui  possumus ;  uno 
modo  secundum  statum  naturae  integrae:  alio  modo  secundum  statum  naturae 
corruptae.  Secundum  statum  quidem  naturae  integrae  etiam  sine  gratia  ha¬ 
bituali  poterat  homo  non  peccare,  nec  mortaliter,  nec  venialiter :  quia  pec¬ 
care  nihil  aliud  est,  quam  recedere  ab  eo,  quod  est  secundum  naturam :  quod 
vitare  homo  poterat  in  statu  naturae  integrae:  non  tamen  hoc  poterat  sine 
auxilio  Dei  in  bono  conservantis,  quo  subtracto,  etiam  ipsa  natura  in  nihilum 
decideret.  In  statu  autem  naturae  corruptae  indiget  homo  gratia  habituali 
sanante  naturam  ad  hoc  quod  omnino  a  peccato  abstineat:  quae  quidem  sa¬ 
natio  primo  fit  in  praesenti  vita  secundum  mentem,  appetitu  carnali  nondum 
totaliter  reparato;  unde  Apostolus  ad  Rom.  7.  in  persona  hominis  reparati 
dicit :  Ego  ipse  mente  servio  legi  Dei,  carne  autem  legi  peccati :  in  quo  quidem 
statu  potest  homo  abstinere  ab  omni  peccato  mortali,  quod  in  ratione  con¬ 
sistit,  ut  supra  habitum  est  (q.  74.  art.p.):  non  autem  potest  homo  abstinere 
ab  omni  peccato  veniali  propter  corruptionem  infer’’ tris  appetitus  sensuali¬ 
tatis:  cujus  motus  singulos,  quidem  ratio  reprimere  potest,  et  ex  hoc  habent 
rationem  peccati,  et  voluntarii;  non  autem  omnes,  quia  dum  uni  resistere 
nititur,  fortassis  alius  insurgit,  et  etiam  quia  ratio  non  semper  potest  esse 
pervigil  ad  hujusmodi  motus  vitandos,  ut  supra  dictum  est  (q.  74.  art.  10). 

Similiter  etiam  antequam  hominis  ratio,  in  qua  est  peccatum  mortale, 
reparetur  per  gratiam  justificantem,  potest  singula  peccata  mortalia  vitare, 
et  secundum  aliquod  tempus:  quia  non  est  necesse,  quod  continuo  peccet 
in  actu:  sed  quod  diu  maneat  absque  peccato  mortali,  esse  non  potest;  unde 
et  Gregorius  dicit  super  Ezechiel.  (hom.  11.  a  med.  et  lib.  27.  Moral.  cap.  q), 
quod  peccatum,  quod  mox  per  poenitentiam  non  deletur,  suo  pondere  ad 
aliud  trahit.  Et  hujus  ratio  est,  quia  sicut  rationi  subdi  debet  inferior  appe¬ 
titus;  ita  etiam  ratio  subdi  debet  Deo,  et  in  ipso  constituere  finem  suae  vo¬ 
luntatis:  per  finem  autem  oportet  quod  regulentur  omnes  actus  humani,  sicut 
per  rationis  judicium  regulari  debent  motus  inferioris  appetitus;  sicut  ergo 
inferiori  appetitu  non  totaliter  subjecto  rationi,  non  potest  esse  quin  contin¬ 
gant  inordinati  motus  in  appetitu  sensitivo :  ita  etiam  ratione  hominis  non 
totaliter  existente  subjecta  Deo,  consequens  est  ut  contingant  multae  inor¬ 
dinationes  in  ipsis  actibus  rationis :  cum  enim  homo  non  habet  cor  suum 
firmatum  in  Deo,  ut  pro  nullo  bono  consequendo,  vel  malo  vitando  ab  eo 

separari  vellet,  occurrunt  multa,  propter  quae  consequenda,  vel  vitanda  homo 
recedit  a  Deo,  contemnendo  praecepta  ipsius:  et  ita  peccat  mortaliter;  prae¬ 
cipue  quia  in  repentinis  homo  operatur  secundum  finem  praeconceptum,  et 
secundum  habitum  praeexistentem,  ut  Philosophus  dicit  in  3.  Ethic.  (cap.  8 . 
adfin.);  quamvis  ex  praemeditatione  rationis  homo  possit  aliquid  agere  praeter 
ordinem  finis  praeconcepti,  et  praeter  inclinationem  habitus:  sed  quia  homo 
non  potest  semper  esse  in  tali  praemeditatione,  non  potest  contingere  ut  diu. 
permaneat,  quin  operetur  secundum  convenientiam  [al.  consequentiam ]  volun¬ 
tatis  deordinatae  a  Deo,  nisi  cito  per  gratiam  ad  debitum  ordinem  reparetur. 

Ad  primum  ergo  dicendum,  quod  homo  potest  vitare  singulos  actus  pec¬ 
cati,  non  tamen  omnes,  nisi  per  gratiam,  ut  dictum  est  (in  corp.) :  et  tamen, . 
quia  ex  ejus  defectu  est,  quod  homo  se  ad  gratiam  habendam  non  praeparet, 
propter  hoc  a  peccato  non  excusatur,  quod  sine  gratia  peccatum  vitare  non-, 
potest. 

Ad  secundum  dicendum,  quod  correptio  utilis  est,  ut  ex  dolore  corre¬ 
ptionis  voluntas  regenerationis  oriatur;  si  tamen  qui  corripitur,  filius  est  pro¬ 
missionis,  ut  strepitu  correptionis  forinsecus  insonante,  aut  flagellante,  Deus 
in  illo  intrinsecus  occulta  inspiratione  operetur  et  velle,  ut  Augustinus  dicit 
in  lib.  de  Correp.,  et  Gr.  (cap.  6.);  ideo  ergo  necessaria  est  correptio,  quia- 
voluntas  hominis  requiritur  ad  hoc,  quod  a  peccato  abstineat:  sed  tamen 
correptio  non  est  sufficiens  sine  Dei  auxilio;  unde  Eccle.  7.:  Considera  opera 
Dei ,  quod  nemo  possit  corrigere,  quem  ille  despexerit. 

Ad  tertium  dicendum,  quod,  sicut  Augustinus  dicit  in  Hypognostic, 
(lib.  3.  cap.  1.  et  2.),  verbum  illud  intelligitur  de  homine  secundum  statum 
naturae  integrae,  quando  nondum  erat  servus  peccati ;  unde  poterat  peccare,, 
et  non  peccare  ;  nunc  etiam,  quod.cum.que  vult  homo,  datur  ei;  sed  hoc  quod 
bonum  veiit,  habet  ex  auxilio  gratiae. 


ARTICULUS  IX.  584. 

UTRUM  ILLE,  QUI  JAM  CONSECUTUS  EST  GRATIAM, 

PER  SEIPSUM  POSSIT  OPERARI  BONUM,  ET  VITARE  PECCATUM 
ABSQUE  AUXILIO  GRATIAE. 

Ad  nonum  sic  proceditur.  Videtur,  quod  ille,  qui  jam  consecutus  est 
gratiam,  per  seipsum  possit  operari  bonum,  et  vitare  peccatum  absque  3110- 
auxilio  gratiae:  unumquodque  enim  aut  frustra  est,  aut  imperfectum,  si  non 
implet  illud,  ad  quod  datur:  sed  gratia  ad  hoc  datur  nobis,  ut  possimus  bonum 
facere,  et  vitare  peccatum ;  si  igitur  per  gratiam  hoc  homo  non  potest,  vi¬ 
detur,  quod  vel  gratia  sit  frustra  data,  vel  sit  imperfecta. 

2.  Praeterea.  Per  gratiam  ipse  Spiritus  Sanctus  in  nobis  habitat,  secundum 
illud  1.  ad  Cor.  3.:  Nescitis,  quia  templum  Dei  estis,  et  spiritus  Dei  habitat  in 
vobis?  Sed  Spiritus  Sanctus,  cum  sit  omnipotens,  sufficiens  est,  ut  nos  inducat 
ad  bene  operandum,  et  ut  nos  a  peccato  custodiat;  ergo  homo  gratiam 
consecutus  potest  utrumque  praedictorum  absque  alio  auxilio  gratiae. 

3,  Praeterea.  Si  homo  consecutus  gratiam  adhuc  alio  auxilio  gratiae 
indiget  ad  hoc  quod  recte  vivat,  et  a  peccato  abstineat,  pari  ratione  etsi  illud 
aliud  auxilium  gratiae  consecutus  fuerit,  adhuc  alio  auxilio  gratiae  indige¬ 
bit;  procedetur  ergo  in  infinitum:  quod  est  inconveniens;  ergo  ille  qui  est 

in  gratia,  non  indiget  alio  auxilio  gratiae  ad  hoc,  quod  bene  operetur,  et  a 
peccato  abstineat. 

Sed  contra  est,  quod  Augustinus  dicit  in  lib.  de  Nat.  et  Gr.  (cap.  26.), 
quod  sicut  oculus  corporis  plenissime  sanus,  nisi  candore  lucis  adjutus,  non 
potest  cernere:  sic  et  homo  perfectissime  etiam  justificatus,  nisi  aeterna  luce 
justitiae  divinitus  adjuvetur,  recte  non  potest  vivere:  sed  justificatio  fit  per 
gratiam,  secundum  illud  Rom.  3.:  Justificati  gratis  per  gratiam  ipsius;  ergo 
etiam  homo  jam  habens  gratiam  indiget  alio  auxilio  gratiae  ad  hoc,  quod 
recte  vivat. 

Respondeo  dicendum,  quod,  sicut  supra  dictum  est  (art.  2.  et 5.  huj.  q.),  homo 
ad  recte  vivendum  dupliciter  auxilio  Dei  indiget;  uno  quidem  modo  quantum 
ad  aliquod  habituale  donum,  per  quod  natura  humana  corrupta  sanetur,  et 
etiam  sanata  elevetur  ad  operanda  opera  meritoria  vitae  aeternae  quae  ex¬ 
cedunt  proportionem  naturae :  alio  modo  indiget  homo  auxilio  gratiae,  ut  a 
Deo  moveatur  ad  agendum.  Quantum  igitur  ad  primum  auxilii  modum  homo 
in  gratia  existens  non  indiget  alio  auxilio  gratiae,  quasi  aliquo  alio  habitu 
infuso :  indiget  tamen  auxilio  gratiae  secundum  alium  modum,  ut  scilicet  a 
Deo  moveatur  ad  recte  agendum:  et  hoc  propter  duo:  primo  quidem  ratione 
generali  propter  hoc,  quod,  sicut  supra  dictum  est  (art.  1.  huj.  q.),  nulla  res 
creata  potest  in  quemcumque  actum  prodire,  nisi  virtute  motionis  divinae : 
secundo  ratione  speciali  propter  conditionem  status  humanae  naturae:  quae 
quidem  licet  per  gratiam  sanetur  quantum  ad  mentem,  remanet  tamen  in 
ea  corruptio,  et  infectio  quantum  ad  carnem,  per  quam  servit  legi  peccati,  ut 
dicitur  ad  Rom.  7.:  remanet  etiam  quaedam  ignorantiae  obscuritas  in  intel¬ 
lectu,  secundum  quam,  ut  etiam  dicitur  Rom.  8.:  Quid  oremus,  sicut  oportet, 
nescimus:  propter  varios  enim  rerum  eventus,  et  quia  etiam  nosipsos  non 
perfecte  cognoscimus,  non  possumus  ad  plenum  scire,  quid  nobis  expediat, 
secundum  illud  Sap.  9. :  Cogitationes  mortalium  timidae,  et  incertae  providentiae 
nostrae;  et  ideo  necesse  est  nobis,  ut  a  Deo  dirigamur,  et  protegamur,  qui 
omnia  novit,  et  omnia  potest;  et  propter  hoc  etiam  renatis  in  filios  Dei  per 
gratiam  convenit  dicere:  Et  ne  nos  inducas  in  tentationem;  et:  Fiat  voluntas 
tua,  sicut  in  coelo,  et  in  terra,  et  caetera,  quae  in  oratione  Dominica  conti¬ 
nentur  ad  hoc  pertinentia. 

Ad  primum  ergo  dicendum,  quod  donum  habitualis  gratiae  non  ad  hoc 
datur  nobis,  ut  per  ipsum  non  indigeamus  ulterius  divino  auxilio :  indiget 
enim  quaelibet  creatura,  ut  a  Deo  conservetur  in  bono,  quod  ab  eo  accepit: 
et  ideo,  si  post  acceptam  gratiam  homo  adhuc  indiget  divino  auxilio,  non 
potest  concludi,  quod  gratia  sit  in  vanum  data,  vel  quod  sit  imperfecta :  quia 
etiam  in  statu  gloriae,  quando  gratia  erit  omnino  perfecta,  homo  divino 
auxilio  indigebit :  hic  autem  aliqualiter  gratia  imperfecta  est,  inquantum  ho¬ 
minem  non  totaliter  sanat,  ut  dictum  est  (in  corp.  art.). 

Ad  secundum  dicendum,  quod  operatio  Spiritus  Sancti,  quae  nos  movet, 
et  protegit,  non  circumscribitur  per  effectum  habitualis  doni,  quod  in  nobis 
causat:  sed  praeter  hunc  effectum  nos  movet,  et  protegit  simul  cum  Patre, 
et  Filio. 

Ad  tertium  dicendum,  quod  ratio  illa  concludit,  quod  homo  non  indi¬ 
geat  alia  habituali  gratia. 

ARTICULUS  X.  585 

UTRUM  HOMO  IN  GRATIA  CONSTITUTUS  INDIGEAT  AUXILIO  GRATIAE 

AD  PERSEVERANDUM. 

(Infr.  q.  114.  art.  2.  et  2-2.  q.  138.  ari.  4.  et  2.  Disi.  29.  in  exp.  Ut.  ad  2. 
et  lib.  3.  Contr.g.  cap.  133.  et  Veri.q.  24.  art.  13. 
et  q.  27.  art.  3.  ad  3.  et  Ps.  31.  et  Joan.  7.  lect.  2.). 

Ad  decimum  sic  proceditur.  Videtur,  quod  homo  in  gratia  constitutus  non 
indigeat  auxilio  gratiae  ad  perseverandum :  perseverantia  enim  est  aliquid  mi¬ 
nus  virtute,  sicut  et  continentia,  ut  patet  per  Philos.  in  7.  Ethic.  (implic.  cap.  7. 
et  8.)  :  sed  homo  non  indiget  alio  auxilio  gratiae  ad  habendum  virtutes,  ex 
quo  est  justificatus  per  gratiam ;  ergo  multo  minus  indiget  auxilio  gratiae 
ad  habendum  perseverantiam. 

2.  Praeterea.  Omnes  virtutes  simul  infunduntur:  sed  perseverantia  po¬ 
nitur  quaedam  virtus ;  ergo  videtur,  quod  simul  cum  gratia  infusis  aliis  vir¬ 
tutibus  perseverantia  detur. 

3.  Praeterea.  Sicut  Apostolus  dicit  Rom.  5.  plus  restitutum  est  homini 
per  donum  Christi,  quam  amiserit  per  peccatum  Adae:  sed  Adam  id  ac¬ 
cepit,  unde  posset  perseverare;  ergo  multo  magis  nobis  restituitur  per  gra¬ 
tiam  Christi,  ut  perseverare  possimus:  et  ita  homo  non  indiget  gratia  ad 
perseverandum. 

Sed  contra  est,  quod  August.  dicit  in  lib.  de  Persev.  (cap.  2.) :  Cur  per¬ 
severantia  poscitur  a  Deo,  si  non  datur  a  Deo  ?  an  et  ista  irrisoria  petitio  est, 
cum  id  ab  eo  petitur,  quod  scitur  non  ipsum  dare,  sed  ipso  non  dante  esse  in  ho¬ 
minis  potestate?  Sed  perseverantia  petitur  etiam  ab  illis,  qui  sunt  per  gratiam 
sanctificati;  quod  intelligitur,  cum  dicimus:  Sanctificetur  nomen  tuum,  ut  ibid. 
(et  lib.  de  Corrept.  et  Gr.cap.  12.)  August.  confirmat  per  verba  Cypriani;  ergo 
homo  etiam  in  gratia  constitutus  indiget,  ut  ei  perseverantia  a  Deo  detur. 

Respondeo  dicendum,  quod  perseverantia  tripliciter  dicitur.  Quandoque 
enim  significat  habitum  mentis,  per  quem  homo  firmiter  stat,  ne  removeatur 
ab  eo,  quod  est  secundum  virtutem,  per  tristitias  irruentes ;  ut  sic  se  habeat 
perseverantia  ad  tristitias,  sicut  continentia  ad  concupiscenti  as,  et  delecta¬ 
tiones,  ut  Philosophus  dicit  in  7.  Eth.  (cap.  y.).  Alio  modo  potest  dici  perse¬ 
verantia  habitus  quidam,  secundum  quem  homo  habet  propositum  perseve¬ 
randi  in  bono  usque  in  finem:  et  utroque  istorum  modorum  perseverantia 
simul  cum  gratia  infunditur,  sicut  et  continentia,  et  caeterae  virtutes.  Alio 
modo  dicitur  perseverantia  continuatio  quaedam  boni  usque  ad  finem  vitae: 
et  ad  talem  perseverantiam  habendam  homo  in  gratia  constitutus  non  quidem 
indiget  aliqua  alia  habituali  gratia,  sed  divino  auxilio  ipsum  dirigente,  et 
protegente  contra  tentationum  impulsus,  sicut  ex  praecedenti  quaestione  ap¬ 
paret;  et  ideo,  postquam  aliquis  est  justificatus  per  gratiam,  necesse  habet  a 
Deo  petere  praedictum  perseverantiae  donum,  ut  scilicet  custodiatur  a  malo 
usque  ad  finem  vitae :  multis  enim  datur  gratia,  quibus  non  datur  perseverare 
in  gratia. 

Ad  primum  ergo  dicendum,  quod  objectio  illa  procedit  de  primo  modo 
perseverantiae;  sicut  et  secunda  objectio  procedit  de  secundo. 

Unde  patet  solutio  ad  secundum. 

Ad  tertium  dicendum,  quod,  sicut  Augustinus  dicit  in  lib.  de  Nat.  et 
Grat  (cap.  43. ) ,  homo  in  primo  statu  accepit  donum,  per  quod  perseverare 
posset,  non  autem  accepit  ut  perseveraret,  nunc  autem  per  gratiam  Christi 
multi  accipiunt  et  donum  gratiae,  quo  perseverare  possunt,  et  ulterius  eis 
datur  quod  perseverent:  et  sic  donum  Christi  est  majus,  quam  delictum  Adae: 
et  tamen  facilius  homo  per  gratiae  donum  perseverare  poterat  in  statu  inno¬ 
centiae,  in  quo  nulla  erat  rebellio  carnis  ad  spiritum,  quam  nunc  possimus, 
quando  reparatio  gratiae  Christi,  etsi  sit  inchoata  quantum  ad  mentem,  non¬ 
dum  tamen  est  consummata  quantum  ad  carnem  :  quod  erit  in  patria,  ubi 
homo  non  solum  perseverare  poterit,  sed  etiam  peccare  non  poterit. 


QUAESTIO  CX. 

DE  GRATIA  DEI  QUANTUM  AD  EJUS  ESSENTIAM, 
IN  QUATUOR  ARTICULOS  DIVISA. 


Deinde  considerandum  est  de  gratia  Dei  quantum  ad  ejus  essentiam. 

Et  circa  hoc  quaeruntur  quatuor. 

Primo.  Utrum  gratia  ponat  aliquid  in  anima. 

Secundo.  Utrum  gratia  sit  qualitas. 

Tertio.  Utrum  gratia  differat  a  virtute  infusa. 

Quarto.  De  subjecto  gratiae. 

ARTICULUS  I.  586 

UTRUM  GRATIA  PONAT  ALIQUID  IN  ANIMA. 

(2.  Dist.  2 6.  ari.  1.  et  lib.  3.  Contr.  g.  cap.  155.  et  Veri.  q.  27.  ari.  1.). 

Ad  primum  sic  proceditur.  Videtur,  quod  gratia  non  ponat  aliquid  in  anima: 
sicut  enim  homo  dicitur  habere  gratiam  Dei,  ita  etiam  gratiam  hominis; 
unde  dicitur  Genes.  39.  quod  Dominus  dedit  Joseph  gratiam  in  conspectu  prin¬ 
cipis  car ceris:  sed  per  hoc  quod  homo  dicitur  habere  gratiam  hominis,  nihil 
ponitur  in  eo,  qui  gratiam  alterius  habet,  sed  in  eo,  cujus  gratiam  habet,  po¬ 
nitur  acceptatio  quaedam;  ergo  per  hoc  quod  homo  habere  gratiam  Dei  di¬ 
citur,  nihil  ponitur  in  anima,  sed  solum  significatur  acceptatio  divina. 

2.  Praeterea.  Sicut  anima  vivificat  corpus,  ita  Deus  vivificat  animam: 
unde  dicitur  Deut.  30.:  Ipse  est  vita  tua:  sed  anima  vivificat  corpus  imme¬ 
diate  ;  ergo  etiam  nihil  cadit  medium  inter  Deum,  et  animam ;  non  ergo  gratia 
ponit  aliquid  creatum  in  anima. 

3.  Praeterea.  Ad  Rom.  1.  super  illud:  Gratia  vobis,  et  pax,  dicit  Gloss. 
(interi.) :  Gratia,  idest  remissio  peccatorum :  sed  remissio  peccatorum  non  ponit 
in  anima  aliquid,  sed  solum  in  Deo  non  imputante  peccatum,  secundum  illud 
Psal.  31.:  Beatus  vir,  cui  non  imputavit  Dominus  peccatum;  ergo  nec  gratia 
ponit  aliquid  in  anima. 

Sed  contra.  Lux  ponit  aliquid  in  illuminato:  sed  gratia  est  quaedam  lux 
animae;  unde  Augustinus  dicitin  libro  de  Natura,  et  Gratia  (cap.  22.  in  prine.): 
Praevaricatorem  legis  digne  lux  deserit  ventatis,  qua  desertus  utique  fit  caecus;  ergo 
gratia  ponit  aliquid  in  anima. 

Respondeo  dicendum,  quod  secundum  communem  modum  loquendi  tri¬ 
pliciter  gratia  accipi  consuevit:  uno  modo  pro  dilectione  alicujus :  sicut  con¬ 
suevimus  dicere,  quod  iste  miles  habet  gratiam  regis,  idest  rex  habet  eum  gratum : 
secundo  sumitur  pro  aliquo  dono  gratis  dato:  sicut  consuevimus  dicere:  Hanc 
gratiam  facio  tibi:  tertio  modo  sumitur  pro  recompensatione  beneficii  gratis 
dati,  secundum  quod  dicimur  agere  gratias  beneficiorum.  Quorum  trium  se¬ 
cundum  dependet  ex  primo  :  ex  amore  enim,  quo  aliquis  habet  alium  gratum, 
procedit  quod  aliquid  ei  gratis  impendat:  ex  secundo  autem  procedit  tertium, 
quia  ex  beneficiis  gratis  exhibitis  gratiarum  actio  consurgit.  Quantum  igitur 
ad  duo  ultima,  manifestum  est,  quod  gratia  aliquid  ponit  in  eo,  qui  gratiam 
accipit:  primo  quidem  ipsum  donum  gratis  datum:  secundo  hujus  doni  reco¬ 
gnitionem  :  sed  quantum  ad  primum  est  differentia  attendenda  circa  gratiam 
Dei,  et  gratiam  hominis :  quia  enim  bonum  creaturae  provenit  ex  voluntate 
divina,  ideo  ex  dilectione  Dei,  qua  vult  creaturae  bonum,  profluit  aliquod 
bonum  in  creatura :  voluntas  autem  hominis  movetur  ex  bono  praeexistente 
in  rebus:  et  inde  est,  quod  dilectio  hominis  non  causat  totaliter  rei  bonita¬ 
tem,  sed  praesupponit  ipsam  vel  in  parte,  vel  in  toto  :  patet  igitur,  quod  quam¬ 
libet  Dei  dilectionem  sequitur  aliquod  bonum  in  creatura  causarum  quan¬ 
doque,  non  tamen  dilectioni  aeternae  coaeternum ;  et  secundum  hujusmodi 
boni,  differentiam  differens  consideratur  dilectio  Dei  ad  creaturam:  una  quidem 
communis,  secundum  quam  diligit  omnia ,  quae  sunt,  ut  dicitur  Sap.  11.  se¬ 
cundum  quam  esse  naturale  rebus  creatis  largitur:  alia  autem  dilectio  est 
specialis,  secundum  quam  trahit  creaturam  rationalem  supra  conditionem 
naturae  ad  participationem  divini  boni:  et  secundum  hanc  dilectionem  dicitur 
aliquem  diligere  simpliciter,  quia  secundum  hanc  dilectionem  vult  Deus  sim¬ 
pliciter  creaturae  bonum  aeternum,  quod  est  ipse;  sic  igitur  per  hoc  quod 
dicitur  homo  gratiam  Dei  habere,  significatur  quiddam  supernaturale  in  ho¬ 
mine  a  Deo  proveniens.  Quandoque  tamen  gratia  Dei  dicitur  ipsa  aeterna 
Dei  dilectio,  secundum  quod  dicitur  etiam  gratia  praedestinationis,  inquantum 
Deus  gratuito,  et  non  ex  meritis  aliquos  praedestinavit,  sive  elegit:  dicitur 
enim  ad  Ephes.  1.  :  Praedestinavit  nos  in  adoptione  filiorum,  in  laudem  gloriae 
gratiae  suae. 

Ad  primum  ergo  dicendum,  quod  etiam  in  hoc  quod  dicitur  aliquis  habere 
gratiam  hominis,  intelligitur  in  illo  esse  aliquid,  quod  sit  homini  gratum  : 
sicut  et  in  hoc  quod  dicitur  aliquis  gratiam  Dei  habere  :  sed  tamen  differenter: 
nam  illud,  quod  est  homini  gratum  in  alio  homine,  praesupponitur  ejus  di¬ 
lectioni:  causatur  autem  ex  dilectione  divina,  quod  est  in  homine  Deo  gratum, 
ut  dictum  est  (in  corp.  art.). 

Ad  secundum  dicendum,  quod  Deus  est  vita  animae  per  modum  causae 
efficientis:  sed  anima  est  vita  corporis  per  modum  causae  formalis:  inter 
formam  autem,  et  materiam  non  cadit  aliquod  medium  ;  quia  forma  per  se 
ipsam  informat  materiam,  vel  subjectum;  sed  agens  informat  subjectum,  non 
per  suam  substantiam,  sed  per  formam,  quam  causat  in  materia. 

Ad  tertium  dicendum,  quod  Aug.  dicit  in  lib.  1.  Retr.  (cap.  25.)  :  Ubi  dixi, 
gratiam  esse  in  remissionem  peccatorum,  pacem  vero  in  reconciliationem  Dei,  non 
sic  accipiendum  est,  ac  si  pax  ipsa,  et  reconciliatio  non  pertineant  ad  gratiam  gene- 

■r  alent,  sed  quod  specialiter  gratiae  nomine  remissionem  significaverit  peccatorum ; 
non  ergo  sola  remissio  peccatorum  ad  gratiam  pertinet,  sed  etiam  multa  alia 
Dei  dona:  et  ideo  remissio  peccatorum  non  Iit  sine  aliquo  effectu  divinitus  in 
•nobis  causato,  ut  infra  patebit  (q.  ny  art.  2.). 


ARTICULUS  II.  587 

UTRUM  GRATIA  SIT  QUALITAS  ANIMAE. 

(2.  Dist.  26.  q.  1.  art.  2.). 

Ad  secundum  sic  proceditur.  Videtur,  quod  gratia  non  sit  qualitas  ani¬ 
mae:  nulla  enim  qualitas  agit  in  suum  subjectum;  quia  actio  qualitatis  non 
•est  absque  actione  subjecti;  et  sic  oporteret, quod  subjectum  ageret  in  seipsum: 
^ed  gratia  agit  in  animam,  justificando  ipsam;  ergo  gratia  non  est  qualitas. 

2.  Praeterea.  Substantia  est  nobilior  qualitate:  sed  gratia  est  nobilior, 
■quam  natura  animae:  multa  enim  possumus  per  gratiam,  ad  quae  natura  non 
•sufficit,  ut  supra  dictum  est  (q.  109.  art.  1.  2.  ety) ;  ergo  gratia  non  est  qualitas. 

3.  Praeterea.  Nulla  qualitas  remanet,  postquam  desinit  esse  in  subjecto: 
sed  gratia  remanet:  non  enim  corrumpitur;  quia  sic  in  nihilum  redigeretur, 
sicut  ex  nihilo  creatur:  unde  et  dicitur  nova  creatura  ad  Galat.  ult. ;  ergo 
gratia  non  est  qualitas. 

Sed  contra  est,  quod  super  illud  Ps.  105.:  Ut  exhilaret  faciem  in  oleo, 
■dicit  Gloss.  (ord.  Aug.),  quod  gratia  est  nitor  animae,  sanctum  concilians  amo¬ 
rem:  sed  nitor  animae  est  quaedam  qualitas,  sicut  et  pulchritudo  corporis; 
■ergo  gratia  est  quaedam  qualitas. 

Respondeo  dicendum,  quod,  sicut  jam  dictum  est  (art.  praec.),  in  eo,  qui 
dicitur  gratiam  Dei  habere,  significatur  esse  quidam  effectus  gratuitae  Dei 
voluntatis:  dictum  est  autem  supra  (q.  109.  art.  1.),  quod  dupliciter  ex  gratuita 
Dei  voluntate  homo  adjuvatur:  uno  modo,  inquantum  anima  hominis  movetur 
a  Deo  ad  aliquid  cognoscendum,  vel  volendum,  vel  agendum:  et  hoc  modo 
ipse  gratuitus  effectus  in  homine  non  est  qualitas,  sed  motus  quidam  animae, 
actus  enim  moventis  in  moto  est  motus,  ut  dicitur  in  3.  Physic.  (tex.  iS.)  : 
cilio  modo  adjuvatur  homo  ex  gratuita  Dei  voluntate,  secundum  quod  aliquod 
habituale  donum  a  Deo  animae  infunditur:  et  hoc  ideo,  quia  non  est  conve¬ 
niens,  quod  Deus  minus  provideat  his,  quos  diligit  ad  supernaturale  bonum 
habendum,  quam  creaturis,  quas  diligit  ad  bonum  naturale  habendum:  crea¬ 
turis  autem  naturalibus  sic  providet,  ut  non  solum  moveat  eas  ad  actus  na¬ 
turales,  sed  etiam  largiatur  eis  formas,  et  virtutes  quasdam,  quae  sunt  prin¬ 
cipia  actuum,  ut  secundum  seipsas  inclinentur  ad  hujusmodi  motus;  et  sic 
motus,  quibus  a  Deo  moventur,  fiunt  creaturis  connaturales,  et  faciles,  se¬ 
cundum  illud  Sap.  8.:  Et  disponit  omnia  suaviter.  Multo  igitur  magis  illis,  quos 
movet  ad  consequendum  bonum  supernaturale  aeternum,  infundit  aliquas 
formas,  seu  qualitates  supernaturales,  secundum  quas  suaviter,  et  prompte 
ab  ipso  moveantur  ad  bonum  aeternum  consequendum  ;  et  sic  donum  gratiae 
qualitas  quaedam  est. 

Ad  primum  ergo  dicendum,  quod  gratia,  secundum  quod  est  qualitas,  di¬ 
citur  agere  in  animam,  non  per  modum  causae  efficientis,  sed  per  modum 
causae  formalis:  sicut  albedo  facit  album,  et  justitia  justum. 

Ad  secundum  dicendum,  quod  omnis  substantia  vel  est  ipsa  natura  rei, 
cujus  est  substantia,  vel  est  pars  naturae;  secundum  quem  modum  materia, 
vel  forma  substantia  dicitur:  et  quia  gratia  est  supra  naturam  humanam,  non> 
potest  esse  quod  sit  substantia,  aut  forma  substantialis;  sed  est  forma  acci¬ 
dentalis  ipsius  animae:  id  enim,  quod  substantialiter  est  in  Deo,  accidenta- 
liter  fit  in  anima  participante  divinam  bonitatem;  ut  de  scientia  patet;  se¬ 
cundum  hoc  ergo  quia  anima  imperfecte  participat  divinam  bonitatem,  ipsa 
participatio  divinae  bonitatis,  quae  est  gratia,  imperfectiori  modo  habet  esse- 
in  anima,  quam  anima  in  seipsa  subsistat:  est  tamen  nobilior,  quam  natura 
animae,  inquantum  est  expressio,  vel  participatio  divinae  bonitatis,  non  autem 
quantum  ad  modum  essendi. 

Ad  tertium  dicendum,  quod,  sicut  dicit  Boetius  (in  Isagog.  Porphyr. 
cap.  de  Accid.),  accidentis  esse  est  inesse;  unde  omne  accidens  non  dicitur  ens, 
quasi  ipsum  esse  habeat,  sed  quia  eo  aliquid  est;  unde  et  magis  dicitur  esse 
entis,  quam  ens,  ut  dicitur  in  7.  Metaphysic.  (tex.  2.):  et  quia  ejus  est  fieri,, 
vel  corrumpi,  cujus  est  esse,  ideo,  proprie  loquendo,  nullum  accidens  neque 
fit,  neque  corrumpitur ;  sed  dicitur  fieri,  vel  corrumpi,  secundum  quod  su¬ 
bjectum  incipit,  vel  desinit  esse  in  actu  secundum  illud  accidens:  et  secundum 
hoc  etiam  gratia  dicitur  creari  ex  eo,  quod  homines  secundum  ipsam  creantur, 
idest  in  novo  esse  constituuntur  ex  nihilo,  idest  non  ex  meritis,  secundum 
illud  ad  Ephes.  2.:  Creati  in  Christo  Jesu  in  operibus  bonis. 


ARTICULUS  III. 


UTRUM  GRATIA  SIT  IDEM,  QUOD  VIRTUS. 


58S 


(Part.  3.  q.  7.  art.  1.  corp.  et  T[PcCi1LiiH^.'Corp.  et  2.  Dist.  26.  art.  4.  et  6. 
et  Veri.  q.  27.  art.  2.). 


Ad  tertium  sic  proceditur.  Videtur,  quod  gratia  sit  idem,  quod  virtus: 
dicit  enim  August.,  quod  gratia  operans  est  fides,  quae  per  dilectionem  ope¬ 
ratur,  ut  habetur  in  libro  de  Spir.,  et  Lit.  (cap.  14.  circ.  fin.  et  cap.  32.):  sed 
fides,  quae  per  dilectionem  operatur,  est  virtus;  ergo  gratia  est  virtus. 

2.  Praeterea.  Cuicumque  convenit  definitio,  convenit  et  definitum:  sed 
definitiones  de  virtute  datae,  sive  a  Sanctis,  sive  a  philosophis,  conveniunt 
gratiae:  ipsa  enim  bonum  facit  habentem,  et  opus  ejus  bonum  reddit:  ipsa 
etiam  est  bona  qualitas  mentis,  qua  recte  vivitur,  etc. ;  ergo  gratia  est  virtus. 

3.  Praeterea.  Gratia  est  qualitas  quaedam:  sed  manifestum  est,  quod  non 
est  in  quarta  specie  qualitatis,  quae  est  forma,  et  circa  aliquid  constans  figura; 
quia  non  pertinet  ad  corpus:  neque  etiam  in  tertia  est;  quia  non  est  passio  r 
vel  passibilis  qualitas,  quae  est  in  parte  animae  sensitiva,  ut  probatur  in  7. 
Physic.  (tex.  14.  et  seq.):  ipsa  autem  gratia  principaliter  est  in  mente:  neque 
iterum  est  in  secunda  specie,  quae  est  potentia,  vel  impotentia  naturalis ;  quia 
gratia  est  supra  naturam,  et  non  se  habet  ad  bonum,  et  malum,  sicut  po¬ 
tentia  naturalis ;  ergo  relinquitur,  quod  sit  in  prima  specie,  quae  est  habitus t 
vel  dispositio:  habitus  autem  mentis  sunt  virtutes;  quia  etiam  ipsa  scientia 
quodammodo  est  virtus,  ut  supra  dictum  est  (q.  37.  art.  1.  et  2.) ;  ergo  gratia 
est  idem  quod  virtus. 

Sed  contra.  Si  gratia  est  virtus,  maxime  videtur  quod  sit  aliqua  trium 
theologicarum  virtutum:  sed  gratia  non  est  fides,  vel  spes,  quia  hae  possunt 

esse  sine  gratia  gratum  faciente;  neque  etiam  charitas,  quia  gratia  praevenit 
charitatem,  ut  August.  dicit  in  libro  de  Praedest.  Sanet.;  ergo  gratia  nor  est 
virtus. 

Respondeo  dicendum,  quod  quidam  posuerunt,  idem  esse  gratiam,  et  vir¬ 
tutem  secundum  essentiam,  sed  differre  solum  secundum  rationem ;  ut  gratia. 
dicatur,  secundum  quod  facit  hominem  Deo  gratum,  vel  secundum  quod 
gratis  datur;  virtus  autem,  secundum  quod  perficit  ad  bene  operandum:  et 
hoc  videtur  sensisse  Magister  in  2.  Sent.  dist.  26. :  sed  si  quis  recte  consi¬ 
deret  rationem  virtutis,  hoc  stare  non  potest;  quia,  ut  Philos.  dicit  in  7.  Physic» 
(iex.  17.),  virtus  est  quaedam  dispositio  perfecti :  dico  autem  perfectum,  quod 
est  dispositum  secundum  naturam:  ex  quo  patet,  quod  virtus  uniuscujusque 
rei  dicitur  in  ordine  ad  aliquam  naturam  praeexistentem;  quando  scilicet 
unumquodque  sic  est  dispositum,  secundum  quod  congruit  suae  naturae.  Ma¬ 
nifestum  est  autem,  quod  virtutes  acquisitae  per  actus  humanos,  de  quibus 
supra  dictum  est  ( q .  77.  et  seq.),  sunt  dispositiones,  quibus  homo  convenienter 
disponitur  in  ordine  ad  naturam,  qua  homo  est :  virtutes  autem  infusae  dispo¬ 
nunt  hominem  altiori  modo,  et  ad  altiorem  finem;  unde  etiam  oportet,  quod 
in  ordine  ad  aliquam  altiorem  naturam,  hoc  est  in  ordine  ad  naturam  divi¬ 
nam  participatam,  quae  dicitur  lumen  gratiae,  secundum  quod  dicitur  2.  Petr.  1.: 
Maxima,  et  pretiosa  vobis  promissa  donavit,  ut  per  haec  efficiamini  divinae  con¬ 
sortes  naturae:  et  secundum  acceptionem  hujusmodi  naturae  dicimur  regene¬ 
rari  in  filios  Dei;  sicut  igitur  lumen  naturale  rationis  est  aliquid  praeter  vir¬ 
tutes  acquisitas,  quae  du-untur  in  ordine  ad  ipsum  lumen  naturale:  ita  etiam 
ipsum  lumen  gratiae,  quod  est  participatio  divinae  naturae,  est  aliquid  praeter 
virtutes  infusas,  quae  a  lumine  illo  derivantur,  et  ad  illud  lumen  ordinantur ; 
unde  Apostolus  dicit  ad  Ephes.  5.:  Eratis  aliquando  tenebrae,  nunc  autem  lux 
in  Domino:  ut  filii  lucis  ambulate;  sicut  enim  virtutes  acquisitae  perficiunt 
hominem  ad  ambulandum,  secundum  quod  congruit  lumini  naturali  rationis: 
ita  virtutes  infusae  perficiunt  hominem  ad  ambulandum,  secundum  quod 
congruit  lumini  gratiae. 

Ad  primum  ergo  dicendum,  quod  Augustinus  nominat  fidem  per  dilectionem 
operantem  gratiam :  quia  actus  fidei  per  dilectionem  operantis  est  primus  actus, 
in  quo  gratia  gratum  faciens  manifestatur. 

Ad  secundum  dicendum,  quod  bonum  positum  in  definitione  virtutis  di¬ 
citur  secundum  convenientiam  ad  aliquam  naturam  praeexistentem,  vel  essen¬ 
tialem,  vel  participatam :  sic  autem  bonum  non  attribuitur  gratiae,  sed  sicut 
radici  bonitatis  in  homine,  ut  dictum  est  (in  corp.  art.). 

Ad  tertium  dicendum,  quod  gratia  reducitur  ad  primam  speciem  quali¬ 
tatis  :  nec  tamen  est  idem  quod  virtus,  sed  habitudo  quaedam,  quae  praesup- 
ponitur  virtutibus  infusis,  sicut  earum  principium,  et  radix. 

^J&TICULUS  IV.  589 

UTRUM  GRATIA  SIT  IN  ESSENTIA  ANIMAE  SICUT  IN  SUBJECTO, 

AN  IN  ALIQUA  POTENTIARUM. 

(Part.  5.  q .  7-  art.  2.  et  q.  62.  art.  2.  et  2.  Dist.  q.  26.  art.  j.  et  Veri.  q.  27.  art.  6.). 

Ad  quartum  sic  proceditur.  Videtur,  quod  gratia  non  sit  in  essentia  ani¬ 
mae  sicut  in  subjecto,  sed  in  aliqua  potentiarum:  dicit  enim  Aug.  in  Hypo 

gnostic.  (lib.  3.),  quod  gratia  comparatur  ad  voluntatem,  sive  ad  liberum  ar¬ 
bitrium,  sicut  sessor  ad  equum :  sed  voluntas,  sive  liberum  arbitrium  est  po¬ 
tentia  quaedam,  ut  in  1.  dictum  est  (q.  S).  art.2.);  ergo  gratia  est  in  potentia 
animae  sicut  in  subjecto. 

2.  Praeterea.  Ex  gratia  incipiunt  merita  hominis,  ut  Augustinus  dicit: 
(lib.  de  Grat.  et  Lib.  Arb.  cap.  6.):  sed  meritum  consistit  in  actu,  qui  ex  aliqua 
potentia  procedit;  ergo  videtur,  quod  gratia  sit  perfectio  alicujus  potentiae 
animae. 

3.  Praeterea.  Si  essentia  animae  sit  proprium  subjectum  gratiae,  oportet 
quod  anima,  inquantum  habet  essentiam,  sit  capax  gratiae  :  sed  hoc  est  fal¬ 
sum,  quia  sic  sequeretur,  quod  omnis  anima  esset  gratiae  capax;  non  ergo 
essentia  animae,  est  proprium  subjectum  gratiae. 

4.  Praeterea.  Essentia  animae  est  prior  potentiis  ejus:  prius  autem  potest 
intelligi  sine  posteriori;  ergo  sequitur,  quod  gratia  possit  intelligi  in  anima, 
•nulla  parte,  vel  potentia  animae  intellecta,  scilicet  neque  voluntate,  neque 
intellectu,  neque  aliquo  hujusmodi,  quod  est  inconveniens. 

Sed  contra  est,  quod  per  gratiam  regeneramur  in  filios  Dei :  sed  generatio 
per  prius  terminatur  ad  essentiam,  quam  ad  potentias ;  ergo  gratia  per  prius 
■est  in  essentia  animae,  quam  in  potentiis. 

Respondeo  dicendum,  quod  ista  quaestio  ex  praecedenti  dependet:  si 
enim  gratia  sit  idem  quod  virtus,  necesse  est  quod  sit  in  potentia  animae, 
sicut  in  subjecto :  nam  potentia  animae  est  proprium  subjectum  virtutis,  ut 
supra  dictum  est  (q.  36.  ari.  1.).  Si  autem  gratia  differt  a  virtute,  non  potest 
dici,  quod  potentia  animae  sit  gratiae  subjectum:  quia  omnis  perfectio  po¬ 
tentiae  animae  habet  rationem  virtutis,  ut  supra  dictum  est  (ari.  1.  q.33.  et  36.); 
unde  relinquitur,  quod  gratia,  sicut  est  prius  virtute,  ita  habeat  subjectum 
prius  potentiis  animae;  ita  scilicet  quod  sit  in  essentia  animae;  sicut  enim 
per  potentiam  intellectivam  homo  participat  cognitionem  divinam  per  virtu¬ 
tem  fidei,  et  secundum  potentiam  voluntatis  amorem  divinum  per  virtutem 
charitatis:  ita  etiam  per  naturam  animae  participat  secundum  quamdam  si¬ 
militudinem  naturam  divinam  per  quamdam  regenerationem,  sive  recrea¬ 
tionem. 

Ad  primum  ergo  dicendum,  quod  sicut  ab  essentia  animae  effluunt  ejus 
potentiae,  quae  sunt  operum  principia ;  ita  etiam  ab  ipsa  gratia  effluunt  vir¬ 
tutes  in  potentias  animae,  per  quas  potentiae  moventur  ad  actus:  et  secun¬ 
dum  hoc  gratia  comparatur  ad  voluntatem,  ut  movens  ad  motum,  quae  est 
comparatio  sessoris  ad  equum,  non  autem  sicut  accidens  ad  subjectum. 

Et  per  hoc  etiam  patet  solutio  ad  secundum  :  est  enim  gratia  principium 
meritorii  operis  mediantibus  virtutibus;  sicut  essentia  animae  est  principium 
operum  vitae  mediantibus  potentiis. 

Ad  tertium  dicendum,  quod  anima  est  subjectum  gratiae, secundum  quod 
est  in  specie  intellectualis,  vel  rationalis  naturae:  non  autem  constituitur 
anima  in  specie  per  aliquam  potentiam,  cum  potentiae  sint  proprietates  na¬ 
turales  animae  speciem  consequentes,  et  ideo  anima  secundum  suam  essen¬ 
tiam  differt  specie  ab  aliis  animabus,  scilicet  brutorum  animalium,  et  plan¬ 
tarum;  et  propter  hoc  non  sequitur,  si  essentia  humanae  animae  sit  subje¬ 
ctum  gratiae,  quod  quaelibet  anima  possit  esse  gratiae  subjectum :  hoc  enim 
convenit  essentiae  animae,  inquantum  est  talis  speciei. 

Ad  quartum  dicendum,  quod  cum  potentiae  animae  sint  naturales  pro¬ 
prietates  speciem  consequentes,  anima  non  potest  sine  his  esse  :  dato  autem. 

■quod  sine  his  esset,  adhuc  tamen  anima  diceretur  secundum  speciem  suam 
intellectualis,  vel  rationalis;  non  quia  actu  haberet  has  potentias;  sed  propter 
speciem  talis  essentiae,  ex  qua  natae  sunt  hujusmodi  potentiae  effluere. 


QUAESTIO  CXI. 

DE  DIVISIONE  GRATIAE,  IN  QUINQUE  ARTICULOS  DIVISA. 


Deinde  considerandum  est  de  divisione  gratiae. 

Et  circa  hoc  quaeruntur  quinque. 

Primo.  Utrum  convenienter  dividatur  gratia  per  gratiam  gratis  datam, 
et  gratiam  gratum  facientem. 

Secundo.  De  divisione  gratiae  gratum  facientis  per  operantem,  et  coope¬ 
ri  .tem. 

Tertio.  De  divisione  ejusdem  per  gratiam  praevenientem,  et  subsequentem. 

Quarto.  De  divisione  gratiae  gratis  datae. 

Quinto.  De  comparatione  gratiae  gratum  facientis,  et  gratis  datae. 

ARTICULUS  I.  59o 

UTRUM  GRATIA  CONVENIENTER  DIVIDATUR 

PER  GRATIAM  GRATUM  FACIENTEM,  ET  GRATIAM  GRATIS  DATAM. 

(Part.  3.  q.  7.  ari.  7.  et  q.  61.  art.  1.  et  lib.q.  Contr.  g.  cap.  134.  fin. 
et  Veri.  q.  24.  art.  1.  et  7.  et  opusc.  3.  cap.  221.  et  Ps.  24. 
et  Rom.  1.  lect.  3.  et  Ephes.  1.  lect.  2.). 

Ad  primum  sic  proceditur.  Videtur,  quod  gratia  non  convenienter  divi¬ 
datur  per  gratiam  gratum  facientem,  et  gratiam  gratis  datam :  gratia  enim 
est  quoddam  donum  Dei,  ut  ex  supradictis  patet  (q.  110.  art.  1.)  :  homo  autem 
non  ideo  est  Deo  gratus,  quia  aliquid  est  ei  datum  a  Deo,  sed  potius  e  con¬ 
verso:  ideo  enim  aliquid  datur  alicui  gratis  a  Deo,  quia  est  homo  gratus  ei; 
ergo  nulla  est  gratia  gratum  faciens. 

2.  Praeterea.  Quaecumque  non  dantur  ex  meritis  praecedentibus,  dantur 
gratis :  sed  etiam  ipsum  bonum  naturae  datur  homini  absque  merito  praece¬ 
denti;  quia  natura  praesupponitur  ad  meritum;  ergo  ipsa  natura  est  etiam 
gratis  data  a  Deo;  natura  autem  dividitur  contra  gratiam;  inconvenienter 
igitur  hoc  quod  est  gratis  datum,  ponitur  ut  gratiae  differentia;  quia  inve¬ 
nitur  etiam  extra  gratiae  genus. 

3.  Praeterea.  Omnis  divisio  debet  esse  per  opposita:  sed  etiam  ipsa 
gratia  gratum  faciens,  per  quam  justificamur,  gratis  nobis  a  Deo  conceditur, 
secundum  illud  Rom.  3.:  Justificati  gratis  per  gratiam  ipsius;  ergo  gratia  gra¬ 
tum  faciens  non  debet  dividi  contra  gratiam  gratis  datam. 

Sed  contra  est,  quod  Apostolus  utrumque  attribuit  gratiae,  scilicet  et 
oratum  facere,  et  esse  gratis  datum  :  dicit  enim  quantum  ad  primum  ad  Eph.  1. : 

Gratificavit  nos  in  dilecto  Filio  suo;  quantum  vero  ad  secundum  dicitur  ad 
Rom.  1 1.:  Si  autem  gratia,  jam  non  ex  operibus;  alioquin  gratia  jam  non  est  gratia, - 
potest  ergo  distingui  gratia,  quae  vel  habet  unum  tantum,  vel  utrumque. 

Respondeo  dicendum,  quod,  sicut  Apostolus  dicit  ad  Roman.  13.:  Quae 
a  Deo  sunt,  ordinata  sunt :  in  hoc  autem  ordo  rerum  consistit,  quod  quaedam 
per  alia  in  Deum  reducuntur,  ut  Dionys.  dicit  in  lib.  Coei.  Hier.  (cap.  4.  7. 
et  8.);  cum  igitur  gratia  ad  hoc  ordinetur,  ut  homo  reducatur  in  Deum,  or¬ 
dine  quodam  hoc  agitur,  ut  scilicet  quidam  per  alios  in  Deum  reducantur. 
Secundum  hoc  igitur  duplex  est  gratia :  una  quidem,  per  quam  ipse  homo  Deo 
conjungitur,  quae  vocatur  gratia  gratum  faciens :  alia  vero,  per  quam  unus  homo 
cooperatur  alteri  ad  hoc,  quod  ad  Deum  reducatur:  hujusmodi  autem  donum 
vocatur  gratia  gratis  data :  quia  supra  facultatem  naturae,  et  supra  meritum 
personae  homini  conceditur:  sed  quia  non  datur  ad  hoc,  ut  homo  ipse  per 
eam  justificetur,  sed  potius  ut  ad  justificationem  alterius  cooperetur,  ideo  non 
vocatur  gratum  faciens:  et  de  hac  dicit  Apostolus  1.  ad  Cor.  12.:  Unicuique 
datur  manifestatio  Spiritus  ad  utilitatem,  scilicet  aliorum. 

Ad  primum  ergo  dicendum,  quod  gratia  non  dicitur  facere  gratum  effective,, 
sed  formaliter;  scilicet  quia  per  hanc  homo  justificatur,  et  dignus  efficitur 
vocari  Deo  gratus,  secundum  quod  dicitur  ad  Coloss.  1.:  Dignos  nos  fecit  in 
partem  sortis  sanctorum  in  lumine. 

Ad  secundum  dicendum,  quod  gratia,  secundum  quod  gratis  datur,  excludit 
rationem  debiti:  potest  autem  intelligi  duplex  debitum:  unum  quidem  ex  me¬ 
rito  proveniens,  quod  refertur  ad  personam,  cujus  est  agere  meritoria  opera, 
secundum  illud  ad  Rom.  4.:  Ei,  qui  operatur ,  merces  imputatur  secundum  de¬ 
bitum,  non  secundum  gratiam :  aliud  est  debitum  secundum  conditionem  na¬ 
turae  :  puta  si  dicamus,  debitum  esse  homini,  quod  habeat  rationem,  et  alia, 
quae  ad  humanam  pertinent  naturam:  neutro  autem  modo  dicitur  debitum 
propter  hoc,  quod  Deus  creaturae  obligetur,  sed  potius  inquantum  creatura 
debet  subjici  Deo,  ut  in  ea  divina  ordinatio  impleatur:  quae  quidem  est,  ut 
talis  natura  tales  conditiones,  vel  proprietates  habeat,  et  quod  talia  operans 
talia  consequatur :  dona  igitur  naturalia  carent  primo  debito,  non  autem  ca¬ 
rent  secundo  debito:  sed  dona  supernaturalia  utroque  debito  carent:  et  ideo 
specialius  sibi  nomen  gratiae  vindicant. 

Ad  tertium  dicendum,  quod  gratia  gratum  faciens  addit  aliquid  supra 
rationem  gratiae  gratis  datae,  quod  etiam  ad  rationem  gratiae  pertinet;  quia 
scilicet  hominem  gratum  facit  Deo;  et  ideo  gratia  gratis  data,  quae  hoc  non 
'acit,  retinet  sibi  nomen  commune,  sicut  in  pluribus  aliis  contingit :  et  sic 
ipponuntur  duae  partes  divisionis,  sicut  gratum  faciens,  et  non  faciens  gratum. 

ARTICULUS  II.  59I 

UTRUM  GRATIA  CONVENIENTER  DIVIDATUR  PER  OPERANTEM, 

ET  COOPERANTEM. 

(Infr.  art.  3.  et  2.  Dist.  26.  q.  1.  art.  3. 
et  Veri.  q.  27.  art.  j.  ad  1.  et  2.  Cor.  lect.  6.). 

Ad  secundum  sic  proceditur.  Videtur,  quod  gratia  inconvenienter  divi¬ 
datur  per  operantem,  et  cooperantem:  gratia  enim  accidens  quoddam  est, 
ut  supra  dictum  est  (q.  praec.  art.  2.) :  sed  accidens  non  potest  agere  in  sub¬ 
jectum;  ergo  nulla  gratia  debet  dici  operans. 

2.  Praeterea.  Si  gratia  aliquid  operetur  in  nobis,  maxime  operatur  in 
nobis  justificationem:  sed  hoc  non  sola  gratia  operatur  in  nobis:  dicit  enim 
Augustinus  super  illud  Joan.  14.:  Opera,  quae  ego  facio,  et  ipse  faciet:  Qui 
creavit  te  sine  te,  non  justificabit  te  sine  te;  ergo  nulla  gratia  debet  dici  simpli¬ 
citer  operans. 

3.  Praeterea.  Cooperari  alicui  videtur  pertinere  ad  inferius  agens,  non 
autem  ad  principalius:  sed  gratia  principalius  operatur  in  nobis,  quam  libe¬ 
rum  arbitrium,  secundum  illud  Rom.  9. :  Non  est  currentis,  neque  volentis,  sed 
miserentis  Dei;  ergo  gratia  non  debet  dici  cooperans. 

4.  Praeterea.  Divisio  debet  dari  per  opposita:  sed  operari,  et  cooperari 
non  sunt  opposita:  idem  enim  potest  operari,  et  cooperari;  ergo  inconve¬ 
nienter  dividitur  gratia  per  operantem,  et  cooperantem. 

Sed  contra  est,  quod  Aug.  dicit  in  lib.  de  Grat.  et  Lib.  Arb.  (cap. 
cooperando  Deus  in  nobis  perficit,  quod  operando  incepit ;  quia  ipse  ut  ve¬ 
limus  operatur  incipiens,  qui  volentibus  cooperatur  perficiens:  sed  opera¬ 
tiones  Dei,  quibus  movet  nos  ad  bonum,  ad  gratiam  pertinent;  ergo  conve¬ 
nienter  gratia  dividitur  per  operantem,  et  cooperantem. 

Respondeo  dicendum,  quod,  sicut  supra  dictum  est  (q.  110.  art.  2.),  gratia 
dupliciter  potest  intelligi:  uno  modo  divinum  auxilium,  quod  nos  movet  ad 
bene  volendum,  et  agendum:  alio  modo  habituale  donum  nobis  divinitus  in¬ 
ditum.  Utroque  autem  modo  gratia  dicta  convenienter  dividitur  per  operan¬ 
tem,  et  cooperantem.  Operatio  enim  alicujus  effectus  non  attribuitur  mobili, 
sed  moventi;  in  illo  ergo  effectu,  in  quo  mens  nostra  est  mota,  et  non  mo¬ 
vens:  solus  autem  Deus  movens,  operatio  Deo  attribuitur:  et  secundum  hoc 
dicitur  gratia  operans:  in  illo  autem  effectu,  in  quo  mens  nostra  et  movet,  et 
movetur,  operatio  non  solum  attribuitur  Deo,  sed  etiam  animae:  et  secun¬ 
dum  hoc  dicitur  gratia  cooperans:  est  autem  in  nobis  duplex  actus:  primus 
quidem  interior  voluntatis:  et  quantum  ad  istum  actum  voluntas  se  habet 
ut  mota,  Deus  autem  ut  movens,  et  praesertim  cum  voluntas  incipit  bonum 
velle,  quae  prius  malum  volebat;  et  ideo,  secundum  quod  Deus  movet  hu¬ 
manam  mentem  ad  hunc  actum,  dicitur  gratia  operans :  alius  autem  actus  est 
exterior,  qui  cum  a  voluntate  imperetur,  ut  supra  habitum  est  (q.  ij.  art.  9.), 
consequens  est,  quod  ad  hunc  actum  operatio  attribuatur  voluntati:  et  quia 
etiam  ad  hunc  actum  Deus  nos  adjuvat,  et  interius  confirmando  voluntatem, 
ut  ad  actum  perveniat,  et  exterius  facultatem  operandi  praebendo,  respectu 
hujusmodi  actus  dicitur  gratia  cooperans;  unde  post  praemissa  verba  subdit 
Aug.  (ibid.):  Ut  autem  velimus,  operatur;  cum  autem  volumus,  ut  perficiamus,  nobis 
cooperatur ;  sic  igitur  si  gratia  accipiatur  pro  gratuita  Dei  motione,  qua  movet 
nos  ad  bonum  meritorium,  convenienter  dividitur  gratia  per  operantem,  et 
cooperantem:  si  vero  accipiatur  gratia  pro  habituali  dono, sic  est  duplex  gratiae 
effectus,  sicut  et  cujuslibet  alterius  formae:  quorum  primus  est  esse,  secundus 
est  operatio;  sicut  caloris  operatio  est  facere  calidum,  et  exterior  calefactio; 
sic  igitur  habitualis  gratia,  inquantum  animam  sanat,  vel  justificat,  sive  gra¬ 
tiam  Deo  facit,  dicitur  gratia  operans:  inquantum  vero  est  principium  operis 
meritorii,  quod  ex  libero  arbitrio  procedit,  dicitur  cooperans. 

Ad  primum  ergo  dicendum,  quod  secundum  quod  gratia  est  quaedam 
qualitas  accidentalis,  non  agit  in  animam  effective,  sed  formaliter:  sicut  al- 
bedo  dicitur  facere  albam  superficiem. 

Ad  secundum  dicendum,  quod  Deus  non  sine  nobis  nos  justificat:  quia 
per  motum  liberi  arbitrii,  dum  justificamur,  Dei  justitiae  consentimus:  ille 

tamen  motus  non  est  causa  gratiae,  sed  effectus;  unde  tota  operatio  pertinet 
ad  gratiam. 

Ad  tertium  dicendum,  quod  cooperari  dicitur  aliquis  alicui,  non  solum, 
sicut  secundarium  agens  principali  agenti,  sed  sicut  adjuvans  ad  praesuppo- 
situm  finem :  homo  autem  per  gratiam  operantem  adjuvatur  a  Deo,  ut  bonum 
velit;  et  ideo,  praesupposito  jam  fine,  consequens  est  ut  gratia  nobis  coope- 
retur. 

Ad  quartum  dicendum,  quod  gratia  operans,  et  cooperans  est  eadem 
gratia;  sed  distinguitur  secundum  diversos  effectus,  ut  ex  supra  dictis  patet 
(in  corp.  ari.). 

ARTICULUS  III.  592: 

UTRUM  GRATIA  CONVENIENTER  DIVIDATUR  IN  PRAEVENIENTEM, 

ET  SUBSEQUENTEM. 

(2.  Dist.  26.  ari.  5.  et  Veri.  q.  27.  art.  7.  ad  6.  et  Psal.  22.  fin.  et  2.  Cor.  6.). 

Ad  tertium  sic  proceditur.  Videtur,  quod  gratia  inconvenienter  dividatur 
in  praevenientem,  et  subsequentem :  gratia  enim  est  divinae  dilectionis  effectus : 
sed  Dei  dilectio  numquam  est  subsequens,  sed  semper  praeveniens,  secun¬ 
dum  illud  1.  Joan.  4.:  Non  quasi  nos  dilexerimus  Deum,  sed  quia  ipse  prior  di- 
lexit  nos;  ergo  gratia  non  debet  poni  praeveniens,  et  subsequens. 

2.  Praeterea.  Gratia  gratum  faciens  est  una  tantum  in  homine,  cum  sit 
sufficiens,  secundum  illud  2.  ad  Cor.  12:  Sufficit  tibi  gratia  mea:  sed  idem, 
non  potest  esse  prius,  et  posterius ;  ergo  gratia  inconvenienter  dividitur  in 
praevenientem,  et  subsequentem. 

3.  Praeterea.  Gratia  cognoscitur  per  effectus:  sed  infiniti  sunt  effectus- 
gratiae,  quorum  unus  praecedit  alium ;  ergo  si  penes  hos  gratia  deberet  di¬ 
vidi  in  praevenientem,  et  subsequentem,  videtur  quod  infinitae  essent  species 
gratiae:  infinita  autem  relinquuntur  a  qualibet  arte ;  non  ergo  gratia  conve¬ 
nienter  dividitur  in  praevenientem,  et  subsequentem. 

Sed  contra  est,  quod  gratia  Dei  ex  ejus  misericordia  provenit:  sed  utrum¬ 
que  in  Psal.  58.  legitur :  Misericordia  ejus  praeveniet  me:  et  iterum  (Psal.  22.)  t 
Misericordia  ejus  subsequetur  me;  ergo  gratia  convenienter  dividitur  in  prae¬ 
venientem,  et  subsequentem. 

Respondeo  dicendum,  quod,  sicut  gratia  dividitur  in  operantem,  et  coope- 
rantem,  secundum  diversos  effectus,  ita  etiam  in  praevenientem,  et  subse¬ 
quentem,  qualitercumque  gratia  accipiatur:  sunt  autem  quinque  effectus 
gratiae  in  nobis :  quorum  primus  est,  ut  anima  sanetur :  secundus,  ut  bonum 
velit :  tertius  est,  ut  bonum,  quod  vult,  efficaciter  operetur :  quarius  est,  ut  in 
bono  perseveret:  quinius  est,  ut  ad  gloriam  perveniat;  et  ideo  gratia,  secun¬ 
dum  quod  causat  in  nobis  primum  effectum,  vocatur  praeveniens  respectu, 
secundi  effectus:  et  prout  causat  in  nobis  secundum,  vocatur  subsequens  re¬ 
spectu  primi  effectus.  Et  sicut  unus  effectus  est  posterior  uno  effectu,  et  prior 
alio;  ita  gratia  potest  dici  praeveniens,  et  subsequens  secundum  eumdem  ef¬ 
fectum  respectu  diversorum.  Et  hoc  est,  quod  August.  dicit,  in  lib.  de  Nat.,, 
et  Grat.  (cap.  31.  et  lib.  2.  ad  Bonifac.  cap.  9.  in  fin.) :  Praevenit,  ut  sanemur ; 
subsequitur,  ul  sanati  vegetemur ;  praevenit,  ut  vocemur ;  subsequitur  ut  glorificemur. 

Ad  primum  ergo  dicendum,  quod  dilectio  Dei  nominat  aliquid  aeternum ; 
et  ideo  numquam  potest  dici  nisi  praeveniens:  sed  gratia  significat  effectum 

temporalem,  qui  potest  praecedere  aliquid,  et  ad  aliquid  subsequi;  et  ideo 
gratia  potest  dici  praeveniens,  et  subsequens. 

Ad  secundum  dicendum,  quod  gratia  non  diversificatur  per  hoc,  quod 
est  praeveniens,  et  subsequens,  secundum  essentiam,  sed  solum  secundum 
effectus;  sicut  et  de  operante,  et  cooperante  dictum  est:  quia  etiam  secundum 
quod  gratia  subsequens  ad  gloriam  pertinet,  non  est  alia  numero  a  gratia 
praeveniente,  per  quam  nunc  justificamur:  sicut  enim  charitas  viae  non 
evacuatur,  sed  perficitur  in  patria:  ita  etiam  et  de  lumine  gratiae  est  di¬ 
cendum;  quia  neutrum  in  sui  ratione  imperfectionem  importat. 

Ad  tertium  dicendum,  quod  quamvis  effectus  gratiae  possint  esse  infi¬ 
niti  numero,  sicut  sunt  infiniti  actus  humani;  tamen  omnes  reducuntur  ad 
aliqua  determinata  in  specie ;  et  praeterea  omnes  conveniunt  in  hoc,  quod 
unus  alium  praecedit. 


ARTICULUS  IV. 

UTRUM  GRATIA  GRATIS  DATA  CONVENIENTER  AB  APOSTOLO 

DIVIDATUR. 


(Lib.  3.  Conir.  g.  cap.  154.  et  j.  Cor.  12.  lect.  2.). 


Ad  quartum  sic  proceditur.  Videtur,  quod  gratia  gratis  data  inconve¬ 
nienter  ab  Apostolo  distinguatur:  omne  enim  donum,  quod  nobis  a  Deo 
gratis  datur,  potest  dici  gratia  gratis  data:  sed  infinita  sunt  dona,  quae  nobis 
gratis  a  Deo  conceduntur,  tam  in  bonis  animae,  quam  in  bonis  corporis,, 
quae  tamen  nos  Deo  gratos  non  faciunt;  ergo  gratiae  gratis  datae  non  pos¬ 
sunt  comprehendi  sub  aliqua  certa  divisione. 

2.  Praeterea.  Gratia  gratis  data  distinguitur  contra  gratiam  gratum  fa¬ 
cientem:  sed  fides  pertinet  ad  gratiam  gratum  facientem;  quia  per  ipsam 
justificamur,  secundum  illud  Rom.  5.:  Justificati  igitur  ex  fide,  etc. ;  ergo  in¬ 
convenienter  ponitur  fides  inter  gratias  gratis  datas;  praesertim  cum  aliae 
virtutes  ibi  non  ponantur,  ut  spes,  et  charitas. 

3.  Praeterea.  Operatio  sanitatum,  et  loqui  diversa  genera  linguarum  mi¬ 
racula  quaedam  sunt:  interpretatio  etiam  sermonum  ad  sapientiam,  vel 
scientiam  pertinet,  secundum  illud  Dan.  1.:  Pueris  his  dedit  Deus  scientiam,  et 
disciplinam  in  omni  libro,  et  sapientia ;  ergo  inconvenienter  dividuntur  gratia 
sanitatum,  et  genera  linguarum  contra  operationem  virtutum,  et  interpretatio 
sermonum  contra  sermonem  sapientiae,  et  scientiae. 

4.  Praeterea.  Sicut  sapientia,  et  scientia  sunt  quaedam  dona  Spiritus 
Sancti,  ita  etiam  intellectus,  consilium,  pietas,  et  fortitudo,  et  timor,  ut  supra 
dictum  est  (q.  68.  art.  4.)  ;  ergo  haec  etiam  debent  poni  inter  gratias  gratis 
datas. 

Sed  contra  est,  quod  Apostol.  dicit  r.  ad  Cor.  12. :  Alii  per  spiritum 
datur  sermo  sapientiae,  alii  autem  sermo  scientiae  secundum  eumdem  spiritum,, 
alteri  fides  in  eodem  spiritu,  alii  gratia  sanitatum,  alii  operatio  virtutem,  alii  pro¬ 
phetia,  alii  discretio  spirituum,  alii  genera  linguarum,  alii  interpretatio  sermonum 

Respondeo  dicendum, quod,  sicut  supra  dictum  est  (art.  1.  hui.  q.),  gratia" 
gratis  data  ordinatur  ad  hoc,  quod  homo  alteri  cooperetur,  ut  reducatur  ad 
Deum;  homo  autem  ad  hoc  operari  non  potest  interius  movendo  (hoc  enim 
solius  Dei  est),  sed  solum  exterius  doce"'1"  vel  persuadendo ;  et  ideo  gratia 

gratis  data  illa  sub  se  continet,  quibus  homo  indiget  ad  hoc,  quod  alterum 
instruat  in  rebus  divinis,  quae  sunt  supra  rationem :  ad  hoc  autem  tria  re¬ 
quiruntur  :  primo  quidem,  quod  homo  sit  sortitus  plenitudinem  cognitionis 
divinorum,  ut  ex  hoc  instruere  alios  possit:  secundo,  ut  possit  confirmare,  vel 
probare  ea,  quae  dicit;  alias  non  esset  efficax  ejus  doctrina:  tertio,  ut  ea 
quae  concipit,  possit  convenienter  auditoribus  proferre.  Quantum  igitur  ad 
primum,  tria  sunt  necessaria,  sicut  etiam  apparet  in  magisterio  humano; 
■oportet  enim,  quod  qui  debet  alium  instruere  in  aliqua  scientia,  primo  quidem 
ut  principia  illius  scientiae  sint  ei  certissima:  et  quantum  ad  hoc  ponitur  fides, 
■quae  est  certitudo  de  rebus  invisibilibus,  quae  supponuntur  ut  principia  in 
•Catholica  doctrina:  secundo  oportet,  quod  doctor  recte  se  habeat  circa  prin¬ 
cipales  conclusiones  scientiae:  et  sic  ponitur  sermo  sapientiae,  quae  est  co¬ 
gnitio  divinorum:  tertio  oportet;  ut  etiam  abundet  exemplis,  et  cognitione 
effectuum,  per  quos  interdum  oportet  manifestare  causas  :  et  quantum  ad  hoc 
ponitur  sermo  scientiae,  quae  est  cognitio  rerum  humanarum:  quia  invisibilia 
Dei  per  ea,  quae  tacta  suuD-iutellecta  conspiciuntur.  Confirmatio  autem  in  his, 
quae  subduntur  rationi,  est  per  argumenta:  in  his  autem,  quae  sunt  supra 
rationem  divinitus  revelata,  confirmatio  est  per  ea,  quae  sunt  divinae  virtuti 
propria:  et  hoc  dupliciter:  uno  quidem  modo,  ut  doctor  sacrae  doctrinae  fa¬ 
ciat,  quae  solus  Deus  facere  potest  in  operibus  miraculosis:  sive  sint  ad  sa¬ 
lutem  corporum:  et  quantum  ad  hoc  ponitur  gratia  sanitatum:  sive  ordinentur 
ad  solam  divinae  potestatis  manifestationem;  sicut  quod  sol  stet,  aut  tene- 
brescat;  quod  mare  dividatur:  et  quantum  ad  hoc  ponitur  operatio  virtutum: 
secundo,  ut  possit  manifestare  ea,  quae  solius  Dei  est  scire;  et  haec  sunt  con¬ 
tingentia  futura:  et  quantum  ad  hoc  ponitur  prophetia :  et  etiam  occulta  cor* 
dium:  et  quantum  ad  hoc  ponitur  discretio  spirituum.  Facultas  autem  pronun¬ 
tiandi  potest  attendi:  vel  quantum  ad  idioma,  in  quo  aliquis  possit  intelligi:  et 
secundum  hoc  ponuntur  genera  linguarum  :  vel  quantum  ad  sensum  eorum, 
quae  sunt  proferenda:  et  quantum  ad  hoc  ponitur  interpretatio  sermonum. 

Ad  primum  ergo  dicendum,  quod,  sicut  supra  dictum  est  (art.  i.  huj.  q.), 
non  omnia  beneficia,  quae  nobis  divinitus  conceduntur,  gratiae  gratis  datae 
dicuntur;  sed  solum  illa,  quae  exceduntfacultatem  naturae  :  sicut  quod  piscator 
abundet  sermone  sapientiae,  et  scientiae,  et  aliis  hujusmodi:  et  talia  ponuntur 
hic  sub  gratia  gratis  data. 

Ad  secundum  dicendum,  quod  fides  non  numeratur  hic  inter  gratias 
gratis  datas,  secundum  quod  est  quaedam  virtus  justificans  hominem  in  seipso, 
sed  secundum  hoc  quod  importat  quamdam  supereminentem  certitudinem 
fidei,  ex  qua  homo  fit  idoneus  ad  instruendum  alios  de  his,  quae  ad  fidem 
pertinent:  spes  autem,  et  charitas  pertinent  ad  vim  appetitivam,  secundum 
quod  per  eam  homo  in  Deum  ordinatur. 

Ad  tertium  dicendum,  quod  gratia  sanitatum  distinguitur  a  generali  ope¬ 
ratione  virtutum ;  quia  habet  specialem  rationem  inducendi  ad  fidem,  ad  quam 
aliquis  magis  promptus  redditur  per  beneficium  corporalis  sanitatis,  quam 
per  fidei  virtutem  assequitur :  similiter  etiam  loqui  variis  linguis,  et  interpretari 
sermones,  habent  speciales  quasdam  rationes  movendi  ad  fidem;  et  ideo  ponun¬ 
tur  speciales  gratiae  gratis  datae. 

Ad  quartum  dicendum,  quod  sapientia,  et  scientia  non  computantur 
inter  gratias  gratis  datas,  secundum  quod  enumerantur  inter  dona  Spiritus 
Sancti;  prout  scilicet  mens  hominis  est  bene  mobilis  per  Spiritum  Sanctum 
ad  ea,  quae  sunt  sapientiae,  et  scientiae:  sic  enim  sunt  dona  Spiritus  Sancti, 

•ut  supra  dictum  est  (q.  68.  art.  1.  et  4.) :  sed  computantur  inter  gratias  gratis 
datas,  secundum  quod  important  quamdam  abundantiam  scientiae,  et  sapien¬ 
tiae,  ut  homo  possit  non  solum  in  seipso  recte  sapere  de  divinis,  sed  etiam 
alios  instruere,  et  contradicentes  revincere :  et  ideo  inter  gratias  gratis  datas 
significatur  primo  [al.  significanter  ponitur ]  sermo  sapientiae,  et  sermo  scientiae : 
quia,  ut  August.  dicit  14.  de  Trinit.  (cap.  1.),  aliud  est  scire  tantummodo,  quid 
homo  credere  debeat  propter  adipiscendam  vitam  beatam,  aliud  est  scire, 
•quemadmodum  hoc  ipsum  et  piis  opituletur,  et  contra  impios  defendatur. 

ARTICULUS  V.  594 

UTRUM  GRATIA  GRATIS  DATA  SIT  DIGNIOR, 

QUAM  GRATIA  GRATUM  FACIENS. 

(Part.  3.  q.  7.  art.  7.  ad.  1.). 

Ad  quintum  sic  proceditur.  Videtur,  quod  gratia  gratis  data  sit  dignior, 
•quam  gratia  gratum  faciens :  Bonum  enim  gentis  est  melius,  quam  bonum  unius, 
ut  Philosoph.  dicit  in  1.  Etliic.  (cap.  2.  in  fin.):  sed  gratia  gratum  faciens  ordi¬ 
natur  solum  ad  bonum  unius  hominis ;  gratia  autem  gratis  data  ordinatur  ad 
bonum  commune  totius  Ecclesiae,  ut  supra  dictum  est  (art.  1.  et  4.  huj.  q.)  ; 
ergo  gratia  gratis  data  est  dignior,  quam  gratia  gratum  faciens. 

2.  Praeterea.  Majoris  virtutis  est,  quod  aliquid  possit  agere  in  aliud, 
quam  quod  solum  in  seipso  perficiatur:  sicut  major  est  claritas  corporis,  quod 
potest  etiam  alia  corpora  illuminare,  quam  ejus,  quod  ita  in  se  lucet,  quod 
alia  illuminare  non  potest,  propter  quod  etiam  Phil.  dicit  in  5.  Ethic.  (cap.  1.), 
quod  justitia  est  praeclarissima  virtutum,  per  quam  homo  recte  se  habet  etiam 
ad  alios:  sed  per  gratiam  gratum  facientem  homo  perficitur  in  seipso;  per 
gratiam  autem  gratis  datam  homo  operatur  ad  perfectionem  aliorum;  ergo 
gratia  gratis  data  est  dignior,  quam  gratia  gratum  faciens. 

3.  Praeterea.  Id  quod  est  proprium  meliorum,  dignius  est,  quam  id 
quod  est  commune  omnium;  sicut  ratiocinari,  quod  est  proprium  hominis, 
dignius  est,  quam  sentire,  quod  est  commune  omnibus  animalibus :  sed  gratia 
gratum  faciens  est  communis  omnibus  membris  Ecclesiae ;  gratia  autem  gratis 
data  est  proprium  donum  digniorum  membrorum  Ecclesiae;  ergo  gratia  gratis 
data  est  dignior,  quam  gratia  gratum  faciens. 

Sed  contra  est,  quod  Apostolus  1.  ad  Cor.  12.,  enumeratis  gratiis  gratis 
datis,  subdit:  Adime  excellentiorem  viam  vobis  demonstro:  et,  sicut  per  subse¬ 
quenda  patet,  loquitur  de  charitate,  quae  pertinet  ad  gratiam  gratum  facientem; 
ergo  gratia  gratum  faciens  excellentior  est,  quam  gratia  gratis  data. 

Respondeo  dicendum,  quod  unaquaeque  virtus  tanto  excellentior  est, 
quanto  ad  altius  bonum  ordinatur:  semper  autem  finis  potior  est  his,  quae 
sunt  ad  finem:  gratia  autem  gratum  faciens  ordinat  hominem  immediate  ad 
conjunctionem  ultimi  finis:  gratiae  autem  gratis  datae  ordinant  hominem  ad 
quaedam  praeparatoria  finis  ultimi :  sicut  per  prophetiam,  et  miracula,  et  alia 
hujusmodi  homines  inducuntur  ad  hoc,  quod  ultimo  fini  conjungantur;  et 
ideo  gratia  gratum  faciens  est  multo  excellentior,  quam  gratia  gratis  data. 

Ad  primum  ergo  dicendum,  quod,  sicut  Philos.  dicit  in  i2.Metaph.  (tex.52.), 
bonum  multitudinis,  sicut  exercitus,  est  duplex:  unum  quidem,  quod  est  in 
ipsa  multitudine;  puta  ordo  exercitus:  aliud  autem  est,  quod  est  separatum 

a  multitudine ;  sicut  bonum  ducis:  et  hoc  melius  est;  quia  ad  hoc  etiam 
illud  aliud  ordinatur  :  gratia  autem  gratis  data  ordinatur  ad  bonum  commune 
Ecclesiae,  quod  est  ordo  ecclesiasticus :  sed  gratia  gratum  faciens  ordinatur 
ad  bonum  commune  separatum,  quod  est  ipse  Deus;  et  ideo  gratia  gratum, 
faciens  est  nobilior. 

Ad  secundum  dicendum,  quod  si  gratia  gratis  data  posset  hoc  agere  in 
altero,  quod  homo  per  gratiam  gratum  facientem  consequitur,  sequeretur 
quod  gratia  gratis  data  esset  nobilior:  sicut  excellentior  est  claritas  solis  il¬ 
luminantis,  quam  corporis  illuminati :  sed  per  gratiam  gratis  datam  homo 
non  potest  causare  in  alio  conjunctionem  ad  Deum,  quam  ipse  habet  per 
gratiam  gratum  facientem;  sed  causat  quasdam  dispositiones  ad  hoc ;  et  ideo 
non  oportet,  quod  gratia  gratis  data  sit  excellentior :  sicut  nec  in  igne  calor 
manifestativus  speciei  ejus,  per  quam  agit  ad  inducendum  calorem  in  alia, 
est  nobilior,  quam  forma  substantialis  ipsius. 

Ad  tertium  dicendum,  quod  sentire  ordinatur  ad  ratiocinari  sicut  ad  finem, 
et  ideo  ratiocinari  est  nobilius:  hic  autem  est  e  converso:  quia  id  quod  est 
proprium,  ordinatur  ad  id  quod  est  commune,  sicut  ad  finem;  unde  non  est 
simile. 


QUAESTIO  CXII. 

DE  CAUSA  GRATIAE,  IN  QUINQUE  ARTICULOS  DIVISA 


Deinde  considerandum  est  de  causa  gratiae. 

Et  circa  hoc  quaeruntur  quinque. 

Primo.  Utrum  solus  Deus  sit  causa  efficiens  gratiae. 

Secundo.  Utrum  requiratur  aliqua  dispositio  ad  gratiam  ex  parte  reci¬ 
pientis  ipsam  per  actum  liberi  arbitrii. 

Tertio.  Utrum  talis  dispositio  possit  esse  necessitas  ad  gratiam. 

Quarto.  Utrum  gratia  sit  aequalis  in  omnibus. 

Quinto.  Utrum  aliquis  possit  scire  se  habere  gratiam. 


ARTICULUS  I.  m 

UTRUM  SOLUS  DEUS  SIT  CAUSA  GRATIAE. 

(Supr.  q.  iog.  art.  7.  et  part.  3.  q.  62.  art.  1.  et  2.  Dist.  16.  art.  4. 
et  Veri.  q.  72.  art.  3.  et  Ephes.  3.  lect.  3.). 

Ad  primum  sic  proceditur.  Videtur,  quod  non  solus  Deus  sit  causa  gra¬ 
tiae:  dicitur  enim  Joan.  1.:  Gratia,  et  veritas  per  Jesum  Christum  facta  est;  sed 
in  nomine  Jesu  Christi  intelligitur  non  solum  natura  divina  assumens,  sed 
etiam  natura  creata  assumpta;  ergo  aliqua  creatura  potest  esse  causa  gratiae. 

2.  Praeterea.  Ista  differentia  ponitur  inter  sacramenta  novae  legis,  et 
veteris  auod  sacramenta  novae  legis  causant  gratiam,  quam  sacramenta  ve- 

teris  legis  solum  significant:  sed  sacramenta  novae  legis  sunt  quaedam  visi¬ 
bilia  elementa;  ergo  non  solus  Deus  est  causa  gratiae. 

3.  Praeterea.  Secundum  Dionysium  in  lib.  Coei.  Hier.  (cap.  3.  et  4.), 
Angeli  purgant,  et  illuminant,  et  perficiunt  et  Angelos  inferiores,  et  etiam 
homines:  sed  rationalis  creatura  purgatur,  illuminatur,  et  perficitur  per  gra¬ 
tiam  ;  ergo  non  solus  Deus  est  causa  gratiae. 

Sed  contra  est,  quod  in  Psal.  83.  dicitur:  Gratiam,  et  gloriam  dabit  Do¬ 
minus. 

Respondeo  dicendum,  quod  nulla  res  potest  agere  ultra  suam  speciem  : 
quia  semper  oportet,  quod  causa  potior  sit  effectu :  donum  autem  gratiae 
excedit  omnem  facultatem  naturae  creatae  :  cum  nihil  aliud  sit,  quam  quaedam 
participatio  divinae  naturae,  quae  excedit  omnem  aliam  naturam :  et  ideo  im¬ 
possibile  est,  quod  aliqua  creatura  gratiam  causet.  Sic  enim  necesse  est  quod 
solus  Deus  deificet,  communicando  consortium  divinae  naturae  per  quamdam 
similitudinis  participationem:  sicut  impossibile  est,  quod  aliquid  igniat,  nisi 
solus  ignis. 

Ad  primum  ergo  dicendum,  quod  humanitas  Christi  est  sicut  quoddam 
organum  divinitatis  ejus,  ut  Damasc.  dicit  in  3.  lib.  (Orth.  Fid.  cap.  13.  a  mei.), 
instrumentum  autem  non  agit  actionem  agentis  principalis  propria  virtute, 
sed  virtute  principalis  agentis;  et  ideo  humanitas  Christi  non  causat  gratiam 
propria  virtute,  sed  virtute  divinitatis  adjunctae,  ex  qua  actiones  humanitatis 
Christi  sunt  salutares. 

Ad  secundum  dicendum,  quod,  sicut  in  ipsa  persona  Christi  humanitas 
causat  salutem  nostram  per  gratiam  virtute  divina  principaliter  operante;  ita 
etiam  in  sacramentis  novae  legis,  quae  derivantur  a  Christo,  causatur  gratia, 
instrumentaliter  quidem  per  ipsa  sacramenta,  sed  principaliter  per  virtutem 
Spiritus  Sancti  in  sacramentis  operantis,  secundum  illud  Joan.  3.:  Nisi  quis 
renatus  fuerit  ex  aqua,  et  Spiritu  Sancto,  etc. 

Ad  tertium  dicendum,  quod  angelus  purgat,  illuminat,  et  perficit  angelum, 
vel  hominem,  per  modum  instructionis  cujusdam,  non  autem  justificando  per 
gratiam;  unde  Dionys.  dicit  7.  cap.  Coei.  Hier.,  quod  hujusmodi  purgatio, 
illuminatio,  et  perfectio  nihil  est  aliud,  quam  divinae  scientiae  assumptio. 


ARTICULUS  II.  596 

UTRUM  ALIQUA  PRAEPARATIO,  ET  DISPOSITIO  AD  GRATIAM 
EX  PARTE  HOMINIS  REQUIRATUR. 


(Infr.  q.  113.  art.  3.  et  2-2.  q.  24.  art.  10.  ad  3.  et  4.  Dist.  17.  art.  2. 
et  Hebr.  12.  lect.  3.). 

Ad  secundum  sic  proceditur.  Videtur,  quod  non  requiratur  aliqua  prae¬ 
paratio,  sive  dispositio  ad  gratiam  ex  parte  hominis;  quia,  ut  Apostolus  dicit 
Rom.  4.:  Ei  qui  operatur,  merces  non  imputatur  secundum  gratiam,  sed  secundum 
debitum :  sed  praeparatio  hominis  per  liberum  arbitrium  non  est  nisi  per  ali¬ 
quam  operationem ;  ergo  tolleretur  ratio  gratiae. 

2.  Praeterea.  Ille  qui  in  peccato  progreditur, non  se  praeparat  ad  gratiam 
habendam;  sed  aliquibus  in  peccato,  progredientibus  data  est  gratia:  sicut 
patet  de  Paulo,  qui  gratiam  consecutus  est,  dum  esset  spirans  minarum,  et 

caedis  in  discipulos  Domini,  ut  dicitur  Act.  9.;  ergo  nulla  praeparatio  ad  gra¬ 
tiam  requiritur  ex  parte  hominis. 

3.  Praeterea.  Agens  infinitae  virtutis  non  requirit  dispositionem  in  ma¬ 
teria,  cum  nec  ipsam  materiam  requirat:  sicut  in  creatione  apparet,  cui  collatio 
gratiae  comparatur,  quae  dicitur  nova  creatura  ad  Gal.  ult. :  sed  solus  Deus, 
qui  est  infinitae  virtutis,  gratiam  causat,  ut  dictum  est  (art.  praec.);  ergo 
nulla  praeparatio  requiritur  ex  parte  hominis  ad  gratiam  consequendam. 

Sed  contra  est,  quod  dicitur  Amos  4.:  Praeparare  in  occursum  Dei  tui 
Israel;  et  1.  Reg.  7.  dicitur:  Praeparate  corda  vestra  Domino. 

Respondeo  dicendum,  quod,  sicut  supra  dictum  est  (q.  m.  art.  2.),  gratia 
dicitur  dupliciter:  quandoque  quidem  ipsum  habituale  donum  Dei:  quandoque 
autem  auxilium  Dei  moventis  animam  ad  bonum.  Primo  igitur  modo  acci¬ 
piendo  gratiam,  praeexigitur  ad  gratiam  aliqua  gratiae  praeparatio ;  quia  nulla 
forma  potest  esse  nisi  in  materia  disposita :  sed  si  loquamur  de  gratia,  secundum 
quod  significat  auxilium  Dei  moventis  ad  bonum,  sic  nulla  praeparatio  requi¬ 
ritur  ex  parte  hominis,  quasi  praeveniens  divinum  auxilium;  sed  potius  quae¬ 
cumque  praeparatio  in  homine  esse  potest,  est  ex  auxilio  Dei  moventis  animam 
ad  bonum :  et  secundum  hoc  ipse  honus  motus  liberi  arbitrii,  quo  quis  prae¬ 
paratur  ad  donum  gratiae  suscipiendum,  est  actus  liberi  arbitrii  moti  a  Deo: 
et  quantum  ad  hoc  dicitur  homo  se  praeparare,  secundum  illud  Prov.  16.: 
Hominis  est  praeparare  animum;  et  est  principaliter  a  Deo  movente  liberum 
arbitrium  ;  et  secundum  hoc  dicitur  a  Deo  voluntas  hominis  praeparari,  et  a 
Domino  gressus  hominis  dirigi. 

Ad  primum  ergo  dicendum,  quod  praeparatio  hominis  ad  gratiam  haben- 
I  dam  quaedam  est  simul  cum  ipsa  infusione  gratiae:  et  talis  operatio  est 
1  quidem  meritoria,  sed  non  gratiae,  quae  jam  habetur,  sed  gloriae,  quae  non- 
J  dum  habetur:  est  autem  alia  praeparatio  gratiae  imperfecta,  quae  aliquando 
/  praecedit  donum  gratiae  gratum  facientis ;  quae  tamen  est  a  Deo  movente :  sed 
l  ista  non  sufficit  ad  meritum,  nondum  homine  per  gratiam  justificato  :  quia 
nullum  meritum  potest  esse  nisi  ex  gratia,  ut  infra  dicetur  (q.  114.  art.  2.). 

Ad  secundum  dicendum,  quod,  cum  homo  ad  gratiam  se  praeparare 
non  possit,  nisi  Deo  eum  praeveniente,  et  movente  ad  bonum,  non  refert 
utrum  subito,  vel  paulatim  aliquis  ad  perfectam  praeparationem  perveniat: 
dicitur  enim  Eccli.  11.:  Facile  est  in  oculis  Dei  subito  'honestare  pauperem  :  con¬ 
tingit  autem  quandoque,  quod  Deus  movet  hominem  ad  aliquod  bonum, 
non  tamen  perfectum;  et  talis  praeparatio  praecedit  gratiam:  sed  quandoque 
statim  perfecte  movet  ipsum  ad  bonum,  et  subito  gratiam  homo  accipit,  se¬ 
cundum  illud  Joan.  6.:  Omnis,  qui  audivit  a  Patre,  et  didicit,  venit  ad  me:  et 
ita  contigit  Paulo,  quia  subito  cum  esset  in  progressu  peccati,  perfecte  mo¬ 
tum  est  cor  ejus  a  Deo,  audiendo,  addiscendo,  et  veniendo  :  et  ideo  subito  est 
gratiam  consecutus. 

Ad  tertium  dicendum,  quod  agens  infinitae  virtutis  non  exigit  materiam, 
vel  dispositionem  materiae,  quasi  praesuppositam  ex  alterius  causae  actione; 
sed  tamen  oportet,  quod  secundum  conditionem  rei  causandae  in  ipsa  re 
causet  et  materiam,  et  dispositionem  debitam  ad  formam:  et  similiter  ad 
hoc  quod  Deus  gratiam  infundat  animae,  nulla  praeparatio  exigitur,  quam 
ipse  non  faciat. 

ARTICULUS  III.  597 

UTRUM  NECESSARIO  DETUR  GRATIA  SE  PRAEPARANTI  AD  GRATIAM, 
VEL  FACIENTI  QUOD  IN  SE  EST. 

(4.  Dist.  17.  q.  1.  art.  2.  et  Dist.  20.  q.  1.  art.  1.  corp.). 

\d  tertium  sic  proceditur.  Videtur,  quod  ex  necessitate  detur  gratia  se 
praeparanti  ad  gratiam,  vel  facienti  quod  in  se  est;  quia  super  illud  Rom.  3.: 
Justitia  Dei  manifestata  est,  dicit  Glos.  (Rabant  lib.  2.  Comment.  in  hunc  lo¬ 
cum),  Deus  recepit  eum,  qui  ad  se  confugit;  aliter  esset  in  eo  iniquitas: 
sed  impossibile  est  in  Deo  iniquitatem  esse;  ergo  est  impossibile,  quod 
Deus  non  recipiat  eum,  qui  ad  se  confugit;  ex  necessitate  igitur  gratiam  as¬ 
sequitur. 

2.  Praeterea.  Anselmus  dicit  in  libro  de  Casu  Diaboli  (cap.  3.),  quod 
ista  est  causa,  quare  Deus  non  concedit  diabolo  gratiam,  quia  ipse  non  vo¬ 
luit  accipere,  nec  paratus  fuit:  sed  remota  causa,  necesse  est  removeri  effe¬ 
ctum;  ergo  si  aliquis  velit  accipere  gratiam,  necesse  est  quod  ei  detur. 

3.  Praeterea.  Bonum  est  communicativum  sui,  ut  patet  per  Dionysium 
in  4.  cap.  de  Div.  Nom.:  sed  bonum  gratiae  est  melius,  quam  bonum  na¬ 
turae;  cum  igitur  forma  naturalis  ex  necessitate  adveniat  materiae  disposi¬ 
tae,  videtur  quod  multo  magis  gratia  ex  necessitate  detur  praeparanti  se  ad 
gratiam. 

Sed  contra  est,  quod  homo  comparatur  ad  Deum,  sicut  lutum  ad  figu¬ 
lum,  secundum  illud  Hierem.  18.:  Sicut  lutum  in  manu  figuli,  sic  vos  in  manu 
mea:  sed  lutum  non  ex  necessitate  accipit  formam  a  figulo,  quantumcum- 
que  sit  praeparatum;  ergo  neque  homo  recipit  ex  necessitate  gratiam  a  Deo, 
quantumcumque  se  praeparet. 

Respondeo  dicendum,  quod,  sicut  supra  dictum  est  (art.  praec.),  prae¬ 
paratio  hominis  ad  gratiam  est  a  Deo,  sicut  a  movente;  a  libero  autem 
arbitrio,  sicut  a  moto.  Potest  igitur  praeparatio  dupliciter  considerari:  uno  qui¬ 
dem  modo,  secundum  quod  est  a  libero  arbitrio  :  et  secundum  hoc  nullam 
necessitatem  habet  ad  gratiae  consecutionem ;  quia  donum  gratiae  excedit 
omnem  praeparationem  virtutis  humanae:  alio  modo  potest  considerari,  se¬ 
cundum  quod  est  a  Deo  movente:  et  tunc  habet  necessitatem  ad  id,  ad  quod 
ordinatur  a  Deo,  non  quidem  coactionis,  sed  infallibilitatis  :  quia  intentio  Dei 
deficere  non  potest;  secundum  quod  August.  dicit  in  libro  de  Praedest.  Sanet. 
(seu  de  dono  Persev.  qui  olim  illi  annectebatur,  cap.  14.  parum  a  prine.)  quod  per 
beneficia  Dei  certissime  liberantur,  quicumque  liberantur :  unde  si  ex  inten¬ 
tione  Dei  moventis  est,  quod  homo,  cujus  cor  movet,  gratiam  consequatur, 
infallibiliter  ipsam  consequitur,  secundum  illud  Joan.  6 :  Omnis,  qui  audivit  a 
Patre,  et  didicit,  venit  ad  me. 

Ad  primum  ergo  dicendum,  quo  Glossa  illa  loquitur  de  illo,  qui  confugit 
ad  Deum  per  actum  meritorium  liberi  arbitrii  jam  per  gratiam  informati; 
quem  si  non  reciperet,  esset  contra  justitiam,  quam  ipse  statuit.  Vel  si  referatur 
ad  motum  liberi  arbitrii  ante  gratiam,  loquitur  secundum  quod  ipsum  confu¬ 
gium  hominis  ad  Deum  est  per  motionem  divinam,  quam  justum  est  non 
deficere. 

Ad  secundum  dicendum,  quod  defectus  gratiae  prima  causa  est  ex  nobis: 
sed  collationis  gratiae  prima  causa  est  a  Deo,  secundum  illud  Oseae  13.: 
Perditio  tua  ex  te  Israel,  tantummodo  in  me  auxilium  tuum. 

Ad  tertium  dicendum,  quod  etiam  in  rebus  naturalibus  dispositio  ma 
teriae  non  ex  necessitate  consequitur  formam,  nisi  per  virtutem  agentis,  qm 
dispositionem  causat. 


ARTICULUS  IV.  598 

UTRUM  GRATIA  SIT  MAJOR  IN  UNO,  QUAM  IN  ALIO. 

( Supr .  q.  66.  ari.  2.  ad  1.  et  2-2.  q.  4.  art.  4.  ad  3.). 

Ad  quartum  sic  proceditur.  Videtur,  quod  gratia  non  sit  major  in  uno, 
quam  in  alio :  gratia  enim  causatur  in  nobis  ex  dilectione  divina,  ut  dictum 
est  (q.  110.  art.  1.) :  sed  Sap.  6.  dicitur:  Pusillum,  et  magnum  ipse  fecit,  et  aequa¬ 
liter  est  illi  cura  de  omnibus;  ergo  omnes  aequaliter  gratiam  ab  eo  consequuntur. 

2.  Praeterea.  Ea  quae  in  summo  dicuntur,  non  recipiunt  magis,  et  minus: 
sed  gratia  in  summo  dicitur;  quia  conjungit  ultimo  fini;  ergo  non  recipit 
magis,  et  minus ;  non  est  ergo  major  in  uno,  quam  in  alio. 

3.  Praeterea.  Gratia  est  vita  animae,  ut  supra  dictum  est  (q.  110.  art.  1. 
ad  2.  et  art.  4.) :  sed  vivere  non  dicitur  secundum  magis,  et  minus;  ergo  etiam 
neque  gratia. 

Sed  contra  est,  quod  dicitur  ad  Ephes.  4. :  Unicuique  data  est  gratia  secun¬ 
dum  mensuram  donationis  Christi:  quod  autem  mensurate  datur,  non  omnibus 
aequaliter  datur;  ergo  non  omnes  aequalem  gratiam  habent. 

Respondeo  dicendum,  quod,  sicut  supra  dictum  est  (q.  42.  art.  1.  et  2.), 
habitus  duplicem  magnitudinem  habere  potest:  unam  ex  parte  finis,  vel  objecti, 
secundum  quod  dicitur  una  virtus  alia  nobilior,  inquantum  ad  majus  bonum 
ordinatur:  aliam  ve.  ro  exparte  subjecti,  quod  magis,  vel  minus  participat 
habitum  inhaerentem :  secundum  igitur  primam  magnitudinem  gratia  gratum 
faciens  non  potest  esse  major,  et  minor:  quia  gratia  secundum  sui  rationem 
conjungit  hominem  summo  bono,  quod  est  Deus:  sed  ex  parte  subjecti  gratia 
potest  suscipere  magis,  vel  minus,  prout  scilicet  unus  perfectius  illustratur  a 
lumine  gratiae,  quam  alius.  Cujus  diversitatis  ratio  quidem  est  aliqua  ex  parte 
praeparantis  se  ad  gratiam,  qui  enim  magis  se  ad  gratiam  praeparat,  plenio¬ 
rem  gratiam  accipit:  sed  ex  hac  parte  non  potest  accipi  prima  ratio  hujus 
diversitatis:  quia  preparatio  ad  gratiam  non  est  hominis,  nisi  inquantum  libe¬ 
rum  arbitrium  ejus  praeparatur  a  Deo;  unde  prima  causa  hujus  diversitatis 
accipienda  est  ex  parte  ipsius  Dei,  qui  diversimode  suae  gratiae  dona  dispensat 
ad  hoc,  quod  ex  diversis  gradibus  pulchritudo,  et  perfectio  Ecclesiae  con¬ 
surgat:  sicut  etiam  diversos  gradus  rerum  instituit,  ut  esset  universum  per¬ 
fectum;  unde  Apost.  ad  Ephes.  4.,  postquam  dixeva.f.Unicuique  data  est  gratia 
secundum  mensuram  donationis  Christi,  enumeratis  diversis  gratiis,  subjungit: 
Ad  consummationem  sanctorum  in  aedificationem  corporis  Christi. 

Ad  primum  ergo  dicendum,  quod  cura  divina  dupliciter  considerari  potest: 
uno  modo  quantum  ad  ipsum  divinum  actum,  qui  est  simplex,  et  uniformis : 
et  secundum  hoc  aequaliter  se  habet  ejus  cura  ad  omnes;  quia  scilicet  uno 
actu  simplici  et  majora,  et  minora  dispensat:  alio  modo  potest  considerari  ex 
parte  eorum,  quae  in  creaturis  ex  divina  cura  proveniunt:  et  secundum  hoc 

invenitur  inaequalitas,  inquantum  scilicet  Deus  sua  cura  quibusdam  majora, 
■quibusdam  minora  providet  dona. 

Ad  secundum  dicendum,  quod  ratio  illa  procedit  secundum  primum  mo¬ 
dum  magnitudinis  gratiae:  non  enim  potest  gratia  secundum  hoc  major  esse, 
quod  ad  majus  bonum  ordinet,  sed  ex  eo,  quod  magis,  vel  minus  ordinet  ad 
idem  bonum  magis,  vel  minus  participandum :  potest  enim  esse  diversitas 
intensionis,  et  remissionis,  secundum  participationem  subjecti,  et  in  ipsa 
gratia,  et  in  finali  gloria. 

Ad  tertium  dicendum,  quod  vita  naturalis  pertinet  ad  substantiam  homi¬ 
nis:  et  ideo  non  recipit  magis ,  et  mimis:  sed  vitam  gratiae  participat  homo 
accidentaliter:  et  ideo  eam  potest  homo  magis,  vel  minus  habere. 


ARTICULUS  V.  599 

UTRUM  HOMO  POSSIT  SCIRE  SE  HABERE  GRATIAM. 

(5.  Dist.  16.  q.  1.  art.  1.  ad  /.  ei  4.  Dist.  21.  q.  2.  art.  2.  corp.). 

Ad  quintum  sic  proceditur.  Videtur,  quod  homo  possit  scire  se  habere 
gratiam :  gratia  enim  est  in  anima  per  sui  essentiam :  sed  certissima  cognitio 
animae  est  eorum,  quae  sunt  in  anima  per  sui  essentiam,  ut  patet  per  Au¬ 
gustinum  12.  super  Gen.  ad  lit.  (implic.  cap.31.);  ergo  gratia  certissime  potest 
cognosci  ab  eo,  qui  gratiam  habet. 

2.  Praeterea.  Sicut  scientia  est  donum  Dei,  ita  et  gratia:  sed  qui  a  Deo 
scientiam  accipit,  scit  se  scientiam  habere,  secundum  illud  Sap.  7.:  Dominus 
dedit  miln  horum,  quae  sunt,  veram  scientiam;  ergo  pari  ratione  qui  accipit 
gratiam  a  Deo,  scit  se  gratiam  habere. 

3.  Praeterea.  Lumen  est  magis  cognoscibile,  quam  tenebra;  quia  secun¬ 
dum  Apostolum  ad  Ephes.  5.:  Omne  quod  manifestatur,  lumen  est:  sed  pecca¬ 
tum,  quod  est  spiritualis  tenebra,  per  certitudinem  potest  sciri  ab  eo,  qui 
habet  peccatum;  ergo  multo  magis  gratia,  quae  est  spirituale  lumen. 

4.  Praeterea.  Apost.  dicit  1.  ad  Cor.  2.:  Nos  autem  non  spiritum  hujus 
mundi  accepimus,  sed  spiritum  qui  a  Deo  est,  ut  sciamus  quae  a  Deo  donata  sunt 
nobis:  sed  gratia  est  primum  donum  Dei;  ergo  homo,  qui  accipit  gratiam 
per  Spiritum  Sanctum,  per  eumdem  Spiritum  scit  gratiam  esse  sibi  datam. 

5.  Praeterea.  Genes.  22.  ex  persona  Domini  dicitur  ad  Abraham:  Nunc 
cognovi,  quod  timeas  Dominum,  idest  cognoscere  te  feci :  loquitur  autem  ibi  de 
timore  casto,  qui  non  est  sine  gratia ;  ergo  homo  potest  cognoscere  se  habere 
gratiam. 

Sed  contra  est,  quod  dicitur  Eccle.  9.  quod  nemo  scit,  utrum  sit  dignus 
odio,  vel  amore :  sed  gratia  gratum  faciens  facit  hominem  dignum  Dei  amore ; 
ergo  nullus  potest  scire,  utrum  habeat  gratiam  gratum  facientem. 

Respondeo  dicendum,  quod  tripliciter  aliquid  cognosci  potest.  Uno  modo 
per  revelationem:  et  hoc  modo  potest  aliquis  scire  se  habere  gratiam:  re¬ 
velat  enim  Deus  hoc  aliquando  aliquibus  ex  speciali  privilegio,  ut  securitatis 
gaudium  etiam  in  hac  vita  in  eis  incipiat,  et  confidentius,  et  fortius  magnifica 
opera  prosequantur,  et  mala  praesentis  vitae  substineant,  sicut  Paulo  dictum 
est  2.  ad  Cor.  12. :  Sufficit  tibi  gratia  mea.  Alio  modo  homo  cognoscit  aliquid 
per  seipsum,  et  hoc  certitudinaliter :  et  sic  nullus  potest  scire  se  habere  gra¬ 
tiam:  certitudo  enim  non  potest  haberi  de  aliquo,  nisi  possit  dijudicari  per 

proprium  principium:  sic  enim  certitudo  habetur  de  conclusionibus  demon¬ 
strativis  per  indemonstrabilia  universalia  principia:  nullus  autem  posset  scire 
se  habere  scientiam  alicujus  conclusionis,  si  principium  ignoraret.  Principium 
autem  gratiae,  et  objectum  ejus  est  ipse  Deus,  qui  propter  sui  excellentiam 
est  nobis  ignotus,  secundum  illud  Job  36.:  Ecce  Deus  magnus  vincens  scientiam 
nostram;  et  ideo  ejus  praesentia  in  nobis,  et  absentia  per  certitudinem  co¬ 
gnosci  non  potest,  secundum  illud  Job  9.:  Si  venerit  ad  me,  non  videbo  eum; 
si  autem  abierit,  non  intelligam;  et  ideo  homo  non  potest  per  certitudinem 
dijudicare,  utrum  ipse  habeat  gratiam,  secundum  illud  1.  ad  Cor.  4. :  Sed 
neque  me  ipsum  judico :  qui  autem  judicat  me,  Dominus  est.  Tertio  modo  cogno¬ 
scitur  aliquid  conjecturaliter  per  aliqua  signa:  et  hoc  modo  aliquis  cognoscere 
potest  se  habere  gratiam;  inquantum  scilicet  percipit  se  delectari  in  Deo,  et 
contemnere  res  mundanas,  et  inquantum  homo  non  est  conscius  sibi  alicujus- 
peccati  mortalis.  Secundum  quem  modum  potest  intelligi  quod  habetur 
Apocal.  2.:  Vincenti  dabo  manna  absconditum,  quod  nemo  novit,  nisi  qui  acci¬ 
pit;  quia  scilicet  ille,  qui  accipit  [al.  accipit  gratiam]  per  quamdam  experien¬ 
tiam  dulcedinis  novit,  quam  non  experitur  ille,  qui  non  accipit.  Ista  tamen 
cognitio  imperfecta  est;  unde  Apostolus  dicit  1.  ad  Cor.  4.:  Nihil  mihi  con¬ 
scius  sum,  sed  non  in  hoc  j uslfi catus  sum :  quia,  ut  dicitur  in  Ps.  18.:  Delicta  quis 
intelligit?  ab  occultis,  etc. 

Ad  primum  ergo  dicendum,  quod  illa  quae  sunt  per  essentiam  sui  in 
anima,  cognoscuntur  experimentali  cognitione;  inquantum  homo  experitur 
per  actus  principia  intrinseca:  sicut  voluntatem  percipimus  volendo,  et  vitam 
in  operibus  vitae. 

Ad  secundum  dicendum,  quod  de  ratione  scientiae  est,  quod  homo  cer¬ 
titudinem  habeat  de  his,  quorum  habet  scientiam  :  et  similiter  de  ratione  fidei 
est,  quod  homo  sit  certus  de  his,  quorum  habet  fidem;  et  hoc  ideo,  quia 
certitudo  pertinet  ad  perfectionem  intellectus,  in  quo  praedicta  dona  existunt 
et  ideo  quicumque  habet  scientiam,  vel  fidem,  certus  est  se  habere:  non  est 
autem  similis  ratio  de  gratia,  et  charitate,  et  aliis  hujusmodi,  quae  perficiunt 
vim  appetitivam. 

Ad  tertium  dicendum,  quod  peccatum  habet  pro  principio,  et  pro  objecto- 
bonum  commutabile,  quod  nobis  est  notum :  objectum  autem,  vel  finis  gratiae, 
est  nobis  ignotum  propter  sui  luminis  immensitatem,  secundum  illud  1.  ad 
Tim.  ult. :  Lucem  habitat  inacessibilem. 

Ad  quartum  dicendum,  quod  Apostolus  ibi  loquitur  de  donis  gloriae, 
quae  sunt  nobis  data  in  spe ;  quae  certissime  cognoscimus  per  fidem ;  licet 
non  cognoscamus  per  certitudinem  nos  habere  gratiam,  per  quam  nos  pos¬ 
simus  ea  promereri.  Vel  potest  dici,  quod  loquitur  de  notitia  privilegiata, 
quae  est  per  revelationem;  unde  subdit:  Nobis  autem  revelavit  Deus  per  Spi¬ 
ritum  Sanctum  (suum). 

Ad  quintum  dicendum,  quod  illud  verbum  Abrahae  dictum  potest  referri 
ad  notitiam  experimentalem,  quae  est  per  exhibitionem  operis  :  in  opere  enim 
illo,  quod  fecerat  Abraham,  cognoscere  potuit  experimentaliter  se  Dei  timo¬ 
rem  habere:  vel  potest  hoc  etiam  ad  revelationem  referri. 


QUAESTIO  CXIII.  ARTICULUS  1. 


S6i 


QUAESTIO  CXIII. 

DE  EFFECTIBUS  GRATIAE,  IN  DECEM  ARTICULOS  DIVISA. 


Deinde  considerandum  est  de  effectibus  gratiae.  Et  primo  de  justificatione 
impii,  quae  est  effectus  gratiae  operantis:  secundo  de  merito,  quod  est  effectus 
gratiae  cooperantis. 

Circa  primum  quaeruntur  decem. 

Primo.  Quid  sit  justificatio  impii. 

Secundo.  Utrum  ad  eam  requiratur  gratiae  infusio. 

Tertio.  Utrum  ad  eam  requiratur  aliquis  motus  liberi  arbitrii. 
/-'Quarto.  Utrum  ad  justificationem  impii  requiratur  motus  fidei. 

Quinto.  Utrum  ad  eam  requiratur  motus  liberi  arbitrii  contra  peccatum 
Sexto.  Utrum  praemissis  sit  connumeranda  remissio  peccatorum. 
Septimo.  Utrum  in  justificatione  impii  sit  ordo  temporis,  aut  sit  subito. 
Octavo.  De  naturali  ordine  eorum,  quae  ad  justificationem  concurrunt. 
Nono.  Utrum  justificatio  impii  sit  maximum  opus  Dei. 

Decimo.  Utrum  justificatio  impii  sit  miraculosa. 


ARTICULUS  I.  600 

UTRUM  JUSTIFICATIO  IMPII  SIT  REMISSIO  PECCATORUM. 


(Injr.  art.  6.  ad  1.  et  4.  Dist.  iy.  q.  1.  art.  1.  et  Veri.  q.  2S.  art.  1). 

Ad  primum  sic  proceditur.  Videtur,  quod  justificatio  impii  non  sit  remis¬ 
sio  peccatorum:  peccatum  enim  non  solum  justitiae  opponitur,  sed  omnibus 
virtutibus,  ut  ex  supradictis  patet  (q.  yi.  art.  1.):  sed  justificatio  significat 
motum  quemdam  ad  justitiam;  non  ergo  omnis  peccati  remissio  est  justifi¬ 
catio,  cum  omnis  motus  sit  de  contrario  in  contrarium. 

2.  Praeterea.  Unumquodque  debet  nominari  ab  eo,  quod  est  potissimum 
in  ipso,  ut  dicitur  in  2.  de  Anima  (tex.  49.):  sed  remissio  peccatorum  prae¬ 
cipue  fit  per  fidem,  secundum  illud  Act.  15.:  Fide  purificans  corda  eorum;  et 
per  charitatem,  secundum  illud  Prov.  10.:  Universa  delicta  operit  charitas ; 
magis  ergo  remissio  peccatorum  debuit  denominari  a  fide,  vel  a  charitate, 
quam  a  justitia. 

3.  Praeterea.  Remissio  peccatorum  idem  esse  videtur,  quod  vocatio:  vo¬ 
catur  enim  qui  distat:  distat  autem  aliquis  a  Deo  per  peccatum:  sed  vocatio 
justificationem  praecedit,  secundum  illud  Rom.  8. :  Quos  vocavit ,  hos  et  justi¬ 
ficavit;  ergo  justificatio  non  est  remissio  peccatorum. 

Sed  contra  est,  quod  Rom.  8.  super  illud :  Quos  vocavit,  hos  et  justifi¬ 
cavit,  dicit  Glos,  (interi.),  remissione  peccatorum ;  ergo  remissio  peccatorum 
est  justificatio. 

Respondeo  dicendum,  quod  justificatio  passive  accepta  importat  motum 
ad  justitiam,  sicut  et  calefactio  motum  ad  calorem  :  cum  autem  justitia  de 

sui  ratione  importet  quamdam  rectitudinem  ordinis,  dupliciter  accipi  potest. 
Uno  modo  secundum  quod  importat  ordinem  rectum  in  ipso  actu  hominis: 
•et  secundum  hoc  justitia  ponitur  virtus  quaedam;  sive  sit  particularis  justitia, 
quae  ordinat  actum  hominis  secundum  rectitudinem  in  comparatione  ad 
alium  singularem  hominem;  sive  sit  justitia  legalis,  quae  ordinat  secundum 
rectitudinem  actus  hominis  in  comparatione  ad  bonum  commune  multitu¬ 
dinis,  ut  patet  in  5.  Eth.  (cap.  1.).  Alio  modo  dicitur  justitia,  prout  importat 
rectitudinem  quamdam  ordinis  in  ipsa  interiori  dispositione  hominis;  prout 
scilicet  supremum  hominis  subditur  Deo,  et  inferiores  vires  animae  subduntur 
supremae,  scilicet  rationi:  et  hanc  etiam  dispositionem  vocat  Philos.  in 
5.  Ethic.  (cap.  ult.)  justitiam  metaphorice  dictam.  Haec  autem  justitia  in  homine 
potest  fieri  dupliciter.  Uno  quidem  modo  per  modum  simplicis  generationis, 
qui  est  ex  privatione  ad  formam  :  et  hoc  modo  justificatio  posset  competere 
etiam  ei,  qui  non  esset  in  peccato,  dum  hujusmodi  justitiam  a  Deo  acci¬ 
peret:  sicut  Adam  dicitur  accepisse  originalem  justitiam.  Alio  modo  potest 
fieri  hujusmodi  justitia  in  homine  secundum  rationem  motus,  qui  est  de  con¬ 
trario  in  contrarium;  et  secundum  hoc  justificatio  importat  transmutationem 
quamdam  de  statu  injustitiae  ad  statum  justitiae  praedictae:  et  hoc  modo  lo¬ 
quimur  hic  de  justificatione  impii,  secundum  illud  Apost.  ad  Rom.  4. :  Ei,  qui 
non  operatur,  credenti  autem  in  eum,  qui  justificat  impium,  etc. :  et  quia  motus 
denominatur  magis  a  termino  ad  quem,  quam  a  termino  a  quo,  ideo  hujus¬ 
modi  transmutatio,  qua  aliquis  transmutatur  a  statu  injustitiae  ad  statum  justi¬ 
tiae  per  remissionem  peccati,  sortitur  nomen  a  termino  ad  quem :  et  vocatur 
justificatio  impii. 

Ad  primum  ergo  dicendum,  quod  omne  peccatum,  secundum  quod  im¬ 
portat  quamdam  inordinationem  mentis  non  subditae  Deo,  injustitia  potest 
dici  praedictae  justitiae  contraria,  secundum  illud  1.  Joan.  3.:  Omnis,  qui  facit 
peccatum,  et  iniquitatem  facit,  et  peccatum  est  iniquitas:  et  secundum  hoc  re¬ 
motio  cujuslibet  peccati  dicitur  justificatio. 

Ad  secundum  dicendum,  quod  fides,  et  charitas  dicunt  ordinem  spe¬ 
cialem  mentis  humanae  ad  Deum  secundum  intellectum,  vel  affectum:  sed 
justitia  importat  generaliter  totam  rectitudinem  ordinis :  et  ideo  magis  deno¬ 
minatur  hujusmodi  transmutatio  a  justitia,  quam  a  charitate,  vel  fide. 

Ad  tertium  dicendum  quod  vocatio  refertur  ad  auxilium  Dei  interius 
moventis,  et  excitantis  mentem  ad  deserendum  peccatum,  quae  quidem  motio 
Dei  non  est  ipsa  remissio  peccati,  sed  causa  ejus. 

ARTICULUS  II.  601 

UTRUM  AD  REMISSIONEM  CULPAE,  QUAE  EST  JUSTIFICATIO  IMPII, 
REQUIRATUR  GP  \TIAE  INFUSIO. 

(4.  Dist.  17.  q.  1.  art.  3.  et  Veri.  q.  18.  art.  S.). 

Ad  secundum  sic  proceditur.  Videtur,  quod  ad  remissionem  culpae,  quae 
est  justificatio  impii,  non  requiratur  gratiae  infusio :  potest  enim  aliquis  re¬ 
moveri  ab  uno  contrario  sine  hoc  quod  perducatur  ad  alterum,  si  contraria 
sint  mediata :  sed  status  culpae,  et  status  gratiae  sunt  contraria  mediata  :  est 
enim  medius  status  innocentiae  in  quo  homo  nec  gratiam  habet,  nec  culpam; 
ergo  potest  alicui  remitti  culpa  sine  hoc  quod  perducatur  ad  gratiam. 

2.  Praeterea.  Remissio  culpae  consistit  in  reputatione  divina,  secundum 
illud  Psal.  31.:  Beatus  vir,  cui  non  imputavit  Dominus  peccatum:  sed  infusio 
gratiae  ponit  etiam  aliquid  in  nobis  ut  supra  habitum  est  (q.  110.  art.  1.);  ergo 
infusio  gratiae  non  requiritur  ad  remissionem  culpae. 

3.  Praeterea.  Nullus  subjicitur  simul  duobus  contrariis:  sed  quaedam 

peccata  sunt  contraria,  sicut  prodigalitas,  et  illiberalitas;  ergo  qui  subjicitur 
peccato  prodigalitatis,  non  simul  subjicitur  peccato  illiberalitatis :  potest  ta¬ 
men  contingere,  quod  prius  ei  subjiciebatur ;  ergo  peccando  vitio  prodigali¬ 
tatis  liberatur  a  peccato  illiberalitatis :  et  sic  remittitur  aliquod  peccatum  sine 
^ratia.  At*-**-*** -A*  ,4*0.46-. 

Sed  contra  est,  quod  dicitur  Rom.  3.:  Justificati  gratis perjqratiam  ipsius. 

Respondeo  dicendum,  quod  homo  peccando  Deum  ostendit,  sicut  ex  supra 
dictis  patet  (q.  71.  art.  6.):  offensa  autem  non  remittitur  alicui,  nisi  per  hoc 
quod  animus  offensi  pacatur  offendenti;  et  ideo  secundum  hoc  peccatum 
nobis  remitti  dicitur,  quod  Deus  nobis  pacatur,  quae  quidem  pax  consistit  in 
dilectione,  qua  Deus  diligit  nos  :  dilectio  autem  Dei,  quantum  est  ex  parte 
actus  divini,  est  aeterna,  et  immutabilis ;  sed  quantum  ad  effectum,  quem 
nobis  imprimit,  quandoque  interrumpitur;  prout  scilicet  ab  ipso  quandoque 
deficimus,  et  quandoque  iterum  recuperamus.  Effectus  autem  divinae  dilectio¬ 
nis  in  nobis,  qui  per  peccatum  tollitur,  est  gratia,  quia  homo  fit  dignus  vita 
aeterna,  a  qua  peccatum  mortale  excludit;  et  ideo  non  posset  intelligi  re¬ 
missio  culpae,  si  non  adesset  infusio  gratiae. 

Ad  primum  ergo  dicendum,  quod  plus  requiritur  ad  hoc  quod  offendenti 
remittatur  offensa,  quam  ad  hoc  quod  simpliciter  aliquis  non  offendens  non 
habeatur  odio:  potest  enim  apud  homines  contingere,  quod  unus  homo  ali¬ 
quem  alium  nec  diligat,  nec  odiat;  sed,  si  eum  offendat,  quod  ei  dimittat 
offensam,  hoc  non  potest  contingere  absque  speciali  benevolentia:  benevo¬ 
lentia  autem  Dei  ad  hominem  reparari  dicitur  per  donum  gratiae;  et  ideo, 
licet  homo,  antequam  peccet,  potuerit  esse  sine  gratia,  et  sine  culpa;  tamen 
post  peccatum  non  potest  esse  sine  culpa,  nisi  gratiam  habeat. 

Ad  secundum  dicendum,  quod  sicut  dilectio  Dei  non  solum  consistit  in 
actu  voluntatis  divinae,  sed  etiam  importat  quemdam  gratiae  effectum,  ut 
supra  dictum  est  (q.  110.  art.  1.);  ita  etiam  et  hoc  quod  est  Deum  non  im¬ 
putare  peccatum  homini,  importat  quemdam  effectum  in  ipso,  cui  peccatum 
non  imputatur,  quod  enim  alicui  non  imputetur  peccatum  a  Deo,  ex  divina 
dilectione  procedit. 

Ad  tertium  dicendum,  quod,  sicut  Aug.  dicit  in  lib.  1.  de  Nuptiis  et  Cone. , 
(cap.  26.),  si  a  peccato  desistere  hoc  esset  non  habere  peccatum,  sufficeret 
ut  hoc  moneret  Scriptura:  Fili  peccasti,  non  adjicias  iterum:  hoc  autem  non 
sufficit,  sed  additur,  et  de  pristinis  deprecare,  ut  tibi  remittantur :  transit  enim  I 
peccatum  actu,  et  remanet  reatu,  ut  supra  dictum  est  (q.  87.  art.  6.);  et  ideo, 
cum  aliquis  a  peccato  unius  vitii  transit  in  peccatum  contrarii  vitii,  desinit 
quidem  habere  actum  praeteriti  peccati,  sed  non  desinit  habere  reatum;  unde 
simul  habet  reatum  utriusque  peccati,  non  enim  peccata  sunt  sibi  contraria 
ex  parte  aversionis  a  Deo,  ex  qua  parte  peccatum  reatum  habet. 

ARTICULUS  III.  602 

UTRUM  MOTUS  LIBERI  ARBITRII  AD  JUSTIFICATIONEM  IMPII 

REQUIRATUR. 

(Infr.  art.  4.  J-  et  6.  et  part.  4  q.  86.  art.  6.  ad  1.  et  2.  Dist.  27.  q.  1.  art.  2.  ad  7. 

et  Veri.  q.  28.  art.  4  et  4.  corp.  et  Joan.  4.  lect.  2.  et  Eph.  4  lect.  4.  fin.). 

Ad  tertium  sic  proceditur.  Videtur,  quod  ad  justificationem  impii  non 
requiratur  motus  liberi  arbitri:  videmus  enim,  quod  per  sacramentum  Baptismi 
justificantur  pueri  absque  motu  liberi  arbitrii  et  etiam  interdum  adulti:  dicit 
enim  Aug.  in  4.  Confes.  (cap.  4.),  quod,  cum  quidam  suus  amicus  laboraret 
febribus,  jacuit  diu  sine  sensu  in  sudore  lethali,  et  cum  desperaretur,  bapti- 
zatus  est  nesciens,  et  renatus  est:  quod  fit  per  gratiam  justificantem:  sed 
Deus  potentiam  suam  non  alligavit  Sacramentis;  ergo  etiam  potest  justificare 
hominem  sine  Sacramentis  absque  omni  motu  liberi  arbitrii. 

2.  Praeterea.  In  dormiendo  homo  non  habet  usum  rationis,  sine  quo 
non  potest  esse  motus  liberi  arbitrii :  sed  Salomon  in  dormiendo  consecutus 
est  a  Deo  donum  sapientiae,  ut  habetur  3.  Reg.  3.  et  2.  Paral.  1.;  ergo  etiam 
pari  ratione  donum  gratiae  justificantis  quandoque  datur  homini  a  Deo  absque 
motu  liberi  arbitrii. 

3.  Praeterea.  Per  eamdem  causam  gratia  producitur  in  esse,  et  conser¬ 
vatur:  dicit  enim  Aug.  8.  super  Gen.  ad  lit.  (cap.  10.  circa  fin.),  quod  ita  se 
debet  homo  ad  Deum  convertere,  ut  ab  illo  semper  fiat  justus:  sed  absque 
motu  liberi  arbitrii  gratia  in  homini  conservatur ;  ergo  absque  motu  liberi 
arbitrii  potest  a  principio  infundi. 

Sed  contra  est,  quod  dicitur  Joan.  6. :  Omnis,  qui  audivit  a  Patre,  et  didicit, 
venit  ad  me:  sed  discere  non  est  sine  motu  liberi  arbitrii:  addiscens  enim 
consentit  docenti;  ergo  nullus  venit  ad  Deum  per  gratiam  justificantem  absque 
motu  liberi  arbitrii. 

Respondeo  dicendum,  quod  justificatio  impii  fit  Deo  movente  hominem 
ad  justitiam:  ipse  enim  est,  qui  justificat  impium,  ut  dicitur  Roman.  3. :  Deus 
autem  movet  omnia  secundum  modum  uniuscujusque:  sicut  in  naturalibus 
videmus,  quod  aliter  moventur  ab  ipso  gravia,  et  aliter  levia,  propter  diver¬ 
sam  naturam  utriusque ;  unde  et  hominem  ad  justitiam  movet  secundum 
conditionem  naturae  humanae:  homo  autem  secundum  propriam  naturam 
habet,  quod  sit  liberi  arbitrii;  et  ideo  in  eo,  qui  habet  usum  liberi  arbitrii, 
non  fit  motio  a  Deo  ad  justitiam  absque  motu  liberi  arbitrii:  sed  ita  infundit 
donum  gratiae  justificantis,  quod  etiam  simul  cum  hoc  movet  liberum  arbi¬ 
trium  ad  donum  gratiae  acceptandum  in  his,  qui  sunt  hujus  motionis  capaces. 

Ad  primum  ergo  dicendum,  quod  pueri  non  sunt  capaces  motus  liberi 
arbitrii;  et  ideo  moventur  a  Deo  ad  justitiam  per  solam  informationem  animae 
ipsorum:  hoc  autem  non  fit  sine  Sacramento:  quia  sicut  peccatum  originale, 
a  quo  justificantur,  non  propria  voluntate  ad  eos  pervenit,  sed  per  carnalem 
originem:  ita  etiam  per  spiritualem  regenerationem  a  Christo  in  eos  gratia 
derivatur:  et  eadem  ratio  est  de  furiosis,  et  amentibus,  qui  numquam  usum 
liberi  arbitrii  habuerunt:  sed  si  quis  aliquando  habuit  usum  liberi  arbitrii,  et 
postmodum  eo  careat,  vel  per  infirmitatem,  vel  per  somnum,  non  consequitur 
gratiam  justificantem  per  Baptismum  exterius  adhibitum,  aut  per  aliquod 

.aliud  Sacramentum,  nisi  prius  habuerit  Sacramentum  in  proposito;  quod 
sine  usu  liberi  arbitrii  non  contingit:  et  hoc  modo  ille,  de  quo  loquitur  Au¬ 
gustinus,  renatus  fuit;  quia  et  prius,  et  postea  Baptismum  acceptavit. 

Ad  secundum  dicendum,  quod  etiam  Salomon  dormiendo  non  meruit 
sapientiam,  nec  accepit;  sed  in  somno  declaratum  est  ei,  quod  propter  prae¬ 
cedens  desiderium  ei  a  Deo  sapientia  infunderetur;  unde  ex  ejus  persona  di¬ 
citur  Sap.  7.:  Optavi,  et  datus  est  mihi  sensus.  Vel  potest  dici,  quod  ille  somnus 
non  fuit  naturalis,  sed  somnus  prophetiae,  secundum  quod  dicitur  Num.  12.: 
Si  quis  fuerit  inter  vos  Propheta  Domini,  in  visione  apparebo  ei,  vel  per  somnium 
loquar  ad  illum:  in  quo  casu  aliquis  usum  liberi  arbitrii  habet.  Et  tamen  scien¬ 
dum  est,  quod  non  est  eadem  ratio  de  dono  sapientiae,  et  de  dono  gratiae 
justificantis:  nam  donum  gratiae  justificantis  praecipue  ordinat  hominem  ad 
bonum,  quod  est  objectum  voluntatis;  et  ideo  ad  ipsum  movetur  homo  per 
motum  voluntatis,  qui  est  motus  liberi  arbitrii:  sed  sapientia  perficit  intel¬ 
lectum,  qui  praecedit  voluntatem;  unde  absque  completo  motu  liberi  arbitrii 
potest  intellectus  dono  sapientiae  illuminari:  sicut  etiam  videmus,  quod  in 
dormiendo  aliqua  hominibus  revelantur,  sicut  dicitur  Job  13.:  Quando  irruit 
sopor  super  homines,  et  dormiunt  in  lectulo,  tunc  aperit  aures  virorum,  et  erudiens 
eos  instruit  disciplina. 

Ad  tertium  dicendum,  quod  in  infusione  gratiae  justificantis  est  quaedam 
transmutatio  animae  humanae;  et  ideo  requiritur  motus  proprius  animae  hu¬ 
manae,  ut  anima  moveatur  secundum  modum  suum:  sed  conservatio  gratiae 
est  absque  transmutatione;  unde  non  requiritur  aliquis  motus  ex  parte  animae, 
■sed  sola  continuatio  influxus  divini. 


ARTICULUS  IV.  •  •  603 

UTRUM  AD  JUSTIFICATIONEM  IMPII  REQUIRATUR  MOTUS  FIDEI. 
(Part.  3.  q.  S6.  art.  6.  ad  1.  et  2.  Dist.  26.  art.  4.  aci  4.  et  Veri.  q.  28.  art.  4.). 

Ad  quartum  sic  proceditur.  Videtur,  quod  ad  justificationem  impii  non 
requiratur  motus  fidei:  sicut  enim  per  fidem  justificatur  homo,  ita  etiam  et 
per  quaedam  alia:  scilicet  per  timorem,  de  quo  dicitur  Eccli.  1.:  Timor  Do¬ 
mini  expellit  peccatum:  nam  qui  sine  timore  est,  non  poterit  justificari:  et  iterum 
per  charitatem,  secundum  illud  Luc.  7. :  Dimissa  sunt  ei  peccata  mulla,  quoniam 
dilcxit  inultum:  et  iterum  per  humilitatem,  secundum  illud  Jac.  4.:  Deus  su¬ 
perbis  resistit,  humilibus  autem  dat  gratiam :  et  iterum  per  misericordiam,  se¬ 
cundum  illud  Prov.  15.:  Per  misericordiam,  et  fidem  purgantur  peccata;  non 
ergo  magis  motus  fidei  requiritur  ad  justificationem  impii,  quam  motus  prae¬ 
dictarum  virtutum. 

2.  Praeterea.  Actus  fidei  non  requiritur  ad  justificationem,  nisi  inquantum 
per  fidem  homo  cognoscit  Deum:  sed  etiam  aliis  modis  potest  homo  Deum 
cognoscere,  scilicet  per  cognitionem  naturalem,  et  per  donum  sapientiae: 
ergo  non  requiritur  actus  fidei  ad  justificationem  impii. 

3.  Praeterea.  Diversi  sunt  articuli  fidei;  si  igitur  actus  fidei  requiratur 
ad  justificationem  impii,  videtur  quod  oporteret  hominem,  quando  primo 
justificatur,  de  omnibus  articulis  fidei  cogitare :  sed  hoc  videtur  inconveniens, 
cum  talis  cogitatio  longam  temporis  moram  requirat;  ergo  videtur,  quod 
.actus  fidei  non  requiratur  ad  justificationem  impii. 

Sed  contra  est,  quod  dicitur  Rom.  5.:  Justificati  igitur  ex  fide  pacem  ha- 
beamus  ad  Deum. 

Respondeo  dicendum,  quod,  sicut  dictum  est  (art.  praec.),  motus  liberi 
arbitrii  requiritur  ad  justificationem  impii,  secundum  quod  mens  hominis 
movetur  a  Deo :  Deus  autem  movet  animam  hominis  convertendo  eam  ad 
seipsum,  ut  dicitur  in  Ps.  84.  secundum  aliam  literam  (LXX.  Interpr.):  Deus 
tu  convertens  vivificabis  nos;  et  ideo  ad  justificationem  impii  requiritur  motus- 
mentis,  quo  convertitur  in  Deum:  prima  autem  conversio  in  Deum  fit  per 
fidem,  secundum  illud  ad  Hebr.  1 1. :  Accedentem  ad  Deum  oportet  credere , 
quia  est;  et  ideo  motus  fidei  requiritur  ad  justificationem  impii. 

Ad  primum  ergo  dicendum,  quod  motus  fidei  non  est  perfectus,  nisi  sit 
charitate  informatus;  unde  simul  in  justificatione  impii  cum  motu  fidei  est 
etiam  motus  charitatis:  movetur  autem  liberum  arbitrium  in  Deum  ad  hoc, 
quod  ei  se  subjiciat;  unde  etiam  concurrit  actus  timoris  filialis,  et  actus  humi¬ 
litatis  :  contingit  enim  unum,  et  eumdem  actum  liberi  arbitrii  diversarum 
virtutum  esse,  secundum  quod  una  imperat,  et  alia  imperatur,  prout  scilicet 
actus  est  ordinabilis  ad  diversos  fines :  actus  autem  misericordiae  vel  operatur 
circa  peccatum  per  modum  satisfactionis;  et  sic  sequitur  justificationem:  vel 
per  modum  praeparationis,  inquantum  misericordes  misericordiam  conse¬ 
quuntur;  et  sic  etiam  potest  praecedere  justificationem,  vel  etiam  ad  justi 
ficationem  concurrere  simul  cum  praedictis  virtutibus,  secundum  quod  mise 
ricordia  includitur  in  dilectione  proximi. 

Ad  secundum  dicendum,  quod  per  cognitionem  naturalem  homo  non> 
convertitur  in  Deum,  inquantum  est  objectum  beatitudinis,  et  justificationis- 
causa ;  unde  talis  cognitio  non  sufficit  ad  justificationem:  donum  autem  sa¬ 
pientiae  praesupponit  cognitionem  fidei,  ut  ex  supradictis  patet  (q.  68.  art.  4. 
ad  3.). 

Ad  tertium  dicendum,  quod,  sicut  Apostolus  dicit  ad  Rom.  4. :  Credenti 
in  eum ,  qui  justificat  impium,  reputabitur  fides  ejus  ad  justitiam  secundum  propo¬ 
situm  gratiae  Dei;  ex  quo  patet,  quod  in  justificatione  impii  requiritur  actus- 
fidei  quantum  ad  hoc,  quod  homo  credat,  Deum  esse  justificatorem  hominum, 
per  mysterium  Christi. 


ARTICULUS  V.  604 

A  ^  ft.  £ 

UTRUM  AD  JUSTIFICATIONEM  IMPII 

REQUIRATUR  MOTUS  LIBERI  ARBITRII  IN  PECCATUM. 

(Infr.  art.  7.  ad  1.  ei  q.  88.  art.  2.  et  4.  Dist.  17.  q.  1.  art.  3.  et  Veri.  q.  28.  art.  3. 
et  lib.  3.  Contr.  g.  cap.  138.). 

Ad  quintum  sic  proceditur.  Videtur,  quod  ad  justificationem  impii  non> 
requiratur  motus  liberi  arbitrii  in  peccatum :  sola  enim  charitas  sufficit  ad 
deletionem  peccati,  secundum  illud  Prov.  10. :  Universa  delicta  operit  charitas : 
sed  charitatis  objectum  non  est  peccatum;  ergo  non  requiritur  ad  justifica¬ 
tionem  impii  motus  liberi  arbitrii  in  peccatum. 

2.  Praeterea.  Qui  in  anteriora  tendit,  ad  posteriora  respicere  non  debet, 
secundum  illud  Apostoli  ad  Philipp.  3. :  Ouae  quidem  retro  sunt  oblivisceris,  ad 
ea  vero,  quae  sunt  priora,  extendens  meipsum,  ad  destinatum  persequor,  ad  br avium 
supernae  vocationis:  sed  tendenti  in  justitiam  retrorsum  sunt  peccata  praeterita;. 

ergo  eorum  debet  oblivisci,  nec  in  ea  se  debet  extendere  per  motum  liberi 
arbitrii. 

3.  Praeterea.  In  justificatione  impii  non  remittitur  unum  peccatum  sine 
alio:  impium  enim  est,  a  Deo  dimidiam  sperare  veniam;  si  igitur  in  justificatione 
impii  oportet  liberum  arbitrium  moveri  contra  peccatum,  oporteret  quod  de 
omnibus  peccatis  suis  cogitaret,  quod  videtur  inconveniens:  tum  quia  requi¬ 
reretur  magnum  tempus  ad  hujusmodi  cogitationem:  tum  etiam  quia  pecca¬ 
torum,  quorum  est  homo  oblitus,  veniam  habere  non  posset;  ergo  motus 
liberi  arbitrii  in  peccatum  non  requiritur  ad  justificationem  impii. 

Sed  contra  est,  quod  dicitur  in  Psal.  31.:  Dixi:  Confitebor  adversum  nw 
injustitiam  meam  Domitio,  et  tu  remisisti  impietatem  peccati  mei. 

Respondeo  dicendum,  quod,  sicut  supra  dictum  est  (art.  1.  huj.  q.),  ju¬ 
stificatio  impii  est  quidam  motus,  quo  humana  mens  movetur  a  Deo  a  statu  ^ 
peccati  in  statum  justitiae;  oportet  igitur,  quod  humana  mens  se  habeat  ad 
utrumque  extremorum  secundum  motum  liberi  arbitrii,  sicut  se  habet  cor¬ 
pus  localiter  motum  ab  aliquo  movente  ad  duos  terminos  motus:  manifestum 
est  autem  in  motu  locali  corporum,  quod  corpus  motum  recedit  a  termino- 
a  quo,  et  accedit  ad  terminum  ad  quem;  unde  oportet,  quod  mens  humana 
dum  justificatur,  per  motum  liberi  arbitrii  recedat  a  peccato,  et  accedat  ad 
justitiam.  Recessus  autem,  et  accessus  in  motu  liberi  arbitrii  accipitur  se¬ 
cundum  detestationem,  et  desiderium:  dicit  enim  Augustinus  super  Joann.  10. 
exponens  illud  :  Mercenarius  autem  fugit  (tract.  46.  ad  fin.):  Affectiones  nostrae 
motus  animorum  sunt;  laetitia  animi  diffusio ;  timor  animi  fuga  est:  progrederis 
animo  cum  appetis :  fugis  animo,  cum  metuis.  Oportet  igitur,  quod  in  justifi¬ 
catione  impii  sit  motus  liberi  arbitrii  duplex;  unus,  quo  per  desiderium  tendat- 
in  Dei  justitiam:  et  alius,  quo  detestetur  peccatum. 

Ad  primum  ergo  dicendum,  quod  ad  eamdem  virtutem  pertinet  prosequi 
unum  oppositorum,  et  refugere  aliud;  et  ideo,  sicut  ad  charitatem  pertinet 
diligere  Deum,  ita  etiam  detestari  peccata,  per  quae  anima  separatur  a  Deo. 

Ad  secundum  dicendum,  quod  ad  posteriora  non  debet  homo  regredi  per 
amorem ;  sed  quantum  ad  hoc  debet  ea  oblivisci,  ut  ad  ea  non  afficiatur :  de¬ 
bet  tamen  eorum  recordari  per  considerationem,  ut  ea  detestetur:  sic  enim 
ab  eis  recedit. 

Ad  tertium  dicendum,  quod  in  tempore  praecedente  justificationem 
oportet  quod  homo  singula  peccata,  quae  commisit,  detestetur,  quorum  me¬ 
moriam  habet:  et  ex  tali  consideratione  praecedenti  subsequitur  in  anima 
quidam  motus  detestantis  universaliter  omnia  peccata  commissa;  inter  quae 
etiam  includuntur  peccata  oblivioni  tradita;  quia  homo  in  statu  illo  est  sic 
dispositus,  ut  etiam  de  his,  quae  non  meminit,  contereretur,  si  memoriae 
adessent:  et  iste  motus  concurrit  ad  justificationem. 


605. 


ARTICULUS  5Vi 


UTRUM  REMISSIO  PECCATORUM  DEBEAT  NUMERARI  INTER  EA, 
QUAE  REQUIRUNTUR  AD  JUSTIFICATIONEM  IMPII. 

(Part.  3.  q.  86.  art.  6.  ad  1.  et  q.  SS.  art.  2.  et  4.  Dist.  13.  q.  4.  art.  3. 
etlib.  4.  Contr.g.  cap.  72.  et  Veri.  q.  28.  art.  6.  et  Joan.  4. fin.  et  Ephes.  3.  lect.  6. fin.). 

Ad  sextum  sic  proceditur.  Videtur,  quod  remissio  peccatorum  non  debeat 
numerari  inter  ea,  quae  requiruntur  ad  justificationem  impii:  substantia  enim 

rei  non  connumeratur  his,  quae  ad  rem  requiruntur;  sicut  homo  non  debet 
connumerari  animae,  et  corpori:  sed  ipsa  justificatio  impii  est  remissio  pec¬ 
catorum,  ut  dictum  est  (ari.  i.  huj.  q.) ;  ergo  remissio  peccatorum  non  de¬ 
bet  computari  inter  ea,  quae  ad  justificationem  impii  requiruntur. 

2.  Praeterea.  Idem  est  gratiae  infusio,  et  culpae  remissio;  sicut  idem  est 
illuminatio,  et  tenebrarum  expulsio:  sed  idem  non  debet  connumerari  sibi 
ipsi:  unum  enim  multitudini  opponitur;  ergo  non  debet  culpae  remissio  con¬ 
numerari  infusioni  gratiae. 

3.  Praeterea.  Remissio  peccatorum  consequitur  ad  motum  liberi  arbitrii 
in  Deum,  et  in  peccatum,  sicut  effectus  ad  causam  :  per  fidem  enim,  et  con¬ 
tritionem  remittuntur  peccata  :  sed  effectus  non  debet  connumerari  suae  cau¬ 
sae;  quia  ea,  quae  connumerantur,  quasi  ad  invicem  condivisa,  sunt  simul 
natura;  ergo  remissio  culpae  non  debet  connumerari  aliis,  quae  requiruntur 
ad  justificationem  impii. 

Sed  contra  est,  quod  in  enumeratione  eorum,  quae  requiruntur  ad  rem, 
non  debet  praetermitti  finis,  qui  est  potissimum  in  unoquoque :  sed  remissio 
peccatorum  est  finis  in  justificatione  impii:  dicitur  enim  Isa.  27. :  Iste  est  omnis 
fructus,  ut  auferatur  peccatum  ejus;  ergo  remissio  peccatorum  debet  connume¬ 
rari  inter  ea,  quae  requiruntur  ad  justificationem  impii. 

Respondeo  dicendum,  quod  quatuor  enumerantur,  quae  requiruntur  ad 
justificationem  impii ;  scilicet :  gratiae  infusio,  motus  liberi  arbitrii  in  Deum 
per  fidem,  et  motus  liberi  arbitrii  in  peccatum,  et  remissio  culpae:  cujus  ratio 
est,  quia,  sicut  dictum  est  (art.  1.  huj.  q.),  justificatio  est  quidam  motus,  quo 
anima  movetur  a  Deo  a  statu  culpae  in  statum  justitiae:  in  quolibet  autem 
motu,  quo  aliquid  ab  altero  movetur,  tria  requiruntur: primo  quidem,  motio 
ipsius  moventis:  secundo  motus  mobilis:  tertio  consummatio  motus,  sive  per¬ 
ventio  ad  finem :  ex  parte  igitur  motionis  divinae  accipitur  gratiae  infusio :  ex 
parte  vero  liberi  arbitrii  moti  accipiuntur  duo  motus  ipsius,  secundum  reces¬ 
sum  a  termino  a  quo,  et  accessum  ad  terminum  ad  quem :  consummatio  autem, 
sive  perventio  ad  terminum  hujus  motus  importatur  per  remissionem  culpae: 
in  hoc  enim  justificatio  consummatur. 

Ad  primum  ergo  dicendum,  quod  justificatio  impii  dicitur  esse  ipsa  re¬ 
missio  peccatorum,  secundum  quod  omnis  motus  accipit  speciem  a  termino : 
tamen  ad  terminum  consequendum  multa  alia  requiruntur,  ut  ex  supra  dictis 
patet  (art.  praec.). 

Ad  secundum  dicendum,  quod  gratiae  infusio,  et  remissio  culpae  dupli¬ 
citer  considerari  possunt:  uno  modo  secundum  ipsam  substantiam  actus:  et  sic 
idem  sunt:  eodem  enim  actu  Deus  et  largitur  gratiam,  et  remittit  culpam: 
alio  modo  possunt  considerari  ex  parte  objectorum:  et  sic  differunt  secundum 
differentiam  culpae,  quae  tollitur,  et  gratiae,  quae  infunditur :  sicut  etiam  in 
rebus  naturalibus  generatio,  et  corruptio  differunt,  quamvis  generatio  unius 
sit  corruptio  alterius. 

Ad  tertium  dicendum,  quod  ista  non  est  connumeratio  secundum  divi¬ 
sionem  generis  in  species,  in  qua  oportet  quod  connumerata  sint  simul ;  sed 
secundum  differentiam  eorum,  quae  requiruntur  ad  completionem  alicujus: 
in  qua  quidem  enumeratione  aliquid  potest  esse  prius,  et  aliquid  posterius: 
quia  principiorum,  et  partium  rei  compositae  potest  esse  aliquid  alio  prius. 

ARTICULUS  VII.  606 

UTRUM  JUSTIFICATIO  IMPII  FIAT  IN  INSTANTI,  VEL  SUCCESSIVE. 

(Infr.  art.  8.  et  4.  Dist.  3.  q.  2.  art.  2.  et  Dist.  ij.  q.  1.  art.  4. 
et  Veri.  q.  26.  art.  2.  ad  12.). 

Ad  septimum  sic  proceditur.  Videtur  quod  justificatio  impii  non  fiat  in  in¬ 
stanti,  sed  successive;  quia,  ut  dictum  est  (ari.  3.  huj.  q.),  ad  justificationem 
impii  requiritur  motus  liberi  arbitrii:  actus  autem  liberi  arbitrii  est  eligere, 
qui  praeexigit  deliberationem  consilii,  ut  dictum  est  (q.  13.  art.  1.)  ;  cum  igitur 
deliberatio  discursum  quemdam  importet,  qui  successionem  quamdam  habet, 
videtur  quod  justificatio  impii  sit  successiva. 

2.  Praeterea.  Motus  liberi  arbitrii  non  est  absque  actuali  consideratione: 
sed  impossibile  est  simul  multa  intelligere  in  actu,  ut  in  1.  dictum  est  (q.  83. 
art.  4.);  cum  igitur  ad  justificationem  impii  requiratur  motus  liberi  arbitrii 
in  diversa,  scilicet  in  Deum,  et  in  peccatum,  videtur  quod  justificatio  impii 
non  possit  esse  in  instanti. 

3.  Praeterea.  Forma,  quae  suscipit  magis  et  minus,  successive  recipitur 
in  subjecto,  sicut  patet  de  albedine,  et  nigredine:  sed  gratia  suscipit  magis, 
et  minus,  ut  supra  dictum  est  (q.  112.  art.  4.);  ergo  non  recipitur  subito  in 
subjecto ;  cum  igitur  ad  justificationem  impii  requiratur  gratiae  infusio,  vi¬ 
detur  quod  justificatio  impii  non  possit  esse  in  instanti. 

4.  Praeterea.  Motus  liberi  arbitrii,  qui  ad  justificationem  impii  concurrit, 
est  meritorius;  et  ita  oportet,  quod  procedat  a  gratia,  sine  qua  nullum  est 
meritum,  ut  infra  dicetur  (q.  114.  art.  2.):  sed  prius  est  aliquid  consequi  for¬ 
mam,  quam  secundum  formam  operari;  ergo  prius  infunditur  gratia,  et  postea 
liberum  arbitrium  movetur  in  Deum,  et  in  detestationem  peccati;  non  ergo 
justificatio  est  tota  simul. 

5.  Praeterea.  Si  gratia  infundatur  animae,  oportet  dare  aliquod  instans, 
in  quo  primo  animae  insit:  similiter,  si  culpa  remittitur,  oportet  ultimum 
instans  dare,  in  quo  homo  culpae  subjaceat:  sed  non  potest  esse  idem  in¬ 
stans  ;  quia  sic  opposita  simul  inessent  eidem;  ergo  oportet  es^e  duo  instantia 
sibi  succedentia,  inter  quae,  secundum  Philosophum  in  6.  Phys.  (tex.  2.),  oportet 
esse  tempus  medium;  non  ergo  justificatio  fit  tota  simul,  sed  successive. 

Sed  contra  est,  quod  justificatio  impii  fit  per  gratiam  Spiritus  Sancti 
justificantis:  sed  Spiritus  Sanctus  subito  advenit  mentibus  hominum,  secundum 
illud  Act.  2.:  Factus  est  repente  de  coelo  sonus  tamquam  advenientis  spiritus  vehe¬ 
mentis:  ubi  dicit  Gloss.  (interi,  hic,  et  est  Ambros.  sup.  illud  Luc.  1.:  Abiit  in 
montana),  quod  nescit  tarda  molimina  Spiritus  Sancti  gratia  ;  ergo  justificatio 
impii  non  est  successiva,  sed  instantanea. 

Respondeo  dicendum,  quod  tota  justificatio  impii  originaliter  consistit  in 
gratiae  infusione:  per  eam  enim  et  liberum  arbitrium  movetur,  et  culpa  re¬ 
mittitur:  gratiae  autem  infusio  fit  in  instanti  absque  successione;  cujus  ratio 
est,  quia  quod  aliqua  forma  non  subito  imprimatur  subjecto,  contingit  ex  hoc, 
quod  subjectum  non  est  dispositum,  et  agens  indiget  tempore  ad  hoc,  quod 
subjectum  disponat;  et  ideo  videmus,  quod  statim  cum  materia  est  disposita 
per  alterationem  praecedentem,  forma  substantialis  acquiritur  materiae:  et 
eadem  ratione  quia  diaphanum  est  secundum  se  dispositum  ad  lumen  reci- 

piendum,  subito  illuminatur  a  corpore  lucido  in  actu :  dictum  est  autem  supra- 
(q.  112.  art.  2.),  quod  Deus  ad  hoc  quod  gratiam  infundat  animae,  non  re¬ 
quirit  aliquam  dispositionem,  nisi  quam  ipse  facit:  facit  autem  hujusmodi 
dispositionem  sufficientem  ad  susceptionem  gratiae,  quandoque  quidem  su¬ 
bito,  quandoque  autem  paulatim,  et  successive,  ut  supra  dictum  est  (q.  112 . 
art.  2.  ad  2.),  quod  enim  agens  naturale  non  subito  possit  disponere  mate¬ 
riam,  contingit  ex  hoc,  quod  est  aliqua  disproportio  ejus,  quod  in  materia 
resistit  ad  virtutem  agentis,  et  propter  hoc  videmus,  quod  quanto  virtus 
agentis  fuerit  fortior,  tanto  materia  citius  disponitur ;  cum  igitur  virtus  divina 
sit  infinita,  potest  quamcumque  materiam  creatam  subito  disponere  ad  for¬ 
mam,  et  multo  magis  liberum  arbitrium  hominis,  cujus  motus  potest  esse 
instantaneus  secundum  naturam  ;  sic  igitur  justificatio  impii  fit  a  Deo  in 
instanti. 

Ad  primum  ergo  dicendum,  quod  motus  liberi  arbitrii,  qui  concurrit  ad 
justificationem  impii,  est  consensus  ad  detestandum  peccatum,  et  ad  acce¬ 
dendum  ad  Deum:  qui  quidem  consensus  subito  fit:  contingit  autem  quan¬ 
doque,  quod  praecedit  aliqua  deliberatio,  quae  non  est  de  substantia  justifica¬ 
tionis,  sed  via  in  justificationem  :  sicut  motus  localis  est  via  ad  illuminationem, 
et  alteratio  ad  generationem. 

Ad  secundum  dicendum,  quod,  sicut  in  1.  dictum  est  (q.  8j.  art.  $.),  nihil 
prohibet  duo  simul  intelligere  actu,  secundum  quod  sunt  quodammodo  unum, 
sicut  simul  intelligimus  subjectum,  et  praedicatum,  inquantum  uniuntur  in 
ordine  affirmationis  unius;  et  per  eumdem  modum  liberum  arbitrium  potest 
in  duo  simul  moveri,  secundum  quod  unum  ordinatur  in  aliud  :  motus  autem 
liberi  arbitrii  in  peccatum  ordinatur  ad  motum  liberi  arbitrii  in  Deum :  propter 
hoc  enim  homo  detestatur  peccatum,  quia  est  contra  Deum,  cui  vult  adhae¬ 
rere  ;  et  ideo  liberum  arbitrium  in  justificatione  impii  simul  detestatur  pec¬ 
catum,  et  convertit  se  ad  Deum:  sicut  etiam  corpus  simul  recedendo  ab  uno 
loco  accedit  ad  alium. 

Ad  tertium  dicendum,  quod  non  est  ratio,  quare  forma  subito  in  ma¬ 
teria  non  recipiatur,  quia  magis,  et  minus  potest  inesse  :  sic  enim  lumen 
non  subito  reciperetur  in  aere,  qui  potest  magis,  et  minus  illuminari :  sed 
ratio  est  accipienda  ex  parte  dispositionis  materiae,  vel  subjecti,  ut  dictum  est 
(in  corp.  art.). 

Ad  Q.UARTUM'dicendum,  quod  in  eodem  instanti,  in  quo  forma  acquiritur, 
incipit  res  operari  secundum  formam:  sicut  ignis  statim  cum  est  genera¬ 
tus,  movetur  sursum;  et  si  motus  ejus  esset  instantaneus,  in  eodem  instanti 
compleretur:  motus  autem  liberi  arbitrii,  qui  est  velle,  non  est  succes¬ 
sivus,  sed  instantaneus;  et  ideo  non  oportet,  quod  justificatio  impii  sit  suc¬ 
cessiva. 

Ad  quintum  dicendum,  quod  successio  duorum  oppositorum  in  eodem 
subjecto  aliter  est  consideranda  in  his,  quae  subjacent  tempori,  et  aliter  in 
his,  quae  sunt  supra  tempus.  In  his  enim,  quae  subjacent  tempori,  non  est 
dare  ultimum  instans,  in  quo  forma  prior  subjecto  inest:  est  autem  dare  ul¬ 
timum  tempus,  et  primum  instans,  in  quo  forma  subsequens  inest  materiae, 
vel  subjecto.  Cujus  ratio  est,  quia  in  tempore  non  potest  accipi  ante  unum 
instans  aliud  instans  praecedens  immediate,  eo  quod  instantia  non  conse¬ 
quenter  se  habent  in  tempore ;  sicut  nec  puncta  in  linea,  ut  probatur  in 
6.  Phys.  (tex.  1.  et  seq.) :  sed  tempus  terminatur  ad  instans;  et  ideo  in  toto 
tempore  praecedenti,  quo  aliquid  movetur  ad  unam  formam,  subest  formae 

Oppositae;  et  in  ultimo  instanti  illius  temporis,  quod  est  primum  instans  se¬ 
quentis  temporis,  habet  formam,  quae  est  terminus  motus:  sed  in  his,  quae 
sunt  supra  tempus,  aliter  se  habet:  si  qua  enim  successio  sit  ibi  affectuum, 
vel  intellectualium  conceptionum  (puta  in  Angelis)  talis  successio  non  men¬ 
suratur  tempore  continuo,  sed  tempore  discreto;  sicut  et  ipsa,  quae  mensu¬ 
rantur,  non  sunt  continua,  ut  in  1.  habitum  est  (q.  /3.  ari.  2.  et  3.);  unde  in 
talibus  est  dandum  ultimum  instans,  in  quo  primum  fuit,  et  primum  instans, 
in  quo  est  id  quod  sequitur.  Nec  oportet  esse  tempus  medium;  quia  non  est 
ibi  continuitas  temporis,  quae  hoc  requirebat  [al.  ad  hoc  requirebatur ]  :  mens 
autem  humana,  quae  justificatur,  secundum  se  quidem  est  supra  tempus,  sed 
per  accidens  subditur  tempori ;  inquantum  scilicet  intelligit  cum  continuo,  et 
tempore  secundum  phantasmata,  in  quibus  species  intelligibiles  considerat, 
ut  in  r.  dictum  est  (cap.  8p.  art.  1.  et  2.);  et  ideo  judicandum  est  secundum 
hoc  de  ejus  mutatione  secundum  conditionem  motuum  temporalium;  ut  sci¬ 
licet  dicamus,  quod  non  est  dare  ultimum  instans,  in  quo  culpa  infuit,  sed 
ultimum  tempus:  est  autem  dare  primum  instans,  in  quo  gratia  inest:  in  toto 
autem  tempore  praecedenti  inerat  culpa. 

ARTICULUS  VIII.  607 

UTRUM  GRATIAE  INFUSIO  SIT  PRIMA  ORDINE  NATURAE  INTER  EA, 
QUAE  REQUIRUNTUR  AD  JUSTIFICATIONEM  IMPII. 

(4.  Dist.  17.  q.  1.  art.  4.  et  q.  2.  ari.  j.  et  Veri.  q.  26.  art.  y.). 

Ad  octavum  sic  proceditur.  Videtur,  quod  gratiae  infusio  non  sit  prima 
ordine  naturae  inter  ea,  quae  requiruntur  ad  justificationem  impii;  prius  enim 
est  recedere  a  malo,  quam  accedere  ad  bonum,  secundum  illud  Psal.  36.:  De¬ 
clina  a  malo,  et  fac  bonum:  sed  remissio  culpae  pertinet  ad  recessum  a  malo  3 
infusio  autem  gratiae  pertinet  ad  prosecutionem.boni ;  ergo  naturaliter  prius 
est  remissio  culpae,  quam  infusio  gratiae. 

2.  Praeterea.  Dispositio  praecedit  naturaliter  formam,  ad  quam  disponit: 
sed  motus  liberi  arbitri  est  quaedam  dispositio  ad  susceptionem  gratiae;  ergo 
naturaliter  praecedit  infusionem  gratiae. 

3.  Praeterea.  Peccatum  impedit  animam,  ne  libere  tendat  in  Deum :  sed 
prius  est  removere  id,  quod  prohibet  motum,  quam  motus  sequatur ;  ergo 
prius  est  naturaliter  remissio  culpae,  et  motus  liberi  arbitrii  in  peccatum, 
quam  motus  liberi  arbitrii  in  Deum,  et  quam  infusio  gratiae. 

Sed  contra.  Causa  est  prior  naturaliter  suo  effectu:  sed  gratiae  infusio 
causa  est  omnium  aliorum,  quae  requiruntur  ad  justificationem  impii,  ut 
supra  dictum  est  (art.  praec.);  ergo  est  naturaliter  prior. 

Respondeo  dicendum,  quod  praedicta  quatuor,  quae  requiruntur  ad  justi¬ 
ficationem  impii,  tempore  quidem  sunt  simul;  quia  justificatio  impii  non  est 
successiva,  ut  dictum  est  (art.  praec.)  :  sed  ordine  naturae.  unum  eorum  est 
prius  altero ;  et  inter  ea  naturali  ordine  primum  est  gratiae  infusio ;  secundum 
motus  liberi  arbitrii  in  Deum ;  tertium  est  motus  liberi  arbitrii  in  peccatum ; 
quartum  vero  est  remissio  culpae.  Cujus  ratio  est,  quia  in  quolibet  motu  na¬ 
turaliter  primum  est  motio  ipsius  moventis;  secundum  autem  est  dispositio 
materiae,  sive  motus  ipsius  mobilis  ultimum  vero  est  finis,  vel  terminus  motus, 
ad  quem  terminatur  motio  moventis;  ipsa  igitur  Dei  moventis  motio  est  gra- 

tiae  infusio,  ut  dictum  est  supra  (art.  6.  huj.  q.):  motus  autem,  vel  dispositio 
mobilis  est  duplex  motus  liberi  arbitrii:  terminus  autem,  vel  finis  motus  est 
remissio  culpae,  ut  ex  supra  dictis  patet  (ibid.);  et  ideo  naturali  ordine  primum 
in  justificationem  impii  est  gratiae  infusio;  secundum  est  motus  liberi  arbitrii 
in  Deum;  tertium  vero  est  motus  liberi  arbitrii  in  peccatum,  propter  hoc  enim 
ille  qui  justificatur,  detestatur  peccatum,  quia  est  contra  Deum;  unde  motus 
liberi  arbitrii  in  Deum  praecedit  naturaliter  motum  liberi  arbitrii  in  peccatum, 
cum  sit  causa,  et  ratio  ejus:  quartum  vero,  et  ultimum  est  remissio  culpae, 
ad  quam  tota  ista  transmutatio  ordinatur  sicut  ad  finem,  ut  dictum  est  (art.  1. 
et  6.  huj.  q.). 

Ad  primum  ergo  dicendum,  quod  recessus  a  termino,  et  accessus  ad  ter¬ 
minum  dupliciter  considerari  possunt:  uno  modo  ex  parte  mobilis:  et  sic 
naturaliter  recessus  a  termino  praecedit  accessum  ad  terminum :  prius  enim 
est  in  subjecto  mobili  oppositum,  quod  abjicitur,  et  postmodum  est  id,  quod 
per  motum  assequitur  mobile:  sed  ex  parte  agentis  est  e  converso,  agens 
enim  per  formam,  quae  in  eo  praeexistit,  agit  ad  removendum  contrarium: 
sicut  sol  per  suam  lucem  agit  ad  removendum  tenebras;  et  ideo  ex  parte 
solis  prius  est  illuminare,  quam  tenebras  removere ;  ex  parte  autem  aeris  il¬ 
luminandi  prius  est  purgari  a  tenebris,  quam  consequi  lumen  ordine  naturae; 
licet  utrumque  sit  simul  tempore :  et  quia  infusio  gratiae,  et  remissio  culpae 
dicuntur  ex  parte  Dei  justificantis;  ideo  ordine  naturae  prior  est  gratiae  in¬ 
fusio,  quam  culpae  remissio :  sed  si  sumantur  ea,  quae  sunt  ex  parte  hominis 
justificati,  est  e  converso  :  nam  prius  est  ordine  naturae  liberatio  a  culpa,  quam 
consecutio  gratiae  justificantis.  Vel  potest  dici,  quod  termini  justificationis 
sunt  culpa  sicut  a  quo;  et  justitia  sicut  ad  quem:  gratia  vero  est  causa  remis¬ 
sionis  culpae,  et  adeptionis  justitiae. 

Ad  secundum  dicendum,  quod  dispositio  subjecti  praecedit  susceptionem 
formae  ordine  naturae:  sequitur  tamen  actionem  agentis,  per  quam  etiam 
ipsum  subjectum  disponitur;  et  ideo  motus  liberi  arbitrii  naturae  ordine  prae¬ 
cedit  consecutionem  gratiae ;  sequitur  autem  gratiae  infusionem. 

Ad  tertium  dicendum,  quod,  sicut  Philosoph.  dicit  in  2.  Physicor. 
(tex.  89.),  in  motibus  animi  omnino  praecedit  motus  in  principium  specula¬ 
tionis,  vel  in  finem  actionis  :  sed  in  exterioribus  motibus  remotio  impedi¬ 
menti  praecedit  assecutionem  finis:  et  quia  motus  liberi  arbitrii  est  motus 
animi,  prius  naturae  ordine  movetur  in  Deum  sicut  in  finem,  quam  ad  re¬ 
movendum  impedimentum  peccati. 

vV 

",  .ARTICULUS  IX.  608 

,  XQ  .-  V'  £•-  ■  \\ 

UTRUM  JUSTIFICATIO  IMPII  SIT  MAXIMUM  OPUS  DEI. 

(Part.  3.  q.  43.  art.  4.  ad  2.  et  4.  Dist.  17.  q.  1.  art.  ;.  et  Joan.  14.  lect.  4.). 

Ad  nonum  sic  proceditur.  Videtur  quod  justificatio  impii  non  sit  maxi¬ 
mum  opus  Dei:  per  justificationem  enim  impii  consequitur  aliquis  gratiam 
viae:  sed  per  glorificationem  consequitur  aliquis  gratiam  patriae,  quae  major 
est;  ergo  glorificatio  angelorum,  vel  hominum  est  majus  opus,  quam  justifk 
catio  impii. 

2.  Praeterea.  Justificatio  impii  ordinatur  ad  bonum  particulare  unius 
hominis:  sed  bonum  universi  est  majus,  quam  bonum  unius  hominis,  ut  patet 

in  i.Ethic.  (cap.  2.  in  fin.);  ergo  majus  opus  est  creatio  coeli,  et  terrae,  quam 
justificatio  impii. 

3.  Praeterea.  Majus  est  ex  nihilo  aliquid  facere,  et  ubi  nihil  cooperatur 
agenti,  quam  ex  aliquo  facere  aliquid  cum  aliqua  cooperatione  patientis: 
sed  in  opere  creationis  ex  nihilo  fit  aliquid ;  unde  nihil  potest  cooperari 
agenti:  sed  in  justificatione  impiiDeusex  aliquo  aliquid  facit,  idest  ex  impio 
justum;  et  est  ibi  aliqua  cooperatio  ex  parte  hominis,  quia  est  ibi  motus  liberi 
arbitrii,  ut  dictum  est  (art.  3.  huj.  q.);  ergo  justificatio  impii  non  est  maximum 
opus  Dei. 

Sed  contra  est,  quod  in  Ps.  144.  dicitur:  Miserationis  ejus  super  omnia 
opera  ejus;  et  in  Collecta  dicitur:  Deus,  qui  omnipotentiam  tuam  parcendo 
maxime,  et  miserando  manifestas;  et  Augustinus  dicit  (tract.  72.  in  Joan.)  expo¬ 
nens  illud  Joan.  14.:  Majora  horum  faciet,  quod  majus  opus  est,  ut  ex  impio 
justus  fiat,  quam  creare  coelum  et  terram. 

Respondeo  dicendum,  quod  opus  aliquod  potest  dici  magnum  dupliciter: 
uno  modo  ex  parte  modi  agendi ;  et  sic  maximum  opus  est  opus  creationis, 
in  quo  ex  nihilo  fit  aliquid:  alio  modo  potest  dici  opus  magnum  propter  ma¬ 
gnitudinem  ejus  quod  fit:  et  secundum  hoc  majus  opus  estjustificatio  impii, 
quae  terminatur  ad  bonum  aeternum  divinae  participationis,  quam  creatio 
coeli,  et  terrae,  quae  terminatur  ad  bonum  naturae  mutabilis;  et  ideo  Au¬ 
gustinus  cum  dixisset,  quod  majus  est,  quod  ex  impio  fiat  justus,  quam 
creare  coelum,  et  terram,  subjungit:  Coelum  enim  et  terra  transibit:  praedesti¬ 
natorum  autem  salus,  et  justificatio  permanebit.  Sed  sciendum  est,  quod  aliquid 
magnum  dicitur  dupliciter :  uno  modo  secundum  quantitatem  absolutam ;  et 
hoc  modo  donum  gloriae  est  majus,  quam  donum  gratiae  justificantis  im¬ 
pium :  et  secundum  hoc  glorificatio  justorum  est  majus  opus,  quam  justifi¬ 
catio  impii:  alio  modo  dicitur  aliquid  magnum  quantitate  proportionis;  sicut 
dicitur  mons  parvus,  et  milium  magnum;  et  hoc  modo  donum  gratiae  im¬ 
pium  justificantis  est  majus,  quam  donum  gloriae  beatificantis  justum  :  quia 
plus  excedit  donum  gratiae  dignitatem  impii,  qui  erat  dignus  poena,  quam 
donum  gloriae  dignitatem  justi,  qui  ex  hoc  ipso  quod  est  justificatus,  est  di¬ 
gnus  gloria;  et  ideo  Augustinus  dicit  ibidem  :  Judicet,  qui  potest,  utrum  majus 
sit  justos  angelos  creare,  quam  impios  justificare.  Certe  si  aequalis  est  utrimque 
potentiae,  hoc  majoris  est  misericordiae. 

Et  per  hoc  patet  resposio  ad  primum. 

Ad  secundum  dicendum,  quod  bonum  universi  est  majus,  quam  bonum 
particulare  unius,  si  accipiatur  utrumque  in  eodem  genere:  sed  bonum  gra¬ 
tiae  unius  majus  est,  quam  bonum  naturae  totius  universi. 

Ad  tertium  dicendum,  quod  ratio  illa  procedit  ex  parte  modi  agendi, 
secundum  quem  creatio  est  maximum  opus  Dei. 


ARTICULUS  X.  609 

UTRUM  JUSTIFICATIO  IMPII  SIT  OPUS  MIRACULOSUM. 

(Infr.  q.  10;.  art.  7.  ad  1.  et  pari.  3.  q.  44.  art.  3.  ad  1.  et  4.  Dist.  17.  q.  1.  art .3. 

et  Pot.  q.  6.  art.  2.  ad  6.). 

Ad  decimum  sic  proceditur.  Videtur,  quod  justificatio  impii  sit  opus  mi- 
raculnsum:  opera  enim  miraculosa  sunt  majora  non  miraculosis:  sed  justi- 

ficatio  impii  est  majus  opus,  quam  alia  opera  miraculosa,  ut  patet  per  Augu¬ 
stinum  auctoritate  inducta  (art.  praec.  arg.  sed  cont.);  ergo  justificatio  impii 
est  opus  miraculosum. 

2.  Praeterea.  Motus  voluntatis  ita  est  in  anima,  sicut  inclinatio  naturalis 
in  rebus  naturalibus:  sed  quando  Deus  aliquid  operatur  in  rebus  naturalibus 
contra  inclinationem  naturae,  est  opus  miraculosum;  sicut  cum  illuminat 
caecum,  vel  suscitat  mortuum:  voluntas  autem  impii  tendit  in  malum;  cum 
igitur  Deus  justificandi}  hominem  moveat  eum  in  bonum,  videtur  quod  justi¬ 
ficatio  impii  sit  miraculosa. 

3.  Praeterea.  Sicut  sapientia  est  donum  Dei,  ita  et  justitia  :  sed  miracu¬ 
losum  est  quod  aliquis  subito  sine  studio  sapientiam  assequatur  a  Deo;  ergo 
miraculosum  est,  quod  aliquis  impius  justificetur  a  Deo. 

Sed  contra.  Opera  miraculosa  sunt  supra  potentiam  naturalem :  sed  justi¬ 
ficatio  impii  non  est  supra  potentiam  naturalem :  dicit  enim  Augustinus  in 
lib.  de  Praedest.  Sanet,  (cap.  y  sub.  fin.),  quod  posse  habere  fidem,  sicut  posse 
habere  charitatem,  naturae  est  hominum :  habere  autem  fidem,  quemadmodum 
habere  charitatem,  gratiae  est  fidelium;  ergo  justificatio  impii  non  est  mira¬ 
culosa. 

Respondeo  dicendum,  quod  in  operibus  miraculosis  tria  consueverunt  in¬ 
veniri:  quorum  unum  est  ex  parte  potentiae  agentis,  quia  sola  divina  virtute 
fieri  possunt;  et  ideo  sunt  simpliciter  mira,  quasi  habentia  causam  occultam, 
Ut  in  x.  dictum  est  (q.  ioy  art.  7.);  et  secundum  hoc  tam  justificatio  impii, 
quam  creatio  mundi,  et  universaliter  omne  opus,  quod  a  solo  Deo  fieri  po¬ 
test,  miraculosum  dici  potest:  secundo  in  quibusdam  miraculosis  operibus  in¬ 
venitur,  quod  forma  inducta  est  supra  naturalem  potentiam  talis  materiae: 
sicut  in  suscitatione  mortui  vita  est  supra  naturalem  potentiam  talis  corporis : 
et  quantum  ad  hoc  justificatio  impii  non  est  miraculosa;  quia  naturaliter 
anima  est  gratiae  capax:  eo  enim  ipso  quod  facta  est  ad  imaginem  Dei,  capax 
est  Dei  per  gratiam,  ut  Augustinus  dicit  (loc.  prox,  cit.):  tertio  modo  in  ope¬ 
ribus  miraculosis  invenitur  aliquid  praeter  solitum,  et  consuetum  ordinem 
causandi  effectum :  sicut  cum  aliquis  infirmus  sanitatem  perfectam  assequitur 
subito  praeter  solitum  cursum  sanationis,  quae  fit  a  natura,  vel  arte :  et  quan¬ 
tum  ad  hoc  justificatio  impii  quandoque  est  miraculosa,  et  quandoque  non: 
est  enim  iste  communis,  et  consuetus  cursus  justificationis,  ut  Deo  movente 
interius  animam,  homo  convertatur  ad  Deum,  primo  quidem  conversione 
imperfecta,  ut  postmodum  ad  perfectam  deveniat:  quia  charitas  inchoata  me¬ 
retur  augeri,  ut  aucta  mereatur  perfici,  sicut  Augustinus  dicit  (tract.  y  in  epist. 
Joan.):  quandoque  vero  tam  vehementer  Deus  animam  movet,  ut  statirn  quam¬ 
dam  perfectionem  justitiae  assequatur,  sicut  fuit  in  conversione  Pauli,  adhi¬ 
bita  etiam  exterius  miraculosa  prostratione,  et  ideo  conversio  Pauli  tamquam 
miraculosa  in  Ecclesia  commemoratur  celebriter. 

Ad  primum  ergo  dicendum,  quod  quaedam  miraculosa  opera,  etsi  sint 
pninora,  quam  justificatio  impii,  quantum  ad  bonum,  quod  fit;  sunt  tamen 
praeter  consuetum  ordinem  talium  effectuum,  et  ideo  plus  habent  de  ratione 
miraculi..  L.  '  '  c-  ; ,  > 

Ad  secundum  dicendum,  quod  non  quandocumque  res  naturalis  movetur 
contra  suam  ihclinationem,  est  opus  miraculosum ;  alioquin  miraculosum  es¬ 
set,  quod  aqua  calefieret,  vel  quod  lapis  sursum  projiceretur;  sed  quando  hoc 
fit  praeter  ordinem  propriae  causae,  quae  nata  est  facere  hoc  :  justificare 
autem  impium  nulla  alia  causa  potest  nisi  Deus,  sicut  nec  aquam  calefacere 

visi  ignis;  et  idec  justificatio  impii  a  Deo  quantum  ad  hoc  non  est  mir.a- 
«culosa. 

,  Ad  tertium  dicendum,  quod  sapientiam,  et  scientiam  homo  natus  est 
acquirere  a  Deo  per  proprium  ingenium,  et  studium  ;  et  ideo,  quando  praeter 
hunc  modum  homo  sapiens,  vel  sciens  efficitur,  est  miraculosum :  sed  gra¬ 
tiam  justificantem  non  est  homo  natus  acquirere  per  suam  operationem,  sed 
X>eo  .operante;  unde  non  est  simile. 


QUAESTIO  CXIV. 

DE  MERITO,  QUOD  EST  EFFECTUS  GRATIAE  COOPERANTIS, 
IN  DECEM  ARTICULOS  DIVISA. 


Deinde  considerandum  est  de  Merito,  quod  est  effectus  gratiae  coope- 
rantis. 

Et  circa  hoc  quaeruntur  decem. 


Primo.  Utrum  homo  possit  aliquid  mereri  a  Deo. 

Secundo.  Utrum  aliquis  sine  gratia  possit  mereri  vitam  aeternam. 

Tertio.  Utrum  aliquis  per  gratiam  possit  mereri  vitam  aeternam  ex  con¬ 
digno.  .... 

Quarto.  Utrum  gratia  sit  principium  merendi,  mediante  charitate  prin¬ 
cipaliter. 

Quinto.  Utrum  homo  possit  sibi  mereri  primam  gratiam. 

Sexto.  Utrum  homo  possit  eam  mereri  alii. 

Septimo.  Utrum  possit  sibi  aliquis  mereri  reparationem  post  lapsum. 

Octavo.  Utrum  possit  sibi  aliquis  mereri  augmentum  gratiae,  vel  cha 
ritatis. 

Nono.  Utrum  possit  sibi  mereri  finalem  perseverantiam. 

Decimo.  Utrum  bona  temporalia  cadant  sub  merito. 


ARTICULUS  I.  610 


UTRUM  HOMO  POSSIT  ALIQUID  MERERI  A  DEO. 


(Siipr.  q.  21.  art.  4.  et  2.  Dist.  7.  q.  2.  ari.  1.  et  Dist.  28.  art.  4.  et  Hebr.  6.  lect.q.). 

Ad  primum  sic  proceditur.  Videtur,  quod  homo  non  possit  aliquid  me¬ 
reri  a  Deo  :  nullus  enim  videtur  mercedem  mereri  ex  hoc,  quod  reddit  alteri 
quod  debet:  sed  per  omnia  bona,  quae  facimus,  non  possumus  sufficienter 
recompensare  Deo  quod  debemus,  quin  semper  amplius  debeamus,  ut  etiam 
P  hilos,  dicit  in  8.  Eth.  (cap.  ult.) ;  unde  etLuc.  17.  dicitur:  Cum  omnia,  quae, 
praecepta  sunt,  feceritis,  dicite:  Servi  inutiles  sumus,  quod  debuimus  facere,  fecimus  J 
ergo  homo  non  potest  aliquid  mereri  a  Deo. 

2.  Praeterea.  Ex  eo  quod  aliquis  sibi  proficit,  nihil  videtur  mereri  apud 
■eum.  cui  nihil  proficit:  sed  homo  bene  operando  sibi  proficit,  vel  alteri  ho- 

mini,  non  autem  Deo:  dicitur  enim  Job  35.:  Si  juste-  egeris,  quid  donabis  ei,, 
aut  quid  de  manu  tua  accipiet ?  Ergo  homo  non  potest  aliquid  a  Deo  mereri. 

3.  Praeterea.  Quicumque  apud  aliquem  aliquid  meretur,  constituit  eum 
sibi  debitorem:  debitum  enim  est,  ut  aliquis  merenti  mercedem  rependat: 
sed  Deus  nulli  est  debitor;  unde  dicitur  Rom.  11 Oicis prior  dedit  ei,  et  retri¬ 
buetur  ei  ?  Ergo  nullus  a  Deo  potest  aliquid  mereri. 

Sed  contra  est,  quod  dicitur  Jer.  31.:  Est  merces  operi  tuo :  sed  merces 
dicitur,  quod  merito  redditur;  ergo  videtur,  quod  homo  possit  a  Deo  mereri. 

Respondeo  dicendum,  quod  meritum,  et  merces  ad  idem  referuntur:  id 
enim  merces  dicitur,  quod  alicui  recompensatur  pro  retributione  operis,  vel 
laboris,  quasi  quoddam  pretium  ipsius;  unde  sicut  reddere  justum  pretium 
pro  re  accepta  ab  aliquo  est  actus  justitiae,  ita  etiam  recompensare  mercedem 
operis,  vel  laboris,  est  actus  justitiae:  justitia  autem  aequalitas  quaedam  est,, 
ut  patet  per  Philosoph.  in  5.  Ethicor.  (cap.  4.) ;  et  ideo  simpliciter  est  justitia 
inter  eos,  quorum  est  simpliciter  aequalitas:  eorum  vero,  quorum  non  est 
simpliciter  aequalitas,  non  est  simpliciter  justitia,  sed  quidam  justitiae  modus 
potest  esse:  sicut  dicitur  quoddam  jus  paternum,  sive  dominativum,  ut  in  eo¬ 
dem  libro  (cap.  6.)  Philosophus  dicit.  Et  propter  hoc  in  his,  in  quibus  est 
simpliciter  justum,  est  etiam  simpliciter  ratio  meriti,  et  mercedis:  in  quibus 
autem  est  secundum  quid  justum,  et  non  simpliciter,  in  his  etiam  non  sim¬ 
pliciter  est  ratio  meriti,  sed  secundum  quid,  inquantum  salvatur  ibi  justitiae 
ratio:  sic  enim  et  filius  meretur  aliquid  a  patre,  et  servus  a  domino.  Mani¬ 
festum  est  autem,  quod  inter  Deum,  et  hominem  est  maxima  inaequalitas- 
(in  infinitum  enim  distant)  et  totum  quod  est  hominis  bonum,  est  a  Deo;, 
unde  non  potest  hominis  ad  Deum  esse  justitia  secundum  absolutam  aequa¬ 
litatem,  sed  secundum  proportionem  quamdam;  inquantum  scilicet  uterque 
operatur  secundum  modum  suum:  modus  autem,  et  mensura  humanae  vir¬ 
tutis  hominis  est  a  Deo:  et  ideo  meritum  hominis  apud  Deum  esse  non  po¬ 
test,  nisi  secundum  praesuppositionem  divinae  ordinationis ;  ita  scilicet  ut  id 
homo  consequatur  a  Deo  per  suam  operationem,  quasi  mercedem,  ad  quod 
Deus  ei  virtutem  operandi  deputavit:  sicut  etiam  res  naturales  hoc  conse¬ 
quuntur  per  proprios  motus,  et  operationes,  ad  quod  a  Deo  sunt  ordinatae: 
differenter  tamen:  quia  creatura  rationalis  seipsam  movet  ad  agendum  per 
liberum  arbitrium :  unde  sua  actio  habet  rationem  meriti :  quod  non  est  in. 
aliis  creaturis. 

Ad  primum  ergo  dicendum,  quod  homo,  inquantum  propria  voluntate 
facit  illud  quod  debet,  meretur;  alioquin  actus  justitiae,  quo  quis  reddit  de¬ 
bitum,  non  esset  meritorius. 

Ad  secundum  dicendum,  quod  Deus  ex  bonis  nostris  non  quaerit  utilita¬ 
tem,  sed  gloriam,  idest  manifestationem  suae  bonitatis,  quod  etiam  ex  suis 
operibus  quaerit:  ex  hoc  autem  quod  eum  colimus,  nihil  ei  accrescit,  sed 
nobis;  et  ideo  meremur  aliquid  a  Deo,  non  quasi  ex  nostris  operibus  aliquid 
ei  accrescat,  sed  inquantum  propter  ejus  gloriam  operamur. 

Ad  tertium  dicendum,  quod  quia  actio  nostra  non  habet  rationem  me¬ 
riti,,  nisi  ex  praesuppositione  divinae  ordinationis,  non  sequitur  quod  Deus- 
efficiatur  simpliciter  debitor  nobis,  sed  sibi  ipsi;  inquantum  debitum  est,  ut 
sua  ordinatio  impleatur. 

ARTICULUS  II.  6n 

UTRUM  ALIQUIS  SINE  GRATIA  POSSIT  MERERI  VITAM  AETERNAM 
(Supr.  q.  109.  art.  5.  et  locis  ibi  inductis). 

Ad  secundum  sic  proceditur.  Videtur,  quod  aliquis  sine  gratia  possit  me¬ 
reri  vitam  aeternam:  illud  enim  homo  a  Deo  meretur,  ad  quod  divinitus 
ordinatur,  sicut  dictum  est  (art.  praec.) :  sed  homo  secundum  suam  naturam 
ordinatur  ad  beatitudinem  sicut  ad  finem :  unde  etiam  naturaliter  appetit  esse 
beatus;  ergo  homo  per  sua  naturalia  absque  gratia  mereri  potest  beatitudi¬ 
nem,  quae  est  vita  aeterna. 

2.  Praeterea.  Idem  opus  quanto  est  minus  debitum,  tanto  est  magis  me¬ 
ritorium  :  sed  minus  debitum  est  bonum,  quod  fit  ab  eo,  qui  minoribus  be¬ 
neficiis  est  praeventus;  cum  igitur  ille,  qui  habet  solum  bona  naturalia,  mi¬ 
nora  beneficia  sit  consecutus  a  Deo,  quam  ille,  qui  cum  naturalibus  habet 
gratuita,  videtur  quod  ejus  opera  sint  apud  Deum  magis  meritoria;  et  ita,  si 
ille,  qui  habet  gratiam,  potest  mereri  aliquo  modo  vitam  aeternam,  multo 
magis  ille,  qui  non  habet. 

3.  Praeterea.  Misericordia,  et  liberalitas  Dei  in  infinitum  excedit  mise¬ 
ricordiam,  et  liberalitatem  humanam :  sed  unus  homo  potest  apud  alium  me¬ 
reri,  etiamsi  numquam  suam  gratiam  ante  habuerit;  ergo  videtur,  quod  multo 
magis  homo  absque  gratia  vitam  aeternam  possit  a  Deo  mereri. 

Sed  contra  est,  quod  Apost.  dicit  Rom.  6. :  Gratia  Dei  vita  aeterna. 

Respondeo  dicendum,  quod  hominis  sine  gratia  duplex  status  considerari 
potest,  sicut  supra  dictum  est  (q.  109.  art.  2.):  unus  quidem  naturae  integrae, 
qualis  fuit  in  Adam  ante  peccatum :  alius  autem  naturae  corruptae,  sicut  est 
in  nobis  ante  reparationem  gratiae:  si  ergo  loquamur  de  homine  quoad  pri¬ 
mum  statum,  sic  una  ratione  non  potest  homo  mereri  absque  gratia  vitam 
aeternam  per  pura  naturalia,  quia  scilicet  meritum  hominis  dependet  ex  prae- 
ordinatione  divina.  Actus  autem  cujuscumque  rei  non  ordinatur  divinitus  ad 
aliquid  excedens  proportionem  virtutis,  quae  est  principium  actus,  hoc  enim 
est  ex  institutione  divinae  providentiae,  ut  nihil  agat  ultra  suam  virtutem: 
vita  autem  aeterna  est  quoddam  bonum  excedens  proportionem  naturae 
creatae ;  quia  etiam  excedit  cognitionem,  et  desiderium  ejus,  secundum  illud 
I.  ad  Cor.  2.:  Nec  oculus  vidit,  nec  auris  audivit,  nec  in  cor  hominis  ascendit;  et 
indeest,  quodnulla  natura  creata estsufficiens principium  actus  meritorii  vitae 
aeternae,  nisi  superaddatur  aliquod  supernaturale  donum,  quod  gratia  dicitur: 
si  vero  loquamur  de  homine  sub  peccato  existente,  additur  cum  hoc  secunda 
ratio,  propter  impedimentum  peccati:  cum  enim  peccatum  sit  quaedam  Dei 
offensa  excludens  a  vita  aeterna,  ut  patet  per  supradicta  (q.  71.  art.  6.  et 
f.  np  art.  2.),  nullus  in  statu  peccati  existens  potest  vitam  aeternam  mereri, 
nisi  prius  Deo  reconcilietur  dimisso  peccato;  quod  fit  per  gratiam:  peccatori 
enim  non  debetur  vita,  sed  mors,  secundum  illud  Rom.  6.:  Stipendia  pec~ 
ctti  mors. 

Ad  primum  ergo  dicendum,  quod  Deus  ordinavit  humanam  naturam  ad 
inem  vitae  aeternae  consequendum  non  propria  virtute,  sed  per  auxilium 
gratiae;  et  hoc  modo  ejus  actus  potest  esse  meritorius  vitae  aeternae. 

Ad  secundum  dicendum,  quod  homo  sine  gratia  non  potest  habere  aequale 
opus  operi,  quod  ex  gratia  procedit:  quia  quanto  est  perfectius  principium 
actionis  tanto  est  perfectior  actio;  sequeretur  autem  ratio,  supposita  aequa¬ 
litate  operationis  utrobique. 

Ad  tertium  dicendum,  quod,  quantum  ad  primam  rationem  inductam, 
•dissimiliter  se  habet  in  Deo,  et  in  homine:  nam  homo  omnem  virtutem  be¬ 
nefaciendi  habet  a  Deo,  non  autem  ab  homine,  et  ideo  a  Deo  non  potest 
homo  aliquid  mereri,  nisi  per  donum  ejus;  quod  Apostolus  signanter  expri¬ 
mit,  dicens:  Quis  prior  didit  ei,  et  retribuetur  illi?  Sed  ab  homine  potest  quis 
mereri,  antequam  ab  eo  acceperit,  per  id  quod  accepit  a  Deo:  sed  quantum 
ad  secundam  rationem  sumptam  ex  impedimento  peccati,  simile  est  de  homine, 
et  de  Deo:  quia  etiam  homo  ab  alio  mereri  non  potest,  quem  offendit,  nisi 
prius  ei  satisfaciens  reconcilietur. 

ARTICULUS  III.  612 

UTRUM  HOMO  IN  GRATIA  CONSTITUTUS  POSSIT  MERERI 
VITAM  AETERNAM  EX  CONDIGNO. 

(Part.  3.  q.  48.  art.  1.  et  2.  Dist.  27.  flrt.  3.  et  Rom.  4.  lect.  3.). 

Ad  tertium  sic  proceditur.  Videtur,  quod  homo  in  gratia  constitutus  non 
possit  mereri  vitam  aeternam  ex  condigno:  dicit  enim  Apostol.  ad  Rom.  8.: 
Non  sunt  condignae  passiones  hujus  temporis  ad  futuram  gloriam,  quae  revelabitur 
ih  nobis  :  sed  inter  alia  opera  meritoria  maxime  videntur  esse  meritoriae 
sanctorum  passiones ;  ergo  nulla  opera  hominum  sunt  meritoria  vitae  aeternae 
ex  condigno. 

2.  Praeterea.  Super  illud  Rom.  6. :  Gratia  Dei  vita  aeterna,  dicit  Glos. 
(ord.  Aug.  lib.  de  Gr.  et  Lib.  Arb.  cap.  c/.) :  Posset  recte  dicere:  Stipendium  justi¬ 
tiae  vita  aeterna:  sed  maluit  dicere  :  Gratia  Dei  vita  aeterna,  ut  intelligereinus : 
Deum  ad  aeternam  vitajn  pro  sua  miseratione  nos  perducere,  non  meritis  nostris: 
sed  id,  quod  ex  condigno  quis  meretur,  non  ex  miseratione,  sed  ex  merito 
accipit;  ergo  videtur,  quod  homo  non  possit  per  gratiam  mereri  vitam  aeter¬ 
nam  ex  condigno. 

3.  Praeterea.  Illud  meritum  videtur  esse  condignum,  quod  aequatur  mer¬ 
cedi:  sed  nullus  actus  praesentis  vitae  potest  aequari  vitae  aeternae,  quae  co¬ 
gnitionem,  'et  desiderium  nostrum  excedit:  excedit  etiam  charitatem,  vel  di¬ 
lectionem  viae,  sicut  et  .excedit  naturam;  ergo  homo  non  potest  per  gratiam 
mereri  vitam  aeternam  ex  condigno. 

Sed  contra.  Id  quod  redditur  secundum  justum  judicium,  videtur  esse 
merces  condigna:  sed  vita  aeterna  redditur  a  Deo  secundum  judicium  justi¬ 
tiae,  secundum  illud  2.  ad  Timoth.  4. :  In  reliquo  reposita  est  mihi  corona  justitiae, 
quam  reddet  inibi  Dominus  in  illa  die  justus  judex;  ergo  homo' meretur  vitam 
aeternam  ex  condigno. 

Respondeo  dicendum,  quod  opus  meritorium  hominis  dupliciter  conside¬ 
rari  potest:  uno  modo,  secundum  quod  procedit  Cx  libero  arbitrio:  alio  molo, 
secundum  quod  procedit  ex  gratia  Spiritus  Sancti:  si  consideretur  secundum 
substantiam  operis,  et  secundum  quod  procedit  ex  libero  arbitrio,  sic  non 
potest  ibi  esse  condignitas  propter  maximam  inaequalitatem,  sed  est  ibi  con- 
gruitas  propter  quamdam  aequalitatem  proportionis.  Videtur  enim  congruuni, 

ut  homini  operanti  secundum  suam  virtutem  Deus  recompenset  secundum 
excellentiafri' suae  virtutis:'  si  autem  loquamur  de  opere  meritorio,  secundum 
quod  procedit  ex  gratia  Spiritus  Sancti,  sic  est  meritorium  vitae  aeternae  ex 
condigno:  sic  enim  valOr  meriti  attenditur  secundum  virtutem  Spiritus  Sancti 
molentis  nos  iri  vitani  aeternam,'  secundum  illud  Joan.  4. :  Piet  in  eo  fons  aquae 
sabeiftisin  vitam  aeternam.  Attenditur  etiam  pretium  operis  secundum  digni¬ 
tatem  gratiae,  per  quam  homo  consors  factus  divinae  naturae  adoptatur  in 
filium  Dei,  cui  debetur  haereditas  ex  ipso  jure  adoptionis,  secundum- illud 
Rom.  8. :  Si  filii,  et  haeredes. 

Ad  primum  ergo  dicendum,  quod  Apostolus  loquitur  de  passionibus  san¬ 
ctorum  secundum  eorum  substantiam. 

Ad  secundum  dicendum,  quod  verbum  illius  Glos,  intelligendum  est  quan¬ 
tum  ad  primam  causam  perveniendi  ad  vitam  aeternam,  quae  est  miseratio 
Dei:  meritum  autem  nostrum  est  causa  subsequens. 

Ad  tertium  dicendum,  quod  gratia  Spiritus  Sancti,  quam  iri  praesenti 
habemus,  etsi  non  sit  aequalis  gloriae  in  actu,  est  tamen  aequalis  in  virtute; 
sicut  semen  arboris,  in  quo  est  virtus  ad  totam  arborem:  et  similiter  per  gra¬ 
tiam  inhabitat  hominem  Spiritus  Sanctus,  qui  est  sufficiens  causa  vitae  aeter¬ 
nae;  unde  et  dicitur  esse  pignus  haereditatis  nostrae  2.  ad  Cor.  1. 

ARTICULUS  IV.  613 

UTRUM  GRATIA  SIT  PRINCIPIUM  MERITI  PRINCIPALIUS  PER  CIIARITATEM, 
QUAM  PER  ALIAS  VIRTUTES. 

(2-2.  q.  1S2.  art.  2.  et  5.  Dist.  30.  art.  3.  et  Pot.  q.  6.  art.  9.  et  Rom.  8.  lect,  3. 

et  Heb.  6.  lect.  3.J. 

Ad  quartum  sic  proceditur.  Videtur,  quod  gratia  non  sit  principium  meriti 
principalius  per  charitatem,  quam  per  alias  virtutes:  merces  enim  operi  de¬ 
betur,  secundum  illud  Matth.  20. :  Voca  operarios,  et  redde  illis  mercedem  suam  : 
sed  quaelibet  virtus  est  principium  alicujus  operis:  est  enim  virtus  habitus 
-operativus,  ut  supra  habitum  est  (q.  33.  art.  2.) ;  ergo  quaelibet  virtus  est  aequa¬ 
liter  principium  merendi.  ;“'T 

2.  Praeterea.  Apostolus  dicit  1.  ad  Cor.  3.:  Unusquisque  propriam  mer¬ 

cedem  accipiet  secundum  proprium  laborem:  sed  charitas  magis  diminuit  labo¬ 
rem,  quam  augeat;  quia,  sicut  August.  dicit  in  lib.  de  Verbis  Dom.  (serm.  9. 
cap.  3.  et  serm.  49.  de  Temp.),  omnia  saeva  et  immania,  facilia  et  prope  nulla 
facit  amor;  ergo  charitas  non  est  principalius  principium  merendi,  quam  alia 
virtus.  ,  " 

3.  Praeterea.  Illa  virtus  videtur  principalius  esse  principium  merendi, 
cujus  actus  sunt  maxime  meritorii:  sed  maxime  meritorii  videntur  esse  actus 
fidei,  et  patientiae,  sive  fortitudinis;  sicut  patet  in  Martyribus,  qui  pro  fide 
patienter,  et  fortiter  usque  ad  mortem  certaverunt;  ergo  aliae  virtutes  priri- 
cipalius  sunt  principium  merendi,  quam  charitas. 

Sed  contra  est,  quod  Dominus  Joann.  14.  dicit:  Si  quis  diligit  me, 'dili¬ 
getur  a  Patre  meo,  et  ego  diligam  eum,  et  manifestabo  ei  meipsum:  sed  in  mani¬ 
festa  Dei  cognitione  consistit  vita  aeterna,  secundum  illud  Joan.  17.:  Haec 
est  vita  aeterna,  ut  cognosdant  te,  solum  Deum  verum,  et  vivum;  ergo  meritum 
vitae  aeternae  maxime  residet  penes  charitatem. 

Respondeo  dicendum,  quod,  sicut  ex  dictis  accipi  potest  (art.  i.  huj.  q.),. 
“humanus  actus  habet  rationem  merendi  ex  duobus:  primo  quidem,  et  princi¬ 
paliter  ex  divina  ordinatione ;  secundum  quod  actus  dicitur  esse  meritorius 
illius  boni,  ad  quod  homo  divinitus  ordinatur:  secundo  vero  ex  parte  liberi 
arbitrii;  inquantum  scilicet  homo  habet  prae  caeteris  creaturis,  ut  per  se  agat 
voluntarie  agens.  Et  quantum  ad  utrumque  principalitas  meriti  penes  chari- 
tatem  consistit :  primo  enim  considerandum  est,  quod  vita  aeterna  in  Dei 
fruitione  consistit:  motus  autem  humanae  mentis  ad  fruitionem  divini  boni 
est  proprius  actus  charitatis,  per  quem  omnes  actus  aliarum  virtutum  ordi¬ 
nantur  in  hunc  finem,  secundum  quod  aliae  virtutes  imperantur  a  charitate; 
et  ideo  meritum  vitae  aeternae  primo  pertinet  ad  charitatem,  ad  alias  autem 
virtutes  secundario,  secundum  quod  earum  actus  a  charitate  imperantur:  si¬ 
militer  etiam  manifestum  est,  quod  id  quod  ex  amore  facimus,  maxime  vu- 
luntarie  facimus;  unde  etiam  secundum  quod  ad  rationem  meriti  requiritur, 
quod  sit  voluntarium,  principaliter  meritum  charitati  attribuitur. 

Ad  primum  ergo  dicendum,  quod  charitas,  inquantum  habet  ultimum 
finem  pro  objecto,  movet  alias  virtutes  ad  operandum :  semper  enim  habitus, 
ad  quem  pertinet  finis,  imperat  habitibus,  ad  quos  pertinent  ea  quae  sunt  ad 
finem,  ut  ex  supra  dictis  patet  ( q.  9.  art.  1). 

Ad  secundum  dicendum,  quod  opus  aliquod  potest  esse  laboriosum,  et  dif¬ 
ficile  dupliciter:  uno  modo  ex  magnitudine  operis :  et  sic  magnitudo  laboris 
oertinet  ad  augmentum  meriti:  et  sic  charitas  non  diminuit  laborem,  imo- 
acit  aggredi  opera  maxima,  magna  enim  operatur,  si  est ,  ut  Gregor,  dicit  in 
quadam  homilia  (30.) :  alio  modo  ex  defectu  ipsius  operantis:  unicuique  enim 
est  laboriosum,  et  difficile,  quod  non  prompta  voluntate  facit:  et  talis  labor 
diminuit  meritum,  et  a  charitate  tollitur. 

Ad  tertium  dicendum,  quod  fidei  actus  non  est  meritorius,  nisi  fides  per 
dilectionem  operetur,  ut  dicitur  ad  Gal.  5. :  similiter  etiam  actus  patientiae, 
et  fortitudinis  non  est  meritorium,  nisi  aliquis  ex  charitate  haec  operetur, 
.secundum  illud  1.  ad  Cor.  13.:  Si  tradidero  corpus  meum,  ita  ut  ardeam,  cha- 
" itatem  autem  non  habuero,  nihil  mihi  prodest. 

ARTICULUS  V.  614 

UTRUM  HOMO  POSSIT  SIBI  MERERI  PRIMAM  GRATIAM. 

(Part.  3.  q.  2.  art.  11.  corp.  et  2.  Dist.  17.  art.  4.  ad  6. 

‘  lib.  3.  Contr.  g.  cap.  14 9.  et  130.  et  Veri.  q.  19.  art.  6.  et  7.  et  Joan.  10.  lect.  4. 

et  Ephes.  2.  lect.  2. 

Ad  quintum  sic  proceditur.  Videtur,  quod  homo  possit  sibi  mereri  pri¬ 
mam  gratiam :  quia,  ut  Augustinus  dicit  (in  praef.  Psal.  31),  fides  meretur  justi- 
icationem:  justificatur  autem  homo  per  primam  gratiam;  ergo  homo  potest 
mereri  sibi  primam  gratiam. 

2.  Praeterea.  Deus  non  dat  gratiam  nisi  dignis:  sed  non  dicitur  aliquis 
dignus  aliquo  bono,  nisi  qui  ipsum  promeruit  ex  condigno;  ergo  aliquis  ex 
condigno  potest  mereri  primam  gratiam. 

3  Praeterea.  Apud  homines  aliquis  potest  promereri  donum  jam  ac¬ 
ceptum  :  sicut  qui  accepit  equum  a  domino,  meretur  ipsum  bene  utendo  eo 
in  servitio  domini:  sed  Deus  liberalior  est,  quam  homo;  ergo  multo  magis 

primam  gratiam  jam  susceptam  potest  homo  promereri  a  Deo  per  subse- 
quentia  opera. 

Sed  contra  est,  quod  ratio  gratiae  repugnat  mercedi  operum,  secundum 
illud  Rom.  4. :  Ei,  qui  operatur,  merces  non  imputatur  secundum  gratiam,  sed 
secundum  debitum:  sed  illud  meretur  homo,  quod  imputatur  sibi  secundum 
debitum,  quasi  merces  operum  ejus;  ergo  primam  gratiam  non  potest  homo 
mereri. 

Respondeo  dicendum,  quod  donum  gratiae  considerari  potest  dupliciter: 
uno  modo  secundum  rationem  gratuiti  doni:  et  sic  manifestum  est,  quod  omne 
meritum  repugnat  gratiae:  quia,  ut  ad  Roman.  11.  Apostol.  dicit:  Si  autem 
gratia,  jam  non  ex  operibus :  alio  modo  potest  considerari  secundum  naturam 
ipsius  rei,  quae  donatur:  et  sic  etiam  non  potest  cadere  sub  merito  non  ha¬ 
bentis  gratiam:  tum  quia  excedit  proportionem  naturae:  tum  etiam  quia  ante 
gratiam  in  statu  peccati  homo  habet  impedimentum  promerendi  gratiam, 
scilicet  ipsum  peccatum.  Postquam  autem  jam  aliquis  habet  gratiam,  non 
potest  gratia  jam  habita  sub  merito  cadere:  quia  merces  est  terminus  operis: 
gratia  vero  est  principium  cujuslibet  boni  operis  in  nobis,  ut  supra  dictum 
est  (q.  109.):  si  vero  aliud  donum  gratuitum  aliquis  mereatur  virtute  gratiae 
praecedentis,  jam  non  erit  prima;  unde  manifestum  est,  quod  nullus  potest 
sibi  mereri  primam  gratiam. 

Ad  primum  ergo  dicendum,  quod,  sicut  Aug.  dicit  in  lib.  1.  Retract. 
(cap.  2 3.),  ipse  aliquando  in  hoc  fuit  deceptus,  quod  credidit  initium  fidei 
esse  ex  nobis,  sed  consummationem  nobis  dari  ex  Deo,  quod  ipse  ibidem 
retractat:  et  ad  hunc  sensum  videtur  pertinere,  quod  fides  justificationem 
mereatur:  sed  si  supponamus,  sicut  fidei  [al.  rei]  veritas  habet,  quod  initium 
fidei  sit  in  nobis  a  Deo,  jam  etiam  ipse  actus  fidei  consequitur  primam  gra¬ 
tiam:  et  ita  non  potest  esse  meritorius  primae  gratiae;  per  fidem  igitur  justi¬ 
ficatur  homo,  non  quasi  homo  credendo  mereatur  justificationem,  sed  quia 
dum  justificatur,  credit,  eo  quod  motus  fidei  requiritur  ad  justificationem 
impii,  ut  supra  dictum  est  (q.  113.  art.  4.). 

Ad  secundum  dicendum,  quod  Deus  non  dat  gratiam  nisi  dignis,  non 
tamen  ita  quod  prius  digni  fuerint,  sed  quia  ipse  per  gratiam  eos  facit  dignos, 
qui  solus  potest  facere  mundum  de  immundo  conceptum  semine  (Job  14.). 

Ad  tertium  dicendum,  quod  omne  bonum  opus  hominis  procedit  a  prima 
gratia  sicut  a  principio,  non  autem  procedit  a  quocumque  humano  dono ;  et 
ideo  non  est  similis  ratio  de  dono  gratiae,  et  de  dono  humano. 

ARTICULUS  VI.  615 

UTRUM  HOMO  POSSIT  ALTERI  MERERI  PRIMAM  GRATIAM. 

(2.  Dist.  27.  art.  7.  et  q.  Dist.  19.  q.  1.  art.  2.  et  1.  Tim.  4.  lect.  2.  fin.). 

Ad  sextum  sic  proceditur.  Videtur,  quod  homo  possit  alteri  mereri  pri¬ 
mam  gratiam,  quia  Matth.  9.  super  illud:  Videns  Jesus  fidem  illorum,  etc.  dicit 
Glos,  (ordin.) :  Quantum  valet  apud  Deum  fides  propria,  apud  quem  sic  valuit 
aliena,  ut  intus,  et  extra  sanaret  hominem  ?  Sed  interior  sanatio  hominis  est  per 
primam  gratiam;  ergo  homo  potest  alteri  mereri  primam  gratiam. 

2.  Praeterea.  Orationes  justorum  non  sunt  vacuae;  sed  efficaces,  secun¬ 
dum  illud  Jac.  ult. :  Multum  valet  deprecatio  justi  assidua:  sed  ibidem  praemit- 


882 


QUAESTIO  CXIV.  ARTICULUS  VI. 

...  .  .  '  .  * 

titur:"  Orate,  pro  invicem,  ut  salvemini;  cum  igitur  salus  hominis  non  possit, 
esse  nisi  per  gratiam,  videtur  quod  unus  homo  possit  alteri  mereri  primam 
gratiam. 

3.  Praeterea.  Lucae  16.  dicitur:  Facite  vobis  amicos  de  mammona  iniqui¬ 
tatis,  ut  cum  defeceritis,  recipiant  vos  in  aeterna  tabernacula :  sed  nullus  recipitur , 
in  aeterna  tabernacula  nisi  per  gratiam,  per  quam  solam  aliquis  meretur 
vitam  aeternam,  ut  supra  dictum  est  (art.  2.  huj.  q.  et  q.  ioc).  art.  3.) ;  ergo 
unus  homo  potest  alteri  acquirere  merendo  primam  gratiam. 

Sed  contra  est,  quod  dicitur  Jerem.  1 1. :  Si  steterit  Moyses,  et  Samuel  coram 
me,  non  est  anima  mea  ad  populum  istum:  qui  tamen  fuerunt  maximi  meriti 
apud  Deum;  videtur  ergo,  quod  nullus  possit  alteri  mereri  primam  gratiam. 

Respondeo  dicendum,  quod,  sicut  ex  supradictis  patet  (art.  1.  et 4.  huj.  q.),. 
opus  nostrum  habet  rationem  meriti  ex  duobus :  primo  quidem  ex  vi  motionis 
divinae:  et  sic  meretur  aliquis  ex  condigno:  alio  modo  habet  rationem  meriti, 
secundum  quod  procedit  ex  libero  arbitrio,  inquantum  voluntarie  aliquid  fa¬ 
cimus:  et  ex  hac  parte  est  meritum  congrui;  quia  congruum  est,  ut,  dum 
homo  bene  utitur  sua  virtute,  Deus  secundum  superexcellentem  virtutem 
excellentius  operetur.  Ex  quo  patet,  quod  merito  condigni  nullus  potest  me¬ 
reri  alteri  primam  gratiam,  nisi  solus  Christus :  quia  unusquisque  nostrum 
movetur  a  Deo  per  donum  gratiae,  ut  ipse,  ad  vitam  aeternam  perveniat,  et 
ideo  meritum  condigni  ultra  hanc  motionem  non  se  extendit :  sed  anima 
Christi  mota  est  a  Deo  per  gratiam,  non  solum  ut  ipse  perveniret  ad  gloriam 
vitae  aeternae,  sed  etiam  ut  alios  in  eam  adduceret,  inquantum  est  caput 
Ecclesiae,  et  auctor  salutis  humanae,  secundum  illud  ad  Hebr.  2. :  Oui  multos 
p'ios  in  gloriam  adduxerat,  auctorem  salutis,  etc. :  sed  merito  congrui  potest 
aliquis  alteri  mereri  primam  gratiam.  Quia  enim  homo  in  gratia  constitutus 
implet  Dei  voluntatem,  congruum  est  secundum  amicitiae  proportionem,  ut 
Deus  impleat  hominis  voluntatem  in  salvatione  alterius ;  licet  quandoque 
possit  habere  impedimentum  ex  parte  illius,  cujus  aliquis  sanctus  justifica¬ 
tionem  desiderat:  et  in  hoc  casu  loquitur  auctoritas  Jeremiae  ultimo  adducta. 

Ad  primum  ergo  dicendum,  quod  fides  aliorum  valet  alii  ad  salutem  me¬ 
rito  congrui,  non  merito  condigni. 

Ad  secundum  dicendum,  quod  impetratio  orationis  innititur  misericordiae: 
meritum  autem  condigni  innititur  justitiae;  et  ideo  multa  orando  impetrat 
homo  ex  divina  misericordia,  quae  tamen  non  meretur  secundum  justitiam, 
secundum  illud  Danielis  q. :  Neque  enim  in  justificationibus  nostris  prosternimus 
preces  ante  faciem  tuam,  sed  in  miserationibus  tuis  multis. 

Ad  tertium  dicendum,  quod  pauperes  eleemosynas  recipientes  dicuntur 
recipere  alios  in  aeterna  tabernacula,  vel  impetrando  eis  veniam  orando,  vel 
merendo  per  alia  bona  ex  congruo :  vel  etiam  materialiter  loquendo,  quia 
per  ipsa  opera  misericordiae,  quae  quis  in  pauperes  exercet,  meretur  recipi 
in  aeterna  tabernacula. 

ARTICULUS  VII.  616 

UTRUM  HOMO  POSSIT  SIBI  MERERI  REPARATIONEM  POST  LAPSUM. 

( j-  Dist.  27.  art.  4.  ad  3.  et  Hebr.  6.  lect.  3.). 

Ad  septimum  sic  proceditur.  Videtur,  quod  aliquis  possit  sibi  mereri  re- 
arationem  post  lapsum:  illud  enim,  quod  juste  a  Deo  petitur,  homo  videtur 

posse  mereri:  sed  nihil  justius  a  Deo  petitur,  ut  Augustinus  dicit  (implic.. 
enarrat,  i.  super  haec  verba  Psal.),  quam  quod  reparetur  post  lapsum,  secundum 
illud  Psalmi  70.:  Cum  defecerit  virtus  mea,  ne  derelinquas  me  Domine;  ergo 
homo  potest  mereri,  ut  reparetur  post  lapsum. 

2.  Praeterea.  Multo  magis  homini  prosunt  opera  sua,  quam  prosint  alii ; 
sed  homo  potest  aliquo  modo  alteri  mereri  reparationem  post  lapsum,  sicut 
et  primam  gratiam;  ergo  multo  magis  sibi  mereri  potest  ut  reparetur  post 
lapsum. 

3.  Praeterea.  Homo,  qui  aliquando  fuit  in  gratia,  per  bona  opera,  quae 
fecit,  meruit  sibi  vitam  aeternam,  ut  ex  supradictis  patet  (ari.  2.  huj.  q.  et 
q.  iop.  art.  p.) :  sed  ad  vitam  aeternam  non  potest  quis  pervenire,  nisi  repa¬ 
retur  per  gratiam;  ergo  videtur,  quod  sibi  meruit  reparationem  per  gratiam. 

Sed  contra  est,  quod  dicitur  Ezech.  18.:  Si  averterit  se  justus  a  justitia 
sua,  et  fecerit  iniquitatem,  omnes  justitiae  ejus,  quas  fecerat,  non  recordabuntur; 
ergo  nihil  valebunt  ei  praecedentia  merita  ad  hoc,  quod  resurgat;  non  ergo 
aliquis  potest  sibi  mereri  reparationem  post  lapsum  futurum. 

Respondeo  dicendum,  quod  nullus  potest  sibi  mereri  reparationem  post 
lapsum  futurum,  neque  merito  condigni,  neque  merito  congrui.  Merito  quidem, 
condigni  hoc  sibi  mereri  non  potest:  quia  ratio  hujus  meriti  dependet  ex  mo¬ 
tione  divinae  gratiae:  quae  quidem  motio  interrumpitur  per  sequens  pecca¬ 
tum  ;  unde  omnia  beneficia,  quae  postmodum  aliquis  a  Deo  consequitur  quibus 
reparatur,  non  cadunt  sub  merito,  tamquam  motione  prioris  gratiae  usque 
ad  haec  non  se  extendente :  meritum  etiam  congrui,  quo  quis  alteri  primam 
gratiam  meretur,  impeditur  ne  consequatur  effectum  propter  impedimentum 
peccati  in  eo,  cui  quis  meretur;  multo  igitur  magis  impeditur  talis  meriti  ef¬ 
ficacia  per  impedimentum,  quod  est  et  in  eo  qui  meretur,  et  in  eo  cui  me¬ 
retur:  hic  enim  utrumque  in  unam  personam  concurrit.  Et  ideo  nullo  modo 
aliquis  potest  sibi  mereri  reparationem  post  lapsum. 

Ad  primum  ergo  dicendum,  quod  desiderium,  quo  quis  desiderat  repara¬ 
tionem  post  lapsum,  justum  dicitur;  et  similiter  oratio,  qua  petit  ejusmodi 
reparationem,  dicitur  justa;  quia  tendit  ad  justitiam;  non  tamen  ita  quod  ju¬ 
stitiae  innitatur  per  modum  meriti,  sed  solum  misericordiae. 

Ad  secundum  dicendum,  quod  aliquis  potest  alteri  mereri  ex  congruo 
primam  gratiam:  quia  non  est  ibi  impedimentum,  saltem  ex  parte  merentis; 
quod  invenitur,  dum  aliquis  post  meritum  gratiae  a  justitia  recedit. 

Ad  tertium  dicendum,  quod  quidam  dixerunt,  quod  nullus  meretur  abso¬ 
lute  vitam  aeternam,  nisi  per  actum  finalis  gratiae,  sed  solum  sub  conditione, 
si  perseverat:  sed  hoc  irrationabiliter  dicitur:  quia  quandoque  actus  ultimae 
gratiae  non  est  magis  meritorius,  sed  minus  quam  actus  praecedentes,  propter 
aegritudinis  oppressionem;  unde  dicendum,  quod  quilibet  actus  charitatis  me¬ 
retur  absolute  vitam  aeternam:  sed  per  peccatum  sequens  ponitur  impedi¬ 
mentum  praecedenti  merito,  ut  non  sortiatur  effectum:  sicut  etiam  causae 
naturales  deficiunt  a  suis  effectibus  propter  superveniens  impedimentum. 

ARTICULUS  VIII.  4t7 

UTRUM  HOMO  POSSIT  MERERI  AUGMENTUM  GRATIAE, 

VEL  CHARITATIS. 

(2.  Dist.  27.  art.  5.  et  4.  Dist.  20.  art.  2.). 

Ad  octavum  sic  proceditur.  Videtur,  quod  homo  non  possit  mereri  augme*- 
tum  gratiae,  vel  charitatis:  cum  enim  aliquis  receperit  praemium  quod  me¬ 
ruit,  non  debetur  ei  alia  merces;  sicut  de  quibusdam  dicitur  Matth.  6.:  Rece- 
perunl  mercedem  suam;  si  igitur  aliquis  mereretur  augmentum  charitatis,  vel 
gratiae,  sequeretur  quod  gratia  augmentata,  non  posset  ulterius  expectare 
aliud  praemium:  quod  est  inconveniens. 

2.  Praeterea.  Nihil  agit  ultra  suam  speciem:  sed  principium  meriti  est 
gratia,  vel  charitas,  ut  ex  supradictis  patet  (art.  2.  et  4.  huj.  q.) ;  ergo  nullus 
potest  majorem  gratiam,  vel  charitatem  mereri,  quam  habeat. 

3.  Praeterea.  Id  quod  caditsub  merito,  meretur  homo  per  quemlibet  actura 
a  gratia,  vel  charitate  procedentem;  sicut  per  quemlibet  talem  actum  meretur 
homo  vitam  aeternam ;  si  igitur  augmentum  gratiae,  vel  charitatis  cadat  sub 
merito,  videtur  quod  per  quemlibet  actum  charitate  informatum  aliquis  me¬ 
reatur  augmentum  charitatis:  sed  id  quod  homo  meretur,  infallibiliter  a  Deo 
consequitur,  nisi  impediatur  per  peccatum  sequens:  dicitur  enim  2.  ad  Ti¬ 
motheum  i.:Scio,  cui  credidi,  et  certus  sum,  quia  potens  est  depositum  meum  servare; 
sic  ergo  sequeretur,  quod  per  quemlibet  actum  meritorium  gratia,  vel  cha¬ 
ritas  augeretur,  quod  videtur  inconveniens,  cum  quandoque  actus  meritorii 
non  sint  multum  ferventes  ita  quod  sufficiant  ad  charitatis  augmentum ;  non 
ergo  augmentum  charitatis  cadit  sub  merito. 

Sed  contra  est,  quod  August.  dicit  super  epist.  Joan.  (implic.  tract. 
ante  med.),  quod  charitas  meretur  augeri,  ut  aucta  mereatur  et  perfici;  ergo  augmen¬ 
tum  charitatis,  vel  gratiae  cadit  sub  merito. 

Respondeo  dicendum,  quod,  sicut  supra  dictum  est  (art.  6.  et  7.  huj.  q.), 
illud  cadit  sub  merito  condigni,  ad  quod  motio  gratiae  se  extendit:  motia 
autem  alicujus  moventis  non  solum  se  extendit  ad  ultimum  terminum  motus, 
sed  etiam  ad  totum  progressum  in  motu:  terminus  autem  motus  gratiae  est 
vita  aeterna:  progressus  autem  in  hoc  motu  est  secundum  augmentum  cha¬ 
ritatis,  vel  gratiae,  secundum  illud  Proverb.  4.:  Justorum  semita  quasi  lux  splen¬ 
dens  procedit,  et  crescit  usque  ad  perfectum  diem,  qui  est  dies  gloriae;  sic  igitur 
augmentum  gratiae  cadit  sub  merito  condigni. 

Ad  primum  ergo  dicendum,  quod  praemium  est  terminus  meriti :  est  autem 
duplex  terminus  motus;  scilicet:  ultimus,  et  medius,  qui  est  et  principium,  et 
terminus:  et  talis  terminus  est  merces  augmenti:  merces  autem  favoris  hu¬ 
mani  est  sicut  ultimus  terminus  his,  qui  finem  in  hoc  constituunt ;  unde  tales 
nullam  aliam  mercedem  recipiunt. 

Ad  secundum  dicendum,  quod  augmentum  gratiae  non  est  supra  virtutem 
praeexistentis  gratiae,  licet  sit  supra  quantitatem  ipsius:  sicut  arbor,  etsi  sit 
supra  quantitatem  seminis,  non  est  tamen  supra  virtutem  ipsius. 

Ad  tertium  dicendum,  quod  quolibet  actu  meritorio  meretur  homo  aug¬ 
mentum  gratiae,  sicut  et  gratiae  consummationem,  quae  est  vita  aeterna:  sed 
sicut  vita  aeterna  non  statim  redditur,  sed  suo  tempore:  ita  nec  gratia  statim 

augetur,  sed  suo  tempore,  cum  scilicet  aliquis  sufficienter  fuerit  dispositus 
ad  gratiae  augmentum. 


ARTICULUS  IX.  618 

UTRUM  HOMO  POSSIT  PERSEVERANTIAM  MERERI. 

(4.  Dist.  44.  q.  2.  art.  1.  corp.). 

Ad  nonum  sic  proceditur.  Videtur,  quod  aliquis  posrt  perseverantiam 
mereri:  illud  enim,  quod  homo  obtinet  petendo,  potest  cadere  sub  merito 
habentis  gratiam:  sed  perseverantiam  petendo  homines  a  Deo  obtinent;  alio- 
quin  frustra  peteretur  a  Deo  in  petitionibus  orationis  Dominicae,  ut  Aug. 
exponit  in  libro  de  Bono  Perseverantiae  (cap.  2.  et  17.);  ergo  perseverantia 
potest  cadere  sub  merito  habentis  gratiam. 

2.  Praeterea.  Magis  est  non  posse  peccare,  quam  non  peccare:  sed  non 
posse  peccare  cadit  sub  merito:  meretur  enim  aliquis  vitam  aeternam,  de 
cujus  ratione  est  impeccabilitas ;  ergo  multo  magis  potest  aliqui  mereri  ut 
non  peccet,  quod  est  perseverare. 

3.  Praeterea.  Majus  est  augmentum  gratiae,  quam  perseverantia  in 
gratia,  quam  quis  habet:  sed  homo  potest  mereri  augmentum  gratiae,  ut 
supra  dictum  est  ( art.praec .) ;  ergo  multo  magis  potest  mereri  perseverantiam 
Ln  gratia,  quam  quis  habet. 

Sed  contra  est,  quod  omne  quod  quis  meretur,  a  Deo  consequitur,  nisi 
impediatur  per  peccatum:  sed  multi  habent  opera  meritoria,  qui  non  conse¬ 
quuntur  perseverantiam:  nec  potest  dici,  quod  hoc  fiat  propter  impedimentum 
peccati,  quia  hoc  ipsum  quod  est  peccare,  opponitur  perseverantiae;  ita  quod 
si  aliquis  perseverantiam  mereretur,  Deus  non  permitteret  illum  cadere  in 
peccatum;  non  igitur  perseverantia  cadit  sub  merito. 

Respondeo  dicendum,  quod  cum  homo  naturaliter  habeat  liberum  ar¬ 
bitrium  flexibile  ad  bonum,  et  ad  malum,  dupliciter  potest  aliquis  perseve¬ 
rantiam  in  bono  obtinere  a  Deo:  uno  quidem  modo  per  hoc,  quod  liberum 
arbitrium  determinatur  ad  bonum  per  gratiam  consummatam,  quod  erit  in 
gloria:  alio  modo  ex  parte  motionis  divinae,  quae  hominem  inclinat  ad  bonum 
usque  ad  finem.  Sicut  autem  ex  dictis  patet  (art.  6.  7.  et  8.praec.),  illud  cadit 
sub  humano  merito,  quod  comparatur  ad  motum  liberi  arbitrii  directi  a  Deo 
movente,  sicut  terminus,  non  autem  id  quod  comparatur  ad  praedictum  motum, 
sicut  principium;  unde  patet,  quod  perseverantia  gloriae,  quae  est  terminus 
praedicti  motus,  cadit  sub  merito:  perseverantia  autem  viae  non  cadit  sub 
merito :  quia  dependet  solum  ex  motione  divina,  quae  est  principium  omnis 
meriti:  sed  Deus  gratis  perseverantiae  bonum  largitur,  cuicumque  illud 
largitur. 

Ad  primum  ergo  dicendum,  quod  etiam  ea  quae  non  meremur,  orando 
impetramus,  nam  et  peccatores  Deus  audit  peccatorum  veniam  petentes, 
quam  non  merentur;  ut  patet  per  Aug.  super  illud  Joan.  9.:  Scimus,  quia  pec¬ 
catores  Deus  non  exaudit  (tract.  44.  in  Joan.),  alioquin  frustra  dixisset  Publi¬ 
canus:  Deus  propitius  esto  inibi  peccatori,  ut  dicitur  Luc.  18.:  et  similiter  per¬ 
severantiae  donum  aliquis  petendo  a  Deo  impetrat  vel  sibi,  vel  alii,  quamvis 
sub  merito  non  cadat. 

Ad  secundum  dicendum,  quod  perseverantia,  quae  erit  in  gloria,  compa¬ 
ratur  ad  motum  liberi  arbitrii  meritorium,  sicut  terminus,  non  autem  perse¬ 
verantia  viae,  ratione  praedicta  (in  corp.  art.). 

Et  similiter  dicendum  est  ad  tertium  de  augmento  gratiae,  ut  per  prae¬ 
dicta  patet  (ibid.  et  art.  praec.). 

ARTICULUS  X.  619 

UTRUM  TEMPORALIA  BONA  CADANT  SUB  MERITO. 

(2-2.  q.  121.  art.  y.  ad  4.). 

Ad  decimum  sic  proceditur.  Videtur,  quod  temporalia  bona  cadant  sub 
merito:  illud  enim,  quod  promittitur  aliquibus  ut  praemium  justitiae,  cadit 
sub  merito:  sed  temporalia  bona  promissa  sunt  in  lege  veteri  sicut  merces 
justitiae,  ut  patet  Deut.  28. ;  ergo  videtur,  quod  bona  temporalia  cadant  sub 
merito. 

2.  Praeterea.  Illud  videtur  sub  merito  cadere,  quod  Deus  alicui  retribuit 
pro  aliquo  servitio,  quod  fecit:  sed  Deus  aliquando  recompensat  hominibus 
pro  servitio  sibi  facto  aliqua  bona  temporalia:  dicitur  enim  Exod.  1.:  Et  quia 
timuerunt  obstetrices  Deum,  aedificavit  illis  domos,  etc.,  ubi  Glos.  Greg.  (lib.  iS. 
Moral.  cap.  4.  ante  med.)  dicit,  quod  benignitatis  earum  merces  potuit  in 
aeterna  vita  retribui;  sed  culpa  mendacii  terrenam  “^compensationem  acce 
pit.  Et  Ezech.  29.  dicitur:  Rex  Babylonis  servire  fecit  exercitum  suum  servitute 
magna  adversus  Tyrum,  et  merces  non  est  reddita  ei;  et  postea  subdit:  Erit  merces 
exercitui  illius,  et  dedi  ei  terram  Aegypti,  pro  eo  quod  laboraverit  mihi;  ergo  bona 
temporalia  cadunt  sub  merito. 

3.  Praeterea.  Sicut  bonum  se  habet  ad  meritum,  ita  malum  se  habet 
ad  demeritum;  sed  propter  demeritum  peccati  aliqui  puniuntur  a  Deo  tem¬ 
poralibus  poenis ;  sicut  patet  de  Sodomitis,  Gen.  19. ;  ergo  et  bona  temporalia 
cadunt  sub  merito. 

Sed  contra  est,  quod  illa  quae  cadunt  sub  merito,  non  similiter  se  habent 
ad  omnes:  sed  bona  temporalia,  et  mala  similiter  se  habent  ad  bonos,  et 
malos,  secundum  illud  Eccle.  9. :  Universa  aeque  eveniunt  justo,  et  impio,  bono, 
et  malo,  mundo,  et  immundo,  immolanti  victimas,  et  sacrificia  contemnenti ;  ergo 
bona  temporalia  non  cadunt  sub  merito. 

Respondeo  dicendum,  quod  illud,  quod  sub  merito  cadit,  est  praemium, 
vel  merces,  quod  habet  rationem  alicujus  boni :  bonum  autem  hominis  est 
duplex;  unum  simpliciter,  aliud  secundum  quid.  Bonum  hominis  simpliciter 
est  ultimus  finis  ejus,  secundum  illud  Ps.  72.:  Mihi  autem,  adhaerere  Deo  bo¬ 
num  est;  et  per  consequens  omnia  illa,  quae  ordinantur  ut  ducentia  ad  hunc 
finem:  et  talia  simpliciter  cadunt  sub  merito:  bonum  autem  secundum  quid, 
et  non  simpliciter  hominis  est,  quod  est  bonum  ei  ut  nunc,  vel  quod  ei  est 
secundum  quid  bonum:  et  hujusmodi  non  cadunt  sub  merito  simpliciter,  sed 
secundum  quid.  Secundum  hoc  ergo  dicendum  est,  quod  si  temporalia  bona 
considerentur,  prout  sunt  utilia  ad  opera  virtutum,  quibus  perducimur  in  vi¬ 
tam  aeternam,  secundum  hoc  directe,  et  simpliciter  cadunt  sub  merito;  sicut 
et  augmentum  gratiae,  et  omnia  illa,  quibus  homo  adjuvatur  ad  perveniendum 
in  beatitudinem  post  primam  gratiam:  tantum  enim  dat  Deus  viris  justis  de 
bonis  temporalibus,  et  etiam  de  malis,  quantum  eis  expedit  ad  perveniendum 

ad  vitam  aeternam  :  et  in  tantum  sunt  simpliciter  bona  hujusmodi  temporalia; 
unde  dicitur  in  Psalm.  33.:  Timentes  (Inquirentes)  autem  Dominum  non  minuen¬ 
tur  omni  bono;  et  alibi:  Non  vidi  justum  derelictum,  etc.,  Ps.  3  6.  Si  autem  con¬ 
siderentur  hujusmodi  temporalia  bona  secundum  se,  sic  non  sunt  simpliciter 
bona  hominis,  sed  secundum  quid;  et  ita  non  simpliciter  cadunt  sub  merito, 
sed  secundum  quid;  inquantum  scilicet  homines  moventur  a  Deo -ad  aliqua 
temporaliter  agenda,  in  quibus  suum  propositum  consequuntur  Deo  favente : 
ut,  sicut  vita  aeterna  est  simpliciter  praemium  operum  justitiae  per  relationem 
ad  motionem  divinam,  sicut  supra  dictum  est  (art.  2.  q.et  6.  huj.  q.),  ita  tem¬ 
poralia  bona  in  se  considerata  habeant  rationem  mercedis,  habito  respectu  ad 
motionem  divinam,  qua  voluntates  hominum  moventur  ad  haec  prosequenda: 
licet  interdum  in  his  non  habeant  homines  rectam  intentionem. 

Ad  primum  ergo  dicendum,  quod,  sicut  Augustinus  dicit  contra  Faustum 
lib.  4.  (cap.  2.),  in  illis  temporalibus  promissis  figurae  fuerunt  futurorum  spi¬ 
ritualium,  quae  implentur  in  nobis:  carnalis  enim  populus  promissis  vitae 
praesentis  inhaerebat;  et  illorum  non  tantum  lingua,  sed  etiam  vita  prophe¬ 
tica  fuit. 

Ad  secundum  dicendum,  quod  illae  retributiones  dicuntur  esse  divinitus 
factae  secundum  comparationem  ad  divinam  motionem,  non  autem  secundum 
respectum  ad  malitiam  voluntatis;  praecipue  quantum  ad  regem  Babylonis, 
qui  non  impugnavit  Tyrum,  quasi  volens  Deo  servire,  sed  potius  ut  sibi  do¬ 
minium  usurparet:  similiter  etiam  obstetrices  licet  habuerint  bonam  volun¬ 
tatem,  quantum  ad  liberationem  puerorum,  non  tamen  fuit  earum  recta  vo¬ 
luntas,  quantum  ad  hoc  quod  mendacium  confinxerunt. 

Ad  tertium  dicendum,  quod  temporalia  mala  infliguntur  in  poenam 
impiis,  inquantum  per  ea  non  adjuvantur  ad  consecutionem  vitae  aeternae: 
justis  autem,  qui  per  hujusmodi  mala  juvantur,  non  sunt  poenae,  sed  magis 
medicinae,  ut  supra  dictum  est  (q.  8y.  art.  8.). 

Ad  quartum  dicendum  quod  omnia  aeque  eveniunt  bonis,  et  malis,  quan¬ 
tum  ad  ipsam  substantiam  bonorum,  vel  malorum  temporalium,  sed  non 
quantum  ad  finem:  quia  boni  per  hujusmodi  manuducuntur  ad  beatitudinem, 
non  autem  mali. 

Et  haec  de  Moralibus  in  communi  dicta  sufficiant. 

